
FORORD. 

Studenterforeningen  blev  først  stiftet  i  1820,  men  allerede 
fra  Aarhundredets  Begyndelse  fandtes  der  dansk  Studenterliv, 
da  Universitetets  Fostersønner  flere  Gange  enedes  om  fælles 
Foretagender  udadtil,  og  da  de  vaagnende  aandelige  Interesser 
efterhaanden  bandt  flere  og  flere  Kredse  sammen.  Dette  Liv 
maatte  naturligvis  skildres  i  en  Bog,  der  sysselsætter  sig  med 
Studenterforeningen. 

Det  følger  dernæst  af  sig  selv,  at  den  akademiske  Læse- 
forening fra  1839  og  det  i  1840  stiftede  og  hensovede  Studenter- 
samfund ikke  kunde  forbigaas,  da  de  Mænd,  der  optraadte  her, 
delvis  nøje  vare  knyttede  til  Foreningen,  der  faa  Aar  efter 
omsluttede  alle  Akademikere. 

Alle  almindelige  Studentermøder,  der  ere  afholdte  fra  den 
Tid  og  indtil  1870,  bleve  endvidere  satte  i  Scene  af  de  Mænd, 
der  havde  hjemme  i  Foreningen,  og  som  nærmest  sammen- 
kaldte Møderne,  fordi  de  vilde  have  Rammerne  fyldte  med  unge 
Studenter,  og  fordi  de  ønskede,  at  deres  Optræden  skulde  faae 
en  større  Vægt.     Derfor  ere  ogsaa  disse  Møder  medtagne  her. 

Til  det  foreliggende  Arbejde  har  jeg  benyttet  Literaturen, 
særlig  alle  Memoirer  og  Brevsamlinger,  endvidere  Bladene  og 
endelig  Arkiverne,  særlig  Studenterforeningens,  Konsistoriums 
og  Regensprovstens.  Det  har  taget  lang  Tid  at  gjennemgranske 
Studenterforeningens    Protokoller,     Festberetninger,    Dagbøger, 


Sange  og  Regnskaber.  Ikke  til  enhver  Tid  have  de  Ledende 
i  Foreningen  nemlig  tænkt  paa,  at  der  kom  en  Dag,  da  Efter- 
verdenen ønskede  at  vide,  hvorledes  de  og  deres  Samtid  havde 
levet.  Havde  de  gjort  det,  havde  Oplysningerne  nu  foreligget 
fyldigere. 

En  af  Studenterforeningens  gamle  Venner,  den  i  1889  af- 
døde Overkrigskommissær  Sommersted  havde  i  en  Aarrække 
samlet  Sange,  Programmer,  Plakater,  Opslag,  Bekjendtgjørelser 
o.  s.  v.  vedrørende  Foreningen,  saa  at  det  er  den  fuldstændigste 
Samling,  der  findes.  Han  har  tilmed  forsynet  alle  Sager  med 
oplysende  Noter  og  endelig  ladet  Alt  samle  i  fem  tykke  Bind. 
Derved  har  han  sparet  Studenterforeningens  Historieskriver  megen 
Tid.     Hans  Navn  skal  derfor  findes  paa  disse  Blade. 

Kjøbenhavn,  den  24.  Juli    1896. 

H.    C.    A.    Lltlld. 


I. 


De  danske  og  norske  Studenter,  som  i  forrige  Aarhundredes 
Slutning  besøgte  tydske  Universiteter,  fandt  her  et  fuldt  ud- 
viklet Studenterliv.  Fra  mange  af  dem  foreligger  der  Beret- 
ninger om,  at  de  meldte  sig  ind  i  de  forskjellige  Landsmand- 
skaber eller  Korpser,  og  at  de  her  fulgte  Skik  og  Brug  med  at 
drikke,  synge,  duellere  eller  optræde  som  Sekundanter.  Da 
Rahbek,  der  hele  sit  Liv  igjennem  sværmede  for  at  stifte  Klubber 
og  Foreninger,  i  1784  kom  til  Leipzig,  meldte  han  sig  strax 
ind  i  et  Landsmandskab,  hvor  han  var  med  til  at  gjøre  en 
« ordenlig  Commerce»  og  at  drikke  en  «honorig  Landesvater», 
ligesom  han  var  nær  ved  med  Huggerten  i  Haanden  at  have 
maattet  hævde  sin  Forenings  Ære. 

Raaheden  og  Drikkeriet  hos  de  tydske  Studenter  var  i 
forrige  Aarhundrede  overordenlig  stor,  og  det  ideale  Sving, 
mange  Studenterforeninger  i  dette  Aarhundredes  Begyndelse 
modtog  gjennem  Burschenschaftets  Stiftelse,  manglede  dengang 
fuldstændigt.  Imidlertid  fandtes  der  dog  et  i  flere  Retninger 
stærkt  udviklet  Foreningsliv,  der  paatrykkede  Medlemmerne  et 
varigt  Præg,  og  som  i  ethvert  Tilfælde  fremmede  Ridderlighed, 
Broderskab  og  Æresfølelse.  Hvor  latterligt  det  end  i  mange 
Tilfælde  var,  at  en  Akademiker  følte  sin  Ære  fornærmet  over 
rene  Ubetydeligheder,  saa  maa  det  paa  den  anden  Side  erindres, 
at    hele   Tiden    var    raa,    og   at  en   Kamp    med   blanke   Vaaben 


dog  var  at  foretrække  for  de  Slagsmaal  paa  bare  Næver,  som 
de  fleste  Samfundsklasser  paa  de  Tider  vare  tilbøjelige  til  at 
betragte  som  Afgjørelser  paa  Stridigheder. 

Hjemme  i  Danmark  ved  vort  eneste  Universitet  fandtes  der 
intet  Foreningsliv  mellem  Studenter,  ja  Foreninger  eller  Klubber 
begyndte  overhovedet  først  i  Slutningen  af  forrige  Aarhundrede  at 
komme  frem.  Det  norske  Selskab  stiftedes  i  April  1772,  og 
den  saakaldte  Dreiers  Klub,  den  mest  omtalte  af  dem  alle,  i 
November  1775.1  Disse  Klubber  og  Foreninger,  i  hvilke  Mænd 
med  Universitetsdannelse  mødtes  og  plejede  Omgang  med  Offi- 
cerer eller  rettere  Søofficerer  og  velstillede  Borgere,  have  bidraget 
betydeligt  til,  som  en  Kjender  skriver,  «at  forædle  den  Kippe- 
og  Corpsdegarde-Tone,  der  før  den  Tid  var  i  Gang»,  og  at 
undergrave  de  Skillevægge,  der  havde  befæstet  sig  mellem  de 
forskjellige  Samfundsklasser  og  Livsaldere. 

I  disse  Foreninger  eller  Klubber  vare  en  Del  Studenter 
stadige  Medlemmer.  For  ikke  at  tale  om  Rahbek  have,  hvad 
der  er  bekjendt  nok,  baade  Oehlenschlåger,  H.  C.  og  A.  S. 
Ørsted,  J.  P.  Mynster  og  hans  Broder  O.  H.  Mynster  og 
H.  Steffens,  endnu  medens  de  studerede,  eller  som  unge  Kandi- 
dater deltaget  i  Livet  i  Dreiers  Klub,  sunget  deres  Viser  og 
drukket  deres  Punsch.  Men  hvad  der  gjaldt  dem  og  Andre, 
der  hørte  til  de  mere  Begunstigede,  gjaldt  ikke  den  store 
Mængde  akademiske  Borgere.  Iblandt  dem  herskede  der  endnu 
c.  1790  en  saa  betydelig  Ulighed  i  social  Dannelse  og  materielle 
Kaar,  at  der  ikke  let  kunde  være  Tale  om,  at  de  kunde  gaa 
sammen  i  Foreninger  og  føle  sig  som  aandelige  Brødre 

Fra  de  daværende  lærde  Skoler,  der  efter  vore  Anskuelser 
om  Opdragelse  og  Undervisning  paa  et  Par  Undtagelser  nær 
maa  kaldes  elendige,  dimitteredes  der  Skarer  af  Studenter,  der 
næppe  havde  det  Nødvendigste  til  Livets  Ophold,  og  som,  hvad 
Optræden,  Manerer,  Udseende  og  social  Udvikling  angik, 
lod  Meget  tilbage  at  ønske.  Mange  af  dem  befolkede  Regen- 
sen og  Kollegierne,  men  søgte  iøvrigt  saa  snart  som  muligt  at 
faa  deres  theologiske  Examiner  for  saa  at  begynde  Livet  enten 


som  Præst  i  en  Fjelddal  i  en  afsides  liggende  Egn  af  Norge  eller 
som  Kapellan  i  Danmark.  Den,  der  nød  Protektion  [af  en  Naadig- 
herre,  kunde  endog  være  saa  heldig  at  faa  et  godt  Embede 
strax,  takket  være  Godsejernes  Kaldsret.  Det,  de  imidlertid 
allesammen  stræbte  efter,  det  var  at  faa  Brødet  og  derefter  en 
Kone.  Hvilket  Proletariat  dannede  ikke  Regensalumnerne,  der 
endnu  indtil  1791  havde  en  begrænset  Eneret  paa  at  være 
Ligbærere  i  Hovedstaden2?  Disse  snavsede  og  ildeudseende  Per- 
soner maatte  nødvendigvis  rangere  dybt  under  de  velfriserede 
og  sirlige  Lakajer,  der  endnu  dengang  opfyldte  fornemme  Folks 
Huse,  og  som  havde  gode  Udsigter  til  administrative  Embeds- 
stillinger.  De  Familier,  der  paa  nogen  Maade  havde  Raad  til 
det,  sendte  ikke  deres  Børn  til  de  lærde  Skoler,  men  lod  dem 
undervise  af  private  Lærere.  Der  fandt  saaledes  ikke  i  Skolen 
nogen  social  Blanding  Sted,  og  den  kom  heller  ikke  i  Stand 
ved  Universitetet. 

Forholdet  i  den  akademiske  Verden  ved  Aarhundredets 
Begyndelse  var  saaledes  det,  at  der  fandtes  en  stor  Hob 
Studenter,  der  i  deres  Ansigts  Sved  skyndte  sig  med  at  tilegne 
sig  den  magre  Visdom,  de  rationalistiske  theologiske  Professorer 
tilberedte  for  dem,  men  som  for  det  meste  vare  udenfor  anden 
aandelig  Paavirkning ,  at  der  ved  Siden  af  disse  stod  en 
mindre  Skare  unge  Mænd,  der  levede  mere  paa  Livets  Lysside, 
og  som  ansaa  Poesi  og  Literatur  for  Goder,  der  forskjønnede 
Livet,  og  at  saa  endelig  en  tredie  og  sidste  lille  Flok  dan- 
nedes af  Sønner  af  Adelsmænd  eller  af  store  Godsejere  eller 
høje  Embedsmænd,  der  levede  under  samme  Kaar  som  Adelen. 
Disse  unge  Mænd  lod  sig  privat  inskribere  som  akademiske 
Borgere  ved  Universitetet,  og  dersom  de  betraadte  Embeds- 
banen,  gik  de  enten  ind  i  den  diplomatiske  Tjeneste  eller  be- 
gyndte som  Auskultanter  i  Rentekammeret.  I  det  første  Til- 
fælde tog  de  ingen  Embedsexamen,  da  det  mærkelig  nok  an- 
saas  for  overflødigt  at  vide  Besked  om  sit  Lands  retslige 
Forhold,  i  sidste  Tilfælde  maatte  de  underkaste  sig  den  juridiske 
Prøve.     At   faa    alle   disse  unge   Mænd   til   at  gaa  sammen  og 


føle   sig   som    Brødre   og   Studenter,    det    var   det   nye   Aarhun- 
dredes  Opgave. 

Det  nye  Aarhundrede  gjorde  imidlertid  sit  Bedste.  Det 
meldte  sig  med  dundrende  Kanonskud,  der  rystede  Husene  i 
Kjøbenhavn,  og  som  ogsaa  delvis  rystede  Folk  sammen.  Aldrig 
saa  snart  rygtedes  det,  at  en  engelsk  Flaade  i  Marts  1801  laa 
ved  Indløbet  til  Sundet,  før  Studenterne  ligesom  de  øvrige  Bor- 
gere kom  i  Bevægelse.  De  mindedes,  hvorledes  deres  For- 
gængere vare  optraadte  i  1658 — 59  og  1700,  og  de  udtalte 
Ønsket  om,  at  de  maatte  komme  til  at  være  mere  end  blotte 
Tilskuere  ved  den  Kamp,  der  rimeligvis  forestod:  Kronprinsen 
hørte  deres  Bøn,  og  Studenterkorpset  blev  oprettet.  Paa  Da- 
tidens Vers,  der  hverken  vare  poetiske  eller  elegante,  hed  det: 

«Naar  saaes  ei  Musers  Søn  sit  Liv  med  Fryd  at  egne 
«Til  den  Regent,  som  veed  hans  skjønne  lid  at  hegne  ?» 

Ikke  mindre  end  1 1 1 1  akademiske  Borgere  meldte  sig  fri- 
villigt som  Medlemmer  af  Korpset3.  Embedsmænd,  Professorer, 
Kandidater  og  Studenter  stod  broderligt  Side  om  Side,  og  her 
var  ikke  længer  Tale  om  Rang  eller  Stand.  Kammerherre  C.  S. 
Biilozv,  der  var  Assessor  i  Kancelliet,  Kammerjunker  0.  D.  v. 
Staffeldt,  senere  Amtmand  i  Travendal,  der  i  1793  havde  vundet 
Universitetets  Medaille  for  en  æsthetisk  Prisopgave,  Kammer- 
junker F.  H.  W.  Harbon,  der  var  Auskultant  i  Rentekammeret, 
og  Kammerherre  Baron  Knuth  trak  i  den  blaa  Trøje  med  de 
hvide  Kanter  lige  saa  vel  som  Studenterne  Adam  OeJdenschlåger, 
der  opføres  i  Listerne  som  Sergent,  Steen  Steensen  Blicher, 
N.  F.  S.  Grundtvig,  P.  O.  Brøndsted  og  J.  C.  Ryge.  Universitets- 
lærere som  Theologen  P.  E.  Muller,  der  fungerede  som  Second- 
lieutenant,  Juristen  M.  H.  Borncviann,  Fysikeren  H .  C.  Ørsted, 
for  ikke  at  tale  om  K.  L.  Rahbek,  der  netop  nød  Livet,  naar 
han  som  Lieutenant  kunde  drage  Sabelen,  tilbod  Fædrelandet 
deres  Tjeneste  lige  saa  vel  som  de  kongelige  Skuespillere 
Stephan  Heger,  Peter  Foersom  og  Lindgreen.  Broderlandets 
Kontingent  til  Studenterkorpset  var  ikke  ringe,   idet  ikke  mindre 


5 

end  223  Normænd  vare  indskrevne  i  Rækkerne,  deriblandt  Niels 
Wergeland,  den  senere  saa  stridbare  Præst,  der  ikke  saae  med 
milde  Øjne  paa  Danmark ,  Fader  til  Henrik ,  Visedigteren 
Lyder  Sagen,  Bakkehusets  Ven,  samt  Juristerne  Enevold  Falsen, 
Assessor  i  Norges  Højesteret,  C.  M.  Falsen,  dengang  Student, 
senere  Justitiarius  i  Højesteret  i  Kristiania,  og  daværende 
Adjunkt  ved  det  juridiske  Fakultet  Christian  Krogh,  der  døde 
som  Statsraad  i  sit  Fødeland. 

Kronprins  Frederik  viste  sig  i  højeste  Grad  tilfreds  med 
Studenternes  Optræden,  og  han  maatte  naturligvis  ifølge  sin 
fremherskende  Lidenskab  for  militære  Vaabenøvelser  frydes  over 
den  Iver,  hvormed  Minervas  Sønner  tidlig  om  Morgenen  slog  i 
Geværerne  paa  Kristiansborg  Slots  Ridebane.  Særlig  maa  det 
have  glædet  ham  at  høre  Konsul  Napoleon  Bonapartes  Adjutant, 
General  Lauriston,  som  overværede  en  Parade  over  Studenter- 
korpset, sige,  at  han  i  Spidsen  for  saa  brave  unge  Mænd  vilde 
gaa  mod  enhver  Fjende.4  Den  Redebonhed,  hvormed  Studenterne 
i  Marts  1801  stillede  sig  til  Fædrelandets  Raadighed,  har  sikkert 
lagt  Grunden  til  den  Velvillie,  Frederik  den  Sjette  senere  i  saa 
høj   Grad  viste  dem. 

Den  fædrelandske  Stemning  kaldte  Digterne  frem.  Vi  se 
saaledes,  at  ikke  mindre  end  16  ældre  og  yngre  Akademikere 
slog  deres  Harper  til  Fædrelandets  Pris,  men  kun  een  af  San- 
gene overlevede  1801,  og  det  var  Eitevold  False?i's:  Til  Vaaben, 
se  Fjenderne  komme.  C.  Pram,  Thomas  Thaarup,  Schack- 
Staffeldt^  der  var  Chef  for  7de  Kompagni,  Lyder  Sagen,  Sander, 
Rahbek,  Baggesen  og  Oehlenschlåger  kvad  alle  til  Danmarks 
og  Frederiks  Held  og  kaldte  til  Vaaben  mod  Fjenderne,  saa 
at  man  med  Sandhed  kan  sige,  at  alle  de  Digtere  i  Danmark, 
der  duede  noget,  vare,  som  man  dengang  skrev,  grebne  af 
«den  fædrelandsk  Aand,  der  besjælede  Musernes  Sønner »5.  Den 
unge  Adam  Oehlenschlåger,  der  paa  Titelbladet  kaldte  sig 
Stud.  jur.,  skrev  en  Sang,  der  begynder  med  de  Ord:  «Vaagn 
op  af  din  lange  fredelige  Hvile».  Man  mærker  strax,  at  han 
endnu  ikke  havde  havt  sin  lange  Samtale  med  Henrik  Steffens, 


Under  Øvelserne  omdeltes  næsten  hver  Dag  en  af  disse  pa- 
triotiske Sange  til  Korpsets  Medlemmer,  der  da  afsang  dem, 
naar  der  blev  Hvil.  Det  er  første  Gang,  der  skrives  Sange  til 
alle  Studenter,  og  det  er  første  Gang,  at  der  omdeles  Sange 
til  dem.  Men  det  skulde  ikke  blive  sidste  Gang,  at  man  fik  at 
høre  de  Ord:    «Vil  De  behage  at  synge  den  omdelte  Sang.» 

Studenterkorpsets  Chef,  Bataillons-  og  Kompagnikomman- 
dører blev  udnævnte  af  Kongen,  medens  Medlemmerne  selv  valgte 
Lieutenanter  og  Underofficerer,  men  ved  disse  Valg  viste  det 
sig  slaaende,  at  Studenterne  bestod  af  en  Samling  unge  Mænd, 
der  ikke  havde  nogen  Forbindelse  med  hverandre,  der  savnede 
enhver  Organisation,  og  som  faldt  fra  hinanden  i  smaa  Grupper 
eller  Kliker.  Professor  L.  EngelstoJ %  som  har  samlet  alle 
Efterretninger  om  de  akademiske  Borgeres  Væbning  i  Foraaret 
1 80 1,  meddeler  saaledes,  at  der  indløb  fiere  Klager  over  denne 
Maade  at  vælge  Befalingsmænd  paa,  og  at  det  i  en  af  disse, 
der  var  skreven  af  et  ældre  Medlem,  hedder:  <De  Fleste 
kj endte  ikke  hinanden  og  maatte  derfor  med  Forundring 
se,  at  den,  der  kun  havde  en  halv  Snes  Stemmer,  blev  Under- 
officer, da  Størstedelen  af  de  Andre  hver  kun  havde  een  eller  to, 
tre,  fire.  Det  er  saaledes  ganske  ubestemt,  om  den  nu  Valgte 
har  Kompagniets  Tillid  og  Agtelse ;  han  er  bleven  Officer,  fordi 
han  har  en  relativ  Pluralitet  af  Stemmer,  og  denne  Pluralitet 
har  han  faaet,  mon  ikke  lige  saa  ofte  ved  Bekjendtskab  med 
Flere  af  Kompagniet  paa  Billardstuer  og  andre  offenlige  Steder 
som  ved  virkelige  Fortjenester?«6 

Oehlenschlagers  Adkomst  til  at  blive  Underofficer  maa  dog 
sikkert  skyldes  virkelige  Fortjenester.  Han  mener  selv:  «Min 
æsthetiske  Prisafhandling  og  nogle  Digte  aftrykte  i  »Til- 
skueren* og  «Charis»  forskaffede  mig  maaske  Stemmerne  til 
dette  Valg;  thi  jeg  havde  kun  gjort  faa  personlige  Bekjendt- 
skaber  mellem  Studenterne.* 

Vaabenstilstanden  og  den  derpaa  følgende  Fred  med  Eng- 
land gjorde  Studenterkorpset  eller,  som  det  nu  hed,  Kronprin- 
sens Livkorps  overflødigt,  og  den  17.  Juli  udkom  der  en  kongelig 


Resolution,  der  udsatte  dets  Øvelser  paa  ubestemt  Tid,  og  hvori 
det  som  Tegn  paa  Kongens  eller  rettere  Kronprinsens  Naade  til 
Slutningen  hed:  «Imidlertid  beholde  og  bære  Korpsets  nuværende 
Lemmer  den  af  Os  approberede  Mundering,  hvilken  de  med 
Rette  ville  anse  som  en  Hædersdragt,  der  bringer  deres  patriotiske 
Grundsætninger  i  Erindring  og  vidner  om  det  Bifald,  Vi  skjæn- 
kede  samme. »  Efterat  Fanerne  vare  afleverede  paa  Arsenalet, 
og  efterat  Korpsets  Chef,  Overhofmarschal  Hauch,  havde  holdt 
en  Afskedstale  til  Medlemmerne,  vendte  Studenterne  igjen  hjem 
til  fredelige  Sysler.  Ligesom  i  Forudfølelse  af,  hvad  der  vilde 
komme  om  faa  Aar,  sagde  Hauch  bl.  A. :  «Den  fyrige,  mod- 
fulde Yngling  føler  i  dette  Øjeblik  levende  det  Ubehagelige  i 
at  henlægge  sine  Vaaben  uden  at  have  havt  Lejlighed  til  at 
bruge  dem  mod  Fjenden,  men  jeg  maatte  lidet  kjende  Deres 
Tænkemaade,  mine  Herrer,  dersom  jeg  ikke  vidste,  at  Kjær- 
lighed til  Fædrelandet  tilintetgjør  enhver  Følelse,  som  ikke  er 
overensstemmende  dermed,  og  at  De  derfor  med  Glæde  lyde 
Fredens  Bud.  De,  mine  Herrer,  følge  nu  ikke  længer  Krigs- 
gudens Bud;  men  Ærens  Tempel  er  derfor  ikke  mindre  aabent; 
thi  Videnskabens  Bane  er  den,  der  sikkert  leder  derhen.  Vi 
ville  derfor  glæde  os  ved,  at  Fædrelandet  ikke  mere  behøver 
vore  væbnede  Arme,  og  vi  ville  med  Tilfredshed  herover  hen- 
sætte vore  Vaaben,  indtil  vi  igjen  skulle  samles  for  at  følge 
den  Fane,  som  er  os  helliget,  og  saaledes  afgive  det  Exempel  paa 
Hengivenhed  til  Fædrelandet  og  den  Lydighed,  som  Alle  vente 
hos  et  Selskab  af  indsigtsfulde  Mænd  som  Dem,  mine  Herrer. » 
Men'  2.  April  næste  Aar  samledes  hos  Traktør  Rau 
(senere  Hotel  d'Angleterre)  en  Del  af  Korpsets  Medlemmer  til 
en  Fest  med  Taler,  Sange  og  Bal,  efterat  80  af  dem  i  For- 
vejen paa  Theatret  havde  overværet  Opførelsen  af  Guldbergs 
« Erobreren  og  Fredsfyrsten».  Universitetets  Patron  Hertugen 
af  Augustenborg  gav  Møde  i  Korpsets  Uniform,  ja  Kronprin- 
sen vilde  endog  have  indfundet  sig,  dersom  han  ikke  havde 
været  upasselig.  Her  blev  Oehlenschlagers :  «Sving  dig  glade 
Sang  fra  Jorden »  afsungen,  hvorpaa  Rahbek  holdt  Festtalen. 


Efter  denne  krigerske  Episode  gik  Livet  igjen  roligt  i 
Kjøbenhavn  og  i  den  lærde  Republik.  Der  havde  imidlertid 
blæst  et  friskere  Pust  ind  over  Landet.  Baade  Grundtvig  og 
Blicher  vare  blevne  vakte  ved  Skjærtorsdagsslaget,  og  Nationen 
havde  i  1803  set  sin  største  Digter  blive  aandelig  gjenfødt, 
takket  være  «Lynildsbringeren»  Henrik  Steffens.  Om  det  end 
gik  mange  Studerende  saaledes,  som  det  efter  Grundtvigs 
egen  Tilstaaelse  gik  ham,  at  han  knap  vilde  have  vidst,  at 
Steffens  havde  været  i  Byen7,  dersom  han  ikke  havde  været 
i  Familie  med  ham,  saa  er  det  paa  den  anden  Side  sikkert 
nok,  at  de  mere  fremmelige  Kandidater  og  Studenter,  de,  som 
ikke  lod  sig  nøje  med  den  forældede  Lærdom,  der  dengang 
doceredes  paa  Universitetet,  søgte  hen  til  Ehlers  Kollegium, 
hvor  de  fik  « himmelfaldne«  Ord  at  høre.  Sikkert  er  det  lige- 
ledes, at  de  nye  Ideer,  som  Steffens  bragte  med  fra  Tydskland, 
efterat  han  var  rejst,  øvede  deres  Virkning  paa  Ungdommen, 
selv  om  de  Gamle  nok  saa  meget  holdt  igjen.  Men  under 
saadanne  Forhold,  naar  der  er  noget  Nyt,  der  gjærer  og 
vil  frem,  saa  pleje  de,  der  ere  grebne  af  det  Nye,  at  ville 
lyksaliggjøre  andre  Mennesker  dermed,  og  saa  grundlægge  de 
enten  et  Tidsskrift,  eller  de  danne  en  Forening,  hvori  de  sam- 
men med  Andre  kunne  drøfte,  hvad  der  ligger  dem  paa  Hjerte. 

Uden  at  man  just  tør  paastaa,  at  det  Forsøg,  der  i  1806 
gjordes  paa  at  danne  en  dansk  Studenterforening,  direkte  skyldes 
Steffens'  Foredrag,  saa  tør  man  dog  nok  gaa  ud  fra,  at  det 
aandelige  Liv,  der  overhovedet  var  blevet  vakt  ved  ham, 
ogsaa  havde  sin  Del  i,  at  Studenterne  følte  Trang  til  at  komme 
sammen  og  drøfte,  hvad  der  maatte  ligge  for.  En  saadan  Trang 
havde  de  i  alt  Fald  ikke  ytret  før,  og  kun  i  smaa  fortrolige 
Kredse  havde  de,  der  havde  Noget  paa  Hjerte,  kunnet  ud- 
tale sig. 

Dette  Forsøg  paa  i  1806  at  danne  en  Studenter- 
forening blev  imidlertid  kvalt  i  Fødselen.  Den  19.  November 
tilskrev  Direktionen  for  Universitetet  og  de  lærde  Skoler  Kon- 
sistorium og  forlangte,   at  dette  skulde  meddele  sine  Tanker  om 


« Bestemmelsen,  Lovene  og  Bestyrelsen  af  det  akademiske  Selskab, 
hvortil  de  Studerende  nyligen  ere  indbudte  at  indtræde  som 
Medlemmer.«8  Rektor,  Professor  Dr.  med.  F.  L.  Bang  satte 
sig  strax  i  Bevægelse  for  at  faa  opsporet,  hvad  det  var  for  et 
oprørsk  Skridt,  de  Herrer  Studiosi  havde  foretaget.  At  det 
maa  have  forekommet  ham  oprørsk,  at  unge  Mennesker  over- 
hovedet gjorde  Noget,  uden  at  de  i  Forvejen  havde  spurgt  de 
Ældre  derom,  kan  man  ikke  være  i  Tvivl  om,  naar  man  har 
læst  hans  Stedsøn  Biskop  Mynsters  Karakteristik  af  ham.  Han 
var  da  ogsaa  saa  heldig  at  faa  at  vide,  at  Ligbærernes  For- 
mand Graulund  var  Medlem  af  Selskabets  Bestyrelse,  og  da 
denne  Mand  stod  under  Konsistorium,  kunde  han  naturligvis 
ikke  vægre  sig  ved  at  fortælle  Alt,   hvad  han  vidste. 

En  Formand  for  Ligbærerne  med  til  at  stifte  en  Studen- 
terforening !  Ja  det  kunde  jo  ikke  synes  særlig  opmuntrende  at 
have  en  saadan  Mand  til  det  Brug,  men  Sagen  var,  at  Formanden 
for  Ligbærerne  var  en  Akademikus,  der  gjorde  Tjeneste  som 
Bogholder  eller  Inspektør  ved  Begravelsesvæsenet.  Da  det  i 
Maj  1 79 1  blev  bestemt,  at  Regensalumnernes  Ligbæren  for 
Fremtiden  skulde  falde  bort,  og  at  lejede  Folk  skulde  bestride 
denne  Forretning,  mod  at  Indtægterne  tilfaldt  Kommunitetets 
Kasse,  stilledes  der  en  akademisk  dannet  Mand  i  Spidsen  for 
Institutionen,  og  dette  varede  ved,  indtil  Kjøbenhavns  Kom- 
mune i  1860  overtog  hele  Begravelsesvæsenet9.  En  Formand 
for  Ligbærerne  i    1806  var    derfor   ikke  nogen  udannet  Person. 

Graulund  meddelte  altsaa  Rektor,  at  Selskabets  Øjemed  var 
at  afdrage  den  unge  Student  fra  Billard-  og  Spillehuse  og  give 
ham  Lejlighed  til  i  Selskab  med  ældre  indsigtsfulde  Studerende 
at  anvende  sine  Fritimer  paa  en  nyttig  Maade  ved  at  bedømme 
eller  selv  at  levere  en  og  anden  Afhandling  og  ved  at  høre 
Andres  Dom  derom,  ved  at  læse  periodiske  Skrifter  og  Blade, 
og  ved  i  det  Hele  taget  at  give  sig  af  med  videnskabelige  Be- 
skjæftigelser.  Endelig  havde  man  vedtaget,  at  der  ikke  maatte 
finde  Spil  Sted.  Graulund  meddelte  ligeledes,  at  Selskabets 
Stiftere   vare   de    Herrer   Kruse,   Dr.  Simonsen,   Collin  og   Win- 

ding,  men  at  de  vare  fratraadte  den  4.  November,  hvorefter 
han  selv  var  bleven-  valgt  til  Direktør  tilligemed  Blichfeldt, 
P.  T.  Hansen,  Dorph  og  Røher.  Til  Slutningen  udtalte  Grau- 
lund, at  han  øjeblikkelig  vilde  nedlægge  sin  Værdighed,  der- 
som Konsistorium  misbilligede  Selskabets  Tilværelse. 

Efter  Anmodning  indsendte  Formændene  for  det  nyopret- 
tede Selskab  den  26.  November  Grundlovene  for  dette.  Det 
væsenligste  Indhold  er  følgende:  Kun  Mænd,  der  have  stu- 
deret, samt  Studenter  kunne  blive  Medlemmer,  og  der  skal  være 
baade  indenrigs-  og  udenrigs -korresponderende  Medlemmer. 
Med  de  enkelte  Medlemmers  Opførsel  skal  der  indføres  en  gjen- 
sidig  Kontrol,  og  Usædelighed  skal  straffes  med  Exklusion. 
Disputerøvelser  skulle  afvexle  med  Oplæsningen  og  Bedømmel- 
sen af  Afhandlinger,  ligesom  der  skal  afholdes  Øvelser  i  at 
tale  Latin  og  levende  Sprog.  Et  videnskabeligt  Bibliothek  skal 
anskaffes,  og  de  vigtigste  Literatur-  og  Universitetstidender 
skulle  holdes.  I  Selskabets  Værelser  er  det  endvidere  Menin- 
gen at  afholde  Koncerter.  Bestyrelsen  bestaar  af  5  Direktører, 
hvortil  vælges  saadanne  Medlemmer,  som  have  viist  Interesse 
for  Videnskabelighed,  saaledes  at  hvert  af  de  fire  Fakulteter 
idetmindste  faar  een  Repræsentant.  Der  findes  endelig  en  hel 
Del  Bestemmelser  om  Selskabets  øvrige  Embedsmænds  Funk- 
tioner samt  om  Medlemmernes  Rettigheder  og  Pligter. 

Selve  Direktionens  Skrivelse,  hvormed  den  indsendte  Lo- 
vene, er  i  flere  Henseender  interessant  som  Bidrag  til  Datidens 
Tænkemaade.     Den  lyder  saaledes: 

«Som  Formænd  for  det  akademiske  Selskab  have  vi  her- 
ved den  Ære  at  tilstille  Deres  Magnificense  dets  Grundlove 
tilligemed  dets  endnu  ^ufuldkomne  specielle  Love.  Da  disse 
sidste  ifølge  Selskabets  Bestemmelse  skulle  undergaa  maanedlige 
Forandringer,  indtil  den  daglige  Erfaring  har  givet  dem  de 
Forbedringer,  de  i  alle  Henseender  kunde  trænge  til,  førend  de 
naae  nogen  Fuldkommenhed,  ere  de  ikke  trykte;)  Mels  ville  de 
ogsaa   derved    forebygge    en    publik   Opmærksomhed    paa    Sel 

skabet,  som  det  ikke  burde  paadrage  sig,  saalænge  det  er  i 
samme  Tilstand  som  et  spædt  Barn,  der  endnu  ikke  har  over- 
staaet  den  første  farlige  Epoke  i  Livet  og  ikke  engang  endnu 
kan  give  Prøver  paa  Evner,  som  vi  haabe  under  dets  Frem- 
væxt  vel  kunde  forskaffe  det  Agtelse.  At  imidlertid  Rygtet 
alt  har  leget  med  det,  er  os  ikke  ubekjendt,  men  det  har  ikke 
bekymret  os,  især  da  vore  Love  paa  det  Bestemteste  modsige 
det.  Det  Selskab  kan  ikke  kaldes  forborgent,  der  er 
villigt  til  at  modtage  alle  Studerte  og  Studerende  under 
den  eneste  Betingelse,   at  deres  Rygte  er  ubesmittet. 

« Imidlertid  kan  den  Opmærksomhed,  som  Universitetets 
højtagtede  Foresatte  alt  har  værdiget  det,  ikke  andet  end  være 
os  smigrende,  da  det  er  en  Ære,  der,  saavidt  os  er  bekjendt, 
hverken  Dreiers  Klub  eller  det  saakaldte  Norske  Selskab  i  sin 
Begyndelse  eller  siden  nogensinde  har  nydt,  ihvorvel  de,  om  vi 
ikke  tage  Fejl,  udgjorde  en  Korporation  ligesom  vort  af  Stu- 
derende, om  endogsaa  Øjemedet  kan  have  været  forskjelligt, 
men  maaske  ikkun  det  Navn,  som  Selskabet  har  givet  sig  selv,  har 
foranlediget  samme,  hvorvel  vi  med  Rette  har  troet,  at  dette  ikke 
kunde  henføre  det  som  et  til  Universitetet  henhørende  Institut, 
men  kun  skulde  betegne  en  Samling  af  akademiske  Borgere  og 
ældre  studerede  Mænd,  der  have  forenet  sig  til  en  gjensidig 
Dannelse.  Vi  have  derfor  kun  søgt  at  holde  os  Kabinetsordren 
af  10.  Maj  1780  efterretlige  og  i  den  Henseende  iagttaget  de 
Forpligtelser,   vi  skylde  os  selv. 

«Vi  have  iøvrigt  anseet  det  for  pretentiøst  at  ville  forelægge 
Konsistorium  en  Plan,  der  egenligen  kun  angik  Brugen  af  vore 
Fritimer,  især  da  denne  Bestræbelse  for  at  give  dem  og  os  en 
mere  videnskabelig  Retning,  end  vi  vel  tør  sige  hidindtil  har 
været  Brug  i  Danmark,  er  endnu  ikke  synderlig  Andet  end  en 
Idee,  et  svagt  Forsøg,  der  oven  i  Kjøbet  maa  gaae  saa  lang- 
somt frem,  at  den  endnu  ikke  kan  fortjene  et  Navn.  Og  vilde 
det  ikke  have  været  indiceret  med  et  Slags  Bram  at  anmelde 
en  Bestræbelse,  som  ikke  en  udvortes  Opmuntring,  men  et  ind- 
vortes Liv  maa  nære,  især  i  dets  første  barnlige  Tilstand,  førend 

vi  endnu  vidste,  om  det  ikke  vilde  gaae  samme  Vej  som  et- 
hvert Forsøg,  hvorved  ikke  Kraften  stod  i  Ligevægt  med  En- 
thousiasmen  ? 

«Nu  derimod,  opfordrede  dertil,  gjøre  vi  os  en  Fornøjelse 
af  at  meddele  Universitetets  Foresatte  Alt,  hvad  vi  kunne  sige 
om  vort  Selskab;  det  er  os  saa  meget  kjærere  at  have  fundet 
en  passende  Lejlighed  til  at  kunne  gjøre  det,  som  vi  haabe, 
det  vil  være  et  Middel  til  idetmindste  ikke  at  svække  Sel- 
skabets Kredit. 

A.  D.  Blichfeldt,  N.    W.  Dorph, 

Cand.  jur.  Cand.  theol.  og  Alumn.  Sem.  pædagog. 

C.  P.   Roker,  P.    T.   Hansen, 

Cand.  theol.  Cand.  theol. 

«Den  femte  Direktør  Graulund,  Kasserer,  har  som  fraværende 
ej  underskrevet. »,0 

Da  Konsistorium  saaledes  havde  faaet  at  vide,  hvad  det 
ønskede,  om  den  nye  Forening  og  dens  Formaal,  tilskrev  det 
Direktionen  for  Universitetet  og  de  lærde  Skoler  saaledes:11 

«Af  samtlige  disse  Dokumenter,  som  herved  tilstilles  den 
kgl.  Direktion  med  underdanigst  og  ærbødigst  Anmodning  om 
sammes  Tilbagesendelse  efter  højstbehagelig  Afbetjening,  kan 
sees,  at  Selskabet  er  en  Klub,  som  paa  den  i  Kabinetsordren 
af  10.  Maj  1780  §2  befalede  Maade  har  anmeldt  sig  for  Politi- 
mesteren i  Kjøbenhavn,  hvem  hans  kgl.  Majestæt  har  betroet 
Opsigten  over  saadanne  Selskaber,  og  som  foregiver  at  have  i 
Sinde  at  ville  beskjæftige  sig  med  literært  Arbejde,  ligesom  og 
af  Dokumenterne  kan  erfares,  at  Grunden  til  Selskabets  Benæv- 
nelse er  den,  at  Medlemmerne  efter  Planen  til  Selskabet  skal 
være  Studerende  ved  Universitetet.  løvrigt  maa  Konsistorium  i 
Anledning  af  dette  Selskab  ytre  den  Formening,  at  det  ikke 
kan  andet  end  ansee  et  Selskab  af  blot  unge  Studerende  for 
ikke  at  være  nyttigt  for  Medlemmernes  Sæder  og  akademiske 
Flid,    ligesom    det    og   kan    give  Anledning   til    trykkende  Om- 

kostninger  for  Personer,  der  ikke  have  Formue,  og  som  af  falsk 
Undseelse  eller  Frygt  for  Forhaanelse  kunne  mod  deres  Villie 
bringes  til  at  indgaae  i  et  saadant  Selskab.  Endelig  skulde 
Konsistorium  ikke  lade  ubemærket,  at  det  holder  for,  at  den 
kgl.  Kabinetsordre  af  10.  Maj  1780  ikke  i  Henseende  til  Direk- 
tørernes Valg  er  bleven  iagttaget. 

Den   12.  December   1806. 

Underdanigst  og  ærbødigst 
F.  L.  Bang.  Hurtigkarl. 


J.  Wolf. 


Dermed  var  Selskabet  eller  Foreningen  færdig.  De  Stu- 
derende havde  endnu  ikke  en  saa  stor  Modstandskraft,  at  de 
turde  sætte  sig  op  mod  Konsistoriums  Ønske.  Der  maatte  først 
komme  en  ny  Slægt,  som  havde  faaet  en  bedre  Undervisning, 
og  som  havde  faaet  rystet  lidt  mere  af  den  gamle  latinske 
Skoles  Støv  af  sig.  Hvor  smaatskaarne  ere  ikke  Konsistoriums 
Indvendinger?  De  Studerende  udtale  udtrykkeligt,  at  de  ville 
søge  andre  og  bedre  Glæder  end  dem,  de  kunde  hente  sig  paa 
Billard-  og  Spillehuse,  men  Professorerne  i  Universitetets  Raad 
holde  for,  at  det  vilde  skade  deres  akademiske  Flid  og  deres 
Sæder,  dersom  de  kom  sammen  og  søgte  literær  Underholdning. 
Men  naar  man  veed,  at  Universitetets  Lærere  dengang  for 
Størstedelen  vare  Stokpedanter,  som  satte  Lektielæsning  som 
det  Højeste,  og  som  ikke  ønskede,  at  Studenterne  skulde  lære 
Andet  end,  hvad  de  gav  paa  deres  Forelæsninger,  saa  falder 
Forundringen  over  Modstanden  mod  det  akademiske  Selskab 
bort,  ligesom  man  ogsaa  bedre  kan  forstaa  den  filistrøse  Be- 
tragtning om  de  unge  uformuende  Studenter,  der  let  mod  deres 
Villie  kunde  blive  tvungne  til  at  gaa  ind  i  Selskabet. 

Nogle  af  de  Mænd,  der  nævnes  blandt  Selskabets  Stiftere 
og  Direktører,  ere  forøvrigt  ganske  bekjendte.  Der  er  først 
Laurids  Kruse,  som  allerede  dengang  var  optraadt  som  For- 
fatter af  Skuespil  og  Syngespil,  og  som  senere  under  et  mange- 


aarigt  Ophold  i  Hamborg  blev  en  frugtbar  Oversætter  af  danske 
Digteres  Værker  paa  Tydsk.  Han  havde  nogle  Aar  i  Forvejen 
gjort  en  Udenlandsrejse  til  Tyskland,  Schweiz  og  Frankrig, 
hvad  der  betød  noget  Andet  end  i  vore  Dage.  Dernæst  er  der 
den  senere  som  Oldgransker  og  Historiker  bekjendte  Dr.  med.  & 
phil.  L.  S.  Vedel  Simonsen,  hvis  levende  Fantasi  og  romantiske 
Anlæg  saa  ofte  traadte  hindrende  ivejen  for  en  ædrueligere  Op- 
fattelse af  forbigangne  Tider,  men  hvis  glødende  Kjærlighed  til 
Fædrelandet  og  dets  Fortid  ikke  overgaas  af  Nogen.  Han  havde 
et  Par  Aar  i  Forvejen  taget  medicinsk  Embedsexamen,  havde 
vundet  en  akademisk  Guldmedaille  for  en  medicinsk  Opgave 
og  derpaa  disputeret  for  den  medicinske  Doktorgrad.  End- 
videre havde  han  i  1805  og  1806  studeret  ved  tydske  Uni- 
versiteter. Niels  Vinding  Dorpli  er  ikke^  mindre  bekjendt 
baade  som  smagfuld  Oversætter  af  Sophocles'  og  Æschylus' 
Tragedier  og  Aristophanes'  Komedier  og  som  et  af  Ofrene 
i  den  usalige  Theaterstrid,  der  rasede  dels  under  J.  L.  Hei- 
bergs Bestyrelse  og  dels  bagefter.  Paa  den  Tid,  han  under- 
skrev Brevet  til  Konsistorium,  var  han  theologisk  Kandidat 
og  Alumnus  paa  det  da  bestaaende  pædagogiske  Seminarium. 
Endelig  kan  nævnes  J.  D.  Blichfeldt,  som  senere  blev  Assessor 
i  Kjøbenhavns  Politiret,  og  som  derefter  i  mange  Aar  var  By- 
foged i  Skanderborg.  Naar  der  mellem  Stifterne  af  Selskabet 
nævnes  en  Collin,  da  kan  dette  naturligvis  ikke  være  Jonas 
Collin,  som  i  1806  var  Fuldmægtig  i  Finanskollegiet  og  gift, 
men  det  maa  sikkert  være  Bernt  Collin,  en  Normand,  der 
nævnes  som  Medlem  af  Studenterkorpset  i  1801.  Ligbærernes 
Formand  H.  C.  Graulund,  der  ikke  turde  modsætte  sig  Kon- 
sistorium,  døde  i  Begyndelsen  af  1808. 

Næste  Aar  samlede  Studenterne  sig  atter  til  krigersk  Færd. 
Den  12.  August  1807  stod  Kronprinsens  Opfordring  til  dem 
opslaaet  i  Studiegaardens  Port,  og  den  14.  August  gav  c.  800 
Møde  i  Kristiansborg  Slots  Ridehus,  hvor  de  atter  blev  ind- 
delte i  otte  Kompagnier12.  De  Samme,  der  havde  været  Of- 
ficerer   i    1 801,    blev    udnævnte    paany.      Dennegang    blev    det 

blodig  Alvor  for  selve  Hovedstaden  og  dens  Beboere.  Da 
Bombardementet  begyndte  den  2.  September  om  Aftenen  Kl.  7V2, 
vare  de  forskjellige  Kompagnier  fordelte  paa  Courtinerne  mellem 
Schacks  og  Gyldenløves,  mellem  Ahlefeldts  og  Hahns  og  mellem 
Rosenkrantz'  og  Peuchlers  Bastioner.  Om  Natten  mellem  12  og  1 
dræbtes  omtrent  ved  Nørreport  Studenterne  A.  Cold,  P.  C.  Holm, 
N.  Fischer  og  A.  K.  Holck.  I  de  næste  Dage  ramtes  end- 
videre af  Bombestykker  og  døde  N.  Quistgaard  og  M.  C.  Lyders. 
Medens  Hovedmassen  af  Studenterne  holdt  ud  paa  Volden 
Dag  og  Nat,  saalænge  Beskydningen  varede,  havde  otte 
Medlemmer  af  Korpset  det  vanskelige  og  farlige  Hverv  at 
sørge  for,  at  de  Bomber,  der  ramte  Universitetsbibliotheket  paa 
Trinitatis  Kirkeloft,  ikke  tændte.  Dette  Hverv  opfyldte  de 
fuldtud  under  Anførsel  af  Kapitain,  Professor  Rahbek,  «som 
foregik  sine  Undergivne  med  det  priseligste  Mynster  paa  Nid- 
kjærhed  og  paa  Mod  til  at  udsætte  sig  for  de  nedstyrtende 
Bomber.  Derved  blev  da  ogsaa  opnaaet,  at  ingen  af  de  fire 
Bomber,   som  slap  ned  i  Bibliotheket,   tændte  Ild». 

Paa  Grund  af  Krigsforholdene,  der  jo  vedvarede  lige  til  18 14, 
fortsatte  Studenterkorpset  sine  Øvelser  hele  Aaret  ud.  Men  en 
krigersk  Aand  havde  nu  let  forstaaeligt  bemægtiget  sig  den 
akademiske  Verden,  og  ligesom  Begejstringen  i  1801  havde 
bevæget  et  Par  Studenter  til  at  gaa  ind  som  Kadetter  paa  Sø- 
kadetakademiet,  saaledes  havde  Lysten  til  at  komme  i  Lag  med 
Fjenden  samt  den  dybe  Harme  over  Englændernes  Færd  faaet 
ikke  mindre  end  121  Studenter  til  fra  Midten  af  November  til 
Udgangen  af  1808  at  lade  sig  ansætte  som  Officerer  i  Armeen13, 
efterat  de  havde  taget  den  nødvendige  Examen. 

Den  fædrelandske  Aand,  som  to  Gange  havde  faaet  de 
akademiske  Borgere  til  at  væbne  sig,  greb  dem  atter  i  de 
første  Dage  af  Januar  18 14.  Da  de  Allieredes  Hær  havde 
besat  Holsten  og  det  sydlige  Slesvig,  og  da  Fortropperne, 
Tettenborns  Kosakker,  alt  vare  naaede  til  Ribe,  kom  Sindene 
i  stærk  Bevægelse  i  Kjøbenhavn.  Man  havde  naturligvis  ikke 
dengang    Rede    paa,    hvor    vaklende   og    raadvild  Frederik  den 

Sjette  og  hans  Adjutanter  opførte  sig,  en  Optræden,  som  Over- 
generalen for  de  danske  Tropper  i  Hertugdommerne,  Prins 
Frederik  af  Hessen,  mærkelig  frimodigt  havde  karakteriseret  i 
et  Brev  af  2.  Januar  til  sin  Svoger  Kongen14;  men  man  følte,  at 
en  skjæbnesvanger  Afgjørelse  nærmede  sig.  Studenterne  tænkte 
kun  paa  at  værge  Landet  mod  Fjenderne  og  at  gaa  sammen 
med  den  jydske  Landstorm,  naar  den  skulde  forsvare  Hus  og 
Hjem  mod  de  vilde  Skarer. 

Grundtvig,  der  siden  sin  Faders  Død  i  Januar  18 13  havde 
boet  i  Kjøbenhavn  som  tjenstledig  Kapellan,  fortæller15,  at  en  Ven 
af  ham,  Jyden  Cand.  theol.  Chr.  0/se?i,  den  4.  Januar  kom  op 
til  ham  og  fortalte,  at  der  var  udgaaet  en  Opfordring  til  Me- 
nigmand i  Jylland  om  at  rejse  sig,  og  at  to  Kammerater,  nemlig 
Stud.  theol.  P.  L.  Ingerslev  og  Cand.  med.  F.  G.  ffowttz,  havde 
talt  til  ham  om  at  følge  med,  da  de  og  Andre  agtede  at  rejse 
til  Jylland.  Grundtvig  mente  imidlertid,  at  man  enten  Intet 
skulde  gjøre  eller  ogsaa  handle  med  roligt  Overlæg,  men  han 
gik  dog  næste  Dag  med  ud  paa  Frederiks  Hospital ,  hvor 
Howitz  var  Kandidat.  Her  var  en  Del  Studenter  forsamlede, 
og  de  ivrigste  blandt  dem  fandt,  at  det  var  Daarlighed  at  vente 
paa  et  Svar  fra  Kongen  i  en  saa  ligefrem  Sag,  medens  Fjen- 
derne hærgede  Landet,  men  tilsidst  gav  de  dog  efter  og  gik 
ind  paa  at  oppebie  Kongens  Tilladelse,  ligesom  de  anmodede 
Grundtvig  om  at  tale  i  en  storre  Forsamling.  Derefter  skrev 
Grundtvig  følgende  Seddel: 

Brødre! 
Studentere    ved    Kjøbenhavns    Højskole! 

Dannemarks  nuværende  Forfatning  er  sørgelig,  dybt  maa 
hver  Dannemand  bedrøves,  men  daadløs  Sorg  er  Kvindemærke. 
Komme  hver,  som  føler  gamle  Dannemarks  Nød!  lader  os 
raadslaa  om,  hvad  vi  formaa,  om  ej  at  gjøre,  saa  at  prøve  til 
Fædrenelandets  Frelse! 

Samlingen  holdes  denne  Dags  Aften  Kl.  6  paa  Elertsens 
Colleeium. 

Tolv  unge  Mænd  underskrev  sammen  med  ham  denne 
Seddel.  De  vilde  opslaa  den  paa  Regensen  og  Universitetet; 
men  Rektor  Professor  Thorlacius  skrev  saaledes  paa  den: 
«Da  hans  Kongelige  Majestæt,  der  forhen  1801  og  1807  selv 
har  foranlediget  slig  Opfordring,  dennegang  ikke  har  anseet 
saadant  Skridt  nødvendigt,  saa  kan  jeg  ikke  uden  højere  Auto- 
ritet tillade  denne  Opfordrings  Bekjendtgørelse  paa  Studie- 
gaarden   eller   noget   andet  af  Universitetets  offenlige  Lokaler.« 

Paa  Mødet  holdt  Grundtvig  en  begejstret  Tale  i  sit  ejen- 
dommelige Sprog.  Han  sagde  bl.  A. :  «Derom  behøves  da  ej 
længere  Tale,  hvad  Landets  øjensynlige  Nød  monne  være,  og  hvad 
vi  skal  ville  som  Danske,  men  hvad  skal,  hvad  kan  vi  tænke  at 
gjøre?  Det  er  det  store  alvorlige  Spørgsmaal,  vi  alle  maa  gjøre, 
hver  for  sig,  som  vi  ville  opfordres  til  i  denne  Forsamling.  Vi  vil 
gaa,  vi  vil  oprejse  Folket  løfte  dets  Mod  og  dele  dets  Farer, 
visseligen  de  Ord  ere  faa  og  snart  udsagte  og  udsige  Alt, 
hvad  vi  kan  tænke  at  gjøre,  og  er  Nogen  kaldet  til  at  oprejse 
Folket,  da  er  det  visselig  os,  som  fødtes  uden  at  saae  eller 
pløje  eller  sanke  i  Lade,  os,  der  ere  som  Himlens  Fugle  og 
kunne  ubundne  flyve  rundt  over  Land,  hvor  vi  lyste  at  synge. 
Men  lad  os  betænke,  om  disse  Ord  og  ere  saa  lette  at  gjøre, 
om  Landet  var  frelst,  hvis  det  skete.  Vi  vil  oprejse  Folket, 
men  hvorfra  og  hvormed?  Er  det  kun  fra  Bænk  og  Stol  og 
Seng,  de  Legemer  skal  oprejses?  Vi  veed,  saalænge  det  kan 
rejses,  maa  det  ske  paa  Sjælens  Bud,  vi  veed,  det  hjalp  kun 
lidt,  om  Folket  kunde  drives  flokkevis  til  Skodborg  eller  Ejder, 
som  det  dreves  hist  til  Kjøge;  af  de  Kroppe  blev  vist  ej  et 
Dannevirke  ligesaalidt  som  hist  en  Kjøgebugt.  Vi  veed  det,  vi 
har  set  og  hørt  og  fornummet,  at  det  er  Aanden,  som  sover, 
og  Hjertet,  som  er  faldet,  det  er  dem,  som  skal  vaagnes,  dem 
som  skal  oprejses.  Ja  vi  kan  jo  ikke  dølge  det  for  os  selv,  de 
sove,  de  sove  iblandt  os  i  Tusindtal  de  Skabninger  i  Menneske- 
lignelse, som  Intet  elske  uden  deres  syndige  Lyster  og  de  Ting, 
som  forlyste  disse,   i  hvis  Øren  de  Ord:    Opofrelse,  Fædreland 


klinge   som  tomme    Gjenlyde  fra  Daarers  Tider,    belees  og  be- 
spottes i  Hjertet,   selv  naar  de  bæres  paa  Tungen. » 

Han  sluttede  sin  Tale  med  at  opfordre  de  Unge  til  hver 
for  sig  at  prøve,  om  de  havde  den  faste  Tro  og  Tillid  til  den 
almægtige  Gud,  at  de  vilde  udgaa,  tale,  virke,  staa  og  falde  i 
hans  Navn.  De,  der  ikke  havde  saadan  Tro  og  Fred,  maatte 
ikke  røre  sig,  førend  han  havde  vundet  dem,  «thi  foragter  han 
dem,  da  gaar  han  til  Fordærvelse,  og  har  han  dem  ikke,  da 
duer  ikke  han  til  at  oprejse  Folket,  eller  staa  paa  Farens  Dag 
som  en  luende,  lysende  Støtte  til  Fjendernes  Skræk  og  til 
Venners  Opmuntring;  men  kan  boglærde  Mænd  ej  saaledes  staa, 
da  have  de  Intet  at  gjøre  i  Vaabengny.»  De  Studenter,  der 
vare  enige  med  ham  om  det  Sindelag,  som  burde  besjæle 
« Fædrelandets  Hjælpere«,  vilde  han  bede  om  at  samles  med 
ham  igjen  næste  Aften. 

Nu  optraadte  Stud.  jur.  Fritz  T/tomsen,  der  nogle  Dage 
senere  blev  juridisk  Kandidat  (død  1859  som  Højesteretsassessor). 
Han  mente,  at  der  nok  kunde  udrettes  en  Del  uden  den  rene 
Tro  paa  Gud,  som  Grundtvig  krævede,  og  som  var  sjælden  i 
disse  Tider.  Efter  hans  Anskuelse  burde  Studenterne  gaa  med 
som  Korps  og  især  virke  ved  deres  fysiske  Kraft.  Det  Samme 
mente  Gustav  Dichmann,  idet  han  dog  var  enig  med  Grundtvig 
i,  at  Studenterne  burde  have  Tro  paa  Gud.  Grundtvig  blev 
imidlertid  meget  vred  og  brugte  skarpe  Ord,  idet  kan  dadlede 
al  Tale  om  fysisk  Kraft,  som  Studenterne  mindst  burde 
tale  om,  og  erklærede,  at  hvis  det  var  den  almindelige 
Stemning,  da  var  det  ude  med  Danmark.  Han  sluttede  med 
disse  Ord:  «Min  Sjæl  er  ej  i  Eders  Raad  og  mit  Hjærte  ej  i 
Eders  Forsamling. » 

Peder  Hjort,  som  dengang  var  lutter  Fyr  og  Flamme,  og 
som  spillede  en  Rolle  i  alle  Studenterbevægelser,  fortæller  om 
disse  Begivenheder  saaledes:  16  «En  Dag  vare  vi  Flere  samlede  i 
Uniform;  den  liden  i  sine  Anskuelser  faste  Fritz  Thomsen  op- 
fordrede da  til  at  forlange  af  Kongen,  at  vi  hans  «Livkorps» 
skulde  tillades    at   komme  med  i  Krigen  som  et  godt  Exempel 

for  Alle  og  som  Pligt  mod  Forgængernes  Minde.  Enkelte  vare 
som  ude  af  sig  selv,  og  En  huggede  i  den  store  gammeldags 
Kakkelovn  med  Sablen,  saa  Gnisterne  stod  om  i  Stuen;  en 
kraftig  Jyde  holdt  Vredestaler  over  den  Skjæbne,  der  kunde 
være  overgaaet  hans  stakkels  Søstre  iblandt  russiske  Barbarer 
o.  lign.  Alle  mødte  da  paa  Ehlers  Kollegium  flere  Dage  i 
Træk. » 

Efterat  Hjort  derpaa  har  omtalt  det  første  Møde,  fortsætter 
han:  « Thomsen  vilde  saa  gjerne  Enighed  i  Studenterbestræbelsen 
—  og  Hr.  Kapellanen  skulde  ogsaa  forsaavidt  ladet  Studenter- 
massen staa  forrest,  thi  Spørgsmaalet  var  verdsligt  og  ikke 
gudeligt  ■ —  hvorfor  jeg  fulgte  ham  næste  Formiddag  op  til 
Grundtvig,  men  denne  stak  Thomsen  i  Sikkerhed,  og  som  vi 
stod  midt  i  det,  kom  desuden  Generalmarschen  forbi  (Grundtvig 
boede  dengang  overfor  Holmens  Kirke),  en  16 — 18  larmende 
Trommer;  jeg  løb  ned  for  at  høre,  hvad  det  var,  og  kom  op 
med  den  Besked,  at  der  kom  svenske  Batailloner  ude  paa  Isen 
(i  Øresund);  saa  maatte  vi  to  da  hjem  i  en  Fart  og  armere  os 
lor  at  stille,   og  saa  var  al  Forhandling  afbrudt.« 

I  « Helligtrekonger  lyset »  omtales  dette  Møde  med  Hjort 
og  Thomsen.17  Da  de  opfordrede  ham  til  at  virke  for,  at  Alle, 
som  havde  Lyst  til  at  tjene  Fædrelandet,  skulde  se  at  enes, 
svarede  han  dem,  at  han  ikke  alene  saa  paa  den  udvortes 
Gjerning,  men  at  Sindelaget  for  ham  var  det  Egenlige.  «De 
viste  mig  da  ogsaa  et  Brev  til  Hans  Kongelige  Majestæt,  som 
Nogle  havde  undertegnet,  hvori  der  stod  blandt  Andet  det 
smukke  Sprog,  som  Tidens  Kløgt  har  udklækket,  at  naar  et 
Folk  kun  har  den  bestemte  Villie  ej  at  undertvinges,  da  kunde 
heller  Ingen  undertvinge  det.  Dette  Brev  skulde  være  en 
Formula  concordiæ,  men  vel  maatte  jeg  flux  erklære,  at  Intet 
kunde  formaa  mig  til  at  underskrive  slig  daarlig,  bespottelig 
Tale;  de  bad  mig  da  gjore  et  Udkast  til  et  andet  Brev,  det 
lovede  og  holdt  jeg.  End  beklagede  de  sig  over,  at  jeg  haardelig 
havde  sagt,  der  kun  var  saa  faa,  som  troede  paa  et  Forsyn, 
da  der  dog  var  saa  mange  theologiske  Studenter.    Dertil  kunde 

jeg  kun  svare,  at  det  skulde  oprigtig  glæde  mig,  hvis  jeg  havde 
Uret  deri,   men  jeg  troede  mig  vis  paa  det  Modsatte. » 

Efterat  Grundtvig  endnu  havde  holdt  et  Par  Møder  med 
sine  Meningsfæller,  blev  de  endelig  enige  om  at  sende  Kongen 
et  Brev,  i  hvilket  Underskriverne  bl.  A.  udtale:  «Vi  mene,  at 
naar  Opbuddet  sker,  da  var  det  bedst,  at  de,  som  følte  Kald 
til  at  tale  til  Folket,  skulde,  helst  som  Præster,  drage  omkring, 
tale  Guds  og  Kongens  Ord  og  siden  følge  Hæren.  De  Øvrige 
derimod  tro  vi  duelige  til  at  fordeles  i  Bondehæren  som  Under- 
befalingsmænd, der  ved  Lydighed,  Mod  og  Standhaftighed 
kunde  lyse  i  den  snevrere  Kreds  og  saa  at  sige  bære  Hæren 
til  Sejr. » 

Denne  Henvendelse  til  Kongen  underskrev  43  akademiske 
Borgere,  men  Medlemmerne  af  Studenterkorpset  indsendte 
ligeledes  deres  Andragende  om  at  komme  med  i  Krigen.  Det 
skete  naturligvis  ad  tjenstlig  Vej  gennem  Korpsets  Chef  Over- 
hofmarschal  Hauch.  Grundtvig  gik  til  Statsministeren  Grev 
Joachim  Godske  Moltke  og  bad  om,  at  Brevet  gennem  hans 
Haand  maatte  gaa  til  Kongen,  men  Ministeren  henviste  «med 
stor  Artighed«  Grundtvig  og  hans  Ledsager  Cand.  theol.  Chr. 
Olsen  til  Studenternes  Foresatte,  hvorfor  de  gik  til  Hauch, 
«skjøndt  en  Del  af  os  ej  hørte  til  Livkorpset». 

Iblandt  de  43  Studerende,  der  fulgte  Grundtvig,  træffe  vi 
adskillige,  der  senere  fik  ansete  Navne,  men  kun  en  eneste  af 
de  Mænd,  der  senere  maa  regnes  til  Grundtvigs  kirkelige  Venner. 
De  ældste  af  disse  laa  nemlig  paa  en  enkelt  Undtagelse  nær 
endnu  i  Vuggen  eller  havde  ikke  begyndt  at  læse.  Først  og 
fremmest  finde  vi  blandt  Underskriverne  Stud.  theol.  Poul 
Martin  Møller,  som  fire  Aar  senere  sendte  Grundtvig  sit 
Himmelbrev,  hans  Ven  Stud.  theol.  N.  B.  Søtoft,  der  ikke 
længe  efter  udgav  et  Bind  romantiske  Digte,  og  som  i  Tyverne 
og  Trediverne  skrev  nu  længst  forglemte  fædrelandske  Skuespil 
og  Sørgespil ,  dernæst  Gustav  Dichmann ,  senere  Rektor  paa 
Herlufsholm,  og  Broderen  Vilhelm  Rudolph,  død  som  Præst; 
der  var  endvidere  Stud.  philol.  P.  D.  Bruun,   først  Assessor  i 

Viborg  og  senere  i  Højesteret,  som  var  med  til  at  give  vort 
parlementariske  Liv  faste  Former  dels  som  mangeaarig  Præsident 
for  Stænderforsamlingen  i  Viborg  og  dels  som  Formand  i  Lands- 
thinget  i  de  fleste  Samlinger  mellem  1849  og  63,  der  var  Cand.  jur. 
IV.  M.  Spandet,  senere  Assessor  i  Hof-  og  Stadsretten,  som  i  1826 
paadrog  sig  en  Tilkjendegivelse  af  Kongens  Misfornøjelse  med 
hans  Deltagelse  i  Striden  mellem  Grundtvig  og  H.  N.  Clausen, 
og  som  i  1850  som  Medlem  af  Folkethinget  fremkaldte  en  Storm 
ved  sit  vidtomfattende  Lovforslag  om  Troesfrihed;  der  var 
endelig  Cand.  theol.  N.  Fogtmann,  hvem  Ingen  senere  skal 
beskylde  for  nogetsomhelst  Maskepi  med  Grundtvig,  en  snus- 
fornuftig og  satirisk  anlagt  Mand,  der  i  de  Breve,  han  som 
Lektor  i  Sorø  og  senere  som  Biskop  i  Ribe  og  Aalborg  skrev 
til  sin  Ven  P.  Hjort,  har  leveret  en  meget  fyldig  Samling  af 
alle  de  Skumlerier,  der  i  de  Tider  løb  rundt  mellem  Mand 
og  Mand.  Til  Slutningen  var  der  en  Del,  der  senere  blev 
brave  Præster  og  Læger,  men  som  ikke  kjendtes  ud  over  de 
Egne,   hvor  de  virkede. 

Frederik  den  Sjette,  der  den  7de  Januar  alt  havde  sendt 
Bud  til  det  fjendtlige  Hovedkvarter  om,  at  han  var  villig  til  at  af- 
staa  Norge,  havde  saaledes  ikke  Brug  for  Studenternes  patriotiske 
Tilbud,  men,  at  deres  Handlemaade  i  høj  Grad  havde  glædet 
ham,  derom  bærer  følgende  Skrivelse18  til  Overhofmarschal 
Hauch  Vidne: 

«Vi|  (have  med  sand  Tilfredshed  modtaget  din  allerunder- 
danigste Skrivelse  af  8de  denne  Maaned,  hvorved  du  som  Chef 
for  vort  Livkorps  har  forelagt  os  tvende  fra  en  Del  af  Korpsets 
Medlemmer  indgivne  allerunderdanigste  Ansøgninger,  hvori  de 
tilbyde  sig  at  medvirke  til  Landets  Forsvar,  hvor  og  hvorledes 
deres  Kræfter  bedst  kunne  benyttes,  og  at  behandles  samt 
underholdes  som  simple  Soldater  for  ved  deres  Exempel  at 
bidrage  til  at  vække  de  Følelser  hos  Nationen,  som  kunne  frem- 
virke  Statens  Redning. 

«Vi  erkjende  med  landsfaderlig  Velbehag  dette  Tilbud,  der 

vidner  om  den  sandeste  Hengivenhed  for  os  og  Fædrelandet, 
og  vi  ville,  at  du  bevidner  Korpsets  Medlemmer,  der  have  ind- 
givet forommeldte  Ansøgninger,  vor  allernaadigste  Tilfredshed 
med  Tilføjende,  at  vi  med  Glæde  ville  benytte  os  af  disse 
brave  Studerendes  gode  Villie,  naar  Omstændighederne  skulde 
udfordre  det,  men  aldrig!  glemme  de  Følelser,  de  ved  denne 
Lejlighed  have  lagt  for  Dagen. 

Hovedkvarteret  Hindsgavl,   den   ilte  Januar    1814. 

Frederik  R.» 

Saaledes  svarede  Kongen  under  Eet  paa  begge  Andragender. 
P.  Hjort  siger,19  at  Grundtvig  skal  være  bleven  smækvred  over, 
at  han  og  «hans  Prædikanter*  ikke  fik  særlig  Besked,  men 
Grundtvig  kunde  endnu  tyve  Aar  senere  ikke  glemme20  «de 
højtidelige  Aftener  i  Kredsen  af  Ungersvende  med  Sind  til  det 
store  Offer  paa  Fædrelandets  Alter». 


II. 

E/fterat  det  ved  Freden  i  Kiel  var  slaaet  fast,  at  Frederik  Vi 
endelig  havde  skilt  sin  Skjæbne  fra  Napoleons,  fik  Landet 
Fred,  men  den  syvaarige  Krig  havde  gjort  det  af  med  den 
tidligere  Velstand,  og  da  nu  hertil  kom,  at  det  almindelige 
Prisfald  paa  alle  Landbrugets  Frembringelser,  som  snart  efter 
begyndte,  nødte  Befolkningen  til  at  indskrænke  sig  paa  enhver 
Maade,  saa  kan  man  forstaa,  at  de  mere  klartskuende  Mænd 
saa  Fremtiden  imøde  med  stor  Bekymring.  Bønderne,  der 
dengang  stod  sig  bedst,  fordi  deres  Forbrug  fordetmeste  ikke 
gik  ud  over,  hvad  deres  Gaarde  frembragte,  vare  endnu  ikke 
komne  saa  vidt,  at  de  havde  anden  Mening  end  den,  at  Kongen 
var  deres  Fader,  og  at  Alt,  hvad  han  gjorde,  var  saare  godt, 
men  for  Godsejere  og  Proprietærer,  som  maatte  betale  de  kongelige 
Skatter,  deres  Fæstebønder  ikke  kunde  udrede,  begyndte  der 
snart  en  fortvivlet  Kamp  for  Tilværelsen,  der  for  Mangfoldiges 
Vedkommende  endte  med,  at  de  maatte  gaa  fra  Gaardene  og 
overlade  det  til  Statskassen  og  Pantekreditorerne  at  slaas  om 
Stumperne. 

Kjøbstadborgerne  vare  ligeledes  forarmede  og  levede  et 
stille  vegeterende  Liv  uden  aandeligt  Indhold,  men  naar  «Han 
selv»  paa  sine  Rejser  omkring  i  Provinserne  kom  til  deres  By 
for  at  se  paa  Havnen,  Toldkammeret,  Skolerne  og  Arresterne, 
som   han   gjennemgik   med  lige  stor  Interesse,    saa   modtog  de 

ham  med  frydefulde  Raab  og  med  en  Jubel,  der  kom  fra 
Hjertet,  og  saa  mente  de,  at  han  var  den  bedste  af  alle  Konger, 
og  at  de  selv  havde  det  saa  godt  som  ingen  andre  Mennesker 
paa  Jorden.  Kjobenhavnerne  vare  ikke  mindre  loyale  og  til- 
fredse baade  med  Regeringen  og  med  sig  selv.  Vel  havde 
fædrelandssindede  Mænd  af  de  dannede  Klasser  vovet  at  mene, 
at  Krigsførelsen  i  1813  og  14  var  uden  Plan,  og  de  havde 
ogsaa  talt  herom,  naar  de  kom  sammen,  men  da  Kongen  næste 
Aar  vendte  hjem  fra  Wienerkongressen,  hvor  han,  som  man 
troede,  havde  frelst  Danmark,  og  hvor  han  ovenikjobet  efter 
Sigende  havde  givet  aandrige  Svar,  saa  modtog  man  ham  med 
Begejstring  og  var  glad  ved  at  have  ham  indenfor  Voldene 
igjen.  Der  skulde  gaa  adskillige  Aar,  før  Nogen  for  Alvor 
vovede  at  gjøre  Indvendinger  mod  Regjeringssystemets  For- 
træffelighed, omend  fremragende  Mænd,  der  stod  Kongen  nær, 
og  hvem  Ingen  kunde  mistænke  for  oprørske  Tendenser,  i 
Breve  og  Udtalelser  ikke  veg  tilbage  for  en  skarp  Kritik.1 

Da  der  ikke  var  nogen  anden  Stand,  der  kunde  repræ- 
sentere den  offenlige  Mening,  eller  som  kunde  føre  an  paa  de 
Omraader,  hvor  det  var  tilladt  at  have  en  Mening,  tilfaldt  denne 
Rolle  naturligt  den  lærde  Stand,  som  man  dengang  kaldte 
den.  Professorer,  Studenter  og  Embedsmænd,  disse  Sidste  dog 
kun,  naar  de  ikke  vare  komne  for  højt  op  paa  Rangstigen, 
dannede  en  lille  Stat  i  Staten  og  stod  for  en  stor  Del 
udenfor  social  Berøring  med  den  øvrige  Befolkning.  Den, 
der  engang  var  bleven  Student,  følte  sig  som  staaende  over 
andre  Dødelige,  selv  om  hans  Kaar  end  vare  nok  saa  smaa, 
og  naar  han  først  havde  faaet  Embedsexamen,  mente  han,  at 
det  var  Statens  ubetingede  Pligt  at  forsørge  ham  med  et 
Embede.  Kravene  steg,  da  de  Studenter,  der  nu  tog  Examen 
artium,  vare  langt  bedre  forberedte  end  tidligere  og  i  Gjennem- 
snit  modtageligere  for  aandelig  Paavirkning.  De  mere  Begavede 
havde  lært  at  indse,  at  det  ikke  var  tilstrækkeligt  at  skynde 
sig  med  at  tage  juridisk  eller  theologisk  Embedsexamen,  men 
at  der  ved  Siden  heraf  stilledes  andre  Krav  til   dem,    naar  de 

vilde  gjælde  for  at  være  Folkets  rette  Vejledere.  Den  nyere 
tydske  Filosofi,  saaledes  som  Fichte  og  Schelling  docerede  den, 
fandt  begejstrede  Tilhængere  i  den  studerende  Ungdom,  hvor- 
om Biografier  af  senere  bekjendte  Mænd  bære  Vidne,  ligesom 
ogsaa  den  skjønne  Literatur  efter  Oehlenschlågers  Fremtræden 
fandt  flere  og  flere  i  højeste  Grad  interesserede  Læsere  og 
Beundrere. 

Endvidere  gik  det  lidt  efter  lidt  op  for  Studenterne,  at  de 
ikke  havde  levet  et  rigtigt  Studenterliv,  naar  de  ikke  gjorde 
Andet  end  sidde  paa  deres  Kamre  og  læse  og  saa  i  deres  Fri- 
tid søgte  Billardhuse  eller  almindelige  Værtshuse,  men  at  der 
var  en  anden  og  bedre  aandelig  Forædling  at  søge.  De  be- 
høvede kun  at  bukke  sig  for  at  finde  dette  Guld,  nemlig  det 
Udbytte,  de  vandt  ved  Omgang  med  hverandre,  ved  Drøftelse 
af  de  Spørgsmaal,  der  laa  dem  paa  Sinde,  ved  Disputer  om 
de  Problemer,  som  Literaturen  for  Øjeblikket  havde  bragt  frem, 
og  ved  Samtaler  om  Stykker,  der  opførtes  paa  det  kongelige 
Theater.  Først  dannede  der  sig  mindre  Kredse  af  Studenter, 
der  havde  gaaet  i  Skole  sammen,  saa  optoges  ligesindede 
Kammerater  fra  andre  Skoler,  og  dernæst  knyttede  de  mindre 
Kredse  sig  sammen  i  større,  indtil  de  tilsidst  alle  sluttede  sig 
sammen  i  en  eneste  stor  Forening,  der  derefter  blev  Bæreren 
for  alt  dansk  Studenterliv  i  over  60  Aar. 

Men  før  dette  skete,  havde  Studenterne  endnu  lært  en 
Ting  til,  nemlig  at  føle  sig  som  unge  Mennesker,  der  glæde 
sig  ved  Tilværelsen  og  glæde  sig  netop,  fordi  de  ere  unge. 
De  lærte  at  gaa  ud  i  Mark  og  Skov  syngende  Arm  i  Arm, 
undertiden  mere  sentimentalt,  end  vi  nu  synes  om.  Men  i 
ethvert  Tilfælde  følte  de  Livsglæde,  og  de  istemte  ikke  mere 
de  gamle  Viser  om,  at  Alt  vilde  være  saare  godt,  naar  den 
kølige  Grav  snart  dækkede  dem,  saaledes  som  det  var  Mode  i 
Aarhundredets  Begyndelse.  Dengang  digtede  unge  Mænd  Sange, 
om  hvilke  man  nu  skulde  tro,  at  de  vare  skrevne  af  vemodige 
Oldinge,  hvis  eneste  Trøst  var,  at  der  fandtes  Fred  under  den 
sorte  Muld.    Studenterne  lærte  nu  at  forstaa,  at  de  i  en  anden 

Betydning  af  Ordet  end  den,  hvori  det  hidtil  var  taget,  vare  en 
privilegeret  Stand,  forsaavidt  det  kun  var  forundt  dem  iUngdoms- 
aarene  frie  som  Fuglene  under  Himlen  at  sanke  aandelig  Føde 
og  at  hæve  sig  til  en  højere  Betragtning  af  Livet  end  den 
gængse  spidsborgerlige,  der  kun  spørger  om  umiddelbar  materiel 
Fordel.  Det  var  dette  Syn  paa  Tilværelsen,  der  opfyldte  den 
Kreds,  som  i  Aarene  i  S 1 5 — 20  førte  an  blandt  Studenterne,  og 
hvis  Tolk  Christian  Winther  var,   naar  han  sang: 

»Herrer  vi  ere   i   Aandernes  Rige 
Vi  er  den  Stamme,  som  evig  skal  staa. » 

Før  vi  imidlertid  gaae  over  til  at  meddele,  hvorledes  det 
gik  til,  at  den  Forening,  hvis  Historie  vi  her  have  taget  os  for 
at  skrive,  blev  stiftet,  skulle  vi  endnu  kaste  et  Blik  paa, 
hvorledes  Udviklingen  gik  for  sig  i  det  Enkelte. 

Da  det!  nye  Universitet  i  Kristiania,  det  saakaldte  Frederiks- 
universitet, blev  stiftet,  blev  blandt  Andre  de  to  Professorer 
ved  Kjøbenhavns  Højskole,  Filosofen  Niels  Treschow  og  Filologen 
Georg  Sverdrup,  begge  fødte  Normænd,  ansatte  ved  dette. 
Deres  Tilhørere  enedes  nu  om  at  sige  dem  Tak  for,  hvad  de 
havde  været  for  dem.  For  det  Første  lod  de  slaa  en  Medaille 
i  Guld  med  Treschows  Billede,  og  dernæst  lod  de  baade  hans 
og  Sverdrups  Billede  stikke  i  Kobber.  Det  blev  imidlertid  ikke 
derved.  Peder  Hjort,  som  her  ligesom  ved  saa  mange  andre 
Lejligheder  var  Manden  for  det  Hele,  og  som  var  ligesaa  rask 
tilbens,  som  han  var  det  i  Munden,   fortæller  herom: - 

«Vi  foranstaltede  endelig  en  simpel  passende  Afskedshøjtide- 
lighed,  hvortil  Frimurerlogen  udlaante  sit  Lokale.  Den  Forsamling 
paa  det  store  Auditorium  øverst  oppe  paa  Ehlers  Kollegium,  som 
tog  Beslutning  herom,  var  efter  lang  Tid  det  første  almindelige 
Studentermøde,  og  den  Sag  vakte  en  "Del  Livlighed.  Nogle 
fandt  en  Fest  som  den  foreslaaede  for  vanskelig  at  udføre  med 
Held,  Andre  for  triviel;  En,  som  siden  blev  Missionær,  foreslog, 
at  Afskeden  skulde  bestaa  i,  at  vi  stod  i  to  Rader  paa  Lande 
vejen,    naar   de   kjørte,    saa   skulde   «vore    blege  Ansigter   male 

den  Sorg,  vi  bare  i  Hjertet.«  Tilsidst  stemtes  per  seditionem 
in  partes,  og  en  betydelig  Pluralitet  erklærede  sig  for  Festen. 
Jeg  gjorde  ved  denne  Lejlighed  J.  L.  Heibergs  Bekjendtskab 
paa  en  smuk  Maade.  Jeg  forestod  Afstemningen  og  begik  nu 
den  Fejl,  ivrig  som  jeg  var,  at  sige  en  Slags  Vittighed  om 
Mindretallet,  hvis  Plads  var  om  Kathedret;  jeg  slap  ufortjent 
for  Paatale  paa  Stedet.  Men  næste  Morgen  indtraadte  en  pæn 
slank,  meget  rødmusset  Student  hos  mig  og.  spurgte  høfligt, 
om  jeg  ogsaa  idag  fandt  det  passende  at  tiltale  saaledes  dem, 
hvis  Mening  afveg  fra  min.  Hans  elegante  Humanitet  slog  mig 
af  Marken  øjeblikkelig,  og  jeg  var  glad  ved  at  slippe  med  at 
indrømme  min  Uret  og  ytre  min  Fornøjelse  over  at  gjøre  hans 
behagelige  Bekjendtskab.  Ogsaa  med  Ingemann  blev  jeg  den- 
gang bekjendt,  da  jeg  var  hos  ham  for,  som  det  hed  i  Ewalds 
Tid,  «at  bestille  Kantaten«  til  Festen,  hvilket  han  strax  med 
sin  ejendommelige  Hjertelighed  tilsagde  os.  Ligeledes  kom  jeg 
derved  i  Berøring  med  Rudolph  Bay,  som  overtog  at  komponere 
Musikken  dertil,  da  det  blev,  jeg  husker  ikke,  om  Vand  eller 
Vind,  med  et  Løfte  af  en  af  min  Ven  Pingels  Kammerater. 
Da  nu  ogsaa  Taleren  var  theologisk  Kandidat,  nemlig  Nor- 
manden Bonnevie,  Lieutenant  under  de  Krigsaar  i  et  af  Liv- 
regimenterne, saa  var  det  lutter  Studenter,  som  udførte  Festen. 
Med  straalende  Glæde  overrakte  jeg  den  sølvverlokkede  Olding 
et  smagfuldt  Exemplar  af  Kantaten,  da  jeg  førte  ham  til  Høj- 
sædet; med  bankende  Hjerte  over  min  øjeblikkelige  Uund- 
værlighed gav  jeg  paa  det  aftalte  Sted  Tegn  til  det  dundrende 
Hurra,  som  tilsidst  rystede  Salen.  Ogsaa  her  havde  min  tidlig 
vaagnende  kritiske  Sans^nær  bragt  mig  Ubehageligheder.  Talen 
var  nemlig  svulstig,  og  jeg  dyede  mig  ikke  med  at  spøge  over 
Hyperboler  som  f.  Ex.,  «at  Treschows  Ry  gjenlød  fra  Moskau 
indtil  Lissabon, »  spørgende,  om  maaske  Hr.  Lieutenanten  havde 
tænkt  paa  Moskaus  nysforefaldne  Brand  eller  Wellingtons  Kamp 
for  Linierne  ved  Talavera,  hvilket  dennes  norske  Venner  tog 
ilde  op.» 

Hjort  slutter  med  at  fortælle,  at  da  Professorerne  endelig 
rejste,  satte  han  og  hans  Ven  Fritz  Thomsen  sig  i  Spidsen 
for  at  arrangere  en  Afskedsfrokost  i  Værtshuset  « Amsterdam » 
nord  for  Hørsholm,  i  hvilken  ca.  25  af  Kammeraterne  deltog, 
«og  her  kom  tilsidst  de  tilstedeværende  Studenter  til  at  staa  i 
to  Rader  paa  Landevejen,  men  snarere  med  vinrøde  end  med 
sorgblege  Aasyn». 

Studenterne  fandt  ogsaa  hinanden,  naar  det  gjaldt  om  at 
optræde  som  Smagens  Vogtere.  Det  kongelige  Theaters  Be- 
styrelse lod  netop  i  disse  Aaringer  opføre  Stykker,  der  vare 
rene  Haandværks-Frembringelser,  blottede  for  enhver  Gnist  af 
Poesi  og  ofte  fulde  af  Platheder  og  de  smagløseste  Tirader. 
Overskous  Theaterhistorie  frembyder  Exempler  nok  herpaa. 
Den  flittige,  men  utrolig  flove  og  arrogante  « Digter »  og  Theater- 
oversætter  N.  T.  Bruun  havde  ladet  opføre  en  saakaldt  Komedie 
i  fem  Akter  ved  Navn  « Betlerpigen ».  Den  gik  første  Gang 
den  31te  Marts  181 5,  men  før  den  blev  opført  anden  Gang, 
var  dens  Skjæbne  alt  beseglet,  idet  Medlemmerne  af  den 
Studenterkreds,  der  gav  Tonen  an,  og  som  var  opdraget  i  den 
Oehlenschlågerske  Skole,  besluttede,  at  der  skulde  være  Ende 
paa  Legen.  De  kom  sammen  hos  Regensens  Spisevært  Hart- 
mann, der  boede  under  Kirken,  den  nuværende  Læsesal,  og 
fordelte  Rollerne  mellem  sig.  Poul  Møller,  Søtoft,  Gustav  Dich- 
mann,  P.  Hjort  og  flere  af  Vennerne  peb  lige  strax,  da  Betler- 
pigen kom  ind  i  første  Akt,  og  de  gjorde  det  saa  grundigt,  at 
Spillet  hørte  op,  og  Tæppet  gik  ned,  hvormed  Stykket  blev 
skrinlagt  for  bestandig3.  Hjort  tilføjer:  «Min  aandrige  Bedste- 
moder, den  berømte  Roses  Datter,  var  i  lang  Tid  vred  over 
Bruuns  plumpe,  platte  Pludren  og  forsynede  mig  med  en  Elfen- 
bens Tandstikker  fra  Christian  VIFs  Hoftid,  i  hvis  ene  Ende 
var  en  Pibe,  hvis  skjærende  Lyd  overtraf  alle  de  andres.  Det 
var,  som  Ewald  siger,  «en  bitte  Pibe»,  men  den  skingrede 
ganske  overlydt.* 

Næste  Aar  gik  det  løs  igjen,  og  det  var  atter  N.  T. 
Bruun,  der  maatte  holde  for.    Den  3die  April  18 16  opførtes  et 

af  ham  forfattet  Syngestykke,  «Tre  Galninger«,  hvortil  Schall 
havde  sat  Musik,  og  hvori  C.  N.  Rosenkilde  havde  sin  Debut 
som  Tenorsanger.  Ved  tredie  Forestilling  brød  Stormen  løs, 
men  nu  havde  Politiet  taget  sine  Forholdsregler.  Civilklædte 
Betjente  havde  blandet  sig  mellem  Publikum  i  Parterret  og 
anholdt  flere  Studenter,  hvoriblandt  Stud.  theol.  L.  Obel,  der 
senere  blev  en  af  Studenterforeningens  tidligste  Seniorer.  De 
maatte  tilbringe  Natten  i  Arresten  blandt  Tyve  og  lignende 
Folk  og  blev  næste  Dag  førte  frem  for  ingen  Ringere  end 
Præsidenten  for  det  kongelige  danske  Kancelli,  Geheimestats- 
minister  Kaas,  der  sikkert  har  givet  dem  deres  Bekomst,  da 
han  just  ikke  var  bekjendt  for  sin  Blidhed4. 

Den  1 9de  Januar  18 18  maatte  Frederik  Høegh-Guldbergs  flove 
Lystspil  « Aften  er  ikke  Morgen  lig»  strække  Hals.  Provst  Frederik 
Schmidt,  der  efter  at  have  været  Eidsvoldsmand  var  bleven  kjed  af 
Forholdene  i  Norge,  aflagde  den  20de  Besøg  hos  Oehlenschlåger, 
som  Dagen  i  Forvejen  havde  været  paa  Komedie.  Denne  for- 
talte da,  at  «Justitsministeren  (Kaas)  og  Politidirektøren  (Hvid- 
berg) havde,  da  Pibningen  varede  dem  for  længe,  begivet  sig 
i  Parterret  og  den  Første  paabudt  Tavshed;  men  da  Fløjte- 
musikken desuagtet  fortsattes,  havde  han  spurgt  om  man  peb 
af  ham,  og  tilføjet,  at  han  snart  skulde  lære  dem  mores,  hvor- 
paa  han  lod  Vagten  rykke  ind  og  fordrive  de  Pibende  af 
Thalias  Tempel.  .  .  .  Nogle  dadle  Kaas  for  overdreven  Embeds- 
iver,  Andre  forsvare  ham  paa  Grund  af,  at  Uordenen  i  Parterret, 
der  endog  skal  være  gaaet  til  Slagsmaal,  hindrede  Udførelsen 
af  Balletten,  og  at  han  altsaa  var  berettiget  til  at  paabyde 
Stilhed  og  tilvejebringe  denne  med  Magt,  da  Forestillinger  ej 
frugtede5.«  Guldberg  havde  en  mægtig  Protektion,  da  han 
1803 — 10  havde  været  Lærer  for  Prinsesse  Caroline,  som  skal 
have  bedt  Kaas  om  at  yde  ham  sin  Bistand. 

End  ikke  fremmede  Syngestykker  undgik  den  Skjæbne  at 
blive  udpebne.  I  November  18 19  opførtes  første  Gang  «Den 
lille  Rødhætte »  af  Boyeldieu.  Dels  var  man  vred  over,  at 
Kapelmester  Siboni  beskyttede  den  nyere  franske  og  italienske 

Musik,  og  dels  havde  Rahbek  ved  et  Studentergilde  udtalt,  at 
det  var  det  kongelige  Theater  uværdigt  at  opføre  et  Stykke 
med  et  saa  uanstændigt  Indhold  som|  dette,  en  Ytring,  der 
vidnede  om,  hvor  liden  Indflydelse  han  havde]  som  Direktør, 
og  hvor  udisciplineret  han  var.  Han  havde  jo  som  bekjendt 
hele  sit  Liv  igjennem  holdt  paa  de  dydige  Stykker,  og  fra  sin 
tidligste  Ungdom  havde  han  indtil  Kjedsommelighed  hævdet, 
at  Ingen  kunde  være  en  dygtig  Skuespiller,  medmindre  han  var 
dydig.  Ved  den  anden  Forestilling  den  2den  November  peb 
Studenterne,  og  de  blev  ved  dermed  indtil  den  sjette,  uagtet 
der  opstod  Slagsmaal  i  Parterret,  og  flere  af  dem  led  den  Tort, 
at  Modstanderne  kastede  dem  ud,  og  uagtet  Politidirektør 
Hvidberg  i  egen  Person  fra  Scenen  formanede  Publikum  til  at 
forholde  sig  roligt.6  Man  havde  nu  engang  ingen  Respekt  for 
ham,  efterat  han  under  Optøjerne  mod  Jøderne  samme  Aar 
ikke  havde  viist  sig  sin  Post  voxen.  J.  P.  Mynster  mente,  at 
det  var  den  liden  Agtelse,  Politiet  nød,  der  fristede  urolige 
Hoveder  til  at  drive  Gjæk  med  det. 

«For  nærværende  Tid,»  skriver  han  den  6te  December  til  sin 
Ven  P.  O.  Brøndsted,  «grasserer  Uvornheden  paa  Theatret,  hvor 
man  først  fik  i  Sinde  at  udpibe  <Le  Chaperon  rouge »,  som  vel 
sagtens  ikke  er  et  meget  opbyggeligt  Stykke,  men  dog  vel  heller 
ikke  usædeligere  end  mange  andre.  Istedetfor  at  lade  dette  Stykke 
gaa  sin  egen  Gang  forsøgte  man  mange  Kunster  for  at  holde  det ; 
blandt  Andet  lod  man  Politidirektøren  komme  frem  og  i  Kongens 
Navn  paabyde  Tavshed.  Dette  havde  naturligvis  den  Virkning, 
at  Piberne,  som  første  Gang  kun  vare  faa,  næste  Gang  blev 
mange,  og  at  Publikum,  da  Stykket  atter  var  annonceret, 
morede  sig  med  at  vente  en  Contra-Plakat:  at  Stykket  ikke 
kunde  gives   »formedelst  Politidirektørens  megen  Hæshed7». 

End  ikke  Theatret  paa  Vesterbro  slap  for  de  unge  Akade- 
mikeres Censur.  I  Vinteren  1816 — 17  gav  et  tydsk  Skuespiller- 
selskab Forestillinger  her,  der  spottede  den  sunde  Fornuft,  idet 
Stykkerne  i  Svulst  og  Hastemthed  næppe  stod  tilbage  for 
dem,    Holberg   rettede   sine  Angreb  mod.       Her    paatog   blandt 

Andet  den  ganske  unge  Student  N.  L.  Høy  en  sig  sammen  med 
en  Del  Kammerater  at  redde  den  truede  Smag.  Skaren  mødte 
mandstærk  i  Theatret  og  peb  af  Hjertets  Lyst,  men  saa  greb 
Politiet  ind  og  bragte  Studenterne  paa  Hovedvagten.  Imidlertid 
havde  Høyen  ingen  videre  Meen  heraf,  idet  Skuespiller  Frydendahl, 
der  kjendte  ham  personlig  og  godt  kunde  lide  ham,  imponerede 
den  vagthavende  Officer  saaledes,  at  han  lod  sin  Fange  løbe.8  At 
Bournonville  ikke  synes  om  Udpibninger,  kan  man  saa  godt 
forstaa,  og  naar  han  klager  over,  at  «Examen  artiums  nylig 
afmønstrede  Rekrutter« ,  opkastede  sig  til  at  være  Smagens 
Vogtere,  da  har  han  naturligvis  Ret  i,  at  disse  ikke  ere  de 
paalideligste  Dommere,  fordi  deres  Smag  endnu  ikke  er  udviklet 
og  deres  Erfaring  ringe,  og  fordi  de  let  ere  tilbøjelige  til  at 
lystre  en  Parole,  naar  denne  udstedes  i  Idealitetens  Navn,  men 
han  har  Uret  i  at  betegne  Udpibningerne  paa  den  Tid,  der  her 
er  Tale  om,  som  »barbariske  Standretsdomme«  9.  Det  kongelige 
Theater  efterkom  jo  i  Reglen  disse  Domme,  selv  om  Minister 
og  Politi  paa  deres  Maade  søgte  at  retlede  de  Herrer  Protestanter. 
Kom  Studenterne  saaledes  undertiden  til  i  Theatret  at 
støde  sammen  med  Ordenens  Opretholdere,  saa  optraadte  de  i 
Fællesskab  med  Politiet,  dengang  da  Pøbelen  i  Kjøbenhavn  i 
September  1819  gav  sig  til  at  slaa  Ruderne  ud  hos  velhavende 
jødiske  Kjøbmænd  og  mishandle  jødiske  Medborgere.  Som 
loyale  Undersaatter  meldte  Medlemmerne  af  Studenterkorpset 
sig  strax,  da  Soldaterne  fik  Ordre  til  at  holde  Orden  paa 
Gaderne  og  anholde  Urostifterne.  Der  var  dengang  Tale  om, 
at  Jødefejden  delvis  blev  sat  i  Scene  af  Folk,  der  vilde 
demonstrere  mod  R.egeringen,  som  havde  indladt  sig  med 
jødiske  Banquiers,  og  vist  er  det,  at  flere  Studenter  troede 
herpaa,  men  saa  meget  ivrigere  maatte  de  netop  blive  for  at 
komme  Frederik  VI  til  Hjælp  mod  dem  »der  forstyrre  den 
indvortes  Fred  og  Sikkerhed,  som  det  er  Kongens  Villie,  at 
alle  Hans  Undersaatter  uden  Hensyn  til  Religionsbekjendelse 
bør  nyde10».  Man  fortalte  jo  endog,  at  der  var  bleven  raabt 
«Jødekonge»     efter    Frederik.       Studenterkorpsets     Medlemmer 

patrouillerede  derpaa  om  Natten  paa  Gaderne,  indtil  Optøjerne 
foreløbig  hørte  op. 

Mærkelig  nok  kom  det  i  disse  Dage  til  et  Sammenstød 
mellem  Soldater  og  Studenter,  altsaa  imellem  Ordenens  Opret- 
holdere indbyrdes.  En  Lieutenant,  der  med  en  Patrouille  drog 
igjennem  Store  Kanniketræde,  men  som  ikke  traf  paa  Pøbel, 
angreb  udenvidere  nogle  Studenter,  som  stod  udenfor  Regensens 
Port  rygende  deres  Piber.  Med  fældet  Bajonet  forfulgte  han 
dem  ind  i  Regensgaarden,  fordi  han  ikke  vilde  finde  sig  i,  at 
de  stod  og  sammensvor  sig  paa  Gaden,  og  et  Par  af  dem  blev 
saarede.  Nu  blev  der  for  Alvor  Ophidselse  i  den  gamle  Gaard, 
og  øjeblikkelig  blev  der  sendt  en  Deputation  i  Uniform  til 
Studenterkorpsets  Chef  Oberst  Lorentz,  men  han  mente  ikke 
at  kunne  gjøre  Noget  ved  Sagen.  Derimod  hjalp  en  Klage  fra 
Regensprovsten  Rasmus  Ny  er  up  til  Politidirektøren.  Den  iltre 
Lieutenant  blev  stillet  for  en  Krigsret  og  dømt  til  Arrest. ll 

Mynster  giver  Studenterne  Attest  for,  at  de  under  Jøde- 
urolighederne opførte  sig  exemplarisk,  og  han  bevidner,  at 
Kongen  derfor  sagde  til  dem,  at  han  aldrig  skulde  glemme 
deres  Forhold  ved  denne  Lejlighed.12  Det  var  netop  de  samme 
Ord,  han  brugte  til  dem,  da  han  i  1814  takkede  dem,  fordi 
de  tilbød  deres  Hjælp  i  Kampen  mod  Landets  Fjender. 

Den  Kreds  af  Studenter,  der  i  disse  Aaringer  i  alt  Fald 
indtil  18 1 7  sluttede  sig  om  Poul  Møller,  havde  allerede  paa  en 
Maade  dannet  en  Studenterforening  i  mindre  Stil.  De  havde 
den  Fordel,  at  de  alle  kjendte  hverandre  og  holdt  af  hverandre, 
at  deres  Anskuelser  med  Hensyn  til  Poesi  ikke  vare  meget  for- 
skjellige,  og  at  de  ikke  alle  dyrkede  samme  Videnskabsfag, 
saa  at  de  havde  Noget  at  meddele,  naar  de  kom  sammen.  Der 
fandtes  iblandt  disse  Studenter  nogle,  der  bevægede  sig  højt 
oppe  paa  Abstraktionens  Højder,  og  andre,  der  holdt  sig  nede 
ved  Jorden  og  gav  sig  af  med  de  reale  Videnskaber,  der  var 
nogle,  som  skrev  Vers,  saaledes  som  unge  Mennesker  gjøre  i 
en  vis  Periode  af  deres  Liv,  fordi  de  nødvendigvis  maa  be- 
synge   deres    Elskede,    eller    fordi    de    følge    Kammeraters    Ex- 

empel,  og  der  var  igjen  andre,  som  digtede,  fordi  de  vare 
Digtere,  som  havde  Noget  at  sige  deres  Samtid,  og  som  nu 
høre  til  vore  klassiske  Forfattere.  Saa  var  der  igjen  nogle, 
der  havde  faaet  den  Gave,  at  de  kunde  øve  Kritik  baade  paa 
deres  Venners  og  paa  Andres  literære  Frembringelser,  en  Gave, 
det  ikke  altid  er  saa  rart  at  være  født  med,  fordi  den  bringer 
Vedkommende  mange  Ubehageligheder;  men  der  var  ogsaa 
andre,  der  fandt,  at  deres  Venner  og  disses  aandelige  Børn 
netop  vare  saaledes,  som  de  burde  være,  og  som  derfor 
vare  de  allerlykkeligste.  Men  hvad  der  var  fælles  for  dem 
Alle,  det  var,  at  de  følte  sig  som  unge  Mennesker  med  Øjet 
opladt  for  alt  det  Skjønne  i  Tilværelsen,  og  at  de  ikke  hørte 
til  den  sørgelige  Klasse  af  Mennesker,  som  Eftertiden  har  døbt 
med'  Navnet  Alvorsmænd,  et  Ord,  der  er  saa  inkommensurabelt 
med  det  at  være  Student  som  vel  muligt.  De  mente  ikke,  at 
de  vare  kaldede  til  strax  at  raade  Livets  Gaader  og  at  lade 
haant  om  dets  lyse  Sider.  Nej,  det  var  netop  Særkjendet  for 
Poul  Møller  og  hans  Omgangsvenner,  at  de  muntrede  sig,  at 
de  spøgte  og  lo,  at  de  sang  deres  Viser  ved  Punschebollen, 
naar  Lejlighed  dertil  gaves,  at  de  drak  Dus,  og  at  de  ikke 
blev  vrede  paa  hverandre,  naar  de  ikke  just  brugte  de  sæd- 
vanlige pæne  Former,  men  ofte  benyttede  Talemaader  og  Ud- 
tryk, som  ere  saa  velgjørende,  fordi  de  komme  lige  fra  Hjertet, 
og  fordi  de  vidne  om,  at  der  bestaar  den  rette  Tillid  mellem 
Giver  og  Modtager.  Poul  Møller 's  Breve  vrimle  af  Exempler 
herpaa. 

Naar  vi  nu  nævne  Navnene  paa  en  Del  af  disse  unge 
Mænd,  maa  vi  samtidig  gjøre  opmærksom  paa,  at  de  vel  ikke  alle 
plejede  Omgang,  men  at  dog  saa  Meget  er  sikkert,  at  de  alle  kom 
sammen  med  Poul  Moller  i  kortere  eller  længere  Tid.  Vi  have 
allerede  oftere  omtalt  Peder  Hjort,  dengang  en  ivrig  Disputator, 
udrustet  med  en  skarp  kritisk  Sans  og  med  Lyst  til  at  bruge 
sit  Pund.  Han  blev  Baggesens  mest  energiske  Angriber,  ja 
han  bed  sig  ligefrem  fast  i  ham  og  slap  ham  ikke,  uagtet  Hof- 
og    Stadsretten    maatte    optræde    i    det    store    Spektakelstykke, 

han  opførte,  da  han  beskyldte  Selines  og  mange  andre  Damers 
Tilbeder  for  at  have  begaaet  et  literært  Ran.  Endnu  i  sin  høje 
Alderdom  glædede  han  sig  over  de  12  Paragrafer,  han  udstedte 
mod  Baggesen,  og  fandt,  at  han  havde  set  rigtigt  i  Meget. 
Hans  urolige  Sind  og  hans  Lyst  til  at  give  sit  Besyv  med  i 
alle  Spørgsmaal  førte  ham,  længe  efter  at  næsten  alle  hans 
Samtidige  vare  døde,  og  efter  at  nye  Slægter  vare  komne  til  at 
raade  i  Danmark,  ind  i  politiske  Stridigheder  med  de  national- 
liberale Blade,  der  ikke  tog  med  Lempe  paa  ham,  hvad  han 
forresten  heller  ikke  gjorde  paa  dem.  Men  han  maa  have 
været  meget  vækkende  i  sin  Omgang  i  det  andet  Decennium 
af  dette  Aarhundrede. 

Niels  Bygtim  Krarup,  der  var  af  en  rolig  og  sat  Karakter, 
«studerede  Filologi  med  en  Gammelmands  Alvor»13  og' var 
alt  som  Student  forudbestemt  til  at  være  Skolemand  og  Rektor, 
det  mente  Kammeraterne  i  alt  Fald,  og  han  blev  da  ogsaa  senere 
Bestyrer  for  Borgerdydskolen  i  Kjøbenhavn,  hvor  han  i  1829 
dimitterede  flere  af  de  Mænd,  der  kom  til  at  spille  en  betydelig 
Rolle  i  Danmarks  politiske  Liv.  Hans  Fætter  og  Svoger  var 
N.  C.  Møhl,  «din  fortræffelige,  gesvindte,  lyslokkede  Fætter», 
som  Poul  Møller  skrev  fra  Espe.  Han  var  en  romantisk  Natur, 
der  en  Tid  lang  sværmede  for  det  tydske  Studeriter  væsen. 
Henrik  Krøyer,  der  i  Almindelighed  ser  noget  mørkt  paa  Til- 
værelsen, siger  om  Møhl:  «Han  var  en  velbegavet,  flittig  og 
ordenlig  Student  og  vidste  ved  et  behageligt  Væsen  at  vinde 
sine  Foresattes  Gunst.  Men  han  var  tillige  melankolsk  og 
grublende  og  havde  for  tidlig  følt  Livets  Tomhed. »  Dette  kan 
i  ethvert  Tilfælde  kun  gjælde  om  ham  i  den  sidste  Del  af 
hans  Liv;  paa  den  Tid,  her  er  Tale  om,  var  han  endnu  en  glad 
ung  Student,  fordringsløs  og  vennesæl.  I  hans  Faders  Hus 
samledes  dengang  hver  Søndag  flere  Medlemmer  af  Kredsen, 
og  her  sværmede  man  for  Tieck,  Novalis  og  andre  tydske 
Romantikere,  der  « hævedes  som  Halvguder  til  Skyerne ». 

Iblandt    dem    der    kom    i    det    Møhl' ske    Hus    var    ogsaa 
daværende    Stud.    theol.   A.    G.   Rudelbach,    der    saa    gammel- 

agtig  ud,  skjønt  han  var  født  1792.  Thiele  kalder  ham  «ein 
alter,  bemooster  Bursch».  Fra  sin  Skoletid  var  han  umaadelig 
belæst,  som  Student  kunde  han  stikke  alle  Andre  i  den 
Kunst  at  citere,  der  i  de  Tider  holdtes  højt  i  Ære,  og  hans 
overordentlig  rummelige  Hukommelse  satte  ham  i  Stand  til 
sikkert  at  gjemme  paa  Alt,  hvad  han  havde  læst.  Da  han 
tilmed  var  i  Besiddelse  af  Evne  til  at  fremstille,  hvad  han  vidste, 
paa  en  livlig  Maade,  var  han  ubetalelig  under  de  lærde  Sam- 
taler, naar  han  blot  kunde  begrænse  sig,  hvilket  ofte  faldt  ham 
lidt  vanskeligt.  Skjønt  han  i  sit  senere  Liv  baade  her  og  i 
Tydskland  udkæmpede  •  mangen  theologisk  Strid,  blev  hans 
videnskabelige  Indflydelse  ikke  stor. 

Til  Kredsen  hørte  endvidere  Vilhelm  Rudolph  og  Gustav 
Adolph  Dichmann.  Den  Første  var  dengang  theologisk  Kandidat 
og  Lærer  ved  Borgerdydskolen  i  Kjøbenhavn;  han  blev  siden 
Præst  og  døde  i  1835  som  Sognepræst  til  Store  Magleby  paa 
Amager.  Den  fire  Aar  yngre  Broder  er  den  senere  Rektor 
paa  Herlufsholm.  Han  dyrkede  selv  Poesien,  skrev  Digte  i 
« Athene*  og  havde  sammen  med  P.  Hjort  i  dramatiske  Scener 
fremstillet  Udpibningen  af  « Betlerpigen ».  Denne  hans  Ven 
karakteriserer  ham  saaledes:  «Han  var  en  alvorlig  Karakter, 
et  varmt  Hjerte,  et  lyst  Hoved  med  ironisk  Stemning,  men  be- 
holdt i  hele  Livet  ligesom  et  fint  Hylster  omkring  sig,  hvorved 
Mange  ikke  kom  til  at  skatte  hans  sande  Værd.»  C.  Pingel 
var  afgjørende  i  sine  Domme,  hvadenten  han  talte  om  Poesi 
eller  Filosofi,  men  han  fik  Folk  til  at  sige  sig  imod,  og  Diskus- 
sioner med  ham  vare  altid  vækkende,  forudsat  at  Modstanderen 
kunde  faa  Ordet,  hvad  der  ikke  altid  faldt  let,  da  han  var  meget 
tilbøjelig  til  at  holde  Forelæsninger.  Han  havde  i  181 3,  tyve 
Aar  gammel,  taget  juridisk  Embedsexamen,  men  kastede  sig 
strax  over  Mineralogi  og  Geologi  og  døde  som  Overinspektør 
ved  det  naturhistoriske  Musæum. 

Christian  Lutken  var  bleven  Student  i  181 1,  og  han 
tilbragte  nu,  som  han  siger:  «det  Meste  af  de  følgende 
Aar    indtil    1821    under    mange  Slags    forskjellige  Bestræbelser 

for  at  finde  sit  Kald  og  vinde  sin  Plads,  ogsaa  sysselsat  med 
at  undervise  og  at  forberede  nogle  unge  Mennesker  til  Examen 
artium.  De  offenlige  Lærere,  ved  hvis  Fødder  han  satte  sig 
nærmest,  vare  Oehlenschlager,  Jens  Møller  og  Sibbern.»u  Han 
var  en  ualmindelig  fin  og  ærlig  Natur,  der  havde  tænkt  over 
Meget  og  derfor  formaaede  at  paavirke  sine  Kammerater. 
Hvor  ivrig  en  Beundrer  han  var  af  Oehlenschlager,  viser 
følgende  Fortælling  af  P.  Hjort15.  «Ved  et  Symposium  i  Ehlers 
Kollegiums  Have  kom  han  med  Punscheglasset  højt  i  Haanden 
til  mig  og  spurgte:  Er  det  sandt,  at  det  er  Dem,  som  i 
« Athene«  har  begyndt  paa  endelig  at  give  Baggesen  sin  Be- 
komst? Jeg  svarede,  at  jeg  mærkede,  det  var  saa  udbredt,  at 
det  ikke  hjalp  at  nægte  det.  Tak,  sagde  han,  lad  os  drikke 
Dus.»  Som  Lektor  i  Filosofi  ved  Sorø  Akademi,  hvortil  han 
kaldedes  i  1826,  blev  han  overfaldet  af  Sygelighed,  der  hindrede 
ham  i  at  udrette  i  videnskabelig  Henseende,  hvad  han  havde  tænkt. 

Nikolai  Fogtmann,  der  i  181 5  blev  Adjunkt  i  Herlufs- 
holm og  i  Løbet  af  de  næste  16  Aar  avancerede  til  Biskop 
i  Ribe  Stift  efter  først  at  have  været  Lektor  i  Sorø  og 
Professor  ved  Universitetet,  var  ligeledes  en  Tid  lang  Poul 
Møllers  Omgangsven.  Hans  Breve,  som  P.  Hjort  mange  Aar 
senere  for  en  stor  Del  betroede  Offentligheden ,  give  os  et 
Billede  af  en  Mand,  der  følger  Begivenhederne  saavel  paa  Digte- 
kunstens som  paa  Videnskabens  Omraade  med  den  allerstørste 
Interesse;  han  var  i  Besiddelse  af  en  velgjørende  Humor  og 
var  et  ypperligt  Hoved,  men  da  han  fulgte  alle  Livets  smaa 
Tildragelser  med  lige  saa  usvækket  en  Opmærksomhed  som  de 
store,  fik  han  ikke  Tid  til  at  udfolde  nogen  større  Virksomhed. 
Hans  Breve  ville  altid  vedblive  at  være  en  Kilde,  af  hvilken 
man  kan  øse  Kundskab  om,  hvad  der  foregik  bag  Kulisserne, 
og  om,   hvad  Folk  dengang  tænkte,    men    ikke  sagde  offenligt. 

Just  Mathias  Thiele  drak  Dus  med  Poul  Møller,  endnu 
medens  han  gik  i  Métropolitanskolen.  Han  følte  sig  naturligvis 
smigret  over,  at  den  ældre  Student  viste  ham  denne  Venlighed, 
men  Venligheden  var  kun  Begyndelsen  til  et  inderligt  Venskab. 

Thiele  var  netop  i  de  samme  Dage  ved  Nyaarstid  1816  i  Færd 
med  at  løse  Baggesens  Gaade  «Det  evige  Sindsbillede«  eller 
« Filosofiens  Udgangspunkt  og  Ende».  Da  han  havde  løst  den, 
udnævnte  Baggesen  ham  til  «sin  fjerde  Søn».  Thiele  holdt 
kun  ud  med  Digteren  til  ind  i  næste  Aar,  da  han  havde  skrevet 
den  berygtede  Ode  til  «Uronia».  To  Aar  senere  afhentede 
Thiele  sammen  med  Ludvig  Fasting  Thorvaldsen  til  Festen 
paa  Skydebanen  den  15de  Oktober  1819,  som  Studenterne  gav 
for  den  hjemvendte  Kunstner,  den  Fest,  som  Baggesen  ikke 
maatte  komme  med  til. 

En  Studenterven,  der  indtil  sin  Død  vedblev  at  interessere 
sig  for  Alt,  hvad  der  foregik  indenfor  den  akademiske  Verden, 
var  Ludvig  Fasting,  Søn  af  Amtsforvalteren  paa  Esrom.  I 
flere  Aar  boede  han  paa  Ehlers  Kollegium  og  var  en  ægte 
Repræsentant  for  Gemytligheden.  Han  var  noget  ældre  end 
de  Fleste  af  dem,  der  søgte  hans  hyggelige  Værelse,  og  han 
forstod  at  organisere  og  samle,  hvorfor  han  ogsaa  stod  i  Spidsen 
for  Komiteer  og  blev  valgt  til  Senior,  da  Studenterforeningen 
blev  stiftet.  I  18 16,  Aarsdagen  efter  Slaget  ved  Waterloo, 
illuminerede  den  engelske  Gesandt,  der  boede  i  Kong  Georgs 
nuværende  Palais  i  Bredgade.  Da  Folk  paa  Gaden  begyndte 
at  kaste  Sten  paa  Transparenterne,  greb  Politiet  ind  og  anholdt 
bl.  A.  nogle  Studenter.  Det  vilde  gjerne  have  havt  fat  i  Ludvig 
Fasting,  da  det  havde  et  godt  Øje  til  ham,  men  tog  istedetfor 
hans  Broder  Christian,  der  blev  dømt  til  Vand  og  Brød.  Denne 
Begivenhed  vakte  den  allerstørste  Opsigt  i  Studenterverdenen, 
og  det  kom  da  stærkt  paa  Tale,  at  man  burde  slutte  sig 
sammen  og  danne  en  Forening,  men  Ludvig  Fasting  vilde  ikke 
stille  sig  i  Spidsen,  netop  fordi  det  var  hans  Broder,  det  var 
gaaet  ud  over.16 

Embedsexamen  tog  han  ikke,  men  var  i  mange  Aar  Lærer, 
deriblandt  ved  Landkadetakademiet,  samtidig  med,  at  han  i 
Kongens  Livkorps  avancerede  til  Major.  I  1828  gik  han  til 
Grønland  som  Inspektør  for  det  nordlige  Distrikt,  hvor  han 
forblev    i    femten   Aar.      Tilsidst  landede  han   i   Embedet    som 

Direktør  for  Kjøbenhavns  Fattigvæsen  og  fungerede  her  indtil  Om- 
ordningen 1857.  At  gammel  Kjærlighed  ikke  ruster,  viste  han  bl.  A. 
mange  Aar  senere  ved  at  tage  Ordet  paa  det  almindelige  Studenter- 
møde den  4de  Maj  1861,  paa  hvilket  Komiteen  for  Opførelsen 
af  en  Bygning  for  Studenterforeningen  gav  officiel  Meddelelse 
om,  at  den  havde  kjøbt  Pavillonbygningen  paa  Gammelholm. 
Da  dette  var  sket,  stod  han  op  og  fortalte,  at  han  var  den 
Første,  som  havde  tænkt  paa,  at  Foreningen  burde  have  en 
særegen  Bygning.  Derefter  gav  han  en  kort  Oversigt  over  de 
Begivenheder,  der  førte  til  Dannelsen  af  Foreningen,  og  den 
72aarige  Mand  sluttede  med  det  Ønske,  at  den  nu  maatte 
have  fundet  et  blivende  Sted,  og  at  det  gemytlige  Liv  maatte 
vedblive  at  herske  i  Studenterverdenen. 

En  velset  Mand  i  denne  Kreds  som  ogsaa  andetsteds  var 
Cand.  jur.  Jørgen  Jørgensen,  almindelig  kaldet  Jørgen.  Han 
var  en  særlig  Ven  af  Poul  Møller,  Fasting,  Christian  Wilster, 
N.  C.  L.  Abrahams  og  Ludvig  Bødtcher  og  forstod  at  brede 
Munterhed,  hvor  han  kom  hen.  Da  han  holdt  af  at  føre  et 
frit  og  ubundet  Studenterliv  og  ikke  var  bange  for  at  søge 
Selskab  med  Folk  i  lavere  Samfundsstillinger,  var  det  naturligt, 
at  han  var  otte  Aar  om  at  faa  juridisk  Embedsexamen ,  en 
dengang  usædvanlig  lang  Tid,  da  tre  Aar  var  det  Normale. 
Ad  Embedsvejen  naaede  han  ikke  langt,  idet  han  blev  Fuld- 
mægtig i  Politiretten,  hvad  der  nu  vil  svare  til  Protokolfører  i 
Kriminal-  og  Politiretten18.  I  mange  Aar  holdt  Traditionen  sig 
om  hans  Vittigheder  og  lunefulde  Indfald,  og  endnu  da  han  i 
1866  døde  i  en  Alder  af  75  Aar,  opfriskedes  Mindet  herom. 
Der  var  særlig  een  Vittighed,  der  gjorde  Lykke  i  Aarhundredets 
Begyndelse.  En  Islænder  spurgte  ham  en  Dag  med  sin  ejen- 
dommelige Betoning  af  Ordene:  « Bider  de  Heste ?»,  hvortil 
Jørgen  ganske  tørt  svarede:     «Nej,  jeg  gjør  ikke.»19 

Denne  Brander,  som  vi  vilde  kalde  den,  forekom  vore 
mere  nøjsomme  Forfædre  kostelig.  En  anden,  der  er  bedre, 
fortalte  Rahbek  omtrent  samtidig  om  Oehlenschlager  og  J.  P. 
Mynsters  Ven  Laub.    Da  den  Første  engang  yttrede,  at  Ewald 

var  Guld  og  Thomas  Thaarup  Bly  imod  ham,  svarede  H.  Laub: 
«Da  maa  jeg  tilstaae,  at  De  ikke  er  bly.»  Provst  Frederik 
Schmidt,  der  har  overleveret  dette  Svar  til  Efterverdenen,20 
henregner  det  med  Rette  blandt  de  gode  « Borgere »,  som 
Brandere  dengang  kaldtes. 

At  Christian  Winther  hørte  med  til  Kredsen,  er  en 
Selvfølge,  og  at  B.  S.  Ingemann  før  sin  Rejse  til  Udlandet 
plejede  Omgang  med  Poul  Møller  og  med  flere  af  Kredsens 
øvrige  Medlemmer,  er  sikkert.  Vi  skulle  endnu  kun  nævne 
Hauch,  hvem  Poul  Møller  indførte  i  det  latinske  Disputerselskab 
«Lyceum»,  og  som  ved  sin  Deltagelse  i  Tylvtens  Strid  med 
Baggesen  delvis  kom  med  ind  i  Lauget.  «For  mig»  skrev  han 
i  sin  Alderdom,  « medførte  denne  Forbindelse  mellem  de  tolv 
Studenter  den  Fordel,  at  jeg  kom  i  nærmere  Forbindelse  med 
nogle  af  de  dygtigste  unge  Mænd,  der  dengang  studerede  ved 
vort  Universitet,  f.  Ex.  med  Student  Dichmann,  en  Søn  af 
Oehlenschlågers  Ungdomslærer,  med  Cand.  theol.  Flor,  som 
siden  blev  Professor  i  Kiel  og  tillige  en  af  Danskhedens 
kjækkeste  Forsvarere,  med  Christian  Liitken,  som  flere  Aar 
efter  blev  ansat  som  Lektor  i  Filosofi  i  Sorø,  og  i  hvem  jeg 
vandt  en  af  de  kjæreste  Venner,  jeg  i  mit  Liv  har  havt.»21 

Til  Fasting  paa  Ehlers  Kollegium  kom  ogsaa  den  satiriske 
Christian  Wi/ster,  der  var  en  ivrig  Beundrer  af  Oehlenschlåger 
men  ikke  var  med  til  at  udfordre  Baggesen,  fordi  han  den- 
gang opholdt  sig  paa  Gisselfeld  som  Huslærer  i  den  Danne- 
skjoldske Familie.  Den  første  Sang,  han  lod  trykke,  skrev  han 
til  Festen  for  Thorvaldsen  i  1819,  efterat  han  var  vendt  tilbage 
til  Kjøbenhavn.  Hvor  han  hører  hen,  fremgaar  tilstrækkeligt  af 
følgende  Udtalelse  i  et  Brev  fra  Gisselfeld  til  Vennen  Abrahams 
dateret  den   13de  August   18 18: 

«Men  det  gaar  her  næsten  som  overalt;  det  nytter  ikke, 
at  man  præker  den  evangeliske  Tro,  at  Oehlenschlåger  er 
Danmarks  største  Digter,  man  kan  sjeldent  finde  nogen  sympa- 
thiserende  Sjæl,  og  jeg  maa  ofte  tænke  paa  Christi  Ord: 
« Kaster    ikke  Helligdommen    for   Hunde    og   Perler    for  Svin.» 

En  Følge  af  den  blandt  de  Ældre  herskende  forunderlige  Tro, 
at  Poesien  fra  Rahbeks  og  Baggesens  Tider  staar  over  den 
nyere,  er  det  f.  Ex.  ogsaa,  at  mangen  En  finder  Gutfelds 
Viser  hjerteligere  end  mine,  skjønt  jeg  har  skrevet  dem  med 
ungdommelig  Varme  og  som  en  Følge  deraf  heller  indført 
originale  og  maaske  poetiske  Billeder  og  ikke  kogt  Suppe  paa 
den  gamle  Polsepind,  der  er  sammenæltet  af  Kjærmindeblade. 
Men  som  sagt,  de  Fleste  holde  mer  af  Boghvedegrød  end  af 
Bouillon* 22  .  .  .  osv. 

Det  var  disse  Studenterkredse,  som  erklærede  Baggesen 
Krig,  da  han  i  September  1818  lod  uddele  gratis  paa  Regensen 
v< Breve  til  Adam  Oehlenschlager  fra  Baggesen,  andet  Oplag,  med 
en  Fortale  til  Fædrelandets  studerende  Ynglinger,  indeholdende 
samtlige  udkomne  Breve  eller  Brevvexlingens  første  Del».  I 
denne  Fortale  haaner  han  sin  Modstander  paa  det  Groveste, 
idet  han  kalder  ham  for  «en  i  akademisk  Betydning  ustuderet 
Lærer»,  «en  for  lærd  Kundskab  blottet  Smagslærer«,  og  han 
paastaar,  at  Oehlenschlager  har  « aflagt  Prøver  paa  den  naiveste 
Uvidenhed  og,  hvor  Lejlighed  gives,  endnu  den  Dag  i  Dag  er, 
forraader,  at  de  første  Elementer  i  alt  hvadsomhelst  Videnskabeligt 
ere  ham  fuldkommen  ubekjendte».  Han  ender  Fortalen  med 
følgende  Henvendelse:  «Og  nu,  I  unge  Kunst-  og  Videnskabs- 
dyrkere! I  Fædrelandets  tilkommende  Lærere,  saa  mange  som 
I  ere!  Lader  Eder  ikke  forstyrre  af  den  blinde  Partiaands 
vilde  Larm,  som  jeg  ikke  blot  forudser,  men  er  belavet  paa 
med  den  rene  Samvittigheds  og  den  opfyldte  Pligts  roligste 
Kulde.     Ingenlunde  Had  til  den  literariske  Despot»  osv.    < 

Svaret  paa  denne  Henvendelse  var  som  bekjendt  12  Stu- 
denters Udfordring  til  Baggesen.  Den  stod  den  3die  Oktober 
i  «Dagen»  og  var  undertegnet  af  A.  G.  Rudelbach,  P.  M.  Møller, 
C.  Hauch,  C.  Ltitken,  C.  Flor,  V.  R.  Dichmann,  N.  B.  Krarup, 
H.  Brøchner,  G.  A.  Dichmann,  L.  Abrahams,  N.  C.  Møhl  og 
L,  C.  Westengaard. 

I  Svaret  hedder  det  bl.  A.:  «Vel  ere  vi  ej  saa  uvidende 
eller  rettere  sagt  dumdristige  og  urimelige,  at  vi  med  vanhellig 

Id  ville  frakjende  Fædrelandets  dygtige  og  fortrinlige  Digtere  i 
ethvert  Old  deres  fortjente  Roes.  Men  saa  rigtigt  det  er,  at 
man  bør  holde  de  Mænd  i  Ære,  som  først  gav  en  Tone  an, 
der  bragte  den  danske  Digtekunst  i  Flor,  saa  unægteligt  synes 
det  ogsaa,  at  Oehlenschlager  ligesaa  højt  staar  over  dem  alle 
som  de  næstforegaaende  over  de  ældre.  Sandheden  heraf  have 
vore  Landsmænd  erkjendt,  ja  du  selv  har  helt  vel  indset  det 
Samme  og  engang  været  enig  med  alle  Andre  i  at  prise  ham. 
Men,  da  Manden  med  sin  utrættelige  Virksomhed  og  sit  store 
Geni  vedblev  at  lade  nye,  herlige  Værker  komme  for  Lyset, 
begyndte  du  paa  en  Sædvane,  som  du  siden  har  fremturet  i, 
nemlig  med  mange  Skjældsord  at  nedrive  hans  Kunstværker, 
som  om  det  syntes  at  være  din  Hensigt  at  rive  ham  den  vel- 
fortjente Krans  af  Hovedet.  Vi  have  derfor  følt  megen  Harme 
over  de  Flyveskrifter,  hvori  du  saa  ubilligen  gaar  løs  paa  den 
første  danske  Digter  A.  Oehlenschlager  og  søger  at  forkleine 
hans  Hæder.  Da  du  desuden  i  en  Skrivelse  til  Studenterne 
gjør  disse  til  Voldgiftsmænd,  udæske  vi  dig  herved  til  en 
videnskabelig  Disputats,  da  dette  er  den  mest  passende  Frem- 
gangmaade  for  os  som  Videnskabsdyrkere  og  for  dig,  der 
udgiver  dig  for  en  lærd  Mand.»23 

Til  Slutningen  erklære  de  Tolv,  at  de  ville  anse  Baggesen 
for  en  slem  avindsyg  Skjændegjæst,  dersom  han  ikke  modtager 
Udfordringen  og  offenlig  disputerer  med  dem  paa  Latin. 

Der  var  vistnok  sex  akademiske  Borgere,  der  under 
Benævnelsen  «et  Antal  Videnskabsdyrkere  ved  Kjøbenhavns 
Universitet*  optraadte  mod  de  Tolv,  men  derom  er  der  ingen 
Tvivl,  at  disse  stod  som  Repræsentanter  for  alle  de  Studenter, 
der  overhovedet  fulgte  med  i  Literaturen  og  ikke  indskrænkede 
sig  til  at  læse  til  Examen. 

Kr.  Arentzen  har  jo  nu  i  sit  store  og  fortjenstfulde  Værk 
om  Baggesen  og  Oehlenschlager  samlet  alle  Aktstykker,  der 
kunne  tjene  til  at  belyse  Striden  mellem  de  to  Digtere,  saa  at 
Enhver  selv  kan  dømme  dem  imellem.  Det  er  imidlertid  ikke 
vor  Opgave   her.     Vi    interessere    os   her   kun   for  Studenternes 

Optræden,  og  da  maa  vi  sige,  at  vi  finde  den  ikke  alene  fuld- 
stændig forsvarlig,  men  ogsaa  hædrende  for  dem.  Det  var 
ikke  deres  Sag  paa  en  kritisk  Vægt  at  undersøge,  om  Oehlen- 
schlager  virkelig  var  gaaet  saa  meget  tilbage,  som  Baggesen 
paastod,  men  naar  de  saa,  at  denne  »Gratiernes  Digter »  brugte 
de  værste  Skjældsord  og  de  mest  haanende  Udtryk  om  den 
Skjald,  der  havde  gjort  det  dybeste  Indtryk  paa  deres  Sjæl 
og  viist  dem,  hvad  Fantasi  og  Følelse  var,  saa  var  det  et  smukt 
Træk  af  dem  at  træde  op  til  Kamp  mod  Angriberen. 

Baggesen  havde  tilmed  kaldt  dem  frem  paa  Kamppladsen, 
og  han  havde  gjort  det  i  en  saadan  Form,  at  han  ikke  havde 
Noget  at  beklage  sig  over.  Naar  man  undertiden  har  villet  se 
de  Tolvs  Optræden  i  et  komisk  Lys,  saa  er  det  jo  en  Smags- 
sag, men  naar  man  endvidere  har  paastaaet,  at  det  var  en 
uforskammet  Maade,  hvorpaa  tolv  akademiske  Borgere,  der 
endnu  ikke  havde  viist,  hvad  de  duede  til,  behandlede  en 
Digter  med  Baggesens  Fortjenester,  saa  forekommer  det  os,  at 
Baggesens  egen  hele  Færd  var  af  den  Natur,  at  han  ikke  kunde 
gjøre  Krav  paa  nogen  Hensyntagen.  Hans  vitterlige  Upaa- 
lidelighed,  hans  kamæleontiske  Væsen  og  hans  idelige  Volter 
maatte  nødvendigvis  berøve  ham  en  Del  af  den  Agtelse,  Ung- 
dommen er  den  Ældre  skyldig.  Filistrene  dengang  fandt 
naturligvis,  at  det  var  frækt  af  Studenterne  at  optræde  mod  en 
Mand,  hvem  Kongen  havde  gjort  til  Justitsraad. 

Mange  Aar  senere  skriver  en  af  de  Tolv,  Abrahams:  «Og 
selv  nu,  naar  jeg  som  gammel  Mand  tænker  tilbage  paa  denne 
Tid,  kan  jeg  føle,  at,  dersom  jeg  var  omtrent  et  halvt  Aar- 
hundrede  yngre,  vilde  jeg  næppe  finde  Betænkelighed  ved  at 
gjøre  noget  Lignende.  Af  de  tolv  ere  nu  kun  tre  i  Live, 
Hauch,  Flor  og  jeg,  og  da  for  faa  Aar  siden  (1862)  i  Anledning 
af  Oehlenschlager-Statuens  Opstilling  et  Selskab  samledes,  ved 
hvilket  Hauch  og  jeg  vare  tilstede,  vare  vi  begge  enige  om,  at 
de  Tolvs  Optræden  i  den  Tid  og  under  de  daværende  Om- 
stændigheder havde  sin  Berettigelse,  og  at  vi  ingenlunde  i  den 
Anledning  kunde  finde  os  beføjede  til  at  udtale  et  Pater!  peccavi.  »** 

Hauch  stadfæster  denne  Opfattelse  i  Minder  fra  sin  Ung- 
dom; det  var  ikke  Andet  end,  hvad  man  kunde  vente  af  denne 
rene  og  ædle  Natur,  der  hele  sit  Liv  igjennem  bevarede  sit 
ungdommelige  Sind  og  til  sin  Død  stod  som  en  smuk  Repræ- 
sentant for  en  Tid,  da  Sansen  for  det  Skjønne  vaagnede  i 
Danmark. 

Mange  Aar  ere  svundne  hen  siden  hine  Dage,  da  de  Tolvs 
«aandrige  Spøg»  gav  det  kjøbenhavnske  Liv  Samtalestof,  og  da 
Baggesen  maatte  holde  for.  I  vore  Dage  slaas  man  ikke  mere 
om  de  to  Digteres  Betydning,  men  yder  hver,  hvad  der  til- 
kommer ham,  og  de  danske  Studenter  have  derfor  ogsaa  op- 
stillet Baggesens  og  Oehlenschlågers  Marmorbuster  Side  om 
Side  i  deres  Forenings  Festsal. 


III. 

Man  kan  ikke  nægte,  at  der  var  Forskjel  paa  Studenternes 
sociale  Stilling,  Tænkemaade  og  aandelige  Udvikling  paa  den 
Tid,  der  her  er  Tale  om,  og  ved  Aarhundredets  Begyndelse, 
og  dog  var  der  ikke  gaaet  tyve  Aar.  De  indtage  en  anden 
Plads  i  den  offenlige  Mening  i  Kjøbenhavn,  deres  bedste  Mænd 
træde  op  og  tage  Del  i  de  literære  Stridigheder,  saa  at  ikke 
alene  Kjøbenhavn  men  hele  Landet  taler  derom,  og  de  nære 
levende  Interesse  for  Poesi  og  Æsthetik.  En  saadan  Begivenhed 
som  de  Tolvs  Optræden  mod  Baggesen  var  utænkelig  i  Aaret 
1800.  Det  kunde  heller  ikke  være  anderledes,  thi  dengang  var 
den  Digter  endnu  ikke  fremtraadt,  som  kunde  fange  Sjælene, 
varme  og  løfte  dem.  Jo  mere  man  gjør  sig  bekjendt  med 
Udtalelser  fra  Mænd,  som  da  vare  unge,  jo  mere  vil  man  se, 
hvor  stor  en  Rolle  Oehlenschlåger  har  spillet  for  dem  under 
deres  Udvikling.  Han  gav  dem  ikke  alene  en  hel  ny  Poesi, 
men  han  gjorde  dem  til  bedre  Mennesker,  idet  han  lærte  dem, 
at  der  var  noget  Andet  at  leve  for  end  den  «ædle  Middel- 
maadighed»,   som  tidligere  gjaldt  for  gode  Varer. 

At  Studenterne,  naar  de  som  Medlemmer  af  Kronprinsens, 
senere  Kongens  Livkorps,  blev  kaldede  til  enten  at  forsvare 
Fædrelandet  eller  opretholde  Ordenen,  nød  den  Agtelse,  der  til- 
kommer Uniformen,  er  en  Selvfølge.  Derimod  kunde  Udpib- 
ningerne i  Theatret  og  de  dermed  følgende  Spektakler  naturligvis, 

hvor  berettigede  de  end  kunde  være,  forarge  den  offenlige 
Mening.  Hvad  de  imidlertid  ikke  tidligere  havde  vovet,  nemlig 
at  stille  sig  i  Spidsen  for  en  offenlig  Fest  og  opfordre  Med- 
borgere, og  det  endda  de  højeste  i  Staten  næst  efter  Konge- 
huset, til  at  deltage,  det  gjorde  de  i  Oktober  1819,  da  de 
indbød  til  Gildet  paa  Skydebanen  for  den  hjemvendte  Thorvaldsen. 
Til  denne  Fest  skrev,  som  tidligere  nævnt,  Christian  Wilster, 
der  nu  var  vendt  tilbage  til  Hovedstaden,  sin  første  trykte 
Sang,  og  Oehlenschlåger  holdt  Festtalen.  Thiele,  der  kun  var 
treaarig  Student,  kom  dengang  i  samme  Situation,  som  unge 
Seniorer  i  Studenterforeningen  senere  ofte  kom,  naar  de  havde 
den  Ære  at  hente  berømte  Mænd  til  Foreningens  Fester.  «Ved 
denne  Lejlighed  trykkede  han  mig»,  skriver  Thiele  mange  Aar 
efter,  « første  Gang  i  sine  Arme  og  kyssede  mig,  hvilket  blev 
min  Stolthed.* 1 

Selve  Udenrigsministeren  Grev  Schimmelmann  deltog  i 
Festen  og  vandt,  som  Mynster  skriver  til  Brøndsted,  «alle 
Menneskers  Hjerter  ved  sin  meget  elskværdige  Begejstring«. 
Da  han  kom  hjem,  sagde  han  til  sin  Privatsekretær  Dankwart : 
«Auch  ich  war  in  Arcadien.»  Derpaa  tilføjer  Mynster  de  meget 
betegnende  Ord :  « Morsomt  var  det  at  se  paa,  hvorledes  den 
fornemme  Verden  før  Festen  ikke  vidste,  hvor  haanligt  den 
skulde  omtale  en  Festlighed  foranstaltet  af  Studenter,  og  fandt 
det  latterligt,  at  man  vilde  tage  Del  deri;  men  efter  Festen,  da 
Alt  var  gaaet  saa  vel,  og  Schimmelmann  havde  været  der,  var 
det  ganske  anderledes;  da  var  Enhver,  som  ikke  havde  været 
tilstede,  kun  stødt  over,  at  man  ikke  havde  givet  ham  Anledning 
til  at  komme  med,  som  han  gjerne  havde  ønsket.*2 

Den  fornemme  Verden  i  Kjøbenhavn  var  jo  dengang  halv 
eller  hel  tydsk,  og  at  tydske  Grever  og  høje  Embedsmænd  i 
Kollegierne  saa  ned  paa  Studenterne,  det  var  ikke  mere  end 
naturligt,  da  de  paa  faa  Undtagelser  nær,  som  f.  Ex.  Schimmel- 
mann og  de  to  Brødre  Reventlow,  stod  udenfor  det  danske 
Aandsliv   og   ikke  interesserede  sig  for  dansk  Digtekunst.     De 

danske  Studenter  brød  sig  heller  ikke  om  deres  Mening,  men 
handlede  paa  egen  Haand. 

Nu  nærmer  det  Tidspunkt  sig  imidlertid  med  stærke  Skridt, 
da  de  akademiske  Borgere  kom  i  Tanker  om,  at  det  kunde 
være  hensigtsmæssigt  at  slutte  sig  sammen  i  en  varig  Forening. 
De  havde  jo  ofte  følt  Manglerne  ved  ikke  at  have  nogen  fast 
Organisation.  Naar  de  skulde  optræde  i  Fællesskab,  blev  det 
rent  tilfældigt,  hvem  der  stillede  sig  i  Spidsen  og  opfordrede 
Kammeraterne  til  at  følge  med.  Men  efterat  der  var  fremstaaet 
Førere,  som  havde  talt  paa  Alles  Vegne,  kunde  man  vente,  at 
der  vilde  ske  Noget,  naar  det  rette  Øjeblik  kom. 

Fra  Regensen  kom  det  forløsende  Ord.  Abrahams  for- 
tæller herom  Følgende:  « Blandt  den  Tids  Studenter  blev  det 
allerede  dengang  omtalt,  om  ikke  de  akademiske  Borgere  burde 
slutte  sig  sammen  istedetfor  som  nu  at  splittes  ad  og  hver 
søge  til  Sit,  Nogle  til  Billarder,  Andre  til  de  dengang  i  høj 
Grad  tarvelige  Kaffehuse,  atter  Andre  til  Regensen,  hvor  Mange 
samledes  om  Sommeren  under  det  store  Træ  og  fordrev  mangen 
gemytlig  Time  med  Sang  og  Samtale,  ligesom  de  om  Vinteren 
søgte  ind  til  Økonomen  Hartmann,  en  velvillig  Mand,  med 
hvem  Studenterne  stod  i  et  behageligt  Forhold.  Da  denne 
imidlertid  døde,  blev  hans  Plads  besat  med  en  forhenværende 
Frisør  ved  Navn  Møller,  der  stillede  sig  i  et  misligt  Forhold 
til  Studenterne,  da  han  paa  den  ene  Side  paa  en  udelikat 
Maade  vilde  fraternisere  med  dem  og  dog  var  vrangvillig  og 
ubehagelig  ligeoverfor  dem.  Tilsidst  drev  han  det  saavidt, 
at  Studenterne  erklærede  ham  «in  Verschiss»,  hvorom  han 
dog  ikke  brød  sig  synderligt,  da  han  stolede  paa,  at  de 
dog  maatte  vende  tilbage  til  ham.  Dette  var  ogsaa  virkelig 
Tilfældet  med  flere  Regensianere,  for  hvem  Lokaliteterne  laa 
saa  bekvemt. » 

Heri  har  Abrahams  fuldstændig  Ret.  Det  Manifest,  Regen- 
sianerne undertegnede,  om,  som  man  nu  vilde  sige,  at  erklære 
Lockout,  hos  Møller,  er  til3  endnu  og  lyder  saaledes: 

Da  Underbetjent  Møller  ved  flere  Lejligheder  har  viist,  at  han  ikke  paa- 
skjønner  den  Fortjeneste,  som  han  hidtil  har  nydt  af  de  fleste  Regensianere,  ja 
endog  har  viist  mod  Adskillige  umisforstaaelige  Uartigheder,  synes  det  at  kunne 
være  en  passende  og  tillige  skaanende  Tugtelse,  hvis  vi  i  nogen  Tid,  f.  Ex.  i  een 
Maaned,   aflod  at  komme  i   hans   Hus  eller  afkjøbe  ham  hans  Varer. 

Hvo  heri  maatte  være  enig,  vilde  behage  at  undertegne  sit  Navn  som 
gjensidig  Forpligtelse  til  ingensinde,  for  det  Første  i  forbestemte  Tid,  at  besøge 
omtalte  Underbetjent   Mollers   Hus. 

Regensen,  den    ilte  August   1819. 

Den  Første,  der  har  underskrevet  denne  Krigserklæring, 
er  Christian  Winther  og  den  næste  Henrik  Krøyer,  netop  de 
to,  der  i  det  følgende  Aar  vare  Hovedmændene,  da  det  gjaldt 
om  at  stifte  Studenterforeningen.  Af  gamle  Bekjendte  træffe 
vi  dernæst  Poul  Møller,  N.  C.  Møhl,  Ludvig  og  Christian 
Fasting.  Poul  Møller  havde  faaet  begge  sine  tilkommende 
Svogre,  de  senere  Præster  /.  Sidenius  og  T.  Chr.  Bredsdorff, 
med,  og  Henrik  Krøyers  Broder  Ernst,  den  senere  Musiker, 
var  ogsaa  mellem  Underskriverne.  Af  nye  Navne,  der  senere 
skulde  komme  til  at  spille  en  Rolle  i  Studenterforeningen, 
kunne  anføres  Cand.  theol.  L.  Obel,  Stud.  jur.  Jens  Lund, 
bekjendt  som  en  fortrinlig  Sanger,  Stud.  theol.  C.  H.  Visby 
og  Islænderen  T.  G.  Repp,  der  havde  staaet  paa  Baggesens 
Side  under  Fejden.  lait  j6  erklærede,  at  de  ikke  for  det  Første 
vilde  unde  Underbetjent  Møller  deres  Søgning;  de  fleste,  nemlig 
54,  begrænsede  Tiden  til  3  Maaneder,  men  Ernst  Krøyer  gav 
ingen  Pardon,  idet  han  forpligtede  sig  for  et  helt  Aar.  At  det 
ikke  alene  var  Regensianerne,  der  samledes  i  den  gamle  Gaard, 
fremgaar  bl.  A.  deraf,  at  Poul  Møller,  der  alt  for  fiere  Aar 
siden  havde  taget  theologisk  Examen,  og  Ludvig  Fasting,  der 
var  Alumnus  paa  Ehlers  Kollegium  18 16 — 21,4  deltog  i  Und- 
sigelsen. 

Flere  af  dem,  der  vandrede  ud,  søgte  nu,  som  Abrahams 
beretter,  «hen  til  et  Sted  paa  Hjørnet  af  lille  og  store  Kannike- 
stræde, hvor  en  gammel  Skibskapitain  ved  Navn  Rohde,  der 
havde  Bevilling  til  Beværtning,  havde  etableret  sig,  og  hvor 
man  ved  Siden  af  et  rummeligt  og  venligt  Lokale  nød  en  fore- 

kommende  og  tilfredsstillende  Behandling.  Her  kom  jeg  nu 
ogsaa  af  og  til  og  traf  sammen  med  Fasting,  Wilster,  Chr. 
Winther,  Brødrene  Krøyer,  Jørgen  Jørgensen  o.  FL,  og  her  var 
det  ogsaa,  at  vi  drev  vort  Spil  med  den  mageløse  komiske 
Klokker  Heegaard,  som  vi  højtidelig  creerede  til  baccalaureus 
og  opmuntrede  til  Udgivelsen   af  hans   udødelige  «Riimpose».5 

Det  var  saaledes  Hovedmændene  for  Demonstrationen,  som 
samledes  her  og  holdt  Raad.  De  talte  blandt  Andet  om, 
at  det  vilde  være  heldigt,  om  der  kunde  finde  en  Sammen- 
slutning Sted  af  Studenter,  men  der  var  Ingen  af  dem,  som 
endnu  troede  saa  fast  paa  Nødvendigheden,  at  han  stillede  sig 
i  Spidsen  for  en  Opfordring  til  Kammeraterne.  Derimod  blev 
man  let  enig  om  at  holde  et  større  Gilde  i  Regensgaarden, 
hvor  Alumnerne  allerede  havde  begyndt  at  samle  sig  under 
Lindetræet  om  Aftenen,  naar  Vejret  var  godt. 

Regensens  Historieskriver  C.  E.  F.  Reinhardt  skildrer  det 
Liv,  der  udfoldede  sig  her,  i  stemningsfulde  Ord.  «Paa  smukke 
Sommeraftener  flokkedes  ikke  alene  Regensianere,  men  ogsaa 
mange  af  Studenterne  ude  fra  Byen  i  Skyggen  af  Lindens 
Krone;  Borde  og  Stole  flyttedes  fra  Kamrene  herud,  og  ved 
Glasset  knyttedes  de  gamle  Forbindelser  fastere,  og  stiftedes  der 
nye.  Fædrenes  Drikkeviser  og  enkelte  nye  Studentersange 
gjenlød  fra  de  oplyste  Borde,  og  i  livlig  Samtale  under  Alvor 
og  Skjemt  udvexlede  man  Sympathier  og  Anskuelser  i  Hen- 
seende til  Dagens  brændende  Spørgsmaal.  Der  hvilede  en 
særegen  begejstret  og  poetisk  Stemning  over  disse  improviserede 
Studentergilder,  og  Omgivelserne,  der  næsten  havde  været  i 
Stand  til  at  vække  den,  om  den  ej  havde  været  der,  forhøjede 
og  forklarede  den:  det  ærværdige  Træ,  gjennem  hvis  Løv 
Maanens  Straaler  forenede  sig  med  Lysenes  og  Lampernes  Skjær, 
de  røde  Mure',  der  gjennem  to  Aarhundreder  havde  set  den 
ene  Slægt  af  tvende  Rigers  studerende  Ungdom  afløse  den 
anden,  og  i  Baggrunden  det  mægtige  runde  Taarn,  der,  af- 
tegnende sig  mørkt  og  skarpt  paa  den  lyse  Sommernatshimmel, 

stod  som  en  vældig-  Mindestøtte  om  Gaardens  Stifter  —  dannede 
i  Forening  et  sjeldent  smukt  Lokale  for  en  Studenterfest. »  6 

Det  større  Gilde,  til  hvilket  ogsaa  Studenter  udenfor 
Regensen  havde  Adgang,  blev  saa  bestemt  til  at  afholdes  den 
5te  Juni  1820. 7  Før  denne  store  Sammenkomst  fandt  Sted, 
havde  imidlertid  det  theologiske  Fakultet  vedtaget,  at  Regens- 
alumnerne  ikke  maatte  drikke  og  synge  i  Gaarden  længere  end 
til  Kl.  12  om  Aftenen,  og  Fakultetets  Dekanus  Professor  Jens 
Møller  havde  tilskrevet  Regensprovsten  Rasmus  Nyerup  og 
paalagt  ham  at  sørge  for,  at  Alumnerne  ikke  overtraadte  denne 
Bestemmelse. 

Indbydelsen  til  det  store  Gilde  blev  fremlagt  den  28de  Maj 
og  lyder  saaledes : 

«Da  Mange  ønske  en  Lystighed  paa  Regensen  ligesom  ifjor,  saa  har  man 
fastsat  Mandagen  den  5te  Juni  dertil.  Hvo  som  vil  deltage,  tegner  sit  Navn 
paa  denne  Liste  inden  Torsdagen  den  iste  Juni  og  betaler  sit  Bidrag  (1  Rbdlr. 
3  Mk.)  det  seneste  inden  Fredag  Aften  til  Winther,  Krøyer,  Dyssel  eller  Valentin, 
som,  hvis  ingen  Andre  skulle  ville  tilbyde  sig,  have  paataget  sig  Ulejligheden 
med  at  indkjøbe  og  ordne  det  Fornødne. 

Regensen,  den  28de  Maj    i820.» 

Ikke  mindre  end  195  akademiske  Borgere,  Kandidater  og 
Studenter  fulgte  Opraabet.8  Mange  af  disse  erhvervede  sig 
senere  et  anset  Navn,  ja  man  tør  sikkert  gaa  ud  fra,  at  alle 
de  mere  fremmelige  Akademikere  deltog  i  denne  Fest,  som 
Professorerne  i  Konsistorium  delvis  betragtede  som  et  oprørsk 
Skridt.  Et  Uddrag  af  Navnefortegnelsen  vil  vise  dette.  Ved 
Siden  af  hvert  Navn  anføre  vi  den  Livsstilling,  Vedkommende 
havde  ved  sin  Død. 

Abrahams,   L.,    Notarius   publicus,    fhv.  Dyssel,   I.   A.,    Professor    ved   den   polyt. 

Professor  ved   Univ.  Læreanstalt 

Adler,    P.,    Adjunkt    i    Ribe,    historisk  Dichmann,  G.  A.,  Rektor  ved  Herlufsholm. 

Forfatter.  Eschricht,  D.   F.,   Professor  ved  Univ. 

Borgen,  B.,  fhv.  Rektor  ved  Metropolitan-  Fabricius,   Fr.,   Viceprovst  paa  Reg. 

skolen.  Fasting,  L.,   Major,   fhv.  Fattigdirektør. 

Brammer,    G.   P,   Biskop.  Grove,   D.   A.,   Landfysikus. 

Gad,   Pram    C/ir.,  Provst.  Lange,    C.    V.  Generalintendant. 

Hansen,  P.,  Guvernør  i   Ostindien.  Lund,  P.  V.,  Dr.  phil.,  (Naturforskeren). 

Hertz,   Henrik,  Professor.  Leuning,    C.    G.,   By-  og  Herredsfoged. 

Høyen,  N.   L.  A.,  Professor  ved  Univ.  Muhl,   N.    C.,  Professor  ved  Univ. 

Hammerich,  E.,  fhv.  Borgmester  i  Haders-  Murer,    Th.    C.,   Distriktslæge. 

lev.  Martensen,    G.   I.,  Kontorchef. 

Henrichsen,  R.   J.  F.,  Rektor  i   Odense.  Nannestad,   H,   Præst. 

Hubertz,  I.    V.,  Dr.  med.  Osten,  v.  L   D.,  Vicepolitidirektør. 

Hoppe,    T.,  Amtmand  i  Sorø.  Rønne,   C.  F.,  Præst. 

'Jørgensen,   Jørgen,  Politisekretær.  Rudelbach,  A.    G.,   Præst. 

Jacobsen,    P.    V.,   Kommiteret    i    Rente-  Stephensen,    0.  S.,   By-  og  Herredsfoged. 

kammeret.  Thaarup,    Chr.,   fhv.   Adjunkt. 

Krøyer,  Henrik,  Professor,  Inspektør  ved  Thortsen,    C.,  fhv.   Rektor  i  Randers. 

naturh.   Musæum.  Trier,     S.    M ,    fhv.     Overmedikus    ved 
Krøyer,   Ernst,   Organist.  Fred.    Hosp. 

Krarup,  N.  £.,    Bestyrer    af  Borgerdyd-  Ussing-Algreen,    T.,   Generalprokurør. 

skolen   paa  Chrh.  Winther,    Chr.,   Professor. 

Krossing,   N.,   Kantor.  Valentin,   P.    C.,   Byfoged. 

Lautrup,  I    H,   Biskop.  Visby,    C.   H,   Præst. 

Lund,   Jens,   Bureauchef.  IVilster,    Chr.,   Lektor  i  Sorø. 

Lange,  Fr.   0  ,  Prof.  ved  Univ.  Zahle,   Sofus,  Præst. 

Poul  Møller  var  dengang  paa  sin  store  Kinarejse,  og  i  de 
Dage,  da  Vennerne  samlede  sig  paa  Regensen,  krydsede  Skibet 
« Christianshavn* ,  ombord  paa  hvilket  han  var  Præst,  i  Sunda- 
strædet,  og  P.  Hjort  studerede  Filosofi  under  Schelling  og  Hegel 
i  Tydskland.  Forøvrigt  betragtede  han  sig  nu  som  «en  ung 
Lærd»,  der  altsaa  stod  udenfor  de  egentlige  Studenters  Kreds. 

Under  selve  Gildet  blev  der  udbragt  Skaaler  for  Universitetet, 
Kommunitetet  og  for  adskillige  Professorer,  som  man  holdt  af. 
Men  der  fandt  ogsaa  Demonstrationer  Sted  imod  det  theologiske 
Fakultet,  som  havde  villet  gjøre  Indgreb  i  Studenternes  Ret 
til  at  blive  sammen,  saalænge  de  havde  Lyst.  Baade  Henrik 
Krøyer  og  Ludvig  Fasting  udbragte  et  Pereat  for  dette 
Fakultets  Dekanus  Professor  Jens  Moller,  og  da  de  havde 
drukket  ud,  slog  de  Glassene  over  Hovedet  for  at  vise,  at  de 
mente  det  ærligt  med,  hvad  de  havde  sagt.  Forøvrigt  blev 
der  efter  Datidens  Skik  ikke  holdt  Taler,  men  Enhver,  der 
havde  Noget  paa  Hjerte,  stod  op  og  foreslog  kort  og  godt  en 
Skaal  eller  et  Pereat  for  det  eller  det. 

Professor  C.  F.  Hornemann  paastod  senere  i  Konsistoriums 
Møde,  at  « Drikkelaget«,  som  han  udtrykte  det,  var  saa  høj- 
røstet, «at  Lyden  derai  hørtes  i  Fiolstræde  og  paa  Nørregade«, 
og  at  « Støjen  forstyrrede  endog  fjernt  boende  Indvaaaneres  Ro». 
Dette  var  jo  ikke  saa  mærkeligt,  da  Festen  holdtes  paa  en 
stille  Sommeraften,  men  der  er  som  bekjendt  holdt  Fest  mange 
Gange  siden  paa  Regensen,  uden  at  Nogen  har  beklaget  sig 
herover. 

Der  blev  sunget  mange  gamle  Viser  under  Gildet,  men  der 
blev  ogsaa  sunget  en  ny  Vise,  der  paa  en  Maade  ringede  en 
ny  Tid  ind  for  Studenten.  Det  var  Christian  Winthers  Sang, 
der  begyndte  med  de  Ord:  «Her  under  Nathimlens  rolige 
Skygge »,  til  hvilken  Ernst  Krøyer  havde  komponeret  en  ny 
Melodi.  Abrahams  foredrog  den  med  sin  prægtige  Stemme, 
der  var  i  Stand  til  at  fylde  hele  Regensgaarden,  og  alle  de 
Tilstedeværende  gentog  Omkvædet. 

Sangen,  der  i  lange  Tider  blev  Studenternes  Yndlingssang, 
lyder  saaledes: 

Her  under  Nathimlens  rolige  Skygge 
Vil  vi,  o  Frihed  1  dit  Tempel  opbygge, 
Glædernes  milde  Pauluner  opslaa; 
Trofaste  Brødre!   vor  Hymne   skal   stige, 
Stjernen  skal  vidne,   at  Ingen  vil  svige: 
Herrer  vi  ere  i  Aandernes  Rige, 
Vi  er  den  Stamme,  som  evigt  skal  staa! 

Kor: 
Herrer  vi  ere  i  Aandernes  Rige, 
Vi  er  den  Stamme,  som  evigt  skal  staa 

Vi  ere  Værn  om  den  helligste  Have, 
Der  skal  vi  kraftigen  pløje  og  grave, 
Der  skal  vi  fredeligt  vande  og  saa. 
Enige  Brødre,  i  Sorg  og  i  Gammen 
Knytter  de  mægtige  Vaaben  tilsammen! 
Haven  vil  trives,  og  evigt  vil  Stammen 
Herligen  grønnes  og  aldrig  forgaa ! 

Kor: 

Haven  vil  trives,  og  evigt  skal  Stammen 
Herligen  grønnes  og  aldrig  forgaa! 

Bonde  og  Sømand  og  Kriger  med  Sværdet, 
Roret  og  Plougen,  de  staa  uforfærdet, 
Bygge  paa  Dannemarks  Gjærde  og  Vold; 
Højskolens  Sønner  staa  ikke  tilbage, 
Ogsaa  vi  kæmpe  de  Nætter  og  Dage, 
Dristigt  vi  Bogen  og  Pennen  vil  tage; 
Det  er  de  Mærker,  vi  føre  i  Skjold. 

Kor: 
Dristigt  vi   Bogen  og  Pennen  vil  tage; 
Det  er  de  Mærker,  vi  føre  i  Skjold. 

Giv  mig  dit  Haandtag,   min  Ven  og  min  Broder 
Sværg  mig  at  elske  vor  kjærlige  Moder  I 
Blusser  din  Kind  ej   ved  Dannemarks  Navn? 
Naar  hendes  Bud  du  vil  øve  og  ære, 
Den  hendes  Datter,  dit  Sind  mon  begjære, 
Skal   for  din  Troskab   Belønningen  være, 
Den  skal  du  høste  i  Kjærligheds  Favn. 

Kor: 
Troskab  vi  sværge,  og  Lønnen  skal  være 
Troskab   beredt  udi  Kjærligheds  Favn. 

Hvad   vi  har  lovet  med   Hjerte  og  Stemme, 
Ærlige  Brødre,  det  aldrig  vi  glemme! 
Selv   udi  Graven  ej   Flammen  udgaa! 
Stjernen,  til  hvem  vore  Hymner  opstige, 
Vidne,  at  Ingen  af  Alle  vil  svige; 
Herrer  vi  ere  i  Aandernes  Rige, 
Vi  er  den  Stamme,  som  evigt  skal  staa. 

Kor: 
Herrer  vi  ere  i  Aandernes  Rige, 
Vi  er  den  Stamme,  som  evigt  skal  staa. 

Sangen  er  en  akademisk  Fædrelandssang  skrevet  i  kjærne- 
fulde  Ord.  Den  betegner  i  kraftige  Udtryk  de  Opgaver,  det 
paaligget  Studenterne  at  løse,  den  opfordrer  dem  til  at  elske 
deres  Fædreland,  og  den  anraaber  dem  om  at  holde  sammen 
som  kjærlige  Brødre,  for  at  de  kunne  opfylde  deres  Kald. 
Samtidigt  nævner  den  de  øvrige  Samfundsklasser,  « Bonde,  So- 
mand  og  Kriger«,  ikke  for  at  kaste  Vrag  paa  dem,  men  netop 
for  at  fremhæve   deres  Betydning.     Men  «Højskolens  Sønner», 


53 

der  tidligere  ikke  have  indtaget  den  Plads,  der  tilkommer  dem, 
melde  sig  nu  som  jævnbyrdige  med  de  Andre.  Langt  om  længe 
have  de,  der  tidligere  gik  om  i  Livet  hver  for  sig,  nu  sluttet 
sig  sammen,  og  derfor  jubler  Digteren,  og  han  jubler  ogsaa, 
fordi  de  nu  ville  være  frie  Mænd  og  ikke  længer  lade  sig  be- 
handle som  Skoledrenge  af  Universitetslærerne.  De  ere  frie 
Studenter,  og  de  agte  at  bruge  deres  Tid,  som  de  have  Lyst, 
da  de  selv  maa  bære  Ansvaret.  Dette  slaar  hari  fast,  naar  han 
siger:  Herrer  vi  ere  i  Aandernes  Rige,  vi  er  den  Stamme,  som 
evigt  skal  staa. 

Naar  man  ser  disse  Ord  i  den  rette  historiske  Belysning, 
idet  man  tager  Hensyn  til  de  Omstændigheder,  under  hvilke  de 
fremkom,  da  er  der  ingen  Grund  til,  som  det  ofte  senere  er 
sket,  at  forarges  over  det  aandelige  Hovmod,  de  skulde  bære 
Vidne  om.  Christian  Winther  har  ikke  stillet  den  akademiske 
Stand  over  de  andre,  men  kun  hævdet  dens  Ret  til  at  føre  an 
paa  det  aandelige  Omraade.  Det  maa  ogsaa  betegnes  som  en 
noget  filistrøs  eller  i  ethvert  Tilfælde  meget  ensidig  Opfattelse 
af  Sangen,  naar  man  har  villet  gjøre  gjældende,  at  det  var 
taabeligt  af  Studenter  og  unge  Kandidater,  der  først  vare  be- 
gyndte at  se  ind  i  Videnskabens  Forgaard,  at  kalde  sig  for  Herrer 
i  Aandernes  Rige. 

En  af  Deltagerne  i  Gildet,  daværende  Stud.  theol.  G.  P. 
Brammer,  har  i  Begyndelsen  af  Firserne,  da  han  var  gaaet  af 
som  Biskop  i  Aarhus,  nedskrevet  sine  Ungdomserindringer  og 
deri  troet  at  maatte  gjøre  Undskyldninger  for,  at  han  over  60 
Aar  tidligere  var  med  til  at  glæde  sig  over  Sangen.  Den 
elskværdige  gamle  Mand  behøvede  ikke  at  skamme  sig  over 
denne  sin  Ungdomssynd,  men  man  vil  forøvrigt  af  hans  Beretning 
om  Gildet  se,  hvorledes  han  hin  Aften  den  5te  Juni  1820  fuldt 
ud  stod  paa  Højde  med  de  øvrige  Deltagere. 

«Baade  Sangens  Indhold  og  Melodi »,  skriver  han9,  «var 
begejstrende  for  os  Alle,  om  vi  end,  som  var  Tilfældet  med 
mig,  ikke  kunde  synge  og  vanskelig  lod  os  henrive  til  ung- 
dommelig Lystighed.     Efterat  Gildet  var   forbi,    og  jeg   læste 

Sangen,  følte  jeg  mig  rigtignok  skamfuld  over,  at  jeg  ikke  strax, 
da  den  blev  afsungen,  var  bleven  frastødt  over  de  latterlig  hov- 
modige og  formastelige  Strofer,  især  fra  Saadannes  Læber,  som 
endnu  ikke  havde  gjort  Svendestykke  i  det  Rige,  hvorom  de 
jublede:  «Herrer  vi  ere  i  Aandernes  Rige,  vi  er  den  Stamme, 
som  evigt  skal  staa».  Men  dog  vilde  næppe  Nogen,  som  havde 
været  tilstede  ved  hin,  hvad  det  Materielle  angaar,  ædruelige 
og  tarvelige  Fest  —  nu  er  jeg  maaske  den  eneste  Overlevende  — 
nægte,  at  det  var  en  opløftende,  uforglemmelig  Aften,  fordi 
den  vakte  eller  oplivede  Følelsen  af  vort  Kald,  særligt  til  at 
blive  Fædrelandets  værdige  Sønner  som  Videnskabsmænd  og 
levendegjorde  broderlig  Samfundskjærlighed  til  hverandre.  San- 
gerens egen  Glæde  og  vindende  Personlighed  gjorde  et  behageligt 
Indtryk  paa  mig.» 

Under  Gildet  gik  der  en  Liste  rundt  blandt  Deltagerne. 
Paa  denne  Liste  stod  en  Opfordring  til  disse  om  at  tegne  sig 
som  Medlemmer  af  en  vordende  Studenterforening,  og 
Mange  tegnede  sig  strax.10  Otte  Dage  efter,  nemlig  den  12te 
Juni,11  fremkom  imidlertid  den  egenlige  Indbydelse,  undertegnet 
af  Stud.  med.  Henrik  Krøyer,  Cand.  theol.  L.  Obel,  Stud.  med. 
Th.  G.  Repp,  Cand.  philos.,  fhv.  Adjunkt  Christen  Thaarnp, 
Cand.  jur.  P.  C.  Valentin,  Stud.  theol.  Christian  Winther  og 
Cand  jur.  Christian  Wilster.  Listen  laa  nu  paa  Regensen  en 
Maaneds  Tid. 

Hvad  der  var  foregaaet  den  5  te  Juni  i  Regensgaarden, 
maatte  nødvendigvis  komme  det  theologiske  Fakultets  Med- 
lemmer, Regensens  Værger,  for  Øre,  og  de  kunde  ikke  finde 
sig  i,  at  to  Studenter,  af  hvilke  den  ene,  Krøyer,  endog  var 
Alumnus,  havde  udbragt  et  Pereat  for  Dekanen  Professor  Jens 
Møller.  Denne  lod  da  Krøyer  kalde  og  bebrejdede  ham,  hvad 
han  havde  gjort,  men  hvis  han  havde  ventet,  at  Krøyer  vilde 
undskylde  sig  med,  at  han  havde  handlet  i  Overilelse  eller  i 
en  ophidset  Sindsstemning,  kjendte  han  ham  ikke  ret.  Den 
vordende  Naturforskers  væsenligste  Karaktertræk  var  nemlig  en 
ualmindelig  udviklet  Selvstændighedsfølelse,    der    ikke  fandt  sig 

i  Paalæg  fra  nogen  Myndighed.  Krøyer  svarede  til  Jens  Mollers 
store  Forbavselse,  at  dette  Pereat  var  velfortjent,  og  at  det 
aldeles  ikke  kunde  betegnes  som  nogen  Uorden,  da  Dekanus 
utilbørligt  havde  indskrænket  Studenternes  Frihed.12 

Efter  denne  Besked  har  Dekanus  rimeligvis  opgivet  at  faa 
Krøyer  til  at  indse  sin  Brøde,  men  han  skulde  snart  erfare,  at 
der  var  Flere,  der  stod  bag  den  trodsige  Regensianer.  Nogle- 
ogtyve  akademiske  Borgere  sendte  nemlig,  forbitrede  over,  at 
Krøyer  var  bleven  indstævnet  for  Dekanus,  det  theologiske 
Fakultet  en  Skrivelse,  i  hvilken  de  erklærede  ham  for  deres 
Ven  og  erkjendte  ham  for  «en  brav  Student,  der  altid  havde 
handlet  i  den  Aand,  der  anstaar  danske  Studerende*.13  Iblandt 
Underskriverne  vare  tre  af  Studenterforeningens  Stiftere,  nemlig 
Obel,  Valentin  og  Thaarup.  Der  var  saaledes  Krig  mellem 
Studenternes  Førere  og  det  theologiske  Fakultet,  men  der  fandt 
ingen  Blodsudgydelse  Sted,  f.  Ex.  i  Form  af  Bortvisning  fra 
Regensen,  da  Professorerne  i  Virkeligheden  vare  humane  Mænd. 
Deres  Fejl  var  blot,  at  de  vilde  vedblive  at  være  Formyndere 
paa  et  Omraade,  hvor  Studenterne  med  Rette  krævede  mere 
Frihed . 

Dette  lille  Mellemspil  fik  ingen  Indflydelse  paa  Begiven- 
hedernes Gang.  Efterat  Listen  over  en  Maaned  havde  ligget 
fremme  paa  Regensen,  havde  78  akademiske  Borgere  tegnet  sig 
paa  den. 

Søndagen  den   16de  Juli   1820 

forsamlede  disse  sig  paa  Professor  H.  C.  Ørsteds  Auditorium 
paa  Nørregade  ved  Siden  af  St.  Petri  Kirke,  hvor  Stud.  theol. 
Christian  Winther  holdt  en  Tale,  i  hvilken  han  forklarede, 
hvorfor  man  havde  sammenkaldt  de  Tilstedeværende,  eller,  som 
det  i  Datidens  Sprog  hed,  « Forsamlingens  Grund  og  Øjemed ». 
Derefter  valgte  man  en  Kommission,  der  skulde  udarbejde 
Love  for  Foreningen  og  midlertidig  bestyre  denne.  Alle  Ind- 
byderne blev  Medlemmer  af  Kommissionen. 

Studenterforeningren  var  dermed  stiftet. 


56 

Kommissionen  udarbejdede  derpaa  Forslag  til  Love,  som  Søn- 
dag den  20de  August  blev  forelagte  for  Generalforsamlingen, 
der  atter  holdtes  paa  Ørsteds  Auditorium.  Dette  vedblev  indtil 
videre  at  være  det  fælles  Mødested.  Fra  den  20de  til  den  31te 
August  laa  Forslaget  til  Eftersyn,  for  at  Enhver  kunde  faa 
Lejlighed  til  at  sætte  sig  ind  i  det  og  muligvis  stille  Ændrings- 
forslag. Kommissionen  modtog  da  ogsaa  saadanne  fra  1 5  Med- 
lemmer, deriblandt  Henrik  Hertz,  Fasting,  C.  Thortsen,  Sophus 
Zahle  og  Dysset. 

Den  3dje  September  holdtes  et  nyt  Møde,  som  Christian 
Wilster  dirigerede  efter  at  have  aabnet  det  med  en  Tale.  Cand. 
jur.  Valentin  oplæste  nu  Kommissionens  Bedømmelse  af  de  ind- 
komne Forslag,  ligesom  han  meddelte,  at  den  selv  havde  stillet 
Ændringsforslag.  Forsamlingen  fulgte,  som  man  kunde  vente, 
Kommissionen,  hvorpaa  Wilster  erklærede,  at  « Lovudkastet  var 
antaget  som  Lov  for  samtlige  nuværende  og  tilkommende  Med- 
lemmer*. 

Sammen  med  Lovene  udarbejdede  Kommissionen  følgende 
meget  karakteristiske  Erklæring  om,  hvad  Meningen  var  med 
det  Skridt,  man  nu  havde  foretaget. 

«Vi  ville  danne  en  Forening,  og  vi  bestræbe  os  for  at 
grunde  denne  ved  Love,  men  før  vi  fremtræde  med  disse,  maa 
vi  først  udvikle,  hvorfor  vi  anse  en  Forening  for  nødvendig,  og 
hvad  vi  vente  os  af  den. 

«De  Studerende  udgjøre  unægtelig  den  for  Land  og  Folk 
vigtigste  Stand,  thi  fra  denne  hentes  Statens  Lærere  og  dens 
vigtigste  Embedsmænd;  fra  den  udgaar  al  Videnskabelighed, 
og  de  lede  Moraliteten.  Det  er  ikke  blot  enhver  Student,  som 
dybt  maa  føle  dette,  men  ethvert  dannet  Menneske  vil  ved 
upartisk  Undersøgelse  komme  til  samme  Erkjendelse.  Men 
dømme  vi,  at  Studenterstanden  er  af  saa  stor  Vigtighed,  saa 
er  det  og  af  sig  selv  indlysende,  hvor  magtpaaliggende  det  maa 
være,  at  der  blandt  de  Studerende  hersker  den  rette  Aand  og 
Stemning,  og  at  hvert  enkelt  Individ  hverken  med  Hensyn  til 
sig  selv  eller  det  Hele   fjerner  sig  fra    sin  Bestemmelse.     Dog, 

før  vi  gaa  videre,  er  det  nødvendigt,  at  vi  bestemme,  hvorledes 
den  Student  maa  være,  som  skal  fyldestgjøre  vore  Fordringer. 
Student  kalde  vi  den,  hvis  Hjerte  gløder  af  sand  Begejstring 
for  det  Store,  Gode  og  Skjønne,  den,  som  er  gjennemtrængt 
af  oprigtig  Iver  for  al  Videnskabelighed  uden  smaalige  Hensyn, 
den,  som  føler  den  inderligste  Kjærlighed,  den  dybeste  Agtelse 
for  sin  Stand,  den  endelig,  som  foretrækker  dennes  Vel  for  sit 
eget  og  anser  Enhver  for  sin  Ven  og  Broder,  der  er  besjælet 
af  lignende  Følelser.  En  Samling  af  Saadanne  vilde  udgjøre  en 
Studenterforening  efter  vort  Hjerte. 

« Undersøge  vi  dernæst,  hvorfor  de  Fleste  af  vor  Tids 
Studerende  ej  svare  til  det  udkastede  Billede,  da  ere  visseligen 
de  fornemste  Grunde  disse: 

«De  Studerende  færdes  for  meget  blandt  Mennesker,  som 
mer  eller  mindre  mangle  videnskabelig  Dannelse  og  Interesse 
for  Videnskaberne.  Derved  nødes  de  naturligvis  til  at  henvende 
Deres  Tanker  paa  Ting,  der  ere  dem  aldeles  uvedkommende 
og  fremmede,  og  til  at  søge  Adspredelser,  der  fjerne  dem  fra 
det  egenlige  Maal.  Endskjøndt  nu  Omgang  med  Mennesker 
af  forskjellige  Stænder  er  nyttig  og  i  mange  Maader  nødvendig, 
saa  er  og  bliver  dog  den  Studerendes  sande  Sfære  i  den  Kreds, 
med  hvilken  han  deler  fælles  Sysler,  Dannelse  og  Grund- 
sætninger. 

«De  Studerende  omgaas  for  lidet  med  hverandre  indbyrdes. 
Dette  gjør,  at  de  tabe  den  høje  Agtelse  og  Kjærlighed  til 
Standen,  at  de  ej  lære  at  kjende  hverandre,  understøtte  hver- 
andre og  virke  sammen,  og  at  der  opstaar  iblandt  dem  et 
fremmed  Sindelag  og  en  Kulde,  som  er  upassende  og  utaalelig, 
og  som  gjør  Opholdet  ved  Universitetet  besværligt  og  ube- 
hageligt. 

« Ville  vi  endelig  overveje,  ved  hvilke  Midler  man  lettest 
afhjælper  disse  Mangler,  da  maa  vi  visseligen  anse  det  for  det 
ædleste,  det  kraftigste,  ja  vel  det  eneste,  det,  hvorefter  alt 
længe  enhver  ægte  Student  har  følt  en  svar  Længsel,  hvortil 
Enhver    har    næret    den    største    Tillid,    hvorpaa    Enhver    har 


58 

bygget  de  skjønneste  Forhaabninger,  nemlig  en  Studenter- 
forening. 

«Den  skal  opflamme  vor  Lyst  til  Videnskaberne,  thi  vi 
erkjende  ingen  Forlystelse  uden  intellektuel  og  fornuftmæssig 
Sysselsættelse;  den  skal  nære  vor  Broderaand  ved  gjensidig 
Meddelelse  af  vore  Bestræbelser;  den  skal  fjerne  os  fra  slet 
Selskab  og  befæste  vor  Kjærlighed  til  Standen;  den  skal  minde 
os  om,  i  det  ungdommelige  Samlivs  Glæder,  i  Følelsen  af  den 
fulde  Ungdomskraft,  aldrig  at  tabe  Livets  Alvor,  aldrig  Be- 
tydningen af  vor  Stræben  af  Sigte;  den,  vente  vi,  skal  bringe 
os  i  nærmere  Forbindelse  med  Videnskabsmænd,  med  vore 
akademiske  Foresatte;  den  skal  bringe  os  alt  Godt. 

« Derfor  have  vi  søgt  hverandre,  derfor  ere  vi  traadte 
sammen,  derfor  disse  Love.»15 

Man  kan  ikke  nægte,  at  denne  Udvikling  er  skreven  med 
en  Varme  og  Kraft,  der  tiltaler,  selv  om  det  maa  indrømmes, 
at  Maalet  er  stillet  højt,  men  paa  den  anden  Side  glæder  man 
sig  altid  mere  over  unge  Mænd,  naar  de  tage  skarpt  Sigte  paa 
Idealerne,  end  naar  de  holde  sig  for  meget  paa  det  Jævne. 
Det  var  ingen  Ringere  end  Christian  Wilster,  som  havde  for- 
fattet Erklæringen,  og  det  var  ligeledes  ham,  der  havde  gjort 
Udkastet  til  Lovene.  Iblandt  Kommissionens  Medlemmer  fandtes 
endnu  en  juridisk  Kandidat,  nemlig  Valentin,  men  han  havde 
først  taget  Examen  Aaret  forud,  hvorimod  Wilster  var  tre  Aar 
ældre  som  Kandidat  og  tillige  i  Besiddelse  af  større  aandelig 
Modenhed  og  af  mere  Erfaring.  Forøvrigt  vil  man  let  finde 
visse  Ligheder  mellem  Tankegangen  i  Erklæringen  og  Hoved- 
motivet i  Chr.  Winthers  Regenssang.  I  begge  prises  saaledes 
Studentens  Stand  i  høje  Ord,  ligesom  baade  Winther  og  Wilster 
i  ungdommelig  Begejstring  profetere  om  dens  glimrende  Fremtid. 

Professor  P.  E.  Muller,  der  lige  saa  vel  som  næsten  alle 
Medlemmer  af  Konsistorium  misbilligede  Foreningens  Oprettelse, 
maatte  indrømme,  at  Wilster  ikke  havde  tabt  i  hans  Agtelse, 
dersom   han,    som  det  sagdes,    var  Koncipist  af  Lovene.     Han 

kunde  godt  forstaa,  at  den  ungdommelige  Indbildningskraft 
just  kunde  faa  begavede  Ynglinge  til  at  betragte  Foreningen 
i  et  smukt  Lys,  som  en  Videnskabelighedens  Støtte,  en 
Befordrer  af  Almenaanden  og  et  Urbanitetens  Værn.  Som  et 
ungdommeligt  Aandsfoster  gjorde  Lovforslaget  derfor  sin  For- 
fatter mere  Ære  end  Skam.  Derimod  maatte  Muller  smile  over 
Udtrykket  i  Begyndelsen,  at  fra  Studenterne  udgaar  al  Viden- 
skabelighed, og  at  de  lede  Moraliteten,  da  det  dog  var  klart, 
at  de  ikke  endnu  kunde  udrette  saa  store  Ting.  Billedet  af 
Studenten,  saaledes  som  han  burde  være,  var  dog  ret  vakkert, 
og  det  Hele  røbede  Kjærlighed  til  Videnskaberne.  Professor 
Jens  Møller,  der  som  den  fornærmede  Dekan  havde  stirret  sig 
blind  paa  Alt,  hvad  Studenterne  gjorde,  var  af  en  ganske  modsat 
Mening,  idet  han  fandt,  at  Wilster  snarere  havde  « formindsket 
end  forøget  den  Agtelse,  han  ellers  med  Rette  nyder »,16 

Selve  Lovene  vare  en  hel  Del  forskjellige  fra  dem,  de 
fleste  nulevende  akademiske  Borgere  kjende  eller  have  kjendt. 
Hovedforskjellen  er  den,  at  Lovene  fra  Begyndelsen  vare  langt 
mere  aristokratiske  end  de  senere  Love.  Det  er  gaaet  i  Studenter- 
foreningen, som  det  gik  i  Athen  og  andre  græske  Republikker 
i  Oldtiden,  nemlig,  at  Folket  først  efter  mange  Kampe  naaede 
at  blive  lige  for  Loven,  og  at  Folkeforsamlingen  tilsidst  blev 
eneraadig,  naar  den  samledes  til  Møde  paa  Torvet.  Det  brede 
Demokrati  passede  endnu  ikke  til  Forholdene  i    1820. 

Lovenes  første  Paragraf  deler  strax  Medlemmerne  i  ordenlige, 
overordenlige,  temporære  og  Æresmedlemmer.  Ordenligt  Medlem 
kunde  Ingen  blive,  medmindre  han  havde '  opholdt  sig  mindst 
et  Aar  ved  Kjøbenhavns  Universitet  eller  Frederiks  Universitet 
i  Kristiania  eller  havde  deponeret  ved  Kiels  Universitet  og 
derpaa  var  indskreven  ved  Kjøbenhavns  efter  at  have  taget  en 
Præliminærexamen.  Overordenlige  Medlemmer  vare  Profes- 
sorerne ved  Universitetet.  Det  bemærkes  udtrykkelig  i  §  4, 
at  det  stedse  vilde  være  Foreningen  en  Fornøjelse  at  se  dem 
i  sin  Midte,  og  de  kunde  derfor,  naar  de  tilkjendegav  deres 
Ønske  for  Senioratet,    træde  ind  uden  at  behøve  at  underkaste 

sig  en  Afstemning.  Endvidere  kunde  andre  Embedsmænd,  «der 
maatte  attraa  undertiden  at  tilbagekalde  deres  Studenterliv », 
indtræde  som  overordenlige  Medlemmer.  Naar  et  af  de  ordenlige 
Medlemmer  blev  ansat  i  et  kongeligt  Embede,  maatte  han  strax 
gaa  over  til  at  blive  overordenligt  Medlem. 

I  Poul  Møllers  «En  Students  Eventyr«  siger  Bertel  under 
Studenternes  Fortællinger  om  den  krøllede  Frits'  Galskaber  bl.  A. 
undskyldende:  «Hvad  kan  man  vente  sig  saamegen  Fornuft  af 
en  Person  i  hans  Alder?  Først  i  dette  Foraar  har  han  hørt  op 
at  være  Rus  og  er  endnu  kun  temporært  Medlem  af  Studenter- 
foreningen. »17  Det  vil  sige,  at  Frits,  der  i  Oktober  Aaret  i 
Forvejen  havde  taget  Examen  artium,  og  som  derpaa  havde 
tilbragt  to  Semestre  ved  Universitetet,  endnu  ikke  havde  op- 
naaet  at  blive  ordenligt  Medlem  af  Studenterforeningen.  Naar 
han,  som  det  maa  forudsættes,  havde  indmeldt  sig  efter  at  være 
bleven  Student,  maatte  han  endnu  forblive  i  den  underordnede 
Stilling  som  temporært  Medlem  et  helt  Aar.  Først  naar  dette 
var  forløbet,  kunde  han  indstille  sig  til  at  blive  ordenligt 
Medlem,  ja  han  skulde  gjøre  det,  da  han  i  modsat  Fald  ikke 
længer  havde  Adgang  til  Foreningen.  Et  temporært  Medlem 
havde  dernæst  ingen  Stemmeret  og  var  saaledes  politisk  umyn- 
digt. Foreningens  Fædre,  der  levede  i  en  mere  patriarkalsk  Tid 
end  vor,  mente,  at  en  Rus  var  for  grøn  til  at  have  nogen 
grundet  Mening  om  Forholdene.  Han  maatte  først  være  Novice 
et  helt  Aar,  før  han  kunde  rykke  op  til  at  blive  en  myndig 
Borger  i  det  akademiske  Samfund. 

Om  Æresmedlemmer  hedder  det  i  Lovene,  at  Bestyrelsen 
kunde  foreslaa  at  « udmærkede  Mænd,  der  have  store  For- 
tjenester af  Staten  og  Videnskaberne »  optoges  som  saadanne, 
men  de  maatte  ligesom  nu  have  5/c,  af  de  Tilstedeværendes 
Stemmer  for  sig.  Hvor  streng  man  var  med  Hensyn  til  de 
ordenlige  Medlemmers  Optagelse,  ses  deraf,  at  der  skulde 
balloteres  over  hver  Enkelt,  og  at  Vedkommende  skulde  have 
2/.s  af  de  afgivne  Stemmer,  medens  der  nu  gjælder  den  Regel, 
at  Enhver   akademisk   Borger,    der   første  Gang   indmelder   sig, 

optages  udenvidere,  naar  Ingen  har  gjort  Indsigelse,  hvilket 
saagodtsom  aldrig  finder  Sted.  Den  sidste  Tirsdag  i  hver 
Maaned  Kl.  8  om  Aftenen  foretoges  Balloteringen.  Faldt  Ved- 
kommende igjennem,  og  det  skete  ikke  saa  sjeldent,  kunde 
han  først  tre  Maaneder  efter  indstille  sig  til  Ballotering  paany. 

Fem  Seniorer  skulde  styre  Foreningen.  Baade  Navnet  og 
Antallet  staar  endnu  ved  Magt.  Benævnelsen  Seniorer  tog  man 
fra  de  tydske  Studenterforeninger,  rimeligvis  fra  de  dengang 
blomstrende  Burschenschafter.  Ingen  af  Seniorerne  havde  nogen 
Forrang  fremfor  Kollegerne.  Der  var  ingen  ledende  Senior,  og 
de  forskjellige  Seniorer  havde  ikke  som  nu  deres  særlige 
Forretninger  at  udføre.  Lovene  indeholdt  kun  den  Bestem- 
melse, at  en  af  Seniorerne  skulde  være  Regnskabsfører  og  de 
andre  besørge  Sekretærforretningerne  skiftevis  tre  Maaneder  ad 
Gangen.  Deres  Embedstid  vor  som  nu  et  Aar.  Gik  en  Senior 
af  i  Aarets  Løb,  skulde  Senioratet  lade  Generalforsamlingen 
vælge  imellem  tre  af  det  selv  foreslaaede  Kandidater.  Ingen 
uden  ordenlige  Medlemmer  kunde  blive  Seniorer,  og  derfor 
maatte  enhver  Senior  strax  gaa  af,  naar  han  i  sin  Funktionsti d 
blev  udnævnt  til  kongelig  Embedsmand.  Han  traadte  da,  der- 
som han  agtede  at  blive  i  Foreningen,  over  i  de  overordenlige 
Medlemmers  Tal. 

Denne  Bestemmelse  om,  at  Embedsmænd  ikke  kunde  være 
Seniorer,  var  en  Anstødssten,  som  nær  havde  bragt  Foreningen 
til  at  vælte.  Hverken  Politidirektøren  eller  Konsistorium  syntes 
om  den,  da  den  efter  deres  Opfattelse  stred  mod  den  kongelige 
Kabinetsordre  af  iode  Maj  1780,  der  netop  kræver,  at  Embeds- 
mænd skulle  staa  i  Spidsen  for  Klubber.  Ove  Høegh-Guldberg 
var  Fader  til  dette  mærkelige  Dokument,18  som  Myndighederne 
lige  til  1848  ved  enhver  Lejlighed  benyttede  som  Vaaben  mod 
Foreningsfriheden,  og  da  det  kom  til  at  spille  en  ikke  ringe 
Rolle  i  Studenterforeningens  Historie,  skulle  vi  her  citere  nogle 
ai  dets  Bestemmelser.  Kabinetsordren  er  stilet  til  den  daværende 
Politidirektør  Konferensraad  Fædder. 

§  I. . 

«At  du  haver  nøje  at  erkyndige  dig  om  alle  slige  Forsamlinger  eller  Klubs, 
hvor  de  holdes  og  under  hvilke  Formænd.  Dette  antegner  du  og  tilstiller  dem 
en  Afskrift  af  denne  vores  Befaling,  imod  at  de  give  en  Revers  fra  sig,  at  de 
samme  til  allerunderdanigst  Efterlevelse  have  modtaget.  Al  Forandring  med 
Formænd   maa  skriftligen   tilmeldes   dig. 


Vi  ville,  at  Formændene  skulle  være  Embedsmænd,  saavidt  muligt,  idet- 
mindste  Mænd  af  en  agtet  Alder,  et  sat  Væsen  og  bekjendt  god  Opførsel.  Naar 
dette  ikke  saa  er,  anses  Forsamlingen  som  ulovlig  og  maa  ikke  taales. 

§4- 
Da  saadanne  Formænd  i  Henseende  til  Ungdommens  Sæder  og  Forlystelser 
ene  kan  og  bør  have  vor  Tillid,  saa  ville  vi  og,  at  de  skulle  være  Gud  og  os 
ansvarlige  for  den  Ungdoms  Opførsel,  som  de  antage  i  deres  Forsamling;  for- 
staa:  paa  Stedet,  hvor  de  samles,  og  saalænge  Samlingen  varer.  Formændene 
skulle  da  mage  det  saa,  at  det  hele  Selskab  forener  sig  med  hinanden  om  saa- 
danne Artikler,  hvorved  ikke  alene  smuk  Orden,  den  værdigste  Sømmelighed  og  en 
anstændig  Forlystelse  kunne  fastsættes,  men  og  skadelig  Forsømmelse  og  Tid- 
spilde  for  Ungdommen  forekommes  og  paa  det  bedst  muligt  denne  slibrige  Alder 
i  fornuftige  og  ansete  Folks  Selskab  anføres  til  Sædelighed,  Klogskab,  Artighed 
og  Sparsommelighed. 

§  5- 
Dette  forudsat  flyder  af  sig  selv,  at  Selskabet  ender  sig  med  Kl.  1 1  om 
Aftenen,  at  intet  Lastefuldt  taales,  at  alle  Slags  Hazardspil  afskys,  kort  sagt:  at 
Alt,  hvad  som  Dyd,  Lov  og  Anstændighed  har  sat  et  Brændemærke  paa,  ikke 
fordrages.  Thi  i  alt  Saadant  haver  du,  naar  det  mod  al  Forventning  skulle  ind- 
træffe, ikke  alene  alvorligen  at  gjøre  dit  Embede,  men  og,  strax  efter  holdet 
Forhør,   at  indmelde  Os   Selv   Alt.» 

Naar  de,  der  udarbejdede  Studenterforeningens  Love,  ind- 
satte Bestemmelsen  om,  at  Embedsmænd  ikke  kunde  sidde  i 
Bestyrelsen,  var  deres  Tanke  den,  at  de  vilde  forhindre,  at 
Foreningen  sank  ned  til  at  blive  en  almindelig  Klub  styret  af 
Mænd,  der  ikke  længer  vare  opfyldte  af  Begejstring  for  det 
« Store,  -  Gode  og  Skjonne»,  som  CJir.  Wilster  skrev  i  Er- 
klæringen, der  danner  Indledningen  til  Lovene.  De  mente,  at 
Embedsmænd,  der  havde  fundet  deres  Plads  i  Tilværelsen,  ikke 
vare  besjælede  af  den  higende  Uro,  der  er  Moder  til  store 
Gjerninger,  saa  at  de  let  vilde  finde,  at  den  Verden,  hvori  de 
levede,    var    den    bedste    af   alle  Verdener.      Alt    fra   de   første 

Dage  i  Foreningens  Liv  blev  der  dog  rejst  stærk  Opposition 
imod  denne  Bestemmelse,  og  det  lykkedes  et  Par  Aar  efter  at 
faa  den  aflivet. 

Da  Christian  Winther  i  1821  opholdt  sig  hjemme  i  Kjøbeløv 
Præstegaard  for  i  Ro  at  kunne  læse  til  Examen,  skrev  han 
den  17de  November  til  Vennen  Visby,  der  endnu  laa  paa  Re- 
gensen: «Jeg  skulde  dog  ikke  haabe,  at  disse  Femmænd  til 
Lovenes  Revision  ville  lade  nogensomhelst  Filistrismus  indsnige 
sig;  der  var  s'gu  nok  i  Forvejen !» 19  Det  var  netop  Frygten 
for,  at  man  vilde  slaa  af  paa  det  rene  Standpunkt,  nemlig  ingen 
Embedsmænd,  der  aflokkede  ham  dette  Hjertesuk.  Hans  Haab 
blev  ikke  opfyldt,  thi  paa  Generalforsamlingen  den  2den  April 
1822  blev  det  vedtaget,  at  overordenlige  Medlemmer  kunde 
vælges  til  Embedsmænd  i  Foreningen.  — 

Ved  Fester  og  højtidelige  Lejligheder  skulde  en  af  Seniorerne 
føre  Forsædet,  og  ved  Generalforsamlingerne  var  det  alle  Seniorers 
Pligt  at  være  tilstede.  Den  Senior,  der  præsiderede  ved  Festerne, 
skulde  « udbringe  Skaalerne,  forestaa  Sangene  og  bestyre  For- 
lystelserne ».  Det  vilde  under  vore  nuværende  Forhold  være 
noget  byrdefuldt  for  den  Senior,  som  er  Dirigent,  dersom  det 
paalaa  ham  at  udbringe  alle  Skaaler,  men  det  var  i  1820  ikke 
saa  vanskelig  en  Sag.  Datidens  Senior  slap  nemlig  meget  nemt 
fra  det,  da  han  ikke  behøvede  at  motivere  Skaalen.  Det  var 
forbeholdt  en  mindre  nøjsom  Eftertids  Seniorer  at  maatte  under- 
holde Forsamlingen  med  Taler  og  Foredrag.  Ved  de  Lejlig- 
heder, hvor  Foreningen  skulde  optræde  udadtil,  som  f.  Ex.,  naar 
man  vilde  overbringe  Lysønskninger  eller  man  agtede  at  vise 
Nogen  en  Ære,  skulde  Senioratet  udvælge  en  Deputation  blandt 
Medlemmerne,  der  da  skulde  besørge  dette  med  en  Senior  som 
Ordfører. 

Dernæst  paahvilede  der  Seniorerne  den  Pligt  at  sørge  for, 
at  de  Medlemmer,  der  vare  syge  og  sengeliggende,  og  som 
ikke  kunde  faa  den  tilbørlige  Pleje,  ikke  vansmægtede.  Senioratet 
skulde  da  øjeblikkelig  sende  nogle  af  de  andre  Medlemmer  hen 
til  dem,   for  at  deres  Forhold  kunde  blive  undersøgte.     Var  der 

Mangel  paa  Penge,  skulde  Understottelseskassen  yde  Tilskud. 
Endvidere  skulde  Seniorerne  paa  samme  Maade  hjælpe  dem, 
der  uagtet  al  deres  Flid  ikke  kunde  fortjene  saa  Meget,  at  de 
kunde  opholde  sig  i  Hovedstaden  og  faa  deres  Examen.  Som 
man  ser,  er  det  den  Opgave,  Selskabet  Filadelfia  nu  delvis  har 
paataget  sig. 

Det  daglige  Tilsyn  i  Foreningen  var  overdraget  til  en 
Klasse  Embedsmænd,  der  nu  ikke  længer  findes,  og  som  blev 
kaldte  for  Eforer.  De  skulde  vaage  over  den  indre  Orden, 
og  hver  Aften  maatte  idetmindste  een  Efor  være  tilstede,  indtil 
Lokalerne  lukkedes  Kl.  n.  Opkom  der  Stridigheder  blandt 
Medlemmerne,  skulde  Eforerne  mægle,  og  Enhver  havde  da 
den  Pligt  foreløbig  at  efterkomme  deres  Paabud. 

Af  Generalforsamlinger  afholdtes  der  en  ordenlig  hvert 
Fjerdingaar.  Overordenlige  Generalforsamlinger  kunde  kun 
Senioratet  sammenkalde.  Selv  om  der  var  nok  saa  mange 
Medlemmer,  der  onskede  en  saadan  afholdt,  kunde  de  Intet 
udrette,  medmindre  Senioratet  vilde  føje  dem.  Senioratets  be- 
tydelige Magt  viste  sig  dernæst  ved,  at  det  var  en  af  Seniorerne, 
som  ledede  Forhandlingerne.  Der  var  altsaa  ikke  Tale  om 
nogen  af  Forsamlingen  valgt  Dirigent,  saaledes  som  det  nu  er 
Tilfældet.  Først  flere  Aar  efter  skete  der  en  Forandring  heri. 
«Der  blev  holdt  mange  og  det  gode  Taler,  inden  det  lykkedes 
at  frigjøre  Generalforsamlingen  for  Senioratets  Herredømme  ved 
Valget  af  en  Dirigent,  og  denne  Reform  blev  derpaa  efter- 
haanden  gjennemført  i  andre  Foreninger,  hvor  hidtil  Bestyrelsen 
havde  beklædt  Forsædet  i  den  Generalforsamling,  som  i  Theorien 
skulde  være  dens  Herre.  »-0 

Hvad  dernæst  den  Underholdning,  der  bødes  Medlemmerne, 
angik,  da  hedder  det  i  Lovene  herom:  «De  sædvanlige  Be- 
skjæftigelser  ville  være  Konversation,  literær  Meddelelse,  Læsning 
af  periodiske  Skrifter  og  enkelte  Spil,  f.  Ex.  Schak,  hvorimod 
alt  Kort-  og  Hazardspil  forbydes.  Da  det  maa  være  den 
Studerende  magtpaaliggende  at  forbinde  videnskabelig  Nytte 
med  selskabelig  Adspredelse,  og  den  egenlige  Konversation  ikke 

vil  være  tilstrækkelig  til  at  opnaa  dette  Øjemed,  saa  er  det 
Enhver  i  Samfundet  tilladt  at  forelæse  sine  Venner  korte  viden- 
skabelige Undersøgelser  af  hvilketsomhelst  Indhold;  dog  skal 
Ingen  formenes  Adgang  hertil.  Desuden  skal  en  Aften  i  Ugen 
være  bestemt  til  videnskabelige  Forhandlinger,  især  saadanne, 
til  hvilke  der  ved  Universitetet  enten  vanskelig  eller  aldeles 
ikke  gives  Lejlighed.  Hertil  hører  fornemmeligen  Dyrkelse  af 
Modersmaalet,  uden  at  dog  latinske,  tydske  eller  franske  Ud- 
arbejdelser forbydes.  Skulde  flere  af  Samfundets  Medlemmer 
ønske  at  holde  Disputationer,  bør  Senioratet  vise  dem  al  mulig 
Bistand. » 

Alt  dette  var  jo  meget  naturligt,  men  hvad  siger  man  til 
følgende  spartanske  Bestemmelse,  der  skulde  synes  aldeles 
upassende  for  en  Studenterforening:  « Enhver  støjende  Be- 
skjæftigelse,  som  maatte  forstyrre  Samfundets  Fornøjelse  og 
Naboernes  Ro,  er  utilladelig.  Derfor  forbydes  alle  større  og 
mindre  Kompotationer  og  de  dermed  sædvanlig  forbundne  Rund- 
sange; dog  kunne  Seniorerne,  naar  de  finde  det  passende,  be- 
vilge større  eller  mindre  Konvivier.  Baller  anses  for  overflødige, 
hvorimod  Koncerter,  som  udføres  af  Samfundets  Medlemmer, 
fortjene  Opmuntring.  Hermed  kunne  Deklamatorier  og  sceniske 
Forestillinger  forbindes.    Dog  udfordres  Senioratets  Tilladelse. » 

Studenterforeningens  Lovgivere  maa  ikke  have  ment  det 
saa  strengt,  som  de  skrev,  thi  det  er  aldeles  sikkert,  at  Kom- 
potationer eller,  som  en  senere  Tid  kaldte  dem,  Sold  alligevel 
fandt  Sted.  Derom  bære  Eforatsprotokollerne  tilstrækkeligt 
Vidne,  ligesom  det  heller  ikke  varede  længe,  før  Foreningen 
fik  sin  egen  Visebog,  der  netop  indeholdt  Rundsange  eller 
Sange  bestemte  til  at  synges  af  alle  Tilstedeværende.  Naar  det 
hedder,  at  Konvivier  kunde  afholdes  med  Senioratets  Til- 
ladelse, da  er  det  sandsynligt,  at  disse  Fælles-  eller  Festmaal- 
tider  ofte  ere  endte  med  et  lille  Sold.  Det  er  rimeligt,  at 
man  ved  at  forbyde  Kompotationer  ligeoverfor  Modstanderne 
af  Studenterforeninger  overhovedet  har  villet  slaa  fast,  at  man 
ikke  havde  i  Sinde  at  tilbringe   sin  Tid   alene   med  Drikkerier, 

saaledes  som  det  var  Tilfældet  i  de  tydske  Foreninger.  Man 
maatte  med  Rette  være  bange  for,  at  baade  Universitetets 
Fædre  og  Politiet  vilde  sige,  at  de  unge  Mennesker  gjorde 
bedre  i  at  blive  hjemme  paa  deres  Værelser  og  læse  end  ind- 
lade sig  paa  saadanne  Vidtløftigheder,  der  let  kunde  medføre 
Spektakler,  naar  Punschen  og  Vinen  gik  ind  og  Forstanden  ud. 

At  Deklamationer  og  Opførelsen  af  Skuespil  tillodes,  var 
ganske  naturligt,  da  Lysten  til  privat  at  spille  Komedie  den- 
gang var  meget  stor  i  Kjøbenhavn,  hvor  det  ene  Selskab  efter 
det  andet  forlystede  sine  Medlemmer  med  sceniske  Forestillinger. 
Der  gaves  næppe  nogen  Samfundsklasse,  hvor  ikke  Dilettanter 
tolkede  danske  eller  oversatte  Dramaer  for  et  beundrende  Pu- 
blikum. Baade  Hofkredsene,  Embedsstanden  og  den  velhavende 
Borgerstand  samt  de  mindre  Haandværkere  havde  deres  Scener 
og  deres  feterede  Skuespillere.  Hvorfor  skulde  saa  ikke  ogsaa  den 
nu  selvstændigt  fremtrædende  akademiske  Stand  dyrke  Thalias 
Kunst,  som  man  sagde  i  en  Tidsalder,  i  hvilken  man  nødig 
undlod  at  bruge  Guders,  Gudinders  og  Musers  Navne,  naar 
Talen  var  om  aandelige  Formaal. 

Hvad  nu  endelig  Foreningens  Pengevæsen  angik,  gjaldt 
følgende  Bestemmelser.  Enhver,  der  blev  optaget  som  ordenligt 
Medlem,  skulde  betale  et  Indskud  af  2  Rbd.  rede  Sølv  og  et 
maanedligt  Kontingent  af  1  Rbd.  Det  var  almindeligt  den- 
gang i  Selskaber  at  betale  et  Indskud,  der  skulde  gaa  til  et 
fast  Fond,  men  denne  Afgift  var  ikke  populær  i  Studenterfor- 
eningen og  forsvandt  derfor  senere.  I  «Athenæum»,  der  blev 
stiftet  i  1824,  var  Indskuddet  betydeligt  større,  men  det  holdt 
sig  dog  indtil  for  en  halv  Snes  Aar  siden.  Som  vi  tidligere 
have  omtalt,  var  en  af  Seniorerne  Regnskabfører,  og  han  skulde 
staa  sine  Kolleger  til  Ansvar  for  Regnskabet,  som  han  maatte 
aflægge  hvert  Fjerdingaar.  Senioratet  havde  Ret  til  selv  at 
bevilge  enhver  Udgift  under  50  Rbd.  Sølv,  men  oversteg  Ud- 
giften denne  Sum,  skulde  det  bede  Generalforsamlingen  om 
Tilladelse  til  at  foretage  den.  Det  ser  ikke  ud  til,  at  man  i 
Forvejen    har   lagt  et  ordenligt  Budget  for  det  kommende  Aar. 

Det  er  rimeligvis  Noget,  man  først  lærte  langt  senere,  da 
Interessen  for  det  politiske  Liv  begyndte  at  vaagne,  og  da 
et  ordenligt  Budget  for  Staten,  offenliggjort  for  alle  Uncler- 
saatter,  en  Tid  lang  syntes  at  være  det  eneste  Fornødne. 
Hvert  Aar  valgte  Generalforsamlingen  tre  Revisorer,  der  skulde 
gjennemgaa  Regnskabet  for  det  foregaaende  Aar,  og  naar  de 
Intet  havde  at  udsætte,  vare  de  paa  Foreningens  Vegne  be- 
myndigede til  at  give  Kvittering  for,  at  det  var  rigtigt  aflagt. 
Generalforsamlingen  havde  saaledes  Intet  at  gjøre  med  at  give 
Decharge,  og  det  blev  ogsaa  en  af  den  nyere  Tids  Erhvervelser, 
at  Folket  i  Foreningen  fik  umiddelbar  Adgang  til  at  kritisere 
den  finansielle  Styrelse  og  sige  sin  Mening  om  Udgifters  Be- 
rettigelse eller  Unødvendighed  samt  til,  hvis  det  var  misfornøjet, 
at  nægte  at  godkjende  Regnskabet. 

Disse  Bestemmelser  udgjorde  Hovedindholdet  af  de  Love, 
der  blev  vedtagne  paa  Mødet  i  Ørsteds  Auditorium  den  3dje 
September  1820.  Før  Forsamlingen  gik  fra  hinanden,  vedtog 
den,  at  man  foreløbig,  indtil  man  havde  faaet  et  eget  Lokale, 
skulde  forsamles  paa  Ehlers  Kolegium  i  den  samme  Høresal, 
hvor  Grundtvig  havde  talt  til  Studenterne  i    18 14. 

Søndagen  den  17de  September  mødtes  Medlemmerne  her, 
hvor  de  valgte  de  første  Seniorer,  hvis  Embedstid  skulde 
vare  til  Udgangen  af  1821.  Valgte  blev  Cand.  phil.,  fhv. 
Adjunkt  Chr.  TJiaarup  med  44,  Cand.  jur.  Chr.  Wilster  med 
23,  Cand.  theol.  L.  Obel  med  19,  Stud.  jur.  Ludv.  Fasting 
med  19  og  Stud.  med.  Henrik  Krøyer  med  18  Stemmer.  Da 
Obel  imidlerlid  nægtede  at  modtage  Valget,  blev  Cand.  theol.  J. 
E.  Schow,  paa  hvem  der  var  faldet  16  Stemmer,  erklæret  for 
valgt  til  Senior.  Derefter  skred  Forsamlingen  til  Valg  af 
Eforer.  Stemmerne  faldt  paa  Cand.  theol.  L.  Obel,  Stud. 
theol.  Sophus  Zahle,  Cand.  theol.  Hans  Br'échner,  Stud  theol. 
C.  A.  Thortsen,  Cand.  phil.  Th.  G.  Repp,  Stud.  jur.  P.  Hansen 
og  Stud.  med.  N.  C.  Møhl. 

To  Dage  i  Forvejen,  altsaa  den  15de  September,  havde 
Lovkommissionen  foretaget   de   første  Skridt  udadtil  og  sat  sig 

i    Forbindelse    med    Politidirektøren    og    Konsistorium.-0      Til 
Politidirektør  Kjerulf!  afsendte  den  følgende  Skrivelse. 

« Flere  Studerende  ved  Kjøbenhavns  Universitet  have  besluttet  at  træde  i  en 
nøjere  Forbindelse  med  hinanden  for  dels  derved  at  kunne  befordre  den  viden- 
skabelige Meddelelse,  dels  at  kunne  forskaffe  sig  en  passende  Underholdning 
med  ligesindede,  ligedannede  Mennesker  efter  fuldendt  Dagværk.  Skjønt  nu  en 
saadan  Forening  vel  næppe  kan  belægges  med  det  almindelige  Navn  af  Klub, 
anse  vi  det  dog  for  vor  Pligt  at  tilsende  Deres  Højvelbaarenhed  en  ord- 
lydende Afskrift  af  Foreningens  Vedtægter,  hvoraf  sammes  Væsen  og  Formaal 
fremlyser. 

«l  det  visse  Haab,  at  disse  ville  vinde  Deres  Højvelbaarenheds  gunstige 
Bifald,  og  at  De  med  Deres  sædvanlige  Humanitet  og  Velvillie  vil  drage  Om- 
sorg for  de  Studerendes  Tarv,  udbede  vi  os  ærbødigst  Deres  behagelige  Svar 
under  Adresse  til  En  af  Undertegnede,  der  af  deres  Medstuderende  blev  valgte 
til  at  forfatte  hosfølgende  Vedtægter.* 

Regensen. 

Chr.    Thaarup.  Clir.  Wilsier.  II   Krøyer.  Valentin. 

L.   Obel.  Chr.   Winther.  Repp. 


Brevet  til   Konsistorium  ser  saaledes  ud: 

tEt  ikke  ubetydeligt  Antal  Studerende  ved  Kjøbenhavns  Universitet  er 
traadt  sammen  for  at  stifte  et  Selskab  til  Videnskabeligheds  og  Brodersinds 
Fremme.  En  ny  Lejlighed  til  nøje  Forbindelse  mellem  dannede  Mennesker  i 
den  Alder,  som  er  aaben  for  Venskab  og  Meddelelse,  en  Forening  som  har  til 
Hensigt  tillige  at  forskaffe  sine  Deltagere  den  Slags  Dannelse,  som  ikke  vel  kan 
opnaas  uden  fri  og  munter  selskabelig  Virksomhed,  et  Samfund  som  gjør  sig 
et  grundet  Haab  om  alene  ved  sin  Tilværelse  at  kunne  forebygge,  at  nogle  af 
Fremtidens    unge    Studerende    søge  upassende,    endog   skadelige  Omgangskredse. 

«Disse  Gjenstande  ere  for  vigtige  til,  at  Samfundet  med  mange  Ord  vilde 
anprise  deres  Betragtning  for  det  høje  Konsistorium,  og  tillidsfuldt  venter  den 
nye  Forening  sine  humane  Læreres  Bifald,  der  maa  være  den  ligesaa  vigtigt  som 
ærefuldt. » 

«Undertegnede,  der  af  deres  Medstuderende  blev  valgte  til  at  udarbejde 
Love  for  Selskabet,  tage  sig  herved  den  ærbødigste  Frihed  at  tilstille  det  høje 
Konsistorium  de  af  Foreningen  antagne  Love,  hvoraf  sammes  Hensigt  og  Væsen 
fremlyser. 

Regensen. 

Chr.    Thaarup.  Chr.   Wilster.  H.  Krøyer.  Valentin. 

L.    Obel.  Chr.   Winther.  Repp. 

Efterat  dette  var  besørget,  saa  Seniorerne  sig  om  efter 
et  passende  Lokale  for  Foreningen,  og  dette  fandt  de  i  Nær- 
heden af  Regensen,  Kollegierne  og  Universitetet,  nemlig 
paa  Kjøbmagergade  Nr.  2  (nuværende  Nr.  52),  hvor  de  paa 
anden  Sal  hos  Brygger  Jacobsen  lejede  en  Lejlighed,  der 
kostede  500  Rbd.  Sølv  aarlig.  Den  8de  Oktober  holdtes 
en  Generalforsamling  paa  Ehlers  Kollegium,  hvor  Senio- 
ratet gav  Meddelelse  herom ,  ligesom  det  fik  Bemyndigelse 
til  at  antage  en  Vært  og  til  at  fastsætte  en  Taxt  for  Drikke- 
og  Spisevarer. 

Til  Slutningen  maatte  Senioratet  gjøre  den  sørgelige  Med- 
delelse, at  det  savnede  Penge  til  de  allernødvendigste  Udgifter 
til  Etablering,  hvorfor  det  rettede  en  Opfordring  til  Medlemmerne 
om  at  yde  et  frivilligt  Laan,  hvis  Minimum  skulde  være  5 
Rbd.  Sedler  for  den  enkelte  Laangiver.  Følgende  Medlemmer 
erklærede  sig  villige  til  at  bringe  dette  Offer  paa  Fædre- 
landets Alter:  Abrahams,  Chr.  Wilster,  Schow,  Valentin,  Obel, 
Sophus  Zahle,  P.  V.  Lund,  H.  P.  Engelbreth,  Jacob  Deich- 
mann,  R.  S.  Deichmann,  M.  C.  F eriger  og  J.  D.  Jacobi. 
Der  indkom  ialt  100  Rbd.  Sedler  og  8  Rbd.  Sølv.  Dette 
var  altsaa  Studenterforeningens  Driftskapital,  en  meget  be- 
skeden Sum ,  men  Tiderne  vare  jo  særdeles  knappe.  Man 
havde  helller  ikke  Raad  til  selv  at  møblere,  men  maatte  finde 
sig  i  at  drage  ind  i  en  møbleret  Lejlighed  og  tage  Forholdene, 
som  de  vare. 

Hvad  Dag  Foreningens  Lokaler  blev  aabnede  for  Med- 
lemmerne, er  ikke  vanskeligt  at  afgjøre.  I  Generalforsamlings- 
protokollen  staar  der  herom:  « Søndagen  den  iste  November 
holdt  Foreningen  atter  en  Forsamling  i  sit  Lokale,  og  blev 
det  da  bestemt,  at  Konversationen  sammesteds  skulde  aabnes 
Mandagen  den  2den  November  i820.»  Adresseavisen  for  30te 
Oktober  indeholder  imidlertid  følgende  Bekjendtgjørelse :  «Idag 
Mandagen  den  30te  Oktober  begynder  Konversationen  i  Stu- 
denterforeningens Værelser  paa  Store  Kjøbmagergade  Nr.  2, 
2den  Sal.»    Denne  Bekjendtgjørelse,  der  hidrører  fra  Senioratet, 

angiver  naturligvis  den  rette  Dag  for  Foreningslivets  Begyndelse, 
og  Tilførselen  i  Protokollen  er  fejlagtig.  Den  2den  November 
var  ikke  en  Mandag,  men  Fejlen  hidrører  fra,  at  man  først  i 
September   1821   begyndte  at  føre  en  ordenlig  Protokol. 

Alt  var  saaledes  foreløbig  gaaet  vel.  Studenterne  havde 
handlet  paa  egen  Haand.  De  havde  dannet  en  Forening  uden 
at  se  til  Højre  eller  Venstre  og  navnlig  uden  at  bede  deres 
rette  akademiske  Øvrighed,  Universitetet,  om  Forlov.  Først 
da  de  havde  stiftet  Foreningen  og  vedtaget  dens  Love,  til- 
meldte de  Konsistorium,  hvad  de  havde  gjort,  og  bad  om  dets 
Velsignelse.  Den  fik  de  imidlertid  ikke,  og  det  skulde  snart 
vise  sig,  at  det  var  heldigt,  at  de  vare  optraadte  saa  bestemt. 
Konsistoriums  Professorer  stillede  sig  nemlig  paa  en  enkelt 
Undtagelse  nær  afgjort  som  Modstandere  af  Tanken  om  en 
Sammenslutning  af  de  Studerende,  og  havde  disses  Ledere 
været  forknytte  og  spurgt,  før  de  handlede,  saa  var  der  ikke 
blevet  stiftet  nogen  Studenterforening  dengang.  Saa  vilde  det 
være  gaaet  aldeles  som  i   1806. 

Studenternes  Ledere  optraadte  ogsaa  mærkelig  frimodigt 
ligeoverfor  Politiet  og  det  kongelige  danske  Kancelli,  som  var 
Eneherre  over,  hvor  megen  Frihed  der  kunde  indrømmes 
Kongens  Undersaatter.  Dersom  Politidirektør  Kjerulff  eller 
Kancelliherrerne  havde  troet,  at  den  nye  Forening  indeholdt 
den  mindste  Spire  til  selv  en  fredelig  Samfundsomvæltning,  saa 
havde  de  øjeblikkelig  sat  Foden  paa  den  og  knust  den.  Vel 
havde  Studenterne  aldrig  givet  dem  Grund  til  slig  en  Mistanke, 
men  Forholdene  i  Europa  vare  af  den  Natur,  at  de  meget  let 
kunde  have  fundet  paa,  at  det  var  bedre  at  dræbe  Barnet  i 
Fødselen  end  lade  det  voxe  op  for  maaske  senere  at  efter- 
ligne det  Exempel,  dets  tydske  Kammerater  havde  givet. 
Men  baade  Frederik  VI,  Politidirektøren  og  Kancelliet  viste 
sig  ved  denne  Lejlighed  overordenlig  fordomsfrie.  De  nærede 
ingen  Mistro  til  Studenterne  og  belønnede  deres  Frimodighed 
med  Tillid. 

Naar  man  imidlertid  ser  hen  til  de  politiske  Forhold  i 
Europa  og  særlig  i  Tydskland  i  1820  og  i  de  nærmest  fore- 
gaaende  Aar,  saa  kan  man  bedre  forstaa,  hvorfor  de  ældre 
Professorer  nærede  Frygt  for  en  Sammenslutning  af  Studenterne, 
medens  man  samtidig  ikke  kan  andet  end  forundres  over,  at 
Frederik  VI  og  hans  Politidirektør  ikke  vare  bange  for,  at 
Smitten  skulde  trænge  ind  udenlands  fra. 


IV. 


r  rihedskrigen  mod  Napoleon  havde  kaldt  den  akademiske 
Ungdom  i  Tydskland  under  Fanerne.  Det  var  mærkelig  nok 
en  dansk  Mand,  nemlig  H.  Steffens,  der  som  Professor  i  Breslau 
i  Marts  1813,  endnu  før  Kong  Frederik  Wilhelm  III  aabenlyst 
havde  brudt  med  Frankrig,  talte  begejstrende  Ord  til  sine  unge 
Tilhorere  og  opflammede  dem  til  at  tage  Del  i  den  hellige 
Krig.  I  den  kongelige  Malerisamling  i  Berlin  hænger  der  et 
Billede,  som  forestiller  Kongens  Indtog  i  Breslau.  Han  selv 
og  hans  to  unge  Sønner,  der  senere  begge  blev  Konger  i 
Preussen,  nemlig  Frederik  Wilhelm  IV  og  Wilhelm  I,  ere  i 
tarvelige  Dragter,  saaledes  som  det  sømmede  sig  under  saa 
alvorlige  Forhold.  Til  højre  ses  en  stor  Skare  Studenter,  der 
med  sænkede  Kaarder  hilse  paa  Kongen,  og  i  deres  Midte 
staar  Steffens  med  Li'ttzow  og  Korner  ved  sin  Side.  Steffens 
staar  med  blottet  Hoved,  rede  til  at  forsikre  den  haardt  prøvede 
Monark  om,  at  den  akademiske  Ungdom  agter  at  ofre  Liv  og 
Blod  for  Konge  og  Fædreland. 

Den  akademiske  Ungdom  tøvede  ikke  med  at  væbne  sig, 
da  Kongens  Opfordring  endelig  kom,  og  Liitzows  «wilde  ver- 
wegene  Jagd»  gik  kort  efter  løs  i  Nordtydsklands  Skove  og 
Sletter.  Andre  Studenter  meldte  sig  ved  de  nydannede  Lande- 
værnsbatailloner  og  avancerede  til  Underofficerer  og  Officerer. 
Da  de  kom  tilbage  i  18 14,  vare  mange  af  dem  smykkede  med 

Jernkorset  som  Belønning  for  Tapperhed  ligeoverfor  Fjenden. 
De  havde  set  Mere  af  Livets  Alvor  end  deres  Forgængere, 
og  de  vare  fremfor  alt  opfyldte  af  et  glødende  Haab  om,  at 
det  gamle  tydske  Riges  Herlighed  igjen  skulde  opstaa  af  Graven. 
De  fleste  tydske  Stammer  havde  kæmpet  sammen  mod  Usur- 
patoren, og  Lønnen  skulde  nu  være  en  Gjenfødelse  af  det  tydske 
Folk  selv.  Naar  Fyrsterne  og  deres  Undersaatter  vare  enige 
herom,  saa  vilde  Drømmene  snart  blive  til  Virkelighed. 

Samtidig  hermed  havde  «Turnvater»  Jahn  samlet  unge 
Studenter  om  sig  ved  at  prædike  sit  Evangelium  om,  at  kun 
en  spartansk  Levemaade  forbunden  med  en  dyb  Foragt  for  Alt, 
hvad  der  mindede  om  Frankrig  og  hele  det  franske  Væsen, 
kunde  gjenføde  den  tydske  Ungdom.  Denne  i  høj  Grad  over- 
spændte Vildtydsker,  der  gik  med  langt  Haar  ned  ad  Nakken 
og  med  bar  Hals,  fordi  han  derved  troede  at  efterligne  de 
gamle  Germaner,  vilde  helst  have  Grænselandet  mellem  Frank- 
rig og  Tydskland  omdannet  til  et  Vildnis,  beboet  af  Bjørne  og 
Uroxer,  for  saaledes  at  hindre  enhver  Berøring  med  de  Vælske. 
Men  hans  Tilbedere  saa  op  til  ham  som  til  en  Helgen  og  efter- 
lignede blindt  alle  hans  Latterligheder. 

De  Rekrutter,  Jahn  uddannede,  og  de  unge  Mænd,  der 
havde  kæmpet  for  Fædrelandet,  dannede  den  nye  store  For- 
ening, som  var  bestemt  til  at  skulle  omfatte  alle  tydske  Stu- 
denter, og  som  fik  Navn  af  «Burschenschaft».  Denne  Forening, 
der  blev  stiftet  i  Jena  den  12te  Juni  1815,  antog  en  sort- rød- 
gylden Fane,  fordi  Liitzows  Frikorps  havde  ført  en  saadan,  den 
Fane,  som  er  tilstrækkelig  bekjendt  fra  Revolutionerne  i  1848, 
og  som  endnu  ses  i  mange  tydske  Byer  ved  festlige  Lejligheder. 
Burschenschaftet  vilde  arbejde  for  Rigets  Enhed,  men  da  det 
vilde  opnaa  denne  ved  sædelige  Midler,  og  da  Kristendommen 
indeholder  Grundlaget  for  Sædeligheden,  saa  blev  Tydskhed  og 
Kristendom  de  to  Idealer  for  ethvert  Medlem  af  denne  For- 
ening. I  meget  kort  Tid  slog  disse  nye  Tanker  an  ved  mange 
tydske  protestantiske  Universiteter,  hvor  de  gamle  Landsmann- 
schafter  og  Korpser  foreløbig  opløste  sig,  og  det  saa  ud  til,  at 

den  kristelig-protestantiske  Begejstring  skulde  besjæle  de  Unge 
og  give  deres  Liv  en  ny  Retning. 

Det  første  store  Møde,  som  alle  Burschenschafterne  holdt, 
skulde  imidlertid  aflægge  Vidnesbyrd  om,  at  der  i  den  nye  For- 
ening fandtes  overspændte  Folk,  som  benyttede  Festen  til  en 
Protest  mod  Tyranniet,  hvorunder  de  forstod  de  tydske  Fyrster, 
som  endnu  ikke  havde  givet  deres  Lande  Stænderforsamlinger, 
hvad  de  havde  lovet  paa  Wiener-Kongressen.  Festen,  der 
skulde  minde  baade  om  Luthers  første  Optræden  mod  Paven 
og  om  Slaget  ved  Leipzig,  holdtes  som  bekjendt  paa  det  sagn- 
rige Wartburg  den  18de  og  19de  Oktober  18 17.  Her  var  det, 
at  Hedsporerne  benyttede  Lejligheden  til  om  Aftenen  ved 
Gildet  paa  det  ligeoverfor  Wartburg  liggende  Wartenberg  at 
efterligne  Luthers  Opbrænding  af  den  pavelige  Banbulle,  idet 
de  brændte  en  Kurv  fuld  af  Bøger,  de  ikke  kunde  lide,  fordi 
disse  paa  en  eller  anden  Maade  fornærmede  Burschenschaftet 
eller  Tydskheden.  Denne  Handling,  der  i  og  for  sig  var  ganske 
uskyldig,  og  som  var  grundkomisk,  blev  Aarsagen  til,  at  Re- 
gjeringerne  fra  nu  af  betragtede  Universiteterne  som  Revolutionens 
Arnesteder.  Hvor  latterlig  forloren  hele  Komedien  var,  ses 
deraf,  at  den  Student,  der  stod  for  Autodaféen,  og  som  i  en 
maniereret  og  svulstig  Tale  erklærede,  at  han  vilde  holde  Dom 
over  de  Skandskrifter,  der  vanærede  det  tydske  Fædreland, 
hele  Vinteren  18 17 — 18  sad  rolig  i  Jena  og  ivrig  studerede  de 
Bøger,  han  havde  ofret  til  Ilden.  Det  faldt  ham  nemlig  ind, 
hvor  komisk  det  vilde  være,  hvis  han  under  den  retslige  Under- 
søgelse, han  ventede,  maatte  indrømme,  at  han  ikke  havde 
læst  dem.1 

Metternich  i  Wien  og  Kejser  Alexander  i  Petersborg  slog 
som  den  hellige  Alliances  Vogtere  strax  Aliarm,  men  deres 
Bestræbelser  for  at  formaa  Storhertug  Karl  August  af  Sachsen- 
Weimar  til  at  skride  ind  mod  sine  Studenter  i  Jena  havde 
ikke  andet  Resultat  end,  at  disse  indbildte  sig,  at  Verdens- 
historien nu  drejede  sig  alene  om  dem,  siden  Stormagterne  paa 
Fastlandet  traadte  op   imod  dem.2     Adskillige   blev    grebne  af 


75 

Højhedsvanvid,  og  enkelte  Fanatikere,  der  aldeles  ikke  kunde 
siges  at  repræsentere  Burschenschaftet  i  sin  Helhed,  mente,  at 
man  nu  burde  bruge  ethvert  Middel  for  at  vække  Fyrsternes 
slumrende  Samvittighed  og  f.  Eks.  ikke  vige  tilbage  for  Mord, 
dersom  man  derved  kunde  opnaa,   hvad  man  ønskede. 

En  af  disse,  den  temmelig  indskrænkede  Student  Karl 
Sand,  besluttede  at  straffe  den  bekjendte  Skribent  A.  v.  Kotze- 
bue,  der  ved  sine  Skriverier  havde  gjort  sig  mistænkt  for  at 
være  russisk  Spion,  og  efter  at  have  forberedt  sig  til  sin 
Gjerning  med  koldt  Overlæg  stødte  han  den  23de  Marts  i 
Mannheim  en  Dolk  i  den  forhadte  Fjendes  Hals.  Hermed  fik 
Burschenschaftet  foreløbig  sit  Dødsstød,  men  rundt  om  i  Europa 
vakte  den  blodige  Daad  en  overordenlig  Opsigt.  I  Tydskland 
og  særlig  i  Preussen  begyndte  nu  en  vild  Jagt  paa  Demagoger, 
under  hvilken  det  gik  ud  over  mange  Uskyldige,  og  da  tilmed 
Professorer  og  andre  Lærde  sammenlignede  Sand  med  Mucius 
Scævola,  Brutus,  Vilhem  Tell  og  lignende  Tyranmordere,  og  da 
endog  den  udmærkede  Professor  i  Berlin  de  Wette,  velkjendt  af 
alle  theologiske  Studerende  i  flere  Slægtled,  gik  saa  vidt,  at 
han  i  et  Brev  til  Sands  Moder  skrev,  at  hendes  Søns  Handling 
var  et  smukt  Tidens  Tegn,  fordi  den  var  udført  af  en  ren  og 
from  Yngling,  der  havde  handlet  efter  sin  bedste  Overbevisning, 
selv  om  han  havde  fejlet,  saa  troede  Regjeringen  fuldt  og  fast 
paa,  at  der  iblandt  de  tydske  Studenter  bestod  en  hemmelig 
Sammensværgelse,  der  gik  ud  paa  at  forberede  en  Revolution 
ved  at  sætte  Samfundet  i  Skræk. 

Heinrich  Leo,  der  senere  som  Professor  i  Historie  i  Halle 
optraadte  som  Forkæmper  for  den  yderste  Reaktion  baade  i 
politisk  og  social  Henseende,  men  som  dengang  var  en  fanatisk 
Burschenschafter  af  det  reneste  Vand  og  indviet  i  alle  Hemmelig- 
heder, har  mangfoldige  Aar  senere  bevidnet,  at  det  kun  var 
ganske  enkelte  Individer,  der  vare  farlige,  og  at  hele  Op- 
hidselsen vilde  have  lagt  sig,  dersom  Regjeringen  havde  sendt 
et  Par   af  dem    til   Amerika.      Men  Ulykken    var,    at    de    Re- 

gjerende  ikke  vidste,  hvorledes  Sagen  egenlig  forholdt  sig, 
hvorfor  de  slog  løs  iblinde.3 

I  Sommeren  1819  rejste  Metternich  til  Karlsbad  for  sammen 
med  de  andre  tydske  ledende  Statsmænd  at  redde  den  sociale 
Orden,  som  han  udtrykte  sig.  Her  vedtog  man  saa,  at  da 
Universiteterne  ikke  vare  blevne  deres  Opgave  tro,  men 
tvertimod  en  Del  af  de  akademiske  Lærere  havde  fyldt  den 
studerende  Ungdom  med  Hjernespind,  skulde  der  ansættes  en 
overordenlig  Regjeringskommissær  ved  hvert  Universitet,  hvis 
Opgave  det  skulde  være  at  passe  paa  den  Aand,  der  besjælede 
Lærerne.  Hver  Professor,  der  udbredte  fordærvelige  Lær- 
domme, burde  øjeblikkelig  fjernes  og  vilde  ikke  mere  kunne 
gjøre  Regning  paa  Ansættelse  ved  noget  tydsk  Universitet. 
Endvidere  vedtog  man  Bestemmelser  imod  de  bestaaende  Stu- 
denterforeninger og  særlig  mod  Burschenschaftet,  fordi  «der  til 
Grund  for  denne  Forening  ligger  en  aldeles  utilladelig  Forud- 
sætning om  et  varigt  Fællesskab  og  en  varig  Korrespondance 
mellem  de  forskjellige  Universiteter«. 

Endelig  blev  man  enig  om,  at  det  tydske  Forbund  skulde 
nedsætte  en  af  syv  Medlemmer  bestaaende  Undersøgelses- 
kommission, der  med  Sæde  i  Mainz  skulde  opspore  Demago- 
gerne. Hvad  de  større  tydske  Magters  Gesandter  bestemte  i 
Karlsbad,  skulde  foreløbig  blive  en  dyb  Hemmelighed,  indtil 
Resultatet  kunde  forelægges  Forbundsdagen  i  Frankfurt.  Ja 
end  ikke  alle  Medlemmer  af  Forbundet  fik  at  vide,  hvad  der 
foregik,  før  det  Hele  var  forbi.  Dette  var  saaledes  Tilfældet 
med  Frederik  VI.  Hans  Udenrigsminister  Niels  Rosenkrantz  fik 
fra  Metternich  og  den  tidligere  danske,  men  daværende  preussiske 
Udenrigsminister  Grev  Chr.  Bernstorff  en  kort  fortrolig  Med- 
delelse herom  og  en  Opfordring  til  snarest  muligt  at  instruere 
den  danske  Gesandt  ved  Forbundsdagen  i  Frankfurt  om  at 
stemme  for  de  Forslag,    man   var  bleven  enig  om  i  Karlsbad.4 

Kongen  af  Danmark  havde  god  Grund  til  at  beklage  sig 
over,  at  man  saaledes  udenvidere  gik  ud  fra,  at  han  vilde 
billige,  hvad  de  store  Magter  vedtog,  men  han  kunde  da  trøste 


77 

sig  med,  at  der  blev  taget  endnu  mindre  Hensyn  til  de  smaa 
tydske  Stater.  Vel  havde  Studenter  fra  Kiel,  altsaa  Kongens 
Undersaatter,  været  Medlemmer  af  Burschenschaftet  og  endog 
indtaget  ledende  Stillinger  i  de  Afdelinger,  de  tilhørte,  men 
Frederik  VI  brød  sig  ikke  herom.  Han  lukkede  Øjnene  i  for, 
hvad  hans  unge  Studenter  foretog  sig,  naar  de  vare  udenlands, 
og  da  den  preussiske  Gesandt  i  Kjøbenhavn  Grev  Dohna  over- 
bragte ham  hemmelige  Rapporter  om  og  Opskrifter  paa  de  kielske 
Studenter,  som  Kommissionen  i  Mainz  havde  fundet  skyldige  i 
højforræderiske  Planer,  svarede  han:  «Sig  Deres  Konge  fra 
mig,  at  det  ikke  er  saa  slemt,  som  han  tror;  jeg  er  nu  en 
gammel  Konge,  men  jeg  har  ikke  sjældent  mærket,  at  der  af 
saadanne  unge  Brushoveder  siden  bliver  baade  duelige  Embeds- 
mænd og  virksomme  Borgere  i  Staten.  Behold  derfor  Deres 
Papirer!     Jeg  vil  ikke  læse  dem.»5 

Naar  man  nøjere  undersøger  den  næsten  afsindige  Maade, 
hvorpaa  man  i  1819  og  1820  og  de  nærmest  følgende  Aar  i 
de  fleste  tydske  Stater  rasede  mod  Universitetslærere  ,og  Stu- 
denter, idet  man  ofte  paa  den  blotte  Mistanke  aarevis  holdt 
Folk  i  Fængsel  og  ødelagde  deres  Fremtid,  saa  maa  man  i  høj 
Grad  prise  Kong  Frederiks  Højsind  og  Fordomsfrihed  paa 
dette  Omraade.  Der  er  blevet  rettet  mange  stærke  og  vel- 
begrundede Anker  mod  ham  for  hans  Lyst  til  at  være  ene- 
raadende  i  alle  Forhold,  men  det  skal  siges  til  hans  Roes,  at 
han  ikke  med  sin  gode  Villie  forbitrede  sine  Undersaatter 
Livet,  og  at  han  gjorde  det  muligt  for  dem  at  leve  uden  Frygt 
for  Statskommissioner  og  Fængslinger. 

Den  samme  Aand,  der  raadede  hos  Kongen,  besjælede 
ogsaa  Universitetet  i  Kiel.  To  af  dets  Fostersønner  havde  hver 
paa  sin  Maade  spillet  en  fremtrædende  Rolle  under  Studenter- 
bevægelserne i  Tydskland.  Den  Ene  var  Uwe  Lornsen,  der 
havde  deltaget  i  Wartburgfesten,  og  som  i  Jena  havde  gjort 
sig  bekjendt  ved  sin  frisiske  Plumphed.  Da  Burschenschaftet 
her  i  December  1818  havde  indbudt  den  regjerende  Hertug  af 
Meiningen  og  en  Mængde  Professorer  til   en  Fest  i  Anledning 

af  Bliichers  Fødselsdag,  rejste  han  sig  op  midt  under  Gildet  og 
raabte:  «Allen  dreissig  oder  dreiunddreissig  deutschen 
Fiirsten  ein  — .»  Den  berømte  historiske  Professor  Luden 
havde  imidlertid  Aandsnærværelse  nok  til  at  afbryde  ham  med 
et  «Vivat  hoch!»,  saa  at  Lornsen  fik  sit  Pereat  i  Halsen. 
Han  satte  sig  ned  og  deltog  ikke  i  Leveraabet,  men  saa  klein- 
modige vare  Professorerne  dengang,  at  ikke  en  af  dem  senere 
irettesatte  ham  for  hans  Uforskammethed.6  Tre  Aar  derefter 
blev  Lornsen  ansat  i  det  slesvigholstenske  Kancelli  i  Kjøben- 
havn  midt  under  Demagogforfølgelserne  i  Tydskland. 

Den  Anden  var  August  Binzer,  Søn  af  en  dansk  General 
L.  I.  Binzer,  Generalstabens  Skaber.  Medens  Faderen  følte 
sig  som  en  god  dansk  Mand7,  var  Sønnen,  der  havde  gaaet  i 
Skole  i  Kiel,  en  fuldblods  Tydsker,  som  med  Liv  og  Sjæl  gik 
op  i  Burschenschaftet,  ligesom  han  blev  dets  flittigste  Digter. 
Hans  Sange  lød  ved  alle  Kommerser,  og  flere  af  dem  synges 
endnu  af  Studenterne,  saaledes  «Wir  hatten  gebauet  ein  stattli- 
ches  Haus».8  Da  han  efter  fuldendte  Studier  vendte  hjem  og 
bosatte  sig  i  Gliicksborg,  blev  der  ikke  krummet  et  Haar  paa 
hans  Hoved. 

I  1820  kom  der  Bud  til  Kiel  om,  at  Forbundsdagen  i 
Frankfurt  i  Henhold  til  Beslutningerne,  der  vare  tagne  i  Karls- 
bad,  havde  opfordret  den  danske  Regjering  til  at  lade  Univer- 
sitetet stille  under  en  særegen  Kommission,  der  skulde  fore 
Tilsyn  med  det.  Det  slesvigholstenske  Kancelli  bad  Konsi- 
storium om  at  afgive  sin  Betænkning  om  Forslaget,  og  Svaret 
lød  da,  at  det  ikke  saa  nogen  Fare  i,  at  de  Studerende  indgik 
i  Foreninger.  Vel  fandtes  der  en  Afdeling  af  Burschenschaftet 
i  Kiel,  men  det  Sindelag,  som  Burschenschaftet  i  Jena  var 
mistænkt  for,  var  aldeles  fremmed  for  Medlemmerne  i  Kiel.9 
Dette  Svar  blev  taget  for  gode  Varer,  og  dermed  var  der 
slaaet  en  Bom  for  de  preussiske  og  østerrigske  Forfølgelses- 
lyster.  I  de  Tider  glædede  de  kiel.ske  Studenter  sig  med  Rette 
over  det  landsfaderlige  Regimente,  men  tyve  Aar  senere  var 
Alt  glemt. 

Saaledes  havde  den  nye  tydske  Studenterbevægelse  holdt 
sit  Indtog  i  et  af  de  to  Universiteter,  der  dengang  fandtes  i 
Kongens  Riger  og  Lande.  Det  svælgende  Dyb,  der  i  de  sidste 
halvhundrede  Aar  har  skilt  de  to  Højskoler,  var  ikke  til  paa 
den  Tid.  Naar  en  ung  dansk  Kandidat  rejste  udenlands  for 
at  uddanne  sig  i  sin  Videnskab,  gjorde  han  altid  Rejsen  med 
Paketbaaden  til  Kiel  og  opholdt  sig  saa  her  i  kortere  eller 
længere  Tid  ved  Universitetet.  Det  gjorde  Rahbek  i  1782,  og 
det  gjorde  Orla  Lehmann  endnu  i  1833.  Danmark  gik  jo  til 
Elben,  og  før  man  havde  passeret  Wandsbeck,  var  man  ikke 
ude  af  Monarkiet. 

De  danske  Studerende,  som  i  de  nærmeste  Aar  før  1820 
opholdt  sig  ved  tydske  Universiteter,  maatte  nødvendigvis 
komme  i  Berøring  med  Burschenschaftet  og  lære  dets  gode  og 
mindre  heldige  Sider  at  kjende,  og  da  de  ikke  kunde  begaa 
sig  mellem  tydske  Kammerater,  medmindre  de  meldte  sig  ind 
i  deres  Foreninger,  var  det  naturligt,  at  de  valgte  den  For- 
ening, der  nu  saa  ud  til  at  skulle  gjenføde  det  tydske  Studenter- 
liv og  give  det  mere  Indhold  og  Fylde.  Den  juridiske  Kandidat 
Christian  Pingel,  som  vi  tidligere  have  nævnt  blandt  de  mere 
fremmelige  Studerende  i  Kjøbenhavn  i  det  andet  Decennium 
af  dette  Aarhundrede,  studerede  1814 — 17  i  Berlin,  Breslau 
og  Jena,  hvor  han  lagde  sig  efter  Filosofi  og  Naturvidenskaberne. 
I  Breslau  hørte  han  Henrik  Steffens,  og  i  Jena  tog  han  Doktor- 
graden. Begge  Steder  plejede  han  Venskab  med  Heinrich  Leo, 
der  mere  end  nogen  Anden  levede  og  sværmede  for  Burschen- 
schaftet. Da  Leo  efter  sin  Deltagelse  i  Wartburgfesten  var 
kommen  til  Jena,  lærte  han  Dansk  af  Pingel,  saa  at  han 
kunde  læse  og  forstaa  Abrahamsons,  Nyerups  og  Rahbeks 
« Udvalgte  danske  Folkeviser  fra  Middelalderen*.10  Efter  den 
Omgang,  Pingel  havde  baade  i  Breslau  og  Jena,  maa  han  have 
været  fuldt  indviet  i  alle  det  nye  Studenterevangeliums  My- 
sterier. 

At  Studenter,  der  endnu  ikke  havde  været  udenfor  Danmark, 
kunde  føle  sig  tiltalte  af  det  fyldigere  Liv  og  den  Begejstring, 

der  fandtes  i  Tydskland,  er  aldeles  naturligt  paa  en  Tid,  da 
der  endnu  ikke  var  nogen  Skillemur  mellem  Dansk  og  Tydsk. 
Vi  have  alt  hørt  om,  at  N.  C.  Mø  hl  sværmede  for  det  tydske 
Studentervæsen,  og  det  Samme  var  Tilfældet  med  Henrik 
Krøyer,11  der  paa  sin  Hjemrejse  fra  Grækenland  i  1822  i 
Heidelberg  blev  hospiterende  Medlem  af  Burschenschaftet,  da 
Ingen  kunde  optages  som  ordenligt  Medlem,  medmindre  han  var 
Tydsker  og  Kristen. 

Ikke  alene  de  tydske  Ideer  men  ogsaa  den  Dragt,  som 
Burschenschafterne  optraadte  i,  og  i  hvilken  de  gik  rundt  som 
lystige  Maskeradefigurer,  fandt  Efterlignere  her  hjemme.  Det 
lange  Silketørklæde,  som  man  dengang  slyngede  fiere  Gange 
om  Halsen,  sømmede  sig  ikke  for  en  fri  Mand,  hvorfor  en 
ægte  Tydsker  burde  gaa  med  bar  Hals.  Ligeledes  frigjorde 
man  sig  for  Vesten,  der  var  blødagtig  og  ligesom  sammen- 
snørede det  aabne  og  ærlige  Bryst.  Frakken,  eller  rettere 
Jakken,  var  af  ubleget  Lærred,  og  istedetfor  Halslinning 
brugtes  en  bred  Musselinskrave  af  den  Fagon,  som  Damerne 
bære.  Haaret  var  langt,  ja  undertiden  naaede  det  helt  ned 
paa  Ryggen  og  var  skilt  i  Midten,  saa  at  Gadedrengene  i 
Berlin  med  Rette  kunde  raabe  efter  de  værste  Pragtexem- 
plarer  af  Racen:  « Sikken  en  forklædt  Jomfru!«  eller:  «Se  til 
ham,  han  har  en  friseret  Rygrad«.1"-  Som  Hovedbedækning 
tjente  en  Baret,  saaledes  som  man  bar  den  i  det  16de 
Aarhundredes  Begyndelse.  De  Ældre  klagede  over  disse 
Unoder,  der  let  kunde  medføre,  at  den  unge  Mand,  der  først 
fandt  Behag  i  en  usædvanlig  Klædedragt,  derefter  kunde  for- 
ledes til  at  rive  sig  løs  fra  de  gode  gamle  Sæder  for  tilsidst 
at  havne  i  Ideer,  der  ikke  vare  velgjørende.13  Saa  Meget 
kunde  der  komme  ud  af,  at  den  unge  Mand  gik  med  et  lille 
bitte  Overskjæg  og  med  langt  Haar,  der  gav  ham  Udseende 
af  at  være  halvvejs  en  Urtydsker,   halvvejs  en  Kosak. 

Iblandt  dem,  der  herhjemme  kopierede  Burschenschafterne, 
var  Christian  Winther,  altsaa  en  af  Studenterforeningens  ivrigste 
Stiftere.  Da  han  i  Sommeren  1821  var  taget  hjem  til  sin 
Stedfader   i  Kjøbelev  Præstegaard   for  bedre  at  kunne  studere, 

Hals,  et  langt  lyst  Haar  rundt  om  Hovedet  og  ned  ad  Nakken 
og  endelig  paa  Siden  af  Hovedet  en  lille  Hue.13  Det  var 
derfor  ikke  underligt,  at  de  unge  Frøkener  Sidenius,  som 
han  og  hans  Halvbroder  Hans  Ulrik  Møller  besøgte,  knap 
vilde  gaa  ned  ad  Gaden  med  ham,  naar  han  bar  en  saadan 
Burschedragt. 

Saaledes  vare  altsaa  de  almindelige  politiske  Forhold  udad 
til  paa  den  Tid,  Studenterforeningen  stiftedes.  Der  var  Uro 
og  Gjæring  i  vort  Naboland  mod  Syd,  og  Ingen  kunde  vide, 
hvorhen  de  nye  Bevægelser  bar.  Dette  maa  tjene  til  Forklaring 
for  den  Maade,  hvorpaa  Konsistorium  stillede  sig  til  de  Stu- 
derendes Meddelelse  om,  at  de  havde  sluttet  sig  sammen. 
Professorerne  i  Konsistorium  vare  ikke  ubekjendte  med,  hvad 
der  foregik  i  Europa,  selv  om  Bladene  dengang  ikke  leverede 
saa  udførlige  Meddelelser  som  nu,  thi  Ugeskrifter  og  Tidsskrifter 
bragte  stadig  ræsonnerende  Oversigter  over  Begivenhederne, 
og  det  følger  af  sig  selv,  at  Universitetsforhold  i  de  Tider 
vare  Gjenstand  for  særlig  Opmærksomhed.  Alle  de  forskjellige 
periodiske  Skrifter,  som  Rahbek  ledede,  vrimlede  af  Artikler, 
der  paa  det  mest  Indgaaende  sysselsatte  sig  med  de  Interesser, 
der  maatte  ligge  den  lærde  Stand  paa  Hjerte.  Man  behøver 
saaledes  blot  at  slaa  op  i  «Hesperus»,  der  netop  begyndte  at 
udkomme  i   1819. 

Det  kan  ikke  forbavse  os,  at  Professorerne  kunde  være 
bange  for,  at  deres  ellers  saa  rolige  Studenter  kunde  blive  an- 
grebne af  den  samme  Sygdom,  som  nu  hærgede  Tydskland, 
selv  om  de  ved  nærmere  Eftertanke  dog  burde  være  komne 
til  det  Resultat,  at  Jordbunden  ikke  var  den  samme  i  Danmark, 
saa  at  Efterligningen  aldrig  kunde  blive  andet  end  rent  ud- 
vortes. Hertil  kom  saa  den  sædvanlige  Frygt  for,  at  Stu- 
denterne skulde  forsømme  deres  Studier,  parret  med  en  noget 
filistrøs  Opfattelse  af,  hvad  der  egenlig  var  en  Students  Opgave, 
og  endelig  havde  den  hos  Ældre  ikke  ualmindelige  Lyst  til  at 

modsætte  sig  alt  Nyt  overhovedet  en  ikke  ringe  Del  i  den 
Modstand,   Konsistorium  rejste  mod  Studenterforeningen. 

Da  Universitetets  Rektor  havde  modtaget  det  Brev,  som 
den  af  Studenterne  nedsatte  Kommission  den  15  de  September 
havde  sendt  ham  tilligemed  Lovene  for  den  nye  Forening,  til- 
stillede han  det  juridiske  Fakultet  begge  Aktstykker,  for  at  det 
kunde  afgive  sin  Betænkning.  «De  Herrer  Jurisconsulti»,  som  de 
juridiske  Professorer  dengang  kaldtes,  indsendte  derefter  i  Oktober 
deres  Betænkning.14 

Professor  J.  F.  V.  Schlegel,  der  havde  forfattet  den,  ud- 
taler først,  at  den  nye  Forenings  Love  ikke  kunne  forenes  med 
Forskrifterne  i  den  kgl.  Kabinetsordre  af  10de  Maj  1780,  der 
bestemmer,  at  Formændene  i  et  saadant  Selskab  saavidt  muligt 
skulle  være  Embedsmænd.  Man  maa  ikke  lade  sig  blænde  af, 
at  de,  som  i  andre  Selskaber  kaldes  Direktører,  her  faa  Navn 
af  Seniorer,  thi  ethvert  stemmeberettiget  Medlem  kan  blive 
valgt  til  Senior,  og  stemmeberettiget  er  ethvert  ordenligt  Med- 
lem. Men  heraf  følger,  at  en  et  Aar  gammel  Student  eller  en 
Person,  som  knap  har  fyldt  sit  18de  Aar,  kan  blive  valgt  til 
Senior.  »Næppe  har  man  nogensinde  brugt  Benævnelsen  i 
højere  Grad  i  Flæng». 

Da  de  overordenlige  Medlemmer  efter  Lovene  komme 
til  at  staa  omtrent  i  samme  Forhold  til  de  ordenlige,  som 
Indbyggerne  i  Staden  (habitans)  til  de  egenlige  Borgere 
(citoyens),  saa  kan  man  vel  ikke  gjøre  Regning  paa,  at  mange 
Embedsmænd  paa  disse  Vilkaar  ville  træde  ind  i  dette  Sam- 
fund, men  gjorde  de  det,  vilde  det  stride  mod  §  4  i  Kabinets- 
ordren,  der  byder,  at  Klubselskaber  skulle  organiseres  saaledes, 
at  Ungdommens  slibrige  Alder  «i  fornuftige  og  ansete  Folks 
Selskab  kan  anføres  til  Sædelighed,  Klogskab,  Artighed  og 
Sparsommelighed. » 

Et  Selskab,  der  næsten  udelukkende  kom  til  at  bestaa  af 
Studenter,  og  det  endda  fordetmeste  af  unge  Studenter,  vil 
let  kunne  indføre  den  raa  Studentertone,  der  lykkeligvis  har 
været    ukjendt    ved    Kjøbenhavns    Universitet,     netop    fordi    de 

Studerende  idelig  « indblandes  med  Borgerne  i  selskabelige 
Cirkler ». 

Naar  den  nye  Forening  giver  sig  Udseende  af  at  ville  have 
en  literær  Tendens,  saa  gives  der  andre  Selskaber  i  Hoved- 
staden, der  have  søgt  at  forene  dette  Øjemed  med  tilladelig 
Morskab,  saasom  Clio,  som  mange  Studerende  have  Adgang 
til.  Dernæst  finder  Schlegel  det  besynderligt,  at  der  staar  i 
Lovene,  at  hver  Onsdag  er  bestemt  til  videnskabelige  Be- 
skjæftigelser  «især  saadanne,  til  hvilke  der  ved  Universitetet 
enten  vanskelig  eller  aldeles  ikke  gives  Lejlighed,  hvortil  for- 
nemmelig hører  Dyrkelsen  af  Modersmaalet » .  Han  bemærker 
spydigt,  at  der  jo  dog  ved  Universitetet  findes  to  Professorer 
i  Æsthetik  (nemlig  Rahbek  og  Oehlenschlager),  «der  med  til- 
børlig Omhu  sørge  herfor«.  Om  latinske,  tydske  eller  franske 
Udarbejdelser  hedder  det  derimod  kun,  at  de  ikke  forbydes. 
Man  kan  vel  næppe  heller  gjøre  sig  store  Forhaabninger  om 
saadanne,  da  de  alle  skulle  oplæses  uden  at  underkastes  nogen 
Bedømmelse  eller  Kritik. 

De  Lykønskninger  eller  Æresbevisninger,  som  man  offenlig 
agter  at  yde  Medborgere  udenfor  Foreningen,  kunne  let  udarte 
til  «det  ved  tydske  Universiteter  saa  meget  misbrugte  Hoch- 
bringen». 

«Det  maa  og  misbilliges*,  hedder  det,  «at  i  Indledningen 
kaldes  de  Studerende  «den  for  Land  og  Folk  vigtige  Stand », 
da  de  som  saadanne  aldeles  ikke  kunne  henregnes  til  nogen 
særskilt  borgerlig  Stand,  men  deres  Bestemmelse  er  at  gjøre 
sisr  værdige  til  at  indlemmes  i  en  saadan  Stand  efter  fuldendt 
Studering,  ligesom  ogsaa  dette  Klub-Selskab  jævnlig  betegnes 
i  Lovene  med  det  pompøse  Navn  Samfund. » 

Derimod  roser  Schlegel  Bestemmelserne  om,  at  der  skal 
ydes  uformuende  Studenter  Understøttelse,  og  at  der  ikke  i 
Foreningen  maa  spilles  Kort. 

F.  T.  Hurtigkarl  er  enig  med  Schlegel  og  ligeledes 
M.  H.  Bomemann,  der  dog  finder  Anledning  til  yderligere 
at  bemærke,  at  han  har  hørt,  at  Foreningen  allerede  er  traadt 

i  Virksomhed,  og  at  den  har  ladet  opkræve  Kontingenter. 
Var  det  derfor  ikke  rigtigst,  at  Konsistorium  snarest  muligt  ved 
en  Resolution  « forhindrede  dette  Forehavendes  videre  Frem- 
skridt?« Man  burde  skrive,  at  man  ikke  alene  fandt  dette 
Samfund  uoverensstemmende  med  god  akademisk  Orden  men 
endog  ligefrem  stridende  mod  Kabinetsordren  af  iode  Maj  1780. 
Støttende  sig  til  disse  og  flere  Grunde  burde  man  underrette 
Vedkommende  om,  at  Konsistorium  ikke  kunde  give  sit  Sam- 
tykke til  denne  Forening. 

Efterat  Juristernes  Betænkning  havde  cirkuleret  blandt  Med- 
lemmerne af  Konsistorium,  og  disse  havde  afgivet  deres  Be- 
tænkning, holdtes  der  et  Møde  den  iste  November.  Her  ved- 
tog man  at  indsende  Studenternes  Lovudkast  samt  den  Skrivelse, 
der  fulgte  med,  til  Direktionen  for  Universitetet  og  de  lærde 
Skoler  og  samtidig  at  meddele,  at  man  holdt  sig  til  sin 
Skrivelse  af  12de  December  1806  angaaende  det  da  under 
Navn  af  det  akademiske  Selskab  oprettede  Samfund  af  Stu- 
denter.15 Endvidere  indsendte  man  de  Betænkninger,  der  vare 
afgivne  af  Medlemmerne  af  Konsistorium.  I  dette  Møde,  i 
hvilket  den  lærde  Forsamling  saaledes  meddeler  Direktionen, 
at  den  staar  paa  samme  Standpunkt  som  i  1806,  da  den  ud- 
talte, at  den  «ikke  kunde  andet  end  anse  et  Selskab  af  blot 
unge  Studerende  for  ikke  at  være  nyttigt  for  Medlemmernes 
Sæder  og  akademiske  Flid»,  deltog  Universitetets  Rektor  N.  I. 
Schow  og  dernæst  Schlegel,  Hurtigkarl,  P.  E.  Muller,  C.  F. 
Hornemann,  N.  C.  Kali,  I.  S.  Saxtorph,  G.  Wad,  I.  D.  Herholdt, 
Jens  Møller,  M.  H.  Bornemann  og  K.  L.  Rahbek.  De  vare 
dog,  som  man  vil  faa  at  se,  ikke  alle  enige,  idet  N.  I.  Schow 
gik  imod  sine  Kolleger,  og  Rahbek  ikke  udtalte  sig.  Et  Par 
af  Konsistoriums  Medlemmer  vare  ikke  tilstede  i  Mødet,  saa- 
ledes H.  C.  Ørsted.  Rahbek,  der  sikkert  i  sit  Hjerte  sympathi- 
serede  med  Studenterne,  har  ikke  havt  moralsk  Mod  til  at 
træde  op  mod  sine  Kolleger. 

Hurtigkarl  havde  vel  i  det  Hele  sluttet  sig  til  Schlegel. 
Dog  ønskede  han  ikke,    at   man  i  Skrivelsen  til  de  Studerende 

sagde,  at  Konsistorium  ikke  kunde  give  sit  Samtykke  til  Op- 
rettelsen af  Foreningen,  da  de  ikke  havde  begjæret  et  saadant, 
men  kun  ytret  Ønske  om,  at  Konsistorium  vilde  bifalde  deres 
Forehavende.  Det  forekom  ham  ogsaa  tvivlsomt,  om  Kon- 
sistorium var  berettiget  til  at  forbyde  den  i  Henhold  til  Kabi- 
netsordren  af  1780.  Det  maatte  være  Politiets  Sag.  Kon- 
sistorium burde  lade  sig  nøje  med  at  gjøre  Studenterne  op- 
mærksomme paa  de  Betænkeligheder,  det  nærede,  at  det  ikke 
syntes  om  deres  Skridt,  og  at  det  agtede  at  indsende  Lov- 
udkastet til  Direktionen  for  Universitetet  og  de  lærde  Skoler. 

Orientalisten  N.  C.  Kali  sluttede  sig  til  Hurtigkarl. 

Filologen  Børge  Thorlacius  mente,  at  man  burde  optræde 
moderat,  men  at  man  dog  tillige  burde  mindes  det  bekjendte: 
Principiisobsta,  seromedicinaparatur.  «Her  gjælder 
det,»  skriver  han,  «uden  Tvivl  om  det  Spørgsmaal,  om  man 
ej  ved  strax  bestemt  at  misbillige  det  første  Skridt  til  en 
Studenterklubs  Oprettelse  foranlediger,  at  Spiren  lægges  til  et 
Onde,  hvorfor  Kjøbenhavns  Universitet  hidtil  kan  være  stolt  af 
at  have  været  frit,  et  Burschenschaft,  hvis  uudblivelige 
Folger  Raahed,  Kaadhed,  Usædelighed,  Trods  mod  Love  og 
mod  Foresatte,  Komplotter,  offenlig  og  privat  Hoch-  og  Pereat- 
Skrigen,  Fylderi,  Dueller  og  andet  Mere  snart  ville  indfinde 
sig.  Er  man  misfornøjet  med  et  Stykke,  der  gives  paa 
Theatret,  saa  samles  man  her  for  at  enes  om  at  pibe, 
eller,  er  man  partisk  for  et  Stykke,  aftaler  man  her  at 
klappe.  Har  man  Noget  mod  en  eller  anden  Embedsmand, 
saa  gaar  man  fra  Klubben  hen  for  at  slaa  hans  Vinduer 
ind  m.  M.  At  det  Videnskabelige  vil  blive  Bisag,  vise  selve 
Lovene,  hvis  kjedsommelige  Details  noksom  røbe  en  Klubmand 
som  Forfatter.* 

At  Stifterne  mente  det  vel,  troede  han  nok,  da  der  kun 
fandtes  eet  mistænkeligt  Navn  blandt  dem.  De  to  sidste  af 
Underskriverne  kjendte  han  som  meget  agtværdige,  men  de 
vidste  ikke,  hvad  de  gjorde,  og  de  manglede  Menneskekundskab. 
Af  Lovene  saas,    at  Konvivier,    Fester,    Legationers  Afsendelse 

vilde  blive  Hovedsagen.  Den  Æden  og  Drikken  kostede  Penge, 
og  det  aarlige  Indskud  var  desuden  12  Rbdlr.  Sølv.  Kunde 
man  ikke  forbyde  Klubben,  burde  man  ialfald  fastsætte,  at 
Ingen  kunde  faa  Kloster  eller  Regens  eller  andre  Beneficier, 
naar  han  var  Medlem. 

«Alle  de  store  Fordele, »  hedder  det  til  Slutningen,  «det 
har,  at  Universitetet  ligger  i  en  stor  Stad,  det  især,  at  Stu- 
denterne nødes  til  at  søge  andre  Borgeres  Selskab,  vil  ved 
saadan  en  Klub  tabes  til  sand  Skade  for  deres  virkelige 
Dannelse.  At  unge  Mennesker  imellem  trænge  til  Selskab,  er 
unægteligt,  men  dels  have  de  fleste  saadant  langt  ædlere  og 
bedre  i  honette  Familiers  Kredse,  dels  har  enhver  Dimittend 
gjerne  en  eller  flere  af  sine  Skolevenner,  til  hvem  han  holder 
sig,  og  meget  mere  Selskab  behøver  han  for  det  Første  ikke 
og  bør  ikke  have,   om  han  skal  studere  med  Iver.» 

Professor  i  Fysik  G.  Wad  og  den  bekjendte  Læge  Professor 
/.  D.  H erholdt  ere  enige  med  Juristerne  angaaende  Ubetimelig- 
heden af  en  Forening. 

At  Professor  Jens  Møller  bestemt  maatte  misbillige  Op- 
rettelsen af  en  Studenterforening,  er  klart  efter  det  Sammenstød, 
han  allerede  i  Sommerens  Løb  havde  med  Regensianerne. 
Han  vil  ogsaa  være  med  til  at  nægte  Medlemmer  af  Foreningen 
Adgang  til  Bolig  paa  Regensen.  Alle  de  brave  Studenter  han 
har  talt  med,  have  paa  en  eneste  nær  betragtet  det  hele 
Foretagende,  som  han  skriver  «i  det  rette  Lys».  Denne  Ene 
har  senere  til  hans  Glæde  meldt  sig  ud.  Disse  brave  Studenter 
vidste  nemlig,  «at  de  kun  altfor  berygtede  Studiosi  Krøyer  paa 
Regensen  og  Fasting  paa  Ehlers  Kollegium  ere  de  egenlige 
Ophavsmænd,  og  at  man  af  deres  bekjendte  Opsætsighed 
ej  kunde  vente  sig  noget  Godt».  Han  refererer  derefter  sin 
Strid  med  Regensianerne,  fortæller  om  det  Pereat,  de  havde 
udbragt  for  ham,  og  om  Krøyers  nærgaaende  Optræden  lige- 
overfor ham  selv,  da  han  prøvede  paa  at  irettesætte  ham. 
Da  L.  Obel,  Valentin  og  Chr.  Thaarup  derefter  vare  med  til 
at  forsvare  Krøyer,    er  der  kun  Chr.  Wilster  tilbage,    « til  hvis 

hæderlige  Karakter  Konsistorium  kan  have  fuld  Tillid.  Men 
hvad  formaar  En  mod  saa  Mange  af  dels  slette  dels  svage 
Grundsætninger  ? » 

Dersom  Studenterne  vilde  øve  sig  i  at  tale  og  i  at  forfatte 
skriftlige  Udarbejdelser,  da  kunde  de  gjøre  det  ved  Universitetet. 
Der  havde  i  mange  Aar  bestaaet  et  ypperligt  og  ægte  viden- 
skabeligt Studenterselskab  under  Navn  af  Lycæum,  «men 
rigtignok  kunde  Studenter  af  en  Krøyers  og  en  Fastings  ringe 
Kundskaber  og  store  Pretensioner  ikke  blive  Medlemmer  af 
dette  Samfund«.  Et  saadant  Selskab  som  det  nyoprettede 
kunde,  selv  om  Stifterne  havde  de  uskyldigste  Hensigter,  let 
udarte  til  et  tydsk  Burschenschaft. 

Den  ældste  theologiske  Professor  Claus  Frees  Hornemann 
kunde  med  sin  fuldeste  Overbevisning  bifalde,  hvad  Jens  Møller 
havde  skrevet.  Videnskabelighed  vilde  blive  det  Sidste,  man 
tænkte  paa,  og  Broderlighed  vilde  blive  forvandlet  til  lystigt 
Levnet.  Kunde  maaske  Videnskabelighed  fremmes  ved  Døgn- 
skrifter, denne  Pest  for  Literaturen,  og  kunde  Brodersind  fremmes 
ved  Drikkelag? 

«Vi  maa  tænke  tilbage  paa  dette  Attentats  første  Op- 
rindelse siden  Tumulterne  paa  Theatret,  den  derpaa  fulgte 
Kompotation  paa  Regensen,  hvorimod  jeg  skrev  min  Bog  om 
« Fantasiens  Magt »,  og  endelig  det  skandaløse  Optrin  paa  Re- 
gensen sidste  Sommer.  Det  er  mærkeligt,  at  baade  Brevet  til 
Konsistorium  og  det  dermed  sendte  Lovudkast  er  dateret  Re- 
gensen, følgelig  det  theologiske  Fakultet  saa  meget,  nærmere 
vedkommende. » 

Hvad  der  især  er  faldet  ham  for  Brystet,  er  de  Ord  i 
Erklæringen,  der  fulgte  med  Lovene,  om,  hvad  det  er,  der 
karakteriserer  den  ægte  Student.  Naar  det  her  hedder :  « Student 
kalde  vi  den,  hvis  Hjerte  gløder  af  sand  Begejstring  for  det 
Store,  Gode  og  Skjønne,  den,  som  er  gjennemtrængt  af  op- 
rigtig Iver  for  al  Videnskabelighed  uden  smaaligt  Hensyn, 
den  som  føler  den  inderligste  Agtelse  for  sin  Stand»  o.  s.  v., 
saa    kommer    han    ved    at    sammenligne    denne    Udtalelse    med 

Lovenes  §  2  til  et  højst  underligt  Resultat.  Det  hedder  i  denne: 
«Ingen  uden  Studenter  maa  foreslaas  til  Medlem  af  Foreningen, 
medmindre  udmærket  videnskabeligt  eller  Kunst- Værd  skulde 
byde  en  sjælden  Undtagelse.  Som  Medlem  af  Foreningen  be- 
tragtes Enhver  som  Student. »  «Altsaa»,  siger  den  gamle  Pro- 
fessor med  en  mærkelig  Mangel  paa  Logik,  « ethvert  Medlem 
af  Samfundet  ogsaa  den  Ustuderte  betragtes  som  en  Student ! 
Vil  da  Klubben  tiltage  sig  Universitetets  Ret?  Og  hvilken 
ærekjær  Mand  vil  lade  sig  anse  for  det,   han  ikke  er?» 

«Kompotationer  forbydes,  men  større  Konvivier  tillades; 
hvor.dan  ville  vel  disse  gaa  af  uden  Kompotationer,  hvilke 
mellem  dette  Slags  Ynglinge,  naar  Hovederne  ere  blevne  op-, 
hidsede  af  spirituøse  Drikke,  pleje  at  endes  med  at  slaa  Glassene 
over  Hovedet,  hvilket  Faktum  paa  Regensgaarden  i  Sommer 
af  en  af  Brevskriverne,  Hr.  Henrik  Krøyer,  saavidt  jeg  veed 
Stud.  med.,  blev  forsvaret  med  den  kraftfulde  Grund:  «Det 
horer  jo  dertil!« 

Peter  Erasmus  Muller  var  enig  med  Schlegel  i,  at  Stu- 
denterforeningen maatte  anses  for  at  være  ulovlig,  og  han  delte 
ogsaa  denne  sin  Kollegas  Frygt  for  de  skadelige  Følger,  en 
saadan  Klub  vilde  medføre.  Han  kunde  imidlertid  absolut  ikke 
gaa  ind  paa  Tanken  om  at  udelukke  Medlemmerne  af  For- 
eningen fra  Stipendierne,  da  man  savnede  Ret  dertil;  derimod 
burde  man  anse  dem  som  mindre  trængende.  Men  uagtet  han 
saaledes  aldeles  misbilligede  Foreningen,  maatte  han  dog  be- 
mærke, at  den  ogsaa  lod  sig  fremstille  i  et  smukt  Lys.  Det 
fortjente  Roes,  at  man  havde  forbudt  Kortspil,  og  «at  man  med 
anelsesfuld  Ængstelighed  har  søgt  ved  Eforernes  Mellemkomst 
at  holde  Styr  paa  Foreningens  Lemmer». 

«Hvad  de  underskrevne  Navne  angaar,  kjender  jeg  lidet 
til  Valentin;  Krøyer  er  mig  meget  ufordelagtigen  bekjendt,  men 
L.  Obel  og  Chr.  Thaarup  anser  jeg  for  meget  brave  Studerende, 
uagtet  de  begik  den  Fejl  at  underskrive  et  Brev,  hvis  Udtryk 
ikke  vare  noksom  vejede.  Wilster  har  ikke  tabt  i  min  Agtelse, 
om  han  og  er  Forslagets  Koncipist.» 

Til  Trods  for  disse  Præmisser  kom  den  humane  og  elsk- 
værdige Professor  dog  til  det  Resultat,  at  Konsistorium  i  sit 
Svar  mere  skulde  dvæle  ved,  «hvad  der  var  at  billige  i  For- 
slaget». 

Den  77aarige  Professor  i  Historie  Abraham  Kali,  «en  af 
de  sidste  Repræsentanter  for  de  gamle  Tiders  ubegrænsede 
Erudition»,16  slutter  sig  til  P.  E.  Muller. 

Hans  Christian  Ørsted 's  Votum  lyder  kort  og  godt  saaledes : 
«Jeg  underskriver  Hr.  Professor  P.  E.  Mullers  Betænkning  og 
derved  i  det  Væsenligste  mine  øvrige  Herrer  Kollegers. » 

Den  medicinske  Professor  /.  S.  Saxtorph  mente,  at  man 
«sine  ira  et  studio»  burde  meddele  sine  Betænkeligheder, 
og  at  man  derfor  ikke  kunde  yde  Foreningen  sit  Bifald. 

Rector  magnificus,  Professor  N.  I.  Schow  skriver  derimod: 
«Den  studerende  Ungdoms  frie  og  mangesidige  Udvikling  er  og 
har  altid  været  lige  fra  de  ældste  Universiteters  Stiftelse  af  et 
Hovedformaal.  Ynglingen  skal  ad  forskjellige  Veje  dannes  til 
sit  tilkommende  Livs  Forretninger,  i  denne  Forberedelses  Dannelse 
maa  intet  Universitet,  naar  det  skal  svare  til  sin  Hensigt,  være 
ham  hinderligt.  Dette  har  man  lige  fra  det  13de,  14de  og 
15de  Aarhundrede  tydeligen  havt  for  Øje,  og  derfor  har  man 
i  Paris,  Bologna  og  Padua  og  ved  mange  andre  Universiteter 
ofte  taalt  skrækkelige  Udsvævelser  af  de  Studerende,  fordi  man 
var  sin  vigtige  Grundsætning  tro  og  man  tillige  vidste,  hvad 
Ungdom  er,  og  hvad  af  en  Yngling  med  Aand  og  Anlæg  kan 
vorde,  naar  han  engang  har  udraset.  Jeg  veed  meget  vel,  hvad 
man  her  af  Historien  og  Tidernes  Erfaring  kan  indvende; 
men  man  betænke,  at  vi  ere  Danske  ikke  Franske,  Italienere 
eller  Tydskere.  Næsten  alle  vore  Studerende  ere  Indfødte, 
altsaa  Mennesker,  som  Regjeringen  og  Universitetet  altid  har 
Haand  over;  vores  Stat  er  lille  og  Modersmaalet  indskrænket 
til  et  ubetydeligt  Rum.  Den  studerende  Yngling  er  aldeles 
afhængig  af  sit  Fødeland,  udenfor  samme  vil  det  enten  være 
ham  umuligt  at  komme  frem  eller  og  hans  Kaar  blive  meget 
haarde.      De  fleste  af  vore  Ynglinge   indsaa    tidligen   dette  og 

ere  fordetmeste  flittige,  skikkelige,  sindige  og  kloge;  vort 
Universitet  kan  ofte  understøtte  en  brav  og  haabefuld  Student, 
og  denne  heldige  Omstændighed  tilligemed  alle  examina  sætter 
de  Studerende  i  et  rigtigt  Forhold  til  Universitetet  og  dets 
Foresatte. 

«I  disse  Tiders  Trang  og  under  en  almindelig  Armod 
finder  en  fattig  Studerende  sig  ofte  udsat  for  den  mest  nagende 
Kummer,  især  naar  Sygdom  støder  til;  den  Hjælp,  han  i  slige 
Tilfælde  fra  Universitetet  kan  erholde,  er  højst  utilstrækkelig; 
hvad  Under,  at  han  forener  sig  med  sine  Jævnlige  for  lettere 
at  afværge  det  Onde,  der  kunde  ramme  ham?  Hans  Ind- 
bildningskraft skaber  ham  nu  Tryllebilleder,  og  han  er  ganske 
sit  Broderskab  hengiven;  han  har  for  liden  Erfarenhed  til  at 
indse,  at  et  Studenter-Samfund,  der  ikke  har  andre  Hjælpe- 
kilder end  Medlemmers  Indskud,  kan  under  de  fleste  Studerendes 
Armod  og  i  en  folkerig  Hovedstad  ikke  være  langvarigt;  den 
Varme,  som  nu  viser  sig  for  dette  Samfund,  vil  snart  kølnes; 
Mange  ville  snart  finde  Studenter-Omgangen  altfor  ensidig  og 
søge  blandede  Selskaber  som  mere  passende  for  deres  til- 
kommende Bestemmelser. 

«Min  Mening  er  altsaa,  at  Konsistorium  hverken  kan  eller 
bør  hindre  Universitetets  Studerende  i  at  indsamle  den  Verdens- 
kundskab  og  de  Erfaringer,  som  et  Samfund  af  en  aandrig 
Ungdom  vil  frembyde  sine  Medlemmer;  at  ingen  offenlige  Ud- 
svævelser ske,  derfor  sørger  et  velordnet  Politivæsen.  Ex 
contrariis  probetur  veritas.  Hvad  om  Konsistorium  tiltog 
sig  i  denne  Sag  en  Myndighed,  som  det  maaske  ikke  er  ganske 
berettiget  til,  især  da  Samfundet  har  underkastet  sig  Politiet, 
vilde  det  derved  ikke  udsættes  for  mange  Ubehageligheder? 
Uden  Tvivl  er  en  kold  Ligegyldighed  i  denne  Sag  det  Aller- 
raadeligste;  imidlertid  forfølges  Ingen.  Hvad  enten  han  er 
i  eller  udenfor  Samfundet,  har  han  Krav  paa  Konsistorii 
Agtelse  og  Understøttelse,  saafremt  han  er  duelig  og  af  god 
Opførsel. 

«Da  jeg  alene  bestaar   ved  Konsistorium,    vilde  jeg  uden 

Meningsytring  have  tiltraadt  Pluralitetens  Formening,  men  da 
man  har  villet  høre  mit  Votum,  har  jeg  her  givet  det  aabent 
og  uden  al  Forbeholdenhed. » 

Den  gamle  Hornemann  syntes  ikke,  at  hans  Votum  mod 
Foreningen  var  skarpt  nok,  hvorfor  han  indsendte  endnu  en 
Udtalelse,  der  begynder  saaledes:  »Det  er  mig  som  ældst 
Medlem  af  det  theologiske  Fakultet,  til  hvis  Bestyrelse  Regensen 
er  betroet,  af  yderste  Vigtighed,  at  denne  Klub  maatte  standses 
i  sin  Begyndelse,  thi  den  vil  blive  fordærvelig  især  for  Stipen- 
diaterne paa  det  kongelige  Kollegium.  Den  første  Grund  til 
dens  Oprindelse  og  nu  paafulgte  Oprettelse  skriver  sig  fra 
Tumlerne  paa  Theatret  i  Vinteren  eller  Foraaret  1817 — 18. 
Det  er  mig  berettet,  at  kort  efter  den  sidste  Tummel  med  de 
i  Munden  skjulte  Piber  holdtes  en  Nat  en  Glædessvir  paa 
Regensen.  Man  maa  deraf  slutte,  at  Regensianerne  have  havt 
Del  i  Tummelen.  I  Sommeren  18 19  skal  der  være  holdt  et 
Drikkelag  i  Regensens  Gaard,  hvorom  Intet  blev  mig  bekjendt, 
men  i  dette  Aars  Sommer  gjentoges  dette  saa  højrøstet,  at 
Lyden  deraf  hørtes  i  Fiolstræde  og  paa  Nørregade.  I  An- 
ledning deraf  forefaldt  det,  som  af  min  Fakultets  Kollega  Hr. 
Dr.  I.  Møller  i  hans  til  denne  Sag  hørende  Votum   er  anført.* 

Efterat  han  dernæst  har  gjort  opmærksom  paa,  at  den  nye 
Studenterklub  har  sit  Lokale  nær  ved  Regensen,  hvorfor  den 
er  saa  meget  farligere,  hævder  han,  at  Sagen  særlig  angaar 
det  theologiske  Fakultet,  der  er  Regensens  Værge,  og  at  det 
vil  blive  umuligt  for  dettes  Medlemmer  at  føre  Tilsyn  med 
Alumnerne,  naar  de  sammen  med  andre  Studenter  færdes  i  en 
Klub  og  deltage  i  Klubfester.  «I  andre  Klubber  ere  Med- 
borgere af  forskjellige  Stænder  samlede  mellem  hinanden,  men 
en  egenlig  Studenterklub  ved  et  talrigt  Universitet  i  en  Hoved- 
stad vilde  blive  en  formelig  status  in  statu,  især  naar  de 
maatte  anmasse  sig  ved  at  optage  ustuderede  Medlemmer  ogsaa 
at  anse  disse  som  Studenter.« 

Til  Slutningen  udstøder  han  følgende  Hjertesuk:  «Uerfarne 
Ynglinge,  og  paa  dem  har  Universitetet  og  Hovedstaden  ingen 

Mangel,  ville  let  lade  sig  lokke  ved  saadan  Lokkemad.  Det 
er  at  ønske,  at  Studenternes  Familie-Foresatte  ville  forene  sig 
med  deres  Foresatte  ved  Universitetet  til  at  standse  dette 
skadelige  Foretagende  i  dets  første  Opkomst. » 

Det  er  mærkeligt  nok,  at  den  Professor,  der  udtalte  sig 
venligst  om  den  nye  Forening,  nemlig  N.  I.  Schow,  og  den, 
der  bekæmpede  den  med  al  Magt,  C.  F.  Hornemann,  begge 
fuldstændigt  havde  overlevet  sig  selv  og  paa  den  Tid,  hvorom 
her  er  Tale,  ikke  som  Videnskabsmænd  havde  nogensomhelst 
Betydning.  Schow  havde  i  sine  unge  Dage  været  anset  for  et 
vordende  Lys,  havde  med  Stipendier  studeret  mange  Aar  i 
Tydskland,  Østrig  og  Italien,  havde  været  Lærer  for  Fyrst 
Adam  Czartoriskys  Sønner  og  var  i  1792  bleven  udnævnt, 
som  det  hed,  til  Direktør  for  Prins  Christian  Frederiks  Op- 
dragelse samtidig  med,  at  han  fik  Titel  af  Professor  philologiæ 
extraordinarius.  I  Udlandet  havde  han  udgivet  filologiske  Skrifter, 
der  havde  vakt  Opsigt.  «Heyne  f.  Ex.  havde  skrevet  Fortale 
til  et  af  dem,  Kardinal  Borgia  bekostet  et  Par  andre;  Fr. 
Jacobs  havde  sendt  ham  en  «Epistola»  i  sin  Stobæus,  hans 
Hesychius  var  efterspurgt  i  England  o.  s.  v.»17  Her  hjemme 
fik  han  imidlertid  ingen  Indflydelse.  Alt  i  181 1,  da  P.  Hjort 
som  Rus  sammen  med  Rudelbach  og  et  Par  andre  Studenter 
meldte  sig  hos  ham  for  at  høre  en  Forelæsning  om  Hyginus, 
var  han  saa  svækket,  at  de  forbavsede  over  hans  Umulighed 
undskyldte  sig  og  blev  borte  efter  kort  Tids  Forløb.  I  181 5 
udgav  han  en  Lærebog  i  Arkæologi  for  Videnskabsdyrkere  og 
Kunstnere  med  et  tydsk  Værk  som  Mønster,  og  i  denne  var 
det,  at  han  bl.  A.  oversatte«  Wandgemalde»  ved  Vandmalerier. 

I  1820  var  han  naturligvis  ikke  bleven  bedre.  /.  N. 
Madvig,  der  blev  Student  i  dette  Aar,  siger,  at  den  Erfaring, 
han  gjorde  ved  Examen  artium,  hvor  Schow  examinerede  i 
Pauli  Brev  til  Gaiaterne,  ikke  afkræftede  de  næsten  utrolige 
Historier,  der  fortaltes  om  hans  Fejltagelser  Ikke  destomindre 
mente  Madvig  og  hans  filologiske  Medstuderende,  at  de  burde 
vise  ham  den  Opmærksomhed  at  høre  ham  forelæse  om  græsk 


J.  N.  Madvig 

i  hans  40de  Aar. 

Palæografi,  «men  Udfaldet  var  et  saadant,  at  det  kun  efterlod 
en  Blanding  af  Forundring,  Spot  og  dyb  Medynk  »,18  Men 
uagtet  han  saaledes  som  Videnskabsmand  var  under  al  Kritik, 
maa  han  dog  som  Menneske  have  været  i  Besiddelse  af  en 
god  naturlig  Forstand,  og  det  Votum,  han  afgav  om  Studenternes 
Stilling  overhovedet,  bærer  endog  Vidnesbyrd  om  et  Frisind, 
der  var  ualmindeligt  paa  den  Tid. 

Hornemann™  skyldte  Guldberg,  at  han  i  en  Alder  af  25 
Aar  udnævnedes  til  Professor  i  Theologi,  men  medens  hans 
Velynder  var  orthodox  og  vedblev  at  være  det  til  sin  Død, 
udviklede  han  sig  til  at  blive  Forkæmper  for  den  fladeste  og 
aandløseste  Rationalisme.  De  fleste  Præster  her  i  Landet  i 
Aarhundredets  Begyndelse  saa  op  til  ham  som  til  et  viden- 
skabeligt Lys  af  stor  Rang.  For  mange  af  dem  var  han  «et 
Navn  over  alle  Navne »,  men  alt  tidligt  blev  hans  Forelæsninger 
kun  til  Forargelse.  Han  gjorde  paa  en  fuldstændig  upassende 
Maade  Løjer  med  Miraklerne  og  sagde  fade  Vittigheder  om 
Jesus  og  hans  Apostle.  H.  N.  Clausen,  der  blev  Student  i 
1809,  skriver  i  sit  Levned:  «Om  gamle  Hornemanns  Katheder- 
virksomhed  tier  jeg  —  af  Agtelse  for  Oldingens  menneskelige 
Personlighed«,  og  hans  Samtidige  P.  Hjort  omtaler  ham  ikke 
bedre:  « Hornemanns  Kollegium  var  oftere  en  Skandale.  Da 
Striden  var  om  Frejas  Alter,  behandlede  han  dette  Thema 
meget  morsomt  forresten  oppe  fra  Kathedret.  Han  beskrev 
Forskjellen  paa  den  Kvindes  Ydre,  der  havde  født,  og  en  Jom- 
frus»  o.  s.  v. 

I  18 1 2  giver  Grundtvig  ham  følgende  Skudsmaal:  «De 
to  Professorer,  som  antastede  Bibelen,  kjende  vel  Alle,  men  de 
bør  dog  nævnes,  da  Skaansel  her  er  ubetimelig  og  ej  bør  for- 
langes af  dem  selv,  enten  de  saa  nu  bifalde  deres  Idræt  eller 
ikke.  Det  var  Andreas  Gamborg  og  Claus  Hornemann,  to 
Mænd,  om  hvis  Hjerter  jeg  iøvrigt  nødigt  vil  tro  ilde.  Gud 
tilgive  dem  deres  Brøde  og  lade  dem  indse  deres  store  Vild- 
farelse og  Ansvar.  Jeg  behøver  ikke  at  nævne  Mere  end  Nysa 
og  Fortolkningen   over  Micha,    men    ialfald  kunde  vel   Beviser 

ikke  fattes  mig   paa,    hvad    begge  Rigerne  veed,    og   hvad   de 
Mænd  selv  maa  blues  ved  at  nægte. » 

En  af  Hornemanns  Venner  /.  K.  Høst,  der  skildrer  ham  som 
den  blideste  Ægtemand  og  Fader  og  som  en  trofast  Ven  og 
Velynder,  finder  det  ikke  umærkeligt,  at,  jo  ældre  han  blev, 
«des  friere  syntes  han  at  blive  i  Religions  Grundsætningen),  i 
Sandhed  en  ejendommelig  Roes  for  en  Professor,  der  skal  ud- 
danne vordende  Gejstlige.  Hans  Kolleger  P.  E.  Muller  og  Jens 
Møller  syntes  imidlertid  ikke  om  denne  Udvikling  i  Retning  af 
Frihed,  hvilket  de  beviste  ved  at  sige  Nej  til  en  Indbydelse 
fra  Hornemann  til  i  1826  at  fejre  hans  5oaarige  Embeds- 
jubilæum  sammen  med  ham  i  hans  Hjem. 

For  en  «Theolog»  af  Hornemanns  Retning  maatte  den 
Schellingske  Naturfilosofi  selvfølgelig  være  en  Vederstyggelighed. 
I  de  Taler,  han  som  Universitetets  Rektor  holdt  i  18 17  og  18, 
raser  han  mod  denne  « fantastiske  Modefilosofi»,  denne  skadelige 
•luxurierende,  ophidsende,  vilde,  utæmmede  Filosofi*,  der  efter 
hans  Mening  har  ægget  Studenterne  til  at  pibe  i  det  kongelige 
Theater,  og  i  18 19  gav  han  den  i  en  Forelæsning  Skyld  for 
Mordet  paa  Kotzebue.  «Naar  fantastisk  Illusion  kan  forvilde 
en  sværmende  Yngling  af  de  Studerendes  Klasse  saa  vidt,  at 
han  sætter  Ære  og  Dyd  i  at  være  først  Snigmorder  og  strax 
derpaa  Selvmorder,  hvad  kan  da  ikke  af  den  være  at  be- 
frygte?«20 

I  November  1820  drager  han  for  et  talrigt  Auditorium  af 
al  Magt  tilfelts  mod  Studenterforeningen.21  Det  er  atter  efter 
hans  Mening  Schellings  Naturfilosofi,  der  har  fordrejet  Hovederne 
paa  de  Studenter,  der  have  stiftet  Foreningen,  saa  at  de  ikke 
kunne  skjælne  mellem  ufornuftig  Sandhed  og  fantastisk  Vild- 
farelse*. De  Ældre  gjør  han  sig  ikke  Haab  om  at  omvende, 
men  de  Unge  vil  han  vende  sig  til  for  om  muligt  endnu  at 
frelse  dem  fra  Smitten.  Han  skildrer  derpaa  Gilderne  paa 
Regensen  og  udbryder  klagende: 

«Mine  Herrer!  Saa  vist  som  i  Sandhed  liberale  Mænd 
ere  at  finde  i  mit  Fædreland,  saa  vist  er  jeg  blandt  deres  Tal ; 

jeg  har  jo  fra  længere  Tid  end  for  45  Aar  siden  været  ud- 
raabt  for  min  Liberalitet  og  er  det  maaske  endnu  i  visse 
Cirkler.  Men  De  glemme  dog  ikke,  at  sund  Liberalitet  er 
noget  ganske  Andet  end  Ligegyldighed  mod  Roligheds  og  god 
Ordens  Haandhævelse  ....  Naar  unge  Mennesker  af  de  Stu- 
derendes Klasse,  som  hidtil  morede  sig  med  at  besøge  Skue- 
spil og  bedomme  disse  personligen  paa  den  offenlige  Skueplads, 
tilkjendegive,  at  de  i  broderligt  Samfund  forenede  ville  herefter 
forlyste  og  gavne  sig  og  Andre  ved  selv  at  opføre  sceniske 
Forestillinger  —  det  er  jo  med  et  mindre  studert  Udtryk,  de 
ville  selv  spille  Komedie  — ,  saa  undgaar  Manden  af  den 
modnere  Alder  ikke  lettelig  at  tænke  ved  sig  selv:  difficile 
est  satyram  non  scribere. 

«Min  Hovedsag  er,  som  jeg  ofte  har  erindret,  stedse  rettet 
mod  den  ufilosofiske  Naturfilosofi,  til  hvis  Fremgangs  Befordring 
sceniske  Forestillinger  paa  private  Theatre  sikkerligen  kunne 
udrette  Meget.  Dersom  Medlemmerne  af  et  Samfund  af  unge 
Studerende  ere  eller  blive  smittede  af  den  Filosofi,  vil  Smitten 
netop  ved  Foreningen  fremhjulpen  derfra  udbrede  sig  videre  og 
videre,  men  saadan  Forstands  Forvildelse  hos  de  Yngre  især 
er  det  —  jeg  idetmindste  —  bør  og  vil  vedblive  at  advare  og 
arbejde  imod,  saalænge  jeg  kan  tale  og  skrive !» 

Efterat  han  dernæst  har  søgt  at  røre  Studenterne  ved  at 
bede  dem  om  at  modtage  hans  Udtalelser,  som  om  det  var 
en  døende  Faders  Ord  til  sine  elskede  Børn,  slutter  han  med 
følgende  Henvendelse:  « Dersom  en  Eneste  blandt  Dem  endnu 
har  mindste  Gnist  af  Godhed  for  mig  tilbage  i  sit  Bryst,  i  sin 
Barm,  i  sit  Hjerte,  da  dæmpe  han  sin  Klublyst  endnu  et  Par 
Vintre  eller  tre,  thi  efter  den  Tids  Forløb  have  De  mig  som 
Deres  Lærer  ikke  mere  imellem  sig.  Da  vil  jeg  ikke  og  kan 
heller  ikke  nu  —  jeg  ikke  —  formene  Dem  at  handle,  som 
Dem  selv  lyster;  men  ønske  maa  jeg  dog  stedse,  at  De  altid 
ville  handle  saaledes,  som  De  kunne  forsvare  for  Gud  og  for 
Deres  egen  ikke  søvndyssede,   ikke  vildledte  Samvittighed!« 

Naar  Hornemann   paaberaaber    sig    sin    Liberalitet,    da    er 

det  for  saa  vidt  rigtigt,  som  han  hørte  til  de  Mange,  der  i  Slut- 
ningen af  forrige  Aarhundrede  sværmede  for  den  franske  Revolu- 
tion paa  Afstand,  ja  endog  holdt  særdeles  meget  af  Malte 
Bruun.  Dette  Venskab  vedvarede  uforandret,  og  da  Bruun 
døde  i  1826,  turde  man  i  længere  Tid  ikke  meddele  Horne- 
mann denne  Begivenhed.  Den  gamle  Professor  døde  først  i 
1830  og  oplevede  saaledes  at  se,  at  alle  hans  Spaadomme  om 
Studenterforeningen  og  dens  skadelige  Indflydelse  paa  Ung- 
dommen slog  fuldstændigt  fejl,  ja  han  blev  endog  Vidne  til,  at 
fiere  af  hans  Kolleger,  endog  Mænd,  der  i  Konsistorium  havde 
udtalt  sig  skarpt  imod  det  nye  Samfund  af  Studenter,  ind- 
meldte sig  i  dette  og  saaledes  afgav  levende  Vidnesbyrd  om, 
at  lærde  Mænd  ogsaa  kunne  tage  fejl ,  naar  de  give  sig  i 
Færd  med  at  ville  være  Menneskekjendere. 

Direktionen  for  Universitetet  og  de  lærde  Skoler  sendte 
den  25.  November,  efterat  den  havde  gjort  sig  bekjendt  med 
samtlige  Aktstykker  i  Sagen,,  en  Skrivelse  til  Konsistorium  af 
følgende  Indhold:--'  Uagtet  den  ikke  tvivlede  om,  at  Studenter- 
foreningen var  stiftet  i  en  god  Hensigt,  og  omskjønt  den  ikke 
miskjendte  det  Agtværdige  i  visse  Bestemmelser  f.  Ex.  om 
Understøttelse  til  uformuende  Studenter,  om  Forbud  mod  Kort- 
og Hazardspil  m.  M.,  maatte  den  dog  være  enig  med  Konsi- 
storium i,  at  en  saadan  Forening  let  kunde  lede  til  en  Af- 
sondring, ligesom  den  ogsaa  kunde  give  Anledning  til  Tid- 
spilde  og  til  ikke  ubetydelige  Udgifter.  Uagtet  Foreningen  nu, 
efter  hvad  Direktionen  havde  bragt  i  Erfaring,  allerede  med 
Politidirektørens  Samtykke  havde  begyndt  sin  Virksomhed, 
fandt  man  det  dog  gavnligt,  at  Konsistorium,  paa  hvad  Maade 
det  syndtes  passende,  meddelte  Vedkommende  sine  Raad  og 
tilkjendegav  dem  sin  Mening. 

Denne  Skrivelse  maa  have  slaaet  koldt  Vand  i  Blodet  paa 
Hedsporerne  i  Konsistorium.  Enhver,  der  har  læst  de  enkelte 
Professorers  Vota,  maatte  ubetinget  tro,  at  den  lærde  For- 
samlings Hovedvotum  maatte  blive  en  afgjort  Fordømmelses- 
dom,   men  det  blev  langt  fra  Tilfældet.     Konsistorium  var  ikke 

saa  staalsat,  at  det  ikke  bøjede  af,  da  det  fik  at  vide,  hvad 
dets  høje  Foresatte  tænkte  om  Sagen,  og  da  Ove  Malling,  A, 
B.  Rothe,  L.  Engels  toft  og  I.  P.  Mynster,  der  dengang  vare 
Universitetets  Overordnede,  optraadte  saa  forsonligt,  fulgte  de 
Herrer  Konsistoriales  deres  Exempel.  Der  var  ikke  i  Direk- 
tionens Skrivelse  et  eneste  Ord,  der  bar  Vidne  om,  at  den 
frygtede  for  noget  Burschenschaft,  og  ej  heller  var  der  Tale 
om,  at  dette  Regjeringskollegium  tænkte  paa  at  true  Regensens 
Alumner  med  Tabet  af  Friplads  og  Kommunitet.  Konsistorium 
lod  derfor  klogelig  alle  saadanne  Trusler  falde. 

Den  13.  December  vedtog  det  at  tilskrive  Studenterfor- 
eningens Seniorat,  at  det  vel  havde  fundet  Lovenes  Bestemmelser 
om  Understøttelse  til  syge  og  uformuende  Medlemmer,  om  de 
videnskabelige  Øvelser  og  om  Forbud  mod  Kortspil  og  Kompo- 
tationer  gode  og  rosværdige,  men  at  det  derimod  maatte  hævde, 
at  de  Bestemmelser,  som  udelukkede  Embedsmænd  fra  Adgang 
« til  de  Bestillinger  i  Selskabet,  der  angaa  Bestyrelsen  og  Op- 
synet, »  vare  stridende  mod  den  kgl.  Kabinetsordre  af  10.  Maj 
1780.  Dernæst  udtalte  Konsistorium,  at  det  nærede  den  Mening, 
at  et  Selskab,  der  skulde  være  aabent  alene  for  Studenter,  ikke 
kunde  være  gavnligt.  Det  maatte  derfor  tilraade  Senioratet  at 
faa  Bestemmelserne  om  Embedsmændene  forandrede,  og  det 
anbefaler  til  Slutningen  « Selskabet  som  hidtil  at  forene  Viden- 
skabelighedens Interesse  med  Omgangens  og  saaledes  at  fort- 
sætte Bestræbelserne  for,  at  Selskabet  kan  være  besjælet  af  en 
god  og  det  kjøbenhavnske  Universitets  Borgere  værdig  Aand.» 

Da  Senioratet  havde  modtaget  denne  Skrivelse,  hvis  Ind- 
hold overraskede  det,  da  der  havde  gaaet  allehaande  Rygter 
om,  hvor  drabeligt  Universitetets  Fædre  vilde  optræde,  afsendte 
det  følgende  Svar: 

Til  Konsistorium  ! 
«Med  Glæde  erfare  vi,  at  Studenterforeningens  Hensigt  og  Indretning  har 
vundet  det  høje  Konsistoriums  Bifald,  og  vi  ile  derfor  med  paa  Foreningens 
Vegne  at  aflægge  vor  allerærbødigste  Tak  for  den  humane  Bedømmelse  og  de 
meddelte  Vink  og  Raad,  hvormed  vore  høje  Foresatte  have  beæret  det  første 
Lovudkast,  til  hvis  Forbedring  ethvert  Bidrag  maa  være  os  kjærkommende. 

«Den  i  Konsistorii  meget  ærede  Skrivelse  gjorte  Indvending  mod  Be- 
stemmelsen om  kongelige  Embedsmænds  Udelukkelse  fra  Foreningens  Bestyrelse 
er  det  vor  Pligt  at  forelægge  Selskabet  til  Afgjørelse  paa  den  tilstundende 
Generalforsamling,  men  det  tillades  os  foreløbigen  at  bemærke,  at  Politidirektøren 
ved  at  give  sit  Samtykke  til  Studenterforeningens  Oprettelse  ikke  synes  at  antage, 
at  ovenbemeldte  Bestemmelse  strider  mod  den  kongelige  Kabinetsordre  af  IO. 
Maj  1780  §  2,  og  dernæst,  at.Aarsagen  til  Bestemmelsen  har  været  den  vistnok 
grundede  Formodning,  at  en  kongelig  Embedsmand  med  mindre  Kraft  og  Iver 
end  den  egenlige  Student  vilde  og  kunde  sørge  for  Foreningens  Tarv  og  Bedste, 
til  hvilken  Egenskab  man  ved  Valget  at  Bestyrere  fornemmeligen  bør  tage 
Hensyn.  Derfor  kan  en  Studerende,  som  forhen  har  været  kongelig  Embeds- 
mand, vorde  Bestyrer  i  Foreningen.  Desuden  vilde  der  let  kunne  opstaa  et  stift 
og  ubehageligt  Forhold  mellem  Foreningens  Formænd  indbyrdes,  naar  de  i  Alder 
og  Stilling  i  Staten  vare  altfor  forskjellige.  Endelig  have  jo  de  overordenlige 
Medlemmer  som  stemmeberettigede  samme  Andel  i  Foreningens  Anliggender  som 
de  ordenlige,  og  disses  Adgang  til  at  vorde  Embedsmænd  i  Selskabet  vil  næppe 
kunne  kaldes  en   Forret 

«Angaaende  de  af  den  høje  Universitetsdirektion  ytrede  Indvendinger  være 
det  os  tilladt  at  bemærke  Følgende.  Den  Frygt,  at  Studenterforeningen  skulde 
toraarsage  Tidspilde  og  bortfjerne  de  Studerende  fra  andre  Omgangskredse,  vil 
sikkert  bortfalde,  naar  man  veed,  at  vi  kun  have  tvende  ugenlige  Forlystelses- 
Aftener,  den  ene  for  musikalske  og  deklamatoriske  Øvelser,  den  anden  for  viden- 
skabelige Forhandlinger,  og  Erfaring  har  allerede  lært  os,  at  de  øvrige  Aftener 
have  saa  lidet  Tiltrækkende,  at  kun  Faa  tilbringe  afvexlende  nogle  Øjeblikke  i 
Foreningen.  Fremdeles  have  vi  med  Værten  truffet  saadanne  Foranstaltninger, 
at  den  uformuende  Student  ved  at  være  Medlem  af  Foreningen  kan  spare  Mere. 
end  hans  Kontingent  beløber  sig  til ;  desuden  kunne  jo  ifølge  Lovene  trængende 
Studenter  uden   Betaling  optages  som   Medlemmer. 

(Til  Slutning  gjentage  vi  vor  ærbødigste  Taksigelse  til  det  høje  Konsi- 
storium med  den  Forsikring,  at  det  altid  skal  være  vor  ivrigste  Bestræbelse  at 
vaage  over  den  gode  Tone,  hvormed  Foreningen  hidtil  sikkert  har  anbefalet  sig, 
og  at  nære  den  værdige  Aand,  som  det  mellem  de  Studerende  knyttede  Broderbaand 
ene  har  til  Hensigt,  og  som  tilfulde  vil  styrkes,  naar  vi  maatte  være  saa  heldige 
i  vor  Kreds  at  se  vore  hojtagtede  Lærere  som  Deltagere  i  Foreningens  Be- 
stræbelser.)/ 

Den  24.   December. 

Senioratet. 

Den  3.  Januar  182  1  vedtog  Konsistorium  at  indsende  Skri- 
velsen til  Direktionen  tilligemed  en  Gjenpart  af  dets  eget  Svar 
til  Studenterforeningen.  Dermed  var  denne  Sag  for  bestandig 
ude  af  Verden.  Kun  een  Professor  vilde  ikke  give  sig,  nemlig 
Hornemann.    Han  krævede,  at  der  skulde  indføres  i  Protokollen, 

at  han  ingenlunde  vilde  anses  som  den,  der  bifaldt  Studenternes 
nye  Paafund  med  at  oprette  en  Klub,  men  at  han  holdt  dette 
Foretagende  for  et  skadeligt  Paafund  især  i  dets  nuværende 
mangelfulde  Organisation. 

Medens  det  saaledes  trak  ud,  inden  Konsistorium  slog  sig 
til  Ro,  handlede  Politidirektør  Kjerulff  anderledes  hurtigt.  Den 
1 6.  September  modtog  han  Skrivelsen  fra  de  syv  akademiske 
Borgere  om,  at  de  havde  dannet  en  Forening,  og  den  4.  Ok- 
tober fik  de  Svar  fra  ham.  Dengang  maatte  en  Ventetid  af 
mellen  fjorten  Dage  og  tre  Uger  anses  for  meget  kort.  Kjerulff 
meddelte  kun,  at  han  havde  modtaget  Studenternes  Skrivelse, 
og  han  sendte  dem  samtidig  en  Udskrift  af  Kabinetsordren  af 
10.  Mai  1780.  Det  vil  med  andre  Ord  sige,  at  han  Intet 
havde  at  indvende  mod  Foreningen.  Udskriften  af  Kabinets- 
ordren  sendte  han  dem  kun,  for  at  de  kunde  vide,  at  det  var 
deres  Pligt  at  tilmelde  Politiet,  hvor  Foreningen  havde  Lokale, 
og  hvilke  Personer  der  udgjorde  dens  Bestyrelse.  Lige  til  op 
i  Halvtredserne  vedblev  Senioraterne,  naar  de  overtog  deres 
Mandater,  at  tilmelde  Politidirektøren,  hvem  de  enkelte  Med- 
lemmer vare.  Om  kgl.  Embedsmænds  Udelukkelse  fra  at  be- 
klæde Embeder  i  Foreningen  skrev  Kjerulff  ikke  et  Ord. 

Daværende  Politidirektør  ogjustitiarius  i  Politiretten  Andreas 
Christian  Kjerulff,  der  i  Januar  1820  havde  afløst  Hvidberg, 
som  ikke  havde  vist  sig  tilstrækkelig  overlegen  under  Jøde- 
fejden, var  en  energisk,  men  samtidig  human  Mand.  Ved  sit 
vindende  Væsen  forstod  han  snart  at  indynde  sig  hos  Frederik 
VI,  med  hvem  Itan  konfererede  hver  Dag,  naar  Kongen  boede 
paa  Amalienborg.  Politidirektøren  i  Kjøbenhavn  var  dengang 
en  mægtig  Mand,  da  Kongen  raadførte  sig  med  ham  om  alle 
mulige  Sager,  ligesom  han  maatte  give  Beretning  om  Alt, 
hvad  der  forefaldt  i  Kjøbenhavn,  Smaat  eller  Stort.  Naar  en 
Linedanser  faldt  ned  og  slog  sig  ihjel  paa  Rosenborg  Exercer- 
plads25,  eller  naar  Justitsminister  Kaas  var  bange  for  hemmelige 
Selskaber,  strax  maatte  Kjerulff  levere  Referater  baade  mundlige 
oor  skriftlige. 

I  Sommeren  1820  var  Kaas  kommen  under  Vejr  med,  at 
der  havde  dannet  sig  en  saakaldet:  «Jernringsforening»,  hvis  Hen- 
sigt det  var  at  virke  for  Indførelsen  af  en  fri  Forfatning,26  og 
da  han  gav  Politidirektøren  Ordre  til  at  undersøge  Sagen  nøjere, 
fik  denne  opsporet,  at  den  saakaldte  Forenings  Medlemmer 
holdt  til  i  Selskabet  «Clio»,  hvor  literære  Personer  af  højst 
forskjellig  Rang  plejede  at  samle  sig.  Her  kom  f.  Ex.  /.  K. 
Høst,  Dampe,  A.  P.  Liunge  og  Block-Tøxen.  Alle  disse  skulde 
efter  Sigende  bære  en  Jernrig  paa  højre  Haands  Pegefinger 
som  et  Kjendetegn.  Mærkeligt  nok  var  det  dette  Selskab,  som 
Professor  Schlegel  i  sin  Betænkning  til  Konsistorium  anbefalede 
som  et  Sted,  hvor  Studenter  passende  kunde  søge  hen. 

Medens  Kjerulff  foreløbig  satte  Selskabet  under  Observa- 
tion, modsatte  han  sig  bestemt  et  Forslag  fra  Kaas  om  strax 
at  anholde  Dampe  og  Block-Tøxen,  idet  han  forestillede  ham, 
at  det  nærværende  Tidspunkt  var  et  saadant,  «at  der  blot  be- 
høvedes et  enkelt  uforsigtigt  og  voldeligt  Skridt  for  at  bringe 
Sagen  til  Modenhed,  thi  det  kunde  ikke  dølges,  at  den  almin- 
delige Mening  var  for  en  repræsentativ  Forfatning.  Det  Eneste, 
Folk  for  Øjeblikket  frygtede,  var  de  Følger,  som  en  Revolution 
kunde  medføre,  men  naar  det,  man  befrygtede,  netop  skete, 
vilde  Intet  mere  være  i  Stand  til  at  standse  Begivenhedernes 
Gang.»27 

Netop  i  de  samme  Dage,  Politidirektøren  sendte  Justits- 
ministeren en  udførlig  Beretning  om,  hvad  han  havde  erfaret 
angaaende  de  politiske  Rumlere,  modtog  han  Skrivelsen  fra  de 
syv  akademiske  Borgere  om  Dannelsen  af  Studenterforeningen, 
Han  havde  dengang  fuldt  op  at  gjøre  med  at  modtage  Ind- 
beretninger fra  de  underordnede  Agenter,  han  havde  sendt  ud 
for  at  passe  paa  Dampe  og  Konsorter,  og  han  var  nødt  til  at 
tage  sig  alvorligt  af  Sagen,  da  baade  Kongen  og  Kaas  vare 
meget  optagne  af,  hvad  de  havde  erfaret,  og  med  Længsel 
imødesaa  Resultater.  Hvis  han  nu  havde  været  nervøs,  havde 
han  ubetinget  ladet  Underskriverne  kalde  op  til  sig  og  foreholdt 
dem,    at    de    gjorde    bedre    i   at   holde    sig  rolige,    da  Tiderne 

vare  vanskelige,  men  det  skete  ikke.  Han  saa  naturligt  paa 
Forholdene  og  nærede  ingen  Mistanke  til  Studenternes  Hen- 
sigter. De  havde  i  Skrivelsen  til  ham  udtalt,  at  de  agtede  at 
slutte  sig  sammen  dels  for  at  dyrke  Videnskaberne  og  dels  for 
at  skaffe  sig  en  passende  Underholdning  med  Ligesindede,  og 
han  troede  dem  paa  deres  Ord. 

Det  gjorde  Frederik  VI  ogsaa.  Han,  der  to  Gange,  1814 
og  1 8 19,  havde  forsikret  Studenterne  om,  at  han  ikke  skulde 
glemme  deres  Handlemaade,  indfriede  nu  sit  Løfte.  Der  kan 
aldeles  ikke  være  Tvivl  om,  at  Kjerulff  har  fortalt  Kongen,  at 
han  havde  modtaget  en  Meddelelse  om,  at  der  var  stiftet  en 
Studenterforening,  og  at  de  ere  blevne  enige  om,  at  den  skulde 
have  Lov  til  at  bestaa.  En  Forening  af  den  Natur  var  over- 
hovedet noget  aldeles  Nyt  dengang,  medens  i  vore  Dage 
enhver  Stand  og  enhver  Samfundsklasse  har  sine  selskabelige 
Foreninger.  Laugene,  der  stod  i  fuld  Blomst,  vare  jo  noget 
ganske  Andet. 

Abrahams  skriver  derfor  med  Rette:28  «Det  var  naturligt, 
at  denne  Sag  paa  en  Tid,  da  Associationsfrihed  var  et  ukjendt 
Begreb,  maatte  vække  stor  Sensation  i  hele  Staden,  men  da 
først  og  fremmest  hos  Universitetets  Professorer, »  og  han  tilføjer: 
Jens  Møller  forsikrede,  at  han  vilde  foredrage  Kongen  Sagen, 
og  at  Resultatet  vilde  blive,  at  Nyerup  vilde  blive  entlediget 
fra  sin  Post  som  Regensprovst,  at  et  Par  af  Hovedmændene 
vilde  blive  relegerede,  og  at  der  vilde  blive  udstedt  et  Forbud 
mod  en  Forenings  Stiftelse. » 

Jens  Møller  var  ganske  vist  meget  vred,  men  har  han  talt 
til  Kongen  om  Studenterne,  hvad  der  dog  næppe  er  rimeligt, 
har  han  ikke  havt  Held  med  sig.  Det  slaar  sikkert  til,  hvad 
Abrahams  et  andet  Sted  i  sine  Meddelelser  skriver:  «Da  man 
ved  Studenterforeningens  Stiftelse  paa  forskjellige  Maader  havde 
stræbt  at  modarbejde  dette  Foretagende  og  navnlig  søgt  at 
vække  Frederik  VI's  Mistænksomhed  og  stemme  ham  til  For- 
holdsregler, der  kunde  forhindre  Realisationen  af  Studenternes 
Forehavende,    viste   sig  ligesom   ved  mange   andre   Lejligheder 

Kongens  jævne  Fornuft;  han  mente,  at  man  ikke  skulde  lægge 
de  unge  Mennesker  Noget  i  Vejen,  og  at  man  jo  altid  kunde 
gribe  ind,  dersom  der  indsneg  sig  Misbrug,  der  kunde  gjøre 
det  nødvendigt.  »29 

De  Studenter,  der  stiftede  Studenterforeningen  i  1820,  be- 
høvede Kongen  heller  ikke  at  være  bange  for.  De  vare  saa 
royalistiske,  som  det  kunde  forlanges,  og  de  ønskede  særlig 
ingen  Forandring  i  Statsforfatningen.  Men  der  kom  en  anden 
Slægt  af  Studenter,  der  ikke  havde  den  samme  Pietet  for  den 
gamle  Konge  som  disse,  og  som  ogsaa  mente,  at  en  større 
Frihed  vilde  lyksaliggjøre  Nationen.  Det  var  imidlertid  først, 
efterat  Frederik  VI  selv  havde  taget  et  Tilløb  til  en  Forandring 
ved  Indførelsen  af  raadgivende  Stænder,  tilskyndet  dertil  af  den 
samme  Politidirektør,   som  havde   vist  sig  saa  liberal  i   1820.30 


V. 


baasnart  Studenterforeningen  var  kommen  nogenlunde  i 
Orden  i  sit  Hjem  paa  Kjøbmagergade  med  delvis  laant  Møb- 
lement og  med  egne  Træbænke,  begyndte  nye  Medlemmer  at 
strømme  til.  I  de  første  Maaneder  maatte  de  nøjes  med  at 
deltage  i  den  almindelige  Konversation,  da  Seniorerne  havde 
Nok  at  gjøre  med  de  mange  praktiske  Forhold,  der  nød- 
vendigvis maatte  ordnes.  De  forskjellige  Protokoller  bære 
ogsaa  Vidne  om,  at  de  ikke  laa  paa  den  lade  Side,  men 
at  de  holdt  Møde  paa  Møde  og  drøftede  Forslag  paa  Forslag, 
besvarede  Skrivelser  og  brød  deres  Hjærner  med,  hvad  der  vel 
kunde  gavne  og  glæde  Medlemmerne. 

Den  første  Aften,  Senioratet  kunde  byde  disse  en  særlig 
Fornøjelse,  var  den  31.  Januar  1821,  da  der  var  « Vokalmusik 
og  Deklamation*  i  Foreningen,  udført  af  E.  Krøyer,  Chr. 
Winther,  Abrahams  og  B.  Borgen.  Det  var  en  af  de  første  Kvar- 
tetter, der  havde  dannet  sig  i  Danmark,  efterat  et  tydsk  Sel- 
skab Aaret  i  Forvejen  havde  gjort  den  flerstemmige  Mandssang 
bekjendt  her.  Kvartetten  bestod  ellers  afE.  Krøyer,  Chr.  Winther, 
Abrahams  og  C.  N.  Rosenkilde,  men  B.  Borgen  afløste  ofte 
den  Sidstnævnte,  ligesom  han  ogsaa  optraadte  som  Deklamator. 

Da  man  valgte  en  Vært,  var  man  nødt  til  at  tage  Hensyn 
til,  om  Vedkommende  kunde  forsyne  Foreningens  Værelser  med 
Møbler,    idet   man   kun  havde  Raad  til  at  anskaffe  sig  et  halvt 

Dusin  Stole  og  9  Lispund  Tællelys.  Men  denne  Afhængighed 
af  Værten  var  ikke  saa  heldig,  idet  denne  gode  Mand  en  Aften, 
da  han  holdt  Selskab,  udenvidere  flyttede  en  Del  af  Foreningens 
Møbler  ind  i  sine  egne  Værelser.  Han  forstod  ikke  ret,  at 
han  kontraktmæssigt  havde  forpligtet  sig  til  at  levere  Foreningen 
Udstyr,  men  tog  det  Hele  ganske  familiært.  Senioratet  lærte 
ham  imidlertid,  at  han  havde  at  holde  sig  sine  indgaaede  For- 
pligtelser efterrettelig,  og  forbød  ham  for  Fremtiden  at  holde 
Selskaber  uden  dets  Samtykke.  Saa  vare  Medlemmerne  sikre 
paa,  at  de  ikke  behøvede  at  staa  op,  naar  de  om  Aftenen  ind- 
fandt sig  i  deres  Forening. 

Den  10.  Februar  1821  aabnedes  de  videnskabelige  For- 
handlinger, som  man  dengang  sagde,  med  at  Nikolai  Krossing 
forelæste  en  dramatisk  Behandling  af  Mythen  om  Amor  og 
Psyche.  Krossing,  der  baade  skrev  Digte  og  æsthetiske  Af- 
handlinger, var  senere  i  mangfoldige  Aar  Lærer  i  Dansk  ved 
Borgerdydskolen  paa  Christianshavn.  Efter  ham  fulgte  Cand. 
jur.  og  Volontær  i  det  kgl.  Kancelli  P.  V.  Jacobsen,  som  op- 
læste en  Afhandling  om  Ordalierne.  Denne  højtbegavede  unge 
Mand,  der  senere  skulde  gjøre  sig  saa  fortjent  baade  som  For- 
fatter af  grundige  historiske  Afhandlinger  og  som  « Trolddom  »s 
Digter,  optraadte  herved  første  Gang  i  Foreningen,  som  han  i 
den  følgende  halve  Snes  Aar  viede  sin  bedste  Kraft. 

Forelæsningernes  Række  fortsattes  af  B.  Borgen,  der  med- 
delte en  Afhandling  om  Horaerne,  af  Stud.  philol.  C.  V.  Elber- 
ling, som  talte  om  Grækernes  Overtro,  af  Cand.  jur.  og  Senior 
P.  C.  Valentin,  som  gav  Bidrag  til  en  Karakteristik  af  Attila, 
af  Stud.  philol.  R.  J.  F.  Henrichsen,  der  skildrede  Muhamed 
som  Religionslærer,  af  Cand.  theol.  og  Senior  J.  E.  Schow, 
der  udviklede  Forholdet  mellem  den  naturlige  og  den  aabenbarede 
Religion,  af  Student  H.  H.  Beck,  senere  Dr.  phil.  og  Inspektør 
ved  Christian  VIII's  private  zoologiske  Samling,  som  oplæste 
en  Afhandling  om  Naturhistoriens  Fremgang  i  de  sidste 
Decennier,  af  Stud.  theol.  .S.  Zahle,  der  gav  en  Udsigt  over 
Johannes  Ewalds  Levnet,  af  Cand.  jur.  L.  Abrahams,  som  op- 

læste  « nogle  Bemærkninger  paa  en  Rhinrejse  i  Sommeren  1 8 1 9 » , 
af  Cand.  phil.  Fred.  Fabricius,  senere  Viceprovst  paa  Re- 
gensen og  Sekretær  ved  det  kongelige  Bibliothek,  som  oplæste 
en  original  Fortælling  « Studenterklubben »,  i  hvilken  han  førte 
et  varmt  Forsvar  for  den  nystiftede  Studenterforening,  og  af 
Cand  phil.  J.  M.  Thiele,  der  fortalte  om  sin  Udenlandsrejse 
i   1819. 

Foruden  disse  Forelæsninger  og  Oplæsninger,  der  holdtes 
indtil  Juni  1821,  leverede  Christian  Wilster  ogsaa  sit  Bidrag 
til  den  aandelige  Underholdning.  Under  5.  Maj  1821  staar 
der  nemlig  i  Eforatsprotokollen :  «Hr.  Fasting  oplæste  en  For- 
tælling, forfattet  af  Hr.  Wilster,  der  var  daarlig.»  Denne 
Meddelelse  er  gjort  af  Henrik  Hertz,  der  i  sin  Egenskab  af 
Efor  skulde  opskrive,  hvad  Mærkeligt  der  var  foregaaet  den 
Aften,  han  havde  Vagt.  Hvad  enten  nu  Hertz  med  Villie  havde 
givet  sin  Bemærkning  en  saadan  Form,  at  den  skulde  vække 
Morskab,  eller  han  havde  nedskrevet  den  uden  at  tænke  over, 
hvad  Kammeraterne  med  god  Villie  kunde  lægge  i  den,  saa  er 
det  sikkert,  at  der  bagefter  opstod  Strid  om,  hvorvidt  «daarlig» 
skulde  gaa  paa  Fortællingen  eller  paa  Wilster.1 

Det  var  altsaa  Medlemmerne,  som  underholdt  hverandre 
med,  hvad  de  havde  lært  eller  oplevet  hver  paa  sit  Omraade, 
og  man  hentede  ikke  Professorer  eller  andre  Videnskabsmænd 
og  bad  dem  om  at  oplyse  Tilhørere.  En  saadan  Ordning  kunde 
gaa  paa  en  Tid,  da  alle  Medlemmer  omtrent  vare  lige  gamle 
og  stod  paa  samme  Dannelsestrin,  men  den  maatte  ophøre 
senere,  da  Studenterforeningen  blev  en  stor  akademisk  For- 
ening, der  samlede  Medlemmer  af  alle  Aldere  indenfor  sine 
Mure.  Da  kunde  man  ikke  kræve  af  de  Ældre,  at  de  taal- 
modigt  skulde  høre  paa,  hvad  de  Unge  kunde  yde,  og  da  blev 
disse  nødte  til  at  danne  snævre  Foreninger  eller  Samfund,  hvor 
de  i  Frihed  kunde  holde  Foredrag  og  disputere  uden  at  ud- 
sætte sig  for  en  ikke  velkommen  Kritik  fra  de  mere  ud- 
viklede Kammeraters  Side.  Af  saadanne  smaa  Foreninger  har 
der  i  Aarenes  Tid  bestaaet  en  overordenlig  stor  Mængde.    Nogle 

have  fristet  Tilværelsen  i  længere  Tid  og  overlevet  flere  Stu- 
denterslægter, medens  andre  ere  døde  samtidig  med,  at  Stifterne 
have  tabt  Interessen  for  dem.  Men  i  1820  var  Studenterfor- 
eningen endnu  i  Ordets  egenlige  Betydning  en  Forening  af  Stu- 
denter. De  faa  Kandidater  kunde  let  tælles,  og  af  Veteraner 
fandtes  der  kun  et  Par. 

En  saadan  Veteran  var  Frederik  Fabricius,  der  den  26. 
Maj  oplæste  en  original  Fortælling.  Han  var  ved  Foreningens 
Stiftelse  31  Aar  og  havde  dengang  været  Student  i  12  Aar. 
Et  Par  Aar  senere  valgtes  han  til  Senior  og  vedblev  at  være 
det  i  et  meget  langt  Tidsrum.  Da  han  opgav  sin  Virksomhed 
som  Bestyrelsesmedlem  i  Studenterforeningen,  flyttede  han  ind 
paa  Regensen  som  Viceprovst  og  havde  nu  Bolig  her  til  sin 
Død  i  1873.  Samtidig  hermed  gjorde  han  Tjeneste  paa  det 
kongelige  Bibliothek,  først  som  Volontær,  senere  som  Kopist 
og  endelig  som  Sekretær,  men  en  tidlig  begyndende  Tung- 
hørighed, der  senere  gik  over  til  fuldstændig  Døvhed,  ude- 
lukkede ham  delvis  fra  Omgang  med  Mennesker,  saa  at  han 
kun  passede  sit  Bibliothek  og  sine  Regensianere,  hvem  han 
lige  til  sin  Død  betragtede  som  sine  kjære  unge  Venner,  og 
hvem  det  var  ham  en  Fornøjelse  at  traktere  i  sit  Værelse,  naar 
Lejlighed  gaves.  Lejligheden  kom  imidlertid  ofte,  og  det 
glædede  ham  da  ved  et  godt  Glas  Portvin  at  fortælle  om  gamle 
Dage  og  om  dalevende  Personer  f.  Ex.  om  Rahbek,  med  hvem  han 
naturligvis  havde  været  Dus.  I  1821  var  « Gamle  Brice»,  hvilket 
Xavn  han  gik  under  i  mange  Aar,  en  aandelig  livlig  Mand, 
som  skrev  Fortællinger  og  Komedier,  fulde  af  Humør  og  Lune. 

Den  lille  Fortælling,  han  dengang  oplæste  i  Foreningen, 
var,  som  ovenfor  nævnt,  et  Forsvar  for  dennes  Berettigelse. 
Den  er  ualmindelig  kvikt  skreven,  og  Sproget  er  for  sin  Tid 
særlig  godt  og  rent.  I  Indledningen  have  vi  en  Samtidigs  Be- 
retning om,  hvorledes  den  offenlige  Mening  dengang  betragtede 
den  nye  Studenterforening,  og  det  vil  derfor  være  af  Interesse 
at  gjøre  Bekjendtskab  med  den.2 

« Universitetsstaden  Kjøbenhavn  var  tillige  Hovedstad,   Re- 

sidensstad,  Handelsstad  og  Fæstning  og  efter  gammeldags  Be- 
greber derfor  just  ikke  fortrinligen  skikket  til  at  være  Uni- 
versitetsstad. Det  lille  Antal  akademiske  Borgere  tabtes  i  den 
hele  øvrige  Sværm  af  de  saare  forskjellige  Indvaanere;  Pro- 
fessorerne trak  sig  tilbage  i  deres  lille  huslige  Kreds,  og  kun 
saare  faa  vare  de  Studenter,  der  vare  saa  lykkelige  at  nyde  det 
Frugtbringende  af  videnskabelige  Samtaler  og  Omgang  med, 
jeg  vil  ikke  sige  lærde,  men  blot  videnskabeligt  dannede  Mænd. 
Lægger  man  nu  hertil  alle  de  Fristelser  til  Adspredelse,  der  i 
en  saadan  By  maatte  møde  den  unge  som  Fuglen  frie  Akademikus, 
hvad  Under  da,  at  Modre  og  Fædre  ledsagede  deres  til  Uni- 
versitetet dragende  Sønner  med  omhyggelige  Formaninger  og 
med  Skildringer  af  Hovedstadens  Farer? 

«Men  pludselig  havde  Tingene  forandret  sig.  Ikke  som 
om  Universitetet  var  blevet  flyttet,  eller  at  Byen  havde  ophørt 
at  besidde  nogen  af  hine  for  et  Universitet  skadelige  Egen- 
skaber, men  Akademisterne  selv  havde  i  en  vis  Henseende  for- 
andret sig.  Adskillige  Lejligheder  havde  vist  dem,  at  det  vilde 
være  godt,  om  de  havde  et  Foreningspunkt,  hvor  fælles  An- 
liggender kunde  omtales  og  drøftes  af  dem  selv,  og  hvorfra  en 
bedre  Almenaand  og  et  nærmere  Bekjendtskab  indbyrdes  kunde 
udbrede  sig.  De  havde  derfor  stiftet  et  Studentersamfund  eller, 
om  man  saa  vil,  en  Studenterklub.     Dette  var  uhørt! 

« Allerede  saa  man  enhver  Student  forvandlet  til  en  Re- 
nommist,  og  « Medlem  af  Studenterselskabet »  og  « Svirebroder » 
vare  i  Manges  Øjne  synonyme  Navne.  Nu  taledes  der  ikke 
om  anden  Fare  for  den  unge  Student  end  denne  Klub,  uden 
at  betænke,  at  Byen  ejede  Snese  af  Klubber,  i  hvilke  Studenten, 
uden  at  Nogen  ænsede  det,  kunde  spilde  sin  Tid  og  sine 
Penge.  Men  disse  bestod  heller  ikke  alene  af  Studenter !  Hvad 
var  naturligere,  end  at  de  Militære  havde  en  Klub,  hvor  der 
taledes  om  Hug  og  Stik  og  Bomber  og  Granater,  at  Grosserere 
og  Hofmænd  dannede  en  Harmoni,  der  harmonerede  som  rede 
Sølv  og  Repræsentativer,  at  den  respektive  Borgerstand  havde 
en   bestandig   borgerlig  Enighed,    hvor  Mester  Naal   og  Mester 

Syl  ved  et  Glas  Punsch  reformerede  Staten,  indtil  de  ved  Mid- 
nat endrægtigen  sejlede  hjem,  og  at  der  endnu  gaves  en  hel 
Hærskare  af  andre  Klubber,  dramatiske  Selskaber,  Skyde- 
selskaber etc,  hvor  man  kunde  faa  Has  paa  den  lede  Tid! 
Men  at  Studenter  og  det  blot  Studenter,  der  naturligvis  Intet 
kunde  have  at  tale  om,  tænkte  paa  at  danne  en  egen  Kreds! 
O  tempora,  o  mores!!« 

Fabricius  flytter  derpaa  Scenen  hen  til  Grosserer  Ehrlichs 
Hus,  hvor  Læseren  gjør  Bekjendtskab  med  hans  Datter  Sine, 
en  vakker  lille  Blondine,  der  har  den  Fordel  tillige  at  være 
forstandig,  god  og  husholderisk,  altsaa  en  «Fugl  Fønix  af  en 
Pige».  Sammesteds  bor  hendes  Fætter  Gustav  Juul,  der  er 
Student  og  læser  til  theologisk  Attestats.  Han  er  en  «vel- 
voxen  Ungersvend  med  et  aabent  muntert  Ansigt,  et  purret, 
for  ikke  at  sige  krøllet,  blondt  Haar  og  blaa  Øjne.  Han  er 
iført  en  kort  blaa  Frakke,  sorte  Buxer,  sort  Halstørklæde  og 
hvid  Vest  og-  ser  i  det  Hele  noget  studenteragtig  ud.  Han 
sidder  skjævt  paa  en  Stol  og  læser  i  « Klein  Zaches  genannt 
Zinnober».  Hvad  hans  Karakter  angaar,  da  svarer  den  omtrent 
til  hans  Valgsprog,  som  han  meget  sirligt  har  indskaaret  i  sin 
Ziegenhainer,  og  som  lyder:  «Semper  lustig!  Toujours  ærlig 
Karl ! » . 

Juul  skal  flytte  ud  om  nogle  Dage  for  at  give  Plads  for 
en  ung  Rus,  der  er  Søn  af  Ehrlichs  Ven,  men  den  egenlige 
Grund  til,  at  han  skal  bort,  er  den,  at  Onkelen  er  vred  over, 
at  han  er  Medlem  af  Foreningen  og  som  Følge  deraf  en  Svire- 
broder. Imidlertid  er  han  saa  fornuftig  at  sikre  sig  sin  Kusines 
Haand,  og  netop  som  han  har  sagt  hende,  at  Forlovelsen  skal 
offenliggjøres,  naar  det  theologiske  Fakultet  med  enstemmige 
Vota  har  dekreteret:  Gustav  Juul  har  erholdt  Karakteren  Lauda- 
bilis,  træder  Grosserer  Fhrlich  ind  ad  Døren,  ledsaget  af  sin 
Ven,  den  snusfornuftige  Magister  Alpha.  Denne  gnavne  Fyr 
har  fortalt  Ehrlich  smukke  Historier  om  en  Skovtur,  Studenter- 
foreningen har  havt  Dagen  i  Forvejen,  og  fremstillet  den  som 
et  Sviregilde,   og  da  han  nu  gjentager  disse  Ord,   bliver  Gustav 

Juul  for  Alvor  vred.  Først  svarer  han  Magisteren  med  de  Ord 
fra  «Axel  og  Valborg* :  «Der  løjst  Du,  Broder  Knud»,  og 
derefter  tvinger  han  som  den  Forurettede,  der  selv  har  været 
med  paa  Turen,  de  to  ældre  Herrer  til  at  høre  en  Beretning 
om  denne,  han  samme  Formiddag  har  forfattet.  «Jeg  har 
optegnet  denne  Skovturs  Historie,  for  at  den  engang  kan  minde 
mig  om  fordums  glade  Dage,  og  jeg  vil,  hver  Gang  jeg  gjennem- 
læser  denne  Beretning,  erindre  mig  alle  de  flinke  Gutter,  der 
deltog  i  den.  Mig  selv  omtaler  jeg  som  tredie  Person  efter 
Hans  Durchlauchtighed  Hr.  Julius  Cæsars  glorværdige  Ex- 
empel.» 

Efter  den  sædvanlige  Indledning,  som  man  paa  den  Tid 
plejede  at  stille  i  Spidsen  for  enhver  Fortælling,  og  som  her 
handlede  om  det  Urigtige  i  altid  kun  at  læse  om,  hvad  der 
sker  i  Udlandet,  og  derimod  at  lade  haant  om  de  nationale 
Forlystelser,  gaar  Forfatteren  til  selve  Værket,  nemlig  at  for- 
tælle om,  hvorledes  danske  Studenter  dengang  morede  sig, 
naar  de  drog  i  Skoven.  Fremstillingen  er  naiv,  men  sikkert 
paalidelig,  og  vi  have  utvivlsomt  her  et  fuldgyldigt  Vidnesbyrd 
om  Stemninger  og  Tilstande  i  akademiske  Kredse  ved  Studenter- 
foreningens Stiftelse,  altsaa  et  Dokument  af  ikke  ringe  kultur- 
historisk Interesse.  Fr.  Fabricius  har  i  Maj  1821  ikke  turdet 
byde  Medlemmerne  i  Foreningen  Andet  end,  hvad  der  kunde 
have  tildraget  sig  paa  en  Udflugt  til  Skoven. 

En   Studenterskovtur. 

En  Samling  af  Studenter  ved  Kjøbenhavns  Universitet  havde 
besluttet  ogsaa  at  more  sig  i  det  Grønne,  og  af  mange  Grunde 
fandt  man,  at  det  var  rigtigst  at  gaa  derud.  Man  kunde  da 
opsætte  Turen,  hvis  Vejret  ikke  blev  gunstigt.  Gangen  selv 
maatte,  især  i  Kompagni,  være  behagelig,  og  Finanserne  led 
heller  ikke  ved  denne  Beslutning. 

Den  bestemte  Morgen  smilede  Føbus  venligt  ned  til  sine 
Sønner,  der  næsten  100  i  Tal  saare  oprømte  marcherede  ud  af 
Byen,    ledsagede  af  en  Vogn  med  Proviant,    hvorpaa  fire  stolt 

oppudsede  Tjenere  sad  til  Stads.  Med  Hatten  i  Haanden  rullede 
disse  imidlertid  snart  forbi  de  Fodvandrende  for  at  holde  Fro- 
kosten parat  i  Charlottenlunds  Skov.  Man  var  imidlertid  bleven 
enig  om  ikke  at  tage  ind  paa  noget  Traktørsted.  Værten  i  Stu- 
denterselskabet skulde  besørge  Anretningen,  og  den  dertil  ud- 
valgte Student  Juul  som  Chef  styre  det  Hele  understøttet  af 
fire  Adjutanter. 

Toget  gik  da  for  sig,  og  man  blev  snart  overbevist  om 
det  heldige  Valg,  man  havde  gjort  af  Befordringstøjet.  Den 
milde  Bevægelse  satte  Blodet  i  rask  Omløb,  og  den  skjønne 
Vej  virkede  med  hele  sit  Trylleri  paa  de  Vandrende,  medens 
de  Forbirullende  for  Støv  og  Støj  næppe  havde  Ro  til  at  se 
sig  om.  Ved  Ankomsten  til  Charlottenlund  fandt  man,  at 
Gangen  havde  skaffet  en  herlig  Appetit,  og  det  yar  derfor  et 
frydeligt  Syn  at  se  Bordet  dækket  og  Tjenerne  med  Rom- 
flasken i  Haanden  beredte  til  at  udskjænke  Frokostdrammen, 
hvilket  man  ikke  lod  dem  vente  med.  Endskjønt  man  havde 
faaet  Sul  til  sin  Mad  ambulando,  var  Frokosten  dog  ikke  til 
at  kimse  ad,  og  den  Munterhed,  som  krydrede  den,  gjaldt  mere 
end  de  udsogteste  Retter. 

Turen  gik  nu  videre  til  Dyrehaven,  hvor  man  saa  alle  de 
Kunster,  som  vare  at  se,  men  hvor  man  alle  Steder  Alle  som 
een  Mand  gik  paa  ringeste  Plads  undtagen  hos  Mester  Jakel, 
hvor  man  naturligvis  qua  Standspersoner  betalte  efter  Behag. 
Vi  ville  nu  springe  forbi  det  Øvrige  af  Dagen,  som  henrandt 
i  Fryd  og  Gammen,  uden  at  noget  Særdeles  indtraf. 

Kl.  10  skulde  der  spises  til  Aften,  og  Juul  maatte  derfor 
tidligere  bort  fra  de  Andre  for  at  sørge  for,  at  Alt  kom  i  Orden. 
Ved  Skovløberhuset  fik  han  de  fornødne  Borde  itide  optagne 
og  Alt  sat  i  brillant  Stand,  hvortil  ikke  lidet  hjalp  en  Slump 
medtagne  Papirlygter,  der  ophængte  i  Træerne  gav  det  Hele  et 
smukt  og  livligt  Udseende.  Vennerne  samledes  nu,  fandt  Alting 
fortræffeligt,  og  under  lystig  Passiar  om  Dagens  Hændelser  be- 
gyndte Maaltidet.  Nu  marcherede  Juul  op,  fulgt  af  de  fire 
Tjenere,    hver   med  en   dampende   Bolle  afbrændt  Rødvin,    og 

næppe  vare  de  satte  paa  Bordene,  før  Alle  istemte  Sangen: 
« Velkommen  varme  Purpurskaalb 

Et  Par  Spidsborgere,  der  sad  ved  et  Bord  i  Nærheden, 
begyndte  at  blive  bange,  da  de  hørte  Omkvædet,  thi  Visen  er 
som  bekjendt  en  Røversang,  men  synges  almindeligt  for  sin 
raske  Melodi.  En  af  dem  listede  sig  endog  bort  og  hen  til 
Polititeltet,  hvor  han  fortalte,  at  Studenterne  nok  vare  blevne 
vel  lystige,   da  de  begyndte  at  synge  liderlige  Viser. 

«Det  kan  jeg  næppe  tro,»  svarede  Politimesteren,  som  just 
var  tilstede,  «men  De  skal  have  Tak  for  Underretningen;  jeg 
gider  nok  høre  dem  synge. »  Og  dermed  spaserede  han  med 
den  gode  Borgermand.  Just  som  de  kom  til  Stedet,  udbragtes 
der  under  Trompetstød  et  vældigt  Hurra  for  den  elskede  Digter. 
•<Der  kan  De  selv  høre,»  sagde  Borgeren.  «At  de  ere  muntre 
og  drikke  Oehlenschlagers  Skaal,  det  er,  som  det  skal  være, 
men  hvad  vædde  vi,  om  et  Øjeblik  ere  de  Alle  rolige. »  Og 
han  havde  Ret,  thi  i  samme  Øjeblik  slog  Juul  til  Lyd,  og  Alle 
taug.  Nu  foreslog  han  at  synge  den  gode  gamle  «Mihi  est 
propositum»,  og  Borgeren,  der  hørte  det  fremmede  Tunge  - 
maal,  kunde  ikke  faa  ud  af  sit  Hoved,  at  Sangen  var  liderlig, 
kanske  endog  demokratisk.  Under  Sukket  «Gud  hjælpe  os  for 
Politi,  vi-  har»  krøb  han  da  hen  til  sit  Bord,  fik  af  Ærgrelse 
sin  Snaps  i  den  gale  Hals  og  skyndte  paa  Konen  at  komme 
bort  fra  det  liderlige  Selskab. 

Man  kan  let  tænke  sig,  at  denne  Syngen  havde  trukket 
en  Hoben  Mennesker  sammen;  men  Studenterne  tænkte  kun 
paa  sig  selv  og  istemte  nu  den  virkelig  i  et  begejstret  Øjeblik 
skrevne  Studentersang:    «Her  under  Nathimlens  rolige  Skygge.« 

Ved  det  herlige  Vers:  «Giv  mig  dit  Haandtag,  min  Ven 
og  min  Broder »,  rejste  Alle  sig,  gav  hinanden  Haanden  og  sang 
nu  Slutningen  med  en  virkelig  højtidelig  Enthusiasme.  Derpaa 
sluttedes  med  et  til  Stemningen  svarende  brusende  Vivat  for 
Kjøbenhavns  Universitet. 

De  gabende  Tilskuere  vidste  ikke  rigtigt,  hvad  de  skulde 
tænke  om  alle  disse  Manerer,    og  de  Fleste  vare  paa  Vejen  til 

at  erklære  samtlige  Sangere  for  fulde,  da  pludseligt  den  gamle 
ærværdige  Minister  Grev  M.  traadte  hen  til  det  midterste  Bord, 
slog  Formanden  paa  Skulderen  og  sagde:  « Bravo  Børn!  Saa- 
dan  maa  jeg  lide  Eder,  thi  hvo  som  i  Eders  Alder  ikke  kan 
begejstres  for  sit  skjønne  Kald,  ham  bliver  der  aldrig  noget 
Retskaffent  af. »  Derpaa  greb  han  et  Glas  og  udbragte  en  Skaal 
for  Kjøbenhavns  brave  Studenter.  Og  medens  han  klinkede 
med  Formanden,  gjenlød  Luften  af  alle  Omstaaendes  Hurra- 
raab.  Nu  havde  Tonen  forandret  sig,  og  da  Juul  under  den 
følgende  Sang:  «I,  som  tømme  Bægerne »  gik  om  med  sin 
Hat  for  at  indsamle  Noget  til  de  Fattige,  trængte  Alle  sig  om 
ham  for  at  kaste  Noget  i  den,  og  et  og  andet  kjønt  lille 
Ansigt  saa  endogsaa  ret  venligt  til  ham. 

«Enfin»,  sagde  den  gamle  Minister,  der  syntes  at  være 
bleven  munter,  «mine  Herrer  og  Damer,  lader  os  bilde  os  ind, 
at  vi  ere  gamle  Bekjendte,  og  blive  ved,  som  vi  have  begyndt ! 
Hver  Dame  vælge  sig  en  Kavaler !»  Alle  vægrede  sig,  men 
da  hans  Datter  paa  et  Vink  af  ham  tog  Juul,  var  al  Betænkning 
hævet,  og  man  saa  snart  en  lang  Bunterad  dannet.  Kavallererne 
fik  sig  snart  en  Lygte,  og  under  Nationalsangen  drog  man  til 
Kirsten  Pils  Kilde,  hvor  alt  det  Indkomne  nedlagdes  i  Fattig- 
blokken under  et  fuldstemmigt  « Danmark  leve!» 

«Og  nu  mine  Herrer  og  Damer, »  sagde  M.,  «god  Nat  og 
Tak  for  den  glade  Aften,  De  har  skjænket  mig.»  «Grev  M. 
leveb  tonede  det  fra  alle  Sider,  da  han  rullede  bort.  Hver 
søgte  nu  sin  Vogn,  og  Studenterne  drog  jublende  hjem,  trykkede 
hverandre  trofast  i  Haanden  og  følte  med  en  ædel  Stolthed: 
« Vi  ere  Værn  om  den  helligste  Have ! » 

Dermed  er  Fortællingen  om  Skovturen  forbi.  Medens 
Gustav  Juul  læste,  havde  Sine  Ehrlich  sine  Øjne  fæstede  paa 
ham,  og  hun  syntes,  at  han  dog  var  en  smuk  Knøs.  Magisteren 
ytrede  af  og  til  sine  Betænkeligheder  ved  et  «Hm!  Hm!», 
men  han  kunde  dog  ikke  lade  være  med  at  udstøde  et  « Klod- 
rian!»,    da    han    hørte,    at    Borgermanden    havde    antaget    den 

ærværdige  «Mihi  est  propositum»  for  en  liderlig  Vise. 
Grosserer  Ehrlich  sad  i  Begyndelsen  aldeles  flegmatisk  og  røg  af 
sin  Pibe,  men  da  han  hørte,  at  «den  suffisante  Grev  M.,  saa 
at  sige  den  rigeste  Mand  i  Landet,  hvis  Ord  vare  saa  gode 
som  Valuta,*  havde  klinket  med  Studenterne,  fulgte  han  Op- 
læsningen med  Interesse. 

Magisteren  var  i  Grunden  et  godt  Menneske,  men  han 
havde  hørt  og  læst  saa  Meget  om  alt  det  Uvæsen,  Studenter- 
klubberne førte  med  sig  ved  de  tydske  Universiteter,  at  han 
gyste  ved  Tanken  om,  at  de  rare  og  fredsommelige  kjøben- 
havnske  Studenter  skulde  forvandles  til  Personer,  der  forstod  at 
bruge  Huggerten  lige  saa  godt  som  Pennen.  At  det  nydannede 
Selskab  af  Studenter  vilde  skabe  saa  usalige  Tilstande,  troede 
han  fuldt  og  fast  paa. 

Skovturen  var  i  nogen  Tid  Gjenstand  for  Folks  Samtaler 
i  Byen,  ja  man  lavede  endog  Forlovelser  som  Følge  af  den, 
men  en  Maanedstid  efter  havde  man  glemt  baade  den  og  Stu- 
denterne for  en  stærk  Mand,   der  lod  sig  se  offenlig. 

« Universitetets  Professorer  havde  imidlertid  ikke  glemt  dem 
og  holdt  bestandig  et  vaagent  Øje  med  dem  og  deres  Sam- 
linger, da  de  ikke  uden  Grund  i  Begyndelsen  frygtede  for,  at 
de  skulde  udarte  til  Svirerier.  Men  med  Glæde  bemærkede  de 
den  stedse  voxende  bedre  Tone,  der  udbredte  sig  fra  denne 
Kreds,  og  det  var  saa  langt  fra,  at  dens  Medlemmer  udmærkede 
sig  ved  Efterladenhed,  at  de  meget  mere  kunde  henregnes  til 
de  flittigere  Studerende.  Hertil  bidrog  ogsaa  de  literære  Øvelser, 
man  havde  forbundet  med  de  sædvanlige  Møder,  og  Lyst  til  at 
udmærke  sig  mellem  Kammerater,  man  dagligen  omgikkes, 
vakte  mangen  Yngling  af  hans  fordærvelige  Dvale.  Professorerne 
saa  det  og  glædede  sig,  og  undertiden  anførte  de  endog  Klubbister 
som  Mønstre  paa  Studenter.  Vor  Magister  alene  vedblev  at 
paastaa,  at  det  var  en  Fordærvelsesanstalt,  og  naar  han  og 
Jomfru  Ehrlich  disputerede  derom,  endte  han  altid  med  de  Ord: 
«Klubben  er  en  Pest,  og  Juul  faar  aldrig  sin  Examen.» 

Men  Juul  fik  sin  Examen.     Efterat  han  var  flyttet  bort  fra 

Ehrlichs  Hus,  kom  han  der  sjældnere  og  sjældnere  paa  Besog, 
og  tilsidst  blev  han  rent  borte.  Magisteren  paastod,  at  det 
ikke  kunde  være  anderledes,  «da  han  fra  Morgen  til  Aften 
hang  i  den  fordømte  Klub»,  den  gamle  Ehrlich  rystede  be 
tænkeligt  paa  Hovedet,  men  hans  Datter  undskyldte  Juul  og 
mente,  at  han  maaske  kunde  have  sine  Grunde.  Imidlertid 
blev  hun  Dag  for  Dag  mere  og  mere  utaalmodig  og  kunde 
vanskeligt  skjule  sin  Uro. 

En  skjøn  Dag,  da  hun  sad  melankolsk  ved  Vinduet,  saa 
hun  sin  Fætter  komme  gaaende  med  glædesstraalende  Ansigt. 
I  fire  Spring  var  han  over  Gaden,  og  i  næste  Øjeblik  traadte 
han  ind  ad  Døren  med  det  Budskab,  at  han  havde  været  oppe 
til  theologisk  Examen  og  faaet  Laudabilis.  Nu  blev  der  Fryd 
og  Gammen  i  Huset.  Grosserer  Ehrlich  var  henrykt  over  det 
gode  Resultat  og  gav  med  Glæde  sit  Samtykke  til  Forlovelsen. 
Men  Gustav  paastod,  at  det  var  Studenterklubben,  han  kunde 
takke  for,   hvad  der  var  sket. 

Dermed  er  denne  lille  Studenterfortælling  forbi.  Naar  man 
undtager  Skovturen,  over  hvilken  der  hviler  en  poetisk  Stemning, 
er  den  øvrige  Del  af  Fortællingen  ikke  særlig  mærkelig.  De 
optrædende  Personer  staa  som  Repræsentanter  for  Datidens 
Meninger  og  Stemninger  og  ere  ikke  videre  karakteriserede, 
ligesom  Samtalen  mellem  dem  hverken  er  aandrig  eller  vittig, 
men  det,  der  giver  Skitsen  Værd,  er  den  historiske  Duft,  der 
strømmer  os  imøde  under  Læsningen.  Saaledes  som  Magisteren 
talte,  saaledes  tænkte  og  talte  ogsaa,  som  vi  have  set,  de  ældre 
Professorer  og  sikkert  ogsaa  mange  Embedsmænd  og  ældre  Akade- 
mikere, der  nærede  en  grundig  Mistillid  til  det  nye  Paafund  om 
en  Studenterklub  eller  Studenterforening.  Magisteren  er  ligesom 
Professor  Hornemann  overmaade  bange  for  de  Drikkerier,  der 
rimeligvis  vilde  finde  Sted,  naar  de  Unge  kom  sammen,  og 
han  ser  ligesom  denne  hele  det  tydske  Studenterkomment 
holde  sit  Indtog  i  Kjøbenhavn  til  Fordærvelse  for  Minervas 
Sønner. 

Grosserer  Ehrlich ,  der  er  Repræsentant  for  den  jævne 
Borgerstand,  horer  efter,  hvad  de  Ældre  sige  om  Klubben,  og 
er  naturligvis,  naar  han  endelig  skal  have  en  Mening  om  Sagen, 
nærmest  villig  til  at  folge  dem  og  erklære  det  Hele  for  en 
Daarskab,  men  det  interesserer  ham  iøvrigt  saa  uendelig  lidt. 
Naar  en  Mand  som  Grev  M.  er  med  til  at  hylde  Studenterne 
i  Dyrehaven,  saa  vakler  han  i  sin  Tro  og  vilde  vistnok  være 
tilbøjelig  til  af  Hensyn  til  den  rige  og  mægtige  Minister  at 
finde  deres  Adfærd  ganske  naturlig,  dersom  han  ikke  daglig 
var  udsat  for  Magisterens  Paavirkninger.  Da  Juul  imidlertid 
har  faaet  sin  Examen  med  første  Karakter,  uagtet  han  er  en 
af  Studenterklubbens  Ordførere  og  Ledere,  og  uagtet  han 
« havde  spildt  sin  Tid»  med  at  besøge  denne  Klub,  saa  ere  vi 
ikke  langt  fra  at  tro,  at  den  brave  Hr.  Ehrlich  for  Fremtiden 
vil  mene,  at  man  har  gjort  de  unge  Mennesker  Uret,  og  at  det 
vil  være  Synd  ikke  at  unde  dem  den  Fornøjelse,  dersom  det 
kan  more  dem.  Hans  Datter  er  som  alle  unge  Piger.  Hun 
finder  den  krøllede  Fætter  smuk  og  indtagende,  og  det  kunde 
derfor  ikke  falde  hende  ind  at  tvivle  om,  at  han  søger  det 
bedste  Selskab,   naar  han  kommer  i  Klubben. 

Forfatteren  gjør  opmærksom  paa,  hvorledes  endog  Profes- 
sorer, der  tidligere  med  Mishag  havde  set  paa  den  nye  Forening, 
inden  kort  Tids  Forløb  eller  rettere,  inden  der  var  gaaet  et 
halvt  Aars  Tid,  havde  forandret  deres  Mening,  da  de  saa,  at 
der  virkelig  udviklede  sig  et  videnskabeligt  Liv  indenfor  dens 
Væggei  og  at  mange  Medlemmer  kappedes  om  at  vise,  hvad 
de  i  aandelig  Henseende  duede  til. 

Vare  Professorerne  komne  til  dette  Resultat,  efterat  de 
havde  lagt  Mærke  til,  hvorledes  de  unge  Mennesker  traadte  op 
og  holdt  Forelæsninger,  maatte  de  end  yderlige  bestyrkes  i  deres 
Opfattelse,  da  Disputationerne  tog  deres  Begyndelse. 

Den  Første,  der  optraadte  som  Forsvarer  af  Theses,  var 
Cand.  phil.  N.  L.  Høyen,  der  den  28.  Juni  opstillede  følgende 
tre  Sætninger:3 

s* 


n6 

i.  Den  nordiske  Mythologi  er  ikke  anvendelig  for  de  bildende 
Kunster; 

2.  Det  er  ikke  altid  en  reel  Vinding  for  Kunsten,  at  dens  Gebet 
udvides  og 

3.  Om  endog  en  genial  Kunstner  frembringer  et  fortjenstfuldt 
Arbejde  i  den  nordiske  Mythologi,  vilde  dette  dog  snarere 
skade   end   gavne  Kunsten. 

Som  Opponenter  fremtraadte  Cand.  phil.  H.  Krøyer  og 
Cand.  phil.  Guntelberg.  Den  23aarige  unge  Mand,  der  allerede 
med  Alvor  havde  kastet  sig  over  Studiet  af  Kunsten,  forsvarede 
her  Sætninger,  som  han  i  en  senere  Alder  ikke  alene  ikke  vilde 
vedkjende  sig,  men  endogsaa  paa  det  Kraftigste  bekæmpe. 
Under  en  Disput  gjælder  det  jo  om  at  sætte  Sagen  paa  Spidsen, 
saa  at  den,  der  opstiller  vedkommende  Theses,  ikke  altid  uden- 
videre  selv  vil  godkjende  dem  i  deres  Helhed.  Men  Høyen  havde 
dengang  endnu  ikke  faaet  sit  Øje  aabent  for  den  nordiske 
Mythologis  Skjønhed,  og  det  laa  overhovedet  udenfor  Datidens 
Bevidsthed  at  tænke  sig  den  græske  Mythologi  afløst  af  denne. 

Den  4.  Juli  fremstod  Stud.  philol.  C.  V.  Elberling  og  for- 
svarede bl.  A.  følgende  Sætninger: 

1.  Herodotus    fuit    verax   historicus  og 

2.  False    dictum    est:    «de   mortuis    11  i  1    nisi    bene*. 

Herimod  opponerede  Cand.  jur.  Chr.  Wilster,  Cand.  jur. 
Valentin  og  Stud.  philol.  R.  I.  F.  Henrichsen.  Disputatsen 
foregik  paa  Latin,  hvilket  altid  var  Tilfældet,  naar  der  var  op- 
stillet latinske  Theses. 

Den  12.  Juli  gik  det  løs  igjen,  idet  Cand.  jur.  Valentin 
disputerede  over  fire  Theses,  nemlig: 

1.  Nullum    odium   sine   æstimatione; 

2.  Jure  universali  insurrectionem    in  summum    imperium,    qui  jura 
humanitatis  subditorum  violavit,   facere    licet; 

3.  Silente  jure   positivo,    judicem    magis    ad  jus    universale    quam 
ad    consuetudines   gentis   respicere   oportet  og 

4.  Cardinal    de    Fleury    optimus    seculi    decimi    octavi    census    est 
minister. 

Opponenter  vare  Cand.  theol.  /.  E.  Schow,  Stud.  theol. 
Visby  og  Cand.  phil.  Høyen. 

Som  man  ser,  holdtes  der  Disputationer  midt  om  Sommeren, 
ja  Øvelserne  fortsattes  i  August,  hvilket  efter  vore  Tiders  Be- 
greb bærer  Vidne  om  en  ualmindelig  Iver  i  Videnskabens  Tje- 
neste. Den  1 6.  i  denne  Maaned  optraadte  saaledes  Cand. 
theol.  /.   E.  Schow  og  forsvarede  følgende  fire  Theses: 

i.  Conscientia   duce,    recte   semper   agitur; 

2.  Immortalitate  animi  negata,  nullius  omnino  pretii  erit  vita;  immo 
ne  vis  quidem   ad   recte  agendum   animo  humar/o  relinquetur; 

3.  Nihil    est    utile,    nisi    quod    honestum  og 

4.  Superstitio   minus   nocet.    quam    incredulitas. 

5.  Zahle,  C.  V.  Elb  er  Ung  og  Cand.  theol.  P.  A.  Thomsen 
opponerede. 

Den  26.  August  disputerede  5.  Zahle  over  følgende  Theses: 

1.  Virgilius    inter    poétas    non    est    re  fe  rendus; 

2.  Poétæ  mores    atque   indoles   ex    operibus   ejus   cognoscuntur; 

3.  Poéta,  qui  res  tractat  historicas,    factorum  veritatem  diligenter 
debet  observare  og 

4.  Liberalibus,    quæ    dicuntur,    artibus    mundus  facillime  evitatur, 

iisdemque  cum   mundo  facillime  conjungimur. 

Schow,  Giintelberg,  Elb  er  Ung  og  Cand.  phil.  C.  A.  Thortsen 
vare  Opponenter. 


Den  1.  September  begyndte  Forelæsningerne  igjen,  efterat 
man  havde  disputeret  i  et  Par  Maaneder.  P.  V.  Jacobsen 
forelæste  denne  Dag  en  Afhandling  om  Straffene  i  Middel- 
alderen. Den  8.  fulgte  Cand.  phil.  /.  A.  Dyssel  efter,  idet 
han  gav  et  Forsøg  til  en  kritisk  Fremstilling  af  Alkemiens 
Historie,  Grundsætninger  og  Hovedlærdomme.  Endelig  læste 
Cand.  theol.  P.A.  Thomsen  den  14.  September  over  Udødelig- 
hedslærens  Historie.  Saa  tog  man  atter  en  Stund  fat  paa  at 
disputere,  idet  Chr.  Wilster  den  22.  September  opstillede  og 
forsvarede  følgende  Theses: 

i.  Pessime  omne  fere  ineuntis  adolescentiæ  tempus  studio  linguæ 
Latinæimpendimus,  immemores  recentioris  ævi  scriptores  longe 
præstare; 

2.  Philologia  cæteris  scientiis  inferiorem  locum  tenet; 

3.  Melius  civitati  consideretur,  feminis  ab  hereditatis  aditione 
e  x  c  1  u  s  i  s ; 

4.  Nec  unquam  exstitit,  nec  e ristere  potest  alia  imperii  formå 
quam   monarchia  og 

5.  Actiones  humanæ  non  minus  a  corporis,  in  primis  ventris  vale- 
tudine,  quam  ab  indole  ventris  dependent.  Hujus  res  obliti 
illustres  historiæ  \iros  false  judicamus.  Thesis  exemplis  illu- 
strabitur,    si   quis  desideraverit. 

Opponenter  vare  Valentin  og  Stud.  theol.  H.  P.  Engelbreth. 

Otte  Dage  senere  traadte  Abrahams  op  som  Forsvarer  af 
Theses,  af  hvilke  et  Par  vare  ret  almindelige  Sætninger,  medens 
atter  andre  kunde  give  Anledning  til  megen  Modsigelse  og 
Strid  mellem  slagfærdige  Latinere.     De  saa  saaledes  ud: 

1.  A  posse  ad  esse  valet  consequentia; 

2.  Hic  mundus  non  est  primus.  Adamus  et  Eva  non  fuerunt  primi 
homines; 

3.  Unusquisque  rex  debet  esse  philosophus; 

4.  Seculo  vix  præterlapso,  ars  musica  nil  novi  nobis  offerre  vale- 
bit  og 

5.  Xemo  saltat  ebrius. 

Valentin,  Høyen,  Elberling,  Engelbreth  og  Stud.  med. 
C.  Rafn  opponerede. 

En  Maaned  efter  holdtes  den  sidste  Disputation  i  Stu- 
denterforeningen, idet  Høyen  opstillede  og  forsvarede  følgende 
Theses : 

1.  De  dannende  Kunster  maa  stedse  gaa  til  Grunde  med  Frihed  og  Religion; 

2.  Den  kristelige  Mythologi  er  langt  mere  passende  for  Malerkunsten  end  den 
græske ; 

3.  Skal  Malerkunsten  hæve  sig  til  den  Højde,  som  den  havde  naaet  i  det 
16.  Aarhundrede,  da  maa  det  ske  ved  Landskabsmaleriet  og 

4.  De  Gamle  kunde  aldrig  drive  Landskabsmaleriet  til  nogen  Fuldkommenhed, 
da  det  allerede  indeholdtes  i   deres  Skulptur  og  Arkitektur. 

Schow  og   Thomsen  vare  Opponenter. 

Hvorfor  Disputerøvelserne  nu   hørte  op,    er  ikke  bekjendt. 

De,  der  vilde  disputere  paa  Latin,  havde  imidlertid  alt  i  For- 
vejen en  Forening,  hvor  de  kunde  øve  denne  Idræt,  nemlig 
Lycæum4,  der  var  bleven  stiftet  i  1813.  Det  var  dette 
Selskab,  Professor  Jens  Møller  sigtede  til,  da  han  i  sit  Votum 
om  Studenterforeningen  paastod,  at  den  var  overflødig,  fordi  de 
Akademikere,  som  vilde  øve  sig  i  videnskabelig  Holmgang, 
kunde  søge  derhen.  Iblandt  dets  Stiftere  vare  Sprogmanden 
F.  T.  I.  Dahl,  Naturforskeren  /.  H.  Bredsdorff,  Digteren  /.  L. 
Heiberg,  som  dengang  studerede  Medicin,  og  Lægen  Ole  Bang. 
Endnu  samme  Aar  indtraadte  to  senere  bekjendte  Mænd  i 
Selskabet,  nemlig  H.  N.  Clausen  og  P.  Hjort.  Aaret  efter 
blev  Poul  Møller  Medlem.  De  Theses,  hvorom  man  stredes 
her,  vare  i  Form  og  Indhold  i  fuld  Overensstemmelse  med  dem, 
vi  ovenfor  have  lært  at  kjende.  Saaledes  opstillede  H.  N.  Clausen 
i  Januar  181 5  følgende  tre  Sætninger:  1.  Med  fuldt  Forsæt  at 
lorsvare  en  hvilkensomhelst  fejlagtig  Mening  er  en  Krænkelse 
af  Humaniteten;  2.  Den  menneskelige  Fornuft  byder,  at  man 
kun  skal  gjøre  det,  som  er  behageligt,  og  3.  Intet  er  æsthetisk 
smukt,  uden  hvad  der  er  ethisk  godt.  I  Lycæums  Love  karak- 
teriseres det  som  et  Disputerselskab,  hvis  Formaal  er  at  forøge 
og  nære  den  logiske  Skarphed  i  at  disputere  og  Færdigheden  i 
at  tale  Latin,  hvoraf  fulgte,  at  man  kun  maatte  benytte  det 
latinske  Sprog  under  Udførelsen  af  Selskabets  Hverv.  Med- 
lemmernes Antal  skulde  være  12,  som  dog  kunde  overskrides. 
Naar  et  Medlem  havde  været  aktivt  i  fire  Aar,  kunde  han 
gaa  over  i  Veteranernes  Klasse  o.  han  blev  fritagen  for  at  opstille 
Theses  og  forsvare  dem  og  for  at  optræde  som  Opponent,  men 
kunde  være  tilstede  i  Møderne  og  optræde  som  frivillig  Opponent. 
Da  Poul  Møller  var  kommen  hjem  fra  sin  Kinarejse  i  Sommeren 
1 82 1,  indtraadte  han  igjen  i  Lycæum,  dennegang  som  Veteran. 
I  Februar  18 19,  altsaa  før  han  drog  bort,  havde  han  opstillet 
følgende  to  Theses:  1.  Man  maa  ønske  den  Slægt  til  Lykke, 
der  har  Overflod  paa  kaade  Ynglinge,  og  2.  de  Gamle,  som 
anklage  de  Unge,  der  ikke  ville  bøje  sig  for  deres  Anseelse 
i  æsthetiske   og  filosofiske  Sager,    for   Ubeskedenhed,    ere  selv 

saare  ubeskedne.  Af  de  tolv  akademiske  Borgere,  der  ud- 
fordrede Baggesen  paa  Latin,  vare  ikke  mindre  end  ni  Med- 
lemmer af  Lycæum,  nemlig:  Flor,  Hauch,  Møhl,  Poul  Møller, 
Chr.  Liitken  G.  A.  og  V.  R.  Dichmann,  N.  B.  Krarup  og 
L.  C.  D.  Vestengaard.  De  tre  andre  vare  Abrahams,  H.  Brøchner 
og  Rudelbach.  Af  dem  havde  den  Førstnævnte,  som  vi  have 
set,  disputeret  i  Studenterforeningen,  og  to  saa  lærde  Mænd 
som  Brøchner  og  Rudelbach  kunde  med  Lethed  slaas  paa  Latin. 
Det  var  for  Lycæum,  at  Poul  Møller  skrev  sin  berømte  Tobaks- 
vise:  Felix  ter,  qui  pusio.  Selskabet  bestod  lige  til  i  Be- 
gyndelsen af  Halvtredserne,  men  da  sygnede  det  hen  af  sig 
selv  og  maatte  dø,  fordi  Latinen  nu  var  afskaffet  som  Examens- 
sprog,  og  fordi  Doktordisputatserne  nu  ligeledes  blev  holdte 
paa  Dansk. 

Efterat  Disputationerne  vare  hørte  op,  begyndte  Fore- 
læsningerne igjen.  Den  3.  November  gav  Elberling  Meddelelse 
om  Apollonii  Tyanei  Levned  efter  Philostratus,  den  10.  og  17. 
forelæste  N .  Krossing  en  original  Fortælling  Fostbrødrene,  og 
den  i.  December  holdt  den  første  Professor  Foredrag  i  For- 
eningen, idet  Rahbek,  der  imidlertid  var  bleven  Medlem,  gav 
en  Oversigt  over  Vidas  Poetik,  i  hvilken  Anledning  Aftenen 
sluttedes  med  en  Kompotation.  Den  15.  December  oplæste  5". 
Zahle  en  metrisk  Oversættelse  af  1 .  Bog  af  Klopstocks  Messias, 
og  dermed  ophørte  Forelæsningerne  for  det  første  Aar   1821. 

En  af  Studenterforeningens  bedste  Skatte  er  nu  dets  be- 
tydelige Bibliothek,  som  Medlemmerne  benytte  saa  flittigt, 
at  der  f.  Ex.  i  1894  udlaantes  over  22,000  Bind.  Intet 
Bibliothek  i  Kjøbenhavn  laaner  tilnærmelsesvis  saa  mange  Bind 
ud  om  Aaret,  saa  at  det  spiller  en  betydelig  Rolle  for  Stu- 
denternes aandelige  Udvikling.  Aldrig  saasnart  havde  For- 
eningen i  Efteraaret  1820  aabnet  sine  Døre  for  Medlemmerne, 
før  Tanken  om  at  grundlægge  en  Bogsamling  kom  frem.  Det 
var  Jørgen  Jørgensen,  som  stillede  Forslag  om,  at  Medlemmerne 
selv   skulde   ofre   de  Bøger,    som    de  troede  at  kunne  undvære, 

paa  Foreningens  Alter,  og  dette  Forslag  faldt  i  god  Jord.  I 
Begyndelsen  af  1821  strømmede  Gaverne  ind  i  rigelig  Mængde. 
Just  Thiele  skjænkede  saaledes  Goethes  Digte  og  Leiden 
des  jungen  Werthers,  Schillers  Digte,  Schack  Staffeldts  første 
Digte  og  nye  Digte  fra  1808,  Baggesens  poetiske  Epistler, 
Rahbek  og  Nyerups  Viser  fra  Middelalderen  samt  flere  Sam- 
linger af  udenlandske  Sagn  og  Æventyr.  Chr.  Thaarup  gav 
Møde  med  15  Bind,  deriblandt  Ossians  Digte  i  S.  S.  Blichers 
Oversættelse,  Herders  og  Burgers  Digte,  Byrons  Manfred  over- 
sat paa  Dansk  af  Wulff  og  Corsaren  oversat  paa  Tydsk  af 
Caroline  Pichler,  adskillige  Udgaver  af  Ovid  samt  Holbergs 
Epistler.  B.  Borgen  gav  latinske  Disputatser,  R.  I.  F.  Henrichsen 
flere  Skrifter  af  P.  O.  Brøndsted,  Voltaires  Karl  den  Tolvtes 
Historie  og  Ruslands  Historie,  Hoffmanns  Serapionsbriider  osv., 
og  Visby  Gozzis  Æventyr  ved  Meisling,  Brødrene  i  Leire  af 
Boye,  Kynast  af  Thiele  og  Fylla  af  Krossing.  Stud.  med.  /.  P. 
Larpent  synes  at  have  interesseret  sig  levende  for  Studenter- 
bevægelsen i  Tydskland  i  181 7 — 19,  idet  han  forærede  For- 
eningen følgende  Skrifter:  1.  Actenmassige  Darstellung  der 
Vorfalle,  welche  im  Sommer  1817  auf  der  Universitat  zu  Got- 
tingen  .stattgefunden  haben,  2.  Ueber  Ehre  und  Freiheit,  3. 
Kotzebue,  Skizze  seines  Lebens  und  Wirkens  og  4.  Der  Mord 
August  v.  Kotzebues,  ein  Gedicht  von  la  Motte  Fouqué. 
Rahbek,  der  kunde  den  franske  Revolution  udenad,  da  han 
havde  studeret  den  i  alle  de  Blade  og  Bøger,  han  kunde  over- 
komme, og  som  Aften  efter  Aften  plejede  at  underholde  sine 
Gjæster  med  at  fortælle  Anekdoter  og  Smaatræk  om  alle  de 
ledende  Mænd  i  Frankrig  fra  1789  til  18 15,  sendte  Foreningen 
følgende  tre  Værker,  som  han  rimeligvis  havde  anskaffet  sig 
for  derfra  at  hente  Stof  til  de  historiske  Oversigter,  han  stadig 
skrev  i  « Tilskueren*  og  « Minerva«,  nemlig  Desodoards:  1.  Hi- 
stoire  de  la  République  frangaise,  2.  Histoire  du  Directoire 
exécutif  de  la  République  frangaise  og  3.  Histoire  philos.  de 
la  revolution  de  France.    Thiele,  der  i  1821  var  flyttet  ud  paa 

Bakkehuset,  sendte  Bøgerne,  « hvilke  Professoren  beder  Dem  om 
at  modtage  som  et  ringe  Tegn  paa  hans  Yndest  og  Velvillie». 

C.  V.  Elb  er  Ung,  P.  V.  Jacobsen,  I.  Grove,  I.  H.  Stabell, 
Hiller  up,  Fr.  Fabricius,  I.  U.  Timm,  Valentin,  N.  F.  Jespersen, 
Giintelberg,  N.  B.  Krarup,  Engelbreth,  C.  A.  Thortsen  og  mange 
Andre,  der  ere  mindre  bekjendte,  bidrog  ligeledes  til  at  grund- 
lægge Studenterforeningens  Bibliothek. 

Bøgerne  blev  opstillede  i  Læseværelset  og  efterhaanden 
indbundne,  dersom  de  ikke  vare  det  i  Forvejen,  men  Med- 
lemmerne maatte  ikke  tage  dem  med  hjem  eller  rettere  laane 
dem.  Det  fik  de  først  Lov  til  senere,  da  Bibliotheket  var 
blevet  storre.  Hvis  det  kan  være  en  Trøst  for  nuværende 
Seniorater  og  Bogudvalg,  saa  kunne  vi  meddele,  at  Foreningens 
første  Medlemmer  ikke  synes  at  have  være  mere  nøjeregnende 
med  Hensyn  til  Ejendomsretten  over  de  fremlagte  Bøger,  end 
nogle  Medlemmer  ere  endnu.  Idetmindste  udtalte  Poul  Møller 
som  ordførende  Senior  paa  en  Generalforsamling  den  6.  Juli 
1822  Følgende:5  «Med  Bedrøvelse  har  Senioratet  ved  den  sidste 
Revision  erfaret,  at  af  de  forhen  savnede  Bøger  ingen  er  bragt 
tilbage,  men  endog  flere  end  forhen  ere  borttagne.  At  tale 
mere  herom  vil  da  formodenlig  være  spildt  Umage.  En  ny 
Fortegnelse  over  de  gamle  og  nye  Bøger  vil  om  foje  Tid  blive 
ophængt  i   Læsestuen  » 

I  Begyndelsen  eller  rettere  i  de  første  Par  Aar  modtog 
Senioratet  alle  de  Bøger  og  Skrifter,  som  Medlemmerne  kom 
med,  uden  Kritik.  Men  dette  kunde  ikke  gaa  i  Længden,  da 
mange  Gaver  ikke  havde  noget  Værd  for  dem,  der  skulde  be- 
nytte dem.  Paa  sin  sædvanlige  djærve  Maade  udtalte  Poul 
Møller  dette  paa  en  Generalforsamling  i  Oktober  1822,  idet 
han  motiverede  et  Forslag  fra  Senioratet  om  at  maatte  vælge 
mellem,  hvad  der  bødes,  saaledes:6  «Da  hele  Selskabet  veed, 
at  Foreningens  Bibliothek  er  saa  langt  fra  at  være  udsøgt,  at 
det  snarere  gjør  et  Selskab  af  Studerende  Skam,  og  mange 
Penge  desuden  spildes  paa  at  indbinde  og  vedligeholde  slette 
Bøger,    forespørger  Senioratet,    om    det   skal  være  forpligtet  til 

at  modtage  alle  mulige  Bidrag,  eller  om  det  kan  bemyndiges 
til  deraf  at  gjøre  et  Udvalg. »  Generalforsamlingen  var  enig 
med  Poul  Møller  og  vedtog  med  stort  Flertal  at  overdrage 
Senioratet  at  øve  Censur  med  de  indkomne  Bøger. 

Vi  skulle  dernæst  nærmere  omtale,  hvilke  Blade  og  Tid- 
skrifter Foreningen  holdt  i  sine  første  Aar.  Der  udkom  jo 
dengang  ikke  mange  danske  Blade  og  ialfald  ingen  Dag- 
blade, saa  at  man  ikke  havde  stort  Valg.  I  et  Mode  i  Sep- 
tember 1820  vedtog  Senioratet  følgende  Program:  «Saavel 
de  bedste  ephemeridiske  som  Maaneds-  og  Kvartalsskrifter  i 
Modersmaalet  og  det  tydske  Sprog  skal  for  Samfundets  Regning 
efterhaanden  anskaffes  og  findes  til  Afbenyttelse  i  Læseværelserne. 
Blandt  disse  anses  efterstaaende  for  dem,  som  først  bør  komme 
i    Betragtning    a.    af  danske    Ugeblade:     1.  Adresse-Avisen, 

2.  Statstidende,  3.  Dagen,  4.  Vestsjællandske  Avis,  5.  Brev- 
duen, 6.  Skilderiet,  7.  Collegialtidende  og  8.  Literaturtidende; 
b.  af  danske  Maanedskrifter  etc. :  1.  Hesperus,  2.  Læse- 
frugter og  3.  Bibliothek  for  Morskabslæsning;  c.  af  tyd  ske 
Ugeblade:  1.  Borsenhalle,  2.  Der  Freymiithige,  3.  Gottin- 
gische  gelehrte  Anzeiger  og  4.  Morgenblatt  fur  gebildete  Stande; 
d.  af  tydske  Maanedskrifter  etc:  1.  Jenaische  Litteratur- 
zeitung,     2.    Hartlebens    Justitz-Cammeral    und    Polizey-Fama; 

3.  Bertuchs  geographische  Ephemeriden,  4.  Okens  Isis,  5.  Gil- 
berts Annalen  der  Physik,  6.  Politiserier  Journal  og  7.  Journal 
fiir  Luxus  und  Moden. » 

Videre  troede  Senioratet  ikke  at  turde  gaa  med  Hensyn 
til  Anskaffelse  af  Blade  og  Tidskrifter.  Men  man  maa  blot 
ikke  indbilde  sig,  at  de  alle  blev  bestilte  strax.  Finansernes 
Tilstand  gjorde  det  nødvendigt  at  gaa  langsomt  frem.  « Harpen » 
og  « Politivennen »  blev  anskaffede  i  Marts  1821,  og  i  Eftér- 
aaret  bestilte  man  »Wiener  Jahrbiicher  der  Litteratur*  og 
«Jenaische  Litteraturzeitung».  Paa  samme  Generalforsamling, 
paa  hvilken  disse  Tidskrifter  blev  antagne,  afskaffede  man 
«Heidelberger  Jahrbiicher »  og  «G6ttingische  gelehrte  Anzeiger », 
fordi  man  fandt,  at  de  kun  indeholdt  korte  Anmeldelser  og  det 

mest  om  medicinske  og  naturhistoriske  Gjenstande,  der  ikke 
havde  Almeninteresse. 

Paa  Generalforsamlingen  den  15.  Januar  1822  vedtog  man 
forste  Gang  at  holde  et  Blad  fra  et  af  Broderrigerne,  nemlig 
fra  Norge.  Daværende  Stud.  theol.  N.  F.  Jespersen,  senere 
Justitsraad,  Proprietær  og  Rigsdagsmand,  havde  i  en  Skrivelse 
til  Senioratet  henledet  Opmærksomheden  paa  «Rigstidenden» 
og  « Intelligensbladet ».  Senioratet  fremhævede,  at  det  først- 
nævnte Blad  sjældent  indeholdt  noget  Interessant,  undtagen 
naar  Storthinget  var  samlet,  og  det  var  jo  dengang  ikke  som 
nu  hvert  Aar,  men  hvert  tredie.  Referaterne  af  Forhandlingerne 
paa  Storthinget  kunde  imidlertid  faas  særskilt,  og  det  vilde 
desuden  blive  temmelig  dyrt  at  holde  Bladet.  «Intelligens- 
bladet»  kjendte  Senioratet  ikke  og  kunde  derfor  ikke  udtale  sig 
om  det.  Resultatet  blev,  at  Generalforsamlingen  med  et  Over- 
tal af  to  Stemmer  vedtog  at  holde   «Rigstidenden». 

Den  første  Gang,  Foreningens  Medlemmer  samledes  til 
Fest,  var  den  28.  Januar  1821,  Kongens  Fødselsdag,  Folkets 
største  Festdag.  To  Aar  i  Forvejen  havde  /.  L.  Heiberg  ladet 
Publikum  i  det  kongelige  Theater  bl.  A.   synge: 

Her  fjerner  ej   din   Krones  Glans 

Den   Mindste,   hvem   din   Haand    beskjærmer; 

Men   vinket  huldt  af    Musers   Krans 

Det  hele  Folk  sig  Kongen  nærmer. 

Den   høje  som  den  ringe  Stand 

Forent  sin   Fyrste   signe  kan. 

0  skjonne   Dag!      Den   gamle  Pagt 

At   Thronens   Guld   med   Kunstens   Stjerner 

Har  du   paany   for  Lyset  bragt, 

Og  aarlig  om  dens  Hævd  du   værner. 

1  Kunstens  Tempel   Kongen   staar, 
Og  Folkets  Kvad   hans  Throne  naar. 

Og  Kvadet  er  den   varme   Bøn, 
Si nn   bli'er  til   Himlen  sendt  af  Alle: 
Gid   sent  Kong  Skjold   sin  vakre  Søn 
Maa   hjem   til  Valhals   Glæde  kalde! 
Men  lev  saa  trygt  paa  Danmarks  Jord, 
Sum   du   i   Danskes   Hjerter  bor! 

Saaledes  som  Digteren  skrev,  tænkte  hvert  Medlem  af  Stu- 
denterforeningen, og  der  var  dengang  Ingen,  der  fandt  det  paa- 
faldende,  at  Heiberg  ligesom  Oehlenschlager  tidligere  og  andre, 
mindre  Poeter  senere  idelig  bragte  Frederik  VI  i  Forbindelse 
med  Skjold  og  Rolf.  Man  tog  det  som  noget  ganske  Naturligt, 
at  den  « ejegode*  Konge  sammenlignedes  med  Krigshelte,  der, 
naar  de  faldt,  stod  op  i  Valhal,  uagtet  han  aldrig  havde  været 
i  Kamp  eller  udmærket  sig  som  Kriger,  hvad  han  da  i  sin 
Beskedenhed  heller  ikke  gjorde  Fordring  paa.  Han  nænnede 
kun  ikke  at  gjøre  Indsigelse,  naar  det  nu  engang  behagede 
hans  kjære  Undersaatter  at  stille  ham  Side  om  Side  med  disse 
henfarne  Dannekonger. 

Den  13.  Januar  vedtog  Senioratet,  at  man  skulde  højtidelig- 
holde Kongens  Fødselsdag  ved  et  Middagsmaaltid  med  Sang, 
« hvorom  det  Fornødne  skulde  aftales  med  Spiseværten  og  der- 
efter en  Subskription  i  Samfundets  Værelser  ophænges*.  I 
næste  Møde  meddelte  saa  Senior.  L.  Fastiug,  at  Værten  var 
villig  til,  saafremt  idetmindste  et  Antal  af  30  Personer  tegnede 
sig,  for  9  Mark  pro  persona  at  levere  et  Middagsmaaltid  be- 
staaende  af  fire  Retter  Mad  og  Kage  samt  en  halv  Flaske 
Rødvin.  Dette  Forslag  gik  Senioratet  ind  paa,  og  det  be- 
sluttede endvidere,  at  Kongens  Skaal  skulde  udbringes  af  den 
præsiderende  Senior  Chr.  Thaarup,  saasnart  en  af  Senior  Chr. 
Wilster  i  Dagens  Anledning  forfattet  Sang  « Danmark,  du  Land 
med  de  blomstrende  Øer»  var  afsunget,  hvorefter  Thaarup  lige- 
ledes skulde  udbringe  Kongehusets  og  Fædrelandets  samt  endelig 
Universitetets  Skaal. 

Det  var  altsaa  en  eneste  Senior,  der  besørgede  alle  Talerne 
eller  rettere  alle  Skaalerne,  men  som  vi  tidligere  have  omtalt, 
var  det  ikke  saa  besværligt,  som  man  skulde  tro,  dersom  man 
vilde  tage  Nutidens  Forhold  som  Maalestok.  Naar  Thaarup 
stod  op  og  sagde:  «Vor  allernaadigste  Monark,  Kong  Fre- 
derik VI  længe  leveb,  havde  han  gjort  sin  Pligt,  og  naar  For- 
samlingen derpaa  havde  raabt  Hurra  eller  Vivat,  som  det  nu 
kunde  falde   sig,    var  Alt   i  bedste  Orden.     Der  gik   adskillige 

Aar,  inden  Tungebaandene  ret  blev  løsnede,  ja  det  skete 
egenlig  forst,  da  Politikken  fik  Indpas,  og  da  Orla  Lehmann, 
der  havde  studeret  franske  Monstre,  lærte  sine  Kammerater, 
hvorledes  det  frie  Ord  kunde  bruges. 

Hvis  man  kan  regne  Sammenstød  med  Vægterne  til  For- 
nøjelser, hvad  de  i  Regelen  vare,  saa  oplevede  Foreningens 
Medlemmer  en  saadan  allerede  i  April  1821.  Enhver,  der  er 
bleven  Student  før  1863,  i  hvilket  Aar  det  hæderlige  Vægter- 
korps gik  til  sine  Fædre,  vil  blandt  sine  Ungdomsminder  be- 
vare mange  kostelige  Historier  om  disse  Ordenens  Haand- 
hævere,  hvem  Kjøbenhavns  Sikkerhed  om  Natten  var  betroet. 
De  vare  at  sammenligne  med  store  Hunde,  der  enten  lod  sig 
formilde  med  et  godt  Stykke  Kjød  i  Skikkelse  af  en  Mark, 
som  de  sjældent  stod  for,  eller  ogsaa  foer  brutalt  los  paa  den 
Første  den  Bedste  og  bed  ham  i  Benet,  uden  at  han  havde 
gjort  Noget.  Dog  vare  de,  hvem  Himlen  havde  skjænket  et  Sind, 
der  kunde  blødgjøres,  i  afgjort  Flertal,  hvilket  var  ret  heldigt, 
da  det  ellers  vilde  have  været  lige  saa  farligt  at  vandre  om 
Natten  gjennem  Kjøbenhavns  Gader,  som  det  endnu  er  at 
passere  Konstantinopels  til  samme  Tid. 

Hvor  galt  det  kunde  gaa  i  hine  Tider,  har  Henrik  Hertz 
fortalt  i  et  Brev  til  sin  Broder  Cand.  phil.  Sylvester  H.,  be- 
kjendt  som  Udgiver  af  Studenterviser  under  Pseudonymet  S  em- 
per  Hilaris,  paa  den  Tid  Huslærer  i  Aarhus.  Den  13.  April 
havde  der  som  hver  Lørdag  Aften  været  Møde  i  Studenter- 
foreningen ,  hvor  Student  H.  H.  Beck  havde  oplæst  en  Af- 
handling om  Naturhistoriens  Fremgang  i  de  sidste  Decennier.8 
Der  blev  ikke  holdt  nogen  Kompotation  bagefter,  og  Henrik 
Hertz,  som  den  Aften  var  vagthavende  Efor,  har  udtrykkelig 
i  Protokollen  bemærket,  at  der  efter  Oplæsningen  Intet  fore- 
faldt. Da  han  tilligemed  nogle  Venner  Kl.  11V2  gik  hjem, 
oplevede  de  Følgende,   som  han  beretter  i  Brevet  til  Broderen9: 

«I  Lørdags  Aftes  gik  vi  fem  i  Tallet  fra  Studenterforeningen. 
Thortsen10    og   jeg    fordybet    i    Samtale    gik    foran,    de    Andre 

temmeligt  bagefter.  Da  vi  savnede  de  Andre,  blev  vi  ved 
Enden  af  Østergade  staaende  for  at  vente  paa  dem.  Endelig 
komme  de,  og  den  Ene,  en  Stud.  juris.  Kragh11,  bemærke 
vi,  er  ganske  blodig  i  Ansigtet  og  holder  et  Torklæde  for 
Hovedet.  Og  hør  nu  den  skjændigste  Historie,  man  i  en 
Hovedstad  kan  tænke  sig.  De  Tre  vare  ganske  rolige  gaaede 
ned  ad  Østergaden  Og  fortalte  Anekdoter,  iblandt  andre  om  en 
Vægter,  de  for  flere  Aar  siden  havde  truffet  sovende  paa  Posten. 
Dette  fortaltes  just,  medens  de  gik  forbi  tre  Vægtere,  der  stod 
paa  Hjornet  af  Østergade  og  Christen  Bernikovstræde.  En  af 
Vægterne  udraabte,  maaske  i  den  Tro,  at  Historien  gjaldt  ham : 
«De  skal  dog  se,  at  vi  ikke  sover !»  og  slaar  i  det  Samme 
Kragh  over  Ryggen  med  Morgenstjernen,  saa  at  han  taber  sin 
Hat.  Idet  han  bukker  sig  ned  for  at  tage  den  op,  give  de 
ham  med  det  Udraab:  « Vil  du  skruppe  dig!»  fiere  Slag  i 
Hovedet.  Det  Raadeligste  blev  altsaa  at  trække  sig  tilbage, 
og  først  lidt  efter  lidt  mærkede  han,  at  Blodet  strømmede  ham 
ned  ad  Kinderne.     Dette  skete  Kl.    11V2  om  Aftenen. 

«Vi  gik  strax  hen  til  en  Barber  for  at  faa  ham  forbundet, 
hvilket  efter  en  Times  Forløb  meget  slet  blev  udført.  (Der  var 
forresten  en  Stud.  med.  med  os;  men  Barberen  havde  slet  intet 
Andet  ved  Haanden  end  —  Hefteplaster  og  plastrede  selv.) 
Derpaa  gik  vi  ufortøvet  hen  til  Politidirektør  Kjerulf!",  som  maatte 
rejse  sig  fra  Sengen  og  med  megen  Forskrækkelse  hørte,  hvor- 
ledes Alt  var  gaaet  til.  Mens  Kragh  var  oppe  hos  Kjerulft", 
sprang  Forbindingen  op,  og  han  blødte  igjen  meget  stærkt. 
Han  maatte  nu  strax  ned  igjen,  og  den  vagthavende  Betjent 
maatte  springe  hen  for  at  vække  en  anden  Barber,  til  hvem 
vi  da  fulgte  ham.  Paa  Vejen  blødte  han  bestandigt  som  og  hos 
Barberen,  der  forresten  ikke  kunde  gjøre  Noget  med  Saaret. 
Der  blev  da  intet  Andet  tilbage  end  at  hente  en  Vogn  og  føre 
ham  ud  til  Frederiks  Hospital,  hvilket  medtog  en  Timestid, 
foranlediget  ved  Ophold  hos  Barberen,  Sinkeise  hos  Hyrekusken 
og  andre  ærgerlige  Ting.  Han  havde  nu  blødt  fra  1 1  '/a  til 
2V2,   da  han  kom  ud  paa  Hospitalet,   hvor  han  strax  besvimede 

tre  Gange  itræk.  Saaret  er  en  Finger  langt,  men  mindre  farligt, 
end  vi  troede.  Jeg  besøgte  ham  Dagen  efter  og  fandt  ham 
efter  Omstændighederne  vel  tilmode.  Jeg  haaber,  at  der  vil 
blive  taget  meget  alvorlig  Notits  af  denne  Sag.» 

Det  er  der  sikkert.  Vedkommende  er  næppe  død  i  Synden. 
Politiet  plejede  ikke  at  tage  varsomt  paa  Vægterne,  naar  de  gik 
for  vidt.  At  de  anholdt  Urostiftere  og  slæbte  dem  paa  Kammeret, 
var  ganske  i  sin  Orden,  men  pæne  Folks  Børn  skulde  de  lade 
gaa,  særlig  naar  disse  aldeles  Intet  havde  gjort.  Hertzes  For- 
tælling giver  os  et  godt  Indblik  i  de  idylliske  Tilstande  i  182 1. 
Studenterne  ere  strax  paa  det  Rene  med,  at  de  maa  gaa  til 
selve  Politidirektøren,  og  Kjerulff  staar  strax  op  af  sin  Seng 
for  at  se,  hvad  der  er  ivejen,  og  for  derpaa  at  sørge  for,  at 
den  ulykkelige  Student  kan  blive  forbundet.  Det  er  ligesom 
Familiefaderen,  som  vil  forvisse  sig  om,  hvad  Skade  onde  Men- 
nesker have  tilføjet  hans  Born,  der  ere  komne  sent  hjem  om 
Aftenen. 

Da  Foreningen  anden  Gang  højtideligholdt  Kongens  Fødsels- 
dag, altsaa  i  1822,  hændte  det  Mærkelige,  at  flere  Medlemmer 
fik  Prygl,  fordi  de  vare  altfor  ivrige  efter  at  lægge  deres  Loyalitet 
for  Dagen.  Gildet  gik  udmærket,  Kongens  Skaal  blev  drukket 
med  Begejstring,  og  da  man  ud  paa  Aftenen  var  kommen  i 
den  rette  Feststemning,  foreslog  Nogle,  at  hele  Forsamlingen 
skulde  gaa  ud  til  Amalienborg  og  raabe  Hurra  for  Hans  Majestæt. 
Forslaget  gik  dog  ikke  igjennem,  men  derimod  enedes  man  om 
at  tænke  paa  de  Fattige  og  indsamlede  5  Rdl.  Sølv,  som  man 
sendte  Dr.  theol.  Pastor  /.  P.  Mynster,  til  en  trængende  Familie 
i  hans  Menighed.  Allerede  i  November  forrige  Aar  havde  man 
sendt  ham  7  Rdl.  Sølv. 

Da  Gildet  var  endt,  drog  imidlertid  en  Del  af  Gjæsterne 
alligevel  til  Amalienborg  Plads  for  at  give  Kongen  et  Hurra, 
men  den  vagthavende  Gardeofficer,  der  troede,  at  det  var  Uro- 
stiftere, der  havde  givet  Møde,  lod  Vagten  træde  i  Gevær  og 
gav  Mandskabet  Ordre  til  at  rydde  Pladsen.  Gardisterne  gik 
derpaa   løs   med   Kolberne,    som   de  brugte  saa  godt,    at  Chr. 

Wilster  og  Cand.  theol.  H.  P.  Engelbreth  blev  slemt  forslaaede, 
saa  at  man  maatte  bringe  dem  hjem  og  forbinde  dem.  « Fasting, 
der  altid  var  parat  til  at  mægle  og  bringe  Orden  i  Tingene, 
ilede  strax  op  i  Slottet,  hvor  der  var  stor  Fest,  og  fik  Politi- 
direktør Kjerulfif  i  Tale.  Da  denne  fik  Forklaringen,  lovede  han 
at  meddele  Kongen  Sagens  rette  Sammenhæng  og  bestilte  ham 
til  sig  den  næste  Morgen,  hvor  han  da  i  Kongens  Navn  er- 
kyndigede sig  om  de  Saaredes  Tilstand  og  bad  om  at  anse  det 
Hele  for  en  misforstaaet  Tjenesteiver  osv.  De  to  Ofre  befandt 
sig  fuldkomment  vel  et  Par  Dage  efter,  og  Forsoningen  var  let 
tilvejebragt. » 12 

Det  var  n?vturligt,  at  man  fejrede  Foreningens  første 
Fødselsdag  den  16.  Juli  1821.  Medlemmerne  spiste  til  Aften 
sammen  og  drak  senere  Punsch.  De  havde  den  Dag  Lejlighed 
til  at  hilse  paa  en  Mand,  der  vilde  have  været  selvskreven 
Stifter  af  Studenterforeningen,  dersom  han  ikke  i  1820  havde 
færdedes  langt  borte  fra  sit  «elskte  Fødeland*,  nemlig  Poul 
Moller™.  Den  14.  Juli  kastede  det  asiatiske  Kompagnis  Skib 
« Christianshavn*  Anker  paa  Kjøbenhavns  Rhed.  Samme  Dag 
gik  han  op  paa  Regensen  for  at  gjense  sin  « herlige  Broder 
Christian  Winther*,  den  15.  tog  han  med  Lycæums  Medlemmer 
til  Frederiksdal,  og  den  16.  fulgtes  han  med  sin  Ven  N.  C. 
Møhl  op  paa  Kjøbmagergade  for  at  fejre  Studenterforeningens 
Fødselsdag.  Den  31.  Juli  blev  han  Medlem,  og  i  Foraaret  1822 
valgtes  han  til  Senior. 

Kompotationer  fandt  af  og  til  Sted  Lørdag  Aften  efter 
Forelæsningerne,  hvilket  den  vagthavende  Efor  pligtskyldigst 
har  optegnet  i  Protokollen.  Om  Lørdagen  var  der  altid  Seniorer 
tilstede,  der  kunde  give  Tilladelse  til  Soldene,  som  det  nu 
hedder,  men  Medlemmerne  fik  undertiden  Lyst  til  at  more  sig 
paa  egen  Haand,  hvilket  stred  mod  Lovene.  Senioratet  var 
strax  paa  sin  Post  og  udstedte  i  Oktober  1821  en  Ordre  til 
de  Herrer  Eforer  om  at  paase,  at  Kompotationer  ikke  fandt 
Sted  uden  Senioratets  eller  ialfald  en  Seniors  Samtykke. 

Forøvrigt  morede  Medlemmerne  sig  om  Sommeren  med  at 

spille  Kegler,  en  Forlystelse,  som  dengang  var  langt  mere 
almindelig  i  Kjøbenhavn  end  nuomstunder.  Men  det  var  ogsaa 
den  eneste  legemlige  Idræt,  unge  Mennesker  i  de  Tider  kunde 
tillade  sig  at  drive,  naar  man  da  undtager  Billardspil.  Kegle- 
spillet fandt  Sted  i  Foreningens  Sommerværelser.  Allerede  i 
April  1 82 1  lejede  Senioratet  saadanne  hos  Madam  Gundestrup 
paa  Nørrebrogade  Nr.  41  for  120  Rbd.  Sølv,  og  samme  Dagv 
Lejemaalet  fandt  Sted,  bestilte  Kassereren  et  Spil  Kegler  til 
16  Rbd.  I  den  Anledning  blev  ethvert  Medlem  af  Foreningen 
sat  i  en  overordenlig  Skat  af  1    Rbd.   Sedler. 

Dengang  var  Nørrebro  jo  ikke  som  nu  en  stor  Arbejder- 
forstad, men  en  yndig  Plet,  der  laa  langt  borte  fra  Staden,  op- 
fyldt af  hyggelige  Haver  og  frodige  Enge.  Herude  gik  Kegle- 
spillet lystigt  under  Tilsyn  af  Eforen,  der  saa  flyttede  sin 
Vagt  fra  Kjøbmagergade.  Naar  det  nu  regnede,  eller  det  var 
ubehageligt  Vejr  overhovedet,  gik  ingen  Mennesker  ud  paa 
Nørrebro,  og  saa  sad  eller  gik  den  ulykkelige  Efor  og  kjedede 
sig  efter  Noder,  hvis  han  da  ikke  foretrak  at  spille  Kegler  med 
sig  selv,  hvad  han  undertiden  gjorde  i  sin  Fortvivlelse.  En 
Efor,  der  var  gnaven,  skrev  under  saadanne  Forhold  følgende 
Henstilling  til  Senioratet: 

«Fra  Klokken  8  til  10  var  ikke  et  eneste  Medlem  tilstede,  Eforen  und- 
tagen. I  denne  Anledning  spørges  Senioratet  ogsaa  paa  de  øvrige  Eforers 
Vegne,  om  det  ikke  turde  være  den  Efor,  der  i  en  eller  to  Timer  har  opholdt 
sig  i  Selskabets  tomme  Værelser,  tilladt  at  forkorte  sin  Tid  og  f.  Ex.  gaa  Kl.  10, 
hvis  Ingen  forinden  var  ankommen.  Da  Eforerne  kun  ere  der  for  Medlemmernes 
Skyld,  synes  deres  Nærværelse  overflødig,  naar  disse  ej  findes.  løvrigt  forefaldt 
naturligvis  ingen   Uorden.      Senioratets  Svar  forventes.« 

C.   H.    Visby. 

Senioratet  kunde  ikke  dele  denne  Opfattelse  og  gav  følgende 
kategoriske  Svar: 

«Af  Sagens  Natur  og  Lovene  er  det  klart,  at  Eforerne  maa  være  tilstede 
den  fastsatte  Tid.» 

Chr.    Ihaaritp.  Fastlag.  P,   Valentin.   .  I.  E.    Grove. 

En  anden  Efor  fører  Klage  over  den  daarlige  Beværtning 
i  Sommerværelserne.      Det   er   en  Mand,    hvem   de   fleste  Unge 

tænke  sig  i  Forbindelse  med  den  latinske  Grammatik,  og  hvem 
de  Ældre  just  ikke  forestille  sig  som  Tilsynshavende  paa  en 
Keglebane,  men  snarere  som  en  ivrig  og  flittig  Gransker  af 
Grækernes  og  Romernes  Aandsliv  og  Sprog.  Han  skrev  saa- 
ledes : 

(Foruden  flere  Klager  over  Mangel  paa  varm  Aftensmad  samt  paa  Alt, 
hvormed  dette  Savn  plejer  at  erstattes,  Rødgrød,  maa  her  tilføjes,  at  Eforen 
allerede  Kl.  8  paa  Fleres  Forestilling  gav  Kegleoprejseren  Lov  til  at  gaa  hjem, 
hvorpaa,  da  flere  Libhavere  af  Keglespil  siden  indfandt  dem,  de  Herrer  Hoff- 
meyer og  Lynge  paatog  dem   Oprejserens  Forretning.« 

I.  N.   Madvig. 

En  tredie  Efor,  den  senere  Postmester  Ove  Thomsen,  be- 
kjendt  som  Redaktør  af  Fyns  Stifts  Avis  og  belletristisk  For- 
fatter, skrev  en  Aften,  da  han  havde  Vagt,  en  Bemærkning, 
der  ti  Aar  senere  vilde  have  skaffet  ham  mange  Ubehagelig- 
heder, fordi  man  da  vilde  have  mistænkt  ham  for  revolutionære 
Tilbøjeligheder,  men  som  nu  gjaldt  for  en  Vittighed,  hvad  der 
ogsaa  var  Meningen.      Bemærkningen   lød  saaledes: 

«Jeg  maa  tilkjendegive  Senioratet,  at  vi  trænge  til  en  ny  Konge,  da  den 
nuværende  ikke  kan  holdes  oprejst  uden  den  største  Forsigtighed.  løvrigt 
Intet.» 

En  fjerde  Efor  giver  os  et  lille  Indblik  i,  hvorledes  man 
dengang  i  Kjøbenhavn  kunde  være  udsat  for  om  Sommeren  at 
maatte  undvære  en  af  Livets  første  Fornødenheder,  naar  han 
skriver : 

«Den  15.  Juli  1821  forefaldt  Intet.  Kun  fortjener  det  at  anmærkes,  at 
det  01,  man  trakterede  os  med  ude  paa  Broen,  var  saa  daarligt,  at  det  en- 
stemmigt erklæredes  for  udrikkeligt,  hvilken  Behagelighed  forøgedes  derved,  at 
The  vand   ej   var  at   bekomme   formedelst  Vandmangel   paa  Nørrebro. » 

L.  Brøchner. 

Endelig  var  der  en  Efor,  der  gjorde  sørgelige  Erfaringer 
med  Hensyn  til  Almueundervisningens  Standpunkt,  hvilket  bragte 
ham  til  at  skrive: 

«Den  14.  August  befandtes  her  at  være  en  Keglerejser,  som  endnu  ikke 
havde  lært  den  lille  Tabel.     Forresten   forefaldt  Intet. » 

Da  Senioratet  saa  sig  om  efter  en  Vært,  tilbød  det  først 
Pladsen  til  den  førnævnte  forhenværende  Skibskaptain  Rohde, 
hos  hvem  flere  af  Foreningens  Stiftere  havde  søgt,  «da  disse 
Folk  hele  Sommeren  igjennem  have  vist  Studenterne  megen 
Artighed,  og  da  vor  Søgning  og  Adfærd  maaske  tildels  har 
bortfjernet  anden  Søgning«.14  Madam  Rohde  ønskede  imidlertid 
ikke  at  paatage  sig  Værtskabet,  hvorfor  Senioratet  sluttede 
Kontrakt  med  en  Kollektør  Brorson,  der,  som  vi  tidligere  have 
omtalt,   var  villig  til  at  møblere  Foreningens  Lokaler. 

Den  gode  Hr.  Brorson  og  hans  værdige  Hustru  fik  snart 
Anledning  til  at  sande,  at  de  havde  faaet  et  mangehovedet 
Herskab,  som  det  ikke  var  let  at  tilfredsstille.  Først  var  der 
de  fem  Seniorer,  dernæst  de  syv  Eforer  og  endelig  de  menige 
Medlemmer,  der  ansaa  det  for  en  Menneskeret  at  klage.  Alle 
de  mange  Værter,  Studenterforeningen  har  havt  siden  1820, 
have  mer  eller  mindre  erhvervet  sig  det  Skudsmaal,  at  de  vare 
umulige  Og  over  alle  Grænser  slette,  og  skulde  man  bedømme 
dem  udelukkende  efter  de  Klager,  der  staa  paa  det  taalmodige 
Papir,  maa  de  tilmed  have  været  Bedragere  eller  Udskud 
af  Menneskeheden.  Man  fristes  ofte  til  at  spørge,  hvorfor 
Medlemmerne  overhovedet  have  villet  spise  i  en  Forening, 
hvor  de  fik  en  saa  kummerlig  Forplejning,  og  hvor  de  maatte 
tage  tiltakke  med  udrikkelig  Vin,  01  og  Punsch.  Der  er 
som  bekjendt  i  de  forløbne  75  Aar  drukket  overmaade  megen 
Punsch  ved  Gilderne,  men  den  har  endnu  aldrig  tilfredsstillet 
Medlemmerne,  og  der  har  siddet  mange  Seniorater  ved  Roret, 
men  endnu  er  det  ikke  lykkedes  noget  af  disse  at  finde  den 
rette  Sammensætning  af  denne  Drik.  Selv  de  Medlemmer,  der 
havde  været  de  ivrigste  til  at  klage,  maatte  senere,  naar  de 
blev  valgte  til  Seniorer,  sande,  at  det  at  lave  Punsch,  der  til- 
fredsstillede Enhvers  Smag,  var  lige  saa  vanskeligt  som  at  finde 
de  Vises  Sten. 

Mangen  ung  Student,  der  brændte  af  Begjærlighed  efter 
at  optræde  som  Forfatter,  kastede  sig  over  de  kulinariske 
Spørgsmaal,   fordi  han  her  følte  sig  mere  hjemme.     Han  havde 


133 

jo  spist  og  drukket  hver  eneste  Dag,  han  havde  levet,  og  naar 
saa  Foreningens  Mad  og  Drikke  ikke  vare  af  samme  Beskaffenhed 
som  hos  hans  Moder,  saa  tordnede  han  løs.  Var  han  dernæst 
saa  heldig  at  finde  Træstumper  i  Suppen  og  Haar  i  Saucen, 
blev  han  tilsyneladende  indigneret  og  rasende,  men  indvendig 
sjæleglad,  fordi  han  nu  havde  en  gyldig  Grund  til  at  kile  løs  i 
Flankerne  paa  Senioratet.  Træstumper  og  Haar  kunde  der  gjøres 
Noget  ud  af,  saa  det  kunde  forslaa.  Man  skulde  tro,  at  det 
altid  havde  været  Værternes  Opgave  at  blande  disse  Ingredienser 
i  Maden,  men  naar  man  læser  om,  at  Værten  i  1821  bar  sig 
saaledes  ad,  bliver  man  meget  skeptisk,  naar  man  erfarer,  at 
de  selv  samme  Beskyldninger  rettes  mod  Værten  i  1895.  Hvis 
disse  Værter  ikke  have  lært  at  koge  sammesteds,  hvilket  Tids- 
forskjellen  imidlertid  forbyder  at  antage,  saa  er  det  snarere  Tradi- 
tionens overordenlige  Magt  og  Fantasiens  frodige  Udvæxter, 
der  have  bragt  de  ærede  Medlemmer  til  at  se  Træstumper  og 
Haar  allevegne. 

Naar  endelig  en  Student  Dagen  efter  et  Gilde  har  lidt  af 
Tømmermænd,  saa  har  Grunden  aldrig  været  den,  at  han  f.  Ex. 
har  drukket  Mere,  end  han  kunde  taale,  men  det  har  uvægerligt 
været  Værtens  forbistrede  Punsch,  der  var  lavet  af,  Gud  veed 
hvilke  Stoffer.  Som  bekjendt  er  det  jo  heller  ikke  de  mange 
Slags  Vine,  der  bringe  ældre  eller  midaldrende  Gentlemen  til 
at  befinde  sig  mindre  vel  efter  en  bedre  Middag,  men  ude- 
lukkende Laxen,  som  deres  Maver  nu  engang  ikke  kunne  taale. 

Allerede  i  Februar  1821  maatte  Senioratet  sende  Værten, 
Hr.   Brorson,   følgende  Paamindelse: 

« Ihvorvel  Senioratet  ikke  kan  andet  end  ytre  sin  Tilfredshed  med  Bevært- 
ningen i  det  Hele  i  Selskabet,  ser  det  sig  dog  nødsaget  til  af  en  nylig  ind- 
kommen skriftlig  og  de  hyppige  mundlige  Klager  at  anmode  Deres  Velædelhed 
om   at  besørge  enkelte  Ankeposter  hævede. 

Hvad  der  især  klages  over,  er,  at  der  savnes  Kartoner  som  oftest  ved 
Middagsbordet  og  tildels  om  Aftenen,  hvorhos  formenes,  at,  naar  Skjeppen  kun 
koster  12  Sk.,  var  det  vel  baade  ønskeligt  og  ejheller  saa  vanskeligt  daglig  at 
have  Kartoner  paa  Bordet;  og  Senioratet  kan  ikke  andet  end  tiltræde  denne 
Mening,    især    da  De  jo  ved  at  levere  Kartoner  i  Formaden  eller  til  Eftermaden 

kan   afkorte   saa  Meget  desmere    i   den    egenlige   Ret    og  for  Ikke-Abonnenterne 
fastsætte  en  vis   Pris,  f.   Ex.    2   Sk.,   for  Fortionen. 

Ligeledes  har  man  klaget  over,  at  den  sidste  Bolle  Æggepunsch,  som  blev 
leveret  i  Onsdags,  var  røget,  at  Fisken  om  Middagen  atter  har  været  stegt  i 
Kjødsauce,  samt  at  Kjødsaucen  undertiden,  bl.  A.  i  Torsdags,  var  fuld  af  smaa 
Ben-  og  Træstumper,  hvilket  Senioratet,  idet  det  kun  anser  det  som  foraarsaget 
ved  Uforsigtighed  eller  Fejltagelse,  ligeledes  maa  bede  Dem  rette. » 

Brevene  til  Værten  senere  hen  bære  Vidne  om,  at  Misfor- 
nøjelsen med  ham  og  hans  Kone  var  i  stadig  Stigning.  Der 
klages  over,  at  der  kun  findes  Æbler  i  en  Trediedel  af  Æble- 
skiverne, at  Oxekjødet  er  daarligt,  at  Medlemmerne  ikke  kunne 
faa  dansk  Brændevin,  at  der  ikke  serveres  med  Grønsager  om 
Sommeren,  at  Punschen  langtfra  er  saa  god  som  forhen,  at 
Maden  steges  i  Fedt,  at  Medlemmerne  ikke  kunne  faa  Frugt, 
og  at  der  ikke  hver  Uge  lægges  rent  Dækketøj  paa  Spise- 
bordene. 

Madam  Brorson,  der  synes  at  have  været  Manden  i  Huset, 
svarede  Senioratet  paa  en  meget  afvisende  Maade  og  i  ligefrem 
uartige  Udtryk.  Hun  benægtede  først  og  fremmest  Klagernes 
Berettigelse  og  erklærede,  at  hun  ikke  fandt  sig  foranlediget  til 
at  skifte  Dækketøj  oftere,  end  hun  havde  gjort  hidtil.  Senio- 
ratet var  sagtmodigt  og  gjorde  hende  bl.  A.  opmærksom  paa, 
at  Renlighed  ikke  skadede15:  «Vi  anse  det  ikke  for  tilstrækkeligt 
at  servere  med  rent  Dækketøj  hver  14.  Dag,  da  der  baade 
spises  Middag  og  Aften.  Vi  tro  derfor,  at  det  vil  være  Vært- 
inden selv  tjenligst  at  sørge  for,  at  smudsigt  Dækketøj  ikke 
skræmmer  Gjæsterne  bort,  og  at  derfor  rent  Dækketøj  leveres 
hver  8.   Dag.» 

Det  maa  man  virkelig  kalde  et  billigt  Forlangende,  men 
den  Omstændighed,  at  rent  Dækketøj  een  Gang  om  Ugen  paa 
Borde,  hvor  mange  Mennesker  spise,  i  1821  betragtes  som  en 
Overflødighed  eller  Luxus,  giver  os  en  ikke  synderlig  gunstig 
Mening  om  Folks  Renlighedssans  for  ca.  70  Aar  siden.  Nuom- 
stunder  er  rent  Dækketøj  idetmindste  to  Gange  om  Ugen  en 
Selvfølge  i  Studenterforeningen. 

Tilsidst    blev    Forholdet    mellem   Senioratet    os:   Værtinden 

saa  spændt,  at  der  ikke  længer  kunde  være  Tale  om  Sam- 
arbejde mellem  dem.  I  November  skriver  Senioratet  bl.  A.  til 
Hr.  Brorson:  «Vi  maa  bede  om  en  lovformelig  Opsigelse, 
hvis  det  virkelig  er  Deres  Kones  Beslutning  at  ophøre  med 
Beværtningen.  Hvad  angaar  den  anførte  Grund  til  Opsigelsen, 
nemlig,  at  Deres  Kone  ikke  vil  tage  mod  Uartigheder,  da  maa 
vi  bemærke,  at  Medlemmerne  kun  have  med  Tjenerne  og  ej 
med  Værtinden  at  bestille,  og  at  det  jo  staar  Værten  frit  for 
at  bruge  sin  Husret,  naar  Nogen  kommer  ind  i  hans  Værelser; 
men  da  Værtinden  besværer  sig  over  Uartigheder,  kan-  Senio- 
ratet ikke  undlade  at  bede  hende  huske  paa  de  Udladeiser, 
hun  ofte  har  tilladt  sig  mod  Selskabet. » 

Ovenpaa  dette  fulgte  en  Opsigelse  fra  Madam  Brorson,  og 
hvorvel  hun  næste  Maaned  fortrød  sit  Skridt  og  bad  om  at 
maatte  blive,  vilde  Generalforsamlingen  ikke  gaa  ind  paa  at 
beholde  den  stridbare  Madam.  Istedetfor  hende  antog  man 
Madam  /.  M.   Buttier,  hvis  Mand  var  Skræddermester. 

Foruden  Ubehageligheder  med  Værtinden  maatte  Senioratet 
ogsaa  døje  Vrøvl  med  Tjenerne,  der  dels  ikke  kunde  forliges 
indbyrdes,  dels  vare  grove  mod  Mad.  Brorson  og  dels  ikke 
forstod  at  sætte  sig  i  det  rette  Forhold  til  Medlemmerne. 
Allerede  dengang  var  det  Skik,  at  Tjenerne  gav  de  Medlemmer, 
der  onskede  det,  Kredit,  hvilket  ofte  forvoldte  Ubehageligheder. 
Der  var  særlig  en  Tjener  ved  Navn  Peter,  der  ikke  kunde  finde 
sig  tilrette  i  sin  Stilling.  Da  han  fik  Afsked,  ophængte  Senio- 
ratet følgende  Opslag  paa  Tavlen: 

«Quum  minister  Petrus,  cujus  operis  hucusque  usi  sumus,  exeunte  mense 
munus  suum  abdicabit,  omnes  eos,  qui  pecunias  illi  debent,  etiam  atque  etiam 
ccmmonitos  volumus,  ut  quam  citissime  æs  alienum  solvant,  ne  rumores  in  de- 
trimentum  societatis  nostræ  ab   isto  homine  divulgentur. 

Seniores. 

Man  tør  haabe,  at  Tjeneren  fik  sine  Penge,  men  sikkert 
er  det  ingenlunde.  Naar  man  efterser  Listen  over  de  Med- 
lemmer, der  ikke  i  rette  Tid  havde  betalt  deres  Kontingent, 
finder    man,     at    Antallet    forholdsvis    er    langt    større     end    i 

vore  Dage.  Tidens  Fattigdom  gjør  sig  paa  alle  Punkter  gjæl- 
clende. 

Vi  have  nu  fremstillet  Studenterforeningens  Tilblivelse  og 
givet  et  Billede  af  dens  Liv  i  det  første  Aar,  saaledes  at 
Læserne  have  faaet  Besked  ikke  alene  om,  hvad  Medlemmerne 
sysselsatte  sig  med  i  aandelig  Henseende,  men  ogsaa  om, 
hvorledes  de  morede  sig,  spiste  og  drak,  og  hvorledes  de  op- 
førte sig  udenfor  selve  Foreningens  Lokaler.  Det  var  et  hyggeligt 
og  roligt  Liv,  de  førte,  deres  Lidenskaber  kom  ikke  i  stærk 
Bevægelse,  efterat  den  store  literære  Fejde  var  død  hen  med 
Baggesens  Bortrejse  fra  Fædrelandet,  og  selv  de  politiske  Be- 
givenheder i  Spanien  i  1820,  som  i  andre  Kredse  gjorde  Ind- 
tryk af  at  være  en  ny  og  forbedret  Udgave  af  den  franske 
Revolution,  saa  at  Oberst  Riego  gjaldt  for  en  af  Menneskehedens 
Frihedshelte,  og  Quirogas  Taler  endog  blev  oplæste  ved  en 
Officersparole16,  synes  ikke  i  det  akademiske  Laug  at  have 
bragt  Hjerterne  til  at  banke  hurtigere.  Man  havde  ingen  særlig 
Sympathi  for  Spanien  eller  for  dets  oprørske  Kolonier  i  Amerika. 
De  laa  udenfor  den  Interessesfære,  danske  Studenter  bevægede 
sig  i. 

Men  Stilheden  afbrødes  pludseligt,  da  der  i  Foraaret  182 1 
kom  Bud  om,  at  Grækerne  havde  rejst  sig  imod  deres  tyrkiske 
Undertrykkere.  Da  gik  der  et  Jubelraab  gjennem  det  dannede 
Furopa,  og  dette  Raab  blev  istemt  i  Kjøbenhavn  og  i  hver  en 
Præstegaard,  hvor  Menighedens  Hyrde  endnu  ikke  var  gaaet 
fuldstændigt  op  i  Vexeldrift  og  Staldfodring. 


VI. 


Da  Peter  Oluf  Brøndsted  og  Georg  Ko'és  i  Aarhundredets 
Begyndelse  besøgte  Grækenland  for  sammen  med  fremmede 
Videnskabsmænd  et  undersøge  Oldtidsmindesmærkerne  og  der- 
ved lægge  Grunden  til  den  Virksomhed,  som  Tydskere  og 
Franskmænd  senere  have  fortsat  i  saa  stor  en  Maalestok,  med- 
bragte de  en  fra  Ungdommen  af  rodfæstet  Kjærlighed  til  det 
græske  Folk.  Det  gik  dem  imidlertid  som  Andre,  der  før  dem 
havde  besøgt  de  klassiske  Strande;  de  følte  sig  skuflede  ved 
at  sammenligne  det  Folk,  de  forefandt,  med  det,  de  havde 
medbragt  Billedet  af  i  deres  Fantasi.  Efter  et  fleraarigt  Ophold 
blandt  Grækerne,  under  hvilket  Brøndsted  led  mange  Skuffelser, 
havde  han  dog  bevaret  sin  Kjærlighed  til  dem,  og  da  den  græske 
Opstand  var  begyndt,  nedskrev  han  følgende  Linier: 

«Naar  visse  Folk  i  denne  Tid  sige  om  Grækerne,  at  de 
ere  fordærvede,  altfor  slette  til  at  fortjene  deres  Frihed  og  at 
undslippe  de  Barbarer,  som  tyrannisere  dem  nu  i  fire  Aar- 
hundreder,  da  forekommer  saadan  Tale  mig  omtrent,  som  om 
man  vilde  tilraade  at  sende  en  ædel  Hest,  der  ved  urigtig  Med- 
fart var  bleven  stædig  og  forkert,  til  en  Hyrekusk  eller  en 
Postrytter  for  at  opdrages.  Jeg  mener,  at  det  rette  Sted  for 
Hestes  Opdragelse  er  Rideskolen  og  det  rette  Sted  for  Men- 
neskers Opdragelse  en  Stat.  Nu  vel,  saa  giv  da  Grækerne, 
hvis   de  ere  fordærvede,    en  Stat,    paa  det  at  de  kunne  blive 

bedre.  Tyranniet  duer  ikke  engang  til  Hestes  end  sige  til  Men- 
neskers Opdragelse. » 

Fra  1 8 1 5  til  ij  havde  Brøndsted  i  Kjøbenhavn  holdt  Fore- 
læsninger om  sine  Rejser  i  Grækenland  og  havde  her  bl.  A. 
meddelt  en  Mængde  nye  Oplysninger  om  det  daværende  græske 
Folk.  Hans  Tilhørere  havde  faaet  at  vide,  at  det  var  meget 
forskjelligt  fra  det  Folk,  der  levede  paa  Themistokles'  og 
Perikles'  Tider.  De  havde  faaet  at  høre,  at  det  nitttende  Aar- 
hundredes  Grækere  vare  lastefulde  i  en  Grad,  som  Nordboere 
havde  vanskeligt  ved  at  fatte,  men  de  havde  ogsaa  faaet  at 
hore,  at  disse  Grækere  paa  den  anden  Side  vare  lærvillige  og 
ikke  uden  en  vis  Kultur,  der  bevirkede,  at  de  i  aandelig  Hen- 
seende ragede  højt  op  over  deres  Undertrykkere  Albaneserne 
og  Tyrkerne.  Kun  maatte  man  ikke  indbilde  sig,  at  de  kunde 
stilles  ved  Siden  af  dannede  Vesteuropæere.  Brøndsted  havde 
mange  Tilhørere,  men  da  den  græske  Opstand  udbrød  nogle 
Aar  senere,  da  gjorde  den  store  Almenhed  sig  her  i  Danmark 
som  i  det  øvrige  Europa  ikke  rigtig  Rede  for,  hvorledes  For- 
holdet var.  Den  hørte  tale  om  Grækere,  og  ved  Grækere 
tænkte  den  kun  paa  dem,  som  den  kjendte  fra  den  klassiske 
Oldtid. 

Da  Alexander  Ypsilanti  i  Marts  1821  rejste  Oprørsfanen  i 
Jassy  og  erklærede,  at  han  havde  draget  Sværdet  for  at  befri 
Grækerne  for  Tyrkernes  Herredømme,  da  Folkene  paa  Morea 
i  April  stormede  de  smaa  tyrkiske  Fæstninger,  og  da  samtidig 
de  driftige  Handelsmænd  paa  Spezzia,  Hydra,  Ipsara  og  de 
andre  Smaaøer  i  Arkipelagos  begyndte  at  gjøre  Jagt  paa  de 
tyrkiske  Skibe,   frydede  hele  Europa  sig. 

De,  der  have  oplevet  Garibaldis  Tog  til  Sicilien  i  1860 
og  hans  Triumfmarche  til  Neapel,  hvor  han  befriede  Verdens 
dejligste  Egne  for  den  elendigste  Regjering,  der  nogensinde 
havde  været  til,  ville  erindre  den  Jubel,  disse  næsten  æven- 
tyrlige  Bedrifter  fremkaldte  i  hele  Verden.  Italien  befriet  for 
Bourbonerne,  hvem  Gladstone  kort  i  Forvejen  havde  brænde- 
mærket i  Historien,  fordi  de  havde  allieret  sig  med  Lazzaroner 

og  Briganter,  og  fordi  de  havde  henrettet,  fængslet  eller  lands- 
forvist de  hæderligste  Mænd,  se  det  var  endelig  en  Begivenhed, 
der  kunde  bringe  selv  de  mest  Vantro  til  at  indrømme,  at  der 
fandtes  en  straffende  Retfærdighed  her  paa  Jorden!  Man  maa 
gaa  tilbage  til  1821  for  at  finde  Mage  til  Begejstring  hos  alle 
dannede  Nationer. 

Det  var  ikke  alene  de  liberale  Sværmere  i  Frankrig  og 
Tydskland  eller  Digtere  som  Byron  og  Thomas  Moore  i  Eng- 
land, der  vare  Grækernes  Venner,  nej,  alle  Samfundsklasser, 
alle  politiske  Trosbekjendelser  og  selv  Konger  og  Fyrster  blev 
ivrige  Filhellener.  Det  var  kun  den  hellige  Alliances  Med- 
lemmer, som  efter  Kommando  af  den  Minister,  der  har  været 
den  bærende  Kraft  for  den  goldeste  Statsmandskunst  i  det 
nittende  Aarhundrede,  paa  Kongressen  i  Laibach  erklærede,  at 
Grækerne  vare  Oprørere,  hvem  Tyrkerne  rimeligvis  snart  vilde 
faa  Bugt  med,  og  at  Sultanen  var  at  betragte  som  enhver 
anden  legitim  Hersker  i  Europa.  Men  Metternich  gjorde  sam- 
tidig sit  største  Mesterstykke,  da  han  fik  Kejser  Alexander  I, 
hvis  Forstand  allerede  dengang  var  begyndt  at  blive  lidt  uklar, 
til  at  godkjende  en  saadan  Opfattelse. 

Den  europæiske  Begejstringsbølge  brød  strax  ind  over 
Danmark,  hvor  den  forøvrigt  ingen  Hindringer  mødte.  Enhver 
Dansk,  der  havde  faaet  den  klassiske  Dannelse,  var  øjeblikkelig 
stærkt  interesseret  i  Grækernes  Skjæbne  og  sendte  dem  de 
varmeste  Ønsker  om  Held  og  Fremgang.  Men  ogsaa  alle  de, 
der  overhovedet  gav  sig  af  med  at  læse,  og  som  plejede  at 
følge  Begivenhederne  udenfor  deres  Fædreland,  spurgte  med 
Iver  om  Nyt  fra  Hellas,  og  de  kunde  faa  deres  Videbegjærlighed 
tilfredsstillet  i  Blade  og  Tidskrifter.  Hvor  kunde  det  være  andet, 
end  at  den,  der  havde  gaaet  i  den  latinske  Skole,  og  som  der 
fra  sin  Barndom  af  havde  faaet  at  høre,  at  Grækerne  og  Romerne 
vare  de  første  Nationer,  der  havde  levet,  og  at  navnlig  Hellenerne 
havde  været  hele  Verdens  Læremestre  og  havde  frembragt  al 
den  Videnskab  og  Kunst,  Eftertiden  havde  tæret  paa,  nu  maatte 
føle   sig   bevæget   i   sit  Inderste,    naar   han   læste   om,    at   disse 

Folks  Efterkommere  kæmpede  en  Fortvivlelsens  Kamp  mod 
Kristenhedens  gamle  Fjender?  Odysseus,  Achilles,  Solon,  Har- 
modios,  Aristogiton,  Miltiades,  Themistokles,  Aristides,  Peri- 
kles,  Fidias  og  Sokrates,  alle  disse  Navne  vare  ham  jo  ligesaa 
kjære  som  Frode  Fredegode,  Rolf,  Stærkodder,  Gorm  den 
Gamle,  Palnatoke,  Absalon,  Saxo  Grammaticus  og  Snorre!  Ja 
han  vidste  vel  nok,  naar  det  kom  til  Stykket,  langt  bedre  Besked 
med  Grækernes  end  med  Nordboernes  Bedrifter  i  gamle  Dage. 

De  klassisk  Dannede  paa  de  Tider  søgte  deres  Idealer  i 
det  gamle  Grækenland,  men  de  kunde  udmærket  forlige  de 
republikanske  Ideer,  som  de  indsugede  ved  Læsningen  af  de 
græske  Forfattere,  med  deres  royalistiske  Tænkemaade,  selv 
om  det  gik  dem  som  Fyrst  Bismarck  paa  Gymnasiet  i  Berlin. 
Da  Burschenschafterne  i  Foraaret  1895  aflagde  et  Besøg  paa 
Friderichsruh  for  at  hilse  paa  det  tydske  Riges  Skaber,  der 
havde  fyldt  det  80.  Aar,  udtalte  han  bl.  A. :  «Jeg  gik  ud  fra 
Gymnasierne  i  Berlin  med  et  nationalt  Sindelag,  ja  jeg  maa 
sige,  med  temmelig  republikanske  Anskuelser,  uden  at  Under- 
visningsplanen tilsigtede  dette  paa  nogen  Maade,  men  hele  den 
Paavirkning,  som  vi  unge  Mennesker  modtog,  virkede  saaledes 
paa  os,  at  vi  beholdt  en  vis  Sympathi  for  Harmodios  og  Ari- 
stogiton og  vanskelig  kunde  forstaa,  hvorfor  saa  mange  Folk 
adlød  een  Mand,  naar  han  ikke  som  Regent  svarede  til  deres 
Ønsker  og  deres  Smag. » 

Det  af  Rahbek  udgivne  Tidskrift  «Hesperus»  bringer  i  182 1 
ikke  mindre  end  1 1  større  og  mindre  Artikler  om  Grækerne 
og  deres  Opstand.  Vi  læse  saaledes  her  Opraab  fra  den 
virksomme  Professor  Krug  i  Leipzig  til  Dannelsen  af  Hjælpe- 
foreninger i  Tydskland.  Det  var  ham,  som  organiserede  Ind- 
samlingen af  Penge  til  Grækerne  rundt  om  i  de  tydske  Byer, 
hvor  smaa  Æsker  forsynede  med  det  hvide  Hellenerkors  vandrede 
fra  Dør  til  Dør.1  Man  bliver  ligeledes  her  bekjendt  med  den 
Ligtale,  der  i  Odessa  blev  holdt  over  den  græske  Patriark 
Gregorios,  hvem  den  tyrkiske  Pøbel  Paaskedag  1821  havde 
myrdet- og  hængt  op  paa  Døren  til  hans  Kirke  i  Konstantinopel; 

her  staar  endvidere  en  Oversættelse  af  Lord  Byrons  Digt  Parga, 
her  udvikles  Grundene  til  Grækernes  Opstand,  man  faar  Besked 
om  Tyrkernes  Uret  og  Grækernes  Ret,  man  sætttes  i  Stand 
til  at  følge  Opstandens  Udvikling  og  bliver  Vidne  til  dens 
Fremgang,  og  man  følger  Skridt  for  Skridt  Fredei'ikke  Bruns 
begejstrede  Poesier  til  Fordel  for  Grækenland  som  f.  Ex.  Kor- 
sang af  Hellas'   Venner  og   Grækernes  Sejrssang. 

To  saa  højst  forskjellige  Mænd  som  /.  P.  Mynster  og  Jens 
Baggesen  have  i  Sommeren  182 1  aflagt  Vidnesbyrd  om,  hvor 
stærkt  Udsigten  til  Grækenlands  Befrielse  har  grebet  dem. 
Den  28.  Juni  skriver  Mynster  saaledes  til  P.  O.  Brøndsted2: 
« Alles  Øjne  ere  nu  henvendte  paa  Grækenland,  og  saa  umuligt 
det  end  er  i  en  saadan  Frastand  og  kun  underrettet  af 
Aviserne  at  have  nogen  sikker  Dom  om  Tilstanden  eller 
Formodning  om  det  Forestaaende,  maa  dog  Enhver,  hvor  ofte 
vi  endog  i  vor  Levetid  ere  blevne  skuffede  i  vore  Forventninger 
—  vort  Haab  som  vor  Frygt  — ,  hengive  sig  til  noget  Haab 
om  en  frembrydende  Morgenrøde  over  skjønne  Lande  fyldte 
med  de  uforglemmelige  Erindringer,  skikkede  til  at  være  Hjem 
for  alle  legemlige  og  aandelige  Goder  .  .  .  Mig  synes,  at  saare 
Meget  fører  tilbage  til  Østen,  hvor  ikke  blot  mange  andre 
Skatte,  men  ogsaa  Kundskabs  og  Visdoms  Skatte  ere  gjemte; 
og  det  vilde  være  blandt  de  skjønneste  Frugter  af  disse  Tiders 
Bevægelser,  dersom  noget  nyt  Liv  derved  skulde  strømme  fra 
Europa  til  Asien  og  omvendt. » 

Den  11.  Juli  skriver  Baggesen  fra  Paris  et  langt  Brev  til 
sin  Ven,  den  forhenværende  Generalkonsul  i  Tunis,  Legations- 
raad  A.  C.  Gierlezv  i  Kjøbenhavn.  I  dette3  gjør  han  først  op- 
mærksom paa,  at  han  lige  siden  sin  første  Udenlandsrejse  hat- 
været  saa  heldig  at  komme  i  nærmere  Forbindelse  med  mange 
af  de  Mænd,  der  have  spillet  en  Rolle  under  de  store  Begiven- 
heder, der  fra  1789  til  182 1  ere  foregaaede  paa  den  europæiske 
Skueplads.  Efterat  han  dernæst  har  omtalt  Revolutionen  i  Neapel 
1820,  hvor  Lazzaronerne  nu  maatte  gjennemgaa  en  østerigsk 
Skjærsild,  hedder  det: 

«I  deres  Sted  vækker  den  (o:  Christi  Frihedsaand)  nu  deres 
ældre  Brodre,  de  ulykkelige,  men  snart,  haaber  jeg,  lykkelige 
Græcunculer.  Hos  dem  er  for  Øjeblikket  min  hele  politiske 
Sjæl.  Efterretningerne  om,  hvorledes  det  gaar  dem,  har  jeg 
saa  friske  og  gode,  som  man  kan  have  dem  her.  Ypsilantis 
Kommissionær  og  Besørgeren  af  hans  Proklamation,  den  ædle 
Polychroniades ,  er  min  personlige  Ven ,  og  i  Kredsen  for 
Deltagelsen  i  Grækernes  Kamp  er  jeg  indlemmet.  I  Græken- 
land opstaar  nu  upaatvivleligen  med  Tiden  en  ny  kraftfuld 
Stat,   thi  den  ottomanniske  Port  maa  styrte  sammen. » 

Han  vedblev  til  sin  Død  at  bevare  sin  Kjærlighed  til  det 
gjenopstandne  Hellas.  I  Sommeren  1824  skriver  han  bl.  A. 
under  Opholdet  i  Interlaken:  «Ipsaras  Skjæbne  har  angrebet 
mig  endog  fysisk.  Dog  jeg  haaber,  at  et  saadant  Martyrdom  fører 
til  en  sejrende  Triumf. »  I  Juli  1826,  altsaa  nogle  Maaneder  for 
han  gik  bort,  digtede  han  efter  Missolonghis  Fald  en  Ode  til 
Grækerne.  «De,  som  have  læst  denne  Ode,  paastaa,  at  den 
hører  til  det  mest  Dristige  og  Energiske,  der  hidtil  er  digtet 
til  Bedste  for  de  stakkels  Grækere, »  skriver  han  til  sin  Søn  i 
Bern.4     Det  var  Baggesens  Svanesang. 

Ovre  i  Thorning  Præstegaard  syd  for  Viborg  sad  samtidig 
Steen  Blicher  og  besang  Grækernes  Rejsning  og  Kamp  som 
f.  Ex.  i  Digtet  «Til  det  gjenfødte  Grækenland*,  hvor  det 
hedder : 

Saa  est  du   da  omsider  vaagnet  op! 
Saa  rejser  du   dig   nu   fra  dybe   Dvale 
Og  ryster  Lænkerne  fra  Oetas  Top 
Og  til  Taygeti  skovbekranste  Dale! 

Og  ryst  dem   Græker!      O,   men  ryst  dem   af! 
Ak !   alt  forlænge  under  dem  du  sukked ; 
Forlænge  du  paa   frie  Fædres  Grav 
Din   Nakke  under  Slavepisken  bukked. 

Hvor  kunde  du   de  mange   Sekler  gaa 

Som  Træl   paa  Marathons  blodstænkte  Vange? 

Hvor  Medens  Myriader  blege  laa, 

Du  hørte  fejg  hans  Ætlings  Sejrssange. 

Hvor  Leonid  Barbarers   Flokke   slog 
Og  fandt  den  søde  Heltedød   paa  Valen, 
Du  bange   for  Halvmaanen   Flugten   tog 
Og  rendte  skjælvende  for  Hestehalen. 

Saa  løb   ej   de,   der  ved   Platæa   stre'd 

Og  slog,   skjønt  een   mod   fem,    de  stolte   Fjender; 

Men  nu  paa  Pindus  og  ved  Nedas  Bred 

Den  vilde  Skytte   Sejrskransen   binder. 

Senere  sang  han  vemodsfuldt  om  Ipsaras  Fald,  og  hans 
77aarige  Fader  den  afskedigede  Præst  Niels  Blicher  oversatte 
Digtet  paa  Latin. 

Hvor  mægtigt  et  Indtryk-  Grækernes  Frihedskamp  gjorde 
paa  de  Studerende,  som  ivrigt  arbejdede  paa  deres  aandelige 
Udvikling,  have  vi  et  Exempel  paa  i  Johannes  Hage.  Denne 
noget  melankolske  unge  Mand  havde,  da  han  tog  anden  Examen, 
opgivet  saa  Meget  i  Græsk,  at  Brøndsted,  som  prøvede  ham, 
noterede  i  Protokollen:  Sophoclis  omnia,  Herodoti  &  Thucy- 
didis  omnia,  Theocriti  omnia,  Æschyli  &  Eurypidis  non- 
nulla,  Pindari  Olymp.  &  Pyth.,  haud  pauca  Platonis,  Xeno- 
phontis,  Luciani  alia  pauca.  I  1817  var  han  bleven  Student, 
og  næste  Aar  tog  han  anden  Examen.  Han  havde  mere  end 
nogen  Anden  af  sine  Samtidige  et  aabent  Blik  for  den  slette 
økonomiske  Politik,  Regjeringen  dengang  drev,  og  det  i  en 
Alder,  i  hvilken  Betragtninger  over  den  Slags  Ting  ikke  let 
indfinde  sig  og  lægge  Beslag  paa  Tankerne.  Alt  tidligt  var 
Spiren  nedlagt  hos  ham  til  den  Kritik,  han  senere  skulde  komme 
til  at  udøve  over  de  offenlige  Forhold,  men  hans  Broder  har 
vidnet,  at  fiere  Begivenheder  i  Europa,  som  han  fulgte  med 
den  største  Opmærksomhed,  og  navnlig  den  græske  Frihdes- 
kamp  havde  styrket  og  udviklet  Ideer  hos  ham,  hvoraf  han 
stedse  havde  været  besjælet.5  Det  gik  her  som  i  andre  Lande 
i  Europa,  at  den  græske  Frihedskrig  udsaaede  Spirer,  der 
groede  frem  efter   1830. 

Aldrig  saa  snart  var  Efterretningen  om,  at  der  var  udbrudt 
en  almindelig  Opstand  i  hele  Grækenland,  kommen  til  Kjøbenhavn, 

før  der  strax  meldte  sig  et  Medlem  af  Studenterforeningen  som 
Filhellener,  nemlig  Stud.  chir.  Johan  Henrik  Stabeli.  Han 
var  en  Søn  af  daværende  Kancelliraad  N.  F.  Stabeli,  Byfoged 
i  Slagelse,  og  blev  i  1820  dimitteret  fra  denne  Bys  lærde  Skole. 
I  Eforatsprotokollen  staar  under  29.  April  182 1  anført:  «Med 
flere  af  Seniorernes  Tilladelse  fortsattes  Konversationen  en  halv 
Time  over  den  lovbestemte  Tid  i  Anledning  af  Stabeils  Af- 
rejse til  Jydernes  og  derfra  til  Grækernes  Land.»  Det  frem- 
gaar  heraf,  at  han  meget  tidligt  havde  fattet  Beslutningen  om  at 
gaa  til  Grækenland,  men  han  har  foreløbig  maattet  opholde  sig 
i  Jylland,  indtil  han  havde  faaet  de  fornødne  Penge  til  at  be- 
gynde Rejsen  for,  nemlig  en  Mødrenearv.  Flere  andre  Stu- 
denter havde  ligeledes  besluttet  at  tage  afsted.  men  de  faldt 
alle  paa  En  nær  fra,  da  Tiden  til  Afrejsen  nærmede  sig. 

Denne  Ene  var  Henrik  Krøyer,  som  vi  have  set,  en  af 
Studenterforeningens  Stiftere.  Hvad  den  Mand  engang  havde 
besluttet,  opgav  han  ikke  saa  let.  Hvorfor  han  drog  afsted, 
har  han  selv  meddelt  i  sine  Erindringer: 

«Naar  jeg  stræber  saa  oprigtigt  og  bestemt  som  muligt  at 
angive  for  mig  selv  de  Motiver,  der  drev  mig  til  at  blive 
Græklandsfarer,  saa  vilde  de  omtrent  indeholdes  i  Følgende : 
Først  følte  jeg  mig  aldeles  utilfreds  med  min  Stilling  i  Kjøben- 
havn.  Jeg  var  Intet  og  syntes  saa  at  sige  Intet  at  kunne  blive. 
Forældreløs,  uden  Velyndere  og  uden  egenlige  Venner  kunde 
jeg  derimod  tælle  talrige  Modstandere  for  ikke  at  sige  Fjender, 
hvilket,  jeg  tilstaar  det,  især  skyldtes  min  egen  Ubesindighed. 
Til  min  Utilfredshed  hjemme  kom  dernæst  en  stærk  Lyst  til 
at  se  mig  om  i  Verden.  Denne  Tilbøjelighed  var  for  en  Del 
instinktmæssig  ligesom  Trækfuglens,  men  havde  vistnok  i  Læs- 
ning af  Rejsebeskrivelser  fundet  en  mægtig  Næring. 

«Ogsaa  havde  en  Slags  krigersk  Begejstring  bemægtiget 
sig  mig  og  opflammedes  daglig  mere  ved  Avisernes  (desværre 
altfor  løgnagtige)  Beretninger  om  Kampene  mellem  Grækere 
og  Tyrker.  Grækerne  havde  jeg  fra  Skolen  lært  at  venerere, 
og   hvor   kunde    vel    den,    der   var   tilbøjelig   til   at   kæmpe    for 

Frihed  og  Retfærdighed,  finde  en  bedre  Plads  at  stille  sig  paa 
end  ved  Siden  af  de  betrængte  Grækere. » 

For  at  Medlemmerne  bedre  kunde  følge  Begivenhederne, 
havde  Senioratet  den  14.  August  givet  Sekretæren  Ordre  til  at 
kjøbe  et  godt  og  udførligt  Kort  over  Grækenland.  «Den  3. 
September  tog  alle  Tilstedeværende  Afsked  med  Henrik  Krøyer 
ved  et  lille  Gilde  til  hans  Afrejse  til  Grækenland  »■,  skriver  den 
vagthavende  Efor,  og  samme  Dag  gik  Krøyer  med  Dampskibet 
til  Kiel.  Til  Rejsefælle  havde  han  foreløbig  en  holstensk  Student 
Johansen,  der  havde  studeret  baade  i  Kiel  og  Jena,  og  som 
endogsaa  havde  været  Senior  i  Burschenschaftet,  før  han  havde 
begivet  sig  til  Kjøbenhavn  for  at  studere  Medicin.  Krøyer 
gjorde  dog  meget  snart  den  Opdagelse,  at  man  i  Burschenschaftet 
ikke  tog  til  Senior  den,  der  var  dygtigst  i  videnskabelig  Hen- 
seende, eller  som  havde  flest  aandelige  Interesser,  men  derimod 
den,  der  kunde  slaas  bedst,  naar  vedkommende  Burschenschaft 
modtog  en  Udfordring  fra  andre  Studenterforeninger,  og  den, 
der  var  stor  og  stærk  og  derfor  kunde  tage  sig  ud  ved  høj- 
tidelige Optog.  Han  lærte  altsaa  hurtigt,  at  der  var  grundig 
Forskjel  mellem  en  Senior  i  Kjøbenhavn  og  en  Senior  i  Tydskland. 

I  Rostock  ventede  de  paa  Stabeli,  der  kom  med  Penge, 
som  de  allerede  trængte  haardt  til.  Rejsen  gik  derefter  til 
Leipzig,  hvor  de  haabede  at  finde  en  Filhellenerkomitee,  som 
kunde  understøtte  dem,  og  her  boede  jo  desuden  Professor  Krug, 
der  indsamlede  Kjærlighedsgaver  til  Grækerne  og  deres  Venner. 
Krug  havde  imidlertid  ingen  Penge  og  henviste  dem  til  Professor 
Thiersch  i  Munchen.  «Da  vi  besøgte  ham,  var  han  netop  i 
Færd  med  at  stige  til  Hest  og  lignede  mer  en  Kavalleriofficer 
end  en  Professor.  Det  var  en  stærkt  bygget  Mand  af  Middel- 
størrelse, med  rødt  Ansigt,  iført  en  Slags  Militærfrakke  og 
stive  Ridestøvler  med  store  Sporer.  Han  saa  fast  ud,  som  om- 
han  selv  kunde  have  i  Sinde  at  angribe  Tyrkerne,  men  be- 
klagede, at  den  bajerske  Regjering  ikke  vilde  tillade  ham  at 
bemænge  sig  med  Grækernes  Affærer,  hvorimod  han  trøstede 
os  med,  at  vi  i  Stuttgart  vilde  finde  en  Grækerkomitee.» 

Vejen  gik  videre  til  Ulm,  hvor  de  besøgte  Professor  Gråter, 
der  stod  i  Forbindelse  med  danske  Lærde,  særlig  Nyerup,  og 
som  endog  havde  stiftet  et  Selskab  af  Danskernes  Venner  ved 
Donau,  der  skulde  studere  den  nordiske  Literatur.  I  Stuttgart 
traf  de  endelig  en  Grækerkomitee,  i  Spidsen  for  hvilken  bl.  A. 
Digteren  Uhland  stod.  Her  fik  de  en  Understøttelse,  men  den 
slap  op  i  Bern,  hvor  Krøyer  i  nogen  Tid  maatte  forholde  sig 
rolig  paa  Grund  af  en  daarlig  Fod.  Da  de  nu  atter  vilde  bryde 
op,  vare  de  komne  i  Gjæld  til  den  Vært,  hos  hvem  de  havde 
boet,  men  denne  Mand  var  ædelmodig  nok  til  at  lade  dem 
rejse  videre,  mod  at  de  udstedte  et  Bevis  for,  hvad  de  vare 
ham  skyldige.  Naar  der  kom  Penge  fra  Danmark,  kunde  han 
faa  sit  Tilgodehavende  hos  Carl  Baggesen,  Digterens  Søn,  som 
dengang  var  Lærer  ved  Gymnasiet  i  Bern,  og  som  var  et 
virksomt  Medlem  af  «en  Komitee,  der  havde  dannet  sig  for  at 
understøtte  med  Raad  og  Penge  de  unge  Mænd,  som  ønskede 
at  deltage  i  Grækernes  Frihedskamp,  og  hvoriblandt  flere  vare 
fra  Slesvig  og  Holsten,  ja  endog  enkelte  fra  Danmark*.6 

Efter  mange  Besværligheder  kom  Krøyer  og  Stabeli  i  Selskab 
med  andre  Filhellener  midt  i  November  endelig  til  Marseille, 
hvor  de  maatte  vente,  indtil  der  afgik  en  Expedition  til  Græken- 
land. Her  blev  de  Vidne  til  de  Dueller,  der  udfægtedes  mellem 
de  mange  mærkelige  Personer,  som  vare  ilede  hid  nærmest 
for  at  faa  Noget  at  bestille  og  for  at  opleve  Æventyr.  Af  de 
38  Filhellener,  der  deltog  i  den  første  Expedition,  maatte  dog 
otte  lade  deres  Liv  paa  Valpladsen. 

Imidlertid  havde  Krøyers  Venner  i  Studenterforeningen  ikke 
været  ledige,  men  af  al  Magt  arbejdet  for  at  samle  Penge.  Hans 
Ven  Christian  Thaarup  havde  stillet  sig  i  Spidsen  for  Ind- 
samlingen, og  det  var  lykkedes  denne  at  tilvejebringe  saa  stor 
en  Sum,  at  Værten  i  Bern  kunde  faa  de  75  Frcs.,  han  havde 
tilgode,  og  at  der  kunde  sendes  en  Vexel  paa  140  Specier  til 
Handelshuset  Sieweking,  Tandon  &  Co.  i  Marseille,  hvilken  Sum 
Krøyer  kunde  raade  over.  Da  Krøyer,  der  blev  meget  glad 
over  denne  Hjælp,    indfandt   sig  paa  Handelshusets  Kontor  for 

at  hæve  Belobet,  behandlede  Personalet  ham  som  en  Tigger, 
fordi  hans  Klædedragt  var  saa  slet  som  muligt.  Nu  kjøbte  han 
Gevær,  Pistol,  Sabel  og  Dolk  til  sig  selv  og  Stabeli  og  end- 
videre de  nødvendigste  Klædningsstykker.  Endelig  anskaffede 
han  sig  et  nygræsk  Lexikon,  en  nygræsk  Grammatik  og  Ana- 
charsis'  Rejse  i  Grækenland.  Krøyer  brugte  enhver  Lejlighed 
til  at  udvide  sine  Kundskaber,  medens  Stabeli  som  et  løs- 
sluppet Føl  nød  sin  ubundne  Frihed  ved  at  slaa  bag  op  og 
kun  at  nyde  Livet. 

Da  Expeditionens  Medlemmer  ombord  paa  et  lille  og 
skrøbeligt  Skib  den  21.  Januar  1822  ankom  til  Navarinobugten, 
fik  Filhellenerne  en  Slags  Velkomsthilsen  fra  Chefen  for  et 
engelsk  Krigsskib,  der  højt  og  dyrt  forsikrede,  at  Grækerne 
vare  det  troløseste,  grusomste  og  fejgeste  Folk  under  Solen,  og 
at  der  kun  ventede  dem  Mishandlinger  og  Utaknemmelighed. 
«Men  Ingen  af  os  troede  et  Ord  af,  hvad  han  sagde. » 

Krøyers  Stemning,  da  han  steg  i  Land,  har  han  skildret 
i  følgende  Ord:  «Forgjæves  vilde  jeg  stræbe  at  beskrive  mine 
Følelser  ved  at  betræde  Grækenlands  Jordbund.  Vist  er  det, 
at  jeg  i  dette  Øjeblik  følte  mig  lykkelig.  Det  gamle  Hellas' 
Herlighed  og  Berømmelse  udgjød  en  magisk  Glans  over  det  ny 
af  Barbarer  beboede  og  med  elendige  Ruiner  bestrøede  Land. 
Den  yppige  Vegetation  i  Dalene,  medens  Bjergtoppene  vare 
hvide  af  Sne,  de  vildtvoxende  Myrther  og  Citrontræer,  de  uhyre 
Kaktus  fængslede  Opmærksomheden.  Vi  saa  os  snart  omgivne 
af  en  Hob  nyfigne  Grækere,  slanke,  velskabte  Mænd  med  mørke 
interessante  Ansigter  og  lynende  Øjne.  Den  orientalske  Klæde- 
dragt og  de  fremmede  Sæder  forstærkede  det  romantiske  Indtryk. » 

Men  det  skulde  ikke  vare  længe,  før  de  to  danske  Fil- 
hellener  lærte,  at  Virkeligheden  ikke  svarede  til,  hvad  de  havde 
foregjøglet  sig.  Istedetfor  en  ordnet  Regjering  og  organiserede 
Troppekorpser  forefandt  de  kun  fanatiske  Biskopper  og  gamle 
Røverkaptejner  som  Landets  Styrere,  og  istedetfor  Soldater  traf 
de  paa  skidne  og  pjaltede  Bønder,  der  var  mest  tilbøjelige  til 
at   flygte,    naar    de    saa    en    Fjende,    og    som   nødig   vilde   ofre 

deres  Penge  for  Fædrelandet.  Kun  ganske  enkelte  ædle  Mænd 
formaaede  at  hæve  sig  saa  højt,  at  de  villigt  gav,  hvad  de 
havde;  for  Grækenlands  Uafhængighed.  Vore  Landsmænd  be- 
sluttede derfor  at  vende  hjem  igjen  i  Forvisningen  om,  at  de 
ikke  vilde  kunne  yde  den  græske  Sag  nogen  Tjeneste,  og  at 
der  kun  ventede  dem  Nød  og  Elendighed,  da  de  stod  uden 
Hjælpemidler.  De  havde  jo  gjort  sikker  Regning  paa,  at  de 
vilde  blive  forplejede  af  den  græske  Regjering,  og  at  de  vilde 
blive  modtagne  med  Glæde  eller  ialfald  med  Velvillie;  men 
dette  Haab  blev  sørgelig  skuffet. 

«Omendskjønt  jeg  laster  Grækerne,  fordi  de  ere  laste- 
fulde,* skriver  Stabeli1,  «erkjender  jeg  derfor  ikke  mindre 
deres  Sags  Retfærdighed  og  nærer  de  oprigtigste  Ønsker  for, 
at  den  maa  sejre.  Og  hvor  er  det  Umenneske,  der  ikke  gjør 
det?  Hvo  kunde  ønske  Afkommet  af  Oldtidens  stolteste  Nation, 
hvis  Aand  nu  atter  hæver  sig  af  Støvet,  udryddet  af  Jorden  ? 
Hvo  kunde  ønske  at  se  Kristendommens  Banner  traadt  under 
Fødder  af  barbariske  Hedninger,  som  aldrig  ville  blive  mere 
end  Halvmennesker?  Politikken  overveje,  hvad  der  er  fordelagtigst, 
det  frie  og  selvstændige  Menneske  maa  overveje,  hvad  der  er 
retfærdigst.  Det  gjorde  jeg,  derfor  gik  jeg  hen  at  stride  for 
den  gode  Sag;  jeg  saa,  at  jeg  under  de  daværende  Omstændig- 
heden Intet  kunde  nytte  der;  derfor  forlod  jeg  Grækerne  men 
ikke  deres  Sag.  At  de  Intet  have  tabt  i  mig,  veed  jeg  vel.  Jeg 
kunde  kun  tilbyde  dem  min  Arm  til  Forsvar  for  deres  Sag  og 
mit  Liv  til  Offer  for  den.» 

Krøyer,  der  havde  skilt  sig  fra  Stabeli,  kom  paa  et  Fartøj 
fra  Misolonghi  til  Ancona  og  gik  derfra  til  Rom.  Stabeli 
derimod  maatte  lægge  Vejen  om  ad  selve  Konstantinopel,  hvor- 
fra det  lykkedes  ham  paa  et  svensk  Skib  at  naa  Marseille. 
De  mødtes  igjen  i  September  1822  i  Bern,  hvor  de  boede  hos 
den  samme  venlige  Vært,  de  havde  besøgt  Aaret  i  Forvejen, 
men  Ingen  af  dem  havde  en  Skilling  i  Lommen.  Han  gav 
dem  imidlertid  atter  Kredit,  og  nu  fægtede  de  sig  igjennem  til 

Heidelberg,  hvor  de  blev  enige  om  at  blive  et  Semester,  skrive 
hjem  om  Penge  og  foreløbig  leve  paa  Kredit. 

Medens  Krøyer  virkelig  studerede  paa  Bibliotheket,  styrtede 
Stabeli  sig  hovedkulds  ind  i  Studenterlivet  og  drak  med  sine 
Kammerater.  Først  senere  sluttede  Krøyer  sig  til  Burschen- 
schaftet  og  duellerede,  men  Knejpelivet  tiltalte  ham  ikke,  han 
røg  ikke  Tobak  og  afskyede  Drukkenskab.  Stabell  fik  imidler- 
tid en  Vexel  fra  Kjøbenhavn,  hvorfor  han  vendte  hjem  og  an- 
kom i  April  1823.  Han  opsøgte  naturligvis  strax  sine  Venner 
i  Studenterforeningen,  hvor  han  indfandt  sig  den  26.  April  om 
Aftenen  og  overværede  en  musikalsk  Aftenunderholdning.  Da 
han  stadig  trængte  til  Penge,  nedskrev  han  i  Hast  sine  Rejse- 
indtryk og  oplæste  allerede  den  3.  Maj  i  Studenterforeningen 
Brudstykker  af  sin  Bog.  Den  udkom  i  Forsommeren  og  var 
helliget  til  « Studenterforeningen,  som  sammenknytter  de  danske 
Studenter  ved  Enigheds  og  Broderkjærligheds  Kjæde,  og  som 
viste  saa  varm  Deltagelse  i  fraværende  Brødres  Skjæbne».  De 
Penge,  han  fik  for  den  af  Reitzel,  morede  han  sig  for  i  Dyre- 
havstiden.  Naar  man  betænker,  at  Stabell  kun  var  21  Aar 
gammel,  da  han  nedskrev  sine  Hændelser,  og  at  de  blev  trykte 
lige  saa  raskt,  som  han  kunde  lade  Pennen  løbe,  maa  man  ind- 
rømme, at  han  er  kommen  ganske  godt  derfra,  ligesom  man 
ikke  kan  frakjende  ham  Friskhed  i  Fremstillingen  og  megen 
Frimodighed.  Han  søger  i  ethvert  Tilfælde  ikke  at  skjule 
Noget,   men  giver  sig,  som  han  var. 

Da  Krøyer  i  Sommeren  1823  havde  faaet  Penge  fra  Kjø- 
benhavn, rimeligvis  atter  ved  sin  Ven  Chr.  Thaarups  Hjælp, 
saa  han  sig  i  Stand  til  at  betale  sin  Gjæld  i  Heidelberg  og 
satte  nu  Kursen  hjemad.  I  Kiel  besøgte  han  I.  L.  Heiberg, 
der  dengang  var  Lektor  i  det  danske  Sprog  ved  Universitetet 
der,  og, da  han  atter  stod  ombord  paa  Dampskibet  «Caledonia», 
kunde  han  endelig  ligesom  Grækerne  raabe :   Thalassa !  Thalassa ! 

Den  23.  September  steg  han  efter  to  Aars  Fraværelse  i 
Land  paa  Toldboden  ved  Kjøbenhavn  og  begav  sig  umiddel- 
bart derfra  op  i  Studenterforeningen    for  atter  at  komme  ind  i 

Forholdene.  At  de  gamle  Kammerater,  som  han  traf,  i  For- 
ening med  andre  Medlemmer  hilste  paa  den  hjemvendte  Fil- 
hellener ved  et  lille  Symposion,  er  en  Selvfølge. 

Før  han  rejste  bort,  havde  han  i  August  1821  anmodet 
Senioratet  om  at  maatte  blive  kontingentfrit  Medlem,  da  han 
ikke  havde  Raad  til  at  betale,  og  Senioratet  havde  da  opfyldt 
hans  Begjæring,  «saalænge  Selskabets  Kasse  kan  tillade  saadan 
Frihed,  eller  De  under  gunstigere  Omstændigheder  ikke  længer 
maatte  ønske  at  nyde  denne  Fritagelse ».  Kontingentfrihed  var 
ikke  dengang  som  nu  næsten  en  Ret  for  unge  uformuende  Stu- 
denter, men  gaves  kun  undtagelsesvis  til  Medlemmer,  man 
nødig  vilde  miste,  og  som  man  satte  Pris  paa.  Efter  Krøyers 
Hjemkomst  vedtog  Senioratet  nu  i  Mødet  den  29.  September, 
at  han  atter  skulde  nyde  samme  Frihed,  indtil  hans  Om- 
stændigheder forbedrede  sig,  da  det  vidste,  at  «hans  Forfatning 
var  ringe ». 

Hans  Sindsstemning  var  temmelig  trist,  og  han  følte  sig, 
som  han  selv  sagde,  nærmest  som  en  flaaet  Ræv,  idet  han 
mente,  at  han  paa  Grund  af  den  mislykkede  Expedition  maatte 
staa  for  Ofienligheden  i  et  komisk  Lys.  Derfor  var  han  ikke 
glad  ved,  at  Stabeli,  før  han  kom  hjem,  havde  udgivet  en  Be- 
retning om  Rejsen,  hvorved  han  « havde  henledet  Opmærksom- 
heden paa  denne  bedrøvelige  Odyssee». 

Man  kan  næppe  tænke  sig  to  Naturer,  der  vare  mere  for- 
skjellige  end  de  to  Studenter,  der  kom  til  at  rejse  sammen,  og 
som  i  lang  Tid  maatte  gjøre  hinanden  Selskab.  Krøyer  var 
alvorlig  og  ikke  let  tilgængelig  for  Andre.  Imod  de  Venner,  hvis 
Værd  han  efter  længere  Tids  Omgang  havde  lært  at  skatte, 
var  han  trofast,  men  ligeoverfor  enhver  Fremmed  var  han  paa 
sin  Post.  Han  vilde  først  undersøge,  om  Vedkommende  følte 
sig  overlegen  og  mulig  saa  ham  over  Hovedet,  og  havde  han 
fattet  den  ringeste  Mistanke  i  denne  Henseende,  blev  der  ikke 
noget  godt  Forhold  mellem  de  To,  eller  han  afbrød  øjeblikkelig 
enhver  Forbindelse.  Da  han  under  sin  Omflakken  paa  Rejsen 
hjem   fra   Grækenland   var   kommen    til    Rom   og   havde   opsøgt 

Professor  P.  0.  Brøndsted,  der  paa  den  Tid  med  Titel  af  Hof- 
agent beklædte  en  Slags  diplomatisk  Stilling  som  Danmarks 
Repræsentant  ved  Pavehoffet,  blev  han  vred  over  den  Maade, 
hvorpaa  den  lærde  Mand  modtog  ham.  Brøndsted  tillod  sig 
at  bemærke,  at  det  var  ubetænksomt  af  ham  at  udsætte  sig 
for  de  Savn  og  Ubehageligheder,  der  fulgte  med  en  tom  Pung, 
hvortil  Krøyer  ytrede,  at  det  kun  var  store  Folk  som  Cervantes, 
der  døde  af  Sult,  medens  «Smaafolk  som  vi»  ikke  udsætte  sig 
derfor.  Denne  Ytring,  indrømmer  han  selv  mange  Aar  efter, 
var  baade  impertinent  og  usand,  men  med  en  mærkelig  In- 
konsekvens beklager  han  sig  alligevel  over,  at  Brøndsted  ikke 
senere  indbød  ham  til  Selskab  sammen  med  andre  Danske  eller 
tog  sig  af  ham. 

Dernæst  manglede  Krøyer  Ævnen  til  at  forstaa  en  Spøg, 
særlig  naar  den  gik  ud  over  ham  selv,  ligesom  han  i  det  Hele 
blev  fornærmet  over  Bagateller,  saa  at  der  let  opstod  Rivninger 
mellem  ham  og  de  Personer,  han  var  i  Selskab  med,  og  denne 
Skavank  forlod  ham  ikke  med  Alderen.  Han  havde  dengang 
endnu  ikke  fundet  den  Videnskabsgren,  han  senere  helligede  sine 
Kræfter,  men  han  havde  en  ubetvingelig  Lyst  til  at  fordybe  sig  i 
Studier  overhovedet.  Hvorsomhelst  han  paa  sin  Rejse  fandt 
Lejlighed  dertil,  fik  han  Bøgerne  frem  og  læste  Nygræsk  og 
Italiensk.  I  Rom  besøgte  han  hver  Dag  et  Bibliothek  og  hørte 
Forelæsninger  i  Theologi  for  Novicerne  i  et  Kloster  blot  for  at 
tilfredsstille  sin  Lærelyst,  i  Florens  gik  han  fuldstændigt  op  i 
Kunsten  og  Kunsthistorien,  og  i  Heidelberg  var  han  ligeledes 
en  flittig  Besøgende  paa  Universitetsbibliotheket,  ligesom  han 
her,  skjønt  han  næppe  spiste  sig  mæt,  anvendte  sine  sidste 
Penge  til  at  kjøbe  historiske  og  naturhistoriske  Værker  for. 

Som  vi  tidligere  have  omtalt,  var  han  ingen  Beundrer  af 
det  tydske  Studenterliv,  men  fandt  det  raat  og  aandløst,  og 
han  tog  kun,  naar  han  var  nødt  dertil,  Del  i  Drikkeriet.  Han 
kunde  heller  ikke  undgaa  Dueller,  skjønt  han  betragtede  dem 
som  Narrestreger  eller  Dumheder,    men   han   maatte    rette    sig 

efter  de   Love,    der    gjaldt    for   den   Studenterkorporation,    han 
havde  sluttet  sig  til. 

Stabell  derimod  hyldede  det  Princip,  at  Mennesket  er  skabt 
for  at  nyde  Livet,  hvorfor  han  paa  enhver  Maade  søgte  at 
skafte  sig  saa  megen  Morskab  som  muligt.  Det  er  betegnende 
for  ham,  at  han  som  Motto  paa  sine  Rejserindringer  har  sat 
disse  Linier: 

Mit    Månnern  sich  geschlagen, 
Mit  Weibern  sich  vertragen, 
Und  mehr  Credit  als  Geld  — 
So  kommt  man   durch  die  Welt ! 

Hvor  han  kom  hen,  hyldede  han  det  smukke  Kjøn,  og 
hvad  enten  det  var  01  eller  Vin,  der  bødes  ham,  tog  han 
ordenljo-t  til  sier  af  Varerne.  I  Marseille,  hvor  han  blev  Kammerat 
med  en  mærkelig  Samling  af  mer  eller  mindre  havarerede  Per- 
soner, som  agtede  at  slaas  for  Grækenlands  Sag,  tumlede  han 
han  sig  som  en  udresseret  Hundehvalp.  Han  var  i  Lag  med 
dem  alle,  han  fik  paa  Hovedet  og  bed  fra  sig  igjen,  og  han 
var  ingen  Kostforagter.  Idelig  yppede  han  Klammeri,  og  end 
ikke  under  Overfarten  fra  Marseille  til  Navarino  kunde  han 
holde  sig  i  Skindet,  men  sloges  med  en  af  Kammeraterne. 
«Idag  rød,'  imorgen  død,  nyd,  saalænge  du  kan»,  var  hans 
Valgsprog,  saalænge  han  opholdt  sig  i  Grækenland  og  Tyrkiet. 

Hans  Æresfølelse  var  ikke  synderligt  udviklet.  I  Heidel- 
berg fik  han  Penge  hjemmefra,  men  da  han  ikke  kunde  til- 
fredsstille alle  sine  Kreditorer,  betalte  han  kun  sin  Æresgjæld 
til  Kammerater  og  kneb  ud  med  Resten,  trøstende  sig  med,  at 
de  tydske  Studenter  bar  sig  saaledes  ad,  og  at  han  jo  kunde 
betale,  dersom  han  senere  maatte  komme  til  Penge.  Krøyer 
ømmede  sig  ved  at  maatte  leve  paa  Kredit,  men  Stabell  tænkte 
ikke  et  Øjeblik  paa,  at  der  var  noget  Ubehageligt  deri.  «Jeg 
raadede  Krøyer  til  at  stikke  Fingeren  i  Jorden  og  lugte,  hvad 
Land  han  var  i»,  skriver  Stabell,   «men  han  blev  ved  sin  Bog.» 

Krøyers  Dom  om  Stabell  er  slaaende  og  kraftig.  «Født 
Tusind  Aar   tidligere*,    siger   han,    « kunde  denne  vilde  Svend 

upaatvivlelig  have  afgivet  en  god  Viking  eller,  dersom  han 
havde  søgt  Nordamerikas  Prærier,  maaske  blandt  Rodhuder  og 
Squahs  have  sikret  sig  en  hæderlig  Existens,  dersom  det  var 
lykkedes  ham  at  bevare  sin  Skalp. »8 

Netop  i  de  samme  Dage,  Krøyer  kom  hjem,  holdtes  der 
en  lille  Fægtning  i  Studenterforeningen  angaaende  Stabeils 
Person.  Da  denne  forlod  Kjøbenhavn  i  1821,  var  han  som  Rus 
kun  temporært  Medlem,  og  han  maatte  nu  altsaa  lade  sig  ind- 
ballotere  i  Foreningen  for  at  blive  ordenligt  og  stemmeberettiget 
Medlem.  Hele  Sommeren  1823  havde  han  besøgt  dens  Lokaler 
som  rejsende  Medlem,  men  i  September  tilskrev  Senioratet  ham, 
at  den  Tid  nu  var  omme,  da  han  kunde  gjælde  for  en  Fremmed, 
der  kun  midlertidig  opholdt  sig  i  Byen.  Nogle  Dage  efter, 
at  Stabell  havde  modtaget  dette  Brev,  sendte  han  Foreningen 
et  smukt  indbundet  Exemplar  af  sine  Hændelser,  hvorefter 
Senioratet  tilskrev  ham  saaledes:  «Med  megen  Fornøjelse  har 
Senioratet  af  det  tilsendte  Pragtexemplar  af  Deres  Rejse  erfaret 
den  hædrende  Opmærksomhed,  De  har  vist  Foreningen  ved  at 
dedicere  Deres  Skrift  til  samme,  og  opfylder  herved  den  be- 
hagelige Pligt  at  aflægge  Dem  Foreningens  Tak.» 

Den  30.  September  fandt  Balloteringen  Sted  med  det  for 
Stabell  uheldige  Udfald,  at  han  ikke  opnaaede  det  tilstrækkelige 
Antal  Stemmer,  nemlig  kun  20  af  33,  og  saaledes  ikke  blev 
optaget.9  Altsaa  13  Medlemmer,  der  ikke  ønskede  hans  Nær- 
værelse, formaaede  at  sætte  deres  Villie  igjennem.  Der  var 
det  Uheldige  ved  Balloteringen,  at  den  aldrig  fandt  Sted  Lør- 
dag Aften,  da  der  var  mange  Medlemmer  tilstede,  men  en 
Tirsdagaften,  og  derved  havde  de,  der  vilde  stemme  Nej,  en 
stor  Fordel,  idet  de  kunde  gjøre  næsten  sikker  Regning  paa 
at  sætte  deres  Villie  igjennem.  Ligesom  i  vore  Dage  saa  For- 
eningen ogsaa  dengang  kun  faa  Gjæster  indenfor  sine  Mure  en 
almindelig  Aften;  Medlemmerne  gad  ikke  gaa  ud  blot  for  at 
stemme,  da  der  ingen  Forhandling  fandt  Sted. 

Dette  Resultat  beklagede  Senioratet  samme  Aften  i  en 
Skrivelse     til    Stabell     og     tilbød     ham    at    vedblive    at     være 


154 

rejsende  Medlem,  saalænge  han  ikke  havde  fast  Bopæl  i  Kjø- 
benhavn.  Men  der  var  ogsaa  Andre,  der  beklagede,  hvad  der 
var  sket.  50  Medlemmer  indgav  nemlig  den  2.  Oktober  en 
Begjæring  om,  at  der  maatte  blive  afholdt  en  overordenlig 
Generalforsamling,  for  at  der  paa  denne  paany  kunde  blive 
stemt  om  Stabeils  Optagelse  som  ordenligt  Medlem.  I  Be- 
gjæringen  udtale  disse  Medlemmer  bl.   A. : 

«Den  almindelige  Uvillie  mod  Udfaldet  af  hin  Votering, 
der  baade  i  og  udenfor  Foreningen  i  disse  Dage  saa  tydeligen 
har  udtalt  sig,  i  Forbindelse  med  det  netop  under  en  saadan 
Stemning  saa  meget  sandsynligere  baade  før  og  efter  Voteringen 
saa  almindeligt  rullerende  Rygte  om  Tilværelsen  af  en  Faktion, 
hvis  Bestræbelser  netop  skulde  gaa  ud  paa  at  virke  et  saadant 
Udfald,  har  bevæget  os  til  at  indgive  det  nærværende  Forslag, 
hvorved  det  ene  synes  os  muligt  at  raade  Bod  paa  den  Uret- 
færdighed, denne  Faktion,  ifald  den  virkelig  existerer,  saaledes 
har  ladet  vort  Selskab  begaa  mod  et  Medlem,  hvis  særdeles 
Forhold  til  os  maatte  gjøre  ham  det  dobbelt  graverende. » 

De  bad  derfor  om,  at  Senioratet  vilde  sammenkalde  en 
overordenlig  Generalforsamling,  idet  de  gik  ud  fra,  at  det 
vilde  erkjende,  at  deres  Anmodning  var  billig.  De  kunde 
nemlig  ikke  kræve  det  som  en  Ret,  idet  Lovene  dengang 
udelukkende  overlod  det  til  Senioratet  at  bestemme,  naar  der 
skulde  afholdes  en  Generalforsamling  udover  de  ordenlige,  der 
fandt  Sted  hver  tredie  Maaned. 

Anmodningen  til  Senioratet  har  til  Forfatter  Stud.  jur. 
Balthasar  Mathias  Christensen,  der  netop  paa  denne  Tid  op- 
traadte  paa  Generalforsamlinger  som  Forslagsstiller  til  Lov- 
forandringer, som  Taler  og  som  den,  der  i  det  Hele  paatog 
sig  at  forsvare  Medlemmer,  der  troede  sig  forurettede.  Han 
begyndte  her  ubevidst  at  øve  sig  i  parlamentarisk  Forhandling 
og  Agitation,  hvilket  skulde  komme  ham  til  Nytte  mange  Aar 
senere.  Blandt  Medunderskriverne  findes  dernæst  en  af  hans 
senere  politiske  Meningsfæller,  daværende  Cand.  jur.  P.  Hansen, 
der  i   Begyndelsen  af  Treserne   var  Folkethingsmand   for  Aal- 

borg,  efterat  han  havde  tilbragt  mange  Aar  af  sit  Liv  i  det 
danske  Ostindien,  hvor  han  tilsidst  blev  Guvernør.  B.  Christen- 
sen maatte  jo  ogsaa  ud  nogle  Aar  til  vore  Kolonier,  idet  han 
fra   1829  til    1832  gjorde  Tjeneste  paa  Guineakysten. 

Desuden  finde  vi  Side  om  Side  med  disse  Stud.  jur.  A.  C. 
Casse,  senere  Rigsdagsmand  og  Justitsminister,  Poul  Møller,  Hen- 
rik Krøyer,  N.  C.  Møhl,  Christen  Thaarup,  C.  H.  Visby,  Sophus 
Zahle,  I.  H.  Bredsdorff,  C.  A.  Thortsen  og  selve  K.  L.  Rahbek, 
Foreningens  første  Æresmedlem.  Man  kan  altsaa  ikke  nægte, 
at  Stabell  havde  gode  Fortalere. 

Senioratets  Svar  paa  de  Halvtredsindstyves  Begjæring  lød, 
at  det  ikke  kunde  gaa  ind  paa  at  lade  en  Generalforsamling 
stemme  om  Stabelis  Optagelse,  hvorimod  det  var  villigt  til, 
saasnart  dets  mange  Forretninger  tillod  det,  at  afholde  en 
Generalforsamling  og  lade  den  afgjøre  det  Spørgsmaal,  om 
Stabell  maatte  opslaas  til  Indvotering  paa  en  sædvanlig  Aften, 
uagtet  Lovenes  §  1 5  bestemte,  at  den,  der  var  falden  igjennem 
ved  Ballotering,  først  efter  tre  Maaneders  Forløb  maatte  ind- 
stille sig  paany  til  Optagelse. 

Imidlertid  holdtes  der  den  7.  Oktober  den  ordenlige  fjer- 
dingaarlige  Generalforsamling,  paa  hvilken  der  tillige  blev  for- 
handlet om  adskillige  Forslag  til  Forandringer  i  Lovene,  der 
vare  stillede  af  Visby  og  Cand.  jur.  Chr.  Vedersø.  Da  den 
Sidstnævnte  i  denne  Anledning  havde  Ordet,  kom  han  lejlig- 
hedsvis ind  paa  den  Maade,  hvorpaa  Stabell  var  bleven  be- 
handlet, og  sagde  bl.  A.,  at  der  havde  fundet  « Kabale  og 
Faktion»  Sted.  Han  beskyldte  altsaa  de  Medlemmer,  der  havde 
stemt  mod  Stabell,  for  at  have  agiteret  mod  ham  paa  en  mindre 
passende  Maade. 

Dette  vilde  disse  ikke  lade  sidde  paa  sig,  hvorfor  de  endnu 
samme  Aften  indgav  en  Klage  over  Vedersø  til  Senioratet. 
Man  kjender  derfor  Navnene  paa  dem.  Det  var  bl.  A.  /.  A7. 
Madvig  og  hans  filologiske  Venner  C.  V.  Elber-ling,  R.  I.  F. 
Henrichsen  og  Ernst  Bojesen  samt  Juristerne  F.  U.  Ti/nm, 
I.  B.   Olrik   og  E.  0.  Rafn.     Endvidere   fandtes    Ove   Thomsen 

blandt  Underskriverne.  De  anmodede  Senioratet  om  paa  den 
næste  overordenlige  Generalforsamling  at  opfordre  Vedersø  til 
« enten  at  bevise  sin  Beskyldning,  der  træffer  hele  Selskabet, 
eller  offenligen  at  tilbagekalde  sine  Udtryk». 

Næste  Dag  sendte  Vedersø,  der  havde  erfaret  det  Skridt, 
de  ovennævnte  Medlemmer  havde  foretaget,  et  Brev  til  Senioratet 
med  Undskyldning  for,  hvad  han  havde  sagt.  Han  havde  hørt 
det  som  et  Rygte,  at  der  havde  fundet  Kabale  Sted,  og  det 
forekom  ham,  at  dette  vandt  i  Sandsynlighed  derved,  at  der 
vitterlig  var  hvervet  Stemmer  mod  Stabell. 

«Som  Ven  af  denne»,  skriver  han,  «maatte  hans  nægtede 
Optagelse  smerte  mig,  og  jeg  maatte  derfor  saa  meget  mere 
laane  Øre  til  en  P'orklaring  af  hans  Uheld,  hvorved  Selskabets 
ugunstige  Stemning  mod  ham  syntes  mindre  aabenbar.  Men 
jeg  indser,  at  Udtrykkene  « Kabale  og  Faktion»,  der  blot  støttede 
sig  paa  min  subjektive,  skjønt  rimelige  Mistanke,  ej  paa  fuld- 
kommen Overbevisning,  vare  upassende,  og  jeg  beklager,  at 
jeg  har  brugt  dem.  Jeg  anmoder  derfor  Selskabet  om  at  anse 
samme  som  usagte.  Under  nærværende  Omstændigheder  har 
jeg  anset  det  for  passende  at  gjøre  denne  Erklæring,  og  jeg  vilde 
til  Forebyggelse  af  Splid,  Strid  og  Uenighed,  hvis  mulige 
Følger  for  Selskabets  Vel  aldrig  kunne  beregnes,  have  gjort 
den,  om  jeg  end  saa  mig  i  Stand  til  at  bevise  den  fuldkomne 
Sandhed  af  det  brugte  Udtryk. » 

Dette  var  unægteligt  et  Tilbagetog  fra  Hr.  Vedersøs  Side, 
som  hans  Modstandere  ikke  kunde  forlange  bedre,  men  dog 
vare  de  ikke  tilfredse,  idet  de  fandt  Modsigelser  i  hans  Er- 
klæring. Det  lader  til,  at  Beskyldningen  imod  dem  for  at  have 
hvervet  Stemmer  særlig  har  krænket  dem.  Saa  naive  vare  For- 
holdene dengang!  Nu  var  der  næppe  Nogen,  der  vilde  tage 
sig  en  saadan  Beskyldning  nær.  Langt  snarere  vilde  Med- 
lemmer, der  forstod  at  faa  andre  Medlemmer  til  at  følge  sig, 
rose  sig  af,  at  de  vare  dygtige  til  at  hverve. 

Den  14.  Oktober  holdtes  endelig  den  overordenlige  General- 
forsamling, som  Senioratet  havde  lovet  at  sammenkalde.    Cand. 

jur.  P.  V.  Jacobsen  førte  Ordet  paa  dettes  Vegne.  Han  be- 
gyndte med  at  omtale  de  Halvtredsindstyves  Forlangende,  at 
man  skulde  ballotere  om  Stabell  paany.  Dette  troede  Senioratet 
imidlertid  ikke  at  kunne  gaa  ind  paa  af  Hensyn  til  Lovene. 
De  Halvtreds  mente,  at  man  burde  gjøre  en  Undtagelse  fra 
disse  først  paa  Grund  af  den  almindelige  Uvillie,  der  herskede 
over  den  formentlig  begaaede  Uretfærdighed,  og  dernæst  paa 
Grund  af  Rygtet  om,  at  en  Kabale  havde  hindret  Stabelis  Op- 
tagelse. Senioratet  maatte  tilstaa,  at  det  selv  følte  Uvillie  over 
Udfaldet  af  Afstemningen,  men  det  indsaa  tillige,  at  de  13, 
der  havde  stemt  Nej,  maatte  have  deres  Grunde  dertil.  At  de 
handlede  derefter,  kunde  Senioratet  ikke  anse  for  en  Uretfærdighed. 
Om  Grundene  vare  svage  eller  stærke,  gjorde  Intet  til  Sagen, 
da  Lovene  ikke  tog  Hensyn  dertil.  Hvad  dernæst  Rygtet  om 
Kabale  angik,  da  var  det  ikke  bevist,  at  der  havde  fundet 
Noget  Sted,  der  kunde  kaldes  saaledes.  Et  saadant  Rygte,  der 
altid  opstod  efter  et  uheldigt  Udfaldt  af  en  Afstemning  om  et 
Medlems  Optagelse,  kunde  ingenlunde  være  en  Grund  til,  at 
man  skulde  forandre  Lovene.  . 

Senioratet  havde  hørt  endnu  en  Grund  til  at  gjøre  Und- 
tagelse fra  Lovene,  nemlig  at  Stabell  havde  dediceret  sin  Rejse- 
beskrivelse til  Selskabet  og  derved  givet  det  et  Bevis  paa  sin 
Agtelse.  Det  troede  imidlertid,  at  den  Taksigelse,  det  havde 
sendt  ham,  og  den  Deltagelse  i  hans  Skjæbne,  Foreningen 
tidligere  havde  vist  ham,  maatte  overbevise  ham  om,  at  en 
stor  Del  af  Medlemmerne  nærede  broderlig  Velvillie  mod  ham. 
Dedikationen  var  ikke  en  Fortjeneste  af  den  Art,  at  man  der- 
for burde  forandre  Lovene.  Senioratet  vilde  desuden,  dersom 
det  gik  ind  paa  de  Halvtreds'  Anmodning,  give  et  slet  Exempel 
for  Fremtiden,  idet  det  jo  saa  kunde  vente,  at  Medlemmer, 
hvergang  en  Afstemning  gik  dem  imod,  krævede  en  Und- 
tagelse fra  Lovene.  Hvis  man  vedtog  det  Forslag,  der  var 
Tale  om,  udsatte  man  sig  for  til  Slutningen  at  komme  til  at 
staa  uden  Love.  Endelig  gjorde  man  et  bestemt  Indgreb  i 
de    Rettigheder,    der    tilkom    Medlemmerne.      Ethvert    Medlem 

havde  nemlig  den  Rettighed,  at  hans  Stemme  i  Forening 
med  Fleres  kunde  bevirke,  at  den,  der  havde  meldt  sig  til 
Ballotering,  ikke  blev  optaget,  naar  der  ikke  var  over  2/3  af  de 
Stemmende  paa  den  anden  Side.  Billigede  Forsamlingen  nu 
det  Forslag,  de  Halvtreds  havde  stillet,  berøvede  man  de  13 
Medlemmer  en  i  Lovene  hjemlet  Rettighed.  Af  disse  Grunde 
krævede  Senioratet,  at  Forsamlingen  forkastede  Forslaget. 

Der  opstod  derpaa  en  længere  Forhandling,  men  desværre 
brugte  man  dengang  ikke  at  referere,  hvad  Medlemmerne  sagde. 
Det  var  kun  Senioratets  Ordfører,  hvis  Udtalelser  nød  den 
Ære  at  komme  i  Protokollen.  Hvad  Resultatet  blev,  veed  vi 
imidlertid.  Da  Forhandlingerne  vare  endte,  fremstod  nemlig 
BaltJiasar  Christensen  og  fremlagde  følgende  Skrivelse  fra 
Stabeli : 

Gode  Christensen! 

Dersom  du  skulde  synes,  at  der  i  Anledning  af  forslaget  mig  angaaende 
skulde  opstaa  altfor  stor  Uenighed  eller  Strid,  der  kunde  være  Foreningen  skadelig, 
saa  beder  jeg  dig  paa  mine  Vegne  at  forhindre  dets  Afgjørelse,  da  jeg  gjør  altfor 
meget  af  Foreningen  til,  at  jeg  skulde  vilde  foraarsage  den  nogen  Ulempe,  og 
det  offenlige  Bevis  paa  Misfornøjelse  med  Udfaldet  af  den  under  30.  forrige 
-Maaned  paa  mig  foretagne  Ballotering,  Selskabets  hæderligste  Medlemmer  have 
ydet  mig,  er  af  den  Beskaffenhed,  at  den  fuldkomment  lader  mig  foragte  de  Faa, 
der  muligen  ved  underfundige  Rænker  foraarsagede  den  ovenomtalee  Balloterings 
Udfald. 

Kjøbenhavn,   d.    12.   Oktbr.    1823. 

/.  H.  Stabell. 

Da  Christensen  havde  oplæst  dette  Brev,  var  Sagen  der- 
med afgjort.  Stabell  vedblev  at  besøge  Foreningen  som  rejsende 
Medlem,  og  da  de  tre  Maaneder  vare  gaaede,  blev  han  optaget 
som  ordenligt  Medlem.  Lidenskaberne  havde  nu  faaet  Tid  til 
at  lægge  sig.  Det  var  den  første  større  Fægtning,  der  fandt 
Sted  i  Studenterforeningen,  og  det  Interessante  ved  den  var, 
at  mange  at  de  dygtigste  og  indflydelsesrigeste  Medlemmer  tog 
Del  i  den.  Paa  den  ene  Side  stod  de,  der  satte  Kammerat- 
skabet højest,  og  som  derfor  saa  igjennem  Fingre  med  gale 
Streger.  De  mente,  at  man  maatte  strække  sig  meget  vidt  og 
nødig    forkaste    et    Medlem,    før    han    havde    gjort    sig    aldeles 

uværdig  til  at  være  i  Kollegers  Selskab.  Som  Modstander  af 
denne  Opfattelse  stod  paa  den  anden  Side  unge  Mænd,  der 
vare  besjælede  af  videnskabelig  Iver,  og  som  tog  det  alvorligt 
med  deres  Gjerning.  De  vare  ingenlunde  Hængehoveder,  men 
de  holdt  paa,  at  et  Selskab  som  Studenterforeningen  skulde 
være  et  udsøgt  Selskab,  hvori  de,  der  vare  noget  løse  paa 
Traaden,  og  som  gjorde  for  mange  Krumspring,  ikke  hørte 
hjemme.  Man  tør  maaske  nok  kalde  den  sidstnævnte  Opfattelse 
aristokratisk,  uden  at  man  dog  derfor  kan  betegne  dem,  der 
hyldede  den  førstnævnte,  som  Demokrater.  Snarere  kan  man 
sige ,  at  de ,  der  holdt  paa  Stabeli ,  mente ,  at  det  at  for- 
kaste en  Student,  der  vitterlig  ikke  havde  forbrudt  sig  imod 
de  borgerlige  Love,  var  det  Samme  som  offenlig  at  sætte  en 
Plet  paa  ham  som  en  Person,  der  var  uværdig  til  at  være  i 
Kammeraters  Selskab.  Det  blev  ikke  sidste  Gang,  at  disse  to 
modsatte  Opfattelser  tørnede  sammen  i  Studenterforeningen. 

Om  Stabelis  senere  Optræden  i  Foreningen  beretter  Henrik 
Krøyer:  «Stabell  kom  paa  en  Maade  til  at  gribe  ind  i  mine 
Forhold.  Efter  gammel  Skik  gjorde  han  ved  alle  Lejligheder 
Klammeri  ogsaa  i  Studenterforeningen,  hvor  der  da  dannede  sig 
et  stærkt  Parti  imod  ham.  Han  blev  der  uenig  med  en  anden 
Literatus  Ove  Thomsen,  jeg  veed  ikke,  i  hvilken  Anledning,  og 
da  han  ikke  fik  Lov  til  i  Foreningens  Lokale  at  afslutte  sit 
Klammeri,  passede  han  Thomsen  op  paa  Gaden  og  skal  der 
have  bibragt  ham  nogle  Slag  med  sin  Ziegenhainer.  Herved 
forbedredes  Stemningen  mod  ham  just  ikke.  Jeg  var  selvfølgelig 
langt  fra  at  billige  Stabelis  raa  Fremfærd,  men  kunde  dog  ikke 
bekvemme  mig  til  ifølge  vor  tidligere  Forhold  at  slutte  mig 
til  hans  Modstandere.  Jeg  besluttede  derfor  at  trække  mig  til- 
bage fra  Foreningen,  saa  meget  mere  som  jeg  bemærkede,  at 
ogsaa  jeg  havde  et  Parti  at  kæmpe  imod;  og  saaledes  op- 
hævede jeg  efterhaanden  al  Forbindelse  med  et  Institut,  hvis 
Stiftelse  nogle  faa  Aar  tidligere  havde  beskjæftiget  og  fornøjet 
mig  saa  meget.  Paa  Regensen  kom  jeg  saa  at  sige  aldrig  efter 
min  Hjemkomst.      Mine    gamle  Kammerater  vare  flyttede  bort; 

jeg  kjendte  Ingen  der,  og  der  var  saaledes  Intet,  som  kunde 
drage  mig  derhen.  Saaledes  blev  min  Omgang  med  Studenter 
meget  indskrænket. » 

Efter  sin  Hjemkomst  blev  Stabeli  et  Par  Aar  i  Foreningen, 
men  gik  derpaa  som  Huslærer  til  Jylland.  I  1826  lod  han  sig 
som  Stud.  chir.  udnævne  til  Eskadronskirurg  ved  Dragonerne  i 
Randers,  men  vendte  næste  Aar  tilbage  til  Kjøbenhavn,  hvor 
han  siden  opholdt  sig  som  Literat.  Han  fik  aldrig  Examen 
og  døde  1837.  Da  han  ikke  oftere  kom  til  at  spille  nogen 
Rolle  i  Foreningen,  skulle  vi  ikke  længer  sysselsætte  os  med  ham. 

Krøyer,  der,  naar  han  faar  Pennen  i  Haanden,  ofte  skriver, 
som  om  han  var  vred  paa  Alverden  og  sig  selv  med,  og  som 
stadig  giver  sig  Udseende  af,  at  han  trækker  sig  fornærmet 
bort  og  flyer  Selskab  med  Mennesker, .  holdt  sig  ganske  vist 
noget  tilbage  og  optraadte  ikke  foreløbig  i  den  Forening,  som 
han  havde  været  med  til  at  stifte.  I  1827  drog  han  til  Norge 
for  at  overtage  en  Post  som  Adjunkt  ved  den  lærde  Skole  i 
Stavanger,  men  da  han  i  1830  vendte  tilbage  til  Kjøbenhavn 
og  nu  først  for  Alvor  begyndte  at  uddanne  sig  som  Zoolog, 
sogte  han  hen  til  sin  gamle  Forening,  hvor  han  sammen  med 
Veteranerne  Henrik  Hertz,  Chr.  Winther  og  Frederik  Fabricius 
hørte  til  den  faste  Kreds,  der  visse  Timer  om  Dagen  samledes 
ved  «de  Gamles  Bord»  og  her  drøftede  Dagens  æsthetiske  og 
literære  Spørgsmaal,  men  kun  ikke  Politik.  Han  var  paa  den 
Tid  noget  mindre  haard  end  tidligere  og  havde  ogsaa  faaet  Øjet 
mere  op  for  Livets  gemytligere  Sider. 

Foreningen  havde  bestaaet  langt  over  et  Aar,  før  der  blev 
Tale  om  det  Heldige  i,  at  den  fik  sin  egen  Visebog.  Paa  en 
Tid,  da  Gilderne  kun  oplivedes  ved  Sang  og  ikke  ved  Taler, 
skulde  det  synes  aldeles  nødvendigt,  at  Medlemmerne  havde  en 
saadan  liggende  foran  sig,  naar  de  skulde  synge.  Vel  kunde 
Folk  dengang  ganske  anderledes  end  i  vore  Dage  synge  ud  af 
Hovedet,  og  de  vare  ogsaa  i  Stand  til  at  beholde  de  mange 
Vers  i  deres  Hukommelse,  hvad  Studenter  for  Tiden  aldeles 
ikke  kunne,  men  det  var  dog  sikrere  og  behageligere  for  den 
Senior,  der  forte  Forsædet  ved  Gilder  og  Kompotationer,  at 
kunne  henvise  til  den  trykte  Bog. 

I  Senioratsmødet  den  31.  December  1821  vedtog  da  Senio- 
ratet, at  det  paa  Generalforsamlingen  den  8.  Januar  vilde  stille 
Forslag  om  at  nedsætte  en  Kommission  til  at  forfatte  en  Vise- 
bog. Det  var  dets  Mening,  at  Kommissionen  skulde  bestaa  af 
tre  eller  fem  Medlemmer,  der  inden  en  Maaned  skulde  udvælge 
et  Antal  af  30  til  40  passende  Sange,  hvilke  Senioratet  saa  paa 
Foreningens  Regning  vilde  lade  trykke  og  sælge  til  Med- 
lemmerne, saafremt  det  ikke  skulde  finde  det  fornødent  at  fore- 
lægge Visebogen  til  Billigelse  paa  en  Generalforsamling,  For- 
eningens Medlemmer  vare  aldeles  enige  med  Senioratet,  og  den 
8.  Januar  vedtog  de,  at  Kommissionen  skulde  bestaa  af  fem 
Medlemmer,    og   at   « disse  uden  Undskyldning   skulde   modtage 

Embedet  og  være  færdige  med  deres  Hverv  inden  en  Maaned». 
Det  blev  endelig  overladt  til  Kommissionen  selv  at  bestemme, 
hvor  mange  Viser  der  skulde  optages. 

Umiddelbart  derefter  valgte  man  til  Medlemmer  af  Kommis- 
sionen Professor  K.  L.  Rahbek,  Lektor  B.  S.  Ingemann,  Pastor 
Poul  Møller,  Cand.  jur.  L.  Abrahams  og  Cand.  phil.  C.  A. 
Thortsen. 

Møderne  blev  holdte  hos  Abrahams,  hvor  Rahbek  for- 
øvrigt kun  indfandt  sig  en  eneste  Gang.  Han,  der  var  et 
levende  Lexikon  med  Hensyn  til  de  Sange  og  Viser,  der  i  de 
sidste  halv  Hundrede  Aar  vare  blevne  sungne  i  Kjøbenhavn, 
og  som  Gang  efter  Gang  med  sin  pibende  Stemme  havde 
stemt  i,  naar  hans  mange  Venner  og  « Brødre »  havde  prist 
Konge  og  Fædreland,  Vin  og  Venskab  i  alle  Hovedstadens 
Klubber  og  Selskaber,  gav  naturligvis  Møde  med  en  lang  For- 
tegnelse over  de  Sange,  der  efter  hans  Mening  kunde  bruges  i 
en  Studenterforening.  De  yngre  Medlemmer  af  Kommissionen 
kunde  saa  vælge  dem,  de  ansaa  for  passende,  hvilket  de  bedre 
maatte  vide  som  Følge  af  deres  Kjendskab  til  Kammeraternes 
Smag.  Forøvrigt  tilbragte  han  Aftenen  med  at  fortælle  Historier, 
der  baade  vare  morsomme  i  og  for  sig  og  paa  Grund  af  den 
Maade,  hvorpaa  han  fortalte  dem.  Poul  Møller  var  ogsaa  morsom, 
og  Ingemann  lo  af  hans  Indfald. 

Den  Samling  af  Studenterviser,  som  Sylvester  Hertz  havde 
udgivet  i  1819  under  Pseudonymet  -»Semper  Hilaris»,  omfattede 
53  danske,  islandske,  latinske  og  græske  Sange.  I  Fortalen 
retter  Udgiveren  følgende  Henvendelse  til  sine  Kammerater: 
«I  et  Lag  af  begejstret  unge  Svende  kan  ej  undværes  Viser 
og  Sang,  og  derfor  bydes  Eder  denne  Samling.  Den  er  den 
første  i  sit  Slags  i  Danmark.  Brage  begejstre  Eder  ret  ofte, 
at  den  ej  skal  vorde  den  sidste!  Dansk  er  vort  Tungemaal, 
og  danske  Sange  bør  lyde  blandt  Danmarks  Studenter,  men 
Island,  Hellas  og  Latien  udgjøre  de  trende  Blade  af  vort  Foster- 
lands Firkløver,   og  saaledes  have  ogsaa  disse  her  deres  Hjem. 


163 

Sjunger   da   ofte   deres  Sange,    naar  Vin   og  Kjærlighed   kalde ! 
Sydens  Bacchus  og  Nordens  Freja  forliges  godt.» 

Hertz  havde  anmodet  de  Venner  og  Bekjendte,  der  gav 
sig  af  med  poetiske  Sysler,  om  at  indsende  Viser,  ligesom  han 
selv  havde  samlet  saadanne  fra  Datidens  mest  anerkjendte  For- 
fattere. Der  fandtes  saaledes  Sange  af  Riber,  Rahbek,  Tode, 
Baggesen  og  Oehlenschlåger,  men  paa  en  enkelt  nær  vare  de 
ikke,  hvad  man  i  vore  Dage  vilde  kalde  for  Studenterviser, 
men  kun  almindelige  Drikkeviser.  Wilster  havde  fra  Gissel- 
feldt  indsendt  tre,  af  hvilke  to  «De  første  Prygl,  vi  i  Skolen 
fik»  og  «Lad  Andre  lovprise  i  tryllende  Sang»  blev  optagne. 
Dernæst  indeholdt  Samlingen  et  Par  Kandidatviser  af  daværende 
Kapellan  ved  Holmens  Kirke  Hans  Christian  Michelsen,  og  da 
Wilster  var  den  Eneste  af  de  Unge,  der  meldte  sig,  havde 
Udgiveren  selv  digtet  14  Viser  baade  paa  Latin  og  Dansk. 
Han  er  imidlertid  saa  beskeden,  at  han  i  Fortalen  beder  om 
Undskyldning  herfor.  De  skulle  kun  udfylde  Mangelen,  siger 
han ,  og  .  dersom  Bogen  maatte  opleve  et  nyt  Oplag ,  og 
virkelige  Digtere  melde  sig,  erklærer  han  sig  strax  rede  til 
at  vise  dem  udenfor  Døren.  Hans  egen  Broder  Henrik,  der 
dengang  var  et  Par  Aars  Student,  havde  sendt  ham  en  glødende- 
Elskovssang  «Barbitonen  ved  min  Arm»  paa  en  Bellmansk 
Melodi. 

Endelig  havde  Udgiveren  taget  sin  Tilflugt  til  en  Mængde 
latinske  og  græske  Drikkeviser,  som  de  tydske  Studenter  den- 
gang og  senere  sang,  og  som  stod  i  «Commers-Liederbuch». 
Hertil  er  der  Intet  at  sige,  da  Latin  jo  dengang  var  de  Lærdes 
Sprog  og  blev  ved  at  være  det  lang  Tid  endnu.  Naar  der 
ikke  fandtes  danske  Studenterviser,  maatte  man  tage  sin  Til- 
flugt til  fremmede.  Derimod  optog  Sylvester  Hertz,  der  efter 
sine  Udtalelser  i  Dedikationen  at  dømme  var  meget  national, 
ja  endog  nordisk,  ingen  tydske  Studenterviser.  Det  gjorde 
derimod  de  fem  Mænd,  hvem  Studenterforeningens  Seniorat 
havde  betroet  at  udgive  dens  første  Sangbog. 

Iøvrigt    kan    man    trøstig:    underskrive    Wilsters    Dom    om 

Semper  Hilaris'  Samling.  Da  han  i  Maj  18 19  havde  modtaget 
den,  skriver  han  til  Vennen  Abrahams1:  «Hvad  Bogen  eller? 
angaar,  da  er  den  under  min  Forventning:  kun  faa  af  Bidragene 
ere  gode  og  maaske  ikke  et  eneste  fortrinligt ;  nogle  af  de  latinske 
ere  særdeles  vandede.  Man  sporer  endvidere  øjensynlig  Anti- 
pathi  mod  Baggesen  og  Forkjærlighed  for  Oehlenschlåger,  der 
dog  i  dette  Fag  staar  mærkelig  tilbage  for  hin.  Man  finder 
« Vil  du  være  stærk  og  fri»  og  den  meget  bedre  «0  Bacchus! 
rul  til  Jorden »  etc  ,  men  savner  ganske  Baggesens  gedigne  og 
i  alle  Henseender  fortræffelige  Viser,  hvoraf  der  endog  i  den 
tydske  «Commers-Liederbuch»  findes  adskillige.  Denne  Fejl 
burde  Udgiveren  have  vogtet  sig  for,  thi  det  er  virkelig  abderitisk, 
at  man  af  en  Visebog  skal  kunne  se,  at  Tylvten  har  givet  Jens 
Baggesen  Døden  og  Djævelen.  Studenterne  kunne  vel  have 
Grund  til  at  hade  ham,  men  naar  de  drikke  og  synge,  skulle 
de  glemme  alt  Kjævleri  af  den  Art,  og  om  saa  Fanden  selv 
havde  skrevet  en  Vise,  skal  de  synge  den,  naar  den  i  sit  Slags 
er  udmærket.  -  Af  Udgiverens  egne  Bidrag  veed  jeg  ikke  et 
eneste,  som  er  fortrinligt,  men  heller  ikke  et  eneste  uden  ad- 
skillige Skjønheder  og  heldige  Ideer. » 

Wilster  er  her  for  streng  mod  sig  selv,  naar  han  i  Be- 
gyndelsen af  Brevet  skriver,  at  maaske  ikke  en  eneste  Vise  er 
fortrinlig.  Tiden  har  ialfald  dømt  anderledes,  idet  Sangen 
«De  første  Prygl,  vi  i  Skolen  fik»  jo  endnu  synges  og  har  be- 
varet hele  sin  Friskhed. 

Som  Exempel  paa  Sylvester  Hertz'  Studenterviser  skulle 
vi  anføre  følgende,  der  er  halvt  paa  Dansk,  halvt  paa  Latin, 
og  som  blev  sungen  ialfald  i  nogle  Aar : 2 

Ved  et  muntert  Brodergilde 
Petum  røges  maa ! 
Uden  dette  er  det   ilde, 
Hvor  man  lever  saal 
Docet  ergo  nos   fumare 
—  Læ  ti  su  mus  jam  ■ — 
Et  fumantes  enarrare 
Historiolam. 

Stopper  nu   de   kjække  Piber! 

Alle  røge  maa! 

Naar  med  Hoveder  det  kniber, 

Her  Cigarer  staa! 

Parvum  bonum   cigarinum* 

Hic  capessite! 

Emi  apud  Augustinum3 

Hune  nuperrime. 

Mangengang  maa  Ungersvenden 
Gaa  i  Storm  og  Slud ; 
Før  han  øjner  Rejse-Enden, 
Puster  Lampen  ud! 
Felix  ille,   cui  hora 
Dedit  gaudium; 
Hocce   fru  i  sine  mora 
Est  officium. 

Glade  \i  hverandre  favne 

I  vor  Broderkreds ; 

Hvad   saa  mange  Andre  savne, 

Nyde  vi  tilfreds: 

Herbas  theæ  nos  habemus, 

Aquam,   saccharum; 

Non,  quod  ultra  sit,  quæremus  - 

No  bis   optimum. 

Her  ved  Dampen  af  Tobakken 

Paradis  vi  har; 

Ret  studentikos,  i  Frakken 

Stærke  Drag  vi  tar! 

Nullum  au  rum  nobis  quidem 

Certe  vitium! 

Sed  pro  hoc  habemus  fidem 

Et  ingenium. 

Om  vi  end  en   Hvid  ej  ejer, 

Er  vi  lige  fro; 

Hvad  mon   Guld  mod  Venskab  vejer? 

Her  maa  Venskab  bo ! 

Inter   magna  terræ   bona 

A  m  i  c  i  t  i  a 

Maxime  sub   nostra  zona 

Fuit  optima. 


Sit  venia  verbo! 

Thevandskummen  derfor  tømmer ! 

Damper  hver  en   Mand ! 

Højt  for  Vennesind  berømmer 

Gamle  Danmarks  Land! 

Vivat  in  æternum   sane 

Pulchra  Dania! 

Frater!   clara  voce  cane: 

Vivat  Patria! 

Visen  er  skaaren  fuldstændig  over  den  gamle  Læst,  som 
det  attende  Aarhundredes  Klubdigtere  havde  benyttet.  Det  er 
Prosa,  der  er  sat  paa  Rim,  og  Intet  videre.  Der  er  ikke  brugt 
et  eneste  Udtryk,  som  man  ikke  har  læst  mange  Gange  før. 
Brodergilde,  Broderkreds,  Vennesind  og  Venskab,  det  er  Ord, 
der  ere  tagne  lige  ud  af  de  Viser,  som  vare  i  Kurs  paa  Skyde- 
banen og  i  de  andre  borgerlige  Selskaber.  Nej,  saa  er  der  mere 
Flugt  i  en  anden  Studentervise  af  samme  Forfatter,  i  hvilken 
Studentens  Kaar  prises.  I  denne  hæver  Sylvester  Hertz  sig 
mere  op  fra  Jorden,  som  naar  han  f.   Ex.   skriver: 

Studenten  ejer  intet  Guld 

Fra  Bjergets  Malmerhuler. 

Hvad  ham  engang  bestemte  Skuld, 

End  Tidens  Mørke  skjuler; 

Og  dog  er  han  hel  rig  en  Svend, 

Hel  rig  paa  Diamanter; 

Ham  Bogen   er  en   trofast   Ven, 

Naar  det  i  Pungen  skranter. 

Studenten  bor  i   lave   Hus 

I   Stuen   trang  og  liden 

Og  sidder  tidt  i  Kløgtens  Rus 

Med  blegen  Sult  ved   Siden; 

Og  dog  har  han  en  vældig   Borg, 

Hvor  herligt  er  at  være: 

I  Kundskabsborgen  Sult  og  Sorg 

Forsvinder,  paa  min  Ære! 

I  de  saakaldte  Stores  Hal 

Han  ofte  sig  mon  kjede, 

For  Kjærne  faar  han  der  kun  Skal, 

Dog  tidt  blandt  Klinten  Hvede: 

Der  ser  han   Magtens  søde  Fryd, 
Naar  Næstens  Fejl  den  sigter, 
Der  først  han  ret  erkjender  Dyd 
Og  Nørregadens  Pligter. 

I   Kvindeselskab  mangen   Gang 

Studenten   tavs   maa  vige ; 

Thi  Kvinden  har  sin   egen  Sang. 

Som  ikke  jeg  tør  sige. 

Og  dog  hver  Kvinde  gjerne  vil 

Ham   til   sin  Bejler  have; 

Thi  han  i   Frejas   muntre  Spil 

Har  ret  en   sjælden   Gave. 

Sangen  bestaar  ialt  af  otte  Vers.  Som  det  fremgaar  af 
den  meddelte  Prøve,  falder  Forfatteren  ogsaa  her  undertiden 
ned  i  det  Platte,  men  her  er  dog  gjort  et  Forsøg  paa  at  give 
en  Karakteristik  af  Studenten  og  hans  Virksomhed  udover  den 
sædvanlige  Passiar  om  Tobak  og  Vin.  Men  hvor  falder  han 
dog  ikke  igjennem,  naar  man  stiller  hans  Vers  ved  Siden  af 
dem,  Carl  Ploug  digtede  tredive  Aar  senere  hen  i  Tiden  netop 
om  det  samme  Thema.      Hos  Ploug  hedder  det  f.   Ex. : 4 

Studenten  ejer  Lidt  af  Gods  og  Guld, 
Og  borget  har  han  tidt  sin  bedste  Frakke; 
Men  staar  end  Status  stadigt  under  Nul, 
Saa  løfter  han   dog  lige  stolt  sin   Nakke, 
Saa  klæder  sig  hans   Sjæl  i  Haabets  Pragt, 
Saa  henter  han   sig  Guld   fra  Tankens   Schakt. 
En  herlig  Stand !      I  gode  Borgermænd  ! 
Og  vel   for  Jer,   om   højt  I  agted   den. 

Blandt  Kvinder   staar  han  ofte  stiv  og  stum 
Og  højst  forlegen   sine   Handsker  piller. 
Mens  den,   der  indenfor  er  hul  og  dum, 
Ved  Skinnets  Magt  den  Int'ressante  spiller; 
Men  i  hans   Hjerte  staar  en  dejlig   Drøm, 
Og  i   hans    Bryst  gaar  Livets  Tonestrøm. 
En  herlig  Stand,   Du  skjønne  unge  Mø! 
At  dele   Livet   med   paa  Danmarks  0! 

Til  flere  af  de  Viser,    Sylvester  Hertz  selv  skrev,    var  der 
komponeret  Melodier   af  en  Skolekammerat   og  Omgangsven  af 

Abrahams    og   Henrik  Hertz,    nemlig  Cand.   phil.   Strandgaard, 
en  ung  elskværdig  Mand,   der  døde  tidligt. 

Vende  vi  os  nu  til  den  Sangbog,  som  det  af  Studenter- 
foreningen nedsatte  Udvalg  udarbejdede,  finde  vi  først,  at  ikke 
en  eneste  af  Sylvester  Hertz'  Sange  fandt  Naade  for  dets  Øjne. 
Dernæst  møde  vi  her  nyere  Digtere  ved  Siden  af  de  gamle, 
som  vare  saa  stærkt  repræsenterede  hos  Semper  Hilaris.  Wilsters 
Sang  «De  første  Prygl,  vi  i  Skolen  fik»  staar  Side  om  Side  med 
Ingemanns  « Dannevang,  med  grønne  Bred»  og  Chr.  Winther  s, 
«Her  under  Nathimlens  rolige  Skygge*  med  Poul  Møllers  «Hel 
sjælden  rørtes  Pen  og  Bog»,  som  han  i  1821  havde  skrevet  for 
Studenterforeningen.  Ligeledes  støde  vi  her  paa  Grundtvigs 
Fædrelandssang  « Langt  højere  Bjerge  saa  vide  paa  Jord». 

Det  kan  ikke  undre  os,  at  Kommissionen  medtog  en  Del 
tydske  Viser-  Efter  den  Tids  Opfattelse  var  Tydskland  For- 
billedet i  Et  og  Alt,  og  særlig  vare  de  tydske  Digtere  uop- 
naaelige  Mønstre.  De  nationale  Modsætninger,  der  tyve  Aar 
senere  gjorde  en  tydsk  Sang  umulig  i  Studenterforeningen,  vare 
ikke  til  i  1822.  Derfor  indeholder  Sangbogen  fra  dette  Aar 
ogsaa  Digte  af  Nova  lis  («Auf  grimen  Bergen  wird  geboren»), 
Claudius  («Bekranzt  mit  Laub  den  lieben,  vollen  Becher»), 
Hagedorn  («Der  Weintrunk  erhalt»),  Schiller  («Freude,  schoner 
Gotterfunken»)  o.  s.  v.  samt  adskillige  tydske  Studenterviser 
som  «Qa,  ga,  geschmauset»,  «Man  kann  nicht  immerfort 
studiren*   o.   s.   v. 

Den  sidstnævnte  Sang,  som  endnu  findes  i  alle  tydske 
Studentersangbøger,  var  overordenlig  yndet  i  Kjøbenhavn,  og 
mange  Aar  efter  Studenterforeningens  Stiftelse  lød  den,  naar 
ældre  Akademikere  samledes,  omkaps  med  «Mit  fulde  Glas  og 
Sangens  raske  Toner».  Den  er  ikke  lang,  og  den  har  en  anden 
Fordel,   nemlig  at  Melodien  er  rask. 

Einer:  Man  kann   nich   immerfort  studiren; 

C  hor:  Vivallerallerallera! 

Einer:  Man  muss  zuweilen  commersiren! 

Chor:  Vivali.! 

Einer:   Man  muss  zuweilen  lustig  sein, 

Sonst  mogte  der  Teufel  Studiosus  sein. 
C  hor:     Vivall.l  :,: 

Einer:  Weg,  Corpus  juris,  weg,  Pandekten! 

Chor:     Vivallerallerallera! 

Einer:  Weg  mit  den  theolog'schen  Sekten! 

Chor:     Vivall.l 

Einer:   Weg  mit  der  Med''cinerei! 

Der  Teufel  er  hole  sie  alle  drei 
Chor:     Vivall.l    ,: 

Einer:  Es  leb',   Herr  Bruder,  deine  Schone! 

Chor:  Vivallerallerallera! 

Einer:  Es  leben  alle  Musensohne ! 

Chor:  Vivali.! 

Einer:  Es  lebe,  was  uns  gunstig  ist; 

Das  iibrige  werfen  wir  auf  den  Mist. 

Chor:  Vivallerallerallera! 


At  en  Forening  af  Studenter  og  unge  Kandidater  kunde 
more  sig  med  at  synge  den  Slags  Viser,  kan  man  forstaa,  men 
at  de  kunde  sidde  andægtigt,  medens  de  arbejdede  sig  igjennem 
Schillers:  «Freude,  schoner  Gotterfunken»  o.  s.  v.,  det  maa 
tilskrives  Tidens  sentimentale  Retning,  som  selv  Studenterne 
kun  langsomt  rev  sig  løs  fra.  Ingemann,  der  var  Medlem  af 
Kommissionen,  havde  jo  netop  opnaaet  sin  Berømmelse  ved  at 
føre  an  i  denne  Retning.,  I  Frederikke  Bruns  Salon  stod  denne 
Sang  af  Schiller  naturligvis  øverst  paa  Listen,  og  Baggesen 
havde  begejstret  sunget  den  paa  Odinshøj  sammen  med  Grev 
og  Grevinde  Schimmelmann,   men  i  Studenterforeningen! 

Af  latinske  Sange  finde  vi  sex  i  Sangbogen,  nemlig  «Dulce 
cum  sodalibus»,  «Gaudeamus  igitur»,  «Lauriger  Ho/a- 
tius»,  «Mihi  est  propositum»,  «Vivant  omnes  hi  et  hæ» 
og  Poul  Møllers  Tobaksvise. 

Blandt  de  faa  danske  Forfattere,  der  havde  skrevet  Studenter- 
viser, var  Rahbek,  men  paa  dette  Omraade  var  han  ikke 
Mester.  Efterfølgende  Sang  har  saaledes  næppe  kunnet  hen- 
rykke Nogen. 

Mel.:   Nu  bort"rned  alskens  etc. 
For  Studiegaardens  Dogmatik 
Laudabilem   idag  du   fik; 
Nu  Broder!   maa  du   lade  se, 
Hvor  du  dig  her  kan   te. 
Men  den   Examen   praktisk  er, 
Du  dig  maa  underkaste  her, 
Hvad  lærer  da  vor   Dogmatik? 
Vær  tro  i  Ord  og  Drik ! 

Quid   profiteris   i   Moral? 

Kan  du  i  Tide   være  gal? 

Ej   er  dens  Visdom   meget  værd. 

Der  ikke  det  har  lært. 

Kom,   le  og  syng  og  spøg  med  mig, 

Imorgen  er  jeg  klog  med  dig; 

Saa  Fader  Hagedorn   har  sagt; 

Hav  dette  vel  i   Agt. 

Nu  Domini  Collegæ,  vi 
Ham  prøve  in  Exegesi, 
Om  han   har  læst   Anakreon 
Og  fattet   Mandens   Aand. 
Dog  han  og  Vibe  og  Horaz 
Fortolkes  bedst  ved   fulde  Glas; 
Thi  viis  paa  det,   som  hos  dig  staar, 
Om  du  de  Tre  forstaar. 

Nu  Reverendi  Patres,   I 
Og  doet  i  Assessor  es,   vi 
Vil  letteligen  enes  om 
Hr.   Kandidatens   Dom. 
Det  hele  Fakultet  istem : 
Laudabilem!    Laudabilem! 
Og  tømme  derpaa  bredfuldt  Maal 
Til   Kandidatens  Skaal. 

-  Drikkesangc  af  den  gamle  Slags  vrimler  det  af  i  Sangbogen, 
og  med  skyldig  Agtelse  for  Universitetets  høje  Foresatte  Ove 
Malling,  der  et  Par  Aar  efter  blev  den  første  Borgerlige,  som 
under  Enevælden  udnævntes  til  Statsminister  uden  i  Forvejen  at 
blive  adlet,  havde  man  medtaget  hans  «Hvor  herligt,  herligt  gik 
det  til»,  som  han  havde  skrevet  saa  langt  tilbage  som  i  1778, 
og  hvis  tre  første  Vers  tydelig  vise,  hvad  Forfatteren  vil. 

Hvor  herligt,   herligt  gik  det  til 
I  fordums  Tid,  før  The  og  Spil 
Og  Titler  kom  i  Mode! 
Da  sadde  Nordens  stærke  Mænd 
Ved  Egebordet,  Ven  hos  Ven, 
De  sang  og   drak  og  sang  igjen 
Og  priste  Landets  Gode. 

De  drak  af  pælemaalte  Krus, 

De  sang  om  Kongen  og  hans  Hus 

Og  bød  ham  leve  længe. 

Af  Sangen   glad,  af  Glæden   varm, 

Gik  hver  til  Sit  med  Mod  i  Barm, 

Faldt  om  i  Konens  aabne  Arm; 

Da  bleve  raske  Drenge. 

De  Drenge   trivtes,  voxte  op 

Med   mandig  Sjæl   i   fyrig  Krop, 

Til  Held  for  Fædrehuset. 

Kom   Fjenden,   strax  de  droge  frem, 

Og  Mod  og  Styrke  drog  med  dem, 

De  sloge,  bare  Sejren  hjem 

Og  sang  igjen  ved   Kruset. 

Men  denne  gyldne  Skik  havde  Folket  senere  svigtet,  hvor- 
imod det  havde  ladet  sig  smitte  af  den  «kjælne  Blødhed* , 
der  var  trængt  ind  udenlands  fra.  Følgen  heraf  havde  været, 
at  der  nu  blev  født  Dverge  istedetfor  Kæmper.  Forfatteren 
retter  derfor  følgende  Opfordring  til  Ungdommen: 

Hør  Venner!  kjække  Venner!   vi 

Vil  spotte  Modens  Aberi; 

Den  kun  med  Haanhed  lønner. 

At  gabe  om  et  kjedsomt  Bord, 

At  være  liden,  synes  stor, 

Er  det  for  Folk,  som  bo  i  Nord, 

Er  det  for  Cimbrers  Sønner? 

Nej,   bort  med  Sybariters   Skik ! 
Kom  du  igjen  vor  gamle  Skik, 
Det  gavned  vore  Fædre  1 
Ej  vil  vi  plage  os  med  Rang, 
Men  hædre   Pligt  og  hade  Tvang, 
Saa  samles  jævnt  ved  Vin  og  Sang, 
Og  da  gaar  Alting  bedre. 


172 

Altsaa  Moralen  er,  at  man  bør  drikke  for  at  blive  rask  og 
stærk  ligesom  Forfædrene,  der  ikke  vare  bange  for  at  stikke 
paa  Varerne,  selv  om  de  skulde  faa  sig  en  Perial.  Alle  de 
Drikkeviser,  der  ere  skrevne  efter  Mallings,  opfordre  til  Nydelse 
af  den  ædle  Druesaft,  for  at  man  skal  glemme  Livets  Gjen- 
vordigheder  og  al  Sorg  og  Savn.  Kun  naar  man  drikker,  bliver 
man  lykkelig;  kun  naar  man  tømmer  Bægeret  til  Bunden,  faar 
man  at  vide,  hvad  Lyksalighed  er,  ja  endog  de  Vises  Sten 
finder  man  paa  Bunden  af  Kruset. 

Selv  en  saa  stiv  og  alvorlig  Mand  som  P.  A.  Heiberg 
skriver : 

Om  min  Isse   Ranken   flette  sig! 

Saa  ler  jeg  ad  de  tørre  Laurbærblade. 

Kun  saa  mange  Penge, 

At  jeg  ej  skal  trænge 

Til   lidt  Vin  at  drikke; 

Mer  jeg  ønsker  ikke. 
Thi  lyksalig  den,  der  sin  Pokal 
Kan  uden  Sorg  og  uden  Frygt  udtømme ! 
Vinens  Dunster  jage  Livets  Kval, 
Og  i  dens  Diaaber   Livets  Glæde  svømme! 

Oehlenschlåger  slaar  paa  de  samme  Strænge,  naar  han 
synger: 

O  Bacchus!   rul   til  Jorden   paa  din  Tønde, 
Og  tril  den  op  paa  dette  kjære  Bord ; 
Thi  drikke  nu  vi  agter  at  begynde 
Som  sande  Æt  af  Mænd  fra  gamle  Nord. 

Bort,   Pallas !   bort,   Fornuft  os  rager  ikke, 
Bort  Momus!  bort!  Satire  lides  ej; 
Men,  Evan !  kom,  thi  Brødre,  drikke,  drikke, 
Det  veed  vi,  hvad  det  er,  det  Andet  ej. 

Og  andre  Ting  ej  vides  skal  i  Aften, 
Som  Filosof  jeg  har  mit   Haandsystem: 
Al  min  Son  gaar  ud  fra  Druesaften, 
Dens  Virkning  spores   skal   i   mine  Ben. 

Og  Broder !   bryd   dig  ikke  om  at  ravet 
Du  raver  jo  dog  saa  din  hele  Tid; 
Thi  skrøbelig  du  blev  i  Edens  Have 
Ved  Adams  alt  for  lystne  Æblebid. 

Slutningen  af  Visen  er  i  fuldstændig  Overensstemmelse 
med  Begyndelsen.      Hor  blot! 

Og  nu  i   Aften   maatte   Pokker  græde, 
Kun  Flasken  søde  Taarer  fælde  skal ; 
Men  Flasken  fælder  dem  af  lutter  Glæde, 
Fordi  vi   drikke  os  en  Perial. 

Velan!   vi   vil   ej   heller  Saften   spare. 
Kun  den,   som  drikker  nu,   er  klog  og  viis; 
Thi   Brødre !   vid,   paa  Vinens   Dunster  fare 
Vi  Alle  levende  til  Paradis. 

Hvad  Andet  gaar  Zetlitz  ud  paa  i  sin  saa  folkelige  Sang 
«Mit  fulde  Glas  og  Sangens  raske  Toner »  end  at  prise  den 
Verden,  hvor  man  har  det  hyggeligt  og  rart.  Hvorfor  skal 
man  da  drikke?  Det  er  stadig  den  samme  Melodi.  Man  skal 
tømme  Bægeret  flittigt  for  at  komme  i  godt  Humor  og  føle 
sig  salig. 

Mit  Ønskes   Maal  er  kun  en   kølig   Kjælder, 

Hvor  Vinen  ingen  Skade  ta'er, 

Et  Fad,   som   fyldes  atter,   naar  det  hælder, 

Et  Hus,  som  tætte  Vægge  har, 

Et  roligt  Sind,   en  Munterhed, 

Som  følger  mig  til  Gravens  Bred. 

Vinranker  gro  og  Venskabs  Luer  brænde 
Paa  Jorden   —   Piger  pryde  den, 
,  Og  fra  dens  ene  til  dens  anden  Ende 

Jeg  blomstre  ser  Velsignelsen. 
Lyksalighed   er  Jordens  Maal   — 
Vins,  Venskabs,  muntre  Pigers  Skaal ! 

Det,  der  skiller  alle  den  Slags  Viser,  som  vel  ikke  op- 
rindelig vare  skrevne  for  Studenter,  men  som  disse  strax  lyste 
i  Kuld  og  Kjøn  og  vedkjendte  sig  fuldtud  som  deres  egne,  fra 
de  Viser,  der  tyve  Aar  senere  blev  sungne  af  Studenter,  det 
er  den  meget  vigtige  Omstændighed,  at  Opfordringen  til  at 
drikke  og  til  at  drikke  tilbunds  er  falden  bort.  Hele  Drikkeriet 
er  ikke  længer  det  Væsenlige,  men  man  drikker  sit  Glas  for 
at  vise,  at  man  vil  kæmpe  for  et  ideelt  Formaal.     Man  er  be- 

gejstret,  og  derfor  drikker  man,  som  man  var  til  Fest;  man 
sværmer  for  Friheden,  for  Norden,  for  Kvinden,  for  Broder- 
skabet o.  s.  v.,  og  man  gjør  Løfter  ved  Glasset  om  at  ville 
udføre  en  eller  anden  Bedrift  eller  arbejde  i  en  Idees  Tjeneste. 
Hele  den  Række  af  Viser,  som  Ploug,  Hostrup  og  flere 
andre  Digtere  skjænkede  de  danske  Studenter,  staar  i  saa  Hen- 
seende i  den  stærkeste  Modsætning  til  Viserne,  man  sang  i 
Studenterforeningens  første  Dage.  Selv  om  Ordet  «Sold»  først 
kom  i  Brug,  da  disse  Viser  holdt  deres  Indtog  i  Studenter- 
verdenen, saa  maa  man  ikke  med  dette  Ord  forbinde  Forestillingen 
om  Drikkeri  som  det  Væsenlige.  Den  glade  Stemning  og  det 
tillidsfulde  Haab  om  en  lys  og  stor  Fremtid  for  Danmark  og 
Norden,  der  besjælede  Studenterne  i  Fyrrerne,  ligesom  adlede 
Soldene  og  retfærdiggjorde  Digterens  Ord: 

Brugt  er  dog  ej  Glædens  hele  Skat, 
Den   i   Mindets  Sparebank   er  sat: 
Vi   kan   ta'   op  dera'   og  derfor  kjøbe  ind 
Frisk  Mod   og  muntert  Sind. 

Imidlertid  ere  vi  ingenlunde  blinde  for,  at  hele  denne 
Drikkevise-Poesi  fra  Slutningen  af  det  forrige  og  Begyndelsen 
af  dette  Aarhundrede  delvis  er  en  Maneer  som  saa  mange 
andre  Retninger  i  Poesien.  De,  der  skrev  Viserne  og  saa 
drabeligt  opfordrede  deres  Medborgere  til  at  kigge  i  Bægeret 
og  tømme  det  saa  ofte  som  muligt,  vare  meget  ædruelige  Folk, 
der  ingenlunde  gik  ud  paa  at  fordærve  Menneskeslægten.  Hverken 
Zetlitz  eller  Ove  Malling,  Lyder  Sagen  eller  Rahbek,  Abrahamson 
eller  Falsen,  Baggesen  eller  Oehlenschlager  plejede  at  faa  sig 
en  Perial,  naar  de  vare  i  et  godt  Lag;  de  vilde  tvertimod  langt 
snarere  raade  deres  Venner  fra  at  hensætte  sig  i  den  Tilstand,  i 
hvilken  man  plejer  at  blive  ligKopernikus,  om  hvem  det  jo  hedder: 

I  )a   Stuen   gik  rundt  omkrig  Stolen, 

Begreb  han  det   først  i  sit   Liv, 

At  Jorden  gik  rundt  omkring  Solen. 

Naar  man  undersøger,  hvad  de  gode  Folk  drak  ved  Gilderne, 
maa  man  uvilkaarlig  trække  paa  Smilebaandet.     En  ung  Mand 

i  vore  Dage  vilde  ikke  tage  til  Takke  med  afbrændt  Rødvin 
eller  Biskop,  der  vilde  minde  ham  altfor  meget  om  den  Tid, 
da  han  kom  paa  Børneballer,  og  han  vilde  ogsaa  trække  paa 
Næsen  af  et  Middagsselskab,  ved  hvilket  der  kun  bødes  ham 
en  halv  Flaske  Rødvin  og  saa  Intet  mere  af  Drikkevarer.  Men 
saaledes  levede  vore  Fædre  eller  Bedsteforældre  i  Studenter- 
foreningens første  Tid  og  en  god  Del  Aar  derefter.  De  maatte 
undvære  baade  Rhinskvin  til  Fisken  og  Madeira  eller  Sherry 
til  Isen,  ja  de  fik  ikke  engang  Is,  og  naar  de  drak  deres  Kaffe 
bag  efter  Maaltidet,  hvad  der  langtfra  altid  var  Tilfældet,  faldt 
det  dem  aldrig  ind  at  kræve  Cognac  ovenikjøbet,  thi  de  kjendte 
ikke  denne  Luxus.  Regninger  og  Indbydelser  til  Gilder  vidne 
tilstrækkeligt  om,  hvor  tarveligt  Traktementet  var.  En  ung 
Mand  maatte  virkelig  sætte  adskillige  Biskop  tillivs,  før  han 
kunde  opnaa  at  se  « Stuen  gaa  rundt  omkring  Stolen ».  En 
anden  Sag  var  det,  naar  han  vilde  gaa  ned  i  en  af  de  mange 
Vinstuer,  som  dengang  vare  langt  mere  paa  Moden  end  nu, 
men  som  ikke  talte  ret  mange  Studenter  blandt  deres  Gjæster. 

Først  flere  Aar  senere,  da  de  gamle  Drikkeviser  begyndte 
at  gaa  af  Brug,  og  da  de  nye  Sange  med  et  mere  ideelt  Sving- 
afløste  dem  ved  Gilderne,  holdt  først  Rompunschen  og  derefter 
xArraken  og  den  svenske  Punsch  sit  Indtog,  og  da  kan  det  nok 
være,  at  Mandefaldet  ved  festlige  Lejligheder  var  større  end 
tidligere.  Altsaa,  dengang  Viserne  alle  uden  Undtagelse  op- 
fordrede de  Syngende  til  endelig  at  drikke,  fordi  de  ellers  ikke 
kunde  komme  til  at  føle  Livets  Salighed,  da  var  det  vanskeligt 
for  dem  at  blive  « salige »,  men  da  Viserne  slet  ikke  lagde  an 
derpaa,  men  derimod  rettede  den  indstændige  Bøn  til  Folket, 
at  det  endelig  maatte  sværge  til  « Ideens  Fane»  og  holde  den 
højt,  da  var  det  ikke  altid  saa  let  for  alle  Medlemmer  af  dette 
Folk  at  undgaa  at  faa  sig  en  virkelig  Rus  istedetfor  en  Be- 
gejstrings do.  Man  ser  heraf,  at  man  kan  komme  til  fejl- 
agtige Slutninger,  dersom  man  vil  benytte  Viserne  som  historiske 
Kildeskrifter  med  Hensyn  til  Skik  og  Brug. 

Man  lærer  endelig  af  Studenterforeningens  første  Visebog, 

dersom  man  ikke  vidste  det  i  Forvejen,  at  svenske  Sange  ikke 
vare  i  Kurs  i  1822.  Der  findes  nemlig  ikke  en  eneste  af  disse 
i  Samlingen.  Forholdet  til  Broderfolket  paa  den  anden  Side  af 
Øresundet  var  endnu  noget  koligt.  Universitetet  i  Lund  laa 
for  den  akademiske  Bevidsthed  lige  saa  langt,  om  ikke  længere 
borte  end  Universitetet  i  Gottingen.  Dog  er  det  oplyst,  at 
Bellmans  Sange  meget  tidligt,  allerede  ca.  1780,  vare  kjendte 
i  Danmark.6  Alt  paa  den  Tid  blev  «Kåraste  broder*  (Fred. 
Ep.  9),  «Gubben  Noak»  (Fred.  Sang.  93),  «Ack  du  min  Moder» 
(Fred.  Ep.  23)  og  «Mitt  sinne  friskt  opp»  (Fred.  Testamente 
200)  sungne  i  Kjobenhavn,  bearbejdede  som  Gadeviser.  Jens 
Kragh  Høst  skriver  i  1795:  «Ogsaa  i  Danmark  ere  adskillige 
af  de  Bellmanske  Stykker  bekjendte,  vel  for  14  til  15  Aar  siden 
hørtes  selv  i  hæderlige  og  blandede  Selskaber  ideligen  saavel 
«Gubben  Noak»  som  «Karaste  Broder,  Systrer  og  Vanner», 
«Si  fader  Berg»  o.  s.  v.»  Baade  Baggesen  og  P.  A.  Heiberg 
havde  skrevet  Sange  til  Bellmanske  Melodier.  Rasmus  Nyerup 
havde  under  sit  Besøg  i  Stockholm  i  18 12  ved  en  Middag  hos 
den  danske  Gesandt  hørt  Skuespilleren  Hjortsberg  synge  og 
skriver  herom7:  <  At  høre  og  se  ham  synge  Bellmansviser  er  en 
Nydelse,  som  overgaar  alle  de,  jeg  nogensinde  har  havt,  og  en 
større   Fryd  oplevede  jeg  ikke  i  Stockholm./ 

Chr.  Molbech,  der  ogsaa  samme  Aar  foretog  en  Rejse  til 
Sverige,  siger8:  «Jeg  har  nogle  Gange  havt  Lejlighed  til  i 
Stockholm  og  Upsala  at  høre  endel  af  disse  i  sit  Slags  ene- 
staaende  svenske  Nationaldigte  synges  af  Kjendere,  og  jeg  regner 
det  til  de  fortrinligste  Nydelser,  som  min  Rejse  i  dette  Land 
har  skjænket  mig.  Man  maa  se  Holbergs  Komedier  opføres  i 
Danmark  og  hore  Bellmans  Viser,  hvoraf  nogle  kunne  ud- 
føres af  flere  Personer,  som  smaa  komiske  Dramaer,  synges  i 
Sverige. » 

Der  fandtes  altsaa  lærde  Mænd  i  Danmark,  der  ikke  vare 
ubekjendte  med  svensk  Poesi  og  svensk  Sang,  men  den  store 
Almenhed  var  ikke  fortrolig  dermed,   og  sikkert  er  det  i  ethvert 

Tilfælde,  at  Studenterne  ikke  sang  svenske  Viser,    og  at  deres 
Digtere  endnu  ikke  skrev  Sange  til  svenske  Melodier. 

Saaledes  var  altsaa  Resultatet  af  den  Virksomhed,  som 
Sangbogs-Kommissionen  udfoldede.  En  anden  vigtig  Kommis- 
sion havde  omtrent  samtidigt  arbejdet  paa  en  Revision  af  Lovene. 
Den  3.  Oktober  182 1  vedtog  Generalforsamlingen,  at  Lovene 
skulde  revideres,  og  at  dette  Arbejde  skulde  overdrages  til  fem 
Medlemmer,  der  under  en  Mulkt  af  3  Rbd.  skulde  modtage 
Valget  og  inden  Aarets  Udgang  indsende  deres  Betænkning. 
Til  Medlemmer  af  Kommissionen  valgtes  P.  V.  Jacobsen,  Chr. 
Wilster,  Valentin,  N.  F.  Jespersen  og  Thortsen.  Lovene  havde 
jo  nu  været  i  Virksomhed  i  over  to  Aar,  saa  at  man  havde 
havt  tilstrækkelig  Lejlighed  til  at  prøve  dem  og  til  at  gjore 
Erfaringer.  Der  var  især  een  Bestemmelse,  som  oftere  havde 
været  Gjenstand  for  Angreb,  og  det  var  den,  som  Konsistorium 
allerede  havde  anket  over,  nemlig  at  kongelige  Embedsmænd 
ikke  kunde  vælges  til  Seniorer  og  Eforer.  De  optoges  jo  kun 
som  overordenlige  Medlemmer,  og  saadanne  kunde  ikke  blive 
Embedsmænd  i   Foreningen. 

Ikke  blot  paa  Generalforsamlinger  var  der  faldet  vægtige 
Udtalelser  mod  denne  Bestemmelse,  men  der  var  ogsaa  ind- 
sendt længere  vel  motiverede  Skrivelser  til  Senioratet,  i  hvilke 
Forfatterne  udviklede  det  Skadelige  i  at  holde  paa  den.  Saa- 
ledes havde    Visby  den  26.   Februar    182 1   bl.   A.   skrevet: 

«Skal  et  af  Foreningens  første  Øjemed  opnaas,  nemlig 
videnskabelig  Uddannelse,  da  kan  der  vel  ikke  være  to  Meninger 
om,  hvormeget  sande  Videnskabsmænds  Indtrædelse  i  Selskabet 
vil  bidrage  hertil.  Ikke  saa  betydeligt  er,  hvad  den  ene  Student 
kan  lære  af  den  anden.  Mænd  derimod,  hvis  egenlige  Kald 
det  er  at  udbrede  Videnskabelighed,  og  dette  er  dog  vel  Pro- 
fessorernes, kunne  ved  deres  Omgang  og  Samtaler  bidrage 
uendelig  mere  hertil.  Skal  altsaa  Selskabets  Hensigt  opnaas, 
bør  man  ikke  lægge  slige  Mænd  nogen  Hindring  i  vejen  for 
deres  Indtrædelse,  snarere  derimod  fjerne  alt  det,  som  kunde 
støde  dem.     Og  hvo  vil  ikke  indrømme,   at  det  maa  støde  dem 

at  se  sig  udelukkede  fra  Adgang  til  noget  Embede  i  Selskabet 
under  Paaskud  af,  at  de  ikke  formaa  at  sætte  sig  ind  i  Studenter- 
aanden,  at  de  ikke  noksom  ville  interessere  sig  for  Selskabets 
Vel?  Dersom  dette  var  Tilfældet,  da  vilde  de  vel  ikke  engang 
onske  eller  modtage  noget  Embede,   om  de  endog  blev  valgte. 

« Denne  Lovs  Bibeholdelse  vilde  tillige  paadrage  Foreningen 
Skin  af  Overmod  og  Trodsighed,  som  om  den  troede  sig  selv 
ufejlbar,  eller  som  om  den  vilde  danne  en  Opposition  mod 
Professorerne.  Endskjont  nu  dette  i  Sandheden  er  langtfra  dens 
Mening,  bør  man  dog  undfly  endog  Skinnet.  Jeg  vil  ikke 
anføre  den  tidt  omtalte  Grund,  at  denne  Lov  støder  mod  en 
kongelig  Kabinetsordre,  thi  da  vi  have  Politidirektørens  Sam- 
tykke, er  Loyaliteten  jo  paa  vor  Side,  men  et  andet  Sporgs- 
maal  er  det,  om  man  bør  benytte  sig  af  denne  Begunstigelse. 
Ordsproget  siger:  man  bør  frygte  Gud  mer  end  Kongen.  Kunde 
man  nu  ikke  her  sige:  man  bør  frygte  Kongen  mer  end  Politi- 
direktøren? Man  bør  ikke  overtræde  en  kongelig  Ordre,  fordi 
Politidirektoren  af  nogensomhelst  Aarsag  ikke  tager  nogen  Notits 
af  den.  Og  om  nu  denne  Lov  blev  ophævet,  kunde  det  dog 
ikke  skade  noget,  thi  i.  behovede  man  jo  ikke  at  vælge 
Embedsmænd,  fordi  de  kunde  vælges;  vil  Pluraliteten  vælge 
dem,  saa  er  det  jo  et  Bevis  paa,  at  Pluraliteten  ikke  anser  deres 
Udnævnelse  at  være  til  nogen  Skade  for  Selskabet;  2.  kunde 
man  jo  bestemme,  at  kun  i  det  Højeste  eet  extraordinært  Medlem 
kunde  blive  Senior.  Eforerne  have,  som  Schow  rigtigt  be- 
mærkede paa  sidste  Generalforsamling,  saa  Lidet  at  sige,  at  jeg 
tror,  at  man  kunde  gjerne  vælge  extraordinære  Medlemmer, 
om  det  saa  var,  til  alle  Eforpladserne.  Man  bør  desuden  ikke 
frygte,  hvad  Krøyer  paastod,  at  en  Professor  vilde  som  Senior 
have  saa  stor  Overvægt  over  de  fire  andre  Seniorer,  at  hans 
Stemme  ene  vilde  komme  til  at  gjælde ;  det  var  ilde,  om  vi 
maatte  tiltro  vore  Seniorer  saadan  fejg  Svaghed,  og  om  vi  ikke 
skulde  i  vor  Midte  kunne  finde  Nogen,  der  kunde  paatale  vor 
Ret  og  forfægte  sin   Mening  mod  en  Professor.* 

Omtrent  samtidig  modtog  Senioratet  et  Brev  fra  en  Embeds- 

mand,  der  oplyste,  at  han  var  Medlem  af  Foreningen,  men  ikke 
ønskede  sit  Navn  bekjendtgjort.  Han  opgav  det  til  Senioratet, 
og  bad  om,  at  Medlemmerne  maatte  lære  Indholdet  af  hans 
Skrivelse  at  kjende.  Han  er  bedrøvet  over,  at  Generalfor- 
samlingen den  6.  Januar  1821  ikke  havde  imødekommet  Kon- 
sistoriums Ønske  med  Hensyn  til  Embedsmænds  Stilling  i  For- 
.eningen.  Han  paastaar  tvertimod,  at  skal  Foreningen  nogen- 
sinde naa  sit  Maal  og  blive  en  virkelig  Studenterforening,  da 
maa  og  bør  den  give  efter  for  Konsistoriums  Forlangende. 
Derefter  fortsætter  han  saaledes: 

«Som  bekjendt  ynder  Konsistorium  ikke  Foreningen.  Sti- 
pendier og  Understøttelse  fra  Universitetet  er  allerede  nægtet 
Adskillige  blot  paa  den  Grund,  at  de  vare  Medlemmer  af 
Samme.  Ved  sin  Skrivelse  har  Konsistorium  imidlertid  paa  en 
Maade  tilkjendegivet,  at  det  gav  sit  Bifald  til  Foreningen  kun 
med  den  Modifikation,  at  ogsaa  Embedsmænd  kunde  vælges 
til  Forstandere  for  samme.  Afslaar  man  nu  denne  Begjæring, 
bliver  Følgen,  at  man  erklærer  sig  i  fuldkommen  Opposition 
mod  sin  nærmeste  Autoritet,  der  saaledes  faar  Lejlighed  til  at 
bestyrke  blandt  Publikum  den  ugunstige  Dom,  som  man  er  saa 
villig  til  at  fælde  over  Selskabet,  og  som  gamle  stræbsomme 
Personer  tro,  (skjønt  enhver  retskaffen  Student  veed  det  Mod- 
satte), at  dette  Selskab  er  at  betragte  som  Planteskole  for 
Ideer,  som  enhver  rettænkende  Mand  maa  afsky.  Vel  er  det 
sandt,  at  Medlemmerne  kunne  ved  deres  Opførsel  vise  deres 
nærmeste  Omgivelser  Urigtigheden  heri,  men  lad  os  engang 
betragte,  hvorledes  Verdens  Dom  i  Almindelighed  falder  ud, 
monne  da  ikke  den  større  Del  Mennesker  er  villigere  til  at  tro 
Ondt  end  Godt  om  det,   som  de  ikke  kjende? 

« Følgen  bliver  altsaa,  at  Konsistorium  endnu  strengere 
end  forhen  vil  nægte  ethvert  Medlem  nogen  Understøttelse  og 
paa  denne  Maade  indirekte  hindre  Enhver,  hvorunder  vel  kan 
henregnes  den  største  Del  af  de  Ynglinger,  som  frekventere 
Kjøbenhavns  Universitet,  som  attraar  samme,  at  gaa  ind  i 
Selskabet;    altsaa   bliver  kun  tilbage  de,    som  selv  eje  Formue, 

de,  som  ved  deres  Opførsel  have  gjort  sig  uværdige  til  Sti- 
pendier, og  endelig  de,  som  ikke  kunne  vente  flere.  De  Første 
have  i  Almindelighed  saa  mange  Konnektioner  i  Byen,  at  de 
holde  sig  tilbage;  de  Andre  vil  Selskabet  ikke  optage,  de 
Sidste  tage  i  Almindelighed  isaafald  deres  Embedsexamen  og 
gaa  da  fordetmeste  over  til  Embedsmændenes  Klasse  eller  for- 
lade Byen ;  overalt  er  at  mærke,  at  Frygten  for  Professorernes 
Mishag  til  Examen  vil  afholde  en  stor  Del,  som  ellers  kunde 
have  Evne  og  Lyst  til  at  indtræde  i  Selskabet. 

«Men,  forudsætter  man  endog,  at  Selskabet,  skjønt  i  be- 
standig Opposition  af  Konsistorium,  kunde  bestaa  for  Øjeblikket, 
mon  man  da  ikke  maatte  frygte,  at  naar  den  nuværende  Politi- 
direktør, der  bestandig  har  vist  sig  som  Velynder  af  samme 
og  enhver  Student,  engang  resignerer,  en  Anden  kunde  komme, 
som  ej  med  samme  Øjne  betragtede  et  Samfund,  som  han  ej 
nøje  kjendte,  og  hvis  Bestyrere  ej  maatte  være  Embedsmænd 
eller  Mænd  af  sat  Alder;  hvad  Nogle  have  anført,  at  tvende 
af  de  nuværende  Seniorer,  nemlig  Hr.  Fasting  og  Thaarup,  vare 
Embedsmænd  eller  havde  været  saadanne,  er  en  Kontradiktion, 
da  Selskabets  Love  jo  allerede,  hvis  de  maatte  betragtes  som 
saadanne,  vare  overtraadte,  og  man  altsaa  saa  meget  mindre 
burde  tage  i  Betænkning  at  give  efter  for  Konsistoriums  Ønske. 
« Videre  maa  man  endnu  betænke,  at  den  største  Del  af 
de  nuværende  Medlemmer  attraa  med  Tiden  at.  blive  Embeds- 
mænd i  Staten,  og  at  saaledes  Lovene,  naar  ingen  nye  Med- 
lemmer turde  melde  sig,  af  sig  selv  vilde  blive  tilintetgjorte, 
om  endog  Alle ,  som  nu  ere ,  forblev  i  Selskabet ;  og  jeg 
tror  for  at  bevise  Selskabet,  hvor  nødvendigt  det  er  at  give 
efter,  at  det  Bedste  vilde  være,  om  de  Herrer  Seniorer  frem- 
lagde en  Liste  over  dem,  der  sidste  Gang  tog  anden  Examen 
og  senere  ere  indkomne,  da  deres  Antal  vist  er  meget  ube- 
tydeligt, og  man  saaledes  tydeligt  vil  kunne  indse,  hvad  Ind- 
flydelse Konsistoriums  Mishag  allerede  har  havt. » 

Strax  i  Begyndelsen  af  næste  Aar  indleverede  Kommissionen 
sine  Forslag  om  Forandringer  i  Lovene  til  Senioratet,  og  iblandt 

disse  var  ogsaa  et  Forslag  om,  at  overordenlige  Medlemmer 
kunde  blive  Embedsmænd  i  Foreningen.  Den  15.  Januar  fore- 
toges Kommissionens  Forslag  paa  en  overordenlig  General- 
forsamling, men  her  traf  det  sig  saaledes,  at  medens  næsten 
alle  dens  Ændringer  gik  igjennem,  faldt  Forslaget  om  Embeds- 
mændene, idet  der  kun  manglede  en  eneste  Stemme  i  de  to 
Trediedeles  Flertal.  Dette  Resultat  kom  Senioratet  og  Kommis- 
sionen meget  overraskende,  saa  meget  mere,  som  der  under 
hele  Forhandlingen  ikke  blev  ytret  et  eneste  Ord  hverken  for 
eller  mod  Forslaget.  Dets  ivrigste  Modstander  Henrik  Krøyer, 
som  forrige  Aar  havde  bevirket  dets  Fald,  var  jo  paa  den  Tid 
i  Grækenland.  Hvad  der  end  yderligere  ærgrede  Senioratet,  var, 
at  et  Medlem  bagefter  erklærede,  at  han  ønskede  Forslagets  Ved- 
tagelse, men  at  han  dog  havde  lagt  et  «Nej»  i  Voteringskassen, 
fordi  han  ikke  vilde  have,  at  det  skulde  gaa  enstemmigt  igjennem. 

Det  er  ganske  vist  en  ejendommelig  Grund  til  at  stemme 
Nej,  men  Erfaring  lærer,  at  der  altid  i  en  Forening,  hvor 
der  ikke  stemmes  ved  Haandsoprækning  men  ved  Ballotering, 
findes  Medlemmer,  der  votere  mod  deres  Overbevisning  ledede 
af  smaalig  Misundelse  eller  Særhed.  At  de  derved  skade  den 
Sag  eller  den  Person,  som  de  netop  holde  paa,  falder  dem 
ikke  ind. 

Den  Senior,  der  førte  Ordet  paa  Generalforsamlingen,  var 
P.  V.  Jacobsen,  og  han  udtalte  senere,  at  han  ikke  havde  op- 
læst Grundene,  der  talte  for  Forslaget,  fordi  Alle  ved  deres 
Tavshed  syntes  at  billige  det.  Spørgsmaalet  blev  saaledes  ikke 
afgjort  i  Januar,  men  paa  den  næste  Generalforsamling  den  2. 
April  fremsatte  Senioratet  det  igjen,  og  denne  Gang  motiverede 
Ordføreren,  der  atter  var  Jacobsen,  det  udførligt  og  grundigt. 
Hans  Foredrag,   der  var  klart  og  overbevisende,  lyder  saaledes: 

«Da  Foreningen  havde  antaget  dens  første  Love,  tilsendtes 
disse  Politidirektøren.  Denne  svarede,  at  der  fra  Politiets  Side 
Intet  var  at  indvende  mod  dem ;  kun  maatte  han  derhos  tilsende 
os  den  kgl.  Kabinetsskrivelse  af  10.  Maj  1780,  der  skulde  iagt- 
tages  af  alle   Selskaber.     Denne  kgl.  Kabinetsskrivelse  siger   i 

sin  §  3 :  Formændene  skulle  være  Embedsmænd,  saavidt  muligt, 
idetmindste  Mænd  af  en  agtet  Alder,  et  sat  Væsen  og  bekjendt 
god  Opførsel.  Naar  dette  ikke  saa  er,  anses  Forsamlingen  som 
ulovlig  og  maa  ikke  taales. 

«Det  er  altsaa  Ordene  «saavidt  muligt»,  der  vil  afgjøre, 
om  vor  Forening  med  den  omtalte  Bestemmelse  i  sine  Love 
kan  anses  som  lovlig  eller  ulovlig.  Trende  Fortolkninger  ere 
i  de  foregaaende  Debatter  anførte:  i.  at  «saavidt  muligt»  be- 
tyder: saavidt  det  Modsatte  ikke  staar  i  Selskabets  Love,  2.  at 
disse  Ord  staa  istedetfor:  saafremt  det,  at  Embedsmænd  vorde 
Formænd,  ikke  strider  mod  Selskabets  Begreb  og  Øjemed,  og 
3.  at  ved  hine  Ord  forstaas:  saafremt  der  er  Embedsmænd  i 
Selskabet,  da  i  modsat  Fald  Folk  af  en  agtet  Alder  substi- 
tueres. 

« Efter  Senioratets  Mening  er  den  sidste  Fortolkningsmaade 
den  eneste  rigtige.  Den  er  øjensynlig  den  simpleste  og  naturligste, 
den  er  ikke  i  Strid  med  Ordene,  den  er  i  Overensstemmelse 
med  det  Øvrige  af  Anordningen  og  passer  til  dennes  sande 
Aand.  Selve  Modpartiet  vil  Intet  kunne  anføre  mod  den,  uden 
at  dets  Fortolkninger  skulde  være  bedre.  Dette  finder  Senioratet 
ikke.  Det  er  klart,  at  især  den,  ifølge  hvilken  Undtagelsen  fra 
Kabinetsskrivelsens  Bydende  skulde  bero  paa  vedkommende 
Selskabs  i  Lovene  anførte  Villie,  er  aabenbar  urigtig,  thi  paa 
denne  Maade  ophævede  Anordningen  sig  selv,  idet  den  da 
udsagde :  Embedsmænd  skulle  være  Selskabernes  Formænd,  men 
Selskaberne  kunne,  dersom  de  ville,  bestemme  anderledes  i  deres 
Love.  Hvad  den  endnu  tilbagestaaende  Fortolkning  angaar,  at 
Meningen  nemlig  skulde  være:  kun,  naar  det  ikke  modstrider 
et  Selskabs  Aand  og  Øjemed,  skulle  Formændene  bestaa  af 
Statens  Embedsmænd,  da  kan  den  heller  ikke  anses  for  den 
rigtige.  Det  er  bekjendt  og  af  alle  Jurister  tilstaaet,  at  Regenten 
har  en  jus  summæ  inspectionis  med  alle  Selskaber,  der 
opstaa  i  Staten.  Det  er  fremdeles  aldeles  klart,  at  den  omtalte 
Kabinetsskrivelse  er  en  virksom  Ytring  af  hin  Rettighed.  Men 
netop   denne   Ret    skulde  Regenten   have  renonceret   paa,    hvis 

den  Mening"  var  rigtig,  som  følger  af  den  ommeldte  Fortolkning. 
Imidlertid  kan  en  saadan  Renunciation  ikke  antages;  det  kan 
ikke  præsumeres,  uden  der  anføres  udtrykkelige  og  klare  Ord 
eller  Gjerninger,  at  Regjeringen  skulde  saaledes  renuncere  paa 
en  saadan  Ret.  Det  kan  ikke  formodes  uden  det  strengeste 
Bevis,  at  i  en  Anordning,  hvor  iøvrigt  kun  Fyrstens  Rettig- 
heder og  Bud  omtales,  en  saadan  Fritagelse  skulde  findes. 
Det  kan  ikke  paa  nogen  Maade  antages,  at  Regjeringen  vil 
tillade  et  Selskab,  der  ikke  nøjes  med  tacite  at  unddrage  sig 
hint  Tilsyn,  men  trodsigen  anfører  i  sine  Love  netop  det  Mod- 
satte af,  hvad  der  synes  paa  det  Tydeligste  at  ligge  i  Statens 
Love,  og  hvad  der  ikke  udtrykkelig  er  renunceret  paa. 

«Men  betragter  man  andre  Omstændigheder,  faa  vi  det 
samme  Resultat.  Det  er  ikke  Senioratet  bekjendt,  at  der  i 
1780,  da  Skrivelsen  blev  forfattet,  gaves  nogen  Anledning  for 
Regjeringen  til  at  tænke  paa  slige  Selskaber,  mod  hvis  Aand 
det  vilde  stride  at  tage  Embedsmænd  til  Formænd,  og  var  end 
en  saadan  Tanke  opstaaet  hos  Vedkommende,  laa  det  unægtelig 
mere  i  Datids  Aand  at  betragte  dem  med  Mishag  end  i  en 
Anordning,  som  bandt  alle  Andre,  at  give  en  saadan  Behag 
tilkjende  med  det  Slags  Selskaber.  Hvis  Regjeringen  navnlig 
havde  tænkt  sig  en  Studenterforening,  kan  man  dog  nok  med 
Rimelighed  antage,  at  den  heller  havde  paabudt,  at  f.  Ex.  Pro- 
fessorer skulde  være  dens  Direktører,  end  at  den  skulde  ane, 
at  et  saadant  Bud  vilde  kunne  antages  at  stride  mod  en  Stu- 
denterforenings Begreb.  Det  er  desaarsag  ikke  antageligt,  at 
der  ved  hint  Lovbuds  Konception  er  tænkt  paa  at  undtage 
saadanne  Selskaber   fra   det   for   alle   øvrige  gjældende  Lovbud. 

«Endelig  ses  dette  og  af  Anordningen  selv.  Grunden,  hvor- 
for muligen  hin  Fritagelse  skulde  kunne  finde  Sted,  maatte 
være,  at,  da  den  —  ubegribeligt  hvorfor  —  vilde  vise  en 
Yndest  mod  saadanne  Selskaber,  fandt  den,  at  det,  at  Embeds- 
mænd blev  deres  Formænd,  derfor  stred  imod  deres  Begreb 
og  Øjemed,  fordi  de  havde  tabt  denJVirksomhed,  Liv  og  Raskhed, 
som  f.  Ex.  en  Studenterforenings  Seniorer  egenlisren  burde  have. 

Men  denne  Udygtigheds  Grund  maatte  og  gjælde  for  endel 
Andre,  saasom  aldrende  Folk,  meget  satte  Personer  o.  s.  v\, 
men  nu  er  det  netop  disse  Personer,  nemlig  Folk  af  en  agtet 
Alder  og  et  sat  Væsen,  som  den  omtalte  Anordning  i  sin  3. 
Paragraf  substituerer  Embedsmændene.  Det  er  derfor  efter 
Senioratets  Mening  øjensynligt  af  disse  Personers  Substitution, 
at  Anordningen  kun  har  tænkt  paa  det  Tilfælde,  hvor  ingen 
Embedsmænd  for  Tiden  vare  i  Selskabet,  ej  hvor  det  stred 
mod  et  saadant  Selskabs  Øjemed  at  vælge  Statens  Embeds- 
mænd til  Forstandere. 

«Men  om  endog  hin  Fortolkningsmaade  var  rigtig,  hvilket 
dog  er  bevist  ikke  saa  at  være,  om  det  endog  var  bleven 
tilladt  et  Selskab  i  sine  Love  at  skrive:  Embedsmænd  maa 
ikke  vorde  Formænd,  fordi  de  mangle  den  fornødne  Livlighed, 
Interesse  for  Standen  og  den  sande  Aand,  fordi  deres  Antagelse 
tilintetgjør  Selskabets  Øjemeds  Realisation,  saa  vilde  dog  kun 
dette  være  rigtigt  og  tilladt,  hvis  det  var  afgjort,  at  Opnaaelsen 
af  Selskabets  Øjemed  aldeles  tilintetgjordes  derved,  men  dette 
er  ikke  saa. 

«Allerede  det,  at  i  vor  Forening  Embedsmænd  kunne  op- 
tages som  Medlemmer  og  det  som  stemmeberettigede,  tyder 
herpaa.  Dernæst  kan  Ingen  nægte,  at  det  er  ret  vel  tænkeligt, 
at  en  Embedsmand  kan  have  den  fornødne  Interesse  og  en  stor 
Del  Studenteraand.  Altsaa  modstrider  ej  Begrebet  om  Embeds- 
mænd absolut  Begrebet  om  en  Studenterforenings  Øjemeds 
Opnaaelse.  F remdeles  viser  det,  at  saa  mange  hæderlige 
Embedsmænd  ere  indtraadte,  at  de  idetmindste  maa  have 
Interesse  for  Foreningen  og  dens  Øjemeds  Opnaaelse.  Endelig 
kunne  jo  Personer  paa  40  til  50  Aar,  der  ere  ordenlige  Med- 
lemmer, vorde  Seniorer,  men  disse  kunne  dog  ikke  i  Alminde- 
lighed formodes  at  have  mere  Liv  og  Studenteraand  end  Embeds- 
mændene. Det  vilde  overhovedet  være  besynderligt,  om  et 
ungt  Menneske,  der  idag  var  i  Besiddelse  af  Studenteraand  og 
de  øvrige  Rekvisita,  skulde  imorgen  ved  blot  at  modtage  et 
lille    Embede    aldeles    tabe    ethvert    Spor    af    alle    hans    i    saa 

Henseende  gode  Egenskaber.  Det  kan,  i  Korthed  at  tale,  ej 
antages,  at  det,  at  Embedsmænd  vorde  Seniorer,  skulde  ned- 
bryde alt  Haab  om  Opnaaelsen  af  vor  Forenings  Øjemed. 
Altsaa  kunde  der  heller  ikke,  hvis  endog  hin  omtvistede  For- 
klaring af  Anordningen  var  rigtig,  med  Undtagelsen  være  taget 
Hensyn  til  en  Forening  som  vor. 

« Endelig,  som  Lovrevisions -Komiteen  har  anført  for  sit 
Forslag,  vil  det  blive  sjældent,  at  vi  ville  komme  til  at  frygte 
for  stor  Skade  ved  at  udslette  hin  Bestemmelse  af  vore  Love. 
For  det  Første  vil  det  blive  sjældent  ifølge  de  overordenlige 
Medlemmers  ringe  Antal  og  andre  Omstændigheder,  at  et  over- 
ordenligt Medlem  blev  valgt  til  Embedsmand  i  Foreningen, 
end  sjældnere,  at  det  er  saa  slet  en  Person,  at  han  vil  stræbe 
ved  sin  Autoritet  at  stemme  de  andre  Seniorer  efter  sig,  og 
sjældnest,  at  han  staar  i  saadanne  Forhold,  at  han  virkelig  kan 
skræmme  de  andre  Medlemmer  af  Bestyrelsen,  som  dog  maa 
formodes  at  have  nogen  selvstændig  og  retskaffen  Villie,  til  at 
opfylde  sine  Ønsker. 

« Senioratet  skal  til  Slutningen  berøre  en  anden  Indvending, 
der  muligen  kunde  anføres  mod  det  forhen  Sagte.  Da  Politi- 
direktøren nemlig  har  tilskrevet  os,  at  der  fra  Politiets  Side 
Intet  var  imod  Lovene,  støtter  man  sig  herpaa  og  siger,  at 
der  jo  altsaa  Intet  er,  hvorfor  hin  Bestemmelse  i  Lovene  be- 
høvede Forandring.  Men  det  maa  vel  mærkes,  at  Politi- 
direktøren, saa  dygtig  og  kundskabsrig  Mand  han  end  er 
bekjendt  for  at  være,  desuagtet  aldeles  ingen  Del  har  i  den 
lovgivende  Magt,  og  at  han  altsaa  ikke  kunde,  om  han  end 
vilde,  give  Tilladelse  til  en  lovstridig  Handling,  og  dette  er 
den  i  den  af  ham  selv  tilsendte  Kabinetsskrivelse  ommeldte. 

« Dernæst  har  han  og  selv  for  flere  af  Foreningens  Med- 
lemmer ytret,  at  han  haabede,  at  Foreningen  af  sig  selv  ud- 
slettede hin  Bestemmelse.  Ogsaa  Konsistoriet,  hvor  tre  af  de 
juridiske  Professorer  sidde,  har  tilskrevet  os  det  Samme.  Endelig 
har  for  ikke  længe  siden  en  af  Statens  vigtigste  Embedsmænd 

omtalt    det   Samme    for    en    af   Seniorerne,    der    i    Foreningens 
Anliggender  var  sendt  til  ham.» 

Til  Slutningen  opfordrede  Jacobsen  Forsamlingen  indtræn- 
gende til  at  stemme  for  Senioratets  Forslag.  Det  vilde  saa 
ikke  længer  hedde  sig,  at  Foreningen  med  klare  Ord  ustraffet 
fandt  sig  i  at  have  en  Bestemmelse  i  sine  Love,  der  direkte 
stred  mod  Kongens  Lov.  Generalforsamlingen  fulgte  den  ord- 
forende Senior  og  vedtog  med  tilstrækkeligt  stort  Stemmeantal 
det  stillede  Forslag,  og  dermed  var  denne  Sag,  der  havde  givet 
Anledning  til  saa  megen  Misfornøjelse  fra  den  akademiske  Øvrig- 
heds Side,  ude  af  Verden.  Ingen  prøvede  paa  at  bekæmpe 
Ordførerens  Argumentation,  og  det  vilde  sikkert  ogsaa  have 
været  vanskeligt  at  mode  op  med  lige  saa  gode  Grunde  som 
han.  Naar  man  erindrer,  at  han  kun  var  lidt  over  22  Aar 
gammel,  da  han  holdt  dette  Foredrag,  maa  "man  i  Sandhed  faa 
Agtelse  for  hans  logiske  Skarphed  og  forbavses  over  hans 
tidliee  Modenhed. 


VIII. 

Adskillige  større  Studenterfester  blev  afholdte  i  de  første 
Aaringer  af  Tyverne,  ved  hvilke  den  akademiske  Ungdom  fandt 
Lejlighed  til  at  lægge  sine  Følelser  for  Dagen  paa  en  mere 
iøjnefaldende  Maade.  Disse  Fester  gjaldt  ikke  alene  kongelige 
Personer  og  fremragende  Mænd  paa  Aandens  Omraade,  men 
ogsaa  Institutioner. 

Den  første  var  for  Prins  Christian  og  Prinsesse  Caroline  Amalie, 
som  efter  en  treaarig  Udenlandsrejse  i  September  1822  vare  vendte 
tilbage  til  Kjøbenhavn.  Rygterne  om  den  Opsigt,  Prinsen  havde 
vakt  overalt  ikke  alene  ved  sit  smukke  Udvortes  og  sin  elegante 
Maade  at  optræde  paa,  men  ogsaa  ved  sin  Indsigt  i  Naturviden- 
skaberne og  sin  Kundskabsfylde  overhovedet,  havde  i  disse  tre 
Aar  havt  Tid  til  at  naa  Danmark  og  til  at  løbe  Landet  rundt 
adskillige  Gange,  saa  at  der  i  1822  ikke  var  en  nok  saa  lille 
By,  hvor  Borgerne  ikke  glædede  sig  over  de  Udsagn,  berømte 
Mænd  vare  fremkomne  med  om  dette  nye  Lys  fra  Norden. 
Der  berettedes  f.  Ex.,  at  Alexander  Humboldt  i  Paris  havde  ytret 
om  Prinsen:  «Det  er  ikke,  som  man  talte  med  en  Dilettant 
af  Fyrsteslægt,  men  som  man  havde  for  sig  en  Professor  i 
Naturvidenskaberne. » 

Prinsen  havde  under  sit  Ophold  i  Italien  havt  Lejlighed 
til  at  lære  baade  Folkets  og  Landets  vulkanske  Kræfter  at 
kjende,  han  havde  set  østerrigske  Tropper  rykke  ind  og  bringe 

Alt  i  det  gamle  Spor  igjen,  han  havde  hørt  Raabene  fra  Græken- 
land og  lagt  Mærke  til  det  Ekko,  de  frembragte  overalt,  han 
var  kommen  i  Berøring  med  alle  den  hellige  Alliances  Stats- 
mænd, og  han  havde  under  sit  Ophold  i  Paris  tilstrækkelig 
tydelig  maattet  mærke,  at  Bourbonernes  Throne  ikke  hvilede 
paa  Klippegrund.  Her  havde  Baggesen  Nytaarsdag  1822  hilst 
ham  i  et  længere  Digt  og  mindet  ham  om,  hvad  der  foregik  i 
Europa.1 

Og  at,   mens  mange   Styrmænd   Intet  hore, 
Til   Stormens  Forbud   du  har  laant  dit   Øre ! 
Hil  dig,   at   tidligt  vant  til  Bølgeslag 
I   Folk-Orkaner  og  til   Fald   af  Fjelde, 
Hvor  Polen  nær  fornemmes  Heklas  Vælde, 
Du   har  og  hørt  Vesuvs  og  Etnas  Brag 
Og  veed   om   det  oprørte   Havs   Uhyrer. 

Men  Digteren  havde  ogsaa  prist  ham  som  den,   der  havde 
forbavset  Alle  ved  sin  Lærdom  og  Klogskab. 

At  i   Paris,   som  Tidens   Muser   prise, 
Den   store   Sammelplads   for  Jordens  Vise, 
Du,   hvor  du   ses   og  høres,   viser   dig 
En  Anacharsis  i  Athenen  lig 
<  »g  kranst   med    Roser  alt,  som   aldrig  falme. 
1   Haanden,   som   for  end   ufødte  Slægt 
Engang  skal   bære   Sceptrets  tunge  Vægt, 
1    Kloges  Samfund   bærer  Visdoms   Palme! 

Da  Prinsen  og  Prinsessen  havde  taget  Ophold  i  Kjøben- 
havn  og  paa  Sorgenfri,  bragte  Mange  dem  en  Velkomsthilsen, 
og  der  blev  ogsaa  Tale  om,  at  Studenterforeningen  skulde  lade 
sig  repræsentere.  Stud.  med.  Niels  Klem  sendte  Senioratet  en 
Skrivelse  med  Opfordring  til  at  sende  en  Deputation  til  Prinsen. 
Flertallet  af  Senioratets  Medlemmer  fandt  imidlertid,  at  en  slig 
Optræden  vilde  være  upassende.  Dels  kunde  Foreningen  som 
et  privat  Selskab  ikke  betragte  sig  som  en  Korporation  for 
hele  Studenterstanden,  og  dels  havde  Livkorpsets  Officerer,  der 
»snarere  kunde  gjøre  Paastand  paa  at  være  de  akademiske 
Borgeres    Repræsentanter*,2    allerede    gjort    Prinsen    deres    Op- 

vartning.  Senioratets  Medlemmer  vare  dengang  P.  V.  Jacobsen, 
Pr.  Lange,  Poul  Møller,   Obel  og   Valentin. 

Senioratet  meldte  sig  saaledes  fra,  men  nu  tog  Regensen 
Sagen  op.  Stud.  jur.  A.  P.  Berggreen,  den  senere  bekjendte 
Komponist,  og  hans  Kontubernal,  Alsingeren  Carstens,  foreslog 
deres  Kolleger,  at  de  skulde  bringe  Prins  Christian  en  Velkomst- 
hilsen med  en  Sang,  og  dette  Forslag  faldt  i  god  Jord.:!  Berg- 
green, der  Aaret  i  Forvejen  tillidsfuldt  var  gaaet  til  Oehlen- 
schlager  og  havde  bedt  ham  om  at  oversætte  nogle  tydske 
Sange,  han  havde  sat  Musik  til,  og  som  havde  fundet  den 
venligste  Modtagelse,  gik  nu  atter  sammen  med  et  Par  Med- 
lemmer af  Komiteen  til  Digteren  og  bad  ham  om  at  skrive 
en  Sang  til  Prinsen.  Oehlenschlåger  var  strax  villig  og  sendte 
Regensianerne  kort  efter  sin  Sang  « Velkommen  i  din  Ungdoms- 
lund  >  til  en  allerede  noget  tidligere  skreven  Melodi.  Man  saa 
nu  Berggreen,  der  snart  skulde  faa  stor  Betydning  som  den, 
der  vakte  den  musikalske  Sans  ikke  blot  hos  Studenterne, 
staa  paa  et  Bord  i  Regensgaarden  og  indøve  Sangen  med  de 
mange  Deltagere,  idet  han  akkompagnerede  paa  sin  Fløjte. 

Komiteen  havde  valgt  den  1 8.  September,  Prinsens  Fødsels- 
dag. Omtrent  et  Par  Hundrede  Studenter  drog  da  om  Aftenen 
med  Fakler  til  Sorgenfri,  hvor  de  opstillede  sig  foran  det  lille 
Slot  og  bl.  A.  sang.4 

I  lang  Tid  han  os  vel  forstod, 

Og  yndig  var  hans  Vej ; 

Men  hvor  han  gik,  og  hvor  han  stod, 

Han  glemte  Danmark  ej ; 

Ej  Floras  Rosenmaj 

Han  elskte  mer  end  Freja  1  dine  Skove. 

Vor  Christian!   paa  Drotters  Vis 

Du  Verdens  Ære  nød; 

Dog  ej    med   Hjertes,   Aands  Forlis 

Du  Askefrugter  brød. 

Hvor  Visdoms  Kilde  flød, 

Der  ædle  Vandrer  I  lædsked  du  din  Tunge. 

At  kjende  Verden  har  du  lært, 

At  skatte  Stort  og  Skjønt; 

Og  hvad  du  kjender,   er  dig  kjært, 

Og  med  et  Eviggrønt 

Det  har  din  Lok  belønt. 

Du,  elsket  nu  af  Gamle  som  af  Unge! 

Vel   høsted   du   i   Syden  Fryd ; 

Dog  Livets  bedste  Skat: 

En  jordisk   Skjønhed,   himmelsk  Dyd, 

Drog  med  fra  Nordens  Nat ; 

Den  har  dig  ej   forladt 

Som   Engel  Carolina  dig  belønner. 

Nu   danske  Broderflok!   istem 

Et  højt:      Velkommen   vær! 

Fra  gamle  Rom,   Apollos  Hjem, 

De  drog  til  Herthas  Træer. 

Og  de  har   Muser  kjær; 

Thi  juble  dem  imøde   Musasonner. 

En  Deputation  af  Studenter  begav  sig  derpaa  op  paa  Slottets 
Altan,  hvor  Prins  Christian  stod  tilligemed  sin  Gemalinde  og 
sin  Son  Prins  Frederik.  Prins  Christian  tog  derefter  Ordet  og 
'tiltalede  med  blid  Alvor  de  forsamlede  akademiske  Borgere. 
Højsamme  sluttede  sine  korte,  men  hjærtelige  Ytringer  med  det 
Ønske,  at  Musernes  Sonner  kraftigt  vilde  stræbe  at  virke  til  Gavn 
og  Hæder  og  stedse  besjæles  af  Kjærlighed  til  vor  dyrebare 
Landsfader  og  vort  elskede  Fædreland.  Han  udbragte  da  et 
« Længe  leve  Kongen«,  der  med  glad  Enthusiasme  istemmedes 
af  den  forsamlede  Mængde  med  et  sex  Gange  igjentaget  Hurra. 
Derpaa  lod  et  tre  Gange  igjentaget  Hurra  for  Danmark »." 

Lyngby  var  om  Aftenen  illumineret,  ligesom  Husene  vare 
dekorerede  med  Blomster.  Store  Folkeskarer  vare  paa  Benene, 
og  hele  Natten  igjennem  dansede  baade  Studenter  og  Omegnens 
Beboere  i  den  store  Gang  i  Slotshaven.  Det  bevidnes  ud- 
trykkeligt,  at  de  Dansende  forst  skiltes  ved  Morgengry. 

Som  vi  tidligere  have  nævnt,,  var  Rahbek  den  første  Pro- 
fessor, der  havde  indmeldt  sig  i  Foreningen.  Vel  havde  han 
som    Medlem    af  Konsistorium    medunderskrevet    dettes    Indbe- 


Knud  Lyhne  Rahbek. 


Efter  en  Pastel  af  Chr.   Hornemann. 


i9i 

retninger  til  Universitetsdirektionen,  men  Enhver,  der  kjender 
Noget  til  hans  Tænkemaade,  vil  ogsaa  vide,  at  det  ikke  var 
hans  Mening,  de  Højlærde  paa  Studiegaarden  gjorde  sig  til 
Tolk  for.  Da  han  ikke  havde  særlig  Lyst  til  at  lægge  sig  ud 
med  sine  Kolleger,  havde  han  foretrukket  at  tie  stille  og  ikke 
at  afgive  sit  Votum  med  Hensyn  til  Senioratets  Skrivelse,  men 
saasnart  Foreningen  var  bleven  rigtig  hjemme  paa  Kjøbmager- 
gade,  maatte  han  nødvendigvis  se  ind  til  sine  unge  Venner. 
Allerede  i  Midten  af  Januar  1821  indmeldte  han  sig  som 
Medlem. 

Dette  Budskab  modtog  Senioratet  med  stor  Glæde  og  sendte 
ham  den  17.  et  Brev,  i  hvilket  det  udtaler,  at  Efterretningen  har 
været  Foreningen  saa  meget  kjærere,  «som  De  er  den  første  af 
vore  Lærere,  der  skjænker  den  en  saa  hædrende  Opmærksom- 
hed*. Det  tilføjer  endvidere:  «Idet  vi  derfor  nære  det  Haab, 
at  Deres  Velbaarenhed  ret  ofte  vil  beære  os  med  Deres  Nær- 
værelse og,  skjønt  Veteran  paa  Literaturens  Mark,  dog  ikke 
overse  de  ringe  Blomster,  der  udklækkes  paa  vor  snævert 
begrænsede  og  ringe  begavede  Ager,  kunne  vi  ikke  tilbage- 
holde det  Ønske,  at  flere  af  vore  Lærere  ville  vise  os  den 
samme  Ære,  thi  ikkun  ved  en  saadan  Forbindelse  tro  vi,  at 
vor  Forening  vil  kunne  svare  til  sin  Hensigt*. 

Foreløbig  var  der  dog  kun  een  Professor,  der  fulgte  Rahbeks 
Exempel,  nemlig  Jens  Lassen  Rasmussen,  der  i  181 3  var  bleven 
udnævnt  til  Lektor  i  de  østerlandske  Sprog,  og  som  to  Aar 
senere  havde  faaet  Titel  af  extraordinær  Professor.  Han  ind- 
meldte sig  fem  Dage  efter  Rahbek.  Det  er  bekjendt  nok,  at 
Rahbeks  økonomiske  Kaar  ikke  vare  gode,  og  han  har  jo  selv 
i  sine  Erindringer  klaget  over,  at  han  ikke  forstod  at  være 
husholderisk.  Fejlen  rettede  sig  ikke  med  Aarene,  hvorfor  han 
maatte  paatage  sig  literært  Arbejde  af  lavere  Art  for  at  tilfreds- 
stille de  Boghandlere,  han  skyldte  Penge.  Derfor  er  det  ikke 
saa  paafaldende,  at  han  ikke  betalte  sit  Kontingent  til  Studenter- 
foreningen i  rette  Tid.  I  December  1821  skyldte  han  7  Rbd., 
hvorfor    Senioratet    besluttede    at    rykke    ham.      Det    bad    ham 

gunstigst  at  undskylde,  men  da  der  ved  den  forestaaende  General- 
forsamling skulde  aflægges  Regnskab  for  Kassens  Tilstand,  mente 
det,  at  det  burde  gjøre  ham  opmærksom  paa  Restancen.  Brevet 
blev  imidlertid  ikke  afsendt,  rimeligvis'  fordi  man  samtidigt  vilde 
anmode  ham  om  at  være  Medlem  af  den  Kommission,  der 
skulde  tilvejebringe  en  Sangbog.  Men  i  Begyndelsen  af  næste 
Aar  fik  han  en  Rykkerskrivelse  paa  8  Rbd.,  idet  man  dog 
bemærkede,  at  det  kun  var  Hensynet  til  Revisorerne,  der  nød- 
vendiggjorde dette  Skridt.  Nu  betalte  han,  men  det  varede 
ikke  længe,   før  han  igjen  kom  paa  Restancelisten. 

Dette  Forhold  havde  ikke  den  mindste  Indflydelse  paa 
Medlemmernes  Mening  om  den  gamle  Studenterven;  thi  for  det 
Første  var  det  kun  Senioratet  og  Revisorerne,  der  fik  Noget  at 
vide  herom,  og  dernæst  stod  Rakbek,  skjønt  han  kun  var  et 
Par  og  Tresindstyve  Aar,  i  de  Unges  Øjne  som  den  ærværdigste 
Repræsentant  for  en  Literaturperiode,  der  forekom  dem  at  ligge 
saa  langt  tilbage  i  Tiden,  at  der  alt  havde  dannet  sig  en 
Sagnkreds  om  ham.  Ungdommen  vilde  aldrig  tro  paa,  at  han 
besad  menneskelige  Skrøbeligheder. 

Paa  en  Generalforsamling  den  6.  Juli  1S22  oplæste  Poul 
Møller  som  ordførende  Senior,  at  der  var  indkommet  et  Brev 
til  Senioratet  med  Forslag  om,  at  Foreningen  for  at  «gjøre 
Veteranen  Rahbek  en  Fornøjelse*  skulde  subskribere  paa  endel 
Kxemplarer  af  Tilskueren*.  Hensynet  til  Kassens  Tarv  for- 
hindrede vel  Forslagets  Antagelse,  men  den  8.  April  næste  Aar 
meddelte  Senioratet,  at  endel  af  Medlemmerne  havde  anmodet 
det  om  at  foreslaa,  at  Rahbek  blev  optaget  som  Æresmedlem. 
Senioratet  billigede  aldeles  Forslaget,  og  Generalforsamlingen 
vedtog  det  med  alle  Stemmer  mod  een. 

I  det  Brev,  i  hvilket  Senioratet  underretter  Rahbek  herom, 
skriver  det  bl.  A. :  Vi  vide  helt  vel,  at  for  en  Mand,  der  er 
saa  fortjent  af  den  danske  Literatur  og  Videnskabelighed  som 
Deres  Velbaarenhed,  er  denne  Udnævnelse  kun  saare  ubetydelig, 
men   Selskabet   ønskede  at    vise,    hvor    varmt    det    føler   Deres 

Værd,  og  stolende  paa  den  Godhed,  der  bragte  Dem  til  stundom 
at.  deltage  i  vore  Forsamlinger,  haabe  vi,  at  dette  lille  Bevis, 
det  eneste,  der  staar  i  vor  Magt,  ikke  vil  være  aldeles  ukjær- 
komment.»6 

Det  var  en  Selvfølge,  at  denne  Begivenhed  skulde  fejres 
ved  et  Gilde,  og  dette  blev  afholdt  den  10.  Maj.  Efter  Aftale 
med  Æresmedlemmet  blev  det  ordnet  saaledes,  at  han  først 
Kl.  7  skulde  forelæse  en  Afhandling,  og  at  man  derpaa  skulde 
spise  til  Aften  og  tilsidst  slutte  Sammenkomsten  med  en  lille 
Kompotation.  For  at  glæde  Rahbek  indbød  Senioratet  Stu- 
denternes gamle  Velynder  Rasmus  Nyerup.  Som  et  Bevis  paa, 
hvor  inderligt  et  Forhold  der  bestod  mellem  ham  og  de  Unge, 
skulle  vi  anføre,  at  Senioratet  i  sin  Indbydelse  kalder  ham 
«vor  elskede  Lærer ».  Det  føler  sig  ligeledes  overbevist  om, 
at  det  vil  være  «vor  Rahbek »  kjært  at  se  «sin  gamle  Ven  ved 
sin  Side»  den  Aften. 

Endnu  en  Indbydelse  afsendte  Senioratet,  nemlig  til  Pro- 
fessor Rasmus  Rask,  der  faa  Dage  i  Forvejen  var  vendt  tilbage 
fra  sin  epokegjørende  Rejse  til  Indien.  I  1818  var  han  draget 
bort  fra  sit  Fædreland  og  var  nu  atter  i  Kjøbenhavn,  hvorhen 
han  havde  bragt  rige  literære  Skatte.  Senioratet  sendte  ham 
«vore  Brødres  og  vor  hjærteligste  Velkomsthilsen  til  Fædre- 
landet. Vi  ønske  alle  saa  gjerne  mundligen  at  kunne  bevidne, 
hvor  varmt  vi  føle  Værdien  af  Deres  lange  og  svære  Vandring 
til  Videnskabernes  Tarv».  Baade  Nyerup  og  Rask  tog  mod 
Indbydelsen. 

Om  selve  Gildet  haves  intet  Referat.  Man  veed  egenlig 
kun,  at  Poul  Møller  til  dette  havde  skrevet  den  Sang,  der 
begynder  med  Ordene:  «Den  Slotsklokke  gaar  i  den  æld- 
gamle Lund».  Her  skildrer  Digteren  Rahbek  som  en  Smaa- 
dreng,  der  i  Morgenstunden  ensomt  vandrer  ind  i  Herlufsholms 
Kirke,  hvor  Synet  af  Heltenes  Ligkister  bringer  ham  til  at 
digte  om  Heltene  selv,  hvad  der  nu  bliver  hans  Liv  og  hans 
Lyst. 

l3 

Da  Knud   nu   som   Svend   til  vor  Højskole  tyr, 

Da  satte  han  Skik  paa  de  Unge. 

Før  sad  de  og  drak  som  umælende   Dyr, 

Han  lagde  dem   Rimet  paa  Tunge. 

Hans  Rim  vare  rige  paa  Fynd  og  paa  Marv; 

Dem   sang  vore  Fædre,  vi  fik  dem  i  Arv. 

De  Taler  saa  sindrige  randt  fra  hans  Mund; 

I  Kredse  omkring  ham   de  stimle. 

Nu  følte  han   Savnet  af  Skovklosters   Lund, 

Ham  døved  de  larmende  Vrimle. 

Da  rejste  han  hist  i  det  Grønne  sin  Bo, 

Hvor  Roser  og  Abild  for  Vinduet  gro. 

Digteren  minder  derpaa  om,  at  Rahbek  stundom  besøger 
Kjøbenhavn  for  at  samle  Stof  til  sine  Artikler  om  Daarernes 
Fagter,  og  om,  at  han  den  gamle  Student  stadig  følger  med, 
hvad  der  foregaar  i  Verden,  hvorfor  harts  Viden  er  stor.  Til 
Slutningen  følge  disse  prægtige  Linier: 

Vor  Broder  i  Raskhed,  vor  Fader  i  Aar, 

En   Heldøres  Maske   han   hader, 

En   Vise  ved   Glasset  han   ikke   forsmaar. 

O,   hil   dig  da,   Broder  og  Fader! 

Ja  løfte  sin   Hat  for   Knud  Lyne  man   maa, 

Saalænge  som  Jyder  det   Danske   forstaa. 

Den  Forsamling,  der  i  Studenterforeningen  sang  denne  Vise, 
maa  have  følt,  at  der  her  bodes  den  en  poetisk  Kost,  den  ikke 
var  vant  til.  Poul  Møller  marcherede  ikke  paa  Stedet  i  den 
gamle  Takt  og  vendte  og  drejede  ikke  de  gamle  Ord,  han 
havde  læst  og  hørt  saa  mange  Gange  i  Forvejen,  men  han 
dannede  sig  selv  et  nyt  Sprog  og  brugte  nye  Billeder,  der 
straalede  af  Friskhed. 

De  da  udkommende  Blade  bringe  ingen  Efterretninger  om 
Festen,  naar  undtages,  at  Poul  Møllers  Sang  blev  optaget  i 
« Dagen »  for  14.  Maj  1823.  Redaktionen  har  indledet  den  med 
disse  Ord:  «At  en  Mand  af  saa  udmærkede  Fortjenester  af 
Danmarks  Literatur  som  Professor  og  Ridder  K.  L.  Rahbek 
hædres   og   vises  Hyldning,    er   naturligvis    behageligt   for   hver 

Fædrenelandets  Ven  at  erfare.  I  et  Selskab,  hvor  han  optoges 
til  Æresmedlem,   er  afsunget»   o.  s.  v. 

Rahbek  selv  syntes  godt  om  Visen  men  bemærkede  i  sine 
Erindringer,  at  der  var  Noget,  som  ikke  tiltalte  ham  i  den, 
og  det  var,  at  der  blev  sagt,  at  han  sværmede  om  Morgenen, 
thi  det  gjorde  han  kun  om  Aftenen.7 

Ikke  længe  efter  dette  Gilde  afholdtes  der  en  større  Fest- 
lighed paa  Regensen  til  Minde  om  denne  Stiftelses  200aarige 
Bestaaen.  Man  havde  valgt  den  i.  Juli,  fordi  det  var  Frederik 
den  Andens  Fødselsdag  og  tillige  Aarsdagen  for  en  af  de 
mærkeligste  Begivenheder  i  Christian  den  Fjerdes  Historie, 
nemlig  Slaget  •  paa  Kolbergerhejde.  Denne  Dag  frembød  der- 
næst den  Fordel,  at  Festen  kunde  fejres  under  aaben  Himmel 
i  Regensgaarden.  En  Deputation  af  Regensianere  henvendte 
sig  til  det  theologiske  Fakultet,  der  igjen  gjorde  Indberetning 
til  Direktionen  for  Universitetet  og  de  lærde  Skoler.  Der 
blev  da  truffet  den  Ordning,  at  de  Unge  skulde  holde  Gilde 
i  Regensgaarden,  og  at  man  vilde  bede  Studenterforeningen 
om  denne  Aften  at  overlade  sit  Lokale  til  Samlingsplads  for 
Universitetslærere  og  forhenværende  Alumner.  Regensprovsten 
Professor  Nyerup  og  Professor  Rasmussen  skulde  være  Værter 
for  dem,  der  samledes  sidstnævnte  Sted,  medens  en  Komitee 
af  Regensianere  skulde  lede  de  Unges  Fest. 

Denne  Ordning  forudsatte  altsaa,  at  der  var  indtraadt  et 
venligere  Forhold  mellem  Universitetet  og  Studenterforeningen, 
og  man  tør  vel  nok  antage,  at  den  Omstændighed,  at  den 
værste  Anstødssten,  Embedsmænds  Udelukkelse  fra  at  blive 
Seniorer,  var  bleven  ryddet  afvejen,  havde  bidraget  væsenligt 
hertil.  Nu  skulde  jo  selve  det  theologiske  Fakultet,  hvis  Med- 
lemmer tre  Aar  tidligere  havde  ivret  mod  denne  fordærvelige 
Forening,  sidde  og  spise  i  dens  Lokaler  og  idetmindste  lade, 
som  om  de  befandt  sig  vel.  Om  gamle  Horneviann  var  med, 
er  os  ubekjendt,  men  Jens  Møller  og  Peter  Erasmus  Muller 
deltog  ialfald  med  Liv  i  Festen. 

Nyerup  og  Rasmussen  skrev  nu  til  Senioratet   og   bad  om 

at  maatte  laane  Foreningens  Værelser  om  Aftenen,  hvilket  dette 
Intet  havde  imod,  men  det  mente  dog,  at  burde  forelægge 
Sagen  for  en  Generalforsamling.  Der  blev  saa  afholdt  en  saadan, 
som  redebont  gav  sit  Samtykke. 

Kl.  12  om  Middagen  den  1.  Juli  samledes  Universitets- 
direktionen,  Professorerne,  Alumnerne  og  mange  ældre  Akade- 
mikere i  den  daværende  Regenski rke,  hvor  Professor  P.  E. 
Muller  som  det  theologiske  Fakultets  Dekanus  holdt  en  latinsk 
Festtale,  medens  der  blev  sunget  danske  Sange  før  og  efter 
Talen  forfattede  af  Jens  Møller.  Til  disse  Sange  havde  Berg- 
green sat  Musik,  ligesom  han  havde  indøvet  38  Regensianere 
i  at  synge  dem  firstemmigt. 

Om  Festen  om  Aftenen  foreligger  der  en  Beretning,  som 
Studenternes  Komitee  paa  Regensen  har  affattet  sex  Dage  efter, 
og  da  denne  giver  et  godt  og  fyldigt  Billede  af,  hvorledes  man 
dengang  holdt  Gilde,  skulle  vi  meddele  den  her,  tilmed  da  den 
naive  Tone  i  Fremstillingen  tildels  vilde  gaa  tabt,  naar  man 
kun  gav  et  Uddrag.8 

«Om  Aftenen  Kl.  8V2  samlede  Selskabet  sig,  hvilket  i 
Studenterforeningens  Værelser  beløb  sig  til  50  og  i  Regens- 
gaarden  til  384  Personer.  Kl.  9  begyndte  Illuminationen. 
Regensbygningens  Vinduer  saavel  til  Gaden  som  til  Gaarden 
vare  besatte  med  Lys,  og  i  det  midterste  Kirkevindue  ud  til 
Gaden  var  anbragt  Christian  den  Fjerde' %  Brystbillede  i  Trans- 
parent, omgivet  af  en  Stjernekrans  med  hans  Valgsprog:  Regna 
firmat  pietas.  Desuden  viste  ogsaa  Regensens  Naboer  deres 
Interesse  for  Festen  ved  en  almindelig  Illumination  i  Kannike- 
stræde. Valkendorphs  Kollegium  samt  nogle  Huse  paa  Kjøb- 
magergade  og  i  Krystalgade  vare  ligeledes  oplyste. 

«I  Regensgaardens  vestre  Ende  overfor  Kirken  var  opført 
en  kunstig  fem  Alen  høj  Granhække,  foran  hvilken  Christian 
den  Fjerdes  Navnetræk  med  Krone  over,  baaret  af  tre  Løver, 
og  paa  Foden  hans  Valgsprog  brændte  i  Transparent  med  tvende 
sex  og  en  halv  Alen  høje  Kandelabrer  paa  hver  Side.  Af  disse 
vare  de  to,  der  stod  Transparentet  nærmest,   forbundne  dermed 

med  Guirlander  af  kulørte  Glaslamper.  400  Lamper  af  samme 
Slags  anbragte  som  Guirlander  mellem  første  og  anden  Etage 
prydedede  Bygningens  tre  Fløje,  og  omtrent  1 30  andre  Lamper 
saavel  argandske  som  af  farvet  Papir  vare  ophængte  i  Træerne. 
1 5  Borde  fordelte  i  tre  Grupper  stod  under  aaben  Himmel 
dækkede  til  den  forsamlede  Mængde.  I  et  Hjørne  af  Gaarden 
var  Citadelsjægernes  Musikkor  placeret. 

«Da  Selskabet  omtrent  Kl.  9V2  havde  sat  sig  tilbords, 
blev  Adjunkt  Sophus  Zahle  s  Sang  til  Christian  den  Fjerdes 
Minde  afsjungen  til  den  af  Student  Berggreen  satte  Musik,  og 
kort  efter  lød  den  samme  Melodi  udført  af  Basuner  og  Horn 
fra  Rundetaarn,  hvor  i  samme  Øjeblik  Christian  den  Fjerdes 
kronede  Navnetræk  viste  sig  i  Transparent. 

«Da  de  sidste  Toner  af  Basunerne"  havde  tabt  sig,  istemmede 
det  hele  Lag  Zahles  anden  Sang  «Her  i  Lindens  Blomster- 
duft»,  rejste  sig  derpaa  og  drak  fjerde  Christians  Skaal  med  en 
Enthusiasme    der  ytrede  sig  i  et  lydeligt  Hurra. 

«Stud.  theol.  /.  F.  Boesen 's  Sang  til  Dannerkongen  Christian 
den  Fjerdes  Minde  blev  dernæst  sungen,  og  de  Ord,  hvormed 
den  ender,  vare  Indledning  til  vor  elskede  Konge  Frederik  den 
Sjette  's  Skaal,   som  blev  drukken  med  jublende  Vivat. 

«Omtrent  Kl.  1 1 V-  begav  de  Ældres  Selskab,  hvoriblandt 
det  theologiske  Fakultet  og  mange  af  Universitetets  Professorer, 
sig  over  i  Gaarden,  hvor  det  modtoges  med  Sangen  til  de 
gamle  Regensianere.  Glæden  steg  da  til  sin  største  Højde,  og 
overalt  i  den  gamle  Gaard  herskede  det  mest  opvakte  og  glade 
Liv.  Ældre  og  Yngre,  Lærere  og  Lærlinge  vare  her  blandede 
i  en  stor  Masse,  der  oplyst  af  den  klare  Illumination  bevægede 
sig  under  en  almindelig  Glædestummel.  Professorer,  Embeds- 
mænd og  Studenter  lykønskede  hverandre  til  Dagens  Fest,  og 
nogle  blandt  Professorerne  søgte  til  en  større  Kreds  at  udtale 
deres  Følelser,  medens  Studenterne  glemte  Sangen  til  det 
theologiske  Fakultet,  men  med  fri  Begejstring  drak  dets  Skaal, 
da  Øjeblikket  og  deres  overstrømmende  Følelser  bød  det.  Saa- 
snart  Gemytterne  vare  blevne  mere  rolige,    istemtes  Sangen   til 

Regensens  nuværende  Provst,  Nyerup,  for  hvem  Regensianerne 
udtrykte  deres  Kjærlighed  ved  et  ofte  gjentaget  Hurra.  Heller 
ikke  savnede  de  øvrige  af  de  tilstedeværende  Professorer  Beviser 
paa  Studenternes  Hengivenhed,  idet  hver  for  sig  blev  omringet 
af  en  Kreds  og  hilset  til  Glassenes  Klang  med  et  Vivat. 

«Mod  Kl.  1  var  den  mest  levende  Tid  af  Festen  tilende, 
idet  nu  Mange  bortfjernede  sig,  Musikkoret  blev  afskediget,  og 
Lysene  til  Gaden  sluktes.  Efter  nogen  Tids  Forløb  ophørte 
ogsaa  Illuminationen,   hvormed  Festen  endtes  i  god  Orden. » 

Sophus  Zahles  Sang  til  Christian  den  Fjerdes  Minde  er 
den  bekjendte:  «Kong  Christian  lægger  ned  sit  Sværd»,  som 
Berggreen  ogsaa  havde  sat  Musik  til.  Komponistens  Biograf 
siger,  at  det  her  lykkedes  Berggreen,  hvad  der  ofte  nægtes  de 
største  Komponister:  at  gribe  et  helt  Folk.  « Sangen  bredte 
sig  hastigt  over  hele  Danmark,  er  siden  brugt  ved  utallige 
Lejligheder  uden  nogensinde  at  blive  forslidt  og  tør  regnes 
blandt  de  Sange,  som  aldrig  ville  dø.  Hans  «egen  Folkesang* 
er  den  engang  bleven  nævnet  og  det  med  Rette;  thi  medens 
det  Dansk-Folkelige  her  er  saa  umiskjendeligt,  at  Enhver  i  vort 
Folk  uvilkaarligt  føler  sit  Hjertes  inderste  Strenge  berørte,  og 
medens  denne  Sang  er  saa  dansk,  at  næppe  nogen  Fremmed 
vil  tiltales  af  den,  saa  ere  disse  Toner  dog  ejendommelig  Berg 
greenske  og  typiske  for  hele  hans  følgende  Komposition,  saa- 
vidt  den  har  fædrelandske  .Emner  til  Gjenstand.»9 

Sangen  til  det  theologiske  Fakultet,  som  Studenterne  glemte 
at  synge,  havde  Visby  til  Forfatter.  Han  betegnede  de  theo- 
logiske Professorer,  under  hvem  Regensen  jo  dengang  stod,  som 
Studenternes  Lavværger,  og  priste  Kong  Christian,  fordi  han  i 
sin  Visdom  havde  gjort  saa  heldigt  et  Valg. 


De  Værger  aldrig   svigte  kan, 

Ej   Døden  deres  Vælde  lammer; 

Den  kan  vel   fælde  vise  Mand, 

Men   Visdom   selv  den   aldrig  rammer; 

Regensens   Værge  ej   forgaar, 

Mens   Universitetel  staar. 


199 

Imens  vi  fejre  da  med  Sang 

Den   Mand,   som  gav  Regensen   Livet, 

Vi  mindes  og  til  Glassets  Klang 

De  Værger,   han  har  hende  givet. 

Fra  Kristians  Dage   indtil   nu 

Hun  skjærmet  blev  af  kjærlig  Hu. 

Indsluttet  af  vor  Moders  Arm 
Vi  sidde  her  i  talrig  Klynge; 
Vi  hvilet  har  ved   samme  Barm, 
Og  jublende  vi  Alle  synge: 
Vor  Glæde   Eders   Glæde  er ! 
Regensens   Værger!   takket  vær! 

Visby  havde  ligeledes  skrevet  en  Sang  til  Nyerup,  som 
han  med  Sandhed  kunde  kalde  Studenternes  « livsalige  Ven, 
livsalige  Fader  og  Lærer»,  og  om  hvem  han  med  lige  saa  stor 
Ret  kunde  synge: 

Du  hader  ej   Munterhed,   hader  ej   Sang, 

Men   frit  vil  du,  Visen  skal   lyde ! 

Med  Jublen  vi  samledes  mangen  en  Gang 

For  her  ret  vor  Frihed  at  nyde. 

Vi  kjendte  ej   Tvang, 

Men   frit  vor  Sang 

Sig  over  gjenlydende-  Mure  svang. 

Som   Bogen,   saa  har  du   Studenten  jo  kjær 

Og  gjerne  hans  Bedste  du  søger ; 

Vor  Nyerup,  du  sysler  saa  husligen  her 

Imellem  Studenter  og  Bøger. 

Du  sparer  ej   Flid 

Og  mindre  Tid; 

Vor  Fader,   vor  Lærer,   vor  anden    Hviid! 

Forøvrigt  vrimlede  det  af  Sange.  Den  lærde  Islænder, 
Finn  Magnusen,  havde  ogsaa  slaaet  Harpen  til  Pris  for 
Christian  den  Fjerde,  og  Lægen  Professor  Wendt,  der  var 
fadt  i  Eckernforde,  havde  paa  Plattydsk  sunget  til  Regensens 
Pris.  Det  første  Vers  viser  os  strax,  hvor  gemytligt  dette 
Sprog  er: 

An  de  Eck  vand'   Kann'ke-Straat 
Deit  man  puzzen  und  stafferen. 
Lud !   dat  is  woll  man  far  Staat  f 
Will  man't  Huus  verauctioneren  ? 
Ne !   man   will  dat  nig  verkoopen, 
An   de  Poort  is  kehn   Placat; 
Seet  Ju  de  Studenten  loopen; 
Se  makt   sick  to'n  Fest  parat. 

Denne  Fest,  der  holdtes  i  fuld  Forstaaelse  mellem  Professorer 
og  Studenter,  og  som  under  hele  sit  Forløb  bar  Vidne  om,  at 
tidligere  Rivninger  vare  forsvundne,  fik  ogsaa  den  Betydning, 
at  Universitetet  og  Studenterforeningen  sluttede  Forlig.  Der 
fandt  naturligvis  ikke  nogen  officiel  Overenskomst  Sted,  men 
den  i.  November  indmeldte  syv  Professorer  sig  paa  een  Gang, 
en  tilstrækkelig  tydelig  Tilkjendegivelse  af,  at  Freden  stiltiende 
var  sluttet.  Allerede  i  Juli  havde  den  unge  H.  N.  Clausen,  der  i 
1 82 1  var  bleven  udnævnt  til  Lektor  i  Theologi  og  næste  Aar 
til  overordenlig  Professor,  anmodet  om  at  maatte  blive  Medlem. 
Men  den  1.  November  mødte  H.  C.  Ørsted,  F.  C.  Sibbern,  I. 
Ko Iderup- Rosenvinge,  I.  W.  Hornemann,  0.  Bang,  F.  C.  Petersen 
og   W.  Zeise. 

Senioratet  modtog  Meddelelsen  herom  med  megen  Tilfredshed 
og  skrev  Taksigelsesbreve  til  alle  syv  Professorer.10  I  Brevet  til 
H.  C.  Ørsted  hed  det  bl.  A. :  «Da  det  stedse  har  været  de 
Studerendes  inderligste  Ønske,  at  Universitetets  Lærere  vilde 
indtræde  i  deres  Samfund,  vil  Deres  Velbaarenhed  kunne  indse, 
hvor  behageligt  det  har  været  os  at  erfare,  at  De  attraar  at 
optages  i  samme.  Ved  nu  ærbødigst  at  underrette  Dem  om, 
at  Deres  Begjæring  er  opfyldt,  kan  Senioratet  ikke  tilbageholde 
sin  Anmodning  om,  at  De  vil  beære  Selskabet  med  Deres 
Nærværelse,  saa  ofte  Deres  videnskabelige  Arbejder  maatte  til- 
lade det.»  I  Brevet  til  Sibbern  udtaler  Senioratet  endog,  at 
Intet  i  de  tre  Aar,  Foreningen  har  bestaaet,  i  den  Grad  har 
glædet  Medlemmerne  som  Efterretningen  om,  at  syv  Universitets- 
lærere have  indmeldt  sig. 

Næste  Aar  kunde  Studenterforeningen  glæde  sig  ved  Besøg 

af  den  Mand,  der  mer  end  nogen  Anden  havde  vakt  den  danske 
Literatur  til  Live  igjen  efter  mangeaarig  Slummer,  nemlig  Henrik 
Steffens.  Han  foretog  i  Sommeren  1824  en  Rejse  til  Sverige 
og  Norge,  og  i  Begyndelsen  af  September  sejlede  han  fra  Christiania 
til  Kjøbenhavn.  I  atten  Aar  havde  han  ikke  været  hjemme,  og 
da  han  sidst  opholdt  sig  i  Danmark,  var  det  som  en  Flygtning, 
der  forgjæves  havde  banket  paa  hos  Kronprins  Frederik  og  hans 
Regjering.  Nu  kom  han  imidlertid  som  en  Mand,  der  havde 
spillet  en  betydelig  Rolle  i  Preussens  Historie,  idet  han  med 
sin  fyrige  Veltalenhed  havde  prædiket  Krigen  mod  Napoleon, 
efterat  han  først  sammen  med  fiere  af  de  Mænd,  der  arbejdede 
paa  Preussens  Gjenoprejsning,  havde  plejet  Raad  om,  hvad  der 
var  at  gjøre  for  at  vække  Nationen.  Man  vidste,  at  han  havde 
deltaget  i  Krigen  mod  Franskmændene,  og  man  havde  fulgt 
hans  modige  Optræden  i  Breslau,  da  han  blev  forkjætret  som 
den,  der  havde  vovet  at  dadle  Turnvæsenets  Udskejelser,  medens 
man  paa  den  anden  Side  ogsaa  havde  set  ham  optræde  mod 
Regjeringen  i  Berlin,  da  den  begyndte  at  skride  ind  mod 
Universiteternes  og  de  Studerendes  Frihed. 

De  Venner,  Steffens  havde  erhvervet  sig  i  Kjøbenhavn  i 
Aarhundredets  første  Aar,  hørte  nu  til  de  mest  ansete  Mænd  i 
Landet,  saasom  Brødrene  Ørsted,  Oehlenschlåger  og  I.  P.  Mynster. 
Prins  Christian  havde  alt  tidligere  vist  ham  sin  Gunst,  og  den 
unge  Slægt,  der  var  voxet  op  og  tildels  var  født,  efterat  han 
i  Aarhundredets  Begyndelse  havde  tændt  Lyset  i  Danmark, 
imødesaa  hans  Komme  med  Utaalmodighed  og  længtes  efter  at 
høre  ham  og  at  fejre  ham. 

Sibbern,  som  paa  sin  store  Udenlandsrejse  fra  181 1  til  181 3 
havde  besøgt  Steffens  i  Breslau,  og  hørt  Forelæsninger  hos  ham, 
vår  saa  længselsfuld,  at  han,  da  den  Tid  nærmede  sig,  da 
Sejlskibet  fra  Norge  kunde  komme,  idelig  ilede  ud  til  Told- 
boden for  at  spejde  efter  det  eller  for  ialfald  at  faa  at  vide, 
hvad  Vinden  var  eller  havde  været  i  den  nærmest  forudgaaende 
Tid.  Den  unge  theologiske  Kandidat  G.  P.  Brammer  havde 
alt    tidligere    beundret    « denne    berømte    Mand    fra    Grundtvigs 

Paapegen  af  ham  som  en  stor  og  interessant  Mærkelighed,  en 
poetisk  Opvækker  af  slumrende  Aander,  et  dansk  Geni  af  første 
Rang,  en  mageløs  Docent  og  Taler,  for  hvem  de  filosoferende 
Tydskere  maatte  bøje  sig,  og  endelig  en  Kæmpeaand,  som 
nedknælede  for  Helten  fra  Golgatha».  Nu  blev  han  betagen  af 
Sibberns  Ivrighed. 

«Da  jeg»,  skriver  han,11  «havde  faaet  Underretning  om, 
hvad  Dag  og  Time  Steffens  havde  lovet  at  være  Gjæst  hos 
Sibbern  med  nogle  enkelte  Udvalgte  navnlig  Ørstederne,  og  jeg 
vidste,  at  disse  maatte  komme  forbi  mine  Vinduer,  naar  de  gik 
ud  til  Sibberns,  faldt  det  mig  ind,  at  det  var  sandsynligt,  at 
Steffens  vilde  følge  med  dem.  Og  det  Indfald  blev  Virkelighed. 
De  tre  berømte  Mænd  gik  sammen  forbi  mine  Vinduer,  Steffens 
med  en  Ørsted  paa  hver  Side.  O,  hvor  mit  Hjerte  bankede 
frydefuldt  bevæget,  da  jeg  første  Gang  saa  den  i  Løndom  af 
mig  længe  elskede  Helt.  Jeg  var  ene  og  kunde  frit  lade  mine 
Glædestaarer  rinde.  Men  hvorledes  kunde  jeg  komme  sammen 
med  ham  og  trykke  hans  Haand?  Jeg  vilde  nødig  lade  ham 
drage  bort,  uden  at  jeg  havde  alvorlig  bestræbt  mig  herfor. 
Sibbern  havde  talt  om,  at  der  vist  blev  foranstaltet  et  Fest- 
maaltid  for  Steffens.  Men  dertil  vilde  Smaafolk  som  jeg  næppe 
kunne  faa  Adgang,  og  i  ethvert  Fald  vilde  Hædersgjæsten  have 
saa  mange  Andre  at  tale  med,  at  jeg  intet  Haab  kunde  nære 
om,  at  han  skulde  lægge  Mærke  til  min  lille  Person  .  .  .  Nej, 
det  maatte  være  i  Studenterforeningen,  at  mine  lyse  Planer  om 
en  Sammenkomst  med  Steffens  blev  realiserede.« 

En  ganske  ung  Student  Ludvig  ZeutJien,  der  var  Søn  af 
Steffens'  yngste  Søster,  ventede  ligeledes  med  Længsel  paa  den 
berømte  Gjæst.  Han  gik  paa  Gaden  og  forestillede  sig,  at 
snart  den  Ene  snart  den  Anden,  som  han  ikke  kjendte,  kunde 
være  Henrik  Steffens.  Et  Par  Uger  ventede  han,  indtil  han  en 
skjon  Dag  fik  Bud  om,  at  nu  var  den  rigtige  Mand  kommen.12 

« Dagen  efter  om  Morgenen  Kl.  9  blev  det  mig  sagt,  at  jeg 
sikkert  kunde  træffe  Steffens.  Jeg  var  der  paa  Slaget  og  pikkede 
paa  Døren.     Efter  at   have   hørt   hans  stærke  «Herind»   traadte 

jeg  ind  i  den  temmelig  store  Sal.  Rask  rejste  han  sig,  kom 
hen  til  mig,  saa  paa  mig  med  det  mest  levende,  ja  ildfulde 
Blik,  og  da  han  let  kunde  vide,  hvem  jeg  var,  sluttede  han 
mig  med  kjærlig  Glæde  i  sine  Arme,  betragtede  mig  derefter 
igjen  og  omfavnede  mig  gjentagne  Gange.  Dette  var  mig 
noget  ganske  og  aldeles  Nyt.  Han  var  en  50  Aar,  men  ung- 
dommelig som  den  livligste  Yngling  .  .  .  Jeg  saa  ligefra  Begyn- 
delsen af,  at  for  Steffens  gjaldt  aldeles  ingen  Maneer,  intet  Paa- 
taget, intet  Tillært,  ja  ingen  Lærdom,  som  ikke  paa  en  eller 
anden  Maade  stod  i  Sammenhæng  med  det  Personlige  eller 
Menneskets  aandelige  Livskilde,  og  hvor  stærkt  strømmede  det 
ikke  ud  fra  denne  Kilde  hos  ham  selv?  Han  var  en  Mand 
ligesom  af  een  Støbning. » 

Saaledes  have  to  af  dem,  der  dengang  vare  unge,  tænkt 
og  følt  i  1824,  og  mange  af  deres  Kammerater  tænkte  og  følte 
paa  samme  Maade.  Det  var  da  aldeles  naturligt,  at  Studenter- 
foreningen indbød  Steffens.  Han  kunde  saa  faa  Lejlighed  til 
at  se,  hvilken  Udvikling  der  var  foregaaet  indenfor  den  danske 
Studenterverden,  siden  han  og  hans  Ungdomsvenner  holdt  en 
Studenterforening  i  det  Smaa  i  Ole  Hieronymus  Mynsters  Værelse 
paa  Frederiks  Hospital.  Steffens,  der  i  saa  mange  Aar  havde 
levet  midt  i  det  tydske  Universitetsliv  med  alle  dets  Fortrin, 
men  ogsaa  med  alle  dets  Skavanker,  vilde  nu  i  Kjøbenhavn 
kunne  gjøre  Bekjendtskab  med  en  Nydannelse,  der  ikke  havde 
sin  Lige  i  Tydskland.  De  Danske  havde  indført  Ideer,  Sange, 
Bøger  og  Lærde  fra  dette  Rige,  men  deres  Studenterliv  var 
originalt.  Det  var  voxet  frem  paa  national  Grund,  og  der 
fandtes  saa  at  sige  intet  Berøringspunkt  med  det  tydske  eller 
med  noget  andet  Syd  for  Ejderen.  Dette  lagde  han  da  ogsaa 
Mærke  til  og  udtalte  med  Henrykkelse,  det  sagde  Schleier- 
macher,  da  han  besøgte  Studenterforeningen  i  1833,  og  det 
forsikrede  Quatrefages,   der  var  Foreningens  Gjæst  i    1869. 

Stud.  philol.  F.  C.  Olsen,  senere  Rektor  i  Viborg  og  Poul 
Møllers  Biograf,  henstillede  i  en  Skrivelse  til  Senioratet,13  om 
det   ikke   vilde   være   passende   at   holde   et    Gilde   for    Steffens, 

og  dette  gik  strax  ind  derpaa.  Dagen  blev  bestemt  til  den 
23.  September.  Indbydelsen  til  Hædersgjæsten  lød  saaledes: 
videt  vi  som  Seniorer  for  den  danske  Studenterforening  tage 
os  den  Frihed  at  frembære  vort  Samfunds  Velkomsthilsen  til 
Deres  Velbaarenheds  Ankomst  til  Danmark,  vove  vi  at  udbede 
os  Æren  af  Deres  Selskab  Torsdag  Aften  den  23.  September. 
Vistnok  vil  De  kun  træffe  Faa,  De  kjender,  men  vi  smigre  os 
med,  at  det  dog  maaske  ikke  vil  være  Dem  ukjært  for  en 
Aften  at  befinde  Dem  i  en  Kreds  af  Studerende,  der  føle  det 
Hædrende  i  at  turde  kalde  sig  Deres  Landsmænd. » 

Steffens  vilde  i  ethvert  Tilfælde  træffe  to  Mænd,  han  kjendte 
fra  gammel  Tid,  nemlig  Rahbek  og  Oehlenschlåger;  den  Første 
var  tilstede  som  Æresmedlem,  og  den  Anden  havde  skrevet  en 
« Hilsen  til   Henrik  Steffens  >,   hvori  det  hedder: 

Nys  hædred   vi   bag  Axelmuren 
Vor  Thorvald,   Kunstens  store  Præst; 
Vor  Steffens   forsker  i   Naturen, 
Han   er  i  Aften   Hædersgjæst. 

Du  kom  ej   blot,  for  med   din   Hammer 
At   hugge   Malm  af  Klippens  Blok: 
Dit    Hjerte,   som  for  Venskab   flammer, 
Drev  dig   til  gamle   Venners  Flok. 

Og  Troskab  du   med  Troskab  lønner, 
I   Øjet  straaler  Taarens   Glans, 
Mens   alle   danske   Musasønner 
Dig  række  velfortjente  Krans. 

Ja  Steffens  traf  endnu  flere  gamle  Venner  blandt  de  Pro- 
fessorer, der  forrige  Aar  vare  blevne  Medlemmer  af  Foreningen, 
nemlig  H.  C.  Ørsted,  I.  W.  Hornemann  og  Sibbern.  Ved 
Bordet  sad  han  mellem  Rahbek  og  Oehlenschlager,  og  lige- 
overfor ham  sad  Hornemann  og  Sibbern.  Da  Steffens  rejste 
sig  for  at  takke,  henvendte  han  sig  først  til  de  Ældre  i  For- 
samlingen og  tiltalte  hver  især  af  dem.  Saaledes  sagde  han 
bl.  A.  til  Ørsted:  «Du  har  vundet  Palmen,  hvorefter  jeg 
kæmpede«.     Foredraget   var  i  høj  Grad  pathetisk,   og  han  led- 

sagede  det  med  stærke  Gestikulationer,  saa  at  man  kan  forstaa, 
at  det  maatte  gjøre  forskjellig  Virkning  paa  de  forskjellige 
Naturer.  Zeuthen  f.  Ex.  græd,  men  Poul  Møller  stod  ved 
Siden  af  ham  og  lo.  Senere  talte  Steffens  til  de  Unge  som 
Studerende  ved  Kjøbenhavns  Universitet.  «Ja  en  begejstret 
og  begejstrende  Tale»,  skriver  Brammer,  « mageløs  i  Ordets 
fuldeste  Betydning;  thi  han  talede  ikke  blot  med  Tunge  og 
Stemme,  Blik  og  Gestus,  men  med  Aand  og  Sjæl  af  sit  rige 
Hjertes  Fylde.  Talens  Gjenstand  var  broderligt  Vennesamfund 
mellem  fremadstræbende  oprigtige  Sandhedselskere,  hvem  han 
forjættede  et  hellig-  og  saliggjørende  Samfund  med  Sand- 
heden selv.» 

Efterat  Bordet  var  hævet,  gik  Steffens  rundt  blandt  Med- 
lemmerne af  Foreningen,  med  hvem  han  konverserede  som  en 
Ligemand.  Hos  ham  fandt  de  intet  Professorhovmod,  og  han  var 
ingen  af  de  skimlede  Bogorme,  der  hjemme  rugede  over  døde 
Skatte,  men  som  ude,  ligeoverfor  de  Studerende,  følte  sig  som 
smaa  Forsyn  eller  forlegne  trak  sig  tilbage,  forbi  de  ikke  vidste, 
hvad  de  skulde  sige.  Steffens  var  vant  til  større  Forhold,  og 
han  forstod  aldeles  ikke  den  Tankegang,  at  en  Professor  kunde 
tabe  sin  Værdighed  ved  at  vise  de  Unge  Fortrolighed  og  Op- 
mærksomhed. Derfor  vandt  han  hele  Forsamlingen  ved  sin 
Optræden,  saa  at  Aftenen  den  23.  September  blev  uforglemmelig 
for  alle  Deltagere.  Da  han  fulgt  af  H.  C.  Ørsted  forlod  For- 
eningen, istemte  Alle  endnu  en  Gang  følgende  Vers  af  Oehlen- 
schlagers  Sang: 

Du   kom  ej   blot  for  med   din   Hammer 
At  hugge  Malm  af  Klippens  Blok, 
Dit  Hjerte,  som  for  Venskab  flammer, 
Drev  dig  til  gamle  Venners  Flok. 

Naar  Poul  Møller  lo  af  Steffens'  Tale,  da  var  det,  fordi 
dennes  hele  Maade  at  udtrykke  sig  paa,  var  vidt  forskjellig  fra 
hans  egen  ædruelige  og  jævne  Stil  baade  i  Skrift  og  i  mundligt 
Foredrag.  Steffens  havde  den  sjældne  Evne  at  kunne  tale 
igjennem  sine  Tilhørere.      Hvad  enten  de  vilde  eller  ej,   maatte 

de  lægge  Mærke  til,  hvad  han  sagde,  men  han  overvældede 
dem  samtidigt  med  et  saa  voldsomt  Fyrværkeri  af  Aandrigheder. 
og  hans  Fantasi  var  saa  frodig,  at  de  mere  kritiske  af  dem 
let  kunde  komme  til  snarere  at  forundre  sig  end  at  henfalde 
til  Beundring.  I  Aarhundredets  første  Tid  talte  Alle  mer  eller 
mindre  i  en  hastemt  Tone,  naar  de  ikke  holdt  lærde  Foredrag, 
i  hvilket  Tilfælde  de  i  Regelen  efter  vor  Opfattelse  vare  bund- 
kjedelige,  og  naar  man  nu  betænker,  at  Steffens  havde  tilbragt 
mange  Aar  i  Tydskland,  hvor  den  sentimentale  og  pathetiske 
Tale  endnu  er  i  god  Kurs,  vil  man  kunne  forstaa,  at  Poul 
Moller  her  følte  sig  som  Matrosen,  der  lo,  da  han  var  paa 
Tragedie. 

Hvad  han  iøvrigt  mente  om  Henrik  Steffens,  det  har 
han  udtrykt  i  det  brillante  Digt,  han  skrev  til  et  Gilde,  som  de 
Ældre  otte  Dage  senere  holdt  paa  Skydebanen  for  den  berømte 
Gjæst.  I  dette  Digt,  der  begynder  med  Strofen  «En  Mester  i 
Tankernes  Riger»,  synger  han  f.  Ex.: 

Blandt   Tankens   usynlige   Fugle 
Hr.   Henrik   har   fundet  sin   Ko; 
Dog   ikke   han   sky   som   en   Ugle 
I   Grotterne  dølger  sin   Bo. 
For   Livets   mandhaftige  Kampe 
Ej    ræd   han   sig  skjuler  i   Krog; 
Ej   Solen   han   glemte   for   Lampe. 
Ej    Rosen   han   glemte   for    Bog, 

Betiagt   da  din  sjællandske  Broder! 
Hvo   veed,   om   du  atter  ham   ser? 
Og   lyt   til   de   sjællandske   Noder! 
Gud    veed,    om    du    hører   dem    mer. 
i  Ig    naar   da    den    kjærlige    Stemme 
Dig  vinker  til   Oderens  Kant, 
Du    Dannemark    ikke   vil   glemme; 
Vi   have  dxn   Vugge   til   Pant. 

Til  Gildet  paa  Skydebanen,  hvor  Sibbern  holdt  Festtalen, 
der  forøvrigt  mere  lignede  et  filosofisk  Foredrag,  havde  Rahbek 
og  Dr.  Balfimgo  (Professor  0.  Bang)  ogsaa  skrevet  Sange. 
Her  var  det,   at  Steffens  udbragte  Mnemosynes  hellige  Skaal  og 

tilføjede:     «Jeg  tager  hende  med  mig»,   hvortil  Rahbek  svarede: 
«Mnemosynes  hellige  Skaal!      Hun  bliver  hos  os!» 

I  «Was  ich  erlebte*  har  Steffens  ikke  omtalt  de  Fester,  der 
blev  afholdte  til  hans  Ære  under  Opholdet  i  Kjobenhavn,  men 
idet  han  nævner  sine  endnu  levende  Venner,  siger  han  om  Rahbek, 
at  han  selv  endnu  var  den  Gamle,  om  end  hans  store  Indflydelse 
paa  Ungdommen  ikke  var  den  samme  som  forhen.14  Dette  er 
rigtigt,  forsaavidt  man  tænker  paa  hans  literære  Indflydelse, 
men  derimod  var  hans  personlige  endnu  meget  betydelig.  Ung- 
dommen søgte  ham  stadig  og  saa  ham  gjerne,  fordi  han  var 
naturlig  og  ligefrem,  fordi  han  var  villig  til  at  fortælle  af  sit 
uudtømmelige  Forraad  af  Historier  og  Anekdoter  om  berømte 
Mænd,  og  fordi  det  nu  engang  hørte  til  at  kjende  Rahbek,  paa 
samme  Maade  som  det  hørte  til  at  vide  Besked  om  de  mærke- 
ligste Institutioner  i  Kjobenhavn.  Derfor  var  det  selvfølgeligt, 
at  Studenterforeningen  greb  Lejligheden  til  at  fejre  hans  50aarige 
Studenterjubilæum  med  stor  Honnør,  uagtet  den  for  saa  kort 
Tid  siden  havde  hædret  ham  som  Æresmedlem. 

Den  16.  Juli  1775  havde  den  herlovianske  Rus  Knud  Lyhne 
Rahbek  i  en  Alder  af  14V2  Aar  taget  Examen  artium  med 
Glans,  idet  han  bestod  som  Nr.  4  i  Rækken  af  alle  Aarets 
Dimittender.  Han  kunde  give  Møde  med  37  bene,  naar  alle 
optime  eller  optime  egregie  vare  slaaede  i  Hartkorn,  medens 
den,  der  bestod  bedst,  havde  faaet  40  bene.  Det  tilkom  ham 
derfor  at  holde  en  Takketale  paa  Vers,  den  saakaldte  Grati- 
arum  actio,  men  han  havde  ikke  saa  vanskeligt  ved  det,  da 
Pedellen  rakte  ham  den  skreven  iforvejen.15  Han  var  altsaa  bleven 
Student  samme  Dag,  paa  hvilken  Foreningen  45  Aar  senere 
blev  stiftet,  og  den  kunde  derfor  den  16.  Juli  1825  fejre  baade 
sin  femaarige  Fødselsdag  og  Rahbeks  5oaarige  Studenterjubilæum. 

I  Indbydelsen  til  Æresgjæsten  hedder  det:  «Det  er  i  Sommer 
50  Aar  siden,  Deres  Velbaarenhed  indtraadte  blandt  Kjøben- 
havns akademiske  Borgere,  og  ligesom  vi  ane,  hvad  Glæde  det 
maa  være  tilfreds  at  kunne  se  tilbage  paa  en  saa  dan  Rad  af 
Aar,   helligede  Fædreland,   Videnskabelighed  og  Kunst,  saaledes 

føle  vi  det  Hædrende  og  Glædelige  i  at  turde  regne  os  til 
samme  Stand  som  Dem.  Mundligen  at  bevidne  Dem  disse  vore 
Følelser  er  vort  inderligste  Ønske.* 

Senioratet  indbod  endvidere  H.  C.  Ørsted,  der  dette  Aar 
var  Universitetets  Rektor,  men  han  kunde  ikke  give  Møde,  da 
han  skulde  rejse  bort.  Dernæst  blev  der  sendt  Indbydelser  til 
Professor  Geijer  og  Dr.  Atterbom  fra  Upsala,  som  vare  i  Besøg 
i  Kjøbenhavn,  og  da  Senioratet  et  Par  Dage  efter  havde  erfaret, 
at  Bibliothekar  Dr.  Schrøder  fra  Upsala  og  Biskop  Tegner  fra 
Vexiø  ogsaa  vilde  komme  til  Kjøbenhavn,  indbød  det  ligeledes 
disse.  I  de  samme  Dage  havde  det  netop  modtaget  «Frithiofs 
Saga»  som  Gave  fra  Borgmester  Kjellander,  der  paa  denne 
Maade  vilde  takke  for  en  behagelig  Aften,  han  havde  tilbragt 
i  Foreningen.  Det  saa  saaledes  ud  til,  at  der  vilde  blive 
holdt  et  lille  skandinavisk  Møde  allerede  i  1825,  men  Tegner 
kom  desværre  ikke  til  Byen,  og  Atterbom  forblev  i  Sorø  paa 
Besøg  hos  sin  Ven  P.   Hjort. 

Lørdag  den  16.  Juli  kjørte  tre  af  Seniorerne  ud  til  Bakke- 
huset, hvor  de  afhentede  Rahbek.  Da  de  gav  Møde  i  For- 
eningens Lokale  i  Byen,  modtog  Forsamlingen  Æresgjæsten 
med  at  synge  den  Sang,  Poul  Møller  havde  digtet  til  ham,  da 
han  blev  Æresmedlem.  En  af  Seniorerne  holdt  derpaa  en  kort 
Tale  til  Rahbek  og  ønskede  ham  til  Lykke,  hvorefter  han,  der 
var  bleven  overrasket  ved  en  saadan  Modtagelse,  takkede  med 
faa  Ord.16  Selskabet  gik  saa  tilbords,  hvor  der  ikke  blev  holdt 
nogen  Tale  til  Rahbek.  Man  nøjedes  med  at  synge  en  Sang 
af  Oehlenschlåger,  digtet  i  Dagens  Anledning.17  Her  hedder 
det  bl.  A.: 

Held  os!   vor  Formand  er  en   Mand, 
Som  ej   sin   Ungdom   mister, 
Hvem  Tiden  ikke  kue  kan 
Og  tæmme  til   Filister. 
Paa  fjorten  Aar  han  var  Student, 
Og  han  er  saa  endnu  omtrent, 
Ham   ingen  Titel   har  omvendt, 
Ham  Tiden   ikke   frister. 

En   Ungkarls- Lag  ham   fryde  kan, 
Han  sig  som   Yngling  glæder, 
Skjønt  halve  Secul   som   en   Mand 
Han  danned  Aand  og  Sæder. 
Han  for  Minerva  Skjoldet  svang; 
Og  mens   hans  egen   Harpe  klang, 
Han   førte  Skjaldene  til  Sang 
Og  delte  deres   Hæder. 

Han  skued   Ewald,    Wessel  dø, 
Han  var  en  Ven  af  begge, 
Og  Thaarups  førsie  Digterfrø 
Hjalp   Rahbek   med  at  lægge. 
Den  ædle  Samsøe,   kjække   Pram 
Forlod   for  tidlig  os  og  ham; 
De  vidste,  hvad  de  skyldte  ham, 
Nu   Laurbær  dem  bedække. 

I  sidste  Vers  henvender  Digteren  sig  særlig  til  Forsamlingen 
og  opfordrer  den  til  at  drikke  paa  Jubilarens  Sundhed. 

Og  nu  en  Skaal  til  Rahbeks  Pris, 
Vor  Formand  og  vor  Broder! 
O,  dæk  ham  ej   med  Vinter-Is, 
Natur!   vor   fælles   Moder! 
Lad  som   Anakreon   ham  staa 
Med  Oldings-Blomsterkransen  paa. 
For  Rahbek  vore  Hjerter  slaa, 
Vor  Formand   og  vor   Broder  1 

Da  Rahbek  takkede  for  denne  Sang,  forsikrede  han,  at 
han  ikke  behøvede  at  være  bange  for  « Vinter-Is »,  naar  man 
saaledes  varmede  hans  Hjerte.  Derpaa  blev  Sangen  »Bakke- 
huset« afsunget.18  Dens  Forfatter  var  Johan  Ludvig  Heiberg, 
der  her  første  Gang  optraadte  som  Digter  i  Studenterfore- 
ningen. Efterat  han  har  mindet  om  Bakkehuset  og  det  Liv, 
som  Rahbek  har  ført  sammen  med  sin  Kamma,  tiltaler  han 
Jubilaren  saaledes: 

Du,  som  er  Danmarks  Æres  Ven, 
Som  har  forskjønnet  Sproget, 
Der  fjernet  fra  din  simple  Pen 
Blir  stadig  mere  broget; 

14 


2IO 

Du,   som   har  fuldendt  i   dens   Gang 
Den  ægte  danske  Vise, 
Hvem  skulde  Danmarks  Søn  i   Sang 
Vel  heller  ville  prise? 

Dig  gav  ej   Sanggudinden  Guld 

(Guld  er  ej   hendes  Gave): 

Et  Kys  hun   gav  dig,   øm  og  huld, 

Og  Frugter  af  sin   Have. 

Hun  gav  et  landligt  Paradis 

Til  dig  og  din   Veninde, 

Hvor  Somrens   Ild  og  Vintrens  Is 

De  samme   Hjerter  finde. 

Hvo  kjender  ej  det  Musers  Hjem, 
Hvor  Gjæstfriheden   bygger? 
Hvo  flygted   ikke  tidt  til  dem 
I   deres   Lindeskygger, 
Hvor  Sangens   Fugle  synge  tør, 
Og  Sangens  Venner  lytte, 
Hvor  Baucis  med  Philemon  gjør 
Et  Tempel  af  en   Hytte. 

I  sin  Tak  udtalte  Rahbek,  «at  den  her  udbragte  Sundhed 
blev  ham  dobbelt  kjær  ved  at  ledsages  af  en  Sang  fra  en  Son 
af  hans  og  hans  Hustrus  trofaste  og  elskede  Ven  Peter  Andreas 
Heiberg,   fra  deres  fordums  Plejesøn*. 

Da  Maaltidet  var  forbi,  begav  hele  Forsamlingen  sig  ud  i 
Foreningens  Sommerværelser  i  Nr.  39  paa  Vesterbro,  hvor  Haven 
var  illumineret,  og  hvor  Lieutenant  Guldberg  afbrændte  et  smukt 
Fyrværkeri.  Særlig  gjorde  det  Virkning,  at  Rahbeks  Navn 
fremstilledes  brændende  i  et  af  Numrene.  Efter  Fyrværkeriets 
Slutning  istemte  Forsamlingen  den  Sang19  af  Poul  Møller,  hvis 
forste  Vers  lyde  saaledes: 

En  Ridder  lig  i  blanke  Vaabenklæder 
Med  aaben  Hjelm  og  uforfærdet  Bryst, 
En  dygtig  Svend   i   Livets   Skranker  træder; 
Med   Svig  og  Vold' han  prøve  vil  en  Dyst. 

Dog  Fjendens  Hær  tidt  synes  altfor  farlig, 
Og  Mangen   flyr  med   Buler  i   sit  Skjold, 
Bag  breden   Grav   han   lejres  ræd   og  varlig 
Og  ser  paa  Stridens   Mark  fra  grønne   Vold. 

Held  da  den  Mand,  der  fra  sin  Ungdom  arver 
Ej  frejdigt  Mod  i  Sandheds  lyse  Færd, 
Hvis  Foraarsdrøm  beholder  sine  Farver, 
Hvis  gamle   Haand  ej   slippe  vil  sit  Sværd. 

I  sidste  Vers  tilraaber  Digteren  Forsamlingen: 

Tøm   Glasset  ud   for  Lysets  tro  Forfægter, 
Naturens  Ven  i  sine  Rosers  Lund, 
For  ham,   hvis   Sang  gjenlød  i  trende  Slægter, 
For  Danmarks  Nestor,   til  den  klare  Bund! 

Efterat  der  endnu  var  sunget  en  i  Dagens  Anledning  for- 
fattet Sang,  takkede  Rahbek  for  «en  af  sit  Livs  hæderligste, 
gladeste  og  skjønneste  Dage,  som  akademiske  Medborgeres 
Yndest  og  Godhed  her  havde  skjænket  ham».  Han  fik  imidlertid 
ikke  Lov  til  at  vandre  ene  hjem,  men  alle  Deltagere  i  Festen 
fulgte  ham,  og  da  de  kom  ud  til  Bakkehuset,  fandt  de,  at  alle 
Beboerne  havde  illumineret,  en  Opmærksomhed,  som  Stedets 
Nestor  satte  megen  Pris  paa.  Her  bragte  Foreningens  Med- 
lemmer ham  endnu  et  « varmt  og  broderligt  Farvel,  som  han 
med  levende  Tak  besvarede«. 

Den,  der  i  «Nyt  Aftenblad*  har  givet  et  Referat  af  Festen, 
forsikrer,  at  baade  Geijers  og  Schrøders  Nærværelse  i  høj 
Grad  bidrog  til  at  forskjønne  Festen,  og  at  de  to  svenske 
Lærde  vare  uudtømmelige  i  at  lægge  deres  Beundring  for 
Dagen  af  den  Aand,  der  besjælede  Forsamlingen,  «hvortil 
maaske  ikke  lettelig  noget  vor  Tids  Universitet  skulde  fremvise 
Magen » . 

Nogle  Dage  efter  sendte  Præsten  i  Himmeløv  ved  Roskilde, 
Frederik  Schmidt,  en  af  Bakkehusets  trofaste  Venner,  Rahbek 
et  Digt  i  Anledning  af  Jubilæet,  i  hvilket  han  bl.  A.  tiltaler 
ham  saaledes: 

End  længe  yngre  Slægt  sig  om  dig  samle, 
Du  Videnskabs  og  Kunsts  Gamaliel, 
Og  lære  fro  af  dig,  du  unge  Gamle, 
At  Lys  og  Varme  udgjør  Livets  Held! 

Dig  alle  gode  Genier  omsvæve 
I  Skjødet  af  en   landlig  blid   Natur, 
Og  alle  Gode  raabe:  længe  leve 
Vort  Daniens  Studenterchors  Latour. 

Denne  Sammenstilling  med  Latour  d'Auvergne,  « Repu- 
blikkens første  Grenadeer»,  er  aldeles  slaaende.  Rahbek  havde 
aldrig  gjort  Krav  paa  at  være  en  Fører,  men  nøjedes  med  at 
kæmpe  i  de  forreste  Rækker  som  en  menig  Soldat,  der  lystrer 
den  gamle  Parole.  Hver  Gang  de  literære  Stridstrompeter 
havde  kaldt  til  Vaaben,  havde  han  givet  Møde  og  stillet  ved 
Fanen,  og  man  vidste  altid,  hvor  man  havde  ham,  nemlig  ved 
den  Fane,  der  var  god  nok  i  Slutningen  af  det  attende  Aar- 
hundrede,  selv  om  dens  Dug  nu  ogsaa  var  gjennemhullet  af 
Fjendens  Kugler.  Hans  Hjerte  kunde  endnu  blive  varmt  som 
en  Ynglings,  naar  Feltraabet  var  « Venskab »  eller  « Brodersind«, 
og  naar  han  sammen  med  en  af  dem,  han  benævnede  «sine 
alle  Alderes  Venner»,  hensatte  sig  selv  i  blide  Drømmerier  om 
den  Tid,  da  den  franske  Revolution  lovede  Menneskeheden  Fri- 
gjørelse  for  alle  Baand  og  Opfyldelse  af  alle  dens  Længsler. 
Danmarks  Latour  d'Auvergne  gjorde  kun  Fordring  paa  at 
være  Student,  han  gav  gjerne  sin  Professorværdighed  bort 
for  at  kunne  beholde  Studenternavnet,  og  han  mindedes  med 
Stolthed  de  Dage,  da  han  som  Studenterkaptejn  i  1807  havde 
trodset  de  engelske  Bomber  for  at  redde  Universitetets  Bog- 
skatte. Ogsaa  han  havde  været  i  Ilden  og  kæmpet  for  Fædre- 
landet. 

Men  før  vi  forlade  denne  Fest,  skulle  vi  endnu  kun 
fremdrage  et  lille  Træk,  der  vidner  om  de  ringe  Krav,  man 
paa  de  Tider  stillede  til  Livet,  naar  man  vilde  more  sig. 
Da  Festdeltagerne  vare  komne  ud  i  Foreningens  Sommer- 
lejlighed paa  Vesterbro,  blev  de  trakterede  med  fire  Boller 
afbrændt  Rødvin.  Hver  Bolle  indeholdt  sex  Flasker,  og  alle 
fireogtyve  Flasker  kostede  tilsammen  18  Rbd.  Sedler,  der 
senere    blev    fordelte    med    1    Mark    8    Skilling    paa    hver    Del- 

tager.20  Der  var  saaledes  sørget  for  en  Drik,  der  i  Ordets 
egenlige  Forstand  kunde  kaldes  en  Lædskedrik,  men  der 
var  sikkert  Ingen,  der  fik  for  Meget.  Geijer  og  Schrøder 
kunde  melde  hjemme  i  Upsala,  at  de  Danske  i  høj  Grad 
vare  vanslægtede  fra  de  Fædre,  der  drak  Moskoviter  under 
Bordet. 


IX. 


Alt  i  Foreningens  første  Dage  truedes  dens  Tilværelse 
paa  en  højst  ubehagelig  Maade.  Den  14.  Januar  1821  afsendte 
nemlig  Kjøbenhavns  Magistrat  en  Skrivelse  til  Senioratet  med 
Meddelelse  om,  at  Plakaten  af  20.  Oktober  18 19  paalagde  alle 
Klubbers  Medlemmer  at  svare  en  aarlig  Afgift  til  Frue  Kirkes 
Gjenopbyggelse.  Dette  havde  man  ikke  tænkt  paa,  men  efter 
at  have  overvejet  Sagen  nøjere  svarede  man,  at  da  Hen- 
sigten med  Studenterforeningen  kun  var  videnskabelig  og  øko- 
nomisk, troede  man  ikke,  at  Bestemmelserne  i  Plakaten,  der 
angik  Klubber  og  dramatiske  Selskaber,  kunde  finde  Anvendelse 
her.  I  ethvert  Tilfælde  burde  der  da  ikke  betales  for  1820, 
da  Lokalerne  forst  blev  aabnede  for  Medlemmerne  i  November 
samme  Aar.  Derefter  forlangte  Magistraten  at  faa  Lovene  at 
se,  og  i  den  Skrivelse,  hvormed  Senioratet  fremsendte  dem, 
bemærkede  det,  at  det  haabede,  at  den  høje  Øvrighed  vilde 
kunne  overbevise  sig  om,  at  Foreningens  Hovedformaal  var 
indbyrdes  Understøttelse  og  gjensidig  videnskabelig  Meddelelse 
i  Forbindelse  med  selskabelig  Underholdning.  Dernæst  under- 
rettede det  Magistraten  om,  at  det  havde  truffet  saadanne  For- 
anstaltninger med  Foreningens  Vært,  at  Medlemmerne  kunde 
spise  for  en  langt  billigere  Betaling  end  paa  noget  andet  Sted 
i  Staden,  saa  at  de,  der  benyttede  disse  Fordele,  derved  vandt 

langt  Mere  end  Kontingentets  Beløb.  Man  kunde  saaledes  med 
Rette  sige,  at  Selskabets  Øjemed  tillige  var  økonomisk. 

Efterat  Magistraten  havde  gransket  Lovene,  kom  den  til 
det  Resultat,  at  Foreningen  ikke  skulde  betale  nogen  Afgift 
for  1820,  men  at  den  ikke  kunde  vente  Fritagelse  for  Frem- 
tiden. Med  dette  Sorgens  Budskab  vendte  Senior  Chr.  Thaarup, 
der  var  bleven  stævnet  op  paa  Raadhuset,  hjem  til  sine  Kolleger. 
Foreløbig  gjorde  man  Intet  ved  Sagen,  da  det  ikke  hastede 
med  Betalingen,  men  da  man  i  Sommerens  Løb  havde  drøftet, 
hvad  der  var  at  gjøre,  blev  man  tilsidst  enig  om,  at  man  vilde 
sende  en  Deputation  til  Frederik  VI  og  bede  ham  om  Fritagelse 
for  den  ubehagelige  Afgift. 

I  Midten  af  September  begav  Senior  Obel  sig  da  ud  til 
Amalienborg  og  fik  Audiens  hos  Kongen,  hvem  han  overrakte 
en  Ansøgning  fra  Senioratet.  I  denne  hedder  det:1  « Fulde 
af  Tillid  til  Deres  Majestæts  Naade  og  den  Bevaagenhed,  Lands- 
faderen altid  har  bevist  de  Studerende  ved  Kjøbenhavns  Uni- 
versitet, og  forvissede  om  at  have  opført  sig  som  gode  og 
tro  Undersaatter  vove  Medlemmerne  af  Studenterforeningen,  og 
Undertegnede  paa  disses  Vegne,  at  fremkomme  med  følgende 
allerunderdanigste  Begjæring.  En  Mængde  Studerende  her  ved 
Universitetet  have  stiftet  en  Forening,  ikke  for  at  fordrive  Tiden 
med  Kortspil,  Baller,  Koncerter  og  slige  Klubforlystelser,  men 
til  Brodersinds  og  Videnskabeligheds  Fremme,  til  literær  Med- 
delelse og  gjensidig  Understøttelse.  En  Forening,  der  i  For- 
bindelse med  disse  Formaal  nærer  det  fasteste  Haab  om  alene 
ved  sin  Tilværelse  at  kunne  afholde  de  unge  Studerende  fra 
de  Fejltrin,  som  Mangel  af  godt  Selskab  saa  let  fører  med  sig, 
en  Forening,  hvis  Indretning,  dersom  den  skal  kunne  virke  til 
sit  Maal,  maa  være  beregnet  efter  den  strengeste  Økonomi,  en 
saadan  Forening  kan  næppe  regnes  til  de  almindelige  Klubber. 
Imidlertid  har  den  højædle  og  vel  vise  Magistrat  ikke  troet  sig 
beføjet  til  at  fritage  os  fra  at  svare  den  ved  Plakaten  af  20. 
Oktober  1819  allernaadigst  paabudne  Klubafgift  til  Metropolitan- 
kirkens    Gjenopbyggelse.       Vi    ansøge    derfor    allerunderdanigst 

Deres  Majestæt  om  at  fritage  os  for  at  yde  bemeldte  Afgift,  ikke 
alene  fordi  vi  ønske  vor  Forening  hædret  ved  et  Fortrin  frem- 
for Klubberne,  men  fordi  vi  vide,  hvor  besværlig  denne  Afgift 
vilde  være  for  mange  af  Medlemmerne,  og  fordi  vor  Forenings 
Understøttelseskasse  ikke  ser  sig  i  Stand  til  at  betale  for  de 
mange  Uformuende  iblandt  os.» 

Naar  Senioratet  valgte  Obel  til  at  gaa  til  Kongen,  var 
Grunden  rimeligvis  den,  at  han  foruden  at  være  theologisk 
Kandidat  tillige  var  Premierlieutenant  i  Kongens  Livkorps.  Naar 
han  gav  Mode  paa  Amalienborg  i  Uniform,  hvad  han  selv- 
følgelig gjorde,  var  han  for  det  Første  sikker  paa  at  komme 
ind,  og  dernæst  vilde  Frederik  VI  strax  blive  venlig  stemt, 
hvis  han  ikke  var  det  i  Forvejen.  Det  varede  imidlertid  en 
god  Stund,  før  der  kom  Svar  paa  Ansøgningen,  der  først 
maatte  gaa  igjennem  Kancelliets  Skjærsild.  I  December  blev 
Magistraten  utaalmodig  og  rykkede  Senioratet  for  Afgiften,  men 
dette  var  nu  saa  heldigt  at  kunne  svare,  at  Kongen  efter  For- 
lydende netop  i  de  Dage  havde  fritaget  Foreningen  for  Klub- 
skatten. I  Slutningen  af  Januar  1822  sendte  Magistraten  selv 
Senioratet  en  Afskrift  af  den  kongelige  Resolution,  ifølge  hvilken 
Foreningen  for  et  Tidsrum  af  tre  Aar  fra  dens  Oprettelse  skulde 
være  fritagen  for  Afgiften.  Det  var  altsaa  ikke  nogen  ubetinget 
Eftergivelse.  Man  har  rimeligvis  paa  allerhøjeste  Sted  nok 
villet  se,  hvorledes  Foreningen  udviklede  sig,  for  at  have 
Haand  i  Hanke  med  den.  Senior  Obel  gik  derefter  atter  til 
Kongen  sammen  med  to  Medlemmer  for  at  bringe  ham  For- 
eningens Tak. 

I  December  1823  maatte  Senioratet  altsaa  igjen  ansøge 
om  Fornyelse  af  Frihed  for  Afgiften.  Denne  Gang  kunde  det 
henvise  til  Resultater,  der  maatte  tale  til  Grund  for  dets 
Andragende.  Det  gjorde  opmærksom  paa,  at  ikke  faa  af  For- 
eningens Medlemmer  forfattede  mindre  Afhandlinger,  som  de 
oplæste  Lordagaften  for  deres  Kolleger,  at  de  Prismedailler, 
Universitetet  i  de  tre  sidste  Aar  havde  uddelt,  for  den  aller- 
største Del  vare  tilfaldne  Studenter,   der  vare  eller  havde  været 

Medlemmer  af  Foreningen,  og  endelig  fremhævede  det,  at  en 
stor  Del  af  Universitetets  Professorer  havde  givet  Foreningen 
et  Bevis  paa  deres  Agtelse  ved  at  indmelde  sig  i  den.2 

Kongen  var  atter  saa  naadig  at  eftergive  Afgiften,  og  det 
gjorde  han  hvert  tredie  Aar  lige  indtil  sin  Død.  Christian  VIII 
fulgte  hans  Exempel,  og  endnu  langt  op  i  Frederik  VII's  Tid 
maatte  Senioratet  søge  om  Fritagelse.  Den  sidste  Gang,  det 
skete,   var  i  Januar    1856. 

Naar  Senioratet  i  sin  Ansøgning  gjorde  opmærksom  paa, 
at  det  var  Medlemmer  af  Foreningen,  som  vandt  Prisen  for 
Universitetets  Opgaver,  kunde  det  henvise  til,  at  C.  A.  Thortsen 
i  1 82 1  fik  Guldmedaillen  for  den  æsthetiske  Afhandling,  at  C.  V. 
Elberling  i  1821  tog  Prisen  i  Filologi,  medens  R.  I.  F.  Hen- 
riclism  fik  Accessit,  og  at  F.  C.  Olsen  i  1822  fulgte  Elberlings 
Exempel  og  /.  N.  Madvig  Henrichsens.  Endvidere  kunde  det 
pege  hen  paa,  at  Cand.  theol.  /.  H.  Zahrtmann  i  1823  fik 
Accessit  for  det  theologiske  Prisspørgsmaal,  Stud.  theol.  G.  L. 
Rohmann  Medaillen  for  det  historiske  og  Cand.  phil.  H.  H. 
Beck  ligeledes  Medaillen  for  det  naturhistoriske.  Alle  disse 
unge  Mænd  havde  deltaget  ivrigt  i  Livet  i  Foreningen  og 
enten  været  Seniorer  eller  Eforer,  ligesom  de  ogsaa  næsten 
Alle  havde  holdt  Forelæsninger  der  Lørdag  Aften.  I  de  næste 
Aar  vedblev  flere  af  Foreningens  stadigste  og  trofasteste  Med- 
lemmer at  aflægge  offenlige  Beviser  paa,  at  de  dyrkede  Viden- 
skaben. Vi  skulle  saaledes  blot  minde  om,  at  Henrik  Hertz 
i  1824  tog  Prisen  for  det  juridiske  Spørgsmaal  og  i  1826  for 
det  æsthetiske,   og  at  Visby  i  1825  fik  Guldmedaillen  i  Historie. 

De  videnskabelige  Øvelser  som  Forelæsningerne  Lørdag 
Aften  benævnedes,  begyndte  i  1822  med,  at  P.  V.  Jacobsen 
talte  om  de  hemmelige  Retter  i  Westphalen  i  Middelalderen. 
Dereftsr  forelæste  Cand.  theol.  P.  A.  Thomsen  en  Afhandling 
om  Udviklingen  af  Udødelighedsbegrebet,  Cand.  phil.  H.  H. 
Beck  meddelte  nogle  Ideer  om  Menneskeracerne  og  deres  Op- 
rindelse, Chr.  Wilster  forelæste  et  originalt  Æ ventyr,  Professor 
/.  L.  Rasmussen  gjorde  Medlemmerne  bekjendte  med   «den  saa- 

kaldte  norske  Sværmer*  Niels  Hauge,  Abrahams  gav  Oplysninger 
om  den  engelske  Digter  Thomas  Moore  og  hans  Værker,  og 
Giintelberg  oplæste  et  Par  Akter  af  sit  Syngespil  « Lulus,  der 
senere  opførtes  paa  det  kongelige  Theater  med  Musik  af  Kuhlau. 

Den  23.  Marts  oplæste  Fr.  Fabricius  en  original  Fortælling 
kaldet  «Udpibningen»,  og  derefter  holdtes  der  en  Kompotation. 
Det  var  et  meget  tidssvarende  Thema,  Fabricius  her  havde 
behandlet,  thi  den  25.  Februar  var  Meyerbeers  «Romilda  og 
Constance »  bleven  udpebet  paa  det  kongelige  Theater.  Allerede 
af  den  Maade,  hvorpaa  Eforen  Cand.  jur.  F.  P.  Holm  har  meddelt 
Begivenheden,  mærker  man,  at  den  i  høj  Grad  har  interesseret 
Medlemmerne.  Det  hedder  nemlig  i  Protokollen:  «I  Anledning 
af  Syngestykket  Romilda  og  Constance's  Udpibning  iaftes,  i 
hvilken  adskillige  af  Foreningens  Medlemmer  havde  deltaget 
paa  det  Virksomste  og  Hæderværdigste,  blev  en  tarvelig  Kom- 
potation foranstaltet.     Alt  i  Orden. » 

Om  denne  Udpibning  skrev  Rahbek  nogle  Dage  efter  til 
Islænderen  Th.  G.  Repp,  der  en  Tid  lang  havde  været  Gjæst 
paa  Bakkehuset,  og  som  ogsaa  havde  spillet  en  Rolle  ved  Stu- 
denterforeningens Stiftelse:  «Paa  Komedien  har  været  stor 
Strid  mellem  Studenterne  og  Slagterne  om  den  italienske  Musik; 
stipidibus  duris  agitur  sudibusque  præustis.  Studenterne 
stod  dem  tilsidst,  uagtet  Slagterlauget  fik  35  Mand  civilklædte, 
ikke  civiliserede  Hestgardere,  bevæbnede  med  Klappetræer  og 
Strigler  til  Undsætning.  Dermed  have  nu  alle  Bladene  travlt, 
« Tilskueren*  ene  undtagen,    den  er  af  Nødvendighed  neutral.*3 

Meyerbeers  Opera,  der  var  meget  triviel  og  kjedsommelig, 
blev  opført  første  Gang  i  Anledning  af  Kongens  Fødselsdag, 
men  under  selve  den  første  Forestilling  lød  der  Mishagsytringer. 
Herover  blev  adskillige  Gardeofficerer  vrede  og  klappede  af  al 
Kraft,  ligesom  de  ved  de  følgende  Opførelser  fik  forklædte 
Gardister  til  i  Forening  med  den  altid  velvillige  Theaterven, 
Slagter  Henrichsen,  og  hans  Hjælpere  at  overdøve  «de  Ilde- 
sindede«.  Gardisterne,  der  havde  Brædder  paa  Hænderne, 
gjorde  en  voldsom  Spektakel  og  indtog  en  saa  truende  Holdning, 

at  Studenterne;  der  førte  an  paa  den  modsatte  Side,  maatte 
flygte  ned  i  Parkettet.  Hovedslaget  stod  den  25.  Februar, 
men  da  Gardisterne  ikke  passede  paa  at  holde  inde  med  Klap- 
salverne, da  Gongonen  var  gaaet,  blev  flere  af  dem  anholdte, 
og  det  kom  da  for  Dagen,  at  de  ikke  vare  uinteresserede  Kunst- 
venner.    Stykket  blev  nu  henlagt.4 

De  videnskabelige  Øvelser  fortsattes  med,  at  Dr.  I.  H. 
Bredsdorff  forelæste  en  Afhandling  om  Meteorstene,  at  Stud. 
theol.  F.  L.  Steenberg  gav  Oplysninger  om  Muhamedanernes 
Begreb  om  det  andet  Liv,  at  Stud.  philol.  /.  N.  Madvig  fore- 
læste en  Udsigt  over  Henrik  Løves  Liv,  at  Abrahams  oplæste 
en  Oversættelse  af  Lord  Byrons:  Bruden  af  Abydos,  at  Stud. 
philol.  R.  I.  F.  Henrichsen  gav  Meddelelser  om  Fuglen  Phoenix 
hos  de  Gamle,  at  Poul  Møller  forelæste  en  Prøve  paa  en  metrisk 
Oversættelse  af  Odysseen,  at  Cand.  theol.  V.  B.  Bentzien  holdt 
Forelæsning  om  Grækernes  Lære  om  det  indre  Lys,  og  at 
N.  Krossing  gav  en  Fremstilling  af  de  bekjendteste  Digter- 
kroninger. 

I  1823  forelæste  Dr.  Bredsdorff 'en  Afhandling  om  Tolerance, 
H.  H.  Beck  gav  Oplysninger  om  berømte  Naturkyndige  i  Dan- 
mark, Lic.  jur.  Chr.  Paulsen,  den  senere  saa  bekjendte  Professor 
i  Kiel  og  Danskhedens  Ven  i  Slesvig,  fremsatte  nogle  »almin- 
delige Ideer  Retsvidenskaben  angaaende»,  Cand.  jur.  N.  P.  Asp 
talte  om  Kulturens  Gang  fra  de  ældste  Tider  indtil  Nutiden  og 
om  dens  formentlige  Gang  i  den  nærmeste  Fremtid,  Cand.  jur. 
P.  L.  Benzon  oplæste  en  Afhandling  om  Opstanden  af  Tugt- 
Rasp-  og  Forbedringshusfangerne  den  25.  Juni  18 17,  og  N. 
Krossing  gav  en  Fremstilling  af  Theatrets  Indvirkning  paa  den 
dramatiske  Digtekunst. 

Efteraarssemestret  aabnedes  den  1 1 .  Oktober  med  en  Fore- 
læsning af  Dr.  Bredsdorff  om  Ptolemæus'  Efterretninger  om 
Norden.  Eforen  Balthasar  Christensen  bemærker,  at  der  samme 
Aften  fandt  «en  Art  Kompotation  saavelsom  Bal»  Sted.  Det 
vil  sige,  at  Medlemmerne  gav  sig  til  at  danse  med  hverandre, 
som  de  have  gjort  saa  ofte  senere,    men  det  lader  ikke  til,    at 

de  have  faaet  særlig  Meget  at  spise  og  drikke,  idet  der  til- 
føjes: «Flere  Medlemmer  opfordrede  mig  til  for  Senioratet  at 
andrage  Klage  over  Beværtningen,  idet  den  alt  var  sluppen  op 
Kl.   8:74.» 

Otte  Dage  senere  gav  Elberling  en  Fremstilling  af  Jeanne 
d'Arcs  Fordommeises -Proces.  Forelæsningerne  fortsattes  af 
Henrichsen  med  en  Afhandling  om  Beduin-Araberne,  af  Valentin, 
der  meddelte  Efterretninger  om  Hexesamfund  i  Spanien,  af 
Visby,  der  fremsatte  Bemærkninger  om  Studenterlivet  i  Alminde- 
lighed og  det  danske  i  Særdeleshed,  af  Madvig,  der  fortalte 
om  Richard  Løvehjertes  Korstog,  af  Ove  Thomsen,  der  gav 
Meddelelser  om  Hieronymus  Justesen  Ranch  og  hans  Skrifter, 
af  Lic.  jur.  Chr.  Paulsen,  som  talte  om  Retslærens  Forhold  til 
Theologien,  og  af  TV.  Krossing,  der  gav  en  Afhandling  om 
Kys  tilbedste,   som  senere  blev  trykt  i   «Ny  Hygæa*   for   1824. 

I  Aarets  Løb  fandt  der  ikke  faa  Kompotationer  og  musi- 
kalske Underholdninger  Steel.  Man  fejrede  saaledes  Kongens 
Fødselsdag  den  28.  Januar,  man  blev  sammen  den  21.  Juni  til 
over  Midnat  og  drak  et  Par  Boller  til  Ære  for  den  længste 
Dag,  man  højtideligholdt  i  al  Stilhed  Foreningéns  Stiftelsesdag, 
man  glædede  sig  den  6.  August  over  Kongens  Hjemkomst 
etter  en  Rejse  i  Provinserne  og  improviserede  et  lille  Gilde, 
der  varede  til  Kl.  12,  man  holdt  i  Oktober  en  Aften  Kompo- 
tation,  fordi  riere  Medlemmer  havde  Fødselsdag,  og  Juleaften 
havde  man  Juletræ,  ligesom  der  fandt  flere  Kompotationer  Sted, 
hvorfor  .Konversationen  fortsattes  til  Kl.  1 1 .  Næsten  altid 
klager  vedkommende  Efor  over  Punschen.  Saaledes  hedder  det 
den  17.  December,  da  der  afholdtes  Koncert  under  Ledelse  af 
Abrahams  og  Manthey.  «Punschen  blev  paa  Slutningen  af 
Aftenen  endnu  mere  slet  end  sædvanlig,  og  tilsidst  kunde 
intet  faas.» 

Nytaarsafteh  gav  Medlemmerne  Møde  i  Foreningen  og  ved- 
blev forøvrigt  dermed  i  en  meget  lang  Aarrække.  Medens  de 
nu  samles  med  deres  Familie  eller  med  Slægt  og  Venner,  og 
medens    nu    næsten   alle   Foreninger,    ja    endog   Kaféer   og   Be- 

værtninger  lukkes  disse  Aftener,  var  det  Modsatte  Tilfældet 
dengang.  Endnu  i  Fyrrerne  har  man  i  Studenterforeningen 
spillet  Komedie  Nytaarsaften .  Men  i  1822  hedder  det  i  Efor- 
protokollen  under  31.  December:  «Det  gamle  Aar  blev  paa 
en  passende  Maade  drukket  ud  og  det  nye  ligeledes  ind»,  og 
i    1823  holdt  man  Kompotation   indtil  Nytaarsmorgen  Kl.    1V2. 

I  1824  aabnede  H.  H.  Beck  Forelæsningernes  Række  med 
at  tale  om  Infusionsdyrene,  derefter  læste  Rohmann  om  Jacob 
Bohme's  Levnet  og  Meninger,  og  den  25.  Januar  gav  Professor 
H.  N.  Clausen  Mode  med  et  Foredrag  om  den  katholske  og  den 
protestantiske  Kirkes  forskjellige  Forhold  til  Staten.  Han  var 
jo  netop  paa  den'  Tid  ifærd  med  at  arbejde  paa  sit  store  Værk 
om  Katholicismen  og  Protestantismen,  der  udkom  næste  Aar  og 
gav  Signalet  til  en  af  de  vældigste  literære  Fejder ,  der  har 
været  ført  her  i  Landet 

Abrahams  gav  i  Februar  en  Fremstilling  af  en  mærkelig 
Justitssag,  C  F.  Olsen  forelæste  senere  en  Afhandling  om  nogle 
Karakterer  hos  Plautus,  og  Dr.  Bredsdorff,  der  baade  var  Natur- 
forsker og  Sprogmand,  og  som  i  1821,  medens  han  var  Adjunkt 
ved  Roskilde  Kathedralskole,  havde  udgivet  sin  geniale  Afhandling 
Om  Aarsagerne  til  Sprogenes  Forandringer«,  oplæste  den  22. 
Februar  en  Afhandling  om  den  danske  Snarskrivning.  Den 
28.  Fetiuar  og  6.  Marts  oplæste  Poul  Møller  sin  Novelle, 
«En  Students  Eventyr«. 

Derefter  kom  /.  H.  Zahrtmann  med  en  Afhandling  om 
Simon  Stylites,  P.  L.  Benzon  oplæste  en  Fremstilling  af  Carl 
Grandison's  Tyvehistorier,  Th.  G.  Repp  fremsatte  sine  Meninger 
om  Studenterforeningens  højere  Formaal,  Cand.  theol.  P.  G. 
Brammer  oplæste  en  Mindetale  over  Hans  Egede,  og  Cand. 
med.    Th.   C.  Murer  gav  Meddelelser  om  Lavater. 

Efterat  der  den  13.  April  var  bleven  holdt  Koncert  og 
Deklamation,  ophørte  foreløbig  alle  Forelæsninger,  idet  For- 
eningen nu  maatte  lave  sig  til  at  flytte.  Den  havde  i  halv- 
fjerde Aar  boet  paa  det  samme  Sted,  hvor  den  strax  efter  sin 
Stiftelse  flyttede  ind,    nemlig  hos  Brygger  Jacobsen   paa   Kjøb- 

magergade,  forst  paa  anden  og  derefter  paa  første  Sal.  Men 
efterhaanden  som  Medlemsantallet  var  blevet  større,  og  man 
fik  bedre  Raad,  ønskede  man  at  udvide  sig.  Jacobsen  vilde 
gj.erne  beholde  Foreningen  som  Lejer,  men  han  kunde  ikke 
afstaa  flere  Værelser,  hvorfor  Senioratet  saa  sig  om  efter  en 
ny  Lejlighed.  Paa  et  Avertissement  i  Adresseavisen  fik  det 
Tilbud  fra  Ejerinden  af  Boldhusgade  Nr.  225,  Fru  Sanne.  Her 
fandtes  en  passende  Lejlighed  paa  første  Sal,  som  Enigheds- 
selskabet  hidtil  havde  benyttet.  Efter  nogen  Forhandling  blev 
man  enig  om  at  leje  første  og  anden  Etage  med  Undtagelse 
af  den  lange  Sal,  der  vendte  ud  mod  Boldhusgade,  for  700 
Rbd.  Sølv  om  Aaret.  Salen  ud  mod  Admiralgade  maatte  i 
mangfoldige  Aar  gjøre  Tjeneste  som  Festsal,  ligesom  alle  Fore- 
drag, Generalforsamlinger  og  større  Sold  blev  afholdte  her. 
Alle  ældre  Akademikere  ville  mindes  dens  lave  Loft,  dens  i 
enhver  Henseende  spartanske  Udstyrelse  og  dens  daarlige  Luft. 
Paa  den  anden  Side  havde  den  den  Fordel,  at  alle  Talere  kunde 
hores,  og  at  Medlemmerne,  netop  fordi  de  sad  saa  tæt  op  ad 
hverandre,  blev  rystede  sammen  og  følte  sig  som  horende  til  en 
eneste  stor  Familie. 

Om  denne  gamle  Gaard,  der  dog  ikke  var  ældre  end,  at 
den  var  bygget  efter  Kjøbenhavns  store  Ildebrand  1795,  sang 
Vilhelm  Rode,  tre  Aar  for  Foreningen  fik  sit  eget  Hjem 
paa  Gammelholm,  og  et  Aar  før  den  kjøbte  Grunden  paa 
Gam  melholm : 

Ved   Koldhusgade  og  Admiral 

En   gammel   Kone  der  staar. 

Hun   kjendes  paa  et  rødtærnet  Shavl, 

Der  bæres  Vinter  og  Vaar; 

Man   skal   ikke  komme   med   Dadel    og  Blame, 

Især  ej   paa  Næstens  Ryg; 

Men   denne,  iøvrigt  ærværdige,  Dame 

Hun   er  saa  forfærdelig  stygl 

Og  alt   som   hun  staar  der  Aar  for   Aar, 

Hun   mere  og  mere  i   Barndom   gaar, 

Tror  sig,  tror  sig 
Endnu   i   sin  fejreste   Vaar! 

Se  det  er  hende,  der  er  det  Slot, 

Hvor  vi   har  Hjem,   som   De  veed, 

Hun  skulde  pleje  os  pænt  og  godt 

Med   Varme  og  Renlighed. 

Ak,   findes  der  fulere  Trapper  og  Porte 

Paa  denne  velsignede  Jord? 

Ak,   findes  der   Lofter  saa  skulende  sorte, 

Som   true  med   Vold  og  med  Mord? 

Nej,   Damen  hun   har  sin  egen   Smag, 

Hun  sminker  med  Røg  sig  Dag  for  Dag, 

Pudser,  pudser 
Med  Støv  sig  i  vældige  Lagl 

Saa   tidt,   naar  Tiden  os   faldt  lidt  trang, 

Den  dejlige  Tanke  kom: 

Ak,  kom  her  blot  nogle  Damer  engang, 

Saa  kunde  man   faa  en  Svingom ! 

Men   Damen  vi   turde  ej   Damerne  vise 

Af  Frygt  for  Skjænd  og  for  Gluf: 

»Studenterne  det  er  dog  vist  nogle  Grise, 

Her  er  saa  afskyeligt,   ufl» 

Og  saaledes   Dansen   i   Vasken  gik, 

Og  det  var  den  hele  Vask,  vi  fik; 

Sorgen.   Sorgen 
Beduggede  Ynglingens   Blik! 

Men   saadant  Noget  er  dog  en   Skam, 

Og  det  kan  drives  for  vidt, 

Og  nu  vil  vi  ha'e  os  en  ny  Madam 

Med  et  modernere  Snit! 

O   se,   der  sværmer  hun   hist  i  Skyen 

—  Et  yndigt  Luft-Kastel  1  — 

Men  snart  hun  sætter  sig  ned   i   Byen 

Og  aabner  os  sit  Hotel. 

Du  gamle  Kone,   Godnat,   Godnat! 

Saa   bukke  vi   pænt  og  ta'er  vor   Hat. 

Leve,  Leve 
Vor  længselsfuldt  ventede  Skat! 


I  April  1824  flyttede  Foreningen  ind.  I  Eforprotokollen 
bemærker  Stud.  jur.  Cosinus  Borncmann  (død  som  Assessor  i 
Højesteret):  «Fredagen  den  23.  April  havde  jeg  den  Ære  at 
være  den  første  Efor,  som  fungerede  i  Selskabets  nye  Lokale 
paa  Hjørnet  af  Boldhusgaden  og  Admiralgaden. »     Nogle  Dage 

før  Indflytningen  opdagede  imidlertid  det  aarvaagne  Seniorat, 
at  Stueetagen  var  bleven  udlejet  til  en  Billardholder.  « Skulde 
dette  Rygte  være  sandt»,  skrev  det  ufortovet  til  Fru  Sannes 
Laugværge,  Grosserer  Gottschalck,  « tillade  De  os  at  gjøre  Dem 
opmærksom  paa,  at  vi  da  vistnok  maatte  forlade  de  af  os 
lejede  Værelser.  Intet  kan  nemlig  være  mere  upassende  for 
et  Selskab  som  vort,  der  bestaar  af  lutter  unge  Mennesker, 
end  at  bo  i  Fællesskab  med  en  Restauratør,  og  da  vi  ej  engang 
have  troet  selv  at  burde  eje  et  Billard,  hvor  dog  et  strengt 
Opsyn  kunde  holdes,  er  det  indlysende,  hvor  skadeligt  det  vil 
være,  om  der  i  samme  Hus,  hvor  vort  Selskab  havde  sine 
Værelser,  fandtes  et,  hvor  den  mest  uindskrænkede  Brug  kunde 
finde  Sted.» 

Det  viste  sig  nu,  at  Senioratets  Frygt  var  vel  grundet, 
idet  Stueetagen  var  lejet  ud  til  en  Agent  Kieler,  der  var 
gaaet  fallit  som  Vinhandler,  men  nu  agtede  at  ernære  sig  som 
Restauratør  og  Billardholder. 

I  samme  Lokaler  havde  iøvrigt  i  Aarhundredets  Begyndelse, 
efter  hvad  Werlauff  beretter,  en  Restauratør  Schmidt  holdt  et 
af  Byens  bedste  Spisekvarterer,  som  det  dengang  hed.  Her 
sogte  Studerende  og  Officerer  samt  om  Sommeren  Embedsmænd, 
hvis  F"amilie  laa  paa  Landet.  Werlauff  selv  spiste  her  i  1806 
for  6  Rbd.  om  Maaneden.5 

Værtinden,  der  hellere  vilde  beholde  Foreningen  end  Re- 
stauratør Kieler,  sendte  ham  saa  en  Opsigelse  til  Oktober,  men 
han  greb  da  l il.  den  Udvej  at  bede  Senioratet  om  for  Guds 
Skyld  at  lade  ham  blive  boende,  da  han  var  en  af  Skjæbncn 
haardt  forfulgt  Mand,  som  havde  kjendt  bedre  Dage  og  nu 
vilde  blive  aldeles  ødelagt,  dersom  han  skulde  flytte  saa  hurtigt. 
Pastor  Michelsen  ved  Holmens  Kirke,  den  samme,  der  i  sin  Tid 
havde  skrevet  Studenterviser,  forenede  sine  Bønner  med  hans 
og  skrev  bl.  A. :  «Kun  Saameget  være  det  mig  tilladt  at 
bemærke,  at  denne  hans  Næringsvej  er  af  den  Beskaffenhed, 
at  intet  Uædelt  og  Umoralsk  med  den  staar  i  anden  For- 
bindelse   end    med    hel    mange    Livets    uskyldigste    Glæder    og 

Nydelser,  hvilke  tilhobe  kunne  misbruges;  idetmindste  kan 
Undertegnede  uden  Bigotteri  —  og  derfor  bevare  mig  Gud  paa 
mine  gamle  Dage  —  ikke  med  Skjel  dadle  Mandens  Hverv  og 
Haandtering. »  Senioratet  lod  sig  saa  bevæge  til  at  henstille 
til  Generalforsamlingens  Afgjørelse,  om  Kieler  skulde  flytte  strax, 
eller  om  han  maatte  blive  boende  til  April  1825.  General- 
forsamlingen bestemte  sig  for  April. 

Grunden  til,  at  Senioratet  efter  nogen  Tids  Forløb  saa  sig 
foranlediget  til  ogsaa  at  leje  den  store  Sal  til  Boldhusgaden, 
som  Vaccinationsanstalten  benyttede,  var,  at  adskillige  Med- 
lemmer fandt  paa  at  dyrke  Fjerboldspillet.  Allerede  i  1821 
finder  man  Spor  til,  at  dette  Spil  har  været  i  Mode,  idet 
Senioratet  den  10.  Juli  dette  Aar  gav  Kassereren  Ordre  til  at 
kjøbe  Raketter,  men  Lejligheden  paa  Kjøbmagergade  maa  dog 
sikkert  have  været  for  lille  til,  at  man  med  nogen  Fornøjelse 
har  kunnet  drive  denne  Idræt  der.  Nu  vare  de  stedlige  For- 
hold gunstigere,  og  i  Oktober  1824  indgav  47  Medlemmer  et 
Andragende  til  Senioratet  om,  at  den  lange  Sal  ud  til  Admiral- 
gade maatte  blive  overladt  dem  til  Fjerboldspil.  Senioratet 
syntes  ikke  herom  og  svarede,  at  de  Ubehageligheder  der  vilde 
opstaa,  naar  det  opfyldte  denne  Anmodning,  vilde  overveje  den 
Fornøjelse,  nogle  Medlemmer  kunde  have  af  at  spille.  For- 
eningens Lysekrone  og  Stole,  der  ikke  godt  kunde  flyttes  bort, 
vilde  let  blive  beskadigede,  og  det  vilde  blive  meget  vanskeligt 
at  udfinde,  hvem  der  i  saa  Tilfælde  skulde  betale  Erstatningen. 
Dersom  Medlemmerne  imidlertid  ved  nærmere  Overvejelse  fast- 
holdt deres  Ønske,  vilde  Senioratet  dog  ikke  lukke  Salen  af 
for  dem,  men  stille  følgende  Betingelser:  For  det  Første  skulde 
de  af  deres  Midte  udvælge  Nogle,  der  vare  ansvarlige  for  den 
Skade,  der  muligvis  vilde  blive  tilføjet  Inventariet,  dernæst 
maatte  de  kun  spille  mellem  12  og  4  om  Eftermiddagen,  og 
endelig  vilde   det   ikke  blive  tilladt  at  spise  og  drikke  i  Salen. 

Saaledes  blev  Sagen  foreløbig  ordnet,  men  en  skjøn  Dag 
spillede  nogle  Medlemmer  paa  en  anden  Tid  end  den  tilladte, 
og  da  Senior   Valentin  opdagede   dette,    forbød  han  det.     Her- 

over  blev  de  vrede,  nægtede  at  adlyde  og  gav  ham  knubbede 
Ord.  De  klagede  derefter  til  Senioratet,  som  saa  besluttede 
at  nedsætte  en  Kommission  til  at  paakjende  Sagen.  General- 
forsamlingen gik  ind  herpaa,  og  den  6.  Januar  1825  faldt 
Dommen,  der  lod  saaledes:  «De  mod  Senioratet  in  pleno 
og  Senior  Valentin  in  specie  gjorte  Beskyldninger  for  lov- 
stridig Anmasselse,  Krænkelse  af  Selskabets  Rettigheder  og 
uhøflig  Opførsel  bør  som  ugrundede  bortfalde.  Derimod  bør 
de  Herrer  Repp,  Klejn,  I.  C.  Saxtor ph,  A.  Toxverd  og  A.  Holm 
hver  for  sig  udrede  en  Mulkt  af  4  Mark  Tegn  til  Selskabets 
Understøttelseskasse.  De  øvrige  mod  Hr.  Repp  og  Senior 
Valentin  førte  Ankeposter  bortfalde,  ligesom  ogsaa  de  øvrige 
Klagende  befindes  fri  for  Tiltale.«  Kommissionens  Medlemmer 
vare  Stud.  theol.  P.  C.  Adler,  Cand.  phil.  H.  Krøyer,  Cand.  jur. 
L.  P.  Larsen,  Cand.  jur.  F.  U.  Timm  og  Cand.  med.  N.  C.  Møhl. 
Samtidig  foreslog  Kommissionen,  at  man  skulde  leje  den 
store  Sal  ud  til  Boldhusgaden,  hvor  den  offenlige  Vaccination 
fandt  Sted  hver  Onsdag.  Der  blev  derefter  truffet  en  Overens- 
komst med  Sundhedskollegiet,  saaledes  at  dette  som  sædvanlig 
kunde  afbenytte  Salen,  medens  den  ellers  stod  til  Foreningens 
Raadighed.  Dette  kostede  100  Rbd.  mere  om  Aaret,  men 
Generalforsamlingen  mente,  at  man  nu  havde  Raad  dertil. 
Fjerboldspillerne  kunde  saa  more  sig,   naar  de  havde  Lyst. 

Af  andre  indre  Forhold  skulle  vi  endvidere  omtale  en  Sag, 
i  hvilken  Balthasar  Christensen  spillede  Hovedrollen.  Der  var 
flere  Gange  af  Medlemmerne  ført  Klage  over,  at  Seniorerne 
lod  sig  gjenvælge,  og  der  var  bleven  indgivet  Forslag  til  Senio- 
ratet om,  at  det  skulde  se  at  faa  Lovene  saaledes  forandrede, 
at  Ingen,  der  havde  været  Senior  et  Aar  igjennem,  kunde  lade 
sig  gjenvælge.  Der  blev  paastaaet,  at  Forholdene  efterhaanden 
havde  udviklet  sig  saaledes,  at  et  Oligarki  truede  med  at  opstaa 
og  at  ville  kommandere  i  Foreningen,  takket  være  ogsaa  den 
Bestemmelse,  at  Medlemmerne,  naar  der  skulde  vælges  en  enkelt 
Senior,  kun  maatte  stemme  paa  en  af  de  tre  Kandidater,  som 
Senioratet  udpegede.    Senioratet  havde  imidlertid  bestemt  mod- 

sat  sig  Forandringen,  idet  det  hævdede,  at  det  vilde  være 
aldeles  urimeligt,  om  Foreningen  skulde  gaa  glip  af  den  Erfaring 
og  Sagkundskab,  Medlemmerne  af  Bestyrelsen  havde  samlet  sig, 
blot  for  at  sikre  sig  mod  et  Tyranni,  som  der  ikke  var  mindste 
Grund  til  at  frygte  for  blandt  Kammerater.  Generalforsamlingen 
havde  ogsaa  givet  denne  Opfattelse  Medhold.  Under  dette 
Synspunkt  maa  efterfølgende  Sammenstød  ses. 

Lørdagen  den  13.  Januar  1824  sad  B.  Christensen,  Senior 
N.  F.  Jespersen  og  flere  andre  Medlemmer  og  spiste  til  Middag 
i  Foreningen.  En  af  Bordgjæsterne  spurgte  da  i  Samtalens  Løb 
om,  hvem  der  var  bleven  valgt  til  Seniorer  paa  Generalforsam- 
lingen Dagen  i  Forvejen,  hvortil  Jespersen  svarede:  «De  Gamle 
vedblev  til  stor  Ærgrelse  for  Mange,  som  bemøjede  sig  for  det 
Modsatte. »  Christense7i  tog  nu  Ordet  og  sagde:  « Disse  have 
da  idetmindste  ej  bemøjet  sig  med  saa  meget  Held  som  I!» 
Dernæst  bebrejdede  Christensen  Jespersen,  at  han  havde  mod- 
taget Seniorposten,  og  udtalte,  at  han  havde  gjort  Regning  paa, 
at  idetmindste  to  af  de  gamle  Seniorer  vilde  fratræde. 

Herover  blev  Jespersen  saa  ilde  tilmode,  at  han  skrev  en 
Seddel  til  sine  Kolleger  med  Meddelelse  om,  at  han  paa  Grund 
af  det  Forefaldne  ønskede  at  fratræde  som  Senior,  hvilket 
Ønske  de  dog  senere  fik  ham  til  at  frafalde.  De  øvrige  Seniorer, 
nemlig  F.  Fabricius  P.  V.  Jacobsen  T.  C.  Murer  og  Valentin, 
vare  strax  enige  om,  at  Christensens  Ord  syntes  at  indeholde 
den  Paastand,  at  de  gamle  Seniorer  havde  gjort  sig  Umage 
for  at  faa  Stillingen  paany.  De  ansaa  imidlertid  en  saadan 
Bestræbelse  for  saa  «lav  og  foragtelig,  at  den  Person,  der  saa- 
ledes  havde  begaaet  crimen  ambitus  paa  en  eller  anden 
Maade,  strax  burde  afsættes  fra  sit  Embede».  For  at  der  ikke 
skulde  blive  kastet  nogen  Skygge  paa  deres  Karakter,  besluttede 
de  strax  at  udbede  sig  Erklæring  fra  Christensen  om  de  Ud- 
ladelser,  han  var  fremkommen  med  ved  Middagsbordet  ligeover- 
for Jespersen.  «Da  det  derhos  tillige  dels  maatte  interessere 
Foreningens  øvrige  Medlemmer  saa  snart  som  muligt  at  erfare, 
om   deres  Seniorer   vare   foragtelige   Mennesker  eller   ikke,    det 

dels  ogsaa  maatte  formodes,  at  Hr.  Christensen  paa  en  Aften 
og  en  Formiddag  havde  Tid  nok  til  at  kalde  sine  brugte  Ord 
tilbage  i  Hukommelsen  og  angive  disses  Mening  paa  en  bestemt 
Maade,  saa  udbad  man  sig  af  disse,  som  det  syntes,  fyldest- 
gjørende  og  øjensynlige  Grunde  hans  Svar  tilstillet  til  næste 
Formiddag  Kl.   3». 

Da  Christensen  modtog  denne  Opfordring,  der  var  i 
korte  og  bestemte  Udtryk,  blev  han  vred  for  Alvor  og 
skrev  et  harniskklædt  Brev  til  Senioratet.  Om  Tonen  vil 
man  kunne  dømme  af  følgende  Indledning:  «I  højeste  Grad 
forbavset  over  det  Forunderlige,  ja,  fast  kunde  jeg  fristes  til  at 
sige  det,  fra  et  vist  Synspunkt  Uforskammede  i  den  Skrivelse, 
jeg  af  Senior  Valentin  igaar  Aftes  omtrent  Kl.  9  ved  min 
Nærværelse  i  Selskabet  modtog  fra  Senioratet,  iler  jeg  med  til 
Svar  at  oversende  følgende  Linier,  der,  hvis  de  muligen  for- 
medelst deres  mindre  Orden  eller  ditto  maatte  skurre  i  det 
meget  ærede  Seniorats  Øren,  kun  kunne  fremføre  til  deres 
Undskyldning  den  korte  Tid,  hvori  de  maatte  affattes,  og  det 
trøstende  Exempel,  Senioratets  dog  meget  færre  Linier  i  denne 
Henseende  frembyde.« 

Han  tager  derpaa  adskillige  Forbehold,  idet  han  paa  ingen 
Maade  vil  anerkjende  Senioratets  Ret  til  at  forlange  Forklaringer 
af  ham.  Naar  han  overhovedet  indlader  sig  paa  at  svare,  er 
det,  fordi  han  derved  tror  at  vanskeliggjøre  Skumlerier.  I 
længere  Tid  har  han  ikke  talt  med  Jespersen.  Men  i  Lørdags 
da  denne  til  Spørgsmaalet  om,  hvem  der  var  blevet  Seniorer, 
ytrede,  at  de  Gamle  vare  blevne  gjen valgte  til  stor  Ærgrelse 
for  Mange,  der  forgjæves  havde  bemøjet  sig,  havde  han  sagt, 
at  «de  (disse  Mange)  rigtignok  idetmindste  ej  havde  bemøjet 
sig  med  saa  meget  Held  som  Somme ». 

Dernæst  skriver  han,  haanende  sin  Modstander:  «Faa 
Kvarteer  i  Forvejen  erindrer  jeg  at  have  vexlet  et  Par  Ord  med 
merbemeldte  Jespersen  i  Salen,  hvor  jeg  selvanden,  om  jeg 
mindes  ret,  befandt  mig,  da  han  gik  igjennem  til  Seniorværelset. 
Jeg  benyttede   nemlig   denne  Lejlighed   til   at  bringe  ham   min 

Gratulation  i  Anledning  af  hans  Gjenvælgelse  til  Senior,  hvilken 
Gratulations  mulige  Upasselighed  netop  i  dette  Øjeblik  ej  faldt 
mig  ind.  Hverken  tænkte  jeg  nemlig  paa,  at  da  det  er  en 
Praxis  fast  uden  Undtagelse,  at  de  gamle  Seniorer  gjenvælges, 
en  Lykønskning  i  Anledning  af  en  saadan  Gjenvælgelse  kunde 
synes  at  indeholde  en  Slags  Tilstaaelse  af  den  Lykønskende 
om,  hvor  uvant  denne  Gjenvælgelse  forekom  ham;  ej  heller 
tænkte  jeg  i  det  Øjeblik  paa,  at  denne  Mistanke  hos  ham  der- 
ved maatte  forøges,  at  hans  Udvælgelse  var  sket  med  fast 
dobbelt  saa  faa  Stemmer  som  hans  forrige  Aars  Kollegers. 
Imidlertid  lod  hans  utilfredse  Mine  mig  øjeblikkelig  ane  dette, 
og  jeg,  der  skatter  Hr.  Jespersens  udmærkede  Værd  saavel  i 
videnskabelig  som  i  andre  Henseender,  et  Værd  der  jo  er  tydeligt 
nok,  da  det  baade  har  gjort  ham  til  Senior  og  til  Lieutenant, 
jeg  søgte  strax  at  udslette  det  øjensynligen  gjorte  ubehagelige 
Indtryk  med  at  tilføje:  «Jeg  mente  ellers,  du  for  et  halvt  Aars 
Tid  siden  havde  ytret,  at  du  ej  vilde  modtage  en  Seniorpost 
i  indeværende  Aar.»  Derved  søgte  jeg  naturligvis  at  antyde 
min  Overbevisning,  at  kun  Formodningen  derom  havde  virket 
hans  Stemmers  i  Forhold  til  hans  Kollegers  ubetydelige  Antal. 
Men  hans  med  synlig  Bitterhed  givne  Svar:  «Jeg  antog  det 
ogsaa  blot,  fordi  jeg  under  nærværende  Omstændigheder  fandt 
det  tjenligt  for  Selskabet  at  vedblive  endnu  en  Tid,»  lod  mig 
rigtignok  indse,  at  det  Sidste  nok  havde  været  værre  end  det 
Første.  Dette  til  Svar  paa  denne  efter  mit  Skjønnende  ligesaa 
latterlige  som  Senioratet  lidet  hædrende  Sag. » 

Da  Senioratet  modtog  dette  Brev,  sammenkaldte  det  en 
overordenlig  Generalforsamling  til  den  16.  Januar.  Paa  denne 
gav  den  ordførende  Senior  P.  V.  Jacobsen  en  Fremstilling  af 
Sagen  og  oplæste  de  Breve,  der  vare  vexlede.  Derefter  be- 
mærkede han,  at  Jespersen  refererede  den  Samtale,  der  fandt 
Sted  i  Salen  førend  Scenen  ved  Bordet,  endel  anderledes  end 
Christensen.  Men  denne  første  Samtale  maatte,  selv  saaledes 
som  Christensen  berettede  den,  fuldkomment  undskylde  Jespersens 
Ord  ved  Middagsbordet  en  halv  Time  senere,    « hvilke  Ord  vel 

vise  en  Misfornøjelse  med  det  Angreb,  som  han  troede  at  have 
modt  idetmindste  hos  eet  Medlem ,  men  ikke  egenlig  inde- 
holdt noget  Fornærmende,  da  det  vel  er  en  delikat  men  ikke 
en  foragtelig  Ting  at  umage  sig  for,  at  de  gamle  Seniorer  ikke 
gjen vælges  paany».6 

Den  ordførende  Senior  krævede  nu,  at  der  skulde  ned- 
sættes en  Kommission  til  at  paakjende  de  Fornærmelser,  Chri- 
stensen var  fremkommen  med  mod  Senioratet.  Det  kom  imidler- 
tid ikke  saa  vidt,  idet  Sagen  paa  selve  Generalforsamlingen 
blev  afgjort  i  Mindelighed.  Efter  nogen  Forhandling  udtalte 
nemlig  Christensen,  at  han  tilbagekaldte  de  Udtryk,  han  havde 
brugt  om  Senioratet,  da  dette  havde  erklæret,  at  dets  Brev 
intet  Fornærmeligt  tilsigtede.7 

Saaledes  endte  denne  Strid  mellem  to  Mænd,  der  toogtyve 
Aar  senere  optraadte  i  Fællesskab  paa  en  større  Skueplads.  I 
Maj  1846  vare  nemlig  Kapitain,  Cand.  theol.  Niels  Frederik 
Jespersen  til  Grønnebjerggaard  i  Holkæk  Amt  og  Overrets- 
prokurator  Balthasar  Christensen  Medstiftere  af  Bondevenne- 
selskabet,  og  de  indtraadte  begge  i  Selskabets  Bestyrelse.  Men 
længere  end  til  1848  kunde  den  Førstnævnte  dog  ikke  følge 
den  bondevenlige  Politik. 

B.  Christensen  folte  sig  ogsaa  kaldet  til  at  være  Forsvarer 
for  Medlemmer,  der  efter  hans  Mening  vare  blevne  for  haardt 
behandlede,  men  heller  ikke  her  havde  han  Held  med  sig. 
Stud.  /.  A.  Dy ss el  havde  for  et  Par  Aar  siden  stiftet  en  ikke 
ubetydelig  Gjæld  hos  Foreningens  første  Vært.  Da  denne  fra- 
traadte,  krævede  han  Dyssel,  der  imidlertid  svarede  uhøfligt 
og  derpaa,  da  han  blev  sagsøgt,  gjorde  exceptio  minoren- 
nitatis  gjældende.  Det  daværende  Seniorat,  som  fandt,  at  en 
saadan  Optræden  var  skadelig  for  Foreningens  gode  Navn, 
spurgte  nu  Dyssel,  om  det  forholdt  sig  saaledes,  som  Rygtet 
fortalte,  men  istedetfor  at  give  et  bestemt  Svar  beskyldte  han 
Senioratet  for  at  have  vist  en  Adfærd  aldeles  stridende  mod 
Selskabets  Love,  for  en  ulovlig  Anmasselse,  Uforskammet- 
hed* o.  s.  v. 

Senioratet,  der  ikke  vilde  lade  dette  sidde  paa  sig,  sammen- 
kaldte derpaa  en  Generalforsamling,  der  for  det  Første  frifandt 
det  for  Dyssels  Beskyldninger  og  dernæst  nedsatte  en  Kommis- 
sion til  at  dømme  ham.  Denne  Kommission,  hvis  Medlemmer 
vare  P.  C.  Adler,  N.  F.  Jespersen,  I.  N.  Madvig,  C.  A.  T kortsen 
og  Cand.  jur.  /.  /.  U?isgaard,  den  senere  Minister,  dømte  Dyssel 
til  at  exkluderes  af  Foreningen,  fordi  den  ifølge  Lovene  var 
nødt  dertil,  men  samtidig  indstillede  den  Dommen  til  Formil- 
delse til  en  Mulkt.  Paa  den  Generalforsamling,  der  i  den 
Anledning  blev  indkaldt,  udtalte  Poul  Møller  som  ordførende 
Senior:  « Flertallet  af  Senioratets  Medlemmer  har  i  Betragtning 
af  den  Hr.  Dyssel  ved  Exklusion  tilføjede  Beskæmmelse  fore- 
trukket at  indstille  til  Generalforsamlingens  Betænkning,  om 
Straffen  nu  ej  aldeles  kan  ophæves.  Var  Straffen  for  haard, 
kan  denne  Haardhed  jo  ej  godtgjøres  uden  ved  kort  Varighed. 
En  Student  kan  dog  umulig  krænkes  dybere  end  ved  saa  for- 
agtelig en  Dom  af  sine  Kammeraters  eneste  fælles  Organ,  end 
ved  at  forskydes  af  sin  Stands  eneste  offenlige  Korporation. 
For  Enhver,  der  har  mindste  Følelse,  maa  dette  være  et  yderst 
bittert  Budskab.  Dette  Budskab  har  Hr.  Dyssel  faaet.  Vilde 
det  da  ikke  næsten  være  Grusomhed  at  tvivle  paa,  at  han 
herved  noksom  er  straffet  for  nogle  ubesindige  Ytringer  og  for 
en  medfødt  plump  Ubehjælpsomhed,  der  bringer  ham  til  uaf- 
ladelig at  støde  an  mod  Konveniensens  Former?  General- 
forsamlingen har  jo  nedsat  Kommissionen  og  denne  afsagt 
Dommen  alene  for  at  forskaffe  Senioratet  Æresoprejsning.  Da 
nu  dettes  fleste  Medlemmer  finde  sig  fyldestgjorte  ved  Dommens 
Afsigelse,  som  saa  fuldkomment  gjør  Beskyldningerne  mod  dem 
magtesløse,  kan  man  maaske  haabe,  at  Generalforsamlingen 
ogsaa  vil  lade  Humaniteten  gaa  fremfor  Ret.»8 

Generalforsamlingen  fulgte  dog  ikke  Senioratet  dengang, 
men  forkastede  med  stort  Flertal  Forslaget  om,  at  Straffen 
skulde  bortfalde.  Tilsidst  enedes  man  om,  at  Dyssel  i  to  Aar 
skulde  være  exkluderet  af  Foreningen,  og  da  han  ikke  betalte  sine 
resterende  Medlemskontingenter,  blev  han  nogen  Tid  efter  tillige 

udslettet.  Før  de  to  Aar  vare  udløbne,  nemlig  i  September  1823, 
indsendte  B.  Christensen,  der  fra  nu  af  optraadte  som  Dyssels 
Advokat,  et  Andragende  om,  at  Dommen  over  ham  maatte 
formildes  derhen,  at  han  blev  betragtet  som  simpel  udmeldt, 
saaledes  at  han  kunde  indtræde  igjen  som  ordenligt  Medlem, 
naar  han  ønskede  det.  Paa  Generalforsamlingen  i  Oktober  kom 
Sagen  saa  for  igjen,  men  i  den  Form,  om  det  ene  Aar  skulde 
eftergives  ham  eller  ikke.  Ved  Afstemningen  herom  vedtoges 
det  med  stort  Flertal,  at  Exklusionen  skulde  staa  ved  Magt  i 
to  Aar. 

I  Januar  1825  var  Christensen  atter  paafærde  og  stillede 
følgende  Forslag:  «Student  I.  A.  Dyssel  betragtes  som  et  ud- 
meldt Medlem  af  vor  Forening,  og  den  over  ham  fældede 
Dom  med  alle  dens  Virkninger  med  Hensyn  til  hans  Forhold 
til  Samfundet  betragtes  som  døde  og  magtesløse.«  Paa  General- 
forsamlingen den  15.  Januar  havde  den  ordførende  Senior  Valeiitin 
ikke  vanskeligt  ved  at  paavise,  hvor  umuligt  Forslaget  var. 
Det  var,  sagde  han,  urigtigt  at  annullere  en  Dom,  der  allerede 
var  udløben,  og  endvidere  var  det  upolitisk  at  betragte  et 
Medlem,  der  var  udslettet  paa  Grund  af  Gjæld,  som  et  Medlem, 
der  havde  udmeldt  sig.  Naar  man  nu  tillige  vidste,  at  Dyssel, 
hvad  der  fremgik  af  Breve  fra  ham,  ikke  brød  sig  om  For- 
eningen, var  det  endnu  urimeligere  at  gjøre  Noget  for  ham. 
Valentin  sluttede  sin  Tale  med  følgende  Bemærkning:  «Hr. 
Christensen  gaar  endog  videre  i  Anledning  af  Hr.  Dyssel  end 
Karl  VII  i  Anledning  af  Jeanne  d'Arc,  thi  han  omstødte  ikke 
hendes  Fordømmelsesdom  ved  et  Magtsprog,  men  efter  fore- 
gaaende  revisio  actorum  af  en  ordenlig  Ret.  Fra  en  saa 
lovstridende  og  for  Exemplets  Skyld  saa  farlig  Fremgangs- 
gangsmaade  maa  Senioratet  paa  det  Indstændigste  raade  For- 
samlingen. » 

Efter  den  ordførende  Senior  fremstod  tre  Medlemmer  af 
den  Kommission,  der  i  sin  Tid  havdej  været  nedsat  over 
Dyssel,  nemlig  Adler,  Madvig  og  Unsgaard,  der  alle  nedlagde 
Indsigelse  mod,  at  deres  inappellable  Dom  blev  omstødt,  hvorefter 


Generalforsamlingen   med   74  Stemmer   mod    18   vedtog,    at   B. 
Christensens  Forslag  ikke  skulde  forhandles  yderligere. 

Lige  saa  uheldig  var  Christensen,  da  han  omtrent  samtidig 
foretog  et  Stormløb  mod  Værtinden  Madam  Buttier.  I  de  Aar, 
hun  havde  betjent  Foreningens  Medlemmer  med  Mad  og  Drikke, 
vare  Klagerne  strømmede  ind  til  Senioratet  ligesom  i  Madam 
Brorsons  Tid,  og  Senioratet  havde  ofte  sendt  hende  smaa 
Breve  med  Anmodning  om  at  afhjælpe  de  værste  Mangler. 
Til  Gjengjæld  fremførte  hun  paa  sin  Side  Beklagelser  over,  at 
Afsætningen  ikke  var  stor  nok,  at  hendes  Priser  vare  for  lave, 
at  Medlemmerne  stod  i  Gjæld  til  hende,  hvorved  hun  savnede 
den  fornødne  Driftskapital  o.  s.  v. 

Poul  Møller  skrev  engang  til  hende  paa  Senioratets  Vegne : 
«De  vilde  ikke  mangle  Afsætning  paa  Maden,  naar  De  bragte 
mere  Variation  med  Aftenbeværtningen.  •  Folk  bar  formodenlig 
ikke  Lyst  til  at  spise  saa  store  Stege  om  Aftenen.  Hvad  der 
levnes,  er  jo  heller  ikke  aldeles  spildt,  da  det  idetmindste  kan 
anvendes  til  Smørrebrød.«  En  anden  Gang  meddelte  Senio- 
ratet hende,  at  hun  maatte  have  Lov  til  at  forhøje  Prisen  paa 
Grynsuppe,  Sago-  og  Risenvelling  og  Risengrød  til  10  Skilling  for 
Portionen,  mod  at  hun  saa  kun  tog  1  Mark  for  Bøfsteg  og 
Karbonade.  «Da  Kjødpriserne  imidlertid  daglig  falde  (Oktober 
1822),  finder  Senioratet  sig  derimod  ingenlunde  foranlediget  til 
at  forhøje  Prisen  paa  Kjød  med  Sauce  eller  at  tilstaa  Dem 
2  Skilling  mere  for  de  halve  Portioner  om  Aftenen  tvertimod 
al  Sædvane  paa  Byens  Restaurationer.* 

En  tredie  Gang  paalægger  Senioratet  Værtinden  at  ned- 
sætte Prisen  paa  Gaasesteg  til  1  Mark  4  Skilling  pr.  Portion, 
der  er  den  almindelige  Pris  overalt  i  Byen,  oftere  om  Aftenen 
og  da  især  Onsdag  at  beværte  med  varme  Retter,  hver  Hellig- 
aften at  servere  de  « almindelige  brugelige  Spiser  saasom  Risen- 
grød, Gaasesteg  og  deslige* ,  at  iagttage  større  Afvexling  med 
Retterne  om  Aftenen,  naar  der  er  Forelæsning,  Musik  eller 
Generalforsamling,  at  levere  flere  Retter  Mad  end  hidtil  og  af 
sjældnere  Slags  o.  s.  v.    Da  der  føres  Klage  over,  at  Abonnements- 

prisen  for  Middagsmaden  er  for  høj,  undersøger  Senioratet  Sagen, 
men  kommer  til  det  Resultat,  at  det  i  saa  Henseende  maa 
blive  ved  det  Gamle.  « Imidlertid  maa  vi  dog  paalægge  Dem 
at  levere  til  Abonnenterne,  naar  det  forlanges,  Va  Portion  Efter- 
mad istedetfor  Formad  saavelsom  at  tilstede  Abonnement  paa 
i  Portion  Formad  og  Va  Portion  Eftermad  for  4  Rbd.  3  Mark 
maanedlig. » 

I  Juni  1823  sender  Senioratet  Madam  Buttier  et  meget 
skrapt  Brev.  Flere  Medlemmer  have  nemlig  bragt  i  Erfaring, 
at  hun  har  talt  ilde  om  Foreningen  ude  i  Byen,  hvorfor  Senio- 
ratet « herved  paa  det  Alvorligste  maa  anmode  Dem  om  for 
Eftertiden  at  afholde  Dem  herfra,  da  De  dertil  aldeles  ingen 
Grund  har  og  saavel  herved  kan  skade  Selskabet  som  Dem 
selv».     Samtidig  faar  hun  sig  følgende  Omgang: 

« Ligeledes  klages  der  næsten  daglig  over  Beværtningen.  Disse  Klage- 
punkter ere  1.  at  Deres  Punsch  er  slet;  2.  at  ofte  hverken  Middagsmad  eller 
Aftensmad  leveres  til  den  bestemte  Tid;  3.  at  De  har  vægret  Dem  ved  at  levere 
Godtgjørelsen  for  Middagmad  paa  Sommerværelserne ;  4.  at  Deres  Priser  ere 
altfor  urimeligt  store  paa  enkelte  Ting  f.  Ex.  Æggesnapse,  Rejer,  Ræddiker  og 
kogte  Æg,  og  5.  at  alt  for  ofte  for  lidt  Kvantum  af  Mad  haves. » 

Da  Efteraarssæsonen  samme  Aar  begyndte,  fik  hun  følgende 
Opstrammer  af  vedkommende  Senior: 

«Jeg  maa  tilføje  den  indstændige  Anmodning,  at  De  paa  det  Ivrigste  sørger 
for,  at  Deres  Drikkevarer  i  det  Hele  taget  forbedre  sig.  Jeg  nævner  saaledes 
først  Deres  Vin,  thi  baade  Graves  og  Medoc  og  Margaux  ere  saa  slette  i 
Almindelighed  i  den  senere  Tid,  at  man  snarere  skulde  fristes  til  at  give  Penge 
for  at  blive  fri  for  at  drikke  dem  end  betale  Penge  for  at  nyde  dem.  Øllet  er 
almindeligvis  slet  aftappet,  brunt  istedetfor  hvidt,  undertiden  endog  dovent,  og 
endelig,  hvad  der  er  under  al  Beskrivelse,  det  er  Deres  Rompunsch,  der  slet 
ikke  er  til  at  nyde,  og  som  De  selv  af  Erfaring  \eed,  ogsaa  særdeles  sjældent 
forlanges.  Da  Drikkevarerne  ere  den  halve  Beværtning,  maa  jeg  endnu  en  Gang 
paa  det  Alvorligste  og  for  at  forebygge  videre  Ubehageligheder  advare  Dero  om, 
at  De  afhjælper  denne  væsenlige  Mangel  i  Beværtningen,  og  tillige  gjøre  Dem 
opmærksom  paa,  at  idet  De  gjør  dette,  sorger  De  saavel  for  Deres  egen  Sikker- 
hed som  Fordel. » 

I  Løbet  af  1824  truer  Senioratet  bl.  A.  Madam  Buttier 
med,    at  Tilladelsen  til  at  udskjænke  Vin  i  Lokalerne  vil  blive 

hende  berøvet,  naar  hun  ikke  saavidt  muligt  sørger  for  at  anskaffe 
en  bedre  Kvalitet.  I  Oktober  gjorde  Th.  G.  Repp  et  Forslag 
om  at  ophæve  Taxterne  paa  Maden  og  som  Følge  deraf  tillige 
Abonnementet,  men  efter  lange  Forhandlinger  kom  man  til  det 
Resultat,  at  Taxterne  skulde  beholdes.  Værtinden  vilde  man 
dog  ikke  afskedige.  Hun  havde  været  saa  klog  de  sidste  otte 
Dage  før  Generalforsamlingen  at  levere  god  Mad,  hvorfor 
hun  fik  Anerkjendelse,  men  der  blev  meddelt  hende,  at  hun 
vilde  blive  sat  under  et  strengere  Tilsyn  end  forhen,  at  der 
hver  Maaned  vilde  gaa  en  Liste  rundt  blandt  Gjæsterne,  for  at 
disse  kunde  optegne  deres  Klager,  og  at  hun  endelig  vilde  faa 
sin  Afsked,    dersom   hun   ikke    opfyldte   alle  billige  Fordringer. 

De  Lister,  der  blev  fremlagte  i  Oktober,  November  og 
December,  indeholdt  ikke  væsenlige  Klager  over  Maden,  saa 
at  der  ikke  var  Grund  for  Senioratet  til  at  skride  ind.  Desto 
mere  overrasket  blev  dette  derfor,  da  det  den  4.  Januar  1825 
fra  B.  Christensen  modtog  et  Forslag,  der  gik  ud  paa,  at 
Værtinden  skulde  opsiges  til  øjeblikkelig  at  fratræde  sin  Plads. 
Forslaget  bar  til  Motto:  Tandem  bona  causa  triumphat 
og  var  bl.  A.  medundertegnet  af  Th.  G.  Repp,  I.  Stabeli  og 
Vedersø. 

Paa  Generalforsamlingen  den  15.  Januar  kunde  Valentin 
som  ordførende  Senior  med  Rette  udtale,  at  Senioratet  med 
« billig  Forundring«  havde  modtaget  Christensens  Forslag,  der 
fuldstændig  stred  mod  den  Kontrakt,  man  havde  indgaaet  med 
Værtinden,  og  som  lød  paa  lovlig  Opsigelse  til  de  lovlige 
Flyttedage.  Til  en  saadan  var  der  nu  ingen  Grund,  og  Chri- 
stensen vilde  have  handlet  langt  rigtigere  ved  at  fremsætte 
sine  Klagepunkter  end  ved  atter  at  forurolige  Foreningen  med 
gamle  Forslag. 

Skavanken  ved  hele  Forholdet  var,  at  Værtinden  ikke 
havde  mindre  end  450  Rbd.  tilgode  hos  Medlemmerne,  og  da 
hun  var  en  fattig  Kone,  kunde  hun  derfor  umuligt  gjøre  de 
nødvendige  Indkjøb  i  det  Store.  Hun  maatte  stadig  kjøbe  paa 
Kredit  hos  Kræmmerne,  hvorfor  hun  maatte  tage,  hvad  de  bød 

hende.  Det  var  saaledes  egenlig  ubilligt  at  klage  over  hendes 
Beværtning  i  samme  Øjeblik,  som  Medlemmerne  ved  at  skylde 
hende  en  saa  betydelig  Sum  berøvede  hende  Midlerne  til  at 
forbedre  Maden.  Det  vilde  være  aldeles  upassende  at  opsige 
hende  samtidig  med,  at  mange  af  Foreningens  Medlemmer  stod 
i  Gjæld  til  hende.  Den  Vin,  hun  leverede,  var  ikke  god,  men 
Vinhandleren  var  hendes  Kreditor,  og  hun  kunde  ikke  betale 
ham,  for  hun  fik  sit  Tilgodehavende.  Senioratet  kunde  ikke 
være  med  til  at  opsige  en  Værtinde,  blot  fordi  der  var  Smaa- 
mangler  tilstede,  tilmed  da  det  var  meget  vanskeligt  at  faa  en, 
der  var  bedre. 

Efter  dette  Forsvar  trak  B.  Christensen  i  Land  og  tog  sit 
Forslag  tilbage.  Han  havde  ikke  haft  Held  med  sig  som 
Reformator,  og  ikke  længe  efter,  da  han  havde  taget  juridisk 
Examen,  rejste  han  til  Viborg,  hvor  han  i  fiere  Aar  gjorde 
Tjeneste  som  Retsfuldmægtig.  Hans  Rolle  i  Studenterforeningen 
var  saaledes  udspillet. 

Madam  Buttier  fik  Lov  til  at  blive,  men  i  Længden  kunde 
det  ikke  gaa,  da  hun  var  altfor  smaalig  og  tilmed  chikanøs.  I 
April  1827  maatte  hun  derfor  fortrække.  Kort  efter  General- 
forsamlingen i  Januar  1825  besluttede  Senioratet  selv  at  kjobe 
Vin,  for  at  Medlemmerne  kunde  faa  noget  Ordenligt  at  drikke. 
Det  kjøbte  saa  et  Oxehoved  gammel  Medoc  og  lod  Indholdet 
sælge  paa  Foreningens  Regning,  indtil  Udgiften  var  dækket, 
hvorefter  det  overlod  Værtinden  Resten. 

Naar  man  i  de  Tider  kom  til  Middag  i  Studenterforeningen, 
kunde  man  undertiden  se  Poul  Møller  staa  i  stille  Betragtning 
af  den  lille  Spiseseddel  med  de  fem  Retter,  der  hang  paa  Spise- 
stuedøren. Man  kunde  se  ham  staa  længe,  som  om  det  kostede 
ham  meget  Hovedbrud  at  træffe  Valget,  men  hans  Tanker 
vare  langt  borte  baade  fra  Maden  og  Spiseseddelen.  Den, 
der  saa  vilde  se  efter,  hvad  der  bødes  til  Middag,  maatte  til- 
sidst  anmode  ham  om  at  give  Plads,  hvorved  han  naturligvis 
igjen  vaagnede  af  sin  Adspredthed.9  Naar  han  derpaa  havde 
taget  Plads  ved  Bordet,    førte   han   en   fornøjelig  Samtale   med 

Christian  Winther,  C.  N.  David,  Dr.  Bredsdorff,  Chr.  Paulsen, 
Jørgen  Jørgensen  o.  Fl.  til  Glæde  for  unge  Studenter,  der 
endnu  mange  Aar  senere  mindedes  de  Timer,  de  havde  tilbragt 
om  Middagen  i  Studenterforeningen.10 

Paa  den  samme  Generalforsamling,  paa  hvilken  Fjerbold- 
sagen forhandledes  og  B.  Christensens  Stormløb  mod  Vært- 
inden blev  afslaaet,  nemlig  den  15.  Januar  1825,  blev  der  ogsaa 
rammet  en  Pæl  igjennem  et  Forslag,  der  alt  tidligere  havde 
været  fremme,  og  som  mange  Gange  senere  er  dukket  op 
igjen.  Det  var  Forslaget  om,  at  Foreningen  skulde  udgive  et 
Tidsskrift.  I  Regelen  have  Forslagsstillerne  været  meget  unge 
Studenter,  der  syntes,  at  de  havde  saa  Meget  at  fortælle  Verden. 
Men  denne  Gang  var  det  en  anset  Videnskabsmand,  nemlig 
Dr.  /.  H.  Bredsdorff.  I  1823  havde  T.  C.  Murer  stillet  et 
lignende  Forslag,   der  var  bleven  forkastet. 

Den  Senior,  der  denne  Gang  førte  Ordet,  bad  Forsamlingen 
at  betænke,  om  det  vilde  være  rigtigt  af  Foreningen  saaledes 
at  træde  offenlig  op  og  blive  Gjenstand  for  en  Kritik,  der, 
som  Alle  alt  for  godt  vidste,  ikke  vilde  holde  sig  til  det 
Skrevne  men  til  Skriverens  personlige  Liv.  «Saare  let  kunde 
det  da  indtræffe,  at  vore  Love  og  Vedtægter  blev  fremdragne 
for  et  Forum,  hvor  de  ikke  høre  hen,  ja  selv  mangen  uskyldig 
Spøg,  hvormed  vi  have  tilbragt  en  glad  Aften,  kunde  gjerne 
komme  til  at  tjene  en  Dagblads-Udgiver  som  Stof  til  at  for- 
nøje hans  Læsere  med,  og  da  Farvel  Rolighed,  Farvel  Stu- 
denterforening ! » 

Dernæst  vilde  man  ved  at  udgive  et  Tidsskrift  give  Publikum 
et  Slags  Ret  til  at  se  Foreningen  i  Kortene  og  at  spørge  om, 
hvad  de  bestilte  deroppe.  Kunde  nu  end  de  literære  Arbejder, 
der  fremlagdes,  tjene  som  Svar,  saa  var  det  dog  ogsaa  vist,  at 
et  Samfund  som  Studenterforeningen  ikke  var  noget  literært 
Institut,  ligesom  det  heller  ikke  burde  være  det.  Hertil  kom 
erfdnu,  at  de  fleste  Tidsskrifter,  der  udgaves  af  Selskaber,  gjerne 
inden  lang  Tids  Forløb  tabte  i  Liv  og  Interesse,  og  det  vilde 
sikkert    snart    gaa    et    Studenterforenings  -  Tidsskrift    ligeledes. 

Endelig  maatte  man  ikke  skjule  for  sig  selv,  hvor  vanskeligt 
det  vilde  blive  at  finde  en  Redaktør,  der  med  de  fornødne 
Kundskaber  forenede  Lyst  og  Iver  for  Sagen,  og  som  ikke 
blev  træt  af  alle  de  Besværligheder,  der  vilde  møde  ham.  Han 
vilde  bl.  A.  komme  til  at  kæmpe  med  den  bekjendte  For- 
fatterstolthed. Det  var,  som  man  vidste,  umuligt  at  faa  nogen 
Forfatter  til  at  tro,  at  et  Arbejde,  han  selv  fandt  værdigt  til 
at  optages,  dog  ikke  fortjente  det.  Hertil  kom  endnu  det 
Spørgsmaal,  om  hele  Foreningen  skulde  være  ansvarlig  for, 
hvad  der  trykkedes,  hvilket  skulde  synes  at  være  meget  ubilligt. 
Med  afgjort  Flertal  vedtog  Generalforsamlingen,  at  For- 
eningen ikke  skulde  udgive  noget  Tidsskrift,  men  Forslaget 
dukkede  som  sagt  mange  Gange  op  senere,  uden  at  det  dog 
nogensinde  vandt  den  almindelige  Stemning  for  sig. 


X. 


Da  Studenterforeningen  anden  Gang  havde  faaet  sig  en  ny- 
Visebog,  udtalte  den  ordførende  Senior  paa  en  Generalforsamling 
bl.  A.:  « Senioratet  har  troet  det  passende  som  et  Bevis  paa 
den  Interesse,  vort  Samfund  maa  nære  for  sine  Døtre,  Studenter- 
forbundene i  Kristiania  og  Lund,  som  ogsaa  for  derved  at  til- 
kjendegive  Ønsket  om  en  nærmere  Forbindelse  med  disse  to 
Affødninger,  at  tilstille  dem  hver  et  Exemplar  af  vor  ny  Vise- 
bog samt  et  Exemplar  af  Fortegnelsen  over  Bogsamlingen.* 

Dette  foregik  den  14.  Juli  1834.  Saa  længe  varede  det  alt- 
saa,  før  Foreningen  traadte  i  officiel  Forbindelse  med  Normænd 
og  Svenske,  og  det  uagtet  Lund  ligger  ligesaa  nær  ved  Kjø- 
benhavn  som  dette  ved  Roskilde. 

Forholdet  mellem  Danmark  og  Sverige  var  ikke  det  bedste 
efter  de  store  napoleonske  Kriges  Slutning.  Karl  XIV  Johan 
ønskede  allerhelst,  at  Sundet  skulde  være  et  svælgende  Dyb, 
som  hverken  Svenske  eller  Danske  skulde  kunne  passere,  og 
hans  Gesandt  i  Kjøbenhavn  Tavast  gjorde  sig  ilde  lidt  og  var 
Gjenstand  for  almindelig  Mistillid. 

Man  vil  næppe  tro  sine  Øjne,  naar  man  læser  om,  hvor- 
ledes det  gik  Filologen  og  Lexikografen  A.  0.  Lindfors,  Pro- 
fessor ved  Universitetet  i  Lund,  da  han  i  18 16  ønskede  at  til- 
bringe nogen  Tid  i  Kjøbenhavn  for  at  studere  Islandsk.  Da 
han  havde  hørt,  at  Rask  var  hjemkommen  fra  sin  Rejse  til  Island, 

skrev  han  til  Nyerup  og  bad  ham  om  at  leje  et  Værelse  til 
ham  og  om  at  formaa  Rask  til  at  give  ham  Undervisning, 
hvilket  Nyerup  besørgede.  Imidlertid  udkom  der  i  Sverige  en 
Forordning,  der  bestemte,  at  Landshøvdingerne  ikke  maatte 
give  Embedsmænd  Pas  til  Udlandet,  men  at  Hans  Majestæt 
forbeholdt  sig  dette  selv.  Lindfors  indsendte  da  strax  en  An- 
søgning om  i  Juleferien  at  maatte  besøge  Kjøbenhavn.  «Saa 
sikker  som  jeg  er  paa,  at  to  Gange  to  er  fire,  saa  sikker  var  jeg 
ogsaa  paa,  at  en  saa  billig  Begjæring  ikke  skulde  møde  Vanskelig- 
heder. Sed  fallaces  hominum  spes!  Jeg  fik  ikke  Tilladelsen, 
men  man  trøstede  mig  med  det  Haab,  at  jeg  skulde  faa  den 
næste  Foraar.  Hvad  Aarsagen  egenlig  var  til,  at  man  kunde 
gjøre  Vanskeligheder  ved  at  opfylde  mit  Ønske,  veed  jeg  ikke 
og  vil  ikke  vide,  men  det  veed  jeg,  at  jeg  havde  forbistret 
vanskeligt  ved  at  klare  mig  med  Nyerup;  thi  jeg  bluedes  ved 
at  sige,  at  man  i  Sverige  gjorde  Vanskeligheder  ved  at  tillade 
en  Videnskabsmand  at  besøge  Kjøbenhavn.«1 

Den  danske  Regjering  var  heller  ikke  imødekommende, 
thi  i  1816  bestemte  den,  at  danske  Undersaatter  ikke  maatte 
sejle  over  Sundet  i  svenske  Baade.  Bestemmelsen  var  rimelig- 
vis en  Gunstbevisning  til  det  kjøbenhavnske  Færgelav.  Den 
30.  Maj  1 8 16  skriver  som  en  Følge  heraf  Professor  Chr. 
Molbech  til  Bibliothekar  Hammar skold:  «Jeg  havde  foresat 
mig  at  tilbringe  Pinsen  paa  hin  Side  af  Sundet,  nemlig  i  Lund, 
men  erfarede  ved  Lejlighed,  at  man  ikke  længer  maa  rejse 
med  de  svenske  Baade  til  Malmø,  men  skal  tage  en  Baad  her 
fra  Færgelavet,   hvilket  faldt  mig  for  kostbart.*2 

Men  arbejdede  Regjeringerne  saaledes  bevidst  eller  ubevidst 
paa  at  lægge  Hindringer  ivejen  for  deres  Undersaatters  Sam- 
kvem, saa  kunde  de  dog  ikke  forhindre,  at  svenske  og  danske 
Lærde  stod  i  Brevvexling  og  udviklede  deres  Ideer  indbyrdes, 
ligesom  de  ogsaa  af  og  til  besøgte  hverandre.  Det  er  jo  be- 
kjendt  nok,  at  f.  Ex.  Nyerup,  Rask,  Molbech  og  /.  Kragh 
Høst  i  høj  Grad  holdt  Forbindelsen  vedlige  med  Kolleger  i 
Sverige.      Studenterne    derimod    kjendte    ikke    hverandre.      Der 

var  i  den  første  Snes  Aar  af  Aarhundredet  ingensomhelst  For- 
bindelse mellem  dem,  og-  der  viste  sig  heller  ingen  Trang  der 
til.  Man  kan  snarere  sige,  at  der  hos  mange  danske  Studenter 
herskede  en  instinktmæssig  Uvillie,  der  holdt  sig  i  Almuen  til 
langt  op  i  Aarhundredet.  De  unge  Mænd,  der  f.  Ex.  i  1820 
befolkede  Studenterforeningen,  kunde  nok  have  Grund  til  at 
spørge  sig  selv,  om  Verden  var  af  Lave,  naar  de  ikke  mer 
end  25  Aar  senere  saa  Damerne  i  Kjøbenhavn  henrykte  danse 
med  deres  svenske  Brødre,  og  naar  de  senere  saa  deres  egne 
Sønner  gaa  Arm  i  Arm  med  disse,  drikke  Banko  og  raabe 
begejstrede  Hurraer  for  Nordens  Enhed.  Dog  var  der  ogsaa 
nogle  af  de  unge  Mænd  fra  1820,  som  gjorde  Udviklingen 
med  fra  først  af,  saaledes  Hauch,  Abrahams  og  Chr.  Winther. 
Abrahams,  der  gjentagne  Gange  har  forsikret,  at  der  i  1826, 
da  han  var  i  Rom,  ikke  var  Spor  af  skandinaviske  Sympathier, 
og  at  de  Danske,  der  opholdt  sig  her,  sluttede  sig  mere 
sammen  med  Tydskerne  end  med  Svenskerne,3  var  jo  senere 
tilligemed  Hauch  med  paa  skandinaviske  Studentermøder. 

Universitetsstaden  Lund  var  i  Aarhundredets  Begyndelse, 
som  Tegner  har  sagt,  en  akademisk  Bondeby,  hvor  man  sjældent 
saa  andre  Skuespil  end  dem,  Studenterne  improviserede  paa 
Gaderne  eller  Medlemmer  af  Konsistorium  indenfor  fire  Vægge. 
Domkirken  ragede  som  en  Jætte  op  over  de  lave  delvis  straa- 
takte  Huse,  og  lavt  var  ogsaa  det  Syn,  som  de  unge  Akade- 
mikere havde  paa  Verden  og  paa  Livet  overhovedet.  De  vare 
ligesom  nu  inddelte  i  Nationer,  men  disse  Landskabsforeninger 
vare  kun  administrative  Institutioner,  gjennem  hvilke  Universitetet 
holdt  rede  paa  sine  Disciple,  ligesom  de  ogsaa  tjente  som  Under- 
støttelsesforeninger. Der  fandtes  saaledes  ikke  i  Lund  nogen 
akademisk  Forening,  hvor  de  Unge  kunde  komme  sammen  for 
at  søge  aandelig  Udvikling,  selskabelig  Omgang  eller  kammeratlig 
Afslibning. 

Ungdommens  Fornøjelser  vare  Spil  og  Drik,  ja  de  unge 
akademiske  Lærere,  Docenterne,  vare  angrebne  af  Spillesygen 
i    en    uhyggelig   Grad.      Da    besluttede    Universitetets    Kansler, 

Udenrigsministeren  Grev  Lars  v.  Engestrom,  der  kjendte  hele 
dette  Uvæsen,  at  skride  ind  med  Kraft.  Han  gik  ud  fra,  at 
Ondet  laa  i  selve  Forholdene,  og  at  det  ikke  vilde  ophøre,  før 
disse  blev  forandrede.  I  1811  sendte  han  derfor  Konsistorium 
en  Skrivelse,  i  hvilken  han  henledede  Opmærksomheden  paa 
det  ringe  Samkvem,  der  fandt  Sted  mellem  de  akademiske 
Lærere  paa  den  ene  Side  og  den  studerende  Ungdom  paa 
den  anden,  og  derefter  udtalte  som  sit  Ønske,  at  alle  Uni- 
versitetets Lærere  og  Disciple  tilsammen  vilde  danne  en  For- 
ening, i  hvilken  de  kunde  blive  bekjendte  dels  med  den  perio- 
diske Presses  Frembringelser  og  dels  med  Literaturen  i  Alminde- 
lighed. Endvidere  burde  selskabelige  Adspredelser  være  tilladte 
f.  Ex.  endog  Billardspil.  En  saadan  Forening  burde  stilles 
under  Universitetslærernes  Opsyn,  og  Udgifterne  burde  fordeles 
paa  Lærere  og  Studenter.  Hvis  en  Student  ikke  havde  Raad 
til  at  være  Medlem ,  kunde  Nationens  Kassebeholdning  ikke 
anvendes  paa  en  bedre  Maade  end  til  Kontingent  for  ham. 

« Paa  en  saadan  Maade»,  skrev  han,  ^<kunde  den  akademiske 
Ungdom  fordrive  ledige  Timer  paa  en  anstændig  og  lærerig 
Maade.  Ved  Omgang  med  deres  Lærere  kunde  de  slutte 
Bekjendtskab  med  disse,  og  ved  at  læse  nye  Journaler  kunde 
Alle  blive  satte  i  Stand  til  at  følge  deres  Videnskabs  Frem- 
skridt.«3 

Denne  Skrivelse  faldt  ned  som  en  Bombe  i  Konsistorium. 
Kun  fem  Professorer  billigede  Kanslerens  Plan,  men  Resten 
betragtede  den  som  et  Projektmageri,  der  ikke  vilde  være  til 
Gavn,  men  snarere  til  Skade  for  Universitetet.  Resultatet  af 
Forhandlingerne  blev,  at  Konsistoriet  indsendte  en  i  kraftige 
Udtryk  affattet  fordømmende  Kritik  af  Planen. 

Lars  v.  Engestrom  var  imidlertid  ikke  den  Mand,  der  tog 
imod  en  slig  Behandling.  Først  krævede  han,  at  Universitets- 
sekretæren,  der  havde  forfattet  Skrivelsen,  skulde  have  en  Til- 
rettevisning af  Konsistorium,  og  dernæst  gav  han  dettes  Med- 
lemmer en  nøjere  Forklaring  af,  hvad  han  havde  ment  med  sin 
Skrivelse,    som  de  Herrer  Professorer  sikkert  maatte  have  mis- 

forstaaet.  Konsistorium,  der  ikke  havde  den  fornødne  Mod- 
standskraft, bøjede  sig  ydmygt  for  Kanslerens  Villie,  og  i  1812 
oprettedes  saa  et  akademisk  Læseselskab.  Til  en  akademisk 
Forening  eller  en  Studenterforening,  som  han  helst  vilde  have 
havt  oprettet,  var  Tiden  endnu  ikke  moden,  idet  Studenterne 
selv  næppe  vilde  have  forstaaet  Tanken. 

Naar  man  gjennemlæser  de  Grunde,  Professorerne  fremkom 
med  mod  Planen,  vil  man  finde  mange  af  de  samme  Ind- 
vendinger, som  de  danske  Professorer  opstillede  ni  Aar  senere. 
Studenterne,  hed  det,  havde  Nok  at  bestille  med  at  læse  paa 
de  Pensa,  deres  Lærere  foredrog,  og  de  vilde  spilde  den  Tid, 
de  tilbragte  med  at  studere  videnskabelige  Tidsskrifter.  De 
vilde  kun  derved  faa  et  falsk  og  overfladisk  Begreb  om  Viden- 
skaben. De  faa,  men  gode  Bøger,  en  Studerende  burde  læse, 
skulde  hans  Lærere  anvise  ham.  En  Student  skulde  høre  syv 
til  otte  Timers  Forelæsninger  om  Dagen  og  derpaa  hjemme 
sætte  sig  ind  i  disse.  Hvorledes  skulde  han  da  faa  Tid  til  at 
læse  Tidsskrifter  eller  til  tidsspildende  Fornøjelser?  Man  vil 
maaske  erindre,  at  vor  egen  Professor  C.  F.  Hornemann  i  1820 
gjorde  gjældende,  at  Studenterne  ikke  behøvede  at  give  sig  af 
med  æsthetiske  Studier,  da  der  ved  Universitetet  var  ansat 
endog  to  Professorer,  der  gav  sig  af  hermed,  og  som  de  jo 
kunde  høre.  En  af  Professorerne  i  Lund  var  saa  vittig  at 
foreslaa,  at  Studenterne  i  deres  Fritid  kunde  spasere,  samle 
Naturgjenstande  eller  lære  en  eller  anden  mekanisk  Kunst  som 
f.  Ex.  at  dreje.  En  anden  mente,  at  Kanslerens  Plan,  dersom 
den  blev  gjennemført,  vilde  skabe  en  forfinet  ung  Slægt,  der 
vilde  blive  svag,  letsindig  og  faa  Afsky  for  alvorlige  Forret- 
ninger. 

Professorerne  i  Lund  vare  saaledes  ligesaa  stædige,  naar 
det  gjaldt  fornuftige  Fremskridt,  som  deres  Kolleger  i  Kjøben- 
havn  nogle  Aar  senere.  Man  kan  imidlertid  bedre  forstaa,  at 
de  svenske  Universitetslærere  kunde  nære  en  saadan  Opfattelse, 
thi  de  levede  i  en  lille  By  og  i  et  roligt  Samfund,  fra  hvilket 
de  ikke  modtog   nogensomhelst  aandelig  Paavirkning  eller  Til- 

skyndelse,  og  de  lukkede  sig  særlig  i  de  lider  inde  paa  deres 
Studereværelser  og  fordybede  sig  i  deres  ofte  golde  Bogstav- 
lærdom, som  ingen  Frugt  satte.  De  havde  paa  en  Maade 
gjort  op  med  Verden  udenfor;  saaledes  som  den  var,  da  de 
kjendte  den,  saaledes  skulde  den  vedblive  at  være,  og  enhver 
Forandring  opfattede  de  som  en  Revolution,  der  vilde  bringe 
Samfundet  i  Fare.  De  daværende  Universitetsadjunkter  Tegner 
og  Agardh,  der  havde  vovet  at  stifte  et  privat  Læseselskab, 
ansaa  de  for  Vigtigmagere  og  Nyhedskræmmere. 

I  Lund  blev  saaledes  den  akademiske  Læseforening  stiftet 
ved  et  Bud  eller  en  Ordre  fra  Universitetets  Overordnede,  en 
Mand,  der  havde  mere  Menneskekundskab  end  alle  Professorer 
tilsammen,  medens  Studenterne  ikke  vare  selvvirksomme.  I 
Kjøbenhavn  var  det  Studenterne,  der  selv  tog  Sagen  i  deres 
Haand  og.gjennemførte  den  trods  Universitetets  og  Universitets- 
direktionens  Modstand  eller  Uvillie,  men  begunstigede  af  Kongen 
og  Politidirektøren. 

Efterat  Studenterforeningen  i  Kjøbenhavn  var  bleven  stiftet, 
hengik  der  nogle  Aar,  før  den  saa  Kammerater  fra  Lund  som 
Gjæster  indenfor  sine  Vægge.  Forholdet  var  dengang  det,  at 
de  fleste  af  Skaanes  Indbyggere  kun  kjendte  Kjøbenhavn  fra 
Lærebøgerne  i  Geografi  eller  fra  de  Rejsendes  Beretninger.4 
Først  efter  1828,  da  Dampskibsforbindelsen  mellem  Skaane  og 
Sjælland  aabnedes,  lærte  Indbyggerne  paa  begge  Sider  af 
Sundet  hinanden  at  kjende,  og  først  da  begyndte  de  For- 
domme, som  hidtil  havde  behersket  dem,  at  svinde.  Dampen 
optraadte  her  i  Ordets  egenlige  Betydning  som  Fredsstifter 
mellem  to  Folk. 

De  første  Svenske,  der  saa  indenfor  i  Foreningen,  vare 
Magister  Sandberg,  Pastor  Egedahl  og  Phil.  Cand.  Zenius;  det 
var  den  23.  Juli  1824,  men  nogle  Dage  efter,  den  28.,  kom  to 
Upsalensere,  de  medicinske  Studerende  Schwartz  og  Widmark, 
der  gjorde  Tjeneste  som  Læger  ved  de  svenske  Tropper,  som 
vare  samlede  til  Lejrøvelser  i  Skaane.  Den  første  Aften,  de 
vare  Gjæster  i  Foreningen,   « foranstaltedes  der  en  liden  Kompota- 

tion»,  der  varede  til  n3/*.  Om  Schwartz  bemærker  Abrahams'. 
«Han  var  et  livligt  ungt  Menneske,  munter  og  talentfuld,  meget 
musikalsk,  og  han  henrev  os,  naar  han  i  Foreningen  ved  Klaveret 
sang  sine  smukke  svenske  Sange.  »5 

I  1825  indfandt  der  sig  kun  to  Svenske,  nemlig  Korn- 
minister  i  Lund  Lindenblad  og  Student  Angelin,  i  1826  kom 
tre,  nemlig  Adjunkt  Reuterdahl  og  Magistrene  N.  Loven  og 
B.  Fr.  Fries  fra  Lund,  tre  senere  meget  bekjendte  Mænd,  af 
hvilke  den  Første  døde  som  Ærkebiskop  i  Upsala,  den  Næste 
blev  en  bekjendt  Forfatter  og  Oversætter  af  fremmede  Digter- 
værker, og  den  Tredie  erhvervede  sig  et  anset  Navn  som  Zoolog 
og  Museumsdirektør.  I  1827  tog  Besøgene  stærkt  til,  og  nu 
er  det  ikke  alene  Professorer  som  Lidbeck  og  Magistre  som 
Docenterne  Rohde  og  Berlin,  men  unge  Studenter,  der  komme 
i  hele  Selskaber.  Den  1 .  Juni  indfandt  der  sig  saaledes  sex  og 
den  26.  ikke  mindre  end  ni.  Fra  nu  af  blive  Besøgene  talrige, 
og  om  Foraaret  og  Sommeren  kunde  man  somme  Dage  træffe 
en  halv  Snes  Studenter  fra  Lund  i  Foreningen.  Dampskibs- 
forbindelsen med  Malmø  hjalp  nu  mægtigt  til  at  forøge  Antallet 
af  Gjæsterne.  Ligesom  Geijer  i  1825  havde  deltaget  i  Gildet 
for  Rahbek,  saaledes  kunde  Foreningen  ogsaa  den  30.  Juni 
1829  glæde  sig  ved  et  Besøg  af  en  anden  svensk  Historiker, 
nemlig  daværende  Magister  A.   Fryxell. 

Paa  deres  Udflugter  til  Kjøbenhavn  fandt  Lundenserne,  at 
de  havde  Meget  at  lære  af  Universitetsforholdene  i  denne  By. 
« Lunds  Universitet  maatte,  uagtet  det  laa  i  Sveriges  rigeste 
Provins,  lige  fra  sin  Oprettelse  kæmpe  med  Fattigdom,  og  det 
maatte  beklage,  at  det  ikke  kunde  byde  den  studerende  Ung- 
dom nogen  Institution  i  Lighed  med  Christian  den  Fjerdes  be- 
rømte Stiftelse  Regensen.  Under  den  i  Lund  kun  altfor  frem- 
trædende Mangel  paa  Lejlighed  til  at  blive  delagtig  i  et  for- 
ædlende socialt  Liv  maatte  Ungdommen  blive  greben  af  Ønsket 
om,  at  der  i  Lund  blev  oprettet  en  Institution,  der  svarede  til 
den  i  Kjøbenhavn  i  1820  stiftede  Studenterforening.  Paa  samme 
Tid   begyndte   Nationerne   i  Upsala   at   opføre   særlige    Nations- 

huse.  Naar  der  i  Lund  fremkom  Planer  om  at  opføre  lignende 
Bygninger,  saa  strandede  de  paa  Mistvivlen  om  at  kunne  skaffe 
de  fornødne  Pengemidler  tilveje.  Hvis  derimod  alle  de  Nationer, 
i  hvilke  Lunds  Studenterkorps  var  delt,  forenede  sig,  saa  burde 
de  med  samlede  Kræfter  kunne  skabe  en  Institution,  der  lignede 
den  kjøbenhavnske  Studenterforening.«6 

I  1830  var  en  rummelig  Plads  i  Nærheden  af  Domkirken, 
Bispegaarden  og  Universitetet  tilsalgs.  Det  var  det  Stykke 
Jord,  der  nu  udgjør  Tegnérpladsen,  og  paa  hvilket  den  akade- 
miske Forenings  Bygning  ligger.  Flere  af  Universitetets  yngre 
Lærere,  Embedsmænd  og  nogle  Studenter  slog  sig  nu  sammen 
og  kjøbte  denne  Plads.  Agardh,  der  da  var  bleven  Professor, 
og  Adjunkt  C.  G.  Schønbeck,  senere  Professor  og  Stadslæge,  der 
ofte  havde  gjæstet  Studenterforeningen  i  Kjøbenhavn,  stillede 
sig  i  Spidsen  for  Foretagendet  og  udkastede  en  Plan,  som  de 
enkelte  Nationer  efterhaanden  vedtog.  Den  nye  Forening  fik 
det  Navn,  den  endnu  har,  «Akademiska  Foreningen«.  Der 
blev  indsamlet  Penge  mellem  alle  gamle  Akademikere,  og 
Kronprins  Oskar,  som  dengang  var  Kansler,  gav  selv  et  •  be- 
tydelig aarligt  Tilskud,  ligesom  han  i  [831  i  en  Skrivelse,  i 
hvilken  han  sanktionerede  Foreningens  Love,  anbefalede  den 
til  Konsistoriets  Omsorg.  Men  ved  denne  højere  Autorisation 
kom  den  allerede  fra  Begyndelsen  af  til  at  indtage  en  anden 
Stilling  end  Studenterforeningen  i  Kjøbenhavn  og  Studenter- 
samfundet i  Kristiania,  der  oprindelig  havde  tjent  den  som 
Forbilleder.  Det  blev  nemlig  gjennem  Forskrifter  i  Nationernes 
Love  bestemt,  at  hver  Student  eller  idetmindste  ethvert  Med- 
lem af  en  Nation  skulde  være  Medlem  af  Foreningen.  I  De- 
cember 1830  blev  Foreningens  Bygning  indviet,  men  den  store 
Bygning,  der  nu  rummer  »Akademiska  Foreningen*,  blev  ind- 
viet i  1 85 1.  Fra  1830  af  blev  den  nye  Forening  det  egeniige 
Midtpunkt  for  Studenterlivet  i  Lund.7 

Senioratet  for  Studenterforeningen  havde  saaledes  Ret,  naar 
det   kaldte   den  akademiske  Forening  i  Lund  for  en  Datter   og 

en  Affødning.  Men  de  samme  Udtryk  brugte  det  jo  ogsaa  om 
Studentersamfundet  i  Kristiania  (?). 

Det  norske  Studentersamfund  blev  stiftet  i  1 8 1 8,  men  det 
var  dengang  et  rent  privat  Selskab.  Efterhaanden  blev  det 
mere  en  Klub,  «men  det  syntes,  som  om  en  Tid  lang  et  vist 
halvpedantisk  Præg,  en  Sky  af  lærde  Prisafhandlinger  og  latinske 
Disputatser,  hvilede  over  dets  Møder».8  I  1824  skete  der  imid- 
lertid en  gjennemgribende  Reform  i  Samfundet,  saaledes  at  det 
fra  nu  af  ikke  mere  blev  saa  exklusivt  som  tidligere,  der  blev 
holdt  hyppigere  Moder,  og  man  gav  sig  til  at  drøfte  Tidens 
Sporgsmaal.  Men  der  var  den  Forskjel  mellem  Livet  i  Stu- 
dentersamfundet i  Kristiania  og  det  Liv,  der  førtes  i  Studenter- 
foreningen i  Kjøbenhavn,  at  Politikken  hist  kom  til  at  spille  en 
mægtig  Rolle.  Norge  var  jo  i  18 14  blevet  et  Land  med  den 
frieste  Grundlov  i  Europa,  et  rent  Særsyn  paa  den  hellige 
Alliances  Tid,  og  da  der  i  Tyverne  var  voxet  en  Slægt  op, 
der  følte  sig  som  særlig  norsk  i  Modsætning  til  alt  Dansk,  en 
Slægt,  der  halvt  medlidende  saa  ned  paa  det  ufrie  Danmark, 
kan  man  ikke  undre  sig  over,  at  den  maatte  give  sig  Luft,  og 
det  gjorde  de  unge  Akademikere  tilgavns  i  Studentersamfundet. 

Medens  det  unge  Danmark,  der  tidligere  havde  sværmet 
for  Oehlenschlåger,  efterhaanden  lærte  at  se  op  til  Heibergs 
og  medens  denne  og  Hertz  lidt  efter  lidt  blev  de  toneangivende 
Digtere  herhjemme,  vendte  de  akademiske  Fremskridts-  og  Selv- 
stændighedsmænd  i  Norge  sig  netop  bort  fra  Heiberg,  der 
for  dem  kun  repræsenterede  det  Afslebne,  Blodløse  og  Formelle, 
og  sluttede  sig  til  den  nye  opdukkende  Stjerne  Henrik  Werge- 
land, der  i  Danmark  gjaldt  for  en  Vildmand,  men  som  hjemme 
fandt  Ildtilbedere  i  Mængde,  ikke  blot,  fordi  han  var  er#  be- 
tydelig Digter,  men  ogsaa,  fordi  han  kunde  slaa  i  Bordet,  saa 
Brikkerne  dansede.  Det  var  ham,  der  vovede  at  kalde  Oehlen- 
schlåger for  « Tidens  forkjælede  Plejesøn*,  og  som  skrev,  at 
Alt,  hvad  man  med  Sandhed  kunde  sige  om  hans  Frem- 
bringelser, var,  at  de  « mangle  dobbelt  saa  mange  Fejl  som 
Dyder»,   og  det  var  ogsaa  ham,   der  priste  «Hauch's  fortrinlige 

Melpomene»,  der  søgte  ud  «fra  de  saa  meget  besjungne  danske 
Bøge»,  og  som  endelig  bebrejdede  det  danske  Folk,  at  det 
«tror  at  høre  en  national  Poesi,  blot  det  hører  ret  mange  ind- 
flettede Christian 'er  og  Frederik 'er  og  ser  i  Theaterkoulisserne 
de  kjendte  Gader  igjen». 

Modsætningerne  i  Norge  tørnede,  som  man  veed,  voldsomt 
sammen,  og  efter  mange  Kampe  sprængtes  Samfundet  i  1832.  En 
stor  Del  af  de  Udtraadte,  deriblandt  de  allerfleste  intelligente  og 
talentfulde  unge  Mænd,9  som  Schweigaard,  Welhaven,  P.  A. 
Munch,  F.  Stang,  U.  A.  Motzfeldt,  Birch- Reichenwald  o.  m.  A., 
dannede  «Det  norske  Studenterforbund  > ,  der  skulde  være  en  literær 
Forening  i  Modsætning  til  det  demokratiske  Samfund,  der  efter- 
haanden  var  udartet  til  en  Slags  Jakobinerklub.  Iblandt  det 
nye  Selskabs  Bestemmelser  var  der  bl.  A.  en,  der  er  taget 
ordret  ud  af  den  danske  Studenterforenings  Love,  nemlig  den, 
at  Universitetets  Lærere  kunde  blive  Medlemmer  blot  ved  at 
indmelde  sig,  medens  alle  andre  akademiske  Borgere  skulde 
underkaste  sig  en  Ballotering. 

Rimeligvis  er  det  dette  Studenterforbund,  som  Senioratet  i 
Studenterforeningen  i  Kjøbenhavn  betegnede  som  sin  Datter  og 
Afiødning,  og  det  havde  ialfald  mere  Ret  hertil  end  til  at  give 
Samfundet  i  Kristiania  denne  Betegnelse.  Studenterforbundet 
og  Studenterforeningen  vare  som  to  Tvillinger.  De  besjæledes 
af  den  selvsamme  Aand,  og  den  eneste  Forskjel  var  kun,  at 
man  i  Kristiania  talte  Fællessproget  kraftigere  og  tydeligere 
end  i  Kjøbenhavn.  Man  kan  vanskelig  forestille  sig,  at  Senio- 
rerne i  Boldhusgade  skulde  ville  give  Wergeland  og  hans  Til- 
hængere Brodernavnet. 

#  Trods  den  lange  Afstand  besøgte  ikke  faa  norske  Akade- 
mikere Studenterforeningen  i  Kjøbenhavn.  Den  Første,  der 
gav  Møde,  var  den  tidligt  afdøde  geniale  Mathematiker  Abel, 
og  efter  ham  kom  f.  Ex.  Pastor  G.  Kjelland  og  hans  Søn 
Stud.  theol.  F.  Kjelland,  Cand.  med.  Boeck,  Lektor  Holmboe, 
Cand.  theol.  Faye,  Cand.  theol.  Fr.  Bonnevie,  Overlærer  Lange 
fra  Arendal,    Bergkandidat   Møller,    Stud.  theol.  H.  Jespersen, 

Stud.  theol.  Ty  bring,  Stud.  theol.  Esmarch,  Lektor  Blytt,  Stud 
jur.  Langberg  og  mange  Flere.  Man  maa  erindre,  at  ikke  faa 
Familier  vare  fælles  for  Danmark  og  Norge  efter  saa  mange 
Aars  inderlige  Forbindelse,  og  særlig  gjaldt  dette  Embeds- 
standen. Flere  Præster  begyndte  deres  Løbebane  i  smaa 
Kald  i  Norge  for  senere  at  opnaa  federe  Embeder  i  Danmark, 
og  det  Samme  var  Tilfældet  med  Juristerne.  Ofte  var  det  et 
rent  Tilfælde,  der  efter  1814  afgjorde,  om  en  Slægt  skulde 
blive  dansk  eller  norsk.  Ja  endnu  i  1848  vare  som  bekjendt 
fiere  højere  Officerer  i  den  danske  Hær  Normænd  af  Fødsel, 
saaledes  Schleppegrell,  Rye,  Helgesen,  Brødrene  Ræder  og 
Lemmich. 

Medens  saaledes  Politikken  i  Norge  delte  Studenterne  i  to 
Lejre,  spillede  den  endnu  i  Tyverne  ingen  Rolle  i  den  danske 
akademiske  Verden.  Indtil  1830  forholdt  man  sig  fuldstændigt  be- 
skuende med  Hensyn  til  alle  politiske  Begivenheder  i  det  civili- 
serede Europa,  og  de  Faa,  der  tænkte  anderledes  end  den  store 
Mængde,  holdt  deres  Tanker  hos  sig  selv  eller  fik,  hvis  de 
uforsigtigt  vovede  sig  frem,  strax  en  Paamindelse  om,  at  de 
vilde  handle  rigtigst  i  at  tie  stille,  Hvor  ildeset  enhver  Ytring, 
der  overhovedet  rørte  ved  politiske  Forhold,  var,  ser  man  af 
den  Maade,  hvorpaa  Johannes  Hage  blev  behandlet,  da  han  i 
1825,  medens  han  laa  som  Alumnus  paa  Borchs  Kollegium,  i 
en  af  de  smaa  latinske  Disputatser,  han  dengang  maatte  skrive, 
tillod  sig  at  fremkomme  med  nogle  respektstridende  Ytringer 
om  den  hellige  Alliance.  Han  udtalte  nemlig,  at  man  var 
Vidne  til,  at  der  sluttedes  Forbund,  der  vel  kaldte  sig  hellige, 
men  kun  vare  det  af  Navn,  fordi  de  Stater,  der  vare  med 
heri,  troede,  at  de  kunde  tillade  sig  at  behandle  Folkene  som 
Kvæg.10  Dette  kunde  aldeles  ikke  gaa  an.  Kollegiets  Efor 
Professor  Hurtigkarl  sendte  Bud  efter  den  meget  uforsigtige 
Alumnus  og  befalede  ham  enten  at  inddrage  de  Exemplarer  af 
Afhandlingen,  der  maatte  være  uddelte,  eller  ogsaa  at  skrive 
en  ny  Disputats.  Hage  valgte  det  Sidste.  Men  forøvrigt  vare 
hans  Ytringer    ikke  Resultatet  af  et   øjeblikkeligt   Indfald,    men 

bundede  dybt  i  den  Utilfredshed,  han  nærede  mod  «al  den 
Raaddenhed  i  Danmark«,  hvad  han  ikke  lagde  Skjul  paa  for 
sine  Venner. 

Et  andet  Tilfælde,  som  indtraf  i  selve  Studenterforeningen, 
bragte  Senioratet  og  mange  Medlemmer  til  at  korse  sig.  Stud. 
theol.  N.  C.  Bjerring,  senere  Professor  og  Skolebestyrer  i 
Kjøbenhavn,  oplæste  den  7.  Marts  1829  en  Vaudeville.  Hvad 
den  indeholdt,  veed  man  ikke,  da  han  ikke  senere  har  udgivet 
den,  men  den  Vaudeville,  han  i  1827  udgav  under  Titel  af 
« Attestats  og  Forlovelse«,  indeholder  ikke  et  eneste  Ord,  som 
noget  Menneske  nogensinde  har  kunnet  tage  fortrydeligt  op.  Man 
veed  kun,  at  det  æsthetiske  Arbejde,  han  oplæste  i  1829,  be- 
nævnedes « Karakteristik  af  de  politiske  Partier  og  Aar  1899, 
en  original  politisk  Vaudeville*. 

Senioratet  havde  ikke  troet,  at  der  i  denne  vilde  fore- 
komme Noget,  der  maatte  være  anstødeligt,  men  under  Op- 
læsningen fandt  det  imidlertid,  at  « dette  Arbejde  syntes  at 
indeholde  adskillige  Hentydninger,  som  det  havde  været  mere 
passende  ej  at  fremsætte  ved  en  saadan  Lejlighed  og  i  en 
saadan  Forsamling,  ligesom  man  og  bemærkede,  at  det  hos 
Tilhørerne  efter  Enhvers  individuelle  Anskuelser,  havde  vakt 
mer  eller  mindre  Uvillie».  Imidlertid  gjorde  Senioratet  Intet 
ved  Sagen,  fordi  det  gik  ud  fra,  at  Forfatteren  ikke  havde 
ment  noget  Ondt,  men  kun  været  ubetænksom,  og  fordi  det 
«med  Grund  maatte  anse  Selskabets  almindeligen  bekjendte 
gode  Aand  som  tilstrækkelig  Borgen  for,  at  det  omhandlede 
Arbejdes  Indhold  vilde  være  uden  al  Indflydelse  paa  dets  loyale 
Tænkemaade  i  Almindelighed«.  Dog  døde  Sagen  ikke  hen, 
og  Lørdagaften  den  21.  Marts  blev  den  drøftet  ivrigt  af  Med- 
lemmerne, af  hvilke  nogle  tillagde  den  en  større  Betydning 
og  talte  om,  at  de  vilde  anmode  Senioratet  om  at  sammen- 
kalde en  Generalforsamling,  der  kunde  exkludere  Bjerring,  medens 
andre  mente,  at  Senioratet  i  ethvert  Tilfælde  paa  en  eller 
anden  Maade  burde  sørge  for,  at  Foreningens  Anseelse  ikke 
kom  til  at  lide  under,   hvad  der  var  sket. 

At  foreslaa  Forfatteren  af  Vaudevillen  exkluderet  vilde 
Senioratet  ikke  gaa  med  til,  da  det  forudsaa,  at  Forhandlingen 
paa  en  Generalforsamling  uundgaaeligen  vilde  føre  til,  at  Sagen 
maatte  komme  for  Politiet.  Derimod  foretrak  det  en  lempeligere 
Fremgangsmaade,  nemlig  at  tilkjendegive  Bjerring  Foreningens 
Utilfredshed  med  hans  Optræden.  Det  sendte  ham  derfor  et 
Brev,12  hvori  det  bebrejdede  ham,  at  han  selv  var  Skyld  i,  at 
Sagen  yderligere  var  bleven  drøftet  i  Foreningen,  hvorfra  den 
var  sivet  ud,  saa  at  nu  hele  Byen  talte  om  den.  Derefter 
skriver  det:  « Vedbliver  De  som  hidtil  at  fremkalde  Stridig- 
heder om  denne  Sag,  vil  Følgen  blive,  at  man  enten  af  Senio- 
ratet vil  forlange  en  Generalforsamling  om  Deres  Exklusion, 
—  men  da  en  Generalforsamling  rimeligvis  vil  komme  til  den 
Erkjendelse,  at  den  selv  ikke  er  kompetent  til  at  afgjøre  det 
Strafværdige  eller  Ikke-Strafværdige  i  Deres  Vaudeville,  vil  den 
sandsynligvis  maatte  overdrage  vedkommende  Autoritet  at  under- 
søge Deres  Skrift  —  eller  ogsaa  maa  Senioratet  selv  gjøre  det 
fornødne  Skridt  i  den  Henseende.  Dersom  De  imidlertid  for 
Fremtiden  ønsker  at  forelæse  en  eller  anden  Afhandling  for 
Foreningens  Medlemmer,  ser  Senioratet  sig  nødsaget  til  at 
anmode  Dem  om  først  at  tilstille  samme  Deres  Manuskript  til 
Gjennemsyn.» 

Saaledes  fik  Bjerring  Mundkurv  paa  af  Senioratet,  der  den- 
gang bestod  af  P.  V.  Jacobsen,  Fr.  Fabricius,  C.  V.  Elb  er  Ung, 
S.  Bojesen  og  E.  Bojesen.  Forøvrigt  var  han  bekjendt  mellem 
Kammerater  for  sine  fremskredne  Anskuelser,  hvorfor  han  gik 
under  Navnet  «Citoyen  Bjerring*,  ligesom  hans  Fader  den 
bekjendte  Overretsprokurator  N.  C.  Bjerring  blev  kaldet  for 
«den  lille  Marat». 

Man  kunde  sige  sig  selv,  at  ethvert  Forsøg  paa  at  persiflere 
de  bestaaende  Forhold,  selv  om  det  skete  derved,  at  man  hen- 
lagde Skuepladsen  til  en  anden  Tid  eller  til  et  andet  Land, 
aldeles  ikke  vilde  finde  nogen  Jordbund  i  Studenterforeningen  i 
de  Tider.  Enhver,  der  prøvede  herpaa,  vilde  simpelthen  blive 
anset    for   et    ildesindet   Menneske,    der    ikke   kunde    lade  Folk 

have  Fred.  Nej,  Forandringen  i  Anskuelser  maatte  komme  ad 
helt  andre  Veje.  Enhver  direkte  Tilkjendegivelse  vilde  være 
spildt.  En  af  de  Mænd,  der  forberedte  Vejen  for  de  nyere 
Ideer,  men  som  ganske  vist  først  efter  1830  kunde  tage  Bladet 
fra  Munden,  var  C.  N.  David. 

Denne  Mand,  som  i  den  sidste  Halvdel  af  Tyverne  og  til 
op  i  Trediverne  færdedes  i  Studenterforeningen  og  endog  i 
mange  Aar  var  en  daglig  Gjæst  der,  har  sikkert  i  sin  Ungdom 
drømt  om  at  blive  Digter.  I  ethvert  Tilfælde  dyrkede  han 
med  Iver  Poesien,  og  længe  efter  at  det  var  gaaet  op  for  ham, 
at  hans  Begavelse  laa  paa  andre  Omraader,  vedblev  han  at 
skrive  Sange  og  var  endog  en  Tid  lang  en  af  de  mest  søgte 
Lejlighedsdigtere  baade  i  og  udenfor  Studenterforeningen.  Hans 
Debut  var  ikke  lovende,  idet  han  som  født  Jøde  blev  et 
Offer  for  den  Forfølgelse,  der  i  18 19  en  kort  Tid  satte  Kjø- 
benhavn  i  Uro.  Han  havde  oversat  et  Lystspil  efter  det 
Franske  «Det  unge  Menneske  paa  tresindstyve  Aar»,  som  den 
4.  December  skulde  opføres  til  Frydendahls  Benefice.  Saasnart 
det  rygtedes,  at  han  var  Oversætteren,  var  det  med  det  Samme 
afgjort,  at  «Jøden  skulde  pibes  ud»,  og  da  Theaterdirektionen, 
der  havde  faaet  nys  herom,  før  Opførelsen  traf  den  Bestemmelse, 
at  Publikum  kun  maatte  give  sin  Mening  tilkjende  i  ti  Minutter 
efter  Forestillingens  Slutning,  indtil  en  Gongon  paabød  Tavs- 
hed, var  det  klart,  at  nu  maatte  der  pibes  for  Alvor. 

To  Aar  senere  glædede  han  Baggesen,  der  dengang  levede 
mismodig  og  forladt  i  Paris,  ved  et  trøstende  Digt14  « Nan  nas 
Aabenbaring,  Nannas  Digter  helliget »,  hvorom  denne  skriver, 
at  han  indtil  Modtagelsen  af  dette  Vink  om  en  virkelig  dansk 
Læser  havde  havt  Lyst  til,  hvis  det  havde  staaet  i  hans  Magt, 
«at  brænde  og  tilintetgjøre  indtil  det  sidste  Spor  Alt,  hvad  jeg 
paa  Dansk  har  ladet  trykke ».  I  dette  Digt,  der  smidigt  gaar 
ind  i  Baggesens  Udtryksmaade,   hedder  det  bl.   A.: 


C.  N.  David. 

Hvem  Nanna  er,  det  sang  i  Æolstoner 

Du   til  din   Hjerteharpes  Æolsklang! 

Da  blindt  for  Jordens  Bram  og  Støvets  Kroner 

Dit  Udblik  gjennem   Himles   Himmel   trang! 

Hvem  kunde  vel  falde  paa,  at  disse  æsthetiske  Linier  vare 
skrevne  af  den  bidende  Politiker,  den  ældre  Slægt  har  havt 
Lejlighed  til  at  høre  i  Rigsraad  og  Rigsdag?  Efter  sin  anden 
Hjemkomst  fra  Udlandet,  hvor  han  i  Gottingen  havde  hentet 
sig  en  filosofisk  Doktorgrad,  holdt  han  i  1824  og  25  i  Studenter- 
foreningens store  Sal  statistiske  Forelæsninger.  Da  han  havde 
anmodet  om  at  maatte  bruge  Salen  i  dette  Øjemed,  udtalte 
den  ordførende  Senior  paa  vedkommende  Generalforsamling,  at 
disse  Forelæsninger  vel  ikke  stod  i  Berørelse  med  Universitetet 
eller  med  Foreningen,  men  at  man  dog  burde  imødekomme 
ham,  da  det  var  et  af  Foreningens  Medlemmer,  som  her  ønskede 
at  optræde  til  videnskabelige  Formaals  Fremme.  Flere  af  de 
Spørgsmaal,  han  her  behandlede,  og  som  angik  saadanne  offenlige 
Forhold,  der  ellers  paa  den  Tid  aldrig  vare  Gjenstand  for  Om- 
tale, end  sige  for  Drøftelse,  vare  vel  holdte  indenfor  en  viden- 
skabelig Ramme,  men  alene  det,  at  der  blev  talt  om  dem, 
maatte  vække  nye  Tanker  og  Tvivl. 

Samtidig  hermed,  nemlig  den  5.  Februar  1825,  forelæste 
han  i  Foreningen  en  historisk  Beretning  om  Pargas  Indtagelse 
som  Bidrag  til  Ny-Grækernes  Historie,  efter  hvilken  Forelæsning 
Medlemmerne  samledes  til  en  Kompotation.  Næste  Sommer 
besøgte  han  den  døende  Baggesen  i  Carlsbad.  Digteren  var 
da  meget  svag,  men  i  Besiddelse  af  en  saadan  Aandsstyrke, 
at  han  reciterede  « Svanesangen  for  Grækerne*  og  oplæste 
Slutningen  af  «Adam  og  Eva».  «Gravens  Fred»,  hvortil  han 
saa  snart  skulde  indgaa»,  skriver  David,15  «syntes  allerede  da 
at  have  bortkysset  alt  Had  af  hans  Hjerte;  thi  han  hørte 
gjerne,  at  flere  af  hans  unge  Modstandere  vare  modnede  for 
alvorligere  Sysler  til  Videnskabelighedens  Ære,  og  forsonende  bad 
han  mig  om  at  hilse  en  af  hans  literære  Fjender  med  det  Udtryk : 
«han  var  mig  dog  altid  kjær» . »   Denne  Fjende  var  Oehlenschlåger. 

I  Slutningen  af  Tyverne  var  han  et  af  de  Medlemmer,  til 
hvilke  Senioratet  plejede  at  henvende  sig,  naar  det  ønskede  en 
Sang  til  festlige  Lejligheder.  Da  saaledes  en  af  Foreningens 
Stiftere  Cand.  jur.  P.  C.  Valentin,  der  havde  været  Senior 
uafbrudt  fra  1820  til  1827,  i  det  sidstnævnte  Aar  blev  udnævnt 
til  Byfoged  i  Maribo,  skrev  David  følgende  Sang  ved  Afskeds- 
gildet  den  15.  September.  Den  gaar  paa  Melodien  « Dannevang 
ved  grønnen  Bred». 

Mangengang  i   Broderlag 
Sad  vi   her  tilsammen, 
Hilsed'  efter  fuldendt  Dag 
Aftenen  med   Gammen. 
Mens  da  Talen   tvangfri  flød, 
Som   den  kom   fra   Hjerte, 
Dagens  Fryd  vi  dobbelt  nød, 
Glemte  halvt  dens  Smerte. 

Barndoms  Minder,  Ungdoms   Id 

Vi  os  her  gjenkaldte, 

Hvad  vi  haabed  af  vor  Tid, 

Frit  vi  her  udtalte. 

Hvad  sig  rørte   i   vor  Barm 

Dybt   som   Livets  Gaade, 

Lærte,  langt  fra  Hobens  Svarm  (sic), 

Vi  her  tidt  at   raade. 

Hist  opløste  Tidens  Haand 
Kransen   aarle  vunden ; 
Men   vor   Ungdoms  Rosenbaand 
Blev  her  fast're  bunden. 
Hjerter  sammensmelted'  her 
I  Begejstrings  Flammen, 
Saa  foren  te  nu  vi  er, 
Som   kun   før  holdt   sammen. 

Og  som   Stammen  vi   fik  kjær 

Med  sin  svale  Skygge, 

Hvor  vi  kunde   tryg  og  nær 

Ved  hinanden  bygge, 

Saa  vi  ham,  som   planted'  den, 

Som  den  røgted'   ærligt, 

I  vort  Hjerte,  som  vor  Ven, 

Indeslutted  kjærligt. 

»Venner  ofte  drage  maa 
Bort  saa  mange  Mile; 
Lad  os  derfor,  før  de  gaa, 
Med  at  klinke  ile.» 
Skjaldens  Ord  et  Varsel  er; 
Lad  da  Bægre  klinge; 
Dig,  som  os  forente  her, 
Vort  Farvel  vi  bringe. 

Stammen,  som  du  plantet  har 

Snildt  i  Tidens   Vover, 

Blomster  skjønt  i   Vaaren  bar, 

Frugt  i  Høsten  lover. 

Bryd  en   Blomst  end,   før  du  gaar, 

Frugt  vi  for  dig  gjemme, 

Thi  mens  vor  Forening  staar, 

Aldrig  vi  dig  glemme. 

Sangen  er  hverken  formaliter  eller  realiter  god.  Det  var 
de  sædvanlige  Udtryk,  der  gik  igjen,  og  som  ere  gaaéde  igjen 
i  manere  Viser  senere.  Men  Senioratet  maa  have  været  af  en 
anden  Mening  med  Hensyn  til  Davids  Skjaldskab,  thi  da  han 
i  Februar  1828  havde  skrevet  en  Sang  til  Ære  for  Kuhlau, 
som  var  Foreningens  Gjæst  ved  en  Koncert  og  Aftenunder- 
holdning, sendte  det  ham  en  varm  Tak  for  «den  særdeles  Op- 
mærksomhed, De  saavel  ved  ovennævnte  Festlighed  som  saa 
ofte  forhen  har  vist  Selskabet,  og  hvorved  De  stedse  saa  be- 
tydeligt har  understøttet  vore  Bestræbelser  for  at  fremme  dets 
Tarv».     Denne  Sang  ser  saaledes  ud: 

Hjerternes  rene  Lyst, 

Jubel  i   Mandens  Bryst 

Spotter  vel  Ordenes  Fylde. 

Alt,  hvad  der  glædefuldt 

Livet  forsøder  huldt, 

Kan  vi  med  Toner  kun  hylde. 

Elskede  Toneskjald! 
Dit  er  et  herligt  Kald, 
Hjerternes  Sprog  du  os  lærer. 
Hør  da  dens  Stammen  her, 
Uvant  os  Sproget  er, 
Lærerens  Præg  det  dog  bærer. 

Herlige  jSkaberaand, 

Verdens  ved  Kunstens  Baand, 

Danmarks  ved   Hjertet  og  Dyder! 

Flet  i  din   Kunstnerkrans, 

Rig  paa  fortjente  Glans, 

Blomsten,  som  Venskab  dig  byder! 

Ligeledes  forfattede  David  Prologer  til  Skuespil,  der  op- 
førtes i  Foreningen.  Juleaften  1826  vare  Medlemmerne  for- 
samlede for  at  se  «Sganarels  Rejse  til  Filosofernes  Land». 
Forud  for  denne  Komedie  gik  et  Forspil  «To  Prologer  for 
een»,  som  han  havde  skrevet.  I  1828  var  han  atter  paafærde 
med  en  Prolog  til  en  navnløs  Vaudeville,  som  opførtes  ved  en 
Studenterforestilling  den  15.  Marts.16  Efterat  han  her  har 
bedt  om  Undskyldning,  fordi  der  ikke  findes  megen  Afvexling 
paa  Plakaten,  hvilket  kommer  af,  at  Studenterne  ikke  ere  vante 
til  mange  Retter,  hvad  Holberg  alt  har  vidst,  da  han  skrev 
« Regensen  mangler  Proviant),  gaar  han  over  til  at  forklare  de 
tilstedeværende  Damer  de  latinske  Ord,  der  forekomme  i 
Vaudevillen : 

Det  første  Ord, 

Som  Dem  maaske  i  Stykket  fremmed  lyder, 

Saavidt  jeg  tror, 

Er   «Nolo».     Jeg  vil  ikke,  det  betyder. 

Men   Herre  Gud  I   hvad  gjør  jeg  der? 

Et  Ord  jeg  nu   Dem   lærer  at  forstaa, 

Som  ridt  i  Deres  Mund  den  hele  Hær 

Studenter  kan   nedslaa. 

Se,  det  er  Himlens  Straf,  fordi  jeg  prøver  paa 

At  ville  undervise  Dem, 

Hos  hvem 

Vi  evigt  selv  i   Skole  skulle  gaa. 

Thi  nu  jeg  først  mig  ret  besinder, 

At  De  i  Stykket  førend   «nolo»   forefinder 

En  Sætning:    «vis  habere», 

Med   mere, 

Som    «vil  du   have»,  i   vort  Sprog   betyder, 

Og  som  jeg  bu  ide  først  Dem   explicere. 

Men  Skjæbnen   ved   sit   Vink  mig  byder 

At  vogte  mig  for  Fald 

Og  give  slip  paa  selvbeskikket  Lærerkald. 

Jeg  mig  fortrøster  dog,  at  De  vil  ogsaa  nemme, 

Ifald   det  fæle  «nolo»   ej   De  kan  forglemme, 

At  «volo»  lyder 

Paa  Dansk:  jeg  vil, 

Og  at  paa  Spørgsmaal,  om 

De  skjænke  vil  vort  Lunes  overgivne  Spil 

En  venlig  Dom, 

De  os  med  Svaret:   «volo»   fryder. 

Samtidig  holdt  han  de  sædvanlige  Lørdagaftener  af  og 
til  Foredrag  i  Foreningen  om  almennyttige  Forhold,  saaledes 
f.  Ex.  i  1828  om  Civilisationens  Indflydelse  paa  den  tiltagende 
Mængde  af  Forbrydelser,  ligesom  han  stillede  Forslag  paa 
Generalforsamlingen  om  en  gjennemgribende  Forandring  af 
Balloteringen  ved  Medlemmers  Optagelse,  og  endelig  var  han 
meget  virksom  for  at  skaffe  kgl.  Skuespiller  N.  P.  Nielsen  Til- 
ladelse til  at  faa  den  store  Sal  sex  Søndage  i  Rad  til  offenlig 
Oplæsning  af  Digterværker.  Hans  Venskab  med  Møhl  havde 
ogsaa  gjort  ham  til  Gjæst  paa  Bakkehuset  i  de  sidste  Aaringer 
af  Rahbeks  og  Karen  Margrethes  Levetid. 

En  anden  af  David's  Venner  var  Johan  Ludvig  Heiberg. 
Efterat  han  led  og  ked  af  sin  ubehagelige  Stilling  som  Lektor  ved 
Universitetet  i  Kiel  i  1825  var  vendt  tilbage  til  Kjøbenhavn, 
indmeldte  han  sig  i  Studenterforeningen,  hvor  han  var  sikker 
paa  at  møde  de  Mænd,  hvis  aandelige  Omgang  han  satte  mest 
Pris  paa.  Foruden  Møhl  og  David  traf  han  her  bl.  A. 
v.  Sckmidten,  der  samme  Aar  blev  Lektor  i  Mathematik  ved 
Universitetet,  og  som  allerede  havde  forelsket  sig  i  Heiberg, 
da  de  plejede  Omgang  i  Paris.  Denne  unge  Mand,  til  hvem 
alle  Datidens  videnskabelige  Koryfæer  satte  store  Forhaabninger, 
var  ikke  Student  men  oprindelig  Premierlieutenant  i  Artilleriet, 
men  da  han,  efter  at  have  studeret  flere  Aar  i  Udlandet,  i  1824 
havde  taget  en  udvidet  Magisterkonferens  istedetfor  de  første 
Examiner  og  nu  gjennem  N.  B.  Krarup  henvendte  sig  til 
Senioratet  om  at  blive  Medlem  af  Foreningen,  mente  dette  at 
kunne  gaa  ind  herpaa,  fordi  han,  som  det  skrev,  havde  vundet 
Præmien  for  et  Prisspørgsmaal  i  Paris,  og  fordi  Direktionen  for 

Universitetet  og  de  lærde  Skoler  havde  tilladt  ham  at  underkaste 
sig  Magisterkonferensen  uden  at  tage  Examen  artium. 

Heiberg  var  ikke  som  Møhl,  Poul  Møller,  David  o.  Fl. 
en  daglig  Gjæst  i  Foreningen,  fordi  han  boede  hos  sin  Moder, 
hos  hvem  han  tillige  spiste  til  Middag,  men  han  gav  Møde 
ved  Fester,  skrev  Sange,  Deviser,  Prologer  og  Epiloger.  I 
1826  skjænkede  han  Foreningen  sit  Skrift  om  Vaudevillen,  og 
samme  Aar  bragte  han  dens  Navn  paa  Scenen  i  « Recensenten 
og  Dyret»,  hvor  der  forekommer  følgende  Replikker: 

Keiser:  Men  hvorledes  gaar  det  til?  Har  Du  forladt  Studenterfor- 
eningen ? 

Rose:     O  nej  I     Jeg  vender  tilbage,  naar  Kildetiden  er  forbi. 

Keiser:  Kan  du  huske  den  Aften,  da  du  mødte  mig  paa  Trappen  i 
Studenterforeningen  og  sagde  mig  o.  s.  v. 

I  1827  skrev  han  en  Epilog,  der  blev  fremsagt  efter  en 
Aftenunderholdning,  som  den  17.  Januar  blev  givet  til  Fordel 
for  Familierne  efter  de  Fiskere  fra  Agger,  der  omkom  paa 
Havet.     Denne  Epilog  ender  med  disse  Linier:17 

At   Deres  Gunst  vort  Samfund  smigre  vil; 
At  i  vort  Minde  lyser  som  en  Stjerne 
Hver  af  de  Dage,  som  Dem  fører  til 
Studenternes  Kaserne. 

Det  bemærkes  udtrykkelig  i  « Kjøbenhavns  flyvende  Post», 
at  denne  Aftenunderholdning  ved  sin  smagfulde  Indretning  i 
Sandhed  svarede  til  sit  Navn.  Da  Senioratet  indsendte  Beløbet 
til  Rentekammeret,  modtog  det  en  Skrivelse  fra  dette  Kollegium, 
der  tilkjendegav  det,  at  «Hans  Majestæt  Kongen  med  aller- 
højeste Velbehag  har  modtaget  Indberetningen  om  den  i  For- 
eningen foranstaltede  Aftenunderholdning  til  Fordel  for  Agger 
Sogns  trængende  Beboere». 

Heiberg  har  ogsaa  holdt  Forelæsning  i  Foreningen  om 
Skjønhed  i  Naturen.  Der  kom  imidlertid  i  de  første  Dage  i 
Januar  1830  en  Kurre  paa  Traaden  mellem  ham  og  Senioratet. 
Hans  Fætter  Stud.  jur.  E   Buntzen  fik  ved  en  Ballotering  ikke 

det  tilstrækkelige  Antal  Stemmer.  I  den  Anledning  skrev 
Heiberg  til  Senioratet  og  klagede  over,  at  Balloteringen  var 
begyndt  en  halv  Time  tidligere,  end  Skik  og  Brug  var, 
hvorfor  den  efter  hans  Mening  maatte  anses  for  ulovlig. 
Den  Senior,  der  havde  ledet  Stemmegivningen,  nemlig  Fr. 
Fabricius,  bestred  dette,18  idet  han  beklagede  den  Skjæbne, 
der  var  overgaaet  en  ung  Mand,  hvem  han  selv  kun  kjendte 
fra  den  agtværdigste  Side,  men  han  troede,  at  Student  Buntzens 
Nærværelse  i  Foreningen  Juleaften  og  især  tvende  Gange  senere, 
hvortil  han  dog  efter  Senior  Elberlings  Tilladelse  var  fuld- 
stændig berettiget,  kunde  have  havt  en  skadelig  Indflydelse 
paa  Medlemmernes  Stemning.  Hvis  Buntzen  vilde  lade  sig  ind- 
votere ved  den  næste  ordenlige  Generalforsamling,  hvad  Andre, 
hvem  det  var  gaaet  paa  samme  Maade  som  ham,  tidligere  havde 
gjort,  vilde  Balloteringen  sikkert  faa  et  andet  og  heldigere  Ud- 
fald. Heiberg  vilde  imidlertid  ikke  lade  sig  nøje  hermed  og 
udmeldte  sig  af  Foreningen. 

De  videnskabelige  Øvelser  fortsattes  i  de  sidste  Aaringer 
af  Tyverne  med  Forelæsninger  eller  Oplæsninger  Lørdag  Aften. 
Det  var  vel  endnu  i  Regelen  Medlemmer,  der  optraadte,  men 
de  fleste  af  dem  vare  efterhaanden  blevne  Kandidater,  Magistre, 
Doktorer  eller  endog  Universitetslærere.  I  1825  oplæste  saa- 
ledes  Poul  Møller  sin  Afhandling  om  Lediggængeres  Indflydelse 
paa  deres  Samtids  Dannelse,  der  staar  i  hans  samlede  Skrifter 
under  Titelen:  « Nogle  Betragtninger  over  populære  Ideers  Ud- 
vikling«. Hans  Biograf  C.  F.  Olsen  skriver,19  at  da  denne  Af- 
handling «blev  forelæst  i  Studenterforeningen,  slog  den  alle 
Tilhørerne  stærkt  ved  den  skarpe  Iagttagelse,  som  gik  der- 
igjennem,  det  træffende  Vid,  den  livlige  og  skjønne  Frem- 
stilling. Morsom  var  den  hemmelige  Diskussion,  som  den 
vakte  i  alle  Kroge;  thi  at  Forfatterens  Bemærkninger  vare 
grebne  af  Livet,  var  klart  nok;  men  hvilken  af  hans  Venner 
skulde  nu  være  den  geniale  Lediggænger,  han  nærmest  havde 
havt  for  Øje?  Man  hørte  da  med  stor  Sikkerhed  nævne  den 
og  den  men  rigtignok  i  hver  Krog  en  Anden. » 

17* 

Dernæst  gav  C.  Wegener,  den  senere  Historiker  og  Ge- 
hejmearkivar,  Oplysninger  om  det  filosofiske  Studium  og  den 
nyere  Filosofis  Meninger,  /.  N.  Madvig  forelæste  en  Afhandling 
om  Politikkens  Indflydelse  paa  Romerne  især  paa  Cæsars  Tid, 
Valentin  meddelte  de  nyeste  Oplysninger  om  Don  Carlos,  Chr. 
Paulsen  paaviste  Gavnligheden  af  at  have  Kjendskab  til  Oldtiden 
især  med  Hensyn  til  dens  Retstilstand,  L.  Zeuthen  fortalte  om 
Filosofen  Thales,  og  C.  V.  Elberli?ig  holdt  Foredrag  om  de 
Gamles  Hexevæsen. 

I  de  følgende  Aar  gav  Valentin  en  historisk  Skildring  af  den 
spanske  Nation  og  Regjering  i  det  nittende  Aarhundrede,  Oeh- 
lenschldgér  oplæste  de  to  første  Sange  af  «Rolf  Krake»,  Rahbek 
meddelte  nogle  Notitser  om  det  danske  Literaturselskab,  R.  I. 
F.  Henrielisen  gav  en  Fremstilling  af  Rabbinismens  Væsen  og 
Udvikling  indtil  Talmuds  Affattelse,  Professor  /.  W.  Hornemann 
gav  Oplysninger  om  Naturforskermodet  i  Berlin  i  1828,  Thiele 
oplæste  Brudstykker  af  Thorvaldsens  Ungdomliv,  Cand.  phil. 
F.  C.  Hillerup,  der  oversatte  italienske  Noveller  og  Digte, 
meddelte  nogle  af  disse  samt  et  originalt  komisk  Digt  »Skov- 
brønden)), Chr.  Winther  oplæste  en  Novelle,  Professor  Chr. 
Molbecli  gjorde  nogle  Bemærkninger  om  Holbergs  Komedier  o.  s.  v. 
Det  viser  sig  saaledes,  at  Professorer  og  ældre  Videnskabs- 
mænd nu  optræde  hyppigere  end  tidligere,  og  at  de  yngre 
Medlemmer  ikke  længer  vove  sig  frem  saaledes  som  i  For- 
eningens første  Dage. 

Medens  Alvoren  og  Videnskabeligheden  oprindelig  stilledes 
i  første  Række,  fik  Lystigheden  og  Gilderne  delvis  Overtaget 
i  den  sidste  Halvdel  af  Tyverne.  Det  hed,  som  man  vil  erindre, 
oprindelig  i  Lovene,  at  Kompotationer  ikke  vare  tilladte,  men 
denne  klosterlige  Bestemmelse  blev  snart  et  dødt  Bogstav. 
Først  begyndte  Medlemmerne  at  solde  med  Senioratets  Til- 
ladelse, dernæst  indhentede  de  kun  Eforens  Samtykke,  og  til- 
sidst  klagede  Eforerne  over,  at  de  ikke  engang  spurgte  dem 
om  Tilladelse. 

Det   ser   saa  overordenlig  ærbart   ud,    naar   vedkommende 

Efor  bemærker,  at  Selskabet  Lørdag  Aften  efter  en  liden 
Kompotation  skiltes  ad  i  god  Orden  Kl.  11,  men  denne  Tid 
overskred  man  senere  mange  Gange.  Juleaften  1826,  da  der 
blev  spillet  «Sganarels  Rejse  til  Filosofernes  Land»,  og  da  der, 
som  det  hedder,  ovenpaa  trakteredes  med  adskillige  Divertisse- 
menter, gik  man  først  hjem  Kl.  2V2.  Da  der  i  September 
1827  blev  holdt  Afskedsgilde  for  Valentin,  morede  Medlemmerne 
sig  med  Sang  og  Spil  og  dansede  derpaa  lystigt  til  Kl.  2. 
Den  1.  December  samme  Aar  efter  et  Foredrag  af  Henrichsen 
holdtes  der  «en  liden  Kompotation  med  Spil  og  Dans,  Alt  af 
den  yngre  Slægt,  til  Kl.  n3/4».  Man  maa  huske  paa,  at  Fore- 
læsningerne   allerede    begyndte   Kl.   7    og   ikke   som   nu   Kl.   9. 

1  Oktober  1828,  da  der  havde  været  Koncert,  varede  Kompota- 
tionen  til  Kl.  2,  og  Juleaften,  da  der  blev  givet  to  Akter  af 
« Barselstuen«  med  Prolog  og  Epilog,  spiste  og  drak  Med- 
lemmerne til  langt  efter  Midnat.  Rahbek,  der  havde  været 
Gjæst,  fik  fri  Befordring  hjem  til  Bakkehuset.  Senioratet  noterer 
omhyggeligt   i   Protokollen,    at   det   har   betalt  Hyrekusk  Bruun 

2  Rbd.  4  Mark  for  Vognen,  og  at  Værten  har  faaet  1  Rbd. 
2  Mark  14  Skilling  for,  hvad  Æresmedlemmet  havde  spist  og 
drukket. 

I  1829  var  der  den  2.  Marts  Koncert  med  Spisning  ved 
sluttet  Bord.  Ovenpaa  blev  der  givet  en  Pantomime,  hvorefter 
« Selskabet  skiltes  muntert  og  tilfreds  Kl.  3V2».  Den  14. 
November  var  der  Gilde  i  Anledning  af  Reformationsfesten. 
«Alle  vare  særdeles  veltilfredse  saavel  med  Beværtning  som  med 
alt  Andet.  Under  anden  Lystighed  blev  Balletten  »Søvn- 
gængersken« ex  tempore  opført  til  almindelig  Fornøjelse;  i 
denne  udførte  de  Herrer  v.  Hatte,  Gad  og  Sager  Hoved- 
partierne.    Lystigheden  varede  indtil  Kl.    i1/«.* 

Efterat  Lystigheden  var  forbi,  gik  ca.  125  Medlemmer  fra 
Foreningen  op  til  Bispegaarden  "paa  Nørregade,  i  hvis  Stue- 
etage Oehlensclilåger  boede.  Ved  selve  Gildet  i  Foreningen 
var  der  blevet  udbragt  et  Leve  for  Digteren,  der  netop  den 
Dag  fyldte    50  Aar.      Dette   var  imidlertid   ikke   tilstrækkeligt. 

Medlemmerne,  der  « ønskede  endmere  at  give  den  elskede 
Lærer  et  Bevis  paa  deres  Hengivenhed  og  Beundring,  drog 
derpaa  om  Natten  op  til  hans  Bolig  og  bragte  ham  et  jublende 
Vivat  ».20 

Han  takkede  med  et  Digt,  som  han  lod  indrykke  i  « Dagen« 
for  17.  November.  I  dette  hedder  det  bl.  A.  om  «Den,  som 
Apol  til  Skjald  har  kaaret»: 

Men   hærdes   Hjertet,   smaat  og  koldt, 
Og  vender  Verden  tidt  ham  Ryggen, 
Da  sidder  rolig  han  i  Skyggen, 
Og  harmes  ej ;   thi   han  er  stolt. 

Naar  kun  sin  egen    Kraftløshed 
En  lunken  Sværm  ham   forekaster 
Og  ham   for  egne  Mangler  lasler. 
Fordi  den  savner  —  Kjærlighed, 

Da  trøster  han  sig  snart  igjen, 
Paany  den  stemte  Harpe  klinger ; 
Den  unge  Mø  ham  Blomsten  bringer, 
Og  moden   Frugt  den  unge  Ven. 

Men  hvilken   frejdig  Ynglingshob 
Med  største  Hæder  .Skjalden  lønner? 
Minerva!   Moder!  dine  Sønner 
Ham   hilsed   med   et   Nattteraab. 

Han  spandt  dem  Hør  af  Frejas  Rok, 
Han  sang,   hvad  deres   Hjerter  ane, 
Han  bar  som  Yngling  deres  Fane, 
Han  har  en  Søn   i   deres   Flok. 

Velsign  Apollo  1  deres  Færd, 
Og  lad  dem  dine  Laurbær  bære 
Til  Frederiks  og  til   Danmarks  Ære, 
Og  gjør   mi;;   Deres   Venskab  værd! 

Den  5.  December  blev  der  atter  givet  Koncert,  og  efterat 
der  havde  fundet  en  samlet  Spisning  Sted,  opførte  de  samme 
Medlemmer  som  sidst  «Søvngængersken»  og  høstede  meget 
Bifald.     Til  Slutningen  dansede  man  indtil  Kl.    1. 

I  Januar    1830   gjorde    to    Mænd,    af     hvilke    den  første    i 

mange  Aar  færdedes  i  Foreningen  og  i  sine  Erindringer  har 
givet  livlige  Bidrag  til  dens  indre  Historie,  og  den  anden  senere 
var  Senior,  nedenstaaende  Bemærkninger  i  Eforatsprotokollen. 
Det  var  /.  H.  Lorck,  død  1895  som  forhenværende  Distrikts- 
læge i  Bogense,  og  A.  E.  Simonsen,  død  1876  som  Intendant 
i   Hæren. 

Lorck,  der  var  en  Skjelmsmester  og  lystig  Broder,  men 
som  samtidig  i  sine  yngre  Aar  ikke  tog  det  saa  nøje  med, 
hvad  han  sagde  og  gjorde,  hvorfor  han  ikke  var  yndet  af  dem, 
han  lod  det  gaa  ud  over,  skrev  den  28.  Januar  i  Eforats- 
protokollen : 

«Hans  Majestæt  Kongens  Skaal  udbragtes  med  stor  Enthusiasme  af  Fabri- 
cius. —  I  samme  høje  Anledning  forevistes  adskillige  svære  Kunststykker  i  Kemi 
og  Mekanik  af  nogle  omrejsende  Kunstnere.  De  udmærkede  Kunstnere  blev 
hædrede  af  en  talrig  Forsamlings  udelte  Bifald. 

P.  S.  Just  som  Klokken  slog  n,  og  jeg  efter  Embedspligt  anmodede  de 
tilstedeværende  Herrer  om  at  gaa,  gjordes  af  en  Senior  Forslag  til  en  Kompota- 
tion  i  Anledning  af  vor  allernaadigste  Konges  og  Arveherres  høje  Fødselsdag. 
Dette  gik  da  ogsaa  for  sig  med  stor  Højtidelighed.  Selskabet  bestod  af  12 
Personer. 

NB.  Kunsterne  foretoges  i  Entréen,  da  Kunstnerne  efter  Forlydende  ikke 
vare  Studenter  og  følgeligen  efter  sidste  Generalforsamlings  Beslutning  ikke  kunde 
tilstedes  Adgang  til  Foreningens  Lokale. » 

Dette  sigter  til,  at  Professor  Rask  Juleaften  havde  indført 
to  Personer  som  rejsende  Medlemmer,  uagtet  den  ene  af  dem 
ikke  var  Student.  Senioratet  skrev  da  til  ham,  om  han  vilde 
opgive,  fra  hvad  Aar  de  vare  Studenter,  hvor  de  vare  akade- 
miske Borgere,  og  hvad  de  studerede.21  Rask  svarede,  at  det 
var  af  Mangel  paa  Kjendskab  til  Selskabets  Love,  at  han  havde 
indført  de  to  Personer,  der  vare  fra  Island,  og  dermed  faldt 
Sagen  bort. 

Simonsen  skrev  Lørdag  den  30.  Januar: 

«K1.  6  var  der  Middagsselskab  i  Anledning  af  Hans  Majestæt  Kongens 
Fødselsdag.  Efter  Bordet  opførtes  « Søvngængersken »  tredje  Gang  med  for- 
andret Rollebesætning,  men  med  samme  Tilløb  og  Bifald.  Hr.  E.  Collin  ud- 
førte   Madam    Kretzmers    Parti.      Derefter    holdtes    en   stor   Kompotation   af   50 

Medlemmer,    hvilke  Hr.    Cantor   siden    glædede   ved   heldige  Kopier   af  de  mest 
bekjendte  Skuespillere.      Man   skiltes  ad   Kl.   1    slet.» 

Den  Skik  at  holde  Maskerade  Fastelavnsmandag  gaar  ikke 
tilbage  til  Foreningens  første  Dage.  I  Begyndelsen  af  Februar 
1828  havde  Senioratet  erfaret,  at  Medlemmerne  ønskede,  at  der 
ovennævnte  Dags  Aften  skulde  være  en  «Spas»  i  Foreningen, 
hvormed  de  mente  en  Maskerade,  men  Seniorerne  troede,  at  en 
saadan  uden  Damer,  eller  rettere,  som  man  dengang  sagde, 
uden  Fruentimmer  ikke  vilde  blive  morsom,  hvorfor  de  vilde 
se  at  faa  en  anden  Lystighed  i  Stand.  To  Aar  senere,  da 
nye  Mænd  vare  komne  til  Roret,  optog  de  imidlertid  Maske- 
rade Fastelavnsmandag  som  et  fast  Nummer  paa  Programmet, 
og  der  blev  endog  sendt  Anmodning  til  Potitidirektor  Bræstrup 
om  at  lade  to  Betjente  holde  Orden  ved  Porten  om  Aftenen. 
Entréen  var  unægtelig  temmelig  høj,   nemlig  3  Mark. 

Efterat  Foreningen  i  flere  Aar  havde  havt  Sommerlejlighed, 
besluttede  man  i  1827  ikke  at  leje  de  Værelser  og  den  Have, 
man  tidligere  havde  benyttet  paa  Vesterbro  Man  var  nemlig 
kommen  til  det  Resultat,  at  Udgifterne  vare  for  høje  i  Forhold 
til  den  Nytte,  man  havde  af  en  slig  Lejlighed.  Men  som  en 
Slags  Erstatning  besluttede  Senioratet  at  give  Medlemmerne  en 
gratis  Skovtur,  og  den  fandt  da  ogsaa  Sted  den  18.  Juli.  Man 
vilde  da  samtidig  fejre  Foreningens  ottende  Fødselsdag.  Rahbek 
skulde  have  været  med,  og  der  blev  skrevet  til  ham,  at  en 
Vogn  Kl.  7V2  om  Morgenen  vilde  give  Møde  ved  Bakkehuset, 
men  han  undskyldte  sig  med  Mangel  paa  Tid.  En  anden 
Gang  tidligere,  da  han  var  bleven  indbudt  til  Gilde  Juleaften, 
havde  han  svaret,  at  han  var  forhindret  fra  at  overvære  Festen 
« formedelst  Saturnalier  i  mit  eget  Hjem».  Foreningens  Vært 
besørgede  Frokosten  i  Skoven.  Derimod  kjøbte  Senioratet  selv 
Drikkevarerne,  22  Flasker  Graves  og  5  Flasker  Kognak,  der 
ialt  kostede  21  Rbd.  3  Mark.  Af  Regningerne  ses  det  end- 
videre, at  der  var  Musikanter  med,  idet  disses  Fortæring  op- 
føres med  3  Rbd.   3   Mark. 

Hvorledes   Livet  iøvrigt  saa   ud  til   daglig  i  Foreningen   i 

de  Tider,  har  /.  H.  Lorck  i  sine  Erindringer  fortalt  paa  sin 
livlige  Maade.  Han  var  bleven  Student  fra  Borgerdydsskolen  i 
Kjøbenhavn  i  1828,  og  da  han  var  en  ung  Mand,  der  længtes 
efter  Liv  og  Lystighed  ovenpaa  den  anstrengende  Examens- 
læsning,  meldte  han  sig  strax  ind  i  Studenterforeningen  som 
temporært  Medlem  tilligemed  mange  af  sine  Kammerater,  ja 
han  paastaar,  at  der  næppe  noget  Aar  tidligere  havde  indmeldt 
sig  saa  mange  Russer  som  i  1828.  Det  kan  være,  men  det 
er  umuligt  at  kontrollere  Rigtigheden  heraf,  da  Seniorats- 
protokollerne  kun  bringe  Navnene  paa  de  ordenlige  Medlemmer. 
«Det  var  i  en  vis  højtidelig  Stemning »,  skriver  han,22  «at 
jeg  en  Lørdag  Aften  gik  ind  i  den  gamle  rode  Gaard  paa 
Hjørnet  af  Boldhusgade  og  Admiralgade,  hvor  Studenterfor- 
eningen dengang  havde  sit  Lokale,  og  for  første  Gang  be- 
traadte  disse  hellige  Haller  med  en  stor  Pibe  i  Haanden.  Godt 
var  det,  at  jeg  havde  forsynet  mig  med  dette  nødvendige 
Rekvisit;  thi  havde  jeg  ikke  hurtigt  faaet  den  stoppet  og 
tændt,  vilde  jeg  være  bleven  kvalt  af  Tobaksrøg.  Hver  Lør- 
dag Aften  var  der  nemlig  en  talrig  Forsamling  tilstede,  og 
med  ganske  enkelte  Undtagelser  havde  Enhver  sin  Pibe  i 
Munden  og  dampede  af  Hjertenslyst,  saa  at  Alt  og  Alle  vare 
indhyllede  i  tætte  Skyer  af  Tobaksrøg.  Jeg  traf  strax  paa 
nogle  af  mine  forrige  Lærere,  der  kom  mig  imøde  med  stor 
Venlighed  og  forestillede  mig  for  Foreningens  Honoratiores, 
først  og  fremmest  for  den  herlige  gamle  Studenterven  Fr. 
Fabricius,  med  hvem  de  Unge  snart  blev  fortrolige,  og  som 
tiltrods  for  Forskjellen  i  vor  Alder  indtil  sin  Død  blev  min 
særdeles  gode  Ven  og  Velynder.  Han  bevarede  hele  sit  Liv 
igjennem  Ungdommens  Friskhed  i  Hjertet  og  trivedes  i  Grunden 
bedst  mellem  livlige  og  glade  unge  Mennesker;  om  Studenterne 
fra  1828  erklærede  han,  at  der  aldrig  havde  været  et  saa  gemytligt 
Kuld  af  Russer  siden  1808,  da  han  selv  blev  Student.  Senere 
hen  paa  Aftenen  gik  Tavlen  rundt,  hvorpaa  man  kunde  tegne 
sig  som  Deltager  i  en  Kompotation,  for  at  man  paa  passende 
Maade   kunde   byde   Russerne   Velkommen,    og    det    varede    da 

ikke  længe,  inden  man  var  bænket  ved  lange  Borde,  paa 
hvilke  de  dampende  Boller  med  gammeldags  Punsch  og  af- 
brændt Rødvin  vare  opstillede ;  Visebøgerne  kom  frem ,  og 
snart  lod  den  muntre  Sang  afvexlende  med  skjemtfulde  Taler 
og  jublende  Hurraraab  gjennem  Salen. 

«Da  Lystigheden  havde  naaet  en  vis  Højde,  blev  der 
proponeret  en  Dans,  og  nu  styrtede  hele  det  overgivne  Selskab 
ned  i  den  store  Hjørnestue,  hvor  det  gamls  Flygel  stod.  Der- 
som det  ærværdige  Instrument  kunde  tale,  saa  vilde  det,  hvis 
det  endnu  existerer  paa  Jordens  Overflade,  kunne  fortælle 
mærkelige  Ting  om,  hvad  der  er  præsteret  paa  det,  og  om, 
hvad  man  har  budt  det,  uden  at  det  dog  tog  synderligt  Skade 
deraf.  Ligesom  en  eller  anden  Gjenstand  kan  komme  til  at 
staa  under  Vand  ved  en  Oversvømmelse,  saaledes  stod  den 
gamle  Kasses  Sangbund  næsten  hver  Lørdag  under  Ægge- 
punsch,  og  hvis  et  Menneske  havde  taget  det  Kvantum  af 
Punsch  til  sig,  der  paa  en  saadan  Aften  blev  fyldt  i  det  gamle 
Klaver,  saa  vilde  han  ikke  have  kunnet  staa  saa  fast  paa  sine 
Ben,  som  det  gjorde  til  Trods  for  de  mange  Stød  og  Skub, 
det  fik  af  de  Dansende.  Senere  anskaffede  Foreningen  et  stort 
nyt  Flygel,  der  af  en  theologisk  Kandidat  var  vundet  i  et 
Industrilotteri,  og  da  Kandidaten  kort  efter  blev  Præst  paa  en 
0,  der,  efter  hvad  Philipsen  sagde,  var  saa  lille,  at  Flygelet 
ikke  paa  nogen  Maade  kunde  faa  Plads  paa  den,  medmindre 
det  ene  Ben  skulde  staa  i  Vandet,  og  Instrumentet  aabenbart 
vilde  komme  til  at  lide  af  en  permanent  Forkølelse,  naar  det 
altid  havde  vaade  Ben,  saa  blev  det  afhændet  for  en  billig 
Pris  til  Foreningen  og  fik  en  reserveret  Plads  paa  Salen  for 
at  kunne  benyttes  ved  Koncerter. 

«Man  maa  nu  forresten  ikke  tro,  at  der  hver  Aften  førtes 
et  saadant  Liv  i  Studenterforeningen,  eller  at  man  overhovedet 
satte  nogen  særlig  Pris  paa  Solderi  som  saadant;  det  var  kun 
om  Lørdag  Aften  eller  ved  overordenlige  Lejligheder,  at  man 
slog  sig  lidt  løs  paa  denne  Maade,  og  man  kan  med  Rette 
sige,    at  Tarvelighed   og  Nojsomhed  var  karakteristisk  for   den 

Tids  Gilder,  medens  man  tilvisse  nuomstunder  vilde  kimse  ad 
de  Drikkevarer,  med  hvilke  vi  dengang  vare  meget  fornøjede. 
Om  Formiddagen  kom  der  næsten  slet  Ingen  i  Studenterfor- 
eningen, fordi  Medlemmerne  vare  eller  idetmindste  burde  være 
paa  Forelæsninger  eller  havde  andre  Forretninger  at  passe. 
Men  henimod  Kl.  2  begyndte  de  at  indfinde  sig,  dels  for  i 
Læsestuerne  at  læse  Aviserne  og  gjøre  sig  bekjendt  med  de 
nyere  Frembringelser  paa  Kulturens  Omraade,  dels  for  at  slaa 
en  gemytlig  Passiar  af,  dels  for  at  spille  Skak  og  dels  endelig 
for  at  spise  til  Middag  ... 

«Da  der  var  mange  Mennesker,  som  enten  ingen  Familie 
havde  i  Byen  eller  af  forskjellige  Grunde  ikke  boede  hjemme 
var  der  en  stor  Del,  der  indtog  deres  tarvelige  Middagsmaaltid 
hos  Foreningens  Vært.  Der  dannede  sig  da  snart  en  snævrere 
Kreds,  som  spiste  til  samme  Tid,  og  som  efter  Bordet  gjerne 
nød  sin  Kaffe  i  den  forreste  Konversationsstue,  hvor  der  stod 
en  Sofa  med  et  rundt  Bord  foran,  og  omkring  dette  grupperede 
sig  i  saa  magelige  Stillinger  som  muligt  den  lille  Kreds,  der 
paa  Grund  af  sin  morsomme  og  vittige  Konversation  sædvanlig 
var  omringet  af  talrige  Tilhørere.  Jeg  kan  vel  ikke  erindre 
dem  Alle,  men  jeg  kan  dog  nævne  Adskillige,  der  hørte  til 
denne  Kreds,  saasom  Brødrene  Weiss,  Philipsen,  Arnesen,  Bor- 
gaard,  Suenson,  E.  Collin,  A.  Bunizen,  C.  M.  Winther,  Falk- 
viann  Petersen  o.  FL,  for  ikke  at  tale  om  de  ældre  Nota- 
biliteter Fabricius,  Chr.  Winther,  H.  Krøyer,  Henr.  Hertz,  en 
Tid  lang  ogsaa  Welhaven,  der  ofte  sluttede  sig  til  denne  Kreds. 
Her  talte  man  om  alle  mulige  og  adskillige  umulige  Ting  (med 
Undtagelse  af  Politikken,  der  først  fik  Indpas  senere,  da  Orla 
Lehmann  blev  Medlem)  paa  en  i  Regelen  morsom  og  under- 
holdende Maade;  man  uddelte  Hib  til  Højre  og  Venstre  i  al  Gemyt- 
lighed og  blev  ikke  fornærmet,  naar  man  selv  fik  en  Snært  .  .  . 

« Jacob  PJiilipsen  var  unægtelig  en  af  dem,  der  ved  sit 
tørre  Lune,  sine  vittige  Bemærkninger  og  pudsige  Indfald 
bidrog  mest  til  at  krydre  disse  Underholdninger.  Han  var  en 
ejendommelig  Personlighed.    Pæn  og  prikken  i  sin  Paaklædning 

saa  han  med  Guldbrillerne  paa  Næsen  ud  som  en  komplet 
Modeherre.  Han  var  bekjendt  for  at  være  temmelig  paa- 
holdende,  men  kunde  ogsaa,  naar  det  stak  ham,  være  meget 
flot;  stundom  var  han  saa  kjedelig  og  gnaven,  at  man  næppe 
kunde  presse  et  Ord  ud  af  ham,  til  andre  Tider  jovial  og 
overgiven  i  hoj  Grad.  Paa  Grund  af  hans  lidt  stikne  Væsen 
og  aristokratiske  Optræden  tiltalte  han  just  ikke  Alle.  og  man 
kan  heller  ikke  sige,  at  han  var  almindelig  yndet  og  afholdt; 
men  desto  større  Pris  satte  hans  Venner  og  nærmere  Bekjendte, 
der  oversaa  hans  smaa  Særheder,  paa  ham  og  hans  Omgang  .  .  . 

«Undertiden  foretrak  man  i  Middagstimerne  en  lille  musikalsk 
Underholdning  istedetfor  Konversationen;  det  var  da  mig,  der 
maatte  holde  for  med  Improvisation  over  opgivne  bekjendte 
Themaer,  og  naar  Carl  Weiss  var  i  rigtig  godt  Humør,  for- 
langte han  gjerne  en  Fuga,  naturligvis  en  Parodi  paa  en  Fuga, 
der  maatte  honoreres  med  en  Kop  Kaffe.  Til  Afvexling  op- 
førte vi  ogsaa  Melodramer,  idet  En  og  Anden  tog  en  Avis 
eller,  hvad  der  var  ved  Haanden,  og  deraf  med  Pathos  oplæste 
et  Stykke  under  passende  musikalsk  Ledsagelse  paa  det  gamle 
Flygel  .  .  .  Omtrent  Kl.  4  blev  Middagssessionen  hævet,  og  nu 
stod  Foreningen  atter  temmelig  tom  til  om  Aftenen,  da  man 
paany  begyndte  at  indfinde  sig,  og  naar  Theatergængerne  kom 
derop  Klokken  lidt  over  9,  til  hvilken  Tid  Forestillingerne,  der 
begyndte  Kl.  6,  vare  forbi,  var  der  gjerne  en  ret  talrig  For- 
samling, som  under  Nydelsen  af  en  tarvelig  Aftensmad  under- 
holdt sig  om,  hvad  de  havde  set  og  hørt  paa  Theatret.  Maaske 
fik  man  sig  endnu  et  uskyldigt  Glas  Punsch  til  sin  Aftenpibe 
ovenpaa;  thi  bajersk  01  var  dengang  en  ukjendt  Drik  i  Kjø- 
benhavn,  og  hvis  man  saa  ikke  gik  af  sig  selv,  blev  man  af 
den  jourhavende  Efor  Kl.  11  anmodet  om  at  forføje  sig  hjem. 
Saaledes  var  omtrent  det  daglige  Liv  i  Studenterforeningen.« 

Der  er  ingen  Tvivl  om,  at  den  noget  højtidelige  Tone, 
der  herskede  i  Foreningen  i  de  første  Aaringer  af  dens  Til- 
værelse, efterhaanden  veg  Pladsen  for  en  mere  gemytlig.  Det 
gjaldt  i  Begyndelsen   om   at  vise  Regjeringen,  Lmiversitetet  og 

hele    den    dannede   Verden,    at   Studenter   godt    kunde    komme 
sammen    og    opføre    sig    anstændigt    og    hæderligt,     og    at    de 
kunde    undgaa    de    Skjær,     hvorpaa    mange    tydske    Studenter- 
foreninger   strandede,    nemlig    Duelvæsen,     Drikkeri    og    Gade- 
optøjer.   Derfor  maatte  Stifterne  saa  bestemt  slaa  fast,  at  For- 
eningen var  dannet  til  Videnskabeligheds  og  Brodersinds  Fremme, 
og  derfor  skrev  de  endog  i  deres  Love,   at  Kompotationer  ikke 
vare  tilladte.     Men  efterhaanden  som  Foreningen  havde  vundet 
sig    en    fast  Stilling   i   Hovedstaden    og    var    bleven    anerkjendt 
som   et   Sted,    hvor   gode  Sæder  vare  til  Huse,    og  hvor  Raa- 
hed    og   Fylderi    vare    ukjendte    Begreber,    gjorde    Ungdommen 
sig  gjældende  og  krævede,    at  Senioraterne  ogsaa  skulde  sørge 
for  den  selskabelige  Underholdning  eller  i  ethvert  Tilfælde  ikke 
lægge  Hindringer  i  Vejen  for  Udslag  af  et  muntert  Sind.     Der- 
for begyndte  man  i  Slutningen  af  Tyverne  paa  at  spille  Komedie, 
man  dansede  efter  Soldene,    der  blev  holdt  Fastelavnsløjer,    og 
Nationens  Sans  for  det  Komiske  viste   sig   ogsaa  her    ved,    at 
vittige  Hoveder  parodierede   Personer  og  Begivenheder  baade  i 
og  udenfor   Foreningen.      Den    idylliske  Tid,    da  Medlemmerne 
omfavnede  hverandre,    og   da   de   undertiden   faldt  i  hverandres 
Arme,    gik  lidt  efter  lidt  til  sine  Fædre,    og   de    om  Cato    den 
Ældres  Old  mindende  Tilstande,    da    f.   Ex.   Seniorerne    Fabri- 
cius og  Valentin  i  1824  blev  mulkterede  af  deres  tre  retfærdige 
Kolleger  med  en  Daler,   fordi  de  ikke  i  rette  Tid  gav  Møde  til 
en    Generalforsamling,    afløstes    af  andre,    i    hvilke    et    mindre 
alvorligt  Syn  paa  Forholdene  gjorde  sig  gjældende. 

De  sidste  Aargange  af  Studenter  i  Tyverne  medbragte, 
saavidt  man  kan  se,  et  fornøjeligere  Sind  end  deres  Forgængere, 
og  i  ethvert  Tilfælde  gjenlød  Foreningen  nu  i  langt  højere  Grad 
end  tidligere  af  smittende  Munterhed  og  Skjemt.  Man  ser 
dette  blandt  Andet  af  de  Formaninger,  Senioratet  saa  sig  nød- 
saget til  at  rette  til  adskillige  Medlemmer,  der  undertiden  drev 
Lystigheden  for  vidt.  Saaledes  sendte  det  den  17.  Juni  1830 
følgende  Epistel  til  den  Student,  af  hvis  Erindringer  vi  ovenfor 
have  meddelt  et  Uddrae: 

Hr.  Stud.  chir.  I.  Lorck. 

«Det  har  været  Senioratet  særdeles  ubehageligt,  at  der  Natten  mellem  den 
29-  °g  3°-  ^aJ  forefaldt  adskillige  Uordener  i  Foreningens  Lokale,  og  at  De 
sammesteds  gjentagne  Gange  har  afskudt  Deres  Gevær,  hvilket  har  foranlediget, 
at  et  for  Foreningen  krænkende  Rygte  har  udbredt  sig  i  Byen.  Vi  anse  det 
derfor  for  vor  Pligt  at  foreholde  Dem,  at  en  saadan  Adfærd  ej  alene  strider 
mod  vort  Samfunds  Love,  men  at  den  er  en  Student  uværdig,  idet  den  ned- 
sætter den  almindelige  Agtelse  for  vor  Stand.  Ikkun  Overbevisningen  om,  at 
De  ikke  oftere  vil  foranledige  Saadant,  afholder  Senioratet  fra  at  anvende  For- 
eningens Love  mod  Dem.» 

Den  eneste  Institution,  man  dengang  havde  Lov  til  o  fifenlig 
at  misbillige,  var  som  bekjendt  det  kongelige  Theater,  og  der 
vare  Udpibningerne  langt  talrigere  end  nu.  Ethvert  Aars 
Russer  spejdede  efter,  om  der  ikke  skulde  vise  sig  et  Stykke, 
de  med  Anstand  kunde  aflive,  og  somoftest  fandt  de  et  Son- 
offer for  deres  Virkelyst.  Russerne  fra  1826  kastede  sig  over 
Overskou's  første  Stykke  « Farens  Dage»,  der  efter  Forfatterens 
egen  Indrømmelse  var  et  slemt  Spektakelstykke,  «godt  egnet 
til  at  slaa  Mængden  med  Rædsel,  Rørelse  og  Overraskelse«. 
Et  Saadant  Skuespil  behagede  derimod  Slagterne  paa  Vesterbro 
med  den  theatergale  Slagtermester  Henriksen  i  Spidsen,  Hyre- 
kuskene og  Datidens  bekjendte  Slagsbrødre,  der  den  i.  December 
havde  givet  Møde  i  Parterret,  hvor  de  efter  Forestillingens 
Slutning  oploftede  et  voldsomt  Frydeskrig  og  gav  sig  til  at 
bearbejde  de  Herrer  Studenter,  der  peb,  med  « kraftige  argu- 
menta  ad  horn  i  nem  i  Skikkelse  af  varme  Lussinger*. 

En  af  disse  Russer  C.  P.  I.  Krebs,  den  senere  velbekjendte 
Skolemand  og  Inspektor  ved  Metropolitanskolen,  mindede23  ved 
sit  2  5aarige  Studenterjubilæum  sine  Kammerater  om  denne  Be- 
givenhed, idet  han  sagde:  «Kan  De  huske,  mine  Herrer  fra  1826, 
hvorledes  der  i  « Adresseavisen«  fra  1827  engang  i  Februar  stod  en 
Udskrift  fra  Forligelseskommissionen  omtrent  saalunde  lydende: 
«Tolv  Studiosi  philosophiæ  contra  Rebslagermester  Bohn,  Hyre- 
kusk Jørgensen  med  flere  Kontrollører.  De  Indklagede  mødte  osv. » 
Sagen  erindrer  De  jo  nok,   idetmindste  ser  jeg  En  her,   Ludvig 

Miiller,*  som  var  med  den  Aften,  da  vi  unge  12  «Smagens 
Herrer»,  efter  Aftale  udpeb  Overskou's  «Farens  Dage»  i  en 
Galleriloge,  hvorved  vi  paadrog  os  Prygl  af  ovennævnte  Herrer, 
Rebslageren,  Hyrekusken  og  Herskabskusken  med  de  store 
Knebelsbarter,  hvilke  Fyre  vi  da  igjen  indstævnede  og  fik 
dømte  m.  M.  Jeg  erindrer  endnu  tydeligt,  hvor  glad  Jyde  jeg 
var,  da  der  blev  tilbudt  mig  en  god  Plads  i  en  god  Loge  for 
2  Mark  8  Skilling,  hvor  godt  jeg  syntes  om  Stykket,  og  hvor 
ondt  det  gjorde  mig,  at  jeg  absolut  skulde  pibe,  da  jeg  havde 
lovet  det,  og  hvorledes  det  gjorde  mig  endnu  værre,  da  jeg 
fik  Pryglene.  Denne  noble  Udpibningsplan  blev  egenlig,  som 
De  vel  erindrer,  lagt  paa  Regenskroen,  et  Sted,  som  dengang 
existerede  lige  under  Regenskirken  til  liden  Baade  for  os,  der 
foretrak  at  spise  Frokost  der  fremfor  at  gaa  hen  paa  Hjørnet 
af  Nørregade  og  høre  Historie  af  gamle  Werlauff,  der  dikterede 
saa  hurtigt,  at  vi  indbildte  os,  at  vi  ikke  kunde  følge  med.» 
Det  følger  af  sig  selv,  at  Studenterne  tog  levende  Del  i 
de  to  Festligheder,  der  i  1828  og  1829  fejredes  indenfor  Konge- 
huset. Den  1.  November  1828  viedes  i  Slotskirken  Prins 
Frederik  Carl  Christian  til  Prinsesse  Vilhelmine ,  Kong  Fre- 
deriks yngste  Datter,  og  i  den  Anledning  slog  alle  Digtere 
deres  Harper,  ligesom  hele  Folket  frydede  sig  og  paa  den 
utvetydigste  Maade  lagde  sin  Henrykkelse  for  Dagen,  lige  fra 
den  Højeste  til  den  Nybodersmand,  der  stillede  et  malet  Bøge- 
træ i  sine  Vinduer  bedækket  med  Oldenborrer.  I  alle  Landets 
Kjøbstæder  fulgte  man  Hovedstadens  Exempel  med  Illumination 
og  Fester,  og  det  forstaar  sig,  at  det  Sprog,  Bladene  her  førte, 
overgik  deres  kjøbenhavnske  Kollegers  i  Loyalitet.  Man  skal 
vanskelig  kunne  slaa  den  Rekord,  som  « Aarhus  Stiftstidende* 
satte  i  Juni  samme  Aar,  da  Kongen  besøgte  Byen.  Da  skrev 
Bladet  nemlig:  «Her  er  paa  Gader  og  i  Huse  en  Glæde  uden 
Lige.  At  føle  den  er  let;  at  tolke  den  er  desto  vanskeligere. 
Men   denne  Glæde   kan   ogsaa  være   sin   egen  Tolk,    ligesaa 

vist  som   Frederik    den   Sjettes   Naade    kan    være    sin   ikke 
blot  for  den  Slægt,  som  nu  er,  men  for  alle  følgende. » 

Studenterforeningen  var  naturligvis  om  Aftenen  prægtigt 
illumineret,  men  det  var  ikke  Foreningen  som  saadan,  der 
arrangerede  det  Fakkeltog,  de  Studerende  Søndag  den  2.  No- 
vember i  et  Antal  af  1000  bragte  Brudeparret.  I  to  Afdelinger 
med  et  Musikkorps  foran  hver  drog  de  med  ea.  250  Fakler 
fra  Universitetsgaarden  gjennem  Store  Kannikestræde  nedad 
Kjøbmagergade  over  Højbro  til  Slotspladsen,  hvor  de  sang 
«De  danske  Studenters  Lykønskning  til  Kongehuset«, 
digtet  af  Oehlenschlager  til  Musik  af  E.  Krøyer.  Her  hed  det  bl.  A. : 

Elskov,  som  til  Jordens  Glæde 
Smiler  til  en  Engel  skjøn! 
Danmarks  Ungersvende  kvæde 
Her  din  Lov  med  Christians  Søn. 
Venus,  som   med    Hymen  kommer 
I   fortroligt   Favnetag! 
Du  vor  Vinter  gjør  til  Sommer, 
Og  din  Fakkel  Nat  til  Dag. 

I  de  muntre  Festens  Dage 
Stimler  hver  til   Kongens  Slot. 
Ej    Studenten  staar  tilbage, 
Thi  han  elsker  tro  sin   Drot. 
Sønner  af  de  bolde  Fædre, 
Som  i  tredje   Fred  ri  ks  Færd 
Kjærlighed  til  Kongen  hædre 
Steds  vor  Flid  og  vore  Sværd  ! 

Hus  og  Gaard  og  Tabernakel, 
Alt  saa  lyst  i  Aften  staar; 
Kun   Studenten   kom   med   Fakkel, 
Thi   han  har  ej   Hus  og  Gaard. 
Men  langt  mer  end  disse  Kerter, 
Fredrik!  flamme,  tro  til  Død, 
For  din  Stamme  vore  Hjerter, 
Som  Taknemligheden   bod. 

Næste  Aar  den  1 .  August  fandt  i  Frederiksberg  Slotskirke 
Formælingen  Sted  mellem  Prins  Ferdinand  og  Kongens  ældste 
Datter  Caroline.    Ogsaa  dennegang  gav  Studenterne  Møde,  men 

paa  Grund  af  Ferien  færre  i  Tal  end  sidst,  nemlig  ca.  400. 
De  drog  med  Fakler  gjennem  Frederiksberg  Have  op  til  Slottet, 
hvor  en  Deputation  paa  fem  Mand  frembar  deres  og  deres 
Kammeraters  Lykønskninger  til  Kongen,  Dronningen  og  de 
Formælede.  Sangen  var  af  Chr.  Winther  og  Musikken  atter  af 
Krøyer.     Den  lød  saaledes: 

Her   under  Himmelens  blaa  Tabernakel 
Stimle  vi  atter  med  blussende  Fakkel 
Glade  i  Flok  om  det  landlige  Slot  I 
Det  er  Studenternes  ærlige  Hjerter, 
Hilsen  de  bringe  med  Sang  og  med  Kjerter, 
Lyt  til  vor  Jubel,  ol  elskede  Drot  I 

Ydmygt  vi  nærme  os  Herskerens  Sæde, 
Venligen  dele  vi  Faderens  Glæde, 
Kinderne  gløde  ved  Moderens  Fryd ; 
Kjæden  den  kostbare   fuldendt  vi  skue 
Trindt  om  vor  Kongestol   lifligt  at  lue, 
Kransen,  som  bandtes  af  Manddom  og  Dyd. 

Kjærlighed  smilte  med  saligste  Mine, 
Signende  Ferdinand   og  Caroline 
Sendte  den  Himlen  sin  varmeste  Bøn ; 
Tro  os  I  vort  Hjerte  dem  aldrig  forlader, 
Alle  vi  Danske  jo  kalde  dig  Fader, 
Søster  din  Datter  og  Broder  din  Søn. 

Danmark,  du   Perle,   som   svømmer  paa  Vove! 
Vel  dine  Sletter  med  Agre  og  Skove 
Række  kun  stakket  fra  Syd  og  til  Nord ; 
Men  i  vor  Kjærlighed  blomstrer  et  Rige, 
Større  og  bedre,  end  Ord  kan  udsige, 
Der,  o!  vor  Konge!  din   Vælde  er  stor  I 

Fredsæle  Fredrik  I   vor  Dronning  Marie! 
Eder  vor  Troskab  vi  evigt  indvie, 
Løftet  er  ærligt,   og  Løftet  har  Vægt; 
Hjerternes  Ønsker  til  fjerneste  Dage 
Dannemarks  Lunde  med  Fryd  skal  gjentage: 
Leve  vor  Konge!  hans  Dronning!  hans  Slægt! 

Lige  fra  sine  første  Dage  har  Studenterforeningen  staaet  i 
venskabeligt    Forhold    til    vore    fremragende    Komponister,    der 

altid  have  vist  stor  Redebonhed,  naar  det  ved  festlige  Lejlig- 
heder gjaldt  om  at  sætte  Musik  til  Kantater  og  Sange.  Vi 
behøve  blot  at  minde  om  Foreningens  nuværende  eneste  Æres- 
medlem /.  P.  E.  Hartmann,  som  blev  Student  i  1821,  og 
som  jo  til  enhver  Tid  har  forskjønnet  dens  store  Fester  med 
sine  herlige  Melodier.  I  Tyverne  vare  Kuhlau  og  Weyse  de 
store  musikalske  Navne.  I  Februar  1828  havde  Kuhlau  sendt 
Foreningen  et  Pragtexemplar  af  «IX  vierstimmige  Gesange  flir 
Månnerstimmen,  componirt  und  dem  Coppenhagener  Studenten- 
Verein  gewidmet  (Bonn  bei  N.  Simrock)».  I  den  Anledning 
sendte  Senioratet  ham  den  9.  Februar  følgende  Takkeskrivelse:24 

Hr.   Kammermusikus  Kuhlau! 

« Deres  Velbaarenhed  har  bevist  Studenterforeningen  den  Ære  at  dedicere 
den  en  af  Deres  seneste  Kompositioner,  og  De  har  ledsaget  deres  Gave  med  en 
for  Selskabets  Medlemmer  højst  smigrende  Skrivelse. 

Vi  føle  selv  fuldkomment,  hvor  højst  ubetydelige  de  svage  Forsøg  ere, 
som  vi  paa  vore  smaa  Aftenunderholdninger  have  gjort  i  Musikkens  Udførelse, 
og  vi  driste  os  ikke  til  at  anse  vor  og  de  øvrige  nuværende  Medlemmers  per- 
sonlige Kjærlighed  til  denne  Kunst  som  en  tilstrækkelig  Grund  til  en  Hæder 
som  den,  vi  have  nydt  ved  Deres  Gave. 

Det  er  saaledes  kun  vor  Forenings  Formaal  —  det  nemlig  at  danne  eller 
forøge  blandt  Videnskabens  yngre  Dyrkere  Følelsen  for  alt  det,  der  er  skjønt, 
stort  og  godt  i  Aandens  Rige  ■ — ,  som  vi  kunne  antage,  at  De  har  villet  hædre 
ved  Deres  Opmærksomhed,  og  vi  føle,  at  dette  Formaal  ikke  er  uværdigt  selv 
til  en   saadan  Ære. 

Idet  vi  derfor  paa  vor  Forenings  Vegne  ærbødigst  og  hjerteligst  bringe 
Dem  vor  Tak,  tro  vi,  den  Forsikring  ikke  vil  være  Dem  ubehagelig,  at  den 
vort  Selskabs  Øjemed  af  en  saa  udmærket  Mand  beviste  Agtelse  vil  være  os  en 
Drivfjeder  til  at  stræbe  efter  stedse  at  komme  dette  nærmere.« 

Et  Par  Dage  senere  indbød  Senioratet  Kuhlau  til  en  Aften- 
underholdning med  Musik  og  Sang  Lørdag  Aften  den  16.  Fe- 
bruar, og  et  Par  af  Seniorerne  afhentede  ham  endog  i  Vogn. 
Ved  denne  Lejlighed  blev  Davids  ovenfor  aftrykte  Sang  af- 
sungen  til  Ære  for  Hædersgjæsten.  Piere  Medlemmer  udtalte 
derefter  privat  for  Senioratet,  at  man  burde  optage  Kuhlau 
som  Medlem,  og  det  var  selv  af  samme  Mening.25  Først  an- 
modede  man    dog   Professor  Kolderup-Rosenvinge ,    der    kjendte 

Kuhlau  nøjere,  om  at  forespørge  sig  hos  denne  og  erfarede 
da,  at  det  vilde  være  Komponisten  kjært  at  kunne  blive  Med- 
lem. Da  Senioratet  imidlertid  havde  hørt,  at  Weyse  oftere 
havde  ytret  samme  Ønske,  overdrog  det  et  meget  musikalsk 
Medlem,  nemlig  Cand.  jur.  A.  L.  Manthey,  der  samme  Aar 
blev  Senior,  at  tale  med  ham.  Svaret  lød,  som  man  ventede, 
og  man  sammenkaldte  nu  en  Generalforsamling  til  den  7. 
Marts. 

Lovenes  §  2,  i  Henhold  til  hvilken  Kuhlau  og  Weyse 
overhovedet  kunde  optages,  lød  saaledes :  « Ingen  uden  Stu- 
denter maa  foreslaas  til  Medlem  af  Foreningen,  medmindre 
udmærket  videnskabeligt  eller  Kunst-Værd  skulde  byde  en 
sjælden  Undtagelse.  Som  Medlem  af  Foreningen  betragtes 
Enhver  som  Student. » *  Til  denne  Paragraf  foreslog  Senioratet 
nu,  at  der  skulde  føjes  følgende  Bestemmelse,  at  de  Kunstnere 
og  Videnskabsmænd,  der  uden  at  have  underkastet  sig  Univer- 
sitetsexamen  optoges  som  Medlemmer,  ikke  skulde  betale  Ind- 
skud eller  Kontingent,  og  at  Retten  til  at  foreslaa  saadanne 
Medlemmer  overdroges  til  Senioratet.  Generalforsamlingen,  paa 
hvilken  P.  V.  Jacobsen  som  Senioratets  Ordfører  i  en  længere 
velformet  Tale  udviklede  det  aandelige  Slægtskab  mellem  Viden- 
skab og  Kunst,  gik  redebont  ind  paa  Forslaget  og  optog  de 
to  Komponister  som  Medlemmer. 

Som  Bevis  paa  det  velvillige  Sindelag,  gamle  Medlemmer 
nærede  for  Foreningen,  skulle  vi  anføre,  at  der  i  1826  ankom 
en  Kasse  fra  Rom  med  480  Tobakspiber,  som  vare  afsendte 
af  Jørgen  Jørgensen,  N.  L.  Høy  en,  I.  M.  Thiele,  H.  Holten 
og  Ludvig  Bødtcher.  Denne  velkomne  Gave  blev  fordelt  mellem 
Medlemmerne. 

Da  Foreningen  havde  bestaaet  et  halvt  Aar,  talte  den  ialt 
1 10  Medlemmer,  nemlig  96  ordenlige,  6  overordenlige  og  8 
temporære.  Man  ser  saaledes,  at  Russerne  fra  1820  ikke  havde 
indmeldt  sig  i  større  Mængde.  Aaret  1822  begyndte  med  1 18 
ordenlige,  10  overordenlige  og  14  temporære,  ialt  saaledes  142 
Medlemmer.     I  Januar   1823  var  Medlemsantallet  142  ordenlige, 

1 5  overordenlige  og  4  temporære ;  i  Januar  1824  1  Æresmedlem, 
208  ordenlige,  26  overordenlige  og  6  temporære,  ialt  241;  i 
Januar  1825  1  Æresmedlem,  227  ordenlige,  27  overordenlige 
og  21  temporære,  ialt  276;  i  Januar  1826  1  Æresmedlem,  221 
ordenlige,  31  overordenlige  og  26  temporære,  ialt  279;  i  Januar 
1827  1  Æresmedlem,  227  ordenlige,  33  overordenlige  og  23 
temporære,  ialt  284;  i  Januar  1828  1  Æresmedlem,  217  orden- 
lige, 33  overordenlige  og  25  temporære,  ialt  276;  i  Januar  1829 
1  Æresmedlem,  253  ordenlige,  47  overordenlige  og  27  temporære, 
ialt  328,  og  i  Marts  1830  1  Æresmedlem,  247  ordenlige,  62 
overordenlige  og  32  temporære,  ialt  342.  Fremgangen  er  saa- 
ledes  jævnt  voxende. 

De  Seniorer,  der  i  Tyverne  maa  anses  for  at  være  Fore- 
ningens Støtter,  idet  de  beklædte  deres  Embeder  i  flere  Aar 
og  derved  uddannede  en  fast  Tradition,  vare  Valentin,  P.  V. 
Jacobsen  og  Fr.  Fabricius.  Valentin  fungerede  fra  1820  til 
1827,  lige  indtil  han  drog  til  Maribo  som  Byfoged.  Han  var  i 
hele  denne  Tid  Kasserer,  men  optraadte  ogsaa  som  Senioratets 
Ordforer  paa  Generalforsamlinger.  Som  vi  tidligere  have  nævnt, 
blev  der  gjort  et  Gilde  til  Ære  for  ham,  da  han  traadte  af. 
P.  V.  Jacobsen  blev  valgt  i  1821  og  var  nu  Senior  lige  indtil 
Oktober  1829.  I  disse  Aar  var  han  Senioratets  ledende  Kraft, 
idet  han  altid,  naar  der  var  vigtige  Spørgsmaal  paa  Bane, 
maatte  føre  Ordet  paa  dettes  Vegne,  og.  det  lykkedes  ham 
stadig  ved  sine  klare  og  overbevisende  Foredrag  at  faa  Med- 
lemmerne til  at  følge  sig.  Derimod  var  han  ikke  nogen  fast 
Gjæst  ved  Kompotationerne,  da  hans  Helbred  alt  dengang  ikke 
var  synderlig  stærkt,  og  da  han  holdt  mere  af  at  være  i  Selskab 
med  enkelte  fortrolige  Venner  end  at  deltage  i  store  Fælles- 
gilder.  En  tidligt  udviklet  Hang  til  Tungsindighed  maatte 
nødvendigvis  medføre,  at  han  just  ikke  søgte  de  store  Sammen- 
komster, men  han  fulgte  med  den  mest  levende  Interesse,  hvad 
der  foregik  baade  her  og  andetsteds,  hvad  hans  satiriske  Breve 
til  Vennen  P.  C.  Adler,  der  var  bleven  Adjunkt  i  Ribe,  bære 
Vidne  om.-'5 

Fabricius  blev  Senior  i  1823  og  gik  først  af  i  April  1830. 
Trods  sin  tiltagende  Døvhed  bevarede  han  et  muntert  Sind  og 
virkede  særlig  som  Festarrangør.  Han  stod  for  Løjerne  Faste- 
lavnsmandag, han  deltog  i  og  ledede  Kompotationerne,  hvor 
han  klinkede  med  de  Unge  og  sang  de  Viser,  han  ikke  kunde 
høre,  og  han  vedblev  endnu  til  langt  op  i  Trediverne,  indtil 
nye  Kræfter  meldte  sig  til  Tjeneste,  at  skrive  Komedier  og 
dramatiske  Situationer,  der  blev  opførte  i  Foreningen.  Næppe 
har  vist  nogen  Senior  været  saa  yndet  af  alle  Medlemmer  som 
han.  Det  var  derfor  selvfølgeligt,  at  der  efter  Generalfor- 
samlingen den  15.  April,  da  han  traadte  tilbage,  blev  holdt 
en  Kompotation  til  Ære  for  ham. 

Fra  Fastelavnsgildet  den  22.  Februar  samme  Aar  fortæller 
P.  V.  Jacobsen  en  morsom  lille  Historie  om  Fabricius  og  Pro- 
fessor Sibbern:  «I  mit  sidste  Brev»,  skriver  han,  «hvor  jeg 
omtalte  Maskeraden  i  Foreningen,  talte  jeg  nok  ikke  om  Sib- 
berns  Glæde  over  den.  Han  var  inderlig  glad  over  den  og 
især  over  Fabricius,  som  han  ansaa  for  Ophavsmanden  dertil. 
Da  denne  stod  og  talte  med  nogle  Andre,  stod  Sibbern  ved 
Siden  og  saa  med  et  underlig  mildt  Blik  paa  den  Døve,  men 
uden  at  sige  Noget,  hvorimod  han  bestandigt  slog  ham  sagte 
med  den  flade  Haand  paa  Ryggen.  Da  Fabricius  gik,  sagde 
han  til  de  Andre:  «Det  er  et  fortræffeligt  Menneske  den 
Fabricius;  men  det  er  Skade,  at  han  er  døv.  Man  kan  ikke 
raabe  højt  nok  til  ham,  man  maa  derfor  vise  ham  sin  Tak- 
nemmelighed ved  at  klappe  ham.»  Det  havde  han  nu  ud- 
tænkt !»27 

I  samme  Maaned  som  Fabricius  gik  af,  døde  Rahbek, 
nemlig  den  22.  April.  Senioratet  vedtog  strax  at  afholde  en 
Sørgehøjtid  for  Foreningens  eneste  Æresmedlem.  Paa  Grund 
af  forskjellige  Omstændigheder  fandt  denne  først  Sted  den  16. 
Juni.  Fabricius  holdt  Mindetalen,  og  Oehlenschldger  skrev  en 
Kantate,  til  hvilken  Weyse  satte  Musik.  I  denne  Kantate  hedder 
det  med  Rette: 

Han  var  en  brav  Student 

Det  var  hans   Monument, 

Og  derfor  skal  Studenten  højt  ham  prise 

Med  hæderlige  Vise 

Til  sildig  Alder,  velfortjent. 

Han  Musers  Ild  i  mangen  Barm  har  tændt. 

Og  stod  det  ej  paa  Prent, 

Vi  vidste  det  dog  alle; 

Vi  hørte  ham  i  Axelhalle. 

Vor  elskte  Lærer  var  en  brav  Student, 

Taknemligt  mindes  vi  ham  Alle. 

Nogle  Dage  efter  Rahbek's  Død  skrev  et  andet  af  Studenter- 
foreningens Medlemmer  David  i  « Kjøbenhavns  flyvende  Post», 
et  dybtfølt  Mindedigt,   i  hvilket  han  bl.   A.   siger: 

Saa  er  du  gaaet,  gamle  Vandrer, 

Didhen,  hvor  ej   du  Støtte  har  behov, 

Hvor  ej  det  Gamle  sig  forandrer, 

Hvor  Alt  er  evigt  som  Naturens  Lov. 

Saa  har  din  underfulde  Leden 

Da  fundet  nu  det  Svundnes  Fædreland, 

Hvor  du  i  dine  Længslers  Eden 

Forenet  er  med  dem,  som  gik  foran. 

Saa  er  den  gamle  Haand  da  visnet, 

Hvis  stærke  Tryk  var  Venskabs  sikre  Pant; 

Saa   er  det  gamle  Hjerte  isnet, 

Hvor  Blodet  endnu  ungdomsfyrigt  randt. 

Saa  er  det  Øje  da  udslukket, 

Sum   skued'  gjennem  Tidens  Spil  dens  Gang; 

Og  evig  er  den  Læbe  lukket, 

Som  hylded'  Sandhed,  og  som  Glæden  sang. 

Men   mindes   skal   dit  ædle   Hjerte, 
Saalænge  ogsaa  Een  kun  lever  end 
Af  alle  dem,  hvis  Fryd  og  Smerte 
Du  paa  din  Vandring  delte  som  en  Ven. 
Og  mindes  skal,  til  Sproget  glemmes, 
Saa  mangt  i  Skjemt  indhyllet  Alvorsord; 
Og  dine  Sange  skal  istemmes, 
Saalænge  Glæden  end  i  Norden  bor. 

Det  første  Tiaar  af  Studenterforeningens  Liv  udløb  samtidig 
med  den  Begivenhed,  der  rystede  Frankrig,  og  hvis  Følger 
sporedes  overalt  i  Europa,   nemlig  Julirevolutionen.     Vel  levede 

Frederik  VI  ni  Aar  endnu,  og  vel  holdt  den  allerstørste  Del 
af  Folket  i  disse  ni  Aar  fast  ved  den  Kjærlighed  til  Kongen, 
som  den  havde  indsuget  med  Modermælken,  men  den  naive 
Tid  var  uigjenkaldelig  forbi.  Det  saa  virkelig  ud  til,  at  den 
ubetingede  Loyalitet  havde  kulmineret  ved  Formælingshøjtidelig- 
hederne  i  1828  og  1829,  og  man  kan  kun  glæde  sig  over,  at 
en  ny  Luftning  bryder  ind  over  Landet  og  bringer  et  Folk, 
der  var  nær  ved  at  fortabe  sig  i  Byzantinisme,  til  ogsaa  at 
tænke  paa  sin  egen  Værdighed  og  sin  egen  Velfærd. 

Men  det  maa  samtidig  siges  til  Ære  for  denne  Konge,  at 
han  selv  kun  et  halvt  Aar  efter  den  store  Begivenhed  i  Paris 
tilkjendegav  som  sin  Villie,  at  han  ønskede  at  lære  Nationens 
Mening  at  kjende.  Derved  skabte  han  Betingelsen  for,  at  et 
offenligt  Liv  igjen  kunde  begynde  at  udfolde  sig.  Som  den 
livligste  og  mest  udviklede  Del  af  Nationen  paa  de  Tider  maatte 
Studenterne  nødvendigvis  blive  stærkt  berørte  af  de  politiske 
Begivenheder.  Det  var  jo  akademisk  dannede  Mænd,  der  i 
Trediverne  førte  an,  og  det  blev  ogsaa'  akademiske  Ynglinge, 
som  i  det  næste  Tiaar  blev  Pionerer  for  de  liberale  og  nationale 
Ideer,  Ynglinge,  som  snart  modnedes  til  Mænd,  og  som  ved 
den  næste  Konges  Død  holdt  Danmarks  Skjæbne  i  deres  Haand. 

Begivenhederne  i  Paris  i  Juli  1830  vakte  næsten  udelt 
Glæde  hos  den  intelligente  Del  af  Kjøbenhavns  Befolkning. 
Naar  man  undtager  Grundtvig  og  hans  nærmeste  Venner,  der 
betragtede  Revolutionen  som  udenlandsk  Postyr,  der  ikke  vedkom 
de  Danske,  saa  fulgte  Alle,  hvad  der  foregik  i  Frankrig,  med 
den  mest  spændte  Interesse  og  ventede  sig  en  Gjenfødelse  af 
det  franske  Folk,  der  med  saa  stor  en  Enighed  havde  jaget 
Gjengangerne  fra  før  1789  paa  Porten.  Medens  Grundtvig 
havde  talt  om  de  polytekniske  Skoledrenges  Opløb  i  Hunde- 
dagene og  dermed  givet  sine  Tilhængere  et  bekvemt  Stikord, 
erkjendte  endog  en  saa  konservativ  Mand  som  Mynster,  at  den 
franske  Revolution  i  1830  baade  var  retmæssig  og  udført  med 
meget  Maadehold,  og  at  den  uden  Tvivl  var  nødvendig,  der- 
som ikke  Alt  skulde  vende  tilbage  til  Tilstanden  før  1789.1 
Hans  Ven  Brøndsted,  der  ellers  ikke  havde  megen  Sympathi  for 
Franskmændene,  hos  hvem  han  ikke  fandt  tilstrækkelig  Dybde, 
men  desto  mere  Respekt  for  det  Konventionelle  og  Formelle, 
skrev  i  August  1830  fra  selve  Paris:  «Hidtil  er  denne  Revolution 
vistnok  den  i  enhver  Henseende  værdigste  og  skjønneste,  vi 
have  oplevet;  denne  Gang  var  idetmindste  al  Ret  og  Lovlighed 
paa  Folkets  og  al  Uret  og  Voldsomhed  paa  Modpartiets  Side».a 

Oehlenschldger    gav    sine    Følelser    Luft    i    et    Digt    «Til 

Humaniteten«.  Efterat  han  her  havde  ydet  sin  Tribut  til 
Frederik  VI,  som  paa  sit  Raadhus  satte  Indskriften  «Med  Lov 
skal  man  Land  bygge»,  og  som  tilstod  sine  Undersaatter  en 
billig  Frihed,  beklager  han  det  franske  Folk,  der  under  den 
store  Revolution  var  blevet  tyranniseret  af  en  nedrig  Pøbel- 
skare, og  som  efter  den  store  og  sjældne  Helts  Fald  var  kommet 
under  Formynderskab  af  en  Adelsskare,  der  ønskede  sig  Bastillen 
og  Richelieu  tilbage  og  forskansede  sig  bag  Kirken.  Derpaa 
hedder  det: 

En  indisk  Kaste  skulde   nu  fortrænge, 
Som   før,   Fortjeneste,  Talent; 
Begejstring  skulde  bort  sin  Harpe  hænge 
Og  Løgn  kun  staa  paa  Prent. 

»Skyd   dem   kun  ned!     I   har  jo  dets  Kanoner, 
Skyd  Folket  ned,  saa  tier  Folkets  Retb 
Saa  lød  de  frække  Toner 
I  Hovmods  sidste  Spræt. 

Kartoven  skød  —  dens  Lyd   blev  til   en  Torden, 
Hvorved  Tyrannen  selv  forsvandt; 
Og  Enighed  og  Orden 
Igjen  et  Fristed  fandt. 

Saaledes  tænkte  altsaa  de  Mænd,  hvis  første  Ungdom 
faldt  i  det  attende  Aarhundrede.  Det  er  derfor  naturligt,  at  de 
yngre  Slægter  blev  begejstrede,  og  at  de  modtog  stærke  Ind- 
tryk, der  hos  flere  af  deres  Medlemmer  senere  omsatte  sig  i 
Kritik  over  hjemlige  Forhold.  /.  L.  Heiberg  kan  glæde  sin 
gamle  Fader  i  Paris  med  at  give  ham  følgende  Meddelelser3  om 
Stemningen  i  Kjøbenhavn:  »Ved  denne  Revolution  har  Civilisa- 
tionen gjort  et  uhyre  Skridt  fremad,  ikke  blot  i  Frankrig,  men 
i  Verden.  Jeg  vilde  ønske,  at  du  kunde  se  den  Enthusiasme, 
som  denne  store  Begivenhed  har  opvakt  her  i  Landet,  hvor  vi 
dog  ere  saa  langt  fra  Centrum,  og  hvor  Indflydelsen  af  andre 
Landes  Omvæltninger  dog  kun  i  ringere  Grad  kan  spores. 
Vort  Athenæum  har  faaet  Udseende  af  en  politisk  Børs.  Ved 
Hjælp  af  den  her  florerende  Dampskibsfart  faa  vi  næsten  daglig 

nye  Poster.  For  nu  at  tilfredsstille  den  store  Mængde  af 
Læsende  i  Athenæum  læses  Aviserne  op  for  Forsamlingen, 
saasnart  de  ankomme,  og  derpaa  gjøres  Uddrag  af  dem,  som 
opslaas  paa  Væggene.  Da  den  Efterretning  oplæstes,  at  Ex- 
kongen  havde  til  allersidst  befalet  Ophævelsen  af  den  polytekniske 
Skole,  opstod  en  almindelig  Latter  og  Akklamation.  Den  preus- 
siske Minister,  der  som  de  fleste  Diplomater  er  Medlem  af 
Selskabet,  skal  have  klaget  over  dets  altfor  stærkt  pronon- 
cerede  liberale  Sindelag.  Som  begribeligt  nytter  denne  Klage 
ham  til  Intet. » 

P.  V.  Jacobsen  giver  den  1 5 .  September  i  et  Brev  til 
Adler  en  morsom  Skildring4  af  Tilstande  og  Stemninger  i 
Kjøbenhavn  i  Sommeren  1830.  «Den,  der  har  nydt  mest 
Glæde  over  Begivenhederne  i  Frankrig  etc.»,  skriver  han,  «er 
dog  nok  Vedersø  *;  han  gaar  endnu  om  i  Athenæum  med  en 
saa  vigtig  Mine,  som  om  det  dog  egenlig  var  ham,  der  havde 
sat  Carl  X  af  og  tvunget  den  oraniske  Fyrste  til  Koncessioner. 
I  øvrigt  var  Kongen  her  strax  gunstigt  stemt  for  Forandringen; 
han  mente,  at  en  Mand  skulde  holde  sit  Ord,  og  at  Carl  havde 
fortjent  sin  Skjæbne  ved  at  bryde  det;  da  der  senere  ymtedes 
om,  at  Kejser  Niels  hæsiterede  med  at  anerkjende  det  tre- 
farvede  Flag,  syntes  imidlertid  Hoffet  her,  at  det  dog  var  Synd, 
hvad  der  var  sket.  Carl  X  var  dog  en  gammel  Mand  og 
Konge.  Derpaa  blev  man  igjen  gunstig  stemt  for  Ludvig 
Filip,  da  han  anerkjendtes  af  England  og  Preussen,  men  ser 
dog  nu  atter  den  Sag  an  med  skele  Øjne,  efterat  Gadedrengene 
her  i  Byen  have  begyndt  Jødespektakler  paany. 

« Disse  begyndte  i  Mandags  og  vedvarede  igaar  Aftes. 
Der  sloges  Ruder  ind,  og  nogle  gamle  Jøder  ere  maltrakterede  — 
en  saaledes,  at  han  sagdes  at  skulle  dø  deraf,  men  dette  Sidste 
blev  der  Intet  af.  Det  er  en  yderst  skandaløs  Historie,  men 
karakteristisk;  den  danske  Pøbel  hører  om  de  fremmede  Urolig- 
heder, skal  eftergjøre  dem  her  og  finder  nu  intet  andet  Objekt 

*  Se  Side   155—56. 

at  udøse  deres  Galde  paa]  end  de  stakkels  Jøder.  Paa  politiske 
Hensigter  er  her  næppe  Tanke.  Der  skal  imidlertid  have 
været  nogle  slemme  Plakater  opslagne:  «Leve  Kongen,  Konge- 
loven afskaffes* ;  en  Artilleriofficer  fandt  en  saadan  og  bragte 
den  til  Haffner,   denne  løb  igjen  til  Kongen,   men  han  lo  deraf. 

«Ved  Opførelsen  af  «Den  Stumme  i  Portici»  forleden  havde 
ogsaa  nogle  radikale  imitatores  fundet  paa  at  klappe  ved  det 
Sted,  hvor  Pariserne  i  den  senere  Tid  pleje  at  gjøre  Støj, 
nemlig  hvor  Folket  afvæbner  Soldaterne,  men  da  denne  Scene 
naturligvis  efter  vort  Theaters  maadelige  Kræfter  i  slige  Scener 
tog  sig  noget  fattigt  og  komisk  ud,  var  Publikum  saa  meget 
mindre  istand  til  at  have  Medfølelse  for  Klapperne,  men  lo 
disse  ud. 

«En  morsom  Folkevittighed  er  ellers  forekommen.  Man 
trækker  nemlig  her  en  Parallel  mellem  Cheferne  for  Nationalgarden 
i  Paris  og  her,  Lafayette  og  Wegener.  Den  Første  er  tapper, 
den  Sidste  ogsaa,  nemlig  Vintapper;  den  Første  har  gjort  sig 
bekjendt  ved  mange  Affærer  i  og  udenfor  Europa,  den  Sidste 
har  ogsaa  gjort  mange  Affærer  i  Rom  og  Wien  (læs:  Vin); 
den  Første  er  en  Ven  af  Lafitte,  den  Sidste  ogsaa. » 

At  Studenterforeningens  Medlemmer  have  fulgt  Begiven- 
hederne med  levende  Interesse,  er  selvfølgeligt,  men  da  det 
netop  paa  den  Tid  var  Sommerferie,  vare  Mange  rejste  bort. 
Dampskibene,  der  nu  havde  begyndt  regelmæssige  Farter  til 
Jylland,  Fyn  og  Lolland,  lokkede  Folk  ud,  der  tidligere  vilde 
have  tilbragt  deres  Sommerferie  i  Kjøbenhavn.  Dengang  vare 
slige  Dampskibsrejser  hele  Begivenheder,  og  Enhver,  der 
begav  sig  ud  paa  en  saadan,  kunde  se  sit  Navn  prange  i 
Bladene,  saa  at  man  kan  kontrollere,  hvormange  Studenter 
der  rejste  bort  om  Sommeren,  og  hvormange  der  igjen  kom 
tilbage.  En  Rejse  var  en  Handling,  som  Staten  dengang  aldeles 
nødvendigt  mente  at  burde  have  Tilseende  med,  hvorfor  den, 
der  f.  Ex.  begav  sig  til  Fredericia,  maatte  løse  Pas  her  i  Kjø- 
benhavn og  smukt  aflevere  det  til  Politiet  i  førstnævnte  By. 
Bladene  modtog  saa  Listerne  over  de  Rejsende  fra  Politiet. 

Man  var  overhovedet  ikke  i  Stand  til  i  Foreningen  at 
kunne  skaffe  sig  saa  gode  Efterretninger  om,  hvad  der  foregik 
i  Udlandet,  som  i  Athenæum,  der  ganske  anderledes  var  be- 
regnet paa  fremmed  Literatur  og  fremmede  Tidsskrifter  og 
politiske  Blade.  I  Studenterforeningen  havde  Th.  G.  Repp, 
der  var  særlig  hjemme  i  Engelsk,  midt  i  Tyverne  søgt  at  faa 
dannet  et  privat  Aktieselskab  om  at  holde  « Times ».  Det  kom 
virkelig  istand,  men  skjønt  Senioratet  støttede  det,  maatte  det 
dog  senere  opløse  sig  af  Mangel  paa  Medlemmer.  I  1830 
holdt  man  hverken  noget  fransk  eller  engelsk  politisk  Blad, 
men  maatte  lade  sig  nøje  med  de  lange,  men  temmelig  daarligt 
oversatte  Uddrag  af  fremmede  Blade,  som  særlig  « Dagen » 
bragte. 

Julirevolutionen  fremkaldte  dog  en  Forandring  heri.  Paa 
den  første  Generalforsamling,  der  blev  holdt  efter  Sommerferiens 
Slutning,  nemlig  den  16.  Oktober,  fremkom  den  ordførende 
Senior  med  et  Forslag  om  at  anskaffe  et  fransk  Blad,  og 
den  Maade,  hvorpaa  han  gjorde  det,  viser,  hvor  dybt  et  Ind- 
tryk man  havde  faaet  af  de  mindeværdige  Begivenheder.  Hans 
Ord  ere  næsten  højtidelige,  naar  han  f.  Ex.  siger:  «Vi  tro  at 
komme  et  almindeligt  Ønske  imøde,  naar  vi  foreslaa  Selskabet 
Anskaffelsen  af  «Journal  des  Debats ».  De  sidste  mærkelige 
Forandringer  i  Frankrig,  som  overhovedet  en  større,  mere  al- 
mindeligt tiltagende  Interesse  for,  hvad  der  paa  nogen  Maade 
staar  i  Berøring  med  dette  Folk,  der  saavel  i  politisk  som  i 
literær  Henseende  begynder  at  hævde  sin  fordums  Hæder,  synes 
at  gjøre  det  ønskeligt,  at  vi  i  vort  Selskab  havde  et  Blad,  som 
fuldstændigt  og  hurtigt  kunde  underrette  os  om,  hvad  der  sker, 
navnligen  i  det  store  Paris. » 

Samtidig  foreslog  Senioratet  Anskaffelsen  af  det  første 
svenske  Blad,  som  Ordføreren  begrundede  saaledes:  «Ikke 
mindre  almindeligt  har  altid  Ønsket  været  i  den  senere  Tid,  at 
Selskabet  maatte  erholde  en  svensk  Tidende,  som  stadigen  kunde 
gjøre  os  bekjendte  med  vort  Naboland,  og  for  Øjeblikket  er 
nok  ingen  svensk  Tidende  mere   passende   end  «Svenska  Med- 

borgeren«.  Da  imidlertid  denne  Avis  ofte  har  maattet  skifte 
Navn  paa  Grund  af  dens  uforbeholdne  Liberalitet,  forbeholder 
Senioratet  sig  at  anskaffe  en  anden  af  lignende  Indhold,  hvis 
denne  skulde  gaa  ind.»      Begge  Forslag  blev  vedtagne. 

Nu  fik  Medlemmerne  altsaa  Lejlighed  til  paa  første  Haand 
at  lære  franske  Forhold  at  kjende,  da  «Journal  des  Debats » 
særlig  var  Organ  for  de  Mænd,  der  støttede  Julikongedømmet, 
de  samme  Mænd,  vore  nyskabte  Politikere  tog  til  Mønster  i 
Veltalenhed.  Hele  den  politiske  Fraseologi,  som  i  mange  Aar 
gjaldt  for  gode  Varer  i  Danmark,  tog  de  fra  dette  berømte 
Blad. 

Julirevolutionen  havde  ogsaa  den  Virkning  her  hjemme,  at 
Folk  ligesom  blev  dristigere  til  at  skrive  og  optræde.  Uagtet 
det  jo  ikke  var  her,  men  i  Paris,  at  det  store  Slag  for  aande- 
lig  og  politisk  Frihed  var  blevet  slaaet,  og  uagtet  Frederik  VI 
sad  lige  saa  fast  paa  sin  Throne  nu  som  tidligere  og  vedblev 
at  være  Gjenstand  for  Nationens  Tilbedelse,  var  det  dog,  som 
om  en  af  Stiverne  for  det  enevældige  Kongedømme  havde  givet 
sig  noget.  Folk  vare  blevne  mere  lydhøre  for,  hvad  der  fore- 
gik andetsteds,  og  naar  de  læste  herom,  kunde  de  meget  let 
finde  paa  at  anstille  Sammenligninger.  Det  faderlige  Regimente 
vaagede  den  Gang  over  Pressen  med  priselig  Omhu  og  sørgede 
for,  at  der  ikke  fandtes  for  mange  Blade  og  Tidsskrifter,  som 
havde  Lov  til  at  meddele  politiske  Efterretninger.  Nogle  maatte 
aldeles  ikke  befatte  sig  med  udenrigsk  Politik,  medens  andre 
ikke  maatte  drøfte  indenrigsk,  og  atter  andre  Blade  skulde 
holde  sig  fra  begge  Dele  og  kun  passe  de  skjønne  Viden- 
skaber. Til  disse  hørte  Heibergs  saa  navnkundige  « Kjøbenhavns 
flyvende  Post»,  hvor  David  bl.  A.  under  Mærket  «Y.  Z.»  skrev 
Theateranmeldelser,  der  regnedes  for  de  første  i  sin  Tid  og 
vel  ogsaa  vare  det. 

Aldrig  saasnart  var  Efterretningerne  om  Ordonnansernes  Ud- 
stedelse i  Paris,  om  Gadekampene,  Kongens  Afsættelse  og  Ludvig 
Filips  Overtagelse  af  Magten  komne  til  Kjøbenhavn,  tøvDaviduden- 
videre  plukkede  den  forbudne  Frugt  og  i  den   « Flyvende  Post» 


286 

skrev  en  Række  «Breve  til  en  Politicus  paa  Landet*.  Disse  Breve 
fik  stiltiende  Lov  til  at  blive  trykte,  uden  at  Kancelliet  sagde  stop. 
Heiberg  var  forberedt  paa,  at  han  vilde  faa  en  Paamindelse, 
da  han  ikke  havde  Privilegium  paa  at  bringe  politiske  Med- 
delelser, endsige  Betragtninger,  men  han  vilde  lade  det  komme 
an  paa  en  Prøve.  Men  da  han  var  i  høj  Gunst  ved  Hove, 
ikke  mindst  paa  Grund  af  « Elverhøj »,  der  strømmede  over  af 
Loyalitet,  mistænkte  man  ham  ikke  for  at  ville  udbrede  farlige 
Meninger.  Naar  man  undersøger,  hvad  der  senere  i  Trediverne 
blev  Gjenstand  for  Sagsanlæg  og  Dom,  maa  man  unægtelig 
forundre  sig  over,  at  David  uhindret  kunde  skrive:  «Det  er  i 
Korthed  denne  mærkværdige  Revolutions  Oprindelse  og  Gang. 
At  ogsaa  den  er  bleven  besmittet  ved  enkelte  Voldsgjernlnger 
og  Udsvævelser,  kan  ikke  nægtes,  men  paa  den  anden  Side 
vil  det  heller  ikke  kunne  nægtes,  at  den  er  ligesaa  forbavsende 
ved  den  Energi  og  Selvopofrelse,  hvormed  den  er  bleven  ledet 
og  udført,  som  ved  det  Maadehold  og  den  Lovformelighed, 
hvormed  den  er  bleven  iværksat,  naar  man  først  har  indrømmet, 
at  et  Folk  er  berettiget  til  Modstand  for  at  forsvare  og  vindi- 
cere de  det  indrømmede  og  oktroyerede  Rettigheder.«  At  denne 
sidste  Sætning  fik  Lov  til  at  staa  upaaklaget,  vidner  om,  at 
den  hellige  Alliances  aandelige  Aag  foreløbig  var  brudt. 

Det  var  Begyndelsen  til  Davids  Optræden  som  Politiker, 
men  det  varede  ikke  længe,  før  han  forlagde  sin  Virksomhed 
til  Studenterforeningen  —  det  eneste  Sted,  hvor  han  den  Gang 
kunde  vente  at  finde  forstaaende  Tilhørere.  Om  Agitation  i 
Ordets  nuværende  Betydning  var  der  naturligvis  ikke  Tale, 
men  det  Arbejde,  han  og  en  ung  Mand,  der  snart  skulde 
optræde  som  hans  Medkæmper,  nemlig  Orla  Lehmann,  i  Løbet 
af  Trediverne  udførte  i  Studenterforeningen,  var  et  betydeligt 
politisk  Oplysningsværk.  Dette  kunde  dog  først  ret  begynde, 
da  Kongen  næste  Aar  kundgjorde  for  sit  Folk,  at  det  var  hans 
Hensigt  at  indføre  raadgivende  Provinsialstænder. 

Spørger  man  nu  om,  hvorledes  Foreningens  Bestyrelse  og 

de  ældre  Medlemmer  stillede  sig  hertil,  saa  modsatte  de  sig 
ikke,  at  der  blev  holdt  Foredrag  om  Politik,  og  at  der  i  Viser 
og  Sange  blev  slaaet  paa  politiske  Strænge.  Men  derimod  tog 
Senioratet  strax  det  Standpunkt,  at  det  ikke  tillod,  at  Foreningen 
som  saadan  blandede  sig  i  de  forskjellige  Demonstrationer,  der 
snart  skulde  finde  Sted,  hvadenten  der  var  Tale  om  Adresser, 
Fakkeltog  eller  andre  Æresbevisninger  udenfor  Foreningen,  eller 
det  gjaldt  Festmaaltider  indenfor  dens  egne  Vægge.  Selv  efterat 
de  unge  Mænd,  der  optraadte  som  Liberalismens  Banebrydere, 
vare  komne  til  Ære  og  Værdighed  som  Seniorer,  holdt  de  sig 
paa  de  gamle  Stier.  Det  var  ikke  alene,  fordi  de  ikke  vilde 
paatrykke  Foreningen  et  bestemt  politisk  Præg  og  sætte  det 
liberale  Stempel  uigjenkaldeligt  fast  paa  den,  men  de  gjorde 
ogsaa  en  Dyd  af  Nødvendigheden,  fordi  de  meget  vel  vidste, 
at  Kancelliet  og  Politidirektøren  udenvidere  kunde  lukke 
eller  ophæve  Foreningen,  hvis  Tilværelse  alene  beroede  paa 
Kongens  Naade.  Foreningen  stillede  sig  altsaa  ikke  i  Spidsen 
for  Bevægelsen,  men  mange  af  dens  Medlemmer  tog  livlig  Del 
i,  hvad  der  maatte  forefalde  udenfor,  og  Regensen  blev  ofte 
Samlingsstedet  for  de  akademiske  Borgere,  naar  de  vilde  sætte 
Et  eller  Andet  i  Scene. 

Det  politiske  Røre  maatte  forekomme  mange  af  de  ældre 
Medlemmer  som  noget  Fremmedt  og  højst  Ubehageligt,  der 
forstyrrede  den  rolige  Tilværelse,  de  hidtil  havde  ført.  For 
dem  var  Theatret  Alfa  og  Omega,  og  et  nyt  udkommet  Digter- 
værk var  en  Begivenhed,  som  i  lang  Tid  afgav  Stof  til  Samtale. 
Naar  det  tilmed  var  anonymt,  kunde  det  gjøre  Regning  paa 
særlig  Interesse,  idet  Gætteevnen  da  fik  rigelig  Anvendelse. 
De  Memoirer  og  Breve,  der  foreligge  fra  vor  Literaturs  Guld- 
alder, bære  Vidne  om,  at  « Hverdagshistoriernes*  og  «Gjen- 
gangerbrevenes»  Forfattere  ret  forstod  at  spænde  Folk  paa 
Pinebænken;  ja  selv  Overskou  formaaede  at  lægge  Beslag  paa 
den  almindelige  Opmærksomhed,  da  han  en  Tid  lang  skjulte 
Forfatterskabet  til  sine  Komedier. 

Dog  maa  man  ikke  forestille  sig,  at  der  førtes  hæftige  politiske 

Kampe  mellem  de  Gamle  og  de  Unge,  og  at  disse  tilsidst  gik 
af  med  Sejren.  Nej,  der  blev  nok  kæmpet,  men  Striden  gjaldt 
Forandringer  med  Hensyn  til  Foreningens  Love,  der  maatte 
forekomme  den  yngre  Slægt  altfor  autokratiske,  idet  de  gav 
Senioratet  for  stor  en  Magt.  I  denne  Kamp  bar  de  Unge 
unægtelig  Sejren  hjem,  og  i  den  modnedes  mange  af  de 
Mænd,  der  senere  paa  en  større  Kampplads  skulde  faa  Brug 
for  den  parlamentariske  Erfaring,  de  havde  høstet.  Her  lærte 
de  at  tale  for  en  større  Forsamling,  hvilket  dengang  ellers  var 
umuligt,  her  lærte  de  at  føje  deres  Ord  saaledes,  at  de  kunde 
gjore  Indtryk,  og  her  lærte  de  endelig  at  staa  for  Skud  lige- 
overfor Kammeraters  og  Venners  Kritik,  der  som  bekjendt  er 
den  skrappeste.  Studenterforeningen  har  derfor,  indtil  den  frie 
Forfatning  blev  indført,  og  indtil  det  blev  Skik  at  holde  Vælger- 
møder, været  den  offenlige  Veltalenheds  Vugge.  I  vore  Dage, 
da  Alle  kunne  tale  eller  rettere  ikke  ere  bange  for  at  tage 
Ordet  offenligt,  kan  man  maaske  vanskelig  forstaa,  at  der  har 
været  en  Tid,  der  ikke  ligger  langt  tilbage,  da  det  frie  Ord 
ikke  kjendtes,  og  da  Præsterne  og  Hojesteretsadvokaterne  vare 
de  Eneste,  der  vare  dets  Tolke.  Professorerne  paa  Universitetet 
kunde  ikke  komme  med  i  Betragtning,  da  de  næsten  altid 
dikterede. 

Den  i  r.  Februar  183 1  bragte  « Statstidenden«  (o:  «Berlingske 
Tidende«)  den  officielle  Kundgjørelse  om,  at  Kongen  agtede  at 
indføre  Provinsialstænder.  Denne  Meddelelse  fremkaldte  strax 
Begejstring  blandt  Studenterne,  der  tilfældigvis  denne  Aften 
vare  forsamlede  i  Foreningen  i  et  større  Antal  end  sædvanligt. 
Efterat  de  havde  talt  om  Sagen  og  rimeligvis  ogsaa  drukket 
paa  den,  foreslog  En,  at  man  skulde  gaa  ud  til  Amalienborg 
og  bringe  Kongen  et  Vivat.  Dette  Forslag  blev  modtaget  med 
Bifald,  men  da  man  mente,  at  en  større  Mængde  Studenter 
burde  deltage  i  Demonstrationen,  løb  Nogle  op  paa  Regensen 
og  slog  Allarm  her.  Skjønt  Klokken  alt  var  11,  fik  de  en 
god  Forstærkning  med  ned  til  Foreningen,    og   nu  begav   hele 

Skaren,     ialt    ca.    20   akademiske    Borgere,     sig    paa    Vejen    til 
Amalienborg. 

Da  de  ankom  her,  standsede  de  foran  Kolonnaden  og  sendte 
en  Deputation  ind  til  Generaladjutant  Biilow.  Efter  Kl.  10 
om  Aftenen  maatte  nemlig  ingen  samlet  Skare  opholde  sig  paa 
Pladsen  mellem  de  fire  Palæer.  Kongen  var  imidlertid  ikke 
hjemme  men  paa  sit  sædvanlige  Aftenbesøg  hos  Fru  Danne- 
mand paa  Toldbodvejen.  Biilow  var  da  saa  venlig  at  melde 
ham,  at  hans  Studenter  ønskede  at  bringe  ham  en  Hyldest,  og 
det  viste  sig  nu  i  fuldeste  Maal,  at  Heiberg  havde  Ret,  naar 
han  i  1825  lod  Eduard  Løve  i  «Kong  Salomon  og  Jorgen  Hatte- 
mager »   synge: 

Bestandig  var  der  Vej  i  Herthas  Lund 

Fra  Folkets  Hytter  op  til  Fyrstens  Sale. 

Den  Mindste  selv  sig  nærmed  Folkets  Drot 

Og  bragte  did  sit  Hjertes  Bønner 

Og  følte  selv   i   Kongens   Slot, 

At  han  var  en  af  Landets  Sønner. 

Uagtet  Klokken  var  bleven  hen  ved  12,  var  Kong  Frederik 
strax  rede  til  at  modtage  sine  Undersaatter,  der  nu  fik  Lov  til 
at  komme  ind  paa  Pladsen,  hvor  de  stillede  sig  op  foran 
Palæet  og  raabte  Hurra.  Ja  Kongen  var  endog  saa  naadig  at 
komme  ned  imellem  dem  og  takke  dem  med  Hatten  i  Haanden. 
Ifølge  «Kjøbenhavnsposten>*  behagede  det  Hans  Majestæt  at 
«tilkjendegive  Studenterne  sin  allerhøjeste  Tilfredshed  med  deres 
Troskab  og  Hengivenhed  for  ham  og  Kongehuset,  hvilke 
Ytringer  atter  fulgtes  af  et  jublende  Vivat  for  den  elskede 
Landsfader*.6 

Studenterne  gik  saaledes  i  Spidsen  for  Kjøbenhavns  Ind- 
byggere, der  først  Søndag  den  13.  Februar  paa  en  synlig 
Maade  lagde  deres  Glæde  for  Dagen  ved  at  illuminere.  Denne 
Illumination  var  ikke  Frugt  af  en  Aftale  men  fuldstændig 
improviseret.  Mange  offenlige  Bygninger  blev  ligeledes  oplyste, 
og  særlig  Metropolitanskolen  skal  have  straalet  i  en  »brillant 
Belysning*.      Studenterforeningens    Seniorat,    der    havde    gjort 

store  Forberedelser  til  at  højtideligholde  Fastelavnsaften  den  14. 
Februar  ved  et  Skovbal,  og  som  derfor  havde  smykket  Lokalerne 
med  Gran,  kunde  ikke  godt  sætte  Lys  i  Vinduerne  af  Frygt 
for  Brandfare,  hvorfor  det  med  Politidirektørens  Samtykke  op- 
stillede sex  Begfakler  foran  Gaarden  i  Boldhusgade.  Om  Aftenen 
opfortes  paa  det  kongelige  Theater  « Elverhøj »,  og  det  følger 
af  sig  selv,  at  den  bekjendte  Replik  i  4.  Akt  om  Kongehuset 
gav  Anledning  til  jublende  Bifald. 

Til  Gildet  den  14.  Februar  skrev  David  en  af  sine  bedste 
Sange  nemlig  Fædrelandssangen  «Jeg  veed  et  Land  i  hojen 
Nord».  Det  fjerde  Vers  tager  ligefrem  Sigte  paa  det  kongelige 
Reskript  og  indeholder  en  Tak  for  dette.    Her  hedder  det  nemlig: 

Jeg  veed  et  Land  i  højen  Nord, 
Hvor  der  er  godt  at  være. 
Ej  Frihed  der  er  tryglet  Ord, 
Men  Kongens  Daad  og  Ære. 
Thi  lovlig  Friheds  bedste  Ven 
Er  han,  som  bærer  Kronen; 
Derfor  er  Kjærlighed  igjen 
Det  bedste  Værn  om  Thronen. 

Der  er  et  Vers,  som  ikke  staar  i  Sangen,  saaledes  som 
den  ellers  findes  i  Digtsamlinger,  fordi  det  ikke  passer  for  en 
Fædrelandssang  overhovedet  men  kun  var  bestemt  for  denne 
særlige  Lejlighed.     Det  lyder: 

0  elskte  Drot  i  høje  Nord! 
Hos  dig  er  godt  at  være. 

Du  gav  dit  Folk  et  Friheds  Ord, 
Som  evigt  skal  dig  ære. 

1  )ig  har  ej   Bøn,  ej   Nød,  ej  Savn, 
Men   Fadersind   forpligtet. 
Hurra  i  kjærlig  Broderfavn 

For  Kongen  og  Reskriptet! 

Studenternes  Optræden  den  11.  Februar  havde  bl.  A.  be- 
gejstret Kammerjunker  F.  C.  Scholten,  der  tidligere  havde  været 
Toldkasserer  i  Odense,  men  som  i  1831  levede  som  pensioneret 
Embedsmand   i    Kjobenhavn   og   gav   sig  af  med   at   skrive  om 

almennyttige  Gjenstande  i  Blade  og  Tidskrifter.  Han  sendte 
nemlig  Senioratet  en  Skrivelse,  i  hvilken  han  i  varme  Ord  ud- 
trykte sin  Hengivenhed  for  Studenterstanden.  I  sin  Tak  be- 
mærker Senioratet  imidlertid:  «Forsaavidt  iøvrigt  Studenternes 
Tog  afvigte  Fredag  Aften  skulde  have  givet  Anledning  til 
Deres  ærede  Skrivelse,  skylde  vi  Sandheden  at  gjøre  Dem  op- 
mærksom paa,  at  dette  Tog  ikke  kan  betragtes  som  Studenter- 
foreningens Værk,  da  det  ikke  udfortes  ifølge  nogen  almin- 
delig Beslutning,  skjønt  vistnok  endel  af  sammes  Medlemmer 
deltog. » 

Den  megen  Tale  om  en  Konstitution,  som  fra  nu  af  førtes 
i  Pressen,  særlig  gjennem  den  frodige  Flyveskrifts-Literatur 
angaaende  Stændervæsenet,  satte  ogsaa  Spor  i  de  Viser,  der 
blev  sungne  i  Foreningen.  Saaledes  skrev  Chr.  Winther  ved 
Julegildet  i  1831  følgende  Vise  med  Titelen  »Studenterforeningens 
Konstitution«,  den  første,  i  hvilken  der  overhovedet  hentydes 
til  politiske  Forhold  i  Udlandet: 

Forhen   stod   vi  spredt  paa  Vangen, 
Uden  Hold  og  Harmoni; 
Kuns  vi   mødtes  Faa  ad   Gangen, 
Liv  og  Lyst  var  ej  deri; 
Men  da  rejstes  \orl  Theater, 
Hvor  hver  spiller  sin  Person, 
Og  før  alle  andre  Stater 
Fik  vi   vor  Konstitution 

Lad  i   Tydskland  hist  dem   prate, 

Og  i  Frankrig  slaas  ihjel, 

Lad  den  britiske  Hekate 

Nat  og   Dag  kun  gjøre   Spræl, 

Lad   Amerika  kun   eje 

Ingen   Herre,   men    —   Patron, 

Ingen  dog  blandt  dem  opveje 

Kan  vor  fri  Konstitution. 

Gud  ske  Lov!   vi  traf  det  Rette, 
Da  vi  planted'  dette  Træ, 
Hvor  vi  trods  lidt  Kiv  og  Trætte, 
Sidde  lunt  og  godt  i  Læ. 

Ingen   Doktorhat  her  gjælder 
Eller  nogen   Profession  ; 
Nej   kun  Artiums  Tabeller 
Og  en  god  Konstitution. 

Ak!  hvi  klage  da  paa  Livet - 

Livets   Bud  er  føjeligt; 

Gaar  det  end  som   Pust   i   Sivet, 

Sivet  er  jo  bøjeligt; 

Glæde,  Sorg  og  Kunst  og  Lige 

Bringer  jeg  i   Union, 

Naar  jeg  selv  kuns  og  min   Pige 

Har  en  god  Konstitution. 


Næste  Aar  blev  Vidne  til  en  Demonstration  fra  Studenternes 
Side  i  stor  Stil.  Nuomstunder  vælges  Universitetets  Rektor  af 
hele  Lærerforsamlingen,  men  dengang  gik  Rektoratet  paa  Tur 
fra  det  ene  Fakultet  til  det  andet,  saaledes  at  de  enkelte  Pro- 
fessorer kunde  opnaa  Værdigheden  som  Rektor  efter  Anciennetet. 
I  1832  skulde  det  theologiske  Fakultet  besætte  Posten,  og  da 
baade  Jens  Møller  og  H.  N.  Clausen  mente  at  være  berettigede 
til  at  komme  i  Betragtning,  forespurgte  de  i  Kancelliet,  hvilket 
havde  til  Følge,  at  en  kongelig  Resolution  tilkjendte  J.  Moller 
Rektoratet.  Det  Mærkelige  var  nu,  at,  medens  Resolutionen 
bestemte,  at  de  yngre  Professorer,  som  ikke  før  havde  beklædt 
Rektoratet,  for  Fremtiden  skulde  tiltræde  det  fremfor  de  ældre, 
naar  disse  tidligere  havde  været  Rektorer,  gjorde  den  samtidig 
en  Undtagelse  fra  Regelen,  idet  der  tilføjedes:  «Ved  det  iaar 
forestaaende  Rektorskifte  skal  Anciennetetsbestemmelsen  saa- 
ledes iagttages,  at  den  ældste  theologiske  Professor  (o:  J.  Møller) 
tiltræder  Rektoratet.«7 

Denne  Afgjørelse  betragtede  mange  Studenter  som  en 
personlig  Tilsidesættelse  af  Clausen,  hvad  den  sikkert  ogsaa  var. 
Det  var  bekjendt,  at  det  theologiske  Fakultets  klareste  Hoved 
«alt  dengang  var  mange  af  de  gamle  Parykker  en  Torn  i  Øjet», 
men  de  Studerende  saa  op  til  ham  og  nærede  en  inderlig 
Kjærlighed  og  varm  Beundring  for  den  Mand,  som  «ved  sin 
lyse   Aand,    sin   energiske   Villiekraft   og   sin   urokkelige  Stand- 

haftighed  har  hævet  sig  op  til  en  af  Fornuftens  og  Frihedens 
mægtigste  Stotter  iblandt  os ».8  Det  voldsomme  Angreb,  Grundt- 
vig rettede  paa  ham  i  1825  i  sit  «Kirkens  Gjenmæle»,  og 
den  systematiske  Forfølgelse,  Lindberg  og  Meningsfæller  i  de 
nærmest  derpaa  følgende  Aar  satte  i  Scene,  maatte  nødven- 
digvis forekomme  mange  Studerende  som  et  Attentat  paa  den 
videnskabelige  Undersøgelsesfrihed,  og  da  der  nu  fra  en  hel 
anden  Side  tilføjedes  ham  en  Krænkelse,  modnedes  den  Tanke, 
at  man  burde  give  ham  et  iøjnefaldende  Bevis  paa,  hvor  højt 
man  vurderede  ham. 

Den  daværende  Regensprovst  Professor  F.  C.  Petersen  havde, 
allerede  før  Rektorskiftet  fandt  Sted,  faaet  at  vide,  at  der 
iblandt  de  Studerende  var  Tale  om  at  bringe  Clausen  et  Leve 
i  Anledning  af,  at  Regjeringen  havde  forbigaaet  ham.  Han 
henvendte  sig  derfor  til  adskillige  Alumner  paa  Regensen  og 
gjorde  dem  opmærksomme  paa,  at,  ihvorvel  det  i  al  Almindelig- 
hed maatte  billiges,  at  Studenterne  gav  en  Mand  som  Professor 
Clausen  et  Bevis  paa  deres  Agtelse  og  Hengivenhed,  saa  var 
det  betænkeligt  at  gjøre  det  for  Øjeblikket,  da  et  saadant  Skridt 
nødvendigvis  maatte  sættes  i  Forbindelse  med  den  kongelige 
Resolution  om  Rektorskiftet.  Tilmed  vilde  det  let  kunne  med- 
føre ubehagelige  Følger  for  Professor  Clausen  selv  og  sand- 
synlig ogsaa  krænke  Professor  Jens  Møller,  hvem  Studenterne 
jo  ikke  havde  i  Sinde  at  fornærme.  Endelig  udtalte  han,  at 
han  meget  havde  ønsket,  at  der  var  blevet  fastslaaet  et  Princip 
for  Rektorskiftet,  men  at  det  ingenlunde  fulgte  af  det  Skete,  at 
Hensigten  var  at  tilsidesætte  Clausen.11  Disse  Udtalelser  gjorde, 
saavidt  han  kunde  mærke,  Indtryk,  men  det  viste  sig,  at  han 
havde  taget  fejl.  Det  gik  her,  som  det  saa  ofte  gaar,  at  den 
Ældre,  naar  han  ikke  møder  Modsigelse  hos  de  Yngre,  tror, 
at  de  ere  enige  med  ham,  idet  han  glemmer,  at  de  netop  ikke 
ville  indlade  sig  paa  at  drøfte  en  Sag,  som  de  fuldt  og  fast 
tro  paa,   og  som  de  bestemt  agte  at  føre  igjennem. 

Om  Morgenen  den  30.  Juni  samme  Dag,  da  Universitets- 
festen    med    Rektorskiftet    skulde    finde    Sted    i    Regenskirken, 

meldte  en  Alumnus  til  Professor  Petersen,  at  endel  Studerende, 
som  ikke  boede  paa  Regensen,  vare  blevne  enige  om  at  bringe 
Professor  Clausen  et  Leve,  naar  Processionen  gik  fra  Kirken 
over  til  Provstens  Bolig.  Nu  fik  han  en  ordenlig  Forskrækkelse 
i  Livet  og  satte  sig  i  Forbindelse  med  flere  Alumner,  der 
meddelte  ham,  at  det  var  Stud.  jur.  Orla  Lehmann,  som 
havde  fattet  denne  Plan  og  forelagt  den  for  Alumnerne,  der 
imidlertid  ikke  havde  villet  gaa  ind  paa  den.  Da  imidlertid 
mange  andre  Studenter  den  Dag  vilde  indfinde  sig  i  Regens- 
gaarden,  var  Professor  Petersen  ingenlunde  rolig  for,  hvad  der 
kunde  ske,  og  Demonstrationen  vilde  være  saa  meget  mere 
stodende,  som  Clausen  slet  ikke  var  med,  men  opholdt  sig  paa 
sin  Faders  Landsted  i  Taarbæk.  For  at  faa  nogen  Trøst 
skyndte  han  sig  Kl.  uVa  hen  til  Slotspræst  /.  P.  Mynster, 
der  jo  var  Medlem  af  Direktionen  for  Universitetet  og  de  lærde 
Skoler,  og  fortalte  ham,   hvad  der  kunde  ventes. 

Ved  sin  Tilbagekomst  fandt  han  Regensgaarden  opfyldt  af 
Studenter  og  ertarede  samtidigt,  at  Orla  Lehmann,  staaende 
paa  Bordet  under  det  gamle  Lindetræ,  havde  foreslaaet  at  bringe 
Clausen  et  Fakkeltog  paa  hans  Landsted  endnu  samme  Aften, 
og  at  dette  Forslag  var  blevet  modtaget  med  Bifald.  For- 
handlingerne om  Fakkeltoget  varede  endnu,  medens  Festligheden 
fandt  Sted  inde  i  Kirken,  hvor  man  godt  kunde  hore,  at  der 
var  Uro  i  Gaarden.  Imidlertid  forholdt  Alle  sig  rolige,  da 
Processionen  forlod  Kirken. 

Lehmann  og  hans  Meningsfæller  arbejdede  nu  i  de  faa 
Timer,  der  vare  levnede  dem,  af  alle  Kræfter  for  at  ordne  Alt 
til  Fakkeltoget.  « Aldrig  har  jeg»,  skriver  han  i  sine  Erindringer, 
« været  bedre  betjent  end  af  den  Stab,  som  af  tildels  mig  ube- 
kjendte  Personer  frivilligt  dannede  sig  omkring  mig.  En  paa- 
tog  sig  at  skaffe  en  Vise,  en  Anden  at  besørge  den  trykt,  en 
Tredie  at  sammentromme  Sangere  og  faa  dem  indøvet,  en  Fjerde 
at  sørge  for  Anskaffelsen  og  Udbringeisen  af  Fakler  o.  s.  fr. 
Selv  skrev  jeg  til  Politidirektøren  —  ikke  en  Ansøgning  i  den 
gamle  Bedemandsstil,   men  en  Underretning  styli  novi,    «for  at 


Orla   Lehmann. 

I  hans   30te  Aar. 


Efter  et  Kobberslik. 

sætte  ham  i  Stand  til,  hvis  han  fandt  det  nødvendigt,  at  træffe 
Foranstaltning  til  at  holde  Orden  mellem  Tilskuerne*. » 

Allerede  om  Formiddagen  havde  ca.  200  akademiske 
Borgere  tegnet  sig  paa  Regensen,  paa  Bellevue  gav  over  100 
Mode,  og  undervejs  sluttede  endnu  Flere  sig  til  Toget,  der 
satte  sig  i  Bevægelse  Kl.  10.  Da  det  ankom  til  Landstedet 
«Sobakken»,  hvor  Clausen  boede,  stillede  Deltagerne  sig  op  i 
en  stor  Kreds  paa  den  øverste  Terrasse,  hvorpaa  en  Deputation 
med  Lehmann  som  Ordfører  begav  sig  ind  og  hentede  den  Mand, 
man  vilde  hædre.  Lehmann  tog  saa  Ordet  og  sagde,  at  de 
Studerende,  der  havde  den  Lykke  under  hans  Auspicier  at  for- 
berede sig  til  et  vigtigt  og  betydningsfuldt  Kald,  og  som  der- 
ved vare  traadte  i  det  inderlige  Forhold  til  ham,  som  finder 
Sted  mellem  en  elsket  Lærer  og  hans  begejstrede  Elever,  alt 
oftere  havde  fundet  Lejlighed  til  at  give  ham  umiskjendelige 
Beviser  paa  deres  Agtelse  og  Hengivenhed.  Men  Indflydelsen  af 
hans  herlige  Virken  og  Kjærligheden  til  hans  ædle  Personlighed 
var  ingenlunde  indskrænket  til  denne  snævre  Kreds.  Deputa- 
tionen kunde  kun  tale  i  deres  Navn,  som  havde  afsendt  den, 
men  med  desto  større  Tillid  kunde  den  da  ogsaa  forsikre,  at 
ikke  blot  Theologerne  men  alle  Kjøbenhavns  Studenter  i  ham 
ikke  alene  ærede  en  af  Universitetets  yperste  Prydelser  men 
tillige  elskede  og  beundrede  Sandhedens  og  Retfærdighedens 
aandfulde  og  kraftige  Talsmand.  At  Studenterne  netop  havde 
valgt  denne  Dag  for  at  bevidne  ham  Følelser,  der  for  dem  ej 
vare  nye,  maatte  være  ham  et  Bevis  paa,  at  selv  det  blotte 
Rygte  om  en  ham  mulig  tilføjet  Tilsidesættelse  var  dem  smerteligt. 
At  disse  Følelser  besjælede  enhver  dansk  Student,  derom  bar 
denne  Dag  et  kraftigt  Vidnesbyrd,  thi  faa  Timer  havde  været 
tilstrækkelige  til  at  samle  den  hele  Skare,  der  her  omgav  ham, 
under  det  Banner,  de  aldrig  vilde  svigte,  nemlig  energisk  Be- 
gejstring for  den  aandelige  Friheds  hellige  Sag  og  inderlig 
Kjærlighed  til  dens  værdige  Forfægtere. 

Derpaa  afsang  Forsamlingen  følgende  Sang,  som  en  af  de 
Tilstedeværende  havde  skrevet  samme  Das: 

Se,   Blus  og  Faklen   Flamme  slaar 

Mod  høje  Stjerners  Rige ! 

Se,  Skinnet  fjerne  Steder  naar 

Og  Mørkets   Skygger  vige ! 

Hør,   Bølgen   larmer  højt  fra  Sø 

Med   skumbedækte  Bryster 

Og  bryder  sig  mod   Sjølunds   0 

Omkring   dens  lave   Kyster ! 

Vor  Tak  til  dig  vi   bringe  nu 
Vor  elskte  Ven  og  Lærer! 
Det  dybe   Mørke  spreder  du 
Og   Visdoms  Flamme   nærer. 
Hør  ej   paa   Stormens  vilde   Larm, 
Og  frygt  ej   Skjæbnens  Bølge! 
Dit  Navn  staar  i  Studentens  Barm, 
Og  Hæder  skal  dig  følge. 

Da  Sangen  var  endt,  udbrod  alle  de  Tilstedeværende  i  et 
Leve  for  « deres  højagtede  og  inderlig  elskede  Lærer,  For- 
nuftens og  Frihedens  ædle,  djærve  Talsmand,  Professor  Clausen». 
Denne  traadte  derpaa  frem  og  takkede  dybt  rørt  for  den  skjønne 
og  højtidelige  Maade,  hvorpaa  de  Studerende  havde  bevidnet 
ham  deres  Tillid  og  Hengivenhed,  og  han  tilføjede  Ønsket  om, 
at  denne  Time,  hvis  Minde  aldrig  vilde  fortrænges  af  hans 
Sjæl,  ogsaa  af  dem  vilde  blive  erindret  i  Fremtiden  med  Glæde 
og  Deltagelse,  naar  de  hver  i  sin  Virksomhed  stundom  sendte 
Tanken  tilbage  til  den  Tid,   de  tilbragte  ved  Universitetet. 

Under  ny  Jubel  blev  Faklerne  nu  kastede  i  Baal,  og  Alle 
begav  sig  derefter  hen  til  et  andet  Sted  i  Haven,  hvor  en  Ven 
af  Clausen  i  en  Fart  havde  ladet  bringe  Drikkevarer  fra  Kjø- 
benhavn.  Her  drak  man  en  Skaal  for  den  Clausenske  Familie, 
ligesom  Hædersgjæsten  udbragte  et  Leve  for  Studenterne.  En 
stor  Del  af  Forsamlingen  endte  Festen  med  en  Kompotation 
paa  Bellevue,  «og  endnu  længe  gjenlød  den  skjønne  Mid- 
sommernat under  Dyrehavens  stille  Kroner  af  glad  Sang  fra 
enkelte  Studentergrupper,  som  vare  fornøjede  med  sig  selv  og 
med  den  hele  Verden ». 

Lehmann,  der  selv  har  skrevet  det  for  den  Tids  Journalistik 

usædvanlig  lange  og  velformede  Referat  i  «Kjobenhavnsposten», 
slutter  med  følgende  Ord:  «Den  Energi  og  Livlighed,  hvor- 
med ved  denne  Lejlighed  Studenterne  udtalte  en  fælles  Aancl 
paa  en  ligesaa  determineret  som  sømmelig  Maade,  berettiger 
til  det  Haab,  at  det  længe  stagnerede  Samliv,  den  længe  slum- 
rende Almenvillie  iblandt  dem  atter  vil  vaagne  til  et  betydnings- 
fuldt og  kraftigt  Liv,  ligesom  den  uforstyrrede  Orden,  hvormed 
dette,  vi  gjentage  det,  aldeles  improviserede  Tog  gik  for  sig, 
er  Borgen  for,  at  Studenterlivets  friske  Ungdommelighed  er 
fremmed  for  alle  Excesser.* 

Saaledes  skrev  Lehmann  et  Par  Dage  efter  selve  Festen. 
Mange  Aar  senere,  da  han  forfattede  sine  Erindringer,  bedømmer 
han  sin  Virksomhed  ved  denne  Lejlighed  saaledes:10  «Alt 
dette  vil  nu  synes  lidet  mindeværdigt;  men  naar  man  betænker, 
at  den  eneste  offenlige  Opposition,  den  dalevende  Slægt  kjendte 
til,  var  indskrænket  til  de  fem  Minutter,  som  i  Theatret  hen- 
gik, fra  Tæppet  gik  ned  for  et  nyt  Stykke,  til  Gongonens  tredie 
Slag,  og  at  den  ikke  havde  set  andre  Fakkeltog  end  dem,  som 
havde  lyst  ved  Kongehusets  Brudefærd,  saa  vil  man  maaske 
føle,  at  det  var  nye  Toner,  som  her  vare  anslaaede,  og  at  den 
Dristighed  og  Raskhed,  hvormed  Beslutningen  var  fattet  og 
udført,  forekom  Mange  et  betænkeligt  Tidens  Tegn.  Mere  end 
een  «besindig»  Ven  foreholdt  mig  med  faderlig  Mine,  hvor  let 
vi  kunde  have  sat  Ild  paa  Taarbæk  Straatage,  og  naar  jeg  saa 
oplyste,  at  vi  først  havde  tændt  Faklerne  ved  Indgangen  til 
Clausens  Have,  rystede  de  paa  Hovedet  og  mente,  at  det  var 
endnu  farligere  at  sætte  Ild  paa  unge  Hjerter.  De  Daarer 
vidste  altsaa  ikke,  at  det  gjælder  om  alt  Aandens  Liv,  hvad 
Søren  Kierkegaard  siger  om  Kristendommen :  den  er  Ildspaa- 
sættelse.  Det  maa  Dr.  theol.  Jens  Møller  heller  ikke  have 
vidst,  siden  han  i  sin  nye  Egenskab  af  Universitetets  Rektor 
lod  mig  kalde  op  til  sig  for  at  give  mig  en  akademisk  Irette- 
sættelse; men  jeg  vidste  saa  vel  at  benytte  det  Delikate  i  hans 
Stilling  til  Sagen,  at  vi  snart  byttede  Roller,  saa  at  det  endte 
med   et   Forsøg   fra   hans  Side    paa   at   overbevise    mig   om,    at 

der  Intet  var  at  sige  paa,  at  han  var  bleven  Rektor,  og  at  jeg 
efter  Ævne  bestred  denne  hans  Formening.« 

Ikke  alene  med  Universitetets  Rektor  men  ogsaa  med 
Regensprovsten  og  den  Politiretsassessor,  der  tillige  fungerede 
som  Censor,  fik  Lehmann  at  bestille.  Professor  F.  C.  Petersen 
fortæller  i  sin  Dagbog,  at  han  sendte  Bud  efter  ham  og  gav 
ham  en  alvorlig  Irettesættelse  paa  Grund  af  hele  hans  Opførsel 
i  Regensgaarden  under  Universitetsfesten,  ligesom  han  ogsaa 
tilføjede,  at  han  var  meget  forundret  over,  at  Lehmann  havde 
kunnet  finde  paa  at  overtale  sine  Kammerater  til  at  raabe 
Leve  for  Professor  Clausen,  naar  Processionen  kom  fra  Regens- 
kirken.  Naar  han  skriver  dette,  er  det  naturligvis  rigtigt,  men 
de,  der  have  kjendt  Lehmann,  ville  sikkert  være  enige  i,  at 
han  ikke  udenvidere  har  taget  mod  en  saadan  Røffel.  Han 
var  dengang  fem  Aars  Student,  altsaa  ikke  nogen  Aarsunge, 
der  lod  sig  kyse  i  et  Musehul  af  en  Professor,  som  tilmed  Intet 
havde  at  sige  over  ham,  da  han  ikke  laa  paa  Regensen  eller 
nød  Kommunitetsstipendium.  Dernæst  var  han  saa  aandelig 
udviklet,  at  han  i  høj  Grad  følte  sit  eget  Værd,  og  han  var 
allerede  dengang  saa  godt  skaaren  for  Tungebaandet  og  saa 
meget  Herre  over  sine  Tanker  og  Ord,  at  han  sikkert  har 
givet  den  skikkelige  F.  C.  Petersen  Svar  paa  Tiltale.  Han  har 
ikke  været  grov,  saaledes  som  Krøyer  var  det  i  1820  lige- 
overfor Jens  Møller,  men  han  har  upaatvivlelig  i  smidige  og 
elegante  Vendinger  ladet  sin  ukaldede  Mentor  vide,  at  han 
ikke  kunde  tage  mod  hans  Irettesættelser. 

Mødet  med  Censoren  var  ganske  fornøjeligt.  Lehmann 
havde  sendt  «Kjøbenhavnsposten»  et  Referat  af,  hvad  der  var 
foregaaet  i  Taarbæk  under  Fakkeltoget.  Bladets  Udgiver  havde 
efter  gammel  Sædvane  leveret  Censoren  et  Korrekturaftryk,  og 
denne  havde  strøget  nogle  Bemærkninger  i  Slutningen  af  Refe- 
ratet. Dette  vilde  Lehmann  ikke  finde  sig  i,  men  gik  til 
Censoren,  den  samme  Fritz  Thomsen,  der  i  18 14  var  op- 
traadt  mod  Grundtvig  paa  Ehlers  Kollegium.  Det  var  en  blid 
og  elskværdig  Mand,   som  blev  meget  overrasket  over  Lehmanns 

Paastand,  at  han  var  uberettiget  til  at  forandre  en  Tøddel  i, 
hvad  der  var  trykt,  men  havde  Valget  mellem  at  lade  det 
passere  eller  at  lægge  det  under  Beslag  i  Henhold  til  For- 
ordningen af  27.  September  1799.  Efter  længere  Forhandling 
maatte  Censoren  indrømme  dette,  men  holdt  sig  til,  at  Udgiveren 
stod  sig  bedst  ved  at  underkaste  sig  den  Praxis,  der  havde 
udviklet  sig.  Tilsidst  indskrænkede  han  sin  Fordring  til,  at 
Lehmann  i  sine  Slutningsbemærkninger  skulde  ombytte  « Almen  - 
villie»  med  «Almenaand»,  da  det  jo  dog  var  aabenbart,  «at 
Studenterne  ikke  kunde  have  nogen  Villie  i  offenlige  Sager ». 
«Jeg  svarede »,  skriver  Lehmann,  «at  Aand  var  en  god  Ting, 
men  Villie  var  dog  endnu  bedre;  men  at  det  i  Grunden  kom 
ud  paa  Et,  thi  var  først  Aanden  der,  saa  kom  Villien  af  sig 
selv.  Forresten  indrømmede  jeg,  at  det  maaske  havde  været 
smagfuldere  kun  at  sige  «Almenaand»,  men  at  det  var  for  silde, 
da  der  nu  engang  stod  « Almen  villie ».  Enden  paa  Sagen  blev 
da,  at  jeg  fik  min  Villie,  og  at  «den  Embedsmand,  til  hvem 
Tilsynet  med  Pressens  Frembringelser  var  anbetroet»,  ikke 
blot  theoretisk  men  ogsaa  praktisk  havde  anerkjendt,  at  han 
ikke  var  berettiget  til  at  udøve  Censur. » 

Det  var  første  Gang,  Orla  Lehmann  optraadte  off enligt. 
Uden  Aftale  havde  Studenterne  uvilkaarligt  hyldet  ham  som 
deres  Fører,  og  om  end  en  fortræffelig  Mand,  der  indtil  kort  i 
Forvejen  i  mange  Aar  havde  været  Senior  i  Studenterforeningen, 
holdt  ham  for  «en  ung  Nar  af  en  Studenterdemagog »,n  saa  følte 
den  unge  Slægt,  at  den  her  havde  fundet  en  Kammerat,  der 
kunde  sige,  hvad  den  selv  maaske  dunkelt  følte,  og  sige  det 
saaledes,  at  det  blev  hørt.  Ikke  mange  Dage  efter,  at  han 
havde  ført  Studenterne  til  Clausen,  forefaldt  en  Begivenhed,  der 
skulde  give  ham  Lejlighed  til  ogsaa  at  « sætte  Ild»  paa  Stu- 
denterforeningen. Men  denne  Ildspaasættelse  blev  saa  grundig, 
at  han  efterhaanden  fik  den  gamle  Aand  afløst  af  en  ny,  saa- 
ledes at  Foreningen  blev  gjenfodt. 

Den  1.  Juli,  altsaa  Dagen  efter  Fakkeltoget,  fejrede  Alum- 
nerne i  den    rode  Gaard  Regensens  Stiftelsesdag   ved   et  Gilde, 

saaledes  som  de  plejede.  Medicineren  Ove  Chr.  Drejer,  som 
under  Mærket  Wejéero  har  besunget  Regenslivet,  havde  skrevet 
en  Sang,  i  hvilken  det  sidste  Vers  var  helliget  Regensprovsten. 
Saa  loyal  var  Tonen,  at  Forsamlingen  efter  Afsyngningen  raabte 
et  Vivat  udenfor  hans  Vinduer.  Professor  Petersen  kom  der- 
efter ned  i  Gaarden  og  takkede  Alumnerne  for  det  Bevis,  de 
havde  givet  ham  paa  deres  Agtelse,  hvorpaa  han  holdt  følgende 
Tale,   der  er  karakteristisk  for  Manden: 

«Vi  ere  her  forsamlede  for  at  festligholde  denne  ærværdige  Indretnings 
Stiftelsesdag.  Jeg  kalder  den  ærværdig,  ikke  blot  formedelst  dens  Alder  men  for- 
medelst dens  Virkninger,  dem,  den  har  havt  i  Fortiden,  og  dem,  den  med  Guds 
Bistand  fremdeles  vil  have.  I  denne  Erindring  om  det  Forbigangne,  i  Glæde 
over  det  Nærværende  og  i  Haab  om  Fremtiden  udbringer  jeg  det  Ønske,  at 
denne  Stiftelse  stedse  kraftigere  maa  bidrage  til  at  stadfæste  og  udbrede  Alt, 
hvad  Godt  der  opstaar  i  Tidens  Løb,  men  at  den  ogsaa  kraftigen  maa  mod- 
arbejde Tidens  Vildfarelser  og  Fejl.  Naar  dette  Ønske  opfyldes,  ville  denne 
Stiftelses  Alumner  være  et  Mønster  for  deres  samtidige  Studerende  og  et  For- 
billede for  deres  Efterfølgere  ved  sand  Videnskabelighed  og  den  højere  Sædelig- 
lied,   som  den   ægte  videnskabelige  Aand  indgyder   Videnskabens   Dyrkere. » 

Derefter  trak  han  sig  tilbage  og  overlod  det  til  Viceprovsten, 
Fabricius,  at  passe  paa,  om  Alumnerne  nu  ogsaa  opførte  sig 
passende,  og  navnlig,  om  de  holdt  op  itide.  Kl.  2  var  det 
egenlige  Gilde  forbi,  men  enkelte  Deltagere  fandt,  at  det  var 
for  tidligt  at  begive  sig  til  Ro  i  den  smukke  Sommernat,  og 
sendte  derfor  Bud  ud  i  Hven  efter  Drikkevarer.  De  vare  saa 
heldige  paa  denne  fremrykkede  Tid  af  Døgnet  at  faa  fat  i 
"  noget  Punschextrakt,  og  uagtet  den  Regensianer,  der  stod  for 
Gildet,  havde  forbudt  Underbetjent  Møller  at  udlevere  fiere 
Drikkevarer,  lod  hans  Kone  sig  dog  bevæge  til  at  tillave 
Punschen,  hvorfor  hun  Dagen  efter  fik  «den  fornødne  Irette- 
sættelse« af  den  aarvaagne  Provst.  Medens  de  nu  sad  og 
pokulerede,  lød  der  pludselig  Skud  fra  Rheden,  hvor  Batterierne 
saluterede  til  Ære  for  Kongen,  der  ombord  paa  Dampskibet 
Kiel»  vendte  hjem  fra  en  Rundrejse  i  Jylland.  Det  fulgte  af 
sig  selv,  at  de  i  patriotisk  Iver  strax  tænkte  paa  at  ile  ned  til 
Toldboden  for  at  raabe  et  Leve  for  Monarken,   men  Fabricius, 

der  endnu  holdt  Stand,  fraraadede  det  af  Frygt  for,  at  de  i 
deres  løftede  Stemning  skulde  gjøre  Dumheder.  De  vare  saa 
fornuftige  at  følge  hans  Raad,  men  da  de  maatte  have 
Luft,  besluttede  12  af  dem  at  gaa  sig  en  Spaseretur.  Regens- 
provsten, der  ikke  gik  i  Seng,  naar  der  var  Gilde,  men  sad 
oppe  i  sit  Studereværelse  for  at  være  ved  Haanden  i  paa- 
kommende  Tilfælde,  giver  dem  Attest  for,  at  de  ikke  vare 
fulde,  idet  han  i  sin  Dagbog  bemærker:  «Jeg  saa  Selskabet, 
da  det  forlod  Regensen,  og  endskjønt  de  vistnok  vare  op- 
rømte, saa  jeg  dog  Ingen,  der  jo  ikke  kunde  besørge  sig  selv, 
og  jeg  gik  til  Sengs  uden  at  ane  noget  Ondt.»12 

Naar  man  dengang  vilde  ud  af  Byen  om  Natten,  maatte 
man  nødvendigvis  gjennem  Nørreport,  der  var  den  eneste  Port, 
som  stod  aaben  om  Natten.  Nøglerne  til  Østerport  blev  bragte 
til  Kongens  Palæ,  og  naar  han  ikke  var  i  Byen,  til  Komman- 
danten, medens  Nøglerne  til  Vesterport  og  Amagerport  blev 
liggende  i  Vagtstuerne  sammesteds,  for  at  Sluffer  og  Karrer  i 
Udebrandstilfælde  hurtigt  kunde  komme  ud.  « Denne  Ind-  og 
Udpassering  er  dog  alene  for  Sluffer  og  Karrer  men  ej  for 
Kjørende  eller  Ridende  undtagen  for  du  Jour  og  Ordonnancer.» 
Gaaende  var  der  slet  ikke  Tale  om.13 

Regensianerne  og  de  andre  Studenter,  der  havde  deltaget 
i  deres  Gilde,  begav  sig  altsaa  ud  ad  Frederiksborggade,  men 
da  de  naaede  Nørreport,  ragede  de  i  Klammeri  med  nogle 
Væversvende.  De  kom  dog  helskindede  forbi  den  første  Vagt, 
men  ved  den  anden  opstod  der  Strid  med  Vagtmandskabet, 
der  hentede  Hjælp  fra  den  første,  og  nu  fik  Studenterne  Prygl, 
ja  flere  af  dem  blev  endog  alvorligt  mishandlede.  Vagtkomman- 
døren hentede  derpaa  Politi,  og  da  de  Anholdte  ikke  vilde  op- 
give deres  Navne,  blev  de  ved  højlys  Dag  førte  gjennem  Byen 
til  Raadhuset  under  Eskorte  af  stokkebevæbnede  Betjente. 

Nu  laa  der  et  Hus.  Hele  den  akademiske  Verden  kom  i 
Oprør,,  og  der  blev  lagt  Planer  om,  hvorledes  man  skulde 
skaffe  sig  Oprejsning  for  den  Tort,  der  var  overgaaet  Kamme- 
raterne.    Det  var  dengang  aldeles   uhørt,    at  Politiet  vovede  at 

behandle  akademiske  Borgere  som  Arrestanter.  Ja  selv  Regens- 
provsten delte  den  almindelige  Indignation  og  raadede  sine 
mishandlede  Alumner  til  at  meddele  en  paalidelig  Advokat 
Sagens  sande  Sammenhæng  og  høre  og  følge  hans  Raad.  I 
et  Par  Dage  summede  det  som  i  en  Bikube,  og  Ingen  vidste 
ud  eller  ind,  men  Noget  maatte  der  gjøres.  Den  5.  Juli  ud- 
bredte der  sig  et  Rygte  om,  at  der  paa  Regensen  skulde  holdes 
et  almindeligt  Studentermøde,  paa  hvilket  man  vilde  nedsætte 
en  Komitee  til  Indsamling  af  Penge,  for  at  de  Mishandlede 
kunde  blive  satte  i  Stand  til  at  bestride  Omkostningerne  ved 
den  Proces,   de  agtede  at  anlægge  mod  Politiet. 

Da  Provsten  erfarede  dette,  bad  han  Alumnerne  om,  .  at 
de  baade  i  Studenterforeningen  og  andetsteds  vilde  bekjendt- 
gjøre,  at  et  saadant  Møde  ikke  vilde  blive  taalt.  Forøvrigt 
blev  han  hjemme  efter  Kl.  2,  naar  han  kom  fra  Forelæsninger, 
og  ventede  paa,  hvad  der  vilde  ske.  Henimod  Aften  kom  Politi- 
direktør Bræstrup.  Uagtet  der  ikke  var  sendt  Meddelelse  til 
ham,  vidste  han  dog,  at  der  havde  været  Tale  om  et  saadant 
Møde.  Han  billigede  Provstens  Forholdsregler  men  antog  for- 
ovrigt  ikke,  at  der  vilde  foregaa  Noget.  Omtrent  Kl.  9  ind- 
fandt der  sig  efterhaanden  30  til  40  Personer  i  Gaarden;  de 
stod  og  talte  sammen  i  mindre  Grupper,  men  da  Alumnerne 
blev  paa  deres  Værelser,  og  da  der  ikke  var  Nogen,  der  gav 
Signal  til  Demonstrationer,  gik  de  deres  Vej  igjen.  Professor 
Petersen  var  glad,  da  Porten  blev  lukket  om  Aftenen,  og  et 
Par  Dage  efter  sendte  han  en  Indberetning  om  Festen  og  dens 
Følger  til  Universitetets  Rektor,  en  anden  til  det  theologiske 
Fakultet,  og  en  tredie  til  Universitetsdirektionen.  Han  havde 
den  Tilfredsstillelse,  at  et  Medlem  af  denne,  Konferensraad  A.  B. 
Rothe,  leverede  Indberetningen  til  Kongen,  der  saaledes  fik  at 
se,  hvor  klog  en  General  han  havde  været.  Endelig  indsendte 
han  et  Forslag  til  det  theologiske  Fakultet  om,  at  kun  Regensens 
Alumner  for  Fremtiden  skulde  have  Adgang  til  Stiftelsesfesten, 
hvilket  Fakultetet  billigede,  idet  det  samtidig  bestemte,  at  Festen 

skulde  hore  op  Kl.  12,  saa  at  Alt  kunde  være  roligt  og  i  Orden 
paa  Gaarden  efter  Midnat. 

«De  molesterede  Studenter«,  under  hvilket  Navn  de  aka- 
demiske Borgere,  der  havde  faaet  Prygl  ved  Nørreport,  nu  gik, 
vare  imidlertid  udsatte  for  Fare  fra  en  Kant,  hvorfra  de  mindst 
skulde  have  ventet  det,  nemlig  fra  Studenterforeningens  Seniorat, 
der  dengang  bestod  af  Cand.  phil.  C.  Borgaard,  Cand.  jur. 
Kammerjunker  Cosinus  Bornemann,  Cand.  phil.  Gøtje,  Cand.  jur. 
Kancellist  C.  Harboe  og  Cand.  jur.  N.  Falkmann- Peter  sen.  Her- 
om meddeler  Lehmann  Følgende : 

« Oligarkiet  var  paa  sit  Højeste  og  Magten  ingenlunde  i  de 
bedste  Hænder,  da  en  tilfældig  Lejlighed  førte  mig  ind  i  For- 
eningen. Nogle  Studenter  vare  temmelig  uskyldigt  ragede  uklar 
med  det  dengang  meget  hensynsløse  Politi,  og  da  alle  Magt- 
haveres Interesse  er  solidarisk,  vilde  Senioratet  straffe  en  saadan 
«Polizeiwidrigkeit»  med  Exklusion.  De  søgte  Bistand  hos  mig, 
og  da  jeg  havde  overbevist  mig  om,  at  det  var  Servilitet  og 
ikke  Dydefuldhed,  som  vilde  fælde  dem,  indmeldte  jeg  mig  i 
Foreningen  og  optraadte  samme  Aften,  da  jeg  var  bleven  ind- 
balloteret,  for  den  i  Begyndelsen  temmelig  fjendlige  General- 
forsamling med  en  efter  alle  Kunstens  Regler  affattet  Forsvars- 
tale. Det  Utrolige  skete;  Senioratet  tabte  baade  Mælet  og 
Slaget,  Studenterne  vare  reddede  og  Solidariteten  brudt.  Den 
Minoritet,  som  hidtil  i  tavs  Uvillie  havde  fundet  sig  i  det  her- 
skende Tyranni,  havde  nu  faaet  en  Fører;  men  da  ingen  Magt 
abdicerer  uden  Modstand,  udspandt  der  sig  en  langvarig  Kamp 
baade  paa  Tribunen  og  bag  Kulisserne,  under  hvilken  Minori- 
teten voxede  op  til  at  blive  Majoritet  og  Oppositionens  Førere 
til  at  blive  Seniorer,  som  nu  benyttede  Sejren  til  ved  en  ny 
Forfatning  at  sikre  Folkesuveræneteten  i  Foreningen.* 

Ifølge  de  foreliggende  Aktstykker  forholdt  Sagen  sig  saa- 
ledes:  Den  7.  Juli  tilmeldte  «de  molesterede  Studenter«  Senio- 
ratet, at  de  fra  endel  ældre  Medlemmer  af  Studenterforeningen 
Dagen  i  Forvejen  havde  modtaget  en  Skrivelse,  i  hvilken  disse 
opfordrede   dem   til    at   forlange  den  strengeste  Undersøgelse  af 

den  dem  overgaaede  Mishandling  og  samtidig  lovede  dem  den 
kraftigste  Bistand  til  at  opnaa  den  Fyldestgjørelse,  som  baade 
deres  egen  og  Universitetets  Ære  krævede.  Dernæst  skrev 
«de  molesterede  Studenter« : 

«At  de  skammelige  Rygter,  som  ond  Villie  og  sansesløs  Lettroenhed 
havde  udbredt  om  hin  Begivenhed,  ikke  vilde  finde  Tiltro  hos  vore  Medstuderende, 
derom  vare  vi  overbeviste,  ligesom  vi  nærede  det  tillidsfulde  Haab,  at  alle  Stu- 
denter vilde  betragte  den  mod  os  udøvede  Overlast  som  en  dem  selv  tilføjet 
Fornærmelse.  Men  derfor  har  det  ikke  været  mindre  glædeligt  at  se  dette 
Sindelag  udtalt  paa  en  saa  determineret  og  værdig  Maade. 

«Det  glæder  os  da  at  kunne  tilmelde  Dem,  at  de  af  Dem  foreslaaede 
Skridt  alle  vare  gjorte,  forinden  Deres  Raad  gav  os  en  kjærkommen  Bestyrkelse 
for,  at  vi  havde  indslaaet  den  rette  Vej.  Imidlertid  maa  vi  gjøre  Dem  op- 
mærksomme paa,  at  Sagen  allerede  er  anhængiggjort  ved  den  kompetente  Dom- 
stol, og  at  vi  altsaa  roligen  maa  oppebie  dens  Kjendelse,  forinden  der  af  os  kan 
foretages  noget  positivt  Skridt.  Vi  bede  Dem  derfor  at  opbyde  al  Deres  Ind- 
flydelse for  at  forebygge  ethvert  Foretagende,  som  hemmende  kunde  gribe  ind  i 
Retfærdighedens  rolige  Gang. 

«Ingen  kan  have  en  mere  levende  Overbevisning  om  vor  Sags  Godhed  end 
vi,  Ingen  heftigere  attraa  en  fuldkommen  Oprejsning  end  vi,  der  saa  blodigen 
ere  krænkede.  Vi  se  tilmed  i  denne  Sag  et  Attentat  paa  Universitetets  Ære,  ja 
selv  et  Angreb  paa  al  Civilisation ;  thi  skal  den  materielle  Magt,  deponeret  i 
saa  brutale  Hænder,  ustraffet  kunne  antaste  værgeløse  Folks  Liv  og  Lemmer, 
saa  er  det  forbi  med  al  Landefred  og  Borgersikkerhed.  Men  alt  dette  uagtet 
vil  det  imidlertid  ikke  af  Dem  blive  mistydet,  naar  vi  erklære  ikke  at  ville  drive 
Sagen  til  det  Yderste,  saafremt  derved  nogen  af  vore  Kammerater  skulde  blive 
et  Offer  for  Militærlove,  der  forhaane  al  Civilisation,  men  som  dog,  en  Arv  fra 
en  barbarisk  Tidsalder,  endnu  ere  gjældende.  Skulde  dette,  som  vi  dog  ikke 
haabe,  blive  Tilfældet,  da  tro  vi  med  god  Samvittighed  at  kunne  indstævne  vor 
Sag  for  den  offenlige  Menings  Domstol.  Det  er  for  dette  Forum,  at  vi 
haabe  i  hver  Student  at  finde  en   veltalende  Advokat. 

<Vi  bede  Dem  at  bringe  dette  Brev  eller  en  verificeret  Gjenpart  deraf  til 
Studenterforeningens  Kundskab  og  selv  at  modtage  Forsikringen  om  vor  Høj- 
agtelse og  Hengivenhed. » 

Denne  Skrivelse  er  utvivlsomt  forfattet  af  Lehmann,  som 
«de  molesterede  Studenter«  jo  havde  valgt  til  deres  Forsvarer  og 
Raadgiver.  Det  dristige  Sprog  og  det  voldsomme  Angreb  paa 
Militærherredømmet,  beskyttet  som  det  var  fraoven,  maa  for- 
bavse den  Læser,  der  er  fortrolig  med  Datidens  uendelig  tamme 
og  frygtsomme   Maade    at    udtrykke    sig    paa.      Man    har    ikke 

herhjemme  kjendt  til  den  Militarisme,  der  f.  Ex.  hersker  i 
Preussen,  og  i  Henhold  til  hvilken  en  Secondlieutenant  er  en 
uendelig  betydejig  Person  i  Sammenligning  med  enhver  Civil 
endog  i  de  højeste  Embedsstillinger,  saa  at  endog  en  Minister, 
der  er  Lieutenant  i  Landeværnet,  møder  i  Officersuniform  ved  høj- 
tidelige Lejligheder;  men  under  Frederik  VI  kunde  dog  den 
laveststillede  Officer  ustraffet  tillade  sig  Overgreb,  som  han  i 
vore  Dage  aldrig  vilde  kunne  falde  paa.  Det  var  en  Slags 
Erstatning  for  den  Sulteføde,  der  ellers  bødes  ham,  og  for  den 
Ydmygelse,  han  maatte  føle  ved  af  og  til  at  tigge  Kongen  om 
Gratialer.  Hvis  Frederik  VI  havde  læst  dette  Brev,  vilde  han 
være  bleven  slagen  med  Rædsel  og  ikke  have  troet  sine  egne 
Øjne,  men  det  vilde  være  gaaet  «de  molesterede  Studenter* 
ilde.  Det  forstod  Senioratet  ogsaa,  og  uagtet  der  under  Sagens 
senere  Gang  oftere  blev  Tale  om  at  fremlægge  Brevet,  vægrede 
det  sig  herved  af  Hensyn  til  Følgerne. 

Samme  Dag,  det  modtog  Skrivelsen,  ophængte  det  paa 
Tavlen  en  Kundgjørelse  til  Medlemmerne.  Efter  et  kort  Referat 
af  Hovedindholdet  hedder  det  her: 

«Uagtet  vi  ere  overbeviste  om,  at  Foreningen  vistnok  Intet  hellere  ønsker 
end  at  se  den  noksom  omtalte  Affære  ved  Nørreports  Vagt  den  i.  dennes  fuld- 
kommen oplyst,  idet  vi  nære  det  Haab,  at  vore  Medstuderendes  Handlemaade 
derved  vil  vorde  retfærdiggjort  saavel  for  Landets  Domstole  som  i  den  offenlige 
Mening,  saa  tro  vi  dog,  at  Foreningen  i  det  Hele  og  hvert  enkelt  Medlem  i 
Særdeleshed  har  saa  megen  Grund  til  at  glæde  sig  ved  at  være  udenfor  den 
hele  Affære,  at  det  ikke  uden  den  højeste  Nødvendighed  burde  falde  Nogen  ind 
at  blande  sig  i  den ;  —  og  vi  erklære  herved,  at  Indholdet  af  det  Brev,  som 
fra  nogle  enkelte  Medlemmer  i  Foreningen  er  tilstillet  de  ovennævnte  Herrer, 
var,  førend  vi  modtog  den  omtalte  Skrivelse,  ganske  og  aldeles  ubekjendt  for 
Senioratet,  ligesom  vi  ogsaa  ere  overbeviste  om,  at  disse  Medlemmers  Antal  ikke 
er  saa  stort,  at  de  kunne  siges  at  repræsentere  Foreningen,  —  uden  at  tale  om, 
at  en  saadan  selvtagen  Repræsentation  Intet  har  at  betyde.  At  Vedkommende, 
hvis  Navne  forresten  ikke  ere  opgivne,  have  skrevet  i  Foreningens  Navn,  synes# 
klart  af,  at  Svaret  er  stilet  til  Senioratet. 

»Idet  vi  derfor  tør  forvente,  at  Foreningens  Medlemmer  for  Fremtiden 
ville  afholde  sig  fra  i  Foreningens  Navn  at  indblande  sig  i  en  Sag,  der,  efter 
hvad  der  hidtil  er  oplyst,  er  Foreningen  aldeles  uvedkommende,  og  hvis  Udfald 
efter  Landets  Love  vi  roligen  kunne  se  i  Møde,  skulde  vi  ikke  undlade  at  be- 
mærke,  at  vi  under  Dags  Dato  have  tilkjendegivet  de  Herrer,  der  have   tilskrevet 

os,  at  saavel  Foreningen  i  det  Hele  som  Senioratet  i  Særdeleshed  har  været 
aldeles  uvidende  om  hint  Brev  fra  Enkelte  af  Foreningens  Medlemmer,  og  at  vi 
ligesom  de  roligen  oppebie  Resultatet  af  Sagens  Behandling  for  Domstolene,  uden 
at  det  kunde  falde  os  ind  at  ville  give  Raad  eller  paa  anden  Maade  indblande 
os  i   en   Sag.   der  var  os  ligesaa  ubekjendt  som   Foreningen  uvedkommendes 

Næste  Dag  nedlagde  «de  molesterede  Studenter*  en  kraftig 
Indsigelse  mod  Senioratets  Bekjendtgjørelse,  idet  de  hævdede, 
at  de  Medlemmer,  som  havde  tilskrevet  dem,  ingenlunde  havde 
skrevet  i  Foreningens  Navn,  dengang  de  tilbød  dem  Hjælp, 
men  kun  i  deres  Egenskab  af  Medlemmer.  De  anmodede  derfor 
Senioratet  om  at  rette  denne  Misforstaaelse,  der  kun  kunde 
være  fremkommen,  fordi  de  Herrer  Seniorer  havde  læst  deres 
første  Brev  paa  en  forkert  Maade.  Senioratet  vilde  imidlertid 
ikke  indlade  sig  herpaa  men  vedblev  mærkeligt  nok  at  holde 
fast  ved  den  Opfattelse,  at  nogle  ældre  Medlemmer  havde  an- 
masset sig  at  optræde  paa  Foreningens  Vegne.  Det  maatte 
derfor  tage  Skade  for  Hjemgjæld. 

Den  12.  Juli  holdtes  den  sædvanlige  fjerdingaarlige  General- 
forsamling. Efterat  den  ordførende  Senior  havde  aflagt  Be- 
retning om,  hvad  der  var  foregaaet  i  de  forløbne  tre  Maa- 
neder,  fremtraadte  Lehmann  og  bad  om,  at  han  paa  «de 
molesterede  Studenter  »s  Vegne  maatte  faa  Lov  til  at  berigtige 
en  Misforstaaelse  i  Senioratets  Bekjendtgjørelse  af  7.  Juli.  Den 
ordførende  Senior  afbrød  ham  imidlertid  strax  og  betydede 
ham  i  en  meget  overlegen  Tone,  at  en  saadan  Afbrydelse  af 
Forhandlingerne  var  utilstedelig,  og  at  det  ifølge  Lovene  ikke 
var  tilladt  at  fremkomme  med  noget  Nyt,  naar  Generalfor- 
samlingen var  begyndt,  men  at  han  ifølge  en  Generalforsamlings 
Beslutning  af  6.  April  1824,  naar  Forhandlingerne  vare  endte, 
kunde  stille  Forslag  om  Afholdelsen  af  en  ny  Generalfor- 
samling. 

Lehmann,  der  samme  Aften  havde  indmeldt  sig  i  For- 
eningen, hvad  han  kunde  gjøre,  da  han  tidligere  havde  været 
Medlem,  havde  vanskeligt  ved  at  vide,  hvad  der  stod  i  Lovene, 
da  disse  dengang  endnu    ikke  vare   trykte    men   kun    existerede 

i  et  Par  skrevne  Exemplarer,  af  hvilke  det  ene  skulde  være 
fremlagt  i  Lokalet.  De  Forandringer,  der  siden  1820  vare 
vedtagne,  skulde  være  indførte  i  dette  Exemplar,  men  det  var 
ikke  sket,  saa  at  kun  Seniorerne,  der  havde  Adgang  til  General- 
forsamlingsprotokollen,  vare  bekjendte  med,  hvad  der  var  Lov 
og  Ret.  Det  fremgaar  imidlertid  af  forskjellige  Udtalelser,  at 
de  i  Almindelighed  ikke  havde  gjort  sig  denne  Umage,  hvorfor 
de  rettede  sig  efter,  hvad  de  ansaa  for  Skik  og  Brug,  og  hvad 
de  havde  lært  af  deres  Forgængere.  Det  var  først  senere,  da 
Lovene  blev  trykte,  at  ethvert  Medlem  ved  sin  Optagelse  i 
Foreningen  modtog  et  Exemplar  til  Efterretning  om,  hvorledes 
han  havde  at  forholde  sig.  Senioratet  havde  saaledes  i  de 
Tider  en  betydelig  Overlegenhed  overfor  Medlemmerne  som 
den  eneste  Indehaver  af  Kjendskab  til  den  gjældende  Ret,  og 
det  forstod  ogsaa  at  bruge  denne  paa  en  ret  eftertrykkelig 
Maade  til  Hævdelse  af  sin  Magt. 

Saaledes  maatte  Lehmann  vente,  indtil  alle  de  Sager,  der 
stod  paa  Dagsordenen,  vare  afgjorte.  Han  forlangte  da,  bedre 
belært,  at  der  maatte  blive  sammenkaldt  en  extraordinær  General- 
forsamling, for  at  han  paa  denne  kunde  faa  Lejlighed  til  at  be- 
rigtige den  Misforstaaelse,  Senioratet  havde  gjort  sig  skyldigt  i  ved 
sin  Bekjendtgjørelse  for  Medlemmerne.  Senioratet  protesterede 
herimod,  men  det  fik  ikke  Medhold  i  Forsamlingen,  der  med 
overvejende  Flertal  vedtog,  at  en  Generalforsamling  snarest 
muligt  skulde  sammenkaldes. 

Det  var  sikkert  første  Gang,  et  Seniorat  havde  lidt  et 
Nederlag,  og  dette  var  udelukkende  en  Følge  af,  at  den  unge 
Mand,  der  her  optraadte  som  dets  Modstander,  ved  sin  Tale 
havde  forstaaet  at  vinde  Medlemmerne  og  gjøre  det  ind- 
lysende for  dem,  at  deres  Bestyrelse,  som  de  ellers  vare  vante 
til  at  følge,  havde  begaaet  en  Uretfærdighed,  som  den  var  for 
overmodig  til  at  ville  gjøre  god  igjen.  Den  Sejr,  Lehmann 
vandt,  maatte  gjøre  Indtryk  ud  over  Foreningens  Omraade, 
idet  hans  Optræden  i  Regensgaarden  og  hans  Tale  ved  Fakkel- 
toget   alt    i    vide   Kredse   havde   stemplet  ham   som   en   Mand, 

der  var  i  Besiddelse  af  Handlekraft  og  ikke  bange  for  at  træde 
op,   Egenskaber  der  dengang  vare  meget  sjældne. 

Dagen  efter  Generalforsamlingen  forfulgte  Lehmann  sin 
Sejr,  idet  han  tilskrev  Senioratet  og  opfordrede  det  til  at 
sammenkalde  en  overordenlig  Generalforsamling  til  den  17.  Juli 
for  «at  paahøre  de  Berigtigelser  og  Oplysninger,  som  Senioratets 
urigtige  Bekjendtgjørelse  af  en  det  tilkommen  Skrivelses  Ind- 
hold og  dets  Ikkeopfyldelse  af  Vedkommendes  skriftlige  Be- 
gl'æring  om  at  rette  den  indløbne  Fejl  har  gjort  nødvendig*. 
Endvidere  ønskede  han  at  stille  følgende  Forslag:  «at  der  til 
Lovenes  Kap.  III,  Art.  7  maa  gjøres  det  udtrykkelige  Tillæg, 
at  ethvert  Forebringende,  der  ikke  gaar  ud  paa  Affattelsen  af 
en  Resolution,  altsaa  f.  Ex.  en  Meddelelse,  et  Spørgsmaal  til 
Senioratet,  en  Besværing  over  samme  o.  desl.,  maa  kunne 
fremføres  uden  foregaaende  Annonce,  saafremt  selve  General- 
forsamlingen erklærer  at  ville  paahøre  det».  Han  forbeholder 
sig  nærmere  at  motivere  Forslaget,  naar  det  foreligger.  Hvad 
selve  Senioratets  Optræden  Dagen  i  Forvejen  angik,  da  kunde 
det  takke  sig  selv  for  den  Vending,  Sagen  fik.  « Imidlertid 
tror  jeg»,  forsatte  han,  « at  jeg  bedst  kan  gjøre  det  første  Skridt 
til  en  mindelig  Bilæggelse,  da  saavel  Sagens  Beskaffenhed  som 
ogsaa  Resultatet  af  de  præliminære  Forhandlinger  igaar  næppe 
kunne  efterlade  nogen  Tvivl  om,  at  Udfaldet  af  den  fore- 
staaende  Generalforsamlings  Forhandling  vil  blive  Dem  ube- 
hageligt. Da  nu  Ingen  mindre  kan  ønske  et  saadant  Resultat, 
Ingen  mere  ønske  at  forebygge  enhver  Kollision  end  jeg,  saa 
vil  jeg  gjentage  det  Forslag,  jeg  alt  gjorde  igaar,  at  De  nemlig 
endnu  vil  gjøre,  hvad  De  vistnok  strax  burde  have  gjort, 
nemlig  nedtage  den  paa  aldeles  uhjemlede  Forudsætninger 
byggede,  saavel  for  det  første  Brevs  som  for  det  Dem  til- 
stillede Svars  Koncipienter  fornærmelige,  af  Dem  udhængte 
Erklæring. » 

Han  slutter  med  at  opfordre  Senioratet  til  istedet  at  op- 
hænge en  Erklæring  om,  at  det  havde  gjort  sig  skyldigt 
i    en    Misforstaaelse,    da    det    troede,    at    Brevet    fra   de    ældre 

Medlemmer  var  skrevet  i  Foreningens  Navn,  og  at  det  nu 
havde  faaet  at  vide,  at  dette  Brev  ikke  indeholdt  det  Mindste, 
der  fornuftigvis  kunde  misbilliges.  Hvis  Senioratet  ikke  vilde 
gaa  ind  herpaa,  maatte  han  bestemt  kræve',  at  der  blev  sammen- 
kaldt en  Generalforsamling,  «hvis  Resultat  næppe  vil  blive  Dem 
mindre  ubehageligt  end  denne  Erklæring.  At  begaa  en  lille 
Fejl  er  ingen  Skam,  men  ærligt  at  tilstaa  den  og  redressere 
det  derved  Forsete  gjør  vistnok  Enhver  Ære». 

Senioratet  imødekom  ikke  Lehmann's  Opfordring.  Det  be- 
sluttede at  søge  Oprejsning  paa  en  ny  Generalforsamling  og 
skrev  derfor  til  «de  molesterede  Studenter*,  at  de  skulde  be- 
vidne, at  Lehmann  havde  været  bemyndiget  til  at  optræde  paa 
deres  Vegne,  og  at  han  fremdeles  havde  Fuldmagt  til  at  handle 
i  deres  Navn,  og  endelig  bad  det  om  at  maatte  faa  det  Brev 
at  se,  som  ældre  Medlemmer  af  Foreningen  havde  tilstillet  dem, 
hvilket  Brev  jo  var  Hovedaktstykket  i  Sagen.  Ti  af  «de  mole- 
sterede Studenter«,  nemlig  W.  Andersen,  G.  Einars,  H.  Einars- 
son,  I.  N.  Lassen,  N.  Levinsen,  G  C.  Michelsen,  L.  E.  Nyrop, 
N.  P.  Reith,  S.  Thorarenson  og  F.  Walther,  svarede,  at  Leh- 
mann baade  havde  været  bemyndiget  til  at  tale  deres  Sag  og 
for  Fremtiden  var  bemyndiget  til  at  foretage,  hvad  han  paa 
deres  Vegne  maatte  anse  for  fornødent.  Derimod  kunde  de 
ikke  tjene  Senioratet  i  at  udlevere  et  aldeles  privat  Brev,  da 
det  efter  deres  Mening  vilde  være  indiskret. 

Paa  den  overordenlige  Generalforsamling  den  21.  Juli  ind- 
ledede den  ordførende  Senior  Forhandlingerne  med  følgende 
Betragtninger,  der  vise,  at  Udfaldet  af  den  sidste  Generalfor- 
samling havde  gjort  et  stærkt  og  nedslaaende  Indtryk  paa  ham 
og  hans  Kolleger:  « Senioratet  skal  ifølge  den  ved  Generalfor- 
samlingen af  12.  dennes  fattede  Beslutning  gjøre  den  ærede 
Forsamling  rede  for  dets  Forhold  imod  «de  den  1.  Juli  mole- 
sterede Studenter«,  og  det  skal  derved  søge  at  gjenvinde  den 
Tillid  hos  Foreningens  Medlemmer,  som  det  maa  beklage  at 
have  tabt.  Det  er  den  Tillid,  uden  hvilken  Bestyrelsen  af  et 
Samfund  som  vort  er  et  Intet,    det  er  Tilliden   til,    at  de  Med- 

lemmer,  som  Selskabet  engang  har  bevist  den  Ære  at  over- 
drage Bestyrelsen,  stedse  have  Foreningens  sande  Vel  for  Øje, 
Tilliden  til,  at  hvert  af  deres  Foretagender  ledes  af  varm  Interesse 
for  Samfundet  og  ikke  af  personlige  Hensyn.  Det  ligger  i 
Tingenes  Natur,  at  ikke  ethvert  Foretagende  af  Bestyrelsen  kan 
belægges  med  et  bestemt  Lovsted,  og  skulde  man  i  ethvert 
ulovbestemt  Tilfælde  sammenkalde  en  Generalforsamling,  eller 
var  Intet  overladt  til  Bestyrelsens  Afgjorelse,  og  skulde  Senio- 
ratet drages  for  Domstolen  for  ethvert  Foretagende,  som  det 
behagede  enkelte  eller  et  enkelt  Medlem  at  kalde  urigtigt,  ja 
vel  endog  belægge  med  Navn  af  Fornærmelse,  da  tvivler  jeg 
meget  paa,  at  Nogen  vilde  modtage  en  Post,  hvis  Behagelig- 
heder især  isaafald  næppe  vilde  opveje  dens  Ubehageligheder, 
og  uden  Tvivl  vilde  Enhver  foretrække  at  erlægge  3  Rbd.  end 
hvert  Øjeblik  være  udsat  for  Chikane.  Opposition  maa  der  til, 
men  man  skal  ikke  opponere  blot  for  at  opponere.« 

Den  ordforende  Senior  fremstillede  derpaa  hele  Sagens 
Gang  og  hævdede,  støttet  af  sin  Kollega  C.  Bornemann  og  af 
Fr.  Fabricius,  at  Senioratet  havde  handlet,  som  det  burde, 
medens  Lehmann  bestred  denne  Opfattelse.  Resultatet  af  For- 
handlingerne blev  imidlertid,  at  Senioratet  fik  en  Slags  Op- 
rejsning, idet  Forsamlingen  med  et  Flertal  af  ni  Stemmer 
vedtog  en  Resolution  om,  at  det  ikke  skyldte  nogen  yderligere 
Erklæring  om  denne  Sag.  Derefter  forelaa  Lehmanns  Forslag 
om,  at  Medlemmerne  maatte  faa  Ret  til  paa  Generalforsamlinger 
at  stille  Forespørgsler  til  Senioratet,  at  klage  over  dets  Op- 
træden o.  s.  v.  Dette  Forslag  burde  efter  Senioratets  Mening 
henvises  til  det  Udvalg,  der  allerede  var  nedsat  for  at  gjennemse 
Lovene.  løvrigt  kunde  Senioratet  ikke  have  Noget  imod,  at 
man  stillede  Forespørgsler  til  det,  men  det  indsaa  rigtignok 
ikke,  hvorfor  man  ikke  kunde  henvende  sig  skriftligt  til  det,  da 
det  ikke  havde  ladet  nogen  Skrivelse  ubesvaret.  Hvad  der- 
imod de  Besværinger  angik,  som  Medlemmerne  uden  fore- 
gaaende  Meddelelse  skulde  have  Ret  til  paa  en  Generalfor- 
samling   at    fremkomme    med,    da   maatte    Senioratet    paa    det 

Kraftigste  protestere  mod,  at  en  Bestemmelse  herom  blev  ved- 
tagen. «Det  ses  ikke»,  udtalte  den  ordførende  Senior  nemlig, 
« hvorfor  Senioratet  i  saa  Henseende  skulde  være  betaget  en 
Rettighed,  som  man  tilstaar  den  laveste  Forbryder,  den  at 
have  Tid  til  at  forsvare  sig.»  Forslaget  blev  derefter  uden 
Afstemning  henvist  til  Lovudvalget.14 

I  Begyndelsen  af  1833  fik  Lehmann  atter  Lejlighed  til  i  Stu- 
denterforeningen at  slaa  et  Slag  for  nye  Ideer.  Det  er  andetsteds 
tilstrækkeligt  paavist,  hvorledes  alt  Fremskridt  under  den  kollegiale 
Regjering  standsede  og  maatte  standse  paa  Grund  af  den  Lang- 
somhed, hvormed  Regjeringsmaskineriet  arbejdede,  idet  der  i 
det  Uendelige  indhentedes  Erklæringer,  Moderklæringer  og  Be- 
tænkninger fra  alle  mulige  og  umulige  Myndigheder  o.  s.  v. 
Alt  druknede  i  et  uendelige  Skriveri,  og  Aktstykker  ophobedes, 
som  tilsidst  Ingen  gad  læse.  Det  saa  ud,  som  om  Regjeringen 
ikke  kjendte  andet  Meddelelsesmiddel  end  Skrift,  og  som  om 
Menneskene  kun  havde  faaet  deres  Mund  til  at  spise  eller  gabe 
med.  Lehmann  havde  alt  i  Februar  samme  Aar  ved  sin  An- 
meldelse af  Grev  F.  A.  Holsteins  Afhandling  «Om  de  danske 
raadgivende  Provindsial-Stænders  Væsen  og  Værd»  i  «Maaneds- 
skrift  for  Literatur»  tilstrækkelig  vist,  at  han  satte  Pris  paa 
det  levende  Ord  som  et  vigtigt  Oplysningsmiddel  for  Folket, 
og  at  det  var  hans  Overbevisning,  at  Offenlighed  af  Stænder- 
forsamlingernes Forhandlinger  maatte  anses  for  «den  ufravigelig 
nødvendige  Betingelse  for  Vækkelsen  og  Oplivelsen  af  den 
Selvbevidsthed,  den  Almenaand  og  det  Statsborgersind,  hvor- 
paa  efter  vor  Formening  hele  Institutionens  Værd  og  Betydning 
fornemmelig  beror ». 

For  denne  Offenlighed  og  Mundlighed  optraadte  han  ogsaa 
paa  det  Kraftigste  i  Studenterforeningen.  Ved  Valget  af  Seniorer 
i  Januar  1833  viste  det  sig,  at  han  var  bleven  saa  populær,  at 
Medlemmerne  satte  ham  ind  i  Senioratet,  hvor  han  nu  fik  Sæde 
sammen  med  tre  af  de  gamle  Seniorer,  nemlig  Gøtje,  Harboe 
og  N.  Falkmann-Petersen.  Som  nyt  Medlem  indtraadte  end- 
videre   den    musikkyndige    Cand.  jur.    Carl   Weis,    der    ligesom 

Lehmann  var  Medlem  af  det  juridiske  Disputerselskab  «Astræa», 
som  lidt  efter  lidt  ogsaa  gav  sig  til  at  drøfte  politiske  Materier. 
Som  Senior  kunde  Lehmann  naturligvis  i  adskillige  Spørgsmaal 
ikke  stemme  overens  med  sine  Kolleger,  hvilket  allerede  kom 
for  Dagen  i  April,   da  de  nye  Love  skulde  til  Forhandling. 

I  Foraaret  1832  var  der  blevet  nedsat  en  Komitee  paa  fem 
Medlemmer  til  at  revidere  Lovene;  der  efter  Senioratets  egne 
Ord  vare  saa  mangelfulde,  «at  det  med  den  bedste  Villie  ikke 
saa  sig  istand  til  at  haandhæve  den  nødvendigste  Orden  og 
Retfærdighed*.  Denne  Komitee  blev  sammensat  af  Cand.  jur. 
C.  Bornemann.  Overretsassessor  F.  U.  A.  C.  Eberlin,  Kancellist 
P.  V.  Jacobsen,  Cand.  jur.  N.  Falkmann- Petersen  og  Cand.  jur. 
C.  Weis.  Bornemann  udtraadte  senere  og  blev  afløst  af  Cand. 
jur.  C.  Harboe.  I  April  1833  var  Komiteen  færdig  med  sit 
Arbejde,  og  den  foreslog  nu,  at  Lovudkastet  skulde  ligge  fremme 
i  Foreningens  Konversationsværelser  i  tre  Maaneder.  Enhver, 
som  maatte  have  nogen  Bemærkning  at  gjøre,  skulde  da  ind- 
sende denne  skriftligt  til  Lovkomiteen,  der  derefter  nærmere 
vilde  korrespondere  med  Vedkommende.  Kun  forsaavidt  de 
ikke  blev  enige,  skulde  Sagen  frem  for  Generalforsamlingen. 
Altsaa  hele  Forhandlingen  skulde  foregaa  skriftligt,  saa  at 
Generalforsamlingen  kun  havde  at  vedtage  eller  forkaste  For- 
slaget, naar  man  undtog  de  enkelte  Punkter,  hvorom  der  ikke 
var  opnaaet  Enighed  i  Forvejen.  Dette  Forslag  sluttede  Senio- 
ratet sig  til  og  motiverede  gjennem  en  kengere  filosofisk-juridisk 
Udvikling,  i  hvilken  Medlemmernes  Kvantitet  og  Kvalitet  spillede 
en  betydelig  Rolle,  at  denne  Afstemningsmaade  vilde  være  ideal. 

Lehmann  kunde  ifølge  hele  sin  Tankegang  ikke  være 
enig  med  sine  Kolleger  i  Senioratet  heri  og  forbeholdt  sig 
paa  Generalforsamlingen  at  udvikle  sit  Særstandpunkt.  Imid- 
lertid blev  han,  som  den  15.  April  havde  taget  juridisk 
Examen,  syg,  og  da  hans  Læge  ikke  vilde  tillade  ham  at  give 
Møde  paa  Generalforsamlingen,  der  holdtes  den  20.  April  Kl.  7V2, 
nedskrev  han  Kl.  6  et  længere  Votum,   i  hvilket  han  skarpt  og 


træffende   bedømte    Lovkomiteens    Forslag.      Dette  Votum  blev 
derefter  oplæst  paa  Generalforsamlingen. 

Han  udvikler  her,  at  Foreningens  lovgivende  Myndighed 
bliver  en  ren  Illusion,  saasnart  Lovene  ikke  ere  virkelig  ved- 
tagne paa  en  Generalforsamling.  Hvis  Foreningen  overlader 
denne  Myndighed  til  enkelte  Medlemmer,  saa  er  dens  Selv- 
stændighed angrebet  i  sin  dybeste  Grundvold.  Lovkomiteen 
har  været  nedsat  ikke  for  at  give  men  for  at  udarbejde 
Love,  altsaa  for  at  lette  Generalforsamlingen  dens  egenlige 
Hverv,  nemlig  at  give  Love.  Nu  har  man  vel  ikke  krævet 
en  lovgivende  Myndighed  for  Lovkomiteen,  idet  Enhver  kan 
æske  Generalforsamlingens  Afgjørelse,  men  i  Virkeligheden 
kommer  det  ud  paa  Eet.  Dersom  der  nemlig  ikke  indkom  noget 
Ændringsforslag,  skulde  hele  Lovudkastet  være  Lov.  Derefter 
fortsætter  han  saaledes: 

«Det  er  imidlertid  ikke  blot  Principperne  for  vort  som  ethvert  Selskab, 
hvis  Karakter  strider  mod  alt  Aristokrati,  som  modsætter  sig  den  foreslaaede 
Fremgangsmaade ;  Principper  ere  vi  jo  ogsaa  vante  til  at  maatte  ignorere,  men 
selve  Lovforslagets  eget  Vel  fordrer  en  mundlig  Forhandling  paa  en  General- 
forsamling og  derpaa  følgende  Antagelse.  Enhver  Lovs  Fortrinlighed  er  betinget 
af  tvende  Omstændigheder,  nemlig  dens  egen  Godhed  og  det  Liv  og  den  Klar- 
hed, hvormed  den  lever  i  de  Lovundergivnes  Bevidsthed.  Begge  Hensyn  fordre 
en   Forhandling  paa  en  Generalforsamling. 

«Der  er  nemlig  blandt  Foreningens  Medlemmer  et  stort  Antal,  hvis  Tid 
eller  Forhold  ikke  tillade  dem  et  saa  udstrakt  Arbejde  som  at  gjennemgaa  et 
vidtløftigt  Lovudkast,  udarbejde  et  Forslag  og  forsvare  det  under  en  skriftlig 
Forhandling.  Mange  mangle  muligen  ogsaa  den  Grad  af  Interesse  for  For- 
eningen, som  dertil  udfordres.  Men  derfor  tør  vi  ikke  lade  deres  Intelligens  og 
Erfaring  ubenyttet,  som  vil  komme  Loven  tilgode,  naar  denne  forhandles  paa 
en  Generalforsamling,  thi  at  indfinde  sig  der  og  efter  en  foregaaende,  om  end 
temmelig  løselig,  Kundskab  til  Lovene  rigtigen  at  kunne  dømme  derover  eller 
give  mangt  et  vigtigt  Vink  om  en  Fejl  eller  Mangel,  dertil  udfordres  ikke  Mere, 
end  der  kan  forudsættes  at  findes  hos  Enhver  af  os.  At  dette  endeligen  er  det 
bedste  Middel  til  at  gjøre  Foreningens  Medlemmer  bekjendte  med  deres  Lov,  er 
saa  indlysende,   at  det  ingen   Udførelse  behøver. 

« Endeligen  maa  jeg  besværge  Forsamlingen  ikke  i  den  Grad  at  fornægte 
de  Grundsætninger,  der  bevæge  netop  de  bedste  af  vor  Tids  Hjerter.  Følelsen 
at,  at  det  er  Mangel  paa  Liv  og  Bevægelighed,  Mangel  paa  almindelig 
Interesse,  Mangel  paa  fri  og  livlig  Diskutering  af  almenvigtige  Gjenstande, 
som  har  afspændt  og  slappet  Danmarks  Livskraft,   er  saa  almindelig, 

Erkendelsen  af,  at  den  Matheds  Aand,  der  hersker  i  mange  af  vore  Fore- 
tagender*, for  en  stor  Del  hidrører  fra  den  Syndflod  af  Skriveri,  hvori 
Alting  drukner,  er  saa  fremherskende,  at  det  ikke  er  fra  en  Forsamling  af 
Studenter,  at  Exemplet  skulde  udgaa  i  en  i  og  for  sig  ubetydelig  men  for  For- 
eningen dog  vigtig  Sag,  at  Love  skulle  gives  og  vedtages  ved  skriftlige  Negotia- 
tioner. » 15 

Dette  Votum,  der  tillige  indeholdt  en  saa  rammende  Kritik  at 
det  herskende  Regjeringssystem,  tog  Forsamlingens  Flertal  med 
Storm.  Havde  han  selv  været  tilstede,  vilde  hans  ildfulde  Maade 
at  tale  paa  sikkert  have  vundet  endnu  flere  Meningsfæller,  men 
det  var  al  Ære  værd,  at  han  endog  fraværende  sejrede  over 
Lovkomiteen  og  sine  Kolleger  med  et  Flertal  af  otte  Stemmer. 
En  anden  af  hans  Kolleger  fra  «Astræa»,  Stud.  jur.  H.  L.  V. 
Arnesen,  der  senere  i  mange  Aar  var  Overretsprokurator  i 
Vestindien,  støttede  hans  Opfattelse,  idet  han  hævdede,  at  den 
eneste  Maade.  hvorpaa  Lovene  kunde  komme  til  Medlemmernes 
Kundskab,  var  den,  at  de  oplæstes  paa  en  Generalforsamling 
Paragraf  for  Paragraf  og  derpaa  blev  underkastede  en  Diskus- 
sion. Lehmann  betegner  Arnesen  som  værende  i  Besiddelse  af 
en  overlegen  Logik  og  en  ubarmhjertig  Tunge.  Senioratet 
søgte  forgjæves  at  vende  Stemningen  ved  at  fremhæve,  at  her 
jo  ikke  var  Tale  om  nye  Love,  men  kun  om  en  Revision  og 
Supplering  af  de  gamle.  Det  fik  kun  Hjælp  fra  een  Taler, 
Student  P.  T.  Zahrtmann,  hvem  det  senere  hen  paa  Sommeren 
fik  valgt  til  Senior  istedetfor  Lehmann,  der  da  var  rejst  uden- 
lands. 

De  loyale  Følelser  for  Frederik  VI  vare  endnu  usvækkede. 
Hvad  man  end  havde  at  indvende  mod  Regjeringen,  saa  rettede 
man  i  sine  stille  Tanker  Angrebene  paa  Kancelliet  og  særlig 
paa  den  Adjutantskare,  der  saa  at  sige  havde  forpagtet  Kongens 
Villie.  Man  undrede  sig  ofte  over,  at  Kongen  besatte  Embeder 
med  Mænd,  som  ialfald  Regjeringskollegierne  hverken  havde 
anbefalet    eller   indstillet,    og   man    fortalte   allehaande   Historier 


*   Oprindelig  stod  der:    «enhver  af  Regjeringens  Foretagenders,   men  Lehmann 
har  selv   forandret   Ordene. 

om  den  almægtige  Generaladj utant  General  F.  C.  Biiloiv's, 
Nepotisme,  men  man  undskyldte  samtidig  den  gode  Konge 
eller,  som  man  mærkelig  nok  sagde,  den  «gamle»  Konge,  skjont 
han  kun  var  66  Aar,  fordi  han  nu  var  baade  legemlig  og  aan- 
delig  svækket,  og  fordi  han  fremfor  Alt  havde  den  gode  Villie 
til  at  gjøre  sit  Folk  lykkeligt. 

I  Marts  1833  var  det  25  Aar  siden,  at  han  havde  besteget 
Thronen.  Den  13.  Marts  1808  blev  nemlig  hans  svage  Fader, 
der  dengang  endnu  opholdt  sig  i  Rendsborg,  saa  forskrækket 
ved  at  se  det  første  franske  Regiment  af  Hjælpekorpset  rykke 
ind,  at  han  umiddelbart  dereftet  afgik  ved  Døden,  og  strax 
derefter  blev  Kronprinsen,  der  var  i  Kjøbenhavn,  udraabt  til 
Konge  af  den  ældste  Minister,  der  var  tilstede  i  Rendsborg, 
nemlig  Grev  Schimmelmann.  At  man  nu  1  1833  vilde  fejre 
Kong  Frederiks  25aarige  Regjeringsjubilæum,  var  aldeles  naturligt, 
men  han  frabad  sig  enhver  Hyldest.  Hans  Undersaatter  i  Pro- 
vinserne vare  ulydige  og  holdt  tvertimod  Optog  og  Taler,  men 
Kjøbenhavnerne  vare  mere  disciplinerede  og  forholdt  sig  rolige. 
I  den  akademiske  Verden  blev  der  dog  gjort  et  Par  Forsøg 
paa  at  sætte  Noget  i  Scene. 

Sekretær  ved  den  færøiske  Handel  Cand.  jur.  C.  A.  Muhle 
stod  den  2.  Marts  op  i  Studenterforeningen,  efterat  David  havde 
holdt  et  Foredrag,  og  fremkom  med  et  meget  fantastisk  For- 
slag om  at  lade  væve  et  Dannebrogsflag,  der  skulde  hejses  paa 
Nikolai  Taarn,  og  som  skulde  være  saa  stort,  at  det  kunde 
naa  til  Kongens  Nytorv,  saa  at  Kongen  kunde  se  det  paa 
Amalienborg.  Medens  det  blev  hejset  tilvejrs,  skulde  Stu- 
denterne synge  en  fædrelandsk  Sang,  som  Senioratet  burde  op- 
fordre Ingemann  til  at  digte,  og  senere  skulde  de  gjentage 
Sangen  udenfor  Kongens  Palæ  paa  Amalienborg.16  Taleren 
mente,  at  en  saadan  Handling  mægtigt  vilde  bidrage  til  at 
hæve  Folkets  Nationalfølelse.  Hans  Plan  vandt  naturligvis 
ingen  Tilslutning.  Senioratet  meddelte  ham,  at  den  for  at  faa 
nogen  Betydning  maatte  udgaa  fra  alle-  Studenter.  Dersom 
Foreningen   paatog   sig   at   udføre   den,    vi  \  <■   hele  Sagen    blive 

et  privat  Anliggende,   da  den  saa  var  et  enkelt  Selskabs  Værk.17 
Hermed  faldt  Planen  bort. 

Paa  Regensen  var  der  ligeledes  Stemning  for  at  hædre 
Kongen.  Viceprovst  Fabricius  fandt  en  Seddel,  der  var  op- 
hængt udenpaa  Skabet  i  Porten,  og  paa  hvilken  der  stod  en 
Opfordring  til  Alumnerne  om  at  samles  til  et  Møde  den  13. 
Marts  Kl.  5  for  at  aftale  «et  Vivat  for  Kongen*.  Regens- 
provst F.  C.  Petersen  samlede  i  den  Anledning  endel  af 
Alumnerne  og  forklarede  dem,  at  enhver  Meningstilkjendegivelse 
vilde  være  Kongen  ubehagelig.  Imedens  de  stod  og  talede 
sammen,  kom  en  Student  Levin,  der  ikke  var  Alumnus,  ind  i 
Gaarden  og  bad  i  flere  Kammeraters  Navn  om  at  maatte  faa 
Tilladelse  til  at  holde  et  Møde  i  Gaarden.  Regensprovsten 
svarede,  at  Tilladelsen  hertil  maatte  han  indhente  hos  det 
theologiske  Fakultet.  I  nærværende  Tilfælde  vilde  han  ind- 
stændig anmode  Levin  om  Intet  at  foretage,  da  det  vilde  være 
Kongen  imod,  og  man  jo  ikke  godt  kunde  handle  mod  hans 
Villie  i  samme  Øjeblik,  som  man  vilde  glæde  ham.  Levin  gik 
derefter  sin  Vej,  men  Professor  Petersen  mente  dog  at  burde 
underrette  Politiet  om,   hvad  der  var  passeret.18 

Den  15.  Marts  om  Eftermiddagen  kom  flere  Alumner  op 
til  Regensprovsten  og  begjærede  Tilladelse  til  at  holde  et  Mode 
i  Regensgaarden,  da  de  agtede  at  bringe  Kongen  et  Fakkeltog 
næste  Aften.  De  mente  nemlig,  at  Forbuddet  mod  Ovationer 
kun  gjaldt  for  den  13.  Marts,  den  Dag  da  Christian  VII  døde 
i  1808,  og  ikke  for  den  16.  Marts,  paa  hvilken  Efterretningen 
om  Dødsfaldet  for  25  Aar  siden  kom  til  Kjøbenhavn,  og  Fre- 
derik VI  her  blev  udraabt  til  Konge.  Regensprovsten  meddelte 
dem  imidlertid,  at  det  var  Kongens  Ønske,  at  der  i  Alminde- 
lighed ikke  blev  afholdt  nogen  Festivitet,  men  han  tilbod 
iøvrigt  Alumnerne  at  skaffe  sig  fuldkommen  Vished  fra  en  Kilde, 
for  hvis  Paalidelighed  han  vilde  indestaa.  Indtil  denne  Op- 
lysning forelaa,  bad  han  dem  om  at  forholde  sig  rolige,  hvilket 
de  lovede.    Senere  ra  Dagen  saa  han  sig  i  Stand  til  at  med- 

dele  dem  en  skriftlig  Erklæring  om,  at  et  Fakkeltog  vilde  være 
aldeles  mod  Kongens  Ønske,   hvormed  Planen  blev  opgiven. 

I  Sommeren  samme  Aar  maatte  Frederik  VI  imidlertid 
finde  sig  i  at  blive  Gjenstand  for  en  stormende  Hyldest  i  sin 
Hovedstad.  Han  var  under  en  Rejse  i  Slesvig  og  Holsten  bleven 
meget  syg  paa  Louisenlund  og  kom,  da  han  var  helbredet,  den 
3.  August  tilbage  til  Kjøbenhavn  ombord  paa  Dampskibet 
«Kiel».  Paa  Toldboden  modtog  Dronningen  og  den  øvrige 
kongelige  Familie  ham.  «En  umaadelig  Menneskemasse  af  alle 
Klasser  var  strømmet  den  dyrebare  og  længe  savnede  Lands- 
fader imøde  og  hilsede  ham  med  levende  Jubel.  Hans  Majestæt 
tillod  sine  trofaste  Undersaatter  at  spænde  Hestene  fra  sin 
Vogn,  hvorpaa  denne  under  idelige  Hurra-  og  Glædesraab  blev 
trukken  til  Amalienborg.  Strax  efter  sin  Aftrædelse  traadte 
Hans  Majestæt,  ledsaget  af  Dronningen,  frem  paa  Altanen  for 
at  hilse  paa  det  talrigt  forsamlede  Folk,  der  atter  modtog  dem 
med  de  mest  levende  Glædesytringer».19 

Samme  Aften  var  Byen  illumineret,  og  uagtet  det  var 
daarligt  Vejr,  strømmede  store  Folkeskarer  gjennem  Gaderne. 
Studenterne,  «der  aldrig  forbigaa  nogen  Lejlighed  til  paa  den 
skjønneste  og  mest  passende  Maade  at  lægge  de  Følelser  for 
Dagen,  hvoraf  enhver  dansk  Undersaat  er  besjælet«,  samlede 
sig  om  Eftermiddagen  paa  Regensen,  hvorfra  de  i  et  Antal  af 
300  med  et  Musikkorps  i  Spidsen  drog  til  Amalienborg.  Her 
istemte  de  en  Sang  af  Boye,   i  hvilken  det  bl.  A.  hed: 

Konge!  du  blev  længe  savnet 
I  din  gode  gamle  Stad : 
Rundt  omkring  stod   Blomst   i   Enge, 
Dog  var  intet   Hjerte  glad ! 
Musers  Søn  tør  ogsaa  bære 
Velkomst-Jubel  til   din  Borg; 
Det  er  Fyrstens  Trøst  og  Ære, 
At  hans  Sorg  var  Alles  Sorg. 

Konge,  vi  har  sørget  saare; 
Alles  Røst  var  Klageraab! 
Hver  vor  Glæde   blev  en  Taare, 
Al  vor  Tanke  Frygt  og  Haab. 

Danmarks  Døtre,   Danmarks  Sønner 
Glemte  Dagens  andre  Savn. 
Nævned  fromt  i  hede  Bønner 
Kun   den  kjære  Faders  Navn. 

Egen  i   de  danske  Skove 
Sommerfrisk  i  Høsten  staar; 
Alle  Hjerters   Haab  dig  love 
Egens  Styrke,   Bøgens   Aar. 
Hvad  du   ønsker,   tæt  i  Klynge 
Blomstre  frem  af  frugtbar  Grund. 
Danmarks  Kjærlighed   vil   synge 
Dig  sit  Kor  til  sidste  Stund! 

Da  Sangen  var  forbi,  raabte  Studenterne  Hurra  for  Kongen, 
der  tilligemed  Dronningen  var  traadt  frem  paa  Balkonen. 

Saaledes  vexlede  Loyalitet  mod  Kongen  med  Opposition 
mod  det  bestaaende  Regjeringssystem.  Der  var  Intet  til  Hinder 
for,  at  de  Studenter,  der  den  ene  Dag  fulgte  Lehmann  og  lod 
sig  rive  hen  af  hans  Veltalenhed,  den  næste  Dag  kunde  juble 
for  Kongehuset  og  gaa  med  Fakler  og  Sang  til  Kongen. 
Loyaliteten  var  dybt  rodfæstet  i  alle  Hjerter,  og  der  var  endnu 
indtil  Midten  af  Trediverne  ikke  foregaaet  Noget,  der  kunde 
bringe  den  i  Fare.  Forst  da  det  under  Pressens  Kamp  med 
Myndighederne  viste  sig,  at  der  ikke  kunde  ventes  en  liberalere 
Fortolkning  af  Lovene  eller  i  ethvert  Tilfælde  en  yderligere 
Løsning  af  de  stramme  Baand,  saalænge  den  gamle  Konge  var 
ved  Roret,  begyndte  mange  akademiske  Borgere  at  se  hen  til 
Tronfølgeren  som  den  Frelser,  der  skulde  fore  Danmark  ind 
paa  nye  politiske  Baner. 

I  den  politiske  Saatid,  der  tog  sin  Begyndelse  efter  Kongens 
Tilkjendegivelse  af,  at  han  agtede  at  indføre  raadgivende  Stænder, 
nedlagde  David  og  Lehmann  mange  Spirer  i  Studenterfor- 
eningens Medlemmer  gjennem  de  Foredrag,  de  mødte  op 
med.  Disse  Foredrag  blev,  hvad  der  var  noget  Usædvanligt, 
holdte  frit,  saa  at  .de  gjorde  større  Virkning  end  de  ofte  kjed- 
sommelige  Oplæsninger  af  nedskrevne  Afhandlinger,    som  man 

maatte  have  en  sjælden  Taalmodighed  for  at  finde  Behag  i. 
Allerede  i  Marts  1831  holdt  David  sit  første  politiske  Foredrag. 
Vedkommende  Efor,  der  har  meddelt  dette  i  Protokollen,  det 
var  iøvrigt  H.  C.  Andersen,  har  mod  Sædvane  desværre  ikke 
nævnt,  hvorom  han  talte.  Den  10.  November  1832  meddelte 
Lehmann  en  Oversættelse  af  to  Taler,  der  vare  blevne  holdte 
i  det  engelske  Parlament  om  Trykkefriheden,  og  den  15.  No- 
vember holdt  han  for  en  talrig  Forsamling  et  Foredrag  om 
Studenterforeningen,  den  polytekniske  Skole  og  den .  kongelige 
militære  Højskole.  I  dette  udviklede  han,  at  disse  to  nyskabte 
Institutioners  Elever  burde  have  Adgang  til  Studenterforeningen, 
saa  at  denne  kunde  blive  et  Samlingssted  for  Intelligensen  i 
Danmark.  Efter  Foredraget  forblev  Medlemmerne  i  længere 
Tid  sammen  og  drøftede  Tanken,  der  dog  ikke  fandt  nogen 
Tilslutning.  Lehmann,  som  kjendte  flere  af  de  Officerer,  der 
dengang  vare  Elever  paa  Højskolen,  og  som  vidste,  at  disse 
vare  mere  politisk  udviklede,  har  sikkert  tænkt  sig,  at  de  kunde 
gjøre  Tjeneste  som  en  Slags  Surdejg  i  den  brogede  Mængde, 
der  samlede  sig  i  Studenterforeningen. 

I  Februar  1833  holdt  Lehmann  atter  Foredrag,  denne  Gang 
om  Trykkefriheden  med  særligt  Hensyn  til  Danmark,  og  en 
Uges  Tid  senere  den  2.  Marts  fulgte  David  efter  med  et  om 
«Vor  Tids  politiske  Tendens».  Den  16.  November  talte  David 
endvidere  om  den  engelske  Parlamentsreform,  der  nylig  var 
bleven  gjennemført.  Han  udviklede  med  megen  Klarhed  i 
Henhold  til  den  kritiske  Oversigt,  Lord  Brougham  havde  givet, 
hvad  Underhuset,  der  var  blevet  valgt  efter  den  nye  Valglov, 
alt  havde  udrettet,  f.  Ex.  Ophævelsen  af  Negerslaveriet  i  Kolo- 
nierne, Besparelser  paa  2V2  Mill.  Lstr.  paa  Budgettet  og  frem- 
for Alt  de  Love,  det  havde  gjennemført  til  Gunst  for  Irland. 
Alle  disse  Reformer  vilde  et  mindre  populært  Parlament  næppe 
have  turdet  vove  at  gjennemføre,  da  endog  Premierministeren 
Earl  Grey  havde  betegnet  dem  som  Afvigelser  fra  det  liberale 
Program. 

Lehmanns  Virksomhed  blev  foreløbig  afbrudt,  idet  han 
om  Efteraaret  foretog  sin  forste  Udenlandsrejse,  der  særlig 
gjaldt  Universitetet  i  Berlin,  hvor  han  agtede  at  fuldstændig- 
gjore  sin  juridiske  Viden.  Men  før  han  drog  bort,  kom  han 
endnu  en  Gang  til  at  spille  en  Rolle  som  Studenterfører,  om 
end  kun  for  en  Aften. 

Kapitain  i  Artilleriet  A.  F.  Tscherning,  der  i  cKjøbenhavns- 
posten»  havde  skrevet  politiske  Artikler,  og  som  ikke  havde 
villet  rette  sig  efter  en  Tilkjendegivelse  fra  oven  om,  at  han 
havde  at  afholde  sig  fra  Sligt  for  Fremtiden,  havde  den  6. 
Juni  faaet  Ordre  til  at  afgaa  fra  Højskolen  som  Skoleofficer 
og  derefter  foretage  en  længere  Rejse  til  Udlandet  for  at 
studere  Artillerividenskaben,  hvilket  omtrent  var  det  Samme 
som  en  mild  Landsforvisning.  Før  han  rejste,  maatte  han 
være  Gjæst  ved  flere  Gilder,  der  blev  holdte  til  Ære  for 
ham.  Ved  et  saadant,  som  de  fleste  militære  og  civile 
Lærere  og  Elever  ved  Højskolen  samt  andre  Venner  af  ham 
deltog  i,  var  Tonen  efter  Bordet  saa  fri,  at  man  forbavses 
over,  at  Officerer  dengang  kunde  tillade  sig  Sligt.  En  højt- 
begavet og  tidlig  udviklet  ung  Lieutenant,  der  som  Elev 
ved  Højskolen  var  tilstede,  nemlig  Adolf  Fibiger,  død  som 
Ingenieurkapitain  1841,  fortæller  nemlig  Følgende  i  et  Brev  til 
sin   Moder:20 

«Vi  drak  Kaffe  i  Haven,  hvor  Marseillaisen  og  Parisiennen, 
der  aldrig  mangle,  hvor  Eleverne  ere  samlede,  blev  sungne 
og  efter  dem  Faders  Sang  med  nye  Hurraraab  for  Tscherning, 
hvorpaa  fulgte  et  stormende  Hurra  for  den  anonyme  Forfatter 
til  Sangen,  hvem  Alle  naturligvis  kjendte.  Et  Jubelraab,  fordi 
Tscherning  ved  at  slaa  efter  Keglerne  fik  Kongen  til  at  ryste. 
Et  nyt  Jubelraab.  fordi  David  (Professoren)  fik  Goliath  (samme 
Keglekonge)  til  at  falde,  horer  til  Ungdommens  Brusen.  Jeg 
skriver  dette  saa  ligefrem,  fordi  jeg  ikke  tror,  at  man  bryder 
Breve  her  i  Landet,  og  fordi  jeg,  om  saa  var,  ikke  brød  mig 
om,    at    hele  Verden    læste,    hvad  jeg  har  skrevet.     lal  fald  var 

der  Opvartere  nok  omkring  os  til  at  høre  og  rapportere 
hvert  Ord.» 

Elever  paa  Højskolen,  der  sang  Marseillaisen  og  Parisi- 
ennen,  maatte  være  Noget  for  Lehmann,  saa  man  kan  forstaa, 
at  han  vilde  have  dem  ind  i  Studenterforeningen. 

Dagen  før  Tscherning  rejste,  nemlig  den  20.  Juni,  havde 
32  Artilleriofficerer,  deriblandt  de  senere  Generaler  Fensmark, 
Fibiger,  de  Meza,  der  dengang  vare  Kapitainer,  og  Flensborg, 
Steinmann  og  Vakl,  som  vare  Lieutenanter,  indbudt  ham  til  et 
Afskedsgilde  hos  Restauratør  Lynge  i  Frederiksberg  Allee. 
Under  Gildet  kom  en  ung  Mand  ind  og  meddelte,  at  en 
Skare  Studenter  ønskede  at  sige  Tscherning  Levvel.  Denne  gik 
da  ud  i  Gaarden,  hvor  der  stod  et  Par  Hundrede  yngre  aka- 
demiske Borgere.  Som  deres  Ordfører  fremtraadte  Orla  Leh- 
mann og  sagde,  at  de  vare  komne  for  at  vise  Tscherning,  at 
Landets  Ungdom  forstod  at  skjønne  paa  de  Bestræbelser,  der 
skete  til  Landets  Bedste.  Uagtet  det  var  dem  vel  bekjendt, 
at  Kongen  ved  at  sende  ham  ud  paa  saa  vigtig  en  Rejse 
havde  hædret  hans  Fortjeneste,  vilde  de  dog  ikke  undlade  at 
føje  deres  Tak  til  og  forene  den  med  Ønsket  om  en  lykkelig 
Rejse.  Derpaa  raabte  de  tre  Gange  Hurra  for  Tscherning, 
der  takkede  dem  med  faa  Ord.  Nogle  af  Officererne  søgte 
nu  at  faa  Formændene  for  Studenterne  med  ind  for  at  drikke 
et  Glas,  men  der  blev  svaret,  at  de  ingen  Formænd  havde, 
da  de  vare  mødte  af  sig  selv  uden  Opfordring.  De  for- 
svandt derefter  i  dyb  Tavshed.  Lehmann  fortæller,  at  han 
rent  tilfældigt  var  kommen  med,  idet  han  havde  truffet  Stu- 
denterne i  Vesterport.  De  havde  da,  som  naturligt  var,  op- 
fordret ham,  hvem  de  kjendte  som  slagfærdig  Taler  og  Senior 
i  Studenterforeningen,  til  at  være  deres  Ordfører,  et  Hverv, 
han  vistnok  har  opfyldt  med  Glæde.21 

I  Holsten  lærte  Lehmann  paa  sin  Rejse  det  slesvig-hol- 
stenske  Partis  tilkommende  Førere  at  kjende,  og  i  Berlin  hørte 
han    de    mest    fremragende    tydske    Videnskabsmænd.      Overalt 

udvidede  han  sine  Kundskaber  og  skærpede  sin  Dømmekraft, 
og  da  han  i  1834  vendte  tilbage,  var  han  rustet  til  den  Gjer- 
ning,  der  nu  i  fiere  Aar  skulde  sysselsætte  ham,  nemlig  dels 
i  Pressen  at  skabe  en  ny  offenlig  Mening  og  dels  i  Studenter- 
foreningen at  vække  og  paavirke  Ungdommen,  indtil  han  fik 
den  omvendt. 


XII. 

Det  inderlige  Venskab,  der  knyttede  Studenterforeningen 
og  Oehlenschlåger  sammen,  blev,  alt  som  Aarene  gik,  og  nye 
Slægter  voxede  op,  endnu  varmere.  Digteren,  der  paa  sin 
5oaarige  Fødselsdag  havde  modtaget  Studenternes  Hyldest  om- 
trent samtidig  med,  at  der  rettedes  stærke  Angreb  paa  hans 
senere  poetiske  Frembringelser,  og  paa  en  Tid,  da  den  store 
Mængde  syntes  tilbøjelig  til  at  glemme,  hvad  han  havde  været 
for  hele  Folket,  var,  som  vi  have  set,  inderlig  glad  over  denne 
Æresbevisning  og  havde  strax  takket  for  den  med  et  Digt. 

Samme  Aar  var  han  Foreningens  Gjæst  ved  Julegildet,  og  han 
befandt  sig  saa  vel  her,  at  han  besluttede  end  yderligere  at  vise 
den,  hvor  stor  Pris  han  satte  paa  den,  ved  at  hellige  den  en  Digt- 
ning, han  i  1830  havde  under  Arbejde.  Det  var  Lystspillet 
«Tvillingbrødrene  fra  Damask«,  der  udkom  i  September  1830. 
Med  Dedikationen  fulgte  følgende  Digt  «Til  Studenter -For- 
eningen i  Kjøbenhavn»: 

Halvhundred   Aar  alt  al  sin   Livets   Bane 

Den  danske  Digter  saa  tilbagelagt; 

Dog  kunde  han  ej  glemme  gammel  Vane, 

End  randt  ej   Blodet  i  hans  Aarer  svagt, 

Med  Ungdomsmod  det  blussed  paa  hans  Kinder, 

Og  end  han  Harpen  som   en  Yngling  slog. 

Hans  varme  Følelse  sig  ej  bedrog, 

I  Andres  Barm  den  vakte  kjære  Minder. 

21* 

En  Ynglingsflok  af  Landets  ædle  Sønner 
Et  Vivat  bragte  ham   hans   Fødselsnat, 
Ved  deres  Ild  for  ham,  ved  deres   Bønner 
Han   følte  sig  hen  i   sin  Ungdom  sat. 
Ej  agted  han  i    Natten  Sneens  Kampe 
Med  Stormen  og  den  kolde  Vinter-Is; 
Han  stod  i  Østens  Morgen-Paradis, 
Aladdin   kom  og  vinkte   med  sin    Lampe. 

Det  var  ved  Juletide  just  den   søde, 
Minervas  Sønner  samlede  sig  hist 
For  i  det  vittigmuntre   Svendemøde 
At  glæde  sig  V£d   Mummespil   som   sidst. 
Alt  ofte  havde  denne   Spøg  ham  gottet, 
Hvor  Kløgten   sig  med   Skjælmeri   forbandt. 
Et  gammelt  Eventyr  i   Hu   ham  randt, 
Fortalt  ham  af  hans   Moder  hist  paa  Slottet. 

Og  næppe  med   sit  Mørke  var  forsvundet 
Den  hvide  Januar  med   Stormens   Gang, 
Saa  havde  han  alt   Vej    til   Bagdad   fundet 
Og  stod  igjen   ved   Lejre   med  en   Sang. 
Med   Masken   for  sit  Ansigt  venligt  smilte 
Den  brogede,  den  lette  Fantasi; 
Og  mangen  Blomst  paa  kjendte   Barndomssti 
Fandt  han   igjen   ved   Palmen,   hvor  han   hvilte. 

Og  Eder  Brødre!   denne   Krans  tilhører, 
Thi  til  min   Digtning  mig   besjæled  I. 
Bag  muntre  Fabel  sig  kun  Sandhed  slører, 
Den  dækkes  ej  af  mild  Allegori. 
Stærkt  ligne   Mennesker  paa  denne   Klode 
Hinanden  jo  med  Ansigt,  Hænder  paa; 
Men  nogle   Sjæle   store,   nogle  smaa, 
Og  mange   Hjærter  slette,  mange  gode. 

Gid  altid  ædelt  I  hinanden  ligne 
Som  Ibad,   Syahuk   hinanden  værd; 
Da  vil  den  store  Fyrste  Jer  velsigne, 
Som  svinger  over  hele  Jorden  Sværd. 
Gid  ingen  gnidsk  Babekan  Eder  saare 
Og  vise  Jer  ud  af  sit  Broderhus; 
Gid  Lykken  følge  Jer  med  fyldte  Krus, 
Og  gid  I  kun  maa  fælde  Glædestaare! 

For    denne    hædrende    Tilegnelse    takkede    Senioratet    den 
12.  September  saaledes: 

« Digteren,  som  ved  Aladdins  Lampe  lærte  os  at  skue  Østens 
Paradis,  ved  sine  mange  skjønne  Sørgespil  viste  os  Nordens 
Kraft  og  Nordens  Ynde,  i  sine  mange  udødelige  Sange  be- 
gejstrede os  for  Alt,  hvad  der  fortjener  Navn  af  Godt  og  Stort, 
Oehlenschlager,  Danmarks  Stolthed,  Danmarks  Sønners  Fryd, 
har  atter  skjænket  sit  taknemmelige  Fødeland  en  Blomsterkrans 
fra  Østens  Have.  Og  denne  Krans,  saa  synger  Skjalden  selv, 
skulde  tilhøre  hans  Lærlinge!  Vi  skulde  have  besjælet  ham, 
vor  Mester,  til  denne  Digtning !  I  Sandhed,  da  prise  vi  højt 
den  Kjæde,  der  binder  os  til  hverandre,  og  glæde  os  inderligt 
over,  at  Hensigten  med  vort  Samfund  dog  ikke  ganske  forfejles, 
tvertimod  nærmer  sig  mer  og  mer  sit  fjærne  Ideal.  Skulde 
det  ogsaa  nogensinde  kunde  naas,  ja  da  maatte  det  være,  fordi 
saadanne  Mænd  som  Oehlenschlager   værdige  os  deres  Selskab. 

«I  hele  Studenterforeningens  og  vort  eget  Navn  frembære  vi 
derfor  vor  varmeste  Taksigelse  saavel  herfor  som  for  Deres 
skjønne  Gave  og  tilføje  kun  endnu,  at  De  vil  tro  om  os,  at  vi 
i  vort  Hjerte  gjemme  en  varmere  Begejstring  for  Dem,  end 
disse  matte  Ord  have  formaaet  at  udtrykke. » 

I  samme  Maaned  havde  Studenterforeningen  et  større 
Besøg  af  ansete  svenske  Videnskabsmænd.  Det  var  jo  nu 
blevet  Mode,  at  Danske  og  Svenske  besøgte  hinanden  i 
Sommertiden,  da  «Caledonia»  hver  Søndag  førte  Danske  til 
Skaane  eller  Skaaninger  til  Sjælland.  Navnlig  siden  Oehlen- 
schlager den  14.  Juni  1829  havde  gjæstet  Malmø  og  Lund, 
var  det  blevet  meget  almindeligt  at  gjøre  denne  Tur  efter  paa 
een  Dag.  I  Malmø  modtog  man  ham,  som  om  han  havde 
været  en  Konge,  takket  være  Lagmand  Hoffman  og  Borg- 
mester Kjellander,  og  i  Lund  havde  Professorerne  med  Rector 
magnificus  /.  A.  Engestrom  i  Spidsen  og  Studenterne  beredt  ham 
en  enthusiastisk  Modtagelse,   og  der  var  blevet  sunget  for  ham  : 

Af  din  sang  och  saga  tjusas  alla, 
Ty  hvar  ton  ar  djerf  som   nordens  gang. 
Skyar  gå  ej,  inga  boljor  svalla 
Mellan  Svea  och  din  sang. 

Bladet  « Malmø  Allehanda»  havde  dengang  vidnet:  «Den 
venskabelige  Fortrolighed,  der  ved  denne  saavelsom  ved  alle 
andre  lignende  Lejligheder  viste  sig  mellem  Danske  og  Svenske, 
er  en  paalidelig  Gjendrivelse  af  de  i  Rigets  nordlige  Provinser 
især  blandt  Almuen  og  dem  af  andre  Stæder,  som  ikke  have 
havt  Lejlighed  til  at  overtyde  sig  herom,  endnu  spøgende  Sagn 
om  et  fra  ældre  Tid  rodfæstet  Nationalhad,  som  afholder  Nabo- 
rigets Indvaanere  fra  en  fortrolig  Omgang.«1  Oehlenschlager 
havde  derefter  takket  i  et  langt  Digt:  «Til  mine  svenske 
Venner*,  hvor  det  bl.  A.  hed: 

I   Damp  opløste  sig  den  vilde    Harme. 
End  ile  vi  ved  Røg  og  Damp, 
Men   kun  i    Broderarme, 
Thi  der  er  ingen  Kamp ! 

Og  Svensk  og  Dansk  af  samme  Heltestamme 
Men  af  den  lange  Fejde   kjed 
Forbinder   Baldurs   Flamme 
Til  Broderenighed. 

Nu   Kjøbenhavn  og  Malmø   Venskab  stifter, 
Mens  Baaden   er  i   flittig  Brug, 
Og  Sveakvinden  vifter 
Farvel   med   hviden   Dug! 

Dette  Digt  stod  i  « Dagen »  den  23.  Juni,  samtidig  med. 
at  han  anden  Gang  var  i  Lund  og  uventet  blev  kronet  til 
Nordens  Digterkonge.  Den  28.  Juni  havde  300  Svenske  med 
Biskop  Tegner,  Professorerne  Agardh  og  Engestrom,  Magister 
Thestrup  og  Lagmand  Hoffman  i  Spidsen  gjengjældt  de  Danskes 
Besøg,  og  om  Aftenen  samledes  de  med  en  stor  Mængde  Danske 
paa  Bellevue,  hvor  Professor  Sibbem  og  Pastor  Sofus  Zahle 
tolkede  deres  Landsmænds  Følelser,  og  hvor  Kjøbenhavnerne 
kunde  se  Nordens  to  store  Digtere  spasere  sammen  i  Dyre- 
haven. En  stor  Mængde  Studenter  og  flere  yngre  Universitets- 
lærere øvede  sig  her  i  at  drikke  med  deres  svenske  Brødre  og 
i  at  raabe  Hurra  for  Sverige,  og  som  et  svensk  Blad  skriver: 
«Et  gjensidigt  oprigtigt  Venskab  syntes  nu   at   knyttes    mellem 

de  Danske  og  deres  Gjæster,  og  hvorhen  man  vendte  Øjet,  saa 
man,  hvorledes  besvaret  Venskabelighed  udtrykte  sig  i  nye 
eller  fornyede  Forbund.  Sildigere  paa  Aftenen  souperedes,  og 
med  særskilte  Skaaler  vandrede  Pokalerne  flittigt  mellem  Danske 
og  Svenske. » 

I  Sommeren  1830  vedblev  Sammenkomsterne  mellem  Be- 
boerne af  Sundets  Bredder,  og  den  30.  September  se  vi  første 
Gang  en  større  Samling  Professorer  fra  Lund  og  Upsala  som 
Gjæster  i  Studenterforeningen  ved  en  Koncert  og  en  derpaa 
følgende  Fællesspisning.  Der  var  blandt  Andet  Berzelius,  Agardk, 
Pontin  og  Wickstrom,  og  af  danske  Universitetslærere  deltog 
H.  C.  Ørsted,  Oehlenschlager ;  I.  W.  Hornemann  og  O.  Bang 
i  Sammenkomsten.  Oehlenschlager  holdt  her  følgende  Tale 
paa  Vers: 

Videnskab  og  ædel  Kunst  formaa 

At  flytte  Bjerge,  hvad  vel  Umagen  lønner; 

De  kan  Broen  over  Havet  slaa, 

Og   Brødre   føle   sig   Minervas  Sønner. 

Ej  den  Vises  Tanke 

Mer  i  snævre  Skranke 

Ringe  Kreds  kun  glæder; 

Men  til  fjerne  Steder 
Videnskab  og  ædel  Kunst  formaa 
At  flytte  Bjerge,  hvad  vel  Umagen  lønner; 
De  kan  Broen  over  Havet  slaa, 
Og   Brødre   føle   sig   Minervas   Sønner. 

Syden  ser  ej   længer  med  Foragt 

Dig,  ædle  Nord!  nu  som  Kæmpen  i  en  Lænke; 

Du  har  atter  vundet  Verdens  Agt, 

Thi  du  har  vist,  at  du  kan  føle,  tænke. 

Cimbrer  og  Teutoner 

Ej   fra  Odins  Zoner 

Storme  mer  med  Torden, 

Nu  er  Fred  i  Norden. 
Videnskab  og  ædel  Kunst  o.  s.  v. 

Smaalig,  kummerlig  Ensidighed 

Et  oplyst  Folk  med  sit  Blik  ej   mer  kan  blænde; 

Kun  een  P'orskjel  vi  at  gjøre  veed, 

Imellem  Mennesker  og  Dyr  paa  Tvende. 

«Alle  Hannibaler 
Ere  Kannibaler. 
Hvilken  grusom  Ære! 
Jeg  bli'er  ved  min   Læres  : 
Videnskab  og  ædel  Kunst  o.  s.  v. 

Fylder  Bægret   nu  i   festlig  Stund 
Med  trofast  Bryst  og  med  Ild  i  glade  Blikke ! 
Mimers  Børn   fra  Upsal  og  fra   Lund! 
Jer  Skaal  vil  Axelstad-Studenten  drikke. 

Venligt  Øresundet 

Har  os  mer  forbundet. 

Aldrig  det  os  skille, 

Mens  dets  Bølger  trille ! 
Videnskab   og   ædel    Kunst  o    s.  v. 

Ved  samme  Lejlighed  havde  Professor  0.  Bang  skrevet  en 
Sang  »Studenterforeningen  i  Kjøbenhavn»,  i  hvilken  han  giver 
en  Skildring  af  Studentens  Liv  som  Medlem  af  Foreningen. 
Den  skiller  sig  fra  de  ældre  Viser  om  Studenten  derved,  at 
den  ikke  ser  ham  som  den,  der  færdes  i  Selskab  med  Minerva 
eller  Muserne,  men  betragter  ham  som  et  ganske  almindeligt 
ungt  Menneske,  der  læser,  spiser;  drikker,  disputerer  og  morer 
sig  sammen  med  Kammerater.  Paa  den  anden  Side  er  den 
lige  ud  ad  Landevejen  og  savner  Flugt.      Først  hedder  det: 

Studenten   sidder  med   Bog  og   Pen 
Den  lange  Dag  i   sin   Stue, 
Mod  Aften  lægger  han  begge  hen 
Og  griber  til   Pibe   og   Hue. 

Ej    længer  paa  Trappen   i   Tvivl   han   staar. 
Thi  er  han   end   fremmed  i   Staden, 
Som  af  sig  ^elv   hans  Fod   dog  gaar 
Til   Hjørnet  af  Boldhusgaden. 

Og  siden   han   fandt  sig  der  et  Hjem, 

Staa   Billarderne   stille, 

Og  Brænderierne  gaa  ej  frem, 

Og  færre  Fioler   spille. 

Om  Aftenen  gaar  han  op  i  Foreningen,  hvor  han,  medens 
Dampen   stiger  tilvejrs   fra  hans  Pibe,    i  Fortrolighed   med   sine 

Venner  drøfter  Striden,  der  f.  Ex.  føres  angaaende  Fornuften 
og  Troen,  ligesom  han  glæder  sig  over  Julirevolutionen,  « Pari- 
sernes Uge».  Snart  studerer  han  den  « Flyvende  Post»,  men 
snart  læser  han  ogsaa  « Aarhus  Avis»  for  at  faa  at  vide,  hvad 
der  sker  i  Landet.  Han  er  kun  forfalden  til  to  Slags  Spil, 
der  ikke  kunne  tømme  hans  Lomme,  nemlig  Klaver  og  Do- 
mino.     Men 

Hveranden   Maaned  en  Aftenstund 
Med  Glæde  alt  Andet  han  glemmer 
For  at  synge  med   eller  høre  kun 
De  Abrahams-Lundske  Stemmer. 

End  sjældnere   komme  til  stort  Kalads 
Tre  simple  Retter  paa  Bordet, 
Og  ved  hver  Ende  i  Højtids  Stads 
En   Senior  smukt  fører  Ordet. 

Der  sidder  saamangen  Professor  i 
De   muntre   Studenters  Klynge, 
Som   derfor  ej   mindre  fortrolig  og  fri 
Kan  snakke  og  drikke  og  synge. 

Ja  synge  de   Viser  af  Poul  og  Knud 
Og  fler  blandt  de  gamle  og  gode 
Og  bringe  saa  mangen  en  Sundhed  ud, 
Som  gjør  x\lle  veltilmode. 

Dog  lystigt  gaar  det  ved  Julen   til 
Med  Skuespil  og  Maskerade. 
Da   bliver  Spøgen  vel  stundom  vild, 
Dog  Ingen  til   Men  eller  Skade. 

Saa  hævder  han  sig  et  berømmeligt  Navn 
Og  glædes,  naar  Fremmede  sige, 
Studenterforeningen   i   Kjøbenhavn 
Forgjæves  kan   søge  sin   Lige. 

I  Efteraaret  1830  bestod  den  alvorlige  Underholdning  af 
følgende  Foredrag  og  Oplæsninger.  Cand.  theol.  L.  Zeuthen 
foredrog  en  Afhandling  om  «den  sande  Glæde »,  Professor  H.  N. 
Clausen  meddelte  nogle  « Bidrag  til  det  danske  Kirkerituals 
Historie»,    Professor  H.   G.  v.  Schmidten   gav    Meddelelser    om 

« Frankrigs  nyere  Kultur »,  Stud.  philol.  C.  H.  Lorenzen  oplæste 
en  Afhandling  om  « Historiens  Studium »,  Cand.  phil.  F.  C. 
Hillerup  gjorde  Medlemmerne  bekjendte  med  et  af  ham  forfattet 
komisk  Digt  « Blæstens  Magt»,  og  Cand.  phil.  H.  C.  Andersen 
oplæste  «den  skjønne  Grammatica  som  claurensk  Novelle  og 
nogle  smaa  Digte*. 

Juleaften  gaves  der  i  Studenterforeningen  en  «stor,  brillant, 
scenisk  Forestilling  i  fem  Afdelinger*   bestaaende  af: 

i.     Prologen,   fremsagt  af  A.  L.  Arnesen. 

2.  De  p  udseer  lige  Arvinger  af  Kotzebue  med  Forandringer  og  Til- 
sætninger. Dens  mesterlige  Udførelse  skyldes  Foreningens  mest  talentfulde  Med- 
lemmer. 

3.  Liniedans  udført  af  den  store  Marckmann  som  den  lille  Jomfru 
Winther  (12  Aar)  og  Leerbek  som  Madam  Frechon.  Lorck  som  Bajazzo,  H.  C. 
Gad  som  Hr.  Kuhn.  Item  to  Tjenere:  Hr.  Dreyer  og  Hr.  Fabricius  sen.  Linie- 
musikken af  Stadsmusikant  Lorck. 

4.  En  Pas  d'Anois,  der  udføres  af  Jomfruerne  Levin  (Philipsen,  Leerbek 
og  Hahn). 

5.  Pantomimen  «Harlekin  Skelet*  med  Forandringer  og  Tilsætninger 
af  Philipsen. 

Da  Medlemmerne  havde  nydt  denne  righoldige  Forestilling, 
tog  de  underneden  Plads  ved  de  «rigt  forsynede  Borde »  og 
indtog  Maaltidet  under  megen  Munterhed.  Derefter  gik  de 
atter  op  i  Festsalen,  hvor  to  Juletræer  straalede  dem  imøde. 
Paa  Bordet  laa  en  stor  Mængde  Presenter,  der  «ved  Lod- 
trækning tilfaldt  Fortunas  Favoriter ».  Eforen  bemærker:  « Først 
sildigt  forlod  Enhver  Foreningen  og  medtog  Erindringen  om 
en  Juleaften,  der  hverken  tidligt  eller  sildigt  vil  udslettes  af 
hans  Minde. »2 

Nytaarsaften  vare  atter  endel  Medlemmer  forsamlede  for 
at  tage  Afsked  med  det  gamle  Aar.  De  morede  sig  først  med 
at  slaa  til  en  Jydepotte,  men  da  de  vare  bundne  for  Øjnene, 
varede  det  længe,  før  det  lykkedes  Lorck  at  slaa  den  itu. 
Han  modtog  som  Belønning  en  4  Skillings  Julekage.  Derefter 
holdt  de  en  Kompotation  og  drak  det  nye  Aars  Skaal  mer  end 
een  Gang,  saa  at  de  først  skiltes  langt  over  Midnat. 

I  Januar  og  Februar  1831  var  der  oftere  Lejlighed  til 
Morskab.  Den  14.  holdtes  der  saaledes  en  «lille  men  lystig 
Kompotation»,  og  den  20.  var  der  stor  Fællesspisning  i  Konver- 
sationsstuen  i  Anledning  af  den  mangeaarige  Senior  Magister 
Elberling  's  Bortrejse,  idet  han  var  bleven  udnævnt  til  Over- 
lærer ved  Slagelse  lærde  Skole.  Cand.  jur.  C.  Hornemann,  der 
samme  Maaned  valgtes  til  Senior,  skrev  en  Sang  til  Gildet. 
Endelig  fejredes  den  29.  Januar  Kongens  Fødselsdag,  der  jo 
egenlig  burde  have  været  festligholdt  den  foregaaende  Dag. 
Vedkommende  Efor  har  tilført  Protokollen  Følgende  herom: 

Den  29.  Januar  højtideligholdtes  vor  elskede  Konges  Fødselsdag  ved  et 
Middagsgilde,  hvorved  en  Sang  af  Cand.  Hillerup  blev  afsjunget  og  Skaaler  ud- 
bragte for  den  faderlige  Monarks  Sundhed  og  Lykke;  siden  fandt  en  lystig 
Kompotation  Sted,  og  under  Dans  og  Klang  udtalte  sig  den  hjertelige  glade 
Stemning,  vi  Alle  føle  paa  denne  kjære  Dag.  Gud  lade  Kongen  leve  mange 
lykkelige  Aar  endnu!!! 

H.    C.   Andersen. 

Den  5.  Februar  blev  der  givet  en  Koncert  i  to  Afdelinger, 
og  derefter  «blev  der  spist  og  drukket  under  lystig  Sang  og 
Jubel,  hvilken  vedvarede  til  Kl.  1 1  x/2 » .  Men  Fastelavnsmandag 
den  14.  Februar  havde  Foreningen  en  stor  Fest,  sikkert  den 
største,  den  endnu  havde  oplevet.  De  to  store  Sale,  baade 
den  til  Admiralgade  og  den  til  Boldhusgade,  vare  omdannede 
til  en  Skov,  idet  Væggene  vare  beklædte  med  Grangrene,  lige- 
som der  rundt  om  i  Lokalet  stod  Grantræer,  ja  for  at  det 
Hele  skulde  faa  et  endnu  mere  naturtro  Udseende,  flagrede 
levende  Gulspurve  om  i  Grenene.  I  denne  Skov  var  Dyre- 
havsbakken fremstillet.  Den  nød  endnu  paa  de  Tider  en 
vis  Anseelse  og  var  ikke  som  i  vore  Dage  sunken  ned  til  at 
være  en  Samlingsplads,  hvor  alle  forkomne  og  havarerede 
Individer  have  sat  hinanden  Stævne  for  at  vække  de  Be- 
søgendes Medlidenhed. 

Man  saa  her  Tamburmajoren,  der  slog  paa  to  Trommer 
paa  een  Gang,  Manden  med  Frederiksstens  Fæstning,  den  rigtige 
Mester  Jakel  med  de  rigtige  Dukker,  Kanonjøden,  Vaffelbagere, 

Manden,  som  spiste  Blaar  o.  s.  v.  I  Beværtningstelte  kunde  de 
Besøgende  indtage  Forfriskninger,  medens  de  hørte  paa  Tyroler- 
sangernes Jodlen  udenfor,  og  naar  de  havde  tilfredsstillet  deres 
Hunger  og  Tørst,  kunde  de  tage  sig  en  Gyngetur  til  Musik  af 
Lirekasser,  Klarinetter,  Violiner  og  Trommer.  Ja  endog  Beridere 
viste  deres  Kunster  i  en  Cirkus.  Kirsten  Pils  Kilde  sprang 
snart  med  Vand,  der  var  hentet  fra  Brønden  ved  Kristiansborg 
Slot,  snart  med  Punsch,  og  i  en  Vaffelbutik  solgtes  varme 
Vafler,  som  et  Medlem  havde  skjænket.  Spektaklet  af  alle 
Instrumenter  var  øredøvende,  og  hertil  kom,  at  Alle,  baade  de, 
der  havde  Noget  at  sælge  eller  fremvise,  og  de  Besøgende  talte 
i  Munden  paa  hverandre. 

Af  de  Medlemmer,  der  optraadte,  var  Chr.  PJiilipsen  Jøden 
under  Træet,  og  tæt  ved  ham  fandtes  der  en  Magdalenestiftelse 
med  tre  Magdalener.  H.  C.  Anderse?i  agerede  en  Jesuit  og 
holdt  en  Tale  paa  Vers  men  vandt  ingen  Proselyter.  Stud. 
med.  A.  H.  Gravenhorst  var  en  nydelig  Beriderske  og  gjorde 
et  stærkt  Indtryk  paa  nogle  gamle  Professorer,  der  blev  ved  at 
forfølge  ham  og  klappe  ham  paa  Halsen,  saa  at  han  tilsidst 
maatte  slaa  dem  over  Benene  med  sin  Pisk.  En  ganske  ung 
Student  sagde  til  en  af  Professorerne:  «Naa!  lad  nu  Pige- 
barnet være,  gamle  Støder,  og  hold  dig  til  dine  Antikviteter, 
der  passe  bedst  for  dig. »  C.  Agerskov  var  en  blændende 
Skjønhed  og  var  i  det  Hele  taget  den  af  de  da  optrædende 
Studenter,   der  tog  sig  bedst  ud  i  Kvinderoller.3 

Da  Medlemmerne  senere  samlede  sig  underneden  og  spiste 
til  Aften,  sang  de  fire  Sange,  forfattede  henholdsvis  af  C.  N. 
David,  H.  C.  Andersen,  O.  Bang  og  Hillerup.  Den  Først- 
nævntes Sang  «Jeg  veed  et  Land  i  højen  Nord»  have  vi 
tidligere  omtalt,  H.  C.  Andersens,  der  blev  trykt  i  «Kjøben- 
havnsposten»,  begynder  med  « Herskere  i  Aandens  Rige»,  og 
O.  Bangs,  der  var  den  morsomste  og  derfor  gjorde  mest  Lykke, 
indledes  med  « Fastelavn  derude  holdes».  Hillerup,  der  digtede 
under  Mærket   « Felix  Purelli»,   beskrev  Festen  i  følgende  Vers: 

Vor  Mandag  i   Fasten  er  Munterheds   Fest, 
Og  derfor  til   Kilden  vi  drage. 
Her  grønnes  en  Skov,  hvor  der  aldrig  er  Blæst 
Men  varmt  midt  i   Vinterens  Dage. 
:,:   Saa  mangen  skjøn  Jomfru   vi   skue   som   Gjæst; 
Hvad  kan  os  vel  mere  behage?  :,: 

Omringet  af  Graner  et  Telt  smiler  huldt, 
Som  kvæger  den   smægtende  Tunge. 
Hist  skjænder  Hr.  Jakel  —  Gud,  hvor  der  er  fuldt  I 
O,   hvilken  guddommelig   Lunge ! 
:,:    Han  vil   ej,  at  Sjælen   skal  grumt  lide  Sult, 
Men   sørger  for  Gamle,   for  Unge.   :,: 

Geskjæftig  som  Vinden  Sieur  Bosco  vi  se, 
Mens  duftende  Vafler  os  kalde. 
Hist  Jøden   ved  Træet  os  faar  til  at  le, 
Og  gynge  —  Ja!  det  vil  vi  Alle, 
:,:   Hvor  Manden   med   Blaarene  dog  sig  kan  tel 
Det  morer  selv  Klister  og  Malle.    :,: 

En  Dreng  og  en   Pige   med   yndelig  Røst 
Besynge  Hr.  Schmidt  i  en  Vise. 
Højt  Fæstningen  hæver  hvert  krigerisk  Bryst, 
Og  Voxkabinettet  vi  prise. 
:,:  Krahwinkler-Theatret  er  Mændenes  Lyst, 
Men  sødeligt  Damerne   fnise.   :,: 

Nu  Skuddet  er  faldet,  og  Skibet  maa  fly 
Til  Staden  fra  Skovenes  Gammen. 
Det  varer  ej  længe,  saa  naa  vi  vor  By 
Og  sidde  saa  glade  tilsammen. 
:,:  Kom  Venner,  nu  vil  vi  til  Bordene  ty 
I  Bunterad,  Herren  med  Damen.   :,: 

Efterat  Festen  var  tilende,  fandt  adskilllige  Medlemmer,  at 
det  kunde  være  rart  at  lufte  sig,  hvorfor  de  spaserede  ud  ad 
Strandvejen  til  Skoven,  saaledes  som  mange  Medlemmer  mange 
Gange  senere  have  gjort.  Aftenens  Efor  Stud.  med.  L.  Bramsen, 
der  har  været  med,  har  i  Protokollen  nedskrevet  følgende  Hjertesuk : 

«Den  14.  Februar  foretoges  en  Skovtur  til  Jægersborg  Dyrehave  —  oven- 
paa  —  derpaa  spiste  man  og  endte  Lystigheden  med  et  Skovbal.  —  Det  hele 
var  dejligt  I » 

Bravisen. 

Gilder  af  den  Art  gjorde  Opsigt,  fordi  man  ikke  havde 
set  noget  Lignende  før  i  Kjøbenhavn,  og  det  var  derfor  ikke 
underligt,  at  gamle  Medlemmer,  der  nu  sad  som  Embedsmænd 
rundtom  i  Sjælland,  benyttede  Lejligheden  til  at  rejse  ind  til 
Hovedstaden  for  at  more  sig.  Iblandt  disse  var  Rektoren  ved 
Helsingør  lærde  Skole  5.  Meisli?ig  en  stadig  Gjæst.  Hver 
Gang  Skolen  blot  havde  et  Par  Dages  Ferie,  begav  han  sig 
til  Kjøbenhavn  og  lod  sig  indtegne  som  rejsende  Medlem  i 
Studenterforeningen.  Den  nuværende  Slægt  kjender  ham  bedst 
fra  H.  C.  Andersens  «Mit  Livs  Eventyr»,  og  Mange  have  sikkert 
været  meget  vrede  paa  ham,  fordi  han  plagede  og  haanede 
den  stakkels  Andersen  paa  en  ubarmhjertig  Maade;  han  var 
imidlertid  ingen  ond  Mand  men  forstod  sig  blot  ikke  paa  at 
behandle  et  ungt  Menneske,  der  ikke  var  gaaet  den  almindelige 
Vej,  som  førte  til  Artium.  Under  Striden  mellem  Baggesen  og 
Oehlenschlager  havde  Meisling  været  Tylvtens  Raadgiver  og 
ovet  megen  Indflydelse  paa  de  begavede  unge  Mænd.  Hans 
Mangel  paa  social  Dannelse  bragte  ham  idelig  i  Strid  med  hans 
Medlærere,  der  tilmed  sogte  at  undgaa  hans  Selskab  paa  Grund 
af  den  Mangel  paa  Renlighed,  der  var  udbredt  over  hans  Person. 
C.  A.  Thortsen,  der  paa  den  Tid  var  Adjunkt  i  Helsingør, 
kunde  ikke  døje  ham  og  skrev  bl.  A.  engang  til  sin  Ven  P.  V. 
Jacobsen : 

« Meisling  er  i  disse  Dage  i  Kjøbenhavn.  Da  det  er  muligt, 
at  du  ser  ham  i  Studenterforeningen  eller  et  andet  Sted,  vilde 
du  meget  forbinde  mig,  om  du  vilde  have  den  Godhed  at 
brække  hans  Hals.»4 

Da  han  efter  Helsingør  lærde  Skoles  Nedlæggelse  i  1839 
levede  i  Kjøbenhavn  som  privatiserende  Videnskabsmand,  forfaldt 
hans  ydre  Person  mere  og  mere,  saa  at  han  efterhaanden  op- 
naaede  den  sørgelige  Berømmelse  at  blive  regnet  for  en  af  de 
Originaler,  som  Gadeungdommen  morede  sig  over.  I  1854 
kunde  der  saaledes  i  Studenterforeningens  « Vrøvleblade »  skrives 
om  ham: 

«Naar  der  i  Kjøbenhavns  Gader  er  en  Sammenstimling  af  Folk,  vil  Grunden 
dertil  befindes  at   være: 
I   i   Tilfælde  af  ioo  —  Professor  Meisling,  der  har  faaet  et  Par  nye  Støvler. 
I  O  Tilfælde  af   IOO  —  Professor  Meisling  med  en   ny  Kjole. » 

«Paa  en  anden  Fastelavns  Mandag  blev  der»,  fortæller 
Lorck,  «givet  en  fin  Soirée  hos  en  fornem  Familie.  Det  gamle 
forrøgede  Lokale  blev  rengjort  og  oppudset  saa  godt  som 
muligt  og  smykket  med  elegante  Møbler  og  Gardiner.  Senio- 
ratet forestillede  Værtens  Familie,  og  Medlemmerne  vare  Gjæster. 
Harboe,  en  i  det  daglige  Liv  meget  sat  og  alvorlig  Mand,  var 
Værten;  Gøtje ,  en  ualmindelig  tyk  og  lille  Person  med  et 
rundt  jovialt  Ansigt,  var  Fruen  i  Silkekjole  og  Turban;  Falk- 
mann- Peter  sen  og  P.  T.  Zahrtmann  Sønnerne  og  Carl  Weis 
Datteren  i  Huset.  Alle  Gjæsterne  vare  klædte  i  højeste  Gaia, 
enten  i  forskjellige  Uniformer  eller  i  sort  civil  Dragt  med  for- 
skjellige  Kors  og  Stjerner  og  blev  anmeldte  af  Hushovmesteren 
ved  Navn  og  den  antagne  Titel.  Det  vakte  megen  Munterhed, 
da  der  raabtes:  « Underlæge  Hornemann  og  Søn»,  og  ind 
traadte  gamle  Etatsraad  Jens  Wilken  Hornemann  i  sin  Søns 
Uniform  som  Skibslæge  og  ved  Siden  af  ham  Sønnen  i  sin 
Faders  dengang  brugelige  Hofdragt. 

«Efterhaanden  som  Gjæsterne  ankom,  blev  der  budt  The 
omkring  af  elegant  klædte  Tjenere,  og  der  førtes  nu  en  levende 
Konversation,  bestandig  i  den  fineste  Salontone  og  med  udsøgt 
Courtoisie  ligeoverfor  Damerne,  der  alle  vare  balklædte.  Denne 
Tone  blev  endog  ganske  godt  vedligeholdt,  indtil  Taffelet  var 
forbi,  og  Ballet  begyndte;  men  saa  slog  rigtignok  den  gamle 
Studenterlystighed  igjennem,  og  Finheden  forduftede  lidt  efter 
lidt.  En  anden  Gang  havde  man  fundet  paa  den  i  og  for  sig 
lidet  tiltalende  Idee  at  forvandle  hele  Lokalet  til  en  Feltlejr,  og 
ethvert  Medlem  var  forpligtet  til  at  møde  i  en  eller  anden 
Uniform.  I  den  forreste  Stue  var  en  Snes  unge  Mennesker  i 
deres  egen  Uniform  opstillede  som  Vagt,  der  traadte  under 
Gevær  og  gjorde  Honnør,  saa  ofte  en  højtstaaende  Officer 
kom  forbi.     Der  var  en  kommanderende  General  med  sin  Stab 

og  en  Mængde  Officerer  af  alle  Vaabenarter.  Mest  Fornøjelse 
fremkaldte  dog  de  kvikke  Marketendersker  og  de  mange  ypperligt 
maskerede  og  kostumerede  Menige  saavel  som  de  prægtige 
Borger-  og  Brandofficerer  i  alderstegne  Uniformer  med  trekantede 
Hatte;  det  Hele  løb  heldigere  af,  end  man  turde  have  ventet, 
takket  være  det  aldrig  svigtende  Lune  hos  adskillige  Med- 
lemmer .  .  . 

« Engang  imellem  forsøgte  man  sig  ogsaa  for  Alvor  i  den 
fine  Tone  ved  at  gjøre  elegante  Baller  med  virkelige  Damer, 
der  ikke  vare  udklædte  Studenter;  men  jeg  tror  nok,  at  man 
ved  disse  Baller  begik  den  Fejl  at  overdrive  Elegancen  en 
Smule.  Der  var  saaledes  et  Bal  paa  Skydebanen,  ved  hvilket 
endel  af  Kavallererne  vare  blevne  enige  om  at  anskaffe  sig  en 
særlig,  temmelig  fremstikkende  Dragt:  hvide  snevre  Pantalons  og 
Kjoler  med  blanke  Knapper.  Jeg  var  selv  en  af  dem,  der 
uglede  sig  saaledes  ud,  og  jeg  tør  derfor  nok  sige,  at  dette 
Balkostume  baade  var  lidt  affekteret  og  ikke  engang  klædeligt 
for  Alle,  der  bare  det.  Ballet  aabnedes  med  en  Menuet,  der 
dansedes  efter  et  af  Mandsstemmer  udført  Kor  til  Melodien  af 
Menuetten  af  « Elverhøj »,  hvortil  Chr.  Winther  havde  skrevet 
en  meget  smuk  Text.  Stadsmusikanten,  Hr.  Fussel,  havde  i 
fiere  Uger  før  Ballet  travlt  med  at  udskrive  og  med  det  store 
Orkester  at  indøve  de  mange  nye  Danse,  der  i  denne  Anledning 
vare  komponerede  af  Foreningens  egne  Medlemmer.  Damernes 
Værelse  var  smykket  med  en  saa  overdaadig  og  feagtig  Pragt  og 
udstyret  med  saa  mange  smaa  Bekvemmeligheder  og  Behagelig- 
heder, at  det  næsten  ikke  var  muligt  at  faa  dem  ud  af  det 
igjen,   naar  de  først  vare  komne  derind. » 

De  musikalske  Underholdninger,  der  bødes  Foreningens 
Medlemmer,  vare  ikke  til  at  foragte.  Hver  Lørdag,  hvad  enten 
der  først  var  Foredrag  eller  ej,  blev  der  spillet  og  sunget,  og 
da  Studentersangforeningen  endnu  ikke  var  stiftet,  søgte  de 
musikalsk  begavede  Studenter  netop  i  Foreningen,  hvor  de  kunde 
være  sikre  paa  at  træffe  hverandre.  Ernst  Bojesen  vedblev 
stadig  at  lede  Indstudering  enved  Koncerterne,  ligesom  han  selv 

akkompagnerede  paa  Flygelet,  og  Koncertmester  Fr'ohlich  var 
ligeledes  en  værdifuld  Hjælper,  naar  det  gjaldt  om  at  faa  en 
Koncert  paa  Benene.  H .  P.  Lyngby e  optraadte,  efterat  han  i 
1824  var  bleven  Student,  baade  som  Komponist  og  Sanger.  I 
Januar  1832  satte  han  Musik  til  J.  L.  Heibergs  «Til  Sang- 
gudinden*, som  den  14.  Januar  blev  opført  i  Foreningen  til 
Minde  om  den  afdøde  Professor  v.  Schmidten.  Til  den  sidste 
Koncert  i  Foreningen  i  Sæsonen  1831  til  1832,  nemlig  den 
2.  Maj,  havde  han  komponeret  en  Sang  af  Henrik  Hertz  «Idet 
vi  samles  sidste  Gang».  I  Sommeren  samme  Aar  drog  Lyng- 
bye  til  Vallø,  hvor  han  var  bleven  ansat  som  Kantor  og  Infor- 
mator. Den  3.  Juli  fandt  der  i  den  Anledning  en  lille  Festlig- 
hed Sted,  nemlig  « Koncert,  Kompotation,  Spisning,  hvorpaa 
fulgte  Dyrehavsforestillinger,  hvis  Udførelses  Fortræffelighed  især 
skyldtes  Komikeren  Lorck».  To  Sange  takkede  den  Bort- 
dragende for  de  Nydelser,  han  havde  beredt  Medlemmerne.  I  den 
ene,  der  var  af  H.  P.  Holst,  hedder  det  om  Lyngbyes  Melodier : 

Disse  Toner  bli'er  tilbage, 
Dem  har  Hjertet  kjær; 
Paa  vor  Vandrings  Sti  ledsage 
De  os  fjærnt  og  nær;  — 
Derfor,  førend  rent  de  tie, 
Deres  sidste  Klang  vi  vie, 
Brødre!    Ham  vor  Glædes  Fader, 
Ham,  som  os  forlader! 

I  den  anden  Sang,   der  hedder  « Farvel  til  Sangeren  Lyng- 
bye»,  men  som  er  anonym,  siges  der: 

Hvor  ofte  lød  ej  dine  Toner 

Højt  under  dette  Tag, 

Naar  Løvet  faldt  af  Bøgens  Kroner 

For  Vinterstormens  Bragl 

Apollos  rene  Harmonier 

Du  greb  med  kjærlig  Sans; 

For  dine  blide  Melodier 

Modtag  en  Mindekrans! 

Kun  et  Par  Aar  virkede  Lyngbye  i  sit  nye  Kald,  idet  han 
døde  den    12.  August  1834.     Studenterforeningen   glemte   ham 

ikke,  thi  paa  den  første  Koncert  efter  hans  Død  blev  der  sunget 
to  Sange  af  Henrik  Hertz  og  H.  P.  Holst  til  Minde  om  ham. 
Hertz  skrev  bl.  A. 

Af  Morgenlærkens   muntre  Kluk 
Er  Intet  ved  dens  Død  tilbage, 
Med  Nattergalens  sidste  Suk 
Forstummer  al  dens  ømme  Klage. 
Og  Blomster  dufte  sødt  i  Kor 
Og  visne  hen  foruden  Spor. 

Men  dine  Sange  fra  din  Vaar 
Skal  lyde  tidt  fra  vore   Munde ; 
Thi  Menneskenes  Idræt  gaar 
Med  Livets  Ophør  ej  tilgrunde. 
Og  Sangeren  vor  tabte  Ven 
Os  gives  i  hans  Sang  igjen. 

H.  P.  Holst,  hvis  Sang:  «Ved  Vintertid,  naar  Skoven 
staar»,  Lyngbye  ved  sin  Melodi  havde  gjort  bekjendt  i  hele  Landet, 
sendte  ham  et  Farvel,    i   hvilket   det  andet  Vers   lød   saaledes: 

En  Sanger,   —  ja  der  fløjted   i  hans  Bryst 

En  fangen  Fugl,  der  blødte  sig  tildøde, 

En  fangen  Fugl,  der  sang  med  Længsels  Lyst 

Om  Frihed  i  en  evig  Morgenrøde. 

Den  sang  saa  hjerteligt,  o  det  var  ej 

Den  rige  Fugl  med  Guld  paa  sine  Vinger, 

Hvis  Toners  Hær  igjennem  Skoven  klinger; 

Ak  nej,  den  fløjted  helst  paa  ensom  Vej 

Sin  simple   Sang  fjærnt  fra  de   Andres   Klynge, 

—  Og  derfor  vil  paa  Graven  tidt  den  synge. 

Af  de  Medlemmer,  der  optraadte  som  Sangere  i  Begyn- 
delsen af  Trediverne,  kunne  særlig  nævnes  Jens  Lund,  Carl 
Smidt  hans  Broder  Edvard  Smidt  og  Abrahams.  Jens  Lund, 
hvis  herlige  Røst  alle  Dalevende  berømme,  døde  den  6.  De- 
cember 1836  som  Kontorchef  under  Universitetsdirektionen  kun 
40  Aar  gammel.  Hans  Søn,  den  for  kort  Tid  siden  som 
Kontorchef  i  Finansministeriet  afdøde  Christian  Lund,  der  blev 
født  samme  Aar,  Faderen  døde,  fulgte  dennes  Spor,  idet  han 
i  over  en  Menneskealder  som  anden  Bas  henrykkede  Studenter- 


339 

foreningens  og  Sangforeningens  Medlemmer.  Ved  Jens  Lunds 
Død  bragte  Foreningen  ham  gjennem  H.  P.  Holst  et  Farvel, 
hvori  der  siges: 

Hver  Tone  var  et   Malm,  der  sagte  klinger 
Og  vugger  Sjælen  mellem  Sorg  og  Lyst,  ■ — 
Et  Elskovssuk,   som  Vestenvinden  bringer 
Til  Rosens  Knop  fra  Nattergalens  Bryst,  — 
Et  Himmelbarn,  der  bryder  Skyens  Slør 
Og  banker  blidt  paa  Himmerigets   Dør. 

Carl  Smidt  var  juridisk  Kandidat,  Kopist  under  Direk- 
tionen for  Statsgjælden  samt  Kapitain  i  Kongens  Livkorps.  I 
1837  udnævntes  han  til  Postmester  i'  Ringsted,  forflyttedes 
i  1844  til  Horsens  og  døde  her  1865.  Ogsaa  han  modtog 
ved  sin  Bortrejse  Foreningens  Tak  ved  et  Gilde,  ved  hvilket 
der  blev  sunget  en  Vise,  der  skildrer  ham  som  siddende  i 
Ringsted,  dette  Midtpunkt  for  Sjællands  daværende  Befordrings- 
væsen,  og  udsendende  Dagvogne  og  Diligencer  mod  Øst  og 
Vest,  ligesom  Æolus  fra  Fjeldets  Tinde  i  gamle  Dage  gav 
Vindene  Ordre  til  at  ile  til  Dal  og  Strande.  Naar  Piske- 
smældene begejstre  Vognmændenes  Heste,  hedder  det,  vil  hans 
Sjæl  ofte  svinge  sig  med  bittert  Savn  til  Hovedstaden,  hvor  en 
bedre  Musik  opmuntrer  Menneskene.  Edvard  Smidt,  der  var 
Kancellist  i  den  kgl.  Pensionskasse  og  ligeledes  Kaptain  i  Liv- 
korpset, blev  efter  Sangforeningens  Stiftelse  i  1839  valgt  til 
Musikdirektør  i  denne.5 

Som  Prøve  paa,  hvad  der  blev  ydet  Medlemmerne  ved 
Koncerterne  paa  den  store  Sal,  skulle  vi  anføre,  at  der  den 
9.  December  1833  blev  spillet  en  Komposition  for  Pianoforte 
af  Czecy;  derefter  fulgte  en  Violinkvartet  af  Romberg,  Solo- 
sang af  »Joseph  i  Ægypten*,  udført  af  Jens  Lund,  et  Kor  af 
Oehlenschlågers  « Billedet  og  Busten »,  komponeret  af  Berggreen, 
et  Kor  af  Gomis  «Le  diable  de  Sevilla*,  og  endelig  sang 
Professor  Abrahams  med  stor  Virtuositet  en  Arie  af  Beethovens 
«Fidelio».  Ved  en  anden  Koncert  opførtes  bl.  A  en  Violin- 
kvartet,  spillet  af  Koncertmester  Frølich,   Carl  og  Ernst  Weiss 

og  Mackeprang;  derefter  sang  Abrahams  en  Romance  af  Saphir: 
«Die  grosse  Parade »,  Arnesen  deklamerede  et  Digt  af  Bor- 
gaard  « Huslig  Lyksalighed«,  Schwarz  sang  en  Arie  af  Spohrs 
«Jessonda»,  og  til  Slutningen  foredrog  kgl.  Skuespiller  Faaborg 
en  Sang  af  F.   I.   Hansen:     »Held  dig  Broder,    du  er  Students. 

Ved  en  Koncert  den  3.  Februar  1834,  da  man  ikke  havde 
Sang-  eller  Musiknumre  nok  til  at  udfylde  Programmet,  paatog 
Lorck  og  v.  Halle  sig  at  give  et  Nummer,  der  «mere  havde 
Amusement  end  Kunstnydelse«  til  Formaal.  En  Søofficer 
havde  fornylig  duelleret  med  en  Kontorist,  fordi  denne  paa  et 
Bal  i  en  Forening  havde  givet  Møde  med  graa  Benklæder.  Sø- 
officeren skjældte  Kontoristen  ud,  denne  svarede,  og  en  Ud- 
fordring var  Følgen.  Ved  Koncerten  i  Studenterforeningen 
stillede  v.  Halle  sig  nu  op  mellem  Sangerne  iført  et  Par  gamle 
graa  Benklæder,  men  aldrig  saasnart  havde  Lorck  opdaget 
dette,  før  han  foer  hen  imod  ham  og  paa  en  højrøstet  og  grov 
Maade  irettesatte  ham,  fordi  han  saaledes  tilsidesatte  Velanstæn- 
digheden. Men  v.  Halle  svarede  med  samme  Mønt,  og  Følgen 
var  et  saa  voldsomt  Klammeri,  at  de  Professorer  og  ældre 
Medlemmer,  der  sad  paa  de  forreste  Stolerækker,  rejste  sig  for 
at  undgaa  at  blive  Vidne  til  videre  Skandale.  Ja  selv  Sangerne 
anede  ikke  Sammenhængen  og  vilde  til  at  lægge  sig  imellem,  da 
de  to  Kamphaner  trak  Pistolerne  frem  for  at  duellere.  Under 
Duellen  viste  de  imidlertid  en  saa  komisk  Fejghed  og  Frygt, 
at  Forsamlingen  begyndte  at  aande  lettere,  da  den  opdagede, 
at  det  Hele  var  Spøg,  og  tilsidst  udbrød  i  stormende  Jubel. 
Duellen  endte  forøvrigt  med,  at  Lorck  og  v.  Halle  sang  en 
Smørduet  af  « Tryllefløjten*.6 

Af  Komedier,  der  opførtes  paa  denne  Tid,  kan  især  mærkes 
«List  og  Magt»,  originalt  Skuespil  i  tre  Akter  af  Fr.  Fabricius. 
Det  gaves  Juleaften  1833  paa  Lehmanns  Theater,  Kongens 
Nytorv  Nr.  206.  Da  det  flere  Aar  senere  gjenoptoges  paa 
Foreningens  Repertoire,  blev  det  omdøbt  til  «Det  var  som 
Fan  den »,  Drama  i  tre  Optog.  Handlingen  foregaar  først  paa 
Regensen,    hvor    en    Student    Peersen,    der    spilledes    af  A.  L. 


C.  L.  Abrahams 

i   hans   36     Aar. 


Efter  et  Maleri  af  C    A.  Jensen. 

Arnesen,  befinder  sig  i  den  yderste  Nød.  Værelset  er  møbleret 
med  et  gammelt  Chatol,  paa  hvilket  der  staar  en  Reol  med 
nogle  Bøger,  med  en  hel  og  en  itubrukken  Stol  og  med  et 
Bord.  Ved  dette  sidder  Peersen  iført  Slobrok  og  Grækerhue 
og  synger,  idet  han  akkompagnerer  sig  paa  Guitar.  Han  synger 
sørgeligt  om  sin  glade  Ungdom,  som  svandt,  og  om  den  Tom- 
hed, der  nu  findes  i  hans  Lomme.  Derpaa  udbryder  han,  idet 
han  alluderer  til  Davids  finansielle  Afhandlinger  og  Algreen- 
Ussings  Artikler  i   « Dagen »   om  Reformer  i  Skolevæsenet: 

«Og  hvi  er  min  Lomme  saa  tom,  at,  ak,  jeg  maa  ønske:  vend  om.  Ja 
hine  illæ  lacrymæ,  denne  ulykkelige  Tomhed  (tager  Snapseglasset  og  sætter  det 
for  Lyset.)  Hu!  min  Mave  føler  allerede  dette  horror  vacui,  Nutidens  Præg 
hos  Individet  som  hos  Staterne.  (Sætter  Glasset.)  Ja  du  har  Ret,  Ussing,  det  er 
Spiritus,  der  mangler  os.  Jeg  sukker  med  dig:  O!  spiritus  spiritus!  de- 
scende  iterum  in  poculum  meum!  Herregud,  jeg  taler  jo  Gudernes  Tunge- 
maal.  Nej,  saavidt  skal  dog  ikke  Sorgen  tvinge  mig,  at  jeg  skulde  drive  sligt 
skammeligt  Afguderi,  skjønt  jeg  er  saa  melankolsk  iaften,  at  jeg  gjerne  kunde 
anstille  statsøkonomiske  Betragtninger  over  Regensens    Handelsbalance.)) 

Hans  Regenskarl  Niels  kommer  derpaa  ind  og  minder  ham 
om,  at  han  akkurat  har  tilgode  for  fem  Maaneder,  og  at  han 
desuden  har  lagt  ud  for  The,  Tobak,  Brændevin  o.  s.  v., 
men  han  forstaar  ved  sin  Tungefærdighed  og  Snedighed  at 
stoppe  Munden  paa  Niels  og  faa  ham  paa  Døren,  hvorpaa  han 
udbryder:  «Puh!  Nu  spørger  jeg,  er  vi  Studenter  kejtede  i  det 
praktiske  Liv?»  Dette  havde  Ussing  bl.  A.  paastaaet  i  sine 
Artikler  i   « Dagen ». 

Imidlertid  lader  Peersen  sig  umiddelbart  derefter  overliste 
af  Skræddermester  Snit  og  dennes  Søn,  der  lokke  ham  til  at 
udlevere  en  sort  Kjole  og  en  Frakke,  han  ikke  har  betalt.  I 
sin  Fortvivlelse  over  nu  kun  at  have  en  Slobrok  tilbage  til  at 
bedække  sin  Krop  med  udbryder  han  med  Dominique  i  « Robert 
af  Normandiet» :  «Man  maa  bort  fra  denne  Verden  eller  give 
sig  Fanden  i  Vold  for  at  leve  i  den,  jeg  veed  ingen  anden 
Udvej ».  I  det  Samme  banker  det  paa  Døren,  og  ind  træder 
en  Mand  iført  en  gammeldags  sort  Dragt  med  røde  Lidser, 
kostumeret  aldeles  som  Fanden  i   « Robert ». 

Scribes  og  Meyerbeers  Syngestykke  « Robert  le  diable » 
blev  opført  første  Gang  paa  det  kongelige  Theater  den  28. 
Oktober  1833.  Da  Direktionen  ikke  vilde  forarge  Hoffet  eller 
Publikum,  blev  Titelen  forandret  til  « Robert  af  Normandiet», 
og  Fanden  blev  fremstillet  som  en  ganske  skikkelig  Mand. 
Meyerbeers  Musik  stødte  imidlertid  den  da  raadende  musikalske 
Smag,  ligesom  mange  Tilskuere  trods  Beskæreisen  tog  Anstød 
af  Handlingen,  hvorfor  der  efter  den  anden  Forestilling  be- 
gyndte en  rasende  Meningskamp,  der  fortsattes  under  de  følgende 
Opførelser.7 

Som  i  « Robert »  var  Fanden  i  Fabricius' s  Stykke  en 
skikkelig  Djævel,  der  til  Slutningen  lader  sig  narre  og  maa 
give  fortabt.  Han  præsenterer  sig  for  Peersen  som  en  Mand, 
der  søger  en  Huslærer  til  sine  Børn,  da  han  har  hørt,  at  denne 
besidder  usædvanlige  Gaver  til  at  undervise.  Netop  i  samme 
Aar  havde  Handelskommis  og  Skibsklarerer  K.  Gad  i  Helsingør 
ved  sit  Flyveskrift:  «Hvor  skal  jeg  sætte  min  Søn  i  Skole ?» 
givet  Stødet  til  en  Drøftelse  af  det  Hensigtsmæssige  i  at  op- 
rette Realskoler,  og  Skolespørgsmaal  blev  nu  en  Tid  lang 
diskuterede  med  stor  Iver,  samtidig  med,  at  Titelen  paa  Gads 
Pjece  blev  et  Slagord,  der  brugtes  ved  alle  mulige  og  umulige 
Lejligheder. 

Peersen  svarer  derfor  Fanden  med  en  Hob  Fraser,  han 
har  opsamlet  paa  Literaturens  Ager,  idet  han  siger:  «Ja  uden 
at  rose  mig  selv  tør  jeg  nok  paastaa,  at  jeg  har  studeret  Pæda- 
gogikken tilbunds  og  forstaar  at  lade  den  antikke  Humanisme 
associere  sig  med  den  praktiske  Realisme  for  ad  Filantropismens 
Gjenvej  at  føre  mine  Elever  30  Aar  forud  for  deres  Jævnlige«. 
Fanden  synes,  at  han  taler  godt  for  sig,  men  vil  dog  nok  vide, 
hvad  der  er  hans  pædagogiske  Grundprincip. 

Peersen:  Mit  Grundprincip!  Ja,  ser  De  (drikker),  for  det  Første  siger  jeg 
med   Baden:     tolle  me,   mi,   mu,   mis. 

Fanden:  Si  declinare  hominem  vis!  Hal  ha!  ha!  Der  træffer  De 
netop  min  Mening!  I  Pulterkammeret  med  alt  det  latinske  og  græske  Skramleri, 
som  nytter  til  Ingenting!    Nej,  Praktik  er  det,  vi  trænger  til,  og  først  og  fremmest 


343 

Naturvidenskaberne   og   blandt    dem   først   og    fremmest  Fysik  og  i  den  først  og 
fremmest  Varmetheorien ! 

Peersen:  Javist,  Varmetheorien,  dette  store  Problem,  hvormed  vor  Old  har 
svunget  sig  med  Ørneflugt  over  alle  foregaaende  Slægter.  Før  dominerede  Vinden 
og  gjør  vel  saa  endnu,  men  den  har  forædlet  sig  til  Damp  og  maa  smukt  lade 
sig  beherske  af  Varmetheorien.  Men  lader  os  kaste  et  praktisk  Blik  over  Livet; 
det  vil  oplyse  os  bedre  end  alle  Theorier.  Hvorfor  kunde  England  hæve  sig  til 
den  Kolos,  det  nu  er?  Fordi  det  kunde  fyre  saa  meget,  det  lystede.  Hvorfor 
tabte  derimod  Napoleon  i  Rusland?  Fordi  han  ikke  havde  Noget  at  lægge  i 
Kakkelovnen.  Hvad  fremkaldte  Juliheltene?  Varme  Hoveder.  Frankfurterheltene? 
Forbrændte  Hoveder.  Belgerheltene?  Forkølede  Hoveder.  Kort  sagt,  den,  der 
forstaar  at  regulere  Varmen,  forstaar  at  regulere  Verden,  og  Alt  hernede  inde- 
sluttes mellem  de  to  Extremer,  den  ædle  Varme  og  den  saakaldte  Helvedes  Varme. 

Fanden:     Ha!  ha!  ha!      Helvedes  Varme!      Der  traf  De  min  Smag. 

Peersen  (studser  lidt):     Hvad  behager? 

Fanden  (uden  at  lade  sig  afbryde  skjænker  i  Glassene):  Men  ser  De,  Hr.  Peersen ! 
Det  gj ælder,  som  De  selv  siger,  om  at  regulere  den  (Han  klinker  med  Peersen, 
som  drikker  maskinmæssigt.)  og  at  sørge  for,  at  den  brænder  tilgavns  uden  at 
forbrænde. 

Peersen:     De  er  formodenlig  Ejer  af  en  Dampmaskine? 

Fanden :     Nej   langtfra. 

Peer  sen:     Eller  et  Brænderi? 

Fanden:     Ja  et  Brænderi  har  jeg  rigtignok. 

Peer  sen:     Et  Teglbrænderi? 

Fanden  (ligegyldig  nippende  til  Glasset) :     Nej  et   Menneskebrænderi ! 

Peersen:     Men  .  .   .   Men — ne — skebrænderi?      Men  hvem  er  De  da? 

Fanden:     Jeg  er  Fanden! 

Peersen  (springer  op) :    Det  var  som  Fanden !     Er  De  Fanden  ? 

Fanden  (i  sin  sædvanlige  Tone):  Ja,  jeg  er  Fanden!  Tror  De  kanske  ikke 
paa  Fanden? 

Peer  sen:  Jo  det  forstaar  sig!  —  Men,  —  dersom  De  ikke  vil  tage  det  ilde 
op,  —  saa  har  man  altid  skildret  Dem  for  mig  med  saadan  et  vist  karakteristisk 
Tegn,  og  .  .  . 

Fanden:  De  mener  nok  mine  Horn!  Ak,  min  kjære  Peersen!  skulde  alle 
Byens  Horn  være  synlige,  hvem  kunde  saa  se  over  Parkettet?  Nej,  nu  veed  vi 
at  skjule  dem  saa  godt,  at  man  tilsidst  ikke  engang  veed  af,  vi  har  dem.  Men, 
dersom  det  er  Dem  om  at  gjøre  at  se  Beviserne  for  min  Plads  i  det  store 
Broderskab,  saa  kan  jeg  gjerne  tjene  Dem  dermed.  (Han  løfter  Parykken  i  Vejret,  og 
et  Par  store  Horn  rejse  sig.  Peer  sen  gjor  et  uvilkaarligt  Skridt  tilbage,  hvorpaa  Fanden 
atter  skjuler  Hornene  og  siger  grinende;:      He !    he !    he !       El"   De   nu    satisficeret? 

Peersen :      Fuldkomment ! 

C.  N.  Rosenkilde,  der  spillede  Fandens  Rolle,  havde  imid- 
lertid ikke  Horn  under  Parykken  men  derimod  en  Kohale  skjult 
under  Frakken.  Det  skal  have  gjort  en  meget  komisk  Virkning, 
at  han  kløede  sin  Hale,  hver  Gang  han  under  Samtalen  kom  i 
Forlegenhed  for  Svar.  Fanden  tilbyder  nu  Peersen  frit  Hus, 
Lys,  Brænde  foruden  en  betydelig  Pengesum,  dersom  han  vil 
paatage  sig  at  opdrage  hans  Børn,  thi  siger  han  med  stadigt 
Henblik  paa   «Robert  le  diable»: 

Der  er  nu  min  Søn  den  lange  Robert!     Ham  kjender  De  jo? 

Peersen:     Nej,  jeg  har  ikke  den  Ære. 

Fanden:  I,  jo  vist  kjender  De  ham!  De  var  jo  med  forleden  Aften  at 
pibe  ham  ud,  og  det  har  han  ogsaa  ærlig  fortjent,  siden  han  ikke  vilde  følge 
sin  gamle  Faders  Raad. 

Peersen:     Ja  jeg  kan  begribe,  at  det  maa  krepere  Dem. 

Fanden:  Ja  forskrækkeligt!  Især  da  jeg  havde  kostet  saa  Meget  paa 
ham.  For  nu  at  mine  andre  Børn  ikke  skulle  spille  mig  det  Puds,  har  jeg  be- 
sluttet at  holde  Hovmester  til  dem,  og  det  er  denne  Plads,  jeg  er  kommen  for 
at  tilbyde   Dem. 

Peersen  giver  tilsidst  efter  og  underskriver  et  Dokument 
om  at  ville  være  Fandens  Huslærer  men  betinger  sig  et  halvt 
Aars  Forberedelsestid  til  sin  Gjerning,  og  for  at  han  kan  leve 
standsmæssigt  i  denne  Tid,  giver  Fanden  ham  en  Tegnebog, 
der  er  fuld  af  Sedler,  hver  Gang  han  griber  i  den.  Han  til- 
bringer imidlertid  denne  Tid  i  Sus  og  Dus,  og  netop  i  det 
Øjeblik,  det  halve  Aar  er  udløbet,  holder  han  et  stort  Gilde, 
hvor  der  vanker  rigeligt  med  Champagne.  Under  dette  spørger 
en  af  hans  Soldebrødre  ham  om,  hvorfor  han  ikke  gifter  sig, 
siden  han  har  fuldt  op  af  Livets  øvrige  Goder.  Fra  alle  Sider 
tilbyder  man  ham  at  ville  skaffe  ham  en  Ægtemage,  og  særlig 
er  en  Kancelliraad  ivrig  herfor,  men  tidsidst  springer  han  op 
fra  sin  Stol,  farer  midt  ud  paa  Gulvet  og  siger  pathetisk: 

Nej,  nej,  holder  inde  med  Eders  Forslag,  thi  selv  om  I  foreslog  «das 
Weib,  wie  es  sein  soll»,  jeg  kunde  dog  ikke  gifte  mig! 

Kancelliraaden:  Gud  bevares!  saa  lad  være!  Men  det  maa  da  være  for- 
skrækkelig vigtige  Grunde. 

Peersen  (tager  ham  i  Haanden  og  siger  pathetiskj :  Grunde  ?  —  Nej  kun  een  I  — 
Men  ak,  ved  denne  ene  isner  alt  mit  Blod  og  ryster  mine  Ben! 

Kancelliraaden :  Er  den  da  saa  forskrækkelig?  Saa  hvisk  den  til  mig,  jeg 
kan  nok  staa  for  Skud. 

Peer  sen:     Nu  vel    da,    saa  hør?  —  Hvor  skal  jeg  sætte  min  Søn  i  Skole? 

Kancelliraaden  (tørrer  sine  øjne):  Nej,  De  har  Ret  I  Det  er  s'gu  ikke 
Tider  til  at  tænke  paa  at  gifte  sig!  Naa  saa  kommer  vi  til  at  lade  den 
Fugl  flyve. 

Midt  under  Lystigheden  indfinder  Fanden  sig  lige  i  det 
Øjeblik,  det  halve  Aar  er  gaaet,  og  forlanger,  at  Peersen  skal 
følge  ham.  Denne  nægter  det  imidlertid,  og  da  Fanden  der- 
paa  trækker  Dokumentet  frem,  erklærer  Peersen,  at  det  ikke 
er  hans  Navn,  der  staar  under  det,  hvorfor  Fanden  lader  ham 
anholde  for  Falsk.  Da  Betjenten  har  ført  ham  bort,  blive 
hans  Venner  først  indignerede  over,  at  han  har  kunnet  gjøre 
sig  skyldig  i  en  saadan  Forbrydelse,  men  derpaa  synes  de  dog, 
at  de  bør  gjøre  Noget  for  ham,  og  Kancelliraaden  løser  deres 
bundne  Tanke  ved  følgende  Replik:  « Ser  De,  Noget  veed  jeg, 
vi  strax  kunne  gjøre;  det  er  dog  altid  et  uskadeligt  Middel, 
om  det  kanske  ikke  gavner  stort,  og  det  er  at  drikke  paa  hans 
Velgaaende. » 

I  Fængslet  trakterer  Fangevogteren  Peersen  med  en  Vin, 
som  en  Vintapper,  der  i  sin  Tid  var  nær  ved  at  blive  hængt, 
har  testamenteret  til  Fængslet,  for  at  enhver  Arrestant  kan  faa 
en  Hjertestyrkning,  før  han  bliver  fremstillet  for  Retten.  Paa 
Flaskens  Etikette  staar  der  «den  26.  Oktober  i8o4».  Denne 
Datum  vækker  Minder  i  Peersens  Sjæl,  han  slaar  op  i  Schous 
Forordninger  og  raaber  « Victoria,  Seiren  er  min».  For  Retten 
gjør  Fanden  Paastand  paa,  at  hans  Kontrapart  skal  miste 
Ære  og  højre  Haand,  men  Peersen  erklærer,  at  han  endnu 
ikke  er  myndig,  og  at  Forordningen  af  26.  Oktober  1804 
sikrer  ham  mod  enhver  Undersøgelse.  Han  kræver  tvært- 
imod, at  hans  Modpart  maa  idømmes  en  Mulkt,  fordi  han  ikke, 
som  han  burde,  har  beskikket  ham  ved  Notarius  og  saaledes 
tydelig    givet    tilkjende,    at    han    vilde    besvige    Kongens    højt- 


346 

betroede  Embedsmand  for   den    ham  ved  Lov  og  Forordninger 
hjemlede  Rettighed. 

Retten  trak  sig  derpaa  tilbage,  og  da  den  havde  raad- 
slaaet,  oplæste  Præsidenten  følgende  Dom : 

I  Sagen:  Branddirektør  Fanden  contra  Student  Peersen  kjendes  saa- 
ledes  for  Ret.  Indstævnte  Student  Peersen  bør  for  Citanten  Branddirektør 
Fandens  Tiltale  fri  at  være;  Processens  Omkostninger,  der  forud  ere  erlagte, 
ophæves.  Derimod  haver  Citanten  for  unødig  Trætte  at  erlægge  en  Mulkt  stor 
5  Rbd.  til  Fondet  for  moralsk  fordærvede  Personers  Forbedring,  og  da  det  tillige 
under  Aktionen  er  blevet  oplyst,  at  merbemeldte  Hr.  Branddirektør  Fanden  har 
anstillet  den  i  Loven  forbudte  Hvervning  til  udenrigs  Tjeneste,  forvises  han 
herved  alle  Kongens  Riger  og  Lande  og  bydes  at  rejse  ad  Helvede  til,  hvilken 
Dom   i  Rettens  Paasyn  ufortøvet  vorder  at  exekvere. 

Fanden:      Ich   appellire,   ich   appellire! 

Præsidenten:     For  sildigt!     Stokkemænd.  udfører  Dommen! 
(Stokkemændene  gribe  Fanden,    der  vedbliver  at  raabe :     »Ich   appellire«!    og  slæbe   ham    hen 

til   Suflorhullet.) 

Sufløren:      Hvad  er  nu  det? 

Stokkemændene:      Fanden   skal  herned! 

Snfløren:     Saa  skal  Fanden  sidde  her  længer! 
(Sufløren  springer  op  af  Hullet,    hvorpaa  Fanden  sænkes  derned.     En    lille  Lue    slaar    op,    og 

Tæppet  falder.) 

A.  L.  Arnesen  spillede  Peersens  Rolle,  Lorck  var  Rettens 
Præsident,  /.  N.  Suenson  Kancelliraaden,  A.  E.  Simonsen  Skræder- 
mester  Snit,  Leerbek,  som  dengang  var  Kopist  i  Politiretten, 
fungerede  som  Politibetjent,  og  Rosenkilde  havde,  som  tidligere 
nævnt,  overtaget  Fandens  Parti.  Grunden  til,  at  Forfatteren 
lader  Stykket  ende,  som  han  gjør,  var  den,  at  et  ungt  Men- 
neske, der  havde  efterskrevet  H.  C.  Ørsteds  Navn,  netop  paa 
denne  Tid  var  bleven  frikjendt  af  Højesteret,  fordi  Forordningen 
af  26.  Oktober  1804  forbyder  videre  Undersøgelse  om  de  Midler, 
hvorved  en  Umyndig  har  skaffet  sig  Kredit.8 

Foruden  ved  Komedier  og  Fastelavnsløjer  kunde  Med- 
lemmerne ogsaa  paa  anden  Maade  faa  Afløb  for  deres  Vittighed 
og  deres  Lyst  til  at  optræde  som  Forfattere.  Et  stort  Løve- 
hoved, der  forøvrigt  endnu  er  til,  modtog  alle  mulige  Aands- 
fostre,    af  hvilke  de  bedste  serveredes  Lørdag  Aften,    naar  der 

ikke  var  noget  Foredrag  paa  Dagsordenen.  Dernæst  blev  der 
netop  paa  den  Tid,  der  her  er  Tale  om,  indført  den  herlige 
Ting,  som  man  kalder  for  en  Ankeprotokol.  Rigtignok  var 
det  kun  en  Protokol,  i  hvilken  man  kunde  nedskrive  sine  Be- 
mærkninger angaaende  Beværtningen,  og  der  var  endnu  ikke 
Tale  om  nogen  Bogprotokol  eller  nogen  Protokol,  i  hvilken 
man  istedetfor  at  fremkomme  med  sine  Klager  eller  Forslag 
plejer  at  angribe  Senioratet.  Vi  have  tidligere  omtalt,  at  der 
var  blevet  fremlagt  Lister,  paa  hvilke  Medlemmerne  kunde 
klage  over  Maden,  men  senere  fandt  man,  at  det  var  bedre  at 
have  en  Protokol  til  det  Brug,  og  dermed  indviede  man  en  ny 
Æra.  For  det  Første  kan  man  nu  ved  at  studere  disse  Mad- 
protokoller faa  et  grundigt  Indblik  i  Datidens  Levemaade,  eller 
rettere,  man  kan  faa  at  se,  hvor  slet  Medlemmerne  efter  deres 
egen  Mening  levede,  og  dernæst  have  disse  faaet  Lejlighed  til 
at  skærpe  deres  vittige  Penne,  fordi  de  ønskede  at  præsentere 
sig  saa  gunstigt  som  muligt  for  et  højtæret  Publikum. 

Faar  man  ikke  Medfølelse  med  den  ulykkelige  Mand,  der 
i  December   1832  afleverede  følgende  Mundfuld: 

Tillavelsen  af  Retterne  bliver  Dag  for  Dag  slettere,  og  det  i  den  Grad,  at 
hvis  det  saaledes  vedbliver,  ville  alle  Gjæsterne  inden  kort  Tid  blive  nødte  til 
at  søge  deres  Middagsmad  andetsteds.  Klumperne  i  Sagovællingen  idag  vare 
lige  saa  store  som  de  Klumper  Kjødfars,  der  i  Suppen  skulle  gaa  for  Boller. 
Hvad  der  kaldes  Vinsuppe  o:  Grynsuppe,  er  en  Komposition,  der  næsten  er 
uspiselig,  og  naar  jeg  forbigaar  Andet,  er  det  kun,  fordi  Alt  er  slet.  Senio- 
ratet bedes  indstændigt  at  raade  Bod  herpaa,  da  Værten  tidligere  har  vist,  at 
det  kun   er   Viljen,   ej   Evnen,   det  mangler  ham   paa. 

P.    T.   Zahrtmann. 

Da  Klageren  næste  Aar  valgtes  til  Senior,  behøver  man  dog 
ikke  at  have  Medlidenhed  med  ham.  Følgende  Anker  fra  Marts 
1833  angaa  mindre  nødvendige  Næringsmidler,  hvorfor  de  vel 
ogsaa  ere  holdte  i  en  mere  gemytlig  Tone.  Det  maa  nemlig 
antages,   at  Forfatterne  ere  mætte  i   Forvejen. 

Spiselige  Mandler  udbedes,  hvis  man  tør  nære  et  saa  dristigt  Haab,  at 
Værten   vil   tage  nogen   Notits  af  et  ofte  gjentaget  Ønske. 

H.  P.   Holst. 

Jeg  maa  tage  mig  den  ærbødige  Dristighed  at  bemærke,  at  Hr.  Holsts 
Anmærkning  er  rigtig;  kun  behøves  endnu  at  tilføjes,  at  de  slette  Mandler  ikke 
engang  kunne  knækkes,  da  de  ikke  ere  raspede. 

/.  H.  Lorck. 

Da  Mandlerne  endnu  ikke  ere  raspede,  se  vi  os  paa  vore  Tænders  Vegne 
nødte  til  atter  at  bede  Værten  tage  Hensyn  til  en  højst  uskyldig  Begjæring,  som 
vi   nødigt   3.  Gang  vilde  gjentage. 

Arnesen.  A.   Skrike.  I.   H.  Lorck.  H.  P.   Holst. 

Der  forefandtes  i  Aftes  en  Æblekage,  som  var  saa  lidt  Æblekage,  at  den 
tværtimod  smagte  som  en  raadden  Svamp,  hvilken  Smag  dog  ingenlunde  kan 
siges  at  være  behagelig;  fremdeles  maa  bemærkes,  at  de  raspede  Mandler  end- 
ogsaa  maatte  kasseres  formedelst  deres  megen  Skimmelhed.    (Sit  venia  ver  bo.) 

1.   H.  Lorck. 

Lørdag  den  13.  April  opvartedes  Undertegnede  med  en  Æblekage,  der 
bestod  forstørstedelen  af  halvkogte  sure  Æbler  og  en  Dejg,  der  forekom  Under- 
tegnede at  være  Rudera  af  en  eller  anden  forældet  Pandekage.  Jeg  henstiller 
det  til  Senioratets  Begreb  om  Mad  og  in  specie  Æblekage  at  afgjøre.  hvorvidt 
slig  Fremgangsmaade  er  «riæl»  og  anstændig;  dog  Saameget  siger  Undertegnede 
til  Sandhedens  Tarv:      Med  oprørt  —   Mave  forlod  jeg  Bordet 

M.  Levin. 

Et  Medlem,  der  skjulte  sig  under  et  pseudonymt  Mærke, 
paatog  sig  at  raillere  over  de  ovennævnte  Herrers  Skrivemaade 
og  gjorde  det  ikke  uvittigt.  Men  da  det  ikke  var  tilladt  at 
skrive  i  Protokollen  uden  under  eget  Navn,  vedgik  han  at 
hedde  Cand.  theol.  N.  P.  Møller.     Han  skrev: 

Hr.  H.  P.  Holst\  Kunne  de  kjære,  søde  Mandler,  hvad  enten  de  ere 
c  spiseliges  eller  « uspiselige  »,  tilregnes  Værten  enten  til  Reprimendation  (sit 
venia  verbo!)  eller  til  Ros?  Deres  digteriske  Højhed  maa  her  være  Dommer!! 
Andre  Folk  mene,    at  Urtekræmmeren    alene    bør   have   enten  Ros   eller  Daddel. 

Hr.   Lorck  ombedes  at   «raspe»    sig  selv,   navnlig  sin    « —   — ighed». 

Atter  til  Hr.  Lorck:     Har  De  nogensinde  set  en  raadden  Svamp? 

Levin\     Hvormange  Grader  holder  Deres  oprørte  Mave? 

Oppositorius  Xa. 

Da  et  Medlem  klager  over,  at  han  har  maattet  give  10 
Skilling  for  en  halv  Flaske  dobbelt  01,  oplyser  Senioratet  ham 
om,    at  en  Tønde  stærkt  01  koster  28  Rbd.,    og  at  en  Flaske 

saaledes  koster  over  1 5  Skilling  foruden  Aftapningen,  hvorfor 
10  Skilling  for  en  halv  Flaske  ikke  kan  anses  for  ubilligt.  Da 
der  vedblev  at  indløbe  Klager  over  Værten  Reichmann  som 
f.  Ex.,  at  der  i  Dyrestegen  fandtes  «saadanne  Gjenstande,  som 
vor  Blufærdighed  forbyder  at  nævne »,  at  de  grønne  Ærter  vare 
haardere  end  de  modne  graa  Ærter,  at  Kartoflerne  vare  uspiselige 
o.  s.  v.,  fandt  Senioratet  sig  foranlediget  til  at  meddele,  at 
Værten  vilde  blive  mulkteret  indtil  20  Rbd.,  dersom  der  endnu 
indløb  en  eneste  grundet  Klage.  Klager  indløb  imidlertid  i 
Mængde ,  men  om  Senioratet  har  gjort  Alvor  af  sin  Trusel, 
vides  ikke.  At  det  ogsaa  kunde  være  livsfarligt  at  spise  i 
Foreningen,  ses  af  følgende  Anke. 

«Jeg  forlangte  idag  en  Kop  Suppe,  og  da  jeg  var  meget  sulten,  spiste  jeg 
den  hurtig.  Da  jeg  havde  afspist,  bemærkede  jeg  en  Smag  af  Kobber  i  min 
Mund,  og  paa  min  Forespørgsel  til  Tjeneren  Anders  erfarede  jeg,  at  Suppen 
bliver  kogt  i  en  Kobberkjedel.  Jeg  formoder,  at  samme  Kjedel  ikke  er  stærkt 
nok  fortinnet;  det  vilde  derfor  vist  være  ønskeligt,  at  Værten  blev  anmodet  om 
at  koge  Suppen  i  et  andet  Kar,  da  ellers  de,  som  spise  her,  udsættes  for  at 
blive  syge,  naar  de  nyde  Suppe. 

Nestor  de  Bretteville. 

Maa  Værten  ikke  være  et  Afskum  af  et  Menneske,  naar 
gamle  Rosenkildes  elskværdige  Ven,  Musikeren  Ernst  Krøyer, 
Komponisten  til  «Der  er  et  yndigt  Land»,  finder  sig  foran- 
lediget til  at  nedskrive  to  saa  harniskklædte  Anker  som  disse: 

Jeg  har  3  til  4  Gange  i  denne  Tid  faaet  gammelt  Surbrød  om  Formiddagen. 
Dette  er  en  Uforskammenhed,  som  man  ikke  bør  lade  sig  byde,  naar  man  betaler 
friske  Penge. 

H.  E.  Krøyer. 

Værtens  Frækhed  med  Hensyn  til  at  byde  Folk  gammelt  Brød  kjender 
ikke  mere  nogen  Grænse. 

H.  E.  Krøyer. 

To  af  vore  Historikere  føre  omtrent  samtidig  Klager,  der 
maa  anses  for  at  være  berettigede,  naar  man  sammenligner  dem 
med  mange  andre  af  lignende  Slags.     De  skrive  nemlig: 

Jeg  har  iaften  forgjæves  forlangt:  1.  Kold  Steg;  2.  Franskbrød;  3.  Ost 
og  4.  dobbelt  01.     Mangelen    af   disse    Fødemidler,    hvis    Nydelse   bidrager   saa 

meget    til    at    forskjønne    en    Aften   i   Foreningen,    tror   jeg    med    Rette    at    kunne 
klage  over. 

F.    Schiern. 

Saucen  til  Lax  har  gjentagne  Gange  været  saa  slet,  at  den  mere  ligner 
Vand   end  Kaperssauce,  som  den  kaldes  paa  Spisesedlen. 

C.  F.  Allen. 

Den  Mani  at  lave  Brandere  var  meget  udbredt  i  Trediverne, 
og  efter  mange  Vidnesbyrd  fra  den  Tid  var  det  ofte  ikke  til 
at  holde  ud  at  høre  dem.  Hvad  mener  man  om  følgende  Prøve, 
som  flere  Medlemmer  i  Madprotokollen  have  aflagt  paa  deres 
Færdighed  heri? 

Et  temmeligt  behageligt  Selskab  var  iaften  forsamlet  for  at  tilbringe  en 
fornøjelig  Aften.  (Iblandt  Andre  var  saagar  enkelte  Seniorer  tilstede.)  For  at 
forhøje  Glæden  besluttede  man  at  drikke  en  Bowle  Gravespunsch,  men  hvor 
ubehageligen  blev  man  ikke  overrasket  ved  at  erfare,  at  samme  ikke  var  at 
erholde.  Denne  Mangel  paa  Graves  gjorde,  at  vi  alle  blev  graves  mente  men 
maatte  beholde  Gravespunschen  in  mente.  Senioratet  anmodes  om  for  Frem- 
tiden at  sørge  bedre  for  Medlemmernes  uskyldige  Fornøjelser. 

I.  H.  Lorck.  Adler.  Mantzius.  Boetius.  I.  E.  Leerbek. 

Chr.   Philipsen.  I.    C.  L.  Petersen.  L  P.    Trap. 

Det  er  naturligvis  Spasmageren  Lorck,  som  er  Mester  for 
Graves-Branderne.  Da  Foreningen  var  bleven  Værten  Reich- 
mann  kvit,  fik  den  en  Fru  Nellemann,  der  var  Enke  efter  en 
Regimentskvartermester,  til  at  forestaa  Beværtningen.  Det  lader 
dog  ikke  til,  at  denne  blev  bedre,  idetmindste  efter  Klagerne 
at  dømme.     Det  hedder  saaledes: 

Fruens  Lammesteg  idag  havde  Tæring. 

H.    C.   Andersen. 

Risvællingen  bestod  kun  af  Vand  og  Risengryn. 

Grimur   Thomsen. 

Dog  skete  det  Mærkelige,  at  Medlemmer  gav  sig  til  at 
rose  Maden  og  Drikkevarerne,  hvilket  fortjener  at  noteres  som 
en  aldeles  uhørt  Begivenhed.  Man  tør  dog  antage,  at  disse 
Medlemmer  have  været  sig  fuldt  bevidste,  hvad  de  gjorde,    og 

efter  Indholdet  af  deres  Vidnesbyrd   ser   det  jo  ikke  ud  til,    at 
de  kom  fra  et  Gilde. 


Da  der  i  lang  Tid  har  været  ført  almindelig  og  velgrundet  Klage  over,  at 
Værtinden  aldrig  roses  for  sin  Mad  og  øvrige  Beværtning,  tager  Undertegnede 
sig  den  ærbødige  Frihed  at  rose  Theen  og  uagtet  flere  kompetente  Dommeres 
Indsigelse  tillige  Kafféen. 

Chr.  Philipsen. 

Idet  jeg  meget  beklager,  at  jeg  ikke  har  det  foregaaende  ærede  Medlems 
Evner  til  at  sætte  mine  Tanker  i  Pennen,  kan  jeg  ikke  undlade  at  erklære  mig 
enig  med  ham,   hvad    V2   Portion   Surbrøds-Smørrebrød   angaar. 

A.  L.  Arnesen. 


Efterat  vi  nu  have  meddelt  Prøver  paa  Medlemmernes 
Færdighed  i  at  skrive  Anker,  skulle  vi  omtale  et  Par  Gilder, 
der  blev  holdte  i  1833,  nemlig  et,  til  hvilket  Henrik  Hertz  var 
indbudt  i  Anledning  af,  at  han  skulde  paa  en  længere  Uden- 
landsrejse, og  et  andet  til  Ære  for  den  berømte  tydske  Theolog 
Schleiermacher . 

Hertz,  der  lige  fra  1820  havde  været  et  trofast  Medlem 
af  Foreningen ,  hvor  han  næsten  dagligt  gav  Møde ,  rejste  i 
Juni  første  Gang  udenlands.  Han  havde  navngivet  sig  som 
Forfatter  til  «Amors  Genistreger*  og  « Gjenganger- Breve »,  og 
han  havde  skrevet  udmærkede  Digte,  af  hvilke  « Slaget  paa 
Rheden»,  som  blev  offenliggjort  i  1832,  havde  gjort  det  stærkeste 
Indtryk.  Til  Studenterforeningens  Fester  var  han  særlig  i  den 
senere  Tid  mødt  op  med  Sange.9  Saaledes  havde  han  i  Maj 
1832  til  den  sidste  Koncert  skrevet:  «Idet  vi  samles  sidste 
Gang»  og  til  Julefesten  samme  Aar  Drikkevisen  «0  Venner! 
I,  hvis  tætte  Rad».  Endelig  blev  hans  « Rejse  til  Vinlandene » 
første  Gang.  sungen  i  Foreningen  den  18.  Februar  1833,  da  der 
først  var  Koncert  og  derpaa  Fastelavnsløjer.  Denne  Sang  slog 
an,  saaledes  at  den  i  kort  Tid  blev  Nationens  Ejendom,  og 
overalt,  hvor  Folk  samledes  til  et  lystigt  Gilde,  lød  det: 

Vort  Dagværk  er  til  Ende ! 
Som   fri  og  muntre  Svende 
Vi  samles  om   vort  Bord, 
Forfriske   Sindet  atter 
Ved  Tale,   Skjemt  og  Latter, 
Og  synge  højt  i  Kor. 

Kor: 
:,:   Halleh,  hallo,  halleh,  hallo! 
Paa  Arbejd  følge  Ro!   :,: 

Glad   over,    at  han  selv  snart  skulde    ud  at   se   sig  om   i 
Verden,  sang  han: 

Ja  hen  til  Sydens  Ranke! 
Vort  Fartøj   er  vor  Tanke, 
Vort   Sejl  vor  Fantasi! 
Endskjønt  vi  sidde  stille, 
Vi   langvejs  fare   ville, 
Som   Himlens  Fugle   fri. 

Det  var  i  den  samme  Maaned,  han  sendte  Fru  Gyllem- 
bourg og  Fru  Heiberg  Digtet  «Hyacintherne»  med  Tak  for 
Samlivet  i  Hørsholm  Aaret  i  Forvejen.  Den  10.  Juni  1833 
mindedes  Studenterforeningen  den  bortdragende  Digter  paa  en 
Skovtur  til  Fortunen.  Christian  Winther  bragte  ham  her  et 
Farvel,  hvor  det  bl.  A.  hed: 

En  Sanger  fulgte  os  herud 

At  se  vor  Skov,  vort  Eden, 

Før  han  i  Pagt  med  Sangens  Gud 

Vil   flagre  bort  fra  Reden; 

Da  ta'r  han  sagtens  Harpen  med, 

Men  vi  tør  ikke  klage. 

Hans  Hjerte  vil  med  Trofasthed 

Nok  blive  her  tilbage. 

Dybsindig,   snild  med   mandig   Røst 
Han  tugted  Kunstens  Blinde ; 
Han  sang  med  dybt  bevæget  Bryst 
De  faldne  Danskes  Minde ; 
Hans  Børn  vi  saa,    —  en  broget  Rad  ! 
Paa  Kongens  Torv  derhjemme, 
Og  spørges,  hvor  han  ellers  kvad? 
Maa  vi  ej   Hirschholm  glemme. 


e^^^OC^^^ 

Men,  at  ej   Sydens  kjælne  Klang 

Os  skal  hans  Længsel  røve 

Og  rent  den  danske  Fuglesang 

I  Mindet  overdøve, 

Skal  han  af  Skovdocenters  Hær 

Et  lille  Kursus  høre, 

Som  paa  den  lange  Rejsefærd 

Kan  klinge  for  hans  Øre. 

«Flyv  saa  kuns  over  Bjerg  og  Dal 

Og  sank  dig  søde  Frugter, 

Og  bær  dem  hid  i  Bøgens  Sal, 

Hvor  Bredden  venligt  bugter; 

Strø  her  din  Høst!   —  i  Fredens  Læ 

Din  Idræt  huldt  vil  lykkes, 

Og  friske  Skud  af  Laurens  Træ 

Omkring  din  Isse  trykkes!« 

I  Sommeren  1833  havde  Schleiermacher  besøgt  sin  Ven 
Digteren  og  Tænkeren  Brinkman  i  Sverige,  hvem  han  havde 
tilegnet  sine  « Taler  over  Religionen«.  Paa  Tilbagevejen  opholdt 
han  sig  en  Uges  Tid  i  Kjøbenhavn,  hvor  alle  aandeligt  bevægede 
Mænd  vare  enige  om  at  hædre  ham,  ligesom  de  søgte  at  nyde 
godt  af  Samtaler  med  ham.  Hans  Navn  straalede  højt  paa 
Videnskabens  Himmel,  og  hans  frygtløse  og  mandige  Optræden 
under  Forfølgelsen  mod  Universiteterne  og  Studenterne  i  Be- 
gyndelsen af  Tyverne  i  Forbindelse  med  hans  ædle  og  rene 
Karakter  havde  bidraget  til  at  stille  ham  forrest  i  Rækken  af 
de  Personligheder,  den  protestantiske  Verden  kunde  være  stolt 
af.  H.  L.  Martensen,  der  dengang  var  en  nybagt  theologisk 
Kandidat,  blev  ligefrem  elektriseret,  da  han  hørte,  at  Schleier- 
macher vilde  gjæste  Kjøbenhavn.10  Han  maatte,  dreven  af 
Beundring  og  Kjærlighed,  se  den  berømte  Mand  og  tale  med 
ham,  og  det  lykkedes  ham  ogsaa,  takket  være  H.  C.  Ørsted  og 
Sibbern.  « Schleiermacher  logerede  i  Hotel  Royal  ved  Stranden, 
og  her  besøgte  jeg  ham.  Det  var  en  ganske  lille  Mand,  et 
lidet  magert  Menneske,  som  Sibbern  udtrykte  sig,  med  hvidt 
Haar,  lidt  skrutrygget  og  med  dybe  Øjne,  med  hvilke  han  i 
Samtale  saa  nedenfra  opad,    da  man  altid  var  højere  end  han, 

men  som,  jo  længere  han  talede,  dog  gjorde  Indtrykket  af  en 
stor  Skikkelse.  For  mig  fremlyste  af  hans  Væsen  et  mildt 
Alvor. » 

En  anden  senere  Biskop,  nemlig  0.  Laub,  der  i  1833  ogsaa 
var  theologisk  Kandidat,  giver  i  et  Brev  følgende  Skildring  af 
Schleiermacher :  u  «Jeg  havde  tænkt  mig  ham  lille;  men  saa 
lille  og  tynd,  med  disse  smalle  Ben,  der  strittede  helt  bag  ud, 
naar  han  bukkede  sig  forover  —  nej,  det  er  umuligt  at  tænke 
sig!  Kan  du  huske  «Klein-Zaches,  genannt  Zinnober»  (af 
Hoffmann),  jeg  var  ikke  den  Eneste,  der  saa  ham.  Han  var 
ret  skabt  til  at  være  Centrum  i  et  Selskab;  thi  naar  man  tog 
Arme  og  Ben  bort,  var  det  Øvrige  et  Punkt.  Provst  Clausen 
maatte  bukke  sig  for  at  tale  med  ham,  —  og  det  maatte  alle 
de  umaadelig  lange  Mennesker;  thi  han  saa  ikke  opad,  altid 
lige  ud,  —  kun  Øjnene  slog  han  ofte  op;  og  havde  man  engang 
set  dem,  saa  var  Klein-Zaches  rent  borte,  og  de  rolige  klare 
Ansigtstræk  udfoldede  sig  lidt  efter  lidt. » 

Den  20.  September  samledes  en  stor  Mængde  Studenter 
paa  Foreningens  store  Sal  for  at  raadslaa  om,  hvorledes  man 
passende  skulde  fejre  Gjæsten,  og  man  blev  da  enig  om,  at 
man  vilde  bringe  ham  et  Fakkeltog,  men  da  Politidirektøren 
ikke  gav  Tilladelse  dertil,  faldt  Sagen  bort.  Nu  tog  Senioratet 
under  Overvejelse,  om  ikke  Studenterforeningen  som  saadan 
burde  optræde,  og  Resultatet  blev  da,  at  man  indbød  Schleier- 
macher og  hans  Rejsefælle  Grev  Schwerin  til  en  Koncert  og 
et  derpaa  følgende  Festmaaltid  i  Foreningens  Lokaler  Lørdag 
den  28.   September. 

Dagen  i  Forvejen  havde  imidlertid  en  stor  Del  Videnskabs- 
mænd, Kandidater  og  Studenter  holdt  et  Festmaaltid  for  ham 
paa  Skydebanen.  Her  vare  /.  P.  My tister,  H.  C.  Ørsted,  Oehlen- 
schliiger,  Sibbern,  H.  N.  Clausen  o.  m.  Fl.  tilstede.  Schleier- 
macher sad  mellem  Mynster  og  Oehlenschlåger,  hvilken  Sidste 
havde  skrevet  en  dansk  Sang  «Tidt  sad  vi  her  i  Hjemmet». 
Da  den  var  sungen,  talte  Mynster  for  «Dem  Denker,  dem  Prediger 
und    auch    noch    dem    Menschen,     besonders    Schleiermacher h> 

Denne  takkede,  idet  han  bad  om  Undskyldning  for  sin  Ven 
Mynster,  der  ikke  havde  sagt,  hvad  han  var,  men  hvad  han 
skulde  have  været  og  maaske  kunde  være  bleven.  Senere  blev 
der  atter  sunget  en  Sang  af  Oehlenschlager,  dennegang  paa 
Tydsk,  i  hvilken  der  bl.  A.  stod  «Am  Rhein,  am  Rhein  da 
wachsen  die  Gelehrten»,  hvortil  Schleiermacher  skjæmtende  be- 
mærkede: «Was  hat  Oehlenschlager  mir  vorzuwerfen,  dass  ich 
nicht  vom  Rheine  bin,  weil  ich  nicht  gewachsen  bin?» 

Under  Festen  kom  der  en  Deputation  af  Studenter  ind  i 
Salen  og  bad  Schleiermacher  paa  Latin  om  at  begive  sig  ud  i 
Haven,  hvor  deres  Kammerater  ventede  ham.  Hele  Selskabet 
gik  derefter  ud  og  samledes  paa  en  Plads,  hvor  der  var  op- 
stillet Begfakler,  og  her  sang  Studenterne  en  dansk  Sang,  der 
var  forfattet  af  Stud.  theol.  D.  G.  Monrad.^  Da  der  i  Sangen 
var  hentydet  til  Schleiermachers  berømte  Navn,  udtalte  denne 
bl.  A.  i  sit  Svar:  «Mine  kjære  Venner!  Lad  os  slaa  fast,  at 
ethvert  Navn  maa  forgaa,  men  at  Aanden  varer  evindelig. » 
Studenterne  fulgte  derpaa  op  med  i  Salen,  hvor  Schleiermacher 
gik  omkring  og  talte  med  dem,  saaledes  som  han  var  vant  til 
i  Berlin. 

Næste  Aften  Kl.  8  gav  Schleiermacher  Møde  i  Foreningen, 
og  da  han  var  traadt  ind  i  Salen,  fremstod  Oehlenschlager  og 
fremsagde  følgende  af  ham  selv  forfattede  Prolog: 

Willkommen  auf  der  Nordenreise, 
Du!  der  im  unsichtbaren  Kreise 
Schon  innerlich  so  weit  gereist. 
Es  grusset  dir  der  Theologe 
Der  Philosoph,  der  Philologe, 
Der  Dichter  und  der  schone  Geist! 

Die  Wissenschaft  bliiht  auch  in  Thule, 
Du  findest  auch  aus  deiner  Schule 
In  diesem  Kreise  Junger  schon. 
Was  in  Germanien  gross  geworden, 
Verbreitet  sich  so  leicht  nach  Norden, 
Wie  durch  die  Luft  im  hellen  Ton. 

23* 

Den  Geist  der  Wissenschaft  verbreiten 
Die  Deutschen  schon  seit  Luthers  Zeiten; 
Doch  wir  sind   Protestanten  auch. 
Die  Finsterniss  soli  sich  verlieren! 
Auch  gegen  sie  wir  protestiren. 
So  haben  wir  denselben  Brauch. 

Calvins,   Melanchtons,   Luthers   Namen 
Mit  Ruhm   zu   unsern   Vatern   kanien. 
Noch  manchen   Namen   ehren   wir. 
Auch   Schleiermacher  kann  sich  stellen, 
Und   sich   den   Besten   zugesellen ; 
Auch   er  ist  unsrer  Zeiten   Zier. 

Drum  grussen  ihm  die   Musensohne : 
Norweger,   Schwed'   und  auch  der  Dåne, 
Eh  er  schon  wieder  von   uns  reist. 
Und  herzlich  freuen  wir  uns  alle 
Den  Gast  zu  seh'n  in  unsrer  Halle, 
Der  geistig  uns  so  oft  gespeist. 

Derefter  begyndte  Koncerten ,  ved  hvilken  Foreningens 
bedste  Kræfter  medvirkede.  Efterat  den  var  forbi,  samledes 
omtrent  ioo  Medlemmer  til  et  Gilde,  og  her  blev  der  sunget 
en  tydsk  Sang,  hvori  Schleiermacher  hilstes  som  «en  Strids- 
mand i  den  hellige  Krig  for  den  rene  Lære»  og  som  «en 
Mand,  der  kæmper  med  Aandens  Vaaben  for  Sandhedens 
Sejr».  Paa  den  Skaal,  en  af  Seniorerne  udbragte  for  ham, 
svarede  han  med  at  ytre  sin  Glæde  over  at  have  gjort  Bekjendt- 
skab  med  et  Samfund,  som  han  i  dobbelt  Henseende  fandt 
interessant,  dels  paa  Grund  af  den  Aand,  der  besjælede  det, 
dels  paa  Grund  af  den  Modsætning,  det  dannede  til  Studenter- 
livet ved  de  tydske  Universiteter.  Et  Selskab  som  Studenter- 
foreningen, der  baade  arbejdede  paa  at  knytte  et  fortroligere 
Raand  mellem  Universitetets  Lærere  og  de  Studerende,  og  i 
hvilket  de  ældre  Studerende  bestandigt  sluttede  sig  til  de  yngre, 
maatte  nødvendigvis  virke  heldbringende  og  bære  Frugter  for 
Livet  og  Staten.  Med  disse  Ord  udbragte  han  en  Skaal  for 
Studenterforeningen. 

Schleiermacher    foreslog:    endnu    en    Skaal    for    Danmarks 

Handel  og  Søfart,  efterat  Selskabet  havde  drukket  paa  det 
berlinske  Universitets  og  dets  Læreres  Velgaaende.  Endvidere 
blev  der  udbragt  et  Leve  for  «de  blaa  Kammerater«  og  et  for 
Oehlenschlåger  med  følgende  Motivering: 

Hvo,  som  har  Digtkunst  kjær,  udtømme  dette  Bæger 

For  Digterkongen,   Danmarks  Pryd,   for  Adam   Oehlenschlåger. 

Endnu  flere  Skaaler  blev  tømte,  og  da  Gjæsten  forlod 
Gaarden  i  Boldhusgade,  lød  der  begejstrede  Leveraab  for  ham.13 

Næste  Dag  prædikede  Schleiermacher  til  Højmesse  i  Petri 
Kirke.  Det  havde  været  hans  Hensigt  at  rejse  om  Morgenen 
til  Malmø  for  over  Ystad  og  Stralsund  at  begive  sig  hjem  til 
Berlin,  men  da  mange  ældre  og  yngre  Videnskabsmænd  og 
Studenter  havde  ønsket  at  høre  ham  prædike,  gav  han  efter 
for  deres  Bønner.  O.  Laub,  der  var  i  Kirken,  skrev  samme 
Dag  til  sin  Fader  i  Frørup  Præstegaard:  « Hvorledes  skulde 
jeg  beskrive  det  Indtryk,  han  gjorde,  da  det  er  noget  aldeles 
Aandeligt!  Alt  Udvortes  syntes  rent  forsvundet  fra  ham,  da 
han  var  kommen  derop  og  saa  ud  for  sig  med  Sjælen  samlet 
i  det  Allerinderste;  og  det  forsvandt  for  os,  som  hørte,  da 
denne  Sjæl  straalede  ud  iblandt  os.  Der  var  Liv  og  Kraft  i 
hans  monotone  Stemme,  hans  alvorlige  Ansigt  og  simple  Gestiku- 
lation; han  talte  langsomt  og  med  Eftertryk,  til  Slutning  med 
megen  Varme.« 

Efter  Gudstjenesten  gik  han  ombord  i  Dampskibet,  som  var 
lejet  af  Studenterne,  af  hvilke  omtrent  120  havde  indfundet  sig 
for  at  ledsage  ham  til  Skaane.  Ogsaa  adskillige  Ældre  fulgte 
med,  deriblandt  Professor  Szbbern,  Pastor  Johannsen  ved  Petri 
Kirke  og  Etatsraad,  Deputeret  i  Generaltoldkammer-  og  Kom- 
mercekollegiet  M.  C.  G.  Lehmann,  Orla  Lehmanns  Fader. 
«Caledonia»  afgik  herfra  Kl.  1  men  kom  mærkelig  nok  først 
Kl.  5  til  Malmø,  en  meget  langsom  Sejlads,  saa  der  maa 
have  været  Modvind.  Alle  Studenterne  ledsagede  nu  Schleier- 
macher hen  til  «Stora  Vårdshuset»,  udenfor  hvilket  de  til  Afsked 
gav  ham  et  trefoldigt  Hurra,  som  han  besvarede  med  at  bevidne 

dem  sin  Tak  og  med  at  udtale,  at  hans  Modtagelse  i  Kjøben- 
havn  stedse  vilde  være  ham  en  kjær  Erindring.  Under  Opholdet  i 
Malmø,  indtil  Dampskibet  Kl.  8  gik  tilbage  til  Kjøbenhavn, 
nød  Studenterne  stor  Imødekommen  hos  Indbyggerne,  der  i 
store  Skarer  samlede  sig  paa  Broen,  da  «Caledonia»  afsejlede 
under  Hurraraab  fra  begge  Sider,  hvilket  vidnede  om,  «at  dette 
tilfældige  korte  Nabobesøg  havde  været  til  gjensidig  almindelig 
Tilfredshed » .  Om  Aftenen  brugte  Dampskibet  dog  kun  tre 
Timer  til  at  passere  Sundet. 

Et  Pag  Dage  efter  sendte  Sibbern  en  Beretning  om  Festen 
til  sin  og  Schleiermachers  Veninde  i  Berlin  Fru  Henriette  Hertz, 
hvis  Hus  dengang  var  Midtpunktet  for  det  fineste  og  mest  ud- 
søgte Selskab,  i  hvilket  hun  glimrede  ved  sin  kvindelige  Ynde, 
sin  Aandfuldhed  og  Elskværdighed.14 

I  denne  Beretning  hedder  det  bl.  A. :  «Dagen  efter  var 
Schleiermacher  om  Aftenen  i  Studenterforeningen,  hvor  der 
blev  givet  en  Koncert  og  Souper,  og  da  det  gik  til  ligesom 
ved  andre  Fester,  havde  han  Lejlighed  til  at  lære  Foreningen 
at  kjende.  Den  er  en  af  vore  fortræffeligste  Institutioner,  som 
Studenterne  selv  have  stiftet  for  omtrent  en  halv  Snes  Aar 
siden.  Det  er  en  Klub  som  enhver  anden,  og  der  er  kun  den 
Forskjel,  at  Kort-  og  Billardspil  ikke  er  tilladt  her.  Derimod 
ere  Blade,  Tidsskrifter  og  nyudkomne  Bøger  fremlagte,  der  er 
et  Pianoforte  paa  Salen,  og  der  dyrkes  ivrigt  Musik.  Af  og  til 
gives  der  Koncert  om  Aftenen ,  een  eller  undertiden  et  Par 
Gange  om  Aaret  spilles  der  en  Komedie,  eller  der  er  anden 
Morskab  som  f.  Ex.  Maskerade,  et  Marked  eller  deslige,  hvor 
det  er  tilladt  at  slaa  Gjækken  løs.  Mange  af  Professorerne  ere 
Medlemmer,  og  ogsaa  andre  Embedsmænd  ere  det,  især  de, 
der  efter  at  være  blevne  befordrede  delvis  ønske  at  fortsætte 
deres  Studenterliv.  Men  Seniorer  kunne  kun  Studenter  blive :i:; 
vi  andre  tage  ikke  Del  i  Forhandlingerne  men  betragte  os,  som 
om  vi  kun  vare  Æresmedlemmer,  hvad  vi  aldeles  ikke  ere.    Vi 


Heri  har  Sibbern  som  bekjendt  ikke  Ret. 

indskrænke  os  til  at  øve  en  stille  Indflydelse,  der  virker  af  sig 
selv.  Forholdet  til  Studenterne  er  det  bedste,  og  Harmonien 
bliver  ikke  forstyrret.  Selv  hos  Kongen  er  Studenterforeningen 
godt  anskreven,  ligesom  da  ogsaa  Universitetet  og  Studenterne 
overhovedet  staa  sig  meget  godt  med  Kongen. »  15 

Der  blev  saaledes  baade  talt  og  sunget  paa  Tydsk  til 
Schleiermacher  i  Studenterforeningen,  og  det  er  rimeligt  nok, 
at  Medlemmerne,  der  dengang  sang  mange  tydske  Sange,  have 
kunnet  udtrykke  sig  bedre  paa  vort  sydlige  Nabosprog,  end  de 
nuværende  Medlemmer  ere  i  Stand  til.  Baggesen,  Oehlenschlager 
og  J.  L.  Heiberg  optraadte  jo  ogsaa  som  tydske  Digtere.  Imid- 
lertid er  det,  som  man  veed,  meget  vanskeligt  for  Danske  at 
optræde  som  Talere  paa  Tydsk,  da  der  overalt  i  Sproget 
ligger  Faldgruber,  som  der  skal  stor  Øvelse  og  fint  Øre  til  at 
undgaa.  Naar  en  Dansk  tilmed  skal  tale  til  en  tydsk  Gjæst  i 
Danskes  Nærværelse,  bliver  han  uvægerlig  til  Latter,  dersom 
han  begaar  en  Fejl,  hvilket  Tilhørerne,  der  selv  ikke  tør  træde 
op,  øjeblikkeligt  opdage  og  ligefrem  ligge  paa  Lur  efter. 

Det  faste  Selskab,  som  hver  Middag  samledes  omkring 
Hjørnebordet  i  Studenterforeningens  Konversations  værelse,  for- 
handlede derfor  med  Iver,  hvem  der  skulde  holde  Talen  til 
Schleiermacher,  og  paa  hvad  Maade  det  skulde  finde  Sted. 
Der  fremkom  mange  latterlige  Forslag,  men  det,  Henrik  Krøyer 
leverede,  kunde  man  ikke  tage  Fejl  af,  hvorfor  det  blev  mod- 
taget med  stort  Bifald.  Det  lød  saaledes:  «Hochzuverehrender, 
Hochwiirdiger  Herr  Professor!  Sie  heissen  Schleiermacher, 
Sie  soliten  aber  eigentlich  heissen  Schleierbrecher;  denn  Sie 
haben  den  Schleier  gebrochen,  der  friiher  iiber  die  Religion 
verbreitet  war,  und  dafiir  sollen  Sie  haben  tausend  Dank.  Sie 
leben  hoch!»16 


XIII. 

1  April  1834  vendte  Orla  Lehmann  hjem  fra  sin  Uden- 
landsrejse, tidligere  end  han  havde  bestemt,  men  hans  Moder 
laa  for  Døden,  og  han  hang  med  stor  Kjærlighed  ved  hende. 
Kort  efter  udkom  endelig  den  længe  ventede  Forordning,  der 
bestemte,  hvorledes  Stænderforsamlingerne  skulde  være  indrettede, 
og  dermed  var  tillige  Signalet  givet  til  Skabelsen  af  en  politisk 
Presse,  eller,  som  man  dengang  sagde,  af  en  fri  Presse.  Det 
var  nemlig  klart,  at  skulde  Folket  gjennem  sine  Udsendinge 
kunne  komme  til  at  øve  nogen  Indflydelse  paa  de  offenlige 
Anliggender,  saa  maatte  der  stiftes  Blade,  som  kunde  oplyse 
det  om  de  Sager,  der  blev  forelagte  Forsamlingerne,  og  for- 
klare de  valgberettigede  Borgere,  der  foreløbig  savnede  enhver 
Indsigt  i  Lovgivningen  og  vare  hildede  i  de  smaaligste  Ravne- 
krogsinteresser,  om  Regjeringens  Forslag  vare  gavnlige  eller  ej, 
og  om  de  tog  Hensyn  til  hele  Statens  Tarv  eller  kun  til  en 
enkelt  Stands  Interesser. 

Dette  var  imidlertid  ikke  Kongens  og  Kancelliets  Mening, 
og  derfor  sørgede  de  for,  at  Stænderforsamlingernes  For- 
handlinger blev  gjorte  saa  vanskeligt  tilgængelige  som  muligt, 
ligesom  de  strax  erklærede  den  nyskabte  Presse  Krig.  Kong 
Frederik  VI  havde  tænkt  sig,  at  de  Stænderdeputerede  i  Stilhed 
skulde  drøfte  de  Forslag,  hans  Regjering  havde  forelagt  for 
dem,    og    at    deres    Forhandlinger    ikke    skulde    offenliggjøres. 

Hvad  de  vedtog,  skulde  kun  vedkomme  ham  alene  og  aldeles 
ikke  dem,  der  havde  valgt  dem.  Allerhelst  havde  han  set,  at 
Stænderforsamlingerne  vare  blevne  til  en  Slags  Underafdelinger 
af  Regjeringskollegierne.  Men  en  Presse,  der  vovede  at  kritisere 
Regjeringens  Handlinger,  det  var  i  hans  og  hans  Raadgiveres 
Øjne  en  formastelig  Udyæxt,  som  man  ved  alle  mulige  skarpe 
Midler  maatte  se  at  beskære. 

Man  maa  have  studeret  nogle  Aargange  af  de  da  bestaaende 
Hovedstadsblade  for  ret  at  forstaa  den  Opsigt,  det  maatte  vække, 
da  Professor  David  den  14.  September  1834  udgav  det  første 
Nummer  af  Ugebladet  « Fædrelandet*.  Den,  der  uden  Kjendskab 
til  den  foregaaende  Tids  Journalistik  nu  læser  den  første  halve 
Snes  Numre,  vil  forundre  sig  over,  at  det,  der  her  siges,  skulde 
kunne  være  stats-  eller  samfundsfarligt.  Han  vilde  langt  snarere 
være  tilbøjelig  til  at  mene,  at  det  var  Sandheder  saa  almindelige, 
at  man  kunde  sætte  dem  paa  Forskrifter  i  Almueskolerne.  Naar 
man  imidlertid  møjsommeligt  har  arbejdet  sig  gjennem  « Berlingske 
Tidende*,  « Dagen »  og  «Kjøbenhavnsposten»  og  derved  ret  har 
faaet  Øje  op  for,  hvad  Pressen  dengang  bød  Offenligheden  især 
i  Retning  af  en  over  alle  Grænser  dreven  Underdanighed,  vil 
man  ved  at  læse  « Fædrelandet*  strax  se,  at  en  ny  Aand  og 
en  ny  Tid  er  i  Færd  med  at  holde  sit  Indtog. 

Det  politiske  Liv,  der  fra  nu  af  begyndte  at  røre  sig,  satte 
selvfølgelig  sine  Mærker  i  Studenterforeningen,  der  jo  efter  sit 
Princip  burde  rumme  de  for  nye.  Ideer  mest  modtagelige  unge 
Mænd,  og  man  ser  da  ogsaa,  at  flere  af  de  senere  politiske 
Ordførere  enten  i  Pressen  eller  i  Stænderforsamlingerne  og  de 
senere  lovgivende  Forsamlinger  i  den  sidste  Halvdel  af  Trediverne 
bleve  valgte  til  Seniorer.  Dette  gjælder  f.  Ex.  Lehmann,  Cand. 
jur.  /.  F.  Giødwad,  Cand.  jur.  H.  C.  Sager,  Cand.  jur.  Hother 
Hage  og  Cand.  jur.  Gustav  Brock.  Nogle  af  dem  blev  endog 
valgte  flere  Gange.  Det  er  imidlertid  ogsaa  sikkert,  at  ikke 
faa  af  dem,  der  paa  den  Tid  vare  Kandidater  eller  ældre  Stu- 
denter, med  megen  Misnøje  saa  paa,  at  Politikken  trængte  ind 
og  begyndte  at  beherske  Samtalerne.     De   satte   derfor  en  sejg 

Modstand  mod  den  fremtrængende  politiske  Interesse,  som 
truede  med  at  afsætte  de  gamle  Guder,  nemlig  Theatret  og 
Skuespillerne,  og  de  havde  ingen  Interesse  af  at  forstaa,  hvad 
der  nu  brød  frem.  Flere  af  dem  betragtede  Lehmann  som  en 
fæl  Urostifter  og  vare  overbeviste  om,  at  hans  hele  Virken  og 
Stræben  i  Foreningen  alene  gik  ud  paa  at  omdanne  den,  og 
deri  havde  de  delvis  heller  ikke  Uret.  De  formaaede  imidlertid 
ikke  at  dæmme  op  mod  Strømmen  og  maatte,  enten  de  vilde 
eller  ej,   følge  med  den. 

Ved  sin  Hjemkomst  indmeldte  Lehmann  sig  strax  i  For- 
eningen, men  vi  finde  først  i  November  samme  Aar  Spor  af 
hans  Virksomhed,  idet  han  den  8.  November  oplæste  en  Over- 
sættelse af  Paul  Louis  Couriers  Tale  imod  Kjobet  af  Slottet 
Chambord  til  den  lille  Hertug  af  Bordeaux.  Lehmann  og  Giød- 
wad  havde  i  Forening  oversat  Chateaubriands  Tale  i  Pairs- 
kammeret  mod  Loven  om  Indførelsen  af  Censur,  Dupins  For- 
svarstale i  Deputeretkammeret  for  Digteren  Beranger  samt  den 
ovennævnte  af  Courier.  Denne  Tale  blev  som  bekjendt  ikke 
holdt  i  noget  af  Kamrene,  men  Forfatteren,  der  levede  paa  sit 
Gods  i  Departementet  Indre  &  Loire,  skrev  den,  da  han  vilde 
fraraade  sine  Sognebeboere  at  give  Bidrag  til  Subskriptionen. 
Da  Lehmann  og  Giødwad  næste  Aar  udgav  disse  tre  Taler  i 
Trykken,  skrev  de  om  Couriers,  at  den  var  «et  Mesterstykke 
ikke  blot  af  gjennemtrængende  Ironi  og  lunefuldt  Vid  men 
tillige  af  simpel,  klar  Fremstilling  og  indlysende  Forstaaelighed», 
hvorfor  de  fandt,  at  «den  kan  tjene  hver  den  til  Mønster,  der 
ved  Tale  eller  Skrift  vil  virke  paa  Folket». 

For  at  vise  Offenligheden,  hvad  politisk  Veltalenhed  var, 
opfordrede  Lehmann,  der  i  Januar  1835  andengang  var  bleven 
valgt  til  Senior,  kongelig  Skuespiller  Instruktør  N .  P.  Nielsen 
til  i  Studenterforeningens  Festsal  at  foredrage  disse  tre  Taler 
samt  andre  Mønstre  paa  fremmed  oratorisk  Kunst.  Det  var 
ikke  Senioratet  som  saadant,  der  bad  Nielsen  herom,  men  denne 
anmodede  Senioratet  om  at  maatte  laane  Salen,  hvilket  saa 
Generalforsamlingen  gik  ind  paa.    Senioratet  selv  turde  ikke  tage 

det  paa  sin  Kappe,  da  det  fremfor  Alt  vilde  undgaa,  at  man 
paa  højere  Steder  troede  om  det,  at  det  gav  sig  af  med  Politik. 

Hvor  forsigtigt  Senioratet  troede  at  maatte  være,  viste  sig 
bl.  A.,  da  den  første  store  politiske  Proces  i  dette  Aarhundrede 
blev  paakjendt.  Da  det  ellevte  Nummer  af  « Fædrelandet*,  var 
udkommet,  mente  Regjeringen,  at  den  burde  skride  ind  mod 
en  Artikel  «Hvad  kan  det  hjælpe »,  skreven  di  Johannes  Hage, 
og  da  den  gav  Generalfiskalen  Ordre  til  at  anlægge  Sag,  fik 
han  ligeledes  Befaling  til  at  drage  to  Artikler  i  Nr.  7  og  Nr.  10 
med  ind  under  Undersøgelsen.  Den  ene,  der  handlede  om 
Stændernes  Ret  til  at  indgive  Andragender  til  Kongen  om  offen- 
lisre  Anliggender,  var  forfattet  af  Lehmann.  Denne  Proces  vakte 
den  allerstørste  Opsigt  hos  hele  den  dannede  Del  af  Nationen, 
og  tvertimod  Regjeringens  Hensigt  bidrog  den  netop  i  aller- 
højeste Grad  til  at  faa  Folk  til  at  interessere  sig  for  de  offenlige 
Anliggender  og  da  især  for  den  truede  Pressefrihed. 

Kort  efter  at  Sagen  mod  David  var  bleven  anlagt,  opstod 
der  et  velbegrundet  Rygte  om,  at  Regjeringen  havde  i  Sinde 
yderligere  at  indskrænke  Trykkefriheden,  hvilket  medførte,  at 
Professorerne  Clausen,  Schouw,  Sibbern  og  mange  andre  ansete 
civile  og  militære  Embedsmænd  og  Borgere  indsendte  et  Bøn- 
skrift  til  Kongen  om,  at  Presseforholdene  ialfald  maatte  vedblive 
at  være,  som  de  vare  for  Øjeblikket.  Det  var  paa  dette  Bøn- 
skrift, at  Kongen  den  26.  Februar  1835  svarede  de  saa  be- 
kjendteOrd:  « Ligesom  Vor  landsfaderlige  Opmærksomhed  stedse 
har  været  henvendt  paa  at  bidrage  Alt,  hvad  der  stod  i  Vor 
kongelige  Magt,  til  at  virke  for  Statens  og  Folkets  Vel,  saaledes 
kan  heller  Ingen  uden  Vi  alene  være  i  Stand  til  at  be- 
dømme,  hvad  der  er  begges  sande  Gavn  og  Bedste. » 

Dette  Svar,  der  i  Almindelighed  forkortes  til  «Vi  alene 
vide»,  vakte  megen  Misstemning  i  Kjøbenhavn,  da  det  til- 
strækkeligt viste,  at  det  ingenlunde  var  Regjeringens  Hensigt  i 
nogen  Maade  at  forandre  det  System,  den  hidtil  havde  fulgt. 
Den  nærmeste  Følge  var  imidlertid,  at  de  samme  Mænd,  der 
havde  indgivet  Bønskriftet,  i  Forening  med  mange  Andre  stiftede 

Trykkefrihedsselskabet,  der  fik  Filialer  over  hele  Landet  og 
indenfor  sine  Rammer  samlede  Alle,  der  havde  nogensomhelst 
politisk  Interesse. 

Indignationen  over  det  kongelige  Reskript  gav  sig  Luft 
blandt  Studenterne.  Paa  Regensen,  hvor  man  den  28.  Maj 
forrige  Aar  havde  festligholdt  Offenliggjørelsen  af  Forordningen 
om  Provinsialstænderne  ved  en  Kompotation  om  Aftenen  i 
Gaarden,  fandt  der  Fastelavnsmandag  den  2.  Marts  1835  en 
Lystighed  Sted  om  Eftermiddagen  mellem  Kl.  3  og  5V2. 
Provsten,  der  meget  nødig  tillod,  at  den  klosterlige  Ro  og 
Fred  blev  forstyrret,  og  som  helst  havde  set,  at  de  100  Alumner 
levede  ligesaa  stille  som  Munke,  havde  meget  mod  sin  Villie 
givet  Tilladelse  til,  at  man  slog  Katten  af  Tønden.  Medens 
Deltagerne,  der  delvis  havde  klædt  sig  ud,  vare  i  Færd  her- 
med, fik  en  af  Alumnerne,  den  senere  Digter  og  Kritiker  P.  L. 
Møller,  det  Indfald  at  vende  sin  Frakke  og  fæste  paa  Ryggen 
en  Plakat,  paa  hvilken  der  stod:  «Vi  Konge  af  Grønland  og 
omliggende  Øer,  Ingen  uden  Vi  alene  vide»  o.  s.  v.  Han  gik 
i  denne  Dragt  rundt  i  Gaarden,  men  medens  Nogle  lo,  var  der 
Andre,  der  fandt,  at  det  ikke  var  passende,  hvorfor  han  gik 
op  paa  sit  Værelse.  Men  ude  i  Byen  hed  det  sig  strax,  at 
Regensianerne  havde  slaaet  efter  en  Dukke,  der  forestillede 
Minister  Stemann,  hvem  man  holdt  for  Forfatteren  af  det 
kongelige  Svar. 

Nogle  Dage  efter  kom  Professor  Koldernp- Rosenvinge  en 
Morgenstund  til  Regensprovsten  og  meddelte  ham,  at  der  paa 
Universitetet  var  blevet  opslaaet  en  Seddel,  som  indeholdt  en 
Opfordring  til  de  Studerende  om  Kl.  8V2  om  Aftenen  at  ind- 
finde sig  der  for  samlede  at  bringe  den  forhadte  Minister  Ste- 
mann et  Pereat.  Provsten  spurgte  nu  Stud.  theol.  C.  F.  Allen, 
da  han  Kl.  12  kom  fra  Forelæsninger,  om  han  havde  hørt 
Noget  herom  af  sine  Kammerater,  men  fik  et  benægtende  Svar. 
Senere  paa  Dagen  erfarede  Provsten  imidlertid,  at  en  Seddel 
med  et  lignende  Indhold  havde  været  opslaaet  paa  Ehlers 
Kollegium,    Kirurgisk  Akademi  og  Frederiks  Hospital,    ligesom 

det  ogsaa  blev  fortalt  ham,  at  særlig  Russerne  vilde  sætte  sig 
i  Bevægelse. 

Professorerne  forhandlede  nu  om,  hvad  der  var  at  gjøre. 
De  tænkte  først  paa  at  lukke  Porten,  der  fører  ind  til  Universitets- 
gaarden,  men  hen  paa  Eftermiddagen  kom  H.  C.  Ørsted  til 
Regensprovsten  for  yderligere  at  drøfte  Situationen,  og  de 
blev  da  enige  om,  at  Porten  skulde  staa  aaben,  og  at  nogle  af 
Universitetslærerne,  deriblandt  Ørsted  og  Sibbern,  skulde  give 
Møde  og  prøve*  paa  at  tale  Studenterne  tilrette.  Paa  den  nævnte 
Tid  indfandt  der  sig  virkelig  en  Mængde  Studerende  i  Universitets- 
gaarden,  hvor  de  hørte  paa  de  to  Professorers  Formaninger. 
De  fleste  begav  sig  derefter  hen  i  Regensgaarden,  men  efter  en 
hel  Del  Talen  frem  og  tilbage  gik  de  til  Badstudstræde,  hvor 
Stemann  boede,  og  hvor  de  en  Tid  lang  drev  omkring.  Der 
lød  dog  intet  Pereat  for  Stemann,  men  derimod  blev  der  af  og 
til  raabt:  «Ned  med  Politiet  og  dets  Spioner !»  Dermed  endte 
Demonstrationen,  og  der  fandt  ingen  Anholdelse  Sted,  ja  Politiet 
udfoldede  end  ikke  nogen  større  Styrke.1 

I  Studenterforeningen  vedtog  Senioratet  omtrent  samtidig 
at  indkalde  en  overordenlig  Generalforsamling,  der  skulde  bevilge 
50  Rbd.  een  Gang  for  alle  til  Selskabet  for  Trykkefrihedens  rette 
Brug  «saavel  for  at  fremhjælpe  Selskabets  Øjemed  som  for  at 
erholde  det  af  Selskabet  udgivne  Ugeblad».2  Generalforsamlingen 
besluttede  imidlertid  at  ville  vente,  indtil  Selskabet  havde 
konstitueret  sig. 

Den  18.  Maj  faldt  Hof-  og  Stadsrettens  Dom  i  Processen 
mod  David  med  det  Udfald,  at  han  blev  frikjendt.  Da  Med- 
delelsen herom  i  en  Fart  løb  Byen  rundt,  kom  Studenterne  i 
stærk  Bevægelse.  Paa  Regensen  var  der  hele  Dagen  et  livligt 
Røre,  og  Klokken  mellem  3  og  4  gav  en  Deputation  bestaaende 
af  Alumnerne  P.  L.  Møller  og  Pontoppidan  Møde  hos  Provsten 
og  bad  i  deres  Kammeraters  Navn  om  at  maatte  faa  Lov  til  at 
illuminere  idetmindste  ud  til  Gaarden  samt  til  at  holde  Gilde 
bagefter.  Professor  Petersen  erklærede  imidlertid,  som  man 
kunde  vente,  at  han  ikke  havde  Bemyndigelse  til  at  imødekomme 


366 

deres  Ønske,  men  at  han  først  maatte  henvende  sig  til  det 
theologiske  Fakultet.  Han  skulde  gjerne  fremsende  en  Ansøgning 
fra  Alumnerne,  men  han  kunde  jo  ikke  vide,  naar  der  kom  Svar. 
Samtidig  gjorde  han  dem  opmærksomme  paa,  at  de  burde  betænke, 
om  det  var  ønskeligt  for  David  selv,  at  der  blev  demonstreret 
saaledes.  Denne  kunde  nemlig  let  komme  i  en  mislig  Situation, 
der  kunde  gjøre  det  vanskeligt  for  ham  igjen  at  blive  forsonet 
med  Regjeringen.  Det  maatte  være  Nok  for  ham  at  vide,  at 
der  herskede  almindelig  Glæde  over  Udfaldet  af  Sagen.  Alum- 
nerne opgav  derefter  yderligere  Skridt.3 

Om  Aftenen  samlede  der  sig  imidlertid  en  Skare  Studenter 
paa  Kongens  Nytorv,  hvor  de  under  Anførsel  af  Cand.  jur. 
Georg  Aagaard  og  Cand.  jur.  V.  C.  Crone,  senere  Politidirektør 
i  Kjøbenhavn,  udenfor  Davids  Bolig  raabte  Leve  for  denne  og 
hans  Forsvarer  for  Retten  Overretsprokurator  Haagen.  Begge 
disse  begav  sig  derefter  ned  til  Studenterne  og  takkede  dem. 
Et  Rygte  fortalte,  at  Studenterkorpset  næste  Dag,  naar  det 
havde  holdt  Øvelse  paa  Fælleden,  vilde  marchere  til  Kongens 
Nytorv  og  ligeledes  bringe  David  en  Hyldest.  Dette  skete  dog 
ikke,  og  Medlemmerne  vilde  ogsaa  næppe  have  faaet  Tilladelse 
dertil  af  Chefen,  men  vi  meddele  kun  Rygtet,  for  at  man  deraf 
kan  se,  med  hvor  stor  Interesse  Alle  fulgte  denne  opsigt- 
vækkende Proces,  og  hvor  glade  Alle  vare  over,  at  Presse- 
friheden, som  de  troede,  var  gaaet  uskadt  ud  af  Domstolenes 
Prøvelse. 

Da  Lehmann  samme  Dag  indfandt  sig  i  Studenterforeningen, 
forefandt  han  en  Indbydelse  til  et  Gilde  samme  Aften  for  David. 
Da  han  imidlertid  ikke  fandt  det  rigtigt  at  holde  Gilde  strax, 
omskrev  han  Indbydelsen  saaledes,  at  den  kom  til  at  lyde  paa 
den  næste  Dag,  men  samtidig  satte  han  selv  sit  Navn  under 
Opfordringen  og  sendte  derpaa  Bud  til  sine  Kolleger  i  Senioratet 
Carl  Weiss,  Gøtje,  P.  T.  Zahrtmann  og  Cand.  jur.  /.  P.  Holm, 
den  senere  Borgmester  i  Kjøbenhavn.  I  Mødet  bemærkede  han 
først,  at  han  havde  underskrevet  Indbydelsen  ikke  som  Senior 
eller  paa  Senioratets  Vegne  men   som   almindeligt  Medlem,    og 

dernæst  foreslog  han,  at  man  skulde  give  sit  Samtykke  til 
Gildets  Afholdelse,  ja  endog,  at  man  skulde  optage  Ideen  som 
sin  egen  og  gjøre  det  til  en  Forenings  Sag,  da  70  Medlemmer 
havde  underskrevet  Opfordringen. 

Weiss  kunde  ikke  slutte  sig  til  Lehmanns  Forslag.  Vel 
kunde  et  saa  stort  Antal  Medlemmer  som  70  i  mange  andre 
Sager  afgive  Formodning  om,  at  deres  Ønske  faldt  sammen 
med  Selskabets  i  Almindelighed,  men  ligesom  det  ikke  var  af- 
gjort, at  Enhver,  der  havde  tegnet  sig  som  Deltager,  derfor 
antog  det  for  rigtigt,  at  Gildet  skulde  holdes,  saaledes  vare 
de  Spørgsmaal,  hvorom  det  her  drejede  sig,  af  saa  almindelig 
Interesse,  ligesom  de  vare  Gjenstand  for  en  saa  levende  Uenighed, 
at  man  ikke  burde  betragte  Antallet  af  Underskriverne  som  et 
Motiv,  der  kunde  fritage  Senioratet  for  udelukkende  af  følge  sin 
egen  Overbevisning.  Han  skulde  ikke  udvikle  Grundene  til,  at 
man  ikke  burde  holde  Gilde,  da  de  vare  ligesaa  velkjendte  som 
Grundene  for  det  Modsatte,  men  vilde  ikke  undlade  at  bemærke, 
at  det  end  ikke  var  vitterligt,  om  Professor  David  ønskede,  at 
der  blev  holdt  et  Gilde  i  Anledning  af  hans  Frifindelse.  Vilde 
man  holde  Gildet  privat  uden  Indblanding  fra  Senioratets  Side, 
vilde  det  se  ud  som  en  Maske,  « hvorved  man  ikke  undgaar, 
hvad  der  taler  mod  det  foreslaaede  Gilde,  men  derhos  taber, 
hvad  der  taler  for  det». 

Lehmann  kunde  berolige  Weiss  med,  at  David  var  saa  langt 
fra  at  have  Noget  imod  Gildet,  at  han  med  Fornøjelse  imødesaa 
det.  Senioratet  vedtog  derpaa  med  tre  Stemmer  imod  Weiss 
og  Holm,  at  der  maatte  afholdes  et  Gilde  i  Foreningens  Lokaler. 
« Derpaa  tog  vi,»  hedder  det  i  Senioratsprotokollen,  « under 
Overvejelse,  om  det  burde  gjøres  til  Foreningens  Sag  ved,  at 
Ideen  optoges  af  Senioratet,  .eller  vi  skulde  lade  det  beholde 
den  private  Karakter,  det  endnu  havde,  og  kun  ikke  forbyde 
dets  Afholdelse.  Dette  Sidste  vedtoges  med  en  Majoritet  af 
4  mod  1  (Lehmann),  idet  vi  mente  ikke  at  burde  blande  For- 
eningen som  Selskab  ind  i  en  Sag,  der  vel  havde  mange  af 
dens  Medlemmer  for   sig  men  upaatvivlelig  ogsaa   en  stor  Del 

af  dens  Medlemmer  imod  sig  og  forsaavidt  var  en  Partisag. 
Den  nødvendige  Myndighed  til  at  overholde  Orden  o.  s.  v.  blev 
da  overdraget  til  Lehmann  som  en  Formand  og  Forstander  for 
Gildet. »  Saaledes  troede  Senioratet  at  kunne  redde  Foreningens 
Neutralitet  i  politiske  Sager,  men  det  er  rimeligt  nok,  at  Weiss 
havde  Ret  i  sin  Opfattelse  af,  at  man  udenfor  Foreningen  be- 
tragtede Bestyrelsen  Optræden  som  en  Maske. 

Den  i .  Oktober  samledes  Stænderforsamlingen  i  Roskilde 
forste  Gang  under  almindelig  Glæde.  Mange  af  Hovedstadens 
Indbyggere  vare  strømmede  til  den  gamle  By  for  at  se  de 
Deputerede  gaa  i  Procession  fra  Palæet  til  Domkirken  og  for 
at  overvære  Gudstjenesten  der,  og  blandt  dem  var  der  mange 
Studenter.  Regensen  leverede  et  ikke  ringe  Kontingent,  der 
om  Morgenen  drog  afsted  efter  at  have  bragt  Regensprovsten 
en  Kattemusik  i  Anledning  af,  at  han  havde  udvirket,  at  Regens- 
kroen  var  bleven  lukket.  72  Alumner  havde  indgivet  et  An- 
dragende, skrevet  af  Stud.  philol.  Carl  Ploug,  om,  at  Under- 
betjenten maatte  vedblive  at  have  Beværtning,  men  det  blev 
afslaaet.  Natten  mellem  den  30.  September  og  1.  Oktober 
vaagnede  Professor  Petersen  ved  Støj  og  Sang  i  Gaarden,  hvor- 
for han  i  en  Fart  klædte  sig  paa  og  nu  blev  Vidne  til,  at  der 
blev  sunget  en  Vise  om  Kroen,  det  theologiske  Fakultet  og 
ham  selv;  derpaa  fulgte,  som  han  udtrykker  sig,  «en  Musik, 
der  vel  skulde  være  en  Charivari  og  nok  gjaldt  mig.  Dermed 
var  Sangen  forbi,   Folk  rejste,  og  jeg  hørte  Intet  videre». 

Han  lod  sig  imidlertid  ikke  mærke  med  Noget  men  skrev  i  sin 
Dagbog  følgende  Ord,  der  vise,  hvilken  Betydning  han  tillagde  den 
Foranstaltning,  der  nu  var  bleven  truffen:  «Jeg  har  siden  hin 
Nat  ikke  mærket  den  ringeste  Uro  og  set  visse  uvedkommende 
Personer  meget  mindre  end  forhen.  Reformen  vil  nok  virke, 
°S  Je&  haaber  fra  nu  af,  om  endog  enkelte  Reaktionsforsøg 
skulde  indtræffe,  at  kunne  regne  en  ny  og  bedre  Æra  i 
Regensens  Annaler.  Regenskroens  Ophævelse  er  iblandt 
de  Ting,  der  kun  lidet  vil  ænses  udenfor  Regensen,  men  det 
er   ligefuldt   et   vigtigt  Foretagende,    hvortil    der  har  hørt  lang 

Forberedelse,  Klogskab,  Sindighed  og  Kraft,  og  dersom  der 
tales  Mindeord  ved  min  Grav,  haaber  og  ønsker  jeg,  at  denne 
Sag  ikke  glemmes.  Det  er  en  Fortjeneste,  der  vil  have  vidt- 
udstrakte  Følger  og  derved  bære  sin  Løn  og  sin  Velsignelse  i 
sig  selv.» 

Højesteretsdommen  i  Sagen  mod  David  faldt  den  2.  De- 
cember, og  da  den  lød  paa  Frifindelse  ligesom  Hof-  og  Stads- 
rettens,  gav  den  Anledning  til  Demonstrationer  for  den  Anklagedes 
Defensorer,  Højesteretsadvokaterne  O.  E.  H&egh-Giddberg  og 
P.  E.  Sporon.  Det  var  akademiske  Borgere,  som  dannede 
Hovedstyrken  i  den  Skare,  der  om  Aftenen  drog  hen  til  deres 
Boliger  og  udbragte  et  Leve  for  Davids  Forsvarere.  Begge 
takkede,  og  Høegh-Guldberg  udtalte  bl.  A.,  at  man  i  Dommen 
maatte  se  et  uomstødeligt  Bevis  paa  den  Sandhed,  at  Danmark 
besad  en  Pressefrihed,  og  at  man  maatte  glæde  sig  over  den 
Tryghed,  med  hvilken  man  kunde  stole  paa  Domstolenes 
Uafhængighed  og  Selvstændighed.  «Han  udbragte  derpaa  et 
Hurra  for  « Trykkefriheden  og  Danmarks  Domstole»,  der  fiere 
Gange  blev  gjentaget  af  den  forsamlede  Mængde,  hvornæst 
han  efter  endnu  en  Gang  at  have  takket  for  den  ham  viste 
hædrende  Opmærksomhed  opfordrede  Forsamlingen  til  at  ende 
saaledes,  som  alle  Danske  bør  ende,  med  et  «Leve  for  Kongen 
og  Fædrelandet«,  hvilket  Forsamlingen  besvarede  med  et  mange 
Gange  gjentaget  Jubelraab,  hvorpaa  den  skiltes  ad  med  samme 
Rolighed,   der  uafbrudt  havde  hersket  hele  Tiden.  »5 

Som  man  ser,  holdt  Studenterforeningen  som  saadan  sig 
stadig  udenfor  de  forskjellige  politiske  Meningstilkjendegivelser, 
men  mange  af  Medlemmerne  vare  naturligvis  med.  Man  kan 
snarere  sige,  at  det  var  Regensen,  der  førte  an,  og  her  boede 
jo  ogsaa  de  yngre  og  livligere  Elementer,  som  i  det  Hele  i 
den  sidste  Halvdel  af  Trediverne  ikke  søgte  til  Studenterfor- 
eningen i  samme  Grad  som  tidligere.  Især  efterat  der  den 
1.  Januar  1832  var  blevet  dannet  en  Læseforening  paa  Regensen, 
til  hvilken  alle  Regens-  og  Kommunitets-Alumner  havde  Adgang, 
og  som  senere  endog  blev  aabnet  for  forhenværende  Regensianere, 

samlede  mange  af  de  Yngre  sig  her  ikke  alene  for  at  læse 
men  ogsaa  for  at  raadslaa  om  alle  Studenterinteresser.  Da  nu 
tilmed  de  mest  Fremtrædende  i  den  yngre  Slægt,  de,  der  i 
Taler  og  Digte  forstod  at  give  de  Tanker  og  Følelser  Udtryk, 
som  nu  skulde  til  at  bane  sig  Vej,  havde  været  eller  vare 
Regensalumner,  blev  Læseforeningen  efterhaanden  til  en  lille 
Studenterforening  med  slagfærdige  og  energiske  Førere  til  Sorg 
for  Provsten  men  til  Glæde  og  Løftelse  for  de  Unge  selv.  Den 
hele  Studenterverden  blev  efterhaanden  vænnet  til  at  se  hen  til 
Regensen  som  det  Sted,  hvor  Signalet  skulde  hejses,  naar  det 
gjaldt  om  en  samlet  Optræden  fra  hele  Standen,  og  iblandt 
Regensianerne  var  der  især  een  Alumnus,  der  alt  i  Midten  af 
Trediverne  optraadte  som  den  fødte  Leder  og  Anfører,  og  som 
forstod  at  vinde  sine  Kammerater  baade  ved  sine  friske  og 
malmfulde  Sange  og  ved  Ordets  Magt.  Det  var  Carl  Ploug, 
dimitteret  fra  Kolding  Skole  i  1829  i  en  Alder  af  endnu  ikke 
sexten  Aar. 

Regensprovsten  forstod  ikke  hans  Sange  men  var  bange 
for  ham  som  den  Svage,  der  har  med  en  energisk  Natur  at 
gjøre,  og  søgte  derfor  at  holde  gode  Miner  med  ham  og 
betroede  ham  af  og  til  Tillidshverv  for  ligesom  at  berolige 
Løven.  Da  han  saaledes  den  21.  December  1835  erfarede,  at 
Studenterne  i  Forening  med  andre  Medborgere  agtede  at  bringe 
A.  S.  Ørsted  et  Fakkeltog  samme  Aften  i  Anledning  af  hans 
Fødselsdag,  sendte  han  strax  Bud  efter  Ploug  og  bad  ham 
underrette  Vedkommende  om,  at  de  ikke  kunde  faa  Tilladelse 
til  at  samles  paa  Regensen,  dersom  Universitetets  Rektor  skulde 
nægte  dem  Adgang  til  Studiegaarden.  Ploug  lovede  at  efter- 
komme hans  Ønske  og  tog  endog  om  Aftenen  selv  Vagt  i 
Porten  for  alle  Tilfældes  Skyld,  men  der  mødte  Ingen,  da 
Rektoren  havde  vist  sig  imødekommende.  Politiet  var  imidlertid 
ikke  saa  velvilligt,  idet  det  ikke  vilde  give  Deltagerne  Tilladelse 
til  at  gaa  med  brændende  Fakler  paa  Gaden,  saa  at  de  først 
maatte  tænde  dem  i  den  polytekniske  Skoles  Gaard.  Den 
kongelige    Kommissarius    ved    Stænderforsamlingen    i    Roskilde, 

thi  det  var  som  saadan,  man  hædrede  ham,  tilbragte  Aftenen 
hos  sin  Broder,  der  som  Direktør  for  Anstalten  havde  Bolig  ud 
til  St.  Pederstræde.  En  Student  og  en  Grosserer  gik  op  til 
Selskabet,  der  var  samlet  hos  H.  C.  Ørsted,  og  bad  Kommis- 
sarius  om  at  komme  ud  for  at  modtage  Mængdens  Hyldest. 
Da  A.  S.  Ørsted  viste  sig,  istemmede  Forsamlingen  en  Sang  af 
Oehlenschlåger.     Her  hed  det  bl.  A. 

Danemark,   vor  fælles  Moder, 
Hilser  dig  paa  Axelstrand. 
Kongens  Mand  og  Folkets  Broder ! 
Du   forener  Drot  og  Land. 
Hænder  knytter  du  i  Hænder 
For  den  ædle,  gode  Sag. 
Danske  Mænd  og  danske  Stænder 
Signe  højt  din   Fødselsdag. 

Ørsted  takkede  for  dette  nye  Bevis  paa  sine  Medborgeres 
Kjærlighed  og  lovede,  at  han  fremdeles  efter  bedste  Evne  vilde 
bestræbe  sig  for  at  virke  som  Kongens  tro  Tjener  og  Folkets 
Ven.  Han  stod  dengang  paa  Højden  af  sin  Folkegunst,  medens 
Stemann  i  Almindelighed  opfattedes,  som  den,  der  modsatte  sig 
enhver  fri  Rørelse.  Da  Stænderforsamlingen  i  Roskilde  blev 
aabnet,  havde  «Kjøbenhavnsposten»,  der  snart  under  Giødwads 
og  Lehmanns  Redaktion  skulde  vække  Forargelse  hos  den 
ældre  Slægt,  kaldt  Ørsted  for  « Kongens  trofaste  Tjener  og 
Folkets  mægtige  Yndling».6  Der  skulde  ikke  gaa  mange  Aar, 
før  denne  Folkegunst  var  fuldstændigt  henvejret. 

Aldrig  saasnart  vare  Stænderne  i  Roskilde  traadte  sammen, 
før  der  strømmede  Petitioner  ind  til  dem.  Man  havde  jo  nu 
Lov  til  at  bede  i  Massevis,  hvad  der  tidligere  vilde  være  blevet 
anset  for  en  strafbar  Handling.  Endnu  for  en  fem  til  sex  Aar 
siden  havde  Stemann  sagt  til  tre  unge  Læger,  der  indfandt  sig 
hos  ham  for  at  klage  over  Forholdene  paa  kirurgisk  Akademi, 
at  naar  Tre  kom  paa  een  Gang  uanmeldt,  var  det  Oprør.7  Men 
i  1835  kunde  man,  som  man  dengang  sagde,  petitionere  saa 
meget,    man   havde   Lyst,    og  der  var  især  een   Sag,    der    var 

Gjenstand  for  Andragender,  nemlig  Stænderforsamlingens  Offen- 
lighed.  Adresser  laa  fremme  paa  mange  Steder  i  Kjøbenhavn 
og  ogsaa  i  Studenterforeningen.  Paa  Regensens  Læsestue  blev 
der  fremlagt  et  Exemplar,  men  da  Alumnerne  sendte  Bud  efter 
Provsten  for  at  tale  med  ham  derom,  sagde  han,  at  der  ikke 
var  noget  Ondt  i  at  underskrive,  men  at  han  ansaa  det  for 
overflødigt,  da  Stænderne  vistnok  selv  vilde  tage  denne  Sag 
under  Overvejelse,  at  det  var  en  mislig  Ting,  naar  Alle  vilde 
blande  sig  i  Statens  Anliggender,  samt  at  idetmindste  i  Danmark 
den  store  Masse  havde  saare  liden  Forstand  paa  Statssager. 
Da  han  var  færdig  med  sit  Foredrag,  opdagede  man  imidlertid, 
at  Professorerne  Sibbern  og  H.  N.  Clausen  havde  underskrevet 
Petitionen,  og  nu  tog  de  Tilstedeværende  ikke  i  Betænkning  at 
følge  deres  Exempel. 

Hvad  der  ikke  kunde  komme  'frem  i  danske  Blade  af  Frygt 
for  Beslaglæggelse  eller  Proces,  .saa  undertiden  Lyset  i  norske 
og  svenske,  ja  der  blev  ofte  i  disse  rettet  skarpe  Angreb  paa 
Regjeringen  i  Danmark  under  den  Form,  at  man  beklagede  den 
ufri  Tilstand,  hvorunder  Danskerne  levede  i  Modsætning  til  Nor- 
mændenes og  Svenskernes  Selvstændighed  og  Medbestemmelsesret. 
Disse  Angreb  imødegik  Kancelliet  simpelthen  ved  at  udstede 
Forbud  mod,  at  vedkommende  Blade  indførtes  her  i  Landet, 
en  velkjendt  Fremgangsmaade  andetsteds.  Alt  i  Juli  1834  havde 
Politidirektøren  meddelt  Senioratet,  at  « Morgenbladet »  i  Kristi- 
ania  ikke  maatte  « holdes  eller  cirkulere  i  Landet »,  og  i  Oktober 
1836  gav  Politifuldmægtig  Leerbek  Møde  paa  Regensen  og  for- 
langte udleveret  Nr.  152  af  det  norske  Blad  «Den  Constitu- 
tionelle»,  ligesom  han  samtidig  meddelte,  at  Bladet  var  blevet  for- 
budt her  i  Landet.    Samme  Meddelelse  fik  Studenterforeningen. 

I  1837  gik  det  ud  over  et  svensk  Blad,  nemlig  « Aftonbladet*. 
Den  26.  Oktober  Kl.  12  om  Middagen  gav  Politiassistent  H.  C. 
Gad,  der  forøvrigt  selv  havde  været  Senior,  Møde  i  Foreningen, 
hvor  han  traf  Lehmann,  som  var  den  eneste  tilstedeværende 
Senior.  Han  meddelte,  at  han  havde  Ordre  til  at  lægge  Beslag 
paa    « Aftonbladet »    for    18.  November,    hvilket    han    derfor  be- 

gjærede  udleveret.  Hertil  svarede  Lehmann,  at  han  ikke  uden 
skriftlig  Rekvisition  vilde  anse  sig  for  beføjet  til  at  efterkomme 
Anmodningen,  hvorimod  han,  hvis  Gad  vilde  meddele  ham  en 
saadan,  strax  skulde  tage  Bladet  under  Forvaring  og  derpaa 
sammenkalde  et  Senioratsmøde.  Han  tvivlede  da  ikke  paa,  at 
Senioratet  vilde  samtykke  i  Udleveringen.  Gad  skrev  nu 
en  Begjæring,  hvorpaa  Lehmann  lagde  Bladet  under  Senioratets 
Laas  og  Lukke,  men  da  han  derefter  ytrede,  at  Senioratet  efter 
hans  Mening  burde  opslaa  denne  Begjæring  i  Lokalet  til  Under- 
retning for  Medlemmerne  og  til  Legitimation  for  sig  selv,  fordi 
det  saaledes  havde  disponeret  over  nogen  af  Foreningens  Ejen- 
dele, tog  Gad  Rekvisitionen  tilbage,  medens  Lehmann  igjen 
lagde  vedkommende  Nummer  af  « Aftonbladet »  paa  dets  gamle 
Plads.  Lehmann  fandt  ikke  Anledning  til  at  holde  det,  der 
var  foregaaet,  skjult  for  dem  af  Foreningens  Medlemmer,  som 
det  kunde  interessere,  da  han  baade  selv  maatte  anse  det  for 
ønskeligt  at  erfare  Andres  Mening  om  Sagen  og  stod  For- 
eningen til  Ansvar  for  sin  Færd.  Saalænge  han  forblev  i 
Foreningen,  passede  han  paa,  at  det  ommeldte  Nummer  af 
Bladet  ikke  blev  ødelagt  eller  borttaget,  men  da  han  gik,  lagde 
han  det  ind  i  Senioratets  Skab. 

Samme  Aften  kom  Gad  imidlertid  igjen  og  traf  da  to  af 
de  andre  Seniorer,  nemlig  Zahrtmann  og  Cand.  jur.  Edvard 
Collin,  der  udleverede  Bladet,  efterat  Lehmann  i  Forvejen  havde 
sagt,  at  han  Intet  havde  derimod,  dersom  Gad  afgav  en  skriftlig 
Rekvisition,  hvilket  derpaa  skete. 

Der  gik  nu  en  tre  Ugers  Tid,  i  hvilken  Lehmann  ikke 
hørte  Noget  fra  Politiet.  Men  den  16.  November  indfandt  to 
Politibetjente  sig  hos  ham  og  tilsagde  ham  til  Møde  hos  Politi- 
direktør Bræstrup  næste  Dag  Kl.  12.  Da  han  var  kommen, 
spurgte  denne  ham,  om  det  var  sandt,  at  han  havde  nægtet 
at  udlevere  Bladet  uden  skriftlig  Ordre,  hvortil  han  svarede,  at 
han  havde  handlet  i  sin  Egenskab  af  Senior  og  paa  Senioratets 
Vegne,  men  at  han  som  privat  Mand  ikke  kunde  svare  for 
Senioratets  Handlinger.    Hvis  Politidirektøren  derfor  vilde  have 

en  officiel  Underretning  om  Sammenhængen,  maatte  han  hen- 
vende sig  til  Senioratet.  Privat  var  Lehmann  imidlertid  villig 
til  at  meddele  de  Oplysninger,  der  maatte  blive  krævede. 

Hertil  svarede  Politidirektøren,  at  han  ikke  begjærede  nogen 
Oplysning,  men  at  han  derimod  vilde  betyde  Lehmann,  at  han 
havde  handlet  meget  urigtigt  ved  at  nægte  at  udlevere  Bladet 
uden  skriftlig  Ordre.  Dette  forudsatte  enten  Uvidenhed  om 
Lovgivningen,  da  en  Politiassistent  var  berettiget  til  at  gjøre 
Alt  undtagen  til  at  arrestere  Folk,  eller  Villie  til  paa  ulovlig 
Maade  at  modsætte  sig  Politiet,  hvilket  var  urigtigt  af  Lehmann 
baade  som  privat  Mand  og  som  Direktør  for  en  Klub,  der  som 
saadan  stod  under  Politidirektøren  og  skulde  lystre  Politiets 
Ordre.  Tilsidst  lod  Bræstrup  forstaa,  at  det  kom  an  paa 
ham,  om  Lehmann  skulde  faa  Lov  til  at  vedblive  at  være 
Senior. 

Lehmann  bemærkede  hertil,  at  han  ikke  havde  modsat  sig 
Politiet  men  kun  nægtet  selv  at  handle,  før  han  fik  et  skriftligt 
Bevis,  hvormed  han  ligeoverfor  sine  Kolleger  kunde  legitimere 
sin  Optræden.  Havde  han  forseet  sig,  var  der  vel  Lov  og 
Ret  til  for  ham  som  for  Andre.  Han  kunde  ikke  erkjende,  at 
Politidirektøren  havde  Myndighed  til  at  give  ham  en  Irette- 
sættelse, hvilket  Udtryk  denne  havde  brugt.  Lehmann  sluttede 
med  at  udtale,  at  han  betragtede  Politidirektørens  Tilkjende- 
givelse  som  dennes  individuelle  Mening,  og  at  han  baade  som 
privat  Mand  og  som  Senior  maatte  protestere  mod  at  have 
erholdt  en  Irettesættelse,  som  han  ikke  tog  imod.8 

Da  dette  foregik,  havde  Lehmann  alt  i  et  Par  Aar  sammen 
med  Giødwad  redigeret  «Kjøbenhavnsposten»,  og  i  denne  Egen- 
skab havde  han  under  Pressens  daværende  ublide  Kaar  haft  rig 
Lejlighed  til  at  udvikle  sine  journalistiske  Evner.  Der  kræ- 
vedes en  overordenlig  Skarpsindighed  til  at  undgaa  at  komme  i 
Strid  med  Presselovgivningen,  hvilket  ofte  beredte  en  saa  fyrig 
Natur  som  hans  store  Vanskeligheder,  men  han  forstod  at  klare 
Skjærene.  Samtidig  var  han  Sagførerfuldmægtig,  og  da  han  i 
Aarene    1835    og    1837    tillige    virkede    som    Senior,    i    hvilken 

Egenskab  han  optraadte  som  Taler  paa  Generalforsamlinger  og 
som  Foredragsholder,  havde  han  fuldt  op  at  gjøre. 

De  politiske  Foredrag  i  Foreningen  blev  efterhaanden 
hyppigere.  Saaledes  talte  Auditør  0.  F.  Midler  den  17.  De- 
cember 1836  om  Partierne  i  Frankrig.  Han  meddelte,  at  han 
selv  havde  haft  Lejlighed  til  at  gjøre  sig  bekjendt  med  For- 
holdene der  paa  en  Rejse  til  Paris  i  1833,  samt  at  han  end- 
videre havde  benyttet  som  Kilder  Capefigue:  «De  l'esprit 
des  parties  politiques»  samt  Heine:  «Politische  Zu- 
stånde».  Den  15.  April  1837  holdt  Professor  David  Foredrag 
om  Civilisationens  Indflydelse  paa  det  materielle  Velvære.  Man 
hørte,  sagde  han,  for  et  Par  Aartier  siden  fra  forskjellige  Sider 
den  Paastand,  at  den  stigende  Kultur  medførte  en  Svækkelse 
af  den  fysiske  Kraft  og  en  større  Dødelighed.  Denne  Paastand 
sogte  han  derpaa  at  gjendrive  ved  statistiske  Beregninger,  som 
især  Grev  Villarmin  havde  opstillet. 

Den  26.  Oktober  gav  Lehmann  Meddelelse  om  den  historiske 
Oprindelse  til  Stænderforsamlingen  i  Hannover  og  om  Kong 
Ernst  Augusts  Patenter,  i  hvilke  han  ved  et  Magtsprog  havde 
ophævet  den  gjældende  Forfatning  af  1833  og  igjen  indført 
raadgivende  Stænder.  Lehmann  udviklede  nu,  at  en  Opstand 
i  dette  Tilfælde  var  fuldstændig  berettiget,  og  at  Politimesteren 
i  Hannover  burde  have  arresteret  Kabinetsministeren  v.  Scheele 
som  Landsforræder.  Foredraget  krydredes  med  flere  Anekdoter 
som  f.  Ex.,  at  et  Medlem  af  Overhuset,  efter  hvad  man  fortalte 
i  London,  i  sin  Tid  var  død  af  Forskrækkelse  over,  at  Her- 
tugen af  Cumberland,  den  senere  Konge  Ernst  August  af 
Hannover,  havde  talt  et  fornuftigt  Ord.  Det  var  den  samme 
Hertug,  om  hvem  man  i  England  fortalte,  at  han  havde  be- 
gaaet  alle  mulige  Forbrydelser,  Selvmord  alene  undtaget.  End- 
videre meddelte  Lehmann,  at  det  i  en  officiel  Beskrivelse  af 
den  absolutistisksindede  Carl  af  Mecklenborg-Strelitz'  Jordefærd 
hed:  «Med  Oplæsningen  af  Agenden  var  Ceremonien  endt,  thi 
en  fri  Tale  bavde  den  Afdøde  udtrykkelig  frabedt  sig.» 

Den  30.  Marts   1839  talte  Lehmann  dernæst  om  «Kjøben- 

havnsposten»'s  seneste  Sag  for  Højesteret.  I  det  Indlæg,  han 
selv  havde  skrevet  i  denne  Sag,  havde  han  udviklet  den  judi- 
cielle og  administrative  Anvendelse  af  Forordningen  af  2.  Ok- 
tober 1810.  Denne  Forordning  havde  intet  Væsentligt  forandret 
i  den  tidligere  gjældende  Presselovgivning,  ifølge  hvilken  enhver 
endnu  ikke  domfældt  Skribent  og  enhver  Udgiver  af  et  politisk 
Dagblad  blot  var  ansvarlig  for  Retten.  Anledningen  til  den 
Proces,  der  var  anlagt  mod  «Kjøbenhavnsposten»,  var  en  skarp 
Artikel  som  Følge  af  det  danske  Kancellis  Optræden  mod 
dette  Blad.  Johannes  Hage  havde  i  1835  i  « Fædrelandet »  op- 
taget en  Artikel,  der  havde  staaet  i  « Leipziger  allgemeine  Zei- 
tung»,  om  Danmarks  Forhold  til  Storbritannien  og  Rusland,  hvad 
der  medførte,  at  Bladet  blev  beslaglagt,  hvilken  Beslaglæggelse 
Højesteret  stadfæstede.  Samme  Skjæbne  ramte  derefter  baade 
Artiklen,  da  den  udkom  som  Flyveskrift,  og  et  Nummer  af 
«Kjøbenhavnsposten»,  i  hvilket  der  blev  anstillet  almindelige 
Betragtninger  over  den,  hvorpaa  den  ovenfor  omtalte  skarpe 
Artikel  bevirkede  Tiltale  mod  Bladets  Redaktion.  Det  mest 
graverende  Udtryk  i  denne  var,  at  Kancelliet  havde  handlet 
dolo  malo. 

At  den  politiske  Meningsforskjel,  der  efterhaanden  var  op- 
staaet  blandt  Foreningens  Medlemmer,  ogsaa  kunde  vise  sig 
paa  en  mindre  heldig  Maade,  fik  man  et  Bevis  paa  i  Juni  1837, 
da  et  Medlem  i  et  offenligt  Blad  beskrev  et  Optrin,  der  efter 
hans  Sigende  skulde  have  fundet  Sted  i  Studenterforeningen. 
Anledningen  til  dette  Optrin  gav  en  Notits  i  «Kjøbenhavns- 
posten»  for  19.  Juni  1837.  Det  meddeles  først  her,  at  fiere 
Hundrede  Mennesker  Dagen  i  Forvejen  havde  givet  Møde  paa 
Amalienborg  Plads,  hvor  de  havde  sunget  en  Sang  og  raabt 
Hurra,  fordi  Kongen  var  kommen  sig  efter  en  langvarig  Sygdom. 
Derefter  hed  det:  «Det  er  at  haabe,  at  de  mange  vigtige  For- 
anstaltninger, der  til  deres  Udførelse  have  ventet  paa  Hs.  Maje- 
stæts Helbredelse,  nu  ville  vorde  snarest  mulig  afgjorte,  da  Hs. 
Majestæt  Kongens  gjenvundne  Sundhed  nu  kan  anses  for  kon- 
stateret;   saaledes   vil  over  hele  Landet  den  almindelige  Glæde 

forene  sig  med  deres,    der  her  ved   denne   Lejlighed   have   lagt 
deres  Sympathi  for  Hs.  M.  Kongen  for  Dagen. » 

Næste  Dag  bragte  det  konservative  Blad  « Dagen »,  der 
redigeredes  af  kgl.  Skuespiller  Th.  Overskou,  en  Beretning  om, 
at  Studenterforeningens  Medlemmer  i  Anledning  af  Notitsen  i 
«Kjøbenhavnsposten»  havde  tildelt  dette  Organs  Redaktør  en 
følelig  Tilrettevisning.  I  det  mærkelige  Sprog,  der  er  karak- 
teristisk for  «Dagen»   og  Overskou,  hedder  det: 

«Kjøbenhavnspostens  Redaktør  er  iaftes  givet  Lejlighed  til  at  meddele, 
med  hvilken  Harme  og  kraftigt  ytret  Uvillie  et  andet  af  dens  Blade*  er  optaget 
af  et  Par  Hundrede  Mennesker,  der  alle  høre  til  den  Stand,  som,  naar  der 
tales  om  politiske  Meninger,  som  oftest  betragtes  af  Regjeringerne  med  Mistro, 
der  næsten  alle  ere  i  den  Alder,  da  Blodet  flyder  varmest  for  Frihed,  og  da 
Læben  især  taler  Hjertets  Røst,  og  som  alle  ere  Medlemmer  af  et  Samfund, 
Studenterforeningen,  hvori  det  noksom  er  bekjendt,  at  Frisindighed  har  hjemme, 
og  hvor  man  ikke  ængstes  ved  nu  og  da  i  en  kjæk  Spøg  eller  i  kraftige  uvejede 
Ord  at  udtale  sine  Meninger  uforbeholdent.))9 

Bladet  fortæller  derefter,  at  der  Aftenen  i  Forvejen  havde 
været  et  Gilde  i  Foreningen,  i  hvilket  et  Par  Hundrede  Med- 
lemmer deltog.  Da  «Kjøbenhavnsposten»  kom,  var  der  op- 
staaet  en  almindelig  Uvillie  mod  Redaktør  Giødwad,  der  var 
tilstede,  en  Uvillie,  der  gav  sig  Luft  i  et  begejstret  Leve  for 
Kongen,  hvorefter  et  af  Medlemmerne  havde  gjort  sig  til  Tolk 
for  den  Indignation,  hele  Selskabet  følte  over  Redaktørens 
Maade  at  skrive  paa.  Denne  skulde  ifølge  Bladets  Meddeler 
have  forsvaret  sig  med,  at  man  havde  misforstaaet  Artiklen, 
hvortil  der  saa  var  blevet  indvendt,  at  man  ikke  alene  burde 
skrive  saaledes,  at  man  blev  forstaaet,  men  ogsaa  saaledes,  at 
man  ikke  blev  misforstaaet. 

Denne  Offenliggjørelse  af  Scener  eller  Begivenheder,  der 
skulde  have  fundet  Sted  i  Studenterforeningen,  vakte  stor  Harme 
blandt  Medlemmerne,  som  saa  deres  Ord  og  Handlinger  pris- 
givne for  en  Offenlighed,    der  havde  Vanskelighed   ved  at  for- 

staa  Tonen  i  en  kammeratlig  Kreds.  Men  førend  Senioratet 
og  Generalforsamlingen  fik  Lejlighed  til  at  afslaa  og  tilbagevise 
Angrebene  paa  Studenterforeningens  Privatliv,  afgav  Giødwad 
i  sit  Blad  en  Erklæring,  som  han  indledede  med  følgende 
almindelige  Betragtning: 

«Det  er  noget  hidtil  Uhørt,  at  hvad  der  er  passeret  i  Studenterforeningen 
selv  paa  en  Generalforsamling,  ved  en  højtidelig  Sammenkomst  eller  Forestilling, 
offenligt  er  blevet  bekjendtgjort  gjennem  Pressen,  men  en  Meddeler  i  »Dagen » 
er  endnu  gaaet  et  stort  Skridt  videre;  han  har  med  en  efter  min  Mening  højst 
dadelværdig  Indiskretion  meddelt  Noget  af  en  Samtale  mellem  nogle  enkelte 
Medlemmer  og  mig  paa  en  Trappe  fra  Havestuen  ned  til  Haven.  Hvis  denne 
Maxime  blev  almindelig,  vilde  Studenterforeningen  tabe  den  huslige  Friheds 
Karakter,  der  for  enhver  Student  giver  den  dens  uopvejelige  Værd,  og  den 
generte  Tone,  der  derved  blev  en  Nødvendighed,  vilde  maaske  snart  give  den 
Banesaaret.  Det  er  saaledes  kun  nødtvungen,  at  jeg  betjener  mig  af  Pressen  for 
at  berigtige  adskillige  af  de  Misforstaaelser,  hin  Meddelelse  i  «Dagen»  kunde 
give  Anledning  til.» 

Giødwad  giver  derefter  en  hel  anden  Fremstilling  af  Sagen 
end  Meddeleren  i  «Dagen».  Da  der  var  blevet  afsunget  en 
Sang  af  H.  P.  Holst  ved  et  Gilde  i  Studenterforeningens  Have, 
udbragte  et  Medlem  et  Leve  for  Kongen,  hvilket  Forsamlingen 
besvarede  med  sædvanligt  Bifald,  og  den  havde  ikke  den  ringeste 
Anelse  om,  at  dette  Leve  vilde  blive  opfattet  som  en  Udtalelse 
af  Mishag  med  en  Artikel  i  «Kjøbenhavnsposten»,  saa  meget 
mindre  som  Artiklen  kun  kjendtes  af  Enkelte.  Senere  var  der 
nogle  Medlemmer,  «hvis  politiske  Anskuelsers  Divergens  fra 
mine  er  lige  saa  gammel  som  vort  Samliv  i  Selskabet*,  som 
talte  med  ham  om  Artiklen,  men  hvad  disse  ytrede,  kunde 
aldeles  ikke  anses  for  en  Udtalelse  af  alle  de  Tilstedeværende, 
langt  mindre  for  hele  Selskabets  Mening.  Det  eneste  Rigtige  i 
« Dagen  »'s  Artikel  var,  at  Giødwad  havde  sagt  til  et  af  de  Med- 
lemmer, der  sagde  sin  Mening  om  «Kjøbenhavnsposten»'s  Notits, 
at  han  havde  misforstaaet  ham.10 

Umiddelbart  efter  at  Artiklen  havde  staaet  i  «Dagen»,  ind- 
løb der  fra  Medlemmerne  en  Opfordring  til  Senioratet  om  at 
skride   ind    imod   denne   Krænkelse   af  Privatlivets  Fred.     Stud. 

philol.  /.  Ostermann,  der  i  1836  havde  været  Senior  sammen 
med  Giødvvad,  og  som  senere  blev  Overlærer  ved  Frederiksborg 
lærde  Skole,  skrev,  at  Fremstillingen  i  « Dagen »  af  «en  her  i 
Selskabet  forefalden  Begivenhed  har  vakt  en  billig  Indignation 
og  det  selv  blandt  dem,  der  som  Forfatteren  af  disse  Linier 
have  været  meget  misfornøjede  med  den  Artikel  i  «Kjøbenhavns- 
posten»,  der  har  forvoldt  den  hele  Sag».  Hvis  Senioratet  ser 
igjennem  Fingre  med,  at  offenlige  Blade  bringe  Meddelelse  om, 
hvad  der  foregaar  i  Studenterforeningen,  kan  det  let  komme 
saa  vidt,  at  der  ikke  engang  vil  blive  spøgt  ved  en  Juleforestillng, 
da  Vedkommende  kan  udsætte  sig  for,  at. en  eller  anden  Nyheds- 
kræmmer  den  følgende  Dag  meddeler  det  i  et  Blad,  hvor  det 
Hele  faar  et  aldeles  modsat  Udseende.  I  et  sluttet  Selskab 
især  af  Studenter  hersker  der  en  friere  Tone  som  Følge  af,  at 
Medlemmerne  kjende  hverandre.  De  behøve  ikke  at  lægge  Baand 
paa  deres  Tunge  men  bør  kunne  udtale  de  mest  forskjellige 
Anskuelser,  fordi  de  vide,  at  de  tale  til  Venner  eller  Bekjendte, 
og  det  personlige  Venskab  behøver  ikke  af  den  Grund  at  blive 
forstyrret.  Dersom  de,  der  i  Studenterforeningens  Have  udtalte 
deres  Uvillie,  havde  vidst,  at  «Dagen»  strax  vilde  referere, 
hvad  de  havde  sagt,  vilde  de  idetmindste  have  brugt  en  anden 
Fremgangsmaade. 

Til  Slutningen  skriver  Ostermann:  «Ved  et  Referat  som 
det  her  omtalte  foranlediges  meget  let,  at  et  enkelt  Medlem  af 
Selskabet  ved  en  fortsat  Debat  faar  idetmindste  blandt  Publikum 
Udseende  af  at  repræsentere  Foreningen.  For  det  Første  bør 
vort  Selskab  ingen  politisk  Betydning  have  og  derfor  lige  saalidt 
influere  qua  Selskab  til  den  ene  som  til  den  anden  Side.  Og 
dernæst,  hvad  der  er  det  Allerværste,  en  slig  selvvalgt  Re- 
præsentant kan  Selskabet  paa  ingen  Maade  være  tjent  med.» 
Af  disse  Grunde  opfordrer  han  derfor  Senioratet  til  alvorligt  at 
protestere  mod  de  offenlige  Blades  Indblandinger  i  Selskabets 
private  Anliggender. 

Et  andet  Medlem,   Stud.   philol.  K.  Sick,   senere  Overlærer 
i  Odense,    havde   ikke   været  tilstede  i  Studenterforeningen  den 


38o 

Aften,  da  den  af  « Dagen »  omtalte  Scene  fandt  Sted.  Han  kan 
derfor  heller  ikke  vide,  om  den  er  sand,  men,  skriver  han: 
«Jeg  tilstaar,  at  den  forekommer  mig  lidet  troværdig,  dels  fordi 
jeg  tror,  efter  hvad  jeg  kjender  til  Foreningen,  udenvidere  at 
kunne  antage,  at  den  ikke  kan  tælle  noget  betydeligt  Antal 
Medlemmer,  som  paa  Grund  af  deres  Stemning  mod  de  politiske 
Anskuelser,  Hr.  Giødwad  som  Redaktør  af  «Kjøbenhavnsposten» 
maa  antages  at  bekjende  sig  til,  kunde  være  tilbøjelige  til  at 
ville  finde  noget  Dadelværdigt  i  en  Ytring,  som  intet  Sligt 
indeholdt,  men  dels  ogsaa  fordi  jeg  ikke  kan  antage,  at  ret 
mange  Medlemmer  af  Foreningen  skulde  kunne  glemme,  at  Hr. 
Giødwad  som  Redaktør  og  Hr.  Giødwad  som  Medlem  af  Stu- 
denterforeningen ere  to  aldeles  forskjellige  Personer.  Thi  for  ikke 
at  tale  om,  hvad  Velanstændighed  byder,  hvad  vilde  vel  Følgen 
blive,  naar  en  saa  intolerant  Aand  udbredte  sig  i  Foreningen, 
at  Medlemmerne  søgte  at  gaa  hinanden  til  Livs,  fordi  de  be- 
fandtes  at  være  uenige  med  Hensyn  til  Anliggender,  hvorom 
det  er  tilladt  at  have  forskjellige  Meninger?* 

Senioratet  holdt  allerede  den  22.  Juni  et  Møde,  i  hvilket 
det  besluttede  at  indkalde  en  extraordinær  Generalforsamling 
til  den  24.  Paa  denne  stillede  Lehmann  et  Forslag  til  Beslutning 
saalydende:  « Generalforsamlingen  paalægger  Senioratet  i  en 
Skrivelse  til  Redaktionen  af  Bladet  « Dagen*,  der  ønskes  op- 
tagen i  det  nævnte  Blad,  at  udvikle  de  Grunde,  hvorfor  Selskabet 
maa  anse  offenlige  Beretninger  af  eller  Diskussioner  om,  hvad 
der  foregaar  i  Studenterforeningen,  for  yderst  skadelige  for 
Selskabets  Velfærd,  og  at  udtale  det  Haab,  at  saadanne  ikke 
oftere  ville  finde  Sted.» 

Efterat  Lehmann  derpaa  havde  udviklet  Vigtigheden  af, 
at  der  ikke  skete  Brud  paa  den  kammeratlige  Aand  i  For- 
eningen, og  efterat  han  havde  bedt  Medlemmerne  om  at  be- 
tænke, hvad  der  vilde  være  sket,  dersom  tidligere  Affærer  i 
Foreningen  vare  blevne  offenliggjorte,  udtalte  han,  at  han  ikke 
var  enig  med  sine  Kolleger,  der  holdt  det  for  uhensigtsmæssigt 
at  træde  op.      En  af  disse,    nemlig  Sager,    var   overbevist   om, 

at  den  ofifenlige  Mening  fordømte  «Dagen»'s  Optræden.  Senio- 
ratet vilde  saaledes,  dersom  det  traadte  offenligt  op,  foretage 
et  overflødigt  Skridt.  Overskou  maatte,  da  der  over  Artiklen 
i  « Dagen »  stod  « Meddelt*,  have  opgivet  Forfatterens  Navn  til 
Censor;  han  selv  stod  saaledes  fri.  Det  maatte  have  forekommet 
ham,  at  denne  Sag  var  hæderlig  for  Foreningen,  hvorfor  han 
havde  optaget  Artiklen.  Dersom  Senioratet  foretog  noget  Skridt 
mod  Overskou,  vilde  denne  give  sig  til  at  rekapitulere  Sagen 
og  maaske  berigtige  den  senere  Fremstilling  i  «Kjøbenhavns- 
posten».  Endelig  vilde  man  henlede  de  slette  Blades  Op- 
mærksomhed paa,  at  der  her  var  et  Felt,  hvorpaa  de  kunde 
boltre  sig.  Hverken  han  eller  hans  Kolleger  Zahrtmann,  E. 
Collin  og  Suenson  turde  paatage  sig  at  redigere  en  Erklæring 
til   « Dagen ». 

Sick  gjendrev  Sagers  Udtalelser  om  det  Overflødige  i  at 
træde  op  og  henviste  i  saa  Henseende  til  dennes  Forsvar  for 
Overskou,  hvilket  netop  viste,  at  en  offenlig  Optræden  var  paa 
sin  Plads.  Man  maatte  erindre,  at  Affæren  betragtedes  som 
en  Sag  af  politisk  Karakter.  Ostermann  var  imod  Lehmanns 
Forslag.  Han  frygtede  for  Avisskjænderier  og  for,  at  en  saadan 
Erklæring  skulde  forlede  Smudsbladene  til  at  gjøre  Nar  af  For- 
eningen. Det  var  ikke  Overskou  men  vedkommende  Medlem, 
som  havde  fornærmet  Foreningen,  hvad  Bladene  med  Rette 
vilde  kunne  gjøre  opmærksom  paa.  N.  C.  Bjerring  udgød  sin 
Harme  og  Vrede  over  det  Medlem,  der  havde  brudt  Kammerat- 
skabet. Sager  troede  ikke,  at  noget  Medlem  oftere  vilde  begaa 
et  saadant  Forræderi  mod  Foreningen.  Man  kunde  ikke  tale 
offenligt  til  Overskou  uden  samtidigt  at  kompromittere  En  af 
sine  Egne.  Netop  fordi  Meget  i  dette  Tilfælde  talte  til  Over- 
skous Undskyldning,  skulde  man  ikke  for  første  Gang  træde  op. 

Efterat  Lehmann  derpaa  havde  krævet,  at  Foreningen  i  sin 
Erklæring  skulde  fralægge  sig  politisk  Tendens,  hvad  man  efter 
Referatet  i  « Dagen »  maatte  antage,  at  den  havde,  vedtog  General- 
forsamlingen med  57  Stemmer  mod  39,  at  der  skulde  foretages 
Noget  i  Sagen,    og  derpaa  med  alle  Stemmer  mod  een,  at  det 

skulde   overdrages   til  4  Medlemmer  i  Forening   med  Senioratet 
at  redigere  en  Erklæring. 

Disse  4  Medlemmer  blev  N.  C.  Bjerring,  Ostermann,  Sick 
og  Dispachør  A.  Wessely.  Den  Erklæring,  som  dette  Nimands- 
udvalg  derefter  enedes  om,   lod  saaledes: 

ti  Anledning  af  en  i  Bladet  c Dagen »  for  Tirsdagen  den  20.  dennes  ind- 
ført Beretning  om,  hvad  der  Aftenen  i  Forvejen  skal  have  tildraget  sig  i  Studenter- 
foreningen, har  der  i  samme  været  afholdt  en  Generalforsamling,  paa  hvilken 
det  er  blevet  besluttet  offenligen  at  udtale  Selskabets  Uvillie  over  det  Brud  paa 
kammeratligt  Sammenhold,  hvori  det  syntes,  at  et  af  Foreningens  egne  Med- 
lemmer ved  en  Meddelelse  til  saadan  Brug  har  gjort  sig  skyldig,  og  tillige  at 
gjøre  opmærksom  paa,  at  offenlig  Omtale  af,  hvad  der  foregaar  i  private  For- 
eninger, ikke  kan  bestaa  med  den  Diskretion,  ethvert  Blad  skylder  det  selskabelige 
Samlivs  Hellighed.  Studenterforeningen  tror  at  have  saa  meget  større  Opfordring 
til  at  beklage  et  Indgreb  i  dens  private  Liv,  som  dettes  bedste  Værd  beror  paa 
den  Frihed,  ifølge  hvilken  alle  Anskuelser  aabent  og  tillidsfuldt  der  kunne  udtale 
sig  uden  at  paatrykke  Selskabet  nogensomhelst  bestemt  Karakter.« 

Denne  Erklæring  optog  Overskou  i  « Dagen »  for  28.  Juni 
med  den  Bemærkning,  at  han  vilde  fremkomme  med  yderligere 
Betragtninger  om  Sagen  i  senere  Numre  af  Bladet.  Han  hævder 
her,  at  Meddeleren,  hvis  Navn  han  under  ingen  Omstændig- 
heder vil  nævne,  er  en  højst  agtværdig  og  frisindet  Mand. 
Da  han  ikke  kjender  Foreningens  Love,  veed  han  ikke,  om 
denne  Mand  har  begaaet  Brud  paa  kammeratligt  Sammenhold, 
men  det  veed  han,  at  han  ikke  kan  finde  sig  i  at  modtage  en 
Tilrettevisning  af  Studenterforeningen.  «En  saa  dadlende  Dom,  > 
skriver  han,  « fældet  af  et  Selskab,  der  ifølge  sin  Natur  ikke 
alene  maa  anses  for  at  være  men  ogsaa  virkelig  i  det  Hele  er 
i  Besiddelse  af  større  Intelligens  og  Aandsdannelse  end  noget 
andet  saadant  Selskab  i  Danmark,  vilde,  hvis  den  var  retfærdig, 
bevise,  at  jeg  ikke  med  tilbørlig  Sindighed  og  Agtelse  for 
Andres  Ret  varetog  det  offenlige  Kald,  jeg  har  paataget  mig. » 

Men  førend  han  gaar  over  til  at  forsvare  sig,  vender  han 
sig  mod  Giødwad  og  paastaar,  at  dennes  Beretning  i  «Kjøben- 
havnsposten»  er  urigtig.  Samtalen  mellem  denne  og  nogle 
enkelte  Medlemmer,  opstod  ikke,  da  de  tilfældigvis  stødte  sammen 

paa  en  Trappe,  men  en  talrig  Skare  stod  paa  og  ved  Siden  af 
Trappen,  da  Nogle  af  dem  bebrejdede  Giødwad,  hvad  han  havde 
skrevet  i  sit  Blad.  Der  blev  endvidere  ikke  sunget  en  Sang  af 
H.  P.  Holst  men  «Kong  Christian  stod  ved  højen  Mast»,  og 
da  den  var  forbi,  blev  der  udbragt  et  Leve  for  Kongen,  som 
besvaredes  med  Enthusiasme.  Et  Medlem  raabte  derpaa:  «Lad 
dem  nu  imorgen  gjøre  Nar  af  det  i  «Kjøbenhavnsposten»»,  hvor- 
paa  der  lød  Bifald,  hvilket  Meddeleren  til  « Dagen »  opfattede 
som  en  Protest  mod  «Kjøbenhavnsposten»s  Artikel  samme  Dag. 

Til  sit  Forsvar  siger  Overskou  derefter,  at  han  ikke  havde 
tænkt  sig,  at  et  Selskab  af  Foreningens  Natur  kunde  have 
Noget  imod,  at  det,  der  foregik  indenfor  dets  Vægge,  blev 
omtalt  offenligt.  I  den  norske  Studenterforening  var  der  paa 
Konstitutionsdagen  blevet  opført  et  Skuespil  af  Wergeland, 
hvilket  var  blevet  omtalt  endogsaa  meget  haardt  baade  i  norske 
og  svenske  Blade,  uden  at  den  norske  Forenings  Bestyrelse 
havde  gjort  nogen  Indsigelse  derimod.  De  i  Aarhus  og  Vejle 
udkommende  Blade  havde  endvidere  ofte  uden  Paatale  fortalt 
om  Maskerader  og  Fastelavnsløjer  i  den  danske  Studenterfor- 
ening samt  nævnt  de  Personer,  der  blev  fremstillede  ved  disse 
Lejligheder.  Endelig  havde  «Kjøbenhavnsposten»  i  1833  bragt 
en  udførlig  Beretning  om  Festen  for  Schleiermacher,  der  bl.  A. 
talte  om  den  Aand,  der  besjælede  Foreningen,  uden  at  Senio- 
ratet dengang  offenlig  dadlede  Bladet  for  dets  Optræden.  Han 
havde  ingenlunde  villet  tillægge  Foreningen  nogen  politisk 
Karakter,  men  han  mente,  at  « enhver  brav  Mand,  han  være 
Royalist  eller  Republikaner,  Konservativ  eller  Reformer,*  maatte 
føle  Uvillie  ved  at  læse  om  «Kjøbenhavnsposten»s  « kolde, 
hjerteløse  Fordring  til  en  Rekonvalescent ».  Da  han  nu  imidlertid 
har  erfaret,  at  Studenterforeningen  ikke  ønsker  offenlig  Omtale, 
skal  han  ikke  oftere  i  sit  Blad  optage  nogen  Meddelelse  om, 
hvad  der  er  foregaaet  der. 

Nogle  Uger  senere  gjorde  et  mangeaarigt  Medlem  af  Stu- 
denterforeningen Overskou  opmærksom  paa,  at  den  ikke  kunde 
have  Noget  imod,  at  man  omtalte  den,  naar  den  traadte  offenligt 

op,  men  at  dette  aldeles  ikke  var  Tilfældet  i  den  Sag,  der  her  var 
Tale  om.  Derfor  var  det  ikke  blot  aldeles  urigtigt  af  et  Medlem  at 
meddele  Noget  om  et  Optrin,  der  skulde  have  fundet  Sted  i  For- 
eningens Have,  men  ogsaa  mindre  overlagt  af  Overskou  at  op- 
tage en  Beretning  derom  i  sit  Blad.  Derpaa  skriver  vedkommende 
Medlem:  «Hvad  dernæst  den  politiske  Anskuelse  angaar,  saa 
mener  jeg  vel  ikke,  at  De  har  tillagt  Foreningen  i  Almindelig- 
hed en  saadan,  som  et  Selskab  med  videnskabeligt  og  sel- 
skabeligt Formaal  heller  ikke  kan  have,  men  det  vil  vist  blive 
Dem  selv  tydeligt,  at  Foreningens  Anke  gaar  ud  paa,  at  De 
har  benyttet  Noget,  som  i  den  skulde  være  forefaldet,  som 
Grund  eller  Motiv  i  den  Fejde,  hvori  det  af  Dem  redigerede 
politiske  Blad  ofte  befinder  sig  med  «Kjobenhavnsposten».  Og 
i  denne  Anskuelse  tror  jeg,  Foreningen  havde  Ret,  som  ogsaa 
at  den  derpaa  grundede  Anke  var  vel  begrundet.«12 

Dette  Medlem  havde  truffet  Sømmet  paa  Hovedet.  Dermed 
var  denne  Strid  udfægtet  og  det  første  Forsøg  fra  Pressens 
Side  paa  at  blande  sig  i  Foreningens  indre  Forhold  lykkeligt 
afslaaet.  Senere,  ja  lige  indtil  de  seneste  Tider,  have  Blade  af 
forskjellig  Farve  atter  og  atter  prøvet  paa  at  trække  Personer, 
der  kun  optraadte  i  Foreningen,  frem  for  Offenligheden  og  at 
referere  Forhandlinger  og  Begivenheder,  der  ved  at  blive  gjorte 
til  Gjenstand  for  offenlig  Omtale  nødvendigvis  maatte  komme  til 
at  staa  i  ei  forkert  Lys,  da  de  allerfleste  Læsere  savnede 
Kundskab  til  at  forstaa  dem.  Senioraterne  have  derfor  ogsaa 
Gang  efter  Gang  maattet  optræde  imod  Pressens  Overgreb 
og  undertiden  endog  skride  til  Sagsanlæg  for  Krænkelse  af 
Privatlivets  Fred,  hvilke  Sager  de  have  vundet.  De  have 
hævdet,  at  det  var  dem  alene,  der  havde  Ret  til  at  bestemme, 
hvad  der  maatte  komme  frem  for  Offen ligheden.  Naar  de  gav 
Bladene  Tilladelse  til  at  referere  Fester  og  Foredrag  eller  til  at 
omtale  Komedier  og  andre  Lystigheder,  saa  havde  de  naturligvis 
Intet  at  beklage  sig  over,  dersom  der  bagefter  øvedes  Kritik,  men 
naar  Medlemmer  af  sig  selv  begyndte  paa  at  skrive  om  Livet 
i  Foreningen   og  at   gjøre   det  til  Gjenstand   for   mindre  venlig 

Omtale,  have  Senioraterne  skredet  ind,  ja  det  er  endog  hændet, 
at  en  Generalforsamling  i  stærkt  bevægede  politiske  Tider  har 
exkluderet  et  Medlem,  fordi  han  havde  fortalt  i  et  Blad,  hvad 
et  andet  Medlem  skulde  have  sagt  ved  et  Sold. 

Foreningens  Love  blev  i  Begyndelsen  af  1838  paa  flere 
Generalforsamlinger  i  Tidsrummet  mellem  10.  og  27.  Januar 
forandrede  i  vigtige  Henseender  og  særlig  i  demokratisk  Retning. 
En  Kommission,  som  havde  underkastet  Lovene  et  meget 
grundigt  Gjennemsyn,  havde  samtidigt  udarbejdet  en  Betænkning 
af  et  Omfang,  som  om  den  havde  havt  til  Opgave  at  give  hele 
Landet  en  Grundlov.  I  Indledningen  udvikler  Kommissionen 
Forskjellen  mellem  Studenterforeningen  og  de  andre  Selskaber 
og  Foreninger  i  Kjøbenhavn.  Studenterforeningen  var  saaledes 
det  eneste  Selskab,  i  hvilket  Generalforsamlingerne  og  gjennem 
dem  de  enkelte  Medlemmer  tog  nogen  virksom  Del  i  Be- 
styrelsen. I  de  andre  Selskaber  derimod  havde  man  Repræ- 
sentanter, der  afgjorde  Alt.  Hos  disse  var  den  egenlige  Intelligens 
og  Interesse  samlet,  medens  de  øvrige  Medlemmer  af  Mangel 
paa  tilstrækkelig  Indsigt  ikke  vare  i  Stand  til  paa  rette  Maade 
at  varetage  Selskabets  Tarv.  I  Studenterforeningen  derimod 
havde  man  Garantier  for,  at  ethvert  Medlem  besad  idetmindste 
saa  megen  Intelligens,  at  han  formaaede  at  opfatte  de  Sager, 
der  blev  foredragne  paa  Generalforsamlingerne,  og  at  danne  sig 
en  egen  Mening  derom.  Derfor  kunde  man  her  roligt  lade 
Selskabet  bestyre  af  samtlige  Medlemmer.  Paa  Generalfor- 
samlingerne blev  ikke  alene  alle  Foreningens  Anliggender  af- 
gjorte, men  de  maatte  tillige  betragtes  som  et  Dannelsesmiddel 
for  Medlemmerne,  ligesom  de  bidrog  til  at  udvikle  den  rette 
sociale  Aand.  Der  burde  derfor  ikke  være  Tale  om  nogen 
Forandring  eller  Indskrænkning  i  disses  Myndighed. 

Derimod  maatte  det  betragtes  som  en  Hovedfejl,  at  den 
Senior,  der  førte  Ordet  paa  sine  Kollegers  Vegne,  tillige  ledede 
Forhandlingerne  eller,  som  det  dengang  hed,  fungerede  som 
Præsident.  En  saadan  Ordning  kunde  kun  forsvares,  naar  det 
forudsattes,    at  Senioratets  Mening  altid  var  den  rigtige,    og  at 

det  kun  gjaldt  om ,  at  denne  skulde  sejre.  For  en  Del  Aar 
siden  vare  Forholdene  anderledes,  idet  Senioratet  « udgjorde  en 
større  Kvotadel  af  Foreningens  Intelligens,  og  det  var  som 
oftest  ikke  til  dens  Skade,  naar  dets  Mening  gik  igennem ».  I 
Kraft  af  denne  Opfattelse  handlede  Senioratet  ogsaa  konsekvent 
ved  at  levere  Generalforsamlingen  særdeles  udførlige  Referater 
og  ved  at  udvikle  alle  Grunde  for  og  imod  den  Sag,  der  stod 
paa  Dagsordenen,  saa  at  den  blev  alsidigt  belyst.  Men  det  var 
i  saadanne  Tilfælde  mere  Senioratet,  der  foreløbigt  afgjorde 
Sagen  og  indstillede  den  til  Forsamlingens  Billigelse,  end  det  var 
Forsamlingen,  som  afgjorde  den.  Nu  kunde  man  imidlertid  ikke 
være  tilfreds  med  en  saadan  Ordning,  og  der  var  ingen  Tvivl  om, 
at  Generalforsamlingen  vilde  være  i  Stand  til  at  optræde  selv- 
stændigt eller  til  at  give  en  Overdom  over  Senioratets  Dom. 
Det  var  aldeles  modsigende,  at  den  samme  Mand,  hvis  Opgave 
det  var  at  forfægte  Senioratets  Mening,  tillige  skulde  repræsen- 
tere Forsamlingens  Majestæt,  thi  selv  om  han  var  bedre  end  den 
Bedste,  vilde  han  dog  ikke  kunne  forholde  sig  aldeles  upartisk. 
Derfor  kunde  der  ikke  være  Tvivl  om,  at  Generalforsamlingen  i 
hvert  enkelt  Tilfælde  burde  vælge  en  Præsident  til  at  lede 
Forhandlingerne. 

Lovkommissionen  stillede  derfor  bestemt  Forslag  herom, 
hvilket  blev  vedtaget  med  et  ikke  stort  Flertal,  ligesom  General- 
forsamlingen ogsaa  billigede,  at  Præsidenten  ikke  maatte  vælges 
mellem  de  andre  Seniorer.  Endvidere  gik  Generalforsamlingen 
ind  paa,  at  der  tillige  ved  hver  Generalforsamling  skulde  vælges 
en  Sekretær,  hvis  Pligt  det  var  at  give  et  fuldstændigt  Referat 
af  Forhandlingerne  og  senere  indføre  dette  i  Protokollen,  medens 
denne  tidligere  kun  indeholdt  den  ordførende  Seniors  egen  Tale 
samt  en  Meddelelse  om  Afstemningens  Udfald. 

Dernæst  foreslog  Lovkommissionen,  at  det  ikke  skulde  bero 
paa  Senioratets  Afgjørelse  alene,  om  der  skulde  afholdes  en 
overordenlig  Generalforsamling,  men  at  Senioratet  skulde  være 
pligtigt  til  at  sammenkalde  en  saadan  inden  tre  Dages  Forløb, 
dersom  50  Medlemmer  i  et  bestemt  Øjemed  krævede  det.     Dette 

Forslag,  der  ligesom  det  foregaaende  tilsigtede  at  berøve  Seniora- 
tet den  Enevælde,  det  hidtil  havde  været  i  Besiddelse  af,  gik 
ligeledes  igjennem.  Tallet  50  betød  dengang  langt  mere  end 
senere,  idet  Foreningen  den  1.  Januar  1838  talte  408  ordenlige  og 
33  temporære  Medlemmer,  men  det  blev  staaende  urokkeligt  fast 
lige  indtil  for  et  Par  Aar  siden,  da  det  blev  forhøjet  til  75,  uagtet 
Medlemsantallet  i  mange  Aar  havde  været  langt  over  1000  eller 
rettere  i  de  sidste  Aaringer  ca.  1300.  Et  meget  ringe  Antal 
af  Medlemmer  kunde  derfor  og  kan  endnu  sætte  hele  For- 
eningen i  Bevægelse,  dersom  de  finde  det  for  godt,  men  der 
er  dog  nu  indrømmet  Senioratet  en  Frist  af  14  Dage,  inden 
det  behøver  at  sammenkalde  en  Generalforsamling,  saa  at  det 
har  Tid  til  at  træffe  sine  Forberedelser. 

Lovkommissionen  gik  derefter  løs  paa  den  Bestemmelse, 
der  forbød  Medlemmerne  af  Senioratet  at  meddele  Noget  om 
de  Forhandlinger,  de  havde  ført  i  Møderne.  Denne  Bestemmelse 
karakteriserede  Kommissionen  paa  følgende  Maade :  «Den  er 
et  Forsøg  paa  at  værne  om  den  bureaukratiske  Infallibilitet, 
hvormed  man  ansaa  det  for  nødvendigt  at  omgjærde  Regjeringen 
i  Selskabet.  Foreningen  har  forlængst  erkjendt,  at  Seniorerne 
ikke  bør  have  anden  Autoritet  —  thi,  at  deres  retskraftige  Be- 
slutninger praktisk  skulle  respekteres  som  bindende,  er  en  Selv- 
følge —  end  den,  som  Agtelsen  for  deres  Dygtighed  i  Alminde- 
lighed og  Kraften  af  de  Grunde,  de  vide  at  fremføre  for  hvert 
enkelt  Tilfælde,  kunne  give  dem,  og  Seniorerne  have  derfor 
handlet  ret  ved  i  de  her  omhandlede  Forhold  ikke  at  følge 
andre  Regler  end  dem,  der  i  Almindelighed  gjælde  mellem 
Mænd  af  Ære  og  Dannelse  i  Alt,  hvad  der  angaar  Diskretion 
og  Delikatesse,  og  Foreningen  har  været  vel  tjent  med  paa  den 
Maade  at  erholde  bedre  Kontrol  med  sin  Bestyrelse  og  bedre 
Kundskab  til  sine  enkelte  Medlemmer.  Hin  Anakronisme  bør 
derfor  udgaa  af  Lovene. » 

Man  ser  let,  at  disse  Ord  ere  flydte  af  Lehmann  's  Pen. 
Kampen  mod  Bureaukratiet  var  fra  første  Færd  en  af  hans 
Livsopgaver,    som    han    forfulgte   med   den   største    Ihærdighed. 

Hver  Gang,  der  i  Lovkommissionens  udførlige  Arbejde  over- 
hovedet forekommer  slaaende  og  kraftige  Vendinger,  er  det 
ham,  der  er  Fader  til  dem.  Intet  af  de  andre  Medlemmer 
kunde  hamle  op  med  ham  heri,  thi  for  ham  var  dette  Arbejde 
en  alvorlig  Opgave,  idet  han  her  gjorde  Prøve  paa  det  Reform- 
arbejde, han  senere  skulde  udføre  for  et  større  Samfund,  nemlig 
hele  Folket. 

Eforerne  blev  nu  ogsaa  endelig  aflivede.  Allerede  paa  en 
Generalforsamling  den  12.  Oktober  1833  var  det  blevet  besluttet, 
at  Eforatspladserne  ikke  mere  skulde  besættes,  og  at  det  skulde 
paalægges  alle  Medlemmer  efter  Tur  at  have  Inspektion 
i  Foreningen.  Denne  Bestemmelse  var  imidlertid  gaaet  i 
Glemmebogen,  da  den  viste  sig  uhensigtsmæssig.  Dernæst 
vedtog  man,  at  det  Indskud  paa  2  Rbd.,  som  ethvert  Medlem 
skulde  erlægge,  naar  han  første  Gang  optoges  i  Foreningen, 
skulde  bortfalde.  Man  vilde  derved  gjøre  Adgangen  til  For- 
eningen lettere  for  de  unge  Studenter,  som  desværre  ikke  søgte 
den  i  det  Antal,  man  kunde  ønske.  Kommissionen  maatte  ind- 
rømme, at  Studenterforeningen,  hvis  den  skulde  holde  sig  paa 
sin  daværende  Højde,  maatte  være  et  temmelig  dyrt  Selskab, 
saa  at  Mange,  der  gjerne  vilde  være  Medlemmer,  holdt  sig 
borte,  fordi  de  ikke  havde  Raad  til  at  indmelde  sig.  Det  var 
imidlertid  Foreningens  Pligt  at  være  saa  Meget  som  muligt  for 
Studenterne.13 

I  alle  disse  Spørgsmaal  fulgte  Generalforsamlingen  Lov- 
kommissionen, ligesom  Senioratet  ikke  modsatte  sig  Vedtagelsen. 
Anderledes  stillede  den  sig  imidlertid  ligeoverfor  Forslaget  om 
at  ophæve  Forskjellen  mellem  ordenlige  og  temporære  Med- 
lemmer. Kommissionen  havde  indstillet,  at  denne  skulde  op- 
høre, saaledes  at  Russer  altsaa  ikke  behøvede  at  vente  et  Aar, 
før  de  fik  Stemmeret  og  alle  de  andre  Rettigheder,  som  de 
ordenlige  Medlemmer  vare  i  Besiddelse  af,  men  Senioratet  mod- 
satte sig  Forslaget,  og  paa  Generalforsamlingen  den  10.  Januar 
1838  faldt  det  ogsaa  igjennem,  idet  der  blev  afgivet  51  Stemmer 
mod  og  kun   35   for  det. 

Hvad  enten  Senioratet  vilde  eller  ej,  saa  blev  det  dog 
næste  Aar  nødt  til  at  finde  sig  i,  at  Sagen  kom  frem  igjen,  og 
at  den  da  blev  afgjort  til  Fordel  for  Russerne.  Til  General- 
forsamlingen den  il.  Maj  1839,  for  hvilken  Vilhelm  Bjerring, 
senere  Professor  i  Fransk,  i  Henhold  til  de  nye  Love  præsi- 
derede, havde  Student  H.  S.  C.  Faber  stillet  Forslag  om,  at 
Udtrykket  «temporære  Medlemmer*  skulde  bortfalde.  Han 
mente,  at  det  Forhold,  hvori  disse  stod  til  Foreningen,  virkede 
afskrækkende  paa  de  unge  Studenter,  ligesom  han  udtalte,  at 
han  ikke  kunde  finde  nogen  af  de  Grunde,  der  i  Almindelighed 
blev  anførte  imod  Forandringen,  fyldestgjørende.  Imidlertid 
haabede  han,  at  Andre,  der  bedre  end  han  vare  i  Stand  til  at 
udvikle  det  Skadelige  ved  den  nu  bestaaende  Tilstand,  vilde 
tage  Ordet. 

Han  kaldte  ikke  forgjæves  paa  Meningsfæller,  idet  Orla 
Lehmann  strax  fulgte  Opfordringen  og  erklærede,  at  den  endnu 
bestaaende  Lovkommission  ikke  havde  forandret  sin  Anskuelse 
angaaende  denne  Sag,  hvorfor  han  i  fuldeste  Maal  understøttede  det 
stillede  Forslag.  Enhver  indballoteret  Student  burde  ifølge  Sagens 
Natur  være  stemmeberettiget  Medlem.  Gjorde  man  en  Undtagelse 
i  et  saa  naturligt  Forhold,  maatte  meget  afgjørende  Grunde  tale 
derfor.  De  Tidsforhold,  under  hvilke  Studenterforeningen  stiftedes, 
gjorde  det  forklarligt,  at  man  dengang  gjorde  en  Adskillelse 
mellem  Medlemmerne,  og  det  var  maaske  ovenikjøbet  rigtigt, 
at  man  ikke  lod  de  daværende  Russer  faa  alle  Medlemsrettig- 
heder strax,  men  nu  fandtes  der  i  Foreningen  en  tilstrækkelig 
Modvægt  mod  alle  Ungdommeligheder.  Selv  om  nogle  unge 
Studenter  skulde  finde  paa  at  rejse  en  Storm,  kunde  det  maaske 
have  sit  Gode,  og  dersom  det  skulde  lykkes  en  yngre  Student 
at  skaffe  sig  Indflydelse,  vilde  det  sikkert  kun  være  en,  der 
fortjente  det.  Man  burde  bortrydde  enhver  Hindring,  der  kunde 
berøve  den  unge  Student  et  Dannelsesmiddel,  der  netop  var 
af  Vigtighed  for  ham  i  det  for  ham  farligste  Aar.  Den  eneste 
Indvending,  der  var  bleven  gjort  mod  Forslaget  om  strax  at 
optage   Russerne    som    ordénlige   Medlemmer,    var   den,    at  Af- 

stemningen  om  deres  Optagelse  ingen  Garanti  vilde  yde,  da  de 
Proponerede  vare  ubekj endte,  men  hertil  vilde  han  sige,  at  den 
vigtigste  Garanti  maatte  søges  i,  at  de  Proponerede  vare  Stu- 
denter. 

Cand.  jur.  N.  Suenson  fandt  det  derimod  upassende  at 
behandle  Spørgsmaalet  paany,  efterat  man  forrige  Aar  havde 
drøftet  det  med  stor  Omhyggelighed.  Lic.  med.  N.  G.  Melchior 
troede,  at  det  ikke  var  Mangel  paa  Stemmeret,  som  afskrækkede 
de  unge  Studenter  fra  at  melde  sig  ind,  men  at  det  var  de  to 
Examiner,  den  filologiske  og  filosofiske,  som  de  skulde  tage  i 
det  første  Aar,  der  medtog  al  deres  Tid.  Cand.  jur.  Hother 
Hage,  der  var  Senior,  var  ikke  enig  med  sine  Kolleger  men 
støttede  det  stillede  Forslag.  Cand.  phil.  P.  T.  Zahrtmann  mente, 
at  Forsamlingen  ikke  var  saa  godt  besøgt,  at  den  burde  tage 
Beslutning  om  saa  vigtig  en  Sag.  Der  var  ingen  Grund  til  nu 
at  bringe  den  frem  igjen,  thi  i  den  Tid,  der  var  forløben  siden 
sidst,  var  der  ikke  foregaaet  en  saa  stor  Udvikling  med  Hensyn 
til  Medlemmernes  politiske  Anskuelser,  at  de  vare  blevne  meget 
klogere  end  i  fjor.  Hvorvidt  de  unge  Studenter  fandt  noget 
Stødende  i,  at  de  det  første  Aar  ikke  vare  stemmeberettigede, 
maatte  Enhver  bedømme  efter  sin  Erfaring;  hans  talte  imod,  at 
det  var  Tilfældet. 

Cand.  phil.  N.  C.  Bjerring,  der  i  ,1828  havde  faaet  en 
alvorlig  Tilrettevisning  af  Senioratet  for  sine  politiske  Hen- 
tydninger i  en  Vaudeville,  og  som  fra  1829  til  1833  havde  været 
Huslærer  i  Frankrig,  hvor  han  havde  styrket  sine  fremskredne 
Anskuelser,  tog  derefter  Ordet.  Den  Indvending,  at  man  ikke 
kjendte  de  unge  Studenter,  man  skulde  stemme  om,  havde  efter 
hans  Overbevisning  ikke  Meget  at  betyde,  da  den  samme  Grund 
kunde  anføres  mod  alle  Voteringer  i  Foreningen.  Men  ligesom 
dennes  Love  i  det  Hele  burde  være  byggede  paa  liberale  Grund- 
sætninger, saaledes  vilde  det  nu  være  aldeles  nødvendigt  at 
bortfjerne  fra  dem  Alt,  hvad  der  kunde  være  stødende,  da 
man  i  Læseforeningen  paa  Østergade  og  den  akademiske  Læse- 
forening havde  faaet  to  Medbejlere,   der  i  ethvert  Tilfælde  vilde 

skade  Medlemstallet.  Det  var  netop  fra  de  unge  Studenter,  at 
Foreningen  skulde  hente  nyt  Liv,  og  det  var  kun  en  daarlig 
konservativ  Aand,  der  værnede  om  alt  Bestaaende. 

Efterat  Zahrtmann  havde  indvendt,  at  al  den  Tale  om 
Lighed  for  Loven  ikke  havde  saa  Meget  at  betyde,  da  man 
maatte  sætte  sig  paa  de  Paagj ældendes  Standpunkt,  idet  de 
ræsonnerede  anderledes  end  de  Ældre,  og  efterat  Suenson  for- 
gjæves  havde  søgt  at  faa  Sagens  Afgjørelse  udsat  til  den  orden- 
lige Generalforsamling  om  Efteraaret,  stillede  Præsidenten  Spørgs- 
maalet  saaledes  til  Afstemning:  «Skal  Adskillelsen  mellem 
ordenlige  og  temporære  Medlemmer  bortfalde?*  Udfaldet  blev, 
at  alle  tilstedeværende  Medlemmer  paa  13  nær  stemte  Ja,  og 
hermed  var  altsaa  dette  gamle  Stridspunkt  ryddet  afvejen.14 

Der  var  imidlertid  ogsaa  Fare  paafærde,  idet  der  den 
5.  April  1839  var  blevet  stiftet  en  ny  Studenterforening,  nemlig 
den  før  omtalte  akademiske  Læseforening,  som  strax  talte  flere 
Hundrede  Medlemmer  og  det  særlig  unge.  Studenterforeningen 
udsatte  sig  saaledes  for,  at  al  Tilgang  af  Rekrutter  blev  afskaaren, 
dersom  den  ikke  behandlede  de  Herrer  Russer  med  samme 
Hensynsfuldhed  som  dens  Konkurrent.  Den  sunde  Fornuft  og 
Selvopholdelsesdriften  maatte  tvinge  Medlemmerne  til  at  lade 
alle  gamle  Fordomme  fare  og  til  at  gaa  ind  paa  mere  moderne 
Betragtninger.  Det  vilde  gaa  ud  over  de  gamle  Kliker,  som 
havde  været  vante  til  at  raade,  og  som  havde  havt  det  hyggeligt 
og  godt,  men  Studenterforeningen  vilde  vinde,  og  den  skulde 
dog,  naar  den  vilde  opfylde  sin  Bestemmelse,  væsenligt  være 
et  Hjemsted  for  Studenter. 

Efterat  de  nye  Love  vare  vedtagne,  blev  Generalforsam- 
lingerne livligere,  end  de  tidligere  havde  været.  Præsidenterne, 
der  jo  nu  blev  valgte  af  Medlemmerne,  optraadte  paa  en  langt 
humanere  Maade  end  de  Seniorer,  der  hidtil  havde  ledet  For- 
handlingerne, og  som  ofte  i  Lighed  med  smaa  Diktatorer  havde 
taget  Ordet  fra  Talere,  der  havde  bragt  Ting  paa  Bane,  de  ikke 
syntes  om.  Det  parlamentariske  Liv  med  alle  dets  Former 
trængte    efterhaanden    igjennem    og    afløste   den    bureaukratiske 

Seniorvælde,  og  særlig  boltrede  Juristerne  sig  af  Hjertenslyst 
snart  med  at  opstille  formelle  Betænkeligheder,  snart  med  at 
rydde  dem  afvejen  igjen.  Ligesom  Formænd  i  lovgivende  For- 
samlinger gav  Præsidenterne  Ordet  til  de  ærede  Medlemmer,  der 
maatte  ønske  det,  idet  de  dog  samtidig  passede  paa  altid  at 
lade  Senioratets  Ordfører  faa  Fortrinnet  og  at  lade  ham  tale 
saa  ofte,  han  vilde.  De  kaldte  ærede  Talere  til  Orden  og  tillod 
dem  ikke  at  gjøre  Afstikkere  fra  den  Sag,  der  stod  paa  Dags- 
ordenen, de  ledede  Valgene  af  Foreningens  Embedsmænd  under 
eget  Ansvar,  og  de  sørgede  for,  at  Afstemningen  paa  General- 
forsamlingerne gik  for  sig  i  Orden,  ligesom  de  upartisk  for- 
klarede Medlemmerne,  hvad  der  stemtes  om.  Naar  saa  For- 
handlingerne vare  forbi,  underskrev  de  endelig  Protokollen,  som 
den  af  Forsamlingen  valgte  Sekretær  havde  ført.  Hele  det 
parlamentariske  Apparat  var  i  fuldstændig  Orden,  og  de  unge 
Mænd,  der  anvendte  det  i  Studenterforeningen,  behøvede  kun 
at  flytte  deres  Virksomhed  fra  Kammeraternes  Kreds  over  i  en 
større  Forsamling  bestaaende  af  Mænd  fra  hele  Landet  for 
strax  at  tage  Ledelsen  i  deres  Haand. 

Da  Timen  endelig  slog  i  1848,  vare  de  alle  deres  Kolleger 
i  Rigsforsamlingen  overlegne  saavel  i  Brugen  af  det  levende  Ord 
som  i  Anvendelsen  af  Formerne.  Naar  Vilhelm  Bjerring  senere 
som  Formand  for  Grundlovsudvalget  forstod  at  lede  Forhand- 
lingerne ind  i  det  rigtige  Spor,  saa  havde  han  nogle  Aar  tidligere 
faaet  sin  Uddannelse  paa  Studenterforeningens  Generalforsamlinger 
som  Præsident.  Her  havde  han  udviklet  sine  formelle  Evner 
under  Medlemmernes  aarvaagne  Kritik.  Intetsteds  er  Kritikken 
vistnok  større  end  i  Studenterforeningen,  og  det  har  altid  været 
Tilfældet.  Den,  der  kan  lede  en  Generalforsamling  her  saaledes, 
at  Medlemmerne  ere  tilfredse  med  ham,  vil  med  langt  større 
Lethed  kunne  optræde  som  Ordstyrer  ved  Møder  andetsteds, 
og  den,  der  kan  tale  paa  en  Studenterforsamling  saaledes,  at 
man  hører  paa  ham,  og  som  gaar  uskadt  igjennem  Kritikkens 
Skjærsild,    vil    roligt    kunne   tage    Ordet   i   andre   Forsamlinger, 

hvor  Tilhørerne  ikke  sidde  og  vente  paa,  at  han  skal  begaa 
Fejl,   men  i  Regelen  ere  glade  ved,   hvad  der  ydes. 

Naar  man  gjennemser  en  Generalforsamlingsprotokol  fra 
Slutningen  af  Trediverne  og  Begyndelsen  af  Fyrrerne,  støder 
man  stadig  paa  Navne,  som  ere  kjendte  fra  vort  politiske  Livs 
første  Tid.  For  ikke  at  tale  om  Orla  Lehmann,  der  næsten 
optraadte  paa  enhver  Generalforsamling,  møder  man  Hother 
Hage,  L.  C.  Larsen,  der  senere  i  mange  Aar  var  Folketings- 
mand og  Formand  for  Borgerrepræsentationen  i  Kjøbenhavn, 
Vilh.  Bjerring,  som  vi  ovenfor  have  nævnt,  A.  F.  Krieger,  der 
flere  Gange  var  Minister  og  i  mange  Aar  Medlem  af  Rigsdagen, 
Sager,  senere  Stænderdeputeret  og  Rigsdagsmand,  F.  Schiern, 
senere  Professor  i  Historie  og  i  flere  Aar  Folketingsmand,  G. 
Brock,  senere  mangeaarig  Landstingsmand,  Otto  Muller ,  der  blev 
Højesteretsassessor,  og  som  i  50erne  var  Folketingsmand,  W. 
Ussing,  ligeledes  senere  Højesteretsassessor,  derpaa  Nationalbank- 
direktør og  Medlem  af  Landstinget  o.  s.  v. 

Undertiden  tror  man  at  læse  et  Stykke  Rigsdagstidende, 
men  man  bliver  snart  reven  ud  af  sin  Vildfarelse  ved  at  se, 
at  det  ikke  er  Statens  Budget,  Krieger  tumler  med,  naar 
han  f.  Ex.  paa  Generalforsamlingen  den  23.  Oktober  1839  ud- 
taler, at  den  finansielle  Tilstand  ingenlunde  er  glædelig,  da 
Foreningen  i  det  Højeste  kan  opnaa  en  Balance  og  det  endda 
kun  ved  Indskrænkninger,  hvorfor  han  tilraader,  at  denKomitee, 
som  skal  nedsættes,  bør  tage  dette  Forhold  under  Overvejelse. 
Hvis  man  overhovedet  vilde  give  sig  Tid  til  at  studere  Proto- 
kollerne med  fornøden  Grundighed,  kunde  man  sikkert  finde, 
at  de  fremherskende  Evner  hos  mange  af  vore  senere  ledende 
politiske  Mænd  allerede  fandtes  som  Spirer  i  deres  første  halv- 
offenlige  Fremtræden.  Hos  Lehmann  vil  det  nu  være  en  let 
Sag  at  paavise  dette. 

Den  samme  Periode,  i  hvilken  Politikken  tog  Sindene  fangne 
baade  udenfor  og  inde  i  Foreningen,  udmærkede  sig  ogsaa  ved, 
at  det  selskabelige  Liv  udfoldede  sig  paa  en  hidtil  ukjendt 
Maade.      Der   havde  jo,    som    vi   have    set,    nok    fundet   Gilder 

Sted,  der  var  blevet  opført  Komedier,  Medlemmerne  havde 
moret  sig  Fastelavnsaften,  og  de  vare  dragne  i  Skoven  ved 
Midsommertid,  men  Beværtningen  havde  været  tarvelig,  og 
Festlighederne  havde  ikke  kostet  mange  Penge.  Men  i  den 
sidste  Halvdel  af  Trediverne  steg  Fordringerne  til  Livet,  og 
man  vilde  ikke  længer  nøjes  med  at  drikke  Biskop  eller  af- 
brændt Rødvin.  Velstanden  var  jo  nu  stigende,  Kornpriserne 
begyndte  at  gaa  opad,  og  Minderne  om  den  sørgelige  Tid  i 
Aarhundredets  Begyndelse  blegnede  mer  og  mer.  Champagne 
blev  ikke  længer  en  Sjældenhed,  og  den,  der  vilde  deltage  i 
alle  Foreningens  Festligheder,  kunde  nok  trænge  til  en  velfyldt 
Pung.  Vi  skulle  anføre  et  Exempel,  som  endnu  i  vore  Dage, 
da  Penge  som  bekjendt  ere  mere  rigelige,  vilde  vække  en  ikke 
ringe  Forbavselse. 

Da  Senioratet  engang  tænkte  paa  at  fejre  Foreningens 
Stiftelsesdag,  overlod  det  til  et  af  sine  Medlemmer  at  sørge 
for  Forberedelserne  og  træffe  de  fornødne  Aftaler.  Han  ud- 
kastede da  følgende  Plan:  Lørdag  den  13.  Juli  Kl.  7  om 
Morgenen  forsamles  Deltagerne  paa  Toldboden,  hvor  de  i  Baade 
ville  blive  overførte  til  Dampskibet  «Caledonia»,  som  derpaa 
afsejler  til  Hveen.  Her  gaar  man  i  Land  og  spiser  Frokost. 
Efterat  man  har  faaet  denne  til  Livs,  spaserer  man  om  paa 
Øen  for  at  se  dens  Mærkværdigheder,  hvorpaa  man  atter  be- 
giver sig  ombord,  og  nu  gjælder  Rejsen  Bellevue,  hvor  An- 
komsten finder  Sted  Kl.  mellem  3  og  4.  Derefter  gaa  Med- 
lemmerne sig  en  Tur  i  Dyrehaven  og  give  Møde  paa  Fortunen 
Kl.  5,  hvor  Middagsbordet  vil  staa  færdigt.  Efter  vel  endt 
Middag  spaserer  man  igjen,  og  Kl.  10  gaar  Selskabet  ombord 
paa  Dampskibet,  efterat  det  først  paa  Bellevue  har  nydt  Vesper- 
kost og  The.  Uagtet  Etatsraad  L.  N.  Hvidt  havde  overladt 
Foreningen  «Caledonia»  paa  den  gunstige  Betingelse,  at  han 
kun  vilde  have  sine  Udgifter  dækkede,  vilde  hele  Turen  koste 
5  Rbd.  og  3  Mark  for  hver  Deltager,  hvis  der  meldte  sig 
idetmindste  100.  Vedkommende  Senior  tilføjer  derefter:  «Hvis 
denne   rigtignok   noget,    men    dog    ikke    mere   end   nødvendigt, 

vidtløftige  Bekjendtgjørelse  maatte  finde  mine  Herrer  Kollegers 
Bifald,  er  det  vel  bedst,  at  den  opslaas  saa  snart  som  muligt, 
og  at  der  tillige  tages  en  Afskrift  af  samme  for  at  overleveres 
Tjeneren  til  Professorerne  og  andre  høje  Vedkommende.* 

Det  Overslag  over  Udgifterne,  han  har  gjort,  lyder  saaledes : 

-  Dampskibet 150  Rbd. 

Frokost  til   100  å  4  Mark ca.  70 

Vin  m.  M.  til  Frokost 100 

Middag  og  Kaffe ca.  140 

Vin  dertil 100 

The  og  Vesperkost 20 

Drikkepenge 5 


lait.  .  .    585   Rbd. 
100  Deltagere  å  5  Rbd.   3  Mark 550 


Igjen.  .  .      35  Rbd. 
til  Udredelse  af  Foreningens  Kasse. 

Quod   fe  lix   faustumque    sit1 

Citatet  er  her  vel  anvendt.  Han  fik  heller  ikke  megen 
Glæde  af  sit  Forslag  thi  hans  Kollega  Carl  Weis  indførte 
følgende  knusende  Kritik  i  den  Bog,  i  hvilken  Seniorerne  plejede 
at  skrive  til  hinanden,  og  som  dengang  hed  « Kommunikations- 
protokollen ■»,  men  som  nu  fører  det  mere  beskedne  Navn 
c  Dosmerbogen » : 

«Ja  hør,  veed  De  hvad?  Det  er  i  Grunden  noget  stift  det.  Efter  mine 
Anskuelser  er  en  saadan  Tur,  der  er  forbunden  med  saa  betydelige  Ophævelser 
og  i  saa  høj  Grad  gaar  ud  paa  legemlig  Nydelse,  Stikken  paa  Varerne  o.  s.  v., 
Noget,  der  ganske  ligger  udenfor  de  Grænser,  der  omhegne  Studenterforeningens 
Territorium,  thi  den  vilde  være  saa  langt  fra  at  kunne  tillægges  Prædikat  af  «en 
fornuftig  Simpelhed*,  at  den  endog  kjækt  kunde  stille  sig  ved  Siden  af  de  store 
og  ambitiøse  Fester  i  Byens  gentile  Klubber,  hvor  Festen  selv  som  saadan  synes  at 
være  Hovedsagen,  og  hvor  Direktørerne  vistnok  sætte  en  Ære  (for  deres  Klub) 
i  dens  Størrelse,  —  en  Anskuelse,  som  vi  vistnok  ere  enige  i  ikke  at  vedkjende 
os,  men  som  vi  derfor  og  maa  vogte  os  for  at  lade  Folk  formode,  at  vi  ved- 
kjende os. 

Gjælder  dette  nu  i  Almindelighed  om  vore  Fester,  saa  maa  det  saa  meget 
mere  gjælde  ved  denne  Fest,  der  gives  i  Anledning  af  Foreningens  Stiftelsesdag. 

Dog  Nok  om  dette  her;  jeg  vilde  kun  motivere,  hvorfor  jeg  ikke  har  renskrevet 
og  udhængt  Indbydelsen,  men  kunde  vi  ikke  samles  imorgen  Aften  Kl.  7  eller 
lidt  før? 

Carl    Weis. 

NB.    (Denne  Gang  ser  jeg,  at  jeg  mod  Sædvane  har  \æret  meget  vidtløftig.) 

Senioratet  lod  imidlertid  Indbydelsen  alligevel  ophænge, 
men  der  meldte  sig  ikke  Deltagere  nok  til  Turen,  hvorfor  den 
ikke  kom  istand.  En  saadan  Flothed  som  at  drikke  Vin  til 
Frokost  kjendes  ikke  i  vore  Dage  paa  en  Studenterskovtur,  og 
det  Seniorat,  der  nu  kunde  finde  paa  at  opfordre  eller  ind- 
byde Medlemmerne  til  at  nyde  for  2  Kroner  af  denne  Drik  om 
Formiddagen,  vilde  sikkert  blive  anset  for  at  være  mindre  vel 
paa  sin  Plads.  Derimod  vilde  man  nu  kræve  Kognak  til  Kaffen 
og  ikke  tilgive  Senioratet,  at  den  manglede,  men  et  eller  to 
Glas  af  denne  Drik  er  da  ogsaa  langt  billigere  end  Vinen  til 
Frokosten  i  Trediverne.  Til  Sammenligning  med  den  planlagte 
Tur  for  60  Aar  siden  skulle  vi  oplyse,  at  Studenterforeningens 
Udflugt  med  Dampskibet  «Zampa»  til  Kullen  den  21.  Juni  1885, 
paa  hvilken  der  ligeledes  leveredes  fuld  Fortæring,  var  indrettet 
saaledes,  at  den  kostede  hvert  af  de  362  Medlemmer  med  Damer 
5  Kroner  50  Øre,  men  der  blev  rigtignok  heller  ikke  drukket  Vin 
hverken  til  Frokost  eller  Middag.  Den  eneste  Luxus,  man  til- 
lod sig,  var  at  drikke  Punsch  sammen  med  de  Lundensere,  der 
gav  Møde  paa  et  særligt  Dampskib.  Man  havde  endda  Raad 
til  at  føre  et  Musikkorps  med. 

Lysten  til  at  have  det  mere  komfortabelt  bevirkede  ogsaa, 
at  man  i  1835  sagde  op  i  Boldhusgade  og  flyttede  hen  til  den 
Gaard  ved  Holmens  Kanal,  som  nu  tilhører  Landmandsbanken, 
og  hvor  Industriforeningen  i  mange  Aar  før  den  havde  sit  Hjem. 
Den  Lejlighed,  Foreningen  drog  ind  i,  havde  tidligere  huset 
det  « bestandig  borgerlige  Selskab*.  Den  21.  December  holdt 
man  et  Afskedsgilde  i  det  gamle  Lokale,  ved  hvilket  der  blev 
sunget  følgende  Farvel  af  Digteren  Cand.  jur.  Frants  Johannes 
Hansen,  en  af  de  4  store  Poeter  fra    1828. 

Saa  skal  vi  rømme  det  gamle  Bur, 
Hvor  tidt  Studenten  som  Fugl  har  sunget, 
Hvor  midt  i   Staden   i   fri   Natur 
Et  Kor  af  lystige  Fugle  runged',   — 
Hvor  Liv  og  Glæde  fandt  tro  Gemytter, 
En  hel  Forening  af  Proselytter  — 
Ak,  Herreje ! 

Saa  skal   vi  rømme  det  gamle   Rum, 
Som  kunde  rumme  saa  mange   Glade, 
Hvor  tidt  vi  skimted'  Elysium 
Igjennem   Løvet  af  Drueblade,   — 
Hvor  Ingen  svigted'  ved  Dag  og  Nætter 
Sin  Pligt  mod  Vinen  og  Værtens  Retter  - 
Ak!  Jemini  1 

Farvel,  I  Timer  med  Sang  og  Spil, 
Som  her  os  svunde  saa  vennehuldel 
Farvel,  I  Mure,  vel  røged'  til! 
Farvel,  I  Kroge,  med  Piber  fulde! 
Farvel,  I  Stuer!  Farvel,  I  Sale! 
Skyslørte  Haller  for  Damp  og  Tale! 
Herrejemini ! 

I  tavse  Vidner  til  vor  Kommers, 
Til  Debattering  om   Politikken 
Og  Smagens  kritiske  Kontrovers 
Samt  en  uhyre  Paa-Vare-Stikken. 
I  vil  os  savne  —  det  kan  jeg  tænke! 
Tænk,  om  her  kom  en  enlig  Enkel 
Rejemini! 

Tænk,  om  her  kommer  en  gjerrig  Mand, 
Som  flytter  ind  mellem  gyldne  Dynger! 
Da  vil  I  sukke  saa  dybt  som  han, 
Mens  Fuglen  lystig  derude  synger, 
Da  vil  I  prise  vor  Sæd  og  Skikke. 
Vor  Lyst  forstyrrer  nu  Guldet  ikke.  — 
Ak,  Herreje! 

Men  hvad  vi  sang  i  det  gamle  Bur, 
Hvad  her  vi  leged',  hvad  her  vi  leved' 
Det  staar  ej  ene  paa  Væg  og  Mur 
Men  grovt  og  dybt  i  vort  Hjerte  skrevet. 

Det  skal  i   Mindet  vi   tidt  gjenkalde, 
Mens  Bacchi  Taarer  i  Bægret  falde. 
Herrejemi!   — 

Almindeligt    Hyl. 
Ak!  Herrejemini,  Herreje- 
Mini,   Herrejemini,  Herreje- 
Mini,  Herrejemini,  Herre- 
jemini, Herrejemini,  Herre- 
jemini, Herrejemini,  Ak!   Her- 
Rejemini,   Herrejemini,  Her- 
Rejemini!   — 

Juleaften  samledes  Medlemmerne  første  Gang  i  det  nye 
Lokale,  hvor  der  blev  fremsagt  en  Prolog  af  Henrik  Hertz. 
Begyndelsen  lyder  saaledes: 

Naar  Folk  i  Flyttetiden  skifte  Sted, 

Da  spørger  man  tilsidst:      «Er  Alting  flyttet  med?» 

Hos  os,  hvor  der  i  lang  Tid  alt  var  Tale 

Om  et  forbedret,   smukt  og  nyt  Lokale, 

Hos  os  man  nu,  da  Alt  var  saa  bekvemt, 

Saa  lyst  og  stort,  betragter  hele  Klatten, 

Man   flytted'   med  derfra,   hvor  vi  forhen   har  hatt'en, 

Og  tænker  ved  sig  selv:      «Er  Intet  glemt ?» 

Man   mener  ikke   Bordet,   Stolen,   Bænken, 

Selv  ikke  Drikkeskjænken, 

Nej  har  man  flyttet  med  vor  gode  gamle  Skjemt, 

Vor  Munterhed,  som  Ungdomslyst  forhøjer, 

Og  vore  vidtberømte  Juleløjer? 

Derefter  blev  der  givet  mimisk-plastiske  Forestillinger,  hvor 
man  saa  Djævelens  Besøg  hos  Luther  paa  Wartburg,  Bog- 
trykkerkunstens Opfindelse  og  Kjærlighedens  Skyggeside.  Til 
Slutningen  opførtes  en  Vaudeville  «Øen  i  Sydhavet  eller  Skørte- 
regimentet*, hvorpaa  der  naturligvis  holdtes  Festmaaltid,  til 
hvilket  F.  J.  Hansen  atter  havde  skrevet  en  Sang  « Samling  i 
Bacchi  Stervbo». 

Fastelavsmandag  den  15.  Februar  1836  var  der  «Assemblée 
en  costume«  i  Foreningen  med  Harmonimusik,  Spisning  ved 
sluttet    Bord    og    Efterspil.      Hillerup    havde    skrevet    en    Vise 

«De  fem  Sanser »  (Raad  til  en  Ven)  og  F.  J.  Hansen  en  anden 
Vise,  som  han  kaldte   « Opsang  til  Glæden ». 

Da  man  nu  havde  faaet  elegante  Lokaler  at  bo  i,  maatte 
den  store  Sal  ligefrem  indbyde  de  yngre  dansende  Medlemmer 
til  at  prøve  paa,  hvorledes  det  vilde  gaa  at  faa  deres  Ben 
rørte  paa  et  rigtigt  Bal  med  rigtige  Damer.  De  opfordrede 
derfor  Senioratet,  der  bestod  af/.  P.  Holm,  Zahrtmann,  Giødwad, 
Sager  og  /.  Ostermann,  til  at  afholde  et  saadant,  men  det 
besluttede  med  fire  Stemmer  mod  een  at  svare,  at  det  ikke 
fandt  det  hensigtsmæssigt,  at  der  blev  givet  Bal  i  indeværende 
Aar,  samt  at  det  ikke  vilde  tillade,  at  der  blev  fremlagt  nogen 
Liste  desangaaende.  Den  sidste  Tilføjelse  bragte  Andragerne 
i  Harnisk,  hvorfor  de  ved  Student  C.  H.  Agerskov,  senere 
Professor  og  Lærer  i  Dansk,  anmodede  om,  at  en  overordenlig 
Generalforsamling  maatte  dømme  i  Sagen.  Denne  Generalfor- 
samling, der  blev  afholdt  den  27.  Februar,  var  særdeles  livlig, 
og  man  ser,  hvor  stor  en  Tiltrækningskraft  et  Bal  øver,  og 
hvorledes  Venner  og  Modstandere  af  et  saadant  kunne  komme 
i  Bevægelse,  naar  man  erfarer,  at  over  200  Medlemmer  gav 
Møde  ved  denne  Lejlighed.  Det  var  aldrig  forekommet  tidligere 
i  Studenterforeningens  Historie.  I  Regelen  afgjordes  Sagerne  af 
i  det  Højeste  80  Medlemmer.  De,  der  havde  anmodet  om,  at 
der  maatte  blive  fremlagt  en  Liste,  gjorde  gjældende,  at  Senio- 
ratet ikke  kunde  forbyde  dem  det,  da  den  ikke  indeholdt  noget 
Lovstridigt  eller  Upassende,  og  de  sejrede  ogsaa  med  1 1 1  Stemmer 
imod  90.  Derimod  havde  de  ikke  Held  med  sig  i  selve  Hoved- 
sagen, idet  Forsamlingen  med  157  Stemmer  mod  47  erklærede,  at 
en  Indbydelse  til  et  Bal  ikke  turde  udgaa  fra  Studenterforeningen, 
da  Sligt  ikke  stemmede  med  dennes  Hensigt  og  Aand. 

I  Maj  samme  Aar  havde  Foreningen  Besøg  af  den  berømte 
tydske  Komponist  Marschner,  som  var  kommen  til  Kjøbenhavn 
for  at  lede  Indstuderingen  af  sin  Opera  «Hans  Heiling»,  der  gik 
første  Gang  paa  det  kongelige  Theater  den  12.  Maj.  Men  alt 
den  4.  mødte  han  ved  en  Koncert,  Foreningen  gav  til  Ære  for 
ham.     Daværende  Sekretær  /.  P.  E.  Hartmann  ledede  Sangen 

og  Musikken.  Marschner  selv  akkompagnerede  Kancelliraad 
Jens  Lund,  der  sang  en  Arie  af  «Tempelherren  og  Jødinden«. 
Flere  firstemmige  Sange  af  Kuhlau  blev  derefter  afsungne,  og 
fire  Brødre  Weis  udførte  en  Strygekvartet.  Det  var  den  tidligere 
ofte  nævnte  Carl  W.,  endvidere  Ernst  W.,  senere  Assessor  i 
Overretten,  Hans  Christian  W.,  senere  Fysikus  i  Aarhus,  og 
Andreas  Severin  W.,  senere  Cand.  polyt.  og  Mølleejer  samme- 
steds. Oehlenschldger  havde  til  Ære  for  Gjæsten  skrevet  en 
tydsk  Sang  «An  Marschner,  von  den  dånischen  Studenten*. 
Han  minder  heri  om,  at  de  Danske  have  lært  Sangkunsten  af 
Tydskere  som  Neumann,   Kuntzen  og  Schulz,  og  at 

Bald,   durch  die   deutschen   Meister 
War  auch  der  Dåne  dreister 
Und   auch   ein   Musenkind. 
Doch   —   das  gesteh'    ich   leise   — 
Dass  Kuhlau  noch   —   selbst    Weyse 
Geborne   Deutsche   sind. 

C  h  o  r : 
Doch   wurden   Dånen   sie  geschwind, 
Obschon   sie   Deutsche  sind. 

I  Efteraaret  fejrede  den  danske  Kirke  Jubelfesten  for  Reforma- 
tionens Indførelse  for  300  Aar  siden,  og  da  adskillige  tydske 
Lærde  havde  givet  Møde  for  at  deltage  i  denne  Fest,  indbød 
Studenterforeningen  dem  den  3.  Oktober  til  en  Koncert.  Det 
var  Professorerne  Marheineke ,  der  dengang  blev  anset  for 
Tydsklands  største  Theolog,15  og  Hefter  fra  Berlin,  Koster  og 
Scherck  fra  Kiel  samt  Schoemann  fra  Greifswalde.  Ved  samme 
Lejlighed  saa  Senioratet  ligeledes  Universitetets  Rektor,  Professor 
Werlauff,  som  Gjæst.  En  Sang  affattet  paa  Tydsk  bød  Gjæsterne 
Velkommen  og  takkede  dem  for  deres  Nærværelse.  Ved  Koncerten 
gjorde  en  Duet  af  Cimarosas  «I1  matrimonio  segreto»,  sungen  af 
Abrahams  og  kongelige  Skuespiller  Faaborg,   størst  Lykke. 

Den  12.  December  var  der  atter  Koncert,  som  Stud.  med. 
H.  Lehmann,  en  yngre  Broder  af  Orla  L.,  havde  arrangeret. 
Paa  denne  optraadte  efter  lang  Tids  Fraværelse  igjen  Komponisten 


De  fire  Brødre  Weis. 

Carl.  Andreas. 

Ernst.  H.   Chr. 


Efier  en  Tegning  fra  Midten  af  Trediverne. 

Professor  R.  Bay,  der  sang  et  Par  Duetter  med  Faaborg  og 
Abrahams. 

Forestillingen  Juleaften  havde  samlet  mange  Tilskuere.  Først 
blev  der  spillet  et  Stykke  af  H.  C.  Andersen,  en  Lokalisering 
af  Theodor  Hell's  da  bekjendte  Lystspil:  «Die  Beneficevor- 
stellung».  Det  drejer  sig  om  Intrigerne  mod  en  Benefice  for 
Theatersuffløren ,  hvis  Rolle  blev  spillet  godt  af  N.  Suenson. 
Efterat  Suffløren  forgjæves  har  anstrengt  sig  for,  at  de  til 
hans  Benefice  ansatte  Stykker  kunne  blive  givne,  uddeler  han 
røde  Plakater,  paa  hvilke  der  staar,  at  der  istedetfor  vil  blive 
opført  «Intrigen  i  Værtshuset*  eller  «Nu  gaar  Ballonen*, 
Lystspil  i  to  Akter  af  Adskillige.16 

Det  var  atter  gamle  Fabricius,  som  var  den  egenlige  Fader 
til  Barnet,  men  flere  af  de  vittige  Hoveder  havde  pyntet  paa 
Stykket  med  Brandere  og  gode  Indfald.  Da  Tæppet  var  rullet 
op,  saa  man  en  Ballon  svævende  over  en  Gade.  I  Ballonen 
sad  Arnesen,  Lorck,  Philipsen  og  N.  Suenson,  som  vare  ifærd 
med  at  tage  Afsked  med  deres  Venner.  Lorck  har  derom  med- 
delt Følgende:17 

« Paa  Kommandoen  ,<Lad  gaa!»  begyndte  Ballonen  at  stige, 
hvilket  ret  sindrigt  gjordes  øjensynligt  for  Tilskuerne  derved, 
at  Kulisserne  lidt  efter  lidt  rulledes  nedad  over  en  Valse,  saa 
at  Huse  og  Tage  efterhaanden  forsvandt  og  afløstes  af  Luft  og 
Skyer.  Det  sidste  Samkvem,  Luftskipperne  havde  med  Jorden, 
bestod  i,  at  Boghandler  Reitzel*  fik  en  Pris  Tobak  af  mig, 
idet  en  lang  Arm  blev  stukken  frem  af  Sufflørhullet  for  at 
modtage  denne  Vederkvægelse  mellem  to  Fingre.  Da  saa  en 
af  de  Rejsende  udbrød:  «Naa  nu  forsvandt  Giødwads  Flipper!* 
(der  udmærkede  sig  ved  en  ualmindelig  Størrelse),  saa  slog  man 
sig  til  Ro  med,  at  der  nu  umuligt  kunde  være  Mere  af  Jorden 
at  se.  Af  alle  de  Vitser,  som  de  fire  Passagerer  rev  af  sig 
under   Farten,    erindrer   jeg    nu    ikke    synderlig  Andet    end,    at 


*  Reitzel,  der  var  godt  kjendt  og  afholdt  af  alle  Studenter,  var  en  ualmindelig 
høj  Mand  og  plejede  gjerne  at  anmode  Enhver,  der  holdt  Daase,  om  en 
lille  Pris. 

Philipsen,  der  var  forsynet  med  en  Faldhat  og  af  og  til  blev 
sendt  ned  for  at  recognoscere  og  furagere,  paa  en  af  disse  Ture 
kom  tilbage  fra  Republikken  St.  Marino  medbringende  den 
Besked,  at  alle  Indbyggere  vare  Marinere,  og  at  det  i  hele 
Republikken  ikke  var  muligt  at  opdrive  anden  Beværtning  end 
marinerede  Sild.  Ligeledes  havde  Passagererne  undervejs 
havt  Bekymring  for,  hvilket  Sprog  de  skulde  tale  med  Ind- 
byggerne paa  Maanen;  men  da  de  ved  Ankomsten  dertil  af 
Skildvagten  blev  anraabte  med  et  «Hvem  der?»,  oplyste  en  af 
de  Rejsende  sine  Ledsagere  om,  at  det  ikke  var  saa  underligt, 
at  man  kunde  Dansk  paa  Maanen,  thi  der  laa  jo  saa  mange  af 
de  danske  Baronier. 

« Anden  Akt  foregik  paa  Maanen,  hvor  Ballonen  var  strandet. 
Her  var  et  bleggult  Skjær  udbredt  over  alle  Omgivelser,  og  alle 
Beboerne,  baade  civile  og  militære,  vare  klædte  i  gult  Nankin. 
I  Begyndelsen  var  Forholdet  mellem  de  to  Planeters  Beboere 
meget  hjerteligt;  men  da  Jordboerne  tillod  sig  at  udbrede  fri- 
sindede Lærdomme  mellem  Indbyggerne  paa  Maanen,  begyndte 
dennes  Magistrat  at  blive  ængstelig,  især  da  den  var  kommen 
efter  en  mistænkelig  Ytring,  der  var  falden  om  Magistrats- 
Maaneskin  paa  Jorden,  kvilket  blev  anset  for  at  være  fornærmeligt 
for  Maanen,  og  det  kom  derfor  snart  til  et  heftigt  Sammenstød 
mellem  Luftskipperne  og  Maanens  Borgmester *,  der  tilsidst 
befriede  sig  og  sin  Maane  fra  disse  farlige  Demagoger  paa  en 
meget  praktisk  Maade,  idet  han  blot  kommanderede  «Klar  til 
Halvmaane!»  Denne  Ordre  blev  øjeblikkelig  efterkommet,  og 
det  Stykke  af  Maanen,  hvorpaa  de  Fremmede  stod,  faldt  strax 
ned  mellem  dem  og  Maaneboerne;  derpaa  foretoges  et  hurtigt 
Changement  til  Gadedekorationen  i  første  Akt,  og  de  fire  Luft- 
skippere kom  farende  ned  som  skudte  ud  af  en  Kanon.  Man 
lærer  deraf,  at  gamle  «Brice»  allerede  for  mange  Aar  siden  har 
distanceret  Jules  Verne  med  Hensyn  til  Beskrivelse  af  Maanerejser. » 


En  af  Kjøbenhavns   senere   Borgmestre,    Konferensraad  E.  D.   Ehlers,    stod 
dengang  som   gul   Skildvagt  paa  Maanen. 

Fra  anden  Kilde  kjender  man  en  af  de  Vittigheder,  som 
de  fire  Personer  i  Ballonen  rev  af  sig.  En  af  dem  spørger: 
«Hvoraf  kommer  det,  at  Sylfiden  (i  Balletten  af  samme  Navn), 
skjønt  hun  forsvinder  gjennem  Skorstenen,  dog  kommer  tilsyne 
i  lige  saa  hvid  en  Dragt  som  før?»  «Jo,  det  kommer  deraf, » 
svarer  den  Anden,  «at  for  den  Rene  er  Alting  rent.»18  Man 
var  virkelig  ikke  forvænt  i  de  Tider!  Til  Gildet,  der  fulgte 
efter  Forestillingen,  havde  Chr.  Winther  skrevet  en  Sang: 
« Frodigt  voxet  op  af  Jorden».  Ved  Sammenkomsten  otte 
Dage  senere,  Nytaarsaften,  blev  der  afsunget  et  « Farvel  til  det 
gamle  Aar»  af  H.  P.  Holst. 

I  1837  oplæste  H.  C.  Andersen  den  4.  Februar  sit  Eventyr 
«Den  lille  Havfrue ».  Den  7.  Februar  var  der  Fastelavnsløjer 
i  Foreningen.  Den  store  Sal  forestillede  et  Marked  med 
Butikker  o.  s.  v.  Der  gaves  endvidere  en  Beriderforestilling, 
en  Efterligning  af  Gautiers,  og  de  virkelige  Tyrolere,  Brødrene 
Leo,  foredrog  deres  Nationalsange.    Trængselen  var  meget  stor. 

Af  Foredrag  og  Oplæsninger  i  1837  kan  nævnes,  at  Pro- 
fessor /.  M.  Thiele  i  April  oplæste  Breve,  skrevne  paa  en  Rejse 
i  England  Aaret  iforvejen.  En  Tilhører  har  i  sin  Dagbog 
herom  bemærket:  «I  disse  Breve  aabenbarede  sig  et  ikke 
almindeligt  Talent  til  at  beskrive,  hvad  Forfatteren  saa  og 
hørte.  Jeg  fremhæver  deriblandt  hans  Beskrivelse  af  et  Panorama 
i  London  i  det  saakaldte  Kolosseum,  hvor  Beskueren  paa  en 
skuffende  Maade  befinder  sig  paa  Kuppelen  af  St.  Paulskirken, 
fremdeles  af  Væddeløbene  i  Epsom,  Fængslerne  i  Newgate,  et 
Besøg  hos  Rothschild  o.  s.  v.  Han  havde  ogsaa  overværet  et 
Parlamentsmøde,  i  hvilket  der  blev  forhandlet  om  et  Jernbane- 
anlæg. O'Connel  havde  talt,  rigtignok  meget  tydeligt  men 
uden   Affekt.     Lordkansleren   bar   en   gammel  Allongeparyk.«19 

I  November  oplæste  H.  C.  Andersen  et  Brudstykke  af 
«Kun  en  Spillemand*  og  F.  C.  Hillerup  de  tre  første  Kapitler 
af  en  Novelle  «Den  gamle  Hustru«.  Hans  Maade  at  skrive 
paa  var  just  ikke  smagfuld.    Saaledes  betegner  han  bl.  A.  1807 

saaledes:  « Dette  for  Danmark  græsselige  Aar,  som  var  bestemt 
til  at  gjøre  et  forskrækkeligt  Skaar  i  Englændernes  Moralitet*  osv. 
I  December  gav  Ostermann  et  Tilbageblik  over  den  danske 
Journalliteratur,  en  Fortsættelse  af  et  Foredrag,  han  havde  holdt 
for  to  Aar  siden,  og  Carl  Weis,  der  var  en  ivrig  Hegelianer, 
forelæste  en  fri  Bearbejdelse  af  Hegels  fire  verdenshistoriske 
Riger  især  med  Hensyn  til  Individets  Forhold  til  Staten.  Desuden 
blev  der  holdt  adskillige  politiske  Foredrag,  som  vi  tidligere 
have  omtalt. 

Efterat  Foreningen  var  flyttet  til  Holmens  Kanal  Nr.  259, 
behøvede  den  ikke  længer  at  leje  Sommerværelser,  da  der  den- 
gang fandtes  en  Have  ved  Ejendommen.  Her  blev  der  nu  ind- 
rettet en  Keglebane,  og  her  spillede  Kastelsjægernes  Musikkorps 
en  Gang  om  Maaneden  i  Juni,  Juli,  August  og  September  for 
den  billige  Pris  af  5Q  Rbd.  Sedler  ialt. 

Ved  den  musikalske  Aftenunderholdning  den  9.  December 
begyndte  Lorck  med  at  forevise  et  nyt  af  ham  opfundet  In- 
strument, som  han  kaldte  for  «Et  Lokomotiv«,  fordi  Motivet 
var  taget  fra  et  «Locum».  Det  var  en  Parodi  paa  de  selv- 
spillende Møbler  og  Instrumenter,  som  en  omrejsende  Kunstner 
Kauffmann  foreviste,  og  som  dengang  gjorde  en  vis  Opsigt  i 
Kjobenhavn.  Pointen  bestod  i,  at  der  i  alle  mulige  Møbler  som 
Skabe,  Sofaer,  Kommoder  o.  s.  v.  var  adbragt  Spilledaaser. 
Derefter  foredrog  Professor  Abrahams  en  komisk  Sang  af  Tiele- 
mann :  «Das  Schulmeisterlied»  med  Kor  af  Skoledrenge,  i 
hvilken  Slutningsstrofen  lyder: 

Wer  die  schone   Musica   nicht  ehrt, 
Die  schone  Kunst  nicht  gerne  hort, 
Der  ist  und  bleibt  ein  asinus! 

Ordet  «asinus»  varieres  derpaa  i  det  Uendelige.  Der  blev 
dog  ogsaa  givet  alvorlige  Sager.  Saaledes  foredrog  Faaborg 
Sange  af  Donizetti,  ligesom  der  blev  sunget  et  Kor  af  Mehuls 
« Josef  i  Ægypten ». 

Juleaften  opførtes   først   « Charlatanismen »,    Vaudeville    i    to 

Akter,  bearbejdet  af  C.  Borgaard,  med  tilhørende  Intermedium 
« Redaktørens  Middagslur*  og  derpaa  « Langebro »,  dramatisk 
Spøg  af  H.  C.  Andersen.  I  det  første  Stykke  spillede  N. 
Suenson  godt  som  Belletristen  Egedahl,  Boetius  som  Redaktør 
Granberg  og  Carl  Bjerring  som  Sophie  Baarevind.  En  af 
Morsomhederne  i  denne  Vaudeville  var,  at  der  blev  sagt  om 
Professor  Molbech,  at  han,  der  var  en  af  det  kongelige  Theaters 
Direktører,  havde  forkastet  et  Skuespil,  fordi  dets  Forfatter 
havde  skrevet  Ordet   « Fjende »   med  j  istedetfor  med  i. 

Indholdet  af  « Langebro »  var  følgende:  To  unge  Mænd 
bejlede  til  en  ung  Pige.  Hendes  Moder,  der  holdt  meget  af 
Studenterforeningen,  lovede  da  sin  Datters  Haand  til  den,  der 
kunde  finde  en  ny  Idee,  man  kunde  bruge  til  et  Skuespil,  da 
Foreningen  trængte  til  et  saadant  til  Juleaften.  Derefter  præsen- 
teredes Langebro,  hvor  de  to  Elskere  gav  Møde.  Den  Ene, 
der  troede,  at  Kina  laa  lige  under  Broen,  iførte  sig  Brødrene 
Mullers  Dykkerapparat  og  steg  derpaa  ned  for  i  dette  Land  at 
finde  en  Idee.  Den  Anden  blev  imidlertid  staaende  fortvivlet 
paa  Broen.  Da  Klokken  slog  12,  saa  han  en  hvidklædt  Dame 
komme  spaserende.  Han  antog,  at  hun  hørte  hjemme  i  det 
nærliggende  Druknehus,  men  hun  oplyste-  ham  om,  at  hun  kom 
fra  «Svend  Dyrings  Hus»,  og  at  hun  var  Fru  Helvig.  Medens 
Musikken  fra  dette  Stykke  spiller,   reciterer  hun  : 

Hu,  her  er  koldt,  her  er  sølet  og  vaadt, 
Tøjsko  paa  Benene  gjør  ikke  godt; 
Snue   har  jeg,  kan   knapt  tale  Vers, 
Ve  det  forbandede  Natte-Kommers ! 

Studenten. 
Jeg    ser,    Deres  Naade   har    ikke  Deres   lille    Suite    med    iaften.      Maa   jeg 
have   den   Fornøjelse  at  følge   Dem? 

Fru  Helvig. 
Du  er  ej   bange,  jeg  lider  dig  godt, 
Gamle  Fru   Helvig  gaar  kun  saa  smaal; 
Jeg  kan  kun  komme  saa  langsomt  afsted , 
Men  jeg  i  Aften  har  Lygte  med. 
fviser  en  Haandlygte) 

De  blive  nu  mere  kjendte  og  slaa  efterhaanden  en  gemytlig 
Passiar  af,  under  hvilken  Fru  Helvig  fortæller  ham,  at  der 
imellem  Jul  og  Nytaar  foregaar  mærkelige  Ting  paa  Langebro, 
idet  nemlig  Alt,  hvad  der  er  foregaaet  hele  Aaret  igjennem, 
passerer  Revue  dels  syngende  dels  talende.  Derefter  tage  de 
Plads  hver  paa  sin  Pæl  ude  i  Vandet,  og  nu  viser  den  ene 
Figur  sig  efter  den  anden.  «Den  flyvende  Post»  kom  svævende 
ned  i  en  Sky,  og  Andersen  selv  viste  sig  ifærd  med  at  tiltræde 
sin  « Rejse  til  Amager ».  Det  kongelige  Theaters  Repertoire  i 
Kvindeskikkelse  gav  Møde  klædt  i  Rødt  og  med  et  daarligt 
Udseende;  hun  klagede  over  Direktionen  og  sagde,  at  hun 
havde  Ret  til  at  raabe  «Ve»  over  den,  men  at  hun  vilde  lade 
være,  da  hun  var  et  godt  Gemyt.  «Ja,  vil  hun  ikke  raabe 
Ve,  saa  vil  jeg»,  sagde  Fru  Helvig  og  raabte  nu  Ve,  saaledes 
som  hun  gjorde  i  Svend  Dy  rings  Hus  paa  Theatret. 

Senere  saa  man  Broen  fuldstændig  tom,  men  da  lød  der 
med  Eet  en  frygtelig  Støj  fra  Luften.  «Ve  os,  den  vilde  Hær!» 
raabte  den  unge  Mand.  «Nej,  det  er  frygteligere,  skrækkeligere; 
der  er  det,  der,  der!»  og  nu  steg  Larmen.  «Nu  er  det  forbi, » 
sagde  Fru  Helvig.  «Hvad  var  det?»  «Trochæer  og  Jamber !» 
svarede  hun*  «0,  det  var  jo  Ingenting!*  hvilken  Replik  gjorde 
megen  Virkning.  Andersen  beklagede  sig  i  et  Brev  til  Inge- 
mann over,  at  Stykket  blev  spillet  slet,  at  hele  Scener  blev 
sprungne  over,  og  at  andre  blev  gjentagne,  hvorfor  han  ærgrede 
sig  meget  og  gik  utilfreds  bort. 

Forestillingen  sluttede  med  en  komisk  Pas  de  deux,  der 
udførtes  af  Philipsen  og  den  syttenaarige  Student  F.  L.  Høedt. 
Den  Første  agerede  Bournonville  og  den  Anden  Lucilie  Grahn. 

Nytaarsaften  var  der  Juletræ  i  Foreningen,  og  dermed  be- 
gyndte en  Skik,  som  har  holdt  sig  lige  til  vore  Dage,  kun 
med  den  Forskjel,  at  Juletræerne  tændes  lille  Nytaarsaften.  En 
Komitee  bestaaende  af  F.  J.  Hansen,  Carl  Weis  og  P.  T.  Zahrt- 
mann  besørgede  Indkjøbene  af  Gevinsterne,   der  mest  bestod  af 


Sigter  til  F.   Paludan-Mullers  Polemik  med  «Maanedskiift  for  Literatur«. 

Smaating,  og  skrev  selv  eller  fik  andre  Medlemmer  til  at  skrive 
Deviser.    Et  Par  af  disse,  der  gjorde  mest  Lykke,   lød  saaledes : 

Med  et  meget  daarligt  Portræt  af  fire  Skuespillerinder: 

Se  vore  Skuespillerinder  her  Komedie  end  spille, 
Man  knapt  dem  kj ender,  saa  godt  de  sig  forstille. 

Med  et  Par  Seler: 

Einen  Leib  du  jedenfalls  wirst  haben, 
Hier  schenk'   ich  dir  dazu  «die  Seele». 

Til  Juletræet  var  der  blevet  solgt  425  Lodder  til  en  Mark 
Stykket.  Denne  Pris  har  siden  holdt  sig  uforandret.  Juleaften 
havde  Foreningens  Poeter  skrevet  et  Par  Viser,  af  hvilke  den 
utrættelige  F.  jf.  Hansen  havde  leveret  den  ene:  «Sang  for 
Vin-Tapre »,  ligesom  han  ogsaa  til  Nytaarsaften  hilsede  Aaret 
1838  Velkommen: 

Op  da  Venner  1  med  den  Unge  I 
Lad  os  til  hans  Ære  sjunge!  ' 
Glædens  Røst  i  Hallen  runge, 
Tungemaal  paa  Tunge ! 
Svinger  Pokalen  med  festlige  Lyd! 
Hurra  for  Gutten,  der  kommer  I 
Gid  han  berede  fra   Nord  og   til  Syd 
Hjerternes  hellige  Fryd! 

Allerede  den  6.  Januar  1838  kunde  Medlemmerne  samles 
til  en  Aftenunderholdning  paany,  idet  der  blev  givet  Lystspillet 
«De  pudserlige  Arvinger*.  Da  det  var  forbi,  optraadte  Kammer- 
musikus  Lemming,  og  tilsidst  forevistes  Tableauer,  der  frem- 
stillede forskjellige  Benævnelser  paa  en  Ruus.  «Han  har  en  Bly- 
hat»  illustreredes  ved  en  Soldat  med  en  stor  Hovedbedækning, 
«Den  er  for  høj»  ved  H.  C.  Andersens  lange  Person,  «Han  er 
lynende  tre  Kvart »  ved,  at  En  svinger  en  brændende  Fakkel  o.  s.  v. 
Kongens  Fødselsdag  den  28.  Januar  fejredes  som  sædvanligt  ved 
en  Fællesspisning.  Sangene  vare  af  F.  J.  Hansen  og  H.  P. 
Holst  (« Rankens  Fødsel »),  og  om   Aftenen   blev   der  opført  en 

Pantomime  i  Lighed  med  Prices,  i  hvilken  H.  Bloch  forestillede 
Harlekin,    Carl  Bjerring  Kolumbine   og    C.  Borgaard  Pierrot. 

I  Februar  oplæste  Oehlenschlåger  Tiecks  «Prinds  Zerbino», 
som  han  havde  oversat,  og  den  26.  i  samme  Maaned,  da  det 
var  Fastelavnsmandag,  var  Lokalet  omdannet  til  en  Lejr  kaldet 
■  Den  lystige  Forbundslejr».  Alle  Medlemmer,  der  vilde  med, 
vare  forpligtede  til  at  møde  i  Uniform.  I  den  forreste  SUie 
opholdt  Vagten  sig.  Den  bestod  af  Studenter  i  Livkorpsets 
Uniform,  som  gjorde  Honnør,  hver  Gang  en  højerestaaende 
Officer  kom  forbi.  Raske  Marketendersker  samt  Borger-  og 
Brandofficerer  med  deres  trekantede  Hatte  og  mangefarvede 
Uniformer  saas  i  Mængde  ved  Siden  af  Menige  af  alle  mulige 
Vaabenarter. 

Den  3.  Marts  bød  Foreningen  paa  en  deklamatorisk-musikalsk 
Aftenunderholdning,  der  begyndte  med,  at  H.  C.  Andersen  op- 
læste første  Kapitel  af  sit  nye  Æventyr  « Lykkens  Galosker»; 
derefter  oplæste  F.  J.  Hansen  to  Digte  « Slavinden«  og  « Klokker 
Links  anden  Kjærlighed »  og  H.  P.  Holst  reciterede  et  Digt 
« Naturens  Værksted«.  Efterat  der  derpaa  var  blevet  sunget 
nogle  tydske  Sange  af  Walter,  oplæste  Senior  Cand.  jur.  A. 
Birch  flere  af  de  komiske  Bemærkninger,  der  vare  blevne  ned- 
lagte i  Løvehovedet.  En  saadan  Oplæsning  fandt  overhovedet 
oftere  Sted,  naar  Senioratet  gjerne  vilde  udfylde  en  Aften  og 
ikke  havde  anden  Underholdning  at  byde.  Edvard  Collin 
havde  engang  i  Løvemunden  nedlagt  en  Rejseskitse  fra  de 
jydske  Heder.  Han  fortæller  her,  at  hans  Fører  paa  et  af 
Højdepunkterne  havde  gjort  ham  opmærksom  paa,  at  der  under 
deres  Fødder  skulde  findes  en  Kirke,  der  forlængst  var  begravet 
i  Sandet;  formodenlig,  bemærkede  Collin,  den  af  Digteren  be- 
sungne « Sandhedens  usynlige  Kirke«.-1 

Det  var  ikke  Studenterforeningen  som  saadan  men  tre 
Medlemmer,  I.  P.  Holm,  A.  Simonsen  og  P.  T.  Zahrtmann, 
der  stod  i  Spidsen  for  de  Forestillinger,  der  blev  givne  paa 
Vesterbros  nye  Theater  til  Indtægt  for  Thorvaldsens  Museum. 
En  Komite  med  Konferensraad  /.  Collin  i  Spidsen  havde  nemlig 

opfordret  Medborgere  til  at  yde  Bidrag,  for  at  man  kunde  op- 
fore  en  Bygning,  der  skulde  gjemme  de  Skatte,  Thorvaldsen 
havde  skjænket  sin  Fødeby.  I  1837  havde  Studenterne  givet 
deres  første  Forestilling  og  bl.  A.  opført  « Harlekin  Kosmopolit » 
eller  « Kjærlighed  uden  Examen»,  en  dramatisk  Spas  af  Fr. 
Fabricius,  der  blev  trykt  samme  Aar  som  Manuskript  for  Stu- 
denterforeningens Medlemmer.22  Dette  Stykke  er  ikke  saaledes 
som  «List  og  Magt»  af  samme  Forfatter  fra  1833  en  Satire 
over  Datidens  Begivenheder  men  et  Eventyrstykke ,  der  fore- 
gaar  i  Slaraffenland,  og  som  kun  af  og  til  indeholder  smaa  Hib 
til  virkelige  Institutioner  og  Personer.  Forestillingen  i  1837 
indbragte  ikke  mindre  end  534  Rbd.  Den  anden  Forestilling, 
som  fandt  Sted  den  18.  April  1838,  gav  en  Nettoindtægt  af 
426  Rbd.   62  Skilling  Sølv  og   18  Rbd.   Sedler! 

Først  fremsagde  N.  Krossing  en  Prolog,  og  derpaa  op- 
førtes « Charlatanismen »  af  Borgaard,  som  første  Gang  blev 
givet  Juleaften  1837.  Stykket  havde  modtaget  adskillige  For- 
andringer, idet  der  bl.  A.  var  blevet  indlagt  Hentydninger  til 
Datidens  Begivenheder,  saaledes  til  det  forestaaende  Besøg  af 
Storfyrsttronfølgeren  af  Rusland  og  til  en  Sag  mellem  Lieutenant 
Mathiesen  og  Oberst  Rømeling,  der  var  bleven  fornærmet  over 
det  Blik,  Lieutenanten  havde  sendt  ham.  Af  de  nye  Vittig- 
heder, der  gjaldt  for  at  være  træffende,  skulle  vi  kun  anføre  een, 
der  ogsaa  vil  være  tilstrækkelig.  Der  tales  om,  at  der  i  det 
kongelige  Theater  var  for  faa  Bænke  i  Parterret,  nemlig  kun 
fem  Rader.  Hertil  svarer  en  af  Personerne  i  Stykket,  Redaktør 
Granberg:  «I  min  Tid,  da  jeg  gik  i  Parterret,  var  der  en  Rad 
mere  »  Aftenunderholdningen  endte  med,  at  Carl  Bjerring  som 
Dame  med  sjælden  Gratie  dansede  en  spansk  Cachucha. 

Den  17.  September  kom'  Thorvaldsen  tilbage  til  Kjø- 
benhavn  for  at  tage  Bolig  i  sin  Fødeby.  Seniorer  og  Med- 
lemmer af  Studenterforeningen  havde  i  en  Baad  været  med  til 
at  ønske  ham  Velkommen  paa  Rheden,  og  den  24.  September 
vedtog   en    Generalforsamling    under    Carl  Weiss  Præsidium   at 

optage  ham  som  Æresmedlem.     Senioratet   sendte  ham  derpaa 
folgende  Skrivelse: 

Højvelbaarne 
Hr.  Konferensraad    Thorvaldsen, 
Kommandør  af  Dbg.  og  Dbmd.,   Kunstakademiets  Direktør ! 

Ved  en  Generalforsamling  af  24.  denne  Maaned  har  Studenterforeningen  be- 
sluttet at  indbyde  Dem  til  som  Æresmedlem  at  indtræde  i  Selskabet. 

Idet  Foreningen  i  taknemmelig  Anerkjendelse  af  Deres  store  Fortjeneste 
og  den  uberegnelige  Indflydelse,  De  i  aandelig  Henseende  har  havt  paa  Deres 
Tid,  har  glædet  sig  til  at  kunne  tælle  Dem  i  sin  Midte,  har  den  tillige  følt,  af 
hvor  ringe  Betydenhed  den  Hyldest  er,  som  den  er  i  Stand  til  at  byde  Dem, 
og  hvor  lidet  den  svarer  til  Deres  høje  Værd;  den  har  imidlertid  troet,  at  det 
ikke  vilde  være  Dem  ukjært  at  indtage  en  Plads  i  en  Forening  af  Videnskabernes 
unge  Dyrkere,  for  hvis  hele  Udvikling  Deres  udødelige  Værker  have  en  saa  dyb 
Betydning. 

Som  Selskabets  Seniorer  tillade  vi  os  i  den  Anledning  at  frembære  dets  (  taske. 

Studenterforeningen,  den   30.  September   1838. 
N.  Suenson.  Sager.  L.  C.  Larsen.  H.  P.  Holst. 

Lørdag  den  13.  Oktober  fandt  der  saa  en  Fest  Sted  i  For- 
eningens Lokaler,  ved  hvilken  det  nye  Æresmedlem  højtidelig 
optoges  i  Selskabet.  To  Seniorer  hentede  ham  i  Vogn  og 
bragte  ham  til  Holmens  Kanal.  Da  han  viste  sig  paa  Trappen 
ud  til  Haven,  der  var  oplyst  med  Begkranse,  istemmede  Med- 
lemmerne en  Sang  af  Professor  0.  Bang.    I  denne  hed  det  bl.  A. : 

Ja  du,  som  har  studert,  enhver 

Student  tiltrods, 
Du,  som  vel  Sne  paa  Issen  bær 
Men   i  din   Aand  en   Flammehær. 
Velkommen!  o,  velkommen  vær 

Nu  iblandt  os! 
Den  Oldtid,  du  har  manet  frem, 
Den  finder  stedse  her  et  Hjem! 

Her  iblandt  os. 
Velkommen   nu !   Velkommen  tidt 

Her  i  vort  Bo. 
Student  og  Kunstner,  —  hver  har  sit 
De   leve  knapt,   men   leve   frit, 
Og  flyve   højt  og  svæve   vidt 

Gjør  begge  to. 

Men  elske  dig,  vor  Thorvaldsen  1 
Studenten  skal  som  Kunstneren, 
Det  kan  du  tro! 

Efter  Afsyngelsen  af  det  sidste  Vers  blev  Blaalys  afbrændte, 
saa  at  Alt  blev  klart  som  om  Dagen.  Derpaa  førte  man  ham 
ind  i  den  nederste  Etage,  hvis  Værelser  vare  herskabeligt 
møblerede.  Rahbeks  Billede,  der  hang  her,  var  bekranset,  og 
en  Krans  omslyngede  ligeledes  Thorvaldsens  Buste  modelleret 
af  Freund.  I  en  Times  Tid  blev  der  nu  spillet  og  sunget. 
Abrahams,  Faaborg  o.  Fl.  foredrog  firstemmige  Sange,  og 
/.  P.  E.  Hartmann  ledsagede  dem  paa  Klaveret.  Tilsidst  blev 
følgende  Sang  af  Oehlenschlåger  med  Musik  af  E.  Krøyer  af- 
sungen : 

Til   Thorvaldsen    fra    Studenterforeningen. 

Dig  hvem  Fader  Homer  har  vist  de  blomstrende  Guder 

Som  dem,   Fidias  saa,  som  dem,   Praxiteles  saa, 
Du,  som  Grækernes  Skjønhed  og  Kraft  med  Ynde,  med  Enfold 

Kaldte  tilbage,  befriet  fra  den  fordærvede  Kunst: 
Dig  med  Jubel  hilse,  med  Sang,  højt  Musernes  Sønner, 

Laurbærkransen  dig  længst  Guderne  vandt  om  din  Lok. 

Du,  som  Romeren  hist  har  lært  med  kraftige  Meisel, 
Hvad  af  Grækeren  før  lærtes,  men  glemtes  forlængst; 

Du  som  øste  saa  rent  og  saa  dybt  af  liflige  Kilde, 

Stenen,  som  Moses,  du  slog,  Kilden  af  Marmoret  sprang. 

Dig  med  Jubel  hilse,  med  Sang,  højt  Musernes  Sønner, 
Laurbærkransen  dig  længst  Heltene  vandt  om  din  Lok. 

Du,  som  barnligt  og  fromt  har  skuet  Christus,  vor  Frelser, 
Kjærligt  strække  sin  Arm  ned  mod  den  troende  Kreds; 

Der  Apostlernes  Ansigter  os  saa  tydeligt  viste, 
Som  Michel  Angelo  dem,  og  som  Rafael  saa; 

Dig  med  Jubel  hilser,   med  Sang,  højt  Ynglingeskaren, 
Stjernekransen  engang  Englene  skjænke  din  Lok. 

Du  som  vender  saa  tro  til  gamle  Danmark  tilbage, 
Skjønt  Europa  dig  rundt  vinker  til  prægtige  Fest; 

Du  som  skjænkte  vort  Fædreland  din  Kraft  og  dit  Kunstværk, 
Øresundet  er  stolt,  Tiberen  mistéd  sin   Skat; 

Dig  med  Jubel  hilse,  med  Sang,  højt  Danemarks  Sønner, 
Fletter  i  Laurbærret  dig  Egens  ærværdige  Blad. 

De  ca.  250  tilstedeværende  Medlemmer  sang  Omkvædet 
med  i  Kor.  Efter  Koncertens  Slutning  gik  Forsamlingen  oven- 
paa,  hvor  der  i  Foreningens  store  Sal  var  dækket  Borde.  Selve 
Salen  var  smykket  med  Blomsterkranse,  ligesom  der  var  flettet 
Blomster  om  Lysekronerne.  Hovedbordet,  hvor  Thorvaldsen 
havde  Plads  mellem  Oehlenschlager  og  Konferensraad  I.  Collin, 
var  prydet  med  Afstøbninger  af  nogle  af  hans  Værker,  og  paa 
Væggene  hang  der  malede  Basreliefs,  der  vare  saa  godt  efter- 
lignede, at  man  maatte  tro,  at  de  vare  ægte. 

Den  første  Sang  var  af  H.  C.  Andersen;  den  blev  sungen 
med  Begejstring,  «som  om  alle  Studenterne  vare  Visens  For- 
fattere«.    Særlig  vandt  følgende  Vers  Bifald: 

Oktober  bliver  man  Student 
At  sige,   naar  man   staar  sin   Prøve, 
Kan   Græsk  og  Romersk  excellent, 
Samt   Archimedes'   Kunst  udøve; 
Fortælle  snildt,   hvad   Klio  skrev   — 
Alt  har  vi   skikkeligt   forklaret, 
Men   du   fik  stoltest  Borgerbrev, 
Thi  du  i   Marmor  svared'! 

Du   blev   Student,   og  du   kan   tro, 
Just  i   Oktober  maa  det  være. 
Du  hugged'  dig  igjennem  jo 
Saa  Talemaaden   kom   til   Ære. 
«Hvad  giver  op  du  af  Homer?« 
Blev  spurgt,  og  man  jo  vented'   Blade: 
Da  formed'  du  til   Liv  i  Ler 
Den  hele  Iliade. 

Det  Sprog.  Praxiteles  har  talt, 
Det  talte  du  som   ingen   Anden, 
Hvad  Flaccus  har  i  Toner  malt, 
Du  plastisk  gav,   du   fatted'  Manden. 
Du   dristig  Skjønhedscirklen   slog, 
Beregned  alle  Former  nøje, 
Og  i   Historien   du   tog 
Jo  Klio  selv  den  høje, 

Efterat  en  af  Seniorerne  derpaa  havde  udbragt  Thorvaldsens 
Skaal,  saluteredes  der  med  Kanoner  fra  en  stor  Kage,  der 
forestillede  Engelsborg,  hvilken  Salut  blev  besvaret  fra  et  andet 

Bord,  hvor  Trekroner  stod  med  Kanoner  paa  sine  grønne 
Volde.  Der  blev  endnu  udbragt  Skaaler  for  Oehlenschlåger, 
for  Danmark,  for  Videnskab  og  Kunst,  for  Amor  og  Gratierne 
og  for  Damerne. 

«Henimod  Slutningen  af  Maaltidet»,  skriver  Thorvaldsens 
Biograf  Thiele,  « viste  sig  et  andet  Skuespil,  som  berørte  ganske 
andre  Strænge  i  Kunstnerens  Hjerte,  og  som  blev  saa  meget 
mere  højtideligt,  da  det  uden  at  forstyrre  Glæden  tvertimod  for- 
højede den  ved  et  Blik  ind  i  den  nærmeste  Fremtid.  Det  var 
saa  at  sige  den  første  Proklamation  af  det  vordende  Thorvaldsens 
Museum  i  Kjøbenhavn.  Spisesalens  ene  Endeparti,  som  i  Al- 
mindelighed benyttedes  til  et  Theater,  havde  hidtil  været  til- 
sløret af  et  Fortæppe,  og  man  vidste  vel,  at  der  var  Noget 
skjult  der  bagved,  men  ikke,  hvad  det  kunde  være.  Til 
Melodien  af  det  bekjendte  Kor  af  Jægerbruden  lød  følgende 
Strofer  af  H.  P.  Holst: 

Venner,  endnu  et  Ord! 
Nødigt  fra  dette  Bord, 
Mener  jeg,   at  I  vil  skilles. 
Følger  min  Sangs  Kompas, 
Endnu  for  ham  et  Glas! 
Lad  ej   Sekunderne  spildes! 

Vel  i  Jert  Bryst  der  staar 
Trodsende  Tid  og  Aar 
Stolt  et  Musee  for  hans  Værker: 
Vender  dog  Sind  og  Hu 
Hen  til  det  andet  nu, 
Stedet  for  Mesterens  Værker! 

Samles  skal  der  i  Kor 
Alt,   hvad   saa  vidt  paa  Jord 
Spredtes  sin  Glans  at  forøde! 
Stjerne  ved  Stjerne  sat  — 
Ha,   hvilken   nordisk  Nat! 
Ha,  hvilket  straalende  Møde! 

«Nu  rullede  Tæppet  op,  og  i  et  Transparentmaleri  viste  sig 
Thorvaldsens  Museum,  medens  der  fra  et  usynligt  Kor  lød  følgende 
Strofer  af  Hartmann: 

Snart  skal  det  rejse  sig 
Her  paa  hans  Fædrekyst, 
Brede  din  Stolthed  ud 
Fædreneland ! 

Sildigste  Slægter  skal 
Undrende  skue   det, 
Verden   misunde  dig 
Fædreneland! 

<0g  da  Tæppet  atter  skjulte  dette  Billede  af  et  Haab, 
istemmedes  Slutningsstrofen : 

Da  stiger   Skjønheds  Sol 

Hojt  paa  sin  Kongestol, 

Lyser  sin  Glans  over  Jorden! 

Syd,  med  din  Billedhær, 

Øst,  med  dit  Farveskjær, 

Bøj   dig  for  Glansen   fra   Norden !» 

Der  blev  endnu  sunget  flere  Sange,  bl.  A.  en  af  F.  J. 
Hansen,  og  da  Festmaaltidet  var  endt,  fulgte  alle  Deltagere 
med  et  Musikkorps  i  Spidsen  Thorvaldsen  hjem  til  hans  Bolig 
paa  Charlottenborg.23 

I  næste  Maaned  havde  Medlemmerne  atter  Lejlighed  til  at 
høre  Musik,  idet  der  den  17.  November  gaves  en  Koncert,  som 
indlededes  med  et  Nummer,  der  udfortes  af  lutter  Børnein- 
strumenter. Af  firstemmige  Sange  gjorde  «Auf  den  Bergen  nur 
lebt  die  Freiheit»  størst  Lykke.  Til  Slutningen  foredroges 
Mellemakt,  Arie  og  Forhørsscene  af  Boieldieus  Opera:  «De  to 
Nætter »,  hvori  C.  N.  Rosenkilde  udførte  Dommerens  Parti. 

Juleaften  spillede  man  i  Borups  Selskabs  Lokale  paa  Øster- 
gade Fabricius'  gamle  Stykke  «List  og  Magt«,  der  nu  blev 
kaldet  «Det  var  som  Fanden »  eller  «En  Kriminalproces»,  og 
som  var  blevet  pudset  op  med  nye  Hentydninger  og  nye 
Vittigheder.  C.  N.  Rosenkilde  var  atter  Fanden,  men  Lorck 
havde  nu  overtaget  Student  Peersens  Rolle,  og  A.  L.  Arnesen 
var  Rettens  Præsident.  Etatsraad  L.  N.  Hvidt  var  Kancelliraaden 
og  Abrahams  og  H.   C.  Andersen   to  Assessorer.     Den  Sidst- 

nævnte  skrev  i  et  Brev  til  sin  Veninde  Frøken  Henriette  Hanck 
i  Odense,  at  han  skulde  være  blond  og  friseret  å  la  Pechena. 
Begivenhederne  i  det  forløbne  Aar  blev  gjennemgaaede  og 
kritiserede  i  Stykket,  som  det  hed  i  en  Vise,  der  blev  sungen 
til  Gildet  bagefter: 

Hver  en  Buk,  som  man  begik 
Hele  Aaret,  langt  om  længe 
Sin  Bekomst  til  Afsked  fik. 

F.fterat  Publikum  var  jaget  ud,  for  at  Retten  kunde  fælde 
sin  Dom,  underholdt  Assessorerne  sig  istedetfor  om  de  seneste 
Begivenheder  f.  Ex.  om  den  svenske  Piges  Underkure.  Fore- 
stillingen endte  med  en  Dans,  hvori  Carl  Bjerring  atter  var 
Hovedpersonen.  Forestillingen  maa  ikke  have  gjort  den  Lykke 
som  i  1833,  thi  Senioratet  bemærker  i  Protokollen  næste  Gang, 
det  havde  Møde:  «Man  gjorde  den  Erfaring,  at  man  ej  her 
skal  spille  et  Stykke  to  Gange »,  hvormed  Meningen  naturligvis 
er,  at  man  ikke  i  Studenterforeningen  skal  gjenoptage  et  Stykke 
flere  Aar  efter,  naar  de  Forudsætninger,  under  hvilke  det  er 
skrevet,  ikke  længer  ere  tilstede.  En  saadan  Erfaring  have 
senere  Seniorater  ogsaa  gjort. 

Samme  Aften  blev  der  bl.  A.  sunget  en  Sang  af  en  ganske 
ung  Student,  der  først  en  Maanedstid  efter  fyldte  19  Aar,  nemlig 
Stud.  jur.  Hans  Egede  Schack,  senere  bekjendt  som  Politiker 
og  som  «Phantasternes»  Forfatter.  Sangen,  der  gaar  paa 
Melodien  «Os  den  vise  Syrak  lærer »,  bærer  Overskriften  «Til 
vore  Digtere »  og  lyder  saaledes: 

Vi  har  her  i  vor  Forening 
Mangen  herlig  gammel  Skik; 
Dog  er  efter  min  Formening 
Blandt  de  bedste,  som  vi  fik, 
Den  at  samles  mangengang 
Her  med   glad   Studentersang. 
La,  la,  la!  la,  la,  la! 
Her  med  glad  Studentersang. 

Juleaften  vi  dog  trænge 
Til  en  Vise  ny  at  faa; 

Den  betales  ej  med  Penge, 
Hentes  ej   i  Aabenraa. 
Digt're,  mene  vi,  faa  nok 
Løn  i  Laurbær  og  et   «Hoch». 

De  iaften  det  modtage 
Skal  endog    i   bunden  Stil. 
Hvis  De  vil  til  Takke  tage 
Uden  noget  kritisk  Smil. 
Tænke  paa,  i  Evnens  Sted 
Maa  man   tidt  ta'  Villien   med. 

Men  kan  vel  en   Nordbo  vende 
Tanken  paa   en   Digter  hen 
Uden  strax  med  Pris  at  sende 
Til  Europas  Adam  den? 
—    Adam,  af  al   Verden   kjendt, 
Elsket  af  hver  dansk   Student. 

Christian   Winther \     Kan  du  høre 
Vel  en  mer  poetisk  Klang? 
Kan  ej   Navnet  blot  dig  føre 
Ud    i   Skov,   i  græsgrøn   Vang? 
Ham  ej   «Aandens  Herrers   kan 
Elske  mer  end  hver  dansk  Mand. 

Han,   som  kan   til  Syd  os  sende, 
Naar  vort  Dagværk  er  fuldendt, 
Som  har  lært  os,   til  hvad  Ende 
Moralisten  er  bevendt, 
Stor   i   Alvor  som  i  Skjerts, 
Denne  Mand  er  Henrik  Hertz\ 

Han  som   i  en  herlig  Vise 
Har  os  klarlig  lært  forstaa, 
Hvilken   Pige  vi   bør  prise, 
Hvordan  ret  hun  være   maa. 
For  den  Mand,   for   Oluf  Bang, 
Et  Hurra,  en   Jubel  klang! 

End   En   sang  vel   om   amare, 
Har  dog  siden  flaaet  os  net; 
Apropos!     Men  Russers  Skare 
Har  jo  ingen  Stemmeret! 
Saa  da  for  at  drille  den 
Leve  skal   Soraneren. 

Billigt  er  det,  at  vi  priser 
Ham,   som  priser,   hvor  han  kan, 
—  I  Romaner,  Digte,  Viser, 
Spredte  selv  i  fremmed  Land  — , 
Studenterforeningen. 
Leve  H  C.  Andersen\ 

Vil  du,  jeg  dig  En  skal  vise, 
Som  med   Ynde  skriver  Vers, 
Vil  du  en  Studentervise, 
Fuld  af  Humor.   Vid,   Kommers: 
F.  y.  Hansen  er  den  Mand, 
Til   hvem  du   dig  vende  kan. 

Dobbelt  Kjærlighed  og  Pligter 
Skylde  vi  ved  dette   Bord 
H.  P.  Holst,   Studenterdigter 
Og  Studentersenior. 
Et   Hurra  da  baade   for 
Digt'ren  og  vor  Senior! 

Mange  er  der  end  tilbage, 
Thi  af  Digtere  en  Flok 
Er  og  var  her  alle  Dage, 
Mange,   men   dog  langtfra  nok. 
Saa  det  blive  stedse !    Ja 
Leve  Digterne,   Hurra  I 
La,   la,    la!   la,   la,   la! 
Leve  Digterne,   Hurra! 

Ved  Julegildet  den  3 1 .  December  var  der  atter  Juletræ  med 
Gevinster.  Arnesen  oplæste  Deviserne.  En  af  disse,  der  fulgte 
med  et  Tegn  til  Langelinie  for  1838,  lød  saaledes:  «Skrub  dig, 
før  de  lukker». 

Men  før  vi  forlade  Aaret  1838,  som  i  særlig  Grad  vat- 
helliget  Glæden,  maa  vi  endnu  omtale  den  haarde  Vinter  i 
Aarets  første  Trediedel,  fordi  den  muliggjorde  Besøg  af  svenske 
Studenter  i  Kjøbenhavn  og  af  danske  i  Lund,  og  fordi  disse 
Besøg  ligesom  forberedte  de  senere  Studentermoder.  Alt  i 
Aarets  Begyndelse  var  der  Istransport  over  store  Belt,  og  da 
Frosten  stadig  tog  til  uden  at  blive  afløst  af  Tøvejr,  varede 
det  ikke  længe,    før  der  var   lagt   en  fast  Bro  over  Øresundet. 

I  Begyndelsen  af  Februar  gik  Skaaningerne  over  Isen  til  Hel- 
singør, hvor  de  kjøbte  Kommenskringler,  som  de  trak  paa  en 
Snor  og  hængte  om  Halsen,  hvilken  Handel  nok  endnu  drives 
i  haarde  Vintere.  Den  6.  Februar  var  der  endog  ca.  450  Svenskere 
i  Helsingør,  den  8.  kjørte  14  svenske  Slæder  fra  Landskrona  og 
Malmø  til  Kjøbenhavns  Toldbod,  og  fra  nu  af  blev  Samkvemmet 
mellem  Skaane  og  Sjælland  særdeles  levende.  Hver  Dag  passerede 
Slæder  med  Passagerer  frem  og  tilbage,  og  Kulden  holdt  sig  i 
længere  Tid  paa   10  til   130  R. 

Onsdag  den  2 1 .  Februar  fik  endel  danske  Studenter  isinde 
at  besøge  deres  Kammerater  i  Lund  og  begav  sig  derfor  afsted 
paa  Isen,  men  ude  ved  Trekroner  mødte  de  30  Studenter 
fra  Lund,  der  agtede  at  besøge  deres  danske  Brødre.  Disse 
vendte  da  om  og  bad  Lundenserne  være  deres  Gjæster.  Turen 
gik  derpaa  til  Regensen,  hvor  Danskerne  hørte  hjemme.  Efterat 
de  Fremmede  havde  faaet  Noget  at  leve  af  hos  Alumnerne, 
samledes  Alle  senere  i  Læseforeningens  Lokale.  En  Depu- 
tation gav  Møde  hos  Provsten  og  bad  ham  om  at  gjøre 
Selskabet  den  Ære  at  indfinde  sig.  Der  blev  nu  drukket  ad- 
skillige Skaaler  og  raabt  Hurra,  ja  Provsten  bød  Lundenserne 
velkomne  i  hjertelige  Ord.  Derefter  begav  disse  sig  fulgte 
af  mange  Regensianere  op  paa  Universitetsbibliotheket,  ligesom 
de  senere  aflagde  Besøg  paa  det  kongelige  Bibliothek  og  paa 
Museet  for  de  nordiske  Oldsager,  hvor  C.  I.  Thomsen  var 
utrættelig  med  at  forklare  og  give  Oplysninger. 

Om  Aftenen  mødte  Lundenserne  ifølge  Indbydelse  i  Stu- 
denterforeningen. Her  deltog  de  i  en  Kompotation,  under 
hvilken  H.  P.  Holst  hilsede  dem  i  en  Sang,  ligesom  der  blev 
holdt  Taler  for  Carl  XIV  Johan,  Frederik  VI,  Universiteterne  i 
Lund  og  Kjøbenhavn  o.  Fl.  Næste  Morgen  den  22.  Februar 
Kl.  9  begav  samtlige  Lundensere  sig  afsted  over  Isen  til  Skaane 
ledsagede  af  60  danske  Studenter,  der  fulgte  dem  et  godt  Stykke 
paa  Vej.  To  af  disse  gik  imidlertid  med  til  Lund,  men  Nogle, 
der  tidligere  vare  tagne  over  til  Sverige  og  nu  vendte  hjem, 
mødte    undervejs    Svenskerne,     som    medgav    dem    en    skreven 

Indbydelse,  der  lød  saaledes:  « Studenterne  i  Kjøbenhavn  hilses 
velkomne  fra  deres  Venner  i  Lund;  kom  jo  flere  desto  bedre 
og  helst  imorgen!  Indbydelsen  og  Hilsenen  foregaar  fra  Midten 
af  Øresund.*24 

En  af  de  danske  Studenter,  der  havde  været  i  Lund,  har 
givet  følgende  Beretning  om  dette  Møde:  «K1.  11V2  forlod  vi 
Malmø  og  betraadte  Isen;  vi  havde  uheldigvis  Vinden  imod  os 
igjen  til  Kjøbenhavn,  men  den  generede  os  dog  ej  saa  meget 
som  forrige  Dag.  Da  vi  vare  komne  et  Par  Mil  ud  paa  Isen, 
saa  vi  i  det  Fjerne  en  stor  Sværm  komme,  som  vi  med  Grund 
antog  at  være  Studenterne  fra  Lund.  Uagtet  vi  vare  en  god 
Fjerdingvej  fra  dem  og  havde  Vinden  imod  os,  forsøgte  vi  dog 
paa  at  raabe  dem  op ;  de  blev  opmærksomme  paa  os  dels  ved 
vore  Raab  og  dels  ved  de  i  Luften  kastede  Huer.  Vi  gik  da 
imod  hinanden,  og  vi  havde  ej  taget  fejl.  De  fortalte,  hvor 
venligt  og  liberalt  de  vare  blevne  modtagne  af  de  danske  Stu 
denter.  Da  vi  fortalte  dem,  hvor  fortræffeligt  vi  havde  moret 
os,  vilde  de  ej  tro  det,  da  «der  ej  var  Noget  at  se  i  Lund». 
Vi  talte  omtrent  en  halv  Time  med  dem  og  sendte  gjensidig 
vore  skriftlige  Hilsener  til  Venner  i  Lund  og  Kjøbenhavn,  hvor- 
paa  vi  tog  Afsked  med  hverandre.  Det  Hurra,  som  midt  paa 
Øresund  tonede  fra  begge  Sider,  var  saa  enthusiastisk,  som  det 
kunde  tænkes,  Hatte  og  Huer  blev  7  til  8  Gange  kastede  i 
Luften  som  Afskedshilsen.  Hvad  er  ogsaa  naturligere,  end  at 
vi  vare  saa  enthusiastiske ,  da  vi  vare  blevne  modtagne  med 
Gjæstfrihed  i  Lund  og  hine  i  Kjøbenhavn.  I  det  yndigste  Vejr 
fortsatte  vi  vor  Vandring  efter  Hovedstadens  Spire  og  besteg 
Toldboden,   da  Kl.   var  6.» 

Det  var  ikke  blot  Studenterne,  der  fraterniserede,  men  ogsaa 
svenske  og  danske  Borgere.  Den  22.  Februar  marcherede  saa- 
ledes endel  af  Helsingborgs  Indbyggere  med  det  skaanske  Husar- 
regiments Musikkorps  i  Spidsen  over  til  Helsingør.  Med  Fakler 
i  Hænderne  gik  de  til  « Hotel  Øresund »,  hvor  de  samledes  med 
Byens  Borgere,  og  hvor  der  blev  udbragt  patriotiske  Skaaler. 
Saavel  ved  Ankomsten  som  ved  Bortgangen  hilsedes  Gjæsterne 

med  Hurraraab.  En  otte  Dages  Tid  senere  gik  Helsingøranerne 
med  Musik  og  Fakler  over  til  Helsingborg  for  at  gjengjælde 
Besøget.  De  raabte  Leve  foran  Borgmesterens,  Kommandantens 
og  den  danske  Konsuls  Boliger  og  forærede  Borgmesteren  en 
Fane,  paa  hvilken  de  danske  og  svenske  Farver  vare  blandede 
i  broderlig  Forening. 

De  danske  Studenter  betænkte  sig  ikke  længe,  før  de  fulgte 
Lundensernes  Indbydelse,  idet  en  større  Mængde  alt  den  23. 
Februar  drog  over  Isen  til  Lund.  Her  blev  de  modtagne  med 
stor  Gjæstfrihed,  og  der  blev  givet  en  Fest  for  dem,  ved  hvilken 
daværende  Docent  i  Æsthetik,  Magister  Assar  Lindeblad  hilsede 
dem  i  følgende  Vers: 

Broder  ofver  gamla  minnen 
blomstrar  hoppets   paradis. 
Det  år  skont,  at  syskonsinnen 
motas   nu  på  Sundets  is. 
Kårlek  blott  år  dagens  fråga 
mellan  våra  tvillingland. 
Danska  hjertans  skona  låga! 
Svenska  hjertans  skona  brand  I 

Låt  oss  knyta  brodersbandet 
evigt  mellan  sydlig  nord. 
Låt  oss  ålska   systerlandet, 
som  vi  ålska  fådrens  jord. 
O  hur  bo  vi  då  ej   trygga 
som  på  Klippans  fasta  hall, 
och  på  grdna  slatter  bygga 
sang  og  frid  sitt  herdatjell. 

Ej  vi  sporge:   hvem  regerar? 
Ej  vi  mate  landens  grans. 
Det  år  anden,  som  regerar, 
ljusets,  konstens,  bildningens. 
Och  så  langt  som  solen  glånser, 
eller  nattens  stjernor  gå, 
fins  der  ej  for  sjålar  grånser, 
sjålar,  som  hverann  forstå. 

Skål  for  Er  och  skål  for  Dana, 
hjertlig  såsom  Eder  skål! 
Broder!  under  samma  fana, 
samma  stråfvan,  samma  mål  I 

Helsen  allt,  hvad  Danmark  ager 
skont  och  snillrikt  på  en  gang, 
framfor  alt  vår    Oehlenschlager, 
vår  ar  och  hans  hjeltesång. 

Universitetets  Rektor  Professor  Engestrom  tolkede  sin  Kjær- 
lighed til  Kjøbenhavns  Universitet."  Flere  af  hans  Kolleger 
havde  ligesom  han  selv  studeret  der  og  mindedes  med  Glæde 
den  Tid.  De  erkjendte  alle  « Universitetets  literære  Værd».  I 
en  Beretning,  som  de  19  Studenter,  der  vare  i  Besøg  i  Lund, 
sendte  «Kjøbenhavnsposten»,  hedder  det  derpaa:  «Den  venlige 
Mands  Velkomsthilsen  og  den  Jubel,  hvormed  den  blev  mod- 
tagen, overvældede  saaledes  de  Danske,  at  de  kun  med  ringe 
Ord  kunde  udtrykke  deres  Tak«  Derpaa  blev  udbragt  Skaaler 
for  den  svenske  Konge,  for  Lundegaarden,  dens  Lærere  og 
Lærlinge.  Magister  Berling  udtalte  med  Begejstring  sit  Ønske 
om  den  fortsatte  levende  Forbindelse  mellem  de  nordiske  Riger, 
hvorpaa  der  fra  de  Danskes  Side  blev  udbragt  en  Skaal  for 
den  Mand,  som  havde  bragt  denne  Forbindelse  istand,  da  han 
den  29.  Juni  1829  kronede  Adam  Oehlenschlager.  Efter  Bordet 
blev  Rektor  af  Svenske  og  Danske  baaren  paa  Hænderne  gjennem 
Salen  og  af  en  jublende  Mængde  ledsaget  til  sit  Hjem.  Dog 
ikke  blot  i  disse  festlige  Forsamlinger  men  endnu  vel  mere  ved 
den  daglige  Omgang  saavel  med  Studenter  som  i  Familiekredse 
mødte  os  en  Velvillie  og  et  broderligt  Sindelag,  som  for  be- 
standig knytte  os  til  Lund.  Mandag  Formiddag  blev  vi  med 
Sang  ledsagede  ud  af  Byen,  og  før  Afskeden  istemmedes  med 
blottet  Hoved:  « Bevare  Gud  vår  kung»,  hvorpaa  et  Vivat  blev 
udbragt  for  begge  Naborigernes  Konger. 

«At  give  et  fuldendt  Billede  af  det  Venskab  og  den  Enthu- 
siasme  for  de  Danske,  som  vi  mødte  i  Lund,  vilde  være  et 
uendeligt  Arbejde.  Disse  tre  Dage  forekomme  os  som  et  stort 
Afsnit  i  vort  Liv;  de  ville  altid  blive  et  Lyspunkt  i  det,  og  vi 
ere  Lundegaardens  trohjertige  Fostersønner  taknemmelige  ej 
blot  for  deres  Gjæstfrihed  men  og  for  den  aandelige  Indvirkning, 
de  have  havt  paa  os.»26 

Medens  disse  danske  Studenter  saaledes  nød  Livet  i  fulde 
Drag  i  Lund,  sad  Regensprovsten  i  Kjøbenhavn  og  ærgrede 
sig  over,  at  en  halv  Snes  af  hans  Alumner  vare  gaaede  til 
Sverige  uden  at  spørge  ham  ad,  men  samtidig  skrev  han  med 
et  Suk  i  sin  Dagbog:  «Vare  de  kun  lykkeligen  igjen  tilbage». 
Den  24.  og  25.  Marts  faldt  det  nemlig  i  med  stærk  Blæst,  der 
næste  Dag  gik  over  til  Storm  med  Snefog.  Først  den  27.  kom 
de  Rejsende  hjem  fra  Skaane.  Nogle  af  dem,  som  ikke  vovede 
at  gaa  over  ved  Landskrona,  gik  til  Helsingborg,  men  en  halv 
Time  efter,  at  de  havde  naaet  Helsingør,  brød  Isen  op. 

I  de  samme  Dage  skrev  Grundtvig  til  Ingemann:  «Nyt 
hører  jeg  intet  af  undtagen  Fredslutningen  paa  Isen  mellem 
Sjælland  og  Skaane;  men  ogsaa  den  fornøjer  mig,  thi  den  er 
en  aldeles  naturlig  Følge  af  koldsindig  Eftertanke,  som  viser, 
vi  kan  Intet  vinde  ved  at  slaas  men  Meget  ved  at  forliges;  og 
et  nordisk  Tidsskrift,  trykt  med  latinske  Bogstaver,  aabnet  for 
svenske  Bidrag  og  halvsvensk  af  Udseende,  hvor  Raskianerne 
skrive,  kan  ogsaa  med  Rette  anses  som  en  aandelig  Isbro  over 
Sundet,  hvor  Studenterne  venlig  mødes.  »27  Grundtvig  sigter 
her  til  Barfods:  « Brage  og  Ydun»,  der  først  begyndte  at  ud- 
komme næste  Aar,  og  som  blev  udgivet  med  Bistand  af  Danske, 
Svenske  og  Norske. 

De  skandinaviske  Forbindelser  vedvarede  ogsaa,  efterat 
den  faste  Bro  mellem  Landene  var  bristet  og  skyllet  bort. 
Den  20.  April  meldte  to  af  de  Regensalumner,  der  havde 
gjæstet  Lund  i  Marts,  Sundby e  og  V.  Scholer,  Provsten,  at 
Magister  Berling  fra  Lund  vilde  besøge  dem  om  Aftenen, 
hvorfor  de  nu  kom  for  at  bede  ham  om  at  deltage  i  det  lille 
Gilde,  de  agtede  at  holde  i  den  Anledning.  Dette  vilde  han 
imidlertid  ikke  og  kunde  ifølge  sine  Principper  heller  ikke. 

«Jeg  tilstod  ligefrem,«  skrev  han  i  sin  Dagbog,  «at  det 
let  kunde  give  Anledning  til  at  indføre  Gilder  o.  s.  v.  under 
den  Form,  at  jeg  deltog  i  dem,  eller  at  søge  en  Hjemmel  for 
dem  deri,  at  jeg  var  indbuden  dertil.  Hvad  Sagen  selv  an- 
gaar,    gjorde  jeg   opmærksom   paa  det   Mislige   i   at  afvige   fra 

vor  bestaaende  Regel,  at  denne  maatte  følges  med  Hensyn  til 
Svenskere  som  til  alle  Andre,  at  deslige  Sammenkomster,  uden 
at  Nogen  forud  har  den  Hensigt,  dog  næsten  uden  Undtagelse 
medføre  idetmindste  Uro,  og  at  de  baade  bekvemmere  og  i  hver 
Henseende  bedre  kunne  holdes  paa  offenlige  Steder  etc.  Man 
indrømmede  dette  og  lovede  forresten,  at  Alt  skulde  gaa  af  i 
Stilhed.  Nogen  bestemt  Anledning  til  Klage  gaves  vel  heller 
ikke,  men  først  henimod  Kl.  2  gik  Magisteren  fulgt  kun  af  Ad- 
skillige, som  igjen  skulde  tilbage,  og  som  det  altid  gaar,  Vin- 
duerne kom  op,  og  Højrøstetheden  hørtes  kun  altfor  lydeligt  i 
Nattens  Stilhed.  Idag  har  Sundbye  selv  tilstaaet  alt  dette  og 
Vanskeligheden  ved  at  holde  et  saadant  Selskab  endog  nogen- 
lunde i  Ave.  Jeg  har  paany  indskærpet,  at  vor  Regel  maa 
overholdes,  og  at  de  Svenske  selv  ville  finde  det  ganske  i  sin 
Orden,  at  der  ingen  Kompotationer  holdes  paa  et  Sted  som 
Regen  sen. » 

I  Maj  var  der  atter  Besøg  af  svenske  Studenter  i  Kjøben- 
havn,  og  de  deltog  blandt  Andet  i  det  Gilde,  som  danske 
Studenter,  deriblandt  mange  Regensianere,  holdt  den  28.  Maj 
i  Charlottenlund  til  Minde  om  Stænderinstitutionens  Indførelse. 
Ved  denne  Lejlighed  blev  Regensens  gamle  Tromme  til  stor 
Ærgrelse  for  Provsten  atter  tagen  i  Brug.  Dens  Hvirvler  kaldte 
Gaardens  Folk  sammen,  da  de  skulde  vandre  bort.  I  Juni 
modtog  Kjøbenhavns  Studenter  en  Indbydelse  fra  Lunds  til  at 
overvære  Magisterpromotionen.  Over  70  afsejlede  den  23.  om 
Morgenen  tidlig  til  Malmø,  og  de  kunde  ved  deres  Hjemkomst 
ej  noksom  berømme  den  Gjæstfrihed,  der  var  bleven  dem  vist. 

Saaledes  vare  de  skandinaviske  Sympathier  i  frodig  Væxt 
paa  begge  Sider  af  Sundet.  I  samme  Sommer  fandt  de  mere 
fremskredne  Studenter  Lejlighed  til  at  vise  deres  Sindelag  ved 
en  offenlig  Demonstration  til  Fordel  for  Bondestanden  og  de 
Mænd,  der  som  dens  Fortalere  førte  an  dels  i  Stænderfor- 
samlingen og  dels  i  Pressen,  Mænd,  der  næsten  alle  mer  eller 
mindre  havde  taget  levende  Del  i  Studenterlivet,  og  som  ogsaa 
havde  spillet    en   Rolle   i   Studenterforeningen.     Ja  en   af  dem, 

nemlig  Lehmann,  udfoldede,    som  vi    have    set,    endnu    en  be- 
tydelig Virksomhed  netop  indenfor  Studenternes  Kreds. 

Den  20.  Juni  1838  var  det  50  Aar,  siden  Forordningen  om 
Stavnsbaandets  Løsning  var  udkommen.  Kongen,  der  var 
svagelig,  havde  bestemt,  at  Dagen  ikke  skulde  fejres  ved  nogen 
officiel  Festlighed,  men  to  Bønder,  den  ene  fra  Lyngby,  den 
anden  fra  Utterslev,  havde  udstedt  en  Indbydelse  til  en  Fest 
paa  Bellevue,  og  70  Landmænd  og  Bønder  og  ligesaa  mange 
Kjøbenhavnere  havde  givet  Møde.  Blandt  de  Sidste  fandtes 
Overretsprokurator  Balthasar  Christensen,  Professor  David,  As- 
sessor i  Overretten  Algreen-Ussing,  Student  F.  Barfod  og  Cand. 
jur.  Orla  Lehmann.  Alle  disse  Mænd  holdt  Taler,  Nogle  endog 
flere.  David  udbragte  saaledes  en  Skaal  for,  at  den  danske 
Bonde  maatte  erkjende  sin  Vigtighed  i  Samfundet,  og  at  denne 
Frkjendelse  maatte  besjæle  ham  med  en  ædel  Selvfølelse,  Leh- 
mann haabede,  at  der  snart  maatte  blive  indført  Selvejendom, 
og  Algreen-Ussing  talte  for,  at  Bonden  maatte  blive  betragtet 
og  behandlet  lige  med  de  andre  Stænder. 

Han  gjorde  her  blandt  Andet  opmærksom  paa  den  Uskik, 
at  Alle  udenvidere  tiltalte  Bonden  med  «Du».  I  drastiske 
Vendinger,  der  gjorde  stor  Lykke,  og  som  bidrog  mægtigt  til 
at  forøge  hans  Popularitet,  udviklede  han  det  Forargelige  ved 
denne  indgroede  men  slette  Vane.  Naar  den  gamle  Godsejer, 
der  stedse  havde  været  en  kjærlig  Fader  for  sine  Bønder,  naar 
f.  Ex.  en  ærværdig  Patriark  som  den  evig  uforglemmelige 
Reventlow,  som  selv  havde  gjort  deres  Velfærd  til  Maalet  for 
et  virksomt  Liv,  sagde  «Du»  til  sine  Bønder,  da  kunde  deri 
ligge  noget  Smukt.  Men  naar  hine  Godsejere,  der  under  Krigen 
voxede  op  som  Svampe,  disse  Herrer,  som  vare  blevne  til 
halve  Millionærer  ved  Kaffe  og  Sukker,  Prisepenge,  kongelige 
Obligationer,  Rigsbanken  og  andre  slige  Historier,  naar  de 
troede  sig  beføjede  til  at  dutte  enhver  af  deres  Bønder,  da  laa 
heri  en  stor  Miskjendelse  af  det  rette  Forhold.  Eller  naar  den 
gamle  Sjælesørger  sagde  «Du»  til  sin  Sognemand,  da  vilde 
næppe  deri  findes  noget   Anstødeligt,    men    hvad    i   al   Verden 

berettigede  Fuldmægtigen  hos  Amtmanden  eller  Kontorbetjenten 
paa  Amtstuen  eller  enhver  stumprumpet  Skriverdreng  hos  Herreds- 
fogden til  paa  saadan  Maade  at  tiltale  den  frie  odelsbaarne  Bonde? 
Det  forekom  Taleren,  at  følte  Bonden  sig,  som  han  burde,  da 
vilde  han  vide  at  feje  en  saadan  lille  Penneslikker.28 

Saadanne  Ord  faldt  ved  denne  Fest,  men  midt  under  den 
blev  der  meldt  Forsamlingen,  at  en  Deputation  fra  endel 
Borgere  i  Kjøbenhavn  havde  givet  Mode  for  ogsaa  at  yde 
deres  Skjærv  til  Dagens  Ihukommelse.  Deputationen  bestod  af 
Borgere  og  Studenter.  Som  Borgernes  Repræsentant  optraadte 
her  Literat  Claudius  Rosenhoff,  der  dengang  udgav  «Den  Fri- 
sindede»,  samt  /.  P.  Griine  og  Gottlieb  Siesby,  der  begge  op- 
rindelig havde  været  Haandværkere,  men  som  nu  gav  sig  af 
med  literært  Arbejde  og  snart  skulde  blive  Redaktører  af 
politiske  Blade.  Disse  Mænd  havde  samme  Morgen  ladet  op- 
slaa  paa  Linden  i  Regensgaarden  en  Opfordring  til  Alumnerne 
om  at  indfinde  sig  ved  Emilies  Kilde  om  Eftermiddagen  for  at 
bringe  de  paa  Bellevue  forsamlede  Bønder  et  Leve.  Denne 
Seddel  undgik  ikke  Provstens  skarpe  Øje,  der  øjeblikkelig  op- 
dagede enhver  Uregelmæssighed.  Han  gav  strax  Viceprovsten 
Ordre  til  at  se,  hvad  det  var,  og  da  Undersøgelsen  havde 
fundet  Sted,   blev  den  forbryderiske  Seddel   reven   itu.29 

Men  den  havde  alligevel  gjort  sin  Virkning,  thi  om  Eftermid- 
dagen spaserede  adskillige  Regensianere  sammen  med  andre  Stu- 
denter og  endel  Borgere,  hvoriblandt  de  ovennævnte  tre  Literater, 
ud  ad  Strandvejen  til  Bellevue.  Af  Regensianerne  kjendes  Navnene 
paa  een,  nemlig  Stud.  theol.  Vilh.  Sch'åler,  der  senere  gjorde  sig 
bekjendt  som  Folkehøjskolemand,  grundtvigiansk  Præst  og  Folke- 
thingsmand;  der  var  desuden  Stud.  theol.  Ove  Fabi'icius,  over 
hvem  Ploug  skrev  et  Mindedigt,  da  han  døde  i  1841,  Stud.  theol. 
Al.  Mørk  Hansen,  den  bekjendte  Patriot,  der  døde  fornylig  som 
Stiftprovst  og  Præst  i  Vonsild,  hans  Broder  Stud.  theol.  Niels 
Hansen,  død  som  Præst  i  Egeslevmagle,  Studenterne  Thorkild 
og  Gustav  Hansen,  af  hvilke  den  Første  døde  som  theologisk 
Kandidat    og   Ejer    af  Herregaarden   Petersholm    ved   Vejle    og 

den  Anden  som  ung  Student,  og  endvidere  var  rimeligvis  Stud. 
jur.   C.   C.  Alberti,  den  senere  Politiker,   med. 

Da  Skaren  havde  naaet  Bellevue,  stillede  den  sig  op  uden- 
for, medens  Festdeltagerne  traadte  hen  til  de  aabne  Vinduer, 
og  afsang  derefter  en  Sang,  G.  Siesby  havde  digtet,  og  i  hvilken 
han  udtrykte  Haabet  om,  at  Bonde  og  Borger  vilde  staa  sammen, 
saa  at  Almenaanden  kunde  slaa  Rødder.  Efterat  en  af  de 
Bønder,  der  havde  indbudt  til  Festen,  havde  takket  for  denne 
Hyldest,  drog  Borgerne  og  Studenterne  tilbage  ad  Strandvejen, 
indtil  de  kom  til  Konstantia,  hvor  de  holdt  et  Punschegilde. 
Stemningen  blev  her  meget  høj.  Siesby,  Rosenhoff  og  Griine 
holdt  Taler.  Halvtredsindstyveaarsdagen  derefter  skrev  M. 
Mørk  Hansen  herom:  «Vi  Studenter  beundrede  deres  Vel- 
talenhed og  Frisind,  men  der  var  kun  et  Par  af  vor  Kreds, 
som  holdt  Taler.  Da  en  Borger  havde  udbragt  et  Leve  for 
Studenterne,  tog  min  Broder  Niels  Ordet  og  udtalte  bl.  A., 
at  den  Tid  var  forbi,  da  vi  vilde  kaldes  « Herrer  i  Aandernes 
Rige»,  og  at  det  i  det  Hele  var  urigtigt,  naar  Studenterne, 
der  kun  forberedte  sig  til  at  blive  Landets  og  Folkets  Tjenere, 
afsondrede  sig  som  Stand.  Nej,  vor  største  Ros  var,  om  vi 
kunde  blive  gode  Borgere.  Denne  simple.  Sandhed  vakte  en 
umaadelig  Begejstring,  og  da  Jubelen  havde  sat  sig  noget,  stod 
Vilhelm  Scholer  op  paa  Bordet,  udbredte  sig  i  en  glødende 
Lovtale  over  min  Broder  og  mig  ...  og  erklærede,  at  dette  Øje- 
blik var  det  største  i  hans  Liv,  som  for  stedse  havde  indviet 
ham  til  Fædrelandets  og  Folkets  Sag,  for  hvilken  han  vilde  leve 
og  dø  o.  s.  v.»30  Først  sent  brød  Selskabet  op,  og  Arm  i  Arm 
vandrede  Studenter  og  Borgere  i  den  milde  Sommernat  tilbage 
til  Kjøbenhavn. 

Det  gjærede  og  sydede  saaledes  i  mange  Studenters  Sind. 
De  nationale  og  liberale  Ideer  bankede  paa  og  fandt  let  Ind- 
gang hos  den  unge  Slægt,  der  snart  begyndte  at  drømme  om 
Stordaad.  Efter  en  langvarig  Hvile  og  Slaphedstilstand  havde 
det  danske  Folk  igjen  begyndt  at  løfte  Hovedet,  særlig  da 
Udsigterne    til,    at    de    materielle    Kaar    vilde    bedres,     voxede 

Dag  for  Dag.  Da  den  store  Mængde  af  Borgere  og  Bønder 
endnu  levede  i  politisk  Uskyldighed,  maatte  det  blive  de  aka- 
demisk Dannede,  som  førte  an,  og  som  raabte  Vagt  i  Gevær. 
De  mere  Modne  af  den  yngre  Slægt  kastede  sig  da  med  Iver 
over  Reformarbejderne  og  dyrkede  navnlig  Finansvæsenet  med  en 
Interesse,  som  var  forbavsende.  Naar  man  i  vore  Dage  har 
oplevet,  at  Statskassen  bugnede  af  Penge,  og  at  Landets  Gjæld 
er  bleven  indskrænket  til  et  saa  ringe  Beløb,  at  det  ligefrem 
har  vakt  Opsigt  i  Europa,  saa  har  man  ondt  ved  at  forstaa, 
at  endnu  levende  Mænd  i  deres  Ungdom  have  været  Vidne  til, 
at  Regjeringen  offenliggjorde  et  Budget,  paa  hvilket  Stats- 
gjælden  løb  op  til  260  Millioner  Kr.  Det  gav  ligefrem  et  Sæt 
i  de  Mænd,  der  havde  nogen  Forstand  paa  Statshusholdning, 
da  Regjeringen  endelig  bekvemmede  sig  til  at  lægge  Kortene 
paa  Bordet. 

Selve  Studenterne  og  de  yngre  Kandidater  havde  naturlig- 
vis ingen  synderlig  Interesse  for  Pengevæsen,  og  de  kunde  f.  Ex. 
vanskeligt  forstaa  de  indviklede  men  lærde  Afhandlinger  i  «Kjø- 
benhavnsposten»  om  Banken  og  Tolvmillionssagen,  men  det 
behøvede  de  heller  ikke.  De  følte,  at  der  var  noget  Nyt 
i  Luften,  som  meldte  sig  med  Naturnødvendighedens  Magt, 
og  som  de  ikke  kunde  undgaa  at  komme  i  Berøring  med,  fordi 
det  var  tilstede  overalt  i  Atmosfæren.  Denne  Elektricitet  bragte 
Uro  tilveje,  den  vakte  Forhaabninger  og  varslede  om  en  lykkelig 
Fremtid,  og  den  fyldte  de  Unge  med  Begejstring.  De  lærte 
at  sværme  for  en  Idee,  og  selv  om  dette  Ord  er  blevet  mis- 
brugt i  Sang  og  Tale,  saa  har  denne  Given  sig  hen  til  Op- 
gaver, der  laa  udover  de  dagligdags,  adlet  Mangfoldige  af  den 
daværende  unge  Slægt  og  givet  dem  et  Livsindhold  og  en 
aandelig  Fylde,  som  de  have  kunnet  tære  paa  under  de  senere 
Kampe  i  Livet. 

Det  blev  en  ny  Forening,  som  i  det  sidste  Aar  af  Trediverne 
kom  til  at  gaa  i  Spidsen  for  Bevægelsen,  medens  den  gamle 
Studenterforening  efterhaanden  var  bleven  et  Samlingssted  for 
dem,  der  levede  paa  de  æsthetiske  Traditioner.     Her  herskede 

fastsluttede  Kliker,  hvis  Magt  det  vilde  have  været  vanskeligt 
at  bryde,  og  her  holdt  man  Gilder,  som  almindelige  Studenter 
ikke  havde  Raad  til  at  deltage  i.  Naar  det  er  blevet  sagt,  at 
Foreningen  efterhaanden  havde  udviklet  sig  i  Retningen  af  en 
almindelig  kjobenhavnsk  Klub,  da  er  det  ikke  ganske  rigtigt, 
idet  de  aandelige  Interesser  ingenlunde  blev  forsømte.  Der  var 
en  himmelvid  Forskjel  mellem  den  bestandig  borgerlige  For- 
ening og  Studenterforeningen,  men  man  vil  snarere  træffe  det 
Rette,  naar  man  siger,  at  Ungdommen  og  det  ungdommelige 
Sind  ikke  vare  tilhuse  ved  Holmens  Kanal,  og  at  de  Styrende 
ikke  forstod  at  drage  de  Unge  til  sig,  ja  vel  endog  ikke  ret 
betragtede  dem  som  Ligestillede.  Det  faderlige  Regimente, 
som  var  et  Særkjende  for  Frederik  den  Sjettes  Tid,  havde  og- 
saa  opslaaet  sit  Sæde  indenfor  Studenterforeningens  Mure.  Naar 
man  taler  med  Mænd,  der  i  de  sidste  Aar  af  Trediverne  blev 
Studenter,  vil  man  stadig  faa  at  hore,  at  det  var  Fornemheden 
og  Arrogancen  hos  de  Ældre,  der  drev  dem  ud  af  Foreningen, 
eller  som  forhindrede  dem  i  nogensinde  at  blive  Medlemmer. 

Saa  dannedes  i  April  1839  en  ny  Forening,  der  netop  var 
beregnet  for  de  Unge.  Den  blev  ikke  stiftet  som  Modsætning 
til  den  gamle.  Det  var  ikke  en  misfornøjet  Skare,  der  ikke 
havde  kunnet  sætte  sin  Villie  igjennem,  som  derfor  forlod  de 
gamle  Haller  for  at  grundlægge  en  ny  Koloni,  men  det  var 
Studenter,  der  pludselig  blev  hjemløse,  eller  som  ikke  vilde 
finde  sig  i  det  Tyranni,  de  troede,  at  det  theologiske  Fakultet 
og  Regensprovsten  vilde  indføre,  som  forlod  Regensens  Læse- 
stue og  oprettede  en  ny  Læseforening,  hvor  de  selv  kunde 
regjere  og  være  Herrer  i  deres  eget  Hus. 

Ligesom  Regensen  i  1820  havde  født  Studenterforeningen, 
saaledes  fødte  den  i  1839  den  akademiske  Læseforening 
eller  Akademicum,  som  den  i  Regelen  kaldtes,  og  i  begge 
Tilfælde  optraadte  det  theologiske  Fakultet  mod  sin  Villie  som 
Fødselshjælper. 

1  185 1  skildrede  en  25aarig  Student  ved  sit  Jubilæums- 
gilde  det  ydre  Liv  og  Forholdene  paa  Regensen  i  Tyvernes 
Slutning  med  følgende  Ord: 

«Regenskroen  var  et  pænt  Pendant  til  den  daværende  Regens 
og  til  det  hele  Liv,  som  dengang  førtes  derinde.  Naar  man  i 
de  Dage  kom  ind  i  Regensgaarden,  saa  man  Folk  spasere  om  i 
de  gamle  Kavajer  helst  gule  med  de  mange  Slag  —  nu  bruges 
de  kun  af  Droskekuske  —  eller  ogsaa  i  de  gamle  Studenter- 
uniformer; kom  man  ind  i  Værelserne,  vare  de  kalkede,  med 
de  tarveligste  Træborde  og  simpleste  Inventarier.  Studenter- 
geværet stod  som  Støtte  for  Bogreolen,  Bajonetten  var  fast- 
heftet i  Bordet  som  Lysestage,  Sablen  laa  i  Brændekassen  og 
agerede  Øxe,  Patrontasken  var  slaaet  fast  i  Væggen  som  Tobaks- 
daase.  Som  Omgivelserne  vare,  saaledes  var  ogsaa  Livet;  tænk 
Dem,  mine  Herrer,  jeg  har  været  i  de  Dage  til  Gilde  paa 
Regensen,  hvor  Punschen  var  lavet  i  et  Vaskefad.  Jeg  tiltror 
her  mine  Herrer  en  ren  Fantasi,  thi  et  Skridt  længer  ned  — 
jeg  gyser  ved  Tanken!  Kortsagt!  Regensen  var  dengang  sjofel. 
Efter  den  Periode  fulgte  en  Tid,  som  vel  var  noget  bedre  men 
dog  ogsaa  havde  sin  Brist,  den  var  tilbøjelig  til  Sold.  Nu  der- 
imod er  det  helt  anderledes.  Naar  man  kommer  ind  i  Regens- 
gaarden, ser  man  lutter  Shawlsslobrokke  og  fine  Mandariner; 
kommer  man  paa  Værelserne,  overraskes  man  af  betrukne  Vægge, 

bløde  Sovesofaer  med  Fjedre,  Gyngestole  og  Mahogniborde  med 
Stearinlys  i  pæne  Stager,  kortsagt  Regensen  og  Regenslivet  er 
nu  gentilt.  Jeg  mener  derfor,  at  vi  for  vore  Disciples  og  Børns 
Skyld  bør  tømme  et  Takkens  Glas  for  den  Mand,  som  har  ført 
Regensen  fra  Sjofelismen  og  Soldet  til  dens  nuværende  Gentilitet, 
den  Mand,  siger  jeg,  som  førte  os  helt  igjennem  den  græske 
Literaturhistorie  og  Eumeniderne  —  Hans  Højærværdighed  Hr. 
Provst  Petersen!* 

Med  disse  Ord  har  den  daværende  Inspektør  ved  Metro- 
politanskolen  Krebs  angivet  Professor  F.  C.  Petersens  For- 
tjenester. Regensprovsten  sørgede  paa  det  Omhyggeligste  for, 
at  Alumnerne  eller,  som  han  kaldte  dem,  «mine  Kommilitoner* 
fik,  hvad  de  skulde  have  i  materiel  Henseende.  Der  kom  Træ- 
gulve i  alle  Værelser,  Væggene  blev  malede,  moderne  Kakkel- 
ovne blev  anskaffede,  nye  og  større  Vinduer  blev  indsatte  o.  s.  v., 
og  Renligheden  blev  langt  større,  end  den  havde  været  tidligere. 
Endvidere  gjennemførte  han,  at  der  ikke  boede  Andre  paa  Re- 
gensen end  de  Studenter,  som  vare  udnævnte  til  Alumner, 
medens  disse  tidligere  under  Nyerups  Herredømme  ved  Sæd- 
vanens Magt  havde  Lov  til  at  herbergere  ikke  alene  andre  Stu- 
denter men  endogsaa  mandlige  Slægtninge  og  Bekjendte,  der 
aldeles  ikke  vare  akademiske  Borgere. 

Alt  dette  var  saare  godt,  og  det  var  ligeledes  godt  og 
rigtigt,  at  han  sorgede  for,  at  der  til  dagligt  herskede  Orden 
og  Ro  paa  Gaarden,  men  han  kom  meget  snart  paa  Kant  med 
Alumnerne,  fordi  han  modsatte  sig,  at  der  overhovedet  blev 
holdt  noget  Gilde  paa  Regensen.  Hvad  enten  der  var  Tale 
om  et  Kandidatgilde,  naar  Vedkommende  lykkelig  havde  be- 
staaet  sin  Examen,  eller  der  holdtes  Gilder  med  svenske  Stu- 
denter, eller  enkelte  Alumner  havde  indbudt  Slægt  og  Venner 
fra  Byen,  eller  man  ønskede  at  fejre  nationale  Mindedage,  eller 
man  bad  om  at  maatte  more  sig  ved  Fastelavnsløjer  eller  Leg 
i  Gaarden,  saa  modsatte  Provsten  sig  alle  Forlangender  af 
principielle  Grunde,  og  naar  han  en  enkelt  Gang  maatte  give 
efter,  da  indprentede  han  stedse  «sine  Kommilitoner»,  at  denne 

Undtagelse  fra  Regelen  ingenlunde  maatte  opfattes  som  et  Præ- 
judikat,  og  at  Regensen  var  et  Sted,  hvor  man  skulde  læse, 
men  ikke  noget  Forlystelsessted. 

Han  noterer  omhyggeligt  i  sin  Dagbog  hver  Gang,  han 
stod  op  af  sin  Seng  om  Natten,  fordi  han  hørte  Sang  og  høj- 
røstet Tale,  og  han  meddeler  ligeledes,  at  han  gav  Vedkommende 
den  sædvanlige  Irettesættelse  og  gjorde  ham  opmærksom  paa 
Reglementets  Bestemmelser.  Lige  meget  hjalp  det.  Endnu 
samme  Aar,  han  gik  af,  efterat  han  i  30  Aar  havde  været 
Regensprovst,  udbryder  han  i  Anledning  af,  at  Alumnerne  den 
10.  Februar  1859  ønskede  at  fejre  200  Aars  Festen  for  Stormen 
paa  Kjøbenhavn  ved  et  Gilde  i  Læsestuens  Forværelse:  « Altid 
den  samme  Vise!  Den  har  jeg  hørt  i  29 — 30  Aar.  Intet  er 
vissere,  end  at  der  i  og  for  sig  ikke  er  noget  Ondt  i  Sligt;  og 
det  fattes  aldrig  paa  Beviser  for,  at  der  i  hvert  mødende  Tilfælde 
er  rigelig  Grund  til  at  suspendere.  Fra  Regens-Standpunktet, 
og  det  er  det  eneste,  der  burde  komme  i  Betragtning,  burde 
det  nægtes.  »2 

I  sine  yngre  Dage  havde  han  været  en  jævnlig  Gjæst  paa 
Bakkehuset,  hvor  Fru  Rahbek  gav  ham  Øgenavnet  «den  Bedre » 
og  drillede  ham  med  den  smukke  Frøken  Caroline  Falck,  der 
havde  været  forlovet  med  den  i  Grækenland  tidligt  døde  Old- 
gransker  Georg  Koés,  og  som  senere  blev  gift  med  Grosserer 
Th.  Suhr,  men  han  synes  ikke  at  have  havt  videre  Sans  for 
Poesi  ialfald  ikke  for  den  danske,  ligesom  han  gjør  Indtrykket 
af  at  have  været  snusfornuftig  og  filistrøs.  Baade  Ploug  og 
Hostrup  laa  paa  Regensen  i  hans  Tid,  men  han  havde  intet 
Indtryk  af,  at  det  var  to  Digtere,  han  havde  til  Alumner.  Han 
betragtede  dem  snarere  som  Urostiftere,  og  om  der  end  ikke 
foreligger  nogen  Meningstilkjendegivelse  fra  ham  om  «Gjen- 
boerne»,  saa  tør  man  dristigt  gaa  ud  fra,  at  han  nærmest  har 
betragtet  dette  Skuespil  som  et  aldeles  uberettiget  Produkt,  da 
det  fremstillede  Scener,  der  absolut  ikke  kunde  have  fundet 
Sted  paa  Regensen  i  hans  Tid,  idet  han  jo  øjeblikkelig  vilde 
have    grebet    ind    og    forstyrret    h'ele   Handlingen.      Klint    vilde 

være  bleven  nødt  til  at  lade  baade  Smedefamilien,  Lieutenant 
v.  Buddinge  og  Christen  Madsen  forsvinde  ud  af  Regensen  lige 
saa  hurtigt,  som  de  vare  komne.  Særlig  maa  det  have  ærgret  ham, 
at  Hostrup  lader  Basalt  forlove  sig  med  en  Kobbersmeddatter. 

At  han,  der  var  hjemme  i  den  græske  Poesi,  som  han 
hvert  Aar  fortolkede  for  Studenterne  til  den  daværende  anden 
Examen,  næppe  kan  have  havt  nogen  poetisk  Opfattelse,  frem- 
gaar  til  Klarhed  af  følgende  Træk.  Den  31.  December  1838 
kom  Stud.  theol.  Hans  Sveistrup  op  til  ham  og  bad  om,  at 
Alumnerne  om  Aftenen  Kl.  12  maatte  synge  nogle  Sange  i 
Gaarden.  «Jeg  henviste, »  skriver  han,  « til  Decanus,  da  Fakul- 
tetet selv  maatte  give  denne  Tilladelse.  Om  Eftermiddagen 
modtog  jeg  Fakultetets  Resolution,  at  det  tillodes,  «dog  uden, 
at  nogensomhelst  Kompotation  derved  finder  Sted,  samt  natur- 
ligvis under  Forudsætning,  at  derved  ikke  foraarsages  nogen- 
somhelst Forstyrrelse«.  Henimod  Kl.  12  tændtes  Lys  i  Vin- 
duerne til  Gaarden,  dog  nok  ikke  i  6.  Gang,  og  paa  Slaget  12 
blev  de  dertil  —  saavidt  jeg  veed  af  Exregensianeren  Ploug  — 
forfattede  tre  Sange  afsungne  i  al  Stilhed,  hvorpaa  hele  For- 
samlingen uden  mindste  Forstyrrelse  skiltes  ad.» 

De  Sange,  der  blev  sungne,  staa  i  Plougs  « Samlede  Digte » 
under  Fællestitelen  «Nytaarsnat  paa  Regensen »  (1838).  Den 
første  begynder  med  « Timerne  flyve,  og  Dagene  ile»,  den 
næste  med:  «Du  Vandregubbe,  der  tilbage  vender »,  og  den 
tredie  er  det  stemningsfulde  Digt  «Aarets  Daab»,  som  vi  gjen- 
give,  for  at  man  rigtig  kan  vurdere  de  Bemærkninger,  Regens- 
provsten gjorde  hertil : 

Nu  har  vi  kistelagt 

Ham  kold' og  stiv,  den  gamle  Mand, 

I  Sneens  hvide  Dragt, 

Med    Kransen  af  den   mørke  Gran: 

Og  —  død  Mand  ej  blamere  vi 

Med  Spot  — 

Hans  Rygte  konfirmere  vi 

Som  godt; 

Vor  Tak  for  Glæderne,  han  gav, 

Vi  plante  paa  hans  Grav. 

Nu,  hans  enbaarne  Søn 

Sig  vikler  ud  af  Mørkets  Net, 

Som   lys  og  mild  og  skjøn 

Os  Haabet  tegner  hans  Portræt: 

Se,   Stjernehimlen  svøber  ham 

I  Guld, 

Imens  vor  Klynge   døber  ham 

Og,   fuld 

Af  Ild  og  Mod,  i  kraftigt  Kor 

Udtaler  Pagtens  Ord: 

I  Navn  af  Sangens  Drot 

Vi  døbe  dig  med  Toneklang: 

Byg  fort  paa  Kunstens  Slot 

Med  Pensel,  Mejsel,  Streng  og   Sang! 

Væk  snart  i  Skov  og  Dalene 

Din   Vaar ! 

Sørg  for,  at  Nattergalene 

De  slaar! 

Poeterne  Du  skjænke  huld 

Lidt  mer  end  Lyrens  Guld. 

I  Navn  af  Elskovs  Gud 

Vi  døbe   dig  af  Tankens   Strøm: 

—  Thi  nødig  foldes  ud 

I  Ord  det  tavse    Hjertes  Drøm. 

Vi  tør  ej   nævne    Navnene 

Paa  dem ; 

Men  let  du  gjætter  Savnene 

Af  hvem; 

0  skjænk  Enhver  det  Bedste,  som 
Hans   Hjerte  drømte  oml 

1  Fader  Evans   Navn 

Vi  døbe  dig  med  Drueblod : 

Du  bringe   i   din    Favn 

Af  tunge  Klaser   Overflod! 

Og  tryk  saa  Vinens  Priser  ned 

Og  Told! 

Og  tryk  os  gode  Viser  ved 

Hvert  Sold! 

Og  hold  os  Liv   og  Glæde  i 

Vort  kjække  Kompagni. 

Om  denne  Vise  skriver  saa  en  Professor  ved  Kjøbenhavns 
Universitet:     «Hvad  jeg  vilde  bemærke,  er,  at  den  sidste  Sang 

«Aarets  Daab»  er  baseret  paa  en  Scene,  som  her  ikke  fandt 
Sted  og  ikke  ved  Gjentagelse  vil  finde  Sted  og  derfor  hos 
Andre,  som  læse  den,  vil  foranledige,  at  de  mene,  at  vi  have 
sviret  og  sværmet  Nytaarsnat  her  paa  Regensen. » 

I  Oktober  1843  lod  Boghandler  Schouboe  Bærentzens 
litografiske  Etablissement  trykke  et  Billede  af  Regensgaarden 
og  anmodede  samtidig  Provsten  om,  at  hans  Portræt  maatte 
anbringes  paa  dette  tilligemed  flere  andre  Mænds.  Han  fik 
imidlertid  at  vide,  at  ogsaa  Ove  Drejer,  Hostrup  og  Ploug 
skulde  afbildes,  og  nu  blev  han  ganske  ude  af  sig  selv  over, 
at  han  skulde  sidde  sammen  med  dem.  Først  fik  han  Vice- 
provsten  Fabricius  til  at  gaa  i  Ilden  for  at  formaa  de  Alumner, 
der  stod  for  Udgivelsen,  til  at  frafalde  Fordringen  om  at  tage 
de  Ovennævnte  med,  men  denne  Plan  strandede,  og  mismodig 
skrev  han  da  den  6.  Oktober  i  sin  Dagbog:  «At  sætte  navn- 
ligen  Ploug  derpaa  er  ligefrem  en  Skandale.  Han  har  af  al  sin 
Evne  modarbejdet  alle  de  Forbedringer,  som  i  en  Række  af 
Aar  ere  skete  paa  Regensen.  Havde  han  sat  sin  Villie  igjennem, 
vilde  vi  havt  den  gamle  Kro,  Sus  og  Dus  istedetfor  Flid  og 
Sædelighed  og  den  gamle  Læseforening  med  alle  dens  netop 
ved  Ploug  nærede  Fataliteter  o.  s.  v.» 

En  tre  Ugers  Tid  senere,  da  han  har  faaet  at  vide,  at  der 
skulde  anbringes  to  Scener  af  Regenslivet  langs  Randen  af 
Billedet,  en  der  forestillede,  hvorledes  Alumnerne  om  Natten 
gik  ind  igjennem  Vinduerne  i  Krystalgade,  og  en  anden,  paa 
hvilken  de  lukkede  Porten  op  med  en  Nøgle,  opdagede  han, 
at  den  første  Scene  var  anbragt  ved  Siden  af  hans  Portræt  og 
den  anden  udfor  Nyerups,  og  blev  meget  ilde  tilmode.  «Ved 
Fabricius'  ufortrødne  Anstrengelser  er  det»,  skriver  han,  « bragt 
derhen,  at  disse  Skitser  tages  bort.  Bedre  havde  det  været, 
at  de  vare  ombyttede,  men  dette  har  Fabricius  ikke  kunnet 
bevirke  og  end  mindre  kunnet  forebygge,  at  Ploug  s  og  Hostrups 
Portræter  komme  istedetfor ! !  Dog  denne  Skandale,  at  P.  an- 
bringes, gaar  ikke  paa  min  Kappe.  Regensianerne  skulle  have 
truet  med,  at  naar  Ploug  ikke  kom  derpaa,   vilde  de  ikke  kjøbe 

det ! ! !  Vinduesscenen  anbragt  maa  min  Side  er  for  mig  en 
Æressag.«  Den  18.  November  udbryder  han  fortvivlet:  «Re- 
gensprospektet  har  jeg  nu  faaet.  Gaarden  selv  og  en  Del  af 
Indfatningen  er  virkelig  meget  smuk.  Mit  Portræt  er  kun 
maadeligt.  Jeg  ser  sur  og  bister  ud.  Anbringelsen  af  Ploug! 
Ja,  hvad  har  jeg  da  syndet  saa  grovt,  at  jeg  skulde  sidde  i 
Ramme  med  ham?  Saameget  er  vist,  at  som  Regensprovst 
har  jeg  ikke  forskyldt  det.» 

Hvad  den  nuværende  Slægt  ikke  vilde  have  fundet  sig  i, 
var  den  Bestemmelse,  at  Regensporten  blev  lukket  Kl.  12  om 
Natten,  og  at  Ingen  efter  den  Tid  kunde  komme  ind  eller  ud, 
medmindre  hånt  havde  en  Portnøgle.  For  at  faa  en  saadan 
skulde  vedkommende  Alumnus  henvende  sig  personlig  til  Provsten. 
Denne  Ordning,  som  kunde  berettige  Kobbersmedmester  Smidt 
i  «Gjenboerne»  til  at  kalde  Regensen  for  Studenternes  Kaserne, 
var  fuldstændig  i  Overensstemmelse  med  det  faderlige  System, 
som  Professor  Petersen  var  en  saa  fuldblods  Repræsentant  for. 
Børnene  skulde  være  i  Seng  til  rette  Tid,  og  kun  naar  de  en 
enkelt  Gang  vare  ude  til  Bal  eller  Selskab,  kunde  det  tillades 
dem  at  faa  en  Nøgle,  som  de  saa  pænt  maatte  aflevere  næste 
Morgen  og  sige  Tak  til  ovenikjøbet.  Hver  Maaned  opskrev 
Provsten  omhyggeligt  i  sin  Dagbog,  hvor  mange  Nøgler  Alum- 
nerne havde  benyttet.  I  Januar  1838  var  det  65,  i  Februar 
ligeledes  65,  i  Marts  52  og  i  April  76.  Naar  man  erindrer,  at 
der  boede  100  Alumner  paa  Gaarden,  kan  man  ikke  sige  Andet, 
end  at  det  var  et  meget  maadeholdent  Brug  af  Nøgler. 

En  Nytaarsaften  tog  en  Alumnus  Bladet  fra  Munden  og 
sagde  Provsten  Besked.  Der  var  blevet  sunget  en  Sang,  og 
der  var  blevet  udbragt  et  Leve  udenfor  hans  Vinduer.  Han 
gik  da  ned  i  Gaarden,  holdt  som  sædvanlig  en  Tale  og  ned- 
bad Guds  Velsignelse  over  « Danmark  og  dets  Konge,  over  vor 
Højskole,  dens  Lærere  og  Fostersønner  og  over  denne  ved  sin 
Alder,  sine  Minder,  som  leve  trindt  i  Danmarks  Egne,  og  ved 
sin  velgjørende  Indflydelse  mærkværdige  og  os  Alle  dyrebare 
Stiftelse ».    Da  han  havde  endt,  fremtraadte  en  theologisk  Student, 

der  først  holdt  en  Lovtale  over  ham  og  takkede  for  den  ufor- 
styrrede Ro,  man  nød  paa  Regensen,  og  for  de  gode  hyggelige 
Boliger,  men  som  derefter  kom  med  udførlige  Klager  over 
Portlukningen  —  i  ioo  Aar  var  man  kun  avanceret  to  Timer  fra 
Kl.  10  til  12  —  og  over  Bestemmelserne  i  Reglementet  om,  at 
man  skulde  have  Tilladelse  til  at  holde  Møder,  og  at  det  var 
forbudt  Alumnerne  at  samles  til  Gilder.  Efterat  han  derpaa 
havde  erklæret,  at  han  hadede  disse  Bestemmelser,  bad  han 
Provsten  om  at  anvende  al  sin  Indflydelse  paa  at  raade  Bod 
paa  disse  Mangler  og  særlig  om  ikke  at  blande  sig  i  Gilder, 
saalænge  der  ikke  blev  klaget  fra  andre  Alumners  Side.  Pro- 
fessor Petersen  blev  naturligvis  overrasket  over  en  slig  Op- 
træden, men  ifølge  sin  Natur  indlod  han  sig  paa  en  vidtløftig 
Forklaring  af,  hvorfor  Reglementets  Bestemmelser  vare  nød- 
vendige, og  udtalte,  at  de  vare  et  Resultat  af  de  omhyggeligste 
Overvejelser  o.  s.  v.  Portlukningen  vedblev  imidlertid  at  staa 
ved  Magt,  saalænge  han  var  Provst,  og  først  under  hans  Efter- 
følger Professor  Gram   afskaffedes   denne  Levning   fra  Fortiden. 

Da  Provsten  nu  tilmed,  hvad  politiske  Syrn  pathier  angik, 
aldeles  tilhørte  den  gamle  Tid  og  i  denne  Henseende  sluttede 
sig  til  Mynster  og  A.  S.  Ørsted,  kunde  det  ikke  undgaas,  at 
han  ogsaa  af  den  Grund  maatte  tørne  sammen  med  den  Ung- 
dom, der  var  betroet  hans  Omsorg.  Hele  det  politiske  Røre 
betragtede  han  under  Synspunktet  af  demagogiske  Utilbørlig- 
heder, og  Skandinavismen  gruede  han  for  som  for  det  rene 
Landsforræderi.  Derfor  kunde  han  heller  ikke  finde  sig  i,  at 
H.  N.  Clausen,  der  jo  som  det  ældste  og  indflydelsesrigeste 
Medlem  i  det  theologiske  Fakultet  kunde  have  stor  Indflydelse 
paa  Regensens  Forhold,  tog  saa  levende  Del  i  det  opvaagnende 
politiske  Liv,  og  han  gav  ham  mange  Hib  i  sin  Dagbog,  naar 
Fakultetet  efter  hans  Mening  ikke  optraadte  strengt  nok  lige- 
overfor Alumnernes  Fordringer. 

Det  alvorlige  Sammenstød  med  disse,  der  førte  til  et  Brud 
og  derpaa  følgende  Dannelse  af  en  helt  ny  Studenterforening, 
opstod   i  Anledning   af  den  Læseforening,    der   var  bleven  op- 

rettet  paa  Regensen  i  1832.  Det  var  en  Alumnus  Stud.  theol. 
H.  S.  Krarup,  som  ved  et  Gilde  i  Studenterforeningen  Aaret 
i  Forvejen  havde  talt  med  Regensprovsten  derom.  Denne  op- 
fattede Sagen  med  Sympathi  og  lovede  at  gjøre  Sit  til,  at  det 
theologiske  Fakultetet  gik  ind  paa  Sagen.  I  Efteraaret  1831 
dannede  der  sig  da  en  Komitee  paa  tre  Medlemmer,  Krarup, 
I.  H.  Bang  og  Tk.  Muller,  som  indsendte  en  af  81  Alumner 
underskreven  Ansøgning  til  Fakultetet.  I  denne  udtalte  Under- 
skriverne, at  det  var  deres  Overbevisning,  at  « Universitetets 
Lærere,  som  stedse  opmuntrede  til  et  frit  og  selvstændigt 
Studium,  saavidt  det  stod  i  deres  Magt,  vilde  nære  den  Aand 
og  fremme  de  Øjemed,  der  blandt  de  Studerende  selv  som  Følge 
af  hine  Bestræbelser  ytrede  sig  som  stræbende  til  samme 
Maal;  endvidere  at  Øjemedet  for  den  projekterede  Læseforening 
skulde  være  at  fremme  sand  Aandskultur  og  et  frit  selvstændigt 
Studium;  at  der  for  en  saadan  Anstalt  forefandtes  heldige  Be- 
tingelser paa  Regensen,  idet  der  var  Lejlighed  til  den  saa 
gavnlige  Omgang  og  Lejlighed  til  baade  ved  ringe  Bidrag  at 
erholde  Adgang  til  de  Dannelsesmidler,  som  den  periodiske 
Literatur  frembød  og  til  bekvemt  at  afbenytte  dem,  og  at 
Regensens  Alumner  hidtil  ofte  havde  maattet  opofre  de  Be- 
hageligheder, en  fri  gjensidig  Meddelelse  vilde  yde,  af  Mangel 
paa  et  passende  Samlingssted«.3 

For  nu  at  imødekomme  denne  Trang  begjærede  man  et 
passende  Lokale  med  Brænde  og  Lys,  Hjælp  til  Kjøb  af  Møbler 
og  endelig  Anskaffelse  af  enkelte  Tidsskrifter.  Provsten  an- 
befalede Ansøgningen  og  skrev  bl.  A.:  «Jeg  er  overbevist  om, 
at  en  saadan  Forening  vil  virke  saare  gavnligt  paa  den  viden- 
skabelige Aand  blandt  Alumnerne  og  derfra  videre  paa  den 
akademiske  Aand  i  Almindelighed  og  paa  Alumnernes  fremtidige 
Levnet  og  Virksomhed.*4 

Fakultetet  indstillede  Sagen  til  Direktionen  for  Univer- 
sitetet og  de  lærde  Skoler,  der  tillod,  at  Lejligheden  i  Nr.  4 
paa  anden  Gang  maatte  indrømmes  til  Lokale  for  Læsefor- 
eningen ,    at  Udgifterne   til    dettes   Indretning   maatte    tages    af 

Kommunitetets  Midler,  at  dette  ligeledes  maatte  udrede  142  Rbd. 
til  Anskaffelse  af  Inventarium,  og  at  Regensens  Brændedepot 
maatte  forøges  med  tre  Favne  aarligt.  En  Generalforsamling  af 
Regensianere  vedtog  derpaa,  at  Regensens  Embedsmænd  og 
Alumner  havde  Adgang  til  at  blive  Medlemmer,  og  at  de  Re- 
gensianere, der  havde  deltaget  i  Oprettelsen  af  Foreningen, 
hvis  de  forlod  Regensen  inden  Udgangen  af  1832,  skulde  have 
Tilladelse  til  for  det  Første  at  være  Medlemmer  et  Aar.  Endvidere 
blev  det  vedtaget,  at  Bestyrelsen  af  Foreningens  Anliggender 
skulde  overdrages  til  et  Inspektorat  paa  tre  Alumner,  og  at 
der  to  Gange  om  Aaret  skulde  afholdes  en  Generalforsamling. 
Læseforeningen  blev  derefter  aabnet  den   17.  Januar   1832. 

Syv  Aar  senere,  da  den  var  afgaaet  ved  Døden,  gav  dens 
sidste  Bestyrelse  den  følgende  Vidnesbyrd :  «...  Men  alligevel  er 
det  vist,  at  Regensen  snart  sporede  glædelige  Frugter  af  dens 
Tilværelse;  thi  uden  at  man  behøver  at  miskjende  Overbe- 
styrelsens og  Bestyrelsens  priselige  Bestræbelser  for  at  bringe 
en  større  Orden,  Rolighed  og  Flid  tilveje,  end  Regensen  kjendte 
i  ældre  Tider,  kan  man  dog  sige  med  Sandhed,  at  det  var 
Læseforeningen,  der,  idet  den  blev  det  Brændepunkt,  hvori  de 
ellers  adsplittede  Interesser  samlede  sig,  og  idet  den  frembragte 
en  Gnidning,  hvori  den  Ruhed  og  Ligegyldighed  for  det  Al- 
mene, som  saa  ofte  karakteriserer  de  Studerende,  der  under 
trange  Kaar  fore  et  isoleret  og  paa  en  enkelt  Stræben  rettet 
Liv,  maatte  gaa  under,  forst  vakte  en  fri  og  selvstændig  Samfunds- 
aand  paa  Gaarden  og  uddannede  dens  Sønner  til  værdige  Re- 
præsentanter for  den  fattigere,  jævnere  og  fidelere  Del  af  den 
danske  Studenterstand.« 

I  Begyndelsen  gik  Alt  godt,  og  i  1833  gav  det  theologiske 
Fakultet  endog  Tilladelse  til,  at  de,  der  som  Regensalumner 
havde  været  Medlemmer  af  Læseforeningen,  ogsaa  indtil  videre 
kunde  vedblive  at  være  det,  naar  de  havde  forladt  Regensen. 
Men  snart  opstod  der  Rivninger  mellem  Provsten  og  Læsefor- 
eningens Inspektorat,  og  det  kunde  ikke  være  Andet,  end  at 
disse    to    Magter    maatte   tørne   sammen    ifølge    den    forskjellige 

Opfattelse,  de  havde  af  Foreningens  Betydning.  Provsten  vilde 
kontrollere  ethvert  Skridt,  Inspektoratet  gjorde,  da  han  følte 
sig  som  Herre  og  Mester  paa  Regensen,  uagtet  der  var  ind- 
rømmet Foreningen  Selvstyre.  Han  betragtede  sig  alligevel  som 
en  Slags  Overinspektør,  der  skulde  give  sit  Besyv  med  alle- 
vegne, og  ved  dette  smaalige  Posekiggeri  opnaaede  han  intet 
Andet,  end  at  Sindene  paa  begge  Sider  blev  forbitrede. 

Han  kunde  f.  Ex.  ikke  finde  sig  i,  at  Medlemmerne  i 
Forslagsprotokollen  udfægtede  personlige  Stridigheder,  der,  som 
man  let  kan  forstaa,  undertiden  gik  over  Stregen.  Men  han 
glemte,  eller  rettere  han  forstod  ikke,  at  unge  Mennesker  maa 
have  Lov  til  at  boltre  sig,  og  at  man  ikke  skal  tage  det  saa 
nøje,  om  de  ogsaa  paa  Papiret  begaa  adskillige  Synder,  som 
ikke  vilde  passe  sig  for  Ældre.  De  ere  næste  Dag  lige  gode 
Venner  for  det;  de  have  faaet  Luft,  deres  Tanker  og  Fantasi 
have  været  i  Bevægelse,  og  dermed  ere  de  tilfredse.  Selve 
Provstens  Næstkommanderende  Fr.  Fabricius  maa  i  sit  For- 
svarsskrift tilstaae:  «At  disse  Skjænderier  ikke,  det  jeg  veed, 
efterlod  skadelige  Virkninger,  vil  jeg  derimod  gjerne  indrømme, 
og  som  oftest  kunde  ogsaa  begge  Parter  conjugere:  «Jeg  har 
Uret,  du  har  Uret,  —  soyons  am  is  Cinna!»  Saa  fornuftig 
var  Provsten  ikke.  Han  korsede  sig  og  forargedes,,  og  naar 
Ploug  og  P.  L.  Møller  kilede  løs  i  Flankerne  paa  hinanden  og 
saaledes  øvede  sig  til  deres  fremtidige  polemiske  Virksomhed, 
ansaa  han  dem  egenlig  for  slette  Mennesker.  Saa  viste  han  sin 
faderlige  Omsorg  ved  at  tilskrive  Inspektoratet,  at  « Enhver  vil 
føle,  at  det  ikke  er  paa  den  Maade,  vi  Regensianere  skulle  leve 
med  hinanden »,  og  at  han  forbeholdt  sig  paa  sit  Ansvar  at  lade 
enhver  Protokol,   hvori  der  forekom  Misbrug,   borttage. 

Fra  1836  af,  da  Læseforeningens  Bestyrelse  havde  ud- 
arbejdet et  nyt  Lovudkast,  begyndte  der  en  langvarig  Strid 
mellem  denne  og  Provsten,  der  havde  Fakultetet  bag  sig. 
Striden,  der  særlig  gjaldt  Spørgsmaalet  om  Læseforeningens 
Stilling  overhovedet,  blev  ført  med  stor  Energi  fra  Alumnernes 
Side.    Fakultetet  optraadte  overlegent  og  en  enkelt  Gang  meget 

spydigt  og  fremhævede  stadigt,  at  det  ikke  vilde  taale  nogen 
Stat  i  Staten.  Provsten  pustede  til,  og  hvad  der  særlig  ærgrede 
ham,  var,  at  det  var  Exregensianere,  der  vare  Ledere  af  Be- 
vægelsen. 

Under  Striden  fremkom  der  fra  Alumnernes  Side  Ønsker 
om,  at  der  Lørdag  Aften  maatte  blive  afholdt  Foredrag  i  Læse- 
foreningens Lokale.  Som  man  kunde  vente,  fraraadede  Provsten 
enhver  Tanke  herom,  da  disse  Ønsker  for  ham  vare  et  yderligere 
Vidnesbyrd  om,  at  Læseforeningen  agtede  at  emancipere  sig 
fra  alle  Myndigheder  og  optræde  som  en  Studenterforening  i 
det  Smaa.  I  Marts  1838  nedsatte  Generalforsamlingen  en  Ko- 
mitee,  der  skulde  forberede  et  Forslag  til  Fakultetet  herom. 
Den  blev  sammensat  af  Cand.  phil.  5.  Drejer,  Cand.  theol. 
Rasmus  Nielsen  og  Cand.  phil.  Japetus  Steenstrup,  altsaa  af 
vordende  Videnskabsmænd,  der  forovrigt  allerede  dengang  havde 
aflagt  Vidnesbyrd  om  deres  Begavelse  og  Dygtighed.  Komiteen 
indsendte  med  kort  Varsel  sit  Forslag  til  Provsten,  som  naturligvis 
fraraadede  Fakultetet  at  gaa  ind  derpaa. 

Samtidig  skrev  han  i  sin  Dagbog:  «Da  jeg  ikke  veed, 
om  jeg  faar  dette  Aktstykke  tilbage,  vil  jeg  dog  anføre  de 
«Grunde»,  hvorpaa  dette  Andragende  støttes,  a.  «Ethvert  Stu- 
dium fremmes  i  samme  Grad,  Videnskaben  gjøres  til  en  Livs- 
sag »  og  b.  « Betingelsen  for  et  Samfunds  velgjørende  Indflydelse 
paa  de  enkelte  Medlemmer  er  en  levende  Vexelvirkning  mellem 
samme,  der  nødvendigvis  forudsætter  et  Medium,  hvori  de  ellers 
delte  Interesser  kunne  mødes».  Tager  Fakultetet  ikke  ærbødig 
Hatten  af  for  dette  og  hele  Resten,  opfører  det  sig  klogere  ved 
anden  end  ved  første  Akt  af  ungdommelig  Selvtillids  Fordringer. » 

Enhver,  der  har  hørt  Professor  Rasmus  Nielsens  filosofiske 
Forelæsninger,  vil  ikke  være  i  Tvivl  om,  at  det  er  ham,  der 
har  opstillet  de  « Grunde »,  der  gik  langt  over  Regensprovstens 
Forstand. 

Komiteen  modtog  intet  Svar  fra  Fakultetet,  hvorfor  den  i 
Oktober  atter  tillod  sig  at  bede  om  et  saadant.  Nu  kom  der 
endelig    et   Svar,    men    det    var    et    Afslag.      Dernæst    svarede 

Fakultetet  paa  et  Andragende  fra  Inspektoratet  om,  at  Alumnerne 
paa  Ehlers  Kollegium  maatte  faa  Adgang  til  Læseforeningen, 
at  der  var  paatænkt  en  Forandring  i  dennes  Indretning.  Allerede 
i  Begyndelsen  af  1838  havde  Provsten  besluttet  at  føre  et  dræbende 
Slag  mod  det  opsætsige  Inspektorat  og  at  knuse  den  Oprørs- 
aand,  der  efter  hans  Opfattelse  var  faret  i  hans  Alumner.  Han 
havde  nemlig  indstillet,  at  Foreningen  for  Fremtiden  skulde  be- 
staa  alene  ved  Tilskud  fra  Kommunitetet,  og  at  den  skulde 
stilles  direkte  under  Tilsyn  af  ham  og  Viceprovsten,  saaledes 
at  hele  Selvstyrelsen  med  Generalforsamlinger  ophørte,  og  at 
Læsestuen  kun  skulde  staa  aaben  for  Regens-  og  Kommunitets- 
alumner.  De  ubehagelige  Exregensianere  vilde  derved  blive 
udelukkende.  I  Løbet  af  Sommeren  drøftede  Fakultetet  dette 
Forslag  og  indsendte  det  til  Direktionen  for  Universitetet  og 
de  lærde  Skoler,  som  den  1.  Januar  1839  erhvervede  en  kongelig 
Resolution,,  der  billigede  Provstens  Indstilling.  Den  nye  Læse- 
indretning skulde  træde  i  Kraft  den   1.  April   1839. 

Den  2.  Februar  meddelte  Provsten  Inspektoratet  Fakultetets 
Skrivelse  med  den  deri  indeholdte  kongelige  Resolution  og  skrev 
bl.  A.,  at  det  var  ham  «en  Fornøjelse*  at  fremsende  den. 
Læseforeningens  Generalforsamling  nedsatte  derpaa  en  Komitee, 
der  skulde  forfatte  Adresser  til  Fakultetet  og  Provsten,  og  som 
endvidere  skulde  drage  Omsorg  for  at  realisere  Foreningens 
Ejendele.  Denne  Komitee  kom  til  at  bestaa  af  A.  A.  Breinholm, 
senere  Præst,  5.  Drejer,  senere  Docent  i  Botanik,  0.  C.  L.  Gad, 
senere  Lic.  theol.  og  Præst,  B.  Hummel,  senere  Cand.  jur.  og 
Fuldmægtig  i  Overretten,  E.  Langhoff,  senere  Seminarieforstander 
og  Provst,  C.  F.  Læssøe,  senere  Præst,  og  C.  Ploug.  De  ere  nu 
alle  døde  med  Undtagelse  af  Læssøe,  som  er  Sognepræst  i 
Galten  og  Vissing. 

I  Adressen  til  Provsten  raillerer  Komiteen  over  Udtrykket, 
at  det  var  ham  en  Fornøjelse  at  meddele  Foreningen  Under- 
retning om  den  paatænkte  Forandring.  Den  minder  ham  spydigt 
om  nogle  Ord,  han  skrev  til  Læseforeningens  Inspektorat  i  1834. 
Efterat    han    dengang  havde  opfordret  til   at  vise   Enighed   og 

indbyrdes  Velvillie,  udtalte  han:  « Hertil  hører  ogsaa  —  selv  om 
man  er  fornærmet  —  at  taale  og  tilgive.  Tro  mig,  mine  kære 
Kommilitoner,  uden  denne  Resignation  er  Livet  lutter  Mod- 
gang!« Komiteen  slutter  sin  Skrivelse  med  i  den  Anledning  at 
bemærke:  « Dette  er  et  profetisk  Ord,  der  varsler  om  den 
Resignation,  med  hvilken  Læseforeningens  Medlemmer  se  sig 
nødsagede  til  at  se  Foreningens  Organisation  hævet. » 

Provsten  havde  nu  brudt  alle  Broer  af,  og  da  han  havde 
meddelt  Inspektoratet  den  kongelige  Resolution,  skrev  han  i  sin 
Dagbog:  «Det  Parti,  som  dels  har  regjeret,  dels  regjerer,  dels 
agtede  at  regjere,  og  som  vel  føler,  at  det  ved  den  Stilling, 
hvori  det  ved  sin  Opposition  har  sat  Læseforeningen  til  Fakultetet, 
har  givet  Anledning  til  Reformen,  er  misfornøjet  og  vredt,  hvor- 
til vil  slutte  sig  Exregensianernes  Parti  og  saa  mange  af  de 
ellers  Indifferente,  som  lade  sig  exaltere  af  hine.  Jeg  veed 
ogsaa  af  Fabricius,  at  denne  Vrede  er  forhaanden.  Den  vil 
formodenlig  først  ret  ytre  sig,  naar  de  nærmere  Bestemmelser 
emanere.  « Vreden  er  et  kort  Raseri«,  og  jeg  fortrøster  mig 
til,  at  har  Kroen  kunnet  lukkes,  maa  Læsestuen  kunne  aabnes.«5 

Den  3 1 .  Marts  om  Aftenen  samlede  der  sig  endel  af  Læse- 
foreningens Medlemmer  i  dens  Lokale,  men  de  gik  bort  igjen, 
da  Ploug  fraraadede  dem  at  foretage  nogen  Demonstration.  De 
holdt  derpaa  Gilde  et  andet  Sted  og  aftalte  foreløbigt  at  stifte 
en  ny  Læseforening  udenfor  Regensen.  De  Alumner,  der  vare 
med  til  Gildet,  vendte  Kl.  henved  2  tilbage  til  Regensen,  hvor 
de  sang  «Kong  Christian  lægger  ned  sit  Sværd«.  Da  de  vare 
færdige  hermed,  raabte  de  Leve  for  «Regensens  gamle  Læse- 
forening« og  gik  derpaa  roligt  i  Seng.  Provsten,  som  havde 
ventet,  at  der  vilde  ske  Et  eller  Andet,  sad  oppe  om  Natten 
og  ventede  paa  deres  Tilbagekomst.  Han  fafidt,  at  de  sang- 
med  «opslidte»  Stemmer,  men  var  øjensynlig  glad  ved,  at  der 
ikke  forefaldt  Videre. 

«Der  stod  vi  altsaa«,  skriver  Ploug  44  Aar  senere,6  «et 
Flertal  af  Regensianere,  der  vare  opbragte  over  ikke  selv  at 
maatte  vælge,  hvad  de  vilde  læse;  et  Par  Snese  Exregensianere, 

som  nu  følte  sig  husvilde,  da  der  selvfølgelig  ikke  kunde  være 
Tale  om  deres  Adgang  til  Læseindretningen;  fremdeles  Alum- 
nerne paa  Ehlers  Kollegium,  der  forgjæves  havde  ansøgt  om 
Tilladelse  til  at  blive  Medlemmer  af  Regensens  Læseforening, 
og  endelig  en  hel  Del  Studenter  især  fra  Provinserne,  som 
baade  fandt  Studenterforeningen  for  dyr  —  Kontingentet  var 
som  nu  to  Kroner  —  og  ikke  følte  sig  rigtig  hjemme  i  dens 
daværende  fine  Lokale,  det  forrige  Arboeske  Palæ,  nu  Land- 
mandsbankens Gaard.» 

Den  3.  April  udstedte  nu  Cand.  theol.  Ove  Fabricius, 
B.  Hummel,  Cand.  theol.  C.  H.  Monrad,  C.  Ploug  og  Japetus 
Steenstrup  en  Indbydelse  til  en  ny  Læseforening,  og  efterat  der 
i  de  følgende  to  Dage  havde  tegnet  sig  1 50  Medlemmer,  samledes 
disse  den  5.  April  1839  Paa  Borchs  Kollegium,  hvor  C.  Ploug 
aabnede  Forhandlingerne  med  at  udtale,  at  Ophævelsen  af  Re- 
gensens Læseforening  vistnok  var  den  ydre  Foranledning  til, 
at  man  nu  vilde  oprette  et  nyt  Selskab,  men  at  Indbydelsen 
tillige  var  udstedt  i  Erkjendelsen  af,  at  der  var  en  virkelig 
Trang  tilstede,  som  ikke  kunde  blive  tilfredsstillet  ved  at  man 
meldte  sig  ind  i  de  andre  bestaaende  Selskaber.  Studenterfor- 
eningen var  nemlig  bleven  til  en  Klub  og  kostede  mange  Daler, 
i  «Athenæum»  var  der  ikke  noget  egenligt  Samliv  mellem  Med- 
lemmerne, og  Læseforeningen  paa  Østergade  var  vistnok  billig, 
men  den  var  beregnet  paa  Folk  under  Studenternes  sædvanlige 
Dannelsestrin,  og  den  var  dernæst  bleven  et  Slags  politisk 
Selskab,  « hvilket  vort  ej  skulde  være  men  især  et  videnskabeligt, 
som  vil  danne  et  Samfund  uden  Korporationsaand  og  uden  en 
Stat  i  Staten.*7 

Han  fremlagde  derpaa  nogle  Grundbestemmelser,  som  blev 
vedtagne  efter  en  kort  Forhandling.  Den  første  af  disse  lød 
saaledes:  «Den  akademiske  Læseforening  er  et  Samfund  af 
Studenter,  som  har  til  Formaal  at  fremme  almindelig  Dannelse 
og  højere  aandelig  Udvikling.  Den  skal  derfor  saavel  frembyde 
den  periodiske  Presses  og  Literaturens,  især  den  æsthetiskes, 
fortrinligste    Produkter    som    give    Lejlighed    til    gjensidig    Til- 

nærmelse  og  fri  Ideeudvexling. »  I  §  2  hed  det:  «Dens  Lokale, 
bestaaende  af  et  Læseværelse  og  et  Konversationsværelse,  skal 
ligge  Studiegaarden  og  Kollegierne  saa  nær  som  muligt.  I 
dette  skal  der  beværtes  med  Kaffe,  The,  Smørrebrød,  Brænde- 
vin og  01,  saafremt  Kongen  efter  indgiven  Ansøgning  bevilger 
Fritagelse  for  Klubskat.  I  begge  Værelser  tillades  Tobaks- 
røgning  men  intet  Morskabsspil,  Schak  ikke  undtaget. »  Der- 
næst indeholdt  disse  Grundbestemmelser,  at  der  skulde  holdes 
Generalforsamling  to  Gange  om  Aaret,  at  der  skulde  vælges 
et  Repræsentantskab  paa  12  Medlemmer,  af  hvilke  Halvdelen 
skulde  afgaae  hvert  Halvaar,  at  enhver  Student  kunde  blive 
Medlem,  naar  han  indproponeredes  af  et  andet  og  opnaaede 
2/3  af  Repræsentanternes  Stemmer,  og  at  der  endvidere  skulde 
vælges  en  foreløbig  Bestyrelse  paa  5  Medlemmer,  som  skulde 
forelægge  et  Lovudkast  for  den  ordenlige  Generalforsamling, 
der  afholdtes  i  Slutningen  af  April,  og  som  endvidere  indtil  den 
Tid  skulde  optage  til  Medlemmer  alle  de  akademiske  Borgere, 
der  meldte  sig,  medmindre  en  af  Repræsentanterne  gjorde  Ind- 
sigelse. Kontingentet  skulde  rette  sig  efter  Medlemmernes 
Antal  men  maatte  ikke  overstige  3  Mark  og  vilde  kunne  ned- 
sættes til   2   Mark,   hvis  Medlemmernes  Antal  oversteg  200. 

Der  opstod  strax  en  Forhandling  om  disse  foreløbige  Be- 
stemmelser. Cand.  theol.  0.  C.  L.  Gad  fandt,  at  Formaalet  var 
altfor  ubestemt  udtalt  i  Udtrykket  «almindelig  Dannelse«.  Han 
ønskede  heller  ikke,  at  man  særlig  skulde  urgere  Anskaffelsen 
af  æsthetisk  Literatur,  men  mente,  at  Foreningen  navnlig  skulde 
lægge  Vind  paa  at  kjøbe  videnskabelige  Tidsskrifter,  skjønt 
han  maatte  indrømme,  at  enkelte  Aviser  vare  aldeles  nødvendige. 
Imod  ham  optraadte  tre  Talere.  Ploug  holdt  paa,  at  den  æsthetiske 
Literatur  først  og  fremmest  maatte  holdes.  Man  vilde  naturlig- 
vis kun  anskaffe  de  gode  Frembringelser.  Videnskabelige  Tids- 
skrifter maatte  indbefattes  under  den  periodiske  Presse.  Japetus 
Steenstrup  gjorde  opmærksom  paa,  at  hvis  man  særlig  skulde  lægge 
Vægten  paa  videnskabelige  Tidsskrifter,  vilde  man  kun  faa  Raad 
til  at  holde  faa,  da  de  vare  dyre,  og  da  Foreningen  kun  ejede 

faae  Pengemidler.  Hertil  kom,  at  disse  Tidsskrifter  kun  med- 
delte Videnskabens  nyere  Opdagelser.  Cand.  theol.  Stilling 
mente,  at  Generalforsamlingen  ikke  skulde  gaa  saaledes  i  det 
Enkelte.  Til  den  periodiske  Literatur  maatte  ogsaa  regnes 
Tidsskrifter.    Valget  burde  helst  overlades  til  Bestyrelsens  Smag. 

Dette  Sidste  vedtoges,  og  man  skred  nu  til  Valget  af  en 
foreløbig  Bestyrelse.  Medlemmer  af  denne  blev  Ploug,  Jap. 
Steensirup,  Ove  Fabricius,  B.  Hummel  og  Cand.  theol.  P. 
Rørdam,  senere  Præst  i  Lyngby.  Endelig  vedtoges  det,  at 
Lokalerne  skulde  aabnes  den  21.  April.  Man  havde  lejet  nogle 
Værelser  i  nuværende  Nr.  8  i  Store  Kannikestræde,  altsaa  tæt 
ved  Regensen. 

I  Begyndelsen  af  Maj  afholdtes  derefter  flere  Generalfor- 
samlinger, paa  hvilke  Lovene  blev  endelig  vedtagne.  Orla 
Lehmann  dirigerede  et  Par  af  disse,  men  da  han  ifølge  sit 
livlige  Sind  ikke  kunde  afholde  sig  fra  at  deltage  i  Forhand- 
lingerne, forlangte  Nogle,  at  han  skulde  være  nevtral,  og  han 
lovede  da,  som  han  sagde,  at  være  meningsløs. 

Under  de  livlige  Forhandlinger  foreslog  Cand.  phil.  Fredrik 
Barfod,  at  man  burde  optage  Folk,  der  ikke  vare  Studenter; 
dog  skulde  der  være  Enstemmighed  i  Repræsentantskabet.  Hvis 
Foreningen  ej  søgte  at  gavne  dem  og  at  gavne  ved  dem,  vilde 
den  tabe  meget  i  sin  Betydning  og  maaske  kun  blive  et  Døgn- 
foster. Ingen  af  de  øvrige  Talere  delte  dog  Barfods  Opfattelse. 
Lehmann,  der  tidligere  i  Studenterforeningen  havde  holdt  paa, 
at  Polyteknikere  o.  s.  v.  skulde  kunde  optages,  mente,  at  Bar- 
fods Forslag  vilde  bevirke,  at  der  opstod  en  Pariaklasse  i  For- 
eningen. « Eftersom  Laugsaanden  er  uddød  blandt  os,  og  andre 
Selskaber  existere,  kan  jeg  vel  indse,  at  Folk  med  engang  be- 
slægtede Aandsinteresser  ønske  at  samles  for  sig,  uden  at  jeg 
dog  har  den  Frækhed  at  paastaa,  at  det  Videnskabelige  er 
Studenternes  Arvelod. » 

Cand.  theol.  Boethe  troede,  at  et  Selskab  af  Studenter  ikke 
følte  Trang  til  en  saadan  Sammensmeltning,  «de  førte  mange 
Elementer  fra  det  store  Liv   med   ind  i  deres  Kreds,    og  deres 

Theorier  behøvede  ej  at  iføre  sig  noget  vist  Kjød,  men  dernæst 
var  den  latinsk  klassiske  Dannelse  ingenlunde  Studenternes  eneste 
Særkjende,  thi  Universitetet  meddelte  dem  en  Erkjendelse  grundet 
paa  Principper,  som  satte  dem  over  hine  Andre.  Endelig  ud- 
talte Jap.  Steenstrup,  at  det  ikke  tilkom  denne  Forening  at 
forsyne  andre  Stænder  med  Læseartikler,  og  at  man  derved  let 
kunde  faa  for  megen  Surdejg,  som  kunde  ødelægge  Massen, 
skjønt  Omgang  med  Andre  vistnok  kunde  være  meget  gavnlig. 
Barfods  Forslag  blev  derefter  forkastet  med  stort  Flertal 

Et  andet  Forslag,  der  fremkaldte  meget  kraftige  Udtalelser, 
gik  ud  paa,  at  Professorer  skulde  kunne  optages  udenvidere, 
naar  de  meldte  sig.  Ploug  motiverede  det  med,  at  Professorerne 
kunde  indtræde  i  Studenterforeningen  uden  Ballotation.  De 
fleste  Professorer  benyttede  sig  heraf,  og  det  vilde  være  odiøst, 
om  man  nu  her  i  denne  Forening  gjorde  det  Modsatte  til  Lov. 
Desuden  kunde  det  ikke  antages,  at  nogen  Professor  vilde  falde 
igjennem,  men  han  udsatte  sig  aabenbart  for  større  Ærestab 
end  ethvert  andet  Medlem,  dersom  han  paa  Grund  af  skjulte 
Intriger  skulde  falde  igjennem. 

0.  CL  Gad  troede  ikke,  at  nogen  fornuftig  Professor  vilde 
se  hen  til  Forholdene  i  Studenterforeningen.  «Vor  Forening 
vil  ikke  faa  nogen  Oppositionskarakter  ved  at  antage  en  anden 
Lov  end  Studenterforeningens,  men  jo  mere  Professorerne  due, 
jo  mere  ville  de  ogsaa  ønske  at  underkastes  en  Ballotation,  og 
ville  de  ej  komme  til  os,  saa  hylde  de  kun  det  gamle  Hierarki, 
men  skulle  vi  endelig  søge  en  Professor,  saa  kunne  vi  jo  godt 
anmode  ham  om  at  lade  sig  indvotere. »  Fr.  Barfod  talte 
saaledes:  « Intet  doktrinært  Aristokrati!  Ingen  Professor  kan 
ønske  at  smugle  sig  ind  i  en  Forening,  saa  at  man  der  skal 
se  paa  ham  som  paa  en  Ugle.  Professorerne  ere  desuden  kun 
til  for  Studenternes  Skyld  og  skulle  søge  disse  og  paavirke  dem 
ikke  alene  fra  Kathedret  men  ogsaa  gjennem  Samtaler.  Hin 
Bestemmelse  i  Studenterforeningen  er  desuden  gammel,  og  vi 
ere  ligesaa  berettigede  til  at  optage  Universitetsdi rektionen  uden 
Ballotation.      Cand.   phil.  /.  Levin,    der    paa    sin  lange  literære 

Løbebane  har  gjort  Foragt  for  Professorer  til  sin  Specialitet, 
mente  alt  i  1839,  at  det  let  var  tænkeligt,  at  en  Professor 
hverken  var  højlærd  eller  liberal.  «Lad  os  da  ingen  Høflighed 
vise  mod  Professortitelen  og  kun  holde  de  Professorer  ude,  som 
kunne  skade  Foreningen!*  Gad  tilføjede  endnu:  « Repræsen- 
tanterne ville  nok  bedømme  Professorerne  retfærdigt,  men  lad 
os  modvirke  en  Professorklike,  som  vil  have,  at  vi  skulle 
bukke  og  sige  Ja  til  Alt».  Cand.  philol.  P.  H.  Tregder,  der 
samme  Aar  disputerede  for  Magistergraden,  vilde  heller  ikke 
have  Professorerne  ind  udenvidere;  de  vare  nemlig  ikke  alene 
Lærere  men  ogsaa  ældre  Videnskabsdyrkere.  Af  samme  Mening 
var  Stud.  theol.  N.  G.  Blædel,  der  tillige  fandt,  at  Professorerne 
heller  ikke  behøvede  at  fritages  for  Embeder,  da  de  jo  kunde 
frasige  sig  dem,  dersom  de  blev  valgte.  Efter  disse  Udtalelser 
faldt  Forslaget,  idet  kun  en  ringe  Del  af  Forsamlingen  stemte 
for  det. 

De  første  12  Repræsentanter  blev  C.  Ploug,  Ove  Fabricius, 
B.  Hummel,  S.  Drejer,  E.  Langhoff,  A.  Breinholm,  P.  Rørdam, 
Fr.  Barfod,  P.  H .  Tregder,  Dahlsirøm,  Boetke  og  P.  C.  Kierke- 
gaard, den  senere  Biskop  i  Aalborg. 

Saaledes  var  altsaa 

Den   akademiske   Læseforening 

stiftet,  og  den  førte  nu  i  næsten  fem  Aar  en  højst  livlig  Til- 
værelse, indtil  den  indgik  en  Union  med  den  gamle  Studenter- 
forening, hvorved  der  opstod  en  passende  Blanding  af  de  for- 
skjellige  akademiske  Bestanddele. 

Til  Formand  valgtes  Ploug,  der  var  selvskreven  i  sin 
Egenskab  af  de  Unges  Fører  og  Digter.  Han  blev  den 
akademiske  Læseforenings  eller  Akademicums  egenlige  Bærer, 
ogsaa  efterat  han  var  gaaet  af  som  Formand.  Han  besang 
Livet  i  Akademicum,  han  behandlede  Studenterlivet  i  sine 
lystige  og  kaade  Atellaner,  han  sagde  de  afgjørende  Ord  paa 
Generalforsamlinger  og  Møder,  og  han  skrev  Skitser  og  smaa 
Afhandlinger,  der  blev  oplæste  paa  Forsamlingsaftnerne.    Næsten 

alle  de  Sange,  som  langt  over  en  Menneskealder  have  lydt  fra 
Studenternes  Læber  ved  muntre  Gilder  og  alvorlige  Fester, 
har  han  digtet,  medens  Akademicum  blomstrede,  og  de  ere  første 
Gang  blevne  sungne  her.  De  blev  modtagne  med  Jubel  af 
Medlemmerne,  ligesom  de  senere  hørte  til  deres  bedste  Minder 
fra  Studentertiden. 

Carl  Ploug,  den  af  Regensprovsten  forsmaaede  Poet,  havde 
alt,  medens  han  var  Alumnus  paa  den  gamle  Gaard,  fra  1833 
til  1836  stemt  sin  Lyre  og  havde  som  tidligere  nævnt  bl.  A. 
skrevet  sit  Sørgedigt  over  sin  Forgænger  som  Regensdigter,  den 
i  December  1836  tidligt  bortkaldte  unge  Læge  Ove  Christian 
Drejer,  der  brugte  Pseudonymet  Dr.  Wej'éero  som  Forfattermærke. 
Det  var  ham,  som  til  Stiftelsesfesten  den  1 .  Juli  1835  havde  digtet 
den  bekjendte  Sang  «Der  staar  et  Træ  i  Regensens  Gaard ».8 
Han  har  i  flere  Henseender  tjent  Ploug  som  Forbillede,  og  ved 
hans  Død  vidnede  denne: 

Det  Liv,  som  bor  i  disse  Celler  trange, 
Og  den  barokke  Farvepragt,   det  har, 
Staar  friskt  og  dristigt  malet  i  hans  Sange, 
—   Det  Eneste,  der  vidner,  hvad  han  var. 
Derfor,  saa  tidt  derinde  Sangens  Tone 
Mod   Himlen  flyver  fra  Studentens   Bryst, 
Skal  Aftenvindens  Pust  i  Lindens  Krone 
Wej'éero  nævne  med  vemodig  Røst. 

Som  Fører  for  den  Kreds  af  Regensianere  og  Exregensi- 
anere,  der  samledes  paa  Regensens  Læsestue  og  her  dyrkede 
det  « lystige  og  fidele »  Liv,  hvilke  Udtryk  alt  Drejer  havde 
benyttet,  følte  han  sig  under  Striden  med  Regensprovsten  og 
det  theologiske  Fakultet  opfordret  til  at  benytte  sig  af  Satirens 
Vaaben  i  dramatisk  Form,  og  saaledes  kom  den  første  Atellan 
til  Verden,  nemlig:  «Væddemaalet  eller  Den  forvandlede 
Regensianer,  stor  original  romantisk-parodisk  Burschekomedie 
i  5  Akter  med  Prolog,  guddommelige  Aabenbaringer,  Sang, 
Melodrama,  Kor  og  pyroteknisk  Tableau.  Texten  af  Regens- 
poet  Hr.  Poul  Rytter,  Musiken  komponeret  og  arrangeret  af 
Hr.  Kapelmester  Drejer. » 

Den  25.  Februar  Aaret  i  Forvejen  havde  det  samme  Sel- 
skab til  Fastelavn  spillet  «Ulysses  von  Ithacia»  paa  Theatret 
paa  Hjørnet  af  store  og  lille  Kannikestræde,  almindelig  kaldet 
« Kalkeballen »,  til  hvilken  Forestilling  de  svenske  Studenter, 
der  havde  spaseret  over  Isen  til  Kjøbenhavn,  vare  indbudte.9 
Den  forløb  imidlertid  ikke  saa  heldig,  hvilket  vil  fremgaa  af 
følgende  Replikker  i  «Den  forvandlede  Regensianer ».  Hoved- 
personen Jens  Grib,  Alumnus  paa  Regensen,  fortæller  sin 
Kontubernal  Peer  Mikkelsen,  hvad  der  er  foregaaet  paa  en 
Generalforsamling  nede  i   Gaarden. 

yens  Grib:  Ja  nu  komme  vi  til  den  sidste  Sag;  kan  du  gætte,  hvad 
den  gjaldt? 

Peer  Mikkelsen:  Hvor  skulde  jeg  kunne  gætte  det?  En  saadan  Forsamling 
som  Eders  kan  jo  falde  paa  at  drøfte  Alt,  hvad  der  ligger  imellem  Himlens  og 
Jordens  yderste  Grænser. 

y.  G. :  Ja  saa  har  din  Konjekturalkritik  jo  et  vidt  Spillerum.  Der  propo- 
neredes,   at  vi  skulde  opføre  en   Komedie  paa   Fastelavnssøndag. 

P.  M. :      Det  faldt  da  naturligvis  igjennem ! 

y.  G.:      Nej   Gudsdød!      Det   blev  enstemmigen  antaget. 

P.  M.:     Men  er  I  da  gale?    Har  I  glemt,   hvorledes  I  prostituerede  Jer  ifjor? 

y.  G. :  Nej  vist  har  vi  ikke ;  men  det  var  heller  ikke  sært ;  thi  for  det 
Første  var  Stykket  for  svært  og  for  kjedeligt,  og  for  det  Andet  saa  husker  du 
nok,   at  den,   der  spillede   Hovedrollen,   var  .  .  . 

P.  M.:      Sa'e   du  fuld? 

y.  G,'.  Nej,  jeg  gjorde  ikke,  men  jeg  mente  det  rigtignok.  Men  iaar  skal 
det  nok  gaa  bedre,  vi  vil  intet  af  Holbergs  Stykker  have. 

P.  M.:    Da  har  I  dog  vel  aldrig  isinde  at  give  en  Opera  eller  en  Tragedie? 

y.  G  :      Nej,   men  vi  vil  give  et  nyt   Stykke. 

Dette  nye  Stykke  blev  altsaa  «Den  forvandlede  Regen- 
sianer».  Det  blev  spillet  i  Borups  Lokale  paa  Østergade,  nu- 
værende «Thalia»,  til  Fordel  for  de  vandlidte  Jyder.  Person- 
listen er  saalydende : 

Komos,   Soldets  Gud Hr.  H.   Sveistrup. 

Venus Mselle.  Breinholm. 

Peer  Mikkelsen   I  ,  I     .    Hr.   H.   V.  Dahlerup. 

_ .  Regensalumner  J 

Jens   Grib  .       -      Ploug. 

En  Landsbypræst Hr.  Mønster  jun. 

En  Regenskarl -     R.  Nielsen. 

Baronesse  v.  Flintensteen Jfr.  Læssøe. 

Generalkrigskommissær  Sablenind  .    .  Hr.  Mønster  sen. 

Hans  Frue Mad.  Heramb. 

En  Etatsraad Hr.  Lunddahl. 

En  Kammerherre -      Rohde. 

Grev  v.  Voglengrahn -     Risom. 

Gamle  Krarup .  Gamle  Krarup. 

En  Portner Hr.  Mag.  Staushohn. 

Flere  dresserede  Regensianere  deltage  i  sidste  Akt. 

Stykket  selv  var  efter  Plougs  egne  Ord  en  Travesti  af  Arnesen 's 
og  Overskou 's  Eventyrkomedie  «Capriciosa».    Jens  Grib   var  en 
Peter  Kaninstok  med  Artium,  der  flygtede  fra  en  Baronesse  og  et 
fint  Selskab  i  Bredgade  hjem  til  sin  Regensknejpe,  ligesom  den 
anden  fra  den  vestindiske  Frue  til  Nyboder.10    Stykket  vrimler 
af  Hentydninger  til  samtidige  Begivenheder  og  gaar  dristigt  løs 
paa  højtstillede  Personer,  hvilket  dengang  maa  have  vakt  over- 
ordenlig Jubel.    En  Landsbypræst,   der  besøger  sin  Broder  Peer 
Mikkelsen  paa  Regensen,  svarer  saaledes  paa  Spørgsmaalet,  om 
han   er   kommen   til    Byen   for  at  søge  Audiens   hos   Stemann : 
«Hvad  skulde  jeg  der?    Jeg  søger  jo  ikke,   og  jeg  kommer  ikke 
ind  til  Byen  for  at  faa  Grovheder. » 

I  femte  Akt  forekommer  et  Sold  paa  Regensen.  En  bræn- 
dende Bolle  staar  paa  Bordet,  og  omkring  dette  sidde  Regen- 
sianerne med  tændte  Piber  og  synge:  «Der  er  et  Land,  dets 
Sted  er  højt  mod  Norden ».  Derpaa  begynde  de  at  holde  Taler. 
Den  første  er  en  ægte  Studentervrøvletale.  Vedkommende  er 
fuldt  alvorlig,  men  han  indlader  sig  paa  at  behandle  Forhold, 
han  ikke  kan  magte,  gjør  idelige  Sidespring  og  fortaber  sig 
tilsi dst  i  det  rene  Vaas.  Saaledes  som  han  bar  sig  ad,  have 
mange  andre  Studenter  baaret  sig  ad  senere. 

/.  Regensianer:  Mine  Herrer!  Der  er  et  Ord,  der  er  betydningsfuldt  og 
dybt,  det  gjemmer  i  sig  Velsignelse  og  Fylde,  og  dette  Ord  er  Samliv.  Men 
Samliv  er  ikke  een  Art  Liv,  det  er  af  mangfoldige  Arter.  Der  gives  Samliv  i 
nærmere,  Samliv  i  fjærnere  Betydning;  Samliv  i  videre,  Samliv  i  snævrere  Be- 
tydning; Samliv  i  indskrænket  og  Samliv  i  uindskrænket  Betydning.     Et  Samliv 

i  videste  Betydning  finder  Sted  mellem  den  hele  Menneskehed  ligefra  Grønlands 
Isbjerge  til  Afrikas  Sandørkener.  Et  Samliv  i  snævrere  Betydning  er  det  Baand, 
som  omslynger  samme  Stats  Borgere,  dem,  som  have  Sprog,  Sæder  og  Fædrenes 
Minder  tilfælles.  Et  Samliv  i  engeste  Betydning  er  endelig  Forholdet  mellem 
Mand  og  Kone.  Men  det  Samliv,  for  hvilket  jeg  udbeder  mig  Deres  Op- 
mærksomhed, er  hverken  det  første  eller  det  sidstnævnte  og  heller  ikke  det 
mellemste,  men  det  ligger  —  det  ligger  maaske  mellem  det  mellemste  og  det 
sidste;  thi  det  er  det  Samliv,  i  hvilket  vi  leve,  røres  og  ere,  det  er  Samlivet 
mellem  Studenter.  Jeg  skuer  ikke  fejl  —  jeg  veed  meget  godt,  hvad  jeg  siger, 
men  jeg  paastaar,  —  nej,  naar  jeg  paastaar  og  udraaber,  at  der  i  det  findes 
Glimt  af  Paradis.  Jeg  skal  ikke  her  indlade  mig  paa  at  bestemme  Paradisets 
Beliggenhed,  det  er  en  Ting,  der  rigtigen  afhandles  paa  et  andet  Sted,  —  men 
jeg  mener,  at  der  i  vort  Samliv,  som  jeg  alt  har  sagt,  findes  Glimt  af  Paradis, 
nemlig  den  samme  Gemytlighed,  som  karakteriserede  vore  Forfædre,  —  og  den 
samme  —  jeg  vil  ikke  sige  Uskyldighed,  —  men,  som  jeg  allerede  har  sagt  — 
Gemytlighed.  —  Dette  Samliv  —  jeg  sagde  Glimt  af  Paradis  —  dette  Samliv, 
det*  bør  vi  agte,    ære    og    bevare,    af  det  udspringer  vore  varmeste  Kilder,    i  det 

—  i  det  finder  Tanken   sin  Fyldestgjørelse  —  i  det  —    i   dette   —   mine  Herrer  I 

—  i  dette  —  ja  i  dette  Samliv  —  jeg  vilde  sige  for  dette  Samliv  udbringer  jeg 
en  Skaal. 

Flere  Stemmer;     Op  da  med   Samlivet ! 

(De  klinke  og  sætte  sig.) 

Enhver  ældre  akademisk  Borger  vil  i  sin  Ungdom  have 
hørt  lignende  Taler  i  Studenterforeningen,  dengang  da  Stu- 
denterne vare  mere  naive  og  ikke  saa  bange  for  at  gaa  i  Vandet 
som  nuomstunder.  i.  Regensianer  lod  sig  1839  imidlerlid  ikke 
forbløffe  men  rejste  sig  atter  op  for  at  udbringe  en  ny  Skaal 
og  tog  nu  Regensprovstens  Maade  at  tale  paa  under  Be- 
handling.     Det  er,   som  man  hører  den  gode  Mand  selv. 

Kjære  Venner!  Jeg  udbeder  mig  Tilladelse  til  at  tage  Ordet  for  at  ud- 
bringe en  Skaal,  som  jeg  er  overbevist  om,  Alle  ville  istemme  med  begejstrede 
Raab.  Det  er  navnligen  for  disse  gamle  ærværdige  Mure,  som  ved  det  gavmilde 
theologiske  Fakultets  overordenlige  Velgjerning  give  os  Ly  og  Skygge.  Gid 
ingen  larmende  Musik  eller  Sang  nogensinde  maa  ryste  dem,  ingen  Uterlighed 
af  Mennesker  eller  Hunde  besudle  dem,  nej,  men  gid  navnligen  Flid,  Orden 
og  Sædelighed,  disse  tre  Kariter,  som  forskjønne  Livet,  maa  for  evigt  og 
evindeligen  her  bygge  og   bo. 

Efter  ham  tog  Peer  Mikkelsen  fat  og  afleverede  følgende 
længere  filosofiske  Udgydelse  i  den  da  gjældende  hegelianske 
Maneer : 

Herimod  maa  jeg  sige  et  Par  Ord,  thi  det  er  just  ved  den  Alt  omfattende 
Debat  af  Alt  imod  Alt,  at  Sandheden  kommer  for  Dagen.  Du  har  opstillet  en 
logisk  Trehed  og  mener  maaske  i  den  at  have  den  absolutte  Sandhed,  men  jeg 
maa  bemærke,  at  der  i  Livet  gives  mangehaande  F'irheder.  Thi  at  der  gives 
saadanne,  vil  dog  Ingen  nægte,  som  har  set  Koen  gaa  paa  Fire,  ligesom  dette 
Bord  staar  paa  Fire,  skjønt  jeg  ikke  vil  nægte,  at  det  jo  ogsaa  kunde  staa  paa 
Tre,  hvilket  Grækerne  fandt  mere  passende,  thi  ikke  blot  deres  Borde  og  deres 
Stole  men  endogsaa  deres  Kjedler  og  Potter  stod  paa  Tre.  Dette  vil  man  lære 
at  kjende  af  Professor  Petersens  Arkæologi,  hvor  der  er  udførligere  handlet  om 
den  delfiske  Trefod.  Men  det  var  nu  ikke  om  den  delfiske  Trefod,  jeg  skulde 
tale.  Hvorledes  du  vil  faa  Koen  til  at  gaa  paa  Tre,  gad  jeg  gjerne  vidst;  den 
gaar  nu  engang  paa  Fire,  og  hverken  du  eller  Hegel  skal  bringe  den  ind  i 
Eders  Trilogier,  thi  Trilogierne  ere  sandelig  ikke  Køernes  Plads.  Og  det  er 
ikke  blot  Koen  alene  men  ogsaa  Firbenet,  Frøen,  Skrubtudsen,  ja  efter  Plinius 
ogsaa  Gæssene,  hvilket  er  højst  mærkværdigt,  og  den  hele  store  Mangfoldighed 
af  Dyr,  som  Naturforskerne  just  derfor  kalde  de  Firføddede  (Q  uadrupedes), 
der  ville  gaa  paa  Fire  og  saaledes  overbevise  os  om  Livets  Firheder.  For  Naturen 
skal  man  have  Respekt,  hvorfor  ogsaa  vor  geniale  Landsmand  Steffens  siger,  at 
om  han  havde  en  Datter,  der  følte  Naturtilbøjelighed  til  at  vorde  Beriderske, 
saa  vilde  han  have  Respekt  for  dette  Naturkald,  thi  det  var  just  Livets  Midt- 
punkt, om  man  saa  vil  kalde  det,  det  Universelle  eller  det,  hvori  enhver  kvali- 
ficeret Enhed  kan  gaa  op,  det  ellers  tilhyllede  højere  locus  communis,  som 
ved  denne  Lejlighed  vilde  revelere  og  manifestere  sig  for  al  Verden.  Dog  hvad 
det  var.  jeg  vilde  sige.  Du  skal  nu  blot  lade  Livets  Firheder  blive  staaende, 
hvor  de  staa  paa  deres  fire  Ben,  og  lige  saa  lidt  skal  du  nægte  en  kollateral 
Viden,  og  lige  saa  vel  skal  du  lade  Enhver  have  Lov  til  at  have  sine  Kategorier 
for  sig  selv.      Men  herom  skal  jeg  tale  nærmere  en  anden  Gang. 

Flere  Stemmer  'i  Munden  paa  hverandre) :  Op  med  Firben  og  Trefødder,  op 
med  den  kollaterale  Viden,  op  med  Kategorierne  for  sig  selv  og  med  den 
spekulative  Peer! 

Senere  ved  Soldet  istemmer  Selskabet  Sangen  « Regensen 
hedder  for  Ingenting  ej  Gaarden  ved  Taarnets  Fod»,  der  altsaa 
er  digtet  til   denne  Atellan. 

Denne  Filosofering,  som  Ploug  her  har  taget  under  Be- 
handling, lagde  i  1838  og  39  i  høj  Grad  Beslag  paa  mange 
Unges  Interesse.  Martensen  var  i  1838  bleven  ansat  som  Lektor 
i  det  theologiske  Fakultet,  men  da  Poul  Møller  samme  Aar 
døde,  blev  det  ogsaa  overdraget  ham  at  holde  Forelæsninger 
over  Moralfilosofien  for  Russerne.  Om  den  Virkning,  disse 
gjorde,  har  han  selv  skrevet11:  «Et  nyt  Liv  og  Røre  viste  sig 
iblandt  de  theologiske  Studerende.    Filosofiske  Studier  udøvede 

deres  fængslende  Magt,  og  de  Studerende  samtalede  stadig  om 
de  højeste  Problemer.  Vistnok  var  der  dem,  hvad  ved  slige 
Lejligheder  ikke  kan  undgaas,  for  hvilke  det  Hele  var  en  Mode- 
sag. Hegel  var  jo  Tidsalderens  Mand,  og  naar  man  havde 
hans  Stempel,  stod  man  paa  Tidens  Højde.  Andre  tog  det 
alvorligt  med  Hegel  og  fordybede  sig  i  ham.  Men  af  disse 
var  der  dem,  der  ikke  kunde  skikke  sig  i,  at  jeg  ikke  skulde 
være  Hegelianer.  Da  Hegel  var  dem  det  Højeste,  skulde  Alt 
afledes  fra  ham,  og  de  vare  tilbøjelige  til  at  betragte  det  Ikke- 
Hegelske  hos  mig  som  noget  Tilfældigt. » 

En  daværende  ganske  ung  Student  skrev  42  Aar  senere 
om  det  Sprog,  man  dengang  hørte  i  Akademicum:12  «Det 
blev  en  filosofisk  Glossolali,  som  ofte  var  ved  at  gaa  over 
Grænsen  og  udartede  til  et  Lirumlarum  af  filosofiske  Kunstord ! 
Den  Hegelske  Filosofi  var  et  ægte  Tysklands  Barn,  overmodig 
og  arrogant  til  alle  Sider.  Det  Absolutte  var  kommet;  der  var 
ingen  Hemmeligheder  hverken  i  Himlen  eller  paa  Jorden.  Men 
uagtet  disse  Skyggesider  blev  de  Studerende  grebne  af  et  hidtil 
ukjendt  Liv,  og  hvor  de  mødtes,  blev  der  diskuteret  om  alle 
Problemer;  der  taltes  om  Trilogier,  Kategorier,  Negationer, 
Mediationer,  Immanens  og  Transcendens  o.  s.  v.,  og  denne 
Kamp  var  ikke  mindre  hidsig  end  den,  Holberg  beskriver  i  sin 
Peder  Paars;  Filosofien  var  bleven  som  en  beslagen  Homerus, 
som  det  ikke  var  raadeligt  at  spøge  med.  Men  denne  filosofiske 
Periode  varede  kun  kort,  thi  snart  skulde  Politikken  tage  alle 
Sind  i  Beslag. » 

To  Aar  senere  (1883)  skrev  Ploug:15  «Martensens  ogsaa  af 
endel  Ikke-Theologer  besøgte  Forelæsninger,  hvorfra  man 
strømmede  hen  i  det  nærliggende  Akademicum,  og  de  filosofiske 
Studier,  som  de  af  ham  paavirkede  Ældre  og  Yngre  en  Tid- 
lang dyrkede,  afgav  i  de  første  tre  Fjerdingaar,  Akademicum 
bestod,  et  rigt  Stof  til  Underholdning,  og  Læsestuerne  vare  da 
ogsaa  uforholdsmæssig  godt  forsynede  i  samme  Retning,  medens 
strengt  Maadehold  iøvrigt  var  nødvendigt.  Følgen  heraf  var, 
at   næsten   al    Samtale    blev   ført    i    den    hegelske   Terminologi ; 

men  denne  af  unødige  Fremmedord  lavede  Jargon,  der  ponerede 
eller  negerede,  manifesterede  og  medierede  alt  Muligt,  frem- 
kaldte snart  en  Satire,  der  vistnok  bidrog  noget  til  at  faa  den 
afskaffet. » 

Da  alt  Spil  altsaa  ogsaa  Schak  og  Domino  var  forbudt 
i  Akademicum,  og  da  der  ikke  blev  holdt  Foredrag  eller 
givet  musikalske  Underholdninger  Lørdag  Aften  allerede  af 
den  gode  Grund,  at  man  ikke  havde  nogen  Forsamlingssal, 
vare  Medlemmerne  udelukkende  henviste  til  at  læse  eller  til 
at  føre  Diskussioner.  Læsning  kan  være  meget  oplivende 
for  den  Enkelte,  men  den  bidrager  ikke  til  at  samle  Folk, 
saa  at  den  daglige  Samtale  mellem  Mand  og  Mand  blev 
det  fornemste  Nummer  paa  Dagsordenen.  Saalænge  der  nu 
fandtes  Sager,  der  særlig  tog  Opmærksomheden  fangen,  gik 
Konversationen  let.  I  de  første  Maaneder  var  det  selve  den 
Omstændighed,  at  der  var  dannet  en  ny  Forening  som  en 
Protest  mod  det  theologiske  Fakultets  og  Regensprovstens  Magt- 
sprog, som  afgav  rigeligt  Stof  til  Underholdning.  Her  mødtes 
jo  for  første  Gang  ca.  300  unge  Mennesker  fra  de  forskjellige 
Fakulteter,  og  før  de  blev  rystede  godt  sammen  og  fandt 
hinanden,  og  før  Venskaber  sluttedes  og  de  uundgaaelige  smaa 
Kliker  af  Ligesindede  dannedes,  var  der  Liv  og  Fart  i  For- 
eningen. 

Naar  saa  Forelæsningerne  paa  det  nærliggende  Universitet 
vare  forbi,  ilede  de  Studerende  i  Foraaret  1839  hen  til  Kannike- 
stræde og  fyldte  de  trange  Lokaler,  men  det  viste  sig  snart, 
at  kun  Faa  vare  de  Ydende,  medens  de  Fleste  holdt  mere  af 
at  høre  til.  Det  var  i  Regelen  enkelte  udlærte  Ordfægtere, 
der  kæmpede  med  hinanden,  og  som  ikke  skaanéde  hinanden, 
saa  at  Kampen  ofte  udartede  til  Personligheder.  Naar  der  blev  af- 
holdt en  saadan  Turnering,  under  hvilken  i  Regelen  alle  Hegel- 
ianismens  Kraftudtryk  fløj  rundt  som  temmelig  ufarlige  Projek- 
tiler, flokkedes  alle  de  Tilstedeværende  om  de  stridende  Parter 
og  hørte  efter,  ja  selv  de  graadigste  Læsere,  der  plejede  at 
abonnere  paa  en   ny  Bog,    før  de   vare   komne   halvt  igjennem 

den,  de  holdt  i  Haanden,  rejste  sig  for  at  optræde  som  Til- 
hørere. Den  senere  filosofiske  Professor  Rasmus  Nielsen  slog 
sine  første  Slag  her  og  høstede  Laurbær  som  en  smidig 
Dialektiker,  og  hans  tilkommende  Kollega  H.  Brøchner,  der 
var  ham  saa  ulige  i  Maade  at  optræde  paa,  henledede  her  Op- 
mærksomheden paa  sig  som  en  ung  Mand,  der  maatte  kunne 
have  en  akademisk  Fremtid.  Da  Formanden  for  Akademicum 
hen  paa  Aaret  skulde  give  et  Billede  af  Livet  i  den  første  Tid, 
klagede  han  bl.  A.  over,  at  der  hos  Medlemmerne  efterhaanden 
havde  indsneget  sig  en  Tilbøjelighed  til  kun  at  søge  Tids- 
fordriv paa  den  Maade,  at  de  Intet  bidrog  til  den  almin- 
delige Underholdning  men  derimod  forlangte  Alt  af  Andre, 
og  at  de  for  at  fordoble  deres  Nydelse  flokkedes  i  Konversa- 
tionsværelserne.  Imidlertid  kunde  han  samtidig  slaa  fast,  at 
den  akademiske  Læseforening  hverken  ganske  havde  opfyldt 
ej  heller  aldeles  skuffet  de  Forventninger,  man  i  Begyndelsen 
nærede  til  den. 

Lokalerne  i  Kannikestræde  frembød  ikke  mange  Bekvemme- 
ligheder, eller  rettere  sagt  de  vare  mere  end  tarvelige,  da  man 
ikke  havde  nogen  Driftskapital  at  begynde  med.  Den  eneste 
Luxus,  Medlemmerne  tillod  sig,  var  at  anskaffe  en  tyrkisk 
Sofa,  som  kostede  29  Rbd.,  hvilket  Beløb  de  mere  Velhavende 
maatte  udrede  gjennem  frivillige  Bidrag.  De  faa  Penge,  Be- 
styrelsen strax  havde  til  sin  Raadighed,  anvendte  den  til  at 
kjøbe  det  Haandbibliothek,  som  havde  tilhørt  Regensens  op- 
hævede Læseforening.  Allerede  i  Juni  fandt  man,  at  det  vilde 
blive  nødvendigt  at  skifte  Lokale  til  Efteraaret.  Paa  en  General- 
forsamling den  27.  i  samme  Maaned  stillede  Ploug  som  For- 
mand et  Forslag  herom.  Læseværelserne,  sagde  han,  vare  op- 
fyldte med  Røg  og  Kvalme  og  Konversationsværelserne  for 
snævre  til  Foredrag  og  til  større  Foretagender  overhovedet. 
Hvad  der  imidlertid  gjorde  en  Flytning  betænkelig,  var  Vanskelig- 
heden ved  at  finde  et  andet  Lokale  saa  nær  ved  Studiegaarden 
og  Kollegierne,  og  hertil  kom,  at  en  ny  og  dyrere  Lejlighed 
nødvendigvis    forudsatte    et     større    Medlemsantal.       Nogle    af 

Repræsentanterne  havde  vanket  om  fra  Hus  til  Hus  og  under- 
søgt, om  der  fandtes  bekvemme  og  rummelige  Lejligheder,  men 
de  havde  kun  fundet  enkelte,  der  kunde  siges  at  være  passende, 
og  disse  vare  tilmed  vanskelige  at  faa,  da  « andre  Folk  nødig 
ville  bo  i  Hus  med  os.»  Der  blev  gjort  den  Indvending,  at 
mange  af  de  nuværende  Medlemmer  til  Vinteren  vilde  gaa  ind 
i  Studenterforeningen,  hvor  der  gaves  flere  Fester,  og  hvor  der 
i  det  Hele  taget  herskede  større  Munterhed,  men  et  Med- 
lem mente  dog,  at  naar  man  overhovedet  havde  vovet  at  leje 
det  Lokale,  man  nu  sad  inde  med,  saa  kunde  man  gjerne  være 
dristig  en  Gang  endnu,  hvorpaa  Forslaget  om  at  flytte  gik 
igjennem  med  stort  Flertal.14  I  Oktober  drog  Akademicum 
saa  ind  i  en  ny  Lejlighed  paa  Hauserplads. 

Antallet  af  Medlemmer  havde  den  2.  Maj  udgjort  278,  i 
Oktobers  Begyndelse  var  det  281,  og  ved  Udgangen  af  denne 
Maaned  var  det  steget  til  over  300. 

Den  akademiske  Læseforening  havde  kun  bestaaet  lidt  over 
en  Maaned,  før  den  optraadte  som  Vært  for  svenske  Studenter. 
Efter  de  venskabelige  Sammenkomster  i  1838  paa  Regensen  og 
i  Lund  havde  Studenterne  i  denne  By  besluttet  i  større  Mængde 
at  gjæste  Kjøbenhavn  og  Brødrene  der.  Uden  at  de  havde 
meldt  sig  officielt,  rygtedes  det  dog,  at  de  150  i  Tallet  vilde 
komme  den  26.  Maj  1839  ombord  paa  Dampskibet  « Malmø*. 
De  Regensianere,  der  tidligere  havde  plejet  Venskabet  med 
Lundenserne,  vare  Medlemmer  af  Akademicum,  og  saaledes 
blev  det  denne  Forening,  der  paatog  sig  at  sørge  for,  at 
Gjæsterne  tilbragte  Dagen  paa  den  behageligste  Maade. 

Bestyrelsen  udstedte  strax  et  Opraab  til  Medlemmerne  om 
at  give  Bidrag  og  om  at  tegne  sig  som  Værter,  men  dette 
Opraab  gjaldt  forøvrigt  alle  danske  Studenter.  Uagtet  Tiden 
var  knap,  gav  et  Par  af  Akademicums  Repræsentanter  dog 
Møde  i  Malmø  for  allerede  der  at  byde  Gjæsterne  Velkommen 
og  for  at  give  dem  fornøden  Oplysning  om,  hvorledes  man 
havde  tænkt  at  underholde  dem.  Ikke  mindre  end  300  aka- 
demiske   Borgere    meldte    sig    som    Deltagere,     og    Kl.    3    om 

Eftermiddagen  den  26.  Maj  mødtes  disse  i  Regensgaarden  med 
de  150  Lundensere.  Professor  Clausen  havde  til  Regensprovstens 
store  Ærgrelse  givet  Tilladelse  hertil,  saa  at  Professor  Petersen 
ikke  havde  Andet  at  gjore  end  i  sin  Dagbog  at  nedskrive  sine 
Bekymringer  over,  at  hans  System  saaledes  blev  krænket  paa 
det  Groveste,  og  atter  at  betro  det  taalmodige  Papir,  at  alle 
almindelige  Studenteranliggender  ikke  vedkom  Regensen  men 
alene  Studiegaarden. 

Af  Universitetslærere  havde  Professor  Brøndsted  og  Lektor 
Martensen  givet  Møde.  Kl.  4  drog  alle  Svenskere  og  Danskere 
imellem  4  og  500  i  Tallet  ud  af  Regensgaarden,  gjennem  Nørre- 
port og  over  Fælleden  til  Charlottenlund,  hvor  man  lejrede  sig 
paa  en  aaben  Slette  og  fordrev  Tiden  under  Spøg  og  munter 
Samtale,  medens  den  lundensiske  Studentersangforening  under 
Otto  Lindblad  %  Anførsel  underholdt  Selskabet  med  firstemmig 
Sang.  Danskerne  kunde  ikke  gjøre  Gjengjæld  men  maatte  ind- 
skrænke sig  til  at  være  Tilhørere.  Imidlertid  blev  denne  Om- 
stændighed den  Draabe,  der  bragte  Bægeret  til  at  skumme 
over.  Den  5.  Juli  stiftedes  nemlig  den  danske  Studentersang- 
forening.15 

Derpaa  gik  Toget  videre  gjennem  Ordrup  med  et  Musik- 
korps i  Spidsen,  og  da  det  var  kommet  til  Ordruphøj,  hvor 
Oehlenschlåger  laa  paa  Landet,  sendte  man  en  Deputation  ind 
til  Digteren.  Da  han  viste  sig,  sang  Danskerne,  naturligvis 
unisont,  den  Vise  af  Overskous  «Kunstnerliv»,  hvori  bl.  A. 
Thorvaldsen  og  Oehlenschlåger  prises.  Ved  Skovløberhuset 
tæt  ved  Dyrehavsbakken  gjorde  man  Holdt;  her  havde  Pro- 
fessorerne 0.  Bang,  H.  N.  Clausen  og  Kolderup- Rosenvinge 
indfundet  sig  for  at  deltage  i  Gildet.  Under  dette  blev  der  nu 
holdt  mange  Taler.  Blandt  Andet  blev  der  bragt  de  svenske 
Brødre  en  hjertelig  Tak  for  den  udmærkede  Maade,  de  havde 
modtaget  de  danske  Gjæster  paa  Aaret  i  Forvejen.  En  Skaal 
for  den  nordiske  Trefoldighed  blev  modtagen  med  Jubel.  Ved- 
kommende danske  Taler  fremhævede  Nødvendigheden  af,  at 
det  gode  Forhold   mellem    de  tre  Folk  stedse  blev  inderligere, 

ligesom  han  haabede,  at  Venskabet  maatte  gjennemstrømme 
alle  Klasser  af  Befolkningen.  I  Danmark  var  det  kun  hos 
Bønderne,  at  der  endnu  fandtes  Levninger  af  den  gamle  For- 
dom og  Uvillie.  Der  udbragtes  endnu  Skaaler  for  Bellmans 
og  Linnés  Minde,  for  «Skaldernes  Adam»  og  for  « Sveriges 
Tegner >>.16  Tre  danske  Sange,  der  vare  digtede  i  Dagens  An- 
ledning, blev  sungne.  Af  disse  var  Plougs  «Til  Lundenserne » 
den  friskeste,  og  da  det  var  den  første  skandinaviske  Sang,  som 
den  tilkommende  Ordfører  for  Nordens  Enhed  skrev,  endnu 
ikke  26  Aar  gammel,  anføre  vi  den  her: 


«Kors!   hvad   maa  de  tro  derom, 

Tordenskjold  og  Kong  Carl  i  de   Saliges  Himmel, 

Hvis  de  gjennem  Tid  og  Rum 

Skue   ned   paa  vor  lystige   Vrimmel? 

Sundets  dengang  røde  Val  — 

Nu  et  blinkende  Baand,  som  forbinder  Nationer! 

I   den  danske   Bøgesal 

Hilses   «Gossar»  med  jublende  Toner! 

Hrunkebjerget  og  Svarteraa 

Glemt  i  Fortidens  Mørke  staa; 

Paa  de  gramme  Fædres  Grav 

Haand  i  Haand  Sønnesønnerne  slaa. 

Men,  hvo  fælded   Krigens  Ravn? 

Hvad   udslukkede  Tvedragtens   knitrende   Flamme? 

Hvi  blev  Lund  og  Kjøbenhavn 

Atter  Søstre  af  selvsamme  Stamme? 

Hvor  fik  Broderfolket  lært 

Broderfolket  i  Hu  og  i  Tanke  at  kjende, 

Og  at  se,   det   var  nok  værdt 

Aaben  Favn  mod  hinanden  at  vende? 

Aanden  det  er,  dens  lyse  Magt, 

Vidskab  og  Kunst   i   nyfødt  Pragt, 

Som  har  smeltet  Seklers   Is, 

Som  har  knyttet  den  herlige  Pagt! 

Svenske  Broder,  ræk  mig  din  Haand  I 

Det  er  Musernes  Sønner,   hvem  Kaldet  er  givet 

At  befæste  dette  Baand, 

At  gjenkalde  det,  søndret,  til  Livet! 

Eet  er  jo  vort  Maal  og  Med, 

Kamp  for  Frihed,  for  Ret  og  for  Sandhedens  Krone, 

Og  vort  Bryst  oplues  ved 

Samme  Harpers  beslægtede  Tone. 

Tøm  da  Pokalen,   <sbta  Bror»  ! 

Gjentag  vor  Skaal  i  kraftigt   Kor  I 

For  Bellman   og  for   Linné ! 

Ja,  for  Vidskab  og  Kunst  i  vor   Nord! 

Paa  Generalforsamlingen  i  Akademicum  den  25.  Oktober 
blev  alle  Anliggender  baade  vedrørende  Foreningen  og  enkelte 
Medlemmer  gjorte  til  Gjenstand  for  en  grundig  Drøftelse.  Først 
gav  Ploug  som  Formand  de  Oplysninger  om  Medlemsantallet 
og  om  Livet,  som  vi  allerede  have  meddelt.  Vi  skulle  kun 
tilføje,  at  han  betragtede  det  som  et  glædeligt  Fænomen,  at 
nogle  ældre  Videnskabsmænd  og  at  navnlig  en  Professor  ved 
Universitetet  havde  indmeldt  sig  i  Foreningen.  Dernæst  aflagde 
Revisorerne  0.  Lehmann  og  E.  Langhoff  en  længere  Beretning 
om  hele  den  økonomiske  Stilling,  der  selvfølgelig  ikke  var  god, 
men  de  gav  ogsaa  en  kritisk  Vurdering  af  hele  Forvaltningen, 
og  her  gjorde  de  opmærksom  paa  «den  formentlige  Uforholds- 
mæssighed, der  finder  Sted  mellem  de  for  Foreningens  Midler 
anskaffede  theologiske  Tidsskrifter  og  alle  andre  Videnskabsfag* 
for  dertil  at  knytte  den  Henstilling,  hvorvidt  der  maatte  være 
Anledning  til  «at  træffe  nogen  Foranstaltning  for  i  saa  Hen- 
seende at  tilvejebringe  et  mere  ligeligt  Forhold  og  navnligen 
vindicere  det,  som  mere  henhører  til  den  almindelige  Dannelse, 
især  Æsthetik,    Historie    og  Politik,    den   tilbørlige  Overvægt». 

Hertil  svarede  Formanden,  at  der  ikke  holdtes  saa  mange 
theologiske  Tidsskrifter,  som  der  var  bestilt,  og  at  maaske  et 
Par  kunde  afsiges  til  Nytaar,  men  at  de  øvrige  forresten  re- 
præsenterede Theologiens  forskjellige  Retninger,  hvorfor  de 
læstes  af  de  mange  Theologer,  der  fandtes  i  Foreningen.  Leh- 
mann maatte  dog  hævde,  at  Foreningen  ikke  var  noget  theo- 
logisk  Læseselskab,  og  haabede,  at  den  nye  Bestyrelse,  der  nu 
skulde  vælges,  vilde  tage  sig  af  denne  Sag. 

Bestyrelsen  var  i  Virkeligheden   nødt    til    at  rette  sig  efter 

de  mange  Theologers  Ønsker,  thi  de  allerfleste  Medlemmer 
studerede  Theologi.  I  ryrrerne  blev  der  hvert  Aar  skabt  en 
saa  stor  Mængde  theologiske  Kandidater,  at  de  senere  maatte 
vente  i  mange  Aar,  før  de  opnaaede  Præstekald.  Antallet  af 
Medicinere  og  Jurister   var   rent   forsvindende   ligeoverfor   disse. 

Efterat  dette  var  besørget,  førtes  der  en  lang  Forhandling 
om,  hvorvidt  Cand.  phil.  P.  L.  Møller  kunde  blive  Medlem  af 
Foreningen  eller  ej.  Naar  man  erindrer  Goldschmidts  Omtale 
af  denne  mærkelige  Personlighed,  hvis  Begavelse  som  æsthetisk 
Kritiker  har  staaet  sin  Prøve  i  Tiderne,  saa  kan  man  godt  for- 
staa,  at  han  ikke  havde  Venner,  og  at  Mange  betragtede  ham 
med  en  Mistillid,  der  var  saa  dyb,  at  de  vare  istand  til  at  tro, 
hvad  Ondt  der  blev  fortalt  ham.  Han,  der  i  1839,  da  han 
var  25  Aar,  allerede  havde  gjort  sig  bekjendt  som  Digter  og 
Anmelder,  gjaldt  for  at  være  en  yderst  farlig,  ikke  blot  satirisk, 
men  maliciøs  Person.17  «Hans  overlegne,  livlige,  ironiske, 
sarkastiske  Omgangstone  var  slem  nok  for  Adskillige  .  .  .  Han 
havde,  naar  han  var  i  hint  Humør,  en  mærkelig  Evne  til  at 
se  alle  mørke  Muligheder  i  et  Mennesker  Natur  og  drage  dem 
frem,  som  om  de  enten  vare  blevne  til  Virkelighed  eller  vare 
ganske  nær  derved. » 

I  Maj  havde  Møller  ønsket  at  blive  Medlem  af  Akademicum 
men  opnaaede  det  ikke,  idet  Repræsentantskabets  Flertal  havde 
modsat  sig  hans  Begjæring.  Men  da  Repræsentantskabet  ikke 
var  noget  Areopagus,  henviste  det  Sagen  til  en  Generalfor- 
samling. Her  optraadte  0.  Lehmann  strax  som  hans  Forsvarer 
og  udtalte:  «Jeg  har  ikke  nøje  Kjendskab  til  Hr.  Møller.  Dog 
er  han  mig  bekjendt  fra  Studenterforeningen  som  behagelig  at 
tale  med.  Han  vil  ved  Dokumenter  af  bevise  de  mod  ham 
gjorte  Beskyldninger,  og  jeg  nødes  til  paa  een  Gang  at  være 
hans  Aktor  og  Defensor.  Rygtet  har  sagt  om  ham,  at  han 
skulde  være  jaget  ud  af  Ehlers  Kollegium,  men  en  Attest  fra 
Professor  Clausen  beviser,  at  et  saadant  Skridt  ikke  har  været 
paatænkt  fra  Eforatets  Side.  Han  skal  dernæst  have  brugt  Ud- 
tryk, som  Auktionsholder  Lembcke  har  forstaaet  som  Umyndig- 

heds-Exception,  men  en  Attest  fra  Stud.  jur.  Hakonson  benægter 
slige  Udtalelser,  skjøndt  den  netop  refererer  sig  til  den  paa- 
gjældende  Samtale.  Et  Brev  fra  Cand.  jur.  A.  F.  Krieger  be- 
retter ifølge  en  Samtale  med  Lembcke,  at  de  Ord,  denne  har 
forstaaet  som  Umyndigheds-Exception,  have  lydt  saaledes:  «De 
har  jo  ikke  engang  Lov  til  ar  give  mig  Kredit».  Møller  be- 
nægter ganske  at  have  brugt  disse  Ord,  men  de  maa  ialfald 
forstaas  som  en  ilde  anbragt  Spøg.  Endelig  frikjender  en  Attest 
fra  Lembcke  ganske  Møller  for  den  paadigtede  Beskyldning. » 
Til  Slutningen  oplyste  Lehmann,  at  man  i  sin  Iver  mod  Møller 
var  gaaet  saa  vidt  i  « subjektivt  Liebhaveri«,  at  man  havde  paa- 
staaet,  at  han  var  den  velklædte  Person,  der  havde  indsmuglet 
en  slet  Oversættelse  af  et  Theaterstykke. 

Som  Forsvarer  af  P.  L.  Moller  optraadte  endvidere  Fr. 
Barfod,  der  var  overbevist  om,  at  der  i  ethvert  Rygte  var 
99  Kvintin  Løgn  og  i  K vintin  Sandhed.  Rygtet  om  Affæren 
med  Lembcke  paadigtedes  med  Frækhed  Møller,  hvilket  viste 
hine  Rygters  almindelige  Løgnagtighed.  Lembcke  havde  sagt 
til  Taleren,  at  Møller  havde  opført  sig  som  den,  der  ikke  havde 
en  til  sin  Villie  svarende  Evne  til  at  betale.  Der  udspandt 
sig  derpaa  følgende  Forhandling: 

Cand.  theol.  Niels  Hansen  (død  som  Præst  i  Egeslevsmagle) :  Man  kan 
daarlig  være  tjent  med  her  at  fremdrage  Ting,  for  hvilke  man  i  Mangel  af 
juridisk  Bevislighed  siden  kan  drages  til  Ansvar.  Jeg  kjender  mange  Historier 
om  Møller,  hvormed  hans  moralske  Karakter  er  bleven  blameret,  og  som  gjør 
mig  moralsk  overbevist  om,   at  han   fortjener  at  falde  igjennem. 

Cand.  theol.  Rasmus  Nielsen  (den  senere  Professor):  Naar  Møller  er  ret- 
færdiggjort for  de  Beskyldninger,  der  vitterlig  ere  rettede  mod  ham,  maa  dette 
negative   Vidnesbyrd   være  tilstrækkeligt. 

N,  Hansen:  Det  at  modbevise  enkelte  Beskyldninger  er  ikke  et  Bevis  for 
hans  Uskyldighed,  og  her  forties  Meget  om  ham,  som  ej  kan  fremføres.  Meget 
er  navnlig  bekjendt  om   P.  L.  Møller  som  Skribent  paa  Regensen. 

Lehmann:  Naar  Hr.  Hansen  har  talt  ud  af  sin  Samvittighed,  kan  jeg  ej 
fremsætte  Modgrunde  mod  ham.  Saadanne  dunkle  Allusioner  bør  imidlertid 
ikke  rettelig  tages  til  Følge  af  Andre.  Jeg  har  bevist,  at  de  bestemte  Paastande, 
der  ere  fremsatte  mod  Møller,  og  det  med  temmelig  stor  Suffisance,  ere  lige- 
fremme Usandheder  for  ikke  at  sige  Løgne. 

O.  C.  L.  Gad:     Hr.  Hansen  anførte  sine  Beskyldninger  mod  Møller  under 

en  almindelig  Form  men  bestemte  ikke  sine  Punkter.  Jeg  har  ført  et  almindeligt 
Regensliv  med  ham  og  veed  kun  det  om  ham,  at  han  ved  Satire  kunde  prostituere 
sine  Modstandere,   hvilket  mange   af  disse  ikke   kunde  glemme  ham. 

N.  Hansen:  Jeg  har  ment,  at  hans  publikke  Karakter  var  tilstrækkelig  be- 
kjendt  til,   at  man   kunde  fælde  en   Dom   over  ham. 

Lehmann:  De  bestemte  Ankepunkter  ere  nu  gjendrevne;  det  subjektive 
Skjøn,  reduceret  til  intimere  Forhold,  vedkommer  os  ej  her.  Saadanne  Vidnes- 
byrd ere  kun  fuldgyldige  for  det  enkelte  Individ. 

H.  Hage:  Hvis  der  er  Vidnesbyrd  mere  graverende  end  en  Umyndigheds- 
Exception,  saa  bør  de  anføres  her. 

Lehmann  oplyste  til  Slutningen,  hvilke  Repræsentanter  der  tidligere  havde 
stemt  for  P.  L  Møllers  Optagelse,  og  forlangte  deres  Navne  tilførte  Protokollen. 
Det  var  Boethe,  S.  Drejer  og  Tregder,  og  han  fandt  i  disse  Navne  en  hæderlig 
Autoritet  for  sin  Mening. 

Ved  den  derpaa  folgende  Afstemning  med  Kugler,  blev 
der  afgivet  42  Ja  for  Moller  og  15  Nej.  Han  blev  saaledes 
optagen  som  Medlem.  Efter  Afstemningen  stillede  Ploug  det 
Spørgsmaal,  om  Generalforsamlingen  vilde  tilkjendegive  de  Re- 
præsentanter, der  tidligere  havde  stemt  mod  P.  L.  Moller,  sin 
Misbilligelse.  Det  forekom  ham  iovrigt,  at  der  ved  Udtrykkene 
«subjektivt  Liebhaveri«  og  « stærk  Suffisance*  allerede  var  an- 
tydet en  saadan  Misbilligelse.  Da  der  imidlertid  ikke  blev 
forlangt  Afstemning  om  denne  Forespørgsel,  faldt  den  bort. 

Det  næste  Nummer  paa  Dagsordenen  var  et  Forslag  fra 
Ove  Fabricius  om ,  at  den  akademiske  Læseforening  skulde 
nedsætte  en  Komitee  til  at  overveje,  om  en  Union  mellem 
denne  og  Studenterforeningen  var  ønskelig.  Fabricius  udtalte, 
at  Forslaget  var  fremkommet,  fordi  han  vidste,  at  et  lignende 
var  indleveret  i  Studenterforeningen,  hvorfor  det  var  en  simpel 
Forekommenhed  at  forelægge  det  samme  Forslag  for  Akademicums 
Generalforsamling.  « Forslagets  egenlige  Aarsag  var  dog  at  søge 
i  Erkjendelsen  af  det  Ønskelige  i,  at  de  aandelige  Kræfter  hos 
vor  hele  Studenterstand  saa  meget  som  muligt  koncentreredes.« 

Ploug  maatte  som  Bestyrelsens  Formand  tilraade  Forslaget. 
Om  en  Union  overhovedet  var  ønskelig,  maatte  Komiteen  af- 
gjøre.  Forslaget  blev  derefter  enstemmigt  vedtaget.  Ligeledes 
vedtoges  Plougs  Forslag  om,  at  Komiteen  skulde  bestaa  af  lige 

saa  mange  Medlemmer  som  den,  Studenterforeningen  maatte 
nedsætte,  og  det  Samme  var  Tilfældet  med  et  Forslag  af 
Fabricius  om,  at  Komiteens  Forhandlinger  skulde  være  endte 
inden  Nytaar.  Et  Ønske  af  Ploug  om,  at  begge  Foreningers 
Komiteer  fik  Adgang  til  den  anden  Forenings  Generalforsam- 
linger, vandt  ligeledes  Bifald.  Til  Medlemmer  af  Komiteen  valgtes 
senere  Ploug,  A.  Breinholm,  Dahl  strøm  og  /.  E.  Damkier.  Den 
2.  November  valgte  Studenterforeningen  til  Medlemmer  af  sin 
Komitee  E.  Collin,  A.  F.  Krieger  og  Sager,  altsaa  kun  tre, 
hvorfor  den  ene  af  Akademicums  Kommitterede  maatte  udgaa. 
Generalforsamlingen  sysselsatte  sig  derefter  med  Forslag 
om  Anskaffelsen  af  Blade.  I  Anledning  af,  at  et  Medlem  havde 
foreslaaet  at  holde  Ugebladet  «Den  Frisindede*,  redigeret  af 
Claudius  Rosenhoff,   udspandt  der  sig  følgende  Forhandling: 

Synnestved  bemærkede,  at  mange  af  Foreningens  Medlemmer  ønskede  «Den 
Frisindede». 

Stansholm:  Den  er  ogsaa  interessantere  end  «Kjøbenhavnsposten»  for 
Tiden. 

Ploug:  «Den  Frisindede«  er  et  sjofelt  Blad,  og  dens  Redaktør  har  aldrig 
prostitueret  sig  værre  end  i  Sommer  ved  den  Rotheske  Sag  og  ved  den  bekjendte 
Ansøgning  om   Rejsestipendium.      Han   fortjener  nu  mindst  at  opmuntres. 

Kragh:  Selskabet  behøver  ej  at  billige  «Den  Frisindede » 's  Tendens,  fordi 
det  holder  dette  Blad. 

Staushohn:  Lad  vort  Selskab  ikke  blive  et  Censur- Kollegium.  Bladet  er 
dog  interessant,   om   end   dets  Tendens  er  forkastelig. 

F.  Barfod:  Jeg  har  ogsaa  hørt  den  Paastand  for  fulde  Alvor,  at  t  Nat- 
kikkerten* er  interessant;  vi  udgjør  intet  Censur-Kollegium  fordi  vi  mene,  at 
«Den  Frisindede*  er  et  sjofelt  Blad. 

I.  E.  Damkier:  Skjønt  jeg  her  skulde  være  upartisk,  maa  jeg  dog  aldeles 
anbefale,  at  «Den  Frisindedes  holdes,  men  jeg  billiger  ej  dens  Tendens.  Livet 
i  den  lavere  Middelklasse  træder  fremragende  ud  i  den  saavelsom  ogsaa  i 
1  Raketten*.     Jeg  foreslaar  derfor,  at  vi  ogsaa  holde  « Raketten*. 

Ove  Fabricius:  Ved  at  antage  disse  Forslag  etablere  vi  et  nyt  Princip, 
idet  vi  ogsaa  aabne  Smuds-Produktionen  Adgang  uden  at  tage  Hensyn  til  Kvaliteten 
af  det  Anskaffede. 

F.  Barfod:  Hvis  «Den  Frisindede*  antages,  foreslaar  jeg  ogsaa  «Lyn- 
straalens,   »Natkikkerten*  o.  s.  v. 

Tregder:     Lad  os  da  før  holde   « Politivennen*. 

Ploug:     Det  var  vist  ønskeligt,  om  vi  holdt  alle  Blade,    men  vi  bør  gjøre 

et  Udvalg  af  økonomiske  Hensyn,   og  saa  meget  desmere  har  Repræsentantskabet 
havt  Grund   til  at  forkaste   «Den   Frisindede*. 

I.  Levin:  Jeg  understøtter  Forslaget  om  «Raketten».  Vi  trænge  mest  til 
de  Blade,  som  Folk  søge  med  størst  Begjærlighed,  skjønt  de  vistnok  ofte  saare 
Velanstændigheds-Følelsen,  saa  man  kan  blive  ganske  rød  i  Ansigtet  ved  at 
læse  dem. 

Ved  den  derpaa  følgende  Afstemning  vedtoges  det  med 
28  Stemmer  mod  25  at  holde  «Den  Frisindede*,  ligesom  ogsaa 
Forslaget  om  « Raketten »  vedtoges.  En  Forhandling  som  den 
ovenforstaaende  kunde  godt  finde  Sted  endnu,  kun  med  den 
Forskjel,  at  Striden  gjaldt  andre  Blade.  Kampen  mellem  det 
Princip  at  holde  Alt  uden  Kritik  og  at  udelukke  det,  der  maa 
henregnes  til  Smudsliteraturen,   er  staaende  endnu. 

Da  denne  Sag  var  afgjort,  droftede  man  et  Forslag  om  at 
anskaffe  et  Par  Schakspil,  men  da  al  Slags  Spil  jo  stred  mod 
Lovene,  maatte  dette  vedtages  med  kvalificeret  Flertal.  Det 
modte  imidlertid  stærk  Modstand,  fordi  man  frygtede  for,  at 
det  skulde  bidrage  til  at  ødelægge  Samlivet  eller,  som  Ploug 
udtrykte  sig:  Schakspil  vil  hindre  Konversationen,  og  rolig 
Kontemplation  vil  indtræde,  saa  at  Medlemmerne  ikke  ville 
røre  Munden.      Forslaget  blev  derpaa  forkastet. 

Til  Slutningen  foretoges  Valg  af  nye  Repræsentanter  og 
af  Formand,  og  da  Ploug  ikke  ønskede  Gjenvalg  som  saadan, 
kom  Magister  Tregder  til  at  staa  i  Spidsen  for  den  akademiske 
Læseforening.  Dermed  var  denne  vigtige  Generalforsamling, 
der  dirigeredes  af  /.  E.  Damkier,  forbi. 

Medens  dette  nye  Liv  udviklede  sig  i  Akademicum,  havde 
den  « gamle?  Studenterforening  ved  Holmens  Kanal  rolig 
fortsat  sin  Tilværelse  med  Koncerter,  Fester,  Oplæsninger  og 
Foredrag.  Den  havde  som  sædvanlig  fejret  Kongens  Fødsels- 
dag den  28.  Januar  ,  1839  med  et  Festmaaltid.  Fastelavns- 
mandag den  1 1 .  Februar  blev  der  istedetfor  den  sædvanlige 
Maskerade  holdt  en  Koncert,  hvor  der  bl.  A.  blev  foredraget 
Ralladen  «Die  Schneekoniginn»  og  en  komisk  Sang  «Der  Paulus 
war  ein  Medicus,  er  schrieb  an  den  Timotheus».  Dernæst 
deklamerede  Arnesen    en   Parodi    paa    « Faust    og   Margarethe», 

som  han  illustrerede  med  levende  Tableauer.  Ved  Gildet  efter 
Koncerten  afsang  man  en  Sang,  som  H.  Hertz  havde  skrevet 
til  denne  Lejlighed,  nemlig  « Luftsejladsen,  eller  hvorledes  Vivike 
og  hans  Venner  gik  tilvejrs  Natten  mellem  Fastelavn  og 
Christianshavn*. 

I  samme  Maaned  oplæste  Carl  Weis  en  original  Novelle 
«Børnekjærligheden»  og  Kapitain  A.  Baggesen  to  af  sin  Faders 
endnu  utrykte  Ungdomsarbejder,  nemlig  «Adam  som  Poet», 
digtet  i  1782,  da  han  forlod  Skolen  i  Slagelse  og  blev  Student, 
og  et  Brudstykke  af  en  Dagbog  fra  Kjøbenhavn  til  Nyborg  i 
1788.  Endvidere  holdt  Ostermann  Foredrag  om  den  moderne 
Dannelse,  og  Kammerraad  Eiler,  der  havde  været  Fuldmægtig 
ved  Guvernementet  i  Trankebar,  gav  Oplysninger  om  Hinduernes 
Sæder  og  Skikke.  I  Marts  oplæste  P.  L.  Møller  «Kort  og 
Godt»,  dramatiseret  Ordsprog  efter  A.  de  Mussets  «Faire  sans 
dire»,  og  dernæst  et  Par  Prøver  paa  dansk  Morskabslæsning 
fra  foregaaende  og  næstforegaaende  Aarhundrede,  fun'dne  i  en 
Urtebod. 

Den  20.  April  gav  Foreningen  paa  Hoftheatret  en  Fore- 
stilling til  Fordel  for  de  Vandlidte  i  Jylland.  Den  aabnedes 
med  en  Prolog  af  H.  P.  Holst  «Aarets  Drama »,  som  Arnesen 
fremsagde,  og  som  vandt  meget  Bifald  men  spændte  For- 
ventningen højere,  end  de  efterfølgende  Stykker  kunde  tilfreds- 
stille. Man  gav  derefter  et  Lystspil  i  een  Akt,  «Den  sorte 
Domino  eller  et  apoplektisk  Tilfælde »  efter  det  Franske.  Da 
det  var  forbi,  fortalte  H.  C.  Andersen  sit  Eventyr  «Svovl- 
stikken».  Han  var  iført  Silkestrømper,  hvid  Atlaskes  Vest  og 
havde  en  fransk  Hat  i  Haanden.  At  han  var  smukt  friseret, 
følger  af  sig  selv.18  Til  Slutningen  opførtes  «Et  Eventyr  i 
Dyrehaven*,  original  Maskekomedie  i  een  Akt  af  H.  Hertz,  i 
hvilket  Stykke  Abrahams  spillede  Cassander  og  Carl  Bjerring 
Colombine.  Forestillingens  Nettooverskud  var  ca.  500  Rbd., 
et  meget  betydeligt  Udbytte. 

I  Juni  gav  16  Musikere  fra  Steiermark  under  Musikdirektør 
Siegl  en  Koncert  i  Foreningen.    Det  var  ægte  østerrigsk  Musik, 

de  udførte,  især  Danse  og  Valse  af  Strauss  og  Lanner.  Det 
Hele  gik  med  Liv  og  Sikkerhed.  Først  spillede  de  i  den  store 
Sal  i  første  Etage  og  senere  i  Haven. 

I  næste  Maaned  modtog  Senioratet  et  Brev  fra  den  ny- 
stiftede Studentersangforening  med  Anmodning  om  at  maatte 
benytte  et  af  Værelserne  paa  første  Sal  een  Gang  om  Ugen, 
hvilket  naturligvis  bevilgedes.  Hermed  indlededes  det  ven- 
skabelige Forhold  mellem  de  to  Foreninger,  som  langt  har 
overlevet  de  halv  Hundrede  Aar,  og  som  næppe  nogensinde 
opløses. 

Stiftelsesfesten  den  16.  Juli  fejredes  med  en  Middag  paa 
Fortunen.     F.  J.  Hansen  havde  skrevet  Festsangen. 

I  Efteraarshalvaaret  holdtes  der  den  19.  Oktober  en  General- 
forsamling, paa  hvilket  et  Forslag  af  Senioratet  om  at  ophæve 
det  Indskud  af  to  Rbd.,  ethvert  Medlem  maatte  betale  ved  sin 
Indmeldelse,  enstemmigt  blev  vedtaget.  Det  var  Konkurrencen 
med  den  akademiske  Læseforening,  som  fremkaldte  Forslaget. 
Senioratet  skildrede  vel  den  økonomiske  Stilling  med  temmelig 
lyse  Farver,  men  naar  man  hører,  at  Medlemsantallet  dengang 
var  sunket  ned  til  234  foruden  24  kontingentfrie  Medlemmer, 
kan  man  nok  forstaa,  at  der  ikke  var  særlig  mange  Penge  i 
Kassen,  hvorfor  man  da  ogsaa  paa  samme  Generalforsamling 
blev  nødt  til  at  afskaffe  et  Par  Tidsskrifter.  Et  Forslag  af  to 
af  Seniorerne  Fr.  Boye  og  C.  F.  Læssøe  om,  at  det  skulde  være 
tilladt  Medlemmerne  om  Aftenen,  naar  Lokalet  lukkedes,  fra 
Læsestuen  at  medtage  Boger,  der  da  skulde  afleveres  tidlig 
den  næste  Morgen,  kunde  man  ikke  blive  enig  om,  saa  at  dets 
Afgjorelse  blev  udsat  til  en  ny  Generalforsamling  fire  Dage 
senere.  Her  blev  det  forkastet,  medens  derimod  et  Forslag  af 
H.  Hage  om  at  vælge  en  Komitee,  der  skulde  underhandle 
med  den  akademiske  Læseforening  om  en  Sammensmeltning, 
blev  vedtaget,   rigtignok  med  et  ringe  Flertal. 

De  musikalske  Underholdninger  tog  deres  Begyndelse  med 
en  Koncert  den  23.  Oktober,  paa  hvilken  Abrahams  og  tre 
Andre    foredrog    firstemmige    Sange,    bl.    A.    «Et  Aftensuk »    af 

Frøhlich.  Faaborg  sang  Schillers  «Lied  an  die  Freude»  og 
Goethes  «Erlkonig».  Tivolis  senere  Stifter  Georg  Carstensen, 
der  efter  flere  Aars  Ophold  i  Udlandet  nu  var  kommen  hjem 
og  udgav  det  literær-artistiske  Tidsskrift  «Portefeuillen»,  op- 
traadte  ved  denne  Lejlighed  som  Sanger  og  foredrog  den  svenske 
Romance  «Sjomannen».  Slutningskoret  af  Rossinis  «Le  Comte 
d'Ory»  gjorde  megen  Lykke  og  maatte  gives  dacapo.  Til 
Slutningen  oplæste  H.  P.  Holst  «Prinsen  af  Wales »  og  »Postil- 
lonen«  og  H.  C.  Andersen   «Det  første  Suk». 

En  Maaned  senere  var  der  atter  Koncert.  Paa  denne  gaves 
bl.  A.  to  Romancer  af  Reissiger  for  Valdhorn  og  Violoncel 
nemlig  «Hornesruf»  og  «Abendstiindchen»,  en  Arie  og  en  Duet 
af  Rossini  «Borgia»  og  «La  regatta  veneziana»,  sungne  af 
Abrahams  og  Faaborg,  ligesom  den  Sidste  sang  «Flyv  Fugl, 
flyv  over  Furesøens  Vover ».  N.  Suenson  deklamerede  « Donna 
Ines  og  Don  Alvares»,  og  H.  C.  Andersen  oplæste  «Svine- 
drengen». 

Af  Foredrag  var  der  ikke  mange  i  dette  Foraar.  I  November 
oplæste  Oehlensc klager  nogle  Scener  af  sin  Oversættelse  af  Tiecks 
«Kajser  Octavianus»,  og  otte  Dage  senere  meddelte  Kapitain 
A.  Baggesen  Brudstykker  af  en  endnu  utrykt  Rejsebeskrivelse 
af  hans  Fader,  i  hvilken  denne  fortalte  om  sin  Udflugt  til 
Taasinge  med  Grevinde  Sybille  Reventlow  fra  Brahetrolleborg, 
hendes  lille  Datter  og  Frøken  Forster,  Søster  til  den  bekjendte 
Naturforsker  Georg  Forster.  Endelig  holdt  0.  Lehmann  den 
30.  November  et  Foredrag  om  Dueller  navnlig  ved  de  tydske 
Universiteter;  en  Artikel  i  «Kritische  Blåtter  der  Borsenhalle» 
af  Florencourt  tjente  som  Udgangspunkt. 

Naar  vi  dernæst  meddele,  at  Medlemmerne  sammenskød 
en  Sum  paa  50  Specier,  for  hvilken  Senioratet  kjøbte  den  Kopi, 
Koop  havde  malet  af  Horace  Vernets  Portræt  af  Thorvaldsen, 
og  som  nu  hænger  i  Spillestilen,  have  vi  omtalt  det  Vigtigste 
af,  hvad  der  foregik  i  Studenterforeningen  før  Frederik  den 
Sjettes  Død. 

Paa  Regensen   trak  Provsten   Vejret    lettere,    efterat    han    i 

April  var  bleven  Læseforeningen  kvit.  Vel  havde  han  som 
tidligere  omtalt  den  Ærgrelse,  at  de  svenske  og  danske  Stu- 
denter i  Maj  fik  Tilladelse  til  at  mødes  i  Regensgaarden,  før 
de  drog  i  Skoven,  men  han  trøstede  sig  med  at  klage  til 
Konsistorium.  Han  kunde  nu  hellige  sin  Opmærksomhed  til 
at  passe  paa,  at  der  ikke  skete  det  mindste  Brud  paa  hans 
kjære  System,  der  jo  kan  betegnes  ved  Ro  og  Stilhed  over 
hele  Linien.  En  skjøn  Dag  i  Juni  blev  han  imidlertid  op- 
skræmmet  ved,  at  nogle  Alumner  morede  sig  med  at  kaste 
med  Smaasten  efter  Spurve  i  Linden.  Ja  en  Sten  fløj  endog 
igjennem  en  af  hans  Ruder,  og  han  vilde,  som  han  siger,  ikke 
være  kommen  godt  derfra,  dersom  han  havde  siddet  paa 
sin  sædvanlige  Plads.  Det  uheldige  Kast  medførte  en  Ad- 
varsel mod  « denne  ikke  ganske  passende  og  ialfald  farlige 
Leg». 

Et  Par  Dage  senere  blev  der  sunget  i  Gaarden  til  Kl.  11V2, 
hvorpaa  Enkelte  gav  sig  til  at  gø  og  støje,  og  da  Sangen  en 
anden  Aften  gjentoges,  og  der  tillige  afbrændtes  Troldkjærlinger, 
gik  han  selv  ned  i  Gaarden  og  gjorde  de  Forsamlede  « op- 
mærksom paa  det  Stridige  heri  baade  mod  de  almindelige 
Politilove  og  Regensens  egne  Love». 

Den  1.  Juli  holdt  Alumnerne  Stiftelsesfest  paa  Fortunen. 
Provsten  deltog  ikke,  men  han  skrev  i  sin  Dagbog:  « Efter 
hvad  jeg  veed,  bestod  Selskabet  af  omtrent  50  Personer,  næppe 
30  herfra.  Hjemkomsten  skete  efterhaanden  i  fuldkommen  Orden. 
Porten  stod  som  i  de  sidste  Aar  aaben  hele  Natten.  Blandt 
Viserne  var  en  til  Poul  Rytters  (d:  Plougs)  Forherligelse  af 
Hummel  og  en  af  Ploug,  hvor  Slutningsstrofen  begræder,  at 
Læseforeningen  og  Kroen  (!)  ere  faldne  som  Offer  for  «Orden, 
Flid  og  Ro».  Talerne  have  vistnok  været  tildels  i  denne 
Retning,  men  jeg  har  derom  Intet  hørt.  Det  Kjedsommelige 
ved  Sligt  er,  at,  hvad  Enkelte  gjøre,  og  Nogle  tage  Del  i,  gaar 
paa  Alles  Regning  og  er  en  Ytring  af  «den  offenlige  Mening ». 
Den  3.  Juli  bragte  Langhoff  mig  Viserne,  dog  ikke  den  skrevne, 

hvori   Poul  Rytters  Apotheose.     En  Afskrift  af  denne   har  jeg 
faaet  af  Fabricius. » 

Den  Sang  af  Ploug,  hvortil  Regensprovsten  sigter,  kjende 
vi  ikke,  men  man  kan  være  sikker  paa,  at  Digteren  her  har 
gjort  sig  lystig  over  Professor  Petersen  som  den,  der  stadig 
forte  «Orden,  Flid  og  Ro»  i  Munden.  At  denne  skulde  forstaa 
Meningen,  var  for  Meget  forlangt. 

Før  Provsten  tog  Ferie,  var  han  bleven  ilde  berørt  af,  at 
nogle  Alumner  om  Aftenen  havde  tudet  i  Gaarden  paa  samme 
Maade  som  Vægterne  paa  Blegdammen,  men  saa  meget  mere 
glædede  han  sig  ved  sin  Hjemkomst  i  August  ved  Vice- 
provstens  Ord  ti!  ham:  «En  saa  total  Mangel  paa  Anledning 
til  at  komme  med  mine  paternelle  Admonitioner  har  ikke 
existeret  nogen  af  de  Gange,  jeg  har  haft  den  Ære  at  vikariere 
for  Dem.» 

Midt  i  Ferien  havde  den  tidligere  Bestyrelse  for  Regensens 
ophævede  Læseforening  udgivet  et  lille  Skrift,  der  indeholdt  en 
Fremstilling  af  denne  Forenings  Oprindelse,  af  Striden  med 
Provsten  og  det  theologiske  Fakultet  samt  af  de  Forhandlinger, 
der  førte  til  dens  Ophævelse.  Dette  Skrift  fik  Provsten  først 
at  se,  da  han  igjen  sad  rolig  paa  Regensen,  og  da  han  havde 
læst  det,  skrev  han:  «Hvad  man  kalder  en  objektiv  Frem- 
stiling,  er  en  tro  Gjengivelse  af  den  mest  subjektive  Anskuelse. 
Det  hele  Forhold  er  aldeles  urigtigt  opfattet,  men  saaledes  at 
den  dermed  ubekjendte  eller  flygtige  Læser  misledes.  Dette 
bør  ikke  gaa  upaatalt  hen  for  Samtid  og  Fremtid. »  Han  var 
meget  i  Tvivl,  om  han  ikke  selv  skulde  gribe  Pennen,  men  paa 
den  anden  Side  kunde  han  ikke  godt  indlade  sig  i  en  offenlig 
Strid  med  unge  Mænd,  af  hvilke  nogle  endnu  vare  Regens- 
alumner.  Derfor  var  han  meget  glad  ved,  at  Fabricius  tilbød 
sig  at  skrive  et  Indlæg  i  Sagen. 

Fabricius'   Modskrift   udkom   midt    i   September.      Provsten 
fandt,  at  det  var  skrevet  med  Sandhed,  Klarhed  og  Frimodig 
hed,    men  denne  Dom  delte  den  opløste  Læseforenings  Ledere 
ikke.    Ploug  optog  Kampen,  og  i  «Kjobenhavnsposten»   under- 

kastede  han  Skriftet  en  indgaaende  og  skarp  Kritik,  i  hvilken 
han  paaviste,  at  det  indeholdt  en  Mængde  Modsigelser  og 
Urigtigheder,  «som  kun  kunne  undskyldes  dermed,  at  det  er 
første  Gang,  F.  har  forsøgt  sig  i  denne  Literaturgren».  Slut- 
ningsordene i  Plougs  Artikel,  der  give  et  Billede  af  den  Maade, 
hvorpaa  Striden  førtes,  lyde  saaledes: 

«Jeg  har  hidtil  uden  at  gjøre  Regnskab  derfor  betragtet 
Hr.  F.s  Skrift  ikke  som  en  upartisk  Trediemands  Votum,  men 
som  et  Defensionsindlæg  for  Fakultetet,  besørget  af  en  af  dets 
underordnede  Embedsmænd.  Hvad  der  har  berettiget  mig  der- 
til, er  den  Tone,  hvori  Hr.  F.  har  skrevet,  eller  den  snart 
haanlige,  snart  bitre  Maade,  hvorpaa  han  omtaler  den  op- 
hævede Forenings  Medlemmer  eller  Regensens  Alumner  og 
Regenslivet.  Hr.  F.  har  nemlig  hidtil  levet  i  et  saare  ven- 
skabeligt og  fidelt  Forhold  til  Alumnerne,  og  ved  enhver 
Lejlighed,  hvor  han  har  modtaget  et  Tegn  paa  deres  Høj- 
agtelse og  Hengivenhed,  har  han  erklæret,  at  det  var  hans 
kjæreste  Ønske  ikke  at  betragtes  som  Embedsmand  paa  Re- 
gensen men  som  et  Led  af  Alumnernes  Kreds,  som  Veteranen 
iblandt  dem,  som  « primus  inter  pares ».  Naar  han  altsaa 
her  synes  at  skildre  dem  som  en  Flok  umyndige  uvorne  Drenge, 
saa  maa  man  enten  antage,  at  hine  hans  Ytringer  have  været 
«en  højtravende  Tale»,  som  hans  Hjerte  « rentud  har  benægtet», 
eller  at  han  for  at  røgte  sin  Advokatur  vel  har  troet  aldeles 
at  burde  overse  og  tilsidesætte  hint  Forhold;  og  den  sidste 
Antagelse  gjør  da  uden  Tvivl  Hr.  F.s  Karakter  størst  Ære. 
Tonen  i  Hr.  F.s  Skrift  maa  ogsaa  undskylde,  at  jeg  her  har 
brugt  skarpere  Vaaben,  end  jeg  nogensinde  ventede  at  komme 
til  at  føre  i  en  Debat  mod  Hr.   F.».19 

Fabricius  svarede  atter  i  «Kjøbenhavnsposten»,  men  Provsten 
fandt  paa  den  mærkelige  Idee  at  tilskrive  Ploug  privat  for  at 
imødegaa  hans  Kritik  af  Viceprovstens  Skrift.  Hertil  svarede 
Ploug,  at  det  havde  overrasket  ham  at  modtage  et  saadant 
Brev,  efterat  Sagen  var  bleven  overgivet  til  Offenligheden,  og 
at  det  havde  været  ham  kjærere,    at  Provsten   havde  tilskrevet 

ham  offenligt.  Han  betragter  imidlertid  den  private  Med- 
delelse som  et  Tegn  paa,  at  denne  under  ydre  fjendlige  For- 
hold har  bevaret  Godhed  for  ham.  I  November  modtog  Ploug 
endnu  et  privat  Brev  fra  Provsten,  og  dermed  ophørte  denne 
Strid,  der  under  de  daværende  rolige  Forhold  i  Kjøbenhavn  i 
hele  Aaret  1839  havde  lagt  Beslag  paa  den  akademiske  Verdens 
Opmærksomhed. 

Frederik  den  Sjettes  Regjering  nærmer  sig  nu  sin  Afslutning. 
Den  naive  Tid  med  den  barnlige  Tro  paa  det  gamle  Konge- 
domme var  ved  hans  Død  uigjenkaldelig  forbi.  Selv  de,  der 
af  al  Magt  vilde  holde  igjen,  og  som  ønskede  at  bevare  Ene- 
voldsherredømmet  med  Stænderne  som  den  offenlige  Menings 
Forkyndere,  følte,  at  det  gamle  Danmark  maatte  betræde  nye 
Veje.  Den  oplyste  Del  af  Folket,  og  der  var  i  1839  kun  Tale 
om  den,  kunde  umulig  overføre  den  Pietet,  den  havde  næret 
for  Frederik  VI,  paa  hans  Efterfølger,  som  ifølge  hele  sin  Ud- 
vikling og  Dannelse  tilhørte  Nutiden,  og  som  jo  selv  for  25 
Aar  siden  ikke  havde  taget  i  Betænkning  at  sætte  sit  Navn 
under  den  norske  Grundlov,  der  var  saa  frisindet,  at  den  ikke 
levnede  Kongemagten  synderligt  Albuerum. 

Men  under  den  politiske  Udvikling,  der  havde  fundet  Sted 
siden  Begyndelsen  af  Trediverne,  var  det  jo,  som  vi  have  vist, 
den  akademiske  Stand  og  særlig  dens  yngre  Bestanddele,  der 
havde  ført  an.  Studenterne  og  de  mange  Kandidater,  der  altid 
opholde  sig  i  Kjøbenhavn,  for  de  opnaa  at  komme  i  Embede, 
havde  atter  og  atter  gjennemgaaet  den  politiske  ABC.  Der  var 
i  ethvert  Tilfælde  Ingen  af  dem,  der  havde  kunnet  lukke  Øret 
til  for  de  mange  Taler,  Bladartikler  eller  Forhandlinger  mellem 
Mand  og  Mand  om  offenlige  Anliggender.  Ikke  faa  af  dem 
gjorde  sig  al  Umage  for  at  blive  fri  derfor  og  undgik  helst 
Politik  som  noget  Fremmed,  noget  Ubehageligt,  der  forstyrrede 
deres  Ro  og  deres  sædvanlige  Tankegang,  men  Urobacillen 
havde  ogsaa  angrebet  dem,  og  intet  Lægemiddel  formaaede  at 
jage  den  ud  igjen. 

I  de    19  Aar,   der  vare  forløbne,   siden  Studenterforeningen 

blev  stiftet,  og  der  saaledes  blev  skabt  en  Slagt  Repræsentation 
for  de  akademiske  Borgere,  havde  disses  hele  Stilling  under- 
gaaet  en  mærkelig  Forandring.  I  1820  kunde  der  endnu  være 
Tale  om,  at  Professorerne  vilde  tiltage  sig  en  Rolle  som  For- 
myndere og  bestemme,  hvorledes  de  maatte  tænke  og  skrive, 
og  om  de  overhovedet  maatte  komme  sammen  og  drøfte  de 
Anliggender,  der  interesserede  dem.  De  fleste  Studenter  havde 
endnu  dengang  en  nedarvet  Respekt  for  en  Universitetslærer, 
selv  om  han  ikke  betød  særligt  i  Videnskabens  Verden,  og  selv 
om  han  var  en  lærd  Pedant,  der  gjemte  sig  blandt  sine  Boger 
og  helst  undgik  nærmere  Samkvem  med  dem,  han  var  sat  til 
at  vejlede.  Kritikken  var  ikke  vaagen,  og  Selvstændighedsfølelsen 
var  ikke  udviklet.  Dette  forandrede  sig,  da  enkelte  dristige  unge 
Mænd,  der  folte  deres  eget  Værd,  stillede  sig  i  Spidsen  for 
Kammeraterne  og  dannede  en  Forening,  der  vel  i  Begyndelsen 
fik  en  meget  daarlig  Modtagelse  i  Konsistorium,  men  som  efter- 
haanden  tiltvang  sig  Professorernes  Agtelse,  saa  at  mange  af 
disse  meldte  sig  ind. 

I  1839  var  denne  Forening  selv  bleven  gammel.  De 
yngste  og  mest  energiske  Studerende  havde  dannet  en  ny  For- 
ening i  aaben  Kamp  med  Medlemmerne  af  det  theologiske 
Fakultet  og  med  den  Professor,  der  styrede  Regensen.  Disse 
unge  Mænd,  blandt  hvilke  ikke  faa  senere  fik  en  afgjørende 
Indflydelse  paa  Danmarks  Skjæbne,  nærede  ingen  blind  Be- 
undring for  en  Professor,  blot  fordi  han  sad  paa  et  Katheder 
og  docerede,  ja  de  gik  endnu  videre,  idet  de  vovede  at  kritisere 
den  Maade,  hvorpaa  Staten  blev  styret.  Saalænge  Kritikken 
holdt  sig  indenfor  fire  Vægge,  og  saalænge  den  kun  kom  til- 
sløret frem  i  Komedier  og  Viser,  der  ikke  blev  offenliggjorte, 
vakte  den  naturligvis  ikke  offenlig  Forargelse.  Men  da  Frederik 
den  Sjettes  Død  aabnede  alle  Sluser,  og  da  mange  akademiske 
Borgere  ikke  indskrænkede  sig  til  at  kritisere  men  endog 
vovede  offenligt  at  bede  og  at  forlange,  saa  slog  Mange  af 
den  ældre  Skole  Hænderne  sammen   og   raabte   højt  om  Parti- 

aand,  Forvildelser,  liberale  Rumlerier  o.  s.  v.  Men  den  yngre 
Slægt  var  kraftig  nok  til  at  fortsætte  paa  de  nye  Haner,  og 
da  den  omtrent  samtidig  satte  de  nationale  Opgaver  paa  sit 
Program,  forte  den  Kampen  sejrrig  igjennem  over  hele  Linien, 
og  kun  ni  Aar  efter  Frederik  den  Sjettes  Dod  var  det  dens 
første  Mænd,   der  overtog  Styret  af  Land  og  Rige. 


Henvisninger  og  Anmærkninger. 

Forkortelser:     S.  A.  =  Studenterforeningens  Arkiv.     K.  A.  =  Konsistoriums  Arkiv 
og  R    A.  =  Regensprovstens  Arkiv. 

i)  Rahbek:  Om  Clubberne  i  Kjøbenhavn  i  »Nyt  Aftenblad«  for 
1825.  S.  450.  —  2)  Reinhardt:  Kommunitetet  og  Regensen  o.  s.  v.  i  Hist. 
Tidsskr.,  3.  Række,  3.  B.  S.  176.  —  3)  Engelstoft:  Universitets-  og  Skole- 
Annaler  1808.  S.  181.  —  4)  Engelstoft  o.  s.  v.  1808.  S.  209.  —  5)  Engels- 
toft  o.  s.  v.  1808.  S.  197  og  198.  —  6)  Engelstoft  o.  s.  v.  1808.  S.  208.  — 
7)  Grundtvig:  Mands  Minde.  S.  274.  —  8)  Acta  Consistorii  XIV,  1802 
— 7.  S.  598.  (K.  A.)  —  9)  Reinhardt:  Kommunitetet  og  Regensen  i  Hist. 
Tidsskr.,  3.  Række,  3.  B.  S.  311.  —  10)  Consistorii  Kopibog  1804 — 10, 
Nr.  1505.  K.  A).  —  11)  Sammesteds  Nr.  1513.  —  12)  Engelstoft:  Uni- 
versitets- og  Skole-Annaler  1807,  2.  B.  S.  297.  —  13)  Engelstoft  o.  s.  v.  1809. 
S.  67.  —  14)  C.  Th.  Sørensen:  Kampen  om  Norge,  2.  B.  S.  103  ff.  — 
15)  Grundtvig:  Helligtrekongerlyset.  S.  I.  —  16)  P.  Hjort:  Kritiske  Bi- 
drag. Literærhistorisk  Afdeling,  2.  B.  S.  XLIV.  —  17)  Grundtvig:  Hellig- 
trekongerlyset. S.  21.  —  18)  Grundtvig:  Sammesteds.  S.  47.  —  19)  P.  Hjort: 
Sammesteds.     S.  XL VI.   —    20)  Grundtvig:      Mands  Minde.     S.  332. 

II. 
1)  Breve  fra  I.  P.  Mynster.  Brev  til  Brøndsted.  S.  136.  —  2)  P.  Hjort: 
Kritiske  Bidrag.  Kirkelig— etisk  Afdeling,  1.  Hefte.  S.  VIL  —  3)  P.  Hjort:  Kritiske 
Bidrag.  Literærhistorisk  Afdeling,  2.  B.  S.  XL VI  ff.  Sammenlign  Overskou: 
Den  danske  Skueplads,  4.  B.  S.  384.  —  4)  Sammesteds.  S.  L.  —  5)  Provst 
Frederik  Schmidts  Dagbøger,  udg.  af  N.  Hancke.  S.  342.  —  6)  Overskou, 
4.  B.  S.  612.  —  7)  Breve  fra  I.  P.  Mynster.  S.  136—37.  —  8)  N.  L. 
Høyens  Levned  ved  I.  L.  Ussing.  Første  Afdeling.  S.  14 — 15.  —  9)  A. 
Bournonvilles  efterladte  Skrifter,  udg.  af  Charlotte  B.  1S91.  S.  63.  —  10) 
Politidirektør  Hvidbergs  Bekjendtgjørelse,    se  H.  P.  Giessing:     Kong  Frederik 

den  Sjettes  Regjeringshistorie,  2.  B.  S.  195.  —  11)  Biskop  G.  P.  Bramme rs 
Ungdomsliv.  S.  127  —  29.  —  12)  Breve  fra  I.  P.  Mynster.  S.  139.  —  13) 
Thiele:  Af  mit  Livs  Aarbøger  1795 — 1826.  S.  75.  —  14)  Autograf!  i  Erslevs 
Forfatterlexikon,  2.  B.,  1847.  S.  185—86.  —  15)  P.  Hjort:  Kritiske  Bidrag. 
Literærhistorisk  Afdeling,  2.  B.  S.  XL.  —  16)  Abrahams:  Meddelelser. 
S.  69.  —  17)  Forhandlingsprotokollen  for  Komiteen  for  Opførelsen  af  en 
Studenterforeningsbygning.  4.  Maj  1 861.  (S.  A.)  —  18)  Vilh.  Andersen  kalder 
ham  i  sit  Værk  om  Poul  Møller  S.  27  «en  human  Politimand«  og  N.  Bøgh 
i  I.  B.  af  « Christian  Winther«  «den  vittige  og  elskværdige  Politimands. 
Jørgen  Jørgensen  har  imidlertid  aldrig  været  i  Politiets  Tjeneste  men  var  ansat 
under  Retten.  —  19)  »Dagbladet«,  7.  Juli  1866.  —  20)  Fr.  Schmidts  Dag- 
bøger. S.  340.  —  21)  C.  Hauch;  Minder  fra  min  Barndom  og  min  Ungdom. 
S-  319-  —  22)  Museum  1891,  2.  Halvbind  S.  320.  —  23)  Kr.  Arentzen: 
Baggesen  og  Oehlenschlager,  7.  B.  S.  99 — 100.  —  24)  Abrahams:  Med- 
delelser.    S.  83. 


III. 

1)  Thiele:  Af  mit  Livs  Aarbøger.  S.  186.  —  2)  Breve  fra  I.  P. 
Mynster.  S.  138 — 39.  —  3.  Sager  indleverede  af  H.  Krøyer.  (S.  A.)  —  4) 
R.  R.  Vestergaard:  Bidrag  til  Ehlers  Collegiums  Historie.  S.  171.  —  5) 
Abrahams  Meddelelser.  S.  146.  *—  6)  Historisk  Tidsskrift,  3.  Række, 
3.  B.  S.  372 — 73.  —  7)  Indbydelsen  og  Listen  over  Deltagerne  findes  i  Sager, 
indleverede  af  H.  Krøyer.  (S.  A.)  Abrahams  husker  fejl,  naar  han  i  sine  Med- 
delelser S.  146  skriver,  at  Gildet  fandt  Sted  en  smuk  Septemberaften.  —  8) 
Sager  indleverede  af  H.  Krøyer.  (S.  A.)  —  9)  G.  P.  Brammers  Ungdomsliv. 
S.  130.  —  i  o)  Abrahams  S.  147  og  V.  Rode:  Bidrag  til  den  danske  Stu- 
denterforenings Historie  i  Nord.  Universitets  Tidsskrift,  1.  Hefte,  1854.  S.  131. 
Rode  støtter  sig  delvis  til  mundlige  Meddelelser  fra  Chr.  Winther.  —  1 1)  Stu- 
denterforeningens Generalforsamlings  Protokol  Nr.  1.  S.  3.  (S.  A.)  —  12) 
og  13)  Konsistoriums  Kopibog  1819 — 22.  Nr.  760.  (Jens  Møllers  Votum). 
(K.  A.)  —  14)  Generalforsamlings  Protokol  Nr.  1.  (S.  A.)  —  15) 
Love  for  Studenterforeningen  1820.  (S.  A.  —  16)  Poul  Møllers  Efter- 
ladte Skrifter  i  Udvalg  ved  Christian  Winther,  1873,  I.  B.  S.  223.  —  17)  Af- 
trykt i  «Fædrelandet»  for  20.  Oktober  1843.  —  18)  F.  L.  Liebenberg: 
Breve  fra  og  til  Christian  Winther.  S.  5.  —  19)  Orla  Lehmanns  Efterladte 
Skrifter,  1.  D.  S.  44.  —  20)  Studenterforeningens  Kopibog.  S.  1 — 2. 
(S.   A.) 

IV. 

i)  H.  Leo:  Aus  meiner  Jugendzeit.  S.  165.  —  2)  H.  v.  Treitschke: 
Deutsche  Geschichte  im  neunzehnten  Jahrhundert,  2.  Th.  S.  433.  —  3)  H. 
Leo.  S  184.  —  4)  Treitschke,  2.  Th.  S.  560.  —  5)  P.  Hjort:  Kritiske 
Bidrag.  Politisk  Afdeling.  S.  17  —  18  og  52.  —  6)  Leo.  S.  182—83.  —  7) 
Bricka  Biografisk  Lexikon,  2.  B.    S.   278.  —  8)  Treitschke,   2.  Th.    S.  416. 

—  9)  Rahbek:  Hesperus,  2.  B.,  1820.  S.  549.  —  10)  Leo.  S.  193.  —  11) 
Erindringer  af  Henrik  Krøyers  Liv.  S.  166.  —  12)  Leo.  S.  104.  —  13a) 
Darstellung  der  Vorfalle  auf  der  Universitåt  zu  Gottingen.  S.  6.  —  13  b)  N. 
Bøgh:      Christian  Winther.     S.    198.   —    14)    Consistoriums    Copibog    1819 

—  22,  Nr.  761.  (K.  A.)  —  15)  Acta  Consistorii,  XVIII.  1819—22.  S.  370. 
Nr.  116.  (K.  A.)  —  16)  Bricka:  Biografisk  Lexikon,  9.  B.  S.  85.  Artiklen 
Abraham  Kali  af  Joh.  Steenstrup.  —  17)  P.  Hjort:  Kritiske  Bidrag.  Literær- 
historisk  Afdeling,  2.  B.  S.  XX.  —  18)  I.  N.  Madvig:  Livserindringer.  S.  82. 
19)  Grundtvig:  Kort  Begreb  af  Verdens  Krønike.  S.  413;  H.  N.  Clausen: 
Optegnelser  om  mit  Levneds  og  min  Tids  Historie,  S.  53  og  105;  P.  Hjort: 
Kritiske  Bidrag.  Kirkelig — etisk  Afdeling,  I.  H.,  S.  36 — 37;  I.  K.  Høst: 
Erindringer  om  mig  og  mine  Samtidige.  S.  183 — 84.  —  20)  C.  F.  Horne- 
mann: Tre  latinske  Taler  holdte  i  1817  — 18,  frit  oversatte  med  et  Anhang  om 
Fantasiens  Magt.  S.  202.  —  2ij  C.  F.  Hornemann:  Tre  latinske  Taler  o.  s.  v. 
S.  208  ff.  —  22)  Acta  Consistorii.  XVIII,  1819 — 22.  S.  394,  Nr.  194. 
(K.  A.)  —  23)  Studenterforeningens  Kopibog,  1820.  S.  3  (S.  A.)  —  24) 
Studenterforeningens  Kopibog  1820.  S.  2.  (S.  A.)  —  25.  M.  Rubin: 
P^rederik  VI's  Tid.  S.  18.  —  26)  I.  C.  Johansen:  Dr.  I.  I.  Dampe  i  Hist. 
Tidsskr.,  6.  Række,  5.  B.  S.  577.  —  27)  Johansen.  S.  581—82.  —  28) 
Abrahams.  S.  147.  —  29)  Abrahams.  S.  166.  —  30.  Bricka:  Biografisk 
Lexikon,  9.  B.    S.    199.  Artiklen  A.   C.  Kjerulff  af  G.  Kringelbach. 


V. 


1)  V.  Rode.-  Bidrag  til  den  danske  Studenterforenings  Historie  i  Nordisk 
Universitets  Tidsskrift  1854.  S.  135.  —  2)  S  tuden  ter  cl  u  b  ben,  oplæst  i  Stu- 
denterforeningen i  Maj  1 82 1  af  Forfatteren  F.  F.  (S.  A.)  —  3)  Eforats- 
protokollen  S.  14.  (S.  A.)  —  4)  I.  Forchhammer:  Blade  af  Disputer- 
selskabet  «Lycæum»1s  Histories.  Se  « Museum >  Aargang  1893.  S.  330  ff.  —  5) 
Generalforsamlings  Protokollen  Nr.  1.  S.  36.  —  6)  Generalforsamlings 
Protokollen  Nr.  1.  S.  44.  —  7)  J.  L.  Heibergs  Poetiske  Skrifter,  9.  B.  S.  258 
— 59.  —  8)  Eforatsprotokollen.  S.  9.  (S.  A.)  —  9)  Breve  fra  og  til  Henrik 
Hertz,  udgivne  af  Dr.  med.  Poul  Hertz.  S.  1  —  3.  —  10)  C.  A.  Thortsen,  senere 
Rektor  i  Randers  1844  —  11)  Tog  juridisk  Examen  i  1823,  senere  By-  og 
Herredsfuldmægtig  i  Nibe  og  død  der  i  1854.  Se  bl.  A.  Studenterforeningens 
første  Medlemsprotokol.  S.  16.  —  12)  Abrahams:  Meddelelser.  S.  167.  —  13) 
Poul  M.  .Møllers  Efterladte  Skrifter.  I  Udvalg  ved  Chr.  Winther,  1.  B.  S.  7S 
og  Eforatsprotokollen.  S.  16  og  17.  (S.  A.)  —  14)  Senioratsprotokollen. 
S.  4.  (S.  A.)  —  15)  Kopibogen.  S.  20.  (S.  A.)  —  16)  I.  C.  Johansen: 
Dr.  Dampe.    S.   588. 

VI. 

1)  H.  v.  Treitschke:  Deutsche  Geschichte  im  neunzehnten  Jahrhundert. 
3.  Th.  S.  194.  —  2)  Breve  fra  I.  P.  Mynster.  S.  145.  —  3)  A.  Baggesen: 
Jens  Baggesens  Biografi,  4.  B.    S.  307 — 8.  —  4)  Sammesteds.    S.  418.  —  5) 

H.  Hage:  Johannes  Hage.  S.  50.  —  6)  A.  Baggesen.  Sammesteds,  4.  B. 
S.  385.  —  7)  I.  H.  Stabeli:  Hændelser  paa  en  Rejse  til  Morea  og  Konstan- 
tinopel. S.  148—49.  —  8)  Erindringer  af  Henrik  Krøyers  Liv.  S.  182 — 83. 
—  9)  Generalforsamlings  Protokollen  Nr.    I.     S.   67.     (S.  A.) 


VII. 

1)  Arthur  Abrahams:  Breve  fra  Wilster  til  N.  C.  L.  Abrahams  1818 
— 19  i  «Museum»  1891.  S.  361 — 62.  —  2)  Semper  Hilaris:  Studenterviser. 
1.  H.  Nr.  8.  —  3)  Det  bekjendte  Firma  Chr.  Augustinus  paa  Vestergade 
Nr.  5.  —  4)  Carl  Ploug:  Samlede  Digte  S.  207—8.  —  5)  Erslevs  For- 
fatterlexikon,  I.  B.  S.  650  og  K.  Warburg:  Bellmansdikten  i  Danmark.  1895. 
S.  18—19.  —  6)  Warburg.  S.  5.  —  7)  Nyerup:  Rejser  til  Stockholm  i 
Aarene  1810  og  1812.  S.  51.  —  8)  Chr.  Molbech:  Breve  fra  Sverige  i  Aaret 
1812,   3.  B.    S.  288. 

VIII. 

1)  J.  Baggesens  danske  Værker,  6.  B.  S.  237 — 38.  —  2)  Kopibogen. 
14.  Septbr.  1822.  S.  48 — 49.  (S.  A.)  —  3)  C.  Skou:  Andr.  Pet.  Berggreen. 
S.  20.  —  4)  Oehlenschlagers  Poetiske  Skrifter,  21.  B.  S.  4.  —  5)  «Dagen» 
for  19.  Septbr.  1822.  —  6)  Kopibogen,  10.  April  1823.  S.  57.  (S.  A.)  — 
7)  Rode:  Bidrag  til  den  danske  Studenterforenings  Historie  1  Nord.  Univ. 
Tidsskr.  1854.  S.  135.  —  8)  Sange  i  Anledning  af  Regensens  anden  Jubel- 
fest den  1.  Juli  1823,  tilligemed  en  kortfattet  Beskrivelse  over  Festen.  —  9) 
C.  Skou:  A.  P.  Berggreen.  S.  35.  —  10)  Kopibogen.  S.  88 — 90.  (S.  A). 
—  11)  G.  P.  Brammers  Ungdomsliv.  S.  165.  —  12)  Zeuthen:  Mine  første 
25  Aar.  S.  74—75.  —  13)  Senioratsprotokollen,  20.  Septbr.  1824. 
(S.  A.)  —  14)  H.  Steffens:  Was  ich  erlebte,  9  B.  S.  266.  —  15) 
Rahbek:  Erindringer  af  mit  Liv,  i.  B.  S.  178 — 80.  —  16)  «Nyt  Aften- 
blad* 1825,  1.  Halvdel.  S.  261 — 64.  —  17)  Oehlenschlagers  Poetiske 
Skrifter,  21.  B.  S.  50—52.  —  18)  J.  L.  Heibergs  Poetiske  Skrifter,  8.  B., 
S.  344—46.  —  19)  Poul  Møllers  Efterladte  Skrifter  ved  Chr.  Winther.  1.  B. 
S.  96 — 97.   —   20)  Senioratsprotokollen,    19.  Juli   1825.    (S.  A.) 


IX. 

1)  Kopibogen,  17.  Septbr.  1821.  (S.  A.)  —  2)  Kopibogen,  29.  Decbr. 
1823.  (S.  A.)  —  3)  Om  Karen  Margrethe  Rahbeks  Brevvexling  og  hendes 
Korrespondenter.  S.  160.  —  4)  Overskou:  Den  danske  Skueplads,  4.  D.. 
S.  676—77.  —  5)  Historisk  Tidsskrift,  4.  Række,  4.  B.  S.  364.  —  6) 
Forslag  og  Referater  til  Generalforsamlinger  i  1824.  (S.  A.)  —  7) 
Generalforsamlings  Protokollen  Nr.  1.  S.  74 — 75.  (S.  A.  —  8)  General- 
forsamlings Protokollen  Nr.  1.  S.  41—43.  (S.  A.)  —  9)  Zeuthen:  Et  Par 
Aar  af  mit  Liv.    S.  46—47.  —   10)  Zeuthen:    Mine   første  25  Aar.    S.  82. 

X. 

i)  Et  blad  ur  Skandinaviens  trafikhistoria.  Från  åren  1815 — 16  i  «Snall 
postens,  19.  Novbr.  1890,  Nr.  538.  —  2)  Sammesteds.  —  3)  Abrahams: 
Meddelelser,  S.  272  —  73.  M.  Weibull:  Et  blad  ur  Lunds  universitets  historia 
under  Lars  von  Engestroms  Kansleriat.  Se  «Ydun»,  Nordisk  Universitetskalender 
1869.     S.   220 — 21.      Hele  Fremstillingen    af   de    lundensiske  Forhold    er    herfra. 

—  4)  Fr.  Braune:  Några  ord  om  Akademiska  Foreningens  Uppkomst.  Se 
Lunds  Student  Kalender  1863 — 64.  S.  3.  —  5)  Abrahams:  Meddelelser. 
S.  181.  —  6)  Braune.  S.  3 — 4.  —  7)  Hele  Fremstillingen  af,  hvorledes 
«Akademiska  Foreningen«  blev  til,  er  tagen  fra  Braune.  —  8)  O.  Skavlan: 
Henrik  Wergeland.  S.  177.  —  9)  H.  Lassen:  Henrik  Wergeland,  2.  Udg. 
S.  121.  —  10)  H.  Hage:  Johannes  Hage.  S.  40.  —  11)  Senioratsprotokollen 
22.   Marts   1829.     (S.  A.)   —   12)  Kopibogen  Nr.   2,  22.  Marts   1829.     (S.  A.) 

—  13)    Over  sko  u,    4.   B.    S.   614 — 15   og  Breve    fra   I.   P.   Mynster.    S.    137. 

—  14)  Baggesens  Biografi,  4.  B.  S.  301.  —  15)  »Kjøbenhavns  flyvende 
Post»,  1827,  Nr.  8.  —  16)  Samme,  1828,  Nr.  23.  —  17)  Samme,  1827, 
Nr.  8.  —  18)  Kopibogen,  29.  Januar  1830.  (S.  A.)  —  19)  Poul  Mollers 
Efterladte  Skrifter,.  1.  B.  S.  109.  —  20)  «Dagen»,  17.  Novbr.  1829  og  Eforats- 
protokollen,  14.  Novbr.  —  21)  Senioratsprotokollen,  7.  Januar  1830. 
i  S.  A.)  —  22)  I.  H.  Lorck:  Femoghalvfjerdsindstyve  Aar.  S.  47  —  53.  —  23) 
Beretning  om  Mødet  den  15.  Oktober  185 1,  udgivet  som  Manuskript  af  Komiteen, 
redigeret  af  F.   Bremer.    S.   20.  —   24)  Kopibogen,    9.  Febr.    1828.     (S.  A.) 

—  25)  Senioratsprotokollen,  4.  Marts  1828.  (S.  A.)  —  26)  Breve  fra 
Trolddoms  Forfatter,  Etatsraad  V.  Jacobsen.  Se  »Tilskueren«  6.  Aargang. 
vS.  459,   670  og  943.  —  27)   Breve   fra  Trolddoms   Forfatter  o.  s.  v.   S.  471. 

XI. 

1)  I.  P.  Mynster:  Meddelelser  om  mit  Levnet.  S.  236.  —  2)  Brønd- 
sted: Rejser  i  Grækenland,  1.  L>.  S  62.  —  3)  Breve  fra  og  til  J.  L.  Hei- 
berg. S.  132.  —  4)  Breve  fra  Trolddoms  Forfatter.  Se  ((Tilskueren« 
1889.  S.  472  —  73.  —  5)  Generalforsamlings  Protokollen,  16.  Oktbr. 
1830.  S.  211.  (S.  A.)  —  6)  Breve  fra  Trolddoms  Forfatter.  S.  477 
— 78  og  «K  j  0  ben  ha  vn  spos  t  e  n  »  for  12.  Februar  1831.  —  7)  H.  N. 
Clausen:  Optegnelser  om  mit  Levneds  og  min  Tids  Historie.  S.  169 — 70.  — 
8)  «Kjøb  enhavnsposten«  1832,  Nr.  123.  3.  Juli.  —  9)  Regensprovstens 
Dagbog,  1832.  S.  30  ff.  (R.  A.)  —  10)  O.  Lehmanns  Efterladte  Skrifter, 
I.  D.  S.  69 — 70.  —  11)  Breve  fra  Trolddoms  Forfatter.  Sammesteds.  S.  947. 
, —  12)  Regensprovstens  Dagbog,  1832.  S.  36.  (R.  A). ;  Breve  fra  Trold- 
doms Forfatter.  S.  946—47  og  «Dagen>,  2.  Juli  1832.  —  13)  «Kjøben- 
havnsposten«,  10.  Decbr.  1835.  —  14)  Generalforsamlings  Protokollen, 
12.  og  21.  Juli  1832  med  Bilag.  (S.  A.)  —  15)  Bilag  til  Generalforsam- 
linger 1833.  (S.  A.)  —  16)  Breve  fra  Trolddoms  Forfatter.  S.  948.  — 
17)  Kopibogen,  4.   Marts   1833.    (S.  A.)  —    18)  Regensprovstens  Dagbog 


479 

i833-  S.  S — 10.  (R.  A.)  —  19)  Kjøbenhavnsposten»,  1833,  Nr.  151  og 
152.  —  20)  Adolf  Fibiger  af  Margrethe  Fibiger  i  «Museum».  1894.  1.  Halv- 
bind. S.  141.  —  21)  Af  A.  F.  Tschemings  Efterladte  Papirer,  2.  B.  S.  19 
— 20,  Orla  Lehmanns  Efterladte  Skrifter,  1.  B.  S.  127  og  «Museum»  1894. 
1.  Halvbind.     S.    144. 

XII. 

1)  «Dagen»  1829,  19.  Juni.  —  2)  Kopibogen,  24.  December,  1830. 
(S.  A.)  —  3)  I.  H.  Lorck:),  Femoghalvfjerdsindstyve  Aar.  S.  85  og  Breve  fra 
Hans  Christian  Andersen,  i.  B.  S.  63 — 64.  —  4)  C.  A.  Thortsens 
Efterladte  Smaaskrifter.  S.  5.  —  5  Ax.  Sørensen:  Studentersangforeningen 
1839 — 89.  S.  17.  —  6)  H.  Lorck.  S.  79  og  «Studenterforeningen  i 
Kjøbenhavn  fra   1833  —  40,  af  et  fordums  Medlem»  af  Samme.   S.  7.  (S.  A.) 

—  7)  Overskou:  Den  danske  Skueplads,  5.  D.  S.  195.  —  8)  «List  og 
Magt»  originalt  Skuespil  i  3  Akter  ogsaa  under  Titlen  «Det  var  som  Fanden«, 
Drama  i  tre  Optog.  S.  A);  »Studenterforeningen  i  Kjøbenhavn  fra 
1833 — 1840)).  (S.  A.) ;  Rosenkildes  Efterladte  Skrifter  ved  P.  Hansen, 
1.  D.  XXXII;  og  I.  H.  Lorck:  Femoghalvfjerdsindstyve  Aar.  S.  83.  —  Lorck 
husker  her  fejl,  naar  han  fortæller,  at  Stykket  hed  «Hvor  skal  jeg  sætte  min 
Søn  i  Skole»,  og  at  det  var  skrevet  af  Arnesen.  —  9)  Henrik  Hertz  Samlede 
Skrifter,  1.  D.  S.  206  og  2.  D.  S.  91.  —  10)  H.  Martensen:  Af  mit 
Levnet.  S.  68.  —  11)  C.  L.  N.  Mynster:  Nogle  Blade  af  I.  P.  Mynsters 
Liv  og  Tid.  S.  283.  —  12)  H.  Martensen:  Af  mit  Levnet.  S.  73.  —  I 
«Nog!e  Blade  af  I.  P.  Mynster?  Liv  og  Tid»  siger  O.  Laub,  at  den  var  paa 
Tydsk  og  af  Martensen,  hvilket  er  urigtigt,  Martensen  havde  skrevet  en  tydsk 
Sang,  der  blev  sungen  ved  Festmaaltidet  inde  i  Salen.  —  13)  «Kjøb  en  hav  ns- 
posten*  1833,  Nr.  1S8,  192  og  205  og  Aus  Schleiermachers  Leben,  2.  B. 
S.  502.  —  14)  Schenckel:  Friedrich  Schleiermacher,  ein  Lebens-  und 
Charakterbild.    S.  80  og  81.  —  15)  Breve  til  og  fra  F.  C.  Sibbei  n,   2.  B.    S.  180 

—  81.   —    16)  I.  H.   Lorck:     Femoghalvfjerdsindstyve  Aar.    S.   51. 


XIII. 

Efter  et  Daguerreotypi. 


I. 

lidlig  paa  Formiddagen  den  3.  December  1839  traadte 
Orla  Lehmann  stærkt  bevæget  ind  i  den  akademiske  Læse- 
forenings Lokale  og  meddelte,  at  Kong  Frederik  VI  var  død. x 
Han  traf  kun  en  eneste  ung  Student,  hvem  han  bad  gjøre 
Opslag  herom,  og  gik  saa  hen  paa  Regensen. 

Alumnerne  strømmede  kort  efter  ned  i  Gaarden  hidkaldte 
ved  Hvirvler  fra  den  gamle  Regenstromme.  Men  Provsten  var 
strax  paafærde  og  gjorde  dem  naturligvis  opmærksomme  paa, 
hvor  upassende  det  var  under  saadanne  Omstændigheder  at 
gjøre  Kommers  med  Trommen.  De  kunde  jo  vente,  indtil 
Generalmarchen  kaldte  Alle,  der  stod  i  borgerlige  eller  militære 
Korpser,  til  at  samles  til  Edsaflæggelse. 2 

Omtrent  samtidig  hermed  lidt  over  Kl.  10  gav  Studenter- 
korpsets Adjutant  Møde  i  det  Auditorium,  hvor  Martensen  holdt 
Forelæsninger  for  de  filosofiske  Studerende.  Han  hviskede  et 
Par  Ord  til  denne  og  sagde  derpaa  højt,  at  Kong  Frederik  VI 
var  død,  samt  meddelte,  at  Korpset  strax  skulde  stille  paa 
Frue  Plads  for  at  aflægge  Ed  til  den  nye  Konge.  Forelæs- 
ningen var  selvfølgelig  forbi  med  det  Samme,  og  Tilhørerne 
ilede  hjem  for  at  iføre  sig  deres  Uniformer. 

Det  varede  ikke  længe,  før  Studenterkorpset  stod  opstillet 
udenfor  Universitetet  med  Front  mod  Frue  Kirke,  men  det  stod 
timevis  og  ventede  paa  Guvernøren,  Prins  Vilhelm,  der  skulde 

modtage  Eden,  og  da  det  var  en  bidende  Kulde  med  Blæst, 
mod  hvilken  de  tynde  Uniformer  kun  værnede  daarligt,  opløstes 
Geledderne  lidt  efter  lidt,  og  de  forfrosne  Krigere  søgte  ind  i 
de  lune  Auditorier.  De  strømmede  vel  ud,  da  Chefen  lod 
blæse  Appel,  men  da  de  mærkede,  at  det  kun  havde  været 
blind  Allarm,  vilde  de  atter  ind  paa  Universitetet.  Den  store 
Dør  midt  paa  var  imidlertid  nu  lukket.  Det  varede  dog  ikke 
længe,  før  Portneren  atter  aabnede  den,  da  han  hørte,  hvor- 
ledes den  blev  bearbejdet  af  Geværkolberne. 

Indenfor  politiseredes  der  nu  af  fuld  Kraft,  og  der  blev 
bl.  A.  foreslaaet,  at  Alle  skulde  gaa  til  Amalienborg  og 
raabe  « Konstitutionen  leve!»  Hen  paa  Eftermiddagen  kom 
Guvernøren ,  saa  at  Korpset  endelig  fik  Lov  til  at  aflægge 
Ed.  Men  Studenterne  gik  ikke  hjem  derfor.  De  tyede  atter 
ind  i  Universitetets  Forsal  i  Forventning  om,  at  der  vilde 
ske  Noget,  og  efterhaanden  vare  begge  de  brede  Trapper  op 
til  første  Sal  opfyldte  af  Medlemmer  af  Livkorpset.  Flere  Talere 
fik  Ordet,  men  de  kunde  ikke  gjøre  sig  gjældende,  da  deres 
Stemmer  overdøvedes  af  Kolbernes  Støden  mod  Trappetrinene.  s 

Da  kom  Professor  Madvig,  sikkert  den  Universitetslærer, 
som  under  saadanne  Forhold  bedst  kunde  gjøre  Indtryk  paa 
de  Unge.  Han  havde  paa  en  Tur  i  Byen  mødt  Lektor 
Abrahams  udenfor  Metropol itanskolen.  Af  ham  havde  han 
hørt,  at  mange  Studenter  vare  forsamlede  i  Universitetets  Forsal 
og  Gange,  og  at  det  var  deres  Hensigt  at  drage  til  Amalien- 
borg for  at  bringe  Christian  VIII  et  Leve  og  for  samtidig  at 
fremkomme  med  politiske  Ønsker.  Madvig  gik  derfor  ind  paa 
Universitetet  og  ilede  op  paa  Gangen  over  Trappen,  hvorfra 
han  alvorligt  forestillede  de  Studerende,  at  det  ikke  var  sømme- 
ligt at  bringe  den  nye  Konge  en  særlig  Hyldest  udenfor  det 
Palæ,  hvor  den  gamle  Konge  laa  Lig  og  hans  Enke  sad  i 
Sorg.  I  ethvert  Tilfælde  vilde  et  saadant  improviseret  og  uan- 
meldt Tog,  for  hvis  gode  Orden  og  Iagttagelse  af  tilbørlige 
Grænser  Ingen  havde  Ansvaret,  kun  fremkalde  uhyggelige 
Sammenstød  med  Politi  og  Vagter.4    En  af  de  tilstedeværende 


Studenter  beretter  50  Aar  senere,5  at  Madvig  tillige  gjorde  op- 
mærksom paa,  at  hvis  Studenterne  mødte  paa  Amalienborg 
Plads  i  Uniform,  vilde  deres  Optræden  blive  betragtet  som 
Mytteri,  og  at  han  endte  med  at  opfordre  dem  til  først  at  gaa 
hjem  og  trække  den  af.  Saa  kunde  Enhver  gjøre,  hvad  han 
selv  vilde.  De  fulgte  dette  fornuftige  Raad,  og  Planen  faldt 
dermed  bort. 

Inde  paa  Regensen  raadførte  Lehmann  sig  imidlertid  med 
nogle  af  de  ledende  Medlemmer  af  Akademicum.  Det  var  hans 
faste  Overbevisning,  at  der  ufortøvet  burde  handles,  og  at  der 
endnu  samme  Aften  burde  sammenkaldes  et  almindeligt  Stu- 
dentermøde, der  skulde  vedtage  en  Adresse,  i  hvilken  man 
bad  Kongen  om  at  skjænke  Folket  større  politisk  Frihed.  « Efter 
det  Billede,  man  havde  dannet  sig  af  Kong  Christians  Person- 
lighed, tænkte  han  sig  Muligheden  af,  at  denne,  naar  han  strax 
ved  sin  Thronbestigelse  mødte  en  kraftig  Udtalelse  af  Ønsket 
om  politisk  Frihed,  vilde  føle  sig  stemt  til  at  imødekomme 
dette.  Og  selv  om  denne  Forventning  ikke  slog  til,  saa  vilde 
der  dog,  naar  Kongen  ikke  optraadte  helt  afvisende  ligeoverfor 
hint  Ønske,  sandsynligvis  være  vundet  det  Fremskridt,  at 
Sporgsmaalet  om  en  konstitutionel  Forfatnings  Indførelse  i  Fri- 
hed lod  sig  drøfte,  og  at  dets  Behandling  ialfald  ikke  længer 
som  i  Frederik  VI's  Dage  vilde  blive  betragtet  som  halsløs 
Gjerning.»6 

Paa  Regensen,  rimeligvis  paa  Stud.  theol.  Breinholms 
Værelse,  samledes  en  snævrere  Kreds  omkring  Lehmann,  og 
her  toges  Beslutningen  om  at  indkalde  et  almindeligt  Studenter- 
møde i  Hotel  d' Angleterre 's  store  Sal  til  om  Aftenen.  Lehmann 
udarbejdede  et  Adresseudkast,  som  blev  godkjendt  af  de  For- 
samlede. Dette  Udkast,  som  om  Aftenen  blev  vedtaget  uden 
Ændring,  lød  saaledes: 

Allernaadigste  Konge! 
Vi  Undertegnede,    Deres  Majestæts  tro,    hengivne  Undersaatter,  akademiske 
Borgere  ved  Kjøbenhavns  Universitet,  have  med  dybt  bevæget  Sind  modtaget  det 
alvorsfulde  Budskab,  at  De  ved  Kone  Frederik  VI's  Død  nu  har  besteeet  Deres 

Fædres  Trone,  Vi  frembære  for  Deres  Majestæt  vor  ærefrygtsfu'.de  Lykønskning 
til  den  følgerige  Begivenhed,  der  har  lagt  et  helt  Folks  Velfærd  i  Deres  Haand. 

Med  aabent  Øje  og  levende  Kjærlighed  til  Alt,  hvad  der  er  godt  og  skjønt, 
har  Deres  Majestæt  stedse  været  en  trofast  Dyrker  og  nidkjær  Beskytter  af  Vi- 
denskab og  Kunst.  Intet  Under  derfor,  om  Danmarks  studerende  Ungdom  skulde 
være  blandt  de  Første,  der  med  glad  Forventning  hilse  det  nye  Regimente,  som 
under  Deres  Majestæts  indsigtsfulde  Forsorg  lover  Danmark  en  kraftfuld  og 
frugtbringende  Udvikling  af  alle  Livets  højere  Goder.  En  af  de  vigtigste  Betin- 
gelser for  de  ideelle  Interessers  friske  og  frodige  Liv  er  Trykkefriheden,  den 
mægtigste  Støtte  for  Folkenes  Oplysning,  Frihed  og  Dyd.  Deres  Majestæts  op- 
lyste og  frisindede  Karakter  borger  os  for,  at  Frihed  i  alle  gode  Kræfters  Ud- 
vikling, Frihed  navnligen  ogsaa  i  Ordningen  af  de  store  Samfundsforhold,  hvori 
enhver  enkelt  Stræben  hviler,  og  hvoraf  alt  højere  Opsving  og  aandelig  Frem- 
gang er  betinget,  i  Dem  vil  finde  en  kraftig  Befordrer.  Vel  tør  vi  ikke  tiltro 
os  selv  nogen  dyb  Indsigt  i  Staternes  Forhold ;  men  det  vide  vi  dog,  at  vort 
elskede  af  saa  mange  Ulykker  haardt  hjemsøgte  Fædreland  kun  ved  en  kraftig 
Gjenfødelse  kan  vinde  den  Ære,  Frihed  og  Velfærd,  hvortil  Folkets  retelskende 
og  trofaste  Karakter,  dets  Oplysning  og  hele  historiske  Udvikling  giver  det  saa 
retfærdig  Adkomst.  Det  er  derfor  med  de  gladeste  Forventninger,  vi  dvæle  ved 
den  Bevidsthed,  at  Deres  Majestæt,  selv  en  Søn  af  den  nye  Tid,  forstaar  dennes 
Krav,  at  De  ved  omfattende  Studier,  ved  grundigt  Kjendskab  til  fremmede 
Landes  Institutioner  og  ved  Omgang  med  Samtidens  mest  udmærkede  Mænd 
har  forberedet  hos  Dem  selv  det  store  Gjenfødelsens  Værk,  hvis  lykkelige  Fuld- 
førelse vil  bringe  Velsignelse  og  evig  Ihukommelse  over  Deres  Navn.  Deres 
Majestæt  har  forlængst  givet  Verden  et  usvigeligt  Pant  paa  den  Aand,  der  vil 
besjæle  Deres  Regjering,  ved  at  skjænke  et  elsket  Broderfolk,  der  i  Aandskultur 
visselig  ikke  stod  over  os  Danske,  den  Forfatning,  som  har  kaldt  dets  slumrende 
Kræfter  tillive  og  i  Historiens  Aarbøger  beredt  Deres  Majestæt  en  Hæder,  som 
det  nu  er  givet  Dem  paa  den  herligste  Maade  at  stadfæste.  Deres  Majestæts 
Forgænger  i  Regjeringen  har  ved  hæderligen  at  drage  Omsorg  for  Folkets  Dan- 
nelse og  ved  at  indføre  repræsentative  Former,  der  vistnok  vare  et  betydnings- 
fuldt Udviklingsled,  ført  Danmark  Tidens  Oplysning  imøde.  Det  er  den  berømte 
norske  Forfatnings  Skaber,  pr.a  hvem  Danmark,  paa  hvem  hele  den  civiliserede 
Verden  henvender  sit  Øje  med  den  forventningsfulde  Tillid,  at  alt  dette  vil  vorde 
fuldbyrdet  til  Ære  og  Glæde  for  Deres  Majestæt,  til  Frelse  og  Velsignelse  for 
Deres  Folk.  Naar  saaledes  de  ydre  Forhold,  der  hæmmende  eller  befordrende 
indvirke  paa  eller  betinge  Aandens  fremskridende  Udvikling,  ogsaa  hos  os  bringes 
i  stedse  fuldkomnere  Samklang  med  Tidens  Fordringer  og  Folkets  Kultur,  saa 
vil  den  til  højere  Liv  vakte  Nationalaand  udfolde  en  Rigdom  og  Skjønhed,  som 
ogsaa  i  Henseende  til  Videnskab,  Kunst  og  Religion  vil  gjøre  Deres  Majestæts 
Regjering  til  en  af  Danmaiks  lykkeligste  og  hæderligste  Epoker. 

Dertil  skjænke  Kongernes  og  Folkenes  himmelske  Herre  Deres  Majestæt 
sin  Naades  Fylde,  en  lang  og  lykkelig  Regjering,  paa  det  at  De  maa  vorde 
Vidne  til  de  rige  Frugter  af,  hvad  De  vil  gjøre  for  et  trofast  og  taknemmeligt 
Folk. 

Om  Aftenen  Kl.  7  var  den  store  Sal  i  Hotel  d' Angleterre 
fyldt  af  saa  mange  akademiske  Borgere,  gamle  og  unge,  at  de 
stod  som  Sild  i  en  Tønde.  Indbyderne  til  Mødet  lod  imidlertid 
vente  tre  Kvarteer  paa  sig,  fordi  Adressen  som  Følge  af  en 
Fejl  i  Afskriften  maatte  skrives  om,  og  dette  Tidsrum  benyttede 
Modstanderne  af  en  Adresse  overhovedet  sig  af  til  at  agitere 
imod  en  saadan.  Disse  bestod  for  det  Første  af  alle  dem,  der 
sluttede  sig  til  Grundtvigs  Retning,  og  som  dengang  ligesom 
deres  Mester  vare  meget  ivrige  Absolutister,  dernæst  af  dem, 
der  mente,  at  det  ikke  var  passende  for  Studenter  at  træde  op 
som  politiske  Raadgivere,  og  endelig  af  dem,  der  holdt  paa 
Enevælden  som  den  mest  passende  Regjeringsform. 

Forhandlingerne,  der  varede  til  Midnat,  havde  i  det  Hele 
et  voldsomt  og  stormende  Præg.  Rasmus  Nielsen,  Frederik 
Barfod  og  Madvig  vare  Modstandere  af  en  Adresse,  medens 
Lehmann,  Hother  Hage  og  D.  G.  Monrad  hævdede,  at  det 
var  rigtigt  at  indgive  en  saadan.  Lehmann  talte  først,  og 
med  sin  henrivende  Svada  tog  han  mange  af  de  Yngre  med 
Storm.  Imod  ham  optraadte  især  Madvig,  der  sindigt  og 
roligt  fraraadede  det  hele  Foretagende,  hvilket  han  betegnede 
som  ubetimeligt.  Han  henvendte  sig  til  dem,  der  virkelig 
kunde  betragtes  som  Studenter  ved  Universitetet,  og  lagde  dem 
paa  Hjerte,  at  Studenterstanden  hverken  havde  Kald  eller  Ret 
til  at  stille  sig  i  Spidsen  for  Folket  og  tale  paa  dettes  Vegne. 
Derefter  udviklede  han,  hvor  vanskeligt  det  paa  Grund  af  Mo- 
narkiets indviklede  Forhold  var  for  den  nye  Konge  strax  at 
give  Tilsagn  om  en  fri  Forfatning.  Til  Slutning  rettede  han  i 
Anledning  af,  at  Adresseudkastet  paaberaabte  sig  den  Grundlov, 
Norge  havde  faaet  i  18 14,  det  Spørgsmaal  til  Studenterne: 
«Haand  paa  Hjertet,  mine  unge  Venner!  Hvad  kjende  I  til 
den  norske  Konstitution  ? »  7 

Der  var  Mange,  der  følte,  at  han  havde  Ret,  og  som  derfor 
blev  noget  flove.  Ikke  Faa  undlod  derfor  at  stemme  eller 
stemte  endog  imod  Adressens  Vedtagelse. 

Lehmann,    der    hidtil    havde    staaet    ene    i   Kampen    imod 


Angriberne,  opbød  al  sin  Kraft  for  at  udslette  den  Virkning, 
Madvig  havde  gjort.  Han  fik  imidlertid  Undsætning  af  en 
ung  Mand,  der  dermed  indviede  sin  politiske  Løbebane,  nemlig 
Magister  D.  G.  Monrad,  der  hidtil,  saavidt  man  vidste,  kun 
havde  givet  sig  af  med  videnskabelige  Sysler,  og  som  nylig 
var  vendt  hjem  fra  en  længere  Udenlandsrejse.  Han  beviste 
med  glimrende  Veltalenhed,  at  Studenterne  ogsaa  vare  Stats- 
borgere, og  at  de  som  saadanne  kunde  og  burde  virke  for 
større  borgerlig  Frihed.  Allerede  dengang  lagde  man  Mærke 
til  den  bidende  Maade,  hvorpaa  han  kunde  behandle  sine  Mod- 
standere. En  af  disse  var  forøvrigt  hans  Ven  Frederik  Barfod, 
der  som  Grundtvigianer  var  ivrig  Absolutist.  Han  sluttede  sig 
til  Madvig  men  blev  næsten  udhysset,  da  han  fraraadede  For- 
samlingen at  stemme  for  Adressen  af  Hensyn  til  den  Pietet, 
man  skyldte  den  nys  afdøde  ædle  Konge.  Lehmann  sluttede 
sin  sidste  Tale  med  at  tilraabe  Studenterne:  « Frihed  eller 
Trældom ! » 

Under  hele  Forhandlingen  gik  Balthasar  Christensen  uaf- 
ladelig op  og  ned  bag  Talerstolen,  der  stod  paa  en  ophøjet 
Plads  i  den  ene  Ende  af  Salen.  Han  standsede  kun  et  Øjeblik 
af  og  til,  naar  en  af  Talerne  sagde  Noget,  der  faldt  i  hans 
Smag,  og  han  betragtede  da  denne  med  funklende  Blikke. 

Til  Slutningen  blev  Adressen  vedtagen  med  et  svagt  Flertal. 8 
Da  Mindretallet  protesterede,  svarede  Lehmann  med  en  Spy- 
dighed, der  lød  som  Haan,  hvilket  ophidsede  det  endnu 
mere.  Endelig  valgtes  Lehmann,  Ploug,  Monrad,  H  Hage 
og  W.  Andersen  til  som  Deputation  at  overbringe  Kongen 
Adressen. 

Overbringelsen  skulde  imidlertid  allerede  finde  Sted  næste 
Dag,  hvorfor  Adressen  kun  laa  fremme  nogle  Morgentimer. 
Stud.  theol.  M.  Mørk  Hansen  paatog  sig  tidligt  om  Morgenen 
at  gaa  om  paa  alle  Auditorier,  hvor  han  traadte  op  paa 
Kathedret  og  meddelte  Studenterne,  hvor  den  laa  til  Under- 
skrift. Han  har  selv  fortalt,  at  Fr.  Barfod  samme  Aften  i 
et   privat   Selskab   i   sin  Vrede  over,    at  Adressen    havde    faaet 


c.  250  Underskrifter,  udbrød:  «Den  vilde  næppe  have  faaet  saa 
mange,  dersom  ikke  en  uforskammet  Børste  havde  løbet  om 
paa  Auditorierne  og  opfordret  baade  Russer  og  ældre  Studenter 
til  at  skrive  under.  »9 

Allerede  om  Formiddagen  den  4.  December,  da  bl.  A. 
Hovedstadens  Gejstlighed,  Universitetet,  Borgerrepræsentanterne 
og  Kunstakademiet  havde  Audiens,  gav  Studenterdeputationen 
Møde  paa  Amalienborg.  Kongen  modtog  dem  meget  naadig, 
og  da  Lehmann  havde  oplæst  Adressen,  tilkjendegav  han  sit 
Bifald  med  den  loyale  Aand,  der  udtalte  sig  i  den,  og  som  var 
ham  et  nyt  Bevis  paa  den  Hengivenhed,  Studenterne  stedse 
havde  vist  ham.  Ingen  erkjendte  mere  end  han  Almenaandens 
frugtbringende  Virkninger  paa  alle  Statens  og  Videnskabens 
Forhold.  Men  skulde  en  fremskridende  Udvikling  føre  til  det 
Maal,  man  ønskede,  maatte  den  støtte  sig  til  Erfaringens 
Lærdom.  Hans  Forgænger  havde  gjort  et  stort  Skridt  fremad 
ved  Indførelsen  af  Provinsialstænder,  der  aabnede  Folket  fuld- 
stændig Adgang  til  at  faa  sine  Ønsker  nedlagte  for  Tronens 
Fod.  Derved  maatte  man  nu  blive  staaende.  Vel  var  der  i 
Adressen  blevet  talt  om  den  norske  Konstitution,  men  han 
maatte  bede  Deputationen  vel  lægge  Mærke  til,  at  denne  var 
fremkommen  under  ganske  særegne  Omstændigheder.  Havde 
det  ikke  dengang  været  nødvendigt  saa  hurtigt  at  ordne  Landets 
Forhold,  saa  var  han  overbevist  om,  at  Konstitutionen  vilde 
være  bleven  bedre  og  den  paafølgende  Udvikling  sikrere. 

Dernæst  bad  Kongen  Deputationen  om  at  huske  paa,  at 
der  var  mange  Hensyn,  der  maatte  tages  i  Betragtning.  Det 
var  ganske  vist  nødvendigt  at  forbedre  Statsforfatningen,  men 
man  maatte  først  spørge  Erfaringen  tilraads.  Trykkefriheden 
havde  ingen  varmere  Ven  end  ham,  og  han  erkjendte  fuld- 
komment, at  det  ogsaa  for  Staten  og  de  offenlige  Forhold  var 
gavnligt,  at  man  udvexlede  sine  Ideer,  men  Trykkefriheden 
kunde  ikke  være  uindskrænket;  den  maatte  begrænses  ved 
Love,  og  da  det  var  Misbrugen,  der  gjorde  Indskrænkninger 
nødvendige,    saa  vilde  det  for  en  stor  Del  bero  paa  den  Brug, 


der  gjordes  af  Pressen,  navnlig  den  periodiske,  hvor  fri  den 
vilde  blive.  Til  Slutningen  gjentog  Kongen,  at  de  loyale  Følelser, 
der  vare  udtalte  i  Adressen,  havde  vakt  hans  allerhøjeste  Til- 
fredshed. Han  ønskede  Deputationen  og  dem,  der  havde  sendt 
den,  Himlens  Velsignelse,  og  han  bad  den  til  Slutningen  om 
at  have  Tillid  til  ham  og  hans  oprigtige  Villie  til  at  fremme  sit 
Folks  Velfærd. 

Deputationen  meldte  endnu  samme  Dag  det  Svar,  den 
havde  faaet,  til  Underskriverne,  som  vare  forsamlede  i  Stu- 
denterforeningens tidligere  Lokale  i  Boldhusgade.  Her  havde 
ligeledes  Mange  af  Modpartiet  og  dettes  Førere  indfundet  sig. 
De  vare  ikke  tilfredse  med,  hvad  der  var  sket,  og  de  tog  om 
Aftenen  Beslutning  om  at  protestere  ved  at  indsende  en  anden 
Adresse  til  Kongen. 

Denne  Adresses  Hovedmænd  vare  alle  Theologer;  P.  Chr. 
Kierkegaard  var  Licentiat,  Rasmus  Nielsen,  Vilhelm  Schøler 
og  R.  T/i.  Fenger  Kandidater  og  Jakob  Stilling  Student.  Den 
laa  fremme  fra  den  5.  December  om  Morgenen  til  den  8.  om 
Formiddagen,  altsaa  meget  længere  end  den  første,  hvorfor  den 
ogsaa  fik  langt  flere  Underskrifter,  nemlig  426.  Ordfører  for 
Deputationen  var  P.  Chr.  Kierkegaard,  der  oplæste  Adressen, 
hvis  Ordlyd  var  følgende: 

Allernaadigste  Konge! 
Idet  et  Antal  af  de  akademiske  Borgere  nærme  sig  Deres  Majestæts  Trone 
for  at  bringe  den  undersaatlige  Hilsen,  da  vender  Tanken  sig  først  mod  det 
Svundne,  og  Hjertet  gribes  af  Vemod;  thi  Frederik  VI  har  i  32  Aar  ikke  blot 
behersket  men  ogsaa  elsket  sit  Danmark.  Det  bevæges  af  Taknemmelighed,  thi 
imedens  han  arbejdede  som  Rigets  Styrer  i  forviklede  og  farefulde  Tider,  var 
han  navnlig  den  danske  Students  vennehulde  Beskytter.  Men  idet  vi  udtale 
denne  Smerte,  er  det  velgjørende  for  os  at  vide,  at  den  mødes  af  en  lignende 
i  Deres  Majestæts  Bryst,  og  saaledes  vender  Blikket  sig  mod  Fremtiden  og  mod 
dens  Haab.  Om  end  væsenlig  en  Udvikling  af  Fortiden  har  dog  Fremtiden 
sine  særegne  Fordringer.  Deres  Majestæt  kjender  disse,  det  er  vort  Haabs 
Grundvold.  Hvor  Folket  pukker  paa  sin  Ret,  medens  Herskeren  truer  med  sin 
Magt,  der  har  Frygten  hjemme,  men  hvor  den  retfærdige  Fyrste  lytter  til  den 
frie  Folkestemme,  der  skuer  man  frejdig  fremad,  og  der  vil  Haabet  ikke  be- 
skæmmes. Og  dette  Haab,  hvor  skulde  det  bo  rigere  end  i  de  danske  Studenters 
Hjerte? 


Kun  den  kan  i  Sandhed  elske  Videnskaben,  som  kjender  den  og  har  skuet 
ind  i  dens  Helligdom.  Med  Tillid  og  Glæde  fremtræde  vi  da  som  Videnskabens 
Dyrkere  for  Deres  Majestæt,  hvem  ikke  blot  Forsynet  gav  os  til  Konge,  men 
hvem  ogsaa  Aanden  indviede  til  vor  ophøjede  Broder.  Denne  fælles  Aand,  der 
tidligere  har  draget  den  høje  Fyrste  ind  i  vor  Kreds,  vil  ogsaa  i  Fremtiden  hen- 
vende Monarkens  Øje  paa  den  Stræben,  som  vi  hellige  Sandhedens  Fremme  og 
Fædrelandets  Bedste. 

Gud  beskjærme  Kongen ! 

Kongen  svarede  hertil,  at  det  glædede  ham  fra  de  danske 
Studerende  at  modtage  en  Adresse,  der  var  affattet  i  de  loyaleste 
Udtryk.  Han  vidste,  hvormeget  den  afdøde  Konges  Interesse 
for  Videnskaben  var  bleven  paaskjønnet  af  de  danske  Studenter; 
han  for  sin  Person  nærede  det  samme  Sindelag.  Studenterne 
blev  senere  Embedsmænd,  baade  verdslige  og  gejstlige;  de  blev 
spredte  rundt  om  i  Landet,  og  fra  dem  kunde  altsaa  den  bedste 
Aand  udbrede  sig  blandt  Folket.  Naar  nu  allerede  denne  Aand 
var  tilstede  blandt  de  akademiske  Borgere,  da  kunde  man  med 
Glæde  haabe,  at  den  i  videre  Kredse  vilde  bære  velsignede 
Frugter.  Til  Slutningen  udtalte  Kongen:  «Jeg  glæder  mig 
over  den  Tillid,  hvormed  De  ere  komne  mig  imøde,  og  ned- 
beder Himlens  bedste  Velsignelse  over  Dem,  ligesom  De  have 
nedbedt  over  mig.  Bringer  dette  Ønske  til  alle  dem,  fra  hvem 
De  ere  udsendte.  Lever  vel  og  værer  stedse  forvissede  om 
min  kongelige  Naade!» 

Der  fandtes  endnu  et  tredje  Parti  blandt  de  Studerende, 
der  hverken  kunde  slutte  sig  til  den  første  eller  den  anden 
Adresse,  og  som  afgav  en  offenlig  Erklæring  om  Grundene 
hertil.  I  denne  udviklede  de,  71  i  Tallet,  at  de  ikke  mis- 
billigede den  første  Adresses  Indhold,  og  at  de  i  det  Væsenlige 
nærede  de  samme  Ønsker  og  Forhaabninger  for  Danmarks 
Fremtid,  der  udtaltes  i  den.  Nogle  fandt  imidlertid,  at  Adressen 
ikke  alsidig  sammenfattede  de  Ideer,  som  i  et  saa  betydnings- 
fuldt Øjeblik  maatte  blive  levende  hos  de  Studerende,  og  Andre 
fandt  dens  Indleverelse  mindre  passende  eller  mindre  betimelig. 
Skjøndt  de  saaledes  ikke  kunde  samstemme  med  dem,  der  ind- 
gav den  første  Adresse,    kunde  de  dog  endnu  mindre  tiltræde 

den  anden  Adresse,  da  den  som  fremgaaet  af  en  Opposition 
mod  den  første  og  blottet  for  positivt  Indhold  let  kunde  faa 
Udseende  af  at  indeholde  en  Protest  mod  den  Haabets  Aand, 
der  udtalte  sig  i  denne,  selv  om  dette  ikke  havde  været  til- 
sigtet.10 

Saaledes  stod  de  akademiske  Borgere  splittede  i  tre  Grupper. 
Men  det  vilde  være  meget  fejlagtigt  at  tro,  at  de  Studenter, 
der  underskrev  den  anden  Adresse,  alle  vare  Absolutister.  Naar 
man  undtager  Grundtvigianerne,  fandtes  der  ikke  saa  særdeles 
Mange,  som  ikke  onskede  en  Udvidelse  af  de  statsborgerlige 
Friheder.  Ikke  en  Eneste  af  dem,  der  talte  mod  den  forste 
Adresse,  anførte  som  Grund,  at  han  hellere  vilde  beholde  Konge- 
loven end  faa  en  Forfatning  i  Lighed  med  den  norske,  og  ikke 
en  Eneste  var  betænkelig  ved  større  borgerlig  Frihed  og  især 
større  Trykkefrihed,  det  eneste  særlige  Punkt,  der  var  omtalt  i 
Adressen.  Ja  Oppositionen  havde  saa  langt  fra  et  absolutistisk 
Præg,  at  flere  af  Adressens  Modstandere  overgik  dens  For- 
svarere i  frimodige  Ytringer  og  sangvinske  Forhaabninger. 
Flere  af  dem,  der  talte  mod  Adressen,  vedkjendte  sig  endog 
i  stærke  Udtryk  de  Grundsætninger,  paa  hvilke  den  var 
bygget,  ja  enkelte  gik  saa  vidt,  at  de  hævdede,  at  man  ikke 
skulde  svække  det  Præg  af  Frivillighed,  der  vilde  være  den 
skjønneste  Egenskab  ved  det,  man  med  en  vis  Fortrøstning 
kunde  se  imøde.  De  eneste  virkelige  Indvendinger,  der  blev 
gjorte  gjældende,  vare,  at  man  skyldte  den  afdøde  Konge  Pietet, 
og  at  Studenterne  vare  uberettigede  til  at  udtale  deres  Anskuelser 
om  Sager,  der  angik  Staten. 

« Fædrelandet » ,  der  havde  faaet  dette  Indtryk  af  For- 
handlingerne,11 skrev  endvidere:  «Adressen  udtalte  i  de  loyaleste 
Udtryk  de  tillidsfulde  Forventninger,  hvormed  alle  Klasser  i 
Samfundet  ere  komne  den  nye  Konge  imøde,  og  uden  at  ind- 
lade sig  i  andre  specielle  Spørgsmaal  end  det,  der-  dog  synes 
at  ligge  Studenterne  saa  nær,  nemlig  Trykkefriheden,  udtrykte 
den  kun  i  Almindelighed  den  Begejstring  for  videnskabelig  og 
borgerlig   Frihed,    som    fremfor  Alt    maa    søges    hos   Studenten 

baade  paa  Grund  af  hans  Alder  og  hans  Dannelse;  —  en  saa- 
dan  Adresse  forsyndede  sig  visseligen  hverken  mod  Pieteten 
eller  mod  Beskedenheden  og  er  heller  ikke  saaledes  bleven  op- 
fattet hverken  af  Kongen  eller  af  Publikum.  Derom  synes  de 
426  at  have  været  af  en  anden  Mening,  men  at  deres  Adresse 
kun  indeholdt  en  Opposition  mod  den  førstes  Indgivelse  ikke 
mod  dens  Indhold,  turde  af  det  Anførte  være  klart.  Man 
vilde  derfor  højligen  fejle,  dersom  man  her  troede  at  have 
fundet  det  vistnok  i  Verden  mærkværdige  Særsyn,  426  Stu- 
denter, der  vare  absolutistiske,  konservative,  eller  hvad  man  vil 
kalde  det,  og  vi  vilde  iblandt  dem  endog  kunne  finde  Nogle, 
der  vel  have  ment,  at  Studenterne  som  saadanne  ikke  bør  blande 
sig  i  Politikken,  men  som  for  deres  Personer  og  som  Stats- 
borgere endog  vilde  være  rede  til  at  gaa  langt  videre,  end  den 
forste  Adresse  er  gaaet. » 

Hvad  der  navnlig  maa  forekomme  os  besynderligt  ved  hele 
denne  Begivenhed,  er,  at  Studenterne  udenvidere  forsamle  sig 
samme  Dag,  den  gamle  Konge  er  død,  og  raadslaa  om,  hvor- 
vidt de  bør  bede  den  nye  Konge  om  større  politisk  Frihed,  og 
at  derpaa  en  Del  af  dem  næste  Dag  sender  en  Deputation  op 
til  Christian  VIII  med  Bøn  om,  at  han  vil  give  Danmark  en 
Forfatning  i  Lighed  med  den  norske.  Hvis  de  under  Frederik  VI 
blot  havde  forhandlet  om  at  indsende  en  saadan  Adresse  til 
Kongen,  vilde  Politiet  have  opløst  Forsamlingen,  og  Ophavs- 
mændene vilde  være  blevne  sendte  til  Kristiansø  til  Selskab  for 
Dr.  Dampe.  Nu  var  det  imidlertid,  som  der  ved  Frederik  VI' s 
Død  i  nogen  Tid,  ialfald  saalænge  Kristian  VIII's  Hvedebrøds- 
dage som  Regent  varede,  var  givet  Undersaatterne  frit  Lov  til 
at  sige  Alt,  hvad  der  laa  dem  paa  Hjerte. 

Dernæst  maa  det  synes  overraskende,  at  det  var  de  yngre 
Akademikere,  der  først  fremfor  nogen  anden  Stand,  Korporation 
eller  Repræsentation  bad  Kongen  om  en  Forfatning.  De  ud- 
talte først  af  Alle  det  Ord,  som  laa  •  saa  mange  Andre  paa 
Læberne,  og  det  var  først,  da  de  havde  vist  Vejen,  at  Andre 
vovede   at   følge   dem.     Som   Samfundsforholdene   vare,    maatte 

det  imidlertid  være  den  akademiske  Stand,  der  kom  til  at  gaa 
i  Spidsen.  Ingen  anden  var  nemlig  saa  aandelig  udviklet  og 
saa  kundskabsrig,  at  den  med  nogen  Ret  kunde  fortælle  Kongen, 
at  en  fri  Forfatning  tjente  til  at  udvikle  Folkets  Kræfter.  Den 
havde  dog  læst  herom,  men  hvis  noget  af  Kjøbenhavns  Laug 
f.  Ex.  havde  sagt  det  Samme  til  Kristian  VIII,  vilde  denne 
naturligvis  have  forstaaet,  at  Ordene  vare  indblæste  af  Andre. 
Da  Korsørs  Deputation  den  2 1 .  December  ogsaa  bad  om  For- 
andringer i  Forfatningen,  blev  han  for  Alvor  vred,  træt  som 
han  var  af  alle  Henvendelser  om  det  Samme,  og  han  sigtede 
indirekte  Lehmann  for  at  have  skrevet  denne  og  de  andre 
Adresser,  hvilket  dog  ikke  var  Tilfældet.  Kongen  tiltroede 
ikke  Korsoranerne  saa  megen  politisk  Forstand,  at  de  kunde 
finde  paa  Sligt  af  sig  selv. 

Studenterne  tiltog  sig  her  ganske  af  egen  Drift  en  Myndig- 
hed, som  de  for  saa  vidt  senere  kunde  sige,  tilkom  dem  med 
Rette,  da  Kongen  ikke  alene  ikke  afviste  dem  men  endog  ind- 
lod sig  med  dem  og  svarede  dem,  som  om  de  havde  Noget 
med  Statsstyreisen  at  gjøre,  samtidig  med,  at  han  var  yderst 
venlig  og  forekommende  i  Formen.  De  lagde  i  Øjeblikkets 
Begejstring  ikke  Mærke  til,  at  han  egenlig  ikke  lovede  dem 
Noget,  men  at  han  tvertimod  udtalte,  at  han  vilde  raadspørge 
Erfaringen.  Det  opdagede  de  først  senere,  og  de  skulde  ogsaa 
snart  gjøre  Erfaringer  om,  at  Regjeringen  naturligvis  paa  Kongens 
Vegne  ikke  fandt  sig  i  Indblandinger  længere,  end  den  selv  vilde. 
Imidlertid  vil  det  altid  staa  som  et  mærkeligt  Tegn  paa  Fri- 
modighed og  Tillid,  at  de  den  4.  December  gik  til  Christian  VIII, 
og  at  de  talte  til  ham,  som  om  de  havde  nogen  Myndighed  til 
at  repræsentere  hele  Folket.  Ikke  mindre  ejendommelig  er  den 
anden  Adresses  Indhold  men  rigtignok  i  en  anden  Retning,  idet 
de,  der  havde  forfattet  den,  ved  Udtrykket  «vor  ophøjede  Broder« 
ligefrem  optog  Kongen  i  Studenternes  Laug. 

De  to  Adressers  Forkæmpere  vedblev  ikke  længe  at  staa 
som  fjendlige  Parter  ligeoverfor  hinanden.  Man  vil  allerede  af 
Navnene    paa    Deputationernes  Medlemmer     have    set,    at    der 

mellem  dem  begge  fandtes  unge  Mænd,  der  sad  sammen  i 
Akademicums  Repræsentantskab,  og  i  denne  Forening  fort- 
sattes nu  i  Slutningen  af  1839  og  i  Begyndelsen  af  1840  For- 
handlingerne fra  det  offenlige  Studentermøde  den  3.  December. 
Det  var  lange  og  varme  politiske  Diskussioner,  der  førtes,  men 
de  blev  i  Regelen  ikke  heftige  eller  personlige,  idet  de  Kæm- 
pende havde  Følelsen  af,  at  de  burde  betragte  hinanden  som 
gode  Kammerater,  og  at  det  var  nødvendigt,  at  de  holdt  sammen, 
hvis  de  vilde  være  sikre  paa  at  kunne  faa  Lov  til  at  øve  nogen- 
somhelst  Indflydelse  paa  deres  egne  nærmeste  Anliggender.12 
Da  hele  Studenterverdenen  var  i  Røre,  deltog  naturligvis  mange 
af  Studenterforeningens  Medlemmer  i  de  Forsamlinger,  der 
holdtes,  ligesom  de  underskrev  Adresserne,  men  ifølge  hele  det 
Præg,  Foreningen  havde  faaet,  kunde  dens  Liv  ikke  blive  i 
den  Grad  berørt  af  de  politiske  Forhold  som  Akademicums. 
Flere  af  dens  mest  fremragende  Medlemmer  som  H.  Hage, 
A.  F.  Krieger  og  Orla  Lehmann  vare  dog  hver  paa  sin  Vis 
Ledere  af  Bevægelsen,  men  den  faste  Stok  af  ældre  Medlemmer 
havde  andres  Interesser  og  kunde  ikke  ret  følge  med  den  nye 
Udvikling. 

Resultatet  af  de  Forhandlinger  og  Drøftelser,  der  fandt 
Sted  efter  Begivenhederne  i  Begyndelsen  af  December,  var, 
at  man  fra  alle  Sider  blev  enig  om  for  Fremtiden  at  und- 
gaa  den  Splittelse  og  Strid,  der  dengang  karakteriserede  Stu- 
denterverdenen. Man  følte,  som  man  sagde,  sin  Samfundsaand 
krænket,  og  man  mente,  at  en  formel  Organisation  af  de  danske 
Studenter  vilde  være  heldig,  en  Organisation,  der  ikke  alene 
som  Studenterforeningen  og  den  akademiske  Forening  omfattede 
en  Del  af  den  studerende  Verden,  men  den  hele,  og  som 
derfor  vilde  være  berettiget  til  at  tale  og  handle  paa  dennes 
Vegne.  Det  var  saaledes  ikke  politiske  Øjemed,  der  skabte 
den  nye  Forening,  men  en  anden  Sag  var  det,  at  Myndig- 
hederne og  overhovedet  de,  der  mistænkte  Studenterne  for  at 
ville  gribe  aktivt  ind  i  Politikken,  gik  ud  fra,  at  Førerne  alligevel 
havde  i  Sinde  at  danne  en  Jakobinerklub. 

Der  sammentraadte  nu  tre  Repræsentanter  for  hver  af  de 
tre  Grupper,  i  hvilke  Studenterverdenen  havde  været  delt  i 
December.  For  den  første  modte  H.  Hage,  D.  G.  Monrad 
og  C.  Ploug,  for  den  anden  Lic.  theol.  P.  E.  Lind,  Rasmus 
Nielsen  og  Vilh.  Schøler,  og  for  den  tredje  Stud.  theol.  C. 
Gammeltoft,  Magister  M.  Hammerich  og  A.  F.  Krieger.  Da 
de  vare  blevne  enige  om  selve  Sagen  og  havde  gjort  et  fore- 
løbigt Udkast  til  Love,  meldte  de  Konsistorium,  hvad  de  havde 
i  Sinde,  og  indbød  derpaa  samtlige  akademiske  Borgere  til  et 
Møde  i  Studenterforeningens  Festsal  Mandag  den  20.  Januar 
1840  om  Aftenen  Kl.  8. 

I  den  Skrivelse,  de  sendte  Konsistorium,  udtalte  de,  at  det 
forekom  dem  nødvendigt,  at  Kjøbenhavns  Studenter  for  at  kunne 
foretage  Nogetsomhelst  i  Fællesskab,  der  berørte  Studenter- 
standens videnskabelige  eller  akademisk  borgerlige  eller  sel- 
skabelige Interesser,  maatte  være  organiserede  som  et  Samfund, 
hvortil  alle  Studenter  som  saadanne  skulde  kunne  skaffe  sig 
Adgang.  De  agtede  derfor  at  indbyde  alle  akademiske  Borgere 
til  et  Møde,  hvor  man  vilde  drøfte,  hvorvidt  et  saadant  Studenter- 
samfund kunde  være  ønskeligt,  og  hvor  man,  dersom  Ideen 
vandt  Bifald,  vilde  tage  under  Overvejelse,  1)  hvem  der  kunde 
anses  for  Student,  og  2)  hvorledes  det  paatænkte  Studenter- 
samfund skulde  organiseres,   træde  i  Kraft  og  ytre  sig. 

Hvad  det  første  Punkt  angik,  da  mente  man,  at  Enhver 
burde  gjælde  for  Student,  saalænge  Studering  og  Studenterliv 
kunde  anses  for  at  være  hans  Hovedinteresse,  at  han  derfor 
lige  saa  lidt  ophørte  at  være  Student  ved  at  tage  en  Embeds- 
examen,  som  han  bestandig  vedblev  at  være  det,  fordi  han 
engang  var  bleven  indskreven  ved  Universitetet.  Embeds- 
bestalling  og  Borgerbrev  som  Næringsdrivende  burde  betegne 
Udtrædelsen  af  Studenterstanden,  kun  ikke  en  Embedsbestalling 
som  Universitetslærerernes,  der  netop  gik  ud  paa  at  studere  og 
udbrede  den  videnskabelige  og  akademiske  Aand. 

Med  Hensyn  til  det  andet  Punkt,  Organisationen,  havde 
man  tænkt  sig,  at  enhver  Student  efter  foregaaende  Anmeldelse 

havde  Ret  til  at  møde  paa  Generalforsamlingen.  Denne  skulde 
vælge  en  Bestyrelse  paa  15  Medlemmer  og  desuden  lejlighedsvis 
Komiteer,  der  havde  særlige  Hverv  at  udføre.  Intet  maatte 
foretages  i  Studentersamfundets  Navn,  medmindre  det  var  blevet 
vedtaget  paa  en  ordenlig  Generalforsamling  med  et  Flertal  af 
idetmindste  to  Trediedele  af  alle  afgivne  Stemmer. 13 

Paa  Mødet  den  20.  Januar  havde  c.  500  akademiske  Borgere 
indfundet  sig.  Cand.  jur.  A.  Birch,  der  havde  været  Senior  i 
Studenterforeningen,  ledede  Forhandlingerne.  Paa  Indbydernes 
Vegne  tog  Rasmus  Nielsen  først  Ordet.  Han  sagde,  at  han 
oprindelig  var  gaaet  med  for  at  omvende  sine  Medindbydere 
fra  dette  unyttige  og  farlige  Forehavende,  men  istedetfor  at 
omvende  var  han  selv  bleven  omvendt.  Hans  Betænkeligheder 
havde  rejst  sig  fra  den  Betragtning,  at  Studenten  særlig  trængte 
til  indre  og  ydre  Ro,  for  at  han  i  sin  Læsetid  kunde  samle 
sit  Sind,  vende  Blikket  indad  og  saaledes  vinde  sig  selv,  vinde 
en  klar  og  fast  Verdensanskuelse.  Studenten  var  derfor  mindst 
af  Alle  kaldet  til  at  handle  udadtil.  Det  havde  vel  altid  været 
ham  klart,  at  der  gaves  mange  udvortes  Berøringspunkter  mellem 
Studenterne,  men  forsaavidt  disse  gik  ud  paa  Udvikling,  sel- 
skabelig Fornøjelse  o.  s.  v.,  maatte  de  søge  deres  Fyldest- 
gjørelse  i  Læseselskaber  o.  s.  v.  «En  almindelig  Organisation 
af  alle  Studenter  som  saadanne  og  uden  noget  specielt  praktisk 
Øjemed  forekom  mig  derimod  unyttig,  fordi  den  manglede 
Realitet,  ligesom  jeg  fandt  det  betænkeligt  saa  at  sige  at  an- 
vise dem  en  selskabelig  Allarmplads,  hvorhen  de  mere  Aktive, 
der  stedse  vare  rede  til  at  lade  Trommen  gaa,  kunde  kalde 
dem  sammen  og  da  tvinge  dem  til  enten  at  forlade  deres 
stille,  videnskabelige  Sysler  eller  at  overlade  Pladsen  til  et  eller 
andet  Parti,  som  vilde  sætte  Noget  igjennem,  og  som  da  havde 
en  Slags  Adkomst  til  at  optræde  med  den  moralske  Vægt,  som 
kunde  tilkomme  en  saadan  almindelig  Forening. » 

Alle  hans  Betænkeligheder  maatte  imidlertid  forsvinde  ved 
den  Betragtning,  «at  hvis  det  overhovedet  har  nogen  Betydning 
at  være  Student,  og  hvis  Studenten  virkelig  indtager  et  ganske 

ejendommeligt  Standpunkt  saavel  i  den  aandelige  Udvikling  som 
i  det  store  Samfund,  hvoraf  han  maa  føle  sig  som  Led,  saa 
maa  dette  ogsaa  kunne  finde  sit  bestemte  Udtryk,  saa  maa  der 
gives  et  eget,  et  konstitutivt  Præg,  der  som  den  forbindende 
Enhed  sammenholder  alle  de  Enkelte  og  adskiller  dem  fra  alt 
Andet,  noget  Karakteristisk,  som  bestemmer  Modsætningen, 
betegner  Grænsen  mellem  alle  Studenterne  og  alle  de  andre 
Samfundsklasser,  med  eet  Ord,  saa  maa  der  gives  en  Studenter- 
stand*. 

Det  var  derfor  naturligt,  at  denne  Aand,  naar  den  vaagnede 
til  Bevidsthed  om  sig  selv,  traadte  ud  i  en  bestemt  Form.  Her 
var  altsaa  ikke  Tale  om  at  indføre  et  nyt  Oldermandsvæsen  eller 
om  at  stifte  et  Studenterlaug,  men  kun  om  at  skabe  en  formel 
Organisation,  hvori  Studenteraanden  kunde  udvikle  sig  gjennem 
en  fri  Forhandling,  og  hvorigjennem  den  kunde  udtale  sig  om 
de  Gjenstande,  som  maatte  ligge  den  paa  Hjerte.  Det  var  saa 
langt  fra,  at  dette  vilde  give  Studenterstanden  til  Pris  for  et 
eller  andet  enkelt  og  ensidigt  Parti,  at  det  tvertimod  vilde  inde- 
holde en  Garanti  herimod,  idet  for  Fremtiden  ikke  længer  nogle 
Enkelte  i  paakommende  Tilfælde  kunde  sammenkalde  Studenterne, 
naar  dette  kun  kunde  ske  under  anerkjendte  bestemte  Former. 
Til  Slutningen  udviklede  han  i  Korthed,  hvad  Indbyderne  havde 
tænkt  sig  med  Hensyn  til  Selskabets  Organisation. 

Den  næste  Taler  var  D.  G.  Monrad.  Han  begyndte  med 
indirekte  at  satirisere  over  Kongens  Ord  til  den  første  Adresses 
Overbringere,  nemlig  at  han  vilde  raadspørge  Erfaringen.  «Det 
vil  ligefrem  taget  sige,  at  vi  Intet  ville  gjøre,  naar  vi  ikke  have 
gjort  det  engang  før,  men  dette  er  en  aabenbar  Modsigelse. » 
Disse  Dages  Erfaring  havde  vist,  at  der  var  blevet  afholdt  et 
almindeligt  Studentermøde,  og  at  der  først  midt  under  For- 
handlingerne var  rejst  Tvivl  om,  hvem  der  overhovedet  var 
berettiget  til  at  møde  i  en  Studenterforsamling,  om  de,  der 
havde  sammenkaldt  Mødet,  vare  bemyndigede  dertil,  og  om 
Dirigenten,  der  havde  ledet  Forhandlingerne,  var  kompetent 
dertil,  ja  der  havde  endog  vist  sig  det  Særsyn,  at  de,  der  paa 

dette  Møde  udgjorde  Flertallet,  senere  sank  ned  og  blev  til 
Mindretal.  Det  var  Mangler,  der  maatte  afhjælpes,  og  det  til- 
sigtede det  Forslag,  Indbyderne  havde  forelagt  Forsamlingen. 
Han  sluttede  med  følgende  energiske  Opfordring  til  de  Tilstede- 
værende om  at  tage  sig  af  Sagen  : 

«Hvad  her  en  Enkelt  i  Folket  kan  udrette,  er  kun  ube- 
tydeligt, men  vilde  af  den  Grund  Enhver  lægge  Hænderne  i 
Skjødet,  da  skete  der  Intet.  Kun  naar  hver  i  sin  Kreds, 
den  være  stor  eller  liden,  virker  al  den  Gavn,  han  formaar 
efter  sin  Evne  og  sine  Forhold,  da  vil  en  Virksomhedens  og 
Fremadstræbelsens  Aand  gjennemstrømme  det  hele  Statssam- 
fund og  besjæle  alle  dets  Dele  med  Kraft  og  Liv,  og  de  rige 
Frugter  ville  da  ikke  udeblive.  Vel  er  det  kun  en  formel 
Organisation,  hvorom  her  er  Tale,  og  hvad  Indhold  den  skal 
faa,  det  vil  bero  paa  den  Aand,  der  besjæler  Studenterne,  og 
paa  den  historiske  Udvikling,  hvori  denne  vil  udfolde  sit  Gehalt; 
men  for  at  dette  skal  kunne  ske,  er  dog  en  Form  nødvendig 
eller  idetmindste  højst  gavnlig.  Vel  ere  Studenterne  fattige, 
deres  Plove  fure  ej  Jorden,  deres  Snekker  pløje  ej  Havet,  de 
have  intet  Katheder,  intet  Alter,  intet  Dommersæde,  men  Et 
have  de,  Et  er  deres,  Et  skal  ingen  Magt  i  Verden  tage  fra 
dem,  og  det  er  —  Fremtiden.  Derfor  skulle  vi  som  Frem- 
tidens Sønner  slutte  os  tæt  sammen  og  i  vor  egen  snevre  Kreds 
udfolde  den  Kraft  og  det  Sammenhold,  hvorved  vi  ville  sættes 
i  Stand  til  senere  med  Dygtighed  at  udføre  det  Arbejde,  der 
vil  komme  til  at  hvile  paa  os  som  Statsborgere.* 

Det  saa  ud  til,  at  Tanken  om  at  oprette  et  Studentersamfund, 
der  kunde  optræde  paa  alle  Akademikeres  Vegne,  var  falden  i  god 
Jordbund,  thi  Ingen  af  de  Tilstedeværende  stod  op  for  at  be- 
kæmpe den.  Derfor  paatog  en  af  Indbyderne  Krieger  sig  den  Op- 
gave at  fremhæve  Grundene  baade  for  og  imod  et  saadant  Sam- 
fund, for  at  Sagen  kunde  foreligge  fuldstændig  belyst.  Man  kunde 
maaske  indvende,  sagde  han,  at  Forslaget  var  unyttigt,  fordi 
der  i  Almindelighed  ikke  gaves  saadanne  fælles  Anliggender, 
hvorom  Studenterne  som  saadanne  kunde  have  Anledning  til 
II.  2 

at  ytre  sig.      Hertil   vilde  han  blot  bemærke,    at  forst,    naar  en 
Samfundsaand   fik  Lejlighed   til    ret   at   udvikle  sig  mellem  Stu- 
denterne, vilde  det  vise  sig,  hvor  hyppige  saadanne  Anledninger 
kunde   blive.     Nu   levede   Studenterne   i   et   Slags   Anarki,    der, 
naar  de  engang  skulde  træde    op   i  Forening,    gjorde   det   nød- 
vendigt   for   Enkelte    uden    nogen    anerkjendt    Bemyndigelse    at 
sammenkalde  og  lede  Møderne.     Men  naar  alt  dette  blev  ordnet 
ved  faste  Vedtægter,    vilde  Enhver,    der   ikke   var   aldeles  lige- 
gyldig,   kunne   give  Møde,    og   saa    vilde  Resultatet,    der  frem- 
kom af  Forhandlingerne,  blive  det  rette  Udtryk  for  Studenternes 
Mening.      En  anden  Indvending   kunde    maaske   fremkomme  fra 
dem,   der  betragtede  hele  Foretagendet  som  en  farlig  Sag,   idet 
Samfundet   kunde   danne   et  Foreningspunkt    for    en    Opposition 
mod  det  Bestaaende  og  især  mod  Universitetsbestyrelsen.     Men 
naar  en  saadan  var  tilstede,    vilde  den  ikke  finde  Vanskelighed 
ved  at  ytre  sig,    og  man  kunde  være  sikker  paa,    at  den  vilde 
blive  farligere  og  fremtræde  med  mere  Ensidighed  i  improviserede 
Forsamlinger  end  i  saadanne,    der   vare   ordnede  ved  forud  be- 
stemte Regler,    som   vilde  lade  Modstanderne   komme   til  Orde, 
og  i  hvilke  Universitetets  Lærere  kunde   gjøre  deres  Overvægt 
gjældende,   takket  være  deres  modnere  Erfaring,   dybere  Indsigt 
og    prøvede    Karakter.      «Men    hvad    Grund    er    der    vel    til    at 
frygte  en  slig  Opposition?    Hvorledes  kan  der  opstaa  en  fjendlig 
Modsætning  mellem  en  Regjering,  hvis  Valgsprog  er  Sandheden, 
og  os,   som  idetmindste  have  indviet  vort  Ungdomsliv  til  Sand- 
hedens  Tjeneste?     I   Sandhed,    vi   have  Intet   at   frygte   af  Re- 
gjeringen,   og  den  Intet  af  os.» 

Forsamlingen  vedtog  derpaa  enstemmigt,  at  der  skulde  ned- 
sættes en  Komitee  paa  ni  Medlemmer,  valgte  frit  af  og  iblandt 
alle  akademiske  Borgere,  til  at  tage  Sagen  under  nærmere 
Overvejelse. 

Der  blev  ialt  afgivet  405  Stemmer.  Valgte  blev  i  følgende 
Orden:  A.  F.  Krieger,  D.  G.  Monrad \  Rasmus  Nielsen,  O.Leh- 
mann,   C.  Ploug,    P.  H.   Tregder,    A.  Birch,    P.  E.  Lind  og 

H.  Hage.    Da  R.  Nielsen  ikke  tog  imod  Valget,  traadte  Sager, 
der  var  bleven  Suppleant,   ind  i  hans  Sted. 

Nogle  Dage  senere  modtog  Indbyderne  en  Skrivelse  fra 
Universitetets  Rektor,  Professor  O.  Bang,  i  hvilken  denne 
meddelte,  at  Sagen  vilde  blive  forelagt  Konsistorium  den  29. 
samme  Maaned. 

Den  17.  Februar  holdtes  der  atter  almindeligt  Studenter- 
møde, der  dirigeredes  af  Vilh.  Bjerring.  Her  forelagde  og 
gjennemgik  Monrad  som  Komiteens  Ordforer  dennes  Betænkning 
og  de  Love,  den  havde  udarbejdet.  Den  havde  delt  sig  i  et 
Flertal,  der  bestod  af  otte  Medlemmer,  og  et  Mindretal,  nemlig 
A.  Birch.  Flertallet  tilraadede  Dannelsen  af  et  Studentersam- 
fund, medens  Mindretallet  ansaa  Stiftelsen  af  et  saadant  Selskab 
baade  for  unyttig  og  skadelig  Flertallet  udtaler  Følgende  i  et 
Sprog,  der  er  paavirket  af  den  filosofiske  Retning,  som  den- 
gang gjennemsyrede  baade  Tale-  og  Skriftsproget: 

«Da  det  er  af  Vigtighed  at  lette  Overgangen  fra  Familie- 
livet til  Statssamfundet  ved  et  Mellemsamfund,  der  kunde  be- 
virke, at  ikke  Indtrædelsen  i  Statssamfundet  blev,  hvad  ofte 
sker,  kun  en  Tilbagesynken  i  Familielivet,  da  Studenterne  des- 
foruden have  et  eget  Livsprincip :  en  Leven  i  den  theoretiske 
Sfære  og  særegne  udvortes  Forhold,  hvis  fornuftmæssige  An- 
ordning vilde  fremmes  ved  Studenterdiskussionen,  da  det  i  en 
mere  bevæget  Tid  synes  hensigtsmæssigt  at  sikre  en  Virken 
og  Modvirken  af  de  forskellige  og  modsatte  Elementer  og  saa- 
ledes  at  forebygge  en  ensidig,  ubesindig  og  anarkisk  Frem- 
træden af  et  større  eller  mindre  Antal  Studerende,  saa  tror 
Komiteens  Majoritet  at  maatte  anse  en  formel  Organisation  af 
Studenterne  for  ønskelig.  En  saadan  Organisation  fuldstændig 
gjennemført  forudsætter  imidlertid  alle  Studenters  Samtykke 
og  det  til  enhver  Tid.  Men  da  en  slig  Enighed  ej  synes  mulig, 
saa  maatte  den  suppleres  ved  et  legalt  Stempel.  Dog  da  den 
legale  Sanktion  ialfald  maatte  støtte  sig  til  en  indre  Livsudvikling, 
da  den  maatte  bekræfte  og  stadfæste,  ikke  begrunde,  da  den 
først  vilde  vinde   sand  Betydning,    naar   den   var   knyttet   til   af 

Staten  anerkjendte  Rettigheder,  og  da  Staten  ikke  kan  antages 
at  ville  indrømme  Studenterne  en  passende  og  med  Anordningen 
af  andre  Statsforhold  overensstemmende  Indflydelse  paa  deres 
egne  Anliggender,  før  de  have  vist  sig  modne  ved  at  udvikle 
Samfundsmod  og  Samfundskraft,  saa  maa  Iværksættelsen  af 
den  formelle  Organisation  for  Øjeblikket  indskrænke  sig  til 
Oprettelsen  af  et  Studentersamfund.  Omendskjønt  et  saadant 
Studentersamfund  kun  vil  kunne  fremtræde  som  Selskab,  saa 
nærer  Komiteens  Flertal  det  Haab,  at  næsten  alle  Studenter 
tidlig  eller  sildig  ville  indtræde  deri.  Hvis  dette  Haab  ej 
skuffes,  saa  vil  den  formelle  Organisation  af  Studentersamfundet 
blive  en  formel  Organisation  af  Studenterne.« 

A.  Birch,  der  dannede  Mindretallet,  ansaa  Stiftelsen  af  et 
saadant  Selskab  for  unyttig,  da  Studenterne  jo  kunde  komme 
sammen,  naar  de  vilde,  og  for  skadelig,  da  politiske  Ideer  let 
vilde  faae  Indpas. 

Endvidere  meddelte  Ordføreren,  at  Komiteens  Flertal  mente, 
at  ingen  akademisk  Borger,  der  var  mer  end  tolv  Aars  Student, 
burde  kunne  blive  Medlem  af  Samfundet.  Da  det  imidlertid 
kunde  have  Betydning  at  beholde  de  Medlemmer,  der  havde 
lagt  ualmindelig  Dygtighed  og  Kraft  for  Dagen,  ogsaa,  naar  de 
havde  overskredet  Aldersgrænsen,  saa  maatte  det  anses  for 
tilraadeligt,  at  Generalforsamlingen  forbeholdt  sig  Ret  til  at 
opfordre  saadanne  Medlemmer  til  at  blive  en  begrænset  Tid  i 
Samfundet. 

Endelig  holdt  Flertallet  paa,  at  Universitetslærerne  fik 
samme  Ret  til  at  indtræde  og  forblive  i  Samfundet  som  de 
egenlige  Studenter,  da  det  var  af  højeste  Vigtighed,  at  erfarne 
Mænd  kunde  oplyse  Studenterne,  og  da  det  vilde  være  sørgeligt 
og  i  alle  Henseender  skadeligt,  om  der  fra  Begyndelsen  af  skulde 
komme  en  endogsaa  blot  tilsyneladende  Spænding  mellem  disse 
og  de  akademiske  Lærere.  Birch  derimod  mente,  at  man  ved 
at  sammenblande  i  eet  Samfund  to  væsenlig  forskjellige  Prin- 
cipper lagde  den  første  Spire  til  dettes  Slappelse  og  Opløsning, 
og    at    de    akademiske    Lærere    i    ethvert    Tilfælde,    naar    man 

spurgte  dem  om  Raad,  vistnok  ikke  vilde  undlade  at  give  et 
godt  og  velgrundet  Raad,  ligesom  han  frygtede  for,  at  der  let 
kunde  indtræde  en  Spænding,  naar  Professorerne  blev  ind- 
dragne i  Forhandlingerne  paa  en  Generalforsamling. 

Tilsidst  gjorde  Ordføreren  F'orsamlingen  bekjendt  med  de 
Forhandlinger,  Komiteen  havde  ført  med  Konsistorium.  Man 
havde  gjort  alt  Muligt  for  at  forebygge  Misforstaaelse  og  for 
at  skabe  et  velvilligt  Forhold,  og  Haabet  var  heller  ikke  blevet 
skuffet.  Konsistorium  havde  vist  al  den  Opmærksomhed  og 
Deltagelse,  man  kunde  ønske.  Universitetets  Rektor  havde  ud- 
bedt sig  Underretning  om  de  Bestemmelser,  Komiteen  agtede 
at  forelægge  Generalforsamlingen.  Da  han  havde  modtaget 
disse,  sammenkaldte  han  Konsistorium,  som  derpaa  skriftligt 
anmodede  Lic.  theol.  Lind  om  at  forelægge  for  Komiteen  en 
Erklæring  til  samtlige  Studerende  ved  Universitetet,  ligesom 
det  udbad  sig  Underretning  om  de  Beslutninger,  Studenter- 
forsamlingen maatte  fatte. 

I  denne  Erklæring  hed  det  bl.  A. :  «Konsistorium  finder 
selv  uden  Hensyn  til  de.  Betænkeligheder,  der  kunne  være  mod 
en  Forening  af  et  saa  ubestemt-  Formaal,  i  Særdeleshed  at 
burde  gjøre  de  Studerende  ved  Universitetet  opmærksomme  paa, 
at  en  saadan  Forening  i  intet  Tilfælde  vilde  kunne  anses  for 
en  « formel  Organisation  af  Studenterstanden*,  og  dette  saa 
meget  mindre,  som  det  ikke  kan  undgaas,  at  Flere  ville  komme 
til  at  høre  til  Samfundet,  der  ikke  længer  kunne  henregnes  til 
de  ved  Universitetet  Studerende,  og  det  derimod  kan  forud- 
sættes, at  fiere  af  de  Sidstnævnte  ikke  ville  indtræde  i  Sam- 
fundet, om  dette  endog  maatte  blive  stiftet.  Dettes  Beslutninger 
kunde  derfor  ikke  gjøre  Fordring  paa  at  betragtes  som  Udtryk 
af  de  Studerendes  almindelige  Mening,  uden  at  der  vilde  gjøres 
Brud  paa  den  akademiske  Frihed.  Til  denne  Erklæring  tror 
Konsistorium  for  Tiden  at  kunne  indskrænke  sig.» 

Ordføreren  gjorde  opmærksom  paa  den  Overensstemmelse, 
der  var  imellem  Konsistoriums  og  Komiteens  Anskuelser. 
Komiteen  havde  alt  fjernet  Hovedindvendingen    og  maatte  der- 

for  beklage,  at  den  ikke  havde  underrettet  Konsistorium  herom, 
da  dette  i  saa  Tilfælde  ikke  vilde  have  fremsat  den  i  Brevet 
udhævede  Anke. 

Efterat  Monrad  som  Ordfører  havde  aflagt  denne  Beretning, 
opfordrede  han  dem,  der  ikke  delte  Komiteens  Anskuelser,  til  at 
tage  Ordet. 

Den  Første,  som  meldte  sig,  var  Cand.  chir.  Emil  Fenger, 
som  nylig  var  vendt  hjem  fra  en  treaarig  videnskabelig  Uden- 
landsrejse, efterat  han  havde  taget  kirurgisk  Embedsexamen 
med  Udmærkelse.  Han  fandt,  at  der  i  den  Plan,  Komiteen 
havde  forelagt  om  Organisationen  af  et  Studentersamfund, 
savnedes  en  Redegjørelse  for,  hvad  man  egenlig  ønskede  at 
fremme  ved  dette  Samfund,  og  ved  hvilke  Midler  man  vilde 
fremme  det.  Der  var  maaske  ingen  Samfundsklasse,  der  var 
sammensat  af  saa  mange  forskjellige  Elementer  som  Studenterne, 
og  intetsteds  fandt  man  en  saadan  Meningsforskjel.  Denne  sin 
Opfattelse  udviklede  Taleren  derefter  paa  følgende  Maade: 

^Studenterne  have  alle  faaet  samme  Dannelse,  har  man  sagt.  Altsaa  er 
det  ogsaa  rimeligt,  at  de  have  lignende  Interesser;  men  viser  ikke  Erfaringen  os, 
at  de  netop  have  meget  forskjellige  Interesser?  I  deres  tidligere  Udviklings- 
periode føres  de  alle  ad  den  samme  Vej;  de  maa  alle  følge  Strømmen  af  en 
Flod,  som  er  indkneben  mellem  snevre  Skranker,  men  der  kommer  en  Tid,  da 
Flodens  Bølger  udvide  sig,  og  tilsidst  falder  den  ud  i  det  uendelige  Hav  Nu 
sprede  alle  de,  der  have  fulgt  Strømmen,  sig  ad  til  alle  Verdens  Kanter,  hver 
gaar  sin  Vej,  har  sit  Maal,  sit  Bestemmelsessted.  Kommer  nu  En  og  ^iger  til 
dem :  hvorfor  gaa  I  saaledes  hver  sin  Vej  ?  I  fulgtes  jo  før  saa  Ujønt  ad, 
hvorfor  ville  I  nu  skilles?  Saa  maa  de  vel  svare  ham:  Vi  fulgtes  ad,  fordi  vi 
dengang  ikke  kunde  gjøre  Andet,  vi  vare  paa  en  Flod,  den-;  Strøm  maatte  vi 
følge;  men  nu,  da  hele  Oceanet  staar  os  aabent,  hvorfor  skulle  vi  nu  følges  ad? 
Vis  os  et  Maal,  som  vi  alle  kunne  stræbe  hen  imod  Jeg  ved  ikke,  hvorledes 
jeg  skal  finde  Udtryk,  der  ere  stærke  nok  til  at  betegne  det  Ufornuftige  i  at 
sammenbinde  sig  ved  saadanne  ydre  Kjendemærker,  som  at  man  engang  har 
gjort  det  Samme,  at  man  har  gaaet  i  Skole  sammen,  at  man  har  taget  de 
samme  Examina.  Hvad  gjør  det  mig,  hvad  jeg  har  lært,  har  gjort,  har  tænkt. 
Skulle  vi  danne  et  Selskab  for  at  mindes  vor  Skoletid  eller  vort  Rusaar,  saa  er 
det  en  god  Bestemmelse,  at  kun  Studenter  kunne  være  Medlemmer  deraf;  men 
dersom  Selskabet  ikke  skal  vende  sit  Blik  paa  det  Forbigangne  men  paa  det 
Nærværende  og  Tilkommende,  dersom  det  skal  handle  og  virke,  saa  maa  man 
stille   det   et    Maal,    saa   maa    man    give   det   et   Centrum,    hvorom    dets    Kræfter 

kunne  dreje  sig.  Jeg  kan  forstaa,  at  Naturforskere  danne  et  Selskab  for  at  ud- 
brede Naturlæren,  jeg  kan  forstaa,  at  Trykkefrihedens  Venner  stifte  et  Samfund 
for  at  værne  om  denne;  thi  lad  dem,  som  interessere  sig  for  Naturlærens  Ud- 
bredelse, træde  ind  i  det  første,  lad  dem,  som  ville  beskjærme  Trykkefriheden, 
træde  ind  i  det  andet.  De  have  en  fælles  Hensigt.  Men  jeg  forstaar  ikke  et 
Selskab,  hvorom  der  ikke  siges  mig  Andet,  end  at  det  bestaar  af  Studenter. 
Hvad  er  det  fælles   Maal,   hvad  vil  et  saadant  Samfund? 

«Man  har  indset  det  Mislige  i  denne  Position,  og  man  har  derfor  sagt,  at 
Selskabets  Formaal  skulde  være  at  udvikle  og  befæste  den  akademiske  Aand 
hos  Studenterne.  Men  lad  os  undersøge  denne  Aand  lidt  nøjere.  Den  skal 
væ/e  noget  Særegent,  Noget,  som  kun  findes  hos  Studenterne;  en  særdeles  Maade 
at  leve,  tænke  og  handle  paa,  som  er  udgaaet  af  Studenternes  Stilling  som 
Medlemmer  af  Universitets-Korporationen.  Men  dette  Særegne,  dette  Særdeles, 
hvad  er  da  det?  Herpaa  har  man  hidtil  aldeles  ikke  villet  indlade  sig;  man 
har  kun  sagt,  at  det  var  Noget,  som  enhver  Student  følte,  og  som  ingen  videre 
Forklaring  behøvede.  Nuvel,  mine  Herrer,  jeg  er  Student,  og  jeg  maa  tilstaa 
Dem,  at  jeg  forgjæves  har  søgt  efter  denne  akademiske  Korporationsaand  baade 
hos  mig  selv  og  hos  Andre.  Jeg  erkjender,  at  der  engang  har  existeret  en 
saadan  Aand.  Det  var  dengang,  da  den  lærde  Republik  afsondrede  sig  fra 
Omverdenen  og  bestandig  fremtraadte  med  en  stolt  Foragt  for  alt  Filistervæsen. 
Det  er  den,  der  endnu  findes  ved  de  smaa  tydske  Universiteter,  hvor  Studenterne 
danne  et  særegent  Laug,  som  lever  for  sig  og  paa  sin  Vis,  og  holde  sig  alt  for 
gode  til  at  blande  sig  med  andre  Mennesker;  der  er  en  akademisk  Aand,  men 
en  saadan  findes,  Gudskelov,  ikke  mere  hos  os. 

«Vi  ere  ikke  mere  akademiske  Borgere  men  Statsborgere;  vi  danne  ikke  mere 
et  afsluttet  Korps,  som  lever  for  at  forsvare  sine  Privilegier  og  holde  sig  frit  for  al  Be- 
rørelse  med  Filistrene,  men  vi  føle  os  som  Medlemmer  af  det  store  Statssamfund,  der 
kun  skulle  virke  i  Forening  med  de  andre  Borgere  og  ikke  have  nogen  Interesse 
adskilt  fra  disses,  der  frit  skulle  bevæge  sig  ud  i  Livet  og  der  frugtbargjøre  den 
Dannelse,  som  deres  Studium  af  Videnskaberne  har  skjænket  dem.  Men  om  jeg  end 
skulde  tage  fejl  heri,  saa  er  det  dog  vist.  at  de,  som  gjøre  et  Forslag  sigtende 
til  at  udvikle  den  akademiske  Aand,  fremfor  Alt  maa  paavise  nogle  tydelige 
Kjendemærker  paa  denne  Aands  Existens,  de  maa  vise  nogle  af  denne  Aands 
Manifestationer;  dette  have  de  hidtil  ikke  gjort  Men  det  er  ikke  Nok  hermed, 
de  maa  tillige  karakterisere  den  noget  nøjere,  de  maa  oplyse  os,  om  det  er  en 
god  Aand  eller  en  ond  Aand,  som  de  ville  sende  ud  imellem  os.  Dette  have  de 
heller  ikke  gjort,  og  jeg  begriber  ikke,  hvorledes  de  have  kunne  undlade  det. 
Thi  jeg  er  overbevist  om,  at  selv  de,  som  have  den  fasteste  Overbevisning  om 
den  akademiske  Aands  nuværende  Existens,  maa  tilstaa,  at  den  tidligere  har 
været  langt  stærkere  end  nu  ved  vort  Universitet,  og  at,  dersom  den  har  tabt 
sig,  saa  er  dette  sket  uden  noget  Tryk  udvendig  fra  og  uden,  at  man  iøvrigt 
kan  sige,  at  Studenterne  ere  vanslægtede  Skulde  dette  ikke  kunne  lede  os  til 
den  Slutning,  at  det  er  den  naturlige,  historiske  Udvikling  af  Studenterlivet,  som 
har  medført  den  akademiske  Aands  Bortgang,  og  at  det  vilde  være  et  Skridt 
tilbage   i  vor  Civilisation   nu  atter  at  opvække  den?» 

Taleren  drog  derefter  en  Sammenligning  mellem  det  Stu- 
dentersamfund, man  nu  vilde  skabe,  og  det  saakaldte  « danske 
Samfund »,  som  Grundtvigs  Venner  havde  stiftet.  Man  havde 
bebrejdet  dette,  der  havde  til  Hensigt  at  oplive  den  danske 
Aand,  at  det  ikke  tilstrækkeligt  havde  godtgjort,  at  den  gamle 
danske  Aand  var  Noget,  der  burde  gjenoplives.  Alle  de 
Indvendinger,  der  vare  blevne  gjorte  imod  det  danske  Samfund, 
kunde  med  lige  saa  megen  Grund  anføres  mod  Studenter- 
samfundet. Derimod  kunde  han  tænke  sig  en  Organisation  af 
Studenter,  der  var  saaledes  indrettet,  at  de  for  det  Første  kom 
sammen  og  oplyste  hinanden  om  forskjellige  Spørgsmaal,  og 
at  de  dernæst  meddelte  det  store  Publikum  Frugterne  af  deres 
Forhandlinger.  Hvis  Komiteens  Forslag  ikke  havde  indeholdt 
Andet  end  en  Plan  til  Forsamlinger,  paa  hvilke  Studenter  og 
Borgere  skulde  drøfte  almeninteressante  Gjenstande,  skulde  det 
ikke  have  fundet  nogen  varmere  Forfægter  end  ham. 

Han  vidste  imidlertid  godt,  hvad  der  laa  bag  Forslaget. 
Studenterne  vilde  komme  sammen  for  at  tale  om,  hvad  de 
havde  Lyst  til  at  drøfte,  det  som  for  Tiden  var  Gjenstand  for 
deres  stadige  Samtaler,  nemlig  den  indenlandske  Politik.  '  Han 
var  langt  fra  at  mene,  at  Studenterne  skulde  afholde  sig  fra 
at  tale  om  politiske  Gjenstande,  ja  han  ansaa  det  endog  for 
ønskeligt  og  nødvendigt,  at  alt  det,  som  rørte  sig  i  Tiden, 
ogsaa  ret  levende  greb  Studenterne,  thi  kun  derved  kunde  de 
uddanne  sig  til  nyttige  Medlemmer  af  Samfundet. 

«Men  det,  som  jeg  paa  det  Bestemteste  maa  opponere  imod.  er,  at  Politikken 
bliver  gjort  til  et  Korporations-Anliggende  for  Studenterne,  at  Spørgsmaal,  som 
slet  ikke  angaa  Studenterne  mer  end  alle  andre  Borgere,  af  dem  drages  ind 
under  deres  specielle  Forum,  at  de  give  særegent  Votum  i  Sager,  som  angaa 
det  Almindelige,  at  de  gjøre  Forsøg  paa  at  træde  op  som  en  særskilt  Del  af 
Publikum,  til  hvis  Mening  man  i  offenlige  Anliggender  maatte  tage  et  særdeles 
Hensyn.  Mine  Herrer!  Vi  staa  i  Begreb  med  at  gjøre  et  vigtigt  Skridt,  hvis 
Følger  det  er  vanskeligt  for  os  at  beregne.  I  et  saadant  Øjeblik  er  Intet  mere 
belærende  og  oplysende  end  at  se  hen  til  Historien,  og  sandelig  vi  behøve  ikke 
at  gaa  meget  langt  tilbage  for  i  et  Nabolands  Historie  at  finde  et  højst  analogt 
Exempel.  Vi  behøve  ikke  at  gaa  meget  langt  tilbage  for  at  finde  en  Tid,  da 
Studenterne   troede    sig    kaldede   til   at    frembringe   en    Omformning   i    Statslivet, 

da  de  ansaa  sig  for  berettigede  til  at  staa  frem  foran  deres  Medborgere  og  ville 
lede  dem  til  bedre  sociale  Forhold. 

«De  tydske  Burschenschafter  vare  et  i  mange  Henseender  agtværdigt 
Samfund,  de  havde  et  stort,  ophøjet  og  ædelt  Formaal,  de  vilde  samle 
deres  adsplittede  Fædreland  til  en  stor  og  kraftig  Enhed,  de  vilde  gjenføde 
dets  Aand,  de  vilde  føre  det  en  glimrende  Fremtid  imøde,  men  de  havde 
en  stor  Fejl,  og  denne  Fejl  bragte  dem  Fordærvelse  —  det  var  deres  Stu- 
denterstolthed. De  ansaa  sig  for  bedre  end  deres  Medborgere,  de  troede  sig 
kaldede  til  at  bevirke  den  store  Reformation  i  Statslivet,  som  kun  kunde  be- 
virkes ved  en  kraftig  Samvirken  af  alle  Borgere,  de  oversaa  Filistrene,  og  Filistrene 
styrtede  dem.  Havde  de  tydske  Studenter  i  Stedet  for  at  afsondre  sig  i  et  Laug 
nærmet  sig  til  deres  Medborgere,  havde  de  stræbt  at  smelte  sammen  med  dem 
i  Stedet  for  at  sondre  sig  ud  fra  dem,  sandelig  da  havde  vistnok  deres  Be- 
stræbelser faaet  et  andet  Udfald,  da  havde  de  maaske  bragt  deres  Fædreland 
Enighed,  Frihed  og  Lykke,  medens  de  nn  kun  have  befæstet  dets  Adsplittelse, 
standset  dets  Udvikling  og  styrtet  sig   selv  i   Fordærvelse. 

Jeg  stemmer  mod   Komiteens   Forslag.« 

Monrad  gav  ham  bl.  A.  følgende  Svar:  «Giv  mig  en  Sal 
saa  stor,  at  den  kan  rumme  hele  den  danske  Nation !  Giv  mig 
Lunger  saa  stærke,  at  mine  Ord  kunne  høres !  Giv  mig  Ører 
saa  fine,  at  Intet  gaar  tabt!  og  jeg  stemmer  for  Oprettelsen  af 
det  Samfund,  som  Opponenten  foreslaar.  Men  vil  man  udrette 
Noget  i  Virkeligheden,  saa  maa  man  begrænse  sig.  —  —  At 
der  er  en  akademisk  Aand,  det  paaligger  det  ikke  Komiteen 
at  bevise,  det  maa  hver  Enkelt  afgjøre  med  sin  egen  Samvittig- 
hed, men  at  Studenternes  Forhold  til  Universitetet  frembyder 
rigeligt   Stof  til    Studenterdiskussion,    derom   kan    vel  Komiteen 

haabe,   at  næsten  Alle  ville  være  enige. Hvis  Studenterne 

i  almindelige  Spørgsmaal  afsondre  sig  fra  Andre,  saa  er  det  ej 
af  Hovmod  men  af  Beskedenhed,  da  de  ej  tør  tillægge  sig 
samme  Modenhed  som  Embedsmændene  eller  Borgerne.  Jeg 
gjentager  det  derfor.  Enhver  maa  afgjøre  med  sig  selv,  om 
han  besjæles  af  den  akademiske  Aand;  hvis  den  rører  sig 
mægtig  i  ham,  da  stemme  han  for  Forslaget,  men  hvis  han 
Intet  kjender  til  den,   da  stemme  han  for  Alting  imod  det!» 

Cand.  med.  &  chir.  C.  I.  Kay  ser  vilde  kraftigt  opfordre 
Enhver  til  at  støtte  Samfundet.  Han  ansaa  det  for  glædeligt, 
at  Studenterlivet  i  de  senere  Aar  havde  udviklet  sig  saa  frodigt, 

at  det  nu  endog  var  i  Færd  med  at  skabe  sig  en  Form, 
gjennem  hvilken  alt  det,  som  rørte  sig  i  dette  Liv,  paa  en  mere 
bestemt  og  tydelig  Maade  kunde  udtale  sig.  Alle  de  mange 
Demonstrationer,  Studenterne  havde  sat  i  Scene  lige  fra  den 
Dag,  Forordningen  om  Indforeisen  af  Stænder  udkom,  og  indtil 
Adresserne  ved  Tronskiftet,  og  som  alle  vare  af  politisk  Natur, 
bare  Vidne  om,  at  der  fandtes  et  betydeligt  politisk  Element  i 
Studenterlivet. 

«Og  kan  Nogen  tro,  at  dette  politiske  Element  skulde  lade  den  Form 
ubrugt,  som  det  selv  har  bidraget  saa  meget  til  at  skabe?  Det  kunde  under- 
trykkes, dersom  det  store  Samfundsliv,  af  hvilket  Studenterlivet  er  en  Del,  mod- 
arbejdede det,  men,  mine  Herrer,  vi  leve  i  en  politisk  bevæget  Tid,  alle  Klasser 
af  Samfundet  ere  agiterede  ved  den  store  Nationalsamtale  mellem  Konge  og 
Folk  igjennem  Adresserne,  nye  Kommunallove  opvække  Borgeraanden  i  alle 
Landets  Kjøbstæder,  de  politiske  Blades  Antal  er  forøget,  og  de  læses  næsten 
af  Alle,  ja  selv  i  vore  huslige  Cirkler  begynde  politiske  Samtaler  at  fortrænge 
den  hidindtil  saa  meget  yndede  Konversation  om  Theatret  og  om  Ingenting  og 
om  Vejret  ...  Ni  ville  her  komme  sammen  og  undertiden  ogsaa  tale  om  politiske 
Gjenstande,  oplyse  og  berigtige  hverandres  Meninger  og  maaske  endog  stundom 
se,   hvilken   Mening  der  tæller  de   fleste  Stemmer.     Men   er  der  noget  Ondt  heri? 

«Der  er  Folk,  mine  Herrer,  der  ere  bange  for  disse  mulige  politiske  Be- 
stræbelser. Jeg  har  hørt  sige:  Naar  Studenterne  komme  sammen  og  tale  om 
Politik,  saa  staar  Oprør  for  Døren,  saa  vil  der  i  Morgen  være  Krig  i  Gaderne, 
og  Staten  vil  være  i  Fare.  Mine  Herrer!  Det  er  ikke  Andet  end  tomme  Fantasier, 
der  udspringe  fra  en  sygelig  Mave.  Ligesom  det  paa  den  ene  Side  er  at  vise 
Regjeringen  en' ufortjent  Mistillid  at  tro,  at  den  skulde  have  Noget  et  frygte  af 
os,  saaledes  er  det  i  Sandhed  ogsaa  at  vise  os  lidt  vel  megen  Ære  at  anse  os 
for  saa  frygtelige.  Staten  skulde  være  i  Fire,  fordi  vi  flittige  Studenter,  unge 
Mænd  uden  Formue,  uden  Indflydelse,  fordi  vi  komme  sammen  og  tale  om 
Politik?  Saa  maatte  dens  Grundvold  hvile  paa  saa  løst  Sand,  at  den  snart  vilde 
falde  sammen  af  sig  selv.  Der  er  Andre,  der  sige:  det  er  Synd  for  de  unge 
Studenter,  naar  de  et  Par  Gange  om  Aaret  komme  sammen,  at  tale  om  Politik, 
saa  glemme  de  deres  Bøger  og  faa  ingen  Examen.  Vel  ere  vi  unge,  men  derfor 
ere  vi  ikke  umyndige  Børn,  at  Andre  skulde  være  vore  Vogtere,  og  ere  vi  ogsaa 
Studenter,  ere  vi  derfor  ikke  forblindede  nok  til,  at  vi  skulde  glemme,  at  vi 
fremfor  Alt  ere  Borgere.  Dersom  Studenterne  i  Kjøbenhavns  mindeværdige 
Belejring  (jeg  mener  ikke  den  1807,  thi  den  maatte  vi  Alle  ønske  at  udslette 
af  vor  Erindring,  men  i  Kjøbenhavns  Belejring  under  Frederik  den  Tredie) 
dersom  Studenterne  dengang  havde  passet  deres  Bøger,  da  Svenskerne  stormede 
Voldene,  saa  havde  Danmark  maaske  for  længe  siden  været  udslettet  af  Rigernes 
Tal.  Men  i  hvad  Henseende  ere  vi  da  saa  vanslægtede  fra  vore  Forfædre,  at 
det  kunde  være  dem  tilladt  at  ofre  Liv  og  Blod  paa  Fædrelandets  Alter,    og  vi 


27 

ikke  engang  skulde  turde  tale  om  dets  Anliggender  ...  I  ethvert  Tilfælde  anser 
jeg  det  for  godt,  at  det  bliver  vitterligt  for  hele  Verden,  at  Studenterne  ere  i  Færd 
med  at  afkaste  den  Sløvhedsaand ,  der  saa  længe  har  hvilet  tungt  over  hele 
Landet. » 

Magister  M.  Hammerich  var  enig  med  Kayser,  men  han 
vilde  dog  ogsaa  gjøre  opmærksom  paa,  at  Samfundet  skulde 
dyrke  andre  Interesser  end  alene  de  politiske.  «Det  vil  ude- 
lukkende omfatte  de  akademiske  Borgere.  Altsaa  maa  det  dog 
især  ville  have  de  akademiske  Interesser  for  Øje.  Og  tales 
der  ikke  iblandt  os,  hviskes  der  ikke  i  smaa  Kredse  Meget, 
der  nærmest  kommer  Studenterne  ved:  om  Examensvæsenet, 
om  Manuduktionsvæsenet  og  andre  slige  Væsener  og  Uvæsener, 
om  forskjellige  Forholdsregler,  der  sigte  til  Studiernes  Fremme  ? 
Siges  der  ikke  Meget,  som  fortjente  at  udtales  lydeligt  paa  et 
Sted,  hvor  det  kunde  modsiges  og  understøttes  og  derved 
baade  vinde  Skikkelse  og  blive  anerkjendt?»  Til  Slutningen 
nedlagde  han  en  bestemt  Indsigelse  mod  Fengers  Forsøg  paa 
at  gjøre  Samfundet  mistænkeligt  ved  at  sammenligne  det  med 
de  tydske  Burschenschafter.  Dengang  Studenterforeningen  blev 
stiftet,  anstillede  man  ogsaa  denne  Sammenligning,  ja  man  gik 
endog  til  Frederik  VI  for  at  gjøre  ham  bange.  Men  han 
svarede:      «De  danske  Studenter  gjør  mig  ingen  Optøjer.* 

Orla  Lehmann  imødegik  i  et  længere  Foredrag  Fenger, 
hvem  han  betegnede  som  «den  ærede  Herre,  der  aabnede 
denne  Aftens  Diskussioner«.  Naar  Fenger  ikke  saa  Andet  i  den 
akademiske  Aand  end  en  Affødning  af  den  Laugsaand,  som 
maatte  bekæmpes  i  alle  sine  Aabenbaringer,  saa  svævede  han 
i  en  fuldstændig  Misforstaaelse.  Denne  Indvending,  der  gav 
sig  ud  for  at  komme  fra  en  Mand,  der  stod  paa  Nutidens 
Højdepunkt  af  Dannelse,  den  var  kun  en  Røst  fra  Slutningen  af 
det  forrige  Aarhundrede,  den  hørte  hjemme  i  en  Tankegang, 
som  engang  havde  sin  Berettigelse,  men  som  forlængst  havde 
maattet  vige  Pladsen  for  nye  Ideer. 

Efterat  Cand.  theol.  V.  Schøler  havde  udtalt,  at  han  ikke 
kunde  være  med  til  at  stifte  et  Selskab,    uden   at   man  var  sig 

klart  bevidst,  hvad  man  vilde  eller,  hvorledes  man  vilde  det, 
sluttede  A.  F.  Krieger  Forhandlingen.  Man  kunde  ikke  skue 
ud  i  Fremtiden,  men  det  maatte  være  Nok,  naar  det  kunde 
paavises,  at  Samfundet  vilde  afhjælpe  en  Trang.  «Den  første 
Bestemmelsesgrund  er  da  for  mig  den  Overbevisning,  at  det  i 
mangfoldige  akademiske  Anliggender  vil  kunne  have  særdeles 
gavnlig  Indflydelse,  naar  der  hos  alle  dem,  hvem  de  vedkomme, 
gjennem  fælles  Drøftelse  kan  vækkes  en  levende  og  klar  Er- 
kjendelse  af  det  Maal,  hvortil  der  skal  virkes,  og  de  Veje,  ad 
hvilke  det  skal  søges  realiseret.  —  Den  anden  Opfordring  ligger 
i  den  Kjendsgjerning,  at  der  gives  ikke  faa  blandt  Studenterne, 
som  ønske,  at  disse  ved  enkelte  større  eller  mindre  navnlig 
politiske  Anledninger  skulle  træde  offenligt  frem,  og  jeg  kan 
da  vel  tænke  mig,  at  de,  der  høre  til  de  mere  Aktive  eller 
Fremaddrivende,  kunde  have  Adskilligt  at  indvende  imod  et 
Samfund,  som,  hvis  det  faar  nogen  Betydning,  aabenbart  vil 
modvirke  en  ensidig  og  overilet  Fremtræden;  men  ligesom 
hine  dog  fremfor  Alt  maa  ville  Sandhedens  Sejr  og  derfor  ikke 
kunne  ønske,  at  Noget  kommer  til  at  gaa  og  gjælde  for  Stu- 
denternes Mening  uden  i  Virkeligheden  at  være  det,  saaledes 
bør  det  formodes,  at  de  Fleste  ville  medvirke  til,  at  ialfald 
ingen  Del  af  Studenterne  bestemmer  sig  til  noget  Skridt,  for- 
inden de  have  havt  Lejlighed  til  at  lære  den  almindelige 
Stemning  at  kjende,   saa  at  de  idetmindste  ikke  handle  iblinde. » 

Derefter  vedtog  Forsamlingen,  at  den  den  næste  Aften 
vilde  drøfte  de  enkelte  Paragraffer  i  det  af  Komiteen  udarbejdede 
Lovudkast.  Paa  dette  Møde  drejede  Kampen  sig  især  om  §  2, 
der  bestemte,  at  enhver  akademisk  Borger  kunde  blive  Medlem 
af  Samfundet,  indtil  1 2  Aar  vare  forløbne  fra  den  Tid,  da  han 
blev  Student,  og  at  enhver  akademisk  Lærer  med  Hensyn  til 
Indtrædelsen  i  Samfundet  var  at  betragte  som  Student.  Der- 
imod skulde  alle  Andre  være  udelukkede,  der  enten  havde 
faaet  Bestalling  som  kongelige  Embedsmænd  eller  taget  Borger- 
skab som  Næringsdrivende. 

Lic.   theol.    P.   E.   Lind    maatte    bestemt    holde    paa,     at 

Professorerne  fik  Adgang  til  Samfundet.  Ellers  vilde  dette 
paadrage  sig  en  Mistanke,  der  maaske  vilde  fremkalde  et 
Forbud.  Vedblev  det  alligevel  at  bestaa,  vilde  det  synke  ned 
til  en  politisk  Klub. 

Cand.  jur.  H.  Hage  vilde  ikke  have  Professorerne  med. 
En  nødvendig  Betingelse  for,  at  Samfundet  kunde  trives,  var, 
at  Medlemmerne  kunde  forhandle  frit,  men  Erfaringen  lærte, 
at  Studenterne  ved  Professorernes  Autoritet  let  lod  sig  forlede 
til  at  handle  mod  deres  Overbevisning,  og  skjønt  dette  var  en 
Svaghed,  var  den  dog  ganske  naturlig  og  let  undskyldelig,  da 
de  i  mange  Henseender  vare  afhængige  af  deres  Lærere  og 
ofte  vare  i  en  Alder,  i  hvilken  Selvstændighedsfølelsen  ikke  var 
tilstrækkelig  udviklet. 

M.  Hammerich  holdt  det  for  afgjort,  at  Professorerne 
burde  have  Adgang  til  Samfundet.  Det  maatte  være  vigtigt 
for  disse  ikke  af  Referater,  som  Rygterne  udsmykkede  med 
Fordrejelser,  Tilsætninger,  Overdrivelser,  men  ved  personlig 
Nærværelse  at  erfare  Studenternes  Anskuelser  og  selv  at  ud- 
tale sig  for  dem.  Endvidere  maatte  det  være  vigtigt  for  Stu- 
denterne at  have  Professorernes  modne  Intelligens  med  paa 
Raad.  Udelukkede  man  dem,  vilde  et  saadant  Skridt  frem- 
kalde en  Spænding,  der  var  til  liden  Lykke  for  Universitetet. 
Hvis  de  derimod  fik  Ret  til  at  blive  Medlemmer,  vilde  det  for- 
øge Samfundets  Intelligens  og  tjene  til  at  oplive  Forholdet 
mellem  Professorer  og  Studenter,  der  sandelig  nok  kunde 
trængte  til  at  oplives. 

Derpaa  optraadte  en  tyveaarig  ung  Mand  Stud.  theol. 
L.  Giide,  som  strax  slog  fast,  at  han  netop  ønskede  at  tage 
Ordet,  fordi  han  var  en  ung  Student.  De  yngre  Studerende 
følte  stærkest  Trykket  af  Mangelen  paa  et  indre  og  fortroligt 
Samliv  med  de  akademiske  Lærere.  Kløften  var  nu  saa  dyb, 
at  de  Studenter,  som  søgte  at  komme  i  personlig  Forbindelse 
med  disse,  eller  som  særligt  søgte  Vejledning  hos  dem,  udsatte 
sig  for,  at  deres  Medstuderende  betragtede  dem  som  Personer, 
der  vilde  insinuere  sig  hos  Professorerne.    Dette  kom  af,  at  mange 


Studenter  overførte  Forholdet  mellem  Lærere  og  Disciple  i 
Skolen  til  Forholdet  mellem  Professorer  og  Studenter,  uagtet 
der  dog  var  en  radikal  Forskjel.  Det  forekom  ham  derfor  ikke 
alene  at  røbe  Mangel  paa  Forsigtighed  yderligere  at  ville  for- 
rykke et  Forhold,  der  allerede  syntes  at  være  noget  skjævt, 
men  ogsaa  at  forraade  Mangel  paa  Takt  at  ville  sondre  Stu- 
denterne fra  de  Mænd,  der  lærte  dem  at  studere,  og  «at  ex- 
kommunicere  disse  vore  ældre  Medstuderende  fra  vore  aandelige 
Tumlepladser  i  Analogi  med  Disciplene  i  en  Skole,  der  gjerne 
vilde  skjule  deres  Legepladser  for  deres  Lærere. » 

«Hvad  er  Universitetet ?»  fortsatte  han.  «Det  er  da  ikke  den  store  Bygning 
med  dens  Mure,  Døre,  Auditorier  o.  s.  v.  Nej !  det  er  jo,  om  jeg  saa  maa  ud- 
trykke mig,  «Systemet  af  de  akademiske  Fakulteter  og  disses  Docenter>.  Ville 
derfor  nu  Studenterne  træde  frem  som  en  «moralsk  Personlighed«,  da  kan  jeg 
ikke  begribe,  hvorledes  de  kunne  renoncere  paa  deres  egen  inderste,  klareste  og 
gedigneste  Bevidsthed  —  jeg  kan  ikke  forstaa,  hvorledes  de  kunne  gjøre  dette 
uden  netop  derved  at  krænke  sig  selv,  saavist  som  man  ikke  kan  pille  en 
Kjærne  ud  uden  netop  derved  at  violere  Skallen.  Se  Studenterne,  og  maa  de 
se  i  Universitetet  deres  almindelige  Centralpunkt,  hvorledes  kunne  de  da  skyde 
dette  Centrum  fra  sig  og  selv  staa  tilbage  som  den  blotte  isolerede  Periferi? 
Det  forekommer  mig  ikke  blot  urimeligt  men  ogsaa  aldeles  umuligt,  saa  sandt 
den  ikke  kan  staa  eller  tænkes  uden  et  Centrum.  Kun  ved  et  Tankeexperiment 
tror  jeg,  at  jeg  til  Nød  kan  imaginere  mig  en  saadan  Cirkellinie,  som  fattedes 
et  Centrum:  men  jeg  kan  da  ikke  se,  at  det  kunde  gaa  den  anderledes,  end  at 
den  bevægede  sig  ud  og  ind  i  mange  forskjellige,  ubestemte,  uregelmæssige  og 
regelløse  Bugter  og  Bøjninger.  Jeg  maa  tilstaa,  jeg  tror,  hvis  Studenterne 
ignorere  den  centripetale  Kraft,  hvormed  de  drages  mod  Universitetet,  da  vil 
det   udentvivl   ikke  gaa  dem  bedre  end  hin  imaginerede  Linie. » 

Den  ligeledes  tyveaarige  Stud.  jur.  H.  E.  Schack  var  fuld- 
stændig uenig  med  den  foregaaende  Taler.  Desværre  er  hans 
Foredrag  ikke  opbevaret.  Han  sagde,  hvad  Øjeblikket  indskød 
ham,  saa  at  han  et  Par  Dage  efter  ikke  var  i  Stand  til  at 
huske  Gangen  i  sin  Tale,  hvorfor  han  foretrak  ikke  at  levere 
noget  Referat.  Men  Udgiverne  af  Forhandlingerne  ved  Stu- 
dentersamfundets Stiftelse  skrive,  at  den  vilde  have  moret 
Læserne  lige  saa  meget,  som  den  morede  Tilhørerne,  og  at 
den  tillige  interesserede  disse  ved  den  fuldkomne  Kontrast, 
som  den  dannede  til  Gudes  baade  med  Hensyn  til  Anskuelser, 

Stil  og  Foredrag.  Hovedindholdet  af,  hvad  han  udtalte,  var 
imidlertid,  at  Professorerne  kun  burde  optages  i  Samfundet 
undtagelsesvis  som  overordenlige  Medlemmer.  Man  burde  ikke 
gaa  ud  fra  de  ideelle  men  fra  de  reelle  Forhold.  Professorerne 
burde  være  Ensidighedens  Repræsentanter,  Studenterne  derimod 
Alsidighedens;  disse  skulde  æsthetisere,  politisere,  se  sig  om  i 
alle  Videnskaber  og  tvivle  om  Alt,  thi  Ingen  blev  dygtig,  naar 
han  ikke  havde  tvivlet,  idetmindste  ikke  dygtig  i  Andet  end 
det,   hvorom  han  havde  tvivlet. 

Hostrup,  der  var  tilstede  under  Forhandlingerne,  skrev 
mange  Aar  senere:14  «Ved  den  Generalforsamling  paa  hvilken 
Studentersamfundet  oprettedes,  optraadte  to  unge  Studenter, 
begge  fra  mit  Aar  (1837),  som  Talsmænd  for  den  gamle  og 
ny  Tid.  Den  første  blev  repræsenteret  af  en  ung  theologisk 
Student,  der  altid  gik  i  sorte  Klæder  med  snehvidt  Hals- 
tørklæde, det  var  den  nuværende  Domprovst  Gude  i  Roskilde, 
den  anden  var  den  lidet  soignerede  Jurist,  Hans  Egede  Schack, 
Forfatter  til   «Phantasterne».» 

Et  Par  Dage  efter  dette  Møde  bragte  « Fædrelandet*  en 
ledende  Artikel  om  Studentersamfundet,  i  hvilken  Gudes  og 
Schacks  Optræden  omtales  i  følgende  Ord:15  «Hvad  der  gav 
Forhandlingerne  i  det  sidste  Møde  særdeles  Interesse  og  lige- 
som indeholdt  et  godt  omen  for  Selskabets  Fremtid,  var,  at 
ogsaa  nogle  af  de  yngste  Studenter  deltog  deri.  Denne  Op- 
træden erholdt  et  næsten  dramatisk  Anstrøg  derved,  at  de 
tvende  Yngre,  der  bekæmpede  hinanden,  med  megen  Energi 
udtalte  og  selv  ved  Udseende,  Holdning  og  Stemme  meget 
skarpt  afspejlede  de  tvende  polarisk  modsatte  Sider  af  Livet, 
som  hvis  korrekte  Repræsentanter,  de  optraadte  mod  hin- 
anden. » 

Forøvrigt  blev  de  to  unge  Studenters  hele  Optræden 
slaaende  karakteriseret  endnu  samme  Aften.  .Efterat  Kay  ser 
havde  foreslaaet,  at  Alle,  der  havde  taget  Examen  artium  ved 
Kjøbenhavns   Universitet,    skulde    have   Adgang   til   Samfundet, 

rejste  O.  Lehmann  sig  for  at  imodegaa  ham  og  hævde  Komiteens 
Forslag  om  de   12  Aar  som  Grænsen.     Han  udtalte  da  bl.  A.: 

«Teg  nægter  ikke,  at  der  ligger  noget  Vilkaarligt  i  enhver  Termin,  man 
her  vil  fastsætte,  jeg  nægter  ikke,  at  der  gives  visne  Oldinge  paa  15  Aar,  og  at 
paa  den  anden  Side  et  ungdommeligt  livligt  Hjerte,  et  friskt  og  frejdigt  Sind 
godt  kan  forenes  med  graa  Lokker.  Men  ogsaa  her  maa  man  holde  sig  til  det 
Almindelige,  og  dette  er  da  vel,  at  den,  som  for  tolv  Aar  siden  er  bleven 
Student,  som  altsaa  omtrent  vil  være  30  Aar  gammel,  vil  have  fundet  en  eller 
anden  Plads  i  det  borgerlige  Samfund,  hvortil  han  har  knyttet  sine  Interesser. 
Der  har  De,  mine  Herrer,  Grundene  til  de  foreslaaede  Begrænsninger,  og  jeg 
maa  paa  det  Varmeste  anbefale  Dem  at  haandhæve  dem.  Jeg  selv  vil  falde  som 
deres  Offer,  men  det  er  klart  for  mig,  at  skal  Studentersamfundet  bære  Stu- 
denterlivets ejendommelige  Præg,  saa  maa  det  holde  sig  rent  fra  hver  fremmed 
Indblanding,  skal  det  være  et  sanddru  Spejl  for  den  ungdommelige  Begejstrings 
skjonne  Ideeverden,  saa  maa  det  kaste  den  gamle  Ballast  overbord  Den  fri 
Ideeudvikling  vil  derved  ikke  lide  noget  Skaar,  thi  ogsaa  blandt  de  Yngre  ville 
de  forskjellige  Anskuelser  finde  deres  Talsmænd,  ja  det  er  maaske  endog  nød- 
vendigt, at  vi  Ældre  træde  tilbage,  for  at  de  Unge  ret  kunne  komme  til  Orde. 
Og  har  Nogen  af  Dem  end  i  saa  Henseende  medbragt  nogen  Tvivl,  saa  vil 
denne  Aften  have  udryddet  den,  thi  det  er  kun  faa  Øjeblikke  siden,  at  der  ud 
af  de  Alleryngstes  Rækker  rejste  sig  tvende  Talere,  der  med  stor  Energi,  ja 
endog  med  en  i  selve  det  Ydre  afpræget  Korrekthed  repræsenterede  Livets  største 
Modsætninger.  Det  var  Idealismen  og  Realismen,  Positionen  og  Negationen, 
—  det  var  Senatet  og  Forum,  Lordenes  Hus  og  Folketribunen  i  Birmingham, 
der  viste  sig  for  os,  det  var  et  Gesandtskab,  der  bragte  det  Løfte,  at  selv  de 
Yngste  ville  kunne  sørge  for  Ordets  Liv  og  Diskussionens  Alsidighed.  Omen 
a  c  c  i  p  i  o ! » 

Derefter  skred  man  til  Afstemning,  ved  hvilken  Kaysers 
Forslag  forkastedes,  idet  kun  en  Trediedel  af  Forsamlingen 
stemte  for  det.  Derimod  vedtoges  Komiteens  Forslag  om  de 
12  Aar  som  Grænsen  og  om,  at  de  akademiske  Lærere  ved 
Kjøbenhavns  Universitet  skulde  være  berettigede  til  at  blive 
Medlemmer.  Tilsidst  blev  Lovudkastet  i  sin  Helhed  sat  under 
Afstemning.  Det  vedtoges  enstemmigt,  og  Studentersam- 
fundet var  saaledes  stiftet. 

Inden  Udgangen  af  Februar  havde  300  Studenter  og  Kan- 
didater indmeldt  sig.  Ved  skriftlig  Afstemning  valgte  de  følgende 
15  til  Repræsentanter:  Magister  D.  G.  Monrad,  Cand.  jur.  A.  F. 
Krieger,   Cand.  med.  &  chir.  C.  I.  Kay  ser,   Cand.  phil.  C.  Plong, 

Magister  P.  H.  Tregder,  Magister  M.  Hammerich,  Stud.  theol. 
F.  C.  Breinholm,  Lic.  theol.  P.  E.  Lind,  Stud.  theol.  L.  Gude, 
Cand.  jur.  H .  Hage,  Cand.  phil.  J>.  Dreier,  Stud.  theol.  Gammel- 
toft, 0.  C.  L.  Gad,  Stud.  theol.  Lunddahl,  Cand.  jur.  Fr.  Boye 
og  Cand.   chir.   Emil  Fenger. 

Næsten  alle  de  unge  Mænd,  som  vare  Deltagere  i  den 
store  Turnering  den  17.  og  18.  Februar,  spillede  senere  en  be- 
tydelig Rolle  i  Danmarks  Historie  og  særlig  da  i  den  politiske. 
Man  kan  vistnok  med  Rette  sige,  at  flere  af  dem,  der  disse 
Aftener  maalte  Kræfter  med  hverandre,  her  første  Gang  gjorde 
personligt  Bekjendtskab,  og  særlig  gjælder  det  om  Monrad  og 
Fenger,  som  tidligere  havde  staaet  de  unge  Politikere  temmelig 
fjernt.  Lehmann  betegnede  Fenger  spidst  som  «den  ærede 
Herre,  der  aabnede  denne  Aftens  Diskussioner«  og  behandlede 
ham  i  det  Hele  temmelig  overlegent.  Fenger  maa  have  fore- 
kommet ham  som  en  snusfornuftig  ung  Læge  uden  stærke 
Følelser  og  uden  Tradition,  kosmopolitisk  i  sine  Anlæg  og  sin 
Udvikling,  men  i  Besiddelse  af  en  skarp  Forstand  og  en  op- 
løsende Kritik.  Den  kølige  Ro,  hvormed  den  26aarige  kirurgiske 
Kandidat  talte,  ret  som  om  han  havde  erfaret  og  oplevet  Alt, 
maa  have  ægget  den  fyrige  Lehmann,  der  tilmed  ansaa  det 
for  en  Helligbrøde  at  tvivle  om,  at  den  akademiske  Stand  var 
den  første  i  Landet,  og  at  den  i  Kraft  af  sin  aandelige  Over- 
legenhed var  bestemt  til  at  styre  Land  og  Rige. 

Fantasi  og  store  Syner  skulde  Lehmann  derimod  finde  hos 
Monrad,  der  den  3.  December  viste  sig  paa  den  politiske 
Himmel  som  et  Meteor,  og  som  nu  i  en  forbavsende  Fart 
udviklede  sig  til  en  politisk  Skribent  af  første  Rang.  De  Brud- 
stykker, der  ere  levnede  af  hans  Tale  den  17.  Februar,  ere 
aldeles  betegnende  for  denne  stort  anlagte  Personlighed,  hvis 
Fantasi  lod  ham  faa  Bugt  med  alle  Vanskeligheder,  men  som 
netop  derfor  undertiden  maatte  lide  Skibbrud  i  Livet.  De,  der 
have  kjendt  ham  i  hans  Velmagtsdage,  da  han  som  Minister 
var  Folkethingets  virkelige  Leder,  den  eneste  Leder,  vi  have 
havt  i  engelsk  parlamentarisk  Forstand,  ville  kunne  se  ham 
il  3 

staa  lyslevende  i  denne  Forsamling  af  unge  Akademikere  og 
med  Kraft  udslynge  »Giv  mig  en  Sal  saa  stor!»  «Giv  mig 
Lunger  saa  stærke !»  o.  s.  v.,  og  de  ville  kunne  forstaa  det 
Trylleri,  han  efter  Alles  Vidnesbyrd  udøvede  paa  sine  Sam- 
tidige. 

Af  de  optrædende  Personligheder  blev  ikke  mindre  end 
fire  Ministre  under  Frederik  VII,  nemlig  Lehmann,  Monrad, 
Krieger  og  Fenger,  de  to  Første  endog  efter  kun  otte  Aars 
Forløb.  Tre  af  dem  vare  Medlemmer  af  det  sidste  Ministerium, 
der  sad  ved  Roret  under  denne  Konge,  idet  Lehmann  dengang 
var  Indenrigs-,  Monrad  Kultus-  og  Fenger  Finansminister, 
medens  Krieger  stod  som  det  nationalliberale  Partis  Ordfører  i 
Rigsraadet.  Martin  Hammerich  og  H .  Hage  vare  otte  Aar 
efter  Medlemmer  af  den  grundlovgivende  Rigsforsamling,  og 
Kayser  og  Sch&ler  blev  ikke  længe  efter  Grundlovens  Givelse 
valgte  til  Folkethingsmænd,  ja  den  Førstnævnte  var  endog  i 
flere  Samlinger  Finansudvalgets  Ordfører.  Gude  og  Lind  holdt 
sig  derimod  udenfor  det  politiske  Liv. 

Efterat  Valget  af  Repræsentanterne  havde  fundet  Sted,  og 
efterat  disse  havde  valgt  Magister  M.  Hammerich  til  Formand, 
underrettede  denne  Konsistorium  om,  hvad  der  var  foregaaet 
indenfor  Samfundet.  Den  14.  Marts  modtog  han  som  Svar  en 
Skrivelse  fra  Konsistorium,  der  anmodede  Repræsentanterne  om 
betimeligen  at  meddele,  naar  en  Generalforsamling  skulde 
holdes,  samt  hvad  der  skulde  forhandles,  og  endelig  hvilke  Be- 
slutninger der  maatte  blive  tagne.16 

Denne  Anmodning  besluttede  Repræsentantskabet  at  efter- 
komme og  svarede,  at  det  « holder  det  for  sin  Skyldighed,  naar 
det  ifølge  Samfundets  Loves  §  4  sammenkalder  Medlemmerne 
til  en  Generalforsamling,  da  ikke  blot  at  anmelde,  naar  og 
hvor  Forsamlingen  bliver  at  afholde,  men  tillige,  hvad  der 
gjennem  Repræsentantskabet  vil  blive  den  forelagt  til  Drøftelse 
eller  Afgjørelse,  og  siden  at  offenliggjøre  Forhandlingernes  Re- 
sultater for  samtlige  Studenter.  Det  vil  derhos  være  det  nu- 
værende Repræsentantskab   kjært   at   opfylde   det  i  ovennævnte 

Skrivelse  ytrede  Ønske  ved  samtidig  at  meddele  det  høje  Konsi- 
storium saavel  den  med  Angivelse  af  Forhandlingernes  Gjen- 
stand  forsynede  Indbydelse  som  ogsaa  Beretningen  om  For- 
handlingernes Udfald ». 

Et  Mindretal  af  Repræsentantskabet  krævede  imidlertid, 
at  dette  Svar  skulde  forelægges  den  næste  Generalforsamling. 
Denne  afholdtes  først  den  18.  Maj.  Som  Mindretallets  Ord- 
forer optraadte  her  Monrad.  Han  hævdede,  at  Konsistorium 
aldeles  ingen  Myndighed  havde  over  Samfundet,  hvad  det  jo 
selv  havde  erkjendt.  Dersom  dette  skulde  være  afhængigt  af 
Konsistorium,  maatte  det  Samme  være  Tilfældet  med  enhver 
Klub,  der  talte  nogle  Studenter  blandt  sine  Medlemmer.  Hvis 
derfor  Repræsentantskabet  vilde  meddele  Konsistorium  nogen 
særlig  Underretning,  var  det  en  ren  Høfiighedssag,  men  Sam- 
fundet havde  ingen  Anledning  til  at  vise  det  en  saadan  over- 
ordenlig Høflighed,  da  ingen  Professor  havde  indmeldt  sig  som 
Medlem,  og  da  Ordet  «betimeligen»,  som  var  understreget  i 
Konsistoriums  Brev,  lagde  for  Dagen,  at  dette  Kollegium  maaske 
kunde  finde  sig  foranlediget  til  at  optræde  handlende.  En  saadan 
Kontrol  tilkom  ikke  Konsistorium,  og  det  var  uværdigt  for  Sam- 
fundet at  underkaste  sig  den. 

Fr.  Barfod  sluttede  sig  til  Monrad,  men  Krieger  for- 
svarede Flertallets  Optræden.  Repræsentantskabet  havde  været 
nødt  til  at  handle  paa  egen  Haand.  Her  var  kun  Tale  om  et 
Høflighedsforhold,  og  den  Paastand,  at  Konsistorium  ikke  stod 
i  andet  Forhold  til  Studentersamfundet  end  til  enhver  anden 
Klub,  var  trukken  ved  Haarene.  Vel  kunde  Konsistoriums  An- 
modning forstaas  baade  som  en  Bøn  og  som  en  Fordring,  men 
Repræsentantskabet  havde  i  sit  Svar  fulgt  den  første  Fortolknings- 
maade. 

Hertil  bemærkede  Monrad  at  det  var  vist,  at  Regjeringen 
i  de  sidste  Dage  havde  foretaget  Skridt  mod  Talefriheden,  at 
det  ligeledes  var  vist,  at  Konsistorium  ikke  havde  nogen 
Sympathi  for  Studentersamfundet,  at  det  endelig  var  vist,  at 
det    havde    anmodet    om    betimelig   Underretning.      Mon    det 

altsaa  var  uvist,  at  Konsistorium  vilde  tiltage  sig  en  kontrol- 
lerende Myndighed  over  Samfundet?  Det  var  i  Sandhed  sørgeligt, 
om  det  skulde  være  Frugten  af  Studentersamfundets  Stiftelse, 
at  Studenternes  Talefrihed  skulde  blive  indskrænket.  Men  det 
var  i  ethvert  Tilfælde  vigtigt,  at  det  blev  vitterligt  for  Enhver, 
om  Studenterne  paa  egen  Haand  havde  Lov  til  at  tale,  eller 
om  de  først  skulde  have  Konsistoriums  Tilladelse.  Det  var 
vigtigt  ikke  blot  for  Studenterne  men  ogsaa  for  hele  Folket, 
thi  man  kunde  være  vis  paa,  at  hvis  dette  Princip  fik  Lov  til 
at  raade,  vilde  det  ogsaa  blive  anvendt  mod  Andre  end  mod 
de  Unge. 

Cand.  theol.  H.  Sveistrup  kunde  ikke  finde,  at  Talefriheden 
vilde  blive  indskrænket  ved,  at  man  tog  Konsistoriums  An- 
modning til  Følge.  Studentersamfundet  burde  opfylde  dettes 
Begjæring,  om  ikke  af  Pligt  saa  dog  af  Pietet.  Formanden 
Magister  M.  Hammerich  kunde  aldeles  ikke  gaa  ind  paa  den 
Betragtning,  at  Konsistorium  ved  sin  Anmodning  havde  stræbt 
efter  at  gjøre  Samfundet  afhængigt  af  sig.  Man  kunde  ikke 
antage,  at  det  vilde  paatage  sig  det  mislige  Hverv  at  forbyde 
eller  tillade  ethvert  af  Samfundets  Møder  og  altsaa  selv  bære 
Ansvar  for  dem,  der  blev  holdte.  Det  Hele  maatte  betragtes 
som  en  Høflighedssag,  og  det  var  vel  Enhver  bekjendt,  at 
Konsistorium  havde  fortjent  Samfundets  Taknemmelighed. 

H.  Hage  mente,  at  man  netop  nu  maatte  vogte  sig  for  at 
komme  i  nogetsomhelst  Afhængighedsforhold.  Ved  at  lægge 
det  ene  Beslag  paa  Pressen  efter  det  andet,  ved  at  anlægge 
Sag  paa  Sag  mod  Bladene  og  ved  umærkeligt  og  gradvis  at 
indskrænke  Forsamlingsfriheden  søgte  man  i  vore  Dage  at 
grave  en  Grav  for  Folkenes  Frihed.  Entvert  Samfund,  det  være 
stort  eller  lille,  burde  derfor  indtage  en  fast  og  værdig  Holdning. 
Efterat  Fr.  Barfod  derpaa  havde  talt  for  og  Lind  imod  Mindre- 
tallets Forslag,  sluttede  C.  Ploug  Forhandlingerne.  Han  mente 
at  Grunden  til,  at  Konsistorium  rettede  en  saadan  Anmodning 
til  Samfundet,  kun  var  den,  at  det  paa  en  let  og  sikker  Maade 
ønskede  at  komme  til  Kundskab  om  dettes  Forhandlinger.    Det 


37 

vilde  være  sørgeligt,  om  Samfundet  ophævedes,  da  det  endnu 
ikke  havde  udfoldet  nogen  Virksomhed.  Dette  Skridt  mod 
Talefriheden  vilde  derfor  kun  vække  ringe  Opmærksomhed. 
Samfundet  vilde  ikke  do  men  komme  dødfødt  til  Verden. 

Ved  den  derpaa  følgende  Afstemning  vedtoges  det  med 
stort  Flertal,  at  Repræsentantskabet  ikke  skulde  meddele  den 
Underretning,  Konsistorium  krævede. 

Efterat  man  saaledes  havde  erklæret  Konsistorium  Krig, 
indledede  Monrad  en  Forhandling  om  Midlerne  til  at  fremme 
et  friere  og  selvstændigere  Studium  ved  Universitetet.  Han 
ansaa  Manuduktionsvæsenets  Flor  for  et  Bevis  paa,  at  der 
ikke  fandtes  noget  kraftigt  videnskabeligt  Liv  blandt  de  Stu- 
derende. Det  var  imidlertid  nødvendigt,  at  der  alt  i  Skolen 
blev  gjort  en  Begyndelse  med  at  udvikle  Selvstændigheden  hos 
de  Unge.  Skolen  spurgte  nu  altfor  meget  om,  hvad  Professorerne 
mente,  og  Lærerne  gjorde  derfor  mere  en  Examenskarakter 
end  aandelig  Udvikling  til  Maal  for  deres  Bestræbelser.  Naar 
Examen  artium  henlagdes  til  Skolerne,  og  disse  altsaa  for- 
andredes til  Gymnasier,  vilde  Ungdommen  fra  Drivhusvarmen 
føres  ud  i  den   fri  Luft. 

Tregder  sluttede  sig  til  Monrad  men  vilde  ogsaa  have  en 
Del  af  Filosofien  henlagt  som  Lærefag  til  Gymnasierne.  Ploug 
vilde  tillige  have  Lærernes  Lønninger  forbedrede  og  en  kraftigere 
Overbestyrelse  stillet  i  Spidsen  for  de  lærde  Skoler  end  den 
nuværende  Universitetsdirektion.  De  theologiske  Studenter 
H.  Brøchner  og  B.  Bøggild  udtalte  sig  om  Manglerne  ved 
det  theologiske  Fakultet,  hvilke  efter  deres  Mening  bidrog  til 
Studiernes  Ensidighed,  og  tilsidst  krævede  Mag.  M.  Hammerich, 
at  der  blev  oprettet  Examenskommissioner,  saa  at  Professorerne 
ophørte  at  examinere.  Professor  Clausen  havde  alt  udtalt  et 
Ønske  om,  at  de  maatte  befries  for  dette  Arbejde,  der  optog 
altfor  megen  Tid. 

Resultatet  af  Forhandlingerne  var,  at  Forsamlingen  en- 
stemmig nedsatte  en  Komitee  paa  fem  Medlemmer,  der  skulde 
tage  denne  Sag  under  Overvejelse. 

Studentersamfundets  Generalforsamling  havde  saaledes  kastet 
Handsken  til  Konsistorium  ved  at  nægte  at  opfylde  dets  Ønske. 
Hvad  der  væsenlig  bevægede  de  Studerende  til  at  optræde  saa 
udfordrende,  var  Vrede  over  Regeringens  seneste  Handlinger. 
Christian  VIII  havde  endnu  ikke  siddet  et  halvt  Aar  paa  Thronen, 
før  hans  Regjering  begyndte  at  skride  ind  mod  Pressen  med 
Beslaglæggelser  og  med  Sagsanlæggelser  mod  Mænd,  der  efter 
dens  Opfattelse  havde  udtalt  sig  for  frit.  Hele  den  intelligente 
Del  af  Kjøbenhavns  Indbyggere,  der  havde  modtaget  Kongen 
med  saa  store  Forhaabninger,   følte  sig  bittert  skuflet. 

Den  forandrede  Stemning  viste  sig  slaaende,  da  Kongen 
og  Dronningen  den  22.  Maj  fejrede  deres  Sølvbryllup.  Om 
Formiddagen  havde  de  paa  Nyholm  været  tilstede  ved  Linie- 
skibet « Christian  den  Ottende* 's  Afløbning.  Da  de  kom  kjørende 
herfra  hjem  til  Amalienborg,  var  Pladsen  udenfor  propfuld  af 
Mennesker,  der  beholdt  Hatten  paa,  medens  de  selv  hilste 
venligt  til  alle  Sider.  Kun  hist  og  her  mødte  deres  Blik  et 
ubedækket  Hoved.17  Om  Aftenen  var  der  Balparé  paa  Chri- 
stiansborg Slot,  hvilket  Folkemængden  fandt  forargeligt.  «Paa 
Slottet  var  Alt  glimrende,  Kongen  var  som  altid  en  behagelig 
forekommende  Vært.  Udenfor  i  Gaderne  brusede  og  gærede 
det  ikke  som  ved  Tummelen  paa  en  Glædesfest  men  snarere 
som  ved  et  begyndende  Oprør.  Man  spurgte  paa  Slottet  med 
megen  Ængstelighed  om  Efterretninger  fra  Byen,  men  det  kom 
dog  ikke  til  Udbrud.«18 

En  Uges  Tid  i  Forvejen  havde  Kancelliet  anlagt  Sag  mod 
Redaktørerne  af  «Fædrelandet»  og  «Kjøbenhavnsposten»,  fordi 
de  havde  bragt  et  Referat  af  Forhandlingerne  paa  Trykkefri- 
hedsselskabets  Repræsentantmøde  den  7.  Maj,  og  det  havde 
endvidere  sat  Overretsprokurator  B.  Christensen  under  Tiltale, 
fordi  han  paa  samme  Møde  havde  brugt  Ytringer,  som  de  oven- 
nævnte Blade  havde  refereret. 

Disse  Sagsanlæg,  der  efterfulgtes  af  en  lang  Række  under 
hele  denne  Konges  Regjering,  vakte  en  overordenlig  Forbitrelse 
hos  det  liberale  Parti,  hvad  man  kan  se  af  de  Udtalelser,  dets 

Organ  « Fædrelandet*  fremkom  med,  da  det  underrettede  sine 
Læsere  om,  hvad  der  var  sket:19 

«Man  har  i  danske,  tydske,  franske  og  engelske  Skrifter 
sagt  og  atter  fortalt  og  fortalt  om  igjen,  at  da  en  fremmed 
Magts  Gesandt  hos  Frederik  VI  besværede  sig  over  nogle 
Ytringer,  som  den  kielske  Professor  Etatsraad  Pfaff  skulde 
have  brugt  paa  en  Rejse  igjennem  denne  Stats  Territorium, 
svarede  Frederik  VI,  at  Pfaff  maatte  have  glemt,  at  han  ikke 
var  i  Danmark.  Den  hyppige  Gjentagelse  af  denne  Historie 
har  forekommet  os  næsten  trættende,  men  fra  Dato  skulle  vi 
holde  den  højt  i  Ære,  og  naar  vi  tilbagekalde  os  Mindet  om 
den  hedengangne  Konge,  hvis  Regjering  i  mange  Henseender 
ikke  har  stemmet  med  vore  Anskuelser,  saa  skal  det  dog  stedse 
lyslevende  staa  os  i  taknemmelig  Erindring,  at  der  i  hans 
Regjeringstid  dog  aldrig  er  gjort  nogetsomhelst  Angreb  paa 
Talefriheden. » 

De  Mænd,  der  'dengang  udgav  c^ædrelandet*,  vare  B. 
Christensen,  I.  F.  Giødwad,  Orla  Lehmann,  D .  G.  Monrad  og 
A.  Wessely.  Giødwad  og  Lehmann  havde  begge  i  lang  Tid 
været  Seniorer  i  Studenterforeningen,  og  den  Sidstnævnte  var 
jo  i  Forening  med  Monrad  efter  Tronskiftet  optraadt  som 
Fører  for  Akademikerne. 

Lørdag  den  16.  Maj  besluttede  endel  unge  Mennesker, 
af  hvilke  de  fleste  vare  Studenter,  at  bringe  B.  Christensen  et 
Leve  udenfor  hans  Bolig  paa  Nørregade.  Men  næppe  havde 
de  begyndt  paa  at  raabe  Hurra,  før  en  Mængde  Politibetjente, 
der  havde  holdt  sig  skjulte,  styrtede  frem  og  med  deres  Stokke 
pryglede  løs  paa  de  Forsamlede,  der  skyndsomt  maatte  se  at 
redde  sig  ved  Flugten.  En  Skare  ilede  hen  til  Regensen,  rimeligvis 
for  at  hente  Forstærkning.  Portneren  meddelte  at  Alt  her  var 
tyst  og  stille,  men  da  Nogle  tvivlede  derpaa,  lod  han  dem  gaa 
ind,  for  at  de  kunde  overbevise  sig  herom.20  De  gik  derefter 
atter  tilbage  til  Nørregade,  men  da  Politiet  under  Leerbek's 
Kommando  var  mandstærkt  nok  til  at  tage  det  op  med  dem, 
søgte  de  bort  gjennem  Sidegaderne. 

Dermed  begyndte  Politiets  Stokkeregimente,  der  gik  ud 
over  Skyldige  og  Uskyldige,  og  som  i  høj  Grad  bidrog  til  at 
gjøre  Enevælden  forhadt.  Under  hele  Christian  VIII's  Regjering 
stod  Politiet  som  en  fjendlig  Magt  overfor  Borgerne,  i  Marts- 
dagene  1848  forsvandt  det  fra  Gaderne,  men  det  viste  sig  atter 
og  optog  sine  gamle  Vaner,  da  Begejstringen  havde  lagt  sig, 
og  først  da  det  under  de  bekjendte  Nytaarsoptøjer  i  1859 — 60 
havde  hugget  løs  iblinde  og  skabt  en  Forbitrelse  imod  sig 
uden  Lige,  vare  dets  Dage  talte.  Mange  Studenter  fik  i  disse 
Aar  at  føle,  at  det  ikke  var  raadeligt  at  komme  i  Nærheden  af 
en  stokkebevæbnet  Politibetjent. 

'  De  Studenter,  der  den  16.  Maj  vilde  raabe  Hurra  for 
B.  Christensen,  kom  særlig  fra  Akademicum,  medens  Studenter- 
foreningens Medlemmer  ikke  vare  med.  I  denne  Forening  var 
Alt  stille  om  Aftenen. 

Politiets  Adfærd  bevirkede  kun,  at  de  liberale  Blade  af  al 
Magt  opfordrede  Folk  til  at  forholde  sig-  rolige  og  helst  undgaa 
at  komme  paa  Gaden  under  de  forestaaende  Festligheder  i 
Anledning  af  Kongens  og  Dronningens  Sølvbryllup.  Naar  man 
udsatte  sig  for  at  faa  Prygl  ved  at  raabe  Hurra  paa  Gaden, 
burde  man  for  Fremtiden  holde  sin  Mund,  ogsaa  naar  Politiet 
helst  saa,   at  man  netop  raabte  Hurra. 

Sammenstødet  mellem  Politiet  og  Studenterne  blev  for- 
øvrigt bragt  paa  Bane  paa  Studentersamfundets  Generalfor- 
samling den  18.  Maj.  Efterat  de  Forhandlinger,  vi  ovenfor 
have  omtalt,  vare  forbi,  rejste  Stud.  theol.  B.  Bøggild  sig  og 
udtalte  et  Ønske  om,  at  ikke  enkelte  lidenskabelige  Studenter 
i  deres  inaaske  ofte  billige  Harme  glemte,  hvad  de  skyldte 
hele  Studenterstanden.  Uden  at  have  hørt  deres  Medbrødres 
Mening  havde  de  deltaget  i  de  offenlige  Meningstilkjendegivelser, 
som  i  de  sidste  Dage  havde  fundet  Sted.  De  havde  imidlertid 
kun  opnaaet  at  bestyrke  Myndighederne  i  den  Antagelse,  at 
Stokkeprygl  var  det  bedste  Middel  til  at  kue  den  vaagnende 
Frihedssans.  Hvis  de,  de  ønskede  at  deltage  i  slige  Fore- 
tagender, derimod  fremsatte  deres  Meninger  i  Studentersamfundet 

og  underkastede  sig  dettes  Afgjørelse,  da  vilde  en  slig  offenlig 
Forhandling  vistnok  bidrage  til  at  indgyde  Autoriteterne  Respekt 
for  et  Foretagende,  der  i  saa  Tilfælde  ikke  var  fremkaldt  ved 
et  letsindigt  Øjebliks  Indfald,  men  som  sejrrigt  havde  gjennem- 
gaaet  Forhandlingens  Skjærsild.  Jo  mere  Studenterne  levede  i 
og  for  Ideerne,  desto  vigtigere  var  det,  at  deres  Ungdom  ej 
lob  af  med  dem  paa  Ideernes  Bekostning.  De  skulde  derfor 
vogte  sig  for  at  prostituere  Studenterstanden  og  profanere  de 
Ideer,   for  hvilke  de  vare  begejstrede. 

Under  den  Forhandling,  der  opstod  efter  Bøggild's  Ud- 
talelser, ytrede  flere  Medlemmer,  at  de  vel  vare  enige  med  ham 
i,  at  Stokkeprygl  var  et  daarligt  Argument  mod  Begejstringen, 
men  paa  den  anden  Side  mente  de  dog,  at  det,  naar  man 
virkelig  var  gjennemtrængt  af  Følelse  for  en  Mands  Værd  eller 
en  Sags  Betydning,  ikke  lod  sig  gjøre  at  lade  sin  Handlemaade 
afhænge  af  en  Generalforsamlings  Afstemning.  Derimod  fandt 
man  det  uværdigt  for  Studenterne  at  foretage  saadanne  Skridt 
om  Aftenen  eller  om  Natten  og  uden  at  ville  være  sit  Navn 
bekjendt.  Derved  gav  man  netop  Politiet  Anledning  til  at  op- 
træde,  som  det  havde  gjort. 21 

Nye  Demonstrationer  fandt  Sted  Lørdag  den  23.  Maj,  da 
Kongen  og  Dronningen  havde  været  i  Theatret  for  at  se 
«Fiskeren  og  hans  Børn».  Men  dennegang  var  det  ikke  Stu- 
denter, der  stod  i  Spidsen  for  dem.  Efter  Theatertiden  drog 
Folkeskarer  omkring  i  Gaderne,  hujede,  støjede  og  slog 
Vinduer  ind.  En  Sværm  kom  Kl.  1V4  fra  Kjøbmagergade 
og  standsede  udenfor  Regensen,  idet  de  raabte  « Studenterne 
leve!  Regensen  leve!»  Professor  Petersen,  der  var  hjemme, 
ilede  strax  ned  i  Porten,  hvor  han  i  Forening  med  nogle  af 
Alumnerne  sørgede  for,  at  Ingen  trængte  ind.  Politiassistent 
H.  Gad  sagde,  at  Pøbelen  foregav,  at  Studenterne  havde  hentet 
dem,  men  Provsten  svarede,  at  han  indestod  for  sine  Regens- 
ianere. Disse  vare  enige  med  ham  i  at  beklage,  at  slige  falske 
Rygter  blev  udspredte.  Næste  Dag  gav  han  Politidirektøren 
og  Kongens  Fortrolige,    Geheimeetatsraad  Adler,    Underretning 

om,  hvad  der  var  foregaaet  udenfor  Regensen.22  Det  følger  af 
sig  selv,  at  de  liberale  Blade  paa  det  mest  Indtrængende  op- 
fordrede alle  Meningsfæller  til  at  gjøre  Deres  til  at  hindre  slige 
Optøjer,  da  «Ejendomssikkerhed  ingen  værre  Fjende  har  end 
Politiregimente,  og  den  fri  Diskussion  ingen  bitrere  Modstandere 
end  den  brutale  Magt. » 

Efterat  Studentersamfundets  Generalforsamling  havde  nægtet 
at  give  Konsistorium  de  krævede  Oplysninger,  var  det  aka- 
demiske Senat  kommet  i  en  ubehagelig  Stilling.  Der  er  ingen 
Tvivl  om,  at  Flertallet  af  dets  Medlemmer  vilde  Studenter- 
samfundet alt  Godt,  men  det  var  ligeoverfor  Kongen,  Kancelliet 
og  Direktionen  for  Universitetet  og  de  lærde  Skoler  nødt  til 
at  tage  visse  Hensyn,  hvis  det  ikke  skulde  blive  beskyldt  for 
at  bole  med  Liberalismen,  og  hvis  det  vilde  undgaa,  at  Politi- 
direktøren fik  Ordre  til  at  blande  sig  i  Forholdet  mellem  Pro- 
fessorer og  Studenter.  Konsistoriums  sande  Mening  gav  sig 
allerede  tilkjende  den  22.  Februar,  da  Universitetsdirektionen 
havde  begjæret  Underretning  om,  hvorvidt  det  maatte  finde  sig 
foranlediget  til  at  foretage  Noget,  dersom  de  Studerende  igjen 
kom  sammen  og  forhandlede.  Det  svarede  da  bl.  A.:  »Der- 
hos holder  man  det  for  sin  Pligt  at  ytre  den  Overbevisning, 
at  der  blandt  vore  Studerende  ikke  hersker  en  saadan  Stemning, 
hvoraf  Noget  kunde  være  at  befrygte,  og  at  den  stiftede  For- 
ening sandsynligvis  ikke  vil  føre  til  betænkelige  Følger,  saa- 
længe  den  udvikler  sig  frit  og  offenligt,  men  at  vi  derimod 
tro,  at  det  kunde  være  meget  misligt  at  sætte  Aanderne 
i  Spænding  ved  Forbud,  hvilket  let  vilde  lede  til  Stiftelse  af 
hemmelige  Forbindelser  og  andre  farlige  Følger.  »23  I  Marts 
meddeler  Konsistorium  endvidere  Universitetsdirektionen  paa 
dennes  Forespørgsel,  at  det  Intet  havde  at  indvende  mod  Stu- 
dentersamfundets Love. 

Naar  Konsistorium  dernæst  i  Marts  krævede  Oplysning  om, 
naar  der  skulde  holdes  Generalforsamling,  hvad  der  skulde  for- 
handles, og  hvad  der  maatte  blive  vedtaget,  saa  tog  det  sikkert 
ogsaa  her  højere  Hensyn,  og  det  var  næppe  dets  Mening,  som 

det  blev  udtalt  paa  Samfundets  Møder,  at  ville  censurere  den 
ny  Forening  og  gribe  ind  i  Studenternes  Talefrihed.  Flertallet 
af  Repræsentantskabets  Medlemmer  fandt  jo  endog  denne  For- 
dring berettiget.  M.  Hammerich,  Krieger  og  C.  Ploug,  om 
hvis  Frisindethed  der  ikke  kunde  være  mindste  Tvivl,  saa  ikke 
noget  for  Samfundet  Nedværdigende  i,  at  det  rettede  sig  efter 
Konsistorium.  Hvor  opmærksomt  man  paa  allerhøjeste  Sted 
fulgte  Samfundets  Skridt,  fik  Konsistorium  at  vide,  da  det 
den  1 6.  Maj  modtog  en  Skrivelse  fra  Politidirektør  Bræsirup, 
der  meddelte,  at  han  efter  en  Samtale  med  Kongen  skulde 
spørge,  om  det  lod  Nogen  møde  paa  den  Generalforsamling, 
Samfundet  agtede  at  afholde  den    18.   Maj.24 

Dagen  efter  lod  Rector  magnificus  Professor  O.  Bang 
Konsistorium  sammenkalde  til  et  overordenligt  Møde,  da  han 
havde  bragt  i  Erfaring,  at  Mindretallet  havde  sejret  paa  General- 
forsamlingen. I  dette  besluttede  man  at  udsende  en  direkte 
Advarsel  og  Opfordring  til  de  Studerende,  og  det  overdroges 
til  H.  C  Ørsted,  H.  N.  Clausen  og  A.  V.  Scheel  at  træde 
sammen  i  en  Komitee  for  at  overveje  det  nærmere  Indhold. 
Dette  Møde  fandt  altsaa  Sted  et  Par  Dage  efter,  at  Demonstra- 
tionen til  Fordel  for  B.  Christensen  og  Politiets  Optræden  havde 
sat  Sindene  i  Bevægelse. 

Allerede  den  21.  vare  de  tre  Professorer  færdige  med  deres 
Udkast,  der  næste  Dag  med  kun  faa  Ændringer  blev  vedtaget 
i  et  overordenligt  Møde  af  Konsistorium.  Følgende  Medlemmer 
havde  indfundet  sig:  0.  Bang,  H.  N.  Clausen,  M.  H.  Borne- 
mann,  H.  C.  Ørsted,  Werlauff,  C.  E.  Scharling,  Sibbern,  Hohlen- 
berg,  A.  V .  Scheel  og  /.  Reinhardt.  Man  besluttede  endvidere 
at  lade  Henvendelsen  trykke  og  uddele  blandt  de  Studerende. 
Til  Studentersamfundets  Formand  M.  Hammerich  blev  der  sendt 
200  Exemplarer,  til  Regensen25  ioo  o.  s.  v.  Endelig  vedtog  man 
at  anmode  Hammerich  om,  at  Sagen  paany  maatte  komme  til 
Forhandling  i  Studentersamfundet. 

Indholdet  af  denne  Henvendelse  til  de  Studerende  var  i 
det  Væsenlige  følgende. 26     Det   ligger   i   Forholdets   Natur,    at 

det  ikke  kan  være  Staten  ligegyldigt,  hvorledes  de  kostbare 
Universitetsindretninger  og  de  dermed  forbundne  Fordele  be- 
nyttes af  de  Studerende,  og  om  disse  forøvrigt  gjøre  sig 
værdige  til  i  Tiden  at  blive  anvendte  i  Statens  Tjeneste.  Der- 
for maa  der  føres  Tilsyn  med,  hvorledes  de  Studerende  anvende 
deres  Tid,  og  med  deres  øvrige  Forhold.  Dette  Tilsyn  har 
Universitetsfundatsen  overdraget  Rektor  og  Professorer  at  føre. 
I  Kraft  heraf  har  Konsistorium  anset  det  for  en  Pligt,  som  det 
ikke  har  troet  at  kunne  unddrage  sig,  at  kræve,  at  Studenter- 
samfundet aflagde  Beretning  om  sine  Møder  og  Forhandlinger. 
Fn  saadan  Oplysning  vil  man  naturligvis  ikke  kræve  af  ethvert 
Selskab,  hvori  der  findes  Studenter,  men  Studentersamfundets 
Beslutninger  fremtræde  paa  Grund  af  Selskabets  Navn  og  Sammen- 
sætning i  de  Studerendes  Navn,  ihvorvel  de  ikke  kunne  gjøre 
Fordring  paa  at  betragtes  som  Udtryk  for  de  Studerendes 
almindelige  Mening.  Hvad  der  saaledes  faar  Skin  af  at  skulle 
gaa  og  gjælde  for  de  Studerendes  Beslutninger,  kan  ikke  være 
det   akademiske   Senat    uvedkommende.      Derefter    hedder    det: 

«Der  gives  og-aa  en  anden  vigtig  Omstændighed,  som  ikke  her  kan  forbi- 
gaas  med  Tavshed.  Exempler  fra  Tydskland  have  opvakt  Frygt  for,  at  det  ny 
Studentersamfund  skulde  hengive  sig  til  politiske  Foretagender.  Vel  ere  vi  af 
lang  Erfaring  saa  fortrolige  med  de  kjøbenhavnske  Studenters  Tankemaade,  at 
vi  ikke  kunne  frygte  for,  at  Saadant  skulde  rinde  mange  Deltagere  blandt  dem, 
men  dersom  Forsøg  af  betænkelig  Natur  skete  i  denne  Retning,  var  det  i  Uni- 
versitetets og  dets  Borgeres  sande  Interesse,  at  dets  egen  Øvrighed  virkede  der- 
imod. Vi  haabe,  at  dette  Punkt  ikke  vil  forekomme  vore  akademiske  Medborgere 
uvigtigt;  os  er  det  af  indlysende  Vigtighed.  Universitetets  Hensigt  er  at  virke 
for  Videnskabernes  Fremme  og  Udbredelse.  Dets  Borgere  skulle  ikke  frygte  for 
at  fremsætte  og  forsvare  de  Sandheder,  som  siden  kunne  udøve  stor  Indflydelse 
paa  hele  Menneskesamfundet,  men  det  ligger  udenfor  Universitetets  Bestemmelse 
at  virke  umiddelbart  til  disse  Sandheders  Indførelse  i  det  borgerlige  Liv.  I 
dets  Helligdom  kan  Sandheden  des  friere  udvikle  sig,  jo  mere  man  dyrker  den 
i  dens  fuldkomne  Renhed.  Hvad  Universitetets  enkelte  Medlemmer  finde  Kald 
til  at  udrette  udenfor  dette,  tilhører  ikke  Universitetet  men  kommer  disse  enkelte 
Medlemmer  til  Hæder  eller  Skam  som  Mennesker. 

<  Ligesom  Professorerne  føre  Tilsyn  med  de  Studerende,  anser  man  det 
ogsaa  som  en  kjær  Pligt  at  tage  de  Studerende  og  disses  Frihed  i  Forsvar  over- 
alt, hvor  dette  lader  sig  gjøre,  og  hvor  det  maatte  behøves  Man  har  ved  at 
gjøre   Indberetning    til   Universitetets    højere   Bestyrelse    angaaende    det    nye    Sam- 

funds  Stiftelse  tillige  ytret  den  Overbevisning,  at  der  blandt  vore  Studerende 
ikke  herskede  en  Stemning,  hvoraf  Noget  kunde  være  at  befrygte,  og  at  den 
stiftede  Forening  sandsynligvis  ikke  vilde  føre  til  betænkelige  Følger,  saalænge 
den  udviklede  sig  frit  og  offenligt.  Men  ved  et  saadant  Forsvar  paatager  det 
akademiske  Senat  sig  tillige  et  betydeligt  Ansvar  mod  den  højere  Statsstyrelse. 
Dette  Ansvar  maa  man  frigjøre  sig  for,  naar  de  Studerende  søge  at  sætte  sig  ud 
af  Forbindelse  med  deres  akademiske  Øvrighed,  og  man  vil  da  ikke  kunne  yde 
Samfundet  den  Beskyttelse,  som  man  ellers  gjerne  vilde,  og  som  Samfundet 
maatte  kunne  ønske. 

»Samfundets  Generalforsamling  har  ikke  villet  bemyndige  Repræsentant- 
skabet til  at  meddele  os  de  af  os  begjærte  Oplysninger  af  Frygt  for,  at  Samfundet 
skulde  underkastes  en  Kontrol,  som  berøvede  det  sin  Talefrihed.  Men  ligesom 
denne  Frygt  sikkert  ikke  for  Alvor  kan  deles  af  Nogen,  som  kjender  os  og  vor 
Tænkemaade,  saaledes  kan  der  ikke  være  nogen  Grund  til  at  betvivle,  at  det 
akademiske  Senat  jo  stedse  vil  bestaa  af  Mænd,  blandt  hvilke  enhver  lovlig 
Frihed   vil  finde   Forsvarere. 

«Saalænge  Samfundets  Øjemed  vedbliver  at  være  ren  akademisk,  kunne  vi 
ikke  andet  end  ønske  det  al  Fremgang.  Vi  erkjende  det  GavnUge  i,  at  de  Stu- 
derende overveje  Gjenstande  vedkommende  vort  Universitetsvæsen.  Vi  ville  ikke 
blande  os  i  disse  Overvejelser,  og  det  vil  letteligen  skjønnes  at  være  baade  i  de 
Studerendes  og  Professorernes  sande  Interesse,  at  hine  i  Almindelighed  ikke  del- 
tage i  disse  Forhandlinger,  men  vi  ville  glæde  os  ved  at  se  dem  vel  førte,  og 
vi  finde  en  Tilfredsstillelse  i  den  Tanke,  at  de  Studerende  derved  dels  ville 
erhverve  sig  et  nøjere  Bekjendtskab  med  Universitetssagerne  og  dels  fra  deres 
Standpunkt  kunne  se  adskillige  Mangler  og  adskillige  Hjælpemidler  til  For- 
bedringer, som  ikke  saa  let  opdages  af  dem,  der  ikke  længer  deltage  i  det 
daglige  Studenterliv.  De  ville  hos  os  finde  al  Beredvillighed  til  at  fremme 
Universitetsindretningernes  Forbedring.  Det  kan  iøvrigt  ikke  undgaa  Studenter- 
samfundets Opmærksomhed,  at  flere  af  de  Gjenstande,  som  Samfundet  nu  vil 
tage  under  Overvejelse,  allerede  have  været  underkastede  Professorernes  Drøftelse, 
og  ligesom  Forbedringer  i  forskjellige  Retninger  efterhaanden  ere  indførte, 
saaledes  ere  end  flere  og  mere  omfattende  Forbedringer  forberedte  og  kunne 
ventes. 

«Paa  Grund  af  det  Foranførte  finde  vi  os  foranledigede  til  at  opfordre 
Samfundet  til  paany  at  tage  Sagen  under  Overvejelse.  At  meddele  os  de  Op- 
lysninger, som  vi  fordre,  kan  visseligen  aldrig  blive  Samfundet  til  Skade  men 
kun  komme  det  til  Gavn.  Derimod  kunne  vi  ikke  indestaa  for  Følgerne,  der- 
som Samfundet  hæver  Forbindelsen  med  Universitetets  Foresatte.  Ethvert  Med- 
lem, som  af  Hjertet  ønsker  Samfundets  Tilværelse  og  ikke  har  anden  Hensigt 
for  sin  Deltagelse  i  samme  end  akademiske  Øjemeders  Fremme,  maa  det  være 
magtpaaliggende,  at  nysmeldte  Forbindelse  ikke  ophæves.  Vi  kunne  ikke  andet 
end  forudsætte,  at  mange  af  Samfundets  Medlemmer  dele  vor  Anskuelse  om  det 
Forhold,  som  bør  finde  Sted  mellem  et  Studentersamfund  og  Universitetets  Fore- 
satte. Vilde  nu  disse  Medlemmer,  hvis  Samfundet  ikke  forandrede  sin  Beslutning, 
træde  ud  af  Samfundet,  maatte  dette  allerede  betragtes  saa  godt  som  opløst.     Og 


46 

skete  dette  ikke,  kunde  Konsistorium  ikke  unddrage  sig  den  Pligt  at  lade  det 
bringe  under  endelig  Afgjørelse,  om  Samfundet  kunde  vedblive  at  bestaa,  uagtet 
det  havde  sat  sig  ud  af  Forbindelse  med  Studenternes  Foresatte.  At  det  ikke 
skal  komme  hertil,  baade  ønske  og  haabe  vi  Men  vi  kunne  ikke  forbigaa  at 
gjøre  de  Studerende  opmærksomme  paa,  at  de,  hvis  de  sætte  sig  ud  af  den 
rette  Forbindelse  med  Universitetets  Øvrighed,  derved  tillige  udelukke  sig  selv  fra 
Universitetets  Goder  og  Rettigheder.« 

Da  Formanden  for  Studentersamfundet  aabnede  dettes 
Generalforsamling  den  25.  Maj,  meddelte  han  først,  at  Fenger 
og  Krieger  havde  udmeldt  sig  af  Repræsentantskabet  efter 
Udfaldet  af  den  forrige  Generalforsamling,  og  derefter  oplæste 
han  Konsistoriums  Henvendelse  til  de  Studerende.  Efter  Op- 
læsningen bemærkede  han,  at  Konsistorium  nu  havde  udtalt  sig 
udførligt  og  aabent,  og  at  han  fandt,  at  der  var  skellig  Grund 
til  paany  at  tage  denne  vigtige  Sag  under  Overvejelse. 

Stud.  theol.  Gude  tog  derpaa  Ordet  for  at  underrette  For- 
samlingen om,  at  han  var  traadt  ud  af  Repræsentantskabet  ikke 
af  Mangel  paa  Interesse  for  Studenterne,  men  fordi  han  nærede 
Tvivl  om  Studentersamfundets  indre  Sandhed,  og  denne  Tvivl 
var  bleven  bestyrket  ved  den  Afstemning,  der  fandt  Sted  forrige 
Gang.  Konsistorium  havde  Ret  til  at  føre  Tilsyn  med  Stu- 
denterne, og  naar  disse  forsvarede  deres  egen  Frihed,  burde 
de  ikke  gjøre  Indgreb  i  Konsistoriets.  De  havde  vist  deres 
Mod  for  tidligt,  thi  der  havde  slet  ikke  været  nogen  Fare. 
Samfundet  havde  faaet  en  falsk  Grundvold  at  hvile  paa,  da 
det  var  stiftet  under  det  politiske  Livs  Tummel.  For  at  faa 
et  indre  Tyngdepunkt  og  opnaa  den  sande  Frihed  maatte  man 
løsrive  sig  fra  blind  Eftersnakken  og  slutte  sig  til  Videnskaben 
og  Universitetet.  Han  troede  at  tale  paa  Fleres  Vegne,  naar 
han  opfordrede  Magister  Monrad  til  at  melde  sig  ud  af  Re- 
præsentantskabet. Enhver  maatte  beundre  hans  fremragende 
Talenter  og  udmærkede  Kundskaber,  men  han  ledede  Sam- 
fundet i  en  skjæv  Retning.  Studenterne  maatte  vogte  sig  for 
at  lade  sig  rive  med  af  den  politiske  Strøm,  idet  de  derved 
udsatte  sig  for  at  blive  misbrugte.  De  yngre  Studenter  vare 
netop  blevne  misbrugte,    dengang   de   vare  med  til   at   indgive 

den  første  Adresse.  «Det  kommer  ikke  an  paa  at  indbilde 
Folk,  at  vi  ere  et  Samfund,  men  det  kommer  an  paa  at  be- 
vise dem,  at  vi  ere  Stude nter.» 

Monrad  kunde  ikke  føje  Gude  heri.  Han  var  sig  ikke 
bevidst  at  have  inddraget  det  politiske  Element  i  Samfundet, 
og  han  vilde  anse  det  for  urigtigt  at  trække  sig  tilbage  nu 
midt  under  Kampen.  Gude  maatte  alligevel  hævde,  at  en  saa 
veltalende  Ordfører  for  en  bestemt  Retning  som  Monrad  udsatte 
Samfundet  for  Mistanke.  Desuden  havde  Monrad  ved  sin  Bevis- 
førelse paa  den  sidste  Generalforsamling  indirekte  indført  det 
politiske  Princip. 

Dermed  ophørte  Forhandlingerne  herom,  idet  50  Med- 
lemmer forlangte  en  ny  Generalforsamling  sammenkaldt  for  paa 
denne  at  drøfte  Konsistoriums  Skrivelse.  Derimod  forhandlede 
man  om  et  Par  andre  Sager,  hvoriblandt  et  Forslag  af  Stud.  jur. 
H.  E.  Schack  om  at  nedsætte  en  Komitee  paa  fem  Medlemmer, 
der  skulde  undersøge,  hvorledes  man  kunde  faa  den  Uskik 
ryddet  afvejen,  at  mange  Studerende  uden  Nødvendighed  und- 
drog sig  den  Pligt  at  betale  Professorerne  Honorar  for  deres 
Forelæsninger. 

Den  afgjørende  Generalforsamling ,  Studentersamfundets 
sidste,  fandt  Sted  den  6.  Juni.  Den  begyndte  med,  at  For- 
manden gjorde  Forsamlingen  bekjendt  med,  at  Repræsentant- 
skabet ikke  var  juridisk  forpligtet  til  at  meddele  de  Oplysninger, 
Konsistorium  ønskede ,  at  det  med  8  Stemmer  mod  5  havde 
ment,  at  man  ikke  burde  give  disse,  og  at  det  endelig  med 
9  mod  4  havde  vedtaget  at  nedsætte  en  Komitee,  der  skulde 
undersøge  Forholdet  mellem  Konsistorium  og  Samfundet. 

Under  den  Forhandling,  der  nu  udspandt  sig, 27  foreslog 
Cand.  theol.  Heramb,  at  Samfundet  skulde  opløse  sig,  da  det 
ikke  havde  kunnet  opfylde  sin  Bestemmelse,  nemlig  formelt 
at  organisere  Studenterne,  da  baade  Regjering  og  Folk  vare 
lige  ugunstigt  stemt  mod  det,  og  da  det  ligesaa  lidt  burde  under- 
kaste sig  Konsistoriums  Censur  som  oppebie  Udførelsen  af  dets 
Trusler. 

H.  Hage  paaviste,  at  Professorerne  aldeles  ikke  kunde 
kræve  Regnskab  af  Studenterne  for,  hvad  de  agtede  at  gjøre. 
Fundatsen  gav  ikke  Konsistorium  Ret  til  at  tage  præventive 
Forholdsregler.  Hvis  Samfundet  underkastede  sig  dets  Kontrol, 
vilde  det  naturligvis  berøve  sig  selv  Muligheden  af  nogensinde 
at  forhandle  om  politiske  Anliggender.  Ved  at  paaberaabe  sig 
Exempler  fra  Tydskland  havde  Konsistorium  ikke  betænkt, 
at  Professorerne  næppe  for  deres  egen  Skyld  kunde  være 
tjente  med,  at  det  tydske  Princip  blev  gjennemført  her  i 
Danmark. 

Tregder  derimod  troede,  at  Konsistorium  netop,  hvis  man 
imødekom  det,  vilde  skjænke  Samfundet  sin  velvillige  Under- 
støttelse og  Beskyttelse  mod  den  administrative  Magts  Ind- 
greb, som  man  maatte  være  bange  for,  naar  man  saa  hen  til 
Kancelliets  Fremgangsmaade  mod  Pressen.  Konsistorium  havde 
jo  selv  afvist  Beskyldningen  for,  at  det  agtede  at  indskrænke 
Talefriheden.  —  Cand.  theol.  Niels  Hansen  var  enig  med  Tregder. 
Man  burde  ikke  sætte  Konsistorium  i  Forlegenhed  men  huske 
paa,   at  det  blev  trykket  baade  fra  neden  og  oven. 

Monrad  opfordrede  derefter  Forsamlingen  til  at  fastholde 
sin  Modstand.  Man  plejede  at  gjøre  alle  dem,  der  sysselsatte 
sig  med  Politik,  mistænkelige,  og  man  troede,  «at  de  der  talte 
og  skrev  herom,  i  den  Grad  bortreves  af  Tidens  Frihedsstrøm, 
at  de  fjernedes  fra  Sandhedens  Kilder  og,  bedøvede  af  Dagens 
Larm  og  Tummel,  blev  fremmede  for  Videnskabens  stille  Sysler«. 
Idet  han  defpaa  gjennemgik  Konsistoriums  Skrivelse,  slog  han 
fast,  at  de  Grunde,  det  havde  anført,  ikke  betød  Noget.  Det 
havde  ladet  sig  lede  af  et  falsk  Skin  og  en  ugrundet  Frygt, 
og  det  havde  paataget  sig  et  ubeføjet  Ansvar.  Man  havde 
ikke  ret  faaet  Øjet  op  for  Betydningen  af  det  Skridt,  det  havde 
gjort,  fordi  Studentersamfundets  Medlemmer  vare  unge,  og 
fordi  man  endnu  ikke  havde  vænnet  sig  til  at  respektere  de 
Unges  Rettigheder  ligesaa  fuldt  som  de  Gamles.  Mon  ikke 
Offenlighedens  Indignation  i  høj  Grad  vilde  være  bleven  vakt, 
dersom  Konsistorium   havde    krævet   af  Trykkefrihedsselskabets 

Repræsentanter,  at  de  skulde  meddele  betimelig  Underretning 
om  deres  Generalforsamlings  Forhandlinger  paa  Grund  af,  at 
et  betydeligt  Antal  Studerende  og  Professorer  vare  Medlemmer 
af  dette  Selskab?  Ifølge  kyndige  Juristers  Mening  kunde  Konsi- 
storium vel  kræve  Regnskab  for,  hvad  Studenterne  havde  gjort, 
men  ikke  for,  hvad  de  vilde  gjøre.  Skulde  Samfundet  virkelig 
blive  opløst,  kunde  Følgen  desværre  maaske  blive  den,  at  det 
splittede  sig  i  smaa  hemmelige  Selskaber,  hvorved  Staten  vilde 
miste  den  Kontrol,  den  nu  havde  i  dets  fuldstændige  Oftenlighed. 
Derfor  vilde  den  højere  Statsstyrelse  uden  Tvivl  sætte  Skranker 
for  Konsistoriums  Indgreb  og  skjænke  det  aabne  og  ærlige  Stu- 
dentersamfund sin  mægtige  Beskyttelse. 

M.  Hammerich  var  imod  Samfundets  Opløsning.  Hvis  man 
for  at  redde  sig  ud  af  den  nuværende  Krise  skred  til  at  an- 
vende et  saa  heroisk  Middel,  vilde  en  slig  Fremgangsmaade 
kun  avle  Bitterhed  eller  Tomhed.  Nej,  man  burde  beslutte  sig 
til  at  meddele  Konsistorium  den  Underretning,  det  forlangte. 
Hvad  vilde  Følgen  blive  af  et  Afslag?  Forfølgelse  mod  de 
Studenter,  der  nød  Stipendier,  uhyggelige  Retsspørgsmaal  om 
de  Studerendes  Forhold  til  Professorerne,  Splid  og  Forstyrrelse 
og  tilsidst  enten  Forkuelse  eller  aaben  Trods.  Selv  Paven, 
det  ufejlbareste  Væsen  paa  Jorden,  havde  mer  end  een  Gang 
maattet  tage  sine  Beslutninger  tilbage.  Skulde  der  senere 
blive  gjort  Indgreb  i  Studenternes  lovlige  Rettigheder,  da  først 
var  der  Grund  til  at  gjøre  Modstand. 

Gude  vendte  sig  ligesom  i  et  tidligere  Møde  mod  Monrad. 
« Hovedtanken*,  sagde  han,  «i  alle  de  her  forsøgte  Bestræbelser 
paa  at  adskille  Studentersamfundet  fra  Konsistorium  bliver  i 
Korthed  den,  at  man  vil  forflygtige  Behandlingen  af  de  akade- 
miske Anliggender,  Studentersamfundets  væsenligste  Formaal; 
thi  det  er  soleklart,  at  Samfundet  og  alle  dets  Komiteer  kun 
bearbejde  disse  med  Eftertryk  i  Forbindelse  med  Konsistorium. 
Efter  en  saadan  indifferentistisk  isoleret  Opløsning  stræber  Tids- 
alderen ikke,  men  den  tenderer  til  systematisk  Organisation  og 
anerkjender  saaledes  det  underordnede  Leds  Frihed  og  Stolthed 
II.  4 

som  en  Del  af  det  Hele  men  dets  Afhængighed  i  dets  organiske 
Forbindelse  med  de  overordnede  Led  i  det  Hele.  Vor  sande 
Frihed  og  Stolthed  vil  falde,  hvis  vi  sønderrive  dette  Baand, 
thi  hvad  bliver  Følgen?  Sejrer  Majoriteten  atter,  træder  den 
største  Del  af  Minoriteten  ud  af  Samfundet.  I  Forhold  til  alle 
Studenterne  vil  dette  da  være  en  altfor  betydelig  Minoritet  og 
saaledes  enten  for  svagt  til  at  modstaa  sin  egen  Opløsning  som 
Studentersamfund,  eller,  hvad  enten  det  staar  eller  falder, 
maaske  stærkt  nok  —  thi  det  vil  vist  ikke  mangle  paa  dem, 
som  ville  incitere  det  —  til  at  motivere  Gadeopløb  og  for- 
styrrende  Optrin,  et  gjentaget  Vivat  for  Regensen,  som  før  er 
blevet  bragt  uden  mindste  Anledning.  Hvo  ønskede  vel  mindre 
en  saadan  Hyldest  end  netop  Studenterne?  Hvo  vilde  vel 
mindre  give  Anledning  til  Sligt  end  netop  de?  Som  den  modige 
Ungdom  ville  Studenterne  være  de  Første  paa  Kjøbenhavns 
Volde,  hvis  man  udenfra  vil  forstyrre  vor  Ære  og  Ro,  men 
som  den  dannede  Ungdom  de  Sidste,  der  gave  endog  den 
allerfjerneste  Anledning  til  indenfra  at  forvirre  dem.» 

Endnu  talte  H.  Sveistrup,  der  nu  alvorligt  misbillige  den 
Maade,  hvorpaa  Monrad  havde  behandlet  Konsistoriums  Skri- 
velse,  og  5.  Drejer,   som  sluttede  sig  til  Hammerich. 

Derefter  skred  man  til  Afstemning,  ved  hvilken  det  med 
161  Stemmer  mod  154  vedtoges,  at  den  forrige  Generalfor- 
samlings Beslutning  om  at  nægte  at  give  Konsistorium  de  Op- 
lysninger, det  onskede,  skulde  staa  ved  Magt.  Dermed  havde 
Samfundets  Flertal  erklæret  Konsistorium  Krig  men  rigtignok 
ogsaa  samtidig  fældet  sin  egen  Dødsdom. 

Den  foreløbige  Følge  af  Afstemningen  var,  at  6".  Drejer, 
Kayser,  Lind,  Lunddahl,  Tregder,  Breinholm  og  M.  Hamme- 
rich udmeldte  sig  af  Repræsentantskabet,  og  da  Damkier  og 
Boye  allerede  tidligere  havde  gjort  det  Samme,  var  Bestyrelsen 
i  fuld  Opløsning.  Fire  Dage  senere  valgtes  istedetfor  disse  og 
tre  tidligere  Udtraadte  følgende  nye  Repræsentanter:  Cand. 
jur.  V.  Delbanco,  Stud.  jur.  H .  E.  Schack,  Cand.  theol.  /.  Schur- 
niann,    Cand.  phil.  F.  Barfod,   Stud.  theol.  K.  Rovsing,  Stud. 

jur.  P.  Bramsen,  Stud.  philol.  L.  H.  F.  Oppermann,  Cand.  phil. 
H.  F.  Poulsen,  Cand.  jur.  Lorentz  Trojel,  Stud.  theol.  H.  Brøchner, 
Stud.  theol.  Chr.  Bahnson  og  Cand.  med.  M.-  Hassing.  Af  de 
oprindelige  femten  Repræsentanter  vare  kun  tre  tilbage,  nemlig 
H .  Hage,   Monrad  og  Ploug. 

Den  næste  Følge  var,  at  Universitetets  Rektor  sammen- 
kaldte Konsistorium  til  et  overordenligt  Møde  den  10.  Juni.-8 
I  dette  deltog  følgende  Medlemmer:  0.  Bang,  M.  H.  Borne- 
mann,  H.  N.  Clausen,  Sibbern,  OehlenscJilåger ,  Werlauff, 
Hohlenberg,  C  E.  Scharling,  I.  E.  Larsen,  H.  C.  Ørsted, 
A.  W.  Scheel  og  /.  Reinhardt. 

Man  blev  snart  enig  om,  at  man  nu  burde  skride  ind  mod 
det  gjenstridige  Samfund  og  erklære  det  for  ophævet.  Nogle 
mente  imidlertid,  at  man  strax  skulde  bekjendtgjøre  sin  Be- 
slutning uden  forud  at  forelægge  Sagen  for  Universitetsdirek- 
tionen,  da  man  alligevel  ikke  vilde  have,  at  denne  skulde  træffe 
en  Afgjorelse.  Andre  derimod  mente,  at  det  var  tvivlsomt, 
om  man  havde  Ret  til  at  ophæve  Samfundet,  da  det  ikke  ude- 
lukkende bestod  af  egenlige  Studerende,  og  at  en  Billigelse  af 
denne  Fremgangsmaade  fra  et  Regjeringskollegiums  Side  let 
kunde  faa  Udseende  af  at  være  en  Foranstaltning,  der  laa  uden- 
for de  gjældende  Love.  Derimod  maatte  Anvendelsen  af  den 
Myndighed,  Universitetet  ifølge  Fundatsen  besad  over  de  virkelige 
Studenter,  som  ikke  vilde  udtræde  af  Samfundet,  formentlig 
anses  som  et  utvivlsomt  baade  lovligt  og  tilstrækkeligt  Middel, 
der  først  burde  forsøges.  Konsistorium  maatte  derfor  handle 
efter  Konduite.  Hvis  Studentersamfundet  skulde  tro,  at  man 
havde  misbrugt  sin  Myndighed,  kunde  det  jo  klage.  I  saa  Til- 
fælde vilde  Sagen,  da  Konsistorium  maatte  anses  for  at  være 
en  Overøvrighed,  være  at  forelægge  Kongen  gjennem  Universitets- 
direktionen,  hvorfor  denne,  som  i  saa  Tilfælde  skulde  referere 
den,  indtil  den  Tid  burde  holdes  udenfor  den. 

Flertallet  vedtog  tilsidst,  at  man  skulde  skrive  til  Direk- 
tionen og  fremstille  Sagen  for  denne,  saa  meget  mere  som 
Universitetet  ikke  var  i  Besiddelse  af  den  fornødne  Magt  til  at 

sætte  sin  Villie  igjennem.  Hvis  Samfundet  nemlig  trods  Be- 
falingen om  at  opløse  sig  alligevel  holdt  Møder,  vilde  man  jo 
være  nødt  til  at  henvende  sig  til  Politiet. 29 

Den  1 6.  Juni  svarede  Direktionen,  at  den  Intet  havde  at 
indvende  mod  Konsistoriets  Forslag,  skjønt  det  var  tvivlsomt, 
om  Sagen  ikke  henhørte  under  Kancelliet.  Denne  Tvivl  frem- 
kaldte en  Forhandling  blandt  Medlemmerne  af  Konsistorium, 
idet  Nogle  opkastede  det  Spørgsmaal,  om  man  ikke  burde  ind- 
skrænke sig  til  at  forbyde  de  egenlige  Studerende  al  videre 
Deltagelse  i  Samfundets  Møder;  bagefter  kunde  man  saa 
bruge  de  Tvangsmidler,  Fundatsen  hjemlede,  hvis  de  ikke  efter- 
kom Forbudet. 

Sex  Professorer  holdt  paa  denne  Opfattelse,  nemlig  Clausen, 
Hohlenberg,  Scharling,  Engelstof  t,  Sibbern  og  Reinhardt,  medens 
de  øvrige  syv,  der  vare  tilstede,  stemte  for,  at  man  strax  skulde 
tage  en  Beslutning.  Efter  Forslag  af  A.  W.  Scheel,  der  var 
Referendarius,  udstedte  Konsistorium  derpaa  følgende  Bekjendt- 
gjørelse : 80  (    . 

Under  23.  f.  M.  bekjendtgjorde  man  for  de  Studerende,  af  hvilke  Grunde 
Konsistorium  havde  anset  sig  baade  berettiget  og  forpligtet  til  at  fordre  af  den 
under  Navn  af  Studentersamfund  stiftede  Forening  Beretning  om  dens  Møder  og 
Forhandlinger.  Desuagtet  er  det  paa  en  Generalforsamling  med  en  ringe  Majoritet 
blevet  vedtaget,  nt  saadan  Beretning  ikke  skulde  meddeles  Konsistorium.  Da 
saaledes  ommeldte  Studentersamfund,  der  i  sit  Væsen  forudsætter  Studenter  som 
Medlemmer,  ikke  har  villet  erkjende  den  akademiske  (Ivrigheds  Tilsynsret,  finder 
Konsistorium  sig  foranlediget  til  herved  at  ophæve  Samfundet. 
Kjøbenhavn       Det  akademiske  Senat  den    16.  Juni. 

0.   Bang,  A.   W.   Scheel,  I.   Reinhardt, 

Rector  universitatis  Referendarius  consistorii.  Secretarius  consistorii. 

Da  «  Fædrelandet*  den  18.  Juni  aftrykte  denne  Bekjendt- 
gjørelse,  tilføjede  det:  «Det  er  underligt  at  se  en  juridisk  Professors 
Navn  under  en  saadan  juridisk  Nullitet. »  Men  Nulliteten  gjorde  sin 
Virkning,  idet  Samfundet  fra  nu  af  ikke  mere  holdt  Møde.  Samme 
Dag,  Konsistorium  havde  udstedt  sin  Bekjendtgjørelse,  skrev 
Rektor  til  Politidirektør  Bræstrup  og  bad  ham  om,  at  træfie  de 
fornødne  Foranstaltninger  til  Opretholdelsen  af  Beslutningen. 

Bræstrup  var  strax  villig  til  at  imødekomme  denne  Op- 
fordring, ja  han  traadte  endog  selv  op  mod  Samfundet,  idet 
han  den  18.  Juni  tilskrev  dets  Repræsentantskab:  « Ligesom 
det  akademiske  Senat  ifølge  en  under  16.  dennes  udstedt  Be- 
kjendtgjørelse  har  ophævet  den  under  Navn  af  Studentersamfund 
stiftede  Forening,  saaledes  kan  jeg  paa  Grund  af  de  i  bemeldte 
Bekjendtgjørelse  anførte  Omstændigheder  heller  ikke  for  Politiets 
Vedkommende  længere  erkjende  dette  Samfund  som  et  af  dem, 
der  ved  allerhøjeste  Kabinetsordre  af  10  Marts  1780  ere  tilladte, 
og  jeg  finder  mig  desaarsag  foranlediget  til  herved  til  tilbage- 
kalde den  Autorisation  til  dets  Bestaaende,  som  maatte  kunne 
hentes  fra  min  Skrivelse  af  28.  Marts  sidstleden,  hvorved  den 
ovennævnte  Kabinetsordre  er  meddelt. » 

Den  22.  Juni  samledes  Samfundets  15  Repræsentanter,  der 
havde  valgt  Ploug  til  midlertidig  Formand,  for  at  overveje, 
hvad  der  nu  var  at  gjøre.  De  enedes  om  i  Fællesskab  at 
underskrive  en  Erklæring,  i  hvilken  de  nedlagde  en  skarp  Ind- 
sigelse mod  Konsistoriums  Færd.  Lovgivningen  havde  ikke 
tillagt  det  akademiske  Senat  nogen  Myndighed  til  at  ophæve 
en  Forening,  og  naar  dette,  havde  søgt  Hjemmel  for  sin  Op- 
træden i  (Jniversitetsfundatsen,  saa  var  dets  Bevisførelse  i  nær- 
værende Tilfælde  ugyldig,  da  den  hvilede  paa  en  Forudsætning, 
der  var  indlysende  falsk.  Konsistorium  havde  nemlig  end  ikke 
nogen  Øvrighedsret  over  Samfundet.  Dette  bestod  af  Studenter 
og  Kandidater.  Over  Studenterne  havde  det  vel  en  vis  Myndig- 
hed, men  dens  Grænse  var  ikke  med  Bestemthed  angivet,  og 
lang  Praxis  havde  gjort  Retsforholdet  end  mere  tvivlsomt.  Men 
Loven  indeholdt  intet  Bud,  der  hjemlede  Konsistorium  nogen 
Magt  til  at  formene  de  Studerende  ved  Universitetet  at  indgaa 
Foreninger  med  lovligt  Formaal.  Over  Kandidater  havde  Konsi- 
storium aldeles  ingen   Myndighed  eller  Øvrighedsret. 

«Men  det  hele  Samfunds  Retsforhold, »  hedder  det  derpaa,31 
kan  ikke  være  at  bestemme  efter  et  Navn,  der  vitterligen  bruges 
i  videre  og  engere  Betydning,  ej  heller  efter  dets  Forhandlingers 
Gjenstand,    hvilken  staar  aaben  for  Enhver,    ej  heller  efter  den 

Afhængighed,  i  hvilken  nogle  af  dets  Medlemmer  muligen 
maatte  befinde  sig.  Samfundets  Retsforhold  hviler  paa  den 
samme  Basis,  paa  hvilken  Adgangsretten  for  dets  Medlemmer 
er  grundet.  Denne  Basis  er,  som  forhen  bemærket,  ikke  Studium 
ved  Universitetet  men  akademisk  Borgerret,  erhvervet  indenfor 
Grænsen  af  12  Aar.  Senatet  kan  derfor  ikke  have  nogen 
Øvrighedsret  over  Samfundet  som  saadant,  endmindre  Magt  til 
at  dekretere  dets  Ophævelse. 

« Denne  Betragtning  af  Retsforholdet  mellem  Studenter- 
samfundet og  det  akademiske  Senat  har  stedse  været  den  al- 
mindeligt herskende  i  Repræsentantskabet  og  paa  Generalfor- 
samlingerne. Senatets  Paastand  paa  Øvrighedsret  over  Samfundet 
er  ikke  afvist  med  en  «ringe  Pluralitet*  men  med  omtrentlig 
Enstemmighed.  Dissensen  har  alene  angaaet  det  Spørgsmaal, 
om  der  efter  Omstændighederne  burde  opofres  Noget  af  den 
lovlige  Ret.» 

Derefter  bemyndigede  Repræsentanterne  Ploug  til  at  svare 
Politidirektøren,  at  Studentersamfundet  efter  dets  Mening  aldrig 
kunde  komme  ind  under  de  Foreninger,  den  kongelige  Kabinets- 
ordre  af  1780  tænkte  paa,  da  dej;  ikke  var  nogen  Klub  men 
maatte  stilles  i  Klasse  med  Musikforeningen,  det  pædagogiske 
Selskab,  Trykkefrihedsselskabet  o.  s.  v.  Repræsentantskabet 
havde  ikke  kunnet  overbevise  sig  om,  at  slige  Foreningers  Be- 
staaen  afhang  af  Politiets  Godtbefindende.  Tilsidst  udbad  det 
sig,  for  det  tog  en  endelig  Beslutning,  Meddelelse  om,  hvorvidt 
Politidirektøren,  i  det  Tilfælde  at  Repræsentantskabet  sammen- 
kaldte Studentersamfundet  til  en  Generalforsamling,  vilde  lade 
Politiet  skride  ind  og  forhindre  dens  Afholdelse. 

Tre  Dage  efter  svarede  Politidirektøren,  at  da  Samfundet 
ikke  var  lovligt  bestaaende,  vilde  Politiet  hindre  det  i  at  holde 
Møde  og  fortsætte  sin  Virksomhed. 82  Samfundets  Bestyrelse 
gav  imidlertid  endnu  ikke  tabt,  idet  Ploug  den  4.  Juli  hen- 
vendte sig  til  Kancelliet  og  anmodede  det  om  enten  at  paa- 
lægge Politidirektøren  at  und'ade  at  lægge  nogensomhelst  Hindring 
ivejen   for   Samfundets   Sammenkomster    og    øvrige  Virksomhed 


55 

eller  ogsaa  at  tillade,  at  dennes  Adfærd  underkastedes  Dom- 
stolenes Prøvelse. 

Kancelliets  Svar  indlob  usædvanligt  hurtigt,  idet  det  allerede 
den  9.  Juli  paalagde  Politidirektøren  at  meddele  Ploug,  at  det 
maatte  billige  den  Beslutning,  hvorved  Selskabet  blev  erklæret 
for  ophævet,  og  at  en  Øvrigheds  Handling  ikke  egnede  sig  til 
at  tages  under  Paakjendelse  af  Domstolene. 33 

Der  var  endnu  et  Sted,  Samfundets  Bestyrelse  kunde  hen- 
vende sig  med  sine  Klager,  og  det  var  Stænderforsamlingen  i 
Roskilde.  Den  bad  Algreen-Ussing,  hvem  Kjøbenhavns  Borgere 
Aaret  i  Forvejen  havde  skjænket  en  Guldpokal  for  hans  Virksom- 
hed i  frisindet  Retning,  om  at  indlevere  en  Petition  til  For- 
samlingen. «Saavidt  vi  skjønne»,  hed  det  i  denne,  «have 
Øvrighederne  her  etableret  et  Princip,  hvis  konsekvente  Gjennem- 
førelse  truer  med  at  tilintetgjøre  al  Associationsfrihed  her  i 
Landet.  Hvis  nemlig,  som  Kancelliet  formener,  Afgjørelsen  af, 
om  et  Selskab  tør  bestaa,  er  en  Øvrighedshandling,  der  ej 
egner  sig  for  Domstolenes  Godkjendelse;  hvis  det  med  andre 
Ord  skal  bero  paa  et  individuelt,  ej  paa  nogen  formelig  Rets- 
handling baseret  Skjøn,  om  et  Samfund  i  den  Grad  har  for- 
brudt sig,  at  dets  Sammenkomster  ved  Politiets  Magt  bør  ad- 
splittes; hvis  endelig  Nægtelsen  af  at  meddele  en  uvedkommende 
Autoritet  særlig  og  betimelig  Underretning  om  en  Forenings 
Forhandlinger  skal  være  tilstrækkelig  Grund  til  at  ophæve 
samme,  da  vil  man  vistnok  kun  meget  uegenlig  kunne  tale  om 
Assosiationsfrihed  i   Danmark. » 

Petitionen  fandt  imidlertil  en  meget  unaadig  Modtagelse  i 
Stænderforsamlingen,  da  den  den  8.  August  kom  til  Forhandling.34 
Algreen-Ussing,  af  hvem  man  havde  ventet  sig  et  Angreb  paa 
de  Myndigheder,  som  vare  optraadte  mod  Samfundet,  var 
tvertimod  i  sit  Indledningsforedrag  meget  kølig,  ja  han  gik 
endog  saa  vidt,  at  han  udtalte,  at  Samfundet  efter  hans  Mening 
ikke  havde  nogen  sund  Rod  i  sig.  Dermed  var  naturligvis 
Slaget  tabt  paa  Forhaand. 

Forsamlingens  Præsident  Professor  /.  F.  Schouw  havde  veget 

sit  Sæde  for  at  kunne  deltage  i  en  Forhandling,  der  særlig 
maatte  berøre  ham  paa  Grund  af  hans  Stilling  ved  Universitetet. 
Han  tog  Konsistorium,  af  hvilket  han  iøvrigt  ikke  var  Medlem, 
i  Forsvar  og  billigede,  at  det  havde  forbudt  Samfundet.  «Men,» 
sagde  han,  «jeg  kan  paa  den  anden  Side  godt  sympathisere 
med  de  Studerende,  der  ere  af  en  modsat  Mening,  og  jeg  vil 
aldeles  ikke  indestaa  for,  at  jeg,  hvis  det  havde  været  i  mine 
første  Studenterdage,  vilde  have  været  blandt  de  161  —  iblandt 
de  1 6  Petitionærer  veed  jeg  derimod  bestemt,  at  jeg  aldrig 
vilde  have  været  — ,  thi  den  unge  Mand,  som  er  sig  sin  gode 
Hensigt  bevidst,  føler  sig  let  krænket  ved  Indskrænkninger  og 
finder  det  noget  haardt  at  underkastes  Kontrol,  som  han  anser 
overflødig.«  Til  Slutningen  benægtede  han,  at  der  havde  fundet 
nogen  Retskrænkelse  Sted,  ligesom  han  paastod,  at  der  ikke 
var  Grund  til  at  frygte  for,  at  Opløsningen  af  Samfundet  skulde 
frembyde  nogen  Fare  for  Forsamlingsretten. 

H.  N.  Clausen,  der  jo  var  Medlem  af  Konsistorium,  hævdede, 
at  Studentersamfundet  havde  mødt  megen  Velvillie  hos  Univer- 
sitets Professorer,  men  at  denne  Velvillie  kun  havde  fundet 
ringe  Anerkjendelse,  da  de  Studerende  ikke  havde  villet  ind- 
rømme Konsistorium  nogen  Tilsynsret.  Det  akademiske  Senat 
vilde  have  svigtet  sin  Pligt,  hvis  det  havde  opgivet  denne  Ret. 
Han  kunde  lige  saa  lidt  som  Schouw  dele  Repræsentantskabets 
Frygt  for,  at  Forsamlingsfriheden  var  udsat  for  Fare,  fordi 
Samfundet  blev  opløst. 

Den  kongelige  Kommissarius  A.  S.  Ørsted  sluttede  sig  til 
Schouw  og  Clausen,  medens  Fabrikant  /.  C.  Drezvsen  beklagede 
Opløsningen.  Han  havde  faaet  det  Indtryk,  at  Konsistorium 
nødig  og  kun  drevet  dertil  af  højere  Myndigheder  var  optraadt 
mod  Samfundet.  Man  havde  næret  Frygt,  men  man  kunde  jo 
have  ventet,  indtil  Samfundet  havde  gjort  noget  Ulovligt.  Da 
«Athenæum»  blev  stiftet,  frygtede  Regjeringen  for,  at  det  skulde 
blive  en  politisk  Klub,  og  da  Studenterforeningen  nogle  Aar 
tidligere  traadte  i  Live,  var  det  samme  Tilfældet  men  i  en 
endnu  højere  Grad.    Frederik  VI  hørte  imidlertid  ikke  efter  sine 


57 

Raadgivere.  Naar  Regjeringen  ikke  vilde  skjænke  Studenterne 
Tillid,  kunde  Følgen  let  blive,  at  disse  heller  ikke  vilde  vise 
Regjeringen  den  Tillid,   den  ellers  kunde  være  vis  paa. 

Efterat  Clausen  havde  benægtet,  at  højere  Myndigheder 
havde  havt  Indflydelse  paa  Konsistoriums  Handlemaade,  op- 
traadte  Kammerherre  C.  F.  O.  Benzon  til  Christiansdal,  Biskop 
/.  P.  Mynster,  Højesteretsadvokat  P.  Salicatk,  Borgmester  i 
Helsingør  /.  A.  Stenfeldt  og  Justitsraad  A.  de  Fine  Skibsted  alle 
imod,  at  der  skulde  tages  Hensyn  til  Studentersamfundets  Petition, 
hvorpaa  Forsamlingen  enstemmigt  med  52  Stemmer  vedtog,  at 
der  ikke  skulde  nedsættes  nogen  Komitee  til  at  behandle  Sagen. 
Eller  med  andre  Ord:   Sagen  blev  afvist. 

Nu  vare  alle  Veje  lukkede,  og  Studentersamfundets  Ledere 
maatte  slaa  sig  til  Ro  med  den  gode  Bevidsthed,  at  de  havde 
gjort  Alt,  hvad  de  kunde,  for  at  skaffe  sig  Ret.  Naar  ikke 
engang  Mænd  som  Clausen  og  Schouw,  der  ellers  gjaldt  for 
Frihedens  særlige  Vogtere,  vilde  tage  sig  af  Samfundet,  saa 
var  dets  Sag  redningsløst  tabt.  Clausen  handlede  naturligvis 
efter  sin  Overbevisning,  naar  han  stemte  for  Opløsningen,  og 
han  havde  tidligere  vist,  at  han  ikke  var  bange  for  at  sætte 
sin  Popularitet  hos  Studenterne  paa  Spil,  men  derfor  kunde 
Drewsen  lige  fuldt  have  Ret  i,  at  der  fandtes  Medlemmer  af 
Konsistorium,  som  tog  Hensyn  til,  hvad  Kongen  mente  om 
Sagen.  Universitetets  Rektor  den  gamle  Studenterven  og 
Studenterforeningsdigter  Professor  0.  Bang  var  tillige  en  Hof- 
mand og  holdt  ikke  af  at  lægge  sig  ud  med  Kongen,  og  vi 
vide  nu,  at  Hs.  Majestæt  i  høj  Grad  fulgte  Studentersamfundets 
Udvikling,  og  at  han  med  nervøs  Ængstelighed  frygtede  for, 
at  det  skulde  udarte  til  en  revolutionær  Klub. 

Af  et  Brev  fra  H.  C.  Ørsted  afsendt  til  Christian  VIII 
den  16.  Maj  erfarer  man,  at  Kongen  havde  anmodet  ham  om 
at  gaa  til  Universitetets  Rektor  og  gjøre  denne  en  Meddelelse  om 
Studentersamfundet.35  Bang  fortalte  da  Ørsted,  at  omtrent  alle 
Konsistoriums  Medlemmer  mente,  at  det  vilde  være  heldigst 
ikke  at  anvende  sin  Myndighed,  saalænge  Samfundet  ikke  antog 

en  politisk  Karakter.  løvrigt  havde  Bang  sammenkaldt  Konsi- 
storium til  et  Møde  samme  Aften  (en  Lørdag)  og  agtede  om 
Mandagen  at  meddele  Kongen,  hvad  der  var  foregaaet.  Det 
var  i  dette  Møde,  at  Konsistorium  besluttede  at  tilkjendegive 
Samfundets  Formand  M.  Hammerich,  at  det  fandt  det  upassende, 
at  der  paa  Generalforsamlingen  blev  forhandlet  om  det  af 
Repræsentantskabets  Mindretal  stillede  Forslag,  der  gik  ud  paa, 
at  Samfundet  ikke  skulde  meddele  Konsistorium  de  ønskede 
Oplysninger. 

Ørsted  fremsætter  derpaa  til  Kongens  Overvejelse  følgende 
meget  frimodige  Ytringer,  der  gjøre  ham  i  høj  Grad  Ære, 
og  som  vise,  at  han  saa  ganske  anderledes  stort  paa  For- 
holdene end  de  fleste  af  hans  Samtidige. 

«Deres  Majestæt,*  skriver  han,  «vi!  have  bemærket,  at  Professorerne  i  denne 
Sag  frembære  deres  allerunderdanigste  Bemærkninger  med  en  Indstændighed  og 
Vedholdenhed,  som  ved  en  anden  Lejlighed  maatte  betragtes  som  mindre  passende. 
Dette  hidrører  fra  den  Kundskab,  som  de  have  om  det  hele  danske  Studenter- 
væsen  og  dettes  Forhold  til  det  tydske.  Deres  Kundskab  er  heri  ganske  praktisk. 
De  have  selv  været  Studenter  og  tildels  i  meget  bevægede  Tider  De  have  siden 
levet  meget  med  Studenter  og  set,  hvorledes  de  ugunstige  Spaadomme,  man 
gjorde  sig  om  nogle  tidligere  Studenterforeninger,  ikke  ere  gaaede  i  Opfyldelse, 
ja  hvorledes  Forsøg  til  at  give  den  ældre  Studenterforening  en  tydsk  Organisation 
strandede  paa  den  danske  Studentertænkemaade.  Ifølge  alt  dette  betragter  man 
vel  ikke  de  nyeste  Studenterbegivenheder  aldeles  uden  Frygt;  men  man  har  den 
Overbevisning,  at  man,  saalænge  som  deres  Foretagender  ere  saa  uskyldige,  som 
de  endnu  ere  og  muligen  kunne  vedblive  at  være,  vilde  give  alle  Oppositions- 
forsøg  en  stor  Styrke  og  Sammenhæng  ved  ethvert  Forsøg  paa  at  indblande 
Konsistorii  Autoritet,  og  man  vilde  derved  svække  den  Indflydelse,  denne 
Autoritet  rimeligvis  vilde  have  i  et  vigtigt  Øjeblik,  hvor  en  kraftig  Indsigelse 
vilde  have  desto  større  Vægt,  jo  mere  Studenterne  nære  den  Overbevisning,  at 
deres  Foresatte  ikke  ere  tilbøjelige  til  at  bruge  Myndighed.  Det  være  mig  aller- 
naadigst  tilladt  endnu  at  udføre  dette  noget  videre. 

»Frihedsbegreberne,  som  i  deres  rette  Omfang  have  Deres  Majestæts  eget 
Bifald,  ere  nu  udbredte  over  hele  Europa  men  have  desværre  i  mange  Maader 
antaget  en  sværmerisk  Karakteer,  som  maa  mishage  enhver  i  Erfaringens  Skole 
dannet  oplyst  Mand.  Men  blandt  dem,  som  altfor  meget  have  ladet  sig  henrive 
af  disse  Ideer,  hvilket  hos  Ungdommen  er  saa  undskyldeligt,  gives  der  Mange, 
hvis  Frihedssind  holdes  i  Ligevægt  ved  deres  Kjærlighed  for  Lov  og  Orden  og 
ved  den  tillidsfulde  Erkjendelse,  at  Deres  Majestæt  selv  i  sin  Visdom  og  i 
Kjærlighed  til  sit  Folk  vil  vide  at  fremme  den  frie  Udvikling  paa  en  langt 
sikrere    og    mere    fyldestgjørende    Maade,   end    Bevægelsespartiet    forrnaar.      Disse 

ville  danne  en  kraftig  Opposition  imod  de  kaade  Urostiftere,  men  dersom  Autoriteten 
indblandes,  ville  de  ikke  alene  paa  en  Maade,  der  vil  efterlade  et  bittert  Indtryk, 
finde  sig  hæmmede  i  deres  velsignede  Virksomhed,  men  de  ville  endog,  da  denne 
Indblanding  aldeles  modsiger  deres  Frihedsbegreber,  gaa  over  til  Modpartiet. 
Selv  de  modnere  Mænd,  som  hver  i  sin  Kreds  arbejde  imod  den  exalterede 
Stemning,  der  vistnok  i  en  ikke  ubetænkelig  Grad  har  udbredt  sig,  ville  idet- 
mindste  trække  sig  tilbage,  dels  fordi  en  saadan  Indblanding  af  Autoriteter,  saa- 
længe  dens  Nødvendighed  ikke  er  højst  indlysende,  støder  mod  deres  inderste 
Overbevisning,  dels  fordi  et  saadant  Skridt  vil  give  den  farlige  Stemning  en 
saadan  Styrke  og  Udstrækning,  at  den  modererende  Røst  ikke  længere  kan 
komme  til  Orde. 

«Jeg  veed  vel,  at  den  første  Indblanding  kun  skulde  være  yderst  ube- 
tydelig, men  den  vil  ikke  undlade  at  ægge  Mange  til  at  gaa  videre  end  ellers; 
dette  vil  føre  til  ny  Indblanding,  denne  til  ny  Modstand  og  saaledes  videre. 
Selskabet  er  nu  offenligt.  Universitetet  kan  ophæve  det,  men  mange  af  Med- 
lemmerne ville  da  gaa  over  til  andre  mindre  Selskaber,  hvori  Bevægelsesmændene 
have  langt  friere  Spil.  Standser  Politiet  disse,  kan  der  danne  sig  Koterier,  som 
hvert  ledes  af  enkelte  hemmeligt  forbundne  Sværmere,  som  kunne  overtale  ube- 
tænksomme Mennesker  til  den  største  Udaad,  hvorpaa  Frankrig  har  frembudt  saa 
oprørende  Exempler. 

«Det  fortjener  uden  Tvivl  ogsaa  at  bemærkes,  at  Studentersamfundet  tæller 
i  sit  Skjød  mange  unge  Mænd,  som  allerede  i  Dannelse  og  Modenhed  høre  til 
den  Klasse,  af  hvilken  Deres  Majestæt  vælger  Præster,  Dommere  og  andre 
Embedsmænd.  Disse  ville  føle  sig  krænkede  ved,  at  et  Samfund,  hvortil  de 
høre,  og  hvori  de  maaske  stræbe  at  virke  i  Deres  Majestæts  og  Fædrelandets 
Interesse,  behandles  med  mere  Mistænksomhed  end  andre  Samfund,  hvis  Med- 
lemmer staa  paa  et  langt  lavere  Kulturtrin  og  ledes  af  de  heftigste  Bevægelses- 
mænd. 

tjeg  kan  allerunderdanigst  forsikre  Deres  Majestæt,  at  jeg  har  fundet 
denne  Overbevisning  udbredt  hos  alle  dem,  hvis  Forhold  og  Stilling  have  sat 
dem  i  Stand  til  paa  nært  Hold  at  betragte,  hvad  der  bevæger  sig  saavel  hos  de 
Studerende  som  i  andre  Samfundets  Kredse,  og  som  dog  have  Modenhed  og 
Indsigt  nok  til  at  vurdere  disse  Bevægelser,  og  at  disse  Mænd  saa  godt  som  en- 
stemmigt endog  nære  en  særdeles  Frygt  for  de  Følger,  som  en  Indgriben,  der 
'altid  vil  blive  tilskrevet  Deres  Majestæts  personlige  Sindelag,  vil  have  paa  Folke- 
stemningen. Til  enhver  Tid  vilde  jeg  ønske  hvilkensomhelst  Anledning  til  Mis- 
stemning borte  mod  en  Konge,  som  i  saa  høj  Grad  fortjener  Folkets  Kjærlighed 
og  Tillid,  men  dobbelt  nu,  da  den  høje  Familiefest,  hvori  alle  Danske  med  fuldt 
Hjerte  ville  tage  Del,  og  da  den  Højtid  heller  ikke  er  langt  borte,  da  hele 
Riget  med  ny  Inderlighed  og  Fortrøstning  vil  nedbede  Himlens  bedste  Vel- 
signelse over  sin  elskede  og  beundrede  Konge  og  Dronning  og  det  hele  høje 
Kongehus. 

«Jeg  har  ikke  uden  Betænkelighed  vovet  at  fremsætte  mine  Overbevisninger, 
men  om  jeg  endog  skulde  have  fejlet,  tør  jeg  dog  give  mig  selv  det  Vidnesbyrd, 
at  min  undersaatlige  Pligtfølelse  og  min   lige    saa  ærefrygtfulde    personlige  Hen- 

givenhed  have  været  mine  Drivfjedre.  Disse  Følelser,  haaber  jeg,  skulde  tale 
for  mig  hos  Deres  Majestæt,  dersom  jeg  skulde  have  vovet  mig  for  vidt  ud  over 
de  Grænser,  min   Stilling  satte   mig.» 

En  anden  Professor,  nemlig  Madvig,  havde  samtidig  prøvet 
paa  at  paavirke  de  Studerende,  idet  han  den  28.  Maj  udsendte 
et  Flyveskrift,  i  hvilket  han  udviklede,  hvorfor  han  maatte  er- 
klære sig  bestemt  mod  Studentersamfundet. 36  Han  havde  jo 
samme  Dag,  Frederik  VI  dode,  to  Gange  talt  til  de  Studerende, 
først  om  Formiddagen  paa  Universitetet  og  derefter  om  Aftenen 
paa  Hotel  d'Angleterre,  og  han  havde  begge  Gange  øvet  en 
ikke  ringe  Virkning.  Derfor  troede  han  nu,  at  et  velment 
Raad  vilde  finde  Indgang  hos  dem.  Han  tog  imidlertid  fejl, 
thi  Striden  mellem  Konsistorium  og  Samfundet  havde  udviklet 
sig  saa  stærkt,  at  der  ikke  var  Øre  for  fremmed  Indblanding. 
Madvig  var  endnu  ikke  saa  gammel  Professor,  at  han  kunde 
være  Medlem  af  Konsistorium. 

Han  paastod  i  sit  Skrift,  at  en  formel  Organisation  at 
Studenterstanden  med  Nødvendighed  maatte  omfatte  alle  Stu- 
denter og  altsaa  være  lovlig  bestemt.  Den  maatte  bygges  paa 
en  i  Universitetsindretningen  grundet  lovlig  Bestemmelse  om, 
hvo  der  var  Student,  med  streng  Udelukkelse  af  alle  Andre, 
der  ikke  stod  i  det  samme  Forhold  til  Universitetet  og  dets 
Foresatte.  Men  dette  kunde  ikke  siges  om  Samfundet,  der 
delvis  lededes  af  Mænd,  som  ikke  længer  hørte  til  de  egen- 
lige Studerendes  Klasse,  og  som  ogsaa  talte  mange  Med- 
lemmer, der  vare  i  samme  Stilling.  Naar  man  betragtede  de 
Forhold,  under  hvilke  Samfundet  var  stiftet,  kunde  man  sikkert- 
forudsige,  at  det  vilde  optræde  i  politisk  Retning,  og  hvad  der 
talte  herfor,  var,  at  de  ivrigste  Stiftere  vare  to  virksomme  talent- 
fulde Journalister  (Lehmann  og  Monrad),  der  bevægede  sig  i  en 
hel  anden  Sfære  end  Studenterlivets. 

Den  Egenskab  hos  Madvig  under  en  Strid  ikke  at  holde 
med  nogen  af  Parterne  men  at  optræde  som  Overdommer  og 
give  begge  den  Ros  eller  Dadel,   der  efter  hans  Mening  tilkom 

dem,  gav  sig  ogsaa  Udslag  her.  Llgesaalidt  som  han  kunde 
billige  Studentersamfundets  Optræden ,  ligesaalidt  ansaa  han 
Konsistoriums  Skrivelse  af  23.  Maj  for  heldig,  idet  han  mente, 
at  dette  hellere  rent  ud  burde  have  sagt,  om  det  ansaa 
Samfundets  Tilværelse  for  gavnlig  eller  skadelig.  Nu  maatte 
dets  Optræden  nærmest  henføres  under  Betegnelsen  halve  For- 
holdsregler. 

Men  at  han  ikke  stod  som  en  vranten  Tilskuer  ligeoverfor 
Bevægelsen,  og  at  hans  fremherskende  kritiske  Evne  ingenlunde 
gjorde  ham  blind  for  de  Goder,  en  Sammenslutning  af  Stu- 
denterne vilde  medføre,  det  havde  han  alt  tidligere  praktisk 
vist  ved  i  mange  Aar  at  være  et  virksomt  Medlem  af  Stu- 
denterforeningen,  og  det  udtalte  han  ogsaa  nu  i  sit  Skrift. 

«Naar  jeg  kort  forhen  sagde>\  skriver  han,  «at  Studenterne 
andetsteds  og  i  en  anden  Form  burde  søge  Middelpunktet  for 
deres  Ideeudvexling  og  deres  Diskussioner,  da  tænkte  jeg  paa 
en  saadan  Form,  som  jeg  ovenfor  har  fordret,  hvori  Diskus- 
sionen bevæger  sig  frit  gjennem  Studenternes  hele  Samliv,  saa 
at  alle  Elementer  udjævnes,  det  Alvorlige,  Tørre,  Gammelagtige 
blandes  med  det  Muntre,  Friske,  Ungdommelige.  Studenter- 
foreningen har  i  dens  bedste  Dage  for  en  Del  Studerende 
indtaget  en  saadan  Plads;  den  skaffede  dem  en  ved  de  Bedstes 
Dannelse,  Kløgt  og  Talent  forædlet  og  forhøjet  Rekreation,  og 
den  var  et  Samlingspunkt  for  mangesidig  og  livlig  indbyrdes 
Meddelelse,  hvor  mindre  Kredse  dannede  sig  og  opløste  sig  i 
den  større  .  .  .  Nu  staar  der  (hvad  der  strax  viser  sig  som 
urigtigt)  ved  Siden  af  den  en  anden  Forening,  den  akademiske 
Læseforening.  Denne,  som  jeg  ikke  selv  kjender,  har  rettet 
en  Mangel  ved  Studenterforeningen;  den  er  ved  et  lavere 
Kontingent  tilgængelig  for  flere  Studerende.  Studenterforeningen 
har  uden  Tvivl  begaaet  et  Misgreb  ved  i  en  vis  Elegants  og 
ved  ligesom  at  ville  spille  en  højere  selskabelig  Rolle  at  gaa 
ud  over  den  Linie,  som  baade  de  allerfleste  Studenters  Økonomi 
og   de   egenlige   Studenters   Forhold    til    det    øvrige   Selskabsliv 


62 

betegnede,  hvorved  da  og  disse  Sidste  trængtes  tilbage  .  .  . 
Hvad  jeg  derfor  tror  er  en  Trang  for  det  akademiske  Liv, 
som  det  hos  os  har  dannet  sig,  er  een  Studenterforening  efter 
den  gamles  første  Anlæg  men  saaledes  modificeret,  at  den 
bliver  tilgængelig  for  saa  Mange  som  muligt,  og  som  ved  aandelig 
Tiltrækning  drager  alle  Retninger  til  sig.» 


II. 

Medens  Kampene  i  Studentersamfundet  og  Striden  mellem 
dette  og  Konsistorium  saaledes  i  høj  Grad  optog  mange  ældre 
og  yngre  Akademikeres  Tid  og  afgav  Stof  til  Samtaler  og  For- 
handlinger mellem  Mand  og  Mand,  fortsatte  Studenterforeningen 
og  den  akademiske  Læseforening   i  Ro   deres  selskabelige  Liv. 

Studenterforeningen  havde  den  28.  Januar  1840  hædret 
Mindet  om  sin  Velgjører,  den  afdøde  Konge,  ved  en  Sørgefest. l 
Foreningens  store  Sal  var  beklædt  med  sorte  Drapperier, 
Vinduerne  vare  blændede,  og  mangfoldige  hvide  Voxlys  brændte 
i  de  floromvundne  Lysekroner  og  Kandelabre.  Paa  en  Piede- 
stal i  Baggrunden  stod  Frederik  VI' s  Buste  med  en  Egekrans 
om  Panden.  Paa  Væggen  tilhøjre  saa  man  det  danske  Vaaben, 
om  hvilket  Kongens  Valgsprog  «Gud  og  den  retfærdige  Sag» 
var  malet.  Ligeoverfor  hang  Studenternes  Vaabenmærke,  et 
Minervabillede  i  en  blank  Staalramme  omvunden  med  Flor, 
og  ovenover  stod  skrevet  «Pax  et  libertas». 

Da  Forsamlingen,  der  talte  et  Par  Hundrede  ældre  og 
yngre  Medlemmer,  traadte  ind  i  Salen,  begyndte  Præludiet  til 
den  af  Hartmann  komponerede  Kantate.  H.  C.  Andersen  havde 
skrevet  Texten,  der  udelukkende  handlede  om  Kong  Frederiks 
Fortjeneste  af  Bondestandens  Frigjørelse.  Musikken,  der  be- 
tegnedes som  « særdeles  højtidelig  og  effektfuld«,  blev  udført  af 
Studenter  under  Anførsel  af  Koncertmester  Frøhlich,  medens  et 

Orkester,  der  talte  flere  af  det  kongelige  Kapels  bedste  Kræfter 
i  sin  Midte,  udførte  Akkompagnementet. 

H.  P.  Holst  holdt  en  versificeret  Festtale,  der  var  skreven 
paa  rimede  Jamber,  og  hvori  han  fremstillede  Kongens  Liv, 
Virksomhed  og  Karakter.  Han,  der  dengang  var  Dagens  Løve, 
og  som  i  et  Nu  var  bleven  berømt  for  sine  Vers  ved  Kongens 
Død,  forstod  at  tolke  de  Stemninger,  som  besjælede  For- 
samlingen. »Enhver«,  hed  det  i  Datidens  Sprog,  «som  bi- 
vaanede  denne  simple  Fest,  som  Musernes  Præster  paa  en  saa 
smuk  Maade  forherligede,  vil,  naar  hans  Tanke  med  vemodig 
Erindring  dvæler  ved  Mindet  om  den  gamle  Konge,  fornemme 
Gjenklang  af  de  Følelser,  der  i  Festens  korte  Stund  opfyldte 
hans  Sjæl.» 

Fastelavnsmandag  gav  man  i  Borups  Selskabs  Lokaler  en 
Aftenunderholdning,  bestaaaende  af  «Maa  jeg  ha'e  Nattero«, 
dramatisk  Situation  i  een  Akt  oversat  efter  det  Franske,  samt 
« Ingenting«,  Ingenting  i  een  Akt  med  Sang  og  Kor.  Senioratet 
havde  anmodet  H.  C.  Andersen  om  at  skrive  en  Komedie, 
men  da  han  samtidig  skulde  levere  et  Digt  til  H.  P.  Holst's 
Aftenunderholdning,  en  Epilog  til  Fru  Nielsen  og  en  Vaudeville- 
monolog til  Phister,  nøjedes  han  med  at  udkaste  en  Plan  og 
at  skrive  nogle  Scener.  Resten  maatte  de  Spillende  selv  ud- 
fylde, og  Foreningens  vittige  Hoveder  som  Arnesen,  Philipsen, 
J.  Lorck,  H.  P.  Holst  o.  s.  v.  skrev  Sange,  der  drøftede  Dagens 
Begivenheder. 

I  « Dansk  Folkeblad«  Nr.  55  i  1839  stod  der  en  med  meget 
Lune  skreven  Artikel  om  Gymnastik  for  Damer  og  Pigebørn, 
i  hvilken  den  kvindelige  Gymnastik  misbilligedes  i  de  kraftigste 
Udtryk.  Svar  herpaa  fandtes  i  «Kjøbenhavnsposten  Nr.  48  i 
1840.  I  den  Anledning  optraadte  i  ^Ingenting*  «En  Dame  i 
Bluse  paa  Strandvejen«  og  sang  til  Melodien  «En  Sømandsbrud 
har  Bølgen  kjær« : 


H.   P.   Holst 

i  hans  33.  Aar. 


Efter  ei  Litografi. 

Her  er  saa  tørt,   her  er  saa  trist. 
Jeg  dør  af  Kjedsomhed  tilsidst. 
Kun   Strand  og  Støv  og  grønne  Træer 
Jeg  øjner  fjernt  og  nær. 
Jeg  sværmer  ej   for  Mark  og  Skov. 
Min  Skraastang  og  mit  Knudetov, 
Min  Adolf  og  min   Springehest, 
Det  morer  mig  dog  bedst. 

O!   Held  de  Mænd,  som  først  fandt  paa, 

At  Damer  kan  paa   Ho'edet  staa 

Og  springe   Buk  og  klavre  net 

Og  gaa   paa  smalle   Brædt. 

Hr.   Langgaard  og  Hr.   Nachtegall* 

Til  senest  Tid  I  mindes   skal. 

Maaske  man   først  om  Tusind   Aar 

At  skatte  Jer   forstaar. 

Jeg  savnede  vemodigt  glad 

Et  saligt  Sødt  —  jeg  veed   ej   hvad   — 

Da  følte  jeg  det  paa  en   Prik, 

At  det  var  Gymnastik. 

Jeg  sværmer  ej    for   Mark  og  Skov. 

Min  Skraastang  og  mit  Knudetov, 

Min  Adolf  og  min  Springehest, 

Det  morer  mig  dog  bedst. 

Visen  blev  sungen  af  Stud.  jur.  Carl  Ussing ,  der  faldt 
som  Premierlieutenant  ved  6.  Bataillon  i  Slaget  ved  Fredericia. 
Slutningssangen  handlede  om  Midler  til  Studenterforeningens 
Opkomst.  Hver  af  de  Spillende,  der  optraadte  under  eget 
Navn,   gav  her  sit  gode  Raad. 

i. 
H.    C.  Andersen: 
Om   Madam   Bishop  vi  optog** 
Til  Medlem  hvad?     Den   Kone 
Maaske  dog  kunde  hjælpe  lidt 
Iler  paa  den  gode  Tone. 


*   Langgaard    havde    dengang    et    oithopædisk    Institut    paa    Strandvejen.    — 
Nachtegall  var  den   bekjendte   Direktør  for  Gymnastikken. 

**   En   Sangerinde,    der   gav   Koncerter   i   Kjøbenhavn    i  Forening    med   Harpe- 
nisten Bocksa,  en  høj   og  stærkt   bygget  Mand. 

II.  5 

Kor: 
Det  var  ej  saa  ilde. 
Tror   I,   at  hun   vilde? 
Hvad  blev  saa  af  Bochsa 
Den  Oxe!    (Rimer  det  sig  ej  paa  Navnet, 
saa  rimer  det  sig  paa  Personen.) 

2. 
Af  Embedsmænd   har  vi  alt   nok, 
Gud   ved,   de  sjældent  due. 
Dog,   tror  jeg,   til   Udsmider  nok 
Vi   Manden   kunde   bruge. 

Kor: 
Aah  ja,   saamænd  ja, 
Aah  ja,   saamænd  ja, 
Aah  ja,   saamænd  ja, 
Saamænd  ja ! 

3- 
Fr.   Bove: 
Lidt  ungt  Blod   trænge   mest  vi  til. 
Det   Syn   mig  svarlig  ynker. 
Thi   Skaldede  jeg   rundtom   ser, 
Graahoveder  og  Rynker. 

Kor: 
Ja,   det  ved   Vorherre, 
Det  bli'er  stedse  værre, 
Men   hvad   skal   vi  gjøre? 
Lad   høre! 

4- 
Nyt   Liv  i   Legemet   maa  ind. 
Vi   blev   vist  mindre  dorske, 
Hvis  en   Konstitution   vi   fik. 
Jeg  stemmer  for  den  norske. 

Kor: 
Aah  ja,   saamænd  ja.   o.  s.  v. 

5- 
Agerskov : 
Asylerne  har  ungt  Blod  nok 
Og  grumme   mange  Penge. 
Hvis  vi  med  dem  forened'  os, 
Vi  stod  ej  til  at  trænge. 

Kor: 
Aah  ja,  saamænd  ja,  o.  s.  v. 

6. 
Georg  Carstensen: 
Man  paa  sin  Fordel  være  maa. 
Jeg  paa  Kapellet  tænker. 
Det  skover  ind  i  Tusindvis 
Til   sig  og  sine  Enker. 

Kor: 
Død  og  salte  Pine! 
Var  de   Penge  mine, 
Hvilken  Varestikken 
Og   Drikken! 


7- 
N.  Suenson: 
Der  spares  maa  paa  Smør  og  Ost. 
Vi  give  otte  Skilling. 
Hvis  det  til  fire  nedsat  blev, 
Det  hjalp  vist  paa  vor  Stilling. 

Kor: 
Aah  ja,  saamænd  ja,  o.  s.  v. 


Sager : 
Jeg  tænker  snart  om  noget  Stort 
Regjeringen  at  bede. 
At  Vægteren  til  Vesterport* 
Maa  have  Nøglen  rede. 

Kor: 
Det  var  ej  saa  ilde, 


Naar  man  kommer  silde 
Hjem   som  1 
Fra   Fester. 


Hjem  som  Hexemester** 


*   Sager  boede  paa  Vesterbro.    Vesterport  lukkedes  dengang  Kl.  12  om  Natten 
•*  Sigter  til,  at  Sager  havde  spillet  Hexemesteren  i  en  Pantomime. 

5* 

H.  P.  Holst: 
I  Kvæsthusgaden  gratis  vil 
En   Mand  sit  Hus  bortgive,  * 
Fordi  der  Vind  (Miss  Wynn)  er  i  hans  Port. 
Som   let  til  Træk   kan   blive. 

Kor: 
Det  var  som   Fanden 
Lad   os  gaa  til  Manden. 
Nødig  vi  betale 
Lokale. 


10. 
I.   Lorck  (til   Publikum): 
Vi  lovede   Dem    »Ingenting«, 
Og  vi   har  ikke   løjet. 
Hvis  dette   Kor  De  synger   med 
Tilsidst,   er  vi   fornøjet. 

i 

(Det  er  netop  det  samme  meget  vittige  Kor, 

som  vi  nylig  sang:   Aah  ja.  saamænd  ja,  o.  s.  v  ) 

Publikum  sy  nger : 
Aah  ja,   saamænd  ja  o.  s.  v.      * 

Den  21.  Marts  var  der  om  Aftenen  Koncert  i  Foreningen. 
Den  begyndte  først  Kl.  io,  da  man  ventede  paa  Faaborg. 
Uagtet  han  havde  sunget  i  « Norma »  paa  det  kongelige  Theater, 
foredrog  han  alligevel  med  en  sjælden  Udholdenhed  Sange  af 
Bellini,   Rossini  og  Donizetti. 

Den  tredie  og  sidste  Forestilling  til  Fordel  for  det  til- 
kommende Thorvaldsens  Museum  blev  given  den  8.  April  paa 
Hoftheatret.  Der  gaves  « Studenterforeningens  Muser,  et  Maane- 
eventyr  med  tilhørende  stort  allegorisk-pantomimisk  Billede  i 
een  Akt  med  Musik  af  berømte  Komponister  og  7  å  8  Blik  ind 
i  Fremtiden«,  endvidere  «L'Elisire  d'Amore»  opera  abbreviata 
dal  Donizetti,  idet  Hovedrollen  paa  Grund  af  Faaborgs  Sygdom 
blev  udeladt,   og  endelig   « Ingenting«. 


*  Grosserer  Fitdlcr.     Den    engelske  Gesandt   Wynris   Datter    havde   der  efter 
Sigende  Stævnemøde  med   Baron   Bismarck,   hendes  senere   Mand. 

»Studenterforeningens  Muser»  var  et  Slags  Parodi  paa 
Bournonvilles  « Fædrelandets  Muser»,  hvormed  det  kongelige 
Theater  i  Marts  havde  modtaget  Christian  VIII  første  Gang,  han 
efter  sin  Thronbestigelse  besøgte  det.  H.  C.  Andersen  havde 
oprindelig  udkastet  nogle  Ideer  til  « Studenterforeningens  Muser», 
men  senere  kom  han  i  Tanker  om,  «hvor  let  det  Uskyldigste 
kan  misforstaas»,  hvorfor  han  skrev  til  Senioratet,2  at  det  var 
ham  meget  imod,  at  « Foreningen  giver  en  Ballet,  der  paa  nogen 
Maade  kan  faa  Udseende  af  at  være  en  Parodi  paa  et  Arbejde, 
der  paa  den  danske  Scene  er  fremstaaet  i  en  høj  Festanledning». 
Senioratet  og  de  ledende  Mænd  vare  imidlertid  af  anden 
Mening,  og  man  kan  være  sikker  paa,  at  den  uskyldige  Spøg 
ikke  i  nogen  Maade  gik  ud  over  det  Tilladelige,  naar  man 
hører,  at  H.  P.  Holst  paatog  sig  at  udfore  de  Ideer,  som 
Andersen,  der  jo  ofte  saa  Spøgelser  ved  højlys  Dag,  ikke 
længer  vilde  kjendes  ved. 

Det  Hele  blev  nu  en  broget  Sammenstilling  af  Andersenske 
Eventyr,  Bournonvilleske  Balletter  og  politiske  Hentydninger. 
F.  L.  Høedt  foredrog  Texten,  og  i  en  Række  af  Danse  og 
mimiske  Scener  fremvistes  der  da,  hvorledes  en  Mand  ved 
Navn  Møller,  der  ønsker  at  blive  adlet,  ser  sine  fornemme 
Børn  optræde  i  Fremtiden.  Iblandt  de  Dansende  udmærkede 
Lorck  sig  særlig.  Han  gjorde  vældige  Spring  å  la  Bournonville, 
og  tilsidst  blev  han  i  sin  Egenskab  af  « Vindmøller  Daniel* 
adlet  under  Navn  af  Mylius  og  viste  sig  i  et  Tableau  med  sit 
nye  Vaaben  .<En  Vejrmølle  svævende  paa  en  Sky».  Nettoind- 
tægten af  Forestillingen  var  ca.    175   Rbd. 

Til  det  store  Bal  paré,  som  Kongeparret  gav  paa  Christians- 
borg Slot  den  22.  Maj  i  Anledning  af  Sølvbrylluppet,  havde 
Hofmarskallen  tilstillet  Senioratet  Billetter,  og  i  en  gammel 
Kareth  kjørte  saa  de  fem  Seniorer  og  Lorck,  der  som  Bataillons- 
kirurg  havde  Adgang  til  Festen,  afsted  til  Slottet.  Agerskov, 
Fr.  Boye,  G.  Brock,  C.  L.  Muller  og  A.  E.  Simonsen,  der 
dengang  udgjorde  Senioratet,  gav,  som  det  i  de  Tider  hørte 
sig  til,    Møde  i  Knæbenklæder  og  Silkestrømper  og  med  Gaia- 

kaarde  ved  Siden,  men  de  overstraaledes  fuldstændigt  af  Lorck, 
der  fremstillede  sig  i  rød  Kjole,  elegante  hvide  Knæbenklæder, 
hvid  Vest,  hvide  Silkestrømper  og  Sko  med  Spænder  i.  Naar 
saa  hertil  kom,  at  han  havde  en  Pariserkaarde  ved  Siden,  kan 
man  godt  forstaa,  at  han  idetmindste  selv  syntes,  at  han  saa 
Pokkers  elegant  ud.  Vognrækken  var  saa  lang,  at  man  maatte 
kjøre  Skridt  for  Skridt,  saa  at  Balgjæsterne  kunde  føre  en  livlig 
Konversation  med  de  Bekjendte,  der  kom  forbi,  og  for  at  vise 
disse,  hvor  nydelig  han  var,  stak  Lorck  sine  hvide  Ben  ud 
igjennem  Karethvinduet  til  stor  Fornøjelse  for  Publikum. 3 

Til  Kroningen  i  Frederiksborg  Slotskirke  i  Slutningen  af 
Juni  havde  Studenterforeningen  naturligvis  ikke  modtaget  Ind- 
bydelse, men  60  Medlemmer  besluttede  alligevel  at  tage  derud, 
idet  Cand.  jur.  Sally,  der  var  Sekretær  hos  Hofmarskallen,  som 
gammelt  Medlem  af  Foreningen  havde  lovet  at  skaffe  dem 
Adgang  til  alle  Seværdigheder.  Med  Dampskib  tog  de  60 
Ungersvende  til  Rungsted,  hvor  de  forefandt  to  af  Foreningens 
Tjenere,  som  medbragte  en  Vogn  med  Mad  for  de  kommende 
Dage.  Forloren  Skildpade,  der  jo  endnu  anvendes,  hvor  Folk 
skulle  bespises  i  Massevis,  udgjorde  Hovedbestanddelen.  Fra 
Rungsted  gik  de  til  Frederiksborg,  hvor  Studenternes  gamle 
Ven  Konferensraad  I.  Collin  havde  skaffet  dem  Logis  i  en  ny 
opført  Stald  paa  Hillerødsholm.  Da  den  endnu  ikke  var  tagen 
i  Brug,  kunde  den  ypperligt  tjene  som  Kaserne  ved  Sommertide. 
En  stor  Fællesseng,  i  hvilken  et  tykt  Lag  frisk  Hø  og  Halm 
tjente  som  Underdyne,  ventede  paa  de  Trætte  om  Aftenen. 
Næste  Dag  saa  de  Processionen  drage  over  Slotsgaarden  ind  i 
Kirken  og  morede  sig  over  at  se  adstadige  Embedsmænd  i  de 
højere  Rangklasser  omskabte  til  Riddere  i  karmoisinrøde  eller 
orangegule  Kapper  og  med  Hatte  med  vajende  hvide  Fjer 
paa  Hovedet,  og  de  blev  ligeledes  .Øjenvidner  til  det  Skuespil, 
at  Kongen  og  Dronningen  i  ensom  Majestæt  ved  Taflet  sad 
paa  en  ophøjet  Plads  i  det  ene  Hjørne  af  Salen  og  fik  Mad, 
der  var  kold,  fordi  den  ifølge  Ceremoniellet  maatte  gaa  igjennem 

mange  Hænder,  lige  fra  Kokkenes  til  Excellencernes,4  før  den 
blev  serveret  for  Majestæterne. 

Nogle  Dage  efter  Kroningen  havde  en  Deputation  fra 
Kjøbenhavns  Borgerrepræsentation  Audiens  hos  Kongen  for  at 
overbringe  ham  en  Lykønskningsadresse. 5  Heri  stod  der  bl.  A., 
at  man  i  den  Beredvillighed,  hvormed  Kongen  var  gaaet  ind 
paa  at  lade  Kommunens  Udvalgte  ordne  deres  egne  Anliggender, 
havde  troet  at  maatte  se  « Deres  Majestæts  Erkjendelse  af 
Borgerfrihedens  Betydning  for  Statslivet  og  Deres  Forsæt  ogsaa 
snart  at  forunde  Nationens  forenede  Repræsentanter  en  be- 
sluttende Medvirkning  saavel  ved  Lovgivningen  i  Almindelighed 
som  ved  Bestemmelsen  af  Statens  Indtægter  og  Udgifter  i 
Særdeleshed*. 

En  saadan  Paamindelse  syntes  Kongen  ikke  om  og  sagde  der- 
for bl.  A. :  «Naar  De  benytte  denne  Lejlighed  til  at  indblande 
politiske  Betragtninger  og  til  at  andrage  paa  Forandringer  i 
Statsforfatningen,  saa  turde  De  vel  gaa  udenfor,  hvad  deres 
Kommittenter,  Kjøbenhavns  gode  Borgere,  kunde  ønske  af 
Dem.  Jeg  har  i  dette  Øjeblik  modtaget  en  Adresse  fra  et  stort 
Antal  af  Kjøbenhavns  bedste  Borgere  og  Indvaanere,  affattet 
i  en  ganske  anden  Aand.» 

Denne  Adskillelse  mellem  de  «gode  Borgere«  og  de  «bedste 
Borgere*  vakte  baade  Forbitrelse  og  Munterhed  i  den  liberale 
Lejr,  hvis  Ledere  samtidig  vedtog  at  fremlægge  en  Adresse,  i 
hvilken  Underskriverne  takkede  Borgerrepræsentationen,  fordi 
den  havde  opfyldt  de  Forventninger,  Vælgerne  nærede  til  den. 
Denne  Adresse  blev  ogsaa  fremlagt  i  Studenterforeningen,  men 
det  skete  ikke  uden,  at  en  af  Seniorerne,  nemlig  A.  E.  Simonsen, 
gjorde  Indsigelse  herimod.  Han  vilde  kun  stemme  for  Frem- 
læggelsen, dersom  Senioratet  offenlig  vilde  erklære,  at  det  altid 
havde  stræbt  og  fremdeles  vilde  stræbe  efter  at  holde  ethvert 
Skin  af  politisk  Farve  borte  fra  Foreningen.  Da  hans  Kolleger 
imidlertid  ikke  havde  villet  gaa  ind  herpaa,  stemte  han  imod, 
at  Adressen  blev  fremlagt,  og  fralagde  sig  alt  Ansvar  for  de 
mulige  Følger. 

Hans  Kollega  Fr.  Boye  havde  ved  alle  lignende  Lejlig- 
heder vedkjendt  sig  det  Princip,  at  slige  Adresser,  der  til  Med- 
lemmernes Bekvemmelighed  blev  fremlagte  i  Foreningens  Lokale, 
ikke  kunde  være  Senioratets  Censur  underkastede  med  Hensyn 
til  Rigtigheden  eller  Urigtigheden  af  de  politiske  Anskuelser, 
der  kom  til  Orde  i  dem.  Senioratet  skulde  kun  sørge  for,  at 
de  vare  lovlige,  og  at  de  vare  anstændigt  skrevne.  Paa  denne 
Maade  vilde  Foreningen  ikke  komme  til  at  faa  Karakter  af  en 
politisk  Korporation.  En  tredie  Senior  C.  L.  Muller  var 
nærmest  enig  med  Simonsen,  idet  han  lod  tilføre  Protokollen, 
at  da  Adressen  var  bleven  fremlagt,  før  han  fik  Kundskab 
derom,  havde  han  ikke  troet  det  rigtigt  at  stemme  for,  at  den 
igen  blev  borttagen,  skjønt  han  ansaa  den  for  Studenterfor- 
eningen uvedkommende.6  —  Der  kan  næppe  være  Tvivl  om. 
at  Boyes  Mening  er  den  fornuftigste,  og  de  skiftende  Senioratet- 
have  da  ogsaa  fulgt  den  Regel,  han  har  opstillet.  Det  har 
adskillige  Gange  vist  sig,  at  Medlemmerne  have  sat  sig  op 
mod  ellers  yndede  Seniorater,  naar  disse  have  villet  indskrænke 
Friheden  i  denne  Henseende. 

I  Sommeren  1840  tog  Foreningen  Afsked  med  et  af  sine 
fortjente  Medlemmer,  nemlig  Dr.  phil.  Ernst  Bojesen,  der  var 
bleven  udnævnt  til  Lektor  i  græsk  Sprog  og  Literatur  ved 
Sorø  Akademi  efter  Chr.  Wilsters  Død.  Han  havde  saa  ofte 
glædet  Kammeraterne  med  sine  musikalske  Ydelser,  at  det  var 
naturligt,  at  de  den  13.  Juni  sagde  Farvel  til  ham  ved  et 
Gilde   paa  Bellevue.     H.  P.  Holst  havde  skrevet  Festsangen. 

Forøvrigt  fejrede  man  som  sædvanligt  Foreningens  Fødsels- 
dag, ligesom  der  Juleaften  blev  spillet  Komedie  i  Borups  Selskabs 
Lokale.  Der  opførtes  «Tidsaanden»,  Lystspil  i  fire  Akter  af 
C.  Borgaard.  I  Januar  1841  forhandlede  man  med  Murmester 
P.  L.  Blom,  der  havde  foreslaaet  at  indrette  et  Lokale  for 
Foreningen  i  sin  Gaard  paa  Nørregade,  men  man  kom  ikke  til 
Enighed,  og  da  Ebbe  i  Kassen  tvang  Senioratet  til  at  opgive 
den  dyrere  Lejlighed  ved  Holmens  Kanal,  flyttede  man  April 
Flyttedag  til  de  gamle  tilrøgede  Haller  paa  Hjørnet  af  Boldhus- 


73 

gade  og  Admiralgade,  hvor  man  nu  holdt  ud  i  22  Aar.  Man 
blev  altsaa  boende,  selv  efterat  Sammensmeltningen  med  den 
akademiske  Læseforening  den  1.  Januar  1844  havde  forøget 
Medlemmernes  Antal  til  over  det  Dobbelte.  Som  Bevis  paa, 
at  Bibliotheket  i  1841  endnu  ikke  var  betydeligt,  kan  anføres, 
at  sex  Dragere  flyttede  alle  Bøgerne  paa  een  Dag  for  10  Rbd. 

Da  Theatret  jo  dengang  afgav  det  vigtigste  Samtaleemne, 
er  det  ikke  underligt,  at  Medlemmer  af  Studenterforeningen  tog 
en  levende  Del  i  den  Skjæbne,  der  i  1841  overgik  Bournonville. 
Da  Husarofficeren  Grev  Schulenburg  den  14.  Marts  af  Vrede 
over  Lucilie  Grahns  Bortgang  havde  ladet  selve  Balletmesteren 
udhysse  og  udpibe  under  Opførelsen  af  « Toreadoren«,  og  da 
Bournonville  i  den  Grad  tabte  Hovedet,  at  han  gik  ud  af 
Rollen  og  spurgte  Kong  Christian  VIII  om,  hvad  han  skulde 
gjøre,  fik  Kjobenhavn  Stof  nok  til  Underholdning  idetmindste 
i  fjorten  Dage. 7  Saa  længe  varede  nemlig  den  Stuearrest,  hvor- 
med Bournonville  maatte  udsone  sin  Mangel  paa  Ærbødighed 
ligeoverfor  Kongen.  For  han  begyndte  at  afsone  den  anden 
Del  af  Straffen,  nemlig  en  befalet  Udenlandsrejse  paa  et  halvt 
Aar,  indsendte  mange  Medlemmer  af  Studenterforeningen  en 
skriftlig  Anmodning  til  Senioratet  om  at  tilkjendegive  Bournon- 
ville, at  de  med  Sorg  vilde  se  ham  forlade  Theatret.  Senioratet 
var  strax  villigt  til  at  efterkomme  deres  Opfordring  og  til- 
stillede ham  Skrivelsen,  idet  det  bemærkede:  «Vi  kunne  ikke 
Andet  end  tilføje  det  Ønske,  at  den  maa  tjene  som  en  Mod- 
vægt mod  de  Krænkelser,  hvorfor  De  i  længere  Tid  har  været 
udsat ». 

Bournonville  blev  overvættes  glad  og  skyndte  sig  med  at 
afsende  følgende  for  ham  karakteristiske  Tak:8 


«Jeg  har  i  Deres  ærede  Skrivelse  modtaget  et  Bevis  paa  Deltagelse,  der 
skal  være  mig  evig  dyrebart  og  blive  bevaret  som  et  Minde  om  den  Aand, 
hvorfra  al  legemlig  og  aandelig  Lægedom  udgaar.  Dette  Brev  har  virket  styrkende 
paa  min  syge  Sjæl.  Det  har  vækket  nyt  Mod  hos  mig,  og  jeg  ser  igjen  med 
Haab  den  Tid  imøde,    da  jeg  skal   kunne  svare  til   Deres  hædrende  Vidnesbyrd. 

»Jeg  erkjender,    at   jeg    har    fejlet,     men   jeg    har   ikke  været  utaknemmelig 

nok  til  at  miskjende  Publikums  Godhed  og  Overbærelse.  Ved  Navnet  Publikum 
forstaar  jeg  kun  dem,  der  have  Sans  for  det  Skjønne  og  Ædle,  det  Sande  og 
Aandige;  men  der  gives  en  Klike,  hvis  Antal  ikke  er  lidet,  hvis  Magt  ikke  er 
ringe.  Den  betragter  Kunstneren  som  en  med  Maleri,  Komedie,  Musik  og  Dans 
opvartende  Lakaj,  og  enten  den  beskytter  eller  knuser,  er  dens  Væsen  Yd- 
mygelse. 

«Denne  Klike  har  stadigen  modarbejdet  min  Virksomhed,  røvet  mig  Lønnen 
for  min  Flid  og  vil  endog  i  min  Fraværelse  forfølge  mig  ved  at  nedværdige  og 
sønderlemme  mine  Kompositioner.  Jeg  maa  bort,  ikke  for  at  lade  mine  Mod- 
standere Sejren,  men  for  at  samle  ny  Kraft  og,  om  Gud  vil,  vende  tilbage  til 
mit  Fødeland  med  nye  Forraad.  Jeg  lover  Dem,  at  jeg  ikke  skal  spilde  min 
Tid.  Jeg  rejser  med  godt  Mod,  thi  jeg  veed,  at  jeg  hos  det  sande  Publikum 
ejer  deltagende  Venner.  Jeg  tager  Deres  Brev  med  mig,  og  hvert  Navn,  hvor- 
med det  er  prydet,    skal  som   en  kjær  Stambog  vinke  mig  tilbage   til   Hjemmet.« 

Med   Erkj endelighed   og  Højagtelse.      Den   højtærede  Studenterforenings 

ærbødige  Tjener 

August  Buornonville. 
Kjøbenhavn,   den   29.  Marts    1 841. 


Samme  Aar  optog  Foreningen  Oehlenschlager  som  Æres- 
medlem. Han  mente  selv,  at  denne  « Skare  af  Fædrelandets 
mest  begavede  og  dannede  unge  Mænd»  dermed  vilde  søge  at 
trøste  ham,  der  samme  Aar  havde  mistet  sin  Hustru.  Paa  en 
Generalforsamling  den  13.  November  vedtog  Medlemmerne  et 
Forslag  af  Senioratet  herom,  og  næste  Dag,  Digterens  Fødsels- 
dag, modtog  han  folgende  Skrivelse, y  som  to  af  Seniorerne 
overbragte  ham. 


Studenterforeningen  til  Adam  Oehlenschlager! 
«De  fylder  idag  det  62.  Aar  af  et  Liv,  helliget  til  Musernes  Tjeneste,  hvis 
betydningsfulde  Virksomhed  vil  give  Deres  Navn  Udødeligheden.  Imod  denne 
vil  en  nok  saa  kraftig  udtalt  Anerkjendelse  af  en  liden  Kreds  af  Deres  Samtid 
være  et  Intet,  men  det  Samfund  af  yngre  Musasønner,  som  i  en  Række  af  Aar 
med  Glæde  have  set  Dem  imellem  sig,  føler  det  som  en  Pligt  for  sig  at  udtale, 
at  det  anser  det  som  en  Hæder  for  Samfundet  at  tælle  Dem  blandt  dets  Med- 
lemmer. Studenterforeningen  beder  Dem  derfor  at  modtage  Plads  som  Selskabets 
Æresmedlem,  og  idet  vi  som  Bestyrere  af  Studenterforeningen  efter  det  os  givne 
Paalæg  meddele  Dem  dette,  kunne  vi  ikke  modstaa  den  Trang,  vi  føle  til  ogsaa 
personligen  at  udtrykke  Dem  vor  Glæde  over,  at  det  er  faldet  i  vor  Lod  at 
vær«.  Redskaber  for  denne  Retfærdighedshandling  mod  vort  Fædrelands  første 
Digters. 

Seniorerne  overbragte  ham  tillige  en  Indbydelse  til  en 
Fest  i  Foreningen  den  20.  November,  for  at  ogsaa  Medlemmerne 
kunde  faa  Lejlighed  til  at  hilse  paa  Jubilaren.  Oehlenschlåger 
takkede  og  sendte  nogle  Dage  efter  Senioratet  følgende  skriftlige 
Taksigelse. 

«Mine  Højstærede ! 
Med  inderlig  Taknemmelighed  og  et  dybt  bevæget  Hjerte  modtager  jeg 
atter  et  Tegn  paa  den  store  Ære,  Studenterforeningen  viser  mig.  Jeg  forbe- 
holder mig  mundlig  paa  Løverdag  at  tolke  Brødrene  min  Tak  i  den  Kreds,  der 
for  min  Skyld  saa  højmodigt  samler  sig.  Den  Godhed,  at  to  af  Dem,  mine 
Herrer,  ville  ledsage  mig  derhen,  modtager  jeg  med  største  Taksigelse  og  venter 
Dem   i   min  Bopæl  til  den  af  Dem   bestemte  Tid.» 

Ærbødigst 
Den   19.  November   1841.  A.    Oehlenschlåger. 

Da  Digteren  den  20.  November  traadte  ind  i  Foreningens 
store  Sal,  der  var  festligt  smykket,  hilste  Medlemmerne  ham 
med  en  Sang  af  C.  Borgaard.  Efter  Sangens  Slutning  lød 
begejstrede  Hurraraab.  Ved  Bordet  udbragte  en  af  Seniorerne 
hans  Skaal,  efterat  Forsamlingen  havde  afsunget  Chr.  Winther  's 
«Der  var  en  Tid,  da  Sangen  gik».  Alle  følte,  at  Digteren 
havde  Ret,  naar  han  skrev: 

Da  sendte  Sangens   Gud   i  Løn 
En  Straale  til  vort  Mørke; 
Han  sendte  os  sin  ægte  Søn, 
Sin  skjønne  Ungdomsstyrke, 
Og  sagde:      «Tag  min  Harpe,  du 
Og  her  min  Krans  og  Bue! 
Lad  se,   du  hist  mig  vækker  nu 
En  værdig  Alterlue!» 

Han  havde  lært  ham   plante  smukt 
De  ranke  Laurens  Grene, 
At  sende  ret  i  sikker  Flugt 
Sin  Pil  fra  Buens  Sene; 
Hvad  for  de  Andre  blev  en  Kvist, 
Det  blev  for  ham  en  Stamme, 
Og  spørges  om  at  ramme  vist, 
Saa  se,   hvor  han  kan   ramme! 

Og  til  sin   Harpes  gyldne   Stræng 
Han  havde  lært  ham  sjunge; 
Hen  over  Danmarks  grønne  Eng 
Hans  Kvad  da  hørtes  runge 
I  Kirkens  Hal,   i  Kunstens  Slot, 
Ved  blanke,   fyldte  Bæger; 
Den  danske  Tunge  lærte  godt 
Af  Danmarks   Oehlenschlager! 

Der  blev  dernæst  udbragt  Skaaler  for  Kjøbenhavns  Uni- 
versitet og  dets  Professorer,  for  Thorvaldsen,  for  Konferens- 
raad  J.  Collin  og  endnu  et  Par  Gange  for  Oehlenschlager.  Af 
Digtere  havde  endvidere  Ludvig  Bødtcher,  H.  C  Andersen  og 
P.  L.  Møller  ydet  deres  Skjærv  til  Æresmedlemmets  For- 
herligelse. H.  C.  Andersens  Sang  hed  «De  tre  nordiske  Rigers 
Skaal  for  Adam  Oehlenschlager*  ;  den  bringer  de  senere  saa 
bekjendte  Linier: 

Skarpt  som  et  Sværd  laa  Øresund 

Imellem   Nabostrande. 

En   Rosengren  en  Morgenstund 

Forened'  disse  Lande; 

Hver  Rose  aanded'  Poesi, 

Hver  Blomst  var  Sangens  Bæger, 

Hvo  mægted'  dette  Trylleri? 

Du,   Adam   Oehlenschlager! 

Medens  Forsamlingen  endnu  sad  ved  Bordet,  overrakte  Seni- 
oratet Æresgjæsten  et  poetisk  Album  fra  Studenterforeningen. 
Efter  Festens  Slutning  fulgte  Deltagerne  Oehlenschlager  til 
hans  Bolig,  der  dengang  var  i  Konferensraad  Treschows  Gaard 
paa  Hjørnet  af  Frederiksholms  Kanal  og  Ny- Kongensgade, 
hvor  han  endnu  blev  Gjenstand  for  jublende  Hyldest. l0 

Det  Album,  han  modtog,  var  indbundet  i  rødt  Saffian 
med  Guldforsiringer,  og  ethvert  Medlem,  der  havde  udtrykt 
sine  Følelser  for  Digteren,  havde  skrevet  paa  et  stort  Blad 
tykt  Papir  prydet  med  en  elegant  trykt  Ramme.11  Den  Første 
var  Abrahams,  som  minder  om  Kampen  mod  Baggesen  i 
Aarhundredets  Begyndelse. 

Husker  du  end  den  unge   Student 

Af  Tylvtens  stridbare  Stamme? 

Aar  ere  svundne,   og  Kampen  er  endt; 

Studenten  er  stedse  den   Samme. 

Thi  hvad  der  lued'   i  Ynglingens   Aand, 

Det  -Manden  ej   heller  svigter; 

Han  hilser  kjærligt  med  Læbe  og  Haand 

Sin  Ungdoms  elskede  Digter. 

Hvorledes  Tiden  forsoner,  ser  man  af,  at  August  Baggesen, 
som  dengang  var  Kapitain  i  Generalstaben,  og  som  i  sin 
Egenskab  af  Kielerstudent  var  Medlem  af  Studenterforeningen 
i  Kjøbenhavn,  nu  var  med  til  at  hilse  sin  Faders  forhenværende 
Modstander  i  følgende  Vers: 

Lad  Tidens  Strøm,   hvad  jordisk  er,  bortskylle! 
Hvad   himmelsk  Udspring  har,   vil  rodfast  staa   — 
Hvad   Stort  og  Skønt  man   saa  din  Aand   fremtrylle, 
I   Fremtids   Minder  aldrig  vil  forgaa. 

Digterens  gamle  Venner  Jonas  Collin  og  H.  C.  Ørsted 
vare  ogsaa  blandt  Gratulanterne.     Den  Første  skrev: 

«Maatte  du,  kjæreste  Oehlenschlager,  med  samme  Kjærlighed  og  Ven- 
skab for  mig,  kaste  et  Blik  tilbage  paa  nære  Forhold  —  i  et  næsten  halv- 
hundredaarigt  Bekjendtskab,  i  hvilket  din  forevigede  Christiane  er  mig  et  ufor- 
glemmeligt Lyspunkt  —  som  jeg  føler  mig  gjennemtrængt  af  for  dig,  saa  vilde 
det  uendelig  glæde  din 

gamle  Ven 

Collin. 

Ørsteds  Hilsen  lød  saaledes: 

Formue  svinder, 

Frænder  dø, 
Selv  døer  man   ligervis, 

Men  aldrig  døer 

Herligt  Navn 
For  den,   som  det  erhverved. 

Med  disse  den  gamle  Eddas  Ord  hilser  jeg  min  under  et  langt  Livs  For- 
andringer uforanderlige  gamle  Ven,  den  udødelige  Adam  Oehlenschlager 
i  Anledning  af  den  Æresbevisning,  som  han  i  disse  Dage  modtager  af  Studen- 
terforeningen. 

Af  Digtere  træffe  vi  paa  H.  C.  Andersen,  Carl  Borgaard, 
Ludvig  Bødtcher,  F.  I.  Hansen,  Henrik  Hertz,  N.  Krossing, 
P.  L.  Møller  og  Chr.  Winther,  og  af  Mænd,  der  senere  er- 
hvervede sig  et  anset  Navn  som  Videnskabsmænd  eller  som 
Embedsmænd,  paa  C.  F.  Allen,  A.  Buntzen,  Chr.  v.  Jessen, 
A.  Skrike,  W.  Ussing,  I.  I.  A.  Worsaae,  Edv.  Collin,  M. 
Hammerich,  E.  Hornemann,  C.  L.  Muller,  M.  Saxtorph,  L. 
C.  Larsen  o.  m.  Fl.  Flere  af  disse,  der  ellers  ikke  gav  sig  af 
med  at  tale  i  bunden  Stil,  havde  denne  Gang  for  at  hædre 
Digterkongen  fusket  ham  i  Faget. 

Forøvrigt  gik  Livet  i  de  første  Aaringer  af  Fyrrerne  aldeles 
i  den  gamle  Gænge  med  Skovture  om  Sommeren,  Forestilling 
Juleaften  eller  Nytaarsaften,  Aftenunderholdninger  ofte  i  For- 
ening med  smaa  Forestillinger  paa  Salen,  større  Koncerter, 
Fastelavnsløjer  osv.  Den  22  April  1841  gav  man  en  Fore- 
stilling paa  Hoftheatret  til  Fordel  for  Frederik  VFs  Asyl. 
Overskuddet  var  280  Rbd.  Fastelavnsaften  1842  var  der  Kon- 
cert, Bazar  og  Udstilling  af  Legetøj,  fremstillet  ved  levende 
Personer.  Den  7.  Mai  samme  Aar  blev  der  givet  en  Koncert 
og  efter  Bordet  en  dramatisk  Forestilling.  Til  samme  Aften 
havde  H.  C.  Andersen  skrevet  en  Sang  til  Ære  for  C.  Bor- 
gaard,   der  rejste  til  Udlandet. 

Den  27.  Oktober  1842  opførtes  Oehlenschlåger's  «Dina» 
første  Gang  paa  det  kongelige  Theater,  hvor  det  gjorde  stor 
Lykke.  I  den  Anledning  havde  Senioratet  den  19.  November 
indbudt  Digteren  til  en  Fest.  Det  andet  Æresmedlem  Thor- 
valdsen, hvis  Nærværelse  man  ogsaa  havde  ønsket,  var  i» 
Besøg  hos  Baron  Stampe  paa  Nysø.  Ved  Koncerten,  hvor- 
med Festen  aabnedes,  blev  der  afsunget  en  Sang  af  H.  P. 
Holst  «Dioskurerne»  til  Ære  for  Oehlenschlåger  og  Thor- 
valdsen. Ved  Festmaaltidet  udbragte  en  af  Seniorerne  i  be- 
gejstrede Ord  en  Skaal  for  Digterkongen,  der  takkede  i  «faa 
men  hjertelige  og  rørte  Ord»,  efterat  P.  L.  Møllers  Sang  til 
ham  var  bleven  afsungen. 

Tre  Dage  senere  greb  Medlemmer  af  Studenterforeningen 
og  andre  akademiske  Borgere  Lejligheden  til  at  hædre  den 
Skuespillerinde,  som  havde  fremstillet  «Dina».  Herom  skriver 
en  Deltager12:  «Igaaraftes  henimod  Kl.  10  bragte  man  Fru 
Heiberg  en  Serenade  eller  Notturno ,  som  det  hedder  i 
Sangen.  Hendes  Udførelse  af  «Dina»  gav  vel  den  første  An- 
ledning til  denne  Hylding,  men  det  var  dog  i  Grunden  en 
meget  ældre  Beundring,  der  her  gav  sig  Luft,  Erindringen  om 
saameget  Ypperligt,  hendes  Kunst  har  skjænket  os.  Det  var 
Studenterne,  der  fattede  og  udførte  denne  gode  Ide,  og  fra  os 
komme  jo  de  fleste  gode  Ideer.  —  Vi  drog  i  Stilhed  ud  til 
Bredgaden,  hvor  hun,  som  det  sømmer  sig,  bor  i  et  Palæ:!: 
og  samlede  os  i  en  Halvkreds  paa  en  stor  Haveplads,  der 
gaar  bag  om  Bygningen.  Det  var  en  herlig  Maaneskins 
Aften.  Sneen  var  drysset  paa  Tage  og  Træer;  foran  viste  sig 
for  os  i  stærk  Belysning  et  Værelse  i  Stueetagen  med  et  højt 
og  stort  aabent  Vindue,  hvorfra  vi  vidste,  hun  vilde  høre  paa 
vor  Sang.  Her  traadte  hun  omsider  frem,  hun,  hvem  saa 
mange  unge  begejstrede  Hjerter  slog  imøde;  her  viste  sig  den 
skjønne  poetiske  Skikkelse,  « Musernes  Yndling,  Titania  paa 
Thronen,»  her  hørte  hun  paa  Sangen  i  en  fri,  gratiøs  Stilling 
og  med  hin  uforlignelige  Bøjning  af  Hovedet,  jeg  saa  ofte  har 
beundret  hos  hende. » 

Disse  Ord  ere  af  Henr.  Hertz,  og  det  var  ogsaa  ham, 
der  havde  skrevet  den  Notturno,  Studenterne  sang,  og  hvori 
det  hedder: 

0  Musers  Yndling!   lad   vor  Sang 

En  Stund  dig  standse  paa  din  Gang  I 
Til  Musers  Sønner  mildt  du  lytte, 
Og  kast  dit  Blik  paa   Nattens  Mythe! 

1  Maanestraalers   Duft  og   Glans 
Opføie  Alfer  snart  en  Dans; 
Af  Natten  vil  en  Verden  stige, 
Der  er  et  Billed  paa  dit  Rige. 


*    Mac    Evoys    Palæ,    senere    Prins    Frederik    af   Hessens,    nu    Hornung    & 
Møllers. 

Med  dyb   Beundring  længst  vi  saa 
Dig  Vejen   til  dit  Rige  gaa, 
Hvor  du,   Titania  paa  Thronen, 
Til  Sandhed  stempler  Illusionen. 
Vor  Hylding,  sendt  dig  i  vor  Sang, 
Er  hellig  Gjæld  og  dybfølt  Trang, 
Og  Tonen,   ført  paa   Nattens  Vinger, 
Hengivne  Hjerters  Slag  dig  bringer. 

De  mellem  4  og  500  akademiske  Borgere,  der  paa  denne 
Maade  med  Fakler  og  Sang  fejrede  den  store  Skuespillerinde 
paa  hendes  30-aarige  Fødselsdag,  havde  den  Glæde  at  høre 
hendes  dejlige  Stemme,  idet  hun  i  en  kort  Tale  bragte  dem  sin 
dybtfølte  Tak. 

I  sine  Erindringer13  mindes  hun  denne  Scene,  idet  hun 
skriver:  «Den  unge  Molbech,  der  var  udsendt  af  Studenterne, 
holdt  i  deres  Navn  en  Tale  og  overrakte  mig  Sangen.  Da 
jeg  traadte  hen  i  et  Vindue  i  Stueetagen,  som  vendte  ud  imod 
Haven,  blev  jeg  overrasket  af  det  herlige  Syn.  Det  var  en 
dejlig  Vinteraften;  over  Jorden  laa  den  nyfaldne  hvide  Sne, 
Stjernerne  glimrede  paa  den  mørke  Himmel,  hvorunder  de 
mange  brændende  Fakler  med  deres  rødlige  Lys  oplyste  de 
lavere  Buske  og  de  højere  Træer,  idet  Røgen  af  Faklerne  be- 
vægede sig  sagte  op  imod  Himlen,  og  under  Røgen  oplystes 
de  mange  mig  ubekjendte  Ynglinge-Skikkelser,  hvis  Konturer 
den  hvide  Sne  bidrog  til  at  fremhæve.  Det  Hele  forekom  mig 
ganske  magisk.  Og  da  nu  de  ungdommelige  Mandsstemmer 
brød  ud  i  Sangen,   da  kom  Taarerne  mig  i  Øjnene. » 

Saa  stærkt  havde  denne  Hyldest  indgravet  sig  i  Fru 
Heibergs  Erindring,  at  hun  40  Aar  derefter,  den  Dag,  hun 
fyldte  70  Aar,  mindede  herom  i  den  Tale,  hun  holdt  til 
Studenterforeningens  Seniorat,  der  havde  overbragt  hende  sin 
Lykønskning.  Hun  forsikrede,  at  ligesaalidt  hun  vilde  glemme 
den  22.  November  1882,  lige  saa  lidt  havde  hun  glemt  den  22. 
November  1842.  Saalænge  det  var  hende  forundt  at  leve, 
saa  længe  vilde  den  Hæder,  der  var  bleven  vist  hende  disse 
Dage,   aldrig  udslukkes  i  hendes  Erindring. 14 


Den  25.  Marts  1843  gjæstede  Ole  Bull  Foreningen.'  Han 
havde  nys  spillet  for  Studenterne  i  Upsala,  og  disse  havde 
anmodet  ham  om  personlig  at  overbringe  Kammeraterne  i 
Kjøbenhavn  deres  Hilsen.  For  at  give  ham  en  Ide  om  dansk 
Sang  havde  Senioratet  ogsaa  indbudt  Studentersangforeningen, 
cler  modtog  ham  med  «Der  er  et  yndigt  Land»  og  Lindblads 
«Naturen  och  Hjartab  .  I  et  Referat  af  Festen  hedder  det15: 
«Der  udviklede  sig  en  musikalsk  Dialog  mellem  den  Bullske 
Violin  og  vore  Sangere,  som  var  af  ejendommelig  dramatisk 
Virkning.  —  Den  ordførende  Senior  udtalte  paa  en  sindrig 
Maade  Betydningen  af,  at  de  svenske  Studenter  ved  en  ud- 
mærket Normand  sendte  en  Broderhilsen  til  os  Danske. »  Efter 
en  Sang  af  P.  L.  Møller  udbragte  H.  P.  Holst  Skaalen  for 
Hædersgjæsten.  «Og  da  den  anden  Sang  var  afsungen,  steg 
Ole  Bull  op  paa  Sofaen  og  benyttede  den  gamle  norske  Melodi, 
<Aa  kjøre  Vatten  og  kjøre  Ve»,  til  Gjennemførelsen  af  en 
yderst  humoristisk  Ide.»  Af  andre  Beretninger  fremgaar  det, 
at  han  ogsaa  henrev  Tilhørerne  ved  en  Fantasi  over  «Kong 
Christian  stod  ved  højen  Mast».  Først  sent  eller  rettere  tidlig 
paa  Morgenstunden  forlod  han  Foreningen,  ledsaget  af  en 
Mængde  Medlemmer,  der  udenfor  hans  Bolig  bragte  ham  det 
sidste  Farvel  i  Form  af  rungende  Hurraraab. 

Foredrag  og  Oplæsninger  vare  ikke  synderlig  paa  Mode  i 
de  fire  Aar  af  Fyrrerne,  der  forløb,  før  Foreningen  smeltede 
sammen  med  den  akademiske  Læseforening.  Senioratet  klagede 
stadig  over,  at  Medlemmerne  ikke  følte  sig  kaldede  til  at  være 
selvvirksomme,  og  fremhævede  Forholdene  i  tidligere  Tider 
som  Modsætning  til  de  nuværende.  I  et  af  Opraabene  fra 
Senioratet  hedder  det  saaledes:  «Et  af  de  kraftigste  Midler, 
hvorved  vort  Selskab  har  stræbt  at  opnaa  sit  Øjemed,  sel- 
skabelig og  aandelig  Forening  blandt  de  Studerende,  de  saa- 
kaldte  Lørdags-Oplæsninger,  har  i  de  senere  Aar  kun  fundet 
liden  Understøttelse.  Alle  erkjende  dog  endnu  det  Gavnlige 
og  Heldbringende  i  denne  Indretning,  men  kun,  naar  Troen 
skulde    vise    sig    i    Gerning,    have    i    det    sidste    Ouinquennium 

stedse  flere  og  flere  af  de  Medlemmer,    der  tidligere  velvilligen 
havde  deltaget,   trukket  sig  tilbage. » 

I  1840  blev  der  kun  holdt  to  Foredrag,  nemlig  af/7.  Lieb- 
Diann  om  Guld-  og  Solvproduktionens  demoraliserende  Ind- 
flydelse og  af  A.  F.  Bergsøe  om  de  forskjellige  Anskuelser, 
der  tidligere  have  hersket  og  tildels  endnu  herske  i  den  viden- 
skabelige Verden  med  Hensyn  til,  hvad  der  bør  anses  for  at 
være  Statens  Bestemmelse  og  Formaal.  I  1841  gav  daværende 
Stud.  jur.  /.  /.  A.  Worsaae  nogle  Bidrag  til  Struensees  og 
Caroline  Mathildes  Historie.  I  1842  holdt  Chr.  Philipsen  et 
Foredrag  om  de  Holbergske  Lystspils  Skjæbne  i  Udlandet. 
Samme  Aar  oplæste  H.  P.  Holst  Novellen  « Rejsekammeraten«, 
og  Generalkrigskommissær  /.  V.  Neergaard  foredrog  en  Af- 
handling om  Temperamentet.  Endelig  oplæste  Hillerup  i  1843 
et  Brudstykke  af  Romanen  «Den  kjønne  Grethe »  og  Chr. 
Winther  en  Fortælling.  Dette  var  jo  et  meget  tarveligt  Re- 
sultat, men  de  mange  ældre  Medlemmer,  der  beherskede  For- 
eningens Liv,  følte  ikke  Trang  til  den  Slags  Oplivelse.  De 
befandt  sig  vel  ved  at  tilbringe  deres  Tid  her  paa  samme 
Maade  som  i  andre  Klubber;  de  satte  Pris  paa  « Konversation 
og  Intrigue»,  som  man  plejede  at  sige,  naar  man  her  ved 
Intrigue  forstaar  de  Lystigheder  og  Smaagilder,  der  hyppigt 
opvartedes  med,  men  fremfor  Alt  ønskede  de  ikke  at  blive 
forstyrrede  i  det  behagelige  Liv,  de  førte.  Deres  Vittigheder 
kunde  godt  være  drøje  og  deres  Kritik  skarp,  men  den  gik 
kun  ud  over  dem  selv  og  deres  Medmennesker,  uden  at  noget 
større  Spørgsmaal  fra  den  store  Verden  formaaede  at  bringe 
Uro  i  deres  Sjæl.  Engang  imellem  blev  de  mindede  om,  at 
der  var  et  faderligt  Forsyn,  der  vaagede  over,  at  de  ikke  tog 
Skade  af  det,  de  læste,  naar  nemlig  en  Politiassistent  indfandt 
sig  og  udbad  sig  et  eller  andet  norsk  eller  svensk  Blad,  som 
indeholdt  Bemærkninger,  der  kunde  være  farlige  for  Kongen 
af  Danmarks  Undersaatter,  men  ellers  undgik  de  omhyggeligt 
at  komme  i  Berøring  med  Dønningerne  fra  det  politiske  og 
nationale  Livs  Storme. 

De  Medlemmer,  der  vilde  prøve  den  Sport,  maatte  melde 
sig  ind  i  Akademicum,  hvor  det  brusede  og  gjærede,  hvor 
umodne  Planer  og  Tanker  ofte  trængte  sig  frem ,  men  hvor 
man  hver  Dag  følte  Livets  Pulsslag.  Her  fik  de  Unge  sig  et 
forfriskende  aandeligt  Bad,  og  her  kunde  de  indbilde  sig  at 
være  Konger  for  en  Dag,  thi  her  var  der  ikke  den  Ting,  de 
ikke  kunde  opnaa  i  Fantasiens  Verden,  naar  Soldets  mægtige 
Genius  omsvævede  dem,  naar  Talen  flød  lifligt  fra  Læberne, 
og  naar  de  friske  og  frejdige  Sange  opildnede  dem  til  Daad. 
Studenterforeningen  kunde  i  Fyrrernes  Begyndelse  sammenlignes 
med  en  sat  og  veltilfreds  Mand,  der  lever  af  sin  Kapital,  og 
som  kun  ønsker,  at  han  maa  beholde  den  i  Fred  og  Ro, 
medens  Akademicum  var  en  fyrig  og  videlysten  Yngling,  der 
vil  ud  at  prøve  sine  Kræfter. 

Den  akademiske  Læseforening  indviede  Aaret  1840 
med  Fastelavnssøndag  den  1 .  Marts  at  spille  en  ny  Atellan  af 
C.  Ploug,  Paa  Plakaten  stod  den  opført  saaledes:  Kontu- 
bernalerne eller  Livets  Dialektik,  Atellan  i  5  Akter  med 
Couplets  og  Kor  af  Poul  Rytter.  Musikken  arrangeret  og  kom- 
poneret af  den  samme  Drejer. »  Som  Motto  bærer  Atellanen 
«Persicos  odi  puer  apparatus».    Personlisten  ser  saaledes  ud : 

Agenterne: 

Fru   Quast Mad.   Blædel. 

Claurentine,   sammes  Dattter Jfr.    Olavesen. 

Søren  Vaarbasse,  Melhandler Hr.  Mønster. 

.  Sophie,  sammes  Datter Miss.  Burd. 

Jens  Grib  I  „,        ,         ,  f  Hr.  Ploug. 

*  .    ,  ,    ,  Kontubernaler    ....  „     * 

Peer  Mikkelsen    |  -     Dahlerup. 

Sekretær  Snabel Sekr.  Lunddahl. 

Peter Hr.    Wad. 

En  Kæmpe -     K.  Mantzius. 

En  slem  Soldemester -     Heramb. 

4   Regensianere 4   fra  Sangforeningen. 

2   Regenskarle    ....  2   Regenskarle. 

Alle   Handlinger   foregaa  i   Fru  Quasts  Sal. 

« Kontubernalerne«  var  en  Fortsættelse  af  «Den  forvandlede 
Regensianer«.     Jens    Grib    og  Peer   Mikkelsen   ere    nu    færdige 

paa  Regensen  og  finde  et  passende  Logis  hos  Fru  Quast,  der 
gjerne  vil  have  sin  28aarige  Datter,  Claurentine  gift.  Denne 
har  været  forlovet  flere  Gange  tidligere,  men  det  er  altid  « blevet 
forbi »,  og  nu  skriver  hun  sig  paa  Mandtalslisten  for  21  Aar, 
og  «til  næste  Aar  vil  jeg  kun  være  20 ».  I  første  Scene  drøfte 
Moder,  Datter  og  Melhandlerens  Datter  Sophie,  hvem  de  helst 
kunde  ønske  til  Logerende. 

Fruen:  Jeg  ønsker  blot,  at  vi  havde  vore  Værelser  godt  lejede  ud; 
maaske  det  kunde  smide   Noget  af  sig.     De   komme  da  i  Aviserne  for  idag. 

Claurentine:     Ja   gid    vi    kunde    faa   en    tydsk  Embedsmand  til  Logerende. 

Sophie:  Hvorfor  vil  De  helst  have  en  Tydsker?  De  Folk  skulle  jo  være 
saa  storagtige  og  brutale. 

Claur.:  Ja  det  ere  maaske  de  rigtige  Tydskere,  men  jeg  mener  blot  en 
Schleswig-Holsteiner,  thi  de  ere  akkurat  ligesom  vi  andre  undtagen  det,  at  de 
helst  snakke  Tydsk,   og  forresten   ere  de  saa  vakre  og   kjende  saa  lidt  lil  Verden 

Fruen:  Saa  højt  tør  vi  ikke  spænde  vore  Fordringer  Gid  vi  bare  havde 
et  Par  flinke   Studenter. 

Claur.:     Studenter!   nej   fy!   de  ere   saa  ækle. 

Sophie:     Hvad  har  De  da  imod  dem? 

Claur.:  For  det  Første  ere  de  Ingenting  endnu,  og  deres  Udsigter  ere 
ikke  altid  saa  meget  paalidelige;  for  det  Andet  have  de  saa  travlt  med  at  læse, 
at  man  ingen  rigtig  Fornøjelse  kan  have  af  dem,  og  dersom  de  Intet  bestille, 
blive  de  Intet  til;  for  det  Tredie  ere  de  saa  slemme  til  at  gjøre  Nar  af  Alting, 
og  for  det    Fjerde,  ja  for  det   Fjerde  kan  jeg   ikke  udstaa  dem. 

Jens  Grib  kommer  derpaa  ind,  men  da  alle  tre  'Damer 
have  siddet  ved  Kaffebordet  i  dyb  Negligé,  styrte  de  ved 
Synet  af  ham  hovedkulds  ud.     Forbavset  herover  udbryder  han: 

Naa,  det  kan  man  sige,  er  at  træde  op  med  Effekt.  Men  jeg  skal  ellers 
ikke  nægte,  at  jeg  nødigt  vilde  gjøre  et  saa  slaaende  Indtryk  paa  Damer,  især 
naar  de  ere  smukke.  Jeg  gad  derfor  nok  vide,  om  der  er  Noget  i  min  Per- 
sonlighed, der  kan  have  bevirket  deres  Flugt.  Jeg  veed  da,  jeg  er  hverken 
Madam  Klatts  eller  Madam  Bishops  Elefant.  Heller  ikke  synes  jeg,  at  jeg  ser  ud 
som  en  Stratenrøver,  skjønt  min  Frakke  rigtignok  er  vendt  og  mine  Lommer  lige 
saa  slunkne  som  en  udtømt  Klysteersprøjte.  Jeg  beder  meget  om  Forladelse, 
jeg  skal  en  anden  Gang  vælge  mine  Lignelser  med  mere  Smag,  —  —  Ja,  der- 
som Damerne  have  i  Sinde  at  gjøre  Toilette,  inden  jeg  faar  Audiens,  saa  har 
jeg  en  udmærket  Lejlighed  til  at    studere  Forgemaks-Filosofien,    der  jo    fører   til 

Taalmodighedens  Ide.  Men  da  jeg  ikke  har  i  Sinde  at  profitere  af  denne 
Videnskab,  saa  vil  jeg  hellere  benytte  Tiden  til  at  hilse  paa  Publikum. 

Ærbødige  Tjener.  Messieurs!  Det  glæder  mig  overordenligt  at  se  Jer 
friske  og  talrige  tilstede,  og  det  saa  meget  mere,  som  I  jo  i  det  forløbne  Aar 
have  gjennemgaaet  adskillige  farlige  Kriser.  I  vare  jo  saaledes  først  i  Sommer 
udsatte  for  at  blive  spiddede  paa  Langelinie*  og  siden  for  at  løbe  gal  ovre  paa 
Himmelbjerget  med  de  jydske  Poeter.**  Og  endelig  have  I  midt  i  Vinterens 
Skjød  fundet  for  godt  først  at  prostituere  Jer  og  siden  at  konstituere  Jer,***  af 
hvilke  to  Ting  I  helst  maatte  have  ladet  det  Første  være.  Ja,  jeg  veed  ikke, 
om  I  kjende  mig  igjen  fra  ifjor;  det  tør  jeg  vel  ikke  haabe.  Mit  Navn  er  Jens 
Grib,  og  jeg  artium  bonarum  et  Hberarum  studiosus,  det  vil  sige,  jeg 
dyrker  de  frie  Kunster  med  langt  større  Iver  end  de  gode.  Men  med  den 
Underretning  ere  I  sagtens  maadeligt  satisficerede,  thi  da  I  jo  dele  Jer  i  to 
Klasser,  unge  Filosofer  og  gamle  Politikere,  saa  kommer  jeg  vel  til  at  gjøre  Jer 
Rede  baade   for  min  filosofiske  Udvikling  og  mine  politiske  Grundsætninger. 

Hvad  den  første  angaar,  saa  maa  jeg  rigtignok  bekjende,  at  jeg  ikke  er 
kommen  synderlig  langt  over  Reflexionens  Standpunkt  I  synes  sagtens,  at  det 
er  en  stor  Skam,  at  jeg  ikke  har  holdt  bedre  Skridt  med  Tiden  og  med  Jer, 
men  jeg  maa  gjøre  Jer  opmærksomme  paa,  at  det  er  en  vanskelig  Sag  at  gaa  end 
4tøge  at  holde  Skridt  med  Tiden,  der  løber,  og  med  Jer,  der  tildels  flyve  paa 
Jeres  Rus-Courages  Vinger,  naar  man  mangler  det  behørige  Fodtøj.  Støvler  ere 
nemlig  min  svageste  Side;  jeg  har  ikke  andre  Par  end  dem,  jeg  har  paa,  og  de 
ere  ikke  betalte  Jeg  har  derfor  ikke  havt  Raad  til  at  anskaffe  mig  et  Par  af 
de  berømte  engelske  Vandstøvler.  Nu  har  jeg  rigtignok  uden  dem  forsøgt  at 
bestige  Trilogiernes  Trappe,  men  det  vilde  ikke  gaa,  jeg  faldt  ned  igjen  forstødt 
og  forslaaet  og  holder  mig  herefter  ved  Jorden  Al  den  Filosofi,  jeg  kan,  har 
jeg  fra  min  Kontubernal,  og  det  er  heller  ikke  mere  end,  at  jeg  kan  høre  paa 
en  filosofisk  Passiar  uden  at  faa  Kvalme  og  brække  mig  i  «Kjøbenhavnspostenj>. 
—  Mine  politiske  Grundsætninger  ere  som  Følge  af,  at  jeg  er  kommen  til  dem 
ad  Empiriens  og  ikke  ad  Spekulationens  Vej,  mere  trefarvede  end  trekantede. 
Jeg  elsker  Frihed  og  Lighed,  forsaavidt  man  ikke  ved  Frihed  forstaar  det  Samme 
som  Frisprog,  hvilket  efter  Molbech  og  Grundtvig  betyder  Lov  til  at  vrøvle  lige 
saa  galt,  som  man  lyster,  og  forsaavidt  man  ikke  tænker  paa  at  realisere  Lighed 
med  Uniformen  Derimod  hader  jeg  Monopoler;  der  er  Ingenting,  som  har 
ærgret  mig  saa  meget  som,  at  Vægterne  skulle  have  Eneret  til  at  synge  paa 
Gaden  om  Natten,  især  da  de  gjøre  det  saa  slet.  Jeg  har  i  den  Anledning 
havt  flere  Konflikter  med  Politimesteren  og  hans  Medhjælps  Medhjælpere.  Af 
alle  Regjeringsformer  anser  jeg  den,  vi  havde  paa  Regensen,  nemlig  den  hierarkisk- 
despotiske,   for  den   mest  genante.      For  den   monarkiske  sværmer  jeg  ikke,   især, 


*   Da  Studenterne  i  Sommeren  1839  fulgte  deres   lundensiske  Gjæster  ombord, 
kom  de   i   Klammeri  med  Toldbodvagten. 

**  Steen  Blichers  første   Folkefest  paa  Himmelbjerget  den   1.  August   1839. 
**  Sigter  til  Adresserne  til   Kongen  og  til   Studentersamfundets  Stiftelse. 

naar  den  udstrækker  sig  saa  vidt  som  i  «danske  Samfund»,  thi  det  er  rigtignok 
galt,  naar  der  er  altfor  mange  Meninger,  som  f.  Ex.  naar  et  Kollegium  af  16 
har  17,  men  det  er  endnu  værre,  naar  Monarken  ikke  blot  repræsenterer  Sam- 
fundsvillien  men  ogsaa  Samfundsmeningen,  saaledes  at  denne  ingen  anden  kan 
have  end  hans.  Den  anarkiske  og  oligarkiske  Regjeringsform  gjør  jeg  endnu 
mindre  af,  enten  saa  den  sidste  bestaar  i  et  Tylvt  Repræsentanter  eller  et 
Vinduesparti.  Derimod  anser  jeg  den  diktatorisk -republikanske  for  ret  god,  da 
man  i  den  baade  har  den  ønskelige  Enhed,  og  da  man  selv  vælgei  sin  Diktator, 
kan  man  altid  sikre  sig  for  Udsigterne  til  at  faa  en  Regent,  der  ikke  kan  tælle 
til  fem. 

Efterat  Jens  Grib  har  afleveret  denne  Trosbekjendelse, 
komme  Damerne  tilbage,  og  efter  adskillige  Forhandlinger, 
lejer  han  Fru  Quast's  Værelse.  Det  træffer  sig  imidlertid  saa 
heldigt,  at  hans  Kontubernal  Peer  Mikkelsen  er  forelsket  i 
Melhandler  Vaarbasses  Datter  Sofie,  men  Melhandleren  har 
lovet  hende  til  en  Sekretær  Snabel,  en  daarlig  Person,  der  be- 
drager sine  Medmennesker  og  laaner  Penge  ud  til  høje  Renter* 
Det  bliver  nu  Jens  Gribs  Opgave  at  formaa  Melhandleren,  der 
ikke  kan  fordrage  Studenter,  til  alligevel  at  give  sit  Samtykke 
og  at  tvinge  Sekretæren  til  at  give  Afkald  paa  Sofie,  skjønt 
han  har  Faderens  Løfte. 

I  Stykket  optræde  bl.  A.  forskjellige  Typer  paa  Studenter 
baade  en  filosofisk  og  en  grundtvigiansk.  Den  Sidste,  der  er 
Medlem  af  det  danske  Samfund,  slaar  om  sig  med  pæredanske 
Ord  og  Talemaader  og  bruger  i  det  Hele  samme  Sprog,  som 
Frederik  Barfod  paa  den  Tid  benyttede  i  sine  Artikler  i  Tids- 
skriftet «Brage  og  Ydun».  Han  taler  om  Fimbulvinter,  Styrke- 
beltet,  Gyldenhjalte,  Midgaardsormen  og  beskriver  sin  Tilbedte 
saaledes:  «Ja  hun  est  fager,  hun  har  Baldurs  Øje  og  Frejas 
Barm,  Yduns  Legeme  og  visselig  Brages  Aand.» 

Da  Jens  Grib  spørger  ham  om,  hvorledes  det  gaar  med 
det  danske  Samfund,  udspinder  der  sig  følgende  Dialog  mellem 
Grundtvigianeren,  der  benævnes  Kæmpen,  og  den  filosoferende 
Student,   der  hedder  Peter: 

Kæmpen:  Det  lever  af  levende  Ord,  og  de  Fraværende  finde,  at  det  er 
morsomt  Selskab. 

Peter:  Det  er  nok  Mere,  end  de  Nærværende  finde.  Men  siden  dette 
Samfund  er  bragt  paa  Tale,  maa  jeg  saa  spørge  Dem,  hvor  Meget  det  hidtil  har 
virket  for  Historien. 

Kæmpen:  Dette  er  ikke  blot  vanskeligt  men  hartad  umuligt  at  besvare. 
Men  vil  De  vide  Noget  om  det,  saa  er  det  et  Samfund,  der  er  kommet  levende 
til  Verden,  som  bestaar  af  Livets  Venner,  der  lade  de  Døde  begrave  de  Døde, 
men  selv  opvække  det  gamle  Danmark  til  nyt  Liv  i  sig,  thi  det  er  sandt,  hvad 
der  er  sagt,  at  Holger  Danske  lever  og  rører  sig  i  det. 

Peter:     Tør  jeg  spørge,  De  er  maaske  Holger  Danske  selv? 

Kæmpen:     Nej,  men  jeg  er  hans  Trompeter! 

Den  filosofiske  Peter  er  kommet  ud  over  Hegel  og  har 
efter  at  have  gjennemgransket  alle  Systemer  lige  fra  Pythagoras 
til  Fichte  jun.  slaaet  sig  til  Ro  med  at  blive  Eklektiker.  Hans 
Hovedværk  vil  først  udkomme  om  fiere  Aar,  da  han  er  for 
optagen  af  Manuduktioner  og  andre  Arbejder  til  Videnskabernes 
Fremme. 

yens   Grib:     Hvad  kommer  det   til  at   handle   om? 

Peter:  Det  er  en  filosofisk-empirisk  Udvikling  af  Menneskets  aandelige 
Væsen,  saadan  som  den  manifesterer  sig  gjennem  Sprogene.  Jeg  har  længe  været 
i  Uvished  om  Titelen,  men  igaar  faldt  det  mig  pludselig  ind,  at  Værket  passende 
kan  hedde:  Mennesket  som  Dyr,  Menneske  og  Gud  betragtet  fra  et  sprogligt 
Standpunkt. 

yens:  Da  Titelen  indeholder  en  Tredeling,  vedbliver  du  formodenlig  at 
bearbejde  Stoffet  i  Trilogier?  Den  første  Afdeling  eller  Mennesket  som  Dyr 
bliver  altsaa  at  inddele:      Mennesket   som   Fisk,   Fugl  og  Pattedyr. 

Peter:  Fuldkommen  rigtigt!  Du  har  opfattet  min  Ide  langt  klarere,  end 
jeg  troede  det  muligt  for  Nogen,  der  som  du  bevæger  sig  indenfor  Nihilismens 
Tryllekreds. 

yens :  Og  den  første  af  Underafdelingerne  eller  Mennesket  som  Fisk  bliver 
end  videre  at  inddele  i  Mennesket  som  Aal,  Torsk  og  Aborre. 

Peter:  Nej  holdt,  nu  driver  du  Konsekvenserne  for  vidt.  Man  skal  holde 
op  med  dem  i  Tide,  ellers  kommer  man  tilsidst  i   Vildrede. 

I  en  lang  Monolog  i  tredie  Akt  giver  Jens  Grib  en  Karak- 
teristik af  de  dalevende  danske  Digtere  lige  fra  Oehlenschlåger 
ned  til  Metropolitanskolens  Dimittender.  Han  tænker  sig  dem 
alle   boende   i    et   stort    Hus   og   rangerer   dem    der    efter    deres 

Betydning.111  Da  Jens  Grib  senere  spørger  Melhandleren  om, 
hvad  han  da  egenlig  har  at  udsætte  paa  Studenterne,  svarer 
denne:  «De  er  Ingenting,  kan  Ingenting  og  duer  til  Ingenting. » 
Forgæves  søger  Jens  at  overbevise  ham  om,  at  Kundskab  og 
Lærdom  ogsaa  har  Noget  at  betyde  i  den  virkelige  Verden : 
«Ja,  men  jeg  vil  dog  ikke  have,»  svarer  den  forstokkede  Mel- 
handler, «at  mine  Døtre  maa  faa  Studenter,  for  om  de  ogsaa 
kan  Et  og  Andet,  som  kan  være  ret  godt,  saa  er  det  dog 
nogle  storsnudede  Karle,  der  se  en  ærlig  Borger  over  Hovedet. » 
Svaret  herpaa  lod:  s  Nej,  det  gjør  vi  ikke,  naar  han  holder 
sig  til  det,  han  forstaar  tilgavns,  men  naar  han  indlader  sig 
paa  at  disputere  om  Ting,  som  han  intet  Begreb  har  om,  naar 
han  pukker  paa  sine  Penge  og  foragter  Dannelse  og  Kund- 
skaber, saa  udle  vi  ham,  saa  haane  vi  ham,  saa  kalde  vi  ham 
en  Filister.* 

Før  Tæppet  faldt,  bad  Jens  Grib  en  af  Regensianerne  om 
at  synge  en  Afskedsvise  til  Publikum,  og  denne  istemmede  nu  til 
Akkompagnement   af  S.  Drejer   følgende  ungdomsfriske   Sang: 

Vort  Liv  er  viet  til   Bog  og  Pen, 

Til  Aandens  grublende  Strid ; 

Det   Værk,   vi  grunde,   skal   ej    igjen 

Forgaa  i  den  rullende  Tid; 

Den  Vished  er  ene  vor  Løn: 

For  Sandhed  og  Frihed   og  Ret  vil  hengive  sit  Liv  og  Blod 

Med   frejdigt  Mod 

Athenes  fribaarne  Søn. 

Vort  Liv  er  viet  vort  Fædreland : 

Vi  gange  til  Kundskabs  Væld, 

Og  hente  derfra  det  Livsens  Vand, 

Som  spreder  dets  Flor  og  dets  Held 

Det  ejer  \or  kraftige   Arm: 

Og  svigte  vi  ej,  naar  det  Sønnerne  kalder  i  Fred  og  Krig, 

Er   Lønnen   ri^ 

Ved   Møens  bankende  Barm. 

Vort  Liv  er  viet  det  Broderbaand, 
Som   slynger  os  sammen   til   Et; 
Det  er  Produktet  af  Glædens  Aand, 
Det  voxer  i  Soldets  Gebet, 

Naar  Glassene  fyldes  til   Rand, 

Naar  Viserne  runge,   og  Lunet  og  Viddet  sig  boltre   fri, 

Saa  juble  vi: 

Hurra  for  vor  herlige  Standl 

Over  en  Menneskealder  senere17  skrev  en  af  Tilskuerne, 
der  endda  var  et  Aar  ældre  Student  end  Ploug,  altsaa  fra 
1828:  « Kontubernalerne  eller  Livets  Dialektik*  henrev  mig 
med  sin  kaade  Munterhed  saaledes,  at  det  i  de  første  fjorten 
Dage  derefter  var  mig  umuligt  at  tænke  paa  Andet  eller  tale 
om  Andet  end  denne  Komedie.«  Hvor  stærkt  et  Indtryk  maa 
Stykket  da  ikke  have  gjort  paa  selve  Studenterne?  De  mange 
dristige  Hentydninger  til  Dagens  Begivenheder  og  den  ual- 
mindelig kraftige  og  veltømrede  Dialog  maatte  ret  tage  de 
Unge  med  Storm.  Forfatteren  slog  løs  paa  Repræsentanter  for 
Bevægelser,  der  vare  fremme  i  Tiden,  og  til  adskillige  af  de 
Figurer,  der  blev  fremstillede,  maatte  Tilskuerne  nødvendigvis 
finde  Forbilleder  blandt  Medlemmerne  i  selve  Akademicum. 
Han  fornægter  ikke  i  de  to  første  Atellaner  sit  politiske  Stand- 
punkt, men  han  angriber  ikke  ligefrem  Regjeringen  eller  Ene- 
vælden og  gjør  ikke  det  Bestaaende  latterligt.  Hans  Satire  er 
her  ikke  politisk  men  social. 

Altfor  beskedent  bedømmer  han  over  40  Aar  senere  sine 
dramatiske  Forsøg,  naar  han  skriver:18  «Det  var  løst  og  meget 
raat  henkastede  Skitser,  der  ikke  havde  noget  andet  Fortrin 
end  noget  Lune  og  en  kaad  Lystighed,  der  faldt  i  Datidens 
ikke  altfor  fine  Smag.  De  tre  første  havde  slet  ingen  anden 
Tendens  end  den  at  more  en  afsluttet  Kreds  af  Kammerater 
en  eneste  Aften. »  Han  kan  have  Ret  i,  at  han  skrev  sine 
Atellaner  for  at  more  sine  Kammerater,  men  den  Virkning,  de 
udøvede  paa  disse,  var  alligevel  meget  betydelig.  De  bidrog 
til  at  skaffe  ham  den  Førerstilling  indenfor  den  akademiske 
Verden,  som  han  senere  ubestridt  indtog  i  over  en  Menneske- 
alder, og  gjorde  det  derved  lettere  for  ham  at  paavirke  Ung- 
dommen og  faa  den  til  at  følge  sig,  da  han  kort  Tid  efter  op- 
traadte  som  Frihedens  otr  Skandinavismens  Bannerfører.   Dernæst 

kan  det  ikke  bestrides,  at  Atellanernes  dristige  Sprog  maatte 
tænde  Ild  i  mange  Sjæle,  lige  saa  godt  som  det  nye  Dagblad 
« Fædrelandet  »s  Artikler.  Baade  disse  og  Atellanerne  gav  den 
yngre  Slægt  en  kraftig  Føde,  som  den  ikke  var  vant  til,  men 
som  den  snart  fandt  Behag  i,  ligesom  de  vænnede  den  til  at 
se  anderledes  paa  Forholdene,  end  den  hidtil  havde  gjort,  og 
for  saa  vidt  er  der  Intet  til  Hinder  for  at  paastaa,  at  disse  kaade 
Farcer  vare  et  Led  i  den  politiske  Paavirkning,  som  den  stu- 
derende Verden  i  Fyrrernes  Begyndelse  var  Gjenstand  for. 
Selv  om  man  ikke  ligefrem  prædiker  Politik  for  Folk,  kan  man 
meget  godt  ad  Omveje  saaledes  forberede  dem,  at  den  politiske 
Kost  glider  bedre  ned,  naar  den  bydes. 

En  anden  Maade,  hvorpaa  den  politiske  Medicin  blev  ind- 
given  Medlemmerne  af  Akademicum,  var  den,  at  man  karrikerede 
offenlige  Personligheder.  Herom  fortæller  Ploug  Følgende:19 
«Endel  Medlemmer  havde  indeni  den  store  Forening  konsti- 
tueret sig  som  Karrikaturforening,  det  vil  sige,  man  lod  nogle 
paa  Tidsforholdene  spillende  Karrikaturer  tegne  og  ophængte 
dem  i  en  Ramme  i  den  store  Forenings  Lokale.  Først  opstod 
der  en  Strid,  om  det  var  Nok,  at  disse  Billeder  vare  paa- 
tegnede til  Ophængning  af  en  Repræsentant.  Formanden  vilde 
have  dem  under  hele  Repræsentantskabets  Censur,  men  General- 
forsamlingen forkastede  hans  Forslag.  Det  havde  maaske  været 
heldigere,  om  den  havde  vedtaget  det;  thi  da  den  politiske 
Stemning  her  i  Hovedstaden  blev  bitrere,  da  Karrikaturerne 
derfor  blev  mere  nærgaaende,  og  da  Foreningen  i  Oktober 
1840  var  flyttet  hen  i  Vimmelskaftet  —  i  den  Stueetage,  hvor 
nu  Materialist  Vilsoét  bor  —  hvor  Adgangen  til  dens  Lokale 
fra  Gaden  af  var  meget  let,  ja,  hvor  Enhver,  som  vilde,  i 
Morgenstunden  godt  kunde  gaa  ind  og  se  sig  om,  saa  begyndte 
disse  Karrikaturer  at  gjøre  en  besværende  Opsigt  udenfor  For- 
eningen, medens  de  fremkaldte  en  heftig  Strid  indenfor  dens 
Mure  saavel  i  Ankeprotokollen  som  i  mundlige  Diskussioner. 
Saavidt  jeg  mindes,  var  det  især  to  Billeder,  der  vakte  Anstød, 
H.  M.  Kongen  havde  ved  en  oftenlig  Lejlighed  udtalt  de  Ord: 

«Nu  ville  vi  Alle  spare »,  og  der  ophængtes  da  et  stort  Kort- 
blad, Sparkonge,  med  umiskjendelig  Portrætlighed.  Grundtvig, 
der  da  kæmpede  som  en  Løve  imod  Ønskerne  om  en  fri  For- 
fatning, havde  udgivet  et  lille  Skrift  med  den  mindre  smagfulde 
Titel:  «Skjaldeblik  paa  Danmarks  Stjerne » ;  hans  Portræt  op- 
hængtes med  denne  Underskrift,  betragtende  det  Ridderkors, 
han  havde  faaet  ved  Sølvbryllupet  i  Maj  1840.  Det  var  især 
hans  yngre  Venner,  der  vare  fortørnede  over  Karrikaturerne, 
men  Politidirektøren  var  næsten  ligesaa  vred  og  truede  med  at 
lukke  Selskabet.  Man  maatte  altsaa  i  Januar  1841  standse 
Karrikaturforeningen,  og  den  traadte  aldrig  mere  i  Virksomhed«. 

Det  Billede,  der  især  bevirkede,  at  Bestyrelsen  i  Akademicum 
for  Alvor  skred  ind  imod  Karrikaturforeningen,  fremstillede  et 
kronet  Hoved,  hvormed  to  fremmede  Diplomater  spillede  Boldt. 
Denne  Hentydning  til  Christian  VHI's  formodede  Vaklevornhed 
og  Svaghed  ligeoverfor  Rusland  og  Preussen  var  ganske  dristig 
og  kunde  jo  let  skaffe  Vedkommende  alvorligere  Bryderier,  end 
de  selv  syntes  om.  I  Juli  1840  vedtog  Generalforsamlingen, 
at  Repræsentantskabet  ikke  havde  havt  Hjemmel  til  at  forbyde 
Karrikaturforeningen  at  ophænge  sine  Billeder,  naar  blot  en 
Repræsentant  havde  paategnet  det.  Tregder  holdt  som  For- 
mand paa  Bestyrelsens  Ret  til  at  udstede  et  Forbud  over- 
hovedet, medens  Ploug  i  sin  Egenskab  af  Repræsentant  hævdede, 
at  hans  Kolleger  ved  deres  Forbud  vare  komne  ud  over  Lovens 
Grænser. 

I  Januar  1841,  da  Repræsentantskabets  Forslag  om,  at 
Karrikaturforeningens  Virksomhed  skulde  suspenderes  indtil 
videre,  kom  til  Forhandling,  havde  Ploug  afløst  Tregder  som 
Formand.  Han  var  nu  bleven  overbevist  om,  at  dens  Bestaaen 
vilde  bringe  Akademicum  i  Fare.  Medlemmerne  vare  selv  ikke 
blevne  saa  meget  forargede  som  den  offenlige  Mening,  der 
havde  hørt  Tale  om  disse  Karrikaturer,  og  som  ogsaa  kjendte 
noget  til  dem  af,  hvad  adskillige  Provinsblade  havde  meddelt. 
Det  var  derfor  nødvendigt  at  vise  Forsigtighed.  Han  fandt 
Støtte  hos  P.  Rørdam,    der  slog  fast,    at  Karrikaturerne  havde 

vakt  Anstød  og  Splid,  og  hos  Pastor  Uass,  der  holdt  paa,  at 
man  ikke  burde  karrikere  levende  Personer,  som  ikke  vare 
almenlatterlige.  Denne  Bemærkning  fremkaldte  en  Indsigelse 
fra  Filosofen,  Dr.  A.  F.  Beck,  som  benægtede  Tilværelsen  af 
noget  Almenlatterligt  og  derved  tillige  af  den  deraf  afhængige 
Sømmelighedsgrænse.  Andre  Medlemmer  som  C.  Bahnson, 
Fevejle  og  K.  Mantzius  holdt  derimod  paa,  at  Karrikatur- 
foreningen  maatte  vedblive  at  bestaa.  Bahnson  mente,  at 
Karrikaturerne  burde  betragtes  som  Kunstværker,  medens 
Mantzius  betragtede  Bestyrelsens  Optræden  som  en  Fejghed, 
og  da  Ploug  hertil  svarede,  at  Hensynet  til  Foreningens  Be- 
staaen  maatte  være  det  Afgjørende,  betegnede  han  en  saadan 
Føjelighed  overfor  Publikum  som  vejrhaneagtig.  Ved  Afstem- 
ningen vedtoges  det,  at  Karrikaturforeningen  skulde  vedblive 
at  bestaa,  men  at  Repræsentantskabet  skulde  censurere  Karri- 
katurerne, samt  at  det  ikke  maatte  være  tilladt  Nogen  at  bringe 
dem  udenfor  Lokalet. 

Under  den  Strid,  der  i  Forvejen  var  bleven  ført  om  denne 
Sag  i  Ankeprotokollen,  havde  et  Medlem  brugt  saa  stærke 
Ord  om  Ploug,  at  denne  ikke  vilde  nøjes  med  en  undskyldende 
Forklaring  paa  selve  Generalforsamlingen,  men  erklærede  at 
ville  gaa  af  som  Formand.  Medlemmerne  gav  ham  dog  et 
glimrende  Bevis  paa  deres  Tillid,  idet  han  blev  gjenvalgt  med 
218  Stemmer  af  254.  -° 

Da  Akademicum  den  5.  April  1840  havde  levet  et  Aar, 
blev  denne  Begivenhed  naturligvis  fejret  med  et  Gilde,  hvor 
to  Sange  af  Ploug  og  to  af  Fr.  Barfod,  der  dengang  skrev 
under  Navn  af  Frederik  Lindov,  blev  sungne.  Plougs  Sang, 
der  begyndte  med  de  fra  Dr.  Wejéeros  Digt  bekjendte  Linier: 
«Der  staar  et  Træ  i  Regensens  Gaard,  det  har  saa  skygge- 
fulde Grene»,  skildrer  hvorledes  «Gaardens  Forsyn*  holdt  mere 
af  «en  liden  vissen  Urt  i  sin  Potte»  end  af  Træet,  der  samlede 
saa  mange  Ungersvende  under  sine  Grene.  Denne  Flok  blev 
derfor  hjemløs  som  Polens  Sønner,  men  i  deres  Husvildhed 
slog   de  sig  sammen  med  Kammerater  udenfor  Regensen,    som 

heller  ikke  havde  noget  Hjem,  og  i  Forening  dannede  de  da 
et  nyt,  der  først  fandtes  i  Kannikestræde,  og,  som  før  det 
flyttede  til  Vimmelskaftet,  en  kort  Tid  var  paa  Hauserplads. 
Om  Hjemmet  hedder  det: 

Der  staar  en  Knejpe  paa   Hauserplads ; 
Paa  Pladsen  der  det  netop  kniber, 
Og  Luften  falder  lidt  tung  og  kras 
—  Tak  ske  de  offenlige   Piber! 
Fra  Kakkelovnen  Pallas  bag  sit  Skjold 
Alvorlig  ser  paa  sine   Drenges  Sold; 

Smal  Vittighed 

Glider  kun  ned 

I  Vrøvleho'dets  trange  Strube. 

Men  døje  kan   man  lidt  Puf  og  Tryk, 
Hvor  nok  af  Hjerterum   der  gives, 
Og  Atmosfæren  er  ej    for  tyk. 
Hvor  Livet  frit  og  frisk  kan   trives, 
En  Smule  Sold  gjør  ikke  Pallas  vred, 
Thi  Mod  og  Kraft  forfriskes  jo  derved, 

Og  Viddets  Spil 

Kan  af  og  til 

Erstattes  af  fidele  Løjer. 

Den  anden  af  Plougs  Sange  var  « Soldets  Filosofi »,  der  var 
skreven  til  en  tidligere  Lejlighed.  Den  vakte  som  saa  ofte 
senere  stor  Morskab  ved  den  sindrige  Benyttelse  af  de  da 
almindelig  gængse  filosofiske  Kraftudtryk  som  f.  Ex.  i  følgende 
kostelige  Vers: 

Jeg  veed,   der  bygge   modsatte  to 

Ideer  dybt  i  mit  Sind; 

Dog  stundom  er  jeg  saa  dum  at  tro 

Paa  Forestillingens  Skin; 

Som  ened'  de  sig  excellent: 

Men  naar  til  et  Sold  mine  Drenge  mig  kalde  fra  Bog  og  Hjem, 

Saa  træder  frem 

Oppositionens  Moment. 

Den  ene  siger:      tBliv  her  og  lær, 
Husk   paa  din   Udsigt  er  møTk!» 
Den  anden  svarer:      «Ad  Bogen  blæs, 
Plant  Druer  i   Livets   Ørkl» 

Den   sidste  faar  Approbation: 

Dog  mens  nu  i   Laget  jeg  drikker  og  synger,   gjør  Mers  og  ler, 

Af  Begge  sker 

Den  saligste  Mediation. 

Saa  mægter  først  min   Bevidsthed   klart 

I  Tankens  Dybder  at  se; 

For  Aanden  viser  sig  aabenbart 

Den  absolutte   Ide: 

Teg  tyller  den   i   mig  som  Vaadt, 

Men   ganske  livagtig  med  Thyrsus  og  Krans  i  det  løste   Haar 

Den  for  mig  staar 

Som   Druens  straalende  Drot. 

Den  ene  af  Frederik  Barfods  Sange  var  for  « Nordens 
Enhed«  og  er  stærkt  skandinavisk.  Det  er  den  første  Gang, 
at  der  i  et  Digt  ligefrem  peges  hen  paa  en  politisk  Forening 
som  endeligt  Maal.  « Længe  var  Nordens*  blev  først  digtet  i 
1842.  Barfods  Sang  begynder  saaledes:  «I  Dybet  hamrede 
de  travle  Dverge»,  og  i  tredie  Vers  findes  de  saa  bekjendte 
Linier: 

Tredelt  er  Nordens   Stamme, 
Men  Roden  er  dog  een, 
Og  Kronens   Løvtag  samler 
Tilsidst  hver  Stammens  Gren! 

Ved  Akademicums  Indflytning  i  Vimmelskaftet  Nr.  139 
skrev  Ploug  atter  en  Sang,  der  blev  sungen  den  24.  Oktober 
1840.  Det  er  den,  der  begynder  med  «Bor  jeg  paa  en  simpel 
Kvist,   hvis  Panel  er  et  Orgel,   som  Stormen  trakterer«. 

Den  21.  Februar  1841  opførtes  paa  Morskabstheatret  paa 
Vesterbro  «Sylvesternat»,  Atellan  i  tre  Akter  af  Poul  Rytter. 
Paa  Titelbladet  staar  der  for  Spøg:  « Opført  Nytaarsaften, 
Søndag  den  21.  Februar  1841  for  Akademisk  Læseforenings 
Medlemmer ». 

Personlisten  ser  saaledes  ud : 

Chremes,  Justitsraad Hr.    Olavesen. 

Mathilde,  hans  Datter Mdslle.  Lipke. 

v.   Hasenfiirst,  Kammerherre Hr.  Reimuth. 

v.   Slentz,  Hofjunker -     Mantzius. 

Bagsværd,  Redaktør -     E.  Jensen. 

Pludderkok,  Journalist Hr.   Dahlerup. 

Chlor,   Cand.   med -     A.  Black. 

Jens  Grib C.  Ploug. 

Charlotte,  Sypige Jfr.    G.   Steenberg. 

En  Spidsborger    .         .  Hr.  Mønster. 

En  Jødedreng -     P.   Brix. 

Sancho  Pansa Hr.  E.  Matthiessen. 

Det  Bedste  af  Handlingen   foregaar  om  Natten. 

I  Prologen  optræde  Harlekin,  Pierrot  og  Kolumbine  og 
drive  deres  Spas,  aldeles  som  de  plejede  at  gjøre  i  de  Panto- 
mimer, som  Prices  Selskab  opførte  paa  samme  Theater.  Da 
træder  Ploug  ind  og  bliver  forundret  over,  at  de  sædvanlige 
Gjæster  agere,  hvorfor  han  befaler,  at  Tæppet  skal  gaa  ned, 
og  at  de  Spillende  skulle  forføje  sig  bort  med  deres  Sager. 
Der  udspinder  sig  da  følgende  Ordskifte: 

Harlekin : 
De  hedder  Ploug? 

Ploug : 

Ja  saa  omtrent. 

Harlekin : 
Ah,  saa  er  De  herude  velbekjendt 
Som  En,  der  mægter  mindre,   end  han  voved' 
Som  En,  der  holder  mindre,  end  han  loved' 
Og  ydermeer  som  et  uroligt  Hoved, 
Hvem  Politiet  følger  overalt, 
Som  Hunden  sporende  forfølger  Haren, 
Og  endelig,  De  skriver  i   t Korsaren ». 

Ploug; 

Nej  stop  det  Sidste  er  aldeles  galt, 
Jeg  har  jo  nægtet  det  i   «Fædrelandet». 
Men  for  at  tale   nu   om  noget   Andet, 
Saa  sig  mig,  hvor  De  kunde  falde  paa 
At  komme  her.      De   veed  jo,  vi  skal  spille. 

Harlekin  : 
Vi   tænkte   nemlig,   at  det  vilde  gaa. 
Som  det  er  gaaet,  —  at  De  kom  forsilde, 
Vi  tænkte,  Deres  unge  Publikum 
Sig  vilde  kjede   ved  at  vente  længer. 

Gudsdød !   men  er  alt  Akademicum 

Da  kommen,   er  det  dem,  jeg  ser  sig  trænge 

Hist  nede   i   Parterret? 

Harlekin . 

Det  er  dem! 

Ploug: 

Saa  Skaal!     Hvor  vil  det  gaa  mig  arme  Synder, 

Istedetfor  at  blive  klappet  frem 

Jeg  bliver  hysset  ud,   før  jeg  begynder. 

Harlekin  : 
Men  gaar  det  da  saa  grumme  strengt  hos  dem  ? 

Ploug: 
Jo,  jo  min   Fa'er       De  kjender  ikke  Tonen 
Og  Sindelaget  hos  Oppositionen. 
Den  har  Repiæsentant-Antipathi, 
Og  her  kan  jeg  jo  ikke  siges  fri, 
En   Negligence  er  jeg  skyldig  i   — 
Hvad   Forslagsbogen  svulme  vil  af  Klage! 

I  første  Akt  finde  vi  Jens  Grib  grublende  over,  hvad  der 
er  foregaaet  det  Aar,  der  nu  er  i  Færd  med  at  lobe  ud.  Da 
kommer  hans  Ven  Chlor  ind  af  Døren  og  fortæller  ham,  at 
Fanden  er  los.  «Hvad  er  der  nu  i  Vejen, »  spørger  han,  «har 
I  maaske  faaet  en  ny  Snyder  af  Konsistorium?))  «Aa,  jeg 
blæser  ad  Konsistorium,)  svarer  Chlor.  «Det  gjør  jeg  for  den 
Sags  Skyld  ogsaa,  men  hvad  er  der  da  paa  Færde  ?»  tilføjer 
Jens  Grib.  Vennen  fortæller  ham  nu,  at  han  er  bleven  forelsket 
i  Justitsraad  Chremes'  Datter  Mathilde,  men  at  Faderen,  der 
er  fornemgal,  har  lovet  hende  til  en  Hofjunker  Slentz.  Jens 
Grib  paatager  sig  tilsidst  at  klare  Sagen,  da  han  kommer  i 
Justitsraadens  Hus.  Medens  han  og  Justitsraaden  senere  sidde 
midt  i  en  politisk  Passiar,  kommer  Mathilde  styrtende  ind  og 
fortæller,  at  hun  paa  Trappen  er  bleven  fornærmet  af  en 
Person,  der  forfulgte  hende  fra  Gaden.  Dette  er  Vand  paa 
Justitsraadens  Mølle,   og  han  bemærker  i  den  Anledning: 

Se  det  er  en  af  Følgerne  af  den  Almenaand  og  Liberalitet  og  alt  det 
franske  Væsen,  som  Bladene  have  bragt  her  ind  i  Landet,  at  skikkelige  Folks 
Børn   ikke   kunne  gaa  sikre   paa   Gaden. 

/fens  Grib:  Jeg  beder  om  Forladelse,  Hr.  Justitsraad.  Almenaand  er 
ikke  Gemenaand,  og  Liberalitet  er  ikke  Libertinage.  Det  er  dog  vel  galt  at  be- 
skylde Pressen  for,  at  den  har  dresseret  Lapse.  De  have  saamænd  været  til 
mange  Aar,  førend  Nogen  vovede  at  nappe  i  Regjeringens  Isisskjørt. 

Justitsraaden :  Det  bliver  det  Samme.  Det  bliver  dog  et  af  den  oplyste 
Nutids  Fænomener.     I  min  Ungdom  passerede   saadanne  Ting   aldrig. 

Jens  Grib:  Ikke  det  ?  De  har  glemt  det,  Hr.  Justitsraad !  Eller  De  vil 
ikke  huske  det.  Dengang  blev  de  franske  Sæder  efterabede  langt  mere  end  nu, 
og  dengang  vare  Folk  langt  mindre   sædelige. 

Senere  er  der  Selskab  hos  Justitsraaden,  hvor  Kammer- 
herre v.  Hasenfurst,  Redaktor  Niels  Bagsværd  og  Journalisten 
Pludderkok  ere  velsete  Gjæster.  Ved  Niels  Bagsværd  har  For- 
fatteren taget  Sigte  paa  Jens  Jetsmark,  der  efter  at  have  været 
Skolelærer  i  1810  blev  Redaktør  af  « Adresseavisen*,  og  som 
særlig  havde  gjort  sig  bekjendt  ved  sine  Indsamlinger  i  vel- 
gjørende  Øjemed.  Pludderkok  er  Personifikationen  af  de  Skri- 
benter, der  i  «Nyt  Aftenblad«  tordnede  løs  mod  Liberalismen. 
Ved  Synet  af  disse  Folk  udbryder 

fens  Grib:  Naa  du  evige  Gudl  Sikket  Selskab,  jeg  arme  Djævel  er 
kommen  i. 

Justitsraaden:  Maa  jeg  forestille  Dem,  Hr.  Grib,  Student  og  Logerende 
her  i  Huset. 

Pludder  kok:  Det  glæder  mig  at  træffe  en  forhenværende  Kommiliton,  thi 
jeg  er  ogsaa  en  gammel  Akademikus,  men  da  Statens  Vel  stod  i  Fare,  saa  gav 
jeg  alle  literære  Inkvisitioner,  alle  nye  og  gamle  Muser  en  glad  Dag,  saa  traadte 
jeg  ud  paa  Journalistikkens  Valplads  og  sagde:  «Tapperhed  er  en  Dyd,  jacta 
sunt  alea». 

Jens   Grib:     Det  kalder  man  ellers  slet  Latin. 

Pludderkok:     Ja,    men    det  er  ogsaa  kun  en  Trykfejl,   jeg  vilde  sige  esto. 

Jens  Grib:  Det  skulde  De  have  sagt  strax,  saa  havde  De  sparet  mig 
min  Bemærkning. 

Justitsraaden:  Hvorledes  gaar  det  med  Avisen,  Hr.  Bagsværd?  Har  De 
nu  til  Nytaar  faaet  mange  Abonnenter? 

Bagsværd:  Nogle  faa,  men  det  er  alle  Stadsfolk.  Nu  skal  det  være 
nærved,   at  alle  vore  Abonnenter  ere   i  Rangforordningen. 

Kammerherren:     Ja  Pokker  skulde  ogsaa  udgive  Blade  for  Pøbelen! 
H.  7 

Bagsværd:  Meget  sandt  Deres  Excellence!  Det  skulde  Pokker!  Men 
der  er  nu  næppe  et  fornemmere  Blad  i  hele  Riget  end  mit.  Det  er  jeg  temmelig 
vis  paa.  Jeg  har  Abonnementslisten  hos  mig.  Vil  De  se:  8  Excellencer,  35 
Konferensraader,  59  Etatsraader  o.  s.  v. 

Pludderkok:  Det  er  en  Fornøjelse  at  skrive  for  saadanne  Folk;  man  ved, 
at  man  bliver  opfattet  af  dem,  saaledes  som  man  ønsker  at  opfattes.  Og  naar 
vi  saa  give  et  velfortjent  Hurra  fra  vore  kraftige  Lunger,  lad  saa  kun  Opposi- 
tionens syndige  Sjæle  stønne  som  Fadermordere  i  Skjærsilden.  Og  naar  vi  saa 
vise  den  rette  Forskjel  mellem  patriarkalsk  Enevælde  og  konstitutionel  Frihed, 
som  er  aldeles  lige  med  et  Tempel  og  en  Dandsebod,  lad  os  kun  saa  annamme 
en  Salut  af  dens  cimbrisk  Hyl.     Jeg  siger  endnu  engang:  jacta  sunt  alea. 

Bagsværd:  Ja  jeg  siger  det  Samme.  Lad  kun  Slynglerne  i  «Fædrelandet» 
gjøre  sig  saa  gale,  som  de  ville.  Jeg  skal  alligevel  vise  dem,  at  jeg  er  Karl 
for  min  Hat. 

yens   Grib  (afsides):     Det  er  dog  vel  temmelig  tvivlsomt. 

Bagsværd:  Her  skal  De  se  en  Nytaarsartikel,  Hr.  Justitsraad,  som  jeg 
selv  har  skrevet.  Nej,  jeg  har  dog  ikke  selv  skrevet  den,  for  den  er  temmelig 
grov.  Men  jeg  har  faaet  den  fra  en  sikker  Haand.  Nu  skal  De  blot  høreK 
Den  er  ypperlig. 

Justitsraaden:     Nu  ja,  lad  høre  da! 

Pludderkok:  Nej,  kjære  Ven,  det  bliver  for  vidtløftigt  at  læse  den  op,  og 
det  forstyrrer  Konversationen.  Vi  kunne  jo  læse  den  i  Bladet  imorgen  til 
Frokost. 

Bagsværd:  Ja,  men  den  kommer  ikke  før  iovermorgen,  for  imorgen  skal 
vi  have  nogle  dejlige  Nytaarsvers  foran  Avertissementerne.  Maa  jeg  saa  ikke 
læse  den?  De  ville  have  stor  Fornøjelse  deraf.  De  Liberale  ere  alle  kaldte 
Tyve  og  Røvere  og  Kjeltringer,  Kongen  af  Frankrig  en  Skurk  og  Dionningen 
af  England  en  Tøjte. 

Kammerherren:  Nej,  bedste  Ven!  Det  strider  mod  fin  Tone  at  forelæse 
slige  Sager  i  Selskaber,  der  maa  man  amusere  sig  paa  anden  Maade.  Forresten 
er  jeg  Dem  meget  taknemmelig  for  Artiklen.  De  kan  være  vis  paa,  at  jeg  skal 
erindre  Dem,  naar  jeg  taler  med  Nogen  ved  Ordenskapitulet.  De  skal  ikke 
blive  glemt  ved  næste  Uddeling. 

Bagsværd:  Ak  Gud!  allernaadigste  Excellence!  Ja  dersom  jeg  kunde  op- 
naa  det,  saa  havde  jeg  al  min  Ulejlighed  fuldelig  betalt.  Men  det  er  ikke  muligt, 
at  en  saa  simpel  Mand  som  jeg  kan  komme  i  Betragtning. 

Pludderkok :   Jo  saamænd  kan  De  saa.    De  veed  jo  nok,  at  Fortjenesten  adler. 

Kammerherren :  Men  den  Adel  er  dog  mange  Procent  ringere  end  den, 
man  har  ved  Fødselen. 

Pludderkok:     Ja   De   maa    dog    tillade  mig,    jeg  mener,    at    naar  Intelligens. 

og    Sjæleadel     legitimere    det    fødte    Adelskab,     saaledes    som     hos    Dem,     Hr. 
Kammerherre   — 

Kammerherren :     Meget  forbunden  1 

Pludderkok:  Saa  faar  det  først  noget  Rigtigt  at  betyde.  Men  forøvrigt 
bærer  jeg  altfor  megen  Agtelse  for  Dem  til,  at  jeg  vil  bestride  Deres  Mening 
især  paa  en  Tid,  da  vore  helligste  Interesser,  da  Fædrelandets  Fred  og  Lykke 
staar  paa  Spil,  og  altsaa  Enighed  er  alle  tro  og  gode  Patrioters  første  Pligt. 

Da  Justitsraaden  derpaa  roser  sin  tilkommende  Svigersøn 
Hofjunkeren  for,  at  han  har  vist  ham  den  Opmærksomhed  at 
spørge  til  hans  Helbred,  hvilket  kun  kan  glæde  ham  paa  en 
Tid,  da  Frækhed  og  Immoralitet  har  grebet  saa  vidt  om  sig, 
afleverer  Pludderkok  følgende  Tirade,  som  man  med  Lethed 
kan  finde  Mage  til  i  Datidens  Blade : 

Ja  det  er  Pressen,  der  har  udbredt  denne  Immoralitet.  Det  er  en  Morder- 
engel, der  tørster  efter  Broderblod,  en  Jesuit,  der  præker  sin  falske  og  farlige 
Moral  for  Folket,  en  aldrig  hvilende  Fama,  der  forfalsker  Karakterer  og  pletter 
det  gode  Navn  og  Rygte,  den  er  Letsindighedens  Kilde  og  de  borgerlige 
Dyders  Grav. 

Da  Hofjunker  Slentz  kort  efter  indfinder  sig,  vil  Justits- 
raaden præsentere  ham  for  Jens  Grib  men  siger  samtidig,  at 
det  vel  ikke  behøves,  fordi  de  to  Herrer  maa  kjende  hinanden 
fra  Studenterforeningen.     Der  falder  derpaa  følgende  Replikker. 

Hofjttnkeren:  Nej,  jeg  be'er  undskylde;  jeg  er  slet  ikke  Medlem  af 
Studenterforeningen. 

yens  Grib;  Ja,  det  er  jeg  heller  ikke;  jeg  er  i  den  akademiske  Læse- 
forening. 

Hofjunkeren:  Hvad  er  det  for  et  Selskab,  det  veed  jeg  slet  ikke  af 
existerer. 

Pludderkok:  Ja  det  er  der,  hvor  man  tillader  sig  at  stille  honnette  Folk  i 
Gabestokken  paa  en  meget  plump  og  nærgaaende  Maade ;  hele  Byen  har  jo 
snakket  om  de  højst  usømmelige  Karrikaturer,  der  har  været  ophængte.  Det  er 
ogsaa  et  af  Tidens  ildevarslende  Tegn,  at  den  skjønne  Malerkunst,  der  er  til 
for  at  begejstre  Sindet  og  forædle   Aanden,   misbruges  saa  skammeligt. 

Hof  junkeren:  Ah!  det  er  der,  saa  kunde  jeg  have  Lyst  til  at  give  Dem 
et  Ørefigen  med  til  Deres  Bestyrelse;  thi  man  har  fortalt  mig,  at  ogsaa  jeg  har 
været  fremstillet  i  Karrikatur. 

Jens  Grib:  Tak,  skal  De  have;  jeg  vil  underrette  Formanden  derom,  saa 
kan  han  selv  hente  det  hos  Dem. 

Efterat  Jens  Grib  er  kommen  op  paa  sin  simple  Knejpe, 
hvor  han  grubler  over,  hvorledes  han  skal  faa  sin  Intrigue 
i  Gang,  falder  han  i  Søvn  og  ser  under  denne  en  hel  Række 
holbergske  Figurer  optræde.  Af  Henrik  og  Pernille  lærer 
han  nu,  hvad  han  skal  gjore,  og  han  gaar  strax  til  Værket. 
Han  foregiver  for  Justitsraaden,  at  han  er  bleven  omvendt  i 
politisk  Henseende,  indforer  Chlor  i  dennes  Hus  og  udgiver 
ham  for  en  Journalist,  som  i  « Dagen«  skriver  de  Artikler,  der 
beundres  af  de  Konservative.  Justitsraadens  Venner  glæde  sig 
over  Gribs  Omvendelse,  og  Pludderkok  udtaler  Alles  Mening, 
naar  han  aldeles  i  det  ovennævnte  Organs  Stil  siger: 

Hvad  det  glæder  mig  i  mit  inderste  Hjerte,  hvergang  jeg  hører,  at  en 
Sjæl  er  bleven  reddet  fra  den  evige  Ild!  Ja  De  har  gjort  Ret  i  at  opgive  Deres 
Amouretter  med  den  franzøsiske  Frihed;  hun  er  en  Dame  af  tvetydigt  Rygte, 
der  har  fordærvet  Deres  ærlige  danske  Sjæl  og  gjort  Dem  til  en  Libertiner.  De 
har  gjort  vel  i  at  svigte  den  konstitutionelle  Amor,  som  forblinder  og  inspirerer 
Folk  med  alle  de  letfærdige  Improvisationer,  der  danne  «Fædrelandet»s  brede 
Strømme  og   «Kjøbenhavnspumpen»s  larmende  Fos. 

Senere  faa  de  ovennævnte  Personer  Lejlighed  til  yderligere 
at  udvikle  deres  politiske  og  sociale  Opfattelse.  Hofjunkeren 
spørger  Frøken  Mathilde,  om  hun  har  hørt  Prume,  en  ud- 
mærket Violonist,  der  dengang  gav  Koncerter  paa  det  kongelige 
Theater.  Da  hun  svarer,  at  hun  har  hørt  ham  et  Par  Gange, 
bemærker 

Hof  junkeren:  Hvad  han  er  for  en  mageløs  Kunstner,  man  skulde  da  ikke 
tro,  at  Kunsten  kunde  gaa  saa  vidt.      Hele   Hoffet  er  charmeret  i  ham. 

fens   Grib:     Ja  man  taler  derfor  om,  at  han  skal  nobiliteres. 

Kammerlierren:  Fanden  heller!  Man  er  dog  vel  ikke  gal.  Han  være 
Kunstner  ti  Gange,  vilde  det  dog  være  en  Skandale  at  optage  ham  i  Adelstanden; 
thi  fordi  man  kan  spille  paa  en  Violin,  kan  man  dog  være  meget  slet  skikket 
til  at  være  Adelsmand. 

riudderkok:  Jeg  beder  om  Forladelse,  Hr.  Kammerherre!  Men  De  veed, 
Frihed  og  Lighed    er    mit  Princip;    jeg    erkjender    kun  Intelligensens  Aristokrati. 

Jens  Grib:  Men  hvorledes  kan  De  vedkjende  Dem  Friheds-  og  Ligheds- 
princippet?     Det  er  jo  Demokratiets  Grundvold. 

Pludderkok:  Men  det  lader  sig  ogsaa  godt  forene  med  Monarkiet.  Det 
danske  Folk  er  for  Exempel  saa  frit  som   noget  Folk  paa  Jorden. 

Bagsværd:  Ja  det  er  altfor  frit,  meget  for  frit.  Man  burde  aldrig  have 
Frihed  til  at  gjøre  Indgreb  i  Andres  Rettigheder,  og  den  Frihed  har  man  her. 
Tænk  paa  «CommissionstidendenJ>  og  nu  «Folkevennen»,  som  ere  blevne  til 
trods  Adressekontorets  Privilegium 

Pludderkok:  Absolutismen  opløser  sig  i  luttei  skjønne  Relationer.  Gud 
er  Oplysningens,  Civilisationens  og  Reformationens  Gud;  derfor  er  Monarken  Op- 
lysningens, Civilisationens  og  Reformationens  Konge.  Patriotisme  er  Sjælen  i 
hele  Monarkiets  Organisme,  der  gjennemstrømmer  alle  dens  Organer  lige  fra 
Statsministeren  og  ned  til  den  ringe  Sognefoged.  Folkefrihed  derimod  er  et 
Blændværk,  Folkevillie  en  fix  Idee.  I  en  Konstitution  er  der  Fare  og  ingen 
Fred,  i  Kongemagten  er  der  Fred  og  ingen  Fare.  Vaager  og  beder,  at  I  ikke 
skulle  falde  i  Fristelse.  —  Konstitution  er  en  glimrende  Elendighed,  Friheden 
opløser  sig  i  fordærvelige  Licenser,  Landet  vrimler  af  Excesser,  Literaturen  af 
Injurier,  Mørket  af  Makinationer.  Man  stemmer  og  forstemmer,  man  agiterer  og 
intriguerer,   man  tumler  og  fortumler,   man   hader,   og  man  skader.     (Han  faar  Hoste.) 

Jens   Grib  (afsides): 

Du  klingende  Bjælde,  du  lydende  Malm, 
Bered  dig  til  Helvedes  brændende  Kvalm! 

Pludderkok:  Og  hvori  bestaar  saa  disse  almægtige  Former?  I  en  Grund- 
lov, som  giver  Folket  Rettigheder,  der  ere  skadelige  for  dets  Moral,  dets  Lykke 
og  Ro. 

Kammerherren:  Men  Herregud!  Er  De  dog  ikke  snart  færdig?  De  be- 
mægtiger Dem  jo  udelukkende  Konversationen. 

Pludderkok:  Jo  strax  En  Konstitution  er  en  Hydra,  en  besynderlig 
Komposition  af  alle  Slags  Hoveder  og  Hjerter.  Naar  en  Solon  eller  en  Ørsted 
eller  en  Franklin,  der  ere  sjældne  Fænomener,  udspille  Matadorer,  saa  kommer 
en   Herostrat  med   sin   Basta  og  enhver  Pitt  med  sin   Besyv. 

Jens  Grib;    Men  Basta  er  jo  selv  en  Matador,  Herre!    Deres  Lignelse  halter. 

Pludderkok:  Det  gjør  alle  Lignelser,  men  jeg  veed,  at  alle  mine  ere  en 
glødende  Begejstrings  Fostre ! 

Jens  Grib  indfører  derpaa  Chlor,  og  det  lykkes  denne  at 
sætte  Splid  forst  mellem  Pludderkok  og  Bagsværd  og  der- 
næst mellem  Pludderkok  og  Kammerherren.  Tilsidst  udfordrer 
Kammerherren  sin  Modstander,  der  havde  vovet  sig  saa  vidt, 
at  han  sagde:     «Jeg  spytter  ad  Deres  Adel.»     Under  den  Strid, 

der  nu  opstaar,  viser  Hofjunkeren  sig  som  en  Pjalt,  hvoraf 
Grib  benytter  sig  til  at  overbevise  Justitsraaden  om,  at  han  er 
langt  bedre  tjent  med  at  faa  Chlor  til  Svigersøn. 

Da  Alt  er  klappet  og  klart,  siger  Jens  Grib:  «Men  var 
det  nu  ikke  passende,  at  vi  gjorde  Ende  paa  det,  for  jeg  skulde 
hen  at  solde  med  mine  Folk  fra  Foreningen.  Lad  os  ende 
med  en  Vise.  Hvem  kan  synge,  for  jeg  fik  Nok  af  det  ifjor.» 
«Aa  ja, »  svarer  Bagsværd:  «lad  os  synge  den  Borgersang  af 
Conradsen,  der  stod  i  Bladet  forleden;  den  endte  saa  dejligt 
med,  at  Ledet  var  i  Lave.»  «Aa  Snak,»  indvender  Jens  Grib, 
«nej,  her  har  jeg  en  Vise  af  Poul  Rytter  i  Lommen;  med 
Borgerdigteren  Conradsen  kan  jeg  dog  nok  konkurrere.  Men 
der  staar  jo  Hr.  Tolstrup !  *  De  synger  jo.  Aa  vær  saa  god 
at  komme  herhen.  Den  gamle  Melodi,  gamle  Kapelmester !». 
Saa  fulgte  Slutningssangen :  «Vi  er  en  liden  men  modig  Hær, 
som  altid  ligger  i  Krig. » 

Efter  Forestillingen  var  der  naturligvis  Gilde  i  Akademicum, 
hvor  den  stilfærdige  theologiske  Student  y.  C.  Hostrup,  som 
alt  havde  begyndt  at  faa  Navn  af  Poet,21  mødte  frem  med  en 
Vise  til  Poul  Rytters  Pris.     Han  siger  her  bl.  A. : 

Vor  Poul,  vi  dig  bragte  saa  gjerne 
Et  kraftigt  Bevis  for  vor  Tak, 
Og  derfor  vi  pressed  vor  Hjerne, 
Saa  fast  den  i  Fugerne  sprak. 
Men  da  vi  ej   fandt  noget  Bedre, 
Vi  udspekulered'   polisk, 
At  vi  for  vor  Rytter  at  hædre 
Bør  pryde  os  hver  med  en  Pisk. 

Den  Student,  som  havde  spillet  Justitsraadens  Rolle,  yacob 
Olavesen,  var  syg,  da  Forestillingen  begyndte,  men  han  tog  sig 
sammen  og  holdt  ud  til  det  Sidste.  Tilskuerne,  der  jublede 
over  hans  Spil,  mærkede  Intet,  men  da  Forestillingen  var  forbi, 
var    det  ogsaa  ude   med   ham.      Ved   hans  Jordefærd  en  Uges 


Bekjendt  Studentersanger,  død  som  Præst. 


tf 


C.  Hostrup 

i  hans  29.  Aar. 


Efter  et  Daguerreotypi. 

Tid  efter  tolkede  Ploug   i  et  sidste  Farvel,    hvad  Akademicum 
havde  tabt  i  denne  beskedne  og  elskværdige  Kammerat. 

Politiet,  der  alt  under  Striden  om  Karrikaturerne  havde 
havt  sin  Opmærksomhed  henvendt  paa  den  akademiske  Læse- 
forening, søgte  paa  forskjellig  Maade  at  komme  Atellanerne  til 
Liv.s.  Det  lykkedes  imidlertid  ikke  dets  Chef  at  faa  fat  paa 
Manuskriptet  til  « Kontubernalerne* ,  hvad  der  fremgaar  af 
følgende  Meddelelse  i  « Fædrelandet »  for  29.  Marts   1841: 

«Saalænge  Frederik  VI  regerede,  har  der  som  bekjendt  aldrig 
været  gjort  mindste  Ophævelse  af  den  Frihed,  private  Selskaber 
ved  Forestillinger,  Juleløjer  og  deslige  have  brugt,  hvorved  der 
naturligvis  kan  være  forefaldet  Meget,  som,  naar  det  rives  ud 
fra  Spøgens  og  Lunets  lette  Regioner  for  at  ransages  af  Politiets 
Spejderblik  eller  drøftes  af  Domstolenes  tørre  Alvor,  let  kunde 
befindes  at  være  i  Strid  med  en  af  de  talløse  Paragraffer  eller 
Reskripter,  hvori  de  utallige  mange  Ting  findes  optegnede,  som 
man  i  Danmark  ikke  tør.  Hvorvel  Erfaringen  nu  maa  have 
vist,  at  saadanne  Spøg,  selv  om  de  stundom  vare  lidt  pikantere, 
end  vort  tamme  Hverdagsliv  taaler,  dog  ikke  have  anden 
Virkning,  end  at  de  Tilstedeværende  have  havt  Noget  at  le 
af  og  de  nærmest  paafølgende  Dage  Noget  at  fortælle,  saa 
synes  man  dog  nu  under  Christian  VIII' s  Regjering  at  tro  at 
burde  betragte  Saadant  med  andre  Øjne. 

« Allerede  sidstafvigte  Fastelavn  har  Politidirektøren  havt 
Skrupler  ved  en  da  forestaaende  «Atellan»;  imidlertid  blev  ved 
Vedkommendes  udmærkede  Konduite  al  videre  Indblanding  og 
Skandale  afværget.  Dette  Forsøg  paa  at  udstrække  Censuren 
over  saadanne  Efemerider,  der  fødes  og  dø  paa  samme  Aften, 
er  igaar  imidlertid  atter  gjentaget  og  bedre  lykkedes,  idet  Hr. 
Etatsraad  Bræstrup  har  tvunget  nogle  Medlemmer  af  « Læse- 
foreningen* til  i  Forvejen  at  meddele  ham  Manuskriptet  til  en 
scenisk  Spøg,  som  igaar  Aftes  skulde  opføres  ved  en  Fore- 
stilling til  Fordel  for  Frederik  VI's  Asyl.  Han  truede  dem 
nemlig  med,  at  han  i  modsat  Fald  aldeles  vilde  forbyde  Fore- 
stillingen,   hvortil    han    ansaa  sig  for  berettiget,    fordi   der   var 

taget  Betaling  for  Billetterne.  Efter  paa  denne  Maade  at  have 
gjort  sig  bekjendt  med  det  aldeles  uskyldige  Manuskript  fandt 
han  vel  ingen  Anledning  til  at  lægge  Forestillingen  under 
Beslag  men  gjorde  de  Vedkommende  ansvarlige  for  Alt,  hvad 
der  ved  samme  maatte  passere.  Man  ser,  at  vi  her  i  Danmark 
gjore  beundringsværdige  Fremskridt  i  Ordets  Frihed,  men,  hvad 
man  ikke  ser,  det  er,  hvor  Grænsen  for  Autoriteternes  Opsyn 
med  Borgernes  Færden  skal  sættes,  naar  man  først  begynder 
paa  at  betræde  en  saadan  Vej.» 

Denne  Meddelelse  har  sikkert  0.  Lehmann  til  Forfatter. 
Han  havde  Dagen  i  Forvejen  overtaget  Ansvaret  for  »Fædre- 
landet«, efterat  den  hidtilværende  ansvarlige  Redaktør  Balthasar 
Christensen  var  bleven  idomt  Censur.  Den  12.  Maj  samme 
Aar  afløste  Ploug  Lehmann  som  ansvarlig  Redaktør,  hvilken 
Stilling  han  derpaa  beklædte  i  over  40  Aar. 


III. 

1  1 84 1  tilspidsedes  Forholdet  mellem  Regjeringen  og  det 
liberale  Parti  i  høj  Grad.  Det  var  nu  øjensynligt,  at  Chri- 
stian VIII  ikke  vilde  imødekomme  Ønsket  om  Skattebevillingsret, 
og  at  han,  støttende  sig  til  Stemann,  agtede  at  sætte  Haardt 
mod  Haardt.  Uagtet  begge  Kongerigets  Stænderforsamlinger 
med  stort  Flertal  havde  anbefalet  Andragenderne  om  udvidet 
Valgret,  Stændernes  Forening  til  een  Forsamling,  Udvidelse  af 
disses  Myndighed  o.  s.  v.,  var  Kongen  ikke  i  mindste  Maade 
tilbøjelig  til  at  lytte  til  deres  Raad.  Tvertimod  tilkjendegav 
han  i  Efteraaret  1841  paa  en  eftertrykkelig  Maade  sin  Hensigt 
ved  ikke  at  gjenvælge  Professor  Schouw  til  Stænderdeputeret 
for  de  næste  sex  Aar,  fordi  han  som  Formand  baade  i  Roskilde 
og  Viborg  med  Styrke  havde  støttet  de  liberale  Forslag. 

Samtidig  var  Krigen  mod  Pressen  i  fuld  Gang.  For  en 
Nutidsbetragtning  er  det  vanskeligt  at  forstaa,  at  Regjeringen 
kunde  optræde  saa  smaaligt  og  saa  hensynsløst,  som  den  paa 
mangfoldige  Maader  gjorde.  Den  opnaaede  i  Virkeligheden 
kun  det  Modsatte  af,  hvad  den  vilde,  og  det  gik  ud  over 
Kongen,  som  ved  Begyndelsen  af  1842  var  saa  lidet  populær 
i  Kjøbenhavn,  at  dets  Indbyggere  ikke  tog  noget  Hensyn  til 
hans  Ønsker.  At  det  var  kommet  saa  vidt  i  det  loyale  Dan- 
mark,  maatte  han  væsenlig  tilskrive  sig  selv. 

Han  maatte  se  paa,  at  Kjøbenhavns  Borgerrepræsentanter, 
der  visselig  vare  et  tro  Udtryk  for  det  velstaaende  Bour- 
geoisis Meninger,  valgte  Orla  Lehmann  til  Viceformand,  og  da 
Kancelliet  satte  denne  under  Tiltale,  fordi  han  paa  et  Valg- 
mode i  Nykjøbing  p.  F.  skulde  have  udbredt  Had  og  Misnøje 
mod  Rigets  Forfatning,  rejste  der  sig  en  Storm,  som  kun  vendte 
sig  mod  dem,  der  havde  sat  Sagen  i  Scene.  Vel  dømte  Højesteret 
den  20.  Januar  1842  Lehmann  til  tre  Maaneders  Fængsel,  men 
samtidig  hermed  blev  den  Dømte  ophøjet  til  Nationens  Afgud. 
I  næsten  hver  en  Vraa  vidste  man  nu,  at  Orla  Lehmann  var  den 
første  Mand  i  Landet,  og  selv  de  mindste  Born,  der  næppe 
kunde  tale,   lærte  at  bede  om  Orla  Lehmanns  Brystsukker. 

I  de  Meningstilkendegivelser,  der  samme  Dag,  Højesterets- 
dommen faldt,  fandt  Sted  foran  Prinsens  Palæ,  hvor  Retten 
dengang  samledes,  og  foran  Lehmanns  Bolig  paa  Lille  Kjøb- 
magergade,  deltog  naturligvis  mange  Medlemmer  af  den  akade- 
miske Læseforening,  men  uagtet  Politiet  utvivlsomt  gjorde  sig 
Umage  for  at  faa  fat  i  Studenter,  var  der  dog  ingen  saadan 
blandt  de  Anholdte.  Men  lidt  over  14  Dage  efter  samlede 
Akademicums  Medlemmer  sig  paa  Morskabstheatret  paa  Vester- 
bro for  at  overvære  Opførelsen  af  en  Atellan,  i  hvilken  Poul 
Rytter  tog  baade  Kongen  og  Stemann  under  Behandling.  Det 
var  «Kjærlighed  under  Karantæne«,  original  Farce  i  1  Akt 
med  Kor,  der  blev  opført  den  7.  Februar.  Personlisten  saa 
saaledes  ud: 

Jens  Grib Hr.  C.  Ploug. 

Fru  Semann Mad.  Ho: 

Generalkrigskommissær  Sablenind Hr.   Dahlerup. 

Frøken  Eidsvold Jfr.  Steenherg. 

Svend  Tveskjæg,    forhenværende  Folketribum,    nu  Skolelærer   og 

Kirkesanger  paa  Samsø Hr.  A.  Steen. 

En  Vægter -     Stausholm. 

Flere  Jyder. 

Scenen  er  paa  Karantæneanstalten   Kyholm. 
Handlingen  foregaar  engang  i  Tiden. 

Denne  Atellan  var  helt  og  holdent  en  politisk  Allegori,  der 
gav  «en  karrikerende  Silhouettegning  af  Statens  ledende  Aander», 
og  i  hvilken  «der  henpegedes  paa  en  fri  Forfatning  og  et  enigt 
Skandinavien »-1  Jens  Grib  er  her  baade  den  gamle  Solde- 
broder og  det  danske  Folk.  Han  har,  siger  han,  aldrig  be- 
gaaet  andet  Ondt  end  Sold;  han  sover  helst  tolv  Timer  af 
Døgnet  og  gaber  Resten  af  Tiden.  Fru  Semann  er  Præsidenten 
for  det  kongelige  danske  Kancelli,  Repræsentanten  for  det  her- 
skende Regjeringssystem,  Poul  Christian  Stemann.  Hun  raader 
Jens  Grib  til  at  sky  al  Bevægelse  og  til  især  at  lade  være  med 
at  skrive,  da  dette  enten  er  unyttigt  eller  skadeligt. 

Fru  Semann:  Der  har  du  din  Nathue,  tag  den  kjønt  paa  og  sæt  dig 
ned  og  plej  din  Magelighed. 

Jens   Griå:     Nej,    den    vil  jeg  ikke  have  paa,    den  klæder  mig  afskyeligt. 

Fru  Semann:  Aa  Snak,  den  giver  dig  just  den  Værdighed,  som  du 
ellers  savner. 

yens  Grib:  Jeg  ta'er  den  ikke  paa,  Tante,  jeg  er  ingen  Nathue  og  vil 
ikke  sejle  under  falsk  Flag. 

Fru  Semann:  Ja,  men  du  bliver  det  nok  engang  og  saa  har  du  godt  af 
at  øve  dig.     Gjør  nu  ingen  Optøjer,  mens  jeg  er  i  Kjøkkenet. 

Generalkrigskommissær  Sablenind  maa  opfattes  som  selve 
Christian  VIII.  Idetmindste  vare  alle  Tilskuere  paa  det  Rene 
med,  at  det  maatte  være  ham,  thi  Generalkrigskommissæren 
havde  samme  Tilbøjeligheder  og  Liebhaverier,  som  Kongen  efter 
den  almindelige  Opfattelse  nærede.  Da  Cand.  theol.  H.  V. 
Dahlerup,  der  spillede  denne  Rolle,  kom  ind  paa  Scenen  gna- 
vende paa  en  Postej,  vare  Alle  strax  med.  I  sine  forskjellige 
Replikker  fortæller  Generalkrigskommissæren,  at  han  holder  meget 
af  at  more  sig,  at  han  har  et  stort  Talent  som  maitrede  plaisir, 
at  han  ynder  Baderejser,  at  han  finder  sin  Appanage  for  ind- 
skrænket, at  han  bestandig  har  uforudseelige  Udgifter,  at  han 
solder  Jens  Gribs  Penge  op,  at  han  holder  meget  af  at  se  sig  om 
i  Kjøkkenet,  «der  er  det  Sted,  hvor  man  grundigt  studerer  Øko- 
nomi«,   o.  s.  v.      Der    hentydes    dernæst    til    Kongens    Mangel 

paa  Mod  ved  Replikker  som  « Vil  De  bare  se,  hvor  mine  Buxer 
allerede  ryster »  og  «Det  er  det  Bedste  at  faa  Sagen  afgjort  med 
saa  liden  Støj  som  muligt,  thi  mine  Nerver  ere  meget  ømfindlige». 
Da  han  endelig  tilbyder  Vægteren  paa  Kyholm  3  Mark,  dersom 
denne  kan  forhindre,  at  Jens  Grib  flygter  bort  med  hans  Gud- 
datter Froken  Eidsvold,  kunde  Ingen  tage  Fejl  af,  hvad  der 
mentes,  da  det  var  almindelig  bekjendt,  at  der  var  blevet  givet 
3  Mark  til  de  Folk  fra  Gaden,  som  spændte  Hestene  fra  Kongens 
og  Dronningens  Vogn  og  trak  den  til  Amalienborg  Sølvbryllups- 
dagen. 

Frøken  Eidsvold,  som  Jens  Grib  har  forelsket  sig  i,  er 
den  norske  Forlatning.  Frøkenen  er,  efter  hvad  Generalkrigs- 
kommissæren  fortæller,  født  oppe  i  Norge,  hvor  hun  har  levet 
indtil  nu.  Hun  vilde  gjerne  til  Danmark,  da  alle  hendes  Be- 
kjendte  der  havde  ønsket  hendes  Nærværelse.  Han  har  der- 
for taget  hende  med  til  Kyholm,  hvor  hun  meget  godt  kan 
gjøre  sig  et  Begreb  om  det  øvrige  Land.  Hvis  hun  slap  bort 
fra  Øen,  var  der  ingen  Tvivl  om,  at  hendes  Venner  vilde  gifte 
sig  med  hende.  Om  hendes  Egenskaber  udspinder  der  sig 
følgende  Dialog: 

Generalkr. :  Jeg  veed  ikke,  hvor  De  kan  være  saa  opsat  paa  at  faa  min 
Guddatter  til  Kone.      Hun  er  egenlig   ikke  smuk,  hun   er  meget  firskaaren. 

Jens  Grib:  Det  er  det  Samme,  hun  er  alligevel  ikke  trekantet,  og  jo 
drøjere  hun  er,  desto  bedre  Forslag  er  der  i  hende. 

Generalkr.:  Hun  mangler  Dannelse;  hun  bærer  ganske  Præget  af  sit  raa 
Fædreland,  hvor  kun  de  realistiske  Interesser  respekteres.  Hun  kjender  knap 
Kjærlighed  af  Xavn. 

Jens   Grib:    Det  er  det  Samme,  jeg  skal  praktisk  manuducere  hende  deri. 

Generalkr.:  Hun  kunde  i  det  Hele  være  meget  bedre,  hun  er  et  Hast- 
værksarbejde. 

Jens   Grib:      Det  er  det  Samme,   hun  er  alligevel  et  godt   Stykke  Arbejde. 

Generalkr. :  Ja,  men  De  vil  aldrig  kunne  harmonere  med  hende,  hun  er 
saa  forfærdelig  demokratisk  sindet;  hun  vil  hver  Dag  gjøre  Dem  Udøvelsen  af 
Deres  husherrelige  Rettigheder  stridig. 

Jens  G>ib:     Det  skal  vi  let  undgaa  derved,  at  jeg  lader  hende  regjere  Huset. 

Svend  Tveskjæg  er  daværende  Professor  ved  Universitetet 
Algreen  Ussing,  der  nu  har  begyndt  at  holde  igjen  som  Politiker. 
Han  benævnes  derfor  « forhen  Folketribun» ,  og  naar  han  i 
Stykket  optræder  som  Kirkesanger  og  Skolelærer,  er  det,  fordi 
han  utrættelig  skrev  om  Reformer  af  Skolevæsenet.  Da  Grib 
spørger  ham,  om  de  ikke  have  samme  politiske  Anskuelser, 
svarer  han:  «Ja,  det  forstaar  sig.  I  Hovedsagen  ere  vi  enige; 
det  Eneste,  hvori  jeg  og  mine  liberale  Venner  divergere,  det 
er  Midlerne  for  deres  Udførelse.  De  anse  det  for  tilstrækkeligt, 
at  Landet  faar  en  fri  Forfatning.  Saa  tro  de,  at  Alt  vil  komme 
af  sig  selv;  jeg  anser  det  for  rigtigere,  at  vi  faa  Realskoler. 
Saa  tror  jeg,  at  Alt  vil  komme  af  sig  selv».  Senere  faar  han 
Lejlighed  til  i  Generalkrigskommissærens  og  Fru  Semanns  Nær- 
værelse at  komme  med  en  Udgydelse  som:  «Det  er  i  Sandhed 
sørgeligt,  naar  Ulydighedens  og  Frækhedens  Aand  griber  om 
sig  blandt  den  yngre  Slægt  og,  hver  Dag  der  gaar,  stedse 
yderligere  træder  frem  for  Lyset,  men  endnu  sørgeligere,  naar 
denne  Tidens  Aand  befænger  vore  Nærmeste,  og  naar  den 
sønderriver  de  dyrebareste  Baand  og  spreder  Uenighed  og  Sorg 
i  Familielivets  Skød.»  Generalkrigskommissæren  bliver  saa  be- 
gejstret over  denne  Bedemandssnak,  at  han  udbryder:  «Kjære, 
jeg  beundrer  Deres  Talegaver.  De  burde  have  en  Guldpokal 
for  det  skjønne  Foredrag,  hvis  man  havde  en  ved  Haanden.» 
Da  Jens  Grib  og  Frøken  Eidsvold  ere  blevne  enige  om 
at  ville  have  hinanden,  lader  Greneralkrigskommissæren  og  Fru 
Semann  Frøkenen  indespærre,  og  samme  Skjæbne  venter  Jens 
Grib,  da  man  pludselig  hører  Marseillaisen  synge  langt  borte. 
Almindelig  Forfærdelse  opstaar,  især  da  Jens  Vægter,  som  har 
været  ude  at  rekognoscere,  kommer  tilbage  med  den  Meddelelse, 
at  et  stort  Skib  sætter  Folk  i  Land.  Generalkrigskommissæren, 
som  først  havde  forsikret,  at  hans  højre  Haand  skulde  visne, 
før  han  tænkte  paa  Overgivelse,  krøb  imidlerlid  et  Øjeblik 
efter  under  Bordet. 

Kort  efter  styrte  de  Folk,  der  ere  gaaede  i  Land  paa  Øen, 
ind  i  Huset  og  synge  til  Marseillaisens  Toner: 

En  Frihedsaand  vi  har  annammet, 

Af  Aarhundreders  Kval  er  den  fød, 

Mange  Slægters  Blod  den  ammed 

Før  den  Verdens  Mulm  gjennembrød; 

Men   nu   den   mægtig  raader  Livet, 

Den  løfter  Modet  i  vor  Barm, 

Den   styrker  Kraften  i  vor  Arm, 

Med  den  er  os  Sejren  givet: 

Brus  højt  vor  Frihedssang, 

Flyv  over  Sø  og  Vang! 

Og  meld  hver  Træl, 

At  Livets  Aand  vil  snart  indfri  sin  Gjæld. 

Det  viser  sig  nu,  at  de  Fremmede  ere  de  bekjendte  jydske 
Stænderdeputerede,  der  have  talt  djærve  Ord  i  Viborg.  De 
ere  nu  Herrer  paa  Øen,  og  baade  Fru  Semann  og  General- 
krigskommissæren  maa  finde  sig  i,  at  Jens  Grib  forlover  sig  med 
Frøken  Eidsvold.    Da  hun  er  kommen  ud  af  sit  Fængsel,  siger: 

Første  Jyde:  Naa  forestil  os  saa  for  din  Kjæreste,  det  er  da  ikke  mer 
end  din  forbandede  Skyldighed. 

Jens  Grib:  Med  stor  Fornøjelse!  (Tager  hende  ved  Haanden.)  Ser  du  min 
Pige,  det  er  Hr.  Otterstrøm,  Hr.  With,  Hr.  Fleischer,  Hr.  Funder,  Hr.  Nyholm, 
Hr.  Kirk,  Hr.  Schylte,  og  det  er  min  Søn  Roulund.  Dem,  mine  Herrer,  fore- 
stiller jeg  min  Kjæreste,  Frøken  — ,  ja  Død  og  Pine,  det  er  s'gu  sandt,  jeg  har 
jo  glemt  at  faa  dit  Navn  at  vide. 

Alle  Jyderne:  Nej,  det  er  ypperligt,  han  ved  ikke  engang,  hvad  hans 
Kjæreste  hedder. 

Jens   Grib'.     Sig  os  dit  Navn,  min  søde  Pige! 

Frøken  Eidsvold:     Christiane  Eidsvold. 

Jens  Grib:     Ak,   saa  har  jeg  jo  kjendt  dig  længe  af  Omtale,   før  jeg  saa  dig. 

Alle  Jyderne:     Ja,  det  har  vi  Allesammen. 

Jens  Grib:  Jeg  synes  nok,  der  var  Noget,  der  forekom  mig  saa  uhyre 
bekjendt  hos  dig,  og  som  strax  trak  dig  til  mig  med  magnetisk  Kraft. 

Første  Jyde:     Og  Deres  Geburtsdag  er  jo  i  Maj,   ikke  saa? 

Frøken  Lidsvold:     Jo  ganske   rigtigt! 

Jens    Vcegter   (kommer  med  Vin  og  Glas). 

Jens  Grib:  Naa,  tag  Glas  Godtfolk!  jeg  haaber,  at  de  vil  gratulere  mig 
til  Afsluttelsen  af  denne  skandinaviske  Union. 

Anden   Jyde:     Ja,  men  lad  os  synge  til. 

Kor. 
Længe  var  Nordens 
Herlige  Stamme 
Spaltet  i   trende 
Sygnende   Skud; 
Kraften,  som  kunde 
Verden  behersket, 
Tyggede  Sul  fra 
Fremmedes  Bord. 

Atter  det  Skilte 
Bøjer  sig  sammen; 
Engang  i  Tiden 
Vorder  det  Et; 
Da  skal  det  frie 
Mægtige  Norden 
Føre  til  Sejer 
Folkenes  Sag. 

Alle  Jyderne:     Jens  Grib  og  hans  Kjæreste  leve!  Hurra!  Hurra! 

Jens  Grib:  Tak,  I  gode  Venner  og  jydske  Mænd.  Ja  det  er  ikke  noget 
blindt  Lune  af  Skjæbnen,  at  hun  lod  Hjælpen  komme  fra  Jylland,  thi  der  er 
det,  den  Kraft  gror,  som  kan  holde  ud  til  Enden  og  være  Grundstenen  for 
Fremtidens  Hæder  og  Held. 

Da  Jens  Grib  tilsidst  udbragte  et  Leve  for  den  norske  For- 
fatning,  stemmede  Tilskuerne  i  med. 

Skandinavismens  Slagsang  saa  saaledes  første  Gang  Lyset 
her.  Den  greb  Sindene  med  en  uimodstaaelig  Magt ;  fra  denne 
Ateilan,  der  kun  blev  spillet  for  Studenter,  vandrede  den  ud 
over  hele  Landet,  og  da  disse  næste  Aar  drog  til  Upsala, 
bragte  de  den  med  sig  til  Sverige.  I  over  50  Aar  har  den 
holdt  sig  lige  frisk  trods  alle  Skuffelser.  De,  der  vare  saa 
lykkelige  at  høre  Studentersangforeningerne  fra  Kjøbenhavn, 
Kristiania,  Lund,  Upsala  og  Helsingfors  ved  det  nordiske  Stu- 
dentermøde i  1875  i  Upsala  synge  « Længe  var  Nordens »,  saa  det 
gjaldede  i  Carolina  rediviva's  store  Sal,  ville  vidne,  at  den  havde 
bevaret  sin  gamle  Livskraft,  og  at  den  endnu  var  i  Stand  til 
at  løfte  Sjælene  og  vække  Haab  om  bedre  Tider. 

Hvem  der  ikke  var  fornøjet  med  « Kjærlighed  under  Karan- 
tæne«, det  var  Politidirektøren,  som  dog  ikke  selv  havde  set 
Stykket.  Akademicums  Bestyrelse  havde  været  saa  høflig  at 
indbyde  ham,  men  han  havde  undskyldt  sig,  hvad  han  iøvrigt 
plejede  at  gjøre.  Om  hans  Optræden  næste  Dag  haves  der 
to  forskjellige  Beretninger.  Den  ene,  der  støtter  sig  til  Tradi- 
tionen, 2  gaar  ud  paa,  at  Politiet  Morgenen  efter  Opførelsen  ind- 
fandt sig  i  « Akademisk  Læseforening  »s  Lokale  og  tilsagde  Re- 
præsentanterne til  at  møde  hos  Bræstrup.  De  forsamlede  sig 
saa  om  Formiddagen  for  at  raadslaa  om ,  hvad  der  var  at 
gjøre.  Da  de  anede,  hvorfor  de  vare  tilsagte,  blev  Sufflør- 
exemplaret  og  de  enkelte  Roller  brændte.  Ploug  foreslog  der- 
paa  sine  Kolleger,  at  de  ikke  skulde  give  Møde  hos  Politi- 
direktøren, og  heri  var  alle  de  øvrige  Repræsentanter  enige 
med  ham  undtagen  Cand.  theol.  Boethe,  som  gik  op  til  Bræstrup, 
der  ganske  rigtig  forlangte  Manuskriptet  til  Atellanen,  da  det 
var  «oprørsk».  Han  fik  det  Svar,  at  det  var  brændt,  hvor- 
med han  lod  sig  nøje.  Selve  Stykket  er  imidlertid  til  endnu, 
idet  Kladden  ikke  var  brændt.  Den  havde  man  gjemt  paa  et 
Sted,  hvor  Politiet  aldrig  vilde  falde  paa  at  søge,  nemlig  i 
Arresten  hos  Orla  Lehmann. 

Den  anden  Beretning  stammer  fra  Ploug  selv.  Han  for- 
tæller,3 at  Politidirektøren,  der  blev  meget  afficeret  over  Ko- 
medien, ønskede  at  læse  den.  Da  dette  imidlertid  ikke  kunde 
ske,  nøjedes  han  med  et  Recit  af  Scenegangen.  Efterat  han 
en  Tid  lang  havde  studeret  denne  og  muligvis  raadført  sig  med 
højere  Vedkommende,  lod  han  den  syv  Mand  stærke  Bestyrelse 
tilsige  til  et  Møde  hos  sig,  medens  han  ellers  plejede  at  lade 
det  være  Nok  at  tale  med  Formanden.  Bestyrelsen,  der  saa- 
ledes  ventede,  at  der  vilde  foregaa  noget  Overordenligt,  vilde 
helst  ikke  forhandle  mundligt  for  at  kunne  være  Herre  over,  hvad 
der  blev  sagt,  og  den  mødte  derfor  ikke  men  sendte  et  Brev, 
hvori  den  udbad  sig  Bræstrups  Besked  meddelt  skriftligt.  Den 
afventede  derpaa  i  Akademicums  Lokale  den  Mulighed,  at  en 
Politistyrke  vilde  give  Møde  for  at  ledsage  den  op  paa  Kammeret. 

Det  kom  dog  ikke  saa  vidt,  Budet  kom  tilbage  med  den  Besked, 
at  Politidirektøren  var  bleven  meget  vred,  og  at  han  havde 
kastet  Brevet  hen  ad  Bordet.  Senere  hørte  man  ikke  Mere  fra 
ham  om  denne  Sag. 

Fik  han  saaledes  ikke  fat  i  Bestyrelsen,  saa  bevirkede  dog 
Rygtet  om,  at  han  havde  villet  se  ind  til  den,  at  der  udbrød 
Panik  blandt  en  Del  af  Akademicums  Medlemmer,  der  ind- 
bildte sig,  at  det  var  farligt  at  vedblive  at  være  i  en  saadan 
Forening.  Folk,  der  havde  moret  sig  godt  over  Stykket,  troede 
sig  halvt  om  halvt  medskyldige  med  Forfatteren  og  skyndte 
■sig  med  at  skrive  deres  Navne  i  Udmeldelsesprotokollen.  For- 
eningen, der  plejede  at  have  500  Medlemmer  om  Vinteren  og 
mellem  200  til  300  om  Sommeren,  led  derved  et  betydeligt 
pekuniært  Tab. 

For  at  bøde  herpaa  besluttede  nogle  af  Medlemmerne  at 
opføre  « Kjærlighed  uden  Strømper«,  og  de  formaaede  saa 
Hostrup  til  at  sprive  et  Forspil.  Desuden  optraadte  fire  Tyroler- 
sangere de  Herrer  Judli,  Dudli,  Dumli  og  Brumli,  samt  Danser- 
inden Donna  Gustava  de  Castanna*,  som  dansede  en  Cachucha. 
I  « Kjærlighed  uden  Strømper*  spillede  K.  Mantzius  Johan  v.  Eh- 
renpreis,  A.  Steen  Mads  og  Russen  Kr.  Arentzen  Mette.  Efterat 
den  første  Forestilling,  der  fandt  Sted  paa  Theatret  i  Kannike- 
stræde, havde  gjort  megen  Lykke,  blev  Aftenunderholdningen 
gjentagen  paa  Vesterbros  nye  Theater.  I  «Et  Forspil*  optræder 
Jens  Grib,  der  bestormes  af  et  Kor  af  Rykkere,  bestaaende  af 
Skræddere,  Lysestøbere,  Marskandisere,  Spækhøkermadammer, 
Skomagerdrenge  o.  s.  v. 

Efterat  de  have  rykket  ham  for  deres  Tilgodehavende, 
siger  en 

Skrædder:  Ja  det  er  ikke  Nok  dermed,  for  det  er  og'saa  bekjendt,  at  De 
hører  til  disse  hersens  liberale  Skraalere. 

En  Marskandiser:     Ja,  og  at  De  staar  under  Politiets  specielle  Opsyn. 


*   Gustav  Carstensen,  faldt  i  Slaget  ved  Isted  som  Premierlieutenant  i  Artilleriet. 

Jens  Giib:  Det  var  da  et  meget  smigrende  Rygte.  Idetmindste  vilde  jeg 
anse  det  for  en  stor  Honnør,  hvis  vort  oplyste  Politi  vilde  gjøre  mig  til  særlig 
Gjenstand  for  sin  kjærlige  Omsorg. 

En  Lysestøber:     Ja,  det  er  sg'u  vitterligt. 

Jens  Grib:  Men  iøvrigt  maa  jeg  erklære  det  for  en  aldeles  falsk  Efter- 
retning. 

En  Spækhøker  madamme:  Da  maa  jeg  sige,  at  det  var  meget  rimeligt,  om 
Politiet  vilde  passe  lidt  paa  Dem,  for  det  er  en  skandaløs  Maade,  De  behandler 
honnette  Folk  paa. 

Jens   Grib  (meget  galant):      Hvad   mener  Fruen? 

Spækhøker  madammen:  Aa,  jeg  mener,  at  De  skulde  holde  Deres  Øjne  for 
Dem  selv  og  ikke  sidde  saadan  i  Deres  Vindue  og  glo,  saa  at  ingen  Dame  med 
nogen  finere  Følelse  kan  udholde  at  gaa  igjennem  Vimmelskaftet.  Jeg  maa  og- 
saa  sige,  at  det  er  en  meget  ordinær  Opførsel,  De  viser,  og  jeg  kan  ikke  be- 
gribe, hvorledes  det  kan  kaldes  gentilt. 

Jens  Grib:  Og  jeg  kan  ikke  heller  begribe,  hvad  Ordinært,  der  kan  være 
deri,   at  jeg  engang  imellem   ser  ud  af  mine  egne  Vinduer. 

Spækhøkerniadammen:  Aa,  De  kan  sagtens  snakke,  men  De  er  et  simpelt 
Menneske.  Der  kom  nu  min  Datler  hjem  forleden  Dag  ■ —  stakkels  Sjosefine!  — 
hun  er  mere  delikat  end  som  saa,  og  hun  var  grædefærdig,  fordi  De  havde 
siddet  i  Deres  Vindue  og  skoptiseret  over  hende,  og  saa  bandte  og  galede  hun 
paa,  at  hun  aldrig  mere  skulde  sætte  sine  Ben   i   Vimmelskaftet. 

Jens   Grib:     Det   stakkels  Vimmelskaft! 

Spækhøkermadammen:  Og  naar  De  saa  har  siddet  der  og  skumlet  over 
dannede  Mennesker,  der  er  meget  fornemmere  end  De,  saa  rykker  De  al  Deres 
Ondskab  ind  i  det  nedrige  Blad,  som  kaldes   «Corsaren». 

Skrædderen:  Ja,  det  er  en  bekjendt  Ting,  at  det  er  Dem,  der  redigerer 
«Corsarens. 

Jens  Grib:  Da  er  det  ikke  mig  bekjendt,  og  det  er  dog  Noget,  som  jeg 
selv  maatte  have  en   Mening  om. 

Spækhøkermadammens  Vrede  over,  at  Akademicums  Med- 
lemmer i  Stueetagen  i  Vim melskaftet  sad  og  «skoptiserede»  over 
hendes  Datter,  v\ir  let  forklarlig.  Kr.  Arentzen  fortæller  nemlig 
i  sine  Erindringer:1  «I  Vinduerne  sad  mere  soignerede  Herrer 
med  Chokolade  og  Cigar  ikke  aldeles  ufølsomme  for  de  paa 
Gaden  forbipasserende  Skjønne.»  Da  Rykkerne  ere  gaaede, 
præsenterer  Jens  Grib,    der   her   er  Personifikationen   af  Akade- 

micum,  sig  for  Publikum  og  giver  bl.   A.   følgende  Oplysninger 
om  sig  selv: 

Den  tossede  Snak,  at  jeg  redigerer  «Corsaren»  og  staar  under  Politiets 
Opsyn,  vil  jeg  ikke  værdige  et  Ord,  men  der  er  et  andet  Rygte,  som  sagtens 
skurrer  mere  i  Damernes  Ører,  det  nemlig,  at  jeg  er  en  Svirebroder,  som  hver 
Aften  drikker  mig  fuld  og  gjør  Spektakler  paa  Gaderne  o.  s.  v.  O,  mine  Damer, 
jeg  vilde  blot  ønske,  at  De  engang  kunde  komme  i  mit  Hjem  i  Vimmelskaftet 
og  smage  paa  den  Punsch,  som  jeg  der  faar  at  drikke,  saa  vilde  De  nok  indse, 
hvor  urimeligt  det  er,  at  jeg  skulde  faa  Lyst  til  at  drikke  for  Meget  af  den. 
Endelig  beskylder  man  mig  for  —  og  jeg  tilstaar  med  Grund  —  at  jeg  holder 
meget  af  at  sidde  i  mit  Vindue  og  se  paa  de  forbigaaende  Damer;  men  Herre- 
gud, hvem  gjør  ikke  det?  Og  naar  jeg  nu  i  lang  Tid  ikke  har  set  Andet  end 
skimlede  Bøger  og  røgende  Studenter,  hvem  vil  da  fortænke  mit  trætte  Øje  i  at 
søge  Vederkvægelse? 

Jeg  er  født  den  5.  April  —  Aaret  kan  jeg  ikke  huske,  men  det  veed  jeg, 
at  jeg  er  meget  yngre,  end  jeg  ser  ud  til.  Min  Vugge  stod  i  Kannikestræde, 
og  der  henrandt  mine  Barndomsaar  i  uforstyrret  Ro. 

Ak  hine  skjønne   Dage 
Jeg  kalder  mig  igjen, 
Der  randt,  der  randt  saa  fage 
»  I   Kannikestrædet  hen. 

Der  sad  de  fromme  Gemytter 
Omkring  et  Familiebord 
Og  førte  lange  Disputer 
Med  store  Hegelske  Ord. 

Ak  aldrig  skal  jeg  glemme 
Det  snævre  venlige  Bur, 
Hvor  Vrøvleho'dets*  Stemme 
Lød  frit  foruden  Censur. 
Der  kunde  man  lystelig  drikke 
Og  brugte   dog  ingen  Kredit, 
Thi  Punschen  kjendte  man  ikke, 
Og  Vandet  havde  man  frit. 

Mine  første  Ynglingeaar  tilbragte  jeg  paa  Hauserpladsen.  Her  vaagnede 
min  Selverkjendelse,  og  i  Bevidstheden  af  min  Ungdomskraft  nød  jeg  Glæden 
i  fulde  Drag.     Ja  det  var  lystige  Dage. 


*  I  Akademicum  havde  man  et  Vrøvlehoved,    der   svarede  til  Løvehovedet   i 
Studenterforeningen. 

Det  øde  Torv  blev  bange 
For  Ungdoms  friske  Lyst, 
Naar  Ord  og  Skrig  og  Sange 
Sig  hæved  fra  vort  Bryst, 
Naar  lokket  af  Dagsinteresserne 
Vi  samledes  i  Kvæld 
Og  gjorde  vel  og  af  Adresserne 
Et  ufornødent   Spræl. 

Og  mens  i   Nordens   gamle  Kraft 

Sieur  Barfod  gik  tilbunds. 

Studered'  vi  den  vamle  Saft, 

Som  Værten  kaldte  Punsch. 

Og  Glæden,  som  kransed'    Pokalerne 

Og  var  i  Alt  præsent, 

Har  rejst  sig  i   «Contubernalerne» 

Et  lystigt  Monument. 

Ja,  mine  Damer,  De  veed  nok  næppe,  hvad  t Kontubernalerne*  er,  men 
hvis  De  vil  behage  at  spørge  Deres  Kavallerer.  saa  skal  De  faa  at  vide,  at  det 
er  Noget,  der  er  vel  værdt  at  kjende.  Nu  bor  jeg  i  Vimmelskaftet.  De  kjender 
nok  Gaarden.  Her  har  jeg  oplevet  Meget  baade  Ondt  og  Godt,  men  jeg  vil 
blot  fortælle  det,  som  plejer  at  interessere  Damer  mest,  nemlig,  at  jeg  blev  forlovet.* 

Hvor  bag  Theatret  en  Kanal 
Mod   Holmens   Kirke  triner, 
Der  sad  en  Mø  paa  første  Sal 
Bag  purpurne  Gardiner. 
Hun   fulgte   trofast  Modens   Kald, 
Hun   sang  som   en   Forconi 
Og  holdt  Koncert  og  gjorde  Bal, 
Og  det  var  saa  mahogni. 

Det  faldt  mig  ind,  at  det  maaske  kunde  være  et  Parti  for  mig,  hun  lod 
til  at  synes  det  Samme,  og  saa  blev  vi  da  forlovede  og  Bryllupsdagen  berammet. 
Men   De  har  maaske  hørt,  hvorledes  det  gik: 

Jeg  var  for  vild  og  hensynsløs 
Og  dertil  for  politisk. 
Hun  var  en   smuk  og  listig  Tøs 
Men  altfor  pæn  og  kritisk. 


*  Sigter   til    et   af   de    mislykkede    Forsøg    paa    at    sammensmelte    Studenter 
foreningen  og  Akademicum. 

Vor  Pagt  var  sluttet   kun   paa   Slump 
Og  stred   imod   Naturen. 
Hun   var  for  fin  og  jeg  for  plump. 
Og  saa  gik  den  i  Skuren. 

Og  vi  fandt  os  begge  to  ganske  godt  i  det,  for  det  var  sandelig  intet 
Inklinationsparti.      Og  nu   er  jeg  atter  Pebersvend,   som  jeg  var  før. 

I  Efteraaret  1842  skrev  Hostrup  en  Vise  til  en  Komedie 
efter  Opfordring  af  sin  Ven  Ernst  Bruun,  senere  Justermester  i 
Kjøbenhavn.  Bruun  spillede  i  Komedien,  som  ikke  var  af  Hostrup, 
en  jævn  Borgerkone  og  ønskede  gjerne  en  Sang  i  den  morali- 
serende Tone,  som  gik  igjennem  de  af  Triblers  Enke  udgivne 
Gadeviser.  Netop  samtidig  havde  nogle  Russer,  der  som  Re- 
krutter i  Studenterkorpset  fik  deres  første  Indøvelse  i  Gothers- 
gades Exercerhus,  begaaet  en  Uforsigtighed,  der  strax  blev 
udlagt  som  et  Bevis  paa,  hvor  vidt  den  demokratiske  Aands 
onde  Instinkter  havde  bredt  sig.  De  havde  med  deres  Bajo- 
netter pirret  til  en  gammel  støvet  Buste,  der  var  opstillet  i 
den  østre  Ende  af  Exercerhuset,  men  de  havde  ikke  taget  sig 
iagt  for,  at  den  ikke  stod  fast  paa  Fodstykket,  saa  at  den 
faldt  ned  og  gik  itu.  Til  alt  Uheld  forestillede  den  Frederik  VI, 
og  nu  laa  der  et  Hus.  Der  blev  nedsat  en  Krigsret,  men 
under  denne  fremkom  der  saa  formildende  Omstændigheder,  at 
de  slap  forholdsvis  godt  derfra.  Dommen  lød  nemlig  paa,  at 
Studenterne  R.  Kopp  og  E.  Flemmer  blev  dømte  til  to  Maa- 
neders  Arrest  i  Kastellet  og  Student  T.  H.  Lund  til  en  Maaneds 
Vagtarrest  paa  Rosenborg.  Hostrup  besang  nu  denne  Be- 
givenhed i  følgende  Vers: 

Hvor  Studenterne  forlyste 
Sig  paa  tapper  Krigsmaner. 
Stod  der  før  en  gammel   Bøste, 
Men  den  staar  der  inte  mer. 
Ak,  thi  tre  Studenter  kom, 
Som  jeg  nu   vil  synge  om. 

Og  saa  sagde  da  den  Fø'ste 

—   Ej  jeg  siger,   hvad  han   hed    — 

Lad  os  slaa  til  denne  Bøste, 

Saadan  at  den  falder  ned, 
Og  skjønt  det  var  ikke  Ret, 
Gav  de  den  paa  Hovedet. 

Stedse  sanke  Syndens  Børn 
Paa  deres  Hoved  gloendes  Kul. 
Derfor  sagde  Guvernøren* 
»De  skal  puttes  i  et  Hul, 
Og  om  de  bli'er  nok  saa  vre', 
Skal  de  puttes  alle   Tre.» 

Yngling,   agt  paa  denne   Lære, 
Vogt  dig  vel  for  Syndens  Rus. 
Dyden  elsk,  og  hold  i  Ære 
Kongens  Exercerehus. 
Vogt  dig  derfor  vel  for  Sligt 
Paa  Prins  Vilhelms  Distrikt 

Visen  blev  uden  Foranledning  fra  Hostrups  Side  optagen  i 
«Corsaren»  og  blev  derved  overordenlig  populær.  «Den  blev 
mærkelig  derved,  at  den  blev  Moder  til  en  hel  Literatur  af 
parodiske  og  satiriske  Sange  i  Gadevisetone  og  paa  Gadevise- 
melodier.  Dens  nærmeste  Efterfølger  var  Tivolivisen,  der  blev 
lavet  paa  Borchs  Kollegium  af  P.  Faber  og  Hagen,  men  der- 
efter mylrede  de  frem  i  en  lang  Række  af  Aar  og  udgik  næsten 
altid  fra  Studenterverdenen ». r> 

Den  28.  Januar  1843  gaves  der  «paa  det  akademiske  Hof- 
theater  i  Kannikestræde  en  overordenlig  stor  Forestilling  be- 
staaende  af:  I.  Stor  Sinfonie  af  Beethoven,  dito  dito  af  Rom- 
berg udføres  ved  velvillig  Understøttelse  af  de  musikalske 
Medlemmer,  Selskabet  ikke  har;  II.  En  halv  Time  i  For- 
ligelseskommissionen;  III.  Damernes  Emancipation 
eller  Grisetten  paa  Generalforsamling,  original  Vaudeville 
i  2  Akter  af  en  ubckjendt  Forfatter.*  Det  bemærkes  paa 
Plakaten,  at  Tilskuerne  bedes  trampe  dygtigt  mellem  2.  og 
3.   Afdeling,   da  Opholdet  bliver  temmelig  langt.6 

Sæsonens    Hovedbegivenhed    var    dog    det    Karneval,    som 


*  Landgrev  Vilhelm  af  Hessen,  der  var  Guvernør  i  Kjøbenhavn. 

den  akademiske  Læseforening  holdt  i  Hotel  d'Angleterre  den 
27.  Februar  1843. 7  Foreningens  Medlemmer  blev  indbudte  til 
Fest  hos  «Etatsraad  Ploug-*,  ved  hvis  Side  Kr.  Arentzen  figu- 
rerede som  «Etatsraadinde»  i  sort  Silkekjole  Baade  Ploug  og 
Hostrup  havde  anstrengt  sig  for  at  forherlige  Festen.  Her 
blev  saaledes  Plougs  '<Kors  Akademicum!  er  det  dig  selv?» 
afsungen  til  Melodi  af  Fredmans  Epistel  Nr.  13.  I  første  Vers 
præsenteres  Gjæsterne : 

Kors  Akademicum!   er  det  dig  selv? 

Kjender  du  dig  i  det  store  Hotel? 

Du,  som  i  Vimmelskaft-Sølen  sov  vel 

Druknende  i  Gjæld! 

Hvor  er  din  Sfære  af  Tran  og  Tobak? 

Hvor  er  din  Vindustræk  og  din  Schack, 

Oppositionen  med  Briller  og  Frak 

Og  drøvtygget  Snak? 

Her  ser  man  jo  Ministre, 

Ulke  og  Stokfilistre, 

Gentlemen  og  Pak: 

En  afdanket  Formand*  slaar 

Her  paa  Puf  Etatsraads-Folder, 

Og  for  Blomsterpige  gaar 

Mangen  dristig  Solder: 

Se,  Carl  Nielsen**  i  Embedshabit, 

Gamle  Bekjendte  af  Holbergs  Elit', 

Triblers  Fink-Lohr  og  tyrolsk  Kvirrevit 

Og  Frøkner  i   Sort  og  Hvidt! 

Ploug  havde  dernæst  skrevet  Sangen  «Nu  staar  Naturens 
øde  Sal»,  i  hvilken  han  atter  priser  Studentens  simple  Stand, 
og  endelig  havde  han  forfattet  en  længere  Prolog8  «Jerusalems 
Skomager »,  som  Kr.  Mantzius  fremsagde.  Den  evige  Jøde 
har  som  bekjendt  aldrig  Ro.  Han  roder  i  Jorden,  spejder  efter 
Stjernerne  og  læser  i  Bøger  men  finder  aldrig,  hvad  han  søger. 
Han  spaserer  Verden  rundt  med  stundesløs  Hast  og  sysler 
med  Løst  05  Fast.    Derfor  er  han  ogrsaa  i  Stand  til  at  fortælle 


*  Ploug. 
"*  Juridisk   Kandidat  og  Revisor  i   Akademicum. 

Alt,  hvad  der  erforegaaet  i  den  sidste  Tid,  f.  Ex.  i  Konstantinopel, 
hvor  Russen  spillede  L'Hombre  med  to  andre  Magter  og  altid 
sagde  «Tourné  respect*  og  tog  Beterne  hjem,  naar  Sultanen 
sad  over.  Ved  Weichselen  saa  han  en  Sten,  paa  hvilken  der 
stod  skrevet:  «Her  laa  Polen  engang».  I  Preussen,  der  er  et 
herligt  Land,  hvor  man  altid  føler  Regjeringens  Arm,  og  hvor 
den  Tanke,  der  knap  er  født,  strax  bliver  beslaglagt  af  Censor, 
følte  han  sig  ilde  tilpas.     Derfor  tog  han  til  Frankrig: 

Jeg  besøgte  derpaa  en  Pariser-Salon, 

Hvor  Samtalen   gnistred  af  Liv  og   Aand. 

Den  drejede  sig  om  Folkenes  Sag, 

Om  Gjengjældelsens   Stund  og  Gjenfødelsens  Dag, 

Blandt  de  talende  Franskmænd   stod  en  Fremmed,* 

Hans  Øre  lytted',  hans  Tanke  var  med, 

Hans   Øje  lynte,  hans   Kind   var  varm, 

Og  der  steg  et  Suk  fra  hans  bankende  Barm, 

Det  Suk  var  et  Ilbud,  der  gik  til  Hjemmet. 

Et  Bud,  der  meldte  hver  tvivlende  Ven, 

At   han   kommer  gjenfødt  til   Danmark  igjen. 

Efter  en  Sviptur  i  Slesvig,  hvor  han  havde  studeret  Slesvig- 
holstenernes Færden,  var  han  nu  kommen  til  Danmark- 
Omsider  kom  jeg  da  hid  og  saa 
Hoffet  paa  Støvlerne,   Landet  paa  Knæerne 
Og  Folket  listende  om  paa  Tæerne 
For  ej  at  forstyrre  hinandens  Ro. 
Men   Gudsdød!     Jeg   forstyrrer  da   vel   ikke   Dem? 
Af  Frygt  derfor  vil  jeg  ende  min  Tale, 
At  more  Dem  vel  vil  jeg  anbefale 
Samt  at   sove  rigtig  godt,   naar  De  kommer  hjem. 

Hostrup  havde  skrevet  Sangen :  « Kommer,  hvo  som  komme 
vil»   og   «Schleswigholsteinischer  Triumphgesang».9 

Det  var  netop  dengang,  at  det  danske  Folk  for  Alvor  be- 
gyndte at  vaagne  ved  Slesvigholstenernes  uhørte  Optræden  i 
Stænderforsamlingen    i    Slesvig.      I    November    1842    havde    de 


*  Orla  Lehmann. 

forbudt  P.  Hjort  Lorenzen  at  tale  Dansk  og  havde  truet  ham 
med  personlig  Vold,  men  dette  Overmod  bragte  Blodet  i  Kog 
her  i  Hovedstaden.  Den  29.  November  blev  der  i  Hotel 
d'Angleterrq.  holdt  et  Møde  om  denne  Sag,  bvor  bl.  A. 
Tscherning  var  en  af  Hovedtalerne.  Her  vedtog  Forsamlingen 
at  indsende  en  Adresse  til  Kongen,  hvori  danske  Borgere  ud- 
trykte deres  Bekymring  over  de  sidste  Tildragelser,  og  hvori 
de  bevidnede  ham,  at  han  i  sine  Forholdsregler  for  at  hævde 
den  danske  Nationalitets  Ret  og  beskytte  Statsenheden  vilde 
finde  kraftig  Understøttelse  hos  sit  Folk.  Denne  Adresse,  der 
var  fremlagt  i  faa  Dage,  fik  764  Underskrifter,  af  hvilke  ikke 
mindre  end  329  vare  Studenter  og  Kandidater,  medens  69  vare 
Embedsmænd  og  Pensionister.  En  Adresse  til  P.  Hjort  Lorenzen 
fik  639  Underskrifter,  blandt  hvilke  der  fandtes  269  Studenter 
og  Kandidater  og  96%Embedsmænd. 10  I  næste  Maaned  skrev- 
en Lehmann  fra  Paris  i  et  Brev  til  « Fædrelandet »  de  minde- 
værdige Ord:  «Det  slesvigske  Spørgsmaal  er  næst  det  store 
skandinaviske  Spørgsmaal  det  vigtigste  af  alle»  og  «Lad  os 
endelig  med  Tillid  slutte  os  om  vor  Konge». 

Skjønt  de  akademiske  Borgere  saaledes  i  langt  større  Grad 
end  andre  Samfundsklasser  havde  Øjet  aabent  for  de  Farer,  der 
truede  Danskheden  i  Sønderjylland,  var  det  dog  endnu  ikke 
gaaet  op  for  Alles  Bevidsthed,  at  man  burde  gjøre  Alt  for  at 
støtte  den.  Den  akademiske  Læseforenings  Bestyrelse,  i  hvilken 
dog  saa  oplyste  og  begavede  unge  Mænd  som  H.  Brøchner, 
Chr.  Gammeltoft  og  M.  Mørk  Hansen  havde  Sæde,  havde 
f.  Ex.  ikke  Øje  for,  at  man  burde  støtte  Bladet  «Dannevirke» 
i  Haderslev  ved  at  holde  det.  Netop  samtidig  med,  at  Be- 
gejstringen for  P.  Hjort  Lorenzen  var  paa  det  Højeste  i  Kjø- 
benhavn,  afskaffede  det  Bladet.  Sofus  Høgsbro,  den  nuværende 
Formand  for  Folketinget,  skrev  da  i  Forslagsprotokollen,  at 
det  forekom  ham  besynderligt,  at  man  havde  afsagt  dette  Blad 
men  beholdt  flere  af  de  andre  Provinsaviser,  da  det  unægtelig 
indeholdt  de  fleste  selvstændige  og  gode  Artikler,  og  da  det 
desuden  havde  den  særegne  Interesse,    at   det  fra  første  Haand 

gav  en  Skildring  af  Sprogstriden  i  Slesvig,  der  idetmindste  for 
Øjeblikket  havde  tildraget  sig  Alles  Opmærksomhed.  Hertil 
svarede  saa  Gammeltoft:  «Da  Bestyrelsen  ikke  ansaa  « Danne- 
virke »s  Artikler  for  at  være  af  synderlig  Gehalt,  besluttedes 
det  ikke  at  holde  det,  saa  meget  mere  som  Anskaffelsen  af 
dette  Blad  vilde  gjøre  Anskaffelsen  af  et  af  modsat  Tendens 
nødvendig-,   hvilket  Kassens  Tilstand  ikke  tillader.« 

Denne  mærkelige  Afgjørelse  blev  naturligvis  strax  Gjen- 
stand  for  en  skarp  Kritik.  Kr.  Arentzen  skrev  bl.  A.:  «Ikke 
at  tale  om,  at  et  Blad,  der  fægter  for  en  saa  god  Sag  og  mod 
saadanne  Modstandere  som  de  smaa  og  store  tydsksindede 
Embedsmænd,  og  som  er  belemret  med  en  Censor,  der  er 
aldeles  afhængig  af  disse,  vel  fortjener  Understottelse,  da  det 
tilmed  næppe  staar  paa  saa  faste  Fødder,  at  det  kan  undvære 
denne,  er  det  vistnok  især  for  nærværende  Tid  af  største  Inter- 
esse at  faa  Noget  at  vide  om  de  slesvigske  Forhold  ...  At 
dette  Blads  Anskaffelse  vilde  gjøre  Anskaffelsen  af  et  af  modsat 
Tendens  nødvendig,  er  en  næsten  uforstaalig  Tirade.  Altsaa 
fordi  man  anskaffer  et  fædrelandssindet,  skal  man  tillige  an- 
skaffe et  statsforræderisk.  Det  er  dog  at  drive  Indifferentismen 
for  vidt.» 

Andre  Medlemmer  som  H.  C.  Refslund,  F.  Schiødte  og 
H.  F.  Sørensen  angreb  ligeledes  Bestyrelsen  for  dens  Optræden, 
men  de  fik  kun  det  Svar,  at  « Dannevirke«  og  Nationalitetens 
Sag  ikke  vare  kongruente.  De  besluttede  derfor  at  bringe 
Sagen  frem  paa  den  ordenlige  Generalforsamling  den  23.  Januar 
1843.     Her  udspandt  sig  da  følgende  Forhandling:11 

H.  F.  Sørensen  ansaa  det  for  en  antinational  Tendens  af  Bestyrelsen,  at 
den  vægrede  sig  ved  at  holde  «Dannevirke».  Naar  han  og  hans  Venner  ikke 
privat  forærede  Foreningen  det,  var  Grunden  den,  at  en  Forening  ikke  kunde 
undvære  et  sligt  Blad,  der  var  Nationalitetens  Forfægter.  Man  havde  sammen- 
lignet den  danske  Nationalitet  med  en  skjælvende  Olding.  Dette  Udtryk  var  et 
Produkt  af  slesvigholstensk  Had,  et  potenseret  Had,  der  just  maatte  bidrage  til 
en   potenseret   Kjærlighed  fra  vor  Side. 

Boethe  maatte  paa  Bestyrelsens  Vegne  holde  paa,  at  Foreningen  ikke 
abonnerede    paa    «Dannevirke».      Grunden    hertil    var    ikke    økonomiske    Hensyn 

men  den,  at  det  var  et  Provinsblad,  som  ikke  havde  videre  Interesse  end  for 
Øjeblikket.  Desuden  vilde  de  bedre  Artikler  altid  blive  optagne  i  andre  danske 
Blade. 

V.  Schøler:  « Dannevirke«  var  rigtignok  et  Provinsblad,  men  Forskjellen 
mellem  det  og  andre  Provinsblade  var  den,  at  det  tillige  var  Nationalitetens 
Forfægter.  Man  burde  ogsaa  holde  «Flensburger  Zeitung».*  Han  vidste  af 
egen  Erfaring,  hvorledes  det  danske  Sprog  blev  undertrykket  i  Slesvigs  Skoler. 
Man  burde  derfor  anvende  ethvert  Middel  til  at  hævde  Nationaliteten. 

F.  Schiødte  anbefalede  « Dannevirke«,  fordi  man  ved  at  læse  dette  kunde 
lære  Forholdene  i  Slesvig  nøjere  at  kjende  under  den  Strid,  der  nu  var  udbrudt. 

Boethe  mente,  at  man  bedre  kunde  lære  Forholdene  i  Slesvig  at  kjende  af 
andre  danske  Blade. 

N.  F.  Poulsen  ytrede  sin  Forundring  over,  at  Bestyrelsen  ikke  enstemmigt 
havde  anskaffet  Bladet;   det  var,   som  om  den  var  slesvigholstensk  sindet. 

H.  Brøchner  mente,  at  man,  hvis  man  holdt  « Dannevirke »,  ogsaa  maatte 
holde  et  Blad  at  modsat  Retning,  da  det  let  kunde  være  ensidigt;  i  saa  Til- 
fælde maatte  han  anbefale  «Itzehoer-Wochenblatt». 

Boelhe  nedlagde  Indsigelse  mod  H.  F.  Poulsens  Beskyldning  mod  Bestyrelsen 
for  at  være  slesvigholstensk  sindet. 

V.  Schøler  paaviste  Nødvendigheden  af,  at  man  gjorde  Alt  for  at  mod- 
virke en  Sønderlemmelse  af  Statens  enkelte  Dele. 

Westengaard  søgte  at  vise,  at  Brøchner  oftere  syntes  at  haane  den  danske 
Nationalitet. 

V.  Prosch  omtalte  ligeledes  Brøchners  haanende  Angreb  paa  dansk  Natio- 
nalitet. 

Krarup  Hansen  stillede  Forslag  om  at  holde  «Itzehoer-Wochenblatt»  som 
Modblad  ligeoverfor  « Dannevirke*. 

K.  Arentzen  fandt  det  besynderligt,  at  der  ikke  holdtes  et  eneste  slesvigsk 
Blad.  Man  maatte  holde  « Dannevirkes,  fordi  det  bragte  flere  originale  Artikler, 
og  tillige  fordi   Ripenserne  gjerne  ønskede  det  som   Provinsblad. 

Hermed  endte  Forhandlingen  og  ved  den  derpaa  følgende 
Afstemning  vedtoges  det  med  stort  Flertal  at  holde  »Danne- 
virke » . 

Et  af  de  Steder,  hvor  Medlemmernes  Meninger  og  An- 
skuelser ogsaa  kom  til  Syne  og  brødes,  var  Forslagsprotokollen. 
I  Studenterforeningen  havde  der,  som  vi  tidligere  have  nævnt, 
været  fremlagt  en  Ankeprotokol,  men  i  den  maatte  man  kun 
klage  over  Maden.  Havde  man  Andet  paa  sin  Samvittighed, 
skulde  man  henvende  sig  til  Senioratet  ved  Brev.    I  Akademicum 


*   Udkom  paa  Tydsk  men  redigeret  i   dansk  Aand. 

derimod  havde  Medlemmerne  Lov  til  i  Protokollen  at  klage 
over  Alt,  over  Bøger,  Mad,  Bestyrelse,  Inventarium  o.  s.  v. 
men  kun  ikke  over  hverandre  eller  over  Tjenere.  Men  det  var 
vanskeligt  for  Bestyrelsen  at  faa  Medlemmerne  til  at  holde  sig 
denne  Indskrænkning  efterrettelig,  og  meget  ofte  udbrød  der 
heftige  Fejder,  i  hvilke  Modstanderne  maalte  hinanden  Skjæppen 
fuld.  Dog  var  der  i  Regelen  et  vist  gemytligt  Præg  udbredt 
over  det  Hele,  og  den  hadefulde  og  i  høj  Grad  ukammeratlige 
Tone,  der  i  nyere  Tider  har  faaet  Indpas  i  Studenterforeningens 
Protokoller,  var  ukjendt  dengang.  Studenterne  rekruteredes  jo 
for  det  meste  fra  Samfundsklasser,  der  stod  paa  det  samme 
sociale  Dannelsestrin,  hvilket  langtfra  er  Tilfældet  under  den 
nuværende  demokratiske  Udvikling.  I  vore  Dage  er  det  ofte, 
som  om  to  meget  forskjellige  Samfundslag  støde  sammen  i 
Protokollerne.  Hvad  der  er  godt  Latin  for  det  ene,  betragtes 
af  det  andet  som  Tegn  paa  Raahed  og  Uforskammethed,  hvad 
det  maaske  aldeles  ikke  er,  idet  Vedkommende  er  vant  til  i  sin 
Omgangskreds  at  udtrykke  sig  saaledes. 

Der  var  dog  et  Medlem  i  den  akademiske  Læseforening, 
der  stod  udenfor  den  almindelige  Lov,  og  paa  hvem  der  var 
frit  Slag;  det  var  Sprogforskeren  Israel  Levin.  Men  han  op- 
fordrede ogsaa  Modstandere  til  at  slaa  løs  ved  sin  hensynsløse 
og  ofte  perfide  Maade  at  skrive  og  tale  paa  og  ved  den  cyniske 
Livsopfattelse,  han  til  alle  Tider  og  Steder  gjorde  sig  til  Tolk 
for.  Folk,  der  endnu  ikke  ere  helgamie,  ville  kunne  erindre 
ham  baade  paa  Generalforsamlinger,  ved  Sold  og  fra  private 
Samtaler,  og  de  ville  kunne  bevidne,  at  « Fædrelandet  »s  Omtale 
af  ham  i  Januar  1859  som  en  « hypokonder  Vrøvler »  var 
ærlig  fortjent.  I  lange  Tider  kastede  han  sig  med  Forkjærlig- 
hed  over  Russer,  som  fandt  sig  smigrede  ved  at  omgaas  en 
ældre  Mand,  der  ovenikjobet  paa  Grund  af  de  videnskabelige 
Fortjenester,  han  rigtignok  ikke  havde  aflagt  Beviser  paa,  havde 
faaet  livsvarig  Pension  af  Staten  og  Fribolig  paa  Frederiksberg 
Slot.  I  Spidsen  for  disse  angreb  han  saa  de  vexlende  Seniorater 
men    fik    i   Regelen    læst   og   paaskrevet,    og    han   trøstede    sig 

med  senere  paa  Aftenen  at  optræde  som  «Soldefader»,  i  hvilken 
Egenskab  han  da  forbavsede  sine  unge  Tilhørere  med  at  rive 
ned  paa  de  Mænd,  de  ellers  vare  vante  til  at  beundre.  Hans 
Cynisme  gik  saa  vidt,  at  han  ofte,  naar  han  rigtig  vilde  slaa 
Noget  fast,  udbrod :  «Ja,  min  unge  Ven !  Det  kan  De  sige, 
at  « Joden »  Israel  Levin  har  sagt.»  Undertiden  kaldte  han  sig 
til  Afvexling,    «Prytanisten»   Israel  Levin. 

Som  Exempel  paa  hans  Optræden  skulle  vi  meddele  følgende 
Sammenstød  mellem  ham  og  H.  Brøchner,  medens  denne  var 
Medlem  af  Bestyrelsen. 

laften  nogle  Minutter  efter  Kl.  1 1  Uagtet  Hr.  Levin  synes  at  mene, 
arrangeredes  her  i  Selskabet  et  Sold.  at  24  Timer  ikke  skulde  være  tilstræk- 
Det  var  tildels  Medlemmer  af  Selskabets  kelige  til  at  besvare  hans  Artikel,  — 
faste  Stok,  af  de  gamle  og  velansete  det  skulde  vel  være  for  dens  over- 
Medlemmer.  En  overordenlig  munter  ordenlige  Dybde  og  Visdom?  —  vil  jeg 
og  gemytlig  Stemning  herskede  over  de  dog  vove  derpaa,  om  ogsaa  bemeldte 
mange  Deltagere,  der  netop  skulde  tage  Hr.  Levin,  forhenværende  Feuilletonist, 
Plads,  —  —  da  det  rygtedes,  at  Soldet  Sprogforsker,  Medlem  i  Akademicum  osv. 
maatte  ophøre  Kl.  12,  fordi  den  fjerde  maaske  skulde  finde  mit  Svar  umodent. 
Repræsentant,  Hr.  Brøchner,  ikke  vilde  Grnnden,  hvorfor  jeg  iaftes  ikke 
give  sit  Minde  til,  at  det  blev  ved  gav  mit  Samtykke  til,  at  Foreningens 
længere.  Hr.  Schøler  gik  ind  til  sin  Lokale  stod  aabent  over  den  sædvanlige 
Ven,  den  ædle  Sandhedsforsker  etc.  Tid,  var,  at  jeg  ansaa,  ligesom  jeg  endnu 
Hr.  Brøchner,  for  at  forsøge  at  omstemme  anser  det  for  uønskeligt  og  utilraadeligt, 
Manden,  men  han  kom  med  uforrettet  at  dette  sker  for  hyppigt  og  uden  nogen 
Sag  tilbage.  Senere  kom  jeg  ind  til  overordenlig  Anledning,  Men  det,  at 
Hr.  B.  og  erfor  nu,  at  Hr.  B.  af  den  en  Del  Medlemmer  have  stor  Lyst  til 
Grund  nægtede  sit  Samtykke,  fordi  det  at  solde,  er  dog  noget  meget  Sædvanligt 
overhovedet  ikke  var  ønskeligt,  at  og  ingenlunde  Overordentligt,  saa  at 
man  soldede  efter  Kl.  12,  og  fordi  det  det  skulde  begrunde  en  Undtagelse  fra 
for  Fremtiden  let  kunde  blive  Mode  Regelen.  At  der  igaar  Aftes  fandt  et 
at  solde  saa  længe.  Forgjæves  forestillede  Par  Valg  Sted,  kan  jeg  heller  ikke  anse 
jeg  Hr.  B.,  at  Ønsket  om  at  blive  læn-  for  nogen  tilstrækkelig  Grund.  At  det 
gere  iaften  var  saa  almindeligt,  at  For-  skulde  være  uhyggeligt,  at  en  Enkelts 
buddet  nu  var  dobbelt  uhyggeligt  for  Vilje  stiller :  sig  imod  Fleres,  kan  vist 
Medlemmer,  fordi  det  nu  stillede  sig  kun  Hr.  Levin  finde;  naar  der  skal 
som   Enkeltmands  Villie,   der  skulde  be-  være  en  Bestyrelse  i  et  Selskab,   maa  et 

herske  Almenvillien, og  jeg  erindrer  saadant  Tilfælde   nødvendigvis  indtræffe. 

ikke,  hvilke  flere  Grunde  jeg  søgte  at  Hvad  Hr.  Levins  Relation  af  Faktum 
gjøre  gjældende.  Forgjæves  understøt-  angaar,  maa  jeg  bemærke,  at  jeg  for- 
tedes jeg  af  flere  hæderlige  Medborgere,  klarede    den    af    ham     anførte    Ytring: 

der  som  jeg  ikke  deltog  i  Soldet,  og  da 
endelig  En  af  os  næsten  anslog  en  bønlig 
Tone,  svarede  Hr.  B.  med  et  Smil:  Hvad 
jeg  skrev,  skrev  jeg. 

Jeg  skriver  ikke  her  imod  Hr  B  , 
som  jo  var,  hvad  man  kalder,  i  sin 
gode  (ialtald  lovlige)  Ret,  og  som  jo 
desuden  om  24  Timer  forlader  Selskabet 
og  derfor  ikke  kan  forsvare  sin  —  jeg 
haaber  sidste  Regjeringshandling.  Men 
det  er  til  Medlemmerne,  jeg  henvender 
mig.  Hvis  de  virkelig  iaften  have  følt 
Trykket  af  en  urimelig  Lov,  saa  beder 
jeg  dem  erindre,  at  det  er  dem  selv, 
der  give  Lovene  heroppe. 

/.   Levin. 


«Hvad  jeg  skrev,  det  skrev  jeg,»  i  samme 
Øjeblik,  som  jeg  udtalte  den,  idet  jeg 
erklærede,  at  jeg  holdt  fast  ved  min 
Beslutning,  fordi  jeg  ikke  havde  taget 
den  uden   Grunde  og  Overlæg. 

Forresten  skal  jeg  kun  tillade  mig 
at  supplere  den  levinske  Beretning  med 
et  lille  Træk,  at  det,  som  kjendelig 
gjorde  Hr.  Levin  mest  Ondt,  var,  at 
han  havde  tilsat  sin  Mark  uden  at  faa 
Noget  derfor  —  uden  ialfald  den  For- 
nøjelse at  kunne  producere  sig  som 
Autor  i  Forslagsprotokollen. 

Til  Trøst  for  de  Herrer,  hvis  Sold 
blev  afbrudt,  vil  jeg  kun  minde  om 
den  gamle   Sentens 

Nrjjrioi,  ovx  iaåaiv  oaco  nXiov  ijfitav 
xdvzog. 

31  .    1843- 

Brøchner. 


Hvis  noget  Medlem  har  ventet,  at 
jeg  skulde  svare  Hr.  Brøchner,  saa  beder 
jeg  ham  holde  mig  tilgode,  at  jeg  ikke 
opfylder  hans  Forventning,  thi  jeg 
svarer  ikke  Hr    Brøchner. 

Jeg  indrømmer,  at  jeg  godt  kunde 
svare,  uagtet  ingen  af  vore  Fiolologer 
kan  udlægge  mig  Meningen  af  min 
drabelige  Modstanders  græske  Sprickwort 
(vore  Lærde  holde  for,  at  det  er  et 
Slags  Ny-Græsk  eller  en  ny  Slags  Græsk), 
thi  jeg  kunde  jo  svare  paa  det  Øvrige 
i  Hr.  Brøchners  Artikel. 

Jeg  indrømmer  ogsaa  villigen,  at 
jeg  godt  kunde  svare,  uagtet  Hr.  B.  med 
sin  Paastand  om,  at  jeg  især  var  for- 
trydelig over  min  tabte  Mark,  fører 
Striden  ned  i  det  Lave;  —  thi  jeg  er 
jo  en  gammel  Stridens  Mand,  der  i  mit 
Liv  har  maattet  stride  mod  saa  mange 
Slags   Fjender,    ja   flere    Gange   har  jeg 


Jeg  svarer  ikke  Hr.  Levin,  men  for 
Medlemmernes  Skyld  vil  jeg  kun  be- 
mærke, at  Hr.  Levin  ynkelig  klagede 
over  sin  Mark,  saa  at  det  dog  vel  vat- 
ham,  der  kom  ned  paa  det  Lave,  en 
Plads,  han  jo  er  vant  til,  siden  han  var 
t Dagens »   Kjældermand*. 

Brøchner. 


*  I.  Levin  var  i    1841   og  42  Redaktør  af  Bladet  «Dagen»s  Feuilleton. 

maattet  stille  mig  mod  Gadedrengen, 
der  truende  løftede  den  skarnfyldte  Højre 
mod  mig. 

Men  jeg  kunde  ved  at  fortsætte 
Striden  med  Hr.  Brøchner  nøde  ham  til 
endnu  at  blive  længere  i  vort  Selskab ; 
og  jeg  veed  ikke,  om  dette  vilde  være 
nogen  sær  Vinding  for  Selskabet,  for 
den  humane,  kameratlige  Aand,  for  den 
gode,  anstændige  Tone,  til  hvis  Fremme 
vi   alle  bør  bidrage. 

Se  derfor  svarer  jeg  ikke  Hr. 
Brøchner. 

37>  1843. 

/.  Levin. 

Hr.  Israel  Levin  som  den  humane  og  kammeratlige  Aands 
og  den  gode  og  anstændige  Tones  Apostel !  Det  er  saa  op- 
højet en  Tanke,  at  den  maa  lokke  et  Smil  frem  paa  deres 
Læber,  der  have  kjendt  hans  Maade  at  optræde  paa.  En  anden 
Gang  væltede  han  sig  ind  paa  to  andre  Medlemmer,  af  hvilke 
det  ene  havde  foreslaaet  Anskaffelsen  af  en  ny  Bog,  og  det 
andet  aldeles  ikke  havde  ytret  sig  i  Protokollen.  Den  Første 
var  Gerhard  Ploug,  en  yngre  Broder  af  Carl  Ploug,  der  døde 
i  1866  som  Kontorchef  i  Generalpostdirektionen,  og  den  Anden 
den  tidligere  nævnte  Carl  Nielsen,  død  i  1861  som  Cand.  jur, 
og  Assistent  i  Indenrigsministeriet. 

G.  Ploug  havde  den  27.  Oktober  1843  foreslaaet  til  An< 
skaffelse  F.  W.  J.  v.  Schelling:  Ein  Beitrag  zur  Geschichte  des 
Tages  von  einem  vieljåhrigen  Beobachter.  En  fjorten  Dages 
Tid  senere  skrev  Levin,  der  tidligere  havde  klaget  over  Smørre- 
brødet i  Foreningen,  men  som  ikke  havde  fundet  Tilslutning 
hos   andre  Medlemmer,    følgende  Artikel    i  Forslagsprotokollen: 

Mad. 

Jeg  maa  igjen  skrive  om  Mad,  siden  ingen  Anden  føler  Kald  dertil.  Den. 
ene  Autor  dukker  her  i  Bogen  op  efter  den  anden,  men  Ingen  til  Bedste  for 
Maden.  Nye  Bøger,  derom  agitere  de  Alle,  Madspørgsmaalet  finder  ingen- 
Talsmand.      Har  da  Maden  ophørt  at  være   Livsbetingelse?     Er  Madspørgsmaalet 

ikke    her    i    Selskabet    det   vigtigste,    det    interessanteste,    det    ligefremmeste,    det 
uomtvivsteligste? 

Jeg  vil  vælge  et  Exempel.  Hr.  G.  Ploug  —  quem  honoris  causa 
nomino  —  foreslaar  os  at  anskaffe  en  tydsk  Bog  om  Schelling,  der  koster 
16  Mark.  Hr.  Jessen*  læser  i  «Journ.  f.  Lit.  u.  Kunst»,  at  denne  tydske  Bog  er 
et  usselt  Produkt,  noget  rent  Gallimathias,  og  han  værdiger  end  ikke  den  værdige 
Hr.  Ploug  et  Svar.  Vi  kjende  Alle  Hr.  Jessen;  han  er  maaske  kapabel  til  at  tro,  at 
Hr.  G.  Ploug  ikke  har  læst  den  Bog,  han  anbefaler  et  helt  Selskab  til  Anskaffelse  og 
Studium.  Hr.  Jessen  med  sit  korte  Begreb  tænker  nemlig  slet  ikke  paa,  at  Hr.  Ploug 
godt  kan  have  læst  og  begramset  en  ussel  Bog  og  dog  anbefale  den,  netop  fordi 
Bogens  Usselhed  har  tiltalt  Hr.  Ploug,  har  sympathetisk  berørt  Hr.  Plougs  hele 
Tankekraft.  Skal  nu  Agitationen  for  den  usle  Bog  ikke  helt  henfalde,  saa  maa 
Hr.  Ploug  til  at  føre  en  vidtløftig  Polemik  med  Hr.  Jessen.  Maaske  Hr.  Jessen 
da  bringes  til  at  svare,  maaske  Hr.  Jessen  bringes  til  at  indse,  at  et  Skrift  kan 
være  afgjort  jammerligt  og  dog  et  Evangelium  for  Hr.  G.  Ploug.  Anskaffe  det 
jammerlige  Skrift,  dertil  bringes  Hr.  Jessen  alligevel  ikke,  selv  ikke  ved  den 
djærveste,   den   mest  plougske   Polemik. 

Nu  til  Modsætning  et  Exempel  hentet  fra  Madverdenen.  Jeg  I.  Levin 
rejser  mig  til  Bedste  for  Selskabets  Smørrebrød,  den  af  Selskabets  Mad-Institu- 
tioner, der  mest  trænger  til  en  gjennemgribende  Reform.  Men  jeg  staar  ene  i 
Striden,  og  min  Agitation  er  en  Røst  i  Ørkenen.  Selskabets  Store  og  Mægtige 
agte  ikke  paa  mine  Ord  som  paa  Hr.  G.  Plougs,  thi  jeg  taler  ikke  med  den 
Myndighed,  og  jeg  er  ikke  Hr.  Carl  Plougs  Broder,  ja  ikke  engang  som 
Hr.  Bataillionskirurg  Steenberg  hans  Ven.  Hvis  nu  Hr..  G.  Ploug  hjalp  mig 
lidt  med  sin  Anseelse  og  med  sin  stærke  Stemme,  hvis  han  maaske  formaaedc 
sin  djærve  Hr.  Broder  til  at  hjælpe  os  med  en  lille  Tordentale,  et  lille  Fanden 
gale  mig.  en  lille  Trumf  i  Bordet,  saa  var  Sejren  vor,  og  Smørrebrødsreformen 
gik  igjennem.  Hr.  Økonomiinspektør  Jørgensen  maatte  bukke  under  for  den 
almindelige  Folkevillie  i  Selskabet.  Forgjæves  vilde  han  vække  Tvivl  om 
species  facti  som  Hr.  Jessen  ved  den  usle  tydske  Bog,  thi  det  lader  sig  let 
godtgjøre,  at  Akademicums  Smørrebrødsportion  til  12  Skilling  er  den  daarligste, 
den  gehaltløseste  i  hele  Kjøbenhavn.  Tolv  smaa  Billinger  saa  smaa  som  Hr.  Carl 
Nielsens   Øjne,   naar  han   tror  at  have  sagt  en   Vittighed! 

Jeg  beder  Alle  lægge  sig  disse  Exempler  paa  Hjerte.  Jeg  beder  Alle  be- 
tragte, hvorledes  her  i  Bogen  Selskabets  største  aandelige  Kræfter  ødes  paa 
underordnede  Spørgsinaal,  der  end  ikke  sættes  igjennem. 

O,  maatte  jeg  dog  idetmindste  vinde  en  anselig  Stridsmand  for  Mad- 
Interesserne!  Maatte  idetmindste  Hr.  G.  Ploug  bevæges  til  ikke  mere  at  løfte 
Røsten  for  filosofiske  Skrifter,  som  Andre  anse  for  Makulatur! 

Dixi  et  liberavi  animam  meam. 

/.  Levin. 


Cand.   theol.,   Medlem  af  Bestyrelsen. 

G.  Ploug  og  Carl  Nielsen  lod  ikke  I.  Levins  Angreb  gaa 
ustraffet  hen,   som  det  vil  ses  af  følgende  Svar: 

Til   Foreningens   Medlemmer  med   Undtagelse  af  Lemmet   I.   Levin! 

Jeg  skal  ikke  spilde  Ord  paa  at  forsvare  mig  mod  ovenstaaende  Angreb 
paa  mig  af  Individet  Levin,  for  hvem  Alt,  hvad  han  ikke  kan  forstaa  eller  ikke 
kjender,  naturligvis  er  Gallimathias,  og  for  hvem  Enhver,  der  ikke  vil  erkjende, 
at  han  er  i  Besiddelse  af  «Aand  og  Talent*  (!),  naturligvis  er  en  Klodrian.  Kun 
skal  jeg  for  at  retfærdiggjøre  mig  med  Hensyn  til  mit  Forslag  om  Anskaffelsen 
af  F.  W.  I.  v.  Schelling  henvende  mig  til   Foreningens   øvrige   Medlemmer. 

Jeg  har  ikke  selv  læst  bemeldte  Bog,  men  fordi  jeg  desuagtet  har  fore- 
slaaet  den,  vil  vist  kun  Faa  gjøre  mig  Bebrejdelser.  At  foreslaa  en  Bog  er  blot 
at  henvende  Bogkomiteens  Opmærksomhed  paa  den,  og  hertil  maa  man  være 
berettiget,  naar  man  selv  er  bleven  opmærksom  paa  den  ved  en  fordelagtig  Om- 
tale af  Mænd,  som  man  anser  for  kompetente  Dommere.  Den  Mand,  hvis  Dom 
om  F.  W.  I.  v.  Schelling  har  bevæget  mig  til  at  stille  mit  Forslag,  er  Ludvig 
Feuerbach.  I  et  Postscriptum  til  Indledningen  til  anden  Udgave  af  «Wesen 
des  Christenthumss  omtaler  han  nemlig  den  ny-schellingske  Filosofi  med  de 
Ord:  «Diese  theosophische  Posse  des  philosophischen  Cagliostro  des  neun- 
zehnten  Jahrhundertss  og  tilføjer:  «Die  urkundlichen  Beweise  von  der  Wahrheit 
dieser  Bilder  sind  in  einer  demnåchst  erscheinenden  kategorischen  Schrift  iiber 
Schelling  (den   foreslaaede   Bog)   in  Hulle  und   Fiille  zu  finden.« 

Paa  Grund  heraf  formodede  jeg.  at  den  indeholdt  en  nøjagtig  og  træffende 
Karakteristik  af  Schellings  hele  Færd,  og  foreslog  den  da  i  den  Tro,  at  den, 
hvis  det  var  Tilfældet,  vilde  interessere  Størsteparten  af  Foreningens  Medlemmer 
og  skaffe  den  langt  bedre  Underholdning  end  Paul  de  Kocks  og  Eugéne  Sues* 
i  mange  Bind  udtværede  Romaner.  Jeg  veed  vel,  at  den  i  '(Tidsskrift  for 
Literatur  og  Kritiks  ikke  er  bleven  omtalt  med  synderlig  Ros,  men  at  dette 
Tidsskrifts  Bedømmelser  ikke  kunne  tjene  til  Rettesnor  for  Bestyrelsens  eller 
Pluraliteten   af  Medlemmernes   Dom,   det  tør  jeg   formodenlig  nok  antage. 

Gerhard  Ploug. 


Hr.  Levin  har  efter  Sædvane  skrevet  i  Protokollen  langt  og  godt.  Det 
handler  om  Mad,  og  da  Hr.  Ploug  som  Størstedelen  af  Menneskene  spiser,  taler 
Hr.  Levin  naturligvis  ogsaa  om  ham  og,  som  man  kunde  vente  det  af  en 
Grammatiker,  der  skriver,  som  han  taler,  tillige  mod  Ploug.  Delte  er  Alt- 
sammen i  sin  Orden  og  ligner  Auctor  paa  en  Prik.  Men  Ploug  svarer  ikke 
Levin,  thi  han  finder  ikke,  at  en  Bog  om  Schelling  kan  lede  Tanken  hen  paa 
Levin.  Han  husker  ikke,  at  Bogen  skal  være  noget  Gallimathias,  ellers  maatte 
han  let  være  kommen  til  at  gjøre  Sammenligninger  og  til  at  nævne  Hr.  Levin 
naturligvis  for  Kontrastens   Skyld. 


Levin  havde  oversat  Eugéne   Sues   Roman    «Atar  Gull». 
II. 


130 

Ploug  har  dog  ikke  aldeles  kunnet  undlade  at  nævne  Levin  og  har  givet 
ham  Tilnavnet  —  ja  det  er  derom,  de  Lærde  og  Skrivekyndige  !  Akademicum  ere 
uenige.  Xogle  mene,  at  der  staar  « Lammet  ».  Det  er  dog  ikke  sandsynligt,  da 
Levin  i  det  Indvendige  mere  maa  ligne  et  Svin,  hvis  ikke  Anatomerne  lyve. 
At  kalde  ham  Lam,  fordi  han  bærer  paa  en  stor  Portion  Synder,  kan  heller  ikke 
billiges,  da  han  dog  ikke  bærer  paa  Alverdens.  Andre  mene,  at  der  staar 
« Lemmet j,  og  denne  Læsemaade  holder  jeg  for  den  rette,  thi  om  Svin  gjælder 
det,  hvad  den  store  Filosof,  han  hedder  nok  Salerno,  siger  om  Tungen,  at  «den 
er  vel   et  lidet   Lem   men   kan  dog  udsprede  megen   Fordærvelse«. 

Jeg  kan  ikke  se  at  skrive  mere,  formedelst  at  mine  Øjne  blive  alt  for 
smaa   ved   at  tænke  paa    Levins   megen  og  overflødige   Vittighed. 

Carl  Nielsen. 

Lige  saa  længe  som  den  akademiske  Læseforening  havde 
bestaaet,  havde  Bestræbelserne  for  at  sammensmelte  den  med 
Studenterforeningen  varet.  Alt  i  Oktober  1839  var  der,  som 
tidligere  omtalt,  blevet  nedsat  en  Fælleskomitee,  som  skulde 
tage  Sagen  under  alvorlig  Overvejelse.  I  Februar  1840  vat- 
denne  færdig  hermed,  men  da  et  af  Punkterne  i  Overens- 
komsten var,  at  Kontingentet  skulde  nedsættes  til  4  Mark, 
strandede  den,  idet  Studenterforeningens  Generalforsamling  ved- 
tog at  beholde  det  gamle  Kontingent,  som  var  en  Rigsdaler. 
Eller  rettere  70  Medlemmer  stemte  for  4  Mark  og  43  derimod, 
saa  at  der  ikke  var  kvalificeret  Flertal  for  Forslaget.  Forøvrigt 
vedtog  Generalforsamlingen  mod  kun  meget  faa  Stemmer,  at 
det  var  ønskeligt,  at  en  Sammenslutning  fandt  Sted,  ligesom 
åen  ogsaa  gik  ind  paa,  at  Repræsentanterne  i  Akademicum 
blev  stemmeberettigede   Medlemmer  i   Studenterforeningen. 

Et  Par  Dage  efter  gik  de  to  sidste  Forslag  ogsaa  igjennem 
i  den  akademiske  Læseforening.  Under  Forhandlingerne  her 
faldt  der  af  og  til  ret  skarpe  Udtalelser  mod  Studenterforeningen 
og  det  herskende  Parti  i  denne,  som  benævnedes  Vindus- 
partiet,  men  selv  de,  der  fremkom  med  disse,  mente,  at  det 
aristokratiske  Selskab  kunde  have  godt  af,  at  der  kom  noget 
mere  Liv  i  det.  I  Slutningen  af  samme  Maaned  blev  der  fore- 
løbig sat  en  Stopper  for  Forsøgene  paa  Sammensmeltningen, 
idet  en  Generalforsamling  i  Studenterforeningen  med  72  Stemmer 
mod  7 1   vedtog,   at  Sagen  skulde  stilles  i  Bero.     I  Maj  svingede 

Stemningen  atter,  idet  man  nu  vedtog  en  Opfordring  til  Senioratet 
om  at  bortrydde  alle  Hindringer  for  en  Union.  Men  derved 
blev  det.  Der  skete  Intet,  førend  Generalforsamlingen  den 
30.  Januar  1841  med  91  Stemmer  mod  21  billigede,  at  Kontin- 
gentet maatte  nedsættes  til  4  Mark,  naar  en  Union  kunde 
komme  i  Stand,  og  at  Senioratet  paany  indlod  sig  i  Under- 
handlinger med  den  akademiske  Læseforening. 

Den  6.  Februar  var  det  Akademicums  Tur  at  udtale  sig. 
Her  optraadte  Ploug  som  Ordfører  for  Forslagene  om,  at  Kon- 
tingentet forhøjedes  til  4  Mark,  og  at  der  blev  nedsat  en 
Komitee,  der  skulde  forhandle  med  Studenterforeningen.  Enhver, 
sagde  han,  der  kjendte  begge  Foreninger,  vilde  sikkert  ind- 
rømme, at  de  havde  samme  Formaal,  hvilket  kunde  godtgjøres 
ved  en  Retragtning  af  de  Midler,  man  paa  begge  Steder  an- 
vendte for  at  virkeliggjøre,  hvad  man  tilsigtede.  Det  vigtigste 
Middel,  Læsestuen,  var  omtrent  ens  forsynet  begge  Steder.  At 
der  i  Akademicum  fandtes  flere  videnskabelige  Tidsskrifter, 
skrev  sig  fra  den  Stemning,  der  raadede  mellem  de  unge  Stu- 
denter, da  denne  Forening  blev  stiftet.  I  begge  Foreninger 
spillede  man  Komedie,  konverserede  og  morede  sig  med  Vittig- 
hedsorganer  (d:  Løvehovedet  og  Vrøvlehovedet).  Derimod 
manglede  Akademicum  Koncerter  og  Middagsbespisning,  hvilket 
kom  af  det  indskrænkede  Lokale.  I  Foreningens  P'ormaal  og 
i  Midlerne  til  disses  Opnaaelse  laa  der  saaledes  ingen  Hindring 
for  Unionen.  Større  var  derimod  Forskjellen  mellem  Livet  begge 
Steder.  Medens  man  bebrejdede  Studenterforeningen  Mangel 
paa  Liv,  viste  forskjellige  Symptomer,  at  den  akademiske  Læse- 
forening havde  et  oversprudlende  Liv,  men  der  manglede  Stof 
og  et  modererende  Element.  Dette  saas  blandt  Andet  af  den 
Interesse,  der  blev  vist  Forslagsbogens  ofte  minutiøse  Indhold, 
og  ligeledes  af  den  Tilhørerkreds,  der  strax  dannede  sig,  naar 
et  Par  mere  ansete  Medlemmer  talte  højt  sammen.  Unionen 
vilde  derfor  bringe  Akademicum  den  Fordel,  at  den  fik  en  Del 
ældre  Medlemmer,  der  ikke  vilde  optræde  som  Fremmede  eller 
Fjender,    men    som    paa   mange  Maader  vilde  virke  fordelagtigt 

bl  .A.  ved  at  holde  Foredrag,  hvilket  det  ikke  havde  lykkedes 
at  faa  tilvejebragt  i  den  akademiske  Læseforening.  Endelig 
maatte  det  tilføjes,  at  hvor  der  kun  fandtes  een  Studenterstand, 
der  var  en  Adskillelse  i  to  Foreninger  unaturlig.  En  saadan 
Adskillelse  kunde  virke  højst  fordærveligt,  dersom  der  opstod 
Partikampe,  og  Mangelen  af  en  fælles  Kampplads  kunde  lede 
til  en  evig  Spaltning,  idet  de  modsatte  Partier  samlede  sig  hvert 
i  sin  Forening.  At  Kontingentet  blev  forhøjet,  var  en  ligefrem 
Følge  af  de  forøgede  Udgifter,  det  nye  Selskab  vilde  faa.  Det 
kunde  vel  være  trykkende  for  en  Del  af  Medlemmerne,  men 
man  maatte  huske  paa,  at  man  ogsaa  fik  betydelige  Fordele 
baade  i  det  større  Lokale  og  det  fyldigere  Læseapparat. 

Under   den  Forhandling,    der   nu   udspandt   sig,    refererede 
Momme  nogle  Ytringer  af  et  indflydelsesrigt  Medlem  i  Studenter- 
foreningen,   der    mente,    at   denne   gjorde   store   Opofrelser   ved 
Unionen.     Naar  den  gjorde  disse,   var  det  af  kristen  Kjærlighed 
for  at  modarbejde  Akademicums  Raahed.    A.  Steen  spurgte,   om 
det  var  sandt,   at  Studenterforeningen  alene  skulde  afslutte  Leje- 
kontrakt,  og  at  dens  Generalforsamling  skulde  afgjøre  Unionen. 
Ploug    troede,    at    man    havde    havt    Momme    tilbedste.      Efter 
hans  Mening   havde  Studenterforeningen   af  ædlere  Grunde   ud- 
talt sig  for  Unionen,    og   det  var  jo  vitterligt,    at  Akademicum 
ikke   trængte   til  Naade.      Hvad  Steens  Forespørgsel   angik,    da 
skulde    han    gjøre    opmærksom    paa,    at   Unionen    ikke    var   af- 
sluttet,   fordi   begge  Selskabers    Generalforsamlinger   udtalte   sig 
for  Ønskeligheden   af  samme.      Derfor   maatte    et   af  dem  over- 
tage   Lokalet,    ifald    Unionen   gik   tilbage.      Lokalet   vilde   blive 
for   dyrt   for   Akademicum,    hvorfor  Studenterforeningen   maatte 
overtage  det.      Indretningen   af  det  vilde  ske  efter  fælles  Over- 
enskomst.     De    nye   Love   skulde   forelægges   begge   Selskabers 
Generalforsamlinger,    og   de    Punkter,    hvorom    man   var   uenig, 
vilde  blive  afgjorte  af  en  Voldgiftskommission,   der  havde  uind- 
skrænket Magt.     Momme  paastod,    at  tre  andre  Medlemmer  af 
Akademicum  havde  hørt  de  Ytringer,   han  havde  refereret.     De 
maatte   saaledes   ogsaa   være   blevne   holdte   for  Nar.      Der   var 

desuden  ved  samme  Lejlighed  blevet  anført  forskjellige  Exempler 
paa  Akademicums  formentlige  Raahed,  ja  der  var  endog  blevet 
paastaaet,  at  denne  Forening  stod  under  Politiets  særlige  Opsigt, 
Ploug  benægtede  dette  og  oplyste,  at  Akademicum  ikke  stod  i 
andet  Forhold  til  Politiet  end  Studenterforeningen  selv.  Ved 
den  derpaa  følgende  Afstemning  blev  Repræsentantskabets  Ind- 
stillinger vedtagne  med  stort  Flertal,  idet  kun  ti  Medlemmer 
stemte  imod. 

Til  Slutningen  vedtoges  det  at  nedsætte  en  Komitee  paa 
fem  Medlemmer,  der  skulde  samarbejde  med  Senioratet;  denne 
Komitee  fik  tillige  Bemyndigelse  til  i  Forening  med  dette  at 
slutte  Kontrakt  med  Murmester  Blom  om  et  Lokale  paa  Nørre- 
gade,  hvilket  kunde  faas  til  April  Flyttedag   1842.  '- 

Forhandlingerne  mellem  de  to  Foreningers  Komiteer  fort- 
sattes i  længere  Tid,  og  der  blev  endog  afholdt  Generalfor- 
samlinger, paa  hvilke  de  nye  Love  drøftedes,  men  saa  bristede 
Forudsætningen  for  det  hele  Arbejde,  idet  det  Lokale,  Blom 
havde  stillet  i  Udsigt,  viste  sig  at  være  umuligt  at  faa.  I 
December  meddelte  Senioratet  paa  en  Generalforsamling  i  For- 
eningen, at  Unionen  foreløbig  var  stillet  i  Bero.  Akademicums 
Bestyrelse  troede  ikke  ret  paa,  at  dette  var  den  egenlige  Grund, 
og  i  Januar  1842  sendte  den  Senioratet  en  Skrivelse,  i  hvilken 
den  udtalte,  at  den  ansaa  Forhandlingerne  for  afbrudte,  da  den 
ikke  fandt  sig  tilfredsstillet  ved  de  Grunde,  der  vare  anførte  for 
Sagens  Udsættelse.  Herimod  nedlagde  Senioratet  Indsigelse. 
Det  havde  ingenlunde  vist  Kulde  ligeoverfor  Akademicum; 
Ideen  om  en  Union  var  jo  endog  udgaaet  fra  Foreningen. 

Man  var  altsaa  ikke  kommen  et  Skridt  videre,  og  hele 
Sagen  hvilede  nu  indtil  Efteraaret  1843.  Da  satte  Akademicums 
Bestyrelse  den  i  Gang  igjen.  Mørk  Hansen,  som  da  var  et 
virksomt  Medlem  af  denne,  og  som  var  meget  afholdt,  tog 
nu  fat  med  Kraft. l3  Ved  sine  Taler  paa  Studentermødet  i 
Upsala  i  Sommeren  samme  Aar  havde  han  erhvervet  sig  saa 
megen  Yndest  i  akademiske  Kredse,  at  han  turde  vove  paany 
at   arbejde    for    en  Sammenslutning.      Han    havde   ikke   deltaget 

i  de  tidligere  resultatløse  Forsøg  og  gik  derfor  løs  paa  sit 
Maal  med  større  Fortrøstning  om  et  godt  Udfald.  Efterat  han 
og  Chr.  Gammeltoft,  som  ogsaa  var  Medlem  af  Akademicums 
Bestyrelse,  først  havde  forhandlet  med  Studenterforeningens 
Seniorat  og  sammen  med  dette  aftalt  de  nærmere  Betingelser, 
sammenkaldte  Akademicums  Bestyrelse  en  Generalforsamling 
den  25.  Oktober  1843,  paa  hvilken  den  søgte  Bemyndigelse 
til  paany  at  indlede  Underhandlinger  med  Senioratet  om  en 
Union. 

Paa  denne  gav  Mørk  Hansen  først  en  Oversigt  over 
Unionssagens  Gang.  At  Underhandlingerne  i  sin  Tid  vare 
blevne  afbrudte,  maatte  efter  hans  Mening  hidrøre  fra  Mangel 
paa  sand  Studenteraand.  Nu  turde  man  imidlertid  haabe,  at 
Forholdene  havde  forandret  sig  til  det  Bedre.  Der  raadede  en 
kraftigere  Aand  blandt  de  Studerende,  som  nu  mere  end  før  be- 
tragtede sig  selv  som  en  Korporation,  hvorfor  Længselen  efter  en 
Forening  nødvendigvis  maatte  opstaa.  Upsalatoget  bar  Vidne 
om  de  levende  Følelser  og  Stemninger,  der  besjælede  Stu- 
denterne. Uet  Fornuftigste  vilde  nu  være,  at  begge  Foreninger 
besluttede,  at  en  Union  skulde  finde  Sted,  og  at  Tiden  for 
denne  blev  fastsat  til  den  1.  April  1844.  Selv  om  der  til  den 
Tid  ikke  var  fundet  noget  Lokale,  der  var  stort  nok  til  at 
rumme  begge,  kunde  Unionen  dog  godt  gaa  for  sig,  idet  begge 
Foreninger,  om  end  hver  beholdt  sit  særskilte  Lokale,  kunde 
have  samme  Love  og  Rettigheder  og  samme  Bestyrelse. 

Ffter  ham  tog  A.  Steen,  der  var  Senior  i  Studenterlor- 
eningen,  Ordet  og  holdt  en  længere  Tale  om  Aanden  i  begge 
Foreninger.  Han  vilde  ikke  betragtes  som  Senior  men  som  et 
forhenværende  Medlem  af  begge  Foreninger,  som  En,  der 
kjendte  dem  meget  nøje,  og  som  en  ældre  Student,  der  havde 
levet  og  bevæget  sig  mellem  Studenter.  Først  gav  han  en 
lang  Udvikling  af,  hvorledes  et  Studenterselskab  burde  være, 
og  derpaa  undersøgte  han,  om  de  to  nu  bestaaende  Foreninger 
svarede  til  det  Billede,   han   havde  udkastet.11 

«Jeg  vil  begynde  med  Studenterforeningen,*  fortsatte  han.  «Den  er  mindst 
kjendt  i  denne  Kreds.  Studenterforeningen,  mine  Herrer,  er  en  højst  respektabel 
Klub,  der  fordrer,  at  dens  Medlemmer  skulle  have  underkastet  sig  Examen 
artium.  Dens  Medlemmer  have  en  vis  Grad  af  selskabelig  og  videnskabelig 
Dannelse;  de  ere  for  Størstedelen  ældre  Studenter,  Kandidater,  yngre  og  ældre 
Embedsmænd,  dens  fem  Seniorer  høre  til  disse  Medlemmers  Middelklasse,  ingen 
af  dem  ere  Studenter  længer,  de  have  alle  andre  Interesser  end  deres  Studium 
alene,  og  jeg  skal  tage  mig  den  Frihed  at  minde  om,  at  En  af  dem  her  paa 
Stedet  har  erklæret,  at  han  ikke  anser  sig  for  at  være  Student  længer.  Med- 
lemmerne benytte  Studenterforeningen  som  enhver  anden  Klub  til  at  spise  deres 
Frokost,  Middagsmad  eller  Aftensmad  eller  til  at  læse  Blade,  kigge  i  nye  viden- 
skabelige Blade  og  Tidsskrifter,  læse  Romaner  og  laane  af  Bibliotheket.  Dermed 
tage  de  saa  Foreningens  andre  Behageligheder  med  i  Kjøbet.  Mange  Med- 
lemmer ere  i  en  halv  Snes  Aar  vante  til  at  være  virkelige  Medlemmer,  vante  til 
at  se  Foreningen  i  denne  Skikkelse  og  vel  i  Almindelighed  uimodtagelige  for 
betydelige  Forandringer. 

«Den  Konversation,  Medlemmerne  føre,  angaar  i  Regelen  Theatret  paa  en 
Tid  af  Dagen,  Maden  paa  en  anden,  Intet  o  :  ubestemt  paa  en  tredie  Tid  og  er 
i  alle  andre  Tilfælde  speciel,  om  enkelte  Medlemmers  Embeds-  eller  Familie- 
interesser. Saaledes  er  det,  der  kaldes  Studenterforeningen,  en  højst  respektabel 
Klub,  som  vistnok  er  at  foretrække  for  «det  forenede  borgerlige  Selskabs, 
« Rekreationen)),  »Kongens  Klub»,  «Ny  Forenings,  og  hvad  de  alle  hedde,  naar 
man  ikke  bryder  sig  om  at  spille  Kort  og  vil  være  nogenlunde  sikker  paa  at 
træffe  Mennesker,  som  have  en  vis  Grad  af  Dannelse.  Men,  mine  Herrer,  hvor 
ere  de  virkelige  Studenter?  De  forsvinde  i  Massen.  Hvilke  ere  de  virkelige 
Studenter,  som  give  Tonen  an?  Hvor  hører  man  en  Konversation,  der  behandler 
almindelige  Studenteranliggender?  Naar  strejfer  Konversationen  endog  blot 
videnskabelige  Gebeter?  Naar  er  den  almindelig  i  Form  og  Indhold?  Ja, 
mine  Herrer,  jeg  maa  selv  besvare  disse  Spørgsmaal  med  »aldrig«.  Dermed  ere 
De  vel  enige  med  mig  i,  at  Studenterforeningen  ikke  tilfredsstiller  de  Fordringer, 
vi  gjøre  til  et  Studenterselskab.  Jeg  kan  da  spare  mig  at  gaa  ind  paa  en 
Undersøgelse  af  den  akademiske  Læseforening.  Skal  Hensigten  med  Unionen 
være  at  danne  et  Studentersel->kab,  maa  jeg  aldeles  fraraade  den,  skal  den  være 
at  danne  en  Filisterklub  (jeg  bruger  dette  Ord  i  Modsætning  til  Studenterselskab  ), 
saa  er  den  mig  saa  ligegyldig  som,  om  «Kongens  Klub»  og  «Ny  Forening  træde 
sammen  eller  ej.  Kun  skal  jeg  i  sidste  Tilfælde  opmuntre  til  at  forandre  et 
Navn,   der  giver  den  en   Karakter,   den   ikke   har. 

«Mange  nære  maaske  det  sangvinske  Haab,  at  Studenteraanden  skulde 
være  stærk  nok  til  at  sejre  i  den  Kamp,  som  Unionen  nødvendig  maa  fremkalde. 
Men,  mine  Herrer,  denne  Aand  har  næppe  nogen  Fjende  saa  farlig  som  Formen, 
den  ydre,  den  elegante,  den  sikre.  De  kan  være  vis  paa,  at  Studenteraanden 
tit  vil  træde  «ungestiim»  op  og  støde  an  mod  den  Fornemhed  og  Elegance,  som 
mange  ældre  Mennesker  lægge  Vind  paa  og  med  en  vis  Ret  lægge  Vind  paa. 
Det  vil  være  let  nok  at  lade  haant  om  en  saadan  Kamp,  men  jeg  beder  Dem 
huske,  Fjenden  har  Ironien  og  Spotten  paa  sin  Side,   og  det   varme  ungdommelige 


136 

Blod  forivrer  sig  ligeoverfor  Filisterens  kolde  Blik  og  hans  erfarne,  formrigtige 
Fremgangsmaade.  Lad  der  være  saa  stor  Ret,  der  vil,  paa  Deres  Side,  mine 
Herrer,  i  Indholdet,  saa  ville  De  dog  altid  beholde  Uret  i  Formen.  Og,  m.  H., 
dersom  Studenterforeningens  Medlemmer  ere,  hvad  jeg  i  Modsætning  til  de 
virkelige  Studenter  kalder  —  ikke  for  at  haane  eller  spotte  —  Filistre,  saa  maa 
dette  Navn  ikke  vække  det  Haab,  at  De  have  med  de  umiddelbare  Borgerfilistre 
at  gjøre;  de  bære  en  Respekt  for  Studenterstanden  som  saadan,  men  De  have 
med  Filistre  at  gjøre,  der  selv  have  været  Studenter,  hvis  Filisteri  er  reflekteret, 
der  betragte  Studenterstanden  som  et  overvundet  Gjennemgangspunkt,  hvis  Fejl 
de  kjende  lige  saa  godt  og  mangen  en  Gang  bedre  end  dets  gode  Sider.  Der- 
som, mine  Herrer,  jeg  troede  at  burde  votere  i  denne  Sag,  saa  skulde  det  være 
mod   Unionen. » 

Denne  mærkelige  Tale  af  en  Mand,  som  var  Senior  i 
Studenterforeningen,  skulde  ikke  opmuntre  Akademicums  Med- 
lemmer til  at  indlade  sig  paa  en  Union,  men  de  gav  alligevel 
Bestyrelsen  Mandat  til  at  underhandle  med  Senioratet.  Steeji's 
Optræden  maatte  naturligvis  vække  ubehagelig  Opsigt  i  For- 
eningen, og  da  han  næste  Gang  mødte  i  Senioratet,  op- 
fordrede hans  Kolleger  ham  til  at  give  nærmere  Forklaring. 
Han  var  villig  til  at  fremlægge  Talen  men  gav  strax  et  mundligt 
Referat.  Dette  maa  have  været  tilstrækkeligt,'  thi  der  udspandt 
sig  nu  en  Forhandling,  som  gav  Anledning  til,  at  Hr.  Steen 
erklærede,  at  han  idetmindste  foreløbig  maatte  suspendere  sig 
selv  fra  at  give  Mode  i  Senioratet«.15 

Begge  Bestyrelser  arbejdede  nu  paa  Kraft  for  at  naa  et 
Resultat,  og  allerede  den  25.  November  1843  holdt  baade 
Studenterforeningen  og  Akademicum  Generalforsamling  for  at 
drøfte  den  Overenskomst,  der  foreløbig  var  aftalt.  Den  gik  ud 
paa,  at  den  akademiske  Læseforening  og  Studenterforeningen 
skulde  udgjøre  een  Forening  fra  1.  Januar  1844,  at  den  nye 
Forenings  Lokale  skulde  være  i  Studenterforeningens  Lokale 
i  Boldhusgade,  indtil  man  kunde  faa  en  bedre  Lejlighed,  at 
Kontingentet  skulde  være  5  Mark  maanedlig,  at  det  nye  Selskab 
skulde  antage  Navnet  Studenterforeningen,  at  det  skulde  over- 
tage begge  Foreningers  Activa  og  Passiva  o.  s.  v. 

Studenterforeningen  vedtog  endnu  samme  Aften  alle  disse 
Punkter,  efterat  G.  Brock  paa  Senioratets  Vegne  havde  anbefalet 


Cuk.  Brix 


som  Student. 


Efter  et  Daguerreotypi. 

dem  paa  det  Kraftigste,  ligesom  den  ogsaa  med  Jj  Stemmer 
.mod  25  vedtog  selve  Spørgsmaalet,  om  man  overhovedet  vilde 
have  en  Union.  I  Akademicum  derimod,  hvor  der  fandt  en 
særdeles  livlig  Forhandling  Sted,  blev  man  ikke  færdig  samme 
Aften  men  maatte  lægge  Beslag  paa  flere  Aftener.  Man  til- 
bragte her  Slutningen  af  November  og  de  tre  første  Uger  af 
December  med  at  lade  sin  Veltalenhed  have  frit  Lob.  Særlig 
Bestemmelsen  om,  at  det  nye  Selskab  skulde  kaldes  for  »Stu- 
denterforeningens,  satte  Sindene  i  stærk  Bevægelse. 

C.  Ploug  holdt  paa  »Studenterforeningen  af  i844».  »Stu- 
dentersamfundet* vilde  være  et  mere  passende  Navn,  men  der 
vilde  maaske  let  blive  lagt  noget  Politisk  deri.  K.  Rovsing  ud- 
talte: «Den  akademiske  Læseforening  har  havt  noget  Til- 
trækkende ved  sig.  Her  hersker  en  Aandsfrihed,  som  ej  findes 
i  Studenterforeningen.  Det.  denne  trænger  til,  er,  at  den  for- 
ynges, og  derfor  er  Navnet  «Den  nye  Studenterforening*  det 
mest  passende.  Hr.  Ploug  har  ytret,  at  dette  Navn  vilde  have 
et  polemisk  Skin,  hvilket  vistnok  ej  er  Tilfældet,  da  Studenter- 
foreningen maa  indrømme,  at  det  er  et  nyt  Selskab.  At  «Den 
nye  Studenterforening*  vil  tage  sig  underligt  ud  efter  nogle 
Aars  Forløb,  kan  ej  være  Tilfældet,  da  der  existerer  Navne 
som  Nyborg  og  Nygaard,  der  alligevel  blive  brugte,  selv  om 
de  blive  gamle. »  Mørk  Hansen  fandt,  at  denne  Sammenligning 
var  temmelig  inadækvat,  ligesom  naar  En,  der  havde  anskaffet 
sig  en  ny  Kjole,  efter  at  have  brugt  den  i  nogen  Tid  vilde 
kalde  den  ny,  fordi  han  ikke  havde  faaet  nogen  senere.  H.  F. 
Poulsen  sammenlignede  Bestyrelsens  Ordfører  Mørk -Hansen 
med  den  kongelige  Kommissarius  ved  Stænderforsamlingerne, 
idet  han  med  den  største  Føjelighed  havde  forsvaret  Regjeringen 
d:  Senioratet.  /.  Levin  støttede  Rovsings  Forslag.  Hvis  man 
beholdt  Navnet  »Studenterforeningen* ,  gjorde  man  sig  skyldig 
saavel  i  Usandhed  som  i  Uselvstændighed.  Chr.  Brix  satiri- 
serede over  H.  F.  Poulsen,  hvis  politiske  Følelser  vare  komne 
i  Bevægelse.  Han  maatte  paa  det  Bestemteste  benægte,  at 
Bestyrelsen    havde    opgivet    sin    Selvstændighed,     eller    at    den 

havde  betragtet  Seniorerne  som  sine  Herrer.  Ved  Afstemningen 
sejrede  Navnet  <Den  nye  Studenterforening*,  hvilket  Navn 
tilligemed  Aarstallet   1844  skulde  føres  i   Seglet. 

Paa  en  af  de  senere  Generalforsamlinger  kæmpedes  under 
Forhandlingerne  om  de  nye  Love  bl.  A.  en  haard  Kamp  om, 
hvad  Regjeringen  for  Fremtiden  skulde  hedde.  C  Ploug,  der 
den  Aften  førte  Ordet  paa  Bestyrelsens  Vegne,  foreslog  at  be- 
holde Benævnelsen  Seniorat >.  Det  var  ikke  af  Pietet  mod 
de  gamle  Medlemmer  af  Studenterforeningen,  men  Senioratet 
var  Navnet  paa  alle  Forstanderskaber  hos  de  tydske  Studenter, 
altsaa  et  Studenterudtryk.  Bestyrelsen  havde  ledt  efter  andre 
Navne  men  havde  ikke  kunnet  finde  noget,  der  var  mere 
passende.  Chr.  Brix  holdt  paa  Navnet  « Bestyrelse » .  Det  saa 
ellers  ud,  som  om  man  fuldstændig  gav  efter  for  Studenter- 
foreningen. Man  fik  dens  Lokale  og  dens  Navn,  saa  at  Alle 
maatie  tro,  at  Akademicum  aldeles  gik  op  i  den.  T.  F. 
Wesenberg  foreslog  « Repræsentanter ».  G.  Steenberg  fandt,  at 
« Kuratorer »  var  bedre  end  Seniorer;  det  var  dog  bedre  at 
efterligne  svenske  end  tydske  Skikke.  Seniorer  betegnede  Intet. 
Det  var  aldeles  tilfældigt,  at  det  var  blevet  brugt,  og  det  an- 
tydede desuden  ingen  Funktion.  Da  Ploug  hertil  bemærkede, 
at  Bestyrelsen  i  den  reformerte  Kirke  hed  «de  Ældste»,  hvilket 
viste,  at  Brugen  af  Ordet  Seniorer  i  Betydning  af  Bestyrelse 
var  gammel,  stillede  Ishøj  Forslag  om,  at  man  kaldte  Be- 
styrelsen for  «de  Ældste^,  da  det  dog  var  dansk.  Boet/te 
kunde  ikke  se,  at  det  at  vedtage  at  kalde  Bestyrerne  for 
Seniorer  skulde  kunne  bevirke,  at  Akademicum  gik  op  i 
Studenterforeningen.  De,  der  ikke  kjendte  Forholdene,  vilde 
alligevel  tro,  at  dette  var  Tilfældet,  da  Akademicum  fik  Stu- 
denterforeningens Lokale.  Havde  Akademicum  virkelig  en 
særegen  Aand,  da  vilde  den  nok  bevare  sig  under  Unionen. 
Chr.  Brix  fandt,  at  Boethe  ræsonnerede  saaledes:  Have  vi 
givet  Meget,  saa  lad  os  give  Mere.  For  «Bestyrelse»  talte, 
at  dette  Ord  betegnede  Sagen,  medens  «Seniorat»  kun  var  en 
Titel.      Det   var   en  Grund,    der   stod    uantastet.      Forsamlingen 

var  af  samme  Mening,  idet  den  med  overvældende  Flertal  ved- 
tog Benævnelsen  «Bestyrelse»,  hvad  der  dog  ikke  fik  nogen 
Betydning,  idet  Studenterforeningens  Medlemmer  holdt  paa  den 
gamle  Betegnelse  « Seniorat*  og  tilsidst  satte  deres  Villie 
igjennem. 

Samme  Aften  Akademicum  endelig  vedtog  de  nye  Love, 
nemlig  den  16.  December,  havde  det  nær  væltet  hele  Unionen. 
Bestyrelsen  havde  indstillet,  at  Studenterforeningens  Medlemmer 
skulde  have  Adgang  til  Akademicums  Lokaler,  indtil  Unionen 
traadte  i  Kraft,  altsaa  kun  en  fjorten  Dages  Tid.  Meningen 
hermed  var,  at  Medlemmerne  skulde  faa  Lejlighed  til  at  lære 
hinanden  at  kjende,  men  atter  her  viste  det  sig,  at  den  akademiske 
Læseforening  var  bange  for  at  blive  opslugt  af  den  ældre  For- 
ening. Man  vilde  ikke  gaa  ned  i  Boldhusgade  Mand  for  Mand, 
nej,  man  vilde  ved  en  festlig  Lejlighed  træde  op  i  Masse  og 
præsentere  sig  for  Studenterforeningen,  eller  som  en  Taler 
sagde:  «Det  strider  desuden  mod  almindelig  Praxis,  at  to 
ubekjendte  Magter  ej  skulle  forenes  med  megen  Eclat».  For- 
gjæves  gjorde  Bestyrelsen  opmærksom  paa,  at  Studenterfor- 
eningen havde  aabnet  sine  Døre  for  Akademicums  Medlemmer, 
saa  at  det  vilde  røbe  Mangel  paa  Gjæstfrihed  nu  ikke  at 
gjøre  en  lignende  Indrømmelse,  og  forgjæves  hævdede  den,  at 
der  jo  her  ikke  var  Tale  om  to  kæmpende  Partier  men  om  to 
Parter,  som  agtede  at  indgaa  en  inderlig  Forening.  For- 
samlingen vedtog  desuagtet  et  Forslag  om,  at  den  ikke  vilde 
benytte  Studenterforeningens  Tilbud,  men  bemyndigede  samtidig 
Bestyrelsen  til  at  takke  Senioratet  for   dets  Imødekommen. 

Paa  en  Generalforsamling  lille  Juleaften  søgte  Ploug  at  faa 
denne  Beslutning  omstyrtet,  men  efter  en  varm  Forhandling 
forkastedes  hans  Forslag  med  71  Stemmer  mod  49.  Studenter- 
foreningen opfattede  Akademicums  Optræden  som  en  Uartighed, 
og  alle  de  Medlemmer,  der  vare  Modstandere  af  en  Union, 
rejste  nu  Hovedet  for  at  kuldkaste  denne.  Men  Senioratet, 
der  ikke  var  saa  smaasindet,  stod  fast,  og  dets  Ordforer  G.  Brock 
bekæmpede  med  Veltalenhed  og  Varme  Forsøget  paa  at  sprænge 

Overenskomsten. 16     Han   bar  Sejren   hjem,    idet   Forsamlingens 
store  Flertal  erklærede  sig  enigt  med  Senioratet. 

Dog  er  det  et  Spørgsmaal,  om  Unionen  overhovedet  vilde 
være  kommen  i  Stand,  dersom  ikke  Lederne  for  Studentertoget 
til  Upsala  i  1843  paa  Hjemvejen  havde  givet  hinanden  Haand- 
slag  paa,  at  de  vilde  gjøre  alt  Muligt  for,  at  den  danske 
Studenterverden  kunde  komme  til  at  staa  som  en  Enhed,  naar 
de  svenske  og  norske  Brodre  aflagde  Besøg  i  Kjøbenhavn,' 
hvilket  maaske  alt  kunde  blive  Tilfældet  i    1844. 

Den  30.  December  holdt  Akademicum  Afskedsfest  paa 
Enighedsværn.  Bestyrelsen  og  Oppositionen  samledes  her  i 
skjønneste  Enighed  og  mindedes  i  blid  Stemning  de  haarde 
men  oplivende  Kampe,  de  havde  ført  med  hinanden  i  næsten 
fem  Aar,   og  de  istemmede  med  Kraft  Plougs  Afskedssang: 

Sold,   Akademicum,   een   Gang  endnu! 
Kald  dine   Sønner  med   sværmende   Hu! 
Løft  dine  Stemmer  til  Gjenboens  Gru 

Een   Gang  endnu  1 
Væk   nu   med   Driverne,    Bordene   frem! 
Stolene   ind   mellem   Stolene   klem! 
Bli'r   der   ej    Plads   til   et   tørstende   Lem, 

Faar  han   gaa    hjem. 
Kom   vore  Ganymeder 
Unge  Johan    og   Leder, 

Og  sæt  Boller  frem  I 
Thi  det   var  jo  dog   en    Skam. 
<  )m   vor   Knejpe  Straadød  døde, 
1  Vu    1  iør   druknes  i   en    Dam 
Udaf  Druer  røde. 

Kraftigt  og  friskt   var  det  Liv,  den  gav  Ly, 
Derfor  den   hilse   sin    Død   uden   Sky; 
Lystig  og  kjæk,  som   den   var  i   sit  tjry. 

Den   dale   før   Nytaarsny! 

I  Sangens  sidste  Vers,  hvor  Digteren  gjør  Akademicums 
Regnskab  op,   kommer  han  til   følgende  Resultat : 

Ja,    vi   er   blevne   os   lige   til    Sidst; 
Selvsamme    Dyder  og  selvsamme   Brist, 
Vrøvl   og   Principper  og  Enhed   og  Tvist 
Bo   her   som    hi<t. 

Nu  er  det  ude,   vort  Kredsløb  er  endt, 
Formen,    vi   bugted  os   i,   har  udtjent; 
Nytte  vi   skal,   hvad   vi  her  har  erkjendt, 

I  et  nyt   Moment. 
Imorgen  Kvæld  med  Glæde 
Skal  ind  i  dette  træde 

Hver  en  brav  Student ! 
Men  i  Aften   Mindets   Kraft 
Sejre  over  det,  vi  haabe, 
Blande  i  den  stærke  Saft 
Vemods  milde  Draabe! 

—   Her  har  vi  tømt  Ungdomsglædernes  Skaal, 
Varmet  vort  Hjerte  ved   Vingudens  Baal, 
Svoret,   at  Frihed  og  Ret  er  vort   Maal! 

Drik   Akademicums  Skaal! 

Nytaarsaften  drog  Akademicum  i  sluttet  Trop  ind  i  den 
rode  Gaard  i  Boldhusgade,  hvor  begge  Foreninger  fejrede 
Unionsfesten,  til  hvilken  Ploug  atter  havde  stemt  sin  Lyre,  saa 
at  Forsamlingen  kunde  synge:  « Studenter  vi  kaldes  men  er 
jo  ingen  Tings.  I  denne  Sangs  sidste  Vers  varsler  han  om, 
at  den  tredelte  Nation  engang  skal  «tage  Exempel  af  vor 
Union ».  Dette  viser,  at  den  skandinaviske  Bevægelse  maa 
have  gjort  et  mægtigt  Skridt  fremad  i  de  sidste  Aar.  Digteren, 
som  i  Begyndelsen  af  1842  spaaede,  at  «det  Skilte  bøjer  sig 
sammen*,  havde  alt  i  1843  oplevet  det  Vidunderlige,  at  en 
Flok  danske  Ynglinge  havde  indtaget  Stockholm  og  Upsala  og 
vundet  Alles  Hjerter.  Alt  gammelt  Nag  og  al  gammel  Mis- 
forstaaelse  var  som  blæst  bort,  og  en  ny  og  forfriskende  Luft 
strømmede  ind  over  Skandinavien. 


IV. 

Det  er  de  nordiske  Studenters  uvisnelige  Ære,  at  de  have 
rejst  den  skandinaviske  Bevægelse  i  dette  Aarhundrede.  Paa 
en  Tid,  da  Folkene  endnu  saa  skjævt  til  hverandre,  da  en 
Svensker  i  Danmark  betragtedes  som  en  mer  eller  mindre  lumsk 
Person,  fordi  han  efter  den  gængse  Opfattelse  talte  saa  sødt, 
da  en  Dansk  i  Sverige  gjaldt  for  at  være  beregnende  og  for 
kun  at  se  paa  egen  Fordel,  da  næsten  alle  Normænd  nærede 
en  dyb  Uvillie  mod.  de  efter  deres  Mening  hovmodige  Sven 
skere,  og  da  der  overhovedet,  takket  være  Fortidens  Kampe, 
ikke  herskede  nogen  Forstaaelse  mellem  Nordens  Folk,  da  kom 
unge  Studenter  i  Danmark,  Norge  og  Sverige  i  Tanker  om,  at 
de  dog,  naar  Alt  kom  til  Alt,  vare  Brødre,  og  der  ikke  var 
Nogetsomhelst  i  Verden,  hvorom  deres  Landsmænd  behøvede 
at  være  uenige. 

De  traadte  da  frem  og  talte  og  sang,  og  til  deres  egen 
Forundring  opdagede  de  hurtigt,  at  de  dannede  Klasser  i  de 
tre  Lande,  de  eneste,  der  dengang  havde  Noget  at  sige,  vare 
enige  med  dem,  og  at  det  egenlig  kun  var  Regjeringerne,  der 
stillede  sig  køligt  til  den  nye  Bevægelse,  fordi  de  vare  bange 
for,  at  der  laa  noget  Politisk  bag  den.  Efterat  der  siden  1814 
havde  været  Fred  mellem  Danmark  og  Sverige,  og  efterat  Karl 
Johan  havde  opgivet  sin  noget  bryske  og  mistroiske  Holdning 
ligeoverfor   sit  Naboland   mod    Sydvest,    havde  Forholdene   paa 

mange  Maader  begunstiget  den  gode  Forstaaelse  mellem  Folkene, 
saa  at  det  alt  i  Slutningen  af  Trediverne  var  tydeligt,  at  det 
nu  var  god  Saatid.  Tidsskriftet  « Brage  og  Ydun»,  der  med 
Bistand  af  Danske,  Svenske  og  Normænd  begyndte  at  ud- 
komme i  1839,  og  hvori  mange  fremragende  Videnskabsmænd 
fra  alle  tre  Lande  skrev,   var  et  talende  Vidnesbyrd  herom. 

Men  først  da  Studenterne  tog  fat,  da  de  satte  hele  deres 
Ungdom  og  Begejstring  ind  paa  Sagen,  kom  der  Liv  og  Fart  i 
den.  Det  var  naturligt,  at  Kjobenhavnerne  og  Lundenserne, 
der  bo  hinanden  saa  nær,  og  som  ere  saa  nær  beslægtede, 
forst  prøvede  paa,  om  de  passede  sammen,  og  da  det  havde 
vist  sig,  at  de  vare  som  sammenbragte  Børn,  der  ikke  mere 
ønske  at  skilles  ad,  gik  de  i  Forening  til  Upsala,  og  tilsidst 
tog  de  Normændene  med. 

De  første  Skridt,  de  gjorde  ud  i  den  vide  Verden,  hen- 
ledede strax  Udlandets  Øjne  paa  dem.  Rusland,  der  fra  18 14 
til  1848  paatrykte  Europa  sin  Villie,  anede  strax,  at  der  laa 
Politik  bagved  de  nordiske  Studenters  Færd.  Saavel  dets  Uden- 
rigsminister Nesselrode  som  Østrigs  ledende  Mand  Metternich 
hyldede  samme  Politik  som  Regensens  Provst,  at  Studenterne 
burde  sove,  spise  og  læse,  og  at  Alt,  hvad  de  ellers  gav  sig 
af  med,  var  af  det  Onde.  Ifølge  den  tydske  Opfattelse,  som 
ogsaa  dengang  var  den  gjældende  i  Rusland,  maatte  Studenterne 
overhovedet  betragtes  som  særlig  mistænkelige.  Mindet  om 
Burschenschafterne  var  endnu  levende,  ja  i  Slutningen  af  Tre- 
diverne og  i  Begyndelsen  af  Fyrrerne  blev  der  flere  Steder  i 
Tydskland  iværksat  nye  Forfølgelser  mod  Studenter,  der  vare 
Medlemmer  af  forbudte  Foreninger. 

Det  faldt  sikkert  ikke  Akademicums  Medlemmer  ind,  at 
de  ved  at  drage  til  Upsala  og  Stockholm  satte  det  europæiske 
Diplomatis  Penne  i  Bevægelse,  og  dog  var  det  Tilfældet.  De 
vidste  nok,  at  Karl  Johan  og  Christian  VIII  meds-amt  deres 
Udenrigsministre  ikke  hyldede  skandinaviske  Sympathier,  men 
de  anede  ikke,  at  disse  tvende  Konger  tilmed  blev  holdte  til 
Ilden   af  Rusland,    og   selv   om    de   havde    vidst   det,    havde  de 

sikkert  ikke  af  den  Grund  opgivet  deres  Forehavende  og  svigtet 
deres  Idealer.  Det  er  jo  nemlig  Ungdommens  lykkelige  Lod 
at  tro,   at  Alt  er  muligt,   naar  man  blot  vil  det  for  Alvor. 

Det  var  Akademicum,  der  satte  Møderne  i  Kjøbenhavn  og  i 
Lund  1842  og  i  Upsala  1843  i  Scene,  og  det  var  Studenterfor- 
eningen, hvori  Akademicums  ledende  Mænd  tog  Styret,  efterat 
Unionen  lykkelig  var  bleven  fuldbragt,  som  derpaa  overtog  den 
skandinaviske  Tanke  til  yderligere  Pleje  og  Omsorg.  Saa  godt 
blev  der  sørget  for  dens  Trivsel,  at  Frivillige  fra  Broderrigerne  i 
1848 'strømmede  til  Danmark  i  store  Skarer,  og  at  de  stred  og 
blødte  for  dets  Sag.  Ja,  den  Konge,  der  oprindelig  havde 
stillet  sig  mindre  venlig  overfor  Skandinavismen,  modtog  endog 
i  1856  paa  sit  Slot  de  nordiske  Studenter  og  talte  mindeværdige 
Ord  til  dem  om  Nordens  Fremtid.  Hans  Søn  Karl  XV,  der 
selv  var  Upsalastudent,  havde  fuldstændig  tilegnet  sig  de  ska- 
dinaviske  Ideer,  og  det  er  tilstrækkelig  bekjendt,  at  det  ikke 
var  hans  Skyld,  at  de  forenede  Riger  ikke  i  1864  hjalp  den 
Broder,   der  var  i   Nød. 

Skjonnere  Dromme  have  Nordens  Studenter  aldrig  drømt, 
end  dengang  de  troede,  at  det  Skilte  atter  vilde  bøje  sig 
sammen,  og  at  de  vare  kaldede  til  at  fore  Folkenes  Sag  til 
Sejer.  At  Virkelighedens  klamme  Haand  vækkede  dem  noget 
ublidt  af  Drømmen,  var  visselig  ubehageligt  for  dem,  men  de 
havde  lige  saa  megen  Ret  til  at  tro  paa  og  kæmpe  for  deres 
Sag,  som  de  tydske  Studenter  havde,  dengang  de  svore  paa,  at 
de  vilde  skabe  et  enigt  Fædreland,  der  kunde  blive  stort  og 
mægtigt.  Det  var  jo  hverken  de  danske  eller  de  tydske  Studenter, 
som  skulde  gjennemfore  Sagen,  naar  Tidens  Fylde  var  kommen. 
De  skulde  forberede  Sindene,  slaa  til  Lyd  blandt  Mængden, 
prædike  for  de  lidet  Troende  eller  Uvidende  og  overhovedet 
virke  med  Tale  og  Sang,  og  alt  dette  have  de  gjort  tilfulde. 
Det  var  ikke  deres  Skyld,  at  visse  Statsmænd,  da  Afgjørelsen 
i  1864  skulde  finde  Sted,  bange  veg  tilbage  for  at  gjøre 
Skridt,  der  vilde  have  mindet  Europa  om,  et  Sveriges  Storheds- 
tid endnu  ikke  var  uddød, 

De  Sammenkomster,  der  fandt  Sted  mellem  Kjøbenhavns 
og  Lunds  Studenter  i  1838  og  39,  blev  ikke  fortsatte  i  de 
nærmest  følgende  Aar,  men  i  1842  optoges  de  paany.  Havde 
man  tidligere  været  forsigtig  med  Hensyn  til,  hvad  man  sagde, 
saa  tog  man  sig  nu  ikke  iagt  for  at  lade  det,  der  fyldte  Hjerterne, 
faa  frit  Løb.  Mens  man  i  Trediverne  havde  talt  om  Venskab 
og  Broderskab,  om  det  gode  Forhold  mellem  de  tre  Folk  og 
om,  at  de  i  Forening  skulde  kæmpe  for  Frihed,  Ret  og  Sandhed, 
gik  man  i  1842  lige  løs  paa  det  endelige  Maal:    Nordens  Enhed. 

I  Begyndelsen  af  Maj  havde  Medlemmer  af  den  akademiske 
Læseforening  tænkt  paa  at  tage  til  Lund,  men  da  fik  de  Under- 
retning om,  at  130  Studenter  derfra  vilde  gjæste  Kjøbenhavn 
første  og  anden  Pinsedag  den  15.  og  16.  Maj.  Uagtet  Mange 
vare  rejste  bort  i  disse  Dage,  fik  den  nedsatte  Komitee  dog 
Alt  ordnet  til  en  festlig  Modtagelse.  Om  Morgenen  Kl.  9  kom 
Gjæsterne,  og  efterat  de  havde  tilbragt  Formiddagen  i  private 
Kredse,  samledes  de  uden  Provstens  Tilladelse  Kl.  3  i  Regens- 
gaarden,  hvorfra  de  Arm  i  Arm  med  270  danske  Kammerater, 
marcherede  til  Charlottenlund.  Her  holdt  de  Rast  paa  en 
Plæne,  mens  den  lundensiske  Sangforening  forlystede  en  stor 
Mængde  Mennesker  med  sine  Sange.  Videre  gik  det  til  Dyre- 
haven,  hvor  man  efter  gammel  Skik  drak  Rystetoddy. 

«Nu  fremtraadte  vexelvis  den  svenske  og  danske  Sang- 
forening, og  Skoven  gjenlød  af  de  skjønne  ungdomskraftige 
Stemmer.  Svenske,  norske  og  danske  Nationalsange  blev  af- 
sungne, og  navnlig  opvakte  den  svenske  Sang  «Kung  Karl  den 
unga  hjelte»  en  almindelig  Begejstring,  der  stedse  steg  højest 
ved  Ordene:  «ur  vågen  Moskoviter^,  hvilke  atter  og  atter 
applauderedes  med  stormende  Hurraraab  baade  af  Danske  og 
Svenske,   medens  Hatte  og  Huer  fløj  i  Vejret.« 

Fr.  Barfod  bød  her  Velkommen1  og  holdt  derpaa  be- 
gejstrede Taler  for  Kristiania  Studenter,  Nordens  Enhed  og 
Nordens  Frihed.  Paa  Lundensernes  \  egne  takkede  P.  Genberg 
de  danske  Brødre.  H.  F.  Poulsen  udbragte  en  Skaal  for  Kong- 
Karl  Johan  i  følgende  Ord:  «Mine  Herrer!  Som  det  sig  hør 
II.  i  o 

og  bor,  have  vi  forst  udbragt  Toaster  for  Nationerne  i  Sverige, 
Norge  og  Danmark  —  for  det  store  trefoldige  Skandinavien. 
Nu,  mine  Herrer!  paa  gammel  Vis  en  Skaal  for  Kongen. 
Borgersønnen  Jean  Baptiste  Bernadotte,  Republikkens  kjække 
Soldat  og  sejrrige  General,  Kejserens  Marschal  - —  men  Lafayettes 
og  Frihedens  Ven,  den  energiske  og  kraftige,  efterlignelses- 
værdige  Olding,  der  ej  sveg  de  Løfter,  han  i  sin  Manddom 
gav,  Stamfaderen  til  en  ædel,  haabefuld  Slægt,  Sveriges  og 
Norges  ridderlige  Konge,   Hs.  Majestæt  Kong  Karl  Johan  leve!» 

Endnu  talte  Stud.  med.  A.  Bock  for  de  skandinaviske 
Naturforskere  og  Cand.  theol.  T.  N.  Wesenberg  for  Ytringsfri- 
heden. Efterat  Gildet  var  forbi,  overlod  man  Resten  af  Drikke- 
varerne til  Fiskerne  fra  Taarbæk,  der  under  stormende  Hurra 
tomte  Bollerne.  Næste  Formiddag  besøgte  Lundenserne  Oehlen- 
schlagcr  paa  Fasangaarden  og  sang  hans  Romance  »Bjerg- 
trolden*, og  om  Aftenen  vare  de  i  det  kgl.  Theater,  hvor 
Balletten  « Napoli »  blev  opført.  Chefen  Kammerherre  Levetzau 
havde  været  saa  elskværdig  at  forbeholde  Akademicum  150 
Billetter. 

Politiet  indskrænkede  sig  til  at  iagttage,  hvad  der  foregik. 
«Vore  Autoriteter,«  skrev  ..< Fædrelandet »,'2  «der  som  bekjendt 
have  en  stærk  Antipathi  mod  alle  friere  Livsrørelser  end  de 
rent  dagligdags,  viste  dog  ved  denne  Lejlighed  en  sømmelig 
Undseelse  for  de  Fremmede  og  vogtede  sig  for  forstyrrende 
Indgreb  i  Lystigheden,  men  efterat  det  var  vel  forbi,  skulle 
de  have  ytret  Tegn    til   at    fortryde   deres  udviste  Moderation. » 

Den  filistrøse  Regensprovst,  som  ikke  forstod  et  Ord  af 
det  Hele,  og  som  var  vred  over,  at  Studenterne  havde  for- 
samlet sig  inde  i  «hans»  Gaard  under  Linden  uden  hans  Til- 
ladelse,  gav  sin  Vrede  Luft  i   følgende  Bemærkninger:3    «Hvad 

forresten  Skovfesten  angaar,  skal  den  efter  en  Beretning,  jeg 
igaar  horte,  have  været  meget  støjende  ogsaa  paa  Hjemvejen. 
Da  Brændevinen  var  en  Hovedingrediens,  bidrog  dette  til  stor 
Perialisering,  og  Grundakkorden  i  de  høje  Toner  skal  have 
været    c  Konstitution«,     «Orla    Lehmann«     og     «Crusenstolpe».» 

Det  var  imidlertid  en  Historie,  man  havde  bundet  ham  paa 
Ærmet,  thi  hverken  Orla  Lehmann  eller  Crusenstolpe  blev 
nævnt  i  Talerne. 

Den  5.  Juni  gjorde  Danskerne  Gjenbesøg  i  Lund  i  et 
Antal  af  160  foruden  tre  norske  Studenter.  Medens  ingen 
dansk  Professor  havde  deltaget  i  Gildet  i  Kjøbenhavn,  var  der 
i  Lund  ikke  faa  Universitetslærere  tilstede.  Ved  Festen  i 
Brøndsalen  paa  Helgonabakken  udtalte  E.  Berling  i  sin  Vel- 
komsthilsen, at  disse  Møder  mellem  Nordens  dannede  Ungdom 
havde  den  Betydning,  at  det  ogsaa  blev  indpodet  den  store 
Masse  af  Befolkningen  i  de  skandinaviske  Riger,  hvor  naturligt 
og  nødvendigt  det  var,  at  der  herskede  Venskab  mellem  de 
tre  Folk.  «Jeg  ser  i  Aanden,»  fortsatte  han,  «en  ny  Fremtids 
Morgenrøde  for  Norden,  en  Fremtid,  da  dets  Videnskab  og 
Kunst  ej  længer  skulle  staa  afsondrede  paa  tre  Omraader, 
ubekjendte  for  hverandre,  men  arbejde  i  Forening,  saaledes  at 
de  kappes  om  Prisen,  en  Tid,  da  i  politisk  Henseende  en  Uret 
begaaet  af  en  fremmed  Magt  mod  et  af  Folkene  vil  blive  op- 
fattet af  begge  de  andre,  som  om  den  havde  ramt  dem  selv. 
Hvilken  Glorie  af  Ære  og  Kraft  skal  da  ikke  paany  omstraale 
Odins  daadrige  Stamme ?» 

Den  75aarige  Biskop  V.  Faxe,  Universitetets  Prokansler, 
lyste  paa  en  Maade  Velsignelse  over  Forsamlingen.  «Den 
længe  voldsomt  underkuede  Følelse  er  endelig  brudt  ud,  og 
dens  stærke  Flammer  lyse  ud  over  Norges  Fjelde,  over  de 
svenske  Klipper  og  den  danske  Slette  og  varme  Hjerterne  om- 
kring Nordhavet,  Kattegat  og  Øresund.  Lykkelig  maa  vel 
derfor  den  Tidsalder  kaldes,  der  skuer  en  saadan  Aandens 
Triumf,  og  lyksalig  den  Mand,  der,  forinden  han  lægger  sig  til 
Hvile,  kan  medtage  en  saa  herlig  Forvisning  om  Menneske- 
hedens Sejr,  et  saa  højt  talende  Vidnesbyrd  om  Nordens  sig 
nærmende  Storhed. » 

Cand.  theol.  B.  C.  Bøggild*,   som  var  i   Besiddelse  af  stor 


*   Død   i    1892   som   Præst   i   Skivholme. 


Veltalenhed,  der  dog  stundom  tog  en  noget  for  høj  Flugt,  og 
Cand.  phil.  H.  F.  Poulsen  vare  Danskernes  Ordførere.  Den 
Sidste,  der  som  en  dristig  Husar  altid  var  rede  til  at  hugge 
ind  og  til  at  springe  over  Forhindringer,  udkastede  ved  denne 
Lejlighed  Tanken  om,  at  Kjøbenhavnerne  og  Lundenserne 
burde  besøge  Upsalenserne.  Men  vi  savne  Nogen  ved  denne 
skandinaviske  Højtid,  vi  savne  vore  Brødre  i  Upsala.  Saa  lad 
os  da  i  Tanken  besøge  dem!  Fra  dem  skille  os  Bjerge  og 
Dale,  fra  Eder  kun  den  flygtige  Bølge. »  I  Slutningen  af 
samme  Tale  besvor  han  ligefrem  Upsalenserne  at  være  med, 
naar  Kampen  med  Tydskland  engang  maatte  komme  til  Ud- 
brud. En  Nordmand  Ottesen  takkede  for  en  Skaal  for  sit 
Fædreland  med  et  Leve  for  en  skandinavisk  Union,  «hvor 
ethvert  Folk  indtager  sin  selvstændige  Stilling  men  ligeoverfor 
Fremmede  optræder  som  en  Enhed ». 

Digteren  Carl  Vilh.  Aug.  Strandberg,  der  dengang  som 
24aarig  ung  Mand  studerede  i  Lund,  og  som  skrev  under 
Navnet  «Talis  Oualis»,  havde  til  Festen  skrevet  Sangen  «Den 
siste  Klingen  »,  i  hvilken  han  bl.  A.  tager  Ordet  for  Fost- 
broderskab mellem  Svenske  og  Danske  i  Kampen  og  saaledes 
ikke  er  tilfreds  med  den  aandelige  Enhed  alene: 

For  andens   frihet,   det  helga  mål, 
Ett  Korstag  ater  predikas.     Jorden 
For  lange  prdfvat  de   varma  orden, 
Snart  vil!  hon  profva  det  kalla  stål. 

Och  tander  striden   sitt   roda  bloss, 
I   broder,  låmnen  oss  rum  bland  eder; 
Vi   vilja  kåmpa  i   samma   leder. 
Den  siste  Kungen  han   ar  med  oss. 

For  denna   helsning  til   Danas  jord, 
Du   brodraskara !      Du  går  ej   ensam, 
Vår  valplats  blifver  och  ar  gemensam, 
År  blott  vår  losen :   det  fria  Ord  ! 

Da  de  danske  Studenter  næste  Dag  sejlede  fra  Malmo, 
vexlede   de  Hurraer   med  Indbyggerne,    og   da   de   vare   komne 

til  Kjøbenhavn,  drog  de  i  sluttet  Skare  til  Regensen,  hvor  de 
først  sang  danske  og  svenske  Sange  og  derpaa  raabte  Hurra 
for  Stud.  theol.  F.  H.  Eibe*,  der  havde  været  Togets  Leder, 
og  tilsidst  for  Skandinavien. 

Et  Par  Dage  efter  Hjemkomsten  spurgte  Professor  Kolderup- 
Rosenvinge  Regensprovsten,  om  det  var  sandt,  hvad  et  Rygte 
fortalte,  at  de  danske  Studenter  under  deres  Ophold  i  Lund 
havde  nægtet  at  drikke  Kong  Christian  VIII' s  Skaal.  Provsten 
lod  Eibe  kalde,  men  han  forsikrede,  at  han  ikke  havde  været 
tilstede ,  hvor  noget  Saadant  var  foregaaet.  Eibe  berettede 
endvidere,  at  Alt  var  gaaet  udmærket  godt,  at  Politik  var 
holdt  ude,  og  at  der  kun  havde  været  een  Forstyrrelse,  idet 
en  norsk  Student,  der  var  rejst  med  fra  Kjøbenhavn,  under 
en  Tale,  som  Biskop  Faxe  holdt,  havde  været  impertinent  mod 
de  Svenske,   hvorfor  man  havde  vist  ham  tilrette. 

Næste  Dag  kom  Eibe  igjen  og  sagde,  at  han  nu  havde 
adspurgt  fiere  af  sine  Kammerater,  men  at  han  var  kommen 
til  samme  Resultat.  Om  der  var  foregaaet  Noget  ved  private 
Sammenkomster,  kunde  han  ikke  vide.  Derimod  havde  han 
paa  et  oftenligt  Sted  i  Lund  hørt  meget  demokratiske  Taler  af 
nogle  Upsalastudenter,  og  nogle  Svenskere  havde  fortalt,  at 
danske  Studenter  i  et  privat  Lag  havde  foreslaaet  at  drikke 
Kong  Karl  Johans  Skaal,  men  at  de  tilstedeværende  Lundensere 
ikke  havde  villet  være  med  hertil.1  Da  Professor  Petersen 
havde  faaet  disse  Nyheder,  sendte  han  dem  strax  videre  til 
Kabinetssekretær  Adler,   som  saa  kunde  berolige  Christian  VIII. 

Karl  Johans  Regjering  var  ligesaa  lidet  opbygget  over  disse 
skandinaviske  Møder  som  Christian  VIII's.  Af  en  Bemærkning 
i  det  liberale  « Aftonbladet«  om,  at  det  ansaa  en  almindelig 
nordisk  Forening  af  flere  frie  Folk  for  Fremtidens  Opgave,  fik 
det  reaktionære  Organ  «Svenska  Biet»  ud,  at  der  var  stiftet  et 
Komplot,  som  havde  til  Hensigt  ved  en  almindelig  nordisk 
Forening    mellem    Sverige,    Norge    og    Danmark    at    danne    en 

*   Senere   Boghandler  i   Kjøbenhavn. 

eneste  konfødereret  Republik  efter  amerikansk  Mønster  med  en 
Præsident  i  Spidsen,  som  skulde  vælges  skiftevis  i  de  tre  Riger, 
hvilket  Forslag  formodedes  at  være  sendt  til  Sverige  i  en  Snes 
skrevne  Exemplarer  fra  et  vist  hemmeligt  Selskab  i  Danmark. 5 
Denne  Udtalelse  fremkom  i  Slutningen  af  Maj  efter  de  svenske 
Studenters  Besøg  i  Kjøbenhavn. 

En  Maaneds  Tid  senere,  altsaa  efter  det  lille  Studenter- 
møde i  Lund,  bragte  «Ausburger  allgemeine  Zeitung»  en  Korre- 
spondance fra  Stockholm,  der  indeholdt  omtrent  det  Samme 
men  med  den  Tilføjelse,  at  der  i  alle  tre  skandinaviske  Riger 
fandtes  megen  Sympathi  for  en  Føderation.  En  lignende  Med- 
delelse fremkom  kort  efter  i  «Hamburgischer  Korrespondents. 
Idet  «Fædrelandet»  refererede  ovennævnte  Korrespondance,  til- 
føjede det  med  en  vis  Ret:  «  Det  er  ikke  usandsynligt,  at  den 
svenske  Hofkamarilla  i  Anelsen  af,  at  den  skandinaviske  For- 
eningsaand,  der  i  de  senere  Aar  saa  mægtigen  har  grebet 
den  yngre  Slægt,  bærer  en  Spire  til  Frihed  og  altsaa  til  dens 
egen  Indflydelses  Undergang  i  sig,  har  drømt  denne  republi- 
kanske Propaganda,  hvilken  den  naturligvis  finder  meget  brug- 
bar som  Skræmsel  for  de  bestaaende  Regjeringer.  Men  iøvrigt 
skulde  det  slet  ikke  undre  os,  om  republikanske  Ideer  fødtes 
og  samlede  sig  Tilhængere  baade  her  og  i  Sverige,  thi  de 
ere  det  reaktionære  Systems  naturlige  ja  næsten  nødvendige 
Frugter  6* 

-Fædrelandet/  vidste  dengang  ikke,  hvad  man  nu  ved, 
at  den  svensk-norske  Udenrigsminister  Ihre  den  5.  Juli  1842 
sendte  de  forenede  Rigers  Gesandt  i  Kjøbenhavn  Baron  Lagerheim 
en  Kopi  af  en  Depeche,  som  han  havde  tilstillet  Gesandterne 
i  Paris,  London,  Wien,  Berlin  og  Hamborg,  og  i  hvilken  han 
henledede  deres  Opmærksomhed  paa  de  ovennævnte  Artikler. 
Baron  Lagerheim  skulde  oplæse  Depechen  for  Direktøren  for 
Udenrigsdepartementet  Konferensraad  Dankwart  og  samtidig 
overrække  ham  en  Afskrift  af  en  Rundskrivelse,  som  en  tidligere 
svensk-norsk  Udenrigsminister  i  1837  havde  udsendt,  og  i  hvilken 
han  paa  det  Bestemteste  fralagde  sig  Beskyldningen  for,   at  Karl 

Johan  skulde  have  nogen  Tilbøjelighed  til  at  ville  forene  de  tre 
nordiske  Riger  under  eet  Scepter.  Kongen,  hed  det  endvidere, 
vilde  gjøre  Alt  for  at  opretholde  det  Bestaaende  og  vilde  afvise 
enhver  Insinuation,  der  gik  ud  paa  Omvæltninger.  Han  kunde 
derfor  ikke  Andet  end  alvorligt  misbillige  det  afsindige  Fore- 
tagende at  ville  kuldkaste  den  bestaaende  Tingenes  Tilstand.7 
Denne  Rundskrivelse  havde  Karl  Johan  paalagt  sin  Udenrigs- 
minister at  afsende,  blot  fordi  Steen  Blicher  og  den  svenske 
Journalist  Magister  Ekbohrn  havde  bekjendtgjort,  at  de  agtede 
at  udgive  en  poetisk  Unionskalender,  der  iøvrigt  af  andre  Grunde 
ikke  kom  i  Stand. 

Alt  dette  vidste  de  Studenter  fra  Lund  og  Kjøbenhavn, 
som  havde  besøgt  hinanden,  Intet  om,  og  hvis  de  havde  vidst 
det,  havde  det  rimeligvis  kun  yderligere  opflammet  dem  til  at 
gaa  videre  ad  den  Vej,  de  engang  havde  betraadt.  Alt  i  Lund 
var  den  Tanke  jo  bleven  udkastet,  at  man  burde  besøge  Brødrene 
i  Upsala,  og  hele  Foraaret  sysselsatte  flere  af  de  Ledende  i 
Akademicum  sig  med,  hvorledes  de  skulde  faa  et  Fællestog 
bragt  i  Orden.  Efterat  man  langt  om  længe  og  ikke  uden 
megen  Besvær  havde  faaet  Dampskibet  «Iris»  lejet,  kunde  Rejsen 
gaa  for  sig  for  Kjøbenhavnernes  og  Lundensernes  Vedkommende, 
men  Normændene  maatte  blive  hjemme,  da  Regjeringen  aldeles 
i  Karl  Johans  Aand  havde  nægtet  at  lade  dem  faa  et  Damp- 
skib til  nedsat  Betaling. 

Mens  Forberedelserne  fandt  Sted,  havde  Diplomatiet  atter 
været  i  fuld  Virksomhed.  Den  danske  Gesandt  i  Stockholm 
Grev  Ludvig  Moltke  havde  under  en  Samtale  med  Udenrigs- 
minister Ihre  faaet  Meddelelse  om,  at  Kong  Karl  Johan  var 
meget  bekymret  ved  Tanken  om  den  forestaaende  Sammenkomst, 
da  han  betragtede  Studenterne  som  Redskaber  for  demagogiske 
Agitationer,  hvad  han  var  bleven  bestyrket  i  ved  Efterretninger 
fra  Berlin  om,  at  fiere  Studenter  netop  nu  vare  fængslede  som 
politisk  mistænkte.  Ministeren  maatte  derfor  meget  ønske,  ■  at 
Toget  blev  opgivet. 

Denne  Meddelelse  sendte  Grev  Moltke  strax  til  Kjøbenhavn. 

Vel  kunde  Regjeringen  her  ikke  godt  forbyde  Studenterne  at 
rejse,  men  den  havde  det  i  sin  Magt  at  lade  Myndighederne 
lægge  Toget  alle  mulige  Hindringer  i  Vejen.  Saaledes  blev 
der  nægtet  Deltagerne  Fritagelse  for  at  betale  Pasafgiften,  saa 
at  Komiteen  maatte  udrede  ikke  mindre  end  304  Rbd.  eller 
2  Rbd.   for  hver  af  de   152  Passer,   der  blev  udstedte.8 

Christian  VIII  søgte  dernæst  at  faa  en  af  Studenterne  vel- 
set Professor  med  paa  Toget,  for  at  han  kunde  optræde  som 
Raadgiver  og  virke  som  en  Dæmper  paa  de  kraftige  L'd- 
talelser,  der  ellers  let  vilde  falde.  Han  henvendte  sig  derfor 
gjennem  en  Mellemmand  til  H .  N.  Clausen,  som  ganske  sikkert 
var  den  af  Universitetslærerne,  der  dengang  nod  den  største 
Anseelse  hos  de  Studerende,  og  hvem  de  tillige  lettest  vilde 
følge  paa  Grund  af  hans  bekjendte  liberale  Optræden  i  Stænder- 
forsamlingen. Men  Clausen  bad  sig  naturligvis  fritagen  for  at 
røgte  et  saa  ubehageligt  Ærinde,  thi  dels  vilde  Studenterne 
betragte  ham  med  Mistænksomhed,  og  dels  vilde  Kongen  lægge 
Ansvaret  for  mulige  dristige  Ytringer  over  paa  hans  Skuldre, 
uagtet  han  aldeles  ikke  vilde  være  i  Stand  til  at  hindre  deres 
Fremkomst.  Da  denne  Plan  mislykkedes,  fik  Etatsraad  /.  0. 
Hansen,  som  var  Medlem  af  Direktionen  for  Universitetet  og 
de  lærde  Skoler,  Ordre  til  at  forsoge  paa  at  faa  Professor 
Madvig  overtalt  til  at  rejse  med  til  Upsala,  men  ogsaa  denne 
Sendelse  var  frugtesløs.0 

Endnu  en  Professor  maatte  ifølge  højere  Anmodning  prøve 
paa  at  gjore  et  Forsog,  hvorom  Mørk  Hansen  meddeler 
Følgende:10  «H.  Bøggild  og  jeg,  der  jo  begge  vare  theologiske 
Kandidater,  overraskedes  ved  at  modtage  en  Opfordring  fra 
Professor  Scharling  til  at  « forunde  ham  en  Samtale  i  hans 
Hjem».  Vi  mødte  altsaa  med  den  faste  Beslutning,  at  Intet 
skulde  rokke  os,  og  den  holdt  vi  ved.  Scharling  forestillede 
os  med  Venlighed,  at  et  saadant  Tog  kunde  give  Anledning 
til  Udtalelser,  som  vilde  være  Regjeringen  højst  ubehagelige,  og 
som   det  kunde  blive  højst  skjæbnesvangert  for  os  som  vordende 

Embedsmænd  at  tage  Del  i.  Vi  svarede,  at  det  nu  var  for 
silde  at  tale  om  at  opgive  Sagen,  da  Alt  var  ordnet  mellem 
Lunds  og  Kjøbenhavns  Studenter;  Bøggild,  som  havde  en  i 
højeste  Grad  flydende  Tunge,  holdt  endog  en  lang  Tale  til 
Scharling,  hvori  han  bebrejdede  Professorerne,  at  de  ved  For- 
nemhed og  Kulde  holdt  sig  borte  fra  Studenternes  Verden  og 
derfor  savnede  vor  Tillid  og  Fortrolighed.  Dette  gjorde  mig 
ondt,  da  jeg  satte  megen  Pris  paa  mine  theologiske  Lærere  og 
navnlig  holdt  af  Scharling  for  hans  rene  Karakter  og  humane 
Tænkemaade.  Jeg  husker  nu  ikke,  hvorvidt  det  lykkedes  mig 
at  formilde  Bøggilds  skarpe  Ord,  men  jeg  veed,  at  vi  skiltes 
som  Venner,  og  at  vi  begge  med  Haand  og  Mund  lovede,  at 
vi  to  Intet  vilde  sige  eller  gjøre,  som  kunde  give  Anstød  paa 
højere  Steder,  medens  vi  rigtignok  maatte  tilstaa,  at  vi  ikke 
kunde  indestaa  for  andre  Talere  blandt  Deltagerne.* 

Naar  Vinden  blæste  saaledes  fraoven,  maa  man  ikke 
undre  sig  over,  at  der  fra  selve  Universitetsmyndighedernes 
Side  blev  gjort  Forsøg  paa  at  lægge  Hindringer  i  Vejen  for  de 
Studenter,  der  havde  Stipendier.  Da  Regensianeren  Stud.  med. 
A.  Bock  i  Maj  anmodede  Provsten  om,  at  Regensens  Sang- 
forening maatte  give  en  Koncert,  hvis  Udbytte  skulde  tilfalde 
nogle  af  dens  Medlemmer,  der  ikke  havde  Raad  til  for  egen 
Regning  at  rejse  til  Upsala,  fik  han  bl.  A.  det  Svar,  at  de, 
der  havde  Stipendier,  maatte  henvende  sig  til  Universitetets 
Rektor  om  Tilladelse,  og  at  de,  der  boede  paa  Regensen,  kunde 
søge  under  Eet,  da  Rejsen  skulde  begynde  to  Dage  før  Pinse- 
ugens Begyndelse,  og  da  Universitetet  ikke  kjendte  til  Pinse- 
ferie. Endvidere  tilføjede  han,  at  det  maatte  vække  Op- 
mærksomhed, at  Regensianere  havde  Raad  til  at  foretage  en 
saadan  Rejse.  Senere  erfarede  Regensprovsten  imidlertid  igjennem 
Professor  Kolderup- Rosenvinge,  der  var  Medlem  af  Direktionen 
for  Universitetet  og  de  lærde  Skoler,  at  denne  ikke  vilde  give 
Rejsetilladelse,  hvorfor  han  underrettede  Bock  herom.  Saaledes 
havde  Studenterne  intet  Andet  at  gjøre  end  at  rejse  alligevel. 
Elleve    Regensianere    og    fire    Kommunitetsalumner,    som    ikke 

havde  Rolig  paa  Regensen,  drog  saa  afsted.  Efter  deres  Til- 
bagekomst lod  Dekanus  for  det  theologiske  Fakultet  dem  kalde 
og  gav  dem  en  Advarsel.11 

Konsistorium  sysselsatte  sig  ogsaa  med  Sagen,  efterat 
Rejsen  var  forbi.  Der  var  Medlemmer,  som  fandt,  at  man 
burde  berøve  vedkommende  Studenter  deres  Stipendier,  fordi 
de  ikke  kunde  anses  for  trængende,  naar  de  havde  Raad  til  at 
foretage  en  saadan  Rejse,  der  kostede  mellem  20  og  25  Rbd. 
Imidlertid  sejrede  dog  den  humanere  Opfattelse,  saa  at  der  ikke 
blev  foretaget  Noget  mod  dem.1"- 

Hvorledes  de  lundensiske  og  kjøbenhavnske  Studenter  vilde 
blive  modtagne  i  Stockholm  og  Upsala,  havde  de  selv  ikke 
gjort  sig  Rede  for.  De  vidste  jo  nok,  at  deres  Kammerater 
ved  Nordens  ældste  Højskole  vilde  betragte  dem  som  kjære  og 
velkomne  Gjæster,  men  hvad  vilde  Myndighederne  og  Be- 
folkningen sige?  Kunde  de  gjore  Regning  paa,  at  de  skandi- 
naviske Ideer  allerede  havde  grebet  Borgerne  i  Stockholm,  og 
vilde  disse  ikke  snarere  stille  sig  meget  kølige  ligeoverfor  en 
Skare  Ynglinge  fra  det  gamle  Fjendeland  imod  Syd?  Stock- 
holm laa  dengang  meget  langt  fra  Kjøbenhavn  og  Lund.  For- 
bindelsen mellem  Sveriges  og  Danmarks  Hovedstæder  var  saa 
slet  som  muligt.  Det  var  ligefrem  et  Kunststykke  at  sende 
en  Pakke  fra  Lund  til  Stockholm,  thi  det  forholdt  sig  rigtigt, 
som  Tegner  nogle  Aar  i  Forvejen  havde  skrevet,  at  « Sverige 
og  Island  vare  de  eneste  Lande  i  Europa,  hvor  der  ikke  fandtes 
nogen  kjørende  Post,  og  hvor  man  i  otte  Maaneder  af  Aaret 
var  uden  Forbindelse  med  Hovedstaden ».  At  Kong  Karl  Johan 
med  Ængstelighed  vaagede  over  sin  Magt,  og  at  han  over- 
hovedet havde  sine  egne  Studenter  mistænkte  for  ikke  at  være 
royalistiske  og  for  at  være  smittede  af  Liberalismen,  var  til- 
strækkelig bekjendt.  For  faa  Aar  siden  havde  Upsalas  mest 
fremragende  Lærer,  Historikeren  Professor  Geijer ,  søgt  at 
berolige  ham  med,  at  Studenterne  nærede  Hengivenhed  for 
den  nye  Tingenes  Tilstand  i  Sverige,  og  forsikret,  at  Universi- 
teterne vare  videnskabelige  Asyler,  hvor  den  politiske  Partiaands 

Furier  endnu  ikke  vare  trængte  hen,  og  fra  hvilke  de  paa 
Grund  af  selve  deres  Karakter  burde  være  banlyste. 1:J  Men 
siden  havde  Gener  selv  foretaget  sin  store  Frontforandring  paa 
Rigsdagen  og  svoret  til  Liberalismen,  og  Ungdommen  i  Upsala 
havde  ved  hans  Hjemkomst  modtaget  ham  med  Jubel.  Hvem 
kunde  Karl  Johan  saa  stole  paa  i  Upsala?  Han  indskrænkede 
sig  foreløbig  til  at  anmode  Justitsministeren  Gyllenhaal  og 
Ærkebiskoppen  i  Upsala  af  Wingård  om  at  deltage  i  det  fore- 
staaende  Møde,  for  at  de  kunde  passe  paa,  hvad  der  blev  talt 
og  sunget.  u 

Som  Argonauter  drog  da  Torsdag  den  i.  Juni  1843  152 
danske  akademiske  Borgere  ombord  paa  «Iris»  afsted  for  at 
finde  det  gyldne  Skind  højt  oppe  imod  Nord.  «Vi  vare  egenlig 
paa  en  Opdagelselrejse, »  skrev  M.  Goldschmidt  over  tredive 
Aar  senere,  «og  ikke  ganske  sikre  paa  at  finde  det  Sverige, 
vi  sogte.»15  Medens  Sangerne  istemmede  Otto  Lindblads  nye 
« Angbåtssång«  «Satt  maskinen  i  gång!»,  gled  Dampskibet 
langsomt  forbi  Langelinie,  hvor  en  stor  Mængde  Mennesker  og 
deriblandt  Professor  H.  N .  Clausen  med  Familie  tilvinkede  de 
Bortdragende  et  Farvel. 

De  drog  altsaa  til  Upsala  uden  Indbydelse  i  Modsætning 
til,  hvad  der  har  fundet  Sted  ved  alle  følgende  Studentermøder; 
de  havde  kun  meldt,  at  de  vilde  komme.  Dernæst  var  det 
hitter  Unge,  som  begav  sig  ud  paa  den  lange  Fart.  C.  Ploug 
var  sikkert  den  Ældste  og  han  havde  endnu  ikke  fyldt  sit 
tredivte  Aar.  Ved  alle  senere  Møder  have  Universitetslærere 
og  ældre  Akademikere,  der  spillede  en  Rolle  i  Studenterlivet, 
været  med. 

Til  Komitee  valgtes  under  Overfarten  til  Malmø  Cand. 
theol.  B.  Bøggild,  Cand.  theol.  M.  Mørk  Hansen,  Redaktor 
C.  Ploug,  Stud.  jur.  H.  F.  Poulsen  og  Cand.  theol.  T.  N. 
Wesenberg,  men  den  Sidstnævnte  traadte  tilbage  for  Stud.  theol. 
F.  H.  Eibe,  om  hvem  Hostrup  paa  Regensen  jo  har  skrevet: 
«Her  du  Manden  ser,    hvem    som  Medlem  vi  beundred'   fast  af 

hundred'  Komiteer*.  I  Malmø  tog  man  56  Lundensere  ombord, 
saa  at  Rejseselskabet  nu  bestod  af  208  Personer. 

Da  der  foreligger  en  udførlig  trykt  Beretning  om  Studenter- 
toget forfattet  af  den  danske  Bestyrelse  og  indeholdende  alle 
Taler  og  Sange,  skulle  vi  henvise  til  denne  og  kun  fremdrage 
enkelte  Begivenheder  og  Udtalelser,  der  dels  ere  hentede  her- 
fra16 og  dels  andetsteds  fra. 

De  Rejsende  betraadte  allerede  Sveriges  Grund  i  Kalmar. 
Da  de  nærmede  sig  denne  By,  vare  selv  Førerne  for  Toget 
urolige.  «Men»,  siger  Goldschmidt,17  « Modtagelsen  gjorde 
Tvivlen  og  Frygten  til  Skamme.  Vi  vare  pludselig  blandt  et 
helt  Folk,  der  bød  os  Velkommen.  I  tætsluttede  Rækker  mar- 
cherede vi  gjennem  en  lang  lav  Porthvælving,  og  inde  under 
denne  Hvælving  sang  de  danske  Studenter  af  al  Magt  Plougs 
Sang  « Længe  var  Nordens«.  Jeg  gik  i  det  Øjeblik  ved  Siden 
af  Ploug,   og  idet  Ordene  lød 

« Atter  det  Skilte 
Højer   sig  sammen« 

saa  jeg  pludselig,  at  jeg  gik  ved  Siden  af  et  lykkeligt  Menneske, 
hvis  Ord  med  saa  vældig  Klang  blev  til  Virkelighed.  Jeg  kunde 
ikke  lade  være  at  sige  ham  det,  maaske  noget  kejtet,  omtrent 
i  de  Ord,  at  han  dog  nu  maatte  være  meget  glad,  hvortil  han 
stille  svarede:      Aa,  ja  I 

Fn  anden  Deltager  i  Toget  Mørk  Hansen  fortæller  om 
det  Samme  i  følgende  Ord : ls  «Vi  vare  nu  spændte  paa,  hvor- 
ledes vi  vilde  blive  modtagne,  da  der  i  Bladene  var  fremkommet 
Udtalelser  om,  at  det  kun  var  Skaaningerne,  der  vare  glade 
ved  Toget  og  med  i  den  skandinaviske  Bevægelse.  Men  vi 
modtoges  i  Kalmar  med  stor  Jubel,  og  Digteren  Carl  Kuliberg, 
en  Søn  af  Biskoppen  i  Kalmar,  hilste  os  med  en  smuk  Tale 
og  en  Indbydelse  til  Sexa.  Vi  drog  nu  i  Procession  med 
Kalmarborgerne  under  Armen  til  det  gamle  Slot,  og  da  vi 
under  Marchen  over  Broen  og  gjennem  Slotsporten  afsang 
Plougs   'Længe  var  Nordens«,   gik  der  en  vidunderlig  gribende 

Bevægelse  gjennem  Mange  iblandt  os.  Slottet  var  faldefærdigt, 
Unionssalen  forvandlet  til  et  Magasin  og  Unionsthronen  borte; 
man  sagde  os,  at  den  var  solgt  ved  en  Auktion  for  12  Skilling 
Banko,  hvorfor  H.  F.  Poulsen  ogsaa  udtalte,  at  Thronerne  nu 
vare  faldne  i  Pris». 

Ved  Sexaen  holdt  Ploug,  i  hvis  Ord  der  var  en  forunderlig 
Glød,  en  Tale  for  «et  folkeligt  Forbund  mellem  de  nordiske 
Riger»,  for  hvilken  han,  da  den  efter  Hjemkomsten  blev  refereret 
i  « Fædrelandet »,  blev  sat  under  Tiltale.  Da  han  i  denne  Tale 
mindede  Svenskerne  om,  hvor  mange  Provinser  Russerne  siden 
Gustav  Adolfs  Dage  havde  frataget  dem,  og  da  han  derpaa 
spurgte  dem,  om  de  havde  flere  at  miste,  lød  der  et  øredøvende 
Bifald  fra  Forsamlingen.  En  gammel  svensk  Dr.  theol.,  som 
stod  ved  Siden  af  Mørk  Hansen,  udbrød:  «Det  er  meget  sandt 
men  meget  dristigt!« 

Lundensernes  Ordfører  Med.  Phil.  Cand.  G'othe  Thomé 
fandt  en  rig  Trøst  i  den  Kjendsgjerning,  at  de  samme  Folk, 
der  før  kappedes  med  hverandre  i  blodig  Kamp  eller  som 
kloge  Statsmænd  omgikkes  med  Planer  til  hverandres  Under- 
gang, nu  kappedes  med  hverandre  alene  i  Kjærlighed  og  som 
endnu  klogere  Statsmænd  omgikkes  med  Planer,  der  kun  til- 
sigtede deres  Lykke  og  Vel.  H.  F.  Poulsen  udtalte,  at  det 
nu  ikke  mer  kom  an  paa  Kongerne  men  paa  Kongernes  Konge 
og  næst  ham  paa  Folkene  selv,  hvorledes  Fremtiden  skulde 
blive.  De  vare  selv  i  Stand  til  at  skabe  sig  en  Fremtid,  saa 
at  de  ikke  ængstelige  behøvede  at  spørge  om  overmægtige 
Naboers  Villie,  men  selv  kunde  sige,  hvad  de  vilde  og  ikke 
vilde,  og  sex  Millioner  Skandinavers  Villiesytring  vilde  vel  faa 
en  betydningsfuld  Klang  i  Europa. 

I  Stockholm  var  der  ingen  officiel  Modtagelse,  og  ingen 
Komitee  havde  dannet  sig,  men  Alle  vare  meget  venlige  mod 
Studenterne,  der  tilbragte  en  Eftermiddag  med  at  bese  Byen. 
Da  de  den  5.  Juni  Kl.  2V2  tilsøs  naaede  Upsala,  blev  de  meget 
overraskede  ved  den  Modtagelse,  der  blev  dem  beredt.  «Det 
var    et    Panorama,     som    maatte    have    overrasket    og    bevæget 

sejrkronede  Fyrster  end  sige  da  en  Flok  af  fremmede  navnløse 
paa  Alt  uden  Ungdommens  Haab  og  Begejstring  fattige  Ynglinge. 
De  høje  Aabredder  og  Kaier  vare  bedækkede  med  en  uover- 
skuelig Masse  af  festlig  klædte  Mennesker,  alle  Mandfolk  med 
blottede  Hoveder,  alle  Damer  med  viftende  Tørklæder;  paa 
den  nye  Bro  ligefor  os  over  det  brusende  Vandfald,  som  Aaen 
der  danner,  vajede  det  danske,  svenske  og  norske  Flag;  af  de 
tvende  i  Havnen  beliggende  større  Dampskibe  var  det  ene  tæt 
besat  med  Tilskuere,  det  andet  hilste  os  med  sine  Kanoner. 
Paa  Landingsstedet  tilhøjre  stod  endelig  Studentervæbningen 
paradeklædt  opstillet  i  en  Firkant,  indeni  hvilken  den  ordførende 
Kurator,  Kuratorerne,  Marchallerne,  og  de  udvalgte  «ordnings- 
man»,  smykkede  med  Silkeskjærfer  og  Baand  stod,  og  udenfor 
hvilken  det  øvrige  Studenterkorps,  ligeledes  i  Uniform,  opstillet 
geled  vis,  ventede  os  i  Tavshed,  medens  32  Kanonskud  fra  den 
ligeoverfor  beliggende  Slotsvold  rullede  hen  over  vore  Hoveder 
og  forkyndte  hele  Omegnen  vor  Ankomst«. 

Ved  Sexaen  samme  Dag  paa  « Carolina  rediviva»'s  store 
Festsal  sang  de  danske  og  lundensiske  Sangere  for  første  Gang 
Ploug'?,  Da  nys  den  fejre  Vaar»,  og  Mørk  Hansen  takkede 
for  Modtagelsen.  « Denne  betydningsfulde  Stund,  som  vi  længe 
have  set  imøde  i  vort  Haab  og  vor  Længsel,  fører  os  ikke  ind 
i  nye  Forhold,  men  forener  kun,  hvad  Gud  har  sammenføjet, 
men  Menneskene  havde  adskilt,  bringer  os  kun  fuld  Bekræftelse 
paa,  hvad  vi  aldrig  have  Ret  til  at  betvivle,  at  vor  Broders 
Hus  atter  staar  os  aabent.»  Upsalenserne  bar  derpaa  Ploug 
og  Mørk  Hansen  i  Guldstol,  og  Ærkebiskoppen  omfavnede 
endog  den  Sidstnævnte.  Cand.  theol.  B.  Bøggild  holdt  en 
højstemt  Tale,  i  hvilken  han  sammenstillede  Nordens  Aand 
med  den  Helligaand,  der  paa  den  store  Pinsefest  lærte  Apostlene 
at  tale  i  Tunger.  «Var  det  ikke  den  Helligaands  Værk  at 
samle  de  Adsplittede,  at  forene  de  Adskilte,  at  forsone  de 
Stridende  og  forene  dem  Alle  i  een  Tro  med  Kjærlighedens 
Baand?     Danske  og  Norske,    Brødre   fra  Lund  og  fra  Finland! 

Mødte    vi    ikke    her   Kjærlighed    og    Tillid    og    Brødres   Haand- 
slag  ? » 

Den  næste  Dag  samlede  Studenterne  sig  paa  den  ene  af 
de  tre  vældige  Høje  ved  Gammel-Upsala,  hvor  Upsalensernes 
Ordfører  Magister  P.  I.  Petersson  med  det  store  Sølvdrikkehorn 
i  Haanden  udbragte  en  Skaal  paa  Vers  for  Nordens  Fortid  og 
Fremtid.      Efter  ham  tog  Ploug  Ordet  og  udtalte  bl.   A.: 

Upsalenser!  Ikke  blot  overrasket  og  bevæget'  men  skamfuld  stod  jeg  igaar 
ved  Foden  af  Gustav  Adolfs  Støtte,  medens  Eders  Velkomsthilsen  rungede  gjennem 
Foraarsluften ;  thi  et  Rygte,  om  hvilket  Ingen  skal  kunne  sige,  hvorfra  det  er 
kommet,  havde  før  vor  Hidkomst  fortalt  os,  at  I  ikke  vare  synderlig  broderlig 
stemte  mod  os,  at  I  kun  bekymrede  Eder  om  Eders  Bøger  og  Pergamenter  men 
aldeles  savnede  Interesse  for  de  Ideer,  der  længe  have  besjælet  os,  og  Sympathi 
for  vore  helligste  Ønsker,  at  I,  trodsende  paa  Eders  Sveaherkomst,  ikke  vilde 
erkjende  os  for  Eders  Jævnbyrdige,  men  saa  haant  ned  paa  de  Venskabsluer, 
som  slaa  højt  sammen  fra  Lund  og  Kjøbenhavn,  at  I  ansaa  vort  stolte  Haab 
om  et  helt  og  stort  Norden  for  tomt  Hjernespind,  udsprunget  af  vor  egennyttige 
Trang,  af  vor  Lyst  til  at  unddrage  os  vor  Hjemføclnings,  Absolutismens  Baand. 
Fordi  jeg  har  troet  paa  dette  Rygte,  derfor  skammede  jeg  mig  igaar,  derfor  bøn- 
falder jeg  Eder  idag  om  velvillig  Tilgivelse,  thi  det  har  løjet  skammeligt  om 
Eder.  I  Tale  og  Sang,  i  offenligt  Foredrag  og  privat  Samtale  have  I  ligefra 
vor  Ankomst  til  dette  Øjeblik  udtalt  Eder  saa  broderligt  og  kjærligt  og  tillige  saa 
tydeligt  og  bestemt,  at  Ingen  af  os  Danske  kan  tvivle  om,  at  I  dele  vore  Sympathier 
og  Ønsker,  at  vort  Haab  og  Stræben  gaar  samme  Vej,  at  I  med  os  erkjende 
Nordens  Enhed   for  den  store  Opgave,  som  den  yngre  Slægt  har  at  løse. 

Han  udviklede  derpaa,  at  det  ikke  var  tilstrækkeligt,  at 
den  skandinaviske  Idee  førte  et  stille  Liv  i  Tankens  Baggrund, 
og  at  den  kun  i  Ny  og  Næ  førtes  frem  ved  festlige  Lejligheder. 
Nej  den  maatte  ogsaa  træde  frem  i  ydre  Handlen,  og  denne 
skulde  bestaa  i,  at  Studenterne  stræbte  efter  at  udfylde  det 
Savn,  de  nu  dybt  følte,  nemlig  Mangelen  paa  aandelig  For- 
bindelse gjennem  Skrifter  og  Blade.  Saa  vilde  de  Ideer,  der 
nu  opfyldte  dem,  efterhaanden  vinde  Indgang  i  Folkenes  Hjerter. 
«Med  denne  udvendige  Virksomhed  maa  vi  være  tilfredse; 
enhver  anden  ligger  udenfor  vor  Stilling  og  vort  Kald.  Men 
hvorfor  skulde  vi  ikke  nøjes  med  den?  Hvilken  anden  er 
sikrere  eller  mægtigere?  Har  Sejren  ikke  altid  været  forjættet 
Aandens  Stræben?     Hvor  kunne  vi  tvivle  om,   at  naar  vi  faste 

og  ufortrødne  arbejde  til  vort  Maal,  naar  de  Ønsker  og  Haab, 
som  nu  synes  Mange  udenfor  at  være  overspændte  Ungdoms- 
drømme, udplantes  i  Nationernes  Bryst  og,  modnede  der  i 
Stilhed,  engang  træde  frem  for  Dagen  som  disses  højlydte 
Villie,  naar  de  Ideer,  der  fylde  vor  Skare  med  Begejstringens 
Salighed,  engang  antænde  de  store  Masser,  —  hvor  kunne  vi 
da  tvivle  om,  at  de  ville  træde  ind  i  Verdenshistorien  med 
gyldige,   herlige  Resultater  ?» 

Ingen  nok  saa  stærk  Modstander  af  de  tre  nordiske  Rigers 
Forening  vilde  kunne  tage  Forargelse  af  disse  Ord,  der  vare 
prægede  af  et  stort  Maadehold,  idet  de  jo  kun  gav  Udsigt  til 
Virkeliggjørelsen  af  den  skandinaviske  Idee  i  en  fjærn  Fremtid. 
H .  Hage,  der  sikkert  efter  Ploug  var  den  mest  modne  i  politisk 
Henseende  blandt  de  danske  Deltagere,  talte  i  samme  Retning 
ved  Afskedsfesten  paa  « Carolina  rediviva».  «Vi  kunne  ej  selv 
haabe  at  plukke  Frugten  af  de  Træer,  vi  plante,  men  det  er 
saaledes  ofte  en  Slægts  Skjæbne  at  danne  et  Overgangsled  i 
Udviklingen,  og  ej  sjældent  er  dette  et  Lod  saa  skjønt  som 
noget».  Selv  H.  F.  Poulsen,  der  plejede  at  være  Hedspore, 
var  ved  denne  Lejlighed  mærkelig  maadeholdende.  eVi  ere 
allerede  Noget»,  sagde  han,  «vi  ere  allerede  en  bestaaende 
Magt,  saasandt  som  vi  ikke  længer  ere  Faa  men  en  talrig  Skare, 
og,  hvad  der  er  endnu  langt  vigtigere,  saasandt  som  vi  have 
Tro  til  vor  Sags  Sandhed,   altsaa  til  dens  nødvendige  Sejr. » 

Medens  Upsalenserne  kun  havde  en  eneste  Ordforer  Mag. 
Petersson,  der  rigtignok  ogsaa  var  storslaaet,  og  som  baade 
kunde  udtrykke  sig  paa  Prosa  og  i  Vers,  havde  Danskerne, 
som  vi  have  set,  flere.  Derimod  kunde  Upsalenserne  møde  op 
med  to  Skjalde  som  B.  E.  Malmstrøm  og  Johan  Ny  bom, 
Skandinavismens  begejstrede  Apostel,  som  netop  fik  sin  nordiske 
Daab  i  disse  stemningsfulde  Junidage.  Lundenserne  havde 
Strandberg  med,  og  i  Stockholm  sang  O.  P.  Sturzen- Becker, 
som  dengang  var  Medarbejder  ved  « Aftonbladet »,  til  Skandina- 
vismens Pris.  Strandberg  havde  til  Afskeden  i  Upsala  skrevet 
følgende  Digt,   som  efter  de  Tiders  Forhold  og  Opfattelse  blev 

betragtet  som  revolutionært,   skjønt  det  meget  godt  kan  forstaas 
paa  en  ganske  anden  Maade: 

Så  år  det  skedt,  fostbrodraed 
Vi  våxlet  nu   på  gammel  sed; 
Ur  hogar  tre,   dit  man  oss  fort, 
Ha  fådrens  skuggor  loftet  hort. 

0  ja,  o  ja, 

Med   frojd   vi   nu  mot  hemmet  dra. 

Nu   strommar  endast  i   vår  sang 
Vart  varma  blod;    men  om   en  gang 

1  ledungsfard   det  spillas  bor, 
Ej   skandinaven  rads  dårfor ; 

0  nej,  o  nej, 

Han   vet  sin   post  och   darrar  ej. 

Annu  en  gang  kanske  vi  få 

1  kamp  mot  våld  och  orått  gå 
Och  fora  på  vart  goda  svard 
Det  fria  ljuset  kring  en  vårld, 
O  ja,  o  ja, 

Med  frojd  vi  då  i   striden  dra. 

Det  var  ikke  til  at  vente,  at  Ny  boms  prægtige  Afskedssang 
til  Kjøbenhavnerne  og  Lundenserne  skulde  falde  i  god  Jord 
hos  Christian  VIII.     Her  hedder  det  nemlig: 

Nu  faren  val!     I  danske  fosterbroder, 

Vår  tro,   vår  vånskap   tagen   med  om   bord, 

Och  helsen  blomsteroarne  i  Soder 

Och  Edra  minnen,  slagt  med  dem  i  Nord, 

Ja,   helsen  allt,   hvad   Danmark   herrligt  eger, 

Men  Kungen  forst  og  sidst  —  vi  mena  —  Oehlenschlager. 

Men  allermest  udfordrende  var  dog  en  Sang  ni  Strandberg, 
der  blev  sungen  ved  den  Fest,  som  Stockholms  Borgere  gav 
for  Studenterne  paa  Djurgården,  da  de  kom  tilbage  fra  Upsala. 
Den  var  rettet  mod  Rusland,  idet  han  sagde,  at  det  Eneste, 
Skandinavien  nu  havde  tilovers  for  det,  var  en  Tornekrone. 
Han  tilraaber  derpaa  en  Bølge,  som  løber  mod  Øst: 
II.  ii 

Drag   mot  Åland   han,    och  ånnu  langre 
Oster  ut,  mot  Auras  fagra  strand, 
Der  en  imperators  hånd  allt  trangre 
Drager  åt   forut  nog  trånga  band ; 
Till  det  land,  der  klangen  af  det  svenska, 
Af  det  kåra,   skona  lungamål 
Redan   —  icke  ar  den  fosterlandska 
Gamla  klang,  som  smakar  utaf  stål. 

Blir  dig  borden  allt  for  tung  paa  vågen, 

O,   så  stanna  då  vid   Bomarsund, 

Res  dig  der  på  tå  och  trang  forvågen 

Nårmare  den   klufna  ornens  grund! 

Sjung  så  ut  vår  stolta  helsning,   medan 

Stormen  hapen   stannar  ofver  sjo, 

Sjung  den  skarpt  och  klingande  —   och  sedan 

Tig,   och   krok  din   mjuka  rygg,   och  do! 

Uagtet  den  danske  Udenrigsminister  Grev  H.  Rewentlow- 
Criminil  havde  opfordret  Gesandten  i  Stockholm  til  at  iagttage  en 
reserveret  Holdning  ligeoverfor  Studenterne,  modtog  Grev  Moltke 
dog  en  Deputation  af  den  danske  Bestyrelse  meget  venligt. 
I  et  Brev19  til  «F"ædrelandet»  betegnes  han  som  den  humane 
og  velvillige  Mand.  Det  var  dog  Deputationen  paafaldende,  at 
han  raadede  dens  Medlemmer  til  heller  at  gaa  paa  Operaen 
om  Aftenen  end  at  deltage  i  Festen  paa  Djurgården.  Naar 
man  nu  veed,  at  lian  netop  samme  Dag  i  en  Indberetning-0 
til  Udenrigsministeriet  beklagede  sig  over  Plougs  Udtalelser  i 
Kalmar,  der  havde  staaet  refererede  i  « Aftonbladet«,  kan  man 
forstaa,  at  han  har  villet  hindre  de  Herrer  Medlemmer  af  Deputa- 
tionen i  at  holde  flere  Taler. 

Under  det  korte  Ophold  i  Stockholm  fik  de  danske  Stu- 
denter Lejlighed  til  i  Afstand  at  hilse  paa  Medlemmer  af  det 
svenske  Kongehus.  Større  Tilnærmelse  kunde  der  dengang 
ikke  være  Tale  om.  Det  gik  ikke  til  i  1843  som  i  1856  og 
1875.  De  havde  faaet  at  vide,  at  Kronprins  Oskar,  «i  hvis 
Bryst  der  virkelig  banker  et  Hjerte  og  det  ovenikjobet  et  godt», 
mønstrede  «Andra  GardeU  i  Slotsgaarden.  «Nysgjerrige  trængte 
vi    os    frem    udenfor    den    Kreds,    der    var    utilgængelig    for    de 

almindelige  Tilskuere,  men  vi,  der  i  Kjøbenhavn  vilde  være 
blevne  skubbede  tilbage  med  Kolber  eller  Hesterumper,  vi  vare 
her  ikke  almindelige  Tilskuere.  De  sluttede  Linier  aabnede  sig 
for  vore  rode  og  hvide  Kokarder ;  Kronprinsen  holdt  sig  ikke 
for  god  til  at  vise  sit  Folks  Gjæster  Hoflighed.  Bagved  Oskar 
stod  hans  ældste  Søn  Karl,  Hertug  af  Skaane,  med  et  aabent, 
kraftigt  ungdommeligt  Ansigt;  i  et  Vindue  viste  hans  øvrige 
smukke  Børn  sig  og  gjengjældte  glade  de  nysgjerrige  Fremmedes 
ærbødige  Hilsen.  »21 

Ved  Festen  paa  Djurgården  glimrede  især  den  senere  Biskop 
i  Lund  /.  H.  Thomander,  som  dengang  var  Professor  i  Theologi, 
ved  sine  aandrige  og  humoristiske  Taler.  Danskerne  syntes  her 
at  have  faaet  Mod  til  at  sige  rent  ud,  hvad  de  mente.  Idetmindste 
udtalte  H.  Hage,  at  den  aandelige  Enhed  ikke  kunde  bestaa  uden 
den  politiske,  der  ikke  blot  betingedes  af  men  ogsaa  var  en  Be- 
tingelse for  hin,  og  at  de,  der  vilde  den  aandelige  Enhed,  ogsaa 
konsekvent  maatte  ville  den  politiske  Enhed.  H.  F.  Poulsen 
ønskede  ingen  Union,  før  Danmark  stod  frit,  selvstændigt  og 
agtet  i  Udlandet,  i  de  svenske  og  norske  Brødres  og  dets  eget 
Navn.  «Ingen  Union,  før  vi  ej  alene  have  Noget  at  bede  om 
men  ogsaa  Noget  at  tilbyde,  og  fremfor  Alt  ingen  Union,  før 
vi  bringe  Slesvig,  hele  Slesvig  med  som  Festensgave.»  C.  Ploug 
forsikrede,  at  de  Danske  hos  alle  Klasser  og  Stænder  havde 
fundet  en  levende  Sympathi  for  deres  helligste  Tanker  og  dyre- 
bareste Ønsker. 

« Eders  dannede  Ungdom  har»,  sagde  han  bl.  A.,  « fuldere  og  renere, 
mere  aabent  og  glødende,  end  vi  nogensinde  før  hørte  det,  vedkjendt  sig  som  sit 
eget  Hjertes  Barn  det  store  og  skønne  Haab,  der  alt  i  en  Række  af  Aar  har 
været  vor  eneste  Trøst  under  national  Frygt  og  Smerte,  vor  eneste  Støtte  i 
Modløshed  og  Mismod,  den  eneste  klare  Straale  i  vor  Fremtids  truede  Mørke, 
Haabet  om,  at  der  engang  skal  vorde  et  frit  og  mægtigt  Norden.  Denne  Enighed 
i  Stemning  og  Overbevisning  har  givet  vor  Rejse  og  os  en  ganske  anden  og 
større  Betydning  saavel  i  Verdens  som  i  vore  egne  Øjne,  end  vi  nogensinde 
turde  vente.  Vi  kom  hertil  som  beskedne  Ynglinge,  fattige  paa  Alt  uden  paa 
Haab  og  Begejstring,  uden  nogen  anden  Betydning  end  den,  Eders  Venskab  og 
Gæstfrihed  vilde  skjænke  os;  men  vi  gaa  bort  herfra  som  stolte  Repræ- 
sentanter   for   en    stor    Idee.     Saaledes    er   denne  Rejse  bleven  et  afgørende 

Moment  i  vort  Liv.  Vi  føle  Alle  i  denne  Stund  dybt,  at  have  vi  tilforn  vaklet 
og  bævet,  tvivlet  og  forsaget,  saa  er  vor  Livsopgave  nu  stillet;  vi  ere  af  Eder 
udkaarne  til  Ideens  Tjenere  og  kunne  aldrig  mere  forlade  dens  Banner;  for  den 
maa  vi  herefter  berede  os  og-  arbejde,  stride  og  slide,  med  den  maa  vi  staa 
eller  falde.  Og  saasandt  som  vi  ere  udgangne  fra  et  Folk  og  vende  tilbage 
til  dettes  Skød,  saasandt  dets  Blod  ruller  i  vore  Aarer,  dets  Tanker  bo  i  vore 
Sjæle,  og  dets  Ord  lyde  fra  vore  Læber,  saasandt  skal  vor  Virken  heller  ikke 
blive  uden  Frygt,  thi  den  skal  finde  Bifald  og  Understøttelse  hos  Tusinder  og 
atter  Tusinder.  Og  saasandt  Eders  Ungdom  for  os  har  udtalt  sin  Hjertes  Mening 
og  inderlige  Trang,  saasandt  der  er  Alvor  i  dens  Sind  og  Kraft  i  dens  Villie, 
saa  skal  der  fra  nu  af  begynde  en  Virksomhed,  der  vil  kappes  med  os  og  om- 
sider endes  med  den  i  et  stort  Resultat.  Og  saasandt  I  erkjende  denne  Eders 
Ungdom  for  Kjød  af  Eders  Kjød  og  Ben  af  Eders  Ben,  for  berettigede  Medejere 
i  Eders  Nutid  og  Arvinger  til  Eders  Fremtid,  saasandt  som  I  dele  dens  Sympathier, 
bifalde  dens  Anskuelser  og  ønske  dens  Haabs  Opfyldelse,  —  saa  sandt  ville  I 
tømme  dette,  det  sidste  Glas  med  mig  for  fælles  Maal,  fælles  Stræben  og 
fælles   Fremtid.* 

Disse  mandige  Ord  vare  et  helt  Program,  som  den  aka- 
demiske Ungdom  i  Nordens  Lande  idetmindste  i  de  næste 
Par  Aartier  vedkendte  sig  og  kæmpede  for,  og  den  3oaarige 
Mand,   der  fremsatte  det,   blev  det  tro  til  sin  Død. 

Den  7.  Juni  om  Morgenen  Kl.  6  sejlede  «Iris»  bort  fra 
Stockholm,  og  den  9.  betraadte  de  danske  Deltagere  i  den 
tidlige  Morgenstund  atter  Kjøbenhavns  Grund.  Samme  Aften 
bragte  de  med  Ploug  som  Ordforer  Oehlenschlåger  Nyboms  og 
Upsalensernes  Hilsen.  Da  der  var  udbragt  et  «Leve  for  den 
nordiske  Idees  forste  Repræsentant* ,  takkede  Digteren  bevæget, 
idet  han  sammenlignede  sin  Glæde  med  Gartnerens,  der  ser  de 
spæde  Spirer,  han  engang  har  plantet,  opvoksede  til  en  Skov 
af  ranke,  frodige  Stammer«.  Han  endte  sin  Tale  med  et  Hurra 
for  «den  svenske,  norske  og  danske  Ungdom ». 

Aldrig  saa  snart  vare  Upsalafarerne  vendte  hjem,  før  Di- 
plomatiet kom  i  Virksomhed.  Den  russiske  Regjering  gjorde 
strax  Forestillinger  baade  i  Stockholm  og  Kjøbenhavn  i  An- 
ledning af  de  forskjellige  Udtalelser,  der  vare  faldne  om  Finland, 
og  dens  Gesandt  i  Kjøbenhavn  Grev  Stackelberg  modtog  fra 
Nesselrode  Ordre  til  at  meddele  den  danske  Udenrigsminister, 
at    Talerne    i    Kalmar,    Upsala    og    Stockholm    havde    gjort    et 

pinligt  Indtryk  paa  det  kejserlige  Kabinet.  Studenternes  Op- 
træden betegnedes  i  meget  skarpe  Udtryk  som  et  Forsøg  paa 
at  fremkalde  Forvirring  ikke  alene  i  de  tre  nordiske  Riger  men 
ogsaa  i  en  af  Kejserrigets  Provinser. 22 

Det  kongelige  danske  Kancelli  havde  imidlertid  skyndt  sig 
med  at  forekomme  Russernes  Ønsker,  idet  det  den  15.  Juni,  et 
Par  Dage  efter  at  Plougs  Tale  havde  staaet  i  « Fædrelandet », 
havde  befalet  Sagsanlæggelse  mod  ham.  Det  opnaaede  derved 
kun  at  gjøre  ham  mere  populær,  end  han  var  i  Forvejen,  og 
at  henlede  Opmærksomheden  paa,  hvor  begrænset  Tale-  og 
Trykkefriheden  var  i  Danmark  i  Modsætning  til  Sverige  og 
Norge.  Da  « Aftonbladet*  fik  at  vide,  hvad  der  var  sket,  om- 
talte det  Sagsanlæggelsen  i  saadanne  Udtryk,  at  « Fædrelandet* 
ikke  turde  oversætte  dem.  Det  turde  kun  meddele  følgende 
Bemærkning:  «Men  man  kan  paa  den  anden  Side  ogsaa  sige,  at 
den  danske  Regjering  har  havt  Hast  med  at  gaa  Unionsideens 
Ærinde,  idet  den  allerede  betragter,  hvad  der  tildrager  sig  i 
Sverige,  som  sket  indenfor  dens  egne  Grænser  og  vil  udstrække 
sin  faderlige  Beskyttelse  derudover.  Imidlertid  kan  den  unge 
Generation  og  Oppositionsmændene  i  Danmark  aldrig  faa  nogen 
heldigere  Bundsforvandt  end  saadanne  Forfølgelser;  man  kan 
ej  tvivle  om,  at  de  virke  der  paa  samme  Maade  som  Under- 
trykkelsen af  Ytringsfriheden  overalt,  og  denne  Modtagelse 
hjemme  efter  Besøget  i  Sverige  er  saaledes,  naar  Alt  regnes 
sammen,   en  virkelig  bonne  fortune».23 

En  halv  Snes  Dage  efter  Hjemkomsten  samledes  Deltagerne 
i  Upsalatoget  atter  for  at  afgjøre  adskillige  praktiske  Anliggender, 
og  ved  samme  Lejlighed  tog  de  efter  Bestyrelsens  Forslag  den 
Beslutning  at  stifte  et  skandinavisk  Samfund.  Den  28.  Juni 
samledes  de  paany  for  at  forhandle  om  Lovene  for  et  saadant 
Samfund.  Man  fik  her  at  vide,  at  Formaalet  for  dets  Virk- 
somhed skulde  være:  Omsorg  for  Udbredelsen  af  svenske  og 
norske  Bøger  og  Blade  i  Danmark  og  af  danske  i  Broder- 
rigerne, Understøttelse  af  videnskabelige  Foretagender,  der  om- 
fattede alle  tre  Landes  Literatur  eller  kunde  faa  Indflydelse  paa 

alle  tre  Folks  Udvikling,  Udgivelse  af  Skrifter,  der  oplyste  de 
for  de  skandinaviske  Lande  særegne  Forhold,  Omsorg  for  en 
festlig  Modtagelse  af  saadanne  Besøg  fra  Broderrigerne,  hvor- 
ved disses  Folk  kunde  anses  repræsenterede,  Understøttelse  og 
videre  Udvikling  af  det  mere  private  Samkvem  og  Gjæste- 
venskab  og  Foranstaltning  af  Rejser  herfra  til  de  andre  Riger 
ved  betydningsfulde  Anledninger  eller  for  at  indlede  fælles 
Foretagender  sigtende  til  at  bestyrke  den  gjensidige  broderlige 
Stemning. 

Forhandlingen  drejede  sig  væsenlig  om,  hvorvidt  Sam- 
fundet skulde  staa  aabent  for  Andre  end  Studenter,  og  endte 
med,  at  den  Mening  sejrede,  at  Alle  kunde  blive  Medlemmer. 
Der  kom  imidlertid  øjeblikkelig  et  Forbud  fraoven.  Udenrigs- 
ministeren Grev  Reventloiv-Criminil  indsendte  den  17.  Juli  en 
Betænkning  til  Kongen  angaaende  det  nye  Samfund,  hvilket 
han  betragtede  som  en  Forening  med  et  hemmeligt  politisk 
Formaal,  og  hvis  Bestyrelse  bestod  af  de  samme  Mænd,  som 
havde  ført  Ordet  paa  Upsalatoget.  Som  Følge  heraf  tilskrev 
Kancelliet  Politidirektøren, 2i  at  det  « efter  Indholdet  af  de  Love, 
der  foreløbig  ere  vedtagne  for  dette  Selskab,  og  de  øvrige  fore- 
liggende Omstændigheder  finder,  at  det  ikke  kan  tillade  samme 
at  konstituere  sig,  hvorhos  man  maa  have  Hr.  Etatsraaden  an- 
modet om  at  foranstalte  det  Fornødne  til  at  forebygge  enhver 
dertil  sigtende  Virksomhed*. 

Samfundets  Bestyrelse  indgav  derefter  den  23.  Juli  en  Protest 
til  Kancelliet.  Den  kunde  ikke  se,  at  der  i  Samfundets  Love 
indeholdtes  Noget,  der  stod  i  Strid  med  de  i  Danmark  gjældende 
Love.  Kancelliet  savnede  derfor  restlig  Bemyndigelse  til  at 
forbyde  Oprettelsen  af  det  skandinaviske  Samfund.  Nogle  Dage 
senere  indsendte  Bestyrelsen,  der  bestod  af  Eibe,  Ploug,  H.  F. 
Potdsen  og  Tå.  N.  Wesenberg,  en  Ansøgning  til  Kongen  om  at 
ophæve  Kancelliets  Forbud.  Den  16.  August  fik  de  imidlertid 
gjennem  Politidirektøren  det  Svar,  at  Kongen  efter  at  have  mod- 
taget Kancelliets  Forestilling  i  Anledning  af  det  mod  Samfundet 

udstedte  Forbud  maatte  give  denne  Foranstaltning  sit  allerhøjeste 
Bifald.      Dermed  var  Samfundet  dødsdømt. 

I  Forvejen  havde  Udenrigsministeren  meddelt  de  danske 
Gesandter  i  Stockholm  og  Petersborg,  at  Samfundet  vilde  blive 
forbudt,  og  samtidig  havde  han  udførligt  udviklet,  i  hvor  høj 
Grad  Regjeringen  maatte  misbillige  hele  den  skandinaviske 
Bevægelse.  Den  danske  Gesandt  i  Rusland  Grev  0.  C.  I. 
Rantzau  svarede,  at  han  havde  underrettet  Nesselrode  om,  at 
det  Nummer  af  « Fædrelandet«,  der  bragte  et  Referat  af  Plougs 
Tale  i  Kalmar,  var  blevet  beslaglagt,  og  at  Regjeringen  havde 
forbudt  Oprettelsen  af  et  skandinavisk  Samfund.  Den  russiske 
Udenrigsminister  havde  derpaa  ligeoverfor  ham  udtalt,  at  han 
nærede  det  tillidsfulde  Haab,  at  de  Optrin,  der  havde  fundet 
Sted  i  Sverige,  ikke  vilde  gjentage  sig. 

Hvad  der  ikke  lykkedes  for  de  Unge,  giennemførte  de 
Ældre,  idet  en  stor  Del  Universitetslærere,  Embedsmænd  og 
Næringsdrivende  i  Kjøbenhavn  den  1 .  September  stiftede  det 
skandinaviske  Selskab,  hvis  Formaal  var  at  fremme  den  aandelige 
Forbindelse  mellem  de  skandinaviske  Folk.  Det  var  H.  N. 
Clausen  som  var  Sjælen  i  denne  Forening,  og  som  vedblev  at 
være  dens  Formand,  saalænge  den  bestod.  Han  var  den  af  de 
Ældre,  der  først  havde  faaet  Øjet  op  for  «den  skrigende 
Unatur  i  at  holde  ude  fra  hinanden,  hvad  der  hørte  sammen 
ved  Blodets  og  Modersmaalets  Magt,  for  det  Vanvittige  i  at 
holde  de  tre  Folk  hen  i  bestandig  Svækkelse  som  Bytte  for 
træske  Nabomagter  ved  at  hindre  den  naturlige  Forening*.25 
Kancelliet  fandt  sig  denne  Gang  i,  hvad  der  var  sket,  men 
kunde  dog  ikke  undlade  at  gjøre  opmærksom  paa,  at  Selskabet 
vilde  blive  opløst,  dersom  det  lagde  nogensomhelst  politisk 
Tendens  for  Dagen. 

Ogsaa  i  Upsala  stiftede  Studenterne  umiddelbart  efter  Mødet 
et  skandinavisk  Selskab,  der  gik  ud  paa  at  fremme  Kjendskabet 
til  dansk  og  norsk  Literatur.  Digteren  Professor  Atterbom, 
der,  hvad  der  fremgaar  af  hans  mangeaarige  Brevvexling  med 
P.  Hjort,    fra  sin  Ungdom    havde  været   en   varm  Beundrer   af 


i68 

Danmarks  Skjønliteratur,  og  som  stod  i  Venskabsforhold  til 
dets  mest  fremragende  Mænd,  blev  Selskabets  Formand.  Han 
havde  alt  i    1825   i  et  Digt  til  sin  Ven  Hjort  skrevet:26 

Nu  val!   —  vi  svarje 

På   nytt  vort  gamla  heliga   forbund: 

Frid   melian  våra  modrar,  Danmark,   Sverige! 

På  sjålens  landkort  finns  ej   Oresund. 


V. 

Otudenterforeningens  og  den  akademiske  Læseforenings 
Union  blev  fejret  den  31.  December  1843.  Da  var  det  Ploug, 
der  gav  Tonen  an,  men  den  1.  Januar  1844  samles  man 
igjen  i  Boldhusgade,  hvor  to  Digtere,  hvis  Navne  fra  nu  af 
sjældnere  nævnes  i  Studenterforeningen,  nemlig  F.  J.  Hansen 
og  H.  P.  Holst,  i  alvorlige  Ord  besynge  den  nys  afsluttede  Pagt. 

Den  nye  Tid  blev  imidlertid  først  indviet  for  Alvor  ved 
Opførelsen  af  «Gjenboerne»  den  20.  Februar.  Hostrup,  der  i 
i  November  1843  havde  taget  theologisk  Examen,  og  som  nu 
laa  ledig  paa  Regensen  uden  Informationer,  maatte  have  noget 
Morsomt  at  bestille,  og  ved  Samraad  med  sin  Ven  og  Skole- 
kammerat K.  Mantzius  kom  han  til  det  Resultat,  at  der  i  An- 
ledning af  Unionen  nødvendigvis  maatte  spilles  en  Studenter 
komedie.  Hostrup  havde  en  bestemt  Følelse  af,  at  han  nu 
maatte  kunne  skrive  en  saadan, l  og  da  Mantzius  bragte  ham 
den  Besked,  at  Bestyrelsen  for  de  to  Foreninger  med  Tak 
modtog  Tilbudet  om  en  Komedie,  havde  han  allerede  begyndt 
at  lægge  Planen.  I  Midten  af  December  var  han  færdig  med 
de  to  første  Akter  af  «Gjenboerne»,  saa  at  Prøverne  derpaa 
allerede  kunde  begynde.  Tredie  Akt  havde  han  større  Vanske- 
lighed med,   og  den  blev  først  skreven  i  Januar. 

Den  5.  Februar  vedtog  Senioratet,2  at  der  Fastelavns- 
mandag eller  en  anden  Dag  i  Fastelavnsugen  skulde  opføres  en 

Komedie,  og  at  Forestillingen  skulde  finde  Sted  paa  Hoftheatret, 
hvis  det  kunde  faas.  Hvis  dette  slog  fejl,  vilde  man  se  at  faa 
Theatret  i  Lille  Kannikestræde  eller  Vesterbros  nye  Theater. 
Man  mente  endvidere,  at  det  var  det  Bedste,  at  en  Deputation 
bestaaende  af  to  Seniorer  personlig  henvendte  sig  til  Kongen, 
og  man  vedtog  at  stemme  paa  Tvende,  der  skulde  være  for- 
pligtede til  enten  selv  at  paatage  sig  dette  Hverv  eller  stille 
Andre  for  sig.  Ved  Afstemningen,  i  hvilken  Seniorerne  F.  C. 
Bech,  jf.  Hannover,  W.  Ussing,  L.  L.  H omme l,  N.  R.  Petersen, 
G.  Brock,  Chr.  Brix  og  Chr.  Philipsen  deltog,  valgtes  Brix 
og  Brock.  Man  maa  erindre,  at  Senioratet  efter  Unionen  fore- 
løbig bestod  af  Studenterforeningens  og  den  akademiske  Læse- 
forenings samlede  Bestyrelser.  Foruden  de  Ovennævnte  vare 
endvidere  E.  Bruun ,  F.  H  Eibe ,  /.  F.  Giødwad,  M.  Mørk 
Hansen,  C.  Ploug  og  P.  T.  Zahrtmami  Medlemmer  af  Senio- 
ratet. 

Brock  stillede  imidlertid  Eibe  for  sig,  og  denne  gik  da 
sammen  med  Brix  ikke  til  Kongen  men  til  Hofmarchal  Levetzau, 
der  saa  paatog  sig  at  erhverve  Christian  VHF  s  Tilladelse.  I 
Senioratsmødet  den  14.  Februar  saa  de  sig  i  Stand  til  at  med- 
dele, at  Kongen  havde  overladt  Studenterforeningen  Hoftheatret 
til  Brug  Tirsdag  den  20.  Februar,  samt  at  Hofmarchallen  sam- 
tidig havde  sagt,  at  Foreningen  muligvis  kunde  gjøre  sig  Haab 
om  at  faa  Theatret  endnu  en  Aften.  Da  Senioratet  nu  ikke 
tvivlede  om,  at  dette  Haab  vilde  gaa  i  Opfyldelse,  besluttede 
det  at  lade  «Gjenboerne»  opføre  for  Foreningens  Medlemmer 
til  Indtægt  for  den  Komitee,  der  vilde  lade  Bissens  Statue  af 
Apollo  og  Minerva,  som  nu  pryde  Universitetets  Vestibule,  ud- 
fore i  Marmor.  Entreen  blev  sat  til  3  Mark.  Nettoindtægten 
beløb  sig  til  102  Rbd.,  5  Mark  og  12  Skilling.  Da  Hof- 
marchal Levetzau  havde  underrettet  Senioratet  om,  at  han 
maatte  forbeholde  sig  Hofdamelogen  under  Forudsætning  af, 
at  Logerne  blev  solgte,  vedtog  det  at  indbyde  ham,  og  des- 
uden sendte  det  Foreningens  Boghandler  Reitzel  en  Indbydelse. 

Af  Rollebesætningen  skulle  vi   fremhæve,   at  Klint  spilledes 

af  /.  H.  Lorck,  Basalt  af  H.  V.  Dahlerup,  der  var  optraadt  i 
alle  Plougs  Atellaner,  Klemme  af  Chr.  Molbech,  Hutter  af 
Fangel,  Søren  Kirk  (senere  Søren  Torp)  af  H.  Brøchner,  En 
Skomager  af  Mantzius,  Kobbersmed  Smidt  af  A.  Steen,  Madam 
Smidt  af  E.  Bruun,  Amalie  af  Rybsahm,  Christen  Madsen  af 
Schiødte ,  Lars  af  C.  M.  Wengel,  Lieutenant  v.  Buddinge  af 
Mantzius  og  de  to  Spidsborgere  af  E.  Bruun  og  A.  Steen. 

«Paa  Plakaten«,  skriver  Hostrup,3  «var  Gjenboforholdet 
strengt  iagttaget,  paa  den  ene  Side  af  en  Tverstreg  stod  alle 
Studenterne  og  Skomageren,  paa  den  anden  Side  hele  Kobber- 
smedens Hus,  Lieutenanten,  begge  Spidsborgere  og  de  to  Op- 
vartere. Det  var  Digteren  Molbech,  der  spillede  Klemme,  den 
bekjendte  Filosof  Brøchner,  der  spillede  Søren  Kirk ;  Wroblewsky  * 
som  spillede  anden  Student,  gav  ogsaa  Hundens  Rolle;  men  da 
han  ikke  ønskede  at  nævnes  som  Bjæffer,  gav  jeg  ham  et  andet 
Navn  (Vovvovsky),  der  dog  kunde  minde  om  hans  eget.  Des- 
uden havde  baade  Mantzius,  Steen  og  Bruun  to  Roller  og  gjorde 
alle  Tre  stor  Lykke  i  begge  deres  Partier.  Schiødte**  var  den 
bedste  Christen  Madsen,  jeg  nogensinde  har  set;  han  gav  ham 
som  en  kjøn,  kraftig  Fyr,  hvem  det  massive  Sprog  faldt  saa 
naturligt  og  klædte  saa  udmærket,  saa  man  fulgte  ham  med 
Sympathi.  En  rigtig  Klint  fik  jeg  først  paa  det  kongelige 
Theater,  og  overhovedet  overstraaledes  Regensianerne,  mellem 
hvilke  kun  Fangel  glimrede  som  Hutter,  ved  disse  Opførelser 
langt  af  deres  Gjenboer  trods  de  unge  Pigers  Basrøster,  men 
efter  Omstændighederne  var  Forestillingen  ualmindelig  vellykket. 
Jubelen  var  stor,  og  da  Tæppet  sidste  Gang  var  faldet,  og  jeg 
var  i  Færd  med  at  gaa  hjem,  blev  jeg  fremkaldt  og  præsenterede 
mig  paa  Scenen  i  Vinterfrakke. » 

Da  den  Student,  der  skulde  spille  Klint,  to  Dage  før 
Forestillingen  skulde  finde  Sted,  blev  syg,  maatte  Veteranen 
Lorck,    der    nu    var    Underlæge    i    Hæren,    paatage    sig    denne 


*  Senere  Kommunelæge. 
**  Senere   Læse  os  Professor. 

vanskelige  Opgave.  Han,  der  jo  fra  gammel  Tid  var  scene- 
vant i  Studenterforeningen,  fik  Rollen  tidlig  om  Morgenen  den 
19.  Februar,  lærte  den  udenad  og  mødte  første  og  sidste  Gang 
til  Prøve  ved  selve  Generalprøven  næste  Dags  Middag  Kl.  12. 
Da  det  rygtedes,  at  han  ved  sin  elskværdige  Redebonhed 
havde  reddet  Forestillingen,  blev  han,  da  han  i  første  Akt 
traadte  ind  paa  « Christian  Firtal »,  modtaget  med  uendelig  Jubel 
og  med  et  voldsomt  Bombardement  af  Kaalhoveder,  Gulerødder, 
Spinat  og  andre  Grøntsager,  der  oversvømmede  Scenen,  saa  at 
et  Par  Tjenere  først  maatte  feje  den  ren,  før  Forestillingen 
kunde  fortsættes.  Det  var  en  Parodi  paa  Buketkastningen  til 
de  italienske  Operasangere,  der  netop  dengang  paa  Hoftheatret 
forrykkede  Hovederne  paa  mange  Kjøbenhavnere. 4 

Ved  de  senere  Forestillinger,  der  gaves  for  Medlemmer 
med  Bekjendte  og  Damer,  havde  Hostrup  foretaget  adskillige 
Forandringer,  idet  han  dels  læmpede  et  Par  Udtryk,  der  ikke 
forekom  ham  tilstrækkelig  høviske,  dels  strøg  nogle  Monologer, 
i  hvilke  Klint  i  Lighed  med  Jens  Grib  i  Atellanerne  gav  en 
satirisk  Udsigt  over  de  seneste  Begivenheder,  og  dels  udelod  en 
Sang  mellem  Klint  og  Lieutenant  v.  Buddinge  om  Officerernes 
Skjæg.  Gouvernøren  over  Kjøbenhavns  Fæstning  Landgrev 
Wilhelm  af  Hessen  havde  sørget  for,  at  der  ved  en  Befaling 
af  29.  Marts  1843  blev  givet  nøjagtige  Bestemmelser  angaaende 
de  Militæres  Skjæg,  ved  hvilke  bl.  A.  Fuldskjæg  blev  forbudt, 
medens  en  lille  smal  Stribe  Overskjæg  under  Næsen  blev  anset 
for  at  være  normal.  Det  er  den  Skjægprydelse,  man  finder 
hos  alle  vore  bekjendte  ældre  Officerer  fra  den  -første  slesvigske 
Krig.  Da  nu  Lieutenant  v.  Buddinge  ikke  desmindre  mødte 
ureglementeret,  benyttede  Klint  sig  heraf  i  første  Akts  fjerde 
Scene  for  at  komme  i  Kast  med  ham  ved  i  følgende  Sang  at 
gjøre  ham  opmærksom  paa,  at  han  havde  overset  Parolbe- 
falingen : 

Klint: 
Det  først  og  fremmest  sættes  bør 
Som  Grundlov  for  den  danske  Hær, 
At  Fipskjæg  af  den  gamle  Sort 

Maa  ganske  tages  bort. 
Og  det,  der  over  Munden  staar, 
De  ogsaa  lidt  beskjære  faar, 
Moustachen  for  en  Officer 
Bør  aldrig  nu  bestaa  af  fler 

End  syvogtredve  Haar. 

Ejheller  Bakkenbarten  maa 

Saaledes  under  Hagen  gaa, 

Men  ikkun  under  Øret  ned 

En  lille  Fingersbred. 

Lieutenanten: 
Javel !  jeg  bær  det  aldrig  mer, 
Jeg  iler  flux  til  min  Barber 
Og  ofrer  Skjægget,  jeg  har  havt, 
Og  hylder  fro  med  Ungdomskraft 
De  nyere  Ideer. 

P.  Faber  havde  i  sin  Studenterkomedie  « Familien  Oxhall 
eller  Fiskebløderen  i  Tivoli«,  som  er  omtrent  samtidig  med 
«Gjenboerne»,  ogsaa  gjort  Løjer  med  Parolbefalingen,  idet  han 
lod  Madam  Oxhall  i  en  Revuevise  synge: 

Noget  med  det  Mærkeligste 
Det  er  med  Soldaternes  Skjæg, 
Men  det  Allerærgerligste 
Er,  at  det  bli'er  kastet  væk. 
Et  Lod  Dun  det  gjør  omtrent 
30  Pund  pr.  Regiment. 

Som  man  veed,  blev  Søren  Kierkegaard  meget  vred  over, 
at  Hostrup  havde  kaldt  sin  Theolog  for  Søren  Kirk,  som  om 
han  derved  havde  villet  gjøre  Nar  af  den  berømte  Forfatter, 
medens  Digteren  blot  havde  fremstillet  en  af  Kierkegaards 
Eftersnakkere,  der  havde  beruset  sig  i  Stilen  i  «Enten — Eller». 
En  anden  dansk  Forfatter  har  senere  selv  meldt  sig  som  For- 
billede   for    Hutter,     der    vil    sende    Vækkerselskabets    Kasse- 

beholdning  14  Rbd.  2  Skilling  til  Tscherkesserne.  Goldschmidt 
mener  nemlig  at  have  holdt  en  Tale  for  Tscherkesserne,15  men 
han  er  ikke  vred  over,  at  den  blev  parodieret.  Naar  han  ved 
et  Sold  i  Akademicum  talte  for  dette  krigeriske  Bjergfolk,  der 
i  mange  Aar  forsvarede  sin  Uafhængighed  med  stor  Sejghed 
og  Udholdenhed,  saa  var  det,  fordi  det  vovede  at  modsætte 
sig  Rusland,  som  alle  unge  frihedsbegejstrede  Mænd  dengang 
hadede  og  frygtede  som  Despotiets  Hjemsted  i  Europa. 

Den  9.  Marts  blev  «Gjenboerne»  igjen  opfort  paa  Hof- 
theatret,  men  dennegang  var  Nettoindtægten  ikke  mindre  end 
562  Rbd.  40  Skilling,  der  ligeledes  sendtes  til  Komiteen  for 
de  Bissenske  Statuer.  Paa  det  kongelige  Theater  blev  det  først 
spillet  fiere  Aar  senere. 

Dette  Sangspil,  som  Hostrup  har  dobt  <Gjenboerne»,  har 
ikke  i  de  forløbne  halvt  Hundrede  Aar  tabt  Noget  af  sin  Frisk- 
hed og  Kraft.  Personerne  staa  endnu  lyslevende  for  Tilskuerne, 
og  Alverden  kjender  Lieutenant  v.  Buddinge,  Kobbersmed 
Smidt,  Christen  Madsen,  Klint  og  Basalt  og  de  øvrige  Figurer. 
Men  foruden  sit  poetiske  Værd  har  det  nu  tillige  Betydning 
som  et  historisk  Aktstykke  af  forste  Rang.  Naar  man  veed, 
hvorledes  den  danske  Student  levede  og  virkede  i  Fyrrerne, 
naar  man  er  fortrolig  med,  hvad  han  sværmede  for,  og  hvad 
han  sang  om,  hvilke  politiske  Sympathier  han  nærede,  og  hvad 
han  talte  om  ved  Gilderne,  saa  vil  man  finde,  at  Hostrup  har 
tegnet  ham  paa  en  Prik. 

Den  nuværende  akademiske  Slægt  maa  ubetinget  opfatte 
Fyrrernes  Student  som  i  høj  Grad  umiddelbar,  men  i  samme 
Øjeblik  vil  den  være  tilbøjelig  til  at  ønske,  at  den  havde  kunnet 
opleve  det  Samme  som  han.  Hvor  ofte  have  ikke  unge  Studenter 
i  vore  Dage  givet  Møde  i  Studenterforeningen  med  det  Haab, 
ja  ligefrem  med  den  Forventning,  at  de  vilde  komme  til  at  føre 
det  Liv,  som  Ploug  har  skildret  i  sine  Sange  og  Hostrup  i  sine 
Komedier  og  da  især  i  «Gjenboerne»  og  « Eventyr  paa  Fod- 
rejse* ?  Ja  de  have  maaske  endog  i  Skolen  læst  Hostrups  Rus- 
kantate og  have  deraf  draget  den  Slutning,  at  de,  naar  de  gav 

Møde  i  Foreningen,  strax  vilde  blive  omsluttede  af  Broderarme 
aldeles  uden  egen  Fortjeneste,  blot  fordi  de  vare  Minervasønner 
ligesom  deres  ældre  Kammerater.  Men  naar  de  saa  ere  blevne 
skuffede,  have  de  ikke  kastet  Skylden  paa  deres  egen  altfor 
livlige  Fantasi  eller  paa  de  forandrede  Tidsforhold,  men  først 
og  fremmest  paa  Senioratet,    der  ikke   var  sin  Opgave   voxen. 

Der  var  Noget,  Fyrrernes  Student  forstod  til  Gavns,  og 
det  var  at  solde.  At  solde  er  imidlertid  ikke  det  Samme  som 
at  drikke  og  langtfra  det  Samme  som  at  drikke  sig  fuld.  Den 
tydske  Student  forstaar  ikke  at  solde  og  har  aldrig  forstaaet 
det,  hverken  dengang  han  drak  Vin  eller  nu,  da  han  drikker 
utalte  Kruse  01  paa  Kommando.  Man  maatte  være  i  Be- 
siddelse af  en  Sibberns  Evne  til  at  definere,  dersom  man  fyldigt 
og  udtømmende  skulde  angive,  hvad  et  Sold  egenlig  er.  Han 
vilde  maaske  have  været  i  Stand  til  i  et  Punktum  paa  et 
halvt  Hundrede  Linier  at  forklare  Soldets  Væsen,  saaledes  som 
han  i  Begyndelsen  af  sin  Psykologi  udviklede  for  Slægtled  af 
Russer,  hvad  « Livet  overhovedet«   var. 

Førend  vi  imidlertid  vove  os  til  at  løse  denne  Opgave, 
vil  det  være  nødvendigt  at  gjøre  opmærksom  paa,  at  dette 
Ord  «Sold»,  som  Ploug  omtaler  som  en  gammel  Kjending, 
og  som  Hostrup  har  lyst  i  Kuld  og  Kjøn  paa  Scenen,  er  en 
Nydannelse,  der  vistnok  tilhører  Begyndelsen  af  Trediverne. 
Det  findes  ikke  i  Molbechs  Lexikon,  og  L.  Kristiansen  i  sit 
<Gadesprog»  kjender  ingen  Exempler,  der  ere  ældre.  Reinhardt 
giver  i  Kommunitetets  og  Regensens  Historie  følgende  For- 
klaring af  dets  Oprindelse.  Efterat  han  har  omtalt  det  Liv, 
der  i  Nyerups  sidste  Aar  førtes  paa  Regensens  Kro,  den 
samme,   som  hans  Efterfølger   senere  lukkede,    bemærker  han : 6 

« Forøvrigt  var  det  ikke  alene  Glassene,  ved  hvilke  man 
her  slog  Tiden  ihjel;  nu  og  da  kunde  det  ogsaa  hændes,  at 
der  spilledes  Hasard.  Ved  en  saadan  Lejlighed  overraskede 
Nyerup  engang  Gjæsterne,  og  dette  hans  Besøg  paa  Kroen 
blev  Anledning  til  Dannelsen  af  et  Ord,  der  allerede  forlængst 
er  blevet  saa  populært,    at  Mange  maaske  ikke  ane,    at  det  er 

af  saa  moderne  Oprindelse.  Man  spillede  Lotteri  om  Penge  og 
blev  saa  overrasket  ved  Provstens  Indtrædelse,  at  man  ikke  fik 
reddet  alt  Spillets  Tilbehør.  Posen  blev  tilbage,  og  den  konfi- 
skerede Nyerup.  Man  vidste  imidlertid  efter  hans  Bortgang  at 
bode  paa  Afsavnet  af,  hvad  han  havde  medtaget;  man  laante 
et  Sold  hos  Værten  og  rystede  Brikkerne  deri.  Efter  den  Tid 
hed  det  blandt  Regensianerne  indbyrdes  om  dem,  der  jevnlig 
søgte  Kroen,  at  de  «drev  Sold»  eller  kortere  « soldede »,  og  snart 
var  «Sold»  Betegnelsen  for  ethvert  lystigt  Lag  i  Studenter- 
verdenen. » 

Efter  mundlige  Udtalelser  fra  nu  afdøde  Mænd,  der  i  de 
Tider  deltog  i  Livet  paa  Regensen,  er  det  rimeligt,  at  Ordet 
«Sold»  har  denne  Oprindelse.  Men  naar  man  ikke  engang 
med  Vished  veed,  hvorfra  Navnene  paa  de  to  store  engelske 
politiske  Partier  stamme,  saa  kan  Ingen  med  Rette  undre  sig 
over,  at  det  ovennævnte  Ords  Daab  ikke  kan  bilægges  med 
Beviser  underskrevne  med  fuldgyldige  Vidner.  Sikkert  er  det, 
at  «Sold»  først  blev  brugt  paa  Regensen,  og  at  det  har  været 
et  Regensudtryk  i  flere  Aar,  før  det  vandt  Borgerret  i  den 
samlede  akademiske  Verden.  Regensens  Provst,  der  saa  nøje 
gav  Agt  paa  sine  Alumners  Færden  baade  i  og  udenfor 
Gaarden,  og  som  i  sine  Dagbøger  indfører  Alt,  hvad  der  angaar 
den  Stiftelse,  han  var  sat  til  at  vaage  over,  omtaler  det  første 
Gang  den  26.  Februar  1838,  men  han  kjender  end  ikke  dets 
Kjøn  rigtigt.  Han  skriver  nemlig  under  denne  Dato:  «I  An- 
ledning af  Fastelavn  opførte  i  Aftes  Regensianerne  i  Forbindelse 
med  P"x-Regensianerne  (Stausholm,  Boethe  o.  s.  v.)  Holbergs 
«Ulysses»  paa  Theatret  paa  Hjørnet  af  Lille  Kannikestræde  og 
havde  derefter  en  «Sold»  sammesteds.  De  for  Tiden  her- 
værende svenske  Studenter  vare  indbudte. » 

De  Regensianere,  der  i  Forening  med  forhenværende 
Alumner  i  1839  stiftede  Akademicum,  vare  vante  til  at  solde. 
Deres  Fører  Ploug  havde  jo  opdraget  dem  til  det  i  sine  Sange, 
der  forherligede  Soldet,  og  i  hans  første  Atellan  «den  for- 
vandlede Regensianer»   optræder  endog  Soldets  Gud  «Komos». 

I  Studenterforeningen  derimod  vedblev  man  lige  indtil  Sammen- 
smeltningen med  den  akademiske  Læseforening  officielt  at 
bruge  «Kompotation»,  ja  end  ikke  i  de  Sange,  der  forfattedes 
til  Gilderne,  nævnedes  «Sold».  Efter  Unionen  er  der  i  Seniorats- 
protokollen  i  Begyndelsen  næsten  udelukkende  Tale  om  «Kompo- 
tation»,  og  det  uagtet  det  Seniorat,  der  valgtes  den  13.  April 
1844,  og  som  bestod  af  C.  Brix,  F.  H.  Eibe,  F.  C.  Bech, 
G.  Brock  og  C.  Gammeltoft,  paa  Brock  nær  var  sammensat  af 
unge  Mænd,  der  havde  faaet  deres  Opdragelse  i  Akademicum. 
Den  7.  December  samme  Aar  hedder  det:  « Nordslesvigeren 
Laurids  Skau  indfort  som  Gjæst.  L.  Skau  deltog  i  en  stor 
Kompotation,  ved  hvilken  han,  da  hans  Skaal  var  drukket, 
holdt  en  herlig  Tale.»  Et  Par  Dage  efter  bestemmer  Senioratet, 
at  Kompotationerne  Lørdag  Aften  skullle  ophøre  senest  Kl.  1. 
Den  31.  December  1844  derimod  finde  vi  en  Meddelelse  fra 
Senioratet,  i  hvilken  begge  Benævnelser  bruges  iflæng.  Det 
hedder  nemlig  her:  «Stor  Kompotation,  der  endte  Kl.  12 
ved  Afsyngelsen  af  en  af  F.  J.  Hansen  forfattet  Sang.  Der- 
efter blev  paa  Salen  givet  et  stort  mimisk-plastisk  Akademi, 
hvorpaa  der  atter  blev  soldet  til  henad  Morgenstunden.*  Fra 
nu  af  gaar  Kompotationen  ud  af  Sagaen,  og  Soldet  bliver  ene- 
raadende. 

Plougs   første  Atellan   fra   1839  ender    med  Sangen:      « Re- 
gensen hedder  for  Ingenting«,  hvis  to  sidste  Vers  lyde  saaledes: 

Dens  Sønner  eje  kun  Syle  faa 

Og  gange  i  laset  Frak; 

For  Vest  og  Støvler  de  fægte  maa 

Mod   mangen  Rykker-Attaque 

Og  nyde  kun  liden  Respekt: 

I  Aandernes  mægtige  Verden  dog  have  de  god  Kredit 

Og  herske  vidt, 

Der  er  de  en  kongelig  Slægt. 

Hver  Sommer  fletter  vor  gamle  Lind 
Regensen  dens  Krone  grøn 
Og  vifter  et  frit  og  lystigt  Sind 
Til  Gaardens  fidele  Søn; 
II  12 

Vi  agte  paa  Soldets  Kald: 

Naar  Glassene  blinke  og  klinge  omkaps  med  vor  høje  Sang, 

I  Cellen  trang 

Vi  sidde  som  Konger  i   Hal. 

Disse  to  Vers  fortælle  os  bedre  end  mange  Ord,  hvad 
Soldet  er.  Naar  Studenten  om  Aftenen  efter  Dagens  Møje  og 
Besvær,  der  altfor  ofte  minder  ham  om,  at  han  ikke  hører  til 
dem,  der  fik  Gods  og  Guld  i  Vuggegave,  samles  med  sine 
Kammerater,  saa  føler  han,  at  der  er  en  anden  og  bedre  Verden, 
i  hvis  Rangforordning  han  gjælder  mere  end  i  den,  i  hvilken  han 
ellers  færdes.  Han  føler,  at  han  nu  har  Ret  til  at  hæve  sig 
højt  op  over  Virkeligheden  lige  ind  i  Fantasiens  og  Mulighedernes 
lokkende  Rige,  og  at  Ingen  kan  tage  det  op  med  ham  her.  Her  er 
han  den  rige  Drot,  som  ser  ned  paa  Filistrenes  travle  Færden,  og 
her  kan  han  drikke  og  synge  højt  til  Pris  for  den  herlige  Stand, 
han  tilhorer.  Her  sidder  han  ubestridt  som  Konge  i  Hallen, 
og  her  kan  han  tale  til  sine  Kammerater  om  Alt,  hvad  der 
ligger  ham  paa  Hjertet  mellem  Himmel  og  Jord.  Ingen  Censor 
lytter  til  hans  Ord  for  at  hindre  ham  i  at  .  lade  Andre  faa 
Gavn  og  Glæde  af  hans  Visdom.  Det  gjælder  om  Studenten, 
hvad  Hostrup  har  skrevet  om  Russen,  at  han  ved  Soldet  kan 
synge  lystigt,  fordi  der  næppe  findes  en  friere  Fugl  under 
Himlen. 

Soldet  forudsætter  saaledes  Studenter  med  Fantasi  og 
Følelse  og  med  Evne  til  at  sætte  sig  ud  over  Virkeligheden. 
Filisteren  kan  ikke  solde  men  kun  drikke.  Pallas  Athene  har 
ikke  forlenet  ham  med  den  Guddomsgave,  hun  har  forbeholdt 
sin  Søn.  Det  gjælder  om  Filisteren  som  om  den  «døsige 
Ægypter*,  at  han  drukner  i  den  dybe,  søde  Bølge,  medens 
Studenten  iler  med  sin  Længsel  til  Fantasiens  Land 

Frem  mod  Øst!     Sarons  Roser  gløde, 
Fuglerøst  jubler  os  imøde: 
Frem  mod   Øst! 

Hvad  foregaar  der  da  ved  Soldet  eller  rettere,  hvad  foregik 
der  da  ved  de  Sold,   som  den  klassiske  Studentertid  i  Slutningen 

af  Trediverne  og  Begyndelsen  af  Fyrrerne  bragte  til  Ære  og 
Værdighed?  Var  der  særegne  Ceremonier,  som  Deltagerne  i 
Soldene  maatte  iagttage,  eller  var  der  bestemte  Sager,  som  de 
skulde  drøfte  og  komme  til  Klarhed  over?  Nej,  Ceremonierne 
vare  saa  simple  som  muligt,  og  Drøftelsen  af  vigtige  Sager  var 
aldeles  udelukket.  Kammerater  rundt  om  et  Bord  eller  langs 
Bordene,  dampende  Boller,  helst  med  Blus  paa,  en  Leder,  der 
bestemte,  hvilke  Sange  der  skulde  synges,  og  som  gav  Ordet 
til  dem,  der  havde  Noget  paa  Hjerte,  det  var  Alt  det  Tilbehør, 
Soldet  krævede.  Resten  maatte  Gjæsterne  selv  bringe  med, 
men  een  Ting  var  fremfor  alle  andre  fornøden,  og  det  var  det 
gode  Humør,  det  Humør,  der  forstod  at  give  sig  Luft,  saa  at 
det  smittede  Omgivelserne. 

Naar  man  ved  de  Kompotationer,  der  fandt  Sted  i  Studenter- 
foreningen i  Tyverne  og  Trediverne,  havde  prist  Vinen,  Ven- 
skabet og  Pigen,  saa  foretrak  man  i  Fyrrerne  ved  Soldene  at 
synge  og  tale  til  Pris  for  Friheden,  Danmark,  Norden,  Kvinden 
og  Studenten,  aldeles  saaledes  som  de  Studenter  bare  sig  ad, 
der  i  første  Akt  af  «En  Spurv  i  Tranedans »  vare  samlede  paa 
Fortunen.  Friheden,  Norden  og  Kvinden  eller  rettere  den 
nordiske  Kvinde,  som  man  sagde,  efterat  Studentermøderne 
vare  begyndte,  det  var  nye  Themaer,  hvorom  Talerne  kunde 
kredse  som  Fugle  om  sød  Frugt,  og  utallige  have  de  Lov- 
prisninger været,  som  ere  stegne  op  til  Himlen,  naar  unge 
Russer  særlig  have  følt  brændende  Trang  til  at  udbringe 
Kvindens  Skaal. 

Hvis  nu  Nogen  skulde  mene,  at  det  dog  maatte  blive 
lidt  trivielt  i  Længden  stadig  at  tale  og  synge  om  det 
Samme,  da  maa  han  betænke,  at  man  holder  mere  af  en 
Sang,  jo  oftere  man  har  sunget  den,  og  at  man  egenlig  holder 
mest  af  den,  naar  man  kan  den  udenad,  samt  at  det  ikke  var 
de  samme  Talere,  der  uafbrudt  bredte  sig  om  de  velkjendte 
Emner,  men  at  Studenternes  vexlende  Kreds  stadig  bragte 
nye  frem  paa  Skuepladsen,  der  vilde  prøve  deres  Kræfter. 
Endelig    gaar    det    med    disse  Emner    som    med    Texterne,    der 

prædikes  over  i  Kirken,   at  de  aldrig  blive  gamle,   men  at  man 
stadig  kan  afvinde  dem  nye  Sider. 

Soldet  var  saaledes  intet  Drikkeri,  men  en  Fest,  under 
hvilken  Punschen  kun  spillede  den  Rolle,  at  den  fik  Tungen  til 
at  løbe  lettere  og  Fantasien  til  at  tage  en  højere  Flugt.  Man 
soldede  ikke  for  at  drikke  men  for  at  hensætte  sig  selv  i  en 
højere  Tilværelse,  hvor 

Evigheds  Forte   aabnes   for  vor  Sans, 
Og  vi  se  ved  Lampen 
Musernes  Dans. 

Studenterne  følte  sig  som  Brødre.  Ved  Gilderne  knyttedes 
Broderbaandet  fastere,  og  her  drak  Kammeraterne  Dus,  hvor- 
ved mange  Venskaber  knyttedes,  der  varede  hele  Livet.  Ved 
Soldene  dannedes  der  et  akademisk  Frimureri,  som  omslyngede 
store  Kredse  af  Mænd,  der  senere  gik  ud  for  at  virke  i  Livet, 
og  som  ikke  opløstes,  fordi  Haarene  blev  graa,  et  Broderskab, 
der  endnu  stod  i  sin  fulde  Kraft,  naar  Medlemmerne  samledes 
til  Studenterjubilæerne  mange  Aar  senere.  Det  var  efter  et 
Gilde  i  Dyrehaven  i  1840,  at  de  to  Digtere,  som  have  be- 
sunget Soldet,  og  som  gav  Studenterlivet  det  Præg,  det  be- 
holdt i  mange  Aar,  blev  Venner.  Herom  fortæller  Hostrup:'1 
Da  Foreningen  (d:  Akademicum)  en  Foraarsdag  havde  været  i 
Skoven,  og  jeg  med  nogle  Andre  paa  Hjemvejen  var  gaaet  ind 
i  Slukefter,  kom  Ploug  ogsaa  derind,  og  da  han  saa  mig  sidde 
ved  et  Bord  med  et  Glas  foran,  tog  han  selv  et  og  stak  med 
det  i  Haanden  sin  Arm  ind  under  min  og  drak  uden  videre 
Snak  Dus  med  mig.»  Dette  var  i  fuld  Overensstemmelse  med, 
hvad  Ploug  synger  i  en  af  sine  Regensviser: 

Tak  for  Soldet,   de  lystige  Timer, 

Naar  om   flammende  Boller  vi  sang, 

Og  Venskabspalmen  af  de  tavse   Kimer 

Sig  skyggebred  og  saftig  svang! 

Thi  den  skal  blomstre,   naar  Rimfrosten  falder, 

Dufte  mildt  over  Sletter  og  Sø-, 

Den  skal  staa  rank  og  frisk  til  sildigst  Alder 

Og  først  med  Hjertets  Pulsslag  dø ! 

I  «Gjenboerne»  foretrække  Studenterne,  da  det  kommer  til 
Stykket,  at  gaa  til  Sold  hos  Lars  Mathisen  istedetfor  at  sende 
Vækkerselskabets  Kassebeholdning  til  Tscherkesserne,  og  under 
Sangen : 

Op  i  gjæve  Sønner 
Af  den  røde  Gaard ! 
Glædens  Klokke  slaar, 
Soldet   forestaar!   o.  s.  v. 

gaa  de  ud  til  Frederiksberg,  men,  som  Klint  senere  fortæller, 
Soldet  vilde  slet  ikke  gaa.  Derimod  gik  det  «Damesold»,  som 
Klint  og  Basalt  næste  Dag  gav  for  Smedefamilien  paa  deres 
Regensværelse,  saa  /meget  desbedre.  Her  se  vi,  at  Digteren 
har  udvidet  Soldets  Begreb  og  overført  det  paa  et  Gilde,  i 
hvilket  kun  to  Studenter  vare  tilstede.  Det  Samme  gjorde 
andre  Forfattere  senere,  saa  at  Sold  efterhaanden  blev  en  Be- 
tegnelse for  alle  mulige  Drikkelag,  ja  tilsidst  skabtes  endog 
Ordene  « Solderi«  og  « Soldebroder »,  som  ikke  have  Noget  med 
Studenterlivet  at  gjøre. 

I  sine  Erindringer  omtaler  Goldschmidt  Soldene  i  den 
akademiske  Læseforening  og  mindes  dem  i  Ord,  der  bære  Vidne 
om,  at  ogsaa  han  har  følt  sig  tiltalt  af  Livet  der.  «Naar  de 
ved  Bordene»,  skrev  han,  «ved  et  «Sold»  sang  de  smukke, 
glade  Sange,  gjorde  det  særegent  ondt  i  mig,  skjønt  det 
fængslede.  De  sang  om  Noget,  de  ikke  havde,  Melodierne 
fremmanede  Billeder,  som  vi  maaske  aldrig  skulde  naa;  men 
det  gjorde  dog  godt,  at  Sindet  saa  dem.  Faa  Sekunder  der- 
efter kunde  der  være  den  pureste  kammeratlige  Glæde. »  En 
anden  samtidig  Digter  og  Kritiker,  der  en  Tid  lang  hovmestererede 
Goldschmidt,  nemlig  P.  L.  Møller,  har  i  1847  i  en  Anmeldelse 
af  Poul  Rytters  « Viser  og  Vers»  vist  en  mærkelig  Mangel  paa 
Forstaaelse  af  det  Liv,  der  dengang  udfoldedes  i  Studenter- 
verdenen. 

«De  to  ledende  Ideer »,  hedder  det  bl.  A.8,  «om  hvilke 
Alt  her  drejer  sig,  ere  Svireliv  (poetice  &  eleganter  «Sold») 
og  dansk— nordisk — Plougsk— Sturzenbeckersk  Skandinavisme  . . . 

Ligesom  salig  Bunkeflod  i  forrige  Aarhundrede  skjænkede 
os  « Viser  for  Spindeskoler»,  ligesom  man  har  Samlinger  af 
«Børnepsalmer»,  af  « Viser  for  Snedkeri*  og  for  «Asylskole- 
born»  o.  s.  v.,  saaledes  have  vi  her  faaet  et  Debauchens  «Credo», 
et  Breviar  af  Aften-  eller  Nattepsalmer  for  Soldebrødre  og 
Skandinavister  .  .  .  Man  mærker  snart  ved  Læsningen,  det  Hele 
er  kun  en  Maneer,  en  Konveniens,  at  det  engang  var  blevet  til 
Vane  for  en  Del  af  vore  Studenter  og  deres  Poeter  at  rose  og 
smigre  sig  selv  ved  deres  Gilder  —  for  deres  Færdighed  i  at 
ryge  Tobak  og  drikke  Punsch.  Altsaa  denne  trætte  og  for- 
cerede Lovprisning  af  Studentens  « glade  Liv»  er  en  Maneer,  en 
Methode,  der  kun  har  Værd,  saalænge  man  selv  er  drukken 
nok  til  at  tro  derpaa.  Der  hører  ikke  meget  Bekjendtskab  til 
at  vide,  at  denne  hele  Herlighed,  der  har  saa  liden  Grund  i  den 
danske  Aand,  at  Sproget  ej  engang  har  Ord  derfor,  i  Virkelig- 
heden reducerer  sig  til,  at  de  danske  Regens-  og  Akademicum- 
Studenter  savne  tilligemed  Duellerne  ogsaa  en  Del  ef  de  tydskes 
Gemytlighed  og  levende  Samfundsaand,  medens  deres  Lystighed 
oftest  bestaar  i  ved  et  Glas  at  udvexle  « Skumlerier*  og  fade 
«Vitzer»,  og  Forstbroderskabet  (naturligvis  blandt  Massen) 
kulminerer  deri,  at  den  Ene  laaner  den  Anden  en  Mark,  naar 
han  er  i  Knibe  ...  At  disse  «Viser»  aldrig  ville  kunne  blive 
populære  saaledes  som  de  Rahbekske,  der  forstaas  af  Alle  og 
til  alle  Tider,  er,  fordi  de  ganske  mangle  den  frie  poetiske 
Flugt,  idet  de  ere  « snedkrede*  for  visse  Lokaliteter  og  en 
enkelt  Privatkreds  og  følgelig  ville  forgaa  med  denne,  og  fordi 
de  ere  skrevne  i  en  Jargon,  der  kun  forstaas  af  denne,  og 
hvori  Regensens  røde  Mure,  Christian  IV,  «Syle»  og  «Sold»  o.  s.  v. 
ere  de  staaende  Ingredienser.  Det  sidste  Ord  forekommer  idet- 
mindste  halvhundrede  Gange,  dog  haabe  vi,  det  ikke  derfor 
skal  faa  Borgerret  i  det  danske  Sprog.* 

P.  L.  Moller  levede  længe  nok  til  at  se,  hvorledes  Tiden 
fuldstændig  underkjendte  denne  Dom,  og  i  ethvert  Tilfælde 
maa  han,  selv  om  han  senere  opholdt  sig  i  Tydskland  og 
Frankrig,     have    erfaret,     at    Plougs    Sange    ikke    uddøde    med 


f  > 


Ernst  Bruun 

i  lians   28.   Aar. 


Efter  en  Tegning  af  L.   A.   Smith. 

den  Kreds  af  Regensianere  og  Medlemmer  af  Akademicum, 
for  hvem  de  vare  digtede.  Det  er  saare  mærkeligt,  at  en 
saa  velbegavet  Mand,  der  i  mange  Retninger  har  vist  sig  som 
en  skarptseende  Kritiker,  og  hvis  Domme  ofte  ere  rammende, 
her  optræder  slet  og  ret  som  en  Filister.  Han  har  enten  set 
sig  gal  paa  sine  Kammeraters  Færden,  eller  ogsaa  har  han  i 
hojeste  Grad  manglet  Evnen  til  at  lade  sig  rive  hen  og  blive 
begejstret,  eller  maaske  begge  Dele.  Paa  Regensen  var  han 
ikke  lidt,  fordi  han  mødte  sine  Kolleger  med  en  kølig  Ironi 
og  haanede  dem,  og  som  vi  have  set,  var  det  ikke  uden  Be- 
tænkelighed, at  man  optog  ham  som  Medlem  af  Akademicum. 
Skjønt  han  stedse  inderligt  nærede  Ønsket  om  at  komme  i  det 
gode  Selskab,  lykkedes  det  ham  dog  ikke,  fordi  der  var  visse 
Mangler  i  hans  Karakteer,   han  ikke  kunde  dække  over. 

Det  mest  paafaldende  i  hans  Kritik  er  dog  den  overraskende 
Paastand,  at  det  tydske  Studenterliv  stod  over  det  danske  i 
Fyrrerne,  fordi  det  sidste  savnede  Tydskernes  Gemytlighed  og 
Samfundsaand.  En  Imødegaaelse  heraf  vil  være  aldeles  over- 
flødig, og  naar  Møller  drager  saa  stærkt  tilfelts  mod  Drikke- 
riet i  den  danske  Studenterverden,  som  om  det  i  nogen 
Maade  kan  taale  Sammenligning  med  Fylderiet  hos  de  tydske 
Burscher,  saa  viser  det  kun,  at  han  slet  ikke  har  kjendt 
Studenterlivet  i  Tydskland.  De  faa  Glas  Punsch,  Medlemmerne 
af  Akademicum  og  Studenterforeningen  drak  ved  et  Sold,  skulde 
ikke  slaa  nogen  Mand  til  Jorden.  Man  har  ganske  vist  set 
unge  Studenter  ved  deres  Rusgilde  blive  fulde  af  en  halv  Flaske 
Rødvin,  men  den  Sygdom  er  i  Regelen  snart  overstaaet.  Naar 
Hostrup  i  « Eventyr  paa  Fodrejsen«  lader  Student  Lassen  være 
fuld,   er  det  en   ren  Undtagelse,   der  bekræfter  Regelen. 

I  April  1844  blev  Hostrup  Huslærer  hos  Justitsraad  Nygaard 
paa  Kokkedal  ved  Rungsted.  Her  fik  han  samme  Sommer  Ideen 
til  « Eventyr  paa  Fodrejsen »,  men  det  varede  dog  flere  Aar, 
for  han  fik  Bugt  med  alle  Vanskeligheder.  I  Foraaret  1845, 
da  han  trængte  til  Penge,  foreslog  hans  Ven  og  forhenværende 
Regenskammerat  Ernst  Bruun,    der   nu    var  bleven  polyteknisk 

Kandidat,  ham  at  lade  Studenter  opføre  Plougs  « Kontubernaler* 
paa  Theatret  i  Kannikestræde.  Da  dette  Stykke  imidlertid  ikke 
kunde  udfylde  en  Aften,  mente  Bruun,  at  Hostrup  burde  skrive 
et  lille  Stykke,  der  gav  et  Billede  fra  en  Landsbypræstegaard. 
Han  fulgte  Raadet,  og  «Intriguerne»  blev  nu  færdigt  i  Løbet  af 
otte  Dage.  Bruun  spillede  Præsten,  A.  Steen  Krigsraaden, 
Rybsahm  Skolelæreren  og  C.  Høegh-Guldberg,  som  dengang  var 
ung  juridisk  Student,  og  som  senere  saa  ofte  skulde  glæde 
Studenterforeningens  Medlemmer  baade  som  Skuespiller,  Sanger 
og  Festarrangør,   var  fortræffelig  som  den  gamle  Frøken. 

Om  hvad  der  foregik  efter  Forestillingen,  fortæller  Hostrup: 
« Efter  Tæppets  Fald  raabte  man  «Jens  Kristrup  frem!»,  men 
jeg,  der  altid  i  Studenterkomedierne  sad  midt  imellem  Tilskuerne 
for  at  more  mig  med  de  Andre,  dukkede  mig,  da  jeg  nødig 
vilde  bryde  mig  Vej  op  til  Scenen.  Da  rejste  Ploug  sig  op  og 
pegede  paa  mig,  idet  han  raabte:  «Der  er  han»,  og  saa 
maatte  jeg  modtage  mine  Klap  staaende  paa  en  Bænk  midt  i 
Publikum.« 

Da  han  i  Efteraaret  1845  boede  i  Kjøbenhavn,  faldt  det 
som  af  sig  selv,  at  han  nu  maatte  skrive  en  Studenterkomedie, 
og  saaledes  fremkom  da  «En  Spurv  i  Tranedands»,  der  blev 
opført  paa  Hoftheatret  første  Gang  Fastelavnsmandag  den 
23.  Februar  1846.  Studenterforeningens  Seniorat  havde  til 
denne  Forestilling  indbudt  Hofmarchal  Levetzau ,  Overstald- 
mester Grev  C.  Danneskjold-  Samsøe ,  Oehlenschldger ,  den 
svenske  Digter  Almquist,  Theatermaler  Christensen,  Historie- 
maler Simonsen  og  Vinhandler  Mønster^  hvilken  Sidste  i  mange 
Aar  var  Foreningens  Velgjører.  Det  blev  endvidere  bestemt, 
at  Billetterne  skulde  koste  3  Mark,  og  at  der  efter  Forestillingen 
skulde  være  Spisning  ved  sluttet  Bord.  Plakaten,  hvis  første 
Del  tilstrækkelig  minder  om,  hvad  der  var  oppe  i  Tiden,  ser 
saaledes  ud9: 

Mandagen  den  23.  Februar  1846 

gives  paa 

HOFTHEATRET 

En    Studenterforestilling 

bestaaende  af 

Pro    et   contra 

Tonemaleri  af  følgende  Indhold : 

1.  Introduzzione.  4-  Allegro  furioso  slesvico- 

holsatico. 

2.  Allegro  scandinavico.  ...  .  . 

5.   Allegro  schicanoso. 

3.  Scherzo  bræstruposo.  6    Maestoso     triumphante. 

og 

En   Spurv   i   Tranedands 

Fastelavnskomedie  i  4  Akter. 

PERSONERNE: 

Konsul  Varbjerg Hr.   Steen. 

Fruen Mad.   Guldberg. 

Frøken  Luise Jfr.  Amundsen. 

Klint,  Kandidat Hr.   Wilstrup  jun. 

Hutter -     Fangel. 

Søren  Kirk -      Knudsen. 

Baron  v.   Ebersdorf -      Rybsahm. 

Kammerjunker  Pilse -      Preetzmann. 

og  flere  pæne  Folk. 

Margrethe,   Stuepige Fru  Bojesen. 

En  anden  gammel  Kone.     .    .    .  Hr.  Borgaard. 
Rosen,  Student.     .......       -     Strøhm. 

Halling,   Rus -      Winsløw  jun. 

Eller -      Liebenberz. 

Lassen Hr.    Rybsahm. 

og  flere  Sangforeningsfolk. 

Skomager  Tokkerup Hr.  Zinck. 

Mine,  hans  Datter Jfr.  Lipke. 

Peter  Ravn,   Skræddersvend     .    .     Hr.    E.  Bruun. 

Første  Akt  foregaar  i  Dyrehaven;   Resten  i  et  Hus  i  Kjøbenhavn. 

Hunde  og  Kritik   maa  ikke   medtages   i  Theatret. 
Hæs :      Guldbcrz. 


Oprindelig  var  der  altsaa  en  Person  mere  i  Stykket  end 
nu,  nemlig  den  svenske  Student  Rosen. 10  Stykket  gjorde,  som 
man  kunde  vente  sig,  strax  stor  Lykke.  « Ernst  Bruun* ,  skriver 
Hostrup,  « slog  sig  vældig  løs  som  Peter  Ravn  og  fulgtes  af 
Tilskuernes  Jubel,  Steen  var  som  Konsul  Varbjerg  dygtig  og 
behersket,  og  Guldberg  glimrede  som  den  adelsbaarne  Frue. 
Mine  Tokkerup  spilledes  af  Lipke,  senere  Borgmester  i  Kjøge; 
det  var  et  kjønt  Menneske  med  en  bedaareride  blød  Tenor- 
stemme, og  han  var  i  min  Tid  den  mest  tiltalende  unge  Dame 
blandt  alle  Studenterne.  Skomager  Tokkerup  blev  spillet  af  en 
Rus,  Otto  Zinck,  som  strax  her  viste  det  Lune,  der  senere 
gjorde  ham  saa  bekjendt;  han  var  allerede  den  Gang  fra  Skole- 
komedierne i  Herlufsholm  saa  scenevant,  at  han  tillige  kunde 
gjøre  Tjeneste  som  Regissør.  Russen  i  Stykket  blev  spillet  af 
en  virkelig  Rus  paa  18  Aar  Wilhelm  Winsløzv,  der  kom  meget 
kjønt  fra  det. 

Den  28.  Februar  blev  Forestillingen  gjentaget  for  For- 
eningens Medlemmer  med  Damer,  og  ved  denne  Lejlighed  blev 
«Intriguerne»  tillige  givet.  Endelig  gjentoges  samme  Forestilling 
den  3.  Marts.  Nettoudbyttet  samtlige  tre  Aftener  var  ca.  700  Rbd., 
som  Senioratet  fordelte  saaledes:  300  Rbd.  til  Komiteen  for  de 
Bissenske  Statuer,  200  til  «Filadelfia»  og  200  til  den  slesvigske 
Hjælpeforening.  Hostrup  derimod  fik  Intet;  det  var  endnu  ikke 
Brug  i   Studenterforeningen  at  give  Forfattere  Honorar. 

Endnu  engang  i  Christian  VIIFs  Regjeringstid  virkede 
Hostrup  med  ved  en  Forestilling  i  Studenterforeningen.  F. 
Liebenberg  havde  oversat  Raimunds  Folkekomedie  «Der  Ver- 
schwender»  under  Titelen  «En  Ødeland »,  og  Hostrup  skrev  nu 
hertil  de  Scener,  der  ere  paa  Vers,  samt  Sangene.  Det  blev 
opført  den  18.  Maj  1847  paa  Hoftheatret  med  Mantzius  som 
Gjæst.  Han  spillede  Frisør  Marquis,  Lipke  Gaasepigen  Gertrud, 
E.  Bruun  den  ledige  Barbers  vend  Titus  Brandstok,  og  O.  Zinck 
Brygger  Spunds.11 

Til  Forestillingen  havde  Senioratet  indbudt  Oehlenschlåger 
og  Hofmarchal  Levetzau,  og  det  havde  ligeledes  for  første  Gang 
tilstaaet  hver  af  de  Spillende  to  Damebilletter  gratis.  Aaret 
i  Forvejen  havde  disse  i  Forening  med  Hostrup  gjort  Fordring 
derpaa,  men  Senioratet  havde  dengang  ikke  troet  at  burde 
imødekomme  dem  af  Hensyn  til,  at  Indtægten  vilde  blive  be- 
tydelig mindre.  Nettoindtægten  var  307  Rbd.,  der  delvis  blev 
anvendte  til  at  kjøbe  Roeds  Billede  af  Oehlenschlåger,  hvilket 
nu  hænger  i  Foreningens  Musikstue.  En  privat  Komitee  af 
Medlemmer  med  Seniorerne  i  Spidsen  havde  bestilt  Billedet 
hos  Kunstneren  og  indsamlet  165  Rbd.  dertil.  Da  det  var 
færdigt,  var  den  almindelige  Mening,  at  det  ikke  var  vel- 
lykket ,  hvad  der  utvivlsomt  er  rigtigt ,  men  Roed  vilde 
ikke  indrømme  dette.  Dog  tilbød  han  sig  til  Efteraaret 
at  foretage  Forandringer  i  det,  naar  Oehlenschlåger  atter 
havde  siddet  for  ham.  Senioratet  betalte  ham  nu  430  Rbd. 
for  det. 

En  anden  Digter  nemlig  Peter  Faber,  der  havde  skrevet 
Viser,  medens  han  laa  som  Alumnus  paa  Borchs  Kollegium, 
havde  ca.  1844  forfattet  Vaudevillen  «Familien  Oxhall 
eller  Fiskebløderen  i  Tivoli »  og  den  musikalske  Farce 
« Stege kj ælderen  eller  den  fine  Verden*.  De  vare 
ikke  skrevne  til  Opførelse  i  Studenterforeningen,  hvor  Faber 
ikke  hørte  til  de  stadige  Gjæster,  men  den  1 1 .  Januar  oplæste 
Magister  A.  Steen    det   første   af  Stykkerne   og   den    18.  Januar 

det  andet.  Under  Oplæsningen  blev  Sangene  i  Stykkerne 
sungne  til  Ledsagelse  af  Fortepiano.12  «Stegekjælderen»  blev 
først  opført  ved  en  Studenterforestilling  den  27.  November 
1847.  Hele  Fabers  Virksomhed  som  Digter  har  0.  Borch- 
senius iøvrigt  behandlet  i  en  meget  oplysende  og  velskreven 
Skitse  i   «Fra  Fyrrerne*. 


VI. 

laa  den  ordenlige  Generalforsamling  i  Studenterforeningen 
i  April  1844  udtalte  Ploug  som  Senioratets  Ordfører,  at  Stem- 
ningen og  Tonen  i  det  første  Fjerdingaar  efter  Unionen  ikke 
« havde  havt  den  oplivende  og  videnskabelige  Retning,  som 
man  kunde  vente »,  og  at  Grunden  hertil  maatte  søges  «i  den 
Dvale,  der  i  det  Hele  for  Øjeblikket  hviler  over  det  politiske 
og  selskabelige  Liv  her  i  Hovedstaden*.  I  Oktober  samme  Aar 
forsikrede  Brock,  der  da  førte  Ordet  som  Senior,  at  Tonen  i 
Foreningen  i  den  forløbne  Tid  af  Aaret  havde  været  upaa- 
klagelig,  samt  at  der  ikke,  hvad  man  i  sin  Tid  frygtede  for, 
havde  vist  sig  nogen  Spaltning  mellem  de  sammensmeltede  For- 
eningers Medlemmer. 

Endelig  gav  Eibe  paa  Generalforsamlingen  i  Januar  1845 
Aaret  1844  følgende  Skudsmaal:  «Da  vi  i  det  forløbne  Aar 
sluttede  Unionen  mellem  de  to  Studenterselskaber,  da  var  der 
i  Sandhed  Mange,  der  nærede  Frygt  for,  at  denne  Union  ej 
vilde  bære  de  Frugter,  som  de,  der  havde  arbejdet  for  den, 
ventede.  Jeg  maa  tilstaa,  at  jeg  aldrig  har  hørt  til  dem,  der 
ventede  stærke  Rivninger,  naar  Studenter  forenede  sig  med 
Studenter,  thi  er  der  nogen  Stand,  hvori  Stands-  og  Formues- 
forskjel  kun  har  Lidet  at  betyde,  medens  Dygtighed  gjør  Alt, 
da  er  det  og  maa  det  være  Studenterstanden,  og  i  Sandhed 
det  afvigte  Aar,  tror  jeg,  kan  afgive  et  Vidnesbyrd ;  thi  vi  have 

i  vor  Forening  set  Ældre  og  Yngre  leve  broderligt  sammen  og 
set  dem  deltage  i  de  forskjellige  selskabelige  Goder  og  For- 
nøjelser med  hinanden.  Vel  lader  det  henrundne  Aar  Meget 
tilbage  at  ønske,  og  Ingen  er  villigere  til  at  erkjende  dette  end 
Senioratet,  men  vi  maa  erindre,  at  det  var  et  Overgangsaar, 
hvori  saa  Meget  var  at  ordne  og  prøve,  og  jeg  tror,  at  den 
sidste  Del  af  Aaret,  i  hvilken  saa  mange  af  Medlemmerne  i 
Forening  med  Bestyrelsen  have  arbejdet  til  Selskabets  Tarv, 
har  godtgjort,  at  Selskabet  ejer  aandig  Kraft  nok  til  at  arbejde 
sig  op  til  det  Punkt,  som  af  dem,  der  studerede  ved  Univer- 
sitetet i  Tyverne,  siden  saa  højt  prises.  Jeg  tror  dog  i  Sand- 
hed, at  det  er  gaaet  i  Opfyldelse,  hvad  Digterens  Vision  ved 
Akademicums  Gravøl  med  Anerkjendelse  af,  at  denne  Forening 
havde  afgivet  et  betydeligt  Udviklingsmoment  for  Standen,  profe- 
terede vort  Selskabs  Fremtid  i  de  Strofer: 

Imorgen  Kvæld  med  Glæde 
Skal  ind  i  dette  træde 
Hver  en  brav  Student. 

og  at  vort  Selskab  vil  staa  som  en  værdig  Repræsentant  for 
Studenterstanden. » 

I  den  første  Halvdel  af  Aaret  oplæste  P.  T.  Zahrtmann 
Skitser  af  den  gifte  og  ugifte  Stand,  F.  Liebmann  gav  en 
Karakteristik  af  Indianerne  i  Nordamerika,  M.  Goldschmidt 
gav  Meddelelser  om  et  Besøg  i  Louvre,  samlede  paa  hans 
første  Udenlandsrejse,  og  endelig  blev  de  mer  eller  mindre 
underholdende  Smaastykker,  som  vare  nedlagte  i  Løvehovedet, 
oplæste. 

Under  Mødet  i  Upsala  Aaret  i  Forvejen  havde  de  ledende 
Mænd  aftalt,  at  Studenterne  fra  de  nordiske  Universiteter  skulde 
samles  i  Kjobenhavn  i  Sommeren  1844.  Men  i  April  1844  kom 
der  Brev  fra  Upsala  Studentkorps'  Direktion,  undertegnet  bl.  A. 
af  Docenterne  F.  G.  Afzelius,  V.  E.  Svedelius,  P.  I.  Petersson, 
R.  M.  Bowallius  og  C.  F.  Bergstedt  samt  af  Med.  Fil.  Cand. 
Carl  Save,    med   Meddelelse    om,    at    vigtige    Omstændigheder 

havde  vel  ikke  gjort  Rejsen  umulig,  men  dog  lagt  saadanne 
Vanskeligheder  i  Vejen  for  den,  at  man  for  den  gode  Sags  egen 
Skyld  havde  ment  at  burde  opsætte  den.1  « Miskjend » ,  hed  det 
endvidere  undskyldende,  «ikke  vor  Optræden!  Tro  ikke,  at 
Kulde  mod  Eder  og  Ligegyldighed  for  den  skandinaviske 
Idee  have  slaaet  Rod  i  vort  Hjerte!  Vær  overbevist  om,  at 
Mindet  om  Eders  Besøg  ved  Fyris  Strande  endnu  er  ligesaa 
levende  og  ligesaa  inderligt  som  den  første  Dag  efter  Eders 
Afrejse,  og  at  det  Fostbroderskab,  der  sluttedes  paa  Upsala 
Høje  paa  Fædrenes  Grave,  ikke  er  opløst!  Tillad  os  at  sige,  at 
netop  den  Samdrægtighedens  Aand,  der  da  var  raadende  iblandt 
os,  har  ledet  vor  Optræden!  Vær  endelig  overbevist  om,  at 
vi  næste  Aar,  naar  de  Omstændigheder,  der  nu  have  hindret 
os  i  at  faa  vort  brændende  Ønske  opfyldt,  ikke  længer  ere  til- 
stede, af  al  Magt  skulle  arbejde  paa  at  overvinde  de  Vanskelig- 
heder, der  da  muligvis  kunde  indtræffe.* 

Grunden  til,  at  Upsalenserne  ikke  kom,  var  at  Kong  Karl 
Johan  nylig  var  død.  Den  nye  Konge  Oskar  I  ønskede 
ikke,  at  der  nu  lige  efter  hans  Thronbestigelse  skulde  finde 
politiske  Demonstrationer  Sted,  hvorfor  han  opfordrede  Geijer 
til  i  sin  Egenskab  af  Universitetets  Rektor  at  gjøre  Sit  til  at 
forhindre,  at  Rejsen  gik  for  sig.  Gejer  gik  ind  herpaa  men 
blev  nu  Gjenstand  for  stærke  Angreb  i  den  liberale  Presse  i 
Stockholm,  og  da  -  Svenska  Biet»  tordnede  mod  de  skan- 
dinaviske Ideer  og  talte  om  hemmelige  republikanske  Sel- 
skaber o.  s.  v.,  tog  Atterbom  Bladet  fra  Munden  og  priste 
Skandinavismen  som  den  skjønneste  Fremtoning  paa  de  tre 
nordiske  Folks  Himmel.  «Jeg  har»,  skrev  han,  «set  denne 
Tanke  fødes,  set  den  som  spæd  staa  op  af  sin  Vugge,  vOxe 
sig  stor  og  prøve  sine  første  Vingeslag«,  og  idet  han  mindedes 
det  Digt,  han  i   1825  sendte  P.   Hjort,  skrev  han  nu:2 

Hvad  då  jag  kande,   lika   varmt  jag  kånner: 

De  nitton   åren   åndra   —   ingenting! 

Dock  jo!  de  åndrat  ett:  så  langt  i  Norden 

Som  Asar  bo  på  hver  sin  strand  af  haf, 
Från  brost  til  brost  en  flamma  går  vid  orden  : 
«Blif  trefaldt  stark,   ty  du  ar  skandinav«. 

Den  24.  Maj  fejrede  Studenterforeningen  en  Mindefest  for 
sit  afdøde  Æresmedlem  Thorvaldsen.  Festen  fandt  Sted  i 
Universitetets  Solennitetssal,  der  var  smukt  dekoreret.  Under 
en  musikalsk  Introduktion  af  Hartmann  gik  Forhænget,  der  til- 
dækkede den  sort  betrukne  Vestibule,  tilside,  hvorpaa  Pro- 
fessorer, Kunstakademiets  Lærere  og  Medlemmer  og  Studenter- 
foreningens Medlemmer  i  Procession  gik  ind  i  Salen.  Den  unge 
Digter  Chr.  Molbech  reciterede  her  et  af  Oehlenschlåger  for- 
fattet Digt,  hvorpaa  Studentersangforeningen  ledsaget  af  et 
Orkester  istemmede  en  Kantate  af  H.  Hertz  til  Musik  af  Hart- 
mann. Derefter  besteg  H.  P.  Holst  Talerstolen  og  holdt  Fest- 
talen, der  var  forfattet  i  Hexametre.  Tilsidst  sang  hele  For- 
samlingen  en  Sang  af  Ploug  «Favete   lingvis,    Musers  Æt!» 

Udeblev  Upsalenserne,  saa  gav  derimod  Studenter  og  Pro- 
fessorer fra  Universitetet  i  Greifswalde  Møde  uden  at  være  ind- 
budte. Universitetets  Rektor  Professor  A.  V.  Scheel  havde 
faaet  Meddelelse  om,  at  Rektoren  for  det  pommerske  Univer- 
sitetet Professor  Hiinefeld,  to  theologiske  Professorer  Schirmer 
og  Siissmilch  samt  45  Studenter  vilde  komme  til  Kjøbenhavn 
i  August,  efterat  de  havde  været  en  Tur  i  Sverige.  Professor 
Hiinefeld  havde  tillige  i  sin  Skrivelse  antydet  Ønsket  om  muligt 
frit  Ophold  i  Kjøbenhavn  for  de  Studerende.  Konsistorium  var 
enigt  i,  at  man  burde  modtage  de  tydske  Gjæster  med  Vel- 
villie,  og  det  satte  sig  strax  i  Forbindelse  med  Studenterfor- 
eningen, hvis  Seniorat  opfordrede  Medlemmerne  til  at  tage  sig 
af  dem.  Da  Dampskibet  den  21.  August  om  Formiddagen 
var  kommet  fra  Malmø,  gik  Professorerne  Scheel  og  Eschricht 
samt  Seniorerne  Bech  og  Eibe  ombord  for  at  byde  Velkommen. 
Universitetet  havde  sørget  for  Logis  paa  Hotel  d'Angleterre, 
ocf  flere  af  Professorerne  havde  desuden  tilbudt  at  være  Værter. 

Universitetets   Rektor    havde   i  Forvejen    ytret,    at   det   vel 

var  rimeligt,  at  Studenterne  tog  nogle  af  de  Fremmede  i 
Kvarter,  men  aldrig  saasnart  havde  Regensprovsten  erfaret  dette, 
før  han  i  et  Mode  af  Konsistorium  foreslog,  at  man  skulde 
sørge  for  at  skaffe  Tydskerne  billigt  Logis  paa  et  Hotel.  Han 
var  nemlig  bange  for,  at  hans  Regensianere  skulde  falde  paa 
at  tage  mod  Gjæster,  hvad  der  jo  vilde  være  et  Brud  paa  hans 
helligste  Principper.  Men  han  havde  ogsaa  en  Bagtanke,  hvilket 
fremgaar  af  følgende  Bemærkning  i  hans  Dagbog:  «Man  kan 
da  ikke,  naar  i  sin  Tid  Svenskerne  komme,  beraabe  sig  paa, 
at  jeg  har  gjort  Koncession  til  Tydskerne. »3 

Da  de  tydske  Gjæster  gik  i  Land  paa  Toldboden,  blev  de 
modtagne  med  Hurraraab  af  de  der  forsamlede  Studenter.  Om 
Eftermiddagen  saa  de  sig  om  i  Byen,  og  om  Aftenen  vare  de 
i  Tivoli,  hvor  der  blev  improviseret  et  «Komment>,  der  forløb 
i  aL Gemytlighed.  Efter  Gildet  ledsagede  de  danske  Studenter 
Greifswalderne  til  Hotellet,  hvor  de  ved  Afskeden  udbragte  et 
«Hoch»  for  dem. 

Næste  Dag  Kl.  !r/a  samledes  Gjæsterne  til  en  Middag  i 
Studenterforeningens  store  Sal.  Som  et  Exempel  paa,  hvorledes 
man  dengang  holdt  Gilde,  skulle  vi  meddele,  at  Middagen 
kostede  i  Rbd.,  hvorfor  der  leveredes  tre  Retter  Mad  med 
Kage,  V2  Flaske  St.  Julien  og  Kaffe.  Paa  Skovturen  næste 
Dag  fik  man  for  4  Mark  en  Dampskibstur  til  Bellevue  og 
Smørrebrød  og  Punsch  paa  Eremitagen.  «I  Tilfælde  af  ugunstigt 
Vejr  vilde  Turen  gaa  overstyr  og  Ikke-Medlemmer  faa  deres 
4  Mark  igjen,  hvorimod  der  for  Medlemmerne  -vilde  blive 
arrangeret  et  Aftenkomment.  » 

Ved  Middagen  i  Foreningen  blev  der  først  sunget  en  tydsk 
Sang  af  C.  Borgaard,  hvorpaa  H.  Brøchner  bød  de  Fremmede 
Velkommen.  Professor  Scheel  udbragte  Skaalen  for  Greifswalde 
Universitet,  idet  han  hævdede,  at  af  alle  tydske  Universiteter 
maatte  Greifswaldes  interessere  os  Danske  mest,  fordi  det  en 
kort  Tid  havde  været  under  dansk  Herredømme.  Professor 
H.  N,  Clausen  talte  for  en  uforstyrret  videnskabelig  For- 
bindelse  mellem  Tydske   og  Danske.     Han   indledede   sin  Tale 

med  at  give  en  kort  historisk  Fremstilling  af  Forholdene  i 
Slesvig  og  ytrede  bl.  A.,  at  Tydskerne  vare  et  højhjertet  Folk, 
der  i  videnskabelig  og  industriel  Henseende  stod  højt,  og  at 
de  ikke  blot  i  Ord  men  ogsaa  i  Gjerning  havde  lagt  for  Dagen, 
at  de  vidste,  hvad  Nationalitet  var.  Det  var  kun  et  lille  Parti, 
der  kaldte  sig  for  Slesvig-Holstenere,  som  havde  krænket  og 
endnu  stadig  krænkede,  hvad  der  maatte  være  ethvert  Folk 
dyrebart,  nemlig  dets  Nationalitet.  Denne  Skaal  blev  modtagen 
med  megen  Begejstring. 

Efterat  Professor  Schirme?-  havde  takket  paa  sine  Kollegers 
og  sine  Studenters  Vegne,  blev  der  sunget  en  tydsk  Sang  af 
F.  I.  Hansen,  hvorpaa  Professor  C.  Molbech  udbragte  et  Leve 
for  ungdommelig  Munterhed.  Alle  tidligere  Talere  havde  for 
Gjæsternes  Skyld  benyttet  sig  af  det  tydske  Sprog,  men  nu 
rejste  C.  Ploug  sig  og  talte  Dansk.  Det  var  ingenlunde,  sagde 
han,  fordi  han  vilde  opponere  mod  de  foregaaende  Talere, 
men  kun  fordi  den  Skaal,  han  vilde  udbringe,  ikke  kunde  ud- 
bringes paa  andet  Sprog  end  Dansk.  Det  var  nemlig  for  de 
svenske  Studenter.  Denne  Skaal  blev  ogsaa  modtagen  med 
Begejstring.  Professor  A.  G.  Sommer  omtalte  Professor  Htine- 
felds  kemiske  Undersogelser,  der  vare  Anledningen  til  denne 
Rejse,  idet  han  ved  disse  havde  udfundet,  at  det  greifswaldiske 
Blod  bestod  af  samme  Stoffer  som  det  skandinaviske,  hvilket 
han  nu  havde  villet  forvisse  sig  om.  Ombord  paa  « Hamlet« 
sejlede  hele  Selskabet  efter  endt  Middag  til  Bellevue,  hvorfra 
det  over  Strandmollen  spaserede  gjennem  Dyrehaven  til  Eremi- 
tagen.    Her  spiste  man  tilaften.1 

Clausens  Udtalelser  om  det  tydske  Folk  som  et  højhjertet 
Folk,  der  ikke  undertrykkede  andre  Nationaliteter,  vare  selv  i 
1844  ikke  rigtige,  og  de  skulde  blive  det  endnu  mindre  fire 
Aar  senere.  Han  levede  længe  nok  til  at  maatte  sande,  at 
netop  jo  mere  Tydskernes  egen  nationale  F'ølelse  svulmede,  jo 
mere  de  længtes  efter  at  blive  eet  Folk  i  et  stort  tydsk  Fædre- 
land, jo  større  Lyst  fik  de  til  at  undertrykke  andre  Folk,  som 
havde    havt    den    tunse    Skiæbne    at    komme    ind    under    deres 

Herredømme,  fordi  de  indbilde  sig,  at  tydsk  Kultur  er  den 
ene  saliggjorende.  Endnu  i  1844  kunde  saaledes  danske  og 
tydske  Studenter  sidde  fredeligt  og  drikke  sammen.  Nogle  faa 
Aar  senere  var  det  umuligt,  og  der  vil  gaa  lange  Tider,  før 
det  igjen  kan  lade  sig  gjøre. 

I  September  havde  Kjøbenhavn  Besøg  af  den  bekjendte 
Professor  og  Prædikant  A.  Tholuck  i  Halle.  Da  han  havde 
ytret  Ønske  om  at  tilbringe  en  Aften  i  Studenterforeningen, 
indbød  Senioratet  ham  til  den  30.  September.  At  han  maa 
have  faaet  et  gunstigt  Indtryk  af  Livet  der,  ses  af  et  Brev, 
han  tilligemed  sit  Billede  sendte  Senioratet  efter  sin  Hjemkomst 
til  Halle.  Her  hedder  det  nemlig:"  «Den  danske  Ungdoms 
begejstrede  Blikke  og  dens  Hilsen  med  Hattene,  det  var  det 
sidste  Syn,  jeg  bringer  med  hjem  fra  den  skandinaviske  Kyst, 
og  det  har  indpræget  sig  dybt  i  mit  Hjerte.  Jeg  haaber,  at 
mere  end  een  af  dem,  der  vare  tilstede  hin  Aften  og  hin 
Morgen,  vil  besøge  mig  her  og  overbevise  sig  om,  at  jeg  ikke 
har  glemt  disse  Timer.  Lad  mig  til  Slutning,  idet  jeg  sender 
Dem  disse  Linier,  endnu  en  Gang  gjentage  det  Ord,  som  jeg 
dengang  tilraabte  Dem,  det  Ord,  paa  hvilket  min  Tro  hviler, 
og  fra  hvilket  min  Tro  er  udsprungen,  det  Kriterium,  som 
Frelseren  selv  har  opstillet  for  at  bevise  sin  Sandhed,  jeg 
mener  Joh.  7,  17.  —  Vi  vide  og  forstaa  af  kirkelig  Sandhed 
kun  saa  Meget,  som  vi  opleve  derom ».5 

At  Studenterne  havde  faaet  Øjet  op  for,  hvor  ubilligt  det 
var,  at  de,  hvor  det  gjaldt  Fædrelandets  Sag  og  da  særlig 
Fædrelandets  Forsvar,  vedblivende  stod  som  en  særligt  privilegeret 
Klasse  sammen  med  de  andre  unge  Mænd,  der  vare  fødte  uden- 
for Bondestanden,  det  viste  de  i  deres  Optræden  i  Værnepligts- 
sagen.  Det  var  jo  kun  Bondestanden,  som  dengang  maatte 
gjøre  Soldatertjeneste,  medens  alle  Andre  vare,  som  man  kaldte 
det,  frifødte.  Regjeringen  havde  imidlertid  nu  forelagt  Stænderne 
et  Forslag,  der  delvis  afskaffede  denne  Fritagelse  og  altsaa 
gjorde  et  Skridt  henimod  Indførelsen  af  almindelig  Værnepligt, 
men   dette   gav   de   akademiske   Borgere   en  Særstilling,    saa    at 

de  fleste  af  dem  vilde  kunne  aftjene  deres  Værnepligt  ved  i 
otte  Sommere  at  deltage  i  Hans  Majestæt  Kongens  Livkorpses 
eller  Studenterkorpsets  Øvelser. 

C.  Ploug  bragte  Spørgsmaalet  paa  Bane  i  Studenterfor- 
eningen, idet  han  den  30.  November  1844  holdt  et  Foredrag 
om  almindelig  Værnepligt  især  med  Hensyn  til  Studenterstandens 
Deltagelse  i  samme.  Han  sluttede  med  at  foreslaa,  at  Studenterne 
indgav  en  Adresse  til  Stænderne,  i  hvilken  de  erklærede,  at  de 
vilde  underkaste  sig  den  samme  Værnebyrde  som  de  andre  Sam- 
fundsklasser. Efterat  G.  Brock  havde  gjort  nogle  Bemærkninger  i 
Anledning  af  Plougs  Foredrag,  foreslog  han,  at  der  blev  nedsat 
en  Komitee  paa  fem  Medlemmer  til  at  overveje  Sagen.  Dette 
Forslag  vedtoges,  og  ved  det  umiddelbart  derpaa  foretagne 
Valg  fik  C  Ploug,  G.  Brock,  A.  F.  Krieger,  C.  Gammeltoft 
og  /.  F.  Giødwad  de  fleste  Stemmer.  Da  Krieger  ikke  ønskede 
at  være  Medlem,  traadte  Chr.  Brix  i  rid  i  hans  Sted. 

Efterat  den  overordenlige  Generalforsamling  den  7.  De- 
cember var  afholdt,  fremlagde  Komiteen  allerede  sit  Forslag, 
der  gik  ud  paa,  at  Studenterne  til  Stænderforsamlingen  i  Ros- 
kilde skulde  indsende  en  Erklæring  om,  at  de  vel  erkjendte 
Regjeringens  Omhu  for  den  studerende  Klasses  Tarv  ved  de 
Indrømmelser,  den  gjorde  dem,  men  at  de  dog  maatte  ud- 
tale et  Ønske  om,  at  de  kom  til  at  opfylde  deres  Værnepligt 
sammen  med  de  øvrige  Medborgere  i  Hæren.  De  vare  nemlig 
overbeviste  om,  at  Samlivet  med  de  andre  Klasser  af  Folket 
vilde  øve  en  velgjørende  Virkning  saavel  paa  Nationalaanden  i 
det  Hele  som  paa  de  enkelte  Stænders  Udvikling. 6  Efter  en 
livlig  Forhandling,  der  desværre  ikke  er  refereret,  vedtoges 
Forslaget. 

Den  Tale,  som  M.  Goldschmidt  holdt,  har  han  selv  af- 
trykt i  Corsaren».7  Han  udviklede,  at  Regjeringen  meget 
godt  vidste,  at  en  fuldkommen  og  konsekvent  gjennemført 
almindelig  Væbning  vilde  være  «et  overmaade  stærkt  Stød  i 
Demokratiets  Favør*.  Ved  en  almindelig  Væbning  blev  Folket 
nemlig    forsamlet,    og    det    vilde    da   til    sin    store    Forbavselse 


197 

opdage  sin  egen  Talrighed.  Det  kunde  da  opdage,  at  Aristo- 
kratiet forsvandt  i  det  som  en  Draabe  i  Oceanet,  det  bevæbnede 
Folk  kunde  faa  det  Indfald  at  tro,  at  det  var  Staten,  og  det 
kunde  maaske  sige  l'état  c'est  moi. 

•  Alle  de  Undtagelser,«  fortsatte  han,  « hvoraf  Lovudkastet  vrimler,  ere 
derfor  langt  fra  at  være,  hvad  man  har  kaldt  dem,  Begunstigelser.  Tvertimod 
kunde  det  hænde  sig,  hvis  alle  de  begunstigede  Klasser  ikke  vilde  modtage 
Begunstigelsen  og  partout  vilde  væbne  sig,  at  de  af  Politiet  blev  tvungne  til  at 
lade  det  være.  Det  er  rigtignok  blevet  ytret,  at  det  ikke  engang  er  klogt  af 
Regjeringen  at  støtte  sin  militære  Styrke  paa  lutter  Bønder.  Der  er  blevet  spurgt: 
Tror  De  det  rimeligt  i  Tilfælde  af  Landbouroligheder,  at  Soldaterne  vilde  skyde 
paa  Fader,  Moder  og  Slægt?  Ja,  jeg  tror  det  muligt.  Jeg  er  opdragen  mellem 
Bondealmuen,  jeg  kjender  den.  Rigtignok  vilde  en  Soldat  ikke  just  skyde  paa 
sin  egen  Fader,  men  man  var  naturligvis  klog  og  lod  Sjællænderne  skyde 
Jydernes  Slægt,  medens  Jyderne  besørgede  Sjællændernes.  Og  saaledes  burde 
det  ogsaa  være;  thi  der  existerer  Noget,  som  hedder  Subordination,  og  den  er 
indpryglet  vore  Soldater,  og  der  er  ingen  Tvivl  om,  at  Pryglene  have  været 
grundige.  Desuden  —  det  var  jo  kun  Bondealmuen,  man  i  værste  Tilfælde  ikke 
kunde  faa  skudt.  Blev  Armeen  ved  almindelig  Værnepligt  blandet,  saa  var  man 
jo  heller  ikke  sikker  paa  at  faa  Købstadfolk  skudte. 

Alt  dette  har  Regjeringen  rimeligvis  slet  ikke  tænkt  paa;  men  det  her 
Anførte  er  Nok  til  at  vise,  at  Sagerne  ikke  ere  ordnede  saa  dumt  endda. 

Som  Følge  heraf  tror  jeg,  at  ethvertsomhelst  Skridt  fra  vor  Side  til  Gunst 
for  Almenvæbning  eller  Demokratiet  vil  være  frugtesløst. 

Men  derfor  bør  det  desuagtet  gjøres  nu,  da  Sagen  engang  er  bragt  paa 
Bane.  Thi  tav  vi  nu,  efterat  der  er  sket  Opfordring  til  os  om  at  tale,  saa 
vilde  man  tillægge  vor  Tavshed  en  langt  større  Betydning,  end  man  i  modsat 
Fald  vilde  tillagt  vor  Tale. 

Jeg  stemmer  altsaa  for  den  paatænkte  Deklaration  til  den  roskildske  For- 
samling, at  Studenierne  ikke  ville  være  fri  for  Værnebyrden.  En  saadan  Deklara- 
tion vil  allenfals  have  det  Gode,  at  bemeldte  Forsamling  faar  at  se,  at  der  gives 
Noget  i   Verden,   der  hedder  Følelse   og  Liv. 

Fra  de  roskildske  Stænder  og  fra  Absolutismens  Tilhængere  vil  imidlertid 
kunne  gjøres  en  alvorlig  Indvending  imod  den  hele  Deklaration.  Man  vil  sige: 
hele  Anordningen  træder  ikke  i  Kraft  før  om  otte  Aar.  Til  den  Tid  ville 
samtlige  Udstedere  af  Deklarationen,  de  nuværende  Studenter,  være  fri  for 
Militærpligt;  de  lægge  altsaa  Deklarationens  Virkninger  paa  de  følgende  Genera- 
tioner af  Studenter  uden  at  spørge  om  Forlov,  de  skære  brede  Remme  af  anden 
Mands   Hud. 

Men  denne  Indvending  vil  tage  sig  besynderlig  ud  i  Absolutisternes  Mund. 
I  Aarel  1 660  forpligtede  de  Danske  sig  til  Suverænetetsbyrden  (og  Suverænetets- 
rettighederne)   for  sig  og  Efterkommere  i   evig  Tid  uden  at  spørge  Efterkommerne 

om  Forlov  ;  og  hvis  nu  en  af  Efterkommerne  vilde  gjøre  Indsigelse  og  erklære 
denne  Forbindlighed  uden  Kraft  for  sig,  fik  han  snart  Leerbeck  paa  Nakken. 
Dog  denne  Kontraindvending  fra  vor  Side  vil  vel  næppe  gjælde  stort; 
man  vil  lade,  som  man  ikke  hørte  den.  Der  maa  derfor  tænkes  paa  et  kraftigere 
Middel  til  at  give  Deklarationen  Vægt.  Naar  det  Foregaaende,  jeg  har  ytret, 
har  været  i  en  temmelig  spøgende  Form,  idetmindste  vakt  nogen  Munterhed  her 
i  Forsamlingen,  saa  vil  jeg  forsøge  at  dvæle  ved  dette  Punkt  med  Alvor;  thi 
tænke  vi  ikke  alvorligt  paa  at  møde  den  Modsigelse,  at  vi  ville  skære  brede 
Remme  af  anden  Mands  Hud,  saa  kunde  vi  selv  blive  latterlige  andensteds. 
Hvad  der  er  sagt  om,  at  vi  ved  Deklarationen  afgive  et  Vidnesbyrd  om  Studenter- 
aanden  i  dens  Helhed,  altsaa  om  den  nærværende  og  den  tilkommende,  vil 
næppe  holde  Stik  i  Roskilde.  Der  spørger  man  ikke  efter  Aanden  men  efter 
Legemet,  det  Praktiske,  den  rene  Valuta.  Vi  maa  altsaa  legemlig  knytte  de 
følgende  Studentergenerationer  til  os,  og  som  et  muligt  Middel  hertil  foreslaar 
jeg  Nedsættelsen  af  en  permanent  Komitee,  der  hvert  Aar  efter  Artium  tager 
det  Løfte  af  hver  ny  tiltrædende  Student  som  Bevis  paa,  at  han  tilhører  Studenter 
aanden:  at  han  tiltræder  vor  Deklaration.* 

Samme  Aften  som  Værnepligtssagen  behandledes,  var 
Laurids  Skau  Foreningens  Gjæst,  indført  af  Pastor  /.  V. 
Marckmann,  og  holdt,  som  Senioratet  bemærker,  «en  herlig 
Tale»  som  Tak  for,  at  Medlemmerne  havde  drukket  hans  Skaal. 
Gildet  varede  til  langt  ud  paa  Natten,  og  da  det  var  forbi, 
fulgte  Mange  ham  fra  Boldhusgade  op  til  «Tre  Hjorter »  paa 
Vestergade,  hvor  de  til  Afsked  hyldede  ham  med  begejstrede 
Hurraraab.8  Aaret  i  Forvejen  var  han  jo  for  første  Gang  traadt 
offenlig  op  som  politisk  Taler  og  havde  med  eet  Slag  vundet 
alle  nationale  danske  Mænds  Hjerter. 

Et  af  de  absolutistiske  Organer  fortalte  et  Par  Dage  efter, 
at  Hurraraabene  havde  vækket  Vestergades  slumrende  Beboere, 
saa  at  Politidirektøren  alene  deraf  havde  faaet  Nys  om  dette 
Brud  paa  Ordenen,  selv  om  ikke  Vægterne  havde  underrettet 
ham  herom.  Han  sendte  derfor  Bud  til  Seniorerne  Eibe  og 
Brix  og  bad  dem  indfinde  sig  paa  Kontoret.  Brix  svarede 
imidlertid  den  Politiassistent,  der  havde  tilsagt  ham,  at  han 
ikke  havde  nogen  Fuldmagt  til  at  møde  som  Senior,  men  at 
han,  dersom  Etatsraad  Bræstrup  begjærede  det,  skulde  give 
Møde  som  privat  Mand.  Senioratet  billigede  dette  Svar  og 
anmodede    Brix    om    fremdeles    ikke    at    indlade  sig  med  Politi- 

direktøren  i  sin  Egenskab  af  Senior,  medmindre  han  først  havde 
raadført  sig  med  sine  Kolleger.  Den  12.  December  fik  de  to 
Seniorer  atter  en  Anmodning  om  at  komme  op  paa  Politi- 
kontoret. Her  gjorde  de  først  Indsigelse  rriod,  at  det,  at  de 
vare  mødte,  blev  opfattet,  som  om  Senioratet  var  tilstede,  og 
dernæst  hævdede  de,  at  Seniorerne  ikke  kunde  staa  til  Ansvar 
for,  hvad  der  skete  udenfor  Foreningen.  Bræstrup  kunde 
imidlertid  ikke  gaa  ind  herpaa  men  foreholdt  dem  det  Ulovlige 
i  at  have  deltaget  i  Sammenstimlinger  paa  Gaden. 

Da  «Nyt  Aftenblad »  og  « Morgenposten«  havde  bragt  kort- 
fattede Referater  om,  hvad  der  foregik  i  Foreningen  den  7.  De- 
cember, tilskrev  Senioratet  disse  Blade,  at  det  paa  det  Ind- 
stændigste maatte  anmode  dem  om  ikke  for  Fremtiden  at  optage 
nogen  Beretning  om  Selskabets  indre  Anliggender,  uden  at  de 
havde  faaet  Tilladelse  dertil.  « Ligesom  det  nemlig »,  hed  det  i 
Skrivelsen,  « ligger  i  Sagens  Natur,  at  hvad  der  passerer  i  et 
privat  Selskab,  ikke  vedkommer  det  Offenlige,  saaledes  ville 
slige  utidige  Meddelelser  ofte  kunne  indvikle  Selskabet  i  ube- 
hagelige Konflikter  og  udsætte  samme  for  Mistydninger. »  Nogle 
Dage  senere  fik  Goldschmidt  ligeledes  en  Advarsel,  fordi  han 
i  «Corsaren»  havde  offenliggjort  den  ovenanførte  Tale,  han 
holdt  i  Værnepligtssagen.  «Vi  se  heri»,  skrev  Senioratet,  «et 
grovt  Brud  paa  den  Diskretion,  De  som  Medlem  er  Selskabet 
skyldig,  og  vi  anmode  Dem  om  for  Fremtiden  at  undlade  slige 
Publikationer,  ved  hvilke  den  fri  og  fortrolige  Meddelelse,  der 
hidtil  har  fundet  Sted  i  Studenterforeningen,  og  den  udvortes 
Selvstændighed,  hvoraf  Selskabet  har  været  i  Besiddelse,  lettelig 
vil  gaa  tilgrunde,  i  Særdeleshed  da  det  vil  blive  det  større 
Publikum  ubekjendt,  at  denne  offenliggjorte  Tale  blev  optagen 
med  almindelig  Uvillie».9 

Goldschmidt  svarede  den  18.  December  i  et  spydigt  Brev, 
der  var  affattet  i  en  Stil,  som  «Corsaren»  ofte  anvendte,  og 
som  var  spækket  med  hebraiske  Ord  som  f.  Ex.:  «Inschallah! 
Gud  er  stor.  Jeg  har  modtaget  en  Næse  af  Senioratet.  Hvad 
siger    de   Profetens   Udkaarne,    mine  Øjnes   Lys,    de   Troendes 

Sultan,  det  vise  Seniorat?  Det  siger,  at  jeg  har  offenliggjort  en 
Tale,  og  at  derved  den  fri  og  fortrolige  Meddelelse  mellem 
Medlemmerne  maa  gaa  tilgrunde.  Basch!  Koss!  Og  derfor  faar 
jeg  kun  en  Næse?  Hvi  gav  Senioratet  ikke  sin  lydige  Slave 
hundrede  Slag  under  Fodsaalerne?»  o.  s.  v.  Senioratet  lod 
Brevet  ophænge  paa  Tavlen,  forat  Medlemmerne  kunde  læse 
det.  En  Uges  Tid  senere  modtog  det  et  nyt  Brev,  der  var 
saalydende:10 

«Jeg  havde  ventet,  at  Senioratet  idetmindste  havde  vist  Methode  i  sin  Klog- 
skab og,  efterat  jeg  havde  vægret  mig  ved  at  modtage  dets  Næse,  forsøgt  at 
exkludere  mig. 

Uette  er  ikke  sket,  og  jeg  hører,  det  vil  heller  ikke  ske. 

Men  jeg  har  altfor  vægtige  Grunde  til  at  ønske  mig  ud  af  Foreningen  til, 
at  jeg  skulde  lade  det  bero  derved.  Efter  den  Diktator-Myndighed,  der  er 
bleven  anvendt  mod  mig  for  Offenliggjørelsen  af  min  egen  Tale  i  en  offenlig 
Sag,  maa  jeg  jo  risikere  at  blive  gjort  ansvarlig  for  hvilkensomhelst  Ytring  i 
hvilketsomhelst  inden-  eller  udenlandsk  Blad  om  Senioratet,  dets  enkelte  Med- 
lemmer eller  hele  Foreningen.  Og  jeg  kan  naturligvis  ikke  ene  staa  mig  imod 
Senioratet,  hvem  Foreningen  —  sans  comparaison  —  følger  saa  tro,  som 
Faareflokken  følger  Klokkefaaret. 

Jeg  udmelder  mig  altsaa  af  den  ny  Studenterforening,'  saaledes  at  jeg  be- 
tragter mig  værende  udenfor  Senioratets  Magt,  Myndighed  og  Jurisdiktion  fra 
det  Øjeblik  af,  da  det  har  modtaget  dette  Brev. 

Brevets  Modtagelse  bedes  attesteret. 

M.    Goldschmidt 

Kort  Tid  efter  sendte  Goldschmidt  Senioratet  en  yderligere 
Afskedshilsen  i  «Corsaren»,  hvor  han  behandlede  det  i  en 
Artikel  med  Overskriften:  «Fem  nye  Gudenrather,  et  nyt 
Kancelli  og  et  nyt  Gesandtskabshotel«.  Han  taler  her  om  de 
fem  Ynglinge,  der  udgjore  Senioratet,  uagtet  et  Par  af  dem 
vare  ældre  end  han  selv  og  kun  een  yngre,  og  beskylder  dem 
for  at  overgaa  daværende  Overretsassessor  Gudenrath,  «thi 
denne  inkvirerede  kun  efter  Højesterets  Ordre,  medens  Højeste- 
ret ligefrem  har  forbudt  at  inkvirere  efter  et  Blads  Medarbejdere. 
Men  de  blev  langtfra  staaende  herved.  Gudenrath  lod  det  dog 
komme  an  paa  Tiltaltes  Svar,  hvad  der  skulde  nedskrives  i 
Protokollen ;    han   sogte   netop   og  det   ved  Hjælp   af  Vand   og 

Brød  at  faa  Svar.  Men  de  5  Ynglinge  behøvede  ikke  engang 
Tiltaltes  Nærværelse  end  sige 'hans  Svar,  de  holdt  Inkvisition 
over  ham  i  hans  Fraværelse,  tænkte  sig  ham  sat  paa  Vand  og 
Brød,  hans  derpaa  fulgte  Svar  og  Tilstaaelse  og  proklamerede 
ham  som  Forfatter.  Til  at  være  Forfatter  valgte  de  et  Medlem 
af  Foreningen,  hvilket  var  meget  klogt;  thi  havde  de  valgt  En 
udenfor  Foreningen,  vilde  han  ikke  have  sorteret  under  deres 
Jurisdiktion«. 

Det  nye  Kancelli  er  Senioratet,  der  netop  tæller  lige  saa 
mange  Medlemmer  som  det  rigtige  Kancelli.  Netop  den  Om- 
stændighed har  forvirret  dets  Begreber  og  faaet  det  til  at  tro, 
at  det  ved  Siden  af  at  være  administrerende  tillige  var  dømmende. 
Seniorerne  udstedte  da  en  Næse  med  deres  egenhændige  Under- 
skrift Brock,  Bech,  Brix,  Eibc  og  Gammeltoft,  og  de  forlangte 
i  denne,  at  de  for  Fremtiden  maatte  være  fri  for  Offenlighed  i 
lignende  Tilfælde.  «Skal  altsaa  Huset  Nr.  222  i  Boldhusgade 
have  samme  Privilegium  som  de  fremmede  Gesandters  Hoteller. 
Enhver,  der  vil  begaa  en  Daarlighed,  behøver  kun  da  at  træde 
ind  i  Husets  Port  og  gjøre  den  der,  saa  er  han  fri  for  For- 
følgelse ?» 

Dermed  endte  Krigen  mellem  Studenterforeningen  og  Gold- 
schmidt, som  paa  den  Tid  efterhaanden  ogsaa  var  kommen  paa 
Kant  med  de  ledende  nationalliberale  Mænd,  og  som  f.  Eks. 
kaldte  Drewsen,  Tscherning  og  Lehmann  for  de  liberale  Maje- 
stæter og  sammenlignede  Ploug  med  Overkammerjunker  Grev 
Yoldi,  der  indfandt  sig  i  Majestæternes  Loge  og  spurgte,  hvor- 
ledes de  behagede  at  befinde  sig. 

Et  Par  Dage  før  Jul  1 844  bragte  Studenterforeningens  Med- 
lemmer og  Regensens  Alumner  Professor  H.  N.  Clausen  et 
Fakkeltog  som  Tak  for  hans  mandige  Optræden  i  Roskilde 
Stænderforsamling  under  Behandlingen  af  Adressen  om  den 
sonderjydske  Sprogsag.  I  denne  Forsamling  var  der  frem- 
kommet saa  mange  Betænkeligheder  ved  at  røre  ved  denne 
Sag,    at  man  ikke  skulde  tro,    at  den  bestod  af  danske  Mænd, 

der  talte  om  det  danske  Sprogs  Tilsidesættelse  og  Vanrøgt 
Da  rejste  Clausen  sig  og  holdt  fra  Præsidentstolen  et  Foredrag, 
der  bragte  Thermometret  til  at  stige  højt  fra  det  nationale  Fryse- 
punkt, det  hidtil  havde  staaet  paa. 

Studenterne  besluttede  derfor  at  bringe  «den  ædle  og 
kraftige  Personlighed,  den  danske  Nationalitets  utrættelige  og 
djærve  Forsvarer,  den  for  Ungdommen  først  opgaaede  skandi- 
naviske Idees  Beskytter  og  Udvikler,  den  roskildske  Stænder- 
forsamlings højthædrede  Præsident*,11  deres  Tak  for  hans  offen- 
lige  Virksomhed.  Man  havde  først  tænkt  paa  at  ville  gaa 
igennem  Gaderne  op  til  Universitetet,  bag  hvis  Gaard  Clausen 
havde  sin  Professorbolig,  men  det  vilde  Politiet  ikke  tillade. 
Da  Hostrup  indfandt  sig  hos  Politidirektøren  for  at  bede  om 
Tilladelse  dertil,  svarede  denne  høfligt,  at  det  ikke  kunde  gaa 
an,  fordi  det  var  brandfarligt  at  gaa  med  tændte  Fakler  paa 
Gaderne.  Studenterne  kunde  jo  samles  i  Universitetsgaarden 
under  Clausens  Vinduer  og  saa  tænde  Faklerne  der.  Hostrup 
mindede  ham  imidlertid  om,  at  der  for  ikke  lang  Tid  siden 
var  blevet  bragt  en  nygift  Prins  et  Fakkeltog  gjennem  Gaderne, 
men  herover  blev  han  rasende  og  udbrød:  «Er  De  saa  fuld- 
stændig forvirret  i  Deres  Begreber,  saa  De  sammenstiller  en 
Professor  Clausen  med  en  Prins,  der  er  i  Slægt  med  Konge- 
huset ?»  la 

Studenterne  samledes  saa  i  Vestibulen  i  et  Antal  mellem 
6  og  700  og  drog  derpaa  ud  i  Gaarden,  hvor  Faklerne  tændtes. 
Her  sang  de  Plougs  bekjendte  Sang,  hvis  to  sidste  Vers  ere 
henvendte  til  Clausen: 

Hil  Dig,  Du  Tankens 
Højbaarne  Høvding! 
Hil  Dig,   Du  Ordets 
Hugprude  Helt! 
Stemmernes  Klang  Dig 
Hjemkommen   hilser, 
Hilser  i  Dig  den 
Sejrende  Sag 

Tak,  for  Du  værged 
Voldtaget  Eje, 
Fædrenes  Kampløn, 
Mødrenes  Maal! 
Tak,  for  du  hævded 
Hadhærget  Frihed, 
Tolked  for  Folket 
Fremtidens  Haab. 

Efter  at  der  derpaa  var  udbragt  et  Leve  for  « Henrik 
Nicolai  Clausen »,  tog  han  Ordet  og  udtalte  bl.  A.,  at  Ingen 
vistnok  var  nærmere  til  at  tale  den  betrængte  Nationalitets  og 
det  undertrykte  Modersmaals  Sag  end  den,  hvis  Kald  det  var 
at  varetage  de  aandelige  Interesser  paa  Universitetet.  Men  han 
kunde  dog  ikke  have  takket  med  et  rigtig  glad  Hjerte,  dersom 
denne  Hyldest  var  bragt  hans  personlige  Virksomhed,  da  det 
ikke  var  godt,  om  det  ansaas  for  den  Enkeltes  Sag  at  værne 
om  de  helligste  nationale  Goder.  Han  betragtede  den  langt 
snarere  som  et  Udtryk  af  Ungdommens  Begejstring  for  den 
samme  Sag,  som  han  havde  talt  for.  Vel  vidste  han,  at  der 
var  Meget  i  Livet,  der  vilde  virke  kølende  og  dæmpende  paa 
Ungdommens  Varme,  men  i  den  Styrke,  hvori  den  her  frem- 
traadte,  saa  han  et  Varsel  om,  at  den  vilde  bestaa  i  Kampen 
mod  de  egoistiske  Interesser,  og  han  haabede,  at  ogsaa  Mindet 
om  denne  Aften  vilde  træde  styrkende  frem  for  dem  i  denne 
Kamp.  Efteraf  Faklerne  vare  kastede  i  Baal,  og  Sangfor- 
eningen havde  afsunget  et  Par  Sange,  vilde  en  Del  af  Del- 
tagerne gaa  hen  til  Professor  /.  E.  Larsen  for  at  bevidne  ham 
deres  Paaskjønnelse  for  hans  Færd  i  Stænderne  som  Universi- 
tetets Repræsentant,  men  Politidirektøren,  hvem  man  spurgte 
om  Tilladelse  dertil,  modsatte  sig  en  slig  Sammenstimling  paa 
Gaderne. 

Normændene  havde  hidtil  staaet  udenfor  den  stærke  skandi- 
naviske Bevægelse.  De  havde  jo  ikke  været  med  i  Upsala  i 
1843,  °g  der  var  fremkommet  flere  Antydninger  af,  at  de 
havde  i  Sinde  at  indtage  en  Særstilling.  Desto  glædeligere  var 
det  for  Studenterforeningens  Seniorat  den  23.  November  1844 


204 

at  modtage  en  Skrivelse  fra  det  norske  Studentersamfunds 
Bestyrelse  med  Forslag  om,  at  alle  Nordens  fire  Universiteter 
hvert  Aar  den  13.  Januar  skulde  afholde  en  Fest  til  Fædrenes 
Minde.  Denne  Skrivelse,  der  er  særlig  karakteristisk  for 
Datiden,  var  af  følgende  Indhold: 

Danske  Brødre! 

Alt  mere  og  mere  levende  erkjendes  det  af  Studenterne  ved  de  nordiske 
Universiteter,  at  deres  Kald  som  Videnskabsdyrkere  opfordrer  dem  til  indbyrdes 
Forbindelse  for  engang  i  en  modnere  Alder  at  kunne  samvirke  til  at  give  den 
nordiske  Videnskabelighed  en  selvstændig  Udvikling  og  sikre  den  for  at  blive 
en  blot  Lærling  af  den  mægtige  udenlandske.  Ved  en  saadan  Forbindelse  er 
det  saa  langt  fra,  at  en  enkelt  Stamme  taber  sin  Betydning,  at  den  tvertimod 
derved  vinder  for  sit  eget  Fødeland.  Thi  Bevidstheden  om  dens  Kald  vil  blive 
klarere  under  denne  Stræben  efter  at  udvikle  den  fra  Fædrene  nedarvede  Aand, 
og  under  Vexelvirkningen  med  de  beslægtede  Folk  —  idet  alle  Tre  søge  at 
bringe  de  vundne  Frugter  ind  i  det  fælles  Skatkammer  og  at  tilegne  sig  dem, 
som  deres  Brødres  gode  Kræfter  have  frembragt  —  forebygges  Ensidighed,  og 
egen  Kraft  føles  stærkere.  Arbejde  vi  derfor  med  Mod,  Kraft  og  Enighed,  tør 
vi  tillidsfuldt  haabe  at  kunne  virke  ej  alene  til  vore  nordiske  Fædrelandes  Op- 
lysning og  Htld  men  ogsaa  i  en  større  Kreds  til  Sandhedens  Sejr. 

I  Fædreneolden  søge  vi  Alle  Grundvolden  for  vor  Pagt,  et  Forbund,  hvis 
Grundtanke  er  en  Sandhed,  der  staar  og  maa  staa  fast  uden  at  blive  afhængig 
eller  overvældet  af  ydre  og  tilfældige  Tidens  Bevægelser  og  Modens  Luner.  I 
den  fælles  Fortid  er  den  Kilde,  fra  hvilken  vore  Nationaliteter  have  sit  Udspring, 
Og  fra  hvilken  de  maa  hente  nyt  Liv  til  at  virke  i  Fremtiden.  Kjærlighed  til 
Sagaen  og  til  det  livsfriske,  kjærnefulde,  ædle  Fædrenemaal  maa  det  være  os  en 
vigtig  Pligt  at  vække  og  nære  og  derved  bevare  Nordens  største  Helligdom, 
Sproget,  Foreningsbaandet  mellem  For-  og  Efterslægt,  det  levende  Tegn  paa  vort 
Forbund  og  paa  vor  Uafhængighed  ligeoverfor  Jordens  øvrige  Slægter.  Atter  at 
hæve  dette  kjære  Sprog  til  ægte  nordisk  Kraft  og  gjøre  det  dygtigt  til  Udtryk 
for  vore  videnskabelige  Meddelelser,  for  de  højeste  Sandheder  og  Folkets  kjæreste 
Forhaabninger  er  et  stort  Maal,  som  bør  staa  os  for  Øje,  og  som  byder  os  at 
forlade  den  afmægtige,  blinde  men  kun  altfor  meget  vidt  drevne  Efterfølgning 
af  udenlandsk  Væsen  og  Udtryksmaade,  der  hindrer  os  i  at  tilegne  os  det  Indre 
Og  Sande  af  den  almindelige  Oplysning  og  derfor  vansirer  og  binder  vort  Tunge- 
maal  og  Tankesæt. 

At  ogsaa  I  besjæles  af  Kjærlighed  til  de  gamle  Minder  og  føle  deres  Be- 
tydning for  det  nyvakte  Liv  i  Norden,  det  viser  os  Eders  Tale  og  Sang  ved  de 
venskabelige  Møder,  som  have  forenet  Eder  med  de  Svenske,  og  som  have  havt 
en  saa  stor  Indflydelse  til  at  vække  Sansen  for  det  store  Kald  ej  alene  mellem 
Eder  selv  men  ogsaa  blandt  Eders  Landsmænd,  og  vi  kunne  sige  blandt  os. 
Ved  den  personlige  Sammenslutning  føles  det  aandelige  Forbund  stærkere  i  de 
ungdommelige  Hjerter,    oplives  Modet    og   gjøres    det   fælles  Arbejde  kjærere  for 

dem,  som  Rummet  fjærner  saa  langt  fra  hverandre.  Men  deslige  Møder  af  de 
akademiske  Broderskaber  ere,  som  Erfaring  lærer,  afhængige  af  mange  ydre 
Omstændigheder;  vi  maa  derfor  ønske  at  kunne  engang  i  Aanden  mødes  alle 
tilsammen  i  en  højtidelig  Stund,  hvor  Tid  og  Rum  træde  i  Baggrunden,  hvor  vi 
samle  os  fra  de  særegne  Virkekredse  for  at  kaste  et  Overblik  over  Livet,  og 
idet  vi  Alle  henvende  vore  Tanker  til  gamle  Norden,  tilsige  hverandre  og  os  selv 
troligt  at  arbejde  for  at  bevare  og  udvikle  dens  Aand  i  det  elskte  Fødeland* 
Derfor  er  det,  Venner  og  Brødre,  at  vi  paa  det  norske  Studentersamfunds  Vegne 
foreslaa  Eder  samtidig  med  de  svenske  Stndenterskaber  og  os  at  fejre  en 
selskabelig  Højtid  til  Fædrenes  Minde  som  Nordlændinger  og  en  Broderskabs 
Fest  som  Studenter.  Ved  sluttede  Kredses  Forbindelser  styrkes  ogsaa  Folkenes 
Forening,  da  den  almindelige  Grundtanke  levende-  og  mangfoldiggjøres  i 
selve  Livet. 

Studentersamfundet  har  i  flere  Aar  den  13.  Januar,  sidste  Dag  Jul,  til 
Fædrenes  Erindring  holdt  et  Lag,  ved  hvilket  vi,  saa  meget  det  lod  sig  forene 
med  vor  Tid,  iagttog  de  gamle  Skikke  og  folkelige  Sædvaner.  Navnlig  tømtes 
Bragibægeret  for  Fortidens  Minder  og  Løftets  Bæger  for  Fremtidens  Haab ,  et 
af  de  gamle  Skjaldekvad  foredroges,  og  Drikkehornene,  fyldte  med  gammelt  01 
og  Mjød,   tømtes  for  Norges  og  for  vore  Brødrefolks  Ære  og  Held. 

Ville  I  derfor  forene  Eder  med  os  til  en  nordisk  Højtid  og  drikke  en 
Broderskabs  Skaal  med  os  heroppe?  Vi  haabe  det.  Saa  ville  vi  den  sidste  Dag 
i  Julen,  naar  Lyset  igjen  vender  tilbage  til  Norden,  og  paa  en  Tid,  hvor  man 
efter  gammel  Vis  samler  sig  med  dem,  der  ere  En  de  Nærmeste,  mødes  i  Tanken 
Og  love  hverandre.  Brødre  fra  Fyrisvold,  Lundegaarden,  Axelstad  og  Christiania, 
Fostbroderskab  i  Kampen  for  Sandhed  og  Norden. 

Vi  imødekomme  Eders  Svar,  og  saasnart  vore  Venners  fra  de  andre 
Universiteter  indløbe,  skulle  vi  meddele   Eder  samme. 

I  det  Haab,  at  I  med  Velvillie  modtage  dette  vort  Forslag,  værer  I  broderligt 
hilsede  fra  det  norske  Studentersamfund  med  de  bedste  Ønsker  for  Eders  Univer- 
sitet og  Eders  Virken  i  Videnskabens  og  Eders  Fødelands  Tjeneste.«13 
Christiania,  den   14.   November   1844. 

Paa  det  norske  Studentersamfunds  Vegne. 

G.  A.  Krogh,  O.   Bergh,  Éilert  Sundt, 

Cand.  jur.  Cand.  theol.  Stud.  theol. 

Senioratet  besluttede  strax  at  svare,  at  det  billigede  For- 
slaget, og  at  det  vilde  holde  Fest  den  13.  Januar  1845,  men  da 
der  senere  opstod  Uenighed,  om  denne  skulde  staa  aaben  alene 
for  Foreningens  Medlemmer,  eller  om  alle  akademiske  Borgere 
skulde  kunne  deltage  i  den,  blev  Sagens  Afgjørelse  overladt  til 
en  Generalforsamling,  der  fandt  Sted  den  7.  December. 

Her   udtalte  H.  E.  Schack,    at  han  Intet  havde   mod  det 

norske  Studentersamfunds  Forslag  at  indvende,  men  det  fore- 
kom ham,  at  dette  havde  grebet  Sagen  for  alvorligt  an,  al- 
vorligere end  den  krævede.  Ligesaa  alvorligt  havde  Senioratet 
taget  den,  idet  det  strax  en  Lørdag  Aften  havde  oplæst  Sam- 
fundets Skrivelse  for  Foreningens  Medlemmer  og  derpaa  ladet 
den  indrykke  i  « Fædrelandet*.  Endvidere  mente  han,  at  det 
vilde  blive  særdeles  ubekvemt  at  spise  Flæsk  og  drikke  Mjød. 
Navnlig  vilde  der  være  en  hel  Del  at  indvende  mod  at  spise 
Flæsk,  da  dette  var  en  Ret,  som  Mosaitterne,  hvoraf  der  fandtes 
flere  i  Studenterforeningen,  ikke  kunde  indlade  sig  paa.  I 
Norge  havde  de  det  temmelig  nemt,  da  der  ingen  Mosaitter 
fandtes  der.  Maaske  handlede  man  dog  bedst  i  at  bibeholde 
Flæsket  som  en  Ret  ved  den  paatænkte  Fest,  da  man  derved 
vilde  udelukke  Mosaitterne  og  saaledes  end  mere  vise  sin 
Sympathi  for  Normændene.  —  H.  F.  Poulsen  havde  læst 
Samfundets  Skrivelse  med  stor  og  alvorlig  Glæde,  da  det  var 
første  Gang,  Normændene  viste  Sympathi  for  den  skandinaviske 
Idee.  Han  kunde  derfor  heller  ikke  forstaa,  at  Schack  vilde 
staa  op  og  persiflere  Forslaget,  saa  meget  mere  som  der  ikke 
i  Skrivelsen  fandtes  Noget,  der  berettigede  ham  dertil.  Det 
fulgte  iøvrigt  af  sig  selv,  at  man  ikke  behovede  at  spise  Flæsk 
og  drikke  Mjød  ved  Festen.  G.  Brock,  der  var  Senioratets 
Ordfører,  hævdede,  at  det  Vigtigste  var,  at  der  blev  afholdt  en 
Fest.  Om  det  gik  til  paa  samme  Maade  som  hidtil  i  Norge, 
var  mindre  væsenligt.  Schack  forundrede  sig  over,  at  Poulsen 
kunde  tro,  at  han  var  en  Modstander  af  selve  Sagen.  Han 
havde  kun  ridikuliseret  den  for  at  afholde  Andre  derfra,  og 
han  kunde  forsikre,  at  hans  skandinaviske  Sindelag  var  ligesaa 
varmt  som  Nogens.  Efter  en  længere  Forhandling  om,  hvorvidt 
Festen  skulde  holdes  for  Studenterforeningens  Medlemmer  alene 
eller  for  alle  Studenter,  vedtoges  Senioratets  Forslag,  der  gik 
ud  paa,   at  kun  Medlemmer  skulde  have  Adgang. 

Det  var,  som  man  vil  have  set,  ikke  i  det  norske  Studenter- 
samfunds Skrivelse  krævet,  at  man  skulde  spise  Flæsk  og  drikke 
Mjød.     Der  stod  kun,  at  Normændene,   saa  meget  som  det  lod 

sig  forene  med  Nutiden,  havde  plejet  at  iagttage  de  gamle 
Skikke  og  folkelige  Sædvaner.  De  sad  nemlig  ved  lange 
Borde  uden  Dug,  og  paa  Bordene  stod  Truge  og  Skaale  med 
Bjørne-  og  Rensdyrkjød,  Fuglevildt,  Gammelost  og  Smør. 
Drikkehornene,  Bægerne  og  Sølvkrusene  vare  fyldte  med 
Hardangerøl  og  Mjød.  Naar  man  drak  hinanden  til,  nævnede 
man  højt  Vedkommendes  Navn  og  sendte,  naar  man  havde 
drukket,  Bægeret  over  til  ham,  for  at  han  kunde  svare.  Blev 
der  derimod  udbragt  Skaaler,  tilkendegav  man  sit  Bifald  ved 
at  støde  Toldekniveskafterne  gjentagne  Gange  haardt  mod 
Bordet  samt  ved  høje  Raab,  saa  at  et  stort  Gny  hørtes.  Paa 
gammel  nordisk  Vis  aflagde  man  dernæst  Løfter  om  at  ville 
udføre  en  eller  anden  Bedrift.  Saaledes  lovede  Eilert  Smidt 
den  13.  Januar  1844  ved  Bragibægeret  til  næste  Aars  Gildelag 
at  holde  en  islandsk  Tale,  hvilket  han  ogsaa  gjorde.  u 

Senioratet  fastsatte  Festen  til  den  Dag,  Normændene  havde 
ønsket,  nemlig  den  13.  Januar  1845.  Der  meldte  sig  en  saa 
stor  Mængde  Deltagere,  nemlig  254,  at  man  maatte  holde  Gildet 
i  den  kongelige  Skydebanes  store  Sal.  Som  Hædersgjæster 
indbød  man  de  to  Mænd,  som  den  skandinaviske  Sag  i  Danmark 
skyldte  størst  Taknemmelighed,  nemlig  N.  F.  S.  Grundtvig 
og  H.   N.   Clausen.     Grundtvig  svarede  saaledes: to 

Den  danske  Studenterforening,  som  mine  bedste  Ønsker  have  fulgt  lige 
fra  dens  første  Stiftelse  i  dunkle  Dage,  vil  vist  tro  min  Forsikring,  at  jeg  vilde 
føle  mig  æret  ved  enhver  Indbydelse  fra  den,  og  med  dobbelt  Fornøjelse  skal 
jeg  da  følge  Indbydelsen   til  en  nordisk  Højtid,   hvor  Kjærminderne  blomstre. 

Senioratet  modtage  da  min  hjertelige  Taksigelse  med  mine  bedste  Ønsker 
for  Studenterforeningens  Langvarighed  og  stedse  voxende  Frugtbarhed  tit  Fædre- 
landets Gavn  og  Glæde. 

Ærbødigst  og  venligst 

N.  F.   S.  Grundtvig. 

Kjøbenhavn,    12.  Januar    1845. 

Festkomiteen,  der  bestod  af  C.  Ploug,  C.  Borgaard,  F. 
Liebmann  og  /.  LA.  Worsaae  i  Forening  med  Senioratet,  be- 
sluttede, at  denne  første  nordiske  Fest  i  Danmark  skulde  fore- 
gaa  under  særlig  stemningsfulde  Omgivelser.     Den  havde  derfor 

ladet  opstille  i  Salen  Rustninger  og  Vaaben  fra  Unionstiden, 
hvilke  Tøjhusets  Chef  havde  udlaant,  og  dernæst  havde  Malerne 
L.  Frølich,  Mar strand  og  Skovgaard  udfort  en  Række  Billeder 
af  Valhals  Guder,  der  vare  ophængte  paa  Væggene.  Kompo- 
nisterne Hartmann  og  Rung  havde  sørget  for  Musikken,  ligesom 
mange  Digtere  havde  skrevet  nye  Sange.  Bag  Dirigentens  Plads 
stod  i  en  Grotte  af  Gran  Bissen  s  Valkyrie. 

Ploug  førte  Forsædet,  og  da  Alle  havde  taget  Plads,  over- 
rakte han  den  første  Taler  Worsaae  et  stort  med  Sølv  be- 
slaaet  Drikkehorn,  som  Foreningen  havde  anskaffet  i  Anledning 
af  Festen,  og  som  hver  af  de  følgende  Talere  tog  i  Haanden, 
naar  han  fik  Ordet.  Worsaae  talte  for  Fædrenes  Minde.  « Aldrig 
forhen»,  sagde  han,  «har  man  i  Nord  set  en  saadan  Fest.  For 
at  nære  og  styrke  det  Brodersind,  der  knytter  os  fastere  og 
fastere  til  vore  Frænder,  tage  vi  ikke  i  Betænkning  at  dvæle 
ved  Mindet  om  hin  svundne  Tid,  da  Kiv  og  Strid  ja  endog 
Nationalhad  adskilte  vore  Fædre  fra  hinanden.  Det  er  et 
uvisneligt  Tegn  paa,  at  en  ny  historisk  Aand  er  levet  op  i 
Norden ;  thi  den  Bevidsthed  har  gjort  sig  gjældende,  at  Nordens 
Historie  uagtet  alle  tilsyneladende  Modsætninger  dog  i  sig 
indeholder  Spiren  og  Udviklingen  til  Nordens  aandelige  Enhed, 
og  det  er  blevet  klart  for  os,  at  denne  Udviklings  Fremad- 
skriden  er  betinget  af  levende  Kjærlighed  til  Fædrenes  Minde. » 

Chr.  Brix  tømte  derpaa  et  Bæger  til  Minde  om  dem,  der 
først  viste  Verden,  at  der  i  Nordens  Aand  bor  en  Kraft,  en 
Styrke  og  en  Dybde,  som  aldrig  vil  uddø.  Ploug  mindedes 
Niels  Ebbesen,  Gustav  Vasa  og  Eidsvoldsmændene.  %F.  Lieb- 
niann  talte  for  Mindet  om  Tycho  Brahe  og  Carl  Linné.  H.  P. 
Holst  bad  Forsamlingen  om  at  tomme  Erindringens  Bæger  for 
Holberg  og  Thorvaldsen,  og  Ploug  opfordrede  den  til  at  tømme 
Løftets  Bæger  paa  denne  Julens  sidste  Dag,  saaledes  som  For- 
fædrene plejede.  «Og  hvad  er  det  nu  for  et  Løfte»,  sagde 
han,  «som  uudtalt  alt  er  aflagt  ved  Festens  Tilblivelse,  som 
har  levet  i  enhver  af  de  Tilstedeværendes  Tanke,  i  det  Øjeblik 
han    besluttede    at    mode    her,    som    ikke    blot    skal    lyde    over 

dette  Bord  men  i  samme  Stund  ruller  gjennem  Norges  Hoved- 
stad, langs  Fyrisaaens  Bredder  og  over  Lundegaards  gamle 
Mure?  Det  er:  Vi  ville  fremme  og,  vil  Gud,  fuldbyrde 
Nordens  aandelige  Enhed. » 

Efter  denne  Tale  blev  Plougs  til  Festen  digtede  Sang 
« Herlige  Moder,  Skjoldmø  prud»  afsungen.  Da  det  sidste 
Vers  havde  lydt,  affyredes  ni  Kanonskud,  og  nye  Hurraraab 
for  «Nordens  Enhed  i  Nordens  Aand»   rungede  gjennem  Salen. 

Grundtvig  talte  derpaa  for  Danmark,  A.  Steen  for  Island, 
O.  Lehmann  for  Christiania  Universitet,  Worsaae  for  Upsala, 
L.  Hommel  for  Lunds,  M.  Hammerich  for  Geijer  og  Oehlen- 
schlåger  og  F.  Liebmann  for  Berzelius,  Ørsted  og  Hansteen. 
Derefter  udbragte  Ploug  en  Skaal  for  Æresgjæsterne  Grundtvig 
og  Clausen,  der  vistnok  for  første  Gang  sad  ved  samme  Bord 
efter  det  vældige  Sammenstød  i  Aarhundredets  første  Fjerdedel. 

«Jeg  takker  Dem,  Pastor  Grundtvig* ,  sagde  Taleren,  «  fordi  Deres  hele 
offenlige  Liv  udgjør  et  eneste  stort  Vidnesbyrd  om,  at  den  oldnordiske  Kraft 
endnu  bygger  og  bor  iblandt  os.  Jeg  takker  Dem,  fordi  De  med  dybe  Basun- 
toner har  vakt  de  gamle  Kæmper  af  deres  Slummer  i  Højene,  fordi  De  i  malm- 
rige Ord  har  stillet  Fædrenes  underfulde  Frasagn  frem  for  vort  beundrende 
Blik  og  ført  dem  ind  i  vor  Bevidsthed,  i  vort  Liv.  Jeg  takker  Dem,  fordi  De, 
om  De  end  ikke  er  Fader  til  den  skandinaviske  Idee  i  dens  nye  Skikkelse,  dog 
idetmindste  har  været  dens  trofaste  Fadder,  fordi  De  fra  dens  Fødsel  af  har 
staaet  beskyttende  ved  dens  Vugge,  fordi  De  gjennem  30  lange  Aar  har  været 
saagodtsom  den  Eneste,  der  blev  den  tro,  der  vovede  at  vedkjende  sig  den,  der 
troede  paa  dens  Fremtid  og  med  profetisk  Begejstring  udtalte  Deres  Haab. 

«Og  jeg  takker  Dem,  Professor  Clausen,  fordi  De,  ældet  i  Studerekammerets 
Stilhed,  paa  et  Stadium  af  Livsbanen,  da  de  Fleste  tro  at  have  Lov  til  at 
trække  sig  tilbage  fra  det  offenlige  Livs  Kampe,  med  Ungdomsmod  og  Ung- 
domsvarme  stillede  Dem  paa  den  yngre  Slægts  Side  og  ved  Deres  Navns 
mægtige  Klang  bidrog  meget  til  at  skaffe  de  Ideer  Indgang  hos  den  sløve 
Mængde,  for  hvilke  vi  kæmpe.  Jeg  takker  Dem,  fordi  De  altid  har  været  rede 
til  at  frembyde  Deres  aabne  Bryst  til  Værn  for  den  betrængte  Ytringsret,  fordi 
De  var  den  Første  af  de  Ældre,  som  indsaa  Nødvendigheden  af  kraftige  positive 
Skridt  fra  det  danske  Folks  Side  til  dets  undertrykte  Nationalitets  Opretholdelse, 
fordi  De  nu  gjennem  to  Aar  med  utrættelig  Iver  offenlig  og  i  Stilhed  har  ledet 
Alt,  hvad  der  er  virket  i  denne  Sag.  Og  ligesom  vi  ikke  let  skulle  glemme 
den  Dag  for  faa  Uger  siden,  da  stænkende  Medborgeres  og  meget  ansete  Mænd 
blandt  Folkets  Udvalgte  ledte  efter  Nationalaanden  i  deres  Lommer  men  kun 
fandt  deres  Pengepunge,  saaledes  skulle  vi  heller  ikke  glemme,  at  der  var  en 
II.  14 

anden  Dag,  da  denne  Aand  virkelig  var  tilstede  i  Folkeraadet,  da  dens  mægtige 
Vingeslag  bruste  gjennem  Salen,  og  den  viste  sin  fulde  Styrke,  idet  dens  mange 
vanslægtede  Sønner  ikke  vovede  at  kny,  uagtet  der  kun  var  een  Mands  Læber, 
der  bekjendte  den;  —  vi  skulle  ikke  glemme,  siger  jeg,  at  denne  Ene  var  Dem* 

Baade  Grundtvig  og  Clausen  takkede,  og  Talernes  Række 
fortsattes  af  F.  Helweg,  der  udbragte  en  Skaal  for  Danmark  til 
Eideren,  af  0.  Stur zenbecker  ^  der  mindedes  Helsingfors  Univer- 
sitet, af  F.  Barfod,  der  bad  Forsamlingen  tømme  Glasset  for 
Tydskland,  helt  og  ukrænket,  indtil  Eideren,  og  af  F.  C.  Bech, 
der  takkede  de  Musikere,  Digtere  og  Sangere,  som  havde  bi- 
draget til  at  forskjønne  Festen.  Til  Slutningen  sang  Forsam- 
lingen Plougs:  «Saa,  nu  er  denne  Aften  gaa't»,  som  senere 
har  lydt  i  Studenterforeningen,  hver  Gang  et  Sold  eller  et 
Gilde  var  forbi. 16 

Fra  nu  af  holdtes  der  næsten  hvert  Aar  den  13.  Januar  i 
Studenterforeningen  en  nordisk  Fest,  som  den  blev  kaldt  her, 
medens  den  i  Broderlandene  benævnedes  Festen  til  Fædrenes 
Minde.  Sidste  Gang  den  fandt  Sted,  var  i  1870.  Efter  den 
Forandring,  som  den  fransk-tydske  Krig  frembragte  i  alle  For- 
hold, havde  man  i  Kjøbenhavn  ikke  længer  det  fornødne  Humør 
til  at  holde  Gilde.  Dog  samledes  i  1876  Deltagerne  i  Studenter- 
mødet i  Upsala  Aaret  i  Forvejen  til  en  nordisk  Fest,  men 
denne  havde  mere  Karakteren  af  en  Sammenkomst,  hvor  man 
talte  og  sang  om,  hvad  man  havde  oplevet  paa  sin  Rejse,  og 
hvor  man  bragte  Upsalenserne  en  Tak  for  deres  Gjæstevenskab. 

Det  kunde  nok  gjøres  nødigt,  at  alle  Nordboer  sluttede 
sig  sammen  og  mindedes  deres  fælles  Oprindelse,  thi  netop  i 
de  samme  Dage,  da  Festen  til  Fædrenes  Minde  fejredes  i 
Kjøbenhavn,  Kristiania,  Lund  og  Upsala,  besluttede  flere  tydske 
Folkerepræsentationer  at  anmode  Forbundsdagen  i  Frankfurt 
om  at  tage  sig  af  Slesvigholstenernes  Sag  og  særlig  at  sorge 
for,    at  Slesvig   ikke  blev  indlemmet  i  Danmark,    uagtet  denne 


*   Sigter    til    Clausens    Optræden    i    Stænderforsamlingen    i    den    slesvigske 
Sprogsag. 

Landsdel  aldeles  ikke  vedkom  det  tydske  Forbund.  Den  nord 
slesvigske  Forening  nedlagde  strax  Indsigelse  mod  denne  Ind- 
blanding i  de  slesvigske  Anliggender,  og  Kjøbenhavns  Borger- 
repræsentanter besluttede  paa  deres  Formand  L.  N.  Hvidt' s  For- 
slag at  indgive  en  Adresse  til  Kongen  om  «ved  klare  og  kraftige 
Regjeringshandlinger,  sigtende  til  at  stille  den  danske  Nationalitet 
i  Slesvig  lige  med  den  tydske,  at  sammenholde  Rigets  for- 
skjellige  Dele  og  derhos  holde  dem,  som  ere  det  tydske  For- 
bund uvedkommende,  bestemt  adskilte  fra  de  Provinser,  som  ere 
Dele  af  Forbundet». 

Magistraten  i  Kjøbenhavn,  som  dengang  var  kongevalgt, 
nægtede  at  slutte  sig  til  Adressen  og  at  være  med  til  at  over- 
bringe den  til  Kongen.  Hvidt  maatte  derfor,  da  Kongen 
vægrede  sig  ved  at  modtage  en  Deputation  af  Borgerrepræsen- 
tationen, den  i  o.  April  alene  levere  den  til  Kabinetssekretæren 
i  Forværelset  paa  Amalienborg.  Denne  Optræden  fra  Kongens 
Side  vakte  stor  Uvillie  i  de  liberale  Kredse  i  Hovedstaden, 
der  følte  det  som  en  Krænkelse,  at  man  behandlede  Hvidt,  som 
om  han  var  en  almindelig  Supplikant.  Da  det  var  bekjendt, 
at  Kongen  ikke  personlig  vilde  modtage  ham,  blev  der  den 
9.  April  om  Aftenen  holdt  et  Studentermode  i  Studenterfor- 
eningens Festsal,  paa  hvilket  man  vedtog  næste  Dag  at  møde 
paa  Amalienborg  Plads  og  bringe  Hvidt  sin  Hyldest,  naar  han 
kom  fra  Kongen.  Allerede  før  dette  besluttedes,  havde  Politi- 
direktøren tilskrevet  Universitetets  Rektor  om  at  advare  Stu- 
denterne mod  at  deltage  i  nogen  Demonstration,  idet  han 
samtidig  tilføjede,  at  Politiet  i  fornødent  Fald  vilde  anvende 
Magt.17,  Professor  Eschrichty  der  dengang  var  Rektor,  opslog 
den  10.  om  Morgenen  paa  Universitetet  en  Kundgjørelse  til 
Studenterne  herom,  men  mange  af  disse  indfandt  sig  alligevel  i 
Bredgade,  hvor  de  raabte  Hurra  for  Hvidt.  Politiet,  der  var 
mødt  saa  mandstærkt,  som  om  det  gjaldt  et  Angreb  paa  selve 
Kongen,  medens  det  kun  var  en  eneste  Mand,  der  vilde  tale 
med  ham,  drev  dem  strax  bort  og  optraadte  iøvrigt  saa  brutalt, 
at    næsten    hele    Befolkningen    i    Kjøbenhavn    blev    opfyldt    af 

Harme  og  skyndte  sig  at  sende  Borgerrepræsentationen  en 
Adresse,  i  hvilken  den  bevidnede  denne  Forsamling  sin  fulde 
Tillid.  Over  3000  Mand,  deriblandt  en  stor  Mængde  akademiske 
Borgere,  underskrev  Adressen.  Saa  mange  Underskrifter  havde 
hidtil  intet  Aktstykke  faaet  i  Hovedstaden. 

Forholdet  mellem  Kongen  og  Regjeringen  paa  den  ene 
Side  og  Kjøbenhavns  Indbyggere  paa  den  anden  var  saaledes 
spændt,  da  det  andet  nordiske  Studentermøde  fandt  Sted.  Alt 
i  de  første  Dage  i  April  havde  Upsalenserne  sat  sig  i  Be- 
vægelse paa  Opfordring  af  Studenterkorpsets  daværende  Ord- 
fører Magister  Arvid  Sundberg.  De  afsendte  Skrivelser  til 
Normændene  og  bad  dem  om  at  deltage  i  Mødet  i  Lund 
og  Kjøbenhavn,  og  derpaa  meldte  de  Studenterne  i  begge 
disse  Byer,  at  de  vilde  besøge  dem  i  Slutningen  af  Juni. 

Den  20.  Maj  indbød  Senioratet  til  et  almindeligt  Studenter- 
møde i  Foreningens  Sal,  hvor  C.  Borgaard,  Chr.  Brix,  F.  H. 
Fibe,  H.  Hage,  Fr.  Hchvcg,  A.  F.  Krieger,  F.  Liebmann,  C. 
Ploug  og  H.  F.  Poulsen  valgtes  til  Medlemmer  af  den  Be- 
styrelse, der  skulde  forberede  og  ordne  Festen.  Efter  den 
Maade,  hvorpaa  Regjeringen  hidtil  havde  stillet  sig  til  den 
skandinaviske  Bevægelse,  skulde  man  have  ventet,  at  de  for- 
skjellige  Myndigheder,  som  Bestyrelsen  nødvendigvis  maatte 
forhandle  med,  vilde  have  vist  Vrangvillie  eller  ligefrem  nægtet 
at  imødekomme  de  Anmodninger,  der  stilledes  til  dem.  Dette 
blev  imidlertid  ingenlunde  Tilfældet.  «Det  er  en  sand  Glæde*, 
skrev18  D.  G.  Monrad,  <  at  anerkjende,  at  Regjeringen  i  alle 
Henseender  har  vist  sig  saa  imødekommende,  saa  velvillig,  at 
der  ikke  kunde  været  Noget  tilbage  at  ønske.  Næsten  enhver 
Begjæring  er  bleven  tilstaaet,  og  hvad  der  er  blevet  afslaaet 
eller  forhindret,  er  ikke  i  sig  selv  Omtale  værd.  Denne  Vel- 
villie  fra  alle  Autoriteters  Side  —  der  naturligvis  ej  vilde  have 
været  saa  samstemmende  og  almindelig,  dersom  den  ej  havde 
havt  sin  Rod  hos  Hans  Majestæt  —  fortjener  saa  meget  mere 
Paaskjønnelse,    som    det    ellers    vilde    have    været    umuligt    at 

modtage  vore  Gjæster  paa  en  nogenlunde  passende  Maade. 
Regjeringens  Velvillie  har  da  ogsaa  overalt  selv  hos  dem,  der 
pleje  at  være  dens  Modstandere,  fundet  Anerkjendelse,  og  i 
den  almindelige  Glæde,  der  var  udbredt  over  Staden  under 
den  nordiske  Sammenkomst,  blandede  der  sig  ogsaa  Tak- 
nemmelighedsfølelse  over  denne  uventede  Imødekommen.  Der- 
som Regjeringen  ogsaa  i  andre  Retninger  vil  paa  samme  Maade 
gaa  Haand  i  Haand  med  Folket,  da  ville  —  vi  fole  det  — 
Oppositionens  Rækker  snart  fortyndes,  og  Regjeringen  vil  for- 
nemme, at  den  største  Kraft  ligger  i  en  Tilslutning  til  Folket. » 

Myndighederne  saa  saaledes  igjennem  Fingrene  med  Passene, 
idet  de  kun  krævede  et  Generalpas  for  samtlige  Studenter  fra 
hvert  Universitet,  der  blev  ikke  foretaget  nogen  Toldunder- 
søgelse, man  overlod  Komiteen  Christiansborg  Slots  Ridehus 
til  den  store  Studenterfest,  og  der  blev  givet  en  Festforestilling 
paa  det  kongelige  Theater.  Derimod  tilskrev  Kongen  den 
23.  Juni  Kancelliet:  «Da  vi  af  den  Berlingske  politiske  og 
Avertissements  Tidende  have  bragt  i  Erfaring,  at  man  ved  de 
svenske  og  norske  Studenters  Ankomst  her  til  Byen  blandt 
Andet  agter  at  benytte  en  saakaldet  skandinavisk  Fane,  og  vi 
ikke  finde  det  passende  ved  denne  Lejlighed  at  tilstede  Noget, 
som  kan  have  Udseende  af  en  politisk  Demonstration,  ville  vi 
allernaadigst  have  vort  danske  Kancelli  paalagt  at  træffe  de 
fornødne  Foranstaltninger  til  at  hindre  saavel  Brugen  af  be- 
meldte Fane  som  ethvert  andet  Foretagende,  der  maatte  være 
beregnet  paa  at  tillægge  de  fremmede  Studenters  Besøg  nogen 
politisk  Betydning.  »19  Da  Politidirektøren  meddelte  Komiteen 
denne  Skrivelse,  tilføjede  han,  at  han  gjorde  den  ansvarlig  for, 
at  svenske  og  norske  Faner  kun  blev  anvendte,  naar  de  vare 
forsynede  med  Unionsmærkerne.  Den  Fane,  Komiteen  havde 
anskaffet,  bar  de  tre  nordiske  Rigers  Vaaben  og  Farver,  dog  i 
tre  særskilte  Felter,  hvorved  den  havde  villet  slaa  den  Kjends- 
gjerning  fast,  at  Studenter  fra  alle  de  skandinaviske  Lande  nu 
for  første  Gang  optraadte  i  Forening. 

Endvidere  greb  Politidirektøren   ind   den   28.  Juni,    samme 

Dag,  som  Afskedsfesten  fandt  Sted  i  Universitetets  Solennitets- 
sal, idet  han  forbod  Komiteen  at  lade  Plougs  «Til  Afsked* 
synge,  medmindre  Slutningsstroferne  i  4.  og  6.  Vers  for- 
andredes. Censoren  Reiersen  havde  modtaget  Sangen  til  fore- 
løbigt Gjennemsyn  og  havde  derefter  vist  ham  den.  For  at 
man  kan  se,  hvad  der  dengang  ikke  maatte  synges,  meddele 
vi  Sangen.     De  omklamrede  Strofer  ansaas  for  farlige. 


Et  Ord  endnu!    —  Vort  Samlivs  Dagslys  svinder, 

Om  korte  Timer  er  dets  Fryd  forbi; 

Da  sysler  Tanken  med  de  rige   Minder, 

Og   Hjertet  nynner  Savnets  Melodi. 

Momentets  Perlekrans  i  Støvet  ruller, 

Og   Livets  Alvor  tynger  paa  vor  Skulder. 

Kom  I  da,  Brødre!  hid  kun  for  at  skue 

I  broget  Glans  Nordhavets  Dronningstol? 

Kun   for  at  kryste   Nydelsernes   Drue, 

Og  vaagne  trætte  op  med  næste  Sol? 

Nej,   —   der  var   Indhold  i  vor  Ungdomsgammen; 

En  mægtig  Tanke  drev  og  bandt  os  sammen. 

Og  det  var  den,  at  Livets  Herre  hented 

Af  samme  Kilde  vore  Aarers  Blod, 

Det  samme  Sprog  paa  vore  Læber  prented 

Og  drog  vor  Higen  af  den  samme  Rod, 

Gav  os  i  Odel  efter  vore  Fædre 

Det  samme  Hjem  at  værge  for  og  hædre. 


Og  det  vaf  den,  at,  som  af  store   Minder 

Vi   fik  i   Varetægt  den  samme  Skat, 

Som  os  een  Tro,  eet  Aandens  Præg  forbinder, 

Er  os  det  samme  Maal  i  Tiden  sat: 

At  kæmpe  fremst  i  Folkenes  Braavalle, 

Frigøre  Verden  atter  eller  falde. 

Og  denne  Tanke  ej   med  Glæden  slukkes, 
Den  døer  ej  bort  med  vore  Stemmers  Klang: 
Med  Eder  over  Havets  Strøm  den  vugges, 
Hos  os  den  spirer  paa  den  grønne  Vang; 
Den  giver  Mod  at  trodse  Dage  mørke, 
Den  giver  Sindet  Kraft  og  Armen  Styrke. 

Den  lærer  os,  at  Stammens  skilte  Grene, 
Som  sygned  hen  i  mørke  Magters  Baand, 
Maa  til  et  evigt  Hele  sig  forene, 
Da  er  vor  Skjæbne  i  vor  egen   Haand. 

{Saa  far  da  vel !     Vort  fælles  Løsen  være : 
For  Nordens  Enhed,  Nordens  Sejr  og   Ære!J 


Da  Upsalenserne  ombord  paa  Dampskibet  «Gottland»  efter 
et  Besøg  i  Visby  sejlede  mod  Syd,  fordrev  de  Tiden  med  at 
høre  Foredrag  over  Danmarks  Historie  og  særlig  om  dette 
Lands  Forhold  til  Sverige  i  Fortiden.  Den  ældste  af  Del- 
tagerne Hofprædikanten,  Digteren  og  Folkevisesamleren  Arv. 
Ang.  Afzelius  lagde  for,  idet  han  paaviste,  at  det  ikke  var 
det  danske  Folk,  som  havde  givet  Anledning  til  det  Had,  der 
var  blevet  udsaaet  mellem  de  tvende  Nationer,  hvis  fælles 
Dyder  og  Fejl  netop  aflagde  det  ubestrideligste  Vidnesbyrd  om, 
at  de  vare  Brødre,  men  at  det  var  de  Fogeder  og  Gejstlige, 
som  omgav  Unionskongerne,  og  som  havde  undertrykket  Sven- 
skerne. At  Sveriges  Konger  efter  Befrielseskrigen  og  Gustav 
Vasas  Sejr  af  al  Magt  sørgede  for,  at  det  Broderhadets  Frø, 
der  var  udsaaet,  maatte  bære  Frugt,  var  i  Overensstemmelse 
med  den  Tids  Statsklogt.  Det  maatte  ikke  regnes  det  danske 
Folk  men  Kongerne  til  Last.  Docent,  Magister  W.  Tham  holdt 
endvidere  et  lærerigt  Foredrag  om  Danmarks  mærkeligste  Stats- 
forandringer,  og  Magister  P.  A.  Save  oplæste  interessante  Breve 
om  udmærkede  Mænd  i  det  skandinaviske  Selskab  i  Kjøben- 
havn.  Studenterne  laa  imens  paa  Dækket  rundt  om  Talerstolen, 
hvorfor  en  af  dem  raabte:  «Nu  ligger  Allmogen  till  tings, 
redo  att  hora.» 

Ved  Ankomsten  til  Malmø  den  22.  Juni  forefandt  de  Nor- 
mændene, der  vare  komne  en  sex  Timer  i  Forvejen.  «Den 
smukke  røde,  hvide  og  blaa  Kokarde  paa  de  sorte  Huer  sagde 
os  snart,  at  det  var  de  norske  Studenter.  Endeligen  skulde  vi 
da  mødes  med  dem,  som  vi  havde  glædet  os  saa  meget  til  at 
se.  En  aldeles  ejendommelig  Følelse  betog  os  nu ;  vi  havde 
længtes  efter  og  vi  elskede  vore  Brødre,  ja  vi  elskede  dem  alle. 

Nu  stod  vi  Ansigt  til  Ansigt  med  dem,  men  faa  af  os  kjendte 
nogen  af  dem.  Vi  følte  os  dragne  til  dem  alle,  men  kun  til 
faa  kunde  vi  sige  et  fortroligt:  Tak  for  sidst.  Vi  hilsede  dem 
derfor  alle,  idet  Skibet  lagde  til,  med  Andersens  skjønne  Sang  til 
O.  Lindblads  herlige  Melodi:  «Vi  er  eet  Folk,  vi  kaldes  Skandi- 
naver»  .  I  denne  Sang  gav  vi  vor  Begejstring  og  vore  varme  Følelser 
for  dem  og  Brødrefolket  Luft,  og  derfor  har  vor  Sang  sjældent 
været  saa  inspireret,  og  den  er  sjældent  kommen  saaledes  fra 
Hjertets  Dyb  som  i  denne  højtidelige  Stund.  »20 

I  Lund  mødtes  Studenterne  fra  Sveriges  to  Universiteter 
første  Gang.  Der  herskede  dengang,  som  Upsalensernes  Ord- 
fører Sundberg  udtalte,  en  næsten  fuldstændig  Mangel  paa 
Fællesskab  og  Bekjendtskab  mellem  Sveriges  ældste  Højskole 
og  dens  yngre  karolinske  Søster  samt  mellem  den  Ungdom,  der 
havde  besøgt  dem  begge.  Ja,  Mistillid  og  Fordom  havde 
endog  i  lange  Tider  skilt  Universiteterne,  som  om  de  ikke 
hørte  til  samme  Land.  Under  Lundegaardens  skyggefulde  Træer 
sang  de  upsalensiske  og  lundensiske  Studenter  sig  nu  sammen 
under  Otto  Lindblad  's  Anførsel,  og  Talerne  bare  Vidne  om  den 
inderligste  Sammenslutning.  De  to  Ynglingeskarer  lyttede  med 
samme  dybe  Følelse  til  Strandberg  s  Tale  paa  Vers  om  Finlands 
Fremtid,  der  berørte  »Sveriges  ømmeste  og  endnu  blødende 
Saar».  Da  han  var  færdig,  var  der  stille  som  i  Graven,  men 
da  udbrød  der  en  tordenlignende  Jubel,  et  Bevis  paa,  at  Digterens 
Ord  med  uimodstaaelig  Magt  havde  grebet  alle  Svenske.  Arv. 
Ang.  Afzelius  fortæller,  at  endnu  længe  lød  i  hans  Øre  og 
hans  Hjerte 

Finland !   —   Så  vill  jag  ropa 
Och  från  eder  allihopa 
Få  ett  svar  ur  hjertats  grund. 
Hvar  jag  stod,  så  såg  jag  glada 
Blickar  sig  vid  blickar  rada, 
Sol  på  hvarje  pannas  rand ; 
Men   min   åtrå  var  en  annan, 
Jag  vill  se  ett  moln  på  pannan, 
Maka  lojets  gud   fiån  kannan 
Undan,    undan  for  en   stund. 

Den  23.  Juni  Kl.  5  om  Eftermiddagen  styrede  tre  Damp- 
skibe med  208  Lundenserne,  144  Normænd  og  186  Upsalensere 
ombord  ind  paa  Kjøbenhavns  Red.  En  talløs  Menneskemasse 
tilviftede  dem  fra  Langelinie  et  Velkommen,  medens  ustandselige 
Hurraraab  rullede  ud  over  Søen.  Upsalenserne,  der  først  havde 
sunget:  «Fritt  må  stormarne  gå!»,  svarede  med  « Længe 
var  Nordens  herlige  Stamme ».  Ved  Nytoldbod,  som  Told- 
væsenet havde  overladt  Kjøbenhavns  Studenter  til  Modtagelses- 
sted,  lagde  Skibene  til.  « Øjeblikket  var  i  lige  Grad  alvorligt 
og  højtideligt »,  hedder  det  i  den  svenske  Beretning,  «da  vi 
over  500  Normænd  og  Svenskere  stod  omringede  af  vore  over 
800  danske  Brødre  og  det  paa  Danmarks  Jord.  Hvo  kan 
skildre  de  Følelser,  som  strømmede  igjennem  vort  Bryst;  de 
efterlod  et  Indtryk,   som  vil  vare  for  Livet. » 

Efterat  den  danske  Studentersangforening  under  C.  I . 
Hanseris  Anførsel  havde  sunget  Plougs  « Velkommen  ved  Furen, 
som  Gefion  drog»,  bød  M.  Hammerich  Gjæsterne  Velkommen, 
hvorpaa  det  store  Tog  satte  sig  i  Bevægelse.  Med  anden 
Brigades  Musikkorps,  som  frivilligt  havde  meldt  sig  til  Tjeneste, 
i  Spidsen  bevægede  det  sig  langsomt  gjennem  Gaderne  under 
en  stadig  Blomsterregn  og  under  Hurraraab,  der  aldrig  fik 
Ende.  Hele  Kjøbenhavns  Befolkning  vilde  vise  Normændene 
og  Svenskerne,  at  det  var  deres  By,  som  havde  gjenoplivet  den 
skandinaviske  Tanke.  To  Timer  varede  det,  før  Processionen 
naaede  Universitetet,  hvor  Værterne  gav  Møde,  og  hvor  Ind- 
kvarteringen fandt  Sted.  Baade  Regensens  og  alle  tre  Kollegiers 
Alumner  havde  Husrum  til  Brødrene  nordfra,  og  saa  mange 
Familier  havde  meldt  sig  som  Værter,  at  de  ikke  alle  kunde 
blive  tilfredsstillede. 

I  de  følgende  Dage  steg  Begejstringen  i  Kjøbenhavn. 
Overalt,  hvor  de  hvide  svenske  og  sorte  norske  Huer  viste  sig, 
lød  der  Jubel.  Det  var,  som  om  Alle  vare  glade  ved  at  mod- 
tage Slægtninge  og  Venner,  de  havde  længtes  efter  at  gjense 
i  lange  Tider.  De  altid  velvillige  Kjøbenhavnere  overgik  efter 
Gjæsternes  egne  Udtalelser  sig  selv.     Feststemningen  bredte  sig 

til  selv  de  lavest  stillede  Klasser  i  Samfundet,  saa  at  det  i  de 
Dage  var  en  Ære  at  være  Student,  og  vel  maatte  Studenterne 
føle  sig  stolte  ved  Tanken  om,  at  de  nu  vare  Folkets  Yndlings- 
børn,  og  at  de  Ideer,  de  havde  været  Talsmænd  for,  havde 
formaaet  at  overvinde  enhver  Modstand. 

Set.  Hansdag  holdtes  den  store  Studenterfest  i  Christians- 
borg Slots  Ridehus,  der  var  smykket  med  friske  Bøgegrene, 
saa  at  det  lignede  en  vældig  Løvsal,  et  Syn,  der  var  over- 
raskende for  Normænd  og  Upsalensere.  Pyramider  af  levende 
Blomster  stod  langs  Væggene,  og  Bissens  Apollo  og  Minerva  i 
Gibs  vare  opstillede  paa  høje  Fodstykker.  Foruden  de  538 
svenske  og  norske  Studenter  deltog  i  Festen  839  danske  aka- 
demiske Borgere  samt  over  300  Mænd  af  alle  Klasser  saasom 
Borgerrepræsentanterne,  Kunstakademiets  Medlemmer,  Kunstnere, 
Musikere,  Skuespillere,  Officerer  o.  s.  v.,  som  alle  vare  ind- 
budte. 

A.  F.  Krieger  og  M.  Hammerich  førte  skiftevis  Forsædet. 
Den  Første  bød  Velkommen.  «Vel  lyder  Aandens  Røst  ej  til 
os  alene,  og  omend  vi  svigtede,  skulde  Andre  lytte  til  dens 
Tale,  men  det  sømmer  sig  for  Nordens  Studenter  ikke  at 
lade  sig  frastride  den  Ære,  som  de  hidtil  have  hævdet  i 
Aandens  Rige,  at  være  de  lydigste  og  troeste  Tjenere,  de 
rappeste  og  snareste  Svende. »  C.  Ploug  talte  for  Upsala  og 
dets  Studenter  og  takkede  dem  for  deres  Gjæstfrihed  for  to 
Aar  siden.  « Mindes  I  endnu »,  sagde  han,  «at  jeg,  da  jeg  for 
to  Aar  siden  paa  Gustav  Vasas  Dag  stod  i  Eders  Ring  paa 
Allharjartingets  Høj  og  opfordrede  Eder  til  at  lægge  Eders 
Sindelag  for  Dagen  i  Gjerning,  at  jeg  da  klagede  over,  at  vort 
aandelige  Forbund  var  bundet  til  det  flygtige  Moment,  at  der 
intet  Samkvem  var  mellem  os  i  Skrift  og  Tale  undtagen  i  de 
sjældne  og  korte  Timer,  da  det  kunde  lykkes  os  personlig  at 
samles,  at  Eders  Literatur  og  Eders  Forhold  vare  næsten  ukjendte 
i  Danmark  som  Danmarks  i  Sverige.  Men  dette  er  jo  nu  alt 
efter  to  Aars  Forløb  anderledes;  nu  gaar  der  ingen  Lige,  uden 
at    der    mellem    Upsala    og   Kjøbenhavn    vexles   Brev    og    Bud, 

Skrift  og  Bog.  Vort  indre  Liv,  vor  aandelige  og  statsborgerlige 
Stræben  følges  med  Opmærksomhed  i  Karl  den  Tiendes  og 
Tolvtes  Land,  ligesom  Eders  Skjæbne  og  Kaar  vogtes  med 
deltagende  Blikke  af  Efterkommerne  af  Ranzaus  og  Juels  Krigere. 
Og  det  er  Eder,  som  have  givet  Eders  Folk  Exemplet,  Eder, 
som  først  og  fuldstændigst  have  fulgt  Opfordringen,  Eder,  som 
have  forplantet  den  hinsides  Kjolen,  som  have  kaldt  Norges 
kraftfulde  og  højhjertede  Ungdom  til  Deltagelse  i  dette  Møde, 
Eder,  som  hidtil  have  givet  den  skandinaviske  Idee  et  Organ, 
som  have  stiftet  et  Samfund  til  dens  Beskyttelse  til  dens  Ud- 
vikling,  Befæstelse  og  Udbredelse. » 

H.  F.  Poulsen  bød  Normændene  Velkommen.  Idet  han 
dvælede  ved  de  Minder,  der  vare  fælles  for  Danmark  og  Norge, 
udtalte  han  bl.  A. :  «Norges  lykkelige  Indgang  og  faste  Frem- 
adskriden  i  en  ny  Statstilværelse  og  en  ny  Frihed,  efterat  det 
kort  forud  havde  rejst  den  Højskole,  der  idag  bringer  os  For- 
jættelse om,  at  Fædrenes  Liv,  klarere  og  fyldigere,  skal  gjen- 
fødes  i  Sønnerne,  se  mine  Herrer!  det  er  Minder,  som  der 
skal  Aarhundreder  til  at  udslette,  men  inden  det  nittende  er 
udrundet,  er  Norden  Eet;  thi  os  tilhører  Fremtiden.*  For  disse 
Ord  befalede  Kancelliet  senere  Sagsanlæg  mod  Taleren. 

Han  fortsatte  derpaa  med  stærk  Pathos: 

« Skulde  maaske  Erkjendelsen  af  Nødvendigheden  af  Nordens  Enhed  i 
Aand  og  Sandhed  —  og  dette  er  intet  omgaaende  Udtryk,  mine  Herrer,  thi  det 
er  klart  og  tydeligt  for  dem,  der  have  Mod  til  at  uddrage  Konsekvenserne  — 
skulde  denne  kunne  bortdemonstreres  dem  til  Glæde,  hvis  Valgsprog  er:  divide 
et  impera?  Eller  skulde  den  først  vaagne  hos  Eder,  naar  Dødens  Mærke  er 
sat  paa  Eders  Brødrefolks  Pande,  naar  en  Folkebetvinger  begynder  at  klatre 
paa  Kjølen  og  tydske  Pjalter  at  blæse  over  til  Kap  Lindesnæs?  —  Men  det  er 
jo  en  Dansk,  der  taler  til  os ;  maaske  sidder  man  i  dette  Øjeblik  og  holder 
Raadslagninger  om  hans  Fædrelands  Skjæbne,  maaske  er  det  alt  vejet  og  fundet 
for  let,  og  nu  ville  de  Danske,  at  vi  skulle  kaste  et  tungt  Lod  i  Vægtskaalen. 
Bort  med  denne  Tanke,  siger  jeg  Eder.  Aldrig  have  vi.  forlangt,  aldrig  ville 
vi  nogensinde  paakalde  Nogens,  ej  engang  vore  Brødres  Hjælp  i  denne  Sag, 
hvis  Løsning  maa  afgjøre,  om  Danmark  maa  existere  eller  ikke,  thi  ligesom  I 
ved  Eders  egen  Kraft  alene  gik  ud  af  en  uheldsvanger  Katastrofe,  da  I  for  det 
forbavsede  reaktionære  Europas  Øjne  rejste  et  Frihedens  Tempel  paa  Eidsvold, 
saaledes  maa  vi  ogsaa  uden  fremmed  Bistand  bane  os  en  Vej  gjennem  de  truende 

Farer,  der  omringe  os,  og  om  saa  hele  Tydskland  vælter  sig  ind  mod  os,  uden 
at  vige  en  Fodsbred  staa  fast  paa  vor  Plads  som  Skandinaviens  Forvagt  mod 
Syd;  mægte  vi  ikke  at  løse  denne  uafviselige  Betingelse  for  vor  politiske  Gjen- 
fødelse,  da  ere  vi  intet  Folk  og  allermindst  —  Skandinaver.  Men  det  for- 
lange vi  af  Eder,  at  I  vel  skulle  betænke,  hvilken  verdenshistorisk  Betydning 
der  vil  blive  forbeholdt  Norden,  hvis  Danmark  skal  friste  Polens  Skjæbne,  og 
det  er  dog  vel  ogsaa  denne  Tanke,  der  har  rørt  sig  hos  Eder,  da  I  nylig  paa 
Eders  nationale  Fødselsdag  udtalte  det  Ønske,  at  Danmark  maa  blive  frelst  for 
Norden.  Og  naar  I  nu  have  prøvet  Livet  her  og  siden,  naar  I  ere  komne 
hjem,  have  vundet  den  Overbevisning,  at  det  gjennemstrømmes  af  Nordens 
Aand,  da  lad  os  høre  fra  Eder,  da  skik  os  det  Budskab,  at  I  ere  beredte  til  at 
indtræde  i  vore  Rækker  som  vore  Vaabenbrødre  i  den  Kamp,  vi  have  begyndt 
med  aandelige  Vaaben  for  Nordens  Enhed  og  Frihed.« 

Ellert  Sundt  takkede  for  Skaalen,  idet  han  forsikrede,  at 
de  norske  Gjæster  fuldt  gjengjældte  Danskernes  Venskab.  De 
vare  komne  til  Kjobenhavn  ikke  blot  af  Lyst  til  at  se  de  Steder, 
hvor  deres  Fædre  havde  levet  og  virket,  men  ogsaa  i  Følelsen 
af,  at  Normænd  og  Danske  havde  saa  meget  Kjært  og  Dyrebart 
tilfælles  i  deres  Minder.  Hvad  der  end  mægtigere  førte  den 
norske  Ungdom  til  Danmarks  aabne  Favn,  var  Følelsen  af,  at 
Normændene  delte  de  danske  Brødres  Fremtidshaab. 

Medens  den  norske  Ordfører  undgik  at  komme  ind  paa 
Politik,  saa  manede  Lundensernes  Talsmand  Cand.  L.  Wimmer- 
stedt  i  sin  Tak  for  M.  Hammerich' s  Skaal  for  Lunds  Universitet 
Nordens  Ungdom  til  Kamp  mod  den,  der  udefra  vilde  angribe 
Skandinavien.  Da  var  det  godt,  at  man  med  samdrægtige 
Kræfter  kunde  møde  Faren,  hvadenten  den  kom  fra  Øst  eller 
Syd,  da  var  det  godt  ligesom  Stærkodder  at  kunne  slaa  til 
med  tre  Par  Arme.  « Skandinaviske  Brødre »,  fortsatte  han, 
«vi  mindes  de  Tider,  da  Normannerne  eller  de  tre  nordiske 
Rigers  forenede  Indbyggere  fik  en  hel  Verdensdel  til  at  skjælve. 
Ere  vi  saa  vanslægtede  fra  vore  Fædre,  at  vi  ikke  skulde 
kunne  indgyde  vore  nærmeste  Naboer  en  Smule  Respekt?  Nej, 
jeg  kan  ikke  tro  det.  Endnu  voxer  der  Mænd  paa  Nordens 
Klipper  og  Jern  i  Klippernes  Skjød.  Lad  os  da,  mine  Brødre 
ved  Tanken  om  vore  berømte  Forfædre,  hvis  Aander  med  Stolt- 
hed se  ned  paa  os  i  denne  Stund,  og  med  Tanken  fæstet  paa 

de  store  Mænd,  hvis  Navne  vi  med  Glæde  læse  paa  de  Vægge, 
der  omgive  os,  lad  os  da,  siger  jeg,  ved  Alt,  hvad  der  er  os 
dyrebart  og  helligt,  i  ægte  gammelskandinavisk  Forstand  sværge 
et  fast  og  uopløseligt  Fostbrødrelag !  .  .  .  Da  skulle  vore  Flaader 
atter  i  stolte  Sejerstog  gaa  over  Bølgerne  og  vore  Hære  uimod- 
staaeligt  oversvømme  fjendlige  Lande,  da  skal  Verden  lære 
med  Ærefrygt  at  betragte  det  skandinaviske  Trillingepars  Jætte- 
kræfter.« 

Fr.  Helweg's  Skaal  for  Helsingfors  Universitet  paadrog  ham 
ligesom  Poulsen  en  Retssag,  uagtet  det  ved  en  nøjagtig  Gjennem- 
læsning  af  Talen  er  umuligt  at  finde  Udtalelser,  der  paa  nogen 
Maade  kunde  være  saarende  for  Rusland.  Efterat  Normanden 
den  til  sin  Død  lige  trofaste  Skandinav  G  A.  Krogh  havde 
talt  for  Island,  raabte  Dirigenten  efter  en  kort  Pavse:  «Højeste- 
retsadvokat  Orla  Lehmann  har  Ordet*.  Hele  Forsamlingen 
istemte  først  Hanc/i's,  Sang  'Ja,  Nordens  Aand  kan  ej  forgaa» 
til  Melodi  af  «Kong  Christian  stod  ved  højen  Mast».  Da 
Sangen  var-  forbi,  steg  Lehmann  op  paa  Talerstolen.  For- 
samlingen modtog  ham  med  stærke  Bifaldssalver,  hvorpaa  der 
blev  dødsstille.  «Der  var»,  skriver  han  mange  Aar  senere, 
« allerede  holdt  flere  Taler  af  veltalende  Mænd  fra  alle  tre 
Riger,  der  var  sunget  dejlige  Sange,  digtede  af  flere  af  Nordens 
bedste  Digtere  særlig  til  denne  Fest,  forinden  Turen  kom  til 
mig.  Mit  Hjerte  bankede  højt,  thi  det  var  Hovedtalen,  der 
skulde  samle  alt  det  Enkelte  i  en  Hovedsum,  som  man  havde 
overdraget  mig. » 

«Det  er  med  frydefuldt  Sind,  med  et  jublende  Hjerte, » 
begyndte  han,  «at  jeg  hilser  denne  festlige  Stund;  thi  den 
kommer  til  mig  som  Fredens  Due  med  det  glade  Budskab,  at 
Tvedragtens  og  Vanheldets  Tid  stunder  til  Ende,  —  den  kommer 
til  mig  som  Vaarens  Svale,  der  forkynder,  at  den  lange  Fimbul- 
vinter, der  rugede  over  Nordens  Kraft,  flygter  for  Livets  Lys 
og  Lyst.  Derfor  fryder  sig  vort  Sind,  thi  vi  have  længe 
vandret  i  Ragnaroks  Mørke.     Derfor  jubler  vort  Hjerte,    thi  vi 

øjne  den  unge  Morgens  nyfodte  Skjær  og  fornemme  dens  friske, 
kvægende  Aande.» 

Efter  denne  Indledning  søgte  han  gjennem  Historien  at 
paavise,  at  Nordens  Folk  stedse  ad  de  forskjelligste  Veje  havde 
stræbt  efter  at  naa  det  samme  Maal,  nemlig  Nordens  Enhed. 
At  Tanken  herom  først  sent  var  kommen  til  Bevidsthed,  kunde 
ikke  undre  Nogen,  da  Folkelivet  i  Aarhundreder  havde  ligget 
i   Dvale. 

s  Men  da  saa  uhørte  Ulykker  stormede  ind  over  Folket,  saa  at  hver  politisk 
Tanke  syntes  brudt  og  hvert  Fremtidshaab  udslukket,  da  Lede  over  den  nær- 
værende Elendighed  drev  Folkeaanden  til  at  søge  Trøst  i  Fortidens  Minder, 
hvad  Andet  mødte  den  der  end  Tanken  om  Nordens  Enhed,  som  grundige 
Forskere  og  begejstrede  Sangere  opelskede  og  gjemte  til  bedre  Tider,  ligesom  i 
Trængselens  Dage  Levitterne  i  Templets  Helligdom  skjulte  den  sidste  Spire  af 
Davids  Æt  Trængselens  Dage  vare  tilende,  den  rystede  Samfundsorden  befæstede 
sig  atter,  de  dybe  Vunder  lægtes  efterhaanden,  og  Modet  vaagnede  paany  til  at 
gaa  en  ny  Fremtid  imøde.  Da  grebes  den  nye  Slægt,  som  vi  tilhøre,  af  hin 
Idee.  hvorom  vore  Bedsteforældre  havde  tænkt,  og  hvorom  vore  Fædre  havde 
sunget  —  den  Idee,  der  er  vor  Fortids  Minde  og  vor  Fremtids  Haab,  vore 
Nætters  Maane  og  vore  Dages  Sol.  Da  frembrød  atter  det  hellige  Væld,  hvoraf 
vi  skulle  øse  Styrke  og  Frejdighed  til  at  gjøre  Nutidens  Gjerning. 

«Se  derfor,  mine  Venner,  har  jeg  Tillid  til  mit  Fædrelands  Skjæbne;  thi 
mit  Fædreland  er  det  hele  treenige  Norden !  Derfor  tror  jeg  paa  den  Sag,  i 
hvis  Navn  vi  her  ere  samlede;  thi  den  er  ikke  fra  igaar  eller  iforgaars  men 
saa  gammel  som  selve  Norden.  Den  er  ikke  udsprungen  af  nogle  Ynglingers 
Vennemøder  eller  nogle  Digteres  Drømme,  men  den  har  Aarhund reders  Hævd 
og  Verdenshistoriens  hellige  Daab. 

«Dog  er  det  ikke  derfor  mindre  sandt,  at  denne  Stund  har  en  alvorlig  og 
glædelig  Betydning;  thi  den  er  et  Vidnesbyrd  om,  at  vi  omsider  ere  slaaede  ind 
paa  den  rette  Vej,  idet  vi  ikke  mere  søge  at  bygge  Nordens  Enhed  paa  Vold 
og  Undertrykkelse  men  paa  Frihed  og  Kjærlighed.  Ad  denne  Vej  kunne  vi 
naa  Maalet  uafhængigt  af  Dynastier  og  Forfatningsspørgsmaal  og  uden  Afbræk 
for  Alt,  hvad  der  er  berettiget  og  skjønt  og  værdifuldt  i  de  Ejendommeligheder, 
som  Nordens  tre  Hovedfolk  ikke  skulle  fortabe  men  tvertimod  bevare,  styrke 
og  udvikle  i  den  nationale  Enhed,  hvori  de  vide  sig  forenede  til  et  stort,  et 
rigt  og  mangfoldigt  Hele.  Det  er  denne  Erkjendelse,  der  har  ført  Dem,  mine 
Herrer,  langvejs  herhen  til  dette  Stævne;  det  er  den,  som  her  er  kommen  Dem 
imøde.  Derfor  tør  vi  holde  os  forvissede  om,  at  disse  Dage  ville  styrke  os  i 
denne  vor  Tro,  og  at  det  smukke  Billede  af  et  stort  Folkemøde  under  Frihedens 
og  Kjærlighedens  Banner  vil  gjøre  et  blivende  Indtryk  paa  det  opmærksomt 
tilskuende  Folks  Fantasi  —  thi  Fantasien  er  Folkenes  Øje  —  og  saaledes  blive 
et  virksomt  Middel   til  denne  Tros  Propaganda. 

«At  denne  Bevidsthed  tidligst  og  stærkest  har  grebet  den  studerende  Ung 
dom,  er  naturligt;  thi  det  er  dens  Liv  at  leve  i  Ideernes  Verden.  Det  er  jo 
Ideens  Majestæt,  der  med  sit  flammende  Scepter  skal  anvise  Virkeligheden  dens 
Vej,  og  det  er  de  Unges  gamle  Ret  i  dristig  Forudgriben  at  opstille  det  Maal, 
til  hvis  Tjeneste  de  ville  vie  deres  Kræfter.  Derfor  ville  vi  heller  ikke  lade 
os  anfægte  af,  at  vi  kun  ere  unge;  thi  —  som  nys  en  anden  Taler  har  sagt  — 
det  er  de  Unge,  hvem  Fremtiden  tilhører.  De  Gamle  ere  ikke  imod  os;  vi 
have  jo  Vidnerne  derpaa  rundt  omkring  os  og  midt  iblandt  os.  Men  selv  om 
de  vare  imod  os,  saa  skulde  det  ikke  rokke  min  Tro.  Da  vilde  jeg  sige  til  de 
Gamle,  at  de  skulde  vandre  i  Ørkenen,  indtil  de  ere  døde  —  den  Sidste  iblandt 
dem,  og  til  de  Unge  vilde  jeg  sige,  at  da  skulle  de  se  deres  Ønskers  forjættede 
Land!  Nu  ere  vi  unge;  men  om  et  Par  Decennier  ligger  vort  Fædrelands 
Skjæbne  i  vor  Haand.  Da  sidde  vi  i  Kongernes  og  Folkenes  Raad;  da  have 
vi  vor  anviste  Gjerning,  hver  i  sin  Kreds,  trindt  om  i  alle  Nordens  Lande;  da 
have  vi  alle  Midler  ihænde  til  at  fuldbyrde,  hvad  vi  have  sat  os  som  vort 
Livs  Opgave.  Det  kommer  altsaa  kun  derpaa  an,  at  vi  ville  blive  tro  mod  den 
Sag,  vi  nu  omfatte  med  Ungdommens  begejstrede  Kjærlighed :  Sker  dette,  — 
arbejde  vi  hver  paa  sin  Vis,  hver  med  de  Kræfter,  der  ere  ham  givne,  og  i 
den  Livsstilling,  der  vorder  ham  tildel,  da,  mine  Venner,  da  vil  vort  Liv  have 
Indhold  og  Betydning,  og  da  vil  vor  Stræben  bære  velsignede  Frugter  for  vort 
store  fælles  Fædreland   —  det  stolte,  herlige  Norden. 

«Det  er  dette  Løfte,  jeg  for  mit  Vedkommende  herved  aflægger  i  denne 
højtidelige  Stund,  og  jeg  kræver  Dem  Alle,  saa  mange  De  ere,  til  Vidner  paa 
mine  Ord.  Og  jeg  spørger  Dem  Alle,  som  her  ere  tilstede  —  jeg  spørger  Dem 
med  hele  den  Alvor,  som  fylder  min  Sjæl,  og  som  lyser  mig  imøde  fra  Deres 
Øjne  —  jeg  spørger  Dem,  om  De  med  os  derpaa  ville  indgaa  et  ubrødeligt 
Fostbroderskab?  (Dette  Spørgsmaal  besvaredes  med  et  langt  og  klangfuldt  Ja I) 
Jeg  spørger  Dem,  om  dette  Ja  er  Mere  end  et  begejstret  Øjebliks  flygtige  Rus, 
om  det  er  det  sanddru  Udtryk  af  Deres  inderste  Sjæls  Tanke,  saa  at  det  ikke 
skal  henvisne,  naar  Livets  Møje  tungt  sænker  sig  ned  over  Deres  Isse,  ikke 
henvejres,  naar  Modgangens  Storme  fare  hen  over  Deres  Hoveder?  (Ja!)  Jeg 
spørger  Dem,  om  De  ved,  at  et  saadant  Ja  er  et  helligt  Løfte,  hvormed  ingen 
ærlig  Mand  letsindigen  tør  lege,  et  helligt  Løfte,  for  hvilket  De  sætter  i  Pant 
Deres  Manddoms  Ære  og  Deres  Sjæls  Fred?  (Ja!)  Nuvel!  Saa  spørger  jeg 
Dem  da,  om  De  ærligt  ville  holde,  hvad  De  oprigtigt  have  lovet  —  om  De 
ville  blive  tro  —  tro  indtil  Enden  —  tro  i  Liv  og  Død?  (Her  afbrødes  Talen 
i  lang  Tid  af  vedholdende  Jaraab). 

«Idet  jeg  staar  her,  ombrust  af  dette  Løftes  mægtige  Bølgeslag,  fremtræder 
der  for  min  Sjæl  et  Billede  saa  stort,  at  jeg  næsten  forfærdes  ved  at  fremmane 
det,  men  ogsaa  saa  stort,  at  Ingen  kan  mistænke  mig  for  at  overse  den  umaade- 
lige  Forskjel  baade  i  Situationen  og  i  Personerne.  Men  desuagtet  vil  jeg  nævne 
det,  fordi  det  er  godt  at  løfte  Øjet  op  til  det  Store,  derved  voxer  det  Smaa. 
Nuvel,  mine  Herrer!  Det  Sted,  hvor  vi  her  ere  forsamlede,  er  i  Dag  en  rigt 
smykket  Festhal;  igaar  var  det  et  Ridehus.  Det  var  i  et  lignende  Hus  i  Ver- 
sailles,   at    for    mere    end   et  halvt   Aarhundrede  siden   en   Aftenstund  en   Samling 

af  Mænd  traadte  sammen,  udgaaede  fra  deres  sønderrevne  Fædrelands  forskjellige 
Egne,  og  aflagde  en  højtidelig  Ed  paa,  at  de  vilde  blive  sammen,  indtil  de 
havde  frelst  deres  Fædreland.  De  holdt  deres  Løfte,  og  hin  Aften  blev  en  af 
de  store  Mærkedage,  der  betegne  et  Vendepunkt  i  Verdenshistoriens  Udvikling. 
Lad  os  da  holde  sammen,  indtil  vi  have  frelst  vort  Fædreland,  det  hele  store 
skandinaviske  Norden.  Det  have  vi  lovet  hinanden,  saa  gaa  da  hen  og  hold 
Deres  Ord:  Bered  Deres  Sind  og  udrust  Deres  Sjæl  til  at  fuldbyrde  Deres 
Gjerning  —  først  og  fremmest  i  det,  som  nu  ligger  Dem  nærmest,  i  Aandens 
og  Videnskabens  Verden,  men  efterhaanden,  som  De  føres  ind  i  det  praktiske 
Liv  og  kaldes  til  at  deltage  i  dets  Idrætter,  ogsaa  i  Virkelighedens  Rige.  Det 
er  dette  Løfte,  denne  Pagt,  vi  nu  ville  besegle  med  et  Hurra 
for  Nordens  Enhed  I» 

Denne  ildfulde  Tale  elektriserede  formelig  Forsamlingen. 
Medens  de  enthousiastiske  Hurraraab  dronede  gjennem  Ridehuset, 
stormede  svenske  Studenter  op  paa  Talerstolen  og  bare  Lehmann 
paa  deres  Skuldre  i  Triumf,  medens  Tilhørerne  jublede  af  al 
Magt.  Vel  havde  adskillige  af  de  foregaaende  Talere  høstet 
Bifald,  naar  de  berørte  Strænge,  der  vakte  Gjenklang  i  Alles 
Bryst,  men  en  saa  vældig  og  saa  længe  vedvarende  Bifaldsstorm 
havde  dog  Ingen  formaaet  at  fremkalde.  Ja,  ikke  alene  de, 
der  vare  inde  i  Ridehuset,  men  ogsaa  de  store  Masser,  der  stod 
udenfor  paa  Ridebanen,  og  som  havde  faaet  Underretning  om, 
hvad  Skaalerne  gjaldt,   udbrød  i  Jubel. 21 

Talen  blev  aftrykt  i  « Fædrelandet*  og  gik  derfra  over  i 
de  fleste  Blade  i  Sverige  og  Norge,  saa  at  den  blev  læst  i  hele 
Skandinavien.  Tre  Aar  senere  mindede  Upsala  Studenter  det 
svenske  Folk  om,  hvad  de  paa  dettes  Vegne  havde  lovet,  og 
Hostrup,  der  var  med  ved  Festen,  skriver  mange  Aar  senere: 
«Jeg  har  hørt  om  flere  af  de  Normænd  og  Svenskere,  der  siden 
deltog  i  vore  Krige,  at  det  var  ved  de  Ja'er,  de  i  Ridehuset 
havde  givet  Lehmann,   de  havde  følt  sig  bundne  dertil. » 

En  anden  Deltager  i  Festen,  nemlig  Regensprovsten  Professor 
Petersen,  skrev  derimod  Dagen  efter:  « Gildet  i  Ridehuset  var 
ypperlig  arrangeret  men  ved  at  lade  sig  aldeles  beherske  af 
trivielle  opblæste  Demagoger  en  sand  Parodi  paa  en  Studenter- 
fest, udvortes  glimrende,  indvortes  hul  og  giftig,  giftig  ved  det 
Bifald,    som    skjænkedes   Talerne    i    den   Retning.  »2-     Saaledes 

tænkte  sikkert  de  fleste  Folk  af  den  gamle  Skole  som  f.  Ex. 
Medlemmerne  af  det  kongelige  danske  Kancelli,  der  ikke  alene 
gav  Generalfiskalen  Ordre  til  at  sætte  Lehmann  under  Tiltale 
men  endogsaa  suspenderede  ham  som  Højesteretsadvokat,  indtil 
Højesteret  den  26.  Maj   1846  havde  afsagt  sin  Frifindelsesdom. 

Efter  Lehmann  talte  endnu  Professor  Høyen,  Stiftsprovst 
Tryde, .  Mag.  Sturzenbecker  og  D.  G.  Monrad,  den  Sidste  for 
Nordens  Kvinder. 

Den  25.  Juni  havde  det  skandinaviske  Selskab  indbudt 
Studenterne  til  en  Middag  i  Dyrehaven,  hvorhen  ca.  1 50  sjæl- 
landske Bøndervogne,  der  gav  Møde  efter  Opfordring  af  J.  C. 
Drezvsen  og  Balth.  Christensen,  befordrede  dem.  Her  talte 
bl.  A.  H.  N.  Clausen,  Grundtvig,  Laurids  Skau,  Tscherning 
og  Arv.  Aug.  Afzelius ,  der  aflagde  følgende  Bekjendelse : 
«Jeg  læste,  at  det  var  Svenskhed  at  hade  og  foragte  Danskerne, 
og  jeg  tænkte  mig  en  Dansk  næsten  som  et  Udyr  med  Hale 
og  Kløer.  Men  som  Yngling  mødte  jeg  første  Gang  i  Stock- 
holm en  Dansk,  en  ung  dannet  Mand;  jeg  følte  mig  stærkt 
hendragen  til  ham  og  sagde  forundret  til  mig  selv:  Min  Gud, 
det  er  jo  et  Menneske. » 

Mødet  varede  endnu  i  tre  Dage,  og  Begejstringen  blev  saa 
langtfra  slappet,  at  den  tvertimod  stadig  voxede.  Det  saa  man 
f.  Ex.  ved  Festen  i  Tivoli,  hvor  Normændene  og  Svenskerne 
kom  i  Berøring  med  den  kjøbenhavnske  Borgerstand,  ja,  Hoved- 
staden var  i  de  Dage  ikke  til  at  kjende.  Alle  Fordomme  vare 
som  blæste  bort,  det  syntes,  som  om  Danmark,  Norge  og 
Sverige  nu  havde  sluttet  Fostbroderskab  for  evige  Tider. 

En  af  Dagene  søgte  og  fik  Upsalensernes  Nestor  Afzelius 
Audiens  hos  Christian  VIII.  Han  overbragte  Kongen  sin  og  sine 
unge  Kammeraters  Tak  for  den  Naade,  Hans  Majestæt  havde 
lagt  for  Dagen  ved  at  deltage  i  den  Gjæstfrihed,  Hovedstaden 
havde  vist  dem,  en  kongelig  Naade  mod  de  fremmede  Ynglinge, 
som  disse  vilde  bevare  i  taknemmelig  Erindring.  Der  udspandt 
sig  derpaa  følgende  Samtale:23 

Kongen:  »Det  har  været  os  en  Glæde  at  høre  om  de  svenske  Studenters 
gode  Opførsel,  saaledes  som  det  anstaar  sig  unge  dannede  Mænd,  og  det  vil 
være  os  kjært,  om  de  have  været  vel  tilfredse  med  deres  Modtagelse;  de  have 
jo  ved  deres  gode  Holdning  vundet  Bifald  overalt  i  Staden.* 

Afzelius:  i  Ved  vort  Besøg  i  Onsdags  i  Sorgenfri  nærede  Upsala  Studenter 
Haabet  om  at  skulle  se  Deres  Majestæt  der;  de  vilde  paa  Studentervis  med  en 
Sang  have  takket  Deres  Majestæt  og  udbragt  et  Leve  for  den  danske  Konge, 
men  til  deres  Sorg  erfarede  de,  at  Deres  Majestæt  ikke  var  tilstede.« 

Kongen:  »Det  er  mig  kjært  at  høre,  at  de  havde  denne  Hensigt,  men 
jeg  havde  den  Dag  Konseil.  Jeg  har  hørt,  at  Deres  Tale  i  Dyrehaven  har 
vundet  almindeligt  Bifald,  hvad  der  glæder  mig.  Der  er  vel  ikke  noget  Politisk 
i   disse  Studenterbevægelser?! 

Afzelius:  »Dersom  Deres  Majestæt  vil  behage  at  mindes  Deres  Ungdom, 
saaledes  som  jeg  mindes  min,  saa  maa  De  være  overbevist  om,  at  Politik  ikke 
sysselsætter  Ungdommen,  naar  den  morer  sig,  men  det,  den  søger,  er  Venskab, 
Kjærlighed  og  Sang,  og  naar  det  kommer  højt,  ønsker  den  at  omfavne  Venner 
paa  en  fremmed  Strand.  Naturligvis  kan  det  ved  et  Ungdomsmøde  som  dette 
ske,  at  selve  Folkene  vækkes  til  at  nære  en  livligere  Deltagelse  for  hverandres 
Skjæbne,  og  at  de  lære  at  fatte  Kjærlighed  til  hverandre.  Men  det  er  der  jo 
intet  Ondt  i,   da  deres  Konger  staa  i  venskabeligt  Forhold   til  hinanden.* 

Kongen:     «Nej,  det  kan  jeg  godt  lide. » 

Afzelius:  i  Desuden  er  Deres  Majestæt  selv  Stifter  og  født  Beskytter  af  det 
skandinaviske  Forbund.« 

Kongen  (forundret):      »Hvorledes  det?» 

Afzelius:  «For  22  Aar  siden  fik  Professor  Geijer  1  Upsala  og  jeg  Diplomer 
fra  Danmark  paa,  at  vi  vare  blevne  Medlemmer  af  det  kongelige  nordiske  Old- 
skriftsselskab  i  Kjøbenhavn,  fra  hvilket  de  skandinaviske  Foreninger  i  Sverige  og 
Danmark  udentvivl  hidlede  deres  egenlige  Tilblivelse(?).  Disse  Breve  vare 
underskrevne  af  den  højsalige  Konge  i  Danmark,  Deres  Majestæts  høje  Forgænger. 
Den  største  og  vigtigste  Samling  af  Skrifter  og  Aktstykker  vedrørende  hele 
Skandinaviens  Historie  findes  i  Kjøbenhavn.  Den  er  den  skandinaviske  Literaturs 
Hovedstad,  og  efterat  vi  have  modtaget  Kaldelsen  ril  at  være  Medlemmer,  anse 
vi  Deres  Majestæt  i  Kraft  af  Arveretten  for  at  være  det  nordiske  Oldskriftsselskabs 
høje  Beskytter.  1 

Kongen:     Xaa,  det  kan  jo  lade  sig  høre.» 

Afskedstimen  slog  endelig.  Det  var  for  Mange  en  tung 
Vandring,  men  Trætheden  ovenpaa  de  sex  Dages  legemlige  og 
sjælelige  Anstrængelser  lagde  dog  en  lille  Dæmper  paa  Be- 
gejstringen. Et  saadant  Felttog  i  en  hel  Uge  tager  paa  Kræfterne, 
og  det  er  umuligt  selv  for  de  Yngste  og  Kraftigste  at  gaa  ud 
af  det  ligesaa  friske,  som  de  vare,  da  de  begyndte.  Men  i  lang 
Tid  talte  Kjøbenhavn  kun  om  det  skandinaviske  Studentermode, 

der  havde  formaaet  at  sætte  Byen  paa  den  anden  Ende  og  at 
ophæve  de  Grænser,  der  vare  satte  for,  hvad  man  dengang 
ansaa  for  passende.  Det  var  nemlig  noget  Uhørt,  at  unge 
Damer  viftede  til  unge  Mænd,  der  vare  dem  aldeles,  ube- 
kjendte,  og  det  ikke  ved  Indtoget,  hvor  Hilsener  kunde  gjælde 
den  hele  Procession,  men  til  hver  Tid  paa  Dagen,  naar  mindre 
Flokke  af  nordiske  Studenter  færdedes  paa  Gaderne.  Naar  man 
kjender  Noget  til  Datidens  Opdragelse,  der  holdt  Kvindekjønnet 
under  langt  strengere  Tugt  og  Ave  end  i  vore  Dage,  vil  man 
være  villig  til  at  indrømme,  at  her  var  foregaaet  en  Omvæltning 
i  Sæderne,  der  var  ganske  mærkelig.  Med  fuld  Ret  kunde 
Hostrup  Aaret  efter  lade  Peter  Ravn,  der  har  Trylleringen  om 
Armen,   sige: 

Damerne,  som  saa  mig, 
Gik  og  gloede  paa  mig, 
Ret  som  om  jeg  var  en  svensk  Student. 

I  den  sidste  Juniuge  i  1845  gik  alle  Studenter  med  Trylle- 
ringe om  Armene.  Hvor  de  kom  og  gik,  bukkede  og  nejede 
Godtfolk  for  dem;  hvad  de  bad  om,  fik  de,  de  højeste  Myndig- 
heder i  Landet  aabnede  Portene  for  dem,  og  Professorerne 
deltog  i  deres  Gilder  som  tavse  Tilhørere.  Forholdet  var  rent 
vendt  om.  De,  der  plejede  at  tage  Ordet  paa  Kathedret,  tav, 
og  de,  der  ellers  lyttede  til  Universitetslærernes  Visdom,  prædikede 
med  deres  fulde  Kraft  den  nye  skandinaviske  Lærdom.  Ikke 
mindre  end  32  Professorer  vare  Deltagere  i  Studentermødet,  men 
af  dem  tog  kun  en  Eneste  nemlig  H.  N .  Clausen  Ordet,  hvad 
der  forøvrigt  var  en  Selvfølge  Hvilken  Forandring  var  der 
ikke  foregaaet  i  Studenternes  hele  Stilling  i  de  25  Aar,  der 
vare  forløbne  siden  Studenterforeningens  Stiftelse? 

Hostrup,  som  til  Festen  i  Tivoli  havde  skrevet  Sangen 
«Gothernes  Kraft  drog  bort  fra  Nord »,  forfattede  endvidere  efter 
Plougs  Opfordring  «En  ganske  ny  og  fornøjelig  Vise  om  de 
svenske,  norske  og  danske  Studenter,  som  mødtes  i  Kjøben- 
havn  den  23.  Juni   1845,    med   Mere,    som    denne  smukke  Vise 

indeholder.  Af  H.  Olsen,  Snedkermester  i  Kjøbenhavn.  Trykt 
udi  samme  mærkværdige  Aar  hos  G.  Behrend ».  Denne  Vise, 
der  udkom  i  fem  Oplag,  og  som  gaar  paa  Melodien:  «Og 
det  var  i  Aaret   i8o7»,  lyder  saaledes: 

I  Kjøbenhavn   man   fryder  sig,  alt  hvad  man  kan, 

Paa  Glæden  ej   længer  man  venter; 

Thi  trende  gode  Skibe  har  bragt  til  vort  Land 

De  svenske  og  norske   Studenter. 

En  herlig  Kapital  der  stikker  dog  deri, 

Og  Ladningen,  min   Sandten,   har  kostelig   Værdi, 

Allermest  kanske 

Dog  for  Studenterne, 

Men  vel  og  for  Hver, 

Som   haver  Norden  kjær, 

De  bringe  Haab  og  Ungdom  fra   Strand  og  til  Strand, 

Og  den  Kapital  bringer  Renter. 

Thi  var  der  trende  Brødre,  man  tydelig  ser, 

At  de  burde  enige  være 

Og  hjælpe  saa  hverandre  paa  bedste  Maneer 

At  gjøre  Familien  Ære. 

Om  Rigerne  er  tre,  er  Landet  dog  kun  eet, 

Og  er  vi   ogsaa  adskilt,  er  Sundet  ikke  bredt. 

Smallest  det  kanske 

Er  for  Studenterne, 

Dog  ej  bredt  for  Hver, 

Som  haver  Norden  kjær; 

Thi  fire  Mile  bli'er  som  et  eneste  Kvarteer, 

Naar  Hjerterne  sammen  os  bære. 

Lad  os  da  stræbe  fremad   med    Haand  og  med   Ord 

Og  følges  i  Sorg  og  i   Gammen  1 

Og  er  vi  end  saa  ringe,   som  Tydskerne  tror, 

Saa  slaa  vore  Pjalter  vi  sammen. 

Og  bruge  vi  til  Eet  den  Kraft,  som  Gud  os  gav, 

Saa  skal  I  se,  der  kommer  nok  noget  Godt  deraf. 

Ikke  dog  kanske 

Blot  for  Studenterne, 

Men  vel  og  for  Hver, 

Som  haver  Norden  kjær; 

Og  hvis  ej  Norden  bliver  hel  mægtig  og  stor, 

Se  saa  er  det  os,  som  har  Skammen. 

Og  kommer  vore  Fjender,  de  kyser  os  ej, 

Nej  enig  i  Kampen  vi  drage 

Og  vise  dem  saa  hørlig  den  nærmeste  Vej, 

Hvorad  de  kan  rejse  tilbage. 

Vil  Tydsken  ta'e  vor  Sjæl  og  Russen  ta'e  vor  Krop, 

Saa  er  der  dog  vel  Nogle,  som  nok  vil  sige   iStop«  ! 

Ikke  blot  kanske 

Iblandt  Studenterne, 

Nej,   det  vil  Enhver, 

Som  haver  Norden   kjær, 

Og  Nordens   Høst  kan   blive  saa  rig  som   dens   Maj, 

Naar  Fuglene  af  Kornet  vi  jage. 

Og  hør  nu  i  Studenter,   som  sejlede  herhid 

Og  nu  vandrede   Dioder  med   Broder, 

Som  glemte  gammelt   Fjendskab  og  nu  kun   føre   Strid 

Om,   hvem  der  har  de  stærkeste  Ho'der. 

Vi  sige  Eder  Tak  for  Eders  raske  Flugt; 

Thi  hvad  som   I  har  gjort,   det  er  baade  stort  og  smukt, 

Og  det  ser  kanske 

Ej  blot  Studenterne, 

Nej  det  fatter  Hver, 

Som   haver  Norden  kjær, 

Og  vi  vil   nu  med   Eder  gjøre  Alderdommen  blid 

For  Norden,  vor  elskede  Moder! 

«Corsaren»  paatog  sig  ved  denne  Lejlighed  at  optræde 
som  den  romerske  Soldat,  der  spottede  Feltherren,  naar 
han  under  sit  Triumftog  kjørte  op  til  Kapitolium.  «Beuf- 
steg»,  hed  det,24  «er  visselig  en  god  og  velsmagende  Ret.  Men 
hvis  Nogen  havde  trakteret  sin  svenske  eller  norske  Gjæst  paa 
den  Maade,  at  han  om  Morgenen  istedetfor  Kaffe  havde  givet 
Gjæsten  Beufsteg,  om  Formiddagen  Beiifsteg,  om  Middagen 
Beufsteg,  om  Aftenen  Beufsteg,  og  sat  en  Talerken  Beufsteg  for 
Sengen,  for  at  Gjæsten  kunde  have  Noget  at  forfriske  sig  med, 
naar  han  vaagnede ;  hvis  Gjæsten  efter  at  have  holdt  ud  i  en  eller 
to  Dage,  var  bleven  kjed  af  Beufsteg,  og  Værten  da  havde 
ladet  Beufstegen  stoppe  i  ham  ved  Politiet,  hvis  Gjæsten  da, 
fast  overtydet  om,  at  Beufstegen  var  Symbolet  paa  Kjærlighed, 
havde  begivet  sig  til  Torvet,  kjobt  en  hel  Oxe  og  dermed  be- 
gyndt at  stoppe  sin  Vært  og  hans  Familie  — ,   hvad  vilde  man 

sige  dertil?  Man  vilde  sige,  at  det  var  umoralsk,  ja,  at  det 
var  uskandinavisk. 

«Men  det  har  man  gjort,  eller  snarere,  man  har  gjort,  hvad 
der  var  endnu  værre,  saavist  som  aandelig  Lidelse  er  værre 
end  legemlig  .  .  .  En  Tale  er  en  af  Jordens  gode  Ting,  en 
fyndig,  skandinavisk  Tale  er  en  Lise  for  Hovedet,  en  Balsam 
for  Hjertet,  en  frydefuld  Musik  for  begge  Ører.  Men  247 
skandinaviske  Taler,  de  mindste  paa  tre  Kvarteer,  Flertallet  paa 
en  Favn,  nogle  paa  en  Kabellængde;  skandinaviske  Taler 
Morgen,  Middag,  Vesper,  Aften  og  Nat;  ved  Ankomsten,  i 
Ridehuset,  i  Skoven,  paa  Vandkuranstalten  og  paa  den  Guerraske 
Circus;  skandinaviske  Taler,  saasnart  man  puttede  en  Bid  Brød 
i  Munden  eller  drak  et  Glas  Vin,  Punsch,  Carolina,  Biskop,  en 
Kop  Kaffe,  The,  ja  det  bare  Vand;  skandinaviske  Taler  og 
Intet  uden  skandinaviske  Taler  og  altid  Eet  og  det  Samme:  at 
Danmark,  Norge  og  Sverige  havde  været  uenige  men  nu  vare 
gode  Venner  —  det  er  for  Meget,  det  er  uædelt,  det  er 
uskandinavisk. » 

Fuldt  saa  galt,  som  «Corsaren»  skildrer  det,  var  det  nu 
ikke,  men  det  skal  villigt  indrømmes,  at  der  fra  dansk  Side 
blev  holdt  mange  og  lange  Taler,  saaledes  ikke  mindre  end 
9  ved  Festen  i  Ridehuset.  Det  ser  imidlertid  ud  til,  at  Folk 
dengang  kunde  fordøje  langt  Mere  af  den  Vare  end  nu;  de 
vare  jo  heller  ikke  saa  forvænte.  Ved  et  Festmaaltid  i  vore 
Dage  maatte  en  Mand  have  en  overmenneskelig  Røst,  naar 
han  i  en  saa  stor  Forsamling,  der  fordetmeste  bestod  af 
Studenter,  skulde  kunne  skaffe  sig  Ørelyd,  efterat  der  var  blevet 
holdt  en  fire  til  fem  Taler.  Dog  var  der  i  1845,  medens 
Lehmann  havde  Ordet,  efter  Samtidiges  Vidnesbyrd  saa  stille 
i  det  lange  Ridehus,  at  intet  Ord  gik  tabt.  Ja  Monrad,  der 
var  den  niende  og  sidste  Taler,  havde  ikke  Vanskelighed  ved 
at  blive  hørt. 

Kong  Christian  VIII  havde,  som  vi  have  set,  ikke  hilst  paa 
Studenterne  eller  modtaget  nogen  Hilsen  fra  dem.  De  ventede 
at  se  ham  den  Dag,    de   paa  Vejen   til  Dyrehaven   kjørte  forbi 

Sorgenfri,  hvor  han  for  kort  Tid  siden  var  flyttet  ud,  men  han 
var  i  Kjøbenhavn  for  at  holde  Gehejmestatsraad.  Imidlertid 
opfattede  man  dengang  hans  Fraværelse  som  et  Bevis  paa,  at 
han  ikke  ønskede  at  være  hjemme  den  Dag.  Ved  Festerne  i 
Ridehuset  og  Dyrehaven  blev  der  ikke  udbragt  noget  Leve  for 
ham ;  men  i  Tivoli  takkede  baade  Upsalensernes  Ordfører  Arvid 
Sundberg  og  Fr.  Helweg  Kongen,  fordi  han  havde  vist  Stu- 
dentermødet saa  megen  Velvillie.  Men  der  var  ingen  Løftelse 
i  disse  Taler  saaledes  som  i  dem,  der  nogle  Aar  efter  blev 
holdte  for  Frederik  VII. 

At  Regjeringen  efter  Studentermødets  Slutning  meddelte 
Danmarks  Gesandter  i  Udlandet,  at  den  ikke  nærede  nogen 
Sympathi  for  den  skandinaviske  Unionstanke,  var  en  Selvfølge. 
Gesandterne  kunde  saa,  dersom  de  fandt  det  rigtigt,  give  ved- 
kommende Udenrigsministre  samme  Forsikring. 


VII. 

Otudenterforeningen,  der  i  1844  kort  efter  Sammenslutningen 
havde  havt  ca.  500  Medlemmer,  talte  i  December  samme  Aar 
631,  ved  Begyndelsen  af  1845  689  og  i  Februar  739.  Højere 
steg  Antallet  ikke  i  de  nærmest  følgende  Aar;  i  de  bevægede 
Dage  i  Marts  1848  var  det  f.  Ex.  ca.  700.  Naar  man  tager 
Hensyn  til,  hvormange  unge  Mænd  der  i  disse  Aar  bestod  Examen 
artium,  maa  man  indrømme,  at  Foreningen  var  en  fyldig 
Repræsentation  af  de  danske  Studenter. 

Det  indre  Liv  var  ikke  synderlig  forskjelligt  fra  de  nærmest 
foregaaende  Aars.  Der  blev  holdt  Foredrag,  opført  Komedier, 
som  vi  tidligere  have  omtalt,  holdt  Gilder  og  Fester,  og  der 
blev  ført  Kampe  paa  Generalforsamlinger  og  i  Ankeprotokollerne. 
K.  Mantzius  begyndte  allerede  nu  paa  at  læse  op,  en  Virk- 
somhed, som  han  fortsatte  i  mange  Aar  ved  Siden  af  sin 
sceniske,  og  som  han  efter  sin  Afskedigelse  fra  det  kongelige 
Theater  i  Begyndelsen  af  Halvfjerdserne  udelukkende  helligede 
sig  til.  Saaledes  oplæste  han  i  December  1844  tre  Aftener 
Shakespeares  Henrik  IV   1.  og  2.  Afdeling. 

H.  E.  Schack  meddelte  i  Marts  1845  nogle  Bemærkninger 
om  de  kjøbenhavnske  Studerendes  Anliggender  i  videnskabelig 
og  politisk  Henseende,  og  Fr.  Helwcg  holdt  omtrent  samtidig 
Foredrag  om  Nationalitetens  Betydning  for  Videnskaben  og 
Universitetsstudierne.      I    Slutningen     af    samme    Maaned    gav 

Dr.  med.  Hiibertz  Oplysninger  om  Byen  Aarhus'  historiske 
Forhold  i  det  15.  og  16.  Aarhundrede.  I  1846  oplæste  C.Ploug 
sin  Komedie  «Kjærlighed  under  Karantænes,  som  nu  var  ukjendt 
for  den  yngre  Slægt.  Men  iøvrigt  synes  Foredrag  og  Op- 
læsninger i  længere  Tid  at  have  staaet  i  Stampe.  Idetmindste 
finde  vi  ikke  i  Protokollerne  Optegnelser  herom  før  i  de  første 
Dage  af  Februar  1848,  da  H.  Hage  et  Par  Aftener  talte  om 
de  frie  Statsforfatninger,  et  Æmne,  der  netop  dengang  maatte 
siges  at  staa  paa  Dagsordenen. 

Af  de  unge  Mænd,  der  i  Tidsrummet  mellem  Foreningens 
Sammensmeltning  med  Akademicum  og  1848  gjorde  Tjeneste 
som  Seniorer,  have  vi  allerede  nævnt  Bech,  Brix,  Brock,  Eibe 
og  Gammeltoft.  Efter  dem  fulgte  Docent  F.  Liebmann,  Lic. 
theol.  E.  Hagcrup ,  Cand.  theol.  H.  I.  Swane,  Cand.  theol. 
Er.  Helweg,  Cand.  jur.  C.  Liebe,  Cand.  jur.  A.  Lillienskjold. 
Cand.  phil.  C.  Borgaard,  Cand.  theol.  C  Hostrup,  Cand.  jur. 
H.  E.  Schack,  Cand.  jur.  H.  Finsen,  Student  H.  Belfour  og 
Cand.  theol.  G.  Steenberg.  Af  disse  leve  endnu  Bech,  der  er 
Birkedommer  i  Antvorskov  Birk,  Brix,  der  er  Etatsraad  og  fhv. 
Inspektør  for  Efterslægtens  Skole,  Swane,  der  er  Biskop  over 
Viborg  Stift,  Helweg,  der  er  Stiftsprovst  og  Sognepræst  til 
Kjøbelev  paa  Lolland,  Liebe,  der  er  Gehejmekonferensraad  og 
fhv.  Højesteretsadvokat.  Af  de  Afdøde  blev  Brock  Højesterets- 
advokat,  Eibe  Boghandler,  Gammeltoft  Borgmester  i  Kjøben- 
havn,  Liebmann  Professor  i  Botanik,  Hagerup  Præst  i  Store 
og  Lille  Solt  i  Sønderjylland,  Lillienskjold  Højesteretsassessor, 
Borgaard  Theaterdirektør  i  Kristiania,  Hostrup  Præst  i  Frederiks- 
borg, Schack  Landsthingssekretær,  Finsen  Overpræsident  i  Kjø- 
benhavn  og  Steenberg  Lic.  theol.  og  Præst  i  Rønnebæk. 

Carl  Borgaard  skrev  i  disse  Aar  Studenterviser  omkaps 
med  Ploug  og  Hostrup.  Som  en  Prøve  paa  disse  kan  om- 
staaende  Sang,  der  giver  et  Billede  fra  et  Sold,  tjene: 

Et  Genrebillede 

4.  December   1847. 

Korsl  hvor  Soldet  er  i  Gang! 

Salen  svømmer  i  Punsch,   og  Cigarerne  dampe; 

Højt  mod  Loftet  runger  Sang, 

Glasset  klinger,  og  Fødderne  trampe. 

Lysekronen  brænder  mat, 

Tællepraasen  staar  strunk  med  en  to  Tommers  Tande, 

Men  som  Stjernehær  i  Nat 

Lyser  Glæden  fra  Soldernes  Pande. 

Peter  med  Tallerkenen  gaar  om, 

Den  bli'er  fuld,   mens  Bollen  bli'er  tom; 

Nu  det  sidste  Bidrag  kom, 

—  Væk  nu,  Peter,  geneer  os  ej   mere! 

Se  Levin  som  Bacchus  hist 

Sidder  blussende  varm  og  ta'er  til  sig  af  Saften, 

Kæmpevisekampen  *   vist 

Har  han  slaaet  sig  af  Ho'det  i  Aften. 

Tys !  En  Tanke  stiger  frem 

I  hans  Sjæl  og  omspænder  vor  Soldefars  Kræfter: 

«Skal  jeg  herfra  drage  hjem 

Eller  gaa  med  min   Hær  til  Slukefter?» 

Dog  vor  Sprogmand  over  sin   Drik 

Ej   forglemmer  sin   Grammatik, 

Konjugerer  med  et  Hik: 

Jeg  er  fuld,  du  er  fuld,  vi  er  fulde. 

Ploug  tar  kjæk  paa   Glasset  fat, 

Han  maa  nedsluge  Dagens  politiske  Piller. 

Brix  gjør  Punschebollen  mat, 

Den  Slags  Schak  han  dog  allerhelst  spiller. 

Liebenierg  blandt  de  Smaa 

Knejser  som  Foliant  blandt  Hyldens  Oktaver, 

Dog,   de  Smaa  snart  Højden   naa, 

Se  til  Secher  og  Busch,  hvor  de  raver? 

Russen  har  alt  faaet  sig  en  Rus, 

Med  hver  Nabo  han  drikker  Dus, 

Glæden   gjør  ham   saa  konfus, 

At  han  gjerne  drak  Dus  selv  med  —  Fanden. 


*   Sigter  til  hans  Polemik  mod  Svend   Grundtvig. 

Liebe*,  Soldets  Sekretær, 

Til  Enhver,   som  ej   drikker,  et   Rykkerbrev  sender. 

Schack  med  bistre  Blikke  ser 

Til  Enhver,  der  paa   «Varerne»  skjænder. 

Hostrup  stille  pønser  paa 

Et  Kuplet,  som  os  Bruun  ved  Klaveret  skal  synge. 

Eibe  gjerne  hjem  gad  gaa, 

Dog  han  fængsles  af  lystige  Klynge, 

Fatter  Borgaard  selv  holder  Stand, 

Ingen  solded  her  saa  tidt  som  han, 

Tro  mig,  ung  han  være  kan, 

Om  end  Tiden  vil  gjøie  ham  gammel. 

Tømmer  Bollen  da  til  Bunds, 

Unge,  Gamle  iflæng,  Kandidater  og  Russer ! 

Har  ej   Værten   mere  Punsch, 

Bor  i   Staden  jo  hundrede  Busser.** 

Laver  Jer  en  Hat  af  Bly, 

Ingen  Oldermand  den  Jer  at   rane  tør  vove, 

Solder  væk  til  Morgengry, 

Hele  Søndagen  kan   man  jo  sove 

Eja  rejser  Jer  op,   Børnlil ! 

Himlen  nu  bestorme  vi  vil ! 

Slaar  vort  Skridt  ej   ganske   til, 

Laaner  Vægteren  os  gjerne  sin  Stige. 

I  1847  optraadte  en  yngre  Digter  C.  Molt  Wengel  for 
første  Gang  ved  et  Gilde  med  den  fortræffelige  Gadevise  « Told- 
bodrotten«. I  « Flyveposten«  havde  der  under  Overskriften 
«Cannibalsk  Adfærd »  staaet  følgende  Historie1  affattet  i  Bladets 
naive  Stil:  «I  forrige  Uge  var  man  paa  Nytoldbod  Vidne  til  en 
Scene,  der  var  saa  oprørende  og  saa  eneste  i  sit  Slags,  at  vi 
tro  at  burde  anføre  den  her.  Under  Indskibning  af  Korn  paa 
et  ved  Toldboden  liggende  Skib  havde  en  Rotte  forvildet  sig 
ombord  paa  Skibet.  En  Sjover  fik  Øje  paa  den,  sprang  om- 
bord og  greb  Rotten;  han  tog  sin  Tollekniv  frem,  skar  Hovedet 
af  den,  aabnede  Livet  og  udtog  Indvolde  og  Hjerte,  som  han 
fortærede    med   Graadighed    formodenlig    for    at    vise    sit   Mod. 


*  Liebe  var  Sekretær  i  Senioratet. 

*  Værten   i   Studenterforeningen  hed  dengang  Bicss. 

Over  denne  cannibalske  Gjerning  gav  de  Omstaaende  lydeligt 
deres  Afsky  og  Væmmelse  tilkjende,  og  Sjoveren  blev  bort- 
jaget fra  Toldboden.  Han  havde  imidlertid  vistnok  fortjent  en 
haardere  Straf  for  en  Gjerning,  der  sætter  ham  i  Klasse  med 
de  væmmeligste  Dyr. » 

Denne  Historie,  som  nogle  lystige  Fyre  efter  den  almindelige 
Mening  havde  bundet  Bladet  paa  Ærmet,  satte  den  daværende 
Student  Wengel  paa  Vers,  der  gik  den  kjøbenhavnske  Gade- 
visetone saa  nær  som  muligt.  Med  stor  komisk  Virkning  fore- 
drog han  selv  Visen,  der  lyder  saaledes:2 

Hvor  der  nylig  Is  har  vaaren, 

Ved  Nytoldbod  en  Skipper  laa, 

Og  Nogle  losde  Koren 

Og  Andre  saa  derpaa, 

Da  kom  en  stakkels  Rotte, 

Den  vilde  losse  med, 

Men  ak  en  Mand  den  aadte, 

Den   blev   af  Korn   ej   fed. 

De   bade  ham   la'e  være   — 
Kapitainen   ham   befaler   — 
Han  vil  den   dog  fortære, 
Det  var  en  Kannibaler. 
Først  spiste  lian  dens   Ho'de, 
Saa  Leveren,  —  den  var  fed; 
Skjønt  Benene  modstode, 
De  maatte  ogsaa  ned 

Men   Hævnen   rammer  Synder, 
Han  agted'   ej   Dydens   Bud, 
Det  Halen   klart  forkynder, 
Som   af  Halsen   hænger  ud 
Det  nytted   ej,   han   bemærkte: 
«Den   smagte   mig  som   Flæsk  », 
Det  dem  kun  mere  ærgte: 
iDu  skal  saagu'   ha'e  Tæsk». 

Hans  Lemmer  blaa  og  sorte 
Blev  slagne  fra  Taa  til  Top, 
Da  angred'   han  det  Gjorte 
Og  brækkede  Rotten  op. 


C.    LlEBE 

i   1858. 


"Efter  et  Fotografi. 

Men  denne  atter  lever 
Og  ved  sin  Frelse  glad   er, 
Mens   «Flyveposten»   skriver 
Om    tkannibalisk  Adfærd«. 

Til  Pølsegildet  i  1847  skrev  Hostrup  Sangen  « Apologi  for 
Soldet  eller  Athene  og  Regensprovstens,  der  begynder  med  de 
Ord:  «Regensens  Provst  saa  mangen  en  Gang  har  ytret  for 
Soldet  sin  Skræk».  Ved  Julegildet  samme  Aar  sang  man  første 
Gang  P.  Fabers  «Sikken  voldsom  Trængsel  og  Allarm»,  der 
jo  endnu  er  en  saare  afholdt  Julevise.  Alle  Børn  kjende  særlig 
Verset  «Juleaften,  o,  hvor  er  du  sod,  saa  skal  alle  Børn  ha'e 
Risengrød, »  o.  s.  v.  Endelig  digtede  Ploug  til  den  nordiske 
Fest  den  13.  Januar  1848  den  Studentervise,  hvis  første  Strofe 
lyder:      « Studenten  ejer  Lidt  af  Gods  og  Guld». 

I  disse  Aar  foregik  der  et  Brud  mellem  Studenterforeningen 
og  Studentersangforeningen.  Denne  sidste  havde  lige  siden  sin 
Stiftelse  været  tilhuse  i  Foreningen,  idet  den  holdt  sine  Øvelser 
paa  den  store  Sal.  Af  og  til  havde  der  i  de  forløbne  Aar 
siden  1839  været  talt  om  det  Hensigtsmæssige  i,  at  de  to  For- 
eninger blev  sammensmeltede,  men  ingen  af  Bestyrelserne  havde 
foretaget  noget  Skridt  i  denne  Retning.  Paa  Generalforsamlingen 
i  Studenterforeningen  den  31.  Oktober  1846  bemærkede  den 
ordførende  Senior  C.  Liebe,  at  der  i  selskabelig  Henseende  kun 
var  foregaaet  lidet  Glædeligt  siden  den  sidste  ordenlige  General- 
•  forsamlig  i  April.  Senioratet  havde  gjort  flere  forgjæves  Forsøg 
paa  at  faa  Skovture  og  Gilder  i  Stand.  Særlig  maatte  han 
paa  Senioratets  Vegne  udtale  sin  Beklagelse  over  Sangens  For- 
fald i  Foreningen,  hvilken  formentlig  skyldtes  Studentersang- 
foreningens skjæve  Stilling  til  Studenterne.  Imidlertid  skulde 
han  ikke  nærmere  indlade  sig  herpaa;  han  havde  kun  berørt 
denne  Sag,  for  at  den  muligvis  kunde  blive  Gjenstand  for 
Drøftelse  blandt  Medlemmerne.  Kun  skulde  han  tilføje,  at 
ifølge  Meddelelse  fra  Kristiania  var  den  derværende  Studenter- 
sangforening bleven  optagen  i  Studentersamfundet. 

Der  udbrød  imidlertid  i  Sommeren  1847  indre  Stridigheder 

i  Sangforeningen,  der  endte  med,  at  Foreningen  paa  en 
Generalforsamling  den  2.  Juli  vedtog  at  opløse  sig, 3  men  den 
opstod  atter  fra  de  Døde  i  September  samme  Aar.  Bestyrelsen 
søgte  nu  at  bringe  en  Tilnærmelse  tilveje  mellem  begge  For- 
eninger, idet  den  fik  gjennemført  en  Lovforandring  om,  at 
Studenterforeningens  Medlemmer  skulde  have  en  vis  Adgang 
til  Sangforeningens  Møder,  og  at  Sangforeningsmedlemmer  skulde 
have  en  vis  Adgang  til  Studenterforeningens  selskabelige  Sammen- 
komster navnlig  Lørdag  Aften.  Endvidere  skulde  de  to  For- 
eningers Bestyrelser  have  Adgang  til  hinandens  Bestyrelses- 
møder. 

Senioratet,  der  dengang  bestod  af  C.  Liebe,  C.  Borgaard, 
C.  Hostrup,  F.  H.  Eibe  og  H.  E.  Schack,  stillede  sig  meget 
velvilligt  til  Sangforeningens  Forslag  og  sammenkaldte  en  over- 
ordenlig Generalforsamling  til  den  2.  Oktober.  Paa  denne 
motiverede  Liebe  Senioratets  Forslag,  der  gik  ud  paa,  1.  at  de 
ordinære  Medlemmer  af  Studentersangforeningen  faa  Adgang  til 
Studenterforeningen  den  Aften,  da  disse  Medlemmer  afholde  deres 
ugenlige  Møde,  og  dernæst  den  Aften,  da  Studenterforeningen 
holder  sine  selskabelige  Møder  (Lørdag),  saavelsom  ved  Studenter- 
foreningens festlige  Møder,  om  de  end  til  andre  Tider  finde 
Sted,  og  2.  at  et  Medlem  af  Studentersangforeningens  Bestyrelse 
faar  Adgang  til  Senioratet  dog  uden  Stemmeret,  og  at  Senioratet, 
naar  nogen  Sag  af  særlig  Interesse  forhandles,  meddeler  Under- 
retning til  Sangforeningens  Bestyrelse. 

Under  Forhandlingen4  indvendte  bl.  A.  C.  Brix,  at  Sang- 
foreningens Medlemmer,  hvis  de  ej  vare  i  Besiddelse  af  Studenter- 
aand,  ikke  vilde  komme.  Havde  de  derimod  den  rette  Aand, 
saa  gik  de  ind  i  Studenterforeningen  og  sang  af  sig  selv.  J. 
Levin  mente,  at  det  musikalske  Element  vilde  faa  for  megen 
Overhaand,  hvortil  Hostrup  svarede,  at  det  vilde  være  godt, 
om  de  Hyl,  der  ofte  hørtes  ved  Soldene,  blev  afskaffede.  Levin 
kunde  ikke  være  enig  heri.  Han  vilde  være  fri  for  Sangfor- 
eningen og  foretrak  Hyl  for  kunstnerisk  Sang  ved  Sold.  Det 
var    bedst    at    beholde    de    gamle    p-0de    Sold.      Uagtet    baade 

Seniorerne  Licbe,  Hostrup  og  Schack  samt  endvidere  C.  Ploug 
og  G.  Steenberg  forsvarede  Senioratets  Forslag,  opnaaede  disse 
dog  ikke  kvalificeret  Flertal  og  vare  saaledes  forkastede. 

Senioratet  var  meget  kjed  af  at  skulle  tilmelde  Sangfor- 
eningen dette  Resultat.  Det  var  jo  ikke  dets  Skyld,  at  et 
nærmere  Forhold  ikke  var  kommet  i  Stand.  I  et  meget  ven- 
skabeligt affattet  Brev  til  Sangforeningens  Bestyrelse  skrev  det 
bl.  A. :  «Ved  herom  at  underrette  de  Herrer  skal  Senioratet, 
som  for  sit  eget  Vedkommende  meget  maa  beklage,  at  den 
Lejlighed,  som  Studentersangforeningens  Reorganisation  frem- 
bød til  at  bevirke  den  af  os  som  gjensidig  gavnlig  attraaede 
nærmere  Forbindelse  mellem  det  nævnte  Selskab  og  Studenter- 
foreningen, nu  gaar  ubenyttet  hen,  ikke  undlade  at  ytre,  at 
det  antages  at  følge  af  sig  selv,  at  Studentersangforeningen 
efter  dens  Reorganisation  benytter  Foreningens  Lokale  ved  Af- 
holdelsen af  dens  Møder  paa  samme  Maade,  som  tidligere  har 
været  Tilfældet  forinden  Opløsningen,  og  vi  vide  derhos,  at  vi 
ikke  handle  imod  vort  Selskabs  Anskuelser  og  Ønsker,  naar  vi 
ved  denne  Lejlighed  tilføje,  at  det  stedse  ligesom  hidtil  vil  være 
os  kjært  med  de  Midler,  som  staa  til  vor  Raadighed,  at  kunne 
være  den  nye  Sangforening  til  Tjeneste,  saa  ofte  vi  derom  an- 
modes.» 

En  Snes  Medlemmer  af  Sangforeningen  blev  alligevel  meget 
fornærmede  over  Udfaldet  og  fik  en  Generalforsamling  sammen- 
kaldt, paa  hvilken  de  opnaaede  Flertal  for  et  Forslag  om  at  bryde 
med  Studenterforeningen  og  at  leje  et  Lokale  ude  i  Byen. 
Heldigvis  fik  Bestyrelsen,  som  holdt  igjen,  det  Punkt  paa  Dags- 
ordenen forkastet,  der  gik  ud  paa  at  ophæve  Bestemmelsen  om, 
at  Sangforeningen  skulde  hjælpe  Studenterforeningen  ved  dens 
Aftenunderholdninger  og  Fester.  Landflygtigheden  varede  til 
Begyndelsen  af  185 1.  Da  flyttede  Sangerne  igjen  ind  i  Bold- 
husgade, og  de  drog  med  til  Gammelholm  i  1863.  Ingen 
Uenighed  har  siden  1847  formørket  Forholdet  mellem  de  to 
Foreninger. 

Allerede    før    Striden    udbrød,    havde    Studenterforeningen 

optaget  Sangforeningens  Musiklærer  Organist  C.  I.  Hansen  til 
overordenligt  Medlem.  Denne  Mand,  senere  bekjendt  som 
Kammermusikus  Hansen,  havde  i  1845  hjulpet  Foreningen  ved 
dens  Theaterforestillinger  og  gjort  sine  Sager  udmærket.  Paa 
Generalforsamlingen  den  31.  Januar  udtalte  A.  Steen,  at  disse 
uden  hans  Hjælp  ikke  havde  kunnet  gaa,  og  C.  Ploug  betegnede 
ham  som  velvillig,  fordringsfri  og  redebon  til  Assistance.  Men 
han  var  Mere  end  det.  Han  var  en  ægte  Kunstnernatur,  der 
ikke  alene  komponerede  skjønne  Sange  som  « Dejlige  Øresunds 
men  formelig  rystede  Musikken  ud  af  Ærmerne  til  mange 
af  de  Komedier,  Balletter,  parodierende  Operaer,  Intermedier 
o.  s.  v.,  som  Foreningen  opførte  i  Aarenes  Lob.  Ja.  ikke  længe 
før  sin  Død,  der  indtraf  i  1875,  skrev  han  endnu  Musikken  til 
«En  Søndag  paa  Alperne  eller  Vandmøllen  i  Apenninerne». 
Hans  Humør  var  uforligneligt  og  smittende,  og  der  er  med 
Rette  skrevet  om  ham5: 

«At  fremmane  et  Billede  af  C.  I.  Hansen,  saaledes  som 
han  altid  var,  naar  han  færdedes  iblandt  os,  det  er  saa  uhyre 
let  overfor  en  Læser,  som  blot  en  eneste  Gang  har  set  ham 
—  man  behover  kun  at  nævne  Ordet  «Kammermusikken»,  saa 
skyder  der  uvilkaarligt  et  skjælmsk  Blink  frem  i  Øjet,  og  Munden 
kruser  sig  til  et  venligt  Smil;  overfor  dem,  der  ikke  have  kjendt 
ham,  føler  man  først  Vanskeligheden;  hans  aandelige  Fysio- 
gnomi er  fuldt  saa  vanskeligt  at  gjengive  som  hans  legemlige, 
som  end  ikke  Fotografiapparatet  nogensinde  helt  tilfredsstillende 
har  kunnet  give  et  Billede  af,  fordi  det  ikke  formaaede  at 
fængsle  det  spillende  og  evigt  skiftende  men  altid  hyggelige  og 
hjærtelige  Lune,   der  besjælede  hans  Ansigt. » 

Det  Gilde,  som  i  en  lang  Aarrække  har  været  Studenter- 
foreningens Kjælebarn,  er  Rusgildet,  ved  hvilket  der  opføres 
en  stor  Kantate,  et  helt  Musikværk,  ligesom  ogsaa  de  bedste 
Talere  optræde  her.  Dette  Gilde  afholdtes  første  Gang  i 
November  1848.  Før  den  Tid  tog  man  ikke  saa  meget  Hen- 
syn til  Russerne,  at  man  fejrede  dem,  man  havde  jo  ogsaa  til 
Slutningen  af  Trediverne  betragtet  dem  som  umyndige  og  som 

akademiske  Borgere  af  anden  Klasse.  At  man  nu  begyndte  at 
værdsætte  dem  noget  højere,  hænger  maaske  sammen  med  den 
nye  Tid  i  1848  eller  med  den  større  Hensyntagen  til  Børn  og 
unge  Mennesker,  som  efterhaanden  havde  gjennemtrængt  Sam- 
fundet. 

I  Oktober  1847  var  Senioratet  dog  saa  venligt  at  tage  sig 
af  de  Unge,  idet  de  tilstedeværende  Seniorer  Lørdag  den  30. 
Oktober  om  Aftenen,  da  der  var  mange  nyindmeldte  Russer 
tilstede,  paa  Kassens  Regning  gav  dem  nogle  Boller  afbrændt 
Rødvin  til  en  Værdi  af  10  Rbd.  Denne  « Gudedrik »  maa  have 
været  for  stærk,  thi  en  af  Russerne  kom  efter  Soldet,  rimeligvis 
under  Dansen,  til  Skade  og  slog  sig  saaledes,  at  der  maatte 
sendes  Bud  efter  Regenslægen  Dr.  med.  Ahrensen.  Senioratet 
gav  ham  en  Specie  i  Lægehonorar,  men  han  sendte  den  til- 
bage med  Tak  for  Opmærksomheden. 

Paa  en  Generalforsamling  i  November  1847  stillede  Chr. 
Brix  og  C.  Ploug  Forslag  om  Nedsættelse  af  en  Komitee,  der 
skulde  gjennemse  Foreningens  Love.  Forslaget  vedtoges,  og 
Komiteen  kom  til  at  bestaa  af  de  ovennævnte  to  Medlemmer 
samt  af  Belfour,  Eibe  og  Liebe.  Allerede  i  Begyndelsen  af 
Januar  1848  var  Komiteen  færdig  med  sit  Hverv,  saa  at  For- 
slagene til  Forandringer  i  Lovene  kunde  forelægges  paa  en  over- 
ordenlig Generalforsamling  den  15.  Januar  1848.  Intet  Medlem 
udtalte  sig  herimod,  og  alle  Forslagene  vedtoges  enstemmigt. 
Det  gamle  Navn  « Studenterforeningen*  kom  nu  atter  til  Ære 
og  Værdighed  og  afløste  Benævnelsen  «den  nye  Studenterfor- 
ening»,  som  Akademicums  Ømtaalighed  i  1843  havde  nød- 
vendiggjort. Dernæst  indførtes  den  Ordning  med  Hensyn  til 
Seniorernes  Funktioner,  der  bestaar  endnu.  Tidligere  havde 
en  af  disse  havt  Regnskabsvæsenet  under  sig,  men  nu  blev  der 
ansat  en  lønnet  Kasserer,  endvidere  blev  Posten  som  Læse- 
inspektør adskilt  fra  Posten  som  Bibliothekar,  og  dernæst  fik 
Senioratet  en  Formand,  idet  et  af  Medlemmerne  fik  Titelen 
ledende  Senior.  Før  den  Tid  maatte  der  altid,  inden  der 
holdtes  en  Generalforsamling,  vælges  en  Ordfører,  men  fra  nu 
II  16 

af  havde  Foreningen  altid  en  bestemt  Formand,  der  ogsaa  ud- 
adtil kunde  repræsentere  den.  Endelig  fik  Bogkomiteen  den 
Sammensætning,  den  stadig  siden  har  beholdt,  idet  den  kom 
til  at  bestaa  af  to  Seniorer,  Læseinspektøren  og  Bibliothekaren 
samt  tre  valgte  Medlemmer. 

Ved  de  nye  Valg  den  2.  Februar  1848  blev  C.  Liebe  ^ 
C.  Borgaard,  H .  Finsen,  I.  Belfour  og  G.  Steenberg  Seniorer. 
Forretningerne  fordeltes  saaledes,  at  Liebe  blev  ledende  Senior, 
Finsen  Sekretær,  Borgaard  Økonomiinspektør,  Belfour  Læse- 
inspektør og  Steenberg  Bibliothekar.  Liebe  var  saaledes  Stu- 
denterforeningens første  ledende  Senior  og  fik  i  det  bevægede 
Aar  1848  Lejlighed  til  at  prøve  sine  Kræfter,  en  Prøve,  han 
bestod  med  Glans. 

Forinden  dette  foregik,  var  Kong  Christian  VIII  efter  kort 
Tids  Sygdom  afgaaet  ved  Døden  den  20.  Januar  Kl.  10V4 
om  Aftenen.  Allerede  ved  Middagstid  fortalte  Rygtet,  at 
Kongen  var  død,  Alle  vidste,  at  hans  Tilstand  var  haabløs. 
Borgerrepræsentanterne  holdt  samme  Aften  Møde,  i  hvilket  de 
vedtog  et  af  Formanden  L.  N.  Hvidt  forfattet  Udkast  til  en 
Adresse  til  den  nye  Konge,  og  de  Stænderdeputerede,  der 
boede  i  Kjøbenhavn,  forsamlede  sig  hos  Professor  H .  N.  Clausen, 
hvor  de  ligeledes  blev  enige  om  at  indgive  en  Adresse. 

Samme  Aften  blev  der  i  Studenterforeningen  holdt  et 
almindeligt  Studentermøde  i  den  store  Sal.6  Man  blev  her 
enig  om  tidlig  næste  Dag  at  anmode  «de  herværende  Stænder- 
deputerede  og  Hovedstadens  Borgerrepræsentanter  om  at  tage 
de  til  Omstændighedernes  Vigtighed  svarende  Forholdsregler 
for  som  Folkets  naturlige  Talsmænd  i  det  rette  Øjeblik  at  frem- 
bære Folkets  Ønsker ».  Som  Følge  heraf  overbragte  c.  400 
Studenter  om  Morgenen  den  21.  denne  Opfordring  til  Professor 
Clausen,  der,  som  vi  have  set,  alt  havde  forekommet  deres 
Ønsker. 7 

Senere  gav  Studenterkorpset  Møde  paa  Frue  Plads  for  at 
aflægge  Ed  til  Frederik  VII.  Den  kommanderende  General  paa 
Sjælland  Prins  Ferdinand  og  Guvernøren    i  Kjøbenhavn  Land- 

grev  Wilhelm  af  Hessen  red  omkring  for  at  tage  Tropperne  i 
Ed  paa  deres  Allarmpladser.  Dette  tog  Tid,  og  derved  skete 
det,  at  Studenterne  ligesom  i  1839  maatte  vente  flere  Timer  i 
et  Par  Graders  Kulde,  før  Turen  kom  til  dem.  Nogle  af  dem 
sang  Marseillaisen,8  og  da  Eden  var  aflagt,  og  der  blev  raabt 
Hurra  for  den  nye  Konge,  hørtes  der  tydelige  Raab:  «Leve 
Konstitutionen*,  «Leve  Friheden»,  i  hvilke  en  stor  Del  civil- 
klædte Studenter  og  Kandidater  istemmede.9 

Den  21.  Januar  om  Eftermiddagen  udkom  H.  N.  Clausen  's 
og  I.  F.  Schouws  Skrift  »Ved  Thronskiftet  1848)).  Det  inde- 
holdt et  Forfatningsudkast ,  som  Schouw  alt  tidligere  havde 
udarbejdet.  Strax  da  Kongen  var  død,  sendte  Clausen,  der 
havde  forsynet  det  med  en  Indledning,  det  til  Trykkeriet. 
Skriftet  fandt  strax  stor  Udbredelse,  og  om  Aftenen  blev  det 
oplæst  i  Studenterforeningen,  hvor  en  stor  Mængde  Medlemmer 
havde  indfundet  sig.  Studenterne  fik  i  de  Dage  det  Skuds- 
maal  af  « Fædrelandet »,  at  de  vare  besjælede  af  en  meget 
levende  Deltagelse  for  de  store  nationale  og  politiske  Spørgs- 
maal,  «hvis  Forhandling  nu  ved  Thronskiftet  er  optagen  paany 
i  en  Udstrækning  og  med  en  Bestemthed  og  Energi,  som  den 
tidligere  Forhandling  af  dem  hertillands  ikke  har  vist  Mage  til». 

Forsamlingen,  der  følte  sig  i  høj  Grad  tiltalt  af  Skriftets 
Indhold,  besluttede  at  bringe  dets  Forfattere,  de  to  ansete 
Universitetslærere,  sin  Hyldest  og  Tak,  men  da  det  var  for 
sent  at  gaa  til  dem  samme  Aften,  besluttede  man  at  samles 
igjen  i  Foreningen  næste  Formiddag.  Her  vedtog  man  da  at 
indbyde  Haandværkerdannelsesforeningen  eller,  som  dens  egenlige 
Navn  var,  Foreningen  for  Udbredelse  af  Oplysning,  Forædling 
og  Dannelse  blandt  Haandværkere,  samt  Industriforeningen  til 
at  gjøre  Følge.  Den  førstnævnte  Forening  stod  man  i  et 
særligt  Forhold  til,  idet  Senioratet  i  November  1847  havde 
givet  den  Tilladelse  til  at  bruge  Festsalen  en  Gang  om  Ugen. 
Det,  der  særlig  havde  slaaet  an  hos  Alle,  var  Clausens  be- 
stemte Krav  om  en  Fællesforfatning  for  Danmark  og  Slesvig 
og  om    det    danske  Sprogs  Ligeberettigelse    med    det   tydske    i 

Sønderjylland.      Henved    Kl.    4    indfandt    et    ikke    ringe    Antal 
Medlemmer  af  de  to  Foreninger  sig  i  Studenterforeningen.10 

Herfra  drog  saa  et  langt  Tog,  der  efterhaanden  voxede  til 
mellem  2  og  3000  Mennesker,  op  til  Universitetet,  hvor  Clausen 
boede,  og  hvor  Schouw  havde  lovet  at  være  tilstede.  Det  var, 
som  det  med  Rette  er  blevet  sagt,11  «det  første  Træk  af  denne 
broderlige  Sammenslutning  mellem  Folk  af  alle  Livsstillinger  og 
Samfundsklasser,  som  skulde  blive  et  af  Aarets  smukkeste 
Særtegn ». 

Det  var  mørkt,  da  den  store  Skare  fyldte  den  snedækte 
Universitetsgaard.  En  Deputation  begav  sig  ind  i  Clausens 
Bolig,  og  da  han  og  Schouw  derpaa  viste  sig  i  de  aabne 
Vinduer,  tog  C.  Liebe  i  sin  Egenskab  af  Senior  Ordet  og 
tolkede  i  faa  Ord  Forsamlingens  Følelser,  hvorpaa  han  ud- 
bragte et  Leve  for  de  to  Professorer,  der  besvaredes  med  ni 
Hurraer.  I  sit  Svar  udtalte  Clausen  først,  at  han  ogsaa  talte 
paa  Schouws  Vegne,  da  denne  maatte  undgaa  legemlige  An- 
strengelser. Dernæst  takkede  han  for  den  Hilsen,  der  var 
bragt  dem,  men  han  mente  forøvrigt,  at  « takkende  Ord  kunde 
udsættes  til  anden  Tid;  nu  gjaldt  det  om  at  bruge  Ordet  som 
i  en  alvorlig  og  betydningsfuld  Tid  til  at  opmuntre  og  aandelig 
styrke  hinanden*. 

Efterat  han  derpaa  havde  mindet  om,  at  den  nye  Konge 
i  et  aabent  Brev  havde  lovet  at  ville  tilendebringe  den  Ordning 
af  Statens  offenlige  Forhold,  hans  Forgænger  havde  paatænkt, 
slog  han  fast,  at  Ordningen  burde  være  saaledes,  at  «hvad  der 
er  dansk,  bliver  i  alle  Dele  erkjendt  og  behandlet  som  dansk, 
ligesom  det  tydske  som  tydsk,  —  at,  hvad  der  er  dansk,  bliver 
paa  alle  Maader  beskjærmet  mod  tydsk  Overgreb  ligesom  det 
tydske  mod  dansk. »  Han  sluttede  med  at  udtale,  at  «vor 
dansksindede  Konge  og  hans  Raad  bør  vide,  at  naar  Folket  i 
Danmark  har  Ønske  om  og  Attraa  efter  en  fri  Forfatning,  da 
ønsker  og  attraar  det  den  som  dansk  Folk,  og  at  det  ikke  kan 
ville  erhverve  nogen  Ret  og  Bemyndigelse  ved  en  Ordning  af 
Forholdene,  der  gjorde  Slesvig  til  Eet  med  Holsteen  og  beredte 

den  danske  Nationalitet  Syd  for  Kongeaaen  en  Grav,  der  vilde 
staa  for  alle  Danske  som  et  Mindesmærke  til  Blusel ». 

Til  Slutningen  udbragte  han  et  Leve  for  «vor  dansksindede 
Konge ».  Toget  drog  derpaa  tilbage  til  Studenterforeningen, 
hvor  det  opløste  sig. 

I  de  nærmeste  Dage  efter  Christian  VIII' s  Død  maa  Mange 
have  anset  Studenterforeningen  for  et  Slags  politisk  Hoved- 
kvarteer, hvor  de  kunde  give  Møde  og  modtage  Ordrer  om, 
hvad  der  skulde  ske.  Senioratet  fandt  det  nemlig  rigtigt  at  be- 
kjendtgjøre  i  Bladene,  at  Foreningens  Lokaler  kun  stod  aabne 
for  dets  egne  Medlemmer,  men  at  Adgangen  vilde  blive  lettet 
for  de  akademiske  Borgere,  der  i  den  tilbagestaaende  Del  af 
Maaneden  ønskede  at  blive  Medlemmer.  Meningen  hermed  var, 
at  disse,  dersom  de  tidligere  havde  været  i  Foreningen,  fik  Lov 
til  ikke  at  betale  Kontingent  for  Januar,  selv  om  de  indmeldte 
sig  inden  den  25.  Samtidig  vedtog  Senioratet  «for  at  indføre 
gavnlig  Orden »,  at  ingen  Forhandling  maatte  finde  Sted  paa 
Salen,  medmindre  Vedkommende  i  Forvejen  anmeldte  den  for 
en  af  Seniorerne,  der  da,  hvis  han  fandt,  at  der  Intet  var  til 
Hinder,  med  kort  Varsel  skulde  gjøre  Opslag  derom.12 

Studenterne  vare  atter  paa  Færde  den  24.  Januar  om  Formid- 
dagen, da  det  var  blevet  bekjendt,  at  Borgerrepræsentanterne 
vare  forsamlede  paa  Raadhuset  for  at  modtage  Svar  fra  Kabinets- 
sekretæren paa  deres  Anmodning  om  at  maatte  overbringe  en 
Adresse,  i  hvilken  de  bad  om,  at  Kongen  vilde  sammenkalde 
en  Forsamling,  der  skulde  raadslaa  om  et  Udkast  til  en  fri 
Forfatning.  I  store  Skarer  fyldte  de  i  Forening  med  andre 
Borgere  Forsalen  og  Gangene  for  at  vente  paa  Svaret.  Da 
Borgerrepræsentanterne  havde  faaet  dette  at  vide,  traadte  de 
efter  Mødets  Slutning  ud  i  Forsalen,  hvor  Formanden  Etats- 
raad  Bankdirektør  L.  N.  Hvidt  meddelte,  at  man  havde  faaet 
det  Svar,  at  Kongen  ikke  kunde  modtage  Adressen,  men  at 
det  var  blevet  Borgerrepræsentationen  tilladt  i  Forening  med 
Magistraten  at  maatte  lykønske  Hans  Majestæt  til  Thronbe- 
stigelsen,  hvilket  man  enstemmigt  havde  besluttet  ikke  at  ville 

modtage.  De  Forsamlede  raabte  derpaa  ni  Gange  Hurra  for 
Kjøbenhavns  Borgerrepræsentation. 

Senere  paa  Dagen,  da  det  rygtedes,  hvad  Beslutning  Byens 
kaarne  Mænd  havde  taget,  begav  en  meget  stor  Menneske- 
masse sig  ved  Borstidens  Slutning  til  Børsen,  hvor  de  modtog 
Hvidt  og  fulgte  ham  hjem  til  hans  Bolig  i  Kronprinsessegade. 
Her  holdt  han  fra  et  aabent  Vindue  følgende  Tale  til  For- 
samlingen: «Det  er  i  Borgernes  Samdrægtighed,  at  Statens 
Styrke  beror.  Lader  os  derfor  i  Trængselens  Tid  slutte  os 
tæt  til  hinanden,  rede  til  at  ofre  Liv  og  Blod  for  vort  Fædre- 
land !  Det  er  Borgerrepræsentanternes  Ord,  der  her  udtale  sig 
gjennem  min  Mund,  og  med  disse  Ord  bringer  jeg  Dem  Borger- 
repræsentanternes og  min  Tak.  Længe  leve  den  danske  Borger- 
stand ! » 

Mange  Studenter  deltog  i  denne  Demonstration,  og  der 
var  ligeledes  Studenter  med  i  den  Skare,  som  derpaa  drog  til- 
bage til  Slotspladseu  og  udenfor  Slotsporten  raabte  Leve  for 
en  Konstitution  og  for  Friheden.  Da  en  af  Kongens  Adjutanter 
imidlertid  kom  ud  og  spurgte,  hvad  Folk  vilde,  gik  de  rolig 
deres  Vej.  Politiet,  der  under  de  foregaaende  Dages  Bevægelser 
slet  ikke  havde  grebet  ind,  og  som  f.  Ex.  ikke  havde  lagt 
Hindring  i  Vejen  for  Toget  til  Clausen  og  Schouw,  benyttede 
nu  Lejligheden  til  at  anholde  flere  Personer  af  de  dannede 
Klasser,  baade  Borgere  og  Studenter.  Under  Frederik  VI  og 
Christian  VIII  vilde  Politistokkene  have  bearbejdet  de  Uforsigtiges 
Rygge,  men  nu  gik  civilklædte  Betjente  rundt  mellem  Mængden, 
lagde  Mærke  til,  hvem  der  vare  de  mest  Aabenmundede  og 
Højrøstede,  og  anholdt  dem,  da  det  Hele  var  forbi.  Oppe  paa 
Kammeret  skjældte  Bræstrup  dem  saa  ud. 

Dermed  lagde  Bevægelsen  sig,  og  Reskriptet  af  28.  Januar 
om  Indførelsen  af  en  Forfatning  gav  vel  Anledning  til  livlig 
Drøftelse  mellem  Mand  og  Mand  i  Studenterforeningen,  men 
udadtil  forholdt  Studenterne  ligesom  forresten  de  øvrige  Borgere 
sig  fuldstændig  rolige.  Samme  Aften,  Reskriptet  stod  i  Bladene, 
holdt  Cand.  theol.  Chr.  Vaupell,  den  senere  bekjendte  Botaniker, 

Foredrag  i  Foreningen  om  Lagunerne  paa  Østkysten  af  den 
danske  Halvø,  et  Thema,  der  ikke  skulde  sætte  Sindene  i  nogen 
stærk  Bevægelse. 

Den  25.  Februar  blev  Kong  Christian  VHF  s  Lig  ført  ud 
af  Kjøbenhavn,  og  den  næste  Dag  blev  det  bisat  i  Roskilde 
Domkirke.  Studenterforeningens  Seniorat  havde  alt  tidligere 
overvejet,  hvorvidt  det  burde  afholde  en  Sørgefest  ligesom  efter 
Frederik  VTs  Død,  men  det  blev  snart  enigt  om,  at  der  ikke 
var  nogen  særlig  Grund  hertil.  Det  blev  imidlertid  opmærksomt 
paa,  at  flere  Korporationer  og  Selskaber  som  f.  Ex.  Viden- 
skabernes Selskab  og  Kunstakademiet  vilde  lade  sig  repræsentere 
ved  Bisættelsen,  og  det  lod  derfor  forespørge  hos  Overhof- 
marschalen,  om  Studenterforeningens  Deputation  kunde  faa 
Adgang  til  Kirken.  I  et  Møde  den  22.  Februar,  der  var 
sammenkaldt  paa  Grund  af  Overhofmarschalens  bekræftende 
Svar,  besluttede  Senioratet  saa  at  overvære  Bisættelsen.  Det 
skulde  anmelde  sin  Deltagelse  samme  Dag,  saa  at  der  ikke  var 
Tid  til  først  at  adspørge  en  Generalforsamling,  men  det  troede, 
at  det  paa  Grund  af  Forholdets  Natur  maatte  være  kompetent 
til  at  handle  paa  egen  Haand. 13  Som  Følge  heraf  mødte 
Lzebe,  Finsen,  Borgaard  og  Steenberg  paa  Studenterforeningens 
Vegne  i  Roskilde  den  26.  Februar.     Belfour  var  syg. 

Det  viste  sig  imidlertid,  at  der  var  en  Del  som  mis- 
billigede Senioratets  Handlemaade.  Den  2.  Marts  modtog  det  fra 
50  Medlemmer  en  Opfordring  om  at  sammenkalde  en  over- 
ordenlig Generalforsamling,  men  da  disse  ikke  samtidig  havde 
indsendt  en  Dagsorden,  erklærede  Senioratet  ikke  at  kunne 
modtage  Opfordringen.  Nogle  Dage  derefter  forelaa  der  en  ny 
Begjæring  med  en  Dagsorden,  der  gik  ud  paa,  at  Generalfor- 
samlingen skulde  beklage  Senioratets  Nærværelse  i  Roskilde 
den  26.  Februar. 

Den  9.  Marts  fandt  Angrebet  paa  Senioratet  Sted.  A.  Steen 
var  Oppositionens  Ordfører.  Han  ønskede  at  holde  Spørgs- 
maalets  formelle  og  reelle  Side  ude  fra  hinanden  og  vilde 
først    forhandle    om    Senioratets    Kompetence.       Den     ledende 


248 

Senior  Liebe  svarede  hertil,  at  Forholdets  Natur  med  Nød- 
vendighed medførte,  at  Senioratet  i  de  Tilfælde,  hvor  det  ikke 
havde  Lejlighed  til  at  erhverve  en  Generalforsamlings  Beslutning, 
maatte  have  en  saadan  Kompetence.  Der  forelaa  i  Virkelig- 
heden ogsaa  mangfoldige  Præcedenser  som  Sørgefesten  for 
Frederik  VI  og  for  Thorvaldsen,  Senioratets  personlige  Del- 
tagelse i  den  Sidstnævntes  Ligbegængelse,  Fakkeltoget  i  1846 
til  Kong  Christian  VIII  og  Oskar  I  paa  Bernstorff,  Lokalets 
Aabning  den  21.  Januar  for  alle  Studenter  o.  s.  v.  Efterat  han 
dernæst  havde  meddelt,  hvorledes  Senioratet  var  optraadt, 
hævdede  han,  at  der  ikke  kunde  være  Grund  til  at  desavouere 
dets  Handlemaade,  medmindre  Senioratet  enten  havde  handlet 
mala  fide  eller  ved  sin  Optræden  havde  sat  en  Skamplet  paa 
Foreningen. 

Man  blev  derpaa  enig  om,  at  det  formelle  Spørgsmaal 
først  skulde  forhandles,  og  nu  udtalte  H.  E.  Schack,  at  Senioratet 
efter  hans  Mening  havde  været  inkompetent,  da  en  diskretionær 
Myndighed  vel  tilkom  det  ad  intra  men  ikke  ad  extra,  og 
at  tidligere  begaaede  Fejl  ikke  kunde  give  nogen  Hjemmel  for 
senere  Fejl.  Chr.  Brix  bemærkede,  at  Lovene  ikke  gjorde 
nogen  Adskillelse  mellem  Senioratets  administrative  og  repræsen- 
tative Myndighed,  men  at  det  laa  i  Forholdenes  Nødvendighed, 
at  Senioratet  maatte  være  kompetent.  H.  Brøchner  forsvarede 
ligeledes  Senioratet,  idet  han  paaviste,  at  det  havde  en  lov- 
begrundet  Kompetence,  og  at  navnlig  de  to  Præcedenser 
fra  dette  Aar  vare  af  stor  Vigtighed,  idet  de  medførte  en 
Suspension  af  de  bestaaende  Love.  Steen  hævdede,  at  det 
Skridt,  Senioratet  havde  foretaget,  let  kunde  misforstaas,  som 
om  dette  var  optraadt  paa  Studenterstandens  Vegne.  C.  Ploug 
imødegik  Schack  og  paaviste,  at  dennes  Distinktion  var  aldeles 
urigtig.  løvrigt  forsvarede  han  Senioratets  Handlemaade  og 
bad  Medlemmerne  om  at  erindre,  at  det  ogsaa  maatte  tage 
Hensyn  til  den  offenlige  Mening.  Endvidere  optraadte  Sv. 
Grundtvig  og  Gude  imod  Steen  og  Schack,  ligesom  ogsaa 
G.  Steenberg  forsvarede  sin  og  sine  Kollegers  Optræden. 

Tilsidst  vedtog  Generalforsamlingen  med  stort  Flertal  føl- 
gende Dagsorden,  som  Ploug  havde  stillet :  «  Generalforsamlingen 
finder  under  de  forhaandenværende  Forhold  ingen  Anledning 
til  at  udtale  sig  om  denne  Sag  men  anser  det  for  rigtigt,  at 
Senioratet  for  Fremtiden  i  forekommende  Tilfælde  saavidt 
muligt  indhenter  Forsamlingens  Samtykke,  før  det  optræder 
som   repræsenterende  Foreningen. »  14 

Man  vil  have  lagt  Mærke  til,  at  dette  foregik  den  9. 
Marts,  altsaa  paa  en  Tid,  da  nye  Strømninger  ude  fra  Europa 
trængte  ind  over  det  danske  Monarkis  Grænser.  Den  29. 
Februar  havde  man  i  Kjøbenhavn  faaet  at  vide,  at  Ministeriet 
Guizot  var  faldet  i  Paris,  og  den  2.  Marts  kom  «B6rsenhalle» 
med  Meddelelse  om,  at  Kong  Ludvig  Filip  var  flygtet  og  an- 
kommen til  London ,  samt  at  der  var  indsat  en  provisorisk 
Regjering.  Nogle  Dage  senere  erfarede  man,  at  det  begyndte 
at  gjære  i  Tydskland,  hvor  flere  Fyrster  tilbød  deres  Under- 
saatter  den  Frihed,  de  saa  længe  havde  nægtet  dem.  Samtidig 
lød  der  ildevarslende  Rygter  fra  Holsteen.  Uagtet  det  liberale 
Partis  ledende  Mænd  i  Kjøbenhavn  ikke  havde  bestemte  Kjends- 
gjerninger  at  støtte  sig  til,  vare  de  allerede  i  Begyndelsen  af 
Marts  paa  det  Rene  med,  at  der  i  Hertugdømmerne  forberedtes 
alvorlige  Begivenheder.  Under  disse  Forhold  blev  Stemningen 
i  Kjøbenhavn  efterhaanden  febrilsk.  Det  gjaldt  nu  ikke  længer 
om  at  vække  Borgerne  men  kun  om  at  lede  dem. 

At  Studenterne  særligt  blev  grebne,  følger  af  sig  selv,  og 
i  Foreningens  Lokaler  flokkede  de  sig  snart  ivrigt  drøftende  de 
politiske  Forhold,  navnlig  paa  den  Tid  af  Dagen,  da  de  tydske 
Aviser  kom.  Samme  Dag,  Efterretningen  om  Februarrevolu- 
tionen naaede  Kjøbenhavn,  bestilte  Senioratet  et  Exemplar  af 
«B6rsenhalle»,  der  dengang  betragtedes  som  det  bedst  under- 
rettede hamborgske  Blad.  Men  det  varede  ikke  længe,  før 
Studenterne  fik  Andet  at  bestille  end  at  tale  om  Politik.  Inden 
Marts  Maaned  var  forbi,  havde  mange  af  dem  faaet  Livets 
Alvor  at  føle. 


VIII. 

Okjonnere  Tid  end  Martsdagene  1848  har  Danmark  ikke 
oplevet  i  Aarhundreder.  Det  danske  Folk  rejste  sig  med  Kraft 
og  Styrke  og  viste,  at  det  havde  en  Villie,  og  at  det  var 
rede  til  at  kæmpe  og  bringe  ethvert  Offer  for  at  bevare 
Rigets  Selvstændighed.  Som  ved  et  Trylleslag  omskabtes  i  et 
Øjeblik  den  jævne  Borger  til  en  selvbevidst  Mand,  der  baade 
følte  sit  eget  Værd  som  fri  Mand  og  samtidig  fik  Øjet  op  for, 
at  der  var  noget  Højere  til  i  Verden  end  at  tilbringe  Fritiden 
i  Lavshuse  og  paa  Smaakroer.  Bonden,  som  hidtil  ikke  havde 
vist  sig  synderlig  optagen  af  det  politiske  Spørgsmaal,  var  vel 
noget  langsommere  i  Vendingen,  men  den  fædrelandske  Stemning 
greb  ogsaa  ham,  saa  at  han  villig  bragte  sine  Heste  som  Offer, 
ligesom  hans  Sønner  med  den  store  Tversæk  over  Ryggen 
syngende  drog  til  Garnisonsstæderne  for  at  melde  sig  som  tapre 
Landsoldater. 

I  Kjøbenhavn,  hvor  «Aanden  fra  48«  først  holdt  sit  Ind- 
tog, samlede  den  alle  Stænder  til  et  enigt  Folk  af  Brødre. 
Vort  lille  Samfund  var  ellers  splittet  i  mange  Kredse,  der  ikke 
havde  saa  særlig  Meget  tilfælles,  men  i  Martsdagene  svandt 
alle  Skranker,  Spidsborgerne  blev  til  naturlige  Mennesker,  og 
de,  der  stod  højest  paa  Straa,  viste  sig  ikke  længer  nedladende 
men  lagde  alle  Standsfordomme  tilside.    Alle  vilde  det  Samme, 

Alle  talte  om  det  Samme,  og  Alle  kappedes  i  Iver  for  at  komme 
først  til  Maalet. 

Studenterne  vare,  hvad  der  fulgte  af  sig  selv,  lige  fra  Be- 
vægelsens første  Timer  i  de  forreste  Rækker.  Medens  deres 
Kolleger  i  Wien  holdt  oprørske  Taler  i  Universitetets  Aula  og 
opkastede  sig  til  Herrer  i  Østerrigs  Hovedstad,  og  medens 
Studenterne  i  Berlin  deltog  i  Kampen  mod  Frederik  Wilhelms 
Gardister,  flokkede  de  danske  Studenter  sig  om  Frederik  VII  og 
paatog  sig  det  Æreshverv  at  sørge  for  Ro  og  Sikkerhed  i 
Kjøbenhavn,  en  Opgave,  som  Enevældens  Politi  roligt  overlod 
dem  i  den  rigtige  Erkjendelse  af,  at  gode  Ord  og  en  venlig 
Optræden    nu    udrettede   Mere  end  Stokkeprygl  og  Skjældsord. 

Endnu  før  der  var  indløbet  nogen  Efterretning  fra  Hertug- 
dømmerne om  oprørske  Skridt,  sammenkaldte  otte  akademiske 
Borgere,  nemlig  Cand.  jur.  D.  Brandts,  Cand.  theol.  Chr.  Brix, 
Student  Svend  Grundtvig,  Cand.  jur.  Chr.  Herforth,  Stud.  jur. 
C.  U.  A.  Plesner,  Cand.  jur.  H.  E.  Schack,  Cand.  theol.  G. 
Steenberg  og  Cand.  theol.  M.  G.  G.  Steenstrup,  et  almindeligt 
Studentermøde  til  Lørdag  den  18.  Marts  i  Universitetets  Solenni- 
tetssal, hvor  de  indbød  til  Forhandling  om  et  Andragende  til 
Kongen  om ,  at  de  Studerende  hurtigst  muligt  indøvedes  i 
Vaabenbrug. 

Mødet  blev  altsaa  holdt  samme  Dag,  som  Slesvigs  og 
Holstens  Stænderdeputerede  samlede  sig  i  Rendsborg  og  vedtog 
at  sende  en  Deputation  til  Kongen  for  at  forlange  Oprettelsen 
af  et  Slesvigholsteen  og  Slesvigs  Optagelse  i  det  tydske  For- 
bund. 

Paa  Mødet  i  Solennitetssalen,  til  hvilket  over  700  akade- 
miske Borgere  havde  indfundet  sig,  vedtog  Forsamlingen  saa- 
godtsom  enstemmig  følgende  Andragende:1 

«Allernaadigste  Konge! 
« Endnu    hviler    vort  Fædreland    i    Fred;    men    den  Tid    er 
maaske  ikke  fjern,  da  det  maa  opbyde  al  sin  Kraft  for  at  for- 
svare sine  Grænser,   for  at  bevare  sin  Selvstændighed. 

«I  et  saadant  Øjeblik  er  det  enhver  Borgers  Pligt,  som 
det  er  hans  Ret,  at  bære  Vaaben  for  Fædrelandet,  at  kæmpe 
for  dets  Liv,   for  dets  Ære,   for  dets  Frihed. 

«Vi  underskrevne  danske  Studenter  føle  dybt  denne  Pligt, 
denne  Ret.  Derfor  henvende  vi  os  med  Tillid  og  Hengivenhed 
til  vor  Konge  med  den  underdanige  Bøn  og  indstændige 
Begjæring,  at  Deres  Majestæt  allernaadigst  vil  befale,  at  vi 
ufortøvet  væbnes  og  indøves  ved  dygtige  og  øvede  Befalings- 
mænd, for  at  ogsaa  vi  i  Farens  Stund  kunne  tjene  vort  Fædre- 
land,  naar  og  hvor  det  maatte  anses  fornødent. 

«Vor  almindelige  og  nærmeste  Plads  er  vistnok  i  en 
kjøbenhavnsk  Almenvæbning,  og  det  er  nu  som  tidligere  vort 
Ønske  ikke  at  udgjøre  noget  særegent  Korps  men  at  indtræde 
i  de  øvrige  Borgeres  Rækker.  Da  vi  imidlertid  have  erfaret, 
at  Hæren  i  Krigstid  vil  savne  de  fornødne  Underbefalingsmænd, 
saa  finde  vi  os  herved  opfordrede  til  allerunderdanigst  at  bede 
Deres  Majestæt  om  foruden  den  almindelige  Indøvning  at  give 
dem  iblandt  os,  som  ere  rede  og  skikkede  til  en  saadan 
Tjeneste,  Lejlighed  til  at  erhverve  sig  den  dertil  fornødne 
Dygtighed. » 

Men  før  Kongen  fik  Lejlighed  til  at  svare  herpaa,  for- 
andredes hele  den  politiske  Stilling.  Næste  Dag  indløb  der 
nemlig  med  Dampskibet  fra  Kiel  Efterretninger  om  Mødet  i 
Rendsborg.  Vel  erfarede  man  ikke,  hvad  Forsamlingen  der 
havde  besluttet,  ligesaalidt  som  man  fik  noget  Referat  af  For- 
handlingerne, men  netop  de  noget  ubestemte  Meddelelser  frem- 
bragte et  ualmindeligt  Røre.  De  Mænd,  der  havde  sammen- 
kaldt det  første  Kasinomøde  den  1 1 .  Marts,  og  som  havde 
havt  i  Sinde  at  holde  det  næste  den  22.,  mødtes  nu  Mandag 
den  20.  Marts  om  Middagen  og  blev  enige  om  at  samles  med 
Medborgere  om  Aftenen  i  Kasinos  store  Sal. 

Medens  dette  navnkundige  Møde  blev  holdt,  samlede  Stu- 
denterne sig  i  Universitetets  Solennitetssal,  og  Haandværker- 
foreningens  Medlemmer  havde  af  Senioratet   faaet  Tilladelse  til 

at  benytte  Studenterforeningens  Festsal.  Studenterne  viste  den 
Selvfornægtelse  ikke  at  gaa  ud  i  Kasino,  idet  de  mente,  at  de 
ikke  burde  optage  Pladsen  for  de  egenlige  Borgere.  Hele 
Aftenen  gik  der  imidlertid  Bud  fra  Kasino  til  Universitetet,  idet 
baade  den  ledende  Senior  C.  Liebe  og  H.  E.  Schack  flere  Gange 
indfandt  sig  paa  Mødet  og  derpaa  ilede  tilbage  for  at  give 
deres  Kammerater  Meddelelse  om,  hvad  der  var  foregaaet2. 
Den  Resolution,  som  Kasinoforsamlingen  vedtog  om  det  danske 
Folks  Villie  til  at  værne  om  Danmarks  og  Slesvigs  Forbindelse 
og  om,  at  Rigets  Velfærd  krævede,  at  Kongen  omgav  sig  med 
nye  Ministre,  var  derfor  bekjendt  for  Studenterne,  der  sent  om 
Aftenen  vedtog  at  tiltræde  den,  ligesom  de  ogsaa  med  Begejstring 
besluttede  at  deltage  i  Toget  til  Kongen  næste  Formiddag. 

Denne  Meddelelse  bragte  Chr.  Brix  og  endnu  en  Deltager 
i  Mødet  om  Natten  til  L.  N.  Hvidt  i  Kronprinsessegade.  Han 
var  alt  gaaet  i  Seng,  men  de  lod  ham  vække.  De  mente,  at 
han  som  Bevægelsens  Leder  burde  være  bekjendt  med  Alt,  hvad 
der  foregik. 

Den  21.  Marts,  denne  mindeværdige  Dag,  der  danner  et 
Vendepunkt  i  Danmarks  nyere  Historie,  samledes  Studenterne 
atter  i  Universitetets  Solennitetssal.  Her  blev  det  meddelt,  at 
den  Deputation,  som  de  i  Rendsborg  forsamlede  Stænder- 
deputerede  den  1 8.  havde  besluttet  at  afsende  til  Kjøbenhavn, 
vilde  ankomme  næste  Formiddag.  Man  blev  nu  enig  om,  at 
Deputationen  skulde  staa  under  den  danske  Nationalæres  Be- 
skyttelse, samt  at  Studenterne  paa  enhver  Maade  vilde  virke 
for,  at  der  ikke  tilføjedes  dens  Medlemmer  nogen  Fornærmelse3. 

Derpaa  begav  Studenterne  sig  til  Nytorv,  der  var  opfyldt 
af  en  overordenlig  stor  Menneskemasse,  som  med  Taalmodighed 
ventede,  medens  Magistraten  forhandlede,  om  den  skulde  slutte 
sig  til  Borgerrepræsentanterne  og  gaa  med  til  Slottet,  og  som 
imidlertid  gav  sine  fædrelandske  Følelser  Luft  ved  at  synge 
«Danmark,  dejligst  Vang  og  Vænge».  Da  endelig  det  store 
Tog  drog  afsted  til  Slottet  med  Overpræsident  og  Magistrat  i 
Spidsen,    dannede   Studenterne   ikke   en   Afdeling   for   sig,    men 

de  blandede  sig  mellem  alle  de  forskjellige  Samfundsklasser, 
der  tog  Del  i  Demonstrationen.  Broderfølelsen  var  jo  i  disse 
Dage  særlig  stærk. 

En  Tilskuer  har  givet  følgende  kvikke  Billede  af,  hvad  der 
foregik4:  « Toget  om  Tirsdagen  saa  jeg,  hvor  det  svingede  om- 
kring paa  Højbroplads  til  Amagertorv.  Alt  gik,  som  det  skulde. 
Først  gik  Hvidt  og  Lange,  Repræsentanternes  Formand  og 
Byens  Overpræsident,  saa  Borgmester  Bentley  og  en  Anden, 
saa  Resten  tildels  i  Klynger,  en  40  Stykker.  Nej,  nu  er  det 
Alvor,  sagde  en  Ven  ved  min  Side,  der  gaar  Overpræsidenten 
med  i  den  lange  blaa  Kappe  —  —  —  — .  Saa  kom  de  Led- 
sagende 6  og  6,  sjældent  færre,  vel  et  Tusinde  Geledder,  hvori 
de  fleste  Studenter  og  mange  tykke  Mænd  med  Stokke,  flere 
Højskoleofficerer  og  en  Mængde  pyntede  Yngre,  formodentlig 
Handlende  og  Haandværkere.  Min  velorienterede  Nabo  nævnede 
mig  Læger  og  Assessorer,  Kontorchefer  og  Grosserere,  en  Rad 
Gymnasiaster  fra  Metropolitanskolen  etc.  Venner  saas  med 
hinanden  under  Armen,  f.  Ex.  Flor  og  Ploug.  De  svingede 
smukt,  netop  hvor  Droskerne  holdt.  Da  de  Sidste  vare  paa 
Højbro,  saas  Politidirektør  Bræstrup  stile  over  Pladsen.  Paa 
Slotspladsen  anslog  jeg  Folkemængden  til  en  c.    1 2,000. » 

Deputationen  fra  Hertugdømmerne  ankom  ombord  paa 
«Skirner»  Kl.  8V2  om  Morgenen  næste  Dag.  Ved  Toldboden 
blev  den  modtagen  af  Tydskere,  der  vare  bosatte  i  Kjøbenhavn, 
og  af  en  Sikkerhedsvagt  af  Studenter,  der  som  Kjendingstegn 
bare  et  hvidt  Bind  om  den  ene  Arm.  En  større  Klynge  Til- 
skuere fulgte  med  Vognene  op  til  Hotel  d'Angleterre.  De  fem 
Medlemmer  af  Deputationen  vare  Jernbanedirektør  Olshausen, 
Overretsadvokat  Claussen,  Overretsadvokat  Giillich,  Kammer- 
herre Neergaard  til  Oevelgonne  og  fhv.  Regjeringsraad,  Etatsraad 
Engel. 

Opad  Dagen  udbredte  der  sig  blandt  den  ledige  Mængde, 
der  havde  taget  Plads  udenfor  paa  Kongens  Nytorv,  det  Rygte, 
at  de  Deputerede  vilde  forlade  Kjøbenhavn,  fordi  de  ikke  troede 
at   kunne  udrette  Noget,    og   nogle   af  de   fiffigste  Hoveder   be- 

sluttede  da  at  forhindre  dem  i  at  flygte,  en  mærkelig  Beslutning, 
da  det  skulde  synes  at  være  Befolkningen  i  Kjøbenhavn  temmelig 
ligegyldigt,  om  de  blev  eller  ej.  De  vare  jo  komne  for  at 
forelægge  Kongen  Rendsborgerforsamlingens  Beslutninger,  men 
dersom  de  skulde  have  forandret  deres  Plan,  kunde  dog  Ingen 
fornuftigvis  tvinge  dem  dertil.  I  saadanne  Tider  som  disse 
finde  imidlertid  selv  de  urimeligste  Rygter  Tiltro,  og  Følgen 
var,  at  Mængden  efterhaanden  rykkede  ind  ad  Hotellets  Port 
og  lidt  efter  lidt  naaede  op  af  Trappen. 

Forholdene  begyndte  nu  at  blive  kritiske.  Ingen  kunde 
vide,  hvad  en  villieløs  Mængde,  der  drives  fremad  uden  nogen 
Ordre,  kunde  finde  paa.  Nogle  behjertede  Mænd  prøvede  paa 
at  faa  Folk  til  at  gaa  ned  igjen  og  søgte  at  berolige  Deputa- 
tionen. De  tilstedeværende  Studenter  sendte  samtidig  skynd- 
somt Bud  til  Boldhusgade  med  Opfordring  til  dem  af  deres 
Kolleger,  der  maatte  opholde  sig  i  Foreningen,  om  øjeblikkelig 
at  komme  til  Hjælp.  Denne  Forstærkning  kom  i  Løb,  og  da 
Konsul  Alfred  Hage,  der  var  kommen  til,  havde  tilbudt  Depu- 
tationen at  tage  Bolig  i  hans  Gaard  i  Kronprinsessegade,  hvor 
den  var  mindre  udsat  for  Overlast  end  i  et  Hotel,  begav  de 
fem  Medlemmer  sig  tilfods  derhen  ledsagede  af  Studenter  og 
Borgere.  Alt  gik  vel,  om  der  end  af  og  til  fra  Mængden,  der 
naturligvis  fulgte  med ,  faldt  enkelte  kraftige  Bemærkninger. 
I  «Corsaren»  fremstilledes  Slesvigholstenerne  stedse  med  langt 
Haar  og  Skjæg,  hvad  Burschenschafterne  i  sin  Tid  gik  med, 
og  derfor  var  det  ikke  saa  underligt,  at  Frederik  Barfod,  der 
havde  Engel  under  Armen,  maatte  høre  Udbrud  som:  «Se  paa 
ham,  det  er  en  rigtig  Gavtyv. »  Man  forvexlede  ham  med 
Olshausen,  der  imidlertid  havde  glatraget  Ansigt,  medens 
Barfod  alt  dengang  var  i  Besiddelse  af  et  ualmindelig  frodigt 
Skjæg,  der  fik  Lov  til  at  voxe  frit.  En  Sikkerhedsvagt  af 
Studenter  forblev  foreløbig  i  Hages  Gaard,  og  da  Hage  selv 
fra  et  Vindue  tilraabte  Mængden,  at  Deputationen  nu  var  be- 
troet til  den  danske  Æresfølelses  Beskyttelse,  svarede  den  Ja 
og  fjernede  sig5. 

Samme  Dag  dannedes  det  nye  Ministerium,  i  hvilket  bl.  A. 
to  af  de  akademiske  Borgeres  Koryfæer  Orla  Lehmann  og 
D.  G.  Monrad  fik  Sæde.  Det  var  første  Gang  i  Danmarks 
Historie,  at  Mænd  blev  Kongens  Raadgivere  ene  og  alene 
i  Kraft  af  deres  Intelligens  og  uden  at  eje  Jordegods  eller  at 
have  gjennem vandret  Embedsstigen.  Den  Ene  var  Advokat  og 
den  Anden  Præst,  men  disse  Stillinger  havde  ikke  ført  dem  til 
Taburetten.  Endnu  for  kort  Tid  siden  havde  de  begge  op- 
traadt  ved  den  store  Studenterfest  i  Christiansborg  Slots  Ridehus, 
hvor  de  havde  talt  paa  de  Unges  Vegne,  og  hvor  særlig  Leh- 
mann ligesom  profetisk  havde  sagt:  «Nu  ere  vi  unge,  men  om 
et  Par  Decennier  ligger  vort  Fædrelands  Skjæbne  i  vor  Haand. 
Da  sidde  vi  i  Kongernes  og  Folkenes  Raad;  da  have  vi  vor 
anviste  Gjerning,  hver  i  sin  Kreds,  trindt  om  i  alle  Nordens 
Lande;  da  have  vi  alle  Midler  ihænde  til  at  fuldbyrde,  hvad 
vi  have  sat  os  som  vort  Livs  Opgave. » 

Der  gik  ikke  Decennier  men  kun  23/4  Aar,  før  Spaadommen 
slog  til.  Sexten  Aar  tidligere  havde  den  unge  Student  Leh- 
mann første  Gang  vakt  Opmærksomhed.  Hans  Talerstol  var 
da  Bænken  under  Linden  i  Regensgaarden,  senere  havde  han 
besteget  Studenterforeningens  Katheder,  og  medens  han  under 
Christian  VIII  havde  udvidet  sin  Virksomhed  til  Borgerre- 
præsentantsalen, Stændersalen  og  Hojesteretsskranken ,  havde 
han  stedse  holdt  Forbindelsen  vedlige  med  Ungdommen  i 
Akademicum  og  Studenterforeningen  og  havde  stadig  følt  sig 
som  dens  Apostel  og  som  dens  rette  Forsvarer. 

Men  den  gamle  Tids  Mænd,  der  ved  Begivenhederne  i 
1848  kun  blev  skubbede  lidt  tilside,  oprørtes  over,  at  disse 
Studenterpolitikere  og  Folk  fra  Gaden  skulde  blive  Ministre, 
og  der  dannede  sig  efterhaanden  den  Saga,  at  Ministrene  under 
Frederik  VII  først  gik  hen  i  Studenterforeningen  og  spurgte 
om  Ordre,  naar  de  skulde  tage  en  Bestemmelse.  Denne  Snak 
var  imidlertid  kun  Udtrykket  for  en  Mangel  paa  Forstaaelse  af 
de  forandrede  Forhold. 

Da  Kongen  nu  havde  et  Ministerium,    kunde   den   siesvig- 

holstenske  Deputation  faa  Svar.  Torsdag  den  23.  Marts  kjørte 
Medlemmerne  i  tre  Vogne  til  Slottet  ledsagede  af  en  Sikker- 
hedsvagt af  Studenter.  De  fik  Audiens  hos  Frederik  VII,  men 
da  det  trak  ud  med  Svarets  Affattelse,  maatte  de  igjen  begive 
sig  tilbage  til  Kronprinsessegade.  Hjemkjørselen  var  imidlertid 
farlig,  og  kun  Studenternes  og  Politiets  ivrige  Anstrengelser 
skyldtes  det,  at  Folkemassen  ikke  væltede  Vognene.  «Det 
var,»  skriver6  en  Forfatter,  der  har  behandlet  Martsdagenes 
Historie,  « forøvrigt  ikke  blot  med  Hensyn  til  Deputationens 
Sikkerhed  men  ogsaa  ved  andre  Lejligheder,  at  Studenterne  i 
disse  Dage  udfoldede  en  stor  Virksomhed.  Hvor  der  viste  sig 
nogen  Exaltation  blandt  de  i  Gaderne  eller  paa  Pladserne  for- 
samlede Folkehobe,  saa  man  jævnlig  Studenter,  kjendelige  ved 
det  hvide  Bind  om  Armene,  i  Aktivitet  for  at  berolige  Stem- 
ningen ved  fornuftige  Forestillinger. » 

Om  Morgenen  den  24.  Marts  kom  Bladet  « Dannevirke* 
fra  Haderslev  med  et  Referat  af  Forhandlingerne  paa  Mødet  i 
Rendsborg  den  18.  Marts.  Den  23.  om  Aftenen  saa  « Fædre- 
landet»  sig  kun  i  Stand  til  at  meddele,  at  Olshausen  havde 
søgt  at  paavise  Nødvendigheden  af  en  provisorisk  Regjering 
og  af  Slesvigs  Optagelse  i  det  tydske  Forbund,  og  at  Hans 
Kriiger  paa  Dansk  havde  protesteret  herimod.  « Dannevirkes 
berettede  imidlertid,  at  Olshausen  havde  sagt,  at  «den  danske 
Nation  er  et  dovent,  dorsk  og  usammenhængende  Folk,  der 
ved  sine  seneste  latterlige  Demonstrationer  har  tabt  al  Agtelse 
i  Europas  Øjne». 

Nu  blev  der  virkelig  Fare  for  de  slesvigholstenske  Herrer 
i  Kjøbenhavn.  I  en  Fart  spredtes  Efterretningen  om,  at  den 
Olshausen,  der  dumdristigt  havde  betroet  sig  til  det  danske 
Folks  Varetægt,  havde  forhaanet  det  paa  en  saa  uhørt  Maade, 
og  det  skulde  ikke  bidrage  til  at  dæmpe  Forbitrelsen-,  at  den 
bekjendte  kongelige  Skuespiller  N.  P.  Nielsen  med  sin  vel- 
klingende Stemme  gav  sig  til  midt  paa  Højbroplads  at  oplæse 
< Dannevirkers  Meddelelse  for  hvem,  der  vilde  høre  det.  Heldig- 
vis fik  et  af  de  ledende  Medlemmer  i   Studenterforeningen  ham 

stoppet,  men  der  kunde  let  være  sket  en  Ulykke,  dersom  Re- 
gjeringen  ikke  havde  truffet  saa  kloge  Forholdsregler,  at  Deputa- 
tionen blev  sikret  for  Fare.  Dens  Medlemmer  begav  sig  enkelt- 
vis om  Morgenen  Kl.  9  over  Volden  til  Christiansborg  Slot, 
hvorfra  de  senere  kjørte  over.  Gammelholm,  der  dengang  var 
aflukket  som  hørende  under  Marinen,  til  Nyhavn,  hvor  de  gik 
ombord  i  en  Færgebaad,  der  bragte  dem  ud  til  « Hekla »  paa 
Indrereden. 

Samme  Dag  blev  Kongens  Svar  til  Deputationen  og  hans 
Hilsen  til  Kjøbenhavns  Indbyggere  o ffen liggjorte.  Begge  disse 
Tilkjendegivelser  blev  modtagne  med  Jubel.  Om  Aftenen  drog 
ligesom  de  tidligere  Aftener  store  Skarer  rundt  i  Gaderne 
syngende  fædrelandske  Sange.  Kl.  87a  samlede  der  sig  en 
Mængde  Mennesker  mest  af  de  lavere  Klasser  udenfor  Studenter- 
foreningens Gaard  i  Boldhusgade,  hvor  de  raabte  Leve  for 
Studenterne.  En  af  Seniorerne  takkede  fra  et  Vindue  og  op- 
fordrede Folk  til  at  gaa  rolig  hjem,  men  de  begav  sig  forst 
over  paa  Slotspladsen,  hvor  de  sang  « Danmark  dejligst  Vang 
og  Vænge »  og  naturligvis  raabte  Hurra  for  Kongen.  Tilsidst 
fik  enkelte  af  de  nye  Ministre  ogsaa  deres  Hurraer. 

En  anden  Sværm  gav  Mode  i  Store  Kannikestræde  og 
vilde  ind  i  Regensgaarden,  men  da  Porten  ikke  blev  aabnet, 
opstillede  den  sig  udenfor  Læsestuens  Vinduer  og  raabte  Hurra. 
En  Regensianer  maatte  tilsidst  ogsaa  her  takke  Folket  for  dets 
overstrømmende  Elskværdighed. 

Hostrup  giver  i  sine  Erindringer7  følgende  Bidrag  til  Tidens 
Historie:  «Der  var  overhovedet  i  disse  Dage  og  mange  Dage 
derefter  en  mærkværdig  høj  Stemning  over  alle  Byens  Lag. 
Der  var  en  Alvor  og  en  Glæde,  en  Enighed  og  et  Broderskab, 
som  jeg  endnu  bliver  rørt  ved  at  tænke  paa.  Studenterforeningen 
var  næsten  altid  fuld  af  Mennesker;  ogsaa  Ikke-Studenter  kom 
derop  fra  Gaden,  fordi  man  trængte  saa  stærkt  til  at  tale 
sammen.  Det  skete  fiere  Gange,  at  vi,  fordi  vi  blev  for  mange, 
midt  om  Dagen  gik  op  i  den  store  Sal,  og  saaledes  blev  vi 
der  en  af  de  første  Dage  samlede  om  Hans  Kriiger,   der  havde 

været  med  i  det  Rendsborgske  Stændermøde  og  paa  Dansk 
var  traadt  op  for  Sønderjydernes  Ret  til  at  være  danske.* 

Fra  to  Sider,  hvor  man  ellers  ikke  saa  med  venlige  Øjne  paa, 
hvad  der  foregik  i  Martsdagene,  fik  Studenterne  de  mest  hædrende 
Vidnesbyrd  om  deres  Holdning.  Saaledes  skrev  « Berlingske 
Tidende »  den  25.  Marts:  « Stemningen  her  i  Byen  har  i  disse 
Dage  været  udmærket,  og  Folkets  rolige  og  ordenlige  Holdning 
kan  ikke  noksom  roses.  Studenterstanden  maa  ligeledes  prises 
for  den  Opofrelse  og  Udholdenhed,  hvormed  den  har  sørget 
for  Ordenens  og  Rolighedens  Opretholdelse  i  disse  Dage,  og 
den  skyldes  det  vist  meget,  at  Alt  er  gaaet  saa  godt  af. » 
Dernæst  bemærkede  Regensprovsten  i  sin  Dagbog:  «I  disse 
urolige  og  skjæbnesvangre  Dage  have  Regensianerne  som  Stu- 
denterne overhovedet  opført  sig  exemplarisk.  De  have  overalt 
bidraget  til  at  overholde  Ordenen  og  navnlig  ufortrødent  med- 
virket til  at  sikre  den  slesvigholstenske  Deputation.* 

Det  var  naturligvis  Studenterforeningens  Seniorat  og  ledende 
Medlemmer,  hvem  Æren  særlig  tilkom.  De  satte  hele  Organisa- 
tionen i  Værk,  de  uddelte  Ordrer,  de  holdt  Taler,  og  de 
vare  selv  tilstede  paa  Gader  og  Pladser,  hvor  deres  Nær- 
værelse kunde  være  til  Nytte.  Studenterforeningens  Lokale  var 
Hovedkvarteret,  der  stod  i  den  mest  levende  Vexelvirkning 
med,  hvad  der  foregik  ude  i  Byen.  Selv  Bræstrup  maatte 
erkjende,  at  Ploug  i  de  Dage  var  en  mægtigere  Mand  i  Kjø- 
benhavn  end  han  selv. 

Oprøret,  der  begyndte  med  den  provisoriske  Regjerings 
Indsættelse  om  Aftenen  den  23.  Marts  og  Rendsborgs  Over- 
rumpling næste  Dag,  blev  først  bekjendt  i  Kjøbenhavn  den  26. 
eller  rettere  den  27.,  thi  først  denne  Dag  fik  man  fuld  Besked. 
I  Forudfølelsen  af,  hvad  der  kunde  ske,  havde  Studenterne, 
som  vi  have  set,  alt  paa  et  Møde  den  18.  anmodet  Kongen 
om  at  maatte  blive  øvede  i  Vaaben.  Den  22.  sendte  den 
Komitee,  der  da  var  bleven  valgt,  Bud  til  Generaladjutanten 
for  Landetaten  med  Anmodning  om  at  maatte  gjøre  Vagt- 
tjeneste   i    Kjøbenhavn.      Næste  Dag    svarede   Major  Flensborg 

paa  den  nye  Krigsminister  Tschernings  Vegne,  at  denne  med 
Paaskjønnelse  vilde  gjøre  Brug  af  deres  Tilbud,  dersom  det 
skulde  blive  nødvendigt,  samt  at  der  om  meget  kort  Tid  vilde 
blive  givet  Bestemmelser  med  Hensyn  til  Studenternes  Vaaben- 
øvelser  og  deres  Anvendelse  til  Statens  Forsvar. 8  Allerede 
den  25.  fik  de  fra  Krigsministeriet  Meddelelse  om,  at  disse 
Øvelser  vilde  begynde  Mandag  den  27.  under  Ledelse  af 
Forstanderen  for  det  gymnastiske  Institut  Kapitain  N.  G. 
la  Cour. 

Efterretningerne  om  Begivenhederne  i  Hertugdømmerne 
bragte  overalt  i  Danmark  Fædrelandskærligheden  til  at  slaa 
ud  i  lys  Lue.  Begejstringen  kjendte  nu  ingen  Grænser,  og 
Alle  gav,  hvad  de  havde.  Studenterne  havde  Intet  at  ofre 
undtagen  sig  selv,  men  dette  Offer  bragte  de  i  fuldeste  Maal. 
De  meldte  sig  i  Massevis  paa  den  nu  oprettede  saakaldte 
Centralskole,  og  Adskillige  benyttede  sig  af  den  Tilladelse,  som 
Krigsministeren  gav  Bataillonerne  til  at  modtage  sex  Frivillige 
ved  hvert  Kompagni.  Nogle  af  disse,  saaledes  de  senere 
Literaturhistorikere  Kr.  Arentzen*  og  C.  Rosenberg,  fortrød 
det  dog  paa  Halvvejen,  da  de  snart  opdagede,  at  de  ikke 
vare  i  Besiddelse  af  de  legemlige  Kræfter,  der  behøvedes  til 
at  udholde  Marscher  og  Strabadser. 

De  Fornuftigere  gjennemgik  i  Centralskolen  et  Kursus  paa 
tre  Uger  og  vare  saaledes  noget  mere  øvede.  Idetmindste 
havde  de  dog  lært  at  skyde  et  Gevær  af.  Den  18.  April  af- 
gik det  første  Hold  af  disse  Frivillige,  mest  Studenter  og 
enkelte  Kunstnere,  sammen  med  3.  Bataillon  til  Krigsskue- 
pladsen. Studenterforeningen  gav  i  den  Anledning  Aftenen 
forud  en  lille  Fest  for  dem,  «hvor  den  ungdommelige  Livs- 
glæde, der  ofte  er  det  eneherskende  Element  i  Studenternes 
Samkvem,  fremtraadte  opløftet  i  en  højere  og  ædlere  Potens  ved 
den  alvorsfulde  Bevægelse,  der  laa  paa  Bunden  af  alle  Sjæle 
og  gav  Lystigheden  en  særegen  Kolorit ».10 

Samme  Eftermiddag  blev  Hostrup  lukket  inde  i  Seniorats- 

værelset  for  at   skrive  en  Vise,    hvad  han  ogsaa  gjorde.      Her 
tiltaler  han  bl.  A.  de  Bortdragende  saaledes: 

I  stille  Musasønner,  hvad  vil  I  vel  i  Krig, 

Hvor  aldrig  man  Gratierne  øjner? 

«Jo  Hæren,  vi  skal  slaa,  er  forlokket  ved  Svig, 

Og  Høvdingen  —  han  er  en  Løgner. 

For  Sandheden  som  Værn  vi  altid  rede  stod, 

Og  den  vil  nu  vi  ofre  vor  bedste  Draabe  BlodU 

Brødre,  drag  afsted, 

Og  Lykken  følge  med! 

Gaa  med  Mod  derhen, 

Og  kom  med  Mod  igjen! 
Og  lær  de  kloge  Tydskere,  hvad  rent  de  har  glemt, 
At  skjelne  mellem  Sandhed  og  Løgnen. 

Men  I,  som  sad  heroppe  og  skraalede  jer  r>r, 

Hvad  vil  I  da,  I  lystige  Fugle? 

«Jo  Fjenden  skal  nok  være  i  daarligt  Humør, 

Nu  vil  vi  ham  muntre  en  Smule. 

En  Tydsker  er  saa  trist  ved  det  lystige  Spil, 

Men  Dansken  han  er  munter,   hvor  det  gaar  farligst  til. » 

Brødre,  drag  afsted, 

Og  Lykken  følge  med  I 

Gaa  med  Sang  derhen, 

Og  kom  med  Sang  igjen ! 
Og  dersom   I  vil  have,  at  Tydskerne   skal  le, 
Saa  kildrer  dem   lidt  med  Bajonetten ! 

Ja  lad  os  se,   I  narre  dem  lystigt  April, 

Og  det,   før  det  bliver  for  silde! 

Til  Rendsborg  er  de  rendt,   lad  dem  kile  til  Kiel 

Og  lige  i  Favnen  paa  Bille! 

De  Danmark  vil  beklippe,   men   blive  de  til  Nar, 

Saa  bliver  Danmark  dobbelt  saa  stort,  som  før  det  var. 

Drag  da  rask  afsted, 

Og  Lykken  følge  med! 

Gaa  med  Mod  derhen, 

Og  kom  med  Sejr  igjen! 
Og  lær  de  gode  Tydskere  at  have  Respekt 
For  Danmark  og  de  danske  Studenter! 

Digteren  har  senere  kaldt  disse  Vers  for  overmodige,   hvad 
der  kan   være  ganske   rigtigt,    men   de   vare   i   ethvert  Tilfælde 

betegnende  for  Stemningen  i  April  1848  før  Slaget  ved  Slesvig. 
Man  troede  ikke,  at  Tydskland  vilde  gribe  ind,  og  man  var 
overbevist  om,  at  man  nok  skulde  faa  Bugt  med  Slesvig- 
holstenerne. 

Den  Skare,  der  drog  bort  den  18.  April,  marscherede 
Paaskelørdag  fra  Flensborg  til  Slesvig,  hvor  den  ankom  Paaske- 
morgen den  23.  Kl.  4.  Et  Par  Timer  efter  blev  de  Frivillige 
fordelte  til  Bataillonerne.  Botanikeren  C  lir.  Vaupell  meldte 
sig  med  tre  andre  Studenter,  hvoriblandt  Gerhard  Ploug  og 
V.  Hartvigsen  (senere  Formand  for  Vaabenbrødrene  i  Kjøben- 
havn  og  Justitsraad)  ved  1.  Bataillon,  hvis  Chef  Oberstlieutenant 
Olaf  Rye  modtog  dem  med  de  Ord:11  «Det  er  mig  en  sand 
Ære,  at  De  har  valgt  min  Bataillon,  og  jeg  skal  vise  mig 
denne  Tillid  værdig. »  Saaledes  tiltalte  en  Officer  af  den 
gamle  Skole  i  1848  de  saakaldte  «Frifødte»,  som  ikke  be- 
høvede at  blive  Soldater.  Nogle  Timer  senere  begyndte  Preus- 
sernes Angreb,  og  under  Kampen  mod  de  preussiske  Garde- 
batailloner  paa  Dannevirkes  Vold  blev  baade  Ploug  og  Vaupell 
haardt  saarede  og  maatte  derefter  døje  et  langt  Sygeleje. 
Den  Sidstnævnte  mistede  sin  venstre  Arm.  Hartvigsen  slap 
bedre  fra  Ilddaaben  og  nævnedes  blandt  dem,  der  under  Stormen 
paa  Annettenhohe  « udmærkede  sig  ved  sine  træffende  Skud  og 
sin  sorgløse  Munterhed*. 

Næste  Dag  under  2.  Jægerkorps'  Kamp  i  Oversø  Mose 
udmærkede  de  Frivillige  Cand.  theol.  &  Stud.  jur.  P.  Brix  og 
den  2oaarige  Student  Chr.  Falbe  sig  og  hædredes  begge  med 
Dannebrogsmændenes  Kors.  Den  Første  er  nylig  gaaet  af 
som  Borgmester  i  Frederikssund,  og  den  Sidste  døde  i  1896 
som  forhenværende  dansk  Gesandt  i  London. 

Det  var,  som  vi  have  set,  ikke  alene  unge  Studenter,  der 
meldte  sig  til  Kampen  for  Fædrelandet,  men  ogsaa  ældre 
Akademikere,  der  havde  taget  deres  Embedsexamen,  saasom  de 
theologiske  Kandidater  C.  Gorm,  T.  Thanning,  Johan  Grundt- 
vig, Paul  Dorph,  H.  Bohr,  I.  C.  G.  Schleppegrell,  M.  Steen- 
strup,     A.     V.    Kjændff,    E.    I.    Wohnsen,     to    Brødre    Møller, 

L.  Thurah,  de  juridiske  Kandidater  M.  Monrad,  C.  Ussing  og 
5.  W.  van  Brackle  og  de  polytekniske  Kandidater  Magister 
A.  Steen  og  E.  Bruun,  begge  forhenværende  Seniorer  i 
Studenterforeningen.  Steen  var  i  1848  32  Aar  gammel  og 
Bruun   30. 

Af  senere  bekjendte  Mænd,  der  i  1848  som  Studenter  gik 
med  i  Krigen,  skulle  vi  nævne  de  tre  medicinske  Professorer 
C.  Reisz,  A.  Stadfeldt  og  C.  With,  den  juridiske  Professor 
A.  Aagesen,  Professor  i  de  nordiske  Sprog  Svend  Grundtvig, 
Professor  i  Zoologi  C.  F.  Lutken,  Birkedommer  i  Kronborg 
vestre  Birk  L.  Hammerich,  Distriktslæge  i  Mariager  Th.  Liebe, 
Jægermester  /.  W.  Saxtorph,  Borgmester  i  Korsør  N.  P.  C.  M. 
Sylow,  Etatsraad  Godsejer  /.  C.  F.  Eckardt,  Baron  Henrik  Stampe 
til  Stampenborg,    Baron  Erik  Rosenørn- Lehn  til  Lehn  o.  s.  v. 

I  Juli  og  September  1848  blev  ikke  mindre  end  54  Kan- 
didater og  Studenter  udnævnte  til  Secondlieutenanter  i  Krigs- 
reserven,  og  ikke  faa  af  dem  gik  senere  over  i  Linien,  saaledes 
den  theologiske  Student  C.  F.  Thomsen,  senere  Krigsminister. 
Mange  faldt  paa  Valpladsen.  Det  er  næppe  muligt  at  faa  Rede 
paa  Antallet,  men  i  hver  større  Kamp  var  der  altid  Studenter, 
der  døde  Heltedøden. 

En  af  de  Studenter,  der  ikke  maatte  komme  med  i  1848, 
nemlig  Johannes  Helms ,  har  givet  følgende  stemningsfulde 
Billede  af  de  Dage,   da  vore  Tropper  drog  i  Krig:15* 

«Vore  Jenser  med  de  stumpede  røde  Trøjer,  hvem  man 
havde  vænnet  sig  til  at  betragte  som  et  unyttigt  og  kostbart 
Legetøj  for  Kongen  og  Prinserne,  vore  Officerer,  der  af  Mange 
og  ikke  mindst  i  Studenterverdenen,  holdtes  for  alt  Andet  end 
brugbare  i  Krig,  saas  nu  pludseligt  i  et  andet  Lys.  Snart  saa 
man  større  og  mindre  Afdelinger  med  fuld  Oppakning  rede  til 
at  drage  i  Felten  færdes  i  Gaderne,  overalt  hilste  med  Jubel 
med  Tillid  og  Haab.  .  .  Snart  saa  man  de  « Frivillige »  paa 
Gaderne.  I  Begyndelsen  var  det  mest  Studenter,  der  meldte 
sig  for  at  drage  i  Krigen,  men  snart  kom  de  i  Hundredevis  af 
alle   Samfundsklasser.      Mange    af  mine    Venner    og    Bekjendte 

trak  i  den  røde  Trøje,  og  snart  begyndte  der  at  blive  øde 
i  Studenterforeningen,  paa  Regensen  og  andre  Steder,  hvor 
Studenterne  plejede  at  ses  i  større  Antal.  De  vare  i  Krigen 
i  Flokkevis.  Da  begyndte  det  svært  at  trække  i  mig  med. 
Jeg  skrev  derom  hjem,  men  min  Fader  var  fornuftig  nok  til  at 
sige  nej.  Det  var  næppe  uden  Grund,  at  han  ikke  troede  mig 
i  Besiddelse  af  Alvor  nok  i  Sindet  til  at  indlade  mig  paa  at 
tage  en  saa  alvorlig  Beslutning,  og  desuden  var  jeg  næppe 
legemlig  stærk  nok;  det  var  strengt  nok  for  mig  et  Aar 
senere.  Jeg  fik  den  Besked:  «Tag  din  Anden  Examen  iaar; 
have  vi  Krig  endnu  til  næste  Aar,  saa  i  Guds  Navn.»  Altsaa 
blev  jeg  hjemme.  Men  i  Krigen  havde  vi  vore  Tanker.  Hvor 
ofte  fulgte  jeg  ikke  snart  en  Enkelt,  snart  en  Flok  Kammerater 
til  Toldboden  eller  til  Banegaarden!  Og  naar  saa  Afdelingen 
kom  marscherende ,  naar  «den  tapre  Landsoldat«  klang  fra 
Geledderne,  naar  vi  viftede  med  Tørklæder  og  Huer,  naar 
Toget  satte  sig  i  Gang,  naar  Hurraerne  tabte  sig  i  det  Fjerne, 
og  man  endelig  gik  hjem  —  hvor  var  man  da  ikke  tilovers? 
Hvor  kunde  jeg  da  ikke  snige  mig  hjem  og  misunde  dem 
derovre?  Femogtyve  Aar  senere  sang  jeg  ved  vort  Studenter- 
jubilæum : 

Kan  du  huske,  da  Trommerne  lød, 
Da   du    kaldtes  til  Alvor  og  Møje, 
Og  du  trak  i   den  stumpede  Trøje 
For  at  kæmpe  paa  Liv  og  paa  Død  ? 
Kan  du  huske  den  jublende  Klang? 
O,  hvor  strengt  da  at  blive  tilbage, 
Naar  vi  saa  Kammeraterne  drage 
Kjækt  afsted  med  Soldaternes  Sang! 

Næste  Aar  slog  Forløsningens  Time  for  Helms.  Han  var 
med  ved  Fredericia  og  ved  Isted  i  1850,  hvor  han  tjente  sit 
Dannebrogskors. 

Begivenhederne  i  Kjøbenhavn  vakte,  som  man  kan  forstaa, 
et  overordentligt  Røre  blandt  den  akademiske  Ungdom  i  Lund, 
Upsala  og  Kristiania.  Den  23.  Marts  om  Middagen  blev 
det  gjennem  private  Breve  bekjendt  i  Lund,  at  Martsministeriet 

var  dannet,  og  allerede  Kl.  6  samlede  Studenterne  sig  paa 
Lundegaarden,  hvor  Docent  G.  Ljunggreen,  den  senere  bekjendte 
Professor  i  Æsthetik,  gav  en  kort  Fremstilling  af,  hvad  der  var 
foregaaet  i  Kjøbenhavn,  og  sluttede  med  at  udbringe  et  Leve 
for  Danmark.  Efterat  de  derpaa  havde  sunget  « Længe  var 
Nordens »,  marscherede  de  gjennem  Gaderne  til  Marseillaisens 
Toner.  Om  Aftenen  holdt  de  et  improviseret  Gilde,  ved 
hvilket  baade  Ljunggreen  og  Magister  A.  Lysander  talte  for 
Danmark  og  Friheden. 

En  Uges  Tid  efter  samlede  Studenterne  sig  paany  og  ved- 
tog følgende  Adresse, 13  som  de  sendte  til  Studenterforeningen 
i  Kjøbenhavn. 

i  Efterretningen  om  den  Forandring,  der  er  foregaaet  i  Eders  Fædreland, 
har  gjort  et  mægtigt  Indtryk  paa  os.  Den  ærerige  Andel,  I  have  havt  deri,  har 
vakt  vor  Beundring,  og  vi  føle  os  med  Rette  stolte  over  at  have  Lov  til  at 
kalde  Eder  for  Brødre.  Enhver  Udvikling  i  national  Henseende  indenfor  et  af 
de  skandinaviske  Folk  er  en  Vinding  ogsaa  for  de  andre,  thi  den  fører  et  Trin 
nærmere  til  det  fælles  Maal,  nemlig  Skandinaviens  Optræden  i  det  europæiske 
Folkeforbund  som  en  Magt,  hvis  Stemme  forlanger  at  høres.  Det  er  saaledes 
ogsaa  vor  Sag,  som  I  have  kæmpet  for,  og  vi  skynde  os  med  at  bevidne  Eder 
vor  varme  Deltagelse.  Haarde  Tider  forestaa.  Hvad  Fremtiden  bærer  i  sit  Skjød, 
vide  vi  ikke.  Men  hvorledes  denne  Fremtid  end  kommer  til  at  se  ud,  saa  er 
der  dog  Eet,  vi  sikkert  kunne  stole  paa,  nemlig,  at  det  Forbund,  vi  have  knyttet 
under  de  glade,  sollyse  Dage,  ej  skal  tage  Skade  i  de  mørke  Tider.  Vi  føle, 
at  Eders  og  vor  Fremtid  er  fælles,  og  vi  sende  Eder  derfor  vore  varme  Ønsker 
om,  at  det  Værk,  som  ogsaa  I  i  Eders  Egenskab  af  Fædrelandets  sande  Sønner 
have  lovet  at  vie  Eders  Kræfter,  maa  lykkes.  Lev  vel!  Gud  være  med  Eder 
og  Eders  Sagb 

Samtidig  hermed  indløb  en  Skrivelse  fra  de  medicinske 
Studenter  i  Lund  til  Studenterforeningens  Medlemmer. 14  De 
tilbyde  heri  deres  Personer  og  deres  Tjeneste,  dersom  det  Rygte 
taler  sandt,  at  den  danske  Hær  mangler  unge  Hjælpelæger. 
De  forlange  kun  at  tjene  under  ældre,  erfarne  Lægers  Vejledning. 
Saalænge  deres  eget  Fædreland  ikke  gjør  Krav  paa  dem,  ville 
de  holde  sig  rede  til  at  afgaa  «for  iblandt  Eder  Brødre,  sammen 
med  hvilke  vi  længe  have  havt  et  fælles  Skandinavien  i  Ideens 
Verden,  nu  at  være  Vidne  til  dets  Sejr  i  Virkeligheden ». 

Senioratet  takkede15  Lundenserne  for  deres  Deltagelse  i 
Danmarks  Skjæbne,  og  det  betragtede  deres  Henvendelse  som 
«et  nyt  kjært  Vidnesbyrd  om,  at  det  Venskab  er  stærkt,  som 
tidligt  lod  Afstanden  mellem  Lundegaard  og  Axelstad  forsvinde*. 
Til  de  medicinske  Studenter  skrev  Senioratet  dernæst,  at  det 
ikke  for  Øjeblikket  var  nødvendigt  at  ty  til  deres  gode  Hjælp, 
da  der  havde  meldt  sig  et  langt  større  Antal  danske  Læger, 
end  Hæren  for  Øjeblikket  havde  Brug  for.  Det  havde  imidler- 
tid «i  høj  Grad  været  os  kjært  at  modtage  dette  Bevis  paa, 
at  Eders  Handlinger  troligen  ville  svare  til  den  vennehulde  og 
højhjertede  Tale,  som  vi  ere  vante  til  at  høre  fra  Eder». 
Samtidig  greb  Senioratet  Lejlighed  til  at  meddele  Brødrene  i 
Lund,  at  der  under  de  nuværende  politiske  Forhold  ikke  kunde 
være  Tale  om  at  deltage  i  et  skandinavisk  Studentermøde  i 
Kristiania  i  Sommeren    1848. 

Et  Par  Dage  efter,  at  Studenterforeningen  havde  modtaget 
Lundensernes  Hilsen,  indløb  følgende  Henvendelse  fra  de  norske 
Studenter: 

«  Brødre! 

c  Midt  iblandt  Budskaberne  om  de  skjæbnerige  Begivenheder,  der  nu  foregaa 
i  Eders  Hjem,  erfare  vi  Eders  Erklæring  om,  at  I  formedelst  Tidens  Krav  ikke 
troede  at  kunne  gjæste  os  i  Sommer. 

« Dette  havde  altsaa  været  Eders  Tanke.  Og  det  skulde  have  været  os 
saa  kjært  at  møde  Eder  paa  vor  Strand  og  føre  Eder  ind  i  vor  tarvelige  Simpel- 
hed. Vi  vilde  saa  gjerne  dvæle  med  Eder  ved  Fortidens  Minder  og  knytte  det 
ungdommelige  Venneforbund  ind  i  det  Nærværendes  Alvor  og  nære  og  styrke  et 
glad   Fremtidshaab  for  Nordens  beslægtede   Folk. 

<Nu  se  vi  Eder  maaske  ikke  hos  os  i  Sommer.  Men  følger  I  da  det 
hellige  Kald!  Og  det  skal  ikke  angre  os,  om  den  til  Mødet  bestemte  Tid  mere 
vies  til   Aarvaagenhed  og  Handling  end   til   festlig  Tale  og  Sang. 

»Der  lød  Jubel  i  Norge,  da  det  forkyndtes,  at  det  danske  Folk,  vort 
Frændefolk,  stod  i  de  frie  Staters  Række.  Og  saameget  trøstigere  tilønske  vi 
Eder  at  maatte  skue  Eders  Fædrelands  varige  Lykke,  som  vi  hos  Eder  har  set 
det  i  vore  Dage  sjældne  Syn  af  et  ædelt  Folk,  hvis  Skjold  i  Striden  var  Troen 
paa  Sandhedens  Magt,  hvis  Sejrsvaaben  var  Overbevisningens  Ord.  Saadanne 
Sejre  skulle  være  Nordens  Storhed. 

«Men  der  føres  nu  en  Alvorsdyst  om  Danmarks  og  Nordens  gamle  Grænse, 
og  vi  vente  en  Sejr  endnu,  vunden  enten  med  højmodig  Forsonligheds  eller,  om 
saa  maa  være,  med  Retfærdigheds  Sværd,  for  Nationalitetens  hellige  Sag.  Indtil 
da  ledsager  vor  varmeste  Sympathi   det   Folks  Skjæbne,  hvis  Sønner  I   ere. 

«Vi  se  Eder,  Brødre,  med  brændende  Sind  og  enig  Alvor  forenede  med 
dem,  der  ville  vaage  og  lide  for  Fædrelandets  Velfærd.  Der  forestaar  Eder 
maaske  Smerte  og  Møje.  Vider  da  i  saadanne  Timer,  at  Kammerater  og  Venner 
mindes  Eder  med  Deltagelse  og  Haab !  Og  tør  vi  tro,  at  paa  Fredens  og  Ærens 
og  den  lovfæstede  Friheds  Dag  skal  Eders  Glæde  forhøjes  ved  Tilraabet  fra 
Norge  om  Tak  og  Pris  for  dem,  der  led  og  stred  for  Danmarks  Ret  og  Nordens 
Ære.  En  fælles  Jubel  skal  hilse  den  nye  Tid,  hvis  Morgenrøde  allerede  hviler 
over  det  dejlige  Danmark. 

«Give  Gud,  at  I  i  en  god  Stund  maa   modtage  denne  vor  broderlige  Hilsen! 

Kristiania,  den  3.  April   1848. 

I  det  norske  Studentersamfund  og  paa  dets  Vegne 
Eilert  Sundt.      M.  J.  Monrad.      Carl  Birch.      Mart.  Nissen,      yens  A.  Holmboe. » 

Den  6.  April  holdt  Upsala  Studenter  en  skandinavisk  Fest. 
Her  optraadte  bl.  A.  Magister  August  Sok/man,  senere  be- 
kjendt  som  « Aftonbladet  »s  Redaktør,  og  holdt  en  begejstret 
Tale  for  Broderlandet  imod  Syd  og  for  dets  unge  Frihed.16 
Han  gjorde  bl.  A.  opmærksom  paa  Danmarks  og  hele  Skandi- 
naviens kritiske  Stilling.  «Uvenner»,  sagde  han,  «true  fra 
Øst,  Germanismen  truer  i  Syd  og  vil  rive  Slesvig  bort  fra 
Danmarks  Hjerte  og  forvandle  Skjoldungernes  gamle  Konge- 
krone til  et  Par  tydske  Admiralsepauletter.»  Han  sluttede  sin 
højstemte  Tale  med  at  tage  det  Løfte  af  Studenterne,  at  de  «i 
Liv  og  Død  vilde  hjælpe  de  danske  Brødre »,  hvorpaa  den 
store  Forsamling  istemmede  « Længe  var  Nordens*.  Selv  drog 
han  umiddelbart  derefter  afsted  for  at  indtræde  som  Frivillig  i 
den  danske  Hær. 

Efter  ham  optraadte  Digteren  Johan  Nybom,  der  med 
vældig  Røst  fremsagde  et  Digt,  hvori  det  bl.  A.  hed: 

Strid  Danmark  dina  heligt  dyra  strider! 
Din   sak  ar  råttvis,   dårfor  ar  den  stark. 
Om  an  ur  tusen  sår  du  bloder,   —  lider, 
Du  skall  ej  lemna  bort  en  fots  bredd  mark, 
Så  ar  vår  tro,   —  Dig  alla  svenskar  mana: 
Bred  ofver  Slesvig  Skandinaviens  fana ! 

Samme  Aften  besluttede  man  at  afsende  en  Adresse  til  de 
danske  Studenter.      Den  lød  saaledes: 

^Kjøbenhavns  Studenter! 

cDanske  Brødre!  Stridsraabet  har  lydt!  Kampen  er  begyndt  for  Skan- 
dinavien og  dets  Ukrænkelighed!  Ligesom  I  altid  have  været  mellem  de  Forreste 
blandt  Eders  Medborgere  til  med  Ord  og  Handling  at  forfægte  Frihedens  og 
Fædrelandets  hellige  Sag,  saaledes  have  I  ogsaa  nu  hævdet  denne  ærefulde  Plads, 
idet  I,  da  Fædrelandet  var  i  Fare,  have  skyndt  Eder  med  at  tilbyde  det  Eders 
Ungdomskraft  og  Eders  Blod. 

4  Vi  lykønske  Eder  til,  at  I  paa  denne  Maade  have  vist  Verden,  at  den 
Begejstring,  som  1  saa  mange  Gange  højt  og  lydeligt  have  lagt  for  Dagen,  ikke 
har  været  tomme  Ord.  Vi  ere  endnu  mere  end  nogensinde  stolte  over  det 
Fostbrødrelag,  vi  have  indgaaet  med  Eder;  vi  glæde  os  over,  at  I  i  ikke  ringe 
Grad  have  bidraget  til,  at  Danmark,  Eders  Moder,  har  tilkæmpet  sig  en  Plads 
blandt  Europas  frie  Folk,  at  I  kraftigt  have  medvirket  til,  at  Fædrelandet  har 
faaet  en  fri  og  folkelig  Statsforfatning,  til  hvilken  Eders  ædle  Folk  gjennem  sine 
nordiske  daadrige  Aner,  gjennem  sin  aandelige  Udvikling  og  høje  Oplysning 
saa  længe  har  gjort  sig  fortjent.  Selv  om  Farer  rejse  sig  fra  mange  Sider,  om 
og  et  stort  Folk,  ført  bag  Lyset  gjennem  et  forræderisk  Partis  mangeaarige 
Paavirkning,  nu  synes  truende  at  vende  sig  mod  Eder,  saa  haver  Fortrøstning  til 
Eders  retfærdige  Sag  og  Eders  Mod,  og  1  skulle  med  Himlens  Hjælp  hjembære 
en  herlig  Sejr. 

«Vi  ønske  Eder  til  Lykke  med  den  Ære,  I  nu  skulle  vindel  Vore  inder- 
ligste Ønsker,  vore  varmeste  Bønner  følge  Eder  i  den  hellige  Kamp  for  Friheden 
og  Fædrelandet!  Vi  kunde  ønske,  at  vi  paa  en  kraftigere  Maade  end  gjennem 
Ord  vilde  have  været  i  Stand  til  at  lægge  vor  Deltagelse  for  Eder  for  Dagen, 
men  maaske  slaar  snart  den  Time,  da  vort  Mod  bliver  sat  paa  Prøve  i  en  hellig 
Krig  mod  udenlandsk  Barbari;  i  saa  Tilfælde  vilde  vi  da  ogsaa  faa  Lejlighed 
til  for  Alvor  at  vise,  at  vi  ikke  ere  vanslægtede  fra  vore  Fædre,  men  at  vi  ere 
rede  til  med  Mod  og  Lyst  at  ofre  Liv  og  Blod  for  Sverige  og  Skandinavien.  Vor 
Sag  bliver  da  Eders,  ligesom  Eders  Sag  nu  er  vor. 

<Gud  være  med  Eder  og  Skandinavien! 

«Leve  Danmark! 

iLeve  dets  folkelige  Regjeringl 

tLeve  Kjøbenhavns  Studenter! 

Paa  Brodervis 
Upsala  Studenterkorps.« 

Ligesom  Lunds  Studenterkorps  strax  i  de  første  Dage  i 
April  udsendte  et  kraftigt  Opraab  til  det  svenske  Folk  til 
Fordel  for  Danmarks  Sag,  saaledes  søgte  Upsala  Studenter, 
efterat  de  havde  modtaget  Efterretningen  om  Slaget  ved 
Slesvig,  at  vække  Begejstring  blandt  deres  Landsmænd  for 
Broderfolket  mod  Syd. 


269 

Lundenserne  gjorde  sig  til  Tolk  for  de  Følelser,  der  den- 
gang besjælede  Skaaningerne.  Overalt  i  Skaane  hørte  man  kun 
Udbrud  af  Utaalmodighed  over,  at  Kongen  ikke  alt  havde  givet 
Tropperne  Ordre  til  at  marschere  afsted  for  at  hjælpe  Danskerne. 
<Danmark»  hed  det  i  Opraabet  fra  Lund,  «kæmper  en  Kamp  paa 
Liv  og  Død.  Tydsklands  Overmagt  truer  med  at  opsluge  de 
tapre  men  faatallige  Skarer.  Paa  dansk  Jord  vil  man  knuse 
den  danske  Nationalitet.  Men  dansk  i  Forening  med  svensk 
og  norsk  Nationalitet  danne  jo  i  Forening  den  skandinaviske.* 
Senere  hedder  det:  «Vi  vide,  at  vi  kun  betyde  lidet,  gjør 
derfor  vor  hellige  Sag  til  Eders!  Lægger  ikke  længer  Baand  paa 
Eders  Følelser,  men  forener  Eders  Røst  med  vor,  hvor  ube- 
tydelig den  end  er,  saa  at  det  maa  blive  kundgjort  for  Alle, 
at  det  svenske  Folk  ej  med  Ligegyldighed  ser  paa,  at  de 
Danske  gaa  under.  .  .  .  Det  er  haardt  at  se  Ødelæggelsen  true 
Idealer,  som  vi  med  ungdommelig  Livlighed  have  troet  paa, 
og  det  er  oprørende  for  os,  at  vi  ikke  kunne  indfri  et  givet 
Løfte ». 

Upsalensernes  Opraab  lød  saaledes: 

Til  det  svenske  Folk! 

«Det  er  ikke  længe  siden,  de  første  Forsøg  gjordes  paa  mellem  Nordens 
Folk  atter  at  knytte  det  Baand,  som  blev  opløst  i  Mørkets  og  Selviskhedens 
Dage.  Disse  Forsøg  gjordes  af  Studenter,  og  de  lykkedes,  thi  det  var  ej  nogen 
flygtig  Vind,  som  drev  dem  ud  paa  Havet  for  at  søge  hverandre,  men  den  kraftige 
Aand,  der  udstrømmede  fra  en  stor  Idee.  Dengang  var  Ideen  deres,  men  nu 
tilhører  den  hele  Nationen.  Studenterne  ere  derfor  .berettigede  til  at  være  de 
Første,    naar  det  gjælder  om  at   fremme  denne  Idee. 

«Men  det  er  ikke  Nok  hermed.  De  have  givet  deres  <*Ja»  og  deres  Løfte 
om  at  gjøre  Alt  for  at  holde  Ideen  i  Hævd.  »Lover  De,  at  vi  ville  holde 
sammen,  indtil  vi  have  frelst  vort  Fædreland?  Veed  De,  at  Deres  Fædreland  er 
ikke  denne  eller  hin  Egn  men  det  hele  store  skandinaviske  Norden?  Veed  De, 
at  et  saadant  «Ja»  er  et  helligt  Løfte,  hvormed  ingen  ærlig  Mand  letsindigen 
tør  lege  —  et  helligt  Løfte,  for  hvilket  De  sætter  i  Pant  Deres  Manddoms  Ære 
og  Deres  Sjæls  Fred?*  —  Paa  disse  Ord  svarede  Nordens  Studenter  i  1S45  et 
«Ja»,  der  var  kraftigt  nok,  og  som  kom  fra  det  Inderste  i  Sjælen,  saa  at  det  i 
nærværende   Stund  kan  gjenlyde  overalt  i  hele  Norden. 

j  Studenterne  ere  derfor  netop  forpligtede  til  at  gaa  i  Spidsen  for  hvert 
Foretagende,   der  fremmer  den  skandinaviske  Idee. 

cDet  er  paa  Grund  heraf,  at  Upsala  Studenterkorps  nu,  da  Danmark  kæmper 
en  Kamp  paa  Liv  og  Død  for  sin  Nationalitet  og  sin  Selvstændighed,  udsender 
en  Opfordring  til  hver  svensk  Medborger  om  efter  Evne  at  bidrage  til  at  fremme 
en  Sag,  der  er  vor,  samtidig  med  at  den  er  vore  Brødres.  Penge  ere  ogsaa 
Vaaben,  og  man  trænger  altid  til  dem,  naar  man  kæmper  med  Overmagten.  Vel 
er  den  svenske  Fattigdom  stor,   men  den  er  ikke  større  end  den  svenske  Ære.» 

I  Maj  gav  Upsalasangerne  Koncerter  i  Stockholm,  ved 
hvilke  de  tjente  9,000  Kroner,  hvoraf  en  Del  blev  anvendt  til 
Ekvipering  af  de  Studenter,  der  rejste  som  Frivillige  til  Danmark. 
Resten  sendte  Komiteen  til  den  danske  Gesandt.  Ved  en  af 
disse  Koncerter  blev  der  deklameret  et  Digt  af  Nybom,  hvori 
han  anraaber  om  Hjælp  for  Danmark.    Det  hedder  her  bl.  A. : 

«Vi   ropa  hjalp  for  detta  folk,   som   bloder 
Och  stupar  for  en  sak,  som  och  ar  vår; 
« Hjalp !»   ropa  med  oss  tusen   danske  broder. 
«Hjalp»   hviska  sakta  tusen  tappres  sår. 


Man,   pengar,   vapen   —   lågg  som   offer  neder, 
Du  svenska   folk,   på   Danmarks  offerhardls 

I  de  første  Dage  af  Maj  afrejste  to  Studenter  fra  Upsala 
som  Frivillige  til  Danmark,  og  flere  fulgte  efter,  saa  at  An- 
tallet voxede  til  15.  Da  man  forestillede  Aug.  Sohlman,  at 
han  kunde  gavne  den  danske  Sag  mere  ved  at  blive  hjemme 
og  skrive  om  den,  svarede  han:  «Jeg  har  talt  saa  meget,  at 
jeg  anser  mig  forpligtet  til  at  handle.  »,17  Dette  Svar  minder 
om  den  Udtalelse,  en  dansk  Student,  der  ogsaa  gik  med  som 
Frivillig,  fremkom  med  til  P.  Hjort,  nemlig:18  «Vel  bør  vi 
Dannede  fremfor  Andre  stille  os  i  Soldaternes  Rækker,  thi  vi 
have  i  lang  Tid  ved  vor  Tale  opflammet  den  jævne  Borger,  at 
han  nu  virkelig  er  betagen  i  den  Grad,  at  han  uvilkaarlig  hen- 
rives.* Iblandt  Studenterne  fra  Lund  kan  nævnes  Stud.  theol. 
A.  I.  Afzelius,  Digterens  Brodersøn,  der  ved  Studentermødet  i 
1845  havde  skrevet  en  smuk  Sang.  Efter  at  have  deltaget  i 
Krigen    i    1848    udnævntes   han   den   1.  September   til   Second- 

lieutenant  i  Reserven.  Blandt  de  frivillige  Normænd  fortjener 
særlig  at  fremhæves  Cand.  jur.  G.  A.  Krohg,  «den  danske 
Sags  varmeste  og  utrætteligste  Ven»,  der  gjorde  Tjeneste  som 
Menig  ved   10.   lette  Bataillon. 

Baade  i  Lund  og  Upsala  opgav  Studenterne  at  holde  den 
sædvanlige  Fest  den  1.  Maj  og  sendte  den  Sum,  de  havde 
villet  ofre  derpaa,  til  de  Faldnes  Efterladte  og  de  Saarede  i 
Danmark. 

Efterat  kjøbenhavnske  Borgere  den  17.  Maj  havde  holdt 
en  Fest  i  Kasino  for  ca.  60  svenske  og  norske  Frivillige,  ved 
hvilken  Lejlighed  bl.  A.  Ministrene  Lehmann  og  Tscherning 
talte,  havde  Studenterforeningen  to  Dage  senere  indbudt  en 
Snes  af  disse,  der  vare  Studenter,  til  en  Skovtur  til  Dyrehaven. 
«Denne  smukke  lille  Fest»,  skriver  « Fædrelandets,  «der  be- 
gunstigedes af  det  herligste  Vejr,  fremlokkede  et  rigt  Maal  af 
ungdommelig  Glæde,  uden  at  denne  dog  udelukkede  eller  over- 
vældede den  alvorlige  Stemning  og  højhjertede  Begejstring,  som 
Fædrelandets  Fare  har  vakt  i  alle  Aldere  og  Stænder,  og  som 
de  trofaste  nordiske  Brødres  selvopofrende  Forsæt  har  maattet 
give  end  renere  og  stærkere  Udtryk. » 

Ved  Festmaaltidet  i  Klampenborg  Koncertsal  blev  Ploug  s 
Sang  «Her  slaar  Bøgen  ud  sin  Skjærm»  sungen.  Flet  Digteren 
mindedes  Festen  under  Studentermødet  i  1845  netop  paa 
samme  Sted,  kunde  han  med  Rette  sige: 

Her  det  var  i  denne  Lund, 

At  den  tredelte  Stamme  slog  Grenene  sammen, 

Da  i  hin  Midsommerstund 

Først  vi  mødtes  i  jublende  Gammen. 

Da  blev  uden  Svig  og  Skrømt 

Af  Nationerne  Fostbrødreløftet  beseglet, 

Da  blev  Haabets  Bæger  tømt, 

Hvori  Mindernes  Solglans  sig  spejled. 

Tregang'   sig  drejet  Aarets   Rund 

Alt  siden  hin   Midsommerstund, 

Og  nu  vorder  Løftet  løst: 

Tankens  Vaar  følger  Gjerningens  Høst. 

Thi  som  Dug  paa  Nordens  Fjeld 

Drypped  Blodet,   der  svam  over  Dannebods   Dige, 

Og  der  sprang  af  haarden  Hel 

Frem  et  Folkenes  Liv  uden  Lige, 

Og  der  lød  et  enigt  Kor: 

«Vi  vil  hjælpe  og  frelse  den  blødende  Granden! 

«Vi  vil  holde  givet  Ord  I 

»Vi  vil  kæmpe  og  dø  med  hinanden!« 

Hil  Eder  Brødre,  som  drog  forud 

Bringende  Trøstens  og  Sejrens  Bud ! 

Hil  i  Løftets  glade  Lund! 

Hil   i  Kampens  alvorlige  Stund ! 


Ved  samme  Fest  blev  Hostrup' s  Digt  «Jyllands  Besættelse*, 
der  begynder  med  « Hedelærke!  haardt  maa  du  mærke  »,  de- 
klameret.    Senere  satte  Hartmann  Musik  til  det. 

Det  maa  unægteligt  have  været  et  stolt  Øjeblik  for  Ploug; 
da  han  kunde  hilse  paa  svenske  og  norske  Frivillige,  der  vilde  ofre 
Liv  og  Blod  for  Danmark.  De  dristigste  Forhaabninger,  han 
havde  næret,  syntes  nu  at  skulle  gaa  i  Opfyldelse,  naar  Brødre- 
folkene blandede  Blod.  Der  var  kun  gaaet  ti  Aar,  siden  saa 
nære  Naboer  som  de  lundensiske  og  kjobenhavnske  Studenter 
første  Gang  havde  hilst  paa  hinanden,  og  der  var  endnu  ikke 
forløbet  sex  Aar,  siden  de  Samme  halvt  ængstelige  for,  hvad  der 
maatte  komme,  drog  ud  paa  Havet  for  at  finde  Vejen  til 
Sveriges  Hjerte.  De  førte  dengang  med  sig  en  Slagsang 
« Længe  var  Nordens  herlige  Stamme »,  og  denne  Sang  lød  nu 
i  1848  trindt  om  i  Sveriges  vidtstrakte  Provinser,  overalt  hvor 
der  blev  holdt  Koncerter  eller  Møder  til  Fordel  for  Danmarks 
Sag.  Da  samtidig  Kong  Oskar  I  i  Overensstemmelse  med  sine 
to  Folk  varmt  tog  sig  af  Danmarks  Sag,  og  da  det  netop  i 
Maj  Maaned  saa  ud  til,  at  svenske  Tropper  skulde  forene  sig 
med  de  danske,  saa  havde  Skandinavismens  utrættelige  For- 
kæmper Ret  til  at  føle  sig  som  en  lykkelig  Mand.  Om 
end  Andre  havde  bidraget  Deres  til  at  fremme  de  skandi- 
naviske  Ideer,    saa    var    der    dog   Ingen,    der   som    Carl  Ploug 

kunde  betragtes   som  Skandinaviens   slagfærdige   og   utrættelige 
Missionær. 

Karl  Johan  og  Christian  VIII  lod  skrive  Noter  for  at 
bortforklare  de  Tilnærmelser,  der  havde  fundet  Sted  blandt 
deres  Undersaatter.  Oskar  I  og  Frederik  VII  forkyndte  i  Mod- 
sætning hertil  for  Alverden,  at  de  vedkjendte  sig  Venskabet, 
og  at  de  hilsede  det  med  Glæde. 


II.  1 8 


IX. 

1  Juni   1848  modtog  Senioratet  følgende  Brev1: 

Til  Danmarks  Studerende! 
«I  Træfningen    ved  Nybøl*    i    Sundeved   tabte  Armeen  Kommandøren   for 
12.  Bataillon,  Oberstlieutenant  Morgenstjerne. 

c  Han  faldt  som  Helt,  erkjendt  og  savnet  af  Alle.  Han  efterlader  en  Søn, 
8  Aar  gammel,  den  sørgende  Moders  eneste  Trøst. 

«  Tillidsfuldt  anbefaler  jeg  denne  Søns  fremtidige  Udvikling  til  Danmarks 
Studerende. » 

Dybbøl  Mølle,  den  7.  Juni   1848. 

Allerærbødigst 

SchUppegrelt ', 

Generalmajor 

og  Kommandør  for  venstre  Flankekorps. 

Senioratets  Svar  herpaa  lod  saaledes: 

«I  en  til  Studenterforeningen  adresseret  meget  æret  Skrivelse  har  Hr. 
Generalen  opfordret  de  Studerende  til  at  antage  sig  den  i  Træfningen  ved  Nybøl 
faldne  Oberstlieutenant  Morgenstjernes  otteaarige  Søns  fremtidige  Udvikling. 

»Studenterforeningens  Seniorat  har  ikke  ugjerne  modtaget  en  saadan  Op- 
fordring, der  udgaaet  fra  en  af  vor  Armees  mest  ansete  Førere  paa  et  Barns 
Vegne,  hvis  nylig  tabte  heltemodige  Fader  længe  skal  bevares  i  taknemmeligt 
Minde,  indeholder  en  for  de  Studerende  saare  smigrende  Erkjendelse  af,  at  de 
vel  fortjene  at  gaa  foran,    naar    det    gjælder  om  Opofrelse  i  Ideens  Tjeneste,    og 


Morgenstjerne  faldt  den   5.  Juni   mellem   Nybøl  og  Dybbøl. 

man  holder  sig  ogsaa  overbevist  om,  at  Hr.  Generalens  Tillid  ingensinde  vil 
blive  skuffet  indenfor  de  Grænser,  hvor  Evnen  ikke  forlader  den  gode  Villie. 

»Forinden  der  imidlertid  ved  denne  Lejlighed  her  kan  handles,  maa 
Senioratet,  som  beklager  at  være  uden  noget  Kjendskab  til  Oberstlieutenant 
Morgenstjernes  Familie,  der  opholder  sig  andetsteds,  for  ikke  ved  nogetsomhelst 
Skridt  muligen  at  støde  an  mod  den  Delikatesse,  som  en  saadan  Sag  kræver, 
herved  give  sig  den  ærbødige  Frihed  at  anmode  Hr.  Generalen  om  godhedsfuldt 
at  meddele  de  Oplysninger  med  Hensyn  til  en  fremtidig  Virksomhed  herfor,  som 
De  maatte  være  i  Besiddelse  af,  og  naar  vi  derved  tillige  nærmere  lære  Hr. 
Generalens  Ønsker  at  kjende,  vil  det  være  os  saa  meget  lettere  at  virke  for 
samme. 

»Ikkun  bede  vi  endnu,  at  Hr.  Generalen  vil  undskylde,  at  vi  ved  disse 
Linier  optage  Noget  af  den  Tid,  der  ellers  saa  heldbringende  ofres  Fædrelandet. » 

Brevet  fra  General  Schleppegrell  viser,  hvor  stærk  og  dyb 
den  Broderlighedens  Aand  var,  der  i  1848  bandt  alle  Samfunds- 
klasser sammen.  Generalen,  der  var  en  gammel  Ven  af  Morgen- 
stjerne, henvendte  sig  et  Par  Dage  efter  Kampen  ved  Dybbøl 
uden  at  betænke  sig  til  Studenterne  og  bad  dem  om  i  Frem- 
tiden at  sørge  for,  at  den  faldne  Helts  eneste  Søn  fik  en  passende 
Undervisning,  og  Studenterne  betænkte  sig  ikke  et  Øjeblik  paa 
at  tilbyde  deres  Hjælp.  Det  viste  sig  snart,  at  Schleppegrell 
slet  ikke  vidste,  at  Oluf  Morgenstjerne  allerede  gik  i  Melchiors 
Skole  i  Kjøbenhavn;  han  havde  kun  havt  en  Følelse  af,  at  der 
maatte  bringes  Hjælp,  og  at  det  var  den  rette  Vej  at  gaa  til 
Studenterforeningen  Henvendelsen  maa  derfor  betragtes  som 
«en  i  varm  Begejstring  for  den  tabte  Vaabenbroder  til  hele 
Fædrelandet  rettet  Appel  om  kjærligen  at  antage  sig  de  faldne 
Heltes  Efterladte ».2 

Efterat  den  ledende  Senior  Liebe  derpaa  baade  af  Schleppe- 
grells  Svar  og  ved  personlig  Henvendelse  til  Fru  Morgenstjerne 
havde  faaet  at  vide,  at  hendes  Mand  havde  ønsket,  at  Sønnen 
skulde  studere,  blev  det  bestemt,  at  han  skulde  have  privat 
Undervisning  ved  Siden  af  den,  han  fik  i  Melchiors  Skole. 
Medlemmer  af  Foreningen  læste  derfor  med  ham,  indtil  han  i 
Sommeren  1849  kom  i  Borgerdydskolen  paa  Kristianshavn. 
Senioratet  lovede  Fru  Morgenstjerne,  at  det  stedse  vilde  « sætte 
en  Ære   i   at   virke  blandt   de  Studerende   efter    hendes  Ønske 

til  Bedste  for  hendes  Søn  i  dennes  fremtidige  Udvikling  paa 
den  studerende  Bane». 

Ved  hvert  Julegilde  tænkte  Senioratet  paa  den  unge  Morgen- 
stjerne, hvem  det  betragtede  som  Studenterforeningens  Søn  eller 
Plejesøn,  idet  det  sendte  ham  Gaver.  Han  naaede  imidlertid 
ikke  at  blive  Student,   da  han  døde  forinden. 

Ovenpaa  det  bevægede  Liv  i  Foraaret  1848  fulgte  naturlig- 
vis en  Slappelse.  Alles  Tanker  drejede  sig  om  Begivenhederne 
paa  Krigsskuepladsen,  hvor  saa  mange  Kammerater  stod  i  de 
Kæmpendes  Rækker.  Da  den  grundlovgivende  Rigsforsamling 
i  Oktober  traadte  sammen,  besluttede  en  Generalforsamling,  at 
alle  dennes  Medlemmer  skulde  have  Adgang  til  Foreningen.  I 
November  holdt  den  fra  Slesvig  fordrevne  dansksindede  Advokat 
Blaunfeldt  et  Foredrag  om:  «Hvad  jeg  oplevede  i  Slesvig- 
holsten«, og  i  December  opførtes  for  Medlemmerne  «En  Nat  i 
Roskilde«,  Vaudeville  af  H .  C.  Andersen.  I  Januar  1849  fandt 
der  atter  en  lille  dramatisk  Forestilling  Sted  paa  Salen  med 
følgende  Program:  1.  «Selvmorderen»  og  2.  «Politikeren  i  Øl- 
huset*,  begge  af  Hostrup. 

Den  1 .  Februar  gik  Senioratet  Liebe  af.  Det  nye  Seniorat, 
der  talte  adskillige  Medlemmer  af  det  gamle,  kom  til  at  be- 
staa  af  Cand.  jur.  E.  Vedel  ledende  Senior,  H .  Finsen  Sekretær, 
C.  Borgaard  Økonomisenior,  G.  Steenberg  Læseinspektør  og 
Stud.  philol.  J.  Voltelen  Bibliothekar.  Men  før  det  gamle 
Seniorat  nedlagde  sin  Myndighed,  indførte  det  i  Protokollen  sit 
Testamente.  Dette  indeholdt  en  Opfordring  til  Efterfølgerne 
om  at  sørge  for :  1 .  at  der  blev  anskaffet  et  Theater  til  Brug 
ved  Forestillinger  paa  Salen;  2.  at  der  blev  virket  for  Til- 
vejebringelsen af  en  særlig  Bygning  for  Foreningen;  3.  at  det 
blev  slaaet  fast,  at  der  afholdtes  Jule-  og  Fastelavnsgilde  uden 
Hensyn  til,  om  de  betalte  sig  eller  ej,  og  4.  at  Lovene  blev 
reviderede. 

Det  varede  kun  et  Par  Aar,  før  der  for  Alvor  blev  taget 
fat  paa  at  indsamle  Penge  til  en  ny  Bygning,  men  der  gik 
ikke  mindre  end    14  Aar,   før  denne  Bygning  stod  færdig. 

I  Februar  havde  det  nye  Seniorat  et  skarpt  Sammenstød 
med  Hærens  Stabslæge  Dr.  med.  /".  C.  Muller.  Denne  havde 
alt  tidligere  anmodet  Studenterforeningen  om  underhaanden  at 
forhøre  i  Lund,  om  det  var  muligt  at  faa  Læger  derfra,  der- 
som Hæren  igjen  skulde  stilles  paa  Krigsfod.  Nu  da  der  var 
stor  Udsigt  til,  at  Krigen  atter  vilde  begynde,  rettede  han  en 
ny  Opfordring  til  Senioratet,  idet  han  mindede  om,  at  de 
lundensiske  Medicinere  alt  i  1848  havde  tilbudt  deres  Hjælp, 
som  man  dengang  ikke  havde  Brug  for.  Senioratet  gik  med 
Glæde  ind  paa  hans  Anmodning  og  skrev  til  Studenterkorpset 
i   Lund.3 

Kort  efter  indløb  der  Meddelelse  om,  at  10  Medicinere 
vare  villige  til  at  tage  Tjeneste  under  et  Felttog,  men  da 
Senioratet  underrettede  Stabslægen  herom,  fik  det  til  sin  store 
Overraskelse  den  Besked,  at  der  nu  ikke  længer  var  Trang  til 
Læger,  og  at  det  af  Lundenserne  «gjorte  Tilbud»  saaledes  ikke 
for  Øjeblikket  kunde  modtages. 

Som  man  kunde  vente,  blev  Senioratet  i  høj  Grad  ilde 
berørt  ved  dette  Svar.  Det  gjorde  strax  Stabslægen  op- 
mærksom paa,  at  der  aldeles  ikke  var  Tale  om  noget  Tilbud 
fra  Lundenserne  men  om  en  Anmodning  fra  ham,  som  det 
med  Glæde  havde  besørget,  og  det  sluttede  Skrivelsen  med 
følgende  kraftige  Udtalelse:  «Naar  nu  desuagtet  Deres  Vel- 
baarenhed  formener,  at  der  end  ikke  kan  blive  Plads  i  Armeen 
til  de  10,  der  have  modtaget  den  omtalte  Opfordring,  og  der- 
hos beder  Senioratet  om  at  underrette  de  Vedkommende  des- 
angaaende  med  Tilføjende,  at  der  muligt  senere  kunde  blive 
Brug  for  dem,  da  skulde  man  ikke  undlade  herved  at  meddele, 
at,  ihvorvel  man  fuldkomment  indser  Nødvendigheden  af,  at 
dette  Afslag  kommer  de  Paagjældende  betimeligt  i  Hænde,  saa 
at  de  ikke  i  Henhold  til  den  dem  af  Hr.  Stabslægen  gjennem 
os  gjorte  Anmodning  indtræffe  her  i  Staden  ved  denne  Maaneds 
Udgang,  kan  Senioratet  dog,  da  en  saadan  Fremgangsmaade 
aldeles  ikke  stemmer  med  den,  som  det  i  lignende  Forhold 
vilde  føle  sig  selv  forpligtet  til  at  følge,  heller  ikke  indlade  sig 

paa  en  saadan  i  Kommission  for  Andre.  Forsaavidt  derfor 
Hr.  Stabslægen  maatte  vedblive  at  være  af  den  Formening,  at 
nærværende  Sag  bliver  at  afgjøre  paa  den  her  omtalte  Maade, 
beklager  Senioratet,  at  det  under  slige  Omstændigheder  ikke 
kan  paatage  sig  at  overbringe  denne  Deres  Velbaarenheds 
Underretning  samt  Forespørgsel  til  de  lundensiske  Studerende 
men  maa  indskrænke  sig  til,  om  fornødent  gjøres,  for  sit  eget 
Vedkommende  at  oplyse  disse  om  sin  hele  Optræden  og  Adfærd 
i  denne  Sag.» 

Stabslægen  protesterede  imod  Senioratets  Fortolkning  af 
hans  Ord,  men  den  Senior,  G.  Steenberg,  der  ogsaa  mundtlig 
havde  forhandlet  med  ham,  mindede  ham  om,  at  han  ud- 
trykkelig havde  bedt  om,  at  der  ikke  maatte  blive  skrevet  til 
Lund,  før  han  nøjagtig  kunde  opgive  Antallet  af  de  Læger, 
der  var  Plads  for.  Først  da  Stabslægen  opgav  dette  til  30, 
henvendte  Senioratet  sig  til  Lundenserne.  Senioratet  maatte 
derfor  fastholde  sin  Opfattelse  af  det  Stødende  i  Afslaget  og 
overlade  til  Stabslægen  selv  at  klare  Sagen. 

Et  af  Foreningens  mest  trofaste  Medlemmer  paa  den  Tid 
og  forøvrigt  i  en  længere  Aarrække  var  F.  L.  Liebenberg,  der 
jo  har  gjort  sig  bekjendt  ved  sine  Udgaver  af  danske  Digteres 
og  da  særlig  Oehlenschlagers  Værker.  I  sin  Egenskab  af 
Biblioteksassistent  havde  han  god  Lejlighed  til  at  lære  Med- 
lemmerne at  kjende  og  til  at  vælge,  hvem  han  vilde  om- 
gaas.  Allerede  dengang  var  han,  skjønt  kun  i  Slutningen  af 
Trediverne,  i  Besiddelse  af  et  faderligt  Væsen,  der  skaftede 
ham  Tilnavnet  «Den  Gamle »,  men  hans  Sind  var  ungdommeligt, 
og  han  besad  i  en  sjælden  Grad  den  Evne  at  kunne  forstaa  de 
Unge,  føle  med  dem  og  aabne  deres  Sans  for  det  Skjønne.  At  han 
forstod  sig  paa  at  vælge  godt,  fremgaar  deraf,  at  bl.  A.  Hostrup, 
P.  Heise,  G.  Rode,  Cand.  theol.  Adolf  Knudsen,  der  deltog  i 
alle  Felttog  i  den  første  slesvigske  Krig  og  i  Krigen  1864, 
og  som  senere  var  Højskolelærer  i  Sønderjylland,  samt  den 
tidlig  afdøde  vittige  og  højt  begavede  Jac.  Voltelen  hørte  til 
den    Kreds,    der    særlig    sluttede   .sig    om    ham,     og    som    af 

de  andre  Medlemmer  af  Foreningen  fik  Navnet  «Liebenbergs 
Kyllinger«.  «Et  lille  Antal »,  fortæller  han  selv4  « udgjorde 
Kjærnen,  der  tilligemed  en  Snes  løsere  Forbundne  saa  godt 
som  daglig  saas  i  Studenterforeningen. » 

En  Dag  under  Krigen  modtog  han  et  Digt,  som  Voltelen 
og  et  andet  Medlem  af  Kredsen  havde  skrevet  paa  Regensen  i 
Fællesskab  Aftenen  i  Forvejen.     Heri  stod  der  bl.  A. : 

Du  gamle  Liebenberg,  ung  i  Sind, 

Skjønt  Haaret  graaner  om  Kinden, 

Du  er  af  Hjertet  saa  blød   og  lind, 

Bevægeligt  er  det  som  Hinden. 

Den  Unge  du  favner  med  kjærligt  Mod, 

Bli'r  aldrig  gal  i  Kalotten   — 

Ak,  hvis  du  paa  Penge  lidt  mer  dig  forstod, 

Du  kom  ej  saa  ofte  paa  Potten 

Men  selv  om  Liebenberg  havde  forstaaet  sig  bedre  paa 
Penge,  vilde  det  ikke  have  hjulpet  ham  synderligt,  da  han  i 
Krigsaaret  1848  ikke  kunde  faa  literært  Arbejde  og  ikke  godt 
kunde  leve  af  de  200  Rbd.,  han  fik  af  Studenterforeningen  som 
Bibliotheksassistent.  Han  oversatte  da  Raimunds  «Der  Ver- 
schwender»,  som  Hostrup  derpaa  bearbejdede  og  forsynede  med 
fortræffelige  Sange,  og  i  hvis  Dialog  Mantzius  paa  mange 
Steder  bragte  Liv  og  Munterhed.  Liebenberg  tilbød  nu 
Senioratet  denne  Komedie  til  Opførelse  paa  Hoftheatret  paa 
den  Betingelse,  at  han  fik  en  Del  af  Udbyttet.  Han  modtog 
imidlertid  det  Svar, 5  at  Senioratet  ikke  kunde  indlade  sig  paa 
Forslaget,  da  « Studenterforestillingernes  særegne  Karakter 
væsenlig  beror  paa  Bevidstheden  om,  at  alt  pekuniært  Hensyn 
er  fjernet,  da  man  maa  frygte  for  ved  et  saadant  Skridt  at 
give  et  fordærveligt  Præcedens,  samt  da  Foreningens  Adgang 
til  at  benytte  Hoftheatret  afhænger  af,  at  Indtægten  af  Fore- 
stillinger stedse  udelt  tilfalder  veldædigt  Brug». 

Han  overlod  derpaa  Stykket,  der  blev  kaldet  «En  Øde- 
land»,  til  Foreningen,  idet  han  gik  ud  fra,  at  der  senere  vilde 
blive   bevilget  ham   en  Del   af  Udbyttet.     Det  blev  opført  den 

13.,  17.  og  30.  Marts  1849.  Liebenberg  spillede  selv  Kammerherre 
Klingen,  Voltelen  Kammerherreinden,  G.  Rode  Grev  Liliendal, 
P.  Plum,  den  nuværende  Professor,  Bygmester  Bagge,  Lipke 
Stuepigen  Lise,  Mantzius  Juveleer  Isaksen,  P.Heise  en  gammel 
Bondekone,  Collin- Lundh,  nu  Obérstlieutenant  og  Overvej- 
inspektør, Hushovmester  Palen  og  0.  Ziiick  Tjeneren  Henning 
Vivet. 

«Glanspunktet  i  denne  Forestilling«,  siger  Hostrup,6  «var 
nogle  morsomme  Børnescener,  som  blev  spillede  med  stort  Liv 
af  Børn.  De  smaa  Fremstillere  tilhørte  alle  Familien  Price  og 
syntes  scenevante  fra  Fødselen.  Den  mindste  af  dem,  en  lille 
Knægt  paa  tre  Aar,  der  i  Stykket  var  krøben  lige  ud  af  Sengen, 
kom  ind  paa  Scenen  i  bar  Skjorte;  han  havde  endogsaa  et  Par 
Replikker,  som  han  kom  mærkeligt  godt  fra  og  vandt  strax 
alle  Damernes  Hjerter.  Zinck,  som  spillede  deres  Fader, 
tumlede  disse  Smaafolk  med  stor  Gemytlighed.* 

Overskuddet  fra  disse  Forestillinger  udgjorde  462  Rbd.. 
af  hvilke  Seniorater  skjænkede  150  til  de  betrængte  Slesvigere 
og  300  til  Liebenberg,  som  «saa  ofte  og  i  et  saa  langt  Tidsrum 
har  bidraget  saa  væsenligt  til  Foreningens  Bedste  og  navnlig 
stedse  har  virket  saa  betydeligt  til  at  gjøre  Foreningen  til  et 
hyggeligt  Samlingssted  for  de  yngre  Studerende*. 

I  Juni  modtog  Foreningen  en  Skrivelse  fra  Bestyrelsen  for 
Haandværker-Dannelsesforeningen  om  at  tiltræde  en  Takadresse 
til  Kongen  i  Anledning  af  Grundlovens  Sanktion.  Denne 
Adresse  var  bleven  vedtagen  paa  et  Møde,  i  hvilket  Medlemmer 
af  denne  Forening  og  « Ladesvende  fra  de  forskjellige  Haand- 
værkslaug  i  Kjøbenhavn»  havde  taget  Del.  Senioratet  sammen- 
kaldte derpaa  en  overordenlig  Generalforsamling  til  den  26.  Juni, 
paa  hvilken  H.  I.  Swane  som  dets  Ordfører  udtalte,  at  Adressen 
maatte  finde  Sympathi  hos  Medlemmerne,  men  at  Vanskeligheden 
laa  i,  at  Foreningen  skulde  tiltræde  den  i  sin  Egenskab  af 
Forening.  Dette  stred  mod  dens  Princip,  da  den  skulde  virke 
ved  sit  sociale  Liv.     Senioratet   indstillede  derfor,    at  Adressen 

blev  fremlagt  i  Lokalet,  saa  at  de  Medlemmer,  der  havde 
Lyst,  kunde  underskrive  den. 

Der  udspandt  sig  herom  en  længere  Forhandling,  idet 
nogle  Medlemmer,  saaledes  S.  Høgsbro,  H.  F.  Poulsen,  P.  C. 
Zahle  og  Chr.  Vaupell,  ønskede,  at  Foreningen  skulde  slutte 
sig  til  Adressen,  medens  andre  som  C.  Brix  og  Cand.  jur. 
A.  P.  T.  Meinert  støttede  Senioratet  og  holdt  paa,  at  denne 
Sag  ikke  vedkom  Foreningen,  men  at  den  burde  henvises  til 
et  almindeligt  Studentermøde.  Det  havde  sikkert  ogsaa  været 
Indbydernes  Mening,  at  der  skulde  sammenkaldes  et  saadant. 
De  kjendte  imidlertid  ikke  Forskjel  paa  Studenterforening  og 
Studenter.  Dersom  Foreningen  nu  sluttede  sig  til  Adressen, 
krænkede  den  de  enkelte  Medlemmers  Ret.  Tilsidst  vedtoges 
et  af  Brix  stillet  Forslag  om,  at  Foreningen  ikke  kunde  til- 
træde Adressen  som  Forening,  men  at  man  ikke  havde  Noget 
imod  at  sammenkalde  et  almindeligt  Studentermøde,  saafremt 
dette  maatte  ønskes.  Det  viste  sig,  at  Meinert  havde  Ret, 
idet  Indbyderne  svarede,  at  det  netop  var  dette,  de  havde 
tænkt  sig.  Et  almindeligt  Studentermøde  blev  derpaa  sammen- 
kaldt til  den  9.  Juli,  og  paa  dette,  der  blev  afholdt  kun  to 
Dage  efter,  at  Underretningen  om  Udfaldet  af  Slaget  ved  Frede- 
ricia var  ankommen  til  Kjøbenhavn,  vedtoges  det,  at  Studenterne 
skulde  gaa  med  til  at  indgive  Adressen  til  Kongen. 

Efter  Sommerferiens  Slutning  deltog  Studenterforeningen 
som  Korporation  i  Olaf  Rye  s  Begravelse  paa  Garnisons  Kirke- 
gaard. Senioratet  havde  opfordret  alle  akademiske  Borgere  til 
at  slutte  sig  til  det  Tog,  der  om  Morgenen  den  15.  September 
lidt  efter  Kl.  9  gik  ud  fra  Foreningen.  Mange  Studenter,  der 
havde  deltaget  i  Krigen,  og  imellem  dem  flere,  der  havde 
staaet  ved  selve  Ryes  Brigade,  fulgte  her  den  faldne  Helt  til 
hans  Hvilested. 

I  Oktober  gik  den  ledende  Senior  H.  I.  Swane,  der  havde 
efterfulgt  Vedel,  af,  da  han  var  bleven  Adjunkt  i  Sorø,  og  i  hans 
Sted  valgtes  Docent  i  Fysik  C.  Holten,  som  nu  i  længere  Tid 
stod  i  Spidsen  for  Foreningen.    Ved  sin  sprudlende  Intelligens, 

sit  store  komiske  Lune  og  sin  Evne  til  at  kunne  omgaas  de 
forskjelligste  Mennesker  var  han  Foreningen  til  megen  Gavn. 
Ved  Rusgildet  i  1849,  det  andet  i  Rækken,  var  man 
naaet  saa  vidt,  at  man  afsang  en  Kantate,  som  Borgaard  havde 
forfattet.     Den  lyder  saaledes  i  al  sin  Simpelhed: 

Sang    og   Recitativ 

af 

Russens    Indvielse. 

Kantate  i  2  Afdelinger. 
Opført  i  Studenterforeningen  d.  3.  November  1849. 

Mel   :     Der  staar  et  Træ  i  min   Faders  Gaard. 
I. 
Nu  skal  du  spise  Faer  Busses  Mad, 
Om  den  dig  smager  eller  ikke, 
Ved  Ovnen  sladre  i  Bunterad 
Og  paa  vor  bløde  Sofa  ligge. 
Her  skal  du   stundom   en  Komedie  se 
Og  høre  lærde  Foredrag  maaske? 
Smøge  Tobak 
Og  spille  Schak 
Og  drikke  Kaffe  med  et  Horn  til. 


Paa  Aandens  Storværk  skal  du  faa  Blik 

I   »Flyveposten »s  Harpetoner, 

I  Fatter  Nathansons  Politik 

Og  i   <Thalia»s  Recensioner. 

Her  skal  som  Autor  selv  du  vise  dig. 

Se  Ankepiotokollen  aabner  sig! 

Mangen  Skribent 

Har  Verden  sendt 

I  den  sin  første   —   sidste  Tanke. 

3- 

Men   fremfor  Alting  du  solde  maa, 
Det  er  Forenings- Kvintessensen, 
Og  synge,  saa  dine  Toner  naa 
Til  Langebro  og  til  Regensen. 

Hold  Taler,  mens  du  Vejret  trække  kan, 

Og  drik,  indtil  din   Næse  staar  i  Brand, 

Højt   flammer  den, 

Saa  Vægteren 

Paa  Nikolaj   ta'er  paa  at  klemte. 


Recitativ. 

Se  gamle  Soldefader*  hist!  ærværdig 

Med  sort  Kalot  paa  Ho'det  sidder  han. 

Til  Kamp  mod  Bollen  er  han  stedse  færdig, 

Hans  Kinder  lue  i   bacchantisk  Brand. 

Om  Dagen  er  han   Professorers  Skræk, 

Mod  Sprogets  Fejl  Banstraalen  han  udslynger; 

Om  Aft'nen  mildne  sig  de  barske  Træk, 

Saa  solder  han  og  holder  Taler,  synger, 

Og  aldrig  nogen   Blyhat  hans  Isse  tynger. 

—  Til  Soldefader  hist  lad  Blikket  hæve  sig, 

Mens  hellig  Gysen  farer  gjennem  dig! 

Det  var  ikke  Stort,  men  det  var  altid  en  Begyndelse. 
Mærkelig  er  den  Maade,  hvorpaa  /.  Levin  her  bliver  behandlet. 
Tidligere  havde  man  i  Vers  og  paa  Prosa  givet  ham  det  ene 
Hib  efter  det  andet,  ja  stundom  stillet  ham  frem  som  et 
Individ,  den  Unge  skulde  tage  sig  iagt  for,  men  i  1849  om~ 
taler  Borgaard  ham  som  en  ærværdig  Bacchus,  der  paa  en 
Maade  opstilles  til  Efterligning.  Dette  hænger  sammen  med, 
at  Levin  ved  idelig  at  tale  paa  Generalforsamlinger  og  ved  at 
at  føre  an  ved  alle  Sold  havde  erhvervet  sig  en  vis  Popularitet 
særlig  hos  de  Unge.  De  lod  sig  bedaare  af  hans  Tilbøjelighed 
til  at  rive  ned  paa  Personer  og  Forhold,  af  hans  ætsende  Vid 
og  hans  Smigrerier  for  dem  selv.  Det  hørte  nemlig  med  til 
hans  Ejendommelighed,  at  han  altid  fortalte  Russerne,  at  de 
vare  langt  klogere  end  de  Ældre,  og  at  de  besad  større  For- 
domsfrihed, fordi  de  endnu  ikke  vare  fordærvede.  Han  var 
imidlertid  klog  nok  til  ikke  at  tage  imod  det  Valg  til  Senior, 
hvormed  man  engang  beærede  ham,    idet  han  godt  indsaa,    at 

*   I.  Levin. 

hans  nedbrydende  Evner  vilde  komme  i  Strid  med  hans 
Værdighed  som  Medlem  af  Regjeringen.  Det  vilde  være  forbi 
med  hans  Betydning,  dersom  han  blev  nødt  til  at  lægge  Baand 
paa  sin  Tunge. 

Ved  Rusgildet  den  9.  November  1850  havde  Borgaard  set 
sig  i  Stand  til  at  udarbejde  følgende  større  Kantate: 

Russens    Indvielse. 

Kantate  i  2  Afdelinger. 


Første    Afdeling. 

(Før  Talen.) 
Kor: 

(Så  lunka  vi  så  småningom) 
Du  bolde  Rus!     Velkommen  vær 
Fra  Hjemmets  Arne  fjern  og  nær! 
Velkommen  du,   som  Kjøbenhavn 
Har  fostret  ved  sin  Favn. 
Og  du,  som,  førend  hid  du  drog, 
En  tavs,  vemodig  Afsked  tog 
Med  Jyllands  fede  Studekjød 
Og  med  den  fynske  Grød! 
1   Musernes  Tempel  ind  du  steg, 
Og  Filistertaagen  fra  dig  veg; 

Fik  du  Laud,  fik  du  Haud,  fik  du  Non  —   ligegodt! 
Er  du  kun  flink  og  flot! 

Kvartet. 
Naar  Oprør  over  Jorden  gaar  hen, 
Bli'er  Russen  kaldt  af  bange  Fyrster, 
Og  Russen  Folkets  Rygge  børster, 
Til  det  bli'er  skikkeligt  igjen. 
Men  fremmed  Rus  ej  her  huserer, 
Vi   Russer  selv  os  fabrikerer; 
Thi   hil  vor  tamme,  danske  Rus ! 

Recitativ. 
Mørk  var  din  Fortid,   Rus,  som  Gravens  sorte  Skrin. 
Paa  Klassens  Bænk  opsled  du  dine  Buxer. 
Med  Græsk  og  med  Hebraisk  og  med  Latin 
Din  Hjerne  proppedes  af  vrantne  Skolefuxer, 

Og  lærte  du  det  ej   —  o  ve!  —    saa  fik  du  Klin. 
Skjønt  Bartens  Dun  paa  Hagen  spired  frem, 
Blev  du  kaldt  «Dreng»   i  Skolen,  i  dit  Hjem. 
Og  tog  du  blot  en  Forsmag  dig  paa   «Russen», 
Strax  blev  Filisteren  arrig  i  Kabussen. 


Kor: 
(Lad'den  skrantende  Magister) 
Ak  bedrøveligt  det  gik  dig, 
Overalt  der  vanked  Snus, 
Hvis  en  lille  Rus  du  fik  dig, 
Jo,  saa  laa  der  nok  et  Hus! 
Vilde  du  din   Mening  sige, 
Brummed  man:  pas  han  sin  Bog! 
Skottede  du  til  en  Pige, 
Hed  det:  se  den  dumme  Pog! 


Kvartet. 

Da  rørtes  Alma  maters  Barm, 
Hun  til  sin   Favn  dig  trykken1   varm: 
»Min  lærde  Svend,  nu  ved  du  Nok. 
Træd  ind  i  mine  Sønners  Flok!» 
Til  Rus 
Udnævnte  dig  Magnificus. 

Ej   « Drengs   du  mer  tør  skjældes  nu, 

I  Aandens  Rige  hersker  du. 

Minerva  fra  Parnassets  Bo 

Tilsmiler  dig  og  raaber  fro: 

c  Din  Bart 

Lad  voxe  nu,  min  Søn,  i  Fart!» 


Kor: 
(Bor  jeg  paa  den  tamme  Bred) 
Hil  dig,   Rus!   din  Time  kom! 

Nu  med  Stokken  i  Haand  og  med  Briller  paa  Næse 
Tør  du  frejdig  vanke  om 
Og  Cigardamp  af  Munden   udblæse. 
I  politisk  Kontrovers 

Tør  du  mod  Hr.  Sørensen  frit  opponere, 
Gjøre  Vind  og  gjøre  Vers, 
I  Parterret  med   Klem   kritisere. 

Nu  du  tør  en  Perial  dig  faa, 

Gjøre  Sjov  med  Pigerne  de  smaa 

Og  hos  Guerra*  sværme  sødt 

For  det  Kremzowske  **  Bentøj  med  Mere. 

Kvarte  t. 
Ak!   men  i  Lykken  endnu  dig  fattes  Noget,   min  Broder, 
Som  ej   Magnificus  gav  —  Soldets  gemytlige  Hjem, 
Templet,  hvor  du  med  Andagt  og  Fred  kan  Vinguden  dyrke. 
Gak,  og  lad  dig  indvie!  —  da  først  du  føler  dig  Rus. 


Anden  Afdeling. 

(Efter  Talen.) 

Kor: 

(Der  er  et  Land  o.  s.  v.) 
Det  er  fuldbragt!  vor  Lektors  Stemme***  tier, 
Som  rørt  har  malet  dig  dit  nye   Liv. 
Og  Senioratets   Femtal   dig  indvier 
Og  raaber  dig  sit  højtidsfulde:   Bliv! 
Det  gamle  Hus,  hvor  dine  Fædre  gjæve 
Tog  Plads  om   Bord,  nu  skjænker  dig  sit  Ly. 
Se!  Deres  Helteskygger  dig  omsvæve 
Paa  rygende  Cigarers  Æthersky! 

Recitativ. 
Ve  dem,  som  aldrig  søgte  denne  Gaard, 
Og  over  hvem  ej  denne  Hal  sig  hvælved! 
Omkring  de  vanke  som   fortabte   Faar. 
Hos  Feyerschou-j-   En  ødsler  sine  Syle, 
En   Anden   lader  sig  i    tKolossæums  ff    prygle, 
En  gaar  til   «Himmeng»   —  og  En  til   tHelveda 
Men   sligt  Ølvarmeri  kun  slet  forslaar, 
Nej,   her  kun  Knejpens   Ideal  man   naar! 


*   Direktør  for  en   Cirkus. 
**  Kunstberiderske. 
***  Den  ledende  Senior  Holtens. 

f   En  bekjendt  Vinhandler  paa  Østergade, 
ff  Et  Danselokale  paa  Værnedamsvejen. 

Solo  og  Kvartet. 
I  vor  Forenings  Bog  vi  dig  indskrive. 
Nu  dine  Pligter  stedse  tro  du  blive ! 
Hver  Maaned  en  Kvittering 
Betal  til  Anders  net, 
Hvis  ikke  du  vil  hænges 
Op  paa  det  sorte  Brædt. 
Sorte  Brædt!   mangen  Solder  prøvet 
Sorte  Brædt !  har  du  os  berøvet, 
Sorte  Brædt! 


Sang. 
(Der  staar  et  Træ  i  min  Faders  Gaard) 
Her  skal  du   nyde   din  Bøf  saa  fro 
Hos  Fatter  Busses  Ffterfølger. 
Her  skal  du  vugges  i  Middagsro 
Af  Passiarens  lette  Bølger. 
Her  skal  du  stundom  en  Komedie  se, 
(I  Januar  du  faar  et  Bal  —  maaske) 
Smøge  Tobak 
Og  spille  Schak 
Og  drikke  Kaffe   med   et  Horn   til. 


Paa  Poesi  skal  du  blive  klog 

Ved   «  Flyveposten  »s   Versekiste, 

Paa  Politikken  ved   «Berling»   og 

Ved  « Journal  des  Economistes*. 

Her  skal  som  Autor  selv  du  vise  dig. 

Se  Ankeprotokollen  aabner  sig! 

Skriv  kun  deri 

Artikler  ti 

—  Men  heller  ikke  fler  —  om  Dagen! 


Men  fremfor  Alting  i  Soldet  skal 

Du  skatte  vor  Forenings  Væsen. 

Se  Væggen  blusser  i  denne  Sal, 

Det  Gjenskin  er  af  Soldervæsen. 

Drik  ud  dit  Glas,   hold  Taler,   syng  og  vals, 

Saa  Nabofa'er  med  Dynen  op  om  Hals 

Raaber  hel  gram 

Til  sin  Madam: 

«Gid  Fanden  havde  den  Forening !» 


Recitativ. 
Se  gamle  Soldefader  hist!   ærværdig 
Med  sort  Kalot  paa  Ho'det  sidder  han. 
Til  Kamp  mod  Bollen  er  han   stedse  færdig, 
Hans  Kinder  lue  i  bacchantisk  Brand. 
Der  gaar  et  Sagn,   —   han  æder  Mennesker, 
Men   frygt  ham   ej !      Det  lærde  Folk  kun   er, 
Hans  hvasse  Tand  fortærer  gridsk  i  Vreden. 
(Ak!  gamle  Molbech  slugte  han  forleden.) 
Men  medens  han  til  Professorers  Skræk 
Om   Dagen  grumt   « Apellen»s*   Lyn  udslynger, 
Formilde  sig  mod  Aftenen   hans  Træk, 
Saa  solder  han  og  holder  Taler,  synger. 
—  Til  Soldefader  hist  lad  Blikket  hæve  sig, 
Mens  hellig  Gysen  farer  gjennem  dig ! 

Koral. 
Smil,  o  Bacchu=,  fra  din  Himmel 
Til  dit  fromme  Soldekor! 
Lad  ej  En  nedsegne  svimmel, 
Mens  en   Draabe  staar  paa   Bord ! 
Men  hvis  Nogen  vandrer  ene 
Hjem,   som  her  vi  drak  paa  Pels, 
Vogt  hans  Fod  for  Rendestene, 
Ham  fra   Vægterstigen  frels! 

Slutningskor. 
(Seit  Vater  Noah  o.  s.  v.) 
Nu  hæver  Brødre,  det  fulde  Maal 
Og  drikker  saa  Russens  Skaal! 
Gid  her  han  trives  i  Glædens  Favn 
Og  glemme   Hjemstavnens   Savn ! 
Gid  han   for  de  kommende   Aar 

Maa  samle  sig  Venner  og  lystige  Minder  fra  Livets  Vaar,   — 
Saa  fandt  han  her 
En  Skat,  som   ej  taber  sit  Værd! 

Denne  Kantate  blev  i  1853  omarbejdet  af  Chr.  Richardt 
og  Vilh.  Rode.  Først  til  Rusgildet  i  1854  fremkom  Hostrups 
evig  unge  Kantate7,  « Velkomst  til  Russen »,  der  endnu  stadig 
synges.      De  mangfoldige  Studenter,   som  have  faaet  deres  Ind- 


*   Et  af  Levins   mange  Flyveskrifter. 

vielse  i  Foreningen  i  de  nogle  og  fyrretyve  Aar,  der  ere  for 
lobne  siden  den  Tid,  ville  let  se,  hvor  uendelig  hojt  Hostrups 
Kantate  staar  over  Borgaards. 

Den  15.  December  1849  gav  Studenterforeningen  paa 
Hoftheatret  en  Forestilling,  ved  hvilken  der  opførtes  « Kunstnerliv 
Nr.  2»,  temmelig  originalt  Lystspil  i  2  Akter,  og  « Soldater- 
løjer »,  Sangspil  i  1  Akt  af  Hostrup.  Det  første  Stykke  var 
egentlig  kun  en  Ramme,  som  Mantzius  havde  udfyldt  med  en 
Del  morsomme  Træk.  « Soldaterløjer »  havde  Hostrup  skrevet 
samme  Efteraar,  og  det  blev  opført  et  Par  Gange  i  Foreningen, 
for  han  indleverede  det  til  det  kongelige  Theater,  der  allerede 
spillede  det  i  Marts  1850.  Den  oprindelige  Rollebesætning  i 
Foreningen  var:  Lange  Zinck,  Emilie  Lipke,  Bording  E.  Bruun, 
Glob  y.  Voltelen,  Vilmer  Th.  Liebe,  Anker  Mantzius  og  Mads 
Wengel.  •  Liebe  var  allerede  den  Gang  kongelig  Skuespiller. 
Ifølge  Hostrups  Dom  var  Voltelen  aldeles  uovertræffelig  som 
Magister  Glob. 

I  Marts  1850  spillede  Foreningen  endvidere  Ulysses  von 
Ithacia,  i  hvilket  Stykke  E.  Bruun  var  Marcolfus,  Liebenberg 
Paris,  Mantzius  Ulysses,  Zinck  Chilian,  P.  Heise  Rosimunda, 
C.  Høegh- Guldberg  Penelope,  Borgaard  Kejser  Asverus  og 
C.  Grove  Holofernes.  Det  frembragte  stor  komisk  Virkning, 
at  Grove,  den  senere  Højskoleforstander,  der  var  meget  lille  af 
Væxt,  agerede  denne  Kæmpe. 

Foreningens  Medlemmer  fulgte  i  Januar  deres  Æresmedlem 
Oehlenschlåger  til  hans  Hvilested  paa  Frederiksberg  Kirkegaard, 
men  da  baade  Universitetet  og  det  kongelige  Theater  holdt 
Mindefester  for  ham  ikke  længe  efter,  besluttede  Senioratet 
foreløbig  at  opsætte  Foreningens  Fest.  Den  holdtes  som  Følge 
heraf  først  den  3.  Juni  og  fandt  Sted  i  den  kongelige  Skyde- 
banes store  Sal,  der  var  prydet  med  Guirlander  af  Løv  og  friske 
Blomster.  Som  Deputation  fra  Lund  mødte  efter  Indbydelse 
50  Studenter,  der  blev  indkvarterede  hos  Medlemmer  af 
Foreningen.  Hostrup  havde  skrevet  Kantaten  og  Berggreen 
II.  19 

sat  Musik  dertil.  H.  P.  Holst  holdt  Festtalen,  der  var  paa 
Vers. 

Fra  Skydebanen  gik  Deltagerne  med  Faner  og  Musik  til 
Frederiksberg,  hvor  de  standsede  udenfor  Kirkegaarden  og  sang 
Oehlenschlagers  Hostpsalme  «Lær  mig,  o  Skov!  at  visne  glad». 
Senioratet  forte  derpaa  Lundenserne  ind  paa  Kirkegaarden, 
hvor  de  sang  ved  hans  Grav,  og  da  de  kom  tilbage,  uddelte 
de  til  hele  Forsamlingen  et  stemningsfuldt  Digt  « Carolinas 
Ungdom  vid  Adam  Oehlenschlagers  Graf». 

Toget  gik  nu  videre  til  Frederiksberg  Slotsgaard,  hvor 
Lundenserne  og  Studenterforeningen  skiftedes  til  at  synge.  Om 
Aftenen  var  der  Gilde  for  Lundenserne  paa  Regensen,  og  næste 
Dag  førte  Foreningen  sine  Gjæster  ud  til  Dyrehaven.  Til 
Skovturen,  der  endte  paa  Klampenborg,  havde  Ploug  skrevet 
«Der  gaar  et  Sund  imellem  tvende  Lande»  og  Hostrup  «Hav 
Tak,   o  Bro'er  fra  Lundegaard». 

I  det  Referat,  « Fædrelandet »  gav  af  Festen,  hedder  det8: 
Inden  vi  slutte,  kunne  vi  ikke  bare  os  for  at  omtale  et,  som 
det  forekommer  os,  saare  smukt  og  rorende  Naturspil.  En  lille 
Sangfugl  havde  bygget  sin  Rede  i  en  af  de  mange  Kranse,  der 
ere  ophængte  paa  Muren  over  Oehlenschlagers  Grav;  den  laa 
der  igaar  ganske  rolig  paa  sine  Æg,  mens  de  svenske  Studenter 
bragte  den  hedengangne  Digter  deres  Hyldning.  Er  det  ikke, 
som  Foraaret,  som  Naturen  selv  vilde  bringe  ham  sin  gjennem 
dette  Symbol  ?» 

Raiibek  havde  været  Studenterforeningens  første  Æres- 
medlem, TJiorvaldseu  det  andet  og  Ochlenscliliigcr  det  tredie. 
Nu  vare  de  alle  gaaede  bort.  Af  de  dalevende  store  Mænd 
havde  Ingen  staaet  Studenterne  nærmere  end  H.  C.  Ørsted,  og 
sikkert  havde  ingen  af  den  gamle  Tids  Professorer  forstaaet 
dem  bedre  og  følt  mere  for  dem.  Det  var  derfor  ganske 
naturligt,  at  Senioratet  sendte  ham  følgende  Skrivelse: 

tPaa  en  Dag,  da  vort  Fædreland  bringer  en  af  sine  store  Mænd,  der  har 
ladet  Danmarks  Navn  gjenlyde  i  hele  Verden,  sin  Hyldest,  idet  De  efter  et 
sjældent   Liv   i  Aandens  og  Videnskabens  Tjeneste  fejrer  Deres  Embedsjubilæum, 

maa  det  være  os  tilladt  i  Studenterforeningens  Navn  som  en  svag  Anerkjendelse 
af  det,  vi  Alle  skylde  Dem,  at  udbede  os,  at  De  vil  modtage  Plads  som  Sel- 
skabets Æresmedlem. 

«Ligesom  De  stedse  med  inderlig  Kjærlighed  har  omfattet  de  danske 
Studenter,  der  faderligen  af  Dem  modtoges,  naar  de  betraadte  den  akademiske 
Løbebane,  saaledes  er  det  vor  Forenings  Stolthed,  at  vi  i  saa  lang  Tid  have 
kunnet  tælle  Dem  blandt  dens  Medlemmer,  og  naar  vi  selv  prise  os  lykkelige 
over,  at  det  er  faldet  i  vor  Lod  at  udføre  det  os  overdragne  Hverv,  da  er  det, 
fordi  vi  føle  os  overbeviste  om,  at  selv  om  det  i  Verdens  Øjne  vil  være  uden 
stor  Betydning,  vil  De,  som  altid  færdedes  mellem  og  forstod  de  Unge,  lægge 
Vægt  paa  den  Hyldest,  som  Musernes  Sønner  i  Begejstring  for  det  Sande  og 
Gode  bringer  deres  uforglemmelige  og  uforlignelige  Lærer. 

I  Studenterforeningens  Seniorat.     Den  7.  November   1850. 
C.   Holten.      C.    W.   Sporon.      C.  Borgaard.      C.  Liebe.     J.  Forchhammer. 


Som  man  vil  se  af  disse  Underskrifter,  vare  Holten  og 
Borgaard  ogsaa  Seniorer  i  1850,  men  man  træffer  her  to  nye 
Navne,  nemlig  Cand.  jur.  C.  W.  Sporon,  død  som  Assessor  i 
Lands-  Over-  samt  Hof-  og  Stadsretten  i  København,  og  Cand. 
philol.  J .  Forchhammer,  der  for  nogle  Aar  siden  tog  sin  Afsked 
som  Rektor  for  Herlufsholm  Skole.  Endelig  ser  man,  at  C.  Liebe 
igjen  er  bleven  Senior,  og  at  han  ovenikjøbet  ikke  er  Leder 
men  indtager  den  næstnederste  Plads  i  Senioratet.  Han  var  i 
1850  vendt  hjem  efter  en  længere  Udenlandsrejse  og  blev  paa 
en  Generalforsamling  den  1.  November  valgt  til  Senior  i  Stedet 
for  Hostrup,  der  havde  nedlagt  sit  Mandat.  Da  Bibliothekar- 
posten  derved  blev  ledig,  overtog  Liebe  denne,  fordi  der  kun 
var  tre  Maaneder  tilbage  af  Funktionstiden. 

I  Januar  1 8  5 1  gjenvalgtes  Holten  og  Forchhammer  og 
valgtes  som  nye  Seniorer  A.  Villemoes,  død  1874  som  Herreds- 
foged i  Nørre  Tyrstrup  Herred,  H.  A.  Pedersen,  død  1858 
som  Docent  i  Mathematik,  og  M.  F.  Hansen,  der  indtil  for  et 
Par  Aar  siden  var  Stiftsskriver  i  Roskilde. 

Studenterforeningen  beholdt  ikke  sit  nye  Æresmedlem  længe, 
thi  alt  den  18.  Marts  fulgte  Medlemmerne  Hans  Christian 
Ørsted  til  Graven.  Dagen  derefter  fejrede  de  paa  Skydebanen 
de    fra  Krigen    hjemvendte  Studenter.     I  Februar   holdt   de  Af- 

delinger,  der  efter  Felttogets  Slutning  skulde  ligge  i  Garnison 
i  Kjøbenhavn,  under  stor  Jubel  Indtog  i  Hovedstaden,  og  det 
var  da  naturligt,  at  Foreningen,  der  i  1848  havde  sagt  Farvel 
til  de  Frivillige,  nu  takkede  dem  for  de  Anstrengelser,  de 
havde  havt.  Under  hele  Krigen  havde  man  ofte  ved  Gilderne 
tænkt  paa  og  besunget  Brødrene  ovre  i  Slesvig;  nu  havde  man 
dem  hjemme  igjen,  efterat  de  ved  Isted,  Mysunde  og  Frederiks- 
stad havde  været  med  til  at  udføre  Heltebedrifter,  og  efterat 
de  havde  bidraget  Deres  til,  at  Sønderjylland  atter  var  gjen- 
vundet. 

Til  Gildet,  der  stod  paa  Skydebanen,  havde  Hostrup  og 
af  de  Yngre  Chr.  Richardt,  G.  Rode  og  Th.  Otto  skrevet 
Sange.  Richardts,  der  bedst  afspejler  Datidens  Stemning, 
lyder  saaledes: 

Der  var  en  Tid,  Studenten  gik 
Med  Snor  og  Epauletter 
Og  militær  Bespisning   fik 
Af  Gothersgades  Retter; 
Men  Aaret  Otteogfyrre  kom 
Med  ny  Parisermode, 
Og  med   et  kategorisk:   Bom! 
Den  meldte  sig  for  Fode. 

Da  blev  Studenten  i  en  Ruf 

Sat  til  at  manøvrere. 

Og  ikke  blot  for  Major  Tuff, 

Men   for  adskilligt   Flere; 

Og  hed  det  før:  Gevær  i  Hvil! 

Saa  hed  det  nu:  paa  Skulder! 

Thi  lydt  fra  Rendsborg  og  fra  Kiel 

Man  hørte  Krigens  Bulder. 

Men  nu  da  Sejr  I   bringe  hjem, 

En  skjønne  Morgengave, 

I  skal  med  rigtig  Fynd  og  Klem 

En  Takadresse  have 

For  hvert  et  prægtig  Schakparti, 

Hvor  Fjenden  helt  I  slugte, 

Saa  han  blev  mat  og  ej  remis, 

Skjønt  Løberne  han  brugte. 

At  trave  dristig  frem  i  Dynd 
Derovre  var  Taktikken; 
Men  Jeres  Morskab  var  nok  tynd 
Som  Punschen,  hvis  I  fik'en? 
Maaske   et  lille  Slag  Piquet 
Omkring  ved  Ejdergrænsen ! 
Men  Schaken  paa  det  store  Bræt, 
Det  var  dog  Kvintessensen. 

Nu  skal  I  prøve  Jeres  Mod 
Paa  andre  Skydebaner! 
Og  tørster  end  I  efter  Blod, 
Saa  drag  til  Bacchi  Faner  1 
Hist  har  I  slaaet  godt  og  vel 
Og  Mikkel  faaet  paa  Døren, 
Saa  slaar  nu  Flaskerne  ihjel, 
Og  slaar  tilgavns  til  Søren ! 


X. 

1  Februar  185 1  skrev  Ingemann1  til  Grundtvig:  « Siden 
jeg  var  Dreng  (1801),  har  jeg  ikke  fornummet  denne  opløftende 
Følelse  af  et  Liv  og  en  Begejstring,  der  gaar  helt  igjennem 
Folket  og  knytter  vort  Liv  til  den  Heltetid,  vi  i  et  halvt  Aar- 
hundrede  have  drømt  og  sjunget  om  ...  Vi,  som  have  oplevet 
Ydmygelserne  Anno  7  og  14,  maa  takke  Gud  for  ogsaa  at 
have  oplevet  Oprejsningen  i  Fjor.» 

I  de  samme  Dage  gav  Goldschmidt  sine  Følelser  Luft  i 
følgende  Ord:2  «Nu  leve  vi  Danske  i  Vished  om  Sejren.  Med 
flyvende  Faner  og  klingende  Spil  komme  vore  Fodfolk,  vore 
Ryttere,  vore  Kanoner,  og  omkring  hele  denne  Soldatermarsch 
er  Jubel;  det  er,  som  om  der  over  hele  Landet  var  hvælvet  en 
Triumfbue  .  .  .  Dette  Triumftog,  denne  Festlighed  er  Højtidelig- 
holdelsen af  Sejren  som  Sejr.  Hvad  der  blev  stridt  om,  er  ikke 
afgjort;  men  « Bevidsthed  vandt  vi,  at  vi  er  et  Folk».  Næsten 
forundrede  over  Virkeligheden,  som  vi  dog  kjende,  se  vi  paa 
disse  lange,  talrige,  krigerske  Rækker,  hvilke  Trængselens  Tid 
har  fremkaldt,  hvilke  vi  Alle  i  Smerte  og  Angst  og  samlende 
det  Bedste  i  os  selv  ligesom  have  deltaget  i  at  frembringe,  og 
de  have  sejret!  Vi  have  sejret!  Det  er  i  Sandhed  et  lykkeligt 
Øjeblik. » 

Saaledes  mødtes  Mænd,  der  tilhørte  to  forskjellige  Tids- 
aldere,    i  samme  Følelse  af  at  have  oplevet  en  skjøn  Tid.     De 

Unge,  der  dels  vare  blevne  vakte  ved  Begivenhederne  i  1848, 
og  dels  vare  komne  til  Skjelsaar  og  Alder  i  selve  Krigsaarene, 
men  som  endnu  ikke  havde  følt  Livets  Alvor  i  nogen  særlig 
Grad,  maatte  naturligvis  modtage  et  lysere  og  frejdigere 
Syn  paa  Tilværelsen  end  de  Slægtled,  der  vare  gaaede 
forud.  Alt,  hvad  disse  havde  kæmpet  for  men  ikke  ventet 
at  se  virkeliggjort  i  en  nær  Fremtid,  syntes  nu  paa  en  vid- 
underlig Maade  at  være  gaaet  i  Opfyldelse.  Friheden,  som  de 
saa  ofte  havde  sukket  efter,  var  kommen  ligesom  af  sig  selv, 
og  den  var  saa  rundelig  tilmaalt,  at  Ingen  før  1848  havde 
tænkt  paa  Muligheden  af  en  saa  stor  Indrømmelse  fra  Konge- 
magtens Side.  Kampen  for  den  danske  Nationalitets  Bevarelse 
i  Sønderjylland,  der  førtes  i  de  tre  Krigsaar,  havde  dernæst 
faaet  det  Udfald,  at  der  var  al  Udsigt  til,  at  Modersmaalet 
vilde  komme  til  sin  Ret  i  denne  gamle  danske  Landsdel. 
Endelig  havde  det  danske  Folk  faaet  Lejlighed  til  at  prøve 
sine  Kræfter  og  til  at  vise  Verden,  at  det  i  Farens  Stund  var 
villiestærkt,  udholdende  og  rede  til  at  bringe  de  største  Ofre. 
Det  havde  faaet  Tillid  til  sig  selv  ved  den  Enighed,  der  havde 
sammenknyttet  alle  Samfundets  Klasser,  og  det  havde  opdaget, 
at  den  gamle  nordiske  Kampaand  endnu  ikke  var  uddød. 

Det  gik  ikke  op  for  det  store  Flertal,  at  det  heldige  Ud- 
fald af  Treaarskrigen  ikke  saa  meget  skyldtes  vore  egne  Sejre 
som  den  fra  Graven  opstandne  europæiske  Reaktion,  og  særlig 
opdagede  Ungdommen  ikke  dette.  Den  maatte  se  Fremtiden 
i  det  mest  straalende  Lys,  den  maatte  tro,  at  Folkelivets 
ædleste  Spirer  nu  havde  faaet  det  Lys  og  den  Varme,  de  be- 
høvede for  ret  at  udvikle  sig,  og  den  maatte  være  overbevist 
om,  at  det  Land,  hvor  Konge  og  Folk  gik  Haand  i  Haand  og 
ikke  længer  vare  adskilte  ved  nogen  uoverstigelig  Skranke, 
vilde  blive  herligt  at  leve  i. 

Saaledes  traadte  den  akademiske  Ungdom  i  Begyndelsen 
af  Halvtredserne  under  de  gunstigste  Varsler  ind  i  Livet.  Den 
kunde  vanskelig  henfalde  til  Grublerier  eller  opsøge  sig  de 
mørke  Sider  af  Tilværelsen  til  Tumleplads,    ligesom  den  heller 

ikke  kunde  falde  paa  at  gaa  rundt  med  alvorlige  Miner  og  føle 
sig  gammel  for  Tiden.  Nutiden  var  jo  lys,  og  Fremtiden  syntes 
at  ligge  i  Rosenskjær.  Den  akademiske  Ungdom  delte  i  fuldt 
Maal  Grundtvigs  Syn,  at  Gud  paa  en  vidunderlig  Maade  havde 
holdt  sin  Haand  over  det  lille  Danmark,  uden  at  den  derfor 
delte  hans  ovrige  Meninger,  og  den  var  ikke  fri  for  at  føle  sig 
noget  overmodig. 

Livet  i  Studenterforeningen  fik  sit  Præg  heraf.  Man  be- 
hovede ikke  længer  at  opponere  eller  demonstrere  mod  Re- 
gjeringen ,  thi  den  Aand ,  der  havde  besjælet  Studenternes 
Forere,  havde  jo  sejret,  idet  det  intelligente  Bourgeoisi  efter 
1848  raadede  for  Land  og  Rige.  Naar  man  undtager  de  Par 
Aar,  da  det  Bluhme- Ørstedske  Ministerium  prøvede  paa  at 
skrue  Forholdene  tilbage  til  Tiden  før  1848,  befandt  For- 
enirfgen  sig  i  den  bedste  Forstaaelse  med  de  ledende  politiske 
Mænd.  Forøvrigt  tog  man  Kampen  mod  Ministeriet  i  1853 
og  54  med  stor  Gemytlighed  og  lod  Satiren  faa  frit  Løb  over 
de  Ministre,  der  mest  udfordrede  den  offenlige  Mening. 

Studenterne  i  Halvtredserne  tilhørte  næsten  alle  een  Stand, 
nemlig  Bourgeoisiet,  baade  det  velhavende  og  det,  der  maatte 
arbejde  strengere  for  at  komme  igjennem.  De  faa  Adelige, 
der  i  disse  Aar  tog  Adgangsexamen  til  Universitetet,  spillede 
ingen  Rolle  og  prøvede  ejheller  derpaa,  og  de  endnu  færre 
unge  Mennesker  af  Bondestanden,  der  da  vovede  sig  ind  paa 
den  studerende  Bane,  forsvandt  i  den  øvrige  Masse,  hvis  An- 
skuelser og  Levevis  de  saa  hurtigt  som  muligt  søgte  at  tilegne 
sig.  Forskjellen  mellem  dengang  og  nu  er  meget  betydelig, 
idet  Bondestanden  i  vore  Dage  sender  sine  Sønner  i  store 
Skarer  til  Universitetet,  hvad  enten  de  ere  begavede  eller  ej. 
Det  gaar  ej  længer  til  som  i  de  Tider,  da  en  Biskop  eller  en 
Provst  ved  en  Visitats  i  Landsbyskolen  opdagede  en  livlig  og 
opvakt  Dreng,  der  var  fremmeligere  end  Kammeraterne,  og 
derfor  udpegede  ham  som  skikket  til  at  studere.  Nu  kræver 
Bondestanden  det  som  sin  Ret  at  blive  delagtig  i  den  højere 
Undervisnings  Goder  lige  saa  godt  som  de  øvrige  Stænder. 

Derfor  udgjorde  Studenterne  ogsaa  under  Frederik  VII' s 
Regjering  en  langt  mere  ensartet  Masse  end  nu.  De  havde  næsten 
alle  samme  Anskuelser  om  offenlige  Anliggender,  de  havde 
samme  sociale  Forudsætninger,  og  de  forstod  hinanden,  som 
kun  de  gjøre,  der  komme  fra  samme  Hjem  og  have  faaet 
samme  Opdragelse  og  Uddannelse.  Naar  de  fra  Skolerne 
vandrede  ind  i  Studenterforeningen,  modtog  de  strax  de  An- 
skuelser om  offenlige  Forhold,  som  de  fleste  af  dem  beholdt 
for  hele  Livet.  Man  maa  ikke  tro,  at  der  blev  øvet  nogen 
moralsk  Tvang  mod  dem,  eller  at  de  maatte  aflægge  noget 
Løfte  om  at  bekjende  sig  til  den  eller  den  Tro,  nej  hele  den 
Atmosfære,  der  slog  dem  imøde,  var  saa  mættet  med  bestemte 
Meninger,  at  Vedkommende  ikke  kunde  undgaa  at  blive  i 
højeste  Grad  paavirket  deraf. 

Det  ansaas  da  for  givet,  at  enhver  brav  Student  elskede 
Kong  Frederik  VII  og  betragtede  ham  som  en  faderlig  Ven. 
«Saa  dansk  som  han  var  ingen  Konge  her  i  mange  Aar» 
havde  man  sunget  i  1848,  og  det  vedblev  man  at  synge,  saa- 
længe  han  levede.  Dernæst  maatte  Studenten  være  en  op- 
rigtig Ven  af  Friheden,  saaledes  som  den  blev  given  Folket 
gjennem  Grundloven  af  5.  Juni  1849.  Vel  havde  det  meget 
snart  vist  sig,  at  Vælgerne  ikke  altid  rettede  sig  efter  de 
Ønsker,  som  det  intelligente  Parti  nærede,  og  at  de  af  og  til 
foretrak  Ubetydeligheder  og  Middelmaadigheder  for  dem,  der 
ansaas  for  Nationens  bedste  Mænd,  men  man  trøstede  sig  med, 
at  det  nok  rettede  sig,  naar  Folk  først  rigtig  havde  lært  at 
bruge  Friheden,  og  forøvrigt  anvendte  man  sit  Vid  mod  Bonde- 
vennernes Førere,  der  blev  tagne  under  en  iøvrigt  godmodig 
Behandling  baade  i  Viser,  Deviser,  Balletprogrammer  og  Panto- 
mimer. 

Endvidere  maatte  enhver  Student  sværmefor  Ejderpolitikken. 
Danmark  til  Ejderen,  Rigets  gamle  Grænse,  det  store  Konge- 
og  Folkeprogram  fra  1848,  det  var  og  maatte  blive  det  endelige 
Maal.  Helstaten  var  naturligvis  ikke  i  Stand  til  at  begejstre 
nogen    yngre    Akademiker;     denne    usalige    Sammenkobling   af 

Dansk  og  Tydsk  kunde  vel  være  en  Nødvendighed,  fordi  Ud- 
landet krævede  den,  men  noget  Tiltalende  var  der  ikke  i 
denne  Ordning.  Enkelte  gammelkloge  Personer  i  den  akade- 
miske Verden  kunde  maaske  synes,  at  den  var  ganske  ufor- 
nuftig, men  unge  Mennesker  med  Fantasi  og  Følelse  kunde 
umuligt  begejstres  for  den  Statsmandsvisdom,  der  ikke  spurgte 
om  Danskere  eller  Tydskere,  men  puttede  Alle  i  den  samme 
undersaatlige  Gryde. 

Før  1848  havde  man,  som  vi  have  set,  i  Studenterfor- 
eningen kunnet  modtage  tydske  Studenter  og  gjøre  Gilde  for 
dem.  Efter  Krigen  var  ethvert  Samkvem  med  tydske  Akade- 
mikere en  Umulighed.  Ingen  af  Parterne  vilde  have  noget 
med  den  anden  at  gjøre.  I  Tydskland  udbredte  flygtede  Slesvig- 
holstenere de  værste  Røverhistorier  om  de  Danskes  Misregjering 
og  tyranniske  Optræden  i  Sønderjylland,  og  herhjemme  havde 
man  endelig  faaet  Ojnene  op  for  Tydskernes  umaadelige  Selv- 
overvurdering og  Lyst  til  at  betragte  andre  Folk  som  under- 
ordnede Væsener,  som  maatte  være  glade  ved  at  kunne  nyde 
godt  at  Smulerne,  der  faldt  fra  det  germanske  Bord.  Som  et 
Tegn  paa  det  Omslag,  der  foregik  her,  kan  anføres,  at  alle 
tydske  Sange  gik  ud  af  Studenternes  Visebog.  Der  er  selv- 
følgelig ikke  siden  sket  Forandring  heri. 

Som  en  naturlig  Folge  af  Begivenhederne  blev  Tilslutningen 
til  Brødrefolkene  mod  Nord  inderligere  end  nogensinde.  Den 
offenlige  Mening  i  Sverige  og  Norge  havde  under  Krigen  be- 
stemt udtalt  sig  for  Danmarks  Sag,  og  Kong  Oskar  I  havde 
gjort,  hvad  han  formaaede,  for  at  hjælpe  sin  Nabo  mod  Syd. 
Det  gjaldt  efter  1851  som  en  Trossætning  i  Studenterforeningen, 
at  Danmark  ikke  havde  nogen  Fremtid  uden  i  Forening  med 
det  skandinaviske  Norden,  og  derfor  burde  man  arbejde  af  al 
Magt  for  at  nærme  Folkene  til  hinanden.  Studentermøder 
vare  ikke  tilstrækkelige  og  Naturforskermøder  heller  ikke,  nej 
Borgere  og  Bønder  burde  lære  hinanden  at  kjende,  for  at  de 
kunde  indse,  at  de  vare  af  samme  Stamme,  og  at  de  derfor 
oesaa  burde  have  samme  Fremtid. 

Saaledes  gav  den  nationale  Bevægelse  Livet  sit  bestemte 
Præg.  Først  Skuffelserne  i  1864  eller  rettere  i  1870  formaaede 
at  bringe  Forandring  tilveje  heri.  Hele  den  Ungdom,  der  i 
de  20  Aar  gik  igjennem  Studenterforeningen,  modtog  her  sin 
Paavirkning  i  national  og  politisk  Retning  og  bevarede  i  sin 
Helhed  sin  Opfattelse,  naar  den  siden  gik  ud  for  at  virke  blandt 
Befolkningen  som  Præster,  Dommere,  Læger  eller  Lærere. 
Men  ogsaa  de  Kredse,  der  ikke  deltog  i  Studenterforeningens 
Liv  til  Stadighed,  vare  besjælede  af  den  samme  Aand,  der 
f.  Ex.  hos  de  grundtvigianske  Studenter  gav  sig  endnu  stærkere 
Udslag  end  her.  Naar  man  gjennemgaar  de  mangfoldige  Referater 
fra  Fester  i  Foreningen  i  Tidsrummet  mellem  185 1  og  64,  vil 
man  finde,  at  Kongen,  Friheden,  Slesvig  og  Norden  idelig  og 
idelig  prises  baade  i  Tale  og  Sang,  og  man  vil  aldrig  støde 
paa  afvigende  Meninger,  ja  paa  Generalforsamlinger  udtales  det, 
uden  at  Nogen  modsiger  det,  at  Studenterforeningen  er  en 
udpræget  national  og  skandinavisk  Forening.  Det  er  hævet 
over  enhver  Tvivl,   herved  kan  der  ikke  rokkes. 

Naar  det  saaledes  var  en  Kjendsgjerning,  at  Studenter- 
foreningens Medlemmer  vare  enige,  baade  med  Hensyn  til  den 
indenrigske  og  den  udenrigske  Politik,  og  naar  der  tilmed  ikke 
dengang  gaves  noget  æsthetisk,  filosofisk  eller  theologisk  Spørgs- 
maal,  der  kunde  sætte  varig  Splid  mellem  Medlemmerne,  saa 
at  de  af  den  Grund  delte  sig  i  modsatte  Lejre,  der  førte  Krig 
med  hinanden,  saa  fulgte  deraf,  at  Foreningens  vittige  Hoveder 
dristigt  kunde  satirisere  over  Personer  og  Forhold,  og  at  de 
mere  hensynsløst  turde  tillade  sig  at  parodiere  de  æsthetiske 
Frembringelser,  som  egnede  sig  dertil.  De  behovede  jo  ikke 
at  tage  Hensyn  til  Kammerater,  der  muligvis  kunde  blive 
stødte,  eller  som  endog  kunde  rejse  en  kraftig  Opposition  her- 
imod. Alt,  hvad  der  fremkom,  blev  forstaaet  saaledes,  som 
det  skulde  forstaas,  og  faldt  i  den  bedste  Jord,  og  naar  nu 
hertil  kom,  at  Humøret  var  lyst  og  friskt,  at  ingen  Sorger  over 
Nutiden  eller  Frygt  for  Fremtiden  tyngede  Sindene,  saa  vil 
man  kunne  forstaa,    at   de   lystige  Hoveder  og  Poeterne  i   For- 

eningen  ret  slog  Gjækken  los,  og  at  det  ungdommelige  Humør 
i  fuldt  Maal  gav  sig  Luft  ved  Gilderne  og  andre  Festligheder. 

Den  Anseelse,  Studenterne  nød  hos  de  andre  Klasser  i 
Samfundet,  havde  under  Christian  VIII's  Regjering  været  i 
stadig  Stigen,  takket  være  Studentermøderne  og  Hostrups 
Komedier,  men  under  Frederik  VII  naaede  den  sit  Højdepunkt. 
I  Halvtredserne  erobrede  de  hele  Danmark  og  blev  saa  at  sige 
Nationens  forkjælede  Børn.  Ikke  alene  den  dannede  Del  af 
Folket,  hvis  Sønner  de  jo  vare,  holdt  af  dem  og  var  stolt 
af  dem,  men  ogsaa  den  menige  Kjobenhavner  nærede,  som 
Christen  Madsen  i  «Gjenboerne»  viser,  en  uvilkaarlig  Agtelse 
for  Studenten  og  mente,  at  han  var  en  «gefærlig  Fyr»,  som 
man  ikke  magtede  med  Næverne.  Naar  Studenterforeningen 
holdt  Karneval  i  Casino,  naar  den  spillede  Komedie  paa  Hof- 
theatret,  og  naar  Sangforeningen  gav  offenlige  Koncerter,  var 
der  altid  fuldt  Hus,  og  den  nuværende  Bygning  paa  Gammel- 
holm  vilde  aldrig  være  bleven  Foreningens  Ejendom  og  Hjem, 
dersom  ikke  Medborgere  havde  kappedes  om  at  yde  deres 
Skjærv. 

Ikke  for  Intet  drak  man  i  Foreningen  ved  alle  Gilder 
Kvindens  Skaal,  og  den  blev  dengang  drukket  langt  oftere  end 
nu  og  med  større  Inderlighed.  Baade  Russer,  hvem  det  klædte 
saa  overordenlig  net,  og  ældre  Medlemmer  følte  Trang  til 
andægtigt  at  yde  de  Skjonne  deres  Hyldest  og  med  et  op- 
rigtigt Sind  at  takke  dem,  fordi  de  forsødede  Tilværelsen.  De 
gjorde  det  i  Udtryk,  som  nu  vilde  vække  en  stille  Latter,  men 
som  dengang  fandt  en  god  Jordbund.  Blev  der  leet,  var  det 
kun,  fordi  vedkommende  Taler  bar  sig  kejtet  ad.  Kvinderne 
takkede  for  Opmærksomheden  ved  at  optræde  som  de  ivrigste 
Banebrydere  for  Troen  paa  Studenternes  Elskværdighed  og 
Uimodstaaelighed,  de  fik  deres  Fader  og  Moder  til  at  tage 
skandinaviske  Gjæster  i  Kvarteer,  de  holdt  Markeder  for  at 
tjene  Penge  til  den  tilkommende  Foreningsbygning,  de  syede 
kunstnerisk  udførte  Gardiner  og  Tæpper  til  denne,  og  de 
broderede  Faner   til   Nordens  Studenter.     Den   moderne  Eman- 

cipation  var  dem  næppe  bekjendt  af  Navn,  og  da  Mathilde 
Fibiger  ved  Juletid  1850  udgav  Clara  Raphaels  12  Breve,  for- 
maaede  hun  nok  at  vække  Opsigt  og  at  give  Stødet  til  en 
literær  Fejde,  men  hendes  Medsøstre  stod  uforstaaende  over- 
for dette  Fænomen  og  trak  paa  Smilebaandet  af  hende.  Den 
selv-  og  maalbevidste  Kvinde  var  endnu  ikke  skabt,  men  den 
Kvinde,  der  holdt  af  at  sværme  for  og  med  Studenterne,  hende 
med  det  søde  lille  Hjerte,  der  sørgede,  naar  Pisken  knaldede 
og  Posthornet  kaldte  Studenten  hendes  Kjæreste  fra  hende, 
hun  var  dengang  Danmarks  Pryd. 

I  social  Henseende  var  Studenten  under  Christian  VIII' s 
Regjering  gaaet  betydeligt  frem.  I  Plougs  første  Atellaner 
skildres  han  som  Regensgaardens  fidele  Søn,  der  svøber  sig  i 
en  laset  og  fedtet  Slobrok,  der  fører  Krig  med  Rykkerne,  der 
ofte  kun  ejer  det  ene  Par  Støvler,  han  har  paa,  og  som 
kjender  lidet  til  et  velordnet  Familieliv.  Han  kan  finde  rundt 
i  Filosofiens  vildsomme  Gange,  kan  disputere  og  solde,  men 
Burschen  stikker  igjennem  ham,  og  man  vil  ikke  opfatte  ham 
som  særlig  egnet  til  at  gjøre  Figur  i  Selskabslivet.  Han 
mangler  aabenbart  endnu  den  endelige  sociale  Afslibning.  I 
Hostrups  Studenterkomedier  er  han  naaet  langt  videre.  Vel 
forsikrer  Klint  i  «En  Spurv  i  Tranedands»  Russen  Halling,  at 
Frøken  Varbjerg  ikke  omgaas  med  Studenter,  og  at  hendes 
Liv  bevæger  sig  i  en  højere  Sfære;  men  det  kommer  af,  at 
hendes  Fader  er  en  Snob,  der  er  gal  efter  de  Fornemmes 
Selskab.  Men  i  « Eventyr  paa  Fodrejsens  optræde  Ejbæk  og 
Herløv  som  Kavalerer,  der  ere  fuldstændig  paa  Højde  med 
det  øvrige  Selskab.  Under  Frederik  VII  mærker  man  Intet 
til  det  Laugsmæssige,  der  tidligere  mer  eller  mindre  klæbede 
ved  Studenten.  Han  er  nu  velkommen  i  alle  Kredse  og  er 
bleven  Nationens  Yndling.  Ja  selv  Kongen  beskytter  ham, 
giver  Møde  ved  Foreningens  Forestillinger  og  betragter  Stu- 
denterne som  sine  unge  Venner. 

Dersom  man  nu  spørger,  om  Fliden  var  stor  hos  Datidens 
Studenter,  saa  maa  Svaret  lyde,  at  de  nuværende  Akademikere 

læse  langt  mere  udholdende  end  deres  Kammerater  for  40  Aar 
siden.  Det  vil  sige,  de  dyrke  Brødstudierne  med  større  Iver, 
fordi  Kampen  for  Tilværelsen  tvinger  dem  dertil,  og  dernæst 
er  der  Flere  end  tidligere,  der  drive  videnskabelige  Studier. 
Men  Datidens  Studenter  vare  mere  end  Nutidens  fortrolige  med 
vor  klassiske  poetiske  Literatur.  De  kjendte  vore  store  Digteres 
Værker,  som  de  tilmed  delvis  saa  opforte  paa  det  kongelige 
Theater,  der  endnu  besad  Skuespillere,  som  vare  i  Stand  til  at 
tolke  dem  paa  den  rette  Maade.  Æsthetisk  Læsning  ansaas 
for  nødvendig  for  en  ung  Mand,  der  vilde  gjøre  Krav  paa 
aandelig  Dannelse,  og  Præstegaardene  f.  Ex.  vare  lige  saa 
mange  smaa  Hjem,  hvor  danske  Klassikere  holdtes  højt  i  Ære. 
Den  Iver,  hvormed  mange  Studenter  i  vore  Dage  stræbe  efter 
at  faa  deres  Embedsexamen  for  derpaa  at  komme  i  Vej,  var 
en  sjælden  Vare  i  Halvtredserne.  Man  behøvede  dengang  ikke 
at  forhaste  sig;  Tiderne  vare  ikke  saa  haarde,  og  Konkurrenterne 
kunde  tælles. 

Efter  denne  Karakteristik  af  Studenterne  og  Studenterlivet 
efter  Krigens  Slutning  skulle  vi  igjen  gaa  over  til  at  fortælle 
de  Begivenheder,  der  foregik  i  Halvtredserne.  Den  14.  og  15. 
Maj  1 85 1  tilbragte  50  danske  Studenter  efter  Indbydelse  i  Lund, 
hvor  den  nye  Studenterforeningsbygning,  der  forekom  dem  som 
et  lille  Slot,  dengang  blev  indviet.  Alt  tidligere  havde  Studenter- 
foreningen i  Kjobenhavn  imidlertid  modtaget  en  Indbydelse  fra 
Studentersamfundet  .i  Christiania  om  til  Sommer  at  deltage  i 
et  nordisk  Studentermøde  sammesteds.  I  denne  Indbydelse 
hed  det  bl.  A. : 

»Danske  Brødre! 

«I  ilet  betydningsfulde  og  paa  kjære  Minder  saa  rige  Møde  af  de  fire 
nordiske  Universiteters  Ungdom  i  Lund  og  Kjøbenkavn  Aar  1845  lovede  de 
danske  og  svenske  Studenter  om  et  Par  Sommere  at  gjæste  Norges  Universitetsstad. 

«Med  Længsel  have  de  norske  Studenter  imødeset  Eders  Komme,  og  ved 
vor  fælles  aarlige  Højtid  til  Fædrenes  Minde  have  vi  hver  Gang  sendt  varme 
Velkomsthilsener  til  Eder  i  det  Fjerne. 

« Sidste  Gang,  da  Studentersamfundet  lod  udgaa  en  direkte  Skrivelse  til 
Eder,  var  det  ved  Budskabet  om  den  skjæbnesvangre  Kamp,  der  forestod  Eders 

Folk  for  det  danske  Riges  Selvstændighed  og  den  nordiske  Nationalitets  Sag  i 
Eders  Fødeland.  Vi  sendte  Eder  da  vore  inderlige  Ønsker  for  Kampens  sejrrige 
Udgang  og  udtalte  det  Haab,  at  vi  engang  i  bedre  Tider  maatte  se  Opfyldelsen 
af  vort  længe  nærede  Ønske  om  at  kunne  modtage  Eder  og  de  svenske  Studenter 
til  et  fælles  Møde  i  vor  egen  Midte.  Have  vi  end  paa  Grund  af  den  tre  Gange 
fornyede  Kamp,  i  hvilken  Dannerfolket  har  hævdet  Nordens  gamle  Krigernavn 
og  omgivet  det  med  ny,  udødelig  Hæder,  ikke  kunnet  se  vor  Forventning  om 
Eders  Besøg  opfyldt,  saa  have  vi  dog  fulgt  Eder  i  Tanken  og  med  Glæde  hørt 
om  den  ærefulde  Del,  som  mange  blandt  Eder  have  taget  i  den  blodige  Strid. 
«Nu  da  Freden  er  vendt  tilbage  i  Norden,  og  Sommeren  stunder  til,  føler 
Studentersamfundet  efter  den  lange  Adskillelse  Trang  til  i  en  umiddelbar  Hen- 
vendelse til  Eders  Forening  atter  at  udtale  det  levende  Ønske,  der  besjæler  os 
Alle,  jo  før  jo  heller  at  kunne  byde  Eder  og  Vennerne  i  Lund  og  Upsala  vel- 
kommen i  et  nordisk  Studentermøde  paa  vort  Fødelands  Grund. » 


Paa  et  almindeligt  Studentermøde  den  5.  Maj  vedtog  man 
enstemmigt  at  tage  mod  Indbydelsen.3  Det  Samme  gjorde 
Lundenserne,  medens  Upsalenserne  paa  Grund  af  Magister- 
promotionen ikke  godt  mente  at  kunne  tage  afsted.  Den  danske 
Bestyrelse,  der  bestod  af  C.  Ploug,  J.  Forchhammer,  C.  Bor- 
gaard,  Stud.  jur.  6".  Nissen  og  Stud.  jur.  A.  Willemoes,  be- 
sluttede at  indbyde  Billedhuggerne  H.  V.  Bissen  og  /.  A.  Jerichau, 
Historiemalerne  /.  Sonne  og  Constantin  Hansen  samt  kgl.  Skue- 
spiller .V.  P.  Nielsen  og  Syngemester  Rung  til  at  deltage  i 
Toget.  Paajerichau  nær  modtog  de  alle  Indbydelsen.  Af  ældre 
Akademikere  deltog  bl.  A.  Universitetslærerne  Professorerne 
C.  Hauch,  F.  Se  hier  n,  N.  L.  Hoyen,  N.  C.  L.  Abrahams  og 
Lektor  G.  Stephens  samt  Professor  /.  P.  E.  Hartmann,  Pastor 
N.  F.  S.  Grundtvig,  Skolebestyrer  Magister  M.  Hammerich  og 
Cand.  theol.   C.   Hostrup. 

Den  6.  Juni  drog  258  danske  og  90  lundensiske  Studenter 
ombord  paa  Postdampskibet  « Slesvig* ,  som  de  havde  lejet 
af  Finansministeriet,  afsted  til  Christiania,  hvor  de  modtoges 
med  den  største  Hjertelighed.  Allerede  paa  Oprejsen  havde 
Dr.  7 homander ,  der  nu  var  Domprovst  i  Gøteborg,  særlig 
hilst  paa  de  Danske  som  Krigere,  der  vare  vendte  hjem  med 
Hæder,  og  den  samme  Tone  istemmede  de  norske  Talere 
og  Sangere   senere,    saa   at   de    danske   Gjæster,    iblandt   hvilke 

der  fandtes  flere,  som  havde  deltaget  i  Felttogene,  maatte  fole 
sig  helt  stolte.  Thotnander  sagde  bl.  A. :  «Vore  danske  Brodre 
ere  nys  komne  tilbage  ikke  fra  Leg  og  Lystture  men  fra  den 
alvorligste  Strid,  nemlig  fra  Kampen  for  deres  Fædrelands  Selv- 
stændighed og  Frihed.  Danskerne  have  stridt  ikke  som  et 
tydsk  Parlament  med  Ord  men  med  Blod  om  Danmarks  Til- 
værelse. De  ere  nylig  vendte  hjem,  ja  det  sidste  Blod  er 
endnu  ikke  afvadsket  af  deres  Saar,  og  det  kan  ej  heller  af- 
vadskes;  det  er  uudsletteligt  og  vidner  hojt  om  deres  ufor- 
gængelige Ære.  Og  ligesom  intet  Bryst  kan  leve  uden  Luft, 
saaledes  kan  intet  Folk  leve  uden  Ære.» 

De  norske  Digtere  Jørg.  Moe,  A.  Munch,  H.  Ibsen,  I. 
Welhaven  og  C.  P.  Riis  besang  alle  Danmarks  Udholdenhed 
og  Tapperhed  under  Krigen,  og  den  veltalende  Advokat  Dunker 
udbragte  ved  Festen  i  Frimurerlogen  i  et  begejstret  Foredrag 
Danmarks  Skaal.  «Det  er  ikke  Sveriges  og  Norges  Bistands, 
sagde  han,  «som  Danmark  har  at  takke  for  Kampens  heldige 
LWald ;  det  er  Sverige  og  Norge,  som  ere  og  forblive  i  Danmarks 
Gjæld,  fordi  det  stolende  paa  sin  egen  Styrke  og  sin  gode  Ret 
og  paa  Himlens  Bistand  alene  værgede  den  samme  Nordens 
Grænse,  som  romerske  Kejsere  og  tydske  Grever  og  holstenske 
Hertuger  gjennem  Aarhundreder  forgjæves  have  søgt  at  rokke. 
Og  fordi  Danmark  alene  har  udfort  den  store  Gjerning,  har 
det  ogsaa  alene  hele  Æren,  al  Hæderen  derfor.*  Senere  i  Talen 
hed  det:  «Da  viste  det  sig,  at  danske  Mænds  Sværdhug  ere 
ligesaa  hvasse,  som  deres  Tale  er  mild  og  blod,  at  deres  ret- 
færdige Vrede  er  lige  saa  mægtig,  som  deres  Venskab  er 
kjærligt,  og  at  de  ikke  alene  kunne  gaa  foran  i  Fredens  Sysler 
men  ogsaa  ere  Mestere  i  Slagenes  Kunst,  i  Sværdenes  Poesi 
og  i  Kanonernes  Videnskab. » 

Paa  Udflugten  til  Ringerige  kom  Studenterne  i  nær  Be- 
roring  med  norske  Bonder.  «Hvad  der  dog  var  den  største 
Glæde »,  hedder  det  i  den  danske  Festberetning,4  «det  var  at 
se,  hvor  tilfreds  den  hele  Befolkning  var  ved  at  have  os  imellem 
sig,  det  var  at  tale  med  disse  gode,  djærve  og  gjæstfrie  Mænd. 

Os  Danske  fornøjede  det  at  høre  den  Iver,  hvormed  de  udspurgte 
os  om  vor  nys  tilendebragte  Krig  og  tog  Del  i  Glæden  over 
vore  Sejre,  og  sikkert  maatte  vi  Alle  føle,  at  først  naar  vor 
Idee  i  Nordens  tre  Riger  var  saaledes  optaget,  først  naar  den 
overalt  og  altid  levede  i  Folkenes  Sjæle,  som  den  viste  sig 
her  i  disse  Timer,  først  da  havde  den  vundet  Sejr.» 

Ved  Festen  paa  Klingenberg,  Christianias  Tivoli ,  over- 
leverede sex  unge  norske  Damer  den  svenske  og  danske  Be- 
styrelse tvende  Faner,  som  Christiania  Damer  selv  havde  broderet. 
Silkedugene,  af  hvilke  den  ene  var  i  de  svenske,  den  anden  i 
de  danske  Farver,  « viste  i  Korsflagenes  Midtpunkt  en  i  Grønt 
og  Guld  udsyet  Trekløverkrans  med  en  Lyre  i  Midten,  hvori 
en  Laurbær-  og  en  Oliegren  slyngede  sig;  over  det  Hele  var 
anbragt  Nordstjernen«.  Efterat  Welhaven  i  Damernes  Navn 
havde  holdt  Festtalen,  blev  Hostrups  Sang  til  Nordens  Kvinde, 
«Mulmet  sank,  det  svale»,  der  var  skreven  til  denne  Fest,  af- 
sungen,  hvorpaa  C.  Ploug  takkede. 

Dagen  efter  Hjemkomsten  til  Kjøbenhavn,  Mandag  den 
1 6.  Juni,  afhentede  Deltagerne  i  Studentermødet  denne  Fane 
fra  Toldboden  og  førte  den  under  Afsyngelsen  af  Fædrelands- 
sange gjennem  Gaderne  til  Studenterforeningen,  hvor  den  blev 
modtagen  med  Jubel.  I  mange  Aar  har  den  gjort  Tjeneste  ved 
festlige  Optog,  og  den  er  til  endnu. 

Det  lyder  i  vore  Dage  som  en  Fabel,  at  Jøderne  endnu 
i  185 1  ikke  maatte  betræde  Norges  Jordbund.  Som  en  Op- 
mærksomhed mod  de  forventede  Gjæster  havde  det  norske 
Justitsdepartement  imidlertid  før  Studentermødet  tilkjendegivet, 
at  der  Intet  var  til  Hinder  for,  at  jødiske  Studenter  besøgte 
Landet,  og  det  havde  udstedt  det  ved  Loven  foreskrevne 
Lejdebrev  for  Saadanne.  Men  netop  under  selve  Mødet  blev 
der  ydet  Jøderne  Retfærdighed,  saa  at  Ploug  i  sin  Afskedstale 
kunde  gjøre  opmærksom  paa  «den  Menneskeligheds-  og  Ret- 
færdighedshandling,  hvormed  Stortinget  paa  den  skjønneste 
Maade  har  fejret  vor  Hidkomst». 

Vi  skulle  endnu   kun   nævne,    at  Sangen  « Freias  Stjerne*, 

som  Studentersangforeningen  endnu  stadig  har  paa  sit  Program, 
under  Modet  blev  digtet  af  Cand.  C.  Molbech  og  komponeret 
af  Professor  I.  P.  E.  Hartmann.  Den  blev  ved  en  af  Festerne 
afsungen  firstemmig. 

I  Sommerens  Løb  drog  Borgaard,  der  nys  havde  været 
Medlem  af  den  danske  Bestyrelse  for  Rejsen  til  og  fra  Christiania, 
til  denne  Stad  for  at  overtage  Posten  som  Theaterdirektor. 
Da  han  gjentagne  Gange  i  fiere  Aar  havde  været  Senior,  og 
da  han  ved  sit  godmodige  og  gemytlige  Væsen  havde  erhvervet 
sig  mange  Venner,  der  tillige  satte  Pris  paa  hans  digteriske 
Virksomhed,  gav  Foreningen  den  23.  August  en  Afskedsfest  til 
Ære  for  ham.  Ploug  skrev  hertil  Sangen  «At  du,  som  smykt 
med  ærværdigt  Mos»  o.  s.  v.,  og  Th.  Otto  beklagede  hans 
Bortgang  i  en  Vise,  hvori  det  hed: 

Hvad  hjælper  nu  vor  nye  Stads, 

De  restauierte  Trapper, 

At  Ruderne  fik  hele  Glas, 

At  Bøgerne  fik   Mapper? 

Var  her  som   for  end   raat  og  koldt, 

Deri  vi  gjerne   fandt  os, 

Naar  med  det  Gamle  vi  beholdt 

Vor  gamle  Borgaard  blandt  os. 

Thi  han   forstod   det  allerbedst 

At  være  ung  blandt  Unge, 

Han  gjorde  Gildet  til  en   F'est 

For  Øje,   Aand  og  Tunge; 

Han  skabte   her  saa  mangen  Gang 

En  Festhal  ud  af  Stuen, 

Han   fyldte  den   med   Viddets  Sang, 

Han  satte  Smag  paa   Druen. 

Borgaard  blev  i  Norge  indtil  1863,  da  han  vendte  til- 
bage til  Kjobenhavn,  hvor  han  atter  trods  de  forandrede  For- 
hold trivedes  godt  i  Studenterforeningen  indtil  sin  Død  i  1868.5 

Paa  en  Generalforsamling  i  September  blev  der  gjennem- 
ført  flere  Forandringer  i  Lovene,  som  en  Kommission,  der  be- 
stod af  C.  Liebe,  A.  Villemoes  og  Stud.  jur.  Sofus  Nissen,  havde 

anbefalet.  Kandidatvalgene  til  Seniorat  og  Bogudvalg  bortfaldt, 
saaledes  at  Medlemmerne  for  Fremtiden  strax  stemte  paa  de 
Kammerater,  der  skulde  varetage  Foreningens  Anliggender, 
dernæst  blev  Selskabsaarets  Begyndelse  flyttet  fra  i.  Februar 
til  i.  Maj,  og  endelig  skulde  der  for  Fremtiden  kun  afholdes 
to  ordenlige  Generalforsamlinger  istedetfor  som  hidtil  tre.  De 
to  første  Bestemmelser  gjælde  endnu,  medens  den  sidste  for  et 
Par  Aar  siden'  er  forandret  saaledes,  at  der  kun  holdes  een 
ordenlig  Generalforsamling  om  Aaret,  medens  der  til  Gjengjæld 
er  oprettet  et  Repræsentantskab. 

Samme  Efteraar  hændte  det  første  Gang  i  Studenterfor- 
eningens Historie,  at  Generalforsamlingen  gav  et  Seniorat  et 
Mistillidsvotum.  Det  var  paa  ingen  Maade  af  politiske  Grunde, 
men  fordi  mange  Medlemmer  vare  komne  i  Harnisk  over, 
at  Senioratet  efter  deres  Mening  havde  baaret  sig  illoyalt  ad 
i  et  bestemt  Tilfælde.  Den  14.  November  debuterede  Høedt 
som  Hamlet  paa  det  kongelige  Theater.  Efterat  der  i  lange 
Tider  med  passende  Mellemrum  var  udspredt  mærkelige  Rygter 
om,  at  Kjøbenhavn  kunde  vente  sig  en  Aabenbaring  paa  Skue- 
spilkunstens Omraade,  naar  denne  Mand  engang  vilde  træde 
op,  var  Alverden  naturligvis  ivrig  efter  at  skaffe  sig  Billetter 
til  den  Aften,  da  Slaget  skulde  staa.  Det  gik  til,  som  Sigv. 
Spandet  sang  ved  Foreningens  Pølsegilde: 

Ak,  vor  Tid  er  jo  rent  forkert, 

Man  skulde  tro,  at  den  var  gaaet  fra  Forstanden, 

Hver  en   Galskab  har  den   faaet   probert, 

Jeg  her  fortælle  vil  om  en  og  anden. 

Man   paa  Gaden   samlet 

Staar  i  hele  Nætter 

For  at  faa  til   « Hamlet« 

Nogle  faa  Billetter. 

Men  om  Formiddagen  gaar  sin   Vej 

Med  tomme  Hænder  som  oftest  hele  Klatten. 

Dog  hvis  Heiberg  blot  den  giver   «Nej», 

Saa  staar  den  gjerne  atter  hele  Natten.  * 


En  anden  af  Høedt'%  Debutroller  var  Hammer  i   «Nej». 

Seniorerne ,  der  ikke  vare  mindre  begjærlige  end  andre 
Mennesker  efter  at  overvære  den  første  Forestilling,  skrev  da  til 
Theaterdirektoren  og  anmodede  om  at  faa  en  Loge.  Heiberg 
svarede  imødekommende,  men  Senioratet  opfordrede  ikke  Med- 
lemmerne til  at  tegne  sig,  for  at  det  ved  Lodtrækning  kunde 
blive  afgjort,  hvem  der  skulde  være  de  Lykkelige.  Det  fore- 
trak at  overlade  Billetterne  til  Venner  og  Bekjendte.  Herover 
opstod  der  et  Ramaskrig  uden  Lige.  57  Medlemmer  krævede 
en  Generalforsamling  sammenkaldt,  og  paa  denne,  der  blev  af- 
holdt den  29.  November,6  gik  det  voldsomt  til.  Man  kryds- 
forhørte Senioratet  i  det  Uendelige  om  dets  Adfærd,  idet  man 
bl.  A.  vilde  have  undersøgt,  om  Brevet  til  Heiberg  var  skrevet 
paa  Foreningens  Vegne,  og  om  Senioratet  havde  brugt  For- 
eningens Signet.  Den  ledende  Senior  Holten  erklærede,  at 
Brevet  var  blevet  affattet  under  livlig  Samtale,  saa  at  han  ikke 
kunde  huske  Indholdet,  men  det  vidste  han,  at  han  havde  bedt 
om  Billetter  til  « Senioratets  Disposition«.  Dermed  havde  han 
ikke  ment  Foreningen  som  Person  men  de  Personer,  der  vilde 
dele  Risikoen  ved  Foretagendet  med  ham.  Han  havde  heller 
ikke  underskrevet  «Paa  Senioratets  Vegne »  men  «Deres  ærbødige* 
og  heller  ikke  skrevet  Studenterforeningen  men  Kjøbenhavn, 
den   10.  November. 

Hans  Kollega  /.  Forchhammer  klagede  over,  at  de  57  i 
Forvejen  havde  nedsat  en  Komitee  paa  tre  Medlemmer,  der 
havde  henvendt  sig  til  det  kongelige  Theaters  Kasserer  og  til 
Heiberg  for  at  faa  Holtens  Brev  at  se.  Herover  maatte 
Senioratet  i  høj  Grad  føle  sig  fornærmet,  thi  hvad  der  var 
foregaaet  indenfor  Foreningens  Vægge,  burde  Medlemmerne 
ikke  bringe  udenfor.  Senioratet  maatte  kræve  en  Æresop- 
rejsning i  Anledning  af  de  57  Medlemmers  Handlemaade. 

Forbitrelsen  var  imidlertid  saa  stærk,  at  de  Forslag,  der 
gik  ud  paa  at  jævne  Sagen  paa  en  fredelig  Maade  blev  for- 
kastede, medens  Forsamlingen  derimod  vedtog  at  udtale  sin 
Misbilligelse  af  Senioratets  Adfærd  i  denne  Sag.  Holten  med- 
delte derpaa,  at  Senioratet  ikke  længer  vilde  staa  i  Spidsen  for 

Foreningen.  Det  bestod  dengang  af  Holten,  Forchhammer, 
Villemoes^   Cand.  theol.  Andr.  Ingerslev  og  Student  K.   Valløe. 

Til  Afløsere  valgtes  E.  Vedel  med  173,  C.  Høegh- Guldberg 
med  168,  Forchhammer  med  168,  A.  Ligerslev  med  155  og 
L.  H omme l  med  121.  Derefter  havde  Villemoes  116,  Cand. 
jur.  R.  With  115,  Holten  98,  Stud.  jur.  P.  Koch  98  og  Valløe 
90  Stemmer.  To  af  de  afgaaede  Seniorer  blev  saaledes  gjen- 
valgte.  Det  var  øjensynligt,  at  det  særlig  var  Holten,  Oppositionen 
vilde  tillivs.  Forchhammer  ønskede  imidlertid  ikke  at  tage 
imod  Valget,  og  i  hans  Sted  kom  da  Cand.  jur.  Fr.  Jul.  Larsen, 
senere  Professor,  død  som  Assessor  i  Kriminal-  og  Politiretten. 

Foreningens  økonomiske  Stilling  var  paa  den  Tid  meget 
ugunstig.  Medlemsantallet  var  lige  siden  Krigens  Begyndelse 
sunket,  dels  fordi  mange  af  de  Medlemmer,  der  vare  blevne 
Soldater,  efter  deres  Hjemkomst  ikke  havde  indmeldt  sig  paany, 
da  de  skulde  til  at  studere  for  Alvor,  dels  fordi  der  overhovedet 
i  disse  Aar  paa  Grund  af  Omordningen  af  det  lærde  Skolevæsen 
ikke  dimitteredes  saa  mange  unge  Mænd  til  Universitetet  som 
tidligere,  og  endelig  fordi  unge  Kandidater  baade  theologiske, 
juridiske  og  filologiske  let  kunde  faa  Embeder  i  Slesvig.  Medlems- 
antallet  var  derved  sunket  til  ca.  590,  medens  Gjælden  samtidig 
var  voxet  til  ca.  1,000  Rbd.  Senioratet  henvendte  sig  derfor  i 
September  til  Kommunitetsbestyrelsen  og  bad  om  et  Laan  af 
Størrelse  som  den  ovennævnte  Sum;  det  tilbød  Foreningens 
Bibliothek  og  Indbo  som  Sikkerhed. 7 

Paa  dette  Andragende  indløb  der  foreløbig  intet  Svar. 
Derimod  modtog  Senioratet  i  Slutningen  af  December  fra 
Forchhammer  et  Brev,  der  skulde  faa  den  allerstørste  Betydning 
for  Foreningen.     Det  begyndte  saaledes:8 

«Det  er  med  en  vis  ængstelig  Følelse,  at  jeg  meddeler  Senioratet  en 
Plan,  der  i  lang  Tid  har  gjæret  i  mit  Indre  uden  at  komme  til  fuldkommen 
Klarhed,  en  Plan  som  jeg  vilde  have  forelagt  det  foregaaende  Seniorat,  men  som 
jeg  udsatte,  fordi  det  rette  Øjeblik  ikke  endnu  syntes  mig  at  være  kommet.  Nu 
derimod,  da  jeg  dels  tror,  at  Øjeblikket  er  kommet,  dels  maatte  befrygte,  at  det 
kunde  gaa  bort,  uden  at  jeg  fik  at  vide,  at  det  var  der,  vil  jeg  uforbeholdent 
meddele  Alt  i  det  Haab,    at   hvis   der  er  Noget,    som    det  nye  Seniorat  allerede 

har  drøftet  og  er  kommet  til  Klarhed  om,  det  da  ikke  vil  blive  regnet  mig  til 
Last,  at  jeg  har  blandet  mig  ind  i  Noget,  der  ikke  længer  specielt  vedkommer 
mig.  Denne  min  Idee  gaar  nemlig  ud  paa  med  eet  Slag  at  dække  vor  Gjæld 
°g  lægge    Grund    til   en    ny   Studenterforeningsbygning.» 

Han  meddelte  dernæst,  at  han  havde  bragt  i  Erfaring,  at 
Konsistorium  ingenlunde  var  utilbøjeligt  til  at  laane  Foreningen 
de  1,000  Rbd.,  men  det  kunde  ikke  fravige  det  Princip  kun 
at  udlaane  Penge  mod  Prioritet  i  faste  Ejendomme.  Den  af- 
gaaede  Kultusminister  Madvig  havde  imidlertid  sagt  ham,  at 
han  ikke  vilde  gjøre  denne  Betragtning  gjældende,  dersom 
Sagen  blev  henvist  til  ham.  Nu  vare  Forholdene  betydelig 
forandrede.  Selv  om  Konsistorium  vilde  anbefale  Sagen,  vilde 
man  ikke  være  sikker  paa  den  samme  Imødekommen  fra 
den  nye  Kultusminister  P.  G.  Bang.  Tre  Maaneder  vare  for- 
løbne, uden  at  Konsistorium  havde  bragt  Sagen  til  Ende,  og 
den  sidste  Katastrofe  i  Foreningen,  nemlig  Senioratet  Holtens 
Fald,  havde  været  et  Paaskud  til  at  udsætte  den  paany. 

Forchhammer  havde  dernæst  hørt,  at  Professor  Krieger 
privat  havde  udtalt,  at  han  i  Betragtning  af  Studenterforeningens 
Betydning  tænkte  paa  at  bevæge  Professorerne  til  at  stille  sig 
i  Spidsen  for  en  Indsamling  til  Dækning  af  dennes  Gjæld.  Der 
kunde  nu  ikke  være  Tvivl  om,  at  det  var  højst  uhyggeligt  og 
tillige  farligt,  at  der  saaledes  skulde  skillinges  sammen  til  For- 
eningen. Det  Forslag,  som  Brevskriveren  vilde  gjøre,  gik 
derimod  ud  paa,  at  Senioratet  i  Forening  med  et  Medlem  af 
Universitetet,  f.  Ex.  Krieger,  skulde  stille  sig  i  Spidsen  for  en 
stor  Pengeindsamling  til  Opførelse  af  en  Studenterforenings- 
bygning,  saaledes  at  Pengene  først  skulde  anvendes  til  Dækning 
af  Gjælden  og  senere  tilbagebetales  til  Fondet  i  Løbet  af  en 
vis  Tid.     Derpaa  hedder  det: 

«De  ville  maaske  tvivle  paa  Muligheden  af  at  faa  en  saa  stor  Pengesum 
tilvejebragt  Jeg  tror,  at  det  nok  vil  kunne  lade  sig  gøre.  Imellem  alle  de 
Yngre  har  Besøget  i  Lund,  hvor  en  ædel  og  herlig  Studenterbygning  blev  ind- 
viet, og  i  Christiania,  hvor  den  blev  forberedt,  vakt  Ønsket  om  noget  Lignende 
hos  os  og  tillige  vist  Muligheden  af  at  faa  det    sat   igjennem  og  Maaden,    hvor- 

paa  det  skal  ske.  Nu  stiller  Forholdet  sig  vel  noget  anderledes  hos  os  i  en  stor 
By,  hvor  langtfra  den  største  Del  af  Studenterne  ere  Foreningsmedlemmer,  men 
Grunden  hertil  er  ikke  blot  den  store  Bys  Tiltrækning  men  ogsaa  det  lille 
Lokales  Frastødning,  og  det  var  en  almindelig  Ytring  af  de  ældre  Deltagere  i 
Norgesturen,  at  det  væsenlig  var  Lokalet,  der  afholdt  dem  fra  Foreningen. 

»Angaaende  Udførelsen  mener  jeg,  at  det  for  det  Første,  indtil  Senioratet 
havde  besluttet,  hvorvidt  det  skude  ske  og  hvordan,  skulde  være  en  dyb 
Hemmelighed  i  den  allerstrengeste  Betydning.  Naa  saa  Alt  var  forberedt,  skulde 
Minen  springe,  og  muligt  sidst  i  Januar,  hvis  en  Generalforsamling  gik  ind  paa 
paa  det,  skulde  man  organisere  Indsamlingen  saaledes,  at  man  i  hver  større  By 
bevægede  En  eller  Anden  til  at  stille  sig  i  Spidsen  og  opfordre  alle  gamle 
Studenter  til  Bidrag  enten  een  Gang  for  Alle  eller  paa  5  Aar  .  .  .  Endvidere 
ere  Koncerter  og  Komedier  Midler  til  at  samle  Bidrag,  saa  at  det  skulde  være 
underligt,  om  ikke  i  fem  Aar  saa  Meget  skulde  være  indsamlet,  at  en  Bygning 
derfor  kunde  opføres,  om  end  vi  langtfra  ejede  hele  Kapitalen,  der  udfordredes 
dertil.  Ogsaa  i  en  anden  Henseende  turde  Øjeblikket  være  belejligt  nu.  Inden 
et  Par  Aar  maa  dog  nødvendigvis  Kjøbenhavns  Byggerum  udvides  betydeligt, 
enten  det  nu  sker  ved  Gammelholms  Bebyggelse  eller  paa  anden  Maade.  Da 
maa  Grundene  idetmindste  for  en  Tid  falde  i  Prisen,  og  da  maa  vi  have  saa 
mange  Penge,  at  vi  kunne  kjøbe  en  Grund,  og  ikke  lade  det  gunstige  Øjeblik, 
der  maaske  aldrig  kommer  igjen,  gaa  ubenyttet  hen.» 

Efterat  Senioratet  havde  drøftet  Indholdet  af  dette  Brev, 
indbød  det  Forchhammer  til  at  give  Møde  i  Senioratsværelset 
den  10.  Januar  1852.  Den  ledende  Senior  E.  Vedel  udtalte 
her, 9  at  alle  Medlemmer,  baade  ældre  og  yngre,  dybt  folte 
Nødvendigheden  af,  at  Foreningen  fik  et  nyt  Lokale.  Det  var 
under  de  daværende  Forhold  i  Hovedstaden  saa  godt  som 
umuligt  at  faa  nogen  anden  Lejlighed  end  den,  man  havde 
havt'i  en  Række  af  Aar,  hvorfor  man  var  henvist  til  at  skafte 
sig  en  egen  Bygning.  Den  Udvej,  Forchhammer  anbefalede, 
nemlig  at  skaffe  Penge  tilveje  ved  en  Subskription,  var  den 
samme,  man  havde  anvendt  i  Lund  og  Christiania.  Det  kunde 
ikke  anses  for  upassende  at  henvende  sig  til  ældre  akademiske 
Borgere,  der  enten  selv  havde  været  Medlemmer  af  Foreningen 
eller  havde  Sønner,  der  skulde  være  Studenter.  Alt  talte 
for  den  Plan,  der  var  foreslaaet.  Spørgsmaalet  var  kun,  om 
Øjeblikket  var  betimeligt  til  at  sætte  en  Subskription  i  Gang, 
og  om  man  kunde  finde  de  fornødne  Kræfter,  der  vilde  føre 
Sagen  frem  med  Kraft  og  Autoritet. 

Forchhammer  bemærkede  hertil,  at  han  troede,  at  der  for 
Øjeblikket  fandtes  megen  Interesse  for  Sagen  saavel  hos  de 
Yngre,  der  nylig  havde  været  i  Lund  og  Christiania,  som  hos 
de  Ældre  og  da  særlig  hos  Universitetets  Professorer,  der 
siden  September  forrige  Aar  havde  sysselsat  sig  meget  med 
Studenterforeningens  Tarv. 

Senior  A.  Ingerslev  mente,  at  Senioratet  ikke  alene  kunde 
paatage  sig  Arbejdet.  Man  burde  derfor  dels  søge  at  faa  en 
yngre  Universitetslærer  til  at  være  Kasserer  som  f.  Ex.  Krieger, 
dels  formaa  ældre  Mænd  som  Gehejmeraad  J.  Collin,  Bank- 
direktør L.  N.  Hvidt  og  Professor  H.  N.  Clausen,  der  vare 
Medlemmer  af  Foreningen,  til  at  være  Medindbydere. 

Senioratet  blev  tilsidst  enigt  om  at  gribe  Sagen  an  med 
al  mulig  Kraft.  Det  vilde  først  indhente  de  nødvendige  Op- 
lysninger og  derpaa  forelægge  dem  for  en  Generalforsamling. 
Baade  Collin,  Hvidt,  Clausen  og  Krieger  vare  villige  til  at 
sammentræde  i  en  Komitee  med  Senioratet  og  Forchhammer, 
og  i  et  Møde  hos  Hvidt  den  10.  Februar  blev  alt  det  Fornødne 
aftalt.  Den  18.  udtalte  et  almindeligt  Studentermode  sig  til 
Fordel  for  Sagen,  og  samme  Aften  vedtog  Studenterforeningens 
Generalforsamling,  at  to  Seniorer  stadig  skulde  være  Med- 
lemmer af  Bygningskomiteen.  Endnu  samme  Dag  udsendte 
denne  et  Opraab  til  alle  akademiske  Borgere  i  Landet  om  at 
yde  Bidrag,  og  snart  dannedes  der  overalt  i  hele  Landet  mindre 
Komiteer,  der  udfoldede  en  betydelig  Virksomhed.  Krieger 
blev,  som  Forchhammer  havde  tænkt  sig,  Komiteens  Kasserer. 

Aaret  1852  bragte  ikke  mindre  end  tre  dramatiske  Nyheder 
paa  Studenterforeningens  Theater,  nemlig  Vaudevillerne  «Cousine 
Lottes  af  Wengel  og  «Declarationen»  af  C.  Richardt  samt  «Et 
Besøg  eller  en  Studenterkomedie  i  det  Grønnes  af  C.  Ploug. 
«Cousine  Lotte »,  der  jo  senere  er  blevet  spillet  paa  Second- 
theatre,  gik  første  Gang  ved  en  Forestilling  paa  Salen  den  24. 
Januar.  Wengel,  C.  Guldberg  og  Mantzius  havde  Roller  heri. 
Den  16.  Maj  opførtes  Richardts  og  Plougs  Stykker  første  Gang 
paa  Hoftheatret.     Plakaten  saa  saaledes  ud. 

Declarationen 

Vaudeville    i    en    Akt. 

PERSONERNE: 

Fru  Sørensen Mad.  Møller. 

Henriette,  hendes  Datter Frk.  Heise. 

Jens  Top Hr.  Rosing. 

Klem,  Forpagter  og  Gaardejer     ....         -      Wengel. 

Varning,  hans  Avisforvalter -      van  Deurs. 

Sine,  hans  Broderdatter Frk.   Wedersø. 

Stang,  Adjunkt Hr.  Zinck. 

Mad.  Jensen,  hans  Kone Fru.    Guldberg. 

Ole,  en  Karl  i  Fruens  Tjeneste  ....  Hr.   V.  Rode. 

Handlingen  foregaar  paa  en  Gaard  i  Jylland. 

Derefter 

Et   Besøg 

eller 

en  Studenterkomedie  i   det  Grønne 

og  i  3  Akter,  af  en  afdanket  Regenspoet. 

PERSONERNE: 

Kammerherre  Vædderhorn,  Godsejer  i  Fyen .     .  Hr.  Liebenberg. 

Hans  Frue Fru   Guldberg. 

Annette,  hans  Plejedatter Frk.  Frisch. 

Rien,  Kammerjunker Hr.  Mantzius. 

Moses  Meyer,  rejsende  Skjønaand -      Voltelen. 

Emil  Walter,  polyteknisk  Kandidat -      Rosing. 

'      -      Lipke. 

-     van  Deurs. 

-      Møller. 

-      Bertelsen. 


Frederik  Holst 

Tens  Friis  I    0l    , 

J  )   Studenter 

Vilhelm  Møller 

Carl  Møller 

Hamlet -      Zinck. 

Handlingen  foregaar  dels  i  Vers,  dels  i  Prosa  men  altid  i  Fyen. 

Tiden  er  en  Dag  i  Sommerferien   1852. 

Da  Senioratet  underhaanden  havde  faaet  at  vide,  at 
Frederik  VII  ønskede  at  overvære  Opførelsen  af  disse  Stykker, 
havde  det  indbudt  ham,  og  han  gav  ogsaa  Møde.  Den  ledende 
Senior  har  herom  bemærket:10  « Kongen  behagede  at  vise  sig 
meget  huldrig  han  takkede  gjentagende  Forsamlingen  ved  Taler 
fra  sin  Loge,  samt  anmeldte  sin  Ankomst  til  næste  Forestilling. 
Ved  den  første  Dameforestilling  var  Hs.  Majestæt  atter  tilstede 
men  incognito  og  en  famille  i  den  dertil  indrettede  Loge.* 
Det  vil  sige,    at  han  gav  Møde,    ledsaget  af  Grevinde  Danner. 

For  Forestillingen  begyndte,  rejste  hele  Forsamlingen  sig 
og  sang  følgende  af  Ploug  forfattede  Sang  «Til  Kongen ». 

Velkommen,  Kong  Frederik,   til  Ungdommens  Fest! 

Velkommen  imellem  Studenter! 

Ej  før  har  vi  hilset  en  kongelig  Gjæst; 

Og  andre  end  dig  vi  ej   venter; 

Thi  hvem  var  endnu 

Saa  jævn  i  sin  Hu, 
Saa  glad  og  saa  tryg  blandt  sit  Folk  som  du? 

Kun  fattige  er  vi  og  magte  kun  lidt, 
Men  Ungdommens  Glæde  vi  eje ; 
Vort  lystige  Lune  vil  tumle  sig  frit, 
Vort  dristige  Ord  vi  ej  veje; 

Vi  veed  jo,  naar  blot 

Vi   mene  det  godt, 
Dit  Øre  ej  saare  det  vil,  vor  Drot! 

Vær  hilset,  vær  takket,  at  dele  du  vil 
I  Aften  vor  Skjemt  og  vor  Latter! 
Derude  i  Livets  alvorlige  Spil 
Engang  du  skal   finde  os  atter; 

Med   Mund  og  med  Pen, 

Med  Sværd  om  vor  Lænd 
For  dig  og  vort  Land  vil  vi  slaa  som  Mænd ! 

Efterat  Sangen  var  forbi,  rejste  Kongen  sig  og  takkede  i 
hjertelige  Ord  Studenterne;  det  var  udelukkende  Foreningens 
Medlemmer,  der  den  Aften  sad  paa  Hoftheatrets  Bænke. 

I  «Et  Besøg»  havde  Plousr,   hvad  der  ikke  lader  sig  nægte, 

taget  M.  Goldschmidt  og  Baron  Iver  Rosenkrantz  under  en 
vittig  Behandling.  Ingen,  der  saa  Stykket,  tog  fejl  af,  at  Moses 
Meyer  talte  som  «Nord  og  Syds»  Udgiver,  og  at  Kammerjunker 
Rien  fremførte  de  samme  Anskuelser,  som  Alverden  tillagde 
«den  rode  Baron »;  til  Overflod  vare  Voltelen  og  Mantzius 
maskerede  som  Goldschmidt  og  Baron  Rosenkrantz.  Mantzius 
gik,  stod  og  gestikulerede  aldeles  paa  samme  Maade  som  den 
Sidstnævnte,  han  havde  samme  Kast  med  Hovedet  tilbage  og 
talte  brovtende  og  højt.  Endelig  bar  han  en  rød  Fløjels  Vest 
af  samme  Slags  som  den,  Baronen  paa  den  Tid  hver  Dag 
præsenterede  for  Publikum,  naar  han  langsomt  drev  op  og  ned 
ad  Strøget. 

Baron  Iver .  Rosenkrantz  hørte  dengang  til  Kjøbenhavns 
offenlige  Personligheder.  Enhver  kjendte  ham  af  Udseende, 
thi  «Corsaren»  havde  ofte  afbildet  ham,  karrikeret  ham  og 
fremstillet  ham  som  et  Mønster  paa  en  opblæst  og  overmodig 
Junker,  og  yderligere  figurerede  han  paa  flere  Skilte,  paa  et 
Tobaksskilt  i  Strandstræde  endog  i  Legemsstørrelse.  I  sine 
Erindringer,  hvor  han  beklager  sig  over  «Corsaren»s  og  Gold- 
schmidts Angreb  og  erklærer,  at  disse  var  Skyld  i  hans 
senere  Uheld  i  Livet,  skriver11  han  bl.  A.:  «Man  vænnede 
sig  uvilkaarligt  til  at  behandle  mig  som  en  Person,  om  hvem 
man  ustraffet  kunde  sige  en  Vittighed  bag  Ryggen.  Naar  man 
sagde  den  til  mig  selv,  gjorde  jeg  Gjengjæld,  kom  derved  i 
Ord  for  at  have  en  slem  Mund  og  fik  Skyld  for  at  have  sagt 
mange  Ting,  der  aldrig  ere  komne  i  mine  Tanker,  ja  det  er 
en  Kjendsgjerning,  at  naar  man  ingen  Hjemmelsmand  havde  til 
hin  eller  denne  Historie,  saa  nævnede  man  sans-fagon  «Baronen», 
som  jeg  par  exellence  kaldtes. » 

Goldschmidt  stod  for  Datiden  som  en  Gaade.  Han,  der 
i  «Corsaren»  havde  været  revolutionær,  der  paa  Skamlings- 
banken  havde  opfordret  Tilhørerne  til  at  slaa  igjen  paa  Slesvig- 
holstenerne, naar  de  slog  først,  og  til  at  sætte  Haardt  imod  Haardt, 
han,  der  endvidere  efter  den  europæiske  Revolutions  almindelige 
Stranding  havde  gjort  Visit  hos  alle  dens  Martyrer,  hvad  enten  de 

opholdt  sig  i  Schweiz  eller  London,  han  var  nu  endelig  gjennem 
flere  Mellemstadier,  som  han  meget  hurtigt  gjennemløb,  endt  med 
at  blive  Godsejernes  Ven  og  at  sværme  for  Helstaten,  saaledes 
som  den  da  paany  vaagnede  Reaktion  havde  tænkt  sig  den 
ordnet.  I  Januar  185 1  havde  han  om  Grundejerforeningens 
ledende  Mænd  skrevet,  at  han  endnu  ikke  i  Danmark  havde 
mødt  liberalere,  mere  politisk  velsindede  Folk.12  «I  de  større 
Kredse,  hvor  vi  tidligere  saa  Mænd  som  Lehmann,  Balthasar 
Christensen  og  Tscherning  fremtræde,  var  der  altid  noget 
Despotisk  ved  Friheden,  her  var  et  mildt,  roligt  Overblik  og 
til  en  mærkelig  Grad  Resignation  af  gamle  Anskuelser  og  gamle 
Interesser. »  Uagtet  Goldschmidt  fralagde  sig  det,  blev  det 
Rygte  troet,  at  han  var  kjørt  til  Frijsenborg  i  en  Vogn  med 
Fire  for.  Fem  og  tyve  Aar  senere  skrev  Baron  Iver  Rosen- 
krantz13:  «Næsten  intet  Nummer  (af  «Corsaren»)  udgik,  uden 
at  det  indeholdt  en  eller  anden  Smædeartikel  om  mig  eller  en 
eller  anden  Karrikatur  af  mig,  og  saaledes  vedblev  det,  indtil 
Hr.  Goldschmidt  fratraadte  Bladet  og  forsøgte  sig  i  en  anden 
Retning  som  de  Herrer  Grev  Frijs'  og  Baron  Blixens  politiske 
Konsulent. » 

Naar  Ploug  nu  i  «Et  Besøg»  tog  baade  Goldschmidt  og 
Baronen  paa  Kornet,  saa  var  det  kun  en  retfærdig  Nemesis, 
der  ramte  den  Førstnævnte.  Han,  der  saa  at  sige  havde  skabt 
«den  røde  Baron »,  var  nu  bleven  Meningsfælle  af  ham  og 
kunde  træffe  ham  i  de  Kredse,  han  tidligere  havde  persifleret. 
Hvorledes  man  end  vil  bedømme  den  Fremgangsmaade  at  tage 
endnu  Levende  op  til  dramatisk  Behandling,  saa  vil  man  vanskelig 
kunne  komme  bort  fra,  at  Goldschmidt  ved  i  en  Række  af 
Aar  at  have  været  Redaktør  af  «Corsaren»,  hvor  han  ikke 
sparede  nogen  Modersjæl,  havde  gjort  sig  fuldstændig  værdig 
til  selv  at  blive  stillet  i  komisk  Belysning.  Studenterfor- 
eningen havde  desuden  fra  gammel  Tid  Hævd  paa,  at  dens 
Forfattere  optraadte  med  aristofanisk  Frihed.  Dens  Fore- 
stillinger gaves  jo  kun  for  Medlemmer  og  desuden  af  og  til  for 
Damer. 

I  første  Scene  af  «Et  Besøg»  finde  vi  Kammerherreinden, 
der  her  betegnes  ved  Fruen,  hendes  Plejedatter  Annette, 
Kammerjunker  Rien  og  Cand.  polyt.  Walter  siddende  i  et  Lysthus 
en  skjøn  Sommerdag.  Samtalen  drejer  sig  om  Sommerens  og 
Vinterens  forskjellige  Glæder.  Fruen  holder  paa,  at  Sommeren 
er  behagelig  paa  Landet,  men  at  det  er  drøjt  at  opholde  sig 
der  om  Vinteren.  Annette  og  Walter  finde  derimod,  at  en 
Vinter  paa  Landet  er  meget  behagelig.  Rien  er  naturligvis  af 
Fruens  Mening  og  kan  ikke  forstaa,  at  Hendes  Naade  har 
kunnet  holde  ud  at  tilbringe  fire  Vintere  udenfor  Kjøbenhavn. 
Hendes  Mands  Podagra  tvinger  imidlertid  Familien  til  at  holde 
sig  borte  fra  Hovedstadens  Adspredelser.  Med  Vemod  tænker 
Kammerjunkeren  paa  Kammerherrens  gjæstfrie  Bord,  elegante 
Salon  og  prægtige  Soireer,  og  han  forsikrer,  at  han  aldrig 
gaar  igjennem  Bredgade  uden  at  kaste  et  melankolsk  Blik  og 
et  længselsfuldt  Suk  til  den  Lejlighed,  hvor  han  tidligere  be- 
søgte den  elskværdige  Familie.  Efter  et  lille  Sammenstød 
mellem  Walter  og  Rien  i  Anledning  af,  at  den  Sidstnævnte 
kalder  Fruen  for  en  Calliope  istedetfor  en  Calypso,  udspinder 
der  sig  følgende  Samtale: 

Fruen:     Sig  mig,  lille  Kammerjunker,  hvordan  gaar  det  ved  Hoffet? 

Rien:  Gud  bevares.  Vi  har  aldeles  ikke  noget  Hof  længere.  Ikke  et 
Balparé,  ikke  engang  et  simpelt  Bal,  ikke  en  ordenlig  Fest.  Et  Par  Gange  om 
Aaret  fo'rer  man  Rigsdagen  af,  det  er  det  Hele.  Men  da  kommer  jeg  der  ikke, 
thi  det  Selskab  er  mig  virkelig  for  simpelt. 

Det  gik  anderledes  flot 

Til  i  gamle  Dage, 

Aabent  Bord  paa  Kongens  Slot 

Stod  med  Steg  og  Kage. 

Man  fik  Maden  i  Natur 

Og  desuden  bouch'en  cour; 

I  Champagnestrømme 

Gik   man  ud  at  svømme. 
Fruen:    Hvor  nydeligt! 
Rien:     Ja,  det  var  s'gu  frydeligt. 
Alle         Skade,  at  den  Tid  svandt  hen 

Og  ej  kommer  mer  igjen. 

Rien;       Der  var  ingen  Rigsdag  til, 

Som   paa   Mønten  spared; 

Kongen  sagde  blot:     Jeg  vil! 

Saa  var  Sagen  klaret 

Da   holdt   Pøblen  i   Respekt 

Navn  og  Rang  og   fornem   Slægt. 

Nu  man  hør  dem  sige  : 

Vi  er  alle  Lige. 
Fruen:     Hvor  kjedeligt! 
Rien:       Det  er  højst  begrædeligt. 
Begge:      Gid  den  gode  gamle  Tid 

Dog  tilbage  kom   —  ja  gid.  * 

Annette:  Men,  Hr.  Kammerjunker!  Deres  Fortvivlelse  over  Hoflivets 
Undergang  i  Nord  synes  mig  ikke  at  stemme  ganske  med  Deres  Forkjærlighed 
for   Kjøbenhavn.      Hvad  er  det  da,   som   trækker  Dem? 

Fruen:     Aa,  der  er  jo  f.  Ex.  Operaen. 

Rien:  Nej,  Deres  Naade!  Den  er  desværre  ogsaa  forbi.  Vi  ere  sunkne 
tilbage  i  Barbariets  Nat  siden  1848.  Vi  har  ingen  Opera,  ikke  engang  fransk 
Komedie. 

Fruen:     Men  Herregud,  hvad  er  der  da? 

Rien:  Ikke  Andet  end  Theatret,  Kasino,  Kolossæum  og  adskillige  andre 
saadanne  Steder. 

Annette:  Kolossæum!  Hvad  er  det  for  Noget?  Det  har  jeg  aldrig  hørt 
nævne  før. 

Rien:  Det  er  egenlig  heller  ikke  noget  Sted  for  Folk  af  Stand;  det  er 
mest  borgerligt  Selskab,  der  kommer.  Men  man  skal  jo  sommetider  blande  sig 
mellem  Folket,  og  det  er  desuden  ganske  morsomt  at  studere  dets  Liv  og  Sæder. 

Walter:    Og  i  Kolossæum  studeres  det  nok  uden  Briller  men  med  blaa  Øjne. 

Rien:     Saa  gaar  man  ogsaa  engang  imellem  op  i  Rigsdagen. 

Fruen:     I  Rigsdagen!     Men  er  der  da  morsomt? 

Rien:  Nej,  langtfra.  Det  er  uhyre  trivielt  at  høre  disse  liberale  Skraal- 
halse  og  dumme  Bønder  vrøvle  om  Ting,  som  Fanden  forstaar  sig  paa. 

Walter:  Det  er  altsaa  formodenligt  ogsaa  for  at  studere  Folkelivet,  at  De 
viser  den  Selvopofrelse  at  gaa  derop. 

Rien:  Nej,  det  er  det  dog  ikke.  Men  siden  min  Ven  Baronen**  har 
vist  den  Selvopofrelse   at   lade   sig    vælge   og   sætte  sig  mellem  disse  Karle,    saa 


*  Denne  Sang  udelodes  dog,  da  Kongen  var  tilstede. 
**  Baron  Blixen-Finecke  valgtes  den   1.  Oktober  i  Kjøbenhavns  2.  Valgkreds 
med    167   Stemmer.     A.  Hage  havde   126,  C.  V.  Rimestad   123   og  Casse  97. 

finder  jeg,  at  det  er  en  Pligt  at  gaa  derop  engang  imellem  og  høre  paa  ham 
for  at  han  dog  skal  have  Nogen  at  tale  for,  der  paaskjønner  hans  Værd  og 
hans  Fortjenester. 

Fruen:     Naa,  og  hvorledes  skiller  han  sig  ved   det? 

Ricu:  Mageløst.  Med  den  nobleste  Anstand  og  den  elskværdigste  Ringeagt 
saavel  for  hele  Forsamlingen  som  for  de  Sager,  der  handles  om.  Aldeles 
comme  il  faut. 

Fruen:  Det  glæder  mig,  for  jeg  vil  tilstaa,  jeg  var  bange  for,  at  han 
skulde  have  prostitueret  sig. 

Rien:  Paa  ingen  Maade.  Det  er  netop  hans  Opgave  at  bringe  den  raa 
Hob  til  at  le  af  sig,  og  den  løser  han  mesterligt.  Aa,  der  bliver  en  stor  Mand 
af  ham. 

Kongen  morede  sig  kosteligt  over  Kammerjunkerens  Replikker 
og  klappede,  da  denne  fortalte,  at  man  ikke  havde  noget  Hof 
længer,  og  at  Rigsdagen  et  Par  Gange  om  Aaret  blev  fo'ret  af. 
Hans  Stemning  ligeoverfor  Baronen  var  dengang  og  vel  ogsaa 
senere  lidet  gunstig;  ialfald  har  denne  selv  fortalt,14  at  han, 
da  han  engang  spaserede  med  Kammerherre  Harmer  og  Grev 
Danneskjold  paa  Langelinie,  med  Villie  undlod  at  hilse  paa 
Grevinde  Danner,  der  kom  kjørende  bagefter  Kongen.  I  den 
Anledning  skulde  Frederik  VII  have  givet  Marineministeren 
St.  Bille  Ordre  til  at  sende  Baronen,  der  var  Auditor  ved  Sø- 
etatens  kombinerede  Ret,  som  Statsfange  til  Christiansø. 
Imidlertid  ønskede  Kongen  først  at  se  ham,  og  ved  denne 
Audiens,  under  hvilken  Baronen  maatte  høre  en  Strøm  af  Be- 
brejdelser, havde  han  ifølge  sine  egne  Meddelelser  den  Dristig- 
hed at  svare  Frederik  VII,  da  han  dadlede  ham  for  ikke  at 
have  hilst  Grevinden:  «Jeg  vidste  ikke,  Deres  Majestæt,  at 
den  Dame,  der  kjørte,  var  Deres  Majestæts  Hustru.  Deres 
Majestæt  har  aldrig  kundgjort  for  Deres  Undersaatter,  at  Deres 
Majestæt  er  gifi>. 

Kammerjunkerens  Bemærkninger  om  hans  Ven  Baronen 
sigte  delvis  til  B lixen- Finecke.  Denne  omskiftelige  Personlighed 
havde  dengang  endnu  ikke  sluttet  sig  til  den  menigmandige 
Politik,  der  otte  Aar  senere  skulde  bringe  ham  ind  i  det 
Rotwittske   Ministerium.     I    185 1    sværmede    han    for   Helstaten 

og  for  Godsejernes  Rettigheder.  Paa  den  Tid  og  endnu  senere 
gjorde  han,  naar  han  optraadte  i  Folkethinget,  det  Indtryk  paa 
Medlemmerne,  at  han  nedlod  sig  til  at  tale,  men  at  det  iøvrigt  var 
ham  knusende  ligegyldigt,  hvad  de  mente  om  hans  Udtalelser. 
Han  tog  ikke  Ordet  for  at  overbevise  Nogen,  men  kun  for  at 
tilfredsstille  sin  Lyst  til  at  sige  Ting,  der  skulde  gjore  Opsigt. 
For  saa  vidt  passe  Kammerjunker  Riens  Replikker  godt  paa  ham. 
Forøvrigt  maa  det  siges,  at  de  nationalliberale  Blade  dengang 
ingenlunde  benægtede,  at  der  godt  kunde  blive  Noget  af  ham 
med  Tiden. 

Efterat  Fruen  og  Kammerjunkeren  i  Stykket  vare  gaaede 
ud,  kom  Kammerherren  og  Moses  Meyer  ind.  Den  Sidst- 
nævnte blev  præsenteret  for  Annette  og  Walter,  der  kort  efter 
anbefalede  sig.     Der  udspandt  sig  derpaa  følgende  Samtale: 

Kammerherren :  Tillad  mig  at  benytte  dette  Øjeblik,  vi  ere  ene  sammen, 
til  at  takke  Dem  for  Alt,  hvad  De  har  gjort  og  fremdeles  vil  gjøre  for  os  og 
vor  gode  Sag,  min  kjære  Ven!     Ikke  sandt,  tør  jeg  ikke  nok  kalde  Dem  saaledes? 

Meyer;  Hvis  De  finder  mig  værdig  til  Deres  Venskab,  føler  jeg  mig 
æret  derved. 

Kammerherren:  Æren  er  min.  En  Mand  med  saa  magnifike  Evner  med 
et  saa  eminent  Talent,  med  en  saa  omfattende,  saa  omfangsrig,  saa  korpulent 
Aand,  han  er  ikke  blot  min  Lige,  han  staar  i  visse  Henseender  over  mig.  Jeg 
ydmyger  mig  ikke  ved  at  tilbyde  ham  mit  Venskab,  han  ydmyger  sig  snarere 
ved  at  modtage  det. 

Meyer:  Nej,  nu  gaar  det  for  vidt.  Aandens  Aristokrati  staar  ikke  over 
Fødselens  men  kun  paa  lige  Trin  med  det.  Det  ene  af  dem  kan  række  det 
andet  Haanden  uden  at  rødme. 

Kammerherren:  Lad  saa  være  da.  Vi  række  hinanden  Haanden  og  byde 
Mørkets  Magter,  Omstyrteisens  Dæmoner  og  Plyndringens  Harpyer  Trods. 

Meyer:  Jeg  modtager  gjerne  Deres  Venskab,  thi  intetsteds  i  Danmark  har 
jeg  mødt  liberalere,  mere  politisk  velsindede  Mænd*  end  Dem  og  Deres  Stands- 
fæller.  Jeg  finder  hos  Dem  et  mildt,  roligt  Overblik  og  til  en  mærkelig  Grad 
Resignation  af  gamle  Anskuelser  og  Interesser,  hvorimod  jeg  altid  har  fundet 
noget  Ubehageligt,  noget  Despotisk  ved  de  Mænd,  der  gav  sig  ud  for  at  repræ- 
sentere Friheden. 


Altsaa  ordret  det  Samme,  som    Goldschmidt  skrev  i   «Nord  og  Syd». 

Kammerherren:  Aa,  det  er  nogle  simple,  ryde  Karle  disse  saakaldte  Fri- 
hedshelte. Jeg  kjender  dem  Gudskelov  kun  af  Omtale,  men  engang  har  jeg  dog 
set  ham,   denne  Lehmann.     Og  veed  De   hvad,   han   ser  livagtig  ud  som  en  Jøde. 

Meyer  (stodt) :  Ja,  Hr.  Kammerherre,  deri  ser  jeg  da  ikke  noget  Ondt. 
Jeg  ser  ogsaa  ud  som  en  Jøde,    og  jeg  er  en  Jøde;    jeg  er  stolt  af  at  være  det. 

Kammerherren  (afsides):  Fy,  for  Satan,  der  har  jeg  sagt  en  Dumhed. 
(Hejt.)  Det  er  jo  en  anden  Sag  med  Dem,  min  gode  Ven.  De  er,  som  De  selv 
siger,  en  Jøde,  og  De  er  stolt  af  at  være  det.  Godt,  det  kan  jeg  lide.  Men  saa 
har  De  ogsaa  Lov  til  at  se  saaledes  ud.  Og  De  er  jo  forøvrigt  saa  elegant  og 
vakker  en  ung  Mand  som  Nogen  Det  have  de  unge  Pigers  Øjne  vist  forlængst 
sagt  Dem.  De  ser  mig  just  ud  til  at  gjøre  Lykke  hos  Damerne,  for  de  spørge 
ikke  om   Religionen. 

Meyer:  Men  skulle  vi  ikke  være  enige  om  at  lade  Religionen  være  uden- 
for Samtalen.      Den  gjør  jo  saa  desuden  aldeles  Intet  til  Sagen. 

Kammerherren:  Meget  vel,  som  De  vil.  Jeg  vilde  netop  ogsaa  have  spurgt 
Dem  om  noget  ganske  Andet.  Sig  mig,  hvorfor  vil  De,  som  deler  vore  Anskuelser, 
tjener  vore  Interesser  og  skjænker  os  Deres  Venskab,  ikke  træde  ind  i  vort  Selskab 
og  være  vor  Formand,  vor  Ordfører,  vor  Rigsdagsmand,  vor  —  hvad  er  det  nu 
han  hedder  denne  Jø  .  .  —  denne  Minister  i  England?  Aa,  nu  har  jeg  det,  vor 
d'Israeli?     Saa  skulde  Deres  Tid  nok  komme. 

Meyer:  Det  vilde  jeg  nok,  naar  Publikum  ikke  var  saa  dumt.  Da  de 
andre  Medlemmer  af  Deres  Selskab  har  Hartkorn,  og  jeg  har  mit  Geni,  som  jeg 
nok  tror  kan  opveje  adskilligt  Hartkorn   — 

Kammerherren:     Flere  hundrede  Tønder,  min  Ven! 

Meyer:  —  Og  som  indbringer  mig  lige  saa  Meget  som  et  Gods,  saa  kunde 
vi  meget  godt  gaa,  staa  og  slaa  sammen.  Men  Ulykken  er,  at  Publikum  ikke 
kan  forstaa,  at  Geni  og  Hartkorn  kunne  lade  sig  bringe  under  samme  Be- 
nævnelse. Derfor  vilde  det  holde  mig  for  Deres  lønnede  Lakai,  naar  jeg  i 
Virkeligheden  var  Deres  ledende  Tanke.  Det  generer  mig,  for  jeg  har  Æres- 
følelse, skal  jeg  sige  Dem,  og  derfor  vil  jeg  foreløbig  hellere  staa  alene.  For- 
staar  De,  det  er  behageligst  for  mig  og  vistnok  ogsaa  fordelagtigst  for  Dem, 

Rammerherren:  Jeg  fatter  det  Det  er  meget  klogt  betænkt.  Aa,  De  er 
en  stor  Statsmand.  Og  som  jeg  siger,  den  Tid  kommer  nok,  da  Hartkornet 
kommer  til  at  overtage  Forretningerne,  og  da  De  ligesom  den  anden  Jø  .  .  —  jeg 
mener  Englænder  — -  bliver  kaldet  til  at  dele  dem  med  os. 

Fruen,   Rien,   Annette  og  Walter  vendte  derpaa  tilbage  fra 

Haven,   og  i  Samtalens  Løb  takkede  Fruen  Meyer  for  de  smaa 

blaa  Bøger,    han  udsendte.      Hun   kunde   forsikre   ham   om,    at 

hun    og   hendes  Mand   aandeligt   talt   levede  af  dem ;    hvad  der 

II.  21 

stod  i  Aviserne,  brød  de  sig  kun  lidt  om.  Meyer  var  stolt  at 
at  have  saadanne  Læsere.  Fruen  vilde  imidlertid  gjerne  have 
at  vide,  hvorfor  han  egenlig  kaldte  sit  Tidsskrift  for  «Øst  og 
Vest»,  hvortil  Meyer  svarede,  at  det  var  for  at  betegne  den 
vide  Kreds  af  Anskuelser,  hvori  han  bevægede  sig.  Den 
europæiske  Mening  faldt  i  to  Hemisfærer,  den  østlige  og  den 
vestlige,  og  han  ønskede  sig  netop  Frihed  til  at  tumle  sig  i 
begge,  efter  som  det  faldt  ham  bekvemt. 

Walter:  Ja,  det  maa  aabenbart  være  bekvemt  at  kunne  svare  i  Øst,  naar 
der  spørges  i  Vest,  og  omvendt. 

Meyer:  Aa  ja,  maaske.  Men  jeg  tror  aldrig,  at  jeg  har  ladet  mine  Mod- 
standere mangle  Svar,  men  at  jeg  tvertimod  har  svaret  dem  meget  Mere,  end  de 
skjøttede  om  at  høre. 

Kammerherren:     Og  meget  Mere,  end  det  Pak  fortjente. 

Walter:  Men  een  Anke  har  De  dog,  saavidt  jeg  husker,  aldrig  svaret  paa, 
og  det  er  den,  at  De  til  forskjellige  Tider  har  havt  højst  forskjellige  Anskuelser. 

Meyer:  Meget  rigtigt,  min  Herre!  Men  veed  De  hvorfor?  Fordi  jeg 
sætter  min  Ære  netop  i  det,  man  har  lagt  mig  til  Last.  Jeg  vil  ikke  være 
stillestaaende,  jeg  vil  være  bevægelig.  Maa  jeg  ikke  have  Lov  dertil?  Vil  De 
forbyde   mig  det? 

Kammerherren :  Bedste  Hr.  Meyer  lad  Dem  ikke  opbringe  ved  Hr.  Walters 
drillende  Bemærkninger.  Det  er  nu  saa  hans  Vane;  jeg  tilstaar,  at  den  er  ikke 
behagelig. 

Meyer:     Men  siden  jeg  er  bleven  angreben  i  Deres  Hus,  Hr.  Kammerherre,, 
maa  det  dog  være  mig  tilladt  at  forsvare  mig. 

Jeg  er  en   Mand,  der  har  saa   vidt  omvandret, 
Som   Nogen   har  i  Tankens  vide  Land; 
Thi  jeg  mit  Standpunkt  har  saa  tidt  forandret, 
At  Ingen  veed,  hvorhen  jeg  komme  kan. 

Lad  Andre  sig  en  enkelt  Farve  vælge, 
Det  er  mig   monotont  og  ennuyant; 
Jeg  i  det  hele  Regnbuhav  vil  svælge, 
Og  fremfor  Nogen   bruger  jeg  Changeant. 

Jeg  været  har  saa  rød   som    Morgenrøde 
Og  som  den  dybe   Nattehimmel   blaa, 
Men  jeg  har  ogsaa  været  hvid  som  Finde, 
Og  jeg  har  ogsaa  været  ganske  musegraa 

Af  fuld  Hals  har  jeg  sunget   Carmagnolen 
Og  er  bl'en  honorert  med  Vand  og  Brød, 
Og  jeg  har  drejet  mig  om  Kongesolen 
Som  en   Planet  med   Mine  sukkersød. 

Med  Skandinaver  har  jeg  Banko  drukket, 
Til   Sønderjyder  har  jeg  raabt:   slaa   løs! 
Og  jeg  har  leet  af  Begge,  saa  det  klukked', 
Og  budt  dem  Vand  af  en  Forsoningspøs. 

Med  Republikkens  højst  forfaldne  Sager 
Jeg  hjalp  Mazzini  og  Ledru  Rollin 
Og  diskuterte   »sociale  Frager> 
I  Svende-Dannelses-Foreningen. 

Nu  kjører  jeg  omkring  med  fire  Heste 
Og  lærer  ridderlig  Maneer  og  Skik, 
Jeg  prøver  Alt  og  vælger  saa  det  Bedste. 
Det  kalder  jeg  æsthetisk  Eklektik. 

Kammer herren:  Bravo,  Bravissimo!  Det  kalder  jeg  et  Forsvar.  At  ind- 
rømme alle  Modstandernes  Paastande  og  knuse  dem  ved  deres  egen  Vægt.  Det 
er  charmant. 

Walter:     Ja  efter  Hr.   Meyers  Forsvar  har  jeg  Intet  videre  at  sige. 

Meyer:  Naa  der  kan  De  se.  Nu  bliver  De  jo  manerlig.  Kom  og  giv 
mig  Deres  Haand.  Jeg  holder  ikke  af  at  have  Fjender,  hvor  jeg  kan  have 
Venner. 

Walter  (bukker). 

Kammerherren:  Det  fornøjer  mig  ret,  at  vi  fik  denne  Tvist  bilagt.  Nu 
skal  Intet  mere  forstyrre  Dagens  Fest. 

Efterat  Kammerherren  derpaa  har  bedt  om  Forladelse, 
fordi  han  har  glemt  at  forestille  Rien  og  Meyer  for  hinanden, 
og  efterat  disse  have  talt  sammen  et  Øjeblik,  siger 

Meyer:  Men,  mine  Herrer,  tillad  mig  at  minde  Dem  om,  at  vi  slet  ikke 
ere  galante.  Vi  staa  her  og  snakke  om  os  selv  og  glemme,  at  her  er  Damer, 
og  det  højst  elskværdige  Damer  tilstede. 

Fruen:  Jeg  beder.  Hvad  De  saa  taler  om,  er  De  saa  interessant,  at  det 
er  en   sand   Nydelse  at  høre  paa  Dem. 

Meyer:  Fruen  er  Godheden  selv,  det  har  jeg  alt  overbevist  mig  om.  Men 
De,  min  Frøken,  De  ser  ogsaa  saa  god  ud.  Tør  jeg  haabe,  at  min  Virksomhed 
ikke  aldeles  har  mishaget  Dem? 

21* 

Anne  t/e :  Jeg  har  fundet  Meget  morsomt  af,  hvad  De  har  skrevet,  men 
maaske   mest  det,   De  selv  sætter  mindst  Pris  paa. 

Meyer:  Det  kommer  af,  at  De  er  ung.  Ungdommens  Trylleri  har  hen- 
revet Dem,  som  det  henrev  mig.  Men  de  ubarmhjertige  Guder  have  desværre 
bestemt,  at  Menneskene  skulle  ældes. 

Annette:     Ja,  det  er  rigtignok  ofte  stor   Skade. 

Meyer:  Og  naar  man  saa  ældes  efter  at  have  stormet  vildt  i  sin  brusende 
Ungdomskraft,  saa  bliver  man  modtagelig  for  de  milde  og  rolige  Indtryk,  saa 
gjør  det  saa  godt  at  komme  til  et  Sted  som  dette,  hvor  Alt  er  saa  venligt  og 
smukt,  og  hvor  De  min  Frøken  staar  midt  i  Billedets  Mildhed  og  Ro  som  en 
lyslevende  Oversættelse  af  Voss'   Louise. 

Annette:     De  kan  jo  ikke  vide,   hvor  idyllisk  jeg  er. 

Meyer:  Jeg  kan  læse  det  i  Deres  Træk,  i  Deres  Øjne,  og  det  er  en 
Læsning,  som  det  er  vanskeligt  at  høre  op  med,  naar  man  først  har  begyndt 
den,    og  som   det  vilde    være    misundelsesværdigt    at  kunne   fortsætte  til   sin   Død. 

Meyer  bliver  nu  forelsket  i  Annette,  hvilket  Fruen  strax 
ser,  og  da  hun  synes  godt  om  Partiet,  bl.  A.  fordi  Annette 
derved  blev  forsørget,  overtaler  hun  sin  Mand  til  at  indbyde 
Meyer  til  at  blive  en  14  Dages  Tid,  hvad  denne  tager  imod. 
Walter  synes  imidlertid  langtfra  herom,  da  han  gjætter,  hvor- 
for Kammerherren  har  bedt  Meyer  om  at  forlænge  sit  Ophold. 
Mens  han  i  sin  Vaande  tænker  paa,  hvad  han  skal  gjore,  horer 
han  en  Studentersang,  han  kjender,  og  lidt  efter  træde  Friis, 
Holst,  W.  og  C.  Møller  ind  ad  Havelaagen.  Efterat  han  har 
udtrykt  sin  Glæde  ved  at  gj'ense  sine  gamle  Venner  fra  Studenter- 
foreningen, der  ere  ude  for  at  nyde  Sommerferiens  Glæder, 
fortæller  han  dem  sin  Skjæbne.  Ved  Foraarstide  havde  han 
forladt  Kjobenhavn,  da  han  fik  Uro  i  Blodet.  Med  Randselen 
paa  Ryggen  havde  han  gjennemstrejfet  Møen,  Falster,  Lolland 
og  Langeland  og  vilde  derpaa  over  Fyen  drage  til  Jylland, 
men  en  Dag,  han  gik  ved  Stranden,  havde  han  mødt  en  ung 
Pige,  der  aldeles  havde  fortryllet  ham.  Det  var  en  Plejedatter 
af  Kammerherren,  som  ejede  Gaarden  der  i  Nærheden.  Han 
gik  derfor  op  til  denne  Mand  og  bad  ham  om  at  maatte  fore- 
tage geologiske  Undersøgelser  paa  hans  Jorder.  I  Samtalens 
Løb   foreslog   Kammerherren   ham    nu   at   fæste  en  Gaard,    paa 

hvis  Marker  der  fandtes  ypperligt  Potteler,  og  at  anlægge  en 
Fabrik.  Dette  var  han  gaaet  ind  paa  for  at  kunne  være  i 
Nærheden  af  den  Tilbedte,  men  nu  havde  han  faaet  en  Med- 
bejler i  Moses  Meyer.  Vennerne  raadslaa  om,  hvorledes  man 
skal  skaffe  ham  afvejen.  Tilsidst  finder  Holst,  at  det  bedste 
vilde  være  at  gjøre  ham  latterlig.  Friis  bemærker  hertil:  «Deri 
er  jeg  bange  for,  at  han  er  vor  Mester. »  «Maaske  og  maaske 
ikke«,  svarer  Holst,  «nu  vil  jeg  ialfald  have  Lov  til  at  be- 
tænke mig. » 

I  anden  Akt  underkaster  Meyer  Kammerjunker  Rien  en 
skarp  Examination  om,  hvorfor  han  egenlig  opholder  sig  paa 
Gaarden  hele  Sommeren.  Han  ser  nemlig  en  Rival  i  Rien  men 
bliver  beroliget,  da  denne  erklærer,  at  han  sætter  megen  Pris 
paa  god  Mad  og  god  Vin,  og  at  han  for  at  kunne  komme 
ud  af  det  med  400  Rbd.  om  Aaret  maa  indrette  sig  saaledes, 
at  han  kan  leve  et  halvt  Aar  for  et  helt  Aars  Indtægt.  .Kammer- 
junkeren tænker  aldeles  ikke  paa  en  Forbindelse  med  Frøkenen 
og  skal  gjerne  hjælpe  Meyer.  Denne  er  meget  taknemmelig 
men  udbryder: 

Men   sig  mig  dog  først,   skal   Frøkenen   ikke  arve   Godset? 

Rien:     Det  veed  jeg  tilforladelig  ikke. 

Meyer:  Ialfald  vil  hun  da  faa  en  betydelig  Medgift,  thi  Kammerherren 
er  jo  rig. 

Rien:  Det  formoder  jeg;  det  vil  hun  ganske  sikkert,  saafremt  hun  vælger 
en   Mand   efter  sine  Plejeforældres   Smag,    og    det  er  jeg  ganske    vis  paa,    De  er. 

Meyer:  Vil  De  saa  føle  Dem  for  hos  Fruen  og  med  det  Samme  se  at 
faa  noget  Bestemt  at  vide  om  Medgiften.  Ser  De.  jeg  lever  jo  alene  af  mit 
Geni.  Jeg  gjør  det  i  Penge.  Det  er  en  god  Forretning;  jeg  har  100  pCt.  mere 
af  det,  end  andre  Forfattere  have.  Men  man  kan  gaa  af  Mode,  der  kan  komme 
Varer  paa  Markedet,  som  trække  mere  uden  i  mindste  Maade  at  være  bedre,  og 
saa  bliver  man  nødt  til  at  sætte  Prisen  ned.  For  nu  at  sikre  mig  det  komfortable 
Liv,  hvortil  jeg  har  vænnet  mig,  saa  ønskede  jeg  nok  Formue,  helst  en  stor 
Formue,    og   jeg    mener,    at    min  Berømmelse    giver  mig  Ret  til  at  forlange  den. 

Rien:     Ganske  vist,  De  kan  faa  den  rigeste  Pige  i  Landet,  det  er  afgjort. 

Meyer:  Nu,  derfor  vil  jeg  idetmindstc  have  Noget,  ifald  jeg  skal  gifte 
mig.      Derpaa    beror  det.      Har  Frøkenen   Ingenting,  saa   — 

Rien:     —   Opgiver  De  hende. 


Meyer:  Ikke  ganske.  Hun  siger  mig  imod.  Det  morer  mig,  og  ikke 
mindre  morsomt  er  det  at  drille  den  gnavne  Hr.  Walter,  der  aabenbart  er  for- 
elsket i  hende  lige  op  over  begge  Ører.  Men  har  hun  ingen  Formue,  saa 
bliver  mit  Eventyr  med  hende  kun  af  forbigaaende  Natur,  og  jeg  trækker  mig 
tilbage,  naar  jeg  er  kjed  af  at  lege  længer. 

Rien:  Meget  godt  I  De  har  den  rigtige  Anskuelse  af  det  smukke  Kjøn, 
Ved  De  hvad,  jeg  vilde  ønske,  De  var  født. 

Meyer:  Det  skulde  jeg  tro,  jeg  var,  siden  jeg  staar  lyslevende  for  Dem. 
Tror  De  maaske,  jeg  er  frembragt  ved  generatio  æqvivoca. 

Rien:  Gudbevares!  Jeg  tror  aldeles  ikke,  der  er  noget  Ækvivokt  ved 
Deres  Fødsel.  Jeg  mente,  jeg  vilde  ønske,  De  var  født  som  en  af  os,  som 
Adelsmand. 

Meyer:      Hvorfor  det? 

Rien:  Fordi  baade  Deres  Person,  og  Deres  Tale  ganske  bære  Præget  af 
vort  Selskab. 

Kammerherren,  Fruen,  Annette  og  Walter  komme  derpaa 
ind,  og  hele  Selskabet  sætter  sig  ved  Kaffebordet.  Under  den 
Samtale,  der  nu  udvikler  sig,  udbryder  Kammerherren  i  Klager 
over  de  Tider,  man  lever  i,  hvor  Ingen  er  sikker  paa  at  be- 
holde sin  Ejendom;  det  er  altsammen  den  fordømte  Grundlovs 
Skyld.  Walter  indvender,  at  Staten  i  Tilfælde  af  Expropriation 
giver  fuldstændig  Erstatning,  men  Kammerherren  afvæbner  ham 
ved  at  sige:  «Jeg  kjender  ikke  dennehersens  Grundlov,  og 
jeg  vil  hverken  læse  den  eller  eje  den.»  Meyer  hjælper  ham 
ved  at  bemærke:  «Ja,  det  er  ogsaa  et  maadeligt  Arbejde,  et 
rent  Hastværksarbejde,  der  staar  et  godt  Stykke  paa  den  anden 
Side  af  Skyerne  og  slet  ikke  passer  til  Forholdene.  Men  siden 
vi  nu  engang  leve  i  en  konstitutionelt  affekteret,  parlamentarisk 
Tid,  saa  maa  vi  finde  os  i  den,  siden  vi  engang  have  faaet  den.» 

Fruen  søger  at  dreje  Samtalen  hen  paa  andre  Sager,  idet 
hun  spørger  Meyer,  om  han  ikke  bringer  Nyheder  med  fra 
Kjøbenhavn,  hvortil  denne  svarer:  Ikke  en  eneste,  ikke  engang 
en  Ulykke.  Gud,  hvor  det  var  kjedeligt,  udbryder  hun.  Kammer- 
herren finder  det  imidlertid  meget  morsommere,  end  da  Posten 
i   Krigens   Tid  bragte   Tidender  om  Kampe  tillands  og  tilsøs, 

om  Overfald  og  Ulykker.  Meyer  giver  ham  Ret  og  vil  ikke 
lægge  Skjul  paa,  at  han  ikke  befandt  sig  i  sit  Es,  saalænge 
Krigen  varede.  Publikum  havde  nemlig  dengang  ikke  Interesse 
for  anden  æsthetisk  Virksomhed  end  de  patriotiske  Lirekasser, 
og  det  var  virkelig  højst  kjedsommeligt.  Det  kom  nu  kun  an 
paa,  om  vi  vilde  opføre  os  som  fornuftige  Mennesker  og  af- 
lægge de  Holger-Danske-Nykker  og  Ejdervaner,  vi  havde  arvet 
efter  Krigen  tilligemed  Invaliderne. 

Annette  og  Walter  modsige  Meyer,  men  denne  bliver  ved 
i  samme  Dur.  Vi  maatte  slet  ikke  bilde  os  ind,  at  vi  vare  et 
stormægtigt  Folk,  som  havde  Lov  til,  naar  det  faldt  os  ind, 
at  føre  Krig  med  vore  tydske  Medborgere  og  forstyrre  vort 
europæiske  Fædrelands  Rolighed.  Man  burde  gjemme  de  giftige 
Produkter  af  Had  og  Tvedragt,  som  Krigen  havde  avlet,  i  den 
dybeste  Dragkisteskuffe  og  holde  op  med  at  fløjte  og  synge 
disse  Melodier,15  der  i  ethvert  følsomt  tydsk  Øre  maatte  lyde 
som  Geværknald  og  Sabelklirren.*  Da  Meyer  end  yderligere 
paastaar,  at  man  kunde  have  godt  af  at  se  tydsk  Komedie  paa 
Theatret,  siger  Annette,  at  hun  finder  hans  Tale  oprørende,  og 
spørger  ham,  om  han  da  slet  ikke  føler  Noget  ved  at  være 
dansk.  Fordi  man  er  født  dansk  og  taler  Dansk,  svarer  han, 
kan  man  jo  meget  godt  betragte  sig  som  Borger  i  en  Stat, 
der  er  halv  dansk  halv  tydsk,  og  indrette  sine  Følelser,  Meninger 
og  Handlinger  derefter.  Annette  undrer  sig  over,  at  ingen  af 
de  andre  Herrer  modsiger  Meyer.  Kammerherren  svarer,  at 
han  er  enig  med  Meyer,  og  Rien  vil  ikke  disputere  om  Politik. 
Da  siger  Walter,  at  han  maaske  tør  synge,  hvad  han  af  Hensyn 
til  sin  Vært  ikke  tør  siee. 


*  Oberst  Irminger  havde  kort  Tid  i  Forvejen  ved  en  Brigadebefaling  forbudt 
sine  Afdelinger  at  synge  «Den  tapre  Landsoldat>  for  ikke  at  irritere  de  sydslesvigske 
Soldater,  der  laa  i  Kjøbenhavn.  Laurids  Skau  anmeldte  i  Folkethinget  en 
Forespørgsel  derom  til  Krigsminister  Flensborg,  der  da  ogsaa  strax  gav  Ordre 
til,  at  Befalingen  skulde  tages  tilbage. 

Vi  er  et  Folk,   et  lidet  kun, 
Men   hvad   vi   har,   er  vort. 
Vort  Hjertelag,  vor  Tanke  sund, 
Vort  frie   Liv  paa  Odelsgrund 
Det  la'er  sig  ikke  kyse  bort 
Af  nogen   Stats-Abort. 

Rør  I   kun   Dansk  og  Tydsk  i   Fad, 
Som   var  det  Mel   og   Gryn, 
Jeg  sværger  Jer,  det  skilles  ad, 
Og  I   faar  aldrig  kogt  den   Mad, 
Før  atter  Kampens  røde   Lyn 
Slaar   ned   fra   Himlens   Bryn 

Meyer:     O  Ungdom,  hvor  du  er  ung. 

Kammerherren:     Ak,   kjære  Ven,   Verden   er  syg,    Europa  er  sygt,  og  Sy£ 
dommen  har  ogsaa  angrebet  os. 


Fruen  opdager  imidlertid,  at  en  Dame  kommer  ridende 
ude  paa  Vejen,  og  lidt  efter  træder  Holst  ind  og  præsenterer 
sig  for  Selskabet  som  Baronesse  Clara  Peter  fodt  Raphael.  Da 
Kammerherren  ikke  kjender  den  adelige  Familie  Peter,  forsikrer 
Baronessen,  at  hendes  afdode  Mand  har  efterladt  hende  Baroniet 
Petersholm  ved  Vejle,  og  mener  iovrigt,  at  Navnet  Peter  ikke 
klinger  værre  end  Urne,  Bjelke  og  Bille.  Naturligvis  tror  en 
saa  galant  Mand  som  Kammerherren  en  Dame  paa  hendes  Ord 
og  præsenterer  hende  for  Selskabet;  da  han  forestiller  hende 
for  den  berømte  Forfatter,  faar  hun  imidlertid  Ondt  og  beder 
sin  Tjener  Jan,  hvilken  Rolle  Friis  har  paataget  sig,  om  sin 
Lugteflaske.      Hun  kommer  sig  dog  snart  og  siger  derpaa: 

Jeg  beder  Selskabet  tilgive,  at  Overraskelsen  gjorde  saa  stærkt  et  Indtryk 
paa  mig.  Det  er  saa  underligt  ganske  uventet  at  staa  Ansigt  til  Ansigt  med  en 
Mand,  med  hvem  Ens  Tanker  have  beskjæftiget  sig  saa  meget,  uden  at  man 
nogensinde  før  har  været  saa  heldig  at  møde  ham  paa  sin  Vej.  Jeg  veed,  Hr. 
Meyer,  at  jeg  behager  Dem  ikke.  De  har  været  haard  og  slet  ikke  galant  imod 
mig.  De  har  kaldt  mig  en  falmet  Rose,  en  oversiddende  Baldame,  en  glemt 
Skjnnhed.  Men  tillad  mig  at  sige  Dem,  at  min  Højagtelse  for  Dem  er  ufor- 
andret, og  at  jeg  knyttes  til  Dem  ved  et  sympathetisk  Baand,  der  ikke  kan 
brydes  ved  literære  Konflikter. 


329 

Meyer:  Om  Forladelse,  jeg  befinder  mig  i  komplet  Vilderede.  De  siger, 
De  er  Clara  Raphael,  men  Clara  Raphael  er  jo  kun  et  opdigtet  Navn,  i  Virkelig- 
heden hedder  De  jo  Mathilde. 

Baronessen:  Nej,  jeg  forsikrer  Dem,  det  Omvendte  er  Tilfælde.  Clara  er 
det  rene  Væsen,  Mathilde  er  kun  Fiktion. 

Meyer:     Ja  saa!     De  er  altsaa  gift  med  Deres  Baron?* 

Baronessen:  Ils  sont  passés  ces  jours  de  féte.  Jeg  er  nu  Enke. 
Min   Mand  døde  af  Svindsot  for  lidt   over  et  Aar  siden. 


Baronessen  slaar  nu  Sparto  til  de  Anskuelser  om  Kjærlig- 
hed, som  Clara  Raphael  har  udviklet  i  sine  tolv  Breve.  Ved 
sin  kvikke  Optræden  og  sine  slagfærdige  Svar  indtager  hun 
fuldstændig  Fruen,  Rien  finder  hende  henrivende  og  delicieux, 
og  Meyer  kan  ikke  komme  sig  af  sin  Forbavselse.  Han  havde 
tænkt  sig  Clara  Raphael  som  bleg,  ætherisk  og  med  et  tilsløret 
indadvendt  Blik,  medens  hun  i  Virkeligheden  er  livlig,  skjælmsk 
og  sanselig. 

Medens  Baronessen,  Fruen,  Annette  og  Walter  gaa  ud 
i  Haven,  drøfte  de  tre  -Herrer  Situationen.  Rien  ønsker 
nok  at  komme  i  Besiddelse  af  Baroniet,  men  Kammerherren 
foreslaar  Meyer  at  prøve  paa  at  gjøre  sin  Lykke.  Det  er  et 
ganske  andet  Parti  end  Annette,  og  hvilken  Lykke  vilde  det 
ikke  være,  om  han  kunde  blive  Godsejer  og  saa  optræde  som 
Standens  naturlige  Repræsentant  og  Ordfører.  Rien  vil  imidlertid 
ikke  give  Afkald  paa  de  Udsigter,  han  maatte  have,  og  tilsidst 
blive  han  og  Meyer  enige  om  at  konkurrere. 

Hele  Selskabet  gaar  derpaa  en  Tur  i  Skoven  i  den  stærke 
Varme.  Men  et  Tordenvejr  trækker  op,  og  vaade  af  Regnen  vende 
de  enkelte  Medlemmer  tilbage  til  Herregaarden.  Meyer  ledsager 
Baronessen  og  benytter  Lejligheden  til  at  tale  om  sin  Kjærlig- 
hed.    Frieriet  foregaar  paa  Vers. 


*  I  Clara  Raphaels  Breve   giver  Heltinden  Baronen,    der  frier  til  hende,    en 
Kurv.     Hun  vil  kun  leve  med  ham  som  Søster  med  Broder. 

Meyer:  Clara,  Clara  1 

Se  jeg  staar  fra  Top  til  Taa  for  dig  i  Glød, 

Clara,  Clara! 
For  du  er  saa  smuk  og  sød. 
Du  er  den  Madonna,  som  jeg  har  tilbedt; 
Du  er  Huldren,  som  jeg  har  paa  Fjeldet  set; 

Clara,   Clara! 
Du  har  gjort  mig  Bet. 

Clara,   Clara! 
Os  besjæler  jo  en  nær  beslægtet  Aand, 

Clara,   Clara  1 
Ræk  mig  derfor  kun  din  Haand! 
Slut  med  mig  en  om  og  kjærlig  Union, 
Del  med   mig  min  Hæder,  og  af  min  Person 

Clara,  Clara! 
Gjør  en   ny   Baron! 

Baronessen:  Moses,   Moses! 

Vi  har  kun  hinanden  kjendt  saa  kort  en  Tid. 

Moses,  Moses! 
Tør  jeg  tro,  du  er  solid? 
Vil  du  springe  paa  mit  allermindste  Vink? 
Vil  du  forud  gjætte  mine  Øjnes  Blink? 

Moses,  Moses! 
Vil  du  være  flink? 

Meyer:  Clara,   Clara! 

Jeg  gaar  ind  paa,  hvadsomhelst  du  saa  end  vil, 

Clara,   Clara! 
Vil  du  ikke  saa  slaa  til? 
Jeg  vil  aldrig  fjerne  mig  fra  dig  en  Streg, 
Naar  du  siger  Ja,  jeg  siger  aldrig  Nej, 

Clara,  Clara! 
Nej,  Gud  straffe  migl 


Baronessen:  Moses,  Moses! 

Ja,  saa  strækker  overvunden  jeg  Gevær, 

Moses,   Moses! 
Og  min  lille  Haand  er  her. 
Begge:     Hvilken  Fryd  og  hvilken  salig  Harmoni. 

Jo  vi  To,  vi  skal  os  ret  fordybe  i 
Meyer:  Clara! 

Baronessen :  Moses  1 

Beeee:     Livets  Poesi. 

Da  Kammerherren  og  Fruen  af  Meyers  Mund  erfare,  at 
Baronessen  har  skjænket  ham  sin  Haand,  ønske  de  ham  af 
Hjertet  til  Lykke,  medens  Rien,  der,  for  at  spare  sin  nye  Silke- 
hat, under  Regnen  har  søgt  Ly  i  et  hult  Træ  og  derpaa  for- 
vildet sig  ud  i  en  Mose,  bliver  opbragt  paa  Meyer,  fordi  han 
har  benyttet  sig  af  en  saa  uventet  Omstændighed  som  et  Torden- 
vejr til  at  komme  ham  i  Forkjøbet.  Han  finder  det  hverken 
chevaleresk  eller  nobelt.  Baronessen  trøster  ham  imidlertid  med, 
at  Meyer  havde  vundet  hendes  Hjerte  for  længe  siden.  For- 
lovelsen deklareres  derefter  ved  et  Champagnegilde.  Under 
dette  kommer  Walter  ind  sammen  med  de  to  Studenter  Møller, 
som  han  forestiller  for  Kammerherren.  Under  Gildet  holdes 
der  Taler  og  synges  Sange.  Rien  giver  en  Vise  tilbedste,  som 
ikke  gjør  synderlig  Lykke,  hvorfor  Baronessen  opfordrer  en  af 
Studenterne  til  at  ofre  sig;  de  maa  jo  dog  være  Virtuoser  deri. 
C.  Møller  vil  gjerne  synge  en  Sang  og  udbringe  en  Skaal,  som 
han  tror  vil  finde  Gjenklang  overalt,  hvor  Danske  ere  samlede. 
Han   rejser  sig  derpaa  op  og  synger  til  Kongens  Pris: 

Da   Stormen   fejed   Verden   om, 

Og  Throner  maatte  ryge, 

Da  var  der  mange   Fyrster,    som 

Blev  høflige  og  myge; 

Men  da  det  stille  blev  igjen, 

Og  de  fik  gode  Dage, 

Saa  tog  de  Alt,  hvad  de  gav   hen, 

Fra  deres  Folk  tilbage. 

Dog  Een  jeg  ved,  som  Folket  tro 

Forblev  i  Kampens  Farer, 

Og  som  endnu  i  Fredens  Ro 

Dets  Kjærlighed  bevarer. 

Det  Ord,  han  gav  af  Hjerte  godt, 

Det  vil  han  aldrig  svige: 

Derfor  en  Skaal  for  Danmarks   Drot, 

Han  har  ej   mange  Lige. 

Kongen    leve! 

Alle   Tilskuerne    i   Hoftheatret    istemmede   Leveraabet,    og 
da  Hurraerne    vare   forstummede,    takkede  Frederik    VII  atter 

for  Opmærksomheden.  Tilfældigvis  lod  den  næste  Replik  fra 
Baronessen:  « Bravo!  Det  var  godt  begyndt,  min  Dreng! 
Fortsæt  nu  I  Andre !»  Den  vakte  stor  Munterhed  i  Forsamlingen, 
og  Kongen  lo  med.  Meyer  lo  derimod  ikke,  da  han  ikke 
syntes  om  den  burschikose  Maade,  hvorpaa  hans  Forlovede 
talte  til  Studenten.     Kammerherren  spurgte  nu: 

Sig  mig,  Hr.  Møller,  hvorledes  gaar  det  med  den  nye  Studenterforenings- 
bygning?  Man  fortæller  herovre,  at  de  ville  bygge  dem  et  Slot  med  en  tre,  fire 
Taarne  paa,   ligesom  de  have  gjort  ovre  i  Lund.    Det  vil  koste  bravt  mange  Penge. 

Sien:  Ja,  det  er  forfærdeligt,  som  Studenterne  puste  sig  op  i  vore  Dage! 
De  kunne  ikke  holde  deres  Drikkegilder  i  mindre  end  et  Slot  eller  et  Palais, 
og  i  deres  Komedier  fortæller  man,  at  de  behandle  Folk  af  Stand  paa  den  mest 
uforskammede  Maade 

Meyer:  Det  uheldigste  er  dog  det  Laugsvæsen,  som  dette  Bygningsprojekt 
sigter  til  at  forevige.  Vi  har  saamænd  Laug  nok  foruden,  og  af  alle  Laug  er 
det  lærde  det  værste. 

W.  Møller:  Men,  mine  Herrer  1  Alt,  hvad  De  der  sige,  er  jo  slet  ikke 
Tilfældet.  Vi  drømme  ikke  om  noget  Slot,  og  vi  ville  ikke  vide  af  noget  Laugs- 
væsen  at  sige.  Det  er  imidlertid  godt,  at  det  kom  paa  Bane,  thi  det  bringer 
mig   en   ny   Vise   i  Tanker,   som  jeg  med   Deres  Tilladelse   vil  synge   for  Dem: 

Studenten   selv   er  glad,   naar  blot 

En    Vraa   ham   giver  Skygge; 

Men   Videnskabs  og  Kunstens  Slot, 

Det  er  han   med  at  bygge; 

Og  det  vi  sætte  Taarne  paa, 

Som  op   mod   Himlen   peger. 

Vort  Slot  har  jo  to: 

Ørsted    og   Oehlensch lager. 

Studenten  sværmer  flygtigt  om ; 

Men   Fædrelandets  Stemme 

Han  hørte,  hvergang  Faren  kom, 

Da  blev   han   aldrig  hjemme. 

Paa  Slesvigs  Jord  staa  Grave  nok, 

Som   Foraarssolen  grønner; 

Der  hviler  en   Flok 

Af  dan>ke   Musasønner. 

Studenten  ærer  højt  sin  Stand, 
Som  Brodersind  forener; 
Men   han   foragter  ingen   Mand, 
Som  ret  og  godt  det  mener. 

Enhver,   som   har  Respekt  for  Aand 
Og  elsker  gamle   Moder, 
Ham   række  vi   Haand. 
Ham  kalde  vi  vor  Broder. 

Baronessen:  Leve  Studenterstanden,  det  er  en  herlig  Stand!  Var  jeg  ikke 
Alexander,   saa   vilde  jeg  være  Diogenes. 

Meyer:  Det  er  en  mærkværdig  Forkjærlighed,  du  har  for  Studenterne;  jeg 
synes,  at  Adelen  maa  staa  dig   meget  nærmere. 

Baronessen:  Aa  ja  saamænd,  paa  min  afdøde  Mands  Vegne,  ligesom 
Jøderne  paa  dine  Vegne.      Vil   du   have,  jeg  skal  udbringe  en  Skaal   for  dem? 

Meyer:  Nej  for  Guds  Skyld  Men  hør,  tjen  mig  nu  i  ikke  at  drikke 
mere   Champagne.      Du  er  ikke  vant  til  det,  du   kan  bestemt  ikke  taale  det. 

Baronessen  forfærder  dernæst  Meyer  ved  at  ryge  en  af 
Kammerherrens  Cigarer,  og  han  er  nær  ved#at  gaa  fra  Sans 
og  Samling,  da  Studenterne  bære  hende  rundt  paa  Pladsen, 
efterat  hun  har  sunget  en  Vise  om  den  emanciperede  Kvinde. 
Hun  driver  Spøgen  endnu  videre  ved  at  foreslaa,  at  hele  Sel- 
skabet skal  gaa  ud  at  svømme,  og  da  dette  Forslag  ikke  vinder 
Tilslutning,  stiller  hun  et  nyt  om  at  springe  Buk.  Meyer  vil 
saa  ialfald  staa  forst.  Da  Baronessen  springer,  taber  hun 
imidlertid  baade  Hat  og  Paryk,  og  Selskabet  ser  nu,  at  det  er 
et  forklædt  Mandfolk,  der  har  holdt  det  for  Nar.  Kammer- 
herren og  Meyer  blive  rasende,  men  Holst  forklarer,  at  han  er  en 
stakkels  Rus,  der  har  spillet  en  lille  uskyldig  Komedie  i  Sommer- 
ferien. Han  har  villet  hjælpe  sin  Ven  Walter  og  har  med  Held 
spekuleret  i  Meyers  bekjendte  Forfængelighed.  Fruen  mener, 
at  man  bor  tilgive  det  unge  Menneske,  men  vil  ikke  vide  noget 
af  Annettes  Forbindelse  med  Walter  at  sige;  tilsidst  giver  hun 
dog  efter,  og  dermed  er  Komedien  tilende.  Slutningssangen 
gaar  ligesom  ved  Plougs  første  Atellan  paa  Melodien  «Seit  Vater 
Noach»  o.  s.  v. 

Efterat  Kong  Frederik  havde  set  Komedierne,  sendte  han 
Foreningen  500  Rbd.  som  sit  Bidrag  til  Bygningen.  Af  Over- 
skuddet af  alle  tre  Forestillinger  vedtog  Senioratet,  at  300  Rbd. 
skulde  tilfalde  Bygningsfondet,  at  det  velgjørende  Selskab  « Fylla* 

skulde  have  150  Rbd.,  da  Ploug  havde  lovet  det  Indtægten  af 
en  Forestilling,  og  at  Chr.  Richardt  i  Henhold  til  den  udsatte 
Konkurrence  for  dramatiske  Forestillinger  skulde  have  et  Honorar 
af  60  Rbd.  Resten  50  Rbd.  tilfaldt  Foreningens  Kasse.  Ploug 
havde  for  sit  personlige  Vedkommende  givet  Afkald  paa  Honorar, 
og  Richardt,  der  fandt,  at  30  Rbd.  var  Nok  for  «Declarationen», 
skjænkede  de  andre  30  til  Foreningens  Kasse.  Det  var,  som 
man  ser,  catoniske  Tider.  Senere  lærte  Forfatterne  at  sætte 
Pris  paa  de  jordiske  Goder. 


XI. 

1  Juni  1852  havde  Studenterne  i  Kjobenhavn  et  Par  Dage 
Besøg  af  300  Kammerater  fra  Upsala,  som  drog  til  Christiania 
for  at  oprette,  hvad  de  havde  forsømt  Aaret  i  Forvejen.  De 
vare  indkvarterede  hos  akademiske  Borgere,  og  det  var  Senio- 
ratet, der  maatte  tage  sig  af  dem,  men  ved  Hovedfesten  paa 
Klampenborg    optraadte   det   skandinaviske  Selskab   som  Vært. 

1  September  trak  Seniorerne  Vedel  og  Hommel  sig  tilbage 
og  afløstes  af  Cand.  jur.  Reinhard  With,  der  var  Yolontær  i 
Justitsministeriet,  og  af  Stud.  med.  &  chir.  Erik  Holst.  Vedel 
havde  i  Foraaret  havt  Orlov  i  nogen  Tid  for  at  tage  slesvigsk 
juridisk  Examen  og  var  derefter  i  Maj  bleven  udnævnt  til  Fuld- 
mægtig i  det  slesvigske  Ministerium.  Næste  Aar  avancerede 
han  allerede  til  Bureauchef.  Før  han  tog  Afsked,  overgav  han 
sin  Eftermand  et  Testamente,  der  indeholdt  gode  Raad,  iblandt 
hvilke  et  lyder  saaledes : x  Da  de  almindelige  Studenteran- 
liggender, Fester,  Besøg  o.  s.  v.,  som  aarlig  gaa  gjennem  Senio- 
ratets Hænder,  stedse  have  udgjort  de  interessanteste  Momenter 
af  Studenterstandens  og  Studenterforeningens  Liv,  men  al  Er- 
indring om  dem  hurtig  sporløst  forsvinder,  da  de  vedkommende 
Seniorats-  eller  Komiteeforhandlinger  ikke  optages  i  nogen 
Protokol,  og  de  samme  vedrørende  Dokumenter  adspredes  og 
forsvinde    uden   nogetsteds  at  opbevares,    anbefales  det,    at  der 

ved  første  indtrædende  almindelige  Studentersag  (f.  Ex.  13. 
Januarfesten)  anskaffes  en  Protokol  til  Optegnelse  af  Forhand- 
linger overhovedet,  samt  indrettes  en  særlig  Arkivpakke  til 
Opbevaring  af  de  authentiske  i  saadanne  Sager  modtagne 
Breve»   o.  s.  v. 

Dette  Raad,  der  vidner  om  sin  Ophavsmands  historiske 
Sans,  faldt  i  god  Jord,  og  fra  nu  af  og  indtil  1882,  da  Studenter- 
samfundet udskilte  sig  fra  Studenterforeningen,  er  der  blevet 
fort  Protokol  over  Forhandlingerne  ved  alle  almindelige  Studenter- 
moder. 

I  Erik  Holst,  der  nu  i  mange  Aar  har  været  Fysikus  i 
Ringkjobing,  fik  Foreningen  en  Senior,  der  i  fiere  Maader  baade 
som  Foredragsholder  og  ved  sin  Interesse  og  Virken  for  Stu- 
denteranliggender overhovedet  bidrog  til  at  vække  Liv,  ligesom 
ogsaa  hans  joviale  Personlighed  gjorde  ham  særlig  afholdt  af 
Medlemmerne.  Han  havde  alt  i  Februar  1852  holdt  Foredrag 
om  den  nyere  fysiologiske  Materialisme. 

Som  sædvanlig  afvexlede  Underholdningerne  Lørdag  Aften 
med  Foredrag,  Koncerter,  Oplæsninger  og  Generalforsamlinger. 
Den  trofaste  Mantzius  udfoldede  den  største  Virksomhed.  Fra 
Slutningen  af  185 1  til  Slutningen  af  1853  oplæste  han  saaledes 
Sofokles'  « Elektra«  og  «Oedipos»,  Tiecks  «Octavian»  i  Oehlen- 
schlagers  Oversættelse,  < Fuglene »  af  Aristofanes  og  « Frejas 
Alter ». 

Foredragene  flød  dengang  ikke  saa  rigeligt;  vi  kunne  dog 
nævne,  at  Professor  Forchhammer  talte  om  naturlige  og  kunstige 
Kilder,  Professor  Sommer  om  Selvforbrænding  og  Professor 
Holten  om  Elektromagnetismens  Historie. 

Den  3.  Februar  1852  holdt  Foreningen  Bal  i  Hotel  Phønix. 
1 20  Damer  og  119  Herrer  deltog.  Prisen  var  ikke  mindre  end 
5  Rbd.  for  en  Herre  men  saa  til  Gjengjæld  kun  2  Rbd.  for  en 
Dame.  Ved  Souperen,  ved  hvilken  der  efter  Datidens  Skik 
kun  serveredes  kolde  Retter,  blev  der  givet  Champagne.  For- 
henværende Senior  Cand.  jur.  Sporon  førte  Ballet  op,  og  H .  P. 
Holst  o£  Chr.   Richardt  havde  skrevet  Sange. 

Bladet  « Flyveposten* ,  stiftet  af  Eduard  Meyer,  der  havde 
begyndt  sin  Løbebane  som  Rokkedrejer,  havde  i  faa  Aar  er- 
hvervet sig  en  betydelig  Læsekreds,  fordi  det  forstod  at  skrive 
for  de  kjobenhavnske  Smaaborgere,  der  ikke  krævede  akademisk 
Dannelse  hos  Redaktør  eller  Medarbejdere.  Hvad  der  særlig 
havde  bidraget  til  at  skaffe  det  Indpas,  var  den  Omstændighed, 
at  det  var  det  første  Blad,  der  begyndte  med  hver  Dag  at 
give  sine  Abonnenter  Romaner  i  Feuilletonen.  Men  dets  Redaktør 
var  en  bunduvidende  Person,  der  idelig  gjorde  sig  latterlig,  og 
Bladet  var  ofte  Gjenstand  for  Mystifikationer,  der  vakte  stor 
Moro  hos  den  dannede  Del  af  Befolkningen.  I  politisk  Hen- 
seende spillede  det  ingen  Rolle,  før  dets  tidligere  Redaktions- 
sekretær Jacob  Davidsen  den  i.  Oktober  1852  i  Forening  med 
Literaten  G.  Siesby  havde  kjobt  det.  Fra  nu  af  blev  det 
Organ  for  den  helstatlige  Reaktion  og  bekæmpede  alle  nationale 
og  særlig  skandinaviske  Rørelser. 

Hvorledes  man  i  akademiske  Kredse  betragtede  disse  Mænd, 
ser  man  f.  Ex.  af  det  kostelige  «Brev  fra  Kammerjunker  *** 
til  Kammerherren  paa  Gjedserodde»,  som  « Dagbladet*  for  4. 
Februar  1853  bragte.  Her  skriver  Kammerjunkeren  til  sin 
Fader  Kammerherren:  «Ogsaa  « Flyveposten*  have  vi  vundet 
for  vore  Anskuelser;  det  er  et  charmant  Blad,  der  holdes  i  alle 
fine  Kredse  her  i  Staden,  og  hvis  Indhold  begjærlig  sluges  af 
Beau- Monde.  Det  redigeres  af  Hr.  Siesby,  en  beskeden 
Lærd  med  dybgaaende  Kundskaber  angaaende  Livets  forskjellige 
Forhold,  og  Hr.  Davidsen,  en  æsthetisk  dannet  Mand,  der  efter 
Sigende  skal  have  skrevet  det  fortræffelige  Brev  i  <;  Flyveposten« 
for  1848  fra  «en  gammel  Diplomat«,  hvor  Martskarlene  blev 
saa  ynkelig  tilredte;  kun  har  han  den  barokke  faible  at  ville 
gjælde  for  Student.  Ved  disse  forenede  Bestræbelser  er  det 
muligt  at  holde  det  Crapule  nede,  der  misbruger  Pressefriheden 
til  at  forsvare  sine  dumme  Idealer,  og  hvoriblandt  der  endog 
skal  gives  Folk,  der  ere  fødte.« 

Studenterforeningen  havde  tidligere  afskaffet  « Flyveposten », 
men  den  gamle  Strid,  om  man  burde  holde  Blade  for  Indholdets 
II.  22 

Skyld  eller  blot,  fordi  Medlemmerne  skulde  have  Lov  til  at 
tilfredsstille  deres  Videbegjærlighed,  blussede  nu  atter  op.  Paa 
en  Generalforsamling  den  30.  Oktober  1852  udspandt  der  sig 
i  den  Anledning  følgende  Forhandling: 

Sigv.  Spandet  meddelte  en  Beretning  om  et  Forslag,  han  havde  indleveret 
om  »Flyveposten >s  Anskaffelse,  men  som  paa  Grund  af  formelle  Mangler  ikke 
havde  kunnet  komme  for  i  Aften.  Han  anbefalede  derfor  sit  Forslag  til  yderligere 
Forhandling. 

Bloch  fraraadede  en  saadan  Forhandling,  da  ingen  gyldig  Beslutning  kunde 
tages;  et  tidligere  Seniorat  havde  erklæret,  at  dets  Gjenanskaffelse  vilde  være  en 
Prostitution. 

A.  Hindenburg  fremhævede  en  ved  en  anden  Lejlighed  anført  Grund,  at 
det  vilde  være  en  Ringeagt  for  Foreningens  Flertal,  da  Bladet  var  afskaffet  ved 
en  Generalforsamling. 

Th.  Nissen  troede,  at  s  Flyveposten  s  s  Læseværdighed  burde  være  det  be- 
stemmende Moment  i  denne  Sag.  Da  nu  Bladet  hverken  havde  nogen  politisk 
eller  æsthetisk  Betydning,  mente  han,  at  det  ikke  burde  anskaffes. 

Spandet  hvilede  imidlertid  ikke  og  formaaede  Senioratet  til 
den  13.  November  at  sammenkalde  en  overordenlig  General- 
forsamling, for  at  denne  kunde  tage  Beslutning  om  Sagen. 
Referatet  herfra  lyder  saaledes :  - 

Spandet  motiverede  sit  Forslag  om  »Flyveposten  s  s  Anskaffelse.  Han  frem- 
hævede navnlig,  at  Foreningen  ikke  ved  Anskaffelsen  af  Blade  kunde  gaa  ud  fra 
Hensynet  til  de  respektive  Blades  Godhed,  et  Hensyn  der  desuden  vilde  udelukke 
saare  mange  Blade  fra  Foreningen.  •  Tvertimod  burde  « Flyveposten*  anskaffes, 
fordi  den   var  et  meget  læst  Blad. 

C.  Guldberg  udviklede  de  Anskuelser,  Bogkomiteen  fulgte  ved  Anskaffelsen 
af  Blade;  den  skulde  i  og  for  sig  Intet  have  mod  « Flyveposten  »s  Anskaffelse  men 
maatte   fordre,   at  Selskabets  Generalforsamling  udtalte  sin  Villie  i  saa  Henseende. 

/".  Rode  bemærkede,  at  t Flyveposten*  vel  kunde  siges  at  læses  af  en  stor 
Mængde,  men  denne  Læsekreds  var  som  Parti  aldeles  betydningsløs;  at  den 
læstes  meget,   var  et   Motiv   for  en   Boghandler   men  ikke  for  en  Bogkomitee. 

Spandet  fralagde  sig  den  Ytring,  at  »Flyvepostens  repræsenterede  et  Parti. 
Det  æsth etiske  Hensyn  var  aldeles  ligegyldigt;  der  var  kun  Spørgsmaal,  om  ».Flyve- 
postens  læstes  eller  ej. 

V.   Rode  urgerede  yderligere  det  æsthetiske  Hensyn. 

Kopp  spurgte  Spandet,  om  han  virkelig  mente,  at  « Flyvepostens  repræsen- 
terede et   Parti. 

Spandet   mente,    at  «Flyveposten>    for    Øjeblikket   repræsenterede   et    Parti, 

og  at  den  altid  havde  repræsenteret  et  Parti,  men  rigtignok  et  forskjelligt  Parti 
til  forskjellige  Tider. 

J.  Grundtvig:  »Flyveposten*  var  afskaffet,  fordi  den  er  saa  slet  et  Blad. 
Man  har  derved  villet  nedsætte  den  i  Folks  Omdømme,  men  dens  Anseelse 
beror  ikke  paa  nogen  intelligent  Autoritets  Mening.  Den  bor  anskaffes,  fordi  den 
læses  meget 

C.  M.  Kopp  mente,  at  Sporgsmaalet  burde  stilles  saaledes:  Er  « Flyve- 
posten >    et  sjofelt  Blad  eller  ikke? 

Spandet:     Hvad  forstaas  ved  et  sjofelt  Blad? 

Kopp  kunde  ikke  indlade  sig  paa  en  nærmere  Definition  men  maatte  over- 
lade det  til  ethvert  Medlems  Skjøn  at  afgjøre. 

Spandet  mente,  at  et  sjofelt  Blad  var  et  saadant,  der  fremdrog  Huslivet  for 
Offenligheden. 

Kopp  troede,  at  <c Flyvepostens  maaske  ikke  kunde  siges  nu  at  være  et 
sjofelt  Blad  i  denne  Forstand,  men  at  det  ialfald  havde  været  det. 

Vater  mente,  at  « Flyveposten* s  Afskaffelse  var  foranlediget  ved  nogle 
hadefulde  Angreb  paa  Studenterstanden.      Burde   man   da   paany  anskaffe  det? 

Spandet  ansaa  dette  for  et  aldeles  uberettiget  Hensyn ;  man  maatte  da  af- 
skaffe en  Hoben  andre  Blade. 

Vater:     »Flyveposten«   gjorde  Begyndelsen. 

A.  Ingerslev:  Da  « Flyvepostens  afskaffedes,  var  det  aldeles  uden  Hensyn 
til  de  omtalte  Artikler;  han  havde  meget  beklaget,  at  Afskaffelsen  skete  paa 
en  Tid,  da  disse  Artikler  netop  fandtes  i  Bladet. 

Spandet' s  Forslag  vedtoges  derpaa  med  stor  Majoritet. 3 

Dramatiske  Aftenunderholdninger  vare  ikke  sjældne  paa  de 
Tider  i  Foreningen.  Saaledes  opfortes  der  paa  Salen  den  3. 
December  1852  «En  Student  og  en  Jomfru»,  Vaudevillespøg  af 
Sigv.  Spandet,  og  den  22.  og  29.  Januar  næste  Aar  til  Fordel 
for  den  ny  Bygning  1.  «Fra  Ni  til  Fire»,  Skitse  af  det  virkelige 
Liv  med  Tableauer,  og  2.  «Kjærlighed  paa  Taget»  eller  «Nr.  66 
og  6y  ved  Nørrevold »,  Vaudevillestump  i  een  Akt,  begge  af 
Wengel. 

De  politiske  Begivenheder  i  Indland  og  Udland  begyndte 
iovrigt  nu  at  sysselsætte  Medlemmerne  i  høj  Grad.  Efterat  Hel- 
statspolitikken  ved  Kundgjørelsen  af  28.  Januar  1852  var  bleven 
slaaet  fast,  fordi,  som  der  sagdes,  den  «europæiske  Nødvendig- 
hed)) krævede  den,  begyndte  ikke  længe  efter  Striden  mellem 
Rigsdagen  og  Ministeriet  Bluhme  senere  Ørsted.  Baade  For- 
slaget om  Toldgrænsens  Flytning  til  Elben  og  om  den  Be- 
stemmelse i  den  nye  Arvefølgelov,  der  udelukkede  den  kvindelige 

Linie,  gav  Anledning  til  haarde  Kampe  i  Rigsdagen  med  derpaa 
følgende  Oplosninger  af  Folkethinget.  Bondevennerne  havde  den- 
gang indgaaet  et  unaturligt  Forbund  med  Ministeriet  og  dettes 
faa  Venner  i  Thingene,  medens  Intelligenspartiet  eller  de  National- 
liberale vare  Helstatsmændenes  erklærede  Modstandere. 

Paa  hvad  Side  Studenterforeningens  Medlemmer  stod,  folger 
af  sig  selv.  Det  gode  Humor,  der  besjælede  dem,  gav  sig 
Luft  i  Viser,  der  gjorde  Nar  af  Ministrene  og  Bondevennernes 
Forere  og  enkelte  af  de  Menige,  der  havde  tildraget  sig  en 
just  ikke  smigrende  Opmærksomhed.  De  Ministre,  der  mest 
maatte  holde  for  baade  ved  Karnevals-  og  Fastelavnsløjer  og  i 
Skjemtedigte,  vare  Krigsministeren  General  Hansen  og  Finans- 
ministeren Grev  Sponncck. 

Ingen  skulde  se  paa  den  Førstnævnte,  at  han  i  sin  Tid 
havde  ligget  paa  Regensen,  og  at  han  havde  taget  juridisk 
Examen,  men  det  var  rigtignok  ogsaa  længe  siden,  idet  han  i 
1809  indtraadte  i  Hæren  som  Lieutenant.  I  Halvtredsernes 
Begyndelse  havde  han  gjort  sig  meget  upopulær  ved  sin  Op- 
træden i  Rigsdagen ,  hvis  Medlemmer  han  .vedholdende  be- 
tragtede som  Snushaner,  der  uberettiget  blandede  sig  i  de 
militære  Forhold,  som  han  selv  forstod  langt  bedre.  Allerede 
i  den  første  Rigsdag,  der  blev  valgt  i  1849,  og  som  sikkert 
rummede  flere  dygtige  og  intelligente  Mænd,  end  nogen  Rigs- 
dag senere  har  gjort,  havde  han  voldsomme  Sammenstod  med 
de  ledende  Politikere,  ofte  over  rene  Ubetydeligheder,  som 
han  tog  forkert  fat  paa.  Saaledes  var  han  særlig  forbitret 
over  det  af  H.  E.  Schack  indbragte  private  Lovforslag  om  Op- 
hævelsen af  Officerernes  Forpligtelse  til  at  søge  om  Giftermaals- 
tilladelse.  Ved  sin  hensynsløse  Optræden  mod  Reserveofficererne 
havde  han  forbitret  mange  Mænd,  der  havde  kæmpet  med 
Hæder  i  Treaarskrigen,  men  hvad  der  navnlig  satte  ikke  faa 
vittige  Penne  i  Bevægelse  og  omgav  ham  med  en  Straale- 
krans  af  ufrivillig  Komik,  var  hans  Forbud  mod,  at  Hunde 
maatte  betræde  de  hellige  Volde,  som  omgav  Kjøbenhavn,  men 
som  alt  dengang  forlængst  vare  dødsdømte  som  aldeles  ubrugelige 

i  Krigstid.  For  at  faa  Forbuddet  overholdt  paalagde  man  Slaverne, 
som  boede  i  Stokhuset  ved  Østervold,  at  fange  og  dræbe 
de  Hunde,  der  maatte  forvilde  sig  op  paa  de  fredlyste  Ene- 
mærker. Fra  nu  af  benævnedes  han  naturligvis  « Hunde- 
kongen » . 

Grev  W.  Sponneck  havde  forstaaet  at  blive  siddende  i  alle 
Ministerier  siden  Efteraaret  1848,  uagtet  der  ikke  var  stor  Lig- 
hed i  politiske  Anskuelser  mellem  de  Mænd,  der  først  vare  hans 
Kolleger,  og  dem,  han  plejede  Raad  med  fra  1852 — 54.  Allerede 
denne  Svingning  i  de  store  politiske  Spørgsmaal  havde  gjort 
ham  mindre  tiltalende,  men  hertil  kom,  at  han  netop  forekom 
den  dalevende  Slægt  som  en  Politiker,  der  satte  en  Ære  i  at 
have  gjort  omkring.  Ved  sin  Tilbøjelighed  til  at  vise  Haardhed 
og  til  i  sin  Optræden  at  lægge  et  vist  junkerligt  Overmod  for 
Dagen  havde  han  end  yderligere  bidraget  til  at  forspilde  den 
Folkegunst,  han  i  sin  Tid  havde  nydt.  Man  lo  af,  at  han  af 
og  til  mødte  med  Sporer  paa  i  Rigsdagen,  og  da  han,  efter 
hvad  der  blev  oplyst,  selv  havde  sørget  for,  at  Familien  Sponneck 
blev  optagen  som  rigsgrevelig  i  «Genealogisches  Taschenbuch», 
dels  morede  dels  forargede  man  sig  over,  at  en  dansk  Minister 
gjorde  Fordring  paa  at  ville  være  tydsk  Rigsgreve,  idet  man 
satte  det  i  Forbindelse  med  Ministeriets  formodede  tydske  Til- 
bøjelighed. Af  Stamtavlen  over  Familien  Sponneck  saa  man, 
at  en  Frøken  S.  i  1676  var  bleven  formælet  med  den  sidste 
Hertug  af  Wurtemberg-Mumpelgard.  Det  lattermilde  Kjoben- 
havn  kastede  sig  da  med  sær  Forkjærlighed  over  dette  Ord 
«Mumpelgard •>,  der  blev  heftet  til  Finansministerens  Person, 
alene  fordi  dets  Klang  for  danske  Øren  har  noget  Komisk 
ved  sig,  og  snart  benævnedes  Sponneck  Mumpelgarderen  eller 
Mumpelgardernes  Fætter.  Studenterforeningens  vittige  Hoveder 
bidrog,  som  vi  senere  skulle  faa  at  se,  ikke  mindst  til  at  slaa 
dette  Tilnavn  fast  i  den  offenlige  Bevidsthed. 

Udadtil  havde  Napoleons  Thronbestigelse  den  2.  December 
1852  og  hans  derpaa  følgende  Giftermaal  stærkt  interesseret 
Offenligheden.     I  Januar   1853  havde  han   meddelt   Europa,    at 

han,  der  selv  var  en  Parvenu,  ikke  vilde  gifte  sig  med  en 
Prinsesse  af  de  gamle  Fyrstehuse,  men  at  han  agtede  at  ind- 
gaa  et  Ægteskab  af  Tilbøjelighed.  I  Slutningen  af  Maaneden 
ægtede  han  da  Spanierinden  Eugenie  Montijo,  Hertuginde  af 
Teba.  Samme  Aar  begyndte  den  russisk-tyrkiske  Krig.  Alle 
de  Begivenheder,  der  stod  i  Forbindelse  med  denne,  være  sig 
paa  Valpladsen  eller  paa  det  diplomatiske  Omraade,  blev  be- 
sungne i  Studenterforeningen  og  fortolkede  paa  de  mærkeligste 
Maader.  Saaledes  bqhandlede  J.  Hehns  i  Begyndelsen  af  1853 
Napoleon  og  hans  Færd  i  folgende  Vers: 

Kan  I  huske  i  Juli  Maaned, 
Kongen  rejste  i  Jylland  rundt. 
Herrerne  skreg,  og  Damerne  daaned' 
Af  Henrykkelse  hver  Sekund ; 
Nogle  skrev  Taler,  Vers  og  saa  videre, 
Og  de  fik  Pension  eller  blev'   Riddere. 

Da  Napoleon  hørte  det,  vilde 

Han  og  paa  Timen  ta'e  afsted 

For  at  komme  gratis  til  Gilde, 

Men  han  tog  ikke  sin  Kone  med. 

Selv  var  han  pyntet  og  stank  af  Pomade, 

Som  dengang  det  brændte  paa  Kjobmagergade.  * 

Franskmanden   fik   sin   fulde   Hyre 

Med  Stads  og  Kommers  paa  den  hele  Vej, 

Men  i   Marseille  vikle  de  myre 

Ham,  men  det  lykkedes  ej, 

Uagtet  de  havde  en  Satans  Maskine, 

Der  myrer  en  Million  i  en  Time. 

Ja,  De  kan  læse  i  alle  Aviserne, 
Hvordan  de  solded'   hvert  eneste  Sted, 
Der  blev  strøt  Blomster  paa  alle  Fliserne 
Og  paa  Politibetjentene  med. 
Officererne  vare  dog  gladest,  jeg  tror 
Mest  paa   Grund   af  de  nye  Chakoer.  ** 


*  Sigter  til  en   Ildebrand  i    Gregersen  <5r=  Lassen  s,  Parfumehandel. 
**   Krigsminister  Hansen  havde   kort  i  Forvejen   indfort  Chakoer,  der  ikke  vare 
saa  store  os,  brede  som  de  tidligere. 

Der  var  en  Ørn,  der  forestilled, 
Napoleon  fik  en  Krone  af  Guld. 
Henne  hos  Bing  de  laante  et  Billed 
Af,  hvordan  Toldboden  inte  ser  ud. 
Men  saasnart  han  var  færdig  med  Festen, 
Saa  vilde  han  inspicere  Arresten. 

Der  sad  nu  En  for  en  grulig  Forbrydelse, 

Fanden  ivold  fra  Tyrkiet  et  Sted, 

Andre  til  Skræk  og  sig  selv  til  Fortrydelse, 

Med  Bøjler  om  Hals  og  om  Benene  med. 

Abel  saa  var  han  døbt,   men  Kader* 

Det  var  det  Navn,   han  havde  efter  sin   Fader. 

Han  blev  nu  trukken   frem  udi  Salen 

Og  beglo't,  saa  det  var  en  Skam. 

Napoleon  bandte  og  skjændte  paa  Ka'len, 

Men  det  battede  inte  paa  ham. 

Nu  er  han  dog  kommen  af  Slaveriet 

Og  sat  paa  Fattigvæsenet  hjemme  i  Tyrkiet. 

Nu  inaa  jeg  tilstaa,  at  ikke  ret  veed  jeg, 

Hvordan  det  gik,  at  de  kom  til  Paris. 

Kun  har  jeg  hørt,  at  de  gik  paa  Komedie, 

Og  Abel  var  med  begribeligvis. 

Dog  Stykket  det  gik  nok  ganske  taalig, 

Thi  Heiberg  men  inte  hans  Kone  var  daa'lig. 

Nu  er  Napoleon  da  bleven  Kejser, 
Og  dermed  er  hele  Vrøvlet  forbi. 
Foran  sin  Dør  har  han  faaet  en  Svejtser 
Li'som  Prins  Ferdinands  i  rød  Liberi; 
Lidt  kan  fornøje  Børn  og  en  Tosse, 
Men  der  skal  jo  No'en  dertil  osse. 

Dog  det  er  sandt,  han  har  faaet  en   Kone, 

Som  til  de  Fleste  skal  sige   Sparto. 

Hun  er  en   Pryd  for  Frankrigs  Throne, 

Og  af  Skabning  hun  skal  være  go'. 

Nede  fra  Spanien  er  hun  hentet 

Og  ikke  saa  dum,    som  man  kunde  ha'e  ventet. 


Abd-el- Kader,  Franskmændenes   berømte   Modstander   i   Algier. 


344 

Men  hvis  det  skulde  gaa  rent  forbandet, 
Og  Kejseren  ryge,  førend  han  dør, 
En  lille  Huslærerplads  paa  Landet 
Er  vel  næppe  det,  hvorefter  han  klør. 
Forresten,   kommer  han   slemt  i  Knibe, 
Lektor  i  Tydsk*  kan   han  altid   blive. 

Fastelavnsmandag  den  7.  Februar  gik  det  ud  over  Krigs- 
ministeren. Foreningen  havde  indbudt  til  Fest  i  Anledning  af 
Kejser  Napoleons  Bryllup.  Ved  denne  havde  man  faaet  den 
barokke  Idee  at  lade  Slaverne  hilse  paa  Kejseren  og  overbringe 
ham  Krigsministerens  Lig.  Den  Student,  der  gav  General 
Hansens  Rolle,  blev  selv  senere  Minister;  det  var  nemlig  den 
nu  afdøde  Trafikminister  H.  P.  Ingerslev.  Forste  Del  af  efter- 
følgende Kantate  er  af  V.  Rode  og  anden  Del  af  J.  Helms. 

Ved 
Hans  Excellence,  Selvherskeren  over  alle  Slaver,  Reserve- 
officerernes ædle  Beskytter,   Hundekongen,  General  v.  Hansen's 
Jordefærd,  den   7.  Februar   1853. 

Føjr  Talen. 
Mel.:     Mariborough  o.  s.  v. 
Monsieur,  Monsieur  le  Kejser  Den  Anden  bær'  Kokarden, 

Mirenton,  mirenton,  mirontaine.  Paa  Helstatshatten  var  den 

Vi  komme  her  fra  Rejser  I  Sort-rødt-gyldent  sat. 

I   Sorgens  Klædebon. 

Den  Tredie  bærer  Talen, 
Vor  kære  Krigsminister  Han  holdt  i  Rigsdagssalen 

Han  aad  af  Dødens  Klister  Om   Giftermaalene. 

Og  gik  i   Hundene. 


Og  vi,  hans  ædle  Slaver, 
Hans  Militær-Kadaver 
Nu  bære  for  Dem  hen. 


Den  Fjerde  af  hans  Svende, 
Som  gaar  ved  den  bageste  Ende, 
Han  bærer  Ingenting. 


Den  Første  bærer  Nættet,  Vil   Kejserinden  ej  hav'et, 

Der  var  til  Hunde  nettet,  Vi  Liget  faa  begravet 

Som  gik  paa  Voldene.  Og  gaa  saa  hjem  igjen. 


*  Oppermann,  der  var  filologisk  Kandidat  og  Overlærer  ved  Aarhus  Kathedral- 
skole,  tog  i  Maj  1852  Forstexamen,  efterat  han  som  Folkethingsmand  havde 
været  Medlem  af  en  Kommission  angaaende  Skovvæsenet,  blev  i  Juli  samme 
Aar  Landmaaler  og  endelig  i  September  Lektor  i  Tydsk  ved   Universitetet. 

Efter  Talen. 

Nu  maa  vi  rejse  hjem  igjen, 

Nu   har  vi  gratuleret; 

Behold  kun  Krigsministeren, 

Hos  os  er  han  kasseret. 

So  fahren  wir  auf  der  Eisenbahn  o.  s.  v. 

Nu  rejse  vi  fra  denne  Sjov, 
Til  Holsten  gaar  nu  Dansen. 
Vi  melde  os  hos  Reventlow* 
Og  hilse  ham  fra   Hansen. 

So  fahren  wir  auf  der  Eisenbahn 
Til  Slesvig  for  at  tolke 
Vort  rørte  Hjertes  dybe  Trang 
For  Hr.  Minister  Moltke.** 

Hver  gaar  nu  til  sit  vante  Kald, 
Slaverne:  Vi  Slaver  bli'er  paa  Volden. 

Salicath:***     Jeg  en  Adresse  skrive  skal 

For  at  faa  flyttet  Tolden. 

Gråne:  I  Bladet  skjønt   udtrykker  jeg 

Vor  Smerte  og  vor  Kummer. 
Med  sorte  Kanter  smykker  jeg 
Hvert  evigste  et  Nummer. 

Alle:  Jag  Sorgen  bort,  I  gode  Mænd, 

Som  sørge  ved  hans  Baare. 
Hvis  han  sig  rejser,  vi  igjen 
Skal  hænge  ham  ad  Aare. 

Fortryd  nu,   Kejser,  ikke  paa, 
At  vi  er  saa  forvoven 
Fra  Deres  Bryllup  bort  at  gaa, 
Men  nu  skal  vi  i  Skoven. 


*   Grev  Reventlow- Criminily   Minister  for  Holsten. 
**  Grev   Carl  Moltke,  slesvigsk  Minister. 
***  Højesteretsadvokat  Salicath  var  en  ivrig  Tilhænger  af  Ministeriet. 

Kor  af  Gadedrenge. 
Mel :     Naar  kommer  den  gode  Tid. 
Naar  Krigsministeren   han  er  dod, 
Og  Bluhme  gaar  fallit, 
Naar  Salicath  kommer  paa  Vand  og  Brød, 
Og  vi  bli'er  Moltke  kvit, 
Naar  Ministeriet  bli'er  sprængt, 
Naar  endt  er  Tschernings  Id, 
Naar  Balthazar  Christensen  han   bli'er  hængt. 
Saa   kommer  den  gode  Tid. 

Den  22.  April  bragte  Foreningens  Medlemmer  sammen 
med  en  betydelig  Mængde  andre  akademiske  Borgere  Professor 
Clausen  en  Hyldest  i  Anledning  af  hans  6oaarige  Fødselsdag 
men  dog  «  særligt  foranlediget  af  hans  Optræden  paa  Rigsdagen 
under  Forhandlingerne  om  det  kongelige  Budskab  om  Konge- 
lovens Ophævelse  m.  V.»4  Deltagerne  samledes  i  Universitets- 
gaarden,  hvor  de  afsang  en  af  Chr.  Richardt  forfattet  Sang 
og  derpaa  istemmede  et  Leve  for  Fødselsdagsbarnet.  Clausen 
takkede  og  endte  sit  Foredrag  med  et  Leve  for  Kong  Frederik 
VII  som  Grundlovens  Giver. 

Da  Ministeriet  ikke  havde  faaet  det  tilstrækkelige  Antal 
Stemmer  for  Thronfølgeloven  i  den  forenede  Rigsdag,  oploste 
det  i  April  1853  begge  Thingene  og  opnaaede  ved  Valgene  til 
Folkethinget  den  27.  Maj  og  til  Landsthinget  den  4.  Juni  at 
faa  en  Rigsdag,  der  var  mere  føjelig.  Under  disse  Forhold  be- 
sluttede det  liberale  Parti  i  Kjøbenhavn  at  fejre  Grundlovsdagen 
med  større  Højtidelighed  end  ellers.  En  Komitee,  der  var 
sammensat  af  alle  Laugenes  Oldgeseller,  opfordrede  Studenter- 
foreningen til  at  virke  for,  at  Studenterne  som  Stand  sluttede 
sig  til  et  Fanetog,  der  skulde  drage  gjennem  Byens  Gader  til 
Christiansborg  Slot  for  at  hilse  paa  « Grundlovens  ophojede 
Giver».  Senioratet  svarede  Komiteen,  at  det  var  fuldstændig 
enigt  med  den,  og  at  det  vilde  gjøre,  hvad  der  stod  i  dets 
Magt,  for  at  faa  Studenterne  til  at  møde  saa  talrigt  som  muligt. 

Selv  holdt  Foreningen  Grundlovsfest  paa  Klampenborg  den 
4.  Juni.      Senioratet   havde    indbudt   tre    Professorer   som  Æres- 

gjæster,  og  naar  man  horer,  hvem  det  var,  ser  man  strax,  at 
det  var  politiske  Grunde,  som  havde  bevirket  Indbydelsen. 
Det  var  nemlig  Clausen,  I.  E.  Larsen  og  Madvig,  der  alle  i 
Arvesagen  vare  optraadte  som  Ministeriets  Modstandere.  Larsen 
undskyldte  sig  imidlertid.  250  Medlemmer  kjørte  paa  23  Vogne 
fra  Foreningen  til  Ordrup,  hvor  de  drak  Kaffe.  Derpaa  spa- 
serede de  til  Klampenborg  og  spiste  til  Aften  i  Koncertsalen. 
Ved  Maaltidet  blev  der  udbragt  følgende  Skaaler:  For  Kongen 
af  Senior  F.  Jul.  Larsen,  for  Grundloven  af  Ploug,  for  Danmark 
af  M.  Hammerich,  for  Gjæsterne  af  A.  Ingerslev,  for  Professor 
N.  M.  Petersen  af  Ploug,  for  Norden  af  Hostrup  og  for  Kvinden 
af  V.  Rode.       . 

Wegetier's  Skrift  om  Arvesagen,  der  hed  « Forsvar  for 
Danmarks  Kongers  og  Kongehusets  navnlig  Prins  Christian  og 
Gemalindes  fulde  Arveret  efter  lex  regia.  Et  Manuskript  an- 
gaaende  det  for  den  forenede  Rigsdag  om  Arvefølgen  fremlagte 
Budskab*,  blev  den  29.  Oktober  1852  omdelt  til  Rigsdagens 
Medlemmer.  Allerede  den  13.  November  gav  Ministeriet  Bluhme 
Generalfiskalen  Ordre  til  at  anlægge  Sag  imod  ham,  fordi  han, 
uagtet  han  var  Embedsmand,  havde  udtalt  en  skarp  og  efter 
dets  Opfattelse  i  flere  Henseender  fornærmelig  Dadel  af  Re- 
gjeringens  Færd.  Ved  Kriminal-  og  Politirettens  Dom  blev 
han  frifunden,  og  samme  Udfald  fik  Sagen  ved  Højesterets- 
dommen, der  faldt  den  10.  Januar  1854.  Dog  blev  han  til- 
pligtet at  betale  Omkostningerne  i  begge  Instanser. 

Ministeriet,  i  hvis  Spidse  A.  S.  Ørsted  var  traadt  den 
21.  April  1853,  idet  han  tillige  havde  overtaget  Indenrigs-  og 
Kultusministeriet,  medens  Bluhme  vedblev  at  være  Udenrigs- 
minister, raadslog  nu  i  nogen  Tid,  om  det  skulde  afskedige 
Wegener  eller  ikke,  men  tilsidst  erhvervede  det  et  kongeligt 
Reskript  af  3.  Februar,  der  paalagde  Kultusministeren  at  til- 
kjendegive  ham  -Vort  allerhøjeste  Mishag  med  ovenmeldte 
hans  Fremgangsmaade  samt  alvorligen  at  advare  ham  om  ikke 
i  Fremtiden  at  tilsidesætte  de  Hensyn,  han  er  Os  og  Vor  Re- 
gjering  skyldig«. 


348 

Den  6.  Februar  skrev  « Dagbladet*  herom  bl.  A.:  « Dersom 
Ministeriet,  efterat  tvende  Instanser  havde  frikjendt  Konferens- 
raad  Wegener  for  enhver  Anklage,  desuagtet  havde  afskediget 
ham,  saa  vilde  det  have  været  en  Krænkelse  af  Forfatningen 
og  en  Fornærmelse  mod  Domstolene.  Men  naar  Ministeriet  nu, 
efterat  Gehejmearkivaren  er  frikjendt  af  Domstolene,  efterat  han 
i  den  Tid,  hans  Aktion  har  staaet  paa,  har  modtaget  Tilkjende- 
givelser  om  Hs.  Majestæts  Tilfredshed  med  hans  Embedsførelse, 
og  efterat  han  i  samme  Tid  er  bleven  hædret  med  Hverv,  som 
ikke  kunde  betros  nogen  Mand,  der  var  anklaget  for  nogen 
Forbrydelse,  aftvinger  Hans  Majestæt  hans  Underskrift  paa 
et  Reskript  som  det  ovenstaaende,  er  det  en  lav  og  ned- 
værdigende Handling,  der  alene  kan  være  fremkaldt  ved  Ønsket 
om  at  ydmyge  Hs.  Maj.  Kongen,  hvem  Ministeriet  igjen 
ved  denne  Lejlighed  har  vist  den  konstitutionelle  Side  af  sit 
Janushoved.  Thi  ved  det  allerhøjeste  Reskript  af  3.  Februar 
straftes  Konferensraad  Wegener,  fordi  Hs.  Maj.  Kongen  ved 
sit  Privattaffel  har  drukket  et  Glas  med  hans  Defensor  for 
Højesteret«   (Advokat  Liebenberg). 

Samme  Dag  udtalte  <: Fædrelandets  bl.  A. :  «Men  denne 
Hævn  rammer  ikke  blot  Konferensraad  Wegener,  den  rammer 
forst  og  fremmest  den  allerhøjeste  Person,  som  har  sat  sit  Navn 
under  Reskriptet.  Thi  hvad  enten  det  Sagn  er  sandt  eller 
ikke,  at  Hs.  Majestæt  for  nylig  ved  en  privat  Lejlighed  har 
tilkjendegivet  sin  Glæde  over  Udfaldet  af  den  Wegenerske  Sag, 
saa  er  det  en  almen  bekjendt  og  offenlig  Sag,  at  Hs.  Majestæt 
har  beæret  Konferensraad  Wegener  med  sit  personlige  Venskab, 
har  taget  ham  med  paa  Rejser  og  ofte  hørt  hans  Raad.  Mini- 
steriet har  vidst  dette  lige  saa  godt  som  vi  og  enhver  Anden; 
det  har  vidst,  at  Hs.  Majestæt  ikke  kunde  give  Konferensraad 
Wegener  en  offenlig  Irettesættelse  uden  at  ydmyge  sig  selv; 
ikke  desto  mindre  har  det  afnødt  Hs.  Majestæt  dette  Skridt,  ja 
netop  derfor  har  det  fordret  det:  Ministeriet  har  villet 
ydmyge  Kongen. » 

Saaledes    fordømte    altsaa    de    to    nationalliberale    Organer 

Ministeriets  mærkelige  Færd,  og  det  laa  nu  nær  for  Studenterne 
som  dem,  der  altid  optraadte  til  Forsvar  for  den  krænkede 
Ret,  at  give  Wegener  en  Slags  Oprejsning  ved  at  bringe  ham 
en  offenlig  Hyldest.  Flere  Medlemmer  af  Foreningen  henvendte 
sig  strax  til  Senior  Erik  Holst  og  bad  ham  sammen  med  sine 
Kolleger  at  overveje,  om  ikke  Senioratet  burde  sætte  sig  i 
Spidsen  for  en  Indbydelse  til  at  bringe  Wegener  et  Leve  i 
Anledningen  af  Irettesættelsen.5  Senioratet,  der  dengang  be- 
stod af  Fr.  Jul.  Larsen,  C.  Høegh-Guldberg,  E.  Holst,  Chr. 
Richardt  og  V.  Rode,  holdt  allerede  Mode  den  7.  Februar  for 
at  drøfte  Sagen.  De  tre  Sidstnævnte,  der  alene  havde  ind- 
fundet sig,  ytrede  Betænkeligheder  ved,  at  Senioratet  som 
saadant  satte  sig  i  Spidsen  for  en  saa  afgjort  politisk  Demonstra- 
tion, og  det  saa  meget  mere,  som  det  vilde  faa  Udseende  af  at 
være  en  Demonstration  mod  Kongen.  Senioratet  var  iovrigt 
enigt  om,  at  det,  hvis  der  fra  andre  og  vægtigere  Sider  blev 
foretaget  noget  Skridt  i  saa  Henseende,  vilde  gjore  Sit  for  at 
stotte  Sagen.  Forovrigt  vilde  det  tænke  over,  om  der  ikke 
kunde  findes  en  passende  Form,  under  hvilken  Studenterne 
kunde  hædre  Wegener. 

I  en  F^art  sammenkaldte  de  mere  fremtrædende  Medlemmer 
af  Foreningen  derpaa  et  almindeligt  Studentermode  til  den  8. 
Februar,  hvor  man  besluttede  Sondag  den  12.  Februar  at  gaa 
i  Procession  til  Wegeners  Bolig  for  at  bringe  ham  en  Hyldest.''' 
Der  blev  valgt  en  Komitee  paa  fem  Medlemmer  til  at  ordne 
det  Fornodne,  ligesom  Forsamlingen  besluttede  at  opfordre 
Arbejderforeningen  til  at  deltage  i  Toget.  Komiteen  kom  til 
at  bestaa  af  Stud.  jur.  A.  Hindenburg,  Stud.  jur.  Th.  Nissen, 
Stud.  theol.  Chr.  Richardt,  Stud.  mag.  G  o  tf.  Rode  og  Stud.  jur. 
Knud  E.  Valloe.  Allerede  næste  Dag  lagde  Politidirektøren 
sig  imidlertid  imellem,  idet  han  lod  en  af  Seniorerne  og  et 
Medlem  af  Komiteen  kalde  og  meddelte  dem,  at  Politiet  forbod 
Toget  til  Wegener,  og  at  det  vilde  modsætte  sig  det  med  alle 
Midler,   der  stod  til  dets  Raadighed. 

Inden  Komiteen  endnu  havde  havt  Tid  til  at  raadslaa  om, 

hvorledes  den  skulde  forholde  sig  ligeoverfor  et  saadant  mundligt 
Forbud,  frabad  Wegener,  der  i  Bladene  havde  læst  om,  hvad 
Studenterne  havde  i  Sinde,  sig  enhver  Hyldest.  I  en  den  io. 
Februar  offenliggjort  Erklæring  skrev  han  bl.  A. :  «Dersom 
den  nævnte  Efterretning  skulde  være  paalidelig,  vil  jeg  forst 
bede  alle  dem,  der  have  tænkt  paa  et  Middel  til  at  lette  mig 
Byrden  af  min  Skjæbne,  at  modtage  min  oprigtigste  og  ærbødigste 
Tak  for  deres  Deltagelse  og  gode  Villie.  Men  jeg  vil  dernæst 
ligesaa  oprigtig  og  ærbødig  bede  dem  alle,  at  de  ville  opgive 
Udtalelsen  af  disse  Følelser  paa  den  i  hin  Efterretning  omtalte 
Maade.  Den  Sag,  hvorom  Alt  drejer  sig,  er  forlængst  afgjort, 
og  for  den  er  Intet  mere  at  vinde;  dens  fulde  og  sande  Be- 
skaffenhed ligesom  dens  Følger  høre  Fremtiden  til.  Personer 
bor  ikke  derved  komme  i  Betragtning.  Har  jeg  fejlet,  bør  jeg 
lide  derfor.  Havde  jeg  ikke  fcjlet,  saa  vilde  dog  Lidelsen  selv 
for  denne  Sag  være  mig  saa  kjær,  at  jeg  ikke  for  nogen  Pris 
kunde  ønske  den  formildet,   lettet  eller  afvendt. » 

Uagtet  der  saaledes  ikke  kunde  være  Tale  om  at  hylde 
Gehejmearkivaren,  anmodede  Komiteen  Politidirektør  Bræstrup 
om  at  meddele  den  Forbudet  skriftligt,  men  han  besvarede  ikke 
Skrivelsen.  Den  sammenkaldte  derpaa  et  almindeligt  Studenter- 
mode til  den  14.  Februar  og  forelagde  dette  det  Spørgsmaal,7 
om  man  burde  foretage  noget  Skridt  i  Anledning  af  Politi- 
direktørens Forbud.  Efter  længere  Forhandling  vedtog  For- 
samlingen at  nedsætte  en  Komitee,  der  skulde  udarbejde  en 
Erklæring  om  hele  Sagen  bestemt  til  Offenliggjorelse  i  Bladene. 
Til  Medlemmer  af  denne  valgtes  de  Samme,  der  havde  siddet 
i  den  første  Komitee. 

Efterat  disse  havde  givet  en  Fremstilling  af,  hvad  der  var 
foregaaet,  skrev  de:  «Vore  Medborgere  vide,  at  Forsamlings- 
frihed er  en  af  vore  grundlovsmæssige  Rettigheder,  og  de  ville 
i  Politiets  Handlemaade  se  et  Forsøg  paa  at  benytte  sig  af 
Grundlovens  Bogstav  til  at  krænke  dens  Aand.  Uden  Fare  for 
den  offenlige  Fred  have  Studenterne  tidligere  bragt  udmærkede 

Medborgere  en  Hyldest  som  den,  man  vilde  bringe  Konferensraad 
Wegener,  og  en  saadan  Fare  kan  Politiet  heller  ikke  her  have 
befrygtet.  Toget  maa  være  forbudt,  fordi  det  gjaldt  Konferens- 
raad Wegener,  fordi  det  gjaldt  en" af  Ministeriet  forfulgt  Mand. 
Øvrigheden  har  saaledes  istedetfor  at  paase  og  overholde  god 
Orden  villet  paase  og  overholde  en  vis  ønskelig  Stemning  hos 
Studenterne,  hvortil  den  mangler  som  al  Evne  saaledes  ogsaa 
al  Ret.  Kjøbenhavns  Studenter  kunne  ikke  anerkjende  Politi- 
direktørens Forbud  som  berettiget;  de  maa  betragte  det  som 
et  Indgreb  i  Borgernes  lovlige  Frihed.  Og  hermed  være  Sagen 
overgivet  til  Medborgeres  Dom. » 

Komiteens  Fremstilling  af  Sagen  og  dens  Bemærkninger 
dertil  stod  i  «Fædrelandet»  for  den  17.  Februar,  og  allerede 
næste  Dag  sendte  A.  S.  Orsted  i  sin  Egenskab  af  Minister  for 
Kirke-  og  Undervisningsvæsenet,  Konsistorium  en  længere  Skri- 
velse, i  hvilken  han  opfordrede  det  til  at  skride  ind  imod  de 
fem  Studenter,  der  havde  vovet  at  offenliggjøre  et  saadant  Akt- 
stykke, og  til  i  det  Hele  taget  at  minde  Studenterne  om,  at 
deres  Begreber  om  offenlige  Forhold  vare  fuldstændig  forvirrede. 
Skrivelsen,  der  kom  Konsistorium  højst  overraskende,  har  rimelig- 
vis selve  Ørsted  til  Forfatter.  Hele  hans  Tankegang  præger 
den  i  ethvert  Tilfælde  fra  Begyndelsen  til  Enden.  Da  det  er 
et  interessant  Aktstykke  til  Belysning  af  Datidens  Tænkemaade, 
meddele  vi  den  her:8 

«Det  igaar  udkomne  Nummer  af  Bladet  « Fædrelandet »  indeholder  en 
Artikel,  dateret  den  15.  d.  M.  og  underskrevet  af  5  Studenter,  der  tale  i  samtlige 
Kjøbenhavns  Studenters  Navn,  hvilken  Artikel  i  Forbindelse  med  de  mest  for- 
virrende  Begreber  om  vore  offenlige  Forhold  røber  en  Selvklog- 
skab og  en  Trods  mod  Øvrigheden,  som  maa  tildrage  sig  dette  Ministeriums 
alvorlige  Opmærksomhed,  ligesom  man  ej  tvivler  paa,  at  den  allerede  har  frem- 
kaldt særdeles  Opmærksomhed  hos  dem  af  Konsistoriums  Medlemmer,  som  den 
er  kommen  for  Øje. 

«Det  kan  ikke  forundre  Ministeriet,  at  en  Del  af  den  studerende  Ungdom 
lever  i  aldeles  vildfarende  Forestillinger  om  den  Sag,  der  har  fremkaldt  det 
allerhøjeste  Reskript  af  3.  d.  M.,  hvorved  Hs.  Majestæt  Kongen  har  ytret  sit 
allerhøjeste  Mishag  med  en  betroet  Embedsmands  Fremtræden  mod  den  Ordning 
af  Statens  Thronfolgeorden,  som  den  Tid  var  under  Rigsdagens  F01  handling,  og 

som  siden  paa  fuldkommen  grundlovmæssig  Maade  er  bleven  gjennemført,  og  at 
disse  unge  Mænd  heller  ikke  kunne  sætte  sig  ind  i  de  Rets-  og  Regjerings- 
grundsætninger,  som  have  været  ledende  ved  det  allerhøjeste  Reskript. 

«Men  det  er  i  højeste  Grad  utilbørligt,  at  de  have  dristet  sig  til 
at  ville  gjøre  deres  umodne  Mening  om  den  af  Kongen  tagne  Be- 
slutning gj ældende  ved  en  offenlig  Tilkjendegivelse  af  deres  Misbilligelse  af 
det  allerhøjeste  Reskript,  hvilken  skulde  begynde  med  en  Gadeprocession  af 
Studerende  og  Andre  navnligen  af  Arbejderklassen,  som  de  vilde  formaa  til  at 
deltage  i  dette  Optog.  Vel  synes  bemeldte  Studenter,  der  ytre,  at  Toget  skulde 
forbydes,  fordi  det  gjaldt  en  af  Ministeriet  forfulgt  Mand,  at  staa  i  den  synderlige 
Mening,  at  den  offenlige  Misbilligelse  ikke  rammede  Kongen  men  Allerhøjst- 
sammes Ministre.  Men  hvormeget  man  end  maa  være  tilbøjelig  til  at  undskylde 
disse  unge  Mænds  grundforkerte  Opfattelse  af  vor  hele  konstitutionelle  Stilling, 
maatte  det  dog  være  dem  indlysende,  at  der  ikke  er  Noget,  som  i  højere  Grad 
maatte  nedsætte  Kongens  Anseelse,  end  naar  man  vilde  antage,  at  Allerhøjstsamme 
havde  udfærdiget  ovenmeldte  Reskript  uden  Bevisthed  om  dets  Indhold  og  Be- 
tydning eller  havde  hengivet    sig   som    et   villieløst  Redskab    for    sit  Ministerium. 

«I  højeste  Grad  paafaldende  er  det  ogsaa,  naar  de  antage,  at  den  i  Grund- 
lovens Artikel  93  hjemlede  Forsamlingsfrihed  blev  krænket  derved,  at  Politi- 
ovrigheden  ikke  har  villet  tilstede  det  af  dem  tilsigtede  Optog;  selve  Artiklens 
Indhold  hjemler  Politiøvrigheden  Berettigelse  hertil,  ligesom  der  og  kun  be- 
høvedes liden  Eftertanke  for  at  indse,  at  dette  var  dens  Pligt,  og  at  den  offenlige 
Trods,  de  have  vist  denne  ( ivrighed,  er,  for  at  blive  ved  det  forhen  brugte 
lempelige  Udtryk,   utilbørlig 

«Det  er  ligeledes  paafaldende,  at  hine  fem  Studenter  og  de  af  de  øvrige 
Studerende,  som  have  taget  Del  i  det,  de  have  udtalt  som  Studenternes  Be- 
slutning, have  forglemt,  at  de  staa  under  en  særlig  disciplinarisk  Myndighed,  af 
hvilken  de  maatte  vente,  at  den  vilde  kalde  dem  til  Regnskab  for  et  Forhold 
som  det  omhandlede,  om  det  end  ikke  stred  mod  de  Borgerne  i  Almindelighed 
forbindende  Love. 

«Skjønt  Ministeriet  saaledes  som  forhen  antydet  ikke  tvivler  paa,  at 
Konsistorium  ogsaa  af  egen  Drift  vil  foretage  de  behørige  Skridt  i  Anledning  af 
det  oftberørte  Forhold,  har  det  dog  anset  sig  pligtigt  til  uden  Ophold  herom  at 
henvende  sig  til  Konsistorium,  for  at  dette  ved  denne  Lejlighed  kan  handle  med 
desto  større  Eftertryk  og  være  i  Stand  til  strax  at  nedslaa  enhver  Tanke  om, 
at  de  med  Virkning  kunde  paaklage  den  vistnok  alvorlige  men  dog  faderlige 
Tilrettevisning,  der  vil  blive  givet  dem 

■Ministeriet  venter  iøvrigt,  at  Konsistorium  vil  lade  sig  det  være  magt- 
paaliggende  at  komme  i  Erfaring  om,  hvorvidt  der  ere  Enkelte,  som  enten  ved 
at  have  forledet  de  øvrige  til  det  omhandlede  Forhold  eller  paa  anden  Maade 
kunne  have  forskyldt  en  strengere  Irettesættelse  eller  anden  yderligere  disciplinarisk 
Straf  i   Overensstemmelse  med   Universitetets   Fundation. 

"Fremdeles  maa  man  anmode  Samme  om  at  tage  under  Overvejelse,  om 
ej   nogen   mere  almindelig  Foranstaltning  maatte  være  fornøden  for  at  sætte  en 

Grænse  for  den  overmodige  Anmasselse,  hvormed  en  Del  af  de  unge 
Mænd,  der  have  bestemt  sig  til  Statens  Tjeneste,  blande  sig  i  politiske  Be- 
vægelser, til  største  Skade  saavel  for  deres  egen  Fremtid  som  for  det  hele 
Statssamfund.* 

Til  Slutning  henledte  Ministeriet  Konsistoriums  Opmærk- 
somhed paa  Sammenstødet  med  Studentersamfundet  i  1 840  og 
mindede  om,  at  Stænderforsamlingen  i  Roskilde  enstemmigt  til- 
bageviste et  Andragende  om  at  lade  Domstolene  underkaste 
Politidirektørens  Forbud  en  Prøvelse,  «efterat  foruden  adskillige 
andre  Medlemmer  de  tvende  højtansete  og  frisindede  Professorer, 
der  havde  Sæde  i  Forsamlingen,  med  stor  Klarhed  og  Styrke 
havde  udtalt  sig  om  det  Ubeføjede  i  Klagen*. 

Hermed  sigtede  Ørsted  til  Clausen  og  Schouw,  med  hvem 
han  i  sin  Egenskab  af  kongelig  Kommissarius  ved  Stænderfor- 
samlingen i  Roskilde   havde  forhandlet  om  Studentersamfundet. 

Konsistorium  havde  sikkert  helst  ønsket  sig  fritaget  for  at 
skulle  optræde  i  denne  Sag  mod  Studenterne,  og  det  havde, 
hvad  der  ogsaa  tydelig  kom  frem  under  dets  Overvejelser,  ikke 
tænkt  paa  selv  at  skride  ind.  Universitetets  Rektor,  den  be- 
rømte Retslærde  /.  E.  Larsen,  var  under  Forhandlingerne  om 
Arvesagen  i  Folkethinget  optraadt  som  Ministeriet  Bluhmes  er- 
klærede Modstander  og  havde,  som  det  dengang  blev  skrevet, 
med  Kølleslag  slaaet  alle  A.  S.  Ørsteds  statsretlige  Argumenter 
til  Jorden,  og  han  og  H.  N.  Clausen  havde  under  Kampen 
staaet  Skulder  ved  Skulder.  I  Forening  med  Wegener  havde 
han  endvidere,  for  Ministeriet  af  28.  Januar  1852  var  blevet 
dannet,  udarbejdet  alle  Statsakter,  Renunciationer,  Deklara- 
tioner o.  s.  v.,  der  forberedte  Forslaget  om  en  ny  Thronfølge- 
lov,9  og  han  var  opfyldt  af  Harme  over  den  Maade,  hvorpaa 
Regjeringen  havde  behandlet  hans  Medarbejder. 

Da  han  havde  ladet  Ørsteds  Henvendelse  til  Konsistorium 
cirkulere  mellem  Medlemmerne,  skrev  Krieger,  der  var  Referen- 
darius,  bl.  A.  til  ham:  «Man  skulde  tro,  at  Ørsted  Intet  havde 
at  bestille,  siden  han  spilder  Folks  Tid  med  sin  egen. »  For- 
øvrigt meddelte  Krieger,  at  han  havde  talt  med  Clausen  og 
II  23 

Madvig,  og  at  de  vare  enige  om  at  foreslaa,  at  der  blev  holdt 
et  forberedende  Mode,  for  Sagen  blev  foretaget  i  Konsistorium, 
et  Mode,  i  hvilket  Rektor,  F.  C.  Bornemann,  Forchhammer  og 
de  selv  skulde  deltage. 

Den  14.  Februar  samledes  Konsistorium.  Af  de  Udtalelser, 
der  faldt,  ser  man  strax,  at  de  ovennævnte  Professorer  alle 
vare  tilbøjelige  til  at  se  Studenternes  Færd  i  det  mildeste  Lys, 
Krieger,  der  først  tog  Ordet,  hævdede,  at  Konsistorium  burde 
vogte  sig  for  at  tiltage  sig  en  større  Myndighed  end  den,  det 
ifølge  Forholdets  Natur  var  i  Besiddelse  af.  Madvig  fandt,  at 
de  fem  Studenters  Optræden  laa  udenfor  den  akademiske 
Disciplinærmyndighed.  En  anden  Sag  var  det,  at  Studenterne 
ved  at  bære  sig  uklogt  ad  kunde  paadrage  baade  sig  selv  og 
Universitetet  Ubehageligheder.  Clausen  kunde  ikke  udenvidere 
betragte  Studenternes  Skridt  som  en  politisk  Demonstration. 
Han  formaaede  heller  ikke  at  se,  at  de  havde  udtalt  nogen 
Misbilligelse  af  det  kongelige  Reskript.  Man  burde  skrive  til 
Ministeriet  og  udbede  sig  en  bestemt  Form  for  Misbilligelsen. 
Madvig  antog  dog,  at  der  her  forelaa  en  politisk  Demonstration, 
hvortil  Clausen  bemærkede,  at  Studenterne  ikke  burde  holde 
sig  udenfor  det  politiske  Liv.  Man  maatte  desuden  tage  Hen- 
syn til  Wegeners  Stilling  til  de  Studerende. 

Fra  den  modsatte  Side  udtalte  Martensen  sig  imod,  at 
Studenterne  overhovedet  gav  sig  af  med  Politik.  Det  fore- 
liggende Tilfælde  egnede  sig  særlig  til,  at  Konsistorium  gjorde 
Brug  af  sin  tilrettevisende  Myndighed,  hvis  der  overhovedet 
tilkom  Konsistorium  en  saadan.  Vedkommende  Studenter  vare 
optraadte  aldeles  usømmeligt  ligeoverfor  Ministeriet.  EscJiricht 
fandt,  at  Indbydelsen  til  Arbejderforeningen  om  at  være  med 
til  Demonstrationen  bevirkede,  at  man  med  Rette  kunde  kalde 
den  politisk.    Forchhammer  var  enig  heri. 

Krieger  fremhævede  derpaa  Vanskeligheden  for  Konsistorium 
ved  at  komme  med  en  almindelig  Udtalelse.  Man  maatte  hverken 
sige  for  Meget  eller  for  Lidt.  Der  var  ingen  Grund  til  at  gjøre 
Væsen  af  en  Sag,  der  var  højst  ubetydelig.    Studenterne  havde 

ikke  i  mange  Aar  været  saa  lidet  politiske  som  nu.  Madvig 
foreslog,  at  man  skulde  skrive  til  Ministeriet,  at  man  ikke  kunde 
gaa  videre,  end  man  selv  syntes,  det  var  rigtigt,  og  at  man 
især  ikke  kunde  indlade  sig  paa  at  holde  Forhør  over  de  Stu- 
denter, der  havde  været  Ophavsmænd  til  Demonstrationen.  Efterat 
Krieger  endnu  en  Gang  havde  lagt  sine  Kolleger  paa  Sinde,  at 
Konsistorium  ikke  burde  gjøre  for  Meget  ud  af  Sagen,  endte 
Forhandlingerne  med,  at  det  overdroges  /.  E.  Larsen,  Borne- 
mann  og  Madvig  at  gjøre  Udkast  til  de  forskjellige  Skrivelser, 
der  skulde  afsendes. 

En  otte  Dages  Tid  senere  samledes  Konsistorium  atter. 
Madvig  fremlagde  da  et  Udkast  til  det  Svar,  Konsistorium 
skulde  give  Kultusministeren.  Det  var  et  Svar,  som  Ørsted 
næppe  havde  ventet,  men  som  var  baade  Madvig  og  Konsi- 
storium værdigt.  Et  Uddrag  vil  vise,  at  man  i  sin  Tid  gjorde 
Universitetet  højlig  Uret,  naar  man  betegnede  dets  ledende 
Mænd  som  Ministeriets  underdanige  Tjenere  eller  mente,  at 
de  havde  gjort  sig  latterlige.  Men  man  kjendte  jo  hverken 
Ørsteds  glubske  Skrivelse  eller  Konsistoriums  djærve  Svar. 

Konsistorium,  hed  det,  havde  den  Opfattelse,  at  det 
overvejende  Antal  af  Studenterne  i  de  sidste  Aar  havde  vist 
en  rolig  og  besindig  Færd.  Det  havde  derfor  ikke  tænkt 
paa  at  foretage  Noget  i  Anledning  af,  hvad  der  var  fore- 
gaaet,  før  det  havde  erfaret,  i  hvor  høj  Grad  de  Studerendes 
Skridt  havde  tildraget  sig  Ministeriets  Opmærksomhed.  Det 
var  dog  sikkert  et  Mindretal  af  Studenterne,  der  havde  været 
tilstede  ved  det  offenlige  Møde.  Naar  Ministeriet  havde  ment, 
at  der  herskede  aldeles  vildfarende  Meninger  blandt  de  Stude- 
rende med  Hensyn  til  den  Sag,  der  havde  fremkaldt  det  aller- 
højeste Reskript  af  3.  Februar,  saa  maatte  Konsistorium  be- 
kjende,  at  det  ikke  vidste  Noget  herom.  Det  vilde  nemlig  have 
fejlet  meget  og  miskjendt  baade  sine  egne  og  de  Studerendes 
Stilling,  hvis  det  havde  indladt  sig  i  nogen  Forhandling  med 
disse  derom.     Den  politiske  Demonstration,    de  havde  agtet  at 

foretage,  gik  vel  ikke  ud  paa  direkte  at  misbillige  Reskriptet, 
men  det  maatte  dog  anses  for  en  indirekte  Misbilligelse  af  denne 
Regjeringshandling.  Dette  maatte  dadles,  og  ligeledes  fortjente 
det  Dadel,  at  Studenterne  havde  villet  have  Andre  med  i  Toget 
til  Wegener,  ligesom  at  de  havde  protesteret  mod  Politidirektørens 
Befaling.  Da  de  imidlertid  ikke  havde  gjort  mindste  Forsøg 
paa  at  udføre  deres  Forehavende,  syntes  der  ikke  at  foreligge 
Noget,  der  kunde  betegnes  som  Trods  mod  Autoriteterne. 
Medens  Konsistorium  saaledes  maatte  misbillige  Demonstrationen, 
fandt  det  dog  ikke,  at  den  var  af  en  saa  betænkelig  Natur, 
at  der  kunde  være  Anledning  til  ved  en  inkvisitorisk  Frem- 
gangsmaade  at  udfinde,  hvilke  Studenter  der  foruden  de  fem 
havde  taget  nogen  fremtrædende  Del  i  Beslutningen.  En  An- 
vendelse af  Straf  mod  Enkelte,  f.  Ex.  dem  af  Underskriverne, 
der  havde  akademiske  Stipendier,  vilde  modstride  Konsistoriums 
Opfattelse  af,  hvad  der  var  ret  og  billigt,  da  det  betragtede 
det  Hele  som  en  ungdommelig  Ubetænksomhed. 

Derefter  vedtoges  ligeledes  Formaningen  til  Studenterne. 
Den  blev  opslaaet  i  Universitetets  Forhal,  ligesom  Rektor  ved 
Pedellen  sendte  den  til  de  fem  Studenter.    Den  lyder  saaledes: 

il  de  offenlige  Blade  findes  indrykket  en  af  fem  Studenter  underskreven 
Bekjendtgjorelse  angaaende  en  i  et  saakaldt  almindeligt  Studentermode  tagen 
Beslutning  om  et  Optog  for  at  bringe  en  i  Bekjendtgjørelsen  nævnt  Mand  en 
Hyldest,  i  hvilket  Optog  ogsaa  Andre  navnlig  Arbejderforeningen  skulde  opfordres 
til  at  deltage,  og  angaaende  Politiets  derimod  nedlagte  Forbud,  hvilket  udledes 
af,  at  det  paatænkte  Tog  t  gjaldt  en  af  Ministeriet  forfulgt  Mand>,  og  om  hvilket 
det  erklæres,  at  Kjøbenhavns  Studenter  ikke  kunne  anse  det  for  berettiget  men 
maa  betragte  det  som  et  Indgreb  i  Borgernes  lovlige  Frihed. 

c  Konsistorium  ser  i  denne  Bekjendtgjorelse  og  i  det  deri  omhandlede 
Forehavende  en  Miskjendelse  af  den  studerende  Ungdoms  Stilling  og  Kald,  som 
det  ifølge  det  Tilsyn  med  de  Studerendes  Færd,  Universitetsfundatsen  paalægger 
det,  har  fundet  sig  opfordret  til  at  modvirke  og  vise  tilrette.  For  det  Første 
maa  Konsistorium  erindre  om,  at  en  Beslutning  af  de  Studenter,  der  møde  paa 
en  privat  sammenkaldt  Forsamling,  ingenlunde  giver  Beføjelse  til  at  optræde  i 
de  kjobenhavnske  Studerendes  Navn.  Dernæst  maa  Konsistorium  tilkjendegive 
de  Studerende,  der  have  deltaget  i  Beslutningerne  om  Optoget  og  Bekjendt- 
gjørelsen, at  Konsistorium  anser  det  Forehavende,  ifølge  hvilket  et  Antal  Stu- 
derende under  Udseende  af  at  udfore    en    almindelig  Studenterbeslutning    skulde 

selv  foretage  og  opfordre  andre  Ikke-Studerende  til  at  deltage  i  en  politisk 
Demonstration  i  umiskjendelig  Modsætning  til  den  for  faa  Dage  siden  gjennem 
det  Universitetet  foresatte  Ministerium  udgaaede  Regjeringshandling,  som  et 
saadant,  fra  hvilket  de  Studerende  utvivlsomt  burde  afholde  sig.  Konsistorium 
maa  derfor  alvorligen  misbillige  Opfordringen  til  at  iværksætte  et  saadant  Fore- 
havende og  beklager,  at  man  efter  at  have  truffet  paa  Hindringer  for  Udførelsen 
endda  har  villet  i  Kjøbenhavns  Studenters  Navn  med  en  ikke  vel  overvejet  Paa- 
beraabelse  af  en  Grundlovsbestemmelse  paakalde  den  offenlige  Menings  Dom 
om  Sagen  » 

Hvem  der  har  skrevet  dette  i  sproglig  Henseende  meget 
knudrede  Aktstykke,  kan  ikke  ses,  men  det  maa  være  enten 
Larsen  eller  Bornemann. 

Clausen  forlangte,  at  der  skulde  tilføres  Protokollen,  at 
han  savnede  tilbørlig  Overensstemmelse  mellem  de  to  Skrivelser 
til  Ministeriet  og  til  Studenterne.  I  den  første  havde  Konsi- 
storium uforbeholdent  vedgaaet,  at  det,  dersom  det  ikke  havde 
modtaget  nogen  Skrivelse  fra  Ministeriet,  næppe  vilde  have  fore- 
taget Noget  i  denne  Sag,  men  at  det  ikke  troede  at  burde  be- 
vare Tavshed  og  Tilbageholdenhed,  efterat  det  havde  faaet  at 
vide,  at  den  havde  tildraget  sig  Ministeriets  Opmærksomhed. 
I  den  anden  Skrivelse  havde  man  imidlertid  undgaaet  enhver 
Antydning  af,  at  man  havde  modtaget  en  Skrivelse  fra  Ministeriet. 
Ved  denne  Fortielse  blev  Konsistoriums  Optræden  i  Sagen  stillet 
i  et  mindre  rigtigt  historisk  Lys,  som  om  den  var  udgaaet  fra 
Medlemmerne  og  ikke  foranlediget  ved  Paavirkning  ovenfra. 

Endelig  ønskede  Krieger  tilført  Protokollen,  at  han  med 
Hensyn  til  Opløsningen  af  Studentersamfundet,  hvilken  Ministeriet 
havde  berørt  i  sin  Skrivelse,  lige  saa  lidt  nu  som  i  1840  kunde 
erkjende  den  Fortolkning  af  Fundatsen,  hvori  man  søgte  Retten 
til  at  lukke  Samfundet  begrundet. 

Sidste  Akt  bestod  i,  at  Pedel  Speer  tilsagde  de  fem  Stu- 
denter til  et  Møde  hos  Rektor,  der  skulde  give  dem  en  Tilrette- 
visning. At  denne  var  saa  lempelig  som  muligt,  følger  af  sig 
selv.  Larsen,  Krieger  og  F.  C.  Petersen,  der  var  Konsistoriums 
Sekretær,  vare  tilstede,  men  om  end  den  Sidstnævnte  betragtede 
Forestillingen   som   en   alvorlig  Handling,    der    maatte  gjøre  et 

dybt  Indtryk  paa  Synderne,  saa  skyndte  Larsen  sig  med  at 
sige  et  Par  Ord  som  en  Mand,  der  er  glad  ved  at  slippe  fra 
Noget,   han  er  kjed  over  at  skulle  udføre. l0 

Allerede  før  Konsistorium  havde  fattet  Beslutning  om  Sagen, 
havde  Studenterforeningen  Fastelavnsmandag  den  27.  Februar 
gjort  Kommers  med  de  høje  Professorer.  Det  righoldige  Program 
om  Aftenen  lød  efter  Senioratets  Opskrift  saaledes :  1 .  Komedie 
Den  sidste  Ligbærers  af  J.  Helms;  2.  Katten  sloges  af  Tønden, 
efterat  V.  Rode  havde  sunget  en  meget  morende  Vise;  kun  to 
Mennesker  kvæstedes,  og  Gevinsten  var  smuk;  3.  Der  itusloges 
Potter,  fyldte  med  Appelsiner  og  Konfekt;  4.  Der  bedes  til 
Bollen;    5.  Der  gjættedes  Ordsprog,   som  udførtes  paa  Theatret; 

6.  « Konsistorium*   viste   sig    paa  Tribunen   anført   af  /.   Levin; 

7.  Billeder  med  Sang  af  Zinck;  8.  Sexa  med  Punsch  og  Smørre- 
brød;   9.  Sold  og  Dans. 

Rode  s  Vise,   der  hed  «Om  at  slaa  Ministeriet  af  Tønden », 
lyder  saaledes: 

Kom  i  gode  Svende   og  lad  os  nu  begynde 
At  slaa  løs  paa  Herrerne  der; 
Skjønt  de  ere  lomme  som  vor  Tonde, 
Dog  li'saa  sejge  som   Staverne  de  er; 
Men   skjønt  de   hænge   fast  som  Arvesynden, 
Dog  vi   prøve   vil  at  sla'   dem   af  Tønden. 

Her  er  nu   først   han.   som   vi  har  kjendt  saa  længe. 
Som  i   forrige  Aarhundrede   var  en   gammel   Mand,  * 
Han  er  Oldgesell,   men   som    Skildt   maa   han   hænge, 
Ellers   sig   selv  han   passe  kan. 
Til   Tidsfordriv  han   sendte  til  vore  Oldermænd 
En  Næse.  de  skulde  pudse  for  at  gi'e  os  den. 

Saa  er  der  Helten  med  Usserød   Klæde, 

De  kjøbenhavnske  Voldes  strænge   Patron,** 

Saa  er  der  ham,  der  er  nær  ved  at  græd 


A.   S.   Or  sted. 
Krigsminister   Hansen. 
Udenrigsminister  Bluhme. 

Naar  han  ej   maa  sige   »Sandhed  med  Modifikations. 

Saa  er  der  ham,*   der  nylig  har   faaet  hængt  en  Nøgle   paa  sin  Krop. 

Vor  Herre  maa  vide,    hvad  der  skal   lukkes  op. 

Ser  I  saa  den  Herre**  med  Hænderne  i  Lommen, 
Som  Sølimit  var  han  flink  og   flot; 
Men  siden  han   er  ind  paa  Statsskibet  kommen, 
Veed  I  hvad,  kjære  Venner,  saa  gaar  det  ikke  godt. 
Han  taler  om   Fyrene  med  Trumfer  og  med   Støjen, 
Men  derfor  kan  det  lige  godt  være  Løgn. 

Ser  I  det  lille  Væsen***  der,  som  sprætter, 

Han  er  Prins   Mtimpelgards  kjødelige   Fætter, 

Som   Diplomat  han  gjorde  sig  for  Mauteuffel   lækker. 

Nu  vil  Frøen  være  Oxe,  men  jeg  tænker  nok,  den  sprækker. 

Saa  er  der  ham,   der  æder  Almanakker,  f 

Og  hans  Kollega,   den   holstenske  Snegl,  f-j- 

Slaa  til  dem  Alle,   saa  de  sig  pakker, 

Slaaer  I   bare  løs,  saa  ta'er  I   ikke  fejl! 

Kunde  vi  bare  blive  af  med  hele  Klatten, 

Saa  kunde  man   sige,   vi   havde   slaaet  til   Katten. 

At  /.  Levin  præsenterede  sig  i  Spidsen  for  Konsistorium, 
var  naturligt,  da  han  jo  var  Professorernes  Forfølger  og  Ned- 
rakker. Den  4.  Marts  tordnede  han  mod  Konsistorium  i 
« Fædrelandets  i  Anledning  af  dets  Erklæring  til  Studenterne, 
og  ved  det  almindelige  Studentermode  samme  Dag  stillede  han 
en  Dagsorden,   der  parodierede  Erklæringen.     Senioratet  havde 


*  Justitsminister   Scheel. 
**   Marineminister   Bille. 
***   Finansminister  Grev   Sponneck.      I    1851    foretog    han    en    diplomatisk   Rejse 
til   Hofferne  i   Berlin   og  Wien. 

f  Ministeren  for  Slesvig,  Grev  Carl  Moltke,  der  den  9.  Januar  udstedte  et 
Forbud  mod,  at  «Skriv-  og  Rejsekalender  for  1854^  og  iSkriv-Kalender  eller 
daglig  Lommebog  for  1854«  solgtes  i  Slesvig,  fordi  der  i  dem  »ikke  var  taget 
noget  Hensyn  til  den  allerhøjeste  Thrpnfølgelov  for  det  danske  Monarki  af  31. 
Juli  1853*,  uagtet  vedkommende  Bogtrykker  og  den  astronomiske  Professor  havde 
sagt  ham  i  Tide,  at  en  Almanak  maa  trykkes  et  halvt  Aar  for  næste  Aars  Be- 
gyndelse og  altsaa  ikke  kan  tage  Hensyn  til  Begivenheder,  der  ere  yngre  end 
dens  Trykning. 

ff  Grev  Reventlow-  Criminil, 

sammenkaldt  Modet  for  at  drøfte  en  Indbydelse  til  Upsala, 
som  Forsamlingen  imidlertid  vedtog  ikke  at  modtage,  da  man 
af  forskjellige  Grunde  ikke  godt  kunde  drage  afsted  i  Sommeren 
1854.  Dernæst  blev  Konsistoriums  Erklæring  sat  til  For- 
handling. Alle  vare  enige  om,  at  Studenterne  som  samlet 
Stand  Intet  burde  foretage  i  Sagen,  efterat  den  var  bleven 
drøftet  saa  omhyggeligt  i  Pressen.  Levin  forelagde  dog  følgende 
Dagsorden:11  «Det  under  Udseende  af  at  udføre  en  almindelig 
Studenterbeslutning  offenligt  sammenkaldte  Studentermøde  af 
4.  Marts  anser  det  Forehavende,  ifølge  hvilket  Konsistorium 
med  en  ikke  vel  overvejet  Paaberaabelse  af  Universitets- 
fundatsen  har  udtalt  sig  til  Studenterne  i  umiskjendelig  Mod- 
sætning til  menneskelig  Aandsfrihed  og  dansk  Borgerfrihed, 
som  et  saadant,  fra  hvilket  Konsistorium  utvivlsomt  burde 
afholde  sig.  Men  da  denne  Bekjendtgjørelse  alt  af  den  offenlige 
Mening  er  tilstrækkeligen  dømt,  gaar  det  almindelige  Stu- 
dentermode over  til  Dagsordenen  og  arrangerer  Studenterfor- 
eningens Lørdagssold,  hvori  Foreningens  Medlemmer  selv  deltage 
og  opfordre  andre  Ikke-Medlemmer  til  at  deltage. »  Dirigenten 
nægtede  imidlertid  at  sætte  Forslaget  under  Astemning,  da  det 
ikke  i  Forvejen  havde  været  bekjendtgjort,  at  der  vilde  blive 
forhandlet  om  denne  Sag,  hvilken  Opfattelse  Generalforsamlingen 
gav  ham  Medhold  i. 

Af  de  forskjellige  Viser,  der  behandlede  hele  denne  Wege- 
nerske Affære,  opnaaede  ingen  en  saadan  Yndest  i  Studenter- 
foreningen som  den,  Zinck  og  Voltelen  forfattede.  Som  man 
vil  se,  holder  den  sig  ikke  saa  nøje  til  den  historiske  Sandhed, 
men  Visen  taber  ikke  derved: 

Konferensraad  Wegener,  den  brave, 

Historingraf  og  Gehejmearkivar, 

Skrev  en  Bog  om,  hvem  vi  skulde  have 

Til  Regent,  naar  Ingen  mer  vi  har. 

Ministrene  kaldte   paa   Fiskalen, 

For  de  blev  gale  i  Kalotten: 

Hr.  Fiskal!  læg  en  Sag  an  mod  Ka'len, 

Og  lad  snart  ham  komme  i  Kachotten. 

Men  Fiskalen  var  nu  uheldig, 

Skjønt  hans  Tale  var  overmaade  net, 

Og  Wegener  var  ham   for  vældig 

Og  blev  frikjendt  af  Højesteret. 

Men  et  Reskript  lod  Ministrene  trykke, 

Det  er  nogle  fiffige  Ka'lel 

t  Vi  blæser  dig  alligevel  et  Stykke, 

Og  hvad  det  koster,   skal  du  selv  betale.  * 

Men   saa  sa'e  de  unge  Studenter: 

Nu  skal   Wegener  ha'e   et   Hurra! 

Men   Bræstrup  Hr.   Kandidat  Holst*   henter: 

Der  bliver  ikke  Noget  a' ! 

Og  Ministrene  blev  gale,   knap  tror  I   'et, 

Hvor  det  syded  og  kogte  dem  i  Blodet, 

Og  saa  skrev  de  strax  til  Konsistoriet: 

« Vil   I  ikke  gi'e  dem  paa  Ho'det. » 

Konsistoriet  sagde:      «Jo  natyrligt, 

Vi  gjør  Alt,  hvad  Ministrene  befale, 

De  Studenter,  de  ha'e  tet  sig  ustyrligt 

Og  er  i  det  Hele  nogle  brøsige  Ka'le. 

Vore  Forelæsninger  ej  de  høre, 

Hos  Somme  af  os  kommer  ej  der  en  Eneste. 

Hvis  der  ellers  er  Mere,  vi  kan  gjøre, 

Er  vi  altid   til   Ministrenes  Tjeneste. » 

Og  saa  kaldte  det  de  fem  Krabater, 
Som   var  Formænd   for  Gade-Skandalen; 
Bang**  og  Otto  havde  skrevet  Kantater, 
Og  Martensen  han  holdt  Talen: 
«I  har  slet  ikke  været  rigtig  nette, 
Dog  for  denne  Gang  vi  bare  vil  skjænde ; 
Men  anden  Gang  skal  vi  Jer  s'gu  lette, 
Og  Pedel  Muller  gie  Jer  Ris  paa  Jer  Ende. 

Og  hjælper  dette  ikke  heller, 
Bli'er  det  Sidste  værre  end  det  Første, 
Saa   sætter  Bræstrup  Jer  ned  i  sin  Kjælder, 
Og  la'er  Jer  af  Betjentene  børste; 


*  Senior  E.  Holst. 
**  De  tre  her  nævnte  Professorer  vare  alle  politiske  Meningsfæller  af  Ministeriet 
Ørsted. 

Dernæst   Eders    Borgerret  I   taber 

Og  bli'er  slettet  ud  af  Protokollen, 

Ja  tilsidst  gjør  General  Hansen  Jer  til  Slaver 

Og  la'er  Jeg  fange  Hunde  paa  Volden. » 

Her  I   ser,   I   unge  Studenter 

Det  er  slemt  med  de  Store  at  bid's 

Man   faar  paa  Snuden,    før  man  det  venter, 

Lad  I  kun  Wegener  og  Ministrene  strid's! 

Tag  Jer  Bog  og  læs  paa  Jeres  Lexe, 

Tab  ej  Statens  Tarv  og  Dyden  af  Syne, 

Saa  kan  ej   Konsistoriet  Jer  korrexe, 

Og  I  bli'er  rost  af  Davidsen   og  Griine.  * 


Samtidig  med  at  denne  Strid  førtes,  forberedte  Studenter- 
foreningen sit  forste  Karneval  i  Kasino,  og  da  Sindene  vare 
komne  i  Bevægelse,  besluttede  Komiteen,  at  Grev  Sponneck, 
der,  som  vi  alt  have  meddelt,  var  det  mindst  afholdte  Medlem 
af  det  Ørstedske  Ministerium,  skulde  holde  for.  Alt  Aaret  i 
Forvejen  havde  det  været  paa  Tale  at  holde  Karneval  til  For- 
del for  Bygningsfondet,  men  først  nu  blev  det  til  Virkelighed. 
I  Begyndelsen  af  Februar  blev  der  nedsat  en  Kømitee  bestaaende 
af  Senioratets  Medlemmer  samt  af  Ploug,  Hostrup,  Mantzius, 
Zinck,  Wengel  og  Stud.  philol.  Ckr.  Bruun,  nu  Overbibliothekar 
ved  det  store  kongelige  Bibliothek.  Senior  Fr.  Jul.  Larsen 
gik  nogle  Dage  efter  af,  og  i  hans  Sted  valgtes  Cand.  jur. 
C.  F.  Ricard,  der  nu  i  mange  Aar  har  været  Departements- 
chef i  Justitsministeriet.  Han  blev  saaledes  i  sin  Egenskab  af 
Senior  ogsaa  Medlem  af  Komiteen. 

Karnevalet  skulde  finde  Sted  den  16.  Marts,  men  Dagen 
i  Forvejen  modtog  Senioratet  en  Skrivelse  fra  Politidirektøren, 
der  underhaanden  havde  faaet  at  vide,  at  Komiteen  bl.  A. 
agtede  at  lade  Grev  Sponneck  og  alle  Mumpelgarderne  figurere 
i  et  Optog.     Skrivelsen  lød  saaledes:12 


Redaktør  af   »Kiøbenhavnsposten«,  Organ   for  Carl   Moltke. 

«Paa  given  Foranledning  skulde  jeg  i  Henhold  til  Plakaten  af  1.  Marts 
1803  samt  Betingelserne  for  den  under  22.  f.  M.  Senioratet  for  Studenterfor- 
eningen meddelte  Bevilling  til  at  afholde  et  Karneval  Torsdag  den  16.  dennes 
ikke  undlade  herved  at  betyde  Senioratet,  at  der  paa  bemeldte  Karneval  ikke 
maa  forekomme  noget  Optog  eller  nogen  Fremstilling  af  hvilkensomhelst  Art, 
som  enten  overhovedet  har  politisk  Tendens,  eller  hvorved  Autoriteter  eller 
enkelte  Personers  offenlige  eller  private  Forhold  kunde  blive  Gjenstand  for  Spot 
eller  Kritik.  For  Efterlevelsen  af  dette  Tilhold,  som  jeg  allerede  mundlig  har 
givet  Hr.  Ricard  ved  hans  Møde  hos  mig  paa  Senioratets  Vegne,  og  som  jeg 
paa  hans  Begjæring  herved   gjentager,   gjøres   Senioratet  ansvarligt.* 


Det  var  altsaa  Alvor  fra  Bræstrups  Side  at  ville  gribe 
forstyrrende  ind,  dersom  der  i  mindste  Maade  blev  hentydet 
til  Ministeriet.  Hans  Forbud  kom  imidlertid  paatvers  af 
Karnevalskomiteens  Planer,  og  da  denne  var  sig  bevidst,  at 
Optoget  ingenlunde  var  personlig  fornærmende  for  Finans- 
ministeren, om  end  hele  dets  Karakter  var  satirisk,  lagde  dens 
Medlemmer  Hovederne  i  Blød  for  at  udfinde,  hvorledes  man 
kunde  narre  Politiet  og  sætte  sin  Villie  igjennem. 13  Man  kom 
da  pludselig  i  Tanker  om,  at  et  Rygte  havde  meddelt,  at 
Kongen  gjerne  vilde  se  Karnevalet,  ja  at  han  endog  havde 
sin  Dragt  liggende  færdig.  Hvad  om  man  indbød  Frederik  VII 
til  som  Studenternes  Ven  at  tage  Del  i  Festen.  Vel  skulde 
denne  finde  Sted  næste  Dag,  og  vel  boede  Kongen  paa  Frederiks- 
borg Slot,  men  man  kunde  jo  strax  sende  en  Deputation  ud  til 
ham.     Det  gjaldt  kun  om  at  handle  rask. 

Den  1 5 .  Marts  vare  de  fleste  af  Komiteens  Medlemmer 
sysselsatte  i  Kasinos  Lokaler,  medens  nogle  havde  Arbejde  i 
Studenterforeningen.  Iblandt  disse  vare  Bruun  og  Ricard,  der 
sent  om  Aftenen  ude  fra  Kasino  modtog  Ordre  til  at  gjøre  sig 
rede  til  øjeblikkelig  at  rejse  til  Frederiksborg  for  at  overbringe 
Kongen  en  Indbydelse  fra  Komiteen  til  at  beære  Karnevalet 
med  sin  allerhøjeste  Nærværelse.  De  to  unge  Mænd  adlød 
uden  Betænkning.  Da  de  begge  boede  ude  ad  Frederiksberg 
til,  ilede  de  strax  afsted  for  at  iføre  sig  Kjole  og  hvidt  Hals- 
tørklæde. Paa  Vejen  bestilte  de  Extrapost  til  Hillerød,  og  til 
fastsat  Tid  kjørte  de  om  Natten  ud  ad  Nørreport. 

Det  var  alt  lyst,  da  de  den  16.  om  Morgenen  ankom  til 
deres  Bestemmelsessted.  Saasnart  Tiden  syntes  dem  passende, 
begav  den  ene  af  Udsendingene  sig  op  paa  Slottet  for  at  an- 
melde deres  Komme  og  for  at  høre,  om  de  kunde  faa  Audiens. 
Alt  gik  efter  Ønske,  og  noget  hen  paa  Formiddagen  gav  Prins 
Karnevals  Sendebud  Møde  i  Forgemakket,  hvor  den  jourhavende 
Adjutant  underholdt  dem  paa  det  Behageligste.  Medens  de 
ventede,  kom  der  en  Herre  ud  fra  Kongens  Gemak.  Han  saa 
ikke  venligt  til  dem,  og  idet  han  gik  forbi  dem,  sagde  han: 
«Det  skal  jeg  ikke  glemme  de  Herrer ».  Denne  vrede  Herre 
var  Kabinetssekretæren,  Gehejmeraad  F.  Tillisch,  der  en  sex 
Ugers   Tid   senere   blev   Medlem    af  det  Ørstedske  Ministerium. 

Lidt  efter  gav  to  andre  Herrer  Møde  i  Forgemakket,  hver 
bærende  en  rod  Portefeuille  under  Armen.  Det  var  Gjæster, 
som  ikke  vare  synderlig  velkomne,  men  som  havde  et  langt 
alvorligere  Ærinde  at  røgte  end  Studenterforeningens  to  Re- 
præsentanter, idet  de  nemlig  skulde  overbringe  Kongen  Lands- 
tingets og  Folketingets  Mistillidsadresse  mod  Ministeriet.  Chr. 
Bruun  og  Ricard  blev  derpaa  førte  ind  til  Frederik  VII,  som 
tog  meget  venlig  mod  dem,  men  som  paa  deres  allerunder- 
danigst frembragte  Indbydelse  svarede,  at  han  i  disse  Dage 
havde  saa  alvorlige  Sager  for,  at  han  ikke  kunde  tage  Del  i 
Studenternes  Karneval. 

Saasnart  de  vare  komne  ud,  gik  de  to  Things  Formænd 
Højesteretsassessor  P.  D.  Bruun  og  Højesteretsadvokat  C.  Rotwitt 
ind  til  Kongen,  der  nu  havde  Premierministeren  Ørsted  ved  sin 
Side.  De  fik  det  Svar,  at  han  nøje  vilde  overveje,  hvad  der 
under  de  nuværende  Omstændigheder  maatte  anses  for  at  være 
det  Tjenligste  for  Landet.  Resultatet  af  disse  Overvejelser  blev 
som  bekjendt  en  fortsat  og  forbitret  Kamp  med  Rigsdagen. 

De  to  Studenter  kjørte  efter  endt  Hverv  hjem  til  Kjøben- 
havn  og  tog  lige  ud  til  Kasino,  hvor  de  aflagde  Beretning  om, 
hvad  de  havde  oplevet.  Komiteen  maatte  saa  finde  paa  en 
anden  Udvej  med  Hensyn  til  Prins  Mumpelgard  og  hans  Følge. 

Dette  første  Studenterkarneval  var  i  Meget  forskjelligt  fra 
Studenterkarnevaler  i  vore  Dage,  idet  der  bødes  Gjæsterne  saa 
mange  Forlystelser  bestaaende  af  Sang,  Dans,  Recitation, 
Vaudeviller,  Balletter,  Beridere  o.  s.  v.,  at  Publikum  nu  vilde 
bede  sig  fritaget  for  at  skulle  se  paa  alt  Sligt  af  Utaalmodighed 
efter  at  komme  til  at  danse.  I  Forhallens  Nicher  havde  man 
opstillet  Bissens  « Landsoldat*  og  Jerichaus  «Pantherjæger», 
hvilke  Statuer  begge  Billedhuggere  velvilligt  havde  overladt 
Komiteen.  Angaaende  den  øvrige  Udsmykning  har  den  ledende 
Senior  Chr.  Richardt  meddelt  Følgende:14 

«Bazargangens  Skabe  vare  dekorerede  med  Rødt,  saaledes 
at  Mellemrummene  optoges  af  forskjellige  Emblemer  for  Kunst 
og  Videnskab,  malede  paa  blaa  Grund.  Bazargangens  østre 
Ende  dækkedes  af  Drapperier,  foran  hvilke  et  kolossalt  Minerva- 
hoved var  anbragt  paa  et  Fodstykke  med  Indskrift:  «Hvor 
Sønnerne  samles  i  talrig  Flok,  vil  Moderen  gjerne  med.»  Fire 
skjont  udstafferede  Drabanter  bevogtede  Opgangen  til  Pergolaen, 
der  ydede  et  prægtigt  Skue.  Tvende  store  ikke  transparente 
Emblemer  optog  de  to  midterste  Fag  Vinduer;  i  de  fire  andre 
Fag  var  foran  en  Baggrund  af  levende  Grønt  anbragt  Buster  af 
Thorvaldsen,  Oehlenschlager,  Ørsted  og  Holberg.  Opgangen 
og  andre  passende  Steder  vare  smykkede  med  Grønt,  og  om- 
kring Springvandet  duftede  en  Mængde  blomstrende  Potteplanter 
den  Indtrædende  imøde,  hvis  han  da  fik  Tid  til  at  lægge  Mærke 
dertil,  thi  den  brillante  Belysning  af  Gas,  Stearin  og  kulørte 
Lamper,  tildels  i  Tulipanform,  lagde  mere  end  nok  Beslag  paa 
hans  Opmærksomhed  ikke  at  tale  om  Faner  og  Flag,  anbragte 
over  Indgangen  til  den  store  og  lille  Sal.  I  denne  fandtes  et 
Eau  de  Cologne-Spring  foran  Midterspejlet,  omgivet  af  Grønt. 
Det  tilstødende  Kabinet  havde  Ingerslevs  Haand  forvandlet  til 
et  elegant  Dame-Toiletværelse,  og  heller  ikke  her  var  sparet 
paa  Hyacinther  og  Cameliaer.  Den  store  Sal  er  jo  smuk  i 
sig  selv,  dog  vare  dens  Prydelser  forhøjede  ved  vor  norske 
Fane,  der  midt  paa  Balkonen  hang  ned  over  de  Pladser,  der 
vare  afspærrede  til  Brug  for  Sangerne. » 

Kl.  9  begyndte  Forlystelserne  med,  at  Guldberg,  Zinck 
og  Adolf  Rosenkilde  fra  Amfitheatret  sang  Visen  «Det  er  over- 
maade  smukt »,  en  Vexelsang,  i  hvilken  Spidsborgere  paa  en 
komisk  Maade  drofte  Dagens  brændende  Spørgsmaal. 15  Sørensen 
og  Bjørn  behandle  f.  Ex.  Arvesagen  saaledes: 


i. 

S:  Naa.  er  De  der!     De  har  vel  erfaret? 

B:  Hvad  for  noget?     S:  Det,   som  er  passeret. 

Nu  er  da  Danmarks  Velfærd  bevaret, 

Endelig  blev  han   da   aktionert. 

B:  Men  sig  mig,  hvem  det  er!      S:   Ih,  det  er  Wegener. 

B:  Barberen?     S:  Sikken  Snak,   nej   Gehejmearkivaren. 

S:   Ih,  er  han   det?     Hvad  gjorde  det  Skarn? 

B:   Alle  Sorter  Forbrydelser. 

2. 
S:   Ser  De,   da   Kongen   ej   kan   faa  Børn, 
Har  han  til  Arving  Prins  Christian  bestemt. 
B:  Hvad?     Hanses  Fa'er?     S:  Nej  bedste  Hr.  Bjørn, 
Han  er  jo  død!      B:   Aah,   det  havde  jeg  glemt 
S:  Det  Glucksborg  er!     B:   Ej,   Ej!      S:  Men  Wegener  siger  nej 
Til  Konge  vil  han  gjøre  den  gamle  Fatter  Stemann, 
Og  paa  sit  Parti  har  han  Tscherning  og  Lehmann. 
B:  Ih,   du  min  Gud!  jeg  bliver  ganske  bleg. 

3- 
5:  Alt  har  han  trykt.     B:  Ih,  nej  Fanden  heller! 
S:  Jo,  i  sit  berygtede  Manuskript, 
Og  mellem  os  —   B:  Hvad  saa?     S:  Man  fortæller 
At   han  Kongen   vil  gi'e   Forgift. 

B:  Nej,  det  var  noget  frækt!      S:  Men  han  har  faaet  Konfekt, 
Ja  Gudskelov,  at  En  ham  dog  rigtig  har  børstet. 
B:   Hvem   var  da  det?      S:   Det  var  gamle   Ørsted, 
Fanden  staar  i  den  gamle  Knægt  1 

4- 
S:   Har  De  ej  heller  set  vor  Adresse? 
&'•  J°»  Jeg  skrev  under,  saasnart  jeg  den  saa, 
S:  Salicath  skriver  med  megen  Finesse. 
Han  kan  sagtens  faa  Navne  paa. 

B:  Ja,  jeg  har  selv  set  ni  i  Boldts  Konditori* 
I   cHimmerigj   tre      B:  To  paa  «01jørgens  Knejpen.  * 
S:  Ja,  og  Professor  Overskou  vil  tegne  sig  hos  Eibe. 
B:  Weihe***  er  sikkert  med  paa  vort  Parti. 

5- 
S:  Bare  nu  Kongen  snart  kunde  faa  det, 
Saa  bliver  Rigsdagen  ganske  sprængt. 
B:  Ja,   og  af  Krigsministeren,   pas  paa  det, 
Hver  en  Bondeven  bliver  hængt. 
S:  Og  dennehersens   Ploug,   som   altid   er  saa  grov, 
B:  Ja  Weg'ner  og  han   og  de   Alle  skal   skydes;   — 
Ak  hver  Borgers   Hjerte  maa  frydes! 
Danmark   frelste  vi  Gudskelov! 


Efterat  man  saaledes  havde  slaaet  den  gemytlige  Tone  an, 
fremviste  jf.  Helms  paa  Theatret  sit  Beriderselskab  af  Guder 
og  Gudinder  med  versificerede  Forklaringer,  der  tog  Sigte  paa 
samtidige  Personligheder.  Da  den  første  Dans  var  tilende,  op- 
førtes « Fristelsen*  af  Hostrup,  en  Børnekomedie,  i  hvilken 
Rollerne  blev  udførte  af  Voxne,  nemlig  Mantzius ,  Zinck  og 
Christopher  Møller.  Umiddelbart  derefter  marscherede  Studenter- 
sangforeningen, hvis  Medlemmer  vare  i  Matrosdragt,  under  An- 
førsel af  Professor  Hartmann,  der  var  udklædt  som  Baadsmand, 
ind  i  Salen  syngende  «Vift  stolt  paa  Codans  Bølge ».  Fra 
Amfitheatret  udførte  de  firstemmige  Sange,  deriblandt  Richardts 
«Vi  er  et  lystigt  Folkefærd«  og  «Es  flog  ein  alter  Kafer, 
summ»  .  .  .,  der  endnu  ikke  var  bleven  fordansket  til  «En 
gammel  Skarnbasse ».  Derpaa  fulgte  anden  Dans,  og  efter  denne 
gaves  « Hjemmefra »  af  W engel,  spillet  af  ham  selv  og  M.  Rosing. 
Saa  kom  « Amors  Triumf  eller  Vandmøllen  i  Apenninerne», 
Balletdivertisement  i  een  Akt,  og  endelig  « Chateau  Lafitte  eller 
Hævnens, 16  tragisk  Drama  i  een  Akt,  som  udførtes  af  Guldberg, 


*  Paa  Boldts    Konditori    i    Kronprinsensgade    samledes    baade    Studenter    og 
Borgere. 

**  Øljørgen  boede  i  samme  Gade. 
***  En  færingsk  halvforstyrret  Literat. 

Mantzius  og  Zinck.  Karnevalets  første  Afdeling  sluttede  med 
en  af  Chr.  Richardt  forfattet  Vise,  som  Alle  sang  med;  dens 
første  Linie  lyder  «Ad  Paaske  lakker  det  nu  saa  smaat». 

Anden  Afdeling  af  Karnevalet  var  særlig  helliget  Dansen, 
og  man  forstaar  let,  at  de  unge  Herrer  og  Damer  nu  tog  Op- 
rejsning, fordi  de  havde  maattet  staa  stille  saa  længe.  Midt 
under  Dansen  marscherede  det  saa  meget  omstridte  Optog  ind 
i  den  store  Sal.  Et  Medlem  af  Komiteen  har  herom  med- 
delt:17 «De  ret  talrigt  tilstedeværende  Politimænd  kunde 
naturligvis  ikke  leve  af  Karnevals-Kommersen  alene;  ved  Hjælp 
af  sin  Tryllestav  fjernede  Prins  Karneval  dem  alle  paa  en  og 
samme  Tid  fra  Lokalerne,  og  Optoget  satte  sig  i  Bevægelse. 
Det  fremstillede  Greverne  af  Miimpelgard,  fra  hvilke  Grev 
Sponneck  nedstammede,  saaledes  at  Greverne  rykkede  frem  i 
en  lang  Linie,  den  forreste  meget  høj,  iført  Dyrehuder  (lange 
Plesner*),  de  følgende  repræsenterende  de  næste  Slægtled  i  af- 
tagende Højde  indtil  den  sidste,  der  var  meget  lille  (Køster**) 
og  som  havde  en  Maske  og  en  Dragt,  der  kunde  minde  om 
Grev  Sponneck. » 

Saaledes  forløb  dette  mærkeligste  af  alle  Studenterfor- 
eningens Karnevaler,  og  hvad  der  var  meget  behageligt,  det 
var,  at  Nettoindtægten  beløb  sig  til  2,200  Rbd.,  hvoraf  Bygge- 
fondet  fik   1 500  og  Foreningens  Kasse  700  Rbd. 

Uvillien  mod  Ministeriet  gav  sig  ogsaa  Luft  paa  en  over- 
ordenlig Generalforsamling,  der  blev  holdt  i  Slutningen  af  Marts. 
Efterat  Wengel 'var  bleven  valgt  til  Senior  istedetfor  E.  Holst,  der 
havde  trukket  sig  tilbage,  spurgte  Plesner,  om  Senioratet  som 
Repræsentant  for  Studenterne  havde  tænkt  paa  at  foranstalte  en 
Ærgrelse  for  Ministeriet,  hvortil  den  ledende  Senior  Chr.  Richardt 
svarede  Nej.  Plesner  mente  ikke  nogen  Ærgrelse  i  Almindelig- 
hed men  en  særlig  Ærgrelse;    Richardt    troede    imidlertid   ikke 


*    C.   U.  A.  Plemer,  død  som  Registrator  i  Gehejmearkivet. 
**  H.    Chr.  Køster,  død  som  Kapellan  ved  Vartou. 


C.  Høegh  Guldberg. 


Efter  et  Fotografi. 

paa,  at  Senioratet  besad  Kræfter  hertil.  Forhandlingerne  endte 
med,  at  Plesner  udtalte  sin  Beklagelse  herover  og  samtidig  sit 
Haab  om,  at  den  nyvalgte  Senior  vilde  være  i  Stand  til  at  op- 
fylde hans  Ønske. 

Den  29.  April  om  Aftenen,  efterat  V.  Rode  havde  givet 
et  «Bidrag  til  den  danske  Studenterforenings  Historie«,  optog 
Generalforsamlingen  Professor  H.  N.  Clausen  som  Æresmedlem. 
Ligesom  Studenterne  under  Orla  Lehmanns  Anførsel  i  Juni 
1 83 1  havde  hædret  ham,  da  Regjeringen  havde  forbigaaet  ham, 
uagtet  han  med  Rette  kunde  gjøre  Krav  paa  at  blive  Universitetets 
Rektor,  saaledes  hædrede  de  ham  nu  atter,  efterat  Ministeriet 
Ørsted  den  15.  April  havde  sejret  over  Kongens  Villie  og  for- 
maaet  ham  til  at  udnævne  Professor  Martensen  til  Biskop  over 
Sjællands  Stift.  Ministeriets  Sejr  over  Kongen  betegnedes  end 
yderligere  ved,  at  Hall  samme  Dag  afskedigedes  som  General- 
auditør og  Andræ  som  Lærer  ved  den  militære  Højskole. 

I  den  Skrivelse,  som  Guldberg  og  V.  Rode  paa  Senioratets 
Vegne  overbragte  ham,  hed  det  bl.  A. : 18  «Slægter  af  Studerende 
have  set  Dem  som  den  nidkjære  og  velvillige  Lærer,  der,  naar 
og  hvor  det  gjordes  behov,  stedse  var  rede  til  at  staa  den  Stu- 
derende bi,  og  vi  have  Alle  set  Dem  fra  Højskolen  som  fra 
Folkets  Raad  kraftig  i  Ord  og  Gjerning  virke  for  det,  som 
Studenten  saa  gjerne  vier  sit  Liv:  for  Fædrelandet  og  for 
Norden.  De  har  vist  os,  hvorledes  man  ikke  ved  personlig 
Fremtræden  alene  men  ogsaa  ved  den  stille  Syslen  i  Viden- 
skaben kan  arbejde  hen  til  det  Maal,  der  jævnsides  Friheden 
maa  være  enhver  Dansk  det  vigtigste  og  kjæreste:  det  danske 
Sprogs  fulde  Ret  og  Nationalitetens  Bevarelse,  og  det  ved  en 
Forening  af  det  før  Adskilte,  ved  en  skandinavisk  Samvirken, 
et  enigt  Norden. » 

At  denne  Æresbevisning  glædede  Clausen,  fremgaar  af 
hans  egne  Ord:19  «Det  var  en  smuk  Hilsen  fra  Studenternes 
Side  samtidig  med  Forbigaaelsen  fra  Regjeringens  Side  og  et 
venligt  Varsel  for  min  Fremtid,  der  nu  var  bunden  for  stedse 
til  Universitetet.  Og  hvor  overvættes  hæderlig  var  ikke  den 
II.  24 

Kjæde,  hvori  jeg  blev  fojet  ind  som  Led,  den  Fjerde*  i  Rækken 
efter  Rahbek,   Oehlenschlåger,   Thorvaldsen ! »   — 

Den  2J .  Maj  hædrede  Foreningen  det  nye  Æresmedlem 
ved  en  Skovtur  til  Klampenborg  og  derpaa  følgende  Gilde  paa 
Skydebanen.  Chr.  Richardt  holdt  Festtalen,  og  Ploug  havde 
skrevet  Sangen  «Dybt  har  du  øst  af  Kundskabs  Væld».  «Festen», 
skriver  Senioratet,  « sluttede  paa  den  herligste  Maade  ca.  Kl.  2, 
og  ledsagedes  en  Del  Studenter  paa  deres  natlige  Vandringer 
af  et  galant  Politi,  der  gav  komiske  Smaascener  til  de  Ved- 
kommendes gratis  Fornøjelse.« 

Ifølge  Udsagn  af  Medlemmer,  der  vare  med,  fulgte  Politiet 
lige  i  Hælene  paa  de  Hjemvendende,  og  det  var  den  almindelige 
Mening,  at  det  havde  faaet  Ordre  til  øjeblikkelig  at  anholde 
dem,  der  maatte  finde  paa  at  synge  politiske  Viser,  i  hvilke 
det  gik  ud  over  Ministeriet. 

I  den  store  Grundlovsfest,  som  Kjøbenhavns  Indbyggere 
den  5.  Juni  afholdt  paa  Eremitageplænen,  og  som  paa  Grund 
af  de  politiske  Forhold  fik  en  særlig  alvorlig  Karakter,  deltog 
Studenterforeningen  sammen  med  mange  andre  Foreninger  og 
Laug.  Politidirektøren  var  saa  venlig  den  I.  Juni  at  sende 
Senioratet  en  Bekjendtgjørelse,  i  hvilken  han  i  Henhold  til 
Grundlovens  §  93  forbød  Fanetog  paa  Kjøbenhavns  Grund, 
ligesom  han  desuden  efter  Anmodning  af  Birkedommeren  i 
Kjøbenhavns  Amts  nordre  Birk  meddelte,  at  heller  ikke  paa 
dettes  Grund  « lignende  Tog  eller  andre  festlige  Ytringer  maa 
finde  Sted  før  Klokken  4  Eftermiddag«. 

Ved  Rusgildet  samme  Aar  førte  H.  E.  Schack  som  ledende 
Senior  Forsædet.  Han  havde  fra  1.  Maj  afløst  Chr.  Richardt, 
medens  de  fire  andre  Seniorer  Guldberg,  V.  Rode,  Wengel  og 
Ricard  ønskede  og  modtog  Gjenvalg.  Til  dette  Rusgilde  blev, 
som  tidligere  meddelt,  sunget  en  ny  Kantate.  Herom  har 
Guldberg  bemærket  i  Senioratsprotokollen : 20  « Lørdag  den 
7.   Oktober  afholdtes  Rusgildet,    der   tidligere   havde  været  be- 


Clausen  overser,   at  H.  C.  'Ørsted  ogsaa   var  Æresmedlem. 

stemt  til  den  30.  September  men  maatte  opsættes,  da  man 
onskede  en  baade  i  Henseende  til  Text  og  Musik  fuldstændig 
ny  Kantate.  Hostrup  og  Richardt  havde  i  saa  Henseende 
gjort  de  bedste  Løfter  og  P.  Heise  ligeledes  i  sidste  Henseende, 
og  til  ikke  mindre  Forbavselse  end  Glæde  opfyldtes  Løfterne 
efter  otte  Dages  Henstand  til  almindelig  Tilfredshed.  Kantaten 
gjorde  stormende  Lykke.  Solopartierne  udførtes  af  de  kongelige 
Skuespillere  Schram,  og  Jul.  Steenberg  og  af  Undertegnede. » 

Altsaa  ere  baade  Text  og  Musik  skrevne  i  meget  kort  Tid. 
De  have  holdt  sig  friske  endnu  og  ville  forhaabenlig  lyde  for 
endnu  mange  Studenterslægter.  Første  Afdeling,  der  er  af 
Hostrup,   lyder  saaledes:21 

Kor: 

Mel.  :     Nå  år  nu  alla  forsamlade  hår. 
Hil  og  velkommen  som  Vaarsolens  Blus, 
Pallas',   vor  Mo'rs  allerspædeste  Pus, 
Fuldvoxen  fød  som  hun  selv  i  en  Studs, 

Smilende   Rus  1 
Lokkede  Yngling  med  Kinden  i  Glød  I 
Endt  er  dit  Plantelivs  Trældom  og  Nød, 
Endt  er  din  Drømmen  i  Muligheds  Skjød. 

Nu  er  du  fød! 
Nu  du  ved  Glædens  Kilder 
Hilses  med  søde  Triller  — 
Lalalala 

Af  et  Broderkor. 
Se  dig  om!   ej   mer,   mit  Nor, 
Moders   Liv  til   Fange  har  dig, 
Verden  som  et  dækket  Bord 
Siger:     Vær  saa  artig! 
Du,  som  af  Intet  er  bleven  til  Drot, 
Drik  dig  af  Frihedens  Nektar  en  Pot! 
Først  dog  et  Blik  paa  dit  Forlivs  Cachot, 
Saa  smager  den  dobbelt  saa  godt! 

Recitativ  m.  M. 

Rektor: 
Paa  Pladsen,  Dreng!     Hold  Mund! 
Det  er  Arbejdets  Stund. 
Du  maa  stride  og  stræbe, 
Slide  og  slæbe, 

24* 

Du  maa  ase  og  samle 

Lidt  af  Alt, 

Helt  og  Halvt, 

Det  Ny  og  det  Gamle, 

Det  Sure  og  Vamle, 

Visdom  og  Pjat, 

Alt  i  en  Vælling,  saa  har  du  en  Skat, 

Saa  er  dig  hele  Verden  opladt 

—   Se  ved  Fysikken  du  knytter  et  Baand 

Med  Filistrene, 
Og  gjennem  Tydsken  rækker  du  Haand 

Til  Ministrene.* 
Og  naar  du  har  Humaniora  læst, 
Saa  bli'r  du  human  som  jeg,  dit  Bæst  I 
Men  Kunsten  er  lang  og  Timerne  faa. 

Kjor  paa! 

(Læsningen  begynder  ) 

Disciplene  (læse): 
Arbe,  mirbe,  marhe,  murbe. 
Sarbe,  sirbe,  larbe  lurbe  o.  s.  v. 

Rektor  (under  Læsningen) : 

Pas  paa  i  din  Bog! 

Det  er  Gudernes  Sprog. 
Stop,  stop!  det  er  noget  for  frit! 
Godt,  godt!  det  er  ikke  saa  skidt! 
Bliv  ved!  bliv  ved!   se  i  din  Bog! 

Det  er  Gudernes  Sprog. 

En  Solstraale  : 
Kom,  kom,  du  Yngling  skjøn! 
Græsset  dufter,  og  Bøgen  er  grøn; 
Jomfruen  vandrer  i  Løvets  Skjul. 
Spræng  da  dit  Bur,  min  fangne  Fugl! 

Afsted!   kom  —  o  kom! 
Kom,  kom,  med  Lynets  II! 
Brødrene  drage  til  Kirsten  Pil; 


*  De  fire  ovenstaaende  Linier  blev  næste  Aar  forandrede  til: 

—   Se  ved   Fysikken 

Du  værger  dig  mod  det  Fantastiske, 
Og  Gymnastikken 

Danner  din  Aand  for  det  Plastiske. 

Riv  dig  fra  Ciceros  klamme  Favn, 
Selv  ikke  Kofod*  stiller  dit  Savn, 
Afsted!  kom  —  o  kom! 
(Der  læses  atter.) 
En  Discipel:  Det  er  for  haardt, 

O  jeg  maa  bort! 
Rektor:  Pas  paa,  pas  paa! 

Det  skal  sgu  gaa 
Sohtraalen :      Kom   —   o  kom  med   Lynets  II ! 
Disciplen:         Afsted,  af sted  ! 

Solst.:  Brødrene  drage  til  Kirsten  Pil. 
Disc:  Jeg  vil  med,  jeg  vil  med! 
Rek.:     Er  der  Noget  itu? 
Stille!   —  Tal  du! 
Solst.:  Kom  —   o  kom! 
Disc:  Nej  Intet  mig  mer  skal  hindre. 
Rek.:    Han  tager  fælt  paa  Vej. 
Disc:  Jeg  Fængselets  Mur  skal  splintre. 
Rek.:    Aa  nej! 

Han  er  fuld,  han  er  gal. 
Er  der  Mer?  saa  tal! 
Solst.:  Kom   —   o  kom! 
Disc:  O,  lad  mig  til  Skoven  drage! 
Rek.:    Jeg  gi'r  ej  Løbepas. 
Disc:  O,  hold  mig  ej  her  tilbage! 
Rek.:     Paa  Plads! 

Han  er  pinende  gal. 
Er  der  Mer?  saa  tal! 
Solst.:  Kom   —   o  kom! 
Disc:  Maa  blot  jeg  hilse  paa  Vaaren? 
Rek.:    Jeg  ser  slet  ingen  Grund. 
Disc:  Maa  jeg  da  gaa  ned  i  Gaarden? 
Rek.:    Hold  Mund! 

Han  er  gal,  han  er  fræk; 
Kjør  væk! 

(Læsningen  fortsættes.) 
Solst.:  Kom  —  o  kom,  du  Yngling  skjøn! 

Kom  —  o  kom!  Bøgen  er  grøn! 
Disc:  Hvis  Lænken  jeg  brød, 
Han  nye  smeder  mig! 
Det  bliver  min  Død  — 
Uh,  hvor  jeg  kjeder  mig! 


*  H.  A.  Kofod'%  historiske  Lærebøger  brugtes  dengang  i  de  lærde  Skoler. 

Rek.:    Det  er  usselt!  det  er  slet!   ingen  Grin! 

Om  igjen!     Ned  med  det  Gardin! 

(Gardinet  rulles  ned,  Solstraalen  gaar,  Disciplen 
slumrer  ind.) 
Rek.        (medens  der  læses)  : 

Godt,  godt!  overmaade  vel! 

Saadan  skal   det  gaa   fra   Gry  til  Kvæld. 

Klagesang. 

Mel. :     Den  Fisk,  den  Fisk,  den  grumme  store  Fisk 
O  Tid,  o  Tid,  o  grumme  store  Tid ! 

O  sure  Sved,  der  flød! 
O  Bid,  o  Bid,   o  grumme  ringe  Bid 

Af  Livsluft,   som   han   nød ! 
O  Væg,  o  Væg,  o  grumme  tykke  Væg, 

Som  holdt  ham  blandt  de  Smaa ! 
O  Skjæg,  o  Skjæg,  o  grumme  lille  Skjæg, 

Som  Ingen  agted  paa! 
O  vredt,  o  vredt,  o  grumme  Mure !   vredt 

Han   til  Jer  snegled   da ; 
Men   Skridt,   men  Skridt,   men  grumme  lange   Skridt 

Ham  førte  snelt  derfra. 

De    fire    Kardinaldyder    sjunge. 

Dog  ej  Taarer  mer  os  Kinden  vadske, 

Thi  brudt  er  nu  det  Fængsel,   vi  har  skjældt; 

Gjennem   Ild  —  af  Skoledrengens  Aske  — 

Svang  du  dig  frem,  vor  Helt! 

Og  du  hørte  Sfærers  Toner, 

Og  du  saa  Magnificus, 

Og  du  retted  din  Ryg,  og  du  sang  i  Sky:  Nu  er  jeg  Rus! 

Kor. 

Mel,  :     Vi  alle  dig  elske,  livsalige  Fred. 
Ja  syng  du  kun  lystig!  der  findes  vel  knap 

En  friere  Fugl  under  Himlen ; 
Og  løb   du  kun  kjækt   med  Alverden  omkap! 
Thi  du  er  dog  lettest  blandt  Vrimlen; 
Dit  Gods  ganske  nemt 
I  Lommen  er  gjemt, 
Og  Lærdommen  tynger  dig  næppe  slemt. 
Og  let  som  et  Halmstraa  er  Sceptret,  du  fik, 

Dog  æres  det  højt,  hvor  du  kommer. 
Se  Damerne,  bejlende  bly  til  dit  Blik! 

Se  Kunstneren,  ræd  for  sin  Dommer! 

Se  Skræd'ren,  som  blidt 
Dig  byder  Kredit! 
Og  sig  saa  kun  stoltelig:     Alt  er  mit. 

Kvartet.* 

Men  har  Athene  da  ladt  sin  Søn  med  Lykken  alene, 

Uden  det  salige  Vrøvl  i  et  Familieskjød? 
Ak,  hvor  faar  du  et  folkeligt  Hjem  med  Spejl  og  Gardiner? 

Lykkelige,  se  her!  her  det  dig  aabner  sin  Favn. 

Anden  Afdeling,  der  har  Chr.  Richardt  til  Forfatter,  blev 
sungen,  efterat  Talen  for  Russerne  var  holdt.  I  1854  bød 
H.  E.  Schack  dem  Velkommen. 


Kor. 

Mel.  :     Der  er  et  Land  o.  s.   v. 
Spring  ud  I  Druer  fra  den  fulde  Ranke! 
Brænd  af  dig  selv  du  Glædens  Fidibus  1 
Nu  da  vor  Talers  himmelhøje  Tanke 
Har  kredset  kjækt  om  det  at  være  Rus! 
Spring  ud,  spring  ud,  Alverdens  Ønskekviste! 
Saa  flette  vi  vor  Helt  en   vældig  Krans 
Men  ønske  ham  som  Første  og  som  Sidste 
Et  Skjær  af  vore  Fædres  Straaleglans ! 


Ballade. 


Her  sad  de  gamle  Fædre 

Ved  breden  Bord; 

Og  Punschen  var  ej  bedre  — 

Saavidt  jeg  tror. 

Hin  Sofa,  hvor  du  vrøvler 

Med  Velbehag  — 

Der  laa  de  gamle  Støvler 

Med  Jernbeslag. 

Her  sad  man  røgomgjordet, 
Mens  Kaffen  flød, 
Og  slog  ved  Tavlebordet 
Hinanden  død; 


Her  drak  den  Døde  værdig 
Endnu  en  Kop; 
Og  naar  han  saa  var  færdig, 
Saa  stod  han  op. 

Man  førte  dunkle  Runer 

Til  Protokols 

Og  gik  med  Festbasuner 

Hver  Nat  til  Solds. 

Saa  drak  de  gjæve  Helte 

I  broget  Ring, 

De  kunde  Bordet  vælte 

Som  Ingenting. 


Denne  Kvartet  fandtes  ikke  i  Kantaten  i  1854  men  kom  først  til  næste  Aar. 

Ej  Kraftens  Old  er  svunden,  Kom  Brødre,  vi  kan  drikke, 

Det  veed  vi  vist,  Saa  tidt  vi  vil  — 

Den  skjuler  sig  paa  Bunden  De  gamle  Fædre  nikke 

Af  Bollen  hist!  Saa  blidt  dertil. 


Melodrama. 

Men  før,  o  Rus,  du  kan  Pauluner  bygge 

I  dine  store  Fædres  Helteskygge, 

Tillad  Poeterne 

At  vise  dig  Lokaliteterne  I 

Maa  jeg  først  præsentere  dig  Lars:* 

En  Søn  af  den  gamle  Mars! 

Giv  ham  din   Hue, 

Og  gaa  med  ,rng  in"i  i  den  ganske  kjønne, 

Spanske  grønne 

Stue! 

Her  kan  du  høre  tidt  en  klassisk  Arie, 

Her  han  du  høre  tidt  en  klassisk  Brander, 

Her  kan  du  se  vort  rare  Skuffedarie,  ** 

Der  stander  Taffeluret  —  ja  det  stander! 

Tilhøjre  dufter  det  fra  Værtens  Gryde, 

Og  der  kan  fro,  om  ikke  frit,  du  nyde 

Saa  helt  et  Maaltid  og  saa  halv  en  Bajer, 

Som  Verden  ejer! 

Flyt  saa  dit  Fjed  ind  i  det  Rosenrøde, 

Hvor  alle  Farver  give  Møde: 

En  snakker  om  Kloakerne  og  Sluserne 

Og  gjør  imens  en  fransk  Visit  hos  Muserne; 

En  danner  sig  en  Løbegrav  blandt  Ankerne 

Og  stormer  Senioratet  løs  i  Flankerne, 

En  anden  stormer  Malakoff***  i  Tankerne ! 

Men  samme  Omkvæd  har  de  alle  Fem: 

Maa  jeg  faa   »Fædrelandet«   efter  Dem! 

Har  du  saa  dvælet  lidt  blandt  Læserne, 

Der  gjemme  Næserne 

Dybt  mellem  Pjecerne, 

Og  har  du   mærket  lidt   fortørnet 

Fra   Sofahjørnet 


*  Foreningens    senere    Portner;     passede    dengang    i    Vintermaanederne    paa 
Overtøjet. 

**  En  Chiffonniere  med  Skuffer  til  at  gjemme  Tobak  i. 
***  Malakoff-Taarnet  var  et  af  Forværkerne  til  Sebastopol. 

Et  Aandepust  fra  Drømmerigets  Sfære, 

Jeg  mener  Snorken,  Kjære!   — 

Saa  end  dit  Togt  i  Kabinettets  Dybder 

Nærved   Raadstuens*   Krypter! 

Glæd  dig  ved  Lampen  her,  den  brænder  enlig, 

Men  sjælden  renlig! 

Glæd  dig  ved  Kaartene,**  men  rør  dem  ej  — 

Thi  de  er  Støvets  Børn  som  du  og  jeg! 

Sang. 

Mel.:     Rolf  Skattekonge. 

Der  gaar  et  Sagn  Set.  N.  N.  Nat,  Men  vi  har  følt  i  denne  Nat, 

Før  Hanegal,  At  det  var  sandt; 

Der  findes  kan  en  gylden  Skat  Thi  klarlig  vi  den  gyldne  Skat 

I  denne  Sal;  I  Russen  fandt! 

Men  Senioratet  sukker  let:  Han  bringer  Ungdom,  Liv  og  Lyst 

Gid  det  var  saa  vel!  Til  dette  Bord, 

Hannover***  ser  til  sorten  Bræt  Han  bringer  og  Hannover  Trøst, 

Og  raaber  snel:  Om  ikke  stor  — 

Det  er  sgu  en  Røverhistorie.  Ja  han  er  Foreningens  Glorie! 

Slutnings-Kor. 

Mel.:     Studenter  vi  kaldes  o.  s.  v. 
Saa  kom,  lad  os  sejle  fra  Vrøvlets  Gammelstrand 
I   flyvende  Fart  til  Fantasiens  Lend 
Med  Sang,  med  Solskin  og  godt  Humor. 
Der  vil  vi  hen  —  vi  har  været  der  før! 
Der  spørger  Ingen  om  hvem  eller  hvorfra, 
Der  kan  jeg  valse  med  hende,  du  veed, 
Der  kan  jeg  klinke  med  Brødrene  nordfra, 
Der  kan  jeg  blæse  ad  Krig  eller  Fred! 
Ja  vi  er  Konger  i  Fantasiens  Land, 
Og  derfor  i   Kraft  af  vor  kongelige   Stand 
Udnævne  vi  her  ved  Bollens  Blus 
Russen  fra  nu  af  til    uvirkelig  Rus». 

Saaledes    saa    altsaa    Hostrups    og    Richardts     oprindelige 
Kantate    ud.      I    1855   tilføjede   den  Førstnævnte,    som  ovenfor 


*  Senioratsværelset. 
**  I  det  lille  Kabinet  stod   Kassen  med  Landkaart. 
***  Underbibliothekar    ved     Universitetsbibliotheket     /.     Hannover     var     indtil 
Flytningen  til  Gammelholm   i    1863   Foreningens   Kasserer. 

omtalt,  sin  Kvartet  og  Richardt  følgende  « Recitativ  og  Vexel- 
sang»,  som  indeholdt  en  Opfordring  til  Russerne  om  at  huske 
paa   at   give  Bidrag   til  Fondet   for   den   tilkommende  Bygning. 

Men   hvor  i  Alverden   er  Bygningen  henne ! 
Hold  inde,  hold  inde  med  Glædesrusen! 
Thi  alle  de  gode  gamle  Svende 
Forlange  Taarne  for  Tyve  Tusind ! 

Hvor  øjner  man   Slottets  høje  Pragt 
Og  den  sorte   Neger,  som  skulde  staa  Vagt? 
Hvor  er  de  mageløs  rene  Porte 
Og  Lofterne,  som  blev  aldrig  sorte? 
Hvor  er  den   Mark,   de  Marker  favre, 
Hvor  vi  skulde  høste  Studenterhavre? 
Hvor  er  de  prægtige  Guldgaloner, 
Som   skulde   paa  Jenses*   Permissioner • 
Hvor  knejser  Spiret  mod  Himlens  Blaanen? 
I  Maanen ! 

Men  trøster  Jer  Venner!  jeg  siger  forsand, 
At  Listen  den  ligger  hos  Christian!** 

Efterat  Kantaten  var  forbi,  oplæste  Ricard  Studenterfor- 
eningens Seniorats  Budskab  til  Medlemmerne,  en  Parodi  paa 
det  kongelige  Budskab,  hvormed  Rigsdagen  var  bleven  aabnet 
den  2.  Oktober.  V.  Rode  opfordrede  Russerne  til  at  storme 
«vort  Sebastopob  (Studenterforeningen),  H.  E.  Schack  talte  for 
de  slesvigske  Studenter,  der  vare  dimitterede  dette  Aar,  af 
hvilke  tre  vare  tilstede.  Endvidere  havde  bh  A.  Hostrup, 
Mantzius,  Ploug  og  Wengel  Ordet,  og  /.  Helms  sang  den  af 
ham  til  Rusgildet  forfattede  Vise  om  «Tolleristen»,  der  «kan 
rulle  en  Patron  og  kan  viske  en  Kanon  og  med  Sabelen  kjont 
exercere». 

« Gildet »,  saaledes  slutter  Guldbergs  Beretning,  « varede  fra 
8 — 12V2,    hvorefter  Ballet   tog  sin   Begyndelse  og  fortsattes  til 


*  Jens  Nielsen,  Foreningens  første  Tjener  i  mange  Aar  indtil    1871. 
**  En  anden  Tjener,    der   havde    Listen    over    Bidragydere    til  Bygningsfondet 
under  Forvaring. 

Kl.  2.  Stemningen  var  meget  animeret,  og  Gildet  har  af 
ligesaa  mange  og  ligesaa  agtede  Medborgere  som  ifjor  faaet 
det  Skudsmaal,  at  det  var  en  særdeles  underholdende  og  vel 
arrangeret  Fest.  For  Efterslægtens  og  Fuldstændighedens  Skyld 
bemærkes  det,  at  Værten  fik  7  Mark  pr.  Kuvert,  at  Festen 
begunstigedes  af  det  skjønneste  Vejr,  og  at  det  lille  Læseværelse 
ikke,  saaledes  som  ved  alle  tidligere  Rusgilder,  blev  brugt  til 
Lazareth,  da  der  efter  Slaget  aldeles  ingen  Faldne  fandtes  paa 
Valpladsen.« 

Fjorten  Dage  senere  havde  en  Komitee  af  Seniorer  og 
ældre  Medlemmer  indbudt  akademiske  Borgere  til  en  Fest  i 
Anledning  af  Carl  Plougs  2  5aarige  Studenterjubilæum.  Hostrup 
priste  i  en  Sang  Jubilaren  som  «vor  Høvding  og  vor  Sanger », 
og  i  sin  Tale  hyldede  han  ham  som  den,  der  egenlig  var 
Skaber  af  den  nuværende  Studenterstand. 

Da  Lyren  lagdes  i  din  Haand 

Hist  under  Lindekroner, 

Da  kvad  du  om  vort  Broderbaand 

I  ny  og  stærke  Toner; 

Du  hilsed  i  dens  Morgenskjær 

Den  Dag,  der  skulde  vorde, 

Og  skabte  ved  din  Sang  en   Hær 

Af  den  latinske  Horde. 

De  lærde  Svende  strommed  til 

Fra  Byens  fjerne  Kroge, 

Og  stærkt  begyndte  ved  dit  Spil 

Det  unge  Blod  at  koge, 

Hver  Haabets  Gren  sprang  ud  igjen, 

Selv   den,  der  fast  var  vissen, 

Og  kjækt  de  drog  til  Storværk  hen, 

Men  altid  du  i  Spidsen. 

Ja  det  var  Storværk,  da  du  sang 
Os  ud  paa  Østresaltet, 
Og  let  vi  over  Kløften  sprang, 
Som  Sekler  havde  spaltet; 
Da  du  gik  frem  paa  Fyrisval 
Og  slog  med  Ord  og  Sange, 
Saa  det  gav  Lyd  fra  Dal  til  Dal, 
Og  Czaren  selv  blev  bange. 

Ved  Festen  udbragte  bl.  A.  Professor  H.  N.  Clausen  en 
Skaal  for  Poul  Rytter  og  Carl  Ploug  og  for  den  Hjælp,  de 
ydede  hinanden.  Advokat  C.  Liebe  talte  for  Ploug  og  Hostrup 
i  Forening,  V.  Rode  for  « Fædrelandet*  som  Frihedens  og  Na- 
tionalitetens Forkæmper,  G.  Rode  for  Skandinavismens  Virkelig- 
gjorelse  o.  s.  v.  Under  Festen  morede  Guldberg,  Manizius, 
V.  Rode  og  Wengel  Forsamlingen  med  at  udføre  Præstescenen 
af  «Den  forvandlede  Regensianer »  og  Soldemesterscenen  af 
«•  Kontubernalerne » . 

I  Richardts  Studentervise,  der  blev  sungen  ved  Gildet, 
karakteriserede  Digteren  Plougs  Betydning  i  følgende  faa  men 
slaaende  Linier: 

Vi  Studenter  har  en  Ven, 

Som  os  aldrig  nogentid   sviger, 

Som  staar  Vagt  med  Mund  og  Pen 

Om  Ideernes  Riger; 

Han  stod  ved  Ror,  naar  vi  styred  mod  Norden, 

Han  var  vor  Thor,  naar  vi  trængte  til  Torden, 

Han  blæste  Luren,  naar  Vægteren  sov  — 

Kjender  I  saa  Carl  Ploug? 

De  fire  sidste  Strofer  staa  med  Rette  under  den  Buste  af 
Ploug,  der  i  Oktober  1896  afsløredes  i  Studenterforeningens  Have. 

Samme  Dag  Festen  fandt  Sted,  var  Folkethinget  blevet 
oplost,  fordi  det  havde  vedtaget  Halls  Adresse  til  Kongen  om, 
at  den  fremtidige  Fællesforfatning  maatte  faa  en  virkelig  konstitu- 
tionel og  repræsentativ  Karakter.  Opløsningsdekretet,  som 
Ørsted  oplæste,  indeholdt  Udtryk,  der  vare  meget  fornærmelige 
mod  Folkethingsmændene,  idet  Ministeriet  tiltalte  dem,  som 
om  de  vare  en  Flok  Skoledrenge.  En  ny  politisk  Kamp  paa 
Kniven  var  saaledes  forestaaende.  Bevidstheden  herom  prægede 
1  høj  Grad  Stemningen  ved  Gildet,  idet  Ploug  jo  ikke  alene 
var  Studenterfurer  men  ogsaa  stod  paa  en  fremskudt  Plads  i 
det  politiske  Liv  baade  som  Redaktør  og  Rigsdagsmand. 

Til  Studenterforeningens  Pølsegilde  i  Begyndelsen  af  De- 
cember havde  Wengel  skrevet  følgende  politiske  Pølsevise : a2 

Mel.:     Hocus, 
Vi   Studenter  hvad  er  vi? 
Vi  er  Pølser  —  slet  ikke  Andet. 
Professorer  stoppe  i, 
Fylde  os  forbandet. 
Spørg  kun  Levin  og  I  sikkert  erfarer, 
Pølsemad  er  Professorernes  Varer, 
Manuduktørerne  stoppe  det  ind. 
Attestats  er  Pølsepind. 

Bladene,  hvad  er  vel  de? 
De  er  Pølser,  slet  ikke  Mere. 
«  Fly veposten  j  ,    « Berlingske* 
Pølsesnak  levere. 

Alle    Slags    gaar    gjennem    Flyvepost- 
tarmen. 
Ister  og  Fedt  gjemmer  Fatter*  i  Barmen; 
Og   <Kjøbenhavnsposten»s  kogende 

Vand 
Smager  fælt  af  Timian. 


pocus   O.   S.   V. 

Ja  selv  vort  Ministeri 

Ved  en  Pølse  ligne  jeg  vilde, 

Og  Rosinen  indeni 

Sponneck  er,   den   lille. 

De  Andre  er  Pølsens  forskjellige  Dele. 

Ørsted  er  Tarmen,  som  holder  det  Hele, 

Hansen    er    Baandet,    som    binder   det 

fast. 
Bare  do°\?at  Baandet  brast! 


Pølser  staa  her  paa  vort  Fad, 
Hvormed  vi  os  delikatere; 
Men  Ministerpølsen  gad 
Her  jeg  nok  servere. 
Ja  kunde  første  Vers   æde    det  Tredie, 
Det  vilde  blive  en  prægtig  Komedie. 
Selv  om  vi  blot  kunde  bide  et  Hul, 
Jeg  af  Glæde  drak  mig  fuld. 


Saa  vidt  var  Wengel  kommen,  da  Kongen  den  3.  December 
afskedigede  Ministeriet.  Visen  maatte  derfor  have  en  anden 
Slutning. 

Mel.  :     Haabet  er  lysegrønt. 
Saa  vidt  jeg  kom  dengang;  Hvem  mon   man  nu  os  gi'er? 

Baandet  istykker  sprang.  Værre  det  ikke  bli'er. 

Alle  paa  Enden  ned  Og  det  med  Ferdinand,** 

Fra  Taburetten  gled.  Det  var  jo  inte  sandt. 


Kongen  fik  Appetit, 
Pølsen  vi  blev  kvit, 
Hans  Majestæt  tog  fat, 
Spiste  den  hele  Klat. 


Haabet  er  lysegrønt, 
Og  om  det  end  er  tyndt, 
Vi  Hurra  raabende 
Drikke  nu  haabende. 


Den  18.  December,  den  Dag  da  det  nyvalgte  Folkething 
traadte  sammen,  bragte  Kjøbenhavns  Indbyggere  Frederik  VII  et 
Fakkeltog  som  Tak,  fordi  han  havde  brudt  med  det  gamle  Systems 
Mænd.      I   denne    Demonstration    deltosf   Studenterforeningen.-3 


*  Nathanson,   «Berlingske  Tidende»s  Redaktør. 
**  Rygter  om  Prins  Ferdinands  Misfornøjelse  med,  at  Kongen  havde  foretaget 
et  Systemskifte,  og  om  Skridt,  han  i  den  Anledning  agtede  at  foretage. 

Den  indre  politiske  Kamp,  der  næsten  havde  varet  to  Aar, 
var  nu  forbi,  og  Studenternes  Interesser  samlede  sig  fra  nu  af 
dels  om  de  skandinaviske  Tilnærmelser,  der  snart  skulde  blive 
mere  inderlige  end  nogensinde  for,  dels  om  Forholdet  til 
Hertugdommerne,  hvor  det  slesvigholstenske  Parti  igjen  begyndte 
at  rore  sig  og  angle  efter  Hjælp  fra  Tydskland,  og  endelig 
om  de  nationale  Roreiser  rundt  om  i  Europa,  der  med  Napoleon 
den  Tredies  Understøttelse  dengang  syntes  at  skulle  forrykke 
de  europæiske  Staters  Grænser. 

Men  før  vi  give  en  Fremstilling  af,  hvorledes  Studenter- 
foreningen paa  forskjellig  Maade  berørtes  heraf,  vil  det  være 
paa  sin  Plads  at  skildre  de  Personligheder,  der  ledede  For- 
eningen i  en  lang  Aarrække,  og  som  i  mange  Henseende  øvede 
en  betydelig  Indflydelse  paa  den  akademiske  Verden. 


XII. 

1  Halvtredserne  færdedes  Ploug  naturligvis  ikke  daglig  i 
Studenterforeningen  saaledes  som  i  Fyrrernes  Begyndelse  i 
Akademicum.  Hans  politiske  Stilling  lagde  i  for  høj  Grad 
Beslag  paa  hans  Tid  og  Kræfter  til,  at  han  kunde  omgaas  - 
de  enkelte  Medlemmer,  blande  sig  mellem  dem  og  tage  Del 
i  det  daglige  Liv.  Men  hans  Aand  svævede  over  Vandene. 
Den  Slægt,  der  nu  fylkede  sig  i  Foreningen,  og  de  Seniorer, 
der  som  dens  Tillidsmænd  styrede  og  ledede,  vare  alle  op- 
dragne i  de  Traditioner,  han  havde  grundlagt.  De  fleste  af 
hans  Samtidige  vare  spredte  over  hele  Landet,  ja  han  var 
maaske  den  Eneste  af  Betydning,  der  endnu  var  tilbage,  og  selv 
de,  der  vare  blevne  Studenter  i  Trediverne,  havde  nu  naaet 
den  Alder,  da  Embedsvirksomhed  og  «Viv  og  Hjem  og  Poder 
smaa»  kaldte  paa  dem. 

Adskillige  Akademikere  fra  Fyrrernes  Begyndelse  og  flere 
fra  deres  Slutning  dannede  imidlertid  en  fast  Stab,  der  samlede 
sig  om  Ploug  som  Føreren  og  Lederen,  og  ikke  faa  Studenter 
fra  Halvtredsernes  Begyndelse  indlemmedes  efterhaanden  i  deres 
Kreds.  Han  var  Generalen,  og  han  havde,  som  Hostrup  jo 
havde  sagt  ved  hans  Studenterjubilæum,  skabt  hele  den  Hær, 
han  stod  i  Spidsen  for.  Hver  Gang  der  derfor  skulde  sættes 
Noget  i  Scene,  kaldte  Seniorerne  paa  ham.  Han  ledede  vanskelige 
Generalforsamlinger,    fordi   man  med  Rette  antog,    at  stridbare 

og  rethaveriske  Medlemmer  lettere  bøjede  sig  for  hans  Myndig- 
hed, han  skrev  de  alvorlige  Sange,  der  skulde  tolke  Studenternes 
Følelser  ved  højtidelige  Lejligheder,  han  gav  Møde  som  Ord- 
fører ved  den  nordiske  Fest,  og  naar  Foreningen  skulde  træde 
op  udadtil  og  f.  Ex.  hilse  paa  Nordens  Konger  og  Prinser,  han 
forfattede,  som  vi  have  set,  endnu  i  Halvtredsernes  Begyndelse 
en  Studenterkomedie,  og  han  skrev  en  til  omtrent  ti  Aar  senere, 
han  indfandt  sig  regelmæssigt  i  Foreningen,  hver  Gang  der 
skulde  holdes  Julegilder,  og  skrev  sine  djærve  og  morsomme 
Deviser,  ja  han  var  endog  Medlem  af  Karnevalskomiteerne. 

De  Unge,  der  i  deres  Skoletid  havde  læst  hans  Sange  og 
hørt  fortælle  om  hans  Studenterliv,  kunde  maaske  nok  føle  sig 
skuffede,  naar  de  engang  imellem  saa  ham  i  Foreningen.  Hvis 
de  navnlig  havde  indbildt  sig,  at  han  ligesom  Rahbek  vilde  tage 
Plads  midt  imellem  dem  og  drikke  Dus  med  dem,  opdagede  de 
•snart,  at  han  var  af  en  ganske  anden  Støbning.  De  vilde 
maaske  ovenikjobet  finde,  at  han  yar  noget  tilbageholdende  og 
mut,  og  at  der  var  Noget  ved  hans  Person,  der  holdt  Folk  i 
passende  Afstand  og  ligesom  sagde:  Kom  mig  ikke  for  nær, 
og  naar  de  saa  erindrede  de  slagfærdige  Artikler  i  « Fædre- 
landet«, der  ikke  altid  tog  blidt  paa  Modstanderne,  saa  kan 
det  nok  være,  at  de  holdt  sig  i  passende  og  ærbødig  Afstand. 
Men  de,  der  paa  en  eller  anden  Maade  kom  i  nærmere  Berøring 
med  ham,  opdagede  snart,  at  der  bag  det  noget  barske  Væsen 
skjulte  sig  en  indtagende  Elskværdighed,  ligesom  den  snævrere 
Kreds,  der  omgikkes  ham,  forlængst  havde  maattet  sande,  at 
der  ikke  gaves  nogen  trofastere  Mand  end  Ploug.  Den  smittende 
høje  Latter,  hvormed  han  ledsagede  ethvert  virkelig  godt  Ind- 
fald eller  enhver  god  Fortælling,  havde  en  særegen  hyggelig 
Virkning. 

Arthur  Abrahams,  der  som  ung  Student  paa  Grund  af  sin 
Vid  og  sit  gode  Humør  hurtigt  blev  optagen  i  de  Ældres  Kreds, 
har  meddelt  følgende  Interiør1  fra  Forberedelserne  til  et  Julegilde. 

«Det  var  om  Formiddagen  samme  Dag,  som  Juletræet 
skulde   være  om  Aftenen.     Vi   vare   samlede  i  Salen   ovenpaa. 

Saa    sagde  En:      « Kommer   Ploug   ikke?»      «Jo,    han   har   lovet 
at  komme!*   blev  der  svaret,  og  lidt  efter  kom  han  saa. 

«I  den  ene  Ende  af  Salen  stod  der  et  Bord,  hvorpaa  Ge- 
vinsterne til  Juletræet  laa,  i  den  anden  stod  et  Frokostbord. 
Mellem  disse  Borde  begyndte  nu  Ploug  at  vandre  op  og  ned 
med  rynkede  Bryn  paa  det  alvorlige  Ansigt  og  sænket  Hoved. 
Han  saa  helt  fortrædelig  ud,  og  jeg  sagde  til  mig  selv:  «Nu 
gaar  han  der  og  spekulerer  paa  en  rigtig  bidsk  Artikel  til 
« Fædrelandet »  i  Morgen  i  Stedet  for  at  tænke  paa  en  Devise !» 
Men  saa  standsede  han  pludselig,  skrævede  lidt  ud  med  Benene 
og  kastede  Hovedet  tilbage.  Og  saa  havde  Udtrykket  i  hans 
Ansigt  fuldstændig  forandret  sig,  hans  Øjne  funklede,  og  et 
Smil  spillede  om  hans  Mund.  Han  tog  en  lille  Gjenstand  i 
Haanden  og  sagde  saa  en  af  disse  korte  Deviser,  hvori  han 
var  uovertræffelig.  Disse  Deviser  vare  nu  just  ikke  altid  for 
høviske  Øren  at  høre;  han  kunde,  mildest  talt,  undertiden  være 
meget  saftig.  Saa  brast  vi  Alle  i  Latter,  og  han  lo  selv  med. 
Naar  vi  saa  havde  leet  ud,  kunde  Guldberg  sige  paa  den  ham 
egne  Maade: 

<Ja  men  den  kan  man  ikke  læse  op!» 

«Snak,»  sagde  saa  Mantzius,  «de  er  da  ikke  Theologer 
Allesammen ! » 

«Aa!  Theologerne, »  sagde  saa  en  Anden,  «de  kan  taale 
det,   der  er  meget  værre ! » 

«Det  kommer  blot  an  paa,  hvorledes  det  bliver  læst  op,» 
sagde  Mantzius. 

«Ja,  vil  du  læse  dem  op?»   sagde  saa  Guldberg. 

Ja,  det  skal  jeg  nok!» 

«Og  saa  havde  Guldberg  opnaaet,  hvad  han  vilde.  Mantzius 
havde  paataget  sig  at  læse  Deviserne  op  om  Aftenen. » 

Ved  Plougs  5oaarige  Studenterjubilæum  i  1879  tegnede 
jf.  Helms  følgende  træffende  Portrætstudie2  af  ham: 


li.  25 


386 

Carl  Ploug  er  høj  og  til  Maade  drøj, 

Og  godt  ser  han  ud  i  det  pæne  Tøj ; 

Hans  Ryg  er  lige  op  og  ned, 

Hans  Pande  bred. 

Hans  Tale  er  kort  med  Kjærner  af  Guld, 

Hans  sorte  Kjole  stjernefuld, 

Hans   Øjne  hvasse,   hans  Haar  lidt  graa 

Og  lovlig  faa. 

Paa  Ho'det  har  han  en  kostelig  Skat. 
Det  er  en  Doktor-  og  Ønskehat; 
Der  har  han  de  rustne  Minder  gjemt, 
Han  ej  har  glemt. 

Hans  Kappe  klæ'r  ham  helt  excellent, 
Og  det  er  Løgn,  at  den  er  vendt. 
Han   var  og  er,   som  vel  bekjendt, 
En  brav  Student. 

Hans  Gang  er  fast;   har  han  først  begyndt, 
Saa  gaar  han   frem  gjennem  Tykt  og  Tyndt. 
Hans  Rost  har  en  Klang  i  denne  Sal 
Som  en   Nattergal. 

Han  slaar  endnu  med  den  gamle  Kraft, 
Og  Næven  sidder  løs  paa  sit  Skaft. 
Se,   nu  har  jeg  malt  paa  dette  Bræt 
Jer  hans  Portræt. 

Hostrup  stod  paa  den  Tid,  hvorom  der  her  er  Tale, 
allerede  paa  Springet,  idet  han  i  Slutningen  af  1855  blev  ud- 
nævnt til  Præst  for  Silkeborg  og  Linaa.  Den  21.  Januar  1856 
holdt  Studenterforeningen  et  Afskedsgilde  for  ham,  ved  hvilket 
der  blev  opfort  en  dramatisk  Scene,  en  Slags  Fortsættelse  af 
«Gjenboerne».  Hovedpersonerne  i  dette  Stykke  optraadte,  og 
de  blev  tildels  spillede  af  de  Samme,  der  havde  fremstillet  dem 
for  over  en  halv  Snes  Aar  siden.  Ploug,  som  havde  forfattet 
denne  Scene,  havde  tillige  skrevet  en  Kantate,  ligesom  For- 
eningens bedste  Digtere  havde  givet  Møde  med  Sange. 

Meget  beskedent  har  Hostrup  i  sine  Erindringer  nedlagt 
Indsigelse  mod,  at  man  betragtede  ham  som  Fører;  han  for- 
langte kun  at  være  Menig  eller,  som  han  sagde,  «en  af  Jenserne*, 
som  engang  imellem  blev  brugt  til  Musikken.     Han  holdt  ikke 

af  at  træde  ofifenligt  frem  men  var  gladest,  naar  han  kunde 
drukne  i  Mængden  og  uforstyrret  hengive  sig  til  sine  Indtryk. 
Deraf  kom  det,  at  han  aldrig  holdt  Taler  ved  Soldene  eller 
ved  de  større  Fester,  og  naar  han  selv  forsikrer,  at  han,  da 
han  blev  Præst,  endnu  var  ganske  uøvet  i  at  tale  i  en  For- 
samling, saa  er  det  ikke  Udtryk  for  Beskedenhed  men  den 
fulde  Sandhed.  Man  vil  aldrig  i  Studenterforeningens  Protokoller 
finde  Hostrup  opført  som  den,  der  er  udset  til  at  holde  en 
Tale  ved  Fester,  eller  som  den,  der  har  holdt  en. 

Desto  flere  Sange  og  Viser  skrev  han  jo,  men  han  skrev 
dem  alene  paa  Opfordring  og  ofte  under  haardt  Pres,  som  da 
man  paa  Hjemturen  fra  Studentermødet  i  Upsala  i  1843  lukkede 
ham  inde  i  Kapitainens  Kahyt,  hvorfra  han  ikke  slap  ud,  før 
han  medbragte  Visen:  « Livet  paa  Vandet ».  Han  mødte  saaledes 
ikke  med  en  Vise  i  Lommen  i  Foreningen  Lørdag  Aften  for 
at  foredrage  den  for  Forsamlingen,  saaledes  som  Andre  gjorde 
det.  Det  laa  hans  noget  tilbageholdne  Natur  meget  fjernt, 
men  han  lyttede  til  og  morede  sig,  naar  der  fremkom  Noget, 
der  var  værd  at  le  af.  Hans  store  klare  Øjne,  der  fuldstændig 
beherskede  det  dengang  meget  ungdommelige  Ansigt,  kunde 
saa  straale  af  Glæde  og  Tilfredshed. 

Lige  saa  lidt  som  Ploug  blandede  han  sig  til  dagligdags 
mellem  Medlemmerne  men  havde  sin  egen  lille  Kreds,  der 
nærmest  faldt  sammen  med  Liebenbergs,  hvis  allerældste  «Kylling» 
han  havde  været.  P.  Heise,  Chr.  Richardt  og  G.  Rode  hørte 
bl.  A.  i  Halvtredsernes  Begyndelse  til  denne,  som  det  ikke  var 
saa  ganske  let  at  faa  Adgang  til.  Men  om  de  menige  Med- 
lemmer end  af  og  til  fandt,  at  det  var  kjedéligt  at  maatte  staa 
udenfor,  saa  havde  de  ingen  Grund  til  at  blive  fortørnede  paa 
Hostrup,  der  af  sit  rige  Hjerte  havde  givet  dem  Komedier  og 
Sange  af  en  saadan  Friskhed  og  Naturlighed,  at  hele  Folket 
skyndte  sig  at  tilegne  sig  dem.  Ved  Soldene  sang  de  hans 
Sange ,  som  de  allerede  kjendte ,  før  de  blev  Studenter ,  og 
skjønt  han  paa  den  Tid,  der  her  er  Tale  om,  kun  var  midt 
i    Trediverne,     havde     hans     digteriske    Virksomhed     forlængst 

skaftet  ham  et  saadant  Ry,  at  Studenterne  saa  op  til  ham  som 
til  en  Veteran,   der  stod  højt  hævet  over  Kritikken. 

To  Medlemmer,  der  betragtede  Studenterforeningen  som 
deres  eget  Barn,  hvem  de  viede  deres  bedste  Kraft,  vare 
Christian  Molt  Wengel  og  Carl  Ferdinand  Høegh- Guldberg, 
i  Almindelighed  kun  kaldet  Guldberg.  De  vare  Begge  fødte  i 
1 82 1  og  blev  Studenter  i  1840,  den  Første  fra  Roskilde  og  den 
Sidste  fra  Aarhus  Skole.  De  blev  Begge  juridiske  Kandidater 
i  Maj  1848,  hvorpaa  Wengel  blev  ansat  i  Justitsministeriets 
daværende  Revisionskontor  og  Guldberg  i  Kjøbstædernes  Brand- 
forsikring, der  dengang  ogsaa  var  et  Kontor  under  Justits- 
ministeriet. De  blev  Venner  i  Studenterforeningen,  og  de  boede 
i  fiere  Aar  sammen  i  Gothersgade  NY.  332  (nuværende  Nr.  45), 
hvor  de  ofte  samlede  Vennerne  fra  Studenterforeningen  hos  sig. 
En  af  disse  V.  Rode  besang  i  1856  i  en  Vise,  « Gothersgadens 
Pris»,  det  huslige  Samliv: 


Gothernes  Gade  har  i  Gjern 
c  Manden  og  Konen«,   Mænd  dog  Begge, 
Gjæstfriheds  Præster,  i  deres  Hjem 
Er  det  gode   Humør  Kjæledægge. 

Dejlige  Nætter 
Her  rulle   hen   iblandt  Kvartetter. 


En  anden  Samtidig  skriver  om  dem::1  «De  boede  sammen, 
de  levede  sammen  og  vare  næsten  altid  sammen.  Hvor  for- 
skjellige  de  end  vare  saavel  i  Ydre  som  i  Indre,  dannede  de 
maaske  netop  ved  at  supplere  hinanden  en  Enhed,  som  om 
det  havde  været  et  Ægtepar  ...  I  deres  fælles  Husholdning 
var  det  Wengel,  der  var  Manden,  Guldberg,  der  var  Konen; 
men  jeg  tør  ikke  paastaa,  at  Manden  ikke  var  en  lille  Smule 
under  Toftelen. » 

Wengel  havde  oprindelig  gjort  sig  bekjendt  ved  at  udføre 
komiske  Roller  i  Studenterkomedier,  derpaa  skrev  han  Viser 
som  f.  Ex.  « Toldbodrotten »,  og  tilsidst  optraadte  han  selv  som 
Forfatter    af   dramatiske    Arbejder,    af   hvilke    nogle    først    blev 

opførte  i  Foreningen  saaledes  som  « Kjærlighed  paa  Taget »  og 
«Plader».  Efterhaanden  fik  han  dels  ved  sin  Forfattervirksom- 
hed, dels  ved  sine  mange  Smaatalenter  som  f.  Ex.  det  at  kunne 
holde  en  morsom  Auktion,  at  efterligne  Folk,  der  havde  ko- 
miske Sider,  at  forberede  Fester  og  Gilder  o.  s.  v.  et  saa  fast 
Tag  i  Medlemmerne,  at  disse  nødig  savnede  ham  ved  større 
eller  mindre  Sammenkomster. 

Den,  der  første  Gang  var  sammen  med  ham,  blev  for- 
bavset over,  hvor  styg  han  egenlig  var,  og  saa  man  nøjere 
til,  stod  ingen  af  Ansigtets  Dele  i  det  rette  Forhold  til  hver- 
andre. Men  naar  han  saa  blot  begyndte  at  tale,  fik  man  strax 
det  Indtryk,  at  han  var  en  ualmindelig  elskværdig  Personlighed, 
og  man  blev  snart  saa  indtagen  i  ham,  at  man  rent  glemte, 
hvorledes  han  saa  ud.  At  holde  Taler  gav  han  sig  ikke  af 
med,  men  naar  han  f.  Ex.  om  Efteraaret  holdt  Auktion  over 
Skuffedariet,  var  han  uimodstaaelig  morsom,  idet  vittige  Be- 
mærkninger uafladelig  satte  Tilhørernes  Lattermuskler  i  Bevæ- 
gelse, og  hans  lidet  harmoniske  Ansigt  bidrog  til  at  forstærke 
det  komiske  Indtryk.4 

At  Wengel  var  paa  det  Rene  med,  at  han  ikke  var  nogen 
Adonis  at  se  til,  og  at  han  ikke  tog  i  Betænkning  at  spøge 
herover,  viser  følgende  Træk.  I  1857  havde  Foreningen  faaet 
en  ualmindelig  stor  Lergris,  i  hvilken  Medlemmerne  baade 
ved  Soldene  og  til  daglig  nedlagde  deres  Skjærv  til  Bygge- 
fondet.  Den  Gris  var  hans  Stolthed,  dels  fordi  han  havde  faaet 
den  lavet  hos  en  Pottemager  i  Ringsted,  og  dels  fordi  den, 
som  han  sagde,  lignede  ham  selv.  «Kan  I  ikke  se  det?»,  sagde 
han  med  sin  klukkende  Latter  til  Omkringstaaende.5 

En  heftig  tyfoid  Feber  bortrev  ham  kun  38  Aar  gi.  den 
24.  September  1859.  Hans  Venner  fra  Foreningen  og  flere 
af  dens  Seniorer  samledes  ved  hans  Kiste  i  Ringsted. 

Carl  Høegh-Guldbei'g  var  en  Sønnesøn  af  den  berømte 
Statsminister.  Hvis  man  i  Henhold  til  de  moderne  Afstam- 
ningstheorier  vilde  give  sig  til  at  undersøge,  hvilke  Egen- 
skaber han  havde  arvet  efter  sin  Bedstefader,   vilde  man  sikkert 

lede  forgjæves,  medmindre  man  vilde  lade  sig  nøje  med,  at 
,han  ligesom  denne  var  en  fin  Mand  i  Optræden  og  Tænke- 
maade.  Det  er  i  ethvert  Tilfælde  ubekjendt,  at  Ove  Høegh- 
Guldberg  kunde  synge  anden  Tenor,  spille  ypperligt  Komedie 
som  Dame,  udføre  komiske  Viser  med  uforligneligt  Skjælmeri, 
planlægge  Karnevaler  og  staa  i  Spidsen  baade  for  Udsmykkeise 
af  Lokalerne  og  for  den  Morskab,  der  bødes  Gjæsterne  ved 
disse  Fester  o.  s.  v.  Alt  dette  kunde  imidlertid  Carl  Guld- 
berg til  Punkt  og  Prikke,  og  han  kunde  samtidig  ofre  Studen- 
terforeningen sin  Tid  og  sit  Arbejde  og  næsten  lige  til  sin 
Død  synge  sit  Parti  som  Medlem  af  den  berømte  gamle  Kvartet. 

Allerede  i  1846  glimrede  han  som  Fru  Varbjerg  i  c  En 
Spurv  i  Tranedans»  og  høstede  derpaa  i  mange  Aar  Laurbær 
som  Skuespillerinde  i  Hostrups,  Plougs  og  Richardts  Stykker. 
Da  han  havde  spillet  Præstekonen  Madam  Jensen  i  «Declara- 
tionen»,  sagde  Fru  Sødring :(;  «Jeg  vilde  ønske,  at  jeg  kunde 
spille  den  Rolle  som  Guldberg »,  og  det  var  ikke  en  Kompli- 
ment men  ramme  Alvor.  Hans  fine,  smækre  Skikkelse,  hans 
Evne  til  at  sige  en  Replik  saaledes,  som  den  netop  burde  falde, 
hans  skjælmske  Sang,  hans  naturlige  Spillemaade,  der  var  fri 
for  enhver  Affektation,  samt  hans  gjennemdannede  Personlighed 
frembragte  en  overordenlig  Virkning. 

Hvis  nu  Nogen  skulde  tro,  at  den  Mand,  der  saa  ypper- 
ligt kunde  fremstille  Kvinder,  ogsaa  var  kvindagtig  i  sit  Væsen 
og  sin  hele  Maade  at  være  paa,  vilde  han  tage  betydeligt  Fejl. 
Guldberg  var  tvertimod  en  bestemt  Karakter  og  var  i  Besiddelse 
af  en  meget  stærk  Villieskraft,  ligesom  han  forfulgte  sine  Maal 
med  urokkelig  Energi. 

Et  stort  Arbejde  satte  han  saaledes  ind  paa  at  samle 
Penge  til  Studenterforeningsbygningen,  og  det  var  hans  Smag, 
der  blev  den  afgjorende  med  Hensyn  til  den  indre  Udstyrelse. 
Senere  Slægter  have  vistnok  fundet,  at  han  f.  Ex.  havde 
indrettet  den  store  Konversationsstue  paa  første  Sal,  som 
om  den  skulde  bruges  til  et  Musæum  og  ikke  tjene  som 
Samlingssted    for  Studenter,    og    de    have  derfor   ogsaa  indfort 

gjennemgribende  Forandringer,  men  Guldbergs  Skjønhedssans, 
der  følte  sig  tilfredsstillet  ved  Bygningens  stilfulde  Ydre,  øn- 
skede ogsaa,  at  de,  der  traadte  indenfor,  skulde  opdrages  til 
Kjærlighed  til  Kunsten.  Han  tog  imidlertid  ikke  i  Betænkning, 
at  Overgangen  til  et  saadant  Hjem  fra  Boldhusgadens  smudsige 
og  tilrøgede  Haller  var  altfor  overvældende,  og  at  Studenternes 
snavsede  Støvler  og  vældige  Tobaksskyer  snart  vilde  ødelægge, 
hvad  der  efter  hans  Mening  burde  holdes  i  Ære. 

Guldberg  bidrog  ligesom  Chr.  Richardt  i  lang  Tid  til  at 
sammenknytte  Studenterforeningen  og  Studentersangforeningen; 
de  følte  sig  lige  meget  hendragne  til  begge.  Vi  give  derfor 
Ordet  til  Sangforeningens  Historieskriver,  der  berømmer  Guld- 
berg saaledes : 7 

«Ud  fra  hele  Skikkelsen  lyste  paa  een  Gang  Hjertensgod- 
heden, der  uvilkaarlig  skaffede  ham  Alle  til  Venner,  og  det 
mest  barnlig  glade  skjælmske  Studenterlune,  der  holdt  ham  ung 
trods  nogen  af  de  Yngste  og  fik  ham  til  at  blive  det  levende 
Bindeled  mellem  de  to  Slægter,  han  i  sin  lange  Sangforenings- 
virksomhed kom  til  at  leve  sammen  med.  Han  hørte  til  det 
gamle  Kuld  Studenter,  der  forstod  den  Kunst  at  give  sig 
umiddelbart  hen  og  lade  sig  føre  af  den  umiddelbare  Livsglæde 
uden  nogensinde  at  forfalde  til  flovt  Pjat;  han  kunde  blive 
overgiven,  ja  kaad,  men  han  blev  aldrig  støjende,  aldrig  simpel 
eller  raa.  Trofast  var  han  til  at  møde  selv  til  de  daglige 
Møder,  hvortil  han  kunde  Alt  udenad,  fra  før  de  fleste  af  hans 
Medsangere  blev  fødte,  trofast  til  at  paatage  sig  det  ene  Ar- 
bejde efter  det  andet  —  til  de  fleste  Koncerter  skrev  og  korri- 
gerede han  Programmerne,  og  til  sin  Kvartet  afskrev  han  en 
Tid  lang  ene  alle  Sangene  i  alle  fire  Bøger  — ,  trofast  til  at 
holde  Liv  og  Lyst  og  Kammeratskab  oppe  paa  Turene  og  i 
det  daglige  Samliv,  hvor  han  ofte  blev  den  Jævnende  og  Glat- 
tende, idet  han  tillige  besad  saa  uforstyrrelig  og  sund  en 
Dømmekraft  og  Evnen  til  at  indklæde  sit  Votum  i  en  humo- 
ristisk Form  .  .  .  Uimodstaaelig  var  han  ogsaa  i  den  berømte 
Vise    «Det  er  overmaade  smukt  >,    som   Zinck  osf  han  foredrog 

som  Tyrolerferdinand  og  hans  Kone;  saaledes  er  han  foreviget 
paa  Frisen,  der  forestiller  Studenternes  Flytning  1863  fra  Bold- 
husgade til  den  nye  Bygning.  Men  for  de  Fleste  vil  han  staa 
i  Erindringen  med  de  nedslagne  Blikke  og  den  ærbare  Mine, 
højtideligt  opstillet  paa  Sangertribunen  med  sine  Kolleger  i  den 
gamle  Kvartet,  men  med  Skjælmen  i  Øjet  og  parat  til  en  Gav- 
tyvestreg, naar  det  skulde  være,  der  kunde  drage  de  Andre 
ned  fra  Situationens  storstilede  Pathos,  ned  paa  det  Jævne, 
hvor  han  altid  var  bleven  staaende  uden  at  lade  sig  imponere 
af  Noget  og  uden  at  tabe  sit  sikre  Fodfæste.« 

Christian  Richardt,  der  var  ti  Aar  yngre  end  Guldberg, 
blev  Student  i  1848,  17  Aar  gammel.  Allerede  i  sit  Rusaar 
skrev  han  Viser  i  Foreningen.  Den  forste  havde  han  indleveret 
anonymt  til  et  Julegilde  og  ventede  i  stor  Spænding  paa,  om 
Senioratet  vilde  antage  den.  Den  blev  baade  trykt  og  sungen, 
men  den  røbede  forøvrigt  ikke  den  tilkommende  Digter,  idet 
den  var  fuldstændig  i  Rahbeks  Maner.  Han  fandt  imidlertid 
snart  sig  selv,  hvad  man  kan  se  af  den  formfuldendte  Sang, 
han  skrev  til  den  nordiske  Højtid  den  13.  Januar  1850.  Den 
var  for  « Norden »  og  begyndte  med  de  Ord  «Som  Nornen 
stirred  i  de  dybe  Vande » ;  den  bar  utvivlsomt  Vidne  om,  at  en 
ny  original  Digterbegavelse  var  i  Færd  med  at  udfolde  sig. 
Fra  sin  Skoletid  i  Borgerdydsskolen  paa  Christianshavn  havde 
han  staaet  den  Hammerichske  Kreds  nær;  fra  den  til  Ploug 
var  Vejen  ikke  lang,  og  da  han  halvfjerde  Aar  efter,  at  han  var 
bleven  Student,  havde  skrevet  «Declarationen»,  der  som  vi  have 
set,  blev  opført  første  Gang  sammen  med  «Et  Besøg»,  var 
hans  Ry  og  Popularitet  grundfæstet  i  Studenterforeningen.  Fra 
den  Tid  af  regnedes  han,  skjønt  han  i  1852  endnu  var  ganske 
ung,  blandt  dens  Støtter  c:  de  Medlemmer,  som  Senioraterne 
altid  henvendte  sig  til,  naar  de  vilde  have  Viser,  Taler  eller 
gode  Raad. 

Han  var  nemlig  flersidig  begavet.  Ikke  alene  kunde  han 
gavmild  udstrø  sine  Sange,  baade  alvorlige  og  muntre,  til 
Studenterforeningen    eller    Sangforeningen,    som    det    faldt    sig, 


Th.  Otto 


i  Trediverne. 


Efter  et  fotografi. 


393 

men  han  kunde  ogsaa  ved  højtidelige  Lejligheder  i  disse  For- 
eningers Liv  i  ungdomsfriske  Kantater  forhøje  Medlemmernes 
Feststemning  og  forberede  dem  de  Nydelser,  de  vilde  faa  Del 
i,  og  han  var  en  Mester  i  ved  Rusgilder  baade  i  alvorlige  og 
lystige  Ord  at  indvie  de  unge  Studenter  i  Foreningens  Mysterier. 
Fra  1858 — 64  var  han  Sangforeningens  Musikdirektør,  og 
det  er  jo  bekjendt  nok,  at  han  har  skjænket  den  sine  kvikkeste 
Sange  som  f.  Ex.  «Den  Aften  gik  jo  nydelig*  og  «Det  er  Efter- 
aar».  Da  han  i  1867  drog  bort  fra  Kjøbenhavn  for  at  over- 
tage Bestyrelsen  af.  Michael  Giøes  Folkehøjskole,  sang  Ploug 
med  Rette  om  ham  ved  det  Gilde,  som  begge  Foreninger 
gjorde  til  Ære  for  ham: 

Og  naar  du  saa  din  Basfiol 

Til  vore  Fester  stemte, 

Saa  spired  Blomst,  saa  skinned  Sol, 

Saa  Vinteren  vi  glemte; 

Det  var  ej  Græs,  du  bandt  i  Krans, 

Saa  lidt  som  Gulerødder 

Men  Sprogets  rene  Farveglans 

Med  Lunets  friske  Krydder. 

Nu  Tak   for  Alt,   hvad  fra  dig  kom, 
Det  Mindre  med  det  Større, 
Dit  Alvorsord,  din  modne  Dom, 
Din  Skjæmt,  den  lette,  tørre, 
Din  Trofasthed  foruden  Brist, 
Dit  Brodersind   mod   Mange ; 
Allerførst  og  allersidst 
Dog  Tak  for  dine  Sange. 

Hans  Venner  Gotfred  Rode  og  Th.  Otto,  der  ligeledes  vare 
dimitterede  fra  den  christianshavnske  Borgerdydskole  men  Aaret 
i  Forvejen,  hørte  ogsaa  til  Foreningens  Digtere.  Rode  skrev 
alvorlige  Sange  men  Otto  muntre.  Den  Førstnævnte  var  ogsaa 
ved  mange  festlige  Lejligheder  Taler  og  det  en  god  Taler, 
medens  den  Sidste  aldrig  har  sagt  et  Ord  offenligt  i  Foreningen 
men  indskrænkede  sig  til  i  et  Sofahjørne  at  føre  en  lavmælt 
Samtale  med   gode  Venner.     Oprindelig   hørte   G.  Rode   til   de 

Liebenbergske  Kyllinger  sammen  med  Hostrup,  men  senere 
nærmede  han  sig  mere  Ploug,  med  hvem  han  iovrigt  ikke 
havde  mange  Lighedspunkter,  idet  han  var  et  meget  blodt 
Gemyt  uden  Trang  til  kraftig  Optræden.  I  Foreningen  fik  han 
mange  Venner,  der  satte  Pris  paa  hans  elskværdige  Karakter. 
Medens  man  nok  uden  Modsigelse  i  Halvtredserne  kunde  kalde 
ham  for  en  smuk  ung  Mand,  saa  vilde  næppe  Nogen  falde 
paa  at  anvende  denne  Betegnelse  paa  hans  Klassekammerat 
T/i.  Otto,  hvis  Udseende  var  overmaade  borgerligt.  Han  bevægede 
sig  med  en  passende  Langsomhed  og  saa  allerede  tidlig  meget 
gammel  ud.  Folk  paastod,  at  de  aldrig  havde  set  ham  i  For- 
eningen uden  med  en  halv  Cigar,  der  vippede  mellem  Læberne, 
men  det  maa  kun  opfattes  som  Udtryk  for,  at  man  aldrig  saa 
ham  sidde  i  Sofaen,  uden  at  han  rog.  I  Begyndelsen  af  Halv- 
fjerdserne skrev  Helms  ved  et  Gilde,  de  Gamle  i  Foreningen  holdt : 

Mens  ved  Toddyen  trolig  hver  Aften 
Otto  sad  med  sin  halve  Cigar. 

Det  er  rigtigt.  Hver  Aften  lige  til  sin  Død  i  Marts 
1889  traadte  han  ca.  Kl.  9V2  ind  i  Konversationsstuen,  satte 
sig  i  en  Hjørnesofa,  og  omkring  ham  samlede  der  sig  saa  en 
Kreds  mest  af  Ældre  eller  Halvgamle,  som  følte  sig  tiltalte  af 
hans  hyggelige  og  jævne  Væsen.  Om  han  end  altid  udviklede 
sine  Anskuelser  med  stor  Beskedenhed,  mærkede  man  snart, 
at  han  var  en  paa  mange  Omraader  særdeles  belæst  Mand. 
Hans  Død  var  et  stort  Tab,  thi  med  ham  gik  den  Sidste  bort 
af  de  Gamle,  der  til  Stadighed  kom  i  Foreningen. 

Ottos  Viser  ere  utallige.  Han  begyndte  meget  tidligt  med 
at  skrive  for  Foreningen  og  fortsatte  lige  til  Midten  af  Firserne, 
da  han  ved  Gildet  for  den  fra  Østgrønland  hjemvendte  Expedition 
under  Kapitain  G.  F.  Holm  sidste  Gang  slog  sin  Lyre.  Alle- 
hans  Sange  vare  fulde  af  Pointer  med  Hentydninger  til  sam- 
tidige Begivenheder  i  Indland  og  Udland,  men  efterhaanden 
tiltog  disse  Hentydninger  i  den  Grad,  at  man  nu  vilde  be- 
høve lan^e  Kommentarer  for  at  forstaa  dem.     I  den  nuværende 

Sangbog  findes  saaledes  kun  to  Vers  af  den  Vise,  han  skrev 
til  Exrussernes  Pris  ved  Rusgildet  i  1855.  For  at  man  kan 
faa  et  Begreb  om  hans  Skjaldskab,  eftertrykke  vi  nedenstaaende 
Vise  fra  Rusgildet  i   1860: 

Held  os,  som  i  talrig  Flok 

Her  i  Hallerne  aabne  det  nye  Semester! 

Held  dig  gamle  faste  Stok! 

Held  Jer  unge  og  usikre  Gjæster! 

Held  dig,   som   i   Hjemmets  Skjød 

Saa  i  Milles   «de  blaa»   og  til  Storken  paa  Gavlen! 

Held  dig,  hvem  Hannover  bød 

Til  et  Ferieophold  paa  Tavlen !  * 

Held  os,   at  vi  stævne  herhid, 

At  vi   med  vor  Evne  og  Vid 

Gaa  til  Nattens  jævne  Slid, 

Ret  som  vi  skulde  revne  af  Flid! 

Herlig  Som'ren  var  forsand: 

Sikken  Fylde  den  øste  til  Folk  og  til  Stater! 

I  Naturen  fik  vi  Vand 

Og  i   Kunsten  Lewinis  Theater; 

Mens  Levin  saa  uforsagt 

Har  paa   Pios  Forlag  rejst  et  Oprør  i  Staden,** 

Stakkels  Pius***  har  forlagt 

Selve  Nøglerne  til  Retiraden. 

Tiden  gik  i  flyvende  Dans: 

Forst  løb   Kåtchenf,   saa  løb  Frants,  ff 

Saa  lob  Zahles  sunde  Sans,fff 

Ja  en  Tid  —  Seniorernes  Krans  !ffff 


*  o:  Hvem  Kassereren  Hannover  lod  opslaa  paa  Tavlen  som  adgangsforment 
paa  Grund  af  Gjæld. 

**   /.   Levin  førte   i    1860  en  Polemik  om   det  Synonyme  i  Dansk,   og  samtidig 
stredes    han    med   « Dagbladets,   om    man    skulde    skrive    «langtfra»    eller    « langt- 
fra ikke». 
***  Pave  Pius  IX. 

f  Katehen   Retiz,    der  flygtede  fra  sin  Onkels  Cirkus  i  Kjøbenhavn  til  Norge 
med  Kunstberider   Gode/rov,  en  Begivenhed,  der  dengang  gjorde  stor  Opsigt. 
ff  Kong  Franz  II  af  Neapel,  der  flygtede  for  Garibaldis  Hær  til  Gaeta. 
j-j-f   Folkethingsmand  P.    C.  Zahle  udgav    i    disse  Aaringer   forskjellige   politiske 
Stridskriftei-,   der  gik  stik   imod  den   offenlige   Mening. 
TTTT  Hyppige  Senioratsskifter. 


396 

Bedre  bli'er  dog  Vint'ren  vist: 

Se   til   Maaltidet  færdig  Alverden   nu  sidder. 

Frankrig  gotter  sig  med  List 

Til  de  preussiske  Aal  i  Geledder; 

Østrigs   Pung  slaar  ikke  til, 

Skjønt  saa  gjerne  det  vil  i  Sardinerne*  smause; 

Men  paany  de  Coninck**   vil 

Sine  Flyndre  med  Vellyst  indsause. 

Og  heroppe  skulle  vi  grisk 

Gange  til   vor  Lørdags   Disk: 

Middag  —   Øllebrød  og  Fisk  — 

Og  om  Aftenen   —   Valg  paa   en   Frisk. 

Held  da  med  Sessionen,  som 

Her  i  Aften  vi  aabne  i  fejreste  Glorie! 

Gid  kun  Sukker,  Vand  og  Rom 

Altid  blive  dens  —  halve  Historie! 

Held  hver  Tanke,  held  hvert  Ord ! 

Held  hver  stormende  Aften  med  Talere  vilde! 

Held   med   Værtens  Middagsbord, 

Hvor  man   tænker  med  Længsel  paa  Mille ! 

Held  hver  Fred,  og  held  hver  Tvist ! 

Held  hver  Rigdom,  held  hver  Brist! 

Held  Regjeringen  —  ja  vist, 

Ja,  for  Noget  maa  komme  tilsidst ! 

O. 

Af  og  til  kunde  det  hænde,  at  Otto,  der  i  mange  Aar  var 
Kancellist  i  statistisk  Bureau,  en  Mandag  kunde  faa  det  Spørgs- 
maal  af  sin  Chef,  Konferensraad  David:  «Naa!  Har  De  kvædet 
i  Lørdags  j  Foreningen?«  Den  gamle  Politiker  mindedes  saaledes 
endnu  de  Dage,  da  han  færdedes  i  Boldhusgade  og  var  en  af 
de  ansete  Poeter  der,  skjønt  den  Aand,  der  nu  regjerede  i  de 
gamle  Haller,  ikke  tiltalte  ham  som  Helstatsmand  og  Anti- 
skandinav.  Undertiden  maatte  han  selv  holde  for  i  Viser  og 
Programmer.  Otto  gav  ham  altid  et  Exemplar  af  sine  Sange, 
naar  han  bad  om  dem. 


*   Østrig    anklagede    Sardinien    for    at     staa     bag    Garibaldis  Expedition    til 
Sicilien. 

**  Justitssekretær    i    Hof-    og    Stadsretten    t/e    Coiiinck    havde  i    « Dagbladet » 
aabnet  en  voldsom  Polemik  mod  Bondevennerne. 

Johannes  Helvis  var  ligesom  Otto  og  G.  Rode  Student  fra 
1847,  dimitteret  fra  Frederiksborg  Skole.  Først  efterat  han  i  185  1 
var  vendt  hjem  fra  Krigen  som  Sergent  og  Dannebrogsmand 
og  for  Alvor  havde  taget  fat  paa  at  studere  Filologi,  begyndte 
hans  Navn  at  blive  bekjendt  i  Foreningen,  men  saa  blev  han 
ogsaa  i  allerhøjeste  Grad  folkekjær.  Han  var  let  at  kjende, 
thi  den  høje,  magre  men  spændstige  Skikkelse  ragede  op  over 
Alle,  og  hans  Barneansigt  med  den  lille  Mund  og  det  ind- 
tagende Smil  samt  hans  tidligt  hvide  Haar  mærkede  ham, 
saa  at  han  ikke  var  let  at  tage  Fejl  af.  Han  gik  med  lange, 
raske  Skridt  og  havde  livlige  Bevægelser.  Naar  han  rejste  sig 
op  ved  Sold  eller  Fester  enten  for  at  tale  eller  synge,  skete 
det  ogsaa  i  en  Fart,  og  naar  han  saa  havde  staaet  lidt  og  set 
ud  over  Forsamlingen  og  ligesom  sundet  sig,  mens  Haandklap 
fra  alle  Sider  lød  ham  imøde,  tog  han  først  fat  med  sagte 
Stemme  men  arbejdede  sig  efterhaanden  op.  Man  kunde,  selv 
om  man  ikke  var  særlig  oplagt,  ikke  undgaa  strax  at  komme 
i  godt  Humør  ved  at  betragte  det  indtagende  Smil,  der  spillede 
om  hans  Mund,  og  ved  at  høre  hans  tilforladelige  og  troskyldige 
Stemme. 

Han  var  aldeles  ikke  nogen  født  Taler,  og  hans  Foredrag 
var  ikke  formfuldendt  som  fiere  andre  af  Foreningens  daværende 
Koryfæers,  men  en  umiddelbar  Friskhed  gjennemstrømmede  hans 
Ord,  og  pudsige  Indfald  bragte  Tilhørerne  til  at  le.  Sin  store 
Yndest  havde  han  imidlertid  erhvervet  sig  som  Viseforfatter. 
Saadanne  Viser  som  «Jeg  har  været  til  Middagsmad«,  « Kejseren 
sa'  engang  for  Sjov»,  «Tolleristen»,  «En  svensk  Konstabel » 
og  « Prins  Ferdibrandt  var  Kejseren  af  Brasiliens  Søn»  blev 
ikke  alene  modtagne  med  Jubel  i  Studenterforeningen  men 
ogsaa  eftertrykte  og  i  en  Fart  spredte  ud  over  hele  Landet. 
Men  i  Foreningen  havde  man  den  Fornøjelse  at  høre  For- 
fatteren selv  synge  dem,  og  det  var  i  Sandhed  ikke  ringe 
Vexler,  der  blev  trukne  paa  hans  Taalmodighed ,  idet  han 
ikke  kunde   være  tilstede  ved  noget  Gilde,  uden  at  der  paa  et 

vist  Tidspunkt  blev  raabt  saa  længe  paa  ham,  indtil  han  imøde- 
kom den  almindelige  Trang  og  gav  en  Vise  til  Bedste. 

Endnu  efterat  han  i  1864  var  bleven  fordreven  fra  Byen 
Slesvig,  ved  hvis  Domskole  han  fra  1856  af  havde  været  Kol- 
laboratør, kunde  kan  ikke  undgaa  sin  Skjæbne,  men  maatte 
op  og  synge.  Alle  kunde  jo  fra  deres  Skoletid  Helms'  Viser 
udenad,  hvorfor  det  naturligvis  var  en  særlig  Nydelse  at  gjore 
Bekjendtskab  med  ham  personlig. 

Hvo  kunde  staa  for  saadanne  Vers  som  følgende  i  Visen 
om  Prins  Ferdibrandt? 


Prins  Ferdibrandt  han  drager  sin   Klinge  som  et  Lyn, 

Et  forskrækkeligt  Syn! 
iMed  Sejr  og  med  Ære  du  har  mig  igjen, 
Nu  vil  jeg  være  Hertug  af  Dyrehaven.! 

Men  Kejseren  sa'e:   »Det  kan  aldrig  gaa  an, 

Nej  minsæl  om  det  kan  — 
For  til  Mester  Jakel  jeg  Dyrehaven  gav, 
Og  næste  Aar  skal  Heiberg  løse  ham  af. » 

Prins  Ferdibrandt  drager  sin  Klinge  saa  god,- 

Den  var  rød  af  Blod. 
Hans  Tale  den  lød  som  en  susende  Storm: 
«Nu  vil  jeg  have  Gardens  den  røde  Uniform. j> 

Men  Kejseren  sa'e:   »Det  kan  aldrig  gaa  an, 

Nej  minsæl  om  det  kan  — 
Det  Røde  har  jeg  indført  med  Visdom,  som  jeg  plejer, 
Alene  for  min  Garde  og  Postbud  og  Lakajer.* 


Var  Helms  afholdt  i  Foreningen,  saa  elskede  han  den  til 
Gjengjæld  igjen  og  betragtede  den  lige  til  sin  Død  som  en 
inderlig  god  Ven.  Han,  der  til  daglig  færdedes  i  sin  Skole, 
hvor  hans  for  alt  Pedanteri  fuldstændig  fri  Optræden  skabte 
ham  Venner  af  hans  Disciple,  holdt  af  at  følge  disse  i  Studen- 
terforeningen og  glædede  sig,  naar  de  der  viste  sig  at  være  i 
Besiddelse  af  det  rette  Ungdomssind,  som  han  selv  havde  be- 
varet.      Endnu    paa    sit    Dødsleje    i    November    1895,     medens 

Foreningen     fejrede    sit    75-aarige    Jubilæum,    havde    han    den 
stadig  i  Tankerne. 

Hvilken  akademisk  Ungersvend  i  Halvtredserne  og  Tre- 
serne  har  ikke  beundret  og  set  op  til  Vilhelm  Rode}  Hvor- 
mange  have  ikke  betragtet  ham  som  Idealet  paa  en  dansk 
Student  og  lønligt  ønsket,  at  de  lignede  ham?  Men  Naturen 
ynder  nu  engang  ikke  Gjentagelser  og  skaber  kun  en  Eneste, 
der  staar  som  Forbillede  for  det  Bedste,  der  findes  i  Slægten. 
Vilhelm  Rode  var  den  danske  Student,  saaledes  som  Datidens 
Digtere  og  Talere  havde  tænkt  sig  ham.  Der  fandtes  Flere, 
der  havde  skarpere  Hoveder  og  større  Kundskabsfylde,  og  som 
vare  i  Besiddelse  af  mere  Energi,  men  der  fandtes  Ingen,  der 
som  han  var  Legemliggjørelsen  af  alle  de  ædle  Egenskaber, 
der  kunne  findes  hos  en  dannet  Yngling. 

Vilhelm  Rode!  hvo  kjender  ej  ham?  —  saa  frisk  som  en  Jomfru, 
Varm  i  sit  Hjerte  og  bly  i  sit  Sind,  men  Ild  var  paa  Læben, 
Og  naar  han  hæved  sin  klingende  Røst,  saa  tav  de  og  lytted. 

Saaledes  har  hans  gode  Ven  Johannes  Helms  skrevet,7  og 
saaledes  var  det.  Naar  han  hævede  sin  Røst  i  Studenterfor- 
eningen, saa  tav  Alle  og  hørte  efter,  thi  alene  hans  Stemmes 
Klang  var  bedaarende.  Den  var  som  skabt  til  at  slaa  til  Lyd 
og  underrette  Tilhørerne  om,  at  de  nu  maatte  holde  sig  rede 
til  at  nyde,  hvad  der  maatte  komme.  Inden  de  endnu  ret 
vare  komne  til  Sæde,  havde  et  eller  andet  vittigt  Indfald 
eller  en  aandrig  Sammenstilling  bragt  Salen  til  at  runge  af 
Latter,  lidt  efter  stod  han  og  talte  alvorligt,  men  det  gjorde 
han  paa  en  saa  sund  og  naturlig  Maade  uden  enhver  Affekta- 
tion, at  man  ønskede,  at  han  vilde  vedblive  med  sin  Alvor 
en  Stund  endnu,  derpaa  gav  han  en  lille  Historie  til  Bedste, 
hvis  Mening  man  i  Begyndelsen  ikke  rigtig  fattede,  men  saa 
kom  den  rammende  Pointe  og  lyste  op  over  det  Hele,  og  atter 
lo  man,  saa  det  klukkede.  Han  kunde  f.  Ex.  begynde  med  at 
tale  om  et  smukt  Kobberstik,  han  nylig  havde  betragtet,  og 
forklarede    saa,    hvilke   Figurer    der   var   paa  det,    og    hvad    de 

forestillede,  saaledes  at  den,  der  ikke  kjendte  ham,  let  kunde 
faa  den  Tro,  at  han  vilde  holde  en  Forelæsning  over  Kunst- 
historie, men  det  var  ingenlunde  hans  Hensigt.  Han  vilde 
kun  bruge  et  Billede,  der  skulde  tjene  til  klarere  at  belyse, 
hvad  han  mente. 

Naar  han  saaledes  vilde  udbringe  en  Skaal  for  Studenten, 
kunde  han  dvæle  ved  Guido  Renis  berømte  Loftmaleri  i  Rom, 
hvor  Phoebus  lige  har  spændt  Hestene  fra  sin  Vogn,  og  hvor 
Aurora  viser  sig  i  al  sin  Herlighed.  Men  ovenover  Toget  ses 
der  en  lille  Person;  det  er  en  Student  med  Vinger  paa.  Han 
er  Oppositionsmand  som  alle  Studenter,  thi  han  bærer  en 
Fakkel,  der  bringer  Lys  og  Varme.  Saaledes  har  Guido 
Reni  tegnet  en  Student.  Gid  de  Unges  Solvogn  aldrig  maa 
tjene  til  at  belyse  dem  selv  men  bringe  Lys  og  Varme  over 
deres  Fædreland. 

Under  Forhandlinger  paa  Generalforsamlingerne  var  han  en 
farlig  Modstander,  ikke  alene  fordi  hans  sunde  Sans  let  gjorde 
det  af  med  Modstandere,  der  ikke  vare  sadelfaste  i  Logikken, 
men  ogsaa  fordi  man  kunde  være  sikker  paa,  at  store  Skarer 
af  Unge  altid  fulgte  ham.  De  kunde  ikke  andet;  det  forekom 
dem,  at  denne  Mand,  hvis  Stemmes  Klang  havde  noget  saa 
usigeligt  Betagende,  og  hvis  friske  og  lyse  Ansigt  forlenede 
hans  Ord  med  en  saa  uimodstaaelig  Vederhæftighed,  nødven- 
digvis maatte  have  Ret.  De  vare  sikre  paa,  at  han  under  alle 
Forhold  kun  vilde  føre  dem  ad  Veje,  de  kunde  betræde  med 
frelst  Samvittighed.  Det  var  derfor  en  yndet  Sport  at  forlange 
Afslutning  af  Forhandlingerne,  naar  Rode  sent  paa  Aftenen 
havde  holdt  en  længere  Tale.  Under  det  umiddelbare  Indtryk 
af  hans  Ord  fik  Afstemningen  det  Udfald,  hans  Tilhængere 
ønskede. 

Det  største  Bevis  paa,  at  han  kunde  vende  en  Forsamling 
og  faa  den  til  at  stemme,  som  han  ønskede,  aflagde  han  paa 
det  almindelige  Studentermøde  den  3.  April  1869,  da  det  gjaldt, 
om  man  skulde  modtage  Normændenes  Indbydelse  til  et  al- 
mindeligt Studentermøde  samme  Sommer.     Flere  Ældre  havde 


Vilhelm  Rode 


som   Student. 


Efter  et  Daguerreotypi. 

under  Indtrykket  af  Begivenhederne  i  1864  og  af  Hensyn  til 
Sønderjydernes  Følelser  fraraadet  Forsamlingen  at  tage  mod 
Indbydelsen,  og  Stemningen  var  derfor  meget  mat,  men  da 
stod  Rode  op  og  udtalte  de  forløsende  Ord.8  Var  jeg  ung, 
sagde  han,  vilde  jeg  sige:  «Jeg  vil  med.  Have  vore  norske 
Venner  Lyst  til  at  samles  med  os,  saa  lad  os  tage  med.  Ville 
de  Gamle  gaa  med,  er  det  godt,  men  vi  ville  afsted. »  For- 
slaget om  at  tage  mod  Indbydelsen  blev  vedtaget  med  over- 
vældende Flertal. 

Naar  han  engang  imellem  blev  nødt  til  at  tage  en  Mod- 
stander under  kraftig  Behandling,  gjorde  han  det  paa  det  Ele- 
ganteste efter  alle  Kunstens  Regler.  Man  fik  Ondt  af  Ved- 
kommende, der  forekom  En  uendelig  komisk,  men  paa  een  Gang 
trak  Rode  i  Land  og  anførte,  hvad  der  kunde  tale  til  hans 
Undskyldning,  og  denne  Vending  foretog  han  saa  behændigt  og 
saa  elskværdigt,  at  Modstanderen  ikke  følte  sig  krænket,  naar 
han  var  færdig. 

Rode  forfaldt  aldrig  til  Maneer,  og  ej  heller  gjentog  han 
sig  selv.  Han  blev  siddende,  naar  han  ikke  følte  Trang  til  at 
sige  Noget,  og  foretrak  Tavshed  for  Flovser.  Det  følger  af 
sig  selv,  at  han  altid  vaagede  over  den  gode  Tone  uden  at 
være  snærpet.  Han  kunde  selv  komme  med  en  drøj  Spas, 
men  paa  den  bestemte  Betingelse,  at  den  var  vittig.  Man 
skulde  le  af  Vittigheden  og  glemme  Drøjheden.  Da  der  i 
December  1 863  blev  klaget  over,  at  en  Del  af  Sangforeningens 
Medlemmer,  der  havde  sunget  i  Roskilde  Domkirke  ved  Kong 
Frederik  VII. s  Ligfærd,  senere  paa  Palæet  havde  taget  for 
stærkt  til  sig  af  den  Frokost,  der  bødes  dem,  og  derfor  paa 
Hjemfarten  i  Jernbanekupeen  havde  sunget  lystige  Sange,  skrev 
han:   « Gravøl  er  altid  noget  farlig  stærkt  01 ». 

Som  Viseforfatter    var    han   i   flere  Aar  meget  frugtbar  og 

kappedes  en  Tid  lang  med  Helms,  uden  at  han  dog  opnaaede 

dennes  Folkeyndest.      Aaret   efter  at  han    var  bleven  Student, 

skrev    han  Visen    om  Landmandsforsamlingen    i    Kjøbenhavn    i 

11.  26 

1852  og  om  « Hjemkomsten,  fra  Folkethinget»  og  næste  Aar 
den  om  Bonden,  der  som  Rigsdagsmand  ikke  yndede  « Profes- 
sorer og  Levebrødsmænd»,  saaledes  som  Bondevennernes  Stik- 
ord ifølge  J.  A.  Hansens  Recept  dengang  lød.  Af  Visen 
Fastelavnsmandag  1854  om  at  «slaa  Ministeriet  af  Tønden >;, 
som  vi  alt  tidligere  have  meddelt,  ses  det,  at  hans  Maade  at 
skrive  paa  i  Meget  lignede  Helms'.  Ligesom  denne  gav  han 
Møde  ved  Soldene  med  en  utrykt  Vise,  som  han  sang  for, 
medens  Forsamlingen  istemmede  Omkvædet.  Medlemmerne 
lærte  den  da  efterhaanden  udenad,  og  Visen  blev  aldrig  trykt. 
Man  var  dengang  sparsommeligere  med  at  sende  Noget  i  Tryk- 
ken, end  man  nu  er. 

Knud  Valløe  var  et  af  de  Medlemmer,  der  har  elsket 
Studenterforeningen  højest.  Fra  sine  første  Studenterdage  i 
1849  og  lige  til  sin  tidlige  Død  i  1877  færdedes  han  i 
den  og  tog  Del  i  dens  Liv.  Hvad  der  især  karakteriserede 
ham,  var  et  uudtømmeligt  Lune  og  et  aldeles  uopslideligt 
Humør.  I  sine  yngre  Dage  holdt  han  ved  næsten  alle  Sold 
humoristiske  Taler.  Ved  Fastelavnsgilder  og  Karnevaler  forstod 
han  at  spille  sin  Rolle  som  Skolelæreren  Jens  Birkens »  eller 
Undergraveren  «Hjob»  saaledes;  at  Omgivelserne  morede  sig 
kosteligt.  Han  kunde  ikke  tænke  sig  Muligheden  af,  at  man 
uden  selv  at  være  virksom  kunde  gaa  rundt  og  se  paa  de 
Andre.  Derfor  nød  han  ogsaa  almindelig  Yndest  særlig  hos 
de  yngre  Medlemmer,  som  han  gav  sig  meget  af  med,  og  han 
holdt  sig  aldrig  for  god  til  at  tage  Del  i  deres  Lystighed  men 
gik  endog  ofte  i  Spidsen  for  dem. 

Hver  lillejuleaften  gav  han  ufravigelig  Møde  for  at  deltage 
i  eller  anføre  de  Ordsprogslege,  der  i  en  Aarrække  blev  op- 
førte, og  ved  Julegilderne  var  han  den  sikreste  Mand  til  at 
lave  Deviser.  Endnu  mellem  Jul  og  Nytaar  1876,  ikke  et  halvt 
Aar  før  sin  Død,  da  han  allerede  var  stærkt  mærket  af  Bryst- 
syge, sad  han  fiere  Timer  i  Senioratsværelset  og  skrev  Devise 
paa  Devise.  Som  en  Soldat,  der  er  vant  til  at  ofre  sig,  vilde 
han  holde  ud  til   det  Sidste. 

Han  havde  den  Specialitet  at  holde  Taler  for  Grisen, 
hvorom  A.  Abrahams  skriver:9  «Til  hans  naturvidenskabelige 
Foredrag  maa  ogsaa  regnes  hans  Taler  for  « Grisen ».  Der  blev 
nemlig  i  de  Aar  saa  godt  som  aldrig  holdt  et  Gilde  i  Forenin- 
gen, uden  at  der  blev  samlet  Penge  til  « Bygningen ».  Til 
den  Ende  havde  man  anskaffet  sig  en  «Gris»,  som  gik 
rundt  ved  Gildet,  og  hvori  Deltagerne  kunde  nedlægge  deres 
Skjærv.  Denne  Akt  indlededes  altid  med  en  Tale,  og  der  ud- 
vikledes efterhaanden  den  Praxis,  at  Valloe  skulde  holde  den 
Tale.  Men  han  forstod  da  ogsaa  at  variere  sine  Skaaler 
for  Grisen  paa  de  utroligste  Maader.  Snart  betragtede  han 
den  fra  et  humoristisk  Standpunkt,  snart  fra  et  zoologisk  og 
vistnok  mere  end  een  Gang  fra  et  grundtvigiansk-theologisk 
Standpunkt. » 

Vi  have  mange  Gange  tidligere  nævnt  Kristian  Mantzius 
baade  som  Skuespiller  i  Studenterkomedierne  og  som  Oplæser. 
Ingen  har  saa  ofte  glædet  Medlemmerne  som  han,  der  tilfulde 
forstod  den  vanskelige  Kunst  at  oplæse  Digterværker.  Aristo- 
fanes'  og  Terents'  Komedier  foredrog  han  med  samme  For- 
staaelse  som  Shakespeares,  Holbergs  og  moderne  Digteres 
Værker.  Ved  Soldene  sang  han  Bellmanske  Viser  og  holdt 
humoristiske  Taler,  men  disse  vare  ofte  tilsatte  med  person- 
lige Udfald,  der  bragte  den  Senior,  som  dirigerede,  i  ube- 
hagelig Forlegenhed.  Mantzius  var  nemlig  ikke  den  Mand, 
der  gav  sig  for  en  Opfordring  til  at  holde  inde,  eller  som  paa 
nogen  Maade  brød  sig  om  en  mild  Tilrettevisning,  nej  slige 
Forholdsregler  tilskyndede  ham  kun  til  at  fortsætte  og  blive 
yderligere  nærgaaende.  Han  enten  elskede  eller  hadede,  og 
vee  den,  der  ikke  fandt  Naade  for  hans  Øjne.  Saaledes  elskede 
han  Frederik  VII  og  udbragte  hans  Skaal,  selv  om  der  ikke 
var  nogen  særlig  Anledning  dertil,  og  han  hadede  « Fædre- 
landets bekjendte  æsthetiske  Anmelder  Clemens  Petersen, 
hvem  han  bekrigede  baade  i  Skrift  og  Tale.  En  af  sine 
Soldetaler,    der    havde    drejet   sig   om  Alt    mellem   Himmel   og 

26* 

Jord,  men  som  endte  med  et  Udfald  paa  « Fædrelandet  »s 
Petersen,  sluttede  han  triumferende  med:  «Ja,  clemens,  demens, 
arnens ! » 

En  anden  Gang  udviklede  han,  at  det  gik  Ploug,  nu  da 
han  begyndte  at  blive  gammel,  paa  samme  Maade  som  Fre- 
derik VI. s  Yndling,  General  Biilow.  Kongen,  der  godt  vidste, 
at  denne  benyttede  sin  Indflydelse  til  at  skaffe  Folk  Embeder, 
skulde  nemlig  have  sagt:  « Herregud!  Da  Biilow  var  ung,  sam- 
lede han  paa  Pibehoveder,  nu  samler  han  paa  Fæhoveder. » 
Forøvrigt  var  Mantzius  en  trofast  Tilhænger  af  Plougs  politiske 
Meninger  og  nærede  megen  Beundring  for  ham. 

Iblandt  endnu  Levende  findes  der  ikke  Faa,  der  i  det 
Tidsrum,  hvorom  der  her  er  Tale,  deltog  ivrigt  i  Forenings- 
livet og  udøvede  betydelig  Indflydelse.  Vi  skulle  saaledes 
nævne  H.  N.  Hansen  (Konferensraad,  Borgmester  i  Kjøben- 
havn),  Chr.  Bruun  (Justitsraad,  Overbibliothekar  for  det  store 
kongelige  Bibliothek),  5.  Nellemann  (Højesteretsadvokat),  E.  F. 
Koch  (Dr.  phil.,  Provst),  V.  Oldenburg  (Birkedommer),  Chr.  E. 
Th.  Hansen  (Departementschef  i  Finansministeriet)  N.  Madvig 
(Formand  for  Sø-  og  Handelsretten),  R.  Strøm  (Etatsraad,  Na- 
tionalbankdirektør), A.  Abrahams  (Cand.  phil.,  fhv.  Sproglærer), 
O.  Zinck  (Skuespiller)  o.   s.   v. 

Alle  disse  Mænd  kunde  vistnok  i  de  Tider  regnes  til  For- 
eningens Støtter,  og  de  fleste  af  dem  have  lige  til  vore  Dage 
vedligeholdt  deres  Interesse  for  den  og  vist  den  i  Gjerning. 
Men  vi  skulle  af  let  forstaaelige  Grunde  ikke  komme  nærmere 
ind  herpaa. 

Kun  tro  vi  nok  at  turde  gjøre  en  Undtagelse  med  O.  Zinck, 
da  han  jo  i  sin  Egenskab  af  Skuespiller  er  vant  til  at  læse  sin 
Dom  i  Bladene.  Han  har  lige  fra  den  Tid,  da  han  som  Rus 
spillede  med  ved  den  første  Opførelse  af  «En  Spurv  i  Trane- 
dans«, mangfoldige  Gange  glædet  de  skiftende  Studenterslægter 
med  sit  uudslukkelige  Humør  som  Skuespiller  og  som  Fore- 
drager af  komiske  Viser,  ligesom  han  ogsaa  som  Medlem  af 
Karnevalskomiteen    og    andre    Forlystelsesraad    har    trukket    et 

stort  Læs,  altid  munter  og  fornøjet,  smittende  sine  Omgivelser 
med  sine  vittige  Indfald.  At  høre  ham  og  Guldberg  synge 
deres  Viser  var  kosteligt  og  forfriskende  ovenpaa  ofte  høj- 
travende eller  kjedelige  Soldetaler.  Saa  hittede  de  ofte  selv 
paa,  hvad  de  skulde  synge,  saaledes  som  de  allerfleste  af  de 
51   Vers  i  Visen:   «Det  er  overmaade  smukt». 


XIII. 

Den  Helstatspolitik,  der  skulde  holde  det  saakaldte  danske 
Monarki  sammen,  medførte  blandt  Andet,  at  Regjeringen  delvis 
maatte  slaa  en  Streg  over,  hvad  der  var  foregaaet  paa  slesvig- 
holstensk Side  fra  1848  til  1850.  Men  alligevel  var  det  naturligt, 
at  den  offenlige  Mening  i  Kjobenhavn  blev  meget  ilde  berørt, 
naar  Mænd,  som  havde  stillet  sig  til  Oprørernes  Tjeneste  og 
endog  taget  fremragende  Del  i  Bevægelsen  mod  Danmark, 
nu  fik  Embeder  og  det  endog  meget  betroede  Embeder.  En 
Herredsfoged  Fischer,  som  under  Krigen  havde  udstedt  en  Pro- 
klamation, der  kaldte  Indbyggerne  i  Sundeved  «Zu  den  Waffen» 
mod  de  Danske,  sad  i  1854  som  Kontorchef  i  det  slesvigske 
Ministerium  i  Kjobenhavn,  og  en  Kancellist  Springer,  der  i 
1848  forlod  Hovedstaden  og  senere  i  den  oprørske  Landsfor- 
samling  havde  søgt  at  bevise,  at  Frederik  VII  havde  mistet 
Retten  til  at  regjere,  og  som  endvidere  i  1848  i  et  tydsk  Blad 
havde  rost  sig  af,  at  han  i  den  tydske  Presse  efter  Evne  havde 
modarbejdet  Danmarks  Politik,  var  dengang  rykket  op  til  Kontor- 
chef i  det  holstenske  Ministerium  og  blev  i  Januar  1855  endog 
Departementschef  og  Etatsraad.  Endvidere  var  Dr.  jur.  Th.  R. 
Schiitze ,  der  havde  tjent  som  Lieutenant  i  Insurgenthæren, 
bleven  udnævnt  til  Docent  i  slesvigsk  Ret  ved  Universitetet  i 
Kjobenhavn.  Helms  gjorde  sig  til  Tolk  for  Datidens  Skumlerier 
herover,  naar  han  i  Visen  « Kejseren  sa'e  engang  for  Sjov»  skrev: 

Nej,   saa  priser  jeg  Danmarks  Land, 
Her  jeg  gjør,   hvad  jeg  vil  og  kan. 
I  Schleswig-Holsteins  tapre  Armee 
Tjente  jeg  udi  Aarene  tre. 
Men  da  det  saa  var  gaaet  iglemme, 
Fik  jeg  et  Embed'  strax  herhjemme. 
Derfor  priser  jeg  Danmarks  Land, 
Nu  er  jeg  Ridder  og  Dannebrogsmand. 


Den  10.  Januar  1855  rettede  den  ledende  Senior  i  Stu- 
denterforeningen Cand.  med.  &  chir.  Erik  Holst  i  « Fædre- 
landet* et  skarpt  Angreb  mod  Cand.  med.  &  chir.  H.  W. 
Meyer  eller  rettere  mod  Konsistorium,  der  havde  tildelt  denne 
det  Smithske  Stipendium  paa  500  Rbd.,  uagtet  han  i  1848  var 
bleven  i  Gliickstadt,  og  uagtet  han  ikke  alene  ikke  var  vendt 
hjem  i  alle  tre  Krigsaar  men  endog  havde  taget  Tjeneste 
som  Militærlæge  i  Oprørshæren.  Holst  raabte  endvidere  Vagt 
i  Gevær,  fordi  det  saa  ud  til,  at  Vedkommende  (d:  Professor 
E.  Fenger)  havde  i  Sinde  at  yde  sin  Hjælp  til,  at  Meyer  blev 
Docent  i  Hygiejne  ved  Universitetet.  I  sit  Svar1  i  « Fædre- 
landet»  indrommede  denne,  at  han  havde  været  Militærlæge 
ved  Lazarethet  i  Gliickstadt,  og  at  han  havde  modtaget  Gage, 
men  han  undskyldte  sin  Handlemaade,  idet  han  henviste  til 
sine  Familieforhold.  Han  tilføjede  til  Slutningen,  at  han  ikke 
nærede  den  ringeste  Sympathi  for  den  slesvigholstenske  Sag,  og 
skrev:  « Danmark  er  mit  Fødeland,  her  vil  jeg  leve  og  tjene 
den  danske  Videnskab,  saafremt  den  ikke  vil  forsmaa  min 
Tjeneste. » 

Da  Meyers  Forklaring  imidlertid  ikke  var  tilfredsstillende, 
og  da  nye  Oplysninger  fra  ham  ikke  gjorde  Sagen  bedre,  blev 
der  til  den  7.  Februar  1855  sammenkaldt  et  almindeligt  Stu- 
dentermode. Her  optraadte  /.  Levin  og  udviklede,  at  Meyer 
ifølge  hele  sin  Færd  maatte  betragtes  som  en  Oprører,  at 
han  ikke  havde  fordømt  Oprøret,  og  at  han  under  givne  For- 
hold godt  kunde  tænkes  at  ville  handle,  som  han  havde  gjort 
i  1848.    Professor  E.  Fenger  derimod  forsvarede  ham  saaledes: 

Meyer  havde  for  Krigen  kun  været  Læge,  og  al  Politik  havde 
været  ham  modbydelig.  Han  misbilligede  lige  meget  den 
holstenske  og  den  danske  separatistiske  Tendens,  betragtede 
begge  de  fjendtlige  Partier  som  lige  uberettigede  og  vilde  et 
helt  Danmark,  Holstenske  og  Danske  sammensmeltede.  Under 
Krigen  vilde  han  være  neutral  og  mente  kun  at  have  opfyldt 
sin  Lægepligt  ved  at  passe  et  Lazareth.  For  ham  var  det 
ikke  en  national  Krig  men  en  Borgerkrig,  der  førtes. 

Efter  en  længere  Forhandling, 2  under  hvilken  A.  Ingerslev, 
V.  Rode  og  Redaktor  C.  Bille  angreb  Meyer,  medens  A. 
Hindenburg ,  H.  E.  Schack  og  Chr.  Vaupell  fremførte  und- 
skyldende Momenter,  vedtog  Forsamlingen  med  132  St.  mod 
123  et  Forslag  af  Schack  om,  at  den  ikke  ansaa  det  for  nød- 
vendigt for  Tiden  at  tage  Beslutning  om  den  foreliggende  Sag. 
Bille  optraadte  meget  bestemt,  idet  han  hævdede,  at  en  Forræder 
ikke  burde  ansættes  ved  Universitetet.  Schiitzes  Ansættelse 
havde  overrasket  Alle,  men  nu  var  man  bleven  advaret.  Selv 
om  Meyer  var  en  udmærket  Videnskabsmand,  saa  maatte  Viden- 
skaben vige  for  den  offenlige  Moral. 

Fengers  Udtalelser  maa  forekomme  os  i  høj  Grad  mærkelige, 
naar  vi  huske  paa,  at  han  ikke  mange  Aar  senere  var  Medlem 
af  Halls  Ministerium,  der  jo  har  faaet  Ord  for  at  være  ultra- 
nationalt. 

Om  der  end  saaledes  ikke  blev  fattet  nogen  positiv  Be- 
slutning paa  Mødet,  saa  har  dog  hele  Bevægelsen  sikkert  be- 
virket, at  Meyer  ikke  blev  ansat  ved  Universitetet.  Han  er- 
hvervede sig  senere  et  anset  Navn  som  Ørelæge  og  blev 
europæisk  berømt  ved  sine  Opdagelser  paa  Otiatriens  Omraade, 
men  da  fremmede  Læger  i  1895  indbød  til  at  give  Bidrag  til 
et  Mindesmærke  for  ham  i  Kjøbenhavn,  blussede  den  Strid 
om  hans  Adfærd  i  Krigsaarene,  der  havde  raset  for  40  Aar 
siden,   paany  op. 

Da  Schiitze  ikke  havde  modsagt  de  Beskyldninger,  der 
vare  rettede  mod  ham,  besluttede  adskillige  Medlemmer  af  For- 

eningen  at  indsende  en  Adresse  til  Kultusministeren  med  An- 
modning om  at  faa  Rede  paa  hans  tidligere  Forhold.  Denne 
Adresse  fik  imidlertid  kun  ioo  Underskrifter,  ikke  blot,  som 
der  blev  sagt  paa  en  Generalforsamling,  «af  sørensensk  Ladhed», 
men  ogsaa  fordi  Mange  mente,  at  en  Adresse  ikke  vilde  føre 
til  Noget,  da  Schiitze  nu  engang  var  ansat. 3  Han  blev  ogsaa 
rolig  siddende  som  Universitetslærer  i  slesvigsk  Ret,  indtil  Freden 
i  Wien   1864  gjorde  hans  Embede  overflødigt. 

Den  22.  Marts  holdt  Foreningen  atter  Karneval  i  Casino, 
der  var  særdeles  godt  besøgt.  Paa  Theatret  gaves  «Ægirs 
Gilde »,  et  dramatisk  Tableau4  af  Ploug  med  lutter  Hentydninger 
til  dalevende  Personligheder.  Saaledes  var  Nathanson,  « Ber- 
lingske »s  Redaktør,  Odin,  Frederik  Barfod  Brage,  Griine, 
«Kjøbenhavnsposten»s  Redaktør,  Loke,  /.  Levin  Heimdal, 
Tscher?iing  Thor,  M.  Goldschmidt  Baldur  o.  s.  v.  Da  Loke 
har  spottet  Guder  og  Gudinder,  udbryder  Brage: 

Hvor  længe  vil  dette  Uvæsen  vi  taale? 

Hvor  længe  skal  Skjæppen  fuld  han  os  maale? 

Vil  Ingen  ham  stoppe,  saa  vil  min  Tro  jeg, 

For  Spot  eller  Latter,  det  rager  ej   mig. 

Du  Søn  af  en  stumprumpet  Trold   og  en  Hex 

Det  værste  Udskud  af  Skiftinger  sex, 

Opammet  med  Galde  og  opfødt  med  Tudser, 

Optugtet  med  Knut  af  en  fnattet  Russer, 

Nu  siger  jeg  dig  midt  i  dine  Øjne, 

Alt  hvad  du  har  sagt,  er  lutter  Løgne. 

I  Jordens  dybeste  Afgrund  dig  skjul, 

Der  skal  den  ledeste  Kvind  dig  lyske 

Og  nappe  dig  blaa  og  grøn  og  gul ! 

Jeg  spytter  dig  i  Ansigtet,  du  Utyske. 

Da  Thor  kommer  ned  fra  Norge,  tiltaler  han  Loke  haardt 
og  tilføjer  derpaa  i  sit  fra  Rigsdagen  bekjendte  Sprog: 

Det  siger  jeg  dig  Loke!     Af  al  Industri 
Er  den,   som  drives  med  Munden,  farligst; 
Selv  om   man  beviser  allerklarligst, 
Saa  kommer  man  let  tilkort  deri. 

Lad  os  overlade   Menneskene  Ordet, 
Deres  Rigsdag.   Stænder  og  Fællesforfatning, 
Lad  dem  vrøvle  om   Dyrtidstillæg  og  Beskatning, 
Men  lad  os  heroppe  ha'e  Fred  ved  Bordet. 
Skal  engang  her  i   Himlen  gjøres   Spektakler, 
Som  ikke  saa  sjældent  jeg  selv   har  voldt, 
Ih   nu,  saa  vil  jeg  ha'e  mig  det  forbeholdt 
Tilligemed  Alt,   hvad  der  hedder  Mirakler. 
Jeg  er  Smed,  Bager,  kort  Alt,  hvad  I  vil, 
Derfor  er  det  mig,   I  skal  holde  Jer  til. 
Ved   Siden   af  mig  er  1   Andre  kun   Stakler! 
Gaa  nu  Loke  din  Vej,  hvis  ej  faar  du  Hug. 
Det  svær  jeg  ved  Gert  Winther,  min  bedste  Buk  1 
(Loke  ud. 

Kor    af    Ejnherjer. 

Hil   dig  stærke  Tordner,  Videnskab  og  Kunst 

Store   Bondeven !  Er  en  kostbar  Dunst, 

Det  var  Mers  og  Spænd,  Men   dit   Snilles  Gunst 

At  du   kom  igjen  Nyde  vi  omsonst. 

I   en   Fart  du  ordner  Hil  dig  stærke  Tordner! 

Hver  en   knudret  Sag  At  dit  Kraftgeni 

Med  et  Tordenbrag  Er  saa  godt  som  ti, 

Som   idag.  Det  veed  vi. 

Derpaa  opførtes  en  italiensk  Opera  « Leonora  die  Massa- 
Carrara»,  Texten  af  Voltelen,  Musikken  af  C.  I.  Hansen.  De 
Rollehavende  vare  A.  Rosenkilde,  Guldberg,  Th.  Liebe  og  0. 
Zi>ick.  I  den  lille  Sal  opfortes  en  Marionetkomedie  « Mester 
Jakels  Viderværdigheder«  af  Ploug.  Komiteen  stillede  atter 
dette  Aar  store  Krav  til  Publikums  Taalmodighed,  idet  Fore- 
stillingerne varede  til  Kl.  i.  Der  skulde  ifølge  Programmet 
endnu  være  givet  « Kjærlighed  i  Balaklava»,  Beriderpantomime 
i  een  Akt,  men  rode  Plakater  underrettede  Folk  om,  at  «de 
svævende  Fredsunderhandlinger  gjorde  Opførelsen  af  denne 
Ballet  fortiden  utilraadelig»,  hvorfor  man  i  dens  Sted  vilde  op- 
føre den  berømte  Dyreballet  « Vandmøllen  i  Apenninerne  eller 
Amors  Triumf«. 

Nettoindtægten  af  Karnevalet  2253  Rbd.  tilfaldt  Bygge- 
fondet  paa  453  Rbd.  nær,  der  gik  i  Foreningens  Kasse. 

Hostntp  havde  ogsaa  dennegang  været  Medlem  af  Karnevals- 

komiteen,  men  det  var  ogsaa  sidste  Gang.  I  Vinterens  Løb 
havde  han  skrevet  Sangspillet  «Feriegjæsterne»,  som  blev  an- 
taget af  det  kongelige  Theater,  men  da  han  trængte  til  Penge, 
fik  han  Tilladelse  til  først  at  lade  det  opføre  af  Studenterfor- 
eningens Medlemmer.  Senere  nægtede  Heiberg  imidlertid  at 
tage  mod  Stykket  igjen,  da  han  mente,  «at  det  var  uværdigt 
for  det  kgl.  Theater  at  indlade  sig  med  et  Arbejde,  som  allerede 
var  spillet  fiere  Gange  af  Privatpersoner  for  en  stor  Mængde 
Mennesker  ».5 

Foruden  «Feriegjæsterne»  tilbød  Hostrup  ogsaa  Foreningen 
« Familietvist »,  som  havde  ligget  hen  siden  1848,  og  som  han 
nu  forsynede  med  Sange.  Han  forbeholdt  sig  Halvdelen  af 
Nettoindtægten,  der  ved  to  Forestillinger  beløb  sig  til  775  Rbd. 
saaledes  at  han  fik  387  Rbd.  Skuespillerne  ønskede  imidlertid 
at  gjentage  Forestillingen  til  Indtægt  for  Mantzius,  og  da  han 
ved  saa  mange  Lejligheder  havde  ydet  Foreningen  sin  Hjælp, 
besluttede  Senioratet  at  opfylde  deres  Ønske.  Mantzius'  Ud- 
bytte var  ikke  mindre  end  338  Rbd. 

Plakaten  saa  saaledes  ud: 


Feriegjæsterne. 

Sangspil   i   een    lang   Akt. 

PERSONER: 

Kammerraad  Randbøl Hr.  JVengel. 

Hans  Frue • Fru  Borch. 

Inger,  deres  Datter •    .    .    .  Frk.  Chr.  Møller. 

Knud  Salling,  deres  Plejesøn Hr.  Lamitzen. 

Doctor  Ask -     Zinck. 

Professor  Tusgaard -     Mantzius. 

Frk.  Tusgaard         Frk.  Guldberg. 

Jørgen,  Tjener Hr.  Plum. 

Handlingen  foregaar  paa  Kammerraadens   bekjendte  dejlige   Landejendom 
i  Sydsjælland. 

Tiden  Sommerferien 

Familietvist 

eller 

Det  mærkværdige  Aar. 

Borgerlig  Tragedie  i  een  glædelig  Akt. 

PERSONER: 

Vosborg,  Uhrmager Hr.  Mantzius. 

Madam  Vosborg Mad.  E.  Bruun. 

Sofie,  1    ,  „  I Jfr.  Borch. 

„       .               deres  Døttre  „    ,,    , 

Hennette,  J  | -     E.  Kock. 

Sandrup Hr.  Wengel. 

Ramler,  Isenkræmmer -     Zinck. 

Madam  Ramler Mad.  Wengel, 

født  Guldberg. 

Mathias Hr.  Plum. 

Palm,   Tømmermester  i   Holbæk Hr.   Vilh.  Rode. 

Karen,  Opvartningspige Jfr.  Glaser. 

Handlingen  foregaar  i  et  Thevandshus  paa  Frederiksberg  i  Begyndelsen 
af  Efteraaret   1848. 

Senioratets  Dom  over  Udforeisen  lod  saaledes:  « Forestil- 
lingen maa  betragtes  som  meget  vellykket,  og  navnlig  indlagde 
Skuespillerinderne  sig  megen  Ære  og  gjorde  et  dybt  Indtryk 
saavel  ved  deres  gode  Spil  som  smagfulde  Toilette«.  Hostrup 
selv  var  ogsaa  veltilfreds  og  fremhæver  især  Cand.  med.  & 
chir.  P.  Plum  som  fortræffelig;  han  meddeler  tillige,  at  det 
dengang  blev  fortalt,  at  Heiberg,  som  havde  set  ham  spille, 
strax  havde  tilbudt  ham  Engagement  ved  det  kongelige  Thea- 
ter.     Plum   foretrak  imidlertid  sin  Videnskab  for  Theatret. 

Saalænge  Studenterforeningen  har  bestaaet,  er  der  med  større 
eller  mindre  Mellemrum  blevet  fort  Strid  om,  hvorvidt  det 
aandelige  Liv  kunde  siges  at  staa  paa  den  Højde,  som  det  burde. 
I  urolige  Tider,  da  særlige  Spørgsmaal  lagde  Beslag  paa  den 
almindelige  Opmærksomhed  og  tog  Sindene  fangne,  var  der 
Ingen,  der  spurgte,  om  Foreningen  led  af  Mangel  paa  aandelig 

Næring,  men  naar  Forholdene  atter  vare  blevne  rolige,  og  der 
ikke  snart  igen  foregik  en  eller  anden  Begivenhed,  der  kunde 
lyse  op,  fandtes  der  bekymrede  Medlemmer,  som  syntes,  at 
man  gik  i  Mørke,  og  at  Foreningen  egenlig  ikke  kunde  sættes 
højere  end  enhver  anden  Klub.  Saa  fik  de  da  travlt  med  at 
udkaste  Planer  om  Udgivelsen  af  Tidsskrifter,  om  Oprettelsen 
af  Diskussionsklubber,  om  Stiftelsen  af  mindre  Samfund  inden- 
for Foreningen,  der  kunde  gjennemsyre  og  løfte  denne  o.  s.  v. 
Den,  der  gjennemgaar  Seniorats-  og  Generalforsamlingsproto- 
kollerne ,  vil  have  rig  Lejlighed  til  at  lære  alt  dette  at 
kjende,  men  han  vil  ofte  komme  til  at  trække  paa  Smilebaan- 
det  af  de  brave  men  naive  Hedsporer,  der  uden  at  blinke  for- 
sikre, at  Studenterlivet  aldrig  har  staaet  saa  lavt  som  i  deres 
Tid,  og  at  det  i  ældre  Dage  har  været  ganske  anderledes 
beaandet. 

I  1856  overraskedes  Medlemmerne  ved  Udgivelsen  af  et 
Flyveskrift,  der  førte  Titelen:  «Hvor ledes  er  det  fat  med 
Studenterlivet,  og  hvad  kan  der  gjøres  derved?»  For- 
fatteren kaldte  sig  «Unus  de  Multis»,  men  man  erfarede 
snart,  at  det  var  Stud.  philol.  C.  T.  Christensen-Schmidt, 
senere  Kollaboratør  ved  Flensborg  lærde  Skole.  Han  var  i 
Besiddelse  af  megen  Følelse,  som  han  havde  Trang  til  at  lægge 
for  Dagen,  men  det  skete  ofte  paa  en  saa  overstrømmende 
Maade,  at  man  nødvendigvis  maatte  finde  ham  sentimental. 
Imidlertid  var  han  det  elskværdigste  Menneske,  man  kunde 
træffe,  tjenstvillig  og  venlig  mod  de  Unge.  Naar  der  soldedes 
i  Musikstuen,  mødte  han  ofte  frem  med  sin  Guitar,  for  at 
akkompagnere  Rundsange,  hvis  enkelte  Vers  blev  fødte  paa 
Stedet. 

En  Aften,  da  den  nuværende  Forstander  for  Askov  Høj- 
skole Ludv.  Schrøder  havde  holdt  Foredrag  om  den  danske 
Studenterstands  Historie  før  Studenterforeningens  Stiftelse,  holdt 
Christensen-Schmidt  ved  det  derpaa  følgende  Sold  en  lang 
Tale  paa  Græsk,  som  Medlemmerne  besvarede  med  kraftige 
«.evyel   evye».     Ved    et    andet  Sold    kort  i  Forvejen  havde  han 

moret  Forsamlingen  med  et  Foredrag  paa  Latin  «de  Bruleauo 
Bonderupiano»  *,  hvilket  han  sluttede  med  « pateram  efferre» 
for  to  af  Seniorerne. 

Naar  man  har  set  ham  lystig  og  glad  ved  Soldene  og  ved 
mindre  Sammenkomster,  bliver  man  unægtelig  noget  over- 
rasket ved  at  læse  hans  Flyveskrift,  der  er  affattet  i  en  meget 
melankolsk  Tone,  og  som  egenlig  gaar  ud  paa  at  bevise,  at  der 
ikke  findes  noget  Studenterliv  i  Studenterforeningen.  Dette 
Resultat  kommer  han  imidlertid  til  ved  at  spænde  sine  For- 
dringer til  et  Studenterliv  saa  højt,  at  man  aldrig  vilde  kunne 
opfylde  dem. 

Han  begynder  strax  med  at  opstille  den  Sætning,  at  Stu- 
denterne i  Almindelighed  have  givet  Afkald  paa  at  have  nogen 
Glæde  af  deres  Studenterliv.  Han  tillige  med  hans  Kammerater 
kom  til  Universitetet  med  et  anelsesfuldt  Haab  om  «et  rigt  og 
frit  aandeligt  Liv  under  bestandig  ny  Tilstrømning  af  Lys  og 
Klarhed,  om  et  hjerteligt  Samliv  mellem  Brødre,  som  følte  sig 
sammenknyttede  ved  samme  Trang  og  samme  Stræben,  som 
arbejdede  med  hverandre  og  glædede  sig  over  Frugterne  af 
hverandres  Arbejde ». 

«Hvad  have  vi  da  fundet?*  fortsætter  han.6  «Vi  kom  ind  i  den  akademiske 
Myretue;  vi  fandt  en  Vrimmel  af  »akademiske  Borgere«;  vi  saa  dem  gaa  paa 
Universitetet  med  deres  Kollegiehefter ,  sidde  paa  Høresalens  Bænke  og  med 
Stenografers  Ivrighed  nedskrive  Alt,  hvad  de  kunde  faa  med  af  Professorens 
Foredrag,  maaske  det  Hele,  fordi  Professoren  dikterede;  vi  saa  dem  læse  deres 
Kollegiehefter  og  gaa  til  deres  Manuduktører  og  blive  hørte  i  deres  Pensum; 
men  om  der  i  disse  Mennesker  rørte  sig  et  aandeligt,  et  videnskabeligt  Liv, 
om  det  gjærede  og  arbejdede  inden  i  dem.  om  de  vare  blotte  Læremaskiner 
eller  rigtige  Studenter,  om  de  læste  til  Præst,  til  Borgmester  o.  s.  v.,  eller  om  de 
stræbte  efter  Lys  og  Sandhed,  det  mærkede  vi  ikke  Noget  til.  Og  saa  lærte  vi 
os  ogsaa  til  at  gaa  paa  Universitetet  og  skrive  Kollegier  og  at  gaa  til  Manuduktør 
og  lade  os  høre;  men  hvad  der  rørte  sig  i  vort  Indre,  det  lod  vi  Ingen  mærke. 
Hvorfor  skulde  vi  ogsaa  det?  Det  var  der  jo  Ingen,  der  gjorde.  Følte  vi  en 
Trang  til  Lys,  en  Tørst  efter  Sandheden,  da  satte  vi  os  hen  i  vort  stille  Kammer 
med  vore  Bøger  og  arbejdede   os    frem  alene,    saa   godt   vi    kunde,    og   der    har 


*   Om   Værten   Bondrops  afbrændte   Punsch   (Bruleau). 

vist  mangen  En  af  os  tilbragt  lykkelige,  rige  Timer  «og  set  ved  Lampen 
Musernes  Danss,  som  om  den  vilde  profaneres  ved  at  kjendes  af  Andre;  vi 
skjulte  vor  Kamp,  som  om  den  var  noget  Latterligt;  vi  beholdt  Frugterne  af  vort 
Arbejde  for  os  selv,   som  om  vi  vilde  miste  dem  ved  at  tale  derom. 

«Og  nu  nede  i  Studenterforeningen?  Ja,  der  sad  «Folk»  og  spiste  til  Middag: 
der  sad  «Folk»  og  læste  Aviser;  der  sad  «Folk»  og  spillede  Schak;  hist  og  her  sad 
et  Par  «Folk»,  som  «kjendte»  hinanden,  og  passiarede;  men  at  disse  Folk  alle  vare 
Studenter,  at  disse  Folk  følte  sig  hjemme  dernede,  at  de  dannede  et  Samfund  af 
Brødre,  at  de  havde  Mere  tilfælles  med  os  end  alle  andre  «Folk»,  det  mærkede  vi 
ikke  Noget  til.  Og  saa  gik  vi  ogsaa  derned  og  spiste  til  Middag  og  læste  Aviser 
og  spillede  Schak;  men  om  vi  hellere  gik  derhen  end  noget  andet  Sted,  om  vi 
betragtede  Foreningen  som  noget  Mere  end  som  en  Restauration,  Kafé  og  Læse- 
stues, det  talte  vi  ikke  om.  Hvorfor  skulde  vi  ogsaa  det?  Det  var  der  jo 
Ingen,  der  gjorde.  Havde  vi  en  Følelse  af,  at  Studenterne  burde  være  Brødre, 
af,  at  der  var  Baand,  som  skulde  sammenknytte  dem  Alle,  da  gjemte  vi  paa 
denne  Følelse  som  Noget,  der  var  ganske  særegent  for  os,  som  ingen  Anden 
vilde  kunne  forstaa,  som  man  maaske  vilde  gjøre  Nar  af.  —  Og  Gilderne?  — 
Ja  de  vare  enten  grumme,  grumme  kjedelige,  eller  der  var  en  og  anden  «Taler», 
som  sagde  noget  Morsomt,  som  vi  lo  af,  eller  en  og  anden  «Poet»,  som  fore- 
drog en  grinagtig  Vise,  som  vi  sang  Omkvædet  med  af;  men  at  det  var 
Sammenkomster  af  Studenter,  at  det  var  Brødre,  som  havde  at  kæmpe  for  en 
og  samme  Tanke,  der  her  samledes  for  at  styrke  sig  til  Kampen  og  glæde  sig 
ved  dens  Formaal,  det  var  der  intet  Spor  af.  Saa  var  der  maaske  Nogle  af  os, 
som  følte,  at  det  var  galt,  og  som  saa  vilde  være  rigtig  tilgavns  lystige;  men 
den  Lystighed  det  var  Fortvivlelsens  krampagtige  Griben  efter  en  Glæde,  som 
man  veed  maa  være  der  men  ikke  kan  faa  fat  paa;  den  blev  til  det,  som  vi 
dog  mindst  af  Alt  vilde  kalde  Studenten  værdigt,  —  den  blev  til  Raahed. 

«Saaledes  er  det!  —  Jeg  opfordrer  dristigt  enhver  Student  til  at  mod- 
sige mig.  Jeg  vilde  ønske,  at  der  var  en  Student,  som  vilde  træde  frem  og 
sige:  «Det  er  ikke  saaledes!»,  og  som  vilde  bevise  det,  bevise  ikke,  at  det  er 
ikke  ganske  saaledes,  ikke,  at  det  ikke  altid  er  saaledes,  ikke,  at  der  er 
Undtagelser,  men  at  det  i  det  Væsentlige,  i  Almindelighed,  i  Regelen  ikke  er 
saaledes.  Jeg  veed  ikke,  hvad  jeg  i  min  Glæde  kunde  gjøre  ved  en  saadan 
Student;   men  jeg  er  bange  for,  han  findes   ikke.» 

Forfatteren  peger  derefter  hen  paa  de  mange  smaa  Stu- 
denterforeninger, der  findes  i  Kjøbenhavn.  De  vise,  at  Stu- 
denterne ikke  fole  sig  tilfredse  i  den  store  Forening,  og  at  Alt 
derfor  ikke  er,  som  det  burde  være.  Studenterforeningen  er 
ifølge  sit  Begreb  og  sine  Love  ikke  blot  berettiget  men  ogsaa 
forpligtet  til  at  fremme  den  videnskabelige  Interesse,  men  i 
Stedet  for  at  indbyde  Videnskabsmænd  til  at  holde  Foredrag 
burde  Medlemmerne  selv  holde  disse.     Studenterne  bør  dernæst 

aabne  deres  Sind  for  den  Erkjendelse,  at  de  alle  ere  Brødre, 
og  de  bør  vise  denne  Broderfølelse,  der  kunde  skjænke  dem 
stor  Glæde  og  Livsfylde. 

Det  er  ikke  tiltrækkeligt,  at  der  i  Studenterforeningens 
Konversationsstuer  føres  livlige  Samtaler  og  leves  et  venskabe- 
ligt Samliv,  nej  ogsaa  ved  Gilderne  bør  det  gaa  anderledes  til, 
end  det  plejer.  Saalænge  man  lader  sig  nøje  med  at  høre  paa 
enkelte  Medlemmers  kunstrige  og  vittige  Udtalelser,  er  der  ikke 
Liv  ved  Gilderne.  «Det  kommer  først,  naar  enhver  Student 
føler  en  Trang  og  en  Forpligtelse  og  en  Berettigelse  til  at 
meddele  sine  Brødre  den  Fylde  af  Liv  og  Begeistring,  som 
ogsaa  hans  Bryst  kan  rumme,  til,  naar  han  selv  er  varm  og 
glad,  ogsaa  at  tale  varme  og  glade  Ord  til  sine  Brødre.  Først 
herved  ville  Festerne  blive,  hvad  de  skulle  være,  Højtider, 
hvorpaa  vi  kunne  skue  tilbage  og  frem  paa  den  svundne  og 
den  kommende  Tid,  som  man  fra  Bjergtinden  overskuer  den 
Vej,  man  har  tilbagelagt,  og  den,  man  endnu  har  for  sig,  Høj- 
tider, ved  hvilke  vi  kunne  betragte,  hvad  vi  have  naaet,  glæde 
os  derover  og  styrke  os  til  den  fremtidige  Vandring.* 

Studenten  skal  ikke  være  bange  for  at  træde  op  i  For- 
eningen, det  er  nemlig  ikke  den  Dygtigere  her,  der  skal  be- 
lære den  mindre  Dygtige,  ikke  den  fremragende  Taler,  der 
skal  henrive  sit  Publikum,  men  det  er  den  Studerende,  der 
skal  udtale  sig  lige  overfor  den  Medstuderende.  De  skulle  ved 
en  Slags  indbyrdes  Undervisning  bidrage  til  hinandens  Udvik- 
ling. Udtalelserne  ved  festlige  Lejligheder  skulle  ikke  overtale, 
henrive  eller  more,  men  de  skulle  vederkvæge,  styrke  og  op- 
live Hjerterne.  De  skulle  være  « Udtryk  for  en  inderlig  Glæde 
ved  at  være  blandt  Brodre,  Udtryk  for  en  varm  Begejstring 
for  de  Ideer,  som  ere  Studenternes  fælles  Livsopgaver,  Udtryk 
for  en  ædel  Henrykkelse  over  Alt,  hvad  der  er  sandt  og  godt 
og  skjønt». 

I  sin  høje  Begejstring  er  Forfatteren  dog  ikke  blind  for 
den  Tilbøjelighed,  der  er  til  at  kritisere,  satirisere,  ironisere, 
parodiere    og    spotte    over  Alt  i  Foreningen,    en  Tilbøjelighed, 

der  er  begrundet  i  hele  Tidsaandens  negative  Retning.  Kritik 
er  mere  end  berettiget  og  hører  uundværlig  med  til  et  viden- 
skabeligt Liv,  men  man  maa  ikke  kritisere,  fordi  det  er  mor- 
somt at  kritisere,  men  for  Sandhedens  Skyld.  «Vi  maa  ikke 
kritisere  hverandre  som  Modstandere,  hvem  det  er  om  at  gjore 
at  forvanske  Sandheden,  men  som  Brødre,  der  alle  arbejde  i 
Sandhedens  Tjeneste;  vi  maa  kritisere  hverandre  grundigt,  men 
venligt,   uden  krænkende  Haan  og  bidende  Satire ». 

Tilbøjeligheden  til  at  kritisere  og  spotte,  siger  han,  fandtes 
ikke  i  Studenterforeningens  første  Tid,  da  Alting  var  hjerteligt 
og  gemytligt,  men  den  fremstod  først,  da  Frihedens  Sag  kaldte 
Studenterne  frem  paa  en  mere  offenlig  Skueplads  og  bragte 
dem  paa  en  spændt  Fod  med  mange  Samfundsforhold.  Da 
begyndte  de  at  kritisere  og  spotte  disse  Forhold  og  de  Person- 
ligheder, der  stod  som  Repræsentanter  for  dem.  Da  Luen 
imidlertid  var  tændt,  greb  den  med  ustandselig  Voldsomhed 
om  sig,  og  Studenterne  kritiserede  saa  ikke  alene  Omverdenen 
men  sig  selv.  For  Øjeblikket  var  Kritikken  og  Spotten  unaturlig. 
«Dens  Herredømme  er  til  Ende,  uagtet  den  endnu  gaar  omkring 
som  Gjenganger  og  rumsterer.  Det  gjælder  kun  om  en  kraftig 
Villic  —  og  Spøgelset  vil  ikke  forstyrre  os  mere. » 

Christensen-Schmidt  fik  øjeblikkelig  Svar  af  Vilhelm  Rode, 
der  skjulte  sig  under  Mærket  «Alius  de  multis  til  Unus 
de  multis».  Han  begynder  med  at  yde  sin  Modstander  sin 
Anerkjendelse  for  den  Varme  og  Interesse,  hvormed  han  har 
skrevet,  og  han  fortæller,  at  mange  Medlemmer  af  Foreningen 
dele  hans  Opfattelse.  Dette  viste  sig  bl.  A.  en  Lørdag  Aften, 
da  et  Medlem  udtalte,  hvad  der  laa  ham  paa  Hjerte,  hvorpaa 
man  drak  en  Skaal  for  «Unus»7. 

Imidlertid  er  Rode  sikker  paa,  at  de  fleste  Medlemmer 
ikke  kunne  følge  ham  i  Tykt  og  Tyndt,  fordi  han  er  saa  heftig 
og  fantastisk,  og  fordi  han  stiger  saa  højt,  at  det  er  vanskeligt 
at  følge  ham. 

«Jeg  tror*,  fortsætter  han,s  «at  De  tager  fejl,  naar  De 
paastaar,  at  «vi  kom  til  Universitetet  med  anelsesfuldt  Haab 
n  27 

og  længselsfuld  Forventning  om  et  rigt  og  frit  aandeligt  Liv 
under  bestandig  ny  Tilstrømning  af  Lys  og  Klarhed »;  det  er 
muligt,  at  det  gik  saaledes  med  Dem,  maaske  med  en  eller 
anden  Ven  af  samme  Varmegrad ;  men  som  oftest  er  dette  slet 
ikke  Tilfældet,  det  er  ikke  med  denne  drømmende  Anen  og 
Higen,  at  man  forlader  Skolebænken,  det  er  ikke  en  brændende 
Higen  efter  Videnskabens  dybe  Sandheder  og  Klarhed  i  Livets 
tvivlsomme  Spørgsmaal,  der  er  Russens  Kjendemærke,  nej,  det 
er  Glæden  over  Frihed  ganske  i  Almindelighed,  Frihed  for  be- 
stemte Timers  og  Pensaers  Aag,  Frihed  til  at  tage  Del  i 
Hovedstadens  bevægede  Liv,  Frihed  endelig  ogsaa  til  at  kaste 
sig  over,  hvilket  og  hvad  man  vil,  uden  at  det  just  derfor  er 
sagt,  at  man  vil  det. 

«Og  dette  er  ganske  naturligt;  hvor  Mange  af  os  fortsatte, 
da  vi  kom  til  Universitetet,  vort  Studium  i  et  eller  andet  af 
Skolefagene?  Det  var  forholdsvis  Faa,  som  mødte  her  med 
saadanne  Beslutninger,  det  var  Færre,  som  udførte  dem.  Nej, 
denne  Trang  efter  Videnskab  og  Klarhed  den  opstaar  først, 
efterhaanden  som  man  fordyber  sig  i  sit  specielle  Studium,  og 
efterhaanden  som  man  mere  og  mere  modnes  og  udvikles.* 

Det  var  en  smuk  Tanke,  at  Studenterne  skulde  betragte 
hverandre  som  Brødre,  men  Broderskabet  var  et  meget  elastisk 
Begreb.  I  bevægede  Tider  som  under  Krigen  og  paa  Studenter- 
togene følte  man  dette  Broderskab  til  en  vis  Grad,  men  det 
var  ogsaa  kun  Sjældenheder  og  maatte  være  det,  thi  det  var 
ikke  sundt  i  Længden  at  leve  et  potenseret  Liv.  Den  Tanke, 
at  Studenterne  skulde  danne  et  stort  Broderskab,  var  desuden 
meget  exklusiv,  og  den  vilde  let  stille  Studenterne  i  Laugenes 
Klasse. 

«Jeg  for  min  Part»,  hedder  det  videre,  « vilde  nu  blive 
yderlig  fortvivlet,  dersom  en  af  Deres  Disciple  kom  hen  til  mig 
for  i  Erkjendelse  af,  at  jeg  var  et  Menneske,  at  behandle  mig 
som  Broder,  og  jeg  tror,  jeg  vilde  bede  ham  blive  lidt,  for 
at  vi  kunde  se,  om  vi  ogsaa  virkelig  hørte  til  samme  Familie. 
Det   kan   nemlig  være   godt  nok,    at  vi  begge  kaldes  Athenes 

Sønner  og  gaa  med  Studenterhuer;  men  hvem  garanterer  mig, 
at  han  virkelig  er  en  Søn  af  hende.  Universitetet  justificerer 
os  en  gros,  der  kan  saa  let  slippe  En  og  Anden  ind  under 
falsk  Flag,  som  ikke  er  den  mindste  Smule  i  Familie  med 
Athene.  Er  det  saa  ikke  meget  fornuftigere  ikke  at  være  saa 
hidsige;  lad  det  falde  sig,  som  det  kan.  Opdage  vi  saa  senere 
hen,  at  vi  virkelig  ere  Brødre,  desbedre,  saa  er  det  Tid  at 
glæde  sig!  Vi  maa  vogte  os  for  at  frembringe  et  Broderskab, 
som  kun  bestaar  af  Navn  og  i  Former;  før  man  kjender  hin- 
anden og  synes  om  hinanden,  før  kan  Broderskabet  dog  ikke 
have  noget  virkeligt  Hold.» 

Rode  fremsætter  derpaa  sin  Opfattelse  af  Studenterfor- 
eningen. Medlemmerne  maa  være  Studenter,  fordi  Examen 
nogenlunde  er  Borgen  for  en  almindelig  Dannelse;  dernæst 
maa  man  i  Foreningen  først  og  fremmest  finde  Ungdom  i  Sind 
og  Tanke.  Naar  den  er  tilstede,  opstaar  der  let  et  hjerteligt 
Forhold,  der  er  Grundlaget  for  enhver  yderligere  Udvikling,  og 
som  avler  Fortrolighed  og  Meddelsomhed,  hvilket  er  noget 
ganske  Andet  end  den  tilreflekterede  Erkjendelse  af,  at  Stu- 
denten er  et  Menneske  og  « Mennesket  min  Broder ». 

Hvad  er  det  dernæst  egenlig  for  en  videnskabelig  Trang, 
som  «Unus  de  multis»  taler  om?  Det  har  han  ikke  nøjere 
udviklet.  Han  nævner  smaa  Disputer  og  Foredrag,  og  han 
mener,  at  en  Student,  naar  et  videnskabeligt  Spørgsmaal  ligger 
ham  paa  Hjerte,  bør  meddele  sit  Studiums  Frugter  og  Glæder 
til  alle  andre  Studenter.  Men  Foredragene  maa  ikke  have 
Karakter  af,  at  Docenten  taler  til  sit  Auditorium;  det  skal 
være  Broderen,  der  taler  til  sin  Broder. 

Hertil  svarer  Rode: 

«Jeg  er  nu  som  sagt  meget  bange  for  dette  udstrakte  Brodervæsen,  men 
selv  naar  jeg  indbyder  mine  Brødre  til  at  høre  paa  mig,  maa  det  dog  være, 
fordi  jeg  vil  fortælle  dem  Noget,  som  de  ikke  vide,  og  jeg  er  fuldkommen  enig 
med  Dem  om,  at  de  bør  ogsaa  gjøre  det.  Men  der  bliver  dog  bestandig  Noget 
af  Docenten  og  Auditoriet,  der  fordres  en  Form,  det  gaar  ikke  an  at  staa  og 
snakke  op  og  ned  ad   Stolper. 

27* 

«Naar  Talen  er  om,  at  et  videnskabeligt  Spørgsmaal  ligger  mig  paa  Hjerte, 
saa  lad  os  udi  Beskedenhed  være  enige  om,  at  de  Spørgsmaal,  der  under 
vort  Studium  som  oftest  beskjæftige  og  anstrenge  os,  det  er  Spørgsmaal,  som 
ere  løste,  som  vi  skulle  forstaa  og  erkjende,  og  som  det  er  os  en  Fornøjelse 
gjennem  Tvivl  at  komme  til  Klarhed  om;  men  imedens  vi  tvivle,  gaar  det  dog 
vel  ikke  an  at  kalde  Brodrene  sammen  og  meddele  dem  Tankerne  pro  et 
contra,  der  hører  dog  Klarhed  til,  før  man  bør  staa  op  som  den  Ledende, 
og  naar  Spørgsmaalet  er  klaret,  ere  vi  saa  visse  paa,  at  det  vil  interessere  alle 
andre  Studenter;  mine  Brødre  ere  ikke  forpligtede  til  at  interessere  sig  for  det, 
jeg  interesserer  mig  for  —   —   —  — » 

«Vi  skulle  føre  smaa  Disputer  om  videnskabelige  og  almeninteressante 
Æmner  med  hverandre!  Man  hører  saa  Meget  i  denne  Tid  om  Disputer  ug 
Disputer,  at  man  fristes  til  at  spørge,  hvorfor  man  da  ikke  maa  være  enig.  Jeg 
har  set  en  af  Deres  Disciple  i  disse  Dage  løbe  omkring  som  en  brølende  Løve 
efter  Disputer  om  Deres  Bog  og  være  tindrende  af  Vrede  over,  at  Alle  vare 
enige  om,  at  det  var  en  varm  og  livligt  skrevet  Bog,  saa  han  slet  ikke  kunde 
komme   til  at  disputere. 

:Men  kan  man  finde  En,  der  har  Lyst  dertil,  hvad  i  Alverden  er  der  saa 
ivejen  for,  at  man  kan  disputere  med  ham?  Intet,  ikke  det  Allerbitterste  —  og 
dog  sker  det  ikke,  siger  De;  det  er  ikke  noget  stærkt  Bevis  for  Trangen  der- 
til. Der  gives,  siger  De,  mangfoldige  smaa  Studenterforeninger,  hvori  Studenterne 
>oge  at  tilfredsstille  den  Trang,  som  ikke  tilfredsstilles  i  den  store  Studenter- 
verden; men  hvorfor  kunne  disse  Mennesker  ikke  ligesaa  godt  træffe  hinanden 
i  Studenterforeningen  og  der  føre  deres  Disputer,  hvorfor  kunne  de  ikke  ligesaa 
godt  oppe  paa  Salen  holde  deres  Foredrag?  Disse  Kredse,  som  endog  anse 
alle  Studenter  for  deres  Brødre,  hvorfor  trække  de  dem  tilbage?  Naar  blot  en 
af  Kredsene  mødte  deroppe,  saa  medbragte  den  jo  paa  een  Gang  Disputatorer  og 
Disputer,  endsige  da,  naar  de  alle  kom!  Ja,  Sagen  er  nok  den,  at  de  enten  ikke 
dele  Deres  Erkjendelse  af  Broderskabet  og  Forpligtelsen  til  Meddelelse  til  Alle, 
eller  ogsaa  have  de  en  Følelse  af,  at  hvad  de  præstere,  endnu  savner  Noget  af 
det  ubetingede  Værd,  som  Sligt  altid  bør  have  selv  mellem  Brodre;  de  føle,  at 
det  gaar  an  i  en  mindre  Kreds  af  nøje  fortrolige  Venner  at  hakke  sig  frem, 
blotte  sig,  løbe  ml;  Staver  i  Livet  osv.;  men  at  dette  er  til  Skade  for  Ens  Sag 
og  for  En  selv,  naar  det  sker  i  en  større  Kreds,  som  man  direkte  eller  indirekte 
indbyder  og  udæsker. 

iOg  naar  Talen  er  om  gjennem  Diskurser  og  Disputer  at  komme  til  Sand- 
heden for  dennes  Skyld,  tror  saa  ikke  De,  min  Herre,  der  med  Alvor  søger 
Sandheden,  tror  De  ikke,  at  man  ganske  anderledes  kæmper  for  Sand- 
heden og  dens  Ide  i  den  lille  Kreds  mellem  de  nære  Venner,  end  naar  Kredsen 
voxer  og  bliver  Auditorium,  naar  Bifaldet  begynder  at  hæve  sig,  og  Talentet  vil 
gjøre  sig  gjældende  ;  tror  De  ikke,  at  man  i  den  store  Kreds  ganske  anderledes 
let  fristes  til  at  glemme  Sandheden,  man  skulde  soge,  og  kun  huske  den  Mening, 
man  først  sagde,  blæsende  for  Øjeblikket  ad  Lys  og  Klarhed  og  Broderskab, 
naar  blot    den   dialektiske   Færdighed   kan   glimre  og  sejre  ?> 

Imod  Forfatterens  Omtale  af  Gilderne  og  Soldene  ned- 
lægger Rode  en  særdeles  kraftig  Indsigelse.  Skulde  det  gaa 
til,  som  «Unus  de  Multis»  ønskede,  saa  blev  Gilderne  netop 
overordenlig  kjedelige. 

Naar  man  en  Aften  samles  om  nogle  Boller  Punsch  og 
kaster  Vrøvl,  Slid  og  Ærgrelse  overbord  og  synger  sine  Viser, 
saa  skal  det  ikke  være  Liv?  «De  er  dristig,  min  Herre,  naar 
de  saaledes  tør  ringeagte  Studenternes  bedste  Skat,  Muligheder- 
nes Sol,  hans  Ungdom. »  Nej,  lad  blot  Gilderne  være  i  Ro. 
Den,  der  har  Noget  at  sige,  bliver  altid  hørt,  naar  han  bare 
er  naturlig,  Enhver,  der  taler  med  Varme  og  Friskhed,  bliver 
altid  godt  modtaget,  men  de  Fleste  overvurdere  deres  Kræfter 
og  undervurdere  deres  Tilhørere.  Nogle  fordybe  sig  i  Filoso- 
fien og  løbe  vild  i  den,  og  Andre  fremføre  med  dirrende 
Stemme  forslidte  Sentenser,  efterlignende  den  daarlige  gejstlige 
Veltalenhed.  En  slig  Unatur  bør  Studenter  ikke  finde  sig 
i  men  gjøre  Vedkommende  til  Gjenstand  for  en  alvorlig 
Kritik. 

Det  kan  gjerne  være,  at  de  sidste  Aar  ikke  høre  til  For- 
eningens bedste,  og  at  det  ungdommelige  Liv  ikke  har  ud- 
foldet sig  saa  fyldigt  som  tidligere,  men  det  kan  ikke  forandres 
ved  Anstrengelser  uden  fra.  Naar  Sligt  ikke  gaar  naturligt,  er 
der  ikke  Noget  ved  det.  Saadanne  Forhold  trives  ikke  ved 
kunstig  Gjødning.  Dengang  Foreningen  kun  talte  faa  Med- 
lemmer, som  alle  kjendte  hinanden,  da  kunde  der  være  Tale 
om,  at  de  kom  sammen  til  indbyrdes  Undervisning  og  gjen- 
sidig  Udvikling,  men  nu,  da  Medlemsantallet  er  større,  og  da 
Afgang  og  Tilgang  stadig  bringer  nye  Personer  ind  i  den,  kan 
der  ikke  godt  være  Tale  herom.  At  Følgen  af,  at  Venner  og 
Bekjendte  tilbringe  deres  Fritimer  i  Foreningen,  kan  være  gjen- 
sidig  Udvikling,  det  maa  man  haabe  og  ønske,  «men  det  er 
bestemt  en  fejl  Anskuelse,  at  man  skulde  gaa  derhen  for  at 
lære  og  belæres,  for  at  knække  videnskabelige  Nødder  og 
tygge  Kjærne  med  egne  og  Brødres  Tænder». 

Til  Slutningen  fremhæver  Forfatteren,   at  det  netop  er  det 

Interessante  ved  Studenterforeningens  Historie,  at  bevæget 
Liv  vexler  med  Stilhed.  Snart  er  der  et  rigt  æsthetisk  Liv, 
saa  Stilhed,  derpaa  et  politisk  Liv,  saa  et  filosofisk,  saa  Stil- 
hed, saa  et  politisk  og  derefter  et  nationalt  Liv.  Der  er  ingen 
Grund  til  at  tvivle  om,  at  ethvert  større  Tidsspørgsmaal  hurtigt 
og  sikkert  vil  medfore  et  rigere  og  livligere  Samliv.  Man  kan 
roligt  lade  Forholdene  udvikle  sig  selv.  Det  Skrift,  «Unus 
de  Multis»  har  udsendt,  kan  kun  bidrage  til  at  fremkalde  en 
ubestemt  Famlen  og  en  Higen  efter  noget  aldeles  Opdigtet. 

Rodes  forstandige  og  sunde  Imødegaaelse  af  Flyveskriftet 
fandt  en  god  Modtagelse  hos  de  Allerfleste  af  Studenterfor- 
eningens Medlemmer,  og  efterat  man  i  nogen  Tid  i  Samtaler 
Mand  og  Mand  imellem  havde  sysselsat  sig  med  at  drøfte,  om 
Studenterlivet  var  i  saa  stærk  Tilbagegang,  som  Christensen- 
Schmidt  havde  paastaaet,  vandt  den  Mening  med  Lethed  Over- 
haand,  at  han  sikkerlig  mente  det  godt,  men  at  hans  Krav 
ikke  kunde  tilfredsstilles,  fordi  han  slet  ikke  tog  Hensyn  til  de 
virkelige  Forhold,  og  fordi  hans  sygelige  Fantasi  i  Forbindelse 
med  en  alfor  stor  Følsomhed  forledte  ham  til  at  stille  det  Stu- 
denterliv,  der  førtes  i  Kjøbenhavn,   i  en  urigtig  Belysning. 

Ogsaa  udenfor  Foreningen  vakte  det  af  «LTnus  de  Mul- 
tis»  udgivne  Skrift  Opmærksomhed.  GoldscJimidt,  der  paa  den 
Tid  mer  end  nogensinde  var  indviklet  i  en  heftig  Strid  med 
de  ledende  Mænd  i  de  akademiske  Kredse,  tog  Forfatteren 
under  Armene.  Det  forekom  ham  nemlig,  at  man  ved  Gjennem- 
l.rsningen  af  Skriftet  maatte  faa  det  Indtryk,  at  her  var  et 
opadstræbende  ungt  Gemyt,  der  i  Studenterforeningen  savnede 
Friskhed  og  Fylde,  som  ikke  tvivlede  om,  at  det  Gode  var 
tilstede  rundt  om  ham,  men  som,  netop  fordi  han  troede,  at 
det  var  tilstede  i  hver  Kammerats  Hjerte,  vilde  have  det  be- 
friet ikke  blot  for  sin  egen,  men  for  det  Heles  Skyld,  fordi 
han  elskede  det  Hele1'.  Var  Klagen  fremkommen  fra  en  gam- 
mel blaseret  Student,  der  havde  tabt  Sansen  for  det  Ideale, 
Store  og  Skjønne  i  Verden,  og  som  var  mismodig  over  Ung- 
dommens Støj,  havde  den  kun  havt  Lidet  at  betyde. 

Efter  Goldschmidts  Mening  kunde  man  vel  ikke  forlange  at 
Professorerne,  at  de  skulde  være  Sjælen  i  selskabelige  Sammen- 
komster, men  man  havde  Grund  til  at  beklage,  at  der  ikke 
ved  Universitetet  fandtes  kraftige  og  betydningsfulde  Repræsen- 
tanter for  Videnskaben,  der  kunde  gribe  og  begejstre  de  Stu- 
derende. Han  benyttede  samtidig  Lejligheden  til  at  bebrejde 
H.  N.  Clausen  Mangel  paa  Overlegenhed,  fordi  denne  ved  en 
Universitetsfest  i  en  Tale  «Om  Nationalitetens  Væsen  og  Be- 
tydning« umiskjendelig  havde  havt  til  Hensigt  at  « indtage 
Studenternes  Sind  mod  den  sig  nærmende  Helstat*.  Naar  en 
Professor  kunde  optræde  saaledes,  var  der  aldeles  ikke  sat 
nogen  Dæmning  mod  den  politiske  Paavirkning  fra  andre  Per- 
soner, hvorved  unge  Mennesker  rives  med  som  Parti,  hvorved 
den  Varme  og  Begejstring,  som  er  i  deres  Sind,  baade  bruges 
og  misbruges,  hvorved  de  maa  være  paafærde,  sommetider  for 
noget  Idealt,  men  almindeligvis  i  de  daglige,  smaalige  Kampe, 
tage  hidsig  Parti  uden  at  faa  Tid  til  Undersøgelse,  Viden,  Er- 
kjendelse,  lade  sig  bruge  som  Støverhunde  for  Ærgjerrigheden, 
Hadet  og  Hævnen ». 

At  han  sigter  til  Ploug  og  hans  Venner,  er  tydeligt  nok, 
og  dem  gjælder  ogsaa  følgende  Bemærkning:  « Mennesker, 
blandt  hvem  en  vis  Klike  giver  Stikord,  og  enhver  Modstander 
kan  blive  kaldt  Kjeltring,  kunne  ikke  have  Fred  og  Kjærlighed 
i  Sindet,  ejheller  den  Mandighed,  som  klar  Indsigt  og  Villie 
giver,  men  maa  frembringe  et  usammenhængende  aforistisk 
Studentersamliv. » 

Regensprovsten  Professor  F.  C.  Petersen  troede  sig  lige- 
ledes kaldet  til  at  sige  sin  Mening  om  Studenterlivet  og  Mid- 
lerne til  dets  Fornyelse.  Han  indrømmer10,  at  en  god  Stu- 
denterforening ikke  blot  er  ønskelig  men  meget  vigtig,  og 
han  tilligemed  alle  ældre  Akademikere  vide  for  vel  af  Erfaring, 
hvad  den  bestaaende  Studenterforening  har  været  for  dem,  til 
at  de  skulde  glemme  det  igjen.  Man  kan  imidlertid  ikke  re- 
formere Studenterforeningen  ved  at  forandre  dens  Love  og  Ved- 
tægter.    Det,  der  savnes,  fremmanes  ikke  ved  Taler,  Foredrag 

eller  Diskussioner  men  maa  søges  i  Studenterlivet  selv,  det 
sunde  friske,  fra  uvedkommende  Paavirkning  emanciperede 
Studenterliv,  «det  Liv,  der  leves  i  og  for  Videnskaben  og  den 
derigjennem  vundne  frie  aandelige  Udvikling,  et  Liv,  der  ikke 
fodes  og  trives  enten  i  Folkets  eller  nogensomhelst  Stands 
eller  Associations  Masseforhandlinger,  men  i  de  stille  Kamre 
og  i  mindre  Studenterkredses  Samliv». 

Hermed  er  han  inde  paa  sin  gamle  Boldgade.  Studenterne 
maa  nok  interessere  sig  for  Politik,  det  gjorde  han  og  hans 
Samtidige  ogsaa,  da  de  vare  unge,  men  de  maa  ikke  tage 
aktiv  Del  i  de  politiske  Partiers  Virksomhed  og  ikke  forlange 
at  faa  Indflydelse  paa  de  offenlige  Anliggenders  Ordning  og 
Styrelse.  For  Øjeblikket  er  den  akademiske  Ungdom  kun  et 
Redskab  for  Andres  politiske  Øjemed  og  Planer,  hvilket  er  en 
Afvej  og  en  Udvæxt  paa  Universitetslivet.  Regensprovsten 
nævner  ikke  udtrykkelig  den  skandinavisk-nationalliberale  Poli- 
tik og  heller  ikke  Plougs  Navn,  men  at  han  tænker  herpaa, 
er  indlysende,  og  saaledes  mødes  han  nu  med  «Corsaren»s 
gamle  Redaktør,  hvis  Artikler  i  Begyndelsen  af  Fyrrerne  ofte 
fik  Haaret  til  at  rejse  sig  paa  hans  Hoved. 

Den  skandinaviske  Studenterpolitik  fejrede  iøvrigt  i  1856 
de  største  Triumfer  dels  ved  Studentermødet  i  U"psala, 
dels  ved  den  svensk-norske  Thronfølgers  Besøg  i  Kjø- 
benhavn.  Studentermødet  skulde  egenlig  have  været  afholdt 
i  1855,  men  paa  Grund  af  Krigen  mellem  Rusland  og  Vest- 
magterne mente  man,  at  det  vilde  være  rigtigst,  at  det  blev 
opsat,  da  der  tilmed  var  en  Mulighed  for,  at  de  nordiske 
Riger  kunde  blive  indviklede  i  den.  Men  i  1856  var  der  Intet 
til  Hinder. 

Den  26.  April  vedtog  de  danske  Studenter  paa  et  almin- 
deligt Studentermøde  enstemmigt  at  tage  mod  Upsalensernes 
Indbydelse,  ligesom  de  til  Medlemmer  af  Komiteen  valgte  C. 
Ploug,  A.  Villemoes,  V.  Rode  og  to  Seniorer,  som  Senioratet 
selv  skulde  udpege.  Det  blev  J.  Helvis  og  Th.  Otto.  Komi- 
teens   Anstrengelser   for  at   faa   et    Dampskib,    der    kunde    føre 

Studenterne  til  Stockholm,  syntes  imidlertid  at  skulle  strande. 
Vel  fandtes  der  flere  Dampskibe  i  vore  Farvande  end  i  1 843, 
men  endnu  i  1856  anvendte  man  kun  sparsomt  Dampen  ti  Isos. 
Der  gik  adskillige  Aar,  før  de  store  Dampskibsselskaber  med 
deres  betydelige  Kapitaler  for  Alvor  tog  Kampen  op  med 
Sejlskibene. 

Tilsidst    fik    Komiteen    en    god    Ide.      Herom    fortæller    J. 
Helms  saaledes:11. 


Ploug  tog  Ordet:    «Hvis  blot  Kong  Frederik  var  her  i   Byen, 

«Søgte  vi   lige  til  ham  og  bad  ham  om   Hjælp   i  vor  Vaande. 

«Hisset  i  Flaadens  Leje  jo  ligger  der  ledige  Skibe, 

« Hekla,   Gejser  og  rlere,   der  snart   kunne   takles   til   Langfart. 

«Gjerne,  jeg  tror,   han  os  rækker  en   Haand  til  vor  Færd   imod   Norden, 

«Banker  hans  Hjerte   ej   broderlig  varmt  for  Kong  Oskar  i  Sverig? 

«Vel,»   saa  talte  en  Anden,  jeg  tror  det  var  Helms,   <<dersom  Kongen 
ifSaadan  er  stemt  for  vort  Tog,  hvorfor  skal  vi  tøve  da  længer? 

Kan   ej   den   tømrede  Vogn   og  gode  enhovede  Heste 
«Endnu  i  Nat  os  bringe  derhen,   hvor  han   opslog  sin   Bolig? 
«Er  dog  til   Frederiksborg  ej   længer,   end  at  vi  ved  Daggry 
«Fuldende  Rejsen,  og  hvis  han  naadig  vil  stede  os  for  sig, 
«Kunne  før  Aften  igjen  vi  være  med  Budskab  tilbage.* 

Knapt  var  Ordet  talt  ud,   før  Alle  gav   Bifald   tilkjende. 

Rode  og  Helms  blev  valgt  til  at  søge  Kong  Fredrik  paa  Slottet, 

Og  i  den  dæmrende  Maj-Maaneds  Nat  de  begav  sig  paa  Vejen. 

Da  Chr.  Bruun  og  Ricard  to  Aar  tidligere  en  kold  Marts- 
nat  kjørte  ud  til  Frederiksborg  for  at  indbyde  Kongen  til  at 
deltage  i  Studenterkarnevalet,  var  der  Ufred  i  Landet,  idet 
næsten  hele  Folket  havde  erklæret  sig  mod  Ministeriet.  Kongen 
havde  derfor  Andet  at  tænke  paa  end  at  gjore  Studenterne  en 
Tjeneste.  Nu  vare  Forholdene  derimod  rolige,  saa  rolige  som 
de  ikke  havde  været  i  mange  Tider,  saa  at  Frederik  VII 
havde  bedre  Tid  og  Lejlighed  til  at  høre  paa  sine  unge  Ven- 
ners Tale,  ligesom  han  ogsaa  havde  lettere  ved  at  opfylde 
deres    Ønske.       Begge    Gange    kom    Studenternes    Udsendinge 

uanmeldte;  de  stolede  tillidsfuldt  paa,  at  de  nok  skulde  kunne 
faa  Kongen  i  Tale,  og  de  tog  heller  ikke  fejl.  I  1854  fore- 
spurgte de  dog  forst,  om  de  kunde  faa  Audiens,  men  i  1856 
gik  de  tidlig  om  Morgenen  strax  op  paa  Slottet,  hvor  de  vare 
saa  heldige  at  formaa  den  jourhavende  Adjutant  til  at  melde 
dem  hos  Kongen.  Forst  vilde  Adjutanten  vise  dem  af,  idet 
han  meddelte  dem,  at  Hans  Majestæt  gav  Audiens  om  Fre- 
dagen, men  da  han  mærkede,  at  det  ikke  var  saa  nemt  at 
blive  dem  kvit,  gik  han  ind  til  Kongen  og  kom  snart  tilbage 
med  den  Besked,  at  denne  strax  vilde  komme.  Efterat  han 
var  gaaet,  stod  de  to  Udsendinge  ikke  lidet  benauede  ene  i 
den  store  Sal. 

Taktfuld   Helrns  ej  mæled  et  Ord,  mens  Rode  i  Stilhed 
Samlede  Tanken  og  formed   i   Hast  de   Ord,   som  han  troede 
Sømmed'  sig  bedst,  naar  en  Yngling  som  han  skulde  tale  til  Kongen. 

Ikke  blev  Tiden   dem  lang,  thi   snart  stod  Kongen   foran  dem, 

Just  som  man  kjender  Kong  Fredrik   fra   Billeder  spredte  saa  vidt  om, 

Ikke  ret  høj,  men  kraftig  af  Væxt  med  hurtige  Lader. 

Haaret  var  skjult  af  den   sorte  Kalot,   der  dækked  hans  Isse. 

Kort  var  den  morkeblaa  Frakke,   han  just  havde  kastet  om  Kroppen, 

Mens  under  Gangen  endnu  han  fæsted  de  øverste  Knapper. 

Mildt  han  hilste  de  to  forlegne  Studenter,  som  bukked. 

«Naa,  hvad  vil  I  mig,  Børn?  for  siden  I  tar  mig  paa  Sengen, 

«Kan  jeg  vel  tænke,  det  haster.     Sig  frem,  jeg  er  villig  at  hore.> 

Da  paa  hans  venlige  Ord  tog  Rode  flux  Bladet  fra  Munden, 

Talte  med  megen  Besked  om  Upsalafærden  den  lange, 

Viste,   hvor  tungt  det  os   faldt  at  fragte  et  Skib,   der  var  stort  nok; 

Nævnte   tilsidst  de  Ord,   som   Ploug  havde  udtalt  ved   Mødet, 

Om  at  gaa  lige  til   Kongen  og  søge  hans  Raad  og  hans  Medhjælp, 

Da  vi  jo  haabed,   hans   Hjerte  var  med   paa  den   Færd   imod   Norden. 

Mniens  han   talte,   stod  Kongen  og  smilede  venlig  og  nikked 

Ikke  det  syntes   ham  ilde  betænkt,  at  vi  gik  til  ham  selv  først, 

Svarede:    « Skade,  mit  eget  Skib  er  nu  ikke  tilrede, 

«Slesvig  ligger  i   Dokken,  jeg   ellers  med   Glæde  Jer  gav  det. 

« Vistnok  ligger  der  Skibe   i   Flaadens  Leje   i   Mængde, 

« Hekla,   Gejser  og  fler,   der  let  kunde  takles  til  Langfart, 

»Men,  det  veed  I  saa  godt  som  jeg  selv,  at  de  ej  høre  mig  til, 

«Der  er  Minister  og  Rigsdag,   de  gjør  tilsidst,   hvad  de  selv  vil. 

<Gaa  til   Minist'ren,   men   stol  kun   paa  mig,  jeg  skal  gi'    ham   et  godt   Ord, 

< Endnu  et  kongeligt  Ord  dog  vejer  en  Smule  i  Laget. 

»Dermed  Guds  Fred  og  Farvel !»      Han  hilste  med  Haanden  til  Afsked. 

Endnu  for  Aften  igjen  de  sad  i  Studenternes   Raadsal, 

Meldte  Kong  Frederiks  Ord,  der  loved  hans  venlige  Medhjælp. 

Brev  blev  skrevet,   og  Ord  blev  bragt  til  Flaadens   Minister, 

Og  for  Ugen  var  omme,   saa  kom  der  et  Brev  med  et  Segl   paa, 

Vistnok  det  ligger  endnu  i   Studenterforenings-Arkivet  : 

«At  det  tillades  en  Kreds  af  danske  Studenter,   som  agter 

<r Herfra  at  fare  til  Stockholm  og  derpaa  atter  tilbage, 

; Rejsen  at  gjøre  ombord  paa  Orlogsdamperen   Hekla 

«Mod  at  erstatte  det  Kulforbrug,   som  dertil  vil   medgaa   — 

<.<Meddeles  herved  tjenstligt  ifølge  Begjæring.     Steen  Bille. » 


Den  9.  Juli  afsejlede  «Hekla»  med  235  akademiske  Bor- 
gere fra  Kjobenhavn  til  Malmø  Rhed.  Her  laa  « Ganger  Rolf: 
med  ligesaa  mange  Normænd  ombord.  120  Lundensere  blev 
fordelte  paa  de  to  Skibe.  Af  ældre  danske  Deltagere  kunne 
nævnes  Dr.  phil.  J.  Forchhammer,  Sangforeningens  Dirigent 
Kammermusikus  C.  jf.  Hansen,  Professor  J.  P.  E.  Hartmann, 
Professor  M.  Hammerich,  Professor  C.  Hauch,  Dr.  phil.  In- 
spektor L.  Midler,  Pastor,  Folkethingsmand  C.  E.  Møller, 
Kgl.  Skuespiller  A.  Rosenkilde,  Landsthingssekretær  H.  E. 
Schack  og  Dr.   phil.    Grimur   Thomsen. 

Da  Danskerne  og  Lundenserne  i  1843  drog  til  Stockholm 
og  Upsala,  vidste  de  ikke,  om  de  vare  velkomne  eller  ej ;  de 
haabede  det,  men  de  kunde  ikke  vide,  hvorledes  Stemningen  i 
Sverige  var.  De  sejlede  afsted  paa  Opdagelsesrejse,  saa  at 
deres  Sind  var  særlig  bevæget  ved  Tanken,  om  de  nu  ogsaa 
fandt  Noget,  der  var  værd  at  eje.  Hvad  der  forøgede  det 
Spændende  ved  deres  Færd,  det  var,  at  Regjeringerne  baade  i 
Kjobenhavn  og  Stockholm  med  Misnoje  betragtede  hele  dette 
mærkelige  Argonautertog,  og  at  de  danske  Deltagere  kunde 
vente  sig  Ubehageligheder,  naar  de  kom  igjen,  hvilke  jo  heller 
ikke    udeblev.      Men    i   1856  havde    det   politiske   Parti,    hvortil 


428 

Studenterne  og  den  største  Del  af  de  dannede  Klasser  be- 
kjendte  sig,  sejret.  Nogle  af  deres  bedste  Mænd  sad  i  Kongens 
Raad,  og  Kongen  selv  var  med  dem  med  hele  sin  Sjæl.  Naar 
de  kom  til  den  svenske  Hovedstad,  vilde  de  finde  en  anden 
Konge,  hvis  Hjerte  slog  i  Takt  med  Frederik  den  Syvendes, 
Stockholm  vilde  juble  dem  imøde,  og  i  Upsala  vilde  Be- 
gejstringen ingen  Grænse  kjende.  En  dansk  Regjeringsdamper, 
hvis  Navn  i  Treaarskrigen  var  i  Alles  Munde,  og  som  førtes 
af  danske  Søofficerer,  stod  til  deres  Raadighed,  og  overalt  i 
Danmark  vilde  man  med  den  højeste  Interesse  følge  disse  af 
Konger  og  Mennesker  begunstigede  Ynglinges  Oplevelser. 

I  1843  kom  de  og  raabte  Vagt  i  Gevær  mod  den  Fare, 
der  truede  fra  Syd;  de  bad  ikke  og  tiggede  endmindre,  men  de 
gjorde  de  afsides  boende  Upsalensere  opmærksomme  paa,  at  Dan- 
marks Sag  ogsaa  var  Nordens.  I  1856  kom  de  som  Ud- 
sendinge fra  et  Folk,  der  var  blevet  frit,  og  som  med  Vaaben 
i  Hænde  havde  bevist  sin  Ret  til  at  være  til,  et  Folk,  der 
havde  tilkæmpet  sig  Noget  af  den  Selvfølelse,  der  ligger  det 
saa  fjernt.  Iblandt  de  danske  Gjæster  var  der  Mænd,  der 
havde  været  med  ved  Fredericia  og  Isted,  men  der  fandtes  og- 
saa unge  Studenter,  der  otte  Aar  senere  skulde  ofre  deres  Liv 
ved  Sankclmark. 

Allerede  i  Kalmar  tilraabte  Digteren  Karl  af  Kuliberg  i  sin 
versificerede  Skaaltale  for  Danmark  de  kjobenhavnske  Studenter : 

Men  nar  vid  Isted  och  Fredricia 
I  >c  store  slag  I  emot  våldet  slogen, 
Och  rik  blef  skorden  for  Valkyriorna, 
Men  segrens  sol  beglånste  Dannebrogen, 
Hur  jubel-ropet  steg  mod  himlens  hojd 
Från   Norrlands  kala   fjell   till   Skånes  slatter, 
Och   hvarje   hjårta  magtigt  slog  af  frojd, 
Att  Tydsklands  nesa   lont  dess  oforrfitter. 

Da  « Hekla »  lagde  til  ved  Skeppsbron  i  Stockholm,  mar- 
cherede  Danskerne    og   de   Lundensere,    der    havde  været    om- 

bord  paa  dette  Skib,  op  til  Slotsbakken,  de  Danske  med  Bøge- 
lov om  Huerne.  Derfra  drog  de  ind  i  Slotsgaarden,  hvor  Kong 
Oskar,  Dronning  Josefine,  Prins  Gustav  og  Prinsesse  Eugenie 
viste  sig  i  et  Vindue.  Ploug  udbragte  et  Leve  for  Kongen, 
og  adskillige  Sange  blev  sungne.  Lidt  efter  kom  Normændene, 
paa  hvis  Vegne  Professor   WelJiaven  hyldede  Kongen. 

Kong  Oskar  gik  derpaa  ned  blandt  Studenterne  og  holdt 
følgende  Tale: 

«Jeg  byder  Eder  Velkommen  til  Sveriges  Hovedstad  og 
glæder  mig  ved  Eders  Besøg,  men  den  skandinaviske  stu- 
derende Ungdoms  venskabelige  Møde  har  en  større  Betydning 
end  den  øjeblikkelige.  Engang  skal  denne  Ungdom  styre  sit 
Fædrelands  Anliggender  paa  Forvaltningens  og  Videnskabens 
Omraade  samt  opretholde  dets  Selvstændighed.  Maatte  da 
den  Hengivenhed  og  de  broderlige  Følelser,  som  nu  opfylde 
Eder,  skyde  dybe  Rødder  i  Eders  Hjerter  og  i  Fremtiden 
bære  herlige  Frugter  til  Nordens  Lykke  og  Ære.  Jeg  ønsker 
Eder  en  lykkelig  Rejse  til  Upsala,  og  ved  Eders  Tilbagekomst 
skal  jeg  med  Glæde  gjense  Eder.» 

Saaledes  havde  Sveriges  og  Norges  Konge  indviet  Toget. 
I  Upsala  holdtes  Fest  i  den  botaniske  Have,  hvor  Talernes 
Række  var  stor,  men  den  betydningsfuldeste  Fest  fandt  Sted 
paa  de  tre  store  Høje  ved  Gamle  Upsala,  hvor  man  drak 
Mjød  af  Sølvkander  og  Horn.  Her  optraadte  bl.  A.  Carl  Ploug 
og  udkastede  et  helt  politisk  Program  i  en  længere  Tale12,  i 
hvilken  han  sagde : 

«Det  er  udtalt  af  Mange  før  mig,  at  det  nordiske  Foiks  Broderfølelse  nu 
er  saaledes  udviklet,  at  det  er  umuligt,  at  de  nogensinde  kunne  drage  Sværdet 
til  Angreb,  Forurettelse  eller  Erobring,  og  dette  er  sandt.  Ingen  Christian  II. 
vil  kunne  anrette  noget  nyt  Stockholms-Blodbad,  ingensinde  mere  vil  Norge 
kunne  tænkes  som  Lydland  under  Danmark;  ingen  ny  Karl  X  vil  kunne  tænke 
paa  at  erobre  hele  Danmarks  Rige,  ingen  ny  Karl  Johan  foreslaa  at  dele  det. 
Men  fordi  vi  ikke  med  fuld  Selvstændighed  og  beraad  Hu  nogensinde  mere 
ville  kunne  befejde  hinanden,  derfor  sikrer  vort  Broderskab  os  ikke  mod,  ai 
Staterne  inddrages  i   saadanne  politiske  Forviklinger,   som   kunne  blive    skadelig 

for  vort  Samliv,   farlige  for  vore  helligste  Interesser  og  saarende  for  vore  bedste 
Følelser. 

Jeg  skal  tillade  mig  at  oplyse  dette  ved  et  nærliggende  Exempel.  Dersom 
det  danske  Ministerium,  der  foretog  tydelige  Demonstrationer  til  Bedste  for 
Rusland  under  den  sidste  Krig,  var  forblevet  ved  Roret  til  December  1855, 
etterat  Sverige  og  Norge  havde  sluttet  deres  Traktat  med  Vestmagterne,  hvordan 
vilde  da  Stillingen  i  Norden  have  været?  Da  havde  der  paa  den  ene  Side  staaet 
en  Stat,  som  viste  en  udpræget  Tilbøjelighed  for  den  ene  af  de  stridende  Magter, 
og  paa  den  anden  Side  de  andre  to  Stater  med  en  ligesaa  udpræget  Tilbøjelig- 
hed til  at  slutte  sig  til  Modparterne.  Tænk  Dem  nu  Krigen  fortsat  et  Aar 
eller  to  og  stedse  flere  mindre  Stater  inddragne  i  den,  og  jeg  behøver  da  ikke 
videre  at  antyde,  at  Forholdene  her  i  Norden  kunde  være  blevne  meget  spændte, 
om  ikke  ligefrem  fjendlige,   og  vort  broderlige   Samliv  forstyrret  eller  afbrudt. 

«Jeg  vil  tage  et  andet  Exempel  fra  en  ikke  fjernt  liggende  Tid.  Naar 
flammer  Broderfølelsen  højest?  Naar  banker  Hjertet  stærkest  sin  Broder  imøde? 
Mon  ikke,  naar  han  trues  af  en  Fare,  naar  han  forurettes  eller  angribes,  naar 
han  maa  kæmpe  for  sin  Tilværelse?  Aldrig  skal  det  danske  Folk  glemme,  at 
da  det  var  stedt  i  Nød,  ilede  4  til  500  ædle  Ynglinge  fra  Sverige  og  Norge  det 
til  Bistand.  Men  hvormange  vare  de  ikke  iblandt  Eder,  som*  ønskede,  at  ikke 
enkelte  private  Mænd,  men  Sveriges  og  Norges  forenede  Krigsmagt  vilde  kommet 
til  Undsætning.  Dengang  var  Faren  vor,  en  anden  Gang  kan  den  være  Eders. 
Rusland  skotter  ligesaa  begjærligt  efter  P'inmarken  som  Tydskland  efter  Slesvigs 
Havne.  Sæt  at  det  af  den  ene  eller  anden  Aarsag  bryder  Freden  og  over- 
vælder Eder  med  sin  Overmagt,  da  vil  Danmark  maaske  være  i  samme  Tilfælde 
som  i  1848,  ønskende  at  hjælpe  Eder,  men  ikke  kunnende.  det,  fordi  det  savner 
en  lovlig  Ret,  en  bestemt  Forpligtelse  dertil.  Derfor,  skal  vort  Broderskab 
sikres  mod  Forstyrrelse  og  Afbrydelse,  skal  den  nordiske  Enhedstanke  fuld- 
byrdes og  blive  til  Virkelighed,  saa  maa  den  træde  ud  af  Privatlivets  Skygge 
og  Afmagt,  saa  maa  den  ikke  blot  kundgjøre  sig  i  literær  Stræben  og  venligt 
Samkvem,  men  den  maa  forlange  at  udtrykkes  ogsaa  i  Statslivets  Former;  den 
maa  indskrives  i  Love  og  Vedtægter  og  anerkjendes  af  den  udenfor  staaende 
Verden.     Med  eet  Ord,  den  maa  engang  føre  til  en  politisk  Union.« 

Efterat  Taleren  derpaa  havde  udviklet,  at  Unionen  maatte 
bygges  paa  de  tre  Landes  fulde  indre  Frihed  og  Selvstændig- 
hed,  fortsatte  han  saaledes : 

»Bygget  paa  fuld  indre  Frihed  og  Selvstændighed  frembyder  en  politisk 
Union  mellem  os  ogsaa  fuld  Tryghed  for  hvert  af  de  tre  Folk.  Sverige  er  tur 
stort  og  stærkt  og  rigt  paa  Hjælpekilder  til  nogensinde  at  behøve  at  frygte  for 
at  overvældes  af  Norge  og  Danmark,  og  Norge,  som  nu  i  Forening  med  Sverige 
er  den  svagere  Stat,  vilde  føle  sig  sikret  og  styrket  ved  Forbindelsen  med  Dan- 
mark, fordi  de  staa  paa  samme  Kulturgrund  og  derfor  staa  hinanden  nærmere 
i    Institutioner  og  Nationalitet. 

«En  politisk  Union  lader  sig  meget  godt  tænke  og  udføre  efter  indbyrdes 
Overenskomst  under  de  nu  bestaaende  Forhold.  Den  vilde  nu  være  fuldkom- 
men sikker  paa  alle  Sider,  fordi  Norden  er  saa  lykkeligt  at  besidde  tvende 
Konger,  der  forenes  af  samme  Broderskabsbaand,  som  forbinder  deres  Folk,  og 
hvis  Hjerter  dele  disses  Følelser.  I  deres  Hænder  vilde  den  blive  til  Velsignelse 
og  være  uryggelig.  Men  kun  Gud  veed,  hvorledes  deres  Efterfølgere  ville 
være  sindede,  i  hvilken  Aand  de  ville  regjere,  og  hvilke  Raadgivere  de  ville 
følge.  I  det  Tilfælde  nu,  at  Brodersind  og  Enighed  ikke  forbandt  Nordens 
Konger,  vilde  Unionen  bestandig  være  udsat  for  Fare.  Rivninger  og  Tviste- 
punkter om  Spørgsmaal,  der  i  Sammenligning  med  Forbindelsens  Fordele  vilde 
være  ubetydelige  men  dog  for  Øjeblikket  kunne  synes  vigtige,  vilde  nemlig 
ikke  kunne  udeblive.  Hvor  gjerne  jeg  end  istemmer  den  Formaning  til  Sagt- 
modighed og  Overbærelse,  som  Professor  Svedelius  har  udtalt,  saa  har  Erfaring 
lært  mig,  at,  naar  Gemytterne  først  ere  komne  i  Bevægelse,  ere  de  Sagtmodige 
altid  i  Minoritet.  Men  saadanne  Rivninger  ville  udenlandske  Indflydelser,  i 
hvis  Interesse  det  kan  ligge  at  svække  eller  sønderbryde  Unionen,  stræbe  at 
benytte,  og  disse  Indflydelser  ville  let  forstaa  at  vække  Skinsyge  og  Uvillie  mellem 
Fyrsterne  og  da  at  fremstille  de  dynastiske  Interesser  som  forskjellige  fra  de 
nationale.  Mod  denne  Fare  gives  der  kun  eet  Middel ;  det  er  en  dynastisk  En- 
hed, der  vilde  sammensmelte  begge  Interesser.  Er  Unionen  nødvendig,  saa 
er  denne  ønskelig. 

»Man  vil  maaske  svare  mig:  Men  hvor  kan  du  anprise  en  dynastisk  En- 
hed som  ønskelig?  Har  Historien  da  ikke  dømt  den?  Gik  Kalmarunionen,  som 
var  en  saadan,  ikke  strax  istykker?  Ja,  man  synes  stundom  at  anse  Margrethe 
for  en  Troldkvinde .  der  lagde  Nordens  Folk  i  fornedrende  Lænker.  Men 
dette  er  en  Misforstaaelse.  Margrethe  var  ikke  blot  en  stor  Kvinde,  hun  var 
maaske  den  største  Statsmand,  som  Norden  har  frembragt.  Geijer  har  efter  min 
Overbevisning  Uret,  naar  han  kalder  Kalmarunionen  et  Tilfælde,  der  saa  ud 
som  en  stor  Tanke.  Den  var  det  Modsatte,  en  stor  Tanke,  der  ikke  kunde 
gjennemføres,  fordi  Tiden  ikke  kunde  bære  den.  Den  strandede  paa  Margrethes 
egen  og  hendes  Efterfølgeres  Fejl.  Fejlene  vare,  at  Unionsriget  var  et  Valg- 
rige, at  hun  satte  en  elendig  Person  til  at  styre  det  efter  sig,  og  at  de  følgende 
Unionskonger  ligesom  han  vare  Fremmede.  Derfor  blev  Kalmarunionen  kun  et 
Middel  i  Guds  Haand  til  at  opvække  Sveriges  Nationalfølelse,  saa  at  den  kom 
til  at  udfolde  sine  skjønneste  Blomster,  thi  den  opfostrede  Engelbrecht,  Sturerne 
og  den  store  Vasa,  og  næppe  vilde  Sverige  spillet  den  store  Rolle  i  Historien, 
som  det  har  udført,  om  Kalmarunionen  ikke  havde  været.  Dette  Minde  lærer 
altsaa  blot  det,  at  en  Unionsstat  maatte  være  et  arveligt  Monarki  og  anbetros 
et  nationalt  Dynasti. 

«Man  vil  maaske  endvidere  svare  mig:  Hvi  vil  du  berøre  saa  øm  en  Stræng 
og  det  ovenikjøbet  uden  noget  praktisk  Formaal?  Engang  var  denne  Stræng 
vistnok  øm,  nu  synes  den  mig  ikke  at  kunne  vække  Uro  eller  Mistanke  hos 
Nogen,  saadant  er  Forholdet  mellem  Nordens  Konger  indbyrdes,  saadant  er 
Forholdet  til  deres  Folk.  Jeg  er  ingen  Sansculot,  der  vil  rasere  Throner,  ingen 
Voldsmand,  der  vil  bryde  Love  eller  Traktater;   jeg  er  min   Konges    tro    Under- 

saat  og  en  konstitutionel  Mand,  der  staar  paa  Lovens  Grund,  ikke  kan,  ikke  vil 
staa  paa  nogen  anden.  Jeg  veed  meget  vel,  at  der  for  Tiden  liden  eller  ingen 
Udsigt  er  til,  at  noget  Saadant,  som  jeg  har  antydet,  kan  ske;  mine  Ojne  ville 
sandsynligvis  aldrig  faa  det  at  se.  Men  skulde  det  derfor  være  umuligt  eller 
urimeligt?  Lad  os  huske,  hvor  tidt  Lejligheden  til  at  samle  Nordens  Lande  i 
en  dynastisk  Enhed  har  frembudt  sig  i  det  sidste  Aarhundrede!  Lad  os  huske, 
at  i  1745  togede  Dalkarlene  til  Stockholm  for  at  faa  Frederik  V  af  Danmark 
til  svensk  Thronfølger!  Lad  os  huske,  hvad  vore  Fædre  have  oplevet,  at  i  18 10 
udtalte  Frankrigs  store  Kejser,  at  saavel  Naturen  som  Historien  havde  bestemt 
de  nordiske  Lande  til  at  udgjøre  en  Enhed,  hvorfor  han  anbefalede  Frederik 
VI  ved  Thronfølgervalget.  Jeg  fortænker  ingenlunde  Rigsdagen  i  Ørebro  i.  at 
den  foretrak  en  General  fra  Valpladsen  for  en  General  fra  Exercerpladsen,  saa- 
meget  mindre  som  den  Sidste  nylig  havde  villet  dele  Sverige  ved  Søerne  imellem 
sig  og  Rusland.  Og  ligesaa  lidet  fortænker  jeg  det  danske  Hof  i,  at  det  1S12 
afviste  Kronprins  Karl  Johans  Giftermaalsforslag,  samtidig  med  at  han  begjærede 
Norge.  Lad  os  endelig  huske,  hvad  vi  alle  have  oplevet,  at  i  1S48  havde  uden 
al  Tvivl  Foranstaltninger  til  en  fælles  Arvefølge  kunnet  træffes,  om  den  var 
bleven  foreslaaet.  Jeg  bebrejder  Ingen,  at  den  ikke  blev  det.  Muligvis  vare 
Forholdene  saadanne,  at  det  vilde  været  et  Vovespil;  i  alle  Tilfælde  blev  det 
sikkert  kun  undladt  af  højst  agtværdige  Bevæggrunde.  Men  Lejligheden  var 
der,  det  kunde  sket  uden  at  træde  Nogen  for  nær,  det  kunde  sket  med  Mang- 
foldiges Taknemlighed  og  Glæde. 

«Kun  den  Gud,  der  styrer  Folkenes  Skjæbner,  veed,  naar  Lejligheden 
atter  vil  frembyde  sig,  da  uden  Tilsidesættelse  af  Traktater,  uden  Krænkelse  af 
Love,  en  dynastisk  Enhed  i  Norden  kan  tilvejebringes  i  Enighed  og  Fred.  Men 
derfor  har  jeg  udtalt  dette  Ord,  for  at  det  skal  ligge  og  spire,  hvor  det  falder  1 
god  Jordbund,  for  at  det  skal  overvejes  og  drøftes,  for  at  det  skal  arbejde  sit; 
frem  til  en  klar  Tanke,  til  en  stærk  Folkemening,  der  kan  være  tilstede,  naar 
Lejligheden    frembyder  sig,   og  da   drive   til   at  gribe  den. 

Man  vil  maaske  endelig  svare  mig:  Men  hvorledes  kan  du,  den  Danske, 
udtale  dig  for  en  politisk  Union  imellem  de  nordiske  Riger,  du,  hvis  Fædreland 
pylig  har  indgaaet  et  polsk  Ægteskab  med  et  tydsk  Forbundsland?  Mine  Herrer! 
Jeg  staar  ikke  her  for  at  forsvare  eller  anklage  mit  Fædrelands  Politik.  Jeg  vil 
kun  sige  saa  Meget  for  dem.  der  ikke  kjende  vore  Forhold,  at  da  Valget  stilledes 
os,  var  det  ikke  længere  frit,  at  jeg  for  mit  Vedkommende  betragter  mit  Fædre- 
lands nuværende  Tilstand  som  en  Prøvelse,  Vorherre  har  sendt  os,  fordi  vort 
nationale  Liv  ikke  var  stærkt  og  udholdende  nok,  og  at  jeg  forvist  haaber,  at 
vi  engang  skulle  gaa  ud  af  den  som  et  mere  udviklet,  kraftigere  og  dygtigere 
Folk,  vældigere  til  at  indtræde  i  det  nordiske  Fællesskab,  end  vi  forhen  vare. 
Helstaten  vil  blive  for  os,  hvad  Kalmarunionen  var  for  Sverige,  men  næppe 
vare  saa  længe.  Den  er  en  nogenlunde  taalelig  Form  at  bestaa  under  men  har 
ingen  Fremtid.  Netop  naar  Alt  faar  Lov  til  at  gaa  sin  rolige  Gang,  vil  den 
vise  sig   ikke  at  være   nogen  alvorlig   Hindring   for  en  nordisk   Forbindelse. 

«Jeg  har  nu   frit  og  oprigtigt  sagt,  hvad  jeg    havde    paa    Sinde.      Paa    dette 
Sted,  hvor  Luften  engang  har  dirret   af  Thorgny    Lagmands    Stemme,    vilde    det 

være  usømmeligt  at  tilhylle  sin  Tanke  med  Ord.  Jeg  forlanger  ingenlunde,  at 
Alle  skulle  være  enige  med  mig,  jeg  venter  det  ikke,  jeg  veed  ikke  engang, 
om  jeg  i  dette  Øjeblik  skulde  ønske  det.  Men  jeg  beder  Dem  om,  at  De  alle 
ville  nøjere  overveje  og  prøve  mine  Ord,  der  ere  talte  til  Deres  Overvejelse,  ikke 
til  Deres  Lidenskab.  For  mig  indeholde  de  visselig  Sandhed.  Den  Tanke,  jeg 
har  udtalt,  er  mig  den  kjæreste  af  alle,  og  den  skal  først  forlade  mig  med  mit 
Liv.  Den  forekom  mig  at  burde  udtales  paa  dette  minderige,  højtidelige  Sted, 
hvor  jeg  sandsynligvis  idag  kommer  for  sidste   Gang. 

«Det  er  min  Overbevisning,  at  Nordens  aandelige  og  nationale  Enhed,  baade 
for  ikke  idelig  at  være  udsat  for  Forstyrrelse  og  Krænkelse  og  for  at  blive  til 
fuld  Sandhed,  engang  maa  gaa  over  til  en  politisk.  Det  er  min  Overbevisning, 
at  en  Union  mellem  de  tre  Riger  er  nødvendig  for  at  betrygge  deres  nationale 
og  politiske  Selvstændighed,  for  at  Norden  kan  komme  til  at  indtage  den  det 
med  Rette  tilkommende  Plads  i  Historien.     Derfor 

Leve  Nordens  politiske  Enhed! 

Den,  som  ikke  var  tilstede,  kan  ikke  forestille  sig,  hvor 
uforgængeligt  et  Indtryk  denne  Tale,  der  blev  holdt  med  dyb 
Bevægelse  og  sand  Inspiration,  gjorde  paa  Tilhørerne.  13 

Efter  Festlighederne  i  Upsala,  der  afsluttedes  med  et  Bal 
i  Carolina  rediviva's  Sal,  vare  Studenterne  den  15.  Juni  Kongens 
Gjæster  paa  Drottningholm.  Her  fremkom  Kong  Oskar  med 
Udtalelser,  der  vare  særdeles  betydningsfulde.  Ved  Middagen 
sagde  han  saaledes: 

« Venskab  og  Tillid  ere  de  Følelser,  der  besjæle  mig,  naar  jeg  udbringer 
en  Skaal  for  Kongen  af  Danmark  og  for  det  danske  Folk.  I  vor  Hyldest  idag 
ere  de  uadskillelige,  thi  de  ere  begge  gjennemtrængte  af  samme  ædle,  i  Sand- 
hed fadrelandskjærlige  og  broderlige  Tænkemaade  ligeoverfor  os.  Tunge  Prøvel- 
ser have  de  gjennemgaaet  sammen,  men  de  øste  en  uimodstaaelig  Kraft  af  deres 
Enighed  og  deres  retfærdige  Sag,  og  lige  stolt  og  herligt  vajer  endnu  Danne- 
broge,  som  Fjenderne  vilde  nedrive  og  trampe  under  deres  Fødder,  men  dertil 
var  «den  Fane  for  gammel  og  for  god».  Vi  ere  alle  enige  om  at  drikke  en 
.Skaal    for  Danmarks   Konge   og  Danmarks   Folk.» 

Efterat  Hauch  havde  takket  for  Gjæstfriheden,  bragte  Ploug 
som  Ordfører  for  de  svenske,  norske  og  danske  Studenter  Kongen 
en  Hilsen  efter  først  igjennem  den  danske  Gesandt  Grev  W.  Plessen 
at  have  indhentet  Tilladelse  dertil.  Han  hilste  Kongen  som  den 
elskede  og  folkelige  Drot,  som  Kong  Frederiks  Ven,  som  den, 
der  forstod,  at  de  fælles  Minder  vare  de  nordiske  Folks  største 
II.  2S 

Skat,  som  den,  der  højagtede  enhver  Aandens  rene  og  redelige 
Stræben,  som  den,  der  selv  var  elsket  af  Muserne  o.  s.  v.  og 
fortsatte  derpaa  saaledes: 


«Vi  hilse  endelig  Deres  Majestæt  som  den,  hvis  kongelige  Hjerte  deler 
den  Begejstring  for  Nordens  aandelige  og  nationale  Enhed,  der  besjæler  os  Alle; 
som  den,  der  med  Tilfredshed  og  Glæde  har  set  Nordens  Ungdom  smelte 
sammen  i  et  stort  Broderskab  og  paa  dette  bygge  Haabet  om  en  lykkelig  Frem- 
tid. Naar  en  Del  af  os  strække  vore  Ønsker  og  Forhaabninger  ud  over  Nutiden 
og  den  nærmeste  Fremtid,  naar  ikke  Faa  blandt  os  ønske  og  haabe,  at  Forsynet 
engang  vil  tilstede,  at  den  Pagt,  de  nordiske  Folks  Hjerter  have  sluttet,  ud- 
trykkes i  Staternes  Form  —  saa  bede  vi  Deres  Majestæt  være  forvisset  om,  at 
disse  Ønsker  og  Forhaabninger  ere  forenede  med  ubrødelig  Troskab  mod  Nordens 
regj  erende  Konger  og  med  urokkelig  Agtelse  for  enhver  bestaaende  lovlig  Til- 
stand. Maa  det  derfor  være  os  tilladt  frit  og  aabent  at  udtale,  hvilken  Fremtid 
vi  anse  mest  betryggende  for  Nordens  Ære  og  Selvstændighed. » 

Kong  Oskar  udbragte  nu  en  Skaal  for  Skandinaviens  Ung- 
dom i  følgende  Ord: 

»Tanken  om  de  henfarne  Dage  forhøjer  endnu  mere  den  Glæde,  vi  føle 
i  denne  Stund.  Forsvundne  ere  de  Tider,  da  taabelige  Fordomme  og  misfor- 
staaede  Interesser  væbnede  Brødre  af  samme  Stamme  mod  hinanden,  da  be- 
drøvelige Fejder  udtømte  vore  Kræfter  og  forøgede  vore  Fjenders  Magt  og 
Overmod.  Af  disse  sørgelige  advarende  Minder  ere  kun  de  hæderfulde  blevne 
tilbage.  De  nordiske  Kæmper  have  prøvet  hverandres  Kræfter  og  lært  at  vurdere 
hverandres  Mandsmod.  Venskabets  sikreste  Grundvold  er  Højagtelse.  Nu  be- 
søge Danskerne  Svenskerne  og  Svenskerne  Normændene,  ej  med  morderiske 
Vaaben  i  Haanden,  ej  med  Hadet  i  Brystet  men  med  Fredens  Røst,  med  For- 
sonlighedens Ord,  og  med  Broderkærlighedens  Oprigtighed.  Deres  Hjerte  banker 
varmt  for  hverandres  Vel,  deres  Ann  vil  værne  deres  Frihed  og  Selvstændighed, 
deres  Sans  er  aaben  for  alt  Skjønt  og  Ædelt,  og  Gud  vil  i  sin  Naade  velsigne 
deres  trofaste  og  uopløselige  Fostbrødrelag.  I  dette  glade  Haab  foreslaar  jeg  en 
Skaal   for  den  skandinaviske   Ungdoms   Vel.s 


Kong  Oskar  lod  det  ikke  være  Nok  med  at  udtale  disse 
Ord  for  den  snævrere  Kreds,  der  var  indbuden  til  at  spise  til 
Middag  med  ham  i  det  saakaldte  Galeri,  nej,  han  gik  ud  i 
Rigssalen,  hvor  den  allerstørste  Del  af  Gjæsterne  vare  for- 
samlede, og  sagde: 


435 

"Jeg  agter  at  gjentage  de  Skaaler,  jeg  nys  har  udbragt.  Deres  (Jjenstand 
er  mig  saa  kjær,  at  jeg  med  Glæde  drikker  dem  anden  Gang.  Jeg  opfordrer 
alle  herværende  Svenskere  og  Normænd  til  sammen  med  mig  at  tømme  en  Skaal 
for  Danmarks  Konge  og  det  danske  Folk.  Kong  Frederik  er  ikke  blot  den 
første  men  ogsaa  den  bedste  danske  Mand  i  sitRige.  Ingen  kjender  hans  Kærlighed 
til  sit  Folk  bedre  end  jeg,  hans  Ven  og  trofaste  Forbundsfælle.  Det  danske 
Folk  har  vor  udelte  Agtelse.  Man  troede,  at  en  langvarig  Freds  Velgjerninger, 
og  at  et  mangeaarigt  fredeligt  og  uforstyrret  Liv  havde  gjort  det  søvnigt  og  sløvet 
dets  Kræfter.  Men  saa  kom  Stormen  fra  Syd,  og  den  danske  Mand  stod  op, 
værdig  sine  hæderlige  Minder  og  de  truende  Tidsforhold  voxen.  De  store  Op- 
ofrelser, Fædrelandet  krævede,  bar  han  med  ædel  Redebonhed,  Krigens  Strabadser 
udholdt  han  med  Taalmodighed,  og  Stridens  Farer  trodsede  han  med  Heltemod. 
Sejr,  Ære  og  Samtidens  Beundring  ere  hans  velfortjente  Belønning.  Lad  os  derfor 
være  enige  om  at  drikke  en  Skaal  for  Danmarks  Konge  og  for  Danmarks  Folk  » 

Grev  W.  Plessen  takkede  for  Skaalen  for  Frederik  VII  og 
forsikrede,  at  ogsaa  Danmarks  Konge  nærede  broderlige  Følelser 
for  Sveriges.  Efterat  Lunds  Studenter  derpaa  havde  sunget  en 
Sang  til  Ære  for  Kong  Oskar,  tog  denne  atter  Ordet  og 
holdt  følgende  Tale,  der  gjorde  et  dybt  Indtryk  paa  hele 
Forsamlingen : 

«Hver  sand  Fædrelandsven  ser  med  Glæde  den  skandinaviske  Ungdom 
forsamlet  her  i  broderlig  Forening.  Ungdom  og  Fremtid  sammenblandes  ofte  i 
vor  Bevidsthed,  thi  de  høre  sammen;  begge  omstraales  idag  af  Broderskabets 
opgaaende  Sol.  Den  oplyser  Skandinaviens  ældgamle  Fjelde,  dets  mørke  Skove, 
dets  klare  Søer  og  dets  smilende  Blomstermarker.  Tvedragten  er  flygtet  bort, 
og  Hadet  er  forsvundet.  Vore  Skjalde  synge  fælles  Lovsange,  vore  Sværd  staa 
rede  til  fælles  Forsvar.  Skandinaviens  aandelige  Skatte  udstrø  deres  Guld  til 
fælles  Oplysning  og  Forædling.  For  Eftertiden  er  Krig  umulig  mellem  skandi- 
naviske Brødre.  Denne  urokkelige  Beslutning  staar  med  uudslettelige  Træk  ind- 
ristet i  de  tvende  nordiske  Kongers  Hjerte,  i  de  trende  skandinaviske  Folks  Bryst. 
Gid  .den  skandinaviske  Ungdom  alvorlig  maatte  fatte  Nordens  store  Betydning 
og  altid  være  rede  til  at  ofre  Liv  og  Blod  for  Nordens  Ære,  da  skulle  vore 
skjønneste  Forhaabninger  om  Nordens  Fremtid  mere  og  mere  virkeliggjøres.  En 
Skaal   for  den   skandinaviske  Ungdom !» 

Begejstrede  Hurraraab  ledsagede  disse  Skaaler.  Studenterne 
drog  derefter  med  Prins  August  i  Spidsen  ud  af  Slottet  og 
marcherede  syngende  « Længe  var  Nordens  herlige  Stamme* 
til  det  saakaldte  Kina,   et  i  kinesisk  Stil  indrettet  lille  Lystslot. 

Ved  den  Fest,    som  Stockholms  Borgere  Dagen   efter  gav 

paa  Hasselbacken,  holdt  den  Frivillige  fra  1848,  nu  Redaktor 
af « Aftonbladet«,  Aus;.  Sohlmann  en  begejstret  Tale  for  Danmark, 
i  hvilken  han  bl.  A.  drog  en  Sammenligning  mellem  Forholdene 
i  1843  og  nu.  Da  den  danske  Ynglingsskare  dengang  drog  til 
Sverige,  betragtede  Magthaverne  dem  med  Mistro  og  Uvillie, 
og  høje  Vedkommende  vilde  gjerne  have  lagt  Hindringer  i 
Vejen.  Men  hvad  der  dengang  ansaas  for  dristige  Fremtids- 
tanker,  kunde  man  nu  hore  Folk,  om  hvem  man  ikke  skulde 
have  ventet  det,  udtale  som  noget  ganske  Naturligt.  Ja,  der 
var  endog  noget  Symbolsk  i  selve  Naturens  Udvikling.  Den- 
gang havde  Træerne  nys  begyndt  at  springe  ud,  medens  de 
nu  stod  i  deres  fulde  Vaarpragt.  « Eders  Hilsen  er  nu  ikke  en 
enlig  « Svale,  som  varsler  Nordens  Vaar».  I  bringe  selv  Vaaren 
med  Eder,  og  Stockholms  Indbyggere  forstod  godt  og  fik  et 
dybt  Indtryk  af  de  symbolske  grønne  Kviste,  med  hvilke  I, 
danske  Brødre,  havde  smykket  Eder  ved  Eders  Indtog  i  Sveriges 
Hovedstad.  De  folte  alle  dybt,  som  vi  føle  det  i  denne  Stund, 
at  der  nu  er  Vaar  i  Norden  ikke  blot  i  Naturen  men  ogsaa  i 
Hjerterne  og  Sindene. » 

Efter  et  kort  Besøg  i  Visby  ankrede  « Ganger  Rolf»  og 
«Hekla»  den  19.  Juni  paa  Malmø  Rhed.  Her  gik  Lundenserne 
fra  Borde,  medens  Normændene  efter  Indbydelse  af  den  danske 
Komitee  fulgte  med  til  Kjøbenhavn,  hvor  de  blev  indkvarterede. 
Kongen  gav  en  Fest  paa  Eremitagen,  hvor  Overhofmarschal 
Levetzau  paa  hans  Vegne  forte  Forsædet.  Frederik  JYI  ned- 
lagde nemlig  samme  Eftermiddag  Grundstenen  til  St.  Johannes 
Kirke  paa  Nørrebro.  Kultusminister  Hall  og  Universitetets 
Rektor  Madvig  holdt  her  bl.  A.  Taler. 

Midt  under  Festen  indfandt  Kong  Frederik  sig  imidlertid. 
Han  bod  de  norske  Studenter  velkomne  til  Danmark  og  ud- 
bragte en  Skaal  for  sin  Hjertensven  Kong  Oskar.  Ploug  ud- 
bad sig  derefter  Ordet.  Efterat  han  forst  havde  takket  Kongen, 
fordi  han  havde  overladt  Studenterne  «Hekla»,  og  efterat  han 
havde  overbragt  en  Hilsen  fra  Kong   Oskar,   sagde  han  bl.  A.: 

«Med  Haab  og  Tillid  ser  Ungdommen  op  til  det  Venskabsbaand,  der 
forener  Nordens  nu  regjerende  Konger.  Vi  haabe,  og  vi  stole  paa,  at  Nordens 
Konger  vide,  at  der  skal  arbejdes,  førend  Natten  kommer.  Vi  haabe  og  vi  stole 
paa,  at  Nordens  Konger  ville  benytte  det  oprigtige  og  ubrødelige  Tillids-  og 
Fortrolighedsforhold,  som  bestaar  mellem  dem,  til  at  sikre  deres  Folks  ikke 
mindre  varme  og  trofaste  Broderpagt  mod  alle  Forstyrrelser  af  udenlandske  Ind- 
flydelser og  mod  alle  Forsøg  af  fremmed  Egennytte  paa  at  bryde  den.  Vi  haabe  og 
vi  stole  paa,  at  den  almægtige  Gud,  der  styrer  Kongens  Raad  og  leder  Folkenes 
Skjæbne,  vil  anvise  Nordens  Konger  de  rette  Midler  til  itide  og  det  snart  at 
knytte  de  nordiske  Riger  sammen  til  en  fast,  uopløselig  Enhed.  Med  dette  Haab 
og  denne  Tillid,  der  er  forenet  med  undersaatlig  Troskab  og  Agtelse  for  enhver 
lovlig  Tilstand,    bede  vi   Gud  bevare  og  velsigne   Nordens  kongelige   Broderpar.* 

Kong  Frederik  takkede  Ploug  personlig  og  ytrede  bl.  A., 
at  han  og  hans  kongelige  Broder  vare  enige  om,  at  ingen 
Konge  kunde  regjere  i  Norden,  medmindre  han  besad  Folkenes 
Kjærlighed. 

Da  Normændene  vare  vendte  hjem,  indbød  de  akademiske 
Borgere  i  Christiania,  der  ikke  havde  været  med  paa  Toget, 
dem  til  en  Fest  i  Studenterlunden.  Under  denne  kom  Norges 
Vicekonge,  Prins  Karl,  Kong  Oskars  ældste  Søn,  tilstede  og 
udbragte  en  Skaal  for  de  Hjemvendte.  Af  hans  Udtalelser 
kunne  mærkes  folgende,  der  bære  Vidne  om,  at  han  opfattede 
den  skandinaviske  Ide  paa  samme  Maade  som  hans  Fader : 
«Den  Modtagelse,  I  fik,  var  oprigtig.  De  Minder,  som  Ung- 
dommen ejer,  ere  lig  Midsommersolen,  som  staar  hojt  paa 
Himlen  og  glemmer  Natten.  Den  Haand,  der  rækkes  af  Ung- 
dom til  Ungdom,  drages  aldrig  tilbage.  De  Ord,  som  de  for- 
enede Rigers  Konge  sagde  Eder,  skulle  aldrig  udslettes  af 
Eders  Sind.  Det  Haab  om  en  hjertelig  Modtagelse  i  Broder- 
riget, der  udgik  fra  mit  eget  Hjerte  og  fulgte  med  Eder  over 
Bølgerne,   har  Virkeligheden  indløst. » 

Under  det  skandinaviske  Naturforskermøde  i  Christiania 
samme  Sommer  udtalte  Vicekongen  yderligere  sin  stærke 
Sympathi  for  den  skandinaviske  Idee,  og  det  var  derfor  naturligt, 
at  Studenterforeningen  i  Kjøbenhavn  besluttede  at  yde  ham  sin 
Hyldest,  da  han  i  September  aflagde  et  Besøg  hos  Kong  Frederik. 
Senioratet   sammenkaldte   et  almindeligt  Studentermøde   til  den 

13.  September,  paa  hvilket  det  blev  vedtaget,14  at  akademiske 
Borgere  skulde  bringe  ham  et  Fakkeltog.  Til  Medlemmer  af 
Komiteen  valgtes  C.  Ploug,  J.  Helms,  V.  Rode,  G.  Rode  og 
Cand.  theol.  C.  Kopp.  Helms,  G.  Rode  og  Kopp  vare  Med- 
lemmer af  Senioratet. 

Tirsdag  den  16.  September  om  Aftenen  drog  600  akade- 
miske Borgere  med  Fakler  fra  Universitetets  Gaard  til  Ride- 
banen paa  Christiansborg  Slot.  Derpaa  begav  Komiteen  sig  op 
paa  Slottet,  hvor  Ploug  hilste  Vicekongen  som  «en  Mand,  der 
med  Ungdommens  rene  Ild  og  Manddommens  fulde  Kraft  om- 
fatter de  samme  Følelser  og  Tanker,  som  af  Sveriges,  Norges 
og  Danmarks  Studenter  have  skabt  et  stort  Broderskab*.  Lige- 
ledes udtalte  han  Studenternes  Glæde  over  at  se  « Deres  kgl. 
Hojhed  forbunden  med  vor  højtelskede  Konge  ved  Ligestemthed 
i  Sind,  ved  Samstemning  i  Anskuelser  og  ved  et  trofast  Ven- 
skab». 

Efterat  Vicekongen  havde  takket,  bad  Ploug  Kongen  og 
hans  høje  Gjæst  om  at  gaa  ud  paa  Balkonen  over  Kolonnaden 
for  at  modtage  Studenternes  Hyldest.  Ved  Synet  af  dem  ud- 
brod Deltagerne  i  Fakkeltoget  og  den  umaadelige  Menneske- 
masse, der  stod  paa  Ridebanen,  i  en  ustandselig  Jubel.  Da 
der  endelig  var  blevet  Ro,  blev  der  sunget  en  Sang  af  G.  Rode 
til  Ære  for  Vicekongen,  og  der  blev  raabt  Leve  for  Kongen 
og  hans  Gjæst.  Kong  Frederik  takkede  med  klar  og  tydelig 
Stemme  for  den  Glæde,  Studenterne  havde  beredt  hans  kjære  Ven. 

Imidlertid  havde  Vicekongen  begivet  sig  ned  til  Studenterne 
paa  Ridebanen,  til  hvilke  han  sagde: 

«Mine  Herrer!  Da  Kongen  med  egen  Rost  takker  Eder  for  den  Vel- 
villie,  som  er  mig  bevist,  behovede  jeg  ikke  at  hæve  min  Stemme,  dersom  det 
ikke  var  mit  Hjertes  Trang  at  udtale  den  Glæde,  jeg  foler  over,  at  I  saa  trofast 
bevare  de  Minder,  som  1  have  medbragt  fra  Fyris  Lund  og  fra  Målarens  Strande, 
hvor  min  Vugge  stod.  I  Svithiods  Dale  og  blandt  Norges  Fjelde  lyde  det 
samme  Ekko  af  Eders  Venskabs  Røst,  og  det  Dyb,  min  Kjøl  nys  har  pløjet, 
bærer  Vidne  om,  hvor  ofte  Nordens  Ungdom  har  sat  hinanden  Broderkjærlighedens 
kjære  Stævne.  Den  Hilsen,  jeg  nu  modtager  af  Eder,  skal  jeg  bringe  til  min 
Fader  og  Konge    og    til   Eders    trofaste  Venner,    fra    hvilke   jeg    kommer,    og    til 

hvem  jeg  snart  vender  tilbage.  Hos  Eder  ere  Ungdomshaabet,  Videnskaben  og 
Fædrelandskærligheden  sammenknyttede,  og  denne  Forening  sikrer  de 
Frugter.  Hvad  Jfeg  iaften  har  oplevet,  skal  jeg  aldrig  glemme,  saalidt  som  de 
Fjelde,  hvorfra  jeg  kommer,  skulle  falde,  saalidt  som  Stormen  nogensinde  kan 
■drive  en  Mand  bort  fra  hans  Vej.  Disse  Fakler,  som  nu  blusse,  skulle  slukkes, 
men  i  mit  Hjerte  have  de  kastet  et  Gjenskin,  som   aldrig  skal  forsvinde.« 

Endnu  engang  i  1856  fandt  der  en  skandinavisk  Sammen- 
komst Sted,  idet  den  lundensiske  og  danske  Studentersang- 
forening den  17.  November  holdt  en  Folkekoncert  i  Kasino  til 
Fordel  for  den  tilkommende  Studenterforeningsbygning,  den 
første  af  de  Fælleskoncerter,  der  siden  med  større  og  mindre 
Mellemrum  have  fundet  Sted.  70  Lundensere  blev  indkvarterede 
rundt  om  i  Byen  og  boede  her  fiere  Dage.  Efter  Koncerten 
deltog  de  i  et  Gilde  paa  Skydebanen,  hvor  den  skandinaviske 
Idees  Forkæmpere  vare  mødte  og  holdt  Taler.  Atter  her  blev 
der  slaaet  stærkt  paa  Nordens  politiske  Forbindelse,  særlig  i  en 
Tale  af  Gotfred  Rode,   som  dengang  var  ledende  Senior. 

I  Gildet  deltog  som  indbudt  Gjæst  den  norske  Student 
Bjør7istjerne  Bjørnson,  der  havde  opholdt  sig  i  Kjøbenhavn 
hele  Efteraaret,  og  som  her  skrev  «Synnøve  Solbakken*, 
hvormed  han  slog  igjennem  som  Digter.  Paa  Gaden  havde 
han  vakt  Opsigt  ved  altid  at  gaa  med  Studenterhue,  hvis  Dusk 
hang  ned  paa  den  ene  Skulder. 15  Man  var  ikke  dengang 
rigtig  paa  det  Rene  med,  hvorledes  hans  Navn  stavedes.  I 
den  norske  Beretning  om  Studentermødet  i  Upsala,  i  hvilket 
han  deltog  men  ikke  endnu  optraadte  som  Taler,  staar  han 
saaledes  i  Fortegnelsen  opført  som  Bjørnstjer;/«  B. 

Til  Gildet  paa  Skydebanen  havde  han  skrevet  en  Sang 
«En  Hilsen  fra  Norge»,  i  hvilken  det  bl.  A.  hed:16 

Kan  hænde,  lytter  I  ret  i  Kvæld, 

En  fremmed  Stemme  I  høre 

Til  Eders  ilende  Tonevæld 

En  sagte   Strømning  føre. 

Fra  Norge  gaar  den  Melodi 

For  Længsels  lette  Vinde, 

Som  Lurens  Klager  en  Kvæld  fra  Li 

Til  Sletten  stille  rinde. 

Kan   hænde,  spejder  I   ret  i    Kvæld, 

I  se  de  duskede  Huer 

Med  Eders  svinge  til  Nordens   Held  • 

Mod   hver,   som  Pagten   truer. 

Kan   hænde,   Echo  hvisker  da,   - — 

Det   Glade  fra  i   Sommer   — 

Hvor   end  det  trækker  et  Uvejr  fra, 

Vi  kommer,  kommer,   kommer! 

For  en  Skaal  for  Norge  takkede  han  og  bemærkede  blandt 
Andet,  at  den  skandinaviske  Idees  værste  Fjende  i  hans  Fædre- 
land var  den  saakaldte  Bygdepolitik,  der  kun  kunde  overvindes 
ved,   at  mange  Normænd  rejste  til  Broderlandene. 17 

Den  skandinaviske  Idee  havde  saaledes,  som  vi  have  set,  i 
1856  fejret  en  stor  Triumf.  Ploug  havde  i  sine  Taler  paa 
Upsalahøjene  og  paa  Drottningholm  ligefrem  erklæret,  at  det 
var  Nordens  politiske  Enhed,  som  Studenterne  vare  Bane- 
brydere for.  Ingen  havde  modsagt  ham,  om  end  Professor 
Svedelius  i  det  Foredrag,  han  holdt  kort  i  Forvejen,  ligesom 
havde  prøvet  paa  at  tage  Braadden  af  de  politiske  Udtalelser, 
der  muligvis  maatte  falde.  Kong  Oskar  s  forskjellige  Ytringer 
viste  imidlertid  tilstrækkeligt,  at  Plougs  Ord"  faldt  i  god  Jord- 
bund. Baade  han  og  hans  Son,  Vicekongen  af  Norge,  op- 
traadte  som  Mænd,  der  havde  taget  deres  faste  Beslutning,  og 
den  gik  ud  paa,  at  de  vilde  søge  at  tilvejebringe  et  Forsvars- 
forbund  mellem  de  nordiske  Riger.  Efter  hvad  der  senere 
skete,  er  der  ingen  Tvivl  om,  at  Kongen  alt  i  Sommeren 
1856   var  paa  det  Rene  med,   hvad  han  vilde  gjøre. 

Det  kunde  ikke  være  andet,  end  at  alle  disse  skandinaviske 
Meningstilkjendegivelser  maatte  vække  den  største  Opsigt  baade 
hjemme  og  ude.  De  vare  saa  overvældende,  at  man  kan  for- 
staa,  at  Danmarks  Modstandere  ude  med  god  Villie  kunde  tro 
paa,  at  der  var  indgaaet  en  Sammensværgelse,  i  hvilken  den 
svensk-norske  Konge  var  Medvider.  Men  hvad  man  vanskeligere 
kan  forstaa,  det  er,  at  det  danske  Monarkis  daværende  Uden- 
rigsminister, Holsteneren  L.  N.  Sc/ieele,  som  dog  maatte  kjende 
Forholdene  bedre,   den  20.  Februar  1857  sendte  en  Note  til  Kabi- 

som  Student. 


Efter  et  Daguerreotypi 

netterne  i  London,  Paris,  Petersborg  og  Stockholm,  i  hvilken 
han  paa  en  yderst  taktlos  Maade  udtalte,  at  han  ikke  vilde 
undersøge,  om  den  Fremgangsmaade,  de  nordiske  Kongerigers 
Regjeringer  havde  fulgt,  havde  været  afpasset  efter  Omstændig- 
hederne og  været  den  rette,  hvis  det  havde  været  muligt  forud 
at  beregne  de  Dimensioner,  den  skandinaviske  Agitation  vilde 
antage.  Skandinavismen,  skrev  han  endvidere,  var  kun  en 
poetisk  Ide,  som  for  stedse  burde  være  forsvunden  paa  Grund 
af  Umuligheden  af  dens  praktiske  Virkeliggjorelse.  Den  danske 
Regjering  anerkjendte  ingen  anden  politisk  Organisation  for 
overensstemmende  med  sine  Anskuelser  end  den,  hvis  Væsen 
var  det  danske  Monarkis  Integritet  i  dets  nuværende  Omfang, 
som  udelukkede  dets  Deling  og  dets  Opgaaen  i  et  andet  politisk 
Legeme. 

Ved  disse  Udtalelser  fornærmede  han  ikke  alene  sin  egen 
Konge  og  sin  Kollega,  Kultusminister  Hall,  der  havde  deltaget 
i  Festen  paa  Eremitagen,  men  ogsaa  i  højeste  Grad  Kong 
Oskar.  Hertil  kom,  at  han  havde  udsendt  sin  Rundskrivelse 
uden  i  Forvejen  at  meddele  de  andre  Ministre  Noget  om,  hvad 
han  havde  i  Sinde. 

Den  svensk-norske  Udenrigsminister  Baron  Lagerheim  ned- 
lagde, som  man  kan  tænke,  en  kraftig  Indsigelse  mod  Scheeles 
Udtalelser,  idet  han  den  4.  April  i  en  Rundskrivelse  til  de 
forenede  Rigers  Gesandter  i  Udlandet  udtrykte  sin  levende 
Forbavselse  over  dette  diplomatiske  Aktstykke,  som  Kong 
Oskar  ikke  ved  nogetsomhelst  Skridt  havde  fremkaldt,  og  «som 
behandlede  et  Spørgsmaal,  .  der  hidtil  havde  været  forbeholdt 
Literaturen».  Endvidere  erklærede  han,  at  Kong  Oskar  ikke 
kunde  indrømme  Nogen  Ret  til  officielt  i  en  Skrivelse,  der 
skulde  meddeles  de  fremmede  Magter,  at  udtale  en  direkte  eller 
indirekte  Dadel  over  hans  Regjeringshandlinger,  «selv  om  Dadelen 
tillige  skulde  træffe  Vedkommendes  egen  Regjerings  Handle- 
maade,  hvem  Cirkulærets  Forfatter  synes  at  give  den  samme 
Irettesættelse ».  Til  Slutningen  fremhævede  Lagerheim  det 
venskabelige   Forhold,    der   fandt   Sted    mellem   de    to    nordiske 

Konger,  og  tilføjede,  at  Kong  Oskar  ønskede  at  bevare  og  om 
muligt  endnu  fastere  at  knytte  de  Baand,  der  forbandt  ham 
med  Kongen  af  Danmark. 1S 

Udenrigsminister  Scheele  havde  endvidere  afvist  et  Forslag 
fra  Kong  Oskar  om  et  Forsvarsforbund  mellem  Sverige-Norge 
og  Danmark.  Dette  gik  ud  paa,  at  de  to  førstnævnte  Magter 
skulde  garantere  den  danske  Krone  Besiddelsen  af  de  Dele  af 
Monarkiet,  der  ikke  hørte  til  det  tydske  Forbund.  Kong 
Oskar  havde  herved  vist,  at  de  Ord,  han  havde  henvendt  til 
Studenterne,  ikke  vare  tomt  Mundsvejr,  men  at  han  var  Skan- 
dinav for  ramme  Alvor. 

Saa  lidt  raadede  altsaa  dengang  Danskerne  i  Danmark,  at 
en  holstensk  Embedsmand,  der  ved  sin  Opmærksomhed  mod 
Grevinde  Danner  havde  vundet  Kongen  for  sig,  turde  vove 
udenvidere  at  støde  den  fremrakte  Haand  bort,  uagtet  de  to 
tydske  Stormagter  alt  havde  begyndt  den  diplomatiske  Strid 
med  Danmark,  som  endte  med  Krigen  i  1864.  Ja,  saa  stærk 
var  Troen  paa  Helstaten ,  at  selv  Blade,  der  hørte  til  den 
nationale  Retning,  delvis  billigede  Scheeles  Skridt. 19 

Kun  «Fædrelandet»  angreb  Udenrigsministeren  paa  det 
Voldsomste.  For  Ploug  var  hans  hensynsløse  Optræden  et 
haardt  Slag.  Man  kan  dadle  Studenterpolitikken  saa  meget, 
man  vil,  saa  var  det  dog  en  afgjort  Sag,  at  den  i  1856  havde 
fort  til  et  Resultat.  Baade  Kong  Oskar  og  hans  ældste  Søn, 
Thronfølgeren,  vare  nu  villige  til  at  optræde  for  Danmark  og 
dermed  for  hele  Nordens  Sag,  men  i  det  Øjeblik  de  tilbød 
deres  Hjælp,  havde  den  danske  Udenrigsminister  afvist  den. 
Det  Land,  der  var  nærmest  udsat  for  Fare,  og  mod  hvilket 
fremmede  Magter  alt  lagde  Raad  op,  trak  sig  tilbage,  da  det 
gunstige  Øjeblik  var  der.  Senere  skulde  det  bittert  erfare,  at 
Øjeblikket  ikke  oftere  tilbød  sig. 

Naar  Ploug  senere  talte  om  Scheeles  Færd,  var  det  altid 
med  dyb  Bevægelse.  Hans  Livsværk  syntes  i  1857  at  skulle 
krones  langt  tidligere,  end  han  selv  og  hans  Venner  havde 
haabet  og  ventet,  men  saa  greb  en  klam  Haand  ind  og  ødelagde 


443 

uforstandigt,  hvad  der  var  vundet.  Født  paa  Regensen,  plejet 
og  udviklet  i  Akademikum  og  knæsat  i  Studenterforeningen, 
havde  den  skandinaviske  Tanke  holdt  Sejerstog  i  Danmark, 
Norge  og  Sverige;  den  havde  erobret  tre  Kongeriger,  og  to 
Konger  havde  sluttet  sig  til  den  og  omfattet  den  med  Varme. 
De,  der  dømme  efter  Resultaterne,  ville  naturligvis  sige, 
at  den  skandinaviske  Studenterpolitik  var  eventyrlig  og  uden 
fast  Grund.  Men  Kjendsgjerningerne  i  1856  og  57  tale  mod 
en  saadan  Opfattelse.  Det  skal  imidlertid  Ingen  med  Rette 
kunne  frakjende  Datidens  Studenter,  at  de  havde  et  stort  Syn 
og-  en  fast  Tro. 


XIV. 

Toredrag,  Oplæsninger  og  Diskussioner  spillede,  som  tid- 
ligere omtalt,  i  Halvtredserne  ikke  saa  stor  en  Rolle  i  For- 
eningens indre  Liv  som  baade  for  og  senere.  Vi  kunne  dog 
nævne,  at  i  1855  holdt  Professor  C  Holten  Foredrag  om  Farve- 
sans og  Stud.  theol.  Reinau  to  Foredrag  om:  De  i  de  sidste 
Aarhundreder  gjorde  Forsøg  paa  at  opklare  Forholdet  mellem 
Sjæl  og  Legeme,  medens  H.  E.  Schack  oplæste  et  Udkast  til 
en  Novelle  og  Mantzius  «Ulysses  von  Ithacia»,  « Kjærlighed  uden 
Strømper»  og  «Jacob  von  Thyboe».  I  1856  oplæste  han 
« Freden »  af  Aristo fanes,  Athenodorus»  af  Ludv.  Bødtcher  og 
«Sganarels  Reise».  Stud.  mag.  Vilh.  Bergsøe  holdt  Foredrag 
om  Myrerne,  Professor  H .  N.  Clausen  om  J.  F.  Schouws  offenlige 
Liv,  Stud.  theol.  V.  T.  Petersen  om  Forsøgene  paa  en  Belysning 
af  Materialismen  i  dens  nuværende  Form,  Professor  F.  Hammerich 
om  Suverænetetens  Indførelse  i  Danmark  og  Etatsraad  Overrets- 
assessor N.  M.  Spandet  om  1.  Kvindens  borgerlige  Stilling  her 
i  Landet,  2.  Undervisningsvæsenet  og  3.  Religionsfrihed.  Det 
var  den  samme  Spandet,  der  42  Aar  tidligere  som  ung  juridisk 
Kandidat  havde  underskrevet  Grundtvigs  Henvendelse  til  Kongen 
om  Studenternes  Deltagelse  i  Krigen.  I  1857  meddelte  H.  N. 
Clausen  nogle  Træk  af  Slesvigeren  Etatsraad  Paulsens  Liv  og 
Virksomhed,  og  Professor  Høyen  gav  i  to  Aftener  en  Oversigt 
over  den  danske  Kunsts  Historie  indtil  1764.     Den  sidste  Aften 

talte  Høyen  fra  Kl.  83/4  til  10V2,  men  ikke  desmindre  fulgte 
Medlemmerne  hans  Ord  med  den  største  Interesse.  Samme 
Aar  oplæste  Mantzius  «Melampe»  og  «Det  lykkelige  Skibbrud«. 

I  1858  oplæste  H.  C.  Andersen  fire  nye  Fortællinger,  nemlig 
« Suppe  paa  en  Pølsepind »,  « Egetræets  Drøm»,  « Noget  maa  der 
gjøres»  og  «ABC-Bogen».  Der  var  mødt  saa  mange  Med- 
lemmer, at  de  aldeles  fyldte  Festsalen  og  stod  helt  ind  i  Biblio- 
tbeket.  Efter  Oplæsningen  takkede  den  ledende  Senior  Andersen, 
« hvorefter  tre  kraftige  Hurraer  fra  Tilhørerne  viste,  at  man 
med  Erkjendelighed  havde  nydt  denne  Aften ». l  Andersen  selv 
var  meget  glad  herover  og  skrev  til  en  Veninde:-  «For  om- 
trent tre  Uger  siden  blev  jeg  smukt  og  hjerteligt  anmodet  om 
at  læse  de  nye  Eventyr  i  Studenterforeningen,  hvor  Oehlenschlager 
tidt  læste,  men  hvor  jeg  i  omtrent  fiorten  Aar  ikke  har  læst. 
Jeg  havde  særdeles  stor  Glæde  deraf  og  maa  sige,  at  jeg  aldrig 
har  mødt  et  modtageligere  Publikum ;  man  forstod  saa  ypperligt, 
og  jeg  modtog  det  varmeste  Udtryk  af  Tilfredshed.* 

Den  17.  April  oplæste  han  endnu  « Dyndkongens  Datter  > 
og  den  19.  Februar  1859  følgende  nye  Historier:  « Vinden  for- 
tæller om  Valdemar  Daas  Døtre »,  « Historien  om  en  lille  Pige, 
der  traadte  paa  Brødet »  og  « Børnesnak ».  Begge  Gange  havde 
han  mange  Tilhørere,  og  den  19.  Februar  var  der  Sold  oven- 
paa.  Til  dette  havde  Vinhandler  Mønster  i  Overensstemmelse 
med  et  Løfte  fra  Julegildet  Aaret  i  Forvejen  sendt  et  lille 
Anker  Vin,  der  blev  udskjænket  til  alle  Deltagere  i  Gildet,  og 
i  hvilket  Andersens  Skaal  blev  drukket. 

I  1858  meddelte  endvidere  Konferensraad  Forchhammer 
nogle  Bemærkninger  om  Tunnelen  mellem  Kjøbenhavn  og 
Christianshavn  og  /.  Levin  nogle  Træk  om  Livet  i  Hamborg. 
Han  skildrede  de  sociale  og  moralske  Tilstande  som  bund- 
fordærvede  og  fordybede  sig  med  stor  Forkjærlighed  i  Be- 
skrivelsen heraf.  Da  han  lod  Foredraget  trykke,  fremkaldte 
det,  som  man  kunde  vente,  bestemte  Indsigelser  fra  Indbyggere 
i  denne  Hansestad.  Mantzius  glædede  ogsaa  dette  Aar  Med- 
lemmerne ved  at  oplæse   «Sct.  Hans  Aftenspil ». 

Næste  Aar  aabnede  Professor  Ussing  Foredragsholdernes 
Række  med  at  give  Oplysninger  om  den  østgothiske  Konge 
Theodorik  den  Store  og  de  Mindesmærker,  han  havde  efterladt 
sig.  Professor  Høyen  fulgte  efter,  idet  han  fortsatte  sine 
Foredrag  om  Kunstens  Historie  i  Danmark,  dennegang  fra 
1765— 1800.  Han  talte  i  ikke  mindre  end  halvtredie  Time, 
men  Tilhorerne  fulgte  ham  desuagtet  med  uafbrudt  Opmærksom- 
hed. Professor  Fr.  Hammerich  gjennemgik  dernæst  Ulfeldts 
sidste  Proces,  Konferensraaci  Forchhammer  talte  om  Atmosfæren, 
og  Cand.  theol.  E.  F.  Koch  meddelte  nogle  Bemærkninger  om 
Oehlenschlager  som  Forbud  for  Nutidens  nationale  og  liberale 
Ideer. 

Senioraterne  søgte  i  disse  Aar  ved  Udsættelsen  af  Pris- 
opgaver at  formaa  Medlemmerne  til  at  øve  Selvvirksomhed. 
Der  indkom  ikke  faa  Besvarelser,  som  underkastedes  en  grundig 
Prøvelse  af  en  Komitee,  hvis  Bedømmelse  i  Regelen  var  vittig 
og  oplæstes  Lørdag  Aften  enten  ved  Soldene  eller  efter 
Generalforsamlinger.  I  November  1855  fik  saaledes  Stud.  theol. 
L.  Schrøder  (nu  Forstander  for  Askov  Folkehøjskole)  Prisen, 
en  Gibsafstøbning  af  Minerva,  for  Besvarelsen  af  den  i  «dct 
lærde  Fag»   fremsatte  Opgave: 

Hvad  er  det,  som  vel  vore  Gilder  gjor 
(Forstaar  sig,  naar  ej   de  gaa  godt) 
Til    Noget,  hvorved  man  sig  skamme  bor, 
Ja  næsten   til   Drikkelag  blot? 

Et  andet  Medlem  fik  hæderligt  Accessit  o :  frit  Punsch  ved 
Soldet  for  Besvarelsen  af  Opgaven  i  «det  kuriøse  Fag»,  en 
Vise  eller  et  satirisk  Digt  om  en  af  Dagens  Begivenheder. 

Lørdag  den  15.  December  samme  Aar  Kl.  9  holdtes  der 
Sold,  ved  hvilket  flere  indkomne  Prisafhandlinger  skulde  op- 
læses. Der  hvilede  imidlertid  en  uheldig  Stjerne  over  Soldet, 
thi,  ligesom  det  var  begyndt,  raabte  Vægteren  « Brand »,  og  da 
Deltagerne  fik  at  vide,  at  det  var  en  Mølle,  der  brændte, 
fjernede  Halvdelen   sig.      For    de  Tilbageblevne   oplæste    nu    en 

af  Seniorerne  Bedømmelserne  over  de  Besvarelser,  der  vare 
indkomne  af  Opgaverne  i  «de  kuriøse  Fag».  Stud.  jur.  Gustav 
Miiller  fik  Accessit  for  en  Vise  o:  fem  Gange  saa  megen  Punsch, 
som  han  kunde  drikke  paa  den  Betingelse,  at  han  drak  den  paa 
Stedet,  en  Betingelse,  han  efter  bedste  Evne  søgte  at  opfylde. 
I  «de  lærde  Fag  var  der  indkommet  tre  Besvarelser  af  Opgaven 
«Om  Soldetalens  Væsen  og  Betydning ».  Af  disse  tilkjendtes 
der  Stud.  theol.  Jens  Paludan- Muller  (faldt  ved  Sankelmark) 
Accessit.  Men  allerbedst  som  Oplæsningen  af  denne  Besvarelse 
var  begyndt,  blev  der  igjen  raabt  Brand,  hvorfor  en  stor  Del 
Medlemmer  trods  Dirigentens  Formaninger  atter  forlod  Salen. 
Omgivet  af  en  lille  trofast  Skare  holdt  Senioratet  nu  Soldet 
gaaende  indtil  Kl.  1 1 . 3 

Den  9.  Februar  1856  ved  Soldet  oplæste  Bedømmelses- 
komiteen Censuren  over  de  Afhandlinger,  der  vare  indkomne 
som  Besvarelser  af  Opgaven  «Paa  Ballet»  et  Fantasibillede. 
Første  Pris,  Plougs  Digte,  Hostrups  Viser  og  Vers,  en  Flaske 
Madeira  og  en  meget  lang  Cigar  til  12  Skilling,  tilkjendtes 
V.  Rode,  som  tillige  modtog  et  Dokument,  i  hvilket  Storheden 
af  hans  Fortjeneste  skildredes.  Anden  Pris  fik  Stud.  mag. 
Vilh.  Bergsøe;  den  bestod  i  Paludan-Mullers  Ungdomsarbejder 
og  fri  Punsch  ved  Soldet.  I  December  samme  Aar  fik  V.  Rode 
yderligere  Prisen  for  Besvarelsen  af  Opgaven  «Bør  en  Student 
forlove  sig?» 

I  Efteraaret  1858  var  der  udsat  følgende  Opgaver:  1.  En 
Rejseskitse,  2.  Et  Feriebesøg  og  3.  En  Gjenboerskes  Reflexioner 
over  Livet  i  Studenterforeningen.  Første  Pris  fik  Stud.  mag. 
S.  M.  Jørgensen  (nu  Professor  i  Kemi  ved  Universitetet)  for 
^Skitser  fra  en  Rejse»  (En  Samling  Digte);  den  bestod  i  Rune- 
bergs Samlede  Skrifter.  Anden  Pris,  Frithiofs  Saga  og  Plougs 
Digte,  tilkjendtes  Stud.  jur.  Carl  Scharling  (nu  Borgmester  i 
Fredericia)  for  «Et  Feriebesøg »,  og  tredie  Pris  Student  Fr. 
Wagner  (nu  Artillerigeneral)  for  « En  Rejseskitse » ;  han  modtog 
som  Præmie:    Nogle  Vers   af  Johannes   Helms.      Næste    Aar    i 

Februar  fik  Scharling  yderligere  en  Amor  i  Gibs  for  Besvarelsen 
af  en  Afhandling  om   «Amor  og  Russen ». 

Karnevaler  i  Kasino  afholdtes  i  Regelen  hvert  andet  Aar. 
Overskuddet,  der  aldrig  var  under  2,000  Rbd.,  tilfaldt  Foreningens 
Byggefor) d.  Ved  Karnevalet  den  19.  Marts  1857  opførtes  første 
Gang  «Kong  Rosmer»,  romantisk  nationalt  Karnevals-Drama  i 
tre  Akter  med  Sang,  Dans  og  Mord  af  CJir.  Richardt.  Musikken 
havde  C.  J.  Hansen  komponeret.  Kong  Rosmer,  der  er  trykt 
i  Studenterforeningens  Vrøvleblade  Nr.  3,  spilledes  med  stor 
komisk  Virkning  af  Mantzius;  E.  F.  Koch  var  hans  Datter 
Hedevig.  Xaar  man  nu  læser  dette  Drama,  maa  man  først  for 
ret  at  kunne  nyde  det  sætte  sig  ind  i  de  daværende  politiske 
Forhold  og  da  især  i  Striden  med  de  slesvigholstenske  Med- 
lemmer af  Rigsraadet.  Iøvrigt  har  Arthur  Abrahams  i  « Minder 
fra  min  Studentertid*  givet  de  fornødne  Kommentarer.4  Han 
udtaler  endvidere  her  med  Rette:  « Foruden  Stykkets  Lune  og 
Mantzius'  glimrende  Spil  var  der  dog  Eet,  som  bidrog  væsenligt 
til  den  enorme  Succes;  det  var  Christian  Hansens  udmærkede 
Musik.     Den  Humor,   der  er  udfoldet  i  Kompositionen  til  Koret: 

Ulien,   dullen-dof! 

Fingel  fangel  fof!    o.  s.  v. 

staar  fuldstændig  paa  Højde  med  Christian  Richardts  Lune  i 
selve  Stykket. 

To  Aar  senere  den  24.  Marts  1859  opførtes  paa  Karnevalet 
Marens  Kjæreste»,  Duftvaudeville-Extrakt,  original  Aftapning, 
væsenlig  en  Parodi  paa  « Slægtningene ».  Grundlaget  var  Voltelens 
Duftvaudeville  «En  «Sommerdag»,  der  stod  i  «Fædrelandet»  i 
1854,  og  som  Mantzius  nu  havde  omarbejdet  paa  en  meget 
morsom  Maade. 5 

Endvidere  gaves  en  ny  Ballet  Heinrich  von  Schwerin», 
Sittlich-germanisch-historisches  Ballet  in  drei  Aufziigen.  Kort 
i  Forvejen  havde  man  i  Leipzig  spillet  et  Stykke  af  samme 
Navn,  der  var  forfattet  af  Gustav  v.  Meyer n,  en  af  Hertug  Ernst 
af  Coburgs  Hofembedsmænd,    og   som    svulmede   af  Fraser  om 

Tydskhed,  dansk  Undertrykkelse  og  holstensk  Selvstændigheds- 
følelse.  At  Ouverturen  endte  med  «Schleswig-Holstein  meerum- 
schlungen»,  var  efter  den  herskende  Smag  let  forstaaeligt.  Zinck 
havde  nu  i  et  Balletprogram,  der  var  skrevet  paa  et  mærkeligt 
Tydsk,  idet  det  var  oversat  ligefrem  fra  Dansk,  karrikeret  den 
germanske  Svulst.  Kammermusikus  Hansen  havde  komponeret 
Musikken,  og  Mantzms,  der  udførte  Grevens  Rolle,  indstuderede 
Balletten.  De  tydske  Kæmper  blev  spillede  af  de  højeste 
Medlemmer  i  Studenterforeningen,  medens  de  danske  udførtes 
af  Børn.  Den  største  Dansker  var  Arthur  Abrahams,  som  gav 
Valdemar  Sejr.  De  andre  Personer  vare  Ubbo,  Valdemars 
Fortrolige,  Heinrichs  Gemalinde,  hans  tiaarige  Søn,  en  Søn, 
der  laa  i  Vuggen,  og  dennes  Amme.  Anden  Akt,  der  fore- 
gaar  om  Natten  i  Kongens  Telt  paa  Lyø,  tager  sig  saaledes  ud : 


Waldemar  und  Heinrich  mit  Gefolge  am  Tafel  schmausend.  Zechen  der 
Danen,  Besoffenheit,  Larm  und  Hallohs  Ein  grosser  Buchweitzengriitzengefass 
wird  aufgetragen.  Die  Holsten  ekeln  sich.  Die  Danen  jauchsen  und  werfen 
ihre  gefråssigen  Augen  in  das.  Der  edle  Graf  erzahlt  auf  Aufforderung  Waldemars 
von  die  famose  Seeschlacht  dicht  bei  Libanon,  wo  er  mit  etliche  Mutterpratnme 
das  Funfundfunfziglinieschiffegrossegeschwader  der  Unglatibigen  zerschmetterte 
und  einen  Pascha  mit  Geschwassigkeit  den  Kopf  vom  Rumpfe  abhauete.  Der 
griitzenverspeiste  Barbarenkonig  schlågt  ungemein  besoffen  in  den  Tisch,  so  dass 
die  Geschirre  rasseln,  und  sagt  mit  Rohheit,  dass  der  edle  Graf  ein  Liigenhals 
ist.  Heinrich  wird  schwarz-roth-gelb  von  Zorn  und  protestirt:  «'s  ist  eine 
Pragravation!*  Die  Danen  briillen  und  schmeissen  den  Hut  in  das  Wetter. 
Heinrich  und  die  Holsten  schneiden  ihre  Zåhne  und  verschwinden  mit  emporter 
Wiirdigkeit. 

Waldemar  und  Ubbo  allein.  Besoffene  Wachen  am  Zelteingang  sich 
hinstreckend.  Waldemar  winkt  Ubbo  zu  bleiben  og  wischt  ihm  Was  in  das  Ohr. 
Ubbo  nickt  mit  hollischen  Grinsen  und  zeigt  auf  setn  Zollmesser.  Ab.  Waldemar 
nimmt  sich  zu  den  Kopf,  er  hat  Zimmerleute;  zu  Bett,  schnåust  das  Licht  aus, 
Thierisches  Schnarken.  Das  Zeltvorheng  wird  leise  zurilckgezogen.  Der  edle 
Graf  Heinrich  schleicht  sich  auf  die  Zåhspitzen  am  Bette;  dann  eine  silber- 
beschlagene  Pfeiffe  aus  seinen  Hosen  hervorziehend,  mit  Beschluss:  «Hier  hilft 
kein  Maulspitzen,  es  muss  gepfiffen  seinb  Auf  seinen  Pfiff  erscheinen  4 
Vermummten,  die  Waldemar  packen  und  ihn  mit  bedachtsamen  Schritten  in 
feierlicher  Procession   wegtragen. 

(Der  Vorhang  fallt.) 
II.  29 

At  Heinrich  af  Schwerin  bortfører  Kongen,  fordi  denne 
har  besluttet  at  lade  ham  myrde,  er  aldeles  i  Overensstemmelse 
med  Meyerns  Fremstilling. 

Studenterforeningens  Byggefond  slugte  ikke  alene  Ind- 
tægterne fra  Karnevaler  og  Koncerter,  men  ogsaa  af  Markeder, 
som  den  utrættelige  Guldberg  var  Mester  for.  Saadanne  holdtes 
f.  Ex.  baade  i  Marts  1858  og  i  December  1859.  Til  det 
første  havde  Richardt  skrevet  Visen:  «I  Europa,  i  Europa 
er  der  Marked »  og  Helms  den  Vise,  der  har  til  Titel  « Sand- 
færdig Beretning  om  Attentatet  paa  Kejseren  og  hans  Kone  i 
Paris  den  14.  Januar  1 8 5 8 » ,  og  som  i  en  Fart  blev  saa  be- 
kjendt,  at  Alverden  sang  den.  Overalt,  hvor  man  gik  og  stod, 
hørte  man,  hvorledes  Napoleon  og  Eugenie  bar  sig  ad,  da 
Orsinis  Bomber  vare  sprungne  foran  Operaen: 

Først  Kejserinden  kravlede  ud, 

Kjolen,   den   hang   i   Laser; 

Kejseren  holdt  for  Næsen  en  Klud, 

Buxerne  om   hans  Haser. 

Han   var  saa  vred,   han   tordned'   og  banded', 

Hun  sa'e  saa  fromt:      « Skidt  ikke  Andet ». 

Og  ind  ad  Døren 

Hopped  hun,  førend 

Nogen   sig  ret   betænkte. 

Ved  Markedet  i  1859  fremstillede  K.  Valløe  i  et  Telt 
Oldingen  Drackenberg,  og  et  Beriderselskab  gav  Forestillinger, 
hvis  enkelte  Numre  havde  Hentydninger  til  de  politiske  For- 
hold, som  f.  Ex.  «Skolehesten  Fincke  Blix,  der  gjør  utallige 
Krumspring*,  «Slaget  ved  Solferino»  o.  s.  v.  I  Bibliotheket 
foreviste  to  Personer,  «af  hvilke  den  Ene  Smedesvend,  den 
Anden  kun  18  Aar»,  en  naturtro  Efterligning  af  det  verdens- 
berømte Dampskib  «Great  Eastern»  « mekanisk  Kunststykke 
med  bevægelige  Hjul ».  I  Annoncen  stod  desuden:  «der  gjøres 
opmærksom  paa,  at  vi  ganske  have  bygget  det  ud  af  vores 
eget  Begreb  uden  at  have  set  noget  Lignende».  Til  yder- 
ligere Sikkerhed  bevidnede  Oldgesell  Christoffer  Gluheisen,  at 
Opfinderen   « Peter  Sørensen   Intet   har   lært».      Dampskibet   var 

forøvrigt  et  virkeligt  Kunstværk,  forfærdiget  af  Stud.  polyt. 
C.  Schønheyder  (dod  som  Vandinspektør  i  Kjøbenhavn).  Telte 
vare  opstillede  langs  Vinduerne  i  Salen  indeholdende  dels  Spise- 
og  Drikkevarer  dels  forskjellige  nyttige  Gjenstande.  Et  af  disse 
var  Lundagers  gemytlige  Telt,  hvor  der  opvartedes  med 
« Varme  og  kolde  Spiser  til  de  højeste  Priser».  Efterat  Valløe 
havde  forestillet  Drackenberg,  optraadte  han  senere  som  den 
tydske  Professor  Schreck  von  Schreckenstein,  som  holdt  Fore- 
drag om  «Der  Erdball  und  das  Mensch».  Den  ledende  Senior 
bemærker  i  sin  Dagbog:  «Det  tør  ikke  benægtes,  at  i  lang 
Tid  er  intet  videnskabeligt  Foredrag  blevet  fulgt  med  saa  stor 
Interesse  af  Tilhørerne  med  Undtagelse  af  Professor  Rasmus 
Nielsens,  ja  maaske  ikke  engang  med  Undtagelse  af  dem.» 

De  dramatiske  Underholdninger  vare  i  disse  Aaringer 
temmelig  sjældne.  Den  14.  Marts  1856  opførtes  paa  Salen 
«En  Fejler »  af  K.  Valløe.  Wengel  havde  forsynet  dette  lille 
Stykke  med  Sange,  der  havde  Hentydning  til  de  nyeste  Be- 
givenheder; forøvrigt  spillede  han  selv  med  ved  Siden  af 
Mantzius,  Guldberg,  Christoffer  Møller  og  E.  F.  Koch.  Port- 
neren eller  rettere  Garderobetjeneren  Lars  udførte  en  Tjener- 
rolle og  lønnedes  med  rungende  Bifald.  Den  11.  og  13.  Februar 
1857  var  der  ligeledes  Komedie  paa  Salen  med  Program:  «Drøm 
og  Virkelighed«,  Bearbejdelse  af  Zinck,  og  « Den  sidste  Vexel» 
af  Stud.  med.  P.  O.  Bentzon. 

Næste  Aar  forlagde  man  Virksomheden  til  Casinos  Scene, 
hvor  «Et  farligt  Pigebarn »  eller  «En  Pokkers  Tøs»  og  «Deklara- 
tionen»  gik  over  Brædderne  til  Fordel  for  Byggefondet.  Det 
første  Stykke  havde  A.  Abrahams  tidligere  bearbejdet  efter 
«Une  fille  terrible»,  som  Zouaverne  i  1857  havde  opført 
paa  Folketheatret. 

At  Lystigheden  blandt  Medlemmerne  af  og  til  gav  sig 
et  stærkt  Udslag,  fremgaar  af  mange  Optegnelser  fra  de  Tider. 
Soldene  vare  ofte  overordenlig  livlige,  og  bagefter  muntrede  de 
Yngre  sig  saa  temmelig   hensynsløst,    men  de  viste  i  alt  Fald, 

at  de  ikke  vare  trætte  Mænd.  Vi  skulle  blot  anføre  et  Par 
Exempler. 

Ved  Julegildet  i  1856,  hvor  der  iøvrigt  blev  sunget  mange 
Kvartetter,  og  hvor  Zinck  og  Guldberg  foredrog  «Det  er  over- 
maade  smukt »  med  flere  nye  Vers,  fandt  unge  Medlemmer  paa 
at  hysse,  naar  der  blev  talt,  hvorfor  Mantzius  revsede  dem  i 
en  svensk  Tale.  Upsalafarernes  Pas  blev  i  Aftenens  Løb 
omdelte  og  afsungne  paa  Melodien  «Kong  Christian  stod  ved 
højen  Mast».  Efter  Gildets  Ophør  stak  nogle  Medlemmer  Ild 
i  de  paa  den  sorte  Tavle  hængende  Opslag,  der  alle  brændte 
op.  Det  lykkedes  dog  et  ældre  Medlem  at  redde  de  røde 
Gardiner  i  Musikstuen,   hvor  Tavlen  dengang  hang. 

Den  9.  Oktober  1859  kunde  man  læse  følgende  Klage  i 
Ankeprotokollen : 

cAnser  Senioratet  det  for  passende,  at  Foreningens  ældre  Medlemmer  ikke 
kunne  opholde  sig  i  samme  Værelse  som  en  Flok  soldende  kaade  Russer  uden 
at  blive  brugte  som  Skiver  for  deres  Udgydelser  og  attenterede  Vittigheder2 
Mener  Senioratet,  at  det  er  passende,  at  Russerne  paa  en  ikke  forblommet  Maade 
anmode  de  Medlemmer,  der  opholde  sig  i  samme  Værelse,  om  at  forlade  dette, 
og  at  de  injuriere  Foreningens  ældre  Medlemmer  ved  ikke  een  Gang  men  i  hver 
Tale,  der  bliver  holdt,  at  udskjælde  dem  for  « Væggetøj«,  ved  at  udnævne  dem 
til  «Regjeringsraader»  o.  s.  v.?  Efter  Soldet  iaftes  gik  Uforskammetheden  endog 
saa  vidt;  at  en  Rus,  efterat  Soldet  var  hævet,  gik  ind  i  et  andet  Værelse  og  for 
nogle  ældre  Medlemmer  gjentog  nogle  af  de  Uforskammetheder,  han  havde  hørt 
ved  Soldet.  Mig  synes  en  slig  Opførsel  upassende,  og  jeg  begriber  ikke,  at  den 
Senior,  som  befandt  sig  i  Lokalet,  som  hørte  disse  Udgydelser,  og  som  selv 
fandt  dem  upassende,  ikke  benyttede  sin  Myndighed  til  at  irettesætte  Vedkommende. » 

Hertil  svarede  Senioratets  Flertal: 

«Det  har  hidtil  været  almindelig  Skik  og  Brug,  at  Hjørnestuen  eller  Musik- 
stuen benyttedes  til  at  afholde  Sold  i,  naar  disse  ønskedes,  og  der  var  Grunde 
til  ikke  at  afholde  Soldene  paa  Salen.  At  denne  Brug  af  disse  Værelser  kan 
være  generende  for  en  Del  Medlemmer,  er  ganske  naturligt,  men  forsaavidt 
soldende  Medlemmer  holde  sig  indenfor  en  passende  Opførsels  Grænser  og  und- 
lade ved  deres  Taler  at  fornærme  de  ikke  soldende,  tror  Senioratet  dog  frem- 
deles at  burde  indrømme  disse  Værelser  til  mindre  Lørdagssokl.  Senioratet 
haaber  og  venter  nemlig,  at  saadanne  Taler  som  de,  der  blev  holdte  i  Lørdags 
Aftes,  og  at  en  saa  kaad  og  fornærmelig  Opførsel  som  den,  der  da  blev  udvist, 
ville   være    enestaaende  Exempler   i    en    Forening   af  Studenter,    om    hvilke    man 

dog  vel,  selv  om  de  ere  meget  unge,  tør  forudsætte,  at  de  ikke  ville  krænke 
den  gode  Tone,  som  her  bør  herske.  Skulde  det  imidlertid  vise  sig,  at  denne 
Forudsætning  er  fejlagtig,  og  Optrinene  fra  i  Lørdags  gjentages,  er  det  naturligvis 
en  Selvfølge,  at  Senioratet  ikke  for  Fremtiden  vil  tilstede,  at  der  bliver  afholdt 
Sold  i  Hjørnestuen  eller  Musikværelset. » 

Den  Senior,  der  havde  været  tilstede,  da  Russerne  støjede, 
afgav  følgende  Mindretalsvotum : 

»Idet  Senioratet  naturligvis  indrømmer,  at  Konversationsstuen  til  enhver 
Tid,  Lokalet  er  aabent,  er  tilgængelig  for  alle  Medlemmer,  der  have  Lyst  til 
at  være  der,  og  idet  det  meget  beklager,  at  Medlemmer  have  følt  sig  fornærmede 
ved  andre  Medlemmers  Ytringer,  mener  det  dog  ikke  at  turde  regne  det  saa 
nøje,  om  nogle  ganske  unge  soldende  Studenter,  æggede  af  virkelig  eller  ind- 
bildt Spot  fra  ældre  Medlemmer,  have  tilladt  sig  en  gammel  men  denne  Gang 
maaske  temmelig  vidtdreven  Spøg,  der  i  det  Højeste  kunde  givet  Anledning  til 
en   mundlig  Paamindelse  i   Øjeblikket  af  en   tilstedeværende  Senior.n 

Af  de  Begivenheder,  der  paa  den  Tid  særlig  sysselsatte 
Studenterforeningen  og  Studenterverdenen,  ere  Højtideligholdelsen 
af  Festen  i  Anledning  af  den  afslaaede  Storm  paa  Kjøbenhavn 
Natten  mellem  den  10.  og  n.  Februar  1659,  Professor  Rasmus 
Nielsens  Optræden  ved  den  filosofiske  Examen  og  Nytaars- 
optøjerne  i    1859  og   1860  de  mest  fremtrædende. 

Senioratet,  der  i  Begyndelsen  af  1859  bestod  af  Cand.  theol. 
G.  Heiberg  (nu  Præst  ved  Domkirken  i  Roskilde),  Cand.  jur. 
J.  H.  Miindt  (nu  Overretsprokurator) ,  Stud.  jur.  P.  L.  Skau 
(død  som  Cand.  jur.  og  Ejer  af  Mariegaard  ved  Haderslev), 
Cand.  theol.  E.  F.  Koch  (nu  Dr.  phil. ,  Provst  og  Sognepræst  til 
Houlberg  og  Granslev)  og  Cand.  med.  Oscar  Storch  (død  som 
Professor  og  Overlæge),  havde  taget  under  Overvejelse,  om  det 
ikke  var  rigtigst  at  slaa  Nordisk  Højtid,  som  man  plejede  at 
fejre  midt  i  Januar,  sammen  med  Mindefesten  for  Stormen. 
Det  besluttede  derefter  at  holde  Raad  med  flere  af  Foreningens 
Støtter  som  Ploug,  Guldberg,  Richardt,  J.  Forchhammer,  H.  N. 
Hansen,  A.  Ingerslev  og  Jid.  Larsen.  Udfaldet  af  Raadslagningen 
var,  at  den  nordiske  Fest  blev  opgivet,  og  at  man  vedtog  at 
holde  en  Fest  den  10.  Februar  1859  til  Minde  om  Studenternes 
hæderlige   Deltagelse    i   Kampen    for    to    Hundrede   Aar    siden. 

For  at  give  Festen  en  skandinavisk  Karakter  blev  man  end- 
videre enig  om  at  indbyde  en  Deputation  af  Studenter  fra  Lund. 
Da  Adgangen  til  Festen  imidlertid  skulde  staa  aaben  for  alle 
akademiske  Borgere,  vedtog  man,  at  et  almindeligt  Studenter- 
mode skulde  tage  Beslutning  om  Sagen. 

Senioratet  i  Forening  med  C.  Brix,  J.  Forchhammer, 
Fr.  Hammerich,  H.  N.  Hansen,  Ploug,  Richardt  og  G.  Rode 
indbod  derpaa  til  et  saadant  Mode,  der  blev  holdt  den  18. 
Januar.6  Paa  dette  rejste  der  sig  imidlertid,  hvad  man  ikke 
havde  ventet,  en  meget  stærk  Modstand  mod  Indbydernes 
Forslag.  Det  var  især  /.  Levin  og  Cand.  phil.  V.  Wille,  som 
bekæmpede  dette.  Efter  deres  Mening  burde  Festen  ude- 
lukkende være  en  dansk  Fest  eller  rettere  en  dansk  Familie- 
fest, til  hvilken  Fremmede  og  altsaa  ogsaa  Svenskere  ikke 
kunde  være  velkomne.  Dertil  kom,  at  Festen  for  disse  jo 
maatte  være  en  Sorg,  da  deres  Forfædre  Natten  mellem  den 
10.  og  il.  Februar  1659  led  et  stort  Nederlag.  At  indbyde 
Lundenserne  vilde  være  det  Samme  som  at  sætte  dem  Kniven 
paa  Struben;  de  vilde  maaske  give  Møde  af  Hoflighed,  men 
det  kunde  man  dog  ikke  ønske.  Det  gik  ikke  an  ved  denne 
Lejlighed  voldsomt  at  ville  fremtvinge  en  skandinavisk  Fest. 
De  Herrer  Levin  og  Wille  fik  kun  Støtte  hos  en  eneste  Taler, 
nemlig  Cand.  jur.  Octavius  Hansen,  medens  H.  N.  Hansen, 
der  var  Ordforer  for  Indbyderne,  O.  Storch,  Ploug,  G.  Rode  og 
C.  Brix  hævdede  følgende  Anskuelse : " 

Den  skandinaviske  Tanke  hvilede  paa  Opfattelsen  af,  at 
Nordens  Historie  blev  betragtet  som  en  Helhed,  hvoraf  enkelte 
Episoder  fortrinsvis  eller  udelukkende  tilhørte  det  ene  eller  det 
andet  af  de  tre  Folk,  men  hvori  de  store  Hovedpartier  vare 
Fællesejendom.  Dette  var  lige  saa  meget  Tilfældet  med  de 
Perioder,  hvori  de  havde  kæmpet  med  hinanden,  som  med  dem, 
hvori  de  havde  levet  fredelig  sammen.  Ingen  af  de  store 
Erindringer  kunde  derfor  siges  at  være  noget  af  de  tre  Folk 
uvedkommende.  Hvad  nu  Stormen  paa  Kjøbenhavns  Vold  i 
1859  angik,    var   det   ganske    vist   et  Minde,    der    havde  særlig 

dansk  Betydning,  men  idet  dens  Udfald  reddede  Danmarks  Selv- 
stændighed, havde  den  ogsaa  Betydning  for  Svenske  og  Norske, 
forsaavidt  som  Danmarks  selvstændige  Tilværelse  den  Dag  idag 
ogsaa  maatte  have  stor  Interesse  for  dem.  Man  sagde  nu,  at  det 
var  taktløst  at  indbyde  Lundenserne,  men  skulde  man  endnu  ikke 
være  kommen  saa  vidt,  at  man  kunde  mindes  enhver  Kamp, 
enhver  Sejr,  ethvert  Nederlag,  uden  at  de,  hvis  Forfædre  sejrede, 
hoverede,  og  de,  hvis  Forfædre  blev  slagne,  sørgede  derover, 
og  skulde  navnlig  Studenterne,  der  vare  Ideens  Fanebærere,  ikke 
være  komne  saa  vidt,  saa  maatte  man  tvivle  om  deres  Be- 
rettigelse til  at  kalde  sig  Skandinaver.  Hvad  endelig  den  Ind- 
vending angik,  at  det  vilde  være  taktløst  at  indbyde  Lundenserne, 
da  vilde  sikkert  Ingen  af  de  Tilstedeværende  have  Noget  imod 
at  gaa  med  til  en  Fest  for  Sveriges  Befrielse  i    1523. 

Ved  Afstemningen  skjønnede  Dirigenten,  at  Indbydernes 
Forslag  var  forkastet  med  ubetydeligt  Flertal.  H.  N.  Hansen 
erklærede  imidlertid  paa  disses  Vegne,  at  de  ikke  krævede 
skriftlig  Afstemning,  da  man  ikke  vilde  holde  Fest,  naar  et 
betydeligt  Mindretal  var  imod  en  saadan. 

Dette  Resultat,  som  glædede  « Flyveposten*  og  dens  Venner, 
betød  aldeles  ikke,  at  Studenternes  Flertal  var  blevet  anti- 
skandinavisk,  men  mange  ubefæstede  Sjæle  lod  sig  rive  med  af 
I.  Levins  forlorne  Indignation  og  Willes  energiske  men  fanatiske 
Taler.     De  fortrød  imidlertid  hurtigt,  hvad  de  havde  gjort. 

Senioratet  opfattede  Udfaldet  som  et  Mistillidsvotum.  Det 
skjønnede  nemlig  ikke  rettere,  end  at  Flertallet  paa  det  almin- 
delige Studentermøde  bestod  af  Medlemmer  af  Foreningen,  og 
at  det  var  disse,  som  havde  organiseret  Modstanden.  Alle 
Senioratets  Medlemmer  erklærede  derfor,  at  de  ikke  længer 
kunde  styre  Foreningens  Anliggender. 

Det  nye  Seniorat  kom  til  at  bestaa  af  H.  N.  Hansen, 
Cand.  jur.  C.  Goos  (nu  Gehejmeetatsraad,  Direktør  for  Fængsels- 
væsenet), Cand.  jur.  M.  Kjeldsen  (nu  Herredsfoged  i  Øster-  og 
Vester-Hanherreder),  Cand.  theol.  0.  Waage  (nu  Lic.  theol., 
Provst  og  Sognepræst  til  Herlufmagle  og  Tybjerg)  og  Cand.  med. 

&  chir.  y.  Vakl  (nu  Underbibliothekar  ved  det  kongelige  Bibli- 
othek).  H.  N.  Hansen  havde  jo  været  Indbydernes  Ordfører 
paa  det  almindelige  Studentermøde,  og  da  der  ikke  opstilledes 
nogen  Modkandidat  mod  ham  som  designeret  til  ledende  Senior, 
var  det  klart,  at  Oppositionen  fra  den  1 8.  Januar  hurtigt  havde 
opløst  sig. 

Af  de  gamle  Seniorer  valgtes  forøvrigt  Mundt  igjen,  men 
han  vilde  ikke  modtage  Valg.  Et  andet  Medlem,  der  ogsaa 
blev  valgt,  sendte  folgende  humoristiske  Svar:  «Det  paa  mig 
faldne  Valg  til  Senior  kan  jeg  ikke  modtage,  da  jeg  alt  i 
Forvejen  har  nok  af  « europæisk  Slaveliv »  og  ikke  desuden 
gider  have  de  med  Seniorværdigheden  forbundne  Vrøvlerier  og 
Grovheder  af  de  Herrer  Crethi  og  Plethi.»  Vedkommende 
Medlem  havde  for  et  Par  Aar  siden  været  Senior  og  kunde 
saaledes  tale  med  af  Erfaring. 

Det  nye  Seniorat  besluttede  nu  at  deltage  i  en  Procession 
til  Kongen  den  11.  Februar  sammen  med  Borgervæbningen, 
men  da  det  et  Par  Dage  i  Forvejen  fik  at  vide,  at  Frederik  VII 
ikke  agtede  at  komme  til  Byen  denne  Dag,  hvorfor  Processionen 
maatte  standse  paa  Kongens  Nytorv,  hvor  de  borgerlige  Korpser 
da  vilde  defilere  forbi  Arveprins  Ferdinand,  besluttede  det  ikke 
at  opfordre  Studenterne  til  at  deltage.  I  den  almindelige 
Borgerfest  i  Casino  om  Aftenen  den  10.  Februar  deltog  imidlertid 
en  stor  Mængde  Studenter,  ligesom  Ordensmarschallerne  vare 
akademiske  Borgere. 

De  Studenter,  der  vare  Russer  i  Midten  af  Halvtredserne, 
ville  sent  glemme  Professor  Rasmus  Nielsen.  De  vare  jo  alle 
nødte  til  at  høre  hans  Forelæsninger  over  filosofisk  Propædeutik 
og  modtog  her  Indtrykket  af  en  fyrig  og  ildfuld  Docent, 
som  ofte  rev  dem  med  sig  ved  sin  glimrende  Veltalenhed  og 
sine  aandrige  Fyrværkerier,  men  som  nge  saa  °fte  forvirrede 
dem  og  bragte  dem  til  Fortvivlelse  ved  sin  Anvendelse  af 
mathematiske  Udtryk,  som  mange  af  dem  eller  rettere  de  fleste 
ikke  forstod.  Det  summede  om  Ørene  med  Integraler  og 
Differentialer,   der  vare  fuldstændig  Hebraisk  for  hans  Tilhørere, 

som  i  Skolen  ikke  vare  komne  ud  over  Plantrigonometrien  og 
Stereometrien,  og  naar  nu  hertil  kom,  at  Krystallografien,  Kemien 
og  Geologien  ogsaa  maatte  holde  lor,  opgav  Mange  Ævret  og 
lod  staa  til.  Den,  der  nu  vil  give  sig  til  at  studere  hans  Af- 
handling «Philosophie  og  Mathematik»,  vil  kunne  fatte  de 
Kvaler,  som  de  stakkels  Russer,  der  ikke  havde  særlige  mathe- 
mathiske  Anlæg,   maatte  lide. 

Under  Examinationen  var  Professor  Nielsen  ofte  meget 
lunefuld  og  gjorde  Nar  af  dem,  som  vare  saa  uheldige  at 
komme  med  Svar,  der  mishagede  ham.  Derved  bragte  han 
dem  rent  ud  af  Fatning,  og  man  fik  Indtryk  af,  at  han  legede 
med  dem  som  Katten  med  Musen.  Hertil  kom,  at  han  den 
ene  Dag  optraadte  som  den  vrede  Akilles  og  slog  ned  for  Fode, 
medens  han  den  næste  Dag  kunde  være  yderst  elskværdig  og 
lade  hele  Flokken  bestaa.  I  tidligere  Aaringer  var  det  sjældent, 
at  en  Student  faldt  igjennem,  og  da  hans  mathematiske  Raptus 
senere  havde  sat  sig,  var  det  Vedkommendes  egen  Skyld,  naar 
han  ikke  bestod.  Men  i  1 859  var  denne  Raptus  paa  sit  Højdepunkt, 
idet  en  Hekatombe  paa  60  Russer  i  Juni  og  Juli  ofredes  til 
Guderne.  Da  der  i  1858  dimitteredes  184  Studenter  til  Univer- 
sitetet, af  hvilke  Flere  ikke  gik  op  til  filosofisk  Examen,  maatte 
altsaa  mindst  en  Trediedel  bide  i  Græsset.  De  fik  den  Op- 
rejsning, at  deres  Skaal  blev  udbragt  ved  Rusgildet  samme 
Aar  af  den  for  tidlig  afdøde  Videnskabsmand  Cand.  philol. 
F.  Nutzhorn,  men  deres  Sommerferie  havde  ikke  været  ublandet 
behagelig. 

Da  udgav  imidlertid  Stud.  mag.  Christian  Krarup*  et  Flyve- 
skrift, 8  i  hvilket  han  kritiserede  Professor  Nielsens  hele  Lære- 
maade  og  bl.  A.  hævdede,  at  denne  ikke  selv  havde  tilegnet  sig 
en  saa  omfattende  mathematisk  Viden,  at  han  kunde  optræde  som 
Lærer  for  de  Studerende,  hvorfor  han  ogsaa  begik  mange  Fejl. 
Krarup  var  dimitteret  med  Udmærkelse  i  1855  fra  Borgerdyds- 


*  Krarup  tog  i    1861   Magisterkonferens    i  Mathematik    og    i   1865  medicinsk 
Examen.     Han  er  nu  prakt.  Læge  i  Sundbyøster  paa  Amager. 

skolen  paa  Christianshavn,  og  tre  Aar  senere  havde  han  faaet 
Videnskabernes  Selskabs  Pris  for  en  Afhandling  om  Øjets 
Akkomodationsevne.  Han  var  saaledes  en  alvorlig  Studerende, 
der  ikke  af  Kaadhed  optraadte  mod  en  Professor. 

Krarup  oplyste,  at  der  i  1855  kun  rejiceredes  3  Russer. 
Dengang  benyttede  Prof.  Nielsen  til  sin  Undervisning  kun  Zoologi, 
Botanik  og  Fysik.  Næste  Aar  faldt  10  igjennem,  idet  Stoffet 
var  blevet  betydeligt  foroget,  nemlig  med  Mathematik,  Geologi, 
Kemi  og  Krystallografi.  I  1857  steg  Ofrenes  Antal  til  25,  thi 
nu  var  den  højere  Mathematik  kommen  til.  Men  i  de  to 
næste  Aar  tiltog  Stoffet  i  en  foruroligende  Grad,  nemlig  med 
Differential-  og  Integralregning,  analytisk  Geometri,  rationel 
Mekanik,  Sandsynlighedsberegning  og  de  mindste  Kvadraters 
Methode  samt  af  Optikken  med  det  Fresnelske  Interferensforsøg 
og  Lysets  Polarisation.  Resultatet  var  40  Russer  rejicerede  i 
1858  og,  som  vi  have  set,  60  i  1859.  Krarup  hævdede  nu, 
åt  Prof.  Nielsen  baade  i  Ord  og  Gjerning  havde  misforstaaet 
sin  Opgave  som  Opdrager,  idet  han  uden  at  tage  Hensyn  til 
de  Studerendes  Tarv  betragtede  sig  som  den,  der  kun  havde 
Forpligtelser  mod  sin  Videnskab. 

Hertil  kom,  at  Prof.  Nielsens  Undervisning  ikke  alene  havde 
en  skadelig  Indflydelse  paa  de  Studerende  men  ogsaa  paa  ham 
selv.  Ellers  kunde  man  ikke  godt  forklare  den  forbitrede  Sinds- 
tilstand, som  betog  ham  baade  ved  Examinatorier  og  Examiner, 
saa  at  han  lod  sig  forlede  til  at  insultere  de  Studerende. 

«Ved  den  offenlige  Examen  at  sige  til  en  Examinand: 
«De  mangler  ikke  alene  filosofisk  men  ogsaa  human  Dannelse* 
og  til  en  anden:  «Vi  kunne  ligesaa  gjerne  tage  Portneren  eller 
en  Karl  fra  Gaden  herop »,  stemmer  dog  virkelig  ikke  med  den 
Tone,  der  bør  være  paa  Universitetet.  Paa  Examinatorierne 
at  true  de  Studerende  med  « negative  Resultater  til  Examen » 
og  at  anspore  den,  der  examineres,  med  den  Ganelyd,  med 
hvilken  en  Kusk  fremskynder  sine  Heste,  kan  ikke  forklares 
uden  som  Resultat  af  en  ophidset  Sindsstemning.* 

Professor  Nielsen  blev  særdeles  forbitret  over  Krarups  Op. 

træden  og  skrev  den  19.  Oktober  i  « Berlingske  Tidende »  en 
Artikel,  der  havde  til  Overskrift  «En  literær  Drengestreg«,  og 
i  hvilken  han  behandlede  Krarup  haanligt,  uden  at  han  iovrigt 
indlod  sig  paa  at  imodegaa  dennes  Paavisninger  af  hans  egne 
mathematiske  Fejltagelser. 

Dagen  i  Forvejen  havde  han  forovrigt  sendt  Senioratet  en 
Skrivelse,  i  hvilken  han  tilbød  at  holde  nogle  Foredrag  i  For- 
eningen for  at  oplyse  de  Studerende  om  de  Grundsætninger, 
der  havde  ledet  saavel  hans  Undervisnings-  som  Examinations- 
maade  i  de  sidste  Aar.  Dette  Tilbud  tog  Senioratet  naturligvis 
gjerne  imod,  men  fire  Dage  senere  modtog  det  et  nyt  Brev,y 
hvori  han  stillede  som  Betingelse,  at  de  Studerende  først  gjennem 
Studenterforeningen  udtalte  deres  Misbilligelse  af  Krarups  Op- 
træden. 

« Skulde  der, »  hed  det,  «hvad  jeg  ikke  uden  at  fornærme 
de  Studerende  kan  antage,  ikke  kunne  opnaas  tilstrækkelig 
Enighed  angaaende  Udtalelsen  af  en  saadan  Misbilligelse,  da 
tilstaar  jeg,  at  den  Lid,  jeg  hidtil  har  sat  til  de  Studerendes 
Opfattelse  af  mit  Forhold  og  min  Virksomhed  i  det  Hele,  i  den 
Grad  maa  være  forfejlet,  at  jeg  ved  de  paatænkte  Foredrag 
ikke  vilde  kunne  gjøre  mig  Haab  om  at  skaffe  mine  om  end 
nok  saa  vægtige  Grunde  Indgang.  Men  kan  jeg,  hvad  jeg  ikke 
betvivler,  trøstigt  stole  paa,  at  de  Studerende  fastholde  den 
Grundsætning,  at  ingen  Mand,  altsaa  heller  ingen  Universitets- 
lærer, bør  moralsk  domfældes,  før  man  har  hørt  hans  Grunde, 
vejet  Anklagen  og  prøvet  de  Beviser,  hvorpaa  Beskyldningerne 
støtte  sig,  da  vil  Sagen  blive  de  Studerende  forelagt,  og  den 
Dom,  der  da  udgaar  fra  Studenterforeningen,  vil  sikkert  ikke 
forfejle  sin  moralske  Virkning.  Hvad  angaar  Formen  hvor- 
under og  Maaden,  hvorpaa  den  forlangte  Misbilligelse  maatte 
blive  udtalt,  være  det  det  ærede  Seniorat  herved  overladt  at 
forhandle  det  Nærmere  med  Foreningens  samtlige  Medlemmer.* 

Denne  Betingelse  kunde  Senioratet  ikke  opfylde.  Stem- 
ningen i  store  Kredse  i  Foreningen  var  nemlig  stærkt  ophidset 

i  Anledning  af  Prof.  Nielsens  Artikel  i  « Berlingske  Tidende«, 
og  flere  indflydelsesrige  Medlemmer  havde  alt  sammenkaldt  et 
almindeligt  Studentermøde  til  den  25.  Oktober.  Senioratets 
Svar  var  derfor  afslaaende,  men  samme  Dag  Modet  skulde 
holdes,  sendte  Professor  Nielsen  det  et  nyt  Brev,  i  hvilket  han 
frafaldt  Kravet  paa,  at  Studenterforeningen  skulde  fælde  Dom 
over  Krarup.  «I  den  faste  Overbevisning,  at  de  Studerendes, 
skrev  han,  «hvorledes  Nogles  Stemning  end  for  Øjeblikket  maatte 
være,  dog  Alle  anerkjende  og  fastholde  denne  Grundsætning 
(nemlig,  at  Ingen  bliver  domt,  for  han  har  forsvaret  sig),  anser 
jeg  det  for  afgjorende,  at  vi  istedetfor  at  opholde  os  ved 
distraherende  Forhandlinger  skride  til  Hovedsagen,  og  skal  des- 
aarsag  have  den  Ære  at  holde  de  omtalte  Foredrag. » 

Dette  Tilbud  kom  imidlertid  for  sent.  Det  var  nu  ikke 
længer  Senioratet  men  Studentermødet,  der  skulde  være  Tolk 
for  Studenternes  Meninger.  Paa  Mødet,  der  var  sammenkaldt 
efter  Indbydelse  af  C.  F.  Ricard,  H.  N.  Hatisen,  V.  Rode, 
V .  Oldenburg,  S.  Nellemann,  K.  Valløe,  A.  Abrahams  og  Stud. 
med.  &  chir.  Harald  Philipsen,  stod  følgende  Forslag  paa  Dags- 
ordenen: 10 

« Forsamlingen  udtaler  1.  At  man  med  Beklagelse  og  Uvillie 
har  modtaget  den  af  Professor  R.Nielsen  i  «Berlingske  Tidende» 
indforte  Erklæring,  der,  idet  den  paa  en  hensynsløs  Maade  har 
afvist  de  Anker,  som  af  Student  C.  Krarup  i  en  Piece  ere 
fremførte  mod  Prof.  Nielsens  Virksomhed  som  Lærer  og  Exami- 
nator,  har  fornægtet  Studenternes  utvivlsomme  Ret  til  offenligt 
at  udtale  en  motiveret  Mening  om  Universitetslærernes  Virksom- 
hed og  derpaa  forvente  et  sømmeligt  Svar.  2.  At  man  i  Be- 
tragtning af  den  Misstemning,  som  i  længere  Tid  har  gjort  sig 
gjældende  blandt  Studenterne  med  Hensyn  til  Prof.  Nielsens 
Forhold  til  den  filosofiske  Examen,  samt  af  Hensyn  til  Beskaften- 
heden  af  de  af  Student  Krarup  rejste  Anker  og  de  af  ham  frem- 
førte Fakta  angaaende  Prof.  Nielsens  Forhold  som  Universitets- 
lærer og  Examinator  maa  erklære  det  for  et  almindeligt  Ønske, 

at  Prof.  Nielsen  paa  en  eller  anden  Maade  nærmere  vil  udtale 
sig  angaaende  sin  Universitetsvirksomhed.* 

Paa  Indbydernes  Vegne  førte  H.  N.  Hansen  Ordet.  Han 
hævdede,  at  det  var  en  Universitetslærers  Pligt  at  svare  paa 
Angreb,  naar  de  forelaa  i  en  sømmelig  Form,  og  dette  var 
Tilfældet  med  Krarups.  Denne  støttede  sig  desuden  til  positive 
Data,  som  Professor  Nielsen  ikke  havde  prøvet  paa  at  imøde- 
gaa  i  sit  haanende  Svar.  Der  maatte  nedlægges  en  bestemt 
Indsigelse  mod  den  af  Nielsen  hævdede  Paastand,  at  en  Student 
ikke  havde  Ret  til  at  udtale  sig  om  Universitetslærernes  Virksom- 
hed. Imod  ham  optraadte  bl.  A.  Stud.  theol.  F.  Lund  (nu  Kontor- 
chef i  det  statistiske  Bureau),  Cand.  jur.  Th.  Nissen  (død  som 
Politimester  paa  St.  Thomas)  og  Cand.  theol.  5.  Heegaard  (død 
som  Professor  i  Filosofi).  Den  Sidstnævnte  udtalte  bl.  A.,  at 
Grunden  til,  at  Prof.  Nielsen  havde  skrevet  i  « Berlingske 
Tidende»,  var  den,  at  enten  maatte  han  tie,  hvad  han  ikke 
vilde,  eller  ogsaa  maatte  han  indkalde  Krarup  for  Konsistorium, 
hvilket  var  middelalderligt.  Naar  Nielsen  havde  brugt  Ud- 
trykket «en  literær  Drengestreg  < ,  maatte  Vægten  lægges  paa 
« literær ».  En  Student  kunde  ikke  opkaste  sig  til  Dommer 
over  en  Professor.  Det  var  en  literær  Drengestreg  af  Krarup 
at  advare  de  unge  Studenter  mod  at  stole  for  sikkert  paa,  hvad 
deres  Lærer  foredrog  for  dem.  Før  man  tog  Beslutning  i 
Sagen,  burde  man  høre,  hvad  Prof.  Nielsen  havde  at  sige. 
Ogsaa  Cand.  philol.  0.  Siesbye  talte  mod  Forslaget  til  Dags- 
ordenen. Prof.  Nielsen  havde  længe  været  Gjenstand  for 
usømmelige  Angreb.  Studenterne  havde  ikke  Ret  til  at  klage 
over  en  Professor;  Konsistorium  vilde  være  forpligtet  til  at  ind- 
kalde dem  og  straffe  dem. 

/.  Levin  hævdede,  at  det,  der  forelaa  til  Behandling,  var 
Artiklen  i  «Berlingske  Tid.».  Professor  Nielsen  havde  her  lagt 
hele  Vægten  paa  Krarups  Ungdom  og  Stilling  som  Student, 
og  derfor  vedkom  Sagen  alle  Studenter.  Idet  han  havde  kaldt 
Flyveskriftet  for  en  Drengestreg,  havde  han  villet  betage  Stu- 
denterne  deres  Ret   til   at   tale.     Mundlig-e  Foredrae    som  Svar 


462 

paa  en  trykt  Bog  vare  ikke  heldige,  da  Krarup  derved  vilde 
blive  forsvarsløs.  Ogsaa  Inspektør  ved  Gehejmearkivet  Plesner 
holdt  paa,  at  Studenterne  burde  værne  om  Ytringsfriheden. 
Behandlede  Professorerne  Studenterne  offenligt  paa  en  haanlig 
Maade,   burde  de  have  et  skarpt  Svar. 

Efter  en  lang  Forhandling,  der  endte  henved  Kl.  i  om 
Natten,  vedtoges  Indbydernes  Forslag  med  stort  Flertal,  hvor- 
paa  det  ligeledes  vedtoges,  at  Indbyderne  skulde  træde  sammen 
som  Udvalg  for  at  forfatte  en  Erklæring,  der  skulde  fremlægges 
til  Underskrift.  Mindretallet  fremkom  imidlertid  med  en  Mod- 
erklæring, ja  der  opstod  endog  et  tredie  Parti,  der  indbefattede 
baade  Medlemmer  af  Flertallet  og  Mindretallet  samt  Neutrale, 
og  som  ogsaa  ønskede  Underskrifter  paa  en  Erklæring.  Det 
endte  saaledes  med  Forvirring  over  hele  Linien.  I  over  en 
Maaned  drejede  Samtalerne  i  Foreningen  sig  næsten  ude- 
lukkende om  denne  Sag,  og  da  der  endelig  midt  i  November 
ikke  var  Mere  at  presse  ud  af  den,  blussede  Striden  op  paany, 
idet  Professor  A.  Steen  i  et  Flyveskrift  tog  Professor  Nielsens  Af- 
handling «Philosophie  og  Mathematik»  under  kritisk  Behandling. 
Han  hævdede  her,  at  Nielsen  havde  begaaet  mange  Fejl,  der 
røbede  mathematisk  Uvidenhed  og  Usikkerhed,  og  som  ikke 
turde  overses  som  uskyldige.  «De  hidrøre  nemlig  fra  en  For- 
virring i  Begreberne,  som  kan  tilstedes  den  mathematiske  Dilettant 
og  Begynder,  men  som  er  aldeles  utilladelig  hos  den,  der  op- 
træder som  Lærer  for  at  klare  Begreberne11.* 

Steens  Skrift  udkom,  et  Par  Dage  før  Professor  Nielsen 
den  29.  November  i  Universitetets  Solennitetssal  begyndte  den 
Række  Foredrag,  han  havde  villet  holde  i  Studenterforeningen. 
Da  han  var  færdig  med  dem,  gav  han  i  Begyndelsen  af  næste 
Aar  Steen  Svar  paa  Tiltale.  Han  karakteriserede  ham  som  en 
Rabulist,  en  Pedant  og  en  Chikanør, 12  kaldte  ham  for  «Europas 
Mathematiker»,  der  naturligvis  ikke  var  nogen  miles  gloriosus 
men  en  altid  imponerende,  intimiderende,  hovmestererende  og 
triumferende  Skikkelse. 

Steen  betalte  ham  med  samme  Mønt.     I  et  nyt  Flyveskrift, 

hvis  Motto  betegnende  lød  «Skulde  en  Ordgyder  beholde  Ret?», 
affyrede  han  følgende  Salve:13  «Hr.  Prof.  Nielsen  har  Uret, 
i  at  tale,  som  om  der  behøvedes  en  Bulbider  paa  Filosofiens 
Overdrev  for  at  holde  Mathematikkens  Hornkvæg  ude.  For- 
holdet er  ganske  anderledes:  en  filosofisk  Ræv  eller  Maar  har 
listet  sig  over  Mathematikkens  fede  Fjerkræ  for  at  fylde  sin 
skematiske  Vom ;  han  vil  udsuge  deres  varme  Blod,  saa  at  der 
kun  bliver  de  døde,  saft-  og  kraftløse  Kroppe  tilbage,  der  da 
skulle  fremstilles  som  Mathematikkens  « driftige,  praktiske  og 
rørige  Begreber ».»   o.  s.  v. 

Den  Rasmus  Nielsenske  Strid  var  naturligvis  en  udmærket 
Kilde  at  øse  af  for  dem,  der  skrev  Deviser  til  Juletræet.  Om 
«En  Tyrk,   der  æder  Russere*   hed  det  saaledes: 

Her  er  Rasmus   Nielsen  og  hans  kjæreste   Mad, 
Thi  det  er  Russer,   der  ædes. 
Det  kommer  ej   an   paa  Stoffets    «Hvad», 
Men  kun  paa  dets   « Hvorledes ». 

En  anden  Devise,  der  fulgte  med  «En  Skildpadde »,  lød 
saaledes : 

Et  herligt  Billede  her  du   fik 

Af  Rasmus  Nielsens  Mathematik. 

Som  ægte  den  kryber  paa  Jorden, 

Men  kom  med  en  Steen,   saa  er  den  forloren. 

Den  morsomste  Devise  fremkom  dog  ved  Regensens  Jule- 
gilde den  7.  Januar  1860.  Men  for  at  forstaa  den  ret  maa 
man  kjende  lidt  til  Professor  Nielsens  Maade  at  docere  paa.  I 
sine  førnævnte  Foredrag  paa  Universitetet  udtalte  han  bl.  A. : 
Videnskaben  kan  ikke  fejle,  men  Videnskabsmanden  kan  fejle. 
Historien  kan  ikke  fejle,  det  er  Historikeren,  der  fejler.  De 
Fejl,  der  begaas  af  Videnskabsmanden,  tjene  kun  til  at  op- 
lyse Videnskaben,  og  denne  har  altsaa  ligefrem  Gavn  af  Fejlen. 
Af  denne  Grund  blev  en  Filosof,  der  anvendte  falske  mathem  a- 
tiske  Sætninger,  ikke  bedrøvet  over  sine  Fejl.  Han  antog  nu, 
at  han  var  i  dette  Tilfælde,    «vi  kunne  jo  antages,  at  han  var 


464 

i  dette  Tilfælde.  Hvad  vilde  saa  Følgen  blive,  dersom  man 
overbeviste  ham  om  at  have  fejlet.  Den,  der  sejrede  i  Striden, 
vilde  maaske  vinde  en  glimrende  Sejr,  men  da  det  var  Filosofien, 
der  vandt  derved,  saa  vilde  Filosofen  ligeledes  vinde  en  glimrende 
Sejr.  «Er  Filosofien  altsaa  saaledes  beskaffen,  at  den  kan  for- 
skaffe sin  Dyrker  en  saadan  Sejr,  saa  maa  den  ikke  alene  være 
en  Videnskab,  men  den  maa  være  Videnskabernes  Videnskab. » 
Paa  Regensen  lavede  man  saa  følgende  Devise: 

En    Tromme    med   fastliggende   Trommestik. 

(Oblatæske.) 

Lader  os  antage,  thi  vi  kunne  jo  antage,  at  denne  Trommestik  laa  løs; 
lader  os  antage ,  thi  vi  kunne  jo  antage,  at  denne  Tromme  var  en  virkelig 
Tromme,  og  at  der  var  en  Kraft,  som  satte  Trommestikken  i  Bevægelse;  da 
vilde  i  Kraft  af  det  Dialektiske  i  Bevægelsen  Trommens  Tomhed  slaa  over  i 
Tonernes  Fylde;  thi  Trommen  er  forekommende,  den  er  guddommelig  fore- 
kommende. Nu  kunde  vel  de  andre  Instrumenter  i  Orkestret  komme  og  sige: 
•  Tromme,  du  breder  dig  formeget;  du  er  en  Skranke  for  vore  Jeg'ers  harmoniske 
Totalvirkning;  du  overdøver  os  alle  med  din  skurrende  Skratten !»  Men  da 
svarer  Trommen:  «Enten  overdover  jeg  Eder  væsenligt,  og  da  er  jeg  ikke  en 
Skranke  for  Eder,  men  I  ere  mine  Skranker,  dem  jeg  overvinder;  —  og  da 
sejrer  jeg  virkeligen.  Eller  ogsaa  overdøves  jeg  af  Eder,  men  da  gaar  min 
Punktualitet  op  i  Eders  Totalitet,  og  da  sejrer  jeg  væsenligen;  thi  jeg  udfylder 
det  tomme  Rum  i  Harmoniens  Bygning,  saa  at  der  ingen  Værelser  bliver  til 
Leje."  —  Men  sæt  ogsaa,  at  Trommeslageren  slog  for  haardt,  saa  var  det  dog 
ikke  Trommens  Fejl,  thi  Trommeslageren  kan  fejle,  men  Trommen  kan 
ikke  fejle. 

1  Men  er  Trommen  et  saadant  Instrument,  at  den  bereder  sine  Dyrkere  en 
saadan  Sejr,  da  maa  den  ikke  blot  være  et  Instrument,  men  den  maa  være 
Instrumenternes   Instrument. » 

Studenterforeningens  Medlemmer  fik  i  Slutningen  af  No- 
vember 1859  Andet  at  tænke  paa  end  Filosofi  og  Mathematik, 
nemlig  de  indre  politiske  Forhold.  Den  22.  indgav  Ministeriet 
Hall  sin  Begiæring  om  Afsked,  fordi  Grevinde  Danner  og 
Kammerherre  Berling  blandede  sig  i  de  politiske  Forhold  og  i 
det  Hele  udøvede  en  Indflydelse  paa  Kongen,  der  ikke  var 
heldig.  Denne  Begivenhed  vakte  en  overordenlig  Opsigt,  og 
den  politiske  Interesse,  der  havde  ligget  i  Dvale  siden  1854, 
vaagnede  op  igjen.    Man  saa  atter  til  forskjellige  Tider  af  Dagen 

Grupper  af  Medlemmer  samle  sig  i  Konversationsstuerne  for  at 
drøfte  Stillingen.  At  Hall,  Monrad,  Fenger  og  Krieger,  Intel- 
ligensens ypperste  Repræsentanter,  havde  maattet  vige  for  Hof- 
kabaler, ansaa  man  for  forsrmedeligt,  men  da  de  første  Dage 
af  December  bragte  Udnævnelsen  af  Ministeriet  Rotwitt,  steg 
Forbitrelsen  over  alle  Grænser.  Medens  Bondevennerne  hilste 
det  med  Fryd,  fordi  dets  Medlemmer  ikke  hørte  til  det  for- 
hadte Intelligensparti,  betragtede  man  i  akademiske  Kredse 
Ministerskiftet  som  en  dyb  Ydmygelse  for  Landet. 

Særlig  var  man  indigneret  over,  at  Kjøbenhavns  Skole- 
direktør V.  A.  Borgen  var  bleven  Kultusminister.  Han  havde 
ikke  spillet  nogen  Rolle  som  Landsthingsmand,  og  da  han  ikke 
var  optraadt  i  Literaturen  uden  med  nogle  Læsebøger,  ansaa 
man  ham  med  Urette  for  en  særlig  Undermaaler,  uagtet  han 
i  sin  Tid  som  Bestyrer  af  det  v.  Westenske  Institut  havde  lagt 
en  ikke  almindelig  Dygtighed  for  Dagen  som  Skolemand.  Man 
var  fuldstændig  enig  med  « Dagbladet*,  naar  det  skrev:1'1  «Den 
danske  Folkekirke  under  Biskop  Martensen,  det  danske  Univer- 
sitet under  Rector  magnificus  Bornemann,  de  danske  lærde 
Skoler  under  Konferensraad  Madvig,  men  hele  den  danske 
Videnskab,  Literatur  og  Kunst  under  Administration  af  Vilhelm 
August  Borgen !» 

Baron  Blixen  Flnecke's  Udnævnelse  til  Udenrigsminister 
skulde  ikke  bidrage  til  at  styrke  Tilliden  til  Ministeriet.  Imidlertid 
fremkaldte  et  af  de  første  Skridt,  han  foretog,  en  Spaltning  blandt 
Studenterne.  Nogle  fandt  nemlig  med  « Fædrelandet »,  at  hans 
Forslag  om  at  udnævne  Prins  Christian  af  Danmark  til  Stat- 
holder i  Holsten  var  fornuftigt,  medens  Andre  holdt  med  « Dag- 
bladet«, der  fordømte  denne  Plan  paa  det  Bestemteste.  Split- 
telsen gav  sig  bl.  A.  Luft  ved  Julegildet,  hvor  Dirigenten  havde 
Ondt  ved  at  tøjle  de  Talere,  der  truede  med  at  forstyrre  Festen 
ved  deres  politiske  Udgydelser. 

Ved  Vintermarkedet  den  10.  December  sang  0.  Zinck 
følgende  Vise  om  Venstres  glade  Forhaabninger  i  Anledning  af 
Ministerskiftet: 

II.  30 


466 


Venstres    Triumfsang. 

Nu  har  da  Venstres  bramfri   Næve 

Slaaet  den  hovne  Halls  Koteri; 

Bille  undte  os  kun  et  Par  Skjæve, 

Men  vi  slog  dem  s'gu  alle  Ni; 

Ja  vi   fik  endelig  Hul  paa  Bylden 

Og  Hævn  over  Stikket  i  Laaret  paa  Mullen.  * 

Lige  fra   Hall   og  indtil  Simony 

Faldt  de  af  Statsraadets  Stadstaburet ; 

Venstremænds   Bag  nu  nok  saa  mahogny 

Sidder  paa  denne  usminket  og  net 

Og  gjør  med  usigelig  Jævnhed  sit  Bedste. 

Selvgjort  er  velgjort,  sige  de  Fleste. 

Hver  en   Menigmands  dybeste  Længsel 

Bliver  nu   opfyldt   for  hans  Person. 

Brave  Gomard**  ham  vi  sender  i  Fængsel, 

Og  Zahle  skal  arve   Levins   Pension. 

Lehmann  han   kan  nu  gjerne  sejle, 

Og  saa  bliver   Balthasar  Amtmand   i   Vejle. 

R.  Jensen***  fortsætter  som  velbestalter 
Professor,  hvor  R.  Nielsen  han  slap. 
Tillischs'   Post  vil  han   skjænke  til   Walther,")" 
Og  Boelsmand   Petersen  -j-j-  afløser  Trap,  fff 
Og  han  kan  magelig  magte  det  Flæsk,  o! 
For  efter  en  Trap,  raaa  der  komme  en  Træsko! 


*  Major  Mullen  og  Overretsprokurator  Alberti  blev  efter  Folkethingsvalget 
den  30.  November  1858  i  Ringsted  paa  Banegaarden  overfaldne  af  en  Skare 
ophidsede   Modstandere. 

**   Bogbinder   J.  N.  Gomard,   valgt    til    Folkethingsmand    i   Nyborg    af  Bonde- 
vennerne, blev  Fængselsassistent  ved  Vridsløselille. 

***  Landmaaler  Reinhold  Jensen,  valgt  til  Folkethingsmand  i  1858  i  Ny- 
kjøbing  p.  S.,  havde  i  1859  aabnet  Kampen  mod  Prof.  R.  Nielsen  med  en  Kritik 
af  hans   «Philosophie  og   Mathematik». 

f  F.    Walther,    Overkontrollør    ved    det    kgl.  Theater,    Folkethingsmand    for 
Præstø  4.      Tillisch  var   Chef  for  det  kgl.  Theater. 
ff   //.   M.   Petersen,   Folkethingsmand   for  Odense   5. 
•j-j-j-  Kabinetssekretær  J.  P.  Trap. 

Ta  det  er  no'en  dejlige  Skruer,   vi  sanke 

Ind   i  vor  Statskunsts  Maskineri ; 

At  vor  Regjering  har  faaet  en  Tanke, 

Det  skal  man   mærke  af  Alting  deri, 

Og  li'som  fra  Bohr*   vil   der  komme  Adresser 

Fra  hver  en  Person,   som  er  inte  Professer. 

Lad  dem  kun  skose  om,   at  den  hele 

Bygning  er  ikke  videre  stærk, 

Og  at  vor  Ven  Hr.  v.  Pinneberg-Scheele 

River  den  om  som  et  Pindeværk. 

Vi  frygte  dog  ikke  for  Dagen  imorgen, 

Saalænge   Kongen   raader  for  Borgen. 

Venstres  Triumf  ej  alene  i  Blade 

Meldes  skal   til  den  undrende  By. 

Men  i  Rigsdagens  Kolonnade 

Rejse  vi  Herkules-Hebes  Staty. 

—   Saa  ser  man   foruden   li'som   forinden 

Kraftens  Forbindelse  med  Grevinden. 

Ved  Julegildet    regnede    det    med    Deviser    om    Grevinden, 
Rerling  og  Ministrene,   som  f.  Ex.: 

Med    Borgen   og   Rungs   ABC. 

Se  her  en  Attest,  som  er  kommen  fra  Bohr 
Om,   at  Kultusminister  Borgen   er  stor. 

En    Noterbog   med    hvide   Blade. 

I  den  har  Blixen   skrevet  sine  Tanker  om  Diplomatien, 
Men  der  er  ogsaa  Plads  nok  til  dem  og  flere  i'en. 

En    Skildpadde. 

Betragt  denne  Skildpadde,   min  Ven 

Vort  Ministerium  ligner  den. 

Langsomt  den  kryber,  og  aldrig  den  render, 

Men  leddeløs  er  den  i  alle  Ender. 


*  Professor  H.  G.  Bo/ir,  Bestyrer  af  det  v.  Westenske  Institut,  havde  i 
«Berlingske  Tid.»  nedlagt  Indsigelse  mod  «Dagbladet»s  nedsættende  Omtale  af 
Borgen   som   Skolemand. 

En   Mand   og   en    Kone. 
Gaade. 
Naar  man  trykker  paa  hende,  staar  hun  paa  Tæerne, 
Naar  man  trykker  paa  ham,   gaar  hun   i   Knæerne. 

Opløsning. 
Opløsningen   paa  Gaaden,   se  den   er  her, 
Og  den  var  heller  ikke  saa   svær  at  finde; 
Thi  han   er  Berling  og  hun  en  mær  .  .  . 
En   mær  ...   en   mærkelig  Kvinde. 

En    Frisør    i    Arbejde. 
Her  ser  du  Rotwitt,  den   store  Mand, 
Ifærd  med  at  faa   Ministeriet  pudset. 
Den  Stakkel,  han  gjør  saamænd,  hvad  han  kan. 
Men  det  bli'er  alligevel  luset. 

En    Sparebøsse. 
Her  har  du   en   Sparebøsse,   min   Ven. 
Moralen  heraf  skal  være  den; 
En   Penny   kan  blive   til   Tusind   Pund   Sterling. 
Tænk,   hvad   kan   der  saa   ikke  blive  af  Berling? 

Ved  samme  Julegilde  havde  Foreningens  sædvanlige  ud- 
mærkede Tegnere  Cand.  jur.  Conrad  Weidemann,  Arkitekt 
Charles  Abrahams  og  Marincmaler  Chr.  Blache  dekoreret  Salen 
paa  det  Prægtigste.  Især  gjorde  en  Tegning,  der  fremstillede 
Skøjteløb  paa  Peblingesoen,  stormende  Lykke.  Foruden  ad- 
skillige fremmede  Diplomater  med  deres  Damer  saa  man  her 
Blixen- Finecke  i  Færd  med  at  begynde  sit  Løb,  medens  Hall 
og  Kriegcr  nylig  havde  spændt  Skøjterne  af  og  nu  i  Forening 
med  den  franske  Gesandt  Dotczac  saa  paa  Berling,  hvis  Hoved 
ragede  op  af  en  Vaage. 

Angrebene  paa  Grevinde  Danner  i  Smudspressen  og  særlig 
i  «Sandhedsfaklen»,  der  redigeredes  af  en  Kommissionær  Fogh, 
en  ilde  berygtet  Person,  havde  efterhaanden  ophidset  en  Del 
af  den  lavere  Befolkning  i  Kjøbenhavn  mod  hende,  ligesom 
Opførelsen  af  « Grevinden  og  hendes  Sødskendebarn»  paa  Kasino 
ogsaa  bidrog  til  at   tænde  Ild  i  Sindene.     Naar   der   her  Aften 

efter  Aften  om  Madame  Dubarry,  Ludvig  den  Femtendes 
Elskerinde,  blev  sunget 

Jeg  hader  den,  som  steg  fra  Dybet 
Bedækket  med  et  Folks  Foragt, 
Som   nu  behersker  hele   Krybet 
Ved  stjaalet  Guld  og  ranet  Magt, 
Som  frækt  fortrænger,  hvad  vi  ejer 
Af  hædret  Navn  og  ædelt  Blod, 
Og  med  sin  Skare  lydige   Lakajer 
En   Skanse  slaar  om  Thronens  Fod, 

jublede  Tilskuerne  og  klappede,  saa  at  Huset  var  nær  ved 
at  styrte  sammen.  Men  de,  der  sad  paa  Galleriet,  opfattede 
Sagen  bogstavelig  og  tænkte  paa,  at  « Grevinden*  herhjemme 
kunde  have  godt  af  en  Omgang. 

Det  er  aldrig  blevet  oplyst,  hvem  der  har  sat  de  Optøjer 
i  Scene,  der  fandt  Sted  Nytaarsnat  ved  Christiansborg  Slot, 
og  der  er  vel  heller  ingen  bestemte  Personligheder,  paa 
hvem  Skylden  kan  kastes.  Naar  Jordbunden  er  vel  for- 
beredt, samler  Folk  sig  af  sig  selv  ligesom  efter  Ordre  fra  en 
usynlig  Magt.  Inde  paa  Ridebanen  indfandt  der  sig  noget  før 
Midnat  store  Skarer,  der  ved  deres  Hylen  og  Raaben  forstyrrede 
Kongens  Nattero,  saa  at  de  vagthavende  Gardister  maatte  jage 
dem  ud  over  Marmorbroen.  De  drog  nu  hen  til  Højbro  og 
forenede  sig  med  nye  Skarer,  der  jo  ved  slige  Lejligheder  i 
alle  store  Byer  ligesom  voxe  op  af  Jorden.  Her  pryglede  Politiet  løs 
med  Stokkene  og  fik  til  Gjengjæld  Brosten  i  Hovedet.  Imidlertid 
lykkedes  det  tilsidst  Betjentene  at  faa  Slotspladsen  ryddet. 

Imedens  dette  gik  for  sig,  var  der  paa  et  andet  Sted  i 
Byen  blevet  opført  nogle  Studenterløjer,  der  mindede  om  længst 
forsvundne  Tiders  Lystighed.  Da  der  senere  er  blevet  fortalt 
saa  mange  Krøniker  om  disse  Løjer,  skulle  vi  her  meddele  den 
Beretning,  som  den  ledende  Senior  umiddelbart  efter  Begiven- 
heden nedskrev  i  sin  Dagbog:15 

« Ny taarsaften  vare  ca.  20  Studenter  samlede  i  Foreningen 
og  drak  det  gamle  Aars  Gravøl   i   en  Bolle  Punsch.     Da    man 

var  færdig  med  den,  besluttede  man  at  bringe  vor  højtagtede 
Kultusminister  en  Hylding,  og  man  blev  snart  enig  om,  at  den, 
der  passede  bedst,  var  at  kaste  en  Potte  paa  hans  Dør.  Som 
Følge  deraf  kjøbte  man  en  meget  stor  Potte  hos  Værtinden  og 
begav  sig  i  Procession  til  hans  Bopæl  i  Fiolstræde.  Foran  gik 
En  med  erf  trekantet  Hat  paa,  derpaa  fulgte  To,  som  bar 
Potten.  Resten  gik  bag  efter  To  og  To.  Da  vi  kom  til  Fiol- 
stræde, underrettede  vi  Vægteren  om  den  Kultusminister  Borgen 
tiltænkte  Hædersbevisning,  og  da  bemeldte  kommunale  Embeds- 
mand ved  sin  Tavshed  samtykkede  i,  at  vi  hædrede  hans  for- 
henværende Kollega,  *  stillede  vi  os  op ,  tog  Hatten  af  og 
kastede  Potten,  der  gjorde  et  voldsomt  Rabalder.  Da  vi  der- 
efter forgjæves  havde  ventet  paa,  at  hans  Excellence  skulde 
komme  tilsyne,  men  ikke  observerede  Andet  end  en  Mand,  der 
saa  ud,  som  om  han  kunde  være  en  Politispion,  og  i  alt  Fald 
omhyggeligt  undersøgte  Portens  Tilstand,  begav  vi  os  bort  i 
den  Hensigt  at  gaa  hjem. 

«I  Vimmelskaftet  var  imidlertid  en  Vægter  saa  godmodig 
at  fortælle  os,  at  der  var  «et  svært  Mudder  paa  Slotspladsen«, 
hvorfor  vi  følgelig  « opfordrede  af  Politiet«  begav  os  derhen. 
Naturligvis  var  det  ingenlunde  Meningen  at  deltage  i  « Mudderet  . 
thi  det  var  aabenbart  den  «plebejske  Aands  onde  Instinkter«, 
som  her  raadede;  vi  blev  derfor  staaende  i  nogen  Frastand  og 
saa  til.  Ved  et  Indhug  af  Politiet  blev  vi  imidlertid  skilte  ad, 
og  han  med  «den  Trekantede«  tilligemed  to  andre  Studenter 
kom  ind  i  en  Sværm  af  dem,  der  vare  trængte  ud  af  Slottet. 
Pludselig  lød  Raabet:  «Der  er  en  Etatsraad  mellem  os,  som 
vil  føre  Folket  an!»  Først  fattede  vi  ikke,  hvad  det  betød, 
men  snart  blev  det  os  klart,  at  det  var  «den  Trekantede«, 
som  gav  Etatsraadens  Rolle.  Etatsraaden  kunde  ikke  slippe 
bort  og  blev  haardt  mod  sin  Villie  valgt  til  Folkefører. 

Hvor   «den  Trekantede«   viste  sig,   fulgte   et  Par   Tusinde 
Mennesker   med   under    det  stadige  Raab:     «Leve  Etatsraaden! 


gen  havde  som  Skoledirektør  været  i   Kommunens  Tjeneste. 

Leve  de  Herrer  Universiteter!*  Toget  gik  ad  Østergade  til 
Kongens  Nytorv,  hvor  vi  søgte  at  undslippe  ved  at  stille  os  op 
ad  Muren,  mens  Skaren  drog  forbi,  men  dette  blev  fortolket, 
som  om  «Etatsraaden  vilde  holde  en  Tale  til  Folket».  Der 
var  altsaa  ikke  anden  Udvej  end  at  drage  videre. 

« Efterhaanden  blev  det  klart,  at  Massen  vilde  først  ud  til 
Blixen-Finecke  for  at  slaa  hans  Vinduer  ind  og  derefter  ud  til 
Prins  Christian  for  at  raabe  Hurra  for  ham.  Etatsraaden  skulde 
naturligvis  føre  an.  Da  det  jo  nu  aabenbart  var  «den  Tre- 
kantede ,  der  var  Skyld  i  hele  Historien,  og  ingen  Redning 
var  mulig,  saalænge  den  sad  paa  Etatsraadens  Hoved,  tog  en 
af  hans  Ledsagere  den  af  ham,  da  de  vare  komne  til  St.  Annæ- 
plads,  hvorpaa  Etatsraaden  med  flagrende  Lokker  flygtede  ned 
ad  Bredgade  fulgt  af  den,  der  havde  bemægtiget  sig  «den  Tre- 
kantede » . 

«Men  da  Folket  saa,  at  det  havde  mistet  sin  Fane  og  sin 
kjære  Etatsraad,  blev  det  rasende  og  satte  efter  de  Flygtende 
under  Raabet:  « Politispioner!  Politispioner ! »  Etatsraaden  blev 
frelst  ved  Hjælp  af  sine  rappe  Ben,  der  tydelig  godtgjorde,  at 
han  var  for  ungdommelig  til  at  være  virkelig  Etatsraad.  Den, 
der  havde  «den  Trekantede »  i  sin  Værge,  maatte  skjule  sig  i 
en  Kjælderhals,  mens  Massen  drog  forbi.  Den  tredie  Student 
blev  derimod  greben  men  var  saa  heldig  at  slippe  bort,  da 
han  forsikrede,  at  han  ikke  kunde  skaffe  Etatsraaden  igjen,  og 
at  han  overhovedet  slet  ikke  kjendte  denne  Folkets  Yndling. 

« «Den  Trekantede«  havde  imidlertid  den  sørgeligste  Skjæbne ; 
thi  den,  der  havde  taget  den  af  Etatsraadens  Hoved,  gav  den 
til  en  Regensianer,  for  at  han  skulde  bringe  den  til  Regensen, 
Etatsraadens  Residens,  men  bemeldte  Regensianer  blev  som  saa 
mange  Andre  morderisk  overfalden  af  Politiet,  og  «den  Tre- 
kantede* blev  paa  Pladsen,  hvorefter  Politiet  bemægtigede  sig 
denne    stolte  Sejrstrofæ.   —  Saaledes   endte   hin   berømte  Nat.» 

Etatsraaden  med  den  trekantede  Hat  var  Stud.  jur.  Vilh. 
Valløe,  og  den  Student,  som  «Folket»  greb  i  Bredgade,  var 
Stud.  med.  &  chir.  H.  Philipsen.    Valløe,  der  i   1871   blev  Over- 

retssagfører,  døde  fire  Aar  senere  som  Bestyrer  af  Christiansdals 
Papirfabrik  ved  Haderslev. 

Gadeoptøjerne  begyndte  paany  Lørdag  den  7.  Januar  og 
fortsattes  den  10.  med  Hujen,  Piben  og  Skrigen.  Rimeligvis 
vilde  Mange  hævne  sig  for  de  Prygl,  de  fik  Nytaarsnat  af 
Politiet,  der  iøvrigt  vedblev  at  optræde  særlig  brutalt.  Naar 
man  undertiden  i  vore  Dage  klager  over,  at  enkelte  Betjente 
opføre  sig  raat,  saa  er  det  sikkert,  at  hele  Politiet  for  en  Men- 
neskealder siden  under  overordenlige  Forhold  fuldstændig  tabte 
Hovedet  og  løb  grassat.  Det  slog  løs  paa  den  Første,  den 
Bedste  og  fugtlede  ham  uden  i  Forvejen  at  have  forvisset  sig 
om,  at  han  havde  gjort  Noget.  Den  almindelige  Harme  over 
dets  Adfærd  under  Nytaarsoptøjerne  i  1859  til  60  bidrog  i  høj 
Grad  til  at  fremskynde  den  Omdannelse  af  hele  Politivæsenet  i 
Kjøbenhavn,   der  endelig  traadte  i  Kraft  i  Sommeren    1863. 

« Dagbladet »,  der  særlig  angreb  Politiet  og  fremdrog  Ex- 
empler  paa  dets  Brutalitet,  og  som  endog  opfordrede  de  sages- 
løse Folk,  der  blev  overfaldne  af  Betjentene,  til  at  sætte  sig  til 
Modværge,  havde  i  en  Artikel  været  saa  uforsigtigt  at  skrive:16 
«Vi  henvende  os  ligeledes  til  Studenterne,  dér  utvivlsomt  have 
taget  en  ikke  ringe  Del  i  Optøjerne,  omend  ikke  alle  unge  Men- 
nesker med  « Studenterhuer »  tør  regnes  for  Studenter,  og  spørge 
dem,  om  de  finde  det  rigtigt  at  gjøre  Trop  med  Pøbel  eller 
anse  Gadespektakel  for  et  passende  Udtryk  for  politiske  An- 
skuelser. » 

Disse  Ord  vakte  en  rasende  Forbitrelse  i  Studenterfor- 
eningen. Aftenen  i  Forvejen  vare  et  Par  Studenter,  der  først 
havde  været  i  det  kongelige  Theater,  og  som  derpaa  havde  til- 
bragt en  Times  Tid  i  Foreningen,  ved  deres  Bortgang  derfra 
blevne  gjennempryglede,  ja  den  ene  blev  endog  anholdt  og 
maatte  tilbringe  en  Nat  og  en  Dag  i  Arresten,  hvor  en  brøsig 
Overbetjent,  der  spurgte,  hvad  han  var,  paa  Svaret  «Student», 
tillod  sig  at  bemærke:  «De  ligner  mere  en  Røver  end  en 
Student*.  Men  det  var  rigtignok  Politiet,  der  ved  at  rive  hans 
Klæder   itu    og    rykke  ham  i  Haaret  selv  var  Mester  for  denne 

Forvandling.  De  to  Studenter  vilde  i  Fred  og  Ro  gaa  hjem, 
og  de  anede  ikke,  at  der  fandt  Optøjer  Sted.  Den  ene  var 
Stud.  jur.  y.  L.  Skau,  Søn  af  Sønderjydernes  daværende  Fører. 
Han  døde  i  Efteraaret  1864,  efterat  han  som  Lieutenant  havde 
deltaget  i  Krigen;  den  anden  er  nu  en  meget  anset  Skole- 
embedsmand. 

Man  vil  derfor  kunne  forstaa,  at  der  i  Foreningen  hørtes 
de  heftigste  Udfald  mod  « Dagbladet*  og  dets  Redaktør.  Store 
Klynger  dannede  sig  i  Konversationsværelserne  og  forlangte,  at 
Senioratet  paa  Studenternes  Vegne  skulde  nedlægge  en  alvorlig 
Indsigelse  mod  Bladets  Fornærmelser.  I  Ankeprotokollen  kom 
det  samme  Krav  til  Orde.  Om  Aftenen  holdt  Senioratet  Møde 
og  vedtog  at  indsende  følgende  Indsigelse  til   « Dagbladet* : 

«I  «Dagbladet»  Nr.  9  for  11.  Januar  findes  i  en  Artikel  overskreven 
»Gadeoptøjers  en  Opfordring  til  Studenterne  om  ikke  «at  gjøre  Trop  med  Pøbel 
eller  anse  Gadespektakel  for  et  passende  Udtryk  for  politiske  Anskuelser«,  hvor- 
hos det  i  bemeldte  Artikel  endvidere  hedder,  at  Studenterne  utvivlsomt  have 
taget  ikke  ganske  ubetydelig  Del   i  disse  Skandaler. 

I  den  Anledning  finde  vi  os  foranledigede  til  at  bemærke:  I  vor  Egenskab 
af  Seniorer  i  Foreningen  tale  vi  daglig  med  en  stor  Del  Studenter,  og  vi  have  af 
dem  alle  kun  hørt  udtale  den  bestemteste  Uvillie  mod  de  stedfundne  Gade- 
optøjer, hvorfor  det  har  vakt  saa  meget  desto  større  Indignation  blandt  Stu- 
denterne at  se  sig  selv  beskyldte  for  at  have  taget  Del  i  dem.  Vi  vide  vel,  at 
ikke  faa  Studenter  have  været  tilstede  som  Tilskuere  i  de  Gader,  hvor  Urolig- 
hederne fandt  Sted,  men  ligesaa  lidt  som  denne  Omstændighed  kunde  berettige 
« Dagbladet*  til  at  udslynge  en  saa  grov  Beskyldning,  ligesaa  overbeviste  ere  vi 
om,  at  der  heller  ikke  ellers  er  foretaget  Noget  af  Studenterne  eller  enkelte 
Studenter,  som  kan  retfærdiggjøre  den.  Forsaavidt  der  desværre  cirkulerer  Rygter 
(der  maaske  ved  «Dagbladet»s  Ytringer  ere  blevne  bestyrkede),  hvorved  der  er 
tillagt  Studenterforeningen  Del  i  Optøjerne,  anse  vi  det  for  en  uafviselig  Pligt 
herved  at  erklære  disse  for  i  enhver  Henseende  ubegrundede.  Saavel  mod  dem 
som  imod  de  af  »Dagbladet*  rejste  Beskyldninger  nedlægge  vi  derfor  den  be- 
stemteste Protest. » 

«Dagbladet»s  Redaktør  C.  Bille  nægtede  imidlertid  at  op- 
tage denne  Indsigelse,  fordi  den  efter  hans  Mening  ikke  var 
høflig  nok  affattet,  hvorfor  den  saa  Lyset  i  « Fædrelandet*  for 
12.  Januar.  Forstanderskabet  for  Studenterforeningen,  skrev 
« Dagbladet*   endvidere,   havde  ingen  Myndighed  til  at  optræde 

paa  alle  Studenternes  Vegne,  og  naar  det  gjorde  det,  burde 
det  idetmindste  i  Pressen  ikke  føre  et  Sprog,  der  maaske  var 
berettiget  ligeoverfor  Russer  paa  en  Generalforsamling.  Bladet 
hævdede  derpaa,  at  Studenterne  havde  taget  Del  i  Optøjerne, 
og  pegede  hen  til  Historien  med  den  trekantede  Hat  og  til  den 
Omstændighed,  at  Regensianerne  den  7.  Januar,  da  Optøjerne 
fornyedes,  havde  vækket  Kultusminister  Borgen  med  Sangen 
«At  Slyngler  hæves  til  Ærens  Top»  og  derpaa  kastet  en  Potte 
paa  hans  Dør.  Endvidere  paastod  det,  at  en  Skare  af  over 
halvhundrede  Studenter,  der  kom  fra  Foreningen,  sluttede  sig  til 
Mængden  i  Gaderne,  og  at  der  hver  Aften  var  set  ikke  faa  Stu- 
denterhuer i  Sværmen.  Enhver,  der  var  tilstede  som  Tilskuer, 
havde  derved  gjort  Trop  med  Pøbelen.  I  deres  Lyst  til  at  blive 
bemærkede  havde  Studenterne  valgt  en  særegen  Hovedbedækning, 
hvorfor  man  let  kunde  kjende  dem;  medens  det  var  usikkert, 
om  der  havde  været  nogen  Slagter-  eller  Tømmersvend  med,  saa 
var  det  sikkert,  at  Studenterne  havde  deltaget,  da  deres  Huer 
røbede  dem.  Til  Slutningen  hed  det:  «Det  har  ikke  været 
vor  Mening  særlig  at  udpege  Studenterne  som  Deltagere  i  Op- 
tøjerne eller  vor  Hensigt  at  fornærme  Standen;  paa  en  høflig 
Anmodning  skulde  vi  gjerne  have  givet  dem,  der  følte  sig 
afficerede,  den  fornødne  Æresoprejsning.  Men  ligeoverfor  den 
selvtillidsfulde  Vigtighed,  hvormed  Studenterforeningens  Seniorat 
er  optraadt,  have  vi  været  nødsagede  til  at  godtgjøre,  at 
Sigtelsen  var  fuldt  berettiget.  Føle  Studenterne  sig  misfornøjede 
med  denne  Sagens  Vending,  faa  de  at  opgjøre  dette  som  et 
privat  Mellemværende  med  de  Herrer  Seniorer,  der  have  ført 
deres  Sag  saa  slet.» 

Samme  Dag  denne  Artikel  stod  i  « Dagbladet«,  modtog 
Senioratet  et  Brev,  underskrevet  F.  Jacobsen,  hvis  Indhold  var 
en  Opfordring  til  Studenterne  om  sammen  med  Haandværkerne 
at  gjøre  « Revolution*  den  17.  Januar,  da  disse  hidtil  havde 
anset  Studenterne  som  deres  Førere.  Der  gik  dengang  virkelig 
Rygter  om,  at  den  17.  Januar  skulde  det  gaa  løs  for  Alvor, 
og  man  mindede  om,  at  det  var  den  Dag,  Struensee  var  bleven 

styrtet  i  1772.  Der  skete  imidlertid  Intet.  Brevet  sendte 
Senioratet  til  Politiet,  ikke  paa  Grund  af  Velvillie  men  ledet  af 
Borgerpligt. 

Senioratet  havde  ikke  vanskeligt  ved  at  imødegaa  «Dag- 
bladet»s  Angreb,  I  «Fædrelandet»  for  18.  Januar  paastaar  det, 
at  Offenligheden  nødvendigvis  af  « Dagbladet  »s  Artikel  har 
maattet  faa  det  Indtryk,  at  Studenterne  havde  deltaget  i  Pøbelens 
Udskejelser  altsaa  ogsaa  draget  hujende  gjennem  Gaderne,  slaaet 
Vinduer  ind  og  øvet  Vold  mod  Politibetjente  og  Vægtere.  Stu- 
denterne vare  vante  til  at  læse  slige  Beskyldninger  i  « Tiden« 
og  « Aalborg  Avis»,  men  de  havde  ikke  ventet  at  se  dem  i  et 
Blad,  der  gjorde  Krav  paa  at  være  velunderrettet  om  Forholdene. 
« Dagbladet*  havde  heller  ikke  bevist  nogen  af  sine  Paastande. 
Da  nogle  Medlemmer  af  Foreningen  Nytaarsaften  kastede  en 
Potte  paa  Kultusminister  Borgens  Port,  vidste  de  ikke,  at  Op- 
tøjerne vare  begyndte.  At  de,  da  de  hørte,  at  der  var  Opløb 
ved  Slottet,  gik  derhen  for  at  se  til,  vilde  «Dagbladet»  vel  ikke 
lægge  dem  til  Last,  thi  der  hørte  stor  Selvovervindelse  til  at 
gaa  hjem  strax.  At  Regensianerne  otte  Dage  efter  sang  en 
Sang  udenfor  samme  Ministers  Hus  — -  de  kastede  ingen  Potte 
paa  hans  Port  — ,  stod  heller  ikke  i  Forbindelse  med  Optøjerne, 
thi  de  havde  været  samlede  til  Julegilde  hele  Aftenen  og  en  Del 
af  Natten  og  vidste  ikke,  hvad  der  foregik  i  Gaderne  i  Nær- 
heden af  Slottet.  Vel  mødte  en  Skare  Studenter,  der  Lørdag 
den  7.  Januar  om  Aftenen  rolig  gik  hjem  fra  Foreningen,  en 
Sværm  skrigende  Pøbel,  men  de  hverken  deltog  i  Skrigene  eller 
ophidsede  Mængden,  ligesaa  lidt  som  de  deltog  i  Sammen- 
stødene med  Politiet  paa  Højbro.  Hvis  Enhver,  der  havde 
været  Tilskuer,  skulde  stemples  som  Urostifter,  vilde  en  stor 
Del  af  Kjøbenhavns  Befolkning  komme  ind  under  denne  Be- 
tegnelse. Den  Omstændighed,  at  Studenterne  vare  blevne  an- 
holdte af  Politiet,  beviste  Intet,  da  dette  jo  havde  forgrebet  sig 
paa  fuldstændig  uskyldige  Folk,  hvad  « Dagbladet«  selv  havde 
ført  Klager  over.  Til  Slutning  anmodede  Senioratet  Bladet  om 
selv  at  henvende  sig-  til  Foreningens  Medlemmer   for   at   faa  at 

vide,  om  de  vare  misfornøjede  med  deres  Bestyrelses  Optræden 
i  denne  Sag.  Det  vilde  da  sikkert  erfare,  at  Misfornøjelsen  med 
Senioratet  kun  var  tilstede  i  dets  egen  Fantasi. 

« Dagbladets  gav  et  Gjensvar,  og  dermed  var  Sagen  for 
saa  vidt  endt,  men  de  bondevenlige  Blade  paaberaabte  sig  nu 
dets  Vidnesbyrd  for  Sandheden  af  den  Sætning,  at  «Studenter- 
huer  herefter  maatte  anses  for  Pøbelmærke»,  hvilket  « Dag- 
bladet»   naturligvis  paa  ingen  Maade  havde  sagt  eller  ment. 

Dermed  endte  denne  Fejde,  og  da  Konsejlspræsident  Rotzvitt 
den  8.  Februar  pludselig  døde,  og  Ministeriet  Hall  med  nogle 
Forandringer  derefter  igjen  kom  til  Roret,  mindedes  man  kun 
Nytaarsfejden  som  en  behagelig  Afvexling  i  det  daglige  Liv. 

Der  har  i  det  Foregaaende  fiere  Gange  været  Tale  om 
Studenterhuer,  men  dette  Fællesmærke  for  akademiske  Borgere 
var  ikke  gammelt.  Ved  Studentermøderne  havde  man  for  at 
kjendes  baaret  Huer,  der  imidlertid  kun  blev  brugte,  saa- 
længe  Mødet  varede.  Baade  Svenskere  og  Normænd  havde 
imidlertid  ligesom  de  tydske  Korpser  og  Burschenschafter  længe 
havt  en  særegen  Hovedbedækning,  der  gjorde  dem  kjendelige 
fra  den  øvrige  civile  Befolkning.  Det  var  derfor  naturligt,  at 
Kjøbenhavnerne  ogsaa  kunde  faa  Lyst  til  at  efterligne  dem, 
men  de  Forsøg,  der  hidtil  vare  gjorte,  havde  ikke  haft  Held 
med  sig,  særlig  fordi  de  Ældre  ikke  holdt  af  en  saadan 
Uniformering.  Efter  Upsalamødet  i  1856  syntes  imidlertid 
Tiden  at  være  moden.  Mange  af  Deltagerne  vare  misfornøjede 
med  de  lysegraa  Huer,  som  Komiteen  havde  befalet  dem  at 
bære,  dels  fordi  de  vare  stygge,  og  dels  fordi  de  faldt  sammen, 
naar  de  blev  vaade,  og  derfor  holdt  flere  af  dem  efter  Hjemkomsten 
Raad,  om  det  nu  ikke  var  bedst  een  Gang  for  alle  at  slaa  en  be- 
stemt Hue  fast,  som  Studenterne  kunde  bære  ved  alle  Lejligheder. 

I  September  1856  modtog  Senioratet  en  Skrivelse17  fra 
Studenterne  L.  Møller  og  J.  Kruse  om,  at  en  Del  Alumner 
paa  Regensen  og  adskillige  Kammerater  udenfor  samme  havde 
vedtaget  at  bære  en  sort  Klædeshue  med  hvid  Snor  og  Ko- 
karde.      De     anmodede     nu    Senioratet    om     at    bekjendtgjøre 

dette  ved  Opslag  i  Studenterforeningen.  Senioratet  var  imidler- 
tid ikke  villigt  hertil,  men  gav  dem  Anvisning  paa  selv 
at  indsende  et  Opslag,  der  saa  skulde  blive  ophængt  paa 
den  Tavle,  som  var  bestemt  for  ikke  officielle  Bekjendtgjørelser. 
Det  vilde  saaledes  ikke  sætte  Foreningens  Stempel  paa  denne 
Uniformering.  Men  den  nye  Hue  vandt  ikke  desmindre  hurtig 
Indgang,  og  Studenterne  fra  1857  gav  næsten  alle  Møde  med 
den.  Dermed  var  Huen  slaaet  fast,  og  fra  nu  af  stod  den  for 
den  vordende  Rus  som  den  Sejrspalme,  der  vinkede  efter  over- 
staaede  Anstrengelser.  Naar  han  efter  at  have  faaet  sin  sidste 
Examenskarakter  at  vide  satte  Huen  paa  sit  Hoved,  var  der- 
med Overgangen  fra  Skoledreng  til  Student  fuldbyrdet.  I 
Tidens  Løb  er  Klædeshuen  gaaet  over  til  at  blive  en  Silkehue, 
men  Farven,  Snoren  og  Kokarden  ere  de  samme  som  i  1856. 
Studenterforeningen  har  senere  anerkjendt  den  som  officiel,  og 
Sangforeningen  og  akademisk  Skytteforening  have  fulgt  dens 
Exempel. 

I  Foreningens  indre  Liv  spillede  i  Slutningen  af  Halv- 
tredserne og  i  Begyndelsen  af  Treserne  en  lille  privat  Studenter- 
forening, «Samfundet»,  en  ikke  ringe  Rolle.  Den  blev  stiftet 
i  1856  paa  et  Værelse  paa  Regensen  bl.  A.  af  Christensen- 
Schmidt  og  L.  Schrøder.1*  Det  skulde  være  Samfundets  Op- 
gave at  fremme  Videnskabelighed  og  Broderlighed  blandt  Stu- 
denterne, og  Medlemmerne  skulde  holde  sammen  og  støtte 
hverandre.  Men  det  var  saa  langtfra  Meningen,  at  det  skulde 
staa  i  Modsætning  til  Studenterforeningen  eller  konkurrere  med 
den,  at  det  netop  vilde  virke  for  at  gjøre  denne  til  et  hjemligt 
Tilholdssted  for  de  unge  Studenter,  der  kom  fra  Provinsskolerne 
uden  at  have  nogen  Slægt  at  holde  sig  til.  Man  kunde  ikke 
blive  Medlem  ved  at  indmelde  sig  selv,  men  man  skulde  have 
en  Opfordring.  Bestyrelsen  vilde  derved  sikre  sig  mod,  at  der 
blev  optaget  Personer,  der  ikke  egnede  sig  dertil,  og  den  saa 
mere  paa,  at  Vedkommende  var  et  elskværdigt  Menneske,  der 
satte  Kammeratlivet  højt,  end  paa,  at  han  var  et  godt  Hoved 
men  samtidig  ugemytlig  eller  stærkt  kritisk  anlagt.    Medlemmerne 

samledes  en  Tid  lang  paa  Borchs  Kollegium  og  senere  andet- 
steds. Der  blev  holdt  Foredrag,  og  bagefter  fandt  en  For- 
handling Sted  om,  hvad  man  havde  hørt,  men  det  var  altid  et 
af  Medlemmerne,  der  optraadte  som  den  Ydende.  Samfundet 
tyede  ikke  som  Studenterforeningen  til  Fremmede,  nej  det 
vilde  netop  opdrage  de  Unge  til  at  træde  op  og  overvinde  den 
naturlige  Sky  for  at  tale  til  en  Forsamling.  Bagefter,  naar  de 
havde  faaet  mere  Mod,  kunde  de  saa  rykke  op  blandt  Talerne 
i  Foreningen.  Samfundet  kunde  saaledes  betragtes  som  en 
Rekrutskole  til  denne.  Om  Sommeren  fandt  der  en  Skovtur 
Sted,   og  om  Vinteren  spilledes  der  af  og  til  en  Komedie. 

Det  var  Samfundet,  der  lige  efter  sin  Stiftelse  udgav 
Christense?i-Schmidl,s  Flyveskrift  « Hvorledes  er  det  fat  med 
Studenterlivet«  o.  s.  v.,  og  det  var  et  af  dets  Medlemmer 
Stud.  theol.  V.  Munck  (nu  Præst  til  Herlufsholm),  der  under  en 
Forhandling  paa  Salen  med  Dygtighed  forsvarede  de  i  Skriftet 
fremsatte  Tanker.  Baade  Schrøder  og  Stud.  theol.  V.  Fr. 
Petersen  (nu  Præst  til  Ørsted  paa  Fyen)  holdt  Foredrag  i  Stu- 
denterforeningen. Forovrigt  talte  Samfundet  ikke  faa  Grundtvi- 
gianere som  Ernst  Trier,  L.  Wagner  (nu  Præst  til  Lynge  ved 
Sorø),  F.  V.  Wiberg  (nu  Præst  til  Silkeborg),  Chr.  Baagø  (nu 
Højskoleforstander),  Fr.  Bojsen  (nu  Folkethingsmand)  og  William 
Jacobsen  (død  som  theologisk  Kandidat  og  Skoleforstander). 
Men  der  var  ogsaa  Theologer  af  andre  Retninger  som  0.  Hohlen- 
berg  (Kateket  ved  Holmens  Kirke),  E.  F.  Koch  og  Henrik  ScJiar- 
ling  (nu  Professor  i  Theologi).  Endvidere  vare  Chr.  Frederiksen 
(senere  Professor  i  Statsøkonomi),  C.  Branth  (død  som  Kriminal- 
retsassessor),  R.  Bay  (død  som  Læge  i  Svendborg),  J.  C.  Møller 
(nu  Generallæge  i  Hæren),  B.  Hoff  (nu  Rektor  i  Sorø),  H. 
Zeuthen  (nu  Professor  i  Mathematik),  Fr.  Wagner,  0.  Stor  c  h  og 
P.  L.  Skau  Medlemmer  af  Samfundet. 

I  Efteraaret  1858  gjennemførte  Samfundets  Medlemmer 
Valget  af  Schrøder,  Skau,  Koch  og  Stor  c  h  til  Seniorer,  og  i 
1860  valgtes  Chr.  Frederiksen,  C.  Branth  og  R.  Bay.  Disse 
Valg    satte    imidlertid    ondt   Blod    hos    en    Del    af  Foreningens 

Medlemmer,  og  paa  Generalforsamlingen  den  9.  Maj  1860  kom 
Misfornøjelsen  til  Orde.  Det  havde  nemlig  dengang  vist  sig 
vanskeligt  at  faa  Seniorer,  saa  at  der  maatte  holdes  flere 
Generalforsamlinger,  før  man  fik  sammensat  et  Seniorat,  hvis 
Medlemmer  vilde  arbejde  sammen. 

Indvendingerne  mod  Samfundets  Virksomhed  gik  ud  paa, 
at  det  bl.  A.  gav  sig  af  med  at  agitere  for  Seniorvalget,  saa  at 
man  saa  en  tre  til  fire  af  dets  Medlemmer  aflevere  Stemme- 
sedler i  Massevis,  at  Samfundet  med  sin  baade  videnskabelige 
og  sociale  Retning  let  forledede  sine  Medlemmer  til  at  tabe 
Interessen  for  Foreningen,  at  det  dyrkede  de  almindelige  Stu- 
denterinteresser, hvilket  var  Foreningens  Formaal,  at  det  fremmede 
Partiaand  o.  s.  v.  Som  Samfundets  Forsvarere  optraadte  først 
Chr.  Frederiksen,  som  erklærede,  at  Medlemmerne  af  Samfundet 
ikke  dannede  noget  Parti  men  kun  havde  videnskabelige  Inter- 
esser i  Lighed  med  de  theologiske  og  filosofiske  Foreninger. 
Dernæst  nedlagde  P.  L.  Skau  Indsigelse  mod,  at  Samfundet 
særlig  sysselsatte  sig  med  at  sætte  Seniorer  igjennem.  Studenter- 
foreningens Anliggender  forhandledes  aldrig  i  dette.  Enkelte 
Foredrag  vare  holdte  først  her  og  senere  i  Foreningen.  Han 
vilde  indrømme,  at  Samfundet  kunde  skade,  dersom  det  bildte 
sig  ind  at  kunne  undvære  Foreningen,  men  det  var  aldeles 
ikke  Meningen.  Det  var  en  tom  Frygt,  naar  man  troede,  at 
Samfundet  vilde  beherske  Foreningen. 

Stud.  polyt.  V.  Hansen,  der  var  bleven  valgt  til  Senior, 
men  som  ikke  vilde  arbejde  sammen  med  Kolleger,  der  vare 
Medlemmer  af  Samfundet,  udviklede  bl.  A.,  at  Foreningen  be- 
stod af  tre  Partier  nemlig  i .  de  Ældre  (Guldberg,  V.  Rode  o.  s.  v.), 
2.  et  Mellemparti  og  3.  Samfundet.  Da  han  blev  opstillet  til 
Senior,  var  der  paa  Listen  to  Kandidater,  der  hørte  til  Sam- 
fundet. Der  havde  tidligere  været  et  Seniorat,  hvis  Flertal  be- 
stod af  Medlemmer  af  denne  Forening;  det  Mærkeligste  ved 
dem  var,  at  de  strømmede  over  af  Begejstring  ved  Lørdags- 
soldene.  Det  var  imidlertid  ikke  saa  underligt,  da  Samfundet, 
efter  hvad  han  havde  hørt,  bestod  af  Grundtvigianere.   Han  havde 

mest  imod  dem,  at  de  holdt  til  udenfor  Foreningen,  og  derfor 
havde  han  ikke  villet  modtage  Valget.  P.  L.  Skau  benægtede, 
at  Samfundsmedlemmerne  vare  mere  begejstrede  end  alle  andre 
Studenter.  Naar  der  blev  holdt  Foredrag  i  Samfundet,  var  det 
ingenlunde,  fordi  Medlemmerne  vilde  glimre  og  være  Gjenstand 
for  hverandres  Forgudelse.  De  Seniorer,  der  havde  været 
Medlemmer,  havde  næret  en  levende  Interesse  for  Studenter- 
foreningen. 

Inspektor  Chr.  U.  A.  Plesner  troede,  at  en  Student,  der  vilde 
diskutere,  godt  turde  vove  at  gjøre  det  i  Foreningen.  Inter- 
essen for  denne  var  jo  ikke  stor  i  Samfundet,  da  kun  faa  af 
dets  Medlemmer  ogsaa  vare  Medlemmer  her.  Det  Værste  var, 
at  der  i  saadanne  smaa  Samfund  fremkom  megen  Selvforgudelse 
og  vrange  Anskuelser.  Skau:  Det  bedste  Præservativ  mod 
Selvforgudelse  var,  at  Samfundets  Medlemmer  vare  godt  blandede. 
Plesner  vidste  ikke,  hvoraf  Folk  kunde  vide,  at  de  ikke  vilde 
være  traadte  op  i  Foreningen,  hvis  de  ikke  først  vare  traadte 
op  i  Samfundet.  Var  den  lille  Forening  ikke,  kom  der  mere 
Liv  i  den  store.  Chr.  Frederiksen  havde  prostitueret  sig  ved 
et  Lørdagssold  og  blev  saa  flov,  at  han  aldrig  vilde  have  talt 
oftere,  hvis  han  ikke  var  kommen  ind  i  Samfundet.  Plesner: 
De  kunde  maaske  have  opnaaet  det  Samme  ved  at  tale  ved  et 
lille  Bord  en  Aften  nede  i  Lokalet. 

Af  og  til  blev  der  senere  i  Ankeprotokollen  og  i  Taler 
ved  Soldene  stiklet  til  Samfundet,  hvad  der  var  naturligt,  da 
enhver  lille  afsluttet  Forening  altid  udsætter  sig  for,  at  de,  der 
staa  udenfor,  betragte  dens  Medlemmer  som  Folk,  der  anse  sig 
selv  for  gode  til  at  være  sammen  med  Andre.  Enhver,  der 
kjendte  nøjere  til  Forholdene,  maa  imidlertid  indrømme,  at 
Samfundet  i  flere  Aar  var  et  udmærket  Salt  i  Foreningen,  og 
at  det  indlagde  sig  megen  Fortjeneste  ved  at  tage  sig  af 
Russernes  Opdragelse.  Mange  ville  saaledes  med  Glæde  mindes 
den  Virksomhed,  E.  F.  Koch  udfoldede  i  denne  Henseende.  Da 
der  her  ikke  var  Tale  om  Hvervning  i  Partiøjemed,    da  der  jo 

dengang  ikke  gaves  politiske  Partier  i  Foreningen,   var  Arbejdet 
saa  meget  mere  uegennyttigt. 

Omtrent  paa  denne  Tid  var  det,  at  Komiteen  for  Op- 
førelsen af  en  Studenterforenings  Bygning  endelig  kunde  træde 
frem  med  Forslag  om  Erhvervelsen  af  en  Grund.  Den  10. 
Februar  1852  havde  den  holdt  sit  første  Møde  og  havde  der- 
paa  henvendt  sig  til  alle  Landets  akademiske  Borgere  om  Bidrag. 
Disse  Bidrag  og  Indtægterne  af  Karnevaler,  Koncerter,  Maske- 
rader o.  s.  v.  havde  i  to  Aar  beløbet  sig  til  13,500  Rbd.  I  1855 
havde  Komiteen  sat  sig  i  Forbindelse  med  Arkitekt  Herholdt, 
der  fra  nu  af  blev  dens  bygningskyndige  Raadgiver;  med 
utrættelig  Iver  undersøgte  han  alle  de  Ejendomme,  der  kunde 
være  Tale  om  at  kjøbe.  Da  der  paa  den  Tid  ikke  fandtes  Bygge- 
grunde indenfor  Voldene,  var  det  nødvendigt  at  kjøbe  en  eller 
anden  Gaard,  rive  den  ned  og  derefter  opføre  en  hel  ny  Bygning. 
Komiteen  vilde,  som  man  kan  tænke  sig,  helst  kjøbe  en  Ejen- 
dom i  Nærheden  af  Universitetet,  men  alle  de  Forsøg,  den 
gjorde  herpaa,  strandede.  I  1857,  da  den  raadede  over  23,000 
Rbd,  indledede  den  saaledes  Underhandling  om  Kjøbet  af  Gaarden 
paa  Hjørnet  af  Skindergade,  Kejsergade  og  Graabrødretorv,  men 
da  Ejeren  forlangte  60,000  Rbd.,  kom  Handelen  ikke  i  Stand. 
Komiteen  bød  ham  52,000  Rbd.,  og  Herholdt  mente,  at  en 
Bygning  vilde  kunne  opføres  for  en  lige  saa  stor  Sum.  Nogle 
Medlemmer  al  Komiteen  holdt  dog  paa,  at  man  burde  kjøbe 
for  at  have  en  Grund  paa  Haanden  og  saa  vente  med  at  bygge, 
indtil  man  havde  faaet  flere  Penge  samlede. 

Komiteen  dansede  iøvrigt  ikke  paa  Roser,  idet  Medlemmer  af 
Studenterforeningen  ofte  rettede  stærke  Beskyldninger  imod  den 
for  Mangel  paa  Virksomhed,  og  idet  den  paa  adskillige  Stu- 
dentermøder maatte  forsvare  sig  mod  dem,  der  naturligvis  vidste 
bedre  Besked.  Som  en  fornuftig  Komitee  optog  den  et  Par 
Gange  ivrige  Opponenter  i  sin  Midte,  for  at  de  selv  kunde  lære 
Vanskelighederne  at  kjende. 

Man    havde    en  Tid    lang   haabet   at   kunne   faa   Professor- 
gaarden  Nr.  11  i  Store  Kannikestræde  tilkjøbs,  men  Konsistorium 
II.  31 

vilde  ikke  anbefale  Salget.  I  den  Anledning  udtalte  Indenrigs- 
minister A.  F.  Krieger,  at  han  i  sin  Tid  var  gaaet  ind  i 
Komiteen  med  det  Haab,  at  Universitetet  vilde  overlade  Stu- 
denterne denne  Gaard,  naar  dens  Indehaver  Konferensraad 
Werlauff  døde.  Var  han  vedbleven  at  være  Professor  og 
Medlem  af  Konsistorium,  skulde  han  nok  have  sat  Salget 
igjennem. 

Da  alle  Forsøg  vare  strandede,  fremkom  den  Tanke  at 
henvende  sig  til  Krigsministeren  og  bede  ham  om  at  overlade 
Komiteen  Ahlefeldts  Bastion  for  Enden  af  Nørregade,  idet  man 
gik  ud  fra,  at  den  vilde  blive  staaende  ved  en  delvis  Nedrivning 
af  Voldene.  Krigsminister  Lundbye  henviste  imidlertid  til  den 
Kommission,  der  var  nedsat  angaaende  Voldenes  Sløjfning; 
men  som  bekjendt  varede  det  mange  Aar,  før  der  kom  Noget 
ud  af  dennes  Forhandlinger, 

Endelig  i  Komiteens  Møde  den  6.  Februar  1860  dukkede 
den  Plan  op,  der  bar  Sejren  hjem,  idet  Ploug  forelagde  en 
Tegning  til  Gammelholms  Bebyggelse  udarbejdet  af  Professor 
F.  Meldahl,  ligesom  han  meddelte  nogle  Oplysninger  om  det 
forestaaende  Salg  af  Gammelholm.  Komiteen  satte  sig  nu  i 
Forbindelse  med  Finansministeriet,  og  Underhandlingen  førte 
til,  at  den  bestemte  sig  til  at  kjøbe  Pavillonbygningen,  der  laa 
ud  mod  Holmens  Kanal. 

Men  før  Salget  fandt  Sted,  besluttede  de  akademiske  Borgere, 
som  ønskede,  at  Bygningen  skulde  ligge  i  Nærheden  af  Univer- 
sitetet, at  slaa  et  Slag  herfor.  De  sammenkaldte  til  den  12. 
Marts  1 86 1  et  almindeligt  Studentermøde,  der  blev  holdt  i 
Universitetets  Solennitetssal.  Her  mødte  de  frem  med  en  Plan 
om  at  kjøbe  Gaarden  i  Kejsergade,  som  Ejeren  nu  vilde  sælge 
for  45,000  Rbd.  Arkitekt  V.  Petersen  havde  beregnet,  at 
Bygningen  med  Grunden  vilde  koste  102,000  Rbd.,  men  Her- 
holdt havde  efter  at  have  gjennemgaaet  Tegninger  og  Overslag 
erklæret,  at  Omkostningerne  vilde  blive  mindst  10,000  Rbd. 
større.    Ordføreren  for  Forslaget  var  Cand.  theol.  H.  C.  D.  Mit  Iler 

(nu  Præst  til  Herfølge  og  Sædeler),  medens  Docent  Jul.  Larsen, 
Ploug,  A.  Ingerslev  og  H.  N.  Hansen  forsvarede  Komiteens 
Plan  om  at  kjøbe  paa  Gammelholm.  De  hævdede  især,  at  en 
Vedtagelse  af  Oppositionens  Forslag  vilde  medføre,  at  man 
først  maatte  indsamle  15 — 20,000  Rbd.  mere,  end  man  havde, 
hvilket  vilde  vare  mindst  tre  til  fire  Aar,  og  da  Grundens 
Rydning  og  Bygningens  Opførelse  vilde  medtage  yderligere  to 
Aar,  fik  den  daværende  Studenterslægt  ikke  godt  af  de  Ofre, 
den  havde  bragt.  Hertil  kom,  at  Værelserne  efter  Arkitekt 
Petersens  Plan  ikke  vilde  kunne  faa  en  tilstrækkelig  Højde,  om 
end  Festsalen  blev  større  end  paa  Gammelholm.  Efter  en  For- 
handling, der  varede  i  halvtredie  Time,  forkastedes  et  Forslag 
af  Muller  om,  at  Komiteen  skulde  bestræbe  sig  for  at  finde  en 
Grund  i  Nærheden  af  Universitetet,   med  stort  Flertal. 

Den  29.  April  kjøbte  Komiteen  derpaa  2842  fj  Alen  paa 
Gammelholm  for  10  Rbd.  pr.  rj  Alen  samt  gav  7500  Rbd.  for 
den  derpaa  staaende  Pavillonbygning.  H.  N.  Hansen  gjorde 
Buddet  paa  Komiteens  Vegne.  150  Studenter  havde  indfundet 
sig  ved  Auktionen.  Om  Aftenen  var  der  Sold  i  Foreningen, 
ved  hvilket  de  ældre  Medlemmer  særlig  havde  givet  Møde. 
Der  herskede  en  oprømt  Stemning  i  denne  « Grundejerforenings, 
og  man  drak  Bygningskomiteens  Skaal  med  Begejstring.  Grisen, 
der  var  udklædt  som  Grundejer,  gik  rundt  og  gjorde  en  rig 
Høst. 

Den  4  Maj  om  Eftermiddagen  blev  der  endelig  holdt  et 
almindeligt  Studentermøde  i  den  nys  erhvervede  Pavillonbygning, 
hvor  H.  N.  Hansen  paa  Komiteens  Vegne  aflagde  Beretning  om 
dens  Virksomhed  og  bl.  A.  gav  en  Statistik  over  de  indkomne 
Bidrag.  Man  ejede  ca.  40,000  Rbd.,  og  omtrent  en  lige  saa 
stor  Sum  agtede  man  at  laane,  men  da  Bygningen  og  Grunden 
vilde  staa  Foreningen  i  90,000  Rbd.,  opfordrede  han  Med- 
lemmerne indstændigt  til  at  skaffe  flere  Penge.  Komiteen  be- 
tragtede dette  som  en  Æresforpligtelse  for' Studenterne.  Tilsidst 
samledes  Alle  i  Stueetagen,  der,  efter  hvad  man  troede,  i  sin 
Tid  skulde  have   været  Kirke   for   de  Slaver,    som   vare   dømte 

til  at  arbejde  i  Jern  paa  Bremerholm.  Dette  Sagn,  der  gik  ind 
i  Studenterforeningens  Tradition,  skal  imidlertid  som  saa  mange 
andre  Sagn  lide  af  den  Svaghed  ikke  at  være  i  Overensstemmelse 
med  Sandheden.  Kort  før  Studenterforeningen  kjobte  Pavillon- 
bygningen,  havde  Marinens  Arkiv  været  opstillet  her. 

Det  gjaldt  altsaa  om  at  skaffe  flere  Penge,  og  da  man  var 
kommen  saa  vidt,  at  man  havde  Grund  at  bygge  paa,  strømmede 
Bidragene  ogsaa  livligt  ind.  Ploug  havde  i  længere  Tid  lovet 
at  skrive  en  Komedie  til  Fordel  for  Byggefondet.  I  Foraaret 
1861  var  den  færdig  og  fik  Titel  «Sørensen  paa  Eventyr* 
ny  original  Studenterkomedie  i  fire  Akter  med  Sange  og  Kor. 
Den  gik  over  Scenen  paa  Folketheatret  den  7.,  8.  og  10.  Juni. 

Hovedpersonerne  vare:  Sørensen,  Brændevinsbrænder  og 
Brandkapitain  paa  Christianshavn,  Mantzius;  Fru  Sørensen  Guld- 
berg; Laura,  deres  Datter,  A.  F.  Boye;  Julius  Møller,  Student, 
C.  Heering;  Poppe,  Frisør,  Emil  Poulsen;  Skrøder,  af  de  sorte 
Brandfolk,  0.  Zinck;  Bjørn  Haldorsen,  Bonde  paa  Amager,  C. 
Ploug;  Leif,  hans  Søn,  E.  F.  Koch;  Haaken  og  Popovits,  hans 
Huskarle,  H.  Larpent  og  D.  Mazar  de  la  Garde;  Peter  den 
Treogtredivte,  Hertug  af  Codanien,  Liebenberg;  Fidelia,  Politi- 
direktør, Guldberg;  Lydia,  Barber  og  Redaktør,  E.  F.  Kock,  og 
En  Kludesamler,  A.  Abrahams.  Handlingen  foregaar  i  Nutiden, 
Fortiden  og  Fremtiden  «men  for  det  Meste  paa  Christianshavn*. 

Brændevinsbrænder  Sørensen  har  med  Familie  været  ude 
paa  Kasino  for  at  se  Kalifen  paa  Eventyr.  Da  han  er  kommen 
hjem,  finder  han,  at  det  er  noget  forbandet  Vrøvl,  men  han 
gad  dog  nok  alligevel  vide,  hvorledes  det  vil  se  ud  i  Danmark 
om  1000  Aar.  Forøvrigt  er  han  misfornøjet  med  Nutiden, 
fordi  Valgloven  har  sat  Borgerne  under  Bønderne,  og  fordi  der 
er  blevet  indført  Næringsfrihed  og  lagt  Skat  paa  dem,  der 
sælge  Brændevin.  Nej,  det  var  ganske  anderledes  i  Fortiden. 
«Jeg  vilde  s'gu  hellere  leve  mellem  Kaffeerne  og  Thevands- 
kineserne  end  i  dette  »Land,  hvor  jeg  er  født  og  konfirmeret, 
og  som  jeg  endda  ikke  holder  saa  lidt  af.  Ja,  jeg  vilde  min 
Salighed.     Sig  ikke,    at  saadant  Noget  kunde  have  sket  i  vore 

Forældres  og  Bedsteforældres  Tid,  for  det  er  Løgn,  siger  jeg. 
Dengang  pattede  Børn  Brændevin,  og  nu,  da  vi  har  faaet  Fri- 
hed, maa  gamle  Folk  ikke  have  Lov  til  at  drikke  en  Snaps 
uden  at  høre  Skamflikker  og  give  Bøder.     Fy  —  sikken  Frihed. » 

Julius  modsiger  ham,  men  Sørensen  vil  have  Lov  til  «at 
have  sin  egen  Mening  i  sin  egen  Stue».  Han  kan  ikke  lide 
Julius  og  Studenter  overhovedet,  fordi  de  ere  saa  vigtige,  og 
han  vil  ikke  vide  Noget  af  et  Parti  mellem  ham  og  Laura. 
Derimod  lover  han  hende  til  den  affekterede  Frisør  Poppe. 
Langt  hellere  vil  han  se  sin  Datter  i  « Slagelse  Kloster »  end 
som  Julius'  Kone.  Allerbedst  som  hele  Selskabet  sidder  og 
drikker  Punsch,  raaber  Vægteren  Brand  i  Aabenraa.  Skrøder 
kommer  og  henter  Sørensen. 

Da  Branden  er  slukket,  give  de  sig  til  at  drikke  en  Flaske 
Banco,  som  Skrøder  har  fundet  i  Forhuset  til  det  Baghus,  der 
brændte.  De  falde  snart  i  Søvn,  og  nu  viser  Bancos  Aand 
eller  Aanden  i  den  svenske  Punsch  sig.  Han  holder  med  Stu- 
denterne, fordi  de  elske  ham,  men  de  to  dorske  Filistersjæle 
skulle  komme  til  at  bøde,  fordi  de  have  formastet  sig  til  at 
stjæle  en  Flaske  af  hans  ædle  Saft 

Og  han,  som  laster  sin  egen  Tid, 
Fordi  han  dens  Tarv  og  Brøst  ej  fatter, 
Og  vrager  Kundskab  og  Aand  og  Vid 
Og  nægter  en   flink  Student  sin  Datter, 
Skal  vaagne   ganske  forknyt  og  konfus 
Og  sukke:      «Det  var  da  Satan  til  Rus>. 

Scenen  flyttes  nu  tilbage  til  Gorm  den  Gamles  Tid.  Man 
ser  et  Ellekrat  ved  Stranden,  og  under  en  dæmpet  Musik  kommer 
Sørensen  og  Skrøder  ind  forundrede  over,  at  det  allerede  er 
Morgen,  og  over,  at  de  ere  ude  i  Skoven.  De  ville  gjerne 
have  Noget  at  leve  af  og  Noget  at  drikke,  men  pludselig  op- 
dage de  Haaken,  som  de  anse  for  en  af  Kunstnerne  paa  Dyre- 
havsbakken.    Der  udspinder  sig  nu  følgende  Samtale: 

Skrøder: 
Om  Forladelse!      Er  det  inte  Hr.  Schenstrom?* 

Haakcn  : 
Nej  mens  eg  færdets  her  paa  disse  Kanter, 
Eg  aldrig  saag  saa  leje   Fillefanter! 

Skrøder   (afsides): 
Det  er  da  en  underlig  En!     Han  spørger,  om  vi  vil  leje  Elefanter.     (Højt.) 
Nej,  Tak!    det  vil   vi  ikke,   men  vi  vilde  gjerne  kjøbe  en  Sopken,   hvis  De   vilde 
sige  os,  hvor  vi  kan   faa  den. 

Haaken : 
Kvar  kom   I  hit  ifraan?     Sig  kvar? 

Skrøder  : 
Det    er   ikke  godt  at    forstaa,    hvad    han    siger.      Det    maa  nok  være  en  af 
disse  Tyrolere   fra  Hamborgerbjergene.     Men  saa  synes  jeg  rigtignok,  han  skulde 
havt  en  grøn   Hat  og  et  Skjødskind   bag  paa. 

Sørensen : 
Nej,   De   tager  fejl,   Skrøder.      Det    er  bare  en  Svensker.      Ikke  sandt,    min 
gode  Mand,  De  er  derovre  fra?     Fra  Sverige  mener  jeg. 

Haaken : 
Ej  slig  en  Skarv,  slig  gammel  grimet  Torsk, 
Kan   du   ej   skjønne,    at  mit  Maal  er  norsk. 

Sørensen: 

Naa,    naa !     Ikke   hidsig!     Norsk    eller  Svensk,    det   kommer   mig   ud  paa 
Eet,  for  begge  Dele  er  jo  næsten  Dansk. 

Haaken : 
Kan  du  da  intje  høre,  vore  Maal 
Er  saa  forskjellige  som   Smør  og  Staal  ? 

Sørensen'. 

Nej,   det  kan  jeg  s'gu  ikke 

Haaken : 
Mit  er  et  Maal  for  Kjæmper  og  for  Drotter, 
Dit  er  et  Maal  for  Kjællinger  og  Trælle, 
Mit   har  en   Klang  af  Hav  og  Skog  og  Fjelde, 
Dit  har  et  Skrat  af  sprukne  Jydepotter. 


*    »Nordens   stærke   Mand»,   e:i   i   sin  Tid   bekjendt  Artist. 

Sørensen : 
Ja,  De  behøver  slet  ikke  at  blive  grov,    for    enten   jeg    nu    taler    saa  eller 
saa,   saa  forstaar  jeg  meget  godt  Dem. 

Haaken  : 
Veit  du,  hvad  første  Kvinden,  første  Manden, 
Askur  og  Embla  talte   med   hinanden? 

Sørensen  : 
Nej,  jeg  veed  s'gu  ikke,   for  jeg  har  ikke  havt  den  Fornøjelse  at  kjende  dem. 

Haaken  : 
Norsk  talte  de.     Norsk  tale  høje  Norner. 
Norsk  taler  Himlen   selv,   hver  Gang  det  tordner. 

Sørensen : 
Men  vil  De  da  inte  være  saa  god  at  sige  os  paa  Norsk,  hvor  vi  gaa  hen 
til  Kilden?    (Haaken  tier.)    Eller  til  Bakken ?    Det  er  ogsaa  det  Samme.    (Haaken  tier.) 
Men  Herregud!     Nys  var  De  saa  veltalende,    at  jeg  endogsaa  syntes,  De  talte  i 
Vers.     Og  nu  siger  De  ikke  et  Muk. 

Haaken : 
Eg  svarer  jo,  dit  Nøt,  hver  Gang  du  bræger. 
Mit  Landsmaals  Kraft  og  Rigdom  er  saa  stor, 
At  det,  hvortil  du  bruker  tjuge  Ord, 
Udtrykker  eg  med  et  Par  Tankestreger. 

Sørensen : 
Tankestreger!  Tak  skal  De  have.  Dem  skal  man  s'gu  ikke  blive  meget  klog  af. 

Leif  kommer  nu  sammen  med  Popovits,  og  da  de  have 
undret  sig  en  Stund  over  Sørensen  og  Skrøder,  blive  de  enige 
om  at  føre  dem  til  Bjørn  Haldorsens  Bjælkehal,  hvor  Lang- 
ilden brænder  paa  Gulvet.  Bjørn  og  hans  Huskarle  sidde  ved 
Davrebordet. 

Bjørn   (træder  frem  i  Forgrunden) : 
Hvad  sælsomt  Bytte  har  I  der  bragt  hjem? 
Halvt  Dyr  de  ligne  og  halvt  Mennesker, 
Som  har  formummet  sig  med  fæle  Pjalter. 

Leif: 
Vi  greb  dem,  Fader,  hist  i  Ellekrattet. 
Jeg  vilde  dræbt  dem,  men  Popovits  sagde, 
Vi  skulde  brinee  dem  til  dis.     Her  er  de. 

Sig,  hvis  I  kan,  hvorfra  I  korn  herhid? 

Sørensen  : 
Lige  hjemmefra,  Deres  Velbyrdighed. 

Bjørn : 
Hvad   nævne  I  det  Sted,   hvor  I  har  hjemme? 

Sørensen : 
Ih,    det    kaldes    Christianshavn,    der    har    jeg   saamænd   været   bosiddende 
Borger  snart  i   30  Aar. 

Bjørn: 
Hm !   Christianshavn,   det  lugter  mig  af  Kristendom. 
Har  I   da  troløst  svigtet  Nordens  Guder 
For  en   Dryp  Vand  paa  Isse  og  paa  Pande? 
Har  tydske   Klærker  døbt  Jer? 

Sørensen: 
Nej,  ikke  i  tydsk  Kirke,*  Deres  Velbyrdighed,  men  i  Frelsers  er  jeg  døbt. 
For  jeg  skal  sige  Dem,  mine  Forældre  boede  ogsaa  paa  Kristianshavn. 

Bjørn : 
Vidt  har  jeg  faret  paa  Heimkringlas   Flade. 
Jeg  var  i  Bretland,  Saksland  og  i  Særkland 
Men  aldrig  nogensteds  jeg  ymtes 
Om  noget  Land,  der  nævntes  Christianshavn. 

Sørensen  : 
Ja,    det    er   heller   ikke   saa    forunderligt,    for   det    er  jo   heller  ikke  noget 
Land  men  kun  en  Del  af  Kjøbenhavn,  den  der  ligger  paa  Amager. 

Bjørn : 
Af  Kjøbenhavn?     Men  hvad  er  det  for  Noget? 

Sørensen: 
Ih!      Gudbevares,    veed    De    ikke    det?      Saa    maa   De   virkelig   have   lært 
daarlig  Geografi,    dengang  De   gik    i  Skole,    for    hvert  Barn    veed   jo,    at   det  er 
Hovedstaden  i  Danmark. 

Bjørn: 
I  Danmark!      Til      Vil   du   indbilde   mig, 
At  du   har  hjemme   her  i   Landet  selv? 


*  I  Frederiks  Kirke  paa  Christianshavn  blev  der  tidligere  holdt  tydsk  Guds- 
tjeneste. 

Sørensen : 
Ja  hvor  Pokker  skulde  jeg  ellers  høre  hjemme?  Jeg  veed  da,  jeg  er  saa 
dansk  i  Sind  og  Skind,  som  Nogen  kan  være,  og  der  er  heller  aldrig  Nogen, 
der  har  sagt  Andet.  Desuden  taler  jeg  jo  det  samme  Sprog  som  De.  Det  vil 
sige,  De  taler  saadan  noget  højtravende  og  dramatisk,  som  man  taler  i  Theatret, 
og  jeg  taler  jævnt  og  borgerligt  som  paa  Christianshavn.  Men  det  er  jo  ogsaa 
hele  Forskjellen. 

Bjørn  : 
Ja,   ganske  vist  Dit  Maal,   mig  tykkes,   klinger, 
Som  om  det  var  engang  den  danske  Tunge, 
Men   blødnet,   slappet,    vrænget  og  fordærvet 
Ved   fremmed  Spildevand   og  Fejeskarn. 
Jeg  kan  vel  fatte  det,   men  væmmes  ved  det. 
Sig  mig  endnu,   hvad   nævner  du   dig  selv? 

Sørensen  : 
Mit  Navn  er  Søren  Sørensen.    Det  veed  jeg  da  ogsaa  er  saa  dansk  som  Noget. 

B/om: 
Da  lød   det  aldrig  før  dog  for  mit   Øre. 

Sørensen : 
Ikke  det?     Det  kan  jeg  s'gu  ikke  forstaa,  thi    for  det  Første  er  mit  Navn 
meget  almindeligt,   og   for  det  Andet  er  det  Familienavn   for  en  talrig  og   berømt 
Slægt.     Hvad  skulde  der  blive  af  Danmark  uden  Sørenserne? 

Bjørn : 
Da  maatte  det  staa  daarligt  til  med  Landet, 
Ifald  dets  Skjæbne   nogen  Tid  blev  lagt 
Paa  dig  og  dine   Liges   Skuldre. 
Nej,  det  skal  staa  ved  Valhals  stærke  Guder, 
Ved  Folkets  egen  Kraft  og  egen  Villie. 
Ved   Gorm  hin   Gamle  og  hans  vise  Dronning. 

Sørensen  : 
Ja    de    sidste   To    skal    da    fedt  hjælpe    det.      Gorm    den    Gamle    og    hans 
Dronning  har  jo  været   døde    i    mange  Herrens  Aar   og   ligger  begravne  et  Sted 
ovre  i  Jylland. 

Bjørn: 
Der  løjst  du;   Gorm,   han  sidder  graa  men  stærk 
Endnu  paa  Jellinggaard  og  raader  Landet. 
Og  Thyra,  hvem  vi  nævne  Danmarks  Bod, 
Og  hvem  alt  Folket  elsker  som  sin  Moder, 
Skjønt  hun  af  tydske   Munke  lod  sig  kiistne, 
Hun  drager  ned  i  denne  Vaar  til  Sli 
At  bøde  Gøtriks  Vold  og  lukke  Ledet 
For  Saksernes  rovgjerrige  Besøg. 

Sørensen  : 
Men  Gudbevares!  Hvad  er  det  for  en  Snak?  Jeg  ved  meget  godt,  at 
Dannevirke  skal  sættes  i  Stand,  men  det  er  jo  General  Schlegel  og  Ingeniør- 
korpset, som  arbejde  paa  det  De  vil  da  vel  ikke,  jeg  skal  tro,  at  Thyra 
Dannebod,  eller  hvad  De  kalder  hende,  lever  endnu,  for  saa  maatte  jo  enten 
hun  være  en   iooo  Aar  ældre,  eller  ogsaa  maatte  jeg  slet  ikke  være  født. 

Bjørn: 
Hvem  veed,   maaske  du  fødtes  og  for  tidlig! 
Vist  er  det,  Thyra  er  i  Færd  med  Volden. 
Og  jeg,  Bjørn   Haldorsen,  Amagers  Bonde 
Vil  hjælpe  Dronningen   med   hendes   Gjerning. 
Mit  Skib  er  taklet,  og  jeg  sejler  bort 
Ad  Sønderjylland  til  i  denne   Morgen. 
Nu  Mænd !     Saml  Eders  Vaaben !     Snart  vi  drage. 

Huskarlene  drage  derpaa  bort  under  følgende  Sang: 

Vikingemoder,   Dronning  paa  Havet, 
Hvil  paa  din  Græsbænk,  rolig  og  kjæk! 
Sønnerne,   som  du  died  og  aved, 
Ubudne  Gjæster  skal   gjenne  væk. 
Kysse  din  Fod  skal  Ejderens  Vove, 
Vifte  din  Kind  skal  Gefions  Skove 
Trygt  i  dit   Skjød  skal  Fremtiden  sove, 
Tydske  Herrer  ej   løse  din   Gjord. 
Thi   naar  Heimdal  griber  Hornet, 
Og  dets  Klang  ruller  hen  over  Sø,  over  Land, 
Henad  Heden,   gjennem   Kornet, 
Skal   vi  haste  til  Slaget  hver  eneste   Mand. 
Foran  ganger  Thor 
Den  stærke  Gud  i  Nord 
Thi  han  elsker  det  Folk,  som  er  Asernes  Æt, 
Og  han  rammer 
Med   sin   Hammer 
Fjendeskaren,  som  bryder  din  Fred  og  din  Ret. 

Skrøder  havde  imidlertid  benyttet  Lejligheden  til  at  tænde 
en  Cigarstump,  som  han  havde  i  Lommen,  men  da  Leif  op- 
dagede dette  og  tilraabte  sin  Fader,  at  denne  Sejdmand  aad 
Ild,  besluttede  Bjørn  at  tage  Sørensen  og  Skrøder  med  og 
kaste  dem  overbord  i  Kjøgebugt,  for  at  de  ikke  skulde  gjøre 
Ulykke  med  deres  Ild,  mens  han  var  borte. 


491 

I  tredie  Akt  vaagner  S&rensen  under  Svømmebevægelser, 
og  først  efter  nogen  Tids  Forløb  blive  han  og  Skrøder  enige 
om,  at  de  have  drømt,  og  at  de  ere  i  god  Behold  paa  Christians- 
havn, men  da  de  synes,  at  de  kunne  trænge  til  en  lille  Hjerte- 
styrkning ovenpaa  en  saadan  Forskrækkelse,  drikke  de  Resten 
af  Flaskens  Indhold  og  sove  derpaa  strax  ind  igjen. 

De  flyttes  nu  iooo  Aar  frem  i  Tiden,  og  man  ser  dem 
komme  vandrende  i  en  øde,  lidt  bakket  Egn.  Her  møde  de 
en  Kludesamler,  der  siger,  at  han  kjender  Sørensen  fra  gamle 
Dage,  da  han  forklarede  ham,  hvor  daarligt  «det  stod  til  med 
vor  Videnskabelighed,  vore  Professorer  og  vore  Studenter«. 
Kludesamleren  fortæller  dem  derpaa  sin  Skjæbne  paa  Vers: 

Da  jeg  var  en  af  de  Prytaner, 
Jeg  havde  Bolig  paa  et  Slot. 
Af  mine  ottehundred'   Daler 
Jeg  leved'  mageligt  og  godt. 
At  gjøre  Myg  til  Elefanter 
Og  garve  Professorers  Ryg 
Var  mine  velbekjendte  Vaner; 
Thi  dermed  gjorde  jeg  mig  tyk, 
Da  jeg  var  en  af  de  Prytaner. 

Da  jeg  var  en  af  de  Lingvister, 
De  veed,  det  var  en   farlig  Sag 
At  røre  Sproget,  thi  jeg  taalte 
Ej   Konkurrenter  i   mit  Fag. 
Kom  Nogen  der  og  vilde  maales 
Med   mig,   det  gik  dem  altid  skjævt, 
Jeg  var  en   Samson  blandt  Filister' 
Og  slog  dem  med  en  Asens  Kjæft, 
Da  jeg  var  en  af  de  Lingvister. 

Nu  gaar  jeg  om  og  samler  Klude; 
Skjøndt  knap  Fortjeneste  det  gi'er. 
Før  samlede  jeg  Stof  til  Bøger, 
Nu  samler  jeg  det  til  Papir. 
De  veed,  jeg  aarkede  kun   Stumper 
Og  aldrig  til  en  Bog  det  drev. 
Da  nu   mit  Prytani  var  ude, 
Ved  samme  Profession  jeg  blev 
Og  gaar  omkring  og  samler  Klude. 

Kludesamleren,  der  naturligvis  er  I.  Levin,  fortæller  end- 
videre, at  man  tog  den  Understøttelse  paa  800  Rbd.,  han  nød 
af  Staten,  fra  ham,  da  han  havde  havt  den  i  139  Aar.  Det 
morede  ham  imidlertid,  at  man  blev  saå  forfærdelig  snydt,  thi 
da  man  gav  ham  Understøttelsen,  havde  man  haabet,  at  han 
kun  skulde  leve  en  Snes  Aar  til.  Alle  hans  Samlinger  til  en 
dansk  Ordbog  vare  ogsaa  gaaede  tabt. 

Af  Kludesamleren  fik  Sørensen  og  Skrøder  endvidere  Under- 
retning om,  at  Kjøbenhavn  ikke  mere  laa  paa  samme  Sted  som 
i  gamle  Dage,  men  at  den  efter  Kallebodstrands  Uddybning 
havde  trukket  sig  ned  til  Kjøge.  Ved  Hjælp  af  en  mekanisk 
Opfindelse  blive  de  nu  i  en  Haandevending  befordrede  til 
denne  By,  hvor  de  til  deres  Overraskelse  erfare,  at  Kvinderne 
nu  føre  Kommandoen,  og  at  Mændene  ere  i  Livegenskab.  Da 
der  var  blevet  indført  Stemmeret  for  Kvinderne,  havde  disse 
efterhaanden  bemægtiget  sig  Herredømmet.  Her  opleve  de 
adskillige  Eventyr,  som  tilsidst  ende  med,  at  de  blive  for- 
givne, fordi  de  Lærde  ville  opbevare  dem  i  deres  Musæer  som 
Kuriositeter  fra  Oldtiden. 

De  vaagne  endelig  med  Tommermænd  og  blive  enige  om, 
at  de  have  havt  en  ordenlig  Rus.  Sørensen  havde  imidlertid 
lært  saa  Meget  af  sine  Eventyr,  at  han  forsonede  sig  med  Nu- 
tiden. Julius  fik  Lov  til  at  faa  hans  Datter,  ja  da  Julius'  Venner 
Studenterne  kom  for  at  ønske  til  Lykke,  gik  det  løs  med 
skandinaviske  Taler  og  Sange. 

« Sørensen  paa  Eventyr »  blev  som  ovenfor  nævnt  spillet 
tre  Gange  og  gjorde  stor  Lykke.  Overskuddet  beløb  sig  til 
588  Rbd. 

Arthur  Abrahams,  der  gav  Kludesamleren,  var  iført  en 
Bluse  og  havde  en  stor  Sæk  paa  Ryggen  og  en  tyk  Stav  i 
Haanden.  Han  havde  næret  nogen  Betænkelighed  ved  at 
spille  Rollen  og  raadførte  sig  derfor  med  Vilhelm  Rode,  der 
svarede:  «Jeg  tror,  du  er  gal!  Hvad  skulde  det  kunne  gjøre? 
Paa  en  Studenterforestilling !»  Imidlertid  bad  Abrahams  Lieben- 
berg,    der   jo    spillede    med    i  Stykket,    om    at    forhøre   sig  hos 

selve  Levin.  Ved  den  næste  Prøve  kom  Liebenberg  og  sagde: 
«Jeg  skal  hilse  Dem  fra  Levin  og  sige,  at  det  skal  være  ham 
en  stor  Fornøjelse,  naar  De  vil  fremstille  ham,  og  at,  dersom 
De  vil  laane  hans  Klæder,  staar  hele  hans  Garderobe  til  Deres 
Disposition. » 20 

«Spørgsmaalet  om,  hvorvidt  det  er  tilladt  at  fremstille  en 
bekjendt  Person  paa  en  offenlig  Scene»,  skriver  Abrahams, 
«kan  aldeles  ikke  komme  i  Betragtning  ved  en  Forestilling  som 
den,  hvorom  her  er  Tale,  da  en  Studenterforestilling  i  den  Tid 
havde  et  aldeles  privat  Præg.  Der  blev  ogsaa  i  andre  Hen- 
seender sagt  Meget  i  en  Studenterkomedie,  som  ikke  vilde 
kunne  passere  Censuren,  dersom  Forestillingen  havde  været 
offenlig.  Dertil  kom  endnu,  at  Levin  i  Studenterforeningen 
nærmest  blev  set  fra  en  komisk  Side.  Naar  han  vilde  tale 
paa  Generalforsamlingerne,  var  der  i  Almindelighed  en  saadan 
Larm,  at  det  ikke  var  muligt  at  høre  Ørelyd.  Saa  lød  stadig 
med  Levins  dybe  Basstemme  de  Ord:  »Mine  Herrer,  maa  jeg 
komme  til  Orde  eller  ikke?» 

« Kludesamleren  i  Plougs  Stykke  forekommer  kun  i  een 
Scene.  Der  er  tre  Personer  paa  Scenen.  Det  var  Mantzius, 
Zinck  og  mig.  Vi  stod  saaledes,  at  jeg  stod  længst  tilvenstre 
for  Tilskuerne,  saa  kom  Mantzius  og  saa  Zinck.  I  den  forreste 
Kulisse  tilhøjre  stod  Ploug  og  fulgte  Forestillingens  Gang. 
Som  sædvanlig  var  Mantzius  ikke  synderlig  stiv  i  sin  Rolle  og 
sagde  en  hel  Mængde,  som  slet  ikke  stod  i  den.  Zinck,  der 
jo  var  en  rutineret  Skuespiller,  fulgte  ham  udei.  Vanskelighed 
paa  hans  Udflugter,  og  de  kom  paa  denne  Maade  længere  og 
længere  bort  fra,  hvad  der  stod  i  Stykket.  Plougs  Ansigt, 
som  jeg  kunde  iagttage  fra  det  Sted,  hvor  jeg  stod,  fik  et  mere 
og  mere  fortvivlet  Udtryk.  Han  var  aabenbart  bange  for,  at 
det  Hele  skulde  gaa  i  Stykker.  Saa  fik  jeg  pludselig  den  Idee 
at  sige: 

««Mine  Herrer,  maa  jeg  komme  til  Orde  eller  ikke?»  og 
fortsatte  derefter  med  min  følgende  Replik.     Publikum  jublede, 

Plougs  Ansigt  forandrede  pludselig  Udtryk,  og  han  brast  i  en 
ustandselig  Latter.     Saa  var  vi  kommen  paa  ret  Kjøl  igjen. 

« Scenen  gjorde  stormende  Lykke,  og  der  lød  ikke  den 
ringeste  Ytring  af  Mishag;  det  Publikum,  der  den  Aften  var 
tilstede,  har  altsaa  opfattet  det  paa  den  rigtige  Maade  som  en 
Spøg,  der  ganske  vist  var  noget  kaad  og  maaske  vel  personlig 
i  sin  Satire  men  dog  var  og  blev  en  Spøg.» 

Levin,  der  i  Forvejen  havde  havt  en  Strid  med  Senioratet, 
fordi  det  havde  idømt  ham  en  Bøde,  da  han  en  Aften  havde 
taget  et  Nummer  af  « Fædrelandet »  hjem  med,  og  som  i  den 
Anledning  havde  udmeldt  sig  af  Foreningen,  blev  alligevel  for 
Alvor  vred  over,  at  han  var  kommen  paa  Scenen  som  Klude- 
samler. Han  gjemte  imidlertid  sin  Harme  indtil  Efteraaret,  da 
han  i  Anledning  af,  at  Senioratet  havde  givet  Bibliotheks- 
assistenten  Ordre  til  ikke  at  laane  ham  Bøger,  da  han  ikke  var 
Medlem,  udsendte  en  trykt  Rundskrivelse21  til  Medlemmer  og 
Ikkemedlemmer,  Professorer  og  Studenter »,  hvori  han  nedlagde 
sin  «højtideligste  Protest»  mod  det  «hidtil  ukjendte  Princip»  at 
nægte  Videnskabsmænd,  der  ikke  vare  Medlemmer,  Adgang  til 
Bibliotheket.  Han  benyttede  saa  samtidig  Lejligheden  til  at 
udtale,  at  han  aldrig  mere  vilde  træde  ind  i  en  Forening,  der 
havde  tilladt  hans  « personlige  Uven»  Redaktør  Ploug  at  over- 
vælde ham  med  Haan  og  Vanære.  Hvis  han  indmeldte  sig, 
vilde  han  give  alle  yngre  Medlemmer  det  Exempel,  «at  i 
Studenterverdenen  hører  Æresfølelsen  ikke  hjemme*.  Det  maa 
særlig  have  været  morsomt  for  Professorerne  ved  Universitetet, 
hvem  Levin  ogsaa  sendte  sine  i  høj  Grav  overdrevne  og  hastemte 
Beklagelser,  at  modtage  disse,  da  han  jo  til  daglig  Brug  højt 
og  lydeligt  omtalte  dem  alle  som  Idioter  og  videnskabelige 
Undermaalere.  — 

I  September  1861  udstedte  Fruerne  Charlotte  Bruun,  Maria 
Hall,  Michaela  Ingerslev  og  Elisa  Ploug,  Frøkenerne  Anna 
Bruun,  Camilla  Casse  og  Emma  Hartmann,  Professorerne  L. 
Abrahams  og  H.  C.  Andersen  samt  J.  Hannover,  C.  Høegh- 
Guldberg,  A.  higer  slev,  Jul.  Larsen  og    V.  Rode  en  Indbydelse 

til  en  Bazar  til  Indtægt  for  Byggefondet.  Bazaren  blev  af- 
holdt 8  —  il.  November  i  det  forenede  borgerlige  Selskabs 
Lokaler  Holmens  Kanal  12.  Komiteen  havde  modtaget  be- 
tydelige Gaver,  saaledes  fra  Professor  Jerichau  en  Gruppe  i 
Terracotta,  fra  Fru  Heiberg  en  Kikkert,  der  havde  tilhørt 
hendes  Mand,  fra  Boghandler  Reitzel  Bøger  til  en  Værdi  af 
200  Rbd.,  fra  Fabrikant  Holmblad  100  Pd.  Stearinlys  o.  s.  v. 
Ikke  mindre  end  4,200  Personer  besøgte  Bazaren.  Netto- 
indtægten var  4140  Rbd.  Som  et  Exempel,  der  er  værdigt 
til  Efterligning,  kan  anføres,  at  Komiteen  havde  forstaaet  at 
begrænse  Udgifterne  til  447  Rbd. 2a 

Endelig  opførte  Foreningen  ligeledes  til  Fordel  for  Bygnings- 
fondet  den  24.  November  paa  Hoftheatret  en  gammel  Studenter- 
komedie «De  to  Studenter«  af  5.  Spandet  og  en  ny  « Tømmer- 
mænds af  E.  F-  Koch.  Nettoindtægten  var  353  Rbd.,  og  da 
Foreningen  omtrent  samtidig  fra  forskjellige  Mænd  omkring  i 
Landet  modtog  betydelige  Pengegaver,  fra  Lensgreve  E.  Knuth 
til  Knuthenborg  saaledes  500  Rbd.,  voxede  Bygningskomiteens 
Mod  betydeligt. 


XV. 

Den  italienske  Frihedskamp  i  1859  og  60  havde  i  høj 
Grad  lagt  Beslag  paa  Studenternes  Opmærksomhed.  Ved  alle 
festlige  Lejligheder  mindedes  man  Victor  Emanuel,  Cavour  og 
Garibaldi,  ligesom  Pave  Pius  IX,  hans  Statssekretær  Kardinal 
Antonelli  og  Frants  II  af  Neapel  maatte  holde  for  ved  Fastelavns- 
gilder  og  Karnevaler.  Man  havde  en  Følelse  af,  at  de  nationale 
Spørgsmaal  i  Europa  nu  skulde  til  at  løses,  og  at  den  skandi- 
naviske Idee  snart  kunde  komme  til  at  staa  sin  Prøve  under 
de  Farer,  der  igjen  truede  fra  Tydskland.  Ved  den  nordiske 
Fest  den  13.  Januar  1860  berørte  Ploug  i  sin  Hovedtale  ogsaa 
Italiens  Kamp  for  Frihed  og  Nationalitet,  der  kunde  blive 
af  Betydning  for  Norden,  thi  dersom  de  italienske  Patrioter 
sejrede  i  Kampen,  da  vilde  der  blive  givet  Verden  et  Exempel 
paa,  at  Folkene  uafhængig  af  andre  Magter  kunde  afgjøre  deres 
egne  Anliggender. 

Da  den  italienske  Afsending  Marquis  Torrearsa  den  28. 
Juli  1 86 1  kom  til  Kjøbenhavn  for  at  meddele  Kong  Frederik, 
at  Victor  Emanuel  havde  antaget  Titelen  « Konge  af  Italiens, 
bragte  Medlemmer  af  Studenterforeningen  og  af  Arbejderfor- 
eningen af  1860  ham  et  Fakkeltog.  Uagtet  det  var  Sommer- 
ferie, gav  over  200  Studenter  Møde.  Fra  Christiansborg  Slots 
Ridebane  begav  de  sig  over  til  Hotel  Royal,  hvor  Marquis'en 
boede.      I    den    Deputation,    der   gik    op    til    ham   for   at  bede 


Knud  Valløe 

i  hans  24.  Aar. 


Efter  et  Fotografi. 

ham  modtage  Forsamlingens  Hyldest,  fandtes  ogsaa  en  af  Senio- 
rerne Cand.  jur.  N.  Madvig.  Professor  L.  Abrahams  holdt 
Festtalen  paa  Italiensk.  Han  mindede  bl.  A.  om,  at  allerede 
Petrarca  havde  forudsagt,  at  den  Tid  vilde  komme,  da  Italien 
vilde  afkaste  det  fremmede  Aag,  og  han  forsikrede,  at  Med- 
følelsen med  Italien  intetsteds  var  større  end  her  i  Danmark, 
der  delte  Fjender  med  dette  Land,  og  hvis  Uafhængighed 
truedes  af  samme  Magt.  I  den  Sang  af  Ploug,  som  derpaa 
blev  afsungen,  hed  det  betegnende: 

Det  Folk,  som  nys  stod  spredt 

I  Egennyttens  Lejre, 

Har  flokket  sig  til  eet; 

Og  stort  og  mægtigt,   ungt  og  frit. 

Ej   fremmed  Gunst  det  tigger; 

Det   selv    vil    gjore  Sit. 

Hil  dig,  Italiens  Folk! 

Din  Konning  og  hans  Rige! 

Dit  ædle,  rige  Folk ! 

Og  tag  det  Budskab  hjem  med  dig: 

Hvor    Eders    Banner    lyser, 

Gaar  ogsaa  Nordens  Vej! 

Der  blev  desuden  raabt  Leve  for  Garibaldi  og  for  Cavours 
Minde,  og  da  Marquis  Torrearsa  fik  Øje  paa  en  Sørgefane 
med  Cavours  Navn,  fik  han  Taarer  i  Øjnene. 

I  Begyndelsen  af  1861  saa  det  forøvrigt  meget  truende  ud 
herhjemme.  Den  diplomatiske  Strid  med  det  tydske  Forbund 
havde  efterhaanden  naaet  det  Punkt,  at  Forbundsdagen  i  Frank- 
furt den  7.  Februar  havde  vedtaget,  at  der  skulde  gjøres  Exeku- 
tion  i  Holsten  og  Lauenborg,  dersom  Danmark  ikke  inden  sex 
Ugers  Forløb  bøjede  sig  for  dets  Fordringer.  Hertil  kom,  at 
Prins  Vilhelm,  der  hidtil  havde  styret  Preussen  paa  sin  sinds- 
svage Broder  Frederik  Vilhelm  den  Fjerdes  Vegne,  ved  dennes 
Død  den  2.  Januar  havde  besteget  Tronen,  hvorfor  man  kunde 
vente  sig  en  mere  energisk  Politik  udadtil. 

En  stærk  Bevægelse  greb  i  den  Anledning  hele  den  danske 
Nation.  Den  26.  Januar  havde  100  Medlemmer  af  Rigsdagens 
II.  32 

Landsthing  og  Folkething,  Nationalliberale  og  Bondevenner  i 
broderlig  Forening,  en  festlig  Sammenkomst,  der  var  præget  af 
en  varm  fædrelandsk  Stemning,  «en  levende  Erindring  om  i848».x 
Samtidig  underskrev  137  Rigsdagsmænd  en  Adresse,  i  hvilken 
de  forsikrede  Kongen  om,  at  de  vare  rede  til  at  bringe  ethvert 
Offer  for  at  hævde  Kongerigets  og  Slesvigs  konstitutionelle 
Forening  og  den  danske  Nationalitets  lovlige  og  billige  Ret  i 
Slesvig. 

De  Studenter,  der  enten  vare  dimitterede  fra  sønderjydske 
lærde  Skoler,  eller  som  vare  fødte  i  Sønderjylland,  satte  sig 
strax  i  Bevægelse.  42  af  dem  stillede  sig  til  Krigsministeriets 
Raadighed,  dersom  det  skulde  komme  til  Krig,  medens  20  er- 
klærede, at  de  vel  vare  aldeles  enige  med  dem  i,  at  man  burde 
modsætte  sig  Tydsklands  Indblanding,  men  at  tvingende  Grunde 
for  Tiden  hindrede  dem  i  at  gaa  med.  Kun  ganske  faa  nægtede 
at  underskrive  nogen  af  disse  Erklæringer.  Det  var  tydsk- 
talende  Studenter,  der  imidlertid  fandt  det  raadeligst  at  rejse 
bort  for  at  fortsætte  deres  Studier  ved  tydske  Universiteter. 
En  Deputation  fra  de  40  havde  Audiens  hos  Krigsministeren, 
der  takkede  dem  for  deres  Tilbud. 

Ved  Studenterforeningens  Fastelavnsgilde  den  11.  Februar 
kom  Alvoren  frem  til  Trods  for  den  mest  overstadige  Lystighed. 
Da  man  Kl.  12  samledes  til  Sold,  blev  der  afsunget  en  Sang, 
der  samtidig  med  at  være  en  spøgefuld  Fastelavnsvise  slog  paa 
de  fædrelandske  Strænge.     Da  de  sidste  Linier  i  sidste  Vers 

Dans  i  Aften  kuns, 

Le  og  drik  din  Punschl 

Bort  med  Sorg  og  Savn, 

Nu  er  Fastelavn! 

Men  kimer  Paaskeklokken  med  Varsel  over  Land, 

Ja   saa  vil   vi  være  Soldater! 

vare  sungne,  udbrod  Forsamlingen  i  det  voldsomste  Bifald. 
Den  sang  Verset  om  igjen,  istemmede  derpaa  -«den  tapre 
Landsoldat«,  og  den  ene  patriotiske  Vise  og  Tale  afløste  den 
anden.     Midt    under  Soldet    lod  K.  Valløe  imidlertid  Musikken 

spille  «den  gamle  Vals»,  hvorefter  han  sendte  « Grisen »  omkring 
med  de  Ord:  «Mine  Herrer!  Ja,  nu  begynder  den  gamle 
Vals,  her  er  Violinen,  De  har  i  Deres  Portemonnæ  Buen.  Vær 
saa  god  at  spille  op. »     Der  indkom  en  rig  Høst. 

Under  selve  Fastelavnsgildet  havde  den  nye  Konge  af 
Preussen  med  Gemalinde  modtaget  Cour  af  .Slesvigholstenere 
og  af  Repræsentanter  for  de  antinationale  Stemninger  i  Danmark 
som  Redaktøren  af  «Aalborg  Stiftstidende»  Bernhard  Ree,  Flyve- 
skriftforfatteren  Baron  C.  Dirckink  Holmfeld,  Folkethingsmand 
P.  C.  Zahle  o.  s.  v.  Ree,  hvis  Sprog  var  over  al  Maade  for- 
virret, og  hvis  særlig  jydske  Opfattelse  paa  Handelens  Vegne 
gjorde  ham  til  en  varm  Ven  af  Hamborg  og  en  bitter  Mod- 
stander af  Kjøbenhavn  og  det  nationale  Liv,  som  rørte  sig  der, 
holdt  følgende  Tale  til  Kongen  af  Preussen: 


« Stormægtigste  af  «Aalborg  Avis»,  ligesom  Deres  højsalige  Forgænger  med 
skyldig  Anerkjendelse  og  behørig  Respekt  altid  omtalte  og  over  et,  trods  Tve- 
dragtens Opdigtelser  med  os  beslægtet  og  ved  Handel  og  Vandel,  saavelsom 
fælles  Religion  og  Dannelse  nær  forbundet  Folk,  herskende  Monark!  Lad  ogsaa 
mig  hilse  paa  Deres   Majestæt  I 

«I  et  af  separatistiske  Tendenser  og  Nationalfordomme,  der  giver  sig  Skin 
af  et  Udtryk  for  Fædrelandskærlighed,  men  som  i  Virkeligheden  kun  er  Paroxysmer 
af  den  uhelbredelige  Ejdergalskab  og  Katzenjammer  efter  det  uforvindelige  skandi- 
naviske Rumleri,  saa  op-  og  overfyldt  Tidspunkt  som  det  nuværende,  er  det  for 
mig,  Jydeslesvigholsteneren  den  trofaste  Allierede  af  alle  Land-  og  Vand-Brand- 
Politikere,  den  til  enhver  Fusion  og  Konfusion,  saavel  mellem  Mosaisme  og 
Kristianisme,  Patriotisme  og  Kosmopolitisme  som  Legitimisme  og  Dannerisme 
—  for  hvilken  jeg  endog  er  optraadt  som  Forsanger  samt  op-,  for-  og  afførende 
Balkavaler  —  altid  parate  Gentleman  ...  en  sand  Glæde  at  kunne  byde  Deres  af 
dette  Lands  Beboere  —  mine  Aalborgensere  dog  hæderligt  undtagne  med  saa  delte  og 
blandede  Følelser  omfattede  Majestæt  velkommen  «in  dieser  (sic)  heiligen  Hallen », 
hvor  De  for  i  Aften  vil  finde  et  Fristed  baade  for  den  fastelavnsmandaglige  katte- 
tøndeafslaaende  National-Raahed  og  for  det  sig  overalt' fremtrængende  og  for  ingen- 
somhelst  Anmasselse  generende  Professor-Uvæsen:  den  Dem  mig  og  alle  Vore 
lige  fjendlige,  Landet  i  Fare,  Krig  og  Pengeforlegenhed  styrtende,  og  Halvøens 
Interesser  aldeles  forglemmende  —  igrunden  kun  af  nogle  faa  i  Berkærsegang 
gaaende  journalistiske  Vikinger  opfundne   saakaldte   Intelligens. 

«Tillad  mig,  allerhoch  und  durchlauchtiske  Herre,  med  den  mig  egne  og 
medfødte  Beskedenhed  at  ledsage  denne  min  Hilsen  med  et  orthodox  jødisk- 
kristelig-mahomedansk   Broderkys!      Salem   —  alek! 

(Kysser  Preusseren  paa  begge  Kinder.) 

Bernhard  Rees  Maade  at  udtrykke  sig  paa  er  her  mesterlig 
efterlignet. 

I  Februar  udstedte  endvidere  en  Komitee  paa  15  Med- 
lemmer en  Opfordring  til  unge  Mænd  om  at  danne  frivillige 
Riffelforeninger,  som  man  dengang  udtrykte  sig,  for  at  den 
vaabenføre  Befolkning  kunde  faa  Lejlighed  til  at  øve  sig  i 
Skydning,  hvorved  Hærens  Modstandskraft  vilde  blive  styrket. 
Denne  Opfordring  faldt  i  god  Jord  i  Studenterforeningen. 
Senioratet  havde  kort  i  Forvejen  havt  et  Mode  med  Udskrivnings- 
chefen  i  Kjøbenhavn  om  Muligheden  af  at  gjenoplive  Studenter- 
korpset eller,  som  det  officielt  hed,  Hans  Majestæt  Kongens 
Livkorps,  der  siden  1848  kun  havde  bestaaet  paa  Papiret,  men 
det  viste  sig  umuligt  at  faa  Noget  ud  deraf.  Medlemmer  af 
Foreningen  havde  derfor  først  en  Sammenkomst  med  et  af 
Centralkomiteens  Medlemmer  Kapitain  Mønster,  og  indbød  der- 
efter til  Dannelsen  af  en  Riffelforening  for  akademiske  Borgere. 2 
Det  var  den  første  Begyndelse  til  akademisk  Skytteforening. 
Ved  de  Skoler  for  Uddannelse  af  Reserveofficerer,  der  oprettedes 
for  at  skaffe  Hæren  de  fornødne  Befalingsmænd,  meldte  ikke 
faa  Kandidater  og  Studenter  sig. 

De  truende  politiske  Forhold  bevirkede  ogsaa,  at  Senio- 
ratet sammenkaldte  et  almindeligt  Studentermøde  til  den  27. 
Februar,  for  at  dette  kunde  give  Bemyndigelse  til  Udsættelse 
af  det  skandinaviske  Studentermede,  der  efter  en  tidligere  Af- 
tale skulde  afholdes  i  Sommeren  1861.  Cand.  jur.  P.  Casse 
stillede  her  Forslag  om,  at  man  skulde  beslutte  at  opfordre 
Brødreuniversiteterne  i  Sverige  og  Norge  til  at  afholde  et  al- 
mindeligt nordisk  Møde  af  akademiske  Borgere  til  Drøftelse  af 
Spørgsmaal  vedrørende  Nordens  sociale  og  politiske  Fælles- 
interesser. 3  Man  maatte ,  sagde  han ,  ikke  længer  tale  men 
handle  og  arbejde  paa  at  faa  den  skandinaviske  Idee  virkelig- 
gjort. Mødet  burde  have  en  alvorligere  Karakter,  og  særlig 
Ældre  burde  deltage  deri.  Man  skulde  se  at  faa  Mændene  fra 
1845  med.  Tiden  var  alvorlig,  og  Mødet  maatte  være  alvorligt. 
Først  efter  en  vunden  Sejr  kunde  der  være  Tale  om   at  holde 

Fester.  Naar  de  nordiske  Folk  sluttede  sig  sammen  til  et 
enigt  Skandinavien,  vilde  man  være  nærmere  ved  en  Virkelig- 
gjørelse  af  Ejdergrænsen ;  de  vilde  nu  ikke  lade  sig  nøje  med 
Studentermøder  men  krævede  noget  Mere.  Disse  Møder  burde 
forandre  Karakter,  thi  Studenterne  selv  vare  ikke  oplagte  til  at 
more  sig,  før  Fædrelandet  var  frelst.  , 

Cand.  phil.  V.  Ville  talte  omtrent  saaledes:  Mange  mene, 
at  det  nu  er  ubetimeligt  at  vedtage  Noget  om  Afholdelsen  af 
et  skandinavisk  Møde,  nu  da  Krigen  staar  for  Døren.  Jeg  vil 
ikke  være  med  hertil,  da  Forholdene  ere  fortvivlede.  Der  er 
nemlig  vistnok  Tale  om  et  nyt  Forsøg  med  Helstaten,  og  der 
er  Fare  for,  at  Danmark  kan  blive  et  Nordgermanien.  At 
Noget  er  igjære,  kan  man  se  af  «Berl.  Tid.».  Et  frit  Folk  kan 
forbløde  sig  paa  Valpladsen,  men  lader  det  sig  ydmyge  af  Re- 
gjeringen,  er  det  Folkets  egen  Sag.  Lykkes  det  Regjeringen 
at  lappe  Helstaten  sammen,  saa  maa  vi  skamme  os,  naar  vi 
mødes  med  vore  Brødre  nordfra.  De  skandinaviske  Studenter- 
møder ere  ikke  potenserede  Sold,  de  skulle  netop  være  politiske, 
men  tage  vi  først  mod  Helstaten  og  siden  holde  skandinaviske 
Møder,  saa  lad  os  raabe  Hurra  for  Frasemageriet.  Og  spørge 
Brødrene,  hvorfor  greb  I  ikke  Øjeblikket,  hvorfor  kastede  I  det 
bort,  saa  maa  vi  tie,  og  Brødrene  ville  vende  os  Ryggen. 
Men  maaske  vil  Regjeringen  samle  Folket,  for  at  det  kan  sejre 
eller  «falde  paa  sine  Skjolde*.  Skulle  vi  tage  Beslutning,  maa 
vi  først  se,  om  Boblen  ikke  springer,  eller  vi  maa  være  rede 
til  at  styrte  Regjeringen,   men  det  vil  I  jo  ikke. 

Disse  Udtalelser  vandt  ikke  Bifald  hos  Forsamlingen;  de 
vare  nærmest  et  Udtryk  for  de  Anskuelser,  der  kom  til  Orde 
i  den  nystiftede  Dannevirkeforening,  som  dadlede  Regjeringen, 
fordi  den  ikke  gik  rask  nok  paa  og  med  større  Bestemthed 
modsatte  sig  Tydsklands  Fordringer.  Ville  fandt  blandt  Talerne 
kun  en  eneste  Meningsfælle,  nemlig  Protokolsekretær  i  Højeste- 
ret P.  Schjørring.  Alle  de  øvrige  Talere  mente  derimod,  at 
et  skandinavisk  Studentermøde  først  burde  holdes,  naar  Danmarks 

Forhold  til  Tydskland  var  ordnet,    og  at  det  saa  burde  holdes 
paa  den  Maade,   der  havde  vundet  Hævd. 

Den  loftede  Stemning  lagde  sig  imidlertid  snart,  da  man 
i  Begyndelsen  af  Marts  erfarede,  at  Regjeringen  efter  Englands, 
Frankrigs  og  Ruslands  Tilskyndelse  havde  besluttet  at  gjøre  det 
tydske  Forbund  en  ny  Indrømmelse  for  at  undgaa  den  truende 
Exekution,  idet  den  nemlig  sammenkaldte  de  holstenske  Stænder 
og  opfordrede  dem  til  at  ytre  sig  om  Indførelsen  af  en  ny 
Fællesforfatning.  Da  man  nu  i  Studenterforeningen  havde 
haabet,  at  Afgjorelsen  stod  for  Døren,  og  da  de  yngre  Med- 
lemmer især  havde  forberedt  sig  paa  at  komme  til  at  deltage 
i  alvorlige  Begivenheder,  kan  man  forstaa,  at  Humøret  sank 
betydeligt.  Flertallet  af  Medlemmerne  indsaa  dog,  at  der  ikke 
for  Øjeblikket  uden  at  komme  ind  paa  det  Uberegnelige  og 
Eventyrlige  var  nogen  Mulighed  for  at  faa  et  andet  Ministerium. 
Det  følger  af  sig  selv,  at  der  baade  ved  Soldene  og  ogsaa  i 
Konversationsstuen  blev  holdt  skarpe  antiministerielle  Taler, 
der  igjen  fremkaldte  mer  eller  mindre  heftige  Debatter  om  hele 
den  politiske  Stilling.4 

Livet  faldt  snart  hen  i  de  sædvanlige  rolige  Folder,  og 
Medlemmerne  morede  sig  ved  Fester,  Sold,  Koncerter,  Fore- 
drag og  Oplæsninger.  Hertil  kom  saa  en  større  Fejde  med 
Politiet.  Allerede  i  December  1860  havde  den  ledende  Senior 
efter  Tilsigelse  maattet  mode  hos  Bræstrup,  der  besværede  sig 
over,  at  der  flere  Lørdagaftener  havde  fundet  Uordener  og 
Spektakler  Sted  paa  Gaden,  naar  Studenterne  gik  hjem  fra 
Sold  i  Foreningen.  Hvis  Sligt  gjentog  sig,  vilde  han  forbyde 
Gilder  efter  Kl.  11  om  Aftenen,  hvortil  han  erklærede  at  være 
berettiget  uden  at  angive  nogen  Grund.  Den  ledende  Senior 
indvendte,  at  Foreningen  ikke  kunde  være  ansvarlig  for,  hvad 
der  skete  paa  Gaden,  og  at  et  Forbud  mod  Sold  Lørdag  Aften 
vilde  være  saa  ubilligt,  at  det  vilde  vække  almindelig  Uvillie. 
Senioratet  opslog  derpaa  en  Opfordring  paa  Tavlen  til  Med- 
lemmerne om  at  gaa  rolig  hjem. 

I   Oktober    1861    maatte   atter   en   Senior   give   Møde   paa 

Politikammeret,  hvor  Politifuldmægtig  V.  Bernth  i  Vicepoliti- 
direktør  v.  Ostens  Nærværelse  oplæste  tre  Politirapporter,  der 
gik  ud  paa,  at  Lørdagssoldene  i  den  senere  Tid  havde  været 
meget  larmende,  saa  at  de  forstyrrede  de  Omboendes  Nattero. 
Efterat  v.  Osten  derpaa  havde  holdt  en  længere  Tale  om  Politiets 
Humanitet  ligeoverfor  Studenterne,  erklærede  han,  at  Alt  kunde 
have  en  Grænse,  og  at  Foreningen  vilde  blive  mulkteret,  der- 
som der  atter  kom  Klage.  Bernth  klagede  over,  at  en  Student 
en  Aften  i  Anledning  af  hans  Optræden  havde  sagt:  «Nu 
vigter  Bernth  sig».  Vedkommende  Senior  svarede  naturligvis, 
at  Senioratet  skulde  gjøre,  hvad  det  kunde,  for  at  forhindre 
Larm  og  Støj.  Det  var  ham  en  Tilfredsstillelse  bagefter  at 
kunne  meddele  sine  Kolleger,  at  v.  Osten  og  han  sad  ned  under 
Forhandlingen,   medens  Bernth  stod  op.5 

I  Januar  1862  overraskedes  Senioratet  ved  en  Meddelelse 
fra  et  af  dets  Medlemmer  om,  at  han  efter  Tilsigelse  havde 
mødt  i  Kriminal-  og  Politiretten,  hvor  han  havde  faaet  at  vide, 
at  Politidirektøren  havde  anlagt  en  offenlig  Politisag  mod  For- 
eningen i  Henhold  til  Rapporter  fra  Politibetjente  og  Vægtere. 
Vedkommende  Assessor  troede,  at  det  var  Bræstrups  Mening 
at  paastaa  Foreningen  dømt  for  Nattesæde  og  Helligbrøde. 
Sagen  kunde  imidlertid  bortfalde,  dersom  Senioratet  vilde  be- 
tale 10  Rbd.  til  en  veldædig  Stiftelse.  Da  Senioratets  Med- 
lemmer ikke  vare  enige,  idet  en  af  Seniorerne  raadede  til  at 
gaa  ind  paa  Forliget,  fordi  en  Dom  vilde  være  farlig  for  For- 
eningens Virksomhed,  og  det  da  let  kunde  blive  slaaet  fast,  at 
Lørdagssold  efter  Kl.  1 1  vare  utilladelige,  blev  der  sammenkaldt 
en  raadgivende  Forsamling  af  12  ældre  Medlemmer.  Syv  af 
disse  stemte  mod  at  gaa  paa  Forlig  og  fem  for.  Senioratet 
sluttede  sig  derefter  paa  eet  Medlem  nær  til  Flertallet,  men  da 
alle  Seniorer  vare  enige  om,  at  Munterheden  ved  Gilderne 
ganske  vist  af  og  til  havde  været  mere  støjende  end  ønskeligt, 
og  at  Foreningen  helst  maatte  undgaa  saadanne  Sammenstød 
med  Politiet,  blev  det  overdraget  til  den  ledende  Senior  at 
møde  i  Kriminal-  og  Politiretten     Her  fik  han  Meddelelse  om, 

at  Rapporterne  gik  ud  paa,  at  der  i  Foreningen  blev  danset 
efter  Fortepiano  og  Lirekasse,  at  der  blev  raabt  Hurra  og 
klinket  med  Glas,  at  Hurraerne  kunde  høres  over  hele  Kvarteret, 
ja  at  man  havde  moret  sig  med  at  ituslaa  Vinduerne  og  der- 
paa  at  udtage  Glasstumperne  og  kaste  dem  ned  paa  Gaden 
under  Raaben  og  Skrigen.  Den  ledende  Senior  kunde  vel  ind- 
rømme, at  der  havde  fundet  Støj  Sted,  men  heller  ikke  Mere 
og  bad  om  Udsættelse  af  Sagen  og  Udskrift  af  Klagerne,  hvilket 
den  meget  velvillige  Assessor  indrømmede. 

Han  gik  derefter  til  Bræstrup,  med  hvem  han  havde  en 
meget  lang  Forhandling.  Politidirektøren  forsikrede,  at  han  kun 
var  skreden  til  at  anlægge  Sag  mod  Foreningen,  fordi  han  ikke 
kunde  lade  være,  idet  der  var  indløbet  mange  Klager  fra 
Naboerne,  og  han  mindede  endvidere  om,  at  han  altid  tidligere 
havde  optraadt  velvilligt  mod  Foreningen.  I  Forhandlingens 
Løb  udtalte  han  bl.  A. :  «De  veed,  at  jeg  er  ikke  saa  over- 
ordentlig gaaet  op  i  de  nyere  Ideer,  men  De  er  sagtens  en  af 
de  nyere  Frihedsmænd.  Hvorledes  vil  De  nu  forene  det  med 
Ideerne  om  Lighed,  at  Studenterforeningen  bliver  frifunden, 
medens  hveranden  Dag  en  Værtshusholder  bliver  dømt  for 
det  Samme!«  Enden  blev  imidlertid,  at  han  var  villig  til  at 
lade  Sagen  falde,  dersom  den  kunde  ordnes  paa  en  Maade, 
der  ikke  gik  nogen  af  Parterne  for  nær.  Senioratet  sendte  ham 
saa  en  høflig  Skrivelse,  i  hvilken  det  uden  at  give  Noget  bort 
af  sin  Værdighed  lovede  at  gjøre  Sit  til  at  hemme  Støjen  ved 
og  efter  Soldene. 

Den  ledende  Senior,  Cand.  jur.  5.  Nellemann,  skrev  i  For- 
eningens Dagbog,  at  Bræstrup  havde  vist  sig  som  en  særdeles 
human  og  velvillig  Mand,  og  tilføjede  derpaa:  «Men  navnlig 
maa  jeg  fremhæve,  at  Assessor  Cold  ved  sin  smukke  Optræden 
under  hele  Sagen  og  den  velvillige  Maade,  hvorpaa  han  stadig 
udtalte  sig  om  Foreningen,  samt  ved  sin  Intervention  hos  Bræ- 
strup har  erhvervet  sig  et  gyldigt  Krav  paa  Foreningens  Tak- 
nemmelighed.« 

Denne  Politisag  vakte  stor  Opsigt,  og  Pressen  gav  sit  Besyv 

med  i  Laget:6  At  « Fædrelandet »  og  « Dagbladet*  stod  paa 
Foreningens  Side,  var  naturligt,  og  det  var  ligesaa  naturligt,  at 
en  Alvorsmand  i  « Flyveposten »  udslyngede  Forbandelser  mod 
denne  Institution,  hvor  «de  unge  Mennesker  spildte  deres  Tid 
istedetfor  at  sidde  hjemme  og  læse».  J.  A.  Hansens  Organ 
« Morgenposten »  fandt,  at  Bræstrup  ved  at  tage  Klagen  tilbage 
havde  billiget,  at  «det  unge  Danmark »  ogsaa  for  Fremtiden 
stod  udenfor  (o:   over)  Loven. 

Ved  den  nordiske  Højtid  den  13.  Januar  gjorde  V.  Rode 
i  en  humoristisk  Tale  opmærksom  paa,  at  Politidirektøren 
svævede  i  den  mærkelige  Misforstaaelse,  at  Studenterne  kunde 
dømmes  for  Natterøafc,  fordi  de  dansede,  og  for  Helligbrøde, 
fordi  de  dyrkede  Guddommen  Bachus,  og  han  opfordrede  til 
Slutningen  Alle,   navnlig  de  Ældre,  til  at  gaa  rolig  hjem. 

Strax  efter  Nytaar  1862  begyndte  Forberedelsen  til  det 
nordiske  Studentermøde.  I  Februar  forhørte  man  sig  hos 
Lundenserne,  om  de  vare  rede,  og  da  man  havde  faaet  be- 
kræftende Svar,  vedtog  et  almindeligt  Studentermøde  den  12, 
Marts  at  indbyde  Normændene  og  Upsalenserne  til  at  samles 
i  Lund  og  Kjøbenhavn  i  Juni.  Da  disse  havde  lovet  at  komme, 
valgtes  der  den  28.  April  paa  et  nyt  Studentermøde  en  Be- 
styrelse paa  1 1  Medlemmer,  nemlig  V.  Rode,  C.  Ploug,  M. 
Hammerich,  A.  Ingerslev,  S.  Nellemann,  C.  E.  Th.  Hansen, 
N.  Madvig,    V.  Oldenburg,   Chr.  Lund,   O.  Stor  c  h  og  C.  Goos. 

Paa  Mødet  optraadte  iøvrigt  H.  N.  Hansen  og  udtalte 
med  Hensyn  til  Skandinavismen,  at  han  og  flere  Andre  ikke 
kunde  sympathisere  med  de  vidtgaaende  Bestræbelser,  som  vilde 
overspringe  den  naturlige  Udvikling  og  paa  een  Gang  rejse  en 
politisk  Bygning,  som  manglede  fast  Grundlag.  Han  vilde  der- 
for bede  Bestyrelsen  om  at  sørge  for,  at  der  ved  Mødet  ikke 
fremkom  Udtalelser  af  en  saadan  Karakter,  hvorom  ikke  alle 
Studenter  kunde  være  enige.  Han  havde  personlig  den  største  Ag- 
telse for  den  Aand  og  den  Overbevisning,  som  havde  bragt  Ploug 
til  i  1856  at  udtale  sig  saaledes  paa  Upsala  Højene,  som  han 
havde  gjort,    men  han  kunde  ikke  følge  ham  paa  hans  Vej  og 

vilde  i  høj  Grad  beklage,  om  der  skulde  fremkomme  en  lignende 
Udtalelse  ved  denne  Lejlighed.  Ploug  svarede  hertil,  at  han 
allerede  i  1856  bestemt  og  tydeligt  havde  fremhævet,  at  hans 
Udtalelser  kun  vare  et  Udtryk  for  en  personlig  Overbevisning, 
der  ikke  bandt  Nogen.  Han  vilde  ikke  tilbagekalde  et  Ord  af, 
hvad  han  dengang  havde  sagt,  men  vilde  for  sit  Vedkommende 
give  det  Løfte,  at  han  ikke  skulde  sige  Noget,  der  kunde 
vække  Strid. 7 

Der  var  Mange,  som  havde  ønsket  at  imødegaa  H.  N. 
Hansen' s  Opfattelse,  men  de  tav,  fordi  de  indsaa,  at  det  var 
misligt,  om  der  indenfor  Studenternes  egen  Lejr  skulde  opstaa 
Stridigheder,  som  Udenforstaaende  vilde  tillægge  større  Be- 
tydning, end  der  virkelig  tilkom  dem. 

Da  Tiden  nærmede  sig  til  Mødets  Afholdelse,  viste  Kjø- 
benhavns Indbyggere,  at  de  forstod  Gjæstfrihedens  Pligter. 
Der  skulde  skaffes  Værter  til  300  Upsalensere,  253  Normænd 
og  200  Lundensere,  og  der  meldte  sig  tilsidst  saa  Mange,  at 
Nogle  endog  ingen  Gjæster  fik.  Kongen  tegnede  sig  for  25, 
Enkedronningen  for  10,  Prins  Christian  af  Danmark  for  10,  og 
Prins  Ferdinand  sendte  Komiteen  200  Rbd.  Af  Privatmænd  stod 
Grosserer,  Cand.  theol.  0.  B.  Suhr  øverst  paa  Listen  med  10 
Gjæster.  Mange,  der  ikke  havde  Plads,  viste  deres  Redebonhed 
ved  at  yde  Bidrag  i  Penge,  saa  at  Komiteen  snart  fik  en  Kassebe- 
holdning, der  betegnedes  som  «uhyggelig  stor».  Grosserer 
Prior  tilbød  at  lade  sine  største  Dampskibe  « Dania »  og  « Val- 
demar« befordre  Studenterne  fra  Helsingør  til  Kjøbenhavn  efter 
Udflugten  til  Nordsjælland.  De  forskjellige  Ministerier  kappedes 
om  at  imødekomme  Komiteens  Ønsker  paa  enhver  Maade. 
Saaledes  overlod  Kultusministeriet  den  det  kongelige  Theater 
til  en  Forestilling,  mod  at  den  betalte  Udgifterne,  og  alle  de 
Skuespillere,  der  skulde  medvirke,  vare  strax  villige.  Naar 
Gjæsterne  ikke  fik  Salut  fra  Søforterne,  var  det,  fordi  Komiteen 
ikke  havde  vidst,  at  der  skulde  allerhøjeste  Tilladelse  dertil. 
Kun  Vejret  viste  sig  ikke  imødekommende,  da  der  faldt  Byger 
næsten  hver  Da«\ 


507 

Om  Aftenen  den  1 1.  Juni,  da  Gjæsterne  kom  fra  Lund, 
hvor  de  havde  holdt  Fest  en  Dags  Tid,  var  Vejret  imidlertid 
herligt.  Da  de  tre  Dampskibe  nærmede  sig  Havnen,  lød  der 
fra  Land  et  Jubelskrig,  som  viste  dem,  at  de  vare  velkomne. 
Hurraraabene  fulgte  dem  gjennem  hele  Havnen  op  til  Kvæst- 
husbroen, hvor  Blomster  regnede  ned  i  en  saadan  Fylde,  at 
Vandet  bogstavelig  var  bedækket  af  dem.  Naar  Begejstringen 
havde  lagt  sig,  begyndte  den  igjen,  og  det  saa  en  Stund  ud 
til,  at  Opraabet  af  Gjæster  og  Værter  ikke  skulde  faa  Lov  til 
at  begynde. 

Indtoget  op  gjennem  Byen  var  en  Triumfmarch,  som  Del- 
tagerne aldrig  ville  glemme.  Kjøbenhavns  Befolkning  fra  de 
Højeste  til  de  Laveststillede  jublede  Normændene  og  Svenskerne 
imøde.  Luften  dirrede  af  Leveraabene,  de  sorte  og  de  hvide 
Huer  vare  i  uafladelig  Bevægelse,  og  fra  alle  Vinduer  lød  der 
en  ustandselig  Smelden  fra  de  viftende  Lommetørklæder.  Kl. 
i  o  naaede  Toget  Frue  Plads,  hvor  V.  Rode,  Universitetets  Rektor 
Professor  C.  E.  Scharling  og  Overpræsidenten  Kammerherre 
H.  Liittichau  bød  Velkommen.  Rodes  klare  og  vellydende 
Stemme  hørtes  over  hele  Pladsen.  <  Et  Pust  af  den  friske 
Luftning,  der  kommer  med  Eder»,  sagde  han  bl.  A.,  «skal  naa 
over  vort  hele  Land.  Vi  have  længtes  efter  at  mødes  med 
Eder  for  at  tale  om  det,  der  ligger  hver  Fædrelandets  sande 
Ven  paa  Hjerte,  om  hvorledes  vi  kunne  bidrage  Vort  til  vore 
Fædrelandes  Held,  hvorledes  vi  kunne  bidrage  Vort  til  Nordens 
Lykke.  Ja  vi  ville  tale  med  hverandre  om  Nordens  Enhed  og 
Nordens  Lykke,  vi  ville  ikke  frygte  den  Tale,  der  kalder  vor 
Sammenkomst  Poesiens  Værk,  thi  vi  ville  ønske,  at  Poesien 
maa  følge  vor  Gjerning.» 

Næste  Dag  overrakte  Professor  H.  N.  Clausen  i  Gaarden 
mellem  Universitetet  og  Universitetsbibliotheket  fire  Bannere  til 
Upsalas,  Christianias,  Lunds  og  Kjøbenhavns  Studenter,  en 
Gave  fra  kjøbenhavnske  Damer.  Paa  Bannerne  vare  broderede 
Billeder  af  Odin,  Thor,  Frejr  og  Hejmdal.  Da  han  overrakte 
Hejmdalsbanneret    til    de    danske  Studenter,    sagde    han:      «Du 

bliver  i  vor  Midte,  ved  Nordens  sydligste  Højskole.  Er  det 
nærmest  vor  Sag  at  nytte  de  rige  Aandskilder  i  Syd,  saa  er 
det  ogsaa  vor  Sag  som  aandeligt  Dannevirke  at  skjærme  Nordens 
Aand  og  Nordens  Modersmaal  mod  Lokesvigen  og  alt  Loke- 
væsen fra  Syd.     Du  føre  os  igjennem  Kamp  til  Sejr!» 

Om  Aftenen  samledes  alle  Deltagere  i  Mødet  i  det  kongelige 
Theater,  hvor  Prins  Christian  med  Familie  havde  taget  Plads 
i  Kongelogen.  Han  modtoges  med  levende  Hurraraab  og 
takkede  med  at  udbringe  et  Leve  for  Kong  Karl  XV.  Først 
spillede  Kapellet  Ouverturen  til  « Elverhøj*,  og  efterat  Michael 
Wiehe  havde  deklameret  en  Prolog  af  Paludan- Muller,  opførtes 
«Jeppe  paa  Bjergets  og  «Nej».  Tilsidst  dansede  Juliette  og 
Sophie  Price  «La  Ventana».  Phister  modtoges  med  Jubel  som 
Jeppe,  men  da  Fru  Heiberg  traadte  ind  paa  Scenen  som  Sophie 
i  «Nej»  med  en  Roset  i  de  skandinaviske  Farver  paa  Brystet, 
udbrod  en  Begejstrings  Storm,  som  trodsede  enhver  Beskrivelse. 
Hun  blev  udsat  for  et  voldsomt  Bombardement  af  Bouketter, 
ja  en  norsk  Student,  Cand.  med.  Daniel  Schiøtz,  der  halvandet 
Aar  senere  under  Dybbøls  Belejring  ofrede  sit  Liv  for  Danmarks 
Sag,  slyngede  endog  sin  Duskehue  op  paa  Scenen.  Den  upsa- 
lensiske  Beretning  siger  om  Forestillingen,  at  den  vidnede  om 
det  høje  Standpunkt,  den  dramatiske  Kunst  indtog  i  Danmark, 
og  at  den  var  noget  aldeles  Nyt  for  de  fleste  Gjæster.  «Det 
kan  uden  Overdrivelse  siges,  at  den  aabnede  Manges  Øjne  for 
Betydningen  af  dramatisk  Kunst  samt  for  et  virkeligt  National- 
theaters  umaadelige  Værd.*8 

Efter  en  Udflugt  til  Roskilde  den  13.  Juni  om  Formiddagen 
holdtes  der  om  Eftermiddagen  videnskabelige  Møder  paa  Univer- 
sitetet. Om  Aftenen  Kl.  7  begyndte  den  store  Fest  i  Rosen- 
borg Have,  hvor  2700  Mænd  og  Kvinder  havde  givet  Møde. 
Forst  indtog  de  en  Souper  i  Damegangen,  og  derpaa  samlede 
de  sig  omkring  Talerstolen,  hvor  A.  Ingerslev,  N.  F.  S.  Grundt- 
vig, J.  N.  Madvig,  C.  Brix,  F.  Schiern,  C.  Goos,  C.  Ploug  og 
M.  Hammerich  havde  Ordet  fra  dansk  Side,  medens  Docent 
C.  Th.  Odhner  talte  paa  Upsalensernes,  Professor  G.  Ljunggren 

p;ia  Lundensernes  og  Professor  J.  S.  Welhaven  paa  Normændenes 
Vegne.  Ploug  sammenlignede  bl.  A.  den  skandinaviske  Sags 
Stilling  tidligere  og  nu  og  kom  til  det  Resultat,  at  man  nu 
kun  var  uenig  om  Formen  for  dens  Virkeliggjørelse.  Det  gjaldt 
derfor  om  at  bevare  Troen  paa  den  usvækket  og  uforstyrret  og 
ikke  lade  sig  drage  'bort  fra  den  af  underordnede  og  forbi - 
gaaende  Spørgsmaal. 

En  Mængde  Sange  af  Digtere  fra  alle  de  nordiske  Riger 
blev  sungne,  men  desværre  faldt  der  af  og  til  Regnbyger,  og 
hertil  kom,  at  Mange  foretrak  at  spasere  om  i  Haven  eller 
at  danse  istedetfor  at  staa  i  Timevis  og  lytte  til  Taler  under 
aaben  Himmel,   som  dog  kun  de  Færreste  kunde  høre. 

Den  store  Udflugt  til  Rungsted,  Hørsholm,  Frederiksborg, 
Fredensborg  og  Helsingør  den  14.  og  15.  Juni,  der  bragte  vore 
Gjæster  i  Forbindelse  med  Bønder  og  Borgere,  var  i  højeste 
Grad  vellykket,  skjønt  Regnen  atter  af  og  til  var  paa  Spil. 
Som  et  Exempel  paa  den  storartede  Gjæstfrihed,  Befolkningen 
viste,  kan  anføres,  at  det  lille  Frederiksborg  for  en  Nat  gav 
Husrum  til  ikke  mindre  end  930  Personer. 

Da  den  store  Skare  marcherede  ind  i  Fredssalen  paa  Fredens- 
borg Slot,  modtog  Kong  Frederik  dem  med  de  Ord:  « Vel- 
kommen svenske,  norske  og  danske  Studenter  i  min  Hal !  Jeg 
vil  ønske,  at  De  maa  more  Dem  godt  hos  mig.  Gaa  ned  i 
min  Have  og  se,  hvorledes  Kong  Frederik  modtager  sine  Gjæster; 
jeg  skal  senere  komme  ned  til  Dem.»  Under  Frokosten  i 
Normandsdalen  blev  Forsamlingen  imidlertid  overfalden  af  et 
næsten  tropisk  Regnskyl.  Ikke  engang  de,  der  søgte  Ly 
under  Bordene,  undgik  at  blive  vaade.  Nogle  vare  dog  helte- 
modige nok  til  at  synge  og  at  lade,  som  om  der  Intet  var 
i  Vejen. 

Da  Solen  atter  skinnede,  kom  Kongen,  ledsaget  af  Arve- 
prins Ferdinand  og  Prins  Christian.  Professor  Ljunggren  ud- 
bragte Kongens  Skaal,  og  Ploug  takkede  ham,  fordi  han  havde 
villet  modtage  Studenternes  Gjæster.  «Vi  ønske  D.  M.  et  langt 
Liv   og  en  lykkelig  Regjering»,    sagde  han   bl.  A.,    «vi  ønske 

Dem,  at  det  snart  maa  lykkes  Dem  ved  en  paa  een  Gang  viis 
og  kraftig  Politik  at  gjore  hele  Danmarks  Rige  til  et  Fredens- 
borg! Vi  ønske,  at  det  maa  lykkes  Dem  i  Samraad  med 
Deres  kongelige  Ven  og  Broder  i  Sverige  og  Norge  at  be- 
trygge de  nordiske  Folks  Samliv  og  de  nordiske  Rigers  Selv- 
stændighed, saa  at  de  maa  staa  tilsammen  lige  sikre  mod  at 
hærges  af  Tvedragtens  Lue  og  mod  at  overvældes  af  fremmed 
Vold  og  strække  deres  tre  Taarne  mod  Himlen  lig  det  gjen- 
fødte  Frederiksborg.« 

Efter  Hjemkomsten  fra  Helsingør  førtes  der  Mandag  den 
1 6.  Juni  i  Børssalen  en  Forhandling  om  Skandinavismen.  I 
denne  deltog  bl.  A.  fra  dansk  Side  M.  Hammerich,  C.  Ploug 
og  V.  Birkedal,  fra  norsk  Fuldmægtig  G.  A.  Krogh  og  fra 
svensk  Lektor  F.  T.  Blomstrand  og  Docent  Odhner.  Alle  Talere 
vare  enige  om,  at  de  nordiske  Riger  skulde  staa  Last  og  Brast 
udadtil.  Om  Aftenen  var  der  ligesom  i  1845  Folkefest  i 
Tivoli. 

Afskeden  næste  Dag  var  ligesaa  varm  som  Ankomsten. 
Toget  bevægede  sig  langsomt  igjennem  Hovedgaderne  til 
Kvæsthusbroen  under  uendelige  Hurraraab.  Nede  paa  selve 
Broen  opdagede  man  Indenrigsminister  Orla  Lehmann,  der  paa 
Grund  af  Sygdom  ikke  havde  deltaget  i  Mødet.  Paa  et  Leve 
for  ham  svarede  han:  «Jeg  takker  Dem,  mine  Herrer,  og 
siden  de  have  draget  mig  frem  af  mit  Skjul,  vil  De  ogsaa  til- 
lade mig  til  Afsked  at  medgive  Dem  tre  Ord :  Alvor,  Taal- 
modighed,  Troskab!  Uden  dem  er  Begejstringen  kun  en  flygtig 
Rus;  med  dem  er  den  Moder  til  Alt,  hvad  Stort  der  er  sket  i 
Verden.     Og  dermed  Farvel ! » 9 

Næste  Maaned  havde  Kjøbenhavn  Besøg  af  Kong  Karl  XV. 
Studenterforeningens  Seniorat  deltog  i  Indbydelsen  til  at  bringe 
ham  og  Kong  Frederik  VII  et  Fakkeltog  den  19.,  og  en  af 
Seniorerne  repræsenterede  Foreningen  ved  den  Fest,  Kommunal- 
bestyrelsen gav  de  to  Konger  i  Børssalen.  Den  25.  Juli  var 
Studentersangforeningen  paa  Flensborg  Kirkegaard,  hvor  den 
ved    Afsløringen    af    Mindesmærket,     en    siddende    Løve,     paa 

Kæmpegraven  over  de  Faldne  i  1850  sang  « Slumrer  sødt  i 
Slesvigs  Jord».  Det  Fjendskab,  der  vistes  Sangerne,  da  de  i 
Kiel  gik  fra  Dampskibet  til  Banegaarden  og  maatte  høre  paa 
Raab  som  «Schweinehunde»  og  « Dumme  Dånen»,  stod  i  stærk 
Modsætning  til  den  venlige  Modtagelse,  som  Bønderne  i  Syd- 
slesvig' beredte  dem. 


XVI. 

1  Foraaret  1863  stod  den  nye  Bygning  paa  Gammelholm 
endelig  færdig  til  at  modtage  Foreningen.  Komiteen  havde 
alt  tidligere  kjøbt  en  Strimmel  Jord  paa  247  □  Alen  til,  saa 
at  hele  Arealet  kom  til  at  udgjøre  3089  □  Alen.  Det  viste 
sig  imidlertid,  at  Overslagene  over  Udgifterne  ikke  holdt  Stik, 
hvorfor  man  blev  nødt  til  at  gribe  til  overordenlige  Forholds- 
regler som  f.  Ex.  at  give  Medlemmer,  der  indbetalte  50  Rbd., 
Kontingentfrihed  for  Livstid.  Man  bandt  derved  en  stor  Mængde 
akademiske  Borgere  til  Foreningen,  men  baade  denne  Bestemmelse 
og  en  anden,  der  gik  ud  paa,  at  de,  der  i  ro  Aar  i  Rad  havde 
været  Medlemmer,  derefter  ogsaa  blev  kontingentfri  paa  Livstid, 
kom  senere  til  at  svie  til  Foreningens  Kasse. 

Om  Aftenen  den  1 1 .  April  blev  der  sidste  Gang  holdt 
Lørdagssold  i  det  gamle  Lokale,  i  hvilket  Foreningen  var  flyttet 
ind  i  April  1824,  og  som  havde  ydet  den  Ly,  naar  undtages 
de  Aar,  da  den  boede  ved  Holmens  Kanal.  Senioratet  var 
særlig  glad  over  at  skulle  sige  Farvel  til  Gaardens  Ejer  Grosserer 
W.  P.  Heymann,  med  hvem  det  lige  siden  1854,  da  han  kjøbte 
den,  havde  bestaaet  saa  mangen  en  Dyst. 

V.  Rode  skildrede  ved  Rusgildet  samme  Aar  i  en  Ballade 
de  huslige  Forhold  i  det  senile  Lokale  saaledes: 


*u  1861 

Sorte  vare  Lofte  og  sort  var  Gulv; 
Mangen  Mand  saa   have  de  skrækket. 
Støvets  Tæppe  kjendte  hverken  Rift  eller  Hul, 
Ak,  det  gjorde  Sofabetrækket. 
Thi  Heymann  raaded  for  Borgen. 

Spejlene  de  glinsed  af  Fidtelse  kuns, 

Af  Fidtelse  glinsed  alt   Andet; 

Bordene,   de  blev  ikkun   vadsked'   med   Puns, 

Men  Suppen  blev   vadsket   med   Vandet. 

Thi  Heymann  "raaded   for  Borgen. 

Lamperne,   de    lugted,   og   Lyset  løj. 
Mørkt  var  der  baade  Nætter  og  Dage. 
Sendte  vi  en  Budstik  til^Heymann,  føj  1 
Han  sendte  os  Stikken  tilbage. 
Thi  Heymann   raaded  for  Borgen. 

Til  Soldet,  der  holdtes  paa  Salen  og  delvis  ind  i  Biblio- 
theket,  hvis  Bøger  nu  vare  flyttede  til  den  nye  Forening, 
havde  henved  350  Medlemmer  indfundet  sig,  men  Mangfoldige 
fik  heller  ingen  Siddeplads.  Alle  de,  der  siden  1848  paa  en 
fremtrædende  Maade  havde  deltaget  i  Foreningens  Liv,  havde 
indfundet  sig,  ja  endog  Seniorer  fra  Fyrrerne  saas  i  Forsamlingen. 
Til  dette  Sold  havde  Foreningens  Tegnere  Ch.  Abrahams, 
Chr.  Blache,  van  Deurs,  Weidemann  og  Chr.  Smith  malet  den 
berømte  Frise,  der  forestillede  Foreningens  Udvandring  fra  det 
gamle  Lokale  til  det  nye. x 

I  den  sidste  Tid  før  Indflytningen  havde  man  iøvrigt  mod- 
taget en  Mængde  Gaver,  saaledes  fra  Brødrene  Bing  to  ud- 
mærket smukke  særlig  til  Foreningen  udførte  Punscheboller,  fra 
Hofstolemager  C.  B.  Hansen  en  i  antik  Stil  udskaaren  Egetræs 
Lænestol  med  grønt  Fløj  eisbetræk ,  fra  Guldsmed  Michelsen 
en  Dirigentklokke  af  Sølv,  fra  en  Komitee  af  Damer  det 
med  en  Bøgegien  og  Fugle  prydede  Klædestæppe ,  som 
nu  ved  festlige  Lejligheder  dækker  Væggen  bag  Taler- 
stolen, samt  broderede  Klædesgardiner  til  alle  Vinduer  i  Fest- 
salen, og  endelig  modtog  Foreningen  fire  Marmorbuster  af 
Tegner,  J.  F.  Schouw,  H.  N.  Clausen  og  H.  C.  Ørsted. 
II. 

O.  Lehmann  havde  skjænket  den  første,  Professor  H.  V.  Bissen 
den  anden  og  en  Komitee  af  Medlemmer  de  to  sidste. 

Festlighederne  i  Anledning  af  den  nye  Bygnings  Indvielse  - 
bestod  i  den  egenlige  Indvielse  Fredag  den  17.  April  Kl.  1, 
en  Sexa  samme  Aften  og  et  Bal  Søndag  den  19.  Den  først- 
nævnte Dag  drog  et  stort  Tog  ud  fra  den  gamle  Gaard  i  Bold- 
husgade langs  Ved  Stranden  og  Holmens  Kanal  til  Gammel- 
holm  med  flyvende  Faner  og  klingende  Spil.  Det  bestod  af 
Studenterforeningens  og  Sangforeningens  Medlemmer  samt 
Deputationer  fra  Broderuniversiteterne,  nemlig  30  Studenter  fra 
Lund,  5  fra  Christiania  og  3  fra  Upsala,  ialt  mellem  8  og  900 
Personer.  Der  var  mange  Tilskuere  paa  Gaden,  Vinduerne  vare 
fulde  af  Damer,  og  Skibene  flagede,  ligesom  Naboejendommene 
ved  at  smykke  sig  bød  de  nye  Beboere  paa  Gammelholm  Vel- 
kommen. 

Til  Senioratets  Overraskelse  fandt  Alle  Plads  i  Festsalen 
og  paa  Galeriet.  Chr.  Richardt  's  Kantate  med  Hartmann' $ 
vidunderlig  friske  Musik  og  H.  N.  dansens  Festtale,  der 
sluttede  med  Haabet  om,  at  Bygningen  maatte  blive  et  Hjem, 
i  hvilket  der  udviklede  sig  et  frugtbart  Liv  til  Held  for  Stu- 
denterne og  til  Ære  for  Fædrelandet,  dannede  en  værdig  og 
smuk  Indledning  til  Festerne.  At  Clausen  indviede  den  nye 
Bygning,  fulgte  af  sig  selv  efter  det  Forhold,  hvori  han  i  en 
Menneskealder  havde  staaet  til  Studenterne,  men  han  var  til- 
lige Foreningens  eneste  Æresmedlem,  det  ældste  Medlem  af 
Bygningskomiteen  og  i    1863   Universitetets  Rektor. 

Derefter  gav  H.  X.  Hansen  en  Fremstilling  af  Byggesagens 
Historie  og  overleverede  tilsidst  Bygningen  til  Foreningen,  paa 
hvis  Vegne  den  ledende  Senior  N.  Madvig  modtog  den.  Der- 
efter afslørede  Ploug  Busterne,  idet  han  samtidig  bragte  H.  N. 
Clausen  en  Hyldest.  Sexaen  om  Aftenen  var  staaende,  men 
netop  denne  Omstændighed  bevirkede,  at  al  Orden  snart  blev 
brudt,  idet  de,  der  først  kom  til  Bordene,  blev  staaende  og 
spiste  og  drak  uden  at  tage  noget  Hensyn  til  de  andre 
Medlemmer.       En     Del     drak     derfor     Mere,     end     de     kunde 

taale ,  hvorfor  Talerne  havde  Ondt  ved  at  blive  hørte. 
Samme  Erfaring  har  man  altid  senere  gjort,  naar  man  i 
Studenterforeningen  har  villet  efterligne  den  svenske  Skik  med 
staaende  Sexa  og  Sold,  fordi  vore  Studenter  ikke  ere  i  Be- 
siddelse af  den  svenske  Disciplin.  Af  de  mange  Taler  skulle 
vi  kun  fremhæve,  at  en  af  Seniorerne  Octavius  Hansen  i  sin 
Skaal  for  Gjæsterne  fra  Sverige  og  Norge  fremhævede,  at 
den  skandinaviske  Idee,  for  hvilken  Studenterne  vare  Re- 
præsentanter, nu  havde  fæstet  Rod  i  alle  Samfundsklasser  og 
endog  havde  fundet  Vej  til  Kabinetterne,  saaledes  som  Grev 
Manderstroms  Optræden  i  den  dansk-tydske  Strid  havde  vist. 
Endvidere  mindede  Professor  Ljnnggren  om,  at  Lund  egenlig 
havde  Kjøbenhavns  Studenterforening  at  takke  for  sin  « aka- 
demiske Forening».  Et  Par  Studenter  fra  Lund  havde  nemlig 
for  en  tredive  Aar  siden  studeret  ved  Hospitalerne  i  Kjøben- 
havn.  De  vare  da  komne  som  Gjæster  i  Studenterforeningen, 
hvor  de  havde  følt  sig  saa  tilfredse,  at  de,  da  de  kom  hjem, 
begyndte  at  arbejde  paa  at  faa  en  lignende  Forening  i  Stand 
i   Lund,   hvilket  ogsaa  var  lykkedes. 

Foruden  de  af  Brødrene  Bing  skjænkede  Punscheboller 
stod  der  ved  denne  Sexa  en  anden  Bolle  paa  Bordet,  en  Gave 
fra  Konsul  Hecksher.  Den  var  en  af  de  Boller,  der  blev  ud- 
førte paa  den  kongelige  Porcellænsfabrik  i  1801,  og  som  blev 
forærede  til  Olfert  Fischer  og  fiere  andre  Søofficerer,  der  havde 
deltaget  i  Slaget  den  2.  April.3  Scener  af  Kampen  ere  frem- 
stillede paa  dem. 

Ballet  Søndag  Aften  forløb  meget  fornøjeligt,  skjont  der 
var  temmelig  mange  Deltagere.  I  Polonaisen,  hvormed  det 
aabnedes,  vare  A.  F.  Krieger  og  Fru  Fenger  (Finansministerens 
Hustru)  første  Par,  derefter  kom  Ploug  med  Fru  Heiberg  og 
den  ledende  Senior  N.  Madvig  med  Bispinde  Martensen. 

Senioratet  havde  som  Tak  for  den  Interesse,  Kongehuset 
paa  flere  Maader  havde  vist  Foreningen,  indbudt  den  kongelige 
Familie  til  at  tage  Bygningen  i  Øjesyn.     Den  21.  April  Kl.  12 

ankom  Enkedronning  Caroline  Amalie,  Arveprins  Ferdinand  og 
Arveprinsesse  Caroline,  Landgrev  Wilhelm  af  Hessen  og  Land- 
grevinde CJiarlotte,  Prins  Christian  af  Danmark  og  Prinsesse 
Louise  samt  Prins  Frederik  af  Hessen  og  Prinsesse  Anna. 
De  modtoges  af  Docent  Jid.  Larsen,  der  var  Bygningskomiteens 
Formand,  den  ledende  Senior  og  H .  N.  Hansen  som  Medlem 
af  Forretningsudvalget  samt  fem  Damer  af  Komiteen  for  Fest- 
salens Udsmykning.  Den  77aarige  Landgrev  Wilhelm  gik  endog 
helt  op  paa  Altanen  ovenpaa  Taget  for  at  nyde  Udsigten. 

Den  5.  Maj  om  Formiddagen  havde  Foreningen  den  Ære 
og  Glæde  at  se  Kong  Frederik  indenfor  sine  Mure.4  Han  led- 
sagedes af  Grevinde  Danner,  Hofmarchal  Lovenskiold  og  sex 
Adjutanter  og  Kavallerer.  Da  Kongen  ønskede  at  se  Stu- 
denternes Hjem  og  alene  kom  af  den  Grund,  var  Foreningen 
lukket  for  Medlemmerne.  Tilstede  vare  kun  Senioratet,  Sang- 
foreningens Bestyrelse,  Bygningskomiteen,  Professor  H erholdt 
og  12  af  Sangforeningens  bedste  Stemmer.  Docent  Larsen  viste 
Kongen  rundt  og  den  ledende  Senior  Grevinden,  medens  Ploug 
og  H.  N.  Hansen  af  og  til  afløste  dem.  De  øvrige  Medlemmer 
tog  sig  af  Kongens  Følge. 

Hans  Majestæt  var  meget  venlig  og  naadig  og  veltilfreds 
med,  hvad  han  saa.  Da  han  traadte  ud  paa  Balkonen,  gjorde 
Ploug  ham  efter  Aftale  med  Senioratet  opmærksom  paa  det 
Splitflag,  der  vajede  fra  Flagstangen,  som  dengang  stod  ude  i 
Haven,  og  bad  samtidig  om  Tilladelse  til,  at  Foreningen  maatte 
føre  det.  Han  bemærkede,  at  Flaget  var  en  Foræring,  og  at 
baade  Giveren  og  Senioratet  havde  haabet,  at  Foreningen  som 
boende  paa  gammel  Orlogsgrund  vel  turde  haabe  paa  Samtykke 
til  at  føre  Orlogsflaget.  Kongen  gav  øjeblikkelig  sit  Sam- 
tykke. 

Efterat  Kongen  og  Grevinden  havde  været  rundt  i  alle 
Værelser,  tog  de  Plads  ved  et  Bord,  der  stod  midt  i  Festsalen, 
og  hørte  paa  en  Sang  af  Ploug.     Det  hed  her  bl.  A. : 

Du,  som  vor  Friheds  Højsal  har  bygt, 
Vær  velkommen   i  Ungdommens  Tjeld! 
Under  dit  Scepter   det  stander  trygt, 
Thi  det  hviler  paa  Trofastheds  Fjeld. 

Nordens  Hæder,  Danmarks  Ære 
Er  din  Stræbens  høje  Maal; 
For  dem  Studenten  kæmper  tro 
Med   Pen  og  Mund  og  Staal. 

Ja,   vort  Banner  er  dit  I 
Derfor  tidt 
Her  vi  tømme,  Kong  Frederik,  din  Skaal. 
Hurra  1 

Docent  J.  Larsen  takkede  derpaa  Kongen  for  den  Del- 
tagelse, han  havde  vist  Studenterne;  han  tillagde  det  en  særlig 
Betydning,  at  Hans  Majestæt  besøgte  Studenternes  Hjem.  Vel 
var  dette  nærmest  viet  til  Hvile  og  Lyst,  men  han  turde  sige, 
at  Studenterforeningen  ikke  var  uden  Andel  i  den  danske  Aand  og 
den  Kjærlighed  til  Konge  og  Fædreland,  som  under  Kong  Frederik 
den  Syvendes  Regjering  havde  fundet  saa  rig  Lejlighed  til  at 
træde  frem  i  Daad  og  Tale.  Han  saa  i  Kongens  Nærværelse 
et  Vidnesbyrd  om,  at  Studenternes  Aand  og  Stræben  var 
værdig  til  Kongens  Deltagelse  og  Gunst.  Derfor  skulde  dette 
Besøg  altid  mindes  med  Tak  og  Glæde.  Forsamlingen  raabte 
derpaa  ni  Hurraer  og  drak  Kongens  Skaal   i  Champagne. 

Kong  Frederik  takkede  ikke  blot  for  denne  Hyldest  men 
for  al  den  Hengivenhed  og  Kjærlighed,  Studenterne  altid 
havde  vist  ham,  hvorfor  det  ogsaa  havde  glædet  ham  meget 
at  faa  Lejlighed  til  at  tage  deres  smukke  nye  Hjem  i  Øjesyn. 
Hvis  Studenterne  nogensinde  havde  et  Ønske,  de  vilde  forebringe 
deres  Konge,  da  vidste  de  jo,  hvor  han  boede,  og  de  skulde 
altid  være  velkomne,  naar  de  henvendte  sig  til  ham.  Han 
tømte  derpaa  et  Glas  for  den  nye  Bygning. 

Sangforeningens  Medlemmer  gav  nu  efter  Kongens  Ønske 
flere  Sange  tilbedste,  deriblandt  «Ullen  dullen  dof»,  der  i 
høj  Grad  morede  ham.  Hans  Øje  faldt  derefter  paa  Gasringen 
i  Loftet,  i  hvilken  Anledning  han  bemærkede,  at  den  ikke 
passede  til  den  øvrige  Udsmykning,  og  da  han  hørte,  at  man  ikke 

havde  Raad  til  at  anskaffe  Gaslysekroner,  bad  han  om,  at  man 
vilde  anskaffe  saadanne  for  hans  Regning.  Professor  Peters 
gjorde  senere  Tegningen  til  dem,  og  de  smykke  endnu  Fest- 
salen. 

Under  Sangen  bemærkede  Grevinde  Danner  sagte  til  den 
ledende  Senior,  at  det  forekom  hende,  at  et  Billede  eller  en 
Buste  af  Kongen  burde  have  Plads  i  Festsalen.  Madvig  svarede, 
at  man  ikke  havde  havt  Raad  til  at  anskaffe  et  Kongen  og 
Foreningen  værdigt  Billede  af  ham,  hvorpaa  Grevinden  ytrede, 
at  hvis  han  troede,  at  man  vilde  modtage  Hs.  Majestæts  Buste 
fra  hende,  saa  vilde  hun  gjerne  skjænke  den  til  Foreningen. 
Kort  efter  bad  hun  Kongen  om  Tilladelse  dertil,  hvortil  han 
svarede  « Hjertelig  gjerne »,  og  han  betegnede  selv  Pladsen 
mellem  de  to  Vinduer  i  Salens  vestlige  Ende  som  den  heldigste 
til  at  opstille  Busten  paå.  Kongen  forblev  endnu  nogen  Tid 
i  Foreningen  og  talte  med  flere  af  Medlemmerne. 

Da  Bygningskomiteen  senere  aflagde  Regnskab  over  Ind- 
tægter og  Udgifter,  viste  det  sig,  at  de  første  udgjorde  over 
69,715  Rbd.  og  de  sidste  114,315  Rbd.  Der  hvilede  saaledes 
en  Gjæld  af  44,600  Rbd.  paa  Bygningen.  Ved  Indsamlinger 
over  hele  Landet  var  der  indkommet  26,933,  ved  Karnevaler 
11,546,  ved  en  Basar  4,140,  ved  private  Forestillinger  3,452, 
ved  Sangforeningens  Koncerter  2,987  og  ved  Markeder  1,241 
Rbd.  De  vigtigste  Poster  blandt  Udgifterne  vare  Grunden 
30,900,  Bygningsarbejdet  67,731  og  Inventariet  4,976  Rbd. 
Under  Arbejdets  Udforelse  blev  den  beregnede  Sum  overskreden 
med  omtrent   10,000  Rbd.5 

Nuværende  Professor  ved  Kunstakademiet  H.  Holm  var 
Herholdts  Konduktor,  og  Malerne  Hikker,  ConstarAin  Hansen, 
C.  F.  Aagaard  og  Reinan  dekorerede  Værelserne.  Endnu  skulle 
vi  tilføje,  at  Professor  M.  Hammerich  efter  Indvielsen  skjænkede 
Foreningen  den  Buste  af  Sokrates,  der  staar  under  Balkonen. 

Næppe  var  Senioratet  færdigt  med  Højtidelighederne  ved 
Indvielsen,  før  det  den  28.  April  modtog  en  Skrivelse  fra  68 
Regensianere,  der  opfordrede  det  til  at  sammenkalde  et  almindeligt 

Studentermøde,  for  at  danske  Studenter  kunde  faa  Lejlighed  til 
at  bevidne  Polakkerne  deres  Sympathi.0  Efterretningerne  om 
adskillige  heldige  Kampe,  de  ^polske  Friskarer  havde  leveret 
Russerne,  samt  Ankomsten  til  Malmø  af  et  polsk  Korps  ombord 
paa  et  engelsk  Dampskib  havde  bragt  de  gamle  Sympathier  til 
at  blusse  heftigt  op  ikke  blot  hos  den  akademiske  Ungdom 
men  ogsaa  hos  de  dannede  Klasser  i  Kjøbenhavn.  Særlig  var 
Forbitrelsen  stor  over,  at  Preussen  strax  i  Januar  1863  ved  Op- 
standens Begyndelse  havde  skyndt  sig  med  at  tilbyde  Rusland 
sin  Hjælp. 

Senioratet  mente  ikke,  at  det  var  kaldet  til  at  sætte  sig  i 
Spidsen  for  en  saadan  Demonstration,  om  end  et  Par  Seniorer 
holdt  paa,  at  der  i  alt  Fald  burde  gjøres  Noget.  Dette  var 
imidlertid  ikke  efter  Medlemmernes  Ønske,  og  den  6.  Maj  mod- 
tog det  derfor  en  ny  Opfordring  med  101  Underskrifter,  alle 
Medlemmer  af  Foreningen,  der  «med  Beklagelse  havde  set 
Senioratets  passive  Holdning«.  Samtidig  indløb  der  et  Brev 
fra  5.  Nellemann,  Chr.  Frederiksen,  Chr.  Richardt,  Cand.  polyt. 
Engen  Ibsen  og  Cand.  mag.  H.  Zeuthen  om,  at  de  havde  sammen- 
kaldt et  almindeligt  Studentermøde,  i  hvilken  Anledning  de  bad 
om  at  maatte  laane  Festsalen  den  13.  Maj.  Herimod  havde 
Senioratet  Intet  at  indvende,  da  det  tilmed  skulde  gaa  af  ved 
Generalforsamlingen  den  9.  Maj. 

Denne  Dag  valgtes  til  Seniorer  V.  Rode,  0.  Zinck,  Octavius 
Hansen,  H.  Zadhcn  og  Stud.  med.  &  chir.  A.  Faartoft,  der 
delvis  stod  i  Spidsen  for  Foreningen  i  de  meget  bevægede 
Maaneder  efter  Thronskiftet. 

Den  13.  Maj  havde  en  meget  stor  Forsamling  indfundet 
sig  i  den  nye  Festsal.  Efterat  Professor  C.  Goos  var  bleven 
valgt  til  Dirigent,  gav  han  Ordet  til  Chr.  Frederiksen,  som  først 
henledede  Opmærksomheden  paa,  at  Oberst  Lapinski,  Chefen 
for  det  polske  Expeditionskorps,  der  foreløbig  laa  i  Malmø, 
samt  tre  Kampfæller  vare  tilstede,  og  som  derpaa  fremlagde  et 
Udkast    til    en    Adresse    til    Polakkerne,    i    hvilken    der    først 

mindedes  om  den  sorgelige  Skjæbne,  der  havde  ramt  det 
polske  Folk,  og  om  de  uhørte  Lidelser,  det  havde  gjennem- 
gaaet.     Derefter  hed  det:7 

«Derfor  er  ethvert  Forsøg  paa  Polens  Befrielse  og  Gjenfødelse  fuldt  be- 
rettiget og  fuldkomment  værdigt  til  hele  den  civiliserede  Verdens  Deltagelse  og 
virksomme  Understøttelse.  Det  russiske  Polens  tyranniske  Regjering  behøvede 
ikke  at  have  forsøgt  ved  natligt  Indbrud  at  bortslæbe  dets  hele  dannede  Ung- 
dom til  Petersborgs  Kaserner  'eller  Kaukasus'  Forter,  og  Preussen,  den  første 
Ophavsmand  til  Polens  Delinger,  behøvede  ikke  ved  hjælpende  Forholdsregler 
at  have  røbet  sin  onde  Samvittighed  for  atter  at  sætte  alle  ædle  og  varme  Hjerter 
i  Europa  i  Lue  for  Eders  gode  Sag. 

»Polakker! 

«Vor  Medfølelse  for  Eder  bør  være  dobbelt  stærk;  thi  den  udspringer  fra 
en  dobbelt  Kilde,  baade  fra  Erkjendelsen  af  den  Uret,  I  have  lidt,  og  fra  den 
Forvisning,  at  Polens  Befrielse  og  Gjenoprettelse  vil  betrygge  vort  eget  Lands 
Sikkerhed  og  det  skandinaviske  Nordens  Fremtid.  Det  samme  Folk,  som  har 
undertrykt  Eders  Stammefrænder  og  beredet  Eders  Ulykke,  som,  hvor  det  kunde, 
,har  udryddet  og  fortrængt  slavisk  Nationalitet  og  Sprog  i  den  Indbildning  der- 
ved at  gjøre  Kulturens  Gjerning,  det  har  i  Sønderjylland  spillet  den  selvsamme 
Rolle,  det  endnu  spiller  i  Posen ;  det  truer  stadig  vor  Grænse,  vor  Nationalitet 
og  vort  Sprog;  det  vilde,  hvis  det  kunde,  berede  os  Polens  Skjæbne.  Imod 
dets  anmassende  og  erobringssyge  Politik  er  et  gjenfødt  Polen  vor  naturlige 
Forbundsfælle.  Og  ligesom  de  slaviske  Stammer  kun  kunne  finde  Frihed  og 
Sikkerhed  ved  at  slutte  sig  sammen  med  og  om  et  gjenfødt  Polen,  saaledes 
stræbe  de  nordiske  Stammer  af  samme  Grund  efter  Forbund   og  Forening. 

•  Leve  Polen!     Gud   beskytte  og  fremme  dets  retfærdige  Sagl» 


For  at  man  i  vore  Dage  ikke  skal  kalde  Adressens  For- 
fattere for  naive  Fantaster,  er  det  nødvendigt  at  minde  om,  at 
England,  Frankrig  og  Østerrig  i  April  havde  optraadt  kraftigt 
ligeoverfor  Rusland  i  Anledning  af  dets  Behandling  af  Po- 
lakkerne, og  at  man  dengang  ventede,  at  Kejser  Napoleon, 
der  jo  endnu  gjaldt  for  den  mægtigste  Hersker  i  Europa,  for 
Alvor  vilde  føre  an  mod  Rusland.  Hverken  ude  eller  hjemme 
havde  man  gjort  de  sørgelige  Erfaringer,  den  senere  Tid  blev 
saa  rig  paa. 

C/ir.  Richardt  begrundede  de  enkelte  Afsnit  af  Adressen 
og  nedlagde  en  kraftig  Indsigelse  mod  Tschernings  Udtalelse  i 

Rigsraadet,  at  Polakkerne  vare  «Røvere»  og  «Oprørere».  Vi 
Danske  maatte  tvertimod  nære  varme  Følelser  for  et  Folk,  der 
havde  havt  Mod  til  at  lide  og  stride,  som  de  havde  gjort. 
Derefter  optraadte  Digteren  Konferensraad  C.  Hauch,  hvis 
Roman  «En  polsk  Familie»  sikkert  havde  opladt  de  fleste  Stu- 
denters Øjne  for  Polakkernes  sørgelige  Skjæbne.  Efterat  det 
stærke  og  længe  vedvarende  Bifald,  hvormed  Forsamlingen 
modtog  ham,  havde  lagt  sig,  udtalte  han,  at  den  offenlige 
Mening  nu  havde  en  langt  større  Magt  end  tidligere.  Det  var 
den,  der  nylig  havde  befriet  Neapel  for  dets  Lænker,  og  den 
vilde  ogsaa  nok  tilsidst  befrie  Polen.  Han  vilde  haabe,  at  der 
opstod  lige  saa  dristige  Helte  i  Polen  som  i  Italien.  Polens 
Sønderlemmelse  var  en  Misgjerning,  og  en  ædel  Nation,  der 
havde  været  Gjenstand  for  en  saadan  Behandling,  havde  Ret 
til  at  rejse  sig  og  kæmpe  for  sin  Frihed.  Vi  maatte  lige  saa 
meget  ja  meget  mere  end  andre  Stater  vise  vor  Medfølelse  i 
Ord  og  Gjerning,  og  vi  skulde  udtale  kjækt  og  aabent,  at  vi 
nærede  varm  Sympathi  for  Polen.  Idet  vi  hjalp  Polakkerne, 
hjalp  vi  os  selv,  thi  ogsaa  vor  Skjæbne  skulde  maaske  snart 
afgjøres.  Den,  der  viste  sig  som  en  kjæk  Ven  af  Andre, 
vandt  selv  Venner.  De  Unge  havde,  uanset  at  ældre  Mænd 
rystede  paa  Hovedet,  Lov  til  at  agitere  for  Polen,  de  maatte 
idetmindste  have  Ret  til  at  gjennemtrænges  af  Begejstringens 
Varme,  og  derfor  skulde  de  frit  udtale  deres  Mening. 

Efter  ham  fik  Cand.  philol.  J.  V.  Pingel  Ordet  og  holdt 
med  dirrende  Stemme  et  højstemt  Foredrag.  Den  polske  Op- 
stand, sagde  han,  var  kun  anden  Akt  i  et  stort  europæisk 
Drama.  Første  Akt  var  Italiens  Befrielse.  Dengang  fremkom 
ingen  Udtalelse  fra  danske  Studenter.  Den  25.  Januar  1863 
begyndte  anden  Akt  i  Polen.  Den  europæiske  Sympathi  ude- 
blev ikke,  men  Danmark  tav  stille.  Vor  Nationalfejl  var  Mangel 
paa  Begejstring  og  Villie,  Søvnighed  og  utidig  Spottelyst.  Et 
slaaende  Exempel  herpaa  var  « Dagbladet  »s  Udtryk  « Første 
Sprojte»  om  nogle  hæderlige  Mænd  i  Odense,  der  havde  sammen- 
kaldt et  offenligt  Møde.     Først  et  Brev  fra  en  Mand  i  Sverige 

til  «Fædrelandet»  havde  bragt  os  til  at  vaagne,  og  først  dette 
havde  givet  Stødet  til  Pengeindsamlinger  for  Polen.  Studenterne 
bar  Hovedskylden  for  denne  uheldige  Optræden.  Vi  maatte  i 
Livet  ej  blot  kunne  se  Ideerne  men  ogsaa  kæmpe  for  dem. 
Sympathiens  Tid  var  imidlertid  forlængst  forbi,  nu  krævedes 
der  noget  Mere.  Studenterne  havde  tabt  deres  Ret  til  at  tage 
Initiativet  til  en  Udtalelse  som  den  foreliggende.  De  kunde 
hjælpe  med  Blod,  men  dog  var  der  en  Mellemvej,  nemlig  en 
Hjælp  med  Penge.  Lad  os  optage  et  Laan  paa  5000  Rbd.  i 
den  nye  Bygning  og  sende  Polakkerne  disse  Penge! 

En  stærk  Meningskamp  fulgte  ovenpaa  denne  Udtalelse, 
der  iøvrigt  er  en  sand  Lækkerbidsken  for  dem,  der  have  fulgt 
Talerens  senere  politiske  Færd  og  da  særlig  hans  voldsomme 
Udfald  mod  de  Mænd,  der  i  1863  og  64  førte  an  i  den  nationale 
Kamp  herhjemme,  hvem  han  har  beskyldt  for  at  have  skadet 
Danmark  ved  deres  udfordrende  Optræden. 

Af  de  andre  Talere  skulle  vi  fremhæve  Dr.  phil.  M.  Steen- 
strup,  som  vel  i  det  Væsentlige  kunde  tiltræde  Indbydernes  Be- 
grundelse af  Adressen,  men  som  dog  ikke  vilde  undlade  at 
nedlægge  en  Indsigelse  mod  en  altfor  vidtgaaende  og  følelsesfuld 
Studenterpolitik.  Studenterne  maatte  ikke  lægge  Ansvaret  for 
deres  Optræden  og  Handlinger  over  paa  Andre.  De  havde  for 
største  Delen  endnu  ikke  naaet  den  politiske  Myndighedsalder, 
og  de  forstod  sig  ikke  paa  Styrelsen  af  Landets  ydre  Politik. 
De  Udtalelser,  der  vare  fremkomne  i  Sverige  og  Norge,  havde 
næppe  gavnet  Polens  Sag. 

Ploug  imødegik  denne  Opfattelse.  Studenterne  kunde  godt 
være  de  foreslaaede  Udtalelser  bekjendte;  gjennem  hele  Europa 
alene  med  Undtagelse  af  Tydskland  gik  der  en  stærk  Strømning 
til  Gunst  for  Polen.  Studenterne  havde  Lov  til  at  sysselsætte 
sig  med  de  store  almindelige  Interesser.  At  Tscherning  havde 
kaldt  Polakkerne  for  « Røvere »  og  « Oprørere »,  var  ikke  saa 
underligt,  men  det  var  beklageligt,  at  intet  Medlem  af  Rigs- 
raadet  var  staaet  op  og  havde  nedlagt  en  Indsigelse  mod  saadan 
en  Raahed. 

Forhandlingen  endte  med,  at  Adressen  blev  enstemmigt 
vedtagen,  hvorpaa  Engen  Ibsen  meddelte,  at  man  vilde  sende 
den  til  de  polske  Emigrationer  i  London  og  Paris  samt  til 
«Times»  og  «Moniteur  universelt.  Efter  et  nifoldigt  Hurra 
for  Polen  takkede  Oberst  Lapinski  paa  Tydsk  for  den  Sympathi, 
Forsamlingen  havde  vist  hans  Fædreland.  Han  skildrede  der- 
paa  med  levende  Farver  Opstandens  Udbrud  og  udtalte  som 
sm  Forvisning,  at  det  polske  Folk  ikke  vilde  gaa  til  Grunde, 
ligesom  han  opmuntrede  Ungdommen  til  at  holde  fast  ved 
Tanken  om  Nordens  Enhed.  Af  et  frit  Polen  og  et  enigt 
Skandinavien  var  Europas  Frelse  afhængig. 

Et  Par  Dage  senere  udstedte  D.  B.  Adler  s  C.  F.  Allen, 
H.  N.  Clausen,  A.  Hage,  C.  Hauch,  H '.  H.  Kayscr,  C.  Krabbe, 
C.  Ploug  og  C.  W.  Smith  en  offenlig  Opfordring  til  at  yde 
Pengebidrag  til  Polakkerne. 

Forholdet  til  Tydskland  var  ikke  blevet  bedre  efter  de 
Indrømmelser,  den  danske  Regjering  havde  gjort  i  1861,  idet 
Preussens,  Østerrigs  og  Forbundets  Fordringer  stadig  voxede. 
Ministeriet  Hall  søgte  ligesom  tidligere  at  trække  Tiden  ud, 
hvad  der  vistnok  var  det  Klogeste,  men  Utaalmodigheden  og 
Frygten  for,  at  det  skulde  « glide  for  langt  ned  ad  Indrømmelsernes 
Skraaplan » ,  som  man  dengang  sagde ,  bevægede  Ploug  og 
H.  N.  Clausen  til  i  Rigsdagens  Landsthing  at  indbringe  en 
Adresse  til  Kongen.  I  denne  udtaltes  det 'bl.  A.,  at  Lands- 
thinget  var  rede  til  at  støtte  Ministeriet,  saalænge  det  forfulgte 
det  Formaal,  det  havde  vedkjendt  sig,  nemlig  at  ordne  Holstens 
Forhold  saaledes,  at  de  andre  Landsdeles  Uafhængighed  ikke 
krænkedes,  og  saalænge  det  udfoldede  den  Villiekraft  og  Energi, 
som  Tidsforholdene  krævede.  Lehmann,  der  var  Regjeringens 
Ordfører  i  Landsthinget,  var  meget  krænket  over  disse  Udtryk 
og  betegnede  iøvrigt  Adressen  som  forfejlet,  da  Thinget  ikke 
havde  Noget  med  de  udenrigske  Anliggender  at  gjøre.  De 
henhørte  under  Rigsraadet,  og  det  var  et  daarligt  Exempel  at 
give  de  andre  særlige  Repræsentationer,  som  kunde  have  en 
stærk  Interesse  i   at  lege  Rigsparlament.      Landsthinget  vedtog 

alligevel  Adressen  med  alle  Stemmer  mod  to,  og  den  28.  Januar 
overbragte  Formanden  den  til  Kongen. 

Lørdag  den  31.  Januar  bragte  imidlertid  « Berlingske 
Tidende»  et  kongeligt  Reskript,  der  var  kontrasigneret  af 
Lehmann,  og  i  hvilket  der  blandt  Andet  stod:  «Hvorvel  vi 
ingenlunde  miskjende  den  loyale  og  patriotiske  Aand,  hvoraf 
Adressen  er  udsprungen,  kunne  vi  dog  ikke  indlade  os  paa 
dens  Indhold,  da  dette  angaar  Anliggender,  som  ikke  høre 
under  Rigsdagens  forfatningsmæssige  Omraade.» 

Samme  Aften  havde  kongelig  Skuespiller  Michael  Wiehe 
for  første  Gang  holdt  Oplæsning  i  Studenterforeningen.  Mange 
Medlemmer  vare  derfor  samlede  for  at  høre  paa  Oehlenschlågers 
«Helge»,  og  bagefter  var  der  stort  Sold,  i  hvilket  Wiehe 
iøvrigt  ikke  deltog.  Ved  dette  blev  Svaret  i  « Berlingske*  be- 
kjendt,  hvad  der  strax  fremkaldte  en  alvorlig  Stemning.  Den 
ene  fædrelandske  Skaal  afløste  den  anden,  og  Misstemningen 
mod  Lehmann,  der  hidtil  havde  været  Medlemmernes  Yndling, 
steg  i  den  Grad,  at  et  ældre  Medlem  senere  vendte  hans  i 
Konversationsstuen  hængende  Billede  om.  Et  andet  Medlem 
foreslog  i  Ankeprotokollen,  at  Billedet  skulde  fjærnes,  hvad 
Senioratet  dog  ikke  kunde  gaa  ind  paa.  Det  fandt  med  Rette, 
at  hans  Fortjenester  havde  været  for  mange  og  store  til,  at 
man,  selv  om  man  ikke  kunde  billige  hans  Optræden  i  den 
sidste  Tid,  skulde  vise  ham  en  saadan  Haan,  som  at  nedtage 
hans  Portræt.8 

Medlemmerne  vedblev  med  stor  Interesse  at  følge  den 
politiske  Udvikling,  der  iøvrigt  snart  tog  Fart.  Til  det  for- 
beredende Møde,  som  bekjendte  Politikere  i  Hovedstaden  den 
17.  Marts  holdt  i  Efterslægtsselskabets  Lokale,  var  den  ledende 
Senior  ogsaa  indbudt.  Her  vedtoges  foreløbig  de  Resolutioner 
om  Helstatens  Umulighed,  Kongerigets  og  Sønderjyllands  kon- 
stitutionelle Fællesskab  og  Holstens  Udsondring,  som  blev 
forelagte  paa  det  store  Folkemøde  i  Casino  den  28.  Marts. 
Dette  Møde  var  Svaret  paa  den  haanlige  Afvisning,  de  holstenske 

Stænder  havde  ladet  Regeringens  Forslag  blive  til  Del,  og  paa 
den  Oprørsaand,   der  gjennemsyrede  Forhandlingerne. 

I  Casinomødet  deltog  en  stor  Mængde  af  Foreningens 
Medlemmer,  der  af  fuldeste  Overbevisning  ydede  deres  Bifald 
til  de  Udtalelser,  der  fremkom.  Adskillige  havde  havt  den 
Idee,  at  et  almindeligt  Studentermøde  nogle  Dage  senere  skulde 
forhandle  om  og  tiltræde  Casinomødets  Beslutninger,  men  dette 
skete  dog  ikke,  da  saa  mange  Medlemmer  havde  havt  Lejlighed 
til  at  stemme  for  dem  selve  den  28.  Marts.  Selve  Ideens  Frem- 
komst bærer  imidlertid  Vidne  om,  med  hvor  stor  Interesse 
man  fulgte  Begivenhederne.  To  Dage  senere  kom  den  kongelige 
Kundgjørelse  af  30.  Marts,  der  forberedte  Ejderstaten  og  Holstens 
Udsondring. 

Paa  Grundlovsdagen  den  5.  Juni  blev  den  af  Grevinde 
Danner  skjænkede  Marmorbuste  af  Frederik  VII  afsløret  i  For- 
eningens Festsal.  Før  Medlemmerne  drog  op  til  Rosenborg 
Exercerplads  for  at  slutte  sig  til  Fanetoget  til  Kongen  paa 
Christiansborg  Slot,  samledes  de  i  Foreningen,  hvor  den  ledende 
Senior  V.  Rode  foretog  Afsløringen.  Han  fremhævede  i  sin 
Tale,  at  denne  Dag  netop  var  den  smukkeste,  der  kunde 
vælges,  fordi  den  mindede  Studenterne  om,  hvem  Kong 
Frederik  var,  og  hvad  de  ejede  i  ham.  Kongens  Buste  burde 
staa  ikke  blot  som  et  Minde  om  hans  Interesse  og  Velvillie 
for  Studenterne  men  ogsaa  som  en  Paamindelse  om,  at  det, 
de  lovpriste  hos  Kongen,  hans  gode  jævne  danske  Sind  og 
hans  varme  offerberedte  Kjærlighed,  netop  ogsaa  var  det,  hvor- 
paa  man  hos  dem  skulde  stole.  Til  Slutningen  ønskede  han 
Enighed  og  Styrke  ikke  blot  hos  Studenterne  men  ogsaa  hos 
hele  Folket,  og  han  udtalte  Haabet  om,  at  Kongen  endnu 
maatte  leve  længe. 

Da  Studenterne  senere  paa  Eftermiddagen  svingede  ind 
paa  Christiansborg  Slots  Ridebane,  fik  de  Øje  paa  den  græske 
Deputation,  der  under  Anførsel  af  Konstantin  Kanaris  alt 
tidligere    var    kommen    til    Kjøbenhavn    for    at    tilbyde    Prins 

Vilhelm  den  græske  Throne.  Grækerne  havde  faaet  Plads  paa 
Balkonen  ovenpaa  Hoftheatret  for  at  være  Vidne  til,  hvorledes 
Hovedstadens  Indbyggere  hyldede  deres  Konge.  Vældige 
Hurraraab  lød  dem  imøde,  og  Cand.  philol.  F.  Nutzhorn  bragte 
siddende  paa  Kammeraternes  Skuldre  Helten  fra  Ipsara  paa 
Nygræsk  Studenternes  Hilsen. 

Det  var  sidste  Gang,  Studenterforeningens  Medlemmer 
hørte  Frederik  VII  med  sin  klare  og  gjennemtrængende 
Stemme  oppe  fra  Kolonnaden  i  faa  men  hjertelige  Ord  takke 
sine  Undersaatter  for  den  Kjærlighed,   de  viste  ham. 

I  Sommerens  Løb  foregik  der  Intet  af  særlig  Interesse  i 
Studenterforeningen.  Den  i.  Juli  traadte  den  nye  Lov  om 
Politiets  Ordning  i  Kraft,  hvorved  Vægterkorpset  bortfaldt. 
Adskillige  Medlemmer,  der  med  Vemod  saa  disse  Ordenens 
natlige  Opretholdere  forsvinde,  havde  den  30.  Juni  Kl.  12  om 
Aftenen  ved  Hjælp  af  et  Glas  Punsch  og  en  Drikkeskilling 
formaaet  Vægteren  ved  Holmens  Kanal  til  at  træde  ind  i 
Haven  og  der  endnu  engang  at  synge  Tolv- Verset.  De  vidste 
jo,  at  en  Del  af  det  gamle  Kjobenhavn  forsvandt,  og  at  der 
nu  ved  hvert  Hjørne  vilde  staa  en  Betjent,  som  ikke  tog  mod 
en  Mark  men  ubarmhjertigt  noterede. 

Det  forste  Rusgilde  i  den  nye  Bygning  holdtes  den  26. 
September.  Den  ledende  Senior  V.  Rode  beretter,  at  Stem- 
ningen havde  et  kjendelig  alvorligt  Præg,  idet  Talerne  for 
det  Meste  drejede  sig  om  Skandinavisme  og  Krig.  Der  var 
ikke  Spor  af  Vildskab  eller  Drukkenskab  efter  Soldet,  og  «ikke 
Een  kom  i  det  nye  Politi » . 9 

Saa  heldigt  gik  det  ikke  de  unge  Studenter,  der  efter  et 
Sold  i  Foreningen  den  10.  Oktober  prøvede  paa  at  synge  og  gaa 
Gaasegang  paa  Gaden.  Det  nye  Politi  var  ikke  til  at  spøge 
med,  og  Betjentene  skrev  Navnene  op  paa  flere  af  dem.  De 
maatte  smukt  give  Mode  i  den  offenlige  Politiret,  en  Institu- 
tion, som  nylig  var  oprettet.  Retten  tog  ikke  Hensyn  til, 
at  det  var  Studenter,    der   vare  Anklagede,    og  det  hjalp  ikke, 

at  disse  fremstillede  sig  iførte  Kjole  og  hvidt  Halstørklæde. 
Uagtet  vedkommende  Assessor,  der  forøvrigt  var  en  forhen- 
værende Senior,  behandlede  dem  meget  høfligt,  kunde  han 
ikke  undlade  at  idømme  dem  hver  en  Bøde  paa  10  Rbd. 
Dermed  var  det  slaaet  fast,  at  der  ikke  mere  var  frit  Sjov  paa 
Gaden  om  Natten. 10 

Næste  Lørdag  blev  der  ved  Soldet  talt  overordenlig 
meget  om  dette  Sammenstød,  idet  de  Russer,  det  var  gaaet 
ud  over,  følte  sig  stærkt  forurettede.  En  af  dem  udbragte 
endog  et  Pereat  for  Politibetjent  Nr.  36,  men  sindigere  Med- 
lemmer henvendte  fromme  Ønsker  til  de  Unge  om  endelig 
ikke  at  gjøre  et  nyt  Forsøg,   hvad  der  ogsaa  hjalp. 

Ved  et  Sold  den  3 1 .  Oktober,  der  fulgte  efter  et  Fore- 
drag af  Clemens  Peta-sen  om  Christian  Winthers  Poesi,  ud- 
bragte V.  Rode  Kongens  Skaal  i  Anledning  af,  at  de  Lyse- 
kroner, han  havde  skjænket  Foreningen,  nu  vare  ophængte. 
Dette  Sold  gav  iøvrigt  Rode  Anledning  til  i  Dagbogen  at  ned- 
skrive følgende  lille  Tidsbillede: 

«Det  var  forresten  et  meget  daarligt  Sold,  kjedeligt  og 
støjende.  Den  langsomme  Opvartning  med  Boller  gjør  Skade. 
Der  var  ikke  mange  Ældre  tilstede,  og  næsten  Ingen  af 
dem  —  kun  Garrigues  og  Clemens  Petersen  —  holdt  Taler.  Jo, 
det  er  sandt,  Mantzius  udbragte  i  et  Par  varme  Ord  en  Skaal 
for  Ploug,  der  den  29.  Oktober  fyldte  50  Aar.  Flere  Med- 
lemmer havde  faaet  den  vistnok  første  Gang  smukke  men 
hver  Gang  affekterte  Skik  at  rejse  sig  op,  naar  Sangen 
«Længe  var  Nordens  herlige  Stamme»  synges.  Der  er  ogsaa 
kommet  en  Tilbøjelighed  til  udenvidere  at  udslynge  et  stort 
Ord  («Vore  lidende  Medmennesker  i  Polen»,  «De  for  Fri- 
heden sukkende,  forpinte  Polakker»,  «Danmark,  vort  Fædre- 
land, ikke  bygget  paa  Sand  men  paa  faste  Piller»  o.  s.  v.  o.  s.  v.) 
og  derpaa  udbringe  en  Skaal  uden  virkelig  Varme  men  med 
fede  Ord  og  dirrende  Stemme  og  sandsynligvis  med  Recepten 
i    Lommen.      Dette    er    væmmeligt,    men    det    er    dog    vistnok 

kun  en  Overgang.  Russen  er  Russen  værst;  taler  en  Rus 
lidt  stammende  og  forlegent,  saa  kan  han  være  vis  paa 
at  blive  saa  forstyrret  af  «Hør»  og  Latter,  at  han  næppe 
naar  til  Enden.  Det  er  ikke  let  for  Dirigenten  at  holde 
Orden  paa  et  saadant  Sold  .  .  .  Sold  hver  Lørdag  giver 
matte  Sold.»    — 


XVII. 

Ligesom  Studenterne  den  30.  Marts  1863  paa  Mødet  i 
Casino  havde  tiljublet  de  Mænd,  der  krævede  en  raskere 
Gjennemførelse  af  Ejderpolitikken ,  saaledes  havde  de  ogsaa 
i  Efteraaret  med  den  største  Interesse  fulgt  Forhandlingerne 
i  Rigsraadet  om  den  nye  Forfatning,  der  var  bestemt  til  at 
sammenknytte  Kongeriget  og  Sønderjylland.  Ikke  faa  af  For- 
eningens Medlemmer  sad  den  13.  November  om  Aftenen  paa 
Tilhørerbænkene  og  gav  af  deres  inderste  Overbevisning  højt 
deres  Bifald  tilkjende,  da  Ordføreren  A.  F.  Krieger  sluttede 
Forhandlingerne  ved  med  højtidelig  Stemme  at  udtale:  «Hvo, 
som  Intet  vover,  han  Intet  vinder,  men  dristig  vovet  halvt  er 
vundet !»  Da  Afstemningen  havde  fundet  Sted,  deltog  de  i 
Hurraraabene  for  Rigsraadets  Flertal,  og  Flere  af  dem  gik  glade 
til  Foreningen  for  at  ende  Dagen  der  i  livlig  Samtale  om  de 
Udsigter,  der  nu  havde  aabnet  sig  for  den  nationale  Politik. 

Der  blev  vel  talt  om  den  Meddelelse,  «Berl.  Tid.»  den 
1 1  om  Aftenen  havde  bragt,  at  Kong  Frederik  paa  Gliicks- 
borg  Slot  havde  faaet  et  let  Anfald  af  Ansigtsrosen,  men  da 
Bladene  netop  den  13.  berettede,  at  Kongen  var  i  god  Bedring, 
beroligede  man  sig  med,  at  han  ogsaa  vilde  overstaa  denne 
Sygdom.  Næste  Dag  havde  imidlertid  Forholdene  forandret 
sig.  Rygterne  om,  at  Kongen  havde  faaet  et  Tilbagefald,  og 
at  hans  Sygdom  var  i  stærk  Tiltagen,  havde  samlet  en  stor 
II.  34 

Mængde  Medlemmer,  der  drøftede  Udsigterne  men  ikke  rigtig 
kunde  eller  vilde  tro  paa,  at  der  var  Fare  paa  Færde. 
Den  ængstelige  Spænding  tog  dog  af,  da  en  af  Seniorerne 
telegraferede  til  en  Mand  i  Gliicksborg  og  fik  det  Svar,  at  der 
ikke  var  nogen  Fare  for  Kongens  Liv,  et  højst  mærkeligt  Svar, 
da  Feberen  netop  paa  den  Tid  var  meget  heftig. 

Allerede  tidlig  om  Søndagen  den  15.  November  strømmede 
Medlemmerne  ned  paa  Gammelholm,  hvor  de  opholdt  sig  den 
meste  Tid  af  Dagen,  da  Efterretningerne  nu  vare  saa  alvorlige, 
at  man  ikke  længer  kunde  tvivle  om,  at  Sygdommen  vilde 
ende  med  Døden.  Sorgen  og  Uroen  var  stor,  og  den  dæmpede 
Tale  Mand  og  Mand  imellem  viste  ret,  hvor  bedrøvede  Alle 
vare.  Kongen  var,  som  man  senere  fik  at  vide,  allerede  død 
Kl.  23/4  om  Eftermiddagen,  men  først  Kl.  7V2  fik  man  i  Kjø- 
benhavn  Vished  om,  hvad  der  var  sket.  Uafladelig  gik  der 
hele  Dagen  mindre  Flokke  af  Studenter  fra  Foreningen  op  til 
Kjøbmagergade ,  hvor  Telegraf  kontoret  dengang  var,  for  at 
høre,  hvilke  Depecher  der  vare  indløbne,  men  de  store  Skarer 
af  Mennesker,  der  opfyldte  Gaden,  vidste  ingen  Besked  og  fik 
heller  ingen  før  Kl.  7V2.  Da  lød  det  bitre  Budskab,  at  Kong 
Frederik  VII  var  død.  Dybt  grebne  og  i  Tavshed  gik  Alle 
hjem,  og  snart  vidste  hele  Kjøbenhavn,  at  det  dyrebareste  Liv, 
Danmark  ejede,   var  udslukt. 

En  halv  Time  i  Forvejen  havde  en  Afdeling  Studenter 
fra  Foreningen  begivet  sig  til  det  kongelige  Teater,  hvor  de 
havde  taget  Billetter  til  andet  Parket.  Her  oplæste  de  Bulle- 
tinerne om  Kongens  Sygdom  og  opfordrede  derpaa  Publikum 
til  at  gaa  hjem.  Skuespillerne  blev  i  Chefens  Fraværelse  enige 
om  ikke  at  optræde,    hvilket  Phister  saa  meddelte  fra  Scenen. 

Oppe  i  Foreningen  gik  der  sent  om  Aftenen  flere  vilde 
Rygter.  Et  af  dem  gik  ud  paa,  at  Ministrene  vare  samlede 
hos  Prins  Christian,  og  at  han  haardnakket  vægrede  sig  ved 
at  underskrive  det  nys  vedtagne  Forfatningsudkast.  Strax  vilde 
en  Skare  ud  til  Amaliegade  for  at  raabe  Hurra  for  Danmark 
til    Ejderen,    men   heldigvis    kom   den   ledende   Senior    V.  Rode 


53i 

ind  ad  Døren  i  det  Samme  og  formaaede  dem  til  at  opgive 
denne  højst  ufornuftige  Plan.  Aftenen  endte  saaledes  i  Ro,  og 
man  blev  enig  om  at  samles  næste  Formiddag  Kl.   9. 

Til  den  -fastsatte  Tid  gav  Medlemmerne  Møde,  og  en  af 
Seniorerne  opfordrede  dem  nu  til  at  gaa  over  paa  Slotspladsen 
for  at  høre  Prins  Christian  blive  udraabt  til  Konge.  De  for- 
holdt sig  ikke  tavse  her,  idet  Mange,  da  Kongen  viste  sig  paa 
Balkonen  over  Hovedporten  til  Christiansborg  Slot,  raabte  Leve 
for  den  nye  Grundlov  og  for  Danmark  til  Ejderen. 

Det  kan  nemlig  ikke  nægtes,  at  den  offenlige  Mening  i 
Kjøbenhavn  dengang  ikke  var  Kong  Christian  gunstig,  idet  den 
frygtede  for,  at  han  ikke  vilde  fortsætte  sin  Forgængers 
nationale  og  folkelige  Politik.  Nu  da  han  har  siddet  paa 
Thronen  i  34  Aar,  er  Forholdet  mellem  Konge  og  Folk  saa 
inderligt  som  muligt,  men  den,  der  vilde  paastaa,  at  det  nye 
Dynastis  Grundlægger  i  November  i  1863  blev  modtagen  af  de 
ledende  Kredse  i  Hovedstaden  med  Tillid,  vilde  fornægte 
Sandheden. 

Allerede  samme  Dag  han  havde  besteget  Thronen,  hørte 
man  overalt:  « Vil  Kongen  underskrive  det  nye  Grundlovs- 
udkast?*  eller  «Har  han  underskrevet?«  I  sin  Utaalmodighed 
kunde  man  ikke  tænke  sig  Muligheden  af,  at  han  kunde  lade 
være.  Underskriften  vilde,  det  var  man  i  de  Dage  overbevist 
om,  med  eet  Slag  tilvejebringe  det  rette  Forhold  mellem  Konge 
og  Folk,  ligesom  den  vilde  styrke  Nationens  Tillid  til  Frem- 
tiden. Nu  var  man  efter  møjsommelige  og  pinagtige  For- 
handlinger endelig  kommen  saa  vidt,  at  man  kunde  se  det  store 
Konge-  og  Folkeprogram  fra  1848  blive  virkeliggjort  i  en  nær 
Fremtid,  og  saa  skulde  Alting  glippe  igjen.  Baade  den  16.  og 
17.  November  ytrede  Folkestemningen  sig  overalt  i  Kjøbenhavn 
med  stor  Styrke,  og  for  hver  Time,  der  gik,  voxede  Be- 
vægelsen. 

Senioratet  havde  indbudt  Medlemmerne  til  et  Mode  om 
Aftenen  Kl.   9  paa  Festsalen,    for   at   man   kunde   træffe  Aftale 

om,  hvorledes  man  skulde  optræde  i  disse  Dage.  V.  Rode  ud- 
viklede her,  hvor  nødvendigt  det  var,  at  man  kun  handlede  i  Sam- 
raad  med  alle  gode  Borgere  og  efter  de  naturlige  Foreres  Raad. 
Studenterne  burde  efterligne  det  Exempel,  deres  Forgængere 
havde  givet  i  1848.  Derefter  gav  C.  Brix  Meddelelse  om  Ind- 
holdet af  den  Adresse,  Magistraten  og  Borgerrepræsentationen 
havde  vedtaget,  og  som  den  samlede  Kommunalbestyrelse  næste 
Dag  agtede  at  overrække  Kongen.  I  denne  Adresse  rettedes 
der  bl.  A.  en  Anmodning  til  Hans  Majestæt  om  at  stadfæste 
Grundlovsudkastet. 

Hvor  højt  de  politiske  Bølger  gik,  kan  ses  deraf,  at  Borger- 
repræsentationen og  Magistraten  havde  vedtaget  Adressen  en- 
stemmigt, ja  at  endog  en  saa  udpræget  Helstatsmand  som 
Konferensraad  Algreen-Ussing,  der  som  Medlem  af  Rigsraadet 
havde  stemt  mod  den  nye  Forfatning,  i  sin  Egenskab  af 
Borgerrepræsentant  havde  været  med  til  at  opfordre  Kongen 
til  at  underskrive  den. 

Tilsidst  udviklede  Ploug,  hvor  nødvendigt  det  var  ikke  ved 
Demonstrationer  at  øve  Tvang  mod  Kongen  og  saaledes  lokke 
eller  true  ham  til  at  gjøre  Noget,  han  maaske  senere  vilde 
angre.  Af  fri  Villie  skulde  han  vælge  sit  Program.  Stemningen 
i  den  overordenlig  talrige  Forsamling  var  rolig  og  alvorlig. l 

Den  næste  Dag  den  17.  November  om  Formiddagen  mod- 
tog Kong  Christian  paa  Amalienborg  Kommunalbestyrelsen, 
der  overbragte  Adressen.  I  sit  Svar  fremhævede  han  bl.  A., 
at  han  forbeholdt  sig  Betænkningstid,  før  han  tog  sin  endelige 
Beslutning.  Da  Magistraten  og  Borgerrepræsentationen  derpaa 
kjørte  tilbage,  fulgte  store  Menneskemasser  med  Vognene, 
stadigt  raabende  «Ja»  eller  «Nej»,  men  de  fik  intet  Svar,  før 
Overpræsidenten,  Kammerherre  H.  Luttichau  traadte  frem  under 
Raadhusets  Kolonnade  og  meddelte,    hvad  Kongen  havde  sagt. 

C.  Brix,  der  som  Borgerrepræsentant  havde  været  med 
til  Audiensen ,  begav  sig  strax  til  Studenterforeningen,  hvor 
han  offenligt  aflagde  Beretning.  Stemningen  her  blev  meget 
bitter  og  af  og  til  nogei  hidsig,   men  Medlemmerne  forholdt  sig 

dog  rolige,  hvad  der  i  høj  Grad  var  Rode 's  Fortjeneste,  idet 
han  idelig  og  idelig  med  al  den  Varme,  han  var  i  Stand  til 
at  lægge  i  sine  Ord,  indprentede  dem,  at  de  endelig  ikke 
maatte  foretage  nogetsomhelst  overilet  Skridt  men  kun  handle 
i   Forening  med  de  andre  Borgere. 

Hen  paa  Eftermiddagen  hørte  man  et  Rygte  om,  at  der  var 
udbrudt  Oprør  i  Holsten.  Senioratet  lod  strax  telegrafere  til 
en  dansk  Embedsmand  i  Rendsborg,  der  svarede,  at  Alt  var 
roligt,  og  at  man  Intet  vidste  om  Uroligheder  i  de  andre 
holstenske  Byer.  Derpaa  paatog  yngre  Medlemmer  af  Stu- 
denterforeningen sig  efter  Opfordring  det  Hverv  at  gaa  ud  paa 
Gaderne  dels  for  at  slaa  dette  Rygte  ned  dels  for  at  berolige 
Folk.  Enkelte  meget  naive  Russer  bar  sig  saaledes  ad,  at  de 
sagde:  «De  vil  da  ikke  ud  til  Amalienborg  og  gjøre  Spektakel 
i  Aften,  det  maa  De  endelig  ikke».  «Skal  der  være  Sjov  ved 
Amalienborg«,   lød  Svaret,    «ja  saa  skal  vi  derud !» 

Senere  gav  Rode  Møde  i  Arbejderforeningen  af  1860  efter 
Opfordring  af  dens  Formand  C.  V.  Rimestad.  Her  vare  Be- 
styrelsesmedlemmer for  flere  Laug  og  Foreninger  forsamlede 
for  at  raadslaa,  om  der  skulde  foretages  Demonstrationer,  for 
at  Kongen  kunde  faa  at  se,  at  Kjøbenhavns  Indbyggere  vare 
enige  med  deres  Borgerrepræsentanter.  Man  fattede  ikke 
nogen  Beslutning  men  blev  enig  om  at  mødes  næste  Formiddag 
Kl.    10. 

Om  Aftenen  strømmede  Medlemmerne  igjen  i  store  Skarer 
til  Foreningen,  hvor  Rode  maatte  fortælle,  hvad  han  vidste. 
Han  kunde  bl.  A.  meddele,  at  et  Medlem  af  Borgerrepræsenta- 
tionen, Agent  H.  A.  Clausen,  havde  gjort  Kongen  bekjendt  med 
Folkestemningen  og  fremhævet  for  ham,  at  en  Nægtelse  af  at 
underskrive  kunde  have  uberegnelige  Følger.  Endelig  kunde 
Rode  give  den  Oplysning,  at  Ministeriet  havde  bedt  Kongen 
om  at  betænke  sig  vel,  fordi  Underskriften  maatte  indeholde 
et  Brud  med  Fortiden,  Holstens  Udskillelse  af  Monarkiet  o.  s.  v. 
Da  der  indløb  Underretning  om,  at  en  vild  Sværm  havde 
samlet  sig  udenfor  Kongens  Bolig  i  det  gule  Palæ  i  Amaliegade, 

og  at  den  havde  pebet  ad  en  kongelig  Vogn,  gik  en  Del  Stu- 
denter derud,  og  det  lykkedes  dem  virkelig  at  adsprede 
Sværmen,  men  nu  strømmede  de  enkelte  Dele  efterhaanden 
sammen  udenfor  Studenterforeningen  for  at  høre,  hvad  Studenterne 
vilde.  En  af  Seniorerne  Cand.  polit.  A.  Hertell  og  Cand.  theol. 
Ernst  Trier  maatte  ud  at  tale  « Folket«  til  Rette.  Heldigvis 
lød  der  det  Raab:  «Der  er  Ildløs  paa  Vesterbro »,  og  saa 
drev  Sværmen  naturligvis  derud.  Medlemmerne  forblev  i  For- 
eningen indtil  Kl.  i  om  Natten.  Som  et  Bevis  paa,  i  hvor 
høj  Grad  Fædrelandets  Interesse  havde  grebet  Studenterne,  kan 
anføres,  at  Foreningen  den'  17.  November  talte  11 70  Med- 
lemmer, et  for  de  Tider  særdeles  stort  Antal,  medens  det  ved 
Indflytningen  i  April  kun  var  776. 

Den  18.  November  underskrev  Kong  Christian  Forfatnings- 
udkastet  i  et  Statsraadsmøde  Kl.  2.  Som  en  Lobeild  forplantede 
Meddelelsen  herom  sig  gjennem  hele  Byen.  Vildfremmede  Men- 
nesker tilraabte  hinanden  paa  Gaden:  «Han  har  underskrevet*, 
og  Alle  aandede  lettere  efter  den  stærke  Spænding.  I  Studenter- 
foreningen modtoges  Budskabet  med  Hurraraab.  Rode  op- 
fordrede Medlemmerne  til  at  glæde  sig  over,  hvad  der  var 
sket,  men  advarede  dem  paa  den  anden  Side  mod  for  hastigt 
at  løbe  ud  at  juble,  som  om  al  Sorg  nu  var  forbi,  idet  alvorlige 
Begivenheder  truede  Fædrelandet  udefra.  Han  havde  mødt 
Indenrigsminister  Lehmann,  der  fortalte,  at  Kongen  havde 
underskrevet  paa  en  smuk  og  loyal  Maade,  og  at  han  bl.  A. 
havde  sagt:  «Jeg  modtager  Forfatningsudkastet  som  en  hellig- 
Arv  fra  min  Forgænger;  mine  Ministre  vide,  at  jeg  ikke  har 
delt  denne  Politik,  men  mit  Folk  ønsker  den,  og  jeg  stadfæster 
Forfatningen.      De,   mine  Herrer,   bære  Ansvaret.«2 

Da  Marineminister  St.  Bille  om  Eftermiddagen  kom  forbi 
Foreningen  i  fuld  Uniform,  gik  han  indenfor  og  traf  tilfældigvis 
Mantzius.  Der  udspandt  sig  nu  følgende  korte  Samtale.  Bille: 
«Nu  kunne  de  Herrer  godt  hejse  Flaget  paa  hel  Stang,  nu  har 
Hans  Majestæt  Kongen  underskrevet.«  Mantzius:  «Ja,  men  vi 
ere   bedrøvede,    Deres  Excellence.«     Bille:    «Ja,    men    Kongen 

har  underskrevet. »  Mantzius :  «Ja,  men  vi  ere  alligevel  be- 
drøvede, Deres  Excellence.«     Bille:     «Naa!» 

Senioratet  havde  den  16.  November  vedtaget,  at  Flaget 
skulde  vaje  paa  halv  Stang,  indtil  Kong  Frederiks  Lig  var  bi- 
sat i  Roskilde  Domkirke,  og  den  18.  havde  det  yderligere 
gjentaget  Beslutningen,  ligesom  det  samtidig  opfordrede  Med- 
lemmerne til  ikke  at  spille  saa  højt  paa  Klaveret,  at  det  kunde 
høres  udenfor.  Bestemmelsen  om  Flaget  vakte  megen  Opsigt 
baade  indenfor  og  udenfor  Foreningen,  idet  Mange  fortolkede 
den  som  en  Demonstration  mod  den  nye  Konge.  Da  der  den 
20.  November  havde  samlet  sig  en  Mængde  Mennesker  paa 
Slotspladsen  i  Anledning  af,  at  Kongen  modtog  Rigsraadets 
Lykønskning  paa  Christiansborg,  var  der  Flere,  der  følte  sig 
forargede  over,  at  Flaget  vajede  paa  halv  Stang,  og  der  blev 
endog  foreslaaet,  at  man  skulde  gaa  over  og  hejse  det  helt  op, 
hvilket  dog  ikke  skete.  Dagen  efter  spurgte  et  ældre  Medlem 
paa  en  Generalforsamling  i  Foreningen,  om  det  skulde  betragtes 
som  en  Demonstration  mod  Christian  IX  eller  som  Udtryk  for 
Sorg  over  Frederik  VII,  og  han  henstillede  til  Senioratet,  om 
det  nu  ikke  kunde  være  passende  at  tage  Flaget  helt  ned. 
Hertil  svarede  Rode  paa  Senioratets  Vegne,  at  det  mente,  at 
Kong  Frederik  VII  havde  staaet  i  et  saa  sjældent  varmt  og 
hjerteligt  Forhold  til  Foreningen,  at  det  var  passende  for  den 
at  vise  en  særegen  stor  Sorg.  Saalænge  Kongen  laa  Lig, 
burde  Sorgens  Tegn  vaje  fra  Gjenboens  Hus. 3  Senioratet  følte 
dog  selv,  at  Offenligheden  ikke  ret  kunde  forstaa  dets  Grunde, 
hvorfor  det  sendte  Bladene  en  Forklaring. 

I  de  nærmeste  Dage  herefter  ankom  der  bl.  A.  til  Kjøben- 
havn  en  Del  sønderjydske  Borgere  og  Bønder,  der  vilde  hilse 
paa  Kongen  i  Anledning  af  Thronskiftet  og  takke  ham  for 
hans  Underskrift  paa  Novembergrundloven.  Senioratet  indbod 
dem  til  at  være  Foreningens  Gjæster,  og  Medlemmer  af  Sang- 
foreningen fik  derved  Lejlighed  til  at  hilse  paa  den  elskværdige 
Senator  Peschke  fra  Slesvig,  som  Aaret  i  Forvejen  havde  været 
deres  Fører  under  Opholdet  i  denne  By.     En  anden  Aften  sad 

flere  Bønder  og-  drak  Punsch  og  passiarede  med  Medlemmerne. 
Foruden  Herredsraadsmedlem  Jacobsen  fra  Østerterp,  Nielsen 
fra  Jordkjær  og  Sognefoged  Petersen  fra  Hostrup  fra  dansk- 
talende Egne  var  der  ogsaa  Sandemand  Lorenzen  fra  Vester- 
skov, Regnskabsmand  Bruhn  fra  Munkvolstrup  og  Bøttger  fra 
Hatlund,  altsaa  fra  Landsbyer  i  Angel.  De  tre  Sidstnævnte 
talte  Dansk  lige  saa  godt  som  de  tre  Første.  Stemningen  var 
udmærket,  og  fiere  af  Bønderne  holdt  Taler,  saaledes  Bruhn 
for  Frihed  og  Slesvigs  Inkorporation.  Mantzius  takkede  dem 
for  deres  Sejghed. 

Den  1 8.  December  blev  Kong  Frederiks  Lig  ført  fra 
Kjøbenhavn  til  Roskilde  Domkirke.  Da  Processionen  skulde 
gaa  ud  fra  Christiansborg  Slot  forbi  Holmens  Kanal  over 
Kongens  Nytorv  og  videre  ad  Østergade,  havde  Senioratet  ladet 
Foreningsbygningen  smykke  med  Grancordons,  Granguirlander 
og  Kranse,  som  Økonomisenioren  O.  Zinck  havde  forstaaet  at 
ophænge  saaledes,  at  det  Hele  frembragte  en  yderst  smagfuld 
Virkning.  Paa  Altanens  Brystværn  stod  fire  store  grønne  Træer, 
fra  Vinduerne  vajede  overordenligt  lange  Dannebrogsflag,  og 
rundt  om  Jernstakittet  var  der  plantet  23  Flag,  alle  paa  halv 
Stang  og  forsynede  med  Festons  af  sort  Flor. 

Kl.  11  om  Formiddagen  samledes  Foreningens  Medlemmer 
og  andre  akademiske  Borgere  paa  Universitetet;  30  Studenter 
fra  Lund  sluttede  sig  til  dem.  Derpaa  marcherede  Toget,  der 
talte  ca.  IOOO  Deltagere,  til  Rosenborg  Exercerplads,  hvor  alle 
Foreninger  og  Korporationer  skulde  give  Møde.  Kl.  12  satte 
det  hele  store  Tog  sig  i  Bevægelse  gjennem  Gothersgade, 
Kongens  Nytorv,  Østergade  o.  s.  v.  De  enkelte  Foreninger 
stillede  sig  efterhaanden  en  haye  i  Gaderne.  Studenterfor- 
eningens Plads  var  i  Vimmelskaftet  omtrent  fra  Klosterstræde 
op  til  Nygade.  Ventetiden  var  lang,  thi  først  Kl.  3V2  kom 
Processionen  med  Kongens  Lig.  Alle  blottede  Hovederne,  og 
da  Kong  Christian  IX  kjorte  forbi,  skete  det  Samme.  I  en 
jævn  Marsch,  der  bragte  Liv  i  de  stive,  forfrosne  Lemmer, 
fulgte  Studenterne  saa  lige  ud  til  Jernporten. 

Næste  Morgen  tidlig  tog  Senioratet  ud  til  Roskilde,  hvor 
det  fik  Plads  i  Domkirken.  Studentersarvgforeningen  udførte 
her  Hartmanns  Kantate. 

Dagen  efter  holdt  Foreningen  Sørgefest  for  Frederik  VII, 
til  hvilken  bl.  A.  Kultusminister  Monrad,  Hofmarskal  Løven- 
skiold,  Krieger,  Forchhammer ,  Høy  en,  Hartmann,  Worsaae, 
Schiern,  Malerne  Constantin  Hansen  og  Skovgaard  samt  Billed- 
hugger Bissen  vare  indbudte.  Festsalens  Vinduer  vare  blændede, 
Gaskronerne  behængte  med  sorte  Flor-Festons,  og  to  hvid-  og 
sortbeklædte  Kandelabre,  hver  med  18  Lys,  stod  ved  Siden  af 
Kongens  Marmorbuste.  700  Medlemmer  havde  Plads  i  Salen 
og  paa  Galerierne.  Richardt  havde  skrevet  Kantaten,  og  Kammer- 
musikus  C.  Hansen  havde  sat  Musik  til  den. 

Ploug  holdt  en  fortræffelig  Festtale,  i  hvilken  han  først 
omtalte  den  afdøde  Konges  Ungdom  og  de  smaa  Forventninger, 
man  nærede,  da  han  besteg  Thronen.  Efterat  han  derpaa 
havde  mindet  om  Kongens  Holdning  efter  Kasinomødet  og 
det  nye  Ministeriums  Dannelse,   fortsatte  han  saaledes:4 

«Det  var  Mandagen  den  27.  Marts.  De  første  Tropper  skulde  afgaa  til 
Slesvig,  og  for  at  tage  Afsked  med  dem  viste  Kongen  sig  første  Gang  offenlig 
efter  Ministerskiftet.  Da  han  red  tilbage,  vare  Gothersgade  og  Kongens  Nytorv 
tæt  opfyldte  med  Mennesker,  mellem  hvilke  hans  Hest  med  Møje  banede  sig 
Vej,  medens  hans  Følge  blev  skilt  fra  ham  og  lodes  langt  tilbage.  Da  red  han 
ganske  alene  i  Stimmelen.  Han  var  dødbleg,  thi  han  følte  Øjeblikkets  Alvor, 
Kronens  og  Ansvarets  Vægt,  men  omkring  ham  var  intet  Øje  tørt  og  ingen 
Læbe  tavs.  Fra  Vinduerne  i  den  lange  Gade  og  paa  den  store  Plads  viftede 
Tusinder  af  Tørklæder,  og  der  lød  en  Jubel  saa  bedøvende  og  overvældende, 
som  han  aldrig  havde  hørt  den  før,  som  han  næppe  nok  hørte  den  siden,  hvor 
tidt  end  Folket  har  jublet  ham  imøde,  men  som  han  ganske  sikkert  -vilde  høre 
den  nu,  om  han  kunde  staa  op  fra  de  Døde  og  træde  frem  midt  iblandt  os. 
Det  var  Frederik  den  Syvendes  Hyldning  to  fulde  Maaneder  efter,  at  han  havde 
besteget  Thronen!  Fra  den  Dag  af  følte  vistnok  han,  at  for  dette  Folk  var 
han  skikket  til  at  være  Konge,  og  fra  den  Dag  af  følte  vi,  at  Kongen  var  med 
os  og  ikke  kunde  skilles  fra  os.  Og  nu  efter  15  Aars  Forløb  ligger  han,  der 
besteg  Thronen  med  saa  svage  Forhaabninger  og  under  saa  mørke  Varsler,  i  sin 
tidlige  Grav  som  den  mest  elskede  og  mest  begrædte  af  de  danske  Konger,  saa 
langt  Historien  naar.  Vi,  som  nu  have  set  tre  danske  Kongers  Jordefærd,  vi 
have  ogsaa  set,  at  over  Frederik  VI  sørgede  især  de  Gamle,  der  erindrede  sig 
hans  Ungdoms  lyse  Forhaabninger    og   ikke    vilde    være  ved,    at    hans   Manddom 

og  Alderdom  dog  langtfra  havde  opfyldt  disse,  fordi  de  betragtede  ham  som 
Bæreren  af  den  gamle  Tingenes  Orden.  Og  over  Christian  VIII,  den  milde  men 
svage  Hersker,  sørgede  især  de,  som  hans  personlige  Elskværdighed  havde  vundet, 
de  højere  Samfundsklasser,  medens  det  store  Folk  var  ligegyldigt.  Men  over 
Frederik  VII,  den  forviste  Prins,  den  ingenlunde  af  store  Forventninger  for- 
kjælede  Kronprins,  den  med  Angst  og  Bæven  modtagne  Konge,  sørge  de  Unge 
med  de  Gamle,  de  Lave  med  de  Høje,  de  Fjærne  med  de  Nære,  Kvinderne 
med   Mændene,   kort  Alle,  som  elske   Danmark. » 

Taleren  paaviste  derpaa,  at  Frederik  VII  passede  aldeles 
til  sin  Tid,  og  at  han  fuldtud  tilhørte  sit  Folk,  ligesom  han 
til  Slutningen  mindede  om,  at  det  var  den  nordiske  Tanke, 
der  forst  havde  fort  ham  til  Studenterne  eller  Studenterne  til 
ham.  Kongen  forsmaaede  desuden  ikke  Studenternes  Kreds  med 
dens  frie  Tone,  dens  glade  Løjer  og  dens  ungdommelige  Liv. 
Han  havde  med  Glæde  set  Foreningsbygningen  rejse  sig  lige- 
overfor hans  eget  Slot,  han  havde  med  Glæde  bidraget  til  dens 
Opførelse  og  Udsmykning,  og  han  dvælede  med  Glæde  blandt 
Studenterne.  Taleren  var  berettiget  til  at  vidne  dette,  thi  han 
havde  med  egne  Øren  hørt  Kongen  i  denne  Sal  sige,  at  « mellem 
os  var  han  rigtig  glad». 

De  politiske  Forhold  udadtil  vare  imidlertid  blevne  mere 
og  mere  truende.  Kongens  Død  havde  givet  Tydskland  Blod 
paa  Tanden ,  og  snart  vedtog  de  forskjellige  tydske  Staters 
lovgivende  Forsamlinger  kraftige  Henvendelser  til  deres  Re- 
gjeringer  om  at  værne  Slesvigholstens  Ret,  ligesom  Folkemøder 
rundtom  i  det  store  Fædreland  slog  til  Lyd  for  den  »forladte 
Broderstamme»  imod  Nord.  Den  Exekution,  som  Forbunds- 
dagen i  Frankfurt  alt  havde  besluttet  den  i.  Oktober  i  An- 
ledning af  Kundgjørelsen  af  30.  Marts,  blev  nu  til  Alvor,  idet 
hannoveranske  og  sachsiske  Tropper  til  Nytaar  skulde  rykke 
ind  i  Holsten.  For  at  kunne  møde  alle  Begivenheder  be- 
sluttede den  danske  Regjering  derfor  i  December  at  sætte  hele 
Hæren  paa  Krigsfod  og  lade  den  indtage  en  Stilling  i  det 
sydlige  Slesvig.  Samtidig  var  Ministeriet  Hall  Gjenstand  for 
en  alvorlig  Pression  fra  de  venskabeligsindede  Magters  Side, 
idet  disse  krævede,    at  man  skulde  prøve  paa  at  besværge  det 

truende  Uvejr  ved  at  tage  Forfatningen  af  18.  November  til- 
bage. Da  Hall  imidlertid  ikke  vilde  gaa  ind  herpaa,  indgav 
han  den  24.  December  sin  Begjæring  om  Afsked. 

Samme  Dag  samlede  de  toneangivende  Mænd  i  Hoved- 
staden saasom  C.  Bille,  Ploug,  C.  V.  Rimestad  og  A.  Steen  sig 
hos  C.  Brix  i  Efterslægtselskabets  Lokaler  paa  Østergade  for 
at  tage  under  Overvejelse,  hvad  der  var  at  gjøre  under  de  nu- 
værende Omstændigheder.  I  dette  Møde  deltog  Chr.  Frederiksen 
paa  Senioratets  Vegne,  da  V.  Rode  var  paa  Landet  i  Julen. 
Man  blev  iøvrigt  enig  om  at  forholde  sig  rolig  og  afventende. 
Fire  Dage  senere  dannede  Monrad  sit  Ministerium. 

Som  man  ved,  forbedrede  dette  Ministerskifte  ingenlunde 
Forholdet  til  Tydskland,  og  snart  fik  man  at  se,  at  Preussen 
under  Bismarcks  Ledelse  med  Østerrig  paa  Slæbetov  skubbede 
Forbundet  tilside  og  optraadte  som  Danmarks  særlige  Fjende. 
I  Midten  af  Januar  var  det  klart,   at  Krigen  maatte  udbryde. 

I  de  samme  Dage  indkaldte  Krigsministeriet  tre  Aargange 
af  Forstærkningen,  der  gav  Møde  i  Kjøbenhavn,  hvor  de  blev 
indkvarterede.  Som  andre  Grundejere  maatte  Studenterfor- 
eningen ogsaa  bære  sin  Del  af  Byrden.  Aldrig  saa  snart  fik 
Senioratet  Meddelelse  om,  at  Foreningen  vilde  faa  27  Mand  at 
sørge  for,  før  Medlemmerne  tilbød  Sengeklæder  og  Penge.  I 
Gymnastiksalen,  det  nuværende  Bibliothekslokale,  blev  der  op- 
redt 27  gode  Sengelejer,  og  Soldaterne  blev  beværtede  med 
Kaffe  og  Brød  om  Morgenen  og  med  The  eller  01  samt  Smørre- 
brød om  Aftenen.  Om  Søndagen  fik  de  desuden  Steg  til 
Middag.  Endelig  blev  der  leveret  dem  Piber  og  en  Kardus 
Tobak  hver. 

Disse  « Forglemmigejer«,  som  Folkevittigheden  døbte  For- 
stærkningsmændene,  fordi  de  af  Mangel  paa  Uniformer  maatte 
tage  tiltakke  med  lange,  islandske  Trøjer  og  lyseblaa  Kapper, 
befandt  sig  udmærket  i  Foreningen.  Da  Adskillige  af  dem 
skulde  rejse  den  24.  Januar,  blev  der  Aftenen  i  Forvejen  holdt 
et  Gilde  til  Ære  for  dem.  Kl.  8  fik  de  varm  Aftensmad, 
hvorpaa    de    blev    førte    op    i    Konversationsstuerne.      Her    tog 

Medlemmerne  dem  tilbords,  og  nu  marscherede  Alle  op  i  Fest- 
salen, hvor  der  beværtedes  med  Æbleskiver  og  Punsch.  Gildet 
begyndte  naturligvis  med  «Den  tapre  Landsoldat«,  hvorpaa 
V.  Rode  holdt  Festtalen  for  dem  og  bad  dem  om  at  blive 
deres  Løfte  tro.  Talerne  fulgte  Slag  i  Slag.  og  en  af  Soldaterne 
sagde  bl.  A.,  at  han,  dersom  Hæren  skulde  vige  for  Over- 
magten, vilde  ønske,  at  han  igjen  maatte  blive  indkvarteret  i 
Studenterforeningen.  Han  lovede  imidlertid,  at  de  skulde  gjøre 
Foreningen  Ære  derovre  og  samle  sig  om  Dannebrog  og  slaas 
tappert  for  den.  Stemningen  var  udmærket.  Værten  fortalte 
senere,  at  Soldaterne,  da  de  efter  Kl.  2  vare  komne  til  Ro  i 
Gymnastiksalen,  rejste  sig  op  i  Sengene,  gjentog  Talerne  for  hin- 
anden og  prøvede  paa  at  synge  Viserne  endnu  en  Gang.  Før 
de  rejste,  blev  de  Alle  forsynede  med  Piber,  Spillekort,  Vise- 
bøger, Tobakspunge,  Uldtrøjer,  Underbenklæder,  Muffediser, 
Uldsokker  og  uldne  Tørklæder. 

For  at  vise  deres  gode  Villie  lod  de  følgende  Taksigelser 
indrykke  i  Bladene: 

c  Vi  samtlige  Forstærkningsmænd,  som  ligge  indkvarterede  i  Studenter- 
foreningen, og  som  af  Samme  have  nydt  meget  Godt,  bringe  herved  vor  hjertelige 
Tak  til  vore  Velgjørere  Vi  maa  rigtignok  takke  Gud,  at  vi  have  været  saa 
heldige  og  truffet  et  saa  godt  Logis,  idet  vi  her  ere  blevne  godt  udstyrede  med 
godt  Undertøj,  Vanter,  Piber  m.  M.  hele  Tiden  igjennem,  saa  længe  vi  have 
ligget  her,  faaet  frit  Tobak  saavel  som  Kaffe  og  The  og  ofte  gratis  nydt  en 
god  Middagsmad  tilligemed  Brændevin  og  godt  01.  Man  har  her  arrangeret 
et  Gilde  for  os,  ved  hvilket  vi  blev  trakterede  med  Punsch  og  Æbleskiver,  og 
ved  hvilket  Gilde  der  blev  afsunget  en  Sang,  hvori  man  bød  os  velkommen 
samt  udbragte  mange  Skaaler,  iblandt  hvilke  Foreningens  Medlemmer  heller 
ikke  glemte  at   udbringe  et  Leve   for  vore  Koner. 

Vi  takke  derfor  endnu  en  Gang  saavel  paa  vore  egne  som  paa  vore 
Koners   Vegne. » 

»Farvel  1 
Forstærkningsmændene  bringe  herved  deres  hjertelige  Tak  til  de  ærede 
Studenter  for  den  kjærlige  Omsorg  og  Opofrelse,  som  blev  os  bevist  i  den  Tid, 
vi  laa  i  Kvarter  i  Studenterforeningens  Bygning.  Det  vil  stedse  være  os  en 
uforglemmelig  Erindring,  og  vort  højeste  Ønske  er,  at  Gud  vil  gjengjælde  dem 
det  Gode  mangefold. 

Paa  egne  og  Forstærkningsmændenes  Vegne 
J.  P.  Andersen.« 

De  Forstærkningsmænd,  der  rejste  den  i.  Februar,  sendte 
en  Deputation  til  Senioratet  med  et  i  Glas  og  Ramme  ind- 
fattet Taksigelsesdigt  og  en  Gibsstatuette  af  Frederik  VII  med 
floromvunden  Konsol.  Digtet  har  sin  særegne  Historie.  Nogle 
Dage  for  de  rejste,  havde  de  spurgt  Foreningens  første  Tjener 
Jens,  hvor  der  boede  en  Digter,  som  skrev  Vers  for  Betaling. 
Da  han  ikke  kjendte  en  saadan,  bad  de  om  at  faa  at  vide, 
hvor  der  da  boede  nogen  af  dem,  der  skrev  for  Studenterne. 
Jens  viste  dem  saa  til  Otto  og  Richardt,  hvorefter  de  gik  til 
den  Sidste  og  bad  ham  pænt  derom;  han  skulde  nok  faa  sin 
Betaling  for  det.  Richardt  trykkede  sig  ved  det,  og  da  de 
havde  klappet  hinanden  lidt  paa  Skuldrene,  sagde  han  til  dem, 
at  han  var  bange  for,  at  Studenterne  skulde  kunne  kjende  det, 
naar  han  skrev  det.  «Nej,  det  skal  der  ikke  være  Noget  i  vejen 
for,  vi  lade  det  trykke »,  lød  Svaret.  Imidlertid  raadførte  han 
sig  først  med  Rode  om,  hvad  der  var  at  takke  for,  og  efterkom 
saa  deres  Ønske.5  Saaledes  gik  det  til,  at  n  Forstærknings- 
mænds  Navne  kom  til  at  staa  under  følgende  Digt:6 


I  unge   Studenter  ved   Holmens   Kanal, 

Vi  sige  saa  mange  Tak, 

For  der  er  ikke  en  eneste  Ka'l, 

Som   ikke  har  sovet  i  Jeres   Sal 

Som  i  den  luneste  Stak. 

Vi  sige  Jer  Tak  for  godt  Logis 

For  Trøjer  og  for  Tobak. 

Og  det  er  nok  vist,   at  aldrig  vi 

Skal  glemme  saa   let,  hvor  lystigt  I 

Med  os  Forstærkningsmænd  drak! 

Nu   maa  vi  over  og  se,   om  vi  kan 

Faa  Tydskerne  ud   i  en  Ruf. 

Det  bliver  for  kvalmt  i   Danmarks  Land, 

Og  aldrig  rolig  vi   sove  kan, 

Skal  Preusserne  være  vor  Slof. 

Men   naar  nu   snart  vores  Regiment 

Er  kommen   i   Lejr  og  Barak, 

Saa  træffe   vi   mangen   en   brav   Student, 
Og  dem  skal  vi   hilse  fra  Jer  saa  pænt 
Og  sige  dem,   I   har  ærlig   fortjent 
Forstærkningsmændenes  Tak! 


F.  Schou, 

Andersen, 

H.  Poulsen, 

H.  Hansen, 

Kokkedal. 

Vrid  sløse. 

Læssø. 

Birkerød. 

Chr.    Christensen, 

E.    'Jensen, 

P.   Knudsen, 

C/ir.    Hansen, 

Glimsholdt. 

Thostrup. 

Ydby. 

Thislund. 

y.   Petersen 

M.  Peter. 

sen,                M.    Ch) 

istensen, 

(Iredsted. 

Ilsted. 

Børqlum. 

Efterat  Hovedstadens  Befolkning  havde  glædet  sig  over, 
at  Preusserne  den  2.  Februar  forgiæves  havde  prøvet  paa  at 
tage  Skanserne  ved  Mysunde,  og  at  vore  Tropper  den  3. 
havde  ydet  Østerrigerne  en  kraftig  Modstand  foran  Centrum, 
blev  den  overvældet  af  Sorg  og  Forbitrelse,  da  der  den  6. 
Februar  om  Morgenen  indløb  Efterretning  om,  at  vor  Hær 
Aftenen  i  Forvejen  havde  forladt  Dannevirkestillingen.  Strax 
om  Formiddagen  strømmede  Folk  ud  paa  Gaderne  for  i  Fælles- 
skab at  drøfte  Grundene  til  dette  skjæbnesvangre  Skridt  og  for 
at  søge  Trøst.  Men  Ingen  vidste  Besked,  og  i  Krigsministeriet 
erfarede  man,  at  Tilbagetoget  var  foretaget  mod  selve  Krigs- 
minister Lundbyes  Villie  og  Vidende.  I  Studenterforeningen 
herskede  «den  inderligste  Sorg,  den  stærkeste  Harme  og  den 
voldsomste  Forbitrelse«. 7  Alle  troede  fuldt  og  fast,  at  der 
var  Forræderi  med  i  Spillet,  og  man  var  i  ethvert  Tilfælde 
sikker  paa,  at  Generalerne  i  Krigsraadet  havde  fattet  Be- 
slutningen i  den  politiske  Overbevisning,  at  Dannevirkestillingen, 
Ejderpolitikkens  Symbol,   ikke  var  en  alvorlig  Kamp  værd. 

Hele  Dagen  igjennem  var  Stemningen  paa  Kogepunktet, 
og  den  blev  ikke  bedre,  da  der  om  Eftermiddagen  paa  Gade- 
hjørnerne blev  opslaaet  en  Proklamation  til  Hæren  paraferet  af 
Monrad.  Den  var  nemlig  saa  uheldig  affattet,  at  man  maatte 
tro,  at  han  havde  vidst  Besked  om,  hvad  der  skulde  ske.8 
Kongen  og  Monrad,   der  havde  aflagt  et  Besøg  hos  Hæren  ved 

Dannevirke  og  f.  Ex.  været  Vidne  til  Slutningen  af  Kampen 
den  3.  Februar,  opholdt  sig  den  5.  i  Sønderborg,  hvor  de  først 
om  Aftenen,  efterat  Stillingen  var  rømmet,  havde  faaet  et 
Telegram  herom  fra  Overgeneralen  de  Mezas  Stabschef.  Næste 
Morgen  tidlig  sejlede  Monrad  saa  til  Flensborg,  og  undervejs 
havde  han  forfattet  den  ovennævnte  Proklamation,  som  Kongen 
slet  ikke  havde  underskrevet.  Dens  Offenliggjørelse  i  Kjøbenhavn 
var  sket  ved  en  Fejltagelse. 

Som  Stemningen  var  i  Hovedstaden,  kunde  man  vente  sig 
voldsomme  Gadeoptøjer  om  Aftenen,  og  de  udeblev  heller  ikke. 
Især  i  Kvarteret  om  Amalienborg  stimlede  store  Skarer  sammen, 
der  baade  i  Amaliegade  og  paa  Set.  Annæplads  og  senere  paa 
Kongens  Nytorv  sloges  med  Politi  og  Hestgardister.  Helt  ud 
paa  Natten  til  mellem  2  og  3  varede  denne  Kamp,  under 
hvilken  Brosten  tjente  som  Kasteskyts.  I  Studenterforeningen, 
hvor  man  fik  Underretning  om,  hvad  der  foregik,  prøvede 
Senioratet  at  udsende  Medlemmer,  der  skulde  berolige  Folk, 
men  deres  Forsøg  herpaa  mislykkedes  fuldstændigt,  de  udsatte 
sig  kun  for  at  faa  Prygl.  Enhver,  der  prøvede  paa  at  tale  et 
fornuftigt  Ord,   blev  anset  for  en  Forræder. 

Ikke  mindre  end  tre  Gange  drog  Sværmen  hen  til  Studenter- 
foreningen for  at  høre,  om  Studenterne  ikke  vilde  gaa  med  og 
føre  an.  Første  Gang  maatte  S.  Nellemann  og  anden  Gang 
V.  Rode  ud  for  at  holde  Taler  til  dem.  Der  blev  raabt  Hurra 
for  Hæren,  Danmark,  Grundloven  og  Rigsdagen,  og  derpaa 
trak  Skarerne  bort  igjen  og  blev  afløste  af  andre.  Da  Rode 
havde  talt,  raabte  en  Mand  af  Folket:  « Vil  den  Herre  ikke 
udtale  Forbandelsens  Ord  over  Monrad  ?»  Idelig  hørtes  Raabene: 
«Leve  Republikken  med  Hall  som  Præsident!«  «Leve  Kong 
Karl  XV  b 

Søndagen  den  7.  Februar  om  Formiddagen  Kl.  10  kom 
Monrad  W\  Kjøbenhavn.  Han  sendte  øjeblikkelig  Bud  til  Bladenes 
Redaktører,  Formanden  for  Arbejderforeningen  af  1860  C.  V. 
Rimestad  og  Studenterforeningers  Seniorat  og  bad  dem  give 
Møde    hos    sig  Kl.    12.     Han    meddelte    her,    at   Efterretningen 

om  Dannevirkes  Rømning  var  kommen  Kongen  og  ham 
ligesaa  uventet  som  alle  Andre.  De  vare  Begge  udelagtige 
deri  og  uvidende  derom.  Proklamationen  havde  ikke  været 
bestemt  for  Kjøbenhavn,  og  forovrigt  var  den  kun  et  Udkast 
til  en  Proklamation.  Senioratets  Ordfører  Rode  svarede,  at 
han  skulde  bringe  Meddelelserne  videre.  Studenterne  deltog 
ikke  i  Gadeoptøjerne,  men  de  vilde  ligesaa  lidt  være  i  Stand 
til  at  berolige  Stemningen,  som  de  selv  vare  beroligede  ved 
Konsejlspræsidentens  Oplysninger.  Rode  meddelte  endvidere 
Monrad,  at  der  herskede  en  overordenlig  stor  Forbitrelse  i 
Hovedstaden,  bl.  A.  mod  ham  personlig.  Rimestad  forudsagde, 
at  der  samme  Aften  vilde  finde  voldsomme  Optøjer  Sted,  hvilket 
dog  ikke  blev  Tilfældet. 

Efter  Modet  begav  Rode  sig  op  i  Studenterforeningen, 
hvor  der  i  Festsalen  havde  samlet  sig  en  talrig  Mængde  Med- 
lemmer. Han  aflagde  her  Beretning  om,  hvad  der  var  fore- 
gaaet,  men  dette  forekom  ikke  Forsamlingen  tilstrækkeligt, 
hvorfor  der  rettedes  mange  Forespørgsler  til  ham.  Man  vilde 
have  at  vide,  om  han  havde  spurgt  Monrad  om  det  eller  det, 
hvorfor  det  eller  det  var  sket  o.  s.  v.  I  deres  Utaalmodighed 
glemte  Medlemmerne,  at  han  ikke  havde  havt  Monrad  i  skarpt 
Forhør  et  Par  Timer,  og  at  hele  Mødet  kun  havde  varet  et 
Kvarter. 

Om  Aftenen  vare  Spektaklerne  paa  Gaden  ikke  nær  saa 
hæftige  som  Dagen  i  Forvejen,  saa  at  Politiet  ved  Hjælp  af 
Sprøjter  kunde  holde  Amaliegade  ryddelig.  En  Sværm  indfandt 
sig  atter  udenfor  Studenterforeningen.  En  selvvalgt  Deputeret 
gik  ind  igjennem  Laagen  og  fik  sig  udenfor  Pillerne  en  længere 
Samtale  med  Mantzius,  men  da  det  varede  for  længe,  blev 
Sværmen  for  utaalmodig,  og  Nogle  kastede  med  Sten  mod 
Bygningen,  hvorved  tre  Ruder  gik  i  Løbet.  Deres  Kammerater 
skjældte  dem  imidlertid  ud  og  sagde,  at  det  ikke  lignede 
Noget  at  slaa  Sten  paa  saadanne  Menneskers  Hus.  Den 
Deputerede  gik  derefter  hen  til  Rækværket  og  raabte  ud  til 
Sværmen:    «Silarium!  Silarium!»   (Silentium?),   men  den  vedblev 

at  skrige  og  raabe,  at  den  vilde  have  Forklaring  paa,  hvorfor 
Dannevirke  var  opgivet.  Rode  maatte  endelig  give  en  Tale 
tilbedste,  der  endte  med  et  Leve  for  Danmark.  Det  lod  til, 
at  dette  virkede,  men  nu  tog  Hr.  Silarium  Ordet  og  erklærede, 
at  de  vare  Arbejdere,  hvorfor  de  maatte  arbejde  om  Dagen  og 
gjøre  det  andet  Fornødne  om  Natten.  Han  maatte  bede  om 
en  Forklaring,  for  Studenterne  det  var  de  Lærde,  og  gav  de 
ikke  Forklaringen,  saa  maatte  de  selv  tage  Følgerne.  Sværmen 
gik  imidlertid  lidt  efter  sin  Vej.  Andre  Sværme  drog  ud  til 
Christianshavn,  hvor  de  udenfor  Monrads  Bolig  vækkede  ham 
ved  Raabene:  « Landsforræder*  og  «Til  Helvede  med  den  sorte 
Sjæl». 

Ovenpaa  den  voldsomme  Spænding  fulgte  snart  nogen  Af- 
slappelse. «Ja,  man  kunde»,  som  den  ledende  Senior  skrev, 
«endogsaa  hos  os  finde  Enkelte,  der  nu  i  stærke  Udtryk  for- 
dømte Bladenes  og  særlig  « Fædrelandet  »s  Optræden  o.  s.  v.  o.  s.  v. 
uagtet  man  var  i  Stand  til  ved  Vidneførsel  paa  disse  Men- 
neskers Mund  at  godtgjøre,  at  de  ved  deres  Udtryk  i  de  første 
Dage  havde  gjort  sig  skyldige  efter  dansk  Lov  til  Straf  paa 
Ære,  Liv  og  Gods.  Heldigvis  vare  disse  saa  hurtige  Om- 
skiftelser kun  faa.» 

Snart  indløb  Efterretningen  om  i .  og  1 1 .  Regiments  helte- 
modige Kamp  med  Østerrigerne  ved  Sankelmark,  og  strax 
dannedes  der  i  Foreningen  en  Komitee,  der  indsamlede  Penge 
til  i.  Regiment,  som  talte  mange  af  Foreningens  Venner  og 
Medlemmer  i  sin  Midte. 

Zinck,  der  paatog  sig  Hovedsliddet,  telegraferede  til  Chefen 
Oberst  Charles  Beck:  « Opfyldt  af  Beundring  og  inderlig 
Taknemmelighed  over  i.  Regiments  Mod  og  Opofrelse  har 
Studenterforeningen  begyndt  en  Indsamling  til  dets  brave  Soldater. 
Vi  udbede  os  Hr.  Oberstlieutenantens  Meddelelse  om,  hvilke 
Gjenstande,  til  Nytte  eller  Opmuntring,  der  maatte  være  mest 
velkomne. »  Beck  svarede  med  følgende  Telegram :  « i .  Infanteri- 
regiments varme  Taksigelse  til  Studenterforeningen!  Vi  have 
n.  35 

kun  opfyldt  vor  Pligt  mod  Fædrelandet.    Gjenstande,  der  ønskes, 
ere  Støvler  og  Skjorter.« 

Studenterforeningens  Komitee  indsendte  strax  300  Rbd. 
til  Børskomiteen,  der  raadede  over  et  større  Oplag  af  disse 
Gjenstande.  Allerede  den  21.  Februar  saa  den  sig  i  Stand  til 
at  sende  tre  store  Sække  med  Støvler,  Skjorter  og  Uldtøj  til 
1 1 .  Regiment,  hvis  midlertidige  Chef  Kaptejn  Stricker  sendte 
sin  hjerteligste  Tak.  Den  8.  Marts  blev  der  endvidere  sendt 
fire  Sække  med  lignende  Indhold  til  Chefen  for  18.  Regiment 
Oberstlieutenant  Hirsch.  Nordslesvigerne  i  21.  Regiment,  der 
vare  afskaarne  fra  at  faa  Hjælp  hjemmefra,  blev  ligeledes  be- 
tænkte. Da  der  ogsaa  indsamledes  til  dem  andetsteds,  blev 
det  bestemt,  at  Studenterforeningen  skulde  forsyne  1.  Kompagni, 
og  da  Chefen  for  dette  Kaptajn  Beissenherz  opgav,  hvad  hans 
Soldater  trængte  til,  blev  der  i  Marts  afsendt  145  Skjorter, 
150  Par  Saaler,  Flikker  og  Sinker,  42  Par  Uldstrømper,  14 
Par  Underbenklæder,  21  Par  Stovler,  13  Par  Muffediser,  3  Uld- 
trøjer og   12   Viseboger. 

I  Marts  modtog  Studenterforeningen  et  Brev  fra  Ritmester 
Sommer  med  Opfordring  til  en  Indsamling  til  Bedste  for  de 
sydslesvigske  Ægtbønder,  der  efter  Tilbagetoget  fra  Dannevirke 
havde  kjørt  for  Hæren,  og  som  nu  befandt  sig  paa  Als  i  en 
sørgelig  Tilstand  blottede  for  Klæder  og  Linned.  En  Del  af 
disse  Stakler  havde  i  1862  kjørt  for  Sangerne,  da  de  paa  Vejen 
til  Løvefesten  i  Flensborg  opholdt  sig  en  Dag  i  Slesvig  og 
gjorde  en  Udflugt  til  Landsbyen  Ascheffel.  Zinck  afsendte 
strax  paa  Sangforeningens  Vegne  40  Skjorter  og  40  Par  Strømper 
samt  40  Rbd.  kontant  Derpaa  blev  der  udstedt  en  offenlig 
Opfordring  om  Hjælp,  som  indbragte  1010  Rbd.  For  den 
største  Del  af  disse  Penge  kjøbte  Zinck  og  Guldberg  Skjorter, 
Stovler  og  Strømper  samt  et  Lpd.  Skraatobak,  som  de  pakkede 
i  sex  store  Sække,  og  de  fattede  den  dristige  Beslutning  selv 
at  overbringe  Varerne  til  Als.  Krigsministeriet  gav  dem  fri 
Rejse  til  Hørup  Hav,  hvor  de  ankom  Paaskesøndag  den  27. 
Marts.    Her  uddelte  de  strax  Gaverne  og  havde  den  Glæde  at 

se,  hvor  velkomne  de  vare.  I  Sønderborg  besøgte  de  Borg- 
mester H.  Finsen,  hvem  de  kjendte  fra  den  Tid,  han  var 
Senior  i  Studenterforeningen.  Medens  de  spiste  til  Middag  hos 
ham,  tordnede  Kanonerne  paa  Broager  af  al  Magt  løs  mod 
Dybbølskanserne.  Næste  Dag  tog  de  med  et  Regeringsdamp- 
skib  hjem  over  Korsør.  Skibet  var  overfyldt  med  Saarede  fra 
Kampen  den   28.   Marts  om  Morgenen.9 

Ved  Indsamlingerne  til  Hæren  i  Studenterforeningen  ind- 
kom der  et  Beløb  af  ikke  mindre  end  5587  Rbd.  foruden 
Varer,  og  hertil  kom  endnu  1300  Rbd.  som  V.  Rode  og  Zinck 
indsamlede  efter  Dybbøls  Fald,  og  som  skulde  have  dannet  et 
Fond  til  Understøttelse  af  faldne  Officerers  Sønner.  Da  Fondet 
til  «de  Faldnes  Minde »  noget  senere  oprettedes,  blev  Pengene 
imidlertid  overleverede  til  dette. 

De  allerfleste  Penge  indkom  som  Gaver,  men  adskillige 
Aftenunderholdninger,  som  Guldberg  og  Zinck  formaaede  Sang- 
foreningen til  at  give,  forøgede  Udbyttet.  Ved  disse  med- 
virkede bl.  A.  kongelig  Skuespiller  Michael  Wiehe ,  der  de- 
klamerede, H.  C.  Andersen  som  oplæste  Eventyr  og  Fortællinger, 
samt  Kammersanger  Chr.  Hansen  og  kgl.  Skuespillerinde  Fru 
Zinck. 

Men  foruden  disse  Ofre  af  Penge  bragte  Studenterfor- 
eningens Medlemmer  og  Studenterne  overhovedet  et  langt 
større  Offer  for  Fædrelandet,  idet  de  meldte  sig  til  Tjeneste  i 
Hæren.  I  1848  havde  Tilstrømningen  af  frivillige  akademiske 
Borgere  været  betydelig,  men  i  1864  meldte  de  sig  i  massevis. 
De  Studenter  og  Kandidater,  der  nu  vare  i  Stand  til  at  bære 
Vaaben,  havde  under  den  første  slesvigske  Krig  været  Drenge, 
men  de  vare  tidligt  blevne  vakte  til  Bevidsthed  om,  at  det  at 
kæmpe  for  Fædrelandet  var  en  Ynglings  skjønneste  Lod,  de 
havde  jublet  over  Sejrene  ved  Fredericia  og  Isted,  og  de  havde 
raabt  Hurra  for  de  hjemvendte  Soldater  og  baaret  deres  Geværer 
for  dem  paa  Marchen.  Der  herskede  mellem  dem  ingen  Uenighed 
om,  at  de,  naar  de  blev  store,  og  det  da  atter  skulde  gaa  løs, 
vilde  være  med  til  at  slaas  med  Tydskerne. 

35* 

Der  var  i  Aarenes  Løb  mellem  185 1  og  64  ved  Studenter- 
foreningens Gilder  faldet  mange  højstemte  Ord  om  at  kæmpe 
til  sidste  Mand,  og  der  var  under  bragende  Bifald  blevet  sunget, 
at  Alle  vilde  være  Soldater,  naar  Paaskeklokken  igjen  kimede 
over  Land.  Nu  da  Krigen  for  Alvor  stod  ved  Døren,  var  den 
Tid  kommen,  da  alle  disse  Løfter  skulde  indfries,  medmindre 
de,  der  havde  givet  dem,  vilde  stemples  som  Frasehelte  eller 
som  kaadmundede  og  upaalidelige  Personer,  der  vare  store  i 
Munden  men  uduelige  til  Gjerning.  Heldigvis  bestod  den 
danske  Studenterstand  denne  Prøve,  saavist  som  den  sikkert 
altid  vil  gjøre  det.  Vi  skulle  kun  anføre  et  Exejnpel,  der  maa 
være  tilstrækkeligt.  Af  de  183  Studenter,  der  i  1858  tog  Af- 
gangsexamen,  vare  ikke  mindre  end  60  med  i  Krigen  1864, 10 
og  dog  vare  adskillige  af  de  183  døde  forinden.  Det  var,  som 
man  vil  erindre,  denne  Aargang,  der  i  1859  blev  nedsablet  af 
Professor  Rasmus  Nielsen.  Forstod  den  end  ikke  hans  Filosofi, 
saa  havde  den  dog  saa  megen  Forstand,  at  den  vidste,  hvad 
den  var  sit  Land  skyldig. 

Mange  akademiske  Borgere  havde  ladet  sig  uddanne  til 
Reserveofficerer  paa  de  Skoler,  der  vare  oprettede  i  de  nærmeste 
Aar  før  1864,  ikke  faa  blev  indkaldte  i  Sommeren  1863  og 
lærte  som  Menige  i  Lejren  paa  Lammefælled,  og  da-  der  efter 
Kong  Frederiks  Død  blev  oprettet  en  stor  Skole  for  Reserve- 
officerer i  Kjøbenhavn,  strømmede  Kandidater  og  Studenter  til 
i  Skarevis  og  deriblandt  mange  af  de  Medlemmer,  der  havde 
deltaget  allermest  i  Studenterforeningens  Liv.  Atter  Andre  gik 
med  som  Menige,  og  de  medicinske  Studerende,  der  blot  havde 
gaaet  to  Aar  paa  Hospitalerne,  blev  ansatte  som  Underlæger 
ved  Lazaretherne.  De,  der  havde  taget  første  Del  af  Embeds- 
examen,  kom  til  den  aktive  Hær,  og  man  saa  dem  under 
Dybbols  Belejring  gjøre  Tjeneste  som  Enelæger  ved  Bataillonerne 
og  med  Uforsagthed  midt  under  den  voldsomste  Granatregn 
passe  deres  menneskekjærlige  Gjerning. 

Allerede  i  de  første  Kampe  ved  Dannevirke  maatte  Stu- 
denterne betale  deres  Blodskat  til  Fædrelandet.     Ved  Mysunde 

blev  Secondlieutenant  Cand.  phil.  L.  G.  F.  Klubien  dræbt  af 
en  Kugle  gjennem  Hovedet,  da  han  uforfærdet  sprang  til  og 
rettede  en  Kanon,  efterat  de  Menige,  der  skulde  besørge  denne 
Tjeneste,  flere  Gange  vare  blevne  ramte  af  de  preussiske  Skytter. 
I  samme  Kamp  saaredes  Cand.  jur.  Lieutenant  C.  Bluhme, 
Bataillonsadjutant  ved  3.  Regiment,  der  paa  sin  Dødsseng  i  Flens- 
borg modtog  Ridderkorset.  Dagen  efter  faldt  Sønderjyden  Cand.  jur. 
L  M.  Bruun  som  Menig  ved  i.  Regiment  i  den  haardnakkede 
Kamp  mod  Østerrigerne  ved  Øvre-Selk.  Ved  Sankelmark  den 
6.  Februar  maatte  de  Menige  Cand.  jur.  Thorvald  Paulsen,  Søn  af 
Sønderjydernes  første  Jurist,  Fædrelandsvennen  Chr.  P.,  samt 
Cand.  theol.  J.  Paludan- Muller  bide  i  Græsset.  Den  Sidstnævnte 
kæmpede,  som  der  blev  sunget  om  ham,  «med  Saxos  gamle  Bog 
i  sin  Tornyster«.  Han,  der  var  saa  stærkt  aandeligt  bevæget, 
havde  ikke  noget  soldatermæssigt  Udseende,  men  da  det  kom  til 
Stykket,  vilde  han  som  Nordens  gamle  Helte  ikke  vige  men 
vedblev  at  fyre  paa  Fjenden,  indtil  det  dræbende  Bly  gjennem- 
borede  hans  Øje.  n 

I  Kampen  ved  Ragebøl  den  17.  Marts  faldt  Student  J.  N. 
Breyen  som  Secondlieutenant  ved  4.  Regiment,  og  den  2.  April, 
da  Beskydningen  af  Sønberborg  for  Alvor  begyndte,  blev 
Ofhcersaspirant  Stud.  polit.  Th.  Petersen  Schmidt  dødelig  saaret, 
idet  «en  preussisk  Perkussionsgranat  sprang  midt  i  et  af  16. 
Regiments  Kompagnier,  netop  som  det  i  god  Orden  rykkede 
bort  fra  den  Gaard,  hvor  det  havde  været  indkvarteret«. 1:;  25 
Mand  blev  samtidig  dræbte  eller  frygteligt  saarede.  Under 
Stormen  paa  Dybbølstillingen  faldt  Stud.  theol.  Secondlieutenant 
ved  22.  Infanteriregiment  Victor  Kemp  og  Cand.  jur.  Officers- 
aspirant  Oest  ved  samme  Regiment,  idet  deres  Kompagni,  som 
i  Løbegravene  ved  Skansen  Nr.  2  havde  værget  sig  med  ud- 
mærket Tapperhed,  tilsidst  formelig  blev  knust  under  de  frem- 
stormende fjendlige  Masser. 

Den  livsglade  Kemp  havde  den  22.  Februar  første  Gang 
været  i  Ilden  ved  Pythuse  foran  Stillingens  højre  Fløj  og  havde 
her  ved  Kampens  Begyndelse  med  sig  selv  drøftet  Spørgsmaalet 

« Modig  eller  fejg?»  «Det  Spørgsmaal  opkastede  jeg  vist  for 
mig  selv  over  hundrede  Gange  i  disse  ti  Minutter«,  skrev  han 
Dagen  efter,13  «og  Svaret  lød:  Fejg.»  Men  da  hans  Folk 
kort  efter  blev  grebne  af  Panik,  «da  vaagnede  jeg  op.  Med 
en  Stok  i  Haanden,  slog  jeg  en  af  mit  Mandskab  til  Jorden, 
derpaa  trak  jeg  min  Sabel  og  udbrød:  «Den  Første  af  andet 
Kompagni,  der  retirerer  uden  Ordre,  bliver  hugget  ned». 
Efterat  han  derpaa  med  sine  Folk  en  halv  Time  havde  udholdt 
en  morderisk  Ild,  da  jublede  det  inde  i  ham:  « Modig,  modigb, 
og  fra  det  Øjeblik  faldt  det  ham  ikke  ind,  at  hans  Liv  var  i 
Fare.  Efter  Kampen  sagde  hans  Kapitain  til  ham:  « Befalings- 
mændenes Forhold  var  fortrinligt,  og  de  gav  Mandskabet  et 
glimrende  Exempel.  De  er  sandelig  ikke  den,  hvem  denne 
Ros  mindst  tilkommer,  De  viste  Dem  ved  Pythuse  som  en 
modig  og  determineret  Officer. » 

Den  1 8.  April  faldt  ligeledes  Student  Secondlieutenant 
Toxwerdt  af  2.  Regiment  i  en  heftig  Kamp  bag  Skansen  Nr.  4, 
og  Officersaspiranterne  Cand.  jur.  C.  A.  de  Fine  Skibsted* 
Cand.  jur.  H .  F.  J.  Haxthausen,  Stud.  jur.  Emil  Bruun**  og 
Cand.  jur.,  Greve  S.  F.  F.  Ahlefeldt- ■  Laurvigen***  blev  haardt 
saarede. 

Officersaspirant  Stud.  theol.  J.  K.  Smidth^  havde  denne 
Dag  Kommandoen  i  den  lille  aabne  Skanse  Nr.  3.  Det  lykkedes 
ham  med  sine  25  Mand  af  22.  Regiment  at  naa  ind  i  denne 
før  Fjenden.  En  Stormkolonne  paa  sex  Kompagnier  tilligemed 
en  Del  af  de  mod  Skanse  Nr.  4  bestemte  Tropper  gik  løs 
paa  den  lille  Skare,  der  imidlertid  ligesom  sin  Fører  havde 
besluttet  at  holde  ud  til  det  Sidste.  Da  den  første  fjendlige 
Fane  blev  plantet  paa  Brystværnet,  nedskød  Smidth  dens  Bærer 
med  sin  Revolver,  men  snart  mylrede  Preusserne  ind  i  Skansen, 
Smidth  segnede  ramt   af  tre  Kugler,    men    hans  Folk    fortsatte 


*  Overretssagfører  og  Direktør  for  Hafnia. 

**  Død   1 87 1   som  Cand.  jur. 

***  Byfoged  og  Borgmester  i  Skagen. 

f  Sognepræst  i  Rudkjøbing. 

deres  Modstand  i  det  Indre  af  Skansen,  ja  endog  i  Krudt- 
kammeret og  den  paabegyndte  Minegang,  som  den  preussiske 
Generalstabs  Beretning  siger. u  Kun  nogle  faa  Mand  blev 
tagne  til  Fange  usaarede.  I  sit  Værk  «Der  Krieg  gegen 
Danemark»,  skriver  General,  Grev  Waldersee:lh  «Det  tyder 
paa  en  sjælden  Energi  og  Dygtighed  med  faa  Mand  at  for- 
svare en  Skanse  med  slig  en  Haardnakkethed».  I  Kampen 
i  og  omkring  Skansen  mistede  Fjenden  bl.  A.  5  Kompagni- 
chefer og  3   Lieutenanter. 

Smidth  blev  paa  Lazarethet  i  Flensborg  af  Fjenden  be- 
handlet med  al  mulig  Ære  og  modtog  Besøg  af  preussiske 
Prinser,  der  bevidnede  ham  deres  Højagtelse  for  hans  Heltemod, 
men  da  han  senere  blev  Sognepræst  paa  Femø,  prøvede  Finans- 
ministeriet paa  at  berøve  ham  den  Invalidepension,  han  havde 
faaet  som  Erstatning  for  sin  sønderskudte  Arm.  Højesteret, 
der  dømte  i  Sagen,  var  imidlertid  af  en  anden  Mening,  saa  at 
han  nyder  den  endnu.  Først  25-Aarsdagen  efter  Dybbøls  Ind- 
tagelse blev  han,  der  dengang  var  Præst,  paa  Krigsministeriets 
Indstilling  udnævnt  til  Ridder  af  Dannebrog. 

Ais's  Indtagelse  den  29.  Juni  krævede  ikke  faa  Ofre  i  den 
akademiske  Verden.  Stud.  jur.  Secondlieutenant  Chr.  Trepka, 
Søn  af  Oberst  T.,  der  faldt  i  Øvre-Stolk  den  25.  Juli  1850, 
var  med  sin  Deling  af  18.  Regiment  paa  Arbejde  paa  Arnkilsøre. 
Da  han  opdagede  en  Baadkolonne  med  Preussere,  der  nærmede 
sig  Land,  samlede  han  strax  sine  Folk,  angreb  uforfærdet  den 
langt  overlegne  Fjende  og  fandt  Heltedøden.  I  den  forbitrede 
Kamp  i  Kjær  By,  hvor  3.  og  18.  Regiment  ved  gjentagne 
kraftige  Angreb  søgte  at  standse  Fjenden,  og  hvor  Førerne, 
som  den  preussiske  Generalstabs  Beretning  skriver,  med  Op- 
ofrelse af  deres  egen  Person  paa  den  mest  anerkendelsesværdige 
Maade  forstod  at  oplive  og  styrke  deres  Troppers  Modstands- 
kraft, faldt  Studenterne  W.  E.  G.  Buchhave  og  N.  A.  Færch, 
der  begge  tjente  som  Secondlieutenanter  ved  3.  Regiment. 
Ligeledes  faldt  Ofncersaspiranterne  den  ganske  unge  Student 
Jacobæus  af  samme  Regiment  og  den  3oaarige  Cand.  jur.,  Baron 

F.  S.  Bretton  samt  den  lige  saa  gamle  theologiske  Kandidat, 
frivillig  Menig  P.  S.  Lund,  begge  af  18.  Regiment.  Bretton 
var  en  ihærdig  Forkæmper  for  Biavlen  i  Danmark,  og  Lund,  som 
med  Iver  studerede  de  semitiske  Sprog,  havde  efter  Dybbøls 
Fald  ikke  kunnet  blive  rolig  hjemme  men  meldte  sig  som 
Soldat.  Paa  Als  saaredes  bl.  A.  Student  Johannes  Hage* 
der  som  Secondlieutenant  ved  4.  Regiment  strax  var  med  at 
tage  mod  Fjenden,   da  han  gik  i  Land  paa  Arnkilsøre. 

Ved  Fredericia  den  19.  Marts  faldt  Cand.  jur.  Chr.  Christensen, 
Secondlieutenant  ved  21.  Regiment,  og  i  Fægtningen  den  3. 
Juli  ved  Lundbygaard,  der  paa  en  for  os  saa  sørgelig  Maade 
viste  Bagladegeværernes  Overlegenhed,  dræbtes  Cand.  jur. 
Fridlejf  Søretisen  som  Menig  ved  1 .  Regiment.  Han  tog  i 
Januar  juridisk  Examen,  blev  derefter  paa  Grund  af  Kortsynethed 
udskreven  til  Militærarbejder,  men  da  han  ikke  syntes  om  at 
sidde  og  skrive  paa  et  Kontor  i  Odense,  bad  han  om  at 
maatte  blive  Infanterist,  idet  han  jo  kunde  gaa  med  Lorgnet. 
Denne  velvoxne,  slanke  og  intelligente  unge  Mand  blev  den- 
gang afbildet  paa  Forsiden  i  «Illustrated  London  News* 
som  en  Type  paa  en  dansk  Soldat;  hvor  brave  end  vore 
Jenser  vare,   saa  de  dog  slet  ikke  ud  som  han. 

Flere  akademiske  Borgere  blev  dekorerede  for  deres  Forhold 
under  Krigen,  saaledes  fik  følgende  Secondlieutenanter  af  Infanteriet 
Ridderkorset:  Cand.  phil.  P.  G.  Muller  af  1.  Regiment  for  sin  Del- 
tagelse i  Kampen  ved  Sankelmark,  Cand.  phil.  M.  V.  Honoré  og 
Stud.  jur.  Viggo  Monrad  (Søn  af  den  daværende  Kcnsejlspræsident) 
af  10.  Regiment  for  Fægtningen  ved  Dybbøl  den  28.  Marts, 
Stud.  jur.  Emil  Bjerring  (død  som  Redaktør  af  «National- 
tidende»)  for  sin  modige  Optræden  under  Kampen  paa  Dybbøl 
den  18.  April  og  Stud.  polit.  5.  F.  Knudtzon**  ved  18.  Regiment, 
kun  20  Aar  gi.,  for  sin  Deltagelse  i  Kampen  den  29.  Juni. 
Secondlieutenant   i  Artilleriet  Stud.   polit.  J.  P.   C.  Stephansen 


*  Godsejer  og  Folkethingsmand. 
ationalbankdirektør. 

modtog  Ridderkorset,  fordi  han  sørgede  for,  at  en  Del  af  det 
faste  Skyts  fra  Frederiksstad  blev  reddet  ad  den  lange  Vej 
over  Husum,  Ribe  og  Fredericia.  Endvidere  blev  Underlægerne 
Cand.  med.  &  chir.  H.  Laub,  Stud.  med.  &  chir.  Ih,  M . 
Trauiner  og  Stud.  med.  &  chir.  A.  Sparrevohn  dekorerede  for 
den  Iver,  hvormed  de  under  Dybbølstillingens  Belejring  for- 
rettede deres  farefulde  Gjerning.  Stud.  polit.  F.  v.  Rosen, 
Ofhcersaspirant  ved  2.  Regiment,  blev  Dannebrogsmand  efter 
Kampen  den  28.  Marts,  og  det  Samme  var  Tilfældet  med 
Cand.  polit.  J.  Scavenius  (den  senere  Kultusminister),  som  fr 
en  Rejse  i  Sydeuropa  var  ilet  hjem  for  at  deltage  i  Krigen. 
Han  blev  Ofhcersaspirant  ved  18.  Regiment  og  var  med 
paa  Als. 

Af  den  store  Skare  af  Kandidater  og  Studenter,  der  deltog 
i  Krigen,  kunne  bl.  A.  følgende  nævnes.  De  theologiske  Kan- 
didater Chr.  Bredsdorff  og  Fr.  Jungersen  gjorde  som  Menige 
ved  18.  Regiment  hele  Felttoget  med  lige  fra  Mysunde  til  Als, 
og  bidrog  i  høj  Grad  til  at  oplive  Mandskabet  ved  deres  Sang 
og  Tale.  De  blev  udnævnte  til  Lieutenanter.  Stud.  med.  & 
chir.  V.  Bokkenkeuser,  nu  Dr.  med.  og  praktiserende  Læge  i 
Kjøbenhavn,  tjente  som  Secondlieutenant  ved  samme  Regiment 
og  har  senere  i  en  fornøjelig  Bog  «Fra  Ejderen  til  Als»  skildret 
sine  Oplevelser.  Cand.  theol.  J.  Nørregaard,  nu  Dr.  phil., 
Kapitain  og  Forstander  for  Testrup  Højskole,  og  Cand.  theol. 
Kaikar,  nu  Præst  og  Ordbogsforfatter,  tjente  begge  ved  15. 
Regiment  og  avancerede  til  Lieutenanter,  Cand.  theol.  Nicolai 
Jacobsen,  død  som  Sognepræst  til  Højslev,  Dømmerby  og 
Lundø,  blev  som  Lieutenant  ved  2.  Regiment  saaret  den  14. 
April  ved  Dybbøl,  Stud.  jur.  Jens  Skau,  Søn  af  Sønderjydernes 
Fører  Laurits  S.,  gjorde  Felttoget  med  som  Lieutenant  ved  7. 
Regiment  og  døde  af  Brystsyge  om  Efteraaret  1864.  En  anden 
Sønderjyde  Stud.  theol.  J.  Lohmann,  død  som  Præst  i  Skive, 
tjente  ved  samme  Regiment  som  Lieutenant,  Stud.  med.  G.  V., 
Borgen,  nu  Inspektør  ved  en  Kommuneskole  i  Kjøbenhavn, 
deltog  som  Lieutenant  i  20.   Regiments   glimrende  Angreb  paa 

Preusserne  den  18.  April  og  blev  saaret.  Cand.  theoJ.  H.  G.A. 
Stampe  gjorde  Tjeneste  som  Bataillonsadjutant  ved  3.  Regiment 
og  paadrog  sig  en  Brystsygdom,  af  hvilken  han  ikke  længe 
efter  døde. 

Endnu  kunne  nævnes  Cand.  jur.  E.  A.  Berner  (Trafik- 
inspektør ved  Jernbanerne),  Cand.  theol.  F.  Bojsen  (Folkethings- 
mand),  Stud.  jur.  H.  Bohr  (Telegrafdirektør  i  Kina),  Cand. 
phil.  L.  Biidde  (Forfatter  og  Skoleforstander),  Cand.  phil.  og 
Arkitekt  L.  P.  Fenger  (Stadsarkitekt  i  Kjøbenhavn),  Si.ud. 
polit.  V.  A.  Falbe-Hansen  (Professor  ved  Universitetet),  Stud.  jur. 
V.  Hattensen  (Justitsraad  og  Sekretær),  Stud.  med.  P.  Jerndorjf 
(kongelig  Skuespiller),  Cand.  mag.  H.  F.  C.  Kjærschou  (Docent 
og  Museumsinspektør),  Student  og  Maler  Pietro  Krohn  (Professor 
og  Museumsdirektør),  Stud.  mag.  Julius  Lange  (død  som  Professor 
i  Kunsthistorie),  Cand.  jur.  T.  S.  R.  Petersen  (Politimester  i 
Frederikssted,  Cand.  jur.  Harald  Paulsen  (Assessor  i  Højeste- 
ret), Cand.  jur.  Jonas  Poulsen  (Assessor  i  Højesteret),  Cand. 
polit.  Baron  Chr.  Rosenkrantz  (Kammerherre  og  Hofjæger- 
mester), Cand.  phil.  5.  Birket  Smith  (Overbibliothekar  ved 
Universitetsbibliotheket),  Stud.  theol.  F.  Schiøtt  (Præst  i  Nak- 
skov), Stud.  mag.  H.  Topsøe  (Dr.  phil..  Fabrikinspektør), 
Cand.  jur.  Vilh.  Valle  (død  som  Overretssagfører)  og  Cand. 
theol.   Fr.  Zeuthen  (Stiftsprovst,   Præst  i  Fredericia). 

Den  ipaarige  Rus  Carl  Feilberg  fik  først  i  Maj  1864  Til- 
ladelse af  sin  Fader  til  at  gaa  med  i  Krigen.16  Han  kom  tids- 
nok til  at  deltage  i  5.  Regiments  Kamp  paa  Als  den  29.  Juni, 
blev  saaret  og  fangen  men  undslap  fra  Flensborg,  skaffede  sig 
civile  Klæder  og  maatte  nu  en  Tid  lang  vandre  om  og  skjule 
sig  rundtom  i  Sønderjylland,  indtil  det  lykkedes  ham  at  und- 
slippe over  Liibeck.  Under  sin  Omflakken  saa  han  sin  Død 
bekjendtgjort  officielt  i  « Berlingske  Tidende«.  Han  er  nu 
Professor  og  Overlæge  ved  Epidemihospitalet. 

Ja  selve  Studenterforeningens  ledende  Senior  Vilhelm  Rode 
ansaa  det  for  sin  Pligt  at  tilbyde  Fædrelandet  sin  Tjeneste, 
skjønt    han    alt   var    32    Aar.      Efter   Dybbøls  Fald   meldte   han 

sig  som  frivillig  Menig  og  blev  ansat  ved  i.  Regiment.  J. 
Helms  sang  ved  det  Gilde,  Venner  i  Foreningen  gav  ham  før 
hans  Afrejse: 


Da   Fjenden   brød  ind   i  vort  Hjem, 
En   Flok  Studenter  mødte. 
Vi  mindes  Navnene   paa  dem, 
Der  først  i  Kampen  blødte. 
Det  Bedste  gjemte  vi   tilsidst 
Men  tør  ej   spare  længer, 
Vor  Garde  sender  vi,   thi  vist 
Til   hver  en  Arm   vi   trænger. 


XVIII. 

Udfaldet  af  Krigen  maatte  naturligvis  fremkalde  en  over- 
ordenlig Sorg  i  hele  Folket.  Alt,  hvad  man  havde  kæmpet 
for  i  den  sidste  Snes  Aar  var  nu  tabt,  og  de  store  For- 
haabninger,  man  havde  sat  til  en  lys  og  ærefuld  Fremtid 
for  Norden,  vare  ubarmhjertigt  slaaede  til  Jorden.  Det 
havde  vist  sig,  at  den  svensk-norske  Konge  ikke  havde  for- 
maaet  at  overvinde  sine  Ministres  Modstand  mod  en  aktiv  Op- 
træden ved  Danmarks  Side,  og  at  der  ikke  havde  rejst  sig 
nogen  Folkestemning  i  de  forenede  Riger  stærk  nok  til  at 
drive  Regjeringerne  til  Handling.  Ligesom  i  1848  havde 
svenske  Officerer,  dennegang  i  et  Antal  af  70  \  meldt  sig  ved 
den  danske  Hær,  svenske  og  norske  Læger  havde  gjort  ud- 
mærket Nytte  ved  Ambulancerne  og  Lazaretherne  paa  Als,  og 
fiere  Hundrede  Frivillige  fra  begge  Broderlandene  havde  kæmpet 
i  vor  Hærs  Rækker.  Men  de  svenske  og  norske  Tropper  havde 
ikke  været  med,  og  de  Ord,  som  Ploug  havde  udtalt2  ved  den 
nordiske  Højtid  den  13.  Januar  1864:  «Naar  Nordens  Hære 
kæmpe  sammen  paa  Dannevirke,  vil  der  af  denne  Blanden 
Blod  fremstaa  et  Kit,  der  maa  binde  Norden  sammen*,  vare 
blevne  gjorte  sørgelig  tilskamme. 

Man  kunde  i  første  Øjeblik  ikke  ret  fatte,  at  Sønderjylland 
var  tabt,  man  vilde  ikke  tro  paa  det,  og  man  trøstede  sig 
med,    at  den  Ordning,    Fredsslutningen   havde  skabt,    kun   var 

rent  midlertidig.  Denne  Opfattelse  vandt  stadig  i  Styrke.  De 
politiske  P'orhold  i  Europa,  mente  man,  maatte  medføre,  at 
der  blev  sat  en  Stopper  for  Preussens  Erobringslyst,  der  var 
jo  dog  endnu  andre  Magter,  som  havde  et  Ord  at  tale  med, 
og  det  kunde  ikke  vare  længe,  før  den  Tid  kom,  da  f.  Ex. 
Frankrig,  som  dengang  endnu  gjaldt  for  Europas  første  Stor- 
magt, maatte  gribe  ind  i  Begivenhederne.  Dets  Kejser,  som 
højt  og  lydeligt  havde  krævet,  at  Folkene  skulde  have  Lov  til 
selv  at  bestemme  deres  Skjæbne,  vilde  ikke  i  Længden  ■  taale, 
at  200,000  danske  Sønderjyder,  der  holdt  fast  ved  deres  Sprog 
og  ved  deres  gamle  Fædreland,  stod  under  tydsk  Herredømme. 
Det  var  først  Begivenhederne  i  1870,  som  knuste  vore  For- 
haabninger.  Indtil  den  Tid  var  Troen  paa  en  snarlig  Oprejsning 
stadig  levende. 

Det  var  ikke  saa  mærkeligt,  at  den  nationale  Politiks 
Nederlag  maatte  fremkalde  en  Reaktion.  Der  vil  altid  findes 
Folk,  der  strax  tro,  at  en  Sag  ikke  er  Noget  værd  eller  endog 
forkastelig,  naar  den  lider  Skibbrud,  og  som  mene,  at  de,  der 
have  kæmpet  for  Sagen,  have  baaret  sig  fuldstændig  forkert 
ad.  Allerede  kort  efter  Vaabenstilstandens  Afslutning  traadte 
bekymrede  Mænd  sammen  og  stiftede  en  Forening,  « August- 
foreningen« blev  den  kaldt,  som  skulde  have  til  Opgave  at 
styrke  Baandet  mellem  Konge  og  Folk,  at  hævde  og  ind- 
skærpe Kongedømmets  Betydning  og  at  udbrede  uhildede  Be- 
greber om  Landets  indre  og  ydre  P'orhold.  Denne  P'orenings 
Stiftere  vare  Modstandere  af  hele  den  Udvikling,  der  havde 
fundet  Sted  herhjemme  fra  1854  til  64,  og  uagtet  det  danske 
Folks  store  Flertal  paa  det  Utvetydigste  havde  tilkjendegivet 
de  nationale  Førere  deres  Tillid,  blev  disse  nu  betegnede 
som  Mænd,  der  havde  ladet  sig  lede  af  Partiaand  og  Parti- 
fanatisme. 

For  at  « Augustforeningen  »s  Anskuelser  ogsaa  kunde  komme 
til  Orde  i  et  Organ,  som  var  udbredt  over  hele  Landet  og  i 
alle  Kredse,  blev  Distriktslæge  i  Skjelskør  F.  C.  Krebs,  der 
var    bekjendt    som    socialøkonomisk  Forfatter,    men   som    tillige 

nærede  yderst  fjendlige  Følelser  ligeoverfor  den  hele  liberale 
og  nationale  Politik,    stillet  i  Spidsen   for  dette  Regjeringsblad. 

Med  den  største  Forbavselse  saa  man  ham  nu  begynde  en 
Pressekrig  af  en  Natur,  som  endnu  var  ukjendt  i  Danmark. 
Han  og  hans  Medarbejdere,  for  det  meste  Indsendere,  der 
fuldstændig  havde  tabt  Hovedet,  gik  løs  paa  Modstanderne 
med  en  saadan  Hadskhed  og  Ondskab,  som  om  disse  havde 
begaaet  Mord  og  Mordbrand  eller  de  værste  Forbrydelser,  og 
efterhaanden  arbejdede  disse  Skribenter  sig  op  til  en  saa  hvid- 
glødende Fanatisme,  at  man  maatte  vente,  at  de  med  det 
Første  vilde  kræve  Hall,  Klein,  Ploug  og  Bille  og  Menings- 
fæller straffede  som  Landsforrædere.  Det  røg  om  Ørene  med 
« Revolutionens  Hydra »,  « Anarkiets  grænseløse  Elendighed*  og 
lignende  Udtryk,  og  det  forsikredes,  at  man  nu  maatte  be- 
nytte Lejligheden  til  at  gjøre  det  af  med  det  nationalliberale 
Parti,  der  havde  sat  tre  Hertugdømmer  overstyr,  og  som  ikke 
vilde  helme,  før  det  havde  styrtet  det  øvrige  Danmark  i  Af- 
grunden. 

Den  offenlige  Mening  i  Hovedstaden  tog  dog  efter  den 
første  Overraskelse  denne  Sag  med  Ro  og  morede  sig  over  Ud- 
gydelserne, «der  forfærdede  Vennerne  langt  mere  end  Fjenderne*, 
som  der  blev  skrevet. 3  I  hvor  høj  Grad  Fædrelandets  Ulykke 
havde  forvirret  Hovederne  paa  ellers  velbegavede  Mænd,  afgav 
Nationalbankdirektør  F.  Liebenberg  et  slaaende  Exempel  paa, 
da  han  udgav  sit  Flyveskrift:  «Om  at  rydde  Kongen  af 
Vejen  m.  M.».  Denne  Mand,  der  i  sin  Tid  havde  været 
Wegeners  Forsvarer  for  Højesteret  og  derpaa  Kabinetssekretær 
hos  Frederik  VII,  og  som  senere  havde  udtalt  sin  fuldeste 
Tillid  til  Ministeriet  Hall  'og  dets  Politik,  paastod  her  med  en 
Monomans  sikre  Overbevisning,  at  de  Nationalliberale  eller, 
som  han  foretrækker  at  kalde  dem,  de  Uloyale  for  ramme 
Alvor  havde  i  Sinde  at  rydde  Kong  Christian  IX  af  Vejen  for 
at  opnaa  en  dynastisk  Forbindelse  med  Sverige.  Han  er  saa 
venlig  at  tilføje:  «Jeg  maa  dog  bemærke,  at  fordi  Nogle 
vilde  have  Kongen  ryddet  af  Vejen,  ligger  heri  ikke  nødvendigt 

at  de  ville  have  ham  myrdet. » 4  Liebenberg,  der  var  en  af 
Augustforeningens  Koryfæer,  blev  for  denne  Bedrift  lovprist  af 
Medlemmerne  og  ophojet  til  en  Borger  af  første  Klasse. 

Det  varede  ikke  længe,  før  den  nye  Vind,  der  nu  blæste 
fra  oven,  ogsaa  mærkedes  i  Studenterforeningen,  hvor  Alle  jo 
hidtil  havde  havt  een  og  samme  politiske  Farve.  Allerede 
ved  et  Lørdagssold  i  September,  i  hvilket  mange  Russer 
deltog,  erfarede  Senioratet  til  sin  Overraskelse,  at  nogle  yngre 
Medlemmer  gjorde  Forsøg  paa  at  protestere  mod  forskjellige 
Udtalelser,  men  først  da  « Længe  var  Nordens »  blev  afsunget, 
lagde  man  tydeligt  Mærke  til,  at  der  blev  hysset.  De  andre 
Medlemmer,  der  naturligvis  blev  noget  forundrede  herover,  ind- 
skrænkede sig  dog  til  at  fremkomme  med  spydige  Bemærk- 
ninger om  vedkommende  Hysseres  Personligheder. 

I  dette  Øjeblik  kom  Mantzius  ind  i  Salen,  og  nu  kunde 
man  nok  vide,  at  det  vilde  gaa  løs.  Han  udbragte  en  Skaal 
for  Frederik  VII' s  Minde,  der  blev  drukket  med  Begejstring, 
men  i  sin  Motivering  gik  han  ud  paa  at  drille  de  unge  August- 
foreningsmedlemmer, saa  at  et  af  dem  stod  op  og  erklærede, 
at  han  før  fortrød,  at  han  havde  hysset  ad  « Længe  var  Nordens», 
men  nu  fortrød  han,  at  han  havde  næret  en  slig  Tanke.  Mantzius 
bad  Vedkommende  om  at  gjentage  Talen,  og  da  denne  noget 
naivt  gik  ind  herpaa,  blev  han  naturligvis  trukken  til  Vands  af 
Modstanderen,   der  var  en  øvet  og  koldblodig  Debattør. 

Forøvrigt  nedlagde  andre  Medlemmer,  der  ikke  havde  Noget 
med  Augustforeningen  at  gjøre,  Indsigelse  mod  den  Maade, 
hvorpaa  Mantzius  havde  motiveret  sin  Skaal  for  den  afdøde 
Konges  Minde;  han  gjorde  derfor  Undskyldning  for  det  Til- 
fælde, at  han  ikke  havde  motiveret  den  smukt  nok.  Hans 
Mening  havde  imidlertid  været  god,  og  han  vilde,  om  det 
skulde  være,  drikke  Skaaler  for  Frederik  VII  hele  Dagen 
igjennem.  Da  den  Senior,  der  dirigerede  Soldet,  nu  hævede 
dette  for  at  undgaa  yderligere  Udtalelser,  gik  Medlemmerne 
ned  i  Spisestuen  for  at  drikke  Kaffe.  Her  fik  Mantzius  sin ' 
store  Hund   op   paa  Bordet   og  præsenterede  den  som  Medlem 

af  Augustforeningen,  idet  han  fremhævede,  hvor  liberal  han 
paa  den  ene  Side  selv  havde  været,  idet  han  havde  givet  sin 
Hund  Tilladelse  til  at  træde  ind  i  en  saadan  Forening,  og  hvor 
liberal  paa  den  anden  Side  Augustforeningen  viste  sig  med 
Hensyn  til  de  Betingelser,  den  stillede  til  de  nye  Medlemmer, 
som  den  optog. 

I  de  nærmeste  Dage  efter  Soldet  flyttedes  Striden  til 
Ankeprotokollen,  hvor  de  unge  « Augustinere »,  som  de  kaldtes, 
angreb  Mantzius,  hvem  andre  Medlemmer  tog  i  Forsvar.  Men 
dennes  Haan  havde  opirret  Modstanderne,  og  naar  disse  nu 
gav  Møde  i  Augustforeningen,  fortalte  de,  hvad  de  havde  hort 
j  Studenterforeningen.  Som  det  gaar  ved  slige  Lejligheder, 
overdrev  Rygtet,  saa  at  Studenterforeningen  blev  sat  paa  det 
sorte  Brædt  som  en  Revolutionsklub.  De  Gamle  vare  mere 
hidsige  end  de  Unge  og  forledede  endog  en  af  disse  til  at  be- 
gaa  en  Handling,  han  sikkert  senere  har  fortrudt. 

Mantzius  optraadte  ogsaa  ved  Rusgildet  den  io.  Oktober 
som  Augustforeningens  Angriber  og  oplæste  bl.  A.  Brudstykker 
af  en  gammel  Almanak  fra  16  .  .,  der  talte  om  de  Egenskaber, 
som  fandtes  hos  de  Børn,  der  blev  fødte  i  August;  de  vare 
smukke,  stolte,  livlige  o.  s.  v.,  men  gjorde  mærkelig  nok  ingen 
Lykke  ved  Hove.  Senere  gik  han  hen  til  nogle  unge  Med- 
lemmer, hos  hvem  han  havde  mærket  augustinske  Sympathier, 
og  oplæste  for  dem  af  Almanakken:  «De  smaa  Grise,  der  fødes 
i  denne  Maaned,   lægge  godt  paa». 

Korrespondancer  til  Provinsaviser  bragte  stærkt  farvede 
Beretninger  om,  hvad  der  var  foregaaet  i  Studenterforeningen, 
hvilket  bevægede  Oberst  Tscherning  til  i  en  Artikel  i  «Berl. 
Tid.:  at  henlede  den  offenlige  Opmærksomhed  paa  Forholdene 
i  den.  Senioratet  nedlagde  naturligvis  Indsigelse  imod,  at 
Foreningens  indre  Liv  blev  draget  frem  i  Bladene.  Det 
vidste  nok  af  Oberstens  Udtalelser  paa  Rigsdagen,  at  han  be- 
tragtede det  « lærde  Laug»  med  meget  umilde  Øjne.  Alt  i 
April  1864  havde  han  i  et  Brev  til  Konseilspræsident  Monrad 
angivet  en  Korrespondance   til   «Sor'ø  Amtstidende  >-   og  krævet 


56i 

Forfatteren  straffet,  fordi  han  havde  omtalt  Kongen  paa  en 
uærbødig  Maade.  Idet  han  gik  ud  fra,  at  det  var  en  Student, 
skrev  han  bl.  A. :  «Mon  Regjeringen  dog  ikke  engang  skulde 
komme  til  at  indse,  hvor  uklædeligt  det  er  i  Statsskolen  at 
oplære  unge  Mennesker  i  Hundredetal,  holde  Statslevebrød  til 
deres  Underhold  og  til  Tak  derfor  faa  et  Sæt  dagdrivende 
Oprørstilberedere. » 5 

I  « Berlingske  Tidende*  for  18.  Novbr.  kom  en  Indsender, 
der  underskrev  sig  A.  L.,  tilbage  til  disse  Korrespondancer  og 
erklærede,  at  han,  da  de  sammenblandede  forskjellige  Be- 
givenheder, vilde  give  en  Fremstilling  af,  hvad  der  virkelig  var 
foregaaet.     Han  meddelte  derpaa  Følgende: 

« Lørdagen  den  24.  September  holdtes  der  et  af  de  sæd- 
vanlige Gilder,  hvorved  der  altid  hersker  en  meget  munter 
Stemning.  En  i  Studenterforeningen  meget  yndet  Taler,  kgl. 
Skuespiller  K.  Mantzius,  som  stadig  beærer  disse  Gilder  med 
sin  Nærværelse,  udbad  sig  Ordet  for  en  Skaal,  han  vilde  ud- 
bringe. Under  almindelig  Jubel  fik  han  det  og  talte  saalunde: 
«Mine  Herrer!  Jeg  skal  tillade  mig  at  udbringe  en  Skaal  for 
Kongen  .  .  .  (Her  blev  Taleren  afbrudt  af  de  Tilstedeværendes 
Hyssen  og  Støjen)  ...  De  misforstaa  mig,  mine  Herrer,  det  er 
ikke  for  vor  nuværende  Konge,  jeg  vil  udbringe  en  Skaal  — 
for  det  Første  kjender  jeg  ham  ikke,  og  for  det  Andet  plejer 
jeg  ikke  at  udbringe  Skaaler  for  Folk,  jeg  ikke  veed  eller 
hører  noget  Godt  om.  Jeg  vil  derimod  bede  Dem,  mine  Herrer, 
tømme  et  Glas  til  Minde  om  ham,  der  ligger  i  Graven  — 
Frederik  VII.»  En  yngre  Student  rejste  sig  og  udtalte  sin 
Misbilligelse  af  de  Udtryk  om  Kongen,  den  forrige  Taler  havde 
benyttet  i  sin  Skaaltale.  Hans  Ord  blev  modtagne,  ledsagede 
og  efterfulgte  af  Hyssen,   Larmen  m.  M.» 

Forfatteren  omtalte  derpaa  Mantzius'  Optræden  ved  Rus- 
gildet og  sluttede  sin  Artikel  med  nogle  haanende  Ord  til 
Studenterforeningens  Medlemmer.  Senioratet,  der  havde  god 
Grund  til  at  tro,  at  den  med  A.  L.  underskrevne  Artikel  var 
forfattet  af  Stud.  polit.  André  Liitken,  udbad  sig  skriftligt  hans 
II.  36 

Erklæring,  hvilken  han  et  Par  Dage  senere  afgav  og  lod  ind- 
rykke i  «Berl.  Tid.»  Han  greb,  som  han  udtrykte  sig,  «med 
Fornøjelse*  Lejligheden  til  at  vedkjende  sig  Forfatterskabet,  og 
han  tilføjede,  at  det  havde  været  ham  aldeles  ubegribeligt,  at 
Bestyrelsen  for  en  Forening,  «der  efter  sit  Navn  skulde  be- 
staa  af  oplyste  og  dannede  Mænd»,  ikke  havde  kastet  Mantzius 
paa  Døren,  efterat  denne  var  fremkommen  med  sine  ufor- 
skammede Ytringer. 

Efter  denne  uforbeholdne  Tilstaaelse  var  Senioratet  ikke 
i  Tvivl  om,  hvad  det  burde  gjore.  Det  sammenkaldte  til  den 
23.  November  en  overordenlig  Generalforsamling,  paa  hvilken 
det  stillede  følgende  Dagsorden: 

«I  Betragtning  af,  at  Stud.  polit.  André  Lutken  ved 
Offenliggjørelse  af  den  i  «Berl.  Tidende*  af  18.  Novbr.  ind- 
rykkede Artikel  med  Overskrift  « Bidrag  til  Studenterforeningens 
Karakteristik*  har  gjort  et  grovt  Brud  paa,  hvad  han  skyldte 
den  Forening,  af  hvilken  han  var  Medlem,  og  med  den  Be- 
mærkning, at  hans  Artikel  paa  en  aldeles  utilbørlig  og  usand 
Maade  karakteriserer  Tonen  og  Forholdene  i  Studenterfor- 
eningen, beslutter  Generalforsamlingen  at  exkludere  Stud.  polit. 
André  Lutken  af  Studenterforeningen  og  bemyndiger  Senioratet 
til  at  offenliggjøre  denne  Beslutning.« 

Paa  Generalforsamlingen,  der  var  besøgt  af  over  400 
Medlemmer,  udtalte  den  ledende  Senior  Chr.  Frederiksen,  at 
Liitken  ved  at  offenliggjøre  Udtalelser,  som  dels  vare  gjengivne 
i  en  ukorrekt  Form  og  løsrevne  af  deres  Sammenhæng  og  dels 
vare  brugte  ved  et  privat  Gilde  i  en  privat  Forening  havde  gjort 
sig  skyldig  i  Angiveri.  En  slig  Opførsel  var  et  saa  grovt  Brud 
paa  god  kammeratlig  Tone,  at  det  var  nødvendigt  at  sikre  sig 
mod  Gjentagelser  ved  at  statuere  et  advarende  Exempel.  Mange 
Talere  hævdede,  at  Senioratet  havde  handlet  rigtigt  ved  at 
foreslaa  Lutken  exkluderet,  da  man  ikke  kunde  beholde  et 
Medlem,  der  optraadte  som  Angiver.  De  Medlemmer,  der 
talte  mod  Senioratets  Forslag,   undskyldte  ham  med  hans  Ung- 

dom  og  vilde  kun  have  hans  Adfærd  betragtet  som  en  Takt- 
løshed. Der  blev  bl.  A.  ogsaa  paastaaet,  at  det  var  August- 
foreningen, der  havde  pudset  ham  frem,  og  at  han  kun  havde 
udskudt  de  Kugler,  visse  Medlemmer  af  denne  havde  støbt. 
Forøvrigt  forsikrede  den  Senior,  der  havde  ledet  det  Sold  i 
September,  ved  hvilket  Mantzius  skulde  have  brugt  de  for- 
nærmelige Ytringer,  at  han  ikke  havde  hørt  saadanne,  og  at 
det  Samme  var  Tilfældet  med  hans  to  tilstedeværende  Kolleger. 
Den  meget  langvarige  Forhandling  endte  med,  at  Liitken  blev 
exkluderet  med  376  Stemmer  mod  34. 6 

Da  Studenterforeningens  Gilder  saaledes  dels  ved  Med- 
delelser til  Provinsblade  og  dels  gjennem  de  unge  « Augustineres* 
Fortællinger  havde  opnaaet  at  blive  mistænkeliggjorte,  var  det 
naturligt,  at  Senioratet  fandt  det  meget  paafaldende,  at  Politiet 
gjorde  sig  Umage  for  at  faa  at  vide,  hvilke  Officersaspiranter 
der  vare  Medlemmer  af  Foreningen,  og  navnlig,  hvilke  der 
havde  deltaget  i  dens  Gilder.  En  fremmed  Person  havde  en 
Dag  efter  et  af  de  første  Gilder  i  September  indfundet  sig  hos 
en  af  de  ældre  Tjenere  og  under  Foregivende  af,  at  han  søgte 
en  Officersaspirant ,  hvis  Navn  var  gaaet  ham  i  Glemme, 
opfordret  denne  til  at  nævne  de  Aspiranter,  der  plejede  at 
give  Møde.  Tjeneren  nævnte  først  adskillige  Navne,  men 
blev  paa  een  Gang  mistænksom  og  gav  saa  ikke  flere  Op- 
lysninger. 

Efter  Rusgildet  indfandt  den  samme  Person,  i  hvem  en 
anden  Tjener  havde  gjenkjendt  en  Opdagelsesbetjent,  sig  atter 
i  Foreningen  og  anmodede  en  I4aarig  Dreng,  der  tjente  her, 
om  at  meddele,  hvilke  Officersaspiranter  der  havde  været 
med  til  Rusgildet.  Drengen  vidste  imidlertid  Intet  herom, 
men  Personen  gav  ham  en  Mark  og  bad  ham  samtidig  om  at 
opskrive  Navnene  paa  de  Aspiranter,  der  maatte  deltage  i 
Gildet  den  følgende  Lørdag.  Drengen  betroede  sig  derefter  til 
en  af  Tjenerne,   der  forbød  ham  at  skrive  Navnene  op. 

Nogle  Dage  senere   henvendte   en   anden   civilklædt  Mand 

sig  til  Foreningens  Vært  Nimb,  og  spurgte  om  en  Tjener, 
hvis  Navn  han  opgav.  Men  da  der  ikke  i  Foreningen  fandtes 
nogen  Tjener  med  dette  Navn,  bad  han  om  at  maatte  faa 
en  af  Drengene  i  Tale.  Til  en  af  disse,  der  var  18  Aar, 
rettede  nu  ovennævnte  Person  det  Spørgsmaal,  om  han  var 
tilfreds  med  sin  Stilling.  Da  Drengen  ikke  ønskede  at  gjøre 
nogen  Forandring,  var  det  næste  Spørgsmaal,  om  der  kom 
mange  Ofhcersaspiranter  i  Foreningen.  Hertil  svarede  Drengen 
Jo,  men  paa  yderligere  Forespørgsel  erklærede  han,  at  han 
ikke  vidste,  hvilke  Regimenter  de  stod  ved;  derimod  opgav 
han  Navnene  paa  dem,  der  spiste  til  Middag  i  Foreningen. 
Den  Fremmede  sagde  da,  at  han  gjerne  vilde  give  5  til 
10  Rbd.  for  at  faa  alle  Navnene  at  vide.  Drengen  svarede 
«Jo  Tak»  og  lovede  det.  Værten  gjenkjendte  i  den  Fremmede 
den  samme  Opdagelsesbetjent,  der  for  nogen  Tid  siden  havde 
været  i  hans  Hus  i  Anledning  af  et  Hustyveri. 

Disse  Spionener  meddelte  Senioratet  i  « Fædrelandet*  og 
tilføjede,  at  det  ikke  kunde  se  Andet,  end  at  der  her  forelaa 
et  afskyeligt  Forsøg  paa  at  underkjøbe  unge  Tjenestefolk  til  at 
udspionere  og  forraade  deres  Herskab.  «Fædrélandet»  tilføjede 
som  Efterskrift,  at  Mistanken  om  Udspionering  ikke  var  be- 
grundet, og  « Dagbladet«,  der  ogsaa  optog  Senioratets  Med- 
delelse, sluttede  sig  hertil,  idet  det  bemærkede,  at  Anledningen 
til  de  skete  Forespørgsler  havde  været  af  ren  kriminel  Natur, 
idet  Politiet  eftersøgte  en  Officersaspirant,  der  havde  begaaet 
Plattenslagerier  i  en  anden  Jurisdiktion. 

Denne  Forklaring,  der  skyldtes  Politiinspektør  M.  Hertz, 
var  imidlertid  meget  usandsynlig,  bl.  A.  fordi  det  Naturligste 
var,  at  Politiet  saa  havde  henvendt  sig  til  selve  Senioratet 
og  spurgt  om  Vedkommendes  Adresse,  fordi  Officersaspiranten 
slet  ikke  var  Student  men  læste  til  dansk  juridisk  Examen,  og 
endelig  fordi  Spioneriet  begyndte  over  en  Maaned,  før  Aspiranten 
blev  efterlyst.  Da  Politidirektør  Crone  nu  erklærede,  at  Kjø- 
benhavns Politi  Intet  havde   med  Sagen   at  gjøre,    var  det  den 

almindelige  Mening  i  Studenterforeningen,  at  Hertz  ikke  som 
Politiinspektør  i  Kjøbenhavn  men  som  Feltpolitimester,  hvilket 
Embede  han  havde  beklædt  under  Krigen,  efter  Krigsminister 
Hansens  Opfordring  havde  været  Mester  for  Spioneriet.  Da 
dette  mislykkedes,  fordi  hans  underordnede  Redskaber  bar  sig 
saa  kejtet  ad,  opfandt  han  for  at  dække  sit  Tilbagetog  den 
Fremstilling,  han  med  et  vist  Held  mærkelig  nok  fik  baade 
«Fædrelandet»  og  «Dagbladet»  til  at  tro  paa.  To  af  For- 
eningens fremragende  Medlemmer  V.  Rode  og  S.  Nellemann 
sendte  imidlertid  de  ovennævnte  Blade  uden  Navns  Nævnelse 
skarpe  og  overbevisende  Artikler,  i  hvilke  de  med  Kraft  imøde- 
gik Politiinspektørens  Fremstilling. 7 

Man  vedblev  endnu  i  længere  Tid  i  Foreningen  at  tale 
om  denne  Sag,  der  i  Forbindelse  med  den  Liitkenske  bidrog 
til  at  fremkalde  en  vis  utryg  Følelse.  Ved  Julegildet  befriede 
man  sit  Sind  ved  at  tage  Augustforeningen,  General  Hansen, 
Justitsminister  Heltzen,  Liebenberg  og  Krebs  under  komisk 
Behandling  i  Deviser  f.   Ex. : 


Med    Holmblads    samlede    Værker. 
Her  er  Konger  to  for  en  Skilling, 
Det  er  en  meget  beskeden  Stilling. 
Dog  kan  det  være,  at  det  bliver  sandet, 
De  er  de  mægtigste  Konger  i  Landet. 
Om  Liebenberg  end  bliver  nok  saa  forlegen, 
Dem  la'er  han  være  at  rydde  afvejen ! 

Med   et    Spil   Kegler. 
Augustforeningens  sidste  Statut 
Lyder:   « Keglespil  er  forbudt« 
Som  en  illoyal  og  tøjlesløs   Legen, 
En  forargelig  Rydden-Kongen-af-Vejen. 

Med    en    Slump    røde    Grise 
(forenede  med  et  Baand). 
Hvorfor  ærgrer  en  vis  Forening  sig  gul, 
Naar  dens  Lemmer  som  Grise  betragtes? 
—  Alverden  jo  veed,  naar  det  lakker  mod  Jul, 

Saa  skal  Grisene  slagtes. 

Med    et    Nummer   af  «Berlingske». 
Ja  Kors!  hvor  den  Krebs  ræsonnerer  forbandet? 
Vist  aldrig  i  Livet  begriber  han  'et, 
At  Praxis  paa  Landet,  det  er  noget  Andet 
End  at  gaa  og  kurere  paa  Landet. 

Den  Devise,  der  morede  Medlemmerne  mest,  og  som  op- 
naaede  at  løbe  hele  Landet  rundt,  var  imidlertid  en,  der 
handlede  om  Phister,  som  til  almindelig  Overraskelse  havde 
indmeldt  sig  i  Augustforeningen.     Den  lød  saaledes: 

Fordum   da  gik  han  med    « Hummer«   son)   Klister, 
Nu  gaar  han  med   «  Krebs »   som  Phister. 

Det  var  naturligt  efter,  hvad  der  var  foregaaet  i  1864,  at 
Senioratet  i  Januar  1865  ikke  kunde  tænke  sig  Muligheden  af 
at  holde  nordisk  Fest  paa  den  gamle  Maade  med  Festmaaltid, 
Sange  og  Bægerklang.  Det  sammenkaldte  derfor  et  Møde  af 
ældre  Medlemmer  for  at  hore  deres  Mening.  V.  Rode,  der 
ogsaa  var  indbudt,  men  som  var  forhindret  fra  at  komme,  sendte 
istedet  et  udførligt  Brev ,  i  hvilket  han  udviklede  sine  An- 
skuelser, der  sikkert  deltes  af  de  Fleste  paa  den  Tid.  Vi 
skulle  derfor  meddele  nogle  Brudstykker:8 

« Oprigtig  talt  mener  jeg,  at  der  ikke  er  nogen  Grund  til  at  holde  Festen 
iaar.  Mange  af  os,  der  ellers  pleje  at  møde,  ere  for  Øjeblikket  ikke  festlig 
stemte.  Vi  have  ikke  nogen  Trang  til  at  samles  til  Højtid  og  Gilde  for  at  høre 
Andre  udtale  sig  om  Nordens  Sag  eller  for  selv  at  udtale  os,  og  det  tilvante 
uhyre  Apparat  af  alvorlige  og  kjedelige  Skaaler  og  Falderi  Faldera  ovenpaa 
stiller  sig  ligefremt  som  noget  Ubehageligt  for  os. 

«Vi  ere  ikke  alene  dybt  bekymrede  over,  hvad  1864  har  bragt  os,  men 
skjønt  det  mere  end  noget  andet  Aar  har  vist  os,  hvor  nødvendig  Skandinavismen 
er,  og  hvor  langt  den  for  Øjeblikket  staar  tilbage,  saa  medbringe  vi  dog  ogsaa 
fra  dette  Aar  det  levende  Indtryk  af,  hvor  lunken  Stemningen  for  os  er  i  Norge 
og  Sverig,  og  hvorledes  vi  i  vor  Nød  rakte  Hænderne  ud  mod  dem  men  ingen 
Hjælp  fik.  Vi  mindes  tillige,  hvorledes  det  saa  ud  til,  at  Alt  vilde  have  taget 
en  ganske  anden  Vending,  om  Sverig-Norge  havde  holdt,  hvad  de  have  lovet. 
Dette  er  et  af  de  væsentlige  Minder,  vi  ville  komme  til  at  dvæle  ved.  Jeg 
ønsker  ikke,  at  dette  Minde  skal  rokke  Troen  paa  Skandinavismen,  men  jeg 
ønsker  heller  ikke,  at  dette  Minde  skal  tilsløres.  Tvertimod,  dette  Faktum  maa 
holdes  bestemt  og  tydeligt    frem    i    vor  fremtidige  Arbejden  for  Skandinavismen, 

hvis  vi  ikke  paany  skulle  fortabe  os  i  Drømme  og  Illusioner.  Men  med  dette 
Minde  for  Øje  kan  jeg  ikke  finde  mig  vel  ved  en  nordisk  Fest  nu;  ligeoverfor 
denne  Daadløshed  og  Uordholdenhed  —  Regjeringens  Synd  var  Folkets  Villie  — 
kan  jeg  ikke  finde  mig  tilfreds  med  at  styrte  mig  ud  i  dette  Hav  af  Taler  og 
trøste  mig  med,   at  det  gaar  nok  alligevel. 

«Vi  kunne  ikke  trænge  til  for  Øjeblikket  at  samles  til  Højtid  og  tale  om 
Nordens  Sag,  thi  vi  have  i  Virkeligheden  for  Øjeblikket  ikke  Noget  at  sige 
hinanden.  Vi  staa  for  nær  ved  Ulykken  til,  at  vi  kunne  tage  Beslutning  om, 
hvorledes  vi  ville  styre  vort  Skib,  pleje  vor  Sag  for  Fremtiden,  men  forinden 
dette  staar  os  klarere,  skulle  vi  ikke  samles  og  holde  Taler;  det  bliver  Uklarhed 
og  Flosker,  og  netop  deraf  have  vi  havt  Nok. 

«Vi  behøve  ikke  at  holde  Fest  for  at  vise  Verden,  at  vi  ikke  ere  rokkede 
af  Sadlen  i  Troen  paa  den  skandinaviske  Idee;  føle  vi  ikke  indre  Trang  til  at 
holde  Fest,  saa  skulle  vi  ikke  gjøre  det  for  at  demonstrere,  thi  saa  bliver  der 
dog  noget  Usandt  deri.  Vi  tør  dog  vel  nok  haabe,  at  der  kan  komme  andre 
Lejligheder,  hvor  vi  kunne  vise,  at  vi  ere  blevne  tro,  vi  behøve  ikke  at  pine 
os  med  just  at  tage  denne  Lejlighed.  Det  er  dog  en  saa  klar  og  forstandig 
Sag,  at  man  ikke  i  Januar  1865  kan  være  tilsinds  som  i  Januar  1864;  forbavses 
vi  ikke  selv  over,  hvor  'sorgløst  og  frydefuldt  Alt  gaar  sin  gamle  Gang,  som  om 
Intet  var  passeret.  Men  kan  der  da  ikke  være  Grund  til  netop  for  os  at  vise, 
at  vi  kunne  forbigaa  en  sædvanemæssig  Fest  eller  Højtid,  fordi  vi  endnu  ikke 
have  erobret  den  filosofiske  Ro  at  leve,  som  om  Intet  var  hændet  af  Mærkværdig- 
hed? Ved  at  holde  Festen  vinde  vi  ikke  en  eneste  Sjæl,  vi  opnaa  ikke  at  holde 
Mandtal  over  de  Tro,  thi  mange  Trofaste  kunne  ikke  komme,  mange  ville  ikke 
komme,  vi  styrke  endelig  ikke  os  selv,  thi  ovenpaa  1864  behøve  de  trofaste 
Skandinaver  ikke  yderligere  Overbevisning  om,  hvor  nødvendig  Skandinavismen 
er.  Hvorfor  skulle  vi  da  holde  Festen?  For  Verdens  Skyld?  Men  er  det  da 
ikke  netop  vor  Ret  og  vor  Styrke  at  fngjøre  os  for  Fordomme  og  blæse 
Konveniensen,  Konveniensfordomme  og  Verdens  Dom  et  Stykke? 

« Efter  min  Mening  bør  man  altsaa  opgive  nordisk  Højtid  iaar.  Hvad  der 
skal  ske  næste  Aar,  kommer  ikke  os  ved,  det  kunne  vi  tale  om  til  den  Tid. 
Naar  Ploug  skrev  en  lille  Motivering  i  Bladet  om,  hvorfor  vi  ikke  holde  Gilde 
—  ikke  af  Mangel  paa  Tro  men  af  Mangel  paa  Øjeblikkets  Stemning  — ,  saa 
var  den   Sag  dermed  allerbedst  klaret.* 

Til  Slutningen  tilføjede  han,  at  skulde  der  alligevel  holdes 
Fest,  saa  burde  den  indskrænkes  til,  at  H.  N.  Clausen  og  Ploug 
holdt  Foredrag,  og  til,  at  der  blev  sunget  et  Par  alvorlige  Sange. 
Derimod  burde  der  hverken  være  Festmaaltid  eller  Sold 
bagefter. 

Denne  Form  for  Festen  fandt  Tilslutning,  og  den  13. 
Januar  gav  ca.  400  Medlemmer  Møde  i  Festsalen,  hvor  Ploug 
gav    en    Udsigt    over    den    skandinaviske   Tankes   Udspring    og 

Udvikling.  Havde  der,  sluttede  han,  maaske  tidligere  blandet 
sig  noget  Overspændt  og  Fantastisk  i  den  skandinaviske  Stræben, 
saa  maatte  en  saadan  Ulykke,  som  den,  der  var  overgaaet  os, 
rense  den  for  alle  urene  Bestanddele  og  uvedkommende  Til- 
sætninger, saa  at  den  for  Fremtiden  kunde  træde  frem  med 
større  Klarhed  og  større  Styrke. 

Efter  ham  talte  H.  N.  Clausen.  Han  anbefalede  Tilhørerne 
at  give  Tid  og  Stunder.  Maalet  kunde  ikke  forskyde  sig,  men 
det  kunde  kun  rykkes  noget  længere  ud.  Studenterverdenen 
var,  saaledes  som  den  fornyedes  med  friske  Kræfter  fra  Aar 
til  Aar,  og  saaledes  som  den  forgrenede  sig  i  Tiden  over  alle 
Landets  Egne  og  gjennem  alle  Folkets  Klasser,  særlig  kaldet 
til  at  arbejde  for  Nationalitetens  Vækkelse,  Styrkelse  og  Ud- 
vikling, og  den,  som  arbejdede  troligt  herpaa,  turde  have  For- 
visning om,  at  han  bidrog  Sit  til  at  fremskynde  den  nationale 
Enheds-Tid  i  Norden,  hvortil  alle  Stemmer,  alle  Toner  i  Tale, 
Digtning  og  Sang  profetisk  pegede  hen. 

Fra  2.  til  6.  September  1865  oplevede  Kjøbenhavn  Fest- 
dage af  en  sjælden  Natur,  idet  2200  Sønderjyder,  Mænd  og 
Kvinder,  vare  komne  hid  for  efter  Adskillelsen  at  hilse  paa 
deres  gamle  Landsmænd.  De  blev  alle  indkvarterede  hos 
Byens  Borgere,  og  Studenterforeningen  tog  for  sin  Part  mod 
16,  der  fik  Logis  i  begge  Læseværelserne  og  i  Værtens  Lejlighed. 
Foreningen  stod  i  Festdagene  aaben  for  alle  Sønderjyderne,  og 
den  syntes  at  være  deres  Hovedmodested,  hvor  de  til  enhver 
Tid  søgte  hen. 

Søndag  den  3.  September  efter  Forestillingen  i  Kasino, 
hvor  der  gaves  « Kjærlighed  uden  Strømper*  og  «En  Pokkers 
Tos  ,  og  hvor  Gjæsterne  begejstrede  sang  «Der  er  et  yndigt 
Land»  og  «Den  tapre  Landsoldat*,  samledes  omtrent  300  i 
Studenterforeningen,  hvor  der  var  Fest  paa  Salen.  Her  talte 
N.  Madvig  for  Frederik  VIFs  Minde,  den  ledende  Senior 
Cand.  mag.  H.  J.  Garrigues  for  Sønderjyllands  Gjenforening 
med  Moderlandet,  Johs.  Helms  for  Bevarelsen  af  Minderne  fra 
sidste  Krig  og  K.    Valløe  for  Kvinden.     Af  Sønderjyderne  tog 

P.  Skau  fra  Bukshave,  Redaktør  Grim  fra  Sønderborg  og  Lærer 
Appel  Ordet.  Den  Sidste  vandt  stærkt  Bifald,  da  han  sagde: 
«Hvad  er  bedst:  en  dansk  Regjering  med  stadig  tiltagende 
Tydskhed  eller  en  tydsk  Regjering  med  stadig  voxende 
Danskhed  ? » 

Imellem  Talerne  blev  der  sunget  af  hele  Forsamlingen 
efter  Foreningens  Visebog  eller  af  Studentersangforeningens 
Medlemmer,  der  udførte  Kvartetter  og  Kor.  Til  de  øvrige  Fester 
i  Roskilde  og  i  Dyrehaven  havde  Senioratet  stillet  40  Studenter 
som  Ordensmarschaller,  ligesom  naturligvis  en  stor  Mængde 
Medlemmer  vare  med  i  Dyrehaven  og  paa  Klampenborg. 9 

Mange  af  de  Mænd,  der  havde  virket  i  Foreningen  før 
1864,  vedblev  ogsaa  senere  at  deltage  i  dens  Liv  baade  som 
Talere,  Digtere  og  som  de  skiftende  Seniorers  Raadgivere,  men 
det  var  en  Selvfølge,  at  nye  Kræfter  maatte  bære  det  daglige 
Slid  i  Egenskab  af  Seniorer.  Af  dem,  der  i  Tidsrummet  fra 
1864  til  1870  saaledes  vare  Medlemmer  af  Senioratet,  kunne 
nævnes  Cand.  mag.  II.  J.  Garrigues  (nu  Dr.  med.  &  Overlæge 
ved  St.  Marks  Hospital  i  New- York),  Stud.  theol.  C.  Krogh 
(Provst,  Præst  til  Frederikssund  og  Oppesundby),  Cand.  jur. 
A.  C.  Lassen  (død  1872),  Cand.  jur  V.  Ingerslev  (Justitiarius  i 
Kriminal-  og  Politiretten),  Cand.  jur.  V.  Vallø  (død  1875  som 
Overretssagfører  og  Bestyrer  af  Papirfabrikken  Kristiansdal  ved 
Haderslev),  Cand.  jur.  F.  R.  Baumann  (Forvalter  ved  Gissel- 
feld adelige  Jomfrukloster),  Cand.  phil.  C.  Gram  (Forretnings- 
fører for  « Fremtiden»),  fhv.  Adjunkt  ved  Haderslev  lærde  Skole 
Christopher  Møller  (død  1884),  Cand.  phil.  0.  Arlaud  (Lærer 
ved  Officerskolen),  Cand.  jur.  V.  Topsøe  (død  1881  som  Redaktør 
af  « Dagbladet*),  Stud.  jur.  Ch.  Shaw  (Højesteretssagfører),  Cand. 
theol.  V.  Schousboe  (Biskop  over  Aalborg  Stift),  Cand.  jur.  Har. 
Paulsen  (Højesteretsassessor),  Stud.  jur.  V.  Bloch  (Professor  og 
fhv.  Sceneinstruktør),  Cand.  polit.  F.  E.  Wichmand  (Toldinspektør 
i  Odense),  Cand.  jur.  C.  L.  Kjer  (Overretssagfører  i  Aarhus), 
Cand.  jur.  M.  A.  Jacoby  (død  1896  so'm  Kontrolrevisor  under 
Indenrigsministeriet),    Stud.  mag.   0.  Borchsenius  (Redaktør  og 

Forfatter),  Cand.  jur.  A.  Scholten  (fhv.  Kontorchef),  Cand. 
theol.  L.  Tobiesen  (Provst,  Præst  til  Flemløse),  Cand.  phil. 
P.  Hansen  (Professor,  Kommitteret  ved  det  kgl.  Theater), 
Cand.  theol.  O.  Bache  (Professor,  Rektor  ved  Herlufsholm), 
Stud.  jur.  P.  M.  Anker  (Borgmester  i  Stubbekjøbing),  Kapitain 
J.  Collin-Lundh  (Oberstlieutenant,  Overvejinspektør),  Cand.  phil. 
Conr.  Chr.  Møller  (Pianofortefabrikant),  Cand.  jur.  F.  C.  Granzotv 
(Forfatter  og  Lærer,  død  1894),  Cand.  phil.  N.  Bøgh  (Professor, 
Forfatter),  Cand.  mag.  Adam  Paulsen  (Bestyrer  af  meteorologisk 
Institut),  Cand.  jur.  L.  Borup  (Borgmester  i  Kjøbenhavn), 
Stud.  polit.  F.  Bauditz  (Redaktør)  og  Cand.  philol.  Chr.  Giede 
(død   1889  som  Overlærer  ved  Metropolitanskolen). 

Hvad  Foredrag  og  Oplæsninger  angaar,  kan  det  ikke 
nægtes,  at  der  fra  1865  til  1870  bødes  Medlemmerne  langt 
flere  og  i  det  Hele  taget  værdifuldere  Ting  end  i  den  nærmest 
foregaaende  Tid.  I  1865  talte  saaledes  Dr.  phil.  E.  Holm  om 
C  rom  well  som  General,  Professor  Høy  en  om  Forholdet  mellem 
Skulptur  og  Malerkunst,  Pastor  J.  Koch  om  Sprogforholdene  i 
Nord-  og  Mellemslesvig,  Professor  Fr.  Hammerich  om  Kvindens 
Betydning  i  Norden.  I  samme  Aar  oplæste  Mantzius  for- 
skjell ige  Aftener  « Abracadabra*,  en  Komedie  af  Hostrup, 
«Ulysses  v.  Ithacia»,  Brudstykker  af  «Cid»  og  « Abracadabra*, 
A.  Rosenkilde  sin  Faders  dengang  ikke  udgivne  Autobiografi 
og  Ji.  C.  Andersen  Eventyr  og  Historier,  som  udkom  nogle 
Dage  efter,  nemlig  « Lygtemændene  ere  i  Byen»,  « Guldskat*, 
«I  Børnestuen*  og  «Stormen  flytter  Skilt*. 

I  1866  holdt  Høy  en  Foredrag  om  Fransk  Nutidskunst, 
Prof.  R.  Nielsen  om  « Eremit  og  Verdensmand*,  Cand.  mag. 
Clemens  Petersen  om  det  norske  Storthing,  Redaktør  C.  Bille. 
om  den  almindelige  Valgret  og  det  parlamentariske  System, 
Cand.  phil.  Phil.  Weilbach  om  det  Nationale  i  Forhold  til 
moderne  svensk  og  norsk  Kunst,  Kapitain  O.  Blom  om  Skyde- 
vaabnenes  Udvikling  i  den  nyeste  Tid  og  Cand.  phil.  E.  Elber- 
ling om  de  italienske  og  tydske  Enhedsbestræbelser.  Endvidere 
oplæste   fhv.   Kollaboratør  Christensen-Schmidt  en  Oversættelse 

af  Aristophanes'  « Fønikerinderne »,  kgl.  Skuespiller  Phister  to 
Akter  af  « Jeppe  paa  Bjerget«  og  Brudstykker  af  « Jacob  von 
Thyboe»,  H.  C.  Andersen  « Portnerens  Søn»,  « Moster »  og 
«Skruptudsen»  og  Professor  Høedt  de  tre  første  Akter  af  «Hamlet». 

Høedt  havde  i  flere  Aar  trukket  sig  bort  fra  offenlig 
Virksomhed,  idet  han  vistnok  ikke  med  Urette  forudsatte,  at 
den  offenlige  Mening  var  ugunstig  stemt  imod  ham,  og  særlig 
havde  Grund  til  at  tro,  at  der  i  Studenterverdenen  herskede 
en  saadan  Følelse.  Men  selv  om  dette  tidligere  havde  været  Til- 
fældet, vare  Forholdene  nu  forandrede. 10  Det  lykkedes  imidlertid 
i  Efteraaret  1866  en  af  de  daværende  Seniorer  E.  F.  Koch  at 
formaa  ham  til  at  instruere  ved  to  Studenterkomedier,  og  da 
Bekjendtskabet  først  var  indledet,  tilbød  han  at  oplæse  «Hamlet», 
hvilket  Tilbud  Senioratet  modtog  med  Glæde,  skjønt  det 
vidste,  at  der  var  et  lille  Parti,  som  med  Mantzius  i  Spidsen  i 
Høedts  Optræden  saa  en  Fare  for  Foreningen,  fordi  han  efter  dets 
Opfattelse  var  et  Indbegreb  af  Affektation  og  Maniererthed. 
Da  det  var  blevet  bekjendtgjort,  at  han  vilde  oplæse  «Hamlet», 
indmeldte  ca.  80  Medlemmer  sig.  Oplæsningen  fandt  Sted  den 
5.  December  for  en  saa  stor  Forsamling,  som  Salen  kunde 
rumme,  og  lønnedes  med  et  overordenligt  Bifald.  Fra  nu  af 
var  han  ofte  Gjæst  i  Foreningen  og  medvirkede  bl.  A.  i  en 
halv  Snes  Aar  ved  Indstuderingen  af  Komedierne. 

Allerede  den  30.  Januar  1867  hjalp  Høedt  atter  Senioratet, 
idet  han  ved  en  Aftenunderholdning  oplæste  «Jacob  og  Lone» 
af  Chr.  Winther,  « Løveridderen »  af  Oehlenschlåger  og  «Skrifte- 
maalet»  af  Hertz.  Kammersanger  P.  Schram,  der  havde  sunget 
til  Alles  Glæde,  lovede  strax  at  ville  komme  igjen  om  kort 
Tid,  og  det  samme  gjorde  Høedt.  H.  C.  Andersen,  som  havde 
været  blandt  Tilhørerne,  deltog  senere  i  et  lille  Gilde  i  Seniorats- 
værelset. 

Den  9.  Februar  kom  Høedt  igjen.  «Jubelen»,  fortæller 
Studenterforeningens  Dagbog,  «var  maaske  endnu  større  end 
sidst.  Istedetfor  «Jacob  og  Lone»  foredrog  han  «Ja  og  Nej 
eller  den  huslige  Frier »  af  Baggesen  med  vidunderlig  Volubilitet 

og  glimrende  Vittighed.  « Løveridderen »  fik  vi  igjen  med  dens 
plastiske  Pathos  i  fuldeste  Maal  og  derpaa  de  to  humoristiske 
Partier  «Skriftemaalet»  og  « Sommerfuglen*.  Den  Sidste  satte 
navnlig  Damerne  i  Ekstase;  de  tog  en  frygtelig  Hævn  over 
Pebersvenden  ved  den  yndigste  Latter,  der  ledsagede  de 
fineste  Nuancer  i  det  rigtfarvede  Billede  af  Sommerfuglens 
Flagren.  Da  Bifaldet  var  stormende,  fortalte  Høedt  som  Dacapo- 
Nummer  «den  lykkelige  Familie*  (H.  C.  Andersen)  morsomt  og 
med  stor  Opfindsomhed.  Sneglefader  og  Sneglemoder  gaves 
som  to  tydskaccentuerende  Aristokrater,  Myren  som  en  forsoren 
Skomagerdreng*   o.  s.  v. 

Da  Senioratet  derefter  samledes  med  Høedt  og  H.  C. 
Andersen  til  Aftensmad,  var  den  Sidstnævnte  saa  begejstret,  at 
han  lovede  at  skrive  en  Studenterkomedie,  hvorpaa  Høedt  til- 
bød at  ville  spille  i  den.  Løftet  blev  imidlertid  ikke  senere 
indfriet.  Da  Medlemmerne  ønskede  Sold,  maatte  de  to  Gjæster 
med  op  paa  den  store  Sal,  hvor  Andersen  drak  sin  Punsch  og 
sang  med  i  «Nu  er  det  stille*.  Han  havde  ikke  været  til  Sold 
i  Studenterforeningen,  siden  den  gamle  Forening  blev  sammen- 
smeltet med  Akademicum.  Senior  V.  Topsøe  udbragte  hans 
Skaal,  men  da  Tobaksrøgen  begyndte  at  blive  for  stærk,  trak 
han  sig  tilbage  under  et  nifoldigt  Hurra. 

I  Løbet  af  1867  holdt  Cand.  theol.  5.  M.  Gjellerup  Fore- 
drag om  Kulturbevægelser  paa  Christian  IV's  Tid,  den  norske 
Stipendiat  L.  L.  Daae  talte  om  Beskaffenheden  af  Danmarks 
og  Norges  statsretlige  Forbindelse  efter  1536.  Borgmester 
H.  Hage  skildrede  den  nuværende  politiske  Situation  i  Danmark, 
idet  han  samtidig  gav  et  Overblik  over  Forholdenes  Udvikling 
fra  Begyndelsen  af  Aarhundredet,  og  Professor  Høyen  foredrog 
eller  rettere  fortalte  den  6.  April  med  overordenligt  Liv  under 
Forsamlingens  utrættelige  Opmærksomhed  i  to  Timer  i  Rad  en 
Række  Billeder  af  Kunstnernes  daglige  Liv  i  Begyndelsen  af 
det  15.  Aarhundrede  (særlig  Bruneleschi  og  hans  Kreds)  og  af 
det  16.  Aarhundrede  (særlig  Benvenuto  Cellini).  Den  5.  Oktober 
gav    han*   Meddelelser    om    Benradens    Anvendelse    i    Kunsten. 

Endvidere  holdt  C.  Hauch  i  samme  Aar  Foredrag  om  Oehlen- 
schlagers  første  lyriske  Digtes  Betydning,  Clemens  Petersen  om 
Romeo  og  Julie  og  C.   Rosenberg  om  Longfellow. 

I  1868  oplæste  A.  Rosenkilde  Kjøbenhavnske  Skitser,  for- 
fattede af  ham  selv,  Redaktør  C  Bille  meddelte  Indtryk  fra 
sit  Ophold  i  Rom.  Herom  bemærker  den  ledende  Senior:11 
«Dette  skulde  være  aldeles  fordringsløst  og  maatte  ikke  hedde 
Foredrag.  Den  beundringsværdige  Veltalenhed,  hvormed  det 
Meddelte  blev  fremsat,  bevirkede  i  Forening  med  det  Indtryk, 
man  fik  af,  at  han  havde  set  paa  Tingene  med  et  aandrigt 
Blik,  at  det  talrige  Publikum  tilbragte  en  behagelig  Aften. » 
H.  C.  Andersen  oplæste  baade  Foraar  og  Efteraar  nye  For- 
tællinger og  Eventyr,  sidste  Gang  « Dryaden ».  Endvidere 
glædede  Phister  og  Mantzius  Medlemmerne  ved  at  oplæse,  den 
Første  en  Komedie  af  Holberg  og  den  Sidste  Falstaffske  Scener. 
Af  Foredrag  kunne  særlig  mærkes  et,  Rustmester  Christensen 
holdt  om  Bagladevaaben  i  ældre  og  nyere  Tid,  hvilket  var 
meget  tidssvarende,  da  Remingtonriflen  netop  i  1868  indførtes 
i  vor  Hær. 

I  1869  talte  Professor  Holten  om  Synsbedrag  og  en  anden 
Aften  om  Elektriciteten  i  gamle  Dage  og  i  vore  Tider. 
Bibliothekar  C.  Bruun  gav  Meddelelser  om  Rostgaard  og  den 
hemmelige  Kommission,  Høedt  oplæste  i  Marts  «De  Usynlige* 
og  ved  det  derpaa  følgende  Sold  « Messingjens*.  I  Oktober 
oplæste  han  endvidere  to  Kapitler  af  Bergsøes  endnu  ikke  ud- 
komne Roman  «Fra  den  gamle  Fabrik ».  Ogsaa  dette  Aar 
talte  Professor  Høyen  i  Foreningen,  dennegang  om  den  hol- 
landske Maler  Brouwer. 

H.  C.  Andersen  kunde  i  September  1869  fejre  Halv- 
hundredeaarsdagen  for  sit  Komme  til  Kjøbenhavn  som  en 
fattig  Dreng.  To  Dage  før  Medborgere  hædrede  ham  ved  en 
offenlig  Fest,  oplæste  han  i  Studenterforeningen  tre  utrykte 
Eventyr  og  Historier,  nemlig  «Hønsegrethe»,  « Solskinshistorier » 
og  «Hvad  man  kan  hitte  paa»,  og  han  gjorde  det  aldeles  for- 
træffeligt.     Efter   Oplæsningen   traadte   den    ledende   Senior   P. 

Hansen  op  paa  Talerstolen  og  rettede  en  smuk  og  fortrinlig 
holdt  Tale  til  ham.  Han  takkede  ham  fra  Studenterne  for 
hans  hele  store  Virksomhed,  mindede  om  Dagens  Betydning 
for  ham  og  om  hans  vidunderlige  Liv,  og  meddelte  ham,  at 
fra  idag  af  vilde  hans  Buste  findes  imellem  de  andre  store 
Mænds,   som  smykkede  Foreningen. 

Man  havde  jo  tidligere  flere  Gange  prøvet  paa  at  faa  Diskus- 
sionsmøder i  Stand,  men  det  var  ikke  lykkedes,  da  Med- 
lemmerne, naar  det  kom  til  Stykket,  foretrak  at  forhandle  med 
hinanden  i  mindre  Foreninger.  I  1866  satte  nogle  Yngre  sig 
i  Forbindelse  med  Senioratet,  og  nu  lykkedes  det  at  faa  ad- 
skillige Diskussionsmøder  i  Stand.  Paa  det  første  drejede  For- 
handlingerne sig  om  Folkedannelse,  indledede  af  den  ledende 
Senior  V.  Schousboe,  og  de  vare  ganske  livlige.  Paa  det  andet 
Møde  forhandlede  man  om  det  Spørgsmaal,  hvorvidt  Studenter- 
foreningen skulde  aabne  sine  Døre  for  Medlemmer,  der  ikke 
vare  akademiske  Borgere,  indledet  af  Senior  V.  Bloch.  De, 
der  talte,  stillede  sig  venligt  til  Tanken,  og  det  blev  bl.  A. 
udtalt,  at  man  burde  fastholde  det  som  en  ikke  fjærn  Eventualitet 
at  lukke  op  for  ikke  akademiske  Borgere,  da  dette  baade  ideelt 
og  materielt  vilde  være  til  Gavn  for  Foreningens  Stilling.  I 
November  1868  fremkom  Senioratet  med  et  Forslag  om  at 
lette  Adgangen  for  ikke  akademiske  Borgere  til  at  blive  Med- 
lemmer af  Foreningen,  men  det  blev  forkastet  med  250  Stemmer 
imod  150.  Senere  har  man  opgivet  Tanken,  og  i  over  25 
Aar  har  der  ikke  været  Tale  om  at  gjøre  noget  Forsøg.  Der 
vil  næppe  heller  blive  det,  saalænge  der  findes  saa  mange 
Studenter  som   nu. 

Paa  et  tredie  Diskussionsmøde  samme  Aar  indledede  Pastor 
Plenge  en  Forhandling  om  Muligheden  af  at  oprette  en  Skole, 
der  skulde  søge  at  meddele  sine  Elever  en  grundig  Dannelse  i 
religiøs,   klassisk,   ridderlig  og  national  Retning. 

Det  viste  sig  imidlertid  snart,  at  disse  Møder  ikke  havde 
nogen  Livskraft,  og  efterat  man  i  Begyndelsen  af  1867  havde 
forhandlet   om   «De   ethiske  Forhold   blandt  Nutidens   Ungdom, 

særlig  den  akademiske«  og  om  « Forholdet  mellem  det  Tragiske 
og  det  Komiske»,  tabte  Interessen  sig  for  denne  Sag.  Kun 
faa  Medlemmer  deltog  i  Forhandlingerne,  der  vare  meget 
matte. 

Fastelavnslojer  i  Foreningen  og  Karnevaler  i  Kasino  af- 
holdtes ligesom  tidligere.  Fastelavnsmandag  1866  saa  man  paa 
Salen  et  Optog  forestillende  C.  Billes  Gang  til  Skafottet. 
Hans  adelige  Skjold  sønderbrødes  af  Bøddelen,  men  i  det  sidste 
Øjeblik  stormede  en  Flok  Feniere  frem  og  befriede  ham. 
Justitsminister  Heltzen  havde  nemlig  i  Oktober  1864  anlagt 
Sag  mod  «Dagbladet»s  Redaktør  for  3  Artikler,  »Freds- 
slutningen i  1864  og  Arvefølgen«,  og  Aktor  havde  nedlagt 
Paastand  om  Straf  paa  Ære,  Liv  og  Gods.  I  1867  blev  Bille 
imidlertid  frikjendt  af  Højesteret. 

Ved  Karnevalet  samme  Aar  opførtes  « Desværre  efter 
Jambon  de  Bayonne»  af  V.  Topsøe  og  «Det  nøs  du  paa»  af 
V.  Rode.  I  Efteraaret  var  der  Komedie  paa  Folketheatret, 
hvor   et    originalt  Stykke   af  Joh.   Helms   «Fanget»   blev  opført. 

Ved  en  Prisopgave-Konkurrence  i  November  1867  frem- 
traadte  første  Gang  to  Medlemmer,  der  hver  paa  sin  Maade 
senere  i  mange  Aar  have  taget  virksom  Del  i  Studenterfor- 
eningens Liv  og  glædet  Slægt  efter  Slægt,  nemlig  Conrad 
Møller  og  Carl  Møller,  som  dog  hverken  ere  Brødre  eller 
Beslægtede,  hvad  Mange  have  troet.  Den  Første  havde  ind- 
sendt en  Tragedie  « Kjærlighedens  Maal»  og  den  Sidste  Farcen 
«De  Forlovede*. 

Den  29.  Februar  gav  Foreningen  en  Forestilling  paa  Folke- 
theatret, ved  hvilken  «De  Forlovede*  og  «Den  Trekantede*  af 
Villiam  Faber  opførtes.  Fabers  Farce  var  allerede  i  Efter- 
aaret opført  paa  Salen.  Disse  Stykker,  som  Høedt  havde  sat 
i  Scene,  gjorde  stor  Lykke,  og  man  glædede  sig  i  Foreningen 
ved,  at  nye  Kræfter,  der  kunde  afløse  de  gamle,  nu  dukkede 
frem.  I  begge  Farcer  spillede  bl.  A.  den  senere  Skuespiller 
Dorph-Petersen  og  Carl  Moller,  der  viste  sig  at  være  en  for- 
træffelig   komisk    Skuespiller.      Den    7.    Marts    gjentoges    Fore- 

stillingen.      Nettoindtægten    var    ialt    ca.    1200   Kr.,    der    gik    i 
Foreningens  Kasse. 

I  December  1868  opførtes  paa  Salen  en  ny  Farce  af 
Faber  «Det  Allerhelligste »,  fuld  af  vittige  Indfald  og  gode 
Viser.  Stud.  med.  &  chir.  P.  Jerndorff  havde  her  en  kvindelig 
Rolle. 

Næste  Aar  den  20.  Marts  og  10.  April  var  der  atter 
Studenterkomedie  paa  Folketheatret,  hvor  «Hr.  Volmer  i  Sorø», 
Lystspil  af  V.  Bloch  og  N.  Bøgh,  samt  «Naar  Katten  er  ude», 
Farce  af  Carl  Møller,  gik  over  Scenen.  Ogsaa  ved  denne 
Forestilling  var  Høedt  Instruktør.  «Man  maa»,  skriver  den  da- 
værende Senior  P.  Hansen,  «have  set  den  Utrættelighed,  hvor- 
med han  først  saa  at  sige  spiller  hele  Stykket  selv  og  dernæst 
prøver  og  atter,  prøver,  for  at  fatte,  hvorledes  et  uordnet  Kaos 
kan  forvandles  til  en  sikker  og  i  alle  Enkeltheder  udarbejdet 
Fremstilling.« 

Den  20.  Februar  1869  var  det  25  Aar,  siden  «Gjenboerne» 
første  Gang  blev  opført,  kort  efterat  Studenterforeningens  og 
Akademikums  Union  havde  fundet  Sted.  I  Erkjendelsen  af12 
«at  Foreningens  Nutidsliv  kun  kan  blive  kraftigt  og  frugtbart 
ved  at  støtte  sig  til  Fortidens  Traditioner,  og  i  Ønsket  om 
engang  at  finde  en  Lejlighed  til  at  give  en  Mønsterfest  ved  at 
samle  den  gamle  faste  Stok»,  besluttede  Senioratet  at  holde  en 
saadan,  til  hvilken  det  indbod  Hostrup,  alle  de  Mænd,  der  for 
25  Aar  siden  havde  havt  Roller  i  Stykket,  samt  de  vigtigste 
af  de  Skuespillere,  der  paa  det  kongelige  Theater  havde  spillet 
i  det.  Af  de  oprindelige  Rollehavende  mødte  kun  Justermester 
Bruun,  Godsejer  Eckardt  til  Ørumgaard,  Professor  Molbech, 
Professor  Schiødte ,  Postinspektør  Schultz  og  Professor  Steen. 
Schultz,  der  skulde  have  spillet  Klint,  stod  den  første  Aften 
som  sygemeldt  paa  Plakaten,  hvorfor  Lorck,  som  vi  tidligere 
have  nævnt,  med  en  Dags  Varsel  overtog  Rollen.  De,  der 
ikke  gav  Møde,  vare  dels  upasselige,  og  dels  vilde  de  ikke 
foretage  den  besværlige  Rejse  paa  denne  Aarstid.  Fra  Bogense 
indlob    følgende    Telegram;       «Tak    for    Indbydelsen!      For   25 


P.  Hansen 

29  Aar  gammel. 

Aar  siden  optraadte  jeg  kun  som  Hulbøder  paa  Hoftheatret, 
Klinten  mellem  Hveden.  I  Aften  spiller  jeg  Klokker  Link  for 
de  Fattige  i  Bogense.  Lorckf  —  og  fra  Løgstør:  «Ja,  hvem  der 
kunde  være  med!  Hilsen  og  Tak  fra  Hutter  og  Amalie  Kra- 
pylius. »  Det  var  Distriktslæge  Fangel  og  Herredsfoged  Rybsahm. 
Mantzius,  der  i  længere  Tid  havde  ligget  i  Krig  med  samtlige 
Seniorater,  tog  først  mod  Indbydelsen  men  sendte  i  sidste  Øje- 
blik Bud  om,  at  indtrufne  Omstændigheder  forhindrede  ham  i 
at  komme. 

Den  ledende  Senior  P.  Hansen  holdt  en  fortrinlig  versificeret 
Tale,  i  hvilken  han  bød  Gjæsterne  Velkommen  og  udviklede  de 
Grunde,  der  talte  for  at  holde  Fest.  Joh.  Helms  udbragte 
morsomt  Skaalen  for  Hostrup,  hvorpaa  denne  i  et  beaandet 
Foredrag  takkede  for  den  Ære,  der  blev  ham  tildel,  og  dvælede 
ved  Tiden  for  25  Aar  siden.  Han  tilstod,  at  det  egenlig  var 
Plougs  Laurbær  som  Studenterdigter,  der  ikke  havde  tilladt 
ham  at  sove,  og  at  han  efter  at  have  faaet  Embedsexamen 
havde  bundet  sig  til  Løftet  om  at  skrive  en  Komedie,  uden  at  det 
i  mindste  Maade  var  ham  klart,  hvor  han  skulde  faa  et  Æmne 
fra.  Han  tog  imidlertid  trøstigt  fat  paa  Værket  og  afleverede 
første  Akt,  som  man  begyndte  at  holde  Prøve  paa,  medens  de 
to  andre  endnu  vare  under  Arbejde.  Paa  selve  Prøverne  fødtes 
mange  af  de  morsomste  Indfald,  og  det  var  især  Bruun  og 
Schiødte,  som  havde  været  hans  Medarbejdere.  Stykket  gjorde 
megen  Lykke  ved  Opførelsen,  men  han  havde  dog  aldrig  tænkt 
sig,  at  det  skulde  naa  udenfor  Studenternes  Kreds.  Da  var 
det,  at  Mantzius  som  Provinsskuespiller  fik  det  opført  ved 
Langes  Selskab,  og  med  ham  gik  det  over  til  det  kongelige 
Theater,  skjønt  det  som  et  noget  uvornt  Studenterbarn  ikke 
syntes  ret  at  kunne  passe  i  disse  Omgivelser.  Det  var  maaske 
dog  netop  det  Uvorne,    der  havde  skaffet  det  dets  Popularitet. 

R.  Strøm  talte  vittigt  for  de  oprindelige  Rollehavende,   for 

hvilken    Skaal    Steen    takkede    paa    sine    Kammeraters    Vegne. 

Forøvrigt  havde  C.  Bille,    Hultmann,    Orla  Lehmann,  Molbech, 

A.  Munch,    Ploug,    Richardt,    V.  Rode    o.  fl.  A.  Ordet.      Fra 

II.  37 

Christiania    indlob    en    Tak    fra  Studentersamfundet    for,    «hvad 
Hostrups  Digtning  har  været  ogsaa  for  det  norske  Studenterliv ». 

Hultmann  havde  baade  ved  sin  vellykkede  Tale  og  sin 
elskværdige  Personlighed  gjort  sig  saa  yndet  blandt  de  Unge, 
at  de  efter  Gildets  Slutning  forlangte  ham  udleveret  fra  Seniorats- 
værelset.  I  Triumf  bar  de  ham  da  op  i  Musikstuen,  hvor  der 
blev  drukket  Boller  og  holdt  Taler  til  Kl.  3,  da  den  ledende 
Senior  fik  Forsamlingen  til  at  skilles  ad  ved  at  foreslaa  den  at 
følge  Hultmann  hjem.  Dette  skete,  og  rungende  Hurraer  sendte 
ham  den  sidste  Hilsen  udenfor  hans  Gadedør. 

Efter  Krigen  1864  blev  der  i  hele  Landet  men  særlig  i 
Fyen  stiftet  Skytteforeninger,  og  det  saa  ud  til,  at  den  Er- 
kjendelse  var  bleven  almindelig,  at  man  tidligere  havde  stolet 
alt  for  meget  paa  sin  gode  Lykke,  men  at  man  samtidig  havde  • 
glemt,  at  intet  Folk  kommer  sovende  til  den.  Ogsaa  blandt 
Studenterne  blev  der  Røre.  De  havde  vel  en  akademisk  Skytte- 
forening, der  havde  bestaaet  siden  1861,  da  der  med  den  fore- 
staaende  Udsigt  til  Krig  var  vaagnet  et  nationalt  Liv,  men  den 
havde  aldrig  faaet  nogen  større  Tilslutning  af  de  Unge  og 
havde  derfor  ikke  virket,   som  den  burde. 

I  Maj  1 86 1  indbød  nu  ældre  og  yngre  akademiske  Borgere 
til  et  almindeligt  Studentermøde,  paa  hvilket  der  blev  rettet  en 
Opfordring  til  samtlige  Studerende  om  at  deltage  i  den  aka- 
demiske Skytteforenings  Skydning.  Paa  dette  Møde  fremkom 
der  imidlertid  Udtalelser  om,  at  Skydning  var  utilstrækkelig, 
og  at  man  burde  kræve  Øvelse  i  Vaabenbrug.  Naar  dette  ikke 
blev  virkeliggjort,  vilde  der  aldrig  komme  Noget  ud  af  Sagen. 
V.  Vallø,  der  var  en  af  Forkæmperne  for  denne  Opfattelse, 
stillede  i  den  Anledning  Forslag  om  at  opfordre  den  akademiske 
Skytteforenings  Bestyrelse  til  at  tage  under  Overvejelse,  om 
ikke  en  mere  militær  Organisation  vilde  styrke  Foreningen  og 
fremme  dens  Formaal. 13  Dette  Forslag  blev  vedtaget  med 
stort  Flertal  og  blev  Udgangspunktet  for  en  ny  Tidsalder  i 
Skytteforeningens  Historie. 

Tilstrømningen  til  de  militære  Øvelser  blev  særdeles  livlig, 

og  fra  nu  af  exercerede  og  manøvrerede  Skytterne  med  Liv  og 
Lyst  under  Kommando  af  Premierlieutenant  C.  F.  Freiesleben. 
Flere  af  de  Akademikere,  der  havde  deltaget  i  Krigen,  som 
f.  Ex.  Vilh.  Vallø  og  Johannes  Hage,  gjorde  Tjeneste  som 
Delingsførere,  ja  endog  Kandidater,  der  vare  meget  ældre, 
holdt  sig  ikke  for  gode  til  at  være  Menige.  Den  20.  Ok- 
tober 1867  modtog  Skytterne  i  Universitetets  Solennitetssal 
en  af  Damer  broderet  Fane.  Konferensraad  Madvig  indviede 
den,  og  V.  Vallø  takkede  Giverinderne.  Endvidere  blev  Skytte- 
foreningens Fanesang  af  Ploug  til  Melodi  af  Heise  her  første 
Gang  afsungen.  Secondlieutenant  Stud.  med.  &  chir.  P.  Jern- 
dorff  førte  ude  paa  Frueplads  Fanen  ned  foran  Fronten,  hvor- 
paa  Korpset  marcherede  bort  med  en  Holdning,  der  vandt  de 
tilstedeværende  Officerers  udelte  Beundring. 

Freden  i  Prag,  som  dannede  Afslutningen  paa  Krigen 
mellem  Preussen  og  Østerrig  i  Sommeren  1866,  aabnede  Ud- 
sigt til,  at  Nordslesvigerne  efter  en  Afstemning  kunde  komme 
tilbage  til  Danmark,  men  den  preussiske  Regjering  brød  sig 
som  bekjendt  ikke  om  sin  Forpligtelse  og  gav  sig  til  at  ud- 
skrive Rekrutter,  afsætte  de  Embedsmænd,  der  ikke  vilde  af- 
lægge den  befalede  Ed,  og  foretage  Valg  til  den  nordtydske 
Rigsdag.  Ved  det  første  Valg  til  denne,  der  afholdtes  den 
16.  Februar  1867,  sejrede  Hans  Kriiger  og  N.  Ahlmann  hen- 
holdsvis i  første  og  anden  Kreds  over  deres  tydske  Mod- 
kandidater. Udfaldet  af  Valget,  der  viste,  at  der  var  et  dansk 
Flertal  i  alle  Byer  og  Sogne  Nord  for  en  Linie,  der  begyndte 
Syd  for  Flensborg,  og  som  efter  en  Bøjning  mod  Syd  gik  over 
mod  Tønder,  vakte  stor  Glæde  i  Kjøbenhavn.  Endnu  samme 
Aften  telegraferede  Senioratet  til  de  to  Rigsdagsmænd:  « Stu- 
denterforeningen sender  Dem  sin  Hilsen.  Vi  se  i  Deres  Valg 
et  Varsel  om  den  gode  Sags  Sejr.» 

Ahlmann  hævdede  i  Rigsdagen  mandigt  Sønderjydernes 
Ret  og  erklærede  «Vi  ere  Danske,  og  vi  ville  vedblive  at  være 
Danske ».  Det  var  derfor  naturligt,  at  Studenterne  i  store 
Masser   bragte    ham    en  Tak,    da    han    den  28.   Maj    efter    endt 

Rigsdagssamling  kom  til  Kjøbenhavn.  Der  havde  samme  Aften 
været  Koncert  paa  Salen,  saa  at  Sangere  vare  tilstede  i  stort 
Antal.  Ude  paa  Banegaarden  forkortede  de  Tiden  med  at 
synge  Nationalsange,  som  Menneskemængden  istemmede.  Ploug 
førte  Ahlmann  ind  i  Ventesalen  og  holdt  en  hjertelig  Velkomst- 
tale til  ham,  hvorefter  Alle  sang  « Danmark,  dejligst  Vang  og 
Vænge ». 

Samtidig  hermed  indsamlede  man  i  Foreningen  Penge  til 
de  fordrevne  Sønderjyder,  som  ikke  vilde  trække  i  den  preussiske 
Uniform,  ligesom  der  i  Maj  fandt  en  stor  Udstilling  Sted  paa 
Salen  af  de  Malerier  og  Haandtegninger,  som  danske  Kunstnere 
havde  skjænket  til  det  sønderjydske  Fond.  Ved  Auktionen  over 
dem  indkom  der  et  betydeligt  Beløb. 

To  Medlemmer  af  det  franske  lovgivende  Korps  Morin  og 
Piccioni  satte  sig  ligeledes  i  Forsommeren  i  Spidsen  for  en 
Indsamling  til  Sønderjyderne,  og  den  Førstnævnte  holdt  den 
22.  Juni  en  Tale,  i  hvilken  han  kraftigt  optraadte  til  Fordel 
for  disse  og  hævdede  Danmarks  Ret.  Senioratet  sendte  dem 
begge  en  Tak  og  modtog  til  Gjengjæld  en  Skrivelse  fra  Morin, 
der  var  dybt  rørt  over  denne  Henvendelse.  Da  disse  to  De- 
puterede i  August  sammen  med  en  Del  Journalister  fra  Paris 
besøgte  Kjøbenhavn,  hvor  de  vare  Gjenstand  for  store  Æres- 
bevisninger, kunde  Studenterforeningen  ikke  være  med  til  at 
hædre  dem,   da  Medlemmerne  holdt  Sommerferie. 

Derimod  nød  Foreningen  i  høj  Grad  godt  af  de  Fransk- 
mænd, der  deltog  i  den  internationale  arkæologiske  Kongres, 
som  var  samlet  i  Kjøbenhavn  fra  den  27.  August  til  den  5. 
September  1869.  Senioratet  havde  vedtaget,  at  Lokalerne 
skulde  staa  aabne  for  alle  dens  Medlemmer,  men  ingen  af  disse 
benyttede  sig  i  den  Grad  heraf  til  at  lære  det  danske  Studenter- 
liv at  kjende  som  den  berømte  Anthropolog  A.  de  Quatrefages, 
Professor  i  Anatomi  ved  Jardin  des  Plantes  i  Paris.  Han  ind- 
fandt sig,  saaofte  han  havde  Fritid,  og  bad  endog  om  Til- 
ladelse til  at  maatte  overvære  Prøverne  i  Sangforeningsværelset. 
Baade  offenligt  og   privat  udtalte  han  sin  Forbavselse  over,    at 

en  saadan  Institution  som  Studenterforeningen  kunde  trives,  og 
greb  flere  Gange  Lejligheden  til  at  fremhæve,  hvor  godt  et 
Vidnesbyrd  den  gav  om  det  Præg  af  almindelig  Dannelse,  der 
udmærkede  de  danske  Studenter  fremfor  de  franske  og  tydske. 

Uen  4.  September  om  Aftenen,  efterat  H.  C.  Andersen,  som 
ovenfor  omtalt,  havde  været  Gjenstand  for  Foreningens  Hyldest, 
holdtes  der  et  livligt  Sold,  i  hvilket  flere  af  Arkæologerne  deltog, 
saaledes  først  og  fremmest  den  udmærkede  franske  Historiker 
Henri  Martin,  Direktøren  for  det  naturhistoriske  Museum  i 
Bryssel  E.  Dupont,  Professor  i  Anatomi  ved  Sorbonne  i  Paris 
Hebert,  Dr.  Montelius  fra  Stockholm  o.  Fi.  Ligesom  Kon- 
gressens Sprog  var  Fransk,  saaledes  hørtes  der  ogsaa  næsten 
udelukkende  Fransk  i  Foreningen  den  Aften.  Den  ledende 
Senior  P.  Hansen  begyndte  paa  Dansk  men  endte  paa  Fransk, 
Cand.  philol.  Chr.  Giede  og  Cand.  theol.  J.  Paludan  benyttede 
udelukkende  det  sidste  Sprog,  og  Flere  fulgte  efter,  den  Ene 
lokket  ved  den  Andens  Lauroær.  Det  gik  Slag  i  Slag  med  de 
franske  Taler,  saa  at  de  Fremmede  maaske  kunde  have  faaet 
den  Overbevisning,  at  Færdighed  i  Fransk  næsten  var  almindelig 
mellem  de  danske  Studenter,  hvis  ikke  det  store  Publikum,  som 
i  det  Hele  bedre  forstod  vore  egne  Franskmænd  end  de  ægte, 
ved  oftere  at  raabe  «Hør»  og  « Bravo »  paa  lovlig  umotiverede 
Steder,  navnlig  naar  der  hørtes  Ordene  « Danemark »  og  «Scan- 
dinavie»,   havde  forstyrret  denne  Illusion.14 

Næsten  alle  Gjæster  havde  Ordet,  og  baade  fra  fransk  og 
dansk  Side  udtaltes  der  de  varmeste  Sympathier.  Henri  Martin, 
der  begejstrede  Forsamlingen,  og  som  var  den  Franskmand, 
Alle  bedst  forstod,  lagde  de  varmeste  skandinaviske  Sympathier 
for  Dagen,  ligesom  saadanne  ogsaa  kom  til  Orde  fra  de  svenske 
Gjæsters  Side. 

Quatrefages  var  ikke  med  til  Gildet  den  Aften,  men  da 
han  efter  Kongressens  Slutning  opholdt  sig  nogen  Tid  i  Kjøben- 
havn  for  nøjere  at  studere  vore  Museer,  indbød  Senioratet  ham 
til  Rusgildet  den  18.  September.  Ved  dette  udbragte  Senior 
Kapitain  J.   Colliri-Lundh  hans  Skaal,    for  hvilken  han  takkede 

med  en  meget  livfuld  Tale  for  de  danske  Studenter.  Efter 
Gildets  Slutning  samledes  der,  som  Studenterforeningens  Dag- 
bog meddeler,  i  Senioratsværelset  «en  talrig  Kreds,  der  først 
drak  Kaffe  og  siden  Banko,  sluttet  om  Quatrefages,  der  aldeles 
bedaarede  os  Alle  ved  sin  overlegent  intelligente  og  tillige  saa 
elskværdige  Personlighed,  og  om  Kvartetten,  som  sang  den 
ene  nordiske  Sang  for  ham  efter  den  anden.  (Christopher 
Møller  har  vist  aldrig  sunget  smukkere  end  den  Nat.)  Han 
lod  til  at  glæde  sig  meget  ved  Sangen  og  blev  hos  os  lige  til 
Kl.  3.  Hernede  holdt  O.  Ar  laud  en  fransk  Tale  til  ham,  vi 
fulgte  ham  hjem  til  Hotel  Phønix  og  gav  ham  et  skandinavisk 
Hurra. » 

At  Quatrefages  ikke  glemte  sine  danske  Venner,  ser  man 
af  hans  Udtalelser  fem  Aar  senere,  da  Medlemmerne  af  den 
internationale  arkæologiske  Kongres,  som  dengang  holdt  Møde 
i  Stockholm,  aflagde  et  Besøg  i  Upsala.  Da  Studenterne  her 
den  11.  August  1874  havde  modtaget  dem  med  Sang  og  Tale, 
takkede  han  med  at  udbringe  et  Leve  for  de  Unge,  som  i 
Fremtiden  skulde  bevare  og  hævde  Fortidens  Traditioner,  nemlig 
for  dem  med  de  hvide  Huer.  Men  i  samme  Leve  vilde  han 
indbefatte  de  danske  Studenter,  de  svenskes  Brødre.  De 
Aftener,  han  under  Kongressen  i  Kjøbenhavn  i  1869  havde 
tilbragt  i  Studenterforeningen,  hørte  til  hans  dyrebareste  Er- 
indringer. 15 

Det  har  været  mange  varme  Skandinavers  Ønske,  at  de 
norske,  svenske  og  danske  Studenter  skulde  betragte  de  fire 
nordiske  Universiteter  som  Fællesejendom,  saa  at  de  efter  de 
tydske  Studenters  Exempel  søgte  derhen,  hvor  de  dygtigste 
Docenter  fandtes.  Saa  vidt  er  man  imidlertid  ikke  kommen 
endnu,  uagtet  der  har  været  talt  vidt  og  bredt  om  Sagen. 
Kun  af  og  til  have  Danske  søgt  nordpaa,  medens  Normænd 
og  Svenskere  oftere  have  studeret  i  Kjøbenhavn.  En  saa  frem- 
ragende Videnskabsmand  som  Madvig  har  i  Aarenes  Løb  set 
ikke  faa  af  disse  som  sine  Tilhørere,  især  Normænd.  I  Efter- 
aaret    1866    og  Foraaret    1867    opholdt   der    sig    mange    norske 

Videnskabsmænd  og  Studerende  i  Kjøbenhavn,  hvor  de  naturlig- 
vis ogsaa  i  Studenterforeningen  behandledes  som  kjærkomne 
Venner.  En  af  disse,  Historikeren  L.  L.  Daae,  tænkte  endnu 
20  Aar  senere  med  Glæde  16  paa  den  Tid.  Normændene  blev 
ifølge  hans  Vidnesbyrd  behandlede  aldeles  som  Landsmænd 
paa  Universitetet,  Bibliothekerne,  i  Gehejmearkivet,  i  Studenter- 
foreningen, paa  Borchs  Kollegium  o.  s.  v.,  saa  at  det  maatte 
minde  Mange  om  gamle  Dage.  « Levende  maa  Nedskriveren«, 
fortsætter  han,  « tænke  paa  en  Opførelse  af  Plauti  Curculio, 
som  foranstaltedes  af  det  filologiske  Samfund  under  Instruktion, 
saavidt  erindres,  af  Professor  Ussing.  Den  meget  vellykkede  Fore- 
stilling overværedes  af  mange  gamle  Filologer,  Rektorer  o.  s.  v. 
og  mellem  dem,  som  morede  sig  hjerteligst,  var  gamle  Madvig 
selv.  Blandt  Skuespillerne  var  der  to  norske  Studenter,  af 
hvilke  den  ene  endog  spillede  Elskerrollen.» 

Foruden  Daae  opholdt  ogsaa  Stipendiat  Yngvar  Nielsen 
og  Professor  P.  O.  Schiøtt  sig  en  Tid  i  Kjøbenhavn,  hvor  de 
deltog  i  Studenterforeningens  Gilder,  og  det  Samme  var  Til- 
fældet med  fire  unge  Filologer  fra  Kristiania,  som  hørte  Madvigs 
Forelæsninger,  men  ingen  af  dem  levede  saaledes  med  i  For- 
eningens Liv  som  de  to  norske  Malere  og  Studenter  C.  M.  Ross 
og  Grøfivold,  der  i  Vinteren  1866  til  6y  ved  alle  Fester  og 
Gilder  kappedes  med  de  danske  Studenterkunstnere  om  at 
illustrere  de  vigtigste  Begivenheder  enten  i  eller  udenfor  For- 
eningen. Ved  den  nordiske  Fest  i  Januar  1867  kunde  den 
ledende  Senior  V.  Schousboe  i  sin  Tale  for  de  norske  Gjæster 
med  Rette  sige,  at  den  « daværende  strenge  Vinter  var  en 
rigtig  norsk  Vinter  for  os  hernede »,  hvad  man  maatte  glæde 
sig  ved  paa  en  Tid,  da  saa  Meget  drog  mod  Syd. 

Udvexling  af  Universitetslærere  har  ogsaa  været  et  af  de 
Midler,  hvormed  man  har  villet  fremme  det  videnskabelige 
Samliv  mellem  de  nordiske  Folk,  og  paa  det  i  1896  afholdte 
akademiske  Møde  i  Christiania,  stod  denne  Sag  som  en  af  de 
første  paa  Dagsordenen.  Men  alt  i  den  sidste  Halvdel  af 
Treserne   gjorde  man   et  Tilløb.     Normændene   gik   i   Spidsen, 

og  en  privat  Komitee  traadte  i  1867  sammen  i  Christiania  for 
at  skaffe  de  fornødne  Midler  tilveje,  efterat  Storthinget  havde 
nægtet  at  bevilge  Noget  hertil.  I  Efteraaret  holdt  saa  Professor 
Rasmus  Nielsen  en  Række  aandfulde  Forelæsninger  i  Christiania, 
og  i  Foraarssemestret  1868  kom  Professor  C.  G.  Malmstrom  fra 
Upsala.  Madvig,  hvem  Komiteen  først  havde  henvendt  sig  til, 
kunde  ikke  faa  Tid  før  i  Efteraaret  1870,  da  han  holdt  to 
Rækker  Forelæsninger  i  den  norske  Hovedstad,  der  betragtede 
hans  Nærværelse  som  en  sand  Festtid. 

I  Kjøbenhavn  vilde  man  ikke  staa  tilbage,  og  i  Maj  1868 
indbød  en  Komitee,  der  bestod  dels  at  Seniorer  og  dels  af 
Medlemmer  af  Studenterforeningen,  til  et  almindeligt  Studenter- 
møde den  22.  samme  Maaned,  paa  hvilket  det  enstemmigt  blev 
vedtaget  at  indbyde  en  eller  flere  Docenter  fra  de  andre  nordiske 
Universiteter  til  at  holde  Forelæsninger  i  Kjøbenhavn. 17  Det 
lykkedes  Komiteen  at  bevæge  Professor  i  Historie  ved  Christi- 
ania Universitet  L.  K.  Daae  til  i  September  og  Oktober  at 
komme  herned.  Han  holdt  i  Studenterforeningens  Festsal  Fore- 
læsninger over  Folkeslagenes  Udvikling.  Det  blev  imidlertid 
ved  dette  ene  Forsøg. 

Derimod  vedblev  Forbindelsen  mellem  Lund  og  Kjøben- 
havn at  være  meget  livlig.  Ved  næsten  alle  Fester  havde 
Studenterforeningen  Besøg  af  Lundenserne,  ligesom  disse  og- 
saa  indbød  Danske  til  deres.  Fra  2.  til  4.  November  1867 
havde  Studenterforeningens  og  Sangforeningens  Medlemmer  70 
Sangere  fra  Lund  som  Gjæster.  Sammen  med  vore  egne 
Sangere  gav  de  en  stor  Koncert  i  Kasino.  Efter  denne  vare  de 
til  Sexa  i  Foreningen,  og  næste  Dags  Formiddag  besøgte  de 
Frederiksberg,  hvor  de  hædrede  Crla  Lehmann,  der  dengang 
boede  paa  Slottet,  med  en  Sang.  Efterat  Adjunkt  Duner  havde 
henvendt  nogle  Ord  til  ham,  bad  han  dem  indenfor,  viste  dem 
sine  Malerier  og  drak  et  Glas  Vin  med  dem.  Om  Aftenen 
vare  de  tilligemed  deres  Værter  i  det  kongelige  Theater,  der 
efter  Anmodning  opførte  «De  Nygifte*  og  «Et  Folkesagn». 
Otte    Dage    senere    drog    de    danske    Sangere    til    Lund,     hvor 

Koncerten  blev  gjentagen.  Indtægten  begge  Steder  tilfaldt  de 
nødlidende  Norrlændinger. 

I  Maj  1868  holdt  Lunds  Universitet  sit  200aarige  Jubilæum, 
ved  hvilket  ogsaa  Repræsentanter  for  Studenterforeningen  gav 
Møde,  nemlig  V.  Rode,  V.  Bloch  og  O.  Borchsenius.  Da  de 
kom  tilbage,  medbragte  de  de  norske,  upsalensiske  og  finske 
Studenter,  der  ligeledes  havde  været  Delegerede  ved  Festen,  og 
viste  dem  Kjøbenhavn  og  Dyrehaven. 

Efterat  det  sidste  Studentermøde  havde  fundet  Sted  i 
Kjøbenhavn  i  1862,  var  det  i  Henhold  til  de  vedtagne  Be- 
stemmelser Normændenes  Tur  fem  Aar  senere  at  indbyde  de 
andre  skandinaviske  Landes  Studenter  til  en  Sammenkomst. 
Der  var  jo  imidlertid  det  i  Vejen,  at  Begivenhederne  nød- 
vendigvis maatte  give  Anledning  til,  at  det  Spørgsmaal  blev 
sat  under  Forhandling,  hvorvidt  det  i  det  Hele  taget  var 
muligt  at  fortsætte  disse  Møder.  I  Efteraaret  1866  havde  et 
Notabelmøde  i  Studenterforeningen  i  Kjøbenhavn  drøftet  Sagen 
under  den  Forudsætning,  at  man  i  Norge  privat  vilde  spørge, 
hvorvidt  de  Danske  vare  villige.  De  Ældre  mente,  at  Stu- 
dentermødernes Tid  maatte  være  forbi,  de  havde  tabt  deres 
Betydning  og  vilde  være  «blot  til  Lyst».  De  Yngre  og 
enkelte  Ældre  gjorde  imidlertid  gjældende,  at  selv  om  man 
havde  tillagt  Studentermøderne  en  politisk  Betydning  og  knyttet 
Forventninger  til  dem,  som  Tiden  ikke  havde  indfriet,  saa 
vare  de  dog  af  stor  Vigtighed  i  national  og  akademisk  Hen- 
seende, idet  de  knyttede  Folkene  og  de  mange  enkelte  Del- 
tagere til  hverandre.  Var  der  end  i  1864  kommet  Noget  mellem 
de  nordiske  Folk,  saa  var  det  just  godt,  at  man  fik  Lejlighed 
til  at  udtale  sig,  for  at  den  fulde  Forstaaelse  kunde  gjenoprettes. 
Studentermøderne  burde  ikke  opgives,  men  de  burde  holdes 
under  en  noget  forandret  Form. 

Normændene  lod  høre  fra  sig  i  Marts  1867,  da  de  sendte 
Senioratet  en  Skrivelse  om,  at  et  almindeligt  Studentermøde 
havde  vedtaget  ikke  dette  Aar  at  udsende  Indbydelser  til  de 
andre  Lande.     Paa  Mødet    havde    ca.   350  akademiske   Borgere 

udtalt  sig  for  en  skandinavisk  Sammenkomst  og  ca.  230  imod, 
men  man  var  i  Forvejen  bleven  enig  om,  at  Forslaget  skulde 
vedtages  med  kvalificeret  Flertal,    og    dette   opnaaedes  jo  ikke. 

I  Foraaret  1869  udsendte  Normændene  imidlertid  en  Ind- 
bydelse, som  Upsalas  og  Lunds  Studenter  enstemmigt  modtog, 
medens  der  blandt  Kjøbenhavns  herskede  store  Betænkeligheder. 
Disse  fremkom  paa  et  almindeligt  Studentermøde  den  3.  April.18 
Senioratet,  der  havde  sammenkaldt  dette,  havde  indstillet  til 
Forsamlingen,  at  den  skulde  modtage  Indbydelsen.  Den  første 
Taler  Vilh.  Vallø  begyndte  imidlertid  med  at  opfordre  den  til 
at  stemme  mod  Senioratets  Forslag.  Naar  han  gjorde  dette, 
var  det  ikke,  fordi  han  ikke  var  Skandinav,  men  fordi  han 
mente,  at  den  skandinaviske  Sag  led  Skade  ved  Møder  som 
dem,  der  tidligere  vare  holdte.  I  de  forbigangne  Tider  havde 
det  været  de  Unges  Sag  at  bære  den  skandinaviske  Idee  frem, 
men  nu  var  der  indtraadt  et  Vendepunkt  i  dennes  Historie; 
den  ubestemte  Følelse  af  Broderskab  havde  udviklet  sig  til  en 
politisk  Tanke.  Den  Tid  var  forbi,  da  man  kunde  leve  for 
den  rene  Følelse,  1864  havde  lært  os,  at  der  krævedes  Handling. 
Til  Støtte  herfor  oplæste  Taleren  Ytringer  af  fremtrædende 
Mænd  i  de  andre  nordiske  Riger  som  f.  Ex.  af  A.  Sohlman 
og  A.  Hedin.  Vel  havde  man  tænkt  paa  at  give  Mødet  et 
nyt  Indhold,  men  det  vilde  næppe  lykkes.  Der  var  vistnok 
ikke  Andet  at  gjøre  end  enten  at  vende  tilbage  til  de  almindelige 
Følelser  eller  rent  at  bortkaste  det  politiske  Element,  man 
tidligere  havde  vedkjendt  sig. 

Cand.  theol.  A.  C.  Larsen  var  ogsaa  Skandinav,  men 
han  troede  ikke,  at  Mødet  vilde  faa  nogen  Betydning.  Han 
vilde  dog  ikke  have  Noget  imod,  at  de  Unge  rejste  derop  for 
at  samles  med  Brødrene,  hvis  han  ikke  var  bange  for,  at  Mødet 
fik  større  Betydning,  end  man  tilsigtede.  Hvad  vilde  man  tale 
og  synge  om?  Maaske  om  Slesvig?  Men  hvorledes  kunde 
man  det?  Vilde  man  maaske  aflægge  Løfter  som  i  Rosenborg 
Have  i  1862?  Danmarks  Tilstand  var  ikke  en  saadan,  at  man 
kunde  holde  Glædesfester.     Cand.  philol.  A.  Hauch  var  ligeledes 

Skandinav  men  troede  at  tjene  den  skandinaviske  Sag  bedst 
ved  at  sige  Nej.  Vi  vare  i  Grunden  ikke  komne  et  Skridt 
videre  siden  1843,  ikke  engang  saa  meget  som  de  i  saa  høj 
Grad  talende  og  skraalende  Tydskere.  Vedblev  vi  med  at  tale, 
begyndte  vi  aldrig  at  handle. 

Dr.  C.  Rosenberg  talte  derimod  for  at  modtage  Indbydelsen, 
og  Ploug  hævdede  ligeoverfor  Vallø,  at  man  tidligere  havde 
været  nødt  til  at  bevæge  sig  i  ubestemte  Følelser,  fordi  det 
overhovedet  havde  været  nødvendigt  at  vække  Følelsen,  førend 
der  kunde  voxe  andet  Liv  frem.  Undslog  man  sig  ved  at 
komme,  beredte  man  Skandinavismens  Venner  i  Norge  et 
Nederlag.  Havde  de  Unge  Lyst  til  Modet,  vilde  han  ikke  sige 
et  Ord  derimod. 

Efterat  V.  Bloch  paa  de  Unges  Vegne  havde  udtalt,  at 
det  var  en  stor  Skuffelse  for  dem,  om  Indbydelsen  ikke  blev 
vedtagen,  og  efterat  P.  Hansen  havde  gjort  opmærksom  paa, 
at  Studenterne  nu  ikke  som  tidligere  kom  som  Folkenes  Re- 
præsentanter men  kun  repræsenterende  sig  selv,  tog  V.  Rode 
Ordet.  I  et  løftet  og  begejstret  Foredrag,  der  tog  de  Unge 
med  Storm,  anbefalede  han  dem  at  sige  Ja.  De  skulde  rejse 
til  Norge  som  Studenter  og  tale  med  Brødrene  om  Alt,  hvad 
der  laa  dem  paa  Sinde;  de  skulde  ikke  holde  Løfte- Taler,  men 
de  skulde  heller  ikke  være  bange  for  et  alvorligt  Ord. 

Ved  Afstemningen  vedtoges  Senioratets  Forslag  med  meget 
stort  Flertal,  og  Forsamlingen  overdrog  Senioratet  at  supplere 
sig  med  fem  akademiske  Borgere  og  i  Forening  med  disse 
danne  den  foreløbige  Komitee. 

Antallet  af  Deltagere  var  for  Kjøbenhavn  og  Upsala  blevet 
bestemt  til  175  fra  hvert  Universitet  og  for  Lunds  Vedkommende 
til  70.  Til  de  danske  Deltageres  Ordfører  blev  den  ledende 
Senior  P.  Hansen  udset,  og  Komiteen  indbød  C.  Ploug,  C. 
Hostrup,  Chr.  Richardt,  J.  P.  E.  Hartmann  og  Kammer- 
musikus  C.  J.  Hansen  som  Gjæster.  Desuden  indbød  den 
Redaktør  C.  V.  Rimestad  og  Skolelærer  N.  C.  Rom  til  at  gjøre 

Rejsen  med,  da  de  ønskede  at  deltage  i  Forhandlingerne  om 
Arbejderspørgsmaalet. 

Den  13.  Juni  drog  de  175  Christianiafarere  til  Lund,  hvor 
de  deltog  i  en  Fest  og  hørte  paa  en  Fælleskoncert  af  begge 
Sangforeninger,  og  næste  Dag  kjørte  de  med  Lundenserne  den 
lange  Vej  over  Jonkoping  og  Falkoping  til  Goteborg.  I  denne 
By,  hvortil  Upsalenserne  vare  ankomne  i  Forvejen,  hilste  man 
paa  Kong  Carl  XV,  som  netop  aflagde  Besøg  her. 

Ved  Sexaen  takkede  Hostrup  for  Skaalen  for  Danmark. 
«Det  blev  overhovedet  noget  Nyt  for  mig  ved  dette  Studenter- 
tog»,  skriver  han  senere,19  «at  jeg,  der  ved  alle  de  tidligere 
havde  været  stum  som  en  Fisk,  denne  Gang  var  en  af  de 
Danske,  som  hyppigst  maatte  tage  Ordet.  I  den  svenske  Be- 
retning omtales  vel  mine  Taler  som  «snillrika»,  men  der  findes 
ingen  Referater  af  dem,  da  de  vare  Øjeblikkets  Børn,  som  jeg 
ikke  siden  kunde  nedskrive. » 

Dog  omtaler  Beretningen,  at  han  tog  sit  Udgangspunkt 
fra  Molins  bekjendte  Gruppe  « Bæltespænderne »,  der  er  op- 
stillet i  Goteborg,  og  ytrede,  at  Nordens  Folk  før  havde  spændt 
Bælte  med  hinanden.  Nu  var  imidlertid  det  Baand  bristet,  som 
havde  holdt  de  to  Kæmper  forenede  i  Fjendskab,  og  det  var 
paa  Tide,  at  de  vendte  sig  om  og  satte  Ryg  mod  Ryg  til 
fælles  Værn  mod  fælles  Fjender. 

Studenterne  sejlede  derefter  paa  to  Dampskibe  til  Christiania, 
hvis  Indbyggere  modtog  dem  med  Jubel.  Ploug,  Hostrup, 
Hartmann,  Rimestad  og  Upsalensernes  Sangdirigent  Dr.  Ar  pi 
blev  Gjenstand  for  særlig  Hyldest,  da  de  gik  gjennem  de  norske 
Studenters  Rækker.  En  ny  norsk  Digter,  der  Aaret  efter  udgav 
sin  første  Novelle  «Den  Fremsynte»,  nemlig  Jonas  Lie,  havde 
skrevet  Velkomstsangen. 

Allerede  Dagen  efter  Ankomsten  samledes  man  i  Universitets- 
bygningen til  Foredrag  og  Diskussion.  I  1856  havde  de  samlede 
Studenterbestyrelser  i  Upsala  vedtaget,  at  man  ogsaa  burde 
give  Møderne  en  videnskabelig  Betydning,  og  i  Henhold  hertil 
havde  baade  Theologer  og  Filologer   paa  Møder   i  Kjøbenhavn 

i  1862  forhandlet  om  Æmner,  der  hørte  ind  under  deres  Viden- 
skaber. De  Spørgsmaal,  der  blev  drøftede  i  Christiania  i  1869, 
havde  imidlertid  Intet  med  Faginteresser  at  gjøre  men  maatte 
interessere  alle  Deltagere. 

Adjunkt  M.  Weibull  fra  Lund  lagde  for  med  et  Foredrag 
om  Midlerne  til  at  fremme  en  nærmere  Forbindelse  og  et  inder- 
ligere Samkvem  mellem  de  nordiske  Universiteter  særligt  med 
Hensyn  til  den  studerende  Ungdom.  Efterat  Taleren  ind- 
gaaende  havde  udtalt  sig  bl.  A.  for  en  nøje  Samvirken  mellem 
alle  de  fire  Universiteter,  optraadte  Bjørnstjerne  Bjørnson  og 
hævdede,  at  Weibulls  Forslag  kunde  være  gode  nok,  men  at 
der  dog  ikke  blev  Noget  af  det  Hele,  før  Nordens  Studenter 
traadte  ud  af  « Studenterrammen »  og  ind  i  « Folkerammen ». 
Derfor  maatte  Examen  bort,  saa  at  Alle  kunde  studere  ved 
Universiteterne.  Skolerne  burde  omdannes,  saa  at  Skole- 
dannelsen fik  samme  Maal  som  Folkehøjskolerne,  nemlig  at 
danne  Mennesker  og  ikke  give  dem  Kundskaber.  Studenter- 
væsenet   maatte    bort,    og    det  Folkelige    maatte  sættes  istedet. 

De  Talere,  der  deltog  i  Forhandlingen,  som  Professorerne 
M.  J.  Monrad,  L.  K.  Daae  fra  Christiania  og  C.  Ploug,  vare 
enige  med  Weibull  og  udtalte  sig  delvis  skarpt  mod  Bjørnsons 
umodne  Planer.  Især  Daae  gik  skarpt  i  Rette  med  denne  og 
betegnede  ham  som  en  Kosak,  der  kom  med  løse  Forslag,  og 
som  med  sine  utallige  nivellerende  Forsøg  truede  de  nordiske  Folks 
Bestræbelser  for  at  slutte  sig  sammen.  Imod  ham  og  hans  Lige 
burde   man   forsvare   sig  ved  paa  militær  Vis  at  slutte  Karéer. 

Der  blev  ogsaa  forhandlet  om  Arbejdersagen;  C.  V.  Rime- 
stad indledede,  og  Højskoleforstander  H.  Anker,  Eilert  Sundt, 
Bj.  Bjørnson  og  Ploug  deltog  i  Diskussionen. 

En  følgende  Dag  gjorde  Chr.  Richardt  Rede  for,  hvorledes 
den  danske  Folkehøjskole  var  indrettet,  og  hvorledes  den 
virkede.  Docent  Esaias  Tegner  fra  Lund  gav  Meddelelser  om 
disse  Skolers  Historie  og  Kaar  i  Sverige,  og  Højskoleforstander 
O.  Arve  sen  aflagde  Beretning  paa  Norges  Vegne.  Disse  Fore- 
drag   fremkaldte    ogsaa    en    Forhandling.      Endelig  gav   Dr.    C. 

Rosenberg   en    Fremstilling    af   den    skandinaviske   Tankes    Ud- 
vikling i  Danmark  i  den  sidste  Tid. 

Ved  Festen  paa  Ladegaardsøen  sang  den  danske  Studenter- 
sangforening Hostrups  Sang:  «Høje  Nord,  Friheds  Hjem»,  der 
var  digtet  i  denne  Anledning,  og  som  senere  er  bleven  adopteret 
af  de  danske  Folkehøjskoler.  Til  Sangerfesten  paa  Klingenberg, 
Christianias  Tivoli,  havde  P.  Hansen  skrevet  en  « Hilsen  til 
Norge»,  som  Hartmann  havde  sat  Musik  til.  Den  blev  udført 
af  Danskerne  og  Lundenserne  og  er  velkjendt  fra  Sangforeningens 
Koncerter.  Den  skjønne  Musik  blev  modtagen  med  det  stærkeste 
Bifald. 

Udflugterne  til  Ringerige  og  Drammen  vare  Mødets  Glans- 
punkter. De  danske  Studenter  havde  her  ret  Lejlighed  til  at 
blive  bekjendte  med  den  norske  Natur,  der  var  fremmed  for  de 
Allerfleste.  Ogsaa  i  Drammen  takkede  Hostrup  for  Skaalen 
for  Danmark.  Han  mindede  om,  at  de  Danske  paa  Studenter- 
mødet i  185 1  blev  modtagne  som  Sejrherrer  i  Norge.  Nu 
kom  de  imidlertid  som  et  overvundet  Folk,  og  man  hørte 
Udtryk  som,  at  Danmark  var  blevet  lemlæstet,  og  at  et  af 
dets  Hovedlemmer  var  blevet  afskaaret  fra  Kroppen.  Saa  galt 
var  det  nu  heller  ikke,  thi  Lemlæstelsen  begyndte  først,  naar 
Blodet  ikke  længer  kunde  løbe  ud  i  Armen  og  tilbage  igjen. 
Sønderjylland  var  endnu  forbundet  med  Danmark  ved  det  fælles 
Danske,  som  et  Fremmedherredømme  ikke  kunde  udrydde  i 
Aarh undreder.  Steen  Blicher  havde  sammenlignet  Danskerne 
med  Piletræet.  Man  kunde  hugge  Grenene  af  det  og  mishandle 
det  paa  alle  Maader,  og  dog  voxede  Kronen  atter  ud  lige  saa 
frisk  og  yppig  som  tilforn.  Saaledes  vilde  det  ogsaa  nok  vise 
sig,  at  hvor  haard  en  Medfart  det  danske  Folk  end  havde  lidt, 
saa  skulde  det  snart  gjenvinde  sin  Kraft  og  blomstre  op  paany. 
Denne  Sejghed,  denne  uopslidelige  Livskraft  havde  stedse  været 
det  danske  Folks  Styrke,  og  derfor  betragtede  vi  os  endnu 
ikke  som  knuste,  hvor  dybt  vi  end  vare  nedbøjede.  Vi  havde 
endnu  et  godt  Haab  for  Danmark,  for  det  danske  Sønderjylland, 
som  endnu  var  i  Fjendevold,   og  for  Nordens  Fremtid. 

Ploug  holdt  ikke  som  tidligere  nogen  stor  politisk  Tale 
men  bragte  en  Hilsen  fra  Jyderne  og  en  Indbydelse  fra  dem 
til  Normændene  om  at  besøge  Jylland,  og  C.  V.  Rimestad  ud- 
talte et  Ønske  om,  at  Sverige  og  Norge  ikke  maatte  blive 
ramte  af  en  lignende  Ulykke  som  den,  der  var  overgaaet 
Danmark. 

Ballet  paa  Akershus  sluttede  Festlighederne,  og  ved  Af- 
skeden i  Studenterlunden  Dagen  efter,  den  21.  Juni,  bragte 
P.  Hansen  i  en  højstemt  og  virkningsfuld  Tale  sine  Kammeraters 
Tak.  Hans  Thema  var,  at  det  var  Sorg  og  ikke  Skam,  der 
bøjede  vore  Hoveder,  og  han  løste  sin  Opgave  saa  fortræffeligt, 
baade  hvad  Indhold  og  Form  angik,  at  Deltagerne  i  Mødet 
blev  alvorligt  grebne  og  endnu  mange  Aar  efter  mindedes  det 
Indtryk,   det  havde  gjort  paa  dem. 

Som  man  alt  vil  have  set,  var  Tonen  langt  mere  dæmpet 
end  paa  de  tidligere  Møder.  Det  Hele  havde  været  en  stor 
Familiefest,  der  havde  samlet  fjerntboende  Slægtninge,  som 
havde  følt  Glæde  ved  at  være  sammen.  De  havde  i  al  Be- 
skedenhed tilbragt  nogle  fornøjelige  Dage  i  hinandens  Selskab, 
men  de  havde  ikke  aflagt  noget  Løfte  om  i  Fællesskab  at  ville 
udføre  en  eller  anden  stor  Bedrift,  saaledes  som  Forfædrene 
havde  gjort  i  gamle  Dage  og  Fædrene  for  ikke  lang  Tid  siden. 

Een  skandinavisk  Bedrift  øvede  dog  Lundenserne  og  Kjøben- 
havnerne  i  Forening.  De  stiftede  nemlig  det  Oehlenschlager- 
Tegnérske  Stipendiefond.  Det  var  allerede  før  Mødet  blevet 
aftalt,  at  Indtægten  af  den  Fælleskoncert,  der  blev  given  i  Lund 
den  13.  Juni,  skulde  tilalde  et  fælles  Fond.  Den  27.  November 
samme  Aar  drog  Studenterforeningens  Seniorat,  Sangforeningens 
Bestyrelse,  Kvartetten  og  adskillige  yngre  Medlemmer  til  Lund. 
Herom  meddeler  den  ledende  Senior  P,  Strøm  i  Foreningens 
Dagbog : 

«Vi  indkvarteredes  Alle  nok  saa  behageligt.  Kl.  6  samledes 
vi  til  en  Middag  i  den  akademiske  Forening  og  vare  samlede 
til  Kl.  2  om  Natten.  Taler  og  smuk  Sang  vexlede  med  hin- 
anden.     En    stedse   stigende  Glæde   og  Velvillie   herskede   over 

hele  Sammenkomsten.  Ligesom  denne  for  Lundensernes  Ved- 
kommende egenlig  var  et  Erindrings-  og  Afslutningsgilde  for 
Christianiafarerne  fra  i  Sommer,  saaledes  var  det  alvorligste 
Formaal  for  vor  Rejse  at  vedtage  i  almindelige  Træk  Lovene 
for  det  paa  Studentertoget  stiftede  Fond  til  at  lade  Studenterne 
gjæste  et  af  de  andre  nordiske  Universiteter.  Dette  skete  og- 
saa  Søndag  Formiddag,  og  Fondet  døbtes  det  Oehlenschlager- 
Tegnérske.  Fondet  har  alt  nogen  Kapital  og  har  Udsigt  til 
Forøgelse  af  forskjellig  Art,  saa  at  det  vistnok  kan  haabes,  at 
det  om  ikke  altfor  mange  Aar  vil  kunne  begynde  at  virke  for 
sit  prisværdige  Formaal. » 

Dette  Haab  gik  snart  i  Opfyldelse,  thi  allerede  i  Be- 
gyndelsen af  Halvfjerdserne  saa  man  sig  i  Stand  til  at  udsende 
Stipendiater.  Oprindelig  var  det  kun  smaat  med  Stipendiet, 
idet  vedkommende  Lundenser  eller  Kjøbenhavner,  der  maatte 
forpligte  sig  til  at  studere  tre  Maaneder  ved  et  nordisk  Uni- 
versitet, kun  fik  200  Kr.,  men  allerede  i  Begyndelsen  af  Firserne 
blev  det  forhøjet  til  500  Kr.,  og  medens  der  fra  først  af  kun 
kunde  udsendes  een  Student  om  Aaret,  saa  at  Lund  og  Kjøben- 
havn  maatte  skiftes  dertil,  saa  uddeles  Stipendiet  nu  hvert  Aar 
til  en  Student  fra  begge  Universiteter.  Rejse  skulle  de  imidlertid, 
og  det  er  udtrykkelig  vedtaget,  at  der  ikke  saa  meget  skal 
tages  Hensyn  til,  om  Vedkommende  har  gode  Examenskarakterer, 
og  aldeles  ikke  til,  om  han  er  trængende,  men  at  der  derimod 
skal  lægges  Vægt  paa,  om  han  forstaar  at  omgaas  Folk,  saa 
at  han  er  i  Stand  til  at  slutte  Venskaber  med  de  Kammerater, 
han  maatte  komme  i  Berøring  med. 

Fondet,  der  ejes  af  den  akademiske  Forening  i  Lund  og 
Studenterforeningen  i  Kjøbenhavn,  bestyres  og  uddeles  af  sex 
Kuratorer,  tre  fra  hver  Side.  Formanden  for  den  akademiske 
Forening  i  Lund  og  den  ledende  Senior  for  Studenterforeningen 
i  Kjøbenhavn  ere  fødte  Medlemmer,  medens  de  fire  andre 
vælges.  Paa  dansk  Side  valgtes  strax  C.  Ploug  og  Christopher 
Møller,  der  i  en  Aarrække  fungerede  som  Kuratorer.  Paa 
svensk    Side    har   M.    Weibull,    der    nu    er  Professor  i  Historie, 


R.  Strøm 


som  Student. 


Efter  et  Fotografi. 

uafladelig  beklædt  denne  Post.  Han  har  fremfor  Alle  Æren 
af,  at  dette  Fond  er  blevet  til,  og  er  der  Nogen,  der 
med  utrættelig  Iver  til  enhver  Tid  har  arbejdet  paa  at  fremme 
Venskabet  mellem  Kjøbenhavns  og  Lunds  Studenter,  saa  er 
det   ham. 

I  samme  Sommer  som  Studentermødet  fandt  Sted,  holdt 
Kronprins  Frederik  under  hele  det  danske  Folks  Bifald  Bryllup 
i  Stockholm  med  Kong  Karl  XV s  Datter  Prinsesse  Lcuise. 
Den  10.  August  kom  det  unge  Par  til  Kjøbenhavn,  hvor  de 
naturligvis  fik  en  hjertelig  og  i  høj  Grad  festlig  Modtagelse. 
De  Studenter,  der  vare  i  Byen,  havde  under  Studenter- 
foreningens Banner  opstillet  sig  sammen  med  de  andre  For- 
eninger i  de  Gader,  gjennem  hvilke  Indtoget  fandt  Sted.  For- 
eningens Bygning  var  smykket  med  Blomsterguirlander  og 
Faner,  og  om  Aftenen  var  den  illumineret.  Et  Par  Dage 
efter,  da  der  var  F'estbal  paa  Christiansborg  Slot,  illuminerede 
man  atter,  men  denne  Aften  paa  en  langt  mere  storartet 
Maade,  da  Vejret  nu  endelig  var  blevet  godt.  Langs  Byg- 
ningens Tagskjæg  hang  store  pragtfulde  Lysballoner  i  alle 
Farver,  i  de  høje  Vinduer  stod  der  Lys,  paa  Balkonen 
Lamper,  og  de  farvede  Linier  mellem  Vimplerne  paa  Ge- 
lænderet samt  Gasblussene  og  Lamperne  i  Havens'  Buske  gjorde 
en  saa  glimrende  Virkning,  at  det  Hele  vakte  almindelig  Be- 
undring som  det  Smukkeste  i  sit  Slags,  der  hidtil  var  set  i 
Kjøbenhavn. 

«Udenfor  Bygningen«,  skriver  den  ledende  Senior,  «helt 
over  ad  Banken  til  stod  i  den  smukke  Aften  en  tæt  Menneske- 
masse, og  indenfor  dens  Mure  samledes  efterhaanden  en  talrig 
Kreds  om  de  fyldte  Glas.  Da  der  mellem  de  tilstedeværende 
Medlemmer  var  et  godt  og  stærkt  Udvalg  af  Sangere,  tilveje- 
bragtes der  et  livligt  Samkvem  mellem  Befolkningen  intra  og 
extra  muros.  Fra  Balkonen  blev  der  afsunget  først  skandi- 
naviske Fædrelandssange,  senere  gemytlige  Studenterviser,  og 
fra  Mængden  nedenfor  lød  der  stærkt  Bifald  og  livlige  Hurra- 
raab.» 

II.  -,8 

Da  Studenterne  i  September  atter  vare  samlede  i  Kjøben- 
havn,  vedtog  Senioratet  at  rette  en  Opfordring  til  alle  akademiske 
Borgere  om  at  deltage  i  et  Fakkeltog  til  Kronprinsen  og  Kron- 
prinsessen, der  ligesom  nu  havde  Sommerbolig  paa  Charlotten- 
lund. Omtrent  800,  for  Størstedelen  Studenter,  samledes  den  9. 
September  om  Aftenen  paa  en  Mark  ligeoverfor  Constantia,  og 
lidt  før  Kl.  9  drog  det  lange  Tog  i  den  smukke  og  rolige 
Sommeraften  op  gjennem  Skoven.  En  Deputation  bestaaende 
af  Senioratet  og  to  Medlemmer  af  Sangforeningens  Bestyrelse 
blev  derpaa  af  Hofchefen  ført  ind  i  Havestuen,  hvor  den  ledende 
Senior  P.   Hansen  holdt  følgende  Tale. 20 

«Naadigste  Kronprins  og  Kronprinsesse!  Fra  de  forsamlede  danske  Stu- 
denter skal  jeg  bringe  Deres  kgl.  Højheder  vor  Tak,  fordi  De  havde  den  Naade 
at  ville  modtage  vor  Hyldest,  en  Hyldest,  til  hvilken  Tanken  er  opstaaet  hos  os 
ikke  alene  af  den  Grund,  at  vi  vilde  tage  Del  i  det  Velkommen  og  det  Ønske, 
der  for  en  Maaned  tilbage,  medens  vor  Kreds  endnu  var  spredt  over  Landets 
forskjellige  Egne,  klang  fra  Hovedstadens  Tusinder  som  udtalt  med  een  Røst  og 
opsteget  fra  eet  Hjerte,  men  ogsaa  fordi  vi  Studenter  i  særlig  Grad  maatte  være 
opfyldte  af  det  Glædens  Indtryk,  som  Forbindelsen  mellem  Danmarks  Kongesøn 
og  Sverige-Norges  Kongedatter  har  frembragt  overalt  i  de  nordiske  Riger.  Som 
saa  ofte  før  have  vi  ogsaa  i  den  nu  forløbne  Sommer  tilbragt  uforglemmelige 
Dage  sammen  med  vore  Brødre  fra  Upsala,  Lund  og  Christiania;  vi  have  paa 
vor  Rejse  set  Sveriges  og  Norges  skjønneste  Egne  og  ere  overalt  blevne  modtagne 
af  deres  Beboere  som  kjære  Frænder.  Men  hvad  der  ved  alle  vore  Sammen- 
komster løftede  vor  Færd  og  Tale  og  lagde  Virkelighedens  Sandhed  i  den,  var 
Tanken  om  den  for  alle  tre  Folk  saa  glædelige  Begivenhed,  der  forestod,  og 
derfor  have  vi  følt  Trang  til  at  bringe  Deres  kgl.  Højheder  vor  Tak,  vort  Vel- 
kommen og  vore  inderligste  Ønsker  for  Deres  Fremtids  Lykke,  der  er  uad- 
skillelig forbunden  med  vort  Fædrelands,  ja  med  Nordens  Lykke,  thi  vi  tale 
ikke  alene  paa  vore  egne  Vegne;  vore  svenske  og  norske  Brødres  Følelser  taa 
et  Udtryk  gjennem  vor  Mund,  naar  de  danske  Studenter  af  Hjertet  istemme  et 
Gud   bevare  Deres  kgl.   Højheder  Kronprins  Frederik  og  Kronprinsesse  Louise.« 

Kronprinsen  takkede,  hvorpaa  han  og  Gemalinde  traadte 
ud  paa  Hovedtrappen;  Sangforeningen  istemmede  nu  Plougs 
skjønne,  kraftige  Sang  til  Musik  af  C.  J.  Hansen  med  Accom- 
pagnement  af  Hornmusik.  Efter  Sangen  udbragte  P.  Hansen 
et  Leve  for  det  høje  Par,  og  derefter  sagde  Kronprinsen  med 
høj  og  mandig  Røst:21 

«Vi  bringe  de  forsamlede  akademiske  Borgere,  Fremtidens 
haabefulde  Repræsentanter,  vor  hjerteligste  Tak  for  den  Hyldest, 
de  paa  saa  smuk  en  Maade  have  bragt  os.  Vi  modtage  den 
som  et  Vidnesbyrd  om  Deres  Hengivenhed  for  Kongehuset. 
Gid  Glansen  af  Deres  Fakler  maa  varsle  om  en  lysere  Fremtid, 
og  gid  Erindringen  om  denne  skjønne  Aften  maa  leve  for  Dem, 
som  den  vil  leve  for  os.     Modtag  vor  hjerteligste  Takl» 

P.  Hansen  udbragte  derefter  et  Leve  for  Kongen  og  Konge- 
huset, og  Toget  drog  tilbage  til  Marken  ved  Stranden,  hvor 
Faklerne  kastedes  i  Baal. 

Den  9.  Oktober  nedlagde  P.  Hansen  sin  Post  som  ledende 
Senior,  da  han  stod  i  Færd  med  at  drage  til  Ægypten  for  som 
«Dagbladet»s  Korrespondent  at  overvære  Suezkanalens  Aabning. 
Han  fik  det  Eftermæle,  at  han  i  højere  Grad  end  nogen  Anden 
i  de  seneste  Aar  havde  forstaaet  at  lede  Foreningen  og  at 
anslaa  de  Strænge,  der  skulde  anslaas,  samt  at  han  i  sin 
Seniortid  ikke  havde  sparet  sine  lykkelige  Evner  i  denne  Hen- 
seende. 

Efter  ham  tog  R.  Strøm,  der  i  længere  Tid  havde  været 
hans  Medsenior  og  alt  som  ung  Student  før  1864  havde 
været  Medlem  af  Senioratet,  Ledelsen  i  sin  Haand.  Ved  sit 
elskværdige  Væsen  og  sine  vittige  Taler,  der  struttede  af  Pointer, 
samt  ved  sine  heldige  repræsentative  Egenskaber  forstod  han 
at  vinde  Medlemmerne.  Især  var  han  Mester  for  at  faa  Folk 
til  at  arbejde  sammen,  hvilket  f.  Ex.  viste  sig  ved  den  store 
Pyramidefest,  der  afholdtes  i  Foreningen  den  17.  November, 
den  Dag,  da  Suezkanalen  blev  aabnet.  Ved  denne  Fest  var 
Salen  udmærket  prydet,  naturligvis  i  ægyptisk  Stil.  Den  største 
Fortjeneste  heraf  havde  Conrad  Møller,  hvis  sjældne  Talent  for 
Dekorationer  og  Arrangementer,  og  hvis  Lune  og  Utrættelighed 
her  for  første  Gang  ret  fik  Lejlighed  til  at  udfolde  sig. 

Naar  man  undtager  en  Fælleskoncert  den  30.  April  1870 
i  Kjøbenhavn  og  den  7.  Maj  i  Lund,  hvis  Udbytte  tjente 
til     at     forøge     det    Oehlenschlåger  -  Tegnérske    Stipendiefonds 

Formue,  forefaldt  der  Intet  af  Vigtighed  i  Studenterforeningen 
før  Jubilæumsfesten  den  1 5 .  Juli  til  Minde  om  Stiftelsen  for  50 
Aar  siden. 

Foreningen  blev  vel,  som  vi  i  Begyndelsen  af  dette  Værk 
have  fortalt,  stiftet  den  16.  Juli  1820,  men  da  der  i  1870  netop 
paa  denne  Dag  holdtes  et  stort  Væddeløb  paa  Eremitageplænen, 
kunde  man  ikke  i  Kjøbenhavns  Omegn  faa  et  passende  Fest- 
lokale. Senioratet  flyttede  derfor  Gildet  til  den  15.,  men  be- 
kjendtgjorde  samtidig,  at  man  vilde  blive  sammen  til  efter 
Midnat  for  at  kunne  drikke  Foreningens  Skaal  den  16.  Som 
Følge  af  Sommertiden  kunde  man  ikke  gjøre  Regning  paa  stor 
Tilslutning,  men  der  havde  dog  tegnet  sig  110  Deltagere  paa 
Listen. 

Da  indtraf  der  politiske  Begivenheder,  som  nær  havde 
kuldkastet  Festen.  En  Forespørgsel  i  det  franske  lovgivende 
Korps  Onsdag  den  6.  Juli,  om  det  var  sandt,  at  Spaniens  Regent 
Marchal  Prim  havde  tilbudt  Prins  Leopold  af  Hohenzollern  den 
spanske  Throne,  fik  et  bekræftende  Svar  af  Udenrigsministeren, 
Hertug  Gramont.  I  samme  Øjeblik  rejste  der  sig  i  hele  Frankrig 
en  voldsom  Bevægelse,  da  man  frygtede  for,  at  Prinsens  Kandidatur 
var  et  preussisk  Skaktræk.  Den  franske  Gesandt  i  Berlin  Benedetti 
rejste  til  Ems,  hvor  Kong  Wilhelm  dengang  gjennemgik  en  Brønd- 
kur, og  efter  adskillige  Forhandlinger  saa  det  ud,  som  om 
Freden  vilde  blive  bevaret,  efterat  Prins  Leopold  havde  opgivet 
sin  Kandidatur.  Men  den  12.  Juli  ankom  Bismark,  der  havde 
holdt  Sommerferie  paa  Varzin,  til  Berlin,  og  nu  sørgede  han, 
som  det  senere  er  blevet  oplyst,  for,  at  Benedettis  sidste  Sam- 
tale med  Kong  Wilhelm  blev  refereret  saaledes  i  de  tydske 
Blade,  at  Krigen  var  uundgaaelig. 

Men  den  1 5 .  Juli  om  Formiddagen  kunde  man  endnu  ikke 
her  i  Kjøbenhavn  vide,  at  Faren  var  umiddelbart  overhængende, 
og  derfor  drog  Studenterforeningens  Medlemmer  trøstig  af- 
sted til  Dyrehaven,  efterat  Senioratet  i  Forvejen  havde  sendt 
en  Hilsen  til  Christian  Winther,  den  eneste  dalevende  af  For- 
eningens Stiftere. 

Vogntoget  gik  først  til  Skodsborg,  hvor  man  drak  Kaffe. 
Derefter  spaserede  man  gjennem  Dyrehaven  til  Bellevue, 
mens  fiere  Medlemmer  undervejs  forlystede  sig  med  at  holde 
Væddeløb  paa  Eremitagesletten.  Kl.  9  vare  Alle  samlede  paa 
Bellevue,  hvor  Conrad  Meller  smagfuldt  havde  smykket  Fest- 
salen. 

Den  ledende  Senior  E.  F.  Koch  lod  først  afsynge  Poul 
Møllers  Sang:  «Hvad  er  imod  Studentens  Kaar»,  hvorpaa  han 
udtalte,  at  det  var  gaaet  Studenterforeningen  som  Magdalone  i 
«Den  Stundesløse«.  Den  havde  tilforn  troet,  at  den  var  50 
Aar  gammel,  men  den  havde  for  nylig  set  efter  i  Protokollerne 
og  fundet,  at  den  ikke  var  mer  end  493A-  Den  16.  Juli  var 
ikke  Fødsels-  men  Undfangelsesdagen,  og  begge  burde  billigvis 
fejres.  Han  gav  derefter  en  kort  Fremstilling  af  denne  Und- 
fangelse og  dens  Betydning,  idet  han  særlig  dvælede  ved  Chr. 
Winthers  «Her  under  Nathimlens  rolige  Skygge ».  I  de  Aar, 
der  vare  hengaaede,  siden  den  første  Spire  til  Foreningen  lagdes, 
havde  denne  under  vexlende  Forhold  stadig  holdt  sig  sine 
Stifteres  Formaal  for  Øje.  Om  den  end  var  50  Aar  gammel, 
var  den  ikke  derfor  ældet,  men  kunde  se  Fremtiden  med  Haab 
imøde.  Vore  Fædre  havde  jo  sunget:  «Vi  er  den  Stamme, 
som  evig  skal  staa». 

Ploug  talte  under  vedholdende  Bifald  for  den  danske  Student. 
Da  Studenterne  stiftede  deres  Forening,  kaldte  de  den  ikke  for 
«Burschenschaft»  eller  Lignende  af  den  Slags  men  simpelthen 
for  Foreningen;  det  var  dansk  Beskedenhed.  Studenterne  vare 
vedblevne  at  være  danske  under  Frederik  VI' s  faderlige, 
Christian  VIII' s  æsthetiske  og  Frederik  VII' s  folkelige  Re- 
gjering,   og  de  vilde  vedblive  at  være  danske. 

Gildet  fik  imidlertid  snart  en  overvejende  lystig  Karakter 
takket  være  to  Viser  af  Conrad  Møller,  af  hvilke  den  ene 
«Hvad  Russen  skrev  hjem  til  den  Gamle,  da  han  havde  været 
et  halvt  Aar  i  Foreningen »,  var  meget  morsom.  Derefter  talte 
Strøm  for  Ploug,    Oldenburg  for  Danmark,   E.  F.  Koch  efter  en 

Sang  af  S.  Bauditz  med  Titel  « Fortid  og  Samtid »  for  Russerne 
og  Borchsenius  for  de  tilstedeværende  norske  Studenter. 

Den  gamle  Kvartet  glædede  jævnlig  Forsamlingen  med  sin 
Sang.  Lystigheden  voxede  med  hvert  Minut,  og  rundtom  fra 
alle  Borde  lød  Latter  og  Spøg. 

Da  modtog  en  af  Deltagerne  et  Telegram  fra  Kjøbenhavn. 
Han  gav  det  strax  til  Ploug,  der  under  Dødsstilhed  i  Salen 
oplæste  de  faa  men  indholdsrige  Ord:  « Frankrig  har  er- 
klæret Preussen  Krig». 

Umiddelbart  ovenpaa  udbrød  en  voldsom  Bifaldsstorm.  Det 
var,  som  om  det  Tryk,  der  havde  hvilet  paa  Alle  siden  1864, 
med  eet  Slag  var  blevet  hævet,  og  i  Alles  Hjerter  opsteg  Haabet 
om,  at  Danmark  nu  maatte  komme  til  sin  Ret,  om  man  end 
var  sis:  bevidst,  at  der  forestod  tunge  Timer  for  Landet,  før 
dette  kunde  ske.  Mange  havde  Vanskelighed  ved  at  holde 
Taarerne  tilbage. 

En  munter  Sang  af  F.  Bauditz  Strøtanker »  var  bleven 
omdelt,  før  Telegrammet  blev  oplæst,  men  Stemningen  var  nu 
for  alvorlig  til,  at  man  kunde  synge  den.  En  Række  patriotiske 
Skaaler  blev  derefter  udbragte.  Ploug  talte  under  Jubel  for  Frank- 
rig, P.  Hansen  for  Sønderjylland,  F.  C.  Granzow  for  de  Faldnes 
Minde,  V.  Rode  for  det  gode  danske  Humør  under  Alvoren  o.  s.  v. 
Tilsidst  holdt  Ploug  i  varme  og  dybtfølte  Ord  en  Tale  for 
Kongen  og  sluttede  med  «Naar  Kongen  er  med  os,  vi  byde 
Fjenden  Trods ». 

Med  Rette  staar  der  i  Studenterforeningens  Dagbog:  «Hvo 
skulde  i  1864  have  sagt,  at  Studenterforeningens  Jubilæumsfest 
skulde  ende  med  den  Skaal  af  Ploug?« 

Dagbogen  fortsætter:  «De  fulde  Punscheboller  stod  urørte 
paa  Bordene,  Ingen  tænkte  mere  paa  Lystighed.  Kl.  12  skulde 
Foreningens  Skaal  atter  være  drukket  til  Salut  af  9  Kanonskud, 
saa  skulde  vi  paa  Indbydelse  af  Kirsten  Pil  (hun  havde  sendt 
os  et  af  F.  Bauditz  forfattet  Brev,  der  havde  figureret  paa 
Tavlen  som  Program  til  Festen)  drage  under  bengalsk  Belysning 

til  Kilden,  der  var  illumineret.  Alt  dette  var  ogsaa  Økonomi- 
seniorens* Plan;  han  havde  lovet  et  morsomt  Melodrama,  som 
den  ledende  Senior  udklædt  som  Kirsten  Pil  skulde  have  frem- 
sagt dernede.  Paa  alt  dette  blev  der  nu  ikke  henvendt  en 
Tanke.  Man  kjørte  hjem  i  skjønne  Drømme,  i  glad  Haab  om, 
hvad  de  kommende  Dasre  vilde  brinee.» 


*    Conrad  Moller, 


btudenterforeningen,  der  kom  til  Verden,  da  den  hellige 
Alliance  havde  lovet  det  udmattede  Europa  en  langvarig  Fred, 
h  oldt  saaledes  sit  5oaarige  Jubilæum  netop  paa  den  Dag,  da 
Aarhundredets  største  Krig  udbrød.  Dens  Udfald  skulde  faa 
en  indgribende  Betydning  ikke  blot  for  vort  Fædreland  men 
ogsaa  for  den  Forening,  hvis  Historie  vi  nu  have  skildret.  Saa 
vist  nemlig  som  denne  stedse  har  afspejlet  de  Strømninger, 
der  have  bevæget  Folket,  ligesom  den  endog  til  visse  Tider 
har  øvet  en  betydelig  Indflydelse  paa  dettes.  Udvikling  og 
Tankegang,  ligesaa  vist  maatte  det  Slag,  der  ramte  os  i  1870, 
og  som  knuste  vore  nationale  Forhaabninger,  nødvendigvis  ogsaa 
i    høj  Grad  paavirke  Livet  indenfor  Studenterforeningens  Mure. 

Imellem  1864  og  70  kunde  man  endnu  med  Grund  haabe, 
at  der  vilde  komme  en  Oprejsning,  men  efter  den  fransk- 
tydske  Krig  maatte  Modet  synke  og  Forhaabningerne  svinde  ind. 
Modløshed  og  Selvopgivelse  greb  ikke  Faa  og  afløste  den 
tidligere  frejdige  Stemning  og  den  faste  Tro  paa  en  lykkelig 
Fremtid.  Der  lød  Røster  om,  at  man  nu  burde  forandre 
Signalerne,  men  en  saadan  Forandring  er  altid  vanskelig.  Den 
Slægt,  der  er  opvoxet  under  lykkelige  Forhold,  hvis  hele  Be- 
vidsthed er  rodfæstet  i  disse,  og  hvis  Minder  fylde  Sjælen  med 
Begejstring,  kan  nok  resignere,  men  man  kan  ikke  kræve  af 
den,  at  den  skal  betragte  Fjender  som  Venner.  Den  maa  er- 
kjende,    et   den  har   tabt   Slaget,    fordi   den   var   den  Svageste, 

men  den  kan  ikke  opgive  sin  Tro  paa,  at  den  har  kæmpet  for 
et  skjønt  og  ædelt  Maal. 

Allerede  i  de  første  Aar  af  Halvfjerdserne  brød  de  Strøm- 
ninger, som  man  har  kaldt  for  « europæiske«,  ind  over  Danmark 
og  fandt  under  de  givne  Forhold  et  modtageligt  Øre  hos  ad- 
skillige Unge,  men  der  gik  dog  flere  Aar,  før  der  indenfor 
Studenterforeningen  med  dens  stærke  Traditioner  dannede  sig 
et  Parti,  som  stillede  sig  i  afgjort  Modsætning  til  de  Idealer, 
der  havde  været  de  herskende  her.  Først  da  denne  Opposition 
slog  sig  sammen  med  den,  der  kom  til  Orde  i  Folkethinget,  og 
som  beherskede  dette,  eller  da  det  europæiske  Venstre  indgik 
Forbund  med  det  saakaldte  forenede  Venstre,  opstod  der  en 
alvorlig  Kamp  i  Studenterforeningen.  Denne  Kamp  endte  med, 
at  Oppositionen  i  1882  mistvivlende  om  at  kunne  faa  Magten 
meldte  sig  ud  og  dannede  en  ny  Forening,   Studentersamfundet. 

Det  vil  ikke  være  muligt  for  Tiden  at  skrive  Studenten- 
foreningens  Historie  efter  1870.  Dertil  ligge  Begivenhederne 
os  altfor  nær.  De  Mænd,  der  have  deltaget  i  Kampene,  ville 
vanskeligt  kunne  øve  Ret  og  Skjel  til  begge  Sider,  og  da 
de  fleste  af  dem  leve  endnu,  vil  det  altid  være  en  betænkelig 
Sag  at  drage  dem  frem  fra  det  private  Foreningsliv,  under 
hvis  Beskyttelse,   de  have  handlet. 

Kun  det  have  vi  Ret  til  at  meddele,  at  Studenterforeningen 
ogsaa  siden  Adskillelsen  i  1882  har  samlet  den  allerstørste  Del 
af  de  Unge  indenfor  sine  Mure,  og  at  dens  Medlemstal  er 
større  end  nogensinde  før. 


Seniorerne  i   Studenterforeningen 

fra 
l820 — 187O. 

(Seniorerne  ere   opførte  med  den  Livsstilling,  de  nu  have,  eller  som  de 
havde  ved  deres  Død.) 


Thaarup,  Christen,  fhv.  Adjunkt  ved  den  lærde  Skole  i  Hel- 
singør,  valgt  1820,   død   1849. 

Wilster,  C/n\,  Mag.  art.,  Lektor  i  Græsk  og  Engelsk  ved  Soro 
Akademi,   valgt   1820,   død   1840. 

Fasting,  Ludv.,  Major  ved  Kongens  Livkorps,  Inspektør  i 
Nordgrønland  og  senere  konst.  Direktør  for  Kjobenhavns  Fattig- 
væsen,  valgt   1820,   død   1864. 

Krøyer,  Henrik,  Professor,  Inspektor  ved  det  naturhistoriske 
Museum,   valgt   1820,   død   1870. 

Schow,  J.  E.,   Cand.  theol.,   valgt   1820,   død   1825. 

Valentin,   P.  C,   Byfoged  i   Maribo,   valgt   1820,   død    1836. 

Grove,  J.  E.,  Præst  til  Rerslev  og  Vindinge,  valgt  1821, 
død   1853. 

Jacobsen,  P.  V.,  Etatsraad ,  Kommitteret  i  Rentekammeret, 
valgt   182 1,  død   1848. 

Obel,  L.,  Cand.  theol.,   valgt   1821,   død   1823. 

Lange,  F.  O.,  Professor,  Dr.  phil.,  fhv.  Rektor  ved  Vording- 
borg lærde  Skole,   valgt   1821,   død   1862. 

Hansen,  P.,  Konferensraad,  fhv.  Guvernør  over  de  danske 
Besiddelser  i   Ostindien,   valgt   1821,   dod   1880. 

Møller,  Poul,  Professor  i  Filosofi  ved  Universitetet,  valgt  1822, 
død   1838. 

Jespersen,  N.  F.,  Justitsraad,  Cand.  theol.,  Ejer  af  Grønnebjerg- 
gaard,  valgt   1823,   død   1862. 

Griiner,  L.  V.,  Præst  ved  Domkirken  i  Roskilde,  valgt  1823, 
død   1885. 

Fabricius,  Fr.,  Justitsraad,  Bibliothekssekretær  ved  det  kgl. 
Bibliothek,   valgt   1823,   død   1873. 

Poulsen,  P.  C.  £.,   Sognepræst  til  Raklev,   valgt  1823,  død  1874. 

Murer,  Th.  C,  Professor,  Distriktslæge  i  Lyngby,  valgt  1824, 
død   1873. 

Timm,  F.  U.,  Justitsraad,  Borgmester  i  Randers,  valgt  1825, 
død  1860. 

Bindesbøll,  S.  C.  W.,  Biskop  over  Lolland-Falsters  Stift,  valgt 
1825,   død   1871. 

Elberling,  C.  W.,  Professor,  Dr.  phil.,  fhv.  Rektor  ved  Roskilde 
Kathedralskoie,  valgt   1826,   død   1870. 

M'ohl,  C,  Justitsraad,  fhv.  Byskriver  i  Hillerød  og  Frederiks- 
borg Birk,   valgt  1827,  død   1888. 

Bojesen,  S.  A.,  Justitsraad,  fhv.  Overinspektør  ved  Kjøbenhavns 
Fattigvæsen,   valgt  1828,   død  1881. 

Manthey,  A.  L.,  Sekretær  ved  Raadet  i  Fredriksnagor  i  Ost- 
indien,  valgt  1828,   død   1830. 

Bojesen,  E.  F.  C,  Professor,  Dr.  phil.,  Rektor  for  Roskilde 
Kathedralskoie,   valgt   1828,   død   1864. 

Holm,  J.  P.,  Konferensraad,  fhv.  Borgmester  i  Kjobenhavn, 
valgt   1829,   død   1884. 

Ployen,  Chr.,  Kammerherre,  Amtmand  i  Holbæk  Amt,  valgt 
1830,   død   1867. 

Smidt,  C.  C,  Major  i  Kongens  Livkorps,  Justitsraad,  Post- 
mester i  Horsens,   valgt  1830,   død   1865. 

Randbøll,  J.  C,   fhv.   Sognepræst  til  Beftoft  og  Tislund,    valgt 

1830,  død   1878. 

Marckmann,  J.  V.,  Sognepræst  til  Hoptrup,  valgt  1830,  død  1862. 

Gad,  Henry  Chr.,  Justitsraad,  Byfoged  i  Sæby  og  Herreds- 
foged i   Dronninglund  Herred,  valgt  1830,   død   1865. 

Borgaard,  Carl,  Cand.  phil.,  fhv.  Direktør  for  Theatret  i 
Kristiania,  valgt  183 1,  død   1868. 

Gede,   C.  O.,  Præst  til  Lindelse,  valgt   1831,   død   1858. 

Bornemann,    Cosmus,   Kammerherre,  Assessor  i  Højesteret,  valgt 

1831,  død   1877. 

Funch,  Clemens,  Professor,  fhv.  Overlærer  ved  Aarhus  Kathedral- 
skoie,  valgt  1831,   død   1893. 

Harboe,    Chr.,  Justitsraad,   Kontorchef  i  Krigsministeriet,    valgt 

1832,  død   1857. 

Gøtje,  C.  F.  A.,  Cand.  phil.,  fhv.  Biblioteksassistent  ved 
Athenæum,   valgt  1832,   død   1869. 

Falkmann- Petersen,  N.,  Cand.  jur.,  Assistent  i  Finansdeputationen, 
valgt   1832,   død   1848. 

Lehmann,   Orla,   fhv.  Indenrigsminister,  valgt   1833,   død   1870. 

Weiss,  C.  M.,  Departementschef  i  Ministeriet  for  Kirke-  og 
Undervisningsvæsenet,  valgt  1833,   død  1872. 

Zahrtmann,  P.  T.,  Gehejmelegationsraad,  fhv.  Departements- 
sekretær  i  Udenrigsministeriet,   valgt  1833,   død   1878. 

Ostermann,  J.,  fhv.  Overlærer  ved  Frederiksborg  lærde  Skole, 
valgt  1836,   død   1888. 

Sager,  H.  C,  fhv.  Byfoged  og  Borgmester  i  Rudkjøbing  og 
Herredsfoged  i  Langelands  Nørre-  og  Sønderherred,  valgt  1836, 
død   1885. 

Giødtcad,  J.  F.,  Cand.  jur.,  fhv.  Udgiver  af  « Fædrelandets, 
valgt  1836,   død   1891. 

Suenson,  J.  N.,  Etatsraad,  fhv.  Kontorchef  i  Marineministeriet, 
valgt  1837,   død   1887. 

Collin,  E.,  Etatsraad,  fhv.  Departementsdirektør  i  Finans- 
ministeriet,  valgt   1837,   død   1886. 

Birch,  A.  P.,  Cand.  jur.,  Volontær  i  Kancelliet,  valgt  1838, 
død   1842. 

Larsen,  L.  C,  Etatsraad,  Borgmester  i  Kjøbenhavn,  valgt  1838, 
død   1873. 

Holst,  H.  P,  Konferensraad ,  Sceneinstruktør  ved  det  kgl. 
Theater,  valgt   1838,  død   1893. 

Simonsen,  A.  E.,  Cand.  jur,  Kapitain  i  Kongens  Livkorps,  In- 
tendant  i   Hæren,   valgt  1838,  død   1876. 

Holmblad,   A.,    Justitiarius    i    Kriminal-    og    Politiretten,     valgt 

1839,  død   1883. 

Boye,   Er.,   Cand.  jur.,   valgt   1839,   død   1842. 

Hage,  Hother,  Borgmester  og  Byfoged  i  Stege  og  Herreds- 
foged i  Møens  Herred,   valgt  1839,   død   1873. 

Agerskov,  C.  V.,  Professor,  fhv.  Lærer  ved  Søofficerskolen, 
valgt   1839,  død   1892. 

Brock,   G,   Højesteretsadvokat,   valgt   1839,  død  1878. 

Læssøe,    C.  E,   Præst  til  Galten  og  Vissing,   valgt   1839. 

Muller,  C.  L.,  Etatsraad,  Dr.  phil.,  Direktør  for  Mont-  og 
Medaillesamlingen    og    Inspektør   ved    Thorvaldsens    Museum,    valgt 

1840,  død   1891. 

Ussing,    W.  J.  A.,    Dr.  jur.,    Direktør   i  Nationalbanken,    valgt 

1841,  død  1887. 

Worsaae,  J.  J.  A.,  Kammerherre,  Dr.  phil.,  Museumsdirektør, 
valgt   1842,  død   1885. 

Philipsen,  Chr.,  Cand.  phil.,  Amanuensis  ved  det  kgl.  Biblio- 
thek,   valgt   1842,   død   1848. 

Petersen,  N.  R.,  Justitsraad,  Chef  for  i.  Udskrivningsdistrikt, 
valgt   1843,   død   1879. 

Steen,  A.,  Dr.  phil.,  Professor  i  Mathematik  ved  Universitetet, 
valgt   1843,  død   1886. 

Bech,  F.  C,  Justitsraad,  Birkedommer  i  Antvorskov  Birk,  valgt  1844. 

Brix,  C,  Etatsraad,  fhv.  Bestyrer  af  Efterslægtens  Skole, 
valgt  1844. 

Bruun,  E.,  Cand.  polyt.,  Justermester  i  Kjøbenhavn,  valgt 
1844,   død   1894. 

Eibe,  F.  H,   Boghandler  i  Kjøbenhavn,  valgt  1844,    død   187 1. 

Hannover,  J.,  Underbibliothekar  ved  Universitetsbibliotheket, 
valgt   1844,   død   1891. 

Mork-Ha7isen,   Af.,  Præst  til  Vonsild,   valgt  1844,  død   1?%. 

Hommel,  L.  L.,  Professor,  fhv.  Bestyrer  af  Melchiors  Skole, 
valgt   1844. 

Ploug,  Carl,  Dr.  phil.,  fhv.  Redaktør  af  « fædrelandet«,  valgt 
1844,  død   1894. 

Gammeltoft,    C,    Etatsraad,    Borgmester    i    Kjøbenhavn,    valgt 

1844,  død   1873. 

Hagerup,  E.  H.,  Lic.  theol.,  Præst  til  Store-  og  Lille-Solt, 
valgt   1845,   dod   1863. 

Letming,   C,  Justitsminister,   valgt  1845,   død   1867. 

Liebmann,   F.  M.,  Professor  i  Botanik  ved  Universitetet,  valgt 

1845,  død   1856. 

Swane,  H.  J.,   Biskop  over  Viborg  Stift,  valgt  1845. 

Helweg,  Fr.,  Stiftsprovst  i  Lolland-Falsters  Stift,  Præst  til  Kjøbe- 
lev,   valgt  1845. 

Liebe,  C,  Gehejmekonferensraad,  fhv.  Højesteretsadvokat, 
valgt   1846. 

Lillienskiold,  A.,   Højesteretsassessor,   valgt   1846,   dod   1891. 

Hostrup,  C,  fhv.  Slotspræst  til  Frederiksborg  og  Sognepræst 
til   Hillerød,   valgt   1847,   død   1892. 

Schack,  H.  E.,  Justitsraad,  Landsthingssekretær,  valgt  1847, 
død   1859. 

Finsen,   H,   fhv.   Indenrigsminister,   valgt   1848,   død   1886. 

Belfour,  H,   Cand.  phil.,  valgt   1848,  død  185 1. 

Steenberg,  J.  G.  F,  Lic.  theol.,  Præst  til  Rønnebæk  og  Ol- 
strup,  valgt  1848,   død   1860. 

Vedel,  £.,   Kammerherre,   Amtmand  i  Sorø  Amt,   valgt  1848. 

Voltelen,  J.,   Cand.  philol.,   1849,   død   1856. 

Spor 07i,  C,  Assessor  i  Landsover-  samt  Hof-  og  Stadsretten. 
valgt   1849,   død   1890. 

Svendsen,  D.  P,  Præst  til  Thorstrup  og  Horne,  valgt  1849, 
død   1884. 

Holten,  C.  V,  Professor  i  Fysik  ved  Universitetet,  valgt  1849, 
død   1886. 

Forchhammer,  Joh.,  Dr.  phil.,  fhv.  Rektor  for  Herlufsholm 
lærde  Skole,  valgt  1850. 

Villemoes,  A.,  Herredsfoged  i  Kolding  Herred,  valgt  185 1, 
død   1874. 

Pedersen,  H.  A.,  Docent  i  Mathematik  ved  Universitetet,  valgt 
1851,   død   1858. 

Hansen,  M.  F.,  fhv.  Stiftsskriver  for  Sjællands  Stift  og  For- 
valter ved  Roskilde  Domkirkes  Gods,  valgt  185 1. 

Ingerslev,  A.,  Cand.  theol.,  Proprietær  til  Skovvænge,  valgt 
1851,   død   1894. 

Nissen,  S.,   Stud.  jur.,   valgt   185 1,  død   185 1. 

Vallø,  K.,  Prosektor  ved  Kirurgisk  Akademi,  valgt  1851, 
død   1877. 

Høegh-Guldberg,  C,  Underdirektør  ved  Kjobstædernes  alm. 
Brandforsikring,   valgt   1851,   død    1886. 

Larsen,  F.  Jul.,  Professor,  Assessor  i  Kriminal-  og  Politiretten, 
valgt   1851,  død   1870. 

With,  R.  C,   Højesteretsassessor,   valgt   1852,   død   1893. 

Holst,  E.  B.,  Justitsraad,  Dr.  med.,  Stiftsfysikus  i  Ringkjobing, 
valgt  1852. 

Richardt,  Chr.,  Præst  til  Vemmetofte  Kloster,  valgt  1852, 
død   1892. 

Rode,  Vil//.,  Overretsprokurator  i  Kjobenhavn,  valgt  1853, 
død   1886. 

Ricard,    C.  F,   Departementschef  i  Justitsministeriet,   valgt  1853. 

Wengel,  Molt,  Cand.  jur.,  Fuldmægtig  i  Justitsministeriets  Re- 
visionskontor,  valgt   1854,   død    1859. 

Bruun,  Chr.,  Justitsraad,  Dr.  phil.,  Overbibliothekar  ved  det 
store  kgl.   Bibliotek,   valgt   1854. 

Schjørring,   P.,    Borgmester  og   Byfoged  i   Kolding,    valgt   1855. 

Otto,  Th.,  Cand.  polit.,  Stempelpapirsforvalter,  valgt  1855, 
død   1889. 

Fleischer,  H.  R.  F,  Justitiarius  i  Landsover-  samt  Hof-  og 
Stadsretten,  valgt  1855,  d<>d  1895. 

Bregendahl,  K.  A.,  Kammerassessor,  fhv.  Kontorchef  i  statistisk 
Bureau,   valgt   1855,   død    1897. 

Nellemann,   S.,    Hojesteretsadvokat,   valgt   1855. 

Kopp,   C.  M.,   Præst   til   Sandby   og    Vrangstrup,   valgt   1855. 

Gøtzsche,    C.   V,  Biskop  over  Ribe  Stift,   valgt   1855. 

Hel/ns,  Joh.,  Professor,  Bestyrer  af  Borgerdydskolen  i  Helgolands- 
gade,   valgt   1856,   død   1895. 

Rode,   G.,   Dr.   phil.,   Højskoleforstander,   valgt   1856,  død  1878 

Holten,  Just,  Kammerjunker,  Birkedommer  i  Hørsholm  Birk, 
valgt  1856. 

Hansen,  H.  N.,  Konferensraad,  fhv.  Borgmester  i  Kjøbenhavn, 
valgt   1857. 

Ollgaard,  F.,    Birkedommer  i  Frederiksborg  Birk,    valgt   1857. 

Møller,  Joh.,  fhv.  residerende  Kapellan  ved  Vor  Frue  Kirke 
i   Odense,   valgt   1857. 

Lange,  A.,   Overretsprokurator  i  Kjøbenhavn,   valgt   1857. 

Bentzon,  P.  O.,  praktiserende  Læge  i  Kjøbenhavn,  valgt  1857, 
død   1873. 

Heiberg,    G.,   Præst  ved  Domkirken  i   Roskilde,   valgt   1857. 

Nissen,  L.  Th.,  Politimester  paa  St.  Thomas,  valgt  1858, 
død  1867. 

Møller,   O.  L.,   Dr.  med.,   Stiftsfysikus  i  Aalborg,  valgt   1858. 

Schrøder,  Ludv.,  Cand.  theol.,  Forstander  for  Askov  Højskole, 
valgt   1858. 

Skau,  P,  Cand.  jur.,  Proprietær  til  Mariegaard  ved  Haderslev, 
valgt   1858,  død   1887. 

Koch,  E.  F.,  Dr.  phil.,  Provst,  Præst  til  Houlberg  og  Granslev, 
valgt   1858. 

Storch,  O.,  Professor,  Dr.  med.,  Overlæge  ved  Ladegaarden  i 
Kjøbenhavn,  valgt   1858,  død   1896. 

Mundt,  J.  H,   Overretsprokurator  i   Kjøbenhavn,   valgt   1858. 

Goos,  C,  Dr.jur.,  Gehejmeetatsraad,  Overinspektør  for  Fængsels- 
væsenet,  valgt   1859. 

Waage,  O.,  Lic.  theol.,  Provst,  Præst  til  Herlufmagle  og  Ty- 
bjerg,  valgt   1859. 

Vakl,  J.,  Cand.  med.  &  chir.,  Underbibliothekar  ved  det  kgl. 
Bibliothek,   valgt   1859. 

Kjeldsen,  M.,  Herredsfoged  i  Oster-  og  Vester -Hanherred, 
valgt   1859. 

Oldenburg,  V.,  Birkedommer  i  Kjøbenhavns  Amts  nordre  Birk, 
valgt   1859. 

Bredsdorff,  M.,  Præst  tilTorkildstrup  og  Lillebrænde,  valgt  1859. 

Frederiksen,  C/ir.,  fhv.  Professor  i  Statsøkonomi  ved  Univer- 
sitetet,  valgt   1860. 

Branth,  Cajus,  Assessor  i  Landsover  samt  Hof-  og  Stadsretten, 
valgt   1860,   dod   1889. 

Langkilde,  H  P,   Etatsraad,   Godsejer  til  Juulskov,   valgt  1860. 

Bay,  K.,  praktiserende  Læge  i  Svendborg,  valgt  1860,  død  1889. 

Petersen,  Clemens,  Cand.  mag.,  Journalist  i  de  forenede  Stater, 
valgt   1860. 

Hansen,  Chr.  E.  Th.,  Departementschef  i  Finansministeriet, 
valgt   1 86 1. 

Andresen,  A.,  Cand.  polyt.,  Direktor  ved  Statsanstalten  for 
Livsforsikring,   valgt   1861. 

Krarup,  Sofus,  Birkedommer  i  Frijsenborg -Faurskov  Birk, 
valgt  186 1. 

Madvig,  J.  N.  A.,  Formand  i  Sø-  og  Handelsretten,  valgt  1861. 

Lund,  Chr.,  Kontorchef  i  Finansministeriet,  valgt  1861,  død  1894. 

Bojesen,  Carl,  Kontorchef  i  Finansministeriet,  valgt  1861, 
død   1898. 

Strøm,  K.,  Etatsraad,   Direktor  i  Nationalbanken,   valgt  1863. 

Zeuthen,  H.,  Dr.  phil.,  Professor  i  Mathematik  ved  Univer- 
sitetet,  valgt  1863. 

Hansen,    Octavius,    Højesteretssagfører,  valgt   1863. 

Zinck,    Otto,   Skuespiller  ved  Folketheatret,   valgt   1863. 

Faartoft,  A.  C,  Distriktslæge  i  Nykjøbing  paa  Mors,  valgt  1863. 

Hertell,  A.,  Cand.  polit.,  Assistent  i  Matrikelkontoret,  valgt  1863. 

Garrigues,  H.  /..  Dr.  med.,  Overlæge  ved  St.  Marks  Hospital 
i   New- York,   valgt  1863. 

Krogh,  Carl,  Provst,  Præst  til  Frederikssund  og  Oppesundby, 
valgt  1864. 

Greensteen,  H.  J.,  Inspektor  ved  Friskolen  i  Mathæusgade  i 
Kjobenhavn,  valgt   1864,   dod   1895. 

Lassen,   A.  C,   Cand.  jur.,   valgt  1864,   død   1872. 

Lngerslev,  V,  Justitiarius  i  Kriminal-  og  Politiretten,   valgt  1864. 

Vallø,  Vilh.,  Overretssagfører,  Bestyrer  af  Papirfabrikken  Kri- 
stiansdal  ved   Haderslev,   valgt   1864,   død   1875. 

Baumann,  F.  R.,  Cand.  jur.,  Forvalter  ved  Gisselfeld  adelige 
Jomfrukloster,   valgt   1864. 

Abrahams,  A.,  Cand.  phil.,  Sproglærer  i  Kjobenhavn,  valgt  1865. 

Gram,  Carl,  Cand.  phil.,  Forretningsforer  for  « Fremtiden », 
valgt   1865. 

Møller,  Christopher,  Cand.  theol.,  fhv.  Adjunkt  ved  Haderslev 
lærde   Skole,   valgt   1865,   dod   1884. 

Arlaud,  Oscar,  Cand.  phil.,  Lærer  ved  Officersskolen,  valgt  1865. 

Topsøe,  Vilh.,  Cand.  jur.,  Redaktor  af  « Dagbladet«,  valgt  1865, 
død  .1881. 

Shaii',    Ch.y   Hojesteretssagforer,    1865. 

Schousboe,    Vilh.,  Biskop  over  Aalborg  Stift,   valgt   1866. 

Paulsen,   H.,  Assessor  i   Hojesteret,   valgt   1866. 

Bloch,  V.,  Professor,  fhv.  Sceneinstruktor  ved  det  kgl.  Theater, 
valgt  1866. 

Wichmand,  F.  F.,  Toldinspektør  i  Odense,   valgt   1867. 

Kier,   C.  L.,   Overretssagforer  i  Aarhus,   valgt   1867. 

Jacoby,  M.  A.,  Kontrolrevisor  under  Indenrigsministeriet, 
valgt   1867,   dod   1896. 

Borchsenius,    Otto,   Redaktor,   Forfatter,   valgt   1867. 

Scholten,  A.,  Cand.  jur.,  fhv.  Kontorchef  i  Kreditkassen  for 
Husejere  i  Kjøbenhavn,   valgt   1868. 

Tobiesen,   L.,   Provst,   Præst  til  Flemløse,   valgt   1868. 

Ha?isen,  P,  Professor,  Kommitteret  ved  det  kgl.  Theater, 
valgt   1868. 

Bache,  Otto,  Professor,  Rektor  for  Herlufsholm  Skole,  valgt  1869. 

Anker,  P.M.,  Borgmester  og  Byfoged  i  Stubbekjobing,  Herreds- 
foged i  Stubbekjobing  Herred,  valgt   1869. 

Collin- Lundh,  J.,  Oberstlieutenant,  Overvejinspektor,   valgt  1869. 

Møller,  Conr.  Chr.,  Cand.  phil.,  Pianofortefabrikant  i  Kjoben- 
havn,   valgt   1869. 

Granzow,    F.    C,   Cand.  jur.,    Forfatter,   valgt   1869,    død  1894. 

Bogh,  Nic,  Professor,  Lærer  ved  Søværnets  Underofficersskole, 
valgt  1870. 

Paulsen,  Adam,  Cand.  mag.,  Bestyrer  af  det  meteorologiske 
Institut,   valgt   1870. 

Borup,  L.,  Borgmester  i   Kjøbenhavn,  valgt   1870. 

Bauditz,  F.,  Cand.  polit.,  Redaktør  af  « Dagbladet »,  valgt  1870. 

Giede,  Chr.,  Overlærer  ved  Metropolitanskolen,  valgt  1870, 
død   1889. 

Henvisninger  og  Anmærkninger. 

Forkortelser:     S.  A.  =  Studenterforeningens   Arkiv.     K.   A.  =  Konsistoriums  Arkiv 
og  R.   A.  =  Regensprovstens   Arkiv. 


I. 

i)  Fr.  Nielsen:  Minder,  S.  36.  —  2)  Regensprovstens  Dagbog, 
1839,  S.  85.  (R.  A.)  —  3)  »Nationaltidendes  for  4.  December  1889.  En 
Artikel  af  1.  M.  —  4  J.  N.  Madvig:  Livserindringer,  S.  126  —  27.  —  5) 
»Nationaltidende«  for  4.  December  1889.  —  6)  Reinhardt:  Orla  Lehmann 
og  hans  Samtid,  S.  54.  —  7)  J.  N.  Madvig:  Livserindringer,  S.  127.  —  Fr. 
Nielsen:  Minder,  S.  37  og  M.  Mørk-Hansen:  Nogle  Minder  fra  Studenterlivet 
for  50  Aar  siden  i  »Museum«,  1893,  r.  B.  S.  345.  —  8)  Ploug:  Akademicum, 
en  Episode  af  Studenterlivet  for  40  Aar  siden  i  {Illustreret  Tidende», 
1882  —  83,  S.  295.  —  9)  M.  Mørk-Hansen:  Sammesteds,  S.  346.  —  10) 
»Fædrelandets  for  7.  og  8.  December  indeholder  alle  tre  Adresser  samt 
Kongens    Svar    paa    de    to    første.    —    11)    «Fædrelandet»     for    II.    December 

1839.  —  12)  Ploug:  Akademicum  o.  s.  v.,  S.  309.  —  13)  M.  Hammerich 
og  A.  F.  K  rieger:  Forhandlingerne  ved  Studentersamfundets  Stiftelse,  S.  2. 
Dette    Skrift    indeholder    alt    Studentersamfundet    Vedkommende    indtil    I.    Marts 

1840.  —  14)  C.  Hostrup:  Erindringer  fra  min  Barndom  og  Ungdom,  S.  92. 
—  15)  »Fædrelandet«,  21.  Februar  1840.  —  16)  «Fædrelandet»,  20.  Maj 
1840.  —  17)  H.  N.  Clausen:  Optegnelser  om  mit  Levneds  og  min  Tids 
Historie,  S.  224.  —  18)  J.  P.  Mynster:  Meddelelser  om  mit  Levned,  S.  262 
— 63.  —  19)  »Fædrelandet«,  13.  Maj  1840.  —  20)  Regensprovstens 
Dagbog,  16.  Maj  1840.  (R.  A.)  —  21)  « Fædrelandets,  22.  Maj  1840.  — 
22)  Regensprovstens  Dagbog,  24.  Maj  1840.  (R.  A.)  I  Hostrups  »Er- 
indringer fra  min  Barndom  og  Ungdoms,  S.  91  fortælles,  at  en  Folkesværm, 
hvoriblandt  der  var  nogle  Studenter,  flygtede  ind  i  Regensgaarden,  og  at  Politiet 
vilde  forfølge  dem  derind.  «Saa  mødte  Regensprovsten  selv  og  afviste  Volds- 
mændene fra  sine  stille  Enemærker,  Politiet  maatte  vende  slukøret  hjem,  og  de 
Fremmede,     der    havde    fundet    et    Asyl    paa   Gaarden,     slap    ud  al   Vinduerne   til 

Krystalgade.  Saadan  blev  det  idetmindste  fortalt  og  troet,  og  Regensianerne 
vare  naturligvis  denne  Gang  helt  stolte  af  deres  tapre  Provst. s  —  Af  Regens- 
provstens Dagbog  fremgaar  det  imidlertid  tilstrækkeligt,  at  Hostrups  Meddelelse, 
hvad  han  forøvrigt  selv  antyder,  kun  er  et  Sagn.  Professor  Petersen  kunde  ikke 
et  Øjeblik  falde  paa  at  beskytte  Pøbelen  mod  Politiet.  —  23)  Acta  Consistorii, 
XXVIII,  S.  148,  (K.  A.)  —  24)  Acta  Consistorii,  XXVIII,  (K.  A.)  —  25) 
Regensprovstens  Dagbog  1840,  S.  28,  (R.  A.)  —  26)  Konsistoriums 
Kopibog  1840-43,  23.  Maj  1840,  Nr.  53,  (K.  A.)  —  27)  »Fædrelandet*, 
1840,  6.  Juni.  —   28)  Acta    Consistorii,  XXVIII,  1839—41.  S.  202.  (K.  A.) 

—  29)  Konsistoriums  Kopibog,  1840  —  43,  Nr.  84.  (K.  A.  —  30)  Konsi- 
storiums Kopibog,  1840—43,  Nr.  87.  (K.  A.)  —  31)  »Fædrelandet*, 
22.  Juni  1840.  —  32)  Sammesteds,  6.  Juli  1840.  —  33)  Sammesteds, 
3.  August  1840.  —  34)  Stændertidende  for  Østifterne  1840,  S.  1088 — 1114. 

—  35)   Mathilde   Ørsted:     Breve  fra  og  til   H.   C.    Ørsted,    2.   B.   S.    162—66. 

—  36)  J.   N.   Madvig:   Nogle  Bemærkninger  om  Studenteranliggender. 


II. 

1)  «Adresseavisen»  for  30.  Januar  og  «Fædrelandet»  for  29.  Januar 
1840.  —  2)  Breve  fra  H.  C.  Andersen,  1.  B.  S.  539 — 41.  —  3)  T.  H. 
Lorck:  Femoghalvfjerdsindstyve  Aar,  S.  119 — 20.  —  4)  Sammesteds:  S.  122 
o.  s.  v.  —  5)  «Fædrelandet»,  3.  Juli  1840.  —  6)  Senioratsprotokollen,  6. 
Juli  1840.  (S.  A.)  —  7)  Overskou:  Den  danske  Skueplads,  5.  D.  S.  451  —  52. 
8)  Studenterforeningens  Breve,  29.  Marts  1841.  (S.  A.)  —  9)  Kopibogen, 
14.  November  1841.  (.S.  A.)  —  10)  Oehlenschlagers  Erindringer,  3.  B.  S.  163 
— 64.  —  11)  N.  Bøgh:  Til  Minde  om  Adam  Oehlenschlåger.  Se  «Illustreret 
Tidende*,  21.  B.  S.  66 — 69.  —  12)  H.  Hertz:  «Ugenlige  Blade»  1859,  Nr.  18, 
S.  211.  —  13)  J.  L.  Heiberg:  Et  Liv  gjenoplevet  i  Erindringen,  1.  B.  S.  488 
—  89.  —  14)  «Dagbladet»,  23.  November  1882.  —  15)  »Ny  Portefeuille», 
2.  B.  S.  28 — 29.  —  16)  O.  Borchsenius:  Fra  Fyrrerne,  1.  B.  S.  221 — 26. 
17)  F.  L.  Liebenberg:  Nogle  Optegnelser,  S.  32.  —  18)  C.  Ploug:  Akade- 
micum  »Illustreret  Tidende»,  18.  Marts  1883.  —  19)  C.  Ploug:  Samme- 
steds. —  20)  Akademicums  Generalforsamlings -Protokol,  S.  32  —  33. 
(S.   A.)   —   21)   C.   Hostrup:   Erindringer   fra  min   Barndom   og  Ungdom,    S.  95. 


III. 

1)  C.  Ploug:  Akademicum,  «Illustreret  Tidendes,  18.  Marts  1883. 
—  2)  Sommersteds  Samling,  I.,  S.  305.  (S.  A.),  O.  Borchsenius:  Fra 
Fyrrerne  1.,  S.  218  og  E.  F.  Kochs:  Kommentarer  til  « Kjærlighed  under 
Karantæne*.  (S.  A.)  Disse  sidste  meddele  iøvrigt  flere  karakteristiske  Træk, 
som  ere  blevne  benyttede  i  det  Foregaaende.  —  3)  C.  Ploug:  Akademicum  o.  s.  v. 
4)  Kr.  Arentzen:   Fra  yngre   og  ældre  Dage,   S.  22.  —  5)   C.  Hostrup:    Erin- 

il  ringer  fra  min  Barndom  og  Ungdom,  S.  110,  —  6.  Plakaten  findes  i  Sommer- 
steds Samling,  I.  S.  370.  (S.  A.)  —  7)  Kr.  Arentzen  husker  fejl,  naar 
han  i  «Fra  yngre  og  ældre  Dage»,  S.  25,  lader  Karnevalet  foregaa  i  Hotel  du 
Nord.  —  8)  Findes  i  Sommersteds  Samling,  I.  S.  380 — 87.  (S.  A.)  —  9) 
Studenterforeningens  Vrøvleblade  Nr.  2.  (S.  A.)  —  10)  »Fædrelandet*, 
8.  og  9.  December  1842.  —  11)  Akademicums  Generalforsamlings- 
protokol,  S.  68 — 70.  (S.  A.)  —  12)  Sammesteds,  S.  33 — 34.  (S.  A.)  —  13) 
M.  Mørk-Hansen:  Nogle  Minder  fra  Studenterlivet  for  50  Aar  siden  i 
«Museum,  1893,  I.  Halvbind,  S.  352.  Mørk  Hansen  husker  her  fejl,  naar 
han  skriver,  at  F.  L.  Liebenberg  dengang  uden  Tvivl  var  Medlem  af  Studenter- 
foreningens Seniorat.  Liebenberg  har  aldrig  været  Senior,  men  han  var  fra 
1846 — 57  Biblioteksassistent  i  Studenterforeningen.  —  14)  Akademicums 
Generalforsamlingsprotokol,  25.  Oktober  1843.  (S.  A.)  —  15)  Seniorats- 
protokollen,  30.  Oktober  1S43.  (S.  A.)  —  16)  C.  Ploug:  Akademicum, 
»Illustreret  Tidende*,    18.   Marts    1883. 


IV. 

1)  Beretningen  om  Besøget  den  15.  og  16.  Maj  i  Kjøbenhavn  og  den  5. 
Juni  i  Lund  findes  i  »Brage  og  Ydun»,  5.  B.  1.  H.  —  2)  «Fædrelandet», 
20.  Maj  1842.  —  3)  Regensprovstens  Dagbog,  S.  44,  1842.  (R.  A.)  — 
4)  Regensprovstens  Dagbog,  S.  51,  1842.  (R.  A.)  —  5)  «Fædrelandet», 
6.  Juni  1842.  —  6)  «Fædrelandet»,  21.  Juni  1842.  —  7)  A.  Thorsøe: 
Den  danske  Stats  Historie  fra  1814 — 48,  S.  559 — 60.  —  8)  M.  Mørk-Hansen: 
Nogle  Minder  o.  s.  v.  i  »Museum*,  1893,  I.  B.  S.  357.  —  9)  Madvig:  Livs- 
erindringer,  S.    128.   —    10)   M.   Mørk-Hansen:    Nogle   Minder  o.  s.  v,    S.   356 

—  57.  —    11)    Regensprovstens   Dagbog,    1843,    S.  37,  39  og  46.    (R.  A.) 

—  12)  «Fædrelandet»,  12.  Juli  1843.  —  '3)  Geijer:  Samlade  Skriften,  L, 
4.  68.  —  141  Cecilia  Holmberg:  Frihetens  Sångar-Att  i  Sverige,  S.  101.  — 
15)  Goldschmidt:  Livs-Erindringer,  L,  S.  339.  —  16)  Beretning  om 
Studentertoget  til  Upsala  i  Juni  Maaned  1843,  afgiven  af  den  danske  Be- 
styrelse. —  17)  Goldschmidt:  Livs  Erindringer,  L,  S.  339 — 40.  —  18)  M. 
Mørk-Hansen:  Nogle  Minder  o.  s.  v.,  S.  359.  —  19)  «Fædrelandet»,  16. 
Juni    1843.   —   20)    A.    Thorsøe:    Den    danske   .Stats    Historie    o.  s.  v„    S.  565. 

—  21)  cFædrelandet»,  16.  Juni  1843.  —  22)  A.  Thorsøe:  Den  danske 
Stats  Historie  o.  s.  v.,  S.  565.  Naar  Forfatteren  mener,  at  det  var  Ruslands 
Forestillinger,  der  bevægede  Regjeringen  til  at  sætte  Ploug  under  Tiltale  for, 
hvad  han  havde  sagt  i  Kalmar,  forholder  det  sig  næppe  saaledes.  Kancelliet 
havde  selv  besørget  dette,  før  det  fik  at  vide,  at  Talen  havde  vakt  Nesselrodes 
Mishag.  Censoren  havde  alt  beslaglagt  « Fædrelandets  af  13.  Juni,  der  bragte 
et  Referat  af  Talen,  og  et  Par  Dage  senere  beordrede  Kancelliet  Aktion  mod 
Ploug.  —  23)  »Fædrelandet«,  27,  Juni  1843.  —  24)  Beretning  om  Stu- 
dentertoget  til  Upsala  i    1843,  afgiven  af  den  danske  Bestyrelse,   S.  94 — 95. 

—  25)  H.  N.  Clausen:  Optegnelser  om  mit  Levneds  og  min  Tids  Historie, 
S.  276.  —  26)  P.  Hjort:  Udvalg  af  Breve  fra  Mænd  og  Qvinder.  Ny 
Samling.      S.   368. 


V. 

1)  C.  Hostrup:   Erindringer  fra   min  Barndom   og   Ungdom,    S.   130  o.   fi. 

—  2)    Senioratets    Forhandlingsprotokol,     5.,    12.,     14.    og    17.    Februar 

1844.  (S.  A.)  —  3)  Hostrups  Erindringer,  S.  134 — 35.  —  4)  J.  H.  Lorck: 
Femoghalvfjerdsindstyve  Aar,  S.  159.  —  5)  Goldschmidt:  Livs  Erindringer 
og  Resultater,  1.  D.,  S.;2C;2.  —  6)  Reinhardt:  Kommunitetet  og  Regensen  o.  s.  v. 
Historisk   Tidsskrift,    3.  R.,    3.  B.,    S.  384.   —   7)   Hostrup:    Erindringer,    S.  96. 

—  8)  P.  L.  Møller:  Kritiske  Skitser,  2.  D.,  S.  277 — 80.  —  9)  Sommersteds 
Samling,  IL,  S.  219  a.  (S.  A.)  —  10)  Hostrup  skriver  i  «Erindringer  fra 
min  Barndom  og  Ungdom«  S.  163  —  64,  at  han  senere  afskaffede  Rosen,  der 
holdt  en  lille  svulmende  Tale,  og  at  han  istedet  indsatte  Eller,  en  af  de  mange, 
som  i  disse  bevægede  Tider  vilde  holde  Taler  men  blot  kunde  forvrøvle.  Dette 
kan  imidlertid  ikke  forholde  sig  rigtigt,  da  Eller  allerede  findes  paa  den  originale 
Plakat,  der  er  aftrykt  foran  i  Texten.  —  11)  Sommersteds  Samling,  IL, 
S.     237  a.      (S.    A.)    —     12)    Generalforsamlingsprotokollen,     30.   Januar 

1845.  (S.  A.) 


VI. 

1)  Studenterforeningens  Brevsamling,  Brev  af  3.  April  1844. 
(S,  A.)  —  2)  Atterbom:  Om  skandinaviska  foreningen  och  studenttåget  från 
Upsala  till  Kopenhamn  1844,  S.  22.  —  3)  Regensprovstens  Dagbog,  1844, 
S.  69.  (R.  A.)  —  4)  «Berlingske  Tidende»,  21.  og  23.  August  1844  og 
Selmer:  Kjøbenhavns  Universitets  Aarbog  1844,  S.  146 — 48.  Her  er  Brevet 
fra  Professor  Hiinefeld  til  Universitetets  Rektor  aftrykt.  Han  skriver  bl.  A. : 
o  De  herværende  Studenter  ere  desværre  temmelig  fattige  og  kunne  ikke  anvende 
Meget  til  en  saadan  Exkursion.  Idetmindste  er  det  Tilfældet  med  10 — 15.  Man 
har  i  den  Anledning  gjort  mig  opmærksom  paa  de  kjøbenhavnske  Studenters 
Gjæstfrihed  og  især  paa  en  mulig  Lettelse  gjennem  Deres  Regens».  —  5) 
Studenterforeningens  Brevsamling,  Brev  fra  Tholuck  af  8.  Oktober  1844. 
6)    sFædrela  ndets,     17.   December    1S44.   —   7)    «Corsaren»,     13.  December 

1844.  —  8)  «Nyt  Aftenblad«,  9.  December  1844  —  9)  Kopibogen, 
18.  December  1844.  (S.  A.)  —  10)  Studenterforeningens  Brevsamling, 
25.  December   1844    (S.  A.)  —   n)   «Fædrelandet»,   23.  December   1844.   — 

12)  Hostrup:     Erindringer    fra    min    Barndom    og    Ungdom,    S.    18 1 — 82.    — 

13)  Studenterforeningens  Brevsamling,    14.    November   1844.    (S.   A.)   — 

14)  Sammesteds:    Beretning    fra    det    norske    Studentersamfund    af    19.    Januar 

1845.  (S.  A.)  —  15)  Sammesteds:  Breve  fra  1S45.  (S-  A.)  —  16)  Beretning 
om   den   nye   Studenterforenings   nordiske   Højtid  den    13.  Januar    1845. 

udgiven  af  Senioratet.  —  17)  Regensprovstens  Dagbog,  10.  April  1845. 
(R.  A.)  —  18)  iDansk  Folkeblads,  1 1.  Aargang,  S.  60.  —  19)  Sammesteds, 
S.  70.  —  20)  Berattelse  om  Studenttågen  till  Lund  och  Kopenhamn 
Sommaren  1845,  utgifven  af  Upsalastudenternas  Direktion,  S.  43.  —  21) 
Sammesteds,  S.  105 — 6.  —  22)  Regensprovstens  Dagbog,  1845,  S.  50. 
(R.  A.)  —  23)  Arv.  Au  g.  Afzelius:  Blad  ur  en  Dagbok  under  Studentfården 
till  Kopenhamn  i  Juni   1845,  S.  64—66.   —   24)   «Corsaren»,  4.  Juli   1845. 


VII. 

1)  «Fly vepustens,  1847,  ^"r-  2I-  —  2)  Sommersteds  Samling,  II, 
S.  226 — 27.  (S.  A.)  —  3)  Axel  Sørensen:  Studentersangforeningen  1839 
— 89,  S.  58  60.  —  4)  Generalforsamlingsprotokollen,  2.  Oktober  1847. 
iS.  Ai  —  5)  Axel  Sørensen:  Studentersangforeningen  1839 — 89,  S.  34 — 35. 
6)  Regensprovstens  Dagbog,  1848,  S.  3.  (R.  A.)  Professor  Petersen  be- 
mærker: «Her  var  ved  en  af  Fabricius  paategnet  Seddel  indbudt  til  dette 
Møde.  Alt  her  aldeles  roligt. »  (S.  A.)  —  7)  »Fædrelandets,  21.  Januar  1848. 
—  8)  Regensprovstens  Dagbog,  1848,  S.  3:  «Idag  (21.  Januar)  har  ogsaa 
Studenterkorpset  aflagt  Ed  paa  Frueplads.  Der  er  sket  Adskilligt,  som  burde 
være  borte,  men  som  maatte  befrygtes,  naar  man  lod  et  Studenterkorps  staa  flere 
Timer  paa  en  aaben  Plads,  omgivet  og  inciteret  af  Alt,  hvad  Byen  indeholder 
af  Agitatorer.  Imidlertid  er  der  hysset  meget  stærkt,  naar  man  begyndte  paa 
Marseillaisen.  At  man  overhovedet  sang,  var  upassende,  at  synge  Marseillaisen 
navnlig  ved  denne  Lejlighed,  er  raat  og  oprørende.«  (S.  A.)  —  9)  »Fædre- 
landet*. 21.  Januar  1848.  —  10)  Sammesteds,  22.  Januar  1848.  —  11) 
C.  Rosenberg:  Danmark  i  Aaret  1848,  S.  60.  —  12)  Senioratets  For- 
handlingsprotokol, 22.  Januar  1848.  (S.  A.)  —  13)  Sammesteds,  22. 
Februar  1848.  (S.  A.;  —  14)  Generalforsamlingsprotokollen,  9.  Mart- 
1848.    (S.    A. 

VIII. 

1  »Fædrelandet*,  20.  Marts  1848.  —  2:  P.  Hjort:  Kritiske  Bidrag 
til  nyere  dansk  Tænkemaades  og  Dannelses  Historie.  Politisk  Afdeling.  S.  383 
— 84.  Hjort  skriver  her:  «Paa  Hjemvejen  fortalte  Folk,  ...  at  Studenterne 
havde  været  samlede  —  «under  Major  Bloms,  sagde  En  —  paa  Universitetssalen, 
og  at  der  hver  halve  Time  var  gaaet  Bud  til  dem  om,  hvorledes  det  stod  til 
ude  i  Kasino.  (Jeg  begriber  knap,  hvorledes  det  kunde  udføres.) »  —  Det  skete 
imidlertid,  hvad  den  daværende  ledende  Senior,  nuværende  Gehejmeraad  Liebe, 
har  meddelt  Forfatteren.  —  3)  O.  Muller:  Martsdagene  1848  i  Kjøbenhavn  i 
»Hist.  Tidsskr.)),  3.  Række,  6.  B.,  S.  159  og  60  og  »Fædrelandets,  21.  Marts 
1848.  —  4)  P.  Hjort:  Kritiske  Bidrag  o.  s.  v.  Polit.  Afdeling.  S.  385.  — 
5)  Baade  »Fædrelandets  og  O.  Mullers  ovennævnte  Afhandling  give 
Meddelelser  om  Studenternes  Optræden  i  Martsdagene.  Enkelte  Bidrag  skyldes 
J»r.    C.   Ploug,     Fr.   Barfod  og    Etatsraad    Chr.   Brix.   —   6)    O.   Muller,    ovenn. 

Afh.,  S.  183.  —  7)  Hostrup:  Erindringer  fra  min  Barndom  og  Ungdom, 
S.  185.  Han  fortæller  her  bl.  A.,  at  han  dengang  var  Senior,  hvad  der  ikke 
er  rigtigt.  Han  var  første  Gang  Senior  fra  Februar  1847  til  Februar  1848.  — 
8)  «Fædrelandet».  24.  Marts  1848.  —  9)  Kr.  Arentzen:  Fra  yngre  og 
ældre  Dage,  S.  58  —  59.  —  10)  »Fædrelandet«,  18.  April  1848.  —  11) 
Chr.  Vaupell:  De  danske  Skove,  Fortalen,  S.  VI.  —  12)  J.  Helms:  Soldater- 
liv i  Krig  og  Fred,  S.  6  —  8.  —  13)  Studenterforeningens  Brevsamling, 
Marts  1848.  (S.  A.)  —  14)  Sammesteds.  (S.  A.)  —  15)  Kopibogen,  18. 
April  1848.  (S.  A.)  —  16)  C.  Holmberg:  Frihetens  Sångar-Ått  i  Sverige? 
S.  128  —  29.  —  17)  Sammesteds,  S.  130.  —  18)  P.  Hjort:  Kritiske  Bidrag. 
Politisk  Afdeling.     S.   376. 

IX. 

1  Studenterforeningens  Brevsamling.  (S.  A.)  —  2)  »Fædre- 
landets, 29.  Juli  1849.  —  3)  Senioratsprotokollen,  20.  Februar,  10.  og 
19.  Marts,  samt  Kopibogen,  22.  Februar,  10.  og  13.  Marts.  (S.  A.)  —  4) 
F.  L.  Liebenberg:  Nogle  Optegnelser  om  mit  Levned,  S.  55-  ~~  5)  Seniorats- 
protokollen,  12.  Februar  1849.  (S.  A.)  —  6)  Hostrup:  Erindringer  fra  min 
Barndom  og  Ungdom,  S.  193.  —  7)  Hostrup:  Sange  og  Digte  fra  Tredive 
Aar.  S.  182  staar  hans  «  Velkomst  til  Russens  betegnet  som  opført  i  Studenter- 
foreningen 1853,  men  ifølge  Senioratsprotokollen  var  det  først  1854.  —  8) 
«Fædrelandet»,  4.  Juni    1850. 


X. 

1)    S.    Grundtvig:     Grundtvig     og    Ingemann,     Brevvexling     1821  —  59. 
S.   313 — 14.   —   2)  M.   Goldschmidt:  Nord  og  Syd,  6.  B,    1851,   S.  179 — 80. 

—  3)  Studentertog  til  Christiania  1851  fra  Lund  og  Kjøbenhavn.  Be- 
retning fra  et  Udvalg  af  Deltagere,  Fortalen  VI  og  VII.  —  4)  Sammesteds, 
S.  90.  —  5)  Dansk  Biografisk  Lex  ikon,  udg.  af  C.  F.  Bricka,  2.  B.,  S.  523. 
Se  Artiklen  C.  P.  Borgaard  af  P.  Hansen.  —  6)  Generalforsamlings- 
protokollen,  29.  November  1851,  (S.  A.)  —  7)  Kopibogen,  30.  September 
1 85 1.  (S.  A.)  —  8)  Studenterforeningens  Brevsamling.  Brevet  er 
dateret  den  28.  December  1851.  (S.  A.)  —  9)  Senioratsprotokollen,  10. 
Januar    1852.    (S.   A.)   —    10)   Senioratsprotokollen,    21.   Maj    1852.     (S.   A.) 

—  11)  I.  H.  Rosenkrantz:  Nogle  efterladte  Optegnelser,  S.  30—31.  —  12) 
«Nord  og  Syds,  6.  B.,  1851,  S.  12.  —  13;  I.  H.  Rosenkrantz  o.  s.  v., 
S.  28.  —  14)  Sammesteds,  S.  40 — 43.  —  15)  »Fædrelandets,  24.  Ok- 
tober 1851.  Heri  følgende  Brigadebefaling  af  Oberst  Irminger:  «Da  jeg  har 
bragt  i  Erfaring,  at  paa  Marcheøvelser  af  de  Danske  skulde  være  sungne  ad- 
skillige for  Slesvigerne  krænkende  Viser  som  f.  Ex.  «Den  danske  (sic)  Land- 
soldats, saa  maa  jeg  anmode  de  Herrer  Bataillonskommandører  strengt  at  for- 
byde og  alvorligt  at  straffe  dem,  som  alligevel  maatte  forøve  Sligt,  s  Efterat  Krigs- 
ministeren havde  ophævet  denne  Befaling,  fjærnede  han  Irminger  som  Brigadechef^ 

XI. 

i)  Senioratets  Forhandlingsprotokol,   23.  September   1852.   (S.  A.) 

—  2)  Generalforsarolingsprotokoll  en,  13.  November  1853.  (S.  A.)  —  3) 
I  «Dagbladet»  for  23.  December  1853  karakteriseres  «Flyveposten»  saaledes: 
« Dette  Skandalernes,  Prostitutionernes  og  Mystifikationernes  Organ,  som  var  op- 
ammet  af  det  kjøbenhavnske  Spidsborgerskab  ».  —  4)  Senioratets  Forhandlings- 
protokol, 22.  April  1853.  (.S.  A)  —  5)  Sammesteds,  7.  Februar  1854.  (S.  A.) 
6)  .»Fædrelandets,  17.  Februar  1854.  —  7)  Senioratets  Forhandlings- 
protokol, 17.  Februar  1854.  (S.  A.)  —  8)  Acta  Consistorii,  XXXV,  S.  265 
— 66  med  tilhørende  Bilag.  I  disse  sidste  findes  Ministeriets  Skrivelse  til 
Konsistorium,  dettes  Svar  til  Ministeriet,  Konsistoriums  Forhandlinger  om  Sagen, 
dets  Henvendelse  til  de  Studerende  og  forskjellige  Breve  fra  dets  Medlemmer.   (K.  A.) 

—  9)  Dan  sk  Biografisk  Lex  ikon,  jo.  B.,  S.  88—89.  Artiklen  J.  E.  Larsen 
af  C.  St,  A.  Bille.  —  10)  Ifølge  Udsagn  fra  et  Par  af  de  nu  afdøde  Studenter 
var  hele  Forestillingen  nærmest  en  Formsag  i  Stil  med  Recepten:  «Jeg  skal 
give  de  Herrer  en  Tilrettevisning  .  .  .  Farvel.«  Den  eneste  Nulevende,  Højeste- 
retsadvokat  A.  Hindcnburg,  bekræfter  indirekte  dette,  idet  han  ikke  erindrer,  at 
det  Hele  gjorde  noget  Indtryk  paa  ham.  Det  turde  derfor  være  mindre  rigtigt. 
naar  C.  St.  A.  Bille  i  sin  Omtale  af  J.  E.  Larsen  i  «Biografisk  Lexikon»-  10.  B., 
S.  89  skriver:  «Det  er  betegnende  for  L.s  Pligtfølelse,  at,  skjønt  han  følte  sig 
som  Eet  med  Wegener  i  denne  Sag  og  nærede  dyb  Harme  over  Regjeringens 
Optræden  imod  denne,  irettesatte  han  som  Universitetets  Rektor  alvorlig  Stu- 
denterne, da  de  havde  protesteret  imod  Politidirektørens  Forbud  imod  et  Fakkel- 
tog til  (jehejmearkivarens  Ære»  —  11)  «Fædrelandet»,  6.  Marts  1854.  — 
12)    Studenterforeningens    Brevsamling    under    15.    Marts    1854.    (S     A.) 

—  13)  Justitsraad,  Overbibliothekar  C.  Bruun  har  givet  Forfatteren  en  skriftlig 
Meddelelse  om   hele  denne  Sag.  —   14)  Senioratets   Forhandlingsprotokol. 

S.  A.)  —  15)  Zinck  har  meddelt  Forfatteren  Følgende  om  denne  Vises  Op- 
rindelse: '<Den  blev  til  eller  rettere  sunget  ved  et  Karneval  i  1848,  hvor  den 
kort  i  Forvejen  udbrudte  Revolution  i  Paris  gav  Stoffet  til  Rammen  Afdøde 
Stud.  philol.  J.  Voltelen  havde  lavet  den,  og  vi  sang  den  paa  en  lille  Tribune  i 
Kustyme,  han  som  Trojel,  « Aftenbladet* 's  daværende  bekjendte  Redaktør,  og  jeg 
som  Lars  Mathiesen.  Visen  bestod  kun  af  to  Vers  og  behandlede  Processionen 
ved  Christian  VIII's  Ligfærd.  Den  blev  hurtig  meget  populær  i  Foreningen  og 
blev  i  Aarenes  Løb  forøget  ved  givne  Lejligheder,  saa  at  den  efter  mit  op- 
bevarede Manuskript  endte  med  51  Vers.  Den  var  en  Slags  Revuevise.  Efter 
Voltelens  Død  overtog  Guldberg  Trojels  Parti,  og  efter  ham  er  den  aldrig  bleven 
fortsat  eller  sunget.  Den  var,  som  De  meget  rigtig  skriver,  en  Vexelsang  mellem 
I  ars  Mathiesen  og  Trojel  som  Repræsentanter  for  et  Par  Spidsborgere.))  Naar 
der  i  den  i  Texten  aftrykte  Vise  om  Arvesagen  er  Tale  om  Bjørn  og  Sørensen, 
da  erindrer  Zinck  ikke,  at  disse  Navne  have  afløst  Trojel  og  Lars  Mathiesen. 
De  nævnes  imidlertid  udtrykkeligt  i  et  Manuskript  i  Studenterforeningen  fra  den 
'lid,  hvorom  der  her  er  Tale.  —  16)  Studenterforeningens  Vrøvleblade, 

1856  Nr.  1.  —  17)  Overbibliothekar  C.  Bruun.  —  18)  H.  N.  Clausen:  Mit 
Levneds  og  min  Tids  Historie,  S.  433.  —  19)  Sammesteds,  S.  433 — 34. 
—  20)  Senioratsprotokollen,  14.  November  1854.  (S.  A.)  —  21)  Hostrup: 
Sange  og  Digte  fra  Tredive  Aar,  S.  182 — 90.  —  22)  Sommersteds  Samling, 
3.  B.,  S.  124.  (S.  A.)  —  23)  Overbibliothekar  C.  Bruun  var  med  i  Deputa- 
tionen, der  takkede  Kongen.  I  «Fædrelandet»s  Referat  staar  der  fejlagtigt,  at 
C.  Ricard  repræsenterede  Foreningen. 


XII. 

1)  A.  Abrahams:  Minder  fra  min  Studentertid,  S.  40 — 42.  —  2)  J. 
Helm  s:  Fortællinger  og  Digte,  Sange  og  Viser,  S.  183 — 84.  —  3)  Abrahams: 
Minder  o.  s.  v.,  S.  42 — 43.  —  4)  I  Nordisk-Universitets-Tidsskrift,  6. 
Aargang,  S.  109 — 12  har  V.  Rode  skrevet  en  Nekrolog  over  Wengel.  —  5) 
N.  Hancke:  I  Boldhusgade,  «Illustreret  Tidendes,  XXXIII  B.,  1891 — 92, 
Nr.  2.  —  6)  Abrahams:  Minder  o.  s.  v.,  S.  43.  —  7)  Axel  Sørensen: 
Studentersangforeningen  1S39 — 89,  S.  22 — 23.  —  8)  J.  Helm  s:  Fortællinger  o.  s.  v., 
S.  199.  —  9)  Protokol  for  almindelige  Studentermøder,  3.  April  1869. 
(S.  A.)   —    9)   Abrahams:   Minder  o.  s.  v„   S.    51. 


XIII. 

i)  «Fædrelandet»,  13.  Januar  1855.  Se  endvidere  samme  Blad  for  2. 
og  5.  Februar  —  2)  I.  Levin:  Forhandlinger  paa  det  offenlige  Studentermøde 
den  7.  Februar  1855.  —  3)  Generalforsamlingsprotokollen,  13.  og  27. 
Oktober  1855.  (S.  A.)  —  4)  Sommersteds  Samling,  3.  B.,  S.  148 — 63. 
(S.  A.)   —    5)    Hostrup:    Erindringer    fra    min    Barndom    og    Ungdom,    S.    313. 

—  6)  Unus  de  multis:  Hvorledes  er  det  fat  med  Studenterlivet,  og  hvad  kan 
der  gjøres  derved?  S.  5  —  7.  —  7)  Senioratsprotokollen,  11.  Oktober  1856. 
Her  findes  følgende  Bemærkning:  Stud.  theol.  V.  Esmann  meddelte  som  Ind- 
ledning til  en  Diskussion  nogle  Bemærkninger  om  Studenterlivet  og  angreb  heri 
den  af  Unus  de  multis  udgivne  Pjece.  Diskussionen,  som  derefter  rejste  sig 
mellem  F.  V.  Munck,  L.  Schrøder  og  Thomsen  m.  Fl.,  var  meget  lang  men  syntes 
ikke  at  give  noget  klart  Udbytte.  Derefter  stort  Sold.  —  8)  Alius  de  multis 
til  Unus  de  multis,  et  Brev,  .S.  4  fl.  —  9)  «Nord  og  Syd»,  1856,  4.  Kvartal, 
S.  4 — 5.  —  10)  F.  C.  Petersen:  Bemærkninger  i  Anledning  af  nogle  offenlige 
Yttringer  om  vore  akademiske  Forhold.  Se  «Nord  og  Syd»,  1856,  4.  Kvartal, 
S.   199.  —   11)  J.  Helms:    Fortællinger   og  Digte,    Sange   og  Viser,    S.   200  fl. 

—  12)  Studentertog  til  Upsala,  1856,  Beretning  udgiven  af  den  norske 
Rejsebestyrelse,  S.  64 — 69.  —  13)  Det  skandinaviska  Student-Tåget  1856, 
Stockholm  1856.  S.  90. —  14)  Protokol  for  almindelige  Studentermøder, 
S.  6 — 7.  (S.  A.)  —    15)  A.  Abrahams:    Minder  fra  min  Studentertid,  S.    137. 

—  16)    Sommersteds    Samling,    III,    S.  301—2.    (S.  A.)  —    17)   «Fædre- 

landets,  18.  November  1856.  —  18)  A.  Thorsøe:  Kong  Frederik  den 
Syvendes  Regjering,  S.  572  og  S.  B.  Thrige:  Danmarks  Historie  i  vort  Aar- 
hundrede,   2.   D.,    S.   37.   —    19)    »Dagbladets,    1.  Juli    1857. 


XIV. 

i)  Senioratsprotokollen,  30.  Januar  1858.  (S.  A.)  —  2)  Breve  fra 
H.  C.  Andersen,  2.  B.,  S.  393.  —  3)  Senioratsprotokollen,  19.  December 
1855.  (S.  A.)  —  4)  A.  Abrahams:  Minder  fra  min  Studentertid,  S.  117 — 22. 
—  5)  »Studenterforeningens  Vrøvleblade»,  Nr.  3.,  S.  18  fl.  (S.  A.)  ■ — 
6)  Protokol  for  almindelige  Studentermøder,  S.  8 — 10.  (S.  A.)  —  7) 
»Fædrelandet«,  29.  Januar  1859.  Ploug  har  her  i  et  Svar  til  en  Indsender, 
der  stemte  imod  Indbydelsen,  sammenfattet  de  Grunde,  der  bevægede  ham  og 
de  andre  Forslagsstillere  til  at  fremkomme  med  denne.  Det  var  de  samme,  han 
gav  paa  Mødet.  Se  forøvrigt  «Fædrelandet»  for  19.  og  20.  Januar  og 
«Dagbladet»  for  26.  Januar.  —  8)  C.  Krarup:  Nogle  Misligheder  ved 
Professor  Rasmus  Nielsens  filosofiske  Undervisning.  —  9)  Studenterforeningen  s 
Brevsamling.  (S.  A.)  —  10)  Protokol  for  almindelige  Studentermøder, 
S.  10 — 14.  (S.  A.)  —  11)  A.  Steen  Hidrag  til  en  Kritik  af  Prof.  R.  Nielsens 
«Philosophie  og  Mathematik»,  S.  4.  —  12)  R.  Nielsen:  Om  Begrebet  Nøj- 
agtighed med  særligt  Hensyn  paa  Hr.  Prof  Steens  Bidrag.  S.  4,  6  og  8.  —  13) 
A.  Steen:  Afregning  med  Hr.  Professor  R.  Nielsen,  S.  7.  —  14)  «Dagbladet», 
5.  December  1859.  —  15)  Studenterforeningens  Dagbog,  31.  December 
1859.  (S.  A.)  —  16)  «Dagbladet»,  11.  Januar  1860.  —  17)  Seniorats- 
protokollen, 8.  September  1856.  (S.  A.)  —  18)  «Højskolebladet>-,  1. 
Juni  1894.  Se  Artiklen  »Om  Ernst  Triers  af  L.  Schrøder.  —  19)  For- 
handlingsprotokol for  Opførelsen  afenStudenterforeningsbygning, 
7.  Marts  1857.  (S.  A.)  —  20)  A.  Abrahams:  Minder  fra  min  Studentertid, 
S.  109.  —  21)  Studenterforeningens  Brevsamling,  31.  Oktober  1861. 
(S.  A.)  —  22)  Forhandlingsprotokol  for  Opførelsen  af  en  Studenter- 
foreningsby  gn  ing,   November    1861.    (S.   A.) 


XV. 

l)  «Fædrelandet»,  28.  Januar  1861.  —  2)  Senioratets  Dagbog,  26. 
Februar  og  4.  April  1 86 1 .  (S.  A.)  —  3)  Protokol  for  almindelige  Stu- 
dentermøder, 27.  Februar  1 86 1 .  (S.  A.  —  4)  Senioratets  Dagbog,  7. 
Marts  1861.  (S.  A)  —  5)  Sammesteds,  n.  Oktober  1861.  (S.  A.)  —  6) 
»Fædrelandet«,  11.  Januar  1862,  »Dagbladets,  8.  og  15.  Januar,  »Ber- 
lingske Tidendes,  16.  Januar  og  »Morgenpostens,  17.  Februar.  —  7) 
Protokol  for  almindelige  Studentermøder,  28.  April  1862  (S.  A.)  og 
«Dagbladet»,  30.  April  1862.  —  8)  Studentmotet  i  Lund  och  Kopen- 
li  am  n    1862,   S.   94.    —   9)  Sammesteds,   S.   204 — 5. 

XVI. 

i)  Længst  tilvenstre  paa  Frisen  ses  A.  F.  Krieger  og  C.  Hall.  Tegnerne 
have  troet,  at  disse  Mænd  vare  Medlemmer  af  Bygningskomiteen.  Krieger  havde 
været  det  men  Hall  ikke.  Derefter  følger  H.  Zeuthen,  der  som  Senior  var 
Bibliothekar,  R.  Strøm,  der  rider  paa  Zincks  store  sorte  Hund,  som  ofte  fulgte 
sin  Herre  op  i  Foreningen,  A.  Abrahams,  der  er  til  Hest,  fordi  han  ved  en  Fest 
havde  ageret  Direktør  for  et  Beriderselskab,  Foreningens  daværende  Kasserer, 
Underbibliothekar  Hannover  og  A.  C.  Lassen  med  en  Ankeprotokol  i  Haanden. 
Den  ledende  Senior  N.  Madvig  har  Generalforsamlingsprotokollen  under  venstre 
Arm  og  Dirigentklokken  i  sin  højre  Haand;  en  Stjerne,  Ledestjernen,  ses  over 
hans  Hoved.  Zinck  slaar  paa  Tromme  og  Guldberg  paa  Triangel  i  samme  Dragt, 
hvori    de  undertiden   optraadte   ved   Markeder  og   Basarer. 

Stud.  jur.  Fr.  IVissing.  der  udmærkede  sig  ved  at  holde  gemytlige  Vrøvle- 
taler med  en  utrolig  Tungefærdighed,  bærer  Banneret.  Efter  ham  komme 
K.  Valløe  med  Grisen .  som  han  ofte  talte  for,  D.  Mazar  de  la  Garde  med 
Lykkehjulet,  som  han  ved  festlige  Lejligheder  plejede  at  administrere,  Mantzius 
i  Pelsværksfrakke ,  Th.  Otlo  som  sædvanlig  rygende  paa  en  Cigarstump  og 
Vilhelm   Rode. 

Garderobetjeneren,  Invaliden  Lars  Poulsen,  kjører  afsted  med  den  gamle 
Stamgjæst,  fhv.  Pastor  V.  Bruun,  der  gjerne  sad  og  læste  en  Evighed  i  en 
Avis.  Registrator  Plesner  i  Gehejmearkivet  holder  et  Glas  med  bajersk  01  i  sin 
højt  opløftede  højre  Haand,  medens  han  med  den  venstre  bortfører  Skakbrædtet; 
hans  sædvanlige  Medspiller  Husejer  og  Cand.  jur.  Sølling  har  grebet  fat  i  hans 
Frakkeskjød  for  med   sine  korte  Ben  at  kunne   følge   med. 

Foreningens  fornemste  Jurister  H.  N.  Hansen  og  Ricard  bære  Lovens 
Tavler,  E.  F.  Koch  og  P.  yernderff  repræsentere  Foreningens  Skuespillerinder 
og  Chr.  Richardt  og  Chr.  Lund  Sangforeningen;  den  Første  er  klædt  som  Tyrk, 
fordi  han  nylig  var  hjemkommen  fra  en  Rejse  til  Orienten.  Efter  Lund  kommer 
Cand.  phil.  Fritz,  Cand.  jur.  A.  S.  Pilegaard,  Cand.  phil.  N.  Hancke,  Foreningens 
daværende  Arkivar,  og  fhv.  Adjunkt  Sneedorff  Birch,  som  paa  den  Tid  besværede 
Foreningen  med  sin  Nærværelse.  Fire  Medlemmer,  nemlig  de  juridiske  Kandidater 
V.  Oldenburg,  F.  A.  AL  Øllgaard  og  Chr.  E.  Th.  Hansen,  der  alle  havde  været 
Seniorer,  samt  Cand.  polit.  7h.  A.  Gliemann  slæbe  afsted  med  en  Sofa,  paa 
hvilket  et  Medlem,  der  gik  under  Navnet  af  « Logikkens,  ligger  i  sin  Yndlings- 
stilling med  den   ene   Støvle  af  Foden. 

De  fem  Tegnere,  der  ere  Mestre  for  Frisen,  nemlig  Chr.  Blache,  Chr. 
Sftiith,    Conrad  Weidemann,    Charles  Abrahams  og  van  Deurs,   slutte  Toget. 

Endnu  ses  tre  Personer,  af  hvilke  den  første  forestiller  Ejeren  af  Gaarden 
i  Boldhusgade  Grosserer  W.  P.  Heymann,  den  næste  Sprogforskeren  /.  Levin, 
som  havde  brudt  med  Foreningen,  og  den  tredie  C.  F.  Dau,  som  indtil  1858 
havde  været  et  fast  Inventarium  i  Foreningen.  Allerlængst  tilhøjre  ses  en 
Deling  Politibetjente  marchere  ind  i  den  gamle  Bygning,  hvis  Stueetage  nu  var 
bleven    udlejet    til    Politistation.   —   2)    «Berlingske    Tidendes,    17.  April    og 

«Dagbladet»,  18  og  20.  April  1863.  —  3)  I  «Dagbladet»  for  18.  April 
staar  fejlagtig,  at  Bollen  havde  været  med  ombord  paa  et  af  de  danske  Krigs- 
skibe, der  vare  med  i  Slaget  paa  Rheden.  Se  Studenterforeningens  Dag- 
bog, 4.  April  1863.  (S.  A.)  —  4)  Studenterforeningens  Dagbog  1863. 
S.  87—88.  (S.  A.)  og  «Fædrelandet»,  5.  Maj  1863.  —  5)  Nordisk  Univer- 
sitets-Tidskrift, 10.  Aargang.  Her  findes  en  Beretning  om  Studenterforeningens 
Opførelse  og  Indvielse,  afgiven  i  Oktober  1864.  Medens  de  allerfleste  Professorer 
ved  Universitetet  gav  Bidrag  til  Studenterforeningsbygningen ,  var  der  dog 
Enkelte,  som  af  principielle  Grunde  Intet  vilde  give.  Professor  i  Farmakologi 
C.  Otto,  der  i  politisk  Henseende  hørte  til  den  gamle  Tid,  skriver  saaledes: 
«Derimod  bidrog  jeg,  skjønt  Professor  —  eller  maaske  netop  derfor  —  ikke  til 
den  nye  Studenterforeningsbygning,  da  jeg  antog,  at  dens  Opførelse  let  vikle 
kunne  bevirke  Klikevæsen  og  politisk  Klubanmasselse,  saaledes  som  figura 
ogsaa  har  udvist.*  Se  C.  Otto:  Af  mit  Liv,  min  Tid  og  min  Kreds,  en  auto- 
biografisk Skildring,  1879,  S.  120.  —  6)  Studenterforeningens  Brev- 
samling 1863.  (S.  A.)  —  7)  Protokol  for  almindelige  Studentermøder, 
13.  Maj  1863  (S.  A.)  og  »Dagbladet*  for  15.  Maj  1863.  —  8)  Studenter- 
foreningens Dagbog,  31.  Januar  1863.  (S.  A.)  —  9)  Sammesteds,  26. 
September  1863.  (S.  A.)  —  10)  »Dagbladet«,  16.  og  23.  Oktober  1863. 
Forfatteren  Carl  Møller,  der  dengang  var  ung  Student,  har  meddelt,  at  ved- 
kommende Politibetjent  i  en  brøsig  Tone  raabte:  «Vil  de  sprede  dem  ad!»  En 
af  Studenterne  svarede  strax:  «Ja,  vi  ere  netop  ude  for  at  adsprede  os!»  Den 
Brander  kunde   Betjenten   ikke  staa   for  og  gav   sig  til   at  notere. 


XVII. 

1)  Studenterforeningens  Dagbog,  15.  og  16.  December  1863. 
Fremstillingen  hviler  paa  den  ledende  Seniors  Optegnelser.  (S.  A.)  —  2) 
Sammesteds,  18.  November.  (S.  A.)  —  3)  Generalforsamlingsprotokollen, 
21.  November  1863.  (S.  A.)  —  4)  Studenterforeningens  Mindefest  for 
Kong  Frederik  VII.  Udgivet  til  Bedste  for  de  Udkommanderedes  Familier. 
S.  8 — 9.  —  5)  Studenterforeningens  Dagbog,  1.  Februar  1864.  (S.  A.) 
—  6)  Sommersteds  Samling,  5.  B.,  S.  266  —  67.  (S.  A.)  —  7)  Studenter- 
loren ingens  Dagbog,  6.  Februar  1S64.  (S.  A.)  —  8)  Den  dansk-tydske 
Krig  1864,  udgivet  af  Generalstaben,  I.  D.,  S.  306  —  7.  —  9)  Studenter- 
foreningens Dagbog,  Marts  og  April  1864  (S.  A.)  samt  Meddelelser  fra 
O.  Zinck.  —  10)  Fortegnelse  over  Studenterne  fra  1858,  omdelt  ved 
deres  25  Aars  Jubilæum.  —  11)  Dansk  Biografisk  Lexikon,  XI.  B.,  S.  641. 
Artiklen  Jens  Paludan-Muller  af  Johannes  Steenstrup.  —  12)  F.  Schøller: 
Forsvaret  af  Dybbølstillingen  i  1 864,  S.  68.  —  13)  Karl  Larsen:  Under  vor 
sidste  Krig,  S.  231 — 34.  —  14)  Der  deutsch-danische  Krieg  1864,  her- 
ausgegeben  vom  Grossen  Generalstabe,  2.  Th.,  S.  531.  —  15)  O.  Vaupell: 
Kampen  for  Sønderjylland  1864,  S.  264.  —  16I  Karl  Larsen:  Under  vor 
sidste  Krig,  S.  330  fl. 

XVIII. 

i)  Officerernes  Fordeling  ved  den  aktive  Hær  og  paa  Flaaden, 
4.  Udg.,  12.  Juni  1864.  —  2)  «Dagbladet».  15.  Januar  1864.  —  3)  Samme- 
steds, 19.  April  1865.  —  4)  C.  Liebenberg:  Om  at  rydde  Kongen  af 
Vejen  m.  M.,  S.  5.  —  5)  Af  A.  F.  Tschernings  efterladte  Papirer, 
3.  B..  S.  243.  —  6)  General  forsamli  ngsprot  okollen,  23.  November  1864 
(S.  A.)  samt  «Berlingske  Tidende»,  18.  og  22.  November,  «Dagbladet», 
25.  og  26.  November,  «Dagstelegrafen»,  20.  November  og  «Folkets  Avis», 
25.  November.  —  7)  Studenterforeningens  Dagbog,  Oktober — November 
1864  (S.  A.),  «Fædrelandet»,  2.  og  4.  November,  «Dagbladet»,  3.  og  8. 
November  og  «Dagstelegrafen»,  4.  November  1864.  —  8)  Studenter- 
foreningens Brevsamling,  1865.  (S.  A.)  —  9)  Studenterforeningens 
Dagbog,  September  1865  (S.  A.)  og  H.  J.  Garrigues:  Beretning  om  Sles- 
vigernes Besøg  i  Kjøbenhavn  1865,  S.  20 — 32.  —  10)  Studenterforeningens 
Dagbog,  5.  December  1866.  (S.  A.)  —  n)  Sammesteds,  22.  Februar  1868. 
(S.  A.)  —  12)  Sammesteds.  20  Februar  1869.  (S.  A)  —  13)  Protokol 
for  almindelige  Studentermøder,  5.  Maj  1866.  (S.  A.)  —  14)  Studenter- 
foreningens Dagbog,  4.  September  1869.  (S.  A.  —  15)  »Fædrelandet«, 
14.  August  1874.  —  16)  L.  Daae  og  Y.  Nielsen  Vidar,  Tidsskrift  for  Viden- 
skab, Literatur  og  Politik,  1887,  S.  673.  —  17)  Protokol  for  almindelige 
Studentermøder,  22.  Maj  1868.  (S.  A.)  —  18)  Sammesteds,  3.  April 
1869.  (S.  A.)  —  19)  C.  Hostrup:  Senere  Livserindringer,  S.  154.  —  20) 
Studenterforeningens  Dagbog,  9.  September  1869.  (S.  A.)  —  21) 
«Fædrelandet»,   10.  September   1869. 


I  det  Foregaaende  er  nævnt  Garderobetj eneren  Lars.  Da  han  tjente  For- 
eningen i  30  Aar  og  saaledes  var  velkjendt  og  afholdt  af  mangfoldige  Studenter, 
og  da  han  paa  sin  Vis  var  en  Original,  skulle  vi  omtale  ham  noget  nærmere.  Lars 
Poulsen  Kornerup  stod  i.  1848,  da  Krigen  begyndte,  som  Menig  Nr.  145  ved  1. 
Bataillons  I.  Kompagni  og  mistede  i  Slaget  ved  Slesvig  sit  højre  Ben.  Som  By- 
navnet udviser,  var  han  en  Sjællænder  fra  Roskildeegnen.  I  sine  Velmagtsdage  saa 
han  statelig  ud  og  havde  et  kraftigt  og  velformet  Ansigt  bedækket  med  et  kulsort 
Fuldskjæg.  Allerede  i  1848  blev  han  ansat  som  Garderobetjener  i  Foreningen, 
men  denne  Ansættelse  gjaldt  kun  for  Efteraars-  og  Vintermaanederne.  Om  For- 
aaret  og  Sommeren  havde  man  ikke  Brug  for  ham;  saa  maatte  han  f.  Ex.  er- 
nære sig  ved  at  holde  en  Skydebane  paa  Dyrehavsbakken.  I  1858  var  hans 
maanedlige  Løn  kun  5  Rbd.,  og  da  han  i  December  dette  Aar  indsendte  en 
«allerunderdanigst  Begjæring»  om  en  Forhøjelse  fra  5  til  S  Rbd.,  gav  Senioratet 
ham  et  Afslag.  Han  havde  ganske  vist  kort  i  Forvejen  faaet  en  alvorlig  Irette- 
sættelse  for  sin   Forsømmelighed,    men    han    undskyldte  sig    med,    at   for   5    Rbd. 

kunde  han  ikke  gjøre  sine  Sager  bedre.  Først  i  1863,  da  Foreningen  blev 
Husejer,  fik  han  fast  Ansættelse  som  Garderobetjener  eller  Portner  med  en  for- 
øget Løn. 

Lars's  fornemste  Egenskab  var  en  gjennemført  Høflighed  ligeoverfor  alle 
Medlemmer.  Han  behandlede  den  yngste  Rus  paa  samme  Maade  som  den  graa- 
hærdede  Veteran,  og  derved  erhvervede  han  sig  efterhaanden  en  saa  stor  Yndest, 
at  Alle  betragtede  ham  som  saa  at  sige  sammenvoxet  med  Foreningen.  De 
senere  Slægter  saa  op  til  ham  med  en  Art  Ærbødighed,  fordi  han  var  Invalid, 
fordi  det  blev  fortalt,  at  han  havde  staaet  Model  til  Bissens  Landsoldat  i 
Fredericia,    og    endelig   fordi   han   ofte  var  bleven   besungen  i   Foreningens  Viser. 

Han  havde  imidlertid  en  Skavank,  som  var  fælles  for  ikke  faa  gamle 
Soldater,  nemlig  at  han  drak,  og  denne  Fejl  rettede  sig  ikke  med  Aarene. 
Trods  mangfoldige  Advarsler,  som  han  tog  imod  med  stor  Anstand,  og  som  han 
endog  ærbødigst  takkede  for.  faldt  han  altfor  ofte  tilbage  til  sine  gamle  Vaner, 
ja  han  samlede  endog  af  og  til  Drikkebrødre  i  Foreningens  Vestibule.  En 
Aftenstund  i  Halvfjerdserne  imellem  Kl  11  og  12  gav  han  Møde  i  Seniorats- 
værelset  og  beklagede  sig  i  høje  Toner  over,  at  Værten  havde  fornærmet  ham ; 
han  tilføjede:  «Men  jeg,  hvis  ene  Ben  hviler  i  Slesvigs  dyrekjøbte  Jordbund, 
vil  ikke  finde  mig  i  at  blive  behandlet  saaledes  af  den  Karl!«  Trods  den 
komiske  Situation  bevarede  Senioratet  dog  sin  Ro,  skjønt  han  forstærkede  sine 
Ord  ved  at  slaa  i  Bordet.  Den  ledende  Seniois  Kommando:  ".Ret!  Omkring! 
Marschli  lystrede  han  imidlertid  med  Præcision.  Ikke  faa  Seniorater  have  af- 
skediget ham.  det  vil  sige  i  Senioratsprotokollen,  men  naar  det  kom  til  Stykket, 
fik  han  dog  Lov  til  at  blive.  Endelig  i  187S,  da  han  med  sit  Træben  havde 
anrettet  en  frygtelig  Ødelæggelse  blandt  Stole  og  Borde  udenfor  å  Porta's  Kafé 
paa  Kongens  Nytorv,  og  da  han  samtidig  idelig  forsømte  sin  Tjeneste,  blev  han 
afskediget  med   Pension.      Han   døde   i   Begyndelsen   af  Halvfemserne. 

I    Ruskantatens   Intermedium   hed   det  oprindelig  om   ham: 

<Maa  jeg  først  præsentere  dig   Lars: 

En   Søn   af  den  gamle   Mars, 

Giv   ham   din    Hue. 

Og  gaa  med   mig  ind   i   den   ganske  kjønne, 

Spanske,   grønne 

StlN 

Senere   forandredes  dette   paa   Grand  af  Forholdene   til: 

I    Porten   slaar  en   Skildvagt  —  tag  til   Hatten! 
Endskjønt  det  ej   er   Russen,   'ler   har  sat   'en. 
Det  er  kun  Lars, 

Som  jo   fremdeles   er   en    Son   af  den   gamle    Mars. 
Her  under  Hvælvingsbuerne 
Han   kommanderer   Hattene  og   Huerne, 
Saa  Skam, 
—    Naar  ikke    Hallen    kommanderer   ham!'< 

Efter  hans  Afskedigelse  hed  det: 

«Træd  ind  i  Hallen  sagte,  uden  Knirken! 

Husk,   det  er  Resterne  af  Slavekirken ! 

Skil  dig  ved  Lapsestokken,  sæt'en! 

Hæng  Kasketten  I 

Med  Vemod  Mindets  Genius  fører  an: 

»Stat  stille  Vandringsmand! 

«Her  hviler  Mindet  tyst  om  Lars, 

«Der  efter  Sagnet  var  en  Søn  af  den  gamle  Mars, 

«Her  under  Hvælvingsbuerne 

»Han   vakled   mellem   Hattene  og  Huerne. 

«Men  Tidens  Løb,  de  mange  Glas  i  Vagten 

« Har  gjort,    at   Hattene  tilsidst   fik  Overmagten, 

«Hvad  os  formode  lader, 

«At   ikke   Mars  men   Bakkus  var  hans  Fader. » 

Rettelser  og  Trykfejl. 


I.  Del. 

S.    122,  L.  4  f.  o.     I.  U.  Timm  læs:  F.  U.  Timm. 

-  217,    -     5   f.  n.     Dereftsr  læs:  Derefter. 

-  323,    -     14  f.  o.     Tvillingbrødrene  læs:  Trillingbrødrene. 


II.  Del. 

S.     23,  L.  16  f.   n.  Lordenes  Hus  læs:  Lordernes  Hus. 

50,  -  17  f.  n.   misbillige,  læs:  misbilligede. 

61,  -  1   f.  o.  Llgesaalidt,  læs:  Ligesaalidt. 

-  123,  -  13  f.  o.   N.   F.   Poulsen,  læs:  H.  F.  Poulsen. 

-  183,  -  8  f.  n.   4 Eventyr  paa  Fodrejsens,  læs:   <En  Spurv  i  Tranedands*. 

-  183,  -  1    og  2   f.   n.    <og  forhenværende  Regenskammerat»  udgaar. 

-  186,  -  9  f.  n.  fra  det,,  læs:  fra  det. ». 

-  187,  -  3  og  4  f.  o.  «Uer  Verschwender*   under  Titelen  «En  Ødeland«,  læs: 

«Talismaneni. 

S.  193,  L.    14  og  15.  f.  n.  næste  Dag,   læs:  om  Aftenen. 

-  201,    -     16  f.  o.   222,  læs:  225. 

-  255,    -     9  f.  n.  Engel  læs:  Giilich. 

-  313,  Efter  Linie  3  indsættes:  .Sørensen,  Præst Hr.  Mantzius. 

-  471,  L.   2.  f.  n.  Valløe,   læs:  Vallø. 

-  478,    -     17   f.   o.   V.   Fr.   Petersen,   læs:   V.  Tr.  Petersen. 

-  478,    -     11   og   12   f.  n.   Henrik    Scharling  (nu  Professor  i  Theologi)  udgaaer. 

-  558,    -     12  f.  n.   F.   Liebenberg,   læs:  C.  Liebenberg. 

